
CUVÂNT ÎNAINTE 


Părintele nostru Cleopa Ilie, duhovnicul Mănăstirii Sihăstria, este binecunoscut, atât în ţară, 
cât şi peste hotare, ca un mare duhovnic, rugător şi scriitor bisericesc al monahismului românesc din 
ultimii 50 de ani. 

Experienţa sa îndelungată de călugăr ascultător, preot, stareţ, sihastru şi profund cunoscător 
al Sfintelor Scripturi şi al scrierilor filocalice, dogmatice, morale şi canonice ale Sfinţilor Părinţi, l- 
au făcut cu adevărat părinte şi povăţuitor sufletesc al călugărilor şi al multor credincioşi de la sate şi 
oraşe, de toate vârstele şi categoriile sociale. 

Din anul 1945, când a fost hirotonit ca preot şi numit stareţ al Mănăstirii Sihăstria, pâna astăzi 
— timp de o jumătate de secol —, Prea Cuvioşia Sa şi-a împărțit timpul între rugăciune şi misiune, între 
linişte şi ascultare, între singurătate şi călăuzirea călugărilor şi misiune duhovnicească prin predică, 
scriere de carți sfinte, spovedanie, sfătuire şi milostenie. O viaţă întreagă jertfită lui Hristros şi 
Bisericii Ortodoxe. 

Regretăm mult că aproape toate predicile şi învăţăturile Prea Cuvioşiei Sale, rostite fie în 
biserică, fie la chilie, fie în aer liber la zeci de mii de credincioşi, timp de o jumătate de secol, au 
rămas nescrise de nimeni şi nu mai pot fi recuperate niciodată. Astăzi ar fi constituit un tezaur viu de 
învaţături duhovniceşti pentru multe generaţii. 

Totuşi, pe lângă cele şapte cărţi scrise şi publicate de Părintele Cleopa în ultimele două 
decenii, s-au înregistrat ocazional de credincioşi pe casete o bună parte din sfaturile şi învăţăturile 
sale duhovniceşti, fiind răspândite azi în toată ţara. Cu greu am recuperat o parte din aceste benzi 
magnetice, unele de peste 15 ani, şi încercăm să le publicăm parţial în mici volume, pe teme, într-o 
serie specială intitulată Ne vorbeşte Părintele Cleopa. 

Primul număr este cel de faţă. El conţine patru teme principale: Despre frica de Dumnezeu, 
Paza minţii, Treptele rugăciunii şi Despre preoţie, la care se adaugă trei scurte cuvinte. 

Desigur, am respectat întru totul limbajul arhaic al Părintelui Cleopa, afară de mici intervenţii 
ce s-au impus. Sfaturile originale, directe, sincere, pline de iubire duhovnicească ale Prea Cuvioşiei 
Sale sunt o adevărată binecuvântare pentru toți cei ce caută mântuirea sufletului şi ajută mult la 
formarea tinerelor generaţii. Ulterior vor urma şi alte numere din această serie, cu alte teme şi 
învățături. 

Acum, când Părintele Cleopa se pregăteşte de marea călătorie la cer şi cu greu mai dă câteva 
sfaturi, publicarea acestor cuvinte de pe casete sunt o mană cerească pentru poporul nostru 
binecredincios. Fie ca aceste învățături să rodească în inimile şi casele tuturor celor ce iubesc pe 
Hristros. 


Arhimandrit loanichie Bălan 
Sfânta Mănăstire Sihăstria 
Botezul Domnului — 1995 


DESPRE FRICA DE DUMNEZEU 


Să vorbim ceva care înţelegem cu toţii, şi cei mai de jos şi cei mai de sus. Vorbim ceva de 
înţeles, dar totodată şi ce este mai de folos pentru fapta bună. Vom vorbi despre frica lui Dumnezeu. 

La Pilde spune aşa: Cu frica lui Dumnezeu se abate tot omul de la rău. Dacă se abate omul 
de frica lui Dumnezeu de la tot răul, frica lui Dumenzeu este prima piedică a păcatului, care împiedică 
păcatul să pătrundă în sufletul nostru. 

Proorocul David, prin Duhul Sfânt, aţi văzut în Psaltire că ne spune: Începerea înţelepciunii 
este frica Domnului şi înţelegere bună este tuturor celor ce o fac pe dânsa. Şi iarăşi zice Solomon, 
fiul său, despre înţelepciune mai mult, că frica Domnului este şcoala înţelepciunii. Iar Isus, fiul lui 
Sirah, în Cartea înţelepciunii lui, spune aşa: Frica Domnului mai presus de toată înţelepciunea a 
covârşit. 

Vedeţi, trei prooroci mari laudă frica lui Dumnezeu, care de care mai înalt filosofând despre 
dânsa, că într-adevăr, cum spune şi Sfântul Isaac Sirul: Frica lui Dumnezeu este temelia tuturor 
faptelor bune. El spune că înţelepciunea are două capate: primul capăt este frica lui Dumnezeu şi al 
doilea capăt este dragostea de Dumnezeu. Dar pentru ce aşa? Pentru că toată fapta bună se începe de 
la frica lui Dumnezeu şi se termină în dragostea de Dumnezeu, care este legătura desăvârşirii şi 
treapta cea mai de sus a tuturor faptelor bune, căci mai mare decât toate este dragostea. Dar ca să 
ajungă cineva la dragostea de Dumnezeu, negreşit trebuie să aibă mai întâi frica lui Dumenzeu. Că 
de aici porneşte toată fapta bună: din a se teme omul de Domnul. 

Auzi ce zice Duhul Sfânt? Fericit este omul care se teme de Domnul, că întru poruncile Lui 
va voi foarte. Ai auzit? Cine se teme de Dumnezeu, voieşte foarte mult să facă poruncile lui 
Dumnezeu, adică faptele bune; după cum şi acela ce nu se teme, îşi dă frâu liber la toată răutatea şi 
la tot păcatul. 

Cine are frica lui Dumnezeu este cel mai înțelept om de pe faţa pământului. Pentru că spune 
Sfântul Grigorie de Nyssa, mare filosof şi fratele marelui Vasile: “Am văzut pe mulţi oameni care s- 
au silit să înveţe toată ştiinţa cea din afară, iar în cele teologhiceşti, adică în stiinţa despre Dumnezeu, 
nu puţin au sporit. Dar fiindcă le-a lipsit lor adevărata înţelepciune, care este frica lui Dumnezeu, 
departe s-au făcut de Dumnezeu şi în mocirla tuturor relelor au ajuns”. 

Auzi pe unul că are două doctorate, două licenţe. Dar auzi că-i un preacurvar, un ateu, un om 
necredincios, om fără judecată, fără milă de săraci, fără dragoste de aproapele lui, care dă cu piciorul 
în toată fapta bună şi în credinţa cea dreaptă. Ce-i foloseşte lui ştiinţa din afară, dacă n-are frica lui 
Dumnezeu? Mai bine nu se năştea unul ca acesta, care nu cunoaşte pe Ziditorul său şi nu se teme de 
EI în toată vremea, ca să se ferească de rău şi să facă binele. 

De aceea vă spun: e bine ca omul să înveţe carte multă, să fie şi inginer, să fie şi doctor, să 
fie şi profesor, şi profesor universitar, să fie şi militar, să fie şi general, ce-a rânduit Dumnezeu pentru 
fiecare. Dar în toate treptele lui să nu uite frica de Dumnezeu. Că, dacă a uitat de Dumnezeu, mai 
bine nu mai venea în lumea aceasta şi mai bine nu se năştea să vadă atâta bunătate a lui Dumnezeu. 
Cum ne-a dat El nouă viaţă, minte, aer, lumină, căldură, ploile la vreme, hrană, belşug, sănătate, 
vedere, auz, înţelepciune şi, după atâtea binefaceri ale lui Dumnezeu, să închidă ochii ca păsările cele 
de noapte, care nu văd numai la întuneric, şi să nu vadă pe Dumnezeu, Care este lumina cea 
neapropiată şi locuieşte în lumina cea neapropiată. 

De aceea am început să vă spun: ferice de omul care se teme de Dumnezeu, că acela este cu 
adevărat om înţelept şi acela va avea fericire şi în veacul de acum şi în veacul cel viitor. 

Cine se teme de Dumnezeu, nu-i place să ia avutul altuia. Cine se teme de Dumnezeu, nu se 
duce la femeia altuia. Cine se teme de Dumnezeu, şi cu soţia sa trăieşte în curăţie, după rânduiala 
Bisericii. Cine se teme de Dumnezeu, nu face avorturi, nu-i beţiv, nu-i tutungiu, nu-i bătăuş, nu-i 
râvnitor de avere străină, nu-i nesupus, ascultă de stapânirea statului, cinsteşte stăpânirea, după 
Apostolul Pavel: E/ dă celui cu cinstea, cinste; celui cu dajdia, dajdie; celui cu frica, frică, şi nimănui 
cu nimic nu-i rămâne dator, decât să iubească pe Dumnezeu şi pe aproapele. 


Cine se teme de Dumnezeu, nu doarme în timpul Sfintei Liturghii, acasă, Duminica. Cine se 
teme de Dumnezeu, nu lasă copiii să crească în fărădelegi, ci îi ceartă şi-i îndreaptă, îi învaţă să se 
închine lui Dumnezeu, să postească, să meargă la biserică şi să ducă o viaţă curată în familie. Cine 
se teme de Dumnezeu, nu pierde vremea îndeşert. Ori lucrează, ori se roagă lui Dumnezeu, ori citeşte 
Sfientele Scripturi, ori cugetă la judecata viitoare, la moarte, la răsplată, la fericirea raiului şi la iad. 

Cine se teme de Dumnezeu, iubeşte pe tot omul şi ajută pe tot omul cu multă dragoste, când 
este în necazuri. Cine se teme de Dumnezeu, nu cruţă averea sa de a o da la săraci. Cine se teme de 
Dumnezeu, are mare frică, nu numai să nu greşească cu lucrul sau cu cuvântul, lui Dumnezeu, ci şi 
cu gândul. Dar de ce? Ştie ce zice Duhul Sfânt: că Dumnezeu pe cele mai înainte gândite ale noastre 
le-a văzut şi le vede. 

Aţi auzit la lov? Aţi auzit om temător de Dumnezeu? Ce zice dumnezeieasca Scriptură? „Era 
un om în ţara Asidiei, în ţinutul Uz în Arabia, şi era cel mai bogat om de la răsăritul soarelui”. Dar 
auzi ce spune: Și era foarte temător de Dumnezeu. În toată seara aducea un bou jertfă. Pentru ce? El 
trăieşte înainte de Legea scrisă. Este al cincilea de la Avraam şi a trăit aproape cu o mie de ani înainte 
de Moise. 

Şi el, acest om a lui Dumnezeu, avea şapte feciori şi trei fete şi aducea jertfă de curăţire, cum 
se aduceau jertfele sângeroase atunci, nu cumva copiii mei, fiind tineri, Să fi greşit ceva cu gândul lui 
Dumnezeu. Aţi auzit? Care din tata şi mama de azi, care părinţi mai au grijă ce gândesc copiii lor? 
Cine se mai teme azi de păcatele cu gândul ale copiilor lor? „Vai de mine, or fi cugetat ceva rău copiii 
mei! Poate au cugetat la furt, sau la ură, sau la desfrânare, sau la beţie, sau la răzbunare. Vai de mine, 
să aduc jertfă lui Dumnezeu, să-i ierte Dumnezeu, că au greşit cu gândul!” 

Ai auzit părinte de copii? Ai auzit tată de copii? Se teme să nu fi greşit copiii lui cu gândul 
către Dumnezeu! Ai auzit de ce l-a lăudat Dumnezeu pe lov? Iată cum spune Scriptura: Fost-a întru 
una din zile şi au venit îngerii Domnului înaintea Domnului, că-s miliarde de miliarde de îngeri. 
Nimeni nu-i poate număra, după cum spune Proorocul Ieremia: Oastea cerului cine o va număra? 
Că-s mai mulți ca nisipul mării. Şi ei merg la Dumnezeu, Care-i Minte; Mintea cea dintâi, izvorul 
tuturor minţilor raţionale, celor din cer şi de pe pământ, şi dau raportul gânditor şi cuvântător, ce fac 
cu mântuirea sufletelor; ce fac oamenii pe pământ şi cum se luptă ei şi slujesc lui Dumnezeu la 
mântuirea lumii. 

Ce zice apostolul Pavel? Au nu sunt toți slugi — zice de îngeri — care se trimit de Dumnezeu 
spre slujbă, pentru cei ce vor să moştenească mântuirea? Ai auzit care-i slujba lor? Sunt puşi în 
slujba mântuirii neamului omenesc. Aşa au venit îngerii; şi veşnic vin ca fulgerul şi dau raportul lui 
Dumnezeu ce fac oamenii pe pământ, şi fiecare înger păzitor spune de sufletul său ce i s-a încredinţat 
ce face în acel minut. 

Atunci a venit şi satana, şi Dumnezeu îl întreabă: Dar ru de unde vii? Dar ce? Nu ştia 
Dumnezeu de unde vine diavolul, dacă Dumnezeu este în tot locul de faţa? Cum spune la Ieremia: 
Eu sunt Care umplu cerul şi pământul. Există loc unde nu-i Dumnezeu, în iad sau în rai, sau în cer, 
sau pe pământ? Există vreun cer sau mai presus de toate cerurile unde nu-i Dumnezeu? Şi atunci nu 
ştia Dumnezeu de unde vine? Dar de ce i-a pus întrebarea? Ca să ne răspundă nouă cum a fost istoria 
lui lov. 

— De unde vii tu? — l-a întrebat Dumnezeu pe satana. lar el a zis: 

— Doamne, cutreierat-am pământul în toate câte sunt sub cer şi iată sunt de faţă. 

Ai auzit cum lucrează el? Că nu-i singur. A treia parte din stelele cerului au căzut, o treime 
din îngeri au căzut, cum arată Sfântul Grigorie de Nyssa. Şi la Apocalipsă zice: Am văzut un drac 
mare roş care a târât cu coada lui a treia parte din stelele cerului şi le-a dărâmat pe pământ. 

Unde-i locuinţa demonilor acuma? În văzduh. Dar nu numai în văzduhul ăsta care înconjură 
planeta noastră şi celelalte planete, zeci de miliarde, ci spaţiul interplanetar şi spaţiul interstelar care 
n-are margine. Că de aici până la Calea Lactee, până la Drumul Robilor, avem paisprezece milioane 
de ani călătoria luminii, şi lumina merge cu 300.000 de km pe secundă, cât ai închide ochii. 

Ai auzit cât e de mare spaţiul acesta? Satana îl umple. Că auzi că la ceata care a căzut, i-a dat 


Dumnezeu loc sub cer. Locul ăsta le-a dat. Cine ne învaţa aceasta? Marele Apostol Pavel, gura lui 
Hristos, ce zice: Domnii puterii văzduhului, duhurile răutății răspândite în aer. Şi marele Prooroc 
David zice: Mulţi sunt cei ce se luptă cu noi de la înălțime, adică din văzduh. 

De aceea a spus cu dreptate satana: Cutreierat-am pământul, Doamne, şi toate cele de sub 
cer şi iată sunt de faţă. Şi ce-l întreabă Dumnezeu: Fost-ai pe la robul meu lov? Că nu este nimeni 
asemenea pe pământ ca lov, om temător de Dumnezeu şi care foarte vieţuieşte cu dreptate. Apoi, 
când zice asta, Cel ce a făcut cerul şi pământul, Cel ce cercetează inimile tuturor, când laudă pe un 
om, cine poate să zică ceva împotrivă? Că nu este nimeni pe pământ ca lov, temător de Dumnezeu şi 
foarte drept înaintea Mea. 

Ai auzit? Şi nu pentru că era sărac sau necăjit, ci foarte bogat. Ce spune Scriptura? Era foarte 
bogat, cel mai bogat om de la răsăritul soarelui. Dar averea nu l-a biruit, nu l-a despărţit de 
Dumnezeu. Fiindcă iubea pe Dumnezeu mai tare decât averea. Nimic nu era la dânsul averea. Ca o 
cârpă lepădată era. Şi aceasta a arătat-o istoria lui lov, care voi spune-o pe scurt de aici înainte. 

Ce s-a întâmplat? A zis satana către Dumnezeu: 

— Da, Doamne, Tu spui că lov îi drept tare şi se teme de Tine. Dar nu degeaba se teme de 
Tine! 

— Dar de ce? 

— Dacă I-ai înmulţit averea lui şi turmele lui acoperă o ţară, cum nu Te va iubi pe Tine? Şi 
cum nu s-ar teme, dacă i-ai dat atâta avere şi cinste? 

Socotea diavolul că de aceea Iov se teme de Dumnezeu, că avea avere. Dar n-a fost aşa. lov 
era adevărat temător de Dumnezeu. 

— Dar ce vrei tu? zice Dumnezeu. 

— Doamne, dă-l pe mâna mea, să-ţi arăt eu Ție dacă nu Te va blestema în faţă! a zis satana. 

— Ce vrei, mă? i-a spus EI. 

— Dă-l pe mâna mea pe lov, să-i iau eu averile şi copiii şi toate, să vedem nu Te va blestema 
în faţă? Că, dacă ai îngrădit acuma cu puterea Ta averile lui şi toate averile şi slugile lui sunt îngrădite 
de Tine, eu nu mă pot apropia de el. 

Dar de ce îl îngrădea puterea lui Dumnezeu? Că era foarte drept şi cinstitor de Dumnezeu şi 
nu se apropia de gospodăria lui nimic. Că îngerii Domnului îl păzeau, fiindcă el păzea porunca lui 
Dumnezeu. 

— Ce vrei? l-a întrebat Dumnezeu pe satana. 

— Dă-l pe mâna mea! a răspuns el. 

— Ți-l dau. Du-te! Dar de el să nu te atingi! 

Ai văzut că diavolul nu poate face nimic fără voia lui Dumnezeu şi fără îngăduinţa Lui? Putea 
el să se ducă peste lov şi mai înainte, că avea mare ciudă pe el, că era drept, însă până n-a luat 
blagoslovenia lui Dumnezeu nu s-a dus. Că şi diavolul îi tot sluga lui Dumnezeu; că tot Dumnezeu 
l-a făcut pe el, şi numai unde îi îngăduie Dumnezeu se duce. Că dacă ar fi aşa să facă ce vrea el, n-ar 
rămâne om pe faţa pământului într-o singură zi, câtă ură are el pe oameni. Dar puterea drăcească este 
îngrădită de puterea Atotţiitorului Dumnezeu şi nu-i îngăduie să facă mai mult decât vrea EI. 

Ai auzit ce spune Apostolul Petru? Credincios este Dumnezeu şi nu vă va lăsa pe voi să vă 
ispitiți mai presus de puterile voastre, ci odată cu ispita va trimite şi ajutorul. Aţi văzut în Evanghelie, 
când Hristos a scos în Gadara demonii din cei doi îndrăciţi, că i-a întrebat: „Cum vă cheamă?” 
„Legheon, Doamne, este numele nostru”. Legheon înseamnă 6000 de demoni. Atâţia demoni erau în 
doi oameni! Că legheon este cuvânt grecesc, legiune de ostaşi. Legheon sau legiune. În doi oameni 
erau 6000 de demoni. 

De aceea se culcau în morminte şi în haine nu umblau, că umblau goi prin pustiu, cum spune 
Evanghelia. Erau mulţi. Dacă voieşti, Doamne, să ne scoţi pe noi din oamenii aceştia, dă-ne voie să 
ne ducem în porci. Că era o turmă de porci pe malul Mării Galileea. Am fost acolo unde s-au înecat 
porcii, că am trecut prin toate locurile, când am fost la Ierusalim. Erau cam 2000 de porci, aproape 
de cetatea Gadara şi Gherghesa. Sunt două cetăţi alăturea de podişul Golan. 


Şi când le-a dat voie, au intrat demonii în porci şi s-au dus în mare şi s-au înecat toţi. Dar de 
ce a dat voie Domnul diavolilor să intre în porci? Pentru că legea lui Moise nu dădea voie să ţină 
porci. lar ei, împotriva legii, ţineau şi mâncau carne de porc. Şi atunci i-a dus în mare, pentru cei 
care-i ţineau, că-i ţineau pentru negustorie, să vândă la alții. 

Ia să revenim la lov. Şi a venit diavolul la Iov. Şi prima dată, când a ajuns asupra gospodăriei 
lui lov, a pogorât foc din cer. Dar ce? Satana-i în cer? Nu l-a dat Arhanghelul Mihail jos din cer? N- 
a fost lupta cu Arhanghelul Mihail, cum vedem la Apocalipsă? Și loc nu s-a mai aflat pentru ei în 
cer. Dar de ce spune Scriptura cer? Aerul se numeşte cer. Tăriile aerului se numesc „cer” în Sfânta 
Scriptură. Că auzi ce zice Scriptura: Lăudaţi pe Domnul păsările cerului. Nu cumva ele trăiesc în 
cer, fiindcă le spune păsările cerului? Nu. Trăiesc în aer. Deci să înţelegețţi, după Dogmatica Sfântului 
loan Damanschin, aerul se numeşte cer. 

Deci satana a pogorât foc din văzduh, din aer. Şi avea bietul Iov 7000 de oi, 3000 de cămile, 
500 perechi de boi, 500 de perechi de asini, 3000 de slugi cu brâie de aur încinşi, care slujeau la atâta 
avere, şapte feciori şi trei fete, palate şi moşii. Şi prima dată turmele oilor au căzut jertfă. A pogorât 
satana foc din cer, adică din văzduh, şi au ars turmele lui lov, deodată cu tot cu ciobani, cu tot cu 
slugi, cu stâni, cu câini; 7000 de oi deodată le-a mistuit focul. Dar, prin iconomie dumnezeiască, a 
rămas un singur om, ca să ducă vestea. Şi a venit la Iov. lov era ca un împărat, purta porfiră şi era 
om foarte cinstit de împărații pământului, că avea negustorie cu oamenii din alte ţări, că avea avere 
mare. Şi a venit sluga şi a zis: 

— Stăpâne, doamne! 

— Ce este, fiule? 

— Iată, slugile tale, ciobanii tăi şi turmele tale păşteau la munte şi la şes. Şi a venit foc din cer 
- adică din văzduh — deodată şi a mistuit turmele tale şi păstorii tăi şi slugile tale şi tot ce era acolo. 
Şi am rămas singur şi am venit să-ţi spun ce s-a întâmplat. 

Iar lov a zis: 

— Nu-i nimica, fiule! Domnul a dat, Domnul a luat, precum I s-a părut Domnului, aşa a făcut! 
Fie numele Domnului binecuvântat de acum şi până în veac! 

Şi n-a cârtit. Şi nici n-a terminat cel de la oi şi vine cel de la cămile: 

— Stăpâne, doamne, haldeii au trecut loardanul, au răpit cămilele tale, 3000 de cămile, şi 
păstorii şi toate, şi le-au dus în ţara lor şi am scăpat eu singur şi am venit să-ţi spun. 

Şi a zis lov: 

— Nu-i nimica, fiule! Domnul a dat, Domnul a luat, precum I s-a părut Domnului, aşa a făcut! 
Fie numele Domnului binecuvântat de acum şi până în veac! 

Şi nici n-au trecut puţine minute, vine al treilea cel de la boi: 

— Stăpâne, doamne, tâlharii au venit din pustiu, au junghiat pe slugile tale şi cele 500 de 
perechi de boi le-au luat şi s-au dus cu ele. 

Şi a zis lov acelaşi cuvânt: 

— Domnul a dat, Domnul a luat, precum I s-a părut Domnului, aşa a făcut! Fie numele 
Domnului binecuvântat de acum şi până în veac! 

Şi n-a trecut decât puţin şi a venit cel de la asini: 

— Stăpâne, doamne, din părţile Damascului au venit sirienii şi au prins slugile tale şi cu tot cu 
asine le-au trecut în ţara lor. 

Şi acolo erau 500 de perechi de asine, fiindcă în ţările calde cămila şi asinul sunt cele mai 
căutate animale, care pot răbda de sete şi trăiesc cu puţină hrană. Şi a zis lov acelaşi cuvânt: 

— Nu-i nimica, fiule! Domnul a dat, Domnul a luat, precum I s-a părut Domnului, aşa a făcut! 
Fie numele Domnului binecuvântat de acum şi până în veac! 

Şi n-a zis nici un cuvânt, că i-a luat într-un ceas toată averea. La urmă a venit al cincilea. 
Acesta i-a rupt inima, dar tot n-a îndrăznit să zică de rău împotriva lui Dumnezeu. El avea şapte 
feciori şi trei fete. ŞI ei, văzând pe tatăl lor că face milostenie veşnic la atâtea mii de săraci, au început 
să facă la fel ca tatăl lor. Făceau praznic în fiecare sâmbătă. Şi sâmbăta asta făcea cel mai mic; apoi 


celălalt, până ajungea la cel mai mare şi apoi fetele. Şi tocmai acuma erau la un praznic mare în aceea 
sâmbătă; mulţi oameni erau chemaţi la masă şi ei slujeau la masa celor necăjiţi acolo. 

Satana, având îngăduinţa lui Dumnezeu, s-a dus şi a scuturat casa — clădirea, palatul unde 
erau — şi i-a omorât pe toţi; şi pe cei de la masa şi pe feciorii lui lov. N-a rămas decât unul, care a 
venit la lov şi a zis: 

— Stăpâne, doamne, iată feciorii tăi şi fetele tale erau la casa celui mare, la un praznic, şi s-a 
cutremurat casa din temelii şi i-a omorât pe toţi, şi am scăpat eu din întâmplare — că aşa, prin iconomie 
dumnezeiască, numai unul scăpa — şi am venit să-ţi spun. 

Şi lov, când a văzut că Dumnezeu 1-a luat şi feciorii, fiind acolo în faţa casei lui, a apucat 
veştmintele de sus de la gât — că-n Orient hainele-s până jos la pământ, aşa poartă bărbaţii, cum 
purtăm noi, călugării — şi şi-a rupt haina sa până Jos. S-a dezbrăcat şi s-a aruncat cu faţa la pământ şi 
a filosofat pentru moarte, şi a zis: 

— Nu-i nimica, fiule, gol am ieşit din pântecele maicii mele, gol mă voi duce în groapă. Nimic 
n-am adus în lumea aceasta, arătat este că nimic nu pot scoate. Domnul a dat, Domnul a luat, precum 
I s-a părut Domnului aşa a făcut! Fie numele Domnului binecuvântat de acum şi până în veac! 

Şi întru toate ce i s-au întâmplat lui lov, n-a zis un cuvânt rău împotriva Ziditorului său. Atât 
de tare se temea lov de Dumnezeu. 

Atunci satana, văzând că nu l-a biruit, că i-a luat totul, s-a dus iar la Dumnezeu. Fost-a întru 
una din zile şi au venit îngerii Domnului şi iată a venit şi satana înaintea Sa. Şi iar îl întreaba: 

— De unde vii tu? 

— Doamne, cutreierat-am pământul şi toate cele de sub cer şi iată sunt de faţă! 

Şi l-a întrebat Dumnezeu a două oară: 

— Dar ai fost la robul meu, lov? 

— Da, Doamne, am fost şi i-am făcut câte am vrut eu! 

— Ei! A zis ceva împrotriva Mea? 

— Nu, Doamne; dar am să-Ți spun ceva. Cer un război mai mare contra lui lov. 

— Ce vrei, mă? 

— Piele pentru piele. 

— Ce vrei să spui? 

— Da. l-am luat toată averea şi copiii, dar el este sănătos şi soţia lui a rămas sănătoasă. Însă 
dă-mi voie să mă ating de carnea lui şi de oasele lui şi, să vedem, nu te va blestema în faţă? 

Adică a cerut să-i dea boală grea. Ce zice? Omul a rămas sănatos, măcar cu zilele. 

— Du-te, i-a zis Dumnezeu, dar de sufletul lui să nu te atingi! 

Ai văzut ce este mai scump la om? Sufletul. „De sufletul lui să nu te atingi”. Că sufletul este 
mai scump decât tot ce există în lumea asta. El este mai scump decât toate. De aceea îi atâta luptă 
pentru mântuirea sufletului. 

Şi a venit satana, cu voia lui Dumnezeu, cu îngăduinţa Lui, şi l-a lovit pe lov, din talpa 
piciorului până-n creştet, cu lepră. Boală care n-aţi văzut, ferească Dumnezeu; crapă carnea omului 
şi se face albă ca zăpada şi curge sânge şi face viermi; pătrunde până la os şi n-are leac în veacul 
veacului. Numai Mântuitorul a vindecat leproşi, cum aţi auzit. 

Atunci lov, când s-a văzut lepros din creştet până-n talpa, a căzut la pământ de durere; şi era 
nişte gunoi înaintea casei lui şi el zăcea în gunoi. Şi, fiindcă rănile îl ursturau şi viermii îi provocau 
mâncărime, a găsit un ciob de oală, un hârb, şi cu hârbul acela scotea viermii din răni. 

Şi n-a fost bătaia lui lov o zi, o lună sau un an. N-aţi citit Hronograful lui Chedrinos şi alte 
cărți? Şapte ani şi jumătate l-au mâncat viermii de viu pe lov! Aşa a răbdat. Şi nu zicea nimic şi 
răbda; un schelet în gunoi mâncat de toate jivinele. 

Iar soţia lui, rămânând sănătoasă, că pe ea n-a lovit-o, că era mai slabă în credinţă, se ducea 
cu traista în sat la cerut şi îi aducea câte ceva de hrană. Singurul ajutor îi era soţia lui, singura 
mângâiere, ca să nu moară de foame. 

Văzând diavolul că nu l-a biruit pe lov, a încercat prin femeie, cum zice dumnezeiescul loan 


Gură de Aur: „Când a văzut că pe stâlpul cel de diamant al credinţei, pe Iov, nu-l biruieşte, la arma 
cea veche a alergat”. La care? La femeie, cu care biruieşte în rai pe Adam. Ştia că femeia e mai slabă. 

Şi femeia, când l-a văzut că-l mănâncă viermii, un an, doi, trei, şi toată lumea spunea că-i 
blestemat de Dumnezeu, că l-a uitat Dumnezeu şi a făcut multe rele înaintea Domnului — că aşa 
judecă oamenii, că judecaţiile lor nu-s ca ale lui Dumnezeu —, atunci femeia a început să creadă, şi 
vine la el şi-i spune: 

— Măi, omule; iată ce ţi-a făcut ţie Dumnezeul tău. Tot ai spus că Dumnezeu ţi-ajută, că 
Dumnezeu îi drept. lată acuma te mănâncă viermii de viu în gunoi, ţi-a luat toată averea şi copiii de 
atâţia ani şi tu nu zici nici un cuvânt de hulă împotriva Lui şi nu-ţi pierzi răbdarea! 

Atât se temea lov de Dumnezeu. 

— Ce este, femeie? 

— Zi un cuvânt de hulă împotriva lui Dumnezeu; ocăreşte-L de ce te-a necăjit aşa, şi vei muri! 

Ai auzit acest tovarăş de viaţa, cum s-a făcut unealta satanei în vremea necazului bărbatului 
său? Iar lov îi spunea cu blândeţe, că vedea că diavolul vorbeşte prin gura ei: 

— Femeie hăi, femeie! Ca o nebună vorbeşti şi ca o fără de minte. Nu sunt eu lov care eram 
ca împărații de bogat şi cinstit în lume? Nu-ţi aduci aminte ce cinste am avut noi pe pământ şi câtă 
avere şi câte slugi aveam? Apoi, cum am primit cele bune din mâna Domnului, să nu primim şi cele 
rele? 

Auzi om care se teme de Dumnezeu, când dă de necaz? Da! „Dumnezeu m-a ajutat atâta 
vreme; trebuie să rabd acuma, ca mulţumire lui Dumnezeu că m-a ajutat altă dată”. Şi a văzut diavolul 
că nu-l poate birui. Atunci au venit la el trei prieteni: Bildad, Țofar şi Edifaz Ameneul. Aceştia erau 
ca nişte împărați de bogaţi, boieri mari din alte ţări, care cumpărau mii de vite de la lov, miei şi lână. 

Când au venit, au întrebat: 

— Unde-s curţile lui lov? Unde este lov? 

Iar oamenii le arătau: 

— Uite colo în gunoiul acela un schelet; îl mănâncă viermii. 

Barba lui era până la pământ şi părul încâlcit de gunoaie. Ei auziseră de bătaia lui lov, dar nu 
creadeau că-i chiar aşa. Şi au venit din altă ţară. Când au venit la lov, cum îl ştiau ce om cinstit era, 
ce parale şi ce slugi avea, au stat cei trei prieteni lângă lov şapte zile şi şapte nopţi şi n-a putut vorbi 
unul. Numai se uita la el. Şi gândeau ce va fi asta? Ce fel de bătaie a lui Dumnezeu este asta? Şi la 
şapte zile a deschis cuvântul Elifaz Ameneul şi, în loc să-l mângâie pe Iov în rănile şi în durerea lui, 
în loc să-l îmbărbăteze, că erau prieteni de altădata, a început să-l rănească cu cuvântul: 

— lov, mi se pare că te-a retezat Dumnezeu pe tine ca pe un copac tomnatic, care nu face 
roadă. De ce-ai ajuns tu aşa? Ai oprit plata văduvelor şi simbria lucrătorilor! Ai uitat de Dumnezeu! 
Ai făcut fărădelegi înainte Lui! 

Şi aşa mereu l-a mustrat. La fel şi al doilea prieten şi al treilea. Şi a venit şi al patrulea, unul 
Elihu. Acesta a vorbit puţin mai drept, că se temea: „Măi, nu cumva să fie certare a Domnului pe 
drept şi mă tem să vorbesc pe omul acesta”. Iar lov a început a le spune lor cu blândeţe: 

— Dragii mei, prietenii mei, spre dosadă aţi venit aici şi spre rană mie. Mai bine ziceam eu 
gropii, „mama mea”, şi viermilor, „voi sunteţi fraţii şi surorile mele”, decât să vină prietenii mei să 
mă rănească cu cuvinte; adică mai bine mă mângâiam cu viermii şi cu gândul la groapă, la mormânt, 
decât să aud din gura voastră acestea. 

Şi le-a spus: „Voi mă învinuiți că am oprit plata slugilor şi că am făcut nedreptate. Eu nu mă 
laud, dar adevărul voi vorbi. Eu am fost tatăl sărmanilor şi maica văduvelor, eu am fost ochiul orbilor 
şi urechea surzilor şi piciorul şchiopilor şi mâna ciungilor. Tunsura mieilor mei a încălzit umerii 
săracilor; că lâna de la şapte mii de oi toată o dădeam pentru îmbrăcăminte la săraci. Uşa mea nu s-a 
închis la tot străinul şi toată averea mea am socotit cu putere s-o împart la cei necăjiţi. Deci nu-i 
adevărat ce vorbiţi voi. Adevărat că mâna Domnului mă ceartă pentru păcatele mele, dar ceea ce mă 
învinuiți voi nu este adevărat”. 

Văzând Dumnezeu răbdarea lui lov, după ce-au plecat cei trei prieteni şi Elihu s-a dat puţin 


în lături, a apărut Dumnezeu în nori şi în vifor deasupra lui. lov zăcea acolo de şapte ani jumate, 
numai oasele şi inima rămăsese — căci carnea lui era mâncată de viermi. Şi când a venit Ziditorul 
cerului şi al pământului, lov era acuma rănit de prietenii lui ocărât şi defăimat şi de soţia lui şi de toţi. 
Deodată aude glasul lui Dumnezeu din nori: 

— Iov, scoală-te ca un bărbat, ia veşmântul tău — că i-a trimis un veşmânt din cel alb ca zăpada 
—, încinge-te şi să stăm de vorbă amândoi! 

Cine a zis scoală-te? Acel ce va scula toţi morţii la judecată într-o clhpeală de vreme! S-a 
sculat ca fulgerul Iov, sănătos ca la 30 de ani şi frumos şi vesel, s-a îmbrăcat în veşmântul dat de 
Dumnezeu. Şi a spus Dumnezeu către el: 

— lov, unde erai tu când am întemeiat pământul? Spune-mi Mie care-i lăţimea cea de sub cer? 
În ce loc locuieşte întunericul şi ce loc are lumina? Unde erai tu când am măsurat Eu munţii cu 
aşezământul cunoştinţei, văile cu cumpăna şi dealurile; când am pus mării hotar nisipul şi am îngrădit 
marea cu nisip şi l-am spus: până aici să stai şi întru tine să se sfărâme valurile tale? 

Eu am întins crivățul pe uscat. Eu am făcut cuvântători pe pământ. Eu am măsurat greutatea 
vânturilor. Eu am însemnat calea fulgerelor sub cer. Eu am rânduit naşterile fiarelor din codri, 
naşterea dobitoacelor pământului şi a oamenilor. Eu am făcut orizontul şi rarița cea de miazănoapte 
şi am împodobit cerul cu stele, cu soare şi lună şi lumină am dăruit zidirii Mele. Spune-Mi: unde erai 
tu atunci? 

Eu pe tine, lov, te-am turnat ca laptele în pântecele maicii tale, te-am închegat ca brânza, te- 
am ţesut ca pânza, ţi-am făcut inimă şi oase şi te-am făcut făptura Mea în pântecele maicii tale şi Eu 
am zidit inima ta şi am ştiut că nu-ţi vei pierde răbdarea. Eu am întemeiat inima ta întru tine şi credinţa 
şi răbdarea ta. 

Şi acum, lov, fiindcă ai aşteptat cu răbdare venirea Mea şi n-ai zis vreun cuvânt rău în atâtea 
scârbe şi necazuri şi boli, iată, Eu îţi dăruiesc ţie de acum înainte 140 de ani de viaţa; şi vor fi averile 
tale îndoite. În loc de şapte mii de oi, paisprezece mii de oi; în loc de trei mii de cămile, şase mii de 
cămile, şi celelalte la fel. Şi vei ajunge să trăieşti până la al cincilea şi al şaselea strănepot şi vei 
adormi plin de zile şi vei veni la Mine să te veseleşti cu Mine în veci. 

Atunci s-a făcut nevăzut Dumnezeu. Şi soţia lui când a venit de unde era dusă, l-a găsit sănătos 
şi vesel foarte. Şi a plouat Dumnezeu în curtea lui lov trei zile şi trei nopţi cu galbeni de aur, cum 
spune în tradiţie. A luat lov moşii şi vite. 

Soţia lui a stat cu faţa la pământ trei zile şi trei nopţi, cerând iertare de la el. Şi i-a zis 
Dumnezeu lui lov: „lartă pe soţia ta, că nu-i vinovată ea, ci diavolul a ispitit-o!” Şi a iertat-o el şi a 
luat-o, şi a născut iar şapte feciori şi trei fete şi nu era frumuseţe sub cer asemenea feciorilor şi fetelor 
lui lov. Nu se găseau mai frumoşi copii ca aceia pe pământ. 

Aţi auzit ce a făcut la Iov frica lui Dumnezeu? Dacă a avut frică lui Dumnezeu, nici când era 
bogat nu s-a mândrit, n-a fost aspru şi nemilostiv; nici când i-a luat Dumnezeu averea, n-a zis un 
cuvânt împotriva lui Dumnezeu. 

lată om cu frica lui Dumnezeu, care aducea jertfă un bou în fiecare seară, ca nici copiii lui să 
nu fi greşit lui Dumnezeu cu gândul. Aţi auzit om cu frică de Dumnezeu, cum l-a încununat 
Dumnezeu? Prin câte l-a trecut în veacul de acum şi s-a dus să se odihnească în sânul lui Avraam, al 
cărui strănepot era. Iată, deci, cum l-a binecuvântat Dumnezeu! 

Fraţii mei, omul care are frica de Dumnezeu nu trebuie să-l păzească nimeni să nu fure, sau 
să nu fie curvar, sau beţiv, sau hoţ, sau să nu facă rău. Cel ce are frica lui Dumnezeu şi ziua şi noaptea 
pururea veghează asupra lui: să nu gândesc ceva rău asupra omului, să nu vorbesc ceva rău că-i păcat, 
să nu fac ceva rău că-i păcat! Cine are frica lui Dumnezeu, acela se face santinela întregii înţelepciuni, 
îşi păzeşte sufletul şi mintea sa de gânduri rele, limba sa de cuvinte rele şi toată aşezarea sa de a lucra 
împotriva lui Dumnezeu. 


O ISTORIOARĂ CU FRICA DE DUMNEZEU 


Îmi aduc aminte de un filosof, care a venit la Socrate, alt filosof. Şi acela avea o femeie foarte 
talentată. Şi a început să spună: „Domnule, am o femeie aşa de frumoasă!” Celalălt era la o masa cu 
un creion în mână şi hârtie şi a tras un zero. „Femeia mea-i de neam mare; taică-său a fost ministru”. 
Celălalt a mai tras un zero. 

„Femeia mea îi sănătoasă ca oul, n-a fost bolnavă şi nu-i bolnavă”. Acela a mai tras un zero. 
„Femeia mea îi foarte învățată”. Acela a mai tras un zero. „Femeia mea ştie să lucreze lucruri de 
menaj, să facă prăjituri de tot neamul, bucate la mese mari”. Acela a mai tras un zero. „Femeia mea 
ştie să toarcă broderii artistice, coase flori, împleteşte, face flanele cu maşina sau cu mâna. Uite câte 
talente are femeia mea!”. Acela a mai tras un zero. 

La urmă a adăugat: „Femeia mea are frica de Dumnezeu şi este credincioasă!”. Acela a pus 
un unu înainte, pusese şase zerouri. Unu urmat de şase zerouri face un milion. Şi a spus: „la, acuma 
i-am dat valorare femeii tale. Nu când ai spus că-i frumoasă şi învățată şi sănătoasă şi ştie multe să 
facă, pentru că dacă îi lipsea frica lui Dumnezeu, toate erau la dânsa egal cu zero, nule, nimic!” 

Aşa se întamplă şi cu bărbatul, ca şi cu femeia aceea şi cu orice om. Poate să aibă toate 
talentele, poate să ştie toate meseriile din lume, poate să cunoască toate ştiinţele lumii, dacă îi lipseşte 
frica lui Dumnezeu, îi lipseşte şcoala înţelepciunii şi omul acesta nu-i bun de nimic. 


p> 


ALTĂ ISTOTIOARĂ DESPRE FRICA DE DUMNEZEU 


Era un om deprins să fure, măcar de-ar fi fost sărac. Da de unde! Era om gospodar, avea 
femeie bună, credincioasă şi copii, avea boi, avea oi, cai, porci, vite, păsări, pământ, livezi, vii, dar a 
fost crescut rău la părinţii lui, că nu era sătul până nu mânca ceva de furat. Omul acesta de multe ori 
avea discuţii cu soţia lui. Soţia lui bună îi spunea: 

— Măi, omule, ulciorul nu merge de multe ori la apă. Căci îi ruşine în sat, dacă te-o prinde pe 
tine că furi; toţi or să te judece pe tine de ce ai furat, că ai tot ce îţi trebuie. De ce furi, mă? 

— Femeie, eu nu pot. Până n-oi mai lua eu de la cutare boier, de la cutare om, de la cutare 
proprietar! 

Odată era în luna lui iulie, luna era plină pe cer senin ca ziua. El venise din țarină, şi a văzut 
lanurile pline de clăi de grâu, jumătăţi de grâu, cum se cheamă în alte părţi. Ce s-a gândit el? „Ce 
bine ar fi să aduc eu o căruţă de grâu din acesta la mine”, că era grâu frumos. A venit acasă, a pregătit 
căruţa şi caii, drugul de legat snopii; a pus nişte fân pentru cai şi iarbă verde în căruţă şi-n puterea 
nopţii, când doarme şi pasărea — cum zice țăranul —, a luat o copiliţă numai trei-patru ani cu el. Copilei 
îi plăcea să meargă cu tată-său cu căruţa totdeauna. 

— Tătăică, mă iei cu căruța? 

— Te iau! 

Dar mă-sa a zis: 

— Stăi acasă! 

— Nu! şi a început a plânge copila. 

— Dă-i drumul! Copila vrea să audă cum merg caii, s-o plimbe tată-său cu căruţa. 

Dar a fost o pronie dumnezeiască aceasta şi purtarea de grijă a lui Dumnezeu. A venit omul 
acesta la furat snopi în țarină. Un lan de grâu era lângă pădure mare şi un drum de țarină pe marginea 
pădurii. EI a tras caii cu oiştea pe unde trebuia să iasă de pe lan, a luat din gură la cai zăbala şi le-a 
dat să mănânce. 

Copiliţa a rămas în caruţă. Era lună, senin şi se vedea bine la mare distanţă. Şi s-a dus pe lan 
omul ăsta, de meserie hoţ din copilărie, şi a început să se uite în toate părțile: şi la stânga şi la dreapta 
şi înainte şi înapoi. Se uita aşa. De ce se uita? Ca nu cumva să fie vreun paznic pe lan. Dar tot ce îşi 
zicea: „Chiar dacă ar fi, acuma doarme într-o claie, că acu-i puterea nopţii”. În acest timp copiliţa se 

uita de la căruţa cum taică-său se uita în toate părţile, şi încolo şi încolo şi se minuna ea în mintea ei 
— copii naivi — de ce se uită taică-său aşa? 

După ce s-a încredinţat el că nu este nimeni şi nu-l vede nimeni, a luat câţiva snopi de grâu şi 
a venit la căruţă. Copiliţa, prin care a vorbit Duhul Sfânt, întreabă pe taică-său: 

— Tătăică, mata ai uitat ceva! 

— Dragul tatei, dar ce-am uitat? 

— Mata ai uitat ceva! Te-ai uitat în toate părțile, dar ai uitat să te uiţi şi în sus! 

— Cum ai zis? 

— Mata în sus de ce nu te-ai uitat? 

Dar copila n-a zis ca să-l mustre pe tatăl ei. Ea a crezut că poate aşa-i bine, dacă se uita în 
toate părțile, să se uite şi în sus. Dar l-a costat pe om foarte mult. 

— Cum, cum al zis? 

— Tătăică, eu am crezut că trebuie să te uiţi şi în sus! 

Şi atâta l-a certat frica lui Dumnezeu pe om, că a luat snopii, i-a dus înapoi şi a făcut claia; a 
venit, a întors caii, a pus zăbala la cai, şi a pus copiliţa în căruţă şi cu căruţa goală s-a întors acasă. 
Când vine acasă, femeia ştia că nu vine niciodată cu golul. Ori fura bostani, ori popuşoi, ori grâu, ori 
altceva, el venea încărcat. Îl vede, de data asta mai erau două-trei ceasuri pân-la ziuă, că vine cu 
golul: 

— Măi, omule, dar ce ai păţit? Ce-ai păţit? 

— Femeie, câte zile voi avea nu mai fur! 

— Ce-ai păţit? Bine ţi-a făcut! Te-a prins! — ea credea că l-a prins. Ți-am spus eu ţie. Aşa 
gospodar la furat! 

— Măi femeie, nu m-a prins nimeni. 

— Nu cred. Te-a prins! De ce-ai venit cu golul? 

— Nu mai fur câte zile oi avea! 

— Dar ce-ai păţit? 

EI arată copiliţa şi zice: 

— Din cauza copilei. 

— Dar ce ţi-a făcut copila? 

— Din cauza ei nu mai fur în veacul veacului. Căci a vorbit Duhul Sfânt prin gura ei. 

— Dar ce-a zis copila? 

— Eu m-am dus pe lan — cum îi obiceiul meu —, şi-nainte de a începe a căra snopii mă uitam: 
în stânga, în dreapta, încoace-ncolo. Copiliţa mă vedea de la căruţă şi când am venit m-a întrebat: 
„Tătăica, mata ai uitat ceva; ai uitat să te uiţi şi în sus”. 

Atunci m-am gândit cât sunt de nebun. Dumnezeu îmi vorbeşte prin gura copilei, că trebuia 
să mă uit mai întâi în sus; că dacă mă uitam în sus, nu mai era nevoie să mă uit la dreapta, la stânga, 
sau înainte, că de ochiul cel de sus nimeni nu se poate păzi. Ochii lui Dumnezeu — cum spune 
Solomon — sunt de milioane de ori mai luminoşi decât soarele şi nu este loc unde nu cercetează 
atotştiinţa lui Dumnezeu. Cum zice şi Apostolul: „Știința lui Dumnezeu străbate până la despărțirea 
duhului de a sufletului, nu numai până la despărțirea trupului de a sufletului”. 

Omul este icoana Preasfintei Treimi. El are minte, cuvânt şi duh. Duhul cel în chip de raze de 
lumină, care-i în inimă, cu acesta omul îi mai mare decât îngerii; că îngerii nu s-au făcut după chipul 
şi asemanarea lui Dumnezeu, ci numai omul. Omul este icoană vie a Sfintei Treimi pe pământ, are 
minte, cuvânt şi duh. Mintea este chipul Tatălui, cuvântul este chipul lui Hristos, iar duhul cel de 
viaţă făcător este chip al Duhului Sfânt. 

Acest duh de viaţa nu-i duhul cu care vorbim, acesta este sluga minţii şi are altfel de cuvânt. 
Iar acela este un dor gânditor, stă între minte şi între cuvânt şi circumscrie — are în sine — şi pe minte 
şi cuvânt, după Sfântul Grigorie Palama, preaîndumnezeitul la minte. Deci până acolo străbate ştiinţa 

lui Dumnezeu, până la despărţirea duhului de a sufletului şi nimeni nu poate să se ascundă cu vreun 
gând de la atotştiinţa Ziditorului. 

Acest Duh Sfânt I-a cercetat pe acest om cu frica lui Dumnezeu şi s-a gândit: „De acum înainte 
nu voi mai fura în veci, cât voi trăi. Ba, am să mă duc să mă mărturisesc şi să-mi fac canonul pentru 
câte am făcut în viaţa, că dacă mă mai duc la furat trebuie mai întâi să mă uit în sus. Şi dacă mă uit 
în sus mi-e destul atât, ca să nu mai pot fura în vecii veciilor, că de ochiul cel de sus nimeni nu se 
poate păzi”. 

Iarăşi vă spun: începutul înţelepciunii este frica Domnului. Ea este temelia tuturor faptelor 
bune. Înţelepciunea are două capete: primul este frica de Dumnezeu şi cel mai de sus este dragostea 
de Dumnezeu, că toată fapta bună se începe din frica lui Dumnezeu şi se termină în dragostea lui 
Dumnezeu, care este legătura desăvârşirii şi cea mai înaltă faptă bună. 

Dumnezeu cel închinat în Treime, Părintele, Cuvântul şi Duhul Sfânt, Treimea cea de o ființă 
şi nedespărțită şi Preacurata Lui Maică şi toţi sfinţii să ne fie în ajutor, să nu uităm frica lui Dumnezeu 
şi să păzim poruncile Lui. Amin. 


SFATURI DESPRE FRICA DE DUMNEZEU 


Frica de Dumnezeu nu te lasă să mănânci mult. Frica de Dumnezeu nu te lasă să mănânci de 
frupt în zile oprite. Frica de Dumnezeu nu te lasă să faci vreun păcat în posturi sau la zile mari, sau 
să nu păzeşti curăția, care este rânduită şi pentru cei căsătoriţi. 

Frica de Dumnezeu nu te lasă să înjuri. Frica de Dumnezeu nu te lasă să te răzbuni pe cineva. 
Frica de Dumnezeu nu te lasă când ai văzut om sărac, să-l laşi, să nu-l ajuţi. Frica de Dumnezeu îţi 
aduce aminte de moarte, de judecată, de gheenă, de iad, de rai, de împărăţia cerului, de slava drepţilor. 
Frica de Dumnezeu nu te lasă să vorbeşti de rău, nu te lasă să cleveteşti, nu te lasă să spui minciuni. 
Frica de Dumnezeu nu te lasă să te mândrești, să te trufeşti. 

Frica de Dumnezeu nu te lasă să ai zavistie. Frica de Dumnezeu nu te lasă să ai ură pe cineva, 
sau pizmă, sau invidie, sau râvnă rea. Frica de Dumnezeu nu te lasă să te răzbuni pe altul, să-i faci 
rău. Frica de Dumnezeu nu te lasă să vorbeşti de rău, să cleveteşti, să spui minciuni, să glumeşti, să 
râzi sau să osândeşti pe altul. 

Frica de Dumnezeu nu te lasă să fii iubitor de arătare, să ai dorinţa de a plăcea oamenilor, să 
ai slavă desartă, să ai făţărnicie, să ai viclenie în tine. Frica de Dumnezeu nu te lasă să fii iubitor de 
sine, să trăieşti în nesimţire. Frica de Dumnezeu nu te lasă să păcătuieşti nici cu vederea, nici cu 
auzul, nici cu mirosul, nici cu gustul, nici cu pipăirea, nici cu închipuirea. Frica de Dumnezeu te 
păzeşte de uitare, de neştiinţă, de trândăvie, n-am când vă spune tot alaiul întunericului. 

Frica de Dumnezeu este aceea care te păzeşte să fii sfânt cu trupul şi cu sufletul. Şi aceasta 
nu-i numai la călugări, frica de Dumnezeu deopotrivă lucrează şi la creştinii din lume şi la cei 
afierosiţi lui Dumnezeu în slujba călugăriei. 

Frica de Dumnezeu pe preot în Sfântul Altar îl face serafim. Slujeşte cu frică de Dumnezeu, 
bagă de seamă să nu greşască o ectenie, cu Sfintele Taine, cu mâinile, la Sfânta Proscomidie, să nu 
cumva să aibă vreun gând în timpul Liturghiei. 

Frica de Dumnezeu, când ai văzut omul necăjit, te duci si-l ajuţi, te duci si-l mângâi, te duci 
şi-l sfătuieşti. Întotdeauna frica de Dumenzeu îţi este povăţuitorul cel mai bun. Şi de aceea toți Sfinţii 
Părinți laudă frica lui Dumnezeu. 

Deci cel mai înţelept om din lume este acela care se teme de Dumnezeu. Ai auzit ce spune Psalmistul: 
Fericit bărbatul, care se teme de Domnul, că întru poruncile Lui va fi foarte. 


DESPRE PAZA MINŢII 
(sfaturi date unor studenţi teologi) 

Fiindcă a fost vorba, să vorbim ceva despre paza minţii. Eu, păcătosul, când încep să vorbesc 
despre rugăciunea minţii sau de paza minţii, mi-i ruşine şi mi-i greu să vorbesc, că vorbesc despre 
ceea ce nu am. Că zic Sfinţii Părinţi că nimic nu-i mai sărac decât mintea aceea care filosofează 
pentru fapta bună, neavând lucrare. Eu sunt acela cu musca pe căciulă, că vreau să vorbesc cele 
ce nu fac şi niciodată nu am făcut. 

Dar eu cred că vă vor fi de folos acestea în drumul pe care veţi merge. Fiindcă viaţa aceasta 
este o luptă, cum spune la Iov: O luptă şi o ispită este viața omului pe pământ şi în această luptă şi 
ispită, în fiecare clipă este nevoie de iscusinţă. Cum a spus şi marele Apostol Pavel: În lupta aceasta 
grea şi mare, aveţi nevoie de răbdară şi celelalte. 

Şi este prea de nevoie, pentru că vă duceţi între străini, acolo unde vă duceţi, întâlnindu-vă cu 
oameni de altă credinţă: protestanți şi catolici şi cutare... Şi ca ortodox, pentru că să-ţi păzeşti sufletul 
curat, o lucrare mai prezentă şi mai puternică decât paza minţii nu va fi. 

Paza minţii are atâta legătură cu rugăciunea minţii, ca şi trupul cu sufletul. De la paza minţii 
putem trece imediat la rugăciunea minţii. Şi totodată, în paza minţii intră multe lucrări duhovniceşti. 

Sfântul Isihie Sinaitul spune aşa: Nimeni nu va scăpa de căpeteniile tartarului — mi-aduc 
aminte din Filocalie — fără de paza minţii, măcar de ar fi cât de mare filosof şi cât de mare 
înţelept în lume. 

Ce este paza minţii, după învăţătura Sfinților Părinţi? Este o lucrare prezentă, foarte uşoară şi 
n-are nevoie de prea multă osteneală, decât numai de frica lui Dumnezeu. Ea se naşte chiar din frica 
lui Dumnezeu! Iar frica de Dumnezeu se naşte din credinţa în Dumnezeu. Că dumnezeiescul Părinte 
Maxim spune: Cel ce crede se teme. Eu nu am nici o pricină să mă tem de cineva, dacă nu cred că-i 
de faţa. Iar când cred că Dumnezeu este de faţă, mă tem! 

Deci, iată cum din credinţa în Dumnezeu se naşte frica de Dumnezeu. Iar din frica de 
Dumnezeu se naşte trezvia atenţiei, sau paza minţii, sau ferirea minţii de la păcat, sau privegherea 
minţii. Când auzim la Sfinţii Părinţi: paza minţii şi trezvia atenţiei, liniştea minţii, ferirea minţii, 
privegherea minţii sau toate acelea, este acelaşi lucru. Este aşa cum am zice: pâine, bucată de pâine, 
felie de pâine; dar tot de pâine este vorba, numai sub alte cuvinte. 

Paza minţii, după învăţătura Sfinţilor Părinţi, constă în aceasta: în a ne trezi cu mintea, în 
a ne împotrivi păcatului cu mintea şi în a chema pe „Doamne Lisuse...”, prin rugăciunea minţii. 

Vezi câtă legătură are rugăciunea minţii cu paza minţii? Că nu-i de-ajuns să mă trezesc eu: 
„Ce fac eu acuma este bun? Ce gândsesc eu acuma este bun? Ce intenţionez eu acuma este bun? Ce 
cuget eu acuma este bun?” Sau: „Ce alegere fac eu asupra acestui cuget este bună?” N-ajunge atât! 
Ci îndată mi-a dat putere Preasfântul Dumnezeu să-mi stăpânesc pornirile din volnicia de sine sau de 
sine stăpânirea. Nu vezi ce spune în Psaltire? Doamne, căci cu arma buneivoiri ne-ai încununat pe 
noi. 

Îndată ce ne-am trezit, simţim cu mintea dacă se apropie un păcat de minte sau un gând rău; 
că orice gând rău este ca un şarpe gânditor, adică un diavol. Şi îndată ce l-am simţit că se apropie, să 
ne împotrivim, cu arma buneivoiri (cu voinţa) ne împotrivim să nu-l primim, căci avem această 
putere. 

Dar puterea noastră este slabă şi tăria noastră neputincioasă, cum spune la hirotonie. Şi 
atunci ce-i de făcut? Ne trezim, după puterea noastră; să vadă Dumnezeu că voința noastră se mişcă 
spre bine şi ne împotrivim păcatului. Şi negreşit şi ţinem legătura cu Domnul, chemându-L prin 
rugăciunea „Doamne lisuse...”. 

Dar nimeni să nu se bazeze pe trezvia sa sau pe voinţa sa, că-i tare împotriva păcatului, că 
rămâne foarte, foarte înşelat! Pentru că, negreşit, voinţa noastră şi trezvia noastră trebuie să fie întărită 
de Domnul nostru lisus Hristos. De aceea ne trezim, ne împotrivim cu voia de sine stăpânitoare 
şi chemăm pe „Doamne Lisuse...”. 

Acestea trei stau nedezlipite una de altă. Pentru că dacă nu chemăm pe „Doamne lisuse...”, 
nu reuşim să ne despărtimim în nici un fel cu mintea. Că EI ne-a spus în Evanghelie: Rămâneţi întru 

Mine şi Eu întru voi, că fără de Mine nu puteți face nimic. Clar! Cheamă pe Domnul în ziua necazului 
şi te va izbăvi, cum spune Psalmistul. Sau: Auză-re Domnul în ziua necazului şi celelalte. Dacă-L 
cheamă pe Dumnezeu, EI ne ajută. 

Aşa şi tu. Şi trezvia noastră-i bună şi voinţa noastră care se împotriveşte răului, dacă este 
ajutată de darul şi puterea lui Dumnezeu. Chemarea numelui Domnului să nu înceteze, că zice 
apostolul: Tor cel ce va chema numele Domnului se va mântui. 

Acuma mai este şi a patra lucrare: Ne trebuie smerenie! Să ne trezim cu mintea, să ne 
împotrivim păcatului cu mintea, să chemăm pe „Doamne lisuse...” şi să avem mare smerenie a inimii 
şi cunoştinţa de sine, fiindcă ne luptăm cu demonii cei mândri. Da! Că îndată ce se ridică în noi 
părerea de sine, sau îngâmfarea, sau cinstea de sine, îndată ne părăseşte Domnul şi ne lasă în propriile 
noastre puteri: „la să vedem ce ai să faci tu fără Mine?” Că i-a spus oarecând lui Israel: Să nu ieşi la 
război fără Mine! Ştii ce-a păţit când a ieşit la război cu amoreii, fără să cheme ajutorul lui 
Dumnezeu! 

Această îndrăzneală — să zicem aşa —, sau semeţie de cuget, sau cutezanţa de sine a omului de 
a se bizui pe trezvia lui şi pe puterea lui de voinţă, este izvorâtă din iubirea de sine. Egoismul! Adică, 
după cum arată dumnezeieştii Părinţi, din mama tuturor păcatelor, care este iubirea de sine. Că din 
iubirea de sine se naşte şi mândria şi trufia şi semeţia şi celelalte. 

Din iubirea de sine se naşte mai întâi: mila de sine, cruţarea de sine, îndreptăţirea de sine, 
mulțumirea de sine, trâmbiţarea de sine, lauda de sine, plăcerea de sine, părerea de sine. Apoi: 
închipuirea de sine, simţirea de sine „că sunt ceva!”, îngâmfarea de sine, cinstea de sine, încrederea 
în sine, rezemarea pe sine, acestea au o mulţime de ramificații. 

Apoi vine moartea minţii şi omorârea sufletului, mai întainte de moartea trupului — adică 
nesimţirea inimii —, după care a plâns Sfântul Simeon Noul Teolog toată viaţa, precum am găsit-o la 
„Scară”. Nesimţirea nu numai că omoara sufletul, ci omoară mai întâi partea privitoare, adică pe 
minte; nesimţirea este moartea minţii şi omorârea sufletului mai întâi de moartea trupului. 

Dacă i-ai omorât ochiul, ai întunecat trupul. Aşa şi sufletul, prin minte moare; şi de aici înainte 
diavolul a pus stăpânire peste toate puterile sufletului. Aceasta se întamplă când omul are încredere 
în sine şi în puterea lui de trezvie şi când zice: „A! eu sunt om înţelept. Ce să mă mai rog, ce să mai 
stau în genunchi, ce să mai chem pe lisus, doar eu ştiu să mă păzesc de păcat! Păi eu nu ştiu ce-i 
păcat?” 

Când vede Dumnezeu în sufletul nostru această încredere şi rezemare pe sine şi cutezanţă de 
sine, ne lasă în mâna diavolilor. Atunci ispita ne arată cât putem, fără darul lui Dumnezeu şi fără mila 
Lui. De aceea, sufletul nostru în toată clipa greşeşte lui Dumnezeu. Să aveţi convingerea aceasta că 
nu există clipa când nu mâniem pe Dumnezeu. Şi pentru că nu este clipă când nu mâniem pe 
Dumnezeu, nu este clipă când nu avem nevoie de ajutorul Lui. 

Sufletul, negreşit, îndată ce greşeşte cu mintea şi cu orice pornire spre păcat, trebuie să alerge 
cu umilinţă la ajutorul lui Dumnezeu, să ceară milă, iertare şi ajutor împotriva ispitei. Că, dacă 
cutează pe deşteptăciunea lui, zicând: „A! eu ştiu multe, eu pot multe!”, auzi ce spune, Scriptura, la 
Solomon: Cel ce se încrede în sine, va cădea cădere jalnică. Pentru ce? Te-ai încrezut în sine; nu 
mai ai nevoie de Dumnezeu! „Pot şi eu ceva!” Şi atunci Dumnezeu îţi arată ce poţi! Că fără El nu 
putem nimic. Şi la trezvia atenţiei este mare nevoie să simţim în jurul nostru ajutorul lui Dumnezeu, 
de care avem nevoie în fiecare clipă. 

În Sfânta Scriptură se spune aşa: Fata Babilonului, ticăloasa — şi spune mai departe, cum 
cântăm „La râul Babilonului” —, fericit este care va apuca şi va lovi pruncii tăi de piatră (Psalm 136, 
8-9). lată pe cine fericeşte Duhul Sfânt! Pe cel ce ia fiii fetei Babilonului şi-i trânteşte de piatră. 

Tâlcuirea Sfinților Părinţi din Filocalie este aşa: Fata Babilonului este mintea noastră. 
Cuvântul babilon înseamnă „amestecare”. Fiindcă mintea noastră pururea este amestecată cu gânduri 
bune şi rele, o numeşte „fata Babilonului”, născută din amestecare, combinată cu amestecarea. lar 
fiii fetei Babilonului sunt gândurile minţii, care le naşte ea. 

Şi cine-i fericit? Acela care-i treaz cu mintea şi, cum vede că s-a născut din minte un copil — 

un gând rău —, îl ia de picioare şi-l dă de piatra Hristos. Cum ţi-a venit un gând rău în minte — înţelegi? 
—, dă-l de piatra Hristos: „Doamne lisuse Hristoase, Fiul lui Dumnezeu, miluieşte-mă pe mine, 
păcătosul!”. Vine un gând de curvie: „Doamne Lisuse...”, dă-l de piatră! Vine un gând de mândrie, 
dă-l de piatră! Vine un gând de trufie: „Doamne lisuse...”; un gând de viclenie: „Doamne lisuse...”; 
un gând de zavistie: „Doamne lisuse...”. Trânteşte-i de piatră pe pruncii aceştia ai „fetei Babilonului” 
— adică cugetele rele ale minţii — de când sunt prunci. Adică ucide patimile din tine cât sunt mici, că 
pe urmă sunt mult mai greu! 

Pe aceşti prunci ai fetei Babilonului îi omoară darul şi puterea lui Hristos! Hristos S-a numit 
în Sfânta Scriptură de trei ori piatră: Piatra cea din capul unghiului, pe Care n-au băgat-o în seamă 
ziditorii; Piatra cea nefăcută de mână, Care se taie din munte, despre care se spune la Daniil; şi 
Piatra, stânca din care a ieşit apa, când a fost lovită de Moise, simbolizănd coasta lui Hristos din 
care a ieşit sânge şi apă. 

În Honograful evreiesc am citit viaţa lui Moise, tradusă de Isaia Răcăciune, un mare rabin 
care a trăit în secolul trecut. A murit demult! Şi la dânşii se scrie, măcar că ar trebui să treacă şi în 
tradiția ortodoxă, ca o teologumenă — ştiţi, nu ca o dogmă —, că Moise, când a lovit stânca la Rafidim 
— am fost acolo la Sinai şi am băut apă —, întâi a ieşit sânge, fiindcă a lovit-o cu îndoială. 

Pentru îndoiala pe care a avut-o Moise atunci, l-a mustrat Dumnezeu şi nu a murit în pământul 
făgăduinţei. EI nu a zis: „Ascultă, Israele, din piatra asta ai să bei apă!”, ci a zis astfel: Au doar din 
piatra aceasta am să vă scot apă? Dumnezeu i-a spus imediat: „Moise, de ce nu M-ai preaslăvit 
înaintea fulor lui Dumnezeu? Au doar din piatra asta...” „De ce n-ai zis: din piatra aceasta 
Dumnezeu vă va adăpa pe voi?” Apoi Moise, fiind certat de Domnul, a lovit a două oară, zicând: 
„Ascultă Israele! Din piatra asta...!” A lovit şi a ieşit apă. 

Dar este şi-o taină mare aceasta, că întâi a ieşit sânge şi apoi apă. Căci şi din coasta lui Hristos 
a ieşit întâi sânge şi apoi apă. lată cum a închipuit stânca Rafidim, coasta lui Hristos. 

Acum să revenim la trezvie, ca să nu ne pierdem în discuţie, că cuvântul nostru trebuie să 
tragă către mijloc. Noi, dacă ne încredem în sine şi în puterea noastră de virtute, de înţelegere şi de 
filosofie, mai întâi mireasma Duhului Sfânt nu mai este cu noi. 

Îndată ce Duhul Sfânt simte o mică licărire a mândriei, se fereşte şi-l lasă pe om în propriile 
sale puteri. Şi atunci vedem că am ajuns la cădere. Ori cu mintea, ori cu cuvântul, ori cu lucrul — ori 
Doamne fereşte — cădere care ne desparte prea tare de Dumnezeu. lar cine are lucrarea trezviei, 
trebuie să fie treaz şi în privinţa asta. Nu-mi încape mie în putere să mă trezesc, ca să mă lupt cu 
păcatul. Mă trezesc, dar ÎL chem pe „Doamne lisuse...!” 

Legea sobornicească a Bisericii aceasta este: să mă trezesc, să mă împotrivesc, să chem pe 
„Doamne lisusc...”. Asta este lucrarea trezviei atenţiei. Că „fata Babilonului” — adică mintea noastră, 
de care am amintit mai înainte — naşte mereu prunci. Şi naşte prunci răi — gândurile rele! Noi să-i 
luăm, să-i trântim de piatra Hristos şi să-i sfărâmăm! 

Duhul Sfânt atunci ne fericeşte: Fericit este care va apuca şi va lovi pruncii tăi de piatră. În 
momentul când un gând rău l-am lovit de piatra Hristos, am ucis un prunc al fetei Babilonului. Ne 
fericeşte pentru aceasta Duhul Sfânt, că nu am nădăjduit să-l ucidem noi, ci l-am dat de piatra Hristos. 

Ai auzit că spune în Scriptură așa: În dimineţi am ucis pe toți păcătoşii pământului, ca să 
pierd din cetatea Domnului pe toți cei ce lucrează fărădelegea! Ai auzit când trebuie ucisi păcătoşii 
— adică gândurile rele? În dimineţi! Gândurile păcătoase răsar din minte, ca mai înainte pruncii fetei 
Babilonului care se nasc dintr-însa. Şi nu arată Scriptura să-i ucidem când ar fi pe la amiază sau seara. 
Ci, când au răsărit, în dimineţi ucide pe păcătoşii pământului! 

Gândurile păcătoase, cum au răsărit în minte şi imaginaţie, trebuie ucise prin rugăciunea lui 
lisus, ca să pierzi din cetatea Domnului — cetatea este sufletul — pe toți cei ce lucrează fărădelegea. 

Dacă am ucis pe păcătoşii pământului, adică gândurile păcătoase, când răsar din minte, am 
pierdut din cetatea Domnului pe toţi cei ce lucrează fărădelegea. Că doar prin gândurile pătimaşe vin 
faptele pătimaşe. Că zice dumnezeiescul Părinte Maxim: Sfăpâneșşte-ţi gândurile, o, monahule! Că 
dacă nu-ţi stăpâneşti gândurile, îndată vei ajunge să nu poți stăpâni lucrurile! 

Tot păcatul de la gânduri vine. Şi atunci, dacă ucidem pe păcătoşii din cetatea Domnului în 
dimineţi, am curăţit cetatea, care este sufletul nostru. 

Sfântul Diadoh al Foticeii zice aşa: „Mintea cea iubitoare de Hristos, primele răsăriri ale 
păcatului nu le primeşte”. Cine iubeşte pe Dumnezeu, cum se atinge de mintea lui un gând pătimaş, 
zice: „Doamne lisuse...”. Cheamă Mântuitorul! Pentru că, dacă nu L-ar chema, stă de vorba cu gândul 
cel pătimaş, se îndulceşte cu el şi, după ce s-a săturat de îndulcire, îşi aduce aminte: „Măi dar 
gândurile acestea sunt păcătoase, trebuie să zic „Doamne lisuse...”, că uite, m-au scos din aşezarea 
cea bună şi m-au aruncat în gânduri spurcate”. 

Dumnezeiescul Părinte Efrem Sirul zice aşa: Când stai la rugăciune şi primeşti gânduri 
spurcate, eşti asemenea unei mirese care curveşte de faţa cu mirele său. S-a logodit cu mirele, şi pe 
urmă, poftim! Stă şi se împreuna cu altul de faţă cu mirele. Căt de urâtă este mireasa aceasta mirelui 
său, când vede că ca îl trădează chiar în faţa lui. 

Iar Dumnezeu, Care vede toate, vede că noi, în vremea rugăciunii, primim gânduri spurcate, 
şi sufletul nostru, în loc să le împiedice prin rugăciune cu Hristos, se împreună cu diavolii şi curveşte 
în faţa Lui. Şi atunci Apostolul Pavel ne spune: V-am logodit pe voi mireasă unui Mire fără de 
moarte; şi tare mi-e frică de voi să nu se poticnească inimile voastre, precum a Evei de satana în rai. 
Clar! Dacă ne-am împreunat cu păcatul în faţa lui Dumnezeu, cu diavolii ne-am împreunat, nu cu 
Hristos! Şi atunci, Mirele Hristos zice: „lată, mireasa Mea — sufletul nostru — s-a împreunăt cu diavolii 
şi 1 se pare că se roagă Mie! Stă la rugăciune şi curveşte cu diavolii!” Că tot gândul pătimaş dacă-l 
primim, suntem amestecați cu diavolul acelei patimi şi ne duce în gheena. 

Zice şi Sfântul Isihie: În vremea rugăciunii minţii, se încaieră la lupta trei minţi: mintea 
Sfintelor Puteri, mintea drăcească şi mintea omului. Mintea omului stă în mijloc şi el are atâta 
putere de stăpânire de sine, încât, toate puteriile întunericului dacă ar veni, nu pot să-l clatine. 

De aceea a zis Scriptura: Dumnezeu l-a zidit pe om şi l-a lăsat în mâna sfatului său. lar în 
ziua judecății ne va cere socoteală. Noi vom zice: „N-am putut, Doamne!” „N-ai vrut! Eu te-am 
înzestrat cu putere”. Că nici îngerii nu-l silesc pe om la fapta cea bună şi nici diavolii nu-l pot sili 
la cele rele. Atâta putere a luat satana în rai, când a înşelat pe Eva, să clatine puţin puterea cugetătoare 
a omului, adică să-l îmboldească prin gând să facă răul, dar nu să-l silească. 

Poate vom zice în ziua judecății: „Doamne diavolul m-a dus la femeia cutare!” Diavolul poate 
să zică atunci: „Doamne, să-mi aducă martori! Cine m-a văzut că-l duceam de mâna pe om?” „M-a 
dus diavolul la crâşmă”, zice altul. Atunci diavolul răspunde: „Doamne, să-mi arate martori! A văzut 
cineva vreun diavol ducând pe om la crâşmă?” „Doamne, m-a dus diavolul în cutare loc”. Iar diavolul 
îi poate zice: „Doamne, el a fost prost şi iubitor de sine, iubindu-şi fiinţa lui şi s-a lăsat biruit de 
patimi. Eu i-am dat în gând şi el s-a dus. Şi Sfintele Puteri i-au dat în gând să facă bine şi nu a 
ascultat”. 

Deci mintea omului stă între Sfintele Puteri şi cetele diavoleşti. Şi îndată ce el simte că-l 
ispitesc diavolii din stânga, alearga la isus prin rugăciune şi atunci se bucură Sfintele Puteri şi 
biruinţa-i de partea noastră. lar dacă vom sta de vorbă cu gândurile şi ne îndulcim de ele, tot timpul 
stăm de vorba cu diavolul. De aceea, în Pateric nici nu se mai spune patimă, ci: „Cutare s-a luptat cu 
diavolul curviei, sau cu diavolul mâniei, sau cu diavolul leneviei”, că tot păcatul este un diavol. 

Sfântul loan Gură de Aur zice: „Mare pofta, mare diavol este păcatul”. Şi Sfântul Efrem 
spune: „Câte păcate are omul în minte şi în inima, atâţia diavoli are într-însul”. Iar Sfântul Marcu 
Ascetul: „Foarte se silesc diavolii să ne înveţe să nu credem că avem diavoli în noi”, dar zice: „Câte 
patimi avem, atâţia diavoli avem!” 

Fiecare patimă este un diavol. Adică: mândria, semeția, slava deşartă, fățărnicia, trufia, 
viclenia, zavistia, pizma, invidia, râvna cea rea, mânia, iuţirea, nerăbdarea, nerecunoştinţa, cârtirea, 
răpirea, nemulțumirea faţa de binefacerile lui Dumnezeu sau ale aproapelui, ţinere de minte a răului, 
vorbirea de rău, clevetirea, minciuna, gluma, râsul. 

Sau mai departe: iubirea de arătare, dorinţa de răzbunare, slava deşartă, lăudăroşenia, iubirea 
de sine cu tot alaiul ei, şi pot să spun ceasuri întregi şi nu termin nici ceea ce mai ţin minte din 

mulțimea păcatelor întunericului. 

Şi iată, atâţia diavoli avem în noi! Cine poate zice: „A! Dar nu sunt aşa păcătos! Sunt de atâţia 
ani în mănăstire, cu muieri n-am trăit, nici n-am ştiut ce-i femeia”. Şi noi suntem preacurvari în toată 
clipa, căci cu gândul şi imaginaţia greşim ziua şi noaptea! 

Pentru că zice dumnezeiescul părinte Efrem Sirul: Nu mă aruncați în negrijă, fraţii mei, 
pentru păcatele cu gândul, că ar fi mici? Nu-s mici! Hristos, Înţelepciunea şi Cuvântul lui 
Dumnezeu, ne-a arătat şi a socotit preacurvie întru pofta de femeie şi ucidere întru ură de frate. Şi 
acelea se fac cu gândul. lată, mă fac ucigaş şi preacurvar în toată ziua. Şi apoi, câtă pocăință îmi 
trebuie? 

Legea Darului, sau a Harului, când a venit, a scos păcatul din rădăcină, nu a venit să cosească 
păcatul de deasupra, cum dăm cu coasa şi rădăcina rămâne. 

Aşa a fost Legea Veche: să nu furi, să nu desfrânezi, să nu ucizi, să nu fii mărturie 
mincinoasă... Legea Veche oprea păcatul din lucrare. 

Legea Harului, când vine, scoate păcatul din rădăcină, că pofta-i rădăcina păcatului. Să 
nu pofteşti femeia aproapelui... cum spune porunca a zecea, că eşti preacurvar. Și atunci smulgi 
păcatul din rădăcină! Că de la poftă vine păcatul. Scoate buruiana de unde porneşte ea! Şi cu cât 
Legea Harului este mai desăvârşită, cu atât trezvia atenţiei trebuie să dea seama omului să-şi păzească 
mintea. Că omului i se pare că este curat, dacă n-a făcut păcatul cu lucrul. Cea mai mare înşelare 
este asta! Că tocmai atunci suntem în cel mai greu păcat, adică în nesimţire, după Sfântul Maxim. 

Când nu avem simţirea păcatului, suntem în cel mai greu păcat; că atunci mintea noastră- 
i oarbă, iar nesimţirea este moartea minţii. Mintea nu simte păcatul şi omorârea sufletului, mai 
întâi de moartea trupului. Şi nesimţirea se naşte şi ea tot din iubirea de sine. N-am avut timp să vă 
spun şi toate fiicele ei, aşa cât le mai ţin minte. 

Nu este clipă şi nu este vreme în care să nu mă aflu mâniind pe Dumnezeu; să avem 
încrederea aceasta şi să ştim, şi chiar de n-am simţit şi n-am ajuns la convingere, să ajungem de- 
acum. Aşa trebuie mărturisit. Pentru că am ajuns la convingerea asta cu zeci de ani în urmă, că nu 
există clipă şi mai puţin decât aceasta, când nu ne aflăm mâniind pe Dumnezeu. 

Aceasta ştii când o simţi? Când ajunge omul în treptele cele mai înalte ale rugăciunii inimii 
şi când vine Duhul Sfânt în inima omului, cu darul lui Hristos, atunci abia vede el milioanele de 
neputinţe, care-l robesc simţitor şi gânditor. 

Vezi în camera asta ce curat este? Nu-i praf, nu-s gunoaie. Dacă o rază de soare ar intra aici 
şi noi am sta deoparte, am vedea milioane de microbi ce se învârt şi cât praf este. „Ia uită-te ce era în 
camera asta!” Dar până ce n-a intrat raza soarelui, nu vedeam. Dar dacă am avea nişte aparate speciale 
care măresc, ele ar face şi mai mari corpurile acelea care le vedem cu ochiul liber. Aşa este şi cu 
sufletul nostru. 

Deci, în timpul rugăciunii celei curate, când se scaldă inima noastră în lacrimi şi fierbe în 
clocotul plânsului, după ce au trecut momentele acelea, atunci o să vezi câte milioane de neputinţe 
zac în mintea şi inima noastră. Şi acestea nu le simţim. Petrecem în nesimţire, în somn, în răspândire, 
în învârtoşare, în împietrire. Ni se pare că noi, „slavă Domnului, n-am făcut cutare păcat!” Dar noi le 
avem pe toate şi suntem izvorul a tot păcatul şi fabrica a toată fărădelegea, în toată clipa. 

De aceea, pentru că în fiecare clipă greşim, în fiecare clipă este nevoie de trezvie, de paza 
minţii, de rugăciune şi de umilinţă în faţa lui Dumnezeu. Asta este ce spunea marele prooroc David: 
că fărădelegea mea eu o cunosc şi păcatul meu înaintea mea este pururea. 

Uite un alt caz. Ţi se întamplă uneori să ştii că eşti păcătos şi vrei să te rogi, dar nu ai stare de 
umilinţă, adică simţi o învârtoşare a minţii. Ce trebuie să facem atunci? 

Această învârtoşare a inimii în timpul rugăciunii se cheamă răceală, secetă sau uscăciune. Şi 
asta este obişnuită la Sfinţii Părinţi. Eu deja, când mă mărturisesc, zic: „Părinte, rugăciunea am făcut- 
o cu mintea îmbrobodită, plină de uitare, plină de răspândire, cu secetă, cu uscăciune, cu răceală, cu 
părăsirea darului...”. Răceala vine mai totdeauna din uitare. Pricina răcelii sufletului — că eu, 
păcătosul, sufăr în toată clipa de ea — este uitarea. Dar uitarea ce este, după Sfinţii Părinţi? Este primul 

păcat din partea raţională a sufletului. 

Sufletul se împarte în trei parti: partea rațională, cea mânioasă şi cea poftitoare, după Sfântul 
Grigorie de Nyssa. Aşa le rânduieşte în Pidalion. El canoniseşte exact păcatul după cele trei părţi ale 
sufletului. Vezi în canoanele lui din Pidalion. 

Din partea rațională primul păcat este uitarea. Apoi neştiința, nedreapta socoteală, 
nechibzuinţă, nemulţumirea pentru binefacerile lui Dumnezeu şi ale aproapelui, nediscernământul, 
credinţa strâmbă, hula, nebunia, eresul şi celelalte. Dar primul pas spre răceală, ţine minte, este 
uitarea. 

Când uităm binefacerile lui Dumnezeu, când uitam că Dumnezeu este de faţă, când uitam 
prezenţa lui Dumnezeu, cădem în aşa numita „acedie”. Acedia este moleşeala sufletului şi a minţii. 
Marele Vasile şi alți Sfinţi Părinţi numesc acedia caracatrița sufletului. Când s-a lâncezit omul şi când 
zace în acedie, în moleşeală, atunci vin toate patimile şi răutăţile în sufletul lui. 

Aşa o numeşte şi pe imaginaţie. Aristotel o numea simţire de obşte în filosofia lui. Pentru că 
imaginaţia nu prinde numai un păcat şi nu dă război sufletului numai cu unul. Ai citit Paza celor 
cinci simţiri scrisă de Sfântul Nicodim Aghioritul? 

Ei, câte sunt de vorbit! Vezi cum se leagă una de altă, vorbind? De cinci ori am citit-o în viaţă, 
la linişte. Straşnică şi sfătuitoare carte. Şi când o termini, autorul ei zice: Această puturoasă carte ce 
am scris. Ai văzut câtă smerenie? „Tu te-ai făcut ca un amnar şi eu ca o cremene. Ai lovit o dată şi 
de două ori într-o inimă a mea ca de cremene şi au izvorât aceste puţine scântei”. Cartea aceea toată 
are înţelepciune! 

Ai văzut ce spune acolo? Ne arată cum să mergem pe drumul acesta. Din cauză că mintea a 
căzut în răceală, datorită uitării, după ce-am uitat noi frica lui Dumnezeu, începe omul să-şi permită 
orice. Şi prima dată, când omul a uitat de frica lui Dumnezeu, începe să-i aducă diavolul tot felul 
de gânduri prin imaginaţie. 

Imaginaţia, după Sfântul Vasile cel Mare, este pod al diavolilor, prin care intră în sufletul 
omului. De aceea trebuie o mare atenţie la rugăciune să nu ne închipuim nimic, căci prima vamă pe 
care o întâlneşte mintea înspre inima este imaginaţia. Nici nu faptă rea, nici nu diavolul, nici o patimă 
nu trece la minte la simţire decât prin imaginaţie. Că nu poţi să faci păcatul până nu ţi-l închipui. N- 
ai văzut când te lupţi cu mintea? Ori apare chipul aceluia care te-a supărat şi asupra căruia ai fost 
pornit. Parcă ţi-l aduce aminte şi parcă te-ai răzbuna. „Ei, dacă ar fi aici! Ce 1-aş drege, ce i-aş face!” 
Şi aceia sunt diavoli. Dar prin imaginaţie îţi dau război. „Măi, dar mi-a zis, şi-am să-i zic!” 

Diavolii iau faţa aceluia care te-a supărat şi o aduc în suflet prin imaginaţie şi ţi-o arată: „Uite, 
acesta ţi-a zis şi acesta te urăşte!” Apoi vin şi minciunile minţii, cu presupuneri că acela te urăşte, şi 
acela zice aşa şi acela, cutare. 

Un duhovnic mare spunea: „Nu le crede, părinte, că-s minciunile minţii şi ai să vezi mai târziu 
că niciuna din câte ţi-a spus mintea nu-i adevărată”. Astea-s minciunile minţii, pe care le bagă diavolii 
în suflet în vremea ispitei, prin imaginaţie, să-l dărâme. Sunt prepusuri, păreri greşite. Prepusuri că 
cutare îţi zice, că cutare are ciudă şi cutare altceva. Şi niciuna nu-i aşa. 

Demonii, când văd că tulbură pe om bănuielile acelea, bat război şi cu acestea. Că zice în 
Psaltire: Mulţi sunt cei care bat război cu noi la înălțime. Şi Sfântul Apostol Pavel zice: Lupta noastră 
nu-i împotriva trupului şi a sângelui, ci împotriva duhurilor răutăţii, domnii puterii văzduhului, a 
duhurilor răutăţii răspândite în cer. lată, cu căpeteniile văzduhului se luptă biata minte! 

Ce se întamplă? Un păcat întâi l-ai gândit. Dacă s-a învoit mintea la gândire, trece la cugetare. 
Trece la alegere. Imediat îl bagă diavolul în imaginaţie. Ți-aduce aminte... N-am vorbit noi despre 
ispita din opt parți? Ca să vezi şi acolo câtă filosofie este la Sfinţii Părinţi! După ce te-a băgat în 
imaginaţie, ţi-a băgat idolul şi te-a lovit în minte. Gata! Auzi ce spune: când vei vedea urăciunea 
pustiirii stând în locul cel sfânt, cel ce aude să înțeleagă! 

Sfântul Maxim spune: Urâciunea pustiiri în locul cel sfânt este păcatul închipuit în 
imaginaţie. Că locul cel sfânt este inima, pentru că noi suntem Biserica Dumnezeului Celui viu, şi 
Duhul lui Dumnezeu locuieşte în inima noastră. Diavolul, dacă a reuşit să bage idolul prin imaginaţie 

în minte, de aici îl bagă în inimă! Apoi, în inimă şi în mintea ta, numai faţa aceea o ai, ori care te-a 
supărat, ori care o iubeşti cu patimă! După ce ţi-a băgat idolul, îţi dai seama: „Da! Eram treaz mai 
înainte de prima momeală” — că aicea trebuie să vorbim de cele douăsprezece trepte ale păcatului. 
Dacă eram treaz la prima momeală, imediat ziceam: „Doamne lisuse..” şi cu trezvia atenţiei idolul 
nu intră. 

Dacă n-am fost atent, a intrat idolul: cutare faţă, cutare femeie cu care ne-am întâlnit, sau bani 
sau slavă, ori de ce nuanţă ar veni. L-a băgat în inima prin închipuire. Acesta-i idolul, asta-i 
„urăciunea pustiirii în locul cel sfânt”. Şi dacă era trezvia atenţiei, nu intră. Îl dădea jos de la început. 
A venit? „Doamne lisuse...!” ÎL izbeşti de piatra Hristos. Şi ştii ce se obişnuieşte mintea cu acest 
nevăzut război? Precum scrie în „Războiul nevăzut”. 

Ai văzut că mintea acelui ce este treaz, care are trezvia atenţiei, nu numai că nu se teme de 
năvălirile astea. Ştii ce face? Anume le cheamă. Le dă drumul oleacă, apoi cu rugăciune îl cheamă 
pe „Doamne Lisuse...” în ajutor. Precum face pisica cu şoarecele. ÎI prinde şi apoi îi dă drumul, şi așa 
se joacă cu el. Dar această lucrare este pentru cei sporiţi. 

Aşa face mintea trezvitorului cu păcatul. Îi dă drumul să intre oleacă înăuntru; şi numai ce-l 
vede că trece în imaginaţie şi începe a-i tulbura firea. „A! Mi-ai venit? «Doamne Iisuse»... ”. Şi-l mai 
cheamă o dată la luptă: „Mai vină, măi, şi mai intră!” Şi el mai vine. Şi iar îl izbeşte de piatră cu 
„Doamne Lisuse...”. 

Ştii ce zice apoi diavolul? „Aista nu-i prost! Mă cheamă întâi şi-mi dă drumul şi apoi mă arde 
cu Hristos. Stăi, că acuma îi treaz cu mintea. Vin mai târziu când îl stăpâneşte uitarea”. Şi când îl mai 
cheamă, nu mai vine. Nu uită el să ne ispitească. „Acum nu vin, că-i treaz cu mintea şi mă arde cu 
«Doamne Iisuse...>. Dă-i pace. Când va dormita el cu mintea şi n-o să fie stăpân pe simţuri, atunci 
vin! Când este răspândit cu mintea, atunci îi dau război. Acum, când este treaz, n-am nevoie să mă 
lupt cu el. Că ştii ce face acum? Cheamă numele Domnului şi mă arde!” 

Aşa face trezvitorul, precum face mâţa cu şoarecele. Îi dă drumul şi iar îl prinde. Ferice de 
cel ce are trezvia minţii! De aceea a zis dumnezeiescul Pimen cel Mare în Pateric: Nu avem nevoie 
pentru a ne mântui decât de minte trează. Clar! Atât. Cu mintea trează şi cu lucrarea asta a trezviei 
atenţiei ne putem mântui cel mai uşor. 

Pe aceasta o numeşte Sfântul Isihie din Sinai „lucrare preacuprinzătoare de toată fapta bună 
şi de toată virtutea” — citiţi în Filocalie, că de acolo vorbim, şi în Pateric. Primul păcat care se naşte 
din partea raţională a sufletului este uitarea. Din uitare se naşte răceala sufletului. Zice Marcu 
Ascetul că trei sunt uriaşii care ucid sufletul: uitarea, neştiinţa şi trândăvia. 

Vezi? S-ar putea ca unul să fie treaz cu mintea, dar să fie orbit de neştiinţă. Şi iarăşi n-are 
trezvia atenţiei nici acesta. Auzi, că neştiinţa este orbirea sufletului. Sfântul Maxim zice: Viaţa minţii 
este lumina cunoştinţei, iar neştiinţa este orbirea sufletului. Şi atunci se poate orbi unul nu numai 
de uitare, ci şi din neştiinţa. Şi dacă a spus şi de trândăvie, dar ai auzit pe cine a pus întâi? Tot pe 
uitare. Că şi neştiinţa şi trândăvia vin după uitare. 

Sfântul Grigorie de Nyssa clasifică în Pidalion toate păcatele după trei părți ale sufletului şi 
primul păcat care vine din partea rațională este uitarea. Şi cauza răcelii noastre în cele duhovniceşti, 
chiar în vremea rugăciunii, tot de la uitare porneşte. 

Iar cine are trezvia atenţiei, înainte de a veni uitarea, o simte. Pentru ce? Trezvia se naşte din 
frica de Dumnezeu. Şi frica lui Dumnezeu din credinţa în Dumnezeu. 

Sfântul Maxim Mărturisitorul zice: Cine crede, se teme şi cine se teme, se trezeşte! Uite, a 
venit un gând! De-acum trebuie să discernem: ori îi rău, ori îi bun! Ce-i de făcut? Şi cine se trezeşte, 
imediat trebuie să cheme pe „Doamne Lisuse...”, căci trezvia atenţiei stă în trei lucruri: în a ne 
trezi cu mintea, în a ne împotrivi păcatului când este în minte, şi a chema pe „Doamne lisuse...”. 
Trezvia noastră nu are nici o putere fără lisus. 

Dar uitarea este primul pas spre răceală, cum arată dumnezeieştii Părinţi. lar dacă noi luptăm 
împotriva uitării, mintea întotdeauna îi trează şi scapă de celelalte lupte în celelalte trepte ale 
păcatului. Ai văzut cum a fost numit satana de lov în Sfânta Scriptură? Furnico-leu. Frumos 

comentariu face la aceasta Nil Ascetul, iar mai târziu Nicodim Aghioritul îl pune în Paza celor cinci 
Simţiri. 

De ce s-a numit satana şi păcatul furnico-leu? lov zicea: „Furnico-leul a murit de foame că n- 
avea de mâncare!” Dar la cine? La lov n-avea de mâncare, nu la mine păcătosul! Eu îl hrănesc în 
toată ziua şi-l fac leu. Că de ce Iov nu-l hrănea pe furnico-leu? Auzi ce spune Scriptura? Acest om 
aducea în fiecare seară câte un bou jertfă pentru copiii săi: „Doamne, nu cumva copiii mei, fund 
tineri, să fi greşit cu gândul lui Dumnezeu!” Care din tată şi din mamă de azi mai au grijă ce greşesc 
copiii lor cu gândul lui Dumnezeu? 

Nu l-a numit degeaba Dumnezeu pe lov, drept şi temător! Aducea un bou jertfă în fiecare 
seară, nu pentru păcatele lui, ci pentru ale copiilor lui. Că el a spus că furnico-leul a murit de foame 
că n-avea de mâncare, adică el nici în gând nu hrănea păcatul. Şi zice Sfântul loan Gură de Aur: „N- 
ar fi pierit copiii lui aşa, dacă nu i-ar fi găsit la masa şi la beţii. Că ei erau la praznic la fratele cel mai 
mare şi petreceau. De aceea a putut satana să dărâme casa. Dacă îi găsea în rugăciune nu se putea 
întampla aşa”. Dar aceasta a lăsat-o ca pildă Dumnezeu. 

Dar acest lov, care era atât de tare treaz cu mintea înaintea lui Dumnezeu, zice că furnico-leul 
a murit de foame că n-avea de mâncare; şi Sfinţii Părinţi fac comentariu mai ales la lucrul acesta. 
Păcatul, când vine în mintea noastră, este mic ca o furnică. Că prima treaptă a păcatului este a 
face fapta bună cu scop rău. Pentru că fapta bună făcută cu scop rău n-are plată, şi ea trece de partea 
scopului şi se pierde. Sufletul şi viaţa faptei bune este scopul. De aceea a zis dumnezeiescul părinte 
Maxim: Este feciorie şi milostenie şi priveghere şi post şi osteneală, care sunt urâciune înaintea lui 
Dumnezeu, nu cu scop adevărat se fac acestea! 

Dacă fapta bună este făcută cu scop rău, ea trece de partea scopului şi se face una cu el. Scopul 
este sufletul şi mireasa faptei bune. 

Noi, dacă ne-am trezi cu mintea, atunci când facem o faptă bună, trebuie să vedem dacă-i cu 
scopul de a plăcea lui Dumnezeu, de a mă mântui sau dacă nu cumva mintea mea priveşte în altă 
parte. Dumnezeiescul părinte Efrem zice: Când mintea va părăsi scopul blagocestiei, adică al 
evlaviei, toate faptele bune nu mai folosesc. 

Că scopul este ori al iubirii de slavă, ori al iubirii de treaptă, ori al iubirii de câştig, cum zice 
Sfântul loan Scărarul. Auzi ce zice el, arătând aici cât este de rea chiar şi lepădarea de lume cu scop 
rău: „Cel ce pentru iubirea de câştig a făcut lepădarea de lume, este ca piatra de moară, care întru 
aceleaşi se învârteşte”, vorbind despre cele trei feluri de lepădări de lume. 

Al doilea scop. „Cel ce pentru iubirea de treaptă pe lepădarea de lume o a făcut, ca tămâia 
este, care la început miroase şi pe urmă scoate fum”. Eheei! Dai de Sfântul loan Scărarul! Acolo la 
Sinai îi zice Sfântul Ioan Sinaitul. Noi zicem „Scărarul”, după cartea lui numită Scara. Ce zice? „Cel 
ce pentru iubirea de Dumnezeu lepădarea de lume o a făcut — adică din dragostea lui Dumnezeu —, 
adaugă dor peste dor şi foc peste foc, aprinzându-se de dragostea lui Dumnezeu, slujind cu frică Lui 
Şi cu cutremur”. Acela iubeşte pe Dumnezeu până în sfârşit! Şi iată mintea noastră la trezvia atenţiei 
nu trebuie să privească numai asupra gândurilor care vin, ci şi asupra scopurilor cu care ne nevoim 
şi urmăm lui Dumnezeu. 

S-ar putea să ne nevoim şi să rămânem cu mâinile goale, la urmă dacă scopul este altul. Deci 
scopul faptelor bune întotdeauna să fie spre slava lui Dumnezeu. De aceea ne învaţă şi marele 
Apostol: Sau de mâncaţi, sau de beţi, sau altceva de faceți, toate să le faceți spre slava lui Dumnezeu. 
Deci, dacă omul este treaz cu mintea, ucide păcatul de când îi furnică! 

V-am vorbit mai înainte de fata Babilonului şi de păcatoşii pământului şi acuma vă aduc 
aminte. Dacă ne-ar ajuta Preasfântul Dumnezeu să fim treji cu mintea şi să ucidem păcatul de când e 
furnică; că apoi, pe treptele celelalte, se face leu şi nu-l mai putem birui! 

Deci, prima treaptă a păcatului este să faci fapta bună cu scop rău. A doua, să nu faci fapta 
bună desăvârşit, întreagă. Un exemplu: faci milostenie, dar o faci din furat! Şi zice Sfântul loan Gură 
de Aur: Cel ce aduce jertfă din osteneală străină lui Dumnezeu, aşa-i ca şi cel ce aduce câine împuţit. 
Deci, iată că nu-i cum trebuie! 

A treia treaptă a păcatului este momeala. Se apropie de minte un gând, dar nu cu patimă. 
Femeie, să zicem, slavă, bani. Să luăm de pildă numai aceste trei. Dar nu-i nimica rău; că Dumnezeu 
le-a făcut la început bune toate; şi femeile şi banii şi slavă. 

Precum iedera şi hameiul se agaţă de orice plantă care-i mai aproape, aşa şi lângă gândul 
simplu al lucrului se agaţă patima. Şi tocmai asta este lupta omului trezvitor — căci despre trezvia 
atenţiei vorbim aici! Aceasta este cea mai străvezie (pătrunzătoare) lupta a minţii creştinului şi a 
monahului. 

Toţi ne luptăm pentru mântuire. Dar trebuie să despărțim gândurile simple ale lucrurilor, de 
cele complicate cu fapta! Nu-i păcat să gândesc la femeie, că şi Evanghelia a spus că Cel ce priveşte 
la femeie, nu spre a o vedea, ci spre a o pofti, preacurveşte cu dânsa în inima sa. Îndată ce lângă 
femeie a apărut pofta, gata! Este preacurvie! Eu, dacă am privit-o, dar fără să cuget cu patimă, nu-s 
preacurvar. Pot să văd un milion de femei! Dar dacă am pofiit una în inima mea, atunci imediat eu 
sunt preacurvar. 

De aceea zice dumnezeiescul Efrem: Nu mă aruncaţi în negrijă, fraţii mei, pentru păcatele 
cu gândul că n-ar fi mari! Dacă nu erau mari, nu era nevoie ca dreptul acela, lov, cu 1850 de ani 
înainte de Hristos, să aducă jertfă pentru păcatele cu gândul ale feciorilor săi, şi înţelepciunea lui 
Dumnezeu nu socotea preacurvie întru poftă cu muiere, şi ucidere întru ură de frate. Cu gândul, omul 
este ucigaş şi preacurvar în toată vremea. De aceea zicea Sfântul Efrem Sirul: „Nu vă aruncaţi în 
negrijă!” Un gând venit în minte şi omul trece la imaginaţie; de la gând începe tot păcatul. 

Toata lupta noastră şi a fiecăruia dintre noi, care vrea să se mântuiască, este să despartă 
gândurile simple ale păcatului de cele complicate cu fapta. Că nu ne răneşte pe noi gândul simplu, ci 
cel ce ne complică cu patima. Şi atunci diavolii, văzând că am primit gândul pătimaş, care este 
momeala gândului simplu, ne duc mai departe pe treapta următoare a păcatului. 

Treapta a patra a păcatului este consimţirea. A consimţit sufletul nostru să stea de vorbă cu 
gândul cel simplu! Să stea de vorbă cu gândul olecuţă. „Măi, cam cum e cu asta?” Şi gata! Suntem 
pe treapta a patra a păcatului! Starea de vorbă a sufletului cu păcatul. 

În treapta a cincea începe lupta. „Nu-i bun gândul ăsta; vine cu patimă la mine!” Şi lupta se 
dă pe toate treptele păcatului până la deznădejde şi moarte. Mintea începe să lupte. „Nu-i bun gândul 
ăsta! Mi-a băgat patimă în suflet! Uite, poftesc femeie sau ban sau treaptă sau urăsc pe fratele”. Sau 
cine ştie de ce nuanţă ar fi păcatul, din cele trei părti ale sufletului. Şi atunci eu trebuie să fiu atent, 
că vorbim de trezvie. „Ei, diavole, până aici! M-ai adus până aici!” De-acum, lupta! 

Şi în lupta asta, v-am spus, trebuie să chemăm pe „Doamne lisuse...”. Că auzi ce zice 
Scriptura? Să nu ieşi, Israele, fără de Mine la război, că vei fi înfrânt! Cum ai văzut că au păţit cu 
amoreii. Şi ziceau evreii: Doamne, am căzut! „Păi, nu v-am spus Eu să nu ieşiţi la război fără Mine?” 
Aşa şi noi în lupta cu păcatul, să chemăm în ajutor numele Domnului. 

Cât de treaz ai fi cu mintea şi cât de mare filosof ai fi, te prăpădesc diavolii, dacă nu chemi 
pe Hristos cu „Doamne Iisuse...”. Trezvia atenţiei şi rugăciunea minţii au legătură, cum are sufletul 
cu trupul. A ne trezi, a ne împotrivi păcatului şi a chema pe „Doamne lisuse...”. Asta-i folosofia 
duhovnicească! Atâta legătură are paza minţii sau trezvia atenţiei cu rugăciunea minţii. 

În lupta asta cu păcatul, mintea noastrea începe războiul. La acest război se încaieră trei feluri 
de minţi: mintea diavolească, mintea îngerească şi mintea omului. Omul îi dator să se trezească şi să 
cheme pe „Doamne lisuse...”. Rămâneţi întru Mine şi Eu întru voi, că fără de Mine nu puteți face 
nimic! Şi dacă în lupta asta creştinul cheamă pe lisus, iese biruitor! Dacă se bizuie pe sine şi se 
leneveşte şi uită să cheme numele Domnului, iese păcatul biruitor. 

În treapta a şasea vine învoiala. „Ei! Şi dacă m-aş învoi oleacă cu gândurile răutăţii, ale 
păcatului?” Dacă eşti tare şi ai căpătat trezvia atenţiei, poţi să te învoieşti oleacă, ca să chemi păcatul 
la luptă, cum spune în Războiul nevăzut. Faci ca mâţa cu soarecele. Îi dai drumul şi iar îl prinzi. Şi-l 
chemi o dată şi zici „Doamne lisuse...” şi l-ai bătut. ÎL chemi a două oara, aşa cum spune în Războiul 
nevăzut: „Care-i treaz cu mintea, cheamă păcatul”. Îl cheamă de câteva ori şi îl ucide. Că diavolii se 
tem: „Mintea asta-i trează; mă cheamă, dar mă omoară cu «Doamne lisusey...”. Şi nu mai vine o 

vreme. Dar mai încolo zice: „Lasă-l, că acuma nu este biruit de uitare; acum dă-i pace! Când va 
dormita cu mintea, atunci vom veni; nu când ne cheamă el. Acuma ne cheamă la luptă că-i lisus şi 
nu se teme. Dar când va dormi, venim noi!” Că el nu se osteneşte, nu asudă. 

Aşa spune şi în Pateric; după cum tâlharii, când pândesc casa, dacă aud vorbindu-se înăuntru, 
zic: „Măi, sunt treji. Nu putem intra, că acuma nu putem prăda”; aşa este şi cu tâlharii diavoli. Dacă 
văd diavolii că sufletul stă de vorba cu Hristos — adică cu rugăciune lăuntrică — nu pot intra, că Hristos 
este acolo şi îi arde! Iar dacă nu se mai aude nici un murmur în inimă, nici o vorbire cu Hristos, atunci 
intră! 

Deci, în lupta asta, când sufletul a cedat puţin, cade în treapta a şasea a păcatului, învoiala. 
„Mă învoiesc. Ei! Şi ce dacă voi sta de vorba gândurile curviei, sau ale mâniei, sau ale urii, sau ale 
slavei deşarte?” Şi această învoială vine, după cum arată Sfântul loan Pustnicul, din iubirea de 
sine. Ea este maica şi rădăcina învoielii şi a tuturor răutăţilor! Ca tot să-l îndulcească pe hoit, măcar 
cu gândul. 

Din iubirea de sine se naşte mai întâi mila de sine, şi apoi cruţarea de sine, pentru că l-a numit 
Mântuitorul pe Petru, satana. Cruţă-te pe Tine, Doamne! — a zis Petru. Mergi înapoia mea, satano! 
Să mă cruţ? Pentru asta am venit Eu, să mă jertfesc, nu să mă cruț! 

Din cruţarea de sine începe îndreptăţirea de sine. „Ei, ce! Dar nu pot, dar sunt neputincios, că 
sunt şi eu om! Trebuie să mă mai las şi eu la cele omeneşti! 

Îndreptăţeşte-te, omule!” 

Din îndreptăţirea de sine, vine mulţumirea de sine. „Îi mulţumesc lui Dumnezeu că eu numai 
la păcatul cu mintea ma învoiesc, dar nu fac chiar păcatul cu lucrul”. 

Din îndreptăţirea de sine vine mulțţumirea de sine şi apoi nemulţumirea. Ce scop are? Sfântul 
Maxim Mărturisitorul: Să facă sufletul sătul de fapta bună! Fariseul cel dinlăuntru al nostru ce 
zice? Ca cel din biserică: Mulţumescu-Ți Ție, Doamne, că nu sunt ca toţi oamenii şi nici ca acest 
vameş... Mulţumirea de sine zice: „Mulţumesc lui Dumnezeu că eu mă învoiesc numai cu gândul, 
dar alţii fac păcatul cu lucrul!” 

Şi ce-i cu asta? 

Ai văzut diavolul cât este de filosof? Cât de teolog? Ca să te capete pe tine cu mulţumirea 
asta, să zici că păcatul tău, dacă a fost până la învoială sau la consimţire, nu-i nimica! Şi la această 
mulțumire, dacă sufletul e mulţumit cu starea lui, iată Evenghelia ce spune: Fericiți cei ce flămânzesc 
şi însetează de dreptate... Mereu această sete şi foame după fapta bună! lar mulțumirea de sine este 
un păcat, o ramură a iubirii de sine, că-l face pe om sătul de fapta bună. Mulțumescu- Ți Ție, Doamne... 
Fariseul din sine îi spune: „Tot ai tu ceva! Nu eşti chiar cel mai rău om!” 

Din mulţumirea de sine se naşte îndată trâmbiţarea de sine. Că îi scoate diavolul virtuțile la 
iveală: „Tu ai făcut aşa şi aşa!” Şi pe urma lauda de sine şi pe urmă placerea de sine. Se complace cu 
aşezarea lui. Şi din plăcerea de sine se naşte părerea de sine. „Măi, eu sunt ceva!” Şi din părerea de 
sine, închipuirea de sine. Îşi închipuieşte că el este cineva! 

Din închipuirea de sine se naşte simţirea de sine. Se simte. „Eu! Ce? Nu te atinge că te sparg! 
Te atingi de mine?” Din simţirea de sine se naşte îngâmfarea de sine. Din îngâmfarea de sine vine 
cinstea de sine. „Mi se cade, că eu sunt cineva!” Din cinstea de sine se naşte încrederea în sine, apoi 
rezemarea pe sine, apoi bizuirea pe sine şi apoi vine nesimţirea şi împietrirea inimii care este 
moartea sufletului şi n-am când a vi le mai spune pe toate. 

lată cum acţionează iubirea de sine asupra noastră. Şi acestea se întamplă întocmai când 
mintea doarme şi nu are trezvia atenţiei. Că atunci când este trează, întotdeauna zice „Doamne 
lisuse...”, sau cugetă la alte lucruri duhovniceşti. Şi atunci se smereşte, că îşi cunoaşte neputinţa sa. 
Dar ce se întamplă? 

La învoire, mintea noastră s-a învoit cu gândul primit de la diavol, care este acolo. El vede ca 
mintea acum curveşte, ori se răzbună cu ură pe cineva, ori năluceşte slavă desartă, ori năluceste bani, 
ori altă faptă bună. Sufletul, dacă s-a învoit, stă de vorbă cu orice păcat. 

Încheind aceste cuvinte, să rugăm pe Prebunul Dumnezeu şi Preaînduratul nostru Mântuitor 

să ne trimită a Sa milă şi îndurare tuturor celor ce vieţuim aici şi tuturor drepteredincioşilor care îşi 
petrec cu grijă viaţa. Să nu uităm dumnezeieştile Sale cuvinte, care totdeauna trebuie să ne îndemne 
la trezvie şi veghere, după cum scrie în Sfânta Evanghelie: Ca nu cumva, venind fără veste, să vă 
aflu pe voi dormind. lar ceea ce vă zic vouă, zic tuturor: Privegheaţi! (Marcu 13, 36-37). 


DESPRE RUGĂCIUNE - TREPTELE RUGĂCIUNII 


Rugăciunea este maică şi împărăteasă peste toate faptele bune. Dar cum este ea maica 
tuturor faptelor bune? Că doar marele Apostol Pavel spune: Și acum rămân aceste trei: credinţa, 
nădejdea şi dragostea; iar mai mare decât toate este dragostea. Nu spune aşa? 

Deci iată că cea mai mare faptă bună nu-i rugăciunea, după Sfinţii Părinţi, ci este dragostea. 
Dar de ce totuşi Sfinţii Părinţi au spus că rugăciunea este maică a tuturor faptelor bune? Pentru că ea 
aduce în sufletul nostru şi pe dragoste. Dragostea de Dumnezeu şi dragostea de aproapele nu vin pe 
altă cale în sufletul nostru, decât pe calea rugăciunii! 

Bunăoară să spun: dacă ai supărat pe cineva sau te-a supărat cineva şi începi să-l pomeneşti 
la rugăciune, numai vezi că de la o vreme, se ridică ura din mijloc. Prin rugăciune se taie vrajba şi 
îndată îl câştigi pe acela şi îl aduci la înţelegere, la unire. De aceea spune Sfântul Maxim: Când vei 
vedea pe cineva că te urăşte sau te nedrăptăţeşte, fie cu dreptate, fie cu nedreptate, începe să-l 
pomeneşti la rugăciune. Dar să nu-l pomeneşti să-i fie lui vreun rău, că atunci cade pe tine. Să zici 
aşa: „Doamne lisuse Hristoase, miluieşte-mă pe mine păcătosul, şi pe fratele meu (cutare), că pentru 
păcatele mele s-a supărat pe mine. Pentru că fratele meu este oglinda mea şi el vede răutăţile mele”. 

Aşa spune şi Sfântul loan Scărarul: „Să nu învinuieşti cumva pe fratele când te rogi pentru el, 
sau să-i ceri pedeapsă”, cum îi pun unii în pomelnice la vrăjmaşi. Nu-i voie! Chiar dacă îi puneţi pe 
unii la vrăjmaşi, Biserica ştiţi cum se roagă? Biserica se roagă pentru vrăjmaşi să-i înţelepţească, să 
le ierte păcatele, să-i aducă la cunoştinţa adevărului, să-i facă blânzi şi să-i întoarcă cu bine. 

Aşa se roagă Biserica. Niciodată Biserica nu vrea să facă rău la nimeni. Că Dumnezeu vrea 
ca toţi oamenii să se mântuiască... lar noi, când avem o supărare, ni se pare că cutare ne urăşte. Dar 
Biserica nu! Ea nu face deosebire. Ea se roagă deopotrivă pentru toţi, ca să fie buni. 

De aceea, vorbind despre sfânta rugăciune, v-am spus că ea se numeşte maica tuturor faptelor 
bune pentru că ea se aduce în sufletul nostru pe cea mai mare faptă bună: dragostea de Dumnezeu şi 
dragostea de aproapele. 

Auzi ce spune dumnezeiescul Părinte Maxim Mărturisitorul — care a fost „vârful teologiei” şi 
„bilanţul teologiei ortodoxe” în secolul VI — în Filocalie şi în cartea numită „Ambigua”, o carte a lui 
cu care îl întrece uneori în gândire şi pe Sfântul Dionisie Areopagitul, numit şi „Pasărea cerului”: 
Toate faptele bune ajută pe om să câştige dragostea de Dumnezeu, dar nici una ca rugăciunea. 
Că rugăciunea de aceea se cheamă „maica faptelor bune”, că ea pe cea mai mare faptă bună o ajunge, 
pe dragoste. 

Toate faptele bune apropie pe om de Dumnezeu, dar rugăciunea le uneşte. Este ca şi când ai 
face o uşă din tăblii, sau un dulap, şi vezi că se potrivesc lucrurile trase la gealău, dar nu se lipesc 
până nu pui clei. lar când ai pus clei le-ai făcut dintr-o bucată toate. Aşa este şi rugăciunea. 

Rugăciunea nu numai că îl apropie pe om de Dumenzeu, ci îl lipeşte de Dumnezeu şi îl 
face un duh cu El. Este ceea ce spune marele Apostol Pavel: Cel ce se lipeşte de desfrânată, un trup 
este cu ea... Și cel ce se lipeşte cu Domnul, un duh este cu El. Sudura aceasta duhovnicească de a se 
uni omul cu Dumnezeu, se face pe calea rugăciunii. 

Dar când auzim noi de rugăciune, să nu credem că toată rugăciunea noastră este rugăciune. 
Dacă eu zic cu limba rugăciunea, sau cu gura, iar mintea este pe dealuri, eu mă înşel pe mine când 
ma rog. Că Dumnezeu, în vremea rugăciunii, nu caută numai buzele şi limba, ci caută mintea şi 
inima. 

Şi rugăciunea care o facem noi cu gura şi cu buzele este bună într-o măsură, căci şi ea are 

temei în Sfânta Scriptură. Când auzi pe Apostolul Pavel că spune aşa: Aduceţi Domnului roada 
buzelor voastre, arată rugăciunea gurii pe care o zicem; sau când auzi în Psaltire că zice: Cu glasul 
meu către Domnul am strigat, cu glasul meu către Domnul m-am rugat, se referă la rugăciunea limbii 
şi a glasului. Când auzi pe proorocul că zice: Și L-am înălțat pe EI cu limba mea, tot de rugăciunea 
gurii vorbeşte; sau: Doamne auzi rugăciunea mea şi strigarea mea la Tine să vină, tot de rugăciunea 
buzelor vorbeşte. Sau: Auzi, Dumnezeule, rugăciunea mea şi nu trece cu vedere ruga mea, iarăşi de 
rugăciunea gurii vorbeşte şi aici Sfânta Scriptură. 

Dar să ştiţi că rugăciunea gurii, după învăţătura dumnezeiescului părinte Grigorie de Nyssa, 
marele filosof şi fratele marelui Vasile, este graniţa cea mai depărtată a rugăciunii, sau, mai bine- 
zis, ca să înţelegi mai bine, ea este cuiul (treapta) cel mai de jos din scara rugăciunii. Ştii că atunci 
când te urci pe scară, pui piciorul pe cel dintâi cui. Dar cât ai de suit! 

Or, scara rugăciunii în urcusul ei nu are sfârşit. Rugăciunea, în creşterea ei, nu are margine, 
pentru că ea se uneşte cu Dumnezeu. Şi precum Dumnezeu, fiind nemărginit în sfinţenie prin 
înălţimea însuşirilor Sale, nu are sfârşit în bunătate şi în sfinţenie, aşa şi rugăciunea, în creşterea ei 
duhovnicească, se înalță şi margine nu are! 

Şi nu numai rugăciunea este nemărginită, ci şi toate virtuțile care se nasc din Dumnezeu 
sunt nemărginite; tocmai de aceea, că se nasc din Dumnezeul nemărginit. Ori credinţa, ori nădejdia, 
ori dragostea, ori mila, toate sunt nemărginite, pentru că ele se nasc dintr-un Dumnezeu care nu are 
margine în bunătate. 

Aşadar, când ne rugăm cu gura, să ştiţi că facem bine, căci cu aceasta începe a se învăţa omul 
a se ruga. Cu gura începem să învăţăm întâi rugăciunile începătoare: „Împărate ceresc”, „Sfinte 
Dumnezeule”, „Preasfântă Treime”, „Tatăl nostru”, „Crezul”, „Psalmul 50”...; şi-i bine să le învăţăm 
pe de rost din cărţi de rugăciune, din Ceaslov şi Psaltire. 

Noi citim rugăciuni cu gura, şi aşa se învaţă rugăciunile ca şi cum am fi în clasa întâi. Omul 
o ia de la această rugăciune cu gura şi se ridică în rugăciune, până nu mai este rugăciune, până intră 
în vedere dumnezeiască. Acum, vorbind de rugăciune, vom vorbi despre treptele rugăciunii, aşa cum 
ne învaţă Sfinţii Părinți. 

Când ne rugăm cu limba, cu gura şi cu buzele, suntem în treapta cea mai de jos a rugăciunii. 
Trebuie să trecem cu rugăciunea noastră de la limbă şi de la gură, la minte, pentru că sufletul nostru 
are două părţi dominante, cum arată Sfântul loan Damaschin în „Dogmatică”: mintea şi inima. 

Mintea izvorăşte permanent gânduri. Creierul este unealta raţiunii, iar mintea este unealta 
sentimentelor, a simţirilor celor duhovniceşti. Că unde simţi întâi bucuria, scârba, frica? Nu în inima? 
Vezi că simţirea sufletului se află în inimă? 

Deci, vreau să vă spun un lucru. Când ne rugăm cu gura, ne aflăm la începutul rugăciunii. lar 
dacă eu zic o rugăciune cu gura: „Doamne lisuse Hristoase, Fiul lui Dumnezeu, miluieşte-mă pe 
mine, păcătosul”, sau „Tatăl nostru”, sau „Născătoare de Dumnezeu, Fecioară...!” sau oricare şi, dacă 
o înţeleg şi cu mintea, ea atunci nu se mai cheamă rugăciunea gurii, ci trece în altă treaptă, şi anume 
la rugăciunea minţii. 

Iar dacă această rugăciune, care o zic cu gura şi o înţeleg cu mintea, o duc până la simţirea 
inimii — să o simt şi cu inima —, ea a devenit atunci rugăciunea inimii, altă treaptă mai înaltă. Deci, 
auzi ce spune Sfântul Apostol Pavel: Vreau mai bine să zic cinci cuvinte cu mintea în biserică, decât 
zece mii de cuvinte cu limba. Aţi auzit cu cât este mai înaltă rugăciunea minţii decât a limbii? Că 
preferă apostolul mai degrabă să zică cinci cuvinte cu mintea în biserică, decât zece mii de cuvinte 
cu limba; fiindcă, a te ruga cu mintea este rugăciune mult mai înaltă decât a limbii. 

Dar rugăciunea minţii este desăvârşită? Nu! Nici a minţii nu-i desăvârşită. Rugăciunea minţii 
de-abia o numesc dumnezeieştii Părinţi jumătate de rugăciune, sau pasăre cu o aripă, sau rugăciune 
cu un picior, că nici rugăciunea minţii nu-i desăvârşită. Îi mai trebuie ceva. Trebuie să ducem această 
rugăciune de la înţelegerea minţii la simţirea inimii. 

Când noi zicem o rugăciune cu limba şi o înţelegem cu mintea şi o simţim cu inima, ea 
devine sferică, rotundă, în mişcarea sufletului nostru. Această rugăciune este mult mai desăvârsită şi 

se numeşte rugăciunea inimii. 

Dar o să mă întrebaţi: Rugăciunea inimii este cea mai înaltă? Nu! Sunt rugăciuni şi mai înalte 
decât a inimii. Dar la rugăciunea inimii, zice Sfântul Isaac Sirianul, de-abia ajunge unul din zece 
mii. Iar la rugăciunea care-i mai sus decât a inimii, de-abia ajunge unul din neam în neam; aşa 
de înaltă este rugăciunea care trece peste cea a inimi. ŞI care sunt treptele mai sus de rugăciunea 
inimii? 

Prima este rugăciunea de sine mişcătoare. De ce se cheamă aşa? Când s-a întărit rugăciunea 
în inima, adică „Doamne, lisuse Hristoase, Fiul lui Dumnezeu, miluieşte-mă pe mine, păcătosul!”, 
de la o vreme inima se roagă fără să zica limba cuvinte. Este ceea ce spune la „Cântarea Cântărilor”, 
în Biblie: Eu dorm şi inima mea veghează. Ştii cum este atunci rugăciunea noastră? Aşa cum ai 
întoarce un ceas şi apoi el merge singur. 

În această treaptă ajungi la ceea ce spune marele Apostol Pavel: Neincetat vă rugaţi (| Tes. 
5, 17). Ni s-ar părea că Apostolul Pavel zice aici ceva mai presus de puterea noastră. „Cum să mă rog 
neîncetat? Dar eu dorm. Mă pot ruga când dorm? Dar eu mănânc. Mă pot ruga când mănânc? Dar eu 
vorbesc cu oamenii. Mă pot ruga?” Te poţi, dacă vrei! 

Omul care a ajuns la rugăciunea de sine mişcătoare, oriunde ar fi, inima lui se roagă 
permanent. Dacă-i în avion, dacă-i în tren, dacă-i în fabrică, dacă-i la gară, dacă-i pe drum, dacă 
doarme, inima lui se roagă neîncetat. Această rugăciune, când ajunge să fie „de sine mişcătoare”, 
toată viaţa omului este o rugăciune. Orice lucrează pe pământ, el tot timpul se roagă. 

Apostolii nimic n-au învăţat mai presus de puterea noastră. Când a zis Sfântul Apostol Pavel: 
Neincetat vă rugați, cel ce ajunge la „rugăciunea de sine mişcătoare” împlineşte cuvântul lui. El dacă 
mănâncă, inima lui se roagă, când vorbeşte cu oamenii, are în taină altă gură: gura cea de foc a 
Duhului Sfânt din inima lui. Cu aceea vorbeşte cu Dumnezeu. Este „gura Duhului”, cum o numeşte 
Vasile cel Mare. Un asemenea om, care a câştigat „rugăciunea de sine mişcătoare”, orice-ar face el, 
inima lui se roagă. Aceasta este a patra treaptă a rugăciunii. 

Este şi o altă treaptă mai înaltă decât aceasta: rugăciunea cea văzătoare. Care este aceasta? 
Ai văzut pe Sfântul Antonie cel Mare? De-acolo, din muntele Tebaidei, unde era el în Egipt, se ducea 
cu mintea la Sfântul Amonie, alt sihastru mare. Acela ieşise din viaţă şi sufletul lui era dus de îngeri 
la cer. Şi el a început a se închina. Şi l-au întrebat calugării: „Părinte, de ce închin1?” Şi el a răspuns: 
„Fratele nostru, Amonie, marele stâlp al cerului şi al pământului, se duce la cer şi m-am închinat 
sufletului lui”. 

Şi era mare distanţa de la Sfântul Antonie până la muntele lui Amonie, însă Antonie vedea 
sufletul lui Amonie cum este ridicat de îngeri la ceruri când a ieşit din trup. Asta înseamnă oameni 
înainte-văzători sau cu minte înainte-văzătoare de Dumnezeu! 

Când ajunge omul să fie înainte-văzător de Dumnezeu, el are această rugăciune numită 
„văzătoare”. Deci se suie cu mintea aşa de tare, că el vede aici unde suntem noi câţi demoni sunt — 
că sunt mulţi — şi câţi îngeri sunt. Pe toţi îi vede. Şi vede pe cel ce şi-a curăţit inima, vede şi gândurile; 
gândurile ce gândeşte fiecare. Atât de curată devine mintea lui, că îţi spune ce gândeşti tu, ce gândeşte 
celălalt. La fiecare le ştie gândurile. Ai văzut la Mântuitorul: Știind gândurile cărturarilor şi ale 
fariseilor, a zis: Ce gândiţi rele în inimile voastre? Ce este mai uşor a zice? Ridică-te şi ia-ţi patul 
tău şi umblă? Sau a zice: iartă-ţi-se păcatele? Se uita şi vedea gândurile lor. 

Deci la măsura aceasta ajunge omul care are rugăciunea de sine văzătoare. Ştie gândurile la 
toţi care sunt de faţă. Vede duhurile rele, vede îngerii şi pe toţi care se îngrijesc de mântuirea noastră 
aici. 

Dar este şi altă treaptă de rugăciune mai înaltă, a şasea: Rugăciunea în extaz sau în uimire. 
Prin aceasta, în vremea rugăciunii, omul se răpeşte cu mintea la cer, faţa lui se face ca focul şi mâinile 
şi degetele lui ca făcliile de foc şi nu mai este pe pământ cu mintea, ci numai în cer. 

Ultima rugăciune, mai înaltă decât cea în extaz, este Rugăciunea cea duhovnicească. 
Aceasta este a şaptea. Rugăciunea duhovnicească nici nu se mai cheamă rugăciune. Ea, după toți 
dumnezeieştii Părinţi se cheamă vedere duhovnicească şi Împărăţie a cerului. La fel zice şi Sfântul 

Isaac Sirul. 

Deci, rugăciunea duhovnicească este mai presus de hotarele rugăciunii. Ea este o fire cu 
Dumnezeu. Asta este ceea ce a văzut marele Apostol Pavel: Știu pe un om oarecare, care acum 
paisprezece ani s-a răpit până la al treilea cer şi a auzit acolo cuvintele, care nu este cu putinţă 
omului a le grăi. În trup sau afară din trup, nu ştiu. Dumnezeu ştie! 

EI nu ştia cum a fost. Că în rugăciunea aceasta duhovnicească mintea omului nu mai lucrează 
după a sa putere. Ci este luată de puterea Duhului Sfânt şi-i dusă în slăvile cereşti şi nu mai poate 
cugeta ce vrea ea. Mintea omului este dusă la descoperiri mari în iad, în cer, unde vrea să-l duca 
Duhul Sfânt. Şi omul acesta este în mari descoperiri şi când vine iar în aşezarea lui, nu ştie dacă a 
fost în trup sau afară de trup, ca Apostolul Pavel. Aceasta este cea mai înaltă rugăciune, de care spune 
dumnezeiescul Părintele Isaac Sirul că „de-abia se învredniceşte unul din neam în neam de o 
descoperire ca aceasta”. Într-o generaţie abia dacă se găseşte unul. 

Pentru ce v-am spus despre aceste trepte ale rugăciunii? Ea are de toate trei treptele generale: 
Rugăciunea gurii, a minţii şi a inimii. lar celelalte trepte intermediare sunt legate între ele ca nişte 
trepte la scară când le sui. Un rugător desăvârşit trece prin toate aceste trepte de rugăciunie cu 
darul lui Dumnezeu. Dar a se sui omul pe aceste trepte, nu este în puterea lui. A omului este 
numai voinţa. Să voiască să se roage lui Dumnezeu cum poate, iar a se învrednicii de rugăciuni 
înalte ca acestea, este numai o lucrare care depinde de darul lui Dumnezeu. 

Deci, în aceste rugăciuni trebuie să se unească mintea cu inima. Este o rugăciune a minţii în 
inimă şi este o rugăciune a inimii curate. Dar să ştiţi că mintea, pogorându-se în inima, trece două 
vămi sau obstacole, ca să se unească cu inima. Care sunt aceste vămi? Întâi este închipuirii, a 
imaginaţiei, şi a doua este vama raţiunii de la poarta inimii. 

Pogorând mintea spre inima, ea întâlneşte prima vamă, imaginaţia. Ai văzut ca stăi uneori la 
rugăciune şi apare în mintea ta te miri ce. O închipuire, ori cel ce te-a supărat, ori cel ce te-a smintit 
cu o patimă. Şi atunci, la vama imaginaţiei sau a închipuirii se opreşte mintea noastră în vremea 
rugăciunii, mergând spre inimă. 

Asta este prima stație. Sfântul Nil Ascetul zice în Filocalie: Fericită este mintea aceea care 
a ajuns să se roage fără imaginaţie lui Hristos, fără formă! Mintea Mântuitorului n-a avut 
imaginaţie, spun toţi sfinții teologi. Pentru că EI era Noul Adam şi a venit să restaureze pe vechiul 
Adam, exact cum a fost în rai. 

Că şi Adam, când a fost creat de Dumnezeu în rai, nu avea imaginaţie, nu avea închipuire. 
Satana a căzut din închipuire, că voia să se facă asemenea cu Dumnezeu, cum zice la Isaia: Tu ai 
spus în gândul tău: Mă voi sui deasupra norilor, peste munţii cei de miazănoapte care sunt în ceruri, 
deasupra stelelor cerului voi pune scaunul meu şi voi fi asemenea cu Cel Preaînalt. Şi numai cât şi- 
a închipuit, l-a dat Dumnezeu pe Lucifer jos din cer, pentru că şi-a închipuit să fie asemenea cu EI, 
necunoscând că este zidire. Că Dumnezeu l-a făcut numai cu gândirea şi poate să-l surpe într-o 
clipeală. 

Aşa şi Adam, când a căzut, prin gândire a căzut. Ce i-a zis satana? Nu vei muri, ci vei fi ca 
un Dumnezeu, cunoscând binele şi răul. Şi cum şi-a închipuit că va fi ca un Dumnezeu, a căzut prin 
imaginaţie din darurile date şi apoi a fost izgonit din rai. De aceea dumnezeieştii părinţi numesc 
imaginaţia pod al demonilor. Nici un păcat nu trece de la minte la simţire (la inimă) dacă nu 
şi-l închipuie întâi omul cu mintea. 

Deci, în vremea rugăciunii n-ai voie să-ţi închipui nimic. Nici imaginaţii sfinte, nici pe 
Hristos pe Sfânta Cruce, nici pe scaunul Judecăţii. Nimic. Că toate imaginaţiile sunt afară de inimă 
şi dacă rămâi să te închini la acestea, nu te închini lui Hristos. 

Mintea trebuie să se pogoare în inimă, că inima este cămara minţii. Aceasta-i cămara de 
care spune Hristos: 7u, când te rogi, întră în cămara ta şi roagă-te Tatălui tău întru ascuns şi Tatăl 
tău, Care vede cele întru ascuns, îţi va rasplăti ţie la arătare. Voi credeţi că acea camară este cea de 
lemn, casa? Dacă o luaţi aşa, o luaţi după literă. 

Ori aici dumnezeieştii Părinţi înţeleg cu totul altfel: Trei uşi ai de încuiat când te rogi: uşa 

cea de lemn, pentru oameni; uşa buzelor, pentru cuvinte, ca să nu grăieşti cu nimeni decât cu 
Dumnezeu; şi uşa inimii, pentru duhuri, ca să te pogori cu mintea în cămara inimii. Că inima este 
cămara minţii. 

Auzi ce zice dumnezeiescul Părinte Isaac Sirul: Omule pogoară-te cu mintea în cămara inimii 
tale şi atunci ajungi în cer. Că şi aceea este cămara cerului, a Împărăției cerului. Dar cine ne-a spus 
nouă că Împărăţia cerului este în inima noastră? Hristos. N-a spuns EI: Împărăţia cerului înlăuntrul 
vostru este? Deci iată că noi avem Împărăţia cerului în inima noastră. Şi când ajungem cu mintea 
în inimă, am ajuns la Împărăţia cerurilor. 

Deci, pogorându-se mintea spre inimă în vremea rugăciunii, întâlneşte aceste două vămi: întâi 
vama imaginaţiei şi pe urma vama raţiunii, la poarta inimii. Un om înţelept într-o clipeală de vreme 
le trece. 

Legea cea mai scurtă a rugăciunii este să nu-ţi închipui nimic când te rogi. Că 
imaginaţiile sunt de trei feluri: bune, rele şi sfinte. Să nu primeşti nici un fel de imaginaţie. Că dacă 
te opreşti la imaginaţie, nu poţi intra cu mintea în inimă în vremea rugăciunii. lar aici, la vama raţiunii, 
care-i la poarta inimii, întâmpină alte duhuri rele. Să vă dau o pildă ca să înţelegeți. 

La vama raţiunii o întâmpină pe mintea noastră teologii întunericului şi filosofii iadului şi-i 
dau minţii raţiuni duhovniceşti. Mintea noastră, după mărturia Sfântului Vasile, are însuşirea să 
izvorească veşnic gânduri, bune sau rele. Şi nu-i de vină ce izvorăşte. Că ce turnăm într-însa moara 
macină. Noi suntem cei care hotărâm dacă dăm drumul la gânduri. 

Stai uneori la rugăciune, în genunchi sau în picioare sau stai pe-un scaun sau pe-o laiţă, că te 
poţi ruga şi culcat când eşti bolnav sau bătrân, cum zice Sfântul Grigorie Sinaitul: „Cel bătrân şi 
bolnav poate sta culcat cu capul pe-o perină, dacă nu poate sta în picioare, numai să se roage”. 
Dumnezeu nu cere poziţia trupului, ci a minţii şi a inimii. În clipa rugăciunii, numai ce vezi că apar 
nu cuvinte rele, ci din Scriptură, cum a ispitit pe Mântuitorul în muntele Carantaniei. Nu L-a ispitit 
din Scriptură? Aruncă-Te jos, că scris este: Îngerilor Săi va porunci pentru Tine şi Te vor ridica pe 
mâini, ca nu cumva Să loveşti de piatră piciorul Tău. 

Ai văzut că rolul lor este să te ispitească din Scriptură? Aşa face şi cu mintea noastră, când 
vrea să se coboare în inimă la rugăciune. Şi la vama raţiunii, care-i la poarta inimii, de exemplu îţi 
vin în minte aceste cuvinte: Ridicar-ai de la mare caii Tăi, tulburând ape multe. Sau: Lipsit-au de la 
mâncare oile, când nu vor fi boii lângă iesle. 

Ce este asta, că-i din Scriptură, nu? Cine sunt boii? Care sunt oile? Ce înţeles au astea? Şi 
îndată te duce mintea la tâlcuirea Sfântului Maxim: Boii raţionali — că-s mai mari boii decât oile — 
sunt apostolii, episcopii şi preoţii, Biserica povăţuitoare, ierarhia. Ce sunt oile? Biserica ascultătoare, 
poporul de jos. De câte ori nu a numit Hristos poporul de jos oi? Oi cuvântătoare! 

Ce este ieslea din care se hrănesc şi boii şi oile? Biserica lui Hristos. Că şi Biserica 
povăţuitoare şi cea ascultătoare se hrănesc din Preacuratele Taine, cu învăţătura Sfinților Părinţi, a 
Sfintelor Scripturi celor vechi şi noi şi cu toate dogmele, cu toate tâlcuirili Evangheliei. De unde toate 
astea? Din această iesle care este Biserica. 

Dar ce zice Duhul Sfânt aici? Lipsit-au de la mâncare oile, când nu vor fi boii lângă iesle. 
Adică o să lipsească poporul lui Hristos din Biserica, când n-or să fie păstorii lângă Biserica. Că boii, 
în chip raţional, sunt păstorii Bisericii. Şi iată ce raţiuni adevărate şi înalte ne vin în vremea 
rugăciunii! Dar vrăjmaşul nu se supără de asta, când vede că tu raţionezi. El se bucură. Bine că 
teologhiseşti când te rogi! 

Fraţilor, n-au ce căuta astea în vremea rugăciunii! Sfântul loan Gură de Aur spune: „Tu, când 
te rogi, nu teologhisi, că eşti batjocorit de demoni!” Când te rogi trebuie să ai inima înfrântă şi 
smerită, durerea inimii pentru păcate şi smerenie. Taina asta este a lui Dumnezeu, Izvorul minţilor 
raţionale din cer şi de pe pământ. 

Deci nu este voie în vremea rugăciunii să teologhiseşti. Pentru că a sta de vorba cu nişte 
raţiuni duhovniceşti în vremea rugăciunii, chiar de-ar fi din Sfânta Scriptură, nu ne rugăm, ci 
teologhisim. Adica înseamnă că cugetăm ceva la cuvintele Scripturii. Fiindcă această vamă a raţiunii 

este la poarta inimii, n-ai voie să vorbeşti în vremea rugăciunii nici un cuvânt din Scriptura. Ci, te 
coboară în inima cu rugăciunea de-un singur gând, adică gândul numai la numele Domnului 
nostru lisus Hristos. 

Deci cu această rațiune ne coborâm în inimă, zicând aşa: „Doamne, lisuse Hristoase, Fiul lui 
Dumnezeu, miluieşte-mă pe mine, păcătosul (sau păcătoasa)”. Cu altă rațiune n-ai ce căuta. După 
cum v-am spus mai sus, la vama imaginaţiei, nici o imaginaţie, cât de sfântă ar fi, nu este în inimă, 
ci afară de inimă şi trage mintea noastră din inima afară. Aşa şi raţiunile acestea. 

Că diavolul, numit reologul întunericului şi filosoful iadului, are scop să-i dea minţii noastre 
de teologhisit. Şi el îţi aduce la rugăciune toată Scriptura, dacă vrei — că el este teolog vechi şi o ştie 
pe de rost. Numai să nu te rogi! EI ştie că rugăciunea îl arde. 

De aceea îţi aduce texte şi de la Apostol şi din Evanghelie, din predicile pe care le-ai auzit în 
biserică, din cazanie. Tu stai la rugăciune, iar diavolul îţi aduce lucruri mari şi raţiuni duhovniceşti 
foarte înalte. Atunci tu capeţi o trufie duhovnicească: „De aceea îmi vin mie acum cuvintele astea 
aşa de înalte, că eu mă rog lui Dumnezeu!” Şi el râde cu gura până la urechi! Tu nu te rogi atunci, 
teologhiseşti. Mântuitorul îţi spune să te rogi: Voi nu vorbiți multe ca făţarnicii, cărora li se pare că 
întru multe vorbe îi aude Dumnezeu! 

Hristos cere de la noi rugăciunea „monologhie”, adică de-un singur cuvânt, de un singur 
gând. Ai văzut cananeeanca? Mergea după Hristos şi striga cu câteva cuvinte: Iisuse, Fiul lui David, 
miluieşte-mă! şi Fiul lui David, miluieşte-mă! Dar striga din inimă. Ea nu s-a rugat mult, s-a rugat cu 
un singur cuvânt, dar îl zicea din inimă, până a biruit bunătatea lui Dumnezeu să zică: O, femeie, 
mare este credinţa ta! 

Aşa şi noi, în vremea rugăciunii, mai ales a rugăciunii inimii, când vrem să pogorâm mintea 
în inimă, aşa să ne rugăm, cu un singur gând. Că dacă părăseşti teologia asta în vremea rugăciunii, 
cu ajutorul lui Dumnezeu, îndată mintea intră în inimă. 

Cămara minţii este inima. Când auzi în Evanghelie Tu, când te rogi, intră în cămara ta, să 
ştii că-i vorba de intrarea minţii în inimă. Pentru că acolo este Hristos de la Botez; acolo stă mireasa 
cu Mirele şi se uneşte, adică sufletul nostru se uneşte cu Hristos în inimă. 

Deci, îndată ce mintea a intrat în inimă, ai un semn firesc. Începe ca un cui de foc şi se 
încălzeşte toată inima de la centru. Apoi se încălzeşte toată, pe urmă pieptul, umerii, coloana 
vertebrală, tot corpul şi începe a curge sudori cu putere, iar ochii încep a vărsa lacrimi calde de 
pocăință cu mare foc. Asta-i rugăciune de foc. 

Ce s-a întâmplat acolo? S-a întâlnit Mirele cu mireasa. Hristos cu sufletul nostru. Această 
unire duhovnicească îl face pe om un duh cu Dumnezeu. Este ceea ce spune Apostolul: Cel ce se 
lipeşte de desfrânată, un trup este cu ea... Şi cel ce se lipeşte de Domnul, un duh este cu El. Această 
unire şi lipire de Dumnezeu în inimă, prin lisus Hristos, aduce mare dulceaţă duhovnicească şi 
căldură. 

Dar încă nu-i temelia lucrării, nici dulceaţa, nici căldura cea din inimă. Temelia lucrării este 
zdrobirea inimii, căinţa, durerea inimii pentru păcate şi lacrimile de pocăință care se varsă 
atunci. În starea aceasta sufletul nostru are atâta fericire, atâta uşurare, atâta caldura şi dulceaţă 
duhovnicească, încât, după ce se trezeşte din starea aceasta de unire cu lisus Hristos în inimă, el nu 
poate spune trei cuvinte. 

Ce minute fericite, cu dulceaţă, ce bucurie a avut în inima sa! Şi dacă în starea aceasta ar sta 
un lucrător al rugăciunii un ceas sau două — cu mintea pogorâtă în inima, adică să se unească mintea 
cu inima —, când s-ar trezi, o săptămână sau două în inima lui nu mai poate intra nici un gând din 
lumea aceasta! Cerul inimii lui atâta se curaţă, încât rămâne văzduhul inimii plin de lucrarea Duhului 
Sfânt. O inimă fericită care s-a adăpat cu lacrimi de pocăință şi cu mare dragoste din unirea cu lisus 
Hristos. Dragoste duhovnicească care nu se poate descrie cu limba! 

Deci, aceasta-i rugăciunea inimii, de care v-am spus mai sus, la care de-abia se învredniceşte 
unul la zece mii! Aşa-i de înaltă. Iar de rugăciunea cea duhovnicească, de care v-am amintit în primul 
cuvânt, de-abia unul din neam în neam. 

Dar o să mă întrebaţi: „Dar noi, părinte, ce facem, majoritatea lumii, care nu ştim această 
tehnică şi această filosofie de rugăciune înaltă? Noi ne pierdem?” Nu! Dar fiindcă a venit cuvântul 
despre rugăciune, v-am arătat care este rugăciunea cea adevărată. Nu înseamnă că, dacă eu nu mă 
rog, nici să nu spun la altul. Nici eu nu m-am rugat aşa de când sunt! Dar nu înseamnă că nu ştim. Că 
neştiinţa este orbirea sufletului. 

Dar ştii ce zice dracul mândriei şi al nesimţirii, dacă avem o lacrimă la rugăciune? „Amu te- 
ai rugat straşnic!” Ehei! Şi cât îi de-acolo până la rugăciunea cea curată! Cât îi de departe cerul de 
pământ! V-am spus că rugăciunea în creşterea ei n-are limita. Pentru că se uneşte cu Dumnezeu. N- 
are margine. 

Aceea înseamnă rugăciune, cum zicea unul în Pateric: „Am poruncit minţii mele să se ridice 
trei zile în cerurui! Să nu se pogoare de acolo trei zile”. Aceea-i rugăciune! Sau cum s-a rugat un 
bătrân din pustia schetică. Aceasta, venind un frate la dânsul, l-a întrebat: 

— Fiule, ce este pe la Alexandria? Ce face lumea? 

— Părinte, îi mare secetă, a răspuns fratele. 

— Da” de ce nu vă rugaţi? a zis bătrânul. 

— Ba ne rugăm, părinte! Au scos şi sfintele moaşte şi icoanele, au venit preoţi, au făcut Sfântul 
Maslu cu arhiereii pe câmp, cu procesiune mare. Se roagă şi tot nu plouă! 

Dar bătrânul a zis: 

— Arătat este că nu vă rugaţi! 

Bătrânul ştia adevărata rugăciune. 

— Ba ne rugăm, părinte! stăruia fratele. 

— Fiule, dacă-i aşa, hai să ne rugăm oleacă! — ca să-i arate care-i adevărata rugăciune. 

A ridicat bătrânul mânile în sus şi s-au făcut degetele lui ca zece făclii de foc şi faţa lui ca 
soarele. Şi nu le-a lăsat în Jos timp de un ceas. Şi în timpul acesta, cum era senin şi secetă, au venit 
norii, s-au îngroşat norii, au început tunete şi fulgere şi a plouat aşa de tare în jurul lor şi-n tot Egiptul, 
încât a strigat fratele: 

— Părinte, părinte, coboară mâinile în jos că mă îneacă apa! 

Şi atunci părintele, când a coboât mâinile, i s-a făcut faţa lui iarăşi ca mai înainte. 

Ai auzit care-i adevărata rugăciune? Aşa să ne rugăm şi noi! S-au rugat mii şi mii; şi preoţi şi 
arhierei şi popor şi n-a plouat. Şi s-a rugat unul, dar s-a rugat cum trebuie. Într-un ceas a coborât şi 
ploaia şi norii şi toate. Cu această rugăciune Ilie a descuiat cerul, care era încuiat de trei ani şi şase 
luni. Asta-i rugăciune în extaz sau îi uimire. 

Şi aşa, când ne rugăm, să ştim că suntem departe de rugăciune atâta vreme cât mintea noastră 
este la cele de jos şi-i necurată. Dar nu trebuie să deznădăjduim, pentru că Dumnezeu ştie neputinţă 
noastră. Şi de multe ori unul se roagă, săracul, amărât de vreun necaz şi nu are nici când zice în ceasul 
acela rugăciune din Ceaslov sau din Psaltire. Zice şi el ceva: „Doamne, miluieşte-mă! Doamne, iartă- 
mă!” Dar zice din toată inima. 

Când inima lui pătrunde în inimă, nici nu se poate ruga cu rugăciune lungă. Numai atât zice: 
„Miluieşte-mă, Doamne!”, sau „Mila mea!”, sau „Îndurarea mea!”, sau „Dumnezeul meu!” Deci când 
s-a pogorât mintea în inimă sau a intrat în cămara inimii, atâta zice: „lisuse al meu! lisuse al meu!” 
Pentru că inima atunci se închide si se deschide repede. Inima înghite pe lisus si lisus, inima! 

Atunci nu mai este timp de vorbă, că el stă în faţa Mântuitorului şi se teme să zică cuvintele 
lungi, pentru că pierde atenţia. Că atenţia este puterea rugăciunii din faţa Mântuitorului. Şi atunci 
zice numai câte un cuvânt: „lisuse al meu!” Dar în acele cuvinte atâtea lacrimi se varsă şi atâta 
dragoste dumnezeiască, încât omul se face tot ca focul în vremea rugăciunii. 

De aceea, când ne rugăm să zicem cum putem. Sfântul Macarie ştia că nu ştim să ne rugăm, 
dar ne dă un sfat: „Omule, eu ştiu că tu nu şti să te rogi! — el ştia ce înseamnă rugăciunea, că era mare 
stâlp al Ortodoxiei —, dar îți dau un sfat: Roagă-te cum poţi tu. dar roagă-te adeseori!” Că din 
deasa rugăciune, omul începe a învăţa rugăciunea cea adevărată. 

Iar Sfântul loan Scărarul zice: „Oare vom părăsi rugăciunea de cantitate?” Că rugăciunea de 


29 


cantitate este cea pe care o facem multă, dar fără să fim cu mintea în inimă şi fără să fim cu privirea 
minţii la Dumnezeu. „N-o părăsim!” Că rugăciunea dintâi este pricina celei de a doua. Cantitatea 
naşte calitatea. 

Este un proverb: „Exerciţiul face premianţi!” Roagă-te mereu! Apostolul Pavel spune: 
Rugaţi-vă neincetat! Noi rugându-ne aşa, neputincioşi şi răspândiţi, cum putem noi, Dumnezeu, 
văzând sufletul nostru că vrea să se roage cât de cât, îi dă câteva minute de rugăciune curată. 

Şi atunci el îndată începe să se roage cu lacrimi, cu foc mare. Însă rugăciunea aceea, chiar 
dacă durează câteva minute, acele câteva minute de rugăciune cu mintea în inimă sunt mai puternice 
decât dacă ai sta o luna de zile în rugăciune, citind la Psaltire sau din Ceaslov. Aşa de mare putere 
are. Şi atunci, creştinul, gustând din dulceaţa rugăciunii celei curate, zice: „Ehei! asta-i rugăciune!” 
Dar această gustare din rugăciunea curată, din rugăciunea harică, nu vine la cheremul nostru, când 
vrem noi. Vine când vrea Dumnezeu să miluiască sufletul nostru. 

Auzi ce spune Sfântul Isaac Sirianul? Semn al milei lui Dumnezeu sunt lacrimile la 
rugăciune. Când vedem că ne cercetează Dumnezeu cu lacrimi multe la rugăciune este semn că mila 
lui Dumnezeu s-a atins de ochii tăi şi vrea, prin aceste lacrimi de pocăință şi de dragoste mare, să te 
curețe pe tine, să te lumineze, să te spele de păcate şi să-ţi arate ţie care-i adevărata rugăciune. 

Deci, noi suntem datori să ne rugăm cum ştim noi, cum putem, începând cu rugăciunile 
începătoate: „Împărate ceresc”, „Sfinte Dumnezeule”, „Preasfântă Treime”, „Tatăl nostru”, „Crezul” 
şi celelalte. Ne rugăm cum putem, dar să ne rugăm adeseori. 

Că auzi ce spun Sfinţii Părinţi? Sfântul Teofan Zăvorâtul este o mărturie preaîndreptățită să 
vă spună: Cel ce se roagă des, însăşi rugăciunea i se face lui cel mai mare dascal al rugăciunii. 
Însăşi rugăciunea îl poate învăţa să se suie de la treptele cele de jos ale rugăciunii, până la treptele 
cele mai înalte şi până la extaz şi până la rugăciunea duhovnicească”. Deci rugăciunea îi învaţă pe 
sfinţi să se roage, pentru că ei totdeauna se rugau. 

De aceea spune: Neincetat vă rugaţi! Adica oricând. Eşti acasă, eşti pe drum, eşti la chilia ta, 
eşti la lucru, oriunde, tu înalță mintea către Dumnezeu. Şi zi cum poţi, dar zi mereu! Orice rugăciune- 
i bună, dacă o zici cu frica lui Dumnezeu şi cu atenţie. 

Să nu căutăm noi treptele de rugăciunii înaltă, că aceasta-i mândrie! Noi ne rugăm cum 
putem, iar Dumnezeu, văzând că sufletul se chinuie să se înveţe a se ruga, când ştie darul Lui, îl 
învredniceşte de momente de rugăciune curată. 

Şi atunci, acela caută însingurare, să fie numai cu Dumnezeu. Cum spune dumnezeiescul Ioan 
Scărarul: Cel ce pe dulceaţa rugăciunii o a aflat, pururea voieşte să fie singur. Şi Sfântul Isaac 
Sirianul zice: Cel ce pe dulceaţa rugăciunii o a aflat, va fugi de gloate ca un asin sălbatic! EI vrea 
să rămână în dulceaţa aceea şi în vorbirea cu Dumnezeu oricând. Şi vorbăria şi treburile şi altele îl 
sustrag de la rugăciune, dar lui îi pare rău. 

Este foarte greu să ajungă omul să se roage în aşa fel, ca să nu-l tragă înapoi zgomotul şi 
vederea multora şi auzirea despre atâtea lucruri. Rugăciunea desăvârşită puţini oameni o dobândesc. 

Este o însingurare în sine, în inimă, şi o însingurare dinafară. Însingurarea dinafară: Eu mă 
duc în pădure să stau într-un bordei, într-o colibă, undeva, într-o peşteră, şi mă rog. Şi aceasta ajută 
mult rugăciunii. Dar, dacă nu vei avea însingurarea în sine, nu-ţi ajută. Poţi să fii acolo şi să năluceşti 
cu mintea toate oraşele şi tot Bucureştiul şi toate târgurile. Degeaba ai fugit cu trupul în pustie. Ori, 
călugăr ce înseamnă? Spune Sfântul loan Scărarul: Cel ce stă cu mintea sa afară de lume şi de-a 
pururea se roagă lui Dumnezeu, acela este calugăr! 

Dumnezeu nu cere să ieşim noi numai cu trupul din lume şi să fugim în pădure; ci cu mintea 
să ieşim din lume. Aş putea să stau în zgomotul lumii, cum făcea Sfântul Teodosie, începătorul vieţii 
de obşte, dar îl vedeau rugându-se ca un stâlp de foc în mijlocul lumii. El avea o trapeză câte trei mii 
de săraci pe zi şi el le slujea la masă. Şi-l vedeai în mijlocul lumii ca în cea mai mare pustie, că era 
desăvârşit. El nu mai auzea şi nu mai privea la cele din lumea asta, ci numai la cele de sus. Dar a 
celor desăvârşiţi este aceasta. 

Iar noi, care avem nevoie să ne învăţam rugăciunea, avem nevoie de o însingurare în noi mai 

întâi. Te închizi între patru pereţi ai casei tale şi te poţi însingura. Ai închis uşa şi intri în cămara 
inimii. De abia acolo te poţi acunde să te rogi lui Dumnezeu în ascuns. 

Sfântul Simeon Noul Teolog spune: Mintea nu se poate ascunde nicăieri între zidiri! Poţi 
să te duci tu şi-n pustie, poţi să te duci şi între stânci, poţi să te duci oriunde, nu o poţi acunde în 
zidiri. Cel mai adânc loc unde poţi ascunde mintea de lume este cămara ei — inima! Numai în 
inimă o poţi ascunde, că acolo stă de vorbă cu Iisus, cu Mirele Cuvântul, pe care ÎL ai de la Botez. 

Acolo dacă o ascunzi, mintea trebuie să între în inimă, mută, surdă şi oarbă. Să nu mai 
vorbească, să nu mai audă nimic şi să nu mai vadă nimic din lumea asta. Ci numai pe lisus să-L vadă 
şi de EI să se lipească şi cu EI să se unească în Duhul Sfânt. Acolo în inimă, Mirele cu mireasa! 
Sufletele noastre sunt miresele lui Hristos cum spune Sfântul Apostol Pavel: V-am logodit pe voi 
mireasă unui Mire fără de moarte şi tare mi-e frică de voi să nu se poticnească inimile voastre, 
precum a Evei de satana. N-a spus mintea, ci inimile, că a ştiut că adevărata unire a sufletului 
nostru cu Hristos se face în inimă, nu în altă parte. 

Iar dacă noi ne rugăm cum putem, să ne rugăm adesea, că harul este maică de obşte la fiecare. 
Ai văzut o mamă bună cu copilul cel mic al ei? Dacă vede că nu ştie să meargă pe picioruşe, îl lasă 
o leacă să meargă şi el îndată cade şi începe a plânge, că el îi cu picioarele plăpânde şi nu poate 
merge. Şi îndată mama îl ridică: „Stai, hai să te învăţ”. Şi-l ia de mână, îl duce oleacă, iar îl lasă. Ca 
să se înveţe a merge. Aşa face harul cu noi în vremea rugăciunii, când nu ştim să ne rugăm. 

Când vine harul la tine, simţi o rugăciune curată; simţi o rugăciune a minţii, a inimii. Şi pe 
urmă, când te lasă Duhul Sfânt, din cauza mândriei sau a leneviei, iar cazi, iar mintea se duce la lume, 
la tulburare. Apoi iar te ridică, până ce te înveţi să mergi pe acest drum şi să te ţii pe picioarele tale. 
Şi aşa, văzând Dumnezeu că vrea sufletul să se roage, îl introduce încet-încet pe treptele rugăciunii. 
Şi când a învăţat el să se roage, nu-i mai trebuie să-l ducă nimeni de mână. El ştie că adevărata 
rugăciune o găseşte în inima sa, unindu-se cu lisus Hristos. 

Deci se cade să ne rugăm cum putem. Uneori cu gura, alteori cu mintea, alteori cu inima, 
alteori mai presus de rugăciunea inimii. Cine se va învrednici de celelalte trepte ale rugăciunii, cum 
v-am spus — de sine mişcătoare, văzătoare, rugăciunea în extaz, în uimire, până la rugăciunea cea 
duhovnicească —, are mare dar de la Dumnezeu; dar nu ştiu dacă din neamul nostru de azi ajunge 
cineva. Numai Dumnezeu ştie pe unul ca acela. Poate se găseşte pe undeva în vreo peşteră ascunsă, 
prin munţi pe undeva sau cine ştie, că numai Domnul ştie. Acela-i stâlp de foc! Acela, când se roagă, 
se face ca bătrânul din Pateric, stâlp de foc! 

Dar noi să ne rugăm cum putem, că am văzut că Mântuitorul n-a trecut cu vederea rugăciunea 
cananeencei. Ea, săraca, nici nu era evreică. Era feniciană, din părţile Tirului şi ale Sidonului. Ori, 
fencienii erau păgâni. Dar a auzit şi ea de Mântuitorul că face minuni şi a venit. Văzând atât lume în 
jurul Lui, a început să strige: Miluieşte-mă pe mine, Fiul lui David; fiica mea rău se îndrăceşte! 

Ca femeie păgână, a învăţat şi ea de la evrei cum să strige. Ea nici nu ştia cum Îl cheamă. 
„Strigă aşa, femeie!” Dar ea, săraca, striga ca mamă necăjită. Pe fata ei o chinuiau diavolii de atâţia 
ani, că era îndrăcită. Şi a luat asupra sa faţa fiicei sale, că auzi ce strigă: Miluieşte-mă, Doamne, pe 
mine, că fiica mea rău se îndrăceşte! Nu striga: „Miluieste, Doamne, pe fiica mea!” Adică, dacă ai 
să faci milă cu fiica mea, pe mine mă miluieşti. 

Deci s-a băgat în fiinţa ficei sale şi cu toată inima se ruga pentru fiica sa. lar Mântuitorul, ca 
să arate la toţi statornicia credinţei ei, se făcea că nu o aude. Ai văzut ce-a spus întâi: Nu sunt trimis 
fără numai la oile cele pierdute ale casei Israel. Cum ar zice: „Tu esti feniciană, esti păgână; nu 
pentru tine am venit în lume!” Ea atunci mai tare striga. Şi la Apostoli le era milă: Doamne, 
slobozeşte-o pe ea, că strigă în urma noastră! O vedeau că strigă cu lacrimi din adâncul inimii. lar 
Mântuitorul o mai înfruntă o dată: Nu este bine să iei pâinea fiilor şi s-o dai câinilor. 

Câine o făcut-o! Înţelegi? Dar ea nu s-a supărat că o face câine. Ea, în fierbinţeala rugăciunii 
ei, a trecut peste toate. De aceea a zis: „Doamne, câine sunt eu — adică nu sunt din neamul lui Israel, 
eu sunt păgână —, dar şi câinii, Doamne, mănâncă din fărâmiturile care cad de la masa domnilor 
lor.” 

Adica, „chiar dacă sunt câine, dar măcar dă-mi şi mie o fărâmitură, că eu nu întind mâna la 
masă cu stăpânii”. Şi atunci a spus Mântuitorul către dansa: O femeie, mare este credinţa ta! Fie ţie 
precum voieşti! Şi s-a tămăduit fiica ei din acel ceas. Ati văzut rugăciune? Ai văzut credinţă? Nu cu 
multe cuvinte, dar din inimă! 

Dar tâlharul pe Cruce? Ai văzut ce spune Sfântul Efrem în Cuvânt la tâlhar din Vinerea Mare? 
Mai întâi el şi celălalt tâlhar huleau pe Iisus pe Cuce, si-l ziceau: Dacă eşti Fiul lui Dumnezeu, 
coboară-Te de pe Cruce şi ne izbăveste şi pe noi. Pe urmă au văzut că Mântuitorul, când Îi băteau 
cuie în mâini şi-n picioare şi II batjocoreau, se ruga pentru dânsii fără răutate: Părinte, iartă-le lor, 
că nu ştiu ce fac! 

Atunci tâlharul din dreapta s-a străpuns de blândeţea Lui şi zicea: „a uită-te! Noi cât îi 
blestemăm şi-i înjurăm pe aceştia care ne-au răstignit aici, iar El zice: Părinte, iartă-i pe ei, că nu 
ştiu ce fac!” 

Atunci a crezut în inima lui că Acela Care este răstignit lângă dânsii nu este un prooroc, ci 
este Dumnezeu. 

Tâlharul care a început să creadă că Mântuitorul este Dumnezeu, văzând că rabdă cu atâta 
blândeţe, a început să se uite la EI în sus, căci Crucea Mântuitorului era mai înaltă decât a lor, şi se 
gândea: „Ce rău a făcut Omul acesta? Morti a înviat, bolnavi a vindecat, oameni a săturat, a învăţat 
cu cuvântul blândeţii, n-a fost păcatos, nu s-a atins de El nimic... Cu adevărat Acesta-l Dumnezeu!” 

Aceasta zice şi Apostolul: Cu inima se crede spre dreptate, iar cu gura se mărturiseşte spre 
mântuire. Că nu-i de ajuns să crezi în inima ta în Dumnezeu, ci trebuie sa-L mărturiseşti şi cu gura, 
că avem două parți. Cu sufletul cred că este Dumnezeu, dar trebuie să-L mărturisesc şi cu buzele. De 
aceea a zis Mântuitorul: Cine se va lepăda de Mine înaintea oamenilor şi Eu Mă voi lepăda de el 
înaintea Tatălui Meu. Cu toată fiinţa ta trebuie sa-L mărturiseşti; şi prin cuvânt şi cu inima, prin 
credinţă. 

Atunci tâlharul, care credea în mintea lui că Mântuitorul este Dumnezeu, ce-a gândit el? „Oare 
o să mă ierte Dumnezeu şi pe mine, că eu mai înainte am hulit, ca şi cel din stânga?” Se gândea el: 
„Acest lisus, Care se roagă pentru cei ce-L răstignesc, dacă pe cei care L-au răstignit nu ţine mânie, 
cu cât mai mult o să mă ierte şi pe mine, măcar că eu am făcut atâtea desfrâuri şi ucideri şi jafuri şi 
înjurături şi beţii!” 

Îşi aducea aminte ca viaţa lui de tâlhar şi-şi zicea: „Oare ce pocainţă să mai fac eu acuma? 
Dacă as avea picioarele libere, as face metanii, dar ele sunt legate. Dacă as avea mâinile libere, as da 
două palme la cel din stânga care huleste şi aş zice: «De ce hulesti pe Acest blând Iisus!» Dar şi 
mâinile sunt răstignite”. Se gândea el: „Ce pocăință să mai fac eu acum pe cruce?” Duhul Sfânt i-a 
dat în gând: „Ştii ce mai am eu slobod? Am limba! Limba nu-i răstignită. Şi eu am să strig din toată 
inima cu limba mea: Pomeneşte-mă, Doamne, când vei veni întru împarăţia Ta!” 

Vezi? Întăi cu limba L-a apărat de tâlharul din stânga, care-L ocara pe Mântuitorul, zicându- 
i: Nu te temi tu de Dumnezeu, că noi suntem în aceeaşi osândă, că am făcut atâtea păcate? Dar Acest 
lisus ce-a făcut? Întâi cu limba îl ocăra pe celalalt. „Eu cred că Acesta-I lisus! Nu mă mai iau după 
tine! ” Dupa ce l-a ocărat pe tâlharul din stânga cu limba a făcut pocăință; roade de pocăință, că numai 
limba şi cu căinţa inimii îi mai rămăseseră. „Am să strig cu această limbă, pe Acest lisus Care nu ţine 
minte răul, să mă ierte”. Şi a strigat din adâncul inimii: Pomeneşte-mă, Doamne, când vei veni întru 
împăratia Ta! şi aude pe Mântuitorul de sus de pe Cruce: Adevărat grăiesc ţie, astăzi vei fi cu Mine 
în rai! 

Sfântul Efrem face artă mare în cuvânt: „Văzut-ai rugăciune tâlhărească? Vazut-ai tâlhar 
înţelept? A ştiut să fure mult în viaţa lui! Dar, având credinţa în inima, a ştiut să fure cu limba raiul”. 
Adică: „Tâlharule! Ai furat, ai spart, ai făcut ucideri, răutăţi; dar acum cu credinţa ta din inimă ai 
ştiut să furi cu limba raiul”. Şi zice la urmă acest cuvânt, aşa: „O, tâlharule, şi al raiului tâlhar! Ai 
furat toate, dar ai furat şi raiul cu limba. O, tâlharule şi al raiului tâlhar! O, floare timpurie a lui 
Hristos, Căruia I se cuvine slavă!” 

Adică cea mai întâi floare răsărită din Crucea lui Hristos a fost sufletul tâlharului. 

De aceea el a mers întâi în rai cu Mântuitorul, că L-a mărturisit pe Cruce înainte de a-L 
mărturisi pe Dumnezeu Longhin Sutaşul, când L-a străpuns în coastă şi alţi mulți pe urmă. Cel dintâi, 
tâlharul L-a mărturisit pe Dumnezeu şi L-a rugat să-l ducă în rai. 

lată ce înseamnă rugăciune în vreme de nevoie! Când suntem necăjiţi, să strigăm din toată 
inima, că Dumnezeu caută la inima noastră. Amin. 


DESPRE VREDNICIA PREOŢIEI 
SFATURI CĂTRE UN GRUP DE STUDENŢI TEOLOGI 
în vara anului 1978 


Ca să ajungi în Împăraţia cerurilor, să ştiţi un lucru: să vă luaţi de pildă, totdeauna în viaţa 
voastră, doi sfinți mari, la care să priviţi pururea şi cât veţi putea să-i imitaţi, prin credinţa cea 
lucrătoare, care se lucrează prin dragoste, adică prin fapte şi credinţă dreaptă. 

Să aveţi ochiul minţii, întotdeauna, la Sfântul Apostol Pavel, „gura lui Hristos” şi „marele vas 
al alegerii”, şi la Sfântul loan Gură de Aur. Pentru că Sfântul Apostosul Pavel a fost cea mai înaltă 
persoană duhovnicească din toată istoria Bisericii Creştine, după Domnul nostru lisus Hristos. Aşa 
spune Sfântul Vasile cel Mare. EI a fost chip desăvârsit întru toate. Şi ca apostol şi ca arhiereu şi ca 
preot şi ca ostaş al lui Iisus Hristos nebiruit. Şi pe el l-a imitat din toate puterile Sfântul loan Gură de 
Aur. De aceea, Sfântul loan Gură de Aur, mai în toate omiliile şi predicile sale pomeneşte de Sfântul 
Apostol Pavel. 

Eu am vorbit cândva la Neamţ, când a fost o conferinţă a preoţilor, acum doi ani când m-a 
trimis Prea Fericitul. Era la încheierea şedinţei. Am vorbit despre cele 20 de datorii ale preotului. 
Sigur că mai sunt undeva, prin carte pe la mine, acelea, scrise la masină. Eu le-am vorbit din memorie. 
Dar nu-s adunate acolo toate. Eu am primit un ordin să vorbesc ceva acolo în legătură cu preoţia. 

Dacă am lua-o după vrednicia care se cere preotului, n-ar mai fi nimeni preot pe 
pământ, ca să vorbim aşa, la nivelul care se cere. Că Sfântul Efrem Sirul zice: De-ai fi curat ca 
îngerii şi sfânt ca loan Botezatorul, preot nu poţi să fii. Arâra-i de mare preoţia. Mare lucru! O! 
nesfârşit şi negrăit dar, pe care l-a dat Dumnezeu fiilor lui Adam, Preoţia, zice el. Mare lucru! 
Ceea ce face preotul, nici îngerii nu pot face. 

Preotul are putere să lege nu numai pe oameni, ci şi pe îngeri. Ceea ce face preotul — să 
jertfească pe lisus Hristos — nu pot face cei mai mari din îngeri. Dar, pentru că Dumnezeu a binevoit 
să se pogoare până la neputinţa noastră, pentru sfinţirea lumii acesteia de jos, pe care a răscumpărat- 
o cu prea scumpul Său Sânge, a lasat preoţia în neamul omenesc. 

Fraţii mei, să va aduceti aminte ce spune marele Apostol Pavel: Toate îmi sunt slobode, dar 
nu toate îmi sunt de folos. Toate îmi sunt slobode, dar eu nu vreau să fiu de nimic biruit. 

Ca preoţi, cel dintâi lucru ce vi se cere de către Dumnezeu şi de oameni este viaţa morală, 
viaţa cinstită. Poţi să ai o sută de licenţe, de doctorate, dacă nu ai viaţa morală, preot nu poţi să 
fii. Că preot trebuie să fii cum te-a făcut mama ta, până la preoţie; şi de la căsătorie să ştii o 
preoteasă şi un Dumnezeu până la moarte. Asta este întâi partea morală şi partea curată a preotului: 
să fie foarte curat cu viaţa. 

Căci dacă va păzi curăţia în viaţă şi viaţă cinstită, toate darurile Duhului Sfânt se ţin de 
acestea. Că Dumnezeu în vasele cele curate trimite harul Său, în vasele cele alese. Nu, Doamne 
fereşte, să crezi că se poate să fii preot, dar în acelaşi timp şi curvar, sau beţiv, sau fumător, sau 
înjurător, sau iubitor de argint, sau cine ştie câte drăcii şi câte patimi poate să aibă neamul omenesc. 

Ca preot, mai întâi tu trebuie să fii despătimit, adică să ajungi la o nepătimire, încât, cu viaţa 
ta, să dai pildă şi să vorbeşti poporului. 

Am vorbit la Seminarul din Creta vara asta. A venit părintele arhimandrit Nectarios, cu vreo 
50-60 de studenţi, nu ştiu în ce an erau, şi au cerut să le vorbesc ceva despre preoţia contemporana. 
Le-am vorbit în trapeză, când erau la masă. Şi am arătat acolo ceva, care vreau să arat şi aici. 

Preotul trebuie să predice în trei feluri, după învăţătura Sfântului loan Gură de Aur. Adica, 
întâi cu gura şi cu limba să vorbească cuvântul lui Dumnezeu. Al doilea, să predice cu mâna; să 
scrie învățături duhovniceşti. 

Ai văzut pe Sfântul loan Gură de Aur? Toată ziua predica şi noaptea scria. Jumătate de noapte 
scria şi jumătate de noapte se ruga. Şi atât dormea: se agăța cu mâinile de nişte funii, care erau legate 
de tavanul casei; şi când le scăpa din mâna, termina cu somnul. Şi mânca puţină zeama de orz, o dată 
pe zi, la apusul soarelui. Aşa preoție! Atâta înfrânare! 

Ei, nu putem noi păcătoşii ca el! Dar vreau să vă spun, că de aceea a avut atâta dar, că a tâlcuit 
toată dumnezeiasca Scriptură. Deci preotul trebuie să predice cu limba, cu mâna, adică să scrie predici 
şi învățături creştine, şi al trilea şi cea mai înaltă predică, trebuie să predice cu viaţa, cu tăria lui şi a 
familiei lui. 

Preotul trebuie să se facă santinelă întregii înţelepciuni, o făclie în faţa poporului, după cum 
a spus Mântuitorul: Voi sunteți lumina lumii... Apoi să radieze din viaţa şi din faptele lui, în toate 
părțile, lumina. Când vor vorbi oamenii în sat, să zică aşa: „Ai văzut ce înfrânare are preotul nostru? 
Ai văzut că preotul nostru nu-i iubitor de argint, că nu-i trebuie bani? Cât îi dai, atâta primeşte şi 
mulțumeste şi pentru atât! Ai văzut că preotul nostru în crâşmă n-a intrat? Preotul nostru cu ţigara în 
gură nu l-am văzut. 

Preotul nostru de înjurat nu s-a pomenit. Preotul nostru nu la bal sau la nunţi cu lăutari, 
Doamne fereşte, la nici un fel de distracţii nu l-am văzut. Preotul nostru-i blând; preotul nostru-i 
milostiv; preotul nostru-i răbdător; preotul nostru-i înţelept; preotul nostru-i curat; preotul nostru-i 
harnic; preotul nostru-i milos, săritor la toate nevoile poporului”. Şi aşa mai departe. 

Aşa să vorbească poporul de voi îndată ce veţi ajunge în mijlocul lor! Dacă vreţi să vă 
iubească, să le daţi oleacă de pildă cu viaţa! 

Au venit la mine studenţi teologi şi de la Sibiu şi din altă parte şi m-au întrebat: „Părinte, uite, 
acum ne face îndată preoţi. Oare cum să începem noi?” 

— Să începeţi cu blândeţe şi cu dragoste, că Sfântul Efrem Sirul zice: Chipul de a-i aduce pe 
toţi la Hristos este numai al blândetii. Apoi să aveţi răbdare. Oamenii sunt fel de fel de 
temperamente. Sunt şi oameni iuți şi ambiţioşi şi răi şi beţivi; sunt şi oameni neascultători şi împietriţi 
la inimă şi indiferenți, care nu cred sau, dacă cred, numai cu numele. Trebuie să pândim caracterul 
fiecăruia şi să fim cu blândeţe. 

Când ai intrat în parohie, toţi ochii poporului sunt la tine, să vadă ce preot le-a venit în parohie. 
Când te-a chemat la slujbă, să te duci ca sluga lui Hristos. Într-o clipă să fii acolo, cu epitrahilul, cu 
Crucea şi Molitfelnicul. La botez, la cununie, la înmormântare, la lehuză, unde te cheamă. Și să nu 
le pui preţ pe nimic. Dacă te întreabă: „Părinte, cât costă?” 

— Cât vreţi, fraților. Cât dați! 

Că ştie Dumnezeu că altul are şi nu dă, iar altul, săracul, Dumnezeu ştie cum poate da un ban. 
Vezi cât de greu se câştigă un ban de la cel necăjit. Şi dacă vede că nu-i pui preţ, tu îi câştigi inima 
lui. Ştiţi ce spune Mântuitorul: Căutaţi mai întâi Împărăţia lui Dumenzeu şi dreptatea Lui şi toate 
celelalte se vor adăuga vouă. 

Marele prooroc Ilie, când a fost trimis seceta aceea de trei ani şi sase luni, a fost trimis la 
pârâul Horat, în peştera aceea (III Regi 17, 1). Apoi a fost trimis de Dumnezeu la o femeie văduvă — 
ştiţi din Biblie —, la Sarepta Sidonului. Şi a găsit-o în marginea satului. Sidonul este, în Libanul de 
azi, pe malul Marii Mediterane. Şi l-a trimis Dumnezeu la acea văduvă, să vadă cât de necăjită-i 
lumea. Căci lui Ilie cel tare în credinţă nu-i păsa că moare lumea. Trei ani şi jumătate, nici ploaie, 
nici rouă pe pământ. 

Vedeţi voi că n-a plouat de o lună şi zicem: „Vai de noi, este secetă!” Dar, ia gândiţi-vă, trei 
ani şi şase luni să nu cadă nici o roua pe pământ, nici ploaie; se usucă copacii şi pădurile din rădăcina 
şi toate. Şi este un cuvânt al Sfântului Efrem, la Ilie Proorocul, unde zice: „Niciodată n-a ascultat 
Dumnezeu mai tare de om, ca în timpul Sfântului Ile”. 

Dar de ce a ascultat Dumnezeu, Care a făcut cerul şi pământul, de o fiinţă aşa de mică 

cum este omul? Pentru că şi omul se topea de dragostea Lui şi de râvna Lui. 

Când a văzut Ilie că poporul Israel a părăsit de tot pe Dumnezeu şi se închină lui Baal, s-a dus 
şi a stat înaintea lui Ahab şi i-a spus: Viu este Domnul Dumnezeu Căruia Îi stau azi înainte, că nu va 
fi ploaie, nici rouă pe pământ, fără numai prin cuvântul gurii mele. Şi nu vă spun istoria lui că-i 
lungă, numai vă spun o pildă. După trei ani şi jumătate, văzând Dumnezeu că lie nu se înmoaie la 
inimă, de multe ori îi spunea: 

— Ilie, descuie cerul! Eu fără tine nu-l descui! — atât de mult îl asculta Dumnezeu, că era mare 
râvnitor. 

— Doamne, nu-l descui! 

— Dar mor toţi! 

— Las” să moară! 

— Dar mor de foame şi de sete femei, văduve şi copii! 

— Lasa să moară toţi! De ce te-au părăsit pe Tine? 

Dar de ce era Ilie aşa tare? Pentru că la pârâul Horat corbii îi aduceau mâncare, pâine şi carne, 
o dată pe zi, şi de două ori; iar pe vale, Jos, era pârâul Horat. Avea şi apă şi mâncare. Şi nu simţea 
durerea poporului. Şi râvnă mare avea pentru Dumnezeu. Mai bine să moară toţi, decât să se închină 
la idoli. 

Iar Dumnezeu, vrând să-l plece pe Ilie Tesliteanul, zicea: „Lasa că-ţi fac eu ţie, dacă eşti aşa 
de tare în credinţă! Te mai înmoi oleacă!” Deci i-a secat întâi izvorul şi a oprit corbii să mai aducă 
de mâncare. A stat Ilie, a postit 40 de zile, că era foarte puternic în post. Când a văzut că moare — 
firea asta are nevoie şi de mâncare —, Dumnezeu atunci i-a spus: „Ilie, ridică-te de aici şi mergi la 
Sarepta Sidonului”. 

S-a dus Ilie si, când a ajuns, a văzut văduva aceea aducând câteva lemnişoare, câteva 
vreascuri, cum vorbim noi. Şi l-a cunoscut pe Ilie că era omul lui Dumnezeu, după înfăţişare. 

— Ce faci aici? a întrebat Ilie. 

— Iată, omule al lui Dumnezeu, zice, adun aceste lemnişoare. Mai am un pumn de făina într- 
o vadră şi puţin undelemn într-un ulcior; am să fac o turtă în spuză, singura mea hrană, şi voi mânca 
eu şi fiul meu şi vom muri. Că după aceea nu mai avem nimic, absolut nimic — că atunci era mare 
greutate să găseşti un pumn de făină undeva. 

Iar Ilie nu mâncase de 40 de zile şi auzi ce-i spune: 

— Femeie, adu-mi mie întâi! Fă pentru mine o turtă, că mor de foame, şi ad-o încoace! 

Ai văzut? Şi femeia, săraca, ai auzit cât iubeşte pe sluga lui Hristos, pe sluga lui Dumnezeu? 
Vă dau o pildă pentru cei care se tem că-i parohia mică şi că n-ar avea cu ce trăi. Femeia, ştiind că 
va muri, că nu mai are altă hrană, a făcut întâi o turtă pentru Proorocul Ilie. Căci a zis: „Acesta-i omul 
lui Dumnezeu. Mai bine mor eu şi să nu moară el, ca acesta-i om scump. Pe acesta îl ascultă 
Dumnezeu!” Şi i-a adus lui Ilie mâncare, şi Ilie, după ce-a mâncat, i-a spus: Viu este Domnul 
Dumnezeu, Căruia Îi stau înainte, că vadra de faină nu se va mai împuţina şi ulciorul cu undelemn 
nu va mai seca până va da Dumnezeu ploaie pe pământ. 

Ai văzut? Sfântul loan Gură de Aur face un comentariu şi zice: „O, preote, care te temi că vei 
muri muri în popor, că n-ai ce mânca şi că parohia-i mică şi săracă. Nu zice că mor de foame şi n-am 
cu ce trăi. Numai de n-ai avea credinţă!” 

Eu aş vrea să mă dea la o parohie mică numai cu 20 de familii şi eu mai ţin zece preoţi pe 
lângă mine. Dar şii ce să faci întâi? Întâi să te cunoască enoriașii că eşti om al lui Dumnezeu, precum 
a cunoscut văduva pe Ilie. Şi pe urmă te hrănesc cu toată casa lor. Odată ce te-a cunoscut poporul cu 
adevărat părinte duhovnicesc, zice: „Mai bine să mor eu, decât să moară părintele!” 

Atât o să te iubească poporul, dacă o să vadă că ai virtuţi, că eşti om cuminte, şi nu eşti lacom 
după averi şi după bani. Ai auzit ce zice Sfântul Pavel către Galateni? Știu bine că, dacă era cu 
putere, ochii vostri, scoțându-i, mi i-aţi fi dat mie. Dar de ce voiau să-i dea ochii lui Pavel? Pentru că 
până acolo era inima lor. Era gata să-i dea ochii că le caştigase inima. 

Aşa şi voi, când mergeţi la parohie. Dacă veţi caştiga inima poporului, să nu va temeţi că nu 

veţi avea ce vă trebuie, că vrednic este lucrătorul de plata sa. O să aveţi şi haine, o să aveţi şi hrană, 
o să aveţi şi bani, o să aveţi şi cinste, şi de la Dumnezeu şi de la oameni. Dar să vă vadă oameni 
cinstiţi. Doamne fereşte, ca preot, să te vadă în crâşmă, să te vadă la joc, să te vadă la petreceri, să te 
vadă cu ţigara în gură, să te audă înjurând, să te vadă că eşti mândru, hrăpăreţ după bani, că-ţi plac 
glumele sau râsul sau altceva prin care să-i sminteşti. 

Voi, mâine, cu darul lui Hristos, sunteţi oamenii Bisericii. De aceea aţi învăţat atâţia ani şi 
profesorii s-au ostenit cu voi, şi le va plăti Dumnezeu, ca să vă vadă făclii ale poporului şi lumină 
lumii. 

În afară de asta, gândeşte-te că toate sunt pentru om: şi a mânca şi a bea şi a te odihni şi a te 
folosi de toate; dar cu măsură. Că roate îmi sunt slobode, cum a zis, dar nu toate îmi sunt de folos! 
Auzi pe Apostolul Pavel ce spune? Mulţumesc lui Dumnezeu să ştiu şi să mă satur, ştiu şi Să 
flămânzesc... Mulţumesc lui Dumnezeu pentru toate! 

Afară de asta, de purtarea în familie, în poporul în care o să te trimită Dumnezeu, să fii atent. 
Eu am fost în Serbia la un mare duhovnic, Părintele arhimandrit Iustin Popovici, cel mai mare părinte 
din Ortodoxia noastră de azi. Are două doctorate, 84 de ani şi slujeşte Liturghia de 30 de ani singur 
la o mănăstire de maici — Celie. Este cunostut peste tot, şi-i călugăr din Sfântul Munte. Şi eu am vrut 
să plec imediat în Sfântul Munte, după ce-am venit de acolo, căci cu mare dragoste m-au primit 
părinţii şi toţi. Şi i-am cerut un sfat. 

Iar el mi-a răspuns: „Părinte Cleopa, şi eu sunt călugăr din Sfântul Munte. Sfântul Munte este 
un sac plin de bunătăţi, de bijuterii, că acolo se găsesc oameni cu viaţă înaltă. Sfinţia ta te duci la 
Athos să pui un migdal deasupra în sacul cel plin. Stăi aici şi cât îți ajută mila lui Dumnezeu, stai în 
slujba poporului, la toate necazurile, la toate scârbele; să-i mângâi, să-i ajuţi; că Ortodoxia noastră 
este foarte încolțită acum din toate părțile; şi preoţii, ca niciodată, au de luptat. Şi protestantismul şi 
catolicismul şi ateismul — voi nu vedeţi? — şi indiferentismul şi toate. Şi atunci se cere ca preoții de 
azi, ca niciodată, să fie mai învăţati în Sfânta Scriptură şi cu viaţă mai curată. 

M-am trezit zilele acestea, într-o seară — că eu tocmai luasem cojocul în cap să mă pun oleacă 
Jos —, şi aud hodoronc-trocenc. Cine a venit? Directorul de la Consiliul Ecumenic de la Geneva. Şi 
eram şi de săptămână şi a trebuit să stau două ore jumate de vorbă cu el, până la Utrenie. Câte întrebări 
mi-a pus omul acela! 

Şi eu, dacă nu sunt om cărturar, am spus cât mi-a ajutat Dumnezeu, că am citit mergând cu 
oile pe munte, că eu am fost cioban aici la oile mănăstirii, până ce m-au pus stareţ. Dar mi-a pus 
întrebări de geniu. Şi dacă n-ar fi cunoscut deosebirea Bisericii noastre de cea protestantă, se făcea o 
confuzie absolută. Au venit cu părinţi de la Bucureşti şi de la Sibiu. 

Mi-au pus întrebări despre unitatea Bisericilor; că ei vor să unească Bisericile şi să facă, 
precum a zis Mântuitorul, o turmă şi un păstor. 

— Domnule director, i-am zis, biserica dumneavoastră, protestantismul, este suspendată în aer. 
N-are temelie! 

— Dar de ce, părinte? 

— Unde vi-i Stânta Tradiţie? Unde-s Sfintele Canoane? Unde-i practica Bisericii de 2000 de 
ani? Aţi desfinţat totul şi acum vreţi să vă apropiaţi de noi? Este imposibil! 

Noi avem puncte comune mult mai mult cu catolicii decât cu protestantii, dacă ar fi să se 
ajungă odată la o unire. Protestanţii sunt la foarte mare distanţa de noi. Ei au numai două Taine, şi 
acelea nu ca taine, ci numai ca simboluri: Botezul şi Cina Domnului. La Cina Domnului fac o masa 
comemorativă cu pâine şi cu vin (unii, cu must) în cinstea lui Hristos, dar nu mai cred că se preface 
pâinea şi vinul în Trupul şi Sângele Domnului. N-am când să spun discuţia de acolo că-i mult de 
spus. 

Dar m-am gândit: de acum le dau canon la călugării mei şi la fraţi, să înveţe câte cinci-şase 
citate din Sfânta Scriptură, despre Sfânta Cruce, despre Maica Domnului, despre cultul Sfintelor 
Moaşte şi cultul Sfintelor Icoane, despre cinstea Duminicii în locul sâmbetei, despre Sfânta Tradiţie... 
Ştiţi de ce? Că suntem întrebaţi. 

Ei sunt Biserici mari cu numarul. Sunt vreo 400 de milioane. Cătolicii sunt şi ei vreo 750 
milioane. lar noi ortodocşii suntem puţini, dar suntem Biserică întreagă. Nouă nu ne lipseşte 
nimic. Noi n-avem ce împrumuta de la protestanți, dar nici de la catolici. Nimic, absolut nimic! 

Biserica noastră o credem şi o înţelegem întreagă. Are toate dogmele drepte, toată tradiţia 
veche apostolică şi sobornicească a Sfinţilor Părinţi. Şi are toate canoanele, are toată tradiția liturgică, 
canonică, dogmatică şi istorică. Tot ce ne trebuie avem în Biserica Ortodoxă! Este Biserica care a 
mers pas cu pas după tradiția evanghelică, apostolică şi sobornicească, până în ziua de azi. Şi ei ştiu 
asta. De aceea vor să se apropie de noi. 

— Dar iniţiativa noastră-i bună? m-a întrebat el. 

— Îi bună în principiu. Că vreţi să fie o turmă şi un păstor. Dar, ehei! Câţi munţi sunt de trecut 
între noi şi dumneavoasta până atunci! 

Să ne apropiem de dumneavoastră? Dar unde vi-i Sfânta 'Tradiţie? Unde vi-i cultul Sfintelor 
Moaste? Unde vi-i cultul Sfintelor Icoane? Unde-i cultul sfinţilor şi al îngerilor? Unde-i venerarea 
Sfintei Cruci? Unde-i supravenerarea Maicii Domnului? Unde-s cele şapte Sfinte Taine, mijloace 
sfinţitoare? Unde-i ierarhia bisericească? Unde sunt faptele? Că la voi este „Sola fide” — mântuirea 
numai prin credinţă. Se poate una ca asta? Căci credința fără fapte-i moartă. Şi „Sola graţia”, la 
calvini, mântuirea numai prin har. 

Cum poate fi mântuirea numai prin har, dacă acelaşi Apostol spune că toţi vom sta înaintea 
divanului lui lisus Hristos, ca fiecare să dea seamă de faptele cele bune şi cele rele ale sale, să ia 
fiecare răsplată după cum a lucrat? Şi-n Sfânta Evanghelie ţi se cer faptele şi poruncile. Ai auzit şi în 
Evanghelia de azi: Știi poruncile? Ai păzit poruncile, ca să intri în viaţa? 

Nu există credinţă fără fapte, aşa cum o cred ei: „Faptele nu-s nimica, nu-i nimica postul!” 
Unde vi-s posturile? Dumneavoastră puteţi închide ochii şi să treceţi peste istoria de 2000 de ani a 
Bisericii, care-i necontestată ? 

Eu am fost anul trecut în catacombele Romei şi am văzut mama picturii bizantine. Sunt picturi 
şi icoane din secolele I, II şi III în catacombe; că de acolo a pornit pictura bizantină. Catedralele din 
Ravena şi din Veneţia, din Constantinopol şi din atâtea alte locuri făcute de Sfântul Constantin cel 
Mare, de Justinian şi de toţi împărații bizantini, sunt o mărturie peste veacuri. 

Puteţi să ziceţi că nu le-aţi avut şi dumneavoastră 1517 ani, până când v-aţi despărțit de 
catolici? Păi atunci cum, dacă v-aţi uitat rădăcina, s-o uităm şi noi? Cine-şi uită rădăcina, se usucă 
şi piere, moare. Dumneavoastră trebuie să veniţi înapoi la rădăcină. Va să zică, 1517 ani icoanele au 
fost bune în Biserică. Puteţi să închideţi ochii şi să ziceţi că Biserica n-a avut icoane de la început, de 
când era în faşă? 

Uite, catedrale imense numai în mozaicuri şi aur stau strajă şi arată la toată lumea că Biserica 
a fost împodobită cu icoane din primele secole. Şi ce-aţi venit la mine, la un cioban? Că mă întrebau 
ce studii am. 

— N-am venit să vedem un om învăţat aici. Am venit să vedem un om sfânt. 

— Sfânt este Domnul Dumnezeul nostru! N-auzi ce spune în biserică? Acela-i sfânt. Noi 
suntem praf şi cenuşă! 

— Noi credem că aveţi o inspiraţie de sus că vedeţi în problema ecumenică, dacă noi cheltuim 
degeaba sau umblăm degeaba. 

— Iniţiativa este bună în fond, i-am spus. Dar, ia gândiţi-vă! Ca să vă apropiaţi de noi, mai cu 
seamă de o Biserică tradiţională, ca Ortodaoxia, câte vă trebuie? 

— Discuţie ca asta cu Sfinţia Voastră, n-am mai avut niciodată, nicăieri, aşa de adâncă! 

— Noi avem izvoarele de la Sfinţii Părinţi. Cu noi nu mai gaţi dacă începi! Avem de unde vă 
spune. Că voi credeţi că numai atât este teologia, cât este în capul vostru raţional, cât o ştiţi voi aici. 
Dar izvoarele cele curate, grâul cel fără neghină şi vinul cel fără apă, la Sfinţii Părinţi le găsiţi. Citeşte. 
Teologia noastră cea mai puternică a început din secolul I până în secolul V. Acolo sunt izvoarele 
cele mai curate, din care se adapă toate cunoştinţele teologice. 

Dar să revenim la cuvântul nostru. Fraţii mei studenţi, eu sunt destul de ocupat aici şi nu mă 

simt sănătos. Sufăr cu inima şi cu hernia. Şi ştiţi un lucru: tot ce-aţi învăţat cinci ani de zile, cu darul 
lui Dumnezeu, şi ce v-a rămas din scoală că s-au ostenit atâția profesori, să puneţi în practică. Şi 
părinţii vostri cât vă asteaptă cu bucurie să vă vadă preoţi! Doar vin părinţii vostri la mine: „Părinte, 
am un băiat la seminar, am un băiat la Teologie”. 

Şi se roagă săracii, să le ajute Dumnezeu, să-i lumineze, să reuşească la examene şi să fie 
cuminţi. Ştiţi câtă grijă au ei să vă vadă preoţi! Că de ce v-au trimis la şcoală? Ca să aibă mare cinste, 
să vadă un copil din familia lor preot. Este mare cinste şi dar de la Dumnezeu ca să fu preot, să 
conduci atâtea suflete şi să ai autoritate morală peste atâtea suflete. 

Dar să ştiţi un lucru. V-am spus că Biserica Ortodoxă este încolțită din toate părţile, mai ales 
astăzi. Şi de aceea trebuie să cunoaşteţi foarte bine Sfânta Scriptură. Dacă te-ai dus la parohie, de- 
acum să nu te ocupi numai cu treburi. Sigur că acolo ai treabă multă: şi slujbă şi Liturghie şi botez şi 
cununie şi spovedanie şi înmormântare şi lehuză şi sfinţiri de case şi predică şi comunicări bisericeşti 
şi sfaturi sufleteşti. Ca acolo. 

Viaţa practică a preotului şi legătura lui cu poporul, acesta-i cel mai mare lucru pentru popor. 
Să-i înţelegi durerea şi necazul fiecăruia şi să stai la îndemâna tuturor. Apoi să fii smerit, să fii 
popular, să fii săritor şi cu toată dragostrea. 

Când se prezintă la uşa bisericii nişte oameni necăjiţi, bolnavi, săraci, cu copii mulţi, le-a 
murit cineva sau le-a ars casa, preotul trebuie să le dea ajutor cel dintâi, în faţa poporului. „Uite, dau 
şi eu un mic ajutor!” Să vezi ce face poporul pe urmă! Să vezi cât dau ei pe urmă! „Să dam, că a dat 
şi părintele!” 

Iar când intri în post şi oamenii o s-o vadă pe preoteasa că fierbe fasole şi cartofi şi mănâncă 
de post, ai să vezi cum posteşte şi poporul! „Părintele nostru nu mănânca, Doamne fereşte, de frupt 
în post!” Auzi ce spune Sfântul Atanasie cel Mare: Din mâna preotului care nu posteşte cele patru 
posturi şi miercurile şi vinerile, să nu te împărtăşeşti. Preotul trebuie să ţină Tradiţia! EI păstrează 
legătura cu trecutul şi ţine aşa cum a ţinut Biserica noastră dintotdeauna. 

Dacă o să vadă că faci milostenie, şi poporul o să facă. Dacă o să vadă că posteşti, posteşte şi 
poporul. Dacă o să vadă că eşti săritor la fapta bună, sare şi poporul. Dacă o să te vadă că eşti sârguitor 
la biserică, îţi plac sfintele slujbe şi slujeşti cu evlavie, şi poporul te urmează. Şi, în sfărşit, dacă o să 
te vadă că nu eşti mândru, că nu-ţi plac mesele, beţia, luxul şi aurul, poporul te stimează foarte mult. 
Măcar cât ar fi el de înclinat spre distracţii şi robit de materie, va cinsti preotul. „Măi, trece părintele! 
Nu-i permis să ne vadă beţi sau sfădindu-ne, sau înjurând!” Şi aşa, cu viaţa ta, poţi să predici mai 
mult decât cu cuvântul. 

S-ar putea ca altul să aibă dar mai mult la cuvânt şi altul mai puţin. Cum i-a dat Dumnezeu. 
Dar, dacă are viaţă bună, este mai puternică predica lui. Trei cuvinte dac-ar spune, sunt mai tari ca 
acelea decât trei mii de cuvinte la cel care vorbeşte şi nu face! 

Apoi, vă spun, să cunoaşteţi bine Sfânta Scriptură şi Sfintele Canoane. Măi băieţi, auziţi ce 
spune Sfântul loan Gură de Aur: Mare prăpastie este — zice el — şi mare primejdie stăpâneşte 
acolo unde preotul nu cunoaşte canoanele. Știi cum eşti dacă te duci la parohie şi nu cunoşti 
canoanele? Cum ar fi un soldat, căruia îi dai arma în spate şi baioneta şi el o poartă, dar nu ştie să se 
lupte cu dânsa. Vine inamicul şi face praf din el. 

De aceea eu, oricâţi preoţi am făcut în viaţă — că eu am fost stareţ în mai multe părți şi am 
recomandat pe mulţi la preoţie —, când a venit de la hirotonie, i-am pus în mână învăţătura către 
duhovnic. Se cheamă Carte foarte folositoare de suflet. Este de mare folos. Vă trebuie aceea prima 
dată, acum când intraţi în parohie. Şi a doua carte: Pravalia Părintelui Nicodim Sachelarie, tipărită 
în 1940 la Cernica. Foarte bună! Ştiţi ce faceţi? Bateţi-o la masină, care n-o aveţi, şi fiecare s-o aibă. 
O pui în geantă şi alături, epitrahilul şi Molitfelnicul, care are rânduiala aghiasmei şi a Spovedaniei. 
Ceea ce-ţi trebuie mai mult în popor! 

Ţi-ai pus-o în geantă şi te duci. Mătuşa cutare-i bolnavă; altul vrea să-i faci o sfeştanie, o 
aghiasmă; altul este greu bolnav şi vrea o molitfă de dezlegare. Că omul, măcar pe patul morţii, spune 
toate. Tu îndată cauţi în pravilă şi nu numai c-ai găsit păcatul după alfabet, dar alături de el este şi 

canonisirea; ce canon să-i dai. Tu de acum eşti doctor! Tu eşti părinte! Tu eşti judecător! Asta este 
preotul în scaunul spovedaniei: este părinte, doctor şi judecător! 

Ca părinte, să-ţi fie milă de om, cum îi este milă lui Dumnezeu de noi, când greşim şi nu ne 
leapădă. Ca doctor, trebuie să cauţi doctoria potrivită din Sfintele Canoane; să nu fii nici prea aspru, 
nici prea pogorâtor; să faci o echivalență între scumpătatea şi iconomia Sfintelor Canoane. 

Unde-i nevoie de pus praf, cum zice Sfântul loan Scărarul, să pui praf usturător şi brici şi 
bisturiu. Dar unde-i nevoie de plasture cu untdelemn, acela să-l pui; adică cuvinte moi şi blânde. Că 
altul este împietrit, şi la acela trebuie să fii oleacă mai aspru. Altul, săracul, îi necăjit şi nu trebuie să- 
| necăjim mai tare. Aceluia să-i vorbeşti cu cuvinte blânde: „Uite aşa, soro; uite aşa, frate; aşa să 
faci!” 

Dar tu, având cartea asta în mâna, eşti părinte, esti doctor, ştii cum să operezi un suflet. Ai 
văzut doctorii cum se strâng în comisii, la spital, când au să facă o operaţie grea? La o comisie vin 
cei mai mari doctori, când este o operaţie grea de inimă sau de prostată sau de ficat. Şi îşi dau părerea 
fiecare, ca nu cumva să-l omoare pe om. 

Şi dacă la trup este atâta chibzuinţă pentru doctori, ca nu cumva să moară omul trupeşte, dar 
pentru suflet, câtă grijă duhovnicească trebuie şi câtă sfătuire? Cum să fac să nu piară un suflet, care- 
i mai scump decât toată lumea? 

Deci tu, având pravila în mână cerceteaz-o şi vezi ce canon este pentru cutare păcat, ce canon 
este pentru cutare. Şi ia-ţi o notiţă, dacă nu ai cartea cu tine, ca să ştii cum să procedez. 

Apoi să fixezi zile şi ore de spovedanie credincioşilor, mai ales în sărbători, când oamenii 
sunt acasă şi sunt liberi. Nu să laşi poporul să se spovedească la Florii cu toţii şi în Săptămâna Mare, 
că atunci te omoară. Atunci ai şi „stâlpii Evangheliilor” de citit, ai şi cele 12 Evanghelii, ai şi 
prohodul, ai slujba atât de grea, şi post, şi dacă mai vine poporul, te face praf. Dacă o iei din timp, în 
Săptămâna Mare poţi sluji liniştit. 

Apoi să le citeşti molitfa de spovedanie şi să-i spovedeşti câte unul pe rând, iar nu în bloc, 
cum îndrăznesc să facă unii preoţi, din comoditate, desfiinţând Taina Mărturisiri. 

Acesti preoţi, care spovedesc în comun, care nu fac dezlegare pe capul fiecăruia prin punerea 
mâinilor, care nu dau canon la spovedanie, care nu cercetează bine pe cei care se mărturisesc şi le 
dau Sfânta Împărtăşanie fără rânduială şi canon, trebuie să fie opriţi de la lucrarea celor sfinte, că 
necinstesc Trupul şi Sângele Domnului şi mare osândă îi aşteaptă, cum zice Sfântul Apostol Pavel şi 
cum zic toţi Sfinţii Părinţi. 

Pe copii, pe cei cu viaţa curată, pe bătrâni şi pe văduve, care postesc toate posturile şi duc 
viaţa curată, să-i spovedeşti şi să-i împărtăşeşti de două ori în posturile mari, la început şi la sfârşit, 
după cum se pot şi ei pregăti şi-şi fac canonul rânduit. lar pe cei ce nu vor să postească, care nu vin 
la biserică regulat, care înjură, fură, se îmbată, fumează, nu se împacă cu aproapele, care trăiesc în 
grele păcate trupeşti şi sufleteşti, care se spovedesc foarte rar, care nu ţin curăţia tot postul, care 
avortează şi se păzesc să nu aibe copii, precum şi celor ce nu ascultă de părinţi şi nu fac milostenie, 
li se dă canon după pravilă, se opresc de Sfânta Împărtăşanie şi li se dă numai aghiasmă mare la 
sfarşitul postului. 

Băgaţi de seamă! Dacă vezi om bolnav, om bătrân, nu-l îngreuia cu post mult. Postul este 
pentru omul sănătos. Apoi să fii şi tu doctor. Acela este pentru trup, tu fii pentru suflet! „Ei, uite aşa, 
moşule, în loc de post fă milostenie, fă rugăciune mai multă”. 

Da! Aşa să fiți, între scumpătate şi iconomie, adică între asprime şi blândeţe. Dacă vreți să 
fiti preoţi buni, folosiţi Canonul 102 al Sinodului VI Ecumenic din anul 680, care dă putere 
episcopului şi preotului să rânduiască canonul la spovedanie, cum îl va lumina Dumnezeu, după caz, 
după putere şi cu dreaptă socoteală; trebuie să călătorească preotul între scumpătate şi iconomie. 
Calea de mijloc, calea împărătească. lar unde nu ştie sau întâlneste cazuri grele, să întrebe şi 
duhovnicul lui, sau preoţii bătrâni sau mai bine, episcopul locului. 

Precum atunci când avem un proces, mergem la cel mai bun avocat, iar când suntem bolnavi, 
mergem la cei mai buni doctori, tot aşa să facem şi în viaţa duhovnicească, să cautăm cei mai buni 

preoți şi duhovnici. Noi, preoţii, suntem avocaţii lui Hristos! Noi avem codul Duhului Sfânt. 
Canoanele Bisericii sunt codul Duhului Sfânt. Noi nu lucrăm cu legi omeneşti, ci cu legile lui 
Dumnezeu umblăm. Ținem cont de legile omeneşti; să ne supunem lor, să plătim dajdie, să cinstim 
autoritățile, să ne rugăm pentru ei. Aceasta-i datoria fiecărui creştin. Dar când este vorba de suflet, 
când vine la mărturisit sau îţi cere un sfat, trebuie să lucrezi cu codul Duhului Sfânt, cu legile lui 
Dumnezeu din Pidalion şi din toate pravilele bisericeşti. 

Atunci, ia seama! Cât de mare primejdie ar fi pentru un avocat să nu cunoască articolele 
legilor! Că în loc să-l scoată pe un om, poate să-l condamne cine ştie cât de greu. Aşa şi preotul, dacă 
nu cunoaşte canoanele. De aceea a spus Sfântul loan Gură de Aur că: Mare prăpastie şi mare 
primejdie este pentru preot să nu cunoască canoanele. 

lata, să-ţi dau o pildă. Uite, mâine eşti preot. Ţi-a dat parohia cutare. Vine o femeie la tine şi 
îşi mărturiseşte păcatele: „Părinte, eu am zece avorturi; am trăit şi cu un alt barbat; înainte de casatorie 
am căzut cu cineva...”. Îţi spune omul. Unde să le spună? Lui Dumnezeu le spune, că ştie că preotul 
este martorul lui Dumnezeu. 

Aceste păcate sunt grele sunt opritoare 20, 15, 10 sau 7 ani de la Sfânta Împărtăşanie, cum 
scrie în Pravila Bisericii. Ce-ai să faci tu, un preot tânăr, căruia îți dă Hristos pe mâna atâtea suflete? 
Şi un suflet este mai scump decât toată lumea! Cum ai să procedezi cu dânsa, ca nu cumva să-i dai 
împărtăşania peste păcatul de moarte şi să te faci vrednic de osândă dând Trupul şi Sângele lui 
Hristos? 

Sau nu cumva, nebăgând în seamă scumpătatea şi iconomia canoanelor, credinţa omului şi de 
când a părăsit păcatul, să-i dai canon prea mare. Ştii ce trebuie să întrebi atunci? lată ce trebuie să 
întrebi: „De când ai început să faci păcatul? Câţi ani l-ai făcut? De când l-ai părăsit? Dacă l-ai mai 
spovedit la preot? Ce canon ai făcut pentru el? Apoi, dacă a părăsit păcatul, îi dai canon după pravilă; 
nu de când s-a spovedit, ci de când a părăsit păcatul. Să nu uitaţi aceasta!” 

Dacă cineva spune: „Părinte, eu as vrea să mă apropii de Sfintele Taine. Am evlavie, părinte! 
De atâţia ani n-am primit Sfintele...” Tu ce faci atunci? Adu-ţi aminte că totdeauna trebuie să faci o 
echivalență între canoanele Sfântului loan Pustnicul, care sunt cele mai pogorâtoare, şi ale Marelui 
Vasile, care sunt cele mai aspre. Deci, aşa cum caută doctorul diagnosticul la bolnavi, aşa caută să 
faci media între aceste canoane. Şi îl întrebi după spovedanie, cu epitrahilul pe cap: 

— Vrei să posteşti, ca orice creştin, cele patru posturi de peste an, precum şi zilele de miercuri 
ŞI vineri? 

— Da, părinte! mai scazi un an sau doi din canon. 

— Vrei să nu mănânci carne şi să nu bei vin un an de zile? 

— Da, părinte! îi mai scazi un an. 

— Vrei să posteşti lunea până seara un an de zile? 

— Vreau! Îi mai scazi un an. 

— Vrei să faci atâtea metanii un an de zile şi să zici de cinci ori pe zi psalmul 50? 

— Vreau! îi mai scazi un an. 

— Vrei să îmbraci un om sărac, sau să ajuţi o văduvă, sau să botezi un copil? 

— Vreau! îi mai scazi un an sau doi. Şi uite, de la zece-douăzeci de ani, îl aduci la doi-trei ani. 
Şi aşa caştigi sufletele oamenilor! 

Ei, dar dacă se întâmplă ca femeia aceasta, care a luat hotărârea să facă canonul, între timp 
rămâne gravidă? Ce faci cu dânsa? O împartăşeşti sau nu? 

Dacă ai în parohie o femeie gravidă şi ea mai are de făcut 5-6 ani canon până la Împartăşanie, 
îi dai Sfintele Taine. În faţa naşterii, Biserica pregăteşte de moarte pe femeie. Că unele mor la naştere. 
Ai auzit ce spune în Psaltire? „Acolo sunt dureri mari — în iad — ca ale celeia ce naste”. Au cele mai 
mari dureri, şi mai ales când nasc prima dată. Foarte grele. 

Unele mor, săracele! Şi de aceea Biserica, prin Duhul Sfânt Care o conduce şi prin Sinoadele 
Părinților, a hotarat: „Femeia poate să fie oprită 20 de ani de Sfintele Taine, dar dacă-i gravidă, i se 
dă voie să se împărtăşască înainte de naştere”. lar dacă a născut, cu darul lui Dumnezeu, şi a botezat 

copilul şi ea este sănătoasă, să ţina înainte canonul, atâţia ani cât i-au mai rămas. Dacă după un an, 
doi, are alt copil, iar o împărtăşeşti. 

Că le-am pus întrebarea la teologii de la Sibiu. Iar părinţii profesori îmi spuneau: „Părinte 
Cleopa, cateheza asta le foloseste lor mai mult decât cei cini ani de teologie, cât am făcut noi! Că 
acestea sunt lucruri practice, cu care vor da mâine faţa în faţa. Noi nu i-am învăţat la catedră astea, 
să le pună-n practică. Şi uite, Dumnezeu ne-a adus aici!” 

Au venit la mine, mai târziu, cârd şi mi-au spus: „Părinte, ne-am adus aminte din cele ce ne- 
aţi învăţat atunci”. Apoi, mai băieţi, dacă asta vi-i misiunea până la moarte! Lucrezi cu sufletele 
oamenilor! Şi eşti doctor şi părinte, judecător şi avocat. De acum eşti stăpân şi domn peste toate, dar 
ia seama ce faci cu sufletele oamenilor! Vezi cât de mare-i naşterea? Că în faţa naşterii cedează 
toate canoanele. De ce? 

Am vorbit despre aceasta la întrunire ecumenică de la Văratec, care avea tema: „Rolul femeii 
în societate şi familie”, şi le-am spus: Femeia, dacă moare născând, moare pe altarul jertfei. Ea 
se jertfeşte pentru naşterea copilului, pentru sănătatea şi viaţa lui; este ca o martira şi i se iartă 
toate păcatele. Dar cine ne spune nouă asta? Apostolul Pavel. Ce spune? Jar femeia se va mântui 
prin naştere de copii. Nu spune aşa? Dar aţi citit. 

Vine altul la spovedanie. Un bătrân de 87 de ani. De-abia l-am ridicat de sub epitrahil. Simion 
îl chema. „Părinte, dă-mi mâna să mă ridic!” Nu se putea scula din genunchi. 

— Mosule, îi zic, nu sta în genunchi. Stăi pe un scaun! Că pe un bătrân îl poţi mărturisi stând 
pe scaun, pe pat, cum poate el să stea, numai să spună tot. Tot îi pui epitrahilul şi-i faci dezlegare în 
ce poziţie stă el. 

— Mosule Simioane, zic, mata cu slăbiciunea asta poţi ţine postul? Era în Postul Mare, anul 
trecut. 

— Părinte, de când m-o făcut mama, eu n-am stricat posturile! — ai auzit ţaran credincios? 
Săracii creştini; 87 de ani şi bolnav, dar ţine sfintele posturi! 

— Uite aici, scrie şi doctorul să mănânci branză şi lapte, i-am zis eu. 

— Da” n-am mâncat destul? Să stric eu postul Sfintelor Paşti? Doar nu-s păgân! 

— AI să poţi posti până la Paşti? 

— Da, părinte. Vreau să iau Sfintele Taine! 

— Îți dau voie să te împărtăşeșşti şi pe urmă mai ia puţin lapte până la Florii. 

— Părinte, să ştiu că mor şi nu stric postul!... Aşa m-am folosit de credinţa lor sinceră! 

— A1 avut băieţi? l-am întrebat. 

— Am avut noua! Şapte trăiesc. 

— Şi cu cine stăi acum? 

— Cu cel mai mic. Restul sunt la casele lor, gospodari credincioşi. Ţin şi ei posturile. Toţi mă 
ascultă. 

Ai văzut preot în casa cu tine, dacă ai tată bun? Aşa s-a ţinut credinţa noastră strămoşească, 
din tată-n fiu. Tata şi mama au fost stăpâni pe copii. Şi ei cum au apucat de la mama şi de la bunica, 
aşa ţin până la moarte. Aşa s-a ţinut credinţa. Dar acum multe s-au stricat! Vrednic a fost poporul 
nostru! Cu credinţă puternică în Dumnezeu, în Maica Domnului, în post, în rugăciune. Şi cu acestea 
am biruit pe toţi vrăjmaşii, şi pe cei dinafară şi pe cei dinăuntru. Că Dumnezeu, pe cel cu credinţa 
curată, nu-l lasă. 

Dar să va spun ceva. Un bătrân ca acesta, dacă vine la mănăstire şi vrei să-l iei după 
scumpătatea canoanelor, nu-l poţi opri să nu mănânce de frupt în post. Canonul 69 apostolic spune 
clar: „Clericii — adică episcopul, preotul, diaconul, ipodiaconul — dacă nu postesc Sfântul şi Marele 
Post şi miercurea şi vinerea de peste an, sunt caterisiți de sfintele canoane, iar citețul, cântăreţul şi 
mireanul să fie afurisiți”. Afurisenie înseamnă oprire de la împărtăşanie. Dar mai spune ceva canonul: 
afară de caz de boală. 

Ai văzut că Biserica nu-i omorâtoare de trupuri? Îi omorâtoare de patimi! Doar de ce postim 
şi ne în înfrânăm şi priveghem? Ca să slăbim trupul şi să nu ne vie a zburda. Dar trupul, dacă este 

slăbit de vreo boală, nu-i mai dă preotul canon şi post aspru, ci pe măsura puterii lui. 

Omului greu bolnav şi bătrân, preotul trebuie să-i dea voie să mănânce ce poate în posturi. 
Pentru că Biserica lui Hristos nu-i omorâtoare de trupuri, ci îi omorâtoare de patimi, adică să țină 
calea de mijloc. Iar dacă îl luptă patimile, mai adaugă post şi metanii. 

Trupul este tovarăşul nostru de viaţă. De aceea trebuie să-l păstrăm cât se poate cu sănătate 
şi cu măsură. Că spune Marele Vasile: „Sufletul este călăreţul şi trupul este calul”. Călărețul care-i 
om deştept îl ţesală, îl îngrijeste, dar are bici, şi are şi zăbală în gura calului, când merge cu dânsul. 
Şi aşa de frumos îi stă, şi călăreţului şi calului când amândoi sunt frumoşi. Dar dacă călăreţul o fi 
prost şi lasă calul de capul lui, şi-i dă tot mereu ovăz şi mâncare, iar bici şi frâu nu are, îl duce în 
prăpastie şi s-a terminat cu dânsul. 

Să nu fie aşa! Trupul trebuie strunit de puterea sufletului rațional din trup, ca să-l conducă 
sufletul pe trup prin post, rugăciune şi metanii. Nu, Doamne fereşte, să-l conducă trupul pe suflet; că 
atunci partea necuvântătoare, cea dobitocească a omului, dacă se ridică să conducă sufletul, îl duce 
în gheenă. 

Despre post, auzi ce zice Sfântul Vasile: Iar măsura înfrânarii să se ia după măsura puterii 
trupului la fiecare. Auzi ce spune Sfântul Marcu Ascetul: „Câtă deosebire are arama de fier şi fierul 
de vreascuri, atâta deosebire este între construcţia unui trup şi a altuia”. Unul poate posti o săptămână 
şi altul, cu greu posteşte o zi. Deci n-ai voie să pui aceeaşi măsură de înfrânare la toţi, că nu toţi au 
aceeaşi construcţie. 

Ascultă ce zice şi Sfântul Maxim Mărturisitorul: Dă-i trupului tău, după putere, şi mâncare 
şi odihnă şi băutură, dar toată grija ta pune-o pentru minte; ca mintea ta să fie cu Dumnezeu; 
totdeauna în rugăciuni, în cugetări, în contemplaţii duhovniceşti; iar trupul să-l ţii sănătos şi 
uşor. Nici să-l îngreuiezi, să-i pui mâncare multă, să-l îngraşi ca pe un dobitoc, să nu te mai poţi 
mişca de dânsul, dar nici să-l slăbeşti peste măsură. Calea de mijloc întru toate-i bună. Aşa, măi 
băieţi. 

Şi afară de asta, ce se întamplă? Sfântul Isaac Sirianul spune aşa: „Pe trupul cel neputincios, 
dacă-l vei îngreuna peste putere cu post, cu metanii şi priveghere, întunecare peste întunecare bagi în 
sufletul tău şi tulburare peste tulburare îți adaugi ție”. Căci omul, dacă vede că-l chinuieşti prea mult 
cu post şi cu celelalte, se tulbură, că nu poate săracul. 

Deci, să pui măsură înfrânării şi postului, potrivit cu starea firească a omului şi după puterea 
lui. Calea de mijloc, măi băieţi, calea împărătească este bună întru toate. Asta au ales-o Sfinţii Părinţi, 
pe asta au mers Hristos şi toţi sfinţii, pe asta să mergem şi noi. 

Acestea fiind zise pentru post, iată ce spun pentru milostenie: ca preot, să nu îngreunezi omul, 
să facă milostenie cu silă, că pe dătătorul de bunăvoie îl iubeşte Dumnezeu. Dacă o să vadă 
credincioşii că preotul face el mai întâi milostenie, vor face şi ei. Măcar c-o faci de fățărnicie acea 
milostenie, nu te teme, că te va ierta Dumnezeu, că vrei să dai pildă bună tuturor, decât să dai pildă 
rea cu altă faptă rea. Mai bine să faci — după cum spune Sfântul loan Scărarul — de făţărnicie o 
faptă bună, decât să n-o faci deloc. Că pe urmă vine şi smerenie în inimă! „Măi, ia s-o fac eu pentru 
slava lui Dumnezeu fapta bună, nu pentru oameni!” Dar fă-o! 

Ca preot, trebuie să dai pildă poporului şi cu vorba şi cu purtarea şi cu postul şi cu milostenia 
şi cu biserica şi cu neagoniseala. Cu toate, cu toate. Să fii precum zice Sfântul Talasie Libianul: Taci 
tu, să vorbească faptele tale. Sau aceea ce spune Diadoh al Foticeii: Mustră şi ceartă, omule, cu 
puterea lucrării; nu cu multă vorbire, ci prin trăire. 

Că Sfântul loan Gură de Aur zice: Cuvântul şi strigând supără, iar viaţa şi tăcând foloseste 
pe toţi. Iar Sfântul Isidor Pelusiotul zice: Când omul, care vorbeşte despre adevăr şi despre fapta 
bună, face şi el după putere din ceea ce vorbeşte, atunci omul acela se face icoană a toată 
filosofia. Că el vorbeşte şi prin trăire şi prin cuvânt. 

Iar dacă omul numai vorbeşte şi nu face deloc, apoi ajunge fățarnic. Chiar dacă-i foloseste pe 
alţii, trebuie să facă şi el! Ce spune Mântuitorul la legiuitori? Vai, vouă, legiuitori şi farisei făţarnici, 
puneţi sarcini grele pe umerii poporului şi voi nici cu vârful degetelor nu va atingeţi de ele! 

Ştiţi ce înseamnă vârful degetelor? Adică eşti dator, dacă nu faci chiar tot ce înveţi, măcar 
oleacă să faci şi tu, să te atingi şi tu cu vârful degetului. Eu îi spun poporului să postească, dar postesc 
şi eu! Îi spun să facă milostenie, dar să fac şi eu! Îi spun să nu adune bani, la fel nici eu să nu adun. 
Îi spun să nu se ducă la rele, să nu facă cutare, dar nici eu să nu fac. Să mă vadă şi pe mine ca preot 
că din toate faptele bune mă împărtăşesc câte oleacă şi fac cât pot din fapta bună. 

Măcar cu vârful degetului să ne atingem de toate. Pentru că zice Sfântul Isaac Sirianul în 
Cuvântul nou: Alta este cuvântul cel frumos şi alta cuvântul cel din lucrare. Cuvântul cel frumos 
— zice — este amanet al ruşinii, iar cuvântul cel din lucrare este cămara nădejdii. Cum? 

Este preot care predică de uimeste pe toţi şi învăţă, dar el nu face. Acesta-i cuvânt frumos. 
Dar de face amanet al ruşinii. Cum? Când omul rămâne singur, îi este ruşine lui de ceea ce a vorbit; 
căci conştiinţa îl mustră şi îi ruşinează ştiinţa: „Ce-ai vorbit şi ce faci tu?” „Ce-ai spus şi ce faci tu?” 
Ai văzut că-i ruşinează ştiinţa. Ai văzut că rămâne amanet al ruşinii predica lui? Că el a învăţat una, 
iar conştiinţa îi spune: Dar tu de ce nu faci? 

Nu-i tot aşa cuvântul din lucrare. Cuvântul din lucrare este cămara nădejdii. Cum? Omul 
vorbeşte, dar în adâncul fiinţei lui îi şopteşte, dacă ştie că, cu darul lui Dumnezeu, a făcut şi el ceva 
din cele ce vorbeşte: „Am vorbit. Dar cred că, cu mila lui Dumnezeu şi cu ajutorul Lui, cândva m- 
am atins şi eu cu vârful degetelui şi am făcut şi din acestea, cât de puţin”. Că zice: „Când înveţi ceva 
ce nu faci, eşti făţarnic”. Şi nu-l mustră conştiinţa pentru făţarnicie, că el ştie că a lucrat şi el. Şi atunci 
se face „cămara nădejdii de mântuire” cuvântul pe care l-a vorbit. Şi iată cum scriu Sfinţii Părinţi şi 
cât de mare adevar este în practică, ceea ce se vorbeşte în acestea. 

Acum, când vă duceţi la parohii şi vă faceţi preoţi, dacă ajută Domnul, fraților, să vă 
mărturisiți din mica copilarie, când intraţi la preoţie. Nu, Doamne fereşte, să aveţi vreun păcat de 
moarte şi să intraţi cu el la hirotonie! Că nu vă mai merge bine toată viaţa. La căsătorie, la hirotonie 
în diacon, la preoţie şi la călugărie se face spovedania generală din mica copilarie. Să ai scris tot, ca 
să intri curat. 

Dacă, Doamne fereşte, vreun păcat greu şi opritor, până la urma urmei, cum spune Sfântul 
Simeon al Tesalonicului, te duci la episcopul locului. Şi uitaţi-vă voi, ce păcate vă opresc de la 
preoţie: 

- dacă părinții tăi s-au luat rude în căsătorie, nu ai voie să te faci preot; 

- dacă părinţii tăi au trăit necununaţi; 

- dacă cel ce vrea să se facă preot, a avut două soţii, două cununii, în veac nu poate fi preot; 

- dacă copilul a căzut în păcate trupeşti de mic, Doamne fereşte, în sodomie, cineva l-a stricat 
de mic, în veac nu poate [i preot, 

- dacă a căzut în păcat cu altul, sau a căzut cu o femeie în păcat, nu poate fi preot; 

- dacă s-a întâmplat, fără voie, copilul să fi făcut ucidere; 

- dacă cumva o fi fost eretic de mic, sau de alte confesiuni; 

- dacă mama lui, sau sora lui, când a fost copilul mic, l-a dus pe la vrăji. Avem dreptul 
canonic al lui Nicodim Milaş, în care se arată toate impedimentele candidatului de hirotonie în cler. 
Sunt multe, dar cele mai grele sunt acestea pe care le-am amintit. 

Dacă-i sfântă rădăcină, cum spune Sfântul Apostol Pavel, sfinte sunt şi ramurile. Nunta este 
rădăcina firii omeneşti. lar dacă-i sfântă rădăcina şi copiii s-au născut curaţi — care au trăit în curăţie 
ŞI nu s-au luat neamuri —, atunci sfinte sunt şi ramurile. Da! Nu vei culege struguri din spini şi 
smochine din ciulini. Că dacă rădăcina a fost stricată, atunci sălbatice sunt şi ramurile! 

Vă spun acestea că le am pe toate. Este Dreptarul cel mare, numit şi Trebnicul, tipărit de 
eparhia Chişinăului, în 1910. Foarte bună carte. Este şi Pravila Mare — Îndreptarea legii, tipărită la 
Târgovişte (1652), unde arată toate impedimentele celor ce intră în cler. 

Dacă băiatul a dus viaţă curată şi cinstită şi s-a mărturisit şi s-a împărtăşit şi s-a păzit, dar a 
rămas o pată ca aceasta pe sufletul lui, să se ducă la episcopul locului şi cum îl va lumina Dumnezeu 
pe episcop. Am trimis şi eu câţiva tineri teologi la episcop: „Baiete, eu nu te pot dezlega; ia uită-te 
aici! Du-te la episcopul tău!” Şi episcopul i-a dezlegat şi le-a spus că toată viaţa să le pară rău şi să 

se căiască, căci intră cu nevrednicie într-o tagmă aşa de mare! 

Cât priveşte slujbele, măi băieţi, să nu le scurtaţi când veţi fi preoţi la biserică. Să cunoaşteţi 
bine tipicul, să aveţi dascăli buni, care cunosc slujbele bisericii. Este foarte bine, sâmbăta seara, 
totdeauna să faceţi Vecernia. La fel şi Duminică seara. Înainte vreme strămoşii noştri, când era 
soarele la toacă, sâmbăta seara, fugeau cu sapa de pe ogor şi cu secera: „Gata! A tocat preotul de 
Vecernie!” Până luni la răsăritul soarelui nu mai lucrau. Preotul şi biserica erau în ochii lor şi ţineau 
rânduiala Bisericii. Ştiau: „De acum a intrat preotul în slujbă pentru Duminică!” 

Afară de asta, să băgaţi de seamă cum vă apropiaţi de Sfânta Masă, ca preoţi. Cele mai grele 
slujbe pe care le face preotul ştiţi voi care sunt? Doua Spovedania şi Sfânta Liturghie. Ţineţi minte, 
că vă vorbeşte un moşneag aici, un cioban! Voi o să vă loviți de ele, că eu de acuma-s un putregai, 
dar voi... A dat Dumnezeu băieţi tineri. O să mergeţi, cu darul lui Dumnezeu, să vă faceţi preoţi. Cele 
mai grele ale poporului sunt două: Spovedania (Mărturisirea) şi Sfânta Liturghie. 

La Spovedanie, ori pierzi un suflet — dacă nu ştii bine cum să-l câştigi — ori îl mântuieşti. Or, 
preotul duhovnic este vânător de suflete! Înţelegi? Dacă nu ştie să chibzuiască la mărturisire un suflet, 
între scumpătate şi iconomia canonului, ori îl îngreunează, ori îl deznădăjduieşte, ori îl face îndrăzneţ! 
Ştii cum face fierarul? Ai văzut colo la fierărie, când faci cu foiul şi încălzeşti toporul, când vrei să-l 
căleşti; sau un cleşte sau o altă unealtă. Ai văzut câtă bagare de seama este la călit? „Vai de mine, s- 
a călit prea tare!” Ce se-ntamplă? Se rupe ca oţelul. Sau îi prea moale şi se îndoaie prea repede. 

Aşa şi tu, te sileşti acolo, ca duhovnic, să căleşti sufletul acela, să fie potrivit pentru Hristos. 
Nici prea moale, adică leneş, dar nici prea tare, adică iute şi împietrit la inimă. Aşa de bine trebuie să 
potrivim la mărturisire cu sufletul! Să bagi de seamă, să nu-l îngreunezi, ca să nu-l descurajezi. Dar 
nici să-l laşi fără oleacă de canon şi fără sfătuire, ca să nu-l încurajezi la păcat, să se duca nepăsător 
şi să nu simtă că a fost la mărturisire. 

De aceea, la spovedanie este foarte bine, v-am spus, să aveţi aceste două carți: Carte foarte 
folositoare de suflet şi Pravila părintelui Nicodim Sachelarie; că în Molitfelnic sunt puse foarte puţine 
instrucţiuni, pe care le vedeţi înainte de spovedanie. Pentru cutare păcat, opreste atât; pentru cutare, 
atât. Foarte puţin. Dacă găsiţi Pravila lui Sechelarie, aceea din 1940, vă sfătuiesc, dac-o găsiţi, s-o 
copiaţi, ca s-o aibă fiecare în geantă la el, precum şi Învățătura către duhovnic. Aceasta ţi-arată tot. 
Te duce de mâna şi îţi arată cum să procedezi. 

A două slujbă, care-i cea mai grea, este Sfânta Liturghie! Pentru a săvârşi Sfânta Liturghie 
trebuie să ai o viaţă sfântă. Altfel nu te poţi apropia! Acolo este foc dumnezeiesc! 

La Sfânta Liturghie, măi băieţi, să învăţaţi foarte bine instrucţiunile din Liturghier. Sunt foarte 
bine aşezate acolo. Să ştii că la Sfânta Liturghie orice mişcare, orice greşeală cât de mica, este păcat 
de moarte. Fii cu frică de Dumnezeu, să nu greşeşti de moarte, o, preotule! 

Dacă te-ai împărtăşit cu Sfintele prea reci, de moarte ai greşit. Trebuie să fie cum este sângele 
cu apa — călduţ. Sfânta căldură trebuie să fie a opta parte din vinul pe care se pune în Sfântul Potir. 
Sfânta căldură închipuieşte două lucruri: dogmatic, este sângele şi apa care au curs din coasta 
Mântuitorului; iar simbolic, este fierbinţeala credinţei sfinţilor martiri, care l-au mărturisit pe Hristos. 
De aceea, când o pui în Sfântul Potir, zici: „Căldura credinţei, plina de Duhul Sfânt. Amin”. 

Să vedeţi, în timpul iernii, Sfântul Potir îi rece; Sfintele sunt reci, aproape îngheaţă, unde 
biserica n-are foc mult. Ai pus puţină căldură si, dacă vezi că nu-i calduţ vinul, mai pune puţin. Mult 
tare nu poţi; că dacă, Doamne fereşte, pui căldură mai multă, se preface firea vinului în apă şi de 
moarte ai greşit. Sau invers. Dacă pui prea mult vin şi nu pui sfânta căldură, de moarte greşeşti. Vezi 
acolo cât scrie! Este de mare valoare. 

La strângerea Sfintelor de pe Sfântul Antimis trebuie multă atenţie. Ai văzut frația ta? O 
fărmaturică, ca un fir de nisip, dacă a căzut de pe Sfântul Antimis pe leton, sau, Doamne fereşte, pe 
Jos, preotul trebuie să postească două zile şi să facă 400 de metanii. Te joci cu focul dumnezeirii? Ai 
auzit ce spune Sfântul loan Gură de Aur? „Mai curată decât razele soarelui să fie mâna ta, o, preotule, 
când începi Sfânta Proscomedie, pentru că junghii pe Fiul lui Dumnezeu şi îngerii doresc să vadă ce 
face preotul acolo”. 

Ai văzut frăția ta ce este Sfânta Liturghie? Este toată drama Crucii şi toată taina mântuirii 
neamului omenesc! Sfânta Liturghie, cum aţi învăţat la şcoală, se împarte în trei părți: „Sfânta 
Proscomedie”, „Liturghia catehumenilor” şi „Liturghia credincioşilor”. Ai văzut cu ce se începe 
Sfânta Proscomedie? Ca o oaie spre junghiere S-a adus şi ca un miel nevinovat, împotriva celor ce- 
L tund, aşa nu-şi deschide gura Sa, preoteţia marelui Prooroc Isaia, care a proorocit despre jertfa 
Mântuitorului. Şi cu ce se termină Sfânta Liturghie? Ai văzut când dă cu cadelniţa la urma, ce zice 
preotul? Înalță-Te peste ceruri, Dumnezeule, şi peste tot pământul slava Ta. Adică începe de la 
Nasterea Mântuitorului, de la peşteră, şi termină la înălţarea Lui. Toată drama Crucii şi toată taina 
mântuirii se petrece în timpul Sfintei Liturghii. 

Apoi, de când se dă binecuvântarea de Sfânta Liturghie, Doamne fereşte, n-are nimeni voie 
să dea liturghii la uşa Sfântului Altar, că preotul atunci vorbeşte cu Hristos şi se roagă pentru lume. 
Să-i învăţaţi acest lucru! Pomelnicele se dau dimineaţa, la Sfântul Altar, înainte de binecuvântare. 
Învaţă-i o dată şi de două ori! Lasă-i să ştie! Vor să dea jertfă la altar — lumânare, prescură, vin, 
pomelnice? Să vină, că au timp şi sunt datori să vină la Utrenie şi la acatist, care se fac dimineaţa. Nu 
să vină în timpul Liturghiei, că este păcat. Sfântul Simeon Tesaloniceanul zice: „Vai de preotul acela 
care citeşte rugăciunile acestea mai înainte sau mai pe urmă”. 

Îmi spunea un preot: „Eu le citesc dimineaţa acasa, părinte, că nu le mai citesc atunci în 
Sfântul Altar!” şi i-am zis: „Dar ce facem, părinte? Ne jucăm cu sfintele slujbe? Unde-ai găsit scrisă 
inovaţia asta? Câte bordeie, atâtea obiceie? Unul face aşa, unul aşa? Nu este o uniformizare a 
slujbelor liturgice în toată Ortodoxia?” Nu-i voie! Pentru că fiecare rugăciune dintre ecfonise 
reprezintă un moment liturgic. Şi n-ai voie, nici mai devreme, nici mai târziu să le pui. 

Şi astea să le ţineţi minte! Eu v-am spus! Voi veţi face cum veţi vrea. Dar fiindcă aţi venit 
până aici şi mai ales că sunteţi în pragul hirotoniei, v-am spus să ţineţi minte. 

Afară de asta, măi băieţi, să ţineţi minte! lată greşeli de la preoţii de mir: se apucă şi dau 
părticele poporului, acasă. Să nu faceţi asta! Vin sute de oameni şi zic: „Ne-a dat părintele părticică 
acasă!” Să nu faceţi, că nu-i lucru canonic. Cel puţin vă spun. De vă veţi aduce aminte, ferice de voi; 
dacă nu, să nu ziceţi că n-aţi auzit. Şi Mântuitorul a spus: De n-aş fi venit şi nu le-aş fi spus, păcat n- 
ar avea... 

Uite cum este, măi băieţi, cu părticelele. Fiecare părticică pe care o scoţi omului de pe 
pomelnicul lui, la vii sau la morţi, reprezintă faţa acelui suflet pentru care o scoţi. Şi, odată scoasă şi 
pusă pe Sfântul Disc, nu mai ai voie s-o dai omului acasă, că-l lipseşti pe el de Liturghie. Nu mai are 
nici o Liturghie, nici o împărtăşire euharistică cu Hristros în Liturghia aceea, dacă i-ai dat părticica 
acasă. 

Pe urmă, aceste părticele degeaba le dai, că ele nu sunt sfinţite ci numai blagoslovite, 
dimineaţa, la Sfânta Proscomedie. Aceste părticele, care s-au scos acum şi s-au pus pe Disc, când 
auzi că zice preotul: Ale Tale dintru ale Tale, Ție aducem de toate şi pentru toate, atunci începe 
Sfânta Epicleză, prin invocarea Sfântului Duh de trei ori pentru sfinţirea Preacuratelor Daruri. 

Şi când vine Duhul Sfânt şi zice preotul: „Şi fă adică pâinea aceasta cinstit Trupul Hristosului 
Tău. Amin. lar ce este în Potirul acesta, cinstit Sângele Hristosului Tău. Amin. Prefăcându-le cu 
Duhul Tău cel Sfânt. Amin. Amin. Amin!”, atunci se sfinţesc şi părticelele. Ele nu se prefac în Trupul 
lui Hristos, că sunt scoase în numele zidirii lui Dumnezeu. Dar iau o mare sfințire prin analogie cu 
sfinţirea Trupului şi Sângelui Domnului. Atunci părticelele au mare putere de sfințire. 

Aceste părticele care s-au sfințit acum, la urmă se pun în Sfântul Potir, în dumnezeiescul 
Sânge şi au ajuns în Sfântul Potir, în numele cărora sunt scoase, acele suflete, fie că sunt în rai, fie că 
sunt în iad, fie că sunt în cer sau pe faţa pământului, în clipa aceea au împărtăşire euharistică 
gânditoare cu Hristos, că Dumnezeu în tot locul este de faţă. Şi dacă tu i-ai dat părticica acasă, de 
unde să mai aiba împărtăşire cu Hristos, că ea nu mai este acolo? 

De aceea v-am spus, să-i învăţati pe oameni: „Părticelele raman aici în Sfântul Potir, că vă 
reprezintă familia şi sufletele voastre”. 

Altceva. Preoţii de mir săvârşesc Botezul tuturor copiilor nou-născuţi. Noi nu facem botez la 

mănăstire, nici înmormântări cu mireni, nici cununii. Voi faceţi botezuri de atâtea mii de suflete. 
Preoţii de la ţară se numesc armata de front a Bisericii. Aşa-i numea Patriarhul Nicodim. Două armate 
are Biserica: Armata de geniu a Bisericii, adică monahii, care ţin nestinsă sfânta rugăciune; apoi 
Sfintele Scripturi le-au tâlcuit sfinţii călugări şi ne-au lăsat cele mai înalte scrieri teologice. A două 
este armata de front a Bisericii, adică preoţii de mir. Ei sunt permanent cu poporul şi stau toată viaţa 
în mijlocul lor. 

Băgaţi de seamă cum săvârşiţi Botezul. Vin femeile aici cu copii bolnavi de epilepsie. Copilu- 
i Mic şi-l ia diavolul în primire şi-l munceşte. Ştiţi de ce? Am găsit în „Pravila Mare”. Pentru că la 
Botez preotul nu le citeşte cu atenţie şi evlavie toate lepădările de satana. 

O femeie, deunăzi, avea copilul numai de-un an jumate şi-l muncea vrăjmaşul; îşi dădea ochii 
peste cap în braţele ei. Ei, cum să nu plângă biata mamă, când vede copilul că-l chinuie satana aşa de 
mic? Ce păcate are acela? Este vina preotului! Nu i-a citit la Botez dezlegările de satana, acelea care 
sunt puse acolo, şi diavolul are putere şi după Botez asupra lui. 

Voi ştiţi că, până la Botez, cerul este închis pentru sufletele nebotezate? Până nu-i botezat, n- 
are intrare în Împăraţia cerurilor. Că Mântuitorul ne-a spus: Mergând, propovăduiți Evanghelia la 
toată lumea, botezăndu-i pe ei în numele Tatălui, şi al Fiului şi al Sfântului Duh, învăţandu-i să 
păzească toate câte v-am poruncit vouă. Să vină protestantul să audă, că Dumnezeu a zis toate 
poruncile Lui să le păzim, nu „Sola fide”, mântuirea fără fapte. Şi apoi zice: Cel ce va crede şi se va 
boteza, se va mântui; iar cine nu va crede, se va osândi. Clar. 

Vezi, dacă n-are Botezul şi dacă Botezul este stâlcit şi nu s-au citit dezlegările de satana, 
măcar că s-au făcut afundările copilului şi mirungerea, vrăjmaşul mai găseşte o poartă ca să intre, 
căci copilul nu s-a lepădat de satana şi de toate lucrurile lui. Deci, după firea cea veche, până la Botez, 
diavolul stă în inima copilului. Ne spun toţi Sfinţii Părinţi: Dupa Botez, harul Duhului Sfânt vine în 
inimă şi-l scoate afară pe diavol. Dar îi dă voie să tulbure inima creştinului dinafară — mustul trupului 
—, să-l ispitească pe om, dar înăuntru nu poate intra, că scânteia harului odată intrată de la Botez este 
până la moarte acolo. 

Însă, dacă preotul n-a făcut bine lepădările de satana — Mă lepăd de satana şi de toate lucrurile 
lui... sau poate nici Botezul, vrăjmaşul găseşte portiță şi intră înapoi în inima copilului. 

Doamne fereşte! Poate preotul a venit obosit, sau grăbit, că a avut mai multe botezuri şi 
cununii şi nu le citeşte toate dezlegările. Am găsit scris în pravilă: „Copiii care se îmbolnăvesc — si, 
uneori, nu se îmbolnăvesc când sunt mici, ci când sunt mai mari —, îi ia vrăjmaşul în primire, că 
preotul nu a băgat de seamă şi n-a citit toate dezlegările de satana”. Şi-l tulbură pe bietul suflet mult 
mai târziu. 

De aceea să ţineţi minte, când faceţi un Botez, să nu vă grăbiţi. Sau, dacă ai două trei botezuri 
în aceeaşi apă — poate să fie şi unul —, dacă-s mai mulţi copii, să fie de acelaşi sex şi cât trăiesc ei nu 
se pot înrudi în căsătorie, căci au devenit rudenii spirituale, adică „fraţi de cruce”. Când sunt mai 
mulți copii, se pot citi lepădările la toţi odată, dar îi pomeneşti pe fiecare pe numele său, cum îi 
cheamă. 

Botezul se mai numeşte şi usa Tainelor, pentru că prin Botez noi intrăm în Biserica lui 
Hristos. Prin Botez avem darul punerii de fii, al înfierii după dar. Biserica, în baia naşterii de a doua, 
ne face fiii lui Dumnezeu după dar. Deci, Botezul este cea dintâi taină, cea mai mare şi mai 
dogmatică. 

Însă şi Botezul, ca orice taină, se face cu scumpătate şi cu iconomie, adică cu pogorământ, de 
nevoie. Botezul cu scumpătate se face numai de episcop şi de preot şi numai în biserică şi numai prin 
trei afundări. Aşa este Botezul desăvârşit. 

Botezul prin stropire sau prin turnare este aprobat de Biserică numai cu iconomie, adică de 
nevoie. Că ce-ai face cu Bucovina şi Ardealul, unde se botează prin stropire şi prin turnare? Mai rar 
reuşesc preoţii noştri undeva să facă Botez prin afundare în Ardeal. Este o tradiție rămasa de la 
catolici. 

Dar Biserica noastră l-a primit cu pogorământ, cu iconomie. Ştiţi cum l-a primit? Cum un 

gospodar care are şapte copii, s-a întâmplat ca unul din ei s-a născut chior de-un ochi, sau ciung de- 
o mână, sau olog de-un picior, sau are o meteahnă ceva: n-aude bine sau nu vede bine. Dar pentru 
că-i al lui, nu-l creşte şi pe acela? De la Dumnezeu sunt toate. 

Aşa şi Biserica noastră. Cu toate că Botezul prin stropire şi turnare nu-i desăvârşit, este cu 
lipsă, dar Biserica îl primeşte cu iconomie, că este făcut în numele Preasfintei Treimi. 

Apoi, la mare nevoie, când pruncul după naştere este ameninţat să moară, Biserica îngăduie 
să-l boteze nu numai preotul, ci şi un diacon, un călugăr, un mirean, o femeie şi chiar moaşa care 
ajută la naştere, numai să zică cuvintele acestea: „Se botează robul lui Dumnezeu cutare, în numele 
Tatălui. Amin. Şi al Fiului. Amin. Şi al Duhului Sfânt. Amin”. 

A venit la mine o moaşă dintr-un oraş de undeva şi mi-a zis: 

— Părinte, am 12 avorturi. Am venit să-mi spui ce canon să fac. 

— Dar când le-ai părăsit? am întrebat-o. 

— Le-am părăsit de vreo 15 ani. 

Mă gândeam acum ce canon să-i dau, că ea de acum ieşise de sub canonisire. Trebuia să-i dau 
ceva. Pentru avort se dă aşa: câte avorturi are, atâţia copii să boteze, atâţia copii să îmbrace şi celelalte 
cum spune duhovnicul. Dar această moaşă s-a dus la un dascal creştin şi a învăţat formula Botezului. 

— Părinte, mi-a zis ea, eu sunt la maternitate şi am botezat 480 de copii până acum! 

— Bravo! Ai pierdut 12 şi ai câştigat 480! Dar ce zici la botez? 

— Uite cum fac, părinte. Am aghiasmă mare şi văd la maternitate că copilul este slab şi-i gata 
să moara, eu îndată aprind trei lumânări, îl stropesc cu aghiasmă şi zic: „Se botează robul (roaba) lui 
Dumnezeu (...), în numele Tatălui. Amin. Şi al Fiului. Amin. Şi al Duhului Sfânt. Amin”. 

Ai văzut o moaşă înţeleaptă? A pierdut 12, dar a câştigat 480 de copii şi i-a adus la credinţă! 

Atunci i-am zis: „Pentru canonul matale nu-ţi dau nimic, dacă ai făcut atâta bine şi atâtea 
suflete le-ai adus la lumina credinţei!” 

Ce se întamplă? Aceşti copii botezați de femei sau de călugări, sau chiar de diacon, sau de 
moasă, ca să nu moară nebotezaţi, dacă li s-au zis cuvintele acestea şi au rămas în viaţa, preotul nu 
le mai poate repeta în veac. EI face lepădările şi cealaltă slujbă şi-i mirunge cu Sfântul şi Marele Mir. 
Apoi îi împărtăşeşte cu Sfintele Taine. Cuvintele dogmatice referitoare la iponostasurile Sfintei 
Treimi nu se mai repetă. Că preotul, dacă le mai repetă, a două oară răstigneşte pe Iisus Hristos şi nu 
mai poate fi preot. De aceea stiliştii, care ţin stilul vechi şi botează a doua oară, a doua oara răstigneşte 
pe lisus Hristos. Citiţi în Dogmatica Sfântului loan Damaschin şi la Apostotul Pavel, că Botezul este 
îngropare şi înviere cu lisus Hristos. 

Deci, măi băieţi, acestea să fie pentru voi: să aveţi viaţa curată, să ţineţi cu tărie la Sfintele 
Posturi şi la sfintele canoane şi să nu vă placă a vă îmbogăţi. Ce bogăţie mai mare este decât să te 
duci la Hristos cu cât mai multe suflete mântuite? Că toate nu le putem noi face! Dacă Apostotul 
Pavel spune: Tuturor m-am făcut toate, ca măcar pe unii să-i mântuiesc, apoi noi ce să mai zicem? 
Dar dacă ai să te duci la Hristos cu o mulţime de suflete curate, mântuite, câtă cinste şi slavă şi bucurie 
O să al în vecii vecilor? 

Altă datorie, acum când va faceţi preoţi. Nu cumva să vă fie ruşine de haina lui Hristos! Acum 
să te văd cu reverendă, iar mai încolo sofer civil! Ţi-i ruşine de Hristos? Ferească Dumnezeu! Eu nici 
nu primesc preoţi civili la spovedanie. Mi-au venit cinci preoţi de mir cu preotesele la mănăstire. 
Unul avea oleacă de barbă şi era îmbracat cu haine preoţeşti. Ceilalti, nişte soferi, îmbracaţi cu 
pardisie. 

— Am venit, Prea Cuvioase, să ne mărturisim! 

— Măi, voi sunteţi preoţi? Unde vă este uniforma? Unde va sunt bărbile? Unde aţi văzut voi 
în icoane sfinţi, cuvioşi, mucenici, arhierei şi preoți bărbieriţi, cu iţari şi cu mânecă scurtă? Sau pe 
Maica Domnului aţi văzut-o cu capul descoperit, machiată şi cu cercei? Preotesele în parohie sunt 
jumătate de preot. Ele trebuie să fie pildă şi lumină femeilor din sat prin viaţa şi comportamentul lor. 

Du-te în Grecia şi vezi că, de la cel mai mare, de la patriarh şi până la ultimul diacon de mir, 
toţi poartă barbă, toți sunt cu uniformă şi poartă culioane şi potcape. Du-te la Roman, pe timpul 

episcopului Gherasim Safirin în 1904, să vedeţi cum erau preoţii! Toţi purtau haine lungi şi potcap. 
Bine, fraţilor, unde ne ducem noi de la Tradiţie? Cum ne mai luptăm cu catolicii şi cu sectele, daca 
le dăm apă la moară? Numai cu numele zicem că suntem ortodocşi! 

Nu aşa, măi băieţi! Cât de frumos îi stă preotului să-şi poarte uniforma! 

În ceea ce priveste tâlcuirea Apocalipsei, omul e ispitit să tâlcuiască după capul său. Să nu vă 
băgaţi mai adanc decât au tâlcuit Sfinţii Părinţi. Pentru că atunci când a spus îngerul lui loan 
Evanghelistul: „Fiul omului, pecetluieşte cuvintele acestea!” Ştii ce înseamnă „pecetluite”? Nimeni 
să nu le ştie! Are mari taine Apocalipsa! Care s-au băgat cu capu-n traistă în Apocalipsa, s-au făcut 
mari sectari, că au luat-o după capul lor. N-auzi ce spune Sfântul Grigorie de Nyssa? „Să nu ispiteşti 
Scripturile mai presus de vârsta ta duhovnicească, că te prăpădeşti”. 

Aşa, măi băieţi! Dacă veţi face toate câte aţi auzit şi învăţat şi veţi ţine cu sfinţenie la 
învăţăturile Sfinţilor Părinţi, veţi avea multe bucurii şi plată de la Dumnezeu în cer, în veacul 
veacului. lar dacă nu, focul gheenei şi talpa iadului! Pentru că voi, în loc să fiţi „lumina lumii” şi 
„sarea pământului”, v-aţi făcut de ocara tuturor şi ruşinea îngerilor. Să nu fie! 

Să ne vedem cu toţii la Rai! Amin! 


TREI CUVINTE DUHOVNICEŞTI ADRESATE 
OBȘTII SFINTEI MĂNĂSTIRI SIHĂSTRIA 


CUVÂNT LA SFÂNTUL APOSTOL CLEOPA 
30 Octombrie 1994 


Prea Cuvioase Părinte Stareţ, prea cuvioşi părinţi şi frați, când vă văd aici mă bucur foarte 
mult. Aşa as dori să ne vedem înaintea Preaveşnicului nostru Mântuitor, la bucuria cea fără margini. 

Copiii mamei, care sunteţi călugări şi fraţii cei mai mici, uitaţi ce se spune la dreptul lov, 
capitolul şapte: O luptă şi o ispită este viaţa omului pe pământ. Fiţi atenţi, mamă, ca, crescând cu 
anii, să creştem şi cu vârsta duhovnicească. Să vă ajute mila Domnului! Eu aşa mă rog cu lacrimi la 
Mântuitorul: să vă păzească Dumnezeu de ispite şi de primejdii pe toți. Să fiți călugări buni, mamă! 
Cum ne-am bucurat aici şi ne-am cunoscut, aşa să ne vedem şi acolo în bucuria cea veşnică. 

Copiii mei, eu mă simt bolnav, nu mai am putere. Anii lor, 70, iar de vor fi în putere, 80 de 
ani şi ce este mai mult, osteneală şi durere (Psalmul 89). La un putregai de moşneag, care trebuie să 
meargă mâine în groapă, să-i mai cante „Mulţi ani trăiască?” 

Faceţi ascultare cu dragoste şi să fiţi cu „Doamne lisuse...” în minte. Trupul este Marta, şi 
Mântuitorul i-a spus Martei: Marto, Marto, te grijeşti şi spre multe te sileşti, ci un lucru îţi trebuieşte. 
Iar Maria stătea lângă picioarele Domnului şi asculta cuvintele Lui. Marta este trupul, iar sufletul este 
Maria, cum spune Sfântul loan Gură de Aur. 

Măi copii, mă bucur când vă văd aici. Să vă păzească mila Preasfintei Treimi şi Maica 
Domnului de ispite, pentru că tinereţea are nevoie de multă păzire. Faceţi ascultare cu dragoste, 
păziţi-vă mintea, pentru că Dumnezeu nu se uită la faţa voastră, ci la inima voastră totdeauna, să vadă 
dacă ÎL iubim pe EI şi dacă ne păzim de păcat. 

Măi copii, dragii mamei, trupul este Marta; puneţi-l la treabă. Iar sufletul este Maria; puneţi- 
| la rugăciune: Doamne, Iisuse Hristoase, Fiul lui Dumnezeu, miluieşte-mă pe mine, păcătosul! 
Ascultarea, tăierea voii şi paza minţii. Vezi ca rugăciunea nu este condiționată de vreme sau de loc: 
„Acum pot, sau acuma nu!” în Psalmul 102 spune: În tot locul stăpănirii Lui, binecuvintează, suflete 
al meu, pe Domnul. ar în psalmul 33 zice: Bine voi cuvânta pe Domnul în toată vremea, pururea 
lauda Lui în gura mea. Şi Apostolul Pavel zice: Neincetat vă rugați! 

Vezi că în toată vremea şi în tot locul trebuie să-L avem pe Mântuitorul în inimă? Oriunde 
veţi fi. Pentru că Mântuitorul se uită în inimile voastre totdeauna. Păziţi-vă mintea! Vrăjmaşul bate 
război ca să ne ia sufletul. Şi preţul sufletului nu ni l-a spus, mamă, un sfânt, un prooroc sau un 
apostol, ci Însuşi Mântuitorul: Ce va da omul în schimb pentru sufletul său? 

Eu vă mulţumesc din toată inima că aţi venit la mine. Dacă întrebă cineva de mine cum ma 
cheamă, să-i spuneţi: „Moşu putregai! Moşu putregai”. Să nu mai ziceţi Cleopa! Eu sunt putred! Eu 
când vă văd, v-aş lua într-o traistă pe toţi şi v-aş duce pe toţi la rai. De toţi mi-i drag. Fiecare face 
ascultare unde este pus. 

Noi cei bătrâni avem treabă cu mii de suflete. Voi să aveţi grijă de sufletele voastre. Auzi ce 
zice Sfântul loan Gură de Aur în cartea numită Puţul: De este cu putinţă, o, creştine, şi-n fiecare 
ceas să te spovedeşti. Dar de ce? Pentru că în fiecare minut greşim lui Dumnezeu, ori cu gândul, ori 
cu cuvântul, ori cu voie, ori fără voie, ori cu ştiinţa, ori cu neştiinţa. Fiecare să fie paznic pentru el 
şi să-şi aducă aminte că îngerul Domnului este permanent lângă dânsul. 

Nu vedeţi că nu putem răbda o împunsătură de ac, o scânteie, un cărbune? Dar focul din 
gheena cum îl vom răbda? — spune Sfântul Vasile. EI spune că focul gheenei este negru ca păcura şi 
este de miliarde şi miliarde de ori mai fierbinte decât acesta. Focul acesta pământesc este răcoare, 
umbră faţa de acela. ar acela este ocean de flacări negru şi nu are fund în veacul veacului. Miliarde 
de miliarde de diavoli şi miliarde de milioane de păcătoşi se vor arde! În focul acesta măcar vezi cum 
arde mama, cum arde sora, cum se arde ginerele, dar acolo nu vezi. Acolo se aud numai vaiete, 
scrâşniri din dinţi, răcnete, dar pe nimeni nu vezi. 

Starețul nostru Ioanichie, când a slăbit şi a vrut să mă pună în locul lui, a zis: „Aduceţi băiatul 
ăla de la stână!” Eu, dacă m-au chemat, m-am dus la părintele Paisie şi l-am întrebat ce să fac. 
Bătrânul mi-a zis: „Să fii ca şi cum n-ai da şi ca şi cum n-ai lua; nu te bucura când te-or pune nu te 
supăra când te-or scoate!” 

Şi cu sfatul lui am primit egumenia Sihăstriei în vara anului 1942. Când a ars biserica în mai 
1941 s-a întâmplat o minune atunci. Sfintele moaşte, ce se aflau în altarul paraclisului, au ieşit singure 
din foc prin minune dumnezeiască, ca şi cum le-ar fi aruncat cineva în ograda mănăstirii... 

Dragul mamei, cum vă văd aici, să vă văd pe toţi la rai, împreună cu părintele stareţ. Păziţi- 
vă viaţa curată, aveţi frica lui Dumnezeu, spovediţi-vă curat, faceţi ascultare cu dragoste. Feriţi-vă, 
mamă, de prietenia cu cei răi, că mâine plecăm şi Mântuitorul spune în Evanghelie aşa: Privegheaţi 
şi va rugați că nu ştiţi ziua nici ceasul... Nu ştim când plecăm, dar plecăm pentru că nimeni nu rămâne 
aici. 

Părinte stareţ, va mulţumesc din toată inima. Va rog să vă rugaţi pentru mine. Dumnezeu să 
va rasplătească osteneala şi dragostea. 


CUVÂNT LA LĂSATUL SECULUI 
DE POSTUL CRĂCIUNULUI - 1994 


În numele Tatălui şi al Fiului şi al Sfântului Duh. Binecuvintează, Prea Cuvinciose Părinte 
Stareţ să vorbesc. „Pentru rugăcinile Sfinților Părinților, noştri, Doamne, Iisuse Hristoase, Fiul lui 
Dumnezeu, miluieşte-ne pe noi! Amin”. 

Prea Cuvioase Părinte Stareţ, cuvioşi părinţi şi fraţi. 

Mai înainte de toate sunt dator să mulţumesc din toată inima Preasfintei Treimi, 
Atotputernicului şi Preaveşnicului nostru Dumnezeu şi Maicii Domnului şi la toţi sfinții care se roagă 
pentru noi, că am mai ajuns şi eu păcătosul până în ziua de azi. 

Mă simt slăbit, foarte obosit cu atâta lume, săraca, care vine din toate părțile. Mi-e drag de 
credinţa lor, mi-e milă de ei, dar nu mai pot, mamă, nu mai pot! Doctorul mi-a zis să vorbesc jumătate 
de ceas, că sufăr cu inima, am patru operaţii, mâna asta mi-i ruptă; eu mai am de vorbit zeci de ore, 
că vin săracii şi spun toate necazurile, toate scârbele. 

Am fost chemat de prea cuviosul părinte stareţ să vin în seara aceasta aici şi mulţumesc lui 
Dumnezeu că mai văd trapeza asta frumoasă şi soborul sfintei mănăstiri. V-a înmulţit Preabunul 
Dumnezeu aici! 

Eu, când am venit aici în 1929, am găsit 14 părinţi bătrâni, cu bărbile albe, şi am venit noi doi 
fraţi şi s-au făcut 16. 

Îmi aduc aminte de stareţul Ioanichie Moroi, săracul! A slujit aprope 20 de ani singur 
Liturghia, zi de zi. Singur! Şi numai cu Împărtăşania trăia! Eram în bucătărie. Sâmbăta şi Duminica 
venea şi el la masă. Celelalte zile trăia numai cu împărtăşania. Mă întreaba: „Măi, băietule, ai zamă 
de varza — noi moldovenii îi zicem moare — şi oleacă de grâu fiert?” Şi ştiam că asta mănâncă. Lua 
grâu fiert şi oleacă de moare, dar nu înainte de a ne citi cuvânt la masă. 

Foarte mă bucur că părintele stareţ a ţinut obiceiul ăsta sfânt de a se citi cuvânt la masă. Mai 
ales părintele nostru stareţ Ioanichie veşnic ne citea din Sfântul Teodor Studitul şi din regulile 
Marelui Vasile, apoi ne întreba pe noi: „la zi tu, măi draga, ce-am citit eu aici?” Ei! Dacă eram cu 
gândul la fasole, la cartofi, la cutare, ne zicea: „Apoi când citesc să fiţi şi voi atenţi; mai ţineţi minte!” 
Şi apoi l-a făcut preot pe bietul părinte Ioil. Părintele Ioil, săracul, când I-a făcut preot şi el a slujit 
mult. 

Când m-a făcut pe mine preot la Mănăstirea Neamţ, în '45, bietul părinte Ioil slujise 136 de 
zile singur. Şi când m-a văzut că vin de la Neamţ — că m-a ţinut de-am făcut acolo 40 de zile, că aşa 
era obiceiul —, a început a plânge: „Bogdaproste, că mai am un preot!” Şi apoi am intrat eu şi am 
făcut 40 de zile, că eram numai cu cu dânsul. Murise bătrânul şi făceam cu rândul câte 40 de zile. 

Dragii mei părinţi şi fraţi! Preasfânta "Treime şi Maica Domnului v-a înmulţit, mamă; sunteţi 
multişori, şi tineri şi mai în vărstă. Eu de acolo de la deal nu pot veni, că mă dor picioarele. Dacă nu- 
mi trimitea maşina, nici acum nu puteam veni. Nu pot merge! Dar, când puneţi difuzorul, eu aud 
slujba acolo sus. Eu plâng uneori; ies pe-un scaun în faţa chiliei, când vă aud cântând aşa de frumos 
la biserică. Uite săracii, dacă-s tineri şi mulţişori, ce frumos cântă! Vad că aici e puterea cea negrăită 
a lui Dumnezeu, Care v-a adus şi Care întreţine şi slujbele bisericii şi ascultările şi toate. 

Vă rog, mamă, să aveţi grijă de spovedanie. Sunt vreo câţiva care m-au rărit, dar eu am mulţi 
la spovedanie. Dar sunt vreo câţiva care nu au mai venit, nu mai ştiu de ei! Eu nu am nevoie să vină 
la mine! Să se ducă la alţii, că eu nu pot dovedi. Dar sunt o seamă care nu vin, nu ştiu dacă s-au dus 
la alţii. Dacă s-au dus, ferice de ei, că eu nu mai pot. La mine-s prea mulţi; sunt bătrân şi nu mai pot. 

Dar vă rog să vă spovediţi curat şi adesea. Auzi ce spune Sfântul loan Gură de Aur, în cartea 
numita „Puţul”, carte cu slovă veche tiparită la Buzău în 1830: O, frate creştine, dacă este cu 
putinţa, şi în fiecare ceas să te spovedeşti! Dar de ce asta? Pentru că în fiecare minut greşim lui 
Dumnezeu, ori cu cuvântul, ori cu gândul, ori cu voie, ori fără voie, ori cu ştiinţă, ori cu neştiinţă. 

De aceea vă spun, deasa spovedanie îl ţine pe om pe linia cea bună şi sincer la spovedanie. 
Eu văd că vin unii, săracii, cu spovedanie scrisă, trebuie să am răbdare; altă dată vin oameni, nu mai 
pot! Dar când îi văd că vin, îmi fac răbdare: lasă-i să vină, săracii, ca să-şi descarce conştiinţa şi să 
se uşureze! 

De-acum vă spun, mamă, nopţile au crescut mari, de acum pe câmp nu o să mai alergaţi atâta. 
Să fiţi la Utrenie cu toţii. Tare-i frumos noaptea când aud; că eu ies pe cerdac acolo şi vă aud cântând 
la miezul nopţii. Aşa de frumos răsună codrii aceştia noaptea! Şi aşa cum vă văd aici, dragul mamei, 
aşa să vă văd în rai pe toţi! Pe toţi, pe toţi! Tare mi-e milă de voi, că v-a adus mila Preasfintei Treimi 
aici, şi aici este viaţa de obşte şi-mi pare bine că se ţine regula şi se citeşte cuvânt la masă şi la 
biserică. 

Marele Vasile a fost întrebat de filosoful Eubul, cu care învățase el la Atena: „O, Vasile, care 
este cea mai mare înţelepciune, care păzeste pe om de tot păcatul şi-l duce la rai?” „O, filosofule, cea 
mai mare înţelepciune, care păzeşte pe om de tot păcatul şi îl duce la fericirea veşnică este aceasta: 
pururea să vezi moartea înaintea ta! Şi să ai în minte şi în inima pe „Doamne lisuse...”. 

O, Doamne! Dacă ne-am învrednici să nu uităm asta niciodată! Prima şcoală, lecţie, pe care 
a dat-o Dumnezeu omului în rai asta a fost: Să nu mănânci din cutare pom, că ai să mori! Când a 

uitat moartea, a dus la moarte tot neamul omenesc. De aceea să nu uităm că azi suntem, mâine nu 
mai suntem. Mântuitorul spune în Evanghelie: Privegheați şi va rugați, ca nu ştiţi ziua, nici ceasul 
în care Fiul Omului va veni. 

Era aici un părinte — l-aţi cunoscut — nebăgat în seamă, de la Bucium, Veniamin Iorga. ÎL ştiţi! 
Ce om sporit a fost acela! Eu îi eram duhovnic. El a venit de la Bucium. Mitropolitul Iustin, 
Dumnezeu să-l ierte, îi arăta acolo: „Ia uite-te, părinte Veniamin, ce palat v-am făcut! Palatul lui 
Roznoveanu” — când am fost la Iaşi, m-a ţinut mitropolitul zece zile să predic şi să spovedesc acolo 
—, dar bătrânul zice: „Înalt Prea Sfinţite, acesta-i pentru generaţiile viitoare, mie să-mi dai drumul să 
mor într-un bordei la Sihăstria”. 

Da, aşa a murit! M-a chemat, cum e azi, să-l spovedesc şi l-am împărtăşit. Eram cu Christofor 
Radu — îl ştiţi — şi cu Iulian Lazăr, care-i în Muntele Athos. Dar el zice: „Vă mulţumesc că aţi venit 
— că au venit şi ei să-l vadă —, dar nu mor astăzi. Mâine, la ora zece. Să veniţi atunci, că mâine la ora 
zece mor!” Dar Cristofor Radu, când a păşit pragul, a zis: „Am să trăiesc s-o văd şi pe asta!” 

Ne-am dus a două zi, la ora nouă. L-am găsit că se lupta cu moartea. Se vedea limba în gură! 
Zicea rugăciune. Când ne-a văzut a zis: „Părinților, rugaţi-vă împreună cu mine, că vremea despărțirii 
a sosit!” Numai s-a uitat într-o parte şi a zis: „lertaţi-mă, iubiţilor!” Când ne-am uitat la ceas, exact 
ora zece! Cum a spus el. 

Tot aşa a murit şi părintele Veniamin Barbacaru. Vai, săracul, mare om a fost între noi! A 
avut 72 de ani în mănăstire, că a intrat în 1918 la Vorona. A fost duhovnic la maici 40 de ani! — 26 
de ani la Agafton şi 14 la Văratec. Şi i-am fost duhovnic cam vreo 20 de ani, că venea tocmai de la 
Văratec şi se mărturisea. 

M-am dus vineri la el şi l-am împărtăşit şi zicea aşa: „De azi într-o săptămână, în ceasul acesta 
— era ora trei — să vii, că ne despărțim. Merg la veşnicie”. Eu am ajuns pe la două. Când m-a văzut, 
mi-a spus cu bucurie: „Bine ai venit, părinte! Rugaţi-vă împreună cu mine!” Vai, m-a luat un plâns! 
El numai aşa, s-a uitat la icoane şi a început a plânge; ştii cum curgeau lacrimile? Şi când s-a uitat la 
mine, a zis: „lartă-mă!” Şi şi-a dat sufletul. 

Când m-am uitat, era ora trei. Mi-am amintit cuvântul lui: „De azi într-o săptămâna, în ceasul 
acesta voi pleca”. Şi s-a dus în mormânt, cum l-a făcut mama lui, neatins de nici un păcat trupesc. Şi 
săracu” Cosma, fratele lui, parcă-l văd în trapeza asta, cu culionul acela negru, cu barbă albă! Ultima 
dată aici l-am văzut. EI a trăi aşa, la biserică, la chilie; el a trăit 84 de ani fără o lună. Şi părintele 
Veniamin, 90 de ani fără o lună. 

O, Doamne! Săracii părinţii noştri! Când mi-aduc aminte de părinţii aceştia! Au murit sub 
epitrahilul meu. Întâi loan, cel ce a stat în pădure, părintele loan Rosu. I-a citit rugăciunea de darea 
sufletului părintele Paisie. Şi când i-am citit eu, a murit sub epitrahilul meu. Vasile Miron, care a stat 
la oi, tot aici a murit sub epitrahilul meu. Pelaghia, săraca, pe care-o ştiţi, soţia pictorului Irineu 
Protcencu, tot sub epitrahilul meu. Visarion, stareţul de la Sihla, tot sub epitrahilul meu. Mi-a zis: 
„Mă rog, citeşte-mi dezlegarea de ieşire!” 

Care au mai murit? Că mai am care au mai murit. Eram stareţ la Slatina, m-am dus la Văratec 
cu Antonie, care-i mitropolit acum, şi cu mai mulți, cu Gherotie, cu mai mulţi, şi o maică trăgea de 
moarte. Şi a venit stareţa Pelaghia; altă, nu asta care-i acum: „Hai, că o maică tare doreste să-i faci o 
dezlegare! Să-i citeşti rugăciunea de iesirea sufletului”. I-am citit şi a murit sub epitrahil. 

Şi încă mai am vreo câţiva care au murit săracii. S-au dus dragii noştri! Vai de mine!... 

Am fost acum, pe ziua de nouă noiembrie, la cimitir. Şi când am ajuns în dreptul crucii 
părintelui stareţ Ioanichie, când i-am văzut fotografia, m-a luat un plâns groaznic! Când mi-am adus 
aminte cât de nevoitor a fost şi cum ne învăţa de frumos, săracul! Venea la masă numai ca să ne 
înveţe cuvânt şi se ducea. Că el cu Împărtăşania de la biserică trăia. M-a luat un plâns, c-am fost şi 
anul asta! M-a dus băiatul încet. 

Am fost! Mulţumesc preaînduratului Dumnezeu că, după un an, am mai fost. Auzi ce spune 
Sfântul loan Gură de Aur: Mergi adesea la morminte, o, frate, şi la cimitir! Că dacă adesea vei 
merge acolo, atâta înţelepciune ai a te învăţa, încât toate şcolile filosofice din lume mai mult nu 

te pot învăţa! 

Ei tac, dar vorbesc cu noi din toată inima. Eu, când mă duc acolo..., am rămas singur! Nu mai 
am pe nimeni înaintea mea! Pe nimeni, pe nimeni! Şi când mi-aduc aminte că am trăit cu ei, nu 
săptămâni, nu luni, nu ani, ci zeci de ani! Şi toţi sunt acolo. La fiecare cruce mă apucă un plâns... A 
venit băitul (ucenicul de chilie) şi am stat pe-un scaun şi l-am pus să citească la fiecare cruce. Şi el 
citea, cutare şi cutare... 

Mi-aduceam aminte de ei, săracii! S-au dus iubiții noştri! Mi-aduc aminte de viaţa lor. Când 
a citit pe părintele Vasile Mitoseru, pe părintele Visarion Palade, pe Gherasim, fratele meu, pe 
Constandie Uricaru... Aiştea dormeau noaptea în sicrie şi mâncau o dată-n zi, la apusul soarelui, şi 
ştiau Psaltirea toată pe de rost. Toată, toată! 

Eu eram cu ascultarea la vaci. Şi fiind la vaci, m-a dat cu părintele Gherasim, fratele meu, în 
chilie. EI ştia Psaltirea, cu tot cu „Cântările lui Moise”, pe de rost; toată, toată. El zicea trei catisme 
la Psaltire pe de rost, cu tot cu molitfe, şi făcea 33 de metanii; şi iar trei catisme, şi iar 33 de metanii. 
Eu mă culcam. Veneam de la vaci obosit; nu erau aşa vaci multe atunci; aveam 5-6 vaci, vreo doi 
boi, vreo doi cai. Atâta era pe atunci. 

Eu, cum eram culcat, numai se auzeam: trosc! trosc! Îşi dădea palme: „Nu dormi, calule! Uite 
sicriul!” Toată noaptea aşa se nevoia. Avea sicriul în chilie. Parcă-l aud pe Nectarie Pintilie când îi 
spunea: „Părinte Gherasim, câte sicrie din astea or să putrezeasca până vei muri sfinţia ta!” „Cred lui 
Hristos, a zis el, că aceasta-mi va fi casa pe veci”. Şi aşa a fost. În 1933, de ziua Crucii a murit. S-a 
dus la Domnul! 

La dânşii s-a împlinit cuvântul acela care zice la Paremii: Răpitu-s-au, ca să nu schimbe 
răutatea mintea lor, sau înşelăciunea să înșele sufletul lor. Puțin ostenindu-se, au împlinit ani 
îndelungaţi. Pentru aceea s-a grăbit Dumnezeu a-i scoate. Ce nevoinţă aveau ei! Mergeam la coasa. 
Atâta ziceam: „lertaţi-mă” şi bateau coasa. Toată ziua coseau. Noi mâncam de trei ori pe zi, iar ei 
seara veneau şi luau anaforă şi ziceau toată Psaltirea pe de rost! Dumnezeu să-i ierte! 

Ştiţi de ce vă aduc aminte, dragul mamei? Eu nu cred că voi mai fi vreodată cu voi! Poate oi 
mai ajunge la Postul Mare! Numai Maicuţa Domnului ştie! Eu mă simt slăbit! Dar vă spun ce călugări 
am găsit aici. Nu era un pat în chilie la nimeni! Eram patru fraţi ucenici în chilie la părintele Petru 
Ganea, de loc din Ardeal. Erau chiliile cele vechi, ramase de Cerneschi. Şi el, bătrânul, avea şi el 
nişte scânduri puse aşa, în loc de pat. 

Când suna de Utrenie ne scula: „Măi coconi, dragul tatei, auzit-aţi voi glasul arhanghelului? 
Măi copii, haidaţi la sfânta rugăciune!” Când auzeam clopotul la Utrenie, ne sculam, şi cum era 
zapada, iarna, eu nu mă mai încalțam — încălţarile erau ude pe soba —, şi fugeam în paraclis; la 
paraclisul cela care a ars. Când mă vedea bătrânul că fugeam prin zapadă: „No. Te-i îmbolnavi, măi 
băiete!” Eu când să mă încalţ? Descult, fuga la biserică. 

Stăteam acolo unde era veşmântăria, că acolo au ars cărți multe, când a ars biblioteca. Acolo 
a ars şi istoricul mănăstirii, scris de tahigraful Dometie, din Mănăstirea Neamţului, pe la 1713. În 
acest istoric arăta cum acei şapte pustnici care au întemeiat Sihăstria, au pus blestem: „Când se va 
spurca locul acesta cu păcate trupeşti, sau când va fi pungă deosebită, sau dacă vor mânca carne, cu 
pustiire şi cu foc să pedepseacă Dumnezeu locul acesta! 

Va spun, măi copii, că n-are cine vă mai spune. Că eu acestea le-am citit şi le-am păţit, dar, 
mâine-poimâine sunt în groapă. Mă simt slăbit tare şi nu mai pot. Am intrat pe 83 de ani, am patru 
operaţii, sufăr cu inima, lumea nu mă lasă, zi şi noapte. 

Ei! Am apucat călugări mari! Costandie Uricaru din comuna Ciumaşi, judeţul Bacău. Avea 
sicriul lângă sobă; zicea Psaltirea toată pe de rost în fiecare zi. Zicea: „Of, Doamne, of! Dacă ar fi 
mila lui Dumnezeu să fiu cel de pe urma mântuit!” Saracul! Când s-a îmbolnăvit, a paralizat şi zicea: 
„Uite ce! Cred că mai sunt câteva zile, dar va rog din toată inima, nu mă uitaţi la sfintele rugăciuni!” 
Săracul! Venise din armată. El a fost dinainte de armată aici. Eram cu oile în Poiana Ciresului şi el 
zice: „Frate, ia vezi că am uitat un psalm şi gresesc la aista”. Acel psalm era: Zis-a călcătorul de lege, 
ca să greşască întru sine; nu este frica de Dumnezeu înaintea ochilor lui, a învăţat apoi Psaltirea 

toată. 

Părinților şi fraţilor, ştiţi de ce vă spun? Pentru că acestea le-am trăit şi le-am auzit şi le-am 
văzut şi le mai ţin minte. Şi când văd că v-a înmulţit mila Preasfintei Treimi; sunteţi multişori şi tineri 
şi cuminţi, săracii. Să nu uitaţi de frica morții, că mâine plecăm! Vezi, Mântuitorul spune în 
Evanghelie: Privegheaţi şi vă rugați, că nu ştiţi ziua, nici ceasul! Să ne gândim că n-avem de trăit 
mult! Dacă punem moartea înaintea ochilor, ne păzim de tot păcatul. Dacă vom uita de moarte, 
murim! Cum a păţit Adam în rai. Cum a uitat porunca lui Dumnezeu de moarte, a dus pe toţi la 
moarte. 

Fraţilor şi părinţilor! Să iertaţi că vă ţin prea mult. Da” eu am venit oleacă, mai mult să-mi iau 
rămas bun, că mă simt slăbit tare. Vă rog din toată inima să vă spovediţi curat şi adesea; să vă fie 
dragă pravila Bisericii. 

Părinţi şi fraţi! Aşa să vă ducă Preasfânta Treime la rai, aşa cum vă văd în trapeza asta. 
Părintele arhimandrit Vartolomeu, să ştiţi, rămâne mare ctitor în mănăstirea noastră. Vedeţi voi ce 
rai este trapeză asta? N-am văzut trapeză de asta nicăieri, cu picturi aşa de frumoase. Mila Preasfintei 
Treimi să fie cu el şi în veacul de acum şi în cel viitor. Şi să vezi, îmi place pictura din biserică veche. 
Sfinţii aceia din altar, când îi văd, parcă-s vii; pictura adevărat bizantină, ortodoxă. 

Când mi-aduc aminte, când am făcut trapeza veche cu caii, ia aicea am făcut o târlă, şi am 
framântat nişte glod cu paie şi l-am lipit şi cu fraţii. Şi am facut trapeza, după ce au ars chiliile cele 
vechi. Trapeza care a fost, a fost lipită de mine şi de vreo patru-cinci fraţi; că nu aveam unde sta la 
masă. Şi uite acum, ce rai, ce frumuseţe de trapeză aici! Să ne păzească Preasfânta Treime şi Maica 
Domnului să nu greşim lui Dumnezeu, că nu cumva să ne pedepsească şi să dea mila Domnului să 
ne vedem la rai cu toţii. 

Dragii mamei, copiii mamei! Mi-e milă, mi-e drag de voi şi ştiu că îngerul Domnului se 
îngrijeste de voi. Să nu mă uitaţi şi pe mine păcătosul la sfintele rugăciuni! 

Au venit doi călugări tocmai de la Lainici să-i mărturisesc. Şi acolo, când am fost eu odată, 
împreună cu părintele Petroniu, era un stareţ, care a fost exarh, Caliopie Georgescu. A murit. A venit 
apoi un mare duhovnic de-al lor, Calinic Caravan, dacă era pe toată Oltenia. Ne-a citit spovedania de 
la cinci ani până acuma. 

Era duhovnic şi al mitropolitului şi la Tismana şi la Lainici şi la mai multe mănăstiri. Mi-a 
spus cum a murit. Zicea: „Tare aş fi dorit să fi venit păritele Cleopa aici!” Aşa a spus şi Părintele 
Stăniloae, căci i-am fost duhovnic atâta vreme. Dar numai ce-am auzit c-o murit. Ne ducem cu toţii, 
mamă! Nu stăm aici! 

Copiii mamei, uite ce este! Să mă iertaţi pe mine păcătosul şi să vă rugaţi. Şi dacă ma duc 
dincolo, să nu mă uitaţi la sfintele rugăciuni. 

Mila Preasfintei Treimi să fie cu noi cu toţi, cu toată mănăstirea noastră, cu părintele stareţ 
care are atâta grijă şi răspundere pe cap, numai el ştie. Cu mila Preasfintei Treimi, toate se pot face! 
Să fie dragoste, să fie smerenie, să fie blândeţe, să fie mărturisire curată, că mâine plecăm, mamă! 
Mâine plecăm! 

Vai! Vai! Când m-am dus în cimitir, când am ajuns pe la mormintele lor. Părintele Ilarion 
Ionică, care a fost econom; părintele Chiriac. Când mi-aduc aminte... Nu existau maşini pe aici. 
Venea, săracul! Toata ziua cosea, seara venea cu un lemn în spate. „Să-mi aduc vreo două lemne”. 
Dacă era o pereche de boi la atâta mănăstire! Toţi îşi cărau lemnele cu spatele. Parcă-l văd! Şi după 
ce-a murit, a rămas un cârd de lemne de la el, aduse cu spatele. 

La cimitir m-a prins un plâns chiar la crucea stareţului, că mi-am adus aminte când zicea: 
„Mă, băiete, mă, ai grijă! la seama, mă băiete, să ai rugăciunea minţii totdeauna, să nu uiţi de moarte”. 
Săracul, tare a mai răbdat multe! L-a bătut tâlharul Balta cu bocancii peste cap şi a două zi i s-a scurs 
ochiul drept. 

Când îmi aduc aminte prin câte am trecut, Doamne! De atâtea ori tâlhari şi foc şi razboaie! 
Au trecut cu îndurarea Domnului. Şi când văd trapeza asta aşa de frumoasă, plină de vieţuitori, nu 
ştiu să vă spun înaintea Domnului şi cum să mulțumesc! 

Să vă păzească îndurarea şi mila Domnului, să vă înmulțiti, mamă, şi să vă întăriți 
duhovniceste şi să fiți pildă de urmat pentru cei ce vin după voi aici. 
Mă iertaţi pe mine păcătosul, că v-am ţinut prea mult... 


CUVÂNT ROSTIT LA TRAPEZĂ 
271 Decembrie 1994 


Prea Cuvioase Părinte Stareţ, prea cuviosi părinţi şi fraţi. 

Mai înainte de toate să mulțumim din inimă Preasfintei şi de viaţa făcătoarei Treimi, 
Preasfintei Născătoare de Dumnezeu şi pururea Fecioarei Maria şi tuturor sfinților care se roagă 
pentru noi, că am ajuns şi-n anul acesta la prealuminatul praznic al Naşterii Mântuitorului nostru 
Iisus Hristos, bucuria şi mântuirea întregii lumi. 

Părinților şi fraţilor, n-am să spun multe, că-s obosit. Atâta va spun că, stând aici câteva zile, 
m-a chemat părintele stareţ şi mi-a dat chiliuţa aceea lângă biserică. Foarte bine, aproape, ca să stau 
zilele astea aici. Eu am petrecut între sfinţiile voastre ca-n rai. Am ascultat cu nevrednicie slujbele şi 
cântările bisericii, v-am văzut pe toţi îmbracaţi, diaconi, preoţi, slujitori, cântăreţi la strană. Mi s-a 
părut că sunt în rai. Vezi Preasfânta Treime ce-a făcut cu sfânta noastră mănăstire? 

Când am venit eu aici am găsit 14 bătrâni şi cu noi doi frați s-au făcut 16. lar acum văd atâţia 
părinţi şi fraţi în trapeza asta atât de frumoasă care nu are pereche în ţara. 

Fraţii mei şi părinţi, când vă văd cu toţii la ascultare şi la biserică, mă simt ca în rai, mamă! 
Văd fiecare săracul cu ascultărica lui, fuga la treaba lui, la ascultarea lui... Îngerii Domnului pururea 
sunt cu voi, vă ajută, vă slujesc şi vă învăţă să vă feriți de păcate, de răutăţi. 

Dar vă spun un lucru: Sfântul Vasile cel Mare, numit de Sfinţii Părinţi „ochiul Bisericii”, 
„gura cea de foc a Duhului Sfânt” şi „împăratul cuvintelor”, ne dă un sfat: a fost întrebat de-un filosof, 
anume Eubul, din Alexandria, cu care învățase el la şcoală în Atena, înainte de a fi episcop în 
Cezareea Capadochiei. A venit la el şi I-a întrebat: „O, Vasile! Care-i cea mai mare înţelepciune, care 
îl păzeşte pe om de tot păcatul şi-l duce la fericirea veşnică?” lar Sfântul Vasile a răspuns: „Cea mai 
mare înţelepciune care păzeşte pe om de tot păcatul şi-l duce la rai, la bucuria cea fără margini, este 
pururea să vadă moartea înaintea ochilor săi şi să aiba în minte şi în inimă pe «Doamne isuse...y”. 

Dragii mamei, părinţi şi fraţi, unde mergeţi la ascultărica voastră, fie că sunteţi la biserică, 
sunteţi la grajd, sunteţi la vite, sunteţi la oi, sunteţi la câmp, unde vă trimite părintele stareţ, să fiti cu 
„Doamne lisuse...” în minte şi gândul la moarte, că moartea te păzeşte de toate păcatele. 

Această lecţie i-a dat-o Dumnezeu la Adam în rai: „Adame, vezi raiul ăsta? N-are marigini! 
Vezi frumuseţile astea, care nu le poate judeca nimeni? Le-am făcut pentru tine!” Şi i-a dat Dumnezeu 
lui Adam în rai un miros — spune Sfântul Vasile —, miros de împărat al tuturor celor făcute de 
Dumnezeu în rai. 

Când venea balaurul la el şi-l mirosea, gata! Îi lingea picioarele, leii, leopardul, tigrii, 
panterele şi ziceau: „Împăratul! Împăratul!” Acest miros l-a avut până a greşit. Toate se supuneau ca 
unui împărat pus de Dumnezeu peste ele. Dar i-a spus: Adame, vezi, toate-s ale tale, dar de colo, din 
pomul acela, să nu mâncaţi, că o să muriţi. Şi când a uitat de moarte, a ajuns la moarte vremelnică, 
după nouă sute treizeci de ani, şi la moartea veşnică a dus tot neamul omenesc. 

Dragii mei părinţi şi fraţi! Eu nu mai pot vorbi, că sunt bătrân, sunt obosit. Dar atâta vă rog: 
oriunde va duceţi să aveţi moartea înaintea ochilor şi „Doamne Iisuse...” în minte şi în inimă. Şi veţi 
fi păziţi de toate păcatele şi de toate ispitele. Că îndată ce trezeşte mintea: „Măi, mâine mor! Şi cum 
mor? Doamne fereşte, să nu mă duc la focul veşnic! Doamne fereşte de iad!” 

Muncile de acolo şi chinurile nimeni nu le poate povesti cu limbă de ţărână. Şi nu-i pe o mie 
de ani sau un miliard, ci în veacul veacului. Ferească Dumnezeu, mamă; să vă păzească mila 
Preasfintei Treimi, şi nu numai pe voi, ci pe toți binecredincioşii creştini din toate Bisericile 
Ortodoxe. Doamne fereşte! Nimeni să nu ajungă în iad! 

Şi vă rog din toată inima, că-s bătrân şi slab, de abia mă ţin pe picioare, să mă pomeniţi la 
rugăciunile voastre şi-n chiliuţă şi la biserică, căci cât va fi scris nu ştiu. Mântuitorul a spus în 
Evanghelie aşa: Privegheaţi şi vă rugaţi, că nu ştiţi ziua, nici ceasul. Ştim că plecăm, dar nu ştim 
când. De aceea va rog, pomeniţi-mă la sfintele voastre rugăciuni! Pe toţi vă rog! Şi pe călugări şi pe 
părinţi şi pe preoţi şi pe fraţi şi pe toţi, toţi. Că mă văd slăbit tare. 

De abia mă mai ţin pe picioare, după cum vedeţi. Am trecut de 80 de ani. Aţi văzut că venise 
la aniversarea mea mitropolitul, nişte episcopi, când am împinit 82 de ani, la zece aprilie. Şi au adus 
daruri. Mitropolitul mi-a adus o icoană cu foiţă de aur şi scrie pe dos: „Povăţuitorul meu, duhovnicul, 
naşul meu, cutare...” Acum mi-a trimis altă icoană cu Sfânta Parascheva, îmbrăcată frumos, când a 
fost 30 octombrie, la Sfântul Cleopa. Episcopul de la Rădauţi, Gherasim, mi-a adus şi el o carte. 

Dar ei au venit să cânte la masă ceva: 

— Dă-ne voie să cântăm o cântare! 

— Care? 

— Mulţi ani trăiască! 

— N-aveţi voie. Dacă nu mă întrebati, gata era căntarea, dar aşa, nu. Ce spune Scriptura? Anii 
lor, saptezeci şi dacă vor fi în putere, optzeci... Şi după optzeci, ce zice? Osteneală şi durere. Dar nu 
citiți în Psaltire? 

— Dar ce să cântăm? 

— Să vă învăţ eu ce să cântaţi. Aşa să cântaţi: „Veşnica pomenire! Veşnica pomenire! Veşnica 
pomenire!” 

I-a prins râsul pe toţi. Da! Eu asta aştept: sicriul şi veşnica pomenire, mama. Nu ştiu! Mâine, 
poimâine, când o voi Domnul. Aşa vă rog pe toţi, mamă: cât oi trăi să mă pomeniţi la rugăciune şi 
dacă oi muri, iar să mă pomeniţi. Pentru că eu vă doresc la toţi raiul şi bucuria cea veşnică şi cea 
vremelnică. Să va rugaţi pentru mine, păcătosul! Amin. 

NE VORBEŞTE 
PĂRINTELE CLEOPA 


Volumul 2 

CUVÂNT ÎNAINTE 


Cu bucurie mulțumesc Bunului Dumnezeu că a binecuvântat şi a rânduit să formulez acest 
„Cuvânt Înainte”, la volumul 2 din lucrarea Ne vorbeşte Părintele Cleopa. 

Este o adevărată binecuvântare a Tatălui Ceresc, trasmisă credincioşilor noştri şi celor ce vor 
urma după noi, că a fost rânduit de pronia divină Părintele Arhimantrit Cleopa Ilie, ca să ne hrănească 
duhovniceşte din frumoasele sale învățături şi cuvinte ziditoare de suflet, adunate cu multă osteneală 
din experienţa plină de roade a vieţii sale. 

Părintele Cleopa este şi rămâne un tezaur al spiritualităţii şi Ortodoxiei româneşti. Cu aceeaşi 
sensibilitate sufletească şi profunzime teologică, pe fond biblic şi patristic, vorbeşte şi filosofilor şi 
marilor teologi, purtându-i în cele mai profunde taine ale energiilor necreate, precum şi credincioşilor 
de rând, veniţi ca adevăraţi pelerini din toate colţurile ţării, pe care-i hrăneşte cu cuvântul lui 
Dumnezeu şi-i adapă din izvorul învăţăturii despre viaţa şi fericirea veşnică. 

Acest mare duhovnic nu este numai un trăitor în Hristos, ci şi un mare apărător al adevărului 
evanghelic şi ortodox. 

Neoprotestanţii şi sectanţii rămân fără răspuns în faţa acestui mare dascăl al Ortodoxiei, iar 
lucrarea exegetică Călăuză în credința Ortodoxă, realizată prin dialog între „preot şi învățăcel”, 
rămâne un tratat de mare utilitate în activitatea pastoral-misionară a preotului. 

Lucrarea de faţa este extrasă de pe casete, înregistrate de credincioşi cu ani de zile în urmă, 
pe care le dăm la lumină spre folosul tuturor. 

Conţinutul ei constituie un scurt tratat dogmatic şi moral prin care se reflectă curăţia 
sufletească a fiecarui creştin, ce se realizează prin lacrimi în Sfintele Taine ale Spovedaniei şi 
Împărtăşaniei, oferindu-ne exemplu de pocăință pe regele Manase, urcându-ne pe scara desăvârşirii, 
prin prezentarea celor cinci feluri de împărtăşanie, care ne conduc la mântuire. 

Părintele Cleopa, în această scurtă lucrare, oscilează în modul cel mai inteligent între teză şi 
antiteză, când ne vorbeşte despre viaţă şi moarte, despre rai şi iad — urmare firească a Judecăţii de 
apoi —, precum şi despre contrastul dintre iubirea de argint şi dragostea faţă de Dumnezeu. 

Rugăm pe Bunul Dumnezeu să încununeze cu sănătate deplină şi îndelungare de zile pe 
Părintele Arhimandrit Cleopa, cu dorinţa ca acest izvor duhovnicesc să continue la adăparea 
sufletelor însetate de credinţă, de adevăr şi de mântuire. 

Binecuvântăm tipărirea acestei lucrări şi o recomandăm tuturor celor ce doresc să vorbească 
cu Părintele Cleopa, despre calea care conduce spre desăvârşire, spre împărăţia lui Dumnezeu, spre 
viaţa şi fericire veşnică. 


P.S. IOACHIM VASLUIANUL 


58 


SFÂNTA SPOVEDANIE 


În cele ce urmează, m-am gândit să vorbesc câte ceva despre taina Sfintei Spovedanii. 

Una dintre marile datorii duhovniceşti, atât ale monahilor, cât şi ale credincioşilor, este 
mărturisirea păcatelor. Trebuie să ştim mai întâi că toţi greşim înaintea lui Dumnezeu, unii mai mult, 
alţii mai puţin, şi nimeni nu este fără de păcat. 

Acest lucru ni-l arată Sfânta Scriptură care zice: Toţi multe greşim. lar de vom zice că păcat 
nu avem, pe noi înşine ne înşelăm şi adevărul nu este în noi; iar dacă ne vom mărturisi păcatele, 
credincios şi drept este Dumnezeu, ca să ne ierte nouă păcatele şi să ne curăţească pe noi de toată 
întinăciunea şi nedreptatea. 

Dacă mi-am mărturisit cu căinţă păcatele cele trupeşti şi cele sufleteşti şi m-am spovedit curat, 
preotul, numai dacă a pus mâna pe cap şi a zis rugăciunea de dezlegare, păcatele mele s-au ridicat. 

Iar dacă nu m-am dus cu căinţă şi cu pregătire cuvenită şi n-am ştiut să mă mărturisesc curat, 
să descopăr toate păcatele mele, să primesc canon pentru ele şi să le părăsesc, pot să fac o mie de 
dezlegări la cel mai iscusit duhovnic, că păcătul, otrava, a rămas tot în mine. 

De aceea folosul, valoarea cea scumpă a Sfintei Spovedanii nu ţine de preot, ci de mine. Eu, 
dacă mă duc cu toată sfinţenia, cu toată convingerea în faţa lui Dumnezeu — că, atunci când mă duc 
în faţa preotului, înaintea lui Dumnezeu mă duc, că preotul este numai un martor —, trebuie să-i spun 
toate păcatele mele. 

Altfel crezi că în ziua judecății preotul poate să-ţi ajute ceva, dacă n-ai spus drept? Doamne 
fereşte! Preotul n-a putut dezlega la spovedanie decât ce i-ai spus tu. lar dacă tu ai avut vreo rezervă 
şi ai ţinut vreun păcat nespus, toate păcatele le ai îndoite. Aşa spun Sfinţii Părinţi, pentru că ai crezut 
că Dumnezeu nu ştie ce ai făcut tu. 

Iată care sunt condiţiile pe care trebuie să le împlinească spovedania: 

1. Spovedania trebuie să se facă înaintea duhovnicului. Deci, eu când mă duc la 
spovedanie înaintea preotului, mă duc în faţa lui Dumnezeu. Preotul este un simplu martor. În ziua 
judecății el atât poate spune, cât i-am spus eu. Ce nu i-am spus, nu-i dezlegat nici pe pământ, nici în 
cer. Dar eu, dacă m-am dus la spovedanie şi i-am spus toate şi preotul mi-a făcut dezlegare cu mâinile 
pe cap, eu sunt dezlegat. 

2. Spovedania trebuie să fie completă şi să nu se ascundă nimic din cele făptuite, cum am 
spus mai înainte. Ai auzit ce spune Sfântul Apostol Pavel? Cuvântul lui Dumnezeu este mai ascuțit 
decât toată sabia cea cu două tăişuri şi străbate până la despărțirea trupului de a duhului, cea mai 
înaltă unire între om şi Dumnezeu. 

3. Spovedania trebuie făcută de bună voie, după mărturia Duhului Sfânt, Care zice: şi din 
voia mea mă voi mărturisi Lui. 

4. Spovedania trebuie făcută cu umilinţă, căci inima înfrântă şi smerită Dumnezeu nu o va 
urgisi. 

5. Spovedania să nu fie prihănitoare, adică să nu dăm vina pe nimeni, nici pe oameni, nici 
pe vreo altă zidire a lui Dumnezeu, nici chiar pe diavoli. La spovedanie numai pe noi să ne învinuim 
şi să ne prihănim, cum zice Sfântul loan Scărarul: „A mea este buba, a mea este rana; dintru a mea 
lenevire s-a făcut, iar nu dintr-a altuia”. 

6. Spovedania se cuvine să fie dreaptă, adică să spui adevărul; spune cum ai făcut toate, 
fără ruşine. Isus Sirah spune: Este ruşine care aduce păcat şi nu este ruşine care aduce slavă şi 
har. 

Ruşinea aseasta pe care o suferi la spovedanie te scuteşte pe tine de ruşinea aceea pe care o 
vom suferi cu toţii la ziua cea înfricoşată a Judecătii lui Dumnezeu. 

7. Spovedania să fie hotărâtoare. Să luăm înaintea duhovnicului o mare hotărâre de a nu 
mai păcătui, ajutându-ne nouă dumnezeiescul har, şi să voim mai bine a muri de mii de ori decât a 
mai păcătui de acum înainte cu voinţa noastră. 

Sfântul Vasile cel Mare zice: „Nu se foloseşte de mărturisire, nici se mărturiseşte, cel ce 

zice la spovedanie numai că a greşit, însă rămâne iarăşi în păcat şi nu-l urăşte”. Toată pocăință 
ta întru aceasta constă, să te hotăreşti a-ţi schimba viaţa. 

Când te duci la mărturisire cu părere de rău şi cu căinţă şi îţi recunoşti greşelile, îi spui 
preotului câte ţii minte. Dar ca să ţii minte şi să faci o mărturisire întreagă, nu te duce cu ochii legaţi 
la preot, căci diavolul îţi ia mintea şi uiţi. Cu o săptămână sau două, stai liniştit într-o cameră, ia-ţi 
un caiet şi scrie toate păcatele tale din copilărie, sau de la ultima spovedanie. 

Ce păcate ai pe conştiinţă, de când erai copil mic; când erai de cinci ani, când erai de şapte 
ani, când erai în clasa întâi la şcoală, când erai în a doua, când erai într-a noua, când erai fată mare 
sau flăcău, înainte de căsătorie sau după căsătorie, când erai militar. 

Scrie, că şi diavolul a scris. Avem contabil bun, îngerul rău pe umărul stâng, care scrie tot, şi 
îngerul cel bun pe umărul drept, care scrie şi el faptele cele bune ale omului. 

Şi atunci uite ce-i. Ştii că nimic necurat nu va intra întru Împărăţia cerurilor? De aceea, cel 
mai mare bine pe care poţi să-l faci unui om este acesta. Dacă vezi că s-a îmbolnăvit în casa la tine 
tata sau mama sau ginerele sau nora sau fata sau băiatul sau fratele, care a slăbit de boală şi se apropie 
de moarte, nu se poate un bine mai mare decât să-i aduci preotul repede. Nu doctorul. Doctorul este 
un bolovan de pământ ca şi tine! Preotul a luat dar de la Dumnezeu. Nu aţi auzit în Evanghelie? Ce 
veţi lega voi pe pământ, va fi legat şi în ceruri şi ce veţi dezlega voi pe pământ, va fi dezlegat şi în 
ceruri! 

Dacă ai reuşit să-l spovedeşti curat înainte de moarte, i-ai salvat sufletul. Când se duce la 
vămi, sufletul care a avut păcate, dacă le-a dezlegat preotul aici, Duhul Sfânt a şters tot de pe tabelele 
lor. Crapă, mor de ciudă diavolii: „Ia uită-te, domnule! L-am avut în mână!” Duhul Sfânt i-a şters 
păcatele. Această putere le-a dat-o Dumnezeu preoților; că dacă nu dădea Dumnezeu această putere 
preoților, nimeni din oameni nu s-ar fi mântuit. 

Dar Dumnezeu, Cel ce a făcut cerul şi pământul, a ştiut cum să facă pentru a mântui lumea. 
Când a înviat Hristos le-a dat această putere Apostolilor. Ce le-a spus? A suflat asupra lor şi le-a zis: 
Luaţi Duh Sfânt, cărora le veţi ţine păcatele, ținute vor fi şi cărora le veţi ierta, iertate vor fi, şi orice 
veţi dezlega voi pe pământ, va fi dezlegat şi în cer... Ce, fraţilor, voi n-aţi citit? N-aţi auzit 
Evanghelia? 

Deci, când vezi că eşti bolnav de moarte, nu alerga la doctor, că poate te omoară acela şi mori 
nemărturisit. Întâi spovedeşte-te şi apoi du-te şi la doctor, dacă este cazul, dar tu să fii mărturisit. 
Dacă ai murit, gata, te-ai uşurat! Că vei muri în mâinile doctorului, că vei muri acasă, tu să fiu 
mărturisit. Însă întâi doctorul sufletelor, că el te va scoate din iad. Aşa. Şi nu te gândi că n-are dar. 

După o spovedanie curată, trebuie să primim un canon, pe care trebuie să-l ţinem. Cel ce se 
spovedeşte are mare datorie de a-şi face canonul dat pentru a scăpa de chinul cel veşnic al iadului. 

Vedem în Sfânta Scriptură că prin canon s-au curăţit toţi cei ce au păcătuit înaintea Domnului. 
Altfel, cel ce a primit canon şi nu-l face, nu se poate curăţi de lepra păcătului şi nici sufletul său nu 
este slobozit din robia dracilor. 

Este bine de ştiut că cel ce se pocăieşte cu adevărat, nu numai că primeşte canonul dat de 
duhovnicul său, ci singur cere mai mult canon, ştiind că ori aici vremelnic, ori dincolo veşnic, 
păcătoşii trebuie să-şi facă canonul. 

lar canonul să fie după măsura puterii fiecăruia. Ai auzi ce spune Sfântul Marcu Ascetul? 
Câtă deosebire are arama de fier şi fierul de găteje — adică de vreascuri —, atâta deosebire este 
între un trup şi altul. Unul este din fire sănătos şi tare şi poate să postească şi să nu mănânce până 
seara; iar altul, săracul, dacă n-a mâncat de două-trei ori pe zi, cade jos. În toate acestea se caută 
scopul. De aceea dreapta socoteală este împărăteasa faptelor bune. 

Tu crezi că pe dracul îl întreci la fugă? EI într-o clipă este la marginea pământului. Numai cu 
asta îl întreci: dacă te smereşti şi te socoteşti a fi praf şi cenuşă şi păcătos şi neputincios şi nevrednic 
de a trăi pe pământ. Numai de smerenie se teme diavolul! De alta nu se teme el. Poţi să fii tu nevoitor 
cât îi lumea, dacă nu ştii să ceri iertare, eşti batjocorit de diavoli. 

De aceea, fraţilor, să ne ajute mila Domnului să câştigăm oleacă de smerenie şi dreaptă 

socoteală, fiindcă în lumea aceasta sunt curse şi ispite şi fel de fel de nedumeriri pământeşti şi 
duhovniceşti. Dar să avem în toate dreapta socoteală. Că pădurea nu se teme de cel care încarcă o 
dată mai mult pe o căruţă. Ştie că mai la vale se rupe osia şi se strică carul. Ea se teme de acela care 
ia mereu câte un lemnişor şi-l duce acasă. Aşa şi vrăjmaşul, nu se teme de cel care începe cu multă 
nevoinţă, că oboseşte şi rămâne, ci se teme de cel care ia câte oleacă aşa, încet, încet. 

Sfântul Teodosie spune: „De lucrează cineva puţin câte puţin, se îmbogăţeşte şi la cele 
trupeşti şi la cele duhovniceşti”. Câte oleacă! Aşa să luaţi fapta bună, câte oleacă şi să vă pară rău 
că n-aţi făcut mai mult. 

— Când se face spovedania generală? au întrebat unii credincioşi. 

— O data pe an trebuie să faci spovedania generală din mica copilărie. Sfântul Nicodim 
Aghioritul spune: „O data pe an, în Postul Mare, este bine să faci spovedania generală”. Ştii de ce? 
Pentru smerenie. Te ajută mult să-ţi aduci aminte păcatele. Eu mă mărturisesc, dar dracul mă face să 
uit păcatele mele cu care am mâniat pe Dumnezeu. 

Dar eu, când fac spovedania generală, mi le face îngerul cât muntele în faţa mea. „Vezi cine 
eşti?” Smerenia! Şi atunci, mai mult se apropie Dumnezeu de noi, când noi ne smerim din adâncul 
sufletului. 

— Dar ce încredere avem ca ni s-au iertat toate păcatele prin spovedanie? 

— Dar dumneata dacă ai spălat o rufă bine şi dacă se mai murdăreşte, nu o mai speli din nou? 
Nu pui soda şi leşie şi o speli şi o pui la uscat? Precum cămaşa trebuie spălată, aşa şi sufletul trebuie 
spălat mereu prin deasa spovedanie. 

Dar Sfinţii Părinţi şi mai ales Sfântul Nicodim Aghioritul avea o învăţătură pentru duhovnic: 
„Sfătuieşte-i, o, duhovnicie, la spovedanie deasă şi curată pe toţi”. O dată în an se face spovedania 
generală din nou. Şi asta-i şi pentru smerenie şi pentru ca omul să nu uite nepuţintele lui, cu care a 
supărat pe Dumnezeu. Aşa este. 

De aceea trebuie să ne pocăim, să ne pară rău. Pentru că Dumnezeu este atât de milostiv şi de 
bun, că nu mai ţine minte răul ce-am făcut, dacă noi ne întoarcem din toată inima şi ne mărturisim. 

Aţi văzut ce spune proorocul Isaia: Întoarceţi-vă către Mine şi Mă voi întoarce către voi, fiii 
oamenilor. De vor fi păcatele voastre ca mohorăciunea, ca zăpada le voi albi, şi de vor fi ca roşeala, 
ca lâna le voi face albe şi nu voi mai pomeni cele dintâi ale voastre. 

În bunătatea Lui cea fără margini, El ştie nepuţintă noastră, că greşim cu voie şi fără voie, cu 
ştiinţă şi cu neştiintă. Nu este clipă când nu greşim înaintea Domnului. Dar nimeni nu ştie firea omului 
mai mult ca Dumnezeu, căci El ne-a făcut din nimic. 

De aceea, cum ne întoarcem către EI cu lacrimi, cu părere de rău, cu spovedanie curată, ne şi 
iartă. Cine are păcate mai grele trebuie să facă oleacă de canon, că Dumnezeu totdeauna este gata să 
ne primească şi să ne ierte, căci suntem zidirea Lui. 

Nimeni nu L-a făcut pe Hristos să coboare din cer, decât mila Lui, dragostea Lui pentru 
oameni. l-a fost milă de neamul omenesc. Că atât de multă dragoste are faţă de neamul omenesc, 
încât, auzi ce spune Sfântul loan Evanghelistul: Azâr de mult a iubit Dumnezeu lumea, încât pe Unul 
născut, Fiul Său, L-a trimis în lume să mântuiască neamul omenesc. 

A venit Mântuitorul Hristos, nu numai să ne înveţe ce trebuie să facem, ci pentru ca să sufere 
pentru noi batjocoriri, scuipări, bătăi şi moarte pe Cruce, pentru ca să scoată neamul lui Adam din 
iad, care stătea acolo de 5508 ani, cât au fost de la primul Adam până la venirea Noului Adam — 
Hristos. 

Deci să avem către Dumnezeu inimă de fiu, şi să-L iubim din toată inima. lar când am gresit 
ceva, îndată să cerem iertare şi să alergăm la mărturisire, ca să-L împăcăm pe Dumnezeu, căci L-am 
supărat, că Domnul niciodată nu ţine minte răul. Dacă vede că ne-am întors, se întoarce şi El către 
noi. 

Să avem către noi inimă de judecător. Adică cum? Să ne judecăm. Oare ce gândim noi îi 
place lui Dumnezeu? Ce vorbim noi, oare îi place lui Dumnezeu? Ce fac acum, oare îi place lui 
Dumnezeu? 

Şi îndată conştiinţa ne spune da sau nu. Căci de se va judeca omul pe sine, nu va cădea în 
judecata lui Dumnezeu! Să ne facem judecători nouă înşine: „Măi, aceasta nu-i bun ce fac; aceasta 
nu-i bun ce vorbesc; aceasta nu-i bun ce intenţionez cu să fac!” 

Şi către aproapele să avem inimă de mamă. Ai văzut o mamă bună? Chiar dacă are copii 
mai mulți şi dacă unul o supără, o necăjeşte în fel şi chip, ea are milă de toţi. Dacă vede că un copil 
de-al ei a căzut în apă şi se îneacă, sau în foc, şi strigă: „Mamă, nu mă lăsa!”, ea uită tot. Uită că a 
supărat-o şi se duce după dânsul şi-l scapă, chiar cu riscul vieţii. 

Că aşa este mama! Adevărata mamă nu mai ţine minte răul. Atât iubeşte pe copii. lată, aşa 
trebuie să avem şi noi inima noastră faţă de toţi. Să ne fie milă de toţi, şi de străini şi de ai noştri. Aşa 
cere Dumnezeu în Sfânta Evanghelie. 

N-ai văzut cloşca? Are atâţia pui şi dacă i-ai luat numai unul, îţi sare în cap, măcar că are 
mulți. Aşa şi mama cea bună îşi pune sufletul pentru copii. Această inimă de mama o cere Dumnezeu 
de la noi. S-o avem faţă de toţi. Când va fi unul, care chiar de ne-a făcut rău, chiar de ne-a supărat, 
însă, când îl vom vedea că este la necaz, să sărim să-l ajutăm, ca să vadă el că noi avem dragoste şi 
nu ţinem minte răul pe care ni l-a făcut el. Numai aşa vom fi fii ai lui Dumnezeu după dar. 


FOLOSUL DESEI SPOVEDANII 


Acum să spunem pe scurt despre cele cinci foloase ale desei spovedanii. 

Preabunul Dumnezeu a pus în lume Taina aceasta a Spovedaniei, căci dacă n-ar fi fost aceasta, 
după Botez, nimeni nu s-ar putea mântui. Cine reuşeşte să facă o spovedanie curată, reuşeşte să facă 
al doilea Botez, după cum aţi văzut că zice preotul la molitfă: „De vreme ce cu al doilea botez te-ai 
botezat, după rânduiala tainelor creştineşti”. 

Taina Mărturisirii sau a Spovedaniei este una din cele şapte Taine şi cuprinde patru părți: 

Prima parte este durerea inimii pentru păcate. Să-i pară rău şi să plângă pentru păcatul 
prin care a supărat pe Dumnezeu. 

A doua este spovedania prin grai viu la duhovnic. 

A treia este facerea canonului, prin hotărârea în faţa preotului că-l va face. 

A patra parte, cheia Sfintei Spovedanii, este dezlegarea păcatelor, prin punerea 
mâinilor preotului pe capul credinciosului. Aceasta, după canonul 8 al Sinodului I ecumenic, se 
numeşte epicleza duhovniciei, adică venirea Duhului Sfânt peste capul celui ce s-a mărturisit curat. 
Că nu se poate încheia Taina Sfintei Spovedanii decât atunci când a pus preotul mâna pe capul celui 
ce se mărturiseşte, după cum arhiereul pune mâna pe capul diaconului sau al preotului, când îl 
hirotoneşte şi vine Duhul Sfânt prin succesiune apostolică. 

Deci, la fel şi aici, Duhul Sfânt vine prin mâna preotului să dezlege sufletul care s-a spovedit. 

Dar spovedania, fiind o spălare sau un botez duhovnicesc al sufletului, după Botezul cel 
dintâi, este o taină prin care se iartă păcatele omului prin dezlegare de la duhovnic şi este bine să se 
facă cât mai des. 

Dumnezeiscul părinte loan Gură de Aur zice aşa în cartea care se numeşte „Puţul” sau 
„Fântâna” pe româneşte: „De este cu putinţă, o, creştine, şi în fiecare ceas să te mărturiseşti la 
duhovnic”. 

De ce? Pentru că nu este clipă şi minut când nu greşim lui Dumnezeu. Deci, dacă greşim în 
fiecare clipă lui Dumnezeu, este prea de nevoie să se facă deasa spovedanie, să spălăm sufletul prin 
mărturisire curată cu căiţă şi canon, pentru că se înnegreşte haina sufletului nostru cea curățită la 
Botez, prin tot felul de păcate, din ceas în ceas şi din minut în minut. 

În vremea veche a creştinismului patristic, creştinii se mărturiseau în fiecare zi la duhovnici. 
Dar pe vremea aceea se şi împărtăşau în fiecare zi, cum arată la Fapte: ...şi erau toți în biserică, când 
s-a întemeiat Biserica, şi stăruiau în învăţătura Apostolilor şi în împărtăşire, în frângerea pâinii şi 
în rugăciune. ...lar toți cei ce credeau erau laolaltă şi aveau toate de obşte. Astfel s-a întemeiat prima 

obşte apostolică. 

Toate le dădeau Bisericii şi pe ei înşişi se dădeau lui Hristos. Pe vremea aceea, după 
terminarea slujbei, şi masa se dădea în biserică, mesele agape. Mai târziu s-au scos în pridvorul 
bisericii şi pe urmă acasă la creştini, fiind binecuvântate de Sfinţii Apostoli. 

Spovedania se făcea la început în fiecare zi. Mai tarziu oamenii, rărind cu Sfânta 
Împărtăşanie, au rărit-o şi cu Sfânta Spovedanie. Şi vedeţi acum deabia se mai spovedesc în cele 
patru posturi. Atâta s-a răcit credinţa şi evlavia, mai ales faţă de Spovedanie şi chiar cu împărtăşirea 
cu Preacuratele Taine, care aduc cel mai mare folos şi putere de creştere duhovnicească a sufletelor 
noastre prin harul Duhului Sfânt, ce vine peste noi prin aceste Sfinte Taine. 

Aici vom vorbi nu numai despre Spovedanie, ci şi despre foloasele desei spovedanii. 

Foloasele desei spovedanii sunt cinci. 

Primul folos al desei spovedanii este acela că păcătul nu prinde rădăcini în noi şi se strică 
din suflet cuibul satanei. 

Diavolul, văzând că te spovedeşti des, te căieşti, te rogi şi-l pârăşti mereu, zice aşa: „Degeaba 
mă ostenesc cu dânsul, că se duce mereu la preot şi se spovedeşte, şi-l dezleagă, şi eu nu câstig nimic. 
Mai bine mă duc la cei care dorm, care n-au grijă de mântuire, care nu se spovedesc cu anii, că aceia 
nu mi se mai împotrivesc!” 

Cine se spovedeşte des, ştie ce a greşit, că ţine minte. Dacă nu s-a spovedit de câteva zile: 
„Măi, ce-am făcut?” EI îndată îşi aduce aminte, iar dacă lasă să treacă o lună sau două sau poate şi 
un an, de unde să ţină el minte? 

Că într-o zi dacă te-ai ispiti pe tine să stai undeva într-un unghi în casa, într-un colț şi să-ţi 
pândeşte gândurile, numai timp de două ceasuri, să vezi în câte feluri umblă mintea. Şi la câte păcate 
se duce dacă n-o stăpâneşti cu rugăciunea şi cu frica de Dumnezeu. Dar într-o zi sau două? Dacă 
umblând în societate cu lumea şi vorbind cu lumea şi văzând şi auzind, cât se încarcă sufletul nostru 
pe conştiinţă în fiecare ceas? 

Deci primul folos al desei spovedanii este acesta. Şi să ţineţi minte că prin mărturisirea deasă, 
păcatele nu pot prinde rădăcini adânci în inima celui ce se mărturiseşte. 

Al doilea folos al desei spovedanii este că omul ţine minte uşor greșelile făcute de la 
ultima spovedanie; pe când cel ce se mărturiseşte rar, cu anevoie poate să-şi aducă aminte de toate 
câte a făcut. Astfel, multe din păcate rămân nespovedite şi, prin urmare, neiertate. Pentru aceea 
diavolul i le aduce aminte în ceasul morţii, dar fără folos, căci i se leagă limba şi nu le mai poate 
mărturisi. 

Vai de acela care se duce la mărturisire şi spune o seamă de păcate şi o seamă nu le 
spune; sau le spune şi pe acelea, dar nu sincer cum le-a făcut. Caută cuvinte de apropiere, aşa de 
ici de colo. El crede că trebuie să-i spună duhovnicului câteva păcate şi, dacă l-a dezlegat, este iertat. 
Crede el că poate minţi pe Dumnezeu, că nu ştie Dumnezeu cum s-a făcut păcătul şi în ce fel? 

Duhovnicul dezleagă numai ce aude; celelalte păcate rămân legate, că acela n-a fost sincer 
şi nicidecum nu reuşeşte să se uşureze. Deci a doua pricină ca spovedania să fie bună, trebuie să fie 
sinceră şi curată. Tot ce ţine minte omul să spună, că nu-i spune preotului, ci lui Dumnezeu. Preotul 
este um om de ţărână ca şi noi. EI a primit puterea de a lega şi dezlega păcatele, prin lucrarea Duhului 
Sfânt. 

AL treilea folos al celui ce se mărturiseşte des este acela că, şi dacă 1 s-ar întâmpla să cadă 
într-un păcat de moarte, îndată aleargă şi se mărturiseşte şi intră în harul lui Dumnezeu, şi nu 
suferă să aibă pe conştiinţă greutatea păcătului, fiind deprins a se curăţi des prin spovedanie. 

AL patrulea folos al desei spovedanii este că pe unul ca acesta îl află moartea curăţit şi în 
harul lui Dumnezeu, având mare nădejde de mântuire. 

După mărturia Sfântului Vasile cel Mare, diavolul merge întotdeauna la moartea drepţilor şi 
păcătoşilor, căutând să afle pe om în păcate pentru a-i lua sufletul. Dar la cei ce se mărturisesc des şi 
curat nu poate afla nimic, deoarece s-au mărturisit luând dezlegare pentru păcate. 

Al cincilea folos al desei spovedanii este că unul ca acesta se opreşte şi se înfrânează de la 

păcate, aducându-şi aminte că după puţine zile va mărturisi din nou şi va primi canon de la duhovnic, 
acesta mustrându-l pentru cele făcute. 

Acesta care se spovedeşte des, când îşi aduce aminte de ruşinea ce-o s-o aibă la duhovnic, de 
canonul pe care o să-l primească, se opreşte de la păcat. Omul are atâta putere împotriva păcătului, 
că toţi dracii din iad, dacă ar veni, n-au ce-i face, dacă vrea să nu facă păcătul; căci i-a dat Dumnezeu 
o putere mare, de la Botez, să biruiască ispitele diavolilor. 

Dacă n-ar avea puterea aceasta, n-ar fi nici iad şi nici pedeapsă pentru păcat. Voi nu auziţi în 
Psaltire ce spune Duhul Sfânt? Doamne, căci cu arma buneivoiri ne-ai încununat pe noi. Şi iarăşi 
spune Solomon: Dumnezeu I-a zidit pe om şi l-a lăsat în mâna sfatului său. 

Dacă vrea să facă păcătul îl face, dacă nu, nu. Diavolul numai îi dă în gând, iar el, dacă este 
prost şi se amăgeşte, îl face. Poţi să spui tu în ziua judecății: „Doamne, diavolul m-a dus la crâşmă; 
diavolul m-a dus la muierea cutare; diavolul m-a dus la furat; diavolul m-a dus la beţie; diavolul la 
avort, la toate”? Diavolul va spune atunci: „Doamne, să-mi arate martori, că m-a văzut când îl duceam 
de mână la crâşmă, la desfrâu sau avort!” 

Apoi va zice omului: „Vezi că eşti prost? Eu ţi-am dat în gând să faci păcătul. Dacă ai fost 
prost, te-ai dus tu singur! Nu te-am dus eu de mână! Dacă m-ai ascultat eşti al meu!” 

Deci prin deasa spovedanie se strică cuibul satanei. Ai văzut cocostârcul? Face cuib pe casă 
la tine; şi-i o pasăre foarte fină. Dacă 1-ai stricat cuibul o dată, de două ori, nu-ţi mai vine acolo. Ştie 
că-i eşti duşman. Aşa şi noi, dacă-i stricăm cuibul satanei, el nu mai vine repede. Şi aşa este un om 
care ţine sufletul curat, că nu poate suferi păcatele. 

Deci al cincilea folos al sfintei spovedanii este îndoit. Mai întâi că stricăm cuibul satanei din 
suflet şi al doilea că nu ne găseşte moartea nespovediţi. 

Cel ce are obicei să se spovedească des, nu lasă rugina păcătului să se prindă de mintea şi 
inima lui; cine îşi priveşte ogorul lui des, simte când încolţeşte păcătul şi îndată îl smulge din suflet 
prin spovedanie. Pe acela moartea nu-l găseşte nepregătit. 

Uite acum a murit un părinte la noi, duhovnicul Natanail. A venit la mine vineri, s-a spovedit 
după îndreptarul de spovedanie pe care îl au duhovnicii, s-a împărtăşit cu Preacuratele Taine, iar 
peste câteva zile s-a dus la Domnul, zicând rugăciuni. 

Acest suflet, deşi s-a dus repede, era pregătit. A fost om înţelept. Dar noi ce zicem? „Lasă că 
m-oi spovedi la anu!” Nu! Să nu amânăm, că nu ştim când ne cheamă Hristos! Părintele Natanail n- 
a ştiut că moare. Dar îngerul Domnului l-a ajutat, fiindcă el avea obicei în fiecare săptămână să vină 
la mărturisit. Nu a avut când să se strângă răutatea, că au fost dezlegate la spovedanie toate păcatele, 
până şi cele mai mici. 

Să nu credeţi dumneavoastră că păcatele mici nu sunt grave! Şi pe acelea trebuie să le 
mărturisim, că auzi ce spune Evanghelia: Nimic necurat nu va intra întru împărăţia cerurilor. 


SFÂNTA ÎMPĂRTĂŞANIE 


Sfânta Împărtăşanie este de mare folos omului, dacă se împărtăşeşte cu adevărat cu credinţă, 
cu pregătire şi dezlegarea duhovnicului. Că cel ce se apropie cu nevrednicie, osândă îşi ia, că este foc 
care arde pe cei nevrednici — ai văzut ce spune în rugăciunile dinainte de împărtăşanie. 

— Cine se poate împărtăşi? 

— Cine are viaţa curată, neprihănită; cine are ştiinţa gândului său curată, cine nu are 
impedimente canonice şi este dezlegat de duhovnic, poate să se împărtăşească, iar cine nu este 
mărturisit şi dezlegat de duhovnic, şi n-a făcut canonul dat, nici nu se poate apropia de împărtăşanie. 
Că şi o dată pe an de se va împărtăşii, ca Iuda este, care o dată s-a împărtăşit şi atunci a intrat satana 
în el şi l-a vândut pe Domnul. 

Dacă nu-i vrednic cineva, nici o dată pe an să nu se împărtăşească. Ai văzut ce zice în 
Cuvântul 53, Sfântul loan Gură de Aur: „...Şi voi, preoţilor, care dați Preacuratele Taine, nu mică 

muncă zace asupra voastră, dacă ştiţi pe cineva nevrednic, de-l veţi împărtăşi cu aceste preaînfricoşate 
şi preasfinte şi dumnezeieşti Taine. Şi dacă te temi tu, o, preotule, că cel ce vine la tine este sachelar, 
adică general, sau ipat, adică prefect, sau voievod sau cel ce este cu coroana pe cap, adică împărat, şi 
te temi tu, adu-l la mine! Tot trupul meu îl voi da să-l ardă mai înainte de a da Trupul cel Preasfânt 
şi Preacurat celui nevrednic. Tot sângele meu îl voi vărsa mai înainte de a da Sângele atât de înfricoşat 
şi Preasfânt la cel care nu-i vrednic”. 

lar dacă s-a curăţit şi dacă s-a pregătit după rânduiala canonică a Bisericii lui Hristos prin 
mărturisire, şi a făcut canonul cuvenit, să se apropie cu frică şi cu cutremur. 

— Ce ne puteţi spune despre împărtăşania copiilor până la vârsta de şapte ani? Necesită 
spovedanie? 

— Copiii cei nevinovaţi până la vârsta de cinci ani este bine să-i împărtăşiţi, dacă se poate, şi 
în fiecare Duminică. lar copiii de 6-7 ani, mai ales acum, este bine să fie spovediţi şi apoi împărtăşiţi, 
că astăzi copiii văd şi aud multe sminteli, în casă, la televizor şi peste tot, nefiind supravegheați de 
părinţi. 

La fel şi despre cei bătrâni şi bolnavi zice Sfântul Simeon al Tesalonicului: „Cei bătrâni şi 
bolnavi, care nu au impedimente canonice, este bine să se împărtăşască mai des şi în sărbătorile 
mari”. 

Totdeauna, înainte de a te împărtăşi, după ce ţi-ai făcut metaniile, după ce ai părăsit păcătul 
şi ţi-ai făcut canonul dat de preot, înainte de a te împărtăşi trei zile cel puţin n-ai voie să bei vin, nici 
să mănânci de dulce sau cu undelemn. lar în afără postului, fără spovedanie, fără canon şi fără o 
săptămână de post sau măcar trei zile înainte de a te împărtăşi să nu mănânci cu undelemn şi să nu 
bei vin; numai mâncare uscată. Aşa este rânduiala cu Sfânta Împărtășanie, fraţilor. 

— Spuneţi-ne ceva despre împărtăşania călugărilor, despre deasa împărtăşanie. 

— Călugării din mănăstiri, dacă au duhovnic bun, să se spovedească cât mai des. La noi 
spovedania, cum vedeţi, este o dată pe săptămână, vinerea. Dar am călugări foarte treji, care vin de 
două-trei ori pe săptămână la mănăstire: „Părinte, n-am fost la Utrenie; părinte, am rămas în urmă cu 
canonul; părinte, am mâncat înainte de masa”, sau te miri ce. Dacă îl mustră conştiintă, el vine, îi pui 
mâna pe cap, îl dezlegi şi se uşurează. 

Aşa că şi călugării bătrâni şi bolnavi se pot împărtăşi o dată pe săptămână; ceilalți, dacă le dă 
voie duhovnicul, se pot împărtăşi, cel mai rar, la patruzeci de zile, cel mai potrivit, o dată pe lună. 

— Dar avem vreun temei la Sfinţii Părinţi pentru împărtăşania la patruzeci de zile? 

— Da, avem la Sfântul Simeon al Tesalonicului. EI zice că o dată la patruzeci de zile fiecare 
să se pregătească şi să se împărtăşească, dacă n-are vreo oprire canonică. Este păcat care te opreşte 
douăzeci de ani de la împărtăşanie. 

În caz de moarte, dacă vezi că omul este gata, îi dai împărtăşania. Nu-l mai poţi opri în caz 
de moarte; iar dacă nu moare şi mai trăieste, face în continuare canonul dat. Aşa să ştiţi. 

— Se poate împărtăşi cineva fără să se spovedească? 

— Nu. Niciodată. Nici în caz de moarte şi de altceva, nu. Întâi spovedania şi apoi să se 
împărtăşească. 


CELE CINCI FELURI DE ÎMPĂRTĂŞANIE 


— Dar în câte feluri este Sfânta Împărtăşanie? În câte feluri ne putem împărtăşi? 

— Împărtăşirea cu Preacuratele Taine, a te împărtăşi cu Trupul şi cu Sângele Domnului, este 
cea mai înfricoşată, cea mai bună şi cea mai sfântă taină, că zice Mântuitorul: Cine mănâncă Trupul 
Meu şi bea Sângele Meu, întru Mine petrece şi eu întru dânsul. 

Ne putem împărtăşi cu adevărat în cinci feluri în Biserica lui Hristos. 

Prima împărtăşanie şi cea mai importantă este cea cu Trupul şi Sângele Domnului. 

A doua cale de împărtăşire, după Marele Vasile, este împărtăşirea duhovnicească pe 
calea rugăciunii celei gânditoare a inimii. Poţi să vii în biserică şi, chiar dacă eşti oprit de preot să 
te împărtăşeşti pe câţiva ani, te poţi împărtăşi de o mie de ori pe zi şi mai mult, pe altă cale, pe calea 
rugăciunii. Dacă vii în biserică şi zici rugăciunea „Doamne, lisuse Hristoase, Fiul lui Dumnezeu, 
miluieşte-mă pe mine păcătosul”, cu toată inima, de câte ori ai suspinat după numele lui lisus, de 
atâtea ori te-ai împărtăşit, ca şi cel ce a luat cu linguriţa Sfintele Taine. 

Aceasta este împărtăşirea pe calea rugăciunii celei gânditoare a inimii, cu care omul poate 
reuşi să se împărtăşească de multe ori pe zi, nu numai o dată. 

AL treilea fel de împărtăşire este pe calea lucrării poruncilor lui Hristos. Mântuitorul a 
spus să postim, ne-a aratăt cum să postim; şi a zis să ne rugăm, ne-a arătat cum să ne rugăm; ne-a 
spus să primim pe cel străin, să adăpăm pe cel însetat, să hrănim pe cel flămând, să cercetăm pe cei 
închişi şi să iertăm pe cei ce ne greşesc. 

Când facem aceste porunci, ne împărtăşim pe calea lucrării poruncilor lui Hristos. Acesta este 
al treilea fel de împărtăşanie. Şi cu aceasta te poţi împărtăşi de multe ori pe zi, de câte ori ai lucrat 
poruncile lui Hristos. 

Auzi ce spune dumnezeiescul Maxim în Filocalie: „Hristos stă ascuns în poruncile Sale. Cine 
face o poruncă îl primeşte pe Hristos. Şi nu numai pe Hristos, ci toată Sfânta Treime”. Şi auzi ce 
spune Scriptura: Cela ce mă iubeşte pe Mine şi are poruncile Mele, şi le păzeşte pe ele, Eu şi Tatăl 
vom veni şi lăcaş la dânsul vom face. 

Clar! Nu numai Fiul, ci şi Tatăl vine. Şi unde-i Tatăl şi Fiul pe toată Sfânta Treime o primeşte 
acela care lucrează poruncile lui Dumnezeu, măcar de ar fi oprit de a lua Sfânta Împărtășanie de 
vreun preot. Înţelegeţi? Acesta-i al treilea chip de împărtăşanie pe calea lucrării poruncilor. 

A patra împărtăşire este prin auz. Cum? Eu sunt oprit de preot atâţia ani de la împărtăşire, 
fie că sunt femeie sau bărbat. Dar merg la biserică şi ascult cu evlavie Sfânta Liturghie, Apostolul, 
Evanghelia, Heruvicul, Axionul şi predica preotului. Dacă ascult cu evlavie cuvântul Domnului, de 
câte ori am luat un înţeles duhovnicesc prin auz, de atâtea ori m-am împărtăşit cu Hristos. 

Aceasta este împărtăşirea prin urechi, al patrulea fel de împărtăşire. Şi Apostolul spune clar: 
Credinţa vine prin auz şi auzul prin cuvântul lui Dumnezeu. Tu primeşti cu linguriţă pe Hristos; eu 
îl primesc prin urechi, când ascult cu evlavie Sfânta Liturghie, cântările şi predica preotului. Şi mă 
împărtăşesc de mii de ori pe zi, fără să ştii tu. 

Tu poate, dacă nu te-ai pregătit bine, spre osândă primeşti Sfânta Împărtășanie. Iar eu, dacă 
stau cu credinţă, ca vameşul, în Biserică şi ascult cu evlavie slujba, mă împărtăşesc prin urechi. 

AL cincilea fel de împărtăşire este pe calea miridelor, a părticelelor ce se scot pentru noi 
la Sfânta Liturghie. De aceea nu putem pune la Sfânta Liturghie pe cei beţivi, pe cei ce înjură, pe 
cei ce trăiesc necununaţi, pe sectari, pe cei ce se sinucid. Pentru că acea părticică care se scoate 
reprezintă faţa acelui suflet. 

Aceste părticele se sfinţesc la Sfânta Epicleză, prin invocarea Duhului Sfânt şi, la sfârşitul 
slujbei, după ce s-au pus în potir partea cu lisus, se zic cuvintele: „Plinirea potirului credinţei Duhului 
Sfânt”, apoi se pun şi părticelele ce se scot pentru credincioşi. În Sfântul Potir este Trupul şi Sângele 
lui Hristos viu. 

Din prescura a patra se scot părticele pentru vii, din a cincea pentru morţi şi le pune în Sfântul 
Potir. Din aceste părticele ca făina, ce s-au adăpat cu dumnezeuiescul Sânge în Potir, atâtea mii şi 
milioane de suflete au primit împărtăşirea şi comuniunea direct cu Iisus Hristos, cu Trupul şi Sângele 
Lui. 

Acestea patru din urmă sunt căi de împărtăşire pe calea lucrării faptelor bune, dar nu 
înlocuieşte pe cea dintâi. Numai o împărtăşire temporară şi în caz de ceva, tot trebuie să se 
împărtăşească cu Trupul şi Sângele Domnului, cu Preacuratele Taine. 

lată aşa ne putem împărtăşi în cinci feluri în Biserica Universală. 

— Dacă un neoprotestant se împărtăşeşte pe cele patru căi, dar nu se împărtăşeşte cu 

Trupul şi Sângele Mântuitorului, poate avea nădejde de mântuire? 

— Nu! Nu are nici o valoare, pentru că este rupt de Biserica lui Hristos şi la ei nu este darul 
preoţiei. Acela e sectar, om rătăcit. Aşa-i, măi băiete! Nu putem noi schimba ceea ce a întemeiat 
Hristos pentru toată lumea. El a zis: Luaţi, mâncaţi, acesta este Trupul Meu; beţi dintru acesta toți, 
acesta este Sângele Meu... (loan, 6, 53). 

De ce v-am spus despre Sfânta Împărtășanie? Este bine să vă pregătiţi, mamă. Frăţiile voastre 
de la ţară, măcar în posturi şi măcar o dată la patruzeci de zile să vă împărtăşiți. 


SFÂNTA CRUCE 


Cuvântul Crucii, pentru cei ce pier, este nebunie; iar pentru noi, cei ce ne mântuim, este 
puterea lui Dumnezeu. 

De câte ori auziţi cuvântul „Cruce”, să nu înţelegeţi ca sectarii cei nebuni, ca baptiştii, 
adventiştii, evangheliştii, penticostalii, nazarinenii, pocăiţii, secerătorii, tudoriştii, martorii lui lehova 
ŞI toţi ceilalți sectari, care bântuie lumea; gurile sectare cele hulitoare, care au umplut lumea şi care 
vatămă țarina lui Dumnezeu-Cuvântul. 

Să nu gândiţi despre Sfânta Cruce ca ei, ci aşa să înţelegeţi şi să ţineţi minte că, cuvântul 
„Cruce” are îndoită putere şi îndoită taină. Îndoită este Crucea, îndoite sunt înțelesurile Crucii. 

Să nu înţelegeţi despre Sfânta Cruce aşa ca cei scurţi la minte şi neînţelepţi, care nu vor să se 
închine mântuitoarei Cruci a lui Hristos, cum zice Sfântul Apostol Pavel. 

Lasă-i să hulească, pentru că i-a întunecat satana, le-a pus pecetea pe frunte mai întâi, adică 
unde stă creierul mare, că să nu creadă. Le-a pus pecetea pe mâna dreapta, că să nu o ridice la frunte 
să facă semnul cel mântuitor al preacinstitei şi de viaţă făcătoarei Cruci a lui Hristos. 

Deci să ştiţi că îndoit este omul, îndoită este şi Sfânta Cruce. Nu vezi la om un ipostas în două 
furi? O parte se vede, adică trupul, una nu se vede, adică sufletul, pentru că este natură nevăzută. Aşa 
şi Crucea să o înţelegem. 

Una este Crucea materială, văzută, şi alta este cea tainică, mistică şi nevăzută, pe care o 
purtăm în inima noastră. În Sfânta Evanghelie auzim zicând aşa: Și stătea lângă crucea Lui mama 
Lui, Maria lui Cleopa şi Maria Magdalena. 

Auzi? Stăteau lângă crucea Lui. Deci înțelege că a sta lângă crucea Lui nu înseamnă a sta 
lângă crucea spirituală, ci lângă una materială, Crucea de lemn a lui Hristos, lângă care stătea Maica 
Domnului, Maria lui Cleopa şi Maria Magdalena. 

Când veţi auzi: Pogoară-te de pe cruce, se înţelege Crucea lui Hristos cea din lemn pe care 
era răstignit. Şi când veţi auzi: Și L-au dus şi L-au scos afără din cetate, ducându-şi Crucea Lui până 
în locul Căpățânii, ce se cheamă pe evreieşte Golgota, înţelegem crucea materială. Pe aceasta o purta 
Mântuitorul în spate. 

Şi când veţi auzi că s-au dus evreii la Pilat şi l-au rugat: „Ne rugăm ţie, zdrobeşte fluierele 
picioarelor celor răstigniţi, ca să-i dăm Jos de pe cruce, să nu-i apuce ziua sâmbetei”, că mare era ziua 
sâmbetei aceleia la iudei, şi aici înţelegem tot crucea cea de lemn, nu cea spinituiăl. 

Iar când auzi în Sfânta Evanghelie pe Hristos, zicând: Cel ce voieşte să vină după Mine, să 
se lepede de sine — adică de iubirea de sine, care ne leagă foarte mult pe toţi —, să-şi ia crucea şi să- 
Mi urmeze Mie, aici înţelegem crucea spirituală, crucea duhovnicească, pe care a purtat-o mai întâi 
Mântuitorul nostru lisus Hristos, nu pe umeri, ci în suflet. 

Când veţi auzi la Evanghelistul Marcu: Cel ce nu-şi ia Crucea şi nu-Mi urmează Mie, nu este 
vrednic de Mine, să nu înţelegeţi crucea cea de lemn, ci crucea spirituală, nevăzută. 

Deci, băgaţi de seamă, că Hristos îndoită cruce a purtat. Una în suflet: suferinţa, răbdarea, 
usturimea, durerea, ruşinea, scuipările, mâhnirile şi întristarea; şi toate câte le ducea în suflet formau 
crucea cea spirituală a Domnului Dumnezeului şi Mântuitorului nostru Iisus Hristos. Iar a doua cruce, 
cea de lemn, a purtat-o pe umerii Săi şi S-a răstignit de bunăvoie pe ea, pentru mântuirea lumii. 

Şi Sfântul Apostol Pavel a purtat două cruci: Mie să nu-mi fie a mă lăuda decât în Crucea 
Domnului nostru lisus Hristos. Dar el a dus şi cealaltă cruce, cum singur spune: În bătăi, în suferinţe, 
în posturi, în friguri, în primejdii de la neamuri, în primejdii pe mare, în primejdii pe uscat, în 
primejdii de la neamul meu, în primejdii de la fraţii cei mincinoşi. 

Deci să ştiţi, când vă atacă sectarii pentru Sfânta Cruce, ei o iau numai pe cea de a doua, 
numai crucea suferințelor, nu şi cea materială. Noi o luăm şi pe cea dintâi, că aşa a dus-o Hristos. El 
a dus o cruce de lemn în spate şi o cruce a suferințelor în sufletul său, până la moarte şi moarte pe 
cruce. 

Crucea este biruinţă, Crucea este steagul lui Hristos, Crucea este arma cu care Hristos a biruit 
puterile iadului şi ale morţii. Deci, vai şi amar şi blestemat şi de trei ori blestemat este acela care nu 
se închină cinstitei şi de viaţă făcătoarei Cruci a lui Hristos! 

Îndoit este omul, şi îndoită cruce trebuie să poarte, cum arată Sfântul Efrem Sirul şi Sfântul 
Chiril al Ierusalimului, care zice: 

O, creştine, nici un lucru să nu faci, până nu faci Semnul Cruci, când pleci în călătorie, 
când începi lucrul, când te duci să înveţi carte, când eşti singur şi când eşti cu mai mulţi; 
pecetluieşte-ţi cu Sfânta Cruce fruntea ta, trupul tău, pieptul tău, inima ta, buzele tale, ochii 
tăi, urechile tale, şi toate ale tale să fie pecetluite cu semnul biruinţei lui Hristos asupra iadului. 
Şi nu te vei mai teme atunci de farmece sau de descântece sau de vrăji. Că acelea se topesc de 
puterea Crucii, ca ceara de la faţa focului şi ca praful în faţa vântului. 

Aşadar, ne-am adus aminte mai întâi de simbolurile crucii, apoi de îndoita cruce — cea 
materială şi cea spirituală. 


DESPRE DRAGOSTEA DE DUMNEZEU 


Sfântul Efrem Sirul arată că aproape de chilia lui era un pustnic cu numele Iulian. 

Acest pustnic îşi făcuse o chilie în formă de mormânt într-o piatră şi stătea acolo şi pururea 
se ruga şi postea. Dormea pe piatră jos, căci nu avea pat. Dar avea umilinţă şi lacrimi în rugăciune, 
încât, când citea la Psaltire sau în Sfânta Scriptură, unde vedea scris cuvântul „Doamne”, 
„Dumnezeule” sau „lisus Hristos”, stătea şi vărsa multe lacrimi pe numele Mântuitorului. 

Sfântul Efrem spunea: M-am dus odată la dânsul şi când m-am uitat în cărţile lui, acolo unde 
era scris „Dumnezeu” sau „isus Hristos”, acolo nu se mai cunoşteau slovele. 

N-am cunoscut lucrarea lui. Atunci l-am întrebat: 

— Părinte, de ce în cărţile sfinției tale, unde stă scris numele Dumnezeu este şters? 

Sfântul Efrem era un fel de duhovnic al lui. 

— Pentru Dumnezeu, Părinte Efrem, îţi voi spune: Femeia aceea păcătoasă din Evanghelie a 
spălat picioarele Mântuitorului şi le-a şters cu părul capului ei, iar eu, când văd scris numele 
Mântuitorului, parcă Îl văd pe EL, şi atunci curg multe lacrimi din ochii mei. Măcar că nu văd 
picioarele Lui, îi văd numele Lui de pe cărți. 

Vezi câtă umilinţă era în acest suflet? Câtă pătrundere şi simţire dumnezeiască în el? A zis 
Sfântul Efrem: 

— Bună este lucrarea ta, părinte, dar, pentru Dumnezeu, te rog să cruţi cărtile. Că dacă ai să 
mai plângi mult, nu se va mai cunoaşte nimic pe ele. 

Aşa multă umilinţă avea. 

Apoi l-a întrebat Sfântul Efrem: 

— Cum ai atâta umilinţă? 

— Eu, când îmi aduc aminte că Dumnezeu m-a adus la fiinţă din ce nu am fost şi mă rabdă în 
toate zilele vieţii mele şi în toate clipele pentru neputinţele şi păcatele care le fac cu gândul, cu voie 
sau fără de voie, cu ştiinţă sau cu neştiinţă, mă gândesc cât de bun este Dumnezeu şi cât sunt eu de 
rău, că sunt izvor de păcate. Cugetând aşa, nu pot să nu plâng, rugând pe Dumnezeu să facă milă cu 

mine, cum a făcut altădată cu femeia păcătoasă. 

La urmă a spus Sfântul Efrem: „Ai văzut un om care iubea pe Dumnezeu din toată inima? 
Unde vedea scris numele lui Dumnezeu, îl uda cu lacrimi. Această dragoste de Dumnezeu, cine o are 
cu adevărat se mântuieşte”. 

Noi citim cărți, în plus, ne rugăm ceasuri întregi fără umilinţă, fără zdrobire, fără lacrimi şi 
rugăciunea noastră este seacă, o rugăciune cu secetă, cu uscăciune, cu răceală, cu părăsirea darurilor. 
Şi de ce? Pentru că ne rugăm doar cu gura; nici cu inima şi nici cu mintea nu ne rugăm. 

Cine vrea să iubească pe Dumnezeu, trebuie să înveţe ca pururea să verse lacrimi pentru 
păcatele lui. 


DESPRE FELUL LACRIMILOR 


Diavolul se amestecă în toată fapta bună. Ai văzut buruiana aceea numită hamei? Ea se prinde 
de orice găseşte în cale: de gard, de stâlp, de poartă, de copac, de păr. Numai vezi că se ridică. Aşa 
face şi diavolul cu toată fapta bună. Se încolăceşte în jurul ei pentru a o face zadarnică, să nu mai fie 
bună. 

Cât de mare este darul lacrimilor! Dar şi aici diavolul aduce ispită. Şi în felurile lacrimilor se 
bagă vrăjmaşul, ca să facă zadarnică lacrima omului în rugăciune, să nu fie primită de Dumnezeu. 

Lacrimile cele adevărate, care izvorăsc din dragostea de Dumnezeu, atâta putere au — 
spune Sfântul Grigorie din Nazianz — încât izvorul lacrimilor de după Botez este mai mare decât 
însuşi Botezul. EI zice: „Ştiu şi al cincilea botez, care se naşte din lacrimi, din pocăință cu lacrimi, 
şi atâta putere are botezul acela, încât este mai mare decât cel dintâi. Pentru că Botezul cel dintâi ne 
şterge păcatele, dar nu ne dă putere de a nu mai păcătui”. 

Dacă am vrea noi se poate, dar voinţa omului este lăsată liberă după Botez să aleagă: să 
păcătuiască sau nu. lar lacrimile cele după Botez şterg şi păcatele pe care le facem. Lacrimile de 
umilinţă sunt mai bune decât Botezul, că şterg toate păcatele care s-au făcut de la Botez până 
atunci şi te lasă curat. 

Sunt mai multe feluri de lacrimi. Dacă ai lacrimi să iei aminte care sunt bune, care sunt 
mijlocii şi care sunt de la satana. 

Lacrimile cele bune sunt cele din dragoste pentru Dumnezeu. Acestea îngraşă pe om, dau 
bucurii mari sufletului — ori de mănâncă, ori de nu mănâncă —, dacă plânge, el este sătul. Aceste 
lacrimi ţin şi de foame şi de sete, şi omul nu are supărare pe nimeni. Sufletul lui pururea se bucură, 
pentru că are dragoste de Dumnezeu. 

Auzi ce spune Sfântul Apostol Pavel: Bucurați-vă, fraților, şi iarăşi zic, bucuraţi-vă! 

Al doilea fel de lacrimi bune sunt cele care vin din frica lui Dumnezeu, dar acestea usucă 
pe om. Lacrimile care se nasc din frica lui Dumnezeu nu îngraşă, ci usucă pe om. Deci lacrimile cele 
mai bune sunt lacrimile care vin din dragostea de Dumnezeu. 

Omul plânge şi tot slăbeşte pentru că lacrimile de acest fel se nasc din frică. El se teme de 
muncile iadului, se teme de Dumnezeu şi din această cauză plânge mereu, şi se usucă trupul lui chiar 
dacă ar mânca sau n-ar mânca, de ar dormi sau de n-ar dormi. Aceste lacrimi au putere să usuce firea 
omenească, din cauza scârbei pentru păcat, cum se usucă lemnul la foc. 

Al treilea fel de lacrimi bune sunt cele care se nasc din frica morţii şi din frica judecății, 
când cugetă omul cum va fi la moarte, cum are să se chinuiască, cât de greu are să se despartă de 
trup, cât de greu va fi în ziua judecății, când va sta în faţa a milioane de îngeri să primească răspunsul 
hotărârii, unde să meargă, la bine ori la rău şi, Doamne fereşte, să primească osânda veşnică. Deci şi 
aceste lacrimi sunt bune. 

Mai sunt lacrimi mijlocii, adică fireşti, care nu-s bune, nici rele. Vezi că mama plânge 
după copil, copilul plânge după mamă, tata plânge după băieţi; sau plânge unul după prietenul lui, 
ori plânge soţia după soţ. Lacrimi fireşti sunt şi cele de boală, din suferinţă şi din tristeţe. 

Sunt şi lacrimi care se nasc din slavă deşartă. Acestea sunt lacrimi rele. 

Unul are darul umilinţei, dar plânge pentru că-i place să-l vadă altul. Mai bine n-ar mai plânge, 
că satana i-a furat aceste lacrimi. 

Este bine ca omul să ascundă darul umilinţei, dacă-l are de la Dumnezeu. Dar şi diavolul pune 
pe om să plângă, când îl văd alţii. Dacă nu poţi opri aceste lacrimi, nu eşti vinovat. 

Dacă omul plânge cu scop să-l vadă cineva sau îi place să ştie cineva că-i plângăreţ, acele 
lacrimi sunt din slavă deşartă şi sunt rele şi chiar păgubitoare. 

Mai sunt şi lacrimi venite din mânie. Ai văzut om, când nu se poate răzbuna pe altul, plânge 
de ciudă. Atâta îi este de necaz că nu poate să se răzbune pe celălalt, şi plânge de amărăciune. Acestea 
sunt şi mai rele ca cele din slavă deşartă. Aceastea sunt lacrimi ucigaşe şi rele, pentru că el plânge 
şi inima-i stoarsă de satana, încât izvorăşte lacrimi de ură. Acestea sunt lacrimi foarte grele, foarte 
păcătoase, sataniceşti. 

Altul plânge din dezmierdare. A avut prietenie cu femeie sau cu altcineva şi, când îşi aduce 
aminte de dânsa, plânge. Acestea sunt aduse de dracul desfrânării. 

Mai sunt lacrimi rele, care se nasc din pagube. A pierdut omul bani sau casă; i-a luat 
pământul şi plânge după avere. Aceste lacrimi sunt tot de la vrăjmaşul, pentru că omul crede că 
Dumnezeu nu are să aibă grijă de el. 

Deci, iată de câte feluri sunt lacrimile şi nu toate sunt bune. Numai lacrimile din dragostea lui 
Dumnezeu, din frica lui Dumnezeu, din frica de moarte sau de muncile iadului îl curăţă, îl luminează, 
îl apropie de Dumnezeu. Celelalte sunt sau fireşti sau larimi rele şi osânditoare. 

Sfântul Dionisie Areopagitul spune că răul adus de satana în aceasta constă: în poftă fără de 
minte, mânie fără judecată şi închipuire sau nălucire pripită. Ai văzut care-i răul din satana şi 
din toate slugile lui? Poftă fără de minte, că au pofitut să fie asemenea lui Dumnezeu; mânie fără de 
judecată, căci se pornesc fără rațiune să ucidă pe oricine, să se răzbune, să facă rău oricărei zidiri a 
lui Dumnezeu, şi nălucire pripită, că îşi închipuiesc să fie întocmai cu Dumnezeu, uitând că sunt 
făcuţi de Dumnezeu. 

Dacă ai lua de la diavoli aceste trei patimi, ei s-ar face înapoi îngeri. Dar aceste trei răutăţi îi 
fac pe ei draci. lar dacă ai scoate din fiinţa lor acestea, ei ar rămâne curaţi că îngerii, cum au fost 
întâi. 


HARUL MÂNTUIRII 


— Câtă vreme este harul cu noi? a întrebat un credincios pe Părintele Cleopa. lar el a 
răspuns: 

— Cât trăim. Numai dacă îl căutăm. Dar dacă nu-l căutăm, după ce am murit, nu mai este cu 
Nol. 

— Cum putem câştiga harul lui Dumnezeu? 

— Harul lui Dumnezeu îl primim de la Botez şi îl păstrăm în noi prin Sfintele Taine şi prin 
toate faptele bune. Adică prin post, rugăciune, spovedanie, împărtăşanie, citirea cărților sfinte, 
priveghere, milostenie, smerenie, naşterea şi creşterea copiilor în frica lui Dumnezeu şi toate 
celelalte. 

Harul vine la noi, dar nu-i spărgător de uşi. Dumnezeu nu forțează uşa inimii nimănui ca să 
intre. Ai auzit ce spune la Apocalipsă? /ată stau la uşă şi bat. De va auzi cineva glasul Meu şi va 
deschide, Eu şi Tatăl vom veni la el şi lăcaş la el vom face... 

Harul vine numai atunci când îi deschidem noi uşa inimii. El bate la uşă şi dacă suntem 
împietriţi şi nu ne silim să facem voia Domnului, harul nu vine cu sila. Pentru că Dumnezeu i-a dat 
omului voie de sine stăpânitoare să primească harul sau nu. Harul nu vine cu sila la noi. Nu! Că iată 
ce zice Duhul Sfânt: De veți vrea şi de mă veţi asculta, bunătăţile pământului veţi mânca; iar de nu 
veţi vrea şi nu mă veți asculta, sabia cea cu două tăișuri vă va mânca pe voi, că gura Domnului a 

grăit aceastea. 

Auzi ce spune iarăşi Scriptura: Dumnezeu l-a făcut pe om şi l-a lăsat în mâna sfatului său. 
Iar în Psaltire: Doamne, căci cu arma buneivoiri ne-ai încununat pe noi. Harul îţi dă un gând: 
„Posteşte, omule, roagă-te, păzeşte-ţi mintea, fă milostenie, mergi la biserică, lasă şi urăşte păcatul, 
spovedeşte-te curat!” Iată ce trebuie să faci. 

Harul îți dă în gând. Dacă vrei, îl asculţi; dacă nu, Dumnezeu cu sila nu mântuieşte pe nimeni. 
Atunci n-ar mai fi iad şi Rai, dacă fapta bună am face-o siliți de puterea lui Dumnezeu, ci toate le 
face omul de bună voie. Că zice iarăşi Duhul Sfânt: Pe dătătorul de bunăvoie îl iubeşte Dumnezeu. 

Aşa că siliți-vă cu dragostea lui Dumnezeu să faceţi ce este bine. Că după moarte nu mai 
este pocăință pentru nimeni. După moarte s-a închis uşa. Tot ce putem, să facem cât mai avem o 
scânteie de viaţa, căci după moarte nu mai este lucrare pentru fapta bună. În ce te găseşte moartea 
într-aceea te ia. 

Zice la Ecclesiast: De va cădea lemn în austru, de va cădea lemn în crivăţ; unde va cădea, 
acolo va rămâne. lar Sfântul loan Gură de Aur tâlcuieşte aşa: „Când zice proorocul: De va cădea 
lemn în crivăţ..., oare de lemne se îngrijeşte Domnul? Aici de suflet grăieşte”. Apoi zice: „Crivăţul 
este nepocăinţa care l-a apucat şi austrul este milostenia şi pocăință. Căci unde va cădea sufletul 
după moarte, acolo va rămâne...”. 

Cum te-a apucat sfârşitul. Că până în minutul cel mai de pe urma al vieţii tale, Mântuitorul, 
Care S-a răstignit, aşteaptă împreună cu îngerii din ceruri şi cu toţi sfinţii mântuirea sufletului tău. 

Să ne rugăm lui Dumnezeu să ne dea sfârşit bun, să nu ne apuce moartea nespovediţi. Căci 
dacă l-a apucat pe cineva moartea nespovedit, este că şi cum ar fi murit nebotezat, dacă a avut păcate 
de moarte. Nu-l mai poate ajuta nimic. Nici Biserica nu-l poate scoate cu rugăciunile ei. Pentru că nu 
s-a îngrijit din vreme să-şi curețe sufletul său cu pocăinţa cea adevărată, cu rugăciunea sinceră şi cu 
celelalte fapte bune. 

— Desăvârşirea are continuitate după moarte? 

— Pentru cei desăvârşiţi are. Că ai auzit ce zice Duhul Sfânt: Merge-vor din putere în putere. 
Arătase-va Dumnezeul dumnezeilor în Sion. Şi sufletele drepţilor şi îngerii merg în veacul veacului 
dintr-o treapta a fericirii duhovniceşti în alta mai înaltă, mai sus, cu vederi duhovniceşti tot mai înalte. 

Fiindcă Dumnezeu nu are margini întru înalțime. În veacul veacului merg și drepții şi îngerii 
tot mai sus, din treaptă în treaptă, dacă a pornit sufletul spre veşnicie, spre bine. lar dacă moare omul 
nespovedit şi în grele păcate, coboară spre rău până ajunge în fundul iadului, de care să ne izbăvească 
Dumnezeu pe toţi. Amin. 


DESPRE IUBIREA DE ARGINT 


Precum dragostea creştină este rădăcina tuturor faptelor bune, aşa şi iubirea de argint este 
rădăcina tuturor răutăţilor. Vezi că Apostolul Pavel n-a numit altă faptă rea rădăcină a tuturor 
răutăţilor, decât numai iubirea de argint. Aceasta se porneşte din ură şi dispreţ faţă de fratele tău, iar 
dragostea care este cea mai mare dintre toate virtuțile şi legătura desăvârşirii, a numit-o maică şi izvor 
a toată fapta bună. 

Pentru aceasta Mântuitorul a spus: Cea mai mare poruncă din Lege şi cea dintâi este să iubeşti 
pe Domnul Dumnezeul tău din toată inima ta, din tot cugetul tău şi din toată puterea ta. Zicând 
„inimă”, „cuget” şi „putere”, Mântuitorul a cuprins deodată cele trei părţi ale omului. 

Prin inimă a cuprins sufletul, prin cugetare a cuprins mintea, iar prin virtute (putere) a cuprins 
trupul. Deci toată fiinţa omului trebuie să se contopească în dragostea lui Dumnezeu. 

Iar când a fost vorba de dragostea de aproapele, a zis a doua poruncă asemenea cu cea dintâi: 

Să iubeşti pe aproapele tău ca pe tine însuţi. 

Dragostea lui Dumnezeu nu are limite, adică din toată puterea, din tot cugetul, din toată 
virtutea; iar iubirii de aproapele i-a pus margine: să-l iubeşti atât cât te iubeşti pe tine. Pentru că 
aceasta este ce spune altă Evanghelie: Cine iubeşte pe tată sau pe mamă sau soră sau frate mai mult 
decât pe Mine, nu este vrednic de Mine. Nu a spus că nu-i voie să iubeşti, ci dacă iubeşti pe aproapele 
mai mult decât pe Dumnezeu. 


POCĂINŢA REGELUI MANASE 


Manase, regele evreilor din Vechiul Testament, a făcut atâtea păcate înaintea lui Dumnezeu, 
cum nu a mai făcut nimeni asemenea lui. Timp de 52 de ani a făcut cu sila un popor întreg să se 
închine la idoli şi la diavoli, silindu-l să se lepede de Dumnezeu. Şi s-au departat de Dumnezeu şi el 
şi copiii lui şi toată familia. 

Iar pe cei care nu voiau să se închine la idoli şi să aducă jertfă dracilor, îi omora cu cele mai 
crâncene chinuri. 

Deci acest rege a făcut atâtea păcate, încât nu se putea spune. Dar, Preasfântul Dumnezeu, că 
să-şi arate adâncul milostivirii Lui şi mila Lui care nu are margini, l-a adus pe Manase la pocăință 
prin judecăţile Sale. Cum? 

Acest rege, deşi era aşa de rău, se trăgea din neam bun. Tatăl său, lezechia, rege plăcut lui 
Dumnezeu, a trăit în timpul Proorocului Isaia. Cred că el s-a rugat la Dumnezeu să-l întoarcă pe fiul 
său, care se îndepărtase de Făcătorul cerului şi al pământului. Şi cum I-a întors Dumnezeu? Iată cum. 

Văzând Dumnezeu răutatea şi necredinţa lui Manase şi atât întunecare de minte, încât nu 
numai el s-a îndepartat de Dumnezeu, ci şi un popor întreg a fost dus în calea pierzării, silit să se 
lepede de Dumnezeu, atunci EI, Care ştie cum să aducă pe fiecare la pocăință, i-a pus zăbală şi frâu, 
cum spune în Psaltire: Cu zăbală şi cu frâu, fălcile lor vei strânge, ale celor ce nu voiesc să se apropie 
de Tine. 

Aşa a păţit şi acel rege. Căci dacă îl lăsa Dumnezeu aşa, niciodată nu se pocăia. Dar a trimis 
Dumnezeu pe boierii împăratului Asud din Babilon cu mare oştire şi au robit Ierusalimul, luând pe 
regele Manase rob. L-au legat şi l-au pus într-o cuşcă în care nu putea sta în picioare. Era legat ca un 
belciug, cu capul la picioare, cu două lanţuri de aramă. Şi l-au băgat în cuşca aceea, în care nu putea 
să ridice capul, decât să stea numai aşa, legat în formă de belciug rotund. 

Împăratul Asud a crezut că va trăi o săptămână sau câteva zile şi îi dădea mâncare de două 
ori pe săptămână, numai pâine de tărâţă şi apă. 

Împăratul Babilonului tot întreba pe slugile lui: 

— Nu a murit regele Manase? 

Iar ei răspundeau: 

— N-a murit, măria ta. Este încă viu şi se mişcă în cuşca aceea! Mare lucru! 

Şi a trăit regele în acea cuşcă, legat cu lanţuri, nu o săptămână, nu o lună, nu zece luni, ci 
şapte ani şi ceva. 

Şi era înfricoşată minune să vezi un om legat cu capul la picioare, să-i dai puţină apă şi pâine 
de tărâță de două ori pe săptămână şi încă să mai supravieţuiască. 

Acest rege, de la care Dumnezeu nu a voit să ia scânteia de viaţă din el, după atâtea chinuri 
şi necaz şi canon ce avea acolo în aceste scârbe mari, rămăsese numai pielea şi oasele. Gândiţi-vă ce 
era acolo. Atunci el şi-a adus aminte de Dumnezeu şi a zis: „M-a adus Dumnezeu în acest chin şi 
canon pentru că L-am mâniat şi m-am întors de la EI şi am silit pe poporul lui Dumnezeu să jertfească 
la idoli!” 

Se gândea în inima lui: „Dacă m-a ţinut Dumnezeu cu zile până acum, oare ce vrea EI de la 
mine? Sigur că vrea mântuirea mea!” 

Atunci din adâncul inimii a început să suspine, să verse lacrimi şi cu văpaie de foc se ruga lui 

Dumnezeu: „Doamne, Dumnezeul lui Avraam, al lui Isaac şi al lui Iacov, Dumnezeul cerului şi al 
pământului! Doamne, Dumnezeule, dacă Tu ai făcut milă cu mine să nu mor eu atâţia ani să stau în 
lanţurile acestea grele şi să mai fie viaţă în mine, se vede că Tu aştepţi să mă întorc la Tine. 

Deci, Doamne Dumnezeul meu, nu pot pleca genunchii mei, nu pot să plec fruntea la pământ 
pentru că sunt împilat de lanţuri grele de fier şi de aramă, care mă trag şi mă ţin ca un belciug, cu 
capul la picioare şi nu pot să mă rog Ţie. 

Nu pot să fac metanii, nu pot să cad cu faţa la pământ, pentru că sunt legat. Ci, Te rog, 
Doamne, Dumnezeule, şi îmi plec genunchii inimii mele; adu-Ți aminte, Doamne, că dacă Tu vei 
face milă cu cei drepţi, nu-i nici o minune. Tu nu ai pus pocăință lui Avraam, lui Isaac, lui Iacov şi 
seminţiei lui celei drepte, ci ai pus pocăință asupra păcătoşilor. 

Deci, Doamne, Dumnezeule, dacă ai să faci milă cu mine, dacă ai să cauţi Tu în inimi, dacă 
ai să mă întorci pe mine la pocăință, dacă ai să mă ierți pe mine pentru păcatele care covârşesc nisipul 
de pe malul mării, atunci are să se cunoască, Doamne, cât de negrăită este mila Ta şi cât este de 
neajunsă de minte bunătatea Ta...”. 

Aşa rugându-se el din adâncul inimii lui şi vărsând şiroaie de lacrimi de durere mare în acel 
chin în care era, Preasfântul Dumnezeu şi-a adus aminte de dânsul şi a dat în gând acelui împărat, pe 
nume Asud, să-i dezlege acele lanţuri şi să-l scoată din cuşcă, din acea carceră. 

Când l-a scos, din cauza că a stat legat cu lanţuri de picioare, l-au dat de-a dura şi mergea ca 
un cerc. Oasele se făcuseră rotunde şi nu se putea întinde deloc. Gândiţi-vă ce jale era acolo să vezi 
un om făcut în formă de cerc, numai pielea şi oasele, şi să-ţi fie milă de el. Gândiţi-vă ce jale era 
acolo! 

Şi au început a plânge păgânii din Babilon zicând: „Mai există viaţă în omul acesta? Este 
fiinţă de om aceasta?” 

Atunci l-au lăsat liber şi au început să-l hrănească câte puţin, să-l îngrijească, şi în timp de 
câteva luni s-a ridicat pe picioare. Şi nu numai că s-a ridicat şi s-a făcut sănătos, dar împăratul 
Babilonului a spus: „Dumnezeul lui, Căruia i se închină, l-a iertat pentru aşa de mare pocăință”. Şi l- 
a trimis înapoi rege în Ierusalim! 

Manase a venit iar rege şi a adus pe tot poporul la închinarea lui Dumnezeu, făcând fapte 
bune, pe cât a putut până la sfârşitul vieţii şi apoi a scris rugăciunea aceea mare, pe care o zicem la 
Pavecernița Mare, numită rugăciunea lui Manase, regele iudeilor. 

Aţi văzut înţelepciunea lui Dumnezeu? Aţi auzit ce face Dumnezeu? Dintr-un rege păgân, ale 
cărui păcate covârsiseră stelele cerului şi nisipul mării, a făcut iarăşi rege şi sfânt, pentru că s-a pocăit 
din adâncul inimii, a vărsat lacrimi de foc şi a fost chinuit atâţia ani, cu atâta post şi cu atâta chinuire 
şi durere! Totuşi el nu şi-a pierdut nădejdea în mila lui Dumnezeu. 


CUGETAREA LA MOARTE 


Totdeauna să fii cu gândul la moarte, la judecată, la gheenă, la ultimul moment din viaţa, la 
Împărăţia cerurilor, la slava drepţilor, la hotărârea cea din ziua judecății, pentru că acestea ne țin treji. 
Dacă gândesc că am să mor şi nu ştiu când, câtă pregătire ne trebuie? 

Cine ne poate spune nouă că mâine ne mai întâlnim când răsare soarele? la să vedem? Ne 
putem pune garanţi că ajungem până mâine? laca nu pot să mă pun garant; că viaţa nu-i în mâna mea. 
Mă ia o durere, un junghi şi gata. Asta-i. Că dacă ai cugeta la moarte, te ajută foarte mult să nu 
greşeşti. 

Cel mai mare sfetnic, cel mai bun sfetnic, cel mai înţelept sfetnic, dacă vrei să ţi-l iei în viaţa, 
să ţi-o iei pe moarte! Aşa spun Sfinţii Părinţi. Filosoful Eubul, marele profesor al Alexandriei, l-a 
întrebat pe Sfântul Vasile: 

— Vasile, care-i firea filosofiei? Care-i cea mai înaltă filosofie? 

— De-a pururea să cugetăm la moarte. 

Ce suntem noi, fraţilor? Ţărână! „O mâna de pământ în fundul unui mormânt”, asta suntem 
noi. Ce ne lăudăm? Ce ne încăpățânăm? Ce, am făcut noi alt soare, alte stele, alte ceruri? Cea mai 
mare nebunie e să se înalțe omul în sine. Cea mai mare nebunie e să nu-şi cunoască omul neputinţa 
sa. 

Te ia un junghi de cu seară şi până dimineaţa eşti gata! Te-ai dus, ai murit fără pocăință, te- 
ai prăpădit! 

Unde sunt tiranii? Unde-s împărații lumii? Unde-s puternicii veacului? Unde-s şahinşahii 
Persiei? Unde-s împărații Chinei? Unde-s sultanii turcilor? Unde-s faraonii Egiptului? Unde-s 
napoleonii Franţei? Unde-s țarii ruşilor? Unde-s cezarii Romei? Unde-s kaiserii şi împărații 
Germaniei? Unde-s măi? Unde-s? 

În fundul iadului, dacă n-au făcut bine! Şi dacă au făcut bine, ferice de ei că au plecat de la o 
împărăție la alta. 

Dumnezeu judecă pe toţi acuşi. Potopul atomic este la clanţa uşii. Într-o clipeală de ochi ne 
putem topi. Şi atunci o să vadă omule cine a mâniat şi pe cine a supărat. Dacă Dumnezeu aşa-i de 
bun, ţi-a dat ţie viaţa, minte, vedere, auz, miros, gust, pipăire, hrană, aer, lumină, simţiri. Ţi-a dat 
toate, toate şi te ţine şi porunceşte pământului să scoată atâtea feluri de hrană, de fructe, de dulceţi. 

Ce n-a făcut EI pentru noi? Şi să-nchizi ochii şi să spui: „Păi, dar n-am ştiut!” Ia gândiţi-vă 
câtă nebunie e aici! Câtă hulă! Pus-au asupra cerului gura lor — cum spune în Psaltire. 

Vai de noi! Mai bine nu ne mai năşteam pe faţa pământului, decât să zicem una ca asta. Vai 
de noi şi de toţi aceia care cred vreodată că fără Dumnezeu pot face ceva. Vai de noi! Mântuitorul a 
spus: Rămâneți întru Mine şi Eu întru voi, că fără Mine nu puteţi face nimic. Ce putem face noi? lată 
acum vine-o săgeată şi gata! 

Dar unde te duci? Că dac-ar fi iadul după sute de mii de ani, ar fi tare puţin. Că ai crede: „Măi, 
după două sute de mii de ani tot am să scap!” Dar acolo-i veşnicie. 

Sfântul Antonie le spunea ucenicilor: „Pururea aduceţi-vă aminte de veşnicie. Pururea să 
gândiţi că, dacă seara te-a apucat asfinţitul soarelui, nu eşti sigur că ajungi până dimineaţă. Şi dacă 
dimineaţa ţi-a răsărit soarele, nu eşti sigur că mai apuci apusul. Că nu este viaţa în mâna noastră”. 

Vai de mine! Nu spune în Psaltire: Doamne, Tu ai pus cu palme măsurate zilele mele? 

Că ce n-ar da omul să mai trăiască un ceas, când vine moartea? Să vă zic o istorioară. 

Era un împărat al Persiei. Acesta a fost foarte iubitor de aur. Şi-a făcut mobilă de aur, şi-a 
făcut case şi totul a spoit în aur — şi mobila din casă a făcut-o din lemn caspias, un lemn pe care nu-l 
arde focul, mai frumos se face în foc. Dar era atât de iubitor de aur, că a adunat şaptezeci şi cinci de 
lăzi de aur — bani de aur, monezi —, fiind zgârcit; şi a pus bir mare pe popor şi a asuprit lumea în tot 
chipul. Femeia lui era o femeie înțeleaptă: 

— Măi omule, dar cât o să trăim noi de aduni atâta aur? 

— Taci! Aurul este mai puternic decât toate. 

Şi s-a îmbolnăvit de moarte împăratul. Atunci a adunat toţi înţelepţii Persiei să-i întrebe cât 
mai are de trăi. Şi avea un preasfânt filosof şi doctor, pe care îl chema Sindonie. 

Acela îi spunea numai adevărul în faţă. Şi împăratul avea ciudă pe el, că nu-l măgulea. Sunt 
şi oameni făţarnici, vicleni, care măgulesc: „Măria ta în veac ai să trăieşti!” Dar acela îi spunea 
adevărul: „Uite aşa trebuie să faci”. 

Împăratul l-ar fi pierdut, că putea să-l piardă ca împărat, dar zicea mai târziu, când se trezea: 
„Măi, ăsta are dreptate, că totdeauna îmi spune cam ce-i drept!” Alteori îl ura, că totdeauna adevărul 
este urât. Mântuitorul a spus: Dacă Mă urăsc pe Mine şi pe voi vă vor uri. 

Şi chemă împăratul doctori şi filosofi, care-i ziceau: „Măria ta, ai să trăieşti atâţia ani!” 

— Ia chemaţi pe Sindonie! a zis împăratul. Sindonie, ce zici tu, mai trăiesc? 

Acela i-a pus mâna la puls. 

— Nu răsare soarele mâine dimineaţă şi eşti gata! 

— Aşa spui? 

— Da! Dacă nu, capul meu să fie jos. Lasă-mă să traiesc până mâine! 

Îi chemă pe ceilalţi: 

— Da, măria ta, ziceau ei, eşti bine, ai să mai trăieşti! 

— Eu dacă mai trăiesc mai mult de cât a zis Sindonie, pentru fiecare ceas dau câte o ladă de 
aur, care îmi mai dă un ceas de viaţă! Cu cele 75 de lăzi de aur, tot mai am şaptezeci şi cinci de 
ceasuri de trăit! a zis împăratul. 

Şi ei toţi ziceau: 

— Măria ta, ai să trăieşti! Eu îţi fac injecții; da, eu îţi fac frecţie; da, eu îţi dau medicamente; 
da, eu te trag de picioare... — numai ca să capete o ladă de aur! 

Îl chemă iar pe Sindonie: 

— Ce zici tu, Sindonie? Îţi dau şi ţie o lada cu aur, dacă mai trăiesc un ceas. 

— Mie dacă mi le dai pe toate, nu-ţi pot da, nu numai un ceas, dar nici măcar o clipă, că nu-i 
viaţa de la noi, este de la Dumnezeu. 

— Şi ce zici? 

— Cum ţi-am spus: nu-ţi răsare soarele. Când va mai fi o jumatate de ceas până atunci, te-ai 
dus. 

Iar ceilalți ziceau: 

— Măria ta, lasă-l pe Sindonie; dă paralele încoace că facem noi ce facem. Aducem 
medicamente, din nu ştiu care ţară... 

Împăratul era gata să dea şi cele şaptezeci şi cinci de lăzi pentru a trăi: 

— Măi, dau o ladă pe ceas! Numai să nu fie cum a zis Sindonie. 

Şi parcă ce mai erau 75 de ceasuri? Nebunie. Să se lege omul de viaţa asta! 

Uite ce-i, frate, când este vorba de adevăr, să spui numai adevărul. Că viaţa nu-i la noi, că 
mai dai tu o ladă de aur să mai trăieşti un ceas. 

Dar eu, cât n-aş mai da când mor să-mi mai dea Dumnezeu un ceas să mă pocăiesc! Vezi cât 
este de scumpă viaţa? Dar dacă vrei să trăieşti în vecii vecilor, fă voia lui Dumnezeu, întoarce-te 
la pocăință şi fă fapte bune şi vei trăi în vecii vecilor, iar dacă nu, te aşteaptă muncă şi chin în 
vecii vecilor. 

Ferească Dumnezeu de asta! Ferească Dumnezeu! De aceea am spus să nu punem baza în 
oameni, Doamne fereşte, şi în cuvintele lor. Fiecare este o mână de ţărână întinată, în fundul unui 
mormânt. 

Du-te la cimitir să-mi areţi care-i împăratul şi care-i ostaşul; care-i ministrul şi care-i general. 
Du-te acolo, la cei care-au murit de 50-60 de ani. Acolo să-mi areţi tu unde-i mitra arhiereului, unde- 
i coroana împăratului, unde-i bastonul filosofului, unde-s galoanele generalului; arată-mi mie acolo, 
să vedem! Suntem egali cu toţii acolo. Suntem ţărână cu toţii acolo. Şi poţi să spui că nu-i un adevăr? 
Nu poţi spune, în veacul veacului. 

Iată ce suntem! Să nu nădăjduim în viaţa aceasta. Că pe toţi îi înşală viaţa asta şi îşi bate joc 
de toţi. Te duci în fundul iadului, dacă pui bază pe dânsa. lar dacă în această puţină viaţă pe care-o 
mai avem, facem ceva pentru mântuirea sufletului, apoi cel care face aşa este cel mai înţelept om din 
lume. În puţină vreme, cât ţine viaţa — că-i o trecere, o vizită pe pământ — putem câştiga veşnicia, 
viaţa veşnică. 

De aceea nu trebuie să-ţi pui nădejdea în putregaiul ăsta de trup, sau în bani, sau în dregătorii, 
sau în cinste, sau în palate, sau în bogăţie, sau în ştiinţă, sau în meşteşug, sau în frumuseţe, sau în 
orice vrei; că toate-s nălucire. 

N-auzi ce cântă Sfântul loan Damaschin? Mare înţelepciune! 

Toate sunt mai neputincioase decât umbra, toate sunt decât visurile mai înșelătoare, 
într-o clipeală pe toate acestea moartea le apucă. Ci veniţi, iubiții mei fraţi, răposatului să-i 
cerem odihnă de la Hristos şi sufletelor noastre mare milă. 

Asta-i stihoavna ce se cântă când mergi şi duci mortul la groapă. Ai auzit ce spune? „Toate 
sunt mai neputincioase decât umbra. Toate sunt decât visurile mai înșelătoare. Într-o clipeală pe toate 
acestea moartea le apucă”. Că de ce au plâns Sfinţii Părinţi toată viaţa lor? De ce li s-au uscat şi le- 

au căzut genele de la ochi de lacrimi, ca Sfântului Arsenie cel Mare? Purta o basma în sân şi atâtea 
lacrimi vărsa, că pururea îşi ştergea ochii. Mintea îi era la cer! I-au căzut genele de la ochi şi a fost 
şaptezeci de ani numai în pustie. Pentru ce? Pentru că cugeta la veşnicie. 

Vine unul la mine, nu se lasă de un păcat şi încă era om bătrân, şi-mi zice: 

— Părinte, să-mi dai canon aspru, că nu mă pot lăsa de fumat. 

— Mosule, lasă ţigara, că te duci în fundul iadului! 

— Părinte, m-am obijnuit şi n-o pot lăsa. 

— Mosule, eşti bătrân şi nu ştii când vine moartea! 

— Vreau să scap de ea, dar nu ştiu cum! 

— Dacă nu te poţi lăsa de păcat, cum ai să rabzi focul iadului? 

— Mi-e frică de iad, dar de fumat nu mă pot lăsa! 

Aveam un sfeşnic cu o lumânare mai groasă şi-i zic: 

— Ia vino încoace! la ţine degetul la lumânare! 

— Văleu! Nu pot! 

— 'Ține-l acolo! 

Şi-i iau mâna şi 1-0 ţin eu. 

— Nu pot, părinte, mă arde! 

— 'Tine-o acolo, frate! Când ţi-o veni dracul cu pofta, pune-o lumânare şi ţine mâna. Vrei să 
te duci în iad? Acolo nu-i o lumânare. Cuptoare cu foc, de miliarde de ori mai tare ca ăsta. Pune mâna 
în foc şi vezi! Stai până ce arde, până ce-o curge sângele, până ce-or cădea ciolanele! Să vezi, mai 
vine pofta? 

— Bine zici, părinte, aşa am să fac! De-acum nu-mi mai trebuie să pun ţigara în gură câte zile 
Vol avea. 

— Şi dacă te mai robeşte vreo patimă să ţii mâna în foc şi să n-o iei de-acolo până nu-ţi vei 
aduce aminte de focul iadului. Şi acesta ţi-i canonul: să zici „Doamne lisuse...” şi să pui mâna în foc. 
Să vedem, o să-ţi mai trebuiască spurcăciuni? 

Eheee, păi dacă uităm de focul acesta, de cel veşnic nu scăpăm! 

Vai de noi, căci degeaba am mai văzut soarele pe pământ. Ce, crezi că-i glumă, frate? Îţi 
spune Hristos, ţi-au spus proorocii, i-au spus patriarhii, ţi-au spus drepţii şi vine Dumnezeu din cer 
şi-ţi spune că este foc veşnic. Unde focul lor nu se stinge şi viermele lor nu doarme. 

Vine Dumnezeu să-ţi spună că este foc veşnic! Cine trebuia să ne mai spună, fraţilor, de ziua 
judecății? Ţi-a spus: Legaţi-i mâinile şi picioarele, aruncaţi-l în întunericul cel mai dinafară. Este 
glumă asta? 

Dumnezeu spune! Ţi-a spus că este gheenă, foc negru fără lumină, de miliarde de ori mai 
fierbinte că acesta şi n-are fund şi n-are margini în veacul veacului, unde se chinuiesc dracii şi cei 
mai păcătoşi. 

Ai văzut istoria aceea cu călugărul Andrei? Care a stat un ceas în gheena şi i s-a părut mai 
mult de trei sute de ani. Este scrisă în „Viaţa Repausaţilor”. Ai văzut ce minuni! Ei, gândiţi-vă! Ce, 
e glumă? 

„Dac-am venit Eu din cer să sufăr pentru tine, să-Mi vărs sângele cel preasfânt şi preacurat, 
să-mi pun viaţa şi sufletul pentru tine şi ţi-am spus că este muncă veşnică! Ce mai poţi să spui acum? 
Când îţi spun: Duceţi-vă de la mine, blestemaţilor, în focul cel veşnic!” Câtă dreptate are EI! Şi: 
Veniţi, binecuvântaţii Părintelui Meu, moșşteniţi Împărăţia cerurilor, cea gătită vouă de la 
întemeierea lumii! 

Ai văzut? Pentru unii este gătită Împărăţia şi pentru alţii munca cea veşnică. Ferească 
Dumnezeu! Să stăm bine, să luăm aminte! Că ne înşală ticăloasa asta de viaţă, şi hoitul ăsta de trup 
ne trage numai la moarte. Numai la moarte. 

EI este cel mai bun prieten al dracului; cel mai bun dintre toți. El te trage la mâncare multă, 
la băutură multă, la somn mult, la curvie, la distracţie, la lene, la dezmierdare, la iubire de bani, la 
iubire de averi. 

Uite dracul cum te trage la păcat! Tovarăş rău şi viclean, care pururea ne înrobeşte, pururea 
ne spurcă şi pururea ne îngrozeşte şi desparte îngerul Domnului de la noi. Cel mai mare duşman care 
trage la moarte şi la muncă veşnică; fire stricată din Rai, coruptă, care ne luptăm atâta cu el să-l 
tragem la bine şi el iar la rău se duce. 

Dar Dumnezeu a venit cu darul Lui şi ne-a dat Botezul şi atâtea arme; şi pocăinţa şi 
mărturisirea ca să ne putem îndrepta, să ne putem mântui. 


DESPRE MOARTE 


Cine poate să fie sigur că vom ajunge până mâine sau peste un ceas? De aceea, pentru că viaţa 
noastră este nesigură pe pământ şi toate se opresc la mormânt, în cele ce urmează vom vorbi despre 
două lucruri: despre moarte şi conştiinţă. 

Mai întâi, după dreptate, să vorbim despre moarte. Porunca cea dintâi a lui Dumnezeu, după 
greşala protopărinţilor noştri, a fost acesta: Cu moarte veți muri. Şi într-adevăr, după călcarea 
poruncii, două morţi au venit asupra neamului omenesc. Adam, după 930 de ani, şi Eva, după 950 de 
ani, au primit moartea trupească, iar moartea duhovnicească a fost lungă de 5508 ani, până la venirea 
în trup a Noului Adam — Hristos, Dumnezeul şi Mântuitorul nostru. 

Dar oare din care pricină Adam a numit-o Eva, adică „viaţă”, deşi se cuvenea s-o numească 
moarte, că prin ea a venit moartea în lume? Aşa era cu dreptate. Dar în loc s-o numească moarte, o 
numește viaţă, că zice: Și a pus Adam numele femeii sale Eva, ce se tâlcuieşte viaţă. 

Deci cum prin Eva vine moartea şi Adam o numeşte viaţă? Care-i pricina? Care-i taina 
dezlegării aici? lată care! Să auzim ce spune Sfântul Grigorie de Nyssa: „Pentru două pricini Adam 
a pus numele femeii sale Eva, adică viaţă. Mai întâi că ea trebuia să fie maica tuturor celor vii după 
trup, că ea a născut primul copil, pe Cain, şi a adus în viaţă prima ființă omenească. A doua, că prin 
Eva cea tainică, prin strănepoata Evei celei dintâi, adică prin Preasfântă, Preacurata Născătoare de 
Dumnezeu şi Pururea Fecioara Maria, avea să vină în lume viaţa, adică Hristos. 

lată pentru care pricină Adam, fiind prooroc şi făptură cea dintâi a lui Dumnezeu, a proorocit 
ca Evei să 1 se pună numele acesta, pentru aceste două pricini. Mai întâi, că va fi maica tuturor celor 
vii, cum arată Scriptura — deci o tâlcuire o avem în Scriptură şi una în Tradiţie, de la Sfinţii Părinţi — 
„iar a doua, că deşi moartea a venit prin femeie, tot prin femeie va trebui să vină la plinirea vremii şi 
Viaţa. 

A luat satana în Rai trei lucruri, pentru a dărâma neamul omenesc: femeia, lemnul şi 
neascultarea. La plinirea vremii, Noul Adam — Hristos — tot cu aceste trei arme l-a biruit pe satana: 
femeia, lemnul şi ascultare. Cu cele împotrivă pe cele împotrivă le-a surpat. 

Cu ascultarea lui Hristos de Părintele ceresc până la moarte cu moartea pe Cruce, a vindecat 
neascultarea lui Adam şi a noastră; cu lemnul Crucii s-a vindecat rana cea venită din lemn; gustarea 
din lemnul oprit, prin gustarea fierii şi a oţetului; şi prin Preasfânta, Preacurata Fecioară Maria, Eva 
cea tainică, s-a vindecat păcătul Evei şi moartea care a venit în lume. 

Dar cuvântul nostru priveşte în altă parte. Au trecut de la Adam până la potop 2642 de ani. În 
acest timp n-a scăzut din viaţa omului nimic. 

A trăit Adam 930 de ani şi Eva 950 de ani, iar Noe, alt Adam al omenirii, a trăit 950 de ani. 
Noe, fiind mare prooroc şi plăcut lui Dumnezeu din neamul său, a avut mare grijă să păzească în 
toată vremea lui, de când s-a născut, un mare dar: oasele lui Adam, corpul lui Adam, strămoşul lui. 

Cele mai scumpe moaşte din lume le păstra el şi până la dânsul le-au păstrat alţi patriarhi mai 
vechi decât dânsul. Noe a fost al optulea de la Adam, iar Matusalem, al şaselea. Şi le-au dat unul la 
altul, pe un dar preascump, prima zidire ieşită din mâna lui Dumnezeu: oasele lui Adam. 

Noe, când era de 500 de ani, aţi auzit Scriptura, s-a căsătorit, şi 100 de ani trăind, a avut cei 
trei fiu: pe Sim, Ham şi lafet. Şi când era Noe de 600 de ani a început potopul şi a ţinut un an de zile 
furia potopului. 

A plouat 40 de zile şi 40 de nopţi, iar corabia deabia la un an de zile s-a oprit, pentru că ai 
auzit ce spune la Facere: Jar din luna a zecea până în luna a şasea au scăzut apele, trei luni de zile, 
şi de-abia au început să vadă vârfurile munților celor mai mari din lume. 

Să fi fost atunci cu corabia lângă Noe, să vezi în toată România de-abia vârful Ceahlăului sau 
al Negoiului, sau Moldoveanul, sau vârful Ineului din Maramureş, sau, dacă erai în Asia, vârful 
Himalaia sau alți munţi. Abia se zăreau atunci numai vârfurile munţilor, iar vuietul apelor şi 
tulburarea văzduhului nu încetase. 

Din luna a şaptea până în luna a patra mai scăzând apele, a dat drumul Noe porumbelului 
celuilalt. Când a ieşit Noe din corabie, lângă Munţii Ararat, azi în Armenia, pustiu era pământul, plin 
de mâl, plin de furia şi urgia lui Dumnezeu, că se înecase tot ce era viu, afără de cei ce erau în 
pântecele corabiei. Au iesit în câmpia Senar şi au adus jertfă lui Dumnezeu. 

Apoi s-a arătat curcubeul, după cum ştiţi, semn de legătură veşnică între om şi Dumnezeu, că 
nu va mai fi potop cu apă. Şi au ieşit fiii lui Noe — Sim, Ham şi lafet. Lui Sim i-a dat Asia, lui Ham 
i-a dat Africa — de aceea sunt negri acolo, că Ham a fost blestemat —, iar lui Iafet i-a dat Europa. 

Dar a avut grijă mare Noe, când a despărțit pe fu săi, că au plecat fiecare în altă direcție, după 
ce s-au înmulţit, să le dea un mare odor nepreţuit pe care îl purtase în corabie şi de care avusese grijă 
mai mare decât de tot aurul. Era trupul lui Adam, aşa cum l-a făcut Dumnezeu. Era scheletul lui 
Adam. Şi le-a zis Noe: „Dragii mei, pământul este înaintea voastră; de acum creşteţi şi vă înmulțiţi 
şi umpleţi pământul, că aşa a zis Dumnezeu”; că a doua oară a binecuvântat pe om cu acelaşi cuvânt 
dintâi, cum este scris în Biblie. 

„Eu nu vă dau aur, eu nu vă dau argint, eu nu va dau pietre scumpe. Acestea le veţi găsi voi 
pe pământ şi prin munţi şi oriunde. Vă dau un lucru mai scump decât toate: vă dau trupul 
protopărintelui nostru Adam, primul om din lume”. 

Şi le-a împărţit lor oasele lui Adam. Capul l-a dat lui Sim, în Asia, mijlocul l-a dat lui Iafet, 
înspre Europa, iar picioarele le-a dat lui Ham. Iar fiii lui Noe l-au întrebat: 

— Dar ce ne folosesc nouă acestea aşa de mult? 

— Mare folos veţi lua de câte ori veţi privi la dânsele! 

— Care folos? 

— Când veţi vedea capul lui Adam, vă veţi aduce aminte că sufletul lui este în chinurile iadului, 
pentru că a greşit lui Dumnezeu şi vă veţi trezi şi veţi zice: „Doamne, fereşte! Să nu ajungem ca 
strămoşul nostru! Să nu mâniem pe făcătorul nostru, că iată, oasele lui Adam sunt aici şi sufletul lui 
se chinuie în muncile iadului, pentru că a călcat porunca lui Dumnezeu”. 

lată filosofia cea mai înaltă pe care a dat-o Noe feciorilor săi: să nu uite că vor muri. Să vadă 
oasele lui Adam şi să-şi aducă aminte că şi ei sunt praf şi cenuşă şi îndată după moarte urmează 
judecată şi vai de acela care calcă porunca lui Dumnezeu. 

Cea mai înaltă filosofie de sub cer este cugetarea la moarte. Marele Vasile a fost întrebat 
de marele filosof din Alexandria, Eubul: 

— Spune-mi mie, o, minunatule! — că făcuseră şcoală împreună la Atena, pe vremea aceea 
fiind şi la Alexandria mare cetate de cultură creştină şi păgână —, spune-ne nouă care este cea mai 
înaltă filosofie a creştinului? 

Şi a zis marele Vasile: 

— Cea mai înaltă filosofie de sub cer este să avem de-a pururea moartea înaintea ochilor noştri. 

Pentru că strămoşii noştri, atâta vreme cât au avut moartea în față, n-au greşit. De câte ori în 
Rai le dădea satana în minte: „la duceţi-vă la pom şi mâncaţi!” — căci era frumos la vedere şi bun la 
gust rodul ce l-a omorât —, dar când se apropia, Adam zicea: „Nu mă duc”. „Dar de ce?” „A spus 
Dumnezeu că în ziua când voi mânca din pomul acesta, cu moarte voi muri”. Şi de frica morţii nu se 
apuca să mănânce. 

Văzând satana că sunt înarmaţi strămoşii noştri cu această armă puternică, adică cugetarea 
morţii, de către Făcătorul lor, ce-a gândit întâi? Să le smulgă din minte moartea. S-a băgat în şarpe, 
cum zice marele Vasile, că în Rai vorbeau toate animalele şi şarpele avea picioare înalte, nu mergea 

târâş. După ce l-a amăgit pe Adam, Dumnezeu l-a blestemat să se târască pe pântece, i s-au luat 
picioarele. Picioarele şarpelui sunt în pantece şi astăzi. Şi asta ca să se împlinească pocunca să meargă 
numai pe piept, să mănânce pământ şi să fie blestemat pentru că prin şarpe a reuşit satana să intre şi 
să vorbească cu Adam. 

— Ce-a zis Dumnezeu? a întrebat şarpele. 

— lată ce a zis, a răspuns Adam: „Toţi pomii Raiului, toate grădinile, desfătarea asta negrăită 
este a noastră, dar din cutare pom să nu mâncăm”. 

— Dar de ce? a întrebat şarpele viclean. 

— A spus că oricând vom mânca, cu moarte vom muri. 

— Nu-i adevărat! — zice satana prin şarpe —, nu veţi muri cu moarte. 

— Cum se poate? Dar de ce? 

— Ştiţi de ce v-a spus Dumnezeu aşa? Se teme foarte tare că, dacă veţi mânca din pomul acela, 
vă veţi face dumnezei ca şi Dânsul veţi fi asemenea Lui, şi, din marea răutate ce are pe voi, ca să nu 
vă înălțaţi ca EI, v-a oprit să mâncaţi de acolo; că în orice zi veţi mânca, ochii voştri se vor deschide 
ŞI veţi fi ca nişte dumnezei! 

Auzi? Dumnezeu spune lui Adam că va muri şi şarpele îi spune că nu va muri! Şi Adam lasă 
pe Ziditorul său şi ascultă de şarpe, adică de satana, care vorbea prin gura şarpelui. Şi crezând aceasta, 
calcă porunca şi moşteneşte îndoită moartea: şi pe cea trupească şi pe cea duhovnicească! 

Părinților, iubiţi credincioşi, maicilor şi surorilor, câteva suflete sunteţi aici. Eu în viaţa mea, 
mi-a ajutat mila Domnului, am vorbit la mii de oameni pe la hramuri şi ori aş vorbi la două urechi, 
ori la două mii, tot atât mă costă. Dar suntem câteva suflete aici. Dacă n-am uita noi învăţătura cea 
preascumpă a Sfinţilor Părinţi şi a Sfintei Scripturi, noi n-am mai greşi lui Dumnezeu. 

Auzi ce spune dumnezeiescul şi preaînţeleptul Isus, fiul lui Sirah: Fiule, adu-ți aminte de cele 
mai de pe urma ale tale şi în veac nu vei greşi. 

Pentru ce? Dacă cuget la moarte, moartea mă opreşte şi de a gândi răul, nu numai de a-l vorbi 
sau a-l face. Eu ştiu că Dumnezeu o să-mi cântărească şi gândurile şi cuvintele şi lucrurile vieţii mele, 
când îmi voi da sufletul. 

Deci, dacă cuget la moarte, mă feresc de toate. Auzi ce spune în „Uşa pocăinţei”? Acea carte 
tratează patru lucruri: moartea, judecata, Rai şi iad. Eu cred că acea carte de ar fi tipărită în zeci de 
mii de exemplare şi dacă lumea ar înţelege-o, toţi ar merge în Rai. Atât de mult foloseşte pentru 
creştini cugetarea la moarte, că ne arată ce-i omul şi unde se duce şi ce va fi în ziua morţi sau a 
judecății. 

Acolo spune că cel mai mare sfetnic în viaţă nu este nici filosoful, nici îngerii, ci moartea: 
„la-ţi sfetnic, omule, pe moarte, şi atâta înţelepciune are să te înveţe, încât nici Solomon în toată 
înţelepciunea sa, nici îngerii, nici filosofii lumii, nimeni nu te va folosi pe tine ca moartea”. Pentru 
ce? Moartea te sfătuieşte: „Omule, nu gândi rău, că ai să mori! Nu fura, că ai să mori! Nu vorbi rău, 
că ai să mori! Nu uri pe fratele tău, că ai să mori! Nu te judeca cu altul, nu intenţiona să faci rău 
nimănui, ia seamă de sufletul tău, că ai să mori!” 

Câtă filosofie ne aduce moartea! Auzi ce spune Sfântul loan Damaschin: „O, moarte, mai 
bine te-am numi pe tine viaţă, că cel ce pururea cugetă la tine, pururea viază”. Vrei să ştii că nici 
Solomon nu poate învăţa atâta înţelepciune ca moartea? Zice marele Vasile: „Şi Solomon acela, 
iubitorul de înţelepciune, dacă n-ar fi uitat moartea, nu-l biruiau femeile, să ajungă de batjocura lor, 
să le facă şi capişte, să se lepede de Dumnezeu şi să se închine la idoli”. 

Iată, Solomon cel preaînţelept, cel plin de darul înţelepciunii, a ajuns închinător la idoli şi a 
zidit capişte zeilor, lepădându-se de Dumnezeu după 40 de ani de domnie. Pentru ce? A uitat că va 
muri. Pe el îl mustră cartea înţelepciunii lui Isus, fiul lui Sirah: Te-ai întărit în trup, te-ai întărit în 
păcat şi ai uitat pe Ziditorul, Care ţi-a dat înțelepciunea, cu care ai condus poporul acesta 40 de ani. 

Vai de noi şi de noi, că nu greşim până nu uităm de moarte. Nici un păcat nu trece de la minte 
la simţire, nici prin imaginația noastră, dacă avem înaintea ochilor moartea. Dacă uităm moartea, 
murim, dacă nu uităm moartea, trăim, suntem vii cu sufletul în vecii vecilor. 

Cine a gândit vreodată la moarte, şi-a nălucit-o cu mintea şi a greşit lui Dumnezeu vreodată? 
Deci prea bun tovarăş de drum, prea bună prietenă şi prea mare sfetnic ne este nouă moartea. Să nu 
ne temem de ea. 

Cel mai mare filosof în viaţă să avem moartea. Niciodată moartea nu te va învăţa de rău. 
Totdeauna îți va spune: păzeşte-te de păcate, omule, că ai să mori! Şi-ţi spune cel mai mare adevăr. 
Pentru ce? Pentru că-ţi spune negreşit că eşti trecător, vei muri şi vei sta înaintea lui Dumnezeu, că 
să dai seama de tot ce ai gândit, tot ce ai lucrat, tot ce ai făcut. 

Ce zicea Alexandu Macedon, mare filosof — învățase filosofia despre suflet şi moarte de la 
acel mare filosof din antichitate, Aristotel — când a luat împărăţia Persiei şi a bătut pe Darius şi 
împărăția Egiptului şi a luat împărățiile de lângă Eufrat şi împărăţiile lui Boz şi celelalte? Veneau 
filosofii şi îi spuneau: 

— Măria Ta, aur mult, pietre scumpe, palate are Darius şi sabia lui Darius este făcută în formă 
de octogon cu opt muchii şi are mânerul împodobit cu două kilograme jumatate de pietre nestemate 
şi poleită cu aur curat. Vino s-o vezi măcar! 

Iar el le-a răspuns: 

— Dacă-i moarte, nu-i nimic! Ce-am să fac eu cu sabia lui Darius în război? Uite, am sabia 
asta ca fulgerul în mâna mea, uşoară. Aceea-i paradă. S-o iau s-o leg la curea s-o ducă calul, să vadă 
lumea că străluceşte la brâu? 

— Vino, împărate, şi ia pe soţia lui Darius, că el a fugit şi l-au spânzurat doi oşteni. 

— Cine l-a spânzurat pe Darius? Cine le-a dat voie? Să-i spânzurați pe aceia, căci nu am dat 
eu ordin să omori omul! Am spus să iei împărăţia şi să-l laşi să trăiască — că el cucerea toate 
împărăţiile şi trecea mai departe. Alţii îi ziceau: 

-— la una din felete lui Darius, căci are cele mai frumoase fete de pe lume! Doua fete are. 

Şi Macedon le-a zis: 

— Să nu le aduci să le văd, că-ţi tai capul. Eu, care am cucerit atâtea popoare cu puterea lui 
Dumnezeu, mă biruiesc de frumuseţea unei femei? 

Acest împărat a murit la 35 de ani necăsătorit şi otrăvit — ştiţi istoria lui —, dar totdeauna se 
gândea la moarte, cum îi spuneau Ptolomeu Filadelful şi Seneca, secretarul lui, şi Antioh şi Nicanor 
şi Vizantie şi ceilalţi şi Chir cu toată suita lui: 

— Măria Ta, nu-ţi pasă de nimic; nici de aur, nici de frumuseţe! 

— Nu! Dacă-i moarte, nu-i nimic! 

De aceea şi când murea, după ce a bătut toate împărăţiile, când a văzut că-i dăduseră otravă 
dulce nepoţii lui, a zis: 

— Astăzi am băut pahar dulce şi amar! 

— Ce este, măria ta? 

— Mor! 

Se adunaseră filosofii, generalii, împărații, care pe unde îi pusese. Iar el le-a zis: 

— Eu nu mă tem de moarte! Eu cred întru unul singur Dumnezeu, cum m-a învăţat arhiereul 
evreilor, când am cucereit Palestina. Acela mi-a spus că este un singur Dumnezeu. 

— Cum îl cheama pe Dumnezeul vostru? l-am întrebat pe arhiereu. 

— Unul este Dumnezeu, Care a făcut cerul şi pământul. ÎL cheamă Savaot! 

— Ce înseamnă Savaot? 

— Dumnezeul oştirilor. 

— Nu cumva conduce oştirile de jos? 

— N-ai grijă, măria ta! El conduce oştirile cele din cer. Cu acelea nu te poţi măsura! 

— Aceluia mă închin şi eu. 

Aşa a cunoscut Alexandru Macedon pe Dumnezeu şi a început să fie un om foarte milostiv. 
Când era să moară, l-au întrebat generalii lui: 

— Măria ta, din ce să-ţi facem mormântul? Din marmură? De aur? De pietre scumpe, de 
iachint, de hrisolit, de onix, de ametist sau de rubin? 

Toate pietrele scumpe i le-au spus. 

Iar el le-a răspuns: 

— Dacă-i moarte, nu-i nimic! Să nu-mi faceţi mormântul meu din aur şi din alte pietre scumpe. 
Ci să-mi faceţi mormântul şi sicriul de granit şi să nu cumva să mă îmbrăcaţi în haine aurite. Ci 
simplu, ca un simplu om. Şi să lăsaţi la sicriu două găuri: una în stânga şi una în dreapta. 

— Da de ce asta? 

— Pe acolo să-mi scoateţi mâinile mele şi să le lăsaţi goale, ca să vadă toţi că nimic n-am luat 
cu mine după moarte. 

Vedeti, fraţilor, înţelepciunea împăratului Alexandru Macedon? Să nu creadă cineva că, după 
moarte, va lua ceva cu dânsul. Ce-au folosit faraonii Egiptului că au pus în piramide atâta aur şi argint 
şi au făcut căruţe cu cai de aur? Le găsesc alţii şi se îmbogăţesc la muzee. Ce le-a folosit? Le-au luat 
cu ei? Nu. Ştii ce-au luat cu ei? Fapta bună! Dacă au făcut-o, au fost înţelepţi. 

Şi faraonii Egiptului aveau mare filosofie despre moarte. 

E1 aveau un mare dregător, care era plătit la curtea împărătească, numit omul morţii. Şi când 
bea împăratul şi mânca şi cânta muzica şi se veselea, venea acest slujitor cu o căpăţână de mort şi i- 
o punea pe masă şi atât zicea: „Împărate, mănâncă, bea, şi te veseleşte, dar adu-ţi aminte că ai să 
mori!” 

Dar să revenim, că pentru moarte sunt încă multe de spus, mai cu seamă la aceştia cu haine 
negre, că noi călugării avem mari jurăminte înaintea lui Dumnezeu înaintea lui Dumnezeu şi cugetăm 
totdeauna la moarte. Că moartea nu alege nici tânăr, nici bătrân, nu te caută la contingente, la buletin 
de identitate, la livret. Nu te caută că eşti mirean sau călugăr, pregătit sau nepregătit. 

Să ne ajute Preasfântul Dumnezeu când vom închide ochii, să nu ne găsească nepregătiţi. 


ALT CUVÂNT DESPRE MOARTE 


De nimic nu-i mai sigur omul pe pământ decât de moarte. Că ai să trăieşti mai mult, nu ştii; 
că ai să fii bogat, nu ştii; că ai să fii mai sănătos decât eşti, nu ştii; dar că ai să mori, ştii. Şi nimeni 
nu poate contesta acest adevăr. 

Auzi ce a spus Dumnezeu la începutul lumii: Cu moarte veți muri. lar dumnezeiasca 
Scriptură, la Isus, fiul lui Sirah, spune: Toți murim. 

Să ştiţi un lucru: Moartea este viaţă pentru cei ce nu uită de dânsa. Atâta vreme cât strămoşii 
noştri, protopărinţii noştri Adam şi Eva, n-au uitat moartea, ei erau în Rai. Dar cum au uitat de moarte, 
au murit cu sufletul şi, după nouă sute şi ceva de ani, au murit şi cu trupul. 

Deci, moartea, cum zice Sfântul loan Damaschin, este viaţă pentru cei ce nu uită de ea. 
Moartea, dacă noi nu uităm de ea, ne aduce viaţa veşnică. 

Sfântul Vasile a fost întrebat de marele filosof Eubul, prietenul său din Alexandria: 

— Care este cea mai mare filosofie din lume, mai ales din lumea creştină? 

EI i-a răspuns: 

— De-a pururea să cugetăm la moarte. 

Aceasta este cea mai înaltă filosofie! Pentru ce? Cine cugetă la moarte, nu moare cu sufletul. 
Cine cugetă la moarte, se fereşte de păcat. Că auzi ce spune Apostolul Pavel: Plata păcătului este 
moartea. Cine îşi aduce aminte de moarte, nu păcătuieşte. Auzi ce spune Isus, fiul lui Sirah, în cartea 
înţelepciunii sale: Fiule, adu-ţi aminte de cele mai de pe urmă ale tale şi în veac nu vei greşi. 

Deci, ţineţi minte! Marele Apostol Pavel, cel mai mare vas al alegerii, trimis de Hristos spre 
luminarea neamurilor, auzi ce spune: În toate zilele pomenirea morții pururea o avem cu noi. Şi 
iarăşi: În toate zilele mor! În toate zilele murea păcatului şi via lui Hristos şi în toate zilele pomenirea 
morţii o avea în inima sa. Pentru ce? Ca să nu moară cu sufletul. 

Cine uită de moarte, uşor cade în mreaja ei, uşor moare cu sufletul şi se duce în gheenă! 

Dumnezeieştii Părinţi ne învăţa aşa: Omule, dacă vrei să-ţi iei un sfetnic şi un dascăl în 

viaţă, ca să te povăţuiască sigur la calea mântuirii, nu lua pe nimeni altul decât pe moarte! Cel 
mai mare sfetnic care ne poate povăţui la Împărăţia cerurilor este moartea. Numai să nu uităm acest 
sfetnic, acest profesor, acest dascăl, ci totdeauna să-l avem înaintea ochilor minţii noastre. 

Moartea atât de bine te sfătuieşte, dacă nu uiţi de ea, atâta înţelepciune te învăţă, încât nici 
Solomon, întru toată înțelepciunea sa, nu poate să te înveţe cât te învaţă moartea. Că zic dumnezeieştii 
Părinţi: „Nici Solomon nu cădea în plăceri şi în robia desfrânării cu femei, dacă avea moartea înaintea 
ochilor lui”. 

Dacă şi el ar fi avut dascăl pe moarte, moartea era mult mai înţeleaptă decât dânsul şi l-ar fi 
oprit de la păcat. Dar a uitat de moarte şi a căzut în mocirla răutăţilor, pentru că n-a vrut să aiba un 
sfetnic mai scump decât toţi, adică pe moarte. 

Iată cum te opreşte moartea de la păcat: 

Trupul cugetă împotriva duhului, cum zice Sfântul Apostol Pavel. Când trupul se ridică cu 
razboi împotriva sufletului că să-l spurce, atunci întreab-o pe moarte: 

— Ce zici, moarte? Să fac păcătul acesta, care mă îndeamnă trupul? Şi ea îţi va spune: 

— Nu fă păcătul, că vii în mâna mea şi te duc în gheenă! 

Te îndeamnă diavolul să furi? Întreab-o pe moarte. Şi ea îţi va spune: 

— Nu fura, că-i poruncă, şi vii în mâna mea! 

Te îndeamnă diavolul la desfrâu? Te îndeamnă diavolul la înjurat, la beţii, la fumat, la toate 
răutăţile? Întreab-o pe moarte: 

— Ce zici, moarte, să fac? Să vezi ce spune moartea: 

— Nu face acestea, că vii în mâna mea! Acuşi mori! Doar nu rămâne aici nimeni şi eu te arunc 
în gheenă! 

Deci moartea este de mare folos şi întotdeauna trebuie s-o avem înaintea ochilor! Iar când te 
îndeamnă diavolul să faci un păcat, întreab-o pe moarte: 

— Ce zici moarte? Tu eşti dascălul meu! Ce să fac? 

— Nu fă, că plata păcatului este moartea, şi mori cu sufletul şi vii în ghearele mele şi te duc în 
gheenă şi acolo te munceşti în vecii vecilor! 

Deci iată cât este de bună moartea, dacă ne-o punem sfetnic nouă! Cugetarea la moarte ne 
opreşte de la păcat întotdeauna şi ne învaţă să facem numai bine. De aceea, vai de acela care uită de 
moarte, că acela moare cu trupul la vremea lui, dar cu sufletul moare în clipa când face păcătul. 

Dacă am avea întotdeauna moartea înaintea ochilor, n-am face păcătul, nu numai cu lucrul, 
dar nici cu cuvântul, nici cu gândul, pentru că Dumnezeu judecă şi păcătul cu gândul ca păcat 
desăvârşit. 

Ce spune dumnezeuiescul părinte Efrem Sirul? „Nu vă aruncaţi în negrijă, fraţii mei, pentru 
păcatele cu gândul, că ar fi uşoare. Dacă păcatele cu gândul ar fi uşoare, nu socotea Însuşi Hristos, 
înţelepciunea lui Dumnezeu, preacurvie întru pofta de femeie şi ucidere întru ură de frate”. Numai ai 
cugetat cu patimă la femeie şi te-ai făcut preacurvar! Numai ai cugetat cu ură asupra fratelui tău şi îl 
urăşti şi eşti ucigaş! Ai auzit? Preacurvie din gândire şi ucidere din ură împotriva fratelui. 

Vezi? Însă moartea nici aici nu te lasă. Moartea te opreşte nu numai să nu treci la păcatul cu 
lucrul, ci nici la cel cu gândul. Pentru că Dumnezeu osândeşte gândurile ca pe fapte, în Legea Darului. 

Fraţi mei, fericit şi de trei ori fericit este omul acela care şi-a luat sfetnic pe moarte. 
Totdeauna când îl luptă lenevia să nu facă rugăciune, să nu-şi facă canonul dat de duhovnic; când îl 
luptă diavolul să nu păzească posturile, să dezlege la mâncare de dulce, când nu trebuie; sau când îl 
luptă diavolul să fure, sau să adune avere, sau să se răzbune pe altul, sau să curvească, sau să înjure, 
sau să se îmbete, sau să fumeze, el s-o întrebe pe moarte: 

— Ce zici, moarte, să fac lucrul acesta? 

Şi moartea îi spune: 

— Nu. Nu fă! Că plata păcătului este moartea. Eu vin îndată după păcat şi te iau şi te duc în 
gheenă! 

Iată în ce chip moartea, de care noi ne temem, ne este cel mai mare prieten şi cel mai mare 

sfetnic în viaţă, spre viaţa veşnică. 

Filosofia noastră, a creştinilor, nu este să fugim de moarte. Dar ce? Să ne pregătim de moarte! 
Să o aşteptăm să vină la noi. Şi cum? Să ne mărturisim curat păcatele, să ne facem canonul, să ne 
împăcăm cu toţi, să încetăm de la păcate, să facem fapte bune şi atunci vom aştepta moartea ca pe o 
mare paradă, ca pe o sărbătoare. 

Auzi ce spune Sfântul Efrem: Bărbatul mustrat de conştiinţă sa pentru păcate, foarte tare 
se teme de moarte, iar omul drept aşteaptă moartea ca pe o mare sărbătoare! Să vină să-l treacă 
din moarte la viaţă, că veacul de acum este moartea sufletului, pentru cei ce se robesc de dânsul. 

Noi ne temem: „Vai de mine, mor!” Ne temem! Dar să nu ne temem de moarte. Să ne temem 
de păcat, că păcătul ne duce la moarte. Pentru că plata păcătului este moartea şi adevărata moarte a 
sufletului este păcătul! 


DESPRE MOARTEA CELOR PĂCĂTOŞI 


Să vă spun două cazuri de morţi năprasnice, să vedeţi cum mor cei ce nu se tem de Dumnezeu 
Şi nu vor să se pocăiască. 

A venit o biată femeie din Ardeal şi mi-a spus: 

— Părinte, bărbatul meu, de când m-am căsătorit cu el, nu mergea la biserică, nu se ruga, nu 
postea, înjura şi era beţiv şi desfrânat. Şi iată cum l-a pedepsit Dumnezeu. Acum, în Săptămâna Mare 
dinaintea Sfintelor Paşti, a venit acasă de la lucru şi mi-a poruncit să-i tai o pasăre şi să-i fac mâncare 
cu carne. Degeaba am căutat eu să-i spun că-i păcat, că este săptămână Sfintelor Patimi. De frică să 
nu mă bată, am făcut ce mi-a poruncit el. 

Seara, când a venit de la lucru, m-a întrebat: 

— Al făcut varză cu carne? 

— "Ți-am făcut, i-am zis eu. Este în bucătărie. 

Pe când mânca, l-a pedepsit Dumnezeu, că s-a înecat şi a murit cu carnea în gât. De aceea am 
venit, părinte, să-l puneţi la slujbe, poate l-o ierta Dumnezeu, că tare mai era rău şi necredincios! 

— Femeie, i-am zis eu, nu-l putem pune la sfintele slujbe, căci era necredincios şi a murit din 
vina lui, ca un sinucigaş! 

Să vă arăt cum a murit alt om rău. 

Într-o zi a venit o femeie dintr-un sat de pe Valea Moldovei să-mi dea un pomelnic pentru 
soţul ei mort subit. Şi am întrebat-o: 

— Femeie, cum a murit soţul tău, să ştiu dacă pot să-l pun sau nu la sfintele slujbe? Că pe cei 
necredincioşi, pe sectari, pe beţivi şi pe desfrânaţi, care mor fără pocăință, nu-i putem pomeni la 
Sfântul Altar. 

— Părinte, soţul meu era beţiv şi desfrânat. Nu mergea la biserică, nu se spovedea şi nu mă 
lăsa curată nici o săptămână în Postul Mare, că nu ştia ce-i Duminică, ce-i zi de post sau sărbătoare. 
De aceea, din cauza lui nu m-am putut împărtăşi mulți ani de zile. Acum, la începutul Postului Mare, 
l-am întrebat pe părintele nostru ce să fac. lar el mi-a spus: „Ascunde-te la cineva săptămâna asta ca 
să poţi posti cu curăție macar şapte zile; apoi vină la mărturisire şi-ţi voi da aghiasmă mare”. 

Deci am făcut cum mi-a spus părintele. M-am dus la naşa noastră şi i-am spus copilului să-i 
spună soţului că sunt dusă la spital. Aşa am putut posti şi eu câteva zile cu rugăciune, cu post şi 
curăţie. Când vine el acasă de la lucru îl întrebă pe copil: 

— Măi, Vasile, unde-i mamă-ta? 

— Este dusă la spital! 

— la vezi, poate a venit. Să vină la mine. 

Dar să auziţi mânia lui Dumnezeu. În clipa aceea deodată bărbatul cade jos în casă — că din 
cauza beţiei i s-a rupt o arteră la inimă — şi începe a striga deznădăjduit: „Salvarea, salvarea, chemaţi 
salvarea să mă ducă la spital, că mor!” 


83 


Şi cum s-a uitat la apus şi la miazanoapte, a început a vedea cuptoarele iadului şi pe diavoli. 
De aceea striga: „Cuptorul... Cuptorul cu foc! Uite diavolii cum vin să mă ia...! Nu mă lăsaţi...! Nu 
mă lăsaţi, că mă trag în cuptoarele iadului...! Femeie, nu mă lăsa!” 

Şi m-a apucat de mână şi aşa a murit... 


Aţi văzut mânia cea dreaptă a lui Dumnezeu pentru cei care nu vor să se pocăiască? Căci iată 
ce spune în Psaltire: Moartea păcătosului este cumplită şi cei ce urăsc pe cel drept vor greşi! Fericiţi 
şi de trei ori fericiţi sunt creştinii aceia care se roagă şi care ţin sfintele posturi. Postul lungeşte viaţa. 
Sfântul Vasile cel Mare zice: „Bucatele cele multe şi bucatele cele grase, neputând să le mistuie 
stomacul, multe boli au adus în lume. Iar postului şi înfrânării pururea îi urmează sănătatea”. 

Ai văzut pe Sfântul Eftimie cel Mare? Treizeci de ani n-a gustat pâine şi mâncare făcută la 
foc; numai cu verdeţuri se hrănea şi a trăit peste o sută de ani. Ai văzut pe Sfântul Leontie de Agra 
în Sfântul Munte, că n-a băut nici vin, nici untdelemn; numai cu fructe şi rădăcini de pământ trăia. 
Nu a mâncat toată viaţa lui mâncare fiartă la foc, sau pâine, sau vin. Numai când se împărtăşea, lua 
o linguriţă de vin. Aşa! Şi-a pus nădejdea numai în Dumnezeu. 

Ce zice Mântuitorul? Nu numai cu pâine va trăi omul, ci cu tot cuvântul lui Dumnezeu. N-a 
pus nădejdea în hoitul acesta de trup, care ne duce în pământ. Că dacă aici omul păcătos nu poate 
răbda o scânteie de foc, acolo în iad, unde ard cei ce nu se pocăiesc, cum va răbda în vecii vecilor? 
Atunci va vedea fiecare! 


DRUMUL SUFLETULUI DUPĂ MOARTE 


Fraţii mei, să ne aducem aminte de nemurirea sufletului. Să ştiţi că suntem străini şi călători 
pe pământ. Auziţi ce zice Psaltirea: Nemernic este omul pe pământ şi străin ca toţi părinţii săi. 
Nimeni nu rămâne în lumea aceasta. N-am venit să stăm aici. Aici este trecere necontenită; am răsărit 
din naştere şi asfințim prin moarte. 

Sfântul acela, dumnezeiescul lov, zice aşa: Din pântecele maicii mele am căzut în groapă. 
Aţi auzit? Atât i s-a părut viaţa pe pământ, după 400 de ani. Că, după bătaia aceea Dumnezeu i-a mai 
dăruit 140 de ani de viaţă, după ce l-a încercat cu atâtea chinuri şi boli; şi atât i-a părut, că din 
pântecele maicii sale a sărit în groapă. O săritură i-a părut viaţa. 

Voi nu auziţi cu ce ne aseamană Duhul Sfânt? Omul ca iarba, zilele lui ca floarea câmpului; 
aşa va înflori. Şi iarăşi: Zilele lui ca umbra trec. Şi iarăşi: Zilele mele ca umbra s-au plecat şi eu ca 
iarba m-am uscat. Şi iarăşi zice: S-au stins ca fumul zilele mele şi oasele mele cu uscăciunea s-au 
uscat. Şi iarăşi: Zilele anilor noştri ca pânza păianjenului. Cu pânza paianjenului s-au asemănat zilele 
vieţii noastre. Adică, cât este de slabă pânza păianjenului, aşa-i de slabă viaţa noastră pe pământ; 
suntem umbră, vis de floare pe pământ! 

Dumnezeu zice lui Isaia: Ascultă, proorocule, strigă şi zi aşa înaintea poporului: Tot trupul 
omului este iarba şi toată slava omului este ca floarea ierbii. Uscatu-s-a iarba şi floarea ei a căzut, 
iar cuvântul Domnului rămâne în veac. 

Deci să nu punem bază pe viaţa aceasta, că-i umbră şi vis. Ştiţi ce rămâne în veci? Sufletul. 
Trupul vedeţi că se face ţărână. Că îngropăm şi dezgropăm morţii şi se fac în puţina vreme ţărână. 
Mai ales după o vreme nici oasele nu mai rămân; toate se fac nimic. 

Asta-i şi porunca cea dintâi, că pământ eşti şi în pământ vei merge. Dar sufletul nu moare 
niciodată. Sufletul rămâne în vecii vecilor, că el este duh şi nu poate să moară. Aşa l-a făcut 
Dumnezeu. 

Dar, ca să ştiţi ce se întâmplă cu sufletul când moare omul, am să vă spun care-i drumul 
sufletului imediat după moarte, după tradiţia Bisericii Ortodoxe. 

De când murim şi până la 40 de zile, când are loc judecata particulară a sufletului şi se 
hotăreşte de Dumnezeu unde o să stăm, la bine sau la rău, până la judecata de apoi, este un timp de 
tranziție, adică un timp provizoriu, pentru drepți şi pentru păcătoşi. 

Când moare omul şi când îşi dă sufletul, în clipa aceea apar în faţa lui atâţia diavoli câte păcate 
a avut omul şi atâţia îngeri sfinţi câte fapte bune a avut el în viaţă. Aşa arată Sfântul Efrem Sirul. 

Şi este o mare luptă atunci. Că sfintele puteri se luptă cu diavolii cum să ia sufletul, că diavolii 
zic că este al lor, că are păcate mai multe; iar îngerii zic că este al lor, că are mai multe fapte bune. 
Şi este o mare luptă şi de aceea se teme sufletul să iasă din trup. I se leagă limba când vede toate 
acestea. El vede atunci multe, dar nu poate să spună. EI ar spune: „Uite câţi diavoli au venit!” 

Părintele Eftimie de la Agapia Veche a văzut cu o săptămână înainte de a muri cum se luptau 
îngerii cu diavolii pentru suflet. Şi zicea: „Uite acum se luptă! Îngerii Domnului sunt cu cununi de 
aur pe cap şi-i lovesc pe draci. Uite cum fug!” 

Cu o săptămână înainte a spus când va muri, căci a fost un om ales al lui Dumnezeu, cum 
spuneau maicile. Dar nu toţi văd taina aceasta şi să o poată spune; o văd, dar nu o pot spune. 

Atunci în ceasul morţii are mare îndrăzneală îngerul de la botez. Când vine acesta, toţi se dau 
la o parte. De aceea, când vă rugaţi acasă, după ce aţi terminat rugăciunile, să faceţi şi câteva 
închinăciuni la îngerul pe care-l aveţi de la Botez şi să ziceţi aşa: „Sfinte îngere, păzitorul vieţii mele, 
roagă-te lui Hristos Dumnezeu pentru mine, păcătosul şi păcătoasa!” 

Pentru că acest înger, nu numai că ne păzeşte acum, dar el ne păzeşte şi în vreamea morţii, el 
călătoreşte cu noi în vămile văzduhului, până la 40 de zile, şi îl avem de la dumnezeiescul Botez mare 
ocrotitor. Dacă nu ar fi el, diavolul ar face cu noi ce ar vrea. 

Auziţi ce zice în Psaltire: Nici să dormiteze cel ce te păzeşte. Şi iarăşi: Tăbări-va îngerul 
Domnului împrejurul celor ce se tem de Dânsul şi-i va izbăvi pe ei. Deci este clar că îngerul este cel 
ce ne păzeşte şi în viaţa de acum şi după ce murim, până la 40 de zile. 

Vine acel înger şi zice: „Dăţi-vă la o parte! Eu ştiu viaţa acestui suflet de când s-a născut şi 
până acum”. Şi îngerul, venind, începe a vorbi cu sufletul aşa: „Nu te teme, frate suflete!” Sfântul 
Grigorie de Nyssa ne spune de ce-i zice frate. Pentru că şi îngerul şi sufletul sunt fiinţe rationale, de 
sine stăpânitoare, cuvântătoare şi sunt duhuri, cum zice Sfânta Evanghelie: Și vor fi toţi ca îngerii lui 
Dumnezeu. 

„lată trupul tău! Ia aminte, frate suflete, acesta-i trupul tău, aceasta-i casa ta în care ai stat 
până acum. Cu acesta te-ai zămislit în pântecele maicii tale, cu acesta ai trăit 20, 60, 80, câţi ani a 
vrut Dumnezeu să-ţi dea pe pământ; că la Dumnezeu este viaţa, iar nu la noi. 

Ia aminte, frate suflete, când va suna trâmbiţa judecății de apoi, într-o clipeală a ochilor are 
să învie acest trup, cum îl vezi, şi ai să intri într-însul şi ai să mergi la judecată, cum spune Apostolul 
Pavel: Toţi vom sta înaintea divanului judecății lui lisus Hristos, ca să ia fiecare după cum a lucrat, 
bine sau rău”. 

Îngerul păzitor îi aduce iar aminte: „lată, frate suflete, când erai copil mic — sau copiliţă mică 
—, te-a trimis mama să aduci o căldare de apa sau să aduci zarzavat din grădină, sau să aduci gâştele 
de la păscut, sau să faci o treaba cât de mică în ogradă. Uite, aşa gândeai tu atunci; aşa înţelegeai tu 
atunci”. Şi începe să-i aducă aminte din mica copilarie ce bine a făcut el cu trupul acesta şi ce rău a 
făcut. 

„Uite, aşa ai făcut când erai în clasa întâi la şcoală, în a doua, a treia; uite aşa făceai! După ce 
ai ieşit în lume, când erai fată mare sau flăcău, când te-ai însurat sau măritat, uite aşa făceai”. Şi-i 
aduce aminte din pruncie şi până la moarte în fiecare zi şi ceas ce a făcut. Că sufletul, după ce iese 
din trup, foarte tare ţine minte. Este ca razele soarelui. Nu-l mai îngreunează pământul, nici trupul ca 
să uite. Toate le vede ca în oglindă. 

Aceasta se întâmplă în ziua întâi după moarte. 

În ziua a doua după moarte se întâmplă un lucru mai înfricoşat. În ziua a doua după moarte îl 
ia îngerul păzitor şi-l duce pe unde a umblat omul toată viaţa. Atunci se întâmplă ceea ce spune în 
Psaltire: Pentru ce mă tem în ziua cea rea? Că fărădelegea călcâiului meu mă va înconjura. 


85 


Toată icoana vieţii omului se descoperă a doua zi după moarte. Dar ai să spui: „Părinte, cum 
poate sufletul omului să meargă într-o zi pe unde a mers toată viaţa?” 

Sufletul înconjoară pământul cât ai clipi din ochi. Sufletul nostru şi îngerul păzitor merg mai 
repede ca razele fulgerului, cum spune în Biblie: Alerga-vor, Doamne, în grabă şi mai repede ca 
razele fulgerelor, sufletele drepţilor se vor întoarce la Tine, citim la proorocul lezechiel şi în multe 
locuri. 

Sufletul este fiinţa gânditoare şi nici nu am zis cu limba un cuvânt şi cu gândul am şi 
înconjurat pământul mai înainte de a-l pronunţa; uite cum aş spune eu acum: Pekin, New York, 
Moscova, Bucureşti, Sihăstria. 

Aşa de repede merge sufletul după ce ieşim din trup. Şi nu-i o greutate să se ducă el, în ziua 
a doua, cu îngerul pe unde a umblat toată viaţa. El numai gândeşte şi a şi ajuns la locul acela, căci 
merge ca gândul. 

Şi unde-l duce în ziua a doua? Îl duce pe unde a umblat omul toată viaţa şi-i arată unde a făcut 
bine şi unde a făcut rău. Şi nu-i arată decât adevărul. 

„Uite, aici ai jucat, aici te-ai îmbătat, aici ai desfrânat cu atâtea femei sau cu bărbaţi, aici ai 
înjurat, aici ai fumat, aici ai avortat atâţia copii, aici ai ocărât, aici ai furat, aici ai cântat, aici te-ai 
lenevit, aici te-ai răzbunat pe cineva. Ai batjocorit, ai blestemat, ai bătut. Nu te-ai spovedit, n-ai postit 
şi te-ai împărtăşit cu nevrednicie!” 

Şi-1 arată şi faptele bune: „Uite, suflete, aici ai mers la biserică, aici ai ascultat cuvântul lui 
Dumnezeu, aici ai miluit pe cei săraci, aici ai învăţat pe copii frica de Dumnezeu, aici ai citit sfintele 
cărţi, aici ai răbdat necazurile cu bucurie, aici ai dat un cuvânt de folos la altul, dincolo ai făcut 
milostenie, ai îmbrăcat pe cel gol, ai adăpat pe cel însetat, ai primit pe cel străin”. 

Îi arată toate, toate, şi sufletul nu poate zice nimic, că nu-i arată decât adevărul, pentru că 
îngerul nu poate să mintă. Îi arată şi cele bune şi cele rele. 

Şi se minunează sufletul foarte şi îl întreabă pe înger: 

— Sfinte îngere, cum de ştii tu acestea toate? 

— Cum să nu ştiu, că pururea am fost cu tine! Tu ai mâncat, eu nu pot mânca; tu ai dormit, eu 
nu am dormit; tu ai băut, eu nu pot bea; tu ai stat degeaba, eu nu pot. Eu nu-s duh care poate mânca, 
sau bea sau dormi. Eu pururea am fost treaz — cum zice în Psaltire: Nici să dormiteze cel ce te păzeşte. 
Că dacă nu aş fi fost eu cu tine, diavolii ar fi făcut mare prăpăd, împreună cu vrăjmaşii tăi văzuţi şi 
nevăzuţi. Eu te-am apărat şi pururea am fost lângă tine şi mereu am scris ce gândeşti tu. Că eu ştiu 
gândurile tale şi ce vorbeşti tu şi ce faci tu, bine sau rău”. 

Asta se întâmplă în ziua a doua. Îi duce îngerul păzitor pe suflet pe unde a umblat toată viaţa. 

După moarte, sufletul ne vede pe noi. Vede că plânge mama, plânge sora sau soţia sau soţul. 
Vede că plâng neamurile după el şi îi pare rău. Dar nu mai are grija noastră; el se gândeşte atunci 
numai la el şi zice: „Ei rămân pe pământ şi se vor pocăi, că mai au vreme să facă fapte bune. Dar eu 
unde mă duc? Cine mă va ajuta pe mine acolo?” Şi aşa merge în ziua a doua pe unde a mers toată 
viaţa. 

lar în ziua a treia, lucru mai înfricoşat. | se mai dau însoțitori sufletului nostru şase îngeri 
purtători de lumina şi cu cel de la Botez, sunt şapte, ca să treacă înfricoşatele vămi ale văzduhului. 

Aţi auzit de cele 24 de vămi ale văzduhului. Se fac slujbe pentru cei care vor să aibă milă de 
la Dumnezeu şi să-i scape de duhurile întunericului din văzduh. 

Cele mai importante slujbe pentru cei care mor sunt spovedania generală şi Sfânta 
Împărtăşanie, precum şi împăcarea cu toţi. lar imediat după moarte se face 40 de zile Sfânta Liturghie 
şi parastase cu dezlegări şi milostenie la cei săraci, care ajută sufletul cel mai mult când trece vămile. 
Că Biserica, fiind mama noastră spirituală, se roagă acum pentru bietul suflet, care-i fiul ei după dar 
din Botez, să treacă uşor atunci vămile văzduhului. 

Ce se întâmplă până ce va trece sufletul vămile văzduhului? Atunci vede omul cât de folos îi 
era lui să fie mărturisit curat de păcate. Dacă nu ar fi lăsat Dumnezeu între EI şi noi taina Sfintei 
Spovedanii, nici un om nu s-ar mântui. Că zice Apostolul Iacov că: Toţi multe greşim şi nimeni 

nu-i fără păcat. 

Dar între noi şi Dumnezeu s-a lăsat taina Spovedaniei, care-i al doilea botez, cum zice preotul; 
aţi auzit ce zice la mărturisire: „De vreme ce cu al doilea botez te-ai botezat, după rânduiala Tainelor 
creştineşti”. 

Acum, când trece vămile, vede sufletul cât îi era de folos dacă era mărturisit. 

De aceea, vă rog să ţineţi minte: Când vezi că s-a îmbolnăvit în casă mama, sora, frate, soţie, 
nepotul, copilul, tata, fiica, nu aduce întâi doctorul; întâi adu preotul şi-l spovedeşte curat de toate 
păcatele. 

Omul trebuie să se mărturisească obligatoriu de patru ori pe an toată viaţa, în cele patru 
posturi, cât trăieşte el, dar mai cu seamă când vezi că s-a îmbolnăvit rău. Atunci cheamă preotul 
repede să-l spovedească. Nu când 1 s-a legat limba sau şi-a pierdut cunoştinţa; ci din vreme, când are 
mintea clară şi ţine minte. Şi-i spune: „Tată, mamă, băiete, spune tot ce-ai făcut!” 

Pune-l să scrie pe un caiet, dacă ştie, şi să-şi aducă aminte tot, că dacă ai reuşit să faci o 
spovedanie bună, ai câştigat sufletul lui. Că ce spun Sfinţii Părinţi? Chiar de a avut cineva păcate 
de moarte, foarte grele, dacă a murit spovedit, îl scoate Biserica. EI stă în iad numai până se 
curăță de păcat, pentru că spune Sfânta Evanghelie: Nimic necurat nu va intra în Împărăţia cerurilor. 

Ai auzit ce spunea un sfânt? El a văzut o mare de flăcări şi din marea aceea ieşeau porumbei 
albi ca zăpada şi zburau la cer. Şi acolo era iadul şi auzea ţipete şi vaiete. „Cum, Doamne, ies 
porumbei din foc?”, s-a întrebat el. Porumbeii erau sufletele oamenilor drepţi, care şi-au plătit tot ce 
au avut de plătit. 

Pentru că Biserica intervine de pe pământ cel mai mult prin Sfânta Liturghie. Că Jertfa şi 
răscumpărarea noastră se face prin Sângele lui lisus Hristos. Cum zice şi Apostolul: Sângele Lui ne 
curăță de orice păcat. 

Creştinul, dacă a murit mărturist şi dacă, Doamne fereşte, are păcate grele şi nu şi-a făcut 
canonul, el îşi face canonul dincolo, în iad. Dar din iad îl scoate Biserica prin Sfânta Liturghie, prin 
dezlegări şi milostenie şi tot la rai merge. 

Iar dacă a murit cineva nespovedit din tinereţe şi a avut păcate de moarte grele, e aproape 
cum ar muri nebotezat. "Toate slujbele care se fac pe pământ pentru un asemenea suflet, foarte puţin 
îl ajută, fiindcă nimic necurat nu va intra întru Împărăţia cerurilor. 

Aşa au aşezat dracii vămile că, dacă ar putea, nici unul să nu treacă la cer. Ştiţi de ce au ei ură 
şi zavistia asta pe oameni? Pentru că sufletele drepţilor completează numărul din care au căzut ei. 
Lumea asta atât o ţine Dumnezeu — cum arată Sfântul Simeon Noul Teolog —, până se va împlini 
numărul îngerilor căzuţi, din sufletele drepţilor. Nu citiţi la Psaltire? Plini-va căderile de sus, 
zdrobi-va capetele pe pământ ale multora. Atât ţine lumea. Până se împlineşte numărul îngerilor care 
au căzut, cum că au fost foarte mulţi; a treia parte din îngeri, cum zice Apocalipsa: Am văzut un diavol 
mare, roşu, care a tras cu coada lui a treia parte din stelele cerului şi le-a aruncat pe pământ. 

A căzut o treime din îngeri din toate cetele; şi din heruvimi şi din serafimi, din toate cetele, 
care au fost de-un gând cu satana, ca să se facă asemenea lui Dumnezeu. Şi de aceea au atâta ură 
diavolii, că ştiu că fiecare suflet, dacă trece la cer, cum spune Evanghelia: Și vor fi toți ca îngerii lui 
Dumnezeu, va fi în locul lor şi le vor lua dregătoriile. 

De aceea stau în văzduh şi zic: „ată pe noi ne-a dat Dumnezeu jos din cer, iar sufletele acestea 
vor să treacă pe aici la Dumnezeu şi ne vor lua locul!” Şi atunci Dumnezeu le-a dat voie, cu dreptate, 
diavolilor să stea în calea sufletelor, căci Dumnezeu este drept, nu numai milostiv, şi au făcut aceste 
staţii sau vămi, între cer şi pământ, ca să arunce în iad pe cei ce mor nepocăiţi, în grele păcate. 

Şi iată cum sunt aşezate: Vama întâi este pentru vorbirea de rău; vama a doua, pentru clevetire; 
vama a treia, pentru mânie, apoi lăcomia şi aşa mai departe, de la cele mai mici păcate până la cele 
mai mari. 

Şi cine n-a vorbit de rău? Cine nu s-a mâniat? Cine nu s-a lăcomit? Cine nu s-a lenevit? Cine 
n-a băut un pahar mai mult în viaţă? Sau cine n-a căzut cu gândul, cu imaginaţia şi chiar cu fapta în 
desfrânare, în beţie, îndoială în credinţă şi în celelalte păcate trupeşti sau sufleteşti, cum citim în viaţa 


87 


Sfintei Teodora? 

Aţi văzut ce a spus Sfânta Teodora când a ajuns la vama beţiei? 

„Mă minunam foarte că dracii îmi aduceau aminte de toate paharele de rachiu şi de vin pe 
care le-am băut în viaţă. Şi-mi aratău şi când am băut, în ce clipă şi cu cine am fost şi de câte ori m- 
am îmbătat şi de câte ori am băut. Şi îi întrebam pe sfinţii îngeri: 

— Cum de ştiu diavolii toate acestea? 

— Dacă ei au fost îngeri! 

Să ştiţi, însă, că de la Botez, pe lângă îngerul bun, care stă de-a dreapta creştinului, mai ai un 
înger din ceata stăpâniilor iadului, un diavol care stă pe umărul stâng. Acela scrie tot ce ai făcut tu 
rău şi ce ai vorbit rău şi toate păcatele ce le-ai făcut în viaţă. Iar îngerul bun scrie şi cele bune şi cele 
rele, cum spune acolo. Aşa crede Biserica lui Hristos. 

Acum să vedem ce se întâmplă cu sufletul, celui mărturisit, când vine diavolul cu zapisul 
unde sunt scrise toate păcatele omului. Nu le mai găseşte scrise! Atunci diavolii urlă, răcnesc şi se 
mânie că pe acest suflet care avea păcate mari — avorturi, preacurvii, furturi, înjurături, beţii şi altele 
— nu-l mai găseşte scris cu nimic. Când creştinul a fost dezlegat de preot pe pământ, Duhul Sfânt a 
şters de acolo din toate păcatele lui. Cuvântul lui Hristos care zice: Tor ce va dezlega preotul pe 
pământ, va fi dezlegat şi în cer. N-aţi auzit? Ce va lega el pe pământ, este legat şi în cer. 

Deci spovedania, taina aceasta este aşa de mare, încât are putere să-l curețe pe om de orice 
păcat, să-i dezlege toate păcatele. Numai dacă omul a fost cuminte în viaţă, dacă s-a spovedit curat, 
acela trece uşor înfricoşatele vămi ale văzduhului a treia zi. 

Şi i se cântăresc faptele cele bune cu cele rele. Faptele cele bune sunt în formă de pietre 
scumpe, iar faptele cele rele sunt de pietre simple sau alte greutăţi. 

Sufletul este foarte înţelept. El vede singur încotro merge. Dacă la vămi vede că trag păcatele 
mai greu, începe a plânge foarte şi a se întrista, mai ales că vede la vămi mii de diavoli care vor să-l 
răpească la fiecare vama. Şi-i zice îngerul păzitor: 

— Nu te teme, frate suflete, că nu ştii judecăţile lui Dumnezeu! Nu te teme! 

Sufletul se bagă sub aripile îngerilor, când vede atâtea mii de draci. Un drac atât este de urât 
că dacă ar veni aici unde stăm noi acum, cum este el în iad, nu mai rămâne unul viu. Toţi murim de 
atâta urăciune şi spaimă a îngerului căzut. lar sufletul, când vede atâtea mii de draci, se baga sub 
aripile îngerului şi zice: 

— Domnii mei îngeri, nu mă lăsaţi! Tare mă tem de aceştia! 

ŞI-I Zic îngerii: 

— Nu te teme, frate suflete, că eşti cu noi! Noi suntem garda lui Dumnezeu care te însoţim pe 
tine! Doamne fereşte, la 40 de zile să nu cumva să cazi în mâinile lor! Dar acum n-ai grijă, că noi te 
păzim! 

În ziua a treia sufletul nostru trece vămile văzduhului şi exact a treia zi de când a ieşit din 
trup, în aceaşi clipă ajunge prima dată la scaunul Preasfintei şi de viaţă făcătoarei Treimi. 

Şi ce vede el acolo? Că Sfânta Scriptură spune: Pe Dumnezeu nimeni nici odinioară nu L-a 
văzut. Dar ce vede sufletul atunci? Că pe Dumnezeu, lisus Hristos, L-a văzut toată lumea. Şi n-a fost 
Dumnezeu? L-a văzut Avraam, L-a văzut Moise; dar L-a văzut cu pogorământ, după închipuire, cum 
a vrut să Se arate. Dar fiinţa lui Dumnezeu nimeni nu a văzut-o, nici heruvimii, nici serafimii. Fiinţa 
lui Dumnezeu este inaccesibilă orcărei minţi raționale din cer şi de pe pământ. 

Deci, se vede sufletul nostru a treia zi, când ajunge prima dată la tronul lui Dumnezeu? lată 
ce vede, după mărturisirea Sfinților Părinţi. Vede strălucind o lumină negrăită, de miliarde de ori mai 
tare ca soarele, şi mireasma Duhului Sfânt. Aude cântările heruvimilor şi serafimilor şi apar nişte 
nori de aur aurii, mergând spre răsărit şi îngerii îngenunchează pe ei, împreună cu sufletul. 

Şi odată se opresc în loc către răsărit. Că de aceea, să ţineţi minte, ne închinăm la răsărit când 
facem rugăciunile; pentru că tronul lui Dumnezeu este la răsărit. N-ai văzut ce zice Sfânta Scriptură? 
Și au sădit rai în Eden spre răsărituri. N-aţi auzit ce spune Isaia? Răsărit este numele Lui. N-aţi auzit 
ce spune Psaltirea, pe care o aveţi în casă? Dumnezeu S-a suit peste cerurile cerurilor, spre răsărituri. 

Deci la răsărit este tronul Preasfintei treimi. 

Şi se opresc norii aceştia şi îngerii care stau în genunchi cu sufletul care-i la fel cu ei. A treia 
zi aude acest glas pe limba lui Adam: „Duceţi sufletul acesta în Rai şase zile”. Că şase zile trece 
sufletul nostru prin Rai, cu iuţeala gândului. Atunci îngerii cei buni îl iau cu iuţeala fulgerului şi-l 
duc către grădinile Raiului. 

Când ajunge sufletul acolo cu îngerii, nimeni nu poate spune ce frumuseţe este. Şi atunci vede 
acolo că floarea din Rai, cum spune Sfântul Andrei, este mai scumpă decât toate popoarele lumii, 
decât toate podoabele şi bogăţiile veacului de acum; pentru că acea floare are viaţa în ea şi niciodată 
nu se mai veştejeşte sau nu moare. 

Acolo vede el, cum au zis, „Raiul desfătării”, „Palatul Noul Sion”, „Ierusalimul ceresc” şi 
câte spune Sfânta Scriptură. 

Dar o negrăită bucurie este când sufletul aude cântările a milioane de îngeri, de heruvimi şi 
de drepţi, care cântă acolo. Apoi vede corturile drepţilor, despre care se spune la panahidă, cum spune 
şi Sfântul Cosma, care a fost prin Rai. Numai acolo câtă frumuseţe este! 

Ajunge în nişte livezi, nişte pometuri care n-au margini. Apar nişte pomi cu frunza de aur, cu 
florile de aur şi sub fiecare pom este un cort şi în cort este o masă de aur, şi în pomii aceia cântă 
păsări ale caror aripi nimeni nu poate spune cât de frumoase sunt; şi acele păsări nu mai mor în veacul 
veacului. 

Şi se minunează sufletul, că la unul cortul este de argint, la altul este de mărgăritar, la altul 
este de iachint, la altul este de onix, la altul este de sardonix, la altul de ametist, la altul este de rubin, 
la altul de safir şi de celelalte pietre scumpe, de care se spune la Apocalipsă. 

EI vede că şi mesele nu-s toate la fel. Şi copacii rodesc pe o singură ramură câte 70 de feluri 
de roade. Cântă şi frunzele pomilor, cântă şi florile lor, cântă şi păsările; curg râuri de miere şi de 
lapte prin livezile acelea ca oglinzile. 

Este o mireasmă a Duhului Sfânt, pe care omul nu o poate spune. Dar cea mai mare bucurie 
când trece sufletul prin Rai alta este. Se întâlneşte cu neamurile lui. 

Voi, fraţilor, să ştiţi că din neamul nostru avem şi în Rai, avem şi în iad, că Dumnezeu este 
drept. Cine a făcut rău, s-a dus în iad; cine a făcut bine, s-a dus în Rai. Şi când ai ajuns acolo în Rai, 
nu cunoşti numai pe bunicul sau pe străbunicul. 

Dacă te-aş întreba pe mata: „Cunoşti pe străbunicul de 300 de ani în urmă?” De unde să-l ştii! 
Că de-abia dacă îl cunoşti pe cel de 50-60 de ani în urmă. Sfântul loan Gură de Aur zice: „Mă întrebi 
dacă cunosc sufletele în Rai? la aminte la Evanghelia cu bogatul şi săracul Lazăr. Cu mii de ani 
înainte se cunoşteau şi vorbeau”. 

Acolo în Rai îţi ies înainte neamurile toate care sunt la bine şi au palate de aur şi pietre scumpe 
şi livezi şi zic: „Măi, nepoate, măi, tu eşti al cutăruia, tu eşti a cutăreia, din ţara cutare, din satul 
cutare. Noi suntem neamuri cu tine. Noi am murit înaintea ta cu 100 de ani, cu 300 de ani. Tu eşti al 
cutăruia, tu nu ne cunoşti pe noi, dar noi te cunoaştem. Noi ştim unde mergi tu. Tu mergi la judecată 
particulară a sufletului. La 40 de zile se va hotărî cu tine unde mergi, în Rai sau în iad. 

De vei afla milă la Dumnezeu şi te va da la bine, să vii la locaşurile noastre, că iată ce 
frumuseți avem aici, ce palate şi ce minunăţii, pe care nu poate să le înţeleagă omul. 

Şi aşa îl petrec neamurile lui şi îngerii, mergând prin Rai şase zile. 

Sufletul atunci uită cu totul că a trăit pe planeta asta, că a avut mamă, că a avut soră, că a avut 
frate... Că el vede acolo alte bucurii, străine cu totul de lumea asta trecătoare. Şi atunci îngerul de la 
Botez, când vede că el se bucură tare, căci acolo nimeni nu poate sta întristat de atâta bucurie, se 
apropie de el şi-i spune aşa, dacă ştie că este drept: „Frate suflete, iată, la 40 de zile ai să vii să ocupi 
un loc de aici!” 

Iar dacă-l ştie că-i păcătos îi zice: „Frate suflete, nu te bucura; nu te-am adus să rămâi aici. 
Te-am adus să vezi ce-ai pierdut în puţină vreme cât ai trăit pe pământ, dacă n-ai avut frică de 
Dumnezeu şi nu te-ai mărturisit şi n-ai postit şi n-ai mers la biserică şi n-ai făcut fapte bune!” 

Când aude sufletul că nu va rămâne în Rai — căci el credea că va rămâne acolo în veci —, cât 

de mare bucurie este în Rai, el se mâhneşte şi începe a plânge cu amar. 

— Cum, n-am să rămân aici? întreabă el pe îngerul său păzitor. 

- Nu! Îi răspunde îngerul. Pe aici treci numai că să vezi în puţină vreme ce au câştigat oamenii 
cu frica de Dumnezeu şi ce au pierdut cei necredincioşi, care nu s-au închinat lui Dumnezeu! 

Aşa trece sufletul şase zile prin Rai şi cu trei, care au fost până au ajuns la tronul Preasfintei 
Treimi, se fac nouă. lar la nouă zile vin iarăşi, ca fulgerele cerului pe nori, îngerii, să-l aduc înaintea 
Presfintei Treimi, în lumina cea neapropiată gânditoare. El nu vede pe Dumnezeu, că nici heruvimii 
nu-L văd; numai lumină şi lumină negrăită, care nu se poate spune. 

Şi se opresc norii aceştia şi la nouă zile aude acest cuvânt, dacă sufletul este drept: „Acest 


suflet să aibă desfătarea şi bucuria fără margini a celor nouă cete îngereşti!” lar dacă-i păcatos: 
Acest cuvânt îl aude 


„Sufletul acesta să nu aibă parte de fericirea şi slava celor nouă cete îngereşti!” 
la nouă zile şi apoi aude, zicând: „Duceţi sufletul acesta prin iad 30 de zile”. 

Atunci îl iau îngerii şi-l întorc către miazanoapte şi către apus, la locurile iadului, care nu au 
margine. Şi atunci sufletul, când îl duc îngerii la iad, vede acolo ce spune Sfânta Scriptură: „iadul cel 
mai de jos”, „fântâna adâncului” şi „iezerul de foc” de la Apocalipsă. Acolo vede el viermele cel 
neadormit, despre care a spus Hristos, Dumnezeul nostru; vede focul cel nestins, gheena, foc negru 
care-i de miliarde de ori mai fierbinte ca focul pământesc şi care n-are margine adâncimea lui. 

Acolo vede el întunericul cel mai dinafără, cel mai dinăuntru, scrâşnirea dinţilor şi tartarul, 
câte mai auzi la Sfânta Liturghie şi în Scriptură. 

Şi când vede el atâtea feluri de munci şi atâtea feluri de draci, vede acolo muncindu-se şi 
neamuri de-ale lui, cum vedea mai înainte şi strigă către el: 

„Frate, nepoate, vărule, moşule, matale te duci la judecata particulară. Te rugăm din inimă, 
adu-ţi aminte de noi şi te roagă lui Dumnezeu pentru noi, dacă te va da la bine. Uite, noi ne muncim 
aici de atâţia ani, de 200 de ani, de 300, de 500 de ani fiecare!” 

După cum se bucura sufletul mai înainte în Rai, că şi-a văzut neamurile lui la bine, aşa se 
scârbeşte acum de aceste neamuri ale lui, care, pentru păcatele lor, au fost rânduite la osândă. 

Şi trec cele treizeci de zile cu iuţeala gândului, ca fulgerul, şi sufletul vede nenumăratele şi 
negrăitele şi nenumitele munci ale iadului. 

Deci treizeci de zile prin iad şi cu nouă care au fost când s-a întors din Rai sunt 39 de zile. lar 
în a 40-a zi îl iau îngerii şi-l duc a treia oara la scaunul Preasfintei şi de viaţă făcătoarei Treimi, în 
lumina cea neapropiată, gânditoare, spre închinare. 

Şi atunci, la 40 de zile, aude acest glas în limba aramaică a lui Avraam, dacă sufletul este 
drept: „Duceţi acest suflet în Gan Eden!”, adică în desfătare şi bucurie fără margini; iar dacă, Doamne 
fereşte, este păcătos aude: „Duceţi sufletul acesta în Şeol sau Hades”, adică în iad şi în muncă. 

Îngerii lui Dumnezeu, cât sunt de buni şi preamilostivi, însă, dacă le dă poruncă Dumnezeu 
să-l ducă la greu, îl duc la greu, îl duc în iad. 

Dacă ar vedea atunci cineva cum se roagă sufletul nostru la îngeri, când vede că-l duc la 
chinuri, ar plânge temeliile pământului. Se bagă sub aripile îngerilor şi zice: 

— Îngerii lui Dumnezeu cei preasfinţi, cei preabuni, nu mă lăsaţi! Unde mă duceţi? Într-ale cui 
mâini mă duceţi? Cine ar să mă mai scoată pe mine? Cine ştie de pe faţa pământului în ce chinuri mă 
duc eu acum? 

Iar îngerii plâng şi-i spun: 

— Frate suflete, noi suntem slugile lui Dumnezeu, noi avem poruncă. Nu putem face nimic 
mai mult, decât cum porunceşte Ziditorul: să te ducem la bine sau la rău! 

Şi-l duc, dacă, Doamne fereşte, sufletul a trăit rău, în păcate şi fără pocăință, îl duc la rău sau, 
dacă-i bun şi a păzit porucile Domnului, îl duc în Rai, potrivit cu faptele lui bune sau rele. 

Aceasta se întâmplă la 40 de zile după moarte. De aceea Biserica, mama noastră cea 
duhovnicească, are mare grijă să facă pomeniri după fiecare mort la 3 zile, la 9 zile şi la 40 de zile, 
pentru că atunci se hotăreşte unde va sta sufletul nostru, la bine sau la greu. 

De la 40 de zile mai rămâne o singură portiţă deschisă pentru suflet. Dacă sufletul a fost în 

credinţa ortodoxă şi a fost fiu adevărat al Bisericii lui Hristos, şi dacă n-a căzut în vreo sectă sau în 
alte rătăciri, sau păcate grele şi dacă a fost spovedit şi împărtăşit, Biserica îl poate scoate din chinurile 
iadului prin sfintele slujbe şi prin milostenie. 

Biserica este mama noastră spirituală, care ne-a născut pe noi la dumnezeiescul Botez prin 
apă şi prin duh. Biserica este stâlpul şi intarirea adevărului, Biserica este trupul lui Hristos, Biserica 
este mireasa Mielului, cum spune la Apocalipsă. 

De aceea are mare îndrăzneală către Capul ei din ceruri care este Hristos. Aţi auzit ce spune 
Hristos în Evanghelie: Eu sunt buciumul, viţa — adică trunchiul copacului — şi voi sunteţi ramurile; 
toată viţa care rămâne întru Mine, aduce roadă multă, iar care nu rămâne întru Mine, în foc se aruncă. 

Deci, băgaţi de seamă! Cine nu rămâne în Biserică, nu rămâne în trupul lui Hristos. Cine s-a 
rupt de Biserică, toţi sectanţii care au ieşit şi au împânzit lumea — căci sunt peste 800 de secte numai 
în Europa —, aceştia sunt neghină în grâu, aceştia sunt seminţele satanei! Doamne, zice Evanghelia, 
n-ai semănat sămânță bună, în țarina Ta? Dar de unde are neghină? Un om vrăjmaş, adică diavolul, 
a făcut aceasta. 

Sectarii sunt buruienile crescute la umbra Bisericii, oameni stricaţi la minte şi la credinţă, prin 
care satana vrea să rătăcească şi pe alții. Să nu-i ascultați! Cine s-a rupt de Biserică, s-a rupt de Trupul 
lui Hristos. 

la să va dau o imagine: Dacă copacul acesta ar fi încărcat cu flori până în vârf sau cu roade, 
un copac roditor, şi dacă o mlădiţă s-a rupt de acolo cumva şi a căzut cu greutatea roadelor sale jos, 
mai rodeşte aceea? Ce se întâmplă? Se usucă şi o punem pe foc. 

Aşa-i sufletul care s-a rupt de Biserică. S-a rupt de trupul lui Hristos. Că Biserica este, cum 
spune marele Apostol Pavel, trupul lui Hristos. 

Şi acea mlădiţă, acel suflet care s-a rupt de Biserică, în veacul veacului nu mai rodeşte şi nici 
mântuire nu are. Pentru că Duhul Sfânt şi seva Duhului Sfânt vine numai prin punerea mâinilor, de 
la Apostoli la episcopi, de la episcopi la preoţi şi de la preoţi se lucrează în rândul credincioşilor prin 
Tainele care le-a hotărât Dumnezeu să le lucreze preotul, ca iconom al Tainelor lui Dumnezeu. Pe 
altă cale nu vine Duhul Sfânt în Biserică. 

Feriţi-vă! Fugiţi cât puteţi, ca de diavoli, de acei care vă învăţă să nu vă închinaţi Sfintei 
Cruci, sau Maici Domnului, sau să nu mergeţi la Biserică, sau să nu ascultați de preot. Acei care vin 
cu satana în inimă şi-n minte să vă rupă de Biserică, de adevărul nostru dogmatic, de credinţa noastră 
ortodoxă, care este neschimbată de 2000 ani, de la Hristos. 

Acum sectele au ieşit ca ciupercile după ploaie, şi toate sectele au venit mai mult din Occident. 
Cele mai multe au venit de la oameni bolnavi la minte. Eu am o sectologie care s-a tipărit la Bucureşti 
şi am aratat acolo şi istoricul lor, de unde au venit, cu ce scop au venit. Vin cu scopul să ne strice şi 
credinţa şi neamul, să ne piardă sufletele! 

Nu ieşiţi din corabia mântuirii. Nu plecaţi din Biserica lui Hristos. Biserica este mama noastră 
duhovnicească. Ea ne-a născut prin apă şi prin duh, la Botez. Deci să cinstiţi Biserica şi pe preoţi şi 
pe arhierei şi pe Sfântul Sinod. 

Țineţi-vă de Biserica noastră cea de totdeauna. Să fiţi creştini buni şi cetăţeni buni şi să 
împliniţi porunca Sfântului Apostol Pavel: Daţi celui cu cinstea, cinste; celui cu dajdia, dajdie; celui 
cu frica, frică şi nimănui cu nimic Să nu rămâneţi datori. 

Se spune la Epistola către Romani: Tot sufletul să se supună stăpânirii celor mai înalte, că 
nu este stăpânire decât de la Dumnezeu. Şi iar spune: Cel ce nu se supune stăpânirilor, legii lui 
Dumnezeu se împotriveşte. 

A ieşit o sectă blestemată, foarte periculoasă pentru ţară şi Biserică, care se cheamă „Martorii 
lui Iehova”. Aceştia sunt cei mai înverşunaţi împotriva conducerii de stat şi a Bisericii. Să fugiţi ca 
de diavoli, ca de satana de aceştia! Aceştia nu numai că nu sunt creştini, dar sunt mai răi decât toţi 
păgânii. Că nu recunosc nici Biserica, nici statul şi nu cred în Hristos. 

Păziţi-vă de orice sectă, rămâneţi fii ai Bisericii lui Hristos, cum au fost părinţii şi bunicii 
voştri ŞI strămoşii din veac. 

Rămâneţi în Biserică, ţineţi-vă de mama noastră, care este Biserica. Că, Doamne fereşte, chiar 
dacă omul merge le iad pentru păcatele lui, Biserica îl poate scoate prin dumnezeiasca Liturghie, prin 
pomeniri, prin milostenii şi prin jertfe. 

Fără Biserică nu este mântuire! Cine a ieşit din Biserică, nu mai are pe Hristos, că Biserica 
este Trupul lui Hristos. Cine a ieşit din Biserică, nu mai este fiu după dar al lui Dumnezeu din Botez, 
ci este fiu al satanei, căci s-a rupt de la mama lui duhovnicească şi a luat-o după capul lui şi s-a 
pierdut. 

Dumnezeu să vă ajute. Cu aceasta închei şi vă rog din toată inima să aveţi frica lui Dumnezeu, 
să nu uitaţi rugăciunea, şi să vă rugaţi şi pentru noi păcătoşii. Amin. 


DESPRE RAI 


Acum am să vă spun ceva despre Rai într-o istorioară care urmează de aici înainte. V-am spus 
că marele Apostol Petru pe Tabor ar fi voit veşnic să rămână acolo împreună cu Hristos, învăţatorul 
său, cu [lie şi cu Moise, pentru că a gustat câteva clipe din slava Raiului şi din slava dumnezeirii lui 
lisus Hristos. Şi iată ce am a vă spune. 

A fost la Constantinopol un împărat roman pe la anul 814 şi a avut un frate al său după trup. 
Acesta nu s-a mai însurat. A fost un om foarte evlavios, foarte credincios şi, văzând cum trece viaţa 
aceasta ca fumul şi ca visul, ca floarea şi ca umbra, s-a gândit să se ducă la o mănăstire să se facă 
călugăr. 

Şi s-a dus la o mănăstire din munţii Constantinopolului, la apa Şangarului. Şi-a împărțit toată 
averea lui şi a dat-o la săraci şi s-a îmbrăcat în rasa călugărească, primind numele de Cosma. lar 
călugării, ştiindu-l că învățase carte cu împăratul şi văzând ascultarea şi smerenia lui, l-au pus stareţ; 
şi a stărețit timp de 10-12 ani. 

Apoi a căzut într-o boală foarte grea şi a zăcut mai mulţi ani, iar în una din zile şi-a dat duhul. 
Şi s-au adunat călugării, care erau aproape trei sute, şi au început a plânge după păstorul lor cel iubit 
care murise, cu numele Cosma, căci aşa îl chema. Şi stăteau uimiţi şi plângeau pentru că un stareţ ca 
acela nu avusese mănăstirea de la începutul ei. 

Dar a murit fericitul Cosma, iar a doua zi, cu voia lui Dumnezeu, a înviat. 

Iar când a înviat privea cu ochii, cum stătea culcat cu faţa în sus pe laiţă, în podul casei. Şi 
cum stătea cu ochii aţintiți în podul casei, şoptea cu buzele sale încet nişte cuvinte neîncheiate şi 
neînţelese de nimeni. Şi a stat aşa timp de aproape o zi întreagă. După aceasta a deschis ochii şi, când 
a văzut pe călugări în jurul lui, a început a cauta în sân. 

Şi căutând în sân, îi întrebă pe călugări: „Unde sunt cele două bucăţi de pâine uscată pe care 
mi le-a dat Părintele Avraam?” Şi mai trecea oleacă şi iar caută în sân şi întreba: „Unde sunt cele 
două bucăţi de pâine uscată pe care mi le-a dat Părintele Avraam?” Atunci călugării au văzut că el a 
avut mare descoperire şi au început a plânge, zicând: 

— Părinte sfinte, dar cum de vorbeşti sfinţia ta acum? Ştii c-ai murit? 

— Ştiu. 

— Ştii că de ieri, de pe vremea acesta ai fost mort? Spune-ne nouă, dacă poţi, te rugăm cu 
lacrimi, unde ai fost 24 de ore cât ai fost mort? Şi ce pâine ceri de la noi? Ce bucăţi de pâine cauţi în 
sân? Două bucăţi de pâine uscată. 

Atunci şi-a dat el seama că a fost răpit în cealaltă lume şi a zis ucenicilor săi: 

— Dragii mei, adunaţi-vă aici că am să vă spun câte am văzut şi câte am auzit pe unde am fost 
şi câte mi-a ajutat Dumnezeu să ţin minte. 

Apoi a început să le spună aşa: 

Ştiu că ieri pe vremea aceasta am murit. Şi când am murit, au venit în jurul meu o mulţime 
de diavoli, care de care mai urâţi. Unii boncăluiau ca taurii, alţii nechezau ca şi caii, alţii urlau ca 
lupii, alții băteau ca nişte câini, alţii croncăneau ca şi corbii, alţii şuierau ca şerpii şi toţi se repezeau 

la mine să mă ia. Şi spuneau: „N-ai făcut pocăință destulă! Ai fost frate de împărat, ai trăit în palate 
şi încă nu ţi-ai ispăşit păcatele prin pocăință la mănăstire. Eşti al nostru!” 

Şi zicea stareţul Cosma: „Eu, cât am trăit, aveam în chilia mea icoana celor doi apostoli, 
Andrei şi loan Evanghelistul. Şi m-au luat dracii, unii mă împingeau din urmă, alţii mă trăgeau 
înainte, alții mă împungeau, alţii mă muşcau şi mă duceau. 

Iar eu strigam la Maica Domnului şi la cei doi Sfinţi Apostoli, Andrei şi loan Evanghelistul, 
să vină, să nu mă lase. Şi m-au dus diavolii şi deodată am ajuns la o prăpastie, o râpă, care nu era mai 
largă decât atât cât ar arunca un om voinic o piatră, ca o azvâlitură de piatră, dar adâncimea ei era 
până la iad. 

Şi se auzeau în acea râpă, în acea prăpastie, mari ţipete, mari vaiete, mari tânguiri. Şi peste 
toţi care erau acolo înăuntru mergea un râu de foc şi ei strigau: «Vai de noi şi de cei ce ne-au născut 
pe noi!» Şi dracii voiau să mă dea în prăpastia aceea. 

Deodată s-a făcut o punte mica peste prăpastie, numai de două degete, dar fără bară. Şi ziceau 
dracii: «Din două una ai să faci: ori te dăm aici în prăpastia aceasta, ori treci puntea”. 

Şi spunea Sfântul Cosma: „Îmi era foarte greu şi una şi alta. De cad în prăpastie, mi s-a spus 
că aceea este gura iadului şi mă înghite şi nu mai ies. Ca să mă sui pe punte era de asemenea imposibil 
că toţi cădeau. Atunci când ei mă târau să mă arunce în flăcări, am strigat: «Maica Domnului, nu mă 
lăsa!» Şi deodată a apărut o femeie îmbrăcată în alb, ca fulgerul, şi doi apostoli. Erau Andrei şi loan 
Evanghelistul. Şi a zis Maica Domnului către Apostoli: «loane şi Andrei, luaţi sufletul acesta din 
mâinile dracilor şi-l duceți până la Raiul desfătării». Şi atunci dracii au fugit toţi şi m-au luat cei doi 
apostoli, iar Maica Domnului s-a făcut nevăzută. 

Şi a zis apostolul: «Nu te teme, frate Cosma, de acum mergi cu noi. Sari pe punte!» Şi au sărit 
ei pe puntea cea numai de două degete. Şi un apostol mă ducea de mână înainte şi unul mergea şi în 
urmă şi mă ţinea. 

Şi-am trecut acea mare prăpastie pe puntea cea îngustă, dar la capătul punţii era un arap care 
se părea că ajunge până la nori şi avea limba lui de zece metri afără de foc şi ochi de flăcări şi acest 
arap stătea cu o mână deasupra prăpastiei şi mâna aceea care stătea desupra prăpastiei era umflată ca 
un stâlp, iar cealaltă era zbârcită şi lungă. 

Acela, când ne-a văzut pe noi, cu greu s-a dat în lături şi scrâşnea cu dinţii la mine: «Mi-ai 
scăpat de data aceasta, dar ai să mai vii o dată pe aici». ŞI eu, după ce am trecut arapul acela, am 
întrebat pe Sfinţii Apostoli Andrei şi loan: 

— Sfinţilor ai lui Dumnezeu Apostoli, cine este arapul acela care stă la capătul punţii aceleia 
pe unde am trecut? 

— Acela este satana. Ai auzit ce spune Apostolul Petru? Domnul puterii văzduhului. 

— Dar de ce are mâna aceea umflată, care o întinde deasupra prăpastiei aceleia? 

— De-atâtea suflete câte ia de pe punte şi le aruncă mereu în gura iadului. Că veşnic, veşnic 
vin de pe faţa pământului şi 1 s-a umflat mâna câte ia de pe punte şi aruncă în iad! 

— Dar eu, am întrebat, am să scap de el? 

— Tu ai să scapi, fiindcă ai avut pe Maica Domnului ocrotitoare şi pe noi. Deci nu te teme de 
el, căci mergem până la Raiul desfătării. 

Şi am mers, după ce am trecut pe arapul acela, şi am dat în nişte câmpii verzi cu milioane de 
milioane de flori de multe feluri de culori şi era o mireasmă de flori cum nu mai este pe faţa 
pământului şi cum nu poate să îşi închipuie nimeni. Şi florile acelea le bătea un vântişor aşa cald, iar 
deasupra florilor erau cete-cete de copii cu aripi strălucitoare, care mergeau şi zburau deasupra 
florilor şi cântau aşa: «Sfânt, sfânt, sfânt, Domnul Savaot, plin este cerul şi pământul de slava Ta». 

Mergând noi printre milioanele acelea de grupuri de copii, care zburau pe deasupra florilor, 
în mijlocul acelei câmpii am văzut un bătrân cu barbă albă, frumoasă, veşmintele lui străluceau ca 
soarele şi am mers acolo. Şi când am mers noi cu apostolii, cu Andrei şi cu loan, bătrânul acela a 
binecuvântat pe apostoli şi i-a sărutat pe frunte, iar ei i-au sărutat mâna. Atunci am întrebat pe 
apostoli: 

— Domnii mei, cine este bătrânul acesta aşa de frumos şi de ce sunt atâtea milioane de copii 
care zboară pe aici? 

— Ai auzit de «Sânul lui Avraam»? 

— Am auzit în Evanghelie. 

— EI, acesta este Avraam Patriarhul, iar milioanele de copii care cântă aici şi zboară pe 
deasupra florilor sunt sufletele drepţilor care au intrat în «Sânul lui Avraam» şi care au fost drepţi şi 
milostivi ca el. 

După aceea ne-am luat rămas bun de la acela care zicea că este Avraam şi am plecat zburând; 
mergeam prin văzduh cu iuţeala mare şi am ajuns în altă parte şi acolo odată s-au făcut nişte ziduri 
de aur şi de pietre scumpe şi nişte porţi în forma fulgerului, iar nişte tineri foarte frumoşi, încinşi cu 
curcubeie de aur, stăteau la porţi şi aveau săbi de foc; la poartă şi pe poartă era, ca şi cum ar răsări 
soarele, lumină ca fulgerul. Şi au întrebat cei de la poartă pe Apostolul Andrei şi pe loan: 

— Unde duceţi sufletul acesta? 

Şi a zis Apostolul Andrei: 

— Avem poruncă de la Maica Domnului şi de la Domnul nostru lisus Hristos să-l ducem până 
la Raiul desfătării. 

Atunci s-au deschis porţile singure şi am intrat după acele ziduri. Acolo am văzut nenumărate 
biserici şi palate ale cerului, şi atâtea minuni se vedeau, încât limbă de om nu putea povesti. Erau 
pomi care numai pe-o singură ramură rodeau 60-70 feluri de roade. 

Florile şi frunzele pomilor cântau slavoslovia lui Dumnezeu. Şi fiecare pom avea un cort; dar 
nici pomii nu semănau unii cu alţii şi nici corturile. Şi în colt era o masă şi un scaun de aur şi bucate 
şi băuturi scumpe pe masă. Dar bucatele nu semănau, iar la fiecare cort, la fiecare masă stătea o 
persoană foarte frumoasă, ca de treizeci de ani. 

Toţi erau de aceasta vârstă, căci la judecată toţi vom învia cu vârsta de treizeci de ani, după 
cum arată Sfinţii Părinţi. Şi acolo cântau păsări, milioane şi milioane, dar nici păsările dintr-un pom 
nu semănau cu cele din alți pomi. Culoarea aripilor păsărilor numai Dumnezeu o ştia şi păsările acelea 
unele erau albastre, altele roşii, altele vişinii, altele gri, altele albe, altele trandafirii, şi cântau cu 
negrăită frumuseţe psalmi şi rugăciuni. 

La unul pomul era de mărgăritar, la altul de onix, la altul era de rubin, la altul era de safir, la 
altul era de ametist, şi aşa mai departe. Şi mesele, la unul era de marmură, la altul de aur, la altul de 
argint, şi nici scaunele nu semănau. Şi era atâta frumuseţe şi atâta cântare acolo, iar mulţimea pomilor 
şi a corturilor şi felurimea aceea atât de frumoasă nu mai avea margini. 

Şi mergând noi pe acolo, eram uimiţi de atâta frumuseţe şi cântare. Atunci am întrebat pe 
Apostolul Andrei: 

— Domnii mei, aici este Raiul desfătării? 

— Nu, frate, de abia am ajuns la pământul celor blânzi. 

Vezi ce spune în fericirea a treia din Evanghelie: Fericiţi cei blânzi, că aceia vor moşteni 
pământul. Să nu credeţi că este vorba de pământul acesta stricăcios. Auzi ce pământ îi aşteaptă pe 
cei blânzi! Şi de abia am ajuns la pământ şi am întrebat: 

— Dar de ce corturile sunt altfel şi bucatele şi băuturile altfel şi pomii altfel şi scaunele altfel 
şi păsările cântă altfel dintr-un copac în altul? 

Atunci mi-a spus Apostolul Andrei: 

— N-ai auzit ce spune Mântuitorul în Evanghelie? În casa Tatălui Meu sunt multe lăcașuri şi 
Eu Mă duc să vă pregătesc vouă loc. Deci aici, frate Cosma, să ştii că şi cortul şi masa şi pomul şi 
poamele şi păsările toate sunt după măsura faptelor bune ala fiecarui om. Cum şi-a împodobit cineva 
pomul pe faţa pământului cu post, cu rugăciune, cu milostenie, cu viaţă curată, cu facere de bine, aşa 
îl găseşte dincolo şi se va veseli în vecii vecilor, că aici nu mai este bătrâneţe, nu mai este boală, nu 
mai este moarte, nu mai este durere. De aceea este departare şi deosebire de la un pom la altul, pentru 
că este după măsura faptelor bune ale fiecarui suflet care a ajuns aici”. 

Şi a mers sufletul dreptului aceluia zburând ca gândul, că aşa merge sufletul, ca razele soarelui 

de repede. Şi a mers cam cât ar merge un om cinci sute de ani pe jos. 

„Noi am mers deci în câteva minute, pentru că mergeam ca gândul. Şi am dat de alte zidiri de 
milioane de ori mai frumoase ca cele dintâi şi de alte porţi în forma fulgerului şi la ele nu mai erau 
tineri, Ci erau serafimi cu şase aripi care păzeau. Şi am întrebat: 

— Domnii mei, ce zidiri, ce cetate este aici? 

Şi au zis: 

— Acum, frate, ne apropiem de Palatul Noului Sion al lui Hristos, care-l va da celor 
doisprezece Apostoli după Judecata de Apoi. 

Şi îndată porţile cele în chipul fulgerului s-au deschis şi serafimii aceia au întrebat: 

— Unde duceţi sufletul acesta? 

Şi a zis Apostolul loan Evanghelistul: 

— Poruncă avem de la Mântuitorul şi de la Maica Domnului să-l ducem până la Raiul 
desfătării. 

Atunci ne-au dat drumul şi am intrat. 

Când am intrat dincolo de aceste ziduri, am văzut munţi de aur şi am văzut un palat care avea 
douăsprezece temelii, cum spune la Apocalipsă, cu douăsprezece pietre scumpe şi douăsprezece uşi 
în douăsprezece părţi şi acoperit cu aur curat şi lumina ca ziua şi era o lumină acolo care strălucea de 
milioane de ori ca soarele, iar soarele nu se vedea acolo. 

Şi palatul acesta avea douăsprezece uşi şi n-am văzut acolo nici păsăre, nici om, nici fiară, 
nici îngeri, nici oameni. Şi am întrebat pe Apostolii care mă conduceau: 

— Domnii mei, ce este palatul acesta şi câtă mărime are? 

Şi a zis Apostolul Andrei: 

— Acest palat este atât de mare, că dacă ar merge un om o mie de ani pe jos, tot nu-l înconjură. 
Acesta este palatul celor doisprezece Apostoli, care se cheamă Noul Sion, şi care-l vor lua Apostolii 
după Judecata de Apoi pentru osteneala lor, că au predicat Evanghelia în lume şi au murit martiri şi 
li s-au tăiat capetele pentru dragostea şi credinţa în Iisus Hristos. 

Şi am trecut şi de acel palat şi zburam peste munţii cei de aur şi era o mare de cristal, cu apa 
ca cristalul de limpede şi avea o mireasmă de trandafiri care nu se poate spune pe faţa pământului. Şi 
am trecut pe deasupra acelei mări şi am ajuns la un rău care curgea ca cristalul şi erau ierburi şi flori 
multe şi nişte copaci înalţi şi foarte frumoşi, cum nu am mai văzut pe faţa pământului şi erau flori 
până sus şi nişte păsări mari cântau acolo şi ziceau aşa: 

Fericiți cărora li s-au iertat fărădelegile şi cărora li s-au acoperit păcatele. Şi am întrebat 
pe Apostolul Andrei: 

— Domnul meu, ce zic păsările acestea, căci cântă din psalmi? 

— Ai auzit ce zic? Fericiţi cei cărora [i s-au iertat fărădelegile şi cărora li s-au acoperit păcatele. 
Păsările acestea, fiule, nu mai mor în veacul veacului. Ele sunt pline de Duhul Sfânt şi proorocesc şi 
arată că aici în frumuseţea asta nu are să poată intra nimeni decât acela căruia i se vor ierta păcatele 
ŞI 1 se vor acoperi fărădelegile. 

Atunci am întrebat: 

— Dar care păcate se iartă la om şi care se acoperă? 

ŞI a zis: 

— Păcatele pe care le-a cunoscut omul că sunt păcate şi le-a mărturisit la duhovnic şi i-a părut 
rău şi a făcut canon pentru ele, se iartă. lar acelea pe care omul nu le-a ştiut să sunt păcate sau le-a 
uitat, nu din rea voinţă, ci din nepuţinţă, acelea se acopăr din mila lui Dumnezeu, că altfel nici un 
suflet nu ar fi ajuns aici. Pentru că auzi ce spune Evanghelia: Nimic necurat nu va intra întru 
împărăţia cerurilor. 

Mergând noi aşa, s-a făcut un tunel, un munte de aur şi un tunel mare, dar tunelul acela lumina 
că soarele şi acolo era o masă mare, căreia nu i se vedea marginea. Şi stăteau oamenii la mese şi 
îngerii slujeau la mese şi puneau băuturi cereşti şi mâncăruri cereşti şi era mare veselie. Şi erau mii 
şi mii care se veseleau şi cântau şi stăteau la mese. 

Şi spune Sfântul Cosma: 

— Când m-am uitat la masă, am început a cunoaşte oameni de la noi din oraş, din 
Constantinopol, şi din sat şi călugări de-ai noştri şi neamuri care au mers la bine şi foarte mă bucuram 
că am dat acolo peste oameni cunoscuţi. Dar ce folos, că am stat acolo câteva minute şi numai am 
auzit un glas: „Luaţi pe stareţul acesta de aici şi-l duceţi înapoi, iar în locul lui aduceţi pe monahul 
Atanasie de la Mănăstirea Trăian!” Că era mănăstirea de la Alfa apropiată de Mănăstirea Trăian cum 
este mănăstirea noastră, Sihăstria, aproape de Mănăstirea Secu. Şi îndată a venit îngerul Domnului, 
zicând: 

— Frate Cosma, iată n-am ajuns la Raiul desfătării. 

— Dar unde suntem? 

— Dacă trecem tunelul acesta ajungem în Raiul desfătării, dar este porunca lui Hristos să te 
ducem înapoi în trup, căci plâng călugării după tine, că au rămas fără păstor. Şi avem porunca să te 
ducem. Deci nu mai ajungem la Raiul desfătării. 

Deci mi-am luat rămas bun de la acei şi toţi îmi spuneau: „Nu te teme, frate Cosma, că tot 
aici ai să vii, când va fi sfârşitul tău!” Şi m-au luat pe altă cale şi am trecut şapte iezere de munci şi 
m-au dus de am văzut şi muncile iadului şi am ajuns iarăşi în câmpia aceea unde era Avraam şi ne- 
am dus la el şi a întrebat Patriarhul Avraam: 

— Dar l-aţi dus până la Raiul defătării? 

Iar ei au zis: 

— Nu, ci până aproape de Raiul desfătării, căci a venit poruncă de la Dumnezeu să-l ducem în 
trup şi să învie, căci plâng după el fiii săi duhovniceşti! 

Atunci Avraam a zis: 

— Dacă se duce înapoi pe faţa pământului şi învie, am să-i dau şi eu ceva. 

Şi mi-a dat un pahar de aur cu vin şi trei bucăţi de pâine albă, curată. Şi-am băut din vinul 
acela puţin, şi atât era de bun şi dulce că a trecut în toate simţirile mele, şi ştiu că am mâncat şi o 
bucată de pâine şi-am zburat din grădinile acelea. 

Şi am ajuns iarăşi la arapul acela care se lăuda că am să mai trec şi am trecut iarăşi prăpastia 
aceea mare pe care o trecusem şi deodată m-am văzut în mănăstire şi acum, cum mă vedeţi. 

Sţiam că patriarhul Avraam mi-a dat trei bucăţi de pâine şi numai una am mâncat-o şi am băut 
vin acolo în „Sânul lui Avraam”. Însă două bucăţi de pâine au rămas şi ştiu că le-am pus în sân. 
Aceasta caut eu acum. Vă rog, daţi-mi cele două bucăţi de pâine pe care mi le-a dat Părintele Avraam, 
căci ştiam că le-am pus în sân. Şi dacă vreţi, duceţi-vă repede până la Mănăstirea Trăian şi vedeţi 
dacă monahul Atanasie nu cumva a murit! 

Când s-au dus fraţii, atunci îl scoteau pe năsălie din chilie. Şi a spus Cuviosul Cosma: 

— Ştiţi unde se duce Atanasie? Se duce în preajma Raiului desfătării, la acea masă îngerească, 
căci am auzit că mi s-a spus mie: «Luaţi-l pe acesta de aici, duceţi-l în trup, căci plâng călugării după 
el şi aduceţi în locul lui pe monahul Atanasie de la Mănăstirea Trăiany. Deci să ştiţi că monahul 
Atanasie s-a dus în locul meu şi se va bucura în vecii vecilor”. 

Aşa a fost Sfântul Cosma în Rai şi a văzut acolo şi pământul celor blânzi şi lăcaşul drepţilor. 
Aduceţi-vă aminte de predica aceasta, pe pământul celor blânzi, că fiecare îşi împodobeşte acolo 
pomul şi masa şi bucatele şi poamele şi păsările, toate, după cum se va osteni în viaţa aceasta ca să 
facă voia lui Dumnezeu. 

Apostolul Pavel zice: Petrecerea noastră este în ceruri. Ferice de creştinul acela care trăieşte 
pe pământ, iar cu mintea lui trăieşte în cer; cu mintea lui se înalță la Dumnezeu şi după puterea lui se 
osteneşte să facă fapte bune, ca să se ducă în Raiul desfătării. 

Acolo nu mai este moarte, nu mai este bătrâneţe, nu mai este durere, nu mai este boală, nu 
mai este frică. Ci veşnic va avea, cum zicea Apostolul Pavel, dreptate şi bucurie şi pace întru Duhul 
Sfânt. 

Dumnezeu şi Preacurata Lui Maică să ne ajute la toţi să ajungem şi noi păcătoşii măcar cât 
de cât să moştenim „un colţişor de Rai”, cum spune bătrânul Părinte Paisie câteodată la molitfă, 


96 


numai să nu fim afără de Raiul lui Dumnezeu, ca nu cumva, Doamne fereşte, să ne chinuim în veci. 


ALTĂ ISTORIOARĂ DESPRE RAI 


O mie de ani înaintea ochilor Tăi, Doamne, sunt ca ziua de ieri care a trecut (Psaltire 89, 4). 

Era un călugăr de mult în mănăstire şi se întreba: „Cum poate să treacă o mie de ani ca o zi?” 
Atât este de frumos în Rai şi atât de mare fericire, că o mie de ani pare o zi. 

Călugărul era paraclisier la biserică şi avea viaţă înaltă. El s-a rugat Maicii Domnului câţiva 
ani de zile şi zicea: „Maica Domnului, roagă-te la Mântuitorul Hristos să-mi arate cum trec o mie de 
ani ca o zi? Căci ştiu că aceste cuvinte ale Duhului Sfânt sunt adevărate”. S-a rugat trei ani şi i-a 
arătăt Dumnezeu. 

Fiind paraclisier, după slujba de la miezul nopții a rămas singur în biserică citind acatistul 
Maici Domnului. Cheile le avea în mână şi fesul îl pusese pe o strană. Deodată a intrat în biserică un 
vultur şi s-a aşezat pe iconostas. Dar atât era de frumos vulturul, cum nu mai văzuse în viaţa aceasta 
nimeni. Era cu mii de culori, avea cioc, ochii negri şi se uita prin biserică. Fiecare pană era că o piatră 
scumpă. 

Călugărul, când a văzut vulturul că s-a aşezat pe iconostas, a uitat să se mai roage şi s-a gândit: 
„Măi, eu mă reped ca să-l prind! Că dacă l-oi prinde pe acesta, nu-mi mai trebuie altă avere pe faţa 
pământului. Măcar o pană să iau de la el!” 

S-a repezit spre vultur, dar vulturul a zburat în mijlocul bisericii. Se făcea că nu poate zbura. 
Călugărul, după el. Când să-l prindă, vulturul a zburat în pridvor. „Vai de mine! Doamne, ajuta-mă 
să-l prind!” 

Dar când să pună mâna pe el, vulturul iar a zburat, dar mai mult pe jos; ieşind din biserică s- 
a aşezat pe gard. Când s-a repezit călugărul spre gard, vulturul a zburat în pădure. 

Călugărul a sărit peste gard, zicând: „Doamne, ajută-mă să-l prind!” Când să pună mâna pe 
el, vulturul a zburat într-o poiană mare. „Doamne, nu mă lasă. Măcar o pană să iau de la el!” 

Când s-a repezit în mijlocul poienii la vultur, acesta a zburat într-un brad. Atunci a început a 
plânge călugărul: „Doamne, n-am fost vrednic măcar o pană din el să iau”. Şi se uita la vultur. 
„Doamne, Doamne, ce frumoasă pasăre! N-am mai văzut aşa pasăre frumoasă!” 

Dar deodată vulturul a început să cânte o cântare cum nu a mai auzit el pe faţa pământului. 
Era îngerul în chip de vultur, dar el nu ştia; şi a stat şi s-a uitat la vultur, care i-a cântat 355 de ani. 

Părându-i-se că a trecut doar un ceas, călugărul, în timpul acesta, nici nu a îmbătrânit, nici nu 
a obosit, nici nu a flămânzit, nici nu a însetat şi nimeni nu a dat peste el. 

Apoi zburând vulturul, monahul fiind cu cheile bisericii în mână, şi-a adus aminte: „Vai de 
mine, nu mi-am luat nici fesul şi biserica a rămas descuiată; mă duc să încui biserica”. 

A venit la mănăstire, având cheile bisericii în mână; dar mănăstirea nu o mai cunoştea. 
Biserica era acoperită altfel, chiliile erau altele. Se gândi întru sine: „Doamne, ori eu mi-am ieşit din 
minţi, ori mănăstirea asta nu-i a noastră”. Ştiind că stătuse doar un ceas şi ceva, s-a dus la portar cu 
cheile în mână. 

Portarul vede un bătrân cu barbă albă, foarte strălucitor la faţă şi-i zice: 

— Binecuvintează, părinte! Cu ce drum pe la noi? 

— Fiule, mă duc să încui biserica. 

— Dar de unde eşti? 

— De aici, de la mănăstire. 

— Dar unde ai fost dus? 

— Până aici, mai aproape. 

— Părinte, nu eşti de la noi. 

— Nu mă cunoşti, fiule, dar eu sunt călugărul cutare, sunt paraclisierul şi mă duc să încui 
biserica! 

— Stai, părinte, să mă duc să-i spun stareţului. 

Dar stareţul a visat în noaptea aceea o descoperire şi a auzit un glas de trei ori: „Deschideţi 
porţile mănăstirii ca să intre porumbelul Domnului!” 

— Părinte, a venit un călugăr bătrân, luminat la faţă, zicând că vrea să încuie biserica, că el 
este paraclisier. 

— Deschide-i, fiule, că o taină mare este aceasta! Vino cu el la mine. 

Când a venit la stareţ, acesta I-a întrebat: 

— Părinte, mă cunoşti pe mine? 

— Nu. 

— Dar mănăstirea o cunoşti? 

— Nu o mai cunosc. Biserica o cunosc, dar parcă nu mai este aşa cum era. Avea alt acoperiş. 

— Dar unde ai fost plecat, părinte? 

— Am fost până aici, în pădure. 

Starețul a pus să se tragă clopotele mănăstirii şi a adunat în biserică tot soborul, care avea 300 
de călugări. Apoi l-a adus pe acest călugăr în mijlocul bisericii şi l-a pus în faţa catapetesmei să-l 
vadă toţi călugării şi l-a întrebat: 

— Părinte, dintre toţi aceşti călugări, cunoşti pe vreunul? 

— Viu este Hristos, nu cunosc pe nici unul! A răspuns el. 

— Dar voi îl cunoaşteţi pe acest călugăr? A întrebat stareţul pe monahi. 

— Nu-l cunoaştem, au răspuns ei. 

— Părinte, dacă spui că ai plecat de un ceas de aici, cine era stareţ când ai plecat? a întrebat 
atunci stareţul: 

— Avva Ilarion. 

— Cine era eclesiarhul mare? 

— Avva Ambrozie. 

— Cine era econom? 

— Avva Chiriac. 

— Cine era veşmântar? 

— Avva Gherontie. 

Atunci a spus stareţul: 

— Mare taină s-a descoperit între noi. Să vină arhivarul mănăstirii. Şi i-a spus: Du-te şi adu 
arhivele mănăstirii aici şi câteva sute de ani în urmă caută când a fost rândul acesta de călugări. 

A căutat cu 50 de ani, cu 100 de ani; a căutat cu 200 de ani, cu 300 de ani şi nu se găseau. Şi 
a căutat cu 355 de ani şi a găsit nişte registre mâncate de carii, vechi, rătăcite prin podul mănăstirii. 
Când a început a citi cutare, cutare, i-a găsit. 

— Părinte, dar când ai plecat? 

— Trebuie să fie un ceas şi ceva. 

— Părinte, dar care a fost lucrul pentru care te-ai rugat lui Dumnezeu? 

— Eu mă rog de multă vreme şi citesc rugăciuni la Maica Domnului că să-mi arate Mântuitorul 
ceea ce spune în Psaltire: O mie de ani înaintea ochilor Tăi, Doamne, sunt ca ziua de ieri care a 
trecut! 

— Părinte, iată că Preasfântul şi Preabunul Dumnezeu ţi-a împlinit cererea sfinţiei tale. N-ai 
vrut să crezi, sau ai crezut, dar ai vrut să te convingi. lată, de când ai plecat au trecut 355 de ani! 

Bătrânul a început a plânge. Starețul îi vorbi: 

— Vezi, părinte, că ţi-a arătat Dumnezeu minunea pentru că te-ai rugat cu credinţă? Dacă 355 
de ani ţi-au părut ca un ceas, acum crezi că o mie de ani sunt că o zi înaintea lui Dumnezeu? 

— Cred, părinte! 

Atunci stareţul a poruncit ca un preot să se îmbrace repede în veşminte. A adus Sfintele Taine 
şi l-a împărtăşit pe bătrân în faţa tuturor. 

Bătrânul a primit Sfintele Taine şi a zis: 

— Părinților, iertaţi-mă, că mare uimire mi s-a făcut. 
Faţa lui lumina ca soarele. Apoi a cerut iertare de la toţi şi a murit în biserică. 


DESPRE IAD 


Vom vorbi câteva cuvinte despre iad. De-atâtea ori auziţi cuvântul iad în dumnezeiasca 
Evanghelie, în Sfânta Scriptură, şi învăţăturile Sfinților Părinţi, şi în tradiția Bisericii Ortodoxe. Dar 
v-aţi pus vreodată întrebarea ce este iadul? 

Ce este iadul? Să ştiţi că iadul este împărăţia morţii; iadul este locul acela unde se chinuiesc, 
după dreptatea lui Dumnezeu, dracii şi toţi care au mâniat pe Dumnezeu şi au făcut voile lor în această 
lume. 

ladul este împărăţia dracilor, a cărui poartă este deznădejdea, curte sunt legăturile; ferestre, 
întunericul; masă, reaua împuţiciune şi putoare; mâncare este foamea; băutură este setea; ceasornic 
este plânsul; aşternutul este văpaia; orânduială este tulburarea cea fără rânduială a prăpastiei aceleia 
groaznice. 

Dar ştiţi dumneavoastră câte feluri de munci are iadul? Nouă feluri de munci sunt în iad şi 
toate sunt veşnice şi foarte grele. 

Prima muncă din iad este întunericul negrăit şi neînchipuit, cum arată marele prooroc 
Isaia. Dar nu întunericul acesta, care-l vedem noi pe pământ. Întuneric pipăibil. Ai văzut în Egipt, în 
pământul Ghesem, că unde erau evreii era lumină şi tot Egiptul era întuneric? 

Nimeni nu ştia pe unde să meargă. Dumnezeu ce nu poate? Toate-s la Dânsul. Întunericul pe 
lumea asta, dar celălalt întuneric îi veşnic. 

Acolo este întuneric aşa de tare, încât îl poţi pipăi cu mâna. Aceasta o zice dumnezeiescul 
Iov: Mă voi cobori în pământul întunericului celui veşnic, care nu are lumină, dar nici tămăduire în 
veac. 

De întunericul acesta a amintit şi Mântuitorul nostru lisus Hristos în Evanghelia Sa, când zice: 
Legaţi-i mâinile şi picioarele şi aruncaţi-l pe el întru întunericul cel mai dinafără, arătând prin 
aceasta, cum zice şi dumnezeiescul părinte Efrem Sirul, că este un întuneric greu. 

A doua muncă, după întuneric, este plângerea şi scrâşnirea dinţilor. Atâtea lacrimi se varsă 
în iad într-o singură zi, că, dacă s-ar aduna pe faţa pământului, ar face un ocean mare ca Oceanul 
Pacific. Oceanul Pacific, are 48.000 de km în lungime, de la Polul Nord până la Polul Sud; are 18.500 
km lăţime şi, la Insulele Mariane, are 11 km adâncime. Şi în iad, într-o singură zi, lacrimile care se 
varsă acolo ar face un ocean mai mare ca Pacificul. Atâta plângere este în iad. 

A treia muncă este putoarea cea rea. Dacă s-ar aduna toate putorile de pe faţa pământului 
la un loc n-ar face nici un miligram faţă de putoarea care este acolo. Ca să vă daţi seama ce putoare 
este în iad am să va spun o istorioară. 

Doi fraţi de la o mama s-au dus la mănăstire să se facă călugări. Şi unul s-a dus în mănăstire 
şi a avut răbdare multă, smerenie multă, ascultare fără cârtire şi a rămas în mănăstire până la moartea 
lui. Iar altul şi-a pierdut răbdarea şi a spus că se duce în lume înapoi la tată şi mamă. Fratele cel care 
a rămas în mănăstire îl sfătuia;: 

— Frate, nu te duce înapoi. Auzi ce spune Evanghelia: Nimeni, punând mâna pe plug, să nu 
mai privească înapoi. Deci nu te du, frate, în lume, pentru că mare primejdie este să laşi mănăstirea 
şi să te duci din nou în lume. 

lar el a zis: 

— Nu, eu mă duc! 

— Dar nu te temi de chinurile iadului? 

— Nu cred, frate, că muncile iadului sunt chiar aşa de grele, cum spune Sfânta Scriptură sau 
cum spun oamenii. Aşa s-a scris în cărţi ca să ne sperie. 

Şi s-a dus acasă şi s-a căsătorit şi şi-a făcut de cap. Dar n-a trăit mult, decât trei ani, şi a murit. 

Auzind călugărul că fratele său, care s-a întors în lume, a murit, a început să se roage cu foc lui 
Dumnezeu, zicând: „Doamne, arată-mi să văd unde este fratele meu: în iad sau în rai!” 

După o vreme destul de îndelungată, într-o noapte o umbră neagră a intrat în chilia lui. Şi 
când s-a uitat el bine la lumina lumânării, l-a cunoscut. Umbră i-a zis, plângând şi suspinând: 

— Mă cunoşti? Eu sunt fratele tău. 

Era negru ca un cărbune. Doar după glas l-a cunoscut. Şi atunci acesta, văzându-l într-o stare 
jalnică ca aceea, l-a întrebat: 

— Frate, de unde vii? 

— Din iad, că am lăsat mănăstirea şi m-am dus în lume şi mi-am făcut de cap; am murit în 
păcate şi m-am dus pentru păcatele mele în muncile iadului. 

Şi atunci acesta a început să întrebe: 

— Măi, frate, ştii ce-mi spuneai tu mie, că muncile iadului nu-s aşa de grele, şi s-au scris aşa 
numai să sperie lumea şi să înfricoşeze pe oameni. Chiar aşa este de greu în iad? 

— De mii de ori sunt mai cumplite chinurile iadului decât cum sunt scrise; şi de ar avea tot 
codrul limbă şi toată iarba pământului de ar vorbi, n-ar putea spune cât de greu este în iad! 

Dar fratele se făcea că nu-l înţelege. 

— Frate, oare voi putea să le încerc şi eu puţin, că să mă încredinţez de adevăr? 

— Nu poţi auzi răcnetele şi ţipetele şi vaietele din iad, că tot atunci mori. 

— Dar n-aş putea măcar să pipăi iadul? 

— Nu poţi, că acolo este foc care arde de miliarde de ori mai tare ca acesta şi tot atunci te-ai 
topi, fiind în trup material. 

— Nu pot nici să văd? 

— Nu poţi, că mori de frică, văzând priveliştea aceea groaznică şi urgia mâniei lui Dumnezeu! 

— Dar cum aş putea eu să încerc măcar cât de puţin muncile iadului? 

— Frate, ţine minte. Ai putea mirosi oleacă din putoarea iadului! 

Cum era îmbrăcat cu haina, a scuturat mâneca hainei puţin şi s-a făcut nevăzut. Şi când a 
scuturat mâneca, atâta putoare a ieşit din mâneca hainei lui, încât acela a căzut mort Jos şi trei zile nu 
a putut să iasă din chilie. 

Greu de tot a deschis uşa şi s-a târât afără din chilie şi a ieşit acea putoare din chilia lui, încât 
s-a împrăştiat în toată mănăstirea. 

Călugării au părăsit mănăstirea trei luni de zile din cauza putorii nesuferite care ieşea din 
chilia de unde a scuturat cel din iad mâneca hainei lui. 

După trei luni, acel miros greu a dispărut. Călugării, când s-au întors înapoi, l-au gasit pe 
acela din chilia căruia ieşise acea putoare şi l-au întrebat: 

— Ce a fost, frate, putoarea aceasta? De unde a venit? 

Iar el a răspuns: 

— Ştiţi, părinților, eu am avut un frate bun în mănăstire, care s-a dus în lume şi-a murit după 
trei ani căsătorit. Eu m-am rugat Domnului să-mi arate unde este fratele meu. 

După multă rugăciune, într-o noapte a venit la mine şi l-am întrebat unde este. Aflând că este 
în iad, curios l-am întrebat cât de greu este în iad, deoarece îl ştiam nepăsător, zicând că nu crede că 
muncile iadului sunt chiar aşa de grele, cum scrie în cărţi. 

Atunci el m-a încredinţat că nici nu poate spune limba de ţărână cât de greu este în iad şi ceea 
ce scrie în cărţi este foarte puţin spus. 

Ca să vezi muncile iadului, a spus el, este imposibil, că tot atunci mori; nici nu poţi auzi ce 
este în iad că mori, nici nu poţi pipăi; şi mi-a dat să miros oleacă din putoarea care este în iad. 

Atunci şi-a scuturat mâneca la haină şi iată sunt trei luni de zile de când putoarea aceasta 
stăpâneşte mănăstirea noastră şi aţi fugit; şi de-abia acum se poate veni înapoi. 

Şi a încredinţat tot soborul mănăstirii cât de mare putoare este în iad. Aceasta este deci a treia 
pedeapsă a iadului. 

A patra muncă în iad este foamea şi setea. Aţi auzit ce spune proorocul Isaia: Vor flămânzi 

precum câinii şi vor urla şi se vor jeli, şi nimeni nu va potoli foamea lor. Şi Mântuitorul ne arată în 
Sfânta Evanghelie, în pilda cu bogatul şi Lazăr: Părinte Avraame, trimite pe Lazăr să-şi înmoaie 
vârful degetului său în apă, să vie să-mi răcorească limba, că rău mă chinuiesc în văpaia aceasta. 

Ai auzit ce-i acolo? Un deget înmuiat în apă cât de mare preţ are! Şi nouă aici nu ne place 
apa, vrem vin, rachiu, dresuri şi cutare. Vai de noi că nu cugetam deloc ceea ce ne aşteaptă. Foamea 
şi setea sunt a patra muncă. 

A cincea muncă a iadului este tartarul, gheaţa. Tartarul este un iezer fără fund, plin de 
gheaţă şi foarte rece. Acesta este „scrâşnirea dinţilor” de care vorbeşte dumnezeiasca Scriptură, adică 
gerul nesuferit de care nu-şi poate închipui nimeni. 

A şasea muncă este viermele cel neadormit. Acolo sunt viermi de foc care mănâncă 
trupurile oamenilor şi sufletele lor în vecii vecilor, şi niciodată oamenii nu mor. Acolo sunt balauri 
de foc şi serpi de foc care înoată în văpăile iadului, cum înoată peşti prin apă la noi, şi nu se vatămă. 
Şi îi prind pe cei păcătoşi şi-i sug şi-i înțeapă şi-i mănâncă în vecii vecilor, împreună cu viermii cei 
neadormiţi. Asta este munca a şasea. 

A şaptea muncă este gheena, adică focul cel nestins, care este cea mai grea dintre toate. 
Focul cel negru care arde în vecii vecilor cu întuneric. De acela se tem şi dracii. Că ei se rugau 
Mântuitorului, când făcea minuni la malul Mării Galileii, când a scos demonii din cei doi îndrăciţi: 
Te ştim pe Tine cine eşti, Fiul Celui Preainalt; Te rugăm nu ne trimite pe noi în gheenă! Acolo îi 
trimitea, că El avea putere. Şi dracii se tem de gheenă, de care spune Mântuitorul în Evanghelie: 
Unde focul lor nu se stinge. 

Dar nu este foc de acesta ca al nostru, care se face ca să dea lumină; focul acesta, chiar de ar 
arde pe cineva, dar dă lumină; acela însă este foc negru ca păcura şi de miliarde de ori mai fierbinte 
ca acesta. Aşa spune fericitul Ieronim. 

Cât de mare este focul unde se topeşte oţelul, totuşi este neînchipuit de slab faţă de focul 
iadului, ca şi cum ar fi zugrăvit pe pereţi, ca şi cum ai vedea un foc pe perete cu vopsea şi nu te frigi. 

Aşa este de slab focul acesta faţă de focul iadului. Focul nestins nu mai are acolo nevoie de 
materie, cum zice Sfântul Efrem: „Că nu sunt oarecare care-l aprind cu materie din lumea aceasta”. 
Acolo este foc nestins, nu este foc cu lemne aprinse, ci arde cu urgia mâniei Domnului negrăită, către 
cei păcătoşi. 

Acest iezer de foc, de care spune la Apocalipsă, nu are fund în veacul veacului şi arde pe toate 
duhurile cele rele şi le chinuieşte în vecii vecilor. 

De aceea spune dumnezeiescul Părinte loan Gură de Aur: Nimenea din oameni care îşi aduc 
aminte de gheenă, nu vor ajunge în gheenă. Că cine cugetă la iad scapă de iad. Cine îşi aduce 
aminte de gheenă, scapă. Că nu există om care-şi aduce aminte de gheenă, care este atât de groaznică 
muncă, să ajungă în gheenă. 

Fiindcă îndată ce îşi aduce aminte de gheenă, el se fereşte de păcat şi începe a lucra fapta 
bună, şi se mărturiseşte, pune început bun, îşi face canonul şi îşi îndreaptă viaţa sa. Este ca acela de 
care se spune în Biblie: „Că nu mai este fapta ta ca ieri şi ca alaltăieri; poate să fie omul până azi un 
drac şi mâine se face înger luminat”. Numai să-şi aducă aminte de iad şi de gheenă; că dacă uită iadul 
ajunge în iad, iar dacă nu uită iadul nu ajunge acolo. 

lată am să va spun o istorioară despre gheenă şi despre veşnicia iadului, care se găseşte scisă 
într-o carte veche. 

În Sfântul Munte al Atonului traia un călugăr cu numele Andrei. Şi acesta ducea o viaţa sfântă, 
în feciorie, asceză, post, rugăciune şi priveghere, în meditații sfinte şi în cugetarea Sfintelor Scripturi. 
Dar s-a îmbolnăvit când era aproape de treizeci de ani şi a zăcut unsprezece ani şi nu mai murea. 

Atunci, după dreptate, acest călugăr cu numele Andrei şi-a pus întrebarea: „De ce sufăr eu?” 
Pentru că nu se ştia cu păcate aşa de grele, ca să sufere pe pământ atât de groaznică boală. Şi a început 
săracul, ca tot omul care nu poate răbda, să se roage aşa la Dumnezeu: 

„Doamne, cer de la Tine un singur lucru, şi anume: sau să mor sau să mă fac sănătos, că nu 
mai pot răbda! Mi-au rămas numai oasele şi pielea!” 

Rugându-se el aşa, într-una din nopţi a strălucit o lumină uimitoare în chilia lui. EI s-a temut 
să nu fie de la draci, căci şi diavolul se face în chipul lui Hristos, în chip de înger, în chip de sfânt ce 
străluceşte ca soarele şi poate să te înşele. 

Este ceea ce spune Sfântul Apostol Pavel: Nu-i de mirare că însuşi satana se preface în chip 
de înger de lumină şi slujitor al dreptăţii. Adică dracii se pot preface în chip de slujitori ai dreptăţii. 

Deci s-a temut călugărul şi a început să facă cruce. Şi îndată a văzut că intră pe uşa lui un 
tânăr foarte frumos la chip, foarte minunat, cu un toiag de aur în mână, cu o cunună pe cap şi o cruce 
de aur pe frunte şi i-a zis: 

— Nu te teme, părinte, nu-s diavol. Eu sunt îngerul păzitor al vieţii tale şi m-a trimis Dumnezeu 
să-ţi spun un lucru. Eu totdeauna sunt cu tine; toate suspinele tale, toate lacrimile, toate oftările, toate 
durerile, toate necazurile tale cu le ştiu. Că tu dormi, cu nu dorm niciodată; tu mănânci, eu nu mănânc; 
tu bei, eu nu beau. 

Adu-ţi aminte că spune la psalmistul: Tăbări-va îngerul Domnului împrejurul celor ce se tem 
de dânsul şi-l va izbăvi pe el, şi ...nici să dormiteze cel ce te păzeşte. 

Deci, părinte, eu ştiu necazurile tale. Dar iată tu ai început să te rogi lui Dumnezeu aşa de la 
o vreme: „Doamne, sau mor sau să mă fac sănătos, că nu mai pot răbda!” Şi Dumnezeu m-a trimis 
să-ţi spun ţie două lucruri: 

— Care? 

— lată ce spune Dumnezeu prin mine: „Vrei să mai rabzi boala un an pe pământ sau să stai 
trei ceasuri în iad?” 

Dar el, când a auzit, a zis: 

— Doamne, îngerul Domnului, tu care ştii necazurile mele, să mai zac eu un an pe pământ? 
Nu ştii că o noapte îmi pare un an şi că toate bolile mai cu seamă noaptea sunt grele? Deci cum am 
să mai rabd cu? Că eu ştiu ca om că m-am silit, de când am venit aici în Sfântul Munte, să fac voia 
lui Dumnezeu. 

Şi a zis îngerul Domnului: 

— Tu nu suferi pentru tine. Tu suferi pentru neamurile tale care sunt în iad şi Dumnezeu te-a 
găsit pe tine şi voieşte ca prin osteneala şi suferinţa ta să scoată din iad rudeniile tale până la al 
nouălea neam. Că aşa se întâmplă, dacă un călugăr bun îşi face datoria, mulţi din neamul lui se 
mântuiesc prin el. 

Nu ai auzit ce zice proorocul leremia? Dumnezeu răsplăteşte păcatele părinţilor asupra 
copiilor până la al patrulea neam. 

Deci tu suferi pentru strămoşii tăi. Dar dacă vrei să ieşi şi tu din iad şi ei, să mai zaci un an 
pe pământ sau trei ceasuri în iad. Dar ia seama ce spui, i-a spus îngerul, că în clipa aceea ţi-am şi luat 
sufletul! 

A stat el şi s-a gândit. 

— Gândeşte-te bine! i-a spus îngerul. 

— Trei ceasuri în iad! 

Când a zis aceste cuvinte, i-a şi luat sufletul. Şi unde l-a dus? L-a dus în gheenă, de care v- 
am amintit mai înainte, cel mai greu loc din iad, de care se tem şi dracii. 

Şi când l-a dus acolo şi l-a băgat în focul cel negru de miliarde de ori mai fierbinte ca acesta, 
a fost cuprins de întunericul ce domnea pretutindeni şi a început a răcnii şi a geme de durere, căci 
balaurii cei de foc au început să-l muşte şi să-l chinuiască. El, când s-a văzut acolo şi a văzut atâta 
deznădejde şi atâta strigăt şi atâta durere şi atâta spaimă şi atâta foc, a început să strige cât putea: 
„Doamne, miluieşte-mă! Doamne, iartă-mă!” 

După o ora, o lumină a despicat întunericul şi a apărut îngerul Domnului. Când l-a văzut, a 
început a bate din palme şi a stigat aşa: 

— Vai mie! Vai mie! Vai mie! Toate le-am crezut, dar una ca asta n-am crezut! 

— Ce n-ai crezut, părinte Andrei? 

— N-am crezut că un înger al Domnului poate să mintă! 

— Cum se poate una ca asta, ca să spun eu minciuni? Eu nu sunt om păcătos, eu nu sunt duh 
rău, diavol. Eu nu pot face păcat, eu nu pot minţi. Cum pot eu să mint, dacă sunt rază de dumnezeire, 
sunt lumina a doua din lumina cea dintâi? Cum aş putea eu să spun minciuni? 

— Dar cum ne-a fost vorba în chilie la mine? 

— Cum? 

— N-a fost că mă vei scoate de aici după trei ceasuri? lată au trecut mai mult de trei sute de 
ani de când mă chinuiesc aici! 

Îngerul i-a spus: 

— Adevărul este Hristos. De-abia a trecut o oră şi mai ai încă două ore de stat. 

— Două ore? a strigat monahul cu groază. Este oare cu putinţă să fi trecut numai o ora până 
acum? 

— Eu am venit să văd dacă poţi răbda. 

Atunci a zis călugărul Andrei: 

— Doamne, dacă acesta este adevărul, că de-abia a trecut un ceas de când mă chinuiesc aici 
în iad, du-mă înapoi în trupul meu cel rănit şi bolnav şi să sufăr acolo, nu un an, ci sute de ani, ba 
chiar până la ziua venirii lui Hristos, numai să nu mai stau o clipă în focul cel nestins! 

Şi îndată, cu iuţeala gândului, l-a luat îngerul şi l-a dus înapoi în trup. 

Cine a ştiut că a fost mort un ceas? Când a înviat a început a stiga: 

— Miluiţi-mă! Miluiţi-mă! 

Şi a venit călugărul care îl îngrijea şi a întrebat: 

— Ce este, părinte! De ce strigi? 

— Să se adune tot soborul mănăstirii. 

Erau trei sute de călugări acolo. Şi l-au pus într-un cerdac înalt şi le-a spus la toţi minunea 
care s-a petrecut cu el; că el a stat un ceas în iad şi i s-au părut mai mult de trei sute de ani. Atâta de 
greu a trecut timpul. 

Să ne ferească mila şi îndurarea lui Dumnezeu şi a Maicii Domnului pe toţi din câţi suntem 
aici să nu îngăduie Dumnezeu ca vreunul să încerce durerile şi chinurile iadului în vreun fel. Şi toţi, 
cu darul Mântuitorului şi cu mijlocirea Maicii Domnului, a Sfântului loan Botezătorul şi a tuturor 
sfinţilor, să ne mântuim să ne uşurăm înainte de a ne duce din lumea aceasta şi să ne întâlnim cu toţii 
în veacul viitor la bucuria cea veşnică. 

Munca a opta din iad este deznădejdea. Acolo toată lumea este deznădăjduită de mila lui 
Dumnezeu, aducându-şi aminte de cuvântul Evangheliei, că s-a închis uşa şi că pocăință în iad nu 
mai este. 

Munca a noua din iad este veşnicia, care stăpâneşte atâtea miliarde şi miliarde de suflete. 
Nu mai există acolo o limită, că adică are să rabde omul o mie de ani sau o sută de mii de ani, ci în 
vecii vecilor. 

Dar ca să le descrie cineva câte una singură, nimeni nu poate spune, numai una cât îi de grea, 
că este imposibil a descrie limba de ţărână. 

Cine poate spune măcar una din munci câtă suferință aduce firii omeneşti? Că drepţii după 
sfârşit primesc cele patru însuşiri ale trupului şi păcătoşii primesc şi ei una: însuşirea nemuririi. 

Primesc trupuri nemuritoare, ca să ardă în vecii vecilor şi să nu se mistuie; să se chinuiască 
în vecii vecilor şi să nu scape; să înseteze în vecii vecilor şi să nu aibă apă; să le fie foame în vecii 
vecilor şi să nu aibă mâncare. 

Nemurirea o au de la judecată înainte, cum spune Hristos, spre a se chinui în vecii vecilor. 
Amin. 


CELE PATRU LEGI DUPĂ CARE 
VA JUDECA HRISTOS LUMEA 

Am zis câteva cuvinte despre moarte. Acum voi zice câteva cuvinte despre conştiinţă, că cine 
îşi păzeşte conştiinţa sa curată, negreşit moartea îl găseşte fericit şi pregătit. Conştiinţa este 
judecătorul cel drept pe care l-a pus Dumnezeu înlăuntrul nostru. 

Conştiinţa nu poate fi reflexia materiei în veacul veacului. Ea este glasul lui Dumnezeu în om 
şi ea pururea îl mustră, când greşeşte: „Omule, de ce ai făcut asta?” 

Această lege a firii o au şi chinezii, o au şi creştinii, o au şi budiştii şi brahmanii şi 
mahomedanii. Este legea cea dintâi pe care a pus-o Dumnezeu în inima omului de la creaţie, după 
care s-a condus lumea până la Legea cea scrisă. M-a întrebat un avocat necredincios: 

— Părinte, eu nu mă împac cu judecata de apoi! 

— Dar de ce nu te împaci, frate? Cum aşa? 

— Cum, părinte, o să mă judece Hristos, dacă eu aş fi chinez sau de alt neam, care n-am auzit 
de Hristos? Cei de acolo nu au auzit de Hristos. Oare Dumnezeu pedepseşte cu nedreptate? EI este 
drept. Cum o să mă judece şi o să mă pedepsească, dacă eu nici nu am auzit de Evanghelia lui Hristos? 

— Stai oleacă! Dumneata ştii să învârți actele acolo, să faci procese verbale sau ce faci 
dumneata. Scriptura însă nu o cunoşti. Eşti un raţionalist, desfaci firul în 40 şi te prăpădeşti cu totul, 
umblând de capul tău. 

Patru legi sunt după care Dumnezeu va judeca tot pământul. Nu una, ci patru. Şi nimeni nu 
poate scăpa de urgia şi dreptatea lui Dumnezeu, fie chinez, fie brahman, fie budist, fie creştin, fie 
mahomedan, fie evreu, pentru că Dumnezeu este drept, cum zice apostolul: Dumnezeu este drept şi 
tot omul mincinos. 

Dumnezeu, deoarece este drept, a pus legile acestea, ca pe toţi să-i judece după dreptate. 
Auzi? Patru legi. 

Legea cea dintâi este legea firii sau legea conştiinţei. Prin această lege a mustrat Dumnezeu 
pe Cain, când a omorât pe fratele său Abel. Că auzi ce spune Scriptura: „Atât este mustrat de 
conştiinţă că a căzut în deznădejde şi a stigat aşa: Mai mare este greşala mea, decât a mi se ierta 
mie”. 

A căzut în deznădejde că a ucis pe fratele său Abel, păstorul; că Dumnezeu i-a primit aceluia 
jertfa şi el l-a zavistuit şi, ieşind la câmp, l-a omorât. 

Legea conştiinţei îi spunea: „Ce-ai făcut? Ai omorât pe fratele tău!” Aude pe Dumnezeu: 

— Cain, unde-i fratele tău? 

Dar el, în loc să zica: „Doamne, am greşit”, a zis: 

— Dar ce, eu am păzit pe fratele meu? 

Şi i-a zis Dumnezeu: 

— Glasul sângelui fratelui tău strigă către Mine din pământ. Pentru că ai făcut aceasta, cu toate 
pedepsele te voi pedepsi pe tine şi cine te va omori pe tine de şaptezeci de ori câte şapte se va 
pedepsi... 

Şi a trăit Cain peste o mie de ani, cum scrie în Hronograful lui Chedrinos, şi nimeni nu-l 
omora, că se temea de pedeapsa care era pusă de Dumnezeu asupra lui. Care au fost cele şapte 
pedepse ale lui Cain, pentru că a ucis pe fratele său, Abel? 

Mai întâi a fost deznădejdea, apoi tremurarea, apoi plânsul, că plângea gemând pe pământ 
apoi frica, căci fugea dintr-un loc în altul, de teama că-l vede Dumnezeu; apoi blestemarea 
pământului să nu-şi dea roadele sale şi celelalte, cum scrie în Sfânta Scriptură la Facere, capitolul IV. 

Orice om de pe pământ, când face rău, este mustrat de conştiinţa sa, care îi spune: „De ce ai 
făcut rău?” Aceasta este legea cea dintâi dată de Dumnezeu omului, numită şi legea conştiinţei sau 
legea firii. 

A doua lege, care stă în faţa noastră veşnic, cum arată Sfântul Grigorie de Nyssa şi care ca o 
trâmbiţă din înaltul cerului răsună pururea şi ne arată pe Dumnezeu, este legea zidirii. 

Cine a făcut cerul, pământul şi toate câte sunt? Luna, ierburile, florile, peştii, mările, râurile, 
pietrele, copacii, munţii, toate vieţuitoarele de pe uscat, din apă şi din aer? Cine le-a făcut, fraţilor? 
Cine a făcut ceasul universului care merge cu atâta precizie şi uimire, încât nimeni nu-l poate imita? 

Nimeni altul decât Bunul Dumnezeu! Centrul de îndrumare al acestei lumi este Ziditorul ei, 
Dumnezeu, Care a pus rânduială în toate. 

Această lege a zidirilor este ceea ce spune proorocul David: Cerurile spun slava lui Dumnezu 
şi facerea mâinilor Lui o vesteşte tăria. Cum? Prin aşezarea lor sferică şi prin imensa lor depărtare; 
prin spaţiu interstelar, care are miliarde de ani călătoria luminii, prin mişcarea astrelor cereşti, a 
zodiacului şi a planetelor cu atâta măsură şi precizie, încât uimeşte mintea celor mai mari astronomi 
din lume. 

Ce-a zis Isaac Newton, mare fizician englez, care treizeci de ani a fost ateu şi la urmă a 
descoperit „Legea gravitaţiei universale” şi a văzut că fiecare planetă o atrage pe cea mai mică şi nu 
o lasă să se depărteze, nici să se sfărâme sau să meargă în neregulă în lumea astrelor cereşti? A pus 
aparatele pe masă şi a zis: Mare eşti, Doamne, şi minunate sunt lucrurile Tale, şi nici un cuvânt 
nu este de ajuns spre lauda minunilor Tale! 

Vezi? EI, aflând ştiinţa din afără, a venit la frica de Dumnezeu, cunoscând minunile cele mari 
din lumea astrelor. Ce-a zis Kepler, Isaac Newton şi ceilalţi, văzând ei zidirea lui Dumnezeu că nu-i 
singură, că are un centru de îndrumare şi o precizie care uimeşte toată mintea? 

Din secretele naturii însă nu s-a scos nici unu la miliard. Că înţelepciunea lui Dumnezeu n- 
are margini şi nici nu va avea în veacul veacului, pentru că nemărginită este înţelepciunea 
Creatorului. 

Deci a doua lege care ne stă tuturor în faţă este Legea zidirilor sau a creației. Că prin 
contemplaţia naturală în duh, noi ne suim de la raţiunile lucrurilor la Ziditorul lor. 

Dacă vezi corabia, trebuie să te gândeşti că a fost un meşter care a făcut-o; dacă vezi o haină 
bună pe un om, trebuie să ştii că a fost bun şi croitorul. Dacă vezi un palat, o clădire arhitectonică 
frumoasă, să ştii că a fost un arhitect deştept. Dacă vezi un ceas, negreşit este un ceasornicar priceput 
care l-a făcut. Orice altceva vezi, nu poţi zice că s-au făcut singure. 

Deci toate acestea ne arată că este un Făcător şi, dacă este, trebuie să ne temem şi să acultăm 
de EI, ca să nu ne pedepsească după dreptate. 

A treia lege este Legea scrisă, dată de Dumnezeu lui Moise pe Muntele Sinai, adică cele zece 
porunci şi tot Vechiul Testament, după care va fi judecat poporul ales, adică evreii. 

A patra şi ultima este Legea Darului, Legea desăvârşirii, Legea dragostei lui lisus Hristos, 
adică Sfânta Evanghelie. După această lege dumnezeiască vor fi judecaţi toţi creştinii, botezați în 
numele Preasfintei Treimi. 

Cea dintâi a fost legea firii, care rămâne generală pentru toate popoarele până la sfârşitul 
lumii. Cea de-a doua, legea zidirilor, este la fel se vor judeca toate popoarele lumii, afară de creştini 
şi de evrei. După Legea scrisă, adică după Vechiul Testament, se vor judeca evreii. lar după Legea 
Darului şi după Evanghelie vom fi judecaţi noi creştinii, fiindcă legea noastră este mai desăvârşită 
decât toate celelalte legi. Iar dacă o călcăm, mai mare păcat avem şi mai mare muncă vom avea decât 
ei, care n-au cunoscut Evanghelia. 

Aşadar, ne-a pus Dumnezeu asemenea avocat. Să nu ne înşelăm, fraţilor, şi să zicem că 
Dumnezeu nu ştie ce facem ficare. Nici nu vei putea să spui că nu ai păcat, pentru că n-ai ştiut, că ai 
fost chinez sau turc sau ateu. 

Păgân dacă ai fost, dar conştiinţă ai avut şi după acea lege te va judeca. Zidirea ai văzut-o. Nu 
ţi-ai pus niciodată întrebarea cine a făcut cerul, soarele, pământul şi toate, ca după aceea să te gândesti 
şi să te temi de Dumnezeu, Care a făcut toate? Amin. 


JUDECATA DE APOI 
La Judecata de apoi Hristos va judeca şi pe oameni şi pe îngeri, adică pe diavoli, şi toate 


popoarele lumii. Atunci când va veni Fiul Omului întru slava Sa, va pune pe păcătoşi de-a stânga Sa 
şi pe drepţi de-a dreapta Sa şi va răsplăti fiecăruia după faptele lui. 

Dar să ştiţi că judecata universală a lumii va fi anunţată întâi prin arătarea semnului Sfintei 
Cruci pe cer. Că zice: Și vor vedea pe norii cerului semnul Fiului Omului, adică Crucea 
Mântuitorului, Care va veni pe nori şi va străluci mult mai tare decât soarele. 

Când vor vedea Sfânta Cruce toate popoarele păgâne, şi cei ce nu o cinstesc, că vine înaintea 
Împăratului Hristos pe norii cerului, că o aduc îngerii şi va lumina toate popoarele, atunci, cum zice 
Evanghelistul Matei: Vor plânge toate popoarele lumii. 

Atunci vor cunoaşte al cui este semnul Crucii, Cine vine după el, Cine a avut Cruce şi Cine 
S-a răstignit pe ea, adică Hristos, Mântuitorul lumii. 

Era obicei la romani şi la egipteni, când avea să vină împăratul într-o cetate, să-i aducă 
sceptrul lui înainte. Deci mergea toiagul împărătesc de aur, pe care îl duceau nişte slugi şi ziceau: 
„Vine în urmă Împăratul!” Aşa vor aduce îngerii Sfânta Cruce pe norii cerului, înaintea de a veni 
judecata lumii. 

Şi când vor vedea că străluceşte Crucea, toate marginile lumii, toate popoarele păgâne care 
au hulit Crucea şi cei ce au fost creştini şi au înjurat-o şi nu s-au pocăit şi toate sectele ce s-au lepădat 
de Cruce, în mare frică şi cutremur vor fi, ştiind că în urma Crucii vine Acela Care S-a răstignit pe 
dânsa şi Care a avut-o ca armă cu care a dărâmat iadul. 

După arătarea Sfintei Cruci, alt semn al judecății este trâmbiţa, glasul trâmbiţei de apoi. 
Dar fac întrebare unii din sfinți: „Oare o trâmbiţă va fi?” Că apostolul zice că toţi ne vom schimba la 
glasul trâmbiţei de apoi, într-o clpeală a ochilor. lar Evanghelia spune aşa: Când va trimite 
Dumnezeu pe îngerii Săi cu trâmbiţe. Oare o trâmbiţă va fi? 

Nu. Când auzi glasul trâmbiţei, este glasul lui Hristos, aşa înţeleg Sfinţii Părinţi. lar când auzi 
că va trimite pe îngerii Săi cu trâmbiţe, aceste trâmbiţe vor fi purtate de milioane de îngeri. 

Care îngeri vor veni cu trâmbiţele acestea? Ne arată Sfântul Grigorie Teologul, şi anume: 
ceata începătoriilor sau a căpeteniilor. Aceştia sunt care păzesc acum hotarele împărăţiilor lumii. 
Fiindcă fiecare ţară are îngerul său, fiecare oraş are îngerul său, fiecare sat are îngerul său, fiecare 
regiune are îngerul său, cum arată dumnezeieştii Părinţi. 

Aceşti îngeri care păzesc satele, oraşele, ţinuturile şi ţările sunt îngerii din ceata începătoriilor. 

Cea mai de jos este ceata îngerilor, a doua este ceata arhanghelilor şi a treia este ceata 
căpeteniilor sau a începătoriilor. Această misiune o au ei. După cum stăpâniile ocârmuiesc 
văzduhurile şi vânturile, aceştia păzesc hotarele limbilor. 

Este ceea ce a spus marele Prooroc Moise: Și au pus hotarele ţărilor după numărul îngerilor 
lui Dumnezeu. 

Dar nu numai fiecare ţară şi oraş şi sat are îngerul ei, ci şi fiecare om are câte un înger păzitor 
de la dumnezeiescul Botez. Aceasta este cinstea cea mare a creştinismului! Popoarele păgâne de-abia 
au câte un înger păzitor la fiecare sat şi oraş, iar la creştinii ortodocşi, fiecare are îngerul său păzitor. 

Ce vor face aceşti îngeri la judecată? Vor suna cu trâmbiţe de aur. Şi auzi ce spune Sfântul 
Grigorie Teologul în „Cuvânt la Judecata de apoi”, cât de puternice vor fi aceste trâmbiţe: „Ce 
trâmbiţe, zice, vor fi acelea care vor spinteca văzduhurile, vor despărţi stihiile, vor deschide 
mormintele, vor sfărma porţile iadului, vor deschide deasupra porţile cerului? Atâta cutremur va fi, 
încât se va clătina pământul ca o frunză, când vor începe aceste trâmbiţe. 

Toate popoarele vor fi în mare spaimă şi, de-ar putea să mai moară atunci, ar muri de mii de 
ori de glasul cel jalnic al trâmbiţelor. Şi când vor suna aceste trâmbiţe, gândiţi-vă, se vor deschide 
mormintele de la începutul zidirii lumii, de când a murit primul om până astăzi; şi la glasul acestor 
trâmbiţe Duhul Sfânt va veni să învie pe toţi oamenii de la începutul zidirii lumii. 

Corpul omului este făcut din cele patru stihii: din pământ, din apă, din aer şi din foc. La 
Judecata de apoi, într-o clipeală a ochilor se vor preface trupurile noastre înapoi în aceste patru 
elemente din care au fost făcute, cât am trăit pe pământ. 

Aceste trâmbiţe vor suna şi vor scula toate popoarele de la zidirea lumii pe pământ şi toţi 
oamenii vor fi răpiți în văzduh, cum spune Sfântul Apostol Pavel, şi vor sta întru întâmpinarea 
Domnului, că pământul nu-i va încăpea, de-ar fi cât furnicile de mici. De aceea vor sta în văzduh, iar 

tronul judecății va sta deasupra Văii Plângerii. 

Care aţi fost la Ierusalim, ştiţi că Valea Ghetsimani este la răsărit de Ierusalim, numită şi 
Valea Plângerii sau Valea lui losofat, pe unde curge pârâul Cedrilor. Deasupra acelei văi şi a Muntelui 
Eleon va sta, în văzduh, tronul Mântuitorului, iar văzduhul şi tot pământul va fi plin de îngeri şi de 
oameni înviaţi, de sufletele drepţilor adunaţi la înfricoşata Judecată. 

Atunci când vor suna trâmbiţele acestea, nu vor avea putere să sune numai în jos, ci şi în sus. 
Odată cu deschiderea iadului, odată cu deschiderea cerurilor, va chema nu numai sufletele oamenilor 
la judecată, ci şi pe toţi diavolii care nu au număr, toate duhurile le va scoate din iad şi îi va chema 
la judecată să dea seamă de ce nu s-au supus poruncii Ziditorului şi de ce au înşelat lumea atâtea mii 
de ani şi au îndemnat pe oameni să facă rău. 

Atunci se va împlini ceea ce spune proorocul David: Chema-va cerul de sus şi pământul de 
jos, că să aleagă pe poporul Său. Când auzi că va chema cerul, înseamna toate puterile îngereşti, toţi 
îngerii din cer se vor cobori la glasul trâmbiţelor. 

Şi când auzi că va chema pământul de jos, înseamnă că toţi oamenii care sunt pe pământ şi 
toate duhurile din iad vor fi chemate în văzduh să dea seamă de răutatea lor. Că zice: Chema-va cerul 
de sus şi pământul de jos. Pentru ce? Ca să aleagă pe poporul Său. 

Atunci va despărţi, cum spune Evanghelia, pe cei drepți de cei păcătoşi, precum desparte 
păstorul oile de capre; şi vor merge cei ce au făcut cele bune în viaţa veşnică, iar cei ce au făcut cele 
rele, întru munca şi osânda veşnică. 

Dar, fraţii mei, când va suna trâmbiţa judecății şi milioane de trâmbiţe vor învia pe toţi 
oamenii, oare aşa o să înviem noi, cum suntem acum şi cum murim? Cutare om sau cutare femeie 
aşa va învia? 

Doamne fereşte! La judecată nu este vârstă şi nu este materie care o poţi vedea, ci toţi vom 
învia la vârsta de treizeci de ani. Nu mai este copil şi bătrân, ci vârsta care a avut-o Mântuitorul la 
botez. Toţi vom fi de treizeci de ani. 

Afără de asta, să ştiţi, când vor învia miliardele şi miliardele de oameni, fiecare trup va străluci 
după cum i-au fost faptele. Iată, nici sufletele nu vor fi exact unul ca celălalt, ci după faptele lor. Cei 
ce vor fi păcătoşi, vor avea trupuri şi mai întunecate şi alţii vor fi ca diavolii de întunecați. 

Iar cei buni vor fi albi, şi alţii foarte albi şi luminoşi. Că zice Sfântul Efrem Sirul: „După 
aşezarea cea din afară, la judecată se vor cunoaşte faptele omului”. 

Şi nu numai atât. Când vor întâmpina pe Domnul în văzduh, cei păcătoşi şi foarte răi nu vor 
merge în văzduh, ci vor rămâne pe pământ. lar cei drepți, după măsura dreptăţii, au să se ridice de la 
pământ. Unii au să fie de un metru de la pământ, alții, de o sută de metri; alţii, de o mie; alţii, în nori, 
după fapte. 

De aici are să se cunoască dreptatea lui Dumnezeu. Te-a tras pământul? Ai slujit pământului 
în lumea asta şi faptelor pământeşti? De aceea stai pe pământ, da de acolo mergi în iad! Iar cei drepţi, 
de s-au ridicat o palmă de la pământ, în vecii veciilor tot în sus vor merge. Merge-vor din putere în 
putere, cum aţi auzit că spune Proorocul David, din slavă în slavă spre Dumnezeu, Care n-are 
margini. Că aceştia s-au învrednicit să zboare de la pământ. lar cei ce-au rămas pe pământ merg cu 
diavolii în Jos, unde vor fi osândiți. Aşa va fi la Judecată! 

Trupurile pe care le vom primi la înviere nu mai au moarte, iar trupurile păcătoşilor vor arde 
în vecii vecilor şi nu se vor topi, că nu mai sunt trupuri materiale ca acestea care se frig de o lumânare 
şi de un chibrit. 

Ce fel de trupuri vor primi la Judecată auzim pe Sfântul Apostol Pavel, că zice: Seamănă-se 
întru Slăbiciune, scula-se-va întru putere. Trupul pe care-l primesc drepţii după Judecată, ştiţi câtă 
putere are? Poate clătina lumea toată ca pe un măr; poate muta munţii din loc, poate birui toate oştirile 
lumii numai cu ameninţarea. Atâta putere au să aiba drepţii. Seamănă-se întru slăbiciune, scula-se- 
va întru putere. 

Şi iarăşi zice Apostolul, a doua însuşire: Seamănă-se întru necinste, scula-se-va întru slavă. 
Ce semănăm în mormânt? Viermi, putoare, mâncare viermilor, ţărână... Du-te la un mort, după ce |- 

ai îngropat pe cel mai iubit al tău, că miroase mai urât decât murdăria lumii, la câteva zile. Ți-e greață, 
fugi de dânsul! 

Oare aşa o să se scoale la înviere? Cei păcătoşi se vor scula tot cu trupurile nestricăcioase, dar 
întunecate şi urâte, care vor arăta faptele lor; iar cei drepţi, nu aşa. 

Se seamănă întru necinste pe pământ, pentru că după trup suntem mâncare viermilor şi ţărână 
şi putoare. Dar mâine, mai mult: Scula-se-va întru slavă. Trupurile drepţilor vor fi mult mai 
strălucitoare decât soarele, cum spune Mântuitorul: Atunci drepții vor străluci ca soarele întru 
împărăţia Tatălui Meu. 

Ia închipuiţi-vă acum, dacă ar fi la amiază şi ai vedea soarele pe cer, şi ai mai vedea un soare, 
Şi ai mai vedea o sută de sori, şi ai mai vedea o mie de sori, atunci de groază n-ai şti unde să te duci. 
Mori de frică! Dar când vor veni milioane de drepţi şi vor străluci mai tare decât soarele, ce lumină 
va fi atunci? Ce spaimă, ce minune mare va înconjura tot pământul, când vor vedea atâta slavă a 
drepţilor care va veni? 

Aşa vor veni drepţii la Judecată, cu slavă mai mare decât soarele. Între aceştia, cel mai mult 
vor străluci sfinţii din cer: apostolii, proorocii, mucenicii, cuvioşii, toţi călugării, care au dus viaţă 
îngerească pe pământ, păstorii de suflete, care au păstorit bine turma lui Hristos, cei ce au postit şi s- 
au rugat cu inimă curată, mamele cu copii, pe care i-au crescut în frica de Dumnezeu, copiii 
nevinovaţi, cei ce s-au nevoit în feciorie şi curăţie, cei ce au fost milostivi, smeriţi şi blânzi cu inima 
şi toţi cei ce au iubit pe Hristos şi Biserica Lui şi au trăit cu sfinţenie întru dreapta credinţă. 

Şi iarăşi zice marele Apostol Pavel: Seamănă-se trup sufletesc, scula-se-va trup duhovnicesc. 
Nu se mai scoală trupul acesta de ţărână aşa. Trupurile duhovniceşti ştiţi câtă putere au? Ştiţi câtă 
subțirătate au? După cum arată marele Vasile şi fericitul Ieronim şi dumnezeiescul Părinte loan Gură 
de Aur, trupurile duhovniceşti sunt ca şi trupurile îngereşti, nemuritoare, luminoase şi pot să meargă 
mai repede ca razele fulgerelor. 

Aşa va fi sufletul nostru după ce iese din trup. Că zice proorocul lezechiel: Alerga-vor, 
Doamne, în grabă sufletele drepţilor şi mai repede ca razele fulgerelor se vor întoarce la Tine. 
Credeţi că sufletul, după ce iese din trup, merge aşa cum mergem noi? Mai repede ca fulgerul merge, 
că tot aşa de repede merge şi îngerul. Poate înconjura lumea cât ai clipi din ochi. 

Aşadar, trupurile duhovniceşti, cum arată dumnezeieştii Părinţi, ca fulgerul se vor purta. Într- 
o clipeală de ochi trupurile duhovniceşti ale drepţilor se pogoară în iad sau se suie la cer, se duc la 
marginea lumii şi nimeni nu-i mai poate opri, atât de subţiri sunt şi atâta putere de alergare au. 

Auzi ce spune iarăşi Sfântul Apostol Pavel: Seamănă-se întru stricăciune — aceasta este a 
patra însuşire a trupului înviat —, scula-se-va întru nestricăciune. Păi nu se seamănă în stricăciune 
când se zămisleşte omul din păcat? Apoi nu vezi că se strică mortul încă de pe pământ, dacă nu-l 
îngropi repede? Şi apoi, în groapă trupul nu se face ţărână şi putoare? Dar, după înviere, scula-se-va 
întru nestricăciune, zice marele Apostol Pavel. 

Trupurile drepţilor, după înviere, au însuşiri îngereşti. Nu mai mor, nu îmbătrânesc, nu au 
dureri, nu le trebuie mâncare, nu se pot tăia de sabie, nu se ard de foc, nu se îmbolnăvesc, nu se mai 
ţin de lacăte, trec prin uşile încuiate, cum a trecut Mântuitorul după Înviere. Aceste trupuri 
stricăcioase devin nestricăcioase prin înviere. 

Acestea sunt cele patru însuşiri ale trupurilor morților după înviere, când va suna trâmbiţa 
judecății de apoi şi de trei ori fericit este acela care se va învrednici de însuşi acestea, ca să fie drept 
înaintea lui Dumnezeu şi să primească atâtea daruri, adică: nestricăciunea, cinstea, puterea 
duhovnicească şi slava. 

Îngerii din cer care păzesc stihiile şi care vor suna din trâmbiţe la Judecata de apoi sunt îngeri 
păzitori care-l păzesc pe om de la dumnezeiescul Botez şi până la moartea lui. 

De aceea sunteţi datori totdeauna, când va rugaţi lui Dumnezeu seara şi dimineaţa, ca, pe 
lângă alte rugăciuni, să faceţi şi câteva închinăciuni sau metanii către îngerul păzitor şi să ziceţi aşa: 

„Sfinte îngere, păzitorul vieţii mele, roagă-te lui Hristos Dumnezeu pentru mine, păcătosul”. 

Rugaţi-vă la îngerul păzitor, căci el călătoreşte cu noi toată viaţa, de la Botez până la moarte, 

şi însoţeşte sufletul prin vămile văzduhului patruzeci de zile, până la judecata particulară, iar în 
vremea de apoi mijloceşte milă pentru sufletul pe care l-a păzit. Amin. 

PĂRINTELE CLEOPA 

CUVÂNT ÎNAINTE 


Cu harul şi binecuvântarea Bunului Dumnezeu, prin osteneala Prea Cuviosului Archimandrit 
Ioanichie Bălan, se oferă marelui public şi în special preoţilor şi credincioşilor ortodocşi, cel de al 
treilea volum Ne vorbeşte Părintele Cleopa. 

Crescând în duh de sihăstrie, înzestrat cu inteligență şi memorie iluminată de Duhul Sfânt, 
Părintele Cleopa constituie un izvor care, mai bine de jumătate de veac, a adăpat sufletele însetate 
după Dumnezeu, cu slovele Sfintei Scripturi, cu învățături şi scrierile Sfinţilor Părinţi, cu sfaturi şi 
îndemnuri părintești, fiind cel mai mare duhovnic al timpului nostru, care, asemenea unei pietre 
preţioase, străluceşte în cununa de glorie a Bisericii Ortodoxe Române. 

Părintele Cleopa a păşit, a îngenunchiat, s-a rugat şi a sărutat urmele paşilor Mântuitorului de 
la Locurile Sfinte; s-a desăfârşit în duhovnicie şi în viaţa de sihăstrie, culegând cele mai frumoase 
flori ale spiritualităţii şi trăirii ortodoxe de pe Muntele Athos; a dialogat şi oferit sfaturi duhovniceşti, 
ierarhilor şi preoţilor, marilor teologi ortodoşi şi celor ce aparţineau diferitelor culte, pelerinilor din 
toate colţurile lumii şi, mai ales, mulțimilor de credincioşi adunaţi şi zi de zi de pe toate plaiurile 
pământului nostru românesc, la Mănăstirea Sihăstria. 

Părintele Arhimandrit Cleopa Ilie are un orizont larg şi variat de cunoştinţe, aşa cum sunt 
reflectate în acest volum în care tratează teme dogmatice: despre credinţă şi dragostea de Dumnezeu, 
despre cinstirea Maicii Domnului şi succesiunea apostolică. 

Ca mare duhovnic, Cuvioşia Sa oferă cititorilor sfaturi şi istorioare diferite, precum şi 
îndrumări privind postul şi spovedania. 

Autorul este un iscusit apologet şi un mare luptător pentru apărarea credinţei ortodoxe, fapt 
consemnat în această lucrare prin dialogul purtat cu adepţi ai sectei „Martorii lui lehova”, cu cei ai 
cultului penticostal şi ai diferitelor culte neoprotestante, reliefând cu competenţă şi autoritate 
diferenţele dintre învăţătura Bisericii Ortodoxe şi cea Romano-Catolică. Încoronarea acestei lucrări 
o constituie îndrumarea de modul cum trebuie să citim şi să interpretăm Sfânta Scriptură, izvor al 
revelaţiei dumnezeieşti. 

Cititorii adresează prin noi un cuvânt de mulțumire şi aleasă recunoştinţă atât autorului, cât 
şi ostenitului în persoana Prea Cuviosului Arhimandrit loachimie Bălan, care a strâns aceste comori 
în dialog cu octogenarul Părinte Cleopa în cele trei volume, le-a sintetizat şi s-a îngrijit de tipărirea 
lor, oferind marelui public acest tezaur al spiritualităţii şi trăirii noastre ortodoxe. 

Binecuvântăm cu arhierească binecuvântare atât autorii, cât şi cititorii acestei lucrări. 


20 iulie 1996 
IOACHIM, EPISCOP AL EPARHIEI HUŞILOR 

DESPRE CREDINŢĂ 


Noi, dintru începutul plămădirii acestui neam, aşa ne ştim, români şi creştini ortodocşi. Aşa 
ne-am născut şi avem datoria să păstrăm curat şi deplin ce am moştenit de la străbuni, ca de la 
Dumnezeu. Dar noi, obşte ortodoxă română, să nu uităm niciodată evlavia, râvna şi jertfa 
domnitorilor, strămoşilor şi părinţilor noştri, cu care ei au apărat de-a lungul aproape a două mii de 
ani, patria şi această credinţă care le-au fost date drept sfântă moştenire de la Domnul nostru lisus 
Hristos, prin Duhul Sfânt, în Biserica Sa dreptmăritoare. 

Nu vrem să stricăm liniştea nimănui în cele ale conştiinţei, dar nici nu vrem a ne depărta şi a 
părăsi moştenirea străbună în care noi simţim că stă unitatea adâncă a neamului nostru. 

Pentru noi, patria şi Ortodoxia sunt „grădina Raiului” dată nouă de Dumnezeu, ca să „lucrăm 
în ea şi să o păzim” (Facere 2, 15) cu sfinţenie. 

Să ştiţi că nu toată credinţa în Dumnezeu este bună. Auzi ce spune marele Apostol Pavel: 
Fiule Timotei, sfătuieşte pe creştini să fie sănătoşi în credinţă. Poate să creadă cineva în Dumnezeu 
şi credinţa lui să nu-i aducă nici un folos, dacă nu crede cum mărturiseşte Biserica, adică credință 
adevărată ortodoxă. Şi dracii cred în Dumnezeu! Nu spune Apostolul Iacob (cap. 2, 19) că şi demonii 
cred şi se cutremură? Dar ce le foloseşte diavolilor credinţa, dacă ei nu fac voia lui Dumnezeu? 

Primul fel de credinţă este credinţa dreaptă, adică ortodoxă, singura care este lucrătoare şi 
mântuitoare. 

Apoi este crediţa schismatică. Schismatici sunt acei cu stilul vechi de la noi. Ei au credință 
ortodoxă, exact ca şi noi, dar, fiindcă nu ascultă de Biserică, se numesc dezbinaţi de Biserică. Sunt 
afurisiţi de Biserică până vin şi se întorc înapoi, să asculte Sfântul Sinod. 

Credinţa schismatică este şi credinţa catolică, care înseamnă universală, dar nu este dreaptă, 
adică ortodoxă. Căci au schimbat unele dogme stabilite de Sfinţii Apostoli şi Sfinţii Părinţi la cele 
şapte Sinoade Ecumenice. Din acestă cauză ei s-au rupt de credinţa şi crezul ortodox şi cred în papa. 

Apoi este credinţa eretică. Şi sectarii cred, dar asta este credinţă eretică. Dacă cineva strâmbă 
credinţa ortodoxă, ea nu mai este dreaptă şi nu-i plăcută lui Dumnezeu. Că marele Apostol Pavel 
spune aşa: Pace peste cei ce vor umbra cu dreptarul acesta — adică cu dreapta credinţă — şi peste toți 
aleşii lui Dumnezeu. Şi iar zice: Fiule Timotei, luptă-te ca un bun ostaş al lui lisus Hristos, că cine 
nu se luptă după lege, nu se încununează (II Timotei 2, 5). 

Deci este o luptă şi o credinţă lucrătoare, când se face după legea lui Dumnezeu. Aceasta este 
credinţa dreaptă. lar dacă nu-i credinţa dreaptă, aceea este credinţă eretică sau schismatică sau 
strâmbă, adică cu abatere de la dreapta credinţă, ortodoxă. 

Protestanţii zic „Sola Fide”, mântuirea numai prin credinţă. „Omul se mântuieşte numai prin 
credinţă, fără fapte”, zic ei. Oare nu auzi ce spune Apostolul Iacob? Credinţa fără fapte este moartă, 
(cap. 2, 20), precum şi faptele fără credinţă. Deci credinţa care nu este unită cu faptele bune nu este 
mântuitoare; că şi diavolii cred, dar nu fac voia lui Dumnezeu. 

Aţi auzit ce spune marele Apostol Pavel? Acea credinţă este mântuitoare, care se lucrează 
prin dragoste. Credinţă cunoscătoare au şi dracii, iar credinţa lucrătoare o au numai creştinii 
cei buni. Credinţa care este împodobită şi îmbrăcată cu faptele bune este credinţa lucrătoare, care 
aduce mântuire sufletului. Numai credinţa care se lucrează prin dragoste, numită credinţă ortodoxă 
lucrătoare, îl poate mântui pe om. 

Deci să nu vă înşelaţi cu ideile sectarilor, care vin din sânul Bisericii Protestante, care zic că 
numai credinţa, adică „Sola Fide”, ajunge pentru mântuire, şi că pot să-şi facă de cap, că n-au nevoie 
de sfat. Sau „Sola Graţia”, care înseamnă mântuirea prin har. Nu este adevărat! 

A zis Apostolul: În dar suntem mântuiţi. Da. Dar acelaşi Apostol care a zis aceasta, a spus şi: 
Toţi vom sta înaintea divanului lui lisus Hristos, ca să luăm fiecare după cum a lucrat, după faptele 
lui. Ai auzit că cere fapte? 

Şi Mântuitorul spune în Evanghelie: Când va şedea Fiul Omului pe scaunul slavei Sale... şi 
va răsplăti fiecăruia după faptele lui; şi în psalmul 61 zice: Că Tu vei răsplăti fiecăruia după faptele 

lui. Auzi ce le spune lor Hristos? Toată fapta bună sau rea o va trage Dumnezeu la judecată. Şi în 
multe părţi ale Scripturii veţi găsi aceasta. Deci numai credinţa dreaptă este mântuitoare, dacă este 
unită cu faptele. 

Auzi ce spune Sfâtunl Apostol Iacob: Dacă ar veni cineva la voi şi ar fi goi şi lipsiţi de hrana 
cea de toate zilele şi v-ar cere ajutor, şi le-ai zice: Du-te, frate! Mergi în pace! Dumnezeu să te 
hrănească; Dumnezeu să te facă sănătos, Dumnezeu să te primească, dar nu i-ai dat nimic, care ar 
fi folosul? (lacob 2, 14-17). Ferească Dumnezeu! Dumnezeu putea să-l miluiască fără să-l trimită la 
tine. Dar l-a trimis la tine să vadă dragostea ta; să vadă credinţa ta, că tu vrei să-l ajuţi, să-l hrăneşti, 
să-l primeşti ca pe un străin în casa ta şi să-l adăpi. 

Deci credinţa ortodoxă unită cu fapta bună este credință mântuitoare. lar acea credinţă în care 
nu-ţi pasă de durerea aproapelui tău, este credinţă stearpă nelucrătoare şi nu aduce mântuire, căci 
credinţa fără fapte este moartă. 

Credinţa mozaică este credinţa evreilor primită prin proorocul Moise. Ei nu cred în lisus 
Hristos, Mântuitorul lumii, refuzând Legea Nouă adusă de EI, şi de aceea prigonesc pe creştini. 

Altă credinţă este credinţa păgână, a celor ce nu cred în adevăratul Dumnezeu. Cele mai 
mari religii păgâne sunt: mahomedanismul, budismul, brahmanismul, parsismul, hinduismul, 
şintoismul etc. Ei se închină la alţi dumnezei, care sunt idoli sau diavoli. Ce zice psalmistul David? 
Idolii păgânilor sunt argint şi aur, lucrări Jă cute de mâinile omeneşti, gură au şi nu vor grăi... şi 
celelalte. Deci cine crede în alţi dumnezei şi nu se închină Dumnezeului Celui în Treime, Tatăl şi 
Fiului şi Sfântului Duh, Dumnezeu Care a făcut cerul şi pământul, acela are credinţă păgână. 

Credinţa creştină poate fi uneori superstițioasă, alteori fanatică. Oamenii care cred în 
vrăjitorii, în descântece, în vise, în vedenii şi alte năluciri, aceştia sunt oameni superstiţioşi şi au 
credinţă bolnavă sau stricată. 

N-ai văzut ce spune le Cartea înţelepciunii lui Isus, fiul lui Sirah, la capitolul 34? Precum este 
cel ce aleargă după vânt şi vrea să prindă umbra sa, aşa este omul care crede în vise. Că pe mulți 
visele i-au înşelat şi au căzut cei care au nădăjduit în vise. Cel ce crede în vise este asemenea celui 
ce merge la vrăjitori. 

Credinţa fanatică. Dar ce este credinţa fanatică? Este credinţa care urăşte pe alţii în numele 
lui Dumnezeu şi nu are la bază dreapta socoteală. Are un elan în toate: posteşte prea mult, se nevoieşte 
prea mult, o ia straşnic cu postul, cu milostenia, cu lepădarea de sine, cu metaniile şi n-are un bilanţ, 
n-are o dreaptă socoteală. Vorba proverbului: „N-o lua lată, că râmâne negrăpată!” 

Credinţa fanatică ştii cum este? Cum ai încărca o maşină cu fel de fel de bunătaţi şi pe urmă 
i-ai da drumul la o vale mare fără frână. Se duce şi unde ajunge se răstoarnă. Gata! Aşa-i credinţa 
fanatică. 

Nu aşa! Toată fapta bună trebuie s-o conducă dreapta credinţă în lisus Hristos şi dreapta 
socoteală sau cumpăna dreaptă. Dumnezeiasca Scriptură zice: „Nu te abate nici la dreapta, nici la 
stânga. Calea de mijloc este cale împăratească”. Deci este o credinţă care nu are echilibru; o credință 
fără dreaptă socoteală se numeşte fanatică. O ia într-o parte şi mai încolo se răstoarnă. 


ISTORIOARĂ DESPRE CREDINŢA LUCRĂTOARE 


Acum, după ce-am vorbit de felul credințelor: dreaptă şi lucrătoare, credinţa păgână, credinţa 
eretică, credinţa bigotă — adică bolnavă — şi la urmă despre credinţa fanatică, am să vă vorbesc despre 
dovada unei credinţe lucrătoare. 

Era în Constantinopol un argintar care făcea ceasuri, inele, brățări şi lucruri la sfânta biserică: 
potire, Evanghelii, discuri, vase pentru Sfânta Masă, orice. Şi era foarte credincios. El avea o vorbă: 
„Mare-i Dumnezeu!” Dar femeia lui îl ocăra că prea des zicea aşa. EI, la orice cuvânt zicea: „Mare-i 
Dumnezeu!” Unul dacă îi spunea ceva, el zicea: „Da măi creştine, că mare-i Dumnezeu!” Altul îi 
spunea că o să păţească ceva, el zicea: „Nu-i nimic, că mare-i Dumnezeu!” Unul îl lăuda, iar el zicea: 


114 


„Mare-i Dumnezeu!” Altul îl ocăra, iar el zicea: „Nu-i nimic că mare-i Dumnezeu!” Atât de des zicea 
cuvântul acesta, încât toţi ziceau: „Hai la argintarul acela care zice că mare-i Dumnezeu”. Şi veneau 
foarte mulţi la el. 

„Frate, să-mi faci un inel”. „Fac, frate, că mare-i Dumnezeu 
„Spoiesc, că mare-i Dumnezeu” „Ai să-mi îmbraci o Evanghelie?”, „Îmbrac, că mare-i Dumnezeu 
„Îmi faci o brăţară?”, „Fac, frate, că mare-i Dumnezeu!” 

A auzit şi împăratul Leon cel înţelept — că era pe timpul lui — că este un argintar care la tot 
cuvântul zice: „Mare-i Dumnezeu”. Şi a zis: „Am să-l ispitesc eu, să vedem dacă zice din credință 
sau s-a obişnuit să zică aşa!” Împăratul s-a deghizat, s-a îmbrăcat civil şi s-a dus la acest argintar cu 
un inel foarte scump. La inel avea o piatră, care se cheamă „piatra ostrelului”, cea mai scumpă piatră, 
care foarte greu se găseşte. Este un peştişor mititel care stă lipit pe fundul oceanului şi are un singur 
ochi în spate. 

Cât de greu se găseşte acest peştişor! Dar în el se găseşte această piatră numită „ostrel”. Cât 
îl caută scafandrii şi marinarii! „Măi, dacă găsim o piatră de ostrel, cumpărăm atâtea palate!” Atât 
este de scumpă. Ei, un împărat merita să aibă o piatră de ostrel. De unde o fi primit-o el moştenire! 
Şi piatra era mărişoară şi pusă la inel. 

Se duce împăratul deghizat la acest argintar: 

— Bună ziua, meştere! 

— Bună ziua, frate, că mare-i Dumnezeu! 

— Poţi să-mi repari un inel? 

— Repar, domnule, că mare-i Dumnezeu! Unde-i inelul? 

— Uite, este împachetat aici! 

— Pune-l acolo, domnule, pe raft, că mai sunt nişte inele! 

— Bagă de seamă, că inelul meu are o piatră scumpă! 

Dar împăratul luase piatra. 

— Lasă-l, domnule, că mare-i Dumnezeu! Pune-l în cutia aceea! 

Nici nu s-a uitat la el, că era foarte ocupat. 

— Măi, dar ia seama, să nu lipsească piatra mea! Am o piatră scumpă. 

Dar nu i-a spus ce fel de piatră are. 

— Frate, nu lipseşte, că mare-i Dumnezeu! 

— Când să vin? Când este gata inelul? 

— Să vii după opt zile! Că mai am de lucru nişte Sfinte Vase şi am să curăţ şi inelele acelea, 
că sunt mai multe adunate. 

— Dar atunci este gata? 

— Gata, domnule, că mare-i Dumnezeu! 

— Bună ziua! 

— Bună ziua, că mare-i Dumnezeu! 

Dar împăratul luase piatra de la inel şi, cum Constrantinopolul era pe malul mării, a aruncat 
piatra în mare. Ce-a zis: „O pierd! Dar să vedem, aceluia care zice că mare-i Dumnezeu, i-o scoate 
Dumnezeu din mare?” Şi a azvârlit-o în mare. 

După opt zile vine la dânsul împăratul, tot deghizat. 

— Mă cunoşti, frate? 

— Te cunosc, domnule, că mare-i Dumnezeu! Mi-ai dat un inel la reparat. 

— Dar l-ai reparat? 

— Da! 

— Dar piatra o mai are? 

— Domnule, zice argintarul, eu am reparat inelul, dar n-am găsit piatră la el! 

— Oho! Tu ştii cu cine vorbeşti? Eu sunt împăratul Leon! 

Şi-a dat la o parte hainele şi îi arată insignele împărăteşti. 

— Şi ce dacă esti împaratul? 

„Îmi spoieşti un potir?” 
pp. 
ir. 

— Dacă nu-mi dai piatra, capul jos! 

— Nu-i nimica, măria ta, că mare-i Dumnezeu! 

— Nu că mare-i Dumnezeu! Ți-arăt eu ţie cât este de mare! Dacă nu-mi pui piatra la inel în 
trei zile, te execut. 

— Măria ta, dacă mă laşi trei zile, mare-i Dumnezeu, cred că ţi-o pun! 

Dar de unde să pui tu o piartă ca aceea? Te văd eu! Uite, ai trei zile în care să pui înapoi 
piatra! 

Dar femeia a început a plânge: 

— Vai de mine, ai pierdut piatra de la inelul împăratului! 

— Măi, femeie, taci din gură, că mare-i Dumnezeu! 

— Măi, omule, zice ea, păi împăratul peste trei zile îți taie capul! Dar îmi va tăia şi mie capul 
şi la toţi! Auzi că a avut o piatră scumpă, de ostrel. 

— Femeie, taci din gură, că mare-i Dumnezeu! 

— Ia uite-l, măi, ce spune! 

Şi a început a-l ocări, dar el avea credinţă în Dumnezeu. Femeia fiind amărâtă în ziua aceea, 
s-a dus şi ea la piaţă să cumpere nişte peşte şi se gândea: „Vai de mine. De-acum îi taie capul! Dacă 
a fost împăratul! Şi auzi ce piatră scumpă a avut?” Copiii tot la fel ziceau: 

— Vai de noi, tăticule! 

— Măi băieţi, mare-i Dumnezeu! Vedeţi-vă de treabă. 

Când vine femeia acasă — avea peşti mari, a cumpărat din piaţă — şi când junghie primul peşte, 
în stomacul lui găseşte o pietricică, dar ea nu cunoştea. Frumoasă, foarte tare strălucea. 

— Ia vezi, măi bărbate, ce-i asta? Când am tăiat peştele am găsit-o aici. 

Se uită el la ea. 

— Ei, femeie, asta-i piatra de la inelul împăratului! Ți-am spus eu că mare-i Dumnezeu! 

— Ce vorbeşti? 

— la să ţi-o spăl eu acuma. Şi când o pus-o, s-a potrivit de minune. Ehei, lasă că i-o curăţ eu 
bine şi i-o pun! Taci din gură! Vezi că-i mare Dumnezeu? 

EL ia inelul, îl curăţă bine, curăţă piatra şi i-o pune la loc. Împăratul vine la trei zile, de data 
asta îmbrăcat în uniformă. 

— Mă cunoşti? 

— Te cunosc, măria ta, că mare-i Dumnezeu! 

— Gata-i inelul? 

— Gata, măria ta, că mare-i Dumnezeu! 

— Piatra ai pus-o? 

— Am pus-o, măria ta, că mare-i Dumnezeu! 

— Te văd eu cât îi de mare! Adu inelul încoace! 

Vine împăratul şi când se uită la inel, se uită bine, îl întoarce pe toate feţele şi zice: 

— Măi omule, dacă piatra asta am scos-o eu de aici şi am aruncat-o în mare şi o văd aici înapoi, 
cu adevărat zic şi eu că mare-i Dumnezeu! Cum ai găsit-o? Cine ţi-a adus-o? Unde s-a putut găsi o 
piatră de asta, cât o împărăție de scumpă? 

— Măria ta, mare-i Dumnezeu! Uite femeia a adus peşte de la piaţă şi a găsit-o în stomacul 
unui peşte. 

Atunci împăratul a zis: 

— De azi înainte eşti sfetnicul meu şi te ţin lângă mine toată viaţa, că am cunoscut că tu nu 
zici „mare-i Dumnezeu” numai din gură. Tu, când zici cuvântul acesta, îl zici din adâncul inimii şi ai 
credință cu adevărat lucrătoare în Dumnezeu, credință statornică şi neclintită în puterea lui 
Dumnezeu. Tu ai o credinţă aşa de tare, încât la toate reuşeşti, că Dumnezeu este cu tine, că tu nu zici 
cu limba, ci crezi din inimă. Eşti adevărat credincios. 

Din ziua aceea l-a luat sfetnic la palat. Şi aşa, pe acel argintar, cu credinţa lui că „mare-i 
Dumnezeu”, l-a făcut Dumnezeu mare pe pământ şi sigur că şi în cer, după moartea lui. 

DESPRE DRAGOSTEA DE DUMNEZEU 


Înţelepciunea are două capete, după Sfinţii Părinţi. La capătul de jos stă frica de Dumnezeu, 
iar la capătul de sus stă dragostea de Dumnezeu. Toată fapta bună se începe cu frica de Dumnezeu şi 
se termină în dragostea de Dumnezeu, că dragostea este legătura desăvârşirii, treapta cea mai înaltă 
a virtuții. 

În drumul acesta, de la frica de Dumnezeu până la dragostea de Dumnezeu, multe ispite şi 
scârbe avem în lumea asta. Dar, având frică de Dumnezeu, ne păzim de păcate, ne păzim cu limba şi 
cu mintea de gânduri şi înaintăm mereu cu frica de Dumnezeu, lucrând faptele bune. Însă înaintăm 
cu osteneală. 

Ca să postesc, trebuie să mă lupt; ca să dorm puţin, trebuie să mă lupt; ca să rabd de necaz, 
trebuie să mă lupt; ca să rabd o ocară, o batjocură de la cineva, trebuie să mă lupt; ca să rabd o boală, 
trebuie să mă lupt; ca să rabd sărăcia, trebuie să mă lupt. Ca să rabd o asuprire din partea cuiva, o 
nedreptate, o durere, la toate trebuie răbdare multă, cum zice Apostolul Pavel: În lupta aceasta grea 
şi mare, avem nevoie de răbdare. 

Câtă vreme ne însoţeşte frica de Dumnezeu, noi facem fapte bune, dar nu fără osteneală. Cu 
multă răbdare lucrând la poruncile lui Hristos, ne trebuie răbdare; iar când a câştigat omul dragostea 
lui Hristos nu mai suferă osteneală, cum zice Sfântul Apostol Pavel: Știu şi a flămânzi, ştiu şi a mă 
sătura. 

Când a câştigat omul dragostea desăvârşită în Dumnezeu, este ceea ce spune Apostolul: 
Roada Duhului este: dragostea, pacea, indelunga răbdare, bunătatea, blândeţea şi celelalte. Are 
roadele Duhului Sfânt şi, având dragostea de Dumnezeu, pe toate le are uşoare. Şi a posti, posteşte 
uşor; şi a răbda ocara; şi a răbda mucenicia; şi a răbda chinuri şi sărăcie; şi a răbda orice greutate în 
lumea aceasta, lui îi vine uşor; că dragostea nu ştie de osteneală, că dragostea nu cade niciodată, 
cum zice Apostolul. 

O mică scânteie din dragostea lui Dumnezeu îl face pe om să călătorească în lumea aceasta 
foarte uşor şi să dobândească toate virtuțile. După ce a câştigat dragostea lui Dumnezeu, nu ştie 
osteneală şi nu ştie ce-i acela necaz. Toate le rabdă, toate le suferă, la toate are nădejde, toate le crede 
foarte uşor. Dar până câştigă dragostea, se luptă cu frica lui Dumnezeu. 

Din început face fapta bună din frică de Dumnezeu şi la sfârşit, spre desăvârşire, face fapta 
bună din dragostea de Dumnezeu. Auzi ce spune Sfântul Maxim Mărturisitorul în Filocalie: Cel ce a 
ajuns să fie desăvârşit în iubire, a ajuns culmea nepătimirii. Cine s-a atins de dragostea lui 
Dumnezeu desăvârşit, a ajuns la culmea nepătimirii; a ajuns cel mai desăvârşit om din lume. 

Dar Bunul Dumnezeu ne însoţeşte cu dragostea Lui şi pe drumul acesta al mântuirii, când 
călătorim cu frica Lui. El ne lasă dragostea Lui în inima noastră puţin. Acum îl iubim pe Dumnezeu, 
apoi mai puţin, apoi deloc, acum iubim lumea, acum iubim trupul, acum iubim slava veacului de 
acum. Ai văzut, pofta inimii, pofta ochilor şi trufia vieţii, cum spune Sfântul loan Evanghelistul. 

Când se biruieşte omul din parte, fiind în luptă continuu, biruinţele şi căderile se repetă mereu 
în viaţa noastră, câtă vreme călătorim cu frica lui Dumnezeu. lar când a ajuns omul la dragostea lui 
Dumnezeu şi este totdeauna pe poziţia faptei bune, o face uşor, nu ştie osteneală, nu ştie îndoială, nu 
ştie nimic. Ajunge ca marele Apostol Pavel, care zice: Ce ne va despărți pe noi de dragostea lui 
Dumnezeu? Necazul sau supărarea sau răbdarea sau mucenicia. Că sunt încredinţat că nici veacul 
de acum, nici stăpânirile, nici puterile, nici domniile, nici nimic nu ne va despărţi pe noi de dragostea 
lui Dumnezeu. 

Acum trăia Hristos în el şi era încredinţat că nimic nu-l desparte de dragostea lui Dumnezeu. 
Şi spunea el: Acum nu mai trăiesc, ci Hristos trăieşte în mine. Şi toate le biruiesc prin Hristos, Cel 
ce mă întăreşte. Ba chiar a îndrăznit să zică mai mult: Aşadar, noi avem mintea lui Hristos. Cum să 
nu aibă mintea lui Hristos, dacă trăia Hristos în el? Când ajunge omul într-o aşa treaptă a desăvârşirii, 


117 


nu mai trăieşte el, ci Hristos trăieşte în el. 


DESPRE VISE ŞI VEDENII FALSE 


Dacă vei crede într-o vedenie falsă, apoi diavolul în vis te va învăţa „proorocii”. Diavolii spun 
lucruri care o să se întâmple peste o lună, peste două sau peste trei luni. Sunt draci care ghicesc 
viitorul. Şi tu spui: „Măi, sunt adevărate! Păi, ce-am visat eu săptămâna trecută, s-a adeverit acum!” 
Aceştia sunt draci vrăjitoreşti, care ştiu viitorul. 

Dar ai să-mi spui: „Părinte, dar în Sriptură spune că a visat Iosif, a visat Daniil, a visat 
cutare...”. Da. Sunt şi vise de la Dumnezeu. Dar acestea sunt foarte rare în viaţa omului şi nu le poate 
înţelege omul, dacă nu vine lângă el unul care are darul desluşirii duhurilor. Duhul este unul, cum 
spune marele Apostol Pavel la I Corinteni 12, însă darurile sunt împărţite. 

Aţi auzit că este: Duhul înțelepciunii, duhul cunoştinței, duhul temerii de Dumnezeu, duhul 
înțelegerii... Auzi ce spune darul desluşirii duhurilor. Şi Sfântul loan Evanghelistul spune: Fiule, 
ispitiți duhurile că nu toate sunt de la Dumnezeu. 

Dacă marele prooroc Daniil, bărbatul doririlor, nu înţelegea vedeniile, auzi ce spune 
Scriptura: A dat ordin Dumnezeu Arhanghelului Gavriil, zicând: Gavriile, fă în somnul lui Daniil să 
înțeleagă vedenia. Le vedea şi nu înţelegea. Deci de aici să ţinem minte, că nu tot cel ce vede o 
vedenie sau un vis îl înţelege, până nu are darul desluşirii. 

Sunt şi vise de la draci numiţi arhiconi. Aceştia ştiu pe de rost toată Sfânta Scriptură. Îţi spun 
proorocii pe care le găseşti în Biblie. Pe urmă sunt draci care se cheamă vrăjitori. Aceştia ajută la 
vrăjitori, la fermecători, la descântători şi amăgesc pe om, să i se pară că s-a făcut sănătos de acolo. 
De aceea Sfântul loan Scărarul zice: Cela ce tuturor vedeniilor şi tuturor viselor nu crede, filosof 
duhovnicesc este. 

Să nu credeţi în vise! Să nu credeţi în vedenii! Dacă crezi în vise şi ai venit la mine să te 
spovedesc, eu te opresc direct trei ani de Sfânta Împărtăşanie. Cine ţi-a spus ţie să crezi în vise? Nu 
auzi ce spune Sfânta Scriptură? Ia caută în Cartea Înţelepciunii lui Isus, fiul lui Sirah, la capitolul 34: 
Precum este cel ce aleargă după vânt şi vrea să prindă umbra sa, aşa este omul care crede în vise. 
Că pe mulţi visele i-au înşelat şi au căzut cei care au nădăjduit în vise. 

Sufletul nostru are trei părţi: 

— partea rațională, este deasupra sânului stâng până la furca pieptului; 

— partea mânioasă, este în mijlocul inimii, şi 

— partea poftitoare, care este din mijlocul inimii până la buric. 

Toate aceste trei părţi ale sufletului nostru au virtuțile lor, patimile lor şi visele lor. Trebuie 
să le cunoşti care sunt din partea raţională, care din partea mânioasă sau din partea poftitoare. 

Apoi sunt vise de la natură, de la tunete, de la fulgere, de la huietul apelor, de la vânturi. Voi 
dacă nu ştiţi, vă poate înşela în tot chipul. Uşor te înşală. De aceea este oprit să nu creadă nimeni în 
vise, că pe cei slabi — cum zice Scriptura —, pe mulți visele i-au dus la pierzanie. Sunt vedenii şi de 
la diavoli. 

Şi diavolul este putere nălucitoare. EI se face în chipul lui Hristos, de străluceşte ca soarele; 
în chipul Maicii Domnului, în chip de îngeri, în chip de sfinţi, în tot chipul. Numai te-a prăpădit, dacă 
ai crezut. N-aţi auzit ce spune Apostolul Pavel? Nu-i de mirare că şi satana se face în chip de înger 
de lumină, şi slujitorii nedreptăţii se fac în chip de slujitori ai dreptăţii. Deci bagă de seamă! Nu 
primi nici un fel de arătare, nici nu fel de vedenie. 

Sfinții Părinţi ai Patericului, marii sihaştri care trăiau numai cu radăcini în pustie, aveau 
adesea luptă cu diavolii. 

La unul a venit un diavol în chipul lui Hristos şi el îşi căuta de lucru, că lucra la coşniţe. Acela 
strălucea ca soarele, iar bătrânul închidea ochii. Şi a strigat diavolul: 

— Bătrânule, da uită-te la mine! 

— Dar cine eşti tu? 

— Dar nu vezi că eu sunt „Hristos”? 

Şi acela închidea ochii mai tare: 

— Eu sunt păcătos, a zis el, şi nu sunt vrednic să văd pe Hristos. 

— Ei, bătrânule blestemat, m-ai cunoscut! Şi a şi fugit, că a văzut că l-a cunoscut. 


* 


Alt bătrân sihastru mergea prin pădure. lată un „arhanghel” strălucea ca soarele şi avea o 
stâlpare de finic şi un crin în mână, cum a venit de la „Buna vestire”. El mergea ca să-l ajungă pe 
batrân pe alăturea, dar bătrânul tot se uita în altă parte: 

— Bătrânule, uită-te la mine! 

Dar bătrânul s-a întors cu spatele şi a zis: 

— Dar cine eşti tu? 

— Eu sunt „arhanghelul Gavriil!” Pentru viaţa ta cea sfântă, pentru nevoinţa ta, pentru 
rugăciunile tale şi pentru toată osteneala ta, am venit să-ţi aduc o veste bună din cer, de la Maica 
Domnului. 

— a seama că ai fost trimis la altul! Ai greşit adresa. Eu sunt om păcătos şi nu sunt vrednic să 
văd pe Arhanghelul Gavriil! 

— Ticălosule bătrân! Nu vă putem înşela, că nu vă închinaţi nouă. 

— Să se închine vouă cel care vă slujeşte vouă, că eu mă închin lui Hristos şi n-am nevoie de 
noi! 


Aşa fugeau sfinţii de vedenii. Dar ai să mă întrebi: „Părinte, poate a vrut Dumnezeu în viaţa 
mea să-mi arate o vedenie, ceva, un vis, n-ar fi păcat că eu nu am crezut? Poate să fie ceva adevărat. 
Oare nu-i păcat că eu refuz un semn de la Dumnezeu?” 

Nu-i păcat, Doamne fereşte! Dumnezeu, Care fericeşte pe cei smeriţi, niciodată nu se supără 
când ei fac lucruri din smerenie, că nu se socotesc vrednici de a vedea îngeri. Ai văzut Sfântul Isaac 
Sirul ce spune? Mai de folos îţi este de mii de ori, omule, să-ţi vezi păcatele tale, decât să vezi 
îngeri. Şi mai departe: Mai de folos îţi este ţie să plângi un ceas pentru păcatele tale, decât să 
vezi îngeri şi să învii morţii cu rugăciunea, sau să faci minuni! 

Să avem smerenia aceea de care zicea marele Prooroc David: Că fărădelegea mea eu o cunosc 
şi păcatul meu înaintea mea este pururea. Să ne vedem păcatele şi să le plângem! Asta-i poziţia care 
nu te duce la cădere niciodată. Iar cei ce-au văzut îngeri, 1-au înşelat diavolii, i-au dus în pierzare. 

Sfântul loan Scărarul spune aşa în cuvântul trei din „Scară”: Dracii slavei deşarte, pe cei 
slabi de minte, i-au făcut prooroci — că el o să se laude că este prooroc, că a văzut vedenii —, iar 
cela ce tuturor visurilor şi vedeniilor nu crede, filosof duhovnicesc este. 


SĂ NE PĂZIM DE VEDENII 


Dar poate ai să-mi spui: „Părinte, dar dacă este o veste ceva, şi poate Dumnezeu vrea să mă 
încredinţeze?” 

Am să vă arăt ce zice Sfântul Diadoh al Foticeii, cât de mult iubeşte Dumnezeu pe cel care 
nu crede în vedenii şi vise, şi cât de mult îl laudă. Aşa spune într-o istorioară: 

Un boier mare avea palate, moşii şi averi multe, şi avea o slugă foarte credincioasă, Ion, la 
care îi încredința cheia de la casă, toate, toate. Odată boierul acesta a plecat de acasă cu soţia şi copiii, 
şi i-a dat cheile de la palat, cheile de la poartă şi i-a spus aşa: 

—Băiete, rămâi stăpân pe toată averea mea. Bagă de seamă! Chiar eu dacă am să vin, şi dacă 
vin noaptea, să nu mă recunoşti! Eu dacă vin, numai ziua am să vin; dacă nu, nu da drumul la poartă! 
Cheile sunt la tine. Nu recunoşti pe nimeni până nu vin eu, ca nu cumva să recunoşti pe altcineva 
noaptea şi să vină să prede casa. 

Acela pune mâna pe chei şi zice: 

— Da, stăpâne, aşa fac! 

Ce s-a întâmplat? Tocmai el a fost vinovat, că în loc să vină ziua a ajuns noaptea acasă. Bate 
în poartă. Vine sluga. 

— Măi, loane, dă drumul! 

— Fugi de-acolo, tiranule, vrăjmaşule! 

— Eu sunt, măi, stăpânul. 

— Nu te cunosc! Eu am poruncă de la domnul meu. Tu ai luat glasul stăpânului meu, te-ai 
făcut lup şi vii ca păstor. Nu te cunosc! 

— Eu sunt, măi băiete! Da” nu cunoşti căruţa, caii şi pe mine nu mă cunoşti? 

— Niciodată noaptea nu te cunosc! Vino mâine! N-ai spus că vii ziua? Să te văd eu la ochi 
dacă eşti tu. Câţi nu pot vorbi ca stăpânul meu? 

Şi n-a dat drumul boierului. Şi a stat boierul toată noaptea la poartă, până s-a ridicat soarele. 

— Dumneata eşti? 

— Da. 

— Poftim! Aşa am primit poruncă, noaptea să nu primesc pe nimeni. 

Na! Şi nu numai că nu s-a supărat boierul: 

— Bravo, măi! Ia asta este slugă credincioasă. Am venit eu cu soţia şi copiii şi n-a dat drumul. 
„Nu te cunosc noaptea!” 


Aşa este cel care nu crede în vedenii şi în vise. Ferice de el. Ce spune Apostolul? Noaptea 
este veacul de acum. În veacul de acum să nu dorim să vedem îngeri! Auzi ce spune un sfânt părinte? 
Daca vrei să ajungi la nebunie şi la ieşirea din minţi, primeşte arătările cerești în veacul de 
acum! 

Deci, nu numai că nu se supără Dumnezeu când nu credem noi în vise şi vedenii care se arată 
nouă ca lumină sau foc, sau stele, sau îngeri, sau sfinţi, sau prooroci, sau hristoşi, sau în chipul Maicii 
Domnului, ci foarte mult ne iubeşte. Aici să ştii că veacul de acum este ca o noapte, că dracii se pot 
preface în îngeri de lumină. Cel ce nu crede în vise şi vedenii este un adevărat credincios. Deci să nu 
crezi vreodată că se supără Dumnezeu când tu nu vei crede în acestea! Că dacă ar fi adevărate, 
Dumnezeu ţi le lămureşte ţie acestea, nu prin tine, ci prin alţii care au darul desluşirii duhurilor. Iar 
când sunt multe mărturii că un vis sau o vedenie a fost de la Dumnezeu, întrebă pe alţii mai înţelepţi 
decât tine. 

Vine o bătrână şi-mi spune: „Părinte, am visat asta, am visat asta; o să fie rău!” „Cine ţi-a 
spus, mamă?” „Am visat eu astă noapte”. „Te-a amăgit diavolul. Ţi-a spus ce-a vrut el şi tu vii 
tulburată de vise la mine”. Voi n-aţi auzit ce spune Apostolul Pavel? Prin credință umblă, nu prin 
vedere. N-aţi auzit ce spune Hristos în fericirea a zecea, după înviere? Ferice de cel ce n-a văzut şi a 
crezut. Deci n-am nevoie să văd ca să cred. Că dacă eu cred după ce văd, nu mai am credinţă. 

Ce este credinţa? Auzi ce spune Apostolul: Credinţa este dovedirea lucrurilor celor nevăzute 
şi adeverirea lucrurilor celor nădăjduite. Auzi care-i credinţa? Să dovedeşti prin credinţă cele ce nu 
ai văzut şi să adevereşti prin credinţă ceea ce nădăjduieşti. Asta este credinţa cea adevărată. Că dacă 
am văzut, nu mai este credinţă. lar dacă n-am văzut şi am crezut, atunci mă fericeşte Hristos ca pe 
cei pe care i-a fericit în Evanghelie. 

Frate, să nu doreşti să vezi îngeri! Că aşa te poate înşela satana cât vrea. lată ce trebuie să 
vedem noi. Păcatele noastre! Să ne mărturisim, să ne căim, să ne pocăim pentru ele. Că nimic necurat 
nu poate intra în Împărăţia Cerurilor. 

Auzi ce spune Sfântul Efrem Sirul în rugăciunea sobornicească, care se spune în Postul Mare: 
„Aşa Doamne, Împărate, dăruieşte-mi ca să-mi văd păcatele mele şi să nu osândesc pe fratele meu 
(să nu judec pe altul), că binecuvântat eşti în veci. Amin.” 

Iar Sfântul Isaac Sirul zice: Mai înainte intră întru împărăţia lui Dumnezeu cel ce-şi vede 
păcatele sale, decât cel ce vede îngeri. 

Asta să vedem. Să nu ne socotim noi vrednici să vorbim cu sfinţii şi cu Maica Domnului! 
Totul este mândrie! 

Să ne vedem păcatele noastre şi să le plângem! Asta-i cea mai înaltă filosofie sub cer. Nu 
credeţi în vise sau în vedenii! Că or să iasă vedenişti de tot felul, de ar să umple lumea, că toţi sunt 
înaintemergătorii lui Antihrist. 


O ISTORIOARĂ CU O VEDENIE FALSĂ 


La un călugăr, seara, când voia să se culce, intra în chilie un înger atât de strălucitor, încât îi 
lua ochii. Şi când intra el, venea şi cu mireasmă bună, ca să zică că este de la Duhul Sfânt. Nu-l 
îndemna la rău, ci atât îi spunea: „Scoală-te, robul lui Dumnezeu, la rugăciunea şi pravila ta!” Iar el 
spunea: „Eu mi-am făcut rugăciunea”. Dar îngerul spunea: „Nu. Mai roagă-te”. „Dar eu mi-am făcut 
pravila”. Dar îngerul repeta: „Nu ştii ce spune Apostolul Pavel: Neincetat vă rugați?” Şi când voia 
să se culce, iar îl scula. Omul, dacă nu doarme, se tulbură. Nu-l lăsa îngerul să se odihnească. Şi l-a 
sculat aşa timp de vreo trei luni. lar călugărul zicea: „Cum să nu mă rog, dacă vine îngerul Domnului, 
că aşa zice Sfântul Apostol Pavel!” 

Tulburându-se el aşa, a slăbit şi s-a îmbolnăvit. Şi se întâlneşte cu un sihastru bătrân, că în 
pustia Egiptului erau mii de pustnici, ucenici ai Sfântului Antonie cel Mare. Bătrânul îl vede aşa slab 
şi tulburat şi-i zice: 

— Ce ai frate? Cum o mai duci? 

— Părinte, bine o duc. 

Era un cuvânt de mândrie. Însă omul trebuie să zică cu smerenie că nu face nimic bun. 

— Cum bine? zice părintele. 

— Părinte, cu ajutorul lui Dumnezeu, de trei luni mă scoală îngerul la rugăciune! 

— Şi cum te scoală? 

— Când mă culc, vine lângă mine, mă scoală la rugăciune şi se roagă şi el cu mine! 

— Ia aminte, frate, că acela nu este îngerul Domnului. Acela este satana, care te pândeşte pe 
tine! 

— Dar ce să fac, părinte? Eu văd că de când mă scol sunt bolnav şi tulburat şi niciodată n-am 
umilinţă, că mă împietresc la inimă... 

— Uite aşa să faci. Când va veni să te scoale la rugăciune, să zici: „Eu nu vreau să mă scol 
acuma, ci când va veni vremea, la miezul nopţii. Atunci o să mă scol. Nu mă scula tu pe mine”. 

Dacă îți va spune că este îngerul Domnului, să-i spui: „Eu sunt om păcătos şi nu-s vrednic să 
mă scoale pe mine îngerii!” Diavolul, când aude de smerenie, fuge. El nu vrea niciodată să spui că 
eşti om păcătos, că el a căzut din mândrie. Deci aşa să-i spui: „Eu sunt om păcătos şi nevrednic să 
mă scoale îngerii. Când voi vrea mă voi scola; când nu, voi dormi. Tu să nu mai vii la mine!” 

S-a dus călugărul seara acasă şi, cum a ajuns, s-a culcat. Şi a venit îngerul acela şi i-a zis: 

— Scoală-te, robul lui Dumnezeu, la rugăciunea şi pravila ta! 

— Nu mă scol! 

— Păi de ce? 

— Când voi vrea eu o să mă scol, nu când vrei tu! 

— Blestematule călugăr, te-ai dus la bătrânul acela, care este călugăr mincinos şi făţarnic. El 
te-a învăţat să nu mai asculți de mine! Dar călugărul acela este iubitor de argint. Că a venit la el un 
om sărac şi i-a cerut un ban, iar el a zis că n-are. Si totuşi are trei arginţi pe un geam. Are trei bani şi- 
i ţine într-o carte pe geam. Şi a zis către sărac că n-are bani. 

Apoi s-a făcut nevăzut. Dar călugărul a zis: 

— Blestematule diavole, eu văd acum că eşti tatăl miciunii! 

Apoi bătrânul s-a întâlnit cu călugărul. EI era înainte-văzător. Şi i-a zis călugărului: „Nu-i aşa 
că ţi-a zis că am trei bani pe geam? Am, dar a venit un beţivan, care face numai rău; l-am văzut beat 
şi ştiam că o să vină o femeie săracă a doua zi şi am ţinut banii să-i dau la acea necăjită, nu la beţivan. 
Dar tu ia aminte, frate, că eu ştiu ce ţi-a spus despre mine, că sunt iubitor de argint, făţarnic şi 
mincinos. Deci să nu-l mai asculți că te duce la pieire, măcar că te scoală la rugăciune”. 

Din ziua aceea n-a mai venit îngerul iadului, că a văzut că s-a supărat călugărul pe dânsul. 

Să ştiţi că diavolul se arată în chip de înger, sau în alt chip, sau în chipul lui Hristos, sau în 
chip de arhanghel, de sfinţi, de ierarhi sau de cuvioşi. EI întâi te învaţă de bine, până te închini lui. 
Iar după ce te închini lui, te duce la pierzare. Nu venea diavolul la un călugăr de 30 de ani şi-i spunea 
taine mari? Adică: „Părinte, eu sunt îngerul Domnului. la seama că peste 7-8 zile or să-l prade pe 
călugărul cutare. O să-i ia lucrurile lui şi o să le ascundă în cutare peşteră. Ține minte, să le iei de 
acolo şi să le aduci călugărului înapoi”. Apoi 1-a îndemnat diavolul pe aceia să fure, şi le-a arătat că 
este înger. 

Se duce „îngerul” acela în chip de călugăr şi zice: „Vai de mine, m-au prădat hoţii, mi-au luat 
tot!” Iar călugărul cel amăgit i-a zis: „Hai că-ţi spun eu unde sunt lucrurile tale. A fost îngerul 
Domnului şi mi-a spus unde sunt. Sunt în cutare peşteră”. Le-a găsit acolo. Şi a zis: „Măi, chiar că a 
fost îngerul Domnului, din moment ce a ştiut unde au fost puse lucrurile mele”. 

Aude un bătrân de acestea şi le spune că aceia sunt diavoli, şi cel care i-a pus să fure şi cel 
care se arată în chip de înger, ca să creadă în minciunile lui şi să-i ducă la pierzare pe toţi. Atunci a 
întrebat: „De unde ştii, părinte, că ei spun adevărul? Aceştia sunt draci pitoniceşti care spun viitorul, 
cunosc viitorul şi spun ce-o să fie peste o săptămână, peste o lună, ca să crezi lor şi apoi să te 
prăpădeşti. 


DESPRE VRĂJITORI ŞI GHICITORI 


— Părinte, sunt creştini ortodocşi care aleargă la vrăjitori şi la cei care deschid pravila. Se 
poate aşa ceva? 

— Cei care deschid pravila, călugări sau preoţi de mir sau maici, au căzut din dreapta credinţă. 
Aceia se cheamă ghitii, adică vrăjitori cu lucruri sfinte. Cine se duce la cei care deschid pravila, 10 
ani nu se pot împărtăşi. Iar cel care deschide pravila, dacă-i preot sau călugăr, este anatema şi este 
despărțit de Biserică, pentru că face vrăji cu lucruri sfinte. 

Ai văzut că vine câte o babă ca să te înşele şi să te ducă în iad: „Hai să-ţi descânte baba!” Cu 
ghiochiul, cu cărţi, să-ți facă de „ursită”; că ai să te măriţi, că are să te 1a cutare, cutare. N-aţi păţit de 
acestea? 

Şi numai vezi că baba face cruce la descântece şi o auzi că zice „Tatăl nostru” şi apoi descântă. 
Iar la urmă zice: „Descântecul de la mine, leacul de la Maica Domnului!” Auzi ce zice sluga 
diavolului? Auzi satana cum amestecă otrava cu mierea, ca să te ducă în fundul iadului? Dar ce 
legătură are Maica Domnului cu descântecul babei? Biserica condamnă pe descântători: „Cei ce caută 
în bobi, cei ce caută în cafea, cei ce caută în cărţi, cei ce sting cărbuni, cei ce caută în palme — 

chiromanţia —, sunt opriţi 7 ani de la Sfânta Împărtășanie”. 

Cei care sunt vrăjitori, care fac de ursită, care umblă să ia mana de la animale, aceia sunt opriţi 
12 ani, iar fermecătorii, 25 de ani. Sunt 13 feluri de vrăjitorii şi toate sunt date anatema de Biserică. 

Voi când veţi auzi că unul deschide cartea, să fugiţi ca de satana de el, că acela-i ghitiu, 
vrăjitor cu lucruri sfinte. Şi baba care face cruce la descântece este tot ghitie, tot diavolul o ţine, ca 
să te înşele pe tine. „Măi, dar n-a fi păcat! N-a fi păcat, că baba a zis Tatăl nostru şi a făcut curce!” 

Auzi cum amestecă diavolul otrava cu mierea şi lumina cu întunericul, ca să te ducă în iad? 
Ce legătură are Crucea sau Maica Domnului cu vrăjitorii şi fermăcătorii toţi sunt anatema, despărțiți 
de Trupul lui Hristos, care este Biserica! 

De asemenea, sunt anatema cei care fac descântece cu tunete, cei care vrăjesc cu stelele, 
alungătorii de nori, vrăjitorii de maţe, cei care vrăjesc cu păsările. Noi le avem toate în rânduielile 
Sfântului loan Gură de Aur. 

Toţi sunt fermecători, care iau mana la vaci şi la câmp cu puterea drăcească. La aceştia slujesc 
anumiţi diavoli, numiţi pitoniceşti, care ghicesc viitorul, şi diavoli arhiconi, care ştiu Scripturile. lar 
cei ce deschid cărțile se cheamă „ghitii”, vrăjitori cu lucruri sfinte, pe limba grecească. Grecii au 
esenţa Ortodoxiei. De la greci au luat credinţa ortodoxă atâtea ţări şi ruşii, care în anul 1988 au făcut 
mileniul de la încreştinare. 

De aceea vă spun să nu primiţi în casa voastră vrăjitori, ţigănci cu ghiocul, cu cărţile de joc; 
să nu-ţi vină să-ţi ghicească şi să te înşele. Ia un ciomag şi zi: „Fugi, diavole! Pleacă din jurul casei 
mele!” 

Să nu vă înşelaţi, că nici o legătură nu are lumina cu întunericul. 

Ai văzut pe marele Apostol Pavel, când a intrat în oraşul Filipi? Conducătorul oraşului Filipi 
avea vrăjitoare „ghitie”. Ştiţi voi ce înseamnă ghitii? Sunt diavoli pitoniceşti şi spun ce are să fie 
mâine, poimâine; ei ghicesc viitorul. 

Era o fată fecioară în Filipi şi a intrat un diavol în inima ei. Când intra în inima ei diavolul 
pitonicesc, care ghiceşte viitorul, ea făcea mare venit stăpânilor săi. 

Iar când a intrat Apostolul Pavel cu Sila în oraşul Filipi, satana a cunoscut că sunt apostoli şi 
a început să strige prin fata asta: „Aceşti oameni sunt de la Dumnezeu şi ne vestesc nouă calea 
mântuirii!” Auzi cum a spus adevărul? 

Şi cum făcea această fiică stăpânită de diavoli? Avea un scaun cu trei picioare şi stătea pe el; 
pe dedesupt intra diavolul şi ea stătea până se umplea de duh pitonicesc şi spunea cele viitoare — adică 
ce o să fie peste un an, peste o lună — şi câştiga pentru stăpâni, că era slujnică la stăpâni, şi făcea mare 
câştig domnilor ei. 

Dar Pavel Apostolul a spus: În numele lui lisus Hristos îţi spun: Taci şi ieşi dintr-însa! Nu-i 
nevoie să ne vestească pe noi diavolul. 

Ea a căzut pe spate şi a rămas bolnavă şi a vindecat-o Pavel. S-au dus repede slugile la mai- 
marele oraşului din Filipi: „Uite, au venit doi din aceia de-ai lui Hristos Cel răstignit şi, gata, fata 
dumneavoastră a murit şi nu mai poate spune vrăjile şi ghiciturile ei!” Dar ea nu murise, ci numai a 
ieşit dracul pitonicesc din ea. 

Atunci s-au mâniat stăpânii şi au prins pe Pavel şi pe Sila şi i-au băgat legaţi cu lanţuri în 
temniţă, cu picioarele în butuci, şi i-au bătut. lar Pavel şi Sila la miezul nopţii s-au sculat de la 
rugăciune, cum puteau aşa legaţi, şi se închinau. Când se închinau ei, s-a cutremurat temniţa, s-au 
deschis toate uşile şi au căzut toate lanţurile de pe ei, iar cei care păzeau temniţa au scos sabia să se 
junghie. Şi Pavel a spus: Nimeni să nu plece! Nu vă faceți seama! Toţi suntem aici; şi au căzut 
lanţurile de pe toţi deţinuţii. Voi nu citiți Faptele Apostolilor? 

Atunci mai-marele oraşului Filipi a venit şi a spus: „Doamne, acei doi care i-aţi băgat în 
temniţă, care au scos diavolul din fiica dumneavoastră, s-au rugat şi s-a cutremurat temniţa şi s-au 
dezlegat toţi care erau închişi în temniţă. Noi era să ne omorâm, crezând că au scăpat. lată, am văzut 
şi pe îngerul Domnului care a venit la cei doi Apostoli la miezul nopţii şi s-a cutremurat temniţa din 
temelii.” 

Şi a venit mai-marele temniţei. Când a văzut pe toţi dezlegaţi, a întrebat: 

— Oameni buni, cine sunteţi? 

— Noi suntem apostolii lui lisus Hristos! Noi am scos diavolul din vrăjitoarea aceea care 
ghicea la oameni, că înşela toată lumea, pentru că avea duh pitonicesc într-însa. 

Apoi temnicerul a spus către Pavel: Ja şi mă botează şi pe mine că şi eu cred în Dumnezeul 
vostru! Atunci a crezut în Hristos mai-marele temniţei cu soţia lui şi l-a botezat pe el şi casa lui. Şi 
au dat drumul la apostoli să predice Evanghelia în toate părțile. 

Dar pentru ce i-a băgat pe ei în temniţă? Pentru fiica aceea din care a scos demonul cu care 
ghicea viitorul, şi alţii sunt arhicondri, care ştiu Scriptura pe de rost. Aceştia se bagă în oamenii eretici 
şi la sectari şi-i fac să înţeleagă Scriptura pe dos, nu aşa cum trebuie. 

Voi ştiţi că acum la sfârşitul lumii o să iasă înaintemergătorii lui Antihrist şi au să facă minuni 
şi semne mari? 

Dacă tu acum crezi în aceşti nebuni şi îndrăciţi, ce-o să faci când ai să vezi că vine înaintea 
ta şi din paie uscate are să-ţi facă pâine caldă; şi din viţă uscată o să facă să curgă vinul cel mai bun 
ŞI ai să vezi munţii că pleacă? 

Vezi sectarii? Sunt înaintemergătorii lui Antihrist, că strâmbă credinţa. Aceştia care strâmbă 
dreapta credinţă sunt înaintemergătorii lui Antihrist orice sectă ar fi. Păziţi-vă de aceştia ca de foc, 
ca de lucrurile întunericului! 


DREAPTA CREDINŢĂ A NEAMULUI ROMÂNESC 


Să ştiţi că rădăcina şi viaţa poporului nostru, înaintea lui Dumnezeu, este credinţa cea dreaptă 
în Hristos, adică Ortodoxia. Noi ne-am încreştinat de aproape două mii de ani, din timpul Sfântului 
Apostol Andrei. 

Coloniştii romani, cărora le-au predicat Sfinţii Apostoli Petru şi Pavel la Roma, şi cei din 
Grecia, când au venit aici cu legiunile romane, au adus credința ortodoxă. Eram daci pe atunci; 
strămoşii noştri sunt dacii şi romanii, de la care am rămas noi românii. De atunci, de când am primit 
sfânta şi dreapta credinţă în Dumnezeu, poporul nostru a avut viaţă. Până atunci a fost mort; numai 
cu trupul era viu, iar cu sufletul era mort. Viaţa poporului român este dreapta credinţă în lisus Hristos. 
Băgaţi de seamă! Ca popor creştin de doua mii de ani de când suntem noi, am avut toată administraţia 
noastră şi toată tradiţia noastră sfântă. Să ţinem cu tărie la credinţa ortodoxă. 

Aţi văzut dumneavoastră de la primii voievozi creştini ai românilor, de când sunt cele trei 
Țări Române, Moldova, Muntenia şi Ardealul, toţi au fost creştini ortodocşi. 

Aţi văzut pe Mihai Viteazul? Mama lui a fost călugăriță. Du-te la Mănăstirea Cozia şi vei 
vedea, lângă Mircea cel Bătrân, care a întemeiat această mănăstire şi-i înmormântat acolo, o lespede 
de piatră pe care scrie: „Aici odihneşte MonahiaTeofana, mama lui Mihai Viteazul”. Ai auzit? EI 
domn peste trei principate şi mama lui călugăriță. Apoi şi Ştefan cel Mare. Du-te la Mănăstirea 
Probota, unde este înmormântat Petru Rareş, facută de el. Vei vedea lângă dânsul scrie: „Aici 
odihneşte roaba lui Dumnezeu, Monahia Maria Oltea, mama lui Ştefan cel Mare”. Ei domni şi 
mamele lor călugăriţe! Vedeţi voi câtă unire era între credinţă şi conducere atunci? Cel ce conducea 
ţara avea mamă călugăriţă şi frate călugăr. Aşa trebuie să murim! 

Au cunoscut că totul este deşertăciune. Da, erau adevăraţi domni: „Oricât ar fi, viaţa asta este 
umbră şi vis! Este o scurtă trecere! Dar eu când mor mă duc la o viaţă care nu are sfârşit. Cine are să 
se roage pentru mine?” Aşa cugetau înaintaşii. 

Ai văzut că toţi îşi făceau câte o mănăstire şi mormânt în mănăstire? Fericiţi şi de trei ori 
fericiţi au fost domnii noştri ortodocşi: Ştefan cel Mare şi Sfânt, la Putna; leremia Movilă şi Gheorghe 
Movilă, la Suceviţa; Petru Rareş, la Probota; Lăpuşneanu, la Slatina; Alexandru cel Bun, la Bistriţa; 
Mircea cel Bătrân, la Cozia. Ai auzit unde este inima lor? Unde este inima ta, acolo va fi şi comoara 
ta. Pentru aceea au făcut ei mănăstiri, ca să fie pomeniţi sute de ani la Sfânta Liturghie. 

Ştefan cel Mare n-a fost baptist! Mircea cel Bătrân n-a fost evanghelist sau adventist! 
Alexandru cel Bun n-a fost martorul lui Iehova, ca nebunii ăştia care au ieşit acum. Nici o sectă nu 
exista în ţara nostră pe atunci. Aceştia vin din străinătate, plătiţi de masoni, să ne strice dreapta 
credinţă şi originea noastră şi rădăcina noastră de popor ortodox. 

Ce spune Sfântul Efrem Sirul? „Cu omul eretic să nu vorbeşti, în casă să nu-l primeşti, la 
masă să nu stai cu dânsul, bună ziua să nu-i dai”. Aceştia sunt înaintemergătorii lui Antihrist. Că 
Mântuitorul a spus la Efeseni, prin Apostolul Pavel: Biserica este Trupul lui Hristos, iar cap al 
Bisericii este Hristos. Fiecare sectar care s-a despărțit de Biserică, s-a despărţit de Hristos. Este om 
al satanei. 

Evanghelia spune: În vremea de apoi vor ieşi hristoşi mincinoşi şi prooroci mincinoşi şi pe 
mulți vor înşela. Păziţi-vă de sectari care dau broşuri prin trenuri, prin gări şi prin cutiile de poştă şi 
unde văd oameni, dau gratuit otrava lor. Când vei vedea o carte că nu are aprobarea Sfântului Sinod 
şi nu are cruce pe ea, dă-o pe foc, chiar Biblie dacă este! Dacă-i sectară şi scrie să nu vă închinaţi la 
icoane, dă-o pe foc! Nici un păcat nu ai! Aceasta este otrava semănată de înaintemergătorii lui 
Antihrist. Toate sunt otravă. 

Să ţineţi credinţa care aţi supt-o de la piepturile maicilor voastre! Să ţineţi credinţa care o 
avem de două mii de ani! Nu vă luaţi după slugile satanei, care vin din Apus cu milioane de dolari. 
E1 cumpără pe cei proşti şi nelămuriţi în credinţă, ca să rupă unitatea şi sufletul poporului român şi 
vor să facă cele mai mari erezii şi nebunii în ţara asta. 

Păziţi-vă de nebunii aceştia! Au case de rugăciune, dar acolo-i casa satanei. Unde nu sunt 
preoţi şi arhierei, nu este Hristos. Că Mântuitorul a spus aşa la Apostoli: Luaţi Duh Sfânt! Cărora 
veţi ierta păcatele, iertate vor fi. lar cărora le veți ţine, ţinute vor fi. Nu la sectari le-a spus aceasta, 
ci la Apostoli, la episcopi şi la preoți. Căci apostolii prin puterea mâinilor şi prin succesiunea 
apostolică, au dat harul Duhului Sfânt la toţi preoţii din lume, prin hirotonii. 

Deci băgaţi de seamă că sectarii nu au ierarhie canonică; n-au pe Duhul Sfânt în ei; n-au cele 
şapte Sfinte Taine, nu cinstesc pe Maica Domnului şi Sfânta Cruce şi nu au mântuire. De aceea, feriţi- 
vă de sectanţi. Auzi ce spune Apostolul Pavel? Luaţi aminte de voi şi de turma voastră, întru care v- 
a pus pe voi Duhul Sfânt păstori, zice la preoţi şi la arhierei. 

Celor doisprezece apostoli pe care i-a ales Hristos când S-a înalţat la cer le-a spus: Staţi în 
Ierusalim până vă veți îmbraca cu putere de sus! Şi la Duminica Mare, după zece zile, a venit peste 
ei Duhul Sfânt de sus, în chip de limbi de foc. Pe urmă vorbeau toate limbile de sub cer. Şi după ce 
i-a îmbrăcat cu putere de sus 1-a trimis zicând: Mergând propovăduiţi Evanghelia în toată lumea, 
Botezându-i pe ei în numele Tatălui şi al Fiului şi al Sfântului Duh. Cel ce va crede şi se va boteza, 
se va mântui, iar cine nu, se va osândi. Deci Biserica lui Hristos are ierarhie canonică, Duhul Sfânt 
este în Biserică şi cap al Bisericii este Hristos. Toţi sectarii care sau rupt de Hristos şi nu merg la 
Biserică, sunt fiii lui Antihrist şi înaintemergători ai satanei. Să nu vă luaţi după ei! Să nu spuneţi că 
nu v-am arătat adevărul! 

Să ţinem credinţa noastră pe care au ţinut-o toţi voievozii noştri şi toţi protopărinţii noştri şi 
toţi românii cei adevăraţi. Dacă vrei să fii fiu adevărat al lui Hristos şi al Ţarii Româneşti, să ţii 
credinţa cea dreaptă ortodoxă, care o ţinem de două mii de ani. Dacă nu, nu eşti fiu al lui Hristos şi 
al Bisericii, şi eşti străin de neamul românesc. Nu poţi fi cetăţean creştin şi român, dacă nu ai dreapta 
credinţă în Hristos. Eşti stăin. Nu eşti fiu al ţării, că fiu adevărat al României este cel care-i ortodox, 
pentru că Biserica Ortodoxă predomină în ţara noastră de două mii de ani, iar pe cei care-s sectari să 
nu-i primim în casele nostre. 

Iar cei care au confesiuni aprobate de stat, cum sunt catolicii şi lipovenii, treaba lor. Aceia 
sunt cu credinţa lor. Dar aceştia care s-au rupt de Biserica Ortodoxă şi s-au facut sectari, nu sunt fii 
adevăraţi ai ţării noastre, nici ai Bisericii, ci sunt înaintemergători ai satanei. Aşa să stiți. Sunt 
prooroci mincinoşi care vor să vă rupă credinţa şi să ducă la pierzare poporul nostru blând. Tineţi 
dreapta credinţă şi nu ascultați de ei! 

Țara noastră românească a fost ortodoxă dintotdeauna şi trebuie să ţină linia Ortodoxiei. 

Ortodocşi suntem de la origine, de la colonizarea Daciei, ortodocşi am trăit timp de două mii de ani 
şi ortodocşi trebuie să rămânem până la moarte. Asta este adevărata credinţă ortodoxă a României. 
Nu primiți nimic din afară, că toţi vor să ne strice unitatea neamului, a credinţei şi a Bisericii. Toţi 
aceştia sunt vrăjmaşii Crucii lui Hristos. 


CUM CITIM ÎN SFÂNTA SCRIPTURĂ 


Cine vrea să se mântuiască, cu întrebarea să călătorească. La un copil de clasa întâi, dacă i s- 
ar preda un lucru de academie, ce ştie acela? EI de-abia învaţă câteva cuvinte: uşă, ac, rac şi cutare. 
De-abia învaţă cum să facă un cârlig, să scrie litera a, b, c şi dacă-i spui lucruri mari nu înţelege 
nimic. Aşa şi în Sfânta Scriptură. Dacă mă apuc să spun lucruri adânci din Sfânta Scriptură, ori 
adormiţi cu toţii, ori plecaţi. Vă plictisesc, pentru că vă dau vouă hrană prea tare. 

Nu auziţi ce spune Apostolul Pavel? Câr ați fost prunci în Domnul nostru lisus Hristos, v-am 
hrănit cu laptele cel cuvântător al Evangheliei, că nu eraţi în stare să mâncaţi hrană vârtoasă. Aşa 
se întâmplă în Scriptură. Sunt cuvinte tari şi hrană tare în Scriptură, pentru cei desăvârşiţi, nu pentru 
poporul de la ţară. Dacă unui copil care suge de la pieptul mamei lui, i-aş da să mănânce carne, îl 
hrănesc sau îl omor? Îl omor. De ce? Pentru că are dinţi de lapte, moi. Așa păţeşte cel ce se bagă în 
Sfânta Scriptură cu dinţii înţelegerii de lapte. De aceea spune Sfântul Grigorie de Nyssa: „Nu spargeţi 
oasele Scripturii, având dinţii înţelegerii voastre de lapte, ca să nu pieriți”. 

Deci Sfânta Scriptură este aşa cum ai merge mata pe o câmpie şi găseşti o fântână cu ciutură. 
Şi dacă eşti însetat, doar n-o să bei toată fântâna, când ţi-e sete. Dar ce faci? Din fântână scoţi apă cu 
ciutura, din ciutură pui în căldare, din căldare în cană şi din cană pui în pahar. Din pahar bei cât îţi 
trebuie şi fântâna rămâne curată şi tu ţi-ai potolit setea. 

Aşa să faci şi cu citirea Sfintei Scripturi. De aici s-au făcut sectele. S-au băgat în Sfânta 
Scriptură după capul lor. Sfânta Scriptură este foarte adâncă şi cine o citeşte fără tălmaci, fără să ştie 
cum o explică Sfinţii Părinţi, se prăpădeşte. Dar nu-i de vină Sfânta Scriptură — căci apa este cuvântul 
lui Dumnezeu —, e de vină omul care se bagă în Sfânta Scriptură nepregătit şi fără să înţeleagă 
lucrurile. 

Nu vă luaţi după sectari, care răstălmăcesc Scriptura, că vă prăpădiţi. Auzi ce spune Sfântul 
Apostol Petru despre scrierile Sfântului Apostol Pavel: În toate epistolele sale, în care sunt unele 
lucruri cu anevoie de înţeles, pe care cei neştiutori şi ne întăriţi le răstălmăcesc, ca şi celelalte 
Scripturi, spre a lor pierzare. 

Vă dau un exemplu: Ridicar-ai de la mare caii Tăi, tulburând ape multe. Tu acolo crezi că 
este vorba de mare şi de cai şi de ape. Când colo, marea-i toată lumea, caii sunt apostolii care au 
alergat să predice în toată lumea cuvântul lui Dumnezeu, apele multe sunt toate popoarele păgâne, 
care au fost tulburate de predicarea Evangheliei şi de dărâmarea capiştilor idoleşti. lată cum se citeşte 
în Sfânta Scriptură şi cum înţelegem noi. 

Nu poate un copil mic să ştie cele preaînalte. Aşa şi omul care-i simplu, de la ţară. Te duci şi- 
i arăţi acolo: „Nu te închina la icoane, că este chip cioplit”. Dar ce legătură are idolul cu sfintele 
icoane? La porunca a doua din Decalog zice: Să nu-ţi faci ţie chip cioplit, nici asemănarea vreunui 
lucru din câte sunt în cer sus, pe pământ jos, în apă şi sub pământ. Să nu te închini lor, nici să le 
slujeşti. Aici de idoli vorbeşte. Porunca a doua. Dar dă câteva file mai înainte, la Facere şi la Ieşire, 
şi-ţi spune acolo: Și a spus Dumnezeu lui Moise, să facă cortul mărturie cioplit din lemn de salcâm; 
şi să facă sicriul Legii Domnului, îmbrăcat cu aur şi doi heruvimi de aur deasupra lui, şi să se facă 
perdeaua care stă înaintea sfintelor, de in mohorăt răsucit, cu heruvimi cusuţi şi cutare. 

Uite, acolo în Decalog spune Dumnezeu să nu faci chip cioplit şi dincoace spune să faci chip 
cioplit: Vei face doi heruvimi de măslin, de şase coţi înălțime şi vei face chipuri de heruvimi. Icoane, 
nu? 

Iată, Dumnezeu acolo se pare că spune să nu faci icoane, dincoace spune să faci icoane. Şi un 

sectar te duce pe tine, care nu ştii, şi-ţi arată numai acolo, dar dincoace nu-ţi arată. Şi tot Dumnezeu 
a spus să facă icoane. Nu-i prost sectarul să-ţi arate şi arma care-i împotriva lui. 

De aceea vă spun să vă ţineţi de post şi de Biserică! Sfântul şi dumnezeiescul Părinte Efrem 
Sirul spune aşa: „Dacă citim noi în Sfânta Scriptură şi ajugem la un loc unde nu înţelegem, să nu o 
luăm după mintea noastră şi să zicem că aici este un loc răzvrătit sau nedrept. Să-i spui dracului 
acestuia, al iscodirii, care te duce la erezie şi la sectarism: „Ia ascultă, diavole! Ce-mi spui tu mie, că 
aici în Sfânta Scriptură este ceva nedrept? Eu am auzit pe Duhul Sfânt, Care spune aşa: Credincios 
este Domnul întru toate cuvintele Sale, şi cuvios întru toate lucrurile Sale”. 

Deci clar că Dumnezeu este credincios întru cuvintele Sale. Dacă îţi mai pune la îndoială 
cutare lucru din Scriptură, zi către demonul acesta: „Ia ascultă, diavole — să-i spui în gând —, eu am 
auzit pe Duhul Sfânt zicând aşa: Cuvintele Domnului, cuvinte curate, argint cu foc lămurit, şi ispitit 
şi curăţit de şapte ori. Ai auzit cuvintele Domnului? Sunt cuvinte curate; argint cu foc lămurit, şi 
ispitit de şapte ori. Deci clar!” 

Deci asta am vrut să vă spun, pentru că daţi de sectari. Să nu vă luaţi după ei. Aveţi păstori; 
aveţi biserica voastră istorică de sute de ani acolo. Biserica noastră-i de două mii de ani, iar sectele 
astea ştiţi cum au apărut? Ca ciupercile după ploaie; ca neghina prin grâu. Nişte buruieni crescute la 
umbra Bisericii. 

Aceştia sunt cei de care spune Mântuitorul în Evanghelie: În vremea de apoi mulți prooroci 
mincinoşi se vor arăta şi pe mulți vor înşela. Sectarii schimbă adevărul Scripturii şi sucesc înţelesul 
Scripturii după capul lor, se rătăcesc şi ei şi rătăcesc şi pe cei care îi ascultă. 

Deci acesta mi-a fost scopul cuvântului de astăzi, să nu daţi crezării cuvintelor sectarilor, cum 
zice şi Sfântul loan Evanghelistul: Fiilor, nu dați crezare oricărui duh. Cercaţi, că nu toate duhurile 
sunt de la Dumnezeu. Cine te învaţă să nu te închini la sfintele icoane, sau să nu asculţi de preoţi, sau 
să nu mergi la biserică, sau să nu faci Sfânta Cruce, sau să nu te închini la Sfintele Moaşte, sau să nu 
ţii Duminica, sau altceva rău de te învaţă, fugi de el că acela-i pecetluit de Antihrist. 


DIALOG CU UN SECTANT 


Un moşneag, care până mai ieri nu credea deloc în Dumnezeu şi femeia lui se chinuia să-l 
tragă la biserică, fusese convins de un sectar să se ducă la adunările lor şi să se lepede de credinţa 
ortodoxă. Şi vine într-o zi la mine, la stăruința femeii lui, care voia să-şi aducă bărbatul înapoi la 
dreapta credinţă, cu predicatorul care îl convinsese să treacă la secta lor, vrând să mă convingă pe 
mine că ei au adevărul. După discuţia care am avut-o cu predicatorul, prin darul lui Hristos, bătrânul 
s-a întors la dreapta credinţă, pe când predicatorul a preferat să rămână în rătăcirea lui. 

— Bună ziua! 

— Doamne ajută! Dar de ce aţi venit la noi? 

— Am venit să vă arătăm adevărul! a răspuns sectantul. 

Eu i-am zis un cuvânt mai puţin politicos: 

— Mi se pare că ai venit să înveţi pe popa carte! 

— Da! 

— Bine. Să vedem! Dar care adevăr să-mi arăţi mie, dacă adevărul este la noi? De unde mai 
scoţi dumneata un alt adevăr, că Unul este adevărul? Adevărul este o singură linie. Ce zice Hristos? 
Eu sunt calea, adevărul şi viaţa! 

— Dumneavoastră staţi aici în mănăstire şi nu ştiţi nimic. Eu am studii în Anglia, în Elveţia, 
am cutare, cutare... 

— Da? Cine te-a adus aici? Tu ai auzit că aici este o stână? Şi eu sunt ciobanul; dar şi câinii 
stau de pază la aripă. La stână sunt şi câini; iar voi sunteţi lupi îmbrăcaţi în piei de oaie. Aţi intrat în 
stână, dar nu ieşiţi cu blana sănătoasă de aici... Să vedeţi acum ce păţiţi cu câinii noştri. 

— Cum dar? 

— Stai, stai! Eşti predicator? 

— Da! Eu am doctoratul în Londra, am... 

— Da? Bine! Câţi ani au fost de la Adam până la potop? 

— Cred că au fost 1500 de ani. 

— Prost ai răspuns, doctorandule! De la Adam până la potop au fost 2243 de ani! 

—Unde scrie? 

— Nu căuta Biblia! Eu am rădăcina Bibliei. Biblia este un măr care a crescut în pomul Tradiţiei. 
Dar eu nu cred numai în măr, eu cred în rădăcină şi în copac; că rădăcina Bibliei este Sfânta Tradiţie. 
Câţi ani au fost de la Adam până la Avraam? 

— Parcă au fost 2400, a răspuns predicatorul. 

— Greşit ai răspuns. Au fost 3312 ani până la naşterea lui Avraam şi 3387 de ani până la 
primirea făgăduinţei de la Dumnezeu! 

— Unde scrie? 

— Ți-arăt eu în Hronohraful lui Gheorghe Chedinos, în care scrie istoria lumii de la început. 
Ia să-mi spui tu mie câţi ani au fost de la potop până la zidirea turnului Babel, când Nimrod, fiul lui 
Hus, a zidit turnul Babel, când li s-au amestecat limbile? Câţi ani au fost? 

— Parcă au fost 300! 

— Prost ai răspuns! Au fost 531 de ani! Şi câţi ani au fost de la potop până la Avraam? 

= 04] 

— Au fost 1144 de ani; şi cu 430 de ani, cât a stat poporul evreu în robia Egiptului, fac 3818 
de ani. Unde este Biblia scrisă atunci? Unde era sâmbăta voastră? Cu ce s-a mântuit lumea timp de 
3821 de ani înainte de a se scrie Biblia? Că în Biblie nu s-a scris totul. Căci Evanghelistul loan spune: 
Sunt şi alte multe lucruri..., şi care, dacă s-ar fi scris cu de-amănuntul, cred că lumea aceasta n-ar 
cuprinde cărţile ce s-ar fi scris (loan 21, 25). S-a scris numai un rezumat al Sfintei Tradiţii, care 
formează Biblia sau Sfânta Scriptură. Dar să-mi spui mie, cât a ţinut împărăţia uriaşilor, înainte de 
potop? Biblia spune: Când s-au amestecat fiii lui Set cu fiii lui Cain s-a născut poporul uriaş; neam 
vestit din veac. Atât! Dar nu spune câte sute de ani au stat împărații uriaşilor şi câte urgii au făcut ei 
pe pământ. 

Tăcea predicatorul. 

— Vezi că nu ştii? Dar câţi feciori a avut Adam? 

— A avut trei: Cain, Abel şi Set şi alţii fără nume. 

— Dar Biblia spune că a născut feciori şi fete. Câţi au fost de toţi? 

— Or fi fost 30, 40. 

— Eva a trăit 950 de ani, mai mult decât Adam cu 20 de ani, şi a născut 50 de perechi de 
gemeni, băieţi şi fete, adică 100 de copii. Scrie în Hronofraful lui Chedrinos. Auzi ce spune Biblia: 
Cain a luat în căsătorie pe sora sa Milada; şi a luat Set pe sora sa Teax. Se luau fratele cu sora. Aşa 
s-au înmulţit la început. 

— Dar se puteau lua neamuri în căsătorie? 

— Da, căci până la Avraam n-a fost interzisă spița de rudenie. Se luau neamuri! N-a ţinut 
Avraam pe nepoata sa? N-a luat Isaac pe nepoata lui Avraam, pe Rebeca? Nu vedeţi? Că nu era pusă 
legea de neamuri. Dar să-mi spui tu mie câţi ani avea Set când s-a răpit la cer şi a învăţat astronomia 
şi scrisul de la îngeri? 

Se uitau unul la altul... 

— Nu scrie nicăieri. 

— Set a fost de 40 de ani când s-a răpit la ceruri şi a stat în cer 40 de zile şi a învăţat astronomia 
şi scrisul. Set a trăit 912 ani! Primul om care a scris din lume şi care a învăţat astronomia şi mişcarea 
astrelor a fost Set, fiul lui Adam. Zice şi Sfântul Vasile: „Astronomia este de origine îngerească”; 
îngerii l-au învăţat pe Set. Când s-a coborât Set pe pământ, foarte mult îi strălucea lui fața. Dacă 
Moise, numai cât a vorbit cu Dumnezeu pe Muntele Sinai şi când a coborât de pe munte, feciorii lui 
Israel purtau văl că nu-l putea vedea de strălucire! Dar faţa lui Set, care a fost în ceruri, strălucea ca 

soarele, cum arată Sfântul loan Gură de Aur. Copiii şi nepoţii au zis: „Tata s-a făcut Dumnezeu!” 
Nu, dragul tatei, nu! Eu nu m-am făcut Dumnezeu! Un singur Dumneze este, Care a făcut cerul şi 
pământul! Eu am fost acolo unde îngerii Domnului Îl laudă pe Dumnezeu, şi am învăţat astronomia 
şi mişcarea astrelor”. 

Şi fiii lui Set l-au întrebat: „Tată, ce ţi-a spus Dumnezeu?” „„Băgaţi de seamă, printre alte 
porunci pe care mi le-a dat Dumnezeu, să nu cumva, când vă măritaţi sau vă însuraţi, să luaţi în 
căsătorie din neamul lui Cain, că el este blestemat de Dumnezeu cu cele şapte pedepse. Că, dacă veţi 
călca porunca aceasta, se va naşte din voi un popor urât tare de Dumnezeu şi căzut din darul Lui”. 

— Cine erau fiii lui Dumnezeu şi fiicele oamenilor? Noi zicem că fiii lui Dumnezeu erau 
îngerii, care s-au pogorât din cer şi au păcătuit cu fetele oamenilor. 

— Nebunie... Dacă cugetaţi după capul vostru, vă duceţi în fundul iadului. Ai văzut ce spune? 
Cât a trăit Set, 912 ani, nu s-au amestecat fiii lui cu fiicele lui Cain. Iar după moartea lui Set, au uitat 
fiii lui ce le-a spus tatăl lor. Căci spune Scriptuta: Și s-au rănit fiii lui Set de frumuseţea fiicelor lui 
Cain şi le-au luat lor de soții. Şi ce se năştea din această amestecare era popor uriaş, neam vestit din 
veac; dar ce răutăţi făceau uriaşii, nu ştiţi voi! Că foarte mult s-au înmulțit fiii lui Set, după ce au luat 
în căsătorie pe fetele lui Cain! Că fii lui Set se numeau fiii lui Dumnezeu, iar fiii lui Cain, fiii 
diavolilor. Deci atunci când s-au amestecat „fiii lui Dumnezeu” cu fiicele oamenilor, s-a născut 
poporul uriaş. 

— Dar de ce vă închinaţi voi la idoli, că Dumnezeu zice la Deutetonom: Să nu-ţi faci chip 
cioplit, nici asemănarea vreunui lucru din câte sunt în cer, sus, pe pământ, jos, în apă şi sub pământ. 
Să nu te închini lor, să nu slujeşti lor (Deut. 5, 8-9)? 

— Cine sunt aceştia? 

— Icoanele la care vă închinaţi voi! 

— Ia să-ţi spun eu! Cine a făcut prima icoană? 

—! 

— Dumnezeu a făcut pe om după chipul şi asemănarea Sa. Sfântul loan Damaschin spune că 
prima icoană o face Dumnezeu, adică pe om, după chipul şi asemănarea Sa. 

— EI a facut, dar nouă ne-a poruncit să nu facem. 

— Ia citeşte dumneata în Biblie, la Ieşire, capitolele 25 până la 30. Vezi acolo că tot ce este în 
biserică este făcut cu porunca lui Dumnezeu. Şi icoanele şi catapeteasma şi sicriul Legii Domnului 
şi heruvimii slavei şi veşmintele preoţilor şi mitra arhiereilor şi cădelniţelor şi sfeşnicului cu şapte 
lumini, toate. Nu i-a zis Dumnezeu lui Moise? „Moise, fă doi drugi de salcâm îmbrăcaţi cu aur, şi 
lada să aibă verigi, ca să bagi drugii şi să ridici sicriul Legii. Moise, pune în lada aceea Tablele Legii, 
pe care ţi le-am dat Eu pe Muntele Sinai. Pune şarpele de aramă pe care l-ai făcut când îi mâncau 
şerpii în pustie, pune toiagul lui Aaron care a înfrunzit când a rezemat pe sicriul legii cele 12 toiege 
— căci al lui Aaron a îngrunzit în noaptea aceea şi a făcut migdale —, şi cupa cu mană — o cupă de 
aur”. Mana era ca pâinea uscată din care au mâncat evreii în pustie 40 de ani. Astea nu erau lucruri 
de mâini omeneşti? 

— Dar voi de ce vă închinaţi şi faceţi cruce, căci crucea a fost lemnul şi spânzurătoarea pe care 
a murit Domnul lisus? 

— De ce săriţi voi de la un subiect la altul? Aşa faceţi mereu când discutaţi cu cineva, ca să-l 
prostiţi. lată ce spune Apostolul Pavel: Crucea pentru cei pieritori, nebunie este; iar nouă, celor ce 
ne mântuim, Crucea este înţelepciunea şi puterea lui Dumnezeu (| Cor. 1, 18). Vezi că Sfânta Cruce 
nu-i spânzurătoare şi nici măciucă? Dimpotrivă, este înţelepciunea şi puterea lui Dumnezeu! 

Aţi auzit ce-i crucea, voi, sectarilor, care înşelaţi oamenii şi-i duceţi în iad? „Şi va veni o sectă 
la sfârşitul lumii — zice Sfântul Andrei al Cezareei — care nu va face cruce, căci le va pune antihrist 
pecetea pe mâna dreaptă şi n-o vor ridica la frunte”, că fruntea este partea rațională a sufletului, adică 
mintea. 

Am avut mai demult câteva femei baptiste de la Abrud-Alba. După ce le-am povestit minunea 
de la Sfântul Mormânt, cu femeia îndrăcită care atunci când s-a atins de bucata de lemn din Crucea 

Mântuitorului s-a vindecat, toate au făcut cruce. Dar una a zis: „Părinte, eu nu fac cruce!” „Fă cruce!” 
îi spun. „Nu fac! Eu nu pot ridica mâna le frunte!” „Ţi-a pus dracul pecetea, de aceea n-o mai ridici! 
Fă cruce, femeie, şi vei vedea puterea lui Dumnezeu!” „Nu, că nu pot ridica mâna!” 

Şi eu îi iau mâna dreaptă, că stătea lângă mine, în partea dreaptă a mea, şi-i fac cruce de trei 
ori pe faţă. 

„Văleu! Văleu! Vai, tare mă simt uşoară!” „Da! Acum s-a dus dracul de pe mâna ta!” Aşa a 
fugit de la dânsa diavolul care o stăpânea. Apoi am mărturisit-o şi s-a întors din nou la Biserică. 
Vedeţi puterea Sfintei Cruci? 

— Bine, dar locul de-a dreapta şi de-a stânga Preasfintei Treimi este predestinat, că spune ...a 
şedea de-a dreapta şi de-a stânga Mea nu este al meu a da, ci se va da celor pentru care s-a pregătit 
de către Tatăl Meu (Matei 20, 23). 

— Nu este adevărat! Mântuitorul zice: A şedea de-a dreapta Mea sau de-a stânga Mea nu este 
al Meu a da, ci celor pentru care s-a pregătit, căci aceste două lucruri sunt rânduite Maicii Domnului 
şi Sfântului loan Botezătorul de către Tatăl. Cine este loan Botezătorul? Cel mai mare om născut din 
femeie. lar Maica Domnului cine este? Ce spune Psalmul 44? De față a stătut Împărăteasa, de-a 
dreapta Ta, îmbrăcată în haină aurită şi preaînfrumuseţată. 

Dacă a născut pe Fiul lui Dumnezeu din Duhul Sfânt, a fost „cămara Duhului Sfânt”, L-a 
purtat în pântece şi L-a alăptat. Cine poate fi mai mare decât ea? Ea este Împărăteasa Duhului Sfânt, 
Împărăteasa Heruvimilor şi a Serafimilor! Toţi sectarii şi păgânii, veţi vedea voi în ziua judecății cine 
este Maica Domnului, când va străluci peste ceata heruvimilor, a serafimilor şi a tuturor tronurilor. 
Vai de capul vostru! Veţi merge împreună cu satana în focul gheenei, toţi care huliți pe Maica 
Domnului! 

Vedeţi că Hristos era pe Cruce răstignit şi scuipat şi biciuit, însă nici atunci n-a uitat pe Maica 
Sa? O arată Sfântul loan Evanghelistul, zicând: Fiule, iată mama ta! Adică ai grijă de ea! Şi acesta a 
luat-o la sine. Şi către ea a zis: Femeie, iată fiul tău. A dat-o în stăpânirea celui mai cinstit apostol şi 
ea a mai trăit 15 ani până la mutarea la cer. 

— Dar de ce n-a dat-o în grija unuia dintre frații Lui. 

— Pentru că Mântuitorul n-a mai avut nici un frate. Deşi Sfânta Scriptură aminteşte de „frați” 
ai Domnului, ei nu sunt fraţi naturali ai Lui, deoarece, după Sfânta Tradiţie, Maria, Maica Domnului, 
a rămas după naştere fecioară, aşa cum a fost prefigurată în vedenia Proorocului lezechil (44, 1-3). 
Apoi, dacă ar fi avut frați după trup, Mântuitorul ar fi dat-o în grija vreunui frate, nu în grija 
Apostolului loan. Aşa-zişii „fraţi” ai Domnului erau doar rude ale lui lisus; cuvântul frați redă 
cuvântul grecesc adelfoi (în ebraică: ah), având sensurile de: fraţi, veri, rude apropiate. 

Maica Domnului n-a mai avut copii. Ce zice Scriptura: Și n-a cunoscut-o pe ea până când a 
născut pe Cel întâi născut. 

— Da. Dar de aici se înţelege că după aceea a mai avut şi alţi copii. 

— Cuvântul „până când” înseamnă veşnicie. Este scris în Sfânta Scriptură: Întoarce-Te, 
Doamne, până când... Sau: Zis-a Domnul Domnului meu: şezi de-a dreapta Mea până ce voi pune 
vrăjmaşii Tăi aşternut picioarelor Tale (Ps. 109, 1). Oare aceasta înseamnă că după aceea 
Mântuitorul nostru lisus Hristos nu va şedea de-a dreapta Tatălui spre a împărăţi cu EI peste toate 
veacurile, ştiind bine că împărăția Lui nu va avea sfârşit (Lucal, 35)? Sau Iată, Eu sunt cu voi până 
la sfârşitul veacului. Ce? După sfârşitul veacului nu mai este Hristos cu ei? Şi despre Micol, fata lui 
Saul, zice: N-a născut copil până a murit. Dar ce, a născut după ce a murit? Cuvântul „până când” 
înseamnă veşnicie. Nu că a cunoscut-o cândva alt bărbat după naştere. 

Ştiţi oare cine este Maica Domnului? Împărăteasa heruvimilor, Împărăteasa a toată făptura, 
cămara întrupării lui Dumnezeu, uşa luminii, uşa vieţii, uşa cea încuiată prin care n-a trecut nimeni, 
decât Domnul nostru lisus Hristos. Ea este secară către cer, cădelniţă dumnezeiască, biserică a 
Preasfântului Duh. Maica Domnului este mireasa Tatălui, maica Cuvântului şi biserica 
dumnezeiescului Duh. 

Câtă milă o să aibă Maica lui Dumnezeu de cei care au cinstit-o pe ea şi au lăudat-o! Şi câtă 

urgie o să vină peste cei ce n-au crezut în sfinţenia ei! Ce-o să facă sectele care hulesc pe Maica 
Domnului? La icoana Maicii Domnului cu Pruncul în braţe, vezi cerul şi pământul. Domnul 
reprezintă cerul, este mai presus de ceruri şi Maica Domnului reprezintă pământul. Ea este din neamul 
nostru. Braţele Maicii Domnului sunt mult mai puternice decât umerii heruvimilor şi ai serafimilor. 

Ea ţine pe Cel ce a făcut cerul şi pământul şi toate cele văzute şi nevăzute. Ea este mama 
noastră, care are milă şi de săraci şi de văduve. Pururea se roagă Mântuitorului pentru iertarea 
păcatelor noastre. 

Dumnezeu primeşte pe om la pocăință până la ultima lui suflare, dacă se întoarce din toată 
inima şi cinsteşte pe Maica Domnului. Să aveţi mare evlavie către ea, că fericită este casa şi familia 
care are în casă icoana Maicii Domului. În fiecare zi să citim acatistul şi paraclisul ei. Dacă nu ar fi 
Maica Domnului în ceruri, lumea asta s-ar fi pierdut de două mii de ani. Ea pururea stă în genunchi 
şi se roagă Preasfintei Treimi. Ea este a patra faţă duhovnicească din ceruri. 

— Dar copiii mici de ce trebuie să se curețe prin botez, că ei sunt curaţi, n-au nici un păcat? 

— Pentru ca să se spele de păcatul strămoşesc, cu care ne naştem toţi. N-ai citit tu în Psaltire: 
Căci întru fărădelegi m-am zămislit şi în păcate m-a născut maica mea? 

— Bine, dar copilul când este mic nu are credinţă şi Biblia spune: Cine va crede şi se va boteza, 
acela se va mântui. 

— Într-adevăr, copiii nu pot crede la vârsta când sunt botezați. Dar aşa cum în Vechiul 
Testament tăierea împrejur se făcea în baza credinţei părinţilor, tot aşa botezul se face pe temeiul 
credinţei părinţilor sufleteşti (naşii) ai pruncilor care se botează (Marcu 9, 36-37). Copiii nu au 
credinţă, dar au naşii lor, care sunt garanţi şi chezaşi în faţa lui Dumnezeu şi Bisericii Sale pentru 
copilul ce se botează şi care fac cuvenita mărturisire de credinţă în locul lor. 

Dar voi, sectarilor, ştiţi câte botezuri sunt? Aţi citit „Dogmatica” Sfântului loan Damaschin? 

— Nu. 

— Arătând evoluţia istorică a Botezului, începând cu tipurile care l-au prefigurat, Sfântul loan 
Damaschin numără opt botezuri de la începutul până la sfârşitul lumii: 

Primul botez a fost botezul prin potop, pe vremea lui Noe, pentru curmarea păcatului. 

Al doilea botez a fost botezul prin mare şi nor, la întoarcerea evreilor din robia lui faraon. 

AL treilea botez a fost botezul Legii Vechi, tăierea împrejur. 

Al patrulea botez a fost botezul lui loan Botezătorul, numit şi botezul pocăinţei. 

AL cincilea botez este botezul prin apă şi prin Duh, botezul nostru creştin dat nouă de Hristos 
prin Sfinţii Apostoli. 

Al şaselea botez este botezul prin pocăință şi lacrimi, adică Spovedania, instituită de 
Mântuitorul îndată după Înviere, când a dat apostolilor puterea de a lega şi a dezlega păcatele 
oamenilor: Orice veți dezlega pe pământ, va fi dezlegat şi în ceruri, şi orice veţi lega pe pământ va 
fi legat şi în ceruri. 

Al şaptelea botez este botezul sângelui, adică al muceniciei, cu care Însuşi Hristos S-a botezat 
în locul nostru, vărsându-Şi Sângele Său pentru mântuirea lumii. Cu acest botez s-au botezat şi 
mucenicii, din începuturi până astăzi, dându-şi viaţa pentru dragostea lui Hristos. 

Al optulea este botezul de la sfârşitul lumii, adică botezul cu foc nestins, pentru cei păcătoşi 
care se vor chinui în muncile iadului, dacă nu s-au pocăit cât au trăit pe pământ [...]. 

— Părinte, eu sunt predicator de mai mult timp şi nu pot să mă leapăd de credinţa mea, chiar 
dacă mi-aţi răspuns la întrebările mele. 

— Să ştii dumneata că toţi cei care nu se supun Bisericii lui Hristos celei dreptmăritoare, rămân 
grupări sectare şi foarte greu se pot îndrepta, că zic Sfinţii Părinţi: „De la tot păcatul se întoarce omul 
uşor, dar de la eres, foarte greu!” Şi aceasta, pentru că se întunecă partea raţională a sufletului şi 
degeaba îi spun eu că aici este alb, că el vede negru. Şi atunci foarte greu se întoarce. Aceasta este 
mentalitatea tuturor sectanţilor. 

Pe lângă aceasta, nu puţini creştini ortodocşi, mai ales cei care nu frecventează Biserica şi au 
o stare materială precară, sunt atraşi de diverse grupări sectare întrucât li se oferă bani, îmbrăcăminte 

şi alte avantaje materiale de peste hotare. Aceştia şi-au vândut sufletul diavolului şi nu se vor mântui 
în veci, decât numai dacă se întorc la Biserica mamă, cea adevărată, care este Biserica Ortodoxă. 


ÎMPĂRĂȚIA URIAŞILOR 


Cel dintâi împărat al uriaşilor despre care citim la Facere a fost Azail. În vremea lui s-au 
descoperit aurul şi argintul în pământ. 

EL este primul împărat din lume care a făcut bani cu chipul său pe ei. În timpul lui s-a găsit 
fierul şi s-a făcut cămaşă de zale din aramă şi sabia. Sfântul loan Gură de Aur îl mustră: „O, răutatea 
ta, Azaile, cu două nopți ai pierdut neamul omenesc: cu sabia, trupurile, şi cu iubirea de bani, 
sufletele”. 

După Azail, a luat împărăţia uriaşilor împăratul Tevel, că 314 ani a ţinut împărăţia lor înainte 
de potop şi toţi erau din neamul lui Cain. În timpul lui s-a început modelarea fierului şi a aramei. Al 
treilea împărat al uriaşilor a fost Iova. În timpul lui s-au făcut fluierul şi alăuta, uneltele de cântat. 

După ce a murit lova, a împărăţit sora lui, împărăteasa Noemina, prima împărăteasă din lume 
care a ţesut pânza şi a închegat brânza! Până atunci nu se ştia că din laptele dobitoacelor se poate 
face brânză. O uriaşă bătrână, mergând pe munte, i-a arătat împărătesei Noemina: „Vezi aceste 
frunze? Dacă iei planta asta de aici şi o pui în lapte, se încheagă brânza”. Tot în timpul ei s-a 
descoperit cânepa şi inul, care erau făcute de la zidirea lumii, dar nu se ştia că se pot face cămăşi din 
acestea. Până atunci oamenii umblau în piei de dobitoace. 

Când era Adam de 700 de ani, era la arat în câmpia Senat cu boii. Şi feciorii lui Adam se 
înmulţeau tare în acest timp, căci au fost 50 de perechi de gemeni. Adam, arând cu boii, avea dintre 
feciorii lui foarte răi. Se băteau, se certau unul cu altul, se omorau. Şi se gândea el: primul fecior pe 
care l-am născut a fost urât de Dumnezeu, Cain cel blestemat şi ucigaş. Dar uite şi aceştia ce fac! 
Avea şi buni, dar puţini. Şi zicea: „Oare ce-o să facă Dumnezeu? Pe mine şi pe Eva, pentru un păcat, 
ne-a scos din Rai!” Că au plâns Adam şi Eva la poarta Raiului o sută de ani. Au plâns la poarta 
Raiului Adam şi Eva, doar s-ar milostivi Dumnezeu să-i bage înapoi în Rai. 

Şi a venit Arhanghelul Uriil din cer şi i-a spus lui Adam: „Nu mai plângeţi, Adame şi Eva! 
Luaţi şi vă cunoaşteţi ca să naşteţi copii şi întru sudoarea feţei voastre să vă câştigaţi pâinea!” Că ei 
au trăit în feciorie timp de 700 de ani în Rai şi nu ştiau că sunt femeie şi bărbat. Ai văzut cum sunt 
copiii Mici, care, dacă îi pui unul lângă altul, nu se ruşinează. Ei nu cunosc sexul; sunt nevinovaţi, îi 
acoperă nevinovăția lor de copii. Aşa erau Adam şi Eva în Rai. Apoi au stat o sută de ani la poarta 
Raiului. Nu s-au împreunat, tot crezând că Dumnezeu îi va băga din nou în Rai. Şi le-a zis 
Arhanghelul Uriil: „Mai sunt 5508 ani până va veni Mesia, un Fiu Care se va naşte dintr-o Fecioară 
preasfântă, fără de sămânță bărbătească. Atunci veţi intra înapoi în Rai”. (Tot neamul omenesc, timp 
de 5508 ani, până la Hristos, a stat în iad). 

Apoi Adam şi Eva s-au apucat de lucru şi s-au înmulţit 700 de ani. Atunci a gândit Adam: 
„Pe mine Dumnezeu m-a dat afară din Rai numai pentru că am călcat o poruncă. Dar cu aceşti fii ai 
mei ce-o să facă?” Şi a dat drumul la boi, care arau la popas. Le-a dat de mâncare şi el s-a culcat. Îi 
aduseseră băieţii de mâncare. 

Şi s-a culcat Adam şi, când s-a trezit, Arhanghelul Uriil era la capul lui şi i-a zis: „Adame, ce 
ai gândit tu înainte de a dormi?” „Doamne, îţi spun drept — că Adam nu se temea de Uriil, că el i-a 
văzut cât a fost în Rai; că Raiul este o treaptă a Împărăției Cerurilor şi îi vedea şi pe Heruvimi şi pe 
Serafimi — ce-am gândit: Ce-o să facă Preasfântul şi Preabunul Dumnezeu cu lumea aceasta? Uite, 
feciorii mei s-au făcut mii, şi-s răi şi ştiu că Dumnezeu urăşte păcatul şi numaidecât o să-i 
pedepsească. Pe mine, pentru călcarea unei porunci, Dumnezeu m-a scos din Rai şi nu m-a iertat; şi 
am plâns o sută de ani la poarta Raiului. Ne-a dat de canon pe pământul acesta. Ce-o să facă cu 
feciorii mel?” 

„Adame, să ştii, de aceea m-a trimis Dumnezeu să-ţi spun, că EI ştie inima ta, ce-ai gândit tu. 

Să ştii că au să vină două potopuri”. 

Dar Adam nu ştia ce înseamnă potop. 

„Dar ce înseamnă potop?” „Dumnezeu va înmulţi două stihii: apa şi focul; că toată lumea este 
făcută din patru stihii, şi trupurile noastre, toate: foc, pământ, apă şi aer. Şi un potop o să fie cu apă 
şi altul cu foc”. 

Dar Adam a zis: „Doamne, când va veni potopul?” „Adame, nu-ţi pot spune acum când, dar 
uite ce este! Unde stai, este un pârâu cu piatră, cu lespezi multe şi pădure. Deci ia pe feciorii tăi care 
te ascultă — că avea poate o sută, două, buni — aici unde stai tu, ia leţuri din pârâu şi lut, că în loc de 
ciment ia lut, şi să faci un foc mare la temelia turnului. Uite, pădurea este aproape. Aduceţi lemne 
mari. lar deasupra turnului să puneţi un vas mare cu apă. 

Când veţi termina turnul de făcut, o să vină peste voi un somn mare. Să nu staţi lângă turn 
când îl veţi termina. Fugiţi deoparte de turn şi dormiţi. Când vă veţi trezi, dacă vedeţi că apa s-a 
vărsat de pe stâlp şi a stins focul, să ştiţi că potopul cu apă vine întâi”. 

Nu l-a mai văzut pe Arhanghelul Uriil, căci ca fulgerul s-a dus. Şi îl vedeau băieţii pe Adam 
că vorbeşte, dar pe înger nu-l vedeau. Şi băieţii i-au adus mâncare şi ziceau: „Tata a înnebunit! Uite, 
vorbeşte singur!” Că nu-l vedeau pe Arhanghelul Uriil. ÎI vedeau numai pe Adam, dar nu vedeau 
îngerul care vorbeşte cu dânsul. Şi l-au întrebat ei: „Tată, dar cu cine vorbeai dumneata?” 

Şi a plâns Adam! „O, dragii mei copii, cu cine vorbeam! Nu l-aţi văzut?” „Nu!” „A venit unul 
dintre cele şapte duhuri care stau înaintea lui Dumnezeu”. Aceştia poartă numele Dumnezeului Celui 
viu: Mihail, Gavriil, Rafail, Varahil, Gudiil, Salateil şi Uriil. Toţi au terminația „il”. Ştiţi ce 
înseamnă? Înseamnă Dumnezeu! Ştiţi care este adevăratul nume al Arhanghelului Mihail? „Miha” 
înseamnă putere şi „il”, Dumnezeu, El se tălmăceşte „puterea lui Dumnezeu”. 

Adevăratul lui nume l-a spus Sfântul Dionisie Areopagitul, „pasărea cerului”. Iar Gavriil, 
„Gav” înseamnă, bărbat, „ri” înseamnă tare, şi „il”, Dumnezeu. Adevăratul nume al lui Gavriil se 
tâlcueşte „bărbat tare, bărbat Dumnezeu”. Toţi au nume dumnezeieşti: Rafail, înseamnă „povăţuitor 
dumnezeiesc”; Varahil, „îndreptător dumnezeiesc”; Gudiil este îngerul pocăinţei lui Dumnezeu, al 
purtării de grijă; au miliarde de îngeri sub comanda lor. Salateil, „slujitorul cel mai înalt 
dumnezeiesc”, care duce rugăciunile tuturor oamenilor la Dumnezeu; iar Uriil se tălcueşte „foc şi 
lumină dumnezeiască”. Acesta a venit la Adam, cel de-al şaptelea arhanghel. Acesta a venit la Adam 
şi Eva şi când au plâns o sută de ani la poarta Raiului şi le-a spus să-şi ia de grijă, că nu le dă drumul 
înapoi în Rai. 

Atunci Adam a făcut turnul acesta despre care am spus. Şi când l-au terminat, la toţi le-a fost 
somn Şi toţi au fugit, nu cumva să cadă turnul pe ei. Şi când s-au sculat, focul pe care l-au făcut ei la 
temelia ternului s-a stins, că apa s-a vărsat singură pe foc. Şi au ştiut că vine întâi potopul cu apă, dar 
n-au ştiut când. Şi a început Adam a se ruga: „Doamne, ştiu că vine apa întâi. Dar nu ştiu când. Şi 
tare-s îngrijorat, ca să nu ne aducă moartea”. 

Peste 70 de ani, când era Adam la tunsul oilor, a venit acelaşi înger şi i-a zis: „Adame, te rogi 
lui Dumnezeu să ştii când vine potopul cu apă. Nu fi îngrijorat! Mai sunt 1530 de ani până la potopul 
cu apă. Întâi se va naşte un om, Noe, tot din neamul lui Set, din cei curaţi, foarte plăcut lui Dumnezeu, 
şi aceluia i se va arăta Dumnezeu, cu 150 de ani înainte de potop, să-i poruncească să-şi facă corabia. 
Şi apoi o să fie potopul. Şi va cruța Dumnezeu numai atâta: pe Noe, soţia şi feciorii lor cu soțiile. 

Adam a zis: „Doamne, ce semn o să vină înainte de potop?” Şi le-a spus: „Uite ce semn. 
Băgaţi de seamă să spuneţi la copiii voştri, că înainte de potopul cu apă o să se nască un popor uriaş, 
pentru că au să se amestece fiii lui Set cu fiii lui Cain, şi o să fie răi înaintea lui Dumnezeu. Şi o să 
zică Dumnezeu, cum spune în Biblie: că i-a părut rău lui Dumnezeu că l-a făcut pe om. Şi vor fi 
foarte urâţi înaintea Domnului, că uriaşii creşteau de trei ori ca cedrii Libanului. Şi erau cei mai urâţi 
oameni de pe faţa pământului şi cei mai spurcaţi. Mâncau şi copiii pe care îi lepădau femeile lor, aşa 
de spurcaţi erau. Căci până la potop nimeni n-a mâncat carne, decât uriaşii. Dar nu mâncau numai 
din dobitoace, ci mâncau şi pe cei din neamul lui Set. 

Erau două feluri de popoare: oameni mari, uriaşii, şi cei din neamul lui Set, care erau normali. 

Şi cea mai mare scăpare aveau cei mici ca noi, că se ascundeau în păduri. Uriaşii prin pădure nu 
puteau fugi, că pădurea era numai până la genunchi la ei, cum este la noi iarba. Şi când îi prindeau 
uriaşii pe aceştia, aveau nişte oale mari, şi băgau câte 50 de oameni la fiert o dată. Mâncau carne de 
oameni uriaşii. 

Atunci i-a spus Arhanghelul Uriil lui Adam: „Băgaţi de seamă că are să se facă un popor 
uriaş, că o să se amestece fiii lui Set şi o să calce poruncile lui Dumnezeu. Şi se va face acest popor, 
şi pentru aceştia se va grăbi Dumnezeu să aducă potopul, că nu-i va mai putea suferi pe faţa 
pământului pentru răutăţile lor. Dar înainte de potop iată ce alte semne vor fi: vor purta oamenii la 
dânşii apă în vase de lemn, de piatră, de lut şi în burdufuri de capre şi n-au să se sature de apă. Când 
se vor întâlni unul cu altul, în loc de bună ziua, o să întrebe: «Ai apă?» «Am!» O să bea oamenii 
multă apă vreo 500 de ani înainte de potop. Şi acesta va fi semn că vine pedeapsa omenirii prin apă”. 

„Dar potopul cu foc?”, a întrebat Adam. „Potopul cu foc o să fie la sfârşitul lumii, i-a spus 
Uriil. Atunci când o să se depărteze lumea de Dumnezeu, o să se ivească o buruiană, tutunul. Şi 
oamenii vor merge după aceste buruieni, care nu le vor ţine nici de foame, nici de sete”. Tutunul a 
fost adus în Franţa de împărăteasa Ecaterina din America şi se chema „iarba împărătesei Ecaterina”. 
Dar nu l-a adus pentru fumat, ci pentru băi. Această buruiană, adică tutunul, când o vor bea oamenii 
cu foc şi fum, va fii semn că vine focul şi fumul, care o să iasă dintr-înşii. Acesta va fi primul semn 
al sfârşitului veacurilor. Al doilea semn va fi răcirea credinţei în Dumnezeu şi oamenii se vor înrăi 
foarte tare. Potopul cu foc va fi la sfârşitul lumii, aşa cum se pregăteşte acum. 


DIALOG CU UN IEHOVIST 


Aceştia numiţi antihrişti, pentru că ei atacă dumnezeirea lui lisus Hristos. Am avut aici la 
mine un predicator din Piatra Neamţ. L-au adus părinţii lui. Fiindcă n-a vrut să facă armată, a făcut 
doi ani şi şapte luni de închisoare. Ei sunt şi contra stăpânirii de stat, nu numai a stăpânirii bisericeşti. 
Un băiet înalt, frumos, voinic, cu părinţii. Şi mi-au zis ei: 

— Părinte, am venit să-l lămureşti pe băiatul nostru, că nu mai vrea să asculte deloc ceea ce I- 
am învăţat din copilărie. 

— Ei, cum te cheamă? 

— Gheorghe. 

— Ce credinţă ţii tu? 

— Eu sunt martor sincer al lui lehova din cer. 

— Da? Dar tu recunoşti vreo stăpânire militară, politică sau bisericească? 

— Nu! Totul este Iehova din cer. 

Era de faţă multă lume. Acesta a fost primul martor al lui lehova cu care am discutat eu. L- 
au adus părinţii. Pe urmă a venit altul de la Botoşani. 

— Ia ascultă, măi! Nu recunoşti nici o stăpânire? 

— Nu. 

— Dar crezi în Noul Testament, în epistolele marelui Apostol Pavel? 

— Cred! 

— Ia deschide la Romani 13, 1-8. 

EI era cu Scriptura în buzunar. Nu voia. 

— Deschide, măi băiete! Uite am şi eu Biblie colo, dar deschide tu, care nu crezi într-o 
stăpânire, în nimic absolut. 

— Nu! 

Dar tată-su i-a spus: 

— Deschide, mă băiete! Că noi te-am adus aici ca să te convingi. 

Eu am scris o carte şi acolo este un capitol: „Statul în concepția biblică”. Adică pentru ce dăm 
dări la stat, pentru ce ascultăm de stat şi de ce îi pomenim pe conducători la sfintele slujbe. 

EI deschide după un timp Biblia şi citeşte: 

— Tot sufletul să se supună înaltelor stăpâniri, căci nu este stăpânire decât de la Dumnezeu. 

— Ai auzit, măi? Aţi auzit, oameni buni? Stăpânirile sunt puse de Dumnezeu pe faţă 
pământului. Chiar de ni se pare nouă că sunt bune sau rele. Dumnezeu le-a pus. Ia citeşte al doilea 
paragraf? Nu vrei? Citeşte-l că mai tare îți dă în cap al doilea verset, care zice: Pentru aceea, cel ce 
se împotriveşte stăpânirii, se împotriveşte legii lui Dumnezeu. la stai, măi! lehova cine este? 

— Dumnezeu. 

— Da? Şi eu ştiu că este Dumnezeu. Că şi noi îi zicem şi Dumnezeu şi lehova şi Savaot şi lisus 
Hristos. Măi, rusul îi zice Boje lui Dumnezeu, englezul îi zice God, grecul îi zice Teos, francezul îi 
zice Dieu, evreul îi zice Iehova şi noi îi zicem Dumnezeu, dar este acelaşi nume al lui Dumnezeu. Ai 
auzit că Iehova a pus stăpânire pe pământ? Că nu este stăpânire fără numai de la Dumnezeu. Ai 
auzit, măi? lar dincolo ce zice? Cine nu se supune stăpânirii, legii lui Dumnezeu se împotriveşte. 
Deci lehova este Dumnezeu? 

— Da. 

— Ai văzut că te împotriveşti lui lehova? Tu nu eşti iehovist! Eşti cel mai mare antiiehovist. 
Eşti cel mai mare antihrist înşelat de satana! Stai, că nu scapi aşa! Ia deschide mai departe! Daţi deci 
tuturor celor ce sunteți datori: celui cu darea, darea; celui cu vama, vamă; celui cu teama, teamă; 
celui cu cinstea, cinste. Nimănui cu nimic să nu fiţi datori. Ai văzut ce porunceşte Apostolul? Să dăm 
şi dajdie şi cinste şi să ne supunem şi să ne rugăm pentru stăpâniri. 

După ce i-am spus şi i-am arătat din Sfânta Scriptură, el a venit, a spus „bună ziua” şi a plecat, 
dar n-a mai zis nimic, că îi era ruşine în faţa la atâta lume că s-a biruit. 

După vreo trei săptămâni au venit părinţii şi mi-au spus: 

— Părinte, a luat citate de la sfinţia voastră şi a mers şi i-a combătut pe toţi la serviciu, că acolo 
era un grup de vreo 12 inşi care erau convertiți. 

Fraţilor, aceştia sunt antihrişti, să nu vă luaţi după ei, că sunt înaintemergătorii lui Antihrist 
şi tăgăduiesc dumnezeirea lui lisus Hristos. Şi Evanghelistul loan, în prima epistolă sobornicească, 
capitolul 4, spune: Tot duhul care nu mărturiseşte pe lisus Hristos că este Dumnezeu, este duhul lui 
antihrist. 

De aceea zice: Nu daţi crezare oricărui duh, ci cercaţi duhurile dacă sunt de la Dumnezeu; 
pentru că mulţi prooroci micinoşi au ieşit în lume şi vor să înşele oamenii şi să-i abată de la dreapta 
credinţă, să-i ducă în gheena. 


DESPRE PENTICOSTALI 


Petrecând Hristos cu ucenicii Săi pe Muntele Măslinilor, le-a poruncit să nu se depărteze de 
Ierusalim, ci să aştepte făgăduinţa Tatălui. Şi aţi văzut ce a spus Mântuitorul la Apostoli: Voi veţi fi 
botezați cu Duhul Sfânt, nu mult după aceste zile (Fapte 1, 5). 

Dar cum spun penticostalii blestemaţi că ei au fost botezați cu Duh Sfânt? Dar cine ţi-a dat 
ție Duhul Sfânt? Diavolul te-a făcut să botezi cu Duh Sfânt şi cu foc! Că Duhul Sfânt a fost dat numai 
la Apostoli, în chip de limbi de foc, şi prin ei s-a dat ucenicilor, episcopilor şi preoţilor prin hirotonie. 
De ce n-a venit în alt chip atunci Duhul Sfânt? 

Amintind altă istorie, amestecarea limbilor, vedem că Duhul Sfânt, Care a amestecat limbile 
la turnul Babel, vine în chip de limbi de foc să le adune pe toate într-o credinţă, adică toate popoarele. 

Că aşa am avut discuţii cu penticostalii, la Vicorul de Sus, în Bucovina: „Noi avem botez cu 
Duhul Sfânt, ziceau ei, şi de aceea avem darul harismatic de vorbim în limbi!” „Aveţi duhul mândriei 
în voi! Că nu aceasta a cerut Hristos de la noi. Numai Apostolii, episcopii şi preoţii au putere de la 
Hristos să boteze cu Duhul Sfânt şi cu foc”. 

— Penticostali se laudă că vorbesc în limbi. 

— Da. Ştie diavolul toate limbile să te înveţe, că el este mare „filolog”! Iată ce este: Când vă 

va spune un penticostal că trebuie să vă botezați cu Duh Sfânt, să-l strunchişi între ochi. Că nu cere 
Hristos de la noi aceasta. Că Botezul a fost destinat numai Apostolilor când le-a spus Mântuitorul: Și 
nu mult după aceasta, voi vă veţi boteza cu Duh Sfânt şi cu foc, când vă veţi îmbrăca cu putere de 
sus. lar pentru cealaltă biserică, Biserica ascultătoare, s-a rânduit botezul prin apă şi prin Duh. 

Că a venit Nicodim noaptea la Mântuitorul şi, stând de vorbă, Mântuitorul îi spune: De nu se 
va naşte cineva de sus, nu va putea intra întru Împărăţia Cerurilor. Şi el, cu toate că era dascăl mare 
al Legii Vechi, n-a înţeles cuvântul Lui. Mântuitorul îi spune a doua oară: De nu se va naşte cineva 
din nou, nu va putea intra întru Împărăţia Cerurilor. Atunci el mai tare s-a nedumerit. Cum poate, 
Doamne, cineva să se nască din nou? Să intre bătrânul în pântecele maicii sale şi să se nască din 
nou? Nici acum n-a înţeles despre ce naştere vorbeşte. Şi atunci a spus clar Mântuitorul, a treia oară, 
vedeţi la Ioan 5, 3: De nu se va naşte cineva din apă şi din Duh, nu poate intra întru Împărăţia 
Cerului. 

lată care botez ni se cere nouă tuturor: botezul prin apă şi prin Duh, pe care îl avem noi luat 
de la Sfânta Biserică a lui Hristos prin baia naşterii de a doua. Că Duhul este nevăzut şi apa este 
văzută. Că totdeauna Tainele Bisericii întemeiate de Hristos sunt îndoite: o faţă nevăzută şi una 
văzută, una care se crede şi una care se simte, adică Duhul şi apa. 


DESPRE APOSTOLI ŞI IERARHIA BISERICII 


În trei ani şi jumătate, Dumnul i-a învăţat pe Apostoli toate minunile cele mari, pe care le-a 
făcut în faţa lor. Pe urmă, la înălţarea Lui la cer, le-a poruncit: Voi staţi în Ierusalim până vă veți 
îmbrăca cu putere de sus. N-a fost de ajuns numai că au văzut Apostolii minunile Lui, nu numai că 
le-a deschis mintea să înţeleagă Scripturile, ci le-a zis: Staţi că vă îmbrac cu altă putere, adică cu 
Duhul Sfânt; că mai de folos este să Mă duc Eu, că dacă nu mă duc Eu, nu vine la voi Mângâietorul, 
Duhul Adevărului, Care de la Tatăl purcede. Şi a trimis în chip de limbi de foc pe Duhul Sfânt: Când 
va veni Avela, va mărturisi despre Mine toate, şi vă va spune toate. 

Apostolii aveau să uite învăţăturile Mântuitorului dacă nu venea Duhul Sfânt peste ei. Dar le- 
a trimis pe Duhul Sfânt. Iar după ce i-a îmbrăcat cu putere de sus, le-a spus: Mergând, învăţaţi toate 
popoarele. Propovăduiţi Evanghelia la toată zidirea, botezându-i pe ei în numele Tatălui şi al Fiului 
şi al Duhul Sfânt. Şi pe urmă le spune: Întru numele Meu draci veţi scoate, în limbi noi veţi vorbi, de 
veţi bea ceva de moarte nu vă va vătăma, veţi sta cu aspide, cu scorpii şi balauri şi nu vă vor vătăma; 
morţi veţi învia... Le-a dat putere întreită: de a face minuni, de a boteza şi de a predica. Astfel, pe cei 
aleşi i-a îmbrăcat cu puterile necesare de a duce cuvântul lui Dumnezeu în toată lumea. 

Dar nu pe toţi i-a îmbrăcat, nici pe toţi i-a ales. Că dacă i-ar fi ales pe toţi, unde mai era 
alegerea cea dintâi? A ales numai pe cei doisprezece Apostoli, şi a mai trimis încă şaptezeci de 
ucenici, câte doi înaintea feţei Sale, de ajutor celor doisprezece. Vezi că Apostolul Petru l-a pus pe 
Filolog, pe Matia, pe Cleopa, l-a pus pe Timotei şi pe Hermes. 

Cei doisprezece Apostoli pe toţi cei şaptezeci i-au făcut episcopi şi i-au trimis în diferite părți 
să vestească Evanghelia mântuirii. Până aveau să se facă alți ucenici, i-a pus pe cei şaptezeci de 
Apostoli să păstorească Biserica lui Hristos. Iată, pe Timotei l-a pus Sfântul Petru episcop în Efes şi 
pe Til l-a pus în Creta. Aceştia n-au fost din numărul celor 12, ci au fost din cei 70, ca să arate că 
ierarhia Bisericii începe din cei doisprezece şi se continuă cu cei şaptezeci de Apostoli. Cei 
doisprezece Apostoli au lăsat în locul lor pe episcopii de astăzi, iar cei şaptezeci au fost urmaţi de 
preoţi. Aşa arată Sfântul Vasile: „Preoţii ţin locul celor şaptezeci de Apostoli, iar episcopii ţin locul 
celor doisprezece Apostoli, până la sfârşitul lumii, aşa cum Hristos a pus ierarhia de la început”. 


ROLUL FEMEII ÎN FAMILIE, SOCIETATE ŞI ÎN BISERICĂ 

Am fost chemat de Mănăstirea Văratec, unde au venit reprezentanţi de la consiliul ecumenic 
de la Geneva, şi acolo m-au pus să vorbesc ceva în legătură cu rolul femeii în familie, în societate şi 
în Biserică. 

M-am gândit la predica Sfântului loan Gură de Aur „Pentru purtarea de grijă de femei şi 
pentru supunerea şi cinstirea femeii către bărbat”, din „Împărţirea de grâu”. Al doilea, mi-am adus 
aminte datoria diaconiţelor din „Tezaurul Liturgic” de Badea Chireşanu. Pe urmă, tot în problema 
asta, mi-am adus aminte de la „Facere” — este un cuvânt al Sfântului loan Gură de Aur — de cea 
numit Dumnezeu pe femeie ajutătoare bărbatului, „că nu-i bine să fie omul singur, să-i facem 
ajutătoare asemenea lui”; şi de ici-colo am improvizat aşa câteva idei, după care am început să schiţez 
predica. 

Eu credeam că dacă sunt atâţia teologi şi atâţia profesori, poate după slujbă vor vorbi ei. După 
slujbă au mers cu toţii la casa oficială a mănăstirii. Ne-a dus cu corul acolo, cântând, cum este regula 
lor. Şi mitropolitul din Liban a zis printr-un translator: 

— Mata eşti Ilie Cleopa? 

— Da. 

— A1 să ne vorbeşti la conferinţă. 

— Fie voia Domnului. 

Mitropolitul Ardealului, Antonie, se apucă şi mă recomandă la toată mulțimea aceea, iar un 
episcop m-a recomandat în limba engleză. Eu care nici româneşte nu ştiu bine le-am spus: 

Prea Cuvioasă maică stareță, prea cucernici părinţi, consilieri, preoţi şi iubiţi fraţi. 

Am fost chemat aici să slujesc şi să ţin un cuvânt. Dar să ştiţi că astăzi vă vorbeşte de aici de 
la tribuna asta un cioban. Să nu aşteptaţi mari lucruri de la mine. Am păzit oile mănăstirii până mai 
deunăzi pe un munte acolo şi n-o să vă lovesc în gândire cu nimic din cele ce aşteptaţi de la mine. 
Pentru că eu am învăţat să pasc oile, eu sunt calificat să fac brânza, să pasc oile, toate ale ciobanului. 

Eu sunt poreclit călugăr. Pentru că s-a întâmplat să mă numesc călugăr, dar călugăr nu m-am 
făcut niciodată în viaţă, că a te face călugăr este mare lucru. Cum să spun eu că sunt monah înaintea 
oamenilor, dacă înaintea lui Dumnezeu nu sunt? Călugărul trebuie să fie înger în trup, nu aşa cu viaţă 
grosolană cum o duc eu, în păcate şi neputinţă! Eu sunt poreclit călugăr şi am şi acest vot, pe lângă 
celelalte, şi fac ascultare. Şi am să încerc, în virtutea acestui vot, să vă spun câte ceva. 

Mi-aţi spus să vorbesc despre rolul femeii în familie, în societate, şi în Biserică. 

Ca să vorbim această predică trebuie să luăm istoria lumii de la capăt. Dumnezeu face pe om 
androgin, adică bărbat şi femeie. Dar înţelepciunea cea fără margini a Lui, Care pe toate le-a făcut 
mai presus de mintea omenească, n-a înzestrat pe femeie cu însuşirile bărbatului, şi nici pe bărbat cu 
însuşirile femeii, ca numai când se întâlnesc amândoi să formeze omul. Şi l-a făcut Dumnezeu bărbat 
şi femeie. Nu spune aşa la Facere? 

Şi dumnezeiescul loan Gură de Aur zice: „lată ce-a zis înţeleciunea cea nemărginită: Nu-i 
bine omul să fie singur. Să-i facem ajutătoare asemenea lui”. 

Da, femeia este egală cu bărbatul, dar numai după fire, nu după dregătorie. Când a adus-o pe 
femeie la Adam i-a zis: „Cum se cheamă asta?” „Femeie. Aceasta-i os din oasele mele şi carne din 
carnea mea; ea se va numi femeie, pentru că este luată din bărbatul său”. 

Aici este egală femeia cu bărbatul, că-i os şi carne din bărbat, luată din coasta lui, dar nu după 
dregătorie. Că Dumnezeu a pedepsit-o pe Eva imediat, că ea a întins mâna întâi. Şi primul canon i-a 
spus: De ce-ai făcut asta? Pentru că ai întins mâna şi ai mâncat, înmulţind voi înmulţi durerile tale 
şi întru dureri vei naşte fii. Şi a doua pedeapsă: Întoarcerea ta către bărbatul tău şi el te va stăpâni. 

Nu le convenea ce le spuneam, că erau mai multe femei. Dar când spuneam de bine băteau 
din palme, iar când nu, puneau capul jos! 

Uite ce, le-am zis. Cât ar fi femeia de învățată, trebuie să fie supusă bărbatului. Că bărbatul 
este cap al femeii şi Hristos cap al bărbatului. În ordinea asta este ierarhia în familie. 

lată cum este: Pe femeie a lăsat-o Dumnezeu ajutătoare omului. De aceea zice Sfântul loan 

Gură de Aur: „Femeia este liman al bărbatului”. Bărbatul, săracul, vine amărât, cu cele mai mari 
greutăţi în societate, conduce oşti, războaie; este mare răspunzător la întreprinderi de stat, în guvern, 
vine obosit. Dar femeia trebuie să fie liman. Să ştie să-l întâmpine totdeauna cu un cuvânt bun, cu 
blândeţe, să-i pregătească mâncarea, să-i facă haine, să-l pornească, să-l primească când vine de 
undeva. Întotdeauna ea trebuie să fie aceea care să odihnească pe bărbat, pentru că-i ajutătoarea lui. 

Dar cea mai mare misiune pe care o are femeia în familie, nu-i asta: numai să-i facă mâncare 
bărbatului şi îmbrăcăminte. Cea mai mare misiune pe care o are femeia în familie, rolul ei este să fie 
mamă de copii! Să ferească Dumnezeu pe femeia aceea care vrea să înlăture durerea naşterii! Pentru 
că primul canon pentru că a greşit, acesta a fost: Întru dureri vei naşte fii. Sfântul loan Gură de Aur 
zice: „Dacă fugi de durerea naşterii, de durerea veşnică vei da! — de durerea cea din iad. 
Dumnezeu a pus pe măsură dulceaţa împreunării cu durerea naşterii. Şi tu, dacă fugi de la durere spre 
plăcere, vei cădea în durere veşnică”. Așa citim în cartea „Împărţirea de grâu”, cuvânt pentru mireni, 
unde arată cum să fie mireasa şi mirele la căsătorie. 

Nu fugi de la durere spre plăcere, adică numai să trăieşti cu soţul, dar să nu faci copii, că în 
durerea veşnică te duci. Că dacă fugi de la durere spre plăcere, vei cădea în mâinile şi în braţele cele 
veşnice ale iadului, că nu vrei durerea care ţi-a rânduit-o Dumnezeu aici, ci vrei să trăieşti în plăcere 
ŞI să omori Copiii. 

Să ferească Dumnezeu! Mai bine nu se năştea femeia aceea care îşi omoară copiii. Pentru că 
este păcat împotriva Duhului Sfânt. Apoi unde trebuia să găsească Dumnezeu copilului mai bun sălaş 
decât în pântecele maicii lui? Şi de acolo îl scoţi şi îl dai la câini şi îl omori? „Care bălăuroaică — 
spune Sfântul Efrem Sirul —, care leoaică, care ursoaică şi-ar omori vreodată puiul său? Şi tu, ființă 
raţională şi cuvântătoare, faci mai rău decât animalele sălbatice, când ai ajuns să-ţi omori copiii”. 

Du-te să întâlneşti în pădure o scroafă cu purcei. Eu eram în pădure — am stat nouă ani şi şapte 
luni prin munţii ăştia singur — şi am întâlnit o scroafă cu purcei într-un munte la „Poiana Craiului”. 
Eram singur. Când am dat faţă în faţă cu ea, să ferească Dumnezeu, m-am întors, că am avut un brad 
şi m-am agăţat de dânsul. S-o repezit ca fulgerul la mine. Când ai pus mâna pe un purcel te-a făcut 
praf; poţi să mori tot atunci. Şi vânătorii se tem de ei. Aşa îşi apără scroafa sălbatică purceii. Numai 
mamele creştine îşi ucid copiii! 

Aşa sunt legile firii date de Dumnezeu: mama să-şi apere fiii săi. Dar omul rațional să fie mai 
rău decât toate fiarele şi dobitoacele şi să-şi omoare copiii? Vai şi amar de acele mame! 

Ferească Dumnezeu! Toate păcatele sunt grele, dar acesta este mai greu decât toate. De aceea 
Sfinţii Părinţi îl pedepsesc aşa de greu. Şi le-am spus la Văratec: Şi Apostolul Pavel, gura lui Hristos, 
vasul alegerii, spune aşa, când vorbeşte de femeie: Şi ea se va mântui prin naştere de fii. lar 
dumnezeiescul Gură de Aur, care merge în urmă cu tâlcuirea la Sfântul Apostol Pavel, zice: Femeia, 
când a murit născând, moare pe altarul jertfei. Este martiră! Tocmai de aceea Biserica pregăteşte 
femeia pentru moarte înainte de naştere. Poate să fie oprită 30 de ani de Împărtășanie, dacă este 
gravidă nu mai ai voie să o opreşti. O spovedeşti şi o împărtăşeşti în faţa morţii; că la cele tinere, mai 
cu seamă, durerea naşterii este ca din iad. N-aţi auzit ce spune în Psaltire: Acolo (în iad) sunt dureri 
ca ale celuia ce naşte. 

Sunt o seamă care mor în durerile naşterii. De aceea Biserica, prin dumnezeieştii părinţi 
luminaţi de Duhul Sfânt, spune: „Femeia gravidă este dezlegată şi pregătită de moarte”, că multe se 
întâmplă să moară; de aceea nu o opreşte de împărtăşire. lar dacă se întâmplă şi moare, ea îşi dă viaţa 
pentru copil, ea este martiră; că aşa ne-a învăţat apostolul. Pentru durerile acelea Dumnezeu îi iartă 
toate păcatele şi este o muceniţă, ca o martiră. 

Vine deunăzi una la mine şi-mi zice: „Părinte, am insuficiențe psihice şi mi-a spus doctorul 
că n-am voie să nasc; să-mi dai voie să fac avort”. „Fugi de-aici, criminalo! Ai venit să mă conduci 
tu pe mine, să înveţi pe popa carte? Să mori de-o mie de ori, să te faci martiră, numai să te spovedeşti 
şi să te împărtăşeşti. Cine ţi-a spus ţie o nebunie ca aceasta? De unde vii tu? Să-ţi dau eu voie să faci 
crimă?” 

Ei, aşa a fost vorba, că dacă moare femeia născând, moare de datoria ei cea mai sfântă de pe 

pământ, să fie mamă de copii. 

După ce-am vorbit mai mult de rolul femeii în familie, am arătat că acesta nu este numai să-i 
nască pe copii, că şi fiarele nasc; trebuie să-i şi crească în frica şi certarea Domnului. Şi la acestă 
osteneală trebuie să ia parte şi bărbatul, nu numai femeia, că amândoi l-au făcut pe copil. Că dacă 
nu-i creşte în frica şi certarea Domnului, îi vai şi amar de câte greutăţi întâmpină în viaţă! Se fac nişte 
fiare, nu copii. 

Pe urmă am trecut la rolul femeii în societate. 

Uite ce! În biserică i-a spus Apostolul femeii să tacă, însă în societate ea poate ocupa servicii 
ca şi bărbatul. Şi le-am dat un exemplu: 

Dacă acum s-ar face un întuneric beznă, fără nici o lumânare, fără nici o lampă sau bec, şi în 
timpul ăsta o mână binefăcătoare vine şi pune o lumânare aici în mijlocul nostru, atunci toți s-ar 
bucura că a apărut o zare de lumină. Dar lumânarea asta care stă aici, pusă în slujba tuturor, vorbeşte? 
Nu vorbeşte! Tace, dar face două lucruri în folosul tuturor. Ea se jertfeşte şi luminează. 

Folosindu-ne pe noi şi dând lumină la atâţia, ea se jertfeşte şi începe a se topi, încet-încet, şi 
se topeşte până ajunge la sfeşnic. Două lucruri face tăcând — zice Sfântul loan Gură de Aur: Tace 
luminând şi se jertfeşte tăcând. Acesta este rolul femeii în societate. 

O femeie la locul ei de muncă, unde a rânduit-o Dumnezeu, dacă este curată, dacă este 
credincioasă, dacă este corectă, dacă este harnică, dacă este pricepută la toate, în toate problemele 
dacă este prezentă, ea n-are nevoie să predice, că viaţa ei predică. 

Aici se împlineşte ce-a spus Talasie Libianul: „Taci tu, să vorbească lucrurile tale!”, sau 
„Mustră şi ceartă pe cei de-aproape de tine, prin puterea lucrării, nu prin multa vorbire!” 

În felul acesta ea este lumină în sfeşnic în societate şi pentru toţi care văd şi o aud şi înţeleg, 
pentru că este corectă în toate problemele. Aşa şi femeia în societate, este o lumină în sfeşnicul 
societăţii, dacă la locul ei de muncă are toate însuşirile astea care am spus mai sus. 

Şi am trecut de la rolul femeii în societate la rolul ei în Biserică, fiindcă atunci ei veniseră 
scopul celor ce făceau preoţi şi episcopi pe femei. Erau şi câteva observatoare protestante. Acum de 
rolul femeii în Biserică, ce să vă spun? Am auzit că protestanții au ajuns la apogeul nebuniei. Un 
cioban vă vorbeşte; cine s-o supăra, să-mi ia opincile şi gluga. De 5000 de ani a întemeiat Dumnezeu 
preoţia, prin Moise şi Aaron şi fiii lui Levi, şi niciodată n-a dat poruncă nimănui să hirotonească 
femei. 

Poate aţi auzit de diaconiţe: Și vă încredințez pe Febe, sora noastră, care este diaconiță a 
Bisericii din Chenhrea (Rom. 16, 1). Dar, zic, v-aţi pus întrebarea ce misiune aveau diaconiţele? 
Poate aţi luat de acolo îndrăzneală şi să faceţi diaconi din femei! Voi credeţi că diaconiţele, care au 
încetat să mai fie din secolul IV în Biserica Ortodoxă, aveau aceeaşi misiune ca un diacon? 

Aceste diaconiţe aveau şapte misiuni în Biserică. Le-am spus acolo datoriile diaconiţelor: 
ajutau la botezul femeilor, ajutau bolnavii la spitale, duceau împărtăşanie la femeile bolnave, slujeau 
la mesele agape etc. Dar nicidecum n-aveau hirotonie, cum spune canonul 19 al Soborului VI 
ecumenic: „lar hirotonie la diaconiţe n-am cunoscut, fără numai hirotesii”. Ce este hirotesia? Hirotoia 
se face în altar, hirotesia afară de altar. Este o singură rugăciune arhierească care se dădea înainte 
vreme, şi acum se dă la ierarhia inferioară a Bisericii, la slujitorii inferiori, cum erau: portarii, citeții, 
cântăreții, anagnoştii, ipodiaconii, hartofilacşii etc. 

Toţi aceştia aveau această hirotosie sau binecuvântare care o aveau şi diaconiţele; o 
împuternicie să slujească, să ajute în biserică. Unii erau cu înmormântătile, portarii ţineau bastoanele 
în mâini şi atunci când se spunea: „Cei chemaţi ieşiţi”, ei scoteau din biserică pe catehumenii care 
încă nu erau botezați. Le-am arătat misiunile lor. 

Dar hirotonia cu hirotosia nu-i tot una! Hirotosia este o mică sfințire care se dă la slujitorii 
inferiori, iar slujitorii superiori: diaconul, preotul şi arhiereul au hirotonia în Sfântul Altar. Este mare 
deosebire între una şi alta. 

Să nu credeţi că dioconiţa zicea ecteniile ca diaconul sau zicea evanghelia la popor sau se 
săruta cu preotul şi se împărtăşea la Sfânta Masă, cum fac clericii. Nicidecum! 

Apostolul Pavel a spus aşa: Văduva care nu se mărită să fie hrănită de la biserică. Care se 
mărită nu greşeşte, dar mai bine să rămână aşa. Pe femeile acestea văduve şi bolnave, care au nu 
aveau bărbat, Biserica le ajuta prin diaconiţe. 

Ele ţeseau covoare pentru biserică, perdele, făceau lumânări pentru biserică, veşminte pentru 
preoţi, făceau curăţenie în altar. Ele erau în slujba Bisericii, iar Biserica le purta de grijă. 

Iosif Flaviu, mare istoric, ne arată că la Biserica lui Solomon era astfel: În jurul bisericii celui 
mare erau case pentru ele care aveau să ţină fecioria până la 30 de ani, şi de atunci puteau să se 
căsătorească. Mai sus erau fecioarele Bisericii, care se făgăduiau să păzească viaţa curată până la 
moarte. Apoi mai erau văduvele Bisericii. Şi mai erau un fel de călugări, numiţi terapeuţi. 

Aceste diaconiţe ţineau evidenţa fecioarelor şi văduvelor dintr-o eparhie. Ele spuneau 
episcopului câte femei ajută la toate bisericile, şi li se dădea un ajutor. Asta era prima misiune a 
diaconiţelor. 

A doua misiune a diaconiţelor. Ele ştiau câte fecioare are Biserica. În timpul marilor persecuții 
nu erau mănăstiri cu crucea în vârf, să toace şi să tragă clopotele, Biserica era în catacombe. Dacă o 
fată se hotăra în casa părintească să păzească fecioria pentru Hristos, părinţii creştini îi dădeau voie. 
Îi făceau o chiliuţă cu icoane acolo să se închine, şi ea petrecea mai mult în post şi rugăciune. Cum a 
fost şi Sfânta Mare Muceniţă Varvara. 

Cine ştia numărul acestora care îşi afieroseau lui Hristos viaţa în sfinţenie? De ele se 
îngrijorau întâi diaconiţele şi apoi episcopul locului, care le călugărea. Până în secolul VI n-a avut 
voie preotul să facă călugărițe; episcopul sfinţea fecioarele. EI se ducea la casele lor şi le facea 
călugărițe şi le punea făgăduinţa şi tunderea în faţa părinților, că nu erau mănăstiri, ca să facă 
călugăria în faţa altarului. Aceasta era a doua misiune a diaconiţelor. 

A treia misiune a diaconiţelor era catehizarea şi botezul femeilor. Pentru că diaconii şi preoţii 
aveau ungerea Sfântului şi Marelui Mir, le puneau pe diaconiţe, cu împuternicirea lor, să le miruiască 
pe femei, să le catehizeze, să le înveţe simbolul credinţei şi legea creştină. Iar la îmbrăcarea şi 
dezbrăcarea lor era foarte cuviincios să fie femei; şi acestea erau diaconiţele. Asta era a treia misiune 
a diaconiţelor. 

A patra misiune era milostenia. Se strângea milostenie de la biserică pentru cei săraci şi 
năcăjiți şi pentru cei ce aveau cereri şi nevoi. Diaconiţele trebuiau să ştie unde să împartă aceste 
milostenii şi care-i mai necăjit, ca să-i dea raport la episcop. 

A cincia misiune a diaconiţelor era curăţenia în Sfântul Altar şi alimentarea lui. Ele alimentau 
altarul cu tămâie, cu smirnă, cu untdelemn, cu lumânări de ceară, făceau curăţenia în altar, fără să se 
atingă de Sfânta Masă, de Sfântul Jertfelnic, cum sunt şi călugărițele acum. Că mai târziu le-au luat 
locul chiar călugărițele şi nu s-a mai simţit nevoia de diaconiţe. 

A şasea misiune a diaconiţelor. În sărbători şi în Duminici, după ce ieşeau de la biserică, se 
dădea masă comună, cum era atunci. Se duceau diaconiţele undeva aproape de biserică şi adunau 
femeile să le ţină cateheze, să le înveţe. Ele le spuneau de Sfânta Evenghelie. 

A şaptea misiune a diaconiţelor. Ele făceau mare rânduială în biserică. Bărbaţii să stea în 
partea dreaptă şi femeile în partea stângă în ordinea aceasta: cei prea bătrâni în frunte, cei mai cărunţi 
în spate, cei tineri până la sfârşit şi printre ei să rămână o cărare ca să meargă creştinii să se închine, 
să dea darul la altar. 

Iată ce misiune aveau diaconiţele, dar nu să le faci diaconi, să le îmbraci stihar şi să le pui să 
zică ectenii. Asta este cea mai mare nebunie. Nu a fost aceasta niciodată. la gândiți-vă 
dumneavoastră, în istoria Sfinţiilor Apostoli, în istoria Evangheliei, nu găsim vreodată că au hirotonit 
Apostolii vreo femeie. Dacă au fost sfintele mironosiţe, aveau Duminica lor după Paşti, fiind cinstite 
întocmai cu Apostolii, cum au fost: Maria Magdalena, Maria lui Cleopa, Maria lui Iacob cel Mic, 
Salomeea, Maximilia, lunia, lulia, Marta şi Maria şi celelalte femei sfinte, mironosiţe întocmai cu 
Apostolii. 

Cât erau de mari ele, dar nu au îndrăznit Apostolii să le hirotonească. Nu se spune că a 
hirotonit pe Maria sau pe alta. Au murit martire, au murit mărturisind pe Hristos, şi întocmai cu 

Apostolii se cheamă, că ele au vestit Invierea întâi şi au mers după Mântuitorul până la Inviere, dar 
nicidecum nu spune în Sfânta Evanghelie că au hirotonit vreuna. 
Biserica le cinsteşte ca pe Apostoli, dar nu ca pe diaconi sau ca pe preoţi. 


% 


Vai de lumea asta stricată de cei fără de minte! Îşi fac o mulţime de haine frumoase, mai ales 
femeile, ca să vadă lumea că au haine. Şi se duc în biserică ca la teatru, să le vadă cineva cum sunt 
îmbrăcate. Dar de aceea ne ducem la biserică? Dumnezeu se uită la exterior? Dumnezeu se uită la 
inima ta, de eşti cu inima la EI când te rogi în biserică! Acolo te duci la plâns şi la suspine, la zdrobire, 
la ascultarea cuvântului. Nu te duci acolo să faci teatru, să te vadă cineva cum eşti îmbrăcată şi boită 
şi cum eşti încălţată. Acestea sunt lucrurile vicleanului diavol. Luxul este o nebunie a veacului şi 
sminteală pentru tineri şi bătrâni. 

— Părinte Cleopa, poate să cânte femeia în biserică? Unul rosteşte Apostolul, altul citeşte, altul 
vine la strană să cânte în cor. Este bine sau nu? 

— Apostolul Pavel, gura lui Hristos, spune: Jar femeia în biserică să tacă! 

— Dar avem şi cor mixt. 

— Dacă este cor mixt de bărbaţi şi de femei şi preotul ţi-a dat voie să cânţi, cântă, că lauzi pe 
Dumnezeu. Iar celelalte, care n-au blagoslovenie să cânte, să stea să asculte, nu să predice. 

— La noi corul este format din bărbaţi şi femei. 

— Aşa este bine să fie corul: într-o parte să cânte bărbaţii şi într-altă parte să cânte femeile 
răspunsurile. Dar dacă sunt coruri mixte să le conducă un preot sau dascăl, cineva trebuie să le 
conducă, pentru că nu ştiu toţi să execute cântări în biserică. Şi dacă este cu blagoslovenia preotului, 
este bine, pentru că s-a aprobat se Sfântul Sinod în biserică muzica omofonică. 

Ştiţi de când s-a pus asta în biserică? De pe timpul Sfinților Apostoli. Că în biserică nu cânta 
numai dascălul pe atunci, ci toată lumea zicea: „Doamne miluieşte”. Preotul zice „Cu pace Domnului 
să ne rugăm” şi toată lumea cântă: „Doamne miluieşte”. Preotul zice „Cu pace Domnului să ne 
rugăm” şi toată lumea cântă: „Doamne miluieşte”, „Preasfântă Născătoare de Dumnezeu, miluieşte- 
ne pe noi”. Aşa era. Şi în multe biserici din ţară şi acum se cântă muzica omofonică. Am văzut la 
biserica Sfântul Vasile din Ploieşti, unde era părintele Constantin Galeriu, că toţi împreună dădeau 
răspunsurile Liturghiei. Dar cei care ştiu că nu pot să cânte bine sunt mai atenţi cu urechea să nu-i 
împiedice pe ceilalţi. Dar toți cântă răspunsurile Liturghiei. lar Heruvicul şi Axionul le cântă mai ales 
dascălii şi cei care ştiu notele. 


VORBIREA LUI DUMNEZEU CU NOI 


la să-mi spuneţi mie unde eraţi acum 100 de ani? Dar peste 100 de ani unde o să fiţi? Ia 
spuneţi-mi, unde? 

Trupul merge în pământ, de unde a fost luat, dar sufletul unde merge? Aţi auzit ce spune 
Mântuitorul în Evanghelie? Voi nu ştiţi de unde veniți şi unde mergeţi. Eu ştiu de unde vin. Vin de la 
Tatăl şi merg la Tatăl. Noi pe pământ suntem într-o trecere, într-o vizită foarte, foarte scurtă. 

Vezi? A trăit Adam 930 de ani şi la moartea lui a venit Arhanghelul Mihail din cer — unul din 
cele şapte duhuri — şi l-a întrebat, când se muncea cu moartea: „Adame, Adame, cum ţi s-a părut 
viaţa?” „Aşa, Doamne, cum aş intra pe o uşă şi aş ieşi pe cealaltă”. După 930 de ani! Dar la noi ce-i 
viaţa? Nu auzi suntem noi? Şi cine poate să ne spună nouă mai adevărat şi mai sfânt şi mai vrednic 
de încredere, decât Cel ce ne-a făcut? Auzi ce spune Duhul Sfânt, care a zidit toate cele văzute şi 
nevăzute: Omul ca iarba, zilele lui ca floarea câmpului, aşa va înflori. 

Vezi o fetiţă mică, o floricică, un băieţel. A crescut mai mare, o floare mai mare. S-a căsătorit, 
începe a se veşteji încet, încet. Gata, apare un păr cărunt. Acesta este semn de plecare. Toamna vieţii. 

Când ţi-a apărut părul cărunt, îi gata, toamna vine. Vine moartea şi plecăm la veşnicie! 

Dar câţi nu mor înainte de a îmbătrâni! Dacă moartea ar veni să ne ia numai la 80 de ani 
înainte, atunci poţi zice: „Stai măi, mai este de treabă!” Dar vezi că Mântuitorul ne-a înarmat cu o 
armă pentru toate veacurile, când a zis aşa: Privegheați şi vă rugați, că nu ştiţi ziua, nici ceasul întru 
care Fiul Omului va veni! Nu ştim când plecăm. Că altul pleacă copil, altul tânăr, altul mai bătrân. 
La unul se întâmplă moarte într-un accident, la altul dintr-un cutremur, sau vine un junghi peste 
noapte şi gata. Numai Cel de sus ştie toate! De aceea totdeauna trebuie să fim pregătiți. 


* 


Hristos a spus: Vremile şi anii le-a pus Tatăl întru a Sa stăpânire. Nimeni nu poate porunci 
să fie soare sau vânt sau ploaie sau furtună sau viscol. Tatăl! În mâna Lui sunt toate. Şi la voia Lui. 
Vorbeşte cu noi. 

Aţi văzut ce spune Mântuitorul în Sfânta Evanghelie? Când predica Mântuitorul în Palestina, 
s-a prăbuşit un turn în Siloam. Siloamul este un mic lac în marginea lerusalumului. S-a prăbuşit un 
turn mare şi a omorât odată 18 oameni. Şi ei i-au spus: „Uite, Doamne, ce s-a întâmplat!” Mântuitorul 
le-a zis: Ce credeţi voi? Aceia peste care a căzut turnul în Siloan, sunt cei mai păcătoşi oameni din 
lume? Nu! Dar zic vouă: de nu vă veţi pocăi, toți aşa veţi pieri! Pildă pentru noi. 

Au venit din Banat vreo trei familii. Au fost 30 de cutremure până acum în Banat. Se 
cutremură, se cutremură şi stă; numai ce vezi la trei zile alt cutremur. Toate vorbesc cu noi. Toate. 
Că Dumnezeu aşa vorbeşte cu noi. Este prea mare să vorbească altfel. 

Arată că în mâna Lui sunt şi cutremurele şi toate. Nu zice în Psaltire? Cel ce caută spre 
pământ, şi-l face pe el de se cutremură. Cel ce se atinge de munţi şi fumegă. 

Să vă păzească Preasfânta Treime şi Maica Domnului pe toţi şi pe toţi să vă ducă Bunul 
Dumnezeu la Rai! Pe voi, pe neamurile voastre, pe copilaşii voştri. Şi tare aş dori să ne întâlnim la 
Rai, dacă o fi mila Domnului! 

Păziţi-vă, mamă! Privegheaţi şi vă rugaţi, că nu ştim ziua, nici ceasul! Ai văzut ce spune 
Duhul Sfânt despre om: Omul s-a asemănat deşertăciunii, zilele lui ca umbra trec. Şi în altă parte: 
Zilele mele ca umbra s-au plecat, şi eu ca iarba m-am uscat. Că s-au stins ca fumul zilele mele. Şi 
Apostolul Iacob zice: Ca un abur s-a stins viaţa mea. 

Dumnezeu ne-a dat viaţă, dar s-o întrebuinţăm bine, ca de la viaţa asta să mergem la viaţa cea 
veşnică şi să ne bucurăm în vecii vecilor. Nu, Doamne fereşte, să ne luăm după deşertăciunile lumii 
acesteia şi să cadă cineva în iad! Amintiţi-vă de călugărul Andrei, care a stat un ceas în iad şi i s-a 
părut 300 de ani. 

De ce vă spun, mamă? Nu vedeţi că nu putem răbda o împunsătură de ac, o scânteie? Vai de 
mine şi de mine! Dar acolo! Dacă ar fi chinurile pe o mie de ani. Dar nu-s, ci în veacul veacului. Să 
aveţi mare frică de Dumnezeu. 

Să ne întrebăm în totdeauna: „Oare ce vorbesc eu acuma, Îi place lui Dumnezeu? Oare ce 
vreau eu să fac acuma Îi place lui Dumnezeu? Oare ce gândesc eu acuma Îi place lui Dumnezeu?” 
Conştiinţa îţi spune: „Da” sau „Nu”. 

Să fiți mărturisiţi curat în fiecare post. În Postul Mare de două ori, la începutul postului şi la 
sfârşit. Şi în Postul Crăciunului tot aşa. Sfântul loan Gură de Aur auzi ce spune: „De este cu putinţă, 
0, creştine, în fiecare ceas să te spovedeşti”. Pentru că în fiecare minut şi în fiecare clipă greşim lui 
Dumnezeu. 


DESPRE SPOVEDANIE 


Din frica de Dumnezeu vine mărturisirea de conştiinţă: „Măi, nu este bun ce fac eu! Mă 
mărturisesc şi las păcatul”. Că supărăm pe Dumnezeu în tot chipul. De aceea vreau să vă spun, cât 

vor putea să fim atenţi, cu băgare de seamă. De vezi că te mustră cugetul, nu lăsa! Du-te la mărturisire 
şi nu mai face păcatul! Cât de bun este Dumnezeu că ne primeşte la pocăință! Că de n-ar fi pus între 
noi şi El Taina Spovedaniei, nimeni nu s-ar putea mântui. Că zice Evanghelia: Nimic necurat nu va 
intra în Împărăţia Cerurilor. Nimeni fără mărturisire nu se poate mântui. Că acolo este atâta sfințenie 
şi curăţenie! Cum să intre în Rai omul păcătos? Ce? Dacă ai o cămaşă şi se murdăreşte, n-o mai speli? 
Sau o haină, când se umple de noroi, nu zici: „la s-o spăl, că s-a murdărit”? Aşa să faci şi cu sufletul. 
Spălare prin pocăință şi spovedanie, mamă, şi părăsirea păcatelor. 

A pus Dumnezeu pocăinţa. Este al doilea Botez. Te-ai mărturisit, te-a dezlegat preotul, să nu 
mai faci păcatul. Fă oleacă de canon te-ai curățit. Când simţi că iar ai mai greşit, du-te iar la 
spovedanie. Când vedeţi în casa voastră că a slăbit cineva: tata, mama, sora, copilul, nora, oricine ar 
fi, şi vezi că-i bolnav tare, nu aduce întâi doctorul! Doctorul este un bolovan pe pământ ca şi mine. 
Eu mor acum, el moare mâine. Ai văzut vreun doctor de 500 de ani? Cum să moară, dacă are şi 
injecții şi pastile şi-i doctor? Cum să moară? Dar când a sosit clipa, toţi ne ducem la Hristos. 

Stalin avea mii de doctori lângă el şi când i-a venit ceasul, I-a luat dracul! N-au putut doctorii 
să-l scape. Mai mare grijă să ai de suflet decât de trup, că sufletul este nemuritor. Sufletul este mai 
scump decât toată lumea, cum zice Mântuitorul: Ce va da omul în schimb pentru sufletul său? Chiar 
dacă ar câştiga toată lumea, ce folos, dacă îşi va pierde sufletul său? Adu întâi preotul, că el a luat 
putere de la Hristos: Ce va dezlega preotul pe pământ, va fi dezlegat şi în cer. Şi-i zi: „Părinte, vino 
şi spovedeştete după carte pe mama, pe tata, copilul sau fata sau nora sau ginerele”. 

Omul, când a slăbit tare, nu mai ţine minte ce păcate a făcut. EI uită dacă-i chinuit de boală 
şi-i ameţit de cap; dar îl poţi spovedi chiar dacă nu poate vorbi, ci numai dacă aude. Şi dacă aude, 
preotul îl întreabă, şi el, dacă a făcut păcatul, zice: „Da”. Dacă n-a făcut, zice „Nu”. Dar dacă i s-a 
legat limba şi şi-a pierdut şi conştiinţa, nu-l mai poţi mărturisi, că el nu mai ştie nimic. 

De aceea nu aştepta, Doamne fereşte, să cadă omul în comă. Sau cum a păţit nu de mult o 
femeie cu bărbatul ei: „Nu aduce preotul, că doar eu nu mor!”, a zis el. „Dar eşti slab, măi Ioane”. 
Nu aduce preotul acum!” Şi în noaptea aceea a murit nespovedit de douăzeci de ani. Vedeţi cum l-a 
înşelat diavolul să nu aducă preotul? Dar ce, preotul vine cu moartea la tine? Vine cu Preacuratele 
Taine şi Hristos este viaţa lumii; vine cu viaţa, cu Învierea şi cu dumnezeirea lui lisus Hristos să te 
vindece şi să-ţi dea sănătate! 

Iată vine de la Dolhasca, dintr-un sat, o femeie de 63 de ani, slabă, necăjită, cu sora ei, cu 
ginerele şi cu fata cu o maşină. Îmi spunea că bărbatul ei n-a fost la biserică de când s-a însurat, de 
43 de ani. Nu mai asculta de Dumnezeu, înjura, fuma, era beţiv şi desfrânat şi nu credea în nimic. 
Numai cu ţigara în gură stătea. Soţia era plecată la o fată măritată acolo în sat. El a venit de la crâşmă, 
beat, cu ţigara în gură şi s-a culcat cu ţigara aprinsă. De la ţigară s-a aprins casa şi a ars omul plin de 
păcate. Numai câteva oase i-au mai găsit. 

Ai auzit cum moare omul păcătos? Ce spune Apostolul Pavel? A/ cărui sfârşit va fi după 
faptele lui. Patruzeci şi trei de ani n-a fost la biserică, nu s-a spovedit şi nu s-a împărtăşit. Şi acum a 
ars cu ţigara în gură! De la focul acesta s-a dus în focul cel veşnic. Aici a luat arvuna muncii celei 
veşnice. L-a ars Dumnezeu de viu pentru păcatele lui, ca să ardă în veci, cum spune Mântuitorul: 
Unde focul lor nu se stinge şi viermele lor nu doarme. Aşa moare păcătosul. 

Ai auzit ce spune în Psaltire? Moartea păcătosului este cumplită. 

Şi a venit femeia să-l pună la slujbe: 

— Mătuşă — i-am zis —, dacă îmi dai munţi de aur de aici până la Bucureşti, nu-l pot pune la 
slujbe! 

Şi i-am citit din Pravila Mare, unde scrie: „Cine moare din beţie, e ca şi cel care moare 
spânzurat”. A murit din beţie, e ca şi cum s-ar fi spânzurat, şi-a făcut seama. Şi n-am putut să-l pun 
la nici o slujbă. Pentru că o păţesc şi eu. Canoanele Bisericii mă opresc şi cade şi pe cei vii ai lui. 

Eu acum în loc să fiu în biserică la priveghere, eu prăşesc pe ogorul vostru. Dar prăşeşte 
cineva la mine pe ogor? La mine cresc spini, pălămidă, buriueni. Ce-o să zică Domnul: „Tu ai prăşit 
la altul! Dar la tine?” Dar dacă a vrea Domnul, eu am să zic: „Doamne, eu am prăşit la alţii şi aceia 

s-au rugat pentru mine. Au prăşit şi ei la mine”. Aşa este. Ce să fac? Stau cu voi, că datoria noastră 
asta este întâi, cât putem. Vom mai face cât ne-o ajuta Dumnezeu. 


ISTORIA LUI ELI PREOTUL 


Astăzi cea mai importantă datorie care o aveţi în familie este creşterea copiilor în frica lui 
Dumnezeu. Vai şi amar de acei părinţi care lasă copiii de capul lor! Că vin aici multe mame plângând: 
„Uite, părinte, nu mă mai ascultă; s-a măritat fără să mă întrebe; s-a însurat fără să întrebe; s-au 
despărţit; se bat; s-au dat la beţie, la desfrâu, la avorturi, la răutăți, la înjurături. Nu mă mai ascultă 
copiii mei şi nu vor să mergem la biserică, nici să se spovedească”. 

Cauza este pornită de jos, de la părinţi. Dacă copilul a uitat de cei sapte ani de-acasă, se mai 
duce în societate şi se amestecă cu cei răi, nu mai ai cu cine vorbi. Şi vai de capul părinţilor, câte 
scârbe au din partea copiilor pentru că au cruțat varga atunci când erau mici. Ce spune Solomon? 
Cine cruță varga, urăşte pe fiul său. Nu-l iubeşte, îl urăşte. Că zice Solomon: Varga şi nuiaua dau 
înțelepciune; iar copilul lăsat de capul său va aduce mare ruşine şi scârba părinţilor săi. Vai de 
mine câte mame vin aici amărâte din cauza copiilor lor. 

Sunt atâtea cazuri prin care se vede cum s-a împlinit proorocia Mântuitorului, că copiii 
omoară pe părinţi. Mântuitorul a spus în Evanghelie: În vremea de apoi se vor răscula copiii 
împotriva părinţilor şi-i vor omori. Că el, dacă nu crede în nimic, este ca o fiară; nu ştie de păcat, de 
ruşine, de nimic. Numai ce-l vezi că-l duce satana să-şi omoare pe tată, pe mamă. Că aici ajung cei 
care nu au credinţă şi nu se roagă, care nu postesc şi nu merg la biserică. Se fac cei mai răi oameni, 
şi nu mai ştiu că-i mamă şi că-i tată, că i-a născut. Fiţi cu mare băgare de seamă cum creşteţi copiii, 
Că-1 Vai ŞI amar! 

Aţi auzit ce s-a întâmplat în Vechiul Testament cu preotul Eli, pentru feciorii lui, că s-au dus 
în iad împreună cu el. 

Acest preot, Eli, era arhiereu şi părinte al poporului, al evreilor; că poporul evreu până la 
Samuil a fost condus de judecători, n-a avut împărați până la Saul. Dar acest om care conducea 
poporul şi era şi arhiereu şi judecătorul poporului, avea doi feciori şi erau preoţi, Ofni şi Finees. Citiţi 
în Biblie şi vedeţi ce blestemăţii au făcut. 

Căci şi preoţii, dacă nu-s preoţi, atrag mânia lui Dumnezeu. Aceşti feciori, fiindcă tată-su 
conducea poporul, ce ziceau? „Ce are să ne facă nouă? Tata este mai mare peste toată ţara”. Ei făceau 
multe răutăţi în Israel. lar poporul îi spunea lui Eli: „Uite, feciorii tăi se îmbată, beau şi fac 
desfrânare!” Dar el era un om bătrân, greoi, foarte gras, voinic, avea peste 90 de ani, şi era blând din 
fire, avea 40 de ani de preoţie şi când îi întâlnea pe băieţi, zicea: „Măi băieţi, dragul tatei, ce aud eu 
de voi n-aud bine!” Auzi nepăsare? Putea să le ia preoţia, să-i caterisească, putea ca judecător, să-i 
judece, să-i bage la închisoare, că sminteau poporul. De câte ori îi spunea poporul, n-a luat măsuri 
să-1 îndrepte pe feciorii săi. La templul lui Solomon erau mii de preoţi care slujeau. Jertfele care se 
aduceau de popor se sfinţeau atunci în altar, dar nu avea nimeni voie să mănânce până nu le sfinţea, 
că erau pentru hrana preoţilor, a diaconilor şi a cântăreților bisericii, cum spune Scriptura: Cei ce 
slujesc cortului, de la cort să se hrănească. Adică dacă preoţii slujesc Biserica, au dreptul să se 
hrănească de la Biserică. 

Aceşti feciori ai lui Eli se duceau, înainte de a fi sfintele jertfele astea, şi luau din cazane 
porţiile cele mai grase şi le mâncau cu prietenii lor. Şi-i spuneau oamenii lui Eli: „Părinte arhiereu, 
părinte care conduci poporul, uite ce fac feciorii tăi! Smintesc lumea, că uite, iau jertfe nesfinţite şi 
mănâncă înainte de vreme!” Dar preotul Eli auzea de sminteala pe care o făceau feciorii săi, dar când 
îi întâlnea, le zicea: „Măi, dragii tatei, măi, ce aud eu de voi n-aud bine!” Atât. Nu se tulbura inima 
în el că ei erau preoţi şi sminteau tot poporul! N-a luat măsuri să-i caterisească, să-i pedepsească! 

S-auziţi unde a ajuns omul ăsta cu nepăsarea. Dumnezeu, văzând că Eli preotul nu ia măsuri 
să îndrepte pe feciorii lui, i-a vorbit întâi prin gura poporului. Apoi, dacă a văzut că tot nu ia măsuri 

să pedepsească pe feciorii lui, i-a vorbit prin Samuil pruncul. Samuil era fiul Anei, născut prin 
rugăciune şi dat prin făgăduință la templul Domnului. Samuil se tâlcuieşte „ascultarea de 
Dumnezeu”. Copilul a învăţat în biserică toate rânduielile: să aprindă lumânări, să dea cădelniţa la 
preot, să ducă veşmântul arhiereului. 

Şi Eli preotul, care avea feciorii ăştia aşa de răi, obosit fiind de la slujbă, stătea pe un scaun 
în pridvor. Samuil, dacă s-a terminat slujba, stătea şi el într-o strană şi dormea acolo. Şi l-a strigat 
Dumnezeu pe Samuil: Samuile, Samuile! Atunci copilul fuga la bătrânul: 

— De ce m-ai chemat, părinte? 

— Nu te-am chemat, fiule. Du-te şi te odihneşte! 

— Ba m-ai chemat, părinte! 

— Nu fiule. Du-te şi te linişteşte! 

Că nu s-a priceput Eli preotul cine-l cheamă pe băiat. Se duce copilul şi când aproape să 
aţipească, Dumnezeu îl strigă de două ori: Samuile, Samuile! Copilul, fuga la bătrân; i-a părut că-l 
cheamă bătrânul: 

— Părinte, de ce m-ai chemat? 

— Nu te-am chemat, fiule! 

— De două ori m-ai chemat, părinte. Acum ai strigat la mine! 

Lui 1 se părea că-i glasul bătrânului, dar era glasul lui Dumnezeu. După ce l-a mai strigat încă 
o dată, s-a priceput Eli preotul că este un semn de la Dumnezeu. Şi i-a zis: 

— Fiule, du-te acolo, în strană şi când te-a mai striga cel ce te strigă pe tine, să zici aşa: 
„Porunceşte, Doamne, că ascultă robul Tău!” şi vezi ce-are să-ţi spună! 

Şi s-a dus Samuil, şi când aproape să ațipească, îl strigă iarăşi: Samuile, Samuile! Copilul a 
răspuns cum l-a învăţat bâtrânul: Porunceşte, Doamne, că ascultă robul Tău! Şi atunci începe a vorbi 
Dumnezeu cu copilul: „Samuile, spune lui Eli preotul, pentru că n-a îndreptat pe fiii lui şi i-a lăsat să 
facă sminteală în faţa poporului şi n-a luat aminte să-i pedepsească, ci i-a lăsat să fie nişte răi, peste 
câteva zile am să-i vorbesc Eu lui Eli preotul de o să-i trăsnească amândouă urechile”. Şi a tăcut 
glasul. Samuil atunci a alergat la Eli: 

— Părinte, părinte, a vorbit cu mine Dumnezeu! 

— Ce ţi-a spus, copile? 

— A spus aşa: Fiindcă dumneata n-ai îndreptat pe feciorii dumitale şi i-ai lăsat să facă rău 
înaintea Domnului, peste câteva zile are să-ţi vorbească de-o să-ţi trăsnească amândouă urechile! 

Dar Eli preotul, care n-a luat seama ce-i vorbea Dumnezeu nici prin popor, nici prin preoţi, 
nici acum nu i-a păsat, că a vorbit Dumnezeu cu pruncul Samuil în biserică. Şi i-a întâlnit pe feciorii 
lui a doua zi: „Mai băieţi, măi, ce aud eu de la voi n-aud bine! Măi, uite a vorbit Dumnezeu cu Samuil 
pruncul şi a spus că o să-mi grăiască de are să-mi trăsnească amândouă urechile din cauza voastră”. 

Ce nepăsare! Nici acum Eli n-a luat măsuri, că a vorbit Dumnezeu direct cu Samuil pruncul, 
să îndrepte pe blestemaţii lui feciori. Ce s-a întâmplat? Peste trei zile s-au ridicat cu război filistenii. 
Poporul evreu avea mare putere când venea război, că lua chivotul Legii Domnului şi-l ducea pe 
front. 

Ce era chivotul? Era o ladă de salcâm, îmbrăcată cu aur curat, deasupra erau doi heruvini de 
aur, ca două păsări cu aripi, faţă în faţă, iar în ladă aveau ei ce-i mai scump sub cer. Erau cele două 
table ale Legii, care le-a scris Dumnezeu pe Muntele Sinai; era toiagul lui Aaron, care a înfrunzit la 
atingerea preoţiei lui; era şarpele de aramă pe care l-a turnat Moise când îi muşcau şerpii în pustie, şi 
cupa cu mană din care au mâncat ei în pustie 40 de ani. Astea erau ce aveau ei mai scump, şi le 
păstrau în chivotul Legii Domnului. 

Acest chivot, când veneau războaie, îl luau preoţii pe umăr, doi înainte şi doi în urmă, şi-l 
duceau pe front şi ei biruiau toate popoarele. Filistenii se temeau tare de chivot. „Dacă aduc evreii 
chivotul acela, Dumnezeul lor bate război pentru dânşii”. 

Dar acum, pentru păcatele celor doi feciori, nu s-au mai temut. S-a luat frica de la filisteni. Şi 
au venit filistenii, când au dus chivotul Legii Domnului pe front pe linia întâi, şi mai întâi le-au tăiat 

capul. Şi cine crezi că purtau chivotul Legii Domnului? Blestameţii aceia de preoți care făceau atâta 
sminteală poporului. Ei erau înainte, că-s feciorii arhiereului, şi doi în urmă. Le-au tăiat capul la 
preoţi, au luat falistenii chivotul Legii Domnului în robie şi l-au dus în ţara lor şi au omorât zeci de 
mii din tabăra evreilor. 

Iar un soldat din tabără a alergat repede la Eli preotul să-i ducă vestea. Când a ajuns soldatul, 
s-a dat jos de pe cal, îl sărută pe arhiereu: 

— Sărut mâna, părinte! 

Dar el îl întreabă; 

— Fiule, cum merge războiul Domnului? 

— Să nu meargă nici duşmanilor tăi cum merge! 

— Ei, dar feciorii mei sunt sănătoşi? 

Întâi de feciorii cei spurcaţi a întrebat. 

— Capelete lor sunt jos! 

— Chivotul Legii Domnului unde este? 

— A fost luat în robie de filisteni! 

— A căzut chivotul Legii Domnului? 

— Da. 

Până atunci chivotul niciodată nu cădea. Şi acum era pe scaun, de scârbă, de inimă rea, a căzut 
pe spate şi-a rupt spinarea şi a murit. Şi zice Scriptura: Și s-a dus în iad Eli preotul împreună cu 
feciorii lui, că i-a crescut rău şi i-a lăsat să facă fărădelegi înaintea lui Dumnezeu. S-a pierdut pentru 
veşnicie. Nu i-a fost lui Dumnezeu milă de cei 40 de ani de preoţie, nici de faptele lui bune, pentru 
că a crescut rău pe copii. 


V-am spus acestă istorioară că sunteţi părinți de copii. Cea mai imperioasă datorie şi cea mai 
mare, pe care o aveţi voi, cei căsătoriţi, este să creşteţi copiii în frica şi certarea Domnului. 

Când te-ai sculat dimineaţă, întâi pune-i la rugăciune. Dumnezeu să-l ierte pe tată-l meu, pe 
copii. Era un om înalt, cu barba albă. Alexandru îl chema. Când se scula dimineaţa, avea o curea în 
cui. Îi zicea Sfântul Nicolae! Noi am fi ceru mâncarea la mama că mergeam la şcoală. EI zicea: „Măi, 
uite Sfântul Nicolae! Treci la rugăciune!” Până nu ne rugam un ceas, nu ne dădea mâncare, nimic. 
Iar dacă era în post, zicea: „Nu se mănâncă acum. Când vii de la şcoală, la amiază. Nu eşti porc să 
mănânci dimineaţă”. 

Dumnezeu să-l ierte! Nu ştia carte, dar avea frică de Dumnezeu. Să adoarmă seara unul 
neînchinat? Sau să stea la masă până zice „Tatăl nostru”? Sau să nu se ducă Duminica la biserică? 
Sau să audă c-a înjurat sau a fumat sau a furat ceva? Că nu-l vedeai pe el cu acestea în veac, dar dacă 
te-a prins, ferească Dumnezeu! 

EI a fost în casă sfeşnic. EI a fost stăpân pe noi. 

Când vă treziţi dimineaţa, să nu vă apucaţi de treabă întâi, că sunteţi batjocoriţi de satana! Ci 
să ziceţi: „Slavă Ție, Dumnezeul nostru, slavă ie!” Slăveşte-l pe Dumnezeu, că apoi ai să ai spor la 
muncă în ziua aceea. Ţi-ajută Dumnezeu, îţi întăreşti şi mintea şi braţele ca să lucrezi cu spor, să te 
păzească de primejdii, de fulgere, de tunete, de accidente, de orice. Roagă-te lui Dumnezeu şi 
porneşte la muncă cu toată inima. Dar întâi roagă-te Lui şi ai să vezi cu cât spor mergi în ziua aceea. 

Aşa-i, fraţilor. Şi pe copii puneţi-i întâi să se roage. Că dacă cresc sălbatici, nişte bestii, o să 
păţiți cum a păţit Eli preotul. Veţi fi gâtuiţi şi omorâţi de dânşii. Şi chiar dacă nu veţi fi omorâţi, veţi 
fi amărâţi până la ultima suflare de copiii voştri şi veţi suferi din cauza lor şi veţi intra în mormânt 
cu mult înainte de a veni vremea. 

Pentru că în familia unde este tulburare, necredinţă şi neascultare, nu-i viaţă. 

— Dimineaţa, când vă sculaţi voi, câte ore vă rugaţi? Ia spuneţi, mamă! 

— Dar avem treburi, părinte. Zicem căteva rugăciuni şi plecăm. 

— Văruit pe necârpit, bodaproste c-am gătit!” Îmi spunea o fată cum se roagă mama ei: „Tatăl 
nostru, Care eşti în ceruri... Marie, hăi, ai dat mâncare la gâşte?..., sfințească-se numele Tău... Fată, 
hăi, ai luat rufele de pe sârmă?... vie împărăția Ta”. Ştii cum râde dracul de femeia aceea? Se 
îmbolnăveşte. ÎL băgaţi în spital. Ea zice «Tatăl nostru» cu gândul la gâşte şi la rufe. Vai de noi! 
Dumnezeu cercetează inimile şi rărunchii şi EI nu ştie numai ce gândim noi acum, ci şi ce o să gândim 
până la moarte. Dar când îi vorba să stai la rugăciune, tu te gândeşti la treburile astea trecătoare? 

Când staţi la rugăciune, totdeauna întâi să cereţi iertare unul de la altul: „Iartă-mă, femeie 
„lartă-mă, bărbate!” „artă-mă, băiete!” „Sărut mâna, tată!” „Sărut mâna, mamă!” „lertaţi-mă!”. Şi 
să răspundețţi: „Dumnezeu să vă ierte!” 

Şi atunci te iartă Dumnezeu. Poate ai supărat pe mama, pe tata, pentru că zicem la „Tatăl 
nostru”: Şi ne iartă nouă greşalele noastre, precum şi noi iertăm greşiţilor noştri. Dacă ai iertat, 
te iartă şi Dumnezeu; dacă nu, nu! Auzi ce spune Sfântul Apostol Pavel? Soarele să nu apună întru 
mânia voastră. 

N-ai voie să ţii supărare pe cineva până la asfinţitul soarelui. Este mare păcat. Dar dacă mori 
în noaptea aceea!? Te duci în fundul iadului. Că dacă n-ai iertat din inimă, nu te iartă nici Dumnezeu 
pe tine. 

În Pateric zice că a venit un frate la un bătrân în pustie. 

— Părinte, uite fratele cutare a zis aşa, aşa... 

— Fiule, iartă-l! 

— Nu-l pot ierta, părinte! 

— Fiule, du-te şi-l iartă şi-ţi cere iertare! 

— Nu pot, părinte, că dacă îl iert el se face mai rău. 

Atunci a zis bătrânul: 

— Hai să ne rugăm, fiule! 

S-a pus bătrânul în genunchi — bătrânul cu barba albă —, a luat fesul de pe cap şi a început: 
„Tatăl nostru Care eşti în ceruri, sfințească-se numele Tău, vie împărăţia Ta, facă-se voia Ta, precum 
în cer aşa şi pe pământ. Pâinea nostră cea spre fiinţă, dă-ne-o nouă astăzi şi nu ne ierta nouă 
greşalele... 

Dar fratele: 

— Nu aşa, părinte! 

— Ba aşa fiule: „.... şi nu ne ierta nouă greşalele...” 

— Părinte, ai greşit! 

— N-am greşit, fiule! Că dacă nu vrei să-l ierţi pe fratele tău, aşa să zici „Tatăl nostru”. Îţi 
convine? „Şi nu mă ierta, Doamne, de păcate, că nici eu nu iert!” 

De ce a pus Preveşnicul şi Preasfântul Dumnezeu în „Tatăl nostru” condiția asta? Ca să ne 
ierte Dumnezeu, precul şi noi iertăm! Că dacă nu ierţi, nu-ţi iartă nici Dumnezeu. Dacă ai acea ură 
sau zavistie, să ferească Dumnezeu! Zavistia este mai rea decât diavolul! 


p> 


PURTAREA SFINTEI LUTURGHII 


Trebuie să ştiţi că din toate slujbele care se fac la biserică, cea mai folositoare şi mai puternică 
este Sfânta Liturghie. Sfânta Liturghie este jertfa şi răscumpărarea lumii întregi. 

În fiecare zi, pe Sfânta Masă unde se face Liturghia, Se jertfeşte Mântuitorul nostru Iisus 
Hristos. Cum spune preotul slujitor: „Se Jertfeşte Mântuitorul lumii, Cel ce ridică păcatele lumii”. O 
picătură din Sângele lui lisus Hristos curăţă toate păcatele lumii. Şi de aceea cele dinţâi slujbe care 
se pun Şi pentru vii şi pentru morţi sunt Sfintele Liturghii. Al doilea vin panacizile pentru morţi, 

psaltirea, acatistele, ctitoriile. 

Dar Liturghiile nu se pot pune pentru oricine. Uite cum este! Pe oamenii care înjură de lucruri 
sfinte nu-i poţi pune la Sfânta Liturghie. Este păcat. Pe oamenii care trăiesc necununaţi nu-i poţi pune 
la Sfânta Liturghie, că este mare păcat. Pe cei ce au refuzat Sfintele Taine la moarte, nu-i poţi pune 
la Sfânta Liturghie. Cei ce au murit necununaţi, nu s-au cununat până la moarte, la fel nu-i poţi pune. 
Şi pe aceia care au fost în căsătorie cu rudenii prea de aprope, începând cu gradul cinci în jos. Aceia 
se pot pune la alte slujbe, la Psaltire, dar la Liturghie nici într-un caz. 

Apoi voi vedeţi că noi scoatem părticele în fiecare dimineaţă la Sfânta Proscomedie, pentru 
toate miile de pomelnice care-s acolo. La noi în altar sunt 15-20 de părinţi la pomenit dimineaţa. Ei 
se duc la preotul ce face Sfânta Proscomedie şi zic: „Părinte, blagoslobeşte să pomenesc viii şi 
morţii”. Iar preotul scoate două părticele cu sfânta copie, zicând aşa: „Primeşte, Doamne, jertfa acesta 
pentru mila, viaţa, pacea, sănătatea, iertarea păcatelor robului lui Dumnezeu — arhimandritul cutare, 
sau preotul cutare, sau diaconul cutare — şi toţi care de el se vor pomeni, vii şi morţi”. Atunci preotul 
slujitor pune câte o părticică la vii şi la morţi pe Sfântul Disc, pentru fiecare preot şi călugăr care 
pomeneşte. 

O părticică pusă în potir este ca o rază de soare; poţi să pomeneşti un milion de suflete. Dar 
acele părticele reprezintă faţa sufletului pomenit la Sfânta Liturghie. Mare greşeală fac preoţii care 
dau părticelele acasă la oameni. Mare păcat fac! Nu-i voie. Să vii să-mi arăţi unde scrie să dai 
părticica acasă. Dacă îi dai părticica omului acasă, l-ai lipsit pe el de Liturghia din ziua aceea; nu mai 
are păcate. Părticele se scot la Sfânta Proscomedie din prescura a patra pentru vii şi din prescura a 
cincea pentru morţi. Ele rămân pe Sfântul Disc, că dimineaţa sunt numai blagoslovite, nu-s încă 
sfinţite. 

La Sfânta Epicleză, la invocarea Sfântului Duh, preotul ridică mâinile în sus şi face trei 
închinăciuni până la pământ şi cheamă pe Sfântul Duh, zicând: „Doamne, Cela ce pe Preasfântul Tău 
Duh L-ai trimis în ceasul al treilea Apostolilor Tăi, pe Acela, Bunule, nu-L lua de la mine, ci Îl 
înnoieşte întru noi care ne rugăm ie”. Apoi face o închinăciune până la pământ şi iar ridică mâinile 
şi cheamă Preasfântul Duh, de trei ori. Şi când termină acastă chemare a Sfântului Duh, el arată 
dumnezeiescului Agneţ şi Sfântului Potir şi Hristosului Tău. Amin. Iar ce este în acest Sfânt Potir, 
prescump Sângele Hristosului Tău. Amin”. 

Şi, binecuvântându-le, zice: „Prefăcându-le pe ele cu Duhul Tău cel Sfânt. Amin. Amin. 
Amin!” Apoi preotul stă în genunchi şi se roagă împreună cu tot poporul, pentru toată lumea. 

Aceasta este inima Sfintei Liturghii, căci acum se coboară Duhul Sfânt peste Sfintele Daruri, 
care se prefac în Trupul şi Sângele Mântuitorului nostru lisus Hristos. Iar părticelele ce se scot pentru 
vii şi pentru morţi nu se prefac în Trupul şi Sângele Domnului, ci se pun la urmă în Sfântul Potir şi 
se sfinţesc când se ating de Preacuratele Taine. Atunci preotul zice: „Spală, Doamne, păcatele celor 
ce s-au pomenit aici, cu cinstit Sângele Tău, pentru rugăciunile Sfinţilor Tăi. Amin”. 

În clipa aceea, când aceste mirinde sau părticelele se adapă cu dumnezeiescul Sânge, în acea 
clipă noi toţi, vii şi adormiţi, ne împărtăşim euharistic, gânditor cu lisus Hristos. Şi măcar de-ar fi 
sufletul cuiva în iad sau în cer, de-ar fi la marginea lumii sau oriunde, Dumnezeu este de faţă şi se 
împărtăşesc toţi cei pomeniţi la Sfănta Liturghie şi sunt în comuniune cu lisus Hristos. lar dacă 
preotul îți dă dimineaţa părticica nesfinţită, să n-o luaţi. De o mie de ori este mai bine să iei anaforă, 
că anafora este sfințită în cadrul Sfintei Liturghii; iar părticelele nesfinţite nu se dau acasă, Doamne 
fereşte! 

Deci în clipa în care părticelele tale s-au adăpat în Sfântul Potir, în clipa aceea tu te-ai 
împărtăşit cu lisus Hristos şi cu toată Sfânta Treime. Acesta este rolul sfintelor părticele la Sfânta 
Liturghie. lată de ce trebuie să veniţi cât mai regulat la biserică. Dar vă rog, când puneţi pomelnic la 
Sfânta Liturghie, dacă ştiţi că unii trăiesc necununaţi, dacă s-au luat neamuri de aproape, dacă, 
Doamne fereşte, cineva este secter, dacă huleşte pe Dumnezeu sau înjură, nu-l puneţi la Sfânta 
Liturgie, că-i faceţi mare rău. Noi vrem să-l unim cu isus Hristos şi el Îl înjură? Al cui glas ascultă 
Dumnezeu? la gândiți-vă! 

Când vă treziţi din somn, dimineaţa, să faceţi întâi şi întâi sfânta rugăciune, adică fă trei 
închinăciuni şi zi de trei ori: „Slavă Ție, Dumnezeul nostru, slavă Ție!” Dă cu apă pe faţă să fugă 
somnul şi treci în faţa sfintelor icoane. Apoi fă de trei ori Sfânta Cruce dreaptă, unind cele trei degete, 
care închipuiesc Sfânta Treime — Tatăl, Fiul şi Duhul Sfânt —, iar celelalte două degete închipuiesc 
dumnezeirea şi omenirea lui Hristos, adică cele două firi. Şi pune întâi mâna la frunte: „În numele 
Tatălui”; la pântăce: „al Fiului”; la umărul drept: „al Duhului Sfânt” şi la umărul stâng, zicând: 
„Amin”. 

Aceasta este crucea dogmatică, după rânduiala canonică a Bisericii şi după canonul 92 al 
Sfântului Vasile cel Mare. Să nu faceţi crucea strâmbă sau din fugă, că râde dracul de se prăpădeşte; 
îl bagi în spital de atâta râs. Cine te-a învăţat să-ţi baţi joc de Sfânta Cruce? Cine îţi leagă ţie mâna 
să nu duci mâna dogmatic? 

Drept să faci crucea. Dacă nu, nu eşti ortodox, că îţi baţi joc de Sfânta Cruce şi râde dracul 
de tine când baţi cobza aşa. 

Fă crucea dreaptă şi, când treci pe lângă o biserică, să nu-ţi fie ruşine să faci Sfânta Cruce 
dreaptă! Acolo permanent este de faţă pe Sfânta Masă Trupul şi Sângele Domului. Acolo Hristos este 
viu în Sfântul Altar. În toate bisericile ortodoxe, Preacuratele Taine stau pe Sfânta Masă. Dacă nu te 
închini la biserică, nu te închini la Hristos! 

Să vă văd în Rai pe toţi! Doamne fereşte, unul să nu rămână la munci, toţi să vă bucuraţi în 
grădinile Raiului! Toţi. Dacă aş avea un sac mare, să vă pun într-un sac, să pot să vă dau drumul în 
grădinile Raiului! Ştiţi voi cât este de frumos acolo? Auzi ce zice Apostolul Pavel: Ceea ce ochiul 
nu a văzut şi urechea n-a auzit şi inima omului nu S-a Suit! 

Aceasta a pregătit Dumnezeu celor ce se tem de EI şi-l iubesc pe EI. 


CUVÂNT LA ÎNCEPUTUL POSTULUI MARE DIN ANUL 1986 


Prea Cuvioase părinte stareţ, prea cuvioşi părinţi şi fraţi. 

Mai întâi suntem datori să mulțumim din toată inima şi din toată puterea noastră Preasfintei 
şi de viaţă făcătoarei Treimi, Dumnezeului nostru, Preasfintei Născătoarei de Dumnezeu şi pururea 
Fecioarei Maria şi la toţi sfinţii cei plăcuţi lui Dumnezeu, care se roagă pentru mântuirea noastră, că 
am ajuns şi anul acesta la poarta Sfântului şi Marelui Post al Sfintelor Paşti. Dintre toate posturile, 
acesta este cel mai mare şi mai însemnat post pe care l-a postit şi Mântuitorul nostru lisus Hristos în 
pustia Carantania. Am fost acolo şi am văzut locul unde s-a închinat Domnul; este biserică mare. 

Ce trebuie să avem noi în postul acesta? Care sunt podoabele sufletului nostru, cu care trebuie 
să ne îmbrăcăm noi, de acum şi până la Învierea Domnului şi în toată viaţa, dar mai cu seamă acum? 
lată care sunt aceste podoabe sufleteşti. 

Mai întâi sunt acestea: postul, rugăciunea, smerenia, paza miţii, ascultarea, tăierea voii, 
înfrânarea, neîmpătimarea către cele lumeşti. Apoi blândeţea, îndelunga răbdare şi dragostea 
deopotrivă către toţi oamenii din lumea acesta. Acestea sunt podoabele monahii, şi voi creştinii la 
rândul dumneavoastră. Dar în seara aceasta nu vom vorbi despre toate, ca să nu fie cuvânt prea lung. 
Vom vorbi numai despre trei lucruri: despre post, despre rugăciune şi despre paza minţii, care este o 
lucrare de geniu şi pentru noi călugării şi pentru dumneavoastră. 

Mai înainte de toate trebuie să ştiţi că cea mai veche poruncă a lui Dumnezeu în lume este 
porunca postului. Auzi ce zice dumnezeiescul ierarh Vasile: „Cucereşte-te, smereşte-te, omule, de 
vechimea şi cărunteţea postului, că este deodată cu lumea!” Porunca postului s-a dat omului încâ din 
Rai, mai înainte de a greşi omul, căci i-a spus Dumnezeu lui Adam: Din toți pomii Raiului să mâncaţi, 
iar din pomul cunoștinței binelui şi răului să nu mâncaţi, căci cu moarte veți muri. 

Bătrâneţea şi vechimea postului este deodată cu lumea. De aceea, când a dat Dumnezeu cele 
zece porunci pe Muntele Sinai, n-a mai pus şi porunca postului, zic dumnezeieştii Părinţi, pentru că 
ea era mai veche, este dată cu 4108 ani înainte de a se da Legea pe Muntele Sinai. Aceasta era porunca 
cea preaveche din Rai dată omului. Postul nu s-a pus la întâmplare în Biserica lui Hristos. Postul este 
rânduit de Mântuitorul, de Sfinţii Apostoli, de Sinoadele ecumenice ale Bisericii şi de toţi Sfinţii 
Părinţi. Fericiţi, de trei ori fericiţi sunt călugării şi creştinii care postesc cele patru posturi de peste 
an, precum şi lumea, miercurea şi vinerea, după învăţătura Bisericii. 

Postul, să ştiţi, după marele Vasile, se ia după măsura puterii trupului. Nu toți pot să postească 
cu aceeaşi măsură. Auzi ce zice Marcu Ascetul: „Câtă deosebire are arama de fier şi fierul de 
vreascuri, atâta deosebire este între un trup şi altul. De aceea şi măsura postului se ia după puterii 
fiecăruia. Unul poate să postească o săptămână, să nu ia apă sau mâncare şi posteşte foarte uşor. Am 
avut părinţi aici, care, de luni până sâmbătă nu gustau nimic şi mai sunt câțiva. Dar altul, săracul, de- 
abia poate ţine o zi până la apusul soarelui. Însă dacă ţine cu credinţă, mai mare plată are acela decât 
celălalt care posteşte o săptămână, dar n-are luptă. Că plata se dă nu după măsura timpului, ci după 
nevoinţa celui care posteşte. 

Ai auzit de Cuviosul Paisie cel Mare? Patruzeci de ani a trăit numai cu Sfânta Împărtășanie. 
Se împărtăşea o dată la 40 de zile şi nu-i mai era foame şase săptămâni! Şi mergând el odată prin 
pustie, tocmai în ziua în care a împlinit 40 de zile, a întâlnit un om care se tăvălea pe jos de foame: 

— Văleu, mi-i rău la stomac! Văleu! 

— Ce-ai păţit? l-a întrebat Sfântul Paisie. 

— Părinte, de trei zile n-am mâncat. 

— Şi ce-i? 

— Am mare sete, mare durere înăuntru; ard, nu mai pot de sete! 

Într-adevăr, la post cea mai mare luptă o duce creştinul cu setea, nu cu foamea. Începând de 
mâine seară sau de poimâine seară, dacă vrei să posteşti până la moarte, nu te mai luptă foamea, ci 
setea; setea şi slăbiciunea. Ameţire de cap, şi începi a te clătina ca omul beat. Dar să lupţi înainte, că 
nu mori! 

Şi l-a întrebat Cuviosul Paisie: 

— Ce ai, frate, de câte zile n-ai mâncat? 

— De trei zile, părinte. 

— Apoi, atâta nevoinţă ai? Uite eu am astăzi 40 de zile de când n-am gustat nimic! 

Şi a auzit un glas: 

— Paisie, nu te mândri! Tu posteşti cu darul Meu, iar acesta posteşte silindu-se pe sine; acum 
se învaţă a posti. Şi mai mare plată are el, care ţine trei zile, luptându-se cu puterea lui, decât tu, care 
posteşti cu darul Meu 40 de zile. Pentru că a se învăţa omul a posti este o luptă şi trebuie voinţă. Dai 
voinţă, iei putere! În măsura în care voieşte omul, Dumnezeu îl ajută. 

Îmi povestea unul, săracul, care a stat într-o pădure: „Am ţinut post — zice — până sâmbăta, şi 
vineri seara spre sâmbătă atâta sete îmi era, că-mi venea gândul măcar să ling o frunză de aceea cu 
rouă. Dar am zis: Nu! Dacă am lins o frunză, am pierdut postul şi nu vreau”. 

S-a luptat săracul până a doua zi aşa. Pe la ora zece, a adus oleacă de apă dintr-un pârâu şi a 
băut. Şi mă uitam: Care vrea şi are dragoste se luptă; şi după măsura voinţei şi a credinţei lui, 
Dumnezeu îi dă dar. Mai târziu nu mai simte atâta osteneală. 

Însă acum, în săptămâna asta, avem rânduială tipiconală a Bisericii, de aproape două mii de 
ani: Tipicul Sfântului Sava. Deci mâncăm în seara asta când se lasă sec; apoi mâncăm miercuri pe la 
ora trei după amiază şi apoi vinerea la ora trei. lar sâmbăta mâncăm normal. Părinţii şi fraţii care sunt 
bolnavi sau prea tineri şi care sunt bătrâni şi nu pot ţine trei zile, măcar după o zi să se ducă la 
duhovnicul lor, seara, după ce s-a întunecat, să le dea voie să ia o bucăţică de pâine cu apă. 

Mai fericit este însă cel care va ţine tipicul după rânduiala Bisericii. lar dacă nu ţine aşa, la 
mare nevoie să ia blagoslovenie. Că dacă mănâncă fără blagoslovenie este batjocorit de dracul 
lăcomiei. Dumneavoastră, creştinilor, care aţi avut dragoste să veniţi aici, să luaţi parte cu noi la 

aceste zile sfinte de post şi de rugăciune multă din Săptămâna Mare, veţi ţine cât veţi putea. Nu vă 
punem lege. Dumneavoastră numai să ţineţi cu mare tărie să nu mâncaţi de frupt în posturi; că în 
postul acesta nu se mănâncă nici untdelemn, decât numai sâmbăta şi duminica, şi cu dezlegare la 
peşte numai la Buna Vestire şi la Florii. Atât. Deci ţineţi cât veţi putea. 

Eu am văzut creştini care, în postire, i-au întrecut pe călugări! Ştiu eu câţiva care ţin până 
sâmbăta. Vine o femeie la mine să se mărturisească, Fevronia o chema. Şi vine la mine într-o miercuri 
— eram duhovnic tânăr pe vremuri, că am tot mărturisit cât am putut în viaţa mea —, şi îi zic: 

— Mata, dacă ţi-ajută Dumnezeu, să ţii până mâine! Că era a doua zi de post. 

— Ba, ferească Dumnezeu, părinte! De când m-am măritat am 23 de ani şi de la începutul 
postului nu gust nimic până sâmbătă. 

Auzi cum ne smereşte Dumnezeu! 

lată oameni care îşi aleg de bună voie şi din dragoste să se nevoiască oriunde ar fi, că 
Dumnezeu este în tot locul de faţă! De aceea, vă spun să ţineţi postul după măsura puterii fiecăruia. 
Care poate o zi, care poate două, care poate trei. Care nu poate, să ia blagoslovenei de la duhovnicul 
lui şi să ia gustare, ca să se întărească şi să se ţină şi el de ceilalți. Că postul este o virtute, dar mai cu 
seamă un ajutor spre virtute 


„Dacă un om bolnav — spune Sfântul Vasile cel Mare — şi s-a uscat de vreo boală aşa de tare, 
încât îl întoarce altul pe pat, nu se poate întoarce singur, la acela se dezleagă în post să mănânce de 
dulce, dar nu carne, numai frupt alb”. 

Nu acela este bolnav, care zice: „Nu-mi place varza şi fasolea; eu vreau mâncare, să-mi faci 
friptură!” Acela este cu toţi diavolii într-însul. 

Acela este bolnav, care nu se poate întoarce şi dacă-i constatat de un doctor creştin, nu ateu 
sau sectant, care nu ştie ce-i legea creştină. Şi acel doctor creştin spune: „Acest om are nevoie de 
supraalimentaţie, că moare”. Numai atunci se dezleagă postul, să-i dai mâncare la acel bătrân şi 
bolnav. Nu aşa de capul nostru. Că-i bolnav, că nu-i place fasolea, nu-i place varza, nu-i place 
cartoful, dar îi place carnea, ouăle, vinul şi rachiul. Acela nu-i bolnav de boală, este bolnav de lăcomia 
pântecelui. 

Ia ascultați! Dumnezeu ştie pe fiecare cât poate şi cât vrea. Şi Dumnezeu, care ştie putinţa 
fiecăruia, o să-i ceară socoteală după putinţă, nu după cum mint unii că nu pot. Că pe Hristos nu-L 
putem miţi. 

Aţi auzit până unde străbate ştiinţa lui Dumnezeu? Întrebaţi-l pe marele Apostol Pavel: 
Cuvântul lui Dumnezeu este mai ascuţit decăt toată sabia cea cu două tăişuri şi străbate — până 
unde? Nu până la despărțitea trupului de a sufletului, măcar că şi aceasta este unire negrăită — ci până 
la despărțirea duhului de a sufletului. 

Cea mai subtilă şi mai înaltă şi mai tainică unire între Dumnezeu şi om este unirea duhului 
celui dintru noi cu Duhul lui Dumnezeu. „Acest duh este un dor gânditor — după dumnezeiescul 
Grigore Palama —, care stă în chip de raze de lumină în jurul inimii”. Cu acesta ne deosebim de îngeri. 
Cu acesta omul este mai mare decât îngerii. Duhul din noi stă între mine şi între cuvânt, şi are în sine 
şi pe cuvânt şi pe minte. După cum în semnul Sfintei Treimi, Duhul Sfânt stă în mijloc şi are şi pe 
Tatăl şi pe Fiul, că-i de aceeaşi ființă, aşa este şi duhul acesta, aprinde mintea şi cuvântul omului şi 
se formează o treime. 

Omul este icoana Sfintei Treimi pe pământ; este chipul şi asemănarea Lui, cum spune la 
Facere: Să facem om după chipul şi asemănarea noastră. Până acolo străbate ştiinţa Lui: ...până la 
despărțirea duhului de a sufletului. 

Aţi văzut la panacidă: „Dumnezeul duhurilor şi a tot trupul...”, aşa arată şi aici, că este 
Dumnezeul duhurilor. Pentru că cea mai înaltă şi mai subţire unire, nu este aceea între trup şi suflet, 
este aceea între duh şi Dumnezeu. Şi de aceea Dumnezeu ştie gândurile noastre, ca cele mai dinainte 

gândite ale noastre. Şi la mărturisire, când te duci, să nu crezi că poţi tăinui vreun gând, că nu stai în 
faţa duhovnicului; acolo este Hristos de faţă, cu Maica Domnului şi îngerul tău păzitor şi vede dacă 
nu cumva cu viclenie te mărturiseşti. 

Mărturisirea să fie cea mai sinceră; să te sileşti să te pârăşti pe tine în faţa duhovnicului, cât 
se poate mai mult. Că zice: Dreptul lui îşi este pârâş. Nu cumva să dai vina pe altul: „Din cauza 
femeii am greşit, din cauza bărbatului, din cauza dracului...”, că ai pierdut toată marturisirea. 

Aceasta-i mărturisire prihănitoare. Dracul râde cu gura până la urechi dacă tu dai vina pe 
dânsul. Că el ştie că numai ţi-a dat în gând, cum ai auzit pe Sfântul Teodor Studitul. El este ca 
pescarul, numai întinde râma. Şi tu, dacă eşti prost, te prinzi, dacă nu ştii să te păzeşti. 

Mai mare decât postul este sfânta rugăciune, de care o să vorbim acuma. 

Rugăciunea este obligatorie pentru toţi îi întru totdeauna. La post este aşa: fiecare posteşte 
cât poate, cu binecuvântarea duhovnicului, după rânduiala mănăstirii. Dar la rugăciune nu vom 
zice aşa: Fiecare cât poate, ci fiecare să se silească să se roage neîncetat. Apostolul Pavel, lumina 
lumii, gura lui Hristos, vasul alegerii, ai auzit ce spune? Neincetat vă rugați! Duhul Sfânt, prin 
proorocul David, ne învaţă: Bine voi cuvânta pe Domnul în toată vremea, pururea lauda Lui în gura 
mea. Ai văzut ce zice Duhul Sfânt despre rugăciune în psalmul 102? În tot locul stăpânirii Lui 
binecuvintează, suflete al meu, pe Domnul. Ai văzut că rugăciunea nu-i condiţionată nici de loc, nici 
de timp? În tot locul şi în toată vremea suntem datori să ne rugăm. 

Deci, când vorbim de rugăciune, să nu credeţi voi că toată rugăciunea este rugăciune. 
Rugăciunea în înălțimea ei, în creşterea ei, ea nu are sfârşit, pentru că se uneşte cu Dumnezeu Cel 
fără de margini. Prin rugăciune omul câştigă har şi o înţelepciune duhovnicească nemărginită, fiindcă 
se uneşte cu cel nemărginit, cu Dumnezeu. Rugăciunea are mai multe trepte. 

Prima treaptă este când ne rugăm cu limba şi cu buzele, cu gura şi cu glasul. Aceasta are 
temelie în Sfânta Scriptură. Auziţi pe Apostolul Pavel: Aduceți Domnului roada buzelor voastre. Şi 
proorocul David zice: Și L-am înălțat pe El cu limba mea. Auzi şi Duhul Sfânt, grăind: Cu glasul 
meu către Domnul am strigat, cu glasul meu către Domnul m-am rugat, sau: Bine voi cuvânta pe 
Domnul în toată vremea, pururea lauda Lui în gura mea. 

Aceste mărturii — şi aş putea să vă aduc multe — sunt pentru rugăciunea cea mai de jos: 
rugăciunea buzelor, a limbii sau rugăciunea glasului. Dar de rugăciunea buzelor şi a limbii se spune 
Sfântul Grigorie de Nyssa? „Este treapta cea mai de Jos şi graniţa cea mai depărtată a rugăciunii”. 
Pentru ce? Vezi mata când te sui pe scară? Pui întâi piciorul pe prima treaptă. Această rugăciune, 
care o zicem numai cu buzele, cu gura, cu limba şi cu glasul, dar inima şi mintea noastră nu sunt la 
Dumnezeu, formează treapta cea mai de jos în scara rugăciunii. 

Dacă ne-om ruga numai cu aceasta, adică am zis atâția psalmi, am o căruţă de acatiste, am 
spus atâtea rugăciuni în noaptea asta, dar mintea şi inima noastră n-ar fi la Dumnezeu, auzim pe 
proorocul Isaia care ne mustră, zicând: Aproape eşti Tu, Doamne, de gura lor, dar departe de inima 
lor! 

Nu păţiţi aşa? Noi păţim, că suntem păcătoşi! Poate voi, nu. Că zic cu gura rugăciuni şi cu 
mintea mă trezesc pe la Târgu Neamţ, pe la Bucureşti sau în cutare loc. Sau poate voi nu păţiţi, dar 
noi păţim, că suntem neputincioşi şi păcătoşi. Deci să nu ni se pară ca asta-i rugăciune! Asta-i 
începutul rugăciunii; asta-i rugăciunea noilor începători; asta-i rugăciunea pruncilor în Hristos, care 
se roagă numai cu limba şi cu buzele. Noi trebuie să ne rugăm şi cu mintea. 

O treaptă mai înaltă este rugăciunea minţii. Care? Când zic cu gura: „Doamne, lisuse 
Hristoase, Fiul lui Dumnezeu, miluieşte-mă pe mine, păcătosul” sau „Tatăl nostru” sau către Maica 
Domnului o rugăciune, şi când eu o înţeleg cu mintea, ea a trecut în altă treaptă, a trecut în minte. Şi 
aceasta este mai înaltă decât rugăciunea gurii. Auzi ce zice Apostolul despre acestă rugăciune a 
minţii: Vreau mai bine să zic cinci cuvinte cu mintea în biserică, decăt zece mii de cuvinte cu limba. 
Atâta-i de scumpă rugăciunea când te rogi cu mintea! Când mintea ta se roagă lui Dumnezeu şi limba 
ta poate să tacă. Numai cu gândul te rogi. 

Deci câteva cuvinte ale minţii sunt mai mult decât zece mii pe care le zici cu limba, pentru că 

mintea este ochiul sufletului. Partea cuvântătoare a sufletului şi ochiul sufletului este mintea şi tu 
te rogi pe o treaptă mai înaltă. 

Dar oare rugăciunea minţii este desăvârşită? Nu. Doamne fereşte! Rugăciunea minţii este 
jumătate de rugăciune. Dumnezeieştii Părinţi o numesc aşa: „Rugăciune cu o aripă sau rugăciune cu 
un picior!” Cine poate zbura cu o aripă sau cine poate merge cu un picior? Deci nu cumva să credem, 
când ne rugăm oleacă cu mintea, că am ajuns la rugăciunea desăvârşită, că ne înşelăm foarte mult. 

Ai văzut pe Sfântul Teofan Zăvorâtul? Se lupta un boier să înveţe rugăciunea minţii şi a 
inimii. El se ruga cu mintea, dar nu putea din cauza gândurilor. Cum vin viespele la fagure, aşa nu 
scăpa de gânduri. 

— Părinte, mă lupt cu mintea, dar de gânduri nu scap. 

Acela a strigat la el: 

— Dă-te jos din cap, frate, că acolo-i mare iarmaroc! Cine te-a pus să stai cu rugăciunea în 
cap? 

Adică nu sta la rugăciunea minţii. Trebuie să te rogi cu inima. Pentru ce? Când ai ajuns să te 
rogi cu inima rugăciunea vine în stare sferică, ocolitoare. Aici nu intră satana. În rugăciunea minţii 
intră şi-ţi dă război şi te depărtează de Dumnezeu. Când ai ajuns să te pogori cu mintea în inimă şi să 
te rogi din inimă lui Dumnezeu, nu mai poate vrăjmaşul să intre la tine în inimă. Când ajungem noi 
cu mintea în inimă? Când eu zic cu limba rugăciunea, cu mintea o înţeleg şi cu inima o simt. 

Dacă n-am zis toate cuvintele rugăciunii, de la minte în inimă, adică să o simtă inima, suntem 
afară de rugăciune. Afară cu totul, că nu ne rugăm cu inima. Ai auzit ce zice Duhul Sfânt în Scriptură? 
Dă-mi, fiule, inima ta! Inima o cere Dumnezeu de la noi. Ai auzit ce zice Duhul Sfânt în Psaltire: 
Rugatu-m-am feţei Tale, Doamne, cu toată inima mea. Şi iarăşi: Strigat-am către Tine cu toată inima 
mea. Şi iarăşi: Inima mea strigă către Tine, Doamne! 

Aceea-i strigare, care iese din inimă. Aceea-i rugăciune curată, la care, dacă dumnezeiescul 
Isaac Sirul, ajunge unul la zece mii. lar la rugăciunea contemplativă, de-abia unul din generaţie în 
generație mai ajunge. 

Să ne ajute Preamilostivul Dumnezeu să trecem cu pocăință curgerea Sfântului şi Marelui 
Post şi să ajungem cu bucurie la slăvita înviere a Domnului nostru lisus Hristos. Amin. 


DE VORBĂ CU UN GRUP DE MONAHI ȘI CREDINCIOȘI 


Cât aţi cheltuit cu trenul, cât aţi cheltuit cu autobuzul, cât aţi venit pe jos, îngerul Domnului 
v-a numărat paşii, i-a cântărit şi i-a măsurat, că aceşti paşi nu i-aţi făcut către crâşmă şi către nunţi cu 
lăutari, ci către sfintele mănăstiri, ca să vedeţi o slujbă frumoasă, să auziţi un cuvânt şi să vă spovediţi, 
mamă. 

Iată ce este. Când s-a trezit copilaşul tău, eşti mamă şi tată, ia şi învaţă-l să facă Sfânta Cruce 
dreaptă, învaţă-l Tatăl nostru. Pe urmă învaţă-l Crezul, Simbolul nostru de credinţă niceo- 
constantinopolitan de la anul 325. Dreapta credință este pecetluită de primele două Sinoade 
ecumenice, iar Crezul ortodox este aprobat de toate sinoadele până în zilele noastre. 

Noi am avut o singură credinţă până în 1054. Până atunci n-au existat catolici sau protestanți. 
Ortodocşi eram toţi în toată lumea. Acum catolicii au cedat în favoarea nostră vreo 13 puncte, ca să 
se apropie de noi. Mai sunt 10. Şi din cele 10 cel mai greu este Filioque. Este o chestiune dogmatică. 
Ei spun că Duhul Sfânt purcede şi de la Tatăl şi de la Fiul, ceea ce este greşit. Atunci faci Treimea 
pătrime. Sfântul loan Evanghelistul spune clar însă că Duhul Sfânt purcede de la Tatăl şi este trimis 
în lume prin Fiul. 

Catolicii ar vrea să se unească cu noi, că văd greşeala care a fost, că de când s-au despărţit de 
noi s-au făcut atâtea erezii. Mai ales de la protestanți, că protestanții s-au rupt de catolici la 1516, cu 
Martin Luther, cu Calvin, cu Hus, cu Zwingli şi cu ceilalți reformatori din secolul XVI. 

Deci, dacă vreţi să fiți adevăraţi fii ai Bisericii Ortodoxe, nu primiţi să staţi de vorbă cu 


153 


sectarii, nu primiţi cărţi de la ei. Că aceşti creştini lepădaţi de Biserică şi hulitori de Dumnezeu, care 
vin din Apus, vor să ne strice şi credinţa şi neamul şi unitatea noastră naţională. Să ţineţi minte! 
Suntem fii ai ţării româneşti şi fiii adevăraţi ai Bisericii Ortodoxe! Nu avem nimic cu antihriştii aceia 
care sunt împotriva Sfintei Cruci, împotriva Sfintelor Icoane. 

Apoi, acum la sfârşitul lumii o să apară hristoşi mincinoşi şi prooroci mincinoşi să înşele 
lumea. Slugile lui Antihrist. 


Eu de-acum trebuie să mă gândesc la sicriu, la târnăcop, la lopată, la cruce şi la hârleţ. Asta- 
i! La acestea trebuie să mă gândesc. 

— Prea Cuvioase, cum să ne comportăm ca să-i plăcem lui Dumnezeu? l-a întrebat un 
credincios. 

— Fiecare ştie cum, numai să vrea! 

— Sfinţia Voastră ştiţi, dar daţi-ne nişte îndrumări pentru noi. 

— Cine nu ştie că trebuie să aibă frică de Dumnezeu şi frică de moarte? Acestea te vor mântui. 
Sunt două aripi ale sufletului. Să ştii că Dumnezeu este de faţă şi ştie gândurile tale; să ştii că moartea- 
i lângă tine şi lângă mine şi nu ştim când vine şi să nu uităm că vom muri. Ce spune Scriptura? Fiule, 
adu-ți aminte de cele mai de pe urmă ale tale şi în veac nu vei greşi. Şi ţi-a spus şi Hristos şi mi-a 
spus şi mie: Privegheaţi şi vă rugați că nu ştiţi ziua, nici ceasul întru care Fiul Omului va veni. 

Iar dacă vrei să fii cel mai înţelept om din lume şi să ştii toată Scriptura şi s-o ai cu tine, atât 
doar îţi trebuie: să te temi de Dumnezeu şi de moarte. Că frica Domnului este începutul înţelepciunii, 
cum zice David, iar fiul său, Solomon, mai mult a spus: Frica Domnului este şcoala înţelepciunii. 
Isus, fiul lui Sirah, în cartea înţelepciunii lui a zis: Frica Domnului mai presus de toată înţelepciunea 
a covârşit. lată ce-ţi trebuie ţie şi mie: să mă tem de Dumnezeu şi de moarte, că nu ştiu când mă ia. 
Pe cine fericeşte Duhul Sfânt? Pe cel ce se teme de Dumnezeu: Fericit bărbatul care se teme de 
Domnul, întru poruncile lui va fii foarte. Numai aşa voim să facem voia Lui şi poruncile lui 
Dumnezeu, dacă ne temem de El. Dar noi uităm frica de Dumnezeu şi frica de moarte; de aceea 
umblăm pe toate căile cele rele. 

Ştiţi voi cum sunt eu? Ca un pom care are numai frunze, pe care l-a blestemat Mântuitorul, 
că nu a găsit roadă în el. Aşa sunt eu. Numai vorbe am, dar fapte bune n-am. 

— Ştie Dumnezeu roadele, Părinte Cleopa. 

— Măi, să fugi de aicea! Eu sunt om sec, măi. Auzi ce spune Sfântul Isaac Sirul? „Precum este 
cel ce zugrăveşte apa pe pereţi şi poate să moară de sete lângă apa aceea, aşa este cuvântul care nu 
lucrează”. Aşa-i la mine; eu mor de foame. Îţi spun ţie şi nu fac nimic. Auzi de spune? Altul este 
cuvântul cel din lucrare şi altul este cuvântul cel frumos. Cuvântul cel frumos este amanet al 
ruşinii. De ce? Fiindcă ruşinează ştiinţa celui ce vorbeşte. „Ei, spune, măi! Ce vorbeşti tu şi ce faci 
tu?” 

Iar cuvântul din lucrare, adică cel ce vorbeşte cu viaţa, cu faptele, este cămara nădejdii. 
Mângâie pe om cu nădejdea: „Da. Vorbeşti. Dar faci şi tu”. 

Şi iată tu vii la mine ca la o vacă stearpă, care am numai vorbe şi fapte n-am! Cine te-a adus 
pe tine aici? 

— Dumnezeu, ca să duc cuvântul şi la alţii. 

— Măi, Hristos a zis aşa: „Nu cel ce va învăţa este mare”. Dar care? Cel ce va face şi va 
învăţa, acela mare se va chema întru Împărăţia Cerurilor. A pus lucrarea faptelor bune înainte. 
Acela-i fericit care tace şi face. Sfântul loan Gură de Aur zice: „Cuvântul şi strigând, supără pe alţii, 
iar viaţa şi tăcând, foloseşte”. Iar Sfântul Isidor Pelusiotul, marele dascăl care a scris mai multe mii 
de epistole Bisericii lui Hristos, dascălul Sfântului loan Gură de Aur şi al atâtor sfinți părinţi din 
pustie, zice: Când se unesc la om două, cuvântul şi fapta, fac pe om icoana a toată filosofia. 

Dar la mine numai vorbă goală ai să găseşti, şi tu duci vorba goală cu aparatul acela pe la 

lume. Dar n-are nici o putere cuvântul meu, că nu-i însoţit de lucrare, de viaţă, de trăire. 

— Eu aş fi mulţumit să fac măcar una la o mie din câte am auzit de la Sfinția Voastră. 

— Alta-i să auzi şi alta-i să faci. Vorbesc şi nu fac. Auzi ce spun Sfinţii Părinţi: Să taci tu, să 
vorbească faptele tale. Să vadă oamenii ce faci, nu ce vorbeşti. Şi iarăşi spune Sfântul Isaac: „Mustră 
şi ceartă, prin puterea lucrării, nu prin multă vorbire”. Tu vrei să vorbesc mereu aici degeaba! Dar nu 
mă întrebi: „Părinte, dar de ce dormi toată noaptea? De ce mănânci totdeauna şi n-ai paza minţii şi 
n-ai rugăciune şi n-ai lacrimi, nici zdrobirea inimii?” Nu mă întrebi de trezvia atenţiei; nu mă întrebi 
nici de lucrerea cea dinăuntru! Tu numai spui: „Vorbeşte, părinte, la aparat!” 

Mânca-v-ar Raiul! Dar dacă oi muri eu, o să mă pomeniţi la rugăciuni? 

— Daaaa! au răspuns fraţii şi credincioşii. 


STILUL VECHI ŞI NOU 


— Părinte, de ce a fost nevoie să se schimbe calendarul vechi, numit şi calendarul iulian? 

— Calendarul vechi nu s-a schimbat, ci s-a îndreptat, căci avea mare nevoie de îndreptare. 
Acest calendar a fost întocmit de filosoful păgân Iulian Sosigene din Alexandria, în anul 44 înainte 
de venirea Domnului, din porunca împăreatului Romei, Iulius Cezar. Acest calendar a fost întocmit 
ŞI aşezat la acea vreme potrivit izomia (echinocțiul), care era la data de 24 martie şi 24 septembrie. 
Dar după întocmirea acestui calendar, astronomii cei vechi au observat că acest calendar rămânea în 
urmă, faţă de calendarul ceresc, cu o zi şi o noapte la 300 de ani. 

Deci se vede clar că încă de pe vremea Sfinţilor Apostoli creştinii nu se mai ţineau de 
echinocțiul calendarului iulian (cel vechi), care, după cum am văzut, rămânea în urmă. Aşa că Sfinţii 
Părinţi de la Niceea fac prima îndreptare a calendarului iulian — după cum şi Sfinţii Apostoli mai 
înainte de ei au făcut-o —, şi echinocțiul cel de la 24 martie, găsindu-l în urmă cu trei zile până la 
venirea lor, îl fixează la 21 martie unde era atunci. 

— Dar eu am auzit pe cei cu stilul vechi spunând despre calendarul nostru îndreptat că 
este catolic, ca cel gregorian, îndreptat de papa Grigorie al XIII-lea la anul 1582. 

— Nu este aşa, iubite frate. Să ştii că rămânerea în urmă a calendarului era cunoscută în 
Biserică noastră de sute de ani înainte. Acest lucru se arată din mărturia arhim. Nichifor, care, la 
sfârşitul Ceaslovului tipărit în anul 1816, arată că din cauza greşelilor calendarului şi pascaliei vechi 
suntem cu 13 zile în urmă. 

— Părinte, dar cum a fost îndreptarea calendarului în Biserica noastră, căci stiliştii zic 
că patriarhul Miron Cristea a uitat de rânduiala veche şi a stricat calendarul nostru cel sfânt? 

— Nu patriarhul Miron Cristea a îndreptat calendarul, ci Biserica noastră dreptmăritoare de 
Răsărit, în frunte cu patriarhul ecumenic de la Constrantinopol şi cu toţi patriarhii Bisericilor 
Ortodoxe care au fost acolo de faţă sau au trimis delegaţi şi împuterniciți pentru a semna în locul lor. 

— Dar când s-a făcut acestă îndreptare? 

— În anul 1923 s-au adunat la Constantinopol, într-un sinod, reprezentanţi ai tuturor Bisericilor 
Ortodoxe. Acolo, cercetând cu frica lui Dumnezeu şi cu amănunţime chestiunea calendarului iulian 
şi văzând că prin îndreptarea lui nu se aduce nici o ştirbire dogmelor, canoanelor Bisericeşti şi 
rânduielilor Sfinţilor Părinţi, şi că prin rămânerea în urmă a calendarului, de la 21 la 8 martie, se călcă 
rânduiala stabilită la Sfântul si Marele Sinod ecumenic de la Niceea, au hotărât cu toţii să îndrepte 
calendarul iulian şi să aducă echinocțiul de la 8 martie la 21 martie cum, este acum. 

Hotărârea a fost primită de toate Bisericile Ortodoxe care au luat parte la sinod, prin 
mitropoliți, episcopi şi delegaţii lor, urmând ca fiecare Biserică să facă îndreptarea calendarului când 
va găsi vremea potrivită. Astfel, în anul 1924, la 10 martie, a îndreptat calendarul Patriarhia 
ecumenică de Constantinopol şi Biserica Greciei. Apoi, pe rând, Patriarhia Alexandriei, Patriarhia 
Antiohiei, şi în anul 1924, în octombrie, a îndreptat calendarul şi Biserica noastră Ortodoxă Română, 
socotind ziua de 1 octombrie drept 14 octombrie, sărind peste cele cu 13 zile care rămăsese în urmă 

calendarul iulian. 

Iar Sfintele Paşti le serbăm odată cu creştinii ce ţin stilul vechi din celelalte ţări, pentru 
unitatea şi pacea Bisericilor noastre surori, care încă nu au îndreptat calendarul, precum Biserica 
Rusă, Biserica Ierusalimului ş.a. Căci aşa s-a făcut înţelegerea de la Moscova, în anul 1948, la 
Sinodul Panortodox, unde au fost de faţă aproape toate Bisericile Ortodoxe, prin reprezentanţii lor. 

— Dar stiliştii zic că noi am desfinţat postul Sfinţilor Apostoli. 

— Postul Sfinţilor Apostoli nu este desfiinţat, ci ţinut sub iconomia Bisericii Ortodoxe. 

— Dar cum se procedează atunci când postul Sfinţiilor Apostoli lipseşte? 

— Atunci rămâne la hotărârea Sfântului Sinod şi câte zile rânduieşte Sfântul Sinod, atâtea zile 
postim. 

— Bine, dar cei cu stilul vechi zic că ţin cu Ierusalimul şi cu Sfântul Munte Athos. 

— Dacă ţin cu Ierusalimul şi cu Sfântul Munte Athos, de ce Ierusalimul nu-i primeşte nici la 
slujbă şi nici la împărtăşire? Când am fost la Ierusalim şi am intrat în audienţă la Prea Fericitul 
Patriarh Benedict, prima întrebare pe care ne-a pus-o a fost: „Nu este vreun stilist printre vo1?”, căci 
nici în audienţă nu voia să-i primească. Apoi, dacă zic că ţin la Ierusalim, de ce nu fac ceea ce fac cei 
din Ierusalim, unde se ţine stilul vechi? Căci atât patriarhul cât şi mitropoliţii, episcopii, preoţii şi 
diaconii de la Sfântul Mormânt slujesc şi se împărtăşesc cu toţi creştinii care vin din toate ţările unde 
se ţine stilul nou (calendarul îndreptat). Dacă zic că ţin cu cei de Sfântul Munte: adică să fie supuşi 
Bisericii şi Sfântului Sinod şi ţării din care fac parte şi să slujească cu preoţi şi episcopii ce ţin stilul 
nou, aşa cum fac stareţii, preoţii şi monahii din Sfântul Munte Athos? 

Dacă stiliştii zic că ţin cu Ierusalimul, de ce n-au venit să slujească cu Patriarhul Diodor al 
Ierusalimului în anul 1982, la hramul Sfântului loan cel Nou de la Suceava? De ce Biserica Ortodoxă 
din lerusalim nu-i recunoaşte, aşa cum nu-i recunoşte nici Patriarhia Ecumenică din Constantinopol? 
Căci Patriarhul Diodor al Ierusalimului a zis la hramul Sfântului loan: „Noi nu recunoaştem în 
România altă Biserică în afară de Biserica Ortodoxă Română. Noi, la Ierusalim, ţinem calendarul 
iuliam cel neîndreptat, dar acest lucru nu este o pricină de despărţire între noi şi celelalte Bisercici 
Ortodoxe surori şi nici nu facem din calendar o dogmă de credinţă”. 

Dacă stiliştii zic că ţin la Sfântul Munte, de ce, în anul 1992, când au venit părinţi din Grecia 
cu lemnul Sfintei Cruci a Mântuitorului prin România, n-au pomenit nimic de cei care ţin stilul vechi? 

— Părinte, care sunt abaterile canonice ale stiliştilor? 

— Stiliştii au şi grave abateri canonice. Iată care sunt cele mai grave: 

1. Nu ascultă de hotărârea Patriarhiei Ecumenice din Constrantinopol din anul 1923, care a 
hotărât îndreptarea calendarului vechi. 

2. Nu ascultă nici de Patriarhia Ierusalimului. 

3. Nu ascultă de Sinodul Bisericii Ortodoxe Române şi de hotărârea întâi-stătătorilor tuturor 
Bisericilor Ortodoxe, care s-au adunat la Moscova în anul 1948. 

4. Episcopii şi preoţii lor, precum şi creştinii conduşi de ei, se depărtează de la slujirea şi 
împărtăşirea cu preoţii şi ierarhii noştri, din ură, mândrie, răzvrătire şi neascultare, căzând prin 
aceasta sub osânda canoanelor 12, 13, 14 şi 15 ale Sinoadelor 1 şi 2 din Constantinopol; 31 şi 34 ale 
Sinodului al VI-lea ecumenic; 5 al Sinodului din Anfiohia şi altele. 

5. Botează şi cunună a doua oară, săvârşind o mare erezie şi greşeală dogmatică. 

6. Au rupt legătura duhovnicească cu ierarhia canonică a Bisericii Ortodoxe Române. 

7. Hulesc şi defaimă patriarhii, episcopii şi preoţii Bisericii care ţin stilul nou, numindu-i 
„catolici”, „lipsiţi de har”, „eretici” etc. 

8. Au făcut mănăstiri fără aprobarea Sfântului Sinod. 

9. Preoţii stilişti se duc prin sate străine şi fac slujbe pe ascuns, fără să ţină seama de aprobarea 
episcopului locului şi a patriarhului din acele parohii. 

Şi aceste sunt câteva din greşelile şi abaterile canonice ale celor ce ţin stilul vechi în ţara 
noastră. 

— Stiliştii sunt consideraţi eretici? 

— Nu. Sunt schismatici, adică dezbinaţi de Biserica Ortodoxă, căci au călcat legile bisericeşti 
administrative, organizându-şi mănăstiri şi biserici deosebite, fără aprobarea Sfântului Sinod. Iar 
dacă îndrăznesc să boteze a doua oară, atunci se fac eretici, potrivit cu canonul 47 Apostolic şi alte 
canoane. 

Calendarul este un ceas. A fost schimbat de cinci ori până acum şi, când va fi nevoie, iar o 
să-l schimbe. 

Calendarul este un ceas al vremii şi tu dacă ai un ceas cu o oră în urmă sau cu două, de-acum 
al tău este bun, că a rămas în urmă? Sau pentru calendar să ne sfădim, să ne dezbinăm, să ne urâm că 
nu mai suntem ortodocşi? Ai auzit vreodată zicând: „Sfinte mucenice calendare, roagă-te lui 
Dumnezeu pentru noi?” Ai auzit nebunii de acestea? Calendarul dacă ar fi sfânt, ar trebui să ne 
închinăm la calendar! Ori calendarul este dogmă? Toate dogmele sunt sintetizate în Crez. 

Ai auzit vreodată: „Cred într-unul calendar?” Ai auzit nebunii din acestea? Calendarul nu-i 
dogmă, nu-i sfânt! Este un ceas al vremii. De ce te închini la el şi din cauza lui nu te supui Bisericii 
şi te apuci să faci de capul tău hirotonii şi să botezi din nou? Ţine-te de Biserică! Toate sectele care 
s-au rupt de Biserică, s-au rupt de neascultare şi mândrie de la Trupul lui Hristos. 

Vezi la Efeseni ce spune la capitolul 1, 21-22: Biserica este Trupul lui Hristos. Vezi şi la 
Galateni 18-19: Cap al Bisericii este Hristos. Şi la Coloseni ai văzut ce-i Biserica? Cine s-a rupt de 
Biserică, ori sectar ori stilist, orice ari fi, s-a rupt de Trupul lui Hristos şi nu are mântuire în veacul 
veacului! Aşa să ştiţi. Nu ne închinăm la calendar niciodată! 

Şi aceşti stilişti, care sunt nesupuşi Bisericii până în ziua de azi, rămân o fracțiune eretică care 
nu se va îndrepta, că zice aşa: De la tot păcatul se întoarce omul uşor, dar de la eres, foarte greu! Şi 
aceasta pentru că se întunecă partea raţională a sufletului. Degeaba îi spun eu că aici este alb, că el 
vede negru. Şi atunci foarte greu se întoarce, aşa rămâne. Aşa rămân şi sectele şi celelalte. 


DESPRE „OASTEA DOMNULUI” 


— Părinte Cleopa. sunt unii din „Oastea Domnului” care cer credincioşilor să facă 
legământ cu lisus. Ce este acest legământ? 

— Tu spune-i: „Eu sunt în oastea Domnului de când m-am botezat şi eram cât o păpuşă. De 
atunci am făcut legământ cu lisus şi m-am lepădat de satana şi de toate lucrurile lui şi m-am făcut 
ostaş al lui lisus Hristos!” Şi dacă nu crede, adă-i Molitfelnicul şi arată-i unde spune: „lată te-ai făcut 
ostaşul lui lisus Hristos”. Şi eu sunt ostaş de când m-a născut mama, de când m-am botezat şi am 
legământ cu Hristos că voi face voia Lui. Nu-mi mai trebuie legământul tău. 

Oastea Domnului a fost aprobată de Biserică odată cu organizaţia de binefacere a femeilor 
din Bucureşti, în anul 1923. Mergeau la spitale, îngrijeau bolnavii, duceau ajutoare la cei bolnavi, 
foarte mulţi creştini părăseau imoralităţile. Şi altă asociaţie era în Ardeal, asociaţia Sfântul Gheorghe, 
care în numele Sfântului Gheorghe lupta împotriva catolicilor, a protestanților şi a uniţilor. Acestea 
trei au mers cât au fost conduse de mitropolitul Nicolae Bălan. Cât timp au avut conducători buni, 
ele au adus mare folos Bisericii. După aceea s-au făcut pepiniere pentru sectari. Se adunau prin case 
şi cântau cântări făcute de ei. Ca şi sectarii, nu mai mergeau la biserică, nu ascultau de preot. 

Sfântul Apostol Pavel arată că ostaşii lui lisus Hristos, dacă vor să se încununeze, trebuie să 
se lupte după lege (II Timotei 2, 5), iar dacă sunt ostaşi numai cu numele şi au practica tradițională a 
Bisericii lui Hristos, apoi unii ca aceştia nu mai sunt ostaşi ai lui lisus Hristos, ci dezertori şi oameni 
nelămuriţi în credinţă, care, în loc de folos, aduc pagube Bisericii. 

Anul trecut a venit un preot la mine din judeţul Covasna şi mi-a zis: „Părinte, am avut tot 
satul în „Oastea Domnului” şi toţi au trecut la pentricostali. Au rămas numai zece familii ortodoxe”. 
lată cum s-au rupt de Biserică şi s-au făcut pepinieră de sectari. lar ostaşii Domnului adevăraţi, care 
au rămas în Biserică şi ascultă de Biserică şi de preot, care ţin cele patru sfinte posturi şi miercurea 
şi vinerea, care mărturisesc regulat, se împărtăşesc şi nu fac nimic fără voia Bisericii şi a preoţilor, 

aceia sunt ostaşi adevăraţi, aceia sunt fii ascultători ai lui Hristos. 

Vedeţi câţi suntem noi aici? Toţi suntem în oastea Domnului! Ştiţi de când suntem în oastea 
Domnului? De când ne-am botezat. Aţi auzit ce zice preotul la botez? „Fă, Doamne, pruncul acesta, 
ostaş ales al Tău”. De atunci ne-am făcut fiii lui Dumnezeu după dar şi ostaşi ai lui lisus Hristos, 
de când ne-am botezat. 

Iar Oastea Domnului a fost o asociaţie creştină cu scopul să trezească conştiinţa omului să se 
lepede de păcate, cum a făgăduit la botez. Că la botez aşa spune: „Mă lepăd de satana şi de toate 
lucrurile lui”. Şi atunci cei din „Oastea Domnului” au spus: să vă lepădaţi de beţie, de curvie, de 
hoţie, de înjurături, de fumat, de toate răutăţile acestea. 

Sora mea cea mare, Maria, a murit în „Oastea Domnului”. La fel şi cumnatul meu. O, dacă aş 
avea eu credinţa ei! La biserică mergea regulat. Atunci le dăduseră şi steaguri şi un fel de decoraţii 
la ostaşii Domnului. Erau trecuţi în Oastea Donmului şi ofiţeri, aveau şi mulţi preoţi. A pornit foarte 
bine Oastea Domnului. Dar când au venit comuniştii, au dezbinat-o tare şi mulţi s-au dus la secte, 
lepădându-se de Biserică. 

Am auzit că unii din cei ce-şi zic „ostaşi ai Domnului” fac adunări şi predică prin casele 
oamenilor, fără să ştie preoţii şi fără să rămână în legătură cu ei. Sfintele canoane nu dau voie 
mireanului şi nici chiar preotului să predice în public, fără porunca episcopului locului. 

Iată ce zic sfintele canoane în această privinţă: „Nu se cuvine creştinului mirean a porni 
cuvânt în public sau a învăţa, însuşindu-şi lui dregătoria bisericească, ci a urma rânduielile celei 
predate de Domnul şi a deschide auzul la cei ce au luat darul învăţătorescului cuvânt şi a învăţa de la 
dânşii cele dumnezeieşti”. 

Sfântul Apostol Pavel spune în epistola întâi către corinteni: Au doară toți sunt apostoli? Au 
doară toți sunt prooroci? Au doară toţi sunt tâlcuitori? Ce te faci pe tine păstor, oaie fiind? Ce te 
faci cap, picior fiind? Ce te apuci a comanda oști, fiind rânduit între soldați? (12, 29-30). Cum vor 
propovădui, dacă nu sunt trimişi (Romani 10, 15)? 

Deci cel ce predică fără să fi fost trimis de episcopul sau preotul său, acela este pe calea 
neascultării, şi ştim cu toţii că neascultarea lucrează moarte. 

Iată, fraţilor, eu v-am învăţat cât am putut din mila lui Dumnezeum după a mea slabă putere. 
V-am răspuns la întrebările voastre şi vă îndemn cu toată dragostea, cât încă mai sunt în viaţă, să 
iubiţi biserica, să ascultați de preoţii voştri, să nu lipsiţi de la sfintele slujbe, să vă spovediţi regulat, 
să faceţi milostenie după putere, să vă rugaţi cât mai mult şi să vă iubiţi duhovniceşte unii pe alţii. 

Acestea sunt sfaturile mele pe care le dau tuturor celor care vor să se mântuiască şi să 
dobândească Împărăţia Cerurilor. 

Dar vă rog şi eu acum să nu mă uitaţi la sfintele voastre rugăciuni, că sunt bătrân şi bolnav şi 
în curând trebuie să stau înaintea Domnului nostru lisus Hristos, să dau răspuns de toate feptele mele, 
bune sau rele, câte le-am făcut pe acest pământ. 

Dumnezeu să vă binecuvinteze pe toţi, prin harul Duhului Sfânt, ca să moşteniţi viaţa cea 
veşnică întru lumina şi slava Preasfintei Treimi. Amin. 


DIFERENȚELE DINTRE BISERICA 
ORTODOXĂ ŞI CEA ROMANO-CATOLICĂ 


— Care este cea mi apropiată credinţă de cea ortodoxă? 

— Cea mai apropiată de Biserica Ortodoxă este biserica Romano-Catolică, dar între ele este o 
diferenţă ca de la cer la pământ. 

Cei mai mari duşmani ai romano-catolicilor sunt protestanții. Ei s-au rupt de biseica Romano- 
Catolică la anul 1517, prin Martin Luther, fiind urmat de Calvin şi Zwingli. 

— Care sunt punctele principale care ne despart de catolici? 

— Învățăturile principale care ne despart dogmatic şi canonic de catolici sunt: 

1. Întâi este filioque. Ei zic că Duhul Sfânt purcede şi de la Tatăl şi de la Fiul. Această greșală 
docmatică este cea mai grea. Sfântul Evanghelist loan spune că Duhul Sfânt purcede de la Tatăl şi 
este trimis în lume prin Fiul (loan 15, 26). 

2. Al doilea este supremaţia papală. Papa este considerat de ei capul suprem al bisericii 
creştine, adică locţiitorul lui Hristos pe pământ! Mai mare decât toţi patriarhii! Ceea ce nu a făcut 
Biserica Universală. Mândrie drăcească. Papa se numeşte urmaşul Sfântului Petru! 

3. Infalibilitatea papală. Ei zic că papa nu poate greşi ca om, în materie de credinţă, când 
predică el, ceea ce iarăşi este o dogmă nouă respinsă de Biserica Ortodoxă. 

4. Al patrulea este purgatoriul. Ei zic că între Rai şi iad ar fi un foc mare unde stă sufletul 
câteva sute de ani şi se curăţeşte, apoi se duce în Rai. Nu scrie în Sfânta Scriptură aşa ceva; nu-i 
prevăzută nicăieri această învăţătură. 

Noi avem Evanghelia Judecăţii, pe care o au şi ei, dar nu arată trei locuri, ci numai două: 
Raiul şi iadul. Mântuitorul, cănd va sta pe scaunul slavei Sale şi va aduna toate popoarele de la zidirea 
lumii să le judece, îi va despărți pe dânşii precum desparte păstorul oile de capre. Şi va pune pe drepţi 
de-a dreapta Sa şi pe păcătoşi de-a stânga Sa... Şi vor merge păcătoşii în munca veşnică, iar drepţii 
în viaţa veşnică. 

Deci nu putem zice că sunt trei locuri, ci numai două locuri: munca veşnică sau viaţa veşnică. 

5. Azimele. Ei nu slujesc cu pâine dospită, ci cu azime, ca evreii. 

6. Catolicii mai au o dogmă nouă: imaculata concepţie. Ei zic că Maica Domnului ar fi 
născută de la Duhul Sfânt, adică fără păcatul strămoşesc. Nu-i adevărat. Este născută în chip firesc 
din dumnezeieştii Părinţi loachim şi Ana, ca rod al rugăciunii. 

7. Transsubstanţierea. La sfinţirea Sfintelor Daruri catolici nu fac rugăciunea de invocare a 
Sfântului Duh, cum facem noi la Sfânta Epicleză. Ei zic că darurile se sfinţesc singure, când se zice: 
Luaţi mâncaţi... şi celelalte. Nu au rugăciunea de pogorâre a Duhului Sfânt peste Daruri. 

8. Celibatul preoţilor. Preoţii catolici nu se căsătoresc. Ei sunt celibatari, împotriva 
Sinoadelor ecumenice, care eu hotărât ca preoții de mir să aibă familie. 

9. Ei au şi indulgenţele papale. Altă rătăcire. Papei, dacă îi dai parale multe, poţi să faci 
oricâte păcate, te iartă, te dezleagă. Sfinţii lor au prea multe fapte bune, n-au ce face cu ele, le dau 
papei, iar el vinde aceste merite prisositoare spre iertarea păcatelor oamenilor care nu au destule fapte 
bune. 

10. Şi mai este un punct important: mirungerea. Catolicii nu miruiesc copiii imediat după 
Botez, ci la şapte-opt ani şi numai arhiereii îi miruiesc. 

Noi avem liturghiile constantinopolitane ale Sfântului Vasile cel Mare, ale Sfâtului Grigorie 
Dialogul şi ale Sfântului loan Gură de Aur, iar catolicii au liturghia romană şi cea ambroziană. 

lată acestea sunt principalele puncte dogmatice şi canonice care despart Biserica Ortodoxă de 
cea Romano-Catolică. 

Iar cu protestanții nu avem nimic comun. Ei au reformat total dogmele Bisericii stabilite de 
Sfinţii Părinţi şi au renunţat la cele şapte Sfinte Taine. Ei nu au ierarhie şi Taine şi nu se pot mântui. 
Din cele şapte Taine mai au doar două: Botezul şi Euharistia, pe care o fac cu pâine dospită ca şi 
catolicii. Din protestanți s-au născut toate sectele neoprotestante care atacă ţările ortodoxe astăzi. 


ÎNTREBĂRI DE CREDINŢĂ 


— Părinte, în Apocalipsă spune de pecetea lui Antihrist, 666, care este puterea lui 
Antihrist. 

— Frate, tu crezi că se ia aşa după slovă, 666? 

Aceşti trei de şase simbolizează trei patimi cumplite care vor stăpâni lumea în vremea de pe 
urmă, şi anume: 

1. Pofta fără de minte, adică desfrâu şi beţie cum n-a mai fost niciodată pe pământ; 

2. Mânie fără judecată, adică ură între oameni, războaie, răzbunare, crime de tot felul, ceartă 
şi tulburare între creştini, între părinţi şi copii, aşa cum scrie la Sfânta Evanghelie. 

3. Şi al treilea şase înseamnă închipuire pripită sau imaginaţie pripită, care duce la secte, 
dezbinări de tot felul, boli sufleteşti, vrăjitorie, deznădejde şi sinucidere. 

Toate aceste patimi, care sunt simbolizate prin cifra 666, stăpânesc astăzi tot pământul, până 
când va veni sfârşitul lumii şi judecata de apoi. Atunci fiecare va lua după faptele sale. 

Păi voi credeţi că o să fie o pecete cu cifra 666? Prostii! La Apocalipsă, dacă ceri tu 666, eu 
îţi cer ţie „jivină gândită” şi „cal galben” şi „cal roib” şi „cal negru”, şi „cetatea care naşte”. Cetatea 
se face femeie şi naşte. 

la să-mi spui tu mie ce-s acelea? Cele şapte cupe ale mâniei lui Dumnezeu, cele şapte 
trâmbiţe, ce-s acelea? Păi spune, măi! 

Cea mai blestemată sectă din lume care ne ameninţă este secta iehoviştilor. Ce hule grele aduc 
ei împotriva Dumnezeirii! Ei nu cred în Hristos. Este o sectă politică iudaică, care luptă împotriva 
Creştinismului şi încearcă să arate dogma Preasfintei Treimi, căci despart pe Tatăl de Fiul şi de Duhul 
Sfânt. 

A fost vreodată Tatăl fără Cuvânt? Hristos este cuvântul Tatălui. A fost vreodată Tatăl fără 
Duh? Ce spune în Psalmul 12? Cu cuvântul Domnului cerurile s-au întărit şi cu Duhul gurii Lui toată 
puterea lor. A fost vreodată Tatăl fără Cuvânt sau fără Duh? 

N-ai văzut la facerea omului? Să facem om după chipul şi asemănarea noastră. Cu cine se 
sfătuia Tatăl, dacă nu este Fiul şi Duhul Sfânt? N-ai văzut la amestecarea limbilor: Să ne pogorâm, 
să le amestecăm limbile. Sfânta Treime de la început se descoperă în cele mai tainice Scripturi. 

Deci răul din draci acesta este: poftă fără minte, închipuire pripită şi mânie fără judecată. 
Asta înseamnă 666! 


— Poate fi schimbat un patriarh ortodox şi în ce condiţii? 

— Numai Sfântul Sinod poate schimba un patriarh sau un episcop, dacă are abateri grave 
dogmatice şi canonice sau dacă este grav bolnav şi cere demisia. 

— Ce să facem cu Sfânta Anaforă care este veche şi nu se mai poate mânca? 

— Sfânta Anaforă veche, dacă n-ai avut grijă de ea şi n-ai mâncat-o şi a mucegăit sau au 
mâncat-o şoarecii, că se întâmplă şi de acestea, o dai pe apă curgătoare sau o îngropi în pământ în loc 
curat. Să n-o dai pe foc că este păcat. La fel şi cu icoanele vechi degradate, nu ai voie să le arzi în 
foc. Cel mai bine să le duci la biserică. 

— Este bine să cânte creştinii din instrumente muzicale sau nu? 

— Cel mai bun organ de a cânta lui Dumnezeu este gura şi inima omului. Aşa este în Biserica 
Răsăritului. La catolici se cântă din orgă; dar aceea este distracţie şi are notă de teatru. Nu ne ducem 
să ne distrăm la biserică, căci orga te risipeşte cu mintea în altă parte. Trebuie să cânt din inima mea, 
că auzi ce spune: Răcnit-am din suspinarea inimi mele. Gura noastră să laude pe Dumnezeu, că zice 
psalmistul: Bine voi cuvânta pe Domnul întru toată vremea, pururea lauda Lui în gura mea. lată cum 
trebuie să lauzi pe Dumnezeu. Nu cu orgă şi chitară. 

— Dacă eşti certat cu cineva şi vorbeşti cu el, dar el totuşi nu vrea să răspundă, ce trebuie 
să facem în acest caz? 

— Dacă a intrat diavolul atât de tare în inima lui şi nu te iartă, oricine ar fi — cumătru, cuscru, 
soră, frate —, trebuie să-i zici de trei ori: „lartă-mă, frate, pe mine păcătosul şi Dumnezeu să te ierte!” 

— Dar dacă după aceasta tot te urăşte şi nu te iartă? 

— Dacă îţi ceri iertare de trei ori şi nu te iartă, păcatul rămâne asupra lui. Dar tu să-ţi faci 
datoria şi până de trei ori să-ţi ceri iertare. Dacă nu te iartă, rămâne greutatea asupra lui şi tu roagă- 
te pentru el şi urmează sfatul preotului tău. 

— Copiii care sunt avortaţi au suflet? 

— Au! Cum să nu aibă? 

— Dintr-a câtea zi au ei suflet? 

— Din clipa zămislirii. 

— Din acel moment au suflet? 

— Da, Nu spune proorocul Ieremia: Doamne, Tu zideşti duhul omului întru zămislire? 

— Păi, înseamnă că sunt numai suflet, părinte. 

— Sămânţa bărbatului şi a femeii este vie. Şi atunci în clipa împreunării s-a zidit şi sufletul şi 
trupul. 

— Prea Cuvioase, ce se zideşte întâi la om? 

— Întâi şi întâi se zideşte sufletul şi apoi trupul. Trupul ia forma după suflet. 

— Atunci cum este cu copiii avortaţi? 

— Pentru un copil avortat, mama lui n-are voie să se împărtăşască 20 de ani. EI este viu pe 
când s-a zămislit în pântecele maicii lui; de când era cât o sămânță de cânepă. Dacă îi faci ceva de 
atunci sau bei nişte otrăvuri ca să pierzi copilul, ucigaşă de oameni eşti. De ce să nu vă spun? Cum 
să tac? Că o să mă întrebe Mântuitorul! 

— Iertare mai este, părinte? 

— Este iertare! Te duci şi te spovedeşti, faci canonul şi te iartă Dumnezeu. Nu este nici un 
păcat neiertat. Numai păcatul nepocăit şi nemărturisit rămâne în veci neiertat. 

— Sufletele copiilor avortaţi unde sunt? 

— Sufletele copiilor avortaţi stau într-un loc unde nu este nici întuneric, nici lumină. Nici nu 
se bucură, nici nu se chinuiesc. Şi ei strigă la Dumnezeu: „Doamne, pentru ce suntem noi lipsiţi de 
bucuria feţei Tale, căci noi nu am văzut lumina soarelui, nu am văzut frumuseţile din această lume şi 
nici nu am făcut vreun păcat?” Şi atunci glasul lor se ridică la Dumnezeu, iar Dumnezeu va cere 
sufletele lor din mâna mamelor ucigaşe. Iar părinţii care au omorât copiii în pântece, dacă fac canon, 
îi eliberează pe copiii lor din acea stare. 

— Dar care se feresc să nu nască copii, ce canon trebuie să facă? 

— Care se păzesc să nu facă copii sunt opriţi de la Sfânta Împărtăşanie doi ani de zile. 

— O femeie bolnavă, care a pierdut un copil fără voia ei, vă întreabă ce să facă? 

— Să se ducă la mănăstire la preotul ei şi să-şi facă canonul rânduit, că dacă nu-l face în lumea 
aceasta, o ajunge canonul cel de dincolo. 

— Dacă nu-i dă canon părintele? 

— Ba să-i dea canon. Cine a pierdut copii fără voie este oprit de la Sfintele Taine numai doi 
anl. 

— Cum se ia aghiasma mare? 

— Aghiasma mare, care se sfinţeşte la Bobotează, se ia zilnic de credincioşi opt zile, până se 
termină praznicul Arătării Domnului. Numai femeile necurate nu pot să o 1a, nici bărbaţii care nu ţin 
curăţie cu soțiile lor. La fel şi cei care au avut ispitire prin somn n-au voie să ia aghiasmă 24 de ore. 

Mai pot lua aghiasmă mare cei care s-au spovedit la duhovnic şi cei care se împărtăşesc a 
doua zi. 

— Ce putere au rugăciunile pentru cei adormiţi? 

— Frate, ce spune Hristos? Cine vă ascultă pe voi, pe Mine Mă ascultă. Cine se leapădă de 
voi, de Mine se leapădă. la gândeşte-te că arhiereii şi preoţii toţi sunt ucenici ai lui Hristos şi ei 
mijlocesc în Sfântul Altar prin rugăciuni şi părticele. Voi ştiţi că pomelnicele acestea care vin de la 
popor, toate merg în Sfântul Altar prin rugăciuni şi părticele, pe care le scoatem dimineaţa cu Sfânta 
Copie la Sfânta Proscomedie şi le punem pe Sfântul Disc, ele sunt numai blagoslovite. Iar după Sfânta 
Epicleză, părticelele, numite şi miride, se pun în Sfântul Potir şi aşa cei pomeniţi la vii şi la morţi se 
împărtăşesc nevăzut din cele sfinte şi dobândesc iertare de păcate. 

lată ce mare valoare are Sfânta Liturghie! 

De aceea suntem datori să mergem regulat la Sfânta Luturghie, ca să ne împărtăşim haric de 
Sfintele Taine, atât prin rugăciune, cât şi prin sfintele părticele care se scot pentru noi şi se pun în 

Sfântul Pour. 

— Cum vedeţi Sfinţia Voastră unirea Bisericii Ortodoxe cu celelalte culte? 

— Fraţilor, unirea Bisericii nu este lucru omenesc, ci dumnezeiesc. Nu-i în puterea noastră. 
lată cum văd eu: Să punem post şi rugăciune către Dumnezeu şi când va veni Duhul Sfânt să ne 
găsească ca la Sfinţii Apostoli. Ce spune la Faptele Sfinţilor Apostoli, când a venit Duhul Sfânt? Și 
era inima celor ce au crezut una şi toate le erau de obşte. Nu mai ziceau că această casă este a mea, 
haina asta este a mea! Asta este lucrarea Duhului Sfânt. 

Dacă va veni Duhul Sfânt, când îl cerem cu post şi cu rugăciune, când va veni, la toate minţile 
arhiereilor catolici şi ortodocşi va fi aceeaşi gândire: „Hai să ne unim, că n-au fost la început două 
Biserici, ci una singură”. Deci asta să cerem la Dumnezeu, că EI poate face unitate de vederi în toate 
privinţele. Noi, nu. Nu zicem: Rămâneți întru Mine, că fără de Mine nu puteţi face nimic? 

Asta este. Le-am spus atunci. Da. Unitatea în credinţă este un lucru. Mântuitorul a spus: 
Trebuie a se predica această Evanghelie a Împărăției spre mărturie la toate popoarele şi apoi va 
veni Sfârşitul. Dacă este spre mărturie, poate să fie şi mâine sfârşitul. Că Evanghelia a auzit-o şi 
japonezul şi chinezul şi indianul. Toţi au auzit-o. lar dacă este vorba să creadă, să se facă unitate de 
credinţă, atunci numai Domnul ştie. 

Dar pe noi ne interesează asta: „Cum am să termin eu viaţa?”, nu când va fi sfârşitul lumii. 
Că Mântuitorul a spus: Iar despre ziua şi ceasul acela, nimeni nu ştie; nici îngerii din cer, nici Fiul 
la om, ci numai Tatăl Meu. Dar nu, când îmi aduc aminte de sfârşitul lumii, ce spun? „Stai, măi! Dar 
eu mor mâine! Ce dacă va mai ţine lumea asta o mie de ani? Cu ce mă duc eu de aici? Ce-am pus eu 
în traistă?” Că Mântuitorul a spus: Privegheaţi şi vă rugați,că nu ştiţi ziua nici ceasul! 

CUVÂNT ÎNAINTE 


După primele trei volume, iată, iese de sub tipar al patrulea volum din cuvintele şi sfaturile 
duhovniceşti ale Archimandritului Cleopa Ilie, sub titlul generic de Ne vorbeşte Părintele Cleopa. 
Sunt cărți mult solicitate de credincioşi, atât pentru dulceaţa limbii şi adâncimea învățăturilor biblice 
şi patristice, explicate pe înţelesul tuturor, cât şi pentru competenţa şi autoritatea morală de care se 
bucură Părintele Cleopa la nivel aproape naţional. 

Acest nou volum conţine câteva din convorbirile sale duhovniceşti realizate de-a lungul 
anilor, care, deşi au mai fost publicate, le reedităm din nou, fiind epuizate, întrucât conţin învățături 
morale ortodoxe esenţiale, atât de necesare bunilor noştri creştini şi mai ales celor tineri. 

Suntem încredinţaţi că aceste cuvinte de suflet sunt oricând actuale şi noi şi pot convinge pe 
cei mai mulți credincioşi să părăsească păcatele şi să urmeze întru toate lui Hristos, Preacuratei Sale 
Maici şi tuturor sfinţilor Săi. 

De aceea recomandăm şi acest nou volum bunilor noştri creştini — tineri, căsătoriţi şi bătrâni 
—, care vor să se mântuiască, să urmeze, după putere, sfaturile bunului nostru Părinte Cleopa, care, 
din mila Domnului, încă mai este printre noi. 


Archimandrit loanichie Bălan 


Intrarea Maicii Domnului în Biserică 
Anul mântuirii, 1996 

CONVORBIREA ÎNTÂI 


DESPRE CREAȚIE, CĂDEREA OMULUI, RAI ŞI IAD 


1. Părinte Cleopa, spuneţi-mi câteva cuvinte despre creaţia lumii văzute şi nevăzute, 
după învăţătura Sfinţilor Părinţi. 

Toată creaţia este şcoală a sufletelor celor cuvântătoare, spune Vasile cel Mare în Hexaimeron 
(Facerea lumii în cele şase zile). Căci, privind la cele create de Dumnezeu, ne înălțăm cu mintea la 
cele nevăzute şi ne întărim în sfânta credinţă. Cât suntem în trup, toate le vedem „ca prin oglindă”, 
adică prin creaţii, care formează icoana, imaginea celor viitoare de dincolo de mormânt. 

Creaţia este oglinda lui Dumnezeu în care se reflectă bunătatea, mila, pronia şi iubirea Tatălui 
Ceresc pentru noi, oamenii. Sfinţii Părinţi numesc pe toate cele văzute „spatele lui Dumnezeu”, care 
închipuiesc, simbolizează, pe cele viitoare. lar când vom trece la cele veşnice, atunci vom vedea cu 
ochii cei duhovniceşti „faţa lui Dumnezeu”, adică vom privi faţă către faţă slava Preasfintei Treimi, 
fără să mai avem nevoie de „oglinzile” cele de pe pământ, adică de creaţii. 

Aici pe pământ nu suntem vrednici să privim pe Dumnezeu în faţă. lar dacă auzim pe Sfântul 
Apostol şi Evanghelist Ioan zicând: Pe Dumnezeu nimeni niciodată nu L-a văzut (loan, 1, 18), să 
înțelegem că nu L-a văzut după ființă, după esenţă, însă ÎL vedem prin creaţie. Că, după ființă, nici 
îngerii din cer nu-L pot vedea şi înţelege pe Dumnezeu. 


2. Ce spun Sfinţii Părinţi şi, mai ales, Sfânta Scriptură despre îngeri şi despre căderea 
lui Adam? 

La început îngerii nu ştiau că lisus Hristos este numit de Duhul Sfânt „Îngerul sfatului celui 
mare”, cum Îl numește proorocul Isaia, cu care se sfătuia permanent Tatăl. „Îngerii nu-L ştiau de Fiu 
al lui Dumnezeu”, spune Sfântul Vasile cel Mare în Hexaimeron. Deci, când a strigat Sfântul 
Arhanghel Mihail, zicând: „Închinaţi-vă Îngerului Sfatului celui mare”, unii din îngeri n-au vrut să 
se închine Lui şi de aceea au căzut în adâncul iadului, cum spune Mântuitorul: Văzur-am pe satana 
căzând ca un fulger din cer (Luca 10, 18). 

Deosebirea dintre căderea îngerilor răi şi a omului este că îngerii au căzut cu voia lor, deci 
din libertate, iar omul a căzut din amăgire şi din îndemnul diavolului. Iar „păcatul cu sfătuire”, spune 
Sfântul loan Gură de Aur, „jumătate este al celui ce îl face şi jumătate al celui ce l-a sfătuit”. 

Dumnezeu a îngăduit omului în rai să facă păcatul cel mai mic, adică să mănânce din pomul 
cunoștinței binelui şi răului. Că dacă mânca din pomul vieţii, cum spume Sfântul loan Gură de Aur, 
omul nu mai avea pocăință niciodată, se împietrea la inimă ca diavolul, cădea ca diavolul, nu mai 
murea niciodată şi se chinuia în veci, asemenea satanei. 

La căderea lui Adam au contribuit două patimi raţionale ale omului: mândria şi pofta. Prin 
căderea sa, omul Adam nu a prierdut tot harul lui Dumnezeu, căci a căzut din ispita diavolului. Astfel, 
harul şi arvuna mântuirii au rămas în om, pentru că a greşit din neştiinţă şi pentru că este purtător de 
trup pământesc. Numai celui ce se leapădă de Dumnezeu i se ia harul Duhului Sfânt, dar şi acesta 
este primit prin pocăință. lar cel ce greşeşte din neştiinţă, păstrează harul, însă acoperit de păcate. 

lată pentru care pricină femeia lui Adam s-a numit Eva, adică Viaţă, iar nu moarte, pentru că 
nu a căzut total ca diavolul şi apoi pentru că prin a doua Evă, adică Maica Domnului, se va izbăvi 
neamul omenesc. 

După cuvântul Sfântului loan Gură de Aur, îndoit a fost creat omul, cu trup şi suflet; îndoit a 
fost şi pomul cunoştinţei binelui şi răului; îndoită şi urmarea greşelii lui Adam; îndoit este şi raiul: 
raiul pământesc, sau „sânul lui Avraam”, unde stau sufletele drepţilor până la judecata viitoare, şi 
raiul ceresc, adică împărăţia cerurilor, unde vor intra drepţii după a doua judecată. lar mâncarea din 
pomul cunoştinţei binelui şi răului înseamnă „cât de bine era omului dacă nu mânca şi cât de rău este 
că a mâncat”. 

Despre îngeri trebuie să ştim că ei au fost zidiţi numai prin gândirea lui Dumnezeu, dar nu 

erau neschimbători, ci 1-a lăsat ca ei singuri să câştige prin luptă neschimbarea. Atât îngerii cât şi 
primii oameni au aveau imaginaţie. Cum au căzut îngerii în imaginaţie, îndată au căzut din cer în iad, 
că doreau să fie asemenea „Celui Preaînalt”. 

Iar oamenii au căzut în clipa când s-au îndoit de cuvântul lui Dumnezeu. Îndată ce satana le- 
a răpit frica de moarte, zicând: Nu veți muri, ci veţi fi vii, omul a căzut în imaginaţie şi apoi în păcat. 
Cea mai mare pagubă este să uite omul de moarte. Cum i-a şters omului din minte frica morţii, îndată 
a murit prin păcat. Sfântul loan Gură de Aur spune că primul om a căzut din trei lucruri: femeia, 
lemnul (pomul) şi neascultarea. Şi tot prin trei lucruri va fi mântuit: Maica Domnului, Crucea şi 
ascultarea. 


3. Ce spun Sfinţii Părinţi despre cele şapte zile ale creaţiei? 

Sfântul Vasile cel Mare, în cartea sa Hexaimerom, spune că zidirea s-a făcut „îngrecată” ca o 
femeie însărcinată în a noua lună, cu toate zidirile din ea, gata să le dea viaţă. lar Duhul lui Dumnezeu 
încălzea adâncul, Se odihnea deasupra apelor, ca să dea viaţă apelor şi zidirilor. 

Deci pământul avea viaţă de când Duhul Sfânt încălzea adâncul, dar nu avea şi suflare de 
viaţă. Sfânta Scriptură la Facere (cap. 1, 1-2) spune că pământul era netocmit şi gol, dar nimeni nu 
ştie de când era, că cele cu ochi încă nu se creaseră, nu primiseră suflare de viaţă. Ziua întâi a creaţiei 
a fost Duminica, căci atunci a zis Dumnezeu să fie lumină (Fac. 1, 3). De aceea EI a înviat tot 
Duminica, căci prin înviere a înnoit lumina cea dintâi. Lumina cea dintâi a fost creată, iar nu necreată. 
Ea nu izvorea din energiile necreate ale Duhului Sfânt. Era o lumină cerească a cărei origine omul 
nu poate să o ştie. 

De asemenea, nici despre primele trei zile ale creaţiei nimeni nu ştie lungimea lor, că încă nu 
era soare care să răsară şi să apună. Soarele este numit de Sfântul Vasile cel Mare „căruţa luminii”, 
spunând că Dumnezeu a pus în soare numai puţin din lumina creată în ziua cea dintâi şi a rânduit ca 
soarele să lumineze pământul „ca o lampă”; adică munţii, codrii, câmpiile, râurile mările, care 
împlinesc porunca cea dintâi, mereu curg şi se adună la un loc. 

Toate legile puse de Dumnezeu în univers, după care se conduce întreaga creaţie, se numesc 
de Sfinţii Părinţi „temeliile lumii”, şi cine cugetă la ele se întăreşte în credinţă şi laudă cu multă tărie 
pe Ziditorul a toate, împlinind cuvântul proorocului David care zice: Cine va vorbi despre puterile 
Domnului, auzite va face toate laudele Lui (Ps. 105, 2). 

Legile universului nu se schimbă niciodată pentru că sunt „temelii” ale întregii zidiri. lar când 
auzim pe Sfântul Apostol şi Evanghelist Ioan, zicând: Tată! Meu lucrează şi Eu lucrez, să înţelegem 
că Tatăl lucrează prin legile creaţiei şi ale vieţii; iar Fiul lucrează pronie, adică prin păzirea legilor 
universului, care formează temeliile lumii văzute. Frumuseţea zidirilor create de Dumnezeu este aşa 
de minunată, încât şi îngerii din cer se uimesc de armonia lor, după cum spune lov: Când s-au creat 
stelele, lăudatu- M-au glas mare toți îngerii Mei (lov 38, 7). 

Armonia Şi frumuseţea zidirilor au uimit pe sfinți, pe filosofi, pe înţelepţi, pe poeţi, pe artişti, 
pe creştini şi chiar pe păgâni, înălţându-i cu mintea la Creatorul a toate, Dumnezeu. Prin cugetarea la 
zidiri mulți au cunoscut pe Dumnezeu, au sporit în rugăciune, au înălţat imne de laudă Ziditorului şi 
au ajuns chiar la rugăciunea cea mai înaltă a minţii şi a inimii. De aceea, spun Sfinţii Părinţi, ne este 
de mare folos să cugetăm la zidirile lui Dumnezeu, pentru a-L cunoaşte şi a-L iubi mai mult pe 
Dumnezeu. 


4. Ce ne mai puteţi spune despre creaţie şi despre crearea omului? 

Dumnezeu a făcut pe om şi întreaga lume din patru materii sau stihii. Două stihii — aerul şi 
focul —, şi două stihii grele, care curg în jos — pământul şi apa —, după mărturia Sfântului Vasile cel 
Mare. Aceste patru stihii lucrează unite şi neamestecate, dar şi amestecate. Iar în vremea de apoi 
stihia cea mai de sus, cea mai uşoară, adică focul, va arde pe celelalte trei stihii, dar numai cât va fi 
fiinţa omenească, după cuvântul Domnului, Care zice: De mânia Atotţiitorului se vor aprinde stihiile 
pământului (adică aerul, pământul şi apa). Dar zice Duhul Sfânt prin gura lui David, că nu va distruge 

stihiile şi întreaga zidire, ci numai le va înnoi: Trimite-vei Duhul Tău şi se vor zidi şi vei înnoi faţa 
pământului (Ps. 103, 31). 

Dumnezeu a creat trei ceruri. Cerul întâi este văzdulul, al doilea este eterul — un fel de foc 
deasupra văzduhului, iar al treilea cer este cerul îngerilor. Aici a fost răpit Sfântul Apostol Pavel şi a 
auzit cuvinte de nespus, pe care nu se cuvine omului a le grăi (II Cor. 12, 2-4). Aici este raiul. 

Omul a fost creat de Dumnezeu după chipul şi asemănarea Sa. EI este singura făptură pe care 
a zidit-o Dumnezeu cu mâinile Sale, iar nu numai prin cuvânt, ca pe celelalte. L-a creat apoi cu sfatul 
celor trei persoane ale Preasfintei Treimi, că zice la Facere: Să facem om după chipul şi asemănarea 
Noastră (Fac. 1, 26). 

Trupul omului a fost creat din pământ, iar sufletul lui a fost insuflat de Dumnezeu în chip 
nevăzut. Omul este compus din două părți: trup şi suflet — dihotomism —, aşa cum ne învaţă Biserica 
noastră Ortodoxă; iar nu din trei părți: trup, suflet şi duh — trihotomism —, cum învătau unii scriitori 
bisericeşti vechi. 

Omul are duh, adică suflet animal ca toate vietățile, din care izvorăsc puterile fireşti ca: 
puterea seminală, cea crescătoare, de hrănire, de conservare, instinctele etc. Dar sufletul animal al 
omului aparţine trupului şi nu trebuie să-l confudăm cu sufletul de origine divină creat de Dumnezeu 
în om, care se uneşte cu trupul în clipa zămislirii şi se duce la cele veşnice prin moarte. Trupul se va 
reuni cu sufletul la judecata viitoare, însă va învia înduhovnicit, iar nu cum a fost pe pământ. 

Omul începe de pe pământ să guste şi să trăiască cele ale cerului, căci încă de pe pământ 
materia omului se îndumnezeieşte, se luminează la față, se dezbracă de cele pământeşti şi se îmbracă 
în cele cereşti, aşa cum au fost sfinţii. Căci zidirea toată suspină, aşteptând înnoirea firii omului 
(Rom. 8, 22-23). 

Dumnezeu a făcut trei lumi: o lume de jos, unde este numai întuneric, văpaie de foc şi tartar, 
în care se chinuiesc diavolii şi sufletele celor păcătoşi. Iadul a fost creat în clipa căderii îngerilor răi. 
A doua lume, numită „amestecată”, adică pământească, unde este amestecat binele cu răul, bucuria 
cu întristarea, fapta bună cu păcatul, plăcerea cu durerea, viaţa cu moartea. 

Aici pe pământ se trudeşte omul să scape de păcate şi de iad şi să dobândească mântuirea prin 
fapte bune şi pocăință. Aici plăcerea vieţii sau a nunţii se răsplăteşte cu durerea, cu chinurile naşterii 
şi creşterii de copii. Altfel nu este mântuire. Că spune Sfântul Maxim Mărturisitorul: „Cine fuge de 
durerile veacului de acum, are parte de durerea cea veşnică”. A treia lume este raiul şi împărăţia 
cerurilor. Acolo este numai bucurie, cântare, lumină şi viaţă veşnică. 


5. Ce altceva trebuie să mai ştim despre om? 

Omul este „regele creației” pentru că este făcut cu sfatul Preasfintei Treimi, după chipul şi 
asemănarea lui Dumnezeu şi pentru că are suflet viu şi poartă în el, prin Botez, pe Tatăl, pe Fiul şi pe 
Sfântul Duh. Omul este singura fiinţă care primeşte darul de a spori în virtute, în sfinţenie şi în putere, 
ajungând până la îndumnezeire. Însă prin păcat, omul a căzut din starea cea dintâi în starea cea de 
rob, de om păcătos. De aici se poate iarăşi sui la cinstea cea dintâi, de fiu al lui Dumnezeu, însă cu 
multe şi mari jertfe şi osteneli. 

lată ce zice despre aceasta Sfântul Grigorie de Nissa: „Precum Dumnezeu l-a făcut pe om alt 
dumnezeu, un dumnezeu al pământului, tot aşa, prin păcat, Dumnezeu S-a supărat aşa de mult pe om, 
încât întreaga zidire s-a răzvrătit asupra omului. Trupul este neputincios şi plin de suferinţe, focul îl 
arde, frigul îl omoară, şarpele îl muşcă, lupul îl ucide, marea îl îneacă, pământul îl înghite, foamea îl 
chinuie şi diavolul îl ispiteşte până la moarte...”. 

Totuşi, Dumnezeu nu l-a părăsit pe om. I-a dat mijloace de îndreptare, de pocăință şi de 
mântuire. Mai întâi i-a lăsat harul mântuirii, deşi înăbuşit de păcate. Apoi i-a dat legea conştiinţei, ca 
să-l înveţe şi să-l mustre pentru cele rele. I-a lăsat în inimă dorul raiul pierdut, adică nostalgia 
paradisului, care îi dă omului râvnă pentru rugăciune, lacrimi de pocăință, simţire duhovnicească spre 
cele bune. 

În Honăgraf se spune că după izgonirea lui Adam din rai, patruzeci de zile a plâns strămoșul 

Adam la porțile raiului, cerând iertare; însă heruvimii care străjuiau porţile raiului nu i-au mai 
deschis, căci nu mai putea să intre în nemurire omul muritor fără pocăință şi jertfă de răscumpărare 
a lui Hristos. Atunci, întorcându-se Adam înapoi pe pământ, a început a-l ara, a-l semăma şi a lucra 
în sudoarea frunţii sale, ca să-şi dobândească pâinea cea de toate zilele. 

Deşi era departe de Dumnezeu, de aici de pe pământ omul Îl putea vedea pe Dumnezeu, cum 
spune Sfântul Isaac Sirul, însă în chip tainic, prin cei doi ochi ai sufletului. Cu un ochi ÎL vedea pe 
Dumnezeu din zidiri, adică prin contemplarea duhovnicească a creaţiei, a tuturor celor făcute aşa de 
minunat de mâinile lui Dumnezeu. Cu al doilea ochi ÎI vedea pe Dumnezeu prin împlinirea poruncilor 
Lui şi prin simţirea duhovnicească a inimii. Sfântul Vasile cel Mare spune în această privinţă că, cu 
cât sporeşte omul în cugetarea sau contemplarea naturală a zidirilor, în aceeaşi măsură sporeşte în 
credinţă şi în dragostea de Dumnezeu. 


6. Ce ne învaţă Sfinţii Părinţi despre cele nouă cete îngereşti? 

Dumnezeu a creat întâi lumea nevâzută, adică pe îngeri. Sfântul Apostol Pavel şi mai târziu 
ucenicul său Sfântul Dionisie Areopagitul, în lucrarea sa Ierarhia cerească şi bisericească, împarte 
îngerii în nouă cete având o anumită misiune dumnezeiască (Rom. 8. 38; 1 Petru 3, 22). 

Astfel, Serafimii cei cu câte şase aripi, Heruvinii cei cu ochi mulţi şi Scaunele sau Tronurile, 
care „odihnesc pe Dumnezeu gânditor”, formează prima ceată de îngeri. Aceştia înconjoară tronul 
cel de văpaie şi lumină al Preasfintei Treimi (lez. 1, 4-28). Apoi urmează Puterile, Stăpâniriile şi 
Domniile, care formează a doua ceată de îngeri. Aceştia au misiunea să stăpânească întreg universul, 
planetele, stelele, vânturile, mările şi puterile întunericului, adică pe diavoli şi iadul. 

Urmează apoi Începătoriile, Arhanghelii şi Îngerii, care formează a treia ceată de îngeri şi au 
ca misiune că facă cunoscută oamenilor voia lui Dumnezeu. Deci, îngerii noştri păzitori sunt numărați 
în ceata a noua, ca cei mai apropiaţi de neamul omenesc. 


7. Ce ştim din Sfânta Scriptură şi de la Sfinţii Părinţi despre rai? 

Sfânta şi dumnezeiasca Scriptură ne vorbeşte despre rai, zicând: Și a sădit Dumnezeu rai în 
Eden, către răsărit, şi a pus acolo pe omul pe care l-a făcut. Și a făcut Dumnezeu să răsară din 
pământ tot pomul frumos la vedere şi bun la mâncare; şi pomul vieţii şi mijlocul raiului, precum şi 
pomul cunoştinţei binelui şi răului (Fac. 2, 8-9). 

Sfântul loan Damaschin zice aşa despre rai: „Pentru că Dumnezeu a vrut să facă pe om dintr- 
o fire văzută şi una nevăzută, după chipul şi asemănarea Sa (Fac. 1, 26), ca pe un înger şi stăpân al 
întregului pământ şi al celor ce sunt întru el, i-a zidit omului înainte un fel de palat împărătesc, în 
care, trăind va avea viaţă fericită. 

Acesta este raiul dumnezeiesc, plantat în Eden cu mâinile lui Dumnezeu, cămară a întregii 
bucurii şi veselii;, căci Eden înseamnă desfătare şi este situat în partea de răsărit, mai sus decât tot 
pământul. Are o climă temperată şi este luminat de un aer foarte fin şi curat, acoperit de plante veşnic 
înflorite, plin de miros de bună mireasmă, umplut de lumină, depăşind noţiunea oricărei frumuseți şi 
podoabe simţite; un ţinut cu adevărat dumnezeiesc şi o locuinţă vrednică de cel făcut după chipul şi 
asemănarea lui Dumnezeu. În el nu locuia nici o fiinţă raţională, ci numai omul, plăsmuirea mâinilor 
dumnezeieşti” (Sfântul loan Damaschin, Dogmatica, cap. 11, Despre paradis). 

Sfântul Vasile cel Mare, arătând din Sfânta Scriptură că raiul a fost zidit de Dumnezeu la 
răsărit, zice: „Şi a sădit Dumnezeu raiul în Eden, spre răsărit, şi a pus acolo pe omul pe care l-a 
plăsmuit. Să înţelegem, deci, ascultătorile, sădire vrednică lui Dumnezeu şi rai cuviincios iubirii de 
podoabă al unui Ziditor ca Acesta atât de mare”. 

Apoi, arătând că nu cu lemne de obşte a fost împotrivit raiul, zice acelaşi Sfânt Părinte: „Dacă 
cu lemnele cele de obşte ar fi fost plin raiul, s-ar fi cuprins cu adevărat întru facerea cea dintâi a 
sadurilor şi nimic cu ar fi fost trebuinţă de sădirea cea mai aleasă şi mai deosebită... Dar acum, mult 
mai deosebite şi cu chipul şi cu gusturile şi cu neamurile, sadurile cele din sine, care mai înainte 
răsăriseră din pământ, sunt felurile copacilor sădiţi de Dumnezeu în rai” (Hexaimeron). 

8. Unde este locul raiului şi al iadului şi care este originea lor? 

Cât priveşte locul raiului, Sfântul Vasile cel Mare nu arată locul geografic unde a fost anume. 
Ci zice doar atât: „Deci acolo a sădit Dumnezeu raiul unde nu era sila vânturilor, nu nepotrivire a 
celor patru stihii şi patru vremi ale anului, nu grindină, nu trăsnete care lovesc, nici înghețare de iarnă, 
nici umezeală de primăvară, nici înfocare de vară, nici uscăciune de toamnă... Acolo floarea nu puţină 
vreme străluceşte..., buna mireasmă este fără de saţ, frumoasa vopseală veşnic străluceşte... 

Acolo sunt neamuri şi feluri de păsări, care prin floarea aripilor şi prin dulcea viersuire a 
glasului, dulceaţă pre minunată adaugă celor ce se văd, încât să se ospăteze omul prin toate simţirile: 
pe unele văzându-le, pe altele auzindu-le, pe altele pipăindu-le, pe altele mirosindu-le şi din altele 
gustând”. (Hexaimeron, Cuvânt pentru rai). 

Despre rai, atât Sfânta Scriptură, cât şi dumnezeieştii Părinţi, ne arată că locul lui este la 
răsărit. Raiul se mai numeşte şi „Paradis”, care în limba persană înseamnă grădină plină de saduri şi 
flori. În limba ebraică raiul se zice „Pardos”. Teofilact al Bulgariei şi Sfântul Nicodim Aghioritul 
spun să nu se confunde raiul cu cerul, pentru că altul este cerul şi locul raiului. 

Iar despre iad ştim din dumnezeiasca Scriptură că este loc de chin (Matei 18, 8; 23, 33; Marcu 
9, 43; Luca 16, 23, 28). Ştim că în iad suferă trupul şi sufletul celor păcătoşi (Matei 5, 30; 18, 9). 
Ştim că în iad este pedeapsă veşnică (Dan. 12, 2; Matei 25, 46). Iadul are foc veşnic (Matei 18, 8), 
flacără veşnică; are râu de foc (Apoc. 20, 10; 19, 20); are foc nestins (Is. 66, 24; Marcu 9, 43); are 
foc mistuitor (Is. 33, 14); are gheena focului (Matei 5, 22; 10, 28; 18, 9); are tartar (II Petru 2, 4; 
Apoc. 20, 1); acolo este viermele, plângerea şi scrâşnirea dinţilor (Matei 13, 42; 51, 50), cum spune 
Domnul nostru lisus Hristos. 

Dumnezeiescul Părinte loan Gură de Aur, arătând cât de mult folos aduce omului cugetarea 
la iad, zice: „Dacă la gheenă totdeauna vom gândi, nu vom cădea degrabă în gheenă”. Şi iarăşi: lar 
aceea că S-a suit, ce înseamnă decât că S-a pogorât în porţile cele mai de jos ale pământului. Apoi 
zice: Cel ce S-a pogorât, Acela este Care S-a şi suit mai presus decăt toate cerurile, ca pe toate să 
le umple (Efes. 4, 9-10). 

Deci, iată mărturia Sfintei Scripturi despre locul iadului. Locul lui este în „părțile cele mai de 
Jos ale pământului”, adică adâncul cel nemăsurat al văzduhului. De aceea şi dumnezeiescul Părinte 
Ioan Damaschin, înțelegând acest lucru din Sfânta Scriptură, zice astfel în cântările sale: „Pogorâtu- 
Te-ai întru cele mai de jos ale pământului şi ai sfărâmat încuietorile cele veşnice, care ţineau pe cei 
legaţi, Hristoase, şi a treia zi, precum Iona din chit, ai înviat din mormânt” (Slujba Învierii, pesna a 
6-a). 
cerului se face prin pogorâre, după cum şi drumul iadului se face prin suire; şi măcar că cerul este 
deasupra creştetului nostru, iar iadul este sub picioarele noastre, cu toate şi să te pogori, pentru că 
este scris în Sfânta Scriptură: Tor cel ce se înalță pe sine, se va smeri, iar cel ce se smereşte pe sine 
se va înălța (Luca 14, 11)”. 

Cât priveşte originea raiului el a fost creat de Dumnezeu odată cu crearea primului om, căruia 
i-a fost încredinţat să-l lucreze şi să-l stăpânească. Iadul a fost creat de Dumnezeu pentru îngerii 
căzuţi, care s-au prefăcut în diavoli, înainte de crearea omului, adică în clipa când Lucifer a cugetat 
„să fie asemenea” cu Dumnezeu. Altceva este raiul şi altceva este Împărăţia Cerurilor. Raiul a fost 
destinat omului înainte de cădere, în care stau şi sufletele drepţilor până la judecata de apoi, fiind 
numit şi sânul lui Avraam, iar Împărăţia Cerurilor este locul unde se află scaunul şi slava Preasfintei 
Treimi şi unde vor intra sufletele drepţilor după judecata de apoi, fiind numită şi fericirea veşnică 
(Matei 25, 46). 


9. Care este numărul îngerilor căzuţi din cer, după Sfânta Scriptură şi Sfinţii Părinţi? 


In ce loc stau diavolii până la judecata viitoare şi de ce au voie să ispitească şi să piardă pe 
oameni. 

Dumnezeiasca Scriptură nu ne arată exact numărul îngerilor căzuţi din cer, ci numai ne spune 
că cei ce au căzut din cer împreună cu Lucifer au fost a treia parte din stelele cerului, adică din îngeri 
(Apoc. 12, 4, 9). Iar locuinţa îngerilor căzuţi este în văzduh, adică locul dintre cer şi pământ (Efes. 6, 
12). În alt loc spune că îngerii răi sunt aruncaţi în întuneric, adică departe de faţa lui Dumnezeu, până 
la judecata viitoare (Is. 14, 12, 15; II Petru 2, 4; Iuda 1, 6; Luca 8, 31). 

Creştinii, toţi oamenii drepţi ai lui Dumnezeu, sunt ispitiţi şi supăraţi de diavoli cu îngăduinţa 
şi voia lui Dumnezeu, pentru a nu se mândri, pentru a li se încerca credinţa şi pentru a-şi pune toată 
nădejdea lor numai în Dumnezeu (II Cor. 12, 7; I Petru 1, 6-7). 

De asemenea, creştinii sunt ispitiţi de diavol pentru încercarea dragostei lor faţă de Dumnezeu 
(Deut. 13, 3), pentru încercarea supunerii oamenilor faţă de Dumnezeu (Deut. 8, 2), pentru a se alege 
cei buni de cei răi şi a se învrednici de mai multă plată. Ispitele diavolului, însă, nu întrec niciodată 
puterile noastre, căci Dumnezeu nu îngăduie să fim ispitiți mai presus de puterile noastre (| Cor. 10, 
13; II Petru 2, 9; Apoc. 3, 10). 


10. Din ce cauză a căzut omul din rai? Din mândrie, din neascultare sau din amăgirea 
diavolului? 

A căzut din toate aceste pricini. Şi din mândrie, căci a dorit să fie asemenea Ziditorului său; 
şi din lăcomie, pentru că a mâncat din pomul oprit; şi din neascultare şi din zavistia şi din amăgirea 
diavolului (Sf. Maxim Mărturisitorul, Filocalia, vol. III, Sibiu, 1948, pag. 153; Fac. 3, 1-17; II Cor. 
11, 3; 1 Cor. 7, 5; Matei 4, 1; 1 Tes. 3,5). 


11. Ce s-ar fi întâmplat cu Adam dacă nu mânca din pomul cunoștinței binelui şi răului, 
ci mânca din pomul vieţii? 

Dacă Adam ar fi mâncat din pomul vieţii, atunci şi pedeapsa lui ar fi fost fără de sfârşit,adică 
nu ar mai fi murit, ca prin moarte să 1 se ierte păcatul, ci ar fi fost aruncat în adâncul iadului, împreună 
cu diavolul, fără nici o speranţă de iertare şi răscumpărare (Dogmatica Sfântului loan Damaschin, 
cap. 11). 


12. Cum s-ar fi înmulţit neamul omenesc şi ce soartă ar fi avut dacă nu greşea Adam în 
rai? 

Sfântul Maxim Mărturisitorul spune că „scopul de mai înainte al lui Dumnezeu a fost să nu 
ne naştem prin legătura nunţii, din stricăciune”. Dar călcarea poruncii a făcut ca oamenii să se 
înmulțească prin nuntă, întrucât Adam a nesocotit legea dată de Dumnezeu. 

Deci, toţi cei ce se nasc din Adam se zămislesc întru fărădelegi, căzând sub osânda 
protopărintelui. Aceasta o spune proorocul David, zicând: în păcate m-a născut maica mea (Ps. 50, 
6). Deci, Eva, mama nostră a tuturor, a născut din păcat, adică din plăcere. De aceea, şi noi, căzând 
sub osânda maicii noastre Eva, zicem că ne naştem în păcat (Filocalia, vol. II, Sibiu, 1948, pag. 210). 

Unii Sfinți Părinţi afirmă că, dacă Adam nu ar fi greşit, neamul omenesc s-ar fi înmulţit prin 
cuvânt. În această privinţă spune Sfântul Vasile cel Mare: „Ce zice, omule? Este oare vreun lucru cu 
neputinţă la Dumnezeu? Oare Dumnezeu, Care înmulţeşte neamul multor păsări fără împreunare, nu 
putea face acest lucru cu neamul omenesc?” (Hexaimeron, Cuv. 8). 

Iar dacă întrebi ce soartă ar fi avut Adam dacă nu greşea în rai, la aceasta zic că: „Dumnezeu 
l-a făcut pe om pentru ca să se împărtăşească de bucuria de a fi în preajma lui Dumnezeu şi de 
fericirea de a-L cunoaşte, de a-L slăvi pe Dumnezeu”. EI este încununarea întregii zidiri, este o lume 
mică, cum spun Sfinţii Părinți. Prin trupul său, omul face legătură cu lumea văzută, iar prin suflet el 
face legătură cu Dumnezeu. Omul a fost făcut să fie făptură aleasă a slavei dumnezeieşti. Rostul său 
în rai era să împlinească porunca lui Dumnezeu şi să lucreze prin harul Duhului Sfânt la desăvârşirea 
sa, ajungând prin participare să fie după chipul şi asemănarea lui Dumnezeu (Învățătura de Credinţă 
Ortodoxă, 1952, pag. 71-73). 

13. Cum se cuvine să trăim noi pe pământ, pentru a răscumpăra păcatul strămoşesc al 
lui Adam făcut în rai? 

Mai întâi trebuie să ne botezăm în numele Preasfintei Treimi, deoarece Sfântul Botez deschide 
împărăţia cerurilor, după cuvântul Sfintei Evenghelii, care zice: De nu se va naşte cineva din apă şi 
din Duh, nu poate să intre în Împărăţia lui Dumnezeu (loan 3, 5). 

După Botez avem datoria să ne păzim de păcate şi să luptăm împotriva lor, fiind ajutaţi de 
harul lui Dumnezeu cel primit la Sfântul Botez. „Prin Botez ne-a scos cu sila din robie, desființind 
păcatul prin cruce, şi ne-a dat poruncile libertăţii; dar a urma sau nu poruncilor, a lăsat la voia noastră 
liberă. Deci, chiar de la Sfântul Botez, după harul lui Hristos, ni s-a dăruit harul desăvârşit al lui 
Dumnezeu, spre împlinirea tuturor poruncilor. 

Dar pe urmă, tot cel ce l-a primit în chip tainic, dar nu împlineşte poruncile, pe măsura 
împlinirii este luat în stăpânire de păcat, care nu este al lui Adam, ci al aceluia ce a nesocotit 
poruncile, întrucât, luând puterea lucrării, nu a săvârşit lucrul” (Filocalia, vol, I, Sfântul Marcu 
Ascetul, Sibiu, 1946, pag. 278). „Căci în măsura în care, crezând, lucrăm poruncile, în aceaşi măsură 
lucrează şi Duhul Sfânt în noi, roadele Sale” (Ibid., pag. 290). 


14. Care este cea dintâi lege dată omului în rai? 
După cuvântul Sfântului Isaac Sirul, cea dintâi lege dată de Dumnezeu omului în rai este legea 
firească, adică vederea şi înţelegerea zidirilor lui Dumnezeu (Filocalia, vol. X, Cuv. 5). 


15. Spuneţi-ne câteva cuvinte despre patriarhul Avraam şi urmaşii lui. Cum a ajuns el 
„părinte al multor neamuri”? 

Avraam a fost al unsprezecelea patriarh de la Sem, fiul lui Noe. EI a avut trei femei, prin 
pronia lu Dumnezeu, care prin ele să unească toate cele trei grupe de popoare care se trag din seminţia 
lui Noe. 

Astfel, prin Sarra, care era din neamul lui Sem, se trage seminţia evreilor, adică semiţii. Din 
Hetoria, care este din neamul lui lafet, al doilea fiu al lui Noe, se trag popoarele Asiei şi Europei, 
adică iafetiţii. Iar din a treia femeie, Agar slujnica, care este din neamul lui Ham, al treilea fiu al lui 
Noe, se trage seminţia agarenilor sau arabilor, numiţi şi hamiţi. 

Deci, prin cele trei femei, Avraam a devenit părinte al tuturor semințiilor pământului, adică 
al semiţilor (evreilor), al iafetiţilor, adică al creştinilor (indo-europenilor), şi al hamiţilor, adică al 
arabilor. Când toate aceste trei semințţii vor crede în Hristos, atunci se vor unii toate popoarele şi „va 
fi o turmă şi un păstor”. 

Noi, creştinii, suntem fiii lui Avraam prin credinţa lui Isaac, care simboliza jertfa lui Hristos, 
şi prin femeia lui, Heturia. Semeţii sunt fiii lui Avraam prin Sarra, iar hameţii (arabii) sunt fiii lui 
Avraam, prin Agar slujnica. Dar noi, creştinii, suntem fiii lui Dumnezeu prin credinţa în Iisus Hristos, 
care este mult mai de preţ decât a fi fiul lui Avraam prin sânge, cum sunt evreii şi arabii. 


16. Spuneţi-ne ceva şi despre Noe şi urmașii lui. 

Noe este al doilea Adam al omenirii, pentru că el singur cu încă şapte suflete au fost scăpaţi 
de Dumnezeu cu viaţă în vremea potopului. El a avut trei fii: Sem, Ham şi lafet. Pe Sem l-a 
binecuvântat tatăl său, Noe, zicând: Binecuvântat să fie Domnul Dumnezeul lui Sem, iar Canaan (fiul 
lui Ham) să-i fie rob. Pe Iafet, de asemenea, l-a binecuvântat, zicând: Să împlinească Dumnezeu pe 
lafet; iar pe Ham l-a blestemat, pentru că a văzut goliciunea tatălui său, zicând: Blestemat să fie 
Canaan! Rodul robilor să fie la fraţii săi (Fac. 9, 25-27). 

Datorită păcatelor lui Sem, pământul Palestinei a fost mai târziu ocupat de popoarele 
canaaneice, care se trag din Ham. De aceea a fost chemat Avraam din ţara Ur în Canaan ca să 
moştenească pământul stămoşului său, Sem. Pentru aceea şi Moise a întors poporul ales din Egipt în 
pământul făgăduinţei, adică în ţara Canaanului, care este dat lor de Dumnezeu după potop. 

Dar, după cum ştim din Vechiul Testament, evreii au biruit aproape toate popoarele 


172 


canaaneice din Palestina, „afară de cinci cetăţi” pe care Dumnezeu nu le-a dat în mâinile evreilor, 
pentru ca prin aceste popoare păgâne să-i smerească pe evrei când vor greşi înaintea lui Dumnezeu. 

Deci, ori de câte ori evreii supărau pe Dumnezeu, El îi lăsa să cadă în mâinile celor cinci 
popoare păgâne, printre care au fost şi filistenii. Sfinţii Părinţi spun că Dumnezeu face tot aşa şi cu 
creştinii şi chiar cu bărbaţii sfinţi. Le lasă unele slăbiciuni şi patimi fireşti nebiruite de ei, precum 
mânia, somnul, foamea, lenevia, gândurile, imaginaţia, ispitele trupeşti, cu scopul să-i smerească, ca 
să nu cadă în păcatul mândriei. La sfârşitul vieţii, însă, Dumnezeu le ridică aceste patimi şi prin mila 
Lui se mântuiesc. Căci fără mila Lui nici sfinţii nu se pot mântui, după cuvântul care zice: În dar 
sunteți mântuiți. 


CONVORBIREA A DOUA 


DESPRE CREDINŢĂ, NĂDEJDE, DRAGOSTE ȘI HAR 


17. Credinţa în Dumnezeu este înnăscută în om sau este dar al lui Dumnezeu? 

Credinţa este un dar al lui Dumnezeu (Rom. 12, 3; Efes. 2, 8; Filip. 1, 29; II Petru 1,1). 
Credinţa este un lucru al lui Dumnezeu (Fapte 11, 21; 1 Cor. 2, 5; Efes. 1, 19; Col. 2, 12; Il Tes. 1, 
11; 1 Tim. 1, 14). Credinţa este un dar al Sfântului Duh (1 Cor. 12, 9; Gal. 5, 22). 

Credinţa în Dumnezeu aparține şi voinţei omului (Matei 8, 13; 9, 22; Marcu 5, 34; 10, 52; 
Luca 7, 50; 17, 19, 18, 42). Credinţa creşte şi se dezvoltă prin voia omului, „prin colaborarea şi 
conlucrarea noastră cu Dumnezeu” (Teologia Morală, vol. II, Bucureşti 1981, pag. 95). 


18. Necredinţa în Dumnezeu se datorează lipsei harului Sfântului Duh sau lipsei 
sentimentului religios din inima omului? Adică necredinţa declarată este un act liber al voinţei 
omului sau se datorează incapacității sale de a crede şi lipsei de educaţie religioasă? 

Necredinţa îi vine omului mai mult din voia lui liberă de a se lega pe sine de lucrurile cele 
deşarte şi trecătoare ale veacului de acum (Sfântul Efrem Sirul, Cuvânt pentru ca să fie omul 
desăvârşit, tomul III, Mănăstirea Neamţ, 1823, pag. 243). 

Iarăşi, necredinţa îi vine omului din inimă necuvincioasă (Evrei 3, 12); din inimă împietrită 
(Marcu 16, 44); din cauza abaterii de la adevărul relevant (loan 8, 44-46); din orbirea trimisă de la 
Dumnezeu (loan 12, 39-39); din orbirea trimisă asupra lui de la diavolul (II, Cor. 4, 4), care fură 
cuvântul (Luca 8, 12); precum şi din căutarea slavei omeneşti (loan 5, 14). 

Necredinţa este un act liber al omului, prin care el nu voieşte să creadă în Dumnezeu (Luca 
16, 23; loan 19, 9-10); în făgăduinţele Lui şi în minunile Lui (loan 12, 37; Ps. 77, 36; Num. 14, 11). 


19. Care sunt mijlocele duhovniceşti cele mai bune pentru a convinge şi păstra credinţa 
în Dumnezeu: catehizarea, citirea Sfintei Scripturi, rugăciunea, minunile, milostenia, predica 
sau exemplul personal? 

Primul mijloc de a convinge pe cineva să creadă în Dumnezeu este predica, deoarece credinţa 
vine prin auz, iar auzul vine prin vestirea cuvântului lui Dumnezeu (Rom. 10, 17). Căci, vor crede, 
de nu vor auzi (loan 1, 7; Fapte 8, 12, 14, 17; Rom. 1, 5; 10, 8; 16, 26; Efes. 1, 13; II Tes. 1, 10)? 

Al doilea mijloc este citirea Sfintei Scripturi, după mărturia care zice: Jar acestea s-au scris 
ca să credeţi că lisus Hristos, Fiul lui Dumnezeu Celui viu şi, crezând, să aveți viaţă întru numele 
Lui (loan 20, 31; Il Tim. 3, 15; Lloan 4, 13). 

Al treilea mijloc de a convinge la credinţa în Hristos sunt minunile lui Dumnezeu (loan 6, 
30; 7, 31; 11, 23-25; 20, 30-31). 

Al patrulea mijloc de a convinge pe cineva la dreapta credință în Dumnezeu este privirea 
zidirilor lui Dumnezeu cu înţelegere, după cea scrisă: Cele nevăzute ale lui Dumnezeu se văd de la 
facerea lumii, înțelegându-se din făpturi, adică veşnica Lui putere şi dumnezeire, aşa ca să fie ei 

fără de cuvânt de apărare (Rom. 1, 20). 

De aceea şi Sfântul Dionisie Areopagitul numeşte adevărata teologie, privirea duhovniceştilor 
cuvinte celor din zidire, prin care, din acestea de jos, ne suim către cele de sus, adică, din cele 
pricinuite, ne suim către Pricinuitorul. Şi aşa, prin zidire, ca printr-o oglindă, privim pe Ziditorul şi 
Îl lăudăm pe EI şi Îl numim că este Dumnezeu, după purtătorul de Dumnezeu Maxim Mărturisitorul. 
Şi toate se zic şi sunt dumnezeiasca voinţă, ca Cel ce este pricinuitor a toate, după teologia 
adeveritoare, pozitivă, şi nimic din toate nu este mai presus de Fiinţă, după teologia tăgăduitoare, 
negativă. 

Zice, încă, cu împreună-glăsuire şi dumnezeiescul Dionisie, că: „Dumnezeu şi din toate cele 
ce sunt se laudă, după asemănarea tuturor, al cărora este pricinuitor. Şi este, iarăşi, preadumnezeiască 
conştinţă a lui Dumnezeu, ceea ce prin necunoştință se cunoaşte, după unirea cea mai presus de 
minte”. Şi iarăşi: „Dumnezeu întru toate este şi întru nimenea, nimic. Şi dintru toate, tuturor se 
cunoaşte, iar din nimic nimănui”. Vezi pe larg despre aceste lucruri la Sfântul Nicodim Aghioritul, 
în Paza celor cinci simţiri, Mănăstirea Neamţ, 1826, Cap. IV, pag. 345-376. 

Şi Marele Vasile zice că: „Toată zidirea lui Dumnezeu este şcoala sufletelor celor 
cuvântătoare şi loc de învăţătură a cunoştinţei lui Dumnezeu, prin cele văzute şi simţite dând 
povăţuire minţii către privirea celor nevăzute”. (Hexaimeron, Voroava I,fila III, Bucureşti, 1826). 

AI cincilea mijloc de a convinge pe cineva la credinţa în Dumnezeu, este predica prin pilda 
vieţii, prin exemplul personal, adică prin trăirea după voia lui Dumnezeu şi dovedirea prin lucru a 
celor ce învaţă cineva. De aceea, a zis unul din Sfinţii Părinţi: „Taci tu şi lasă să vorbească lucrurile 
tale”. 

Şi iarăşi: „Mustră prin puterea faptelor celor bune ale tale, pe cei ce împreună ţie dogmatisesc 
ție, iar nu prin plăcerea grăirii cu cuvintele tale” (Filocalia, vol. X, Cuv. 23). 

De aceea şi marele Apostol Pavel îndeamnă pe ucenicul său, Timotei, ca întru toate să se facă 
pildă credincioşilor, cu cuvântul, cu purtarea, cu dragostea, cu duhul, cu credinţa şi cu curăţia (| 
Tim. 4, 12). La fel şi pe efeseni îi învaţă să se poarte ca fii ai luminii (Efes. 5, 8-10). Iar colosenilor 
le scrie aşa: Umblaţi cu înțelepciune faţă de cei ce sunt afară (din Biserică) şi răscumpărați vremea. 
Vorbirea voastră să fie totdeauna plăcută, dreasă cu sare, ca să ştiţi cum trebuie să răspundeţi 
fiecăruia (Col. 4, 5-6). 


20. Cum se cuvine a se purta creştinii faţă de necreştini şi de necredincioşi? Au voie să 
locuiască la un loc sau să se căsătorească între ei? 

Faţă de necreştini trebuie să ne purtăm cu dragoste şi cu blândeţe, căci prin aceste două mari 
virtuţi pe mulţi îi aducem la Hristos, după mărturia Sfântului Efrem Sirul, care zice: „Chipul de a 
aduce pe toţi la Hristos, este numai al dragostei şi al blândeţii (Cuvânt pentru dragoste, Tomul III, 
pag. 31-37). 

Şi Sfântul Macarie cel Mare, numai cu câteva cuvinte vorbite cu dragoste şi cu blândeţe, a 
întors la credinţa în Hristos pe un slujitor idolesc, pe care, apoi, şi călugăr şi ucenic al său l-a făcut 
(Pateric, Cuv. 37, Râmnicu Vâlcea, 1930, pag 141). 

Cât priveşte pe eretici avem mărturia dumnezeiescului Apostol Pavel care ne spune: De omul 
eretic după prima şi a doua sfătuire, depărtează-te (Tit 3, 10). Ereticii sunt vrăjmaşi ai adevărului şi 
ai lui Dumnezeu (Ps. 36, 20). Ereticii sunt fu ai celui viclean (Matei 13, 38), în care nu ne putem 
încrede (loan 2, 24). 

Ereticii, fiind vrăjmaşi ai lui Dumnezeu (Ps. 36, 20 şi 91, 9) nu avem voie să-i iubim ca pe 
creştini, că ei sunt fii ai diavolului, pui de viperă (Matei 3, 7; 12, 34; 23, 33; Luca 3, 7). Cu ereticii 
nici nu avem voie să rugăm (canonul 10 şi 64 apostolic). Păcatul lor este împotriva Duhului Sfânt, 
care nu are iertare nici în veacul de acum, nici în cel viitor (Matei 12, 31-32; Marcu 3, 29; Luca 12, 
10). 

Pe eretici şi sectanţi nici în casă nu avem voie să-i primim, nici „bună ziua” să le zicem (II 
Ioan 1, 10-11; Sfântul Efrem Sirul, Tomul III, pag. 156). 

Cât priveşte căsătoria unui creştin ortodox cu o femeie eretică sau invers, nu se poate, 
deoarece nu se poate împreuna lupul cu oaia, spre naşterea de fii (Pravila Bisericească, Nicodim 
Sachelarie, pag. 91, manuscris). 

Iar dacă doi soţi înainte de a se face creştini s-au căsătorit legal, apoi dacă unul din ei s-ar 
converti la adevărata credinţă ortodoxă, iar celălalt va rămâne în necredinţă, dar ar dori să trăiască 
mai departe cu soţul dreptcredincios, unul ca acela, după zisa Apostolului, să nu se departă, fiindcă 
bărbatul necredincios se sfințeşte prin femeia credincioasă şi femeia necredincioasă se sfinţeşte prin 
bărbatul credincios (1 Cor. 7, 12-14; Sinodul VI Ecumenic, Canonul 72). 


21. Cum se cuvine a se purta creştinii ortodocşi faţă de creştinii de altă confesiune? 

Cu cei de altă religie, dacă nu ne provoacă la discuţii despre credinţa noastră cea dreaptă, 
trebuie să ne purtăm cu dragoste şi milă şi să-i ajutăm la nevoile lor, după pilda dată nouă de 
Mântuitorul nostru lisus Hristos cu samarineanul cel milostiv (Luca 10, 37; Matei 7, 12). 

Iar dacă voiesc a ne ataca credinţa noastră cea sfântă sau Sfânta Tradiţie a Bisericii Ortodoxe, 
atunci „trebuie să o apărăm cu toată puterea până la moarte” (Războiul nevăzut, cap. XIX, de Sfântul 
Nicodim Aghioritul). Fiindcă se cade pe aproapele a-l iubi cu hotar, ca pe noi înşine, iar pe 
Dumnezeu, fără de margine. Nu cumva, socotind noi că iubim pe aproapele, să ne lăsăm călcaţi de 
cei străini de dreapta credinţă în Hristos, care voiesc a ne depărta pe noi de la Ortodoxie şi a ne 
impune credinţa lor cea strâmbă şi ereticească. 

Se cade, aşadar, oricărui preot ortodox şi oricărui creştin al Bisericii noastre dreptmăritoare, 
să fie bun ostaş al lui Hristos cu toată evlavia şi cu mânie bărbătească şi tare să apere prin cuvânt şi 
prin scris adevărul dreptei noastre credinţe. 

Nu se cade a fi blând acolo unde nu trebuie a te purta cu blândeţe. Că auzi ce zice proorocul: 
Acolo cel blând să fie războinic (oil 3, 10). Acelaşi lucru ne învaţă şi Sfântul Pimen cel Mare, zicând: 
„Se cade nouă a răbda toate, măcar de ne-ar scoate cineva şi ochii sau ne-ar tăia mâna noastră cea 
dreaptă, iar dacă cineva voieşte a ne depărta şi a ne despărți pe noi de Dumnezeu, atunci să ne 
mâniem” (Pateric, Cuv. 118). 

Şi iarăşi zice: „Întâia oară fugi, a doua oară fugi, a treia oară fă-te sabie cu cel ce vrea să te 
despartă pe tine de dreapta credinţă”. 


22. Care este poziţia evanghelică a Bisericii Ortodoxe faţă de oameni în general? 

Biserica noastră Ortodoxă, având în vedere învățătura marelui Apostol Pavel, care zice: Vă 
îndemn, înainte de toate, să faceţi cereri, rugăciuni, mijlociri şi mulțumiri pentru toți oamenii (| Tim. 
2, 1-2), face rugăciuni pentru cei mai sus pomeniţi, pentru conducători, pentru necreştini, pentru 
necredincioşi şi cei de alte religii, dar numai în chip sobornicesc, nepomenindu-i pe nume, deoarece 
unii ca aceştia nu au împărtăşire cu noi. 

De exemplu, când auzim la Sfânta Liturghie pe preot zicând: „Să le descopere lor Evanghelia 
dreptăţii, să-i înveţe pe dânşii cu Sfânta Sa Sobornicească şi Apostolească Biserică”, sau când zicem: 
„Pentru pacea a toată lumea...” şi celelalte, atunci Biserica noastră dreptmăritoare se roagă în chip 
sobornicesc, cum am zis, pentru toţi oamenii, dar nu nominal, ci numai în general. 

A ne ruga împreună cu ei ne opresc dumnezeieştile canoane (Apostolic 9, 10, 45, 64; 
Laodiceea 6, 7,33; vezi şi la Sfântul Simeon Tesaloniceanul, întrebarea 47, pag. 490). 

Biserica Ortodoxă, faţă de toate confesiunile creştine, față de popoarele păgâne, precum şi 
faţă de necredincioşi, păstrează învăţătura Mântuitorului de a socoti pe toţi oamenii aproapele nostru 
(Matei 22, 39) şi a urma cele zise: Ce voiți să vă facă vouă oamenii, faceţi şi voi lor asemenea (Matei 
7, 12). 

Cât priveşte credinţa lor, nu putem avea împărtăşire cu ei nici în rugăciune, nici în celelalte 
Taine ale Bisericii lui Hristos, până nu vin la dreapta credinţă (Canoanele 10-11 Apostolic). Iar cât 
priveşte păcatele lor, nu avem voie a-i urî pe ei, ci pe diavolul prin care au căzut, după cum zice 
Sfântul Efrem Sirul: „lubeşte pe cei păcătoşi, dar urăşte faptele lor şi nu-i dispreţui pentru aceste 

fapte” (Filocalia, vol. X, Bucureşti, 1981, Cuv. 5, pag. 57). Cu alte cuvinte, a urî boala, iar nu pe 
bolnav. 

Cât despre secte şi orice fel de erezii, nu avem voie nici a ne ruga împreună, nici a mânca cu 
ei, nici în casă a-i primi, ca nu cumva de lucrurile cele rele ale lor şi de ereziile lor să ne împărtăşim 
(I loan 1, 10-11; Sfântul Efrem Sirul, Tomul III, pag. 156; Sin. II Ecumenic, canon 5; Sin. III 
Ecumenic, canon 7; Sin. VI Ecumenic, canon | şi 2 etc). 


23. Din punct de vedere al credinţei în Dumnezeu, în câte feluri se împart oamenii pe 
pământ? 

Din punct de vedere al credinţei în Dumnezeu, oamenii de pe pământ se împart în trei grupe: 
creştini, care cred în Hristos; necreştini (păgâni), care nu cred în Evanghelia lui Hristos, ci în anumiţi 
oameni zeificaţi, precum Brahma, Buda, Confucius, Mahomed etc; şi a treia grupă, ateii, care nu cred 
în nici o divinitate. 

Necreştinii se împart şi ei în trei grupe: monoteişti evrei şi mahomedani; dualişti, care cred 
în două principii, al binelui şi al răului; şi politeişti, care cred în mai mulţi idoli sau zei mincinoşi. 

Creştinii se împart la rândul lor în trei mari confesiuni şi Biserici: ortodocşi, catolici şi 
protestanți. Din protestanți s-au format mai multe ramuri ca: protestanți de Confesiune Augustană 
(luteranii), reformaţi, anglicani, metodişti, prezbiterieni şi grupări sectante neoprotestante de toate 
nuanțele. 


24. Care din aceste categori de creştini care au harul mântuirii? 

Biserica noastă Ortodoxă învaţă că harul este dat tuturor oamenilor (Tit 2, 11), deoarece 
Dumnezeu voieşte ca toți oamenii să se mântuiască şi la cunoştinţa adevărului să vină (| Tim. 2, 4). 
Dar harul nu sileşte pe nimeni. Oamenii au libertatea să-l primească şi să conlucreze cu el sau să-l 
respingă. Cei dintâi se mântuiesc, cei din urmă nu (Învățătura de Credinţă Ortodoxă, cap. 2244, 
Bucureşti, 1952, pag. 145). Biserica Ortodoxă, fund Biserică apostolică întrucât păstrează dreapta 
credinţă neschimbată, are integral harul mântuirii. 


25. Cum se vor mântui creştinii care nu au credinţa cea adevărată? 

Numai creştinii care slujesc lui Dumnezeu întru adevăr, aceia se vor mântui, după cum spune 
Duhul Sfânt: Aproape este Domnul de toți cei ce-L cheamă pe EI întru adevăr (Ps. 144, 18). 

Despre oameni care nu au primit dreapta credinţă în Dumnezeu, nu putem zice că se 
mântuiesc, deoarece Apostolul Pavel ne învaţă: Un Domn, o credinţă şi un botez (Efes. 4, 5; 1 Cor. 
12, 12). Şi iarăşi: Pace peste cei ce vor umbla cu dreptarul (dreapta credinţă) acesta (Gal. 6, 16) şi 
în alt loc: Cine nu se luptă după lege, nu se încununează (II Tim. 2, 5). 


26. Care este cea mai scurtă definiţie a credinţei? Dar a nădejdii? 

Cea mai scurtă definiţie a credinţei este cuvântul „Cred”. Când zici cuvântul „cred” înseamnă 
că primeşti şi mărturiseşti ceea ce învaţă Biserica despre Dumnezeu (Învățătura de Credinţă 
Ortodoxă, Bucureşti, 1952, pag. 51). lar cea mai scurtă definiție a nădejdii este „Aşteptarea cu 
încredere a bunătăţilor făgăduite de Dumnezeu” (ldem, pag. 222). 


27. Ce fapte bune sporesc credinţa noastră în Dumnezeu? Îndoiala în credinţă este 
păcat? Cum poate fi alungată îndoiala din inima omului? 

Credinţa creşte, sporeşte şi se întăreşte prin ispite, necazuri şi scârbe (I Petru 1, 6-7; Iacob 1, 
3). Credinţa se înmulţeşte, sporeşte şi se întăreşte prin rugăciune (Marcu 9, 24; Luca 17, 15). Îndoiala 
în credinţă este păcat şi ea vine omului din împuţinarea credinţei (Marcu 8, 26; Luca 8, 24-25; Iacob 
1,6). 

Îndoiala se alungă din inima omului prin credință, rugăciune şi lăsarea în voia lui Dumnezeu 
(Matei 26, 38-41). Îndoiala şi împuţinarea de suflet se face uneori prin slobozirea lui Dumnezeu 

(Filocalia, vol. X, Cuv. 46, Bucureşti, 1981, pag. 240), pentru unele păcate şi mai ales pentru a ne 
smeri şi a cere mai mult ajutor Lui. 


28. Nădejdea creştină se naşte din credinţă sau din toate faptele bune? 
Nădejdea creştină se naşte din credinţă (Gal. 5, 5; Evrei 10, 23; Învățătura de Credinţă 
Ortodoxă, Bucureşti, 1952, pag. 223-224), nădejdea se naşte şi din răbdarea (Rom. 5, 4). 


29. Cum putem să sporim în inima noastră nădejdea mântuirii? 

Putem spori în inima noastră nădejdea mântuirii prin credinţă cea lucrătoare, adică prin 
credinţa ce lucrează faptele bune prin dragostea (Gal. 5, 5-6; 1 Tes. 1-3; 1 Tim. 1, 14; Il Tim. 1, 13; 
loan 2, 23; Tit. 3, 15; Filim. 1, 5). 

Această credinţă lucrătoare prin dragoste o are cel ce se sileşte a lucra în toată vremea faptele 
cele bune. „Cine nădăjduieşte mântuirea fără a face fapte bune după a sa putere, unul ca acela are o 
nădejde nebună” (Filocalia, vol. X, Cuv. 22, Bucureşti, 1981, pag. 117-121). Şi în alt loc zice: Fă 
binele şi nădăjduieşte în Dumnezeu (Ps. 36, 3). 


30. Cum trebuie să înţelegem cuvântul din Sfânta Scriptură, care zice: „Blestemat este 
cel ce-şi pune nădejdea în om” (ler. 17, 5)? 

În vremea mântuirii, a dobândirii vieţii veşnice, nădejdea noastră trebuie s-o punem numai în 
Dumnezeu (Ps. 2, 12; 5, 11; 117, 8-9). Nădejdea nu trebuie pusă în om (Ps. 145, 3; Is. 2, 22). Nădejdea 
celui credincios nu trebuie pusă în trup (Filip. 3, 4); nici în noi înşine (II Cor. 1, 9). Nu trebuie sa 
nădăjduim în dreptatea noastră (Luca 18, 19). 

Omul se aseamănă cu iarba (Ps. 102, 15), cu floarea câmpului, cu umbra, cu trestia cea frântă 
de vânt, cu pânza păianjenului (Is. 36, 6; lov 18, 19). 

Deci este blestemat omul care nădăjduieşte în om, căci unul ca acela nădăjduieşte în zidirea 
lui Dumnezeu cea prea mică şi slabă şi nu în Dumnezeul puterilor. Cine nădăjduieşte în Dumnezeu 
este iubit de Dumnezeu (Ps. 146, 11), iar cine nădăjduieşte în om, nădăjduieşte în deşertăciune, 
deoarece omul deşertăciunii s-a asemănat şi zilele lui ca umbra trec (Ps. 101, 12; 143, 4; Eccl. 6, 16; 
8, 13). 

Blestemat este omul care lasă pe Ziditorul său şi nădăjduieşte în cele deşarte şi stricăcioase şi 
în om, care este rob al păcatelor (loan 8, 34; Rom. 1, 24; 3, 9; 7, 5; 14; 23; Efes. 2, 3). 


31. Ce este deznădejdea şi care sunt urmările ei în viaţa omului? 

Deznădejdea este pierderea încrederii în bunătatea şi milostivirea lui Dumnezeu. Ea este păcat 
împotriva Duhului Sfânt. Deznădejdea este a unsprezecea treaptă a păcatului, după învăţătura 
Sfântului Nicodim Aghioritul. Urmările deznădejdii duc pe om la a douăsprezecea treaptă a păcatului, 
care este sinuciderea, asemenea lui luda. 


32. De ce îşi pierd unii oameni nădejdea mântuirii şi ajung la sinucidere? 
Omul ajunge la sinucidere mai ales din cauza necredinţei, a mândriei, a deznădejdii, a fricii, 
a răzbunării şi a lipsei unui duhovnic bun. 


33. Cum trebuie combătute păcatele deznădejdii şi ale sinuciderii? Ce ne învată Sfinţii 
Părinţi în această privinţă? Pot fi pomeniţi la sfintele slujbe asemenea oameni? 

Păcatul deznădejdii şi gândul sinuciderii se vindecă prin rugăciunea cea stăruitoare (Iacob 5, 
13; Iuda 20). Orice rugăciune stăruitoare este „lecuirea deznădejdii şi întărirea nădejdii” (Filocalia, 
vol. IX, Sfântul loan Scărarul, Cuv. 28). larăşi, omul se întăreşte împotriva deznădejdii prin 
spovedanie şi împărtăşirea cu Sfintele şi dumnezeieşti Taine; cei sinucişi nu pot fi pomeniţi la nici 
un fel de rugăciune, nici acasă, nici la Sfânta Biserică, afară de cazul când au fost demenţi, bolnavi 
grav de nervi (Pravila Bisericească de Protos. Nicodim Sachelarie, manuscris, pag. 291- 292). 

34. Ce este dragostea creştină, în câte părţi se împarte şi cum se naşte ea în inima 
credinciosului? 

Dragostea în înţeles larg, este năzuinţa omului spre tot ce este bun şi frumos, spre tot ce este 
vrednic de dorit. Dragostea creştină este puterea dumnezeiască în inima credinciosului prin Taina 
Sfântului Botez, prin care aceasta are năzuinţă adâncă şi curată către Dumnezeu, bunul său cel mai 
de preţ şi doreşte din toate puterile sufletului unirea cu EI şi împlinirea voinţei Lui, jertfind în caz de 
nevoie orice bun pământesc (Învățătura de Credinţă Ortodoxă, Bucureşti, 1952, pag. 394). 

Dragostea dumnezeiască se împarte în două trepte şi anume: O dragoste care se câştigă prin 
toate faptele bune, mai ales prin rugăciunea curată a inimii, iar a doua este dragostea ca energie divină 
necreată, ca dar de sus (Pr. Prof. Dr. Dumitru Stăniloae, Teologia Morală, vol. III, Bucureşti, 1981, 
pag. 254). 


35. Ce fapte bune sporesc dragostea creştină şi ce păcate o împuţinează mai mult? 

Toate faptele cele bune ajută pe om să sporească în dumnezeiasca dragoste, dar mai 
mult decât toate, rugăciunea cea curată. Căci prin aceasta „strigând omul către Dumnezeu, iese 
afară din toate cele ce sunt” (Sfântul Maxim Mărturisitorul, Filocalia, vol. II, Sibiu, 1947, pag. 39; 
Sfântul Isaac Sirul, Cuv. 35 etc.). Cel mai mare păcat care împuţinează şi izgoneşte de la noi dragostea 
cea dumnezeiască este ura „care este egală cu uciderea de om” (Fac. 27, 41; I loan 3, 15; 4, 20). Apoi 
iubirea de sine, mândria şi zgârcenia. 


36. Care sunt fiicele dragostei creştine? 
Fiicele dragostei creştine sunt toate faptele bune, începând cu sfânta rugăciune. Rugăciunea 
este şi mamă şi fiică a iubirii. 


37. Prin ce se dovedeşte dragostea creştină? 

Dragostea creştină, atât dragostea de Dumnezeu, cât şi cea către aproapele, se dovedeşte prin 
faptele bune, precum: milostenia, ajutorarea celor din nevoi, primirea de străini, mângâierea şi 
cercetarea celor suferinzi, susţinerea celor slabi, ascunderea defectelor altora, iertarea celor ce ne-au 
supărat, rugăciunea pentru binele altora, jertfirea de sine pentru alţii etc. (II Cor. 8, 22; I Tes. 2, 6; Il 
Tim. 2, 10; 1 loan 3, 6; Luca 17, 4; Efes. 4, 23; II Cor. 9, 14). 


38. Ce este ura, din ce pricină se naşte ea în inima omului şi cum poate fi combătută? 

Ura, ca şi celelalte patimi, se naşte din iubirea de sine, egoismul, care este maica şi rădăcina 
tuturor păcatelor, după Sfinţii loan Damaschin şi Efrem Sirul. Iar iubirea de sine „iubirea nerațională 
faţă de trup”, după Sfântul Maxim Mărturisitorul (Filocalia, vol. II, Sibiu, 1947, pag. 67). 

Ura este uciderea de om (I loan 3, 15). Ura este permisă numai împotriva diavolului şi a 
păcatului (Ps. 96, 11; Pilde 8, 13; Amos 5, 15). Ura este permisă asupra nedreptăţilor, după cuvântul 
psalmistului nedreptate am văzut şi m-am scârbit (Ps. 118, 163; Rom. 12, 19; Pilde 13, 5; 17, 13). 
Creştinii trebuie să urască minciuna (Ps. 118, 163); trebuie să urască căile nedrepte (Ps. 118, 104), 
precum şi „adunarea păcătoşilor” (Ps. 25, 5). Trebuie să urască sfatul celor ce urăsc pe Dumnezeu 
(Ps. 138, 21-22). 

Ura se bizuieşte prin dragostea de Dumnezeu şi aproapele, iar dragostea de Dumnezeu o 
câştigăm prin toate faptele bune, dar mai ales prin rugăciunea cea curată. 


39. Care este deosebirea între ură, mânie, invidie, zavistie, certare şi pizmă şi care sunt 
urmările lor? 

Ura este rădăcina patimilor arătate mai sus, iar acestea sunt ramurile ei, cum vorbeşte Sfântul 
Efrem Sirul în cuvântul său pentru deosebirea patimilor. Urmarea urii şi a fiicelor ei este moartea 
sufletului. 

40. Ce învătături şi sfaturi duhovniceşti dați credincioşilor pentru a-i întări în cele trei 
virtuţi teologice — credinţa. nădejdea şi dragostea — care stau la temelia mântuirii noastre? 

Eu sunt om simplu şi necărturar şi nu mă pricep a da învățături aparte la cele trei virtuţi 
teologice. Acestea le las pe seama teologilor care le pot înţelege şi tâlcui celor ce-i ascultă. Aici 
trebuie să cunoşti o teologie a celor mai mulţi şi necărturari, care încă nu ştiu Crezul şi Tatăl nostru, 
ba nici rugăciunile începătoare. După a mea slabă putere şi pricepere, în cele spre folosul mântuirii, 
eu, mai întâi, le aduc aminte credincioşilor de frica lui Dumnezeu care învaţă pe om să se abată de la 
rău (Pilde 1, 7; 9, 10). 

Ştim de la Sfinţii Părinţi că înţelepciunea are două capete. Cel de jos este frica de Dumnezeu, 
iar cel de sus este dragostea de Dumnezeu, care este „legătura desăvârşirii”. De la frica de Dumnezeu 
începând, eu îi îndemn pe credincioşi la frica de moarte şi de judecată. Apoi le aduc aminte de 
muncile iadului, de slava raiului, de milostenie, de creşterea copiilor în frica şi certarea Domnului, 
de spovedanie sinceră şi deasă, de părăsirea păcatelor, care este adevărata pocăință. 

Pe cei căsătoriţi îi îndemn la viaţă curată de familie, sfătuindu-i să părăsească păcatul cel greu 
al uciderii de copii şi orice încercare împotriva zămislirii de copii. Îi îndemn să părăsească certurile, 
judecăţile, mânia, beţia şi ura şi îi îndemn să se împace unii cu alţii mai înainte de asfinţitul soarelui. 

Îi îndemn pe credincioşi să nu se ducă la cei care descântă, la vrăji sau la „deschiderea 
pravilei”, care este vrăjitorie cu lucruri sfinte, numită de Sfinţii Părinţi „ghitia”. 

Îi îndemn pe credincioşi să meargă regulat la Sfânta Biserică, să asculte predicile preoţilor şi 
să nu se adune prin case sau la adunările sectare. Îi mai îndemn să se păzească de beţii, de desfrânări, 
de adulter şi de celelalte urgii ale acestor grele păcate. Îi îndemn să postească cu sfinţenie cele patru 
posturi, precum şi miercurea şi vinerea, afară de cazuri de boală sau alte împrejurări binecuvântate. 

Îi sfătuiesc pe credincioşi să nu citească cărți eretice şi sectare, nici să discute despre credință 
cu sectarii, ci să citească Sfânta Scriptură cât mai des, precum şi învăţăturile Sfinţilor Părinţi. Îi 
sfătuiesc pe credincioşii noştri să aibă în casă Ceaslovul, Psaltirea, Biblia, vieţi de sfinţi şi alte cărți 
de rugăciuni şi folositoare de suflet. Îi îndemn să asculte de preoţi şi de duhovnici, ştiind că sunt 
rânduiți de Dumnezeu. 

Îi îndemn, de asemenea, să se roage seara şi dimineaţa şi să înceapă orice lucru cu rugăciune 
şi cu semnul Sfintei Cruci. Îi îndemn să trăiască în pace cu cei din casă, cu vecinii, cu toţi oamenii; 
să aibă milă de cei neajutoraţi, străini şi bolnavi; să nu fure nimic de la alţii, nici din averea cea de 
obşte. 

Îi mai îndemn să se roage pentru toată lumea, să rabde cu bărbăţie necazurile; să dea celui cu 
cinstea, cinste; celui cu frica, frică; celui cu dajdia, dajdie; şi nimănui cu nimic să nu rămână datori 
— cum ne învaţă Sfântul Apostol Pavel în Epistola către romani, capitolele 13, 5-8. 

Acestea şi altele de acest fel învăţ pe creştini, pe fiii Bisericii noastre Ortodoxe, care ajung 
până la mine. lar a face mare teologie cu aceşti nevinovaţi creştini, nici nu mă pricep şi nici nu 
socotesc a le fi lor de mare folos, câtă vreme au încă dinţi de lapte la cele mai înalte şi subţiri învățături 
duhovniceşti. 


41. Pentru ce a creat Dumnezeu lumea cea văzută şi nevăzută? 

Dumnezeu a creat întreaga lume văzută şi nevăzută numai din negrăita Sa dragoste şi bunătate 
(Ps. 32, 5; 64,9; 135, 14-29; 146, 8-9). Şi iarăşi, Dumnezeu a creat lumea cea văzută şi cea nevăzută 
spre slava Sa (Ps. 18, 1-2; 96, 6; Rom. 1, 20; Sfântul Nicodim Aghioritul, Paza celor cinci simţiri, 
cap. 11). 


42. Ce înţelegem prin dreptatea lui Dumnezeu şi cum o putem îndeplini? 

Dreptatea lui Dumnezeu este una din desăvârşirile Lui (leş. 34, 7; Deut. 32, 4; Ps. 7,9; 88, 
14; Is. 45, 21-24). lar pentru a îndeplini dreptatea lui Dumnezeu, pe cât este cu putință omului, 
creştinul trebuie a se sili să facă toate faptele cele bune şi toate poruncile date lui de Domnul, iar după 

împlinirea tuturor să se socotească pe sine „slugă netrebnică”, după cum a zis Hristos (Luca 17, 10), 
înțelegând că toată fapta bună se făptuieşte de Dumnezeu prin credincioşi (Filip. 2, 13-15; II Cor. 3, 
5; 9, 8; II Tes. 2, 17; Evrei 13, 21). Dumnezeu este drept şi făgăduieşte binecuvântarea Sa celor ce 
păzesc poruncile Lui şi fac dreptate (Ps. 14, 1-2; 23, 3; Pilde 21, 21; Is. 33, 15; Matei 5, 8). 


43. Cât poate omul să înţeleagă din tainele şi lucrurile lui Dumnezeu? 

La această întrebare vă răspund cu cuvintele Sfintei Scripturi, că cele mai multe din lucrurile 
lui Dumnezeu sunt ascunse (Sirah. 16, 22). Până la urmă, însă, din bunătatea cea fără de margini a 
lui Dumnezeu roate vor fi făcute cunoscute omului (Is. 54, 13; 55, 5). Numai ceea ce trebuie ştiut 
despre Dumnezeu s-a descoperit oamenilor (Rom. 1, 19). 

Dumnezeu este necuprins. Lucrurile Lui sunt necuprinse (lov 5, 9; 9, 10; 37, 5, 14; Eccl. 3, 
11; 11, 8). Judecăţile Lui sunt nepătrunse cu mintea (Ps. 35, 6; Luca 13, 4; Rom. 9, 33). 

Omul, după măsura curăţiei minţii şi inimii sale, poate înţelege tainele zidirilor lui Dumnezeu, 
căci, după mărturia marelui Vasile, „lumea aceasta este şcoala sufletelor celor cuvântătoare şi loc de 
învăţătură a cunoştinţei lui Dumnezeu, dând povăţuire minţii prin cele văzute şi simţite, către privirea 
celor nevăzute” (Hexaimeron, Cuv. 1). 

Din privirea cea cu înţelepciune duhovnicească asupra lumii, a creaţiei, omul cunoaşte pe 
Creator (Rom. 1, 20; Is. 40, 22; Ps. 18, 1). Cerul şi pământul spun slava Lui (Ps. 18, 1-4; 144, 10). 
Bunătatea şi dărnicia lui Dumnezeu se văd în lucrurile Lui. Puterea Lui se vede iarăşi în creaţia Lui 
(Ps. 18, 1; Ps. 110, 6; Is. 48, 13; Rom. 1,20). Înţelepciunea şi slava Sa se cunosc în lucrurile Sale 
cele minunate (lov 37, 16; 38, 4; Ps. 8, 1; 85, 19). 

Dreptatea Sa se cunoaşte în legea Sa (Deut. 4, 8; Rom. 7, 12). În vremea de apoi, ne spune 
dumnezeiasca Scriptură, pământul va fi plin de cunoştinţa Domnului, ca marea de ape (Is. 11, 9; 
Avac. 2, 14; Eccl. 8, 17). 


44. Ce înţelegem prin pronia lui Dumnezeu prin care se conduce zidirea Sa? 

Pronia lui Dumnezeu este îngrijirea neîntreruptă a Lui faţă de făpturile Sale (Ps. 32, 13; 14, 
15; 103, 10-30; 135, 25; Is. 46, 4; Luca 12, 22; I Petru 5, 7). Sfântul Maxim Mărturisitorul spune că 
„de pronie şi de mai înainte înţelegere avem trebuinţă ca să se facă toate”. lar Sfântul Chiril al 
Ierusalimului zice „că a privit Domnul toate, mai înainte de facerea lor, fără de vreme înţelegându- 
se fiecare după înţelegerea cea fără de vreme voitoare a Sa”. (Pentru Treime, cap. 11). 


45. Spun unii Sfinţi Părinţi că Dumnezeu conduce lumea cu două mâini, adică cu 
dreptatea şi cu mila. Cum trebuie înţelese aceste cuvinte? 

Cele două mâini ale Tatălui cu care a făcut lumea văzută şi nevăzută şi cu care le conduce pe 
toate, nu sunt dreptatea şi mila Lui. Cele două mâini ale Părintelui Ceresc sunt Fiul şi Sfântul Duh, 
după mărturia Sfintei Scripturi, care zice: Cu cuvântul Domnului cerurile s-au făcut şi cu Duhul gurii 
Lui toată puterea lor (Ps. 32, 6). 

Iar dacă unii Sfinţi Părinți au numit undeva „mâinile lui Dumnezeu” pe cele două însuşiri şi 
desăvârşiri ale Lui, adică dreptatea şi mila, ei au arătat că prin acestea Dumnezeu lucrează cu 
scumpătate şi cu iconomie mântuirea şi îndreptarea sufletelor omeneşti şi conduce întreaga lume spre 
slava Sa şi după voia Sa cea sfântă şi dreaptă. 

Sfânta Scriptură, având în vedere aceste două desăvârşiri ale lui Dumnezeu, ne învaţă pe noi 
că mai tare trebuie să ne temem de mila Lui, decât de dreptatea Lui. Că de vom supăra dreptatea lui 
Dumnezeu, noi alergăm la mila Lui; iar dacă vom greşii prea mult cu încrederea prea mare în mila 
Lui, apoi unde vom alerga să împăcăm dreptatea Lui? 

De aceea Sfânta Scriptură ne face atenţi, zicând: Să nu zici că mila Lui este mare şi va curăţi 
mulțimea păcatelor mele, că mila şi mânia de la El este şi peste cei păcătoşi o va odihni (Sirah 5, 6- 
7). 

46. Dacă Dumnezeu conduce numai prin pronie, ce vină are omul cel ce greşeşte fără 
voie sau din neştiinţă? 

Dumnezeu l-a făcut pe om şi l-a lăsat în mâna sfatului său (Înţelep. 2, 23; Sirah 15, 14). 
Dumnezeu nu este spărgător de uşi. El nu forțează uşa sufletului nostru. Auzi ce zice: Jată, stau la 
uşă şi bat. De va auzi glasul Meu şi va deschide, voi intra la el şi voi cina cu el şi el cu Mine. (Apoc. 
3, 20). În alt loc, arătând stăpânirea de sine a omului, zice: Doamne, căci cu arma buneivoiri ne-ai 
încununat pe noi (Ps. 5, 12). 

Deci, omul este liber şi nu este silit să facă binele, însă este învăţat să facă binele şi să păzească 
toate poruncile lui Hristos (Matei 28, 20). Iar de va greşi cineva din neştiinţă, tot se va bate, dar mai 
puţin (Luca 12, 48; Rom, 2, 12). Şi de a greşit omul fără voie, să se căiască şi, prin pocăinţa cea de 
voie, de cele fără de voie să le vindece (Matei 11, 20; Luca 17, 3-4; II Cor. 7, 10). 


47. Ce este mântuirea şi care sunt condiţiile mântuirii după Sfinţii Părinţi? 

Mântuirea este izbăvirea de păcate (Ps. 129, 8). Mântuirea vine de la Dumnezeu (Matei 1,21; 
Ps. 38, 36, 39; 67, 20; Is. 25, 9; 45, 17; 43, 11). Mântuirea s-a făcut neamului omenesc prin sângele 
lui Hristos (Matei 20, 28; Marcu 10, 45; Fapte 20, 28; Efes. 1, 7; Evrei 11, 12-15). 

Mântuirea s-a săvârşit prin lisus Hristos (Is. 63, 9; Luca 1, 69). Hristos poate mântui totdeauna 
şi nu este mântuire prin altul (Evrei 7, 25; Fapte 4, 12). 

Iar condiţiile mântuirii sunt: harul Sfântului Duh, credinţa dreaptă în Dumnzeu, unită cu toate 
faptele cele bune, şi mărturisirea numelui lui Iisus Hristos (Rom. 10, 9-10); căci cine va răbda până 
la sfârşit, acela se va mântui (Matei 10, 22-24; Marcu 13, 13). 


48. Ce înţelegem prin har şi când primeşte omul harul Duhului Sfânt? 

Harul este semnul răscumpărării (Efes. 1, 13-14; 4, 30). Omul primeşte harul Preasfântului 
Duh mai întâi la Botez, prin ungerea cu Sfântul Mir (II Cor. 1, 21-22; 1 loan 2, 27; Fapte 8, 15). După 
Sfântul Botez, harul Sfântului Duh se primeşte pe calea rugăciunii (Luca 11, 13). 

Apoi primim harul Sfântului Duh prin mijloacele cele sfinţitoare ale Bisericii lui Hristos, care 
sunt cele şapte Sfinte Taine, precum şi prin ierurgii, sfințiri etc. Harul Sfântului Duh se dă celui ce 
crede în Iisus Hristos şi se pocăieşte (Fapte 2, 38; 10, 43-44; Gal. 3, 14; loan 7, 39). 


49. Toţi oamenii au harul Sfântului Duh? Necreştinii, necredincioşii, ereticii, sectarii şi 
creştinii căzuţi în păcate de moarte, poartă în ei harul Sfântului Duh? 

În Vechiul Testament, Harul Sfântului Duh a fost făgăduit tuturor celor ce vor crede în lisus 
Hristos (Is. 44, 3; 59, 21; lez. 36, 27; Fapte 2, 17-18). Dar harul Preasfântului Duh s-a dat cu deosebire 
Sfinţilor Apostoli (loan 20, 22; Fapte 1, 8; 2, 4; 4, 31; 6, 3; 13,2). 

Păgânii, necredincioşii şi apostaţii nu au harul Preasfântului Duh (Iuda 19-20; I Cor. 2, 14). 
În vremea de apoi mulți înşelători şi hristoşi mincinoşi se vor arăta cu viclenie că au harul Sfântului 
Duh şi vor face semne mari şi minuni false cu puterea satanei, spre a înşela pe mulţi, precum a zis 
Domnul (Matei 24, 24; Marcu 13, 22; II Tes. 2, 9; Apoc. 13, 13-14). 

Aceşti înşelători vor face minuni false cu puterea satanei spre a înşela pe cei aleşi şi a-i 
îndepărta de la dreapta credinţă (Deut. 13, 1, 8; Apoc. 19, 20). 

Vrăjitorii, proorocii mincinoşi, ereticii, înşelătorii şi făcătorii de minuni false sunt urâciune 
înaintea lui Dumnezeu (Lev. 20, 27; Deut. 18, 10-12). Dumnezeu nu ascultă pe cei ce fac minuni 
false ( Lev. 11, 31; 20, 6; Deut. 13, 3). 

Creştinii care cad în păcate grele întristează Duhul Sfânt (Efes. 4, 30), dar, totuşi, nu pierd 
harul mântuirii. Dacă se vor întoarce din toată inima la spovedanie şi la lucrarea faptelor bune, iarăşi 
dobândesc harul Presfântului Duh (Fapte 2, 38). 

Ereticii şi sectarii nu au harul Preasfântului Duh săvârşit de ei este „împotrivirea faţă de 
adevărul arătat şi dovedit al dreptei credinţe în Hristos” (Învățătura de Credinţă Ortodoxă, Bucureşti, 
1952, pag. 439-441). 

CONVORBIREA A TREIA 


DESPRE RUGĂCIUNE ŞI SFÂNTA LITURGHIE 


50. Părinte Cleopa, ce înţelegem prin fapta bună şi cum putem şti că faptele noastre sunt 
bune sau rele înaintea lui Dumnezeu? 

Fapta cea bună este roada dreptății (Fihp. 1, 11; Matei 5, 16; lacob 3, 18). Fapta cea bună se 
mai zice şi roadă vrednică de pocăință (Matei 3, 8; Luca 3, 8; Fapte 26, 20). lisus Hristos a fost întru 
toate pildă de adevărată faptă bună (loan 10, 32; Fapte 10, 38). Faptele numai atunci se socotesc bune 
când vor fi unite cu dreapta credinţă şi se vor face spre slava lui Dumnezeu (Matei 6, 1-4; Efes. 5, 9- 
10; Col. 1, 10; 2, 23). 

Nimeni nu se poate mântui numai cu faptele sale cele bune, dacă nu va completa mila lui 
Dumnezeu neajungerile şi datoriile sale sufleteşti (Efes. 2, 8-9; II Tim. 1, 9; Tit 3, 4-5). Fiecare din 
noi trebuie să ştie că toate faptele bune se înfăptuiesc de Dumnezeu în cei credincioşi, deoarece 
Dumnezeu este Cel ce lucrează întru noi, atât ca să voim, precum să şi săvârşim faptele cele bune 
după a Lui bunăvoință (Filip. 2, 13-15; II Cor. 3, 5; 9, 8; Evrei 13, 20-21). 


51. Care este cea dintâi virtute, considerată cea mai mare înaintea lui Dumnezeu? 

Cea dintâi şi cea mai mare virtute este dragostea de Dumnezeu (Matei 22, 37-38; Marcu 12, 
30-31). Această prea mare virtute se formează în inima omului prin lucrarea harului Preasfântului 
Duh (Rom. 5, 5; Gal. 5, 22; II Tes. 3, 5). A doua virtute, asemenea celei dintâi, este de a iubi pe 
aproapele nostru ca pe noi înşine (Matei 22, 39). 


52. Se poate mântui omul numai prin unele fapte bune, pentru că nimeni nu poate 
împlini toate faptele bune? 

Mântuitorul nostru lisus Hristos a poruncit să păzim toate poruncile Lui (Matei 28, 20). 
Sfântul Apostol Iacob arată că de vom călca o singură poruncă, ne-am făcut călcători ai tuturor 
poruncilor lui Dumnezeu (Iacob 2, 10). Aşadar, din aceste mărturii ale Sfintei Scripturi, înţelegem 
clar că suntem datori a păzi toate poruncile pentru a ne mântui. Dar, pentru că Mântuitorul nu a venit 
să cheme pe cei drepţi, ci pe cei păcătoşi la pocăință (Matei 9, 13; Marcu 2, 17; Luca 5, 32), cine face 
fapte vrednice de pocăință (Matei 3, 8; Luca 3, 8; Fapte 26, 20), unul ca acela completează prin 
pocăință se mântuieşte. 

Acest lucru îl arată Sfântul Isaac Sirul, zicând: „A te mâhni în minte şi a te căi covârşeşte pe 
toată osteneala trupului” (Filocalia, vol. X, Cuv. 34). Iar cum că ajunge şi un singur suspin din 
adâncul inimii spre mântuire, arată dumnezeiasca Scriptură, zicând: Când te vei întoarce şi vei 
suspina, atunci te vei mântui (Ss. 61, 3; Il Cor. 7, 10). 

Altă mare şi cuprinzătoare faptă bună spre mântuire este smerenia. Acest lucru îl spune mai 
întâi proorocul David, zicând: Smeritu-m-am şi m-a mântuit! (Ps. 114, 6). Îl spune şi Mântuitorul în 
fericirea cea dintâi: Fericiţi cei săraci cu duhul, că a acelora este împărăţia cerurilor (Matei 5, 3). 
Iar Sfântul loan Scărarul, în Cuv. 25 — Pentru smerita cugetare — zice: „N-am postit, n-am privegheat, 
nu m-am culcat pe Jos, ci m-am smerit şi degrabă şi în scurt Domnul m-a mântuit pe mine” (Filocalia, 
vol. IX). 

Tot acolo arată el că „smerenia este poarta împărăției cerurilor”. Şi Sfântul Isaac Sirul spune 
acelaşi lucru: „Smerenia fără fapte bune poate multe păcate să ierte, iar faptele cele bune fără de 
smerenie sunt ca nişte nefolositoare ” (Scolia 39 din Scară, la Cuvântul 25, Pentru smerenia 
cugetare). 

La fel, în Psalmul 50 zilnic citim că Inima înfrântă şi smerită, Dumnezeu nu o va urgisi (Ps. 
50, 17-18; Is. 57, 15; 66, 2). lar dumnezeiescul părinte Efrem Sirul adaugă şi el: „Dacă vei suspina, 

acela ce ai păcătuit, împreună cu suspinul şi greutatea balaurului a ieşit şi, uşurându-ţi-se mintea, pe 
norul neştiinţei îl izgoneşte şi se face întru alinare ochiul sufletului tău şi îndată pacea intră şi îl 
povăţuieşte pe el spre mântuire” (Tomul III, Cuvânt de pocăință). După a noastră slabă putere să ne 
silim, deci, a ne împărtăşi noi din toate faptele bune, completând cu smerenia şi mila Domnului toate 
lipsurile noastre. 


53. Ce este rugăciunea şi care sunt treptele rugăciunii după Sfinţii Părinţi? 

„Rugăciunea este vorbirea minţii cu Dumnezeu. Rugăciunea este vlăstarul blândeţii şi al lipsei 
de mânie. Rugăciunea este rodul bucuriei şi al mulțumirii. Rugăciunea este alungarea întristării şi a 
descurajării”, spune Evagrie Ponticul (Filocalia, vol. IL, Sibiu, 1946, p. 74-77). Şi iarăşi: „Rugăciunea 
este unirea omului cu Dumnezeu; iar după lucrare, este întărirea lumii, împăcarea cu Dumnezeu, 
maica lacrimilor şi fiică a lor” (Filocalia, vol. IX, Cuv. 28, Despre fericita rugăciune, sfinţitoare 
maică a tuturor virtuţilor...). „Rugăciunea este cheia împărăției cerurilor”, zice Ilie Ecditul (Filocalia, 
vol. IV), iar Sfântul Teofan Zăvorâtul (sec. XIX) spune că „rugăciunea este suirea minţii şi a 
gândurilor la Dumnezeu”. 

Rugăciunea are trei trepte: treapta întâi este rugăciunea orală, citită, adică rugăciunea trupului; 
treapta a doua este rugăciunea cugetării, adică a minţii; iar treapta a treia este rugăciunea simțirii, 
adică a inimii. 


54. În câte feluri se împarte rugăciunea după lucrare? 
După lucrare, rugăciunea se împarte în trei feluri, şi anume: rugăciunea de laudă, adică de 
preamărire; rugăciunea de mulțumire şi rugăciunea de cerere. 


55. Când cunoaşte cineva că s-a rugat cu adevărat lui Dumnezeu? 

Simţirea lui Dumnezeu în noi este rugăciune, chiar dacă cineva nu rosteşte nimic prin cuvinte. 
De aceea, când cineva va duce cuvintele sale până la simţirea inimii, unul ca acela va cunoaşte cu 
încredințare că s-a rugat lui Dumnezeu. 


56. Cunoaşte credinciosul când trece de la o treaptă a rugăciunii la alta, sau nu? 

Trecerea rugătorului de la rugăciunea de cantitate la cea de calitate, ca şi creşterea lui în cea 
duhovnicească, adică urcarea lui pe cele trei trepte ale urcuşului duhovnicesc, după mai mulţi Sfinţi 
Părinţi, nu este cunoscută de cel ce se roagă. Creşterea, adică sporirea în rugăciune, se aseamănă cu 
creşterea unei plante ce creşte fără să ştim şi fără să înţelegem clipa sau momentul creşterii sale. Este 
asemenea unui copil ce creşte, trecând de la o vârstă la alta, fără să ştie timpul exact când a sporit 
creşterea sa. 

Această creştere şi sporire a credinciosului în rugăciune, ca şi creşterea lui în cele 
duhovniceşti, nu este un rod numai al ostenelilor lui, ci mai mult al darului şi al milei lui Dumnezeu. 
Adesea este ascunsă această creştere şi sporire a sa, fie în rugăciune, fie în cele trei trepte ale urcuşului 
duhovnicesc, cu iconomie dumnezeiască, ca să nu cadă omul în părerea şi închipuirea de sine (a se 
vedea Sbornicul, vol. I, Editura Mănăstirii Valaam). „Suirea către desăvârşire este necunoscută de 
râvnitor”, zice un mare rugător. 

Totuşi dumnezeiescul Părinte Isaac Sirul arată unele semne prin care cineva poate să 
privească în ce măsură se află, adică în care treaptă stă. Iată ce zice el: „Omul cât se află în lenevie, 
se înfricoşază de ceasul morţii; iar când se va apropia de Dumnezeu, se teme de întâmpinarea 
judecății. lar când cu totul va veni înainte întru dragoste, acestea două se înghit, adică se mistuiesc 
de dumnezeiasca dragoste” (Filocalia, vol. X, Cuv. 38). 


57. În general, credincioşii noştri se roagă puţin. dar cu multă smerenie. Pot avea ei 


nădejde de mântuire cu rugăciune puţină? Dar cei bolnavi şi care nu pot citi, cum trebuie să se 
roage? 

Mântuitorul nostru Iisus Hristos a zis: Când vă rugați, nu spuneți multe ca păgânii, cărora li 
se pare că în multa lor vorbire vor fi ascultați. Deci, să nu vă asemănaţi lor, că ştie Tatăl vostru de 
ce aveţi trebuință, mai înainte de a cere voi de la EI (Matei 6, 7-8). 

Deci i-a învăţat să se roage cu rugăciunea „Tatăl nostru”. Aşadar, Însuşi Mântuitorul nostru 
lisus Hristos ne-a învăţat pe noi rugăciunea scurtă. Oricine va zice rugăciuni scurte, dar cu smerenie, 
cu umilinţă şi cu simţirea inimii, se va mântui. Să ne aducem aminte de acel bătrân care, timp de 
patruzeci de ani, zicea această scurtă rugăciune: „Doamne, eu ca un om am greşit, iar Tu, ca un 
Dumnezeu, mă iartă” (Pateric, ed. 1930). La fel să facă şi bolnavii. Să se roage lui Dumnezeu cu 
rugăciuni scurte şi să mulțumească pentru boală. 


58. Care este cel mai sfânt loc şi timp pentru rugăciune? 

Orice loc şi orice timp este potrivit pentru rugăciune, după mărturia care zice: Bine voi 
cuvânta pe Domnul în toată vremea, pururea lauda Lui în gura mea (Ps. 33, 1). Şi iarăşi: În tot locul 
stăpânirii Lui, binecuvintează suflete al meu pe Domnul (Ps. 102, 22). Dar, de cauţi cel mai sfânt loc 
de rugăciune, gândeşte-te la inima omului, căci inima omului este altarul cel înţelegător al lui 
Dumnezeu, de pe care trebuie a se aduce jertfa cea de rugăciune (Sfântul Isaac Sirul, Filocalia, vol. 
X, Cuv. 32). lar timpul de rugăciune, cum am zis mai sus, este cel de totdeauna. 


59. Care rugăciune este mai puternică? Cea orală, psalmul, acatistul, Tatăl nostru sau 
rugăciunea lui lisus? 

Rugăciunea cea mai puternică este rugăciunea scurtă, care se face din adâncul inimii, cu 
suspine şi lacrimi, după mărturia Sfintei Scripturi, care zice: Dintru adâncuri am strigat către Tine, 
Doamne, Doamne, auzi glasul meu (Ps. 129, 1). Cu această rugăciune smerită s-a rugat tâlharul pe 
cruce (Luca 23, 42), femeia cananeeancă (Matei 15, 22); apostolii, în vremea furtunii pe marea 
Galileei (Matei 8, 25); orbii din Ierihon (Matei 20, 30-33), leprosul (Marcu 1, 40-41) etc. 

Deci cea mai puternică rugăciune este rugăciunea scurtă cu suspinul inimii, după mărturia ce 
zice: Răcnit-am din suspinarea inimii mele... (Ps. 37, 8). Este bună şi rugăciunea cea lungă, citirea 
Psaltirii, Ceaslovului etc., dar aceasta se potriveşte mai ales celor sporiţi în cele duhovniceşti, iar nu 
celor începători. 


60. Ce fel de rugăciune recomandaţi credincioşilor? Dar călugărilor şi preoţilor? 

Credincioşilor mireni de obicei le dau sfaturi să nu le rămână rugăciunile de dimineaţă, de 
seară şi din timpul mesei, iar în timpul zilei şi la lucru le dau să zică în taină rugăciunea lui lisus şi 
alte rugăciuni scurte. Apoi le recomand mergerea cât mai des la Sfânta Biserică, rugăciunea Tatăl 
nostru, Crezul, Psalmul 50, pe care sunt datori să le ştie pe de rost. Apoi, citirea Sfintei Scripturi şi a 
altor cărţi sfinte. Celor mai râvnitori le dau să citească Psaltirea, acatiste şi alte rugăciuni din Ceaslov. 

Călugărilor din mănăstiri, care au ascultări grele, le recomand mai ales paza minţii şi 
rugăciunea lui lisus, căci acestea au legătură între ele ca trupul cu sufletul. Apoi le recomand 
mergerea regulată la biserică, mai ales la Utrenie şi Sfânta Liturghie. 

Celor ce nu pot veni la biserică din cauza ascultărilor, le rânduiesc să facă ascultare cu 
dragoste şi să citească cele şapte Laude. Iar de nu pot să le citească, să aibă cât mai des pomenirea 
lui lisus în mintea lor, să facă toate cu bucurie şi fără împotrivire, să nu le rămână rugăciunile de 
dimineaţă şi de seară, să citească la Psaltire după putere, să citească din învăţăturile Sfinţilor Părinţi 
Şi, mai ales, Regulile mari ale vieţii monahale, de Sfântul Vasile cel Mare, precum şi Cuvintele 
Sfântului Teodor Studitul. Aceşti Sfinţi Părinţi ne învaţă că „Cine face ascultarea cu dragoste şi fără 
cârtire în mănăstire, liturghie şi mucenicie săvârşeşte şi întocmai ca mucenicii se va încununa” 
(Sfântul Teodor Studitul, Cuv. 8). 


61. Rugăciunea cu lacrimi a săracului sau a văduvei, făcută din inimă. poate fi 
considerată rugăciune puternică, ca şi rugăciunea lui lisus? 

Atât rugăciunea săracului şi a văduvei, cât şi a monahului, dacă se face cu umilinţă, cu lacrimi 
şi cu statornicie, este puternică şi roditoare de pocăință adevărată. Plânsul „este bobul de aur al 
sufleteului” spune Sfântul loan Scărarul (Cuv. 7), şi cel ce se roagă cu lacrimi de pocăință pentru 
păcatele sale şi cu durere în inimă că a întristat pe Dumnezeu, unul ca acela se curăţeşte de toată 
întinăciunea cea simțită şi cea gândită, prin această rugăciune, de va fi statornică (Scara, Cuv. 7). 

Iar cei ce ce nu au darul lacrimilor de la Dumnezeu, dar se roagă cu întristarea minţii şi a 
inimii, cu osândire de sine, cu mâhnire şi părere de rău pentru păcatele săvârşite în viaţă, ajung la 
aceaşi măsură de curăţire, de luminare şi de fericire duhovnicească (Ibid.). 


62. Ce importanţă au lacrimile în rugăciune şi cum putem dobândi darul lacrimilor? 

După învăţătura Sfinţilor Părinţi, lacrimile de după Sfântul Botez au mai mare putere decât 
Botezul. Căci Botezul curăţă păcatele cele făcute de noi mai înainte, iar izvorul lacrimilor curăţă şi 
păcatele de după Botez (Scara, Cuv. 7, Pentru plâns). 

La fel şi Sfântul Isaac Sirul zice : „Lacrimile întru rugăciune sunt semn al milei lui Dumnezeu 
de care s-a învrednicit sufletul întru pocăinţa sa” (Filocalia, vol. X, Cuv. 33). Încă trebuie să ştim că 
lacrimile cele bune, unele se nasc din frica lui Dumnezeu, altele se nasc din dragostea de Dumnezeu, 
altele din pomenirea morţii, altele din frica muncilor iadului şi a judecății de apoi (Ibid.). Mai sunt şi 
astfel de lacrimi, numite mijlocii, adică fireşti, şi altele, numite rele şi pătimaşe, anume cele din 
patimă, din ură, din mânie, din răzbunare etc. 


63. De câte feluri este plânsul după Sfinţii Părinţi şi care este plânsul cel mai folositor? 

După învăţătura Sfinţilor Părinţi, plânsul este de două feluri. Întâi, plânsul cu lacrimi de 
pocăință, care este şi cel mai bun. Al doilea plâns este întristarea minţii după Dumnezeu, cu mâhnire 
şi suspine de căinţă pentru cele greşite de om înaintea lui Dumnezeu (Scara, Cuv. 7). 


64. Care este deosebirea între plâns şi întristarea inimii şi cum ajunge omul la căinţă şi 
mustrarea de sine? 

Deosebirea între ele numai atâta este, că plânsul cel dintâi este cu lacrimi, iar cel de-al doilea, 
adică întristarea inimii, este fără lacrimi. Pentru a ajunge omul la căinţă şi la mustrarea de sine, mai 
întâi trebuie a se sili cu mare certare a conştiinţei să ajungă a-şi cunoaşte neputinţa şi greutatea 
păcatelor sale şi, mai ales, robia patimilor sufleteşti care-l stăpânesc, cum ar fi: iubirea de sine, 
nesimţirea, trufia, ura, răutatea, ţinerea minte a răului, fățărnicia şi altele de acest fel, care sunt greu 
de cunoscut de om din cauza subțirătăţii lor. 

Dacă omul va ajunge la adevărata cunoştinţă de sine, a ajuns la adevărata fericire, după care 
zice: „Fericit este omul care-şi cunoaşte neputinţa sa, că cunoştinţa aceasta i se face lui temelie şi 
rădăcină şi începătură de toată bunătatea” (Filocalia, vol. X, Cuv. 25). 


65. Cum poate cineva să sporească în rugăciunea cea duhovnicească? 

La aceasta răspundem că fiecare creştin şi monah poate să ajungă pe cele mai înalte trepte ale 
rugăciunii dacă se va sili în toată vremea a se ruga, căci dascălul cel mai mare care învaţă şi ajută pe 
om să sporească în rugăciune este însăşi osteneala rugăciunii. Acest adevăr îl arată Sfântul Macarie 
cel Mare, care zice: „Vrei să dobândeşti rugăciunea? Osteneşte-te în rugăciune, că Dumnezeu, văzând 
cu câtă osteneală o cauţi, ţi-o va dărui ţie” (Sbornicul, vol. ID). 


66. Ce este rugăciunea minții şi ce este rugăciunea inimii? 

Rugăciunea minţii este rugăciunea cugetării, când mintea s-a deprins să se reculeagă în ceasul 
rugăciunii, pe care o rosteşte în întregimea ei fără risipe. În vremea acestei rugăciuni, mintea se 
topeşte, se uneşte laolaltă cu cuvintele scrise şi le rosteşte ca şi cum le-ar fi cugetat ea însăşi. 

Rugăciunea inimii este rugăciunea simţirii, când prin luare aminte inima se încălzeşte şi, ceea 
ce în rugăciunea minţii era gând, acum de la gând ajunge la simţire. Însă aici simţirea este ca nevoie 

şi cerință duhovnicească. Cine a ajuns la simţire, acela se roagă fără cuvinte, pentru că Dumnezeu 
este un Dumnezeu al inimii. De aceea, abia de aici începe hotarul sporirii în rugăciune. Pe această 
treaptă, citirea poate să înceteze, precum şi stăruința gândului, dar să se păstreze petrecerea în această 
simţire cu semnele proprii ale rugăciunii. Aşadar, din cele spuse până aici, trebuie să ţinem minte că 
„înţelegerea şi simţirea sunt puterile rugăciunii” după Sfântul Teofan Zăvorâtul. 


67. Prin ce se deosebesc aceste două rugăciuni una de alta şi care este semnul că a 
dobândit cineva rugăciunea cea curată a inimii? 

Deosebirea rugăciunii minţii de a inimii constă în aceasta, că cel ce se roagă cu mintea petrece 
în cap, iar cel ce se roagă cu inima petrece în inimă. Căci numai atunci când mintea se va uni cu 
inima ne putem aştepta la o sporire în aducere aminte de Dumnezeu şi la simţirea lui Dumnezeu, 
după acelaşi Sfânt Teofan Zăvorâtul. 


68. In ce constă unirea minţii cu inima? 
Unirea minţii cu inima constă în unirea gândurilor celor duhovniceşti ale minţii cu simţirile 
duhovniceşti ale inimii (Ibid.). 


69. Care sunt roadele rugăciunii lui lisus? 

Primul rod al rugăciunii lui lisus este înstrăinarea gândurilor minţii de la lucrurile cele 
frumoase ale lumii, după Sfântul Diadoh, care zice: „Cela ce intră de-a pururi în inima sa, se 
înstrăinează de toate cele frumoase ale vieţii” (Filocalia, vol. I, Sibiu, 1946, pag. 361). Al doilea rod 
al rugăciunii lui lisus este „vederea grozăviei celei ticăloase a sufletului cu care s-a întinat prin 
simțiri şi prin gânduri rele”. Prin această vedere câştigă omul smerenie, plâns şi lacrimi, după 
mărturia Sfântului Grigorie Palama. 

Al treilea rod al rugăciunii celei gândite a inimii este că, prin întoarcerea minţii în inimă, 
atât mintea cât şi inima omului se fac ca o oglindă curată în care nevoitorul îşi cunoaşte mişcările 
cele viclene ale gândurilor sale, şi aşa cheamă pe lisus spre ajutor (Filocalia, vol. IX, Cuv. 28). Al 
patrulea rod al rugăciunii celei gânditoare a inimii este curățirea firii, precum şi lucrarea pentru 
curățirea firii, dată mai presus de fire de dumnezeiescul dar al Preasfântului Duh. 

Al cincilea rod al rugăciunii inimii este că, intrând mintea în inimă ca să vorbească acolo cu 
Cuvântul cel înăuntru aşezat, nu rămâne fără de mare bucurie şi veselie duhovnicească, după cum 
despre aceasta arată losifVrienie şi Nichita Monahul cel din singurătate. A! şaselea rod al rugăciunii 
celei duhovniceşti este că prin această rugăciune se află darul lui Dumnezeu cel ascuns în inimă. 

Al şaptelea rod al rugăciunii lui lisus este că prin pomenirea necurmată a numelui lui lisus, 
se naşte în suflet dragostea cea către [Hristos (Vezi Paza celor cinci Simţiri, de Sfântul Nicodim 
Aghioritul). 

Alte roade ale rugăciunii celei gândite sunt şi acestea: adunarea cugetelor, evlavia, smereniea, 
luarea aminte de sine, umilinţa, frica de Dumnezeu, pomenirea morţii, liniştea inimii despre gânduri, 
concentrarea atenţiei în inimă şi căldura cea duhovnicească. (A se vedea pe larg în Sbornicul, vol. I). 


70. Care este deosebirea între rugăciunea minţii şi lucrarea minţii? 

Rugăciunea minţii se face atunci când cineva, întărindu-se cu atenţia în inimă, înalță de acolo 
rugăciune către Dumnezeu. lar lucrarea minţii este atunci când, cineva stând cu luare aminte şi cu 
pomenirea lui Dumnezeu în inimă, taie orice alt gând care încearcă să pătrundă în inimă. (Ibid.). 


71. Este şi o altă rugăciune către Dumnezeu care se îndeplineşte prin lucrarea faptelor 
bune? 

Da, este. Acest lucru ni-l arată Sfântul Pavel când zice: Orice săvârşiți cu cuvântul sau cu 
lucrul, pe toate întru numele Domnului lisus Hristos să le faceţi (Col. 3, 17). Deci, cine face orice 
lucru bun spre slava lui Dumnezeu sau vorbeşte cele spre folosul altora pentru Dumnezeu şi spre 

slava Lui, unul ca acela are rugăciune prin fapte. De aceea şi Sfântul Teodor Studitul, sfătuind 
ucenicii săi, le spunea că „cel ce face fapte bune şi ascultare cu smerenie şi fără de cârtire, liturghie 
şi preoţie săvârşeşte” (Cuv. 4. Despre dragostea în Hristos şi despre sârguinţa la cântările şi slujbele 
bisericeşti, ed. 1940, p. 59-65). 


72. Dar rugăciunea care se face cu gura, are vreun temei în Sfânta Scriptură? 

Atât rugăciunea pe care o facem cu buzele şi cu limba, cât şi cea care o zicem cu glas tare, au 
destule mărturii în Sfânta Scriptură. Astfel Sfâtul Apostol Pavel zice: Aduceţi Domnului roada 
buzelor voastre (Efes. 6, 18). David proorocul iarăşi spune: Doamne, buzele mele vei deschide şi 
gura mea va vesti lauda Ta (Ps. 50, 16). În alt loc tot el spune: Și L-am înălțat pe EI cu limba mea 
(Ps. 65. 16). Sau: Auzi, Dumnezeule, rugăciunea mea şi strigarea mea la Tine să vină (Ps. 101, 1). 
În alt loc, iarăşi zice: Cu glasul meu către Domnul m-am rugat (Ps. 141, 1). În toate acestea se 
vorbeşte despre rugăciunea gurii şi a glasului. 


73. Ce putere duhovnicească are rugăciunea vorbită, orală, pe care o fac, în general. 
credincioşii? 

Nu mare putere are rugăciunea făcută numai cu limba şi cu glasul, deoarece Dumnezeu cere 
omului în vremea rugăciunii mai mult inima sa decât cuvintele gurii şi ale limbii. Că auzi ce zice: 
Dă-mi, fiule, inima ta (Pilde 23, 26). Dumnezeu cere de la noi cu numai glasul şi rugăciunea făcută 
cu gura, tare sau încet, ci mai ales suspinul şi graiurile inimii noastre le cere Dumnezeu. 

Auzi ce zice: Ție a grăit inima mea (Ps. 26, 13). Şi iarăşi: Răcnit-am din suspinarea inimii 
mele (Ps. 37, 8). lar marele prooroc Isaia, având în vedere că poporul lui Israel se ruga lui Dumnezeu 
numai Cu gura, iar nu şi cu inima, zicea: Aproape eşti Tu Doamne, de gura lor, dar departe de inima 
lor (Is. 29, 13; Matei 15, 8). 

Sfântul Grigorie de Nyssa zice „că rugăciunea gurii şi a limbii este graniţa cea mai depărtată 
a rugăciunii” (Comentariu la viaţa lui Moise). Alţi Sfinți Părinţi numesc rugăciunea gurii treapta cea 
mai de jos din scara rugăciunii celei duhovniceşti. Acestea avându-le în noi, să ne rugăm Prea Bunului 
Dumnezeu să ne ajute a ne ridica mai sus de treapta rugăciunii verbale, ca să-L lăudăm şi „să cântăm 
în inimile noastre Domnului”. 


74. Cum pot creştinii de astăzi să îndeplinească porunca Sfântului Apostol Pavel care 
zice: Neîncetat vă rugaţi (| Tes. 5, 17)? 

Poate oricine a se ruga neîncetat dacă va umbla pururea înaintea lui Dumnezeu cu mintea şi 
cu inima sa. Cu mâinile poate să lucreze, iar cu mintea şi cu inima sa să fie gândindu-se la Dumnezeu. 
Atât doar mai adaug, că rugăciunea duhovnicească cea mai de căpetenie aceasta este: să fim noi 
nedespărțiţi cu mintea şi cu inima de Dumnezeu, ori în ce vreme şi ori în ce loc vom fi. Principalul 
în aceasta este să avem noi întotdeauna simţirea, adică prezenţa lui Dumnezeu. „Acest lucru 
înlocuieşte toate rânduielile de rugăciune şi se socoteşte o rugăciune neîncetată”, cum spune Sfântul 
Teofan Zăvorâtul (Sbprnicul, vol. I, manuscris). 

Această simţire şi privire duhovnicească cu mintea la Dumnezeu o avea fericitul prooroc 
David, când a zis: Pururea vedeam pe Dumnezeu înaintea mea ca să nu mă clatin (Ps. 15, 8). Aşadar, 
trebuie să înţelegem că viaţa omului credincios este o rugăciune neîntreruptă, dacă este el neîncetat 
cu mintea la Dumnezeu. 


75. Mai este vreo treaptă a rugăciunii, după rugăciunea inimii? 

Este rugăciunea cea duhovnicească, contemplativă, în extaz, care se zice şi vedere 
duhovnicească şi care se face mai presus de hotarul rugăciunii. Cel ce a ajuns la această treaptă nu se 
roagă cu rugăciunea, ci cu simţirea; sufletul lui simte lucrurile cele duhovniceşti. De această vedere 
şi rugăciune duhovnicească, cu darul lui Dumnezeu (Filocalia, vol. X, Sfântul Isaac Sirul, Cuv. 85). 

76. Numai rugăciunea propriu-zisă se poate socoti rugăciune sau şi alte lucrări 
duhovniceşti ale minţii? 

Am arătat mai sus că viaţa creştinului poate fi o rugăciune necontenită, prin lucrarea faptelor 
bune. lar dacă întrebi de lucrările cele duhovniceşti ale minţii, care intră în hotarele sfintei rugăciuni 
şi care se pot zice rugăciune, la acesta voi răspunde nu cu cuvintele mele, ci cu ale Sfântului Isaac 
Sirul, care zice: „Orice vorbire duhovnicească se face în ascuns în mintea sau inima omului, toată 
grija minţii cea bună după Dumnezeu şi toată cugetarea celor duhovniceşti, rugăciune se hotăreşte. 

Ori felurimea citirilor, ori cuvinte ale gurii spre lauda lui Dumnezeu, ori grija cea cu mâhnire 
întru Domnul, ori închinări ale trupului, ori cântarea de psalmi prin rostire de stihuri, rugăciune este 
şi rugăciune se socoteşte” (Ibid., Cuv. 35). 


77. Cum trebuie să stea credincioşii la sfintele slujbe şi ce datorii au cei care merg la 
biserică? 

Creştinii trebuie să stea la sfintele slujbe ale Bisericii cu credinţă, cu frică de Dumnezeu şi cu 
luare aminte. Ei sunt datori, după putere, a se ruga fără răspândirea minţii şi cu simţirea inimii. 
Datoriile creştinilor, celor ce merg la Sfânta Biserică, sunt acestea: 

— Să meargă la biserică regulat. Cine lipseşte mai mult este oprit de la Sfintele Taine, afară 
de cel bolnav; 

— Să fie împăcaţi cu toţi oamenii şi să ceară iertare de la toţi; 

— Să ţină curăţie trupească cel puţin două zile mai înainte de a merge la biserică şi o zi cel 
puţin, după ce vin de la biserică; 

— Să meargă la slujbă mai de dimineaţă, pentru a avea timp să se închine în linişte şi să asculte 
slujba Utreniei; 

— Fiecare creştin să ducă după a sa putere un dar cât de mic Domnului, ca jertfă din osteneala 
mâinilor sale; 

— Să dea pomelnicul din timp şi să ceară preotului să i să scoată părticelele pentru cei vii şi 
morţi ai familiei; 

— În biserică, creştinii să stea cu bunăcuviinţă, bărbaţii în partea dreptă, iar femeile în partea 
stângă; 

— Să fie îmbrăcaţi curat şi cât mai cuviincios, iar femeile să aibă capul acoperit şi chipul 
smerit; 

— După ce s-a dat binecuvântarea de Sfânta Liturghie credincioşii sunt datori să stea fiecare 
la locul său şi să nu se mai închine pe la sfintele icoane; să asculte Sfânta Liturghie cu mare evlavie, 
silindu-se fiecare a urmări rugăciunile şi cântările de la strană; 

— În timpul slujbei este păcat a se vorbi în Sfânta Biserică, afară de mare nevoie; 

— Să asculte cu luare aminte citirea Apostotului, a Sfintei Evanghelii, precum şi cuvântul de 
învăţătură — predica; 

— Să nu iasă afară din Sfânta Biserică mai înainte de terminarea Sfintei Liturghii, afară de 
mare nevoie; 

— Credincioşii spovediţi şi pregătiţi pentru Sfânta Împărtășanie să citească din timp 
rugăciunile necesare şi să-şi ceară iertare de la toţi când se apropie de cele sfinte; 

— După Sfânta Împărtăşanie, credincioşii sunt datori să asculte şi să citească rugăciunile de 
mulțumire, petrecând acea zi cu bucurie duhovnicească şi păzindu-se de orice ispită; 

— După terminarea sfintelor slujbe, creştinii să se întoarcă cu evlavie la casele lor, petrecând 
restul zilei în cugetarea şi citirea celor sfinte şi în cercetarea bolnavilor; 

— Credincioşii sunt datori să spună şi celorlalți de acasă ce au auzit şi au învăţat la Sfânta 
Biserică din cântările, din citirile şi din predica rostită. 

Acestea sunt cele mai importante datorii alte credincioşilor care merg în duminici şi sărbători 
la Sfânta Biserică. 

78. Care este înţelesul tainic, mistic şi dogmatic al Sfintei Lituirghii? 

Sfânta şi dumnezeiasca Liturghie, în înțelesul ei mistic, ne pune nouă înainte „întreaga 
comoară dogmatică şi morală a Bisericii Ortodoxe”. Primul şi cel mai însemnat caracter al Sfintei 
Liturghii este acela că jertfa liturgică este cu totul identică cu jertfa de pe Golgota, cu singura 
deosebire că jertfa lui Hristos a fost sângeroasă, iar jertfa liturgică este nesângeroasă. Apoi, jertfa de 
pe Golgota s-a săvârşit o singură dată şi a avut destulă putere să ispăşască toate păcatele lumii, în 
timp ce jertfa liturgică se săvârşeşte necontenit până la sfârsitul veacurilor, scopul ei principal fiind 
de a da fiecărui creştin în parte mântuirea întreagă câştigată de Domnul nostru lisus Hristos prin jertfa 
Sa sângeroasă. 

Sfânta Liturghie are caracter de jertfă şi de cină. În cadrul Sfintei Liturghii, pâinea şi vinul se 
prefac prin harul Duhului Sfânt în Trupul şi Sângele Domnului, care apoi se împart în dar celor 
vrednici. De aceea Sfânta Împărtăşanie se mai numeşte Euharistie, Cina Domnului, Paharul 
Binecuvântării, ospăţul Dragostei, Sfânta Cuminicătură etc. (A se vedea pe larg Explicarea Sfintei 
Liturghii de N. Cabasila; Învătătura de Credinţă Ortodoxă, Bucureşti, 1952; Mărturisirea Ortodoxă 
etc.). 


79. Sfânta Liturghie se aduce numai pentru iertarea celor pomeniţi, vii şi morţi, sau și 
pentru iertarea şi mântuirea tuturor oamenilor? 

Sfânta Liturghie se aduce ca jertfă numai pentru cei drepteredincioşi. În prima parte a Sfintei 
Liturghii pot să stea în biserică şi cei nebotezaţi, adică catehumenii. În cadrul Sfintei Liturghii se fac 
rugăciuni de obşte pentru mântuirea tuturor oamenilor, cum ne învaţă Sfântul Apostol Pavel. Nominal 
însă, la Sfânta Liturghie se pomenesc numai cei drepteredincioşi şi cei cărora le îngăduie Sfintele 
Canoane, care nu au oprire canonică de a li se scoate miride (Învățătura de Credinţă Ortodoxă, ed. 
1952, cap. 278; Pravila Bisericească a lui Nicodim Sachelarie). 


80. Ce ne învaţă Sfinţii Părinţi despre efectele şi importanţa Sfintei Liturghii? 

Nu este ceva mai de folos nouă şi mai iubit de Dumnezeu ca jertfa Sfintei Liturghii, pentru 
că ea este lucrarea Mântuitorului şi învierea oamenilor şi părtăşia Lui cu noi. Sfânta Liturghie este 
mai presus decât toată rugăciunea şi lauda şi se cade a ne griji de lucrarea aceasta dumnezeiască, căci 
pentru ea este toată rugăciunea ce se face în Biserică şi aceasta este slujba care se face de cele mai 
multe ori în zilele vieţii noastre (după Sfântul Simeon al Tesalonicului). 

Sfânta Liturghie „este miezul, încoronarea şi desăvârşirea celorlalte slujbe prin care aducem 
laudă şi mulţumire lui Dumnezeu. Ea este totodată şi singura slujbă creştină întemeiată şi săvârşită 
de Însuşi Mântuitorul”, numită şi „cununa celor şapte laude ale Bisericii”. În timpul Sfintei Liturghii 
se prefac Cinstitele Daruri în Trupul şi Sângele lui Hristos. 

Prin Jertfa Sfintei Liturghii ne facem părtaşi de dumnezeieştile Taine, pe care le primim ori 
de câte ori suntem vrednici. De jertfa aceasta se fac părtaşi şi cei răposaţi în dreapta credinţă „care se 
împărtăşesc în chip nevăzut” de Hristos, prin pomenirea la Sfântul Altar, spre iertarea păcatelor. 
Multe şi mari sunt foloasele Sfintei Liturghii, pentru cei care participă cu credinţă la biserică. 
Împreună cu noi, Însuşi Hristos cu sfinţii îngeri şi cu toţi sfinţii sunt de faţă. 


81. Cine poate fi pomenit la Sânta Liturghie şi cine nu poate fi pomenit dintre vii şi 
morţi? 

La Sfânta Liturghie pot fi pomeniţi toţi binecredincioşii creştini care nu au anumite piedici 
canonice. Dintre cei vii nu se pot pomeni la Sfânta Liturghie păgânii, necredincioşii, apostaţii, 
ereticii, cei nebotezaţi, cei care au păcate împotriva Duhului Sfânt, adică hulitorii de Dumnezeu şi 
cei care împotrivesc Adevărului cu ştiinţă şi voinţă. Nu pot fi pomeniţi la Sfânta Liturghie nici cei ce 
trăiesc necununaţi. Dintre cei morţi, nu pot fi pomeniţi la Biserică cei ce au murit în necredinţă, în 
eres, în sectă, sinucigaşii şi copiii morţi înaintea botezului, ca şi cei avortaţi (A se vedea Pavilionul 
şi Pravila Bisericească de Arhim. Nicodim Sachelarie, ed. 1940). 

82. Ce fapte bune ajută sfânta rugăciune şi ce fapte bune se nasc din sfânta rugăciune? 

Pe rugăciune o ajută mult milostenia, deoarece „milostenia este aripă a rugăciunii” (Scara, 
Cuv. 28.). Iarăşi, pe rugăciune o ajută liniştea şi înfrânarea, după cuvântul ce zice: „Din sămânţa 
sudorii postului creşte spicul întregii înţelepciuni şi liniştea este vârf al desăvârşirii celor ce se roagă”. 
Şi iarăşi: „Cel ce de frumuseţea rugăciunii s-a atins, va fugi de mulțumire ca un asin sălbatic” (Ibid.). 

Pe rugăciune o ajută smerenia, deoarece, după Sfinţii Părinţi, „cel ce nu se socoteşte pe sine 
că este păcătos, rugăciunea lui nu este primită la Dumnezeu”, zice Sfântul Isaac Sirul. Şi iarăşi, pe 
rugăciune o ajută umilinţa, după acelaşi sfânt părinte, care zice că „lacrimile întru rugăciune sunt 
semn al milei lui Dumnezeu” (Filocalia, vol. X, Cuv. 33). Sunt însă multe alte fapte bune care ajută 
sfânta rugăciune, dar acestea sunt cele mai importante. 

Iar faptele bune care se nasc şi sporesc prin rugăciune sunt de asemeni multe, precum: 
credinţa, nădejdea, mila, răbdarea, înfrânarea etc. Cea mai mare virtute care odrăsleşte din sfânta 
rugăciune este însă dumnezeiasca dragoste, după cum spun cei mai mulţi Sfinţi Părinţi. 


83. Ce este postul şi de câte feluri este? 

Postul este înfrânarea totală sau parțială a gândurilor rele şi a simţurilor trupului de plăcere şi 
de hrană bună şi îmbelşugată şi mai ales de hrana cea de provenienţă animală. Postul este jertfă 
trupească, care se cere a fi unită cu milostenia şi cu darurile ce se aduc la Sfântul Altar. Postul 
împreună cu milostenia, cu darurile aduse la Biserică, cu închinările şi metaniile făcute de credincios, 
toate laolaltă alcătuiesc închinarea datorată de trup, ca jertfă Domnului. 

Postul este rânduit „pentru a smerii sufletul”. Postul este înfrânare de toate mâncărurile sau 
la caz de boală, numai de unele; înfrânarea de băuturi, de toate desfătările lumeşti şi de toate poftele 
cele rele, trupeşte. Postul este numit de Sfinţii Părinți „aripa rugăciunii”, care, împreună cu 
milostenia, ridică pe om la tronul lui Dumnezeu. Postul ajută pe creştin să facă rugăciunea mai cu 
uşurinţă, împacă pe om cu Dumnezeu şi ajută mult la despătimirea sufletului, omorând poftele 
trupeşti şi mijlocind dobândirea harului Duhului Sfânt. După asprimea lui, postul poate fi de mai 
multe feluri: post desăvârşit (total, negru), post de o zi, post de mâncăruri de dulce, şi „post 
împărătesc”, adică mâncare zilnică cu înfrânare, o dată pe zi, nu până la săturare. 


84. Cei ce postesc de nevoie au vreo plată? Dar cei care nu pot posti din cauza bolii, a 
muncilor grele a lipsei, ce trebuie să facă? 

Cei care postesc de nevoie, dacă vor mulţumi lui Dumnezeu pentru aceasta şi nu vor cârti 
înaintea Lui, vor avea plată pentru răbdarea lor, întrucât este scis: În lupta aceasta grea aveţi nevoie 
de multă răbdare (| Tim. 6, 11). Şi iarăşi: Întru răbdarea voastă veți dobândi sufletele voastre şi cine 
va răbda până la sfârşit, acela se va mântui (Matei 10, 22; 24, 13; Marcu 13, 13). 

Cei care nu pot posti din cauza bolii sunt dezlegaţi de Sfintele Canoane să mănânce unele 
mâncăruri de dulce de care au nevoie (Canoanele 8 şi 10 ale Sântului Timotei al Alexandriei; canonul 
69 Apostolic etc.). Pentru cei care nu pot posti din cauza muncilor grele, nu am găsit în canoane 
dezlegarea postului pentru ei, doar de vor fi ostaşi sau deţinuţi. Aceştia, prin căinţă şi alte fapte bune, 
vor completa datoria postului trupesc. Despre această dezlegare, cel mai bine se cuvine a întreba pe 
episcopul locului şi pe preotul respectiv care, de la caz la caz, pot rândui alte fapte bune în locul 
postului. 


85. Care este cel mai mare şi mai plăcut post înaintea lui Dumnezeu? 

Nu orice post este post religios şi plăcut lui Dumnezeu. Numai acela este post plăcut şi 
bineprimit care se face întru numele Domnului şi după legea lui Dumnezeu, aşa cum a primit-o Adam, 
cum au învăţat-o proorocii şi cum au practicat-o toţi sfinții (Fac. 2, 16-17; 3, 26; Lev. 19, 29-31; Is. 
48, 1-6; Ioil 2, 12-15; leş. 14, 18; Matei 4, 2 etc.). Sfântul Ioan Botezătorul a postit toată viaţa; 
Mântuitorul a arătat luminat ca să postim şi cum trebuie să postim (Matei 6, 16-18; Luca 21, 24); 

Apostolii au postit şi s-au rugat (Fapte 13, 3; 14, 23; 1 Cor. 7, 5; II Cor. 11,27). 

Aşadar, cel mai mare şi mai plăcut post este acela care se face după învățătura Sfintei 
Scripturi, adică să fie însoțit de smerenie, de milostenie, de curăție, de pocăință, şi unit cu postul cel 
duhovnicesc, înfrânarea simţurilor şi a gândurilor. Aşa ne învaţă şi Sfinţii Părinţi. „Postul cel 
adevărat, zice Sfântul Teodor Studitul, şi bineprimit lui Dumnezeu este înfrânarea de răutăţi...”. 


CONVORBIREA A PATRA 


DESPRE PĂCAT, SPOVEDANIE ȘI SFÂNTA ÎMPĂRTĂŞANIE 


86. Ce este păcatul şi de ce atrage după sine mânia lui Dumnezeu în veacul de acum şi 
în cel viitor? 

După învăţătura Sfintei Scripturi, păcatul este călcarea cu bună ştiinţă şi de bunăvoie a voii 
lui Dumnezeu. El se mai numeşte şi fărădelege (Învățătura de Credinţă Ortodoxă, Bucureşti, 1952, 
pag. 426; Rom. 5, 13; Iacob 2, 9; Is. 49, 12-13). Rădăcina păcatului este pofta care ispiteşte pe om 
(lacob 1, 13-15). Păcatul atrage mânia lui Dumnezeu asupra omului, fiindcă „păcatul este urâciune 
înaintea lui Dumnezeu” (Deut. 17, 25; Pilde 3, 32). Păcatul atrage mânia lui Dumnezeu asupra 
omului, fiindcă „păcatul este urâciune înaintea lui Dumnezeu” (Deut. 17, 25; Pilde 3, 32). Păcatul 
atrage mânia lui Dumnezeu asupra omului, deoarece „păcătoşii sunt vrăjmaşi ai lui Dumnezeu” (lov 
21, 17; ler. 21, 14; Ps. 20, 8-10; 78, 6; Is. 10,6). 


87. În câte feluri se împart păcatele şi care sunt păcatele mai greu de vindecat? 

Sfântul loan Evanghelistul împarte păcatele în două: păcate de moarte şi păcate care nu sunt 
de moarte (I loan 5, 16-17). Tot el împarte păcatele de moarte în trei mari grupe: pofa trupului, pofta 
ochiului şi trufia vieţii (I loan 2, 16). Sfinţii Părinţi împart păcatele de moarte în trei mari grupe: a. 
păcate capitale, în număr de şapte; b. păcate strigătoare la cer, care sunt mult mai grave, precum: 
uciderea, pruncuciderea, asuprirea săracilor, răpirea avutului altora, uciderea aproapelui etc; c. păcate 
împotriva Duhul Sfânt. Acestea sunt cele mai grave păcate făcute de oameni pe pământ pentru că 
hulesc pe Dumnezeu şi alungă harul Duhului Sfânt de la om. Dintre acestea amintim: necredinţa în 
Dumnezeu, apostazia (lepădarea de credinţă), eresul, secta, deznădejdea, sinuciderea, ura de om până 
la moarte, prea marea încredere în Dumnezeu, înjurăturile etc. 

Cele dintâi se numesc „păcate capitale”, pentru că sunt cele mai numeroase şi stăpânesc pe 
cei mai mulți oameni. Cel de-al doilea fel de păcate se numesc „strigătoare la cer”, pentru că strigă 
şi cer de la Dumnezeu pedeapsă omului încă din viaţă. Păcatele cele mai mari şi mai greu de vindecat 
sunt păcatele împotriva Duhului Sfânt şi păcatele de moarte care stăpânesc pe om de mai multă 
vreme, adică patimile. 


88. Care este cel mai urât păcat înaintea lui Dumnezeu? 
Cel mai urât păcat înaintea lui Dumnezeu este păcatul mândriei, căci acesta a făcut pe îngeri 
diavoli, după cum şi smerenia „poate face din diavoli îngeri” (Scara, Cuv. 25). 


89. Care sunt împrejurările păcatului şi câte sunt acestea? 

Împrejurările păcatelor sunt în numar de şapte şi anume: Cine a făcut păcatul? Ce fel de păcat 
a făcut? Din ce motiv şi pentru ce l-a făcut? Prin ce mijloc l-a făcut? În ce vreme I-a făcut (în tinereţe, 
la bătrâneţe, ziua, noaptea etc.)? În ce loc l-a făcut? De câte ori l-a făcut? (A se vedea pe larg 
Învățătura către duhovnic de Sfântul Nicodim Aghioritul, pag. 26-27, ed. 1928). 


90. Care şi câte sunt treptele păcatului? 
Treptele păcatului sunt în număr de douăsprezece, după Sfântul Nicodim Aghioritul, şi 

anume: 

Prima treaptă, când face cineva fapta bună cu scop rău: pentru bani, pentru laudă, pentru 
cinste, adică amestecă binele cu răul. A doua treptă este împlinirea faptei bune pe jumătate, 
necompletă. A treia treaptă este ispta, momeala, adică ispitirea ce vine de la diavol, de la lume şi de 
la trup şi-l ispiteşte pe om prin cele cinci simţuri, numite de Sfinţii Părinţi „ferestrele sufletului”. A 
patra treaptă este unirea, adică amestecarea minţii cu ispita. 

A cincia treaptă a păcatului este lupta minţii, adică a sufletului cu ispita. Până aici nu este 
păcat zămislit. De aici însă începe a zămisli păcatul care aduce osândă asupra omului. A şasea treaptă 
a păcatului este învoirea minţii cu păcatul, adică îndulcirea minţii de ispită, de poftă. Din clipa 
aceasta se zămisleşte păcatul în mintea şi inima omului şi-l face pe om vrednic de osândă, precum 
sune Sfântul Apostol Iacob: Pofta zămislind, naşte păcatul, iar păcatul, săvârşindu-se, naşte moarte 
(lacob 1, 13-15). 

A şaptea treaptă a păcatului este păcatul făcut cu mintea prin imaginaţie. Că după ce omul 
de învoieşte să facă păcatul, el se sileşte, din îndemnul diavolului, să întipărească acel păcat în mintea 
sa, ca şi cum l-ar fi făcut cu lucrul. Prin imaginaţie păcatul creşte şi se înrădăcinează în inima omului. 

A opta treaptă a păcatului este hotărârea voinţei de a face păcatul şi însăşi săvârşirea lui cu 
fapta. A noua treaptă este obiceiul păcatului, adică săvârşirea lui de mai multe ori. A zecea treaptă 
a păcatului este patima, deprinderea, adică săvârşirea permanentă cu voia şi fără voia omului. A 
unsprezecea treaptă a păcatului este deznădejdea, când omul îşi pierde nădejdea iertării de pocăință, 
prin harul şi mila lui Dumnezeu. 

A douăsprezecea treaptă a păcatului este sinuciderea, adică uciderea omului dejnădăjduit din 
cauza păcatelor sale cu voia sa liberă. Aceasta este cea mai grea treaptă a păcatului, de care să ne 
ferească Dumnezeu pe toţi. Cel care se sinucide nu mai are iertare în veci, iar Biserica nu mai are 
voie să se roage pentru el (după Învăţătură către duhovnic, în Carte foarte folositoare de suflet, 
Bucureşti, 1928, pag. 15). 

Sfinţii Părinţi ne învaţă să ne luptăm cu păcatul cât este mic, în clipa zămislirii, iar nu când 
se face mare şi se înrădăcinează prin patimă în inima noastră. Să-l ucidem când este furnică, iar nu 
leu, căci altfel „furnico-leul” ne ucide el pe noi. La fel şi psalmistul David, insuflat de Duhul Sfânt, 
zice: Fericit este cel ce va lua şi va lovi pruncii tăi de piatră (Ps. 136, 9), adică fericit este acel creştin 
care îşi va zdrobi păcatele sale de piatra Hristos, cât sunt încă mici ca nişte prunci, că de vor creşte 
mari, ne vor robi în Babilonul patimilor şi ne vor ucide ele pe noi. 


91. Care este baia duhovnicească care spală, dezleagă şi scoate din rădăcină păcatele 
omului? 

Întâi este baia sfântului şi dumnezeiescului Botez, care spală păcatul strămoşesc de toate 
păcatele făcute până la Botez (Fapte 2, 38; loan 3, 3-5). A doua baie, deopotrivă cu Botezul, este 
Taina Sfintei Spovedanii, care spală şi curăţă păcatele oamenilor. Despre aceasta spune Sfântul Isaac 
Sirul: „Dar după dar, s-a dat de Dumnezeu oamenilor după Botez, Taina Pocăinţei, că pocăinţa este 
numită a doua naştere” (Filocalia, vol. X, Cuv. 72). lar dumnezeiescul Părinte loan Scărarul a 
îndrăznit să zică: „Mai mare decât Botezul, după Botez, este izvorul lacrimilor” (Cuvântul al 7-lea, 
Pentru plâns, Filocalia, vol. IX). 


92. Când rămân păcatele nedezlegate la Sfânta Spovedanie? 

Când creştinul nu-şi mărturiseşte toate păcatele, asemenea lui luda, şi când duhovnicul nu le 
dezleagă. El nu are voie să le dezlege până ce creştinul nu primeşte canonul rânduit. Dacă duhovnicul 
dezleagă pe cineva „mai înainte de a face acela canonul, sau mai înainte de a se mărturisi (de a se 
făgădui) că îl va face, unul ca acela se face vinovat de toate păcatele celui care l-a dezlegat” (A se 
vedea Carte foarte folositoare de suflet şi Învăţătură către duhovnic, de Sfântul Nicodim Aghioritul). 

Iarăşi, păcatele omului rămân nedezlegate dacă nu face de pocăință, „căci fără de îndreptare 
nu poate să existe iertare”. Însă adevărata pocăință este părăsirea păcatului şi căinţa inimii. 

93. Care sunt păcatele împotriva Duhului Sfânt (hulele) de care zice Domnul că nu se 
iartă nici în veacul de acum, nici în cel viitor? Dacă sunt mărturisite şi se face canon pentru ele, 
sunt iertate? 

Păcatele împotriva Duhului Sfânt sunt acestea: necredinţa şi împotrivirea adevărului dovedit 
al credinţei creştine; încrederea nesocotită în bunătatea lui Dumnezeu; deznădejdea faţă de îndurarea 
lui Dumnezeu, pizmuirea aproapelui pentru harul ce i s-a dat, pentru sporirea lui în fapte bune, 
precum şi neîndrumarea celor greşiţi pe calea mântuirii; ura de moarte, nepocăința până la moarte şi 
nesocotirea darurilor lui Dumnezeu; lepădarea de credinţă, eresul, secta, sinuciderea etc. 

Pricina pentru care aceste păcate nu se iartă de către Dumnezeu nici în veacul de acum, şi nici 
în cel viitor, este „îndărădnicia omului de a nu se pocăi de aceste păcate în toată viaţa şi împietrirea 
inimii lui”. Cel ce săvârşeşte astfel de păcate nu primeşte iertare de la Dumnezeu pentru că nu voieşte 
să fie iertat şi să asculte poruncile lui Dumnezeu. dacă nu astfel de vinovat se căieşte din adâncul 
sufletului, se mărturiseşte şi se hotăreşte că nu mai păcătuiască şi cere îndurare lui Dumnezeu cu 
stăruinţă şi cu lacrimi, atunci prin Taina Pocăinţei el va putea primi iertare, căci „nu este păcat, oricât 
de greu ar fi el, care să covârşască bunătatea şi dragostea de oameni a lui Dumnezeu” (Învățătura de 
Credinţă Ortodoxă, Bucureşti, 1952). 


94. Care sunt condiţiile canonice ale Spovedaniei? 

Spovedania, pocăinţa sau mărturisirea păcatelor, este una din cele şapte Sfinte Taine ale 
Bisericii, prin care Dumnezeu iartă şi dezleagă păcatele tuturor celor ce se pocăiesc cu sinceritate şi 
hotărăsc să ducă o viaţă curată, după voia lui Dumnezeu. Ea începe de la vârsta de 6-7 ani şi se 
săvârşeşte cât mai des, după nevoile sufleteşti ale fiecăruia. Călugării din mănăstiri, după tradiţie, se 
mărturisesc o dată pe săptămână, iar mirenii cel mai des o dată pe lună şi cel mai rar de patru ori pe 
an, în cele patru posturi (Constituţiile Apostolilor, 11-13; Mărturisirea Ortodoxă etc.). 

Condiţiile canonice şi obligatorii ale adevăratei spovedanii sunt acestea: Mai întâi, alegerea 
unui duhovnic bun şi iscusit. Apoi, spovedania să fie întreagă, sinceră, de bună voie — iar nu silită —, 
cu umilinţă şi să fie neprihămitoare (Învățătură către duhovnic, op. cit, p. 142-149). 

Dumnezeu osândeşte păcatul după conştiinţa şi înţelepciunea fiecăruia, pe unii de la vârsta de 
10 ani, iar pe alţii de la o vârstă mai mare. Dacă îşi va spovedi păcatele, cu tot sufletul, cu căință şi 
de bunăvoire, atunci duhovnicul poate uşura vindecarea rănilor sale sufleteşti, iar canonul cu care 
trebuie să-l canonisească pe credincios să-l împartă în trei. O parte să o pună pe seama milostivirii 
lui Dumnezeu, că nimeni nu este fără de păcat afară de Unul singur Dumnezeu, Care ne-a răscumpărat 
cu Sfântul Sângele Său din mâinile diavolului. 

A doua parte din canon să o ia duhovnicul asupra sa, ca cel ce are putere de la arhiereu să 
dezlege şi să lege păcatele oamenilor, după cum spune nemincinoasa gură a Domnului nostru lisus 
Hristos (Îndreptarea Legii, 1652, cap. 322). lar a treia parte din canon să o dea aceluia care a săvârşit 
păcatele. 

Duhovnicul să aibă un loc sfânt unde să spovedească pe oameni. De obicei, spovedania se 
face în Sfânta Biserică, în faţa icoanei Mântuitorului nostru lisus Hristos. Preotul este dator ca pe 
fiecare să-l primească la spovedanie cu faţă veselă, cu blândeţe şi cu evlavie, „iar nu cu mâhnire şi 
cu faţa posomorâtă” (Ibid., cap. 327). Iar de va fi vreun om bolnav de moarte şi va chema preotul să- 
| spovedească, iar acesta nu va merge, măcar de nu ar fi duhovnic, atunci păcatele celui ce a murit 
nespovedit rămân asupra preotului, „şi preotul trebuie să se pocăiască trei ani şi metanii 100 pe zi” 
(Pravila bisericească de la Govora, 1648, pag. 47). 

Credincioşii sunt datori să spună toate păcatele şi să nu-şi schimbe duhovnicul, decât cu 
binecuvântare şi din motive întemeiate. „Oricare om sau femeie de-şi va lăsa duhovnicul său fără 
oricare vină şi se va duce să se spovedească la altul, să se despartă de Biserică, împreună cu acela ce 
îl primeşte pe el” (Ibid., 117). Cel ce s-a spovedit şi a primit canonisirea şi dezlegarea trebuitoare 
fără a mai repeta păcatele făcute, „unul ca acesta nu este obligat să le repete la altă mărturisire” 


193 


(Sfântul Simeon al Tesalonicului, Tratat asupra tutror dogmelor, cap. LX, 24). 

Unii sunt de parere că, în chip excepţional, „când cineva din mireni asistă la moartea 
neprevăzută a cuiva, dacă acela nu are atunci cui să se mărturisească, se poate spovedi celui ce asistă, 
adică mireanului, ca apoi acesta să mărturisească păcatele celui mort la duhovnic, luând dezlegare 
pentru amândoi” (Pravila bisericească, manuscris, de Arhim. Nicodim Sachelarie). 

Să se ştie că „este şi o spovedanie păcătoasă sau falsă” şi anume când cineva caută un 
dohownic lesne iertător, care dezleagă, nu după legea lui Dumnezeu, ci după părerea sa, sau are 
aceleaşi păcate. Aceştia se afundă amândoi în osândă, mai rău decât dacă nu s-ar fi spovedit. Când 
cel ce se mărturiseşte nu spune toate păcatele sale sau le spune pe jumătate sau le justifică cu 
minciuni, ducând în eroare pe duhovnic, când se vor spovedi în colectiv mai mulți oameni la 
duhovnic, spunând păcatele în gând, fără a le auzi preotul şi a le aprecia pe toate în lumina Sfintelor 
Canoane şi a legilor morale, în toate cele trei cazuri, Taina Spovedaniei nu este săvârşită canonic şi 
păcatele rămân nedezlegate (Ibid.), căci spovedania se face numai individual. 

Alte condiţii canonice ale Sfintei Spovedanii sunt şi acestea: spovedania se face numai 
individual şi niciodată în grup, în public, cum este obiceiul în unele părți. Credincioşii sunt datori să- 
şi cerceteze conştiinţa din copilărie şi să noteze pe hârtie toate păcatele făcute, pentru a nu uita nici 
unul. Mărturisirea se face întotdeauna cu post şi rugăciune, înainte de a mânca, atât preotul cât şi 
credinciosul. 

Ea face în orice zi şi ori de câte ori ne mustră conştiinţa, indiferent de vrednicia preotului, 
căci harul Duhului Sfânt săvârşeşte taina. Spovedania se face la nevoie şi fără post, chiar dacă nu este 
cineva vrednic de Sfânta Împărtăşanie, căci numai prin spovedanie se spală şi se dezleagă păcatele. 


95. Care este cheia Sfintei Spovedanii şi care sunt efectele ei? 

După învăţătura Sfântului Nicodim Aghioritul, Taina Pocăinţei se împarte în patru părţi şi 
anume: 

a. Durerea inimii şi părerea de rău a celui ce a făcut păcatul; 

b. Spovedania prin viu grai şi individual la duhovnic; 

C. Împlinirea canonului dat de duhovnic; 

d. Dezlegarea, sau cheia Sfintei Spovedanii, care se face pe capul celui se s-a spovedit prin 
punerea mâinilor şi semnului Sfintei Cruci. Cel mai mare efect al Spovedaniei este dezlegarea şi 
iertarea păcatelor celui ce s-a mărturisit, după cuvântul Domnului, care zice: Cărora veţi ierta 
păcatele se vor ierta lor şi cărora le veţi ţine, ţinute vor fi (Matei 16, 19; loan 20, 23). 


96. Pe cine nu are voie duhovnicul să dezlege la spovedanie? 

Nu are voie să dezlege pe cel ce nu se hotărăşte a părăsi păcatul şi a face canonul. De 
asemenea, nu are voie să dezlege pe acei cărora le amână canonisirea până ce preotul duhovnic va 
cerceta canoanele şi pravilele bisericeşti, spre a se orienta asupra canonisirii lor (Sf. Vasile, can. 84, 
Cartagina, 43; Canonul 102 al Sinodului VI Ecumenic, Pravila Bisericească de Arhim. Nicodim 
Sachelarie, Sfântul Simeon Tesaloniceanul). 


97. Care este cel important şi mai folositor canon ce trebuie dat la Sfânta Spovedanie? 

În vremile vechi, când creştinii aveau mare râvnă şi evlavie să se împărtăşască mai des cu 
Sfintele "Taine, cel mai greu canon pentru creştinii de atunci era oprirea pe un timp mai scurt sau mai 
lung de la Sfânta şi dumnezeiasca Împărtăşanie. De aceea şi canoanele Părinților vechi, ca Sfântul 
Vasile cel Mare, Sfântul Grigorie de Nyssa etc., opreau pe cei păcătoşi pentru păcatele grele de la 
Sfânta Împărtăşanie, uneori până la 10, 15 sau chiar 20 de ani, şi le aplicau la spovedanie cele patru 
trepte de canonisire: plângerea la uşa bisericii, ascultarea, îngenuncherea în pridvorul bisericii şi 
starea împreună cu credincioşii în biserică. Abia la urmă îi primeau la Sfânta Împărtăşanie (vezi 
Sfântul Grigorie al Neocezareei, Canonul 11). 

Acum, însă, când credinţa a slăbit şi creştinii cei mai mulţi zac în adâncul nesimțţirii şi al lipsei 

de evlavie faţă de Sfânta Împărtășanie cu Trupul şi Sângele lui Hristos, cred că cel mai mare canon 
pentru îndreptarea sufletelor lor este părăsirea păcatelor spovedite şi lupta cu ele până la moarte. lar 
postul, rugăciunea, milostenia, metaniile şi alte nevoinţe să li se dea după putere, după starea lor de 
sănătate şi după greutatea păcatelor făcute, potrivit cu scumpătatea şi iconomia Sfintelor Canoane. 

Deci cel mai mare şi mai de folos canon al spovedaniei este părăsirea şi ura faţă de păcatele 
făcute, precum şi plângerea lor până la moarte. Că de îi vom opri pe credincioşi numai de la Sfânta 
şi dumnezeiasca Împărtășanie, atâţia ani, şi nu le vom da canon simţit şi cu oarecare osteneală, 
potrivit cu gravitatea păcatelor lor, e1, nemaiavând evlavia şi râvna celor dintâi creştini pentru cele 
sfinte, primesc uşor depărtarea de Sfânta Împărtășanie şi rămân în nesimţire faţă de păcatele lor. 

De aceea, trebuie a-i sfătui şi a-i îndemna pe credincioşi să facă canonul cuvenit. Dar mai 
mult decât toate, să părăsească păcatele, că părăsirea păcatelor, după Sfinţii Părinţi, este adevărata 
pocăință. Sfântul loan Gură de Aur zice că: „Cel mai cumplit lucru al păcatului este a petrece în păcat 
şi cel mai rău lucru al căderii este a nu se scula din păcat” (Cuvânt la Proorocul Iona, al Daniil, la cei 
trei coconi şi pentru pocăință, în Puţul Sfântului loan Gură de Aur, Buzău, 1833). 

Aşadar, dacă cel mai cumplit lucru este a petrece în păcat, apoi cel mai folositor lucru este 
canonul părăsirii păcatului. Dacă cel mai rău lucru al căderii este a zace în cădere, apoi cel mai mare 
şi mai folositor canon este a ne ridica din cădere! 


98. Astăzi se pot aplica întocmai Canoanele stabilite de Biserică? 

Sfintele Canoane, atât cele apostolice, cât şi ale Sinoadelor ecumenice, locale şi ale Sfinţilor 
Părinţi, întotdeauna au fost, sunt şi vor fi dreptare de mântuire şi călăuzitoare ale sufletelor, iar nouă 
tuturor ni se cuvine a ne supune şi a păzi dumnezeieştile Canoane cu nestrămutare, „că cei ce nu le 
păzesc se supun sub înfricoşate certări şi canonisiri” (Pidalion, Mănăstirea Neamţ, ed. 1844, fila 8). 
În cazuri excepţionale să urmeze porunca ierarhului locului şi a duhovnicului. 


99. Nu cumva prin aceasta creştinii se îndepărtează de Biserică şi de Preacuratele 
Taine? 

Nu Sfintele Canoane sunt pricina depărtării creştinilor de Biserica lui Hristos, ci nepăzirea 
scumpătăţii şi a iconomiei celor rânduite de Canoane îi îndepărtează pe preoţi şi pe popor de Biserica 
lui Hristos. 

Sfintele Canoane, dintotdeauna, sunt spre folosul şi mântuirea sufletelor, chiar şi acelea care 
au numai valoare istorică şi nu se mai pun în aplicare azi. Canoanele istorice ne arată cum au fost 
puse pe atunci în aplicare de Sfinţii Părinţi şi de conducătorii Bisericii creştine, când Biserica este 
atacată de erezii şi prigoane. Acest lucru nu este mic spre orientarea celor ce păstoresc azi Biserica 
lui Hristos, atât în Răsărit cât şi în Apus. 

Canoanele care conţin în ele dogme şi legi morale cu nimic nu şi-au pierdut valoarea. Ele sunt 
ca nişte faruri de lumină ale Bisericii, spre îndreptarea corăbiei celei vii care este Biserica lui Hristos, 
ce pluteşte în valurile veacurilor spre limanul mântuirii. 

Deci nimeni nu are voie să învinuiască Sfintele şi dumnezeieştile Canoane pentru răutatea ce 
stăpâneşte azi pe cei ce nu au frică de Dumnezeu. Un lucru trebuie ţinut minte. Preoţii şi păstorii să 
cunoască bine scumpătatea şi iconomia Sfintelor Canoane şi să le pună în practică după vreme şi de 
la caz la caz cu fiecare suflet rănit de păcate. 

Studenţii teologi ar trebui să cunoască cât mai bine cum să aplice scumpătatea şi iconomia 
Canoanelor, care s-au pus de Duhul Sfânt în Biserica lui Hristos. Mare primejdie este atât pentru 
preoţi, cât şi pentru păstoriţii lor, dacă nu cunosc cât de puţin Sfintele Canoane, precum şi felul cum 
trebuie să le aplice. Căci zice Sfântul loan Gură de Aur „că mare primejdie este pentru un preot a nu 
cunoaşte Canoanele şi mare prăpastie este acolo unde Canoanele nu stăpânesc. De aceea şi fiecare 
episcop, când se hirotoniseşte, mărturiseşte, că va păzi Canoanele Bisericii” (Canonul 2 al Sinodului 
VII Ecumenic). 

100. Ce ne puteţi spune despre spovedania în comun, ce se practică în unele locuri, fără 
a-şi mărturisi credincioşii păcatele individual şi fără dezlegare pe capul fiecăruia? 

Asemenea spovedanie este necanonică, nu are valoare de Taină, iar păcatele rămân 
nedezlegate. Asemenea practici trebuie cu totul părăsite, pentru a nu se desfinţa Taina Sfintei 
Spovedanii şi a arunca în osândă atât pe preot, cât şi pe credincios. 


101. Dacă cineva rămâne în aceleaşi păcate după mărturisire şi nu se pocăieşte, este 
vinovat credinciosul sau duhovnicul? În acest caz cum este mai bine să se procedeze? Să-l 
primească în continuare pentru a nu se deznădăjdui sau să-l trimită la un alt duhovnic? 

Dacă cineva, după mărturisire, stăruie mereu în aceleaşi păcate sau şi în altele mai grele şi 
dacă preotul şi-a făcut datoria şi l-a sfătuit îndeajuns să părăsească păcatul, iar el nu a ascultat, atunci 
preotul nu este vinovat. lar dacă preotul nu l-a sfătuit îndeajuns şi nu l-a canonisit după legea lui 
Dumnezeu şi din nepăsarea lui acela cade în aceleaşi sau alte păcate mai grele, atunci şi preotul are 
păcat şi se osândeşte ca unul ce nu a pus doctoriile necesare pe rănile păcatelor. 

lar dacă preotul şi-a dat toată silinţa să-l ajute sufleteşte pe cel ce petrece în nepăsare şi 
nepocăinţă, însă fără folos, atunci este bine a-l trimite la alt doctor mai iscusit, poate prin acela îi va 
da Dumnezeu credinciosului îndreptare. Însă nu degrabă să-l depărteze pe el, ci să procedeze cu 
blândeţe şi cu îndelungă răbdare, ca să nu-l arunce în deznădejde. 


102. Ce datorii are duhovnicul faţă de fiii săi duhovniceşti, și ce datorii au fiii 
duhovniceşti faţă de duhovnic? 

Duhovnicul are mare datorie faţă de fiii săi duhovniceşti de a-i supraveghea, de a-i învăţa 
pururea şi de a se ruga lui Dumnezeu pentru mântuirea lor. Iar fiii duhovniceşti au şi ei datoria de a 
asculta învăţăturile duhovnicului lor, de a-i cere întotdeauna sfat şi binecuvâtare pentru toate, de a-şi 
face canonul rânduit, de a se sili spre îndreptarea lor şi de a se ruga pentru părintele lor duhovnicesc. 


103. Cum trebuie înţeleasă duhovnicia în viaţa Bisericii Ortodoxe? 

Duhovnicia „este judecătorie internă a sufletului creştin care are împărăţia lui Dumnezeu 
înlăuntrul său, având ca judecător conştiinţa sa, adică ştiinţa de sine, în raport cu legile Domnului, cu 
ajutorul cărora preotul poate face deosebire între bine şi rău. Întrucât creştinul nu se poate cunoaște 
exact pe sine, nici Legea lui Dumnezeu nu o ştie pe deplin şi nici aplicarea la faptele sale nu se poate 
face fără părtinire. Pentru a-şi completa această judecată internă, apelează la un judecător extern, 
asemenea lui, dar superior lui prin harul Duhului Sfânt, pe care îl consultă şi de la care cere ceea ce- 
i lipseşte — iertare, lumină şi adevăr”. 

Acesta este duhovnicul, a cărui misiune este să examineze, să îndrume, să judece în numele 
lui Hristos, să dea sentinţa dezlegării sau nedezlegării păcatelor, necondiţionat sau condiţionat, toate 
împlinindu-se în cadrul legilor lui Dumnezeu date lui de Sfânta Scriptură şi Sfânta Tradiţie, în afara 
cărora nu poate să fie legare sau dezlegare de păcate, lumină şi adevăr bisericesc (loan 14, 15-30; 15, 
1-14; Pravila Bisericească de arhim. Nicodim Sachelarie). 


104. Când are voie credinciosul să-şi schimbe duhovnicul? 

lată ce spun Canoanele în legătură cu aceasta: „Oricare om ce îşi va lăsa duhovnicul său fără 
anumită vină şi se va spovedi la altul, să se despartă de Biserică împreună cu acela ce îl primeşte la 
el” (Pravila Bisericească de la Govora, cap. 118). În caz că duhovnicul, după multă răbdare şi 
sfătuire, nu observă nici o îndreptare la credincios, un astfel de penitent trebuie trimis la alt duhovnic, 
sub motiv că nu se pricepe a-i vindeca rănile sale sufleteşti. 

Dacă cinva a fost afurisit (exclus din Biserică) de episcopul său, nu are voie să fie primit de 
alt episcop mai înainte de a fi iertat de episcopul său. Însă el poate să apeleze la sinod ca să se apere 
şi sinodul poate da o altă hotărâre (Anriohia, 6). Sfântul Simeon al Tesalonicului spune că „preotul 
trebuie să afurisească (să oprească) de la cele sfinte pe cel vinovat când este rânduit de Canoane, ca 

să nu se încalce păcate străine. Că nu este aceea răbdare, ci pricină de pierzare. Că nu se cuvine a fi 
noi mai milostivi decât Sfinţii Părinţi. Arhiereul sau duhovnicul, fiind stăpânit de aceleaşi păcate ca 
şi cel pe care îl spovedeşte, să nu socotească că i se vor ierta lui acele păcate dacă va fi îngăduitor şi- 
i va uşura pe păcătoşi, călcând legile Domnului. Ci pentru ale sale păcate să ceară iertare, iar legea 
lui Dumnezeu să o aplice cu dreptate. Poate fi îngăduitor numai atunci când păcătosul se va hotări a 
se îndrepta de la rău şi a se smeri întru pocăință” (Tratat asupra tuturor dogmelor, cap. 9, 30). 


105. Cum trebuie să se procedeze cu acei credincioşi care au săvârşit păcate grele şi 
totuşi cer cu stăruinţă Sfânta Împărtăşanie? 

Cu cei care au păcate grele şi totuşi cer stăruitor Sfânta Împărtăşanie, iată cum trebuie 
procedat. Dacă se vor spovedi curat, cu mare durere de inimă, cu lacrimi şi cu căință, duhovnicul care 
i-a oprit un timp de la cele sfinte, potrivit Sfintelor Canoane, poate să le facă acest pogorământ. Adică 
să împartă canonul dat şi numărul anilor de pocăință în trei părți, după cum am spus mai înainte. O 
parte să o pună spre milostivirea şi iubirea de oameni a lui Dumnezeu, că nimeni dintre oameni nu 
este fără de păcat; a doua parte a canonului să rămână asupra celui ce a săvârşit păcatele; iar a treia 
parte de canon să o ia duhovnicul asupra sa, ca cel ce are putere de la arhiereu să lege şi să dezlege, 
după cum zice nemincinoasa gură a Domnului nostru Iisus Hristos (Îndreptarea legii, Târgovişte, 
1652). 

Duhovnicul, pentru a se orienta mai bine în legătură cu scumpătatea şi pogorământul pe care 
îl face de la caz la caz cu cei ce se spovedesc şi se pocăiesc, este mai bine să citească cu înţelegere 
Sfintele Canoane şi mai ales canonul 102 al Sinodului al VI-lea Ecumenic, iar nicidecum să se bazeze 
pe priceperea sa, căci „duhovnicul are putere a lega şi a dezlega numai în conformitate cu legea 
Domnului”. 

Aşadar canonisirea trebuie făcută numai potrivit cu învăţătura Sfintei Scripturi, potrivit cu 
Sfintele Canonane şi învăţăturile Sfinților Părinţi, căci astfel spovedania şi pocăinţa nu ar aduce nici 
un folos credinciosului şi nici duhovnicului. 


106. Cum trebuie procedat cu acei credincioşi care nu primesc canon la spovedanie? 
Dar cu cei care sunt bonavi şi nu pot face canonul? 

Cei ce nu vor să primească un canon la Sfânta Spovedanie, după multă sfătuire, de vor rămâne 
în îndărătnicia lor, nu li se poate face dezlegarea de păcate, cum spune Sfântul Nicodim Aghioritul 
în Învățătura către duhovnic. Celor bolnavi, însă, li se poate face uşurare de canoanele care cer 
osteneală trupească, precum: post, metanii, privegheri, milostenie, dacă nu au de unde da etc.; însă 
pentru osteneala duhului nu sunt scutiţi, adică de sfânta rugăciune, cea dintotdeauna, şi de mulţumire 
către Dumnezeu pentru suferința pe care o au. După cum au zis, canonul celor bolnavi se poate 
schimba, nu însă şi obligaţia de a ierta, a se ruga şi a muţumi neîncetat lui Dumnezeu pentru toate, 
căci aceasta se vor mântui. 


107. De câte ori pe an trebuie să se spovedească mirenii? 

Spovedania nu este legată de termene sau soroace anumite din cursul anului. Putem alerga la 
duhovnic ori de câte ori simțim nevoia să ne uşurăm sufletul de povara păcatelor şi să primim 
mângâierea harului şi nădejdea iertării. Cu cât ne spovedim mai des, cu atât mai bine. 

De obicei însă, spovedania este legată de cele patru posturi. Porunca a patra a Bisericii învaţă 
să ne mărturisim păcatele de patru ori pe an, în cele patru posturi. Cei mai sporiți în evlavie să se 
spovedească în fiecare lună, iar ceilalți „măcar o dată pe an” şi anume în Postul Paştilor (Mărturisirea 
Ortodoxă, partea I, întrebarea 90). 


108. De câte ori pe an trebuie să ne împărtăşim după rânduiala Bisericii? 


Sfânta Împărtășanie, fiind strâns legată de Spovedanie, se poate da, cu dezlegarea 
duhovnicului, în cele patru posturi, sau cel mai des o dată pe lună pentru cei mai evlavioşi şi cel mai 

rar la Sfintele Paşti, însă numai după săvârşirea canonului dat. Sfântul loan Gură de Aur decomandă 
credincioşilor să se împărtăşească cel mai des de douăsprezece ori pe an, la cele douăsprezece 
praznice împărăteşti, cu dezlegarea duhovnicului lor, „însă cu frică şi cu cutremur, ca să nu luăm 
osândă în loc de hrană şi moarte în loc de viață” (Împărțire de grâu, Cuv. 53 şi 54). 


109. Care sunt condiţiile principale pentru a primi cineva cu vrednicie Trupul şi Sângele 
Domnului? 

Pregătirea pentru Sfânta Împărtăşanie este de două feluri: trupească şi sufletească. În general 
ea constă în următoarele părți: 

a. Spovedania, mărturisirea păcatelor, fără de care nimeni nu se poate împărtăşi, nici chiar 
clericul. Numai copiii până la şapte ani sunt scutiţi de spovedanie. 

b. Împăcarea cu toți oamenii. Nimeni nu se poate împărtăşi certat cu cineva şi neîmpăcat sau 
având răutate, ură şi gând de răzbunare asupra cuiva. Dumnezeu, fiind dragostea, primeşte la cele 
sfinte numai pe cei care intră şi trăiesc în dragoste. 

c. Înfrânarea de la mâncare de dulce şi de la orice poftă şi necurăţie trupească. Soții sunt 
datori să ţină cel puţin şapte zile de curăţie înainte de Sfânta Împărtăşanie şi încă trei zile după Sfânta 
Împărtăşanie. 

Credincioşii sunt datori să ţină curăţie şi să postească miercurea, vinerea şi în cele patru 
posturi când se împărtăşesc. În caz de boală grea, preotul rânduieşte un post mai scurt după caz. Cei 
care se împărtăşesc între posturi sunt datori să postească cel puţin trei zile până la şapte zile înainte 
de Sfânta Împărtășanie. Înainte de primirea celor sfinte creştinii sunt datori să se înfrâneze de băutură, 
de tutun, distracţii, glume, zavistie, clevetiri etc. 

d. Împlinirea canonului dat de duhovnic. Credincioşii nu se pot împărtăşi fără învoirea 
duhovnicului lor şi fără împlinirea canonului rânduit de el la spovedanie, afară de caz de boală sau 
alte împrejurări grave, când pot primi cele sfinte în orice situaţie s-ar găsi cei în cauză. 

e. Rugăciunea. Credincioşii sunt datori să se roage mai înainte de primirea Sfintei 
Împărtăşanii în mod deosebit. Să citească în ajun din Ceaslov, din Psaltire şi Acatistier, să facă după 
putere metanii, închinăciuni, milostenie pentru cei săraci şi alte fapte bune. În mod deosebit sunt 
datori să citească seara Acatistul Mântuitorului, Paraclisul Maicii Domnului, Canonul de pocăință, 
Canonul Îngerului păzitor şi Canonul Sfintei Împărtăşanii, iar dimineaţa cele douăsprezece 
rugăciuni. După primirea celor sfinte, credincioşii trebuie să citească rugăciunile de mulţumire. 


110. În ce împrejurări se pot împărtăşi credincioşii cu pogorământ, adică în mod 
excepţional? 

După cum am spus, cei ce sunt opriţi un timp de la Sfânta Împărtăşanie se pot împărtăşi cu 
pogorământ numai în caz de primejdie de moarte, adică de accidente, de operaţie, internare în spital 
pentru mai mult timp etc. De asemenea, femeile însărcinate se pot împărtăşi în luna a noua, orice 
oprire canonică ar avea, cu condiţia ca după naştere să ţină în continuare canonul dat de duhovnic. 


111. Care dintre creştini nu se pot împărtăşi nici chiar înainte de moarte? 

Nu pot şi împărtăşiţi nici chiar pe patul de moarte creştinii ortodocşi care refuză cele sfinte; 
cei care s-au lepădat de credinţă; cei care au părăsit Biserica şi s-au dus la secte; cei demenţi, adică 
cei care nu pot judeca cu mintea şi nu se pot spovedi; cei în agonie care nu au apucat să fie mai înainte 
spovediţi şi împărtăşiţi; cei îndrăciţi (demonizaţi); cei care hulesc pe Dumnezeu şi Îl înjută, chiar şi 
pe patul de moarte; cei care au săvârşit păcate împotriva Sfântului Duh până în ceasul morţii şi nu s- 
au pocăit; cei deznădăjduiţi care vor să-şi pună capăt zilelor; cei cu totul robiți până la moarte de 
beţie, de grele păcate trupeşti, furii de cele sfinte şi cei care nu vor să ierte nici până la moarte pe 
aproapele lor. 


112. Ce alte sfaturi ne mai puteţi da în legătură cu duhovnicul şi duhovnicia? 

Nici un cleric (duhovnic) nu poate dezlega la spovedanie pe cel legat de altul, decât numai 
dacă cel ce l-a legat a murit sau I-a legat pe nedrept şi este dezlegat de episcopul său. Altă învăţătură 
a Bisericii zice aşa: „Caută să găseşti un duhovnic bun, duhovnicesc, să fie învăţat şi iscusit în fapte, 
să cunoască bine rănile sufleteşti, ca să ştie să dea o doctorie cu pricepere”, precum ar fi făcut când 
ar fi avut o rană trupească. Căci s-au văzut mulţi în ziua de azi, care, necunoscând boala, au omorât 
duhovniceşte pe mulţi din cei bolnavi, precum zice şi Hristos, „când un orb povăţuieşte pe alt orb, 
amândoi cad în groapă”. 

Când vei găsi un duhovnic bun să nu te mai duci la altul, căci, dacă neguţătoreşti mărturisirea, 
nu te poţi folosi. Dacă cineva s-a mărturisit la un duhovnic de mai multe ori şi, din pricină că ai căzut 
în aceleaşi păcate, te ruşinezi de el şi te duci la altul ca să te ruşinezi mai puţin şi să primeşti un canon 
mai uşor, aceştia „mai rău mânie pe Dumnezeu”. 

Unii creştini obişnuiesc să caute duhovnici foarte îngăduitori, care iartă fără canon şi chiar le 
dau şi Sfânta Împărtășanie. Unii ca aceştia se pierd pe sine şi se fac pierzare şi pentru alţii, dar 
„vremea judecății (osândei) lor este în veac”, zice Sfânta Scriptură. Alţii uneltesc vicleşugul mai cu 
măiestrie, căci se duc la un duhovnic şi spun unele păcate, apoi se duc la altul şi spun alte păcate, 
tâlcuindu-le în aşa fel încât să le înfăţişeze fără adevărata lor vină. Alţii spun repede păcatele lor, ca 
duhovnicul să nu le bage în seamă, nici să cerceteze cu de-amănuntul pricinile şi urmările acelor 
păcate şi astfel să poată fi tămăduiţi. Alţii, ceea ce este şi mai rău, nu voiesc să le mărturisească pe 
toate, ci ascund pe cele mai mari. Toate aceste uneltiri ale diavolului caută pe orice cale să ducă la 
pierzare sufletele oamenilor slabi în credință. 

Duhovnicul nu este decât un martor înaintea lui Dumnezeu, un organ prin care Duhul Sfânt 
lucrează taina iertării păcatelor. Duhovnicul tâlcuieşte şi aplică legea lui Dumnezeu pentru 
vindecarea sufletului omenesc. „Dacă duhovnicul constată pe cineva că nu este sincer, are datoria să- 
| respingă de la spovedanie”. Dacă nu ar face aşa ar însemna că duhovnicul nu slujeşte pe Dumnezeu 
cu credinţă, cu inimă curată şi devotată. 

Pocăinţa este una din cele şapte Taine pe care o lucrează Duhul Sfânt în chip nevăzut prin 
slujba văzută a duhovnicului. Când te spovedeşti nu cumva să-ţi apleci urechea la glasul diavolului 
care îţi şopreşte în minte, zicând: „Oare ce va zice duhovnicul când va auzi astfel de păcate?” Uneori 
diavolul îi şopteşte credinciosului prin oameni răi şi bârfitori cum că duhovnicul ar spune altora 
păcatele de la spovedanie. La aceasta să-şi aducă aminte fiecare de bogatul ce şi-a mărturisit păcatele 
sale în mijlocul Bisericii cu glas tare înaintea tuturor celor de faţă şi, în timp ce şi le mărturisea, 
îngerul Domnului îi ştergea păcatele lui cele mărturisite în faţa tuturor, cum spune Sfântul loan 
Scărarul în Cuv. 4 din Filocalia, vol. IX. 

Să se ştie şi aceasta, că duhovnicul nu poate dezlega pe cel ce nu-l dezleagă Dumnezeu şi nici 
nu poate lega pe cel ce nu s-a legat pe sine prin călcarea poruncilor lui Dumnezeu. 

Aşadar, în cele ce sunt spuse până aici este clar că nici duhovnicul, afară de pricinile arătate 
mai sus, nu se poate schimba, nici canonul dat de duhovnic nu-l poate dezlega altul, cât timp 
duhovnicul lui trăieşte. Iar dacă cineva se sminteşte de vreo slăbiciune a duhovnicului său şi nu mai 
are evlavie la el, atunci, daca are un motiv bine întemeiat, se poate duce la alt duhovnic, însă numai 
cu binecuvântarea duhovnicului dintâi. La noul duhovnic este dator să facă o spovedanie generală 
din copilărie, ca acela să-l poată cunoaşte bine şi astfel să-i rânduiască un canon potrivit, spre 
îndreptarea lui. 

113. În ce condiţii se spovedesc şi se împărtăşesc copiii? Dar cei bătrâni şi greu bolnavi? 

Copiii mici până la şase-şapte ani, dacă sunt botezați, se împărtăşesc fără spovedanie, la 30 
sau 40 de zile. Spovedania lor începe de la vârsta de 7 ani. Cei bătrâni şi bolnavi este bine să se 
împărtăşască la fel, la trei-patru săptămâni, dacă nu au vreo oprire de la Sfânta Împărtășanie. Dacă 
au păcate cu totul grele, de moarte, Sfinţii Părinţi rânduiesc să se împărtăşască numai pe patul de 
moarte sau cum va hotărî duhovnicul lor. 

114. Cum se cuvine a se spovedi şi a se împărtăşi călugării, după rânduiala Sfinţilor 
Părinţi? Cât de des se pot împărtăşi monahii, schimonahii şi călugării bolnavi? 

Tot ce am spus până acuma despre această sfântă taină este valabil şi pentru călugări. Monahii 
şi schimonahii sunt datori a se împărtăşi cu Trupul şi Sângele Domnului mai des decât mirenii, însă 
cu pregătirea cuvenită, după Sfintele Canoane, şi cu dezlegarea duhovnicului lor. 

Călugării se pot împărtăşi cel mai des o dată pe lună sau, cum spune Sfântul loan Gură de 
Aur în Cuvântul 53 din Împărtăşire de grâu, la cele douăsprezece praznice împărăteşti. Schimonahii, 
îndeosebi cei bolnavi, şi bătrânii se pot împărtăşi cel mai des o dată pe săptămână, după tradiţia 
noastră mănăstirească. Aceasta ne învaţă şi povăţuirile Liturghier, zicând: „Preoţii de popor să înveţe 
pe credincioşii lor ca, în cuget curat, parte bărbătească şi femeiască, să se împărtăşască, de va fi cu 
putinţă, la praznicele cele împărăteşti de peste an, iar de nu, măcar în cele patru posturi de peste an 
să se pregătească de împărtăşirea cu Sfintele Taine, însă cu cuvenita pregătire şi cu învoirea 
duhovnicului lor să facă aceasta”. 


115. Cum trebuie să se pregătească clericii, preoţii şi diaconii pentru Sfânta Liturghie? 

Despre toate acestea scrie pe larg în povăţuirile Sfintei Liturghii din Liturghier. În general, 
clericul de mir este dator să respecte următoarele: Să se spovedească la duhovnicul său înainte cu o 
zi de Sfânta Liturghie; să aibă dezlegare de la duhovnic pentru săvârşirea celor sfinte; să ţină curăţie 
înainte şi după Sfânta Împărtăşanie câteva zile; să fie împăcat cu enoriaşii săi şi cu toţi oamenii; să- 
şi citească din timp toate rugăciunile rânduite pentru Sfânta Împărtășanie; să facă în ajunul fiecărei 
sărbători Vecernia şi Utrenia la biserică; să săvârşască orice slujbă, mai ales Sfânta Liturghie, fără 
grabă şi cu toată evlavia; să-şi pregătească din timp prescuri şi vin natural pentru cele sfinte; să-şi 
pregătească temeinic în cursul săptămânii predica duminicală sau a sărbătorii, prin care este dator să- 
şi hrănească duovniceşte enoriaşii săi. 


116. Care este rolul şi importanţa predicii în biserică? 

Fiecare preot este dator să catehizeze „cu timp şi fără timp” pe credincioşii săi, căci credința 
vine prin auz, iar auzul prin vestirea cuvântului lui Dumnezeu (Rom. 17, 10). Astfel, poporul piere 
din lipsă de cunoştinţă a cuvântului dumnezeiesc, iar preotul va da greu răspuns la înfricoşata 
judecată. Auzi ce spune Dumnezeu prin gura proorocului: Fiindcă ai lepădat cunoştinţa, şi Eu te voi 
lepăda să nu mai fii preot, căci ai uitat legea Domnului tău (Osea 4, 6). Catehezele şi predicile, în 
general, trebuie să se facă pe temeiul Sfintei Scripturi şi după învăţăturile Sfinților Părinţi. Să fie bine 
gândite, simţite, trăite de preot, ca să poată convinge şi pe credincioşi. 

Predicile să fie calde, mângâietoare, pe înţelesul tuturor, presărate cu istorioare practice, uşor 
de ţinut minte. Să iasă din inimă, ca să meargă la inimă. O mare importanţă au, mai ales acum când 
s-au înmulțit sectele, predicile catehetice cu temă, ca să ştie poporul dreapta credinţă ortodoxă şi să 
se poată feri de cursele sectarilor. 


117. În câte feluri este dator a predica preotul? 

Preotul este dator a predica în trei feluri şi anume: cu cuvântul, cu scrisul şi cu viaţa, după 
învăţătura Sfântului loan Gură de Aur. Cu gura este dator să înveţe pe credincioşi cuvântul Domnului, 
dogmele, canoanele şi învăţăturile Sfinților Părinţi. Cu scisul sau cu mâna este dator să scrie cele ce 
a învăţat din Sfânta Scriptură şi de la Sfinţii Părinţi. Iar cu viaţa este dator să predice prin tăria sa 
personală, după putere, despre ce învaţă, aducându-şi aminte de cuvântul Domnului, Care zice: Cel 
ce va face şi va învăţa, acela mare se va chema întru Împărăţia Cerurilor (Matei 5, 19). Aşa să 
lumineze lumina voastă înaintea oamenilor, ca să vadă faptele voastre cele bune şi să laude pe Tatăl 
vostru cel din ceruri (Matei 5, 16). Cea mai puternică este predica prin viaţa preotului. 


118. Se poate mântui cineva fără duhovnic şi fără spovedanie? 
Nu. Nimeni nu se poate mântui, nici mireni, nici călugări, nici clerici, fără spovedania 

păcatelor şi fără dezlegarea de la duhovnic, după cuvântul Domnului care zice: Luaţi Duh Sfânt, 
cărora le veți ierta păcatele se vor ierta şi cărora le veţi ţine, ţinute vor fi (loan 20, 23). Şi în alt loc: 
Oricâte veți lega pe pământ vor fi legate şi în cer şi oricâte veţi dezlega pe pământ vor fi dezlegate 
şi în cer (Matei 18, 18). 

Deci cum va intra cineva în Împărăţia cerurilor, nefiind dezlegat pe pământ de păcatele sale? 
Că această putere s-a dat numai celor aleşi, adică apostolilor, episcopilor şi preoţilor, iar nu mirenilor. 
Toţi trebuie să avem duhovnicii noştri şi să ne spovedim regulat, chiar şi aceia cărora [i se pare că nu 
au păcate. 

Aşa ne învaţă Sfântul Apostol şi Evanghelist loan: De vor zice că păcat nu avem, ne înşelăm 
pe noi înşine şi adevărul nu este cu noi. De vom mărturisi păcatele noastre, credincios şi drept este 
Dumnezeu ca să ne ierte nouă păcatele noastre şi să ne curăţească pe noi de toată nedreptatea (| 
Ioan 1, 8-9). Iar Sfântul Simeon Tesaloniceanul arată, zicând: „Toţi trebuie să ne pocăim, şi mireni, 
şi călugări, şi preoţi şi arhierei. Toţi să ne pocăim (spovedim) ca să ne mântuim” (Tratat asupra 
tuturor dogmelor, cap. 251, Despre Taina Pocăinţei). Fără spovedanie, nimeni nu se poate mântui, 
deoarece roți multe greşim (lacob 3, 2). Tot omul este zămislit şi născut în păcate (Fac. 8, 21; Ps. 50, 
6; Matei 7, 11; Rom 3, 11). Sfânta Scriptură ne arată că păcatul aduce moarte (lacob 1, 15) şi că 
nimic necurat nu va intra în Împărăţia lui Dumnezeu. 

Deci să ţinem minte că „păcatul este călcare Legii lui Dumnezeu şi este urâciune şi necurăţie 
înaintea Lui” şi că mânia Domnului vine asupra celor răi şi păcătoşi care mor nespovediţi şi fără 
pocăință. Păcătoşii, prin spovedanie şi pocăință, întorc mânia cea dreaptă a lui Dumnezeu şi capătă 
mântuirea sufletelor lor. 


119. Duhovnicul poate opri de la lucrarea celor sfinte pe un cleric? Ce trebuie să facă 
duhovnicul în această situaţie? 

Cele mai mari păcate făcute de clerici, adică lepădarea de credinţă ortodoxă, uciderea, 
desfârnarea, profanarea celor sfinte (ierosilia, sacrilegiul etc.), trebuie să fie spovedite numai la 
arhierei, precum şi alte păcate grele care nu le pricepe duhovnicul. În toate aceste situaţii, să se ţină 
seama de sfatul arhiereului, pentru că lucrarea duhovniciei este mai ales a arhiereului. Duhovnicul 
nu poate opri de la săvârşirea celor sfinte pe vreun diacon sau preot, pentru orice păcat, ci trebuie să- 
| trimită la episcopul locului sau la Sfântul Sinod, după regula Bisericii noastre Ortodoxe. 


120. Ce părere aveţi despre acei clerici care dau prea des şi fără cercetarea cuvenită 
Sfânta Împărtăşanie la credincioşi? 

Preoţii care dau Sfânta Împărtăşanie credincioşilor fără cercetarea cuvenită şi fără canonisire 
sunt datori să citească cu atenţie Povăţuirile din Liturghier care privesc pregătirea sufletească şi 
trupească a credincioşilor pentru Sfânta Împărtășanie. Preoţii sunt datori să cunoască bine Sfintele 
Canoane şi practica Bisericii Ortodoxe, iar la nevoie să consulte pe episcopul locului, pe care sunt 
datori să-l asculte toată viaţa. Preoţii trebuie să citească învăţătura Sfântului loan Gură de Aur despre 
felul cum trebuie dată Sfânta Împărtășanie. Iară ce zice el în Cuvântul 55 din caretea sa Împărțire de 
grâu: „Nu mică muncă zace asupra voastră, preoţilor, dacă ştiind la cineva vreo răutate îi veţi îngădui 
să se împărtăşască de Masa aceasta. Sângele lui Hristos din mâna voastră va cere. Măcar vreun 
voievod de-ar fi, măcar eparh, măcar cel încoronat cu coroană, dacă cu nevrednicie se apropie (de 
cele sfinte), opreşte-l. Mai mare stăpânire ai tu decât acela... că decât cel îndrăcit mai rău este cel ce 
a păcătuit şi se aporpie. Că acela, pentru că este îndrăcit, nu se munceşte; iar aceştia, când se apropie 
cu nevrednicie, la muncă veşnică se dau. Deci nu mai pe aceştia să-i apropie cu nevrednicie. Nici 
unul să nu ia ca luda, ca să nu pătimească ca Iuda”. 

Şi iarăşi zice: „Nu da sabie în loc de hrană. Ci măcar din nebunie de va veni acela să se 
împărtăşească, opreşte-l. Să nu te temi. Teme-te de Dumnezeu, nu de om. lar dacă tu nu îndrăzneşti 
să-l opreşti, adu-l la mine. Nu voi îngădui să se facă acestea. De suflet mă voi despărţi mai bine 
înainte dacât voi da Sânge stăpânesc cu nevrednicie. Şi sângele meu tot îl voi vărsa, mai înainte decât 

voi da Sânge aşa de înfricoşat celui căruia nu 1 se cuvine. lar dacă mult iscodind cinva nu a ştiut pe 
cel rău, nu este nici o vină”. 

De aceea, duhovnicul trebuie să fie cu mare grijă la spovedanie, socotind bine pe cine trebuie 
să oprească şi cui să-i dea cele sfinte cu vrednicie. Dacă cineva duce o viaţă imorală şi caută prin 
înşelăciune să primească Sfânta Împărtăşanie, va intra satana în el (loan 13, 27), asemănându-se cu 
Iuda. Dacă cinva este pe patul de moarte şi nu mai poate vorbi,i se poate da Sfânta Împărtășanie pe 
mărturia celor din jurul său, cu că bolnavul este om credincios, că s-a spovedit regulat şi a dorit cele 
sfinte. Cel mai mare păcătos, dacă pe patul de moarte se spovedeşte, plângând amar, asemenea 
tâlharului de pe cruce, poate fi împărtăşit. lar dacă cineva nici pe patul de moarte nu vrea să se împace 
cu aproapele sau refuză cele sfinte, nu trebuie împărtăşit. 

În ce priveşte purtarea Sfintelor Taine de către mireni, chiar cu voia preotului, iată ce spune 
Pravila Bisericească: „Preotul care va da Sfânta Taină a lui Dumnezeu (Împărtăşania) citeţului celui 
destoinic sau omului simplu să o poarte el încoace şi încolo pentru oarecare treburi, iar nu însuşi 
preotul să o poarte cu frică de Dumnezeu, unul ca acela să se pocăiască trei ani” (Pravila Bisericească 
de la Govora, 35). 

Şi iarăşi: „Preotul care va împărtăşi pe orice om, fie mic, fie mare, tânăr sau bătrân, până ce 
nu va lua ştire despre dânsul de la duhovnicul lui de este destoinic sau nu, unul ca acesta să se 
izgonească din preoţie, adică să se pocăiască cinci ani; iar dacă din neglijenţă va împărtăşi, iar de-ar 
fi cocon mic, şapte ani să aibă pocanie” (op. cit., 35). „Nu este îngăduit a se ţine Sfintele 'Taine în 
casă, mai ales în familie, sau a le purta la sine şi din îndelungarea de vreme să se neglijeze păstrarea 
lor, ci numai la biserică pe Sfânta Masă să se păstreze cele sfinte; căci credincioşii, când trec pe lângă 
biserică, se închină lui Hristos. În vreme de nevoie, de persecuții, de foc, de cutremure sau când se 
duc cele Sfinte la bolnavi acasă, poate preotul să ia cu sine cele Sfinte, dar şi atunci cu mare cinste şi 
grijă, pe cât posibil mergând de la ele ca la vohodul cel mare, cu o lumânare aprinsă înainte, fără a 
căuta vreun câştig lumesc” (Sfântul Simeon Tesaloniceanul, cap. 9). 

„Nu se cuvine a liturghisi prin case particulare de către episcopi sau preoţi” (Laodiceea, 58). 
„Deoarece al VI-lea Sinod Ecumenic supune caterisirii pe preoţii care slujesc şi botează prin 
paraclise, care sunt în casele particulare, fără învoirea episcopului, şi noi hotărâm aceasta. Căci pe 
când Sfânta Biserică Ortodoxă îndreptează cuvântul adevărului şi păstrează adevărul şi învaţă 
moralitatea vieţuirii, apoi este urât şi necuvios întru neascultare şi anarhie (clericii) furişându-se prin 
case, să rupă buna rânduială şi să o umple de multă rânduială şi smiteală. Pentru aceasta prezentul 
sinod, de acord cu Sinodul Ecumenic al VI-lea, canonul 31, a hotărât să fie lepădaţi din cler cei ce 
liturghisesc prin paraclise, care sunt prin case, lepădarea din cler făcându-se de către episcopul 
locului. lar dacă unii dintre aceştia pătrund în case şi vor îndrăzni să liturghisească fără voia 
episcopului, aceia să se caterisească, iar mirenii care sunt părtaşi acestora să se supună afurisirii” 
(bid. 1, 2, 12). 


121. Spun Sfinţii Părinţi că cel mai greu se mântuiesc clericii, adică arhiereii, preoţii şi 
duhovnicii. Ce ne puteţi spune în această privinţă? 

Sfinţii şi dumnezeieştii Părinţi spun întru-adevăr că se vor mântui cu anevoie preoții, 
duhovnicii şi toţi păstorii de suflete. Datoriile păstorilor de suflete sunt mai multe şi grele, faţă de 
sine, faţă de familie, faţă de clericii care depind de ei şi cu care colaborează în slujba Domnului, 
precum şi faţă de poporul încredinţat lor spre a-l duce la mântuire, şi mulți păstori se lasă înşelaţi de 
lăcomie, care este rădăcina tuturor păcatelor (1 Tim. 6, 10), prin care smintesc pe credincioşi şi 
nedreptăţesc pe colaboratorii lor, preoţi, diaconi, cântăreţi etc. 

Toate veniturile Bisericii sunt o proprietate a lui Dumnezeu, iar preotul nu este decât un 
iconom al lor şi este obligat să le împartă cu dreptate la toţi cei ce au nevoie şi merită împărtăşirea 
din ele. Cel ce este nedrept faţă de colaboratorii săi se pedepseşte cu afurisirea din slujba sa şi dacă 
nu se îndreaptă se cateriseşte, „ca unul ce a ucis pe fratele său” (Constituţii Apostolice, 9). 

Ce pot să spun eu mai mult în această privinţă? Fiecare preot duhovnic şi păstor de suflete 

ştie mai bine decât mine ce are de făcut. Deci, să-i ajute Dumnezeu să-şi îndeplinească datoriile faţă 
de Hristos, faţă de familie, faţă de sine, faţă de societatea în care trăieşte şi mai ales faţă de sufletele 
încredințate lui spre mântuire, spre a dobândi cât mai mulţi pentru Impărăţia lui Dumnezeu. 


122. Ce trebuie să facă păstorii de suflete pentru a dobândi Împărăţia lui Dumnezeu? 

Trei sunt lucrurile de căpetenie pentru mântuirea sufletelor noastre: credinţa dreaptă în 
Dumnezeu, faptele cele bune şi smerenia. Adică, când vom lucra toate poruncile lui Hristos, să zicem 
în inima noastră că slugi netrebnice suntem, fiindcă nu am făcut decăt ceea ce eram datori să facem 
(Luca 17, 10), după cum ne învaţă Domnul. 


CONVORBIREA A CINCEA 


DESPRE SUFERINȚĂ, ISPITE ŞI VRĂJITORIE 


123. Câte feluri este suferinţa în lume? 

De două feluri: suferință materială, trupească, şi suferință morală, adică suferinţă, precum: 
mustrarea de conştiinţă, întristarea, deznădejdea, îndoiala, mânia, ura etc. Suferințele omeneşti se pot 
împărţi încă în două părţi: unele spre îndreptarea şi lămurirea celor buni şi altele spre pedeapsa şi 
arvunirea osândei veşnice a celor răi (Călăuza predicatorului de Dr. C. Chiricescu şi Pr. C. Nazarie, 
pag. 291-293). 


124. Pentru ce este atâta suferinţă pe pământ? 

Zice dreptul lov: Omul este născut pentru suferinţă (lov. 5, 7). lar Sfântul Pavel zice că toată 
făptura este în suferinţă (Rom. 8, 21). Suferințele din lume sunt urmări ale păcatului (lov 4, 8; Ps. 7, 
14-16; Pilde 22, 8; ler. 4, 18). Suferințele sunt pedepse pentru păcate (Lev. 26, 24-28; II Regi 7, 14). 
Dar de vom primi toate suferinţele cu răbdare şi muţumire, ne vom aduce mare folos duhovnicesc 
spre mântuirea sufletului. În general, vedem că, cu cât se înmulţesc păcatele şi răutăţile în lume, cu 
atât se înmulţesc suferinţele, adică foametea, cutremurele, războaiele, bolile de tot felul şi moarte. 
Grijă noastră, a credincioşilor, este să părăsim păcatele, să ne împăcăm mereu cu Dumnezeu şi să 
avem frică de Dumnezeu, smerenie şi răbdare, şi atunci toate suferinţele noastre se vor împuţina şi 
ne vor fi de mare folos spre mântuire. 


125. Suferinţa este o arvură a muncilor veşnice sau o ispăşire a păcatelor? Care este 
raţiunea şi scopul suferinţei? 

Scopul suferinței pentru creştini este unul singur: ispăşirea păcatelor pe pământ prin tot felul 
de boli, necazuri şi dureri, spre curățirea şi mântuirea sufletului. Pentru cei răi, care nu voiesc să se 
îndrepteze, să se pocăiască, suferinţa de pe pământ rămâne ca o arvună a suferințelor celor veşnice. 
Iar pentru cei ce primesc suferinţa cu răbdare şi cu mulţumire de la Dumnezeu şi se întorc la pocăință, 
suferinţa, de orice fel ar fi, este cea mai bună cale de îndreptare şi ispăşire a păcatelor, izbăvindu-i 
prin aceasta de chinurile cele veşnice. 

Noi vedem că cei care suferă mai mult pe pământ, sunt mai împăcaţi cu conştiinţa, mai buni, 
mai smeriţi, mai tari în ispite, mai aproape de Dumnezeu şi se mântuiesc mai uşor, precum dreptul 
Iov, săracul Lazăr, Sfinţii Apostoli, mucenicii, cuvioşii şi atâţia alţii. lar cei ce trăiesc bine, au 
sănătate, au averii şi tot ce doresc pe pământ, sunt de obicei slabi în credinţă, nemilostivi, tirani, 
lacomi, egoişti, se tem de moarte şi mor în păcate grele, spre osândă veşnică. 

Suferinţa ne este rânduită de sus spre mântuire, spre ispitire, spre iertarea păcatelor şi spre 
creştere duhovnicească, numai dacă o primim cu mulțumire, ca din mâna lui Dumnezeu, precum 
spune şi proorocul David: Toiagul Tău şi varga Ta, acestea m-au mângâiat (Ps. 22, 5). Deci, toiagul 
şi varga suferinţei, pe cei buni şi credincioşi îi mângâie, îi sporeşte în fapte bune, îi curăţeşte de păcate 

şi-i învredniceşte de mai mare cunună şi răsplată în cer. lar pentru cei răi, toiagul suferinţei este 
chemarea la pocăință, este pedeapsă peste pedeapsă şi frâu în gură, pentru că nu voiesc să se apropie 
de Domnul (Ps. 31, 10). 


126. Cum trebuie să răbdăm boala, nedreptatea, ocara, sărăcia şi orice fel de suferinţe 
pe pământ? 

Mai întâi să avem credinţă că suferinţa, de orice fel ar fi ea, ne este rânduită de Dumnezeu, 
Tatăl nostru Cel ceresc, spre mântuire, iar nu spre osândă veşnică. Apoi trebuie să primim suferinţa 
cu răbdare şi cu mulţumire. lar răbdarea noastră trebuie să fie însoţită de cuvioşie şi înfrânare (II 
Petru 1, 2-7), de bucurie (Col. 1, 11) şi de nădejde. 

Răbdarea în suferință sporeşte în noi prin rugăciune, prin spovedanie şi Sfânta Împărtăşanie; 
prin citirea cărţilor sfinte, prin cugetarea la patimile Domnului nostru lisus Hristos şi ale tuturor 
sfinţilor Lui; prin cercetarea celor ce sunt în suferinţe mai grele decât ale noastre şi prin cugetarea la 
fericirea veşnică în rai. Pentru că altă cale de mântuire nu este decât numai prin cruce, prin suferinţă, 
prin răbdare şi jertfă, precum spune Mântuitorul: Întru răbdarea noastră veţi dobândi sufletele 
voastre (Luca 21, 19). Cel ce va răbda până în sfârşit acela se va mântui (Matei 24, 13). 


127. Din ce pricini suferă copiii nevinovaţi? Ce păcate ispăşesc ei? 

Citim la Ieşire: Dumnezeu este râvnitor. EI răsplăteşte păcatele părinţilor în fiii lor până la 
al treilea şi chiar al patrulea neam (20, 5). Şi iarăşi: Dumnezeu aduce fărădelegile părinţilor spre 
fii, şi peste fiii fiilor, până la al treilea şi al patrulea neam (leş. 34, 7; Deut. 5, 9; Ps. 36, 28; 108, 13; 
Is. 14, 21). Marele prooroc Ieremia zice: Tu arăţi milă la mii şi pentru fărădelegile părinților 
răsplăteşti în sânul copiilor lor după ei (ler. 32, 18; Num. 14, 18; lov 5, 4; 21, 19; Is. 13, 16). 
Proorocul Isaia zice: Pregătiţi măcelul feciorilor din pricina fărădelegilor părinţilor lor (Is. 14, 21). 

Aşadar, din aceste mărturii ale Sfintei Scripturi se poate înţelege destul de clar din ce pricină 
suferă copiii cei nevinovaţi şi ale căror păcate le ispăşesc ei. 


128. Cum alină Biserica suferinţa omenească şi ce datorie are creştinul faţă de cei în 
suferinţă? 

Biserica alină şi vindecă suferinţele oamenilor prin tot felul de rugăciuni către Prea Bunul 
Dumnezeu (Deut. 4, 29-31; II Paral. 7, 13, 16; Ps. 33, 17; 49, 15-16; 90, 15-16; Is. 19, 22; lacob 5, 
14). Biserica a rânduit diferite rugăciuni pentru alinarea suferinţei. Cea mai importană rugăciune şi 
slujbă pentru cei bolnavi este Taina Sfântului Maslu, precum şi diferite molitfe pentru dobândirea 
sănătățu. 

Creştinul are o mare datorie faţă de cei din suferinţă, ca să-i ajute după a sa putere, atât prin 
ospătare, îngrijire, bani, etc., cât şi prin mijloace spirituale, precum: rugăciune pentru cei bolnavi, 
îmbărbătare prin cuvinte duhovniceşti, compătimire, mângâiere etc., aşa cum ne învaţă Sfântul 
Apostol Pavel, care zice: Bucuraţi-vă cu cei ce se bucură şi plângeți cu cei ce plâng (Rom. 12, 15). 


129. Ce înţelegem prin ispite şi de ce este lăsat omul să fie ispitit? 

Ispitele sunt încercări care vin asupra omului de la diavol şi de la slugile lui, oamenii cei răi 
(lacob 1, 13; Matei 4, 1; 16, 23; Marcu 8, 33; 1 Cor. 7, 5; Il Cor. 11,3; 1 Tes. 3, 5). Omul este îngădiut 
de Dumnezeu să fie ispitit „spre încercarea credinţei” (1 Petru 1, 6-7); spre „încercarea dragostei față 
de Dumnezeu” (Deut. 13, 3); spre încercarea supunerii noastre (Deut. 8, 2); spre încercarea nedoririi 
de câştig (lov 1, 9; 12). De fapt, ispitele corespund întotdeauna slăbiciunii firii omeneşti. Celor mai 
tari în credinţă, le rânduieşte Dumnezeu ispite mai grele, ca să sporească în sfinţenie şi să se 
învrednicească cu cununi mai mari. lar celor slabi în credinţă şi răbdare, le rânduieşte pronia divină 
ispite uşoare, ca să le poată birui şi să nu deznădăjduiască. 

Iată ce spune Sfântul Apostol Pavel: /spită pe voi nu a ajuns, decât ispita omenească. Dar 
credincios este Dumnezeu, Care nu vă va lăsa pe voi să vă ispitiți mai mult decât puteți; ci împreună 

Cu ispita va trimite şi ajutorul, ca s-o puteți suferi (| Cor. 10, 13). Acelaşi lucru spune şi proorocul 
David: Nu va lăsa Dumnul toiagul păcătoşilor peste soarta drepţilor până la sfărşit, ca să nu-şi tindă 
drepții spre fărădelegi mâinile lor (Ps. 124, 3). Dreptul lov spune că cei credincioşi sunt împovăraţi 
cu diferite ispite prin îngăduinţa lui Dumnezeu (lov 7, 8; Iacob 1, 2; I Petru 1, 6). Dar niciodată 
Dumnezeu nu îngăduie la cei aleşi ispite peste puterile lor. 


130. Care sunt adevăratele izvoare ale ispitelor? 

Trei sunt izvoarele ispitelor: Pofta trupului, pofta ochilor, trufia vieții, cum spune Sfântul 
Apostol şi Evanghelist Ioan (1 loan 2, 16); sau: „lubirea de plăceri, iubirea de slavă şi iubirea de 
argint, din care se naşte tot răul”, cum spune Sfântul loan Damaschin (Filocalia, vol. IV, Sibiu, 1948, 
p. 188). Cu aceste trei feluri de ispite a încercat satana să-L ispitească şi pe Hristos (Matei 4, 2-11). 


131. Care sunt duşmanii ce ne luptă şi ne ispitesc până la moarte? 

Trei sunt duşmanii care ne luptă şi ne ispitesc până la moarte: diavolul, plăcerile lumii şi 
trupul. Toţi aceşti trei duşmani ne luptă prin ispite de tot felul şi puţini sunt acei creştini care reuşesc, 
cu darul lui Hristos, să iasă biruitori în lupta cu ispitele şi plăcerile acestui veac. Că de n-ar păzi 
Domnul cetatea, în zadar s-ar osteni, zice Duhul Sfânt prin gura psalmistului. Dar, ajutându-ne 
Mântuitorul, „nimenea nu va strica cetatea noastră” (Antifon, glas 3). 


132. Care sunt cele mai mari ispite cu care ne luptă aceşti trei duşmani ai sufletelor 
noastre? 

Diavolul, izvorul a tot răul, ne ispiteşte îndeosebi cu gânduri de necredinţă, de hulă, de 
îndoială, de deznădejde, de mândrie şi de slavă deşartă. Iar indirect, diavolul ne ispiteşte prin oameni 
cu gânduri de trufie, de slavă deşartă, de mânie şi de desfătare; cu iubirea de argint, cu lăcomia de 
avere, cu invidia, cearta, osândirea, limbuţia şi altele. Prin trup ne ispiteşte diavolul cu lenevirea, 
lăcomia pântecelui, beţia, desfrânarea, moleşeala voinţei, nesimţirea inimii, trândăvia şi altele de 
acest fel. 


133. Din câte părţi este ispitit creştinul? 

După mărturia Sfâtului Meletie Mărturisitorul, creştinul este ispitit de diavolul din opt părți, 
şi anume: 

De sus ne ispitim când ne silim la nevoinţe şi virtuţi peste puterile noastre proprii. Adică post 
până la epuizare, osteneală peste măsura trupului, priveghere de toată noaptea şi alte fapte bune, la 
care abia ajung cei desăvârşiţi. 

De jos ne ispitim de diavoli prin moleşeală şi lenevire la lucrarea faptelor bune, slăbindu-ne 
astfel voinţa, raţiunea, mustrarea conştiinţei, bărbăţia şi stăruința în lupta cea duhovnicească. Din 
stânga ne ispitesc diavolii prin patimi trupeşti şi sufleteşti. Se unesc aşa pentru că vin direct de la 
diavolul şi fiecare îşi dă uşor seama de cursele celui viclean. Din partea dreptă ne ispitesc diavolii 
prin patimi sufleteşti şi raționale subțiri, greu de desluşit şi foarte greu de cunoscut şi biruit, cum 
sunt: mândria, trufia, părerea de sine, slava deşartă, osândirea altora, razvrătirea minţii, neascultarea, 
egoismul, eresurile, sectele, încrederea prea mare în mila lui Dumnezeu, cugetarea înaltă, hula, 
îndoiala, necredinţa, visurile, vedeniile, vrăjitoria şi altele. Aceste patimi având la temelie mândria 
din care a căzut Lucifer în adânc sunt foarte cu anevoie de cunoscut şi tămăduit. 

Din faţă ne ispitesc şi ne tulbură diavolii cu nălucirea celor viitoare, adică ne aruncă în griji, 
în bănuieli asupra altora şi în osteneli trupeşti peste puteri pentru „ziua de mâine”, ca şi cum 
Dumnezeu nu ne-ar purta de grijă în toată viaţa. Cei ispitiți de aceste gânduri adună averi pentru 
bătrâneţe, se ostenesc numai pentru viaţa aceasta, se tem că nu vor avea ce mânca şi ce bea, îşi 
avortează copiii, spunând că nu vor avea cu ce-i hrăni, se ceartă pentru averi, sunt foarte zgârciţi şi 
iubitori de bani, nu fac milostenie şi sunt egoişti. 

Din spate ne ispitesc diavolii cu aducerile aminte ale păcatelor şi patimilor care ne-au stăpânit 

în tinereţe, îndemnându-ne să le facem din nou. Că ne aduc aminte diavolii de persoanele cu care am 
păcătuit, de locul în care am greşit, de pricinile păcatelor care ne-au stăpânit. Ne aduc aminte de cei 
cu care am fost certaţi, de cuvintele cu care ne-au supărat, ca să începem din nou a-i urî; ne aduc 
amite de păcatele trupeşti pe care le-am făcut, de feţele care ne-au smintit, de beţii şi alte răutăţi din 
trecut, îmbolnăvindu-ne voinţa să cădem în aceleaşi păcate de care cu greu ne-am izbăvit. 

Dinlăuntru, adică din inimă, ne ispitesc vrăjmaşii cei nevăzuţi cu toate patimile care stăpânesc 
inima, precum: mânia, răutatea, pofta, răzbunarea, împietrirea, zavistia, mândria şi celelalte, cum 
spune Domnul: Jar ce iese din gură, iese din inimă, şi acestea spurcă pe om.Căci din inimă ies 
gândurile cele rele, uciderile, desfrânările, mărturiile mincinoase, hulele... (Matei 15, 18-19). Şi în 
alt loc zice: Că din prisosul inimii grăieşte gura (Matei 12, 34). De aceea şi proorocul David se ruga, 
zicând: Inimă curată zideşte întru mine, Dumnezeule, şi Duh drept înnoieşte întru cele dinlăuntru ale 
mele (Ps. 50, 11). 

Din afară ne ispitesc şi ne biruiesc diavolii prin cele cinci simţuri, care sunt ferestrele 
sufletului. Mai ales prin vedere, prin auzire şi prin limbă. Despre ispitele ce intră în inimă prin simţiri 
auzim pe proorocul Isaia, zicând: Doamne, a intrat moartea prin ferestrele noastre. Despre ochi zice 
Mântuitorul: Cela ce caută spre femeie a o pofti pe ea, iată a preacurvit cu dânsa în inima sa (Matei 
5, 28). lar despre limbă auzim pe Apostolul Iacob zicând: De nu greşeşte cineva în cuvânt, acesta 
este bărbat desăvârşit, puternic a-şi înfrâna şi tot trupul (lacob 3, 2). 

lată, dar, că din toate părţile aruncă satana săgețile ispitelor asupra noastră, căutând să ne 
rănească prin păcate şi să ne tragă în pierzare. Noi, însă, suntem datori să ne mărturisim toate cugetele 
cele rele la duhovnic şi să alungăm de la noi ispitele diavolului cu rugăciunea, cu postul, cu smerenia, 
cu păzirea minţii şi cu citirea cărților sfinte. lar dacă, totuşi, săgețile ispitelor nu se depărtează de la 
noi, este semn că rădăcinile patimilor sunt vii în mintea şi în inima noastră. Este semn că încă nu ne- 
am spovedit curat gândurile şi a odrăslit păcatul în noi. În acest caz este nevoie de mai fierbinte 
rugăciune, cu lacrimi şi post, până nu pune păcatul stăpânire pe noi (După Războiul nevăzut, de 
Sfântul Nicodim Aghioritul, ed. 1937, pag. 82). 


134. Care sunt ispitele cel mai greu de cunoscut şi de biruit? 

Cel mai greu de cunoscut şi de biruit sunt ispitele raţionale ale sufletului, adică: gândurile ce 
hulă, de îndoială de credinţă, de deznădejde; apoi ispita părerii de sine, cugetarea înaltă de sine, 
încrederea în sine şi altele. Iar dintre ispitele trupeşti, cel mai greu de biruit şi cel mai primejdios este 
gândul desfrânării, pentru că este legat de fire, de trup. Apoi, pentru că cel ce se mândreşte întru sine 
este lăsat de Dumnezeu să cadă în desfrânare. De aceea Sfinţii Părinţi ne poruncesc să fugim de orice 
prilej de desfrânare, de orice cuget trupesc, până nu devine păcat; să ne ferim de orice persoană care 
ne sminteşte şi ne împinge spre cumplitul păcat al desfrânării. 


135. De ce satana atâta ură asupra omului şi de ce îi îngăduie Dumnezeu să ispitească şi 
să amăgească prin păcat făptura Sa? 

Satana nu are putere si dezlegare să stăpânească, să înşele sau să silească voinţa omului la 
păcat. El numai îl ispiteşte prin tot felul de meşteşuguri, năluciri, aduceri-aminte, prin imaginaţii, 
prin simţuri, prin slăbiciunile firi, prin plăceri, prin gânduri. Satana niciodată nu se arată omului în 
faţă, nu se descoperă direct ca duşman al omului. Ci îl luptă pe ascuns, indirect sau prin oamenii răi, 
folosind tot felul de meşteşuguri diavoleşti, ca să ne fie descoperit că el însuşi doreşte căderea şi 
pierzarea noastră. 

EI se numeşte ispititor şi tatăl minciunii, pentru că prin ispite şi prin curse mincinoase ne trage 
la păcat. Satana doar forţează voinţa noastă, aţâtă patimile şi pornirile trupeşti şi sufleteşti ale firii 
noastre, creează ocazii de păcat, ne aduce mereu aminte de căderile noastre, dar nu are voie şi 
dezlegare de la Dumnezeu să ne silească, că atunci noi n-am avea nici o vină, nici o osândă şi nimeni 
n-ar scăpa de cursele lui. Însă, dacă omul slăbeşte în voinţă şi în rugăciune, dacă se îndulceşte de 
momelile diavolului şi acceptă păcatul, atunci nu diavolul este de vină, ci omul. 


206 


De aceea i s-a rânduit înger păzitor ca să-l ajute, i s-a dat harul Duhului Sfânt ca să-l 
întărească, i s-a rânduit Biserică, spovedanie, adică baie de curăţire a păcatelor şi duhovnic să-l 
dezlege şi să-l sfătuiască. De aceea i s-a hotărât plată, dacă biruieşte, sau osândă, dacă nu este biruit. 
Dumnezeu a îngăduit diavolului să ispitească pe om, ca să-l facă mai tare în credinţă, ca omul să-şi 
pună toată nădejdea mântuirii numai în Dumnezeu, iar nu în puterile sale, şi ca omul credincios să-şi 
agonisească mai multă plată de la Dumnezeu. Dumnezeu lasă pe satana să-l ispitească pe om, dar 
niciodată nu îngăduie diavolului să-l ispitească mai presus de puterea credinţei sale (I Cor. 10, 13). 
Numai pe cel mândru şi necredincios în lasă Dumnezeu să fie ispitit de diavoli peste puterile sale, ca 
să-l smerească şi să ceară ajutorul lui Dumnezeu şi al slujitorilor Lui. Omului însă i s-a dat putere să 
se împotrivească diavolului, să-l biruiască şi să-l alunge de la el (Efes. 6, 11; 6, 16; Iacob. 4,7; I Petru 
5,9). 


136. Care sunt cele mai importante arme cu care biruim ispitele diavolului? 

Două sunt cele mai puternice arme cu care biruim toate cursele şi ispitele diavolului. Întâi 
este sfânta rugăciune şi apoi smerenia. 

Noi ne rugăm neîncetat Tatălui ceresc, zicând: Și nu ne duce pe noi în ispită, ci ne izbăveşte 
de cel viclean (Matei 6, 13). Adică cerem Tatălui să nu ne lase în ispite peste puterile noastre şi să ne 
izbăvească de toate cursele diavolului cele pline de vicleşug. Deci, în orice vreme de ispită trebuie să 
ne rugăm stăruitor, cu lacrimi, cu post şi cu zdrobirea inimii. Sfinţii Părinţi ne recomandă să zicem 
permanent rugăciunea lui lisus, mai ales în timp de ispită, că numele Domnului, ca o sabie spoate din 
inimile noastre şi taie ispitele vrăjmaşului. 

A doua armă foarte puternică împotriva ispitelor diavoleşti este smerenia. Auzi ce zice David: 
Smeritu-m-am şi m-a mântuit (Ps. 114, 6). Când suntem învăluiţi în ispite şi patimi, să ne smerim din 
inimă, adică să ne socotim cei mai păcătoşi, zicând că pentru păcatele şi mândria noastră suntem 
ispitiţi, şi atunci va fugi diavolul de la noi, că cel mai tare este ars vrăjmaşul de smerenie, de 
rugăciunea cu lacrimi şi de post. Alte arme în vreme de ispite sunt: răbdarea ispitelor cu bărbăţie, 
mărturisirea deasă a gândurilor, citirea cărților sfinte, ocolirea pricinilor de păcat, Sfânta 
Împărtăşanie, tăcerea, înstrăinarea de cele pământeşti şi altele. 


137. Care sunt foloasele ispitelor în lupta noastră cu vrăjmaşul diavol? 

Primul folos este că fără ispite şi fără de luptă cu ispitele nu ne putem mântui, nici nu avem 
pentru ce să fim încununaţi. Fără ispite şi luptă duhovnicească nu este posibilă mântuirea sufletului. 
De aceea zicea un părinte din pustie: „Înlătură ispitele şi nu se va mântui tot omul” (Pateric, ed. 
1930). 

Apoi, ispitele ne deprind meşteşugul luptei duhovniceşti, ne călesc în viață, ne ajută să 
creştem sufleteşte. Ispitele ne sporesc credinţa, ne învaţă şi ne silesc să ne rugă mai mult, să fim treji 
şi silitori la biserică, la post, la citirea cărților sfinte; ispitele ne trimit des la spovedanie, la sfătuire 
şi la Sfânta Împărtăşanie. Ispitele ne smeresc, ne arată cât suntem de slabi şi neputincioşi, când 
suntem singuri. Ispitele sporesc răbdarea, rugăciunea, lacrimile, smerenia şi credinţa noastră. lată 
raţiunea, scopul şi folosul ispitelor pe pământ. 


138. Părinte Cleopa, ce este vrăjitoria şi de câte feluri este? 

Prin cuvântul vrăjitorie înţelegem invocarea puterii demonice în ajutorul oamenilor, în locul 
lui Dumnezeu, cu scopul împlinirii anumitor dorinţe omeneşti. Vrăjitoria s-a practicat atât la poporul 
evreu în timpul Legii Vechiului Testament, cât şi la creştinii din Legea Darului, până în vremea 
nostră. În Legea Veche a cerut ajutorul diavolului, apelând la vrăjitorie, regele Saul, pentru care a 
fost aspru pedepsit de Dumnezeu. Vrăjitori au fost atât Valaam, cât şi cei trei magi care practicau 
astrologia. 

După învăţătura Sfântului Nicodim Aghioritul, vrăjitoria se împarte în mai multe părți şi 
anume: Vrăjitoria propriu-zisă, prin care se înţelege chemarea diavolilor pentru a descoperi 


207 


oamenilor comori ascunse, lucruri pierdute şi altele de acest fel. Ghicirea, al doilea fel de vrăjitorie, 
prin care unii oameni spun cele viitoare prin semnele din palmă, numită chiromanţie, şi prin alte 
obiecte (bobi, cărți de joc, cafea etc). 

Descântarea, spiritismul, adică chemarea ajutorului diavolilor în camere obscure sau la 
morminte, pentru a pedepsi pe cei ce sunt în viaţă. Descântătorii pretind că chemarea sufletelor 
morților din iad, precum ghicitorii din timpul Proorocului Samuil (| Regi 21, 3), pentru a afla cele 
viitoare sau pentru a se răzbuna pe cineva. În zilele noastre se practică descântecul în rândul 
credincioşilor, precum stingerea cărbunilor, rostirea anumitor cuvinte amestecate cu rugăciuni pentru 
cei bolnavi, care pretind că sunt „vrăjiți” etc. 

Ghitia, adică ghicirea sau vrăjitoria cu lucruri sfinte, precum ghicirea prin Psaltire, numită 
astăzi „deschiderea pravilei”; ghicirea cu obiecte bisericeşti, cum ar fi resturi de veşminte clericale, 
cheia bisericii, cenuşa din cădelniţă, scrierea unor nume pe toacă, pe clopote, pe ziduri de biserică, 
sau introducerea lor în candele etc. Fermecătoria, adică vrăjirea unor tineri spre a se căsătorii unii 
cu alţii sau a se despărţi, prin invocarea ajutorului diavolesc, numită popular „ursită”. 

Ghicirea prin măruntaiele animalelor, numită „iconoscopia”. În acest fel de vrăjitorie intră şi 
visurile, zodiile, ceasurile bune şi rele, ghicirea prin membrele trupului, numită şi prevestire (ţiuitul 
urechilor, zbaterea ochiului, mâncărimea palmelor). Baierele prin care se înţelege purtarea la mână 
sau la piept a unor semne satanice, aţe, chei, obiecte (amulete) sau bucăţi de stofă vopsite spre păzirea 
de boli, de primejdii şi de pagube, după ce mai întâi s-a invocat asupra lor puterea diavolului. 
Chemătorii de demoni (clindonii) sunt cei ce ghicesc cele viitoare prin chemarea diavolilor. Între 
aceştia se numără cei ce fac focuri înaintea caselor şi sar prin foc, ghicitorii din pântece precum şi 
cei ce ghicesc în măruntaiele animalelor sau iau mana vitelor, vrăjitorie ce se practică în zilele 
noastre. 

Astrologia este o vrăjitorie practicată din cele mai vechi timpuri până astăzi. Prin astrologie 
se înțelege ghicirea celor viitoare prin mişcările stelelor, planetelor, vânturilor, norilor şi ale celorlalte 
fenomene ale universului. Astrologii pretind că fiecare om are o stea proprie. 

lată câteva din cele mai obişnuite feluri de vrăjitorii, unele aproape uitate, altele placticate şi 
în zilele noastre, pe care le combatem şi de care trebuie să fugim, fiind iscodiri diavoleşti care 
amăgesc şi înşală pe mulţi creştini spre a lor pierzare. 


139. Poate, într-adevăr, să ajute diavolul pe oameni prin vrăji, mai mult decât ne ajută 
puterea şi harul lui Dumnezeu? 

Să se ştie că diavolii nu au nici o putere de a vindeca pe cineva, de a descoperi pagube sau pe 
răufăcători. Ei nu pot niciodată să facă minuni adevărate, ci numai cu năluciri mincinoase înşaţă pe 
cei necredincioşi şi slabi în credință. Acest adevăr ni-l arată şi dumnezeiescul părinte loan Gură de 
Aur, zicând: „Nu vezi cum diavolii n-au putut să vindece nici chiar vrăjitorii şi fermecătorii care le 
slujeau lor, de beşicile şi de bubele date de Moise în Egipt, şi pe tine oare au să te vindece? (leş. 9, 
11). Şi dacă dracii nu se milostivesc de sufletul tău, cum se vor întrista pentru durerea trupului tău? 
Dacă dracii se silesc să te izgonească pe tine din împărăţia lui Dumnezeu, cum te vor izvăbi pe tine 
de boli? Râsuri sunt acestea şi basme. Deci nu te amăgi, creştine, că niciodată lupul nu se poate face 
oaie, nici diavolul nu se face cândva doctor. Că mai lesne poate focul să îngheţe şi zăpada să 
încălzească, decât diavolul să te vindece pe tine cu adevărat” (Împărție de grâu, Buzău, 1833, pag. 
324). 

Deci, noi când ne împotrivim, sau avem necazuri, sau suntem nedreptăţiţi, sau alte greutăţi în 
familie, să nu mai alergăm la ajutorul diavolului şi al slugilor lui, care sunt vrăjitorii şi ghicitorii, ci 
la biserică să alergăm şi la preoţi, la rugăciune şi la post, şi îndată ne va ajuta Bunul nostru Tată, Care 
ne-a zidit, căci are milă de noi. 


140. Care sunt urmările păcatului vrăjitoriei? 
Cei ce fac vrăji şi cei ce aleargă la vrăjitori fac un mare păcat împotriva Duhului Sfânt, căci 

lasă pe Dumnezeu şi cer ajutorul diavolilor. Se leapădă de slujitorii lui Hristos, adică de sfinţiţii proți, 
şi se duc la slujitorii satanei. Adică lasă apa cea vie, preotul şi harul mântuirii din Biserică şi, pentru 
interesele lor pătimaşe şi omeneşti, cer ajutorul vrăjitorilor lui Hristos, adică al vrăjitorilor şi 
vrăjitoarelor. Se leapădă de adevăr şi pomenesc în loc minciuna, căci toate cuvintele vrăjmaşilor sunt 
minciună şi amăgire diavolească. 

Un păcat aşa de mare împotriva Duhului Sfânt nu se iartă celor vinovaţi nici în veacul de 
acum, nici în cel ce va să vină, după cum spune Hristos, de nu se vor pocăi toată viaţa. Pentru un 
astfel de păcat vin asupra celor vinovaţi, care aleargă la vrăji, tot felul de răutăţi şi primejdii. Mai 
întâi, mustrarea conştiinţei că au lăsat pe Dumnezeu şi au cerut ajutor vrăjmaşului lui Dumnezeu. 

Apoi, este oprirea pe mai mulţi ani de la Sfânta Împărtășanie, de la 7 până la 15 şi chiar 20 
de ani. Apoi, cei ce cred şi aleargă la vrăji, alungă din inima lor darul lui Dumnezeu şi aduc în casa 
şi în inima lor duhul diavolului. Apoi, cei ce fac vrăji şi aleargă la acestea nu se cade a se mai numi 
creştini, ci apostaţi. Apoi, cei vinovaţi de acest greu păcat sunt pedepsiţi de Dumnezeu cu boli grele 
şi fără leac, cu suferinţă în familia lor, cu pagube şi neînțelegere, cu sărăcie şi moarte cumplită. Şi 
dacă nu se spovedesc la preot şi nu-şi plâng păcatul acesta cu lacrimi toată viaţa, nu se pot mântui. 

Vrăjitorii şi cei ce cred şi aleargă cu ajutorul diavolului, dacă nu se părăsesc de acestea şi nu 
se pocăiesc, „se leapădă cu totul din Biserică”, adică se despart de Hristos şi se dau de bunăvoie în 
mâinile vrăjmaşului, iar dacă mor în acest păcat, nici nu se îngroapă cu preot; ci, asemenea celor 
păgâni şi lepădaţi de credinţă, spre veşnica lor osândă în muncile iadului. lată urmările grozave ale 
vrăjitorie. 


141. Ce canon rânduiesc Sfinţii Părinţi vrăjitorilor şi celor ce aleargă la vrăji? 

Cel mai aspru pedepseşte pe vrăjitori Sfântul Vasile cel Mare. Iată ce spune el în canonul 72: 
„Cel ce se dă pe sine vrăjitorilor, sau unora ca acestora, se va canonisi cu canonul ucigaşilor”. (Sfântul 
Vasile 72; Sfântul Grigorie de Nyssa, 3; Laodiceea, 36). El pune pe vrăjitori în rândul ucigaşilor de 
oameni şi a celor lepădaţi de Dumnezeu, adică îi opreşte de cele sfinte la la 10 la 20 de ani. În canonul 
65, acelaşi Sfânt Vasile cel Mare zice: „Cel ce spune vrăjitorii (descântă) se va canonisi cu timpul 
ucigajului, adică 20 de ani, aplicându-i-se astfel, după cum se vădeşte singur la fiecare păcat”. lar 
Pravila Mare de la Govora (1648) zice: „Femeia ce va fermeca pe străini şi pe ai săi (se opreşte de 
cele sfinte) ani 9 şi metanii 500 pe zi” (p. 115). 

Iar canonul 61 al Sinodului al VI-lea Ecumenic opreşte de Sfânta Împărtășanie pe cei ce merg 
la ghicitori, la cărţi de joc, şi alte asemenea, spre a afla cele viitoare, timp de şase ani de zile. Iar 
„dacă vor stărui în acestea şi nu se vor feri de aceste meşteşuguri pierzătoare şi păgâneşti, hotărâm 
să se lepede cu totul de la Biserică, precum şi Sfintele Canoane învaţă...”. Sfântul loan Postitorul 
scurtează canonul vrăjitorilor şi al celor ce aleargă la vrăji, numai la 3 ani oprire de cele sfinte, dacă 
se mărturisesc de păcat, dacă îl părăsesc definitiv şi dacă ţin post zilnic până la orele 3 după masă şi 
fac câte 250 de metanii pe zi. 

Dar şi Sfânta Scriptură arată cât de greu pedepseşte Dumnezeu pe cei ce alergau la vrăjitori, 
să auzi ce zice: Pe fermecători nu-i lăsaţi să trăiască (leş. 22, 18). Şi iarăşi zice: Și bărbatul sau 
femeia, oarecare dintre ei se vor face descântători sau vrăjitori, cu moarte să se omoare; pe amândoi 
cu pietre să-i ucideţi că vinovaţi sunt (Lev. 29, 27). Şi iarăşi: Sufletul care se va duce la descântători 
sau la vrăjitori, ca să curvească în urma lor, Eu voi întoarce fața Mea împotriva sufletului aceluia 
şi-l voi pierde din poporul lui (Lev. 20, 6). 

Vedem că pe împăratul Manase l-a pedepsit Dumnezeu cu robie amară şi grea în Babilon, că 
trece pe fiii lui prin foc şi făcea descântece şi felurite vrăji şi a făcut grăitori din pântece şi vrăjitori 
şi a înmulțit a face rău înaintea Domnului, ca să-l înlăture pe el de la împărăție (II Paral. 33, 6). Pe 
împăratul Saul l-a pedepsit Dumnezeu cu pierderea împărăției şi cu moarte de ocară pentru că a lăsat 
pe Dumnezeu şi a chemat femeie grăitoare din pântece, urmând ghiciturilor ei (1 Regi 28, 7). lar pe 
împăratul Ohozia s-a mâniat Dumnezeu foarte tare, că a trimis să întrebe pe vrăjitoarea din Ecron. 

142. Spuneţi-ne mai pe larg despre păcatul ghicirii cu cărţi sfinte, sau cum se numeşte 
„deschiderea pravilei”, care se obijnuieşte astăzi între credincioşi. 

Vrăjirea cu lucruri şi cu cărţi sfinte este al patrulea fel de vrăjitorie şi se cheamă „ghitia”. 
Aceşti vrăjitori amestecă vrăjile lor cu rugăciuni, cu psalmi şi cu alte cuvinte sfinte, adresate către 
Maica Domnului şi către sfinţi, ca să poată înşela mai uşor pe cei slabi în credinţă. Acest fel de vrăji 
îl obişnuiesc mai ales femeile cele rele, bătrânele şi ţigăncile, pentru a amăgi pe cei slabi la minte. 

Iată ce zice despre aceasta Sfântul loan Gură de Aur: „Tu zici că bătrâna aceea este creştină 
şi omul acela este ghicitor creştin şi când descântă sau deschid cartea, nu zic, nici nu scriu alt nume, 
decât numele lui Hristos, al Născătoarei de Dumnezeu şi al sfinţilor; deci ce rău fac ei? La aceasta îţi 
răspund că pentru aceasta se cuvine mai cu seamă să urăşti pe femeia acea cea şi pe acel rău 
fermecător şi ghicitor (din cărți), fiindcă folosesc spre ocară şi necinste numele lui Dumnezeu. 

Creştini fiind, lucrează ca păgânii. Pentru că şi diavolii, cu toate că numesc numele lui 
Dumnezeu, însă tot diavoli, sunt. Unii, voind a se îndrepta, zic că este creştină femeia care a descântat 
şi nimic alta nu zice, fără numai numele lui Dumnezeu spre ocară. Numindu-se pe dânsa creştină, se 
arată pe sine că lucrează cele ale păgânilor” (Hrisroitia, op. cit., p. 305-320). 

Cei ce ghicesc prin deschiderea Psaltirii şi a altor părţi sfinte, se opresc de împărtăşire până 
la şapte ani, pentru că Psaltirea este o carte sfântă cu multe proorocii în ea, insuflată de Duhul Sfânt 
şi este pentru rugăciune, iar nu pentru ghicit şi câştigat bani spre osândă. Acelaşi păcat fac şi unii 
preoţi care „deschid cartea”, cum se spune în popor, şi cad sub grea osândă, atât ei, cât şi cei care cer 
să le deschidă Sfânta Evanghelie. 


143. Pentru ce au căzut creştinii în vrăjitorie? 

Pentru că a slăbit în ei credinţa şi frica de Dumnezeu; pentru că nu se roagă îndeajuns creştinii 
ce astăzi, ca să-şi împlinească cererile lor prin rugăciune, iar nu prin ghicire; pentru că nu citesc 
Sfânta Scriptură să vadă ce osândă ajunge pe vrăjitori şi pentru că nu merg regulat la biserică, nu se 
spovedesc în cele patru posturi şi nu cer la nevoie sfatul şi rugăciunile preotului. Mai aleargă unii 
creştini la ghicit pentru că au uitat făgăduinţele pe care le-au dat lui Hristos la Sfântul Botez, când au 
spus: „Mă lepăd de satana, şi de toate lucrurile lui, şi de toată slujirea lui...”. De asemenea, mai 
aleargă creştinii la ajutorul diavolului când nu li se împlineşte cererea lor la Biserică sau pentru că 
uită de moarte şi de ziua judecății lui Hristos. 

De aceea, Sfinţii Părinţi ne îndeamnă să alergăm numai la Dumnezeu, numai la Biserică şi la 
preoţi, iar nu la diavoli şi la slugile lor. Iar Sfântul loan Gură de Aur ne sfătuieşte, zicând: „Vă rog, 
fiți curaţi de această înşelătorie... şi când voieşti a călca pargul casei tale, să zici mai întâi acest 
cuvânt: «Mă lepăd de tine, satană, şi de cinstirea ta, si de slujirea ta şi mă unesc cu tine Hristoase!» 
Fără cugetarea aceasta niciodată sa nu ieşi din casă. Aceasta să-ţi fie toiag, aceasta armă, aceasta 
cetate de apărare, şi împreună cu aceste cuvinte fă şi semnul crucii pe fruntea ta. Că aşa, de te vei 
întrarma pretutindeni, nu numai om, ci chiar diavolul de te va întâlni, nu va putea să te vatăme pe 
tine” (Hristoitia, p. 316-317). 


144. Cum pot creştinii să se izbăbească de vrăjitorii şi de tot felul de farmece izvodite de 
diavolul? 

Cel ce crede cu tărie în Dumnezeu, cel ce se roagă neîncetat lui Dumnezeu şi aleargă regulat 
la Sfânta Biserică, nu va cere niciodată ajutorul diavolului şi al vrăjitorilor, care sunt vrăjmaşii lui 
Dumnezeu. 

Deci, cei ce au credinţă tare în Dumnezeu, să-l ceară neîncetat ajutorul. Iar cei slabi în 
credinţă, care au cerut vreodată ajutorul vrăjitorilor, dacă vor să se mântuiască, mai întâi să se 
spovedească de acest păcat şi să ceară canon. Apoi, să nu mai apeleze la ajutorul satanei, în orice 
nevoie ar fi, ci numai la Dumnezeu să alerge. Apoi să se roage cât mai mult cu rugăciuni şi lacrimi 
din inimă (Deut. 4, 29; Ps. 118, 58; ler. 29, 13) şi aşa cu răbdare şi cu credinţă se vor izbăvi de vrăji 
şi vor primi darul Duhului Sfânt. 

145. Ce sunt visurile şi vedeniile, care este deosebirea între ele şi de câte feluri sunt? 

Vă răspund cu cuvintele Sfântului loan Scărarul, care zice: „Visul este mişcarea minţii în 
vremea nemişcării trupului. lar nălucirea (vedenia falsă) este amăgirea ochilor, când doarme 
cugetarea. Nălucirea este ieşirea minţii când trupul veghează. Nălucirea este o vedere a ceva fără 
ipostas (nereal)” (Filocalia, vol. IX, Cuv. 3). lată dar ce sunt visele şi vedeniile. Ele sunt de două 
feluri: vise şi vedenii bune şi rele. lar deosebirea dintre ele este aceasta: 

Visele şi vedeniile bune sunt de la Dumnezeu, prin care se descoperă voia Lui cea mare, 
numai la cei ce sunt cu totul desăvârşiţi şi sfinţi şi care fac poruncile Lui, precum a fost dreptul Iosif, 
căruia i s-a arătat Arhanghelul Gavriil în vis, poruncindu-i să fugă cu Pruncul lisus şi cu Fecioara 
Maria în Egipt. Visele bune vin de la îngeri şi ne amintesc de moarte şi de osândă, iar după ce ne 
deşteptăm, ne îndeamnă la rugăciune şi la pocăință. Dimpotrivă, visele şi nălucirile rele sunt de la 
diavoli, prefăcuţi în îngeri de lumină sau în sfinţi, care ne amăgesc în somn că suntem buni şi vrednici 
de rai; iar după ce ne deşteptăm „ne scufundă în mândrie şi în bucurie” (Filocalia, vol. IX, Cuv. 3). 


146. Este păcat să creadă creştinii în vise şi vedenii? 

Spune Sfântul loan Scărarul că „cel ce crede în vise este asemenea celui ce aleargă după 
umbra sa şi încearcă s-o prindă”. Tot el spune că „diavolii slavei deşarte sunt în visuri prooroci. Ei 
închipuiesc, ca nişte vicleni, cele viitoare şi ni le vestesc mai dinainte. lar dacă se împlinesc vedeniile 
ne minunăm şi ne mândrim cu gândul, ca şi cum am avea darul înainte-vederii (proorociei). Cei ce 
ascultă de diavolul, aceştia s-au făcut adeseori prooroci mincinoşi”. Şi mai departe zice: „Diavolii nu 
ştiu nimic din cele viitoare, dintr-o cunoştinţă de mai înainte, căci şi doctorii pot să prevadă (văzând 
gravitatea bolii) şi să ne spună moartea mai înainte”. Apoi încheie, zicând: „Când începem să credem 
în visele diavolilor, ei îşi bat joc de noi, chiar şi când suntem treji. Cel ce crede visurilor şi nălucirilor 
din somn este cu totul necurat. Iar cel ce nu crede nini unora este filosof” (Filocalia, vol. IX, Cuv. 
3). 

Deci este păcat să credem în visuri şi în vedenii, că prin acestea ne amăgesc foarte uşor 
diavolii şi ne aruncă în păcatul cel cumplit al mândriei şi al slavei deşarte, când omul se încrede în 
sine mai mult decât în cuvântul lui Dumnezeu. Cu acest meşteşug ispititor, diavolul a amăgit de mulţi 
creştini şi călugări, aruncându-i apoi în prăpastia pierzării. lar dacă cineva are totuşi îndoială de visul 
sau vedenia sa, să se spovedească la duhovnic şi să-i ceară sfatul lui, că prin duhovnic grăieşte 
Dumnezeu. 

147. Din câte pricini se înşală oamenii de vedenii şi de visuri deşarte? 

Din şapte pricini se înşală creştinii de vedenii şi visuri, ca şi cum ar fi de la Dumnezeu, şi 
anume: din mândrie; din slavă deşartă, care este prima fiică a mândriei; din cauza minţii slabe şi 
neiscusite a creştinilor; din cauza râvnei nesocotite a unor creştini, care se roagă şi postesc mult ca 
să aibă vedenii, de care spune Sântul Isaac Sirul: „Cu mare boală boleşte cel ce are râvna cea rea” 
(Filocalia, vol. X, Cuv. 58). A cincea pricină a amăgirii prin vedenii şi visuri este neascultarea de 
duhovnici şi îndărătnicia unor credincioşi, mai ales a celor mândri, din care cauză uşor sunt vânaţi 
de diavolul. A şasea pricină vine din cauza vieţii de sine ascunse a unora şi din nemărturisirea curată 
a gândurilor la duhovnic. lar ultima pricină prin care se înşală creştinii cu visuri şi vedenii mincinoase 
este necunoştinţa de sine şi lipsa de citire a Sfintei Scripturi şi a Sfinţilor Părinţi. 

Despre acestea spune şi înțeleptul Sirah, zicând: „Visurile cele rele sunt deşertăciune, ca 
vrăjile şi descântecele, şi pe mulţi visurile i-au înşelat şi au căzut toţi cei ce au nădăjduit într-însele” 
(Sirah 34, 1-7). Cel ce crede lesne în visuri şi în vedenii, fără multă cercetare şi sfat, să se 
canonisească la fel cu cei ce merg la vrăji şi descântece, adică până la şapte ani să se oprească de la 
Sfânta Împărtăşanie. 

NE VORBEŞTE 
PĂRINTELE CLEOPA 


Volumul 5 

CUVÂNT ÎNAINTE 


Continuând reeditarea cărților Prea Cuviosului Archimandrit Cleopa Ilie în colecţia deja 
cunoscută — Ne vorbeşte Părintele Cleopa —, cu binecuvântarea lui Dumnezeu şi a Maicii Domnului, 
iată apare şi al cincilea volum din această serie. 

Acest nou volum conţine patru convorbiri duhovniceşti cu teme dintre cele mai necesare şi 
actuale pentru toţi, precum: căsătoria, datoriile soţilor şi copiilor, despre rugăciune şi lacrimi, 
datoriile preoţilor, despre moarte, Judecata de apoi etc. Sunt cuvinte de suflet, cu conţinut 
duhovnicesc de mare autoritate morală, mult căutate în rândul credincioşilor noştri. 

La vârsta de aur a Părintelui Cleopa, de aproape 85 de ani, ne bucurăm că încă stă înaintea 
tuturor, ne dă sfaturi de mântuire cu timp şi fără timp şi spovedeşte călugări şi mireni. 

Cărţile Prea Cuvioşiei Sale, scrise fie în liniştea chiliei, după orele de rugăciune, fie în adâncul 
munţilor, unde s-a nevoit aproape zece ani, s-au născut ca rod al rugăciunii. Ele sunt simple în limbaj, 
dar încărcate de învățături, atât din Sfânta Scriptură, cât şi de al Sfinţii Părinţi. Tocmai de aceea sunt 
atât de gustate şi căutate, pentru că hrănesc şi adapă sufletul, mângâie şi călăuzesc pe iubitorii de 
Hristos şi conving pe cititori că numai credinţa dreaptă unită cu faptele bune, sub călăuza unui 
duhovnic iscusit, pot mântui pe cel singur sufletele noastre. 

Toate aceste învățături ni se oferă în acest volum ca un buchet de flori duhovniceşti, care ne 
călăuzesc spre Hristos şi ne ajută pe calea mântuirii. 

Recomandăm această carte cu aceeaşi iubire sfântă la toţi bunii noştri creştini care ne sunt 
aproape de suflet şi se roagă pentru noi. 


Archimadrit Ioanichie Bălan 
Naşterea Domnului 
Anul mântuirii 1996 


214 


CONVORBIREA ÎNTÂI 
DESPRE CĂSĂTORIE, DATORIILE SOȚILOR ȘI COPIILOR 


1. Cum se cuvine să se pregătească tinerii pentru căsătorie? 

Cea mai bună pregătire a tinerilor pentru viaţă şi căsătorie este creşterea lor în frica şi certarea 
Domnului, precum ne învaţă pe noi vasul alegerii şi gura lui Hristos, marele Apostol Pavel. Mai întâi 
se cere tinerilor să cunoască pe scurt învăţătura de credinţă ortodoxă. Să stie Crezul pe de rost şi alte 
rugăciuni de nevoie, să aibă duhovnici buni, să citească Sfânta Scriptură şi mai ales Noul Testament, 
catehismul Ortodox şi alte cărţi de folos sufletesc. De asemenea, sunt datori să trăiască în feciorie 
până la cununia religioasă şi să se silească a lucra după putere toate faptele bune, mai ales rugăciunea, 
mergerea regulată la biserică, postul, milostenia, viaţa curată, ascultarea de părinţi şi spovedania în 
cele patru posturi. 

Iată cum se cuvine să se pregătească orice tânăr pentru a păşi în viaţă şi pentru căsătorie. Să 
ne gândim că nunta este cea mai veche Taină a Bisericii, întemeiată de Dumnezeu încă din rai. Ea stă 
la temelia familiei, a lumii întregi. Tăria familiei depinde şi de respectarea legilor morale ale Bisericii 
noastre. Tinerii trebuie pregătiţi pentru viaţa de familie încă din copilărie. Preotul, naşul de botez şi 
părinţii au în viaţa tinerilor cel mai mare rol şi răspundere. 


2. Care sunt regulile canonice ale nunţii creştine? 

Regulile canonice pe care sunt datori a le împlini tinerii la nunta creştină ortodoxă sunt 
unsprezece la număr şi anume: 

a. Cei doi tineri care vor să se cunune unul cu altul, să nu fie între ei nici un fel de rudenie 
trupească sau duhovnicească, adică din Sfântul Botez. Cununia între rude este oprită cu desăvârşire 
de Sfintele Canoane ale Bisericii Ortodoxe. 

b. Părinţii celor tineri trebuie să se învoiască şi să se unească la căsătoria copiilor lor. 
Nunţile făcute fără voia părinţilor nu aduc bucurie copiilor şi sunt canonisite de Sfântul Vasile cel 
Mare în canoanele 38, 40 şi 42 ca şi desfrânarea, cu trei ani oprire de la Sfânta Împărtășanie, până la 
împăcarea celor doi tineri cu părinţii lor. 

c. Cei doi tineri trebuie să se iubească şi să se învoiască a se căsători unul cu altul; căci 
de se căsătoresc fără voia lor, la îndemnul părinţilor sau pentru câştiguri materiale, această nuntă nu 
va dăinui. 

d. Logodirea celor doi tineri să se facă cu preot, după rânduiala Bisericii, cu cercetarea 
canonică cuvenită. 

e. Tinerii logodiţi sunt datori să trăiască la părinţii lor până la cununia religioasă şi să- 
şi păstreze în curăţenie fecioria, că de vor greşi mai înainte sunt canonisiţi de Biserică ca desfrânaţi 
şi opriţi şapte ani de la Sfânta Împărtășanie. 

f. Mai înainte cu o săptămână sau două de cununia religioasă cei doi tineri sunt datori să 
se spovedească la duhovnicul lor din copilărie sau la preotul satului, cu post şi rugăciuni şi, dacă au 
voie, să se pregătească pentru Sfânta Împărtășanie. 

e. Cununia religioasă se cuvine, după tradiţie, a se face dimineaţa, de obicei Duminica, 
mai înainte de începerea Sfintei Liturghii, iar naşii mirilor să fie creştini buni, capabili să înveţe şi 
să povăţuiască pe calea cea bună pe finii lor. 

h. După slujba cununiei, cei doi tineri stau cu cununiile pe cap în mijlocul bisericii, 
înconjurați de credincioşi până la sfârşitul slujbei, iar preotul dă binecuvântarea de Sfânta Liturghie 
şi se roagă împreună cu toţi cei de faţă pentru ajutorul celor încununaţi. Crezul şi Tatăl nostru este 
dator să le zică mirele. 

i. Când preotul zice: „Cu frică de Dumnezeu, cu credinţă şi cu dragoste să vă apropiaţi”, 
atunci cei doi miri se apropie de Sfântul Potir şi se împărtăşesc cu Trupul şi Sângele lui Hristos, 
dacă au voie de la duhovnicul lor. 

]. După terminarea Sfintei Liturghii cei doi miri sunt conduşi la casa mirelui de nuntaşi, 
după vechea tradiție ortodoxă, unde se aşază la masă, mănâncă şi se veselesc cu cucernicie şi bună 
rânduială, întru slava lui Dumnezeu, precum se cuvine creştinilor. 

k. Dacă cei doi tineri s-au împărtăşit, se cuvine să fie în curăţenie până în seara zilei 
următoare, pentru cinstea Sfintelor Taine. 

Aceasta este regula canonică a celor ce se căsătoresc, rânduită de Sfinţii Părinţi ai Bisericii 
Ortodoxe, pe care cei mai mulţi creştini o calcă în zilele noastre, spre a lor osândă (După Hristoitia, 
Bunul Moral al creştinilor, cap. 26, de Sfântul Nicodim Aghioritul). 

Cei ce împlinesc aceste reguli creştine la căsătorie, primesc binecuvântare de la Dumnezeu şi 
duc viaţă liniştită în familie şi cu bună sporire în toate. Iar cei ce calcă rânduiala Bisericii la căsătorie, 
duc viaţă cu multe ispite. După rânduiala Bisericii nu se fac cununii sâmbătă seara, spre ziua 
Sfintei Duminici. Unii fac nuntă cu scop de câştig, spre a dobândi daruri şi sume mari de bani, 
schimbând Taina Nunții rânduită de Dumnezeu în rai, în prilej de desfrânare, de sminteală şi de câştig 
pierzător de suflete, spre a lor osândă. Un alt mare păcat fac tinerii care se cunună la biserică numai 
de ochii lumii, nu pentru naştere de copii, ci spre plăcere trupească şi fac cununie şi petrecere în 
sfintele posturi, când nunțile sunt oprite. 


3. Care sunt gradele de rudenie oprite de căsătorie? 

Gradele de rudenie sau rudeniile sunt de patru feluri: 

I. A. Rudenii de sânge (consângenitate) în linie dreaptă care se opresc de la căsătorie la 
infinit. Consângenitatea în linie dreptă se împarte în două: 

a. În linie dreaptă suitoare, adică tată — bunic — străbunic etc; 

b. În linie dreaptă coborâtoare, adică tată — fecior — nepot — strănepot etc. 

B. Rudenii de sânge în linie colaterală, care se opresc de la căsătorie până la al şaptelea 
grad, inclusiv. Fraţii de o mamă sunt de gradul II de rudenie; verii primari sunt de gradul IV de 
rudenie; verii al doilea sunt de gradul VI de rudenie şi nu se pot căsători unii cu alţii; verii al treilea 
sunt în gradul VIII de rudenie şi aceştia au voie să se căsătorească între ei. Fraţii şi verii de tată 
vitreg sau mamă vitregă, nu se pot căsători între ei până la gradul VII inclusiv. 

În cazuri de nedumerire se cere sfatul şi dezlegarea episcopului locului. 

II. Rudenii prin încuscrire. Membrii a două familii încuscrite nu se pot căsători până la al 
treilea grad, inclusiv, după sinodul patriarhal din Constantinopol, din anul 997. 

III. Înrudirea spirituală, din botez şi cununie, între nași, fini şi rudele lor. Căsătoria cu rude 
spirituale este oprită până la gradul al treilea, inclusiv. Nu se pot căsători naşul cu fina, cu mama 
sau cu fiica finei. Nu se pot căsători finul cu fiica naşului şi fiul naşului cu fiica finei. 

IV. Înrudirea prin adopţiune (înfiere) se opreşte de la căsătorie până la gradul al treilea, 
inclusiv. 

În toate cazurile cei doi tineri, dimpreună cu părinţii lor, sunt datori să consulte pe preot şi să 
asculte întru totul de rânduiala Bisericii fixată de Sfinţii Părinţi şi păstrată cu atâta sfinţenie de 
înaintaşii noştri. 





4. În cazuri cu totul speciale, preotul poate singur să ia hotărârea şi să dea dezlegare de 
cununie celor înrudiţi? 

Pentru cazuri cu totul speciale, excepţionale, logodnicii trebuie îndrumați să consulte pe 
episcopul locului, care poate anula logodna sau da cuvenita dezlegare de cununie şi rânduieşte un 
anumit canon de pocăință. Când cei doi tineri sunt rude apropiate, veri primari, fraţi primari, 
cumnaţi etc, nici episcopul nu are voie să dezlege nuntă fără de lege, pe care au oprit-o şi au legat- 
o asemenea nuntă, fără ştirea episcopului, să se caterisească”. 

De obicei, gradele de rudenie în căsnicie, mai ales cele din încuscrire, cele spirituale şi din 
înfiere, nasc multe probleme preoţilor şi Bisericii şi nu puţini tineri se căsătoresc fiind rude, fie din 

neştiinţă, fie din lăcomia de avere, fie din neascultare şi necredinţă din care pricină au mult de suferit 
în viaţă. 


5. Ce trebuie să facă cei căsătoriţi anticanonic cu rude apropiate? 

Orice nuntă ce se face cu rude trupeşti sau sufleteşti apropiate, Biserica lui Hristos n-o 
recunoaşte, ci o desparte şi o canoniseşte, după caz, cu oprire de la Sfânta Împărtășanie şi pocăință, 
de la 3 până la 10 şi uneori 15 ani, pentru că se face amestecare de sânge, se încalcă legea 
dumnezeiască şi se face sminteală în popor. 


6. Câte căsătorii îngăduie Biserica? 

Biserica Ortodoxă îngăduie cu pogorământ trei căsătorii, însă în anumite condiţii. Sfântul 
Vasile cel Mare, în canonul 87, spune despre a doua nuntă: „Căsătoria a doua este îngăduită de 
Biserică numai celor ce au rămas văduvi de tineri din deces şi nu au copii”. lar Sfântul Apostol Pavel, 
sfătuieşte la văduvie în castitate, dar cine nu poate, mai bine să se căsătorească, decât să ardă (| Cor. 
7,39). 

„Căsătoria a doua nu se binecuvintează cu cununie, ci se canonisește doi ani a nu se 
împărtăşi, iar a treia căsătorie, trei ani”, zice Sfântul Nichifor în canonul 2. Dacă cei ce se 
căsătoresc a doua oară sunt bătrâni, „unii ca aceia mânie pe Dumnezeu, să aibă pocanie trei ani şi 
metanii câte 24 pe zi”, zice Pravila Bisericescă de la Govora, cap. 109. 

„Cel căsătorit a doua oară nu mai poate fi hirotonit” (Apostolic 17; VI Ecumenic, 3; 
Sfântul Vasile, 12). Slujba cununiei a doua se face simplă şi fără fast, iar preotul nu are voie să ia 
parte la masa lor (Neocezareea, 7). 

Preotul, dacă rămâne văduv, nu are voie să se căsătorească a doua oară. Dacă totuşi 
îndrăzneşte la a doua căsătorie, pierde preoţia şi nu mai are voie să săvârşască nimic din cele ale 
preoţiei (Sfântul Vasile, 6). 

Căsătoria a treia se îngăduie de Biserică „numai de mare nevoie, acelora care nu au 
copii, până la vârsta de 40 de ani”. Sfântul Vasile zice că „la trigami să se aplice afurisire (oprire 
de la Sfânta Împărtășanie) cinci ani, fără a-i opri cu totul de la Biserică” (Canon 4). 

„Nunta cea dintâi este lege, a doua iertare, iar cea de-a treia este călcare de lege” zice 
Îndreptarea Legii de la Târgovişte, cap. 205. Căsătoria a patra este oprită cu desăvârşire de 
Biserică. Cel vinovat este „afurisit şi lipsit de toată slujba Bisericii”, până se desparte de acea 
persoană şi se pocăieşte opt ani. 

„Dacă o femeie sau bărbat moare şi soţul rămas se căsătoreşte, nu păcătuieşte... dar, dacă 
rămâne văduv (până la moarte), îşi agoniseşte mai multă slavă la Dumnezeu” (Păstorul lui Herma). 

Iar Sfântul Iustin Martirul şi Filosoful, în cartea sa Apologia, spune despre a doua căsătorie: 
„După Dascălul nostru, cei ce s-au căsătorit a doua oară după legea omenească sunt păcătoşi, precum 
şi cei ce caută la femeie spre a o pofti. Că nu numai cel ce preacurveşte cu fapta este preacurvar, ci 
şi cel ce voieşte a preacurvi, fiindcă nu numai faptele, ci şi gândurile sunt văzute de Dumnezeu...”. 

Iar pe cei ce fac mai multe căsătorii, Sfinţii Părinţi îi numesc poligami. Deci, după a doua 
nuntă nu mai este nuntă, ci poligamie. De aceea a zis Domnul samarinencei care păcătuise cu cinci 
bărbaţi: Pe care îl ai, nu-ţi este bărbat (loan 4, 18). „Cei ce au trecut peste a doua nuntă, nu merită 
să fie numiţi bărbaţi şi soţii”, zice Sfântul Vasile cel Mare, în canonul 4. Tot el spune pentru a treia 
nuntă (poligamia) şi au socotit-o ca pe o poftă dobitocească şi străină de vrednicia omului creştin. 
Nouă ni se pare că acest păcat este mai mare decât curvia...” (Canonul 80). 


7. Care este scopul evanghelic al nunţii creştine? 

Scopul principal al nunţii creştine, după porunca lui Dumnezeu (Fac. 1, 28; 2, 16-24) şi după 
învăţătura Bisericii Ortodoxe, este unirea prin iubire a celor doi soţi în numele Domnului pentru 
naşterea de copii, prea înmulțirea neamului omenesc. Apoi, ajutorarea soţilor între ei, pentru uşurarea 
vieţii; înfrânarea trupească şi evitarea desfrâului şi a imoralităţii în lume. Toate aceste scopuri să fie 

spre preamărirea lui Dumnezeu (Învățătură de Credinţă Ortodoxă, 1992, pag. 401; Dicţionar 
Teologic, Pr. |. Bria, 1981, pag. 95-96). 


8. Ce păcat săvârşesc cei ce trăiesc fără cununie religioasă şi au copii? Ce trebuie să facă 
ei spre a se mântui? 

În afară de cerinţele fizice, omul are în plus necesităţi şi datorii superioare, sufleteşti, şi deci 
are nevoie în căsnicie şi de binecuvântarea lui Dumnezeu, adică de cununia religioasă. 

Celor ce trăiesc fără cununie nu i se pot primi daruri şi pomelnicele de Sfântul Altar şi 
nu pot fi naşi, nici la cununie, nici la botez. Ei nu se pot mântui, decât dacă se cunună la biserică, 
făcând şi un canon de câţiva ani oprire de la Sfintele Taine (După Pravila bisericească de Arhim. 
Nicodim Sachelarie). 

Sinodul 1 Ecumenic, în canonul 3, şi Sinodul VI Ecumenic, în canonul 5, opresc cu 
desăvârşire pe clericii de orice grad să aibă vreo femeie îngrijitoare la casele lor, „afară de mamă, 
soră sau mătuşă, sau pe alte persoane care nu pot fi bănuite de legătură de concubinaj... lar dacă 
cineva ar călca pe cele hotărâte de noi, să se caterisească. Aceasta să respecte şi cei căsătoriţi, având 
grijă de curăţenia lor morală”. 

Vezi, deci, ce grijă au avut Sfinţii Părinţi să păstreze viaţa morală în Biserica lui Hristos şi cu 
câtă tărie au luptat împotriva smintelii şi a cumplitului păcat al desfrânării? 


9. Cum se cuvine să se aleagă naşii de botez şi la cununie şi ce datorii au naşii faţă de 
finii lor? 

Naşii trebuie să se aleagă dintre cei mai buni şi mai evlavioşi creştini, indiferent de starea 
lor socială, pentru că naşii sunt povăţuitorii duhovniceşti ai finilor lor şi au mai multe îndatoriri decât 
părinţii cei trupeşti. Naşii trebuie să fie oameni cumpătaţi, morali, blânzi, de model în societate. Să 
cunoască bine credinţa ortodoxă, Crezul, Sfânta Scriptură, Catehismul Ortodox şi să meargă regulat 
la biserică. 

De aceea nu pot fi naşi de botez şi la cununie creştinii de altă religie (catolici, protestanți, 
sectanţi etc), cei ce trăiesc în concubinaj (necununaţi) şi în desfrânare, cei ce nu vor să aibă şi să 
crească copii, cei beţivi, divorțaţi şi cu nume rău în societate. Naşii trebuie aleşi cu multă grijă şi 
numai cu voia preotului paroh, în faţa căruia să se oblige că vor purta grijă să înveţe finii lor frica lui 
Dumnezeu, să-i supravegheze, să-i cheme la biserică, la spovedanie, la săvârşirea faptelor bune, să-i 
mustre la nevoie, să le dea cărţi creştineşti de citit, pentru că naşii au mare răspundere, fiind garanţii 
finilor lor înaintea lui Dumnezeu şi a oamenilor. 

Naşul se leagă cu finul şi cu părinţii lui „printr-o rudenie spirituală, care este mai mare decât 
cea după trup, deoarece el se numeşte părinte duhovnicesc” după Canonul 53 al Sinodului VI 
Ecumenic. „Părinţii trupeşti, spune Dionisie Areopagitul, încredinţează copilul unui creştin botezat 
care este un bun educator în cele dumnezeieşti, încât copilul va rămâne pentru toată viaţa sub 
povăţuirea lui, ca la un tată duhovnicesc şi garant al vieţii lui după Dumnezeu...”. Naşul trebuie să 
locuiască cât mai aproape de finul său pentru a-l supraveghea şi ajuta la învăţătura poruncilor lui 
Dumnezeu. 

Iată, pe scurt, cum se aleg naşii de la botez, de la cununie şi călugărie. Ei trebuie să fie cei 
mai buni dintre cei buni, ca cei ce trebuie să dea socoteală în faţa lui Dumnezeu pentru fiii lor 
sufleteşti. Putem spune că mulţi naşi credincioşi îşi mântuiesc sufletele prin finii lor, dacă îi cresc în 
frica Domnului; dar mai puţini se osândesc prin lenevirea şi nepăsarea faţă de fiii lor sufleteşti. La 
rândul lor şi finii au datoria să asculte pe naşii şi garanţii lor sufleteşti, să-i consulte în toate, să 
primească sfaturile lor cele bune, să se roage zilnic pentru naşii lor, pentru preoţii care i-au botezat, 
cununat sau călugărit, şi să le urmeze modelul duhovnicesc în toată viaţa. 

Naşii de călugărie se aleg de stareţ, dintre cei mai buni călugări sau duhovnici ai mănăstirii. 
Călugării trebuie să aibă naşi numai dintre călugări, iar mirenii numai dintre mireni. „Nu se cuvine, 
nici nu este lucru cinstit, nici primit, ca un călugăr sau călugăriță să primească copii după Sfântul 

Botez (adică să fie naşi la botez), sau să ţină cununii la nuntă. lar de va îndrăzni să facă acest lucru 
fără de cale, de ruşine şi fără de lege, să se canonisească cum îi va părea arhiereului. 

Iar de va face acesta a doua oară, să se izgonească din Biserica lui Hristos, ca un călcător al 
dumnezeieştilor pravile” (Pravila lui Matei Basarab, cap. 135). 


10. În ce condiţii Biserica Ortodoxă aprobă divorţul? 

După învăţătura dată nouă de Dumnezeu, căsătoria este indisolubilă, adică una pe toată viaţa: 
Ceea ce Dumnezeu a unit, omul să nu despartă (Matei 19, 6). Numai moartea desparte în chip firesc 
pe cei doi soţi. 

Totuşi, sunt câteva excepţii îngăduite de Biserică, care duc la despărţirea soţilor între ei prin 
divorţ. Iar divorţul este desfacerea căsătoriei pe care o provoacă soţii între ei pentru care Biserica nu 
le poate da nici o binecuvântare sau hotărâre juridică. De aceea, nici nu se prevede vreo slujbă 
bisericească de divorţ. Adevărata legalitate a nunţii constă numai în căsătoria întâia. Desfacerea ei 
legală o face numai moartea dintre soţi, sau pe plan mai înalt, moartea ambilor soți, căci după moarte 
sunt ca îngerii, necăsătoriți (Matei 22, 30). 

„Cu toate acestea, conducerea bisericească, ţinând seama cu scopul moral al căsătoriei, încă 
din vremea Apostolilor a dat îngăduință văduvei rămasă prin deces de a se recăsători. Deci ca o 
iconomisire dintre cele două alternative: a văduvei prea superioare, în deplină stăpânire de sine (Luca 
2, 36-37) şi a desfrâului prea păcătos, 1 s-a indicat calea de mijloc a căsătoriei celei de a doua” (1 Cor. 
7, 8-9; I Tim. 5, 3, 6, 14), cum spune aşa de clar Arhimandritul Nicodim Sachelarie, în lucrarea sa 
monumentală Pravila Bisericească. 


11. Care sunt cauzele canonice ale divorţului? 

Motivele canonice ale divorțului sunt: 

I. a. Adulterul (preacurvia), adică violarea credinţei conjugale de către soţ sau soţie. Acest 
motiv de divorţ se bazează pe Sfânta Evanghelie, adică pe dreptul divin (Matei 19, 9); 

b. Pe lângă adulter, soţul poate să divorţeze când i se pun curse care periclitează viaţa, 
îndreptate contra existenţei căsătoriei, de către un soţ împotriva celuilalt, cum ar fi refuzul soţului 
sau soţiei de a naşte copii. În acest caz partea nevinovată are dreptul să solicite divorţul; 

c. Iarăşi, soţul poate divorța când soţia se face vinovată de avort intenţionat şi prin aceasta 
împiedică scopul căsătoriei. 

d. Când femeia sau bărbatul participă fără voia celuilalt la ospeţe şi petreceri necuviincioase. 

e. Pentru soţie există motiv de a cere divorţ când bărbatul său o acuză public pe nedrept de 
adulter, când soţul ei o acuză public sau în ascuns, în casă sau în altă parte cu o altă femeie. 

II. Al doilea motiv principal de divorţ, după adulter, este căderea unui soţ din dreapta 
credinţă — apostazie, necredinţă, sectă etc (I Cor. 7, 15). 

III. Când unul din soţi sau amândoi intră în monahism, „ca o moarte superioară, faţă de 
lumea pusă în slujba păcatului” (Sinodul VI Ecumenic, canonul 12, 48). Însă „cel ce-şi lasă (prin 
divorţ neîngăduit) soția sa legitimă şi ia pe alta, trebuie să fie canonisit ca un preacurvar, după porunca 
Domnului (Matei 19, 9), adică să fie oprit până la 15 ani de la Sfânta Împărtăşanie”, după Sfântul 
Vasile cel Mare. 


12. Când se consideră încheiat divorţul canonic?Adică în ce moment cei doi soţi sunt 
liberi să se recăsătorească, din punct de vedere canonic? 

Divorțul canonic se consideră încheiat când între soţi au urmat motivele de divorţ arătate de 
sus (adică: adulterul, lepădarea de credinţă, intrarea în monahism etc). Trebuie, însă, pe lângă 
motivele canonice arătate mai sus, să se ţină seama şi de motivele de divorţ hotărâte de legislaţia 
civilă. 


13. Care sunt efectele divorţului canonic? 

Efectele de drept ale divorţului canonic se referă pe de o parte la soţii divorţaţi, iar pe de altă 
parte la copiii născuţi din căsătorie. 

Din divorţul canonic desface în orice privinţă legătura conjugală şi pune pe soţi în acel 
raport în care se găseau înainte de căsătorie (după Dreptul bisericesc oriental de episcopul 
Nicodim Milaş, cap. 202). 


14. Ce ne învaţă Sfinţii Părinţi despre naşterea de copii? 

Sfânta şi dumnezeiasca Scriptură, precum şi Sfinţii Părinţi, arată că copiii sunt un dar al lui 
Dumnezeu (Fac. 20, 17-18; 25, 21; 29, 33; 30, 6, 17, 22; 33, 5; 48, 8-9; Luca 1, 7). lar naşterea de 
copii este o binecuvântare şi rânduială dumnezeiască dată de Dumnezeu omului încă din rai, prin 
porunca: Creşteţi şi vă înmulțiți şi umpleţi pământul... (Fac. 1, 28). Prin naşterea de copii se înnoieşte 
neamul omenesc şi se menţine viaţa pe pământ. 

Aşadar, naşterea de copii este cea mai mare datorie a celor doi soţi care se unesc prin căsătorie. 
Naşterea de copii formează cea mai mare bucurie şi adevărata temelie a familiei; ea consolidează 
şi desăvârşeşte căsnicia şi este izvor de sănătate. Fără împlinirea acestei datorii, Taina Nunții se 
desfiinţează. Pentru aceea Dumnezeu binecuvintează pe primul om, Adam, şi îi face femeie pe Eva, 
ca să nască copil. 

După izgonirea lui Adam din rai, naşterea de copii devine, pe lângă binecuvântare, şi canon 
de ispăşire a păcatelor părinţilor. Naşterea de copii ajută mult la mântuirea părinţilor, cum spune 
Sfântul Pavel, că femeia se va mântui prin naşterea de fii ( Tim. 2, 15). În Vechiul Testament, cei 
ce nu aveau copii erau socotiți lepădaţi de la faţa lui Dumnezeu. De aceea se rugau ziua şi noaptea să 
le dăruiască Domnul copii. La fel glăsuiesc şi toţi Sfinţii Părinţi. Ei se rugau pentru cei ce nu aveau 
copii sau nu puteau naşte, ca să le dea Dumnezeu copii buni şi sănătoşi, iar pe cei bolnavi îi vindecau 
cu rugăciunile lor. Pe cei ce nu voiau să aibe copii îi sfătuiau, cum spune Sfântul Pavel, ca mai bine 
să nu se căsătorească sau să trăiască în înfrânare (curăţie), cu învoirea ambilor soți, decât să-şi ucidă 
COpiil. 

Mântuitorul aseamănă pe cei ce se căsătoresc numai pentru păcat, sau de ochii lumii, sau 
pentru avere, cu smochinul blestemat care nu voia să aducă nici o roadă pe pământ. Pentru că naşterea 
de copii nu este numai o datorie socială, firească, ci este mai întâi o poruncă dumnezeiască, care 
contribuie foarte mult la mântuirea părinţilor. Soții care nu vor să nască copii, care îi avortează 
sau practică păcatul pazei, sunt pedepsiţi de Dumnezeu cu boli de tot felul, cu necazuri în viaţă, 
cu mustrare de conştiinţă, iar dincolo cu osândă veşnică. 


15. Ce trebuie să facă soţii ca să aibă copii buni şi sănătoşi? 

Părinţii, dacă doresc să aibă copii buni, înţelepţi şi sănătoşi, trebuie ca ei să fie mai întâi buni, 
credincioşi, ascultători de Biserică şi plini de frica lui Dumnezeu. Căci copiii sunt de fapt „copii” ale 
părinţilor lor. Ce văd şi ce aud în casă la părinţi, aceea fac. Educaţia copiilor începe chiar din ziua 
nunţii părinţilor, adică din clipa zămislirii. 

Pentru a avea copii înţelepţi şi credincioşi, părinţii trebuie să se roage mult, să meargă regulat 
la biserică, să postească sfintele posturi, să se spovedească adesea, să ţină curăţie în zilele rânduite, 
să facă milostenie, să fie blânzi, smeriţi şi plini de dumnezeiasca dragoste pentru toţi. Soții sunt datori 
să se înfrâneze în sărbători şi în posturi şi să nu facă nici un fel de meşteşug diavolesc spre a nu avea 
copii. Cel mai greu păcat al celor căsătoriţi este avortul, adică uciderea de copii. Copiii zămisliți 
în zilele de sărbători, în posturi, în stare de beţie sau după avorturi, de obicei se nasc bolnavi, sunt 
debili şi uneori chiar infirmi. La fel şi cei ce practică paza, nu se pot împărtăşi doi ani cu Sfintele 
Taine şi uneori se îmbolnăvesc cu nervii, ca o pedeapsă a Dreptului Judecător. 

După naştere, părinţii sunt datori să se ocupe mai mult decât orice de educarea şi buna creştere 
a copiilor. Mai întâi să caute naşi credincioşi copiilor lor. Apoi să-şi ducă regulat copiii la biserică, 
să-i împărtăşască cu Sfintele Taine în fiecare lună, să-i înveţe de mici rugăciuni şi lucruri bune, să 
nu-i smintească cu cuvintele şi faptele lor, căci sminteala pe care o fac părinţii copiilor lor este păcat 

greu în faţa lui Dumnezeu, cu urmări cumplite în viaţa copiilor. Cei mai mulţi copii ajung răi în viaţă 
datorită păcatelor pe care le-au deprins în copilărie de la părinţii lor. 

De asemenea, copiii trebuie să fie învăţaţi, atât de părinţi şi naşi, cât mai ales de preotul 
satului, frica de Dumnezeu, dreapta credinţă, omenia, mila, smerenia, ascultarea şi cunoştinţa Sfintei 
Scripturi. Trebuie să fie deprinşi de mici cu postul, cu rugăciunea regulată, cu spovedania, cu mila 
față de cei lipsiţi şi respectul faţă de toţi oamenii. Rugăciunea, citirea cărţilor bune, ascultarea şi 
respectul faţă de părinţi, frica de Dumnezeu şi exemplul personal dat de tata şi de mama sunt cele 
mai sigure căi şi mijloace de educare creştină a copiilor. 


16. Care sunt principalele datorii ale părinţilor faţă de copii, după Sfânta Scriptură? 

Prima datorie a părinţilor faţă de copii este aceea de a-i iubi (Tit 2, 4). Copiii trebuie să fie 
născuţi din dragoste şi din dorinţa ambilor soţi, iar nu din plăcere, din păcat sau din întâmplare. A 
doua datorie a părinţilor faţă de copii este de a-i învăţa legea dumnezeiască (Deut. 4, 9-10; 6, 7; 20, 
25; Ps. 77, 5-7; Prov. 22, 6; Ef. 6, 4 etc). 

Părinţii au datoria de a-i învăţa pe copii dreapta credinţă şi frica de Dumnezeu (Fac. 18, 19; 
Ps. 33, 11; Prov. 1, 7). Au datoria de a le povesti copiilor lucrurile cele minunate ale lui Dumnezeu 
din sfintele cărţi (leş. 13, 14-15; Isus Navi 4, 6; Ps. 43,1). 

Părinţii mai au datoria de a-i învăţa pe copii ascultarea şi supunerea (Prov. 4, 3-4; Il Tim. 3, 
4); au datoria de a-i binecuvânta (Fac. 48, 15-16; Evrei 11, 20) de a compătimi pe copiii lor (Ps. 102, 
11-13); de a-i îndemna şi mângâia (| Tes. 2, 11); de a-i conduce bine (| Tim. 3, 4, 12); de a-i mustra 
pe copii (1 Regi 2, 23-24); de a-i îndrepta şi pedepsi la nevoie (Prov. 13, 22; Matei 7, 9-21; Luca 1], 
11-13; II Cor. 12, 14; I Tim. 5,8). 

Părinţii au datoria de a se ruga pentru copiii lor, pentru înţelepciunea, pentru creşterea lor 
duhovnicească şi pentru mântuirea lor (Fac. 17, 18; IV Regi 29, 19). Au datoria să-i ajute în vreme 
de ispite (lov 1, 5) şi în caz de boală (II Regi 12, 16); să fie pildă bună fiilor lor (IV Regi 14, 13; 15, 
3) şi să-i înveţe pe copii din tinereţe toate faptele cele bune şi dragostea creştină după Sfânta 
Evanghelie (Prov. 22, 6). Apoi să-i încredinţeze unor duhovnici buni. 


17. Care sunt datoriile copiilor faţă de părinţii lor, după învăţătura Sfintei Scripturi? 

Principalele datorii ale copiilor sunt: Să păzească legea lui Dumnezeu (Deut. 30, 2; Prov. 28, 
7), să se teamă de Dumnezeu (Deut. 31, 12-13; Ps. 33, 11); să se teamă de părinţi şi să-i cinstească 
(leş. 20, 12; Lev. 19, 3; Deut. 5, 16; Matei 15, 4; 19, 19; Marcu 7, 10; 10, 19; Luca 18,20; Ef.6,2 
etc); să se supună părinţilor (Prov. 6, 20-21; 7, 1-3; Ef. 6, 1; Col. 3, 20); să asculte învăţătura părinţilor 
(Prov. 1, 8; 3, 4; 4, 1; 20, 21; 5, 1-2; 6, 20-21 etc.); să îngrijească pe părinţii lor (Fac. 45, 9-12; 47, 
11-13; I Regi 22, 3-4; I Tim. 5, 4 etc); să cinstească bătrânii (Lev. 19, 32; Prov. 23, 22; I Petru 5, 5). 
Copiii ascultători veselesc inima părinţilor (Prov. 10, 1-15, 20; 23, 15, 24-25; 27, 11 etc); copiii 
ascultători vor fi binecuvântaţi (Ieş. 20, 12; Deut. 5, 16; ler. 35, 18-19; Prov. 3, 1-4; Ef.6, 1-2 etc). 
părinţii lor (Prov. 15, 5, 20; lez. 2, 27); înjură pe părinţii lor (Prov. 30, 11); sunt pedepsiţi de 
Dumnezeu pentru părinţii lor (Prov. 19, 13); pricinuiesc întristarea părinților lor (Prov. 10, 1; 17, 21- 
25); pradă pe tată şi alungă pe mamă (Prov. 19, 26); nu cinstesc pe bătrâni (Isaia 3, 5). Sfânta Scriptură 
vorbeşte de ameninţări anateme şi pedepse date de Dumnezeu copiilor care îşi dispreţuiesc părinţii 
lor (Deut. 27, 16; lez. 22, 7, 15). 

Aceleaşi pedepse vin şi asupra copiilor care nu se supun părinţilor (Deut. 21, 18-21); asupra 
copiilor care râd de părinţii lor (Prov. 30, 17); asupra copiilor care blestemă pe părinţi (Ieşire 21, 17; 
Lev. 20, 9; Prov. 20, 20; Matei 15, 4; Marcu 7, 10); asupra copiilor care bat pe părinţii lor (Ieşire 21, 
15); asupra copiilor care râd şi dispreţuiesc pe bătrâni (IV Regi 2, 23-24) şi asupra copiilor beţivi şi 
iubitori de plăceri (Deut. 21, 20-21). 

Despre toate acestea se vorbeşte pe larg în Pravila Bisericească a Arhimandritului Nicodim 
Sachelarie, deja citată. 

18. Ce ne învată Sfinţii Părinţi despre suflet? Care este originea sufletului şi când se 
uneşte cu trupul? 

lată ce ne învaţă Biserica Ortodoxă: „Plantele şi animalele au un duh de viaţă biologică, 
necesar vieţii lor fireşti, care nu depăşeşte trebuinţele corpului lor, fiind una cu el, căci la creaţie 
Domnul a zis şi s-a făcut aşa cum sunt ele şi astăzi. Omul însă a fost creat trupeşte cu o pregătire 
specială (Fac. 1, 26-30) şi i s-a creat special un suflet viu (Fac. 2, 7), adică nemuritor, având însuşiri 
speciale, după chipul lui Dumnezeu, nu după înfăţişare, ci după nemurire, ca cel ce vrea să se 
perfecționeze prin exercițiul vieţii morale libere, conlucrând întru asemănarea cu Dumnezeu, prin 
respectarea legilor Domnului, întru stăpânirea de sine şi conducerea făpturii supuse lui, ca un 
reprezentant al lui Dumnezeu faţă de cele pământeşti şi ca un delegat al lumii materiale faţă de 
Făcătorul, prin viaţa sa pământească şi trupească, în care sintetizează cele materiale ale pământului. 
Deci el era şi este un microcosmos, adică o lume mică (După Dogmatica Sfântului loan Damaschin). 

Există trei teorii despre suflet: 

a. A preexistenţianismului, condamnat de Biserică. 

b. A traducianismului animal, adică teoria prin care se arată să sufletul se transmite în clipa 
zămislirii de la părinţi la fii, ca şi la animale, după regulile puse odată de Creator. Nici această teorie 
nu este aprobată de Biserică. 

c. A creaţionismului, pe care o învaţă Biserica. Adică sufletul fiecărui om este creat de 
Dumnezeu în clipa zămislirii. Alte explicaţii de amănunt nu s-au dat. Se pare că această învăţătură, 
în care să intre şi aspectele vieţii de ereditate trupească şi sufletească, ar putea fi expusă astfel: 
Sufletul fiecărui om este creat de Dumnezeu, nu din nimicul absolut, ca sufletul lui Adam, ci din 
realitatea părinţilor născători, asemenea cu Eva şi Adam. Aşa se explică mai bine paternitatea 
dumnezeiască a proprietăţii ei creaționale, precum şi a colaborării părinților pământeşti binecuvântaţi 
în viaţa şi în urmaşii lor” (După Pravila Bisericească de Arhim. Nicolae Sachelarie, ms.). 

„Când stăpâneşte în noi raţiunea (sufletul), aceasta chinuieşte în mod necesar trupul care 
slujeşte (ca instrument) în vederea virtuţii”, spune Sfântul Maxim Mărturisitorul (Filocalia, vol. III, 
scolii întrebarea 58). 

„Trupul este al sufletului, iar nu sufletul al trupului; căci cel mai mic este al celui mai mare, 
iar nu cel mai mare al celui mai mic. Deci, fiindcă pentru greşala dintâi a răsărit în trup legea 
păcatului, care este plăcerea simţurilor, iar pentru aceasta s-a hotărât moartea trupului prin osteneli 
şi dureri, rânduită spre desfințarea legii păcatului; cel ce ştie că moartea s-a ivit din pricina păcatului 
spre desfințarea acestuia, se bucură pururea în sufletul său, când vede cum este desfințată legea 
păcatului din trupul său, prin felurite osteneli şi dureri, ca să primească fericita viaţă viitoare în duh; 
căci ştie că nu poate ajunge la aceea, dacă nu este golită mai înainte din trup, ca dintr-un vas, încă în 
această viaţă, legea păcatului, susţinută prin afecțiunea voinţei faţă de el” (Filocalia, vol. III, ibidem). 

Biserica învaţă că omul este alcătuit din trup şi suflet (dihotomism), iar nu din trup, duh şi 
suflet (trihotomism), cum ar crede în aparenţă (| Tes. 5, 23; Icor. 15, 45; Evrei 4, 12). „În construcția 
sa trupească — spune Arhimandritul Nicodim Sachelarie în Pravila Bisericească —, omul are, ca şi 
animalul, trup şi duh de viaţă biologică, suflet senzitiv, dar acestea nu sunt decât o entitate materială 
identică cu trupul omenesc. În casa trupului omenesc locuieşte sufletul, care este o a doua entitate de 
sine stătătoare (Matei 10, 28; Luca 12, 4-6; Marcu 14, 34). 

Armonia dintre suflet şi Dumnezeu o garantează armonia între trup şi suflet şi, pe temeiul 
acestei armonii, se desfăşoară armonia dintre om şi animale, plante şi întreaga natură. În condiţiile 
de azi ale păcatului, proporţia de armonie fiind desfinţată, ea se realizează parțial pe întreaga scară a 
existenţei, de la nesimţitoarea piatră şi până la vârful scării lui lacov-Dumnezeu” (Fac. 28, 10-22; 
Rom. 3, 20-24; Rom. 5, 12-21). 


19. În ce constă chipul şi asemănarea lui Dumnezeu din om şi în ce parte anume sunt 
aşezate? 


222 


Sufletul este chipul şi asemănarea lui Dumnezeu în om, întrucât are întreită putere, dar o 
singură fire. Puterile sufletului omenesc sunt acestea trei: simţirea, raţiunea şi voinţa. Cu simţirea, 
omul se aseamănă lui Dumnezeu-Tatăl; cu raţiunea se aseamănă Fiului; iar cu voinţa se aseamănă 
Duhul Sfânt. Şi precum în Sfânta Treime, măcar că trei sunt feţele, însă nu sunt trei, ci un singur 
Dumnezeu, aşa şi sufletul omenesc, măcar că trei sunt puterile lui sufleteşti, însă nu sunt trei suflete, 
ci un suflet. 

Deosebirea între chipul şi asemănarea lui Dumnezeu din sufletul omenesc, după Sfinţii Vasile 
cel Mare (Hexaimeron, Cuvântul 10), loan Gură de Aur, Fericitul Ieronim şi alţii constă în aceea, că 
chipul lui Dumnezeu se primeşte de către suflet în vremea zămislirii sale, iar asemănarea lui 
Dumnezeu din suflet se săvârşeşte la Sfântul Botez. 

Deci, chipul lui Dumnezeu este în rațiune, în voinţă şi simţire, iar asemănarea lui Dumnezeu 
este în silinţa omului spre desăvârşire prin lucrarea faptelor bune şi împreună lucrarea harului 
dumnezeiesc. Despre aceasta iată ce spune Sfântul Vasile cel Mare: „Să facem om, zice Dumnezeu, 
după chipul şi asemănarea Noastră. Pe una, adică chipul, prin zidirea lui Dumnezeu o avem; iar pe 
alta, asemănarea dumnezeiască. Astfel, după chip sunt cuvântător, iar după asemănare sunt creştin... 
Deci să ştim că chipul lui Dumnezeu este şi în sufletul omului necredincios, iar asemănarea numai în 
creştinul îmbunătăţit. Şi când ar greşi de moarte creştinul, atunci numai de asemănarea lui Dumnezeu 
se lipseşte, iar nu şi de chip. Şi măcar şi în munca veşnică de s-ar osândi omul, chipul lui Dumnezeu 
este acelaşi într-însul în veci, iar asemănarea a fi nu poate” (Cuvânt al Sfântului Dimitrie al 
Rostovului, în Hronograf, ed. Mănăstirea Neamţ, 1837). 


20. De ce avortul este considerat ucidere şi este combătut cu atâta tărie de Sfânta 
Biserică? 

Prin avort se înţelege uciderea pruncilor în pântece prin tot felul de mijloace. Deoarece fătul 
are suflet viu, creat de Dumnezeu chiar în clipa zămislirii, pentru aceea avortul este combătut de 
Biserică şi de Sfinţii Părinţi cu atâta tărie; pentru că se ucide viaţa, se pierde sufletul — atât al celui 
ucis, cât şi a celui care săvârşeşte uciderea — şi calcă porunca lui Dumnezeu, Care zice: Creşteți şi vă 
înmulțiți (Fac. 1, 28). Se calcă şi porunca a V-a din Decalog, care zice: Să nu ucizi (leş. 20, 13). 

Prin avort se ameninţă viaţa de pe pământ, se calcă porunca creaţiei dată de Dumnezeu în rai, 
se atentează la viaţa celor mai nevinovate ființe omeneşti, care sunt copiii, se destramă familia, se 
îmbolnăveşte societatea întreagă şi se aduc peste cei vinovaţi cumplite pedepse dumnezeieşti, atât în 
viaţă, cât şi după moarte. Apoi, sufletele copiilor avortaţi, nefiind botezați, nu pot intra în împărăţia 
lui Dumnezeu, ci aşteaptă ziua cea înfricoşată a Judecăţii, când singuri vor acuza pe părinţii care i- 
au ucis în faţa Dreptului Judecător lisus Hristos. 

lată pentru ce avortul este crimă, adică ucidere de om şi trebuie combătut cu toată tăria de 
Biserică şi de păstorii ei. 


21. Ce canon rânduiesc Sfinţii Părinţi pentru femeile care fac avort sau îndeamnă şi 
ajută pe altele să facă acest cumplit păcat? 

Femeile care îşi avortează copiii, indiferent prin ce mijloace, se numesc ucigaşe de copii, iar 
nu mame, şi primesc pedepse grele încă din viaţa aceasta. lată ce spun şi canoanele Sfinților Părinţi 
în legătură cu păcatul uciderii de prunci: „Femeile care păcătuiesc şi îşi omoară fătul în pântece, 
forţându-se să facă ucideri, să fie oprite, după hotărârea dată mai înainte, ca să se împărtăşască până 
la ieşirea din viaţă. Dar precedând cu iubire de oameni, după cum am aflat, hotărâm ca să fie oprite 
vreme de zece ani după treptele canonisirilor hotărâte” (Ancira, 21). 

„Femeile care dau buruieni otrăvitoare şi pierzătoare, precum şi cele ce primesc otrăvurile 
omorâtoare de prunci, să se supună canonului de 20 de ani al ucigaşului” (Sin. VI Ecumenic, 91; 
Sfântul Vasile cel Mare, 56). „Femeia care bea ierburi ca să-şi piardă rodul trupului şi să nu nască 
coconi, aceea să aibă pocanie cinci ani şi mătănii câte trei sute pe zi. lar de va face si bărbatul aşa, 

mai rău este. Nici Biserica să nu-i primească prescura lui, nici prinosul lui, de nu se va pocăi” (Pravila 
Bisericească, Govora, 20). 

„Femeia de va zămisli şi va bea ceva ca să se lepede începerea dintr-însa, să se pocăiască opt 
ani şi mătănii 367 zilnic; iar de i se va întâmpla ei a muri să nu se îngroape în cimitir” (Ibidem, 115; 
Îndreptarea Legii cap. 364). „Femeia care a pierdut pruncul fără voie, un an se canoniseşte” (Sfântul 
loan Postnicul, can. 22). „Femeia care a născut pe cale şi nu a purtat grijă de prunc, să fie supusă 
vinovăţiei ucigaşului” (Sfântul Vasile, 33). 


22. Unde se află sufletele copiilor avortaţi şi care va fi soarta lor la judecata de apoi? 

Copiii care mor nebotezaţi, din motive independente de voinţa părinţilor sau a preoţilor, se 
pot considera părtaşi la botezul dorinţei, ca şi drepţii Vechiului Testament, sau prin analogie cu 
vindecările făcute de lisus Hristos la rugăciunile părinţilor sau ale prietenilor. Căci Dumnezeu nu 
pedepseşte pe cel nevinovat, ci dimpotrivă, căci El a creat pe om spre fericire. Totuşi, părinţii copiilor 
se vor spovedi li se va rândui canon potrivit cu grijă sau cu nepăsarea lor. Adică să boteze sau să 
crească un copil sărac, să viziteze un loc sfânt, să facă milostenie, să facă metanii, să ţină post etc. 
Iată ce spune Sfântul Chiril al Ierusalimului în Cateheza a III-a, cap. 10: 

„Dacă cineva nu primeşte botezul, nu se mântuieşte, afară numai de mucenici care primesc 
Împărtăşania şi fără de apă (botez). Mântuitorul, când a mântuit lumea prin Cruce şi când 1 s-a împuns 
coasta, a slobozit sânge şi apă, ca să se boteze cu sângele Lui cei care se botează în timpul 
persecuţilor. Mântuitorul numeşte mucenicia botez, căci zice: Puteți să beţi paharul pe care îl beau 
Eu şi să vă botezați cu botezul cu care Mă botez Eu?” (Marcu 10, 38). „Mucenicii şi-au făcut 
mărturisirea de credinţă, făcându-se privelişte lumii, îngerilor şi oamenilor” (I Cor. 4, 14). 

Sinodul VI Ecumenic, în canonul 83, spune: „Cei morţi nu pot fi botezați, după cum nu pot 
fi nici împărtăşiţi”. Deci, copiii avortaţi, născuţi fără de vreme, pierduţi fără voie, sau care mor îndată 
la naştere, fără a primi botezul, nu pot fi botezați nicidecum după moarte, pentru că nu mai sunt vii. 
Nu pot fi pomeniţi nici la biserică, pentru că nu sunt botezați şi nu au nume. Ei nu sunt membrii 
Bisericii lui Hristos. Pentru cei ucişi de părinţi cu voia lor, întreaga răspundere rămâne asupra 
părinţilor. 

În Pravila Bisericească a Arhimandritului Nicodim Sachelarie, cap. 232, citim următoarele 
despre acest lucru: „Pentru copiii avortaţi cei care mor nebotezaţi nu se află nicăieri învăţătură (nici 
în Sfânta Scriptură, nici la Sfinţii Părinţi), fiindcă viaţa oamenilor, atât a celor maturi, cât şi a copiilor 
necreştini, este în mâna Făcătorului lor, Care nu poate fi obligat să descopere toată iconomia 
providenţei Sale muncitorilor, dornici să cunoască şi ceea ce nu le este de folos. Chemarea glasului 
Său răsună mereu în lume şi cei ce aud, au datoria să răspundă, numai în măsura de ei înţeleasă şi 
pentru ei dată. De bună seamă că Dumnezeu nu pedepseşte cu cei ce nu-i cunosc legile, mai ales pe 
copiii care mor nebotezaţi. Ba, dimpotrivă, El a creat pe om spre fericirea şi, deci, copiii care n-au 
putut folosi libera lor voinţă şi putere, în virtutea scopului pentru care omul a fost creat, EI îi fericeşte 
pentru existenţa lor, aşa cum şi ei Îl laudă pentru aceeaşi existenţă nevinovată şi frumoasă creaţiune 
naturală. Astfel, ei sunt rânduiţi la fericirea naturală a existenţei, dar nu la cea a răsplătirii după merite, 
întrucât nu au fapte virtuoase. 

Fericirea naturală o dă Dumnezeu direct şi necesar, fără a mai fi nevoie de efortul omului, 
nici nu mai este nevoie a se vorbi de ea între oameni, ci, revelaţia ne arată numai pe acea fericire la 
care şi omul contribuie” (II Cor. 12, 4; Apoc. 21,22). 

Pravila lui Matei Basarab, în capitolul 153, spune despre copiii nebotezaţi: „lar câţi coconi ai 
creştinilor mor nebotezaţi, aşijderea şi ai păgânilor, aceia nu merg nici în împărăţia cerurilor, nici în 
muncă, ci numai la loc luminos”. „ar când se botează, se deschid cerurile pe care le închisese Adam 
pentru neascultare şi au fost tot închise, până când a venit Domnul nostru lisus Hristos şi a dat darul 
Sfântului Botez în lume” (Ibidem, 154). 

23. Cum se poate combate acest cumplit păcat al uciderii de fii, care bântuie astăzi în 
toată lumea? 

Cred că această datorie, de a învăţa pe oameni să nu-şi ucidă copiii, este mai mult a preoților 
şi a păstorilor de suflete. Ei trebuie să arate credincioşilor, cu dovezi din Sfânta Scriptură, din 
învăţăturile Sfinţilor Părinţi şi din dumnezeieştile Canoane, cât de greu este păcatul uciderii şi cât de 
mare pedeapsă primeşte ucigaşul de la Dumnezeu. 

Adam şi Eva, după ce au fost scoşi din raiul pământesc pentru păcatul neascultării de 
Dumnezeu, s-au însoţit şi născând Eva primul copil, anume Cain, a zis lui Adam: Am dobândit om 
prin ajutorul lui Dumnezeu (Fac. 4, 1). Deci, naşterea de prunci, de orice gen, se face prin ajutorul 
lui Dumnezeu, fie că este bun creştin, fie că este păgân, şi fiecare nou-născut are în sine, afară de 
trupul pământesc, şi scânteia dumnezeirii, adică sufletul nemuritor. Căci spune Sfânta Scriptură: 
Domnul Dumnezeu a făcut om din ţărâna pământului şi a suflat în faţa lui suflare de viaţă şi s-a 
făcut omul suflet viu (Fac. 2, 7). Suflet viu, adică nemuritor. 

Astfel, la zămislirea fiecărui prunc în pântecele maicii sale, Dumnezeu pune încă de la început 
suflet nemuritor în fiecare om. De aceea şi proorocul David, insuflat de Duhul Sfânt, zice: Că Tu ai 
zidit rărunchii mei, sprijinitu-m-ai din pântecele maicii mele... Minunate-s lucrurile Tale, Doamne 
şi sufletul meu le conoaşte foarte... (Ps. 138, 13-16). Sufletul pruncului se zămisleşte în pântecele 
maicii sale numai prin lucrarea Domnului şi chiar şi zilele lui îi sunt socotite de Dumnezeu cât să 
trăiască pe pământ, încă înainte de a se zămisli. 

Deci, să înţeleagă femeile care îşi ucid copiii, că sunt ucigaşe ale zidirii lui Dumnezeu şi 
vinovate de gheena focului. Căci dacă numai a urî pe cineva se socoteşte ucidere de oameni, după 
cuvântul lui Hristos, Care zice: Cel ce urăște pe fratele său, ucigaş de oameni este (| loan 3, 15) — şi 
orice ucigaş de oameni nu are viaţă veşnică —, oare ce urgie a lui Dumnezeu va ajunge pe acea mamă 
care-şi ucide propriul său copil, chiar de ar fi el zămislit, prin puterea lui Dumnezeu, numai de o 
clipă? 

Deci, să ştie orice femeie care şi-a ucis copiii, ori în ce chip, că nu va scăpa de pedeapsa lui 
Dumnezeu. Să nu spună că era zămislit numai de o zi sau de un ceas, că Dumnezeu nu caută la timp, 
ci la intentia gândului. Dacă cineva ar semăna în țarina sa grâu, porumb sau altceva şi altul, venind, 
ar distruge semănătura sa, apoi nu l-ar da în judecată şi nu i-ar cere despăgubire? Dar Dumnezeu va 
lăsa nepedepsiţi pe cei ce distrug sămânţa şi țarina unde se zămislesc prunci? Să-şi aducă aminte 
femeile ucigaşe de copii, de Cain, care a făcut o singură ucidere şi s-a pedepsit încă din viaţă cu şapte 
feluri de pedepse. Întâi a fost blestemat de Dumnezeu să trăiască pe pământ. A doua pedeapsă, să 
lucreze pământul. A treia, că nu-i dădea lui pământul tăria şi roadele sale. A patra pedeapsă 1-a fost 
suspinarea. A cincea, tremurarea. A şasea pedeapsă a lui Cain, era semnul ce i l-a pus Dumnezeu ca 
să nu-l ucidă nimeni din cei ce îl vor afla pe el (Fac. 4, 9-14). 

Deci, cum vor scăpa de pedepsele vremelnice şi veşnice acele mame care îşi ucid copiii lor? 
Care dintre fiarele pământului şi-au ucis cândva puii lor? Şi cum se va arăta înaintea lui Dumnezeu 
femeia ucigaşă de prunci, fiind mai rea decât toate fiarele pământului? Aceleaşi pedepse vor primi şi 
acei soţi care se păzesc prin diferite mijloace de a nu naşte copii, deoarece intenţia lor este aceeaşi, 
de a omort pruncii şi de a opri zămislirea zidirii lui Dumnezeu. 


24. Sfânta Biserică ar putea accepta o reglementare a nașterilor din motive sociale ca: 
foamete, boli, lipsă etc.? 

Biserica lui Hristos nu poate niciodată aproba uciderea de prunci (avortul, paza etc.) pentru 
nici un motiv. Mântuitorul ne-a spus că sufletul omului este mai scump decât orice pe lume (Matei 
16, 26; Marcu 8, 36-37). Apoi, cum să aprobe Biserica în vreun fel pierzarea sufletelor omeneşti? 
Cine ar putea răscumpăra atâtea suflete care se pierd prin ucidere, necreştinate şi neluminate prin 
Sfântul Botez, singurul care poate ierta păcatul strămoşesc şi cele personale? 

Cum ar putea aproba vreo Biserică creştină să se omoare sufletele copiilor, mai ales neavând 
Sfântul Botez? Căci ştim că tot omul este zămislit în păcate şi numai prin Botez se uneşte cu Hristos 

şi devine fiu al Bisericii (Ps. 50, 5; 57, 3; lov 15, 14; 25, 4; Isaia 4, 8; loan 3, 6) Deci, cine va avea 
îndrăzneală din cei ce conduc Biserica lui Hristos, să aprobe oarecare pogorământ femeilor creştine 
pentru uciderea pruncilor? Cine ar îngădui această fărădelege, să aprobe uciderea pruncilor, fiind sub 
păcatul strămoşesc şi fără lumina Sfântului Botez? 

Eu cred că această fărădelege nu va aproba-o Biserica lui Hristos niciodată, aducându-și 
aminte de cuvintele Domnului Care zice: Ce va da omul în schimb pentru sufletul său? (Matei 16, 
26). 

Dumnezeu este Tatăl sufletelor noastre (Num. 27, 16; Evrei 12, 9; Matei 6, 9). Apoi, cine va 
îndrăzni să dea voie a se pierde un suflet care este creat de Tatăl nostru cel din ceruri? El a creat 
sufletul nostru şi l-a înzestrat cu nemurire. Deci cum ar fi posibil să aprobe Biserica lui Dumnezeu 
să se omoare sufletele cele înzestrate cu nemurire de Creatorul lor, neavând dumnezeiescul Botez, 
care este semnul curăţirii păcatelor şi al renaşterii prin apă şi Duh? (loan 3, 3-5; Rom. 6, 3; Ef. 5, 26; 
Tit 3, 5). 

Sau care din feţele bisericeşti va îndrăzni să aprobe în vreun fel uciderea pruncilor din motive 
sociale? Oare nu ne spune nouă Mântuitorul: Nu vă îngrijiţi pentru viața voastră ce veţi îmbrăca. Au 
nu este viaţa mai mare decât hrana şi trupul decât îmbrăcămintea? Priviţi la păsările cerului, că nu 
seamănă, nici nu seceră, nici nu adună în hambare şi Tatăl vostru cel ceresc le hrăneşte pe ele. Oare 
nu Sunteţi voi mai de preţ decât ele? Şi cine din voi, grijindu-se, poate să adauge staturii sale un cot? 

Luaţi seama la crinii câmpului care cresc; nu se ostenesc, nici nu torc; şi vă spun vouă că 
nici Solomon în toată mărirea lui nu s-a îmbrăcat ca unul din aceştia. lar dacă pe iarba câmpului, 
care astăzi este şi mâine se aruncă în cuptor, Dumnezeu aşa o îmbracă, oare nu cu mult mai mult pe 
voi, puţin credincioşilor? Deci nu purtaţi grijă, zicând: ce vom mânca, ce vom bea sau cu ce ne vom 
îmbrăca? Că toate acestea păgânii le caută (Matei 6, 25-31). 

Iar dacă şi de boli se tem femeile care nasc, spre a nu se îmbolnăvi, atunci să ducă viaţă de 
înfrânare, de curăţie şi de post; căci după mărturia Sfântului Vasile cel Mare, cele mai multe boli vin 
asupra omului din cauza neînfrânării şi a necumpătării de la cele vătămătoare. 

Auzi ce zice el: „Nu pricinui trupului boală şi slăbiciune, că nu-mi spui mie pricinile, ci Celui 
ce le ştie. Spune-mi, a posti nu poţi? Dar a te sătura în toată viaţa şi a-ţi sfărâma trupul cu greutatea 
bucatelor, poţi? Au nu ştii că postul este maica sănătăţii?” (Hexaimeron, Cuvântul 1). Şi iarăşi adaugă 
Sfântul Vasile: „N-a fost în rai vin, nici junghiere de dobitoace”. După potop însă a zis Dumnezeu 
omului: Mâncaţi toate ca pe nişte verdeţuri de iarbă (Fac. 9, 3). 

Apoi, arătând vechimea postului, zice Sfântul Vasile: „Vino, călătoreşte în istorie şi cearcă 
începutul postului, că este de o vârstă cu omenirea. Tot lucrul care întrece cu vechimea este vrednic 
de cinstit. Cucerniceşte-te dar, omule, de cărunteţile postului, că postul în rai s-a legiuit. Cea dintâi 
poruncă pe care a luat-o Adam a fost aceea, ca din pomul cunoştinţei binelui şi răului să nu mâncaţi” 
(Fac. 2, 17). Şi iarăşi zice: „Fiindcă nu am postit, am căzut din rai. Să postim dar, ca la el să ne 
întoarcem”. Şi iarăşi: „Cărora le-au căzut oasele în pustie? Au nu acelora ce căutau mâncare de 
carne?” Şi în alt loc zice: „Bucatele cele grase şi bucatele cele multe, neputând a le mistui stomacul, 
multe boli au adus în lume; iar postului şi înfrânării pururea îi urmează sănătatea”. Şi iarăşi: „Evreii, 
până când se îndestulau cu mană, şi cu apa cea din piatră, pe egipteni îi biruiau, prin mare călătoreau 
şi nu erau în seminţiile lor bolnavi (leş. 16, 3; Ps. 104, 36). lar după ce şi-au adus aminte de căldările 
cele cu cărnuri şi s-au întors cu poftele la Egipt, au căzut din pământul făgăduinţei” (Hexaimeron, 
Cuvântul 1, Despre Post). 

Am adus aici puţine mărturii pentru cei ce pricinuiesc motive de boli şi pentru aceasta li se 
pare că ar avea dreptul să îngăduiască cuiva să piardă şi să omoare pruncii, punând pricină boala. 
Boala, însă, o trimite Dumnezeu ca o pedeapsă pentru păcate (Num. 11, 33; Lev. 26, 16; Deut. 28, 
15; 22, 59; II Regi 7, 14; lov 33, 19-23; Ps. 105, 17-18; 1 Cor. 11, 30 etc). 

Deci dacă vreo femeie este bolnavă, nu la ucidere de prunci să-şi găsească scăpare de 
pedeapsa lui Dumnezeu. Ci, să se roage lui Dumnezeu cu umilinţă, cu post şi cu durere în inimă, căci 

la EI este puterea şi îndurarea de vindecare a celor bolnavi. Rugăciunea, postul şi înfrânarea întru 
curăţie a celor căsătoriţi şi bolnavi, acestea sunt leacul lor, iar nu uciderea de prunci nevinovaţi. 


25. Care sunt urmările cele mai mari ale avortului asupra trupului şi sufletului? 

Femeile care fac avort se îmbolnăvesc deseori de boli grele, nevindecabile, îmbătrânesc 
înainte de vreme, suferă mai ales de nervi, nasc copii bolnavi şi infirmi, nu se înţeleg cu bărbaţii lor, 
au mustrări de conştiinţă până la moarte, nu se pot împărtăşi cu Sfintele Taine, după Canoane, până 
la moarte, sau cel puţin timp de zece ani, dacă se pocăiesc şi primesc canonul rânduit de duhovnicii 
lor. lar dacă nu, le aşteaptă canonul cel veşnic în muncile iadului, de care să ne ferească pe toţi Bunul 
nostru Mântuitor. 


26. Ce trebuie să facă o mamă însărcinată, dacă soţul o sileşte la avort? Dar dacă este 
greu bolnavă şi are mulţi copii? 

Sfântul Apostol Pavel zice aşa: Femeie, supuneţi-vă bărbaţilor voştri, precum se cuvine, întru 
Domnul (Col. 3, 18). Aici trebuie să înţelegem că nu întru toate se cuvine femeii să se supună 
bărbatului, ci numai la cele ce se cuvin în Domnul. Poate bărbatul să o îndemne şi la lucruri fără de 
lege, la furat, la beţie, la ură, la ceartă, la desfrânare, la ucidere, la secte, la necredinţă etc. La acestea 
nu se cuvine a se supune bărbatului, măcar şi moarte de ar răbda de la el. Că nu se cade a iubi şi 
asculta pe bărbat mai mult decât legea lui Dumnezeu. 

lată ce zice Sfântul Nicodim Aghioritul la cuvintele de mai sus ale marelui Apostol Pavel: 
„O, cititorule, cum a zis Pavel să se supună femeile bărbaţilor lor? Cum se cuvine, intru Domnul! 
Adică la cele ce se cuvine şi sunt legiuite şi la cele după Dumnezeu. Căci de ar cere bărbaţii să-i 
asculte femeile lor la cele necuvioase şi nelegiuite, la lucruri afară de fire şi la necredinţă sau la 
călcarea poruncilor lui Dumnezeu, întru acestea, zic, nicidecum să nu se supună femeile şi să facă 
voia lor cea rea. Pentru că atunci, împreună cu bărbaţii lor, se vor osândi în munca iadului” 
(Subînsemnare la 7ăl/cuirea Epistolei către Corinteni, de Fericitul Teofilact al Bulgariei, Bucureşti, 
1904). 

Deci rămâne clar că femeia nu trebuie în nici un caz să se supună bărbatului ei, când acela o 
îndeamnă sau o sileşte la avort, adică la ucidere de prunci. lar dacă femeia este bolnavă şi din acest 
motiv vrea să-şi piardă copiii, niciodată o pricină ca aceasta nu o va scăpa pe ea de osânda cea veşnică, 
de-şi va ucide pruncii ei. Dimpotrivă, femeia creştină şi credincioasă, mai înainte de naştere este 
datoare să se spovedească la duhovnicul ei, să se împărtăşască cu Trupul şi Sângere lui Hristos, chiar 
dacă are vreun canon de făcut şi, astfel, să se pregătească de moarte. Tocmai de aceea Sfânta Biserică 
dă voie femeilor înainte de naştere să se împărtăşască, chiar de ar fi oprite de mulți ani, căci Biserica 
lui Hristos are în vedere durerile naşterii şi primejdiile morții pentru mamele care nasc. 

O adevărată mamă creştină trebuie să fie gata întotdeauna de jertfă totală la naştere, adică de 
moarte. Prin durerile naşterii, femeia câştigă mântuirea sufletului ei, după cuvântul Sfântului Pavel, 
care zice: Dar se va mântui (femeia) prin naştere de fii, dacă stăruie cu deplină înţelepciune, în 
credinţă, în iubire şi în sfinţenie (| Tim. 2, 15). Durerile naşterii s-au dat de Dumnezeu femeii, ca un 
canon pentru greşeala ei cea dintâi, după cuvântul Domnului, Care zice: Înmulțind, voi înmulţi 
necazurile tale şi suspinul tău va fi întoarcerea ta şi el te va stăpâni (Fac. 3, 16). 

Aşadar, să înţeleagă femeile cele înțelepte şi credincioase şi să primească canonul cel dat lor 
de Preabunul Dumnezeu cu toată bucuria şi mulțumirea, că este spre iertarea păcatelor şi spre 
mântuirea sufletelor lor. lar dacă vreuna din ele va muri în chinurile naşterii, pe altarul jertfei, şi va 
avea dreapta credinţă, aceea se va mântui, cum spune Sfântul Pavel, şi cu mucenicii se va socoti. Căci 
Biserica lui Hristos nu acceptă nici un motiv pentru uciderea de copii, adică, sărăcie, primejdie, copii 
mulți, bărbaţi răi etc. Toţi creştinii sunt datori să se jertfească până la moarte, acolo unde i-a rânduit 
Dumnezeu să trăiască. 


27. Ce ne spuneţi despre înfrânare, în general? 

Înfrânarea statornică este temelia moralei creştine; dar nu orice înfrânare, ci numai aceea 
închinată Domnului şi împlinită cu înţelepciune, după dreptatea legii lui Dumnezeu. Toată făptura 
este bună şi vrednică să fie folosită de om. Dar nu toţi oamenii sunt făcuţi pentru toate lucrurile din 
lume. Toate îmi sunt slobode, dar nu toate îmi sunt de folos (1 Cor. 10, 23). De aceea, creştinul care 
se foloseşte de lumea aceasta trebuie să fie ca şi cum nu s-ar folosi de ea, căci chipul lumii acesteia 
trece (| Cor. 7, 31; 1 Tim. 4, 4, Tit 1, 15). Îndeosebi clericii, ca şi apostolii de odinioară, trebuie să 
fie tuturor pildă de înfrânare (Sin. VI Ecumenic 12, 13, 18, 30), spre slava lui Dumnezeu, spre folosul 
aproapelui şi spre mântuirea lor (Fapte 20, 34-35; 1 Cor. 9, 12 şi 27; Tit 1, 7; 2, 6; | Petru 1,6 şi 13). 

Bătrânii şi bolnavii, care şi-au istovit trupul cu înfrânarea în tinereţe, pot să-şi uşureze 
întreţinerea cu hrană mai bună, fiindcă înfrânarea recomandată de Biserică nu omoară oameni, ci 
păcate. Deci, acolo unde păcatul a slăbit şi înfrânarea se îndulceşte, că hrana bună se socoteşte ca 
doctorie folosită în numele Domnului (Rom. 16, 3-6). 

Cei scrupuloşi şi neînţelegători în iconomia înfrânării, trebuie să se supună sfaturilor 
duhovnicilor. Cei hrăniţi cu duhul slavei deşarte care nu ascultă şi altfel se istovesc cu postul spre a 
lor pagubă trupească şi sufletească, trebuie să ştie că singuri se omoară pe ei înşişi şi vor da seamă 
înaintea Domnului că nu au mers pe calea cea împărătească a Sfintei Biserici, fiind neascultători (Tit 
1, 16; Rom. 14, 14). Înfrânarea trebuie respectată, atât de clerici şi monahi, cât şi de mireni, 
respectându-se învățăturile Sfinților Părinţi, tradiţia Bisericii şi sfaturile duhovnicului. 


28. Care este rânduiala de înfrânare (curăţie) şi trăire conjugală a soţilor? 

Biserica nu a fixat soţilor un program de convieţuire, căci nu poate intra în amănuntele zilnice. 
Ci, a lăsat totul la ştiinţa lor şi la posibilitatea de a se iconomisi unul pe altul, potrivit cu natura, cu 
mijloacele şi cu idealul fiecăruia. În general, soţii au datoria de a se ajuta unul pe altul, atât la bine 
cât şi la necaz, şi mai ales la boală şi în greutăţile vieţii în general. Credincioşia unuia faţă de altul 
trebuie să fie sfântă; copiii să fie bine crescuţi, gospodăria bine chibzuită şi demnitatea morală şi 
socială cu grijă păstrată, cum zice şi Sfântul Apostol Pavel: Căsătoria să fie cinstită întru toate şi 
patul nespurcat, iar pe desfrânaţi şi pe preadesfrânaţi îi va judeca Dumnezeu (Evrei 13, 4). 

Un Părinte bisericesc zice: „Cei ce sunt legaţi prin căsătorie, trebuie să-şi fie lor judecători, 
fiindcă au auzit pe Pavel care scrie că este lucru cuviincios a se depărta unul de altul pentru un timp, 
prin consimţământ, pentru ca să stăruiască în rugăciune şi apoi iar să se apropie” (I Cor. 7, 4; Sfântul 
Dionisie, 3). 

Celor căsătoriţi legal le zice acelaşi Sfânt Apostol: Să nu vă lipsiți unul de altul decât numai 
prin înţelegere, pe un anumit timp, ca să vă îndeletniciţi cu rugăciunea şi apoi iar să vă împreunaţi 
ca să nu vă ispitească pe voi satana pentru neinfrânarea voastră. Şi aceasta o zic după sfat, iar nu 
din poruncă (| Cor. 7, 5-6). „Însă este de trebuinţă a se feri de împreunare sâmbăta şi Duminica 
şi în zilele de post, pentru că în aceste zile se aduce Domnului jertfa cea duhovnicească” 
(Timotei, canonul 13). ,,Nu s-a oprit bărbatul şi femeia de la împreunare trupească, decât numai când 
vor a se pregăti pentru rugăciune şi Sfânta Împărtășanie” (Pravila Mare, 170). 

Sfântul Simeon al Tesalonicului învaţă pe cei căsătoriţi: „Trebuie să ştim că cei ce se însoțesc 
prin nuntă s-au legat de la Dumnezeu şi sunt curaţi cu chemarea Celui curat. Deci, trebuie să păzească 
unul faţă de altul nunta neîntinată şi să vieţuiască în pace şi evlavie. Cei ce s-au unit de la Dumnezeu 
cu cinste, curăţie şi dragoste, să păzească însoţirea într-un cuget, cu pace, ca un mare dar, pentru că 
vor răspunde înaintea Domnului, alături de celelalte îndatoriri dumnezeieşti, îngrijindu-se nu numai 
de trup, ci şi de sufletul lor. Căci numai aşa Dumnezeu va fi cu ei. Să-şi crească copiii cu frică de 
Dumnezeu (Ef. 6, 4), să facă milostenie şi să se mântuiască” (Sf. Simeon Tesaloniceanul, op. cit., 
cap. 262). 

Pravila Mare a lui Matei Basarab, cap. 170, spune următoarele despre curăţenia trupească a 
celor doi soți: „Bărbatul şi femeia să nu se afle în pofta trupului, nici sâmbăta, nici Duminica, că în 
aceste zile mai mult se face dumnezeiasca Liturghie. Însă sâmbăta pentru sufletele celor morţi, iar 

Duminica pentru Învierea Mântuitorului nostru lisus Hristos. Însă aceasta să fie cu înţelegerea 
amândurora, adică să fie cu voia bărbatului şi a femeii”. 

lar Molitfelnicul mare, numit Trebnic, pagina 519, spune despre înfrânarea trupească a 
soţilor: „În cele patru posturi, precum şi miercurea şi vinerea este bine ca soţii să se înfrâneze de la 
împreunarea trupească, ca semn că iubim pe Dumnezeu”. 

Aşadar, zilele de înfrânare trupească ale soţilor sunt cele patru posturi, miercurea, vinerea, 
sâmbăta, Duminica şi toate zilele de post şi sărbătorile de peste an. Soții trebuie să aibă două zile de 
curăţie înainte să meargă la biserică, iar când vor să se împărtăşască, în afară de cele patru posturi, 
să ţină cel puţin o săptămână de curăţie înainte de a primi Preacuratele Taine şi trei zile după Sfânta 
Împărtășanie. 


29. Cum trebuie combătut păcatul cel urât al desfrânării din rândul credincioşilor 
noştri? 

Preoţii, păstorii de suflete şi Biserica, în general, trebuie să facă permanent efort de a îngrădi, 
micşora şi stârpi acest preaurât şi blestemat păcat al desfrâului, de orice fel ar fi el, care stăpâneşte 
atât de mult lumea de astăzi, care macină sănătatea trupului, dezbină familia, îmbolnăveşte copiii, 
sminteşte pe cei din jur, mânie atât de mult pe Dumnezeu, desparte pe creştini de Preacuratele Taine 
şi aruncă cele mai multe suflete ale credincioşilor în focul gheenei. 

În predicile lor şi în scaunul de spovedanie preoţii să spună adesea celor vinovaţi, cât de 
cumplit a pedepsit Dumnezeu pe desfrânaţi şi preadesfrânaţi (adulteri), pe sodomiteni, pe gomoreni 
şi pe cei ce urmează păcatul lui Onan. Să le amintească credincioşilor că Însuşi Dumnezeu a oprit 
preacurvia în cele zece porunci, zicând: Să nu preacurveşti (Deut. 20, 14). Şi iarăşi zice: Cu femeia 
aproapelui tău să nu te culci, ca să-ţi verşi sămânţa şi să te spurci cu ea (Lev. 18, 20). 

Iar despre păcatul cel preaurât al sodomiţilor, spune Dumnezeu: Cu nici un dobitoc să nu te 
culci, ca să-ți verşi sămânţa şi Să te spurci cu el; nici femeia să nu stea la dobitoc, ca să se întineze 
cu el; aceasta-i urâciune. Să nu te culci cu bărbat, ca cu femeie, că aceasta spurcăciune este... 

Să nu vă întinaţi cu nimic din aceasta, că, cu toate acestea s-au întinat păgânii, pe care Eu îi 
izgonesc dinaintea feţei voastre. Că s-au întinat şi am privit la nelegiuirile lor şi a lepădat pământul 
pe cei ce trăiau pe el. lar voi să păziţi poruncile Mele şi toate legile Mele şi să nu faceţi toate 
ticăloşiile acestea. Ca nu cumva să vă lepede şi pe voi pământul, când îl veţi întina, cum a aruncat 
el de la sine pe popoarele care au fost înainte de voi. Că tot cel ce va face ticăloşiile acestea, sufletul 
care va face aceasta se va stârpi din poporul său (Lev. 18, 22-30). 

Să le aducă aminte preotul celor vinovaţi şi cuvintele Sfântului Apostol Pavel, care zice: Pe 
desfrânaţi şi pe preadesfrânaţi (adulteri) îi va judeca Dumnezeu (Col. 3, 5-6). Şi iarăşi: Nu vă 
înşelaţi, nici curvarii, nici slujitorii de idoli, nici preacurvarii, nici malahienii, nici sodomiţii, nici 
urii, nici lacomii, nici beţivii, nici batjocoritorii, nici răpitorii nu vor moşteni împărăţia lui 
Dumnezeu (1 Cor. 6, 9-10). Fugiţi de curvie, că tot păcatul pe care îl face omul, afară de trup este, 
iar cel ce curveşte, în trupul său păcătuieşte. Au nu ştiţi că trupul vostru este lăcaş al Duhului Sfânt 
care locuieşte în voi? (Ibidem 6, 18-19). Pe lângă acestea să le amintească preotul şi învăţăturile 
Sfinţilor Părinti, precum şi asprimea Sfintelor Canoane care pedepsesc aşa de aspru pe vinovaţi şi-i 
opresc vreme îndelungată de la Sfânta Împărtășanie. 

Astfel, Sfântul Grigorie de Nyssa opreşte pe cel desfrânat 9 ani de la Sfânta Împărtăşanie 
(canonul 4), iar Sfântul Vasile cel Mare, 7 ani (Canonul 59). Pe preacurvar (adulter) îl opreşte Sfântul 
Grigorie de Nyssa 18 ani de la cele sfinte, iar Sfântul Vasile 15 ani. Toate acestea de le va arăta 
preotul credincioşilor săi, precum şi celelalte cumplite urmări care îi ajung pe cei desfrânaţi, atât în 
viaţa aceasta, cât şi în viaţa veşnică, cred că pe mulţi îi va izbăvi de o patimă înfricoşată ca aceasta. 


30. Cum trebuie combătută patima beţiei din sânul credincioşilor şi care sunt urmările 
cele mai grave ale acestui greu păcat? 

Cred că cele mai bune măsuri de combatere a beţiei din sânul credincioşilor, ar fi să li se arate 
ce ne învaţă Dumnezeu în Sfânta Scriptură despre păcatul beţiei şi urmările ei. Să li se spună ce ne 
învaţă Sfinții Părinţi şi dumnezeieştile Canoane despre această dobitocească patimă şi care sunt 
pedepsele cele vremelnice şi veşnice care îi aşteaptă pe cei beţivi. De exemplu, să li se spună cuvântul 
Sfântului Pavel, că beţivii nu vor moşteni împărăția lui Dumnezeu (| Cor. 6, 10; Gal. 5, 21). Să li se 
arate că atât Legea Veche opreşte pe om de la beţie (Lev. 10, 9), cât şi cea Nouă (| Tim. 5, 3-8; Tit 
1,7). 

Să le spună că beţia este oprită (Luca 21, 34; Rom. 13, 13; Ef. 5, 5, 18; 1 Tes. 5, 4); că beţia 
este păcat de moarte sufletească pentru orice om, că îl duce la desfrânare, la distrugerea familiei, la 
sminteală publică, la tot felul de boli, la sărăcie, la ucidere şi la osândă veşnică. 

Beţia este mama desfrânării, din care se nasc toate urgiile, cum spune Sfântul Apostol 
Pavel: Nu vă îmbrăcaţi de vin, întru care este desfrânarea (Ef. 5, 18). Beţia duce pe om la ceartă 
(Prov. 20, 1; 23, 29-30) şi la sărăcie (Prov. 21, 17; 23, 31). Beţia duce pe om la stricăciune (Prov. 23, 
31-33); la nedreptate (Prov. 31, 5; Rom. 13, 13) şi la cruzime (Isaia 28, 7; Osea 4, 11). Beţia este cu 
atât mai mult oprită slujitorilor lui Dumnezeu, adică clericilor (I Tim. 3, 2-3; Tit 1, 7). De aceea, mare 
pedeapsă aşteaptă pe cei beţivi care nu se pocăiesc (Isaia 5, 12, 22; 28, 1-3; Deut. 21, 20; loil 1, 5; 
Naum 1, 10; Matei 24, 49-51; Luca 12, 45-46). 

Iată ce pedepse grele hotărăsc şi Sfintele Canoane clericilor: „Episcopul, preotul sau diaconul, 
obişnuindu-se cu table şi cu beţia, ori să înceteze, ori să se caterisească” (Apostolic 42). „Ipodiaconul, 
citețul sau cântăreţul, asemenea făcând, ori să înceteze, ori să se afurisească; asemenea şi mireanul” 
(Apostolic 42). 

Iar Pravila Mică de la Govora zice: „Preotul care va bea în cârciumă, sau va juca, sau va 
cânta mireneşte, să se izgonească din preoţie” (Cap. 35). În alt loc zice: „Clericilor nu li se cuvine 
a mânca în cârciumi şi a bea, afară numai dacă sunt împinşi de nevoia străinătăţii” (Cartagina, 40). 

Despre femeia beţivă zice Pravila Mică: „Femeia beţivă să nu se împărtăşească, până nu 
se va lăsa să nu mai bea” (cap. 88). „Omul mirean de se va îmbăta şi va vărsa să se pocăiască 60 de 
zile; iar de va fi fost împărtăşit cu Sfintele Taine şi după aceea va vărsa, să nu se pricestuiască cu 
Sfinte 'Taine nici la Postul Mare şi nici la Sfântul Petru şi peste toate sfintele posturi să se pocăiască. 
Iar de ar fi făcut aceasta întru acele (patru) sfinte posturi, să nu se mai pricestuiască (împărtăşească) 
peste tot anul, până la 200 de zile şi metanii câte 12 pe zi” (cap. 88). 

Aceaşi pravilă mai adaugă: „Cade-se preotului să şadă la masă cu frica lui Dumnezeu, să 
mănânce şi să bea câte puţin şi să se socotească a fi slugă, căci Scriptura grăieşte: Preotul care se 
îmbată, cum va judeca drept acest păcat la alții? Nu zic Scripturile să nu bei vin, ci să bei, dar să nu 
te îmbeţi; căci tot beţivul sărăceşte şi îşi pierde mintea şi mult rău face, şi pe sine se sugrumă şi 
sufletul său îl dă diavolului” (cap. 140). 

Pentru a combate mai cu tărie patima beţiei, cred că preotul trebuie să fie cu totul nebeţiv şi 
tuturor pildă de urmat. Apoi să se roage pentru cei pătimaşi ca Dumnezeu să-i întoarcă mai curând la 
pocăință. Apoi să cunoască bine învăţăturile Sfintei Scripturi, ale Sfinților Părinţi şi hotărârile 
Sfintelor Canoane şi să-i înveţe cu timp şi fără timp pe credincioşi a se înfrâna şi păzi de această 
blestemată patimă, care, cum spune Sfântul Vasile cel Mare, „face pe om mai rău decât toate 
dobitoacele şi fiarele”. 


CONVORBIREA A DOUA 


DESPRE RUGĂCIUNE, LACRIMI, 
DUHOVNICIE ŞI DATORIILE PREOȚILOR 


31. Părinte Cleopa, ce legătură este între frica de Dumnezeu şi dragostea de Dumnezeu? 

Frica de Dumnezeu, spun Sfinţii Părinţi, precum şi proorocul David, este începutul 
înțelepciunii, adică ea face începutul a toată fapta bună; iar dragostea de Dumnezeu este desăvârşirea 
şi sfârşitul faptelor bune. Frica de Dumnezeu formează, deci, începutul mântuirii, iar dragostea de 
Dumnezeu, ,, care scoate afară frica”, este sfârşitul mântuirii, pentru că cel ce iubeşte, trăieşte numai 
în Dumnezeu, „care este dragoste”. 

Să nu avem atâta frică de Dumnezeu, cât mai ales dragoste de Dumnezeu, că auzi ce zice 
Sfântul Vasile: „Cel ce face fapta bună din frică, adică de frica muncilor iadului, a pedepsei, acela 
este în stare de rob; cel ce face fapta bună pentru răsplată, adică pentru a i se împlini cererile aici pe 
pământ şi a dobândi plată în cer, acela este în stare de slugă, care slujeşte pe stăpânul său pentru plată, 
adică pentru bani; iar cel ce face fapta bună din dragoste de Dumnezeu, iar nu din frică sau pentru 
plată, acela este în stare de fiu al lui Dumnezeu”. Deci, cine ajunge să facă fapta bună din dragoste 
fără alt scop, acela a ajuns la măsura desăvârşirii şi se numeşte fiu al lui Dumnezeu. 


32. Cum se cuvine să împărţim dragostea noastră faţă de Dumnezeu, faţă de aproapele 
şi faţă de noi înşine? 

Citim în Mântuirea păcătoşilor că trebuie să avem către noi înşine inimă de judecător, către 
aproapele inimă de mamă, iar către Dumnezeu inimă de fiu. Pe Dumnezeu suntem datori să-l iubim 
din toată inima noastră, din toată puterea şi virtutea, fiind gata să ne dăm viaţa pentru EI, aşa cum au 
făcut sfinţii mucenici, cuvioşi şi ierarhi, care s-au jertfit pentru dragostea lui Hristos şi pentru 
Evanghelie. 

Pe aproapele nostru să-l iubim ca pe noi înşine, adică aşa cum ne iubim pe noi, cum ne 
îngrijim, ne hrănim, să ajutăm, tot aşa se cuvine să iubim, să miluim, hrănim, să ajutăm şi să 
îndrumăm pe calea mântuirii pe aproapele nostru. lar pe noi înşine se cuvine să ne osândim permanent 
şi să ne mustrăm pentru păcatele noastre, socotindu-ne mai păcătoşi decât toți oamenii. Aşa de vom 
face, aşa de vom iubi pe Dumnezeu şi pe aproapele, iar pe noi, de ne vom judeca cu smerenie, ne 
vom mântui cu adevărat şi vom fi primiţi în împărăţia cerurilor. 


33. Câte feluri de iubiri sunt, după Sfinţii Părinţi? 

Sfântul Nicodim Aghioritul şi alți părinți, împart iubirea în cinci feluri: iubire 
duhovnicească, adică iubirea de Dumnezeu şi de aproapele, care este cea înaltă şi singura 
mântuitoare a sufletului (Matei 22, 23-40); iubirea firească, adică iubirea tinerilor, a soţilor, a 
părinţilor faţă de fii şi a copiilor faţă de părinţi, care nu este nici spre mântuire, nici spre osândă, 
pentru că este din fire; iubire din mândrie şi slavă deşartă, când cineva iubeşte pe cei care îl laudă 
şi îl vorbesc de bine; iubire din interes, când cineva iubeşte pe aproapele, fie pentru bani, fie pentru 
daruri, fie din respect sau din altă oarecare pricină omenească; iubire trupească, adică din poftă, 
când cineva iubeşte pe oameni sau femeie pentru plăceri şi păcate trupeşti, ori pentru beţie care se 
duce la desfrânare. 

Prima iubire este mântuitoare. A doua este firească, deci nici bună, nici rea. Iar ultimele 
trei iubiri sunt vinovate şi aducătoare de osândă veşnică, dacă nu le părăseşte creştinul. 


34. Care sunt aripile sufletului cu care poate zbura la viaţa veşnică? 

Două sunt aripile sufletului pentru mântuire: frica de Dumnezeu şi frica de moarte şi 
judecată. După ce Dumnezeu l-a zidit pe Adam şi l-a aşezat în rai, cel dintâi l-a înarmat pe om cu 
frica morţii, zicând: Din toţi pomii care sunt în rai poți să mănânci, iar din pomul cunoştinței binelui 
şi răului să nu mănânci, căci în ziua în care veţi mânca din el cu moarte vei muri (Fac. 2, 17). 

Când diavolul l-a dezarmat pe Adam de frica morţii, zicându-i: Nu, nu veți muri!, atunci îndată 
l-a biruit şi l-a ucis. Deci, şi noi, dacă vrem să ne mântuim şi să ajungem la Hristos, cu aceste două 
aripi să ne îngrădim, adică cu frica lui Dumnezeu şi frica morţii, şi astfel de toate cursele diavolului 
ne vom izbăvi şi vom săvârşi cu pace călătoria vieţii. 

35. Care este cel mai mare dar pe care se cuvine să-l dăm lui Dumnezeu? 

Cel mai mare dar pe care se cuvine să-l dea creştinul lui Dumnezeu este jertfa, adică a se jertfi 
pe sine pentru Dumnezeu, aşa cum s-au jertfit mucenicii, cuvioşii, pustnicii şi toţi drepți. Fără jertfă 
nimeni nu se poate mântui, precum spune Însuşi lisus Hristos: Cel ce va răbda până la sfărșit, acela 
se va mântui (Matei 24, 13). 


36. Cum putem ajunge la cunoştinţa lui Dumnezeu? Care este cea mai înaltă cale de 
cunoaştere duhovnicească? 

Trei sunt căile prin care ajungem la cunoaşterea şi comuniunea mistică cu Dumnezeu: 
teologia, asceza şi sfânta rugăciune. Prin aceste trei căi au umblat toţi sfinţii şi au ajuns la cea mai 
înaltă treaptă de unire cu Dumnezeu, anume la contemplarea şi vederea lui Dumnezeu, adică până la 
răpirea în trup sau afară de trup, cum a ajuns şi Sfântul Apostol Pavel. Dintre acestea, cea dintâi şi 
mai la îndemână tuturor este sfânta rugăciune, făcută cu credinţă şi din toată inima. 

Prin ea ne unim cel mai uşor cu Dumnezeu şi fără ea ne depărtăm cel mai mult de Dumnezeu, 
precum spune un sfânt părinte: „Nimic nu lipeşte pe om de Dumnezeu mai mult ca rugăciunea”. 


37. Care este cea mai puternică rugăciune care uneşte pe om cu Dumnezeu? 

Sunt mai multe feluri de rugăciuni: cu limba, cu mintea şi cu inima. Cea mai înaltă 
rugăciune este rugăciunea din inimă, adică cu participarea inimii, prin umilinţă, zdrobire şi 
lacrimi. Să nu ne punem mare bază pe rugăciunea citită, adică rugăciunea orală, cu limba. Aceasta 
este cea mai slabă rugăciune, pentru că nu participă mintea şi inima. 

Rugăciunea minţii este mai înaltă ca rugăciunea orală pentru că participă la ea şi gândurile, 
adică atenţia minţii. Cel ce se roagă cu atenţia minţii la tot ce rosteşte, acela se roagă cu mintea, însă 
nici aceasta nu este desăvârşită. Sfinţii Părinţi spun că rugăciunea minţii este rugăciunea cu un picior, 
adică este jumătate de rugăciune, pentru că rămâne în cap şi nu participă la ea şi inima. 

Dar când la rugăciune se uneşte mintea cu inima, adică gândurile minţii coboară cu darul 
Domnului în inimă, atunci s-a făcut zămislirea rugăciunii celei duhovniceşti, adică am ajuns la cea 
mai înaltă rugăciune numită rugăciunea inimii. lar semnele că am ajuns la această înaltă lucrare sunt: 
o puternică căldură în partea inimii, un permanent dor şi râvnă pentru Dumnezeu, o nespusă dragoste 
pentru oameni şi pentru toată zidirea, o bucurie duhovnicească negrăită, plâns de bucurie şi izvor 
adânc de lacrimi, de smerenie şi netemere de moarte. 


38. Care este cel mai bun dascăl al rugăciunii? 

Este însăşi sfânta rugăciune, după cum spune Sfântul Macarie cel Mare: „Eu ştiu că nu ştii 
să te rogi, dar roagă-te cum poţi şi cât mai des şi rugăciunea singură te va învăţa să te rogi”. 
Deci să ne rugăm cum putem şi cât mai mult şi văzând Dumnezeu râvna noastră ne va ajuta să 
dobândim rugăciunea cea adevărată a inimii şi darul lacrimilor. 


39. Din ce cauză astăzi nu ne mai putem ruga asemenea părinţilor noştri de demult şi 
nu mai avem răbdare la sfânta rugăciune? 

Spune un sfânt părinte că precum apa stinge focul, aşa uitarea stinge rugăciunea. Nu ne 
mai putem ruga astăzi pentru că am uitat şi uităm de Dumnezeu. Iar uitarea este înainte mergătoare 
a îndepărtării de Dumnezeu. Apoi, nu ne mai rugăm astăzi cu aceeaşi evlavie ca înainte, pentru că 
am slăbit cu toţii în credinţă. Cine crede cu tărie în Dumnezeu, se teme de Dumnezeu, ÎL iubeşte pe 
Dumnezeu şi se roagă Lui neîncetat, pentru că nu poate trăi fără de Dumnezeu, departe de Tatăl 
nostru cel ceresc. Cred că slăbirea credinţei în Dumnezeu este pricina cea mai mare a slăbirii 
rugăciunii în rândul credincioşilor. Tocmai de aceea sectarii amăgesc pe unii credincioşi, predici, 
care atrag şi încântă pe cei mai slabi în credinţă. 

Dacă vrem să ne umilească Dumnezeu, să ne ierte de păcate şi să ne ocrotească de tot felul 
de ispite şi primejdii, trebuie să ne silim la sfânta rugăciune ziua şi noaptea. Să citim, mai ales noi, 

călugării, la Psaltire, cea mai mare putere; să citim cele şapte laude din Ceaslov, acatiste, paraclise 
sau mai ales să rostim rugăciunea lui lisus; iar în sărbători, precum cerbul la izvoare, aşa să venim 
regulat la biserică pentru a asculta Sfânta Liturghie. Şi, dacă ne luptă diavolul cu uitarea, cu 
necredinţa, cu lenea, cu somnul sau cu grijile acestei vieţi, noi să ne rugăm măcar cu gura, împlinind 
pravila dată nouă de duhovnic, pe cât vom putea. Cu timpul ne va ajuta Domnul să trecem de la 
cantitate la calitate, de la rugăciunea cea risipită a gurii, la rugăciunea cea curată a minții şi a inimii. 
Şi atunci, gustând din bucuria Duhului Sfânt, vom vedea „ce bun este Domnul!”. 


40. Spuneţi-mi ceva despre blândeţea şi smerenia Domnului. 

Despre aceste două virtuţi ne grăieşte Însuşi Hristos, zicând: Învățaţi-vă de la Mine că sunt 
blând şi smerit cu inima şi veţi afla odihnă sufletelor voastre (Matei 11, 29). Iar la fericiri, zice 
Domnul: Fericiți cei săraci (smeriţi) cu duhul, că acelora este împărăţia cerurilor şi mai departe 
zice: Fericiţi cei blânzi că aceia vor moşteni pământul (Matei 5, 5). Prin aceste două fericiri, 
Mântuitorul ne spune că cei smeriţi şi blânzi la inimă moştenesc atât pământul cât şi împărăţia 
cerurilor, adică atât bunătăţile şi fericirea vieţii pământeşti, cât şi fericirea vieţii veşnice, pentru că pe 
cei blânzi şi smeriţi toată lumea îi iubeşte, îi respectă, îi ascultă şi se foloseşte de ei. Cea mai uşoară 
cale de mântuire este cea a celor blânzi şi smeriţi cu inima. Cu blândeţea dobândim pe oameni, 
iar cu smerenia alungăm pe diavoli şi chemăm în ajutorul nostru pe îngeri. Cei blânzi şi smeriţi cu 
inima au mai puţine ispite în viaţa aceasta, adică „află odihnă sufletelor lor”, pentru că prin 
blândeţe îmblânzesc şi câştigă dragostea tuturor oamenilor, iar prin smerenie ard pe diavoli şi îi 
alungă departe de ei. 

Spun Sfinții Părinți că blândeţea stă între mânie şi dragoste. Apoi adaugă: „Blândeţea să nu 
te ducă până la laşitate; nici dragostea să nu te ducă până la nepăsare”. Deci, trebuie să folosim cu 
grijă blândeţea, care stă totdeauna la mijloc, între mânie şi dragoste. Nici atât de blânzi încât să se 
hulească Evanghelia şi numele lui Dumnezeu înaintea noastră din pricina dragostei; nici cu totul aspri 
şi neînduplecaţi, încât să pornim spre mânie şi răzbunare pe aproapele nostru. lar despre smerenie 
spun Sfinţii Părinţi că este haina lui Hristos, pentru că a luat trup omenesc pentru mântuirea noastră. 
Hristos a primit în trup patimile firii neprihănitoare, ca foamea, setea, durerea, oboseala. Iar patimile 
firii păcătoase, adică păcatele, nu le-a primit Hristos. 


41. Spuneţi-mi ceva despre conștiință. 

Sfântul Vasile cel Mare, „dreptarul Bisericii şi cumpăna mare” sau „ochiul Bisericii”, cum îl 
numesc unii Sfinţi Părinţi, spune despre conştiinţă că este glasul lui Dumnezeu în om. lar Sfântul 
Isaac Sirul spune: „Cela ce a ajuns să se împace cu sine, adică cu conştiinţa sa, a împăcat cu sine 
cerul şi pământul”. Acelaşi lucru spune Mântuitorul, zicând: Împacă-te cu pârăşul tău până eşti pe 
cale... (Matei 5, 25), adică să ne împăcăm cu conştiinţa noastră până suntem pe calea vieţii, că după 
moarte nu mai putem face nimic. 

Neliniştea, mustrarea conştiinţei omului păcătos este un semn al milei lui Dumnezeu, ca să se 
împace cu EI cât este în această viaţă trecătoare. Întâi trebuie să crezi că există Dumnezeu, Care a 
creat lumea şi stăpâneşte toate. Apoi, să te sileşti după putere să faci voia Lui. Al treilea, dacă vrem 
să ne mântuim, trebuie să ne împăcăm cu conştiinţa noastră, mai bine-zis cu Dumnezeu, Care ne-a 
creat şi ne va judeca după faptele noastre. lar despre conştiinţă trebuie să ştim că ea este una din 
energiile necreate ale lui Dumnezeu, una din lucrările Lui, precum este şi viaţa. 


42. Cum putem dobândi pacea inimii şi a conştiinţei? 

Patru sunt căile prin care putem câştiga pacea inimii şi conştiinţei: 

a. să căutăm întotdeauna locul cel mai de jos; 

b. să ne mulţumim în toate cu cât mai puţin din cele necesare vieţii; 

c. să ne rugăm permanent ca să se facă numai voia lui Dumnezeu cu noi; 
d. să ne lăsăm în toate numai în voia lui Dumnzeu. 

43. Care este cea mai înaltă teologie a creştinilor? 

Cea mai înaltă teologie nu este a vorbi despre Dumnezeu, nici a contempla zidirea Lui. 
Cunoaşterea lui Dumnezeu din creaţie, din admirarea frumuseţii universului (macrocosmosului) şi a 
omului (microcosmosul), numită de Sfântul Maxim Mărturisitorul „contemplaţia naturală în duh”, 
cea numai a începătorilor. Cea mai înaltă teologie creştină este unirea cu Dumnezeu prin trăire, 
adică prin credinţă, cugetare şi împlinirea faptelor bune. 


44. Spuneţi-mi ceva despre iubirea de sine. 

lată ce vă spun. În măsura în care omul se leapădă de iubirea de sine, în aceeaşi măsură 
sporeşte în fapte bune, se înduhovniceşte şi se apropie de Hristos. De obicei, când este vorba de sine, 
omul îşi strică întotdeauna cântarul, adică măsura; îşi face lui mai multă dreptate, îşi alege partea cea 
mai bună, cea mai mare, cea mai frumoasă: plânge pentru sine mai mult decât pentru altul şi se bucură 
de sine mai mult decât pentru altul. Hristos însă a răstignit pe cruce iubirea de sine, dându-Şi viaţa 
pentru noi. 

Dintre oameni, puţini sunt acei care îşi răstignesc patima iubirii de sine, asemenea lui Hristos. 
Sunt mulţi care se angajează să trăiască viaţa duhovnicească, dar nu ajung până la răstignire, 
pentru că nu renunţă total la iubirea de sine, adică la egoism. Or, fără jertfă, fără răstignirea 
patimilor noastre, fără părăsirea păcatelor, nu putem să vedem pe Hristos, nu ne putem 
mântui. 


45. Ce sfat daţi credincioşilor şi călugărilor pentru mâncarea de carne? 

Două mari virtuţi au fost în rai la primii oameni: fecioria şi nemâncarea de carne. După 
căderea lui Adam, adică după ce a intrat moartea în lume prin păcat, a rânduit Dumnezeu viaţa 
conjugală, iar mâncarea de carne a rânduit-o abia după potop. Să mâncaţi toate ca pe o iarbă, zice 
Dumnezeu (Fac. 9, 3), că după ce s-a vărsat sângele animalelor sacrificate, carnea rămânea numai ca 
o iarbă. Mirenii au voie să mănânce carne în toate zilele, afară de cele patru posturi, miercurea şi 
vinerea şi celelalte zile oprite de Biserică. Călugării, însă, după regulile vieţii monahale şi după 
Sfintele Canoane, nu au voie să mănânce niciodată carne. 


46. Cum se poate curăţi inima de patimi? 

Spun unii Sfinţi Părinți că mintea uşor se luminează şi uşor se întunecă. lar inima foarte greu 
se întunecă prin patimi şi foarte greu se luminează, se curăţă. Curăţia inimii, adică nepătimirea, se 
face în timp îndelungat, mai bine-zis toată viaţa, prin asceză, pocăință şi lacrimi. Cel mai mult însă 
se curăță inima prin rugăciune, că rugăciunea îl face pe om fiu al lui Dumnezeu după dar. Cine a 
ajuns la curăţia inimii, a ajuns văzător de Dumnezeu, văzător tainic cu ochii inimii. 


47. Ce este plânsul şi de câte feluri este? 

Spune Sfântul loan Scărarul că „plânsul după Dumnezeu este o tristeţe a sufletului (pentru 
păcate), o simţire a inimii îndurerate, care caută pururea fără odihnă pe Cel după care însetează... 
Plânsul sau străpungerea inimii este o mărturisire a păcatelor făcute de minte lui Dumnezeu, un dialog 
nevăzut, neîncetat şi îndurerat, în care sufletul îşi recunoaşte necontenit păcatele în faţa lui 
Dumnezeu...” (Filocalia, vol. IX, 1980, p. 164). 

Tot acelaşi sfânt spune că plânsul este al doilea botez; este mai mare decât botezul, deoarece 
botezul dintâi ne curăţeşte de păcatele de mai înainte, iar botezul lacrimilor ne curăţeşte de păcatele 
făcute şi după botez. 

Plânsul se naşte din zdrobirea inimii pentru păcatele făcute; din smerita cugetare, din aducerea 
aminte de moarte, de judecată şi de muncile iadului în care se chinuiesc păcătoşii. Acelaşi lucru îl 
spune şi Cuviosul Pimen: „De nimic nu avem mai multă nevoie decât de minte trează, căci din 
aceasta numai se nasc lacrimile şi plânsul cel mântuitor”. lar Sfinţii Arsenie cel Mare, Efrem 

Sirul, Isaac Sirul şi alții, spun că: „Lacrimile la rugăciune sunt semn al milei lui Dumnezeu”, căci 
prin lacrimi se linişteşte văzduhul inimii. Şi iarăşi: „Sufletul ce şi-a simţit păcatele sale începe să 
plângă, căci le vede în lumina dumnezeirii”. 

Sfântul Grigorie Palama spune că plânsul este de două feluri: plânsul minţii, adică 
întristarea din inimă pentru păcatele noastre, fără lacrimi în ochi, aşa cum avea fiul cel risipitor, 
care zicea: Câţi argați ai Tatălui meu sunt îndestulaţi de pâine, iar eu pier de foame...(Luca 15, 17); 
şi plânsul cu lacrimi, al doilea fel de plâns, mult mai înalt, care izvorăşte din întristarea minţii 
şi a inimii pentru păcatele noastre. Toţi dumnezeiştii părinți spun la fel: că lacrimile la rugăciune 
sunt un dar al lui Dumnezeu, că foarte greu se câştigă şi foarte uşor se pierd. Cei mai mari duşmani 
ai plânsului şi lacrimilor sunt: slăbirea credinţei, lenevirea la rugăciune, lăcomia pântecelui, beţia, 
râsul, trândăvia, multa vorbire şi mai ales slava deşartă. 

Când fiul risipitor cugeta cu durere în inimă la casa Tatălui său, avea plânsul cel dintâi, al 
minţii; iar când s-a întors la Tatăl său şi i-a spus: Tată, greşit-am la cer şi înaintea Ta şi nu mai sunt 
vrednic să mă numesc fiul Tău (Luca 15, 18-19), atunci fiul cel pierdul a dobândit plânsul cel de-al 
doilea, al lacrimilor din inimă. 


48. De câte feluri sunt lacrimile şi care din ele sunt mântuitoare? 

Lacrimile sunt de opt feluri, după Sfinţii Părinţi. Lacrimi din dragoste de Dumnezeu, când 
omul se gândeşte la frumuseţea creaţiei dumnezeieşti. Acestea formează cel mai înalt plâns, numit 
plâns de bucurie şi dor dumnezeiesc. Lacimile dragostei îngraşă pe om. Lacrimile din frică de 
Dumnezeu. Acestea au mai mică putere decât cele dintâi, pentru că plânsul din dragoste de 
Dumnezeu este plânsul fiului către Tatăl, iar plânsul de frică este al slugii care mereu se teme să nu 
supere pe Stăpânul său. Plânsul din frică mijloceşte la Dumnezeu iertarea păcatelor şi este înainte 
mergător al celui dintâi (Filocalia, vol. IX, 1980, p. 166). Plânsul de frică usucă pe om, asemenea 
cleştelui care se arde de foc. 

Lacrimi de milă şi dragoste pentru aproapele, pentru cei bolnavi din spitale, pentru săraci, 
văduve, copii orfani, pentru cei flămânzi, goi şi străini, pentru toţi oamenii din suferință. Aceste 
lacrimi sunt sfinte şi mântuitoare asemenea celor dintâi. 

Lacrimi din frica morţii şi a muncilor iadului. Acestea sunt lacrimi bune, mântuitoare ca 
şi cele dintâi şi aduc roadă de pocăință. 

Lacrimi din fire sau fireşti, adică ale soților, ale rudelor, ale părinţilor pentru fii şi ale fiilor 
pentru părinţi. Acestea nu sunt nici bune, nici rele. Ele se pot vedea uneori şi la animale. 

Lacrimi din slavă deşartă. Acestea sunt foarte periculoase, pentru că pe lângă lacrimile cele 
bune, mântuitoare şi smerite, pune diavolul lacrimi de slavă, spre a fi văzuţi şi lăudaţi de oameni. Or, 
plânsul cel duhovnicesc trebuie să fie întotdeauna ascuns şi neştiut de nimeni, afară de Dumnezeu şi 
de duhovnic. 

Lacrimi din dezmierdare, care izvorăsc din poftă, din beţie, din mânie, din aducere aminte 
a celor rele etc. 

Al optulea fel sunt lacrimi pentru pagube, din sărăcie, din durerea rănilor, pentru tot felul 
de boli. 

Primele patru feluri de lacrimi sunt mântuitoare, cele fireşti nu sunt nici bune, nici rele; iar 
ultimele trei feluri de lacrimi sunt nefolositoare şi aducătoare de osândă. 

Deci, plânsul cel duhovnicesc este îndoit. Plânsul dintâi, adică o permanentă întristare a minţii 
şi a inimii pentru păcate, o stare de umilinţă de taină, pentru că nu poate face cele bune cât trebuie. 
Acest plâns îl suie pe om acolo unde îl suie însăşi fapta bună pe care n-a reuşit să o facă. Întristarea 
inimii face cât toate faptele bune şi duce pe om la plânsul al doilea şi cel mai înalt al lacrimilor din 
dragoste şi din frică de Dumnezeu. 

Spune un cuvios părinte că „cel ce se scârbeşte pentru păcatele sale, este ca vremea înnourată 
care, în curând va sorbi apă, adică lacrimi”. „Lacrimile ne dau tuturor nădejdea mântuirii, precum 

spune Sfântul Nicodim Aghioritul în Războiul nevăzut, zicând: „Mustrarea conştiinţei este 
chinuirea chinurilor, iar pacea conştiinţei este veselia veseliilor”. 


49. Care sunt lucrările duhovniceşti ale minţii, după Sfinţii Părinţi? 

Sfântul Grigorie Sinaitul spune că mintea creștinului trebuie să aibă nouă lucruri 
duhovniceşti, şi anume: cugetarea la Persoanele Preasfintei Treimi şi la toate puterile cereşti, 
contemplarea la întruparea Mântuitorului nostru lisus Hristos pentru mântuirea lumii; 
contemplarea naturală în duh, adică cugetarea la raţiunile lucrurilor create de Dumnezeu, la 
frumuseţea creaţiei, la scopul pentru care au fost create, la armonia creaţiei, a universului şi ridicarea 
minţii de la cele văzute la cele nevăzute; de la frumuseţea celor de jos, la frumuseţea dumnezeiască 
a celor de sus; de la cele trecătoare la cele gânditoare şi veşnice, urcând de la cele pământeşti la cele 
dumnezeieşti ca pe o scară duhovnicească. 

A patra lucrare a minţii este cugetarea la moarte; apoi cugetarea la muncile iadului, unde 
se chinuiesc cei păcătoşi; cugetarea la fericirea raiului; cugetarea la Judecata de apoi; cugetarea 
la împărăţia cerurilor, după judecata viitoare, şi a noua lucrare a minţii: cugetarea la frica de 
Dumnzeu şi la păcatele noastre, ca niciodată să nu mai greşim. 


50. Care sunt mișcările duhovniceşti ale minţii? 

Mintea creştinului are trei mişcări, după Sfântul Maxim Mărturisitorul: 

Mişcarea dreaptă, când cugetă numai la Sfânta Scriptură, la minunile Domnului, la cele 
cereşti. În această mişcare a minţii poate intra şi ispita diavolului pentru a-l înşela pe om. A doua este 
mişcarea în zigzag, când omul cugetă şi la Sfânta Scriptură şi la lumea văzută a zidirilor, la creaţie. 
Şi aici poate intra ispita diavolului, când cugetă prea mult. 

A treia mişcare a minţii se numeşte ocolitoare sau spirală, când omul se coboară cu mintea 
în inima sa, precum melcul în casa sa şi mirele şi mireasa în cămară, şi de aici, din inimă, unde nu 
mai poate intra ispita diavolului, mintea se înalță spre Hristos. Marii noştri sfinţi şi cuvioşi 
întotdeauna îşi aveau mintea în inimă şi de aici, din adâncul inimii, se rugau, vorbeau despre mirele 
Hristos şi dădeau război diavolului. Despre aceasta spune şi Mântuitorul, zicând: Jar tu, când te rogi, 
intră în cămara ta şi, încuind uşa ta, roagă-te Tatălui tău...(Matei 6, 6). 

Aceasta este cea mai înaltă şi mai folositoare mişcare a minţii, să o coborâm în inimă şi de 
aici să ne înălțăm, să vorbim cu Hristos, să plângem pentru păcatele noastre şi să dăm război 
diavolului. Dar nu toate cele trei mişcări le putem folosi la fel. 


51. Care este folosul cugetării la creaţia lui Dumnezeu? 

Sfântul Vasile cel Mare spune în cartea sa numită Hexaimeron că „toată lumea văzută este 
şcoală şi imagine a lumii nezăvute”. Tot el spune că „toată floarea şi toată iarba ne învaţă că este 
Dumnezeu”. Zidirea văzută tâlcuieşte pe Scriptură şi Sfânta Scriptură tâlcuieşte pe zidire. 

Atât una, cât şi alta, sunt ca două file de carte. Pe o pagină citim cuvintele Sfintei Scripturi, 
pe cealaltă pagină citim în cartea zidirii, care vorbeşte de Dumnezeu. La fel spune şi Sfântul Grigorie 
de Nyssa: „Toată zidirea, ca o trâmbiţă, strigă la noi că a facut-o Dumnezeu!” 

Am citit într-o carte cum un filosof se plimba cu baţul în mână pe câmp şi bătea florile cu 
băţul: „Le bat pentru că prea tare strigă către mine că le-a zidit Dumnezeu!” 

Toate creațiile văzute se numesc darurile lui Dumnezeu. Şi precum face mirele cu mireasa 
că îşi dau daruri care întăresc dragostea între ei, tot aşa face şi Dumnezeu cu noi. El pune mintea 
noastră între E] şi creaţii, ca să-L putem mai bine înţelege şi vedea. Dumnezeu ne dă cele create în 
dar, iar noi îi dăm lui Hristos, Mirele inimii noastre, gândurile, rugăciunile şi dragostea 
noastră. 

Sfântul Antonie cel Mare nu ştia multă carte, dar era atât de înţelept în cele duhovniceşti, că 
uimea pe toţi filosofii care veneau la peştera lui. Odată l-au întrebat câțiva filosofi: „Antonie, care 
sunt cărţile tale pe care ai învăţat?” Iar el, arătând cu mâinile cerul, stelele, marea şi întreaga natură 

din jurul său, le-a zis: „Acestea sunt cărţile mele pe care le citesc şi care întrec pe toate celelalte” (cf. 
Ep. Gherasim 'Timuş, Dicţionarul Aghiografic, 1898, p. 90). 


52. Cum poate creştinul să se înalțe cu mintea mai uşor, prin cugetare, de la zidire la 
Făcătorul ei, Dumnezeu? 

Poate cineva să cugete la zidirile lui Dumnezeu şi să se înalțe cu mintea de la zidire la Ziditor, 
numai dacă îşi are mintea şi inima curăţite de patimi. Altfel, nu poate vedea şi simţi în cele zidite pe 
Dumnezeu precum sunt necreştinii şi păcătoşii. Auzi ce zice Hristos: Fericiţi cei curaţi cu inima că 
aceia vor vedea pe Dumnezeu (Matei 5, 8). 

Mintea se curăţă foarte repede de cugetele cele rele. Este de ajuns citirea unei pagini din 
Sfânta Scriptură sau rostirea unei mici rugăciuni cu luare aminte. Dar tot aşa de repede se poate întina. 
Inima însă, cu anevoie se curăţă de patimi şi cu anevoie se întinează. Cel care are inima curată este 
mult mai sporit duhovniceşte decât cel cu mintea curată de gânduri rele. 

53. Care este rugăciunea cea mai potrivită pentru călugării începători şi pentru creştini? 

Sfântul loan Scărarul spune că „de la noii începători nu cere Dumnezeu rugăciune desăvârşită, 
adică rugăciunea inimii, căci a îngerilor este desăvârşirea”. Pentru noii începători se recomandă 
rugăciunea verbală, rugăciunea citită din cărțile de pravilă, Ceaslov, Psaltire, Acatistier, Sfânta 
Liturghie, slujbele zilnice ale Bisericii şi ascultarea. Sfântul Simeon al Tesalonicului zice că după 
vârsta duhovnicească a fiecăruia să se recomande şi lucrarea duhovnicească a rugăciunii minţii 
şi a inimii. Că dacă cineva începe înainte de vreme această înaltă rugăciune, până nu este curăţit de 
patimi, se osteneşte în zadar şi se tulbură. Deci, nimeni să nu înceapă viaţa duhovnicească cu 
rugăciunea contemplativă a inimii, ci cu rugăciunea lucrătoare, care constă din metanii, închinăciuni, 
rugăciuni din Ceaslov, post, citirea Psaltirii şi a altor cărţi folositoare, ascultare şi smerenie faţă de 
toţi. 

Acestea formează viaţa cea lucrătoare, care este potrivită pentru toţi, şi pentru călugări şi 
pentru mireni. lar viaţa contemplativă, specifică mai ales călugărilor, constă în paza minţii, lucrarea 
minţii, rugăciunea minţii, rugăciunea inimii şi contemplarea sau privirile cele duhovniceşti ale inimii. 
Aşa ne învaţă toţi Sfinţii Părinţi, dascăli ai rugăciunii. 


54. Spuneţi-mi, vă rog, mai pe larg, ce este rugăciunea minţii, şi ce este rugăciunea inimii 
şi cum ajungem la rugăciunea cea curată a inimii? 

Rugăciunea minţii este rugăciunea făcută cu luare aminte de sine, fără gânduri, fără imaginaţii 
şi cugete rele. Aceasta este rugăciunea celor nedesăvârşiţi, însă este mai înaltă decât rugăciunea orală 
şi cea vorbită. Sfinţii Părinţi numesc rugăciunea cu mintea curată „rugăciune cu un picior” sau 
„pasăre cu o aripă”, deci care nu poate merge, nici zbura, pentru că nu participă şi inima. lar 
rugăciunea inimii este rugăciune desăvârşită, numită „rugăciune cu două picioare”, cu ajutorul căreia 
ne unim cu Hristos, vorbim cu Hristos şi petrecem încă din trup în bucuria şi dulceaţa vieţii veşnice. 

Rugăciunea inimii este rugăciunea sfinţilor, a celor desăvârşiţi, care se câştigă cu multă 
osteneală şi numai cu darul lui Dumnezeu. La această treaptă duhovnicească de rugăciune, numită şi 
„rugăciunea contemplativă”, ajung „numai câte unul din neam în neam”, spun dascălii rugăciunii. 
Prin rugăciunea inimii înţelegem unirea minţii cu inima, sau coborârea minţii în inimă pentru a 
petrece acolo neîncetat cu Hristos, prin rugăciune de taină. 

Unirea minţii cu inima constă în a uni gândurile duhovniceşti ale minţii cu simţămintele 
duhovniceşti ale inimii. Atunci inima se închide şi se deschide foarte greu. Atunci inima înghite pe 
lisus şi lisus înghite inima. Atunci se zămisleşte rugăciunea cea de foc a inimii, fără gânduri şi 
imaginaţii. Atunci se face unirea duhovnicească între Mire şi mireasă, între Hristos şi inimă. Atunci 
Hristos stă de vorbă cu noi în cămara inimii noastre şi diavolul nu mai are putere să ne biruiască. 

Rugăciunea cea curată a inimii se dobândeşte după îndelungate osteneli, prin repetarea 
neîncetată a numelui lui Iisus, cu multe lacrimi, cu adânc de smerenie, cu privegheri de toată noaptea, 


237 


cu post, tăcere, păzire a minţii de gânduri, mai ales de slavă deşartă, cu îndelungă răbdare şi numai 
cu ajutorul şi darul Duhului Sfânt. Apoi, fără un dascăl iscusit al rugăciunii şi fără duhovnic ales, 
nimeni să nu îndrăznească a năluci această îngerească rugăciune, că rugăciunea inimii este un dar al 
lui Dumnezeu. 

Când intrăm cu mintea în inima noastră trebuie să închidem trei uşi: uşa cea văzută a chiliei, 
pentru oameni; uşa buzelor, pentru a nu vorbi cu nimeni; Şi uşa inimii, contra diavolilor, punând pe 
minte portar al inimii. Când omul se roagă din inimă, se umple de dragostea de Dumnezeu şi nu mai 
doreşte nimic decât să petreacă astfel pururea, precum dorea Petru să rămână pururea pe Muntele 
Tabor, în lumina lui Hristos. Mintea în timpul rugăciunii trebuie să fie oarbă, surdă şi mută, adică, să 
nu vadă, să nu audă şi să nu vorbească nimic şi cu nimeni, decât cu singur lisus Hristos. Atunci 
rugăciunea este numită „rugăciune de un singur gând” sau „rugăciunea lui lisus”. Atunci mintea este 
luată de Duhul Sfânt şi i se dau alte cuvinte scurte de rugăciune, ca nu cumva să fie furată de diavolul 
prin lungimea cuvintelor. 

Dacă avem numai rugăciunea minţii nu putem scăpa de ispite şi tulburări. De aceea Sfinţii 
Părinţi ne îndeamnă, zicând: „Coboară-te, omule, din minte în inimă, că acolo vei afla mângâiere şi 
dulceaţa dulceţilor, iar în minte este mare iarmaroc şi tulburare”. Când mintea se uneşte cu inima, 
imaginaţiile sfinte trebuie să fie păstrate în memorie, iar nu în imaginaţie. Altfel, nu te poţi cobori cu 
rugăciunea în inimă şi rămâi numai la lucrarea minţii. 

De la rugăciunea cea sfântă a inimii omului poate ajunge la o altă rugăciune mai înaltă, anume 
cea contemplativă, care nu se mai numeşte rugăciune, ci vedere duhovnicească, la care ajung numai 
sfinţii. Ultima şi cea mai înaltă treaptă a rugăciunii este răpirea minţii la cele cereşti — în trup sau 
afară din trup, Dumnezeu ştie —, precum a fost răpit Sfântul Apostol Pavel până la al treilea cer. 


55. Dacă nu putem dobândi rugăciunea cea înaltă a inimii, ne putem mântui numai cu 
rugăciunea oarbă şi cu rugăciunea minţii? 

Cum să nu! Numai să ne rugăm cu stăruință, cu căinţă şi cu smerenie, că auzi ce zice Duhul 
Sfânt: Inima înfrântă şi smerită Dumnezeu nu o va pedepsi. (Ps. 50, 18). 


56. Ce ne învaţă Sfinţii Părinţi despre inimă? 

Inima este centrul vieţii şi al sufletului nostru. Pentru aceea şi Dumnezeu ne-o cere, zicând: 
Fiule dă-Mi inima ta! (Pilde 23, 26). lar lov zice: Nimic nu este mai adânc decât inima omului. 
Sfântul Vasile cel Mare, în cartea sa Hexaimeron, spune că „inima este rădăcina vieţii”. Ea se zideşte 
în toate fiinţele întâi şi tot ea se preface în pământ, cel mai de pe urmă. Înțeleptul Solomon zice: Cu 
toată străjuirea străjuieşte inima ta, că într-însa sunt izvoarele vieţii (Pilde 4, 23). Altfel, inima se 
face izvor al morţii, în loc de izvor al vieţii. 

După Sfântul Vasile cel Mare şi Sfântul loan Damaschin, inima omului este centrul a patru 
puteri, şi anume: 

Inima este centrul tuturor puterilor fireşti ale omului, adică puterea hrănitoare (nutritivă), 
seminală, crescătoare etc. Inima este şi centrul puterilor sufleteşti ale omului, care sunt în număr de 
cinci, şi anume: voința, rațiunea — formată din cinci părţi: minte, gând, ce răsare din minte ca raza 
de soare, cugetare, alegere şi hotărâre —, simţirea, numită şi puterea poftitoare, mânia (puterea 
mânioasă) şi cuvântul (puterea cuvântătoare). 

Aceste cinci puteri se numesc puteri sufleteşti şi îşi au sediul în inimă. Apoi inima este centrul 
(locul) puterilor afară de fire, adică al patimilor. Păcatele şi patimile se numesc afară de fire, pentru 
că nu au fost create de Dumnezeu, nici nu sunt din început în om. Păcatele îşi au sediul tot în inimă, 
după cuvântul Mântuitorului Care zice: Din inimă ies gândurile cele rele, uciderile, desfârnările, 
mărturiile mincinoase, hulele... (Matei 16, 19). 

Inima este încă centru suprafiresc, adică centrul duhovnicesc al tuturor darurilor Sfântului 
Duh şi al tuturor faptelor bune, care îşi au sediul tot în inimă. Dacă punem străjer la poarta inimii pe 
minte, adică gândul cel bun, el nu va lăsa să intre înăuntru păcatele celor cinci simţiri, iar patimile 

cele ce ies din inimă le va opri, ca să nu se prefacă în păcate. Deci, paza inimii constă în a pune 
gândul portar al inimii, pentru a opri orice cuget pătimaş să nu intre în inimă. Mintea, care intră în 
inimă, este foarte greu strâmtorată, căci la început se simte ca într-o temniţă. Pe urmă se deprinde şi 
se simte foarte bine, căci inima este cămara firească a minţii. 


57. Credeţi că mai sunt şi în zilele noastre călugări sau mireni care au dobândit 
rugăciunea cea duhovnicească a inimii? 

Numai singur Dumnezeu ştie. Pot să fie unii dintre călugării sihaştri, care trăiesc în linişte 
prin munţi, sau la Athos. Sau din cei mai bătrâni, care s-au nevoit toată viața prin mănăstiri, în tăcere, 
în ascultare şi smerenie care n-au primit cinste şi dregătorii bisericeşti, că ceilalți abia îşi mai fac 
puţină pravilă seara şi dimineaţa din cauza grijilor multe şi a răspândirii minţii. Din această cauză 
nici la slujbele bisericii nu vin regulat. Şi dacă totuşi vin, abia au răbdare să se termine slujba şi să 
plece afară. Mă întreb, dacă nu mai avem răbdare să zăbovim un ceas-două la rugăciune în biserică, 
să ne rugăm în păcatele noastre şi să slăvim pe Dumnezeu după putere, cum vom avea răbdare să 
stăm o veşnicie în ceruri? 

Oricum, nu trebuie să slăbim în rugăciune şi mai ales în practicarea rugăciunii lui lisus. Ci, 
să ne ostenim cu stăruință şi smerenie, cât este după a noastră putere, că a dobândi rugăciunea cea 
curată şi a cobori cu mintea în inimă nu depinde de noi, ci este un dar al lui Dumnezeu. Smerenia 
inimii completează lipsurile noastre în rugăciune şi ne suie acolo unde ne urcă rugăciunea cea curată. 
Cunosc mireni care se roagă mai mult decât noi şi unii îi întrec pe călugări. Or fi, poate, şi dintre ei 
unii care au ajuns la rugăciunea inimii, dar numai Unul Dumnezeu ştie câţi aleşi are în această lume. 


58. De ce este aşa de mare puterea smereniei faţă de celelalte fapte bune? 

Spune Sfântul loan Scărarul că singura virtute neimitată de diavoli este smerenia. Diavolii 
ştiu să cânte, ştiu teologie mai multă decât toţi teologii din lume, priveghează mai mult decât toţi 
călugării, nu dorm niciodată, nu mănâncă, cred în Dumnezeu etc. Un singur lucru nu ştiu şi nu pot 
diavolii să facă: Să se smerească! În iad sunt şi preoţi, şi călugări, şi fecioare, şi împărați... Numai 
smeriţi şi milostivi nu sunt în iad! 


59. Ce virtuţi îl ajută mai mult pe om la desăvârşire? Rugăciunea, smerenia sau 
dragostea? 

Toate trei deopotrivă, pentru că cine este desăvârşit în rugăciune, este desăvârşit şi în celelalte 
virtuţi. Dar mai mare decât toate virtuțile rămâne dragostea, cum spune Sfântul Apostol Pavel. Iar 
Sfântul Maxim Mărturisitorul spune: Cine a ajuns să fie desăvârşit în iubire, a ajuns la culmea 
nepătimirii. Şi, în alt loc, zice: „Iubirea şi înfrânarea îl curăţă pe suflet de patimi, iar pe minte o 
curăţă rugăciunea cea curată”. Pe patimile trupeşti le ucide înfrânarea (postul), iar pe patimile 
sufleteşti le ucide dragostea de Dumnezeu şi de oameni. 

Tot el spune în alt loc: „Dacă vrei să fii desăvârşit, iubeşte aceste două virtuţi: dragostea 
şi înfrânarea”. Dragostea are două părţi: dragostea de Dumnezeu şi dragostea de oameni. Cea dintâi 
este fără limită; cea de-a doua are margini. Spun Sfinţii Părinţi că şi diavolii şi păcătoşii din iad se 
biciuiesc cu biciul dragostei lui Dumnezeu. 

Se cuvine să fim însă cu mare atenţie pentru a nu amesteca dragostea curată, duhovnicească, 
cu dragostea interesată. Să nu iubim cu scop, numai pentru un timp; nici să iubim pe oameni în mod 
diferit, după faţă, după cinste, după vârstă, după sex sau credinţă, căci semnul desăvârşirii în 
dragoste este atunci când iubim pe toţi oamenii cu aceeaşi măsură, adică egal. 

Să luam aminte şi la cuvântul Sfântului Grigorie Teologul, care zice în versurile sale cele 
iambiceşti: „Mintea se înşală şi adevărul se fură de prea multă dragoste sau prea multă ură”. Adică 
să iubim, să iertăm, dar să nu renunțăm la mustrare şi învăţătură, când este nevoie; că şi mustrarea şi 
canonul tot din dragoste se dau, spre îndreptare şi mântuire. Spune Sfântul Apostol Pavel că: 

Dragostea este legătura desăvăârşirii, iar Sfântul loan Evanghelistul spune că Dumnezeu este 
dragostea. Deci, dragostea să fie temelia, centrul şi coroana vieţii şi mântuirii noastre. 


60. În ierarhia faptelor bune, pe care o consideraţi a fi cea mai mare? 

Spun Sfinţii Părinţi, printre care şi Cuviosul Antonie cel Mare, că „împărăteasa faptelor bune 
este dreapta socoteală”. Mulţi s-au aruncat în potopul patimilor ca să scape pe alţii de la moarte şi s- 
au înecat pentru că nu au avut chibzuinţă şi dreptă socoteală în viaţă. Toate faptele bune trebuie făcute 
cu măsură şi cu dreaptă socoteală, adică să umblăm pe calea împărătească, de mijloc, după darul, 
firea şi puterea fiecăruia, ca să nu cădem într-o parte sau alta, că extremele sunt ale diavolului, spun 
dumnezeieştii Părinţi. 


61. Care este folosul cugetării la moarte? 

Cuvântul „moarte” a fost prima ameninţare a lui Dumnezeu asupra omului pe când era în rai 
şi cea mai puternică armă împotriva păcatului. Sfântul Vasile cel Mare spune că „cel mai bun sfetnic 
în viaţă este aducerea aminte de moarte”. lar Sfântul loan Damaschin zice: „O, moarte, moarte, 
mai bine te-am numi noi viaţă!” Şi avea perfectă dreptate. Că şi înțeleptul Solomon, dacă ar fi avut 
sfetnic moartea, nu ar fi căzut în desfrânări cu femei. Dar pentru că nu a cugetat la moarte a căzut, cu 
toată înţelepciunea dată lui de Dumnezeu. 


62. Ce ne spuneţi despre credincioşii care vin la mănăstiri? 

Să ştii că nu vin credincioşii la mănăstiri pentru noi, ci pentru credinţa lor curată că la 
mănăstriri este mai multă credinţă şi viaţa călugărilor este mai aleasă. Eu aşa cred, că Dumnezeu nu 
ține mănăstririle pentru noi, călugării, că suntem păcătoşi; ci le ţine pentru credinţa credincioşilor 
iubitori de Hristos. Poporul român este un popor de aur! Credincioşii din lume sunt mai buni ca noi! 

De aceea avem marea datorie să nu-i smintim în credinţa lor şi să ne jertfim pentru ei. Sfântul 
Apostol Pavel zice: Nimeni al său să nu caute, şi în alt loc zice: Tuturor toate m-am făcut ca pe toți 
să-i dobândesc (1 Cor. 9, 19). Iar Sfântul Evrem Sirul zice: „Fiecare bucăţică ruptă din tine să fie 
un folos pentru aproapele”. Ei se folosesc sufleteşte de noi, de slujbele care se fac prin mănăstiri, 
de cântări, de sfaturile preoţilor, de spovedanie, de binecuvântare, de rugăciuni, că nu le dăm de la 
noi, ci din cele ce ne-a dat Dumnezeu; iar noi, călugării, ne folosim sufleteşte de credinţa lor curată, 
de dragostea lor, de sinceritatea lor, de răbdarea, de smerenia şi ascultarea lor. 

Aşa sunt mănăstirile noastre, deschise pentru toţi, şi mai ales pentru bunii noştri credincioşi 
de la oraşe şi sate. Şi, după cum ştim, aşa au fost ele dintotdeauna. Chiar şi sihaştri din păduri şi 
peşteri primeau credincioşii la chiliile lor, cărora le dădeau sfaturi şi se rugau pentru ei, şi ajungea o 
bucăţică de pâine şi până la ei de la bunii noştri creştini. 


63. Cum se cuvine să ne purtăm noi, călugării, cu mirenii? 

Mai întâi să nu-i smintim cu faptele şi cuvintele noastre. Auzi ce spune Sfântul Isaac Sirul: 
„Călugării care vor sminti pe mireni, în veac nu vor vedea lumină!” lar Sfântul loan Scărarul 
zice: „Dacă vei vedea minuni la mireni, să ştii că nu pentru tine, ci pentru credinţa lor s-au 
făcut aceste minuni”. Apoi să-i ospătăm şi să ne purtăm cu ei cu multă dragoste şi milă, că vin de 
departe, cu multe greutăţi pe suflet; unii sunt bolnavi, alţii au copii mulți. 

Apoi, să ne rugăm cu credinţă pentru ei, iar nu de mântuială. Şi să le dăm sfaturi creştineşti 
şi cuvinte de mângâiere, cum spune şi Sfântul loan Gură de Aur: „De nimic nu au mai multă nevoie 
credincioşii decât de cuvinte de mângâiere”. 


64. Este bine să primim pe mireni la spovedanie? 


Cum să nu! Să-i spovedim, să-i sfătuim, să-i binecuvântăm, să-i folosim duhovniceşte şi să 
nu-i lăsăm se plece din mănăstire tot cum au venit. Cât s-au ostenit sfinții îngeri să-i aducă la 

mănăstire şi noi să-i refuzăm? Ba, încă să-i aducem la masă, să nu plece flămânzi de la noi, căci şi ei 
ne hrănesc pe noi. 

Iată ce spune Sfântul loan Gură de Aur: „De va fi cineva înţelept ca îngerii din cer şi curat 
ca Sfântul Ioan Botezătorul, dar dacă nu are sfetnic duhovnicesc nu se poate mântui”. Mare dar 
este darul duhovniciei! Să mângâi, să dezlegi păcatele oamenilor, să rânduieşti canon de vindecare şi 
să dai sfaturi de mântuire. Numai un suflet dacă ai câştigat, acela este mai scump decât toată lumea! 


65. Care Taină din cele şapte este cel mai greu de săvârşit? 

Taina Sfintei Spovedanii, părinte! Prin această Taină, ori salvezi un suflet şi te salvezi pe tine, 
ori ucizi şi te ucizi în veci şi pe tine! Totuşi, prin nici o altă Taină sau slujbă nu poţi câştiga mai multe 
suflete pentru împărăţia lui Dumnezeu, ca prin Taina Spovedaniei. Însă atâta răspundere şi primejdie 
apasă asupra preotului duhovnic, încât Sfântul loan Gură de Aur spune că „puţini duhovnici se 
mântuiesc”. Aceste cuvinte ne înfricoşază şi ne cutremură pe toţi. 


66. Care dinte membrii Bisericii sunt cel mai greu de mărturisit? 

Candidaţii la hirotonie şi clericii în general. Mai ales când este vorba de candidaţii la 
hirotonie, duhovnicul trebuie să fie foarte atent, să nu le dea dezlegare la preoţie, dacă au păcate de 
moarte, ci să-i trimită la episcopul locului, să îşi ia asupra sa toate păcatele acelora. lată ce spune 
Pravila Bisericească despre aceasta: „Ascultă, o duhovnice! la seama la candidaţii de preoție, că 
toate păcatele făcute de ei, dacă nu le mărturisesc la duhovnic, sau îi dezlegi la hirotonie împotriva 
Canoanelor, toate cad asupra ta...”. 

În această privinţă spune Sfântul Vasile cel Mare: „Mă mâhneșşte foarte că se neglijează 
Canoanele Părinților şi s-a înlăturat orice stricteţe din Biserică. Şi mă tem ca nu cumva sporind câte 
puţin această nebăgare de seamă să ajungă ordinea Bisericii în cea mai de pe urmă tulburare... Curăţiţi 
dar Biserica, înlăturând pe cei nevrednici; cercetaţi pe cei care sunt vrednici...” (Sfântul Vasile cel 
Mare, canonul 89 şi Prolog, vol. I, 10 oct.). 


67. Care sunt principalele condiţii canonice pentru admiterea candidaţilor la hirotonie? 

Iată principalele condiţii: Să fie ortodox din naştere şi din părinţi evlavioşi; dacă este dintre 
cei reveniţi de la alte confesiuni, să nu fie de curând botezat; să fie sănătos şi nevătămat la trup. Cei 
ciungi, orbi, şchiopi, infirmi şi bolnavi de nervi nu se pot face preoţi. Să nu fie epileptic sau 
schizofrenic. La căsătorie să fie, atât candidatul cât şi soţia, feciorelnici şi neîntinaţi; să nu fi căzut 
nici după căsătorie în păcatul desfrânării; să nu fi făcut soția lui vreun avort sau alt păcat pentru a nu 
avea copii; să nu fi fost mai înainte tâlhar, beţiv public, necredincios, sectant, smintitor prin păcatele 
sale publice etc. 

Apoi candidatul să fie foarte credincios, milostiv, cu mare frică de Dumnezeu şi 
binecunoscător al Sfintei Scripturi, al Sfintelor Canoane şi scrierilor Sfinţilor Părinţi, ca să poată 
păstori bine turma încredinţată lui de Hristos şi să apere dreapta credinţă de secte, de necredinţă şi de 
tot felul de păcate. La fel şi soţia lui să fie ortodoxă, evlavioasă, iubitoare de Hristos, milostivă şi din 
părinţi binecredincioşi. 


68. Care sunt datoriile preoţilor după hirotonie? 

Cele mai importante datorii ale preotului sunt acestea: Să săvârşască Sfânta Liturghie şi toate 
slujbele în zilele rânduite, cu toată evlavia şi credinţa, iar nu pentru bani sau laudă de la oameni; să 
nu ceară bani credincioşilor pentru nici un fel de slujbă, ci să lase ca fiecare să dea singur cât 
binevoieşte, după a sa putere; să fie milostiv cu toţi oamenii şi mai ales cu văduvele, cu săracii şi cu 
cei bolnavi; să nu intre niciodată în cârciumi, nici să se îmbete, spre a nu sminti pe credincioşi; să nu 
intre singur în casele credincioşilor, spre a nu face sminteală atât lui, cât şi altora; să nu se amestece 
în afaceri lumeşti, comerţ, beţii, judecăţi, certuri publice, politică etc. 

Să înveţe pe credincioşi permanent dreapta credinţă; să ţină regulat predică în biserică şi să 
explice cele sfinte credincioşilor; să cerceteze pe fiecare familie periodic şi să se îngrijească de 
mântuirea turmei sale; să lupte cu toate puterile şi mai ales cu pilda vieţii sale împotriva sectelor şi a 
tot păcatul; să procure credincioşilor săi cărți folositoare de suflet; să combată cu toată tăria desfrâul, 
beţia, divorţul, avortul, certurile în parohie etc. 

Acestea sunt, mi se pare principalele îndatoriri, la care mai adaug: să mărturisească regulat 
pe credincioşi în cele patru posturi; la fel şi el cu ai săi, să aibă un duhovnic bun de care să asculte şi 
la care să se spovedească adesea; să respecte, după putere, Sfintele Canoane; iar în caz de mare nevoie 
să ceară sfatul episcopului locului (După Pravila Bisericească de Archimandrit Nicodim Sachelarie, 
ed. 1940, p. 149-155 şi 264-267). 


69. Ce trebuie să facă duhovnicul cu clericii care au săvârşit păcate opritoare de cele 
sfinte? 

Spune Sfântul Simeon al Tesalonicului (op. cit., cap. 293) că „greşelile preoţilor în cele ale 
preoţiei la arhiereu trebuie să se mărturisească şi să se dezlege”. Canonul 11 al Sinodului I Ecumenic 
spune că dacă duhovnicul constată la clerici abateri canonice grave să nu-i dezlege, nici să-i oprească 
de la cele sfinte, ci să-i trimită la episcopul locului, singurul care îi poate dezlega sau caterisi. 

lar Sfântul Nicodim Aghioritul spune la fel: „Să nu cumva, o, duhovnicule, să dezlegi 
greşelile preoţilor opritoare de Sfânta Liturghie, ci să-i trimiţi la episcopul locului”. Clericul care a 
săvârşit păcate opritoare de cele sfinte, măcar de Sfânta Liturghie să se oprească, dacă nu şi de 
celelalte Sfinte Taine. În această privinţă spune Sfântul loan Gură de Aur: „Mai bine să stea 
biserica lui Dumnezeu fără slujbă, adică închisă, decât să slujească în ea un preot nevrednic!” 


70. Ce sfaturi mai importante daţi duhovnicilor? 

Preotul duhovnic este suveran în scaunul de spovedanie. EI judecă atunci în numele şi în locul 
lui Hristos. Nu poate lega oricum, fără judecată; nici să dezlege orice şi pe oricine. Pentru a nu greşi 
trebuie să cunoască foarte bine Sfintele Canoane, Tradiţia Bisericii, practica liturgică, învățăturile 
Sfinților Părinţi şi mai ales Sfânta Scriptură, că fără aceste arme este ca un soldat fără sabie. 

Apoi duhovnicul trebuie să fie tare în credinţă, cu mare frică de Dumnezeu, cu multă milă de 
oameni şi cu inimă de tată pentru toţi. Să judece cât mai atent şi drept, adică fără părtinire, să țină 
cont de firea, vârsta, aşezarea, temperamentul, studiile, poziţia socială, starea sănătăţii, cultura, 
puterea de înţelegere şi ascultarea fiecăruia, şi mai ales, de credinţa şi de frica de Dumnezeu pe care 
o are credinciosul. Să spovedească cu mare grijă şi atenţie, fără grabă. Să asculte ce i se spune de 
fiecare, şi apoi să întrebe, începând de la cele duhovniceşti, la cele fireşti, de la credinţă, rugăciune 
şi biserică, la cele omeneşti şi trupeşti. Să nu iscodească prea mult păcatul, să nu smintească mai ales 
pe tineri şi copii cu întrebările sale; să nu se mire nici să ocărască pe cineva pentru păcatele 
mărturisite; să nu întrebe cu cine anume a păcătuit şi mai ales să nu divulge secretul spovedaniei. 

Sfintele Canoane spun că cine divulgă păcatele de la spovedanie să i se ia harul preoţiei şi al 
duhovniciei. Duhovnicul să mărturisească numai individual şi niciodată în comun. 


71. Cum poate duhovnicul să socotească mai bine canonul la spovedanie? 

Duhovnicul trebuie să ţină măsura adevărului, adică să ţină calea de mijloc între dragoste şi 
asprime, între acrivie, adică scumpătate, şi pogorământ. Să măsoare aşa cum îl învaţă Dumnezeu, de 
la caz la caz, dragostea cu dreptatea şi mustrarea cu răbdarea şi blândeţea. Apoi, să dea canonul după 
măsura păcatului, după starea sufletească şi trupească a credinciosului şi potrivit cu practica şi 
Canoanele Bisericii. Preotul are o limită în a lega şi a dezlega păcatele, mai ales când spovedeşte 
clerici. El nu are toată puterea de a dezlega. Aceasta o are numai episcopul, iar preotul este numai un 
delegat al lui, deci cu putere limitată. Când preotul nu poate chibzui canonul, sau are un caz grav, 
amână spovedania şi dezlegarea, până ce se consultă cu un alt duhovnic mai bătrân, sau îl trimite pe 
cel în cauză la episcop. 

Dacă un duhovnic primeşte pe cineva de la alt duhovnic, el este dator să-l spovedească din 
nou, din copilărie; însă nimeni nu poate sili pe cineva să se spovedească la el. Credinciosul are 
libertatea de conştiinţă să se ducă la cel care are mai multă evlavie, după cum îl călăuzeşte Duhul 
Sfânt. Că nimic nu este mai greu decât a spovedi, a creşte şi a povăţui sufletele pe calea mântuirii. 
De aceea mulți se feresc de duhovnicie, de teamă să nu alunece şi ei în aceleaşi păcate. Că auzi ce 
spune Sfântul Isaac Sirul: „Vai de cei ce se aruncă de voia lor în potopul lumii (patimilor) ca să 
scoată pe alţii, iar ei se îneacă şi pier pentru Împărăţia lui Dumnezeu”. lar despre cei ce caută 
duhovnici slabi ca dânşii, spune Cuviosul Nicodim Aghioritul: „Cel ce caută duhovnic rău ca 
dânsul, el nu doreşte să-l vindece de păcate, ci să-l tolereze în păcatele sale”. 


72. Când duhovnicul se sminteşte de păcatele celor pe care îi mărturiseşte, cade sub 
canon? 

Îţi răspund cu cuvintele Sfântului loan Gură de Aur, care zice despre aceasta: „Nu judeca pe 
cel ce tămăduieşte prin spovedanie pe cineva, că şi doctorul, când operează, se umple cu puroi şi de 
sânge, dar el vindecă. Aşa şi duhovnicul, se umple de sminteli când spovedeşte pe altul, dar el 
mântuieşte sufletele de păcate şi de osândă veşnică”. Numai atunci cade duhovnicul sub păcat: 
când iscodeşte păcatele oamenilor cu patimă, când se grăbeşte la spovedanie şi nu întreabă păcatele 
cele de moarte cu amănuntul, când nu dă cuvenit sfat penitentului şi canon de îndreptare pe măsura 
păcatelor lui; când spovedeşte în comun şi nu face fiecăruia dezlegare pe cap, prin punerea mâinilor; 
când sminteşte pe credincioşi cu întrebările sale, îndeosebi pe copii şi pe tineri, şi când dă Sfânta 
Împărtăşanie repede, fără canon şi pocăință, cum obişnuiesc unii preoţi astăzi. 


73. Care sunt efectele Sfintei Spovedanii şi ale Sfintei Împărtăşanii? 

Spovedania dezleagă păcatele, iar Sfânta Împărtăşanie îndumnezeieşte pe om. Numai că 
spovedania se face în orice timp, iar Sfânta Împărtăşanie se dă cu mare atenţie şi numai celor vrednici 
de Hristos, că mare osândă apasă asupra preotului care dă Sfintele Taine celor nevrednici. Când 
cineva nu este vrednic să primească cele sfinte, i se dă aghiasmă mare, până îşi termină canonul şi 
părăseşte păcatul; iar dacă din nou greşeşte, ia canonul de la capăt. 


74. Care este soarta sufletelor care au murit spovedite, dar nu şi-au făcut canonul pe 
pământ? 

Cei ce au murit spovediţi şi dezlegați de păcate, dar au rămas sub canon, sunt scoşi din 
muncile iadului prin jertfa Sfintei Liturghii, care le spală păcatele. Aceasta este deosebirea între 
purgatoriu şi jertfa Sfintei Liturghii. Catolicii susţin să sufletele celor păcătoşi se curăţă într-un foc 
curăţitor, iar noi spunem şi credem, după învăţătura Sfinților Părinţi, că sufletele celor spovediţi sunt 
în iad pentru că nu şi-au împlinit canonul pe pământ, se curăţă şi se scot la lumina raiului prin Sfânta 
Liturghie. Că jertfa şi Sângele lui Hristos ne curăţă păcatele. 


75. Ce legătură este între învăţătură şi fapta bună? 

Cel ce învaţă pe alţii dar el nu face este ca cel ce vântură grâu străin, iar el moare de foame. 
Că spune Sfântul Apostol Pavel: Cunoştinţa îngâmfă, iar duhul dă viaţă. lar Mântuitorul zice: Cel 
ce va face şi va învăţa, acela mare se va chema întru Împărăţia lui Dumnezeu (Matei 5, 9). Deci, 
vezi că lisus Hristos pune întâi pe „a face” şi apoi „a învăţa!” Întâi trebuie să predicăm altora prin 
exemplul vieţii noastre şi apoi prin cuvânt. Cuvântul se cuvine să iasă din experienţa vieţii noastre, 
adică din lucrare, iar nu invers, că numai atunci are putere şi ajunge la inima credincioşilor. 

Cel ce învaţă şi nu lucrează fapta bună, sminteşte pe credincioşi şi nici el nu se mântuieşte, 
că auzi ce zice Hristos: Nimic necurat nu va intra în împărăţia Tatălui Meu. Este adevărat că omul 
nu va putea niciodată să facă în viaţă tot ce ştie, nici să ajungă cu lucrarea unde este învățătura. Dar 
este dator, cum spune Domnul, măcar cu degetul cel mic să atingă, să facă cele ce învaţă pe alţii. 

Aceasta ne învaţă şi Sfântul Isaac Sirul, zicând: „Cunoştinţa fără lucrare este amanet al 
ruşinii”, că ne ruşinăm de cuvintele noastre şi ne mustrăm de ele să nu facem ce spunem; „iar 
cunoştinţa unită cu lucrarea este cămară a nădejdii”, adică, ne dă nădejde de mântuire. Dar, cum 
spune un sfânt părinte: „Când este din ascultare, să îndrăzneşti a vorbi”. Adică, dacă este absolută 
nevoie şi ţi se porunceşte de mai marele tău, atunci vorbeşte de Hristos. 

Sfântul Isaac Sirul ne învaţă, zicând: „Când vrei să vorbeşti undeva, întâi să te smereşti, 
adică să-ţi vezi neputinţele tale şi apoi să vorbeşti...”. Că „nimeni nu este mai sărac decât cel ce 
vorbeşte, da el nu face”, adică nu trăieşte. Cea mai puternică predică este cea prin trăire, prin 
exemplul personal, „că cuvântul şi strigând, supără; iar viaţa şi tăcând, foloseşte”. 

Sfântul loan Gură de Aur spune că în trei feluri se propovăduieşte Evanghelia lui Hrisots: 
cu cuvântul, cu scrisul şi cu trăirea, adică cu exemplul personal. Aceasta este cea mai înaltă cale 
de propovăduire. Dar Talasie Libianul zice: „Dacă nu ai fapte bune, nu vorbi de lucrare”. La fel 
Sfântul Isaac Sirul zice: „Nimic nu este mai sărac pe lume decât mintea aceea care filosofează 
despre fapta bună fără lucrare”. 


CONVORBIREA A TREIA 


DESPRE ÎNGERI, MOARTE, 
VIAȚA VIITOARE ŞI JUDECATA DE APOI 


76. Când i se dă omului înger păzitor? La zămislire, la naştere sau la Sfântul Botez? 

După Sfânta Tradiţie a Bisericii lui Hristos îngerul păzitor se dă omului la Sfântul Botez. 
Acest lucru se poate înţelege din rugăciunea a cincea de la facerea catehumenului, unde, printre altele, 
se zice aşa: „Însoţeşte-i viaţa lui cu înger de lumină, ca să-l izbăvească pe el de toată bântuiala 
potrivnicului, de întâmpinarea celui viclean, de demonul cel de amiază şi de nălucirile rele”. Pe lângă 
îngerul păzitor, Dumnezeu trimite omului şi alţi îngeri în viaţă spre a-l ajuta, a-l îndrepta şi a-l 
mângâia în ispitele şi încercările luptelor duhovniceşti prin care trece omul în acest veac. 

Despre aceasta vorbeşte dumnezeiescul Apostol Pavel, zicând: Au nu sunt duhuri slujitoare, 
care se trimit spre slujbă pentru cei ce vor să moştenească mântuirea? (Evrei 1, 14). Cu aceste 
cuvinte, Apostolul înalță cugetele ascultătorilor şi mângâie foarte mult pe creştini, fiindcă arată că 
Dumnezeu are multă purtare de grijă pentru dânşii, de vreme ce „pe îngeri, care covârşesc pe oameni, 
i-a rânduit să slujească pentru mântuirea oamenilor”. 

Dar vedem că, atât în Legea Veche, cât şi în Legea Darului, îngerii au fost trimişi de 
Dumnezeu să ajute şi să slujească oamenilor celor aleşi, precum Lot, Avraam, lacob, Moise, Valaam, 
Isus Navi, Ghedeon, Manase, proorocul David, Ilie 'Tesviteanul, Sedrah, Mesah şi Abdenago, Daniil 
proorocul, Iosif, Fecioara Maria, păstorii de la Bethleem, Maria Magdalena, Cornelie Sutaşul, 
Apostolul Pavel şi alţii. Prin aceste câteva mărturii am arătat că Preabunul Dumnezeu ne rânduieşte 
nouă îngeri păzitori, nu numai la Sfântul Botez, ci şi în toată viaţa, ajutând pe calea mântuirii pe cei 
drepţi, care ÎL iubesc şi cred întru El. 


77. Necredincioşii., păgânii şi ereticii primesc şi ei de la Dumnezeu îngeri păzitori? 

Unii ca aceştia, întrucât nu sunt botezați întru numele lui Hristos, nu primesc îngeri păzitori. 
Ei nu cred în îngeri. lar cei ce zic totuşi că cred în Dumnezeu, dar sunt eretici, aceştia întristează şi 
depărtează de la ei pe îngerii Domnului care iubesc adevărul dreptei credinţe, cel aşezat de Hristos şi 
de Apostoli în Biserica Sa (A se vedea 7â/cuirea Epistolei către Evrei, de Trofilact al Bulgariei, 
1904). 

Cât priveşte popoarele păgâne, acestea de abia au câte un înger păzitor pentru hotarele fiecărei 
țări, după mărturia Sfintei Scripturi, care zice: Atunci a pus hotarele neamurilor după numărul 
îngerilor lui Dumnezeu (Deut. 32, 9). Aceşti îngeri fac parte din ceata Domniilor, ca cei ce domnesc 

peste neamuri. După tradiţie, sunt îngeri păzitori peste cetăţi, oraşe, sate, mănăstiri şi oriunde se 
preamăreşte numele lui Dumnezeu. 


78. Care este menirea îngerului păzitor în viaţa credinciosului şi cum îl ajută la 
mântuire? 

Menirea îngerului păzitor este de a-l păzi pe credincios în chip nevăzut de ispitele diavolului, 
de căderi în tot felul de păcate, de a-l călăuzi pe calea Bisericii, a pocăinţei şi a rugăciunii; de a-l 
mângâia în necazurile vieţii şi de a-l îndemna prin gând la toată fapta buna. Îngerul păzitor este dat 
de Dumnezeu omului spre păzirea trupului şi a sufletului său. El niciodată nu doarme, după cuvântul 
psalmistului: Nici să dormiteze cel ce te păzeşte (Ps. 120, 3). 

Îngerul păzitor apără sufletul cel încredinţat lui în toată vremea de ispită, dacă are credinţă şi 
frică de Dumnezeu, după spusa aceluiaşi împărat şi prooroc: Tăbărâ-va îngerul Domnului împrejurul 
celor ce se tem de dânsul (Ps. 33, 9). Îngerul păzitor slujeşte la mântuirea omului (Evrei 1, 14). 
Îngerul păzitor scapă pe om în vreme de primejdie (Fapte 5, 19; 12, 7-8; 12, 15;9, 11). Îngerul păzitor 
este duh slujitor al lui Dumnezeu spre păzirea oamenilor (Ps. 102, 21; 103, 5; Luca 16, 22; Evrei |, 
7). Mântuitorul ne porunceşte să nu dispreţuim pe copii, că ingerii lor, în ceruri, pururea văd faţa 
Tatălui Meu (Matei 18, 10). 


79. Creştinul are şi un înger rău care îi urmează toată viaţa? Care este scopul îngerului 
rău? 

Da, orice creştin are de la Botez un înger bun, care stă de-a dreapta lui şi îl povăţuieşte spre 
tot locul plăcut lui Dumnezeu. EI scrie cu de-amănuntul, una câte una, toate faptele bune, pe care le 
face în viaţă şi pe care 1 le va prezenta în ceasul judecății, când „cărțile se vor deschide”. De 
asemenea, creştinului îi urmează din pruncie şi un înger rău (diavol) care scrie şi el, amănunțit, tot 
păcatul pe care îl face omul în viaţă, până în clipa morţii. 

Scopul îngerului rău este de a-l ispiti întotdeauna şi a-l îndemna la păcat, cu gândul, cu 
imaginaţia, cu simţurile, cu cuvântul, cu fapta, cu trupul şi cu sufletul. Dacă omul îl ascultă, se 
învoieşte la păcat şi chiar îl săvârşeşte; diavolul scrie orice gând, orice cuvânt sau faptă rea făcută în 
viaţă, de care îi va cere răspuns la judecata particulară, adică după moarte, dacă nu a fost dezlegat de 
păcate în viaţă, prin spovedanie şi pocăință. 


80. Cum poate creştinul scăpa de ispitele îngerului rău, adică ale diavolului, care îl 
urmăreşte toată viaţa? 

De nevoie este pentru mântuirea omului să fie ispitit de diavolul, că dacă nu se va ispiti, nu 
se va mântui. Nu se poate căli în lupta cea duhovnicească şi nu poate avea nici o plată pentru faptele 
sale cele bune, fiind făcute din obicei, fără nici o împotrivire de la diavolul. De aceea zice şi Sfântul 
Petru, că diavolul, potrivnicul vostru, ca un leu răcnind umblă, căutând pe cine să înghită, căruia 
staţi-i împotrivă, fiind întăriți în credinţă... (| Petru 5, 8-9). 

Deci, viaţa noastră este o luptă cu diavolul, care ne ispiteşte, fie prin propriul nostru trup, fie 
prin cei din jurul nostru, fie direct prin slugile întunericului. Ispitele sunt necesare pentru că ne călesc 
în lupta cu păcatul, pentru mântuirea noastră, dar numai să nu ne biruiască. Un mare părinte din 
Pateric zice: „Înlătură ispitele şi nu se va mântui nici un om”. 

Creştinul poate scăpa nebiruit de ispitele diavolului prin lucrarea tuturor faptelor bune şi mai 
ales prin rugăciune, post, smerenie, dragoste, spovedanie deasă, pocăință, milostenie şi multă răbdare. 


81. Când creştinul păcătuieşte cu voia sa, se îndepărtează îngerul bun de la dânsul? Dar 
când face o faptă bună, fuge îngerul rău de la dânsul? 

Dacă păcatul este urâciune înaintea lui Dumnezeu (Deut. 25, 16; Prov. 5, 5; 10, 5; 3, 32), apoi 
cum va iubi îngerul Domnului pe cei păcătoşi şi nu se va depărta de la ei? Şi dacă cel ce face păcatul 
este de la diavolul (I loan 3, 8-10; Ioan 8, 44), apoi cum va sta îngerul Domnului lângă cel ce face 

lucrurile diavolului, adică lângă cel beţiv, desfrânat, preadesfrânat, necredincios, mincinos, zgârcit, 
urâtor de oameni şi eretic. Şi dacă păcatul alungă de la om binecuvântarea lui Dumnezeu (Num. 14, 
34; Isus Navi 5, 6; Ps. 80, 13-14; Isaia 48, 18-19), apoi cum va sta îngerul Domnului lângă cel ce 
lucrează păcatul? Şi dacă Duhul Sfânt se întristează de păcat (Gal. 4, 30; I. Tes. 5, 19), cum nu se va 
întrista îngerul Domnului şi nu voieşte să se întoarcă la pocăință? Şi dacă Sfântul Duh este mâniat şi 
supărat pe cei neascultători şi răi (Isaia 6, 3, 10), cum nu va supăra şi îngerul Domnului cel curat şi 
sfânt, pe cel ce face păcate şi nu voieşte să se întoarcă la pocăință? 

Aşadar, îngerul păzitor, rânduit de Dumnezeu fiecărui creştin, urăşte păcatul, căci păcatul 
ucide sufletul, şi se depărtează de la cel ce lucrează fărădelege. Dar, iarăşi se întoarce şi ajută pe omul 
păcătos, când acesta vine la pocăință cu lacrimi şi cu durere în inimă pentru cele făcute (II Cor. 7, 9). 
Căci bucurie se face în cer pentru un păcătos care vine la pocăință (Luca 15, 7-10), deoarece 
Dumnezeu voieşte ca toți oamenii să se mântuiască şi să vină la cunoştinţa adevărului (ez. 18, 23- 
32; 33, 11; | Petru 3,9). 

Deci, când omul face cele rele, întristează şi depărtează de la sine pe Duhul Sfânt şi pe îngerul 
păzitor, iar în locul lui se apropie de om diavolul şi duhul cel rău. Iar când creştinul se întoarce din 
toată inima la pocăință, veseleşte pe Dumnezeu şi pe toţi îngerii din cer, apropie de sine pe îngerul 
său şi alungă de la dânsul pe îngerul satanei. Şi această luptă se dă în inima şi mintea omului în orice 
clipă, până la sfârşitul vieţii lui. 


82. Cum trebuie să colaboreze creştinul cu îngerul său păzitor, pentru a ajunge întru 
împărăţia lui Dumnezeu? 

Creştinul trebuie să imite pe sfinţi şi pe îngeri, ca să fie numărat în cer împreună cu sfinţii şi 
cu îngerii. Adică, să-L slăvească neîncetat pe Dumnezeu, să-L laude şi să-l mulţumească totdeauna 
pentru toate, să-L asculte, să păzească poruncile Lui, să-L iubească pe Dumnezeu, să iubească pe toţi 
oamenii şi să ducă întru toate viaţă creştinească. Precum îngerul este slujitor al lui Dumnezeu şi îl 
păzeşte pe om întru căile sale (Ps. 90, 11) şi precum îngerul se supune voii lui Dumnezeu (Ps. 102, 
20-21), la fel trebuie să facă şi omul credincios. Să se supună lui Dumnezeu şi să facă voia Lui. Şi 
dacă îngerul se bucură de întoarcerea păcătosului la pocăință (Luca 15, 7-10), aşa se cuvine să facă 
şi omul credincios. Să se bucure de întoarcerea celor răi la pocăință. 

Dacă îngerii se îngrijesc de mântuirea oamenilor şi le ajută (Fac. 24, 7; Ps. 90, 11-12; Ps. 33, 
7; Matei 4, 6), aşa să facă şi creştinii, mai ales păstorii de suflete; să se îngrijească în tot chipul de 
mântuirea şi întoarcerea la pocăință a sufletelor omeneşti. Îngerii slăvesc neîncetat pe Dumnezeu, 
după cuvântul psalmistului: Bine voi cuvânta pe Domnul în toată vremea; pururea lauda Lui în gura 
Mea (Ps. 33, 1). Şi dacă îngerul este pururea veghetor spre tot lucrul bun, apoi şi omul credincios 
este dator neîncetat să vegheze cu mintea sa şi să ia aminte că potrivnicul nostru, diavolul, umblă ca 
un leu, căutând pe cine să înghită (1 Petru 5, 8). Aşa de va face tot creştinul, se va afla împreună 
lucrând cu îngerul său păzitor la săvârşirea tuturor faptelor bune. 


83. În ce chip ajută îngerul păzitor pe suflet în ceasul morţii şi până când rămâne lângă 
el după moarte? 

Mai întâi îngerul păzitor se roagă lui Dumnezeu pentru sufletul încredințat lui, ca să aibă 
sfârşit creştinesc şi să i se ierte toate păcatele. Apoi îi dă în cuget credinciosului să se împace cu toţi, 
să se spovedească din copilărie la preot, să se împărtăşască cu Trupul şi Sângele Domnului şi să-şi 
pună toate în bună rânduială. Iar în ceasul morţii lui, nu numai un înger îl ajută pe el, dacă a făcut 
fapte bune, ci mai mulți. 

Acest lucru îl spune Sfântul Efrem Sirul, zicând: „Au nu ştiţi, frații mei, ce fel de frică şi de 
nevoie avem să pătimim în ceasul ieşirii noastre din viaţa aceasta, când se va despărţi sufletul de 
trup? Mare frică, mare taină se săvârşeşte acolo. Că vin la dânsul îngerii buni şi o mulţime de oaste 
cerească şi toate puterile cele potrivnice şi stăpânitorii întunericului, amândouă părţile voind să ia 
sufletul şi să-l aşeze şi să-i întocmească locurile lui. 

Deci, dacă sufletul şi-a câştigat de aici fapte bune, în ziua ieşirii lui, faptele bune pe care le-a 
câştigat de aici se fac îngeri buni şi îl înconjoară pe dânsul şi nu lasă nici una din puterile potrivnice 
să se atingă de el; ci îl iau pe dânsul cu bucurie şi veselie împreună cu îngerii, cântând cântări de 
biruință lui Dumnezeu, şi îl duc pe dânsul la Stăpânul Hristos, Împăratul slavei, şi îl închină Lui 
împreună cu toată puterea cerească, şi îl duc de aici în loc de odihnă, unde nu este durere, nici 
întristare, nici suspin, nici lacrimi, nici grijă, nici viaţă nemuritoare şi veselie veşnică, împreună cu 
toţi care au bineplăcut lui Dumnezeu...” (Sfântul Efrem Sirul, Cuvânt pentru ca de-a pururea să avem 
în minte ziua ieşirii noastre din viaţă, tromul Il). 

La cei păcătoşi, spune Sfântul Efrem Sirul, faptele lor cele rele se prefac în ceasul morţii în 
îngeri răi şi îl însoțesc până este aruncat în focul gheenei, acuzându-l pe el de acelea ce le-a făcut şi 
nu s-a pocăit. După moarte îngerul însoţeşte sufletul 40 de zile, împreună cu alţi îngeri, arătându-i 
întâi fericirea raiului şi apoi muncile iadului. Apoi îl duc pentru a treia oară în faţa Preasfintei Treimi 
Şi i se hotăreşte, până la judecata de apoi, fie loc de odihnă în rai, fie loc de osândă, după faptele sale. 

Din clipa aceea îngerul păzitor îl părăseşte până la judecata viitoare. lar cum sufletul trece 
prin vămile văzduhului după moarte, acelaşi sfânt părinte Evrem ne arată, zicând: „Atunci, luând 
îngerii sufletul se duc prin văzduh, întru care stau începătoriile, stăpânule şi ţiitorii de lume ai 
puterilor celor potrivnice, pârâşii noştri cei amari, vameşii cei cumpliţi, luătorii de seamă şi zapciii, 
care, întâmpinând pe suflet în văzduh, îl iscodesc şi aduc înaintea omului păcatele şi zapisele cele din 
tinereţe, cele din bătrâneţe, cele de voie şi cele fără de voie, cele făcute cu lucrul, cu gândul şi cu 
aducerile aminte. Multă este frica acolo, mult cutremur ticălosului suflet; nepotrivită este nevoia care 
o pătimeşte atunci de la mulţimea milioanelor de vrăjmaşi, ţinându-se de dânşii, frângându-se, 
clevetindu-se, împingându-se, oprind pe suflet să nu se sălăşluiască în lumină şi să intre în latura 
celor vii. Însă sfinţii îngeri luând pe suflet, îl duc...” (Ibidem, Cuvânt pentru a doua venire şi pentru 
judecată, tomul III). Astfel, sfântul înger păzitor, după cum mai înainte am arătat, întotdeauna stă 
lângă omul credincios, spre a-l păzi şi a-l ajuta în viaţă. Însă şi după moarte îl însoţeşte pe suflet până 
la 40 de zile. 


84. La învierea cea de obşte va veni şi îngerul păzitor al fiecărui om? 

În ziua înfricoşatei judecăţi, îngerul păzitor ajută sufletul pe care l-a păzit în această lume şi 
călătoreşte cu el înaintea înfricoşatului Judecător. Despre acest adevăr se scrie în mai multe locuri, şi 
mai ales la „Canonul către îngerul păzitor”, unde se scrie aşa: „Când se va pune scaunul şi cărțile se 
vor deschide, şi Cel vechi de zile va şedea, şi oamenii se vor judeca, şi îngerii vor sta înainte, şi 
pământul se va clătina, şi toate se vor înfricoşa şi se vor cutremura, atunci arată spre mine iubirea Ta 
de oameni şi mă izbăveşte de gheenă, pe Hristos îmblânzindu-L” (Cântarea a 8-a). 

Îngerul păzitor va conduce sufletul la învierea cea de apoi, spre a-şi cunoaşte trupul său din 
pământ, cum spune în viaţa Sfântului Vasile cel Nou din 26 martie. 


85. Cum se bucură îngerii din ceruri pentru un păcătos care se pocăieşte şi în ce chip se 
întristează când păcătuieşte? 

Îngerii din ceruri se bucură când se pocăieşte un păcătos, asemenea Păstorului celui mare, 
Mântuitorul nostru lisus Hristos, Care a aflat oaia cea pierdută, adică neamul omenesc, zicând: 
Bucuraţi-vă împreună cu Mine că am aflat oaia cea pierdută (Luca 15, 6). Acest lucru îl descoperă 
Mântuitorul şi în pilda cu drahma cea pierdută. EI arată bucuria îngerilor pentru cel ce se întoarce la 
pocăință prin cuvintele: Vă zic vouă, aşa se face bucurie înaintea îngerilor lui Dumnezeu pentru un 
păcătos care se pocăieşte (Luca 15, 10). Iar când omul păcătuieşte, îngerul păzitor se întristează şi 
plânge pentru el, depărtându-se de acel suflet, până când iarăşi se întoarce la Dumnezeu prin pocăință. 


86. Care este cea mai înaltă înţelepciune a creștinului? 


După Sfântul Vasile cel Mare, cea mai înaltă înţelepciune a creştinului este să cugete de-a 
pururea la ceasul morţii. lar după Sfânta Scriptură, cea mai înaltă filosofie a creştinului este frica de 

Dumnezeu (Ps. 1, 1-4: 110, 10; lov 18, 28; Prov. 15, 33). Frica de Dumnezeu este neapărat 
trebuincioasă pentru cinstirea lui Dumnezeu (Ps. 5, 7) şi slujirea lui Dumnezeu (Deut. 6, 13; 10, 20; 
Ps. 2, 11; Evrei 12, 20). 

Frica de Dumnezeu este necesară pentru dobândirea mântuirii noastre (Filip. 2, 12; Prov. 28, 
14); pentru păzirea poruncilor lui Dumnezeu (Deut. 6, 24; 8, 6; 10, 12-13); pentru ferirea de păcate 
(leş. 20, 20; Ps. 4, 4; Prov. 14, 16; 16, 6; lov 1, 8; 2, 3); pentru dobândirea sfinţeniei (II Cor. 7, 1); 
pentru a cârmui sufletele cu dreptate (leş. 18, 21; II Regi 23, 3); pentru a judeca drept (II Paral. 19, 
6-9). 

De aceea Sfânta Scriptură ne învaţă să umblăm întru toate cu frica lui Dumnezeu, să facem 
toate cu credinţă şi cu frică de Dumnezeu (II Paral. 19, 9; Ef. 5, 21; Col. 3,22). 


87. Ce trebuie să înţelegem prin cuvintele: Adu-zi aminte de cele mai de pe urmă ale tale 
şi în veac nu vei greşi (Isus Sirah 7, 38)? 

Aceste cuvinte ne învaţă ca de-a pururea să avem în minte, pe lângă frica de Dumnezeu, şi 
cugetarea morţii. Însă aceasta, la cei noi începători în fapta bună, căci cei ce sunt sporiţi, prin darul 
lui Dumnezeu, dobândesc în locul fricii de moarte, dragostea de Dumnezeu. Aceştia nu mai au frică 
de moarte, deoarece dragostea scoate afară frica (| loan 4, 18). lar cele mai de pe urmă ale omului, 
după Sfinţii Părinţi, de care trebuie să ne aducem aminte în toată viaţa, sunt: ceasul morţii, adică 
despărţirea sufletului de trup, trecerea sufletului pe la vămile văzduhului, starea sufletului înaintea 
Preasfintei Treimi şi hotărârea care i se va da, adică raiul sau iadul. 


88. Ce înţelegem prin moarte? 

Prin moarte înţelegem două lucruri: moartea fizică, adică despărţirea sufletului de trup, şi 
moartea duhovnicească, adică călcarea poruncilor lui Dumnezeu, care ucide şi sufletul şi trupul 
omului păcătos. Omul însă nu moare niciodată cu sufletul, ci numai cu trupul. Căci sufletul este creat 
de Dumnezeu nemuritor, fie că ajunge în rai sau în iad, după faptele lui. Moartea sufletului este 
păcatul, după cuvântul: Plata păcatului este moartea (| Cor. 15, 56; lez. 18, 4, 20; Rom. 1, 32; 6, 16 
etc). 


89. Ce înţelegem prin judecata particulară şi unde se aşează sufletele oamenilor după 
moarte? 

Sunt două feluri de judecăţi ale oamenilor. Cea dintâi este judecata numită particulară, 
adică personală, ce se va face îndată după moarte, când fiecare suflet trece prin înfricoşatele vămi ale 
văzduhului şi stă înaintea Dreptului Judecător, spre a i se hotări loc de odihnă sau de osândă 
provizorie, după faptele lui, până la a doua venire a lui Hristos. A doua este judecata de apoi sau 
generală, a tuturor oamenilor, care va avea loc la sfârşitul veacurilor, când se vor alege cei buni de 
cel răi şi vor merge cei buni întru împărăţia lui Dumnezeu, şi aşa pururea cu Domnul vor fi..., iar cei 
răi vor fi aruncaţi în focul cel veşnic (Matei 25, 31-46). 

Cât despre locul unde se aşază sufletele oamenilor după moarte, potrivit cu pilda bogatului 
nemilostiv şi săracului Lazăr (Luca 16, 19-31), Sfânta Biserică ne învaţă aşa: timp de două zile după 
moarte, sufletul este purtat de îngerul păzitor peste tot în lume, pe unde a trăit şi a făcut fapte bune 
sau rele, şi îşi aminteşte de toate cele din pruncie până în ceasul morţii. În a treia zi este dus la 
Dumnezeu, iar la 40 de zile i se rânduieşte loc de odihnă sau osândă. 

În Pravila Mare de la Târgovişte, capitolul 162, spune că „sufletul, de multă dragoste a 
trupului (său), căci s-a despărţit de dânsul, uneori merge la casa aceea unde a fost în viaţă, iar alteori 
la mormântul unde este trupul îngropat. lar îmbunătăţitul şi dreptul suflet merge la locurile unde avea 
obiceiul să se roage pentru mântuirea lui şi face două zile pe pământ. ar a treia zi merge împreupă 
cu îngerul său la cer şi stă înaintea groaznicului scaun şi se închină înaintea lui Dumnezeu. Pentru 
aceea se face a treia zi Sfânta Liturghie şi pomană pentru cel mort. lar dacă se închină lui Dumnezeu, 
merge cu îngerul de îi arată bogatele şi frumoasele lăcaşuri ale sufletelor drepţilor şi ale sfinților care 

au făcut voia lui Dumnezeu în lume. Toate acestea le vede sufletul atunci (de la a patra zi până la a 
noua zi). 

lar a noua zi merge iar de se închină lui Dumnezeu. Pentru aceasta se face Liturghie şi 
pomenire la a noua zi. Apoi îl duce îngerul şi îi arată toate muncile cele de dedesubt (din iad) până la 
40 de zile (când se închină a treia oară Preasfintei Treimi). Pentru aceasta se fac liturghii şi pomeniri 
(pentru cei morţi) la 40 de zile. Iar de acum încolo, după lucrurile care le-am făcut, îi dă lui loc de se 
odihneşte, până va veni Hristos să judece lumea şi să-i dea sau să-i plătească după lucrurile lui”. 

Aceasta este Tradiţia Bisericii şi acesta este rolul slujbelor ce se fac pentru cei răposaţi. 


90. Ce deosebire este între rai şi împărăţia lui Dumnezeu? 

Sfântul loan Damaschin, în Dogmatica sa, spune că „raiul este material şi spiritual şi în el 
stau sfinții până la sfârşitul lumii”. După Judecata de apoi, drepţii vor intra împreună cu Hristos întru 
împărăţia cerurilor. 

În rai sfinţii şi drepţi nu se împărtăşesc direct din slava Preasfintei Treimi, ci numai în parte. 
Iar când vor „intra întru slava Sa”, atunci „vor fi pururea cu Domnul”. În rai stau drepţii numai 
provizoriu, temporar, până la înfricoşata judecată generală; iar în împărăţia lui Dumnezeu petrec 
veşnic împreună cu îngerii, în lumina cea neînserată a Preasfintei Treimi. În rai sufletele pot fi mutate 
dintr-o stare de fericire în alta, potrivit cu faptele făcute pe pământ, care ajută la mântuirea altora în 
vreme îndelungată şi potrivit cu rugăciunile şi milosteniile ce se fac pentru ele; iar în împărăţia lui 
Dumnezeu toate sunt desăvârşite şi veşnice. 

Raiul este o grădină dumnezeiască, cu pomi, cu flori, cu păsări cereşti, cu fericire nedeplină, 
situată „în cer”. lar împărăţia lui Dumnezeu este însuşi locul slavei, unde se află scaunul Preasfintei 
Treimi, situată deasupra cerurilor, în „cerurile cerurilor”, despre a cărei slavă nimeni nu poate vorbi; 
nici om, Nici înger, nici însuşi Sfântul Pavel, care a fost răpit până la al treilea cer (II Cor. 12, 3-4). 
Aşadar, primul om a pierdut prin păcat raiul, o grădină cerească, iar prin credinţă în lisus Hristos şi 
prin sfinţenie va dobândi, nu o grădină, nu raiul cel dintâi, ci însăşi împărăţia slavei lui Dumnezeu. 

Cuviosul Nicodim Aghioritul, în tâlcuirea Epistolei a doua către Corinteni, spune că „după 
slavă, altul este cerul şi altul este raiul. lar după alegorie şi analogie, poate este acelaşi sau poate nu 
este acelaşi... Sfântul Maxim Mărturisitorul explică mistic cele trei ceruri la care poate ajunge omul 
îndumnezeit. Întâiul cer este sfârşitul a toată fapta bună. Al doilea cer este înălțarea minţii şi 
cunoştinţei la cele dumnezeieşti, atât simţite cât şi gândite. 

Al treilea cer este teologia, prin care ajunge cel desăvârşit, cu ajutorul darului Sfântului Duh, 
la starea de contemplație, adică la răpirea minţii şi la înţelegerea tainelor lui Dumnezeu celor mai 
presus de conştiinţă. Unii din Sfinţii Părinţi zic că Apostolul Pavel a fost răpit în rai, adică la al treilea 
cer al cunoaşterii dumnezeieşti, fiindcă i s-au vestit cuvinte tainice şi negrăite despre rai, care şi astăzi 
sunt ascunse pentru noi. Adică, este pomul vieţii cel din mijlocul raiului; ce este pomul cunoştinţei 
binelui şi răului; ce au fost heruvimii şi sabia de văpaie care păzea uşa Edenului; ce au fost pomii din 
care a rânduit Dumnezeu să mănânce Adam, şi altele pe care le-au tâlcuit Sfinţii Părinţi, însă nu aşa 
cu amănuntul. 

Raiul este loc foarte lăudat pentru frumuseţea lui. Acolo a fost răpit Sfântul Pavel şi a auzit 
cântări pe care nu este cu putinţă omului a le vorbi (IL Cor. 12, 4). Acolo sunt Enoh şi Ilie; acolo este 
tâlharul de pe cruce; acolo este „sânul lui Avraam” în care a intrat Lazăr şi unde sunt aşezate de către 
îngeri toate sufletele drepţilor şi sfinţilor, în loc de odihnă, până la judecata viitoare, când li se va da 
împărăţia cerurilor (Kiriacodromion, Tâlcuirea evangheliei cu bogatul şi săracul Lazăr). 


91. Care sunt însuşirile sufletului după moarte? 

Sufletul, după despărțirea de trup, îşi păstrează însuşirile sale date de Dumnezeu, ca memoria, 
cugetarea, gândirea, înţelegerea, voinţa liberă etc. În schimb unele facultăți ca: plăcerea, mâhnirea, 
frica, mânia, imaginaţia, activitatea şi cele de acest fel, dincolo nu lucrează ca aici, unde sufletul este 
în legătură cu trupul acesta pătimaş. Toate aceste facultăţi după moarte se înduhovnicesc, asemenea 

trupurilor cele duhovniceşti, după cuvântul Sfântului Pavel care zice: Seamănă-se trup sufletesc, 
scula-se-va trup duhovnicesc (| Cor. 15, 44). 

Patru sunt însuşirile trupului înviat din morţi, după Sfântul Apostol Pavel: 
nestricăciunea, cinstea, puterea şi duhovnicia (1 Cor. 15, 42-44). Iar însuşirile sufletului sunt cele 
arătate mai sus, care rămân veşnic cu el, fie că sufletul este în rai sau în iad. În schimb, însuşirile 
fireşti ale trupului omenesc, precum puterea seminală, cea hrănitoare şi simţitoare, după moarte nu 
le mai are sufletul, deoarece trupurile duhovniceşti în rai nu mai au nevoie de mâncare şi băutură, 
cum spune Sfântul Pavel: Împărăţia lui Dumnezeu nu este mâncare şi băutură, ci dreptate, pace şi 
bucurie în Duhul Sfânt (Rom. 14, 17). 


92. Sufletele drepţilor se cunosc între ele în rai? Dar ale păcătoşilor din iad? Ce legătură 
este între cei din rai cu cei din iad şi cu cei de pe pământ? 

Că drepţii se cunosc în rai, despre aceasta nu poate fi nici o îndoială. Acest lucru îl arată Însuşi 
Mântuitorul în pilda cu bogatul nemilostiv şi săracul Lazăr, unde spune: Și în iad, ridicându-şi 
bogatul ochii săi, vede pe Avraam de departe şi pe Lazăr în sânurile lui (Luca 16, 23). Dar nu numai 
să se văd, ci înţelegem din Sfânta Evanghelie că se aud unii pe alții. Că iată ce zice bogatul din iad 
către Avraam: Părinte Avraam, miluieşte-mă şi trimite pe Lazăr... 

În Kiriacodromion scrie următoarele, la tâlcuirea acestei evenghelii: „Cei păcătoşi văd pe cei 
drepţi, nu numai pe cei cunoscuţi, ci şi pe cei necunoscuţi. Văd cei păcătoşi şi pe cei nedreptăţiţi de 
dânşii, însă „de departe”. Că foarte departe sunt ei de împărăţia lui Dumnezeu şi de fericirea cea 
veşnică. Vede bogatul cel nemilostiv pe Avraam cel milostiv şi iubitor de străini şi pe Lazăr cel 
nemiluit de dânsul. Egipteanca cea înverşunată (femeia lui Putifar) vede pe Suzana cea curată şi pe 
Iosif pe care l-a supărat şi năpăstuit. Izabela cea nedreaptă vede pe Ilie cel drept şi pe Navute pe care 
l-a nedreptăţit. lar Nero tiranul vede pe Constantin împăratul, cel întocmai cu Apostolii, pe Petru, pe 
Pavel şi pe ceilalţi sfinţi pe care i-a omorât. Aceasta o adevereşte şi cuvântul Domnului, Care zice: 
Vedea-vor pe Acela pe Care L-au împuns (loan 19, 37). 

Aceasta mai pe larg o zice înțeleptul Solomon, grăind: Arunci va sta dreptul cu îndrăzneală 
multă înaintea feţei celor ce l-au necăjit pe el şi a celor ce au lepădat ostenelile lui şi, văzând, se vor 
tulbura cu frică groaznică şi se vor minuna de vederea cea preaslăvită (Înţelepciunea lui Solomon 
5, 1-2). 

Deci, legătura dintre cei din rai cu cei din iad aceasta este, că se văd şi se aud unii pe alții „de 
departe”; că cei din iad se roagă şi cer ajutor celor din rai, ca să fie scăpaţi de osândă. Iar cei de pe 
pământ sunt în legătură duhovnicească de dragoste cu toţi cei răposaţi, indiferent unde ar fi, şi fac 
rugăciuni şi milostenii pentru izbăvirea lor din munci. Datorită acestora şi, mai ales, Sfintei Liturghii 
şi dezlegărilor ce se fac în Biserică pentru cei răposaţi, este posibilă ieşirea unor suflete din iad, spre 
a intra în rai, prin mila Preabunului nostru Dumnezeu. Dar numai până la judecata cea de apoi, după 
care nimic nu se mai poate face pentru cei aruncaţi în muncile iadului. Cei din iad văd şi pe cei de pe 
pământ şi se cunosc între ei, dar nu pot ajuta cu nimic (Luca 16, 28-31). 


93. Ce trebuie să înţelegem prin cuvintele Domnului, Care zice: Mă sui să vă pregătesc 
vouă loc şi În casa Tatălui Meu multe locaşuri sunt (loan 14, 2)? 

Mântuitorul nostru lisus Hristos S-a suit la ceruri să gătească loc celor ce vor crede în EI şi 
vor lucra poruncile Lui. Şi această gătire este despărțită după măsura faptelor bune ale fiecăruia, zice 
Sfântul Andrei al Cezareei în tâlcuirea Apocalipsei, la Cuvântul VI. În ce constă „pregătirea” de loc 
în ceruri, rămâne o taină a lui Dumnezeu. Ea însă arată dragostea desăvârşită a Tatălui şi a Fiului şi 
a Sfântului Duh pentru omul împodobit cu fapte bune, care devine fiu al lui Dumnezeu după dar. 

Iar cât priveşte multele locaşuri care sunt în „casa Tatălui”, adică în ceruri, auzi pe Sfântul 
Efrem Sirul ce zice: „Multele locaşuri ale Tatălui numeşte Mântuitorul pe măsurile minţilor celor ce 
se sălăşluiesc în latura aceea (în rai), adică pe despărţirile şi deosebirile întru care cu mintea se vor 
desfăta. Că nu cu deosebirea locurilor, ci cu rânduiala darurilor a zis Domnul multe locaşuri. Căci 

precum din razele soarelui acestuia simţit, după curățirea puterii celei văzătoare (fiecare) se 
desfătează... aşa şi în veacul viitor toţi drepţii şi sfinţii se vor sălăşlui într-o bucurie cu nedespărţire 
şi fiecare, după măsura sa, dintr-un soare gândit se străluceşte şi după vrednicie trage bucurie şi 
veselie” (Tomul III, Cuvânt pentru fericitele locașuri). 


94. Dumnezeu, Care ştie mai înainte de naştere cine se mântuieşte, de ce nu sileşte pe 
om să meargă pe calea mântuirii? 

Da, Dumnezeu ştie toate mai înainte de naşterea noastră. EI ştie care din oameni se vor mântui 
şi care se vor osândi. Dar nu le hotărăşte toate mai dinainte, ci lasă la voia lor liberă. Că dacă l-ar sili 
pe om pe calea mântuirii, i-ar răpi libertatea şi voinţa şi omul nu ar mai avea nici o plată dincolo. 
Adică, omul şi-ar pierde calitatea sa de om, de ființă liberă şi, deci, şi-ar pierde şi răsplata şi 
mântuirea. Că Dumnezeu nu este spărgător de uşi, ci numai bate la uşa inimii fiecăruia, iar a deschide 
este în voia liberă a omului. Auzi ce zice Domnul: Iată, stau la uşă şi bat; de va auzi cineva glasul 
Meu şi va deschide uşa, voi intra la el şi voi cina cu el şi el cu Mine (Apoc. 3, 20). 

Iată, dar, că Dumnzeu nu forțează uşa, adică voia liberă a omului. Dumnezeu ştia mai dinainte 
că cetatea Ninive se va pierde, pentru răutățile sale, dar nu a hotărât pierderea ei mai dinainte, 
aşteptând întoarcerea oamenilor. Întoarcerea lor la pocăință a întors spre bine şi hotărârea lui 
Dumnezeu (După Sfântul Ioan Gură de Aur, Cuvânt despre pocăință, din Împărțire de grâu). 

Aşadar, rămâne la voia omului de a se încununa sau a se osândi, căci Dumnezeu voiește ca 
toți oamenii să se mântuiască şi la cunoştinţa adevărului să vină (Isaia 45, 22; Matei 18, 14; loan 3, 
16; Tim. 2, 4; 3, 4; II Petru 3, 9) La mântuirea fiecăruia dintre noi se cere o singură condiţie: unirea 
voii noastre cu voia lui Dumnezeu şi atunci niciodată nu ne vom osândi. 


95. Cum poate ajuta Biserica sufletele credincioşilor după moarte? 

Zice Sfântul Simeon al Tesalonicului că „mai mult decât orice altă slujbă, sufletele răposaţilor 
noştri sunt ajutate după moarte de Sfintele Liturghii şi scoaterea de miride (părticele) pentru e” 
(Tratat asupra tuturor dogmelor). 

Rugăciunile pentru morţi se întemeiază pe credinţă, pe binefacerile aproapelui şi pe încredere 
în pocăinţa celor răposaţi, cu care cei vii se prezintă înaintea Domnului, ca o împlinire a poruncii de 
a se iubi unii cu alții. De vor fi mici păcatele celui mort, atunci el se foloseşte de Liturghiile, 
rugăciunile şi milosteniile ce se fac pentru el, adică îl iartă Dumnezeu şi-l scoate afară din iad. lar de 
vor fi păcate mai grele, pe care nu le-a spovedit în viaţă, atunci nu se iartă, ci numai se uşurează. Căci 
Dumnezeu a închis poarta raiului pentru el şi nu-i foloseşte la nimic; dar foloseşte celor vii care le 
aduc cu vrednicie (Pravila Mare de la Târgovişte, 158). 

„Mirida care se scoate la Liturghie şi pomenirea care se face pentru cel mort, îl uneşte pe cel 
mort cu Dumnezeu şi-l împărtăşeşte cu Dânsul nevăzut” (Sfântul Simeon al Tesalonicului, VI, 374). 
Foloseşte încă pentru sufletele celor răposaţi şi pomenirile care se fac la 3, la 9 şi la 40 de zile (Ibidem 
372). Pomenirea morţilor se face până la un an din trei în trei luni şi apoi din an în an până la şapte 
ani. Cel ce a murit spovedit, dar nu şi-a împlinit canonul, este ajutat după moarte de slujbele Bisericii, 
de rugăciuni şi de milostenii ce se fac pentru el. Iar dintre rugăciunile ce se fac pentru răposaţi, cele 
mai de folos sunt Sfintele Liturghii (Sfântul Simeon al Tesalonicului, IX, 72; Pravila bisericească 
de Arhimandrit Nicodim Sachelarie şi Viaţa repausaților). Dacă cineva a murit spovedit, dar nu şi-a 
făcut canonul pe pământ, îl face dincolo, în iad, şi apoi este scos la odihna raiului. 


96. Ce sunt şi câte sunt la număr vămile văzduhului, pe unde trec sufletele după moarte? 

Vămile văzduhului sau „tribunalele” din văzduh, pe unde trec şi sunt cercetate sufletele 
oamenilor după moarte, sunt formate din cete de îngeri răi, diavoli dintre cei mai înfricoşaţi, care stau 
în calea sufletelor, le opresc, le vădesc păcatele făcute, chiar şi pe cele spovedite şi părăsite de multă 
vreme, pe cele săvârşite în copilărie, în tinereţe, la bătrâneţe, pe cele gândite şi săvârşite cu voie sau 
fără de voie, până în clipa morţii. 

Sfântul Apostol Pavel zice despre aceste cete diavoleşti: Că nu ne este nouă lupta împotriva 
trupului şi a sângelui, ci împotriva stăpâniilor, a începătoriilor şi a stăpânitorilor veacului acestuia 
(Ef. 6, 12). Aşa precum şi Sfântul Pavel adevereşte, ca cel ce a fost răpit până la al treilea cer, precum 
şi Tradiţia Bisericii ne învaţă că cetele diavolilor din vazduh sunt împărţite în numeroase grupuri sau 
polcuri, după numărul patimilor şi ale păcatelor de moarte. Fiecare ceată de îngeri răi, una mai 
înfricoşătoare decât alta, are în fruntea sa un înger cumplit, având misiunea să cerceteze sufletul de 
un anumit păcat. Adică, de când l-a făcut, de câte ori, în ce împrejurare, dacă l-a mărturisit sau nu la 
preot, dacă a făcut sau nu canon pentru el, dacă l-a părăsit, dacă a îndemnat şi pe alţii să-l facă sau 
nu. Cele mai grele vămi, unde cad cei mai mulţi creştini, sunt vămile desfrânării, beţiei, uciderii de 
copii, mândriei, necredinţei, osândirii altora, lenevirii, zgârceniei, urii, lăcomiei şi eresurilor. 

Cât despre numărul exact al acestor vămi, sau cum anume sunt aşezate în văzduh, rămâne o 
taină a lui Dumnezeu. Unii sfinţi, şi mai ales Sfântul Vasile cel Nou de la 26 martie, numără 20 de 
vămi ale văzduhului, pentru principalele păcate de moarte. Alţii numără 24. Noi nu trebuie să iscodim 
tainele lui Dumnezeu. Numai atât trebuie să ştim că pentru tot cuvântul deşert vom da seamă. De 
aceea trebuie să părăsim tot păcatul, să ne mărturisim la duhovnici iscusiți, să facem canonul dat, să 
punem început bun, să ne rugăm neîncetat, să facem milostenie şi să alergăm cât mai des la biserică. 
Prin acestea ni se iartă toate păcatele şi se mântuiesc sufletele noastre de vameşii văzduhului şi de 
muncile iadului. 


97. De ce în unele părţi se dezgroapă morţii la şapte ani? 

După tradiţia Bisericii morţii nu se dezgroapă niciodată, până la judecata cea de apoi. Dar în 
unele locuri este obiceiul de a se dezgropa morţii la şapte ani, când li se face pomenire la mormânt. 
Se mai dezgroapă prin oraşe, unde nu este suficient loc prin cimitire şi chiar în unele mănăstiri, iar 
osemintele călugărilor se depun în aşa numitele „gropniţe”, „cripte”, adică „osuare”, situate sub 
bisericile din cimitir, cum sunt la mănăstirile Neamţ, Secu, Agapia, Văratec şi altele. 

Dezgroparea este benevolă. De obicei se păstrează tradiţia locului. Dezgroparea este 
obligatorie numai în trei cazuri: când cel răposat a fost blestemat sau a fost sub vreo legătură 
arhierească, sau dacă a murit în păcate foarte grele. Dacă sunt aflaţi neputreziţi, este semn că nu au 
fost iertați de Dumnezeu şi este nevoie de multe rugăciuni şi dezlegări ca să fie iertaţi. Iar în alte 
cazuri nu trebuie să le mai tulburăm liniştea celor pecetluiţi până la a doua înviere. 


98. Care sunt semnele ce caracterizează moaştele sfinţilor? 

Moaştele sfinţilor aflate întregi în morminte sunt şi rămân permanent nestricăcioase; sunt 
binemirositoare; răspândesc bună mireasmă; sunt uscate, uşoare şi au culoare galben-deschis, 
asemenea alunelor coapte; sunt plăcute la vedere; nu provoacă frică, ci bucurie duhovnicească; sunt 
asemenea omului care doarme liniştit şi izvorăsc din ele felurite minuni şi vindecări de boli, spre 
slava lui Dumnezeu (a se vedea şi Pidalionul, 1844, fila 444). Cele mai recente moaşte, descoperite 
în vara anului 1980 în pustiul Hozeva, din valea Iordanului, sunt moaştele unui mare sfânt şi sihastru 
român, moldovean — Cuviosul ieroschimonah Ioan Iacob „Hozevitul”. În prezent sfintele lui moaşte, 
întregi şi binemirositoare, sunt aşezate într-un sicriu frumos şi depuse în biserica Mănăstirii Sfântului 
Gheorghe Hozevitul, din apropiere de Ierihon. 


99. Părinte Cleopa, de ce trebuie să fie sfârşitul lumii? 

Spun Sfinţii Părinţi că pentru patru pricini trebuie să fie sfârşitul lumii: Ca să se arate dreptatea 
lui Dumnezeu în toată desăvârşirea ei; ca să se arate nedreptatea oamenilor față de poruncile lui 
Dumnezeu; ca să se pedepsească păcatele şi fărădelegile lumii de la întemeierea ei până la sfârşitul 
veacurilor şi ca să se răsplătească faptele bune ale drepţilor pe măsura credinţei şi a răbdării lor. 


100. Când va fi sfârşitul lumii? 

Nimeni nu ştie când va fi sfârşitul lumii. Aceasta este o mare taină a lui Dumnezeu. Odată 
ucenicii au întrebat pe Iisus Hristos, când va fi sfâşitul lumii? lar Domnul le-a răspuns: De ziua şi de 
ceasul acela nimeni nu ştie, nici îngerii din ceruri, nici Fiul, ci numai Tatăl (Matei 24, 36; Marcu 13, 
32; Luca 17, 20). Mântuitorul ne spune că sfârşitul va veni fără de veste, precum a venit cândva şi 
potopul. Precum a fost în zilele lui Noe, aşa va fi şi venirea Fiului Omului. Căci, precum în zilele 
acelea dinainte de potop, oamenii mâncau şi beau, se însurau şi se măritau, până în ziua când a 
intrat Noe în corabie şi n-au ştiut până ce a venit potopul şi i-a luat pe toți, la fel va fi şi venirea 
Fiului Omului (Matei 24, 37-39). 

De aceea, întotdeauna trebuie „să priveghem”, să fim pregătiţi prin pocăință şi fapte bune şi 
să stăm în aşteptarea Mirelui Hristos, cum stăteau şi fecioarele cele înțelepte, că nu ştim în care strajă 
din noaptea vieţii noastre va veni, că în ceasul în care nu gândim Fiul Omului va veni (Matei 24, 42- 
44). 

Însă Domnul nu ne-a lăsat cu totul în nedumerire. El ne-a spus că mai înainte de venirea Sa 
„în slavă, să judece viii şi morţii”, cum spune la Crez, vor urma numeroase semne între oameni, pe 
pământ şi în univers, care vor prevesti apropierea venirii lui Hristos. După aceste semne vom 
cunoaşte cât de aproape este venirea Domnului la judecată. 


101. Care sunt cele mai importante semne premergătoare venirii lui Hristos la Judecata 
de apoi? 

Ni le-au arătat în Vechiul Testament mai ales marii profeţi Isaia, lezechiel şi Daniil, iar în 
Noul Testament, Sfinţii Apostoli Petru, Pavel şi loan, în Apocalipsă. Dar cel mai clar ni le-a prevestit 
Însuşi Domnul nostru lisus Hristos, prin Sfinţii Evanghelişti (Matei cap. 24; Marcu cap. 13, Luca 
cap. 21). 


102. Ce trebuie să facem noi creştinii ca să aflăm milă în ziua Judecăţii lui Hristos? 

Să facem milă, ca să aflăm milă. Mântuitorul ne va întreba mai întâi de faptele milei creştine, 
precum cititm la Sfântul Evanghelist Matei, în capitolul 25, versetele 31-46. Apoi să păstrăm cu 
sfinţenie dreapta credinţă în lisus Hristos, aşa cum am moştenit-o de la Sfinţii Apostoli. Să ne păzim 
de proorocii şi hristoşii mincinoşi, care sunt creştini răzvrătiți ce se rup de Trupul Bisericii lui Hristos. 

Pe lângă dreapta credinţă să ascultăm la Sfânta Biserică şi de păstorii noştri sufleteşti; să ne 
rugăm mai mult, să ne spovedim des, să părăsim tot păcatul care ne desparte de Dumnezeu, să trăim 
cu toţii în dragoste, căci dragostea niciodată nu cade (| Cor. 13, 8) şi să răbdăm toate necazurile şi 
încercările vieţii, căci ne spune Hristos: Cel ce va răbda până la sfârşit, acela se va mântui (Matei 
24, 13). 


103. Cum trebuie să înţelegem semnul apocaliptic 666, de care se vorbeşte în Apocalipsă, 
capitolul 13, versetul 18? 

Numărul 666 este un număr alegoric, simbolic. Unele grupări sectare cred, în mod literal, că 
va fi o „pecete” pusă pe fruntea sau mâna dreaptă a anumitor creştini vrednici de pedeapsă. În Biserica 
Ortodoxă, cel mai bine explică sensul acestui număr Sfântul Andrei, episcopul Cezareei. Astfel, 
primul 6 — spune acest sfânt — simbolizează mânia fără judecată; al doilea 6 simbolizează mintea 
plină de tulburare; iar al treilea 6 simbolizează pofta fără de rațiune. Toate aceste patimi vor 
stăpâni pe mulţi creştini în veacul de pe urmă, adică răzbunarea, necredinţa şi desfrânarea. 


104. Prin sfârşitul lumii înţelegem distrugerea generală a universului sau numai o 
reînnoire a lui? 

Nu va fi distrusă lumea materială, pământul şi întreg universul, ci numai se va reînnoi, se va 
curăţi, după care va fi un cer nou şi pământ nou (Apoc. 21, 1). La fel spune şi psalmistul David: 
Trimite-vei Duhul Tău şi se vor zidi şi vei înnoi faţa pământului (Ps. 103, 31; II Petru 3, 13). Este 
păcat să credem că Dumnezeu va distruge definitiv zidirea Lui pe care a făcut-o cu mâinile Sale şi a 

zis „că este foarte bună”. Sfinţii Părinţi au hotărât şi ei că „cine va zice că la sfârşitul lumii va fi 
distrus desăvârşit pământul şi universul — care este zidirea lui Dumnezeu — să fie anatema!” 


105. De ce trebuie să reânvie trupurile tuturor oamenilor la Judecata de apoi? 

Trupurile tuturor oamenilor, de la primul Adam până la ultimul născut din femeie, trebuie să 
învie la Judecata de apoi, ca să stea înaintea tronului lui Iisus Hristos (Rom. 14, 10; II Cor. 5, 10) şi 
ca să 1a fiecare suflet şi trup plată sau osândă, după faptele care le-a lucrat în viaţa aceasta de acum 
(lov 31, 11; Prov. 24, 12; ler. 17, 10; 32, 19; lez. 18, 20; Matei 25, 35-45; Rom. 2, 6; lacob 2, 13; 1 
Petru 1, 17). 

Învierea drepţilor se face pentru a învia cu trupuri duhovniceşti şi nestricăcioase, asemenea 
trupului lui Hristos (Rom. 6, 5; I loan 3, 2; Filip. 3, 21). Nu vor fi două rânduri de învieri: a celor 
drepţi mai întâi, pentru a împărăţi cu Hristos o mie de ani, şi apoi a celor păcătoşi, cum învaţă ereticii 
hiliaşti (milenarişti). Ci toţi vor învia odată, „la trâmbiţa arhanghelului”. Trupurile oamenilor trebuie 
să învie, sau spre osândă, sau spre slava veşnică (David 12, 2-3). 

Trupurile drepţilor vor învia spre a fi proslăvite cu cele patru însuşiri ale trupurilor cereşti, de 
care spune Sfântul Apostol Pavel, adică cu nestricăciunea, cu puterea, cu slava şi cu duhovnicia 
( Cor. 15, 42-49). Trupurile drepţilor vor învia, ca să poarte chipul trupului ceresc al lui Hristos, 
precum în lumea aceasta au purtat chipul trupului celui pământesc (1 Cor. 15, 48). lar trupurile celor 
păcătoşi vor învia spre muncă veşnică (Matei 25, 46) şi „spre a se cunoaşte din aşezarea feţei lor vina 
lor şi păcatele care le-au făcut” (Uşa pocăinței). 

Trupurile drepţilor vor învia ca să fie proslăvite de Hristos, pe Care L-au purtat în inima lor 
pe pământ, ostenindu-se la toată fapta cea bună, după învăţătura Sfintei Evanghelii. Iar trupurile 
păcătoşilor vor învia, ca să se arate întunecate şi grozave la vedere, ca cele ce au făcut lucrurile 
întunericului şi au purtat în ele pe diavolul, care este întuneric şi înşelăciune (Uşa pocăinței, cap. 3). 


106. Când şi unde va fi judecata viitoare? 

Întrebi când va fi Judecata de apoi? Ne este de ajuns să ştim că Dumnezue a hotărât o zi pentru 
judecata viitoare (Isaia 2, 12; 34, 8; Fapte 17, 31; Rom. 2, 16; Matei 11, 22-24), care va fi sfârşitul 
lumii acesteia (Matei 24, 1-26). Iar când va veni ziua Judecăţii de apoi, să auzim pe Însuşi Mântuitorul 
nostru lisus Hristos, Care zice: Jar de ziua şi ceasul acela nimeni nu ştie, nici îngerii din ceruri, nici 
Fiul, ci numai Tatăl (Matei 24, 36). 

Iar de locul unde va fi judecata, ştim din gura Sfântului Apostol Pavel, că va fi în văzduh şi 
în nori (| Tes. 4, 17; loan 3, 17,24; 1 Cor. 15, 51). După mărturia Sfântului Prooroc Ioil, locul judecății 
va fi deasupra Văii Plângerii, adică a Văii lui losafat de lângă Ierusalim: Și voi aduna toate neamurile, 
zice proorocul, şi le voi pogori pe ele în Valea lui Iosafat şi mă voi judeca cu ele acolo (loil 4, 12). 
Iar Sfântul loan Gură de Aur zice că locul judecății de apoi va fi „afară oareunde de toată lumea 
aceasta, precum socotesc eu. Că precum temniţele împăraţilor şi ocnelor departe sunt puse, aşa şi 
gheena va fi afară de lumea aceasta” (Împărțire de grâu, Cuvânt despre judecata ce va să fie). 

Aşadar, din mărturiile sfinţilor prooroci şi Apostoli şi din învăţătura Evangheliei lui Hristos, 
se arată atât de luminat că este judecată şi osândă veşnică pentru cei păcătoşi. lar de locul unde va fi 
judecata şi gheena focului veşnic ne spune cel mai clar Sfântul Apostol Pavel, că va fi în văzduh (| 
Tes. 4, 17). 


107. După care legi se vor judeca toate seminţiile pământului? 

Sfântul Grigorie de Nyssa spune că după patru legi vor fi judecaţi oamenii la înfricoşata 
Judecată de apoi: 

a) Cei ce au trăit de la Adam până la darea legii pe Muntele Sinai, vor fi judecaţi de Hristos 
după legea conştiinţei dată omului din naştere, numită şi legea morală sau legea firii. Prin conştiinţă, 
care este glasul lui Dumnezeu în om, fiecare ştie ce este bine şi ce este rău. După această lege s-a 
condus lumea până la Moise (Rom. 2, 14-15). 

b) A doua lege după care se vor judeca oamenii dinainte de Hristos şi toţi cei ce nu cred în 
Hristos, este legea zidirilor, a întregii creaţii care ne stă pururea în faţă şi ne spune că este făcută atât 
de minunat de un Creator nevăzut, de Dumnezeu. „Lumea văzută, spune Sfântul Vasile cel Mare, 
este şcoală a sufletelor celor cuvântătoare”, este Biblia nescrisă a tuturor oamenilor (Rom. 1, 20; 
Filocalia, vol. X, 1981, Cuvântul 5, p. 43; Hexaimeron, Cuvântul 1, Bucureşti, 1826). 

c) A treia lege, după care se vor judeca numai evreii, este legea scrisă a lui Moise, care s-a 
dat pe Muntele Sinai (Rom. 2, 12). 

d) A patra lege este Legea Darului, sau Evanghelia, dată nouă de Hristos, după care se vor 
judeca toate popoarele creştine (loan 12, 48; Rom. 2, 1-6; Iacob 2, 12). 

Dacă cineva se leapădă de botezul creştin este un apostat, adică lepădat de Dumnezeu, şi nu 
are iertare în veci, iar la judecată va fi mai greu pedepsit decât un păgân care nu a ştiut pe Hristos. 
Sfinţii Părinți spun că păgânii nu se pot întoarce uşor la credinţa în Hristos, pentru că n-au cunoscut 
pe Dumnezeu. Tot ei spun că cei ce au greşit în Legea darului, ca creştini, mai greu şi mai tare se vor 
pedepsi decât păgânii care au greşit după legea firii. 


108. Întrucât drepţii din rai sunt mântuiţi, pentru ce trebuie să învie şi ei din morți şi să 
fie judecaţi a doua oară în ziua de apoi? 

Pentru că în ceasul morţii au fost judecaţi provizoriu şi fără trup, iar la Judecata de apoi vor 
fi judecaţi cu tot cu trup. Adică va fi judecat şi trupul pentru faptele lui, ca să nu rămână nici el 
nejudecat şi nerăsplătit sau neosândit. Apoi, pentru că de la judecata particulară până la cea de pe 
urmă, faptele bune făcute de cei drepți pe pământ le agonisesc mai multă răsplată şi odihnă în 
împărăţia lui Dumnezeu, care li se va da în ziua cea mare a judecății. La fel şi cu cei păcătoşi, faptele 
lor rele de pe pământ le agonisesc după moarte, prin sminteală, mai multă osândă care li se va da la 
Judecata de apoi. 

Deci, la judecata viitoare se vor judeca şi drepții şi păcătoşii (Eccl. 3, 17; II Petru 2, 9) şi toți 
vom sta înaintea divanului lui Hristos, ca să ia fiecare după cele ce-a lucrat prin trup (Rom. 14, 10; 
II Cor. 5, 10). Aşadar, drepţii se vor judeca spre a avea mărturia lui Hristos înaintea Tatălui (Matei 
13,43; 25, 34; Luca 12, 8; Apoc. 3, 5) şi spre a primi răsplata cea veşnică. lar păcătoşii vor învia spre 
a primi osânda cea veşnică, după faptele lor (Matei 13, 43; 25, 46; Ioan 5, 29; Rom. 2, 7-10; II Tim. 
4, 8; | Petru 5, 4; Apoc. 11, 18). 

Drepţii, după Judecata de Apoi, nu mai primesc raiul în care au fost până atunci, ci primesc 
împărăţia lui Dumnezeu unde vor străluci ca soarele întru lumina Preasfintei Treimi (Matei 25, 4, 
34, 43). 


109. De ce se cercetează la Judecata de apoi numai faptele milosteniei, iar celelalte fapte 
nu, după cum spune Evanghelia după Matei, capitolul 25, 31-46? 

Să nu zicem că la Judecata de apoi nu se întreabă şi celelalte fapte bune. Să ne aducem aminte 
de cuvintele Domnului, Care zice: De nu va prisosi dreptatea voastră mai mult decât a cărturarilor 
şi a fariseilor, nu veţi intra în împărăţia cerurilor (Matei 5, 20). Să ne aducem aminte că împărăţia 
cerurilor este a celor săraci cu duhul (Matei 5, 3) şi a celor ce sunt prigoniţi pentru dreptate (Matei 5, 
10). Să ne aducem aminte că numai cei ce vor ajunge la nevinovăția şi curăţia pruncilor vor intra 
întru împărăţia cerurilor (Matei 18, 3; 19, 14; Marcu 10, 14; Luca 18, 16). Să ne aducem aminte că 
prin multe scârbe şi necazuri ni se cade nouă a intra întru împărăţia lui Dumnezeu (Fapte 14, 22). 

Iar Sfântul Apostol Pavel zice: Nu vă amăgiți: nici desfrânaţii, nici închinătorii la idoli, nici 
preacurvarii, nici malahienii, nici sodomiţii, nici furii, nici lacomii, nici beţivii, nici ocărătorii, nici 
răpitorii, nu vor moşteni împărăţia lui Dumnezeu (| Cor. 6, 9-10). La Efeseni întăreşte din nou acest 
lucru, zicând: Aceasta să ştiţi că tot desfrânatul, sau necuratul sau lacomul, care este slujitor al 
idolilor, nu are moştenire întru împărăţia lui Hristos şi Dumnezeu (Ef. 5, 5). lar la Apocalipsă zice: 
partea celor fricoşi şi necredincioşi şi păcătoşi şi spurcaţi şi ucigaşi şi desfrânaţi şi fermecători şi 
închinători la idoli şi a tuturor celor mincinoşi este iezerul care arde cu foc şi pucioasă, care este 

moartea a doua (Apocalipsa 21, 8). Şi Pavel adaugă în alt loc: Nu ştiţi oare că nedrepții nu vor 
moşteni împărăţia lui Dumnezeu? (| Cor. 6, 9). lar Domnul zice: pentru tot cuvântul deşert pe care 
îl vor grăi oamenii vor da seamă în ziua judecății (Matei 5, 22; 12, 36-37; luda 15). 

Aşadar, de toate faptele cele bune şi cele rele vom fi întrebaţi în ziua Judecăţii de apoi. lar 
dacă spune evanghelistul că la Judecata de apoi vom fi întrebaţi aceasta să înţelegem că milostenia 
este una din fiicele dragostei, după cum zice şi Sfântul Pavel că dragostea se milostiveşte... (| Cor. 
13, 4). Deci, întrucât dragostea este legătura desăvârşirii (Col. 3, 14), să înţelegem că din dragostea 
de Dumnezeu şi cea de apoapele izvorăsc toate faptele cele bune şi că cine are dragoste desăvârşită 
acela a ajuns la plinirea Legii (Rom. 13, 8-10). Având în sufletul său cea mai mare faptă bună care 
nu piere niciodată (| Cor. 13, 8). Căci în dragoste se cuprind toate faptele cele bune. 

Pentru aceasta va întreba Domnul la judecată numai de milostenie, pentru că cel ce este cu 
adevărat milostiv este un izvor al dragostei de Dumnezeu şi de oameni şi lucrător a toată fapta bună. 


110. De câte feluri este milostenia creştină? 
Milostenia creştină este de două feluri: trupească, adică materială, şi sufletească, adică 
duhovnicească. Ambele milostenii izvorăsc din dragostea de Dumnezeu şi de aproapele. 


111. Care sunt faptele milosteniei trupeșşti cele mai mari? 

Sunt cele arătate de Mântuitorul la Evanghelia Judecăţii de apoi (Matei 25, 34-45), şi anume: 
să hrănim pe cel flămând, să adăpăm pe cel însetat, să îmbrăcăm pe cel gol, să cercetăm pe cel bolnav 
şi întemnițat şi să odihnim pe cel străin şi care este în necaz. 


112. Care sunt faptele milosteniei sufleteşti? 

Să întoarcem la dreapta credinţă pe cei necredincioşi şi eretici; să întoarcem la pocăință pe 
cei păcătoşi şi înstrăinaţi de Dumnezeu; să învăţăm cele bune pe cei neştiutori; să mângâiem şi să 
sfătuim pe cei deznădăjduiţi, pe cei întristaţi şi bolnavi; să ne rugăm pentru aproapele nostru, adică 
pentru tot omul care este în nevoi (Filip. 1, 19; Col. 4, 3; Iacob 5, 16); să iertăm din inimă pe cei ce 
ne greşesc şi să nu ne răzbunăm pe ei (Matei 5, 44-48; 18, 22). 


113. Care este cea mai mare faptă bună a iubirii de Dumnezeu? Dar a iubirii faţă de 
aproapele? 

Cea mai mare faptă bună a iubirii de Dumnezeu este de a lua cineva crucea sa şi a urma lui 
Hristos până la moarte (Matei 10, 38; Luca 14, 27), aşa cum au făcut şi sfinţii mucenici, cuvioşii, 
călugării cei aleşi şi toţi creştinii drepţi. Iar fapta bună cea mai mare izvorâtă din iubirea aproapelui 
este de a-şi pune cineva sufletul (viaţa) pentru aproapele său (| Tes. 2, 8; II Cor. 12, 15; II Tim. 2, 
10; 1 loan 3, 16). 


114. Rugăciunea pentru aproapele este o datorie sau o faptă de milostenie? 

Este şi una şi alta, căci toate faptele bune sunt o datorie a creştinilor față de Dumnezeu şi faţă 
de oameni. Rugăciunea pentru aproapele este o dovadă a dragostei creştine (II Cor. 9, 14) şi o datorie 
duhovnicească a fiecărui membru al Bisericii lui Hristos (Ef. 6, 18; 1 Tim. 2, 1; lacob 5, 16). Oricum 
am socoti, suntem datori să ajutăm pe aproapele nostru cu rugăciunea, cu cuvântul, cu sfatul, cu 
hrană, cu bani, cu tot ce putem şi este nevoie. 


115. Cum poate face milostenie săracul care nu are ce să dea milostenie? 

Dacă cineva este aşa de sărac că nu are nimic să dea milostenie celui lipsit, unul ca acela este 
scutit de milostenia cea trupească, „că dacă nu avem, nu ni se cere”, zice Sfântul Isaac Sirul. Însă 
milostenie duhovnicească oricine poate şi este dator să facă cu aproapele. Adică să se roage pentru 
cei din suferinţă, să-i îndemne la biserică, să le dea un pahar cu apă, să le spună un cuvânt de 
mângâiere. 

116. Călugării sunt datori să facă milostenie materială? 

Cât priveşte pe călugări „este mai mare lucru pentru ei să fie săraci, decât să miluiască 
pe săraci” (Filocalia, vol. IX, Cuvintele 16, 17 din Scara Sfântului loan Scărarul). Iar dacă monahii 
vor uita făgăduinţa lor de a fi săraci şi vor aduna bani şi alte averi, atunci prea obligaţi sunt să facă 
milostenie la săraci, căci ei au dat jurământ înaintea lui Hristos să trăiască toată viaţa în sărăcie de 
bună voie. Pe călugării care adună bani şi averi, numai milostenia îi poate izbăvi de osânda lui 
Dumnezeu. În legătură cu aceasta să vă spun o istorioară adevărată, scrisă în Prolog, vol. |, în 1] 
octombrie. 

Era un egumen vestit de la o mănăstire cu mulți călugări. Acesta la început era foarte milostiv 
şi iubitor de săraci. Pe toţi care băteau la poarta mănăstirii îi primea, îi ospăta, vorbea cu ei şi le dădea 
cele de nevoie. Mai târziu a devenit iubitor de cinste omenească şi a părăsit milostenia şi pe săraci. 
Se împrietenise cu oameni bogaţi, cu dregători şi boieri, cărora zilnic le dădea ospeţe şi se 
îndeletnicea numai cu ei. lată odată a venit la poarta mănăstirii un bătrân sărac şi i-a spus portarului: 
„Părinte, spune-i egumenului că a venit un frate de-al lui de departe cu multă osteneală şi doreşte să 
vorbească cu dânsul”. S-a dus portarul mănăstirii, dar egumenul ospăta şi vorbea cu bogaţii. 

Când i-a spus, a răspuns cu asprime portarului: „Nu mă supăra acum. Nu mă vezi vorbind cu 
oamenii? Pentru ce ai slobozit pe acest sărac în mănăstire?” Auzind acel sărac nu s-a tulburat, ci a 
stat în aşteptare la poartă până seara. După cinci ceasuri a venit la egumen un oarecare om bogat şi 
l-a întâmpinat egumenul la poartă. Atunci i-a spus săracul acela: „Am a-ţi spune un cuvânt, părinte”. 
Dar egumenul nu l-a băgat în seamă, ci l-a lăsat la poartă şi s-a dus la cină cu bogatul. Apoi iar l-a 
petrecut până la poartă şi nu a luat în seamă rugăciunea săracului aceluia. 

Deci, înserându-se şi văzând el că nu-l primeşte egumenul, s-a apropiat de portar şi i-a zis: 
„Aşa să-i spui egumenului: A venit Hristos la tine şi nu L-ai primit! Deci, întrucât cauţi cinste 
omenească, iată, de acum voi trimite la tine pe cei bogaţi şi puternici din toată ţara aceasta, că lucruri 
pământeşti doreşti, dar bunătăţile Mele nu le vei vedea!” În clipa aceea s-a făcut nevăzut. Era lisus 
Hristos în chip de sărac! 

Să învăţăm de aici, părinte, ce mare putere are milostenia la săraci pentru mântuirea noastră. 
Că odată cu săracul vine şi Hristos la uşa noastră. Deci, cei care avem câte ceva, să le dăm, ca să nu 
plece de la noi întristaţi. Iar cei care nu au, să-i mângâie măcar cu un cuvânt şi să se roage pentru ei. 
Să ne amintim de părintele Vichentie Mălău, mare duhovnic la Secu şi Agapia. Când venea câte un 
sărac la chilia lui şi nu mai avea ce să-i dea, se ducea pe la părinţi sau maici şi le zicea: „Vă rog, 
împrumutaţi-mă cu o sută de lei, că a venit Hristos la mine şi nu am ce să-l dau!” Aşa făceau părinţii 
noştri. Aşa să facem şi noi! Săracii sunt mântuirea noastră! 


117. Care este importanţa milosteniei pentru mântuirea sufletului? Milostenia singură 
poate înlocui pe celelalte fapte bune? 

Am arătat mai înainte că adevărata milostenie trupească şi sufletească izvorăşte din dragoste 
de Dumnezeu şi de aproapele. Dacă cineva este milostiv, fără un scop rău, unul ca acela are dragoste 
de Dumnezeu şi de aproapele şi prin aceasta el împlineşte toată Legea, deoarece dragostea este 
împlinirea legii şi legătura desăvăârşirii (Rom. 13, 8-10; Col. 3, 14). Mila este mai plăcută lui 
Dumnezeu decât jertfele (Osea 6, 6; Matei 9, 13; 12, 7). Cine face milostenie îşi face bine sufletului 
său, zice Solomon (Prov. 11, 17), dobândeşte viaţă, dreptate şi slavă (Prov. 21, 21) şi este fericit 
(Prov. 14, 21). lar Mântuitorul fericeşte pe cei milostivi şi le asigură mila Sa, atât în veacul de acum 
cât şi în cel viitor, căci zice: Fericiţi cei milostivi, că aceia se vor milui (Matei 5, 7). 

Dar nu este de ajuns pentru mântuire numai milostenia. Că nu numai porunca milosteniei 
trebuie împlinită, ci şi toate celelalte fapte bune şi porunci ale lui Dumnezeu. Sfântul Apostol Iacob 
zice: Cine va păzi toată legea, dar va greşi într-o singură poruncă, s-a făcut vinovat de toate 
poruncile. Căci Cel ce a zis să nu desfrânezi, a zis şi să nu ucizi. Şi dacă nu desfrânezi, dar ucizi, te- 
ai făcut călcător al legii (lacob 2, 11). Cel ce a zis fiţi milostivi (Luca 6, 36), tot Acela a zis: Nu 

judecaţi şi nu veți fi judecaţi; nu osândiţi şi nu veți fi osândiţi; iertaţi şi se va ierta vouă (Luca 6, 37). 
Şi cel ce a fericit pe cei milostivi, Acela a fericit şi pe cei săraci cu duhul, şi pe cei blânzi, şi pe cei 
ce flămânzesc şi însetoşează de dreptate, şi cei curaţi cu inima, şi pe făcătorii de pace, şi pe prigoniţi 
pentru dreptate (Matei 5, 3-12). 

Deci, trebuie să înţelegem clar că omul credincios, care voieşte să se mântuiască, este dator 
să împlinească nu numai porunca milosteniei, ci să se ostenească, după a sa putere, a împlini toate 
faptele bune şi toate poruncile Domnului. 


118. De ce se numeşte iubirea de argint, adică iubirea de bani, de plăceri şi de averi, 
închinare la idoli? 

Se numeşte închinare la idoli pentru că cei ce iubesc banii, plăcerile trupului şi averile, se 
închină acestor patimi ca unor dumnezei şi pun pe acestea mai presus de Ziditorul. Adică, cel ce se 
iubeşte pe sine mai mult decât pe Dumnezeu, este un închinător la idoli. La fel este şi cel ce se 
îngrijeşte de mâncare, de bani, de haine, de avere, mai mult decât de suflet, de biserică, de rugăciune, 
de spovedanie, de milostenie. Iubirea de sine are măsură iubirea de aproapele (Matei 19, 19). Iubirea 
de Dumnezeu nu are limită, adică este nelimitată, după porunca: Să iubeşti pe Dumnezeu din toată 
inima ta, din tot cugetul tău şi din toată puterea ta (Deut. 6, 4-5). 

Cel iubitor de bani se închină banilor în locul lui Dumnezeu. Cel lacom la mâncare îşi face 
pântecele său un dumnezeu, adică idol, după mărturia Sfântului Apostol Pavel (Col. 3, 5). Iar cel ce 
face păcatul este rob al păcatului (loan 8, 34; Rom. 3, 9; 6, 16; Ef. 2, 3; 1 Tes. 4, 5; Tit 3, 3; II Petru 
2, 19). Deci cine este rob al păcatului nu mai poate fi rob şi fiu al lui Dumnezeu. 

Tocmai de aceea Mântuitorul a pus prima condiţie, celui ce vrea să-l urmeze Lui, să se lepede 
de sine şi să-şi ia crucea sa, spre a-l urma Lui (Matei 16, 24). Şi aceasta, pentru că cel ce are patima 
iubirii de sine are, împreună cu ea şi toate patimile şi păcatele, deoarece „iubirea de sine este maică, 
rădăcină şi izvor a tot păcatul” (Sfântul Evrem Sirul, Tomul III, Cuvânt pentru faptele cele bune şi 
pentru patimi; Filocalia, vol. IV, Cuvânt minunat şi folositor, de Sfântul loan Damaschin etc). 


119. Ce este egoismul şi cum poate creştinul să se izbăvească de el? 

Egoismul este iubirea de sine, adică iubire neraţională, exagerată faţă de trup (Filocalia, 
vol. II, cap. 59). Creştinul se poate curăţi de această cumplită patimă prin lepădarea de sine 
(Matei 16, 24); prin biruirea de sine, nepreţuirea de sine, defăimarea de sine, cunoştinţa de sine şi 
tăgăduirea de sine; prin rugăciune, post şi deasă spovedanie. 


CONVORBIREA A PATRA 
ALTE CUVINTE DE FOLOS 


120. Părinte Cleopa, ce ne este mai de folos nouă călugărilor să facem în viaţă? 

Eu socotesc că cel mai de preţ în această viaţă este să laşi toate şi să-ţi plângi păcatele tale, 
pentru că cea mai scumpă pentru noi este veşnicia. Deci, trebuie să facem totul ca să n-o pierdem, că 
atunci degeaba am mai trăit pe pământ! 


121. Ce legătură duhovnicească este între rugăciune şi citirea cărţilor sfinte? 

Spun Sfinţii Părinţi că două lucruri de geniu are mintea omului: citirea şi rugăciunea. Ele se 
ajută permanent una pe alta. Când suntem tulburaţi şi răspândiţi cu mintea, mai mult să citim cuvinte 
folositoare de suflet. Iar când văzduhul inimii s-a liniştit şi gândurile minţii s-au adunat, mai mult să 
ne rugăm şi mai puţin să citim. 

122. Daţi-mi un sfat pentru rugăciune, că uneori am timp să mă rog şi mă îndeamnă 
gândul să fac altceva de folos, iar alteori nu am timp şi aş dori să mă rog. 

Dacă te jefuieşte vrăjmaşul la rugăciune, te jefuieşte de orice. De aceea spune Sfântul Isaac 
Sirul: „Dacă în vremea rugăciunii faci altceva decât să te rogi, să ştii că eşti batjocorit de diavol”. Eu 
te sfătuiesc ca niciodată să nu laşi sfânta rugăciune, nici să faci altceva în vremea ei, că diavolul ne 
îndeamnă să facem orice, mai ales în vremea rugăciunii, numai să nu ne rugăm. 


123. Ce înţelegem prin rugăciunea făcută „in duh şi adevăr”? 

Când ne rugăm în gând lui Dumnezeu atunci ne rugăm în duh, adică cu mintea şi cu inima 
stăpânite de atenţie şi simţire. În adevăr ne rugăm când lucrăm şi poruncile lui Dumnezeu, că ele sunt 
adevăr, cum spune proorocul David: Toate poruncile Tale sunt adevăr (Ps. 118, 86). Însă, te rogi în 
adevăr numai când faci poruncile după legea lui Dumnezeu, adică dreapta credinţă, cum zice 
psalmistul: Că legea Ta este adevăr (Ps. 118, 42). 


124. Cum putem ajunge la această rugăciune duhovnicească? 

Maica de obşte a rugăciunii este darul Duhului Sfânt. Aceasta învaţă pe om să se roage, să 
crească în rugăciune, să urce dintr-o treaptă în alta a rugăciunii, până ajunge la treapta cea mai înaltă. 
Că opt sunt treptele rugăciunii, după unii Sfinţi Părinţi: contemplarea naturală în duh, adică cugetarea 
la zidirile lui Dumnezeu; rugăciunea limbii; rugăciunea gurii şi a limbii; adică rugăciunea cu glas 
tare; rugăciunea minţii şi a gurii, când te rogi cu glas tare şi cu toată luarea aminte; rugăciunea minţii; 
rugăciunea minţii şi a inimii, când te rogi în taină şi cu luare aminte şi cu simţirea inimii; rugăciunea 
inimii, când mintea este înghițită de inimă, prin darul lui Dumnezeu şi de acolo se înalţă cu putere la 
cer. Şi ultima treaptă, rugăciunea contemplativă. Aceasta este rugăciunea fără cuvinte la care ajung 
numai unii din sfinți, cu darul Duhului Sfânt. 


125. Cu orice rugăciune putem ajunge la rugăciune cea de foc a inimii? 

Da. Cu orice rugăciune putem dobândi adevărata rugăciune a inimii. Şi cu citirea Psaltirii, 
dacă o facem cu mare credinţă şi cu luare aminte, şi cu metaniile, şi cu acatistele, şi chiar cu cântarea 
cea duhovnicească, şi cu postul, şi cu privegherile de toată noaptea. Sfinţii Părinţi însă au ales 
rugăciunea lui lisus pentru a dobândi rugăciunea inimii, ca cea mai potrivită. Mai mare decât 
rugăciunea inimii încă este extazul, răpirea minţii, numită de Părinţi „Vedere duhovnicească”, când 
se curățeşte vazduhul inimii. La această treaptă au ajuns Moise şi Ilie, când s-au învrednicit să 
vorbească cu Dumnezeu şi să vadă slava Lui. Şi mai ales Sfântul Apostol Pavel, care a fost răpit 
până la al treilea cer, în trup sau afară de trup, Dumnezeu ştie. 

Că nici el nu ştia. În ultima treaptă a rugăciunii puterile sufleteşti rămân la om, dar le poartă 
Duhul Sfânt unde voieşte, că omul nu le mai poate conduce. Mintea omului în acel moment se topeşte 
ca focul dumnezeirii, ca ceara în foc, şi nu mai are lucrarea ei. Cei cu înţelegere omenească nu pot 
pricepe înţelepciunea Duhului Sfânt. Nici descoperirile din vremea rugăciunii nu le poate tâlcui cel 
ce le-a văzut, ci altu mai înalt decât el. Cum a fost proorocul Daniel. El nu-şi putea explica 
descoperirile cele dumnezeieşti, ci i le explica arhanghelul Gavriil. 


126. Aţi cunoscut vreun călugăr sau mirean cu rugăciunea inimii? 

Am cunoscut câţiva pustnici care trăiau prin bordeie în pădurile din jurul Mănăstirii Sihăstria, 
pe la Sihla, Agapia Veche şi Pocrov, dar cât erau de sporiţi în rugăciune, numai Dumnezeu ştie. 
Acum toţi s-au dus din lumea aceasta. La noi în Sihăstria, aveau rugăciunea inimii părinţii Ghervasie 
Gaşpar, Paisie Nichitencu, bucătarul mănăstirii (ţ 1970), şi poate, părintele Gherasim Ilie, fratele 
meu. 

Rugăciunea inimii, însă, este o lucrare de taină pe care numai Dumnezeu o ştie, iar cel care o 
are foarte greu o spune altora. Sunt şi mireni care au rugăciune duhovnicească, încât întrec şi pe 
călugări. Să vă spun o întâmplare minunată pe care am văzut-o aici, în biserică, acum vreo zece ani. 

Eram de rând la Sfântul Altar. Am venit la biserică pe la ora 4 dimineaţa şi îmi făceam rugăciunile 
de Sfânta Împărtăşanie în genunchi, în faţa Sfintei Mese. Nu după mult timp intră o femeie să se 
roage, care venise de cu seară la mănăstire. N-o cunoşteam. Se ruga încet pe la toate icoanele şi făcea 
mereu metanii. Nu ştia că mai este cineva în biserică. Era întuneric, că era timp de iarnă. Văzând eu 
că se roagă aşa stăruitor m-am uitat prin sfintele uşi să văd cine se roagă cu atâta credință. Femeia 
stătea în genunchi în mijlocul bisericii, cu mâinile ridicate în sus şi zicea din toată inima aceste 
cuvinte: „Doamne, nu mă lăsa! Doamne, nu mă lăsa!” 

Am văzut o lumină gălbuie în jurul ei şi m-am înspăimântat. Apoi femeia a căzut cu faţa la 
pământ şi se ruga fără glas. Raza de lumină dimprejurul ei se făcea tot mai mare şi se ridica în sus. 
După puţin timp lumina s-a stins încet, iar femeia s-a ridicat şi a ieşit din biserică. Era o femeie de la 
ţară. 

lată, deci, cine are darul rugăciunii! lată că mirenii ne întrec pe noi călugării! Eu făceam 
proscomidia şi de mare emoție am început a plânge cu copia în mână. Numai Dumnezeu ştie câţi 
aleşi are în această lume! 


127. Dar noi, care nu ajungem la măsura rugăciunii adevărate, ne putem mântui? 

Auzi ce spune Duhul Sfânt: În dar sunteţi mântuiţi. Nu faptele noastre, ci mila lui Dumnezeu 
şi smerenia inimii ne mântuiesc. Că şi sfinţii au nevoie de mila lui Dumnezeu. Facem ce putem, iar 
darul Duhului Sfânt săvârşeşte toate. Vezi un gândac mic ce face? Merge pe ici, pe colo. Se uită pe 
unde ar putea păşi, după puterea lui. Se urcă pe o frunză, cade jos, apoi iar se urcă; nu dă înapoi, până 
nu ajunge sus, pe deal sau în vârful copacului. Aşa face şi puiul de pasăre. Sare de pe o creangă pe 
alta, se mai uită, dă din aripioare, se urcă pe un copac. Şi aşa, după a lui putere, se urcă cât mai sus, 
ca să fie la adăpost. Tot aşa să facem şi noi cu smerenie, şi aşa, cu darul lui Dumnezeu, vom dobândi 
rugăciune curată de gânduri şi imaginaţii, apoi câteva lacrimi şi nădejdea mântuirii. 


128. Ce ne spuneţi despre imaginaţie care bântuie în vremea rugăciunii? 

Fericită mintea care se roagă, se închină fără imaginaţie, că Hristos n-a avut imaginaţie, fiind 
Dumnezeu. Adam a căzut din rai după ce a căzut în imaginaţie, că îşi imagina, după sfatul lui Lucifer, 
că de va mânca din pomul oprit nu va mai muri în veac. Spun Sfinţii Părinţi că cea mai mare boală şi 
ispită în vremea rugăciunii este imaginaţia minţii, numită de ei şi „caracatiţa sufletului cu opt braţe” 
sau „octogon”. Mai este numită imaginaţia şi „pod al dracilor”. În timpul rugăciunii din inimă cel 
mai greu lucru este a păzi imaginaţia; mai greu chiar decât a păzi mintea de gânduri. Să nu uităm că 
tot ce este circumscris, imaginat, nu este Dumnezeu. Or, dacă ne oprim la imaginaţii, ne înşelăm, nu 
mai putem pătrunde pe poarta cea îngustă a inimii, nici nu ajungem la Dumnezeu. 


129. Prin ce este omul superior tuturor creaturilor? 

Toate sunt create de Dumnezeu, dar nu toate sunt din Dumnezeu, cum este omul. El este creat 
cu sfatul Preasfintei Treimi, după chipul şi asemănarea lui Dumnezeu. Deci omul are puterea să 
devină fiu al lui Dumnezeu, să crească în fapte bune, să se îndumnezeiască. Omul are suflet viu, creat 
de Dumnezeu, în care se odihnesc o mică parte din energiile necreate ale lui Dumnezeu, care sunt tot 
atâtea câte sunt şi însuşirile lui Dumnezeu. 


130. Cel ce nu face deplin voia lui Dumnezeu are voie să îndemne şi pe alţii la fapta 
bună? 

Spune Sfântul Isaac Sirul că „se cade şi celui ce nu face fapta bună să înveţe pe alţii fapta 
bună, că lipsa faptelor sale o împlineşte folosul cuvântului”. lar Sfântul loan Scărarul zice: „Se cade 
celui ce învaţă şi nu face, ruşinându-se de cuvintele sale, să înceapă şi el câte puţin a face fapta bună”. 


131. Ce sfat ne mai daţi pentru mântuirea sufletului? 

Să rămâneţi în corabia Bisericii şi să ascultați de ea, că Biserica este trupul Lui Hristos. 
Biserica este mama noastră cea de obşte. Prin Biserică intrăm în lume, în viaţă şi prin ea plecăm în 
lume, în cealaltă viată veşnică. Noi, creştinii, suntem asemenea unui copac sădit de Dumnezeu. 
Creanga care se rupe din copac moare, nu mai poate fi vie. Aşa şi creştinii care se rup de Biserică 
mor, nu mai pot avea viaţă, nici mântuire până nu se întorc în sânul Bisericii. Când mintea omului 
iscodeşte credinţa şi părăseşte Biserica, în zadar sunt toate faptele bune. Iar unde este unitate şi 
înţelegere, acolo este mântuire şi Dumnezeu ajută. Mai spun Sfinţii Părinţi că în vremea de pe urmă 
două lucruri vor ajuta Biserica şi pe credincioşi: pustia simțită, adică minţii, peşterile, pădurea; şi 
pustia gândită, adică păstrarea credinţei în taina inimii. 


132. Unde se mântuiesc călugării mai uşor? În viaţa de obşte sau în viaţa de sine, la 
linişte? 

Spune Sfântul Teodor Studitul aşa: „Călugării din viaţa de obşte se mântuiesc cu miile, iar 
cei din viaţa de sine câte unul la mie”. În viaţa de obşte trebuie să fie o minte în toate capetele şi un 
suflet în toate trupurile, cum spune Sfântul Vasile cel Mare. Pe când în viaţa de sine, fiecare face ce 
vrea. Mănâncă când vrea, doarme când vrea, se roagă când vrea. Nimeni nu-l conduce şi nu-i taie 
voia, decât singură conştiinţa sa îl călăuzeşte şi duhovnicul, dacă îi cere sfatul. În această privinţă îmi 
aduc aminte şi de cuvântul părintelui nostru Ioanichie Moroi, egumenul Sihăstriei, că adeseori ne 
zice: „Părinților şi fraţilor, când se va strica viața de obşte în mănăstiri, atunci se pustiesc 
mănăstirile!” Şi aşa este. Acum aproape peste tot s-a stricat viaţa de obşte. 


133. După rânduiala vieţii monahale, care sunt motivele canonice pentru care călugărul 
poate să plece din mănăstirea sa de metanie? 

Trei sunt motivele canonice pentru care un călugăr poate să plece în altă mănăstire, şi anume: 
dacă stau femei în mănăstire; dacă sunt copii mici în mănăstire şi dacă stareţul este eretic. Al patrulea 
motiv, după Sfântul Vasile cel Mare, dacă un călugăr are vătămare sufletească în mănăstirea sa, poate 
pleca în altă mănăstire unde crede că poate spori. 


134. Dacă un călugăr este trimis din mănăstirea sa în altă parte şi nu se duce la metanie, 
este păcat? 

Dacă ne leagă inima de loc, încă nu iubim pe Dumnezeu. De vrea Dumnezeu să ne pună o 
sarcină în spate, oare noi să n-o primim? Că Dumnezeu nu ne încearcă mai presus de puterea noastră. 
Deopotrivă cu ispita, cu suferinţa, va veni şi mângâierea Duhului Sfânt în inima noastră. 


135. Este de folos să meargă călugării în pelerinaj la Mormântul Domnului? 
Aşa a fost întrebat odată Sfântul Vasile cel Mare de o călugăriţă, iar el i-a răspuns: „Dacă n- 
ai aflat cărarea către lerusalimul cel dinlăuntru, du-te la Ierusalim; iar dacă ai aflat-o, nu te mai duce!” 


136. Care este importanţa Sfintei Liturghii? 

Sfânta Liturghie are caracter şi de jertfă şi de cină. Prin jertfa liturgică se spală păcatele cele 
ce se pomenesc şi li se scot părticelele şi, totodată, prin această jertfă dumnezeiască ni se oferă în dar 
cina Domnului, adică Trupul şi Sângele lui Hristos. Cât timp va fi Sfânta Liturghie pe pământ este 
semn că încă nu ne-a părăsit mila lui Dumnezeu. Iar „când va înceta jertfa şi turnarea”, cum spune la 
Daniel proorocul, atunci va fi sfârşitul lumii. Că nu armele vor pustii şi arde pământul, ci, cum spune 
la Pilde, fărădelegea va pustii tot pământul şi va răsturna scaunele celor puternici. În acele zile, trei 
patimi cumplite vor stăpânii în lume, simbolizate de numărul apocaliptic 666, şi anume: minte fără 
de judecată, adică plină de iuţime, de răzbunare şi ucidere; poftă fără de minte, adică vor domni pe 
pământ desfrânarea, sodomia şi beţia; minte plină de imaginaţie sau închipuire pripită, adică oamenii 
vor fi amăgiţi de tot felul de griji, gânduri, tulburări şi patimi, încât nu vor mai avea timp să se roage, 
să citească, să cugete la moarte. 

137. Ce trebuie să ştim despre Botez? 

Prin Botez se spală deodată două păcate cu care se naşte copilul, adică atât păcatul strămoşesc, 
cât şi păcatul zămislirii din plăcere. Că şi zămislirea este considerată păcat, după cuvintele 
psalmistului din Psalmul 50, care zice: Că iată, întru fărădelegi m-am zămislit şi întru păcate m-a 
născut mama mea... De aceea trebuie să se boteze copiii. Ei se botează prin credinţa naşilor, cum s-a 
vindecat şi sluga sutaşului. Omul la început a fost creat să se înmulțească prin cuvânt, nu prin poftă, 
că este ființă cuvântătoare, aşa cum a zămislit Maica Domnului prin cuvânt. Însă omul, prin păcat a 
ajuns să se înmulțească trupeşte. 


138. Părinte Cleopa, în ce an aţi venit la mănăstire? 

Noi am fost zece fraţi la părinţi, din care cinci — patru fraţi şi o soră — am venit la mănăstire. 
Fratele cel mai mare, Mihail, a fost pustnic pe muntele Ceahlău. Sora mea Ecaterina a fost rasoforă 
la Agapia Veche, iar eu şi cu încă doi frați mai mari, Vasile şi Gheorghe, am venit la Sihăstria. Până 
în anul 1935 mi-au murit de tineri, toţi cei nouă fraţi. Apoi a murit şi tata, Alexandru Ilie, zis Țârlea. 
Mai trăiam eu, ca stareţ la Mănăstirea Sihăstria, şi mama, acasă în comuna natală, Suliţa-Botoşani. 
În anul 1946 am adus pe mama la Sihăstria, am călugărit-o şi am dus-o la Agapia Veche, unde a trăit 
până în anul 1968, când s-a dus la Domnul, în vârstă de 92 de ani. 

lar venirea mea la mănăstire a fost aşa: În ziua de 12 decembrie 1929, de Sfântul Ierarh 
Spiridon, când aveam 17 ani, am plecat din casa părintească cu fratele meu mai mare Vasile, cu două 
traiste în spate. În una aveam Vieţile Sfinţilor, Psaltirea, Ceaslovul şi Sfânta Scriptură; iar în cealaltă 
aveam două icoane mari, pictate — una, cu Maica Domnului şi alta, cu Sfântul Gheorghe. Nimic 
altceva nu ne-am luat de-acasă. Părinţii noştri Alexandru şi Ana ne-au petrecut plângând până pe 
câmp, pe platoul târgului Suliţa, la locul numit „Râpa lui Budăi”. Aici, fratele meu Vasile a început 
a cânta condacul Acatistul Mântuitorului,  „Apărătorul cel mai mare şi Doamne, biruitorul 
iadului...” Apoi ne-am închinat, am sărutat mâinile părinţilor şi am plecat spre schitul Cozancea. În 
clipa aceea părinţii mei au căzut jos şi plângeau în hohote! La Cozancea am stat o noapte la părintele 
Paisie. Apoi am luat şi pe fratele nostru Gheorghe, am venit toţi trei la Suceava, ne-am închinat la 
moaştele Sfântului loan cel Nou şi de aici am venit pe Jos la Mănăstirea Sihăstria. 

Aici era egumen protosinghelul Ioanichie Moroi. Cum ne-a văzut ne-a ţinut trei zile şi trei 
nopţi la poarta mănăstirii să ne rugăm şi să batem cu băţul într-un butuc de brad, ca să ne ispitească 
dacă avem răbdare pentru viaţa călugărească. Numai seara ne lăsa să dormim într-o chilie. După trei 
zile de post, de rugăciune şi ispitire, ne-a chemat la biserică, ne-a spovedit, ne-a împărtăşit cu Prea 
Curatele Taine, ne-a dus la trapeză să mâncăm şi ne-a rânduit chilii şi ne-a trimis la oi, că ştiam bine 
de acasă, iar pe fratele Gheorghe la vite. Nu ne vedeam unii cu alţii câte o săptămână şi chiar câte o 
lună. Aşa am intrat în nevoinţa călugărească. În anii 1931 şi 1933 au murit fraţii mei şi am rămas 
singur. În anul 1937 am fost tuns în călugărie şi am păscut zece ani oile mănăstirii, că părintele 
egumen era bolnav. Iar în ianuarie 1945 am fost hirotonit preot şi numit stareţ al mănăstirii în locul 
bătrânului egumen, decedat. 


139. Spun părinţii bătrâni că la început nu voiaţi să primiţi hirotonia în preot. Cine v-a 
determinat s-o primiţi? 

Citind eu prin cărți şi auzind că Sfântul Grigorie Teologul şi Sfântul loan Gură de Aur au 
fugit multă vreme de preoție, mă temeam să primesc o aşa mare treaptă, prin care mulţi nevrednici s- 
au osândit. De aceea nu voiam să primesc preoţia. Dar în toamna anului 1944, mergând cu carul cu 
boi la via mănăstirii de la Racova-Buhuşi, ne-a ieşit înainte plângând o bătrână dintr-un sat, cu un 
Liturghier, un epitrahil, o cruce în mână şi un baston preoţesc şi mi le-a dat mie, zicând: „Părinte, 
aceste lucruri au rămas la mine de la un bătrân preot care a murit. Vi le dau sfinţiei voastre, poate vă 
trebuie!”. Le-am dus la mănăstire. Acest lucru m-a mişcat atât de mult, încât l-am socotit un semn 
dumnezeiesc ca să primesc Taina Preoţiei şi ascultarea de stareţ. 

140. Câţi ani aţi fost stareţ la Mănăstirea Sihăstria? 
Aproape cinci ani. Din ianuarie 1945, până la 1 septembrie 1949, când am fost transferat la 
Mănăstirea Slatina cu 30 de călugări din Sihăstria. 


141. Cum vi s-a părut ascultarea de stareţ la Sihăstria? 

N-a fost deloc uşoară. După incendiul din 1941, mănăstirea era în reparaţie, nu aveam chilii 
pentru călugări, iar fraţii noi se adunau mereu. Era greu cu hrana şi materialele, ca după război şi 
foamete. Obştea, însă, în câţiva ani s-a dublat, ajungând la 80 de părinţi şi fraţi. La început nu aveam 
preoţi suficienţi la biserică, paraclisul de iarnă era ars şi nu aveam fonduri de reparaţii. Dar ne-a ajutat 
Dumnezeu, că ne-a trimis credincioşi buni din Rădăşeni şi am mers înainte. Ne-au ajutat şi 
mănăstirile Secu şi Neamţ cu bani, hrană şi un paraclis pentru iarnă. Apoi am făcut călugări, am 
hirotonit preoţi noi şi am întărit programul slujbelor la biserică. Ce-am adăugat în plus la biserică au 
fost privegherile de toată noaptea la cele douăsprezece praznice împărăteşti, privegherea 
Acoperământului Maicii Domnului, marţi seara toată obştea, începând cu stareţul mănăstirii, tradiție 
care se mai păstrează şi astăzi. 


142. Ce bucurii duhovniceşti mai deosebite aţi avut la mănăstirea Sihăstria în anii 
tinereţii? 

Cele mai mari bucurii duhovniceşti le-am avut în primii zece ani, când am fost cioban la oile 
mănăstirii împreună cu fraţii mei. Stâna, oile, trăirea în linişte şi singurătatea pe munte, în mijlocul 
naturii, mi-au fost cea mai înaltă şcoală de călugărie şi teologie din toată viața mea. În aceşti ani m- 
am rugat cel mai mult şi am citit numeroase scrieri ale Sfinților Părinţi, precum: Patericul, Scara 
Sfântului loan Scărarul, Sfântul Isaac Sirul, Sfântul Efrem Sirul, Puţul Sfântului loan Gură de Aur, 
Hexaimeronul Sfântului Vasile cel Mare, Vieţile Sfinților şi Sfânta Scriptură. Cărțile le împrumutam 
din bibliotecile mănăstirilor Neamţ şi Secu şi le purtam cu mine în desagă, cu oile pe munte. Iar 
rugăciunea mea era citirea Psaltirii în fiecare zi şi cele şapte laude. După ce terminam pravila, 
mâncam ceva din desagă, apoi scoteam scrierile Sfinţilor Părinţi şi citeam pe lângă oi până seara. Îmi 
erau aşa de dragi cuvintele Sfinţilor Părinţi încât se lipeau ca ceara de memoria mea. Mi-amintesc că 
odată şi Sfântul loan Iacob, bibliotecar la Mănăstirea Neamţ între anii 1933-1939, mi-a împrumutat 
să citesc cartea A/favita sufletească. 

Apoi mă întâlneam cu călugării pustnici care se nevoiau acum 50 de ani în pădurile din 
împrejurimi, cărora le ceream cuvinte de folos şi le duceam câte ceva de mâncare de la stână. Toate 
acestea au format pentru mine cele mai curate bucurii duhovniceşti. 


143. Ce părinţi mai aleşi se nevoiau acum cincizeci de ani în jurul Mănăstirii Sihăstria? 

În toamna anului 1930 am cunoscut pe Sfântul Cuvios loan, un mare rugător şi călugăr cu 
viaţă sfântă. Tot în acea vreme am cunoscut alți părinţi iubitori de linişte care trăiau în pădurile 
apropiate; ieromonahul Partenie cu ucenicul său Gherasim; ieroschimonahul Vasian de la Sihla; 
schimonahia Isidora de la Râpa lui Coroi; monahiile Cleomida, Zenovia şi Magdalena cu ucenicele 
lor; ierodiaconul Cristofor, nevoitor aproape de Schitul Sihla; monahiile Antonina, Eufrosina şi 
Pangratia, care mai târziu s-au dus la Locurile Sfinte, unde au şi răposat. Apoi monahii: Timotei, 
Ilarion şi Nicodim, cu metania din Mănăstirea Neamţ, şi monahia Valentina cu fiica ei Emiliana. Pe 
toţi aceştia i-am cunoscut şi m-am folosit duhovniceşte de nevoinţa şi sfaturile lor. Dumnezeu să-i 
numere pe toţi în ceata sfinților! 


144. Aţi dorit vreodată să vă retrageţi la linişte în Muntele Athos? 


Am dorit aceasta din tinereţile mele, mai ales că am avut şi un moş acolo, pe ieroschimonahul 
Varlaam Vântu. Insă nu am vrut să mă duc de capul meu, fără poruncă, ca să nu greşesc înaintea lui 

Dumnezeu şi să mă mustre conştiinţa că am făcut voia mea. Starețul, duhovnicul şi mitropolitul meu 
niciodată nu m-ar fi lăsat să mă duc la Athos. 

În toamna anului 1977, când am fost împreună cu sfinţia ta la Sfântul Munte, înclinam cu 
gândul să cer binecuvântarea Înalt Prea Sfinţitului nostru Mitropolit Arhimandritul Iustin Popovici 
din Serbia, cum şti şi sfinția ta, dacă ar fi bine să mă duc la Athos, sau să rămân în ţară, el mi-a 
răspuns: „Dacă te duci în Sfântul Munte, mai adaugi o floare la buchetul de flori din Muntele Athos 
şi te rogi pentru sfinţia ta. lar dacă rămâi în ţară, stai înaintea credincioşilor, înveţi pe mulţi calea 
mântuirii, propovăduieşti pe Hristos, creşti ucenici şi te mântuieşti şi cu sfinţia ta şi pe alții. Că dacă 
îi părăsim şi plecăm toţi la linişte, cine să-i mângâie, cine să-i înveţe voia lui Hristos şi să-i 
călăuzească în dreapta credinţa ortodoxă, mai ales acum când s-au înmulţit peste tot necredinţa şi 
sectele!” 

Aceste cuvinte ale părintelui Iustin Popovici m-au liniştit, renunțând pentru totdeauna să mă 
retrag la Athos. Am socotit că prin gura lui a vorbit Însuşi Duhul Sfânt. 


145. La sfârşitul acestei convorbiri, ce sfaturi duhovniceşti daţi părinţilor care v-au 
cunoscut şi prețuit? 

Să slujească Biserica lui Hristos cu toată vrednicia, cu toată dăruire şi dragoste până la jertfă, 
apărând dreapta credinţă de tot felul de învățături rele, şi să poarte grijă de turma şi sufletele ce li s- 
au încredinţat, „ca cei ce vor să dea seama” în ziua judecății de toate. Spune Sfântul loan Gură de 
Aur că: „Preotul trebuie să se şi jertfească, nu numai să jertfească”. Şi în alt loc zice: „Nimic nu este 
mai greu decât a păstori sufletele pe calea mântuirii!” 


146. Ce sfat deosebit daţi ucenicilor Prea Cuvioşiei Voastre, pe care i-aţi crescut şi 
învăţat voia lui Dumnezeu? 

Să rămână în dragostea lui Hristos şi să se iubească unii pe alţii, cu dragostea cu care i-am 
iubit şi eu. Apoi, să ajute şi ei pe alţii la mântuire, să rămână sub ascultare în staulul Bisericii 
Ortodoxe şi să se roage pentru iertarea păcatelor mele, că aştept din zi în zi să mă cheme Hristos la 
judecată şi să dau socoteală pentru toate. 

Să nu uite ucenicii mei că oricâtă ştiinţă, avere şi cinste am avea, oricâtă rugăciune şi nevoinţă 
am face, nu ne putem mântui dacă nu ne iubim, dacă nu ne iertăm şi dacă nu ne ajutăm unii pe alții, 
că „Dumnezeu este dragoste”. Altfel, este în zadar toată osteneala şi nădejdea nostră. 

Cât am putut, m-am silit după a mea slabă putere cu darul lui Dumnezeu, să folosesc şi să 
învăţ pe fiecare, călugăr şi credincios, calea mântuirii. Pe nimeni n-am întors deşert de la uşa chiliei 
mele. Ci am deschis uşa chiliei şi a cuvântului tuturor care au venit la mine, ştiind că odată cu ficare 
om, intră şi Hristos în chilia mea. Nu pot spune că am făcut tot ce aş fi putut face, nici n-am împlinit 
cu fapta ce-am învăţat pe alţii. Însă am cugetul împăcat că ce mi-a dat Dumnezeu în dar, am împărţit 
şi eu altora în dar şi nădăjduiesc că mă voi mântui prin mila lui Dumnezeu şi prin rugăciunile Bisericii 
şi ale fiilor mei duhovniceşti. 


147. Ce dorinţă mai aveţi acum în suflet? 

Să lăs toate şi să mă rog pentru păcatele mele! Aceasta este ultima mea dorinţă. Că nimic nu 
este mai uşor, decât a învăţa pe alţii şi nimic nu este mai greu, decât a face ce înveţi pe alţii. De aceea, 
acum şi eu aş vrea să las toate şi să împlinesc cu fapta ce am învăţat pe alţii toată viaţa. 


148. Părinte Cleopa, în încheiere, daţi-mi şi mie un cuvânt de folos. 

Părinte Ioanichie, mai întâi să avem convingerea că în toată clipa supărăm pe Dumnezeu. Fără 
această smerenie din inimă nu ne putem mântui. Eu aşa încep mărturisirea mea. Apoi, dacă voieşti 
să te mântuieşti, păzeşte aceste trei lucruri, cum spune Sfântul Antonie cel Mare: „Să nu te muţi 
curând dintr-un loc în altul; să ai întotdeauna pe Dumnezeu înaintea ochilor şi, orice vrei să faci, să 

ai mărturie din Sfânta Scriptură şi de la Sfinţii Părinţi”. Alt cuvios părinte spunea: „Fă-ţi chilia ta rai, 
pe călugări să-i ai ca pe îngeri, caută pacea şi te vei mântui!” 

Aşa şi noi, părinte Ioanichie, să păzim cu scumpătate învăţăturile Sfinţilor Părinţi şi poruncile 
date nouă de Mântuitorul nostru lisus Hristos şi, cu darul Lui, nădăjduim că ne vom mântui şi în 
veşnica odihnă ne vom sălăşlui. Amin. 

NE VORBEŞTE 
PĂRINTELE CLEOPA 


Volumul 6 

CUVÂNT ÎNAINTE 


Continuând seria Ne vorbeşte Părintele Cleopa, binecunoscută în toată ţara şi chiar peste 
hotare, iată, cu ajutorul lui Dumnezeu, apare acum şi al şaselea volum, fiind mult aşteptat de iubitorii 
de Hristos, preoţi, călugări şi credincioşi. 

Acest număr cuprinde teme diferite, de la cele de nuanţă dogmatică, la teme cu caracter moral, 
canonic, misionar şi liturgic. 

Ca de obicei, sfaturile Arhimandritului Cleopa Ilie nu sunt de dată recentă, majoritatea dintre 
ele fiind rostite şi înregistrate pe casete, acum aproape 20 de ani. 

Dar, cum până acum aceste cuvinte duhovniceşti nu au mai fost publicate, ele reprezintă un 
deosebit interes pentru credincioşii de toate vârstele, însetaţi de adevăr şi râvnitori pentru mântuire. 
În acest fel mulţi dintre cititori îşi îmbogăţesc cunoştinţele religioase citind aceste volume şi primesc 
răspunsuri potrivite la numeroasele lor întrebări. 

Cuvântul dulce şi popular al Părintelui Cleopa, darul povestirii binecunoscut tuturor, ca şi 
memoria sa deosebită, captivează pe cititor şi fac ca scrierile Preacuvioşiei sale să fie foarte căutate. 

Pe bună dreptate, Arhimandritul Cleopa Ilie, alături de alţi duhovnici renumiţi din mănăstirile 
noastre, face o importantă misiune ortodoxă în ţară, din ce în ce mai lovită de secte şi grupări anarhice 
de tot felul. Pentru aceea suntem datori să mulțumim lui Dumnezeu să ne-a binecuvântat cu aceşti 
părinţi cu mulţi fii duhovniceşti. 

Volumul de faţă se încheie, în mod providenţial, cu un frumos cuvânt rostit la trapeza 
Mănăstirii Sihăstria, în seara zilei de 1 martie 1998, la lăsatul secului de Postul Mare. Acest cuvânt 
poate fi considerat pe drept cuvânt un adevărat testament duhovnicesc al bunului nostru părinte 
sufletesc şi rugător către Hristos, la vârsta sa de 86 de ani. 

Să ne rugăm Mântuitorului Hristos şi Preacuratei Sale Maici ca să întărească dreapta credinţă 
în lume, să ne ocrotească ţara şi Biserica şi să îngăduie încă Părintelui Cleopa să mai rămână cu noi. 


Arhimandrit Ioanichie Bălan 
Sfânta Mănăstire Sihăstria 


Sfinţii 40 de mucenici 
9 Martie 1998 

DREAPTA CREDINŢĂ 


Auzim întotdeauna în Simbolul Credinței, că noi, ortodocşii, credem întru Una Sfântă, 
Sobornicească şi Apostolească Biserică. Una, nu o sută. Băgaţi de seamă! Vai şi amar de cei care s- 
au despărțit de Biserica lui Hristos. Nu există o mie de biserici! Una este: Biserica Sobornicească 
Ortodoxă în întreaga lume! Cei ce s-au despărțit de Biserică nu au mântuire. Biserica este stâlp şi 
întărire a adevărului! Biserica este Trupul lui Hristos, cum zice marele Apostol Pavel, al cărui Cap 
este în ceruri. 

Cei ce s-au rupt de Biserică şi au trecut la vreo sectă oarecare, n-au mântuire în vecii vecilor, 
măcar de-ar face orice faptă bună! Pentru că acelaşi apostol a spus: Credinţa este moartă fără fapte 
şi faptele fără dreapta credinţă sunt moarte! 

Sfântul Efrem Sirul zice: Când mintea a părăsit scopul blagocestiei — adică al dreptei 
credinţe —, toate faptele bune nu mai folosesc. Şi fachirii cei din India şi bonzii şi yoghinii postesc 
şi se roagă, dar pentru cine? Pentru satana, nu pentru Hristos. Nu primeşte Dumnezeu nici o faptă 
bună, dacă nu se face după dreptarul Ortodoxiei. 

Auzi ce spune marele Apostol Pavel? Pacea peste cei ce vor umbla cu dreptarul acesta şi 
peste tot alesul lui Dumnezeu, adică cei ce umblă în dreapta credinţă. Nu este mântuire afară de 
Biserică! Biserica-i Trupul lui Hristos. la să vă dau o pildă: lată că acest copac, să zicem că este 
încărcat cu roade până în vârf, sau cu flori; şi deodată o ramură a lui se rupe şi cade pe pământ, 
încărcată de flori sau de roade. Să-mi spuneţi mie, mlădiţa aceea mai poate rodi? Mai poate înflori 
mai departe? Nu! Dar la ce-i bună? Se usucă şi în foc se aruncă. 

Hristos a spus că El este Capul Bisericii. Eu sunt buciumul viței şi voi sunteţi ramurile. Toată 
mlădiţa care rămâne în bucium, aduce roadă multă. Şi aceea care se rupe şi cade din bucium, se taie 
— zice — şi în foc se aruncă. Aşa este cu oricine s-a rupt de Biserică. În general, orice sectă ar fi, care 
s-a rupt de Biserică, este sortită focului celui veşnic. Nu mai are seva Duhului Sfânt! 

Hristos este trunchiul, este corpul copacului. El a dat Duhul Sfânt în Biserica Sa prin punerea 
mâinilor. Toţi apostolii au fost episcopi, şi ei, prin punerea mâinilor, au sfințit alţi episcopi, cum au 
fost Tit, Timotei, Filimon şi ceilalți. Prin punerea mâinilor, arhiereul trimite mai departe, prin 
succesiunea apostolică, Duhul Sfânt peste toţi preoţii şi diaconii, iar preotul, după ce a primit Duhul 
Sfânt la hirotonie, prin celelalte Taine cuvenite lui, sfinţeşte pe toţi credincioşii. Pe altă cale nu vine 
Duhul Sfânt în sufletul omului, decât numai şi numai pe calea care a arătat-o Hristos. 

Hristos le spune Apostolilor: Nu voi M-aţi ales pe Mine, ci Eu v-am ales pe voi. Oare când 
alege Dumnezeu, poate să greşească? Cine ştie inimile şi rărunchii fiecăruia mai bine ca Dumnezeu? 
Când a ales EI 12 apostoli şi alți 70, apoi aleşi sunt! Şi nu numai că i-a ales, dar le-a dat mari puteri 
şi privilegii la aceşti aleşi ai Săi. Că nu la tot omul şi la tot sectarul a dat Hristos putere să lege şi să 
dezlege păcatele lumii sau să boteze sau să facă minuni sau să scoată dracii sau să facă alte semne! 
Nu! Acestor 12 Apostoli, pe care I-a ales, le-a spus: Srați în Ierusalim, până vă veţi îmbrăca cu putere 
de sus! Până a venit Duhul Sfânt în chip de limbi de foc şi i-a îmbrăcat cu putere. 

Ce spun nebunii de penticostali, că au botezul cu Duhul Sfânt? Anatema acestei păreri 
blestemate! Numai Apostolii au Botezul cu Duhul Sfânt şi cu foc, că lor li s-a dat putere să predice, 
să înveţe şi să propovăduiască. Şi le-a spus: Întru numele Meu draci veţi scoate şi în limbi noi veți 
grăi. Şi mai departe, lor le-a dat putere să facă minuni, lor le-a dat putere să predice şi tot lor 
Apostolilor, le-a dat putere să dezlege păcatele lumii. Ce zice Sfântul Evanghelist loan? A suflat 
asupra lor şi le-a zis: Luaţi Duh Sfânt! Cărora veţi ierta păcatele, se vor ierta lor şi cărora le veţi 
ține, vor fi ținute! (20, 22). 

Deci numai prin Biserică se poate face iertarea păcatelor; numai Biserica are putere, 
prin preoţii şi arhiereii săi, să lege şi să dezlege păcatele lumii. Nu vă înşelaţi de nebunii aceia, 
care vă învaţă că pot ei ierta păcatele afară de preot şi de episcop! Niciodată să nu credeţi minciunile 
lor! 

Hristos a dat putere Apostolilor Săi, şi Apostolii, prin punerea mâinilor, au dat putere la 

episcopi şi la preoţi. Deci fără preot nu este mântuire, fără preot nu este iertare şi dezlegare! Fără 
harul preoţiei şi al arhieriei nu este Biserică, că zice Sfântul Ciprian: Fără arhierei, Biserica nu este 
Biserică, şi fără preot, creştinul nu se poate numi creştin. 

Deci, ţineţi-vă de Biserica lui Hristos, care de 2.000 de ani stăpâneşte miliarde de suflete! Nu 
ieşiţi din corabia mântuirii! Nu vă băgaţi în luntre sparte şi vă aruncaţi în valurile iadului şi să vă pară 
că vă mântuiţi afară de Biserică! Cine este afară de Hristos, acela este afară de Biserică! Cine este 
afară de Biserică, acela este afară de Hristos! Pentru că Biserica este Trupul lui Hristos, rămâneţi în 
Hristos, rămâneți în „buciumul viței”, în trunchiul şi trupul lui Hristos, care este Biserica, şi nu vă 
înşelaţi că mai este mântuire afară de Biserică! Dumnezeu să vă ajute. Amin. 


CELE DOUĂ FIRI ÎN HRISTOS 


Ajungând să vorbim despre patimile Domnului, să vedem care este tâlcuirea cuvintelor: Eli, 
Eli, lama sabahtani ? Dumnezeul Meu, Dumnezeul Meu, de ce m-ai lăsat? Ce înseamnă: m-ai lăsat? 
Dogmatica Sfântului loan Damaschin spune: „Nu Hristos este Cel lăsat. EI era îmbrăcat cu firea 
noastră, acum pe cruce, ca Mijlocitor. 

Dacă Hristos este de o fiinţă cu Tatăl, cum putea să Se despartă de fiinţa lui Dumnezeu? Noi 
eram cei despărțiți; noi eram cei lăsaţi. Luând asupra Sa faţa întregii lumi, întreaga fire omenească 
era îmbrăcată în lisus Hristos, căci purta firea noastră. 

Mântuitorul poartă asupra Sa Patimile firii celei neprihănitoare. De aceea a rostit cuvântul 
acesta al psalmistului, nu al Lui, cu glasul nostru, al întregii omeniri. Ce-a zis Duhul Sfânt cu o mie 
de ani mai înainte în Psaltire, a repetat Hristos pe cruce. 

Când a zis Hristos: Doamne, de este cu putinţă să treacă acest pahar, ne-a învăţat paharul 
ascultării. Ce voi răsplăti Domnului pentru toate câte mi-a dat mie? Paharul mântuirii voi lua... 
Înseamnă să primim cu dragoste paharul suferinţei. 

N-aţi citit o carte, Adeverirea Sfintei Învieri? Foarte frumoasă. Zice că atunci când a bătut în 
poarta iadului Arhanghelul Mihail, a fost de două ori porunca: Ridicaţi boieri porțile voastre şi vă 
ridicați porţile cele veşnice! Mihail a fost cel dintâi care a bătut în porţile iadului. Şi satana întreabă 
din iad: Cine-i acesta Împăratul slavei? Iar el răspunde: Domnul cel tare în război. 

A doua oară a bătut Arhanghelul Gavriil, care era cu Mântuitorul. Ridicaţi boieri porțile 
voastre — nu le deschideţi, ci ridicaţi-le cu tot cu stâlpi, din rădăcină —, să intre Împăratul slavei! 

Dar satana întreabă iarăşi: Cine-i acesta Împăratul slavei? — Domnul puterilor, acesta este 
Împăratul slavei! Atunci s-a luminat, a intrat Mântuitorul Hristos în iad şi a predicat 30 de ore 
Evanghelia, cum zice în Penticostar, pentru cei care-L aşteptau şi nu-L văzuseră, pentru popoarele 
care nu-L cunoscuseră. 

Atunci, în iad, toţi proorocii arătau cum se împlinesc proorociile lor pe Golgota. 

Isaia, care a profeţit naşterea Mântuitorului din fecioară: Jată, fecioara va lua în pântece, a 
profeţit şi de patimă: şi cu rana lui noi toți ne-am vindecat, ...că era Om Care întru durere a pătimit, 
Care ştia să rabde. Când L-a văzut că suferă, a zis: „N-am spus eu despre Mesia în profeția mea?” 

Când a văzut că-i dă oţet pe cruce, David a spus: „Eu înainte cu o mie de ani am zis: Dat-au 
spre mâncarea mea fiere şi m-au adăpat cu oţet”. 

Când l-au împuns în coastă, Proorocul Osie a zis: „N-am spus eu: Vedea-vor pe care l-au 
împuns?” Când i-au luat hainele şi apoi au tras sorţi ostaşii pentru cămaşa care era ţesută de Maica 
Domnului, să n-o împartă că era foarte frumoasă şi era ţesută dintr-o bucată, Proorocul David a zis: 
„Ce-am spus eu cu o mie de ani înainte? Împărțit-au hainele Mele loruşi şi pentru cămaşa Mea au 
aruncat sorţi”. 

Fiecare spunea ceva. Şi atunci s-a împlinit ce-a spus fiecare prooroc de Hristos. Dar vine 
Sfântul loan Botezătorul, căruia-i tăiase capul de curând: „Voi spuneţi prin Duhul Sfânt, dar eu sunt 
care L-am atins cu mâna, în Iordan, şi L-am mărturisit: Iată Mielul lui Dumnezeu Care ridică păcatele 

lumii. Eu sunt de care a spus Proorocul Zaharia: Glasul celui ce strigă în pustie, gătiți calea 
Domnului. Eu am venit înainte, L-am văzut, L-am pipăit şi ştiam că vine”. 

La porţile iadului, când a venit Mântuitorul şi au strigat că vine Împăratul slavei, zice că 
diavolul a început să vorbească cu cei mai mari ai lui: „Taci, că-i om, pentru că în Grădina Ghetsimani 
se temea de moarte. Dacă ar fi fost Dumnezeu, nu s-ar fi temut de moarte”. 

Dar satana cel bătrân le spunea celorlalți draci: „Sunteţi proşti! EI pe voi v-a înşelat, ca să nu 
ştiţi până în clipa învierii cine-i El. El Se făcea că Se teme, ca om, ca să vă înşele pe voi”. 

Dacă S-ar fi temut, nu primea paharul de la Tatăl. Dar EI a vrut să meargă pe calea ascultării: 
Fie voia Ta! Că în capul cărţii scris este: Am venit să fac voia Ta! Şi la patimă n-a vrut să fie semeţ, 
să intre în suferință fără ascultare. Tot cu ascultare. De este cu putință, să treacă paharul acesta, 
dacă nu, fie voia Ta! Şi aceasta ca să ne înveţe pe noi ascultarea, când vom intra şi noi în cele mai 
mari ispite şi greutăţi să ne lăsăm în voia Domnului: „Doamne, fie voia Ta”. Eu mă feresc ca om, să 
păzesc, dar, dacă este voia Ta, vreau să fac ascultare şi merg pe drumul ascultării. Ascultare până la 
moarte şi moarte pe Cruce. 

Când era pe cruce a strigat: Eli, Eli, lam sabahtani. Adică: Dumnezeul Meu, Dumnezeul Meu, 
pentru ce M-ai lăsat? Ca şi cum S-ar fi despărțit de Tatăl. 

Dar n-a fost aşa! EI pe cruce a luat faţa întregii lumi, că era îmbrăcat cu firea noastră. Acum 
mijloceşte cu sângele Său pe cruce: „Doamne, Eu sunt în firea omenească, care Te-a supărat pe Tine! 
Eu sunt Noul Adam, Eu strig în locul vechiului Adam: De ce M-ai lăsat? "Sfântul loan Damaschin 
spune: „Noi eram cei lăsaţi, nu El; că Dumnezeu nu putea să fie lăsat, că era Dumnezeu din 
Dumnezeu, născut şi nefăcut”. 

Noi eram lăsaţi, că Hristos era cu două firi acum pe cruce: era cu dumnezeirea şi cu omenirea. 
Pătimea omenirea şi era adusă jertfă omenirea Noului Adam pentru întreaga lume şi Hristos rămâne 
mijlocitor pe cruce pentru faţa întregii lumi, când a zis: Eli, Eli, lama sabahtani. 

„De ce ai lăsat, Doamne, Zidirea Ta?” Toată firea omenească era lăsată din cauza greşelii lui 
Adam. Şi El mijloceşte în Trupul Său acum, în ultimele clipe ale vieţii, pentru întreaga lume. Pe a 
noastră faţă, făcând-o a Sa, o duce jertfă către Tatăl, căci M-ai lăsat, adică de ce M-ai părăsit? Era 
cuvântul omenirii, al întregii lumi! 

A venit la mine o maică de la Mănăstirea Moldoviţa, trimisă de Înaltul Antonie, cu cinci 
subiecte, pe care trebuia să le pregătească pentru o întrunire la Vancouver, în Canada. Unul din 
subiecte era: „Dumnezeu-Bărbat”. 

Caută în Dogmatică! Aceasta este partea teandrică a lui lisus Hristos, că Dumnezeu nu se 
descoperă lumii de la început şi până la sfârşit în persoană feminină, ci în bărbat. 

Şi Dumnezeu teandric se uneşte cu omul bărbat, cu fiinţa omenească de bărbat, şi atunci se 
face Dumnezeu-Bărbat. Astfel Dumnezeu activează în lume ca Dumnezeu-Bărbat şi ca Bărbat- 
Dumnezeu. 

Toată activitatea lui Dumnezeu în lume este şi dumnezeiască şi omenească. Când plânge 
pentru Lazăr, plânge ca om. Lupta care a fost la Sinodul IV Ecumenic cu monofiziții, că ei despărțeau 
la Hristos firea de ipostas. Dar Sfinţii Părinţi au venit cu atâtea argumente din Evanghelie, că Hristos 
lucrează şi dumnezeieşte şi omeneşte, în tot timpul vieţii Lui. 

Bunăoară când era în Vitavara şi le-a spus la apostoli: Lazăr a murit şi mă bucur că n-am fost 
acolo. Şi atunci când ajunge în Betania, iese Marta înainte: Doamne, dacă erai Tu aici, nu murea 
Lazăr, fratele nostru. Dar Mântuitorul a lăcrimat, că iubea şi pe Lazăr şi pe cele două surori, că erau 
credincioase. Şi ziceau oamenii: Vezi cât îl iubea pe el, că a lăcrimat! 

Dar EI plânge ca om, că cine nu plânge după prietenul lui iubit? „Vă arăt că plâng ca om, nu 
ca Dumnezeu, că Dumnezeu nu plânge”. Dar, când a ajuns acolo, a întrebat: Unde l-aţi pus? — 
Doamne, nu putem Să intrăm, că-i mort de patru zile şi miroase! Şi a strigat: Lazăre, vino afară, 
după patru zile. 

Aici se vedeau cele două lucrări, omenirea şi dumnezeirea lui lisus Hristos. Aici ca om plânge, 
dincolo ca Dumnezeu îl cheamă afară. „Să vă arăt Eu, că în Mine nu-i numai omenire! Eu sunt Cel 

care dau viaţă la toate vieţuitoarele de sub cer”. 

Aici arată Sfinţii Părinţi cele două lucrări în lisus Hristos, omenirea şi dumnezeirea. Dar în 
câte locuri din Sfânta Evanghelie se arată cele două firi ale lui Iisus Hristos! Când zice la înmulţirea 
pâinilor ca om: Milă-Mi este de popor, că sunt ca oile care n-au păstor. Îi era milă, că de trei zile 
mergeau după El să asculte cuvântul. Cei ce-L caută pe Domnul, nu se vor lipsi de tot binele. 

Dumnezeu avea grijă, că ştia că sunt flămânzi. Ziceau Apostolii: Doamne, dă drumul 
poporului să meargă prin sate, că mor de foame! Trei zile sunt de când au venit. Ce le zice 
Mântuitorul? „Daţi-le voi de mâncare! Hrăniţi-i şi voi cu cuvântul lui Dumnezeu”. Căci cuvântul 
lui Dumnezeu este şi hrană şi pâine şi apă şi rouă şi râu şi viaţă şi toate, cum spune Sfântul 
Maxim Mărturisitorul. 

A avut grijă de ei. Ei au venit pentru cuvântul Lui. „Ei au venit să asculte cuvântul şi să caute 
Împărăţia cerului. Eu sunt dator, ca Dumnezeu, să am grijă de cele ce le trebuie ca oameni”. A luat 
pâinile, le-a binecuvântat şi le-a dat să le împartă. 

Ai văzut, ca om îi este milă de popor, iar ca Dumnezeu înmulţeşte pâinile. 

În Grădina Ghetsimani, ca om, firea omenească se temea de patimi, se înfricoşa de chinuri, 
că EI era Dumnezeu şi ştia ce ar să sufere. Până la urmă vedea toate şi dureri şi chinuri şi toate, toate. 

Ca om se teme, ca Dumnezeu biruieşte moartea şi învie din morţi. Rabdă toate şi se jertfeşte 
pentru mântuirea întregii lumi. Şi arată cele două lucrări şi două voințe şi două firi în Hristos, 
împotriva monofiziţilor. 

Aici lucrează Dumnezeu cu partea Lui teandrică, şi nu se arată în El niciodată gen feminin. 
Şi dincoace se uneşte cu omul, nu cu ființă femeiască, ci cu firea bărbatului, şi este Dumnezeu-Bărbat 
şi după fiinţa omenească şi după firea dumnezeiască. 


CUVÂNT LA ÎNMORMÂNTAREA PĂRINTELUI CALIOPIE APETRI 
(+ Mai 1978) 


Dumnezeu a făcut trei lumi. Una este în ceruri. Acolo este numai lumină, numai bucurie, 
numai cântare, numai mângâiere, numai veşnicie, numai desfătare şi tot ce vrei pentru fiinţele 
raţionale. 

Aici pe pământ este o lume învrâstată, o lume schimbăcioasă. Aici tinereţea este împreună cu 
bătrâneţea; sărăcia, cu bogăţia; bucuria, cu întristarea; viaţa, cu moartea, şi orice vor voi, toate le 
găsim amestecate. 

Iar dincolo de mormânt, în lumea cea de dedesuptul pământului este numai scârbă, numai 
muncă, numai chinuri, numai lacrimă, numai durere, numai întristare şi numai veşnicie în cele grele 
Şi dureroase. 

Preasfântul şi preabunul nostru Dumnezeu, Care a binevoit să binecuvinteze neamul omenesc 
şi să se înmulțească pe acest pământ, Care, pentru greşeala primilor noştri protopărinţi, a izgonit pe 
om aici, în această vale a plângerii şi a ispitirii, în acest loc de lămurire şi de pregătire pentru veşnicie, 
nu ne-a lăsat pe noi sub osânda cea dintâi. 

A trimis pe noul Adam, Hristos. Prin sângele Său vărsat pe cruce a venit mângâierea şi 
mântuirea neamului nostru. A venit căderea printr-un om, iar printr-un Om-Dumnezeu a venit 
mântuirea neamului omenesc. 

Acum nădejdea mântuirii noastre este tare, când ne aducem aminte de cuvântul Mântuitorului, 
Care a zis: Cel ce crede întru Mine, chiar de va muri, viu va fi. Deci, aşa şi iubitul nostru frate, 
Protosinghelul Caliopie, care a fost botezat în numele Preasfintei Treimi, al Tatălui şi al Fiului şi al 
Duhului Sfânt, care a crezut cu tărie în Hristos, Dumnezeul şi Mântuitorul nostru, care a luat şi al 
doilea botez duhovnicesc, călugăria, şi peste toate şi hirotonia, nădăjduim la puterea cea negrăită şi 
mila cea nemăsurată a lui Dumnezeu, că s-a mutat acum din moarte la viaţă. 

Dacă ar fi viaţa noastră şi numai un minut, nu putem să nu greşim lui Dumnezeu, deoarece 

întru fărădelegi ne-am zămislit şi în păcate ne-am născut, sau cum zice dumnezeiescul lov: Cum se 
vor naşte copii curaţi din strămoşii cei necuraţi? 

Toţi am moştenit păcatul de la primul om, şi tot ce se naşte din trup, trup este, iar carnea şi 
sângele nu pot să moştenească Împărăţia Cerului, dacă n-am avea naşterea cea din apă şi din Duh, de 
care ne-am învrednicit cei care auzim cuvântul. 

La iubitul nostru frate Caliopie — fiindcă cu nevrednicie i-am fost stareţ şi duhovnic şi a 
crescut pe lângă noi în familia noastră, care a mers cu mine în obştea cealaltă de la Mănăstirea Slatina 
— am observat trei mari fapte bune. 

Mai întâi — ca duhovnic, ştiu taina vieţii lui — s-a luptat foarte tare să ducă viaţă curată, după 
făgăduinţa care a depus-o înaintea dumnezeiescului Altar. Şi-a dus în toată viaţa rânduiala aceasta, 
s-a stăpânit pe sine cu post, cu înfrânare, cu veghere, cu rugăciune, cu lacrimi, să nu calce votul 
făgăduinţei, ştiind că n-a făgăduit unui om, ci lui Dumnezeu, Care cercetează inimile şi rărunchii. 

A doua faptă bună cunoscută de mine şi poate şi de alţii a fost milostenia. Mulţi săraci au 
plâns după el, după ce-a plecat din stărăția acestei mănăstiri; multe văduve îmi spuneau că primeau 
ajutor de la el. L-am cunoscut om milostiv şi foarte deschis la mână. Nu a cerut nimeni de la el şi să 
se ducă de aici mâhnit. 

Iar a treia faptă bună a fost jugul cel sfânt şi tare al suferinţei. Pentru că a dus jugul bolii până 
la mormânt; aproape 20 de ani de suferinţă a fost întristat sufletul său, dar duhul lui s-a bucurat. Că 
întristarea cea după Dumnezeu, cum zice marele Apostol Pavel, pocăință şi mântuire lucrează. 

EI a răbdat până la ultima suflare, că i-am făcut trei Sfinte Masluri, l-am împărtăşit şi i-am 
citit câteva dezlegări. A suferit, ducând crucea suferinţei. Cel mai bun motiv că s-a uşurat, şi credem 
în mila lui Dumnezeu că s-a mântuit, a fost că şi-a dus crucea suferinţei până la capăt. 

Sfântul dumnezeiescul Isaac Sirul zice aşa: „Precum focul curăţă rugina de pe fier, aşa boala 
curăţă păcatul de pe om”. Chiar dacă a greşit şi el ca un om ceva, dar suferinţa cea de-atâţia ani şi 
întristarea şi ducerea lui cea lăuntrică şi cea exterioară l-au curăţit, şi acum se duce la odihnă. Acum, 
după cuvântul Mântuitorului, vine la Hristos ca să ia mângâiere şi odihnă după o luptă dusă în această 
viaţă cu cei trei vrăjmaşi ai mântuirii noastre: lumea, trupul şi diavolul. 

Iubiţii mei fraţi, dar oare fratele nostru, Protosinghelul Caliopie, când va veni la trâmbiţa cea 
mare a judecății, aşa o să vină, cum îl vedem acum? Oare va veni aşa, un trup galben şi strivit de 
durere şi aproape fără să aibă chipul cel dintâi şi lipsit de viaţă? Nu, fraţii mei! Ascultaţi pe 
dumnezeiescul şi marele Apostol Pavel, gura lui Hristos, vasul alegerii, ce ne spune. El arată foarte 
desluşit cele patru însuşiri ale trupurilor noastre după învierea cea de apoi. Ce zice? Seamănă-se trup 
stricăcios, sculase-va trup nestricăcios. 

Nu se va mai scula părintele nostru cu trupul de acesta de țărână! Doamne fereşte! Trupurile 
drepţilor, după înviere, nu se mai taie de săbii, nu se mai omoară de arme, nu mai au putreziciune, nu 
se mai vatămă de bătrâneţe, de boală, de neputinţă, absolut. Se scoală întru nestricăciune. 

Şi iarăşi zice marele Apostol Pavel: Seamănă-se întru slăbiciune, scula-se-va întru putere. 
Auzi câtă putere are trupul unui drept la ziua judecății? Să întrebăm pe marele Vasile: Numai cu 
amenințarea poate să clatine lumea ca pe-un măr; poate să biruiască nenumărate oştiri; poate să mute 
munţii din loc; poate să intre prin uşile încuiate; poate să facă oricare minune, pentru că se scoală 
trupuri puternice, nu în slăbiciune. Atâta putere le-a dat Dumnezeu celor care I-au slujit Lui. 

Iar zice marele Apostol Pavel: Seamănă-se trup sufletesc, scula-se-va trup duhovnicesc. lată 
ce zic dumnezeieştii Părinţi. Trupurile noastre după înviere, atât de subțiri vor fi şi atât de 
duhovniceşti, că într-o clipeală de ochi vor ajunge în ceruri, într-o clipeală de ochi vor ajunge în 
ceruri, într-o clipeală de ochi în iad, pe pământ, la marginea lumii şi oriunde. Cu atâta iuţeală se vor 
mişca, cum arată şi dumnezeiescul prooroc lezechil, zicând: Alerga-vor, Doamne, în grabă şi mai 
repede ca razele fulgerelor se vor întoarce sufletele la Tine. 

Nu mai este distanţă pentru trupurile duhovniceşti. Nu mai este greutate. Dimpotrivă, este 
multă uşurătate, multă duhovnicie şi multă subţirătate. Ca fulgerul şi mai repede ca fulgerul se poartă 
aceste trupuri duhovniceşti, asemenea cu îngerii lui Dumnezeu, după cum ne învaţă Mântuitorul, că 

la judecată nici nu se mai însoară, nici nu se mai mărită, ci sunt toţi ca îngerii lui Dumnezeu. 

Şi iarăşi a spus marele Apostol Pavel: Seamănă-se întru necinste, scula-se-va întru slavă. Că 
ce este omul? Un pumn de ţărână, o mâncare a viermilor, o nimica, o umbră pe pământ, nu vis şi o 
floare. Dar nu se mai scoală aşa la dreapta judecată! Dar cum? Ascultă, Care spune că drepții vor 
străluci ca soarele întru împărăţia Tatălui Meu. 

Ia închipuiţi-vă acum, să stăm câteva minţi de faţă aici, că lângă soarele acesta, fiind la amiază 
şi nefiind nori, ai mai vedea un soare şi încă unul şi încă o sută şi încă o mie, şi încă zeci de mii de 
sori. Câtă spaimă ar fi aici! Cât cutremur ar fi aici! Câtă groază şi minunăţie, văzând atâta lumină 
simțită! Dar când vor veni milioane şi milioane de drepţi şi de sfinţi şi toţi vor străluci ca soarele? 
Gândiţi-vă ce spaimă, ce bucurie, ce mângâiere şi ce cutremur va fi peste toate inimile oamenilor! 

Şi aşa iubitul nostru frate, Protosinghelul Caliopie, va fi unul din aceşti sori care va străluci 
înaintea Mântuitorului şi va veni pe norii cerului odată cu nenumăraţii îngeri şi cu toate cetele 
drepţilor. 

Aşa credem, aşa mărturiseşte Biserica şi aşa nădăjduim că vom vedea pe iubitul nostru frate, 
Caliopie, venind cu slavă şi cu cinste mare. Vor veni ceata începătoriilor, cum zic dumnezeieştii 
Părinţi, care vor suna trâmbiţele cerului. Că zice dumnezeiescul loan Gură de Aur: „De ai auzit pe 
apostolul că Domnul va veni întru glasul trâmbiţei de apoi, să nu crezi că una va fi trâmbiţa!” Că auzi 
ce spune în Evanghelie: Va trimite pe îngerii Săi cu trâmbiţe şi vor suna, ca să deştepte pe cei morți 
de la începutul lumii până în ziua aceea. Aşa zice Sfântul loan Gură de Aur: „Mulţi vor fi îngerii, 
fără număr, nenumărate vor fi trâmbiţele de aur care vor suna”. 

Dar unde vor suna? Auzi ce spune Sfântul Grigorie Teologul: „Fiecare înger va suna în locul 
care l-a păzit pe pământ”. Ce zice Proorocul Moise în cântarea a doua? Și a pus numărul hotarelor, 
limbilor, după numărul îngerilor lui Dumnezeu. Ai auzit? Deci, fiecare hotar de ţară, fiecare hotar de 
provincie, de regiune, de sat, fiecare oraş, fiecare mănăstire, toate au îngerii lor. Şi fiecare înger va 
suna deasupra locului care 1-a fost încredinţat să-l păzească în veacul de acum pe acest pământ. 

Şi aceşti îngeri sunt din ceata începătoriilor sau a căpeteniilor, care este prima ceată a ierarhiei 
celei dintâi, după Sfântul şi dumnezeiescul Dionisie Areopagitul, pe care Sfântul loan Damaschin îl 
numeşte „Pasărea cerului”. 

Deci, când vor suna trâmbiţele acelea, auzi ce spune dumnezeiescul Grigorie: „Ce trâmbiţe 
vor fi acelea care vor fi sunate de milioane de îngeri? Care vor spinteca văzduhurile! Care vor despica 
mormintele! Care vor trezi morţii cei din veac! Într-o clipeală de ochi îi vor întrupa, din cele patru 
stihii din care a fost corpul omenesc: din apă, din pământ, din foc şi din aer. 

Ce trâmbiţe vor fi acelea care vor străbate pământul şi vor ajunge în fundul iadului să cheme 
toate duhurile, toţi dracii şi pe toţi cei păcătoşi? Ce trâmbiţe vor fi acestea, că şi în sus vor suna, vor 
desface cerurile, şi mai presus de toate cerurile va ajunge glasul lor să cheme toţi îngerii cei fără de 
număr şi toate cetele drepţilor la judecată?” 

Atunci se va împlini cuvântul marelui prooroc David, cel zis prin Duhul Sfânt: Chema-va 
cerul de sus şi pământul de jos, ca să aleagă pe norodul Său. Când auzi că va chema cerul, înseamnă 
toate puterile îngereşti; toţi îngerii din cer se vor cobori la glasul trâmbiţei. lar când zice de pământul 
de jos, înseamnă toţi oamenii de la zidirea lumii şi toate duhurile răutăţii, care sunt în văzduh, pe 
pământ şi în iad. Că zice: Chema-va cerul de sus şi pământul de jos. Pentru ce? Ca să aleagă pe 
norodul Său. 

Atunci va despărţi pe cei drepti de cei păcătoşi, după cum spune Scriptura, precum desparte 
păstorul oile de capre. Și vor merge cei ce au făcut cele bune în odihna şi desfătarea cea veşnică, 
iar cei ce au făcut cele rele şi nu s-au pocăit, în munca şi osânda veşnică. 

Aşadar, să ne învrednicească mila şi îndurarea lui Dumnezeu, ca împreună cu iubitul nostru 
părinte, Caliopie, de care ne despărțim acum pentru puţin timp, să avem parte cu ceata îngerilor, 
împreună cu toţi sfinţii care au bineplăcut lui Hristos Dumnezeu, de fericirea cea fără margini, de 
bucuria şi desfătarea în Duh Sfânt, în veacul cel viitor. Amin. 


274 


PILDA BOGATULUI NEMILOSTIV ŞI SĂRACULUI LAZĂR 


Nicăieri în Sfânta Scriptură nu s-a arătat aşa de luminat despre iad, precum Însuşi Domnul şi 
Mântuitorul nostru lisus Hristos a descoperit în Sfânta Sa Evanghelie, în pilda bogatului nemilostiv 
şi a săracului Lazăr. 

Ce zice? Era un om bogat care se îmbrăca în porfiră şi în vison, veselindu-se în toate zilele. 
Iar săracul Lazăr zăcea înaintea porţii lui, plin de bube, dorind să se sature de fărâmăturile ce 
cădeau de la masa bogatului; dar câinii, venind, îi lingeau rănile. 

Sfântul loan Gură de Aur zice: „Ți-am trimis pe săracul Lazăr la uşa ta, ca să se facă ţie 
învăţător de faptă bună şi pricină de iubire de oameni, dar ai trecut cu vederea folosul. Întrebuinţează- 
| acum, însă spre mai mare muncă şi pedeapsă”. 

Vedeţi că săracul şi mult răbdătorul Lazăr a intrat în rai după moarte, iar zgârcitul şi nepocăitul 
bogat a fost aruncat în iad cu diavolii. Că spune mai departe dumnezeiasca Scriptură: A murit şi 
bogatul şi a fost îngropat, iar sufletul l-au dus în fundul iadului. 

Și în iad, ridicându-şi ochii, fiind în chinuri, el a văzut de departe pe Avraam şi pe Lazăr în 
sânul lui. Şi a zis: „Părinte Avraame, fie-ţi milă de mine şi trimite pe Lazăr să-şi ude vârful degetului 
în apă şi să-mi răcorească limba, căci rău mă chinuiesc în această văpaie”. 

Zadarnic cere bogatul apă să-şi ude limba, căci nimeni nu-i dă. Avraam nu l-a ocărât, ci cu 
blândeţe i-a zis: Fiule, adu-ți aminte că ai primit cele bune în lumea aceasta şi Lazăr, cele rele; iar 
acum el se bucură, iar tu te chinuieşti. 

Dar de ce bogatul a primit cele bune în lumea aceasta? De ce a trebuit să aibă parte de bunătăţi 
în lumea aceasta, dacă în schimb, dincolo de mormânt, este trimis în muncile iadului? 

Iată ce zic Sfinţii Părinţi: Bogatul, la poarta căruia stătea Lazăr şi veneau câinii şi-i lingeau 
rănile lui, şi nu se îndura să-i dea fărâmăturile de la masa lui, avea şi el ceva bun. A avut şi el ceva 
bun ca om. Şi pentru acele fapte bune, i-a îngăduit Dumnezeu în lumea aceasta să trăiască, să 
chefuiască, să se veselească. I-a plătit fapta bună! Că fapta bună cere răsplătire de la Dumnezeu, sau 
în veacul de acum, sau în cel viitor. Dar el n-a fost vrednic de plata cea veşnică şi Dumnezeu i-a plătit 
aici în puţine prin viaţa pe care a trăit-o. 

Şi Lazăr, cele rele. Care cele rele? Lazăr, cât de drept era şi sfânt, ca om avea şi el câteva 
păcate; că nimeni nu-i fără de păcat, numai Dumnezeu. Şi atunci pentru păcatele lui, a suferit aici 
dureri şi răni şi necazuri, şi a plătit aici; a făcut canonul, ca acolo să se veselească. ŞI i-a zis Avraam: 
Și acum, fiule, el se odihneşte şi se bucură, iar tu te chinuieşti. Deci n-a reuşit bogatul cu cererea lui. 

Şi văzând că n-a reuşit — auzi cât a ţinut vorba între ei —, începe cel de-al doilea dialog: Dacă- 
i aşa, părinte Avraame, adică dacă nu se poate ca Lazăr să-mi aducă un deget înmuiat în apă aici în 
văpaia iadului, atunci trimite-l pe Lazăr în casa tatălui meu, că mai am cinci fraţi, să le spună lor 
unde mă muncesc eu, să nu vină şi ei la acest loc de muncă. 

Ai auzit nemilostivul cum se face milostiv acum? Cel care nu se îndura şi petrecea în 
mahmurii şi în beţii, ai văzut că durerile iadului l-au făcut milostiv? Ce zicea? „Mă ard eu aici, mă 
chinuiesc, măcar fraţii mei, săracii, să nu vină aici!” Şi îl roagă pe Avraam să trimită pe Lazăr la casa 
lor. Auzi că dragostea trece dincolo de mormânt? „Măi, măi, săracii! Ei nu ştiu ce-i aici!” 

Dar nici aceasta n-a dobândit-o bogatul, pentru că auzi ce spune Evanghelia: Arunci a zis 
Avraam: Fiule, au pe Moise şi pe prooroci. Adică cele cinci cărţi pe care le-a scris Moise, şi cărțile 
proorocilor. Bogatul, însă, a început a se împotrivi: Nu, părinte Avraame, că au scriptura şi pe Moise, 
numai dacă o să meargă cineva din morţi să le spună ce chinuri sunt, au să creadă! Atunci Avraam 
a adeverit lucrul acesta: Ba nu, fiule, dacă nu cred lui Moise şi proorocilor, chiar de-ar învia cineva 
din morţi tot nu vor crede. Şi aceasta o adevereşte Mântuitorul la învierea lui Lazăr. 

Dacă a înviat Lazăr din morţi, după patru zile, l-a crezut cineva? Ai auzit ce spune 
Evanghelia? Și pândeau iudeii să omoare şi pe Lazăr şi pe Hristos. În loc să întrebe: „Măi, ce-ai 
văzut dincolo, că vii după patru zile de pe cealaltă lume?” Ei voiau să omoare şi pe Lazăr, ca să 

tăgăduiască minunea Mântuitorului, cea mai vestită, înainte de moartea Sa, şi să tăgăduiască pe 
Hristos. Vezi cât este de adevărat!? 

Dacă ar veni unul acum din morţi şi ar începe a predica într-un oraş undeva, ştii ce fac? 
Imediat îl arestează! „Măi nebunule, ce bagi panică în lume?” Aşa se întâmplă cu oamenii. Chiar de- 
ar învia cineva din morți. 

Dar, dacă crede Sfânta Scriptură, îi mai de crezare cuvântul lui Dumnezeu, decât dacă învie 
unul din morți. Ai văzut ce spune Apostolul Petru? Noi am văzut pe Domnul în munte — Muntele 
Taborului —, dar avem mai adevărat cuvântul credinţei. 

Ai văzut? Cu toate că-L văzuse la Schimbarea la Faţă pe Hristos, dar mai adevărat avea 
cuvântul credinţei, adică Sfânta Scriptură. Deci, Sfânta Scriptură când ne spune un lucru, Dumnezeu 
ne vorbeşte prin ea. Aceasta a vrut să spună Avraam. 

Apoi continuă dialogul: Fiule, mai este ceva: Între noi şi voi mare prăpastie s-a întărit, ca 
nici aceia să nu poată veni la noi, şi nici noi să nu putem merge la voi. Ştiţi voi ce înseamnă prăpastia 
aceasta? Întrebaţi pe Sfântul Grigorie de Nyssa, la cuvântul pentru cei care cheamă spiritele: „Măcar 
dacă îmi spui tu mie, spiritistule, că chemi duhurile morţilor, adică sufletele morţilor, dar pe mine 
prăpastia mă înfioară”. Că duhurile răutăţii, dracii, vin la spiritişti şi se arată în chipul neamurilor, a 
mamei, a tatei şi zic: „Uite, l-am văzut pe tata, pe mama!” Toţi aceştia sunt draci, care iau chipul 
rudeniilor moarte. 

Zice: „Tu dacă zici că vine cutare la cheremul tău, că-l chemi la masa spiritistă, la medium, 
eu te întreb pe tine cum poate trece prăpastia de care spune Evanghelia? Că între noi şi voi mare 
prăpastie este”. Dar ştiţi voi ce-i prăpastia aceea? Este puterea Atotţiitorului Dumnezeu, care a pus 
hotar sufletului. „Până aici să mergi, pe pământ nu te duci!” Numai cu iconomie dumnezeiască, când 
l-ar trimite pe unul să se arate undeva. 

Dar de ce nu dă Dumnezeu drumul acum părintelui Caliopie, pe care l-am îngropat deunăzi 
sau părintelui Nicodim sau părintelui cutare, ca să vină să ne spună? Dacă ar veni, noi nu ne-am putea 
mântui. Dar de ce? N-am avea credinţă! Auzi ce spune Apostolul Pavel: Prin credință umblăm, nu 
prin vedere. Ce este credinţa? Întreabă pe acelaşi apostol: Este încredințarea celor nădăjduite şi 
dovedirea lucrurilor celor nevăzute. 

Eu, care am credinţă, n-am nevoie să văd, că dacă văd, nu mai am credinţă. Ai auzit ce spune 
Apostolul Petru? Fără credinţă nu este cu putinţă omului să placă lui Dumnezeu. Deci de aceea 
nu le dă drumul, ca noi să rămânem sub credinţă să fim fericiți de Duhul lui Dumnezeu şi de Hristos, 
Care a zis: Fericiţi de cei ce n-au văzut si au crezut. 

Dar că ne aud pe noi cei morţi, adică drepţii din Rai şi morţii din iad şi că ne văd, ne spune 
Sfântul loan Gură de Aur, că ei pururea ne văd. Şi când văd că cei din neamul lor sunt răi, beţivi, 
curvari, hoţi, înjurători, hulitori, necredincioşi, foarte mult plâng şi se roagă: „lată, Doamne, cum au 
uitat de Tine!” Iar când văd că facem fapte bune, foarte se bucură, că ştiu că o să moştenim bucuria 
împreună cu ei în cer. 

Deci voi, care aţi venit aici, aţi pornit la rugăciune pentru voi pe cei din ceruri. Dar ştiţi voi 
cât este starea asta, ca să ne vadă pe noi şi să ne audă? Numai până la Judecata de Apoi. De la Judecata 
de Apoi s-a închis uşa, s-a pus capacul. Cei din Rai nu mai văd pe cei din iad, dar nici cei de pe 
pământ. N-aţi citit „Uşa Pocăinţei”? Iată de ce: 

După judecata universală, la sfârşitul lumii, pentru că nu mai este de folos credinţa de atunci 
înainte, că nu mai avem ce crede, că ne ducem acolo să vedem, să mergem numai în vedere, nu mai 
este nevoie să se lase starea asta provizorie, ca să ne vadă ei pe noi şi să ne audă. Dar acum de ce îi 
lasă să ne vadă? Pentru că dragostea a trecut dincolo de mormânt şi ca să-i pună la rugăciune; că şi 
cei răposaţi, când ne văd pe noi aici că suntem în ispite, în necazuri, în griji, cad la Dumnezeu, că 
sunt minţi goale fără de trupuri, minte către minte: „Doamne, nu lăsa pe tata, pe mama, pe sora!... 
Uite prăpădeşte în păcate! Doamne, dă-i gând să vină la pocăință, nu-l lăsa, că se duce în iad!” 

Dar aceasta după învierea cea de obşte nu va mai fi. 

Aţi văzut cum va fi după învierea cea de obşte? Cei din iad vor vedea pe cei din Rai, dar cei 

din Rai nu-i văd. Dar de ce? Pentru că acum este starea provizorie. Ei stau în Rai, dar se supără din 
cauza noastră. Când ne văd că facem rău, ei se întristează. Şi auzi ce cântă Biserica? „Unde nu este 
durere, nici întristare, nici suspin”. Asta va fi de la judecată înainte. Dar acum ei, văzând pe sora, pe 
fiul, pe nepotul că face păcate pe pământ, şi ştiind că se face vrednic de munca cea veşnică şi-L mânie 
pe Dumnezeu, se întristează şi cad şi se roagă să-l ierte Dumnezeu. 

Şi această stare, Dumnezeu anume o lasă, ca să-i pornească spre rugăciune, ca prin rugăciunea 
aceea să îmbătrânească dreptatea lui Dumnezeu, ca să-i ducă pe toţi la mântuire. 

Ce se întâmplă însă de la judecata universală înainte? Aţi văzut, dacă aţi avut ocazia în viaţă, 
un foc mare în timpul nopţii, pe un deal. Şi noi am fi pe acel deal sau pe-un şes. Şi ar fi oameni lângă 
focul acela, la lumina cea mare, iar noi am fi departe de foc, la întuneric. Aşa este că noi de la întuneric 
îi vedem pe cei de la lumină? Îi vedem. Dar acei de la foc, dacă-i noaptea şi-i întuneric beznă, ne văd 
pe noi? Nu! Până nu intrăm în raza focului, nu ne văd. Aşa se întâmplă după Judecata de apoi, că 
vorbim după „Viaţa repausaţilor”. 

Cei din iad vor vedea pe cei din rai, din lumină, iar cei din lumină nu vor mai vedea pe cei de 
la întuneric, ca să nu se întristeze, după cum spune: „unde nu este întristare şi durere”. Aceasta va fi 
de la Judecata de apoi înainte. Dar până atunci cei din Rai ne văd şi ne-aud, şi foarte tare îi doare 
inima ŞI se supără când văd că facem rău, şi foarte îi bucurăm pe dânşii când facem bine. 

De aceea, în starea asta în care ne aflăm acum, când Biserica mijloceşte pentru cei din cer şi 
pentru cei din iad, este o mare fericire, câtă vreme Sfânta Biserică are Liturghia. Scrie la Danul 
proorocul: Va înceta jertfa şi turnarea şi în Biserică va fi urăciunea pustiirii. Va fi vai şi amar când 
vor plânge Bisericile lui Dumnezeu şi nu va mai fi Sfânta Liturghie. Că atunci nu se mai pot scoate 
sufletele din iad. 

Deci acum, cu darul lui Hristos, având libertate şi putând face Sfânta Liturghie şi slujbe pentru 
morţi şi pentru cei vii, ferice de cei care se îngrijesc din vreme şi se silesc să-şi facă cât pot şi cât este 
vreme cele ce sunt de folos pentru sufletele lor şi pentru ale celor din iad. 

Şi acestea şi le-am spus pentru că zic unii: „Da, dar el este în iad, el este în cer...” Nu. După 
moarte nu mai este distanță. Ai văzut că bogatul din fundul iadului vorbeşte şi aude pe cel din 
înălţimea cerului, din Rai. lar ca să fie sufletele prezente aici, dar cu fiinţa nu, că este prăpastia, adică 
puterea atotţiitorului Dumnezeu. Aceasta stăpâneşte să nu vie cu prezenţa aici, ca să avem fericirea 
cea zisă în fericirea a zecea de Hristos, după înviere: Fericiți sunt cei ce n-au văzut şi au crezul. 
Amin. 


ISPITIREA DIN CELE OPT PĂRŢI 


Să cunoaştem meşteşugul războiului nevăzut şi să vedem din câte părţi suntem atacați în lupta 
noastră duhovnicească de fiecare ceas şi minut. 

Şi, fiindcă nu tot cel ce se luptă se încununează, avem trebuinţă de mare trezvie şi grijă în 
toată vremea asupra luptelor celor de gând şi asupra dracilor care ne dau război, ispitindu-ne din cele 
opt părţi: din spate, din faţă, din stânga, din dreapta, de sus, de jos, dinăuntru şi dinafară. 

Ispita din spate 

Diavolul îţi aduce aminte păcatele pe care le-ai făcut înainte, ca să-ţi spurce mintea cu ele; 
poate ai înjurat, poate ai desfrânat, poate ai furat, şi tu te-ai lăsat de ele, dar el ţi le-aduce iar aminte. 

Memoria noastră este ajutată de imaginaţie la relele pe care le-am făcut, când ne-am petrecut 
viaţa fără grijă şi fără paza minţii. 

Care-i scopul lui? Să-ţi aduci aminte de ele, poate le vei mai face. Când vezi că diavolul ţi- 
aduce în minte gândurile care le-ai părăsit şi păcatele care nu le-ai mai făcut, să ştii că te ispiteşte din 
spate, cu cele ce le-ai uitat. El nu vrea să le uiţi, el vrea să ţi le amintească, ca să te ispitească cu ele. 

Ispita din faţă 

Când ne tulburăm cu mintea pentru cele ce închipuim că vor veni asupra noastră, suntem 

ispitiţi din faţă. „Măi, am să îmbătrânesc; o să vină o boală; o să vină un război; o să vină o foamete; 
o să vină un potop; cutare mă pândeşte, are să-mi facă rău; o să-mi iasă înainte, o să-mi fure...”, şi 
începi a te tulbura cu mintea de cele care crezi tu că or să vină asupra ta. Şi te tulburi degeaba, că 
nimeni nu ştie ce are să fie. Dar vrăjmaşul, ca să nu fii liniştit, îți dă tot felul de gânduri. 

Aceste închipuiri le aduce vrăjmaşul în mintea noastră cu scopul de a ne tulbura şi a ne 
înspăimânta de cele pe care le credem că vor veni asupra noastră. 

La aceste ispite avem cuvântul Mântuitorului: Nu vă îngrijiţi de ziua de mâine, că ziua de 
mâine se va îngriji de ale sale. Ajunge zilei răutatea ei. 

Ispita din stânga 

De câte ori vom cunoaşte şi totuşi ne vom lăsa momiţi de el şi îl vom lucra cu mintea, cu 
cuvântul sau cu fapta, atunci ne ispitim din stânga. 

Eu ştiu că-i păcat să mănânc mult, dar mănânc mult; eu ştiu că-i păcat să beau, dar beau; eu 
ştiu că-i păcat să urăsc pe cineva, dar urăsc; eu ştiu că-i păcat să vorbesc de rău, dar vorbesc; eu ştiu 
că-i păcat să ţin minte răul, dar ţin minte; eu ştiu că-i păcat să fiu desfrânat sau să fur sau să înjur sau 
să fumez, dar mă las biruit şi fac aceste păcate. 

Aşa suntem ispitiţi din stânga, prin chipul cel arătat al răutăţii. 

Ispita din dreapta 

Ispita din dreapta este de două feluri. Prima este atunci când credem în visuri sau vedenii şi, 
crezând în ele, suntem înşelaţi de draci. Dracii se fac în chipul lui Hristos, în chipul Maicii Domnului, 
în chip de ierarhi, în chip de mucenici, precum zice Apostolul Pavel: Satana se preface în chip de 
înger al luminii. 

Dacă credem în aceste năluciri şi visuri suntem ispitiţi din dreapta. 

Iarăşi, este ispită din dreapta, atunci când facem fapta bună cu scop rău şi nu spre slava lui 
Dumnezeu, şi n-avem smerenie; când zidim pe temelie de umbră. 

Ispita de sus 

Ispita de sus este tot de două feluri. Când începem o nevoinţă mai presus de puterea noastră 
fizică sau intelectuală. Nevoinţa trebuie să se facă cu dreaptă socoteală, după măsura puterii fiecăruia. 
Nimeni nu are voie să ia o nevoință mai presus de puterea lui. Marele Vasile spune: „Măsura 
înfrânării se ia după măsura puterii fiecăruia”. Nu toţi pot să postească la fel, sau să facă metanii la 
fel, sau să facă milostenie. Fiecare după măsura şi după puterea lui să facă fapte bune. 

Când ai luat o nevoinţă mai presus de putere diavolul râde de tine. Ştii cum este? Ca şi cum 
ai lua un sac greu, care nu-l poţi duce deloc; îl duci oleacă şi-l laşi jos mai încolo. 

Ispita de sus mai este şi atunci când iscodim Sfintele Scripturi mai presus de puterea 
înţelegerii noastre. Sfântul Apostol Pavel spune: Câr ați fost prunci, v-am hrănit pe voi cu laptele cel 
cuvântător al Evangheliei, că nu eraţi în stare să mâncaţi hrană vârtoasă. lar Sfântul Grigorie de 
Nyssa spune: „Nu spargeţi oasele Scripturii, având dinţii înţelepciunii de lapte!” Că vrem să ne băgăm 
la lucruri care nu le înţelegem şi care nu le-am citit la Sfinţii Părinţi şi n-au tâlcuirea celor mai mari 
teologi ai lumii. O iscodire ca aceasta vine din mândrie şi, dacă cineva nu se va smeri, ajunge la 
nebunie, la hulă şi la eres. 

Cu ispita de sus au fost înşelaţi toţi sectarii, toţi ereticii de la începutul lumii, că au vrut să 
înţeleagă Scripturile după mintea lor. 

Sfânta Scriptură este un izvor fără de fund, pentru că este înţelepciunea lui Dumnezeu. 
Scriptura este ca o mare care nu are fund. Dacă eu nu ştiu să înot şi mă bag în mare, nu-i de vină 
marea că mă înec; eu, obraznicul şi îndrăzneţul, m-am băgat într-o apă mai adâncă decât mine şi m- 
am înecat. 

Sfântul Grigorie Teologul a asemănat iscodirea Sfintelor Scripturi cu o prăpastie, zicând: „Şi 
privirea la cele înalte fără de frâu, poate să ne dea nouă brânci în prăpastie”. De aceea iscodirea 
Sfintelor Scripturi mai presus de înțelegerea noastră este ispită de sus. 

Ispita de jos 

Este atunci când nu vrem să facem fapta bună după puterea noastră. Eu aş putea să postesc 


278 


până seara, dar mă lenevesc. Eu aş putea să fac milostenie mai multă, dar mă zgârcesc. Eu aş putea 
să fac metanii mai multe, dar nu fac. Eu aş putea să priveghez mai mult; dar nu mă rog, şi mă las, 
vorba ţăranului, pe tânjală. 

Când nu ne ridicăm cu lucrarea faptei bune, după puterea noastră, până la nivelul la care 
suntem datori să ne ridicăm, suntem ispitiţi de jos, adică ne trage diavolul în jos de la măsura de la 
limita faptei bune, care suntem datori s-o lucrăm. 

Ispita din afară 

Ispita din afară vine cu cele cinci simțţiri, adică prin vedere, auz, gust, miros şi pipăire — care 
se numesc de Sfinţii Prooroci ferestre ale sufletului. Prin aceste cinci simţiri, omul primeşte mari 
păcate în sufletul lui, dacă nu are trezvia atenţiei şi paza minţii. Cele cinci simţiri sunt cinci şipote 
fireşti ale noastre, prin care diavolii toarnă în sufletul nostru tot felul de patimi şi răutăți. 

Mai folosesc diavolii o altă ispită mai mare decât cele cinci simţuri: imaginația. Imaginaţia 
este mai subţire ca rele cinci simţuri, dar este mai groasă decât mintea. 

Imaginaţia mai este numită şi simţire de obşte. Ea nu-i dă război sufletului în vremea ispitei 
numai cu cele ce a văzut, ci şi cu cele ce a auzit, şi cu cele ce a gustat şi cu cele ce a mirosit şi cu cele 
ce a pipăit. Cu toate îi dă război sufletului. 

Ea prinde cele cinci simţiri şi dă război sufletului. De aceea este mai greu să păzeşti imaginaţia 
decât cele cinci simţiri, decât însăşi mintea. 

Ispita dinăuntru 

Dinăuntru ies toate păcatele noastre, adică din inimă, cum a zis Mântuitorul la Apostoli: Nu 
ceea ce intră în gură spurcă pe om — atunci era vorba de spălatul mâinilor —, ci ceea ce iese. Că aceea 
ce iese, iese din inimă. Din inimă ies preacurviile, uciderile, mândria, jignirile; ca dintr-un iad ies din 
inima noastră, şi de aceea, oricând ies acestea din inima noastră, suntem ispitiţi cu ispita dinăuntru. 

Sfântul Clement spune: „Pune pe gând străjer la poarta inimii tale, ca să nu primească nici pe 
cele ce vin din afară, nici cele ce ies dinăuntru!” Să le opreşti pe cele ce ies dinăuntru cu rugăciunea 
„Doamne Iisuse”; să le opreşti pe cele ce vin din afară cu cugetarea la muncile iadului, la fericirea 
raiului, la rugăciune şi la celelalte fapte bune. 


CELE DOUĂSPREZECE TREPTE ALE PĂCATULUI 


Păcatul, de când ia fiinţă în mintea omului şi până îl duce pe om la sinucidere, la moarte are 
12 trepte. 

Dumnezeu i-a dat atâta putere omului să nu greşească! Putere de sine stăpânitoare. Omul are 
atâta putere, pusă de Dumnezeu în el, că dacă ar veni toţi dracii din iad, nu-l pot face să păcătuiască. 
Voi nu citiţi la Psaltire: Doamne, căci cu arma buneivoiri ne-ai încununat pe noi. Şi iarăşi spune în 
Sfânta Scriptură: Dumnezeu l-a zidit pe om şi l-a lăsat în mâna sfatului său. 

Am să vă spun cum îl ia păcatul pe om, de la treptele cele mai de jos şi îl duce până la 
sinucidere, dacă omul nu bagă de seamă să oprească păcatul de la început. 

Ce este păcatul? După mărturia Sfintei Scripturi, păcatul este călcarea legii lui Dumnezeu, 
sau boldul morţii, şi este urâciune înaintea lui Dumnezeu, fiind lucrul diavolului. 

În Sfânta Scriptură, păcatul se numeşte „furnico-leu”. Furnico-leul a murit de foame, pentru 
că nu avea de mâncare. Pentru că la început păcatul este cât o furnică, numai un gând, mai pe urmă, 
dacă nu-l vom ucide prin împotrivire, spovedanie şi rugăciune, el va ajuge puternic ca un leu. 

Sfântul Efrem Sirul spune că păcatul este un drac rău, care, furişându-se, pune stăpânire încet- 
încet pe sufletul nostru. Şi pentru a putea scăpa de acest drac şi să oprim păcatul să pătrundă în mintea 
noastră şi-n inima noastră, trebuie să avem o mare trezvie a atenţiei, care se naşte din frica de 
Dumnezeu, cum zice Sfântul Maxim Mărturisitorul: „Cel ce crede, se teme; iar cel ce se teme, se 
trezeşte”. 

Prima treaptă a păcatului este când cineva nu vrea să facă o faptă bună. 

Dumnezeu a dat putere omului să facă toată fapta bună; şi el, dacă nu vrea să facă fapta bună, 
are păcat. 

A doua treaptă a păcatului este când cineva face binele, dar cu scop rău. 

Sfântul loan Damaschin spune aşa: „Binele nu este bine, când nu se face bine”. 

Bunăoară să vă dau un exemplu: Cineva posteşte şi nu mănâncă, dar vorbeşte de rău şi are 
ciudă pe cineva. Ce foloseşte postul trupesc, dacă n-are postul sufletesc unit cu el. Sau face 
milostenie, dar din avere de furat. Sau face fapta bună, dar se mândreşte; amestecă cu slavă deşartă, 
cu mândrie. Iar i-a pierdut plata diavolul. Deci face fapta bună, dar nu-i bună, că-i amestecată cu răul. 

Sau face fapta bună cu scop rău. Fapta bună făcută cu scop rău trece de partea scopului, şi 
dacă scopul este rău şi fapta bună se face rea. Dacă scopul este bun, atunci fapta bună rămâne 
întemeiată şi bună. 

Tot aşa, când face cineva fapta milosteniei, cu scopul de-a fi lăudat de oameni, sau rugăciunea 
sau postirea sau altă faptă bună, care nu priveşte spre slava lui Dumnezeu, ci spre alt scop oarecare 
lumesc, acea faptă bună este fără de suflet. Este moartă. Fapta bună are trup şi suflet. Trupul faptei 
bune este lucrarea ei, iar sufletul sau viaţa ei este scopul, dacă scopul este bun şi drept. 

În treapta a doua a păcatului este şi lucrarea cea cu lipsă a faptei bune. Când cineva face 
fapta bună, dar n-o face desăvârşit, ci cu lipsă. Toată fapta bună trebuie să se facă desăvârşită şi plină, 
nu cu ştirbire. Când fapta bună este făcută cu lipsă şi nu desăvârşit, atunci ne aflăm în a doua treaptă 
a păcatului. 

Vă dau un exemplu. Când cineva se roagă lui Dumnezeu, dar nu cu mintea şi cu inima, ci 
numai cu buzele şi cu gura, răspândindu-se cu mintea la lucrurile veacului de acum. Ori se gândeşte 
la târg, ori la ceea ce mai are de făcut, ori îşi aduce aminte că n-a dat mâncare la animale, orice 
altceva. Acela este în treapta a doua a păcatului. 

A treia treaptă a păcatului este bântuiala lucrului celui rău. Adică atunci când vine 
momeala gândului celui rău în minte. Îi vine omului un gând de curvie, sau de mânie, sau de ucidere, 
sau de mândrie, sau de slavă deşartă, sau de viclenie, sau de zavistie, sau de ură, sau de răzbunare, 
sau, în sfârşit orice gând pătimaş şi rău, când bântuieşte mintea omului, aceasta este a treia treaptă a 
păcatului. 

A patra treaptă a păcatului este consimţirea sau unirea. Când unim mintea noastră cu 
gândurile pătimaşe care le-am amintit mai sus sau cu oricare alt gând de păcat. Păcatul vine întâi 
simplu în mintea noastră. Orice gând pătimaş, să zicem: femeie, bani, slavă, n-ar fi un păcat. Este 
momeala gândului simplu al păcatului. Dar când noi gândim la femeie şi începem a ne unii cu gândul, 
oarecum cu patimă, şi la bani şi la slavă şi la orice, am trecut atunci cu mintea în treapta a patra a 
păcatului. 

Ne-am unit cu mintea, cu gândul cel rău al păcatului. Se mai numeşte această treaptă şi 
consimţire. Adică atunci când mintea începe a consimțţi să stea de vorbă cu gândul cel rău şi pătimaş. 

A cincea treaptă a păcatului este lupta. Lupta se dă de aici înainte pe toate treptele 
păcatului. Lupta este aceea când omul a consimţit cu mintea să stea de vorbă cu păcatul, cu gândul 
pătimaş, gândul păcatului, şi îndată, fiind pătruns de frica lui Dumnezeu, începe a lupta, a-l scoate 
din minte. Vede că nu-i bun. 

I-a venit un gând de ură, de desfrânare, un gând de răzbunare, un gând de mândrie, de trufie 
sau de zavistie sau de pizmă sau de răutate, şi îndată, văzând că nu-i bun, începe a se lupta să-l scoată 
din minte. În această treaptă se încaieră la luptă trei minţi. Mintea drăcească, mintea omenească şi 
mintea sfintelor puteri. 

Diavolii trag mintea noastră spre rău, spre păcate; sfintele puteri sau îngerii, spre gânduri 
bune, iar mintea omului stă în mijloc şi de bună voie se pleacă spre bine sau spre rău. În acest timp, 
cât mintea noastră se luptă, fie primind gândurile rele de la draci, fie pe cele bune de la îngeri, lupta 
aceasta în mintea omului este vrednică sau de cununi sau de pedeapsă veşnică. 

După această treaptă, trece în a şasea treaptă a păcatului, care este învoirea. Dacă a cedat 
de bună voie după această luptă să se învoiască cu gândul pătimaş, cu gândul păcatului, a trecut acum 

în treapta a şasea a păcatului şi trece de bunăvoie de la învoire la imaginaţie şi începe să şi le 
închipuie. 

A şaptea treaptă este păcatul cu mintea. După ce omul a primit un gând pătimaş, începe a 
se îndulci cu mintea. Omul de la gând începe a-şi imagina păcatul. Ori îşi închipuieşte faţa femeii pe 
care o iubea cu patimă, sau cândva a avut patimă asupra ei, ori îşi închipuie faţa aceluia pe care-l 
urăşte. N-ai păţit câteodată, când stai la rugăciune şi e cineva care te urăşte şi ai ciudă pe el, parcă te 
sfădeşti cu el? Parcă dacă ar fi acolo de faţă i-ai zice ceva. Acum mintea este în luptă în treapta a 
şaptea. 

Diavolii iau faţa celuia ce ne urăşte sau ne-a ocărât sau ne-a făcut vreun rău, şi răscolesc 
amintirea răului care ni l-a făcut şi însoțesc ţinerea în minte a răului cu imaginaţia şi dau război 
sufletului grozav, ori cu faţa aceea ce-a iubit-o cu patimă, din partea poftitoare a sufletului, ori pe 
aceea pe care a urât-o sau te-a urât pe tine şi ţi-a făcut necaz. 

Sau cu banul, dacă-i place. Îţi înfăţişează punga de-acum, lădiţa cu parale, haine multe, slavă 
deşartă, boi mulți, oi multe, cai mulţi, avere multă, şi aşa mai departe. Dacă l-ai scăpat din treapta 
învoielii, el de acum imaginează, că dracul se numeşte „zugrav vechi”. Ştie să zugrăvească mult mai 
mult decât ştii tu. Până ce i-ai dat voie. Zugrăveşte şi femei şi oameni şi târguri, ce vrei. 

Când vei vedea că vin acestea prin imaginaţie, începe să-ţi dea război cu idolii păcatului. Vezi 
ce spune Sfânta Sinclitichia: „Idoli au stătut şi m-am împotrivit!” Toate păcatele în treapta a şaptea 
se fac idoli. Se închipuiesc. Pe tabla păcatului minţii, al imaginaţiei, apar: femei, oameni care ne 
urăsc, bani, socoteli, ţi-aduce aminte din urmă, fel de fel. Şi sufletul în treapta a şaptea păcătuieşte 
cu mintea şi îşi închipuie. Oare nu păţim noi acestea: care n-a păţit şi nu păţeşte acestea în toată clipa? 

Eu, păcătosul, le păţesc; poate voi sunteţi scutiţi. Cine nu-şi închipuie păcatul cu mintea? Şi 
crezi că-i uşor păcatul cu mintea! Să nu crezi că-i uşor! Auzi ce spune Sfântul Efrem Sirul: „Fraţii 
mei, nu mă aruncaţi în negrijă, pentru păcatul cu mintea. Dacă păcatul cu mintea n-ar fi greu, nu era 
nevoie ca dreptul lov, cu 1850 de ani înainte de venirea Domnului, să aducă jertfă un bou în fiecare 
seară”. 

Pentru ce? Avea şapte feciori şi trei fete, şi erau tineri. Şi aşa de tare se temea lov de 
Dumnezeu, ca nu cumva copiii lui să greşească cu gândul, încât aducea jertfe de curăţire, să-i curețe 
pe copii de păcatul cu gândul. El nu greşea cu gândul şi era înainte de Legea Veche, că era înainte de 
Moise. Înainte de Legea scrisă şi de Legea Darului păcatul cu gândul se curăţea cu jertfe. 

Dacă păcatul cu gândul n-ar fi greu, zice Sfântul Efrem, n-ar fi socotit Hristos, Însuşi Cuvântul 
şi Înţelepciunea lui Dumnezeu, preacurvie întru poftă de muiere şi ucidere întru a urî pe fratele. Ce 
zice? Cela ce priveşte la femeie, spre a o pofti pe dânsa, iată a precurvit cu dânsa întru inima Sa. 
Iată preacurvie nevăzută! Numai cu gândul. Cela ce urăşte pe fratele său, ucigaş de om este. 

De câte milioane de ori am omorât noi în viaţa noastră? De câte milioane de ori am preacurvit 
noi? De câte ori am urât pe fratele, de atâtea ori am făcut ucidere. De câte ori am privit cu patimă la 
o femeie, sau chiar neprivind, am imaginat-o în gândul nostru şi ne-am învoit cu gândul păcatului, 
de atâtea ori am fost preacurvari cu inima înaintea lui Dumnezeu. 

lată de ce trebuie pocăință amară! Straşnică! lar omul zace într-un păcat groaznic — eu, 
păcătosul —, nesimţirea. Din cauza nesimţirii, mi se pare că nu-s chiar aşa de păcătos. Doar n-am 
curvit azi, n-am furat azi! 

De câte ori am pracurvit cu mintea şi am urât pe fratele, am fost preacurvari si ucigaşi. Şi 
aceasta o stabileşte Însuşi Dumnezeu Cuvântul. Deci, iată, fiindcă vorbim de treapta a şaptea a 
păcatului, cu gândul, noi suntem preacurvari de mii de ori şi ucigaşi. Pentru că cu gândul preacurvim 
şi cu gândul urâm pe fratele. 

Ne facem şi ucigaşi şi preacurvari, şi apoi ni se mai pare că suntem călugări sau chip cioplit 
de călugări sau momâi de pus în cânepă să se sperie vrăbiile, că avem haine lungi. Dar dracii râd de 
noi, că văd că în noi nu este viaţă şi trăire, ci numai forma. Forma exterioară nu ne ajută! 

Deci în treapta a şaptea omul păcătuieşte cu mintea prin imaginaţie, după ce s-a învoit cu 
gândul în treapta a şasea. 

Treapta a opta a păcatului este păcatul cu lucrul. Treapta a opta este mai grea. De-abia în 
treapta a opta omul păşeşte la păcat cu lucrul. 

Unul care-i luptat de duhul curviei, sau de-al răzbunării, sau de-al iubirii de argint, sau de-al 
iubirii de slavă, sau de-al mândriei — că toţi suferim de acestea în toată clipa —, până în treapta asta s- 
a luptat cu gândul. De ce învaţă Sfinţii Părinţi: „paza minţii, paza minţii!”? Trezvia atenţiei, ferirea 
minţii de păcat? Că-i acelaşi lucru. Ori vei zice vegherea minţii, ori privegherea minţii, ori ferirea 
minţii, ori trezvia atenţiei, este acelaşi lucru. Cum ai zice: pâine, felie de pâine, bucată de pâine, 
fărâmătură de pâine, că tot acelaşi lucru este. 

În această lucrare de pază a minţii, este o lucrare de geniu pentru călugări. De aceea spune 
Sfântul Isihie Sinaitul în Filocalie: Nimeni, care nu are paza minţii, nu va scăpa de căpeteniile 
tartarului în vremea morții şi în vremea când trece prin vămi. Pentru ce? Dacă n-a păzit mintea, 
el a fost preacurvar nevăzut toată viaţa şi ucigaş şi iubitor de argint şi iubitor de slavă şi mândru, dar 
el n-a ştiut. EI zace în adâncul păcatelor şi nu le-a simţit din cauza nesimțirii. 

Deci, în treapta a opta, omul care s-a luptat până acum de la momeala gândului, de la 
consimţire, de la alegerea de a trece mai departe spre luptă, de la luptă, de la îndoială, de la păcatul 
cu mintea, cedează la păcatul cu lucrul. 

Până aici s-a luptat el cu imaginaţiile, cu închipuirile păcatului; de aici încolo, ori cade în 
păcat cu femeia, ori cade în păcatul malahiei, ori se apucă de strâns bani, ori urăşte pe fratele lui şi 
începe să-l bată, ori se mândreşte, ori zavistuieşte, ori se răzbună, ori dă în judecată pe cutare, ori se 
apucă de furat sau de fumat. Toate păcatele trec prin aceleaşi trepte şi tot ce este în om rău, trece la 
păcatul cu lucrul, care este treapta a opta. 

Deci el, până a ajuns în treapta a şaptea a păcatului, s-a luptat nevăzut, iar acum trece la 
păcatul văzut cu lucrul. În treapta a opta a păcatului, omul cedează şi începe cu trupul să săvârşească 
păcatul cu lucrul. 

Treapta a noua a păcatului este obişnuinţa sau obiceiul. Un duhovnic bun, la mărturisire, 
ştie pe cel păcătos în ce treaptă este. Dacă-l întrebi aşa: „Moşule, sau mătuşă, sau soră, de ce fumezi?” 
„Părinte, m-am obişnuit cu ţigara!” Deodată îți spune că este în treapta a noua. Că el n-a căzut o dată 
în viaţă. El spune să s-a obişnuit cu ţigara, că ţine tabachera cam aproape. 

„De ce bei, moşule?” „M-am cam obişnuit, părinte, cu paharul, cu rachiul, cu vinul!” „De ce 
spui minciuni?” „Părinte, m-am obişnuit cu ele!” „De ce faci cutare păcat trupesc?” „M-am obişnuit 
cu el!” „De ce furi?” „Părinte, aşa mi-i obiceiul!” 

Deci îl cunoşti de la această vorbă în ce treaptă este, adică în treapta a noua. Acestea sunt 
trepte mai grele de-acum. Treapta a noua este obiceiul păcatului. 

Treapta a zecea a păcatului este deprinderea păcatului, nu-i obicei. Omul în treapta a noua 
face păcatul din când în când, din obişnuinţă, dar în treapta a zecea îl face mereu; s-a deprins să 
păcătuiască. 

Treapta a zecea a păcatului este cea mai periculoasă, pentru că păcatul devine a doua fire, a 
doua natură. Omul fuge la cârciumă şi la pahar vrând-nevrând. „Măi, da lasă-te de beţie, de fumat, 
uite că eşti bolnav! Te duci în gheenă, îţi pierzi şi mintea şi trupul şi sănătatea! Îţi pierzi toate dacă 
mai bei! Ţi-a spus şi doctorul, îţi spune şi duhovnicul!” „Nu, domnule, m-am deprins! Eu, dacă nu 
beau un pahar de vin sau de rachiu, nu mai pot să trăiesc!” 

EI îţi spune singur pe ce treaptă este. „M-am desprins şi nu pot”. Ori minte, vrând-nevrând; 
ori curveşte, vrând-nevrând; ori fură, vrând-nevrând; ori bea, vrând-nevrând; ori se bate, vrând- 
nevrând. De ce? Păcatul de la obişnuinţă a ajuns la deprindere. S-a deprins. 

În treapta a zecea, păcatul devine a doua natură. Este aproape ceva firesc, natural la el. Şi ca 
să întorci un om de pe treptele acestea la pocăință, îţi trebuie mai mare luptă. În treapta a şaptea, a 
opta, dacă a căzut o dată, se întoarce uşor. În treapta a noua mai greu, că a început să se obişnuiască. 
În treapta a zecea este mult mai greu să se întoarcă. 

S-a deprins şi nu se lasă până nu face păcatul. El este cum zice marele Apostol Pavel: Cine 
face păcatul, este rob al păcatului. L-a robit păcatul şi-l duce la lucrarea păcatului, vrând-nevrând. 

Deprinderea păcatului, oricare ar fi el, este foarte periculoasă, când ajunge în treapta a zecea. 
Ori iubirea de bani, ori desfrânarea, ori minciuna, ori făţărnicia, ori slava deşartă, ori beţie, orice ar 
fi. 

Treapta a unsprezecea a păcatului este deznădejdea. Aceasta este şi mai periculoasă. 
Omul în treapta a unsprezecea, ce zice că nu se mai poate opri de beţie, sau de muieri, sau de păcate 
trupeşti, sau de înjurat, sau de furat, sau de fumat, sau de alte răutăţi, şi cade în deznădejde, că el n- 
ar să se mai poată opri? „Nu mă mai iartă Dumnezeu, dacă eu nu mă pot opri de la păcat!” 

Aici este cumpăna cea mai mare. Că zice: „Nimic mai rău şi mai tare ca deznădăjduirea!” De 
aceea se spune duhovnicului: „la aminte, o, vânătorule de suflete, duhovnice, de la aceste trei trepte 
să te sârguieşti să întorci sufletele mai tare înapoi: de la obişnuinţă, de la deprindere şi de la 
deznădejde. Deznădejdea este lângă moarte”. 

Omul cade în descurajare şi zice: „Nu mă mai iartă Dumnezeu, dacă eu nu mă mai pot opri 
de la păcat!” Vede că se duce, vrând-nevrând, la păcat şi cade în descurajare. Zice Sfântul Efrem 
Sirul: „O, răutatea satanei! Când l-a văzut pe om deprins cu păcatul, de acum cu paloşul deznădejdii 
bate război!” Să-l taie de la nădejdea către Dumnezeu. 

Taie nădejdea mântuirii cu paloşul: „Nu te mai iartă Dumnezeu, măi omule! Nu vezi că ţigara 
n-o mai poţi lăsa — sau muierea, sau înjuratul, sau beţia, sau curvia, sau furtul, sau minciuna, sau 
răutatea, sau zavistia, sau viclenia, sau ţinerea minte de rău, sau dorinţa de răzbunare —, nu vezi că 
nu te mai poţi opri de la ele? Nici nu te mai iartă Dumnezeu!” 

Bate cu paloşul deznădejdii, care este cel mai grozav păcat, adică deznădejdea de mila lui 
Dumnezeu, care este păcat împotriva Duhului Sfânt. Acestea se întâmplă în treapta a unsprezecea a 
păcatului. 

Treapta a douăsprezecea a păcatului este sinuciderea. 

În treapta a douăsprezecea se întâmplă ceea ce s-a întâmplat cu Iuda şi cu Cain. Cain, când a 
căzut în deznădejde, a zis: Mai mare este păcatul meu decât a mi se ierta mie! În loc să ceară iertare 
de la Dumnezeu, a început să se sfădească: Cain, unde-i fratele tău, Abel? Dar ce, eu am păzit pe 
fratele meu? În loc să zică: „Doamne, am greşit!”, s-a luat la ceartă. 

Iar Iuda, când a ajuns în treapta a douăsprezecea, ce-a făcut? Și văzând luda că lisus a fost 
condamnat la moarte, mustrat de conştiinţă, a căzut în deznădejde şi, aruncând arginţii, i-a aruncat 
în biserică şi s-a dus şi s-a spânzurat. 

Omul cel rău, dacă mereu zace în păcate, de la o vreme culmea relelor îl duce la sinucidere, 
să-şi ia viaţa, că nu mai poate suporta mustrarea conştiinţei. 

Aici este ceea ce spune Proorocul David: Întru mustrări, pentru fărădelegi ai pedepsit pe om 
şi ai subțiat ca un păianjen sufletul lui. Păianjenul arată deznădejdea. 

În treapta a unsprezecea, atâta nădejde mai are el, ca pânză unui păianjen. Olecuţă de nădejde. 
Dacă mai vine paloşul satanei şi-o taie şi pe asta, fuge şi se spânzură, ori se îneacă, că nu-l mai iartă 
Dumnezeu. 

Deci treapta a douăsprezecea este sinuciderea. Este ceea ce spune Apostolul Pavel: Plata 
păcatului este moartea. 

kk 

Ce vreau să vă mai spun! În treapta a doua a păcatului, când facem fapta bună cu scop rău, 
fapta bună nu este bună. Fapta bună are trup şi suflet. Trupul faptei bune este lucrarea ei. lată, eu 
postesc, mă rog, fac metanii, priveghez, fac milostenii, citesc cărți sfinte, stau la biserică, cânt la 
strană, pomenesc pomelnice, lucrez la grădină, lucrez la pădure, orice aş face eu. 

Lucrarea însăşi a faptei bune este trupul, iar sufletul sau viaţa ei este scopul. Cu ce scop fac 
eu fapta bună? Ori este scopul iubirii de treaptă, ori al iubirii de câştig, ori al iubirii de slavă, ori al 
iubirii de argint. 

Unul face treabă straşnic în mănăstire şi se chinuieşte să ajungă ceva în mănăstire. Vine cu 
un scop: „Măi, poate voi ajunge econom, poate voi ajunge stareţ, poate m-o face diacon, poate m-o 
face preot”. Şi pentru asta munceşte şi face treabă. Dracul i-a răpit scopul şi încolo îi dă drumul: „Fă, 

cât de mult! Eu ţi-am pus mâna pe sufletul faptei bune!” 

Sfântul Apostol Pavel spune: Așa alerg la ţintă, la Hristos, nu cum aş bate vântul cu pumnii. 
Să nu ai alt scop în mănăstire când te nevoieşti, decât numai mântuirea sufletului şi slava lui 
Dumnezeu. 

Sfântul loan Scărarul arată care sunt cele trei feluri de lepădări de lume: 

1. Cela ce pentru iubirea de treaptă, pentru lepădarea de lume o a făcut, ca tămâlia este, 
care la început miroase şi pe urmă scoate fum. 

Face el ascultare, se supune în mănăstire, aleargă, cutare, doar va ajunge el ţinta carierei, care 
credea să ajungă el în mănăstire. Şi dacă se întâmplă ca Dumnezeu să-i stea împotrivă, să nu ajungă, 
atunci nu mai miroase ca tămâia. Până atunci toţi ziceau: „Măi, dar ascultător este fratele ăsta! Măi, 
dar smerit este, dar bine mai face treabă, dar supus este, bun”, dar nimeni nu ştie în inima lui ce scop 
urmăreşte. 

Iar dacă nu ajunge ţinta carierei sale, începe a cârti: „Pe acela l-a făcut diacon, pe acela preot; 
eu stau de-atâţia ani în mănăstire, eu am muncit mai mult decât dânsul, eu m-am jertfit; pe mine nu 
mă face nimic!” Începe a scoate fum tămâia noastră! Tămâia noastră nu mai miroase! 

Asta, fiindcă în mintea lui lepădarea de lume a făcut-o pentru scopul iubirii de treaptă. 

2. Cela ce pentru iubirea de câştig, pe lepădarea de lume o a făcut, ca piatra de moară 
este, care de-a pururea întru acelea şi se învârteşte. 

Unul vine la mănăstire să-i dea salar sau pensie, sau să i-o mărească, să fie oleacă mai mult, 
să mai pună olecuţă la CEC. Mi se pare că Sfântul Antonie avea salar...!? 

— Cât avea pe lună Sfântul Antonie, că am uitat? Cam câte mii? Ce pensioară avea Sfântul 
Pamvo, Sfântul Sisoe? N-aţi auzit? Aţi citit undeva despre sfinţi cu pensie şi cu salar? Măi, aţi citit 
voi despre vreun mucenic şi cuvios care avea salar şi pensie? Ia să spuneţi! 

Vezi cum ne înşelăm noi! De aceea, dacă îți dă pensie, dă-o la obşte sau dă-o la săraci. lar 
dacă nu ţi-o dă, să nu-ţi pară rău, că noi n-am venit pentru leafă aici. Dacă îţi dă Hristos Raiul — şi o 
floare din Rai, cum spune Sfântul Andrei cel nebun pentru Hristos, este mai scumpă decât toate 
comorile lumii şi asta nu mai moare, că are viaţă veşnică într-însa —, ce-ţi mai trebuie altceva? 

Cel ce pentru iubirea de câştig a făcut lepădarea de lume, este ca piatra de moară care de-a 
pururea se învârteşte în jurul ei. Adică acasă făcea, muncea, alerga, ca să capete un ban, un salar, o 
pensie, să facă ceva avere, şi vine în mănăstire şi se învârte ca piatra de moară, tot într-acele. „Măi, 
să muncesc, să fac, poate mi-a mări salarul, poate îmi va da pensie mai mare, dacă o să am oleacă de 
vechime!” Şi tot se învârte roată, ca piatra de moară. 

Nu păţim aşa şi noi? Este bine că vorbim de păcat? Aşa fac eu, păcătosul! Şi eu sunt vinovat, 
dar vă spun. Măcar să cunoaştem meşteşugurile diavolilor. Ce crezi că eu sunt cheie de biserică? Eu 
sunt mai păcătos decât toţi! 

Să vă spun şi al treilea fel de lepădare de lume. 

3. Cela ce pentru slava lui Dumnezeu, pe lepădarea de lume o a făcut, unul ca acela până 
al moarte se jertfeşte pe sine, nimic nădăjduind, decât mântuirea sufletului. 

Adică se jertfeşte în toate, dar n-are nevoie de nimic. N-are scop nici să ajungă mare, nici să 
câştige bani. Să-i dea Dumnezeu mântuire. Atât doreşte. Acela-i pe drum bun, pe drumul 
duhovnicesc, ca un adevărat călugăr. Acela nu aleargă în deşert! „Mie să-mi dea Dumnezeu mântuire. 
Nu-mi trebuie nimic altceva. Că mântuirea este mai scumpă decât toate care există sub cer!” 

Fapta bună are trup şi suflet. V-am spus. Lucrarea faptei bune, de orice nuanţă ar fi, este 
trupul, iar sufletul este scopul. Dacă mi-a răpit diavolul scopul, faptele bune, cât de bune ar fi, dacă 
scopu-i rău, trec de partea scopului. Se fac rele toate! 

Şi invers. Dacă am face fapte rele, sau părute de oameni rele, tu dacă ai scop bun, nu-ţi pasă. 
Cum a făcut Sfântul Vitalie, care a salvat de la desfrânare multe femei păcătoase. 

Toată lumea îl socotea mare curvar, dar lui nu-i păsa de oameni. Stătea cu Psaltirea toată 
noaptea şi nu mânca, câte trei-patru zile pe săptămână nu gusta nimic şi a mântuit 300 de curve. Că 
la el fapta era părută rea, dar scopul era bun. Scopul era să scoată de la curvie şi din iad, nu se ducea 

pentru păcat. 

Şi iată că toate faptele bune ale lui au trecut de partea scopului. La moartea lui s-au făcut 
minuni mari, şi toate femeile pe care le-a învăţat să se lase de păcat, au început să spună fapta lui cea 
bună, aşa încât astăzi ne închinăm la moaştele Sfântului Vitalie din Alexandria. 

De aceea, când faci o faptă bună, chiar dacă în faţa oamenilor pare rea, ţie nu-ţi pasă, dacă ai 
un scop bun. 

Deci toată fapta bună când se face, mintea trebuie să privească la scopul ăsta: Să fie spre 
slava lui Dumnezeu. Aşa ne învaţă marele Apostol Pavel: Sau de mâncaţi sau de beţi sau altceva de 
faceți, toate să le faceţi spre slava lui Dumnezeu. Amin. 


CELE ŞAPTE PRICINI ALE PĂCATULUI 


Dacă am văzut care sunt cele douăsprezece trepte ale păcatului, este bine să cunoaştem şi cele 
şapte pricini după care se canonisesc păcatele. Cele şapte pricini vin în legătură cu tot felul de păcate 
posibile, pe care poate să le facă omul pe pământ. Iată care sunt cele şapte pricini ale păcatului: 

1. Pricina întâi se referă la persoană: cine a făcut păcatul? 

Împăratul, arhiereul, preotul, diaconul, conducătorul unei ţări, al unui oraş, dascălul, omul 
simplu, omul bolnav, omul creştin; cine a fost acela ce a făcut păcatul? Foarte mult atârnă canonisirea 
de cuvântul „cine”. 

Este mare diferență dacă, dacă acelaşi păcat îl face împăratul sau arhiereul sau preotul, sau 
călugărul, sau cel de pe urmă mirean. Pentru acelaşi păcat creşte sau scade în canonisire, dacă 
persoana aceea este mai mică în dregătorie sau mai mare. Dacă este mai mare, mai mare osândă are. 

Un duhovnic oarecare a mărturisit pe împăratul Rusiei, Alexei. Şi împăratul a crezut că are 
de-a face cu un duhovnic prost. S-a spovedit de păcate, aşa ca un om simplu. 

„Părinte, n-am curvit, n-am furat, n-am băut, n-am bătut!” A spus el aşa câteva păcate scrise 
pe-o hârtie. Dar duhovnicul era foarte iscusit: 

— Măria ta, de-abia ai spus păcatele lui Alexei, ale unui oarecare Alexandru. Dar să-mi spui 
păcatele împăratului Alexei! 

S-a minunat împăratul. 

— Care sunt acelea? 

— Tu nu esti un Alexei oarecare de la oi şi dacă ai făcut aşa, să-ţi dau un canon mic. Tu eşti 
împăratul Alexei! Poate ai făcut legi strâmbe, poate legi împotriva lui Dumnezeu, poate ai pus 
impozite grele pe popor, poate ai călcat alte ţări, ca împărat. Spune-mi ce ai făcut! 

A încremenit împăratul. 

— Toate acestea le-am făcut, părinte! 

— Acestea sunt păcatele împăratului, iar celelalte — că n-ai mâncat, că nu te-ai îmbătat — sunt 
ale lui Alexei. 

Astfel, la această pricină răspunde întrebarea „cine”. Nu se aseamănă păcatul unui om mare 
cu al unui om simplu. Este cu mult mai mare păcatul făcut de un preot, decât cel făcut de un om de 
rând. Pentru ce? Pentru că zice Scriptura: Cei tari, tare se vor certa. Şi sluga care ştie voia Domnului 
său, mai mult se va bate. Căruia i s-a dat mult, mult i se va cere. 

Deci, la pricina aceasta, „cine”, este mare deosebire între păcatul unui om de jos şi cel al 
unuia care este din treptele cele mai mari din ierarhia omenească. 

2. Pricina a doua a păcatului este: ce fel de păcat a făcut? 

Ce fel de păcat ai făcut, omule? Că sunt păcate între păcate. Ai vorbit de rău, ai clevetit, ai 
spus minciuni, te-ai mâniat, ai ocărât, ai ţinut minte răul, ai căutat să te răzbuni, ai avut gânduri de 
ură, de zavistie, de pizmă, de răutate, de invidie, iubire de arătare, slavă deşartă, fățărnicie, viclenie, 
iubire de sine cu toate fiicele ei; păcate simple. 

Sau ai făcut păcate mai mari, ca: preacurvie, malahie, cădere cu dobitoace, amestecare de 
sânge, sodomie, ucidere, avorturi, ai omorât copii, sau altceva mai greu decât acestea. 

Deci, iată ce înseamnă pricina a doua. Ce fel de păcate ai făcut? Păcate uşoare, vrednice de 
iertare, care se iartă şi la Rugăciunile de seară, la mărturisire, sau ai făcut păcate de moarte sau 
împotriva Duhului Sfânt, pentru care trebuie multă pocăință. Asta este pricina a doua a păcatului. 

3, Pricina a treia este: pentru ce? Întrebi pe unul: „Omule, de ce-ai furat?” „Părinte, sunt lipit 
pământului de sărac. Am o casă de copii, sunt necăjit, n-am pământ, casa mi-i spartă, femeia mi-i 
bolnavă, copiii în spital, la şcoală n-am cu ce-i purta, şi m-a îndemnat cugetul şi am furat nişte lemne 
din pădure, am furat ceva de colo, am luat ceva de dincolo”. EI îţi spune pentru ce a furat. 

Altul care a făcut păcatul, spune altceva la pricina „pentru ce”. „Pentru ce l-ai bătut, măi, pe 
celălalt?” „Părinte, l-am prins la femeia mea!” Sau altceva: „M-am temut, că erau mai mulți decât 
mine şi am sărit eu să-i bat pe ei, ca să nu mă omoare ei pe mine!” 

Trebuie să vezi foarte bine pricina „pentru ce”. Pentru ce-a făcut păcatul? De nevoie, de 
foame, de sărăcie; a fost singur undeva şi a luat un braţ de fân şi a dat la cal, că nu putea trage calul. 
Acela este mult mai uşor, că zice chiar Sfântul Vasile: „Cine moare de foame, de va fura, nu-i păcat”. 
Este păcat că a furat, dar este mai mare păcat dacă ar lăsa să moară de foame. Vede o pâine undeva 
şi moare de foame; dacă o ia şi zice bogdaproste, păcat o fi, dar mai mare lucru ar fi dacă s-ar lăsa să 
moară de foame. 

Deci, iată, să cauţi pricina pentru ce a furat omul sau pentru ce a bătut pe alţii, sau pentru ce 
a adunat bani, sau pentru ce s-a răzbunat, sau pentru ce a dat în judecată. La această pricină „pentru 
ce”, se scade canonisirea sau se măreşte. 

Caută bine! A fost o pricină binecuvântată sau aproape de binecuvântare, sau o pricină prea 
de nevoie, sau nu de nevoie, ci numai de ambiţie? Şi de-a fost de ambiţie şi de iubirea de păcat, 
pedepseşti mai rău, iar dacă nu, mai puţin sau mai uşor. 

4. A patra pricină a păcatului este: Prin ce mijloc? Cum? Vă dau pildă. Te-ai dus să câştigi 
o avere străină. Cu ce mijloace? Părinte, iată ce-am făcut: am dat o sumă de bani, am pus câţiva 
martori falşi să jure strâmb, că pământul ăsta este moştenire de la tata, sau casa asta este moştenire 
de la cutare!” 

Ai corupt şi ai băgat în iad pe aceia ce au jurat strâmb şi banii tăi sunt spre pierzarea ta, şi ai 
nedreptăţit şi pe un om nevinovat. 

Cu ce mijloace? Acesta cu mari pricini a tras în păcat pe mai mulţi, care au jurat strâmb şi au 
falsificat adevărul şi a luat cu nedreptate de la unul care este sărac. Prin ce mijloc? Cu martori falşi 
şi cu bani. S-a îngreunat canonisirea. Tu nu eşti vinovat numai de păcatul tău la pricina aceasta, ci ai 
făcut părtaşi şi pe toţi aceia pe care i-ai înşelat şi i-ai minţit şi au jurat fals şi au făcut judecată 
nedreaptă. 

5. Pricina a cincea este: În ce vreme? 

Vremea în care a păcătuit cineva împuţinează sau înmulţeşte greutatea păcatului. De pildă, 
dacă cineva în vreme de nevoie şi de foamete a furat pâine sau grâu, mai puţin păcătuieşte decât cel 
ce a furat acestea fără de nici o nevoie. 

Câţi greşesc în Legea Harului, mai greu păcat fac decât cei ce au păcătuit înainte de Hristos. 
Şi celelalte se socotesc în chip asemănător. 

6. Pricina a şasea este: În ce loc s-a făcut păcatul? 

De aici creşte canonisirea sau scade. Am furat. „Din ce loc ai furat? Ai furat de pe câmp un 
braţ de iarbă, o fasolă, un bostan, o nucă, o perjă, un strugure?” „Nu. Am furat din biserică, părinte, 
colaci! Am luat ceară, am luat lumânări, am luat vin, am luat prescuri!” lată că la această pricină „din 
ce loc”, păcatul la canonisire creşte sau scade. 

Dacă furi de la mirean, trebuie să-i dai de patru ori înapoi, iar dacă ai furat de la biserică, de 
cinci ori trebuie să dai înapoi. Nu eşti iertat până nu dai de cinci ori. Fur de cele sfinte te cheamă. 

Să zicem aşa: Unul a făcut un păcat ascuns. Dar n-a ştiut decât el şi Dumnezeu şi duhovnicul 
lui. Se canoniseşte mai uşor. Altul face păcatul şi ştie tot satul. Păcatul acesta este mult mai greu. 
Câte suflete au auzit în sat că a făcut păcatul şi s-au smintit din cauza acestuia că nu s-a păzit să facă 
păcatul în ascuns? Păcatul, făcându-se la arătare, a smintit pe atâţia. Mântuitorul zice: Vai lumii de 

sminteli, dar mai vai de cel prin care vine sminteala; mai bine şi-ar lega o piatră de moară şi să se 
arunce în mare. 

Sfântul Maxim Mărturisitorul spune: „Prin greutatea pietrei de moară, Mântuitorul arată aici 
cât este de greu păcatul smintelii”. Duce la deznădejde şi la hulă împotriva lui Dumnezeu şi la 
necredinţă pe toţi care s-au smintit. 

Deci, alta este când păcătuieşte omul undeva în ascuns, alta este când păcătuieşte în târg şi 
alta este când păcătuieşte într-un loc sfânt. 

Cu cât păcatul s-a făcut în felul acesta, de ce cunoaşte mai departe, cu atâta mai mare canon 
trebuie să-i dai şi mai mare urgie a lui Dumnezeu vine peste el, dacă nu se mărturiseşte. Pentru că |- 
a făcut într-un fel, nu numai de el ştiut, ci a rănit ştiinţa la atâţia şi i-a smintit. Asta-i pricina a şasea. 

7. A şaptea prinică este: de câte ori? De câte ori ai făcut păcatul? Cu cât numărul este mai 
mare, cu atât canonisirea este mai grea. Am greşit o singură dată în viaţă, păcat greu, de două ori, de 
trei ori. Dar nu-i ca acela ce a făcut păcatul de 50 de ori sau de o sută de ori sau mai mult. Numărul 
şi repetarea păcatului îngreuiază sau scade la cântar la canonisire, la mărturisire şi în faţa lui 
Dumnezeu la dreapta judecată. 

Deci, mai greu se osândeşte acela care a păcătuit de multe ori sau prea de multe ori, şi mai 
puţin acela care păcătuieşte o dată, de două ori, sau de mai puţine ori. 

Acestea sunt pricinile păcatului mai pe scurt. Nu le-am spus ca pe carte, ci aşa, din memorie. 


DREAPTA SOCOTEALĂ 


Dreapta socoteală, sau darul deosebirilor, este podoaba faptelor bune, precum zice Sfântul 
Isaac Sirul: „Pe tot lucrul îl împodobeşte măsura”. Fără această sare duhovnicească, toate cele bune 
se strică şi întru vătămare se mută. 

Această podoabă a virtuţilor se câştigă, după cum spun Sfinţii Părinţi, prin nepătimire. Deci 
ci va urma în toate învăţăturii bătrânilor celor iscusite, va câştiga dreapta socoteală. 

Pentru a înţelege cum lucrează dreapta socoteală, trebuie amintit că sufletul se împarte în trei 
părți: partea raţională, partea mânioasă şi partea profitoare. 

Felul cum trebuie să chivernisim, cu dreaptă socoteală, cele trei părţi ale sufletului şi trupului 
nostru, ni-l arată Sfântul Maxim Mărturisitorul: „Dă sufletul şi trupul tău cele de care sunt vrednice”. 

Adică părții raționale a sufletului să-i dăm citire, vederi duhovniceşti şi rugăciune; părții 
mânioase să-i dăm dragostea duhovnicească, care se opune urii; iar părţii poftitoare să-i dăm înfrânare 
şi cumpătare. Trupului nostru să-i dăm hrană şi îmbrăcăminte atât cât îi trebuie. 

Însă nevoinţa să se dea după măsura fiecăruia. Auzi ce spune Sfântul Marcu Ascetul: „Precum 
se deosebeşte arama de fier şi fierul de găteje (vreascuri), atâta deosebire este între un trup şi altul”. 
Unul din fire este sănătos şi poate să postească şi să nu mănânce până seara şi altul, săracul, dacă nu 
mănâncă de două-trei ori, cade jos şi moare. 

Dar de nevoie este să ştim că dreapta socoteală ne va păzi nevătămaţi de întinderea peste 
măsură spre amândouă părţile. Căci este vătămare şi în săturarea pântecelui; atât în priveghere peste 
măsură, cât şi în somn mult. 

În toate, în toate trebuie să avem dreaptă socoteală, pentru că dreapta socoteală este 
împărăteasa faptelor bune. Pentru că dacă o ia unul repede-repede şi nu are povăţuitor, îndată cade. 

Vine aici la mine unul, un viteaz, şi zice: „Părinte, să-mi dai voie să citesc Molitfele Sfântului 
Vasile?” EI de-abia a venit în mănăstire, şi să-i dau voie să citească Molitfele Sfântului Vasile, că el 
are ciudă pe draci! „Vai de capul tău! Câtă ciudă are dracul pe tine şi cât vrea să râdă el de tine!” 

S-a dus la Sfântul Varsanufie cel Mare, marele stareţ al Palestinei, un călugăr şi i-a zis: 

— Îmi dai voie să blestem pe draci şi să citesc Molitfele Sfântului Vasile? 

— Nu-i blestema, că mare batjocură ai să iei de la dânşii! Smereşte-te şi zi „iartă-mă” la toţi 
fraţii! Aşa-i biruieşti pe demoni! Că diavolul toate le face, numai „iartă-mă” nu zice, căci a căzut din 

mândrie. 

Diavolul posteşte, că nu mănâncă niciodată; el trăieşte în feciorie, că nu se însoară, nu se 
mărită; el priveghează. Doarme el vreodată? Tu faci treabă, dar el stă degeaba? Nu poate sta. Tu crezi 
că pe diavol îl întreci în fugă, dacă ai fugi tu? EI într-o clipă e la marginea pământului. Numai cu una 
îl întreci tu pe el; dacă ai socoti că: „Eu sunt praf şi cenuşă, şi sunt păcătos, şi nu pot nimica, şi sunt 
nevrednic să trăiesc pe pământ!” Numai de smerenie se teme diavolul. De alta nu se teme el; poţi să 
ful tu nevoitor cât este lumea! Dacă nu ştii că ceri iertare, eşti batjocorit de ei; eşti măturoiul dracilor. 

Dreaptă socoteală trebuie să avem şi în vorbire, la metanii, la priveghere şi în tăcere şi în 
înfrânare la mâncare, la băutură, la somn şi la toate ostenelile trupeşti. 

De aceea, fraţilor, să ne ajute mila Domnului să câştigăm oleacă de dreapta socoteală, fiindcă 
în lumea asta sunt curse şi ispite fel de fel şi nedumeriri în cele duhovniceşti. Dar să ţinem dreapta 
socoteală, măsura în toate. Pădurea nu se teme de cel care încarcă o dată mult căruţa, că ştie că mai 
la vale se rupe osia la căruţă şi moare calul, că nu mai poate. De acela se teme diavolul, care ia câte 
un lemnişor din pădure în fiecare zi şi-l duce acasă. 

Aşa-i şi vrăjmaşul; nu se teme de cel care o ia lată, că rămâne negrăpată. Câte oleacă, aşa. 
Câte oleacă, încet, încet! 

Sfântul Teodor Studitul spune: „Câte puţin, câte puţin se îmbogăţeşte cineva, şi la cele trupeşti 
şi la cele duhovniceşti”. Câte oleacă. 

Aşa să luaţi fapta bună, câte oleacă, şi să vă pară rău că n-aţi făcut mai mult. 


SFATUL BUN 


Cei ce nu au cârmuire, cad ca frunzele! şi Mântuirea stă întru mult sfat, zice Sfânta Scriptură. 
Întotdeauna, când vrem să facem ceva, să întrebăm. Oare când mergem pe un drum pe care nu-l 
cunoaştem, nu întrebăm? „Măi, dacă eu o iau la stânga sau la dreapta, nu mă rătăcesc? Încotro să 
apuc?” Şi nu greşeşte omul, că întreabă. lar dacă nu întreabă, atunci mai ales se rătăceşte, că nu 
nimereşte. Cu atât mai mult la cele duhovniceşti. 

Sfântul Efrem Sirul spune: „Din cele şapte lucrări ale monahului şi ale creştinismului, cea din 
urmă este şi aceasta, să întrebe pe bărbaţi iscusiţi când nu ştie un lucru; ca nu cumva altele în loc de 
altele înțelegând, să se rătăcească”. De aceea este bine ca la anumite nedumeriri să întrebe. Dacă 
întreabă, nu greşeşte. 

Şi să ştiţi un lucru. Unde veţi merge, să aveţi pe Dumnezeu înaintea ochilor. Că Dumnezeu 
nu-i numai aici. E] este şi la voi acasă şi în târg şi în Bucureşti şi în Africa şi în Asia şi în lună şi în 
stele, în toate este prezent. În toate. Că zice acolo: Eu sunt Care umplu cerul şi pământul şi cele 
dedesubt. 

Nu este loc unde nu este prezenţa Lui. Sfântul Macarie cel Mare până acolo merge, că zice: 
„Dumnezeu este şi în draci şi în satana!” Cum este în draci, zic unii, dacă satana este împotriva lui 
Dumnezeu? Da, este. Că dacă n-ar fi Dumnezeu într-înşii, cât rău ar face! Dumnezeu este într-înşii 
cu puterea Sa cea atotţiitoare, una din însuşirile Sale, să-i ţină în frâu, ca pe câinele cel rău, să nu facă 
rău cât ar vrea ei oamenilor. Nici în porci n-au putut să intre, fiind ţinuţi de puterea atotţiitoare a lui 
Dumnezeu. Că puterea drăcească este îngrădită de puterea dumnezeirii. Că zice la Isaia: Se luptă cel 
puternic cu Cel atotputernic. Are el putere, dar nu este atotputernic, că Dumnezeu îl ţine în frâu! 

Toată puterea drăcească este circumscrisă împrejur; este îngrădită de puterea dumnezeirii. Că 
altfel, ai văzut când i-a dat voie să-l ispitească pe lov, ce-a făcut într-un ceas? I-a ars turmele, i-a 
sfărâmat toate şi i-a omorât fiii! Are mare putere satana, dacă Dumnezeu îi dă voie. 


% 


La Sfântul Serafim de Sarov a venit un boier mare, Motovilov. Şi Sfântul Serafim de multă 

vreme îi spunea despre rugăciunea minţii, că el avea rugăciunea asta în mare grad, rugăciunea inimii 
— cea mai înaltă rugăciune din lume —, ca să se înveţe a se ruga omul, nu cu buzele, ci cu inima lui 
Dumnezeu. Şi Motovilov cerea să-i dea darul acesta: 

— Dă-mi, părinte, să învăţ şi eu rugăciunea minţii şi a inimii! Şi spunea sfântul: 

— Prea devreme pentru tine, că ai să te mândreşti! Întâi trebuie să câştigi lucrarea Duhului 
Sfânt. 

— Cum putem noi câştiga această lucrare în noi? 

— Răceala credinţei noastre în Domnul nostru lisus Hristos este pricina că ne-am depărtat 
aproape cu totul de adevărata viaţă creştinească. Nouă ni se par ciudate unele cuvinte din Sfânta 
Scriptură, precum zice: Adam vedea pe Dumnezeu în Rai. 

Şi totuşi, lipsa înţelegerii este urmare a depărtării noastre de sensul cel dintâi al creştinismului. 
Cu părerea că suntem învăţaţi, ne-am cufundat într-un aşa întuneric de neştiință, încât am ajuns să 
socotim cu neputinţă lucruri pe care cei vechi le găseau fireşti. De pildă arătarea lui Dumnezeu 
oamenilor! 

Când Dumnezeu S-a arătat lui Moise în Muntele Sinai, iudeii nu-i puteau privi faţa. Atât era 
de luminată. Când Domnul S-a schimbat la faţă pe Muntele Taborului, şi faţa Lui strălucea ca soarele, 
iar veşmintele Lui erau albe ca lumina, atunci ucenicii au căzut cu feţele la pământ. Aşa se arată harul 
Preasfântului Duh tuturor celor ce se fac vrednici. 

Sfântul Serafim de Sarov, văzând râvna lui Motovilov, a zis: 

— Fiule, ia vino încoace! Pune mâinile tale pe umerii mei! Uită-te drept la mine! 

Atunci sfântul a suflat asupra lui. 

— Ce simţi acum? 

— Părintele meu, eu nu pot să privesc, căci din ochii sfinţiei tale ies fulgere de lumină! Faţa ta 
este mai arzătoare decât soarele şi mă dor ochii! 

— Aşa te văd şi eu pe tine acum, pentru că Duhul lui Dumnezeu pe amândoi ne-a umbrit. 

Duhul Sfânt s-a transmis din unul în altul. Închipuiţi-vă faţa unui om care vorbeşte în mijlocul 
soarelui. Îi vezi mişcarea buzelor, expresia ochilor; îi auzi glasul şi în locul corpului vezi o lumină 
strălucitoare, o lumină orbitoare. Poate cineva să-şi închipuie starea aceasta? 

— Cum te simţi acum? l-a întrebat pe Motovilov. 

— Simt în suflet o linişte şi o pace, pe care nu o pot exprima în cuvinte. 

— Această pace pe care o simţi, este pacea de care zice Domnul ucenicilor Săi: Pacea Mea 
dau vouă! Eu v-o dau, nu precum o dă lumea. 

Şi l-a întrebat: Ce mai simţi? 

— O dulceaţă extraordinară! 

— Este dulceaţa de care dumnezeiasca Scriptură spune: Din râul dulceţii Tale, le voi da lor să 
bea. În dulceaţa asta parcă ni se topesc inimile, şi binele care ne umple atunci, cine poate să-l spună? 
Ce mai simţi, fiule? 

— Simt o negrăită bucurie în inimă! 

— Când Duhul lui Dumnezeu pune deplin stăpânire pe fiinţa noastră, atunci sufletul se umple 
de o bucurie fără margini. Acum ce mai simţi? 

— O căldură copleşitoare. 

Erau în pădure şi afară ningea, iar ei se simțeau ca într-o baie. Aceasta-i căldura de care 
Dumnezeu ne cere să pomenim în rugăciune: Încălzeşte-mă, Doamne, cu căldura Duhului Tău cel 
Sfânt! Acum înţelegem noi cum stau pustnicii în munţi şi păduri şi nu se tem de frigul cel aspru al 
iernii, pentru că ei sunt acoperiţi de harul dumnezeiesc. 

Duhul Sfânt este a treia persoană a Dumnezeirii, Căruia noi ne adresăm prin rugăciunea 
„Împărate ceresc...”; iar prin psalmul 50, unde zice: „Duhul Tău cel sfânt nu-l lua de la mine!”, ne 
rugăm Domnului nostru Iisus Hristos, să nu ia harul Duhului Sfânt de la noi, pentru păcatele noastre. 

Acest har îl are omul de la Sfântul Botez, dar îl întristează cu păcatele şi se duce. Putea să-l 
aibă până în sfârşit, dar cu păcatele îl alungă de la el. Spune Sfântul Apostol Pavel: Nu înrristați pe 

Duhul Sfânt, întru care aţi fost pecetluiţi în ziua izbăvirii! Numai păcatele îndepărtează pe Duhul 
Sfânt de la om. Acest Duh Sfânt îl ia omul la Botez. Dar pentru că s-a întinat cu păcate şi fărădelegi, 
se duce. Şi iată cât de greu se câştigă! 

Apoi Sfântul Serafim zice ucenicului său: 

— Ia seama! Ți-am dat duhul acesta, şi de azi înainte inima ta nu va înceta să se roage. 

Şi a simţit Motovilov că se roagă cu inima. Zicea „Doamne lisuse...” permanent. Chiar dacă 
dormea, inima lui se ruga. Se întâmpla ceea ce spune în Biblie la Cântarea Cântărilor: Eu dorm şi 
inima mea veghează! Şi se ruga cu inima şi avea mare mângâiere. Dar odată îi spune Sfântului 
Serafim: 

— Părinte, diavolul nu mai are nici o putere asupra mea! 

Fiind înconjurat şi umbrit de darul lui Dumnezeu, nu cunoştea ispitele. 

— Nu zi aşa, frate! i-a zis Sfântul Serafim. Asta-i mândrie! Să ştii că diavolul a fost înger, şi 
nu înger ci heruvim, cum spune la Isaia: Erai un heruvim ocrotitor şi te plimbai în mijlocul pietrelor 
celor scânteietoare din ceruri. Deci, dacă i-ar da voie Dumnezeu, cu o unghie întoarce pământul pe 
cealaltă parte. Nu vezi ce spune la lov? Fierbe adâncul ca o căldare înaintea lui şi cine va spune 
armura puterii lui. 

Are mare putere, dar puterea lui este îngrădită de puterea dumnezeirii, că-l ţine în loc să nu 
poată face rău mai mult decât îngăduie Dumnezeu. Cum spune Apostolul Petru: Credincios este 
Dumnezeu să nu vă lase pe voi să fiţi ispitiți mai presus de puterile voastre, ci odată cu ispita trimite 
şi ajutorul. 

Deci, tu nu zice că diavolul nu are putere! Are, dar Dumnezeu nu-i dă voie să facă el rău 
omului cât vrea. Că dacă i-ar da Dumnezeu voie, ai vedea tu ce ar face! Ai văzut la lov într-un ceas 
ce-a făcut! 

De aceea să nu ne rugăm: „Doamne, să-mi dai darul minunilor!”, sau altceva. Ci să zicem: 
„Doamne dă-mi iertarea păcatelor, dă-mi smerenie, dă-mi răbdare, dă-mi frica Ta, dă-mi îndoită 
răbdare în necazuri, să-ţi mulțumesc Ție pentru toate!” Asta să cerem, nu daruri mari. Că dacă darurile 
cele mari le ia omul mai înainte de vreme, îl duc la mândrie. Cum ai da la un copil mic o bijuterie 
mare, ceva scump; el nu ştie să o păstreze şi o aruncă. De aceea omul câştigă foarte încet darul 
Duhului Sfânt, pentru că nu ştie să-l preţuiască mai târziu. Să ne mulţumim cu neputinţa noastră. 
Aşa este. 

La Dumnezeu este mult mai bun un păcătos smerit, decât un drept mândru. Ai văzut cum se 
ruga fariseul în biserică. Ne arată Evanghelia. Fariseul nu se lăuda, el spunea drept, dar se mândrea 
cu faptele bune: Mulţumescu-Ți Ție, Doamne, că nu-s ca ceilalți oameni. Postesc de două ori pe 
săptămână, dau zeciuială din câte câştig... Dar nu s-a săturat cu mândria lui, cu lauda faptelor lui, ci 
mai Şi judeca ...nu sunt ca acest vameş — ca preceptorul acesta care stă la uşă. Vezi că mândria l-a 
defăimat pe celălalt! 

Vameşul, stând în biserică, când a auzit că-l mai arată şi-n faţa lumii, şi ştia că a făcut multe 
nedreptăţi, se bătea în piept, zicând: „, Dumnezeule, milostiv fii mie păcătosului! ” Amin, zic vouă, mai 
îndreptat s-a întors vameşul cel păcătos din biserică, şi mai înainte a fost decât fariseul. 

Aici arată că un drept mândru se pierde şi un păcătos smerit se mântuieşte. Ce spune Sfântul 
Efrem Sirul? „Fă-ţi ţie două care, omule! Înjugă la unul dreptatea cu mândria şi la celălalt, smerenia 
cu păcatul, şi vei vedea că mai înainte merge smerenia cu păcatul întru împărăţia cerurilor, decât 
fapta bună cu mândria”. Cel mândru cade şi cel smerit se înalţă. Da, smeritu-m-am şi m-a mântuit! 

Astăzi, când nu mai trăiesc călugării în pustie şi când tot mai mulţi credincioşi vin la mănăstiri 
pentru a se ruga, pentru a se mângâia duhovniceşte şi a primi cuvinte de învăţătură, să unim liniştea 
cu dragostea evanghelică. 

Să le păstrăm pe amândouă, că nu se contrazic una pe alta. Însă cu multă luare aminte şi cu 
smerenie. Cel mai bun lucru este astăzi, ca şi întotdeauna, să nu lăsăm rânduiala noastră de rugăciune, 
de tăcere, de ascultare, de înfrânare a simţurilor, de curăţie şi sărăcie pentru dragostea lui Hristos. 
Toate acestea ne ajută la despătimire şi la mântuire, ne cresc duhovniceşte şi ne fac vrednici de cele 

sfinte şi folositori credincioşilor care vin la mănăstiri. 

Deci, călugării tineri, noii începători, cei iubitori de linişte, schimnicii şi părinţii bătrâni se 
cuvine să aleagă mai mult tăcerea, ascultarea, biserica, chilia şi liniştea. lar duhovnicii, părinţii 
rânduiţi să odihnească pe mireni, preoţii slujitori care au o viaţă aleasă şi au darul cuvântului, au 
datoria să stea înaintea credincioşilor cu toată dragostea, să le asculte necazurile, să-i sfătuiască, să 
se roage pentru ei şi să-i mângâie duhovniceşte, că acesta este rostul mănăstirilor noastre şi numai 
aşa ne-am menţinut credinţa curată în Dumnezeu şi unitatea neamului. Aşa făceau şi părinţii noştri. 

Însă rugăciunea, biserica şi ascultarea să nu rămână, că atunci Dumnezeul dragostei va fi de- 
a pururi cu noi. Dar, satana are obicei ca, pe cei ce stau înaintea mirenilor, să-i lupte cu ispite mai 
grele ca pe ceilalți călugări, întrucât nu mai au timp de rugăciune şi linişte destulă; mai ales cu 
răspândirea minţii, cu gânduri de desfrânare, cu slavă deşartă, cu lăcomia pântecelui şi cu iubirea de 
bani. Şi dacă nu se mărturisesc curat şi cât mai des, dacă nu iau aminte de ei şi se îndulcesc cu 
gândurile cele rele, uşor cad în păcate de moarte. 

Tocmai de aceea trebuie multă grijă în această privință, pentru cei care stau înaintea 
credincioşilor, să nu fie iubitori de laudă, nici de plăceri, nici de mâncări, nici de averi, că mulți 
păstori de suflete au căzut şi s-au osândit din aceste pricini. 

Sfântul Apostol Pavel, ştiind câtă întemeiere îi trebuie celui ce propovăduieşte altora cuvântul 
Domnului, zice despre sine: În toate zilele îmi chinuiesc trupul şi îl robesc, ca nu cumva, altora 
propovăduind, eu să ajung de sminteală. EL îşi chinuia trupul cu post, cu privegherea de noapte, cu 
lucrul mâinilor cu rugăciunea, ca să nu cadă şi să smintească pe cei întorşi la Hristos. 

La fel şi Moise. Mai întâi se ruga şi apoi învăţa poporul. Dumnezeu i-a poruncit lui Moise, ca 
sfeşnicul cel cu şapte lumini să fie turnat întreg şi bătut cu ciocanul, ca să ne arate nouă că cel ce 
voieşte să fie lumină altora, să fie desăvârşit şi încercat prin loviturile de ciocan ale ispitelor. Numai 
aşa, cel ce învaţă pe alții va putea ca „şi celor ce se ispitesc să le ajute”, cum spune Sfântul Apostol 
Pavel. 


IUBIREA DE SINE 


Eram deunăzi aici cu vreo 200-300 de oameni şi am vrut să văd şi eu ce pricep ei. Eu uit ce 
mi-a spus doctorul, să vorbesc un ceas pe zi, şi zic: „Oameni buni, care-i cel mai mare păcat de pe 
lume?” 

Unul a spus că-i avortul, altul a spus că-i mândria, altul a spus că-i păcatul împotriva Duhului 
Sfânt. Mă rog, fiecare cum s-a priceput. Nici unul n-a spus adevărul. Şi le-am spus eu: „Izvorul a 
toată răutatea şi a tot păcatul şi rădăcina tuturor răutăților este iubirea de sine!” Dar ei nu ştiau ce 
înseamnă iubirea de sine. 

Iubirea de sine este iubirea neraţională faţă de trup şi este cea mai grea şi mai subţire 
dintre toate patimile care robesc firea omenească. 

De aceea, acest lucru ştiindu-L Ziditorul nostru Dumnezeu, ne sfătuieşte, zicând: Cine voieşte 
să vină după Mine, să se lepede de sine, să-şi ia crucea şi să-Mi urmeze Mie. 

Acest păcat îl mai numesc oamenii „egoismu”, sau „eu”, alţii „folosinţă de sine”, iar Sfântul 
Maxim Mărturisitorul numeşte iubirea de sine „iubire nesocotită faţă de trup”. 

Ai voie să îngrijeşti de trupul tău, să-l hrăneşti, să-l îmbraci, să-l odihneşti, dar să nu faci alte 
fapte rele care-ţi spune el, că te duci în fundul iadului. De aceea Mântuitorul, când a spus că urmăm 
Lui, această condiţie a pus: Cine vrea să vină după Mine, să se lepede de sine... 

Lepădarea de sine este cea mai mare virtute care-l duce pe om la sfinţenie şi la Rai. la să vă 
arăt eu, căci aveţi dinţi de lapte la înţelegere, cum lucrează iubirea de sine. 

Glasul lui Dumnezeu în om este conştiinţa. Conştiinţa îţi spune: „Citeşte la Psaltire, fă 
rugăciuni din Ceaslov, fă Paraclisul Maicii Domnului, fă metanii şi închinăciuni”. Dar iubirea de sine 
zice: „Eu am muncit azi; sunt obosit!” Faci o cruce şi te culci. 

N-aţi păţit aceasta? Credeţi că vă ocărăsc? Vă aduc aminte ce-aţi păţit! Îţi spune conştiinţa: 
„Măi, azi îi luni, nu mânca de frupt!”, că noi trebuie să trecem cu o zi peste postul evreilor, că 
Mântuitorul a spus: De nu va prisosi dreptatea voastră mai mult decăt a fariseilor... care se laudă 
că postesc de două ori pe săptămână: Mulțumescu-Ți ie Doamne, că nu-s ca ceilalți oameni; postesc 
de două ori pe săptămână — postul evreiesc, lunea şi Joia; că luni a plecat Moise pe Muntele Sinai şi 
a postit patruzeci de zile, şi joi s-a pogorât cu tablele Legii. 

Noi postim lunea pentru sănătate şi pentru paza îngerilor, că-i de mare folos. Miercurea, în 
amintirea vânzării Domnului, iar Vinerea postim în cinstea înfricoşătoarelor şi mântuitoarelor patimi 
ale Domnului, Dumnezeului şi Mântuitorului nostru lisus Hristos. 

Şi-ţi zice cugetul: „Posteşte astăzi! Să nu mănânci carne, să nu mănânci brânză, să nu mănânci 
lapte; cel mult dacă dezlegi la untdelemn, sau nici la acela”. 

Dar hoitul zice: „Măi femeie, ce spui tu de post? Taie un pui! Fă un scrob!” N-aţi păţit de 
acestea? Lunea n-aţi mâncat de frupt? Ce credeţi că eu nu ştiu? Chiar dacă nu spuneţi. Dacă ai mâncat 
de frupt lunea sau mai ales miercurea şi vinerea, n-ai voie să te împărtăşeşti. Vezi „Dreptul Canonic”. 

Îţi zice conştiinţa: „Măi omule, a întins mâna un om necăjit. Dă-i ceva!” Şi tu poate ai ceva 
să-i dai, cât de puţin; dar iubirea de sine zice: „Să dau bani la toţi golanii: Să se ducă să muncească!” 
Şi nu-i dai nimic. Aceasta este bucuria dracilor! Trebuie măcar cât de puţin să-l mângâi, să-i dai, că 
Evanghelia spune: Cine cere de la tine, dă-i! Dar tu, cu iubirea de sine, zici: „Lasă, că am copii, am 
femeie, am eu cui da!” Și nu-i dai. 

Îţi spune conştiinţa aşa: „Măi, iată un sărac în sat! Cade casa pe el; are copii mulţi! Du-te şi- 
i du un car de lemne! Du-te şi-i dă un val de carton, cumpără şi-i dă, că plouă în casă! Sau du-te şi-i 
du un ajutor!” Îngerul aşa-ţi spune, dar iubirea de sine zice: „Da! Să-i fac eu casă! Să-l acopăr! Eu 
am treburile mele!” Şi nu faci. Vezi, îngerul îţi spune; dar diavolul nu te lasă. Asta-i iubirea de sine! 

Îţi spune conştiinţa: „Măi, să stau un ceas la rugăciune seara, dimineaţa, să-mi fac o aţă de 
închinăciuni sau câteva metanii, să citesc un acatist, o catismă la Psaltire. Măcar atât”. Dar iubirea de 
sine îţi zice: „Nu! Mă culc!” Dar, dacă ar fi un film la televizor, sau la cărţi, sau la jocuri, acolo stai! 
Bucuria dracilor! Acolo te duci să vezi toate spurcăciunile, toate lucrurile diavolului. Şi iată aşa 
iubirea de sine este maica şi rădăcina şi izvorul tuturor păcatelor. 

Am să vă spun măcar câteva fiice care izvorăsc din iubirea de sine. Iată din iubirea de sine se 
nasc: mila de sine, îngâmfarea de sine, cinstea de sine, încrederea în sine, rezemarea pe sine, bizuirea 
pe sine, înălţarea de sine, cutezanţa de sine şi nesimţirea, care-i moartea minţii şi moartea sufletului 
mai înainte de moartea trupului. 

Din iubirea de sine se nasc: vorbirea de rău, clevetirea, minciuna, gluma, râsul, şăguirea, 
vorba deşartă, osândirea. 

Din iubirea de sine se nasc: mândria, trufia, semeţia, ura, zavistia, pizma, invidia, răutatea, 
ținerea de minte a răului, dorinţa de răzbunare, lăcomia pântecelui, mâncare mai mult decât trebuie, 
mâncare a doua oară, un pahar mai mult decât trebuie, somn prea mult, întunecarea minţii şi beţia. 

Din iubirea de sine se nasc: păcatele cu vederea, cu auzul, cu mirosul, cu gustul, cu pipăirea, 
închipuirea, înfumurarea, duplicitatea, rivalitatea, încăpăţânarea, amărăciunea, ironia, ambiția, 
înşelătoria, cruzimea, neomenia, blasfemia, înfurierea năprasnică, linguşirea, împătimirea, 
obrăznicia, neastâmpărarea, iubirea de stăpânire, dorinţa de a porunci la alţii, prefăcătoria, 
îngâmfarea, neevlavia, nepocăinţa, neluarea aminte, pregetarea, pierderea vremii în deşert, rătăcirea 
gândului, răutatea, acedia, adică moleşeala voinţei. 

Din iubirea de sine se nasc: iubirea de bani, iubirea de plăceri, iubirea de avere, iubirea de 
agoniseală, iubirea de slavă. 

Din iubirea de sine se nasc: mâhnirea, întristarea, deznădejdea, descurajarea, împuţinarea de 
suflet, îndoiala, nechibzuinţa, nesuferirea, nedreapta socoteală, iscodirea. Nu vă mai spun alaiul 
întunericului, că, dacă v-aş spune câte se nasc din iubiea de sine, mă apucă miezul nopţii. 

Şi nu putem spune la mănăstire că n-am greşit, pentru că totdeauna greşim lui Dumnezeu, cu 
iubirea de sine, numai că nu cunoaştem în ce fel şi în ce chip ne robeşte pe noi. 

lată de ce a pus Mântuitorul prima condiţie pentru a putea să-l urmăm Lui, ca mai întâi de 
toate să ne lepădăm de sine, adică de patimile amintite mai înainte. 

Deci, dacă iubirea de sine este izvorul a toată răutatea, lepădarea de sine este rădăcina 
tuturor virtuţilor. 

Din lepădarea de sine izvorăsc alte virtuţi care se împotrivesc şi omoară iubirea de sine, ca de 
pildă: tăgăduirea de sine, însingurarea de sine, cunoştinţa de sine, desăvârşita neîncredere în sine, 
împotrivirea de sine, ura de sine şi la urmă dragostea şi înfrânarea. 

Iar vârfurile răutăţii care se nasc din iubirea de sine, care sunt slava deşartă şi mândria, le 
alungăm cu fapta bună făcută în ascuns, iar pe mândrie o surpăm atunci când punem toate isprăvile 
noastre pe seama lui Dumnezeu. 


Dragii mei fraţi şi surori, v-am mai spus acestea, dar vă rog să nu uitaţi ce vă spun: să luaţi 
mare, mare îndrăzneală la milostivirea Maicii Domnului, să nu uitaţi să citiţi acatistul ei în fiecare 
dimineaţă, şi seara, paraclisul. Iar rugăciunea minţii s-o aveţi cu voi întotdeauna: „Doamne, lisuse 
Hristoase, Fiul lui Dumnezeu, miluieşte-mă pe mine, păcătosul, sau păcătoasa!” Şi către Maica 
Domnului: „Preasfântă Născătoare de Dumnezeu, miluieşte-ne şi ne ajută!” 

Şi către îngerul păzitor, tot aşa. Dar, dacă nu-i citiţi canonul, faceţi măcar zece metanii, seara 
sau dimineaţa, şi ziceţi aşa: „Sfinte îngere, păzitorul vieţii mele, roagă-te lui Hristos Dumnezeu 
pentru mine păcătosul!” Că el pururea stă lângă noi şi pururea se întristează când vede că facem 
păcate şi pururea se bucură când vede că ne rugăm lui Dumnezeu şi ne îndreptăm viaţa, ca să fim 
oameni credincioşi, cu frică de Dumnezeu. 


NEVOINŢĂ ŞI MILOSTENIE 


Nevoinţa pustnicului, a sihastrului, este rugăciunea neîncetată ajutată de post. Rugăciunea şi 
postul sunt cele două arme de apărare ale sihastrului, cele două aripi cu care se urcă până la 
scaunul lui Hristos. Pustnicul trebuie să fie o candelă veşnic aprinsă de neadormită rugăciune. Dacă 
stai în pustie pentru linişte, pentru recreere sau studiu, niciodată nu te va lupta diavolul. Dar, cum 
zici că stai pentru Dumnezeu, cum începi să te rogi şi să posteşti în pustie, să vezi cum te luptă 
diavolul. 

Spune în Pateric de un sihastru că s-a dus la pustie şi, iată, odată i s-a arătat diavolul în chip 
de om şi l-a întrebat: „Pentru ce-ai venit aici?” „Pentru Dumnezeu!”, a răspuns el. Atunci a început 
diavolul a-l lupta cu tot felul de ispite, ca să-l alunge din pustie. „De ce mă lupţi aşa?” I-a întrebat 
pustnicul pe diavol. „Dacă ai fost sincer şi mi-ai spus de ce stai aici, că eu nu ştiam! Că sunt mulţi 
oameni care stau la linişte, dar nu se roagă, nici nu postesc. Eu cu acei nu am treabă!” 

Deci, cine vrea să vină la mănăstire sau să se retragă la sihăstrie, acela trebuie să se roage 
mult şi să postească după putere. Altfel, râde diavolul de el. Cu cât stăruie călugărul mai mult în 
rugăciune, cu atât sporeşte mai mult. Sfântul loan Gură de Aur zice în această privinţă: „Lăria 
împăratului stă în multă armată, iar tăria pustnicului stă în multă rugăciune!” Iar ispitele cu care 
e luptat sihastrul sunt: trândăvia, somnul, nălucirile de noapte, războiul desfrânării, mânia, frica, 
mândria, slava deşartă şi altele. 


Este dator călugărul să facă milostenie? 

Cum să nu! Orice călugăr este dator să facă milostenie la săraci, din tot ce are: îmbrăcăminte, 
bani, alimente. Chiar şi cel ce trăieşte în pustie este dator să deschidă usa săracului, să-i dea pesmeţi 
de mâncare sau măcar un pahar de apă. Numai celui ce trăieşte cu totul izolat în adâncul munţilor şi 
este cu desăvârşire lhpsit de cele pământeşti nu i se cere milostenie. Nu auzim ce spune Sfântul Isaac 

Sirul? „Călugărul care nu face milostenie este ca un pom blestemat şi fără roade!” 

Dar mai ales călugărul de azi, care are salariu şi de toate! Să facă milă cu banii, numai să nu- 
i strângă, că se aruncă în prăpastia pierzării. Vai de călugărul care strânge bani şi nu-i împarte la 
săraci, că îşi adună lui mare osândă! 


Este vreun motiv binecuvântat să adune cineva bani? 

Din patru pricini, zic dumnezeieştii Părinţi, adună oamenii bani. Unii adună din lăcomie şi 
iubirea de avuţie, care este închinare la idoli şi semn de necredinţă, ca să aibă, zic ei, la bătrâneţe, ca 
şi cum Dumnezeu nu poartă grijă de noi. Dar, oare, Cel ce te hrăneşte astăzi, nu te va hrăni şi mâine? 
Alţii adună bani şi alte averi din plăcere, ca să mănânce mult şi să trăiască bine. Alţii, din slavă 
deşartă şi lux, ca să se îmbrace bine, cu haine scumpe, să zidească locuinţe mari, şi să-i laude lumea. 
Iar alții adună bani si alte bunuri, ca o economie pentru ceilalţi, pentru familie, pentru obşte, pentru 
cei bolnavi. Aceasta nu este un păcat; ba încă ai şi plată, că n-ai irosit averea tuturor, nici n-ai dus-o 
la ai tăi. 

Călugării din obşte, care într-adevăr sunt călugări şi păzesc cu sfinţenie votul sărăciei, fiind 
săraci de cele pământeşti, nu sunt datori să facă milostenie materială. Ei ajută lumea mai ales cu 
sfânta rugăciune şi cu exemplul vieţii lor. Mănăstirile, însă, întotdeauna au făcut milostenie la cei 
săraci şi nevoiaşi. La trapeza fiecărei mănăstiri, ca: Neamţ, Secu, Sihăstria şi chiar la schituri, exista 
o masă pentru săraci, numită „masa calicilor”, unde mâncau zilnic zeci de săraci din Pipirig, călători, 
închinători şi bolnavi. Oricine venea, primea mâncare şi cazare gratuit timp de trei zile. Aceasta este 
milostenia călugărilor, după Sfinţii Părinţi! Ea se face de obşte, în numele tuturor, de aceea toţi au 
parte de ea. lar dacă cineva din călugări are ceva de prisos, el trebuie să dea tot ce are în plus la 
econom, ca acesta să împartă milostenia, iar nu călugărul. 

Mi-amintesc că odată a venit la stareţul nostru Protosinghelul Ioanichie Moroi, un om sărac 
cu o casă de copii, să ceară ajutor. Starețul l-a întrebat: „Frate, ai vacă cu lapte?” „Nu, părinte, i-a 
răspuns el, cu ce s-o cumpăr?” Atunci stareţul s-a sfătuit cu părinţii din consiliu şi i-a donat acelui 
sărac o vacă cu lapte care fătase de două săptămâni. 

Starețul nostru aşa ne zicea: „Lasă că mă duc eu în iad, că adun bani pentru obşte, decât să vă 
duceţi voi!”, şi nu ne lăsa să avem bani la chilie. „Călugărul care are avere deosebită este al doilea 
Iuda, spunea bătrânul, este fur şi tâlhar, că fură din avutul obștii şi duce la neamurile sale”. Aşa 
ne învaţă Sfântul Vasile cel Mare şi Sfântul Teodor Studitul. 

Când eram eu frate în Sihăstria, nimeni nu-şi încuia chilia, căci nici nu avea cine ce fura. Tot 
ce aveam nevoie ni se dădea de la obşte. Dar să vezi, cum a vrut vrăjmaşul să mă prindă în patima 
iubirii de argint. Prin anul 1937, pe când eram bucătar la mănăstire, a venit un credincios la noi şi 
mi-a zis: „Părinte Cleopa, iată ce monede noi si frumoase au ieşit!” Şi mi-a dat una şi mie. Eu am 
dus banul la chilie, l-am pus pe fereastră sub o hârtie, ca să nu-l vadă nimeni, şi am încuiat uşa. De 
la bucătărie mă duceam la chilie şi săltam hârtia de pe geam, să văd dacă nu a dispărut banul. Nu 
trecea mult şi iar mă duceam la chilie. 

Într-o zi, văzând eu că mi-a lipit vrăjmaşul inima de ban, încât ţineam uşa încuiată şi mă 
gândeam numai la el, am făcut semnul Sfintei Cruci, am descuiat din nou uşa chiliei şi am dat banul 
la un sărac. Aşa am scăpat atunci de iubirea de argint! 

Să vă spun şi altă întâmplare din tinereţea mea. Pe când eram frate, aveam talent la pictură. 
Mă învățase pictura icoanelor un călugăr, Nil, de la Mănăstirea Secu. După ce am deprins desenul şi 
pictura cu acuarele, am început cu vopsele. Uneori venea egumenul la chilia mea, se uita cum pictez 
şi îi plăcea. Dar eu începusem să mă ispitesc de bani, că singur îmi cumpăram vopsele şi cele de 
nevoie pentru icoane. 

Odată a venit părintele stareţ la mine şi mi-a zis: „Ce preţ are icoana aceea? „Nu are preţ, prea 
cuvioase!” i-am răspuns. „Pe aceea, frate Costică, s-o ţii la preţ că este frumoasă!” — mă ispitea 
bătrânul. Când am văzut eu că trebuie să mă tocmesc cu oamenii şi să am bani, m-am temut să nu mă 
biruiesc de iubirea de argint. Într-o zi vine economul la chilia mea şi-mi zice: „Frate Costică, lasă 

pictura şi hai la ascultare!” Atunci am lăsat toate şi am fost trimis să pasc oile. Aşa m-am izbăvit de 
două păcate, de mândrie şi de iubirea de argint! 


ŞCOALA ÎNȚELEPCIUNII 


Părinților, cimitirul este facultatea facultăţilor şi şcoala scolilor. Că auzi ce zice Sfântul loan 
Gură de Aur: Mergi la cimitire, o, frate, că acolo este şcoala cea mai înaltă a sufletelor, care ne 
vorbeşte despre Dumnezeu! Părinţii cei de demult aveau întotdeauna în chiliile lor un sicriu, o cruce 
şi un cap de mort, ca să le aducă aminte ziua şi noaptea de ceasul morţii şi să aibă lacrimi la sfânta 
rugăciune. lar când erau tulburaţi sau împietriţi la inimă şi nu se puteau ruga, se duceau noaptea la 
cimitir sau la cei ce zăceau pe patul de moarte şi aşa dobândeau iarăşi lacrimi, umilinţă şi râvnă de 
rugăciune. 

Să mergem zilnic în cimitir ca să ne rugăm pentru fraţii noştri cei plecaţi, că ei singuri nu se 
mai pot ajuta. Pe toţi părinţii din cimitirul acesta i-am cunoscut. Ce viaţă curată şi smerită au dus pe 
pământ! Unii din ei ştiau Psaltirea pe de rost şi nu mâncau până n-o terminau de citit, cum era 
părintele Gherasim, fratele meu, sau părintele Vasile Mitoşeru. Alţii făceau metanii şi aveau darul 
lacrimilor. Alţii făceau ascultare fără cârtire şi erau plini de dragoste, precum părintele Galaction Ilie, 
părintele Ilarion Ionică şi fratele meu mai mare, Vasile. 

Alţii iubeau liniştea şi tăcerea, precum părintele Pimen Năstac şi shimonahul loan Roşu. Iar 
alţii aveau rugăciunea lui lisus în inima lor, cum au fost părintele Paisie Nichitencu şi părintele 
Ghervasie Gaşpar. 

De toţi părinţii care au trăit în Sihăstria m-am folosit şi pe toţi îi pomenesc cu nevrednicie în 
rugăciunile mele. De aceea vin mereu aici în cimitir şi-mi aduc aminte de dragostea şi de sfaturile 
lor. Ei s-au dus cu toţii la Hristos şi în curând vom pleca şi noi să dăm socoteală de faptele noastre! 


DESRPE STATORNICIE 


Cu felul de-a te purta tu, pe unul care-i abătut de la calea dreptăţii, poţi să-l foloseşti. lar dacă 
unul este obraznic, îi tânăr şi nu bagă de seamă că tu vrei să-l foloseşti cu felul tău de-a pricepe şi a 
te purta cu el, taie legătura. Cum s-o tai? lată cum: 

Îl vezi că vine în chilie la tine, dar nu vine că-i place pravila sau să audă un cuvânt de folos, 
când citeşti tu dintr-o carte, ci vine ca să stea de vorbă, să-ţi piardă ţie vremea, să râdă, să glumească, 
să spună ce veşti noi mai sunt în ziare, în reviste, sau nu ştiu ce. Aceluia spune-i aşa: „Frate, noi avem 
pravilă, că suntem la mănăstire! Dacă eşti bun, frate, că şi tu ai pravilă, săracu”, poate nu ţi-ai făcut- 
o toată, hai s-o completăm aici la mine!” 

Dă-1 o pereche de metanii în mână şi începi Psaltirea. „Uite, frate, am obicei — chiar dacă n- 
ai obicei — să citesc cam jumătate de Psaltire în seara asta! Frăția ta fă metanii şi eu citesc!” Şi tu 
începi Psaltirea: Fericit bărbatul... şi zi-i: „Frate, fă metanii, că aşa-i obiceiul! Şi pe urmă mai citeşte 
tu să mai fac eu!” 

Şi când ţi l-ai pus la metanii, să vezi cum zice: „lartă-mă, frate, că am treabă!” Şi îndată fuge, 
că el nu venise pentru pravilă. A venit să stea de vorbă, să-ţi piardă ţie timpul mântuirii. Sfântul loan 
Scărarul te învaţă aşa, nu cu: „Vezi care umblă cutreierând chiliile, şi nu vine la tine să se folosească, 
ci vine să stea de vorbă, pune-l la rugăciune şi la metanii!” 

Dacă-i om duhovnicesc, zice: „Hai, frate, să facem!” Face şi el, faci şi tu. Şi zice: „Măi, dar 
ce bine, mi-am făcut pravila!” şi-i mulţumit. Dacă faci aşa, a doua oară nu-l mai vezi pe prietenul 
ăsta. „Nu mă duc la acela, că ştii ce face? Mă pune la metanii şi face pravila! Dar ce, eu sunt prost? 
Am nevoie să umblu tralala prin mănăstire: să stau de vorbă, să judec pe toţi, să râd, să glumesc. 
Acolo însă mă pune la Psaltire şi el zice să citesc mereu. Şi nu o catismă, nu două! Zece! Şi am făcut 

metanii de mă dureau spatele şi genunchii. Şi el tot zicea: «Măi fă, frate, că eu citesc înainte»!” 

Dacă faci aşa, ştii cum scapi de prietenii aceştia? „Nu mă duc în chilie la fratele ăla, că mă 
pune la rugăciune! Doar de asta fug eu! De rugăciune”. lată aşa ai să scapi de prieteni de ăştia! 
Delicat, aşa! Şi când vezi că pleacă, zi-i: „Frate, te rog, mai stai! Am avut dragoste să facem pravila 
împreună, dar, dacă te duci, iartă-mă pe mine, păcătosul!” Se duce, şi tu cu „iartă-mă” ai scăpat de 
el! Nu-l mai vezi pe-acolo. 

— Părinte, aş pleca de la mănăstirea mea şi aş veni aici! 

— Fă cum vrei! Eu nu te chem. Dar să ştii că şi la Sihăstria sunt draci. Încă mulţi! Şi dacă te- 
ai duce în Australia şi-n America şi-n China, tot draci şi ispite sunt, dar şi Dumnezeu este de faţă. 
Unde te-ai duce, trebuie să te lupţi cu tine şi să ai ascultare, rugăciune şi răbdare. Crezi că aici, dacă 
al să vii, n-ai să găseşti sminteli? Ai să stai vreo săptămână şi ai să spui: „Starețul este aşa, economul 
este aşa, acela-i aşa!” Şi în loc să te vezi pe tine, tu îi judeci pe alţii. 

Dacă vei începe a privi în inima ta, te vei smeri şi vei zice: „Măi, ce rău sunt! Răbdare n-am, 
cârtesc, mănânc prea mult, glumesc, râd, şăguiesc, mă răspândesc, judec pe altul. Uite îmi vin gânduri 
necurate, spurcate; nu mi-am făcut pravila, mi-a rămas din canon”. Când te vei pândi pe tine, nu-ţi 
mai trebuie ochelari pentru altul. „Vai de mine, ce prăpastie este aici în sufletul meu! N-am când să 
mă mai uit la altul!” 

Ce crezi tu! Un corăbier, când merge cu corabia pe mare, prin locuri stâncoase şi periculoase, 
crezi că el se uită la altă corabie, pe unde se duce celălalt? EI îi cu ochii pe cârmă: „Măi, stâncă! 
Stâncă, valuri, cutare”. Sau cel care merge cu maşina pe drum, se uită cum conduce celălalt maşina? 
EI îi cu ochii la drumul lui: „Dreapta, stânga, îi pantă, îi deal!” Fiecare este cu ochii la maşina lui. 
Aşa şi tu. Fii cu mâna pe volanul sufletului tău! Uită-te la sufletul tău, să nu-l dai în prăpastie! Treaba 
lui, celălalt. Fiecare cum îşi conduce sufletul său. 

S-au dus la moş Gheorghe Lazăr — care a umblat 50 de ani desculţ şi cu capul gol, un om 
sfânt, care a făcut minuni în părţile astea, a fost şi la Ierusalim cu stareţul meu din Sfântul Munte —, 
s-au dus trei fraţi de la Mănăstirea Neamţ, că erau la oi: 

— Moş Gheorghe, noi plecăm din mănăstirea asta! 

— Dar de ce, drăguță? — aşa-i era vorba. 

— Nu mai este mântuire în mănăstire. 

Şi i-au tot spus, ca să-şi facă dreptate că ei pleacă din Mănăstirea Neamţ. Moşul Gheorghe, 
care niciodată nu se mânia, a strigat tare de trei ori şi le-a spus? Nu fă tu, băă! Nu fă tu, băă! Nu fă 
tu, băă! şi s-a dus. 

Toată filosofia era în aceste cuvinte: Nu fă tu! Adică să nu faci tu, dacă nu-ţi place ce face 
acela! Cine te pune să faci tu, dacă acela face? Nu fă! Ce, ai să dai tu seamă ce nu-i pentru tine? 
Moşul Gheorghe n-a spus multă bolboroseală, cum vorbesc eu aici. A spus de trei ori accentuat: „Nu 
fă tu!” Şi s-a dus de-acolo. 

Sau dacă vei veni aici, să nu crezi că aici vii în rai! Este rai. Orice mănăstire este rai 
duhovnicesc, dacă mintea ta va fi rai. Dacă mintea ta va fi iad, iad rămâne. 

Tu vezi o albină cum zboară din floare în floare, prin meri, prin cireşi, şi ia din floare numai 
nectarul cel dulce! Din 10 kg de nectar, ea face 2 kg de miere, că eu am fost prisăcar şi am avut cartea 
cu călăuza stuparului. 

Dar albina se pune pe multe flori; şi sunt flori care deasupra au nectar, iar mai jos au otravă. 
Ea nu ia otravă, că nu-i proastă! Albina ia de la fiecare floare ce-i bun. Otrava o lasă acolo. 

Aşa să fii şi tu! Fiecare cât ar fi de rău în mănăstire, are şi ceva bun. Ce este bun împrumută 
de la el! „Părintele ăsta este aşa, dar uite este milostiv, este sârguitor, este sfătuitor”. Ce vezi că este 
bun, ia! Ce este rău, otrava, las-o acolo, că nu-ţi trebuie! Nu te face nimeni s-o iei cu sila. Şi atunci 
nu te vei mai sminti, oriunde vei fi. Poţi să stai în Bucureşti. Pe Calea Victoriei poti să stai. Numai 
să ştii cum să te conduci. Aşa este. 

lar dacă nu, tu du-te şi-n pustie, că diavolul vine după tine! Tu mergi cu trenul 24 de ore şi el 
cât ai clipi din ochi este aici. 

RUGĂCIUNEA PENTRU PACE 


Noi auzim pe unii că votează pentru pace, că iscălesc de pace. Spune la aparate: „Noi luptăm 
pentru viaţă, pentru pace, pentru drepturile omului, cutare...”. 

„Noi!” Cum ne luptăm noi fără Cel care a făcut cerul şi pământul? Crezi că dacă iscălim noi 
să fie pace, este pace? Da! Lui Dumnezeu îi place aceasta, politica asta de pace, dar să fie din inimă! 

Eram la Slatina stareţ, mănăstire mare. Odată au venit nişte mari ingineri arheologi, care erau 
cu maşinile lor şi aveau aparate de astea de radio. Tocmai atunci vorbea patriarhul Rusiei, Alexiei | 
— Dumnezeu să-l odihnească —, cu altcineva şi vorbeau numai de pace. Iar inginerii aceia au zis: 

— Auzi, părinte, să ştii că-i bine, că şi cei mari vorbesc de pace! 

— Domnule, tare eşti copil! 

— Dar cum, părinte, dacă vorbesc în numele păcii? 

— Cuvântul „pace” este cea mai puternică armă politică. Nu când vorbim de pace, ci când ne 
rugăm pentru pace este plăcut la Dumnezeu. Că lui Dumnezeu îi place aceasta, că noi voim pace. Ai 
văzut când s-a arătat ucenicilor ce-a zis: Pacea Mea dau vouă, pacea Mea las vouă! De două ori a 
ZIS. 

Ce înseamnă de două ori pace? Să aibă omul pace cu sine, să fie mulţumit. Şi apoi să aibă 
pace cu vecinii. Să nu aibă supărare pe alţii. Această politică de pace îi place lui Dumnezeu şi-i bună, 
numai să ne rugăm la Dumnezeu şi să fim sinceri. S-o spunem din inimă! 

Auzi ce spune Proorocul leremia: Ei zic pace, pace, şi pacea unde este? La fel şi Proorocul 
lezechiel: Ei vindecă sfărmarea popoarelor, zicând pace, pace, şi pacea unde este? Apostolul Pavel 
ce zice? Când vor zice pace, pace, atunci fără de veste va fi pieirea şi nu vor scăpa, cum nu scapă 
femeia însărcinată de durerile naşterii. Citiţi la | Tesaloniceni, capitolul 5, versetul 3. 

Da, fraţilor! Dar Biserica noastră Ortodoxă, care are sute de milioane de credincioşi, de 2000 
de ani se mai roagă pentru pace. Voi nu auziţi, că nu se începe Liturghie, nu se începe Vecernie, nu 
se începe Utrenie, decât cu cuvântul pace: Cu pace Domnului să ne rugăm! Pentru pacea de sus şi 
pentru mântuirea sufletelor noastre, Domnului să ne rugăm! Pentru pacea a toată lumea, pentru 
bunăstrarea sfintelor lui Dumnezeu Biserici şi pentru unirea tuturor, Domnului să ne rugăm! La 
ectenia mică zicem: Iară şi iară cu pace Domnului să ne rugăm! La sfârşit zice iarăşi: Cu pace să 
ieşim! 

Vezi, Biserica se roagă sincer lui Dumnezeu, că pacea este un mare dar, nu numai pentru 
poporul din afară, ci şi pentru biserici şi pentru sufletele oamenilor! Câtă vreme este pace, eşti sigur 
pe sănătatea ta, pe viaţa ta, în toate. Când s-a început tulburarea, cearta, războiul, nu mai ştii unde o 
să iasă. 

Aşa că cele ce s-au vorbit azi este un lucru mare şi foarte bun. 

Să ajute Preabunul Dumnezeu şi Preacurata lui Maică, că ţărişoară asta a noastră, România, 
o ţărişoară mică, nu-i trebuie să ia de la nimeni nimic şi nici altul să nu ia nimic de la noi. „Nu-mi 
trebuie nimic să-ţi iau de la tine, nici tu să iei de la mine! Eu vreau să trăiesc liniştit în ţara mea, în 
casa mea şi tu la tine în ţara ta! Dacă ai ceva mai mult, dă-mi mie şi eu îţi dau ce am!” Că aşa-i 
frumos! 

De ce n-a vrut Dumnezeu să se facă la noi portocale, smochinele, lămâile, grefurile, bananele, 
măslinele? De ce? Că se fac în Africa şi în Asia. Ca aceia, prin import, să le dăm brânză, să le dăm 
grâu, că acolo n-au câmpie ca la noi, să se facă! Să le dăm ce le trebuie. 

De ce a făcut Dumnezeu două feluri de grâu? Grâu alb, pentru chinezi, pentru Asia, adică 
orez, şi grâu galben pentru Europa şi pentru America. Orezul este grâul Asiei, şi-s două miliarde de 
oameni care se hrănesc cu orez. Altfel de grâu. 

Ce, crezi că dacă-s popoare păgâne, Dumnezeu nu le poartă de grijă? Vai de mine! Nu cântă 
Biserica? N-aţi auzit? Cel ce dă hrană la tot trupul, că în veac este mila Lui! Cine hrăneşte albinele 

şi muştele şi broaştele şi peştii şi păsările şi corbii şi leii şi lupii şi toată vietatea care zboară în aer şi 
trăieşte în ape? Cine o hrăneşte? Tatăl ceresc! Pentru că zice la Ecclesiast: Din câte a făcut Dumnezeu 
sub cer, nimic n-a făcut care să le urască, ci ca pe toate să le iubească şi să le poarte de grijă. 

Ai văzut? Dumnezeu este oceanul acela de dragoste fără margini, care îmbrăţişează toate 
zidirile Sale! De fiecare are grijă! N-ai văzut ce spune în Psaltire? Cel ce dă hrană leilor şi puilor de 
corb. 


DIALOG ÎN TREN 


Mergeam odată cu trenul de la Paşcani spre Bacău. Eu, ca să nu mă duc în vagoane unde se 
fumează, mi-am luat bilet şi m-am suit în tren în vagoane de astea mai ferite. Zic: „Mă duc măcar 
unde nu mă „tămâiază” fumătorii, că pe mine mă doare capul de fum de ţigară”. M-am dus singur în 
vagon acolo, dar n-am ştiut cine o să mai vină. Mi-am luat un loc şi stăteam acolo şi aşteptam ora ca 
să pornească trenul. 

Iaca, aproape de plecare că a intrat un grup de ofiţeri superiori, mergeau la o şcoală de război. 
Erau cam de la locotenenţi până la maiori, colonei. Printre ei era şi un plutonier major cu soţia. El 
era de la Podoleni. Eu, văzându-mă într-un vagon de ofiţeri, ca şi călugăr, zic, ce discuţie pot să am 
eu cu dânşii? Eu îmi cătam de „Doamne lisuse” al meu şi stăteam liniştit acolo, că ştiam că am de 
mers două ore cu ei, că atâta-i din Paşcani până la Bacău, şi trebuia să schimb trenul spre Tarcău la 
Lunca Strâmbă, s-o iau spre Valea Bistriţei. Mă duceam la Părintele Casian, care era stareţ la Tarcău, 
şi la Părintele Ianuarie; asta era prin anul 1957. Eu stăteam acolo şi-mi căutam de pace. Iaca un 
călugăr într-un vagon de ofiţeri. 

Dar unul din ei, mai micuţ aşa, ca să nu tacă, a vrut să facă o glumă şi zice: 

— Uite, mă, o să meargă bine trenul ăsta, că avem şi un popă aici! 

Ştii, că ei au vorba asta, că dacă-ţi iese popa înainte, îţi merge rău! Ăsta acum însă a zis că 
merge bine, că au şi superstiții: „Să nu-ţi iasă popa înainte, c-o păţeşti!” Eu tăceam din gură. 

— Auzi, măi, dacă-i popa aici, nu-i bine să ne spună povestea aceea cu Dumnezeu? Se zice că 
un „moşnege!” ar fi făcut cerul şi pământul şi stelele şi munţii şi marea... 

Auzi! Un „moşnegel”! 

Eu tot tăceam. „Dă-le pace, că-s ofiţeri. Ei glumesc, ei râd. Eu ce să discut?” Dar unul vine şi 
se aşază drept în faţa mea. 

— De unde eşti, părinte? 

Dar eu, de ce să le zic Sihăstria? Zic: „De la Mănăstirea Neamţ”, că asta-i vestită în toată 
lumea. 

— Unde mergi? 

— Până colo la un schit, la Tarcău. 

— Eu sunt de la Hreasca-Dorohoi. 

Locotenent era acesta. Scoate o mână de cireşe. Foarte cumsecade. Era timpul cireşelor. 

— Vă mulţumesc! 

— Părinte, dar de locul natal? 

— Suliţa-Botoşani. 

— E1..., nu suntem departe. 

Ne-am luat aşa la vorbă. Se ridică unul: 

— Părinte, nu vă supăraţi, ce sunteţi? Preot, profesor, dascăl, ce sunteţi? 

— Ba sunt un simplu călugăr. Merg şi eu încoace, până la Bacău. 

— Auzi, că ăştia ai noştri toţi sunt curioşi să ne spuneţi ceva despre Dumnezeu! Cum îi 
povestea asta cu Dumnezeu? Se spune în Biblia aceea, a voastră, că Dumnezeu ar fi făcut cerul, 
pământul, lumea, dar noi aveam altă concepţie despre lume. 

— Uite ce-i, fraţilor. Dar mai întâi aveţi cuvânt de onoare că nu vă supăraţi? Eu sunt un călugăr 

simplu, dar, dacă voi începe povestea cu Dumnezeu, trenul ăsta trebuie să înconjure globul de trei ori 
şi tot n-o pot termina, atâta-i de lungă! 

— Auzi, măi, ce zice popa! 

— Şi îi şi curioasă, zic, grozav! Când vom începe povestea cu Dumnezeu, îi cu cântec! O să 
vedeţi voi cât este de lungă. 

— Părinte, avem cuvânt de onoare. Şi îi nebun ăla care se va supăra. 

— Vrem să vă întrebăm! Avem şi noi un călugăr, suntem ofițeri, tot mergem până la Bacău. 
Cum îi, părinte? 

Trenul încă nu pornise. La plecare, m-am ridicat şi mi-am făcut cruce. Ei, nu. Treaba lor. 

Dar se ridică un maior, că n-aveam de unde să ştiu, dar avea o stea şi un galon de-a lungul 
epoletului. Mi-au spus ei că-i maior, eu nu cunoşteam. Zic: 

— Să mă iertaţi, aţi intrat aici în vagon de ofiţeri, dar eu am făcut armata pe când erau epoleţi 
cu trese. Eu stelele astea nu le cunosc, că văd că aveţi stele, două-trei pe umeri. Dacă m-oi adresa 
greşit cuiva, să nu vă supăraţi, că eu nu cunosc gradele, că în mănăstire acolo sunt un călugăr necăjit! 

— Părinte, s-au prezentat ei, eu sunt colonel; eu sunt locotenent colonel; eu sunt maior; eu sunt 
căpitan. 

Şi maiorul zice aşa: 

— Părinte, uite ce-i, vreau să-ţi spun ceva. Nu este o absurditate să credem noi în ceva ce nu 
se vede? Dumneavoastră spuneţi că există Dumnezeu, dar l-a văzut cineva vreodată? Este o nebunie 
să creadă cineva în ceea ce nu se vede! 

— Domnilor, zic, v-am spus de la început: aveţi cuvânt de onoare că nu vă supăraţi? Că 
începem o discuţie serioasă de acum! 

— Auzi, băi, popa! Avem, părinte, cum să nu! 

— Vă văd oameni deştepţi, eu sunt un prost, dar o să-ncepem aşa „povestea” cu Dumnezeu, 
cum ne-om pricepe noi. Uite ce-i, domnilor: eu am să vă spun dumneavoastră, că toţi câţi sunteţi în 
vagonul ăsta sunteţi nebuni! 

— la auzi popa, măi, ne face nebuni! 

— Sigur! Şi, dacă n-am dreptate, la prima gară, predaţi-mă la poliția gării! Dacă n-am dreptate. 
Dar întâi am să vă demonstrez de ce vă numesc nebuni. 

Îmi ziceam: „Lasă că-i vorba să mărturisesc pe Dumnezeu! Nu contează ce urmează de-aici”. 
Eram bucuros de asta. 

— Mai întâi, că zice Duhul Sfânt în Psaltire la noi în Scriptură, la începutul psalmului 13 şi 
începutul psalmului 52: Zis-a cel nebun în inima sa: Nu este Dumnezeu! 

Al doilea. Dumneata, ia vino încoace! Mata ai spus că este o nebunie să crezi în ceea ce nu 
se vede? 

— Da, eu! 

— Păi eu v-am spus că dumneavoastră toţi n-aveţi minte. Toţi sunteţi nebuni. Ştiţi de ce? Am 
tot dreptul să vă fac nebuni. 

— Dar pentru ce? 

— Pentru că eu n-am văzut mintea nimănui niciodată! Şi atunci, nu-i o nebunie să cred eu că 
aveţi minte, dacă n-am văzut-o? 

— Uite, băi, ne-a luat popa front! — adică în loc. 

Ei râdeau singuri unul de altul. Discuţia era şi frumoasă şi serioasă şi hazlie. 

— Păi cum să cred cu că aveţi minte, dacă n-am văzut de când sunt eu? Nici la voi, nici la 
mine. Cum este? Albă, neagră, roşie, verde? Ce formă are? Pătrată, dreptunghiulară, hexagonală? 
Cum este domnule, forma, culoarea? Şi-i pipăibilă sau cum este? Dacă îmi arătaţi aceste însuşiri la 
minte, atunci eu zic că aveţi minte, dacă nu, n-aveţi deloc! Pentru că n-am văzut-o, nici culoarea, nici 
forma. 

— Uite, măi, popa! Poţi să-i zici ceva? 

— Dacă n-ai tăcut din gură! Măi prostule, n-ai pus problema bine! 

Ei se prosteau unul pe altul. 

— Stai, măi, că cu popa ai de lucru de acu”! 

— Afară de asta, se crede că toată lumea de pe glob că oamenii au minte? Se crede. Fără să se 
vadă. lată un argument că toată lumea crede că are minte! Şi dumneavoastră credeţi şi eu, dar nu 
vedem mintea. 

Dar viaţa aţi văzut-o vreodată? Cine a văzut vreodată viaţa din om? Şi cu toate acestea cine 
zice că-i mort, când este viu şi are viaţă? Se vede viaţa? 

— Nu se vede! 

— Şi atunci nu-i o nebunie să credem noi că oamenii au viață? Dacă n-o vedem. 

— Dar viaţa se manifestă, părinte! 

— Foarte bine. Prin manifestările ei se crede că există, cu toate că n-o vezi. 

Aşa-i şi Dumnezeu. Care-s manifestările Lui în lume? 

— Dumneavoastră aveţi imaginaţie? 

— Da. 

— Aţi văzut-o vreodată? Nu! Dumneavoastră aveţi mânie? Aţi văzut-o vreodată? 
Dumneavoastră aveţi cugetare, gândire? Aţi văzut-o vreodată? Aveţi poftă? Aveţi, pentru că acestea 
sunt puterile sufletului — cea mânioasă şi cea poftitoare. 

Dumneavoastră aveţi partea crescătoare. Aţi văzut-o vreodată? Ştii dumneata cum creşti? Sau 
te-ai văzut vreodată cum creşti? 

Afară de asta. Dumneavoastră aveţi puterile sufletului, cum este: cugetarea, alegerea, 
hotărârea, mâhnirea, întristarea, bucuria. Le-aţi văzut vreodată pe acestea, căci acestea sunt puterile 
sufleteşti? 

Nouă ne spune Scriptura că omul este chip şi asemănarea lui Dumnezeu. Dar nu după forma 
cea dinafară, ci după cea sufletească. 

lată câte puteri are sufletul! Şi nici mânia, nici raţiunea, nici pofta, nici bucuria, nici 
întristarea, nici mâhnirea, nici imaginaţia, nici voia liberă, nici viaţa, nici mintea nu le-a văzut nimeni. 
Şi toate există. ŞI la filosofia profană se învaţă că există aceste puteri ale sufletului. Dar sufletul l-aţi 
văzut vreodată? 

— Păi tocmai, că nu-i! 

— Cum nu-i? Dacă n-ai avea suflet, n-ai mai vorbi cu mine! Dumneata nu poţi clipi o dată din 
ochi fără Dumnezeu, dacă n-ar fi viaţă în dumneata. Şi vedeţi câte sunt? Şi viaţă, şi minte, şi voie 
liberă, şi rațiune, şi mânie, şi bucurie, şi întristare, şi poftă, care se cred de toată lumea, fără să se 
vadă. Toate facultăţile sufletului sunt nevăzute, toate puterile lui sunt după chipul şi asemănarea lui 
Dumnezeu, că Dumnezeu este nevăzut. lar omul este prototip şi icoană a lui Dumnezeu pe pământ — 
în ceea ce priveşte sufletul: minte, cuvânt şi duh. 

Ai văzut vreodată cuvântul? Ţi-ai văzut duhul cu care vorbeşti? Iată câte puteri şi câte facultăți 
nevăzute are sufletul nostru şi de aceea el este chipul şi asemănarea lui Dumnezeu! Şi dumneavoastră 
nu le-aţi văzut. Dar se crede de toată lumea că omul are şi bucurie şi mâhnire şi întristare; are şi poftă 
şi rațiune şi voie liberă, are şi viaţă, are şi minte...? 

— Măi — a spus unul —, mai bine tăceai! N-ai pus bine problema! Ăsta trebuie să fie un director 
de seminar! 

— Nu, domnule, dar ne spunea avevărul! Vezi, că toţi credem că sunt acestea, şi există în om, 
dar nu se văd! 

— Şi tu ai spus că-i o nebunie să crezi ceea ce nu vezi! Dar vezi că-i faci pe toţi nebuni, că 
acestea sunt, şi noi le credem fără să le vedem. 

Mai stau aşa, şi se ridică un doctor: 

— Părinte, dă-o la boală! Eu sunt maior-doctor. Fac operaţii şi umblu cu bisturiul prin maţele 
omului — îi tai gâtul, îi tai picioarele —, tai, operez de 30 de ani şi eu n-am dat peste suflet! Şi cum să 
cred că există, dacă n-am dat cu bisturiul peste el? 

— Dumneata eşti doctor? 


300 


— Da! 

— Şi de aceea nu crezi că există suflet, că nu-l vezi? 

— Da! 

— Dar dumneata, şi cei asemenea cu dumneata doctori, credeţi că există durere în lumea asta? 

— Există, părinte! 

— Eu nu cred! E o nebunie să cred, domnule, dacă n-am văzut-o! 

— Există, părinte! 

— Dar când îl tăiai cu bisturiul şi omul răcnea acolo şi se zbătea în ghearele morţii, durerea n- 
ai văzut-o? 

— Nu. Asta nu se vede! 

— Şi vrei să vezi sufletul? Şi durerea-i una din facultăţile trupeşti, fireşti ale omului, şi-i 
amestecată cu cele sufleteşti. Şi după cum nu poţi vedea durerea, aşa nu poţi vedea sufletul. Mai ales 
sufletul fiind duh. 

— Auzi, bă, şi tu cu doctoria ta, vorbeşti prostii! Te-a lovit în cap, măi! N-ai văzut durerea? 
Dar cine dracu a văzut durerea! Însă toată lumea crede că este durere. 

— Uite, bă, ţi-a astupat gura şi ţie! 

— Măi, am dat de dracu aici! 

— Da-i frumos, domnule! Acestea le povestim şi noi la alţii. Mai spune ceva, părinte! 

Atunci se ridică unul: 

— Părinte, dintotdeauna ştim că Biserica a stat împotriva ştiinţei. Uite, ruşii au făcut un satelit 
acum care a înconjurat pământul de trei ori, cu Iuri Gagarin, şi uite a aterizat cu bine! 

— Şi ce-i cu asta? 

— Astea sunt roadele şi avansul ştiinţei faţă de religie! 

— Nimic n-aţi făcut! 

— Auzi-l, bă, că-i contra ştiinţei! Acesta trebuie să fie ca cel care a fost contra lui Galileo 
Galilei! 

— Staţi să vă spun! Ştiţi ce-aţi făcut voi? Dacă o albină iese din stup şi înconjoară buduroiul 
în care stă, are ea pretenţia că ştie ce este în toată lumea? 

Atâta a făcut omul până acum! A ieşit de-abia din ştiubei şi a înconjurat ştiubeiul în care 
trăieşte şi i se pare că mare lucru a făcut! 

— Auzi-l, bă! 

— Încă n-a făcut ştiinţa nici atât cât zboară o furnică de pe degetul ăsta pe celălalt! Toţi savanții 
lumii şi din Apus şi din Răsărit. 

Şi staţi că de-acum înainte avem de vorbit! 

— Îi frumoasă, domnule, discuţia asta! 

— Că-i frumoasă, că-i amară, că-i dulce, eu vă spun până la capăt de-acum, cât a ţinea 
„povestea” asta, da, zic, iaca se apropie gara Bacău! 

Domnule, dumneavoastră ştiţi Ursa mare de pe cer şi Ursa mică — Carul mare şi Carul mic — 
„steaua polară? (că am făcut orientări noaptea în armată) 

— Da. 

— Uite ce-i! Astronomia şi ştiinţa, cu cei mai mari savanţi astronomi, spun că la Ursa mare, 
da la roata din brazdă dinapoi, până la cea de către om — osia Carului mare de pe cer —, este 1300 de 
ani călătoria luminii, şi lumina merge cu 300.000 de km/s. Asta-i osia carului mare. Ca să ajungi de 
la o roată până la cealaltă îți trebuie 1300 de ani să călătoreşti cu viteza luminii. Dar cât ar mai fi 
până la roata dinainte şi cât ar mai fi până la proţap şi până la Prepelea care mână boii pe din brazdă. 

— Dar cine este Prepelea? 

— Este o steluță mică, acolo! Dar cât mai este de lung Carul mare, spune-mi dumneata! 

— Măi, interesant! Cine spune asta? 

— Camil Flamarion. L-am avut pe Camil Flamarion la îndemână, Dumnezeu în natură. Ăsta- 
1 mare filosof francez din secolul trecut. 

Da, zic, dumneavoastră vedeţi o stea care, când răsare, cam dănţuieşte în culori, „Alfa 
Centaurului”. Toată astronomia arată că Alfa Centaurului este steaua megieşă a sistemului nostru 
solar. Sistemul solar se compune din nouă planete, cu soarele zece. Şi până la megieşia noastră cea 
mai de-aproape, că-i peste gard aici, este un milion de ani călătoria luminii. Vă rog să calculaţi, 
domnilor, ce-a făcut uri Gagarin! 

— N-a făcut nimic, părinte! 

— Afară de asta. Pământul are 36.000 de km împrejurul lui. Deci 36.000 de km a făcut acela 
cu sputnicul lui, iar până acolo, un milion de ani călătoria luminii, socotiți dumneavoastră, zic, ce-a 
realizat omul faţă de distanţa interstelară sau interplanetară! 

— Domnule, este incalculabil. 

— Staţi să vă spun altele, mai serioase. Dumnezeu îşi arată lucrările, nu în cele mari, ci în cele 
mici, cum spune Sfântul Nicodim Aghioritul. la gândiţi-vă dumneavoastră, că într-o ureche de ac se 
găsesc opt sextilioane de atomi, cifre astronomice — un sextilion este 1 urmat de 21 de zerouri. Aceşti 
atomi dintr-o ureche de ac, ca să-i numere un om, trebuie să trăiască 250.000 de ani şi să numere mai 
mult de un miliard pe secundă. Şi vă rog să-mi spuneţi dumneavoastră câţi atomi sunt într-o ureche 
de ac şi cum îi împărţiţi şi cât este de minunat Dumnezeu, ca într-o ureche de ac să bage atâţia atomi. 
Atunci ce-a făcut omul cu ştiinţa lui până acum? 

— Domnule, este inimaginabil! 

— Stai să vă spun alta mai minunată. Pe-un vârf de ac se odihnesc 16 miliarde de ioni, care 
sunt corpuri mult mai mici decât atomul (Camil Flamarion voia să scoată în evidenţă viaţa, la ateii 
de peste Rin, că ei se chinuiau să facă o celulă vie, pe vremea aceea, pe care nici astăzi n-au făcut-o, 
că viaţa-i numai de la Dumnezeu). Şi la aceşti ioni, care nu se pot concepe de mintea omenească cât 
sunt de mici, ce aparate trebuie? Că dacă ai avea un aparat, ca un purice să-l vadă mai mare decât 
Ceahlăul, încă nu ai zări în atmosferă un ion! Şi aceşti ioni s-a aflat că şi ei stau ca flăcăii la horă de 
mână şi joacă, au viaţă în ei! 

„Şi acum domnilor de peste Rin — că el îi combătea pe germani —, vă rog să despărțiți forţa 
de materie şi viaţa de zidire. Dacă nu m-aş teme de panteism, zice Camil Flamarion — panteiştii ziceau 
că toată buruiana este Dumnezeu —, aş zice că Dumnezeu este în toată iarba şi în tot corpul. Dar voi 
zice altfel, că Dumnezeu este în toată zidirea Sa”. Sub cel mai mic germene de materie de sub cer 
este mâna lui Dumnezeu şi există viaţa care a pus-o Dumnezeu! 

Şi acum vreau să vă spun un lucru. Când vedem puterea lui Dumnezeu, că în miniatură 
lucrează atâtea minuni negrăite şi neconcepute de mintea omenească, când vedem că şi acolo este 
viaţă, în acele mici particule de materie care nu pot niciodată fi vizibile cu ochiul liber, dacă noi nu 
ne-am teme de panteism, am zice că Dumnezeu este sufletul naturii, al întregii naturi. Dar nu este 
aşa. Dumnezeu există, cum zice marele apostol Pavel, pentru că de la EI şi prin EI şi întru EL sunt 
toate! 

Şi vorbind acolo, văd că se apropie gara Bacău, şi trebuia să mă dau jos. Era multă discuţie. 
De-abia intrasem în subiect. Eu le-am spus că povestea este lungă. 

— Nu puteţi clipi o dată din ochi fără Dumnezeu, fraţilor! 

— Dar de ce, părinte? 

— Viaţa este de la Dumnezeu, dătătorul de viaţă, şi, dacă ai murit, mai clipeşti din ochi dacă 
poţi! Mai poţi clipi dacă mori?... 

N-am amintit chiar toată predica. V-am spus aşa rezumativ cum a fost. Au fost două ore de 
discuţie. Ne-am despărțit. 

— Domnilor, ne pare foarte rău că ne despărțim! 

Vă spun drept că unii m-au sărutat şi pe obraz, alţii mi-au dat cireşe, alţii bomboane. Au dat 
ŞI pomelnice. 

— Părinte, vrem să-ţi scriem, dar să ne spui ce studii ai mata, că trebuie să fii un director, un 
profesor la vreun seminar. 

— Eu am să vă spun, dar să mă credeţi dacă vreţi! Eu de-abia sunt un cioban şi pasc oile 

mănăstirii. 

— Şi unde te duci acum? 

— Mă duc la un schit. Eu sunt cioban. Dar dacă aţi avea fericirea să vorbiţi dumneavoastră cu 
un stareţ de mănăstire, sau cu un episcop, să vedeţi ce ştie acela! 

— Auzi, măi! Asta-i o minune! 

— V-aţi întâlnit cu un cioban al mănăstirii, dacă v-aţi întâlni cu un stareţ sau cu vreun profesor 
de seminar, de ăştia mari care au şcoli, să vedeţi ce vă spun aceia, zic. 

— Mă, degeaba trăim, mă! Suntem nişte proşti! Mă, ce ne-a spus popa ăsta! 

Le-am spus multe despre stele, despre mişcarea Orionului; le-am spus câte vânturi bat pe faţa 
pământului şi cum se cheamă fiecare, şi cum se formează vânturile, după Sfântul loan Damaschin; 
despre zodii şi câte grade are fiecare zodie şi cât am vorbit pe larg, după Sfântul Vasile cel Mare, din 
Hexaimeron. Aveam să mă bag în Hexaimeron despre viaţa peştilor mării, despre viaţa florilor, 
despre viaţa astrelor cereşti, că aveam să vorbesc, dar dacă noi schimbam trenul. Ne-am despărțit cu 
mare durere în inimă. 

— Domnilor, m-aţi băgat într-o discuţie, pe care nici n-am început-o. lertaţi-mă şi mergeţi 
sănătoşi şi vă faceţi generali, iar eu mă duc în treaba mea! 

Am schimbat. Şi plutonierul acela cu soţia sa, era din Podoleni, şi el când a văzut că m-am 
suit în trenul celălalt, a venit lângă mine. 

— Părinte, eu sunt om bătrân, dar aşa ceva n-am auzit de când m-a făcut mama. Să ştii că a 
rămas ceva în sufletul lor. Aceştia, unde se duc, au să spună că au stat de vorbă cu un călugăr care 
era cioban. Dar ai băgat în sufletul lor pe Dumnezeu în tot chipul şi le-ai spus. O să ţină minte că le- 
a vorbit un cioban de la mănăstire. 

Aşa a fost discuţia, dar aici v-am spus-o pe scurt. 


DESPRE NEȘTIUTELE JUDECĂȚI ALE LUI DUMNEZEU 


Un călugăr din pustia Schetică, mergând la Alexandria să-şi vândă lucrul mâinilor sale — că 
lucra la coşniţe, a văzut o înmormântare. Murise ighemonul acelei cetăți, un mare păgân, care 
omorâse mii de creştini, că era pe timpul marilor persecuții. Era o zi frumoasă şi mergea tot oraşul 
după el, îl ducea la groapă. 

Când a ajuns acasă, un pustnic mare, care vieţuia în pustie de 60 de ani şi trăia numai cu 
rădăcini şi cu ce găsea prin pustie, a fost mâncat de o hienă. 

Atunci s-a gândit călugărul: ighemonul, care a omorât mii de creştini, cu câtă cinste mergea 
la groapă, iar ăsta care a slujit lui Dumnezeu 60 de ani şi a trăit numai în post şi rugăciune, l-a mâncat 
hiena! Ce fel de judecăţi are Dumnezeu? Mi se pare că Dumnezeu, fiind prea bun, îngăduie şi lucruri 
nedrepte. 

Am să mă rog lui Dumnezeu să-mi arate cum sunt judecăţile Lui, că şi unii oameni judecă 
împotriva proniei, a purtării de grijă a lui Dumnezeu. Cutare este rău, este păcătos, şi-i merge bine. 
Altul este bun, dar copiii îi sunt răi, femeia îi este bolnavă, iar el scapă de un necaz şi dă peste altul. 

Unul este rău şi trăieşte mult, iar altul este bun şi moare devreme. Uite, un creştin este bun, 
se roagă lui Dumnezeu, posteşte, şi numai de scârbe dă, iar altu-i rău, înjură, bea, şi pe acela nu-l 
pedepseşte Dumnezeu. 

Şi aşa, călugărul a observat multe lucruri de acestea, cum zice la Proorocul Ieremia: Doamne, 
ce este, căci calea celor răi sporeşte şi calea celor drepţi totdeauna este în necaz? 

Şi din ziua aceea a început să se roage: „Doamne, arată-mi judecăţile Tale, ca să nu judec 
Şi a început a se ruga călugărul acela lui Dumnezeu, să-i arate judecăţile Lui; cum de unul, săracul, 
care-i sfânt şi drept, este bolnav, suferă, dă de necazuri, de scârbe, iar altul păcătos îşi face de cap, 
este sănătos şi bogat, are trecere, ajunge mare în dregătorii, în cinste, şi în toate îi merge bine. 

Şi s-a rugat călugărul mult timp lui Dumnezeu să-i arate cum sunt aceste nedreptăţi, că cei 

buni de multe ori dau de greu şi celor răi le merge bine. 

„Să-mi arate Dumnezeu judecăţile Lui, că şi eu de multe ori m-am tulburat de lucrul acesta, 
că am văzut multe nedreptăţi, pe care, mi se pare mie că Dumnezeu le-a îngăduit”. 

Iar Preabunul Dumnezeu, fiindcă omul nu ştie judecăţile Lui, i-a arătat într-un chip ca acesta 
judecăţile Sale, deşi putea să-l piardă pentru această iscodire, ca să ştie tainele lui Dumnezeu, pe care 
nu le ştiu nici îngerii. Dar, pentru că-l iubea, având viaţă sfântă, a vrut să-l înţelepţească, căci 
judecăţile lui Dumnezeu nimeni nu le poate şti. 

Odată a plecat pustnicul singur la Alexandria să-şi vândă coşniţele, că era cale de trei zile. 
Dar cum a pornit de la peştera lui, într-o poiană frumoasă, 1-a ieşit în cale un alt călugăr, tânăr, foarte 
frumos. 

— Blagosloveşte, părinte! 

— Domnul, fiule, să te blagoslovească! 

— Unde mergi, părinte? 

— Mă duc până la târg, să-mi vând lucrul mâinilor. 

Ei vindeau coşniţele şi cumpărau pâine, făceau pesmeţi, şi se hrăneau cu verdeţurile care le 
mai găseau prin pustie. 

— Părinte, eu tot la Alexandria merg. 

— Slavă lui Dumnezeu că am tovarăş de drum! 

După ce 1-a luat sarcina bătrânului, călugărul cel tânăr i-a spus: 

— Părinte, uite ce este. Ştii ce trebuie să facă călugării când merg la drum! Să se roage tot 
timpul şi să vorbească cu Dumnezeu. Asta este datoria călugărului şi a creştinului, când merg pe 
drum, să se roage. 

— Aşa, părinte, până la Alexandria ne căutăm de rugăciune! 

— Să nu vorbim un cuvânt! i-a zis cel tânăr. Mergând noi pe drumul ăsta trei zile, ai să vezi la 
mine nişte lucruri înfricoşate. Să nu vorbeşti, să nu mă judeci şi să nu-ţi calci jurământul! 

— Da, fiule! Dacă mi-o ajuta Dumnezeu, nu voi mai vorbi! 

Şi au pornit amândoi. Călugărul tânăr ducea coşniţele şi mergeau tăcând. 

Pe la amiază, când soarele ardea foarte tare, au dat de un sat şi au ieşit înaintea lor doi oameni 
tineri: 

— Părinților, de acum nu mai puteţi călători, pentru că soarele arde foarte tare. Haideţi la noi! 

Acei doi tineri i-au primit cu mare cinste, căci în Orient, în timpul zilei nu poţi călători, decât 
numai dimineaţa şi seara. Şi acolo aşa-i tradiţia, cum te-a primit în casă, să te spele pe picioare. 
Mântuitorul a spus lui Simon fariseul: Am intrat în casa ta, apă pe picioarele Mele n-ai turnat! Pentru 
că acolo nisipul este foarte fierbinte şi când ai ajuns în casa omului şi-ţi dă oleacă de apă rece pe 
picioare, îţi face mare bine. Picioarele se înfierbântă groaznic din cauza nisipului şi a pietrelor. 

Acei tineri, când au aflat că sunt din pustia Schetică, unde erau numai călugări sfinţi — Sfântul 
Antonie cel Mare, Sfântul Macarie cel Mare, Sfântul Sisoe cel Mare, Sfântul Onufrie cel Mare, şi alţi 
mari sihaştri care-i avem în calendar —, i-au primit cu mai mare cinste, cu dragoste, le-au spălat 
picioarele, i-au odihnit şi i-au pus la masă. 

Tinerii aceia aveau în casă un vas de argint, foarte scump, ce rămăsese din neam în neam. În 
acel vas le-au pus mâncare pustnicească, din evlavie, dându-le cuvenita cinste. 

Călugării au mâncat, au muţumit, şi s-au dus să se odihnească, că erau obosiţi. 

Spre seară, când să plece la drum, călugărul cel tânăr a furat vasul de argint. Călugărul cel 
bătrân a văzut şi se gândea: „la uite! Ne-au primit oamenii cu atâta cinste, ne-au spălat picioarele, 
ne-au dat mâncare, şi călugărul ăsta a furat blidul de argint”. 

Mergând ei mai încolo, au trecut peste o punte. Călugărul cel tânăr a făcut cruce pe acel vas 
şi l-a aruncat în apă. Bătrânul a văzut şi se gândea: „Ce nedreptate! De ce o fi luat blidul şi I-a aruncat 
în apă? De ce nu l-a lăsat acolo?” Dara tăcut, că avea legământ ca până la Alexandria să nu vorbească. 

Seara au ajuns la alți doi tineri. Şi aceia le-au ieşit înainte, i-au primit cu dragoste, le-au spălat 
picioarele, cum este obiceiul, şi le-au dat odihnă. Aceia aveau un copilaş de câteva luni. 

Dimineaţa, când să plece, călugărul cel tânăr s-a dus la leagănul copilului, fără să observe 
părinţii lui, şi l-a ucis. 

Bătrânul a văzut şi zicea în inima lui: „Cu ce criminal am pornit eu la drum! Acolo a furat 
blidul de argint, aici a omorât copilul!” Dar el l-a prevenit: „Ai să vezi multe la mine în drumul ăsta, 
să nu cumva să vorbeşti, căci calci jurământul!” 

A doua zi pe la amiază, trecând printr-un sat, le-a ieşit în cale un gospodar: 

— Părinților, nu mai puteţi merge de-acum, că este soare şi este căldură mare. Haideţi la noi 
să vă odihniţi câteva ore şi mai către seară veţi pleca iarăşi! 

Omul acela avea un câine rău legat, care păzea toată gospodăria. I-a primit omul, i-a ospătat, 
i-a odihnit. Mai către seară, când a început a se răcori, au plecat ei. Călugărul cel tânăr s-a dus înapoi 
şi fără să observe stăpânul, a făcut o cruce peste câine şi câinele a sărit în sus şi a murit. 

Atunci bărbatul vedea, dar tăcea: „Ce treabă-i asta? Acolo a furat blidul de argint, dincolo a 
gâtuit copilul, aici a omorât câinele!” 

Mergând ei a doua zi, în drum au trecut pe lângă o cârciumă. Acolo nu mai vorbeau de 
Dumnezeu, vorbea alcoolul în capul lor: chiuiau, cântau, fluierau, înjurau; şi când i-au văzut pe 
călugări, au început a striga: „Uite popa, măi!” — omul când este beat, nu mai vorbeşte el, vorbeşte 
diavolul! 

Călugărul cel bătrân n-a zis nimic, îşi căuta de drum. Dar cel tânăr se întoarce la cârciumă şi 
face trei metanii. După ce s-a închinat la cârciumă a plecat mai departe. 

În marginea pădurii era un sat şi o biserică pustie. Nu avea nici cruce, uşile luate, geamuri 
sparte; biserică pustie, părăsită de vreo 40 de ani. Călugărul cel tânăr a luat câteva pietricele, le-a 
însemnat cu Sfânta Cruce şi a început a arunca în biserică. 

Dar călugărul cel bătrân zicea în mintea lui: „la uite, măi! Dacă ar fi de la Dumnezeu, n-ar fi 
făcut acestea. Dar este de la diavolul, că la cârciumă s-a închinat, iar în biserică aruncă cu pietre”. 
Dar nu avea voie să vorbească. Mai era până la Alexandria o zi. 

A treia zi dimineaţă, mergând ei în marginea unui sat, ajung la o casă acoperită cu paie şi cu 
stuf. Pe prispa casei erau cinci copilaşi care plângeau. Călugărul cel bătrân a scos ceva din rucsac şi 
le-a dat. Apoi i-a întrebat. 

— De ce plângeţi? 

— Ieri au îngropat-o pe mama! 

— Dar tată aveţi? 

— Tata a murit anul trecut. 

Ei n-aveau, săracii, nici tată, nici mamă. După ce au plecat, călugărul cel tânăr se întoarce 
înapoi şi dă foc casei. Copiii au fugit care încotro. 

Călugărul cel bătrân se gândea: „Acesta este om? A dat foc la casă! Doamne, cât am să mai 
rabd eu pe ucigaşul acesta? Acolo s-a închinat la cârciumă, dincolo a bulgărit biserica! Ăsta numai 
rele face!” Dar tăcea din gură, că seara ajungeau la Alexandria în oraş. 

Când au ajuns la Alexandria era seară. Acolo era o vilă mare şi proprietarul nu era acasă. 
Călugărul cel tânăr s-a uitat oleacă la casă, şi numai ce-l vede pe vârful casei. Într-un ceas a desfăcut 
toată casa. A sfărâmat acoperişul, uşile, geamurile, tot ce era în casă a stricat. 

Cel bătrân s-a minunat cum într-un ceas a sfărâmat toată casa, şi s-a speriat când a văzut. Dar 
acum, fiindcă ajunsese la Alexandria, putea vorbi. Când s-a dat jos acela, după ce a sfărâmat toată 
casa omului, l-a luat deoparte şi l-a întrebat: 

-— Ia ascultă, frate! De acum nu mai pot tăcea! A fost jurământ între noi să nu vorbim până 
aici. Să-mi spui tu mie ce eşti tu! Drac eşti, om eşti, ori înger eşti! 

— Dar de ce, părinte? Am făcut ceva rău? 

— Măi, dar de trei zile, de când mergem împreună, ai făcut numai lucruri rele! 

— Dar ce-am făcut, părinte, rău? 

— Păi bine, măi, oamenii aceia de acolo, când ne-am coborât din munte, nu ne-au primit? Nu 
ne-au ospătat? Şi ce au avut ei mai scump, un blid de argint, nu l-ai furat de acolo şi l-ai aruncat în 

apă? 

— ŞI ce zici, părinte? 

— Rău ai făcut! Mare sminteală, că oamenii aceia ne judecă că am furat! 

— Părinte, trei lucruri mari şi bune am făcut acolo! Blidul acela de argint era litierul de la 
biserica din acel sat. Îl furase străbunicul acelora, dar ei nu ştiau. Era scris pe dânsul cu slovă 
bisericească veche: „Acesta este litierul bisericii Sfântul Nicolae, donat de familia cutare, şi cine îl 
va înstrăina de la biserică să stea în iad până îl va întoarce înapor”. 

Aşa scria pe blid. Şi din cauza blidului aceluia, nouă suflete care l-au folosit se munceau în 
iad. Şi acum aveau să meargă şi aceştia în iad, fiindcă îl foloseau. Şi mie mi-a fost milă de dânşii şi 
am furat blidul; dar mie nu mi-a trebuit, că l-am aruncat în apă. 

A doua zi va veni paraclisierul bisericii să se scalde în apa aceea, şi va afla vasul. Acela de la 
biserică, cunoscând slova bisericii, o să-l ducă la preot. Şi când va pune blidul în Sfântul Altar, cei 
nouă vor ieşi din iad, pentru că este scris acolo: „Să stea în iad până îl vor întoarce înapoi”. 

Deci eu, părinte, trei lucruri bune am făcut acolo: i-am scos şi pe acei nouă din iad, i-am păzit 
şi pe aceştia vii să nu intre, şi am dat şi blidul bisericii înapoi, ca să-l aibă, că era de mare nevoie. Şi 
tu zici că rău am făcut, dar eu bine am făcut! 

Atunci s-a minunat bătrânul. „Ia uite, frate, cum a fost. Şi eu socoteam că este hoţ, că a furat 
blidul! 

— Dar când ai ucis copilul, tot bine ai făcut? 

— Bună treabă am făcut şi acolo. 

— Cum, ai omorât copilul şi zici că bună treabă ai făcut? 

— Stai şi nu judeca după mintea ta! Ai văzut copilaşul? Acela a fost zămislit în ziua de Paşti. 
Şi avea pus canon de la Dumnezeu, pentru că nu s-au înfrânat părinţii în ziua Învierii Domnului, 
copilul avea să ajungă la 20 de ani comandant de tâlhari şi avea să omoare pe părinţii lui. Acesta este 
canonul pentru neînfrânarea lor; şi multă lume avea să omoare şi mari tulburări avea să facă în lume, 
pentru că a fost zămislit într-o zi aşa de mare. 

Eu aici am făcut trei mari lucruri bune: am trimis sufletul copilaşului la cer curat, am scăpat 
pe părinţii lui de uciderea de mâna propriului lor fiu, şi ei, găsind copilul mort, vor plânge foarte mult 
Şi, prin plânsul acela, li se iartă şi păcatul că l-au zămislit în ziua de Paşti. Şi tu zici că rău am făcut, 
dar eu bine am făcut! 

— Dar acolo, de ce ai omorât câinele omului? 

— Şi acolo am făcut treabă bună! Câinele acela păzea toată gospodăria, dar a doua zi avea să 
turbeze. Şi când trebuia să vină stăpâna să-i dea de mâncare, avea s-o muşte şi mare scârbă avea să 
fie la casa omului aceluia! 

Fiindcă ne-a primit pe noi, mi-a fost milă de ei şi am omorât câinele mai înainte, să n-o muşte 
pe stăpână. ŞI tu zici că rău am făcut, dar eu bine am făcut! 

— Dar la cârciumă de ce ai făcut cruce şi te-ai închinat? 

— Şi acolo am făcut treabă bună! În cârciuma aceea veniseră cei mai mari gospodari din sat. 
Epitropul bisericii, primarul şi un mare gospodar. Ei s-au sfătuit să pună mână de la mână şi să facă 
biserica din sat care era părăsită. Atunci când am trecut noi, ei au zis: „Doamne ajută să facem 
biserica!” 

Măcar că erau în cârciumă, cu am văzut că oamenii au vrut să facă treabă bună, am făcut şi 
eu trei metanii şi am zis: „Doamne, ajută-le să facă biserica!” Şi tu zici că rău am făcut, dar eu bine 
am făcut. Eu nu m-am închinat la cârciumă, m-am închinat lui Dumnezeu, să le ajute celor ce au pus 
hotărârea să refacă biserica părăsită. 

S-a minunat bătrânul, zicând: „Nici aici nu am avut dreptate 

— Dar acolo, când am ajuns în marginea satului, de ce ai aruncat cu pietre în biserică? 

— Aceea era biserica cea pustie! Şi biserica fiind pustie, dracii jucau pe Sfânta Masă, pe 
geamuri, pe biserică şi râdeau de pustiirea lăcaşului lui Dumnezeu, şi mi-a fost ciudă. Şi ai văzut că 
am făcut cruce pe acele pietricele şi am început a zvârli în biserică, iar diavolii au fugit de acolo! Eu 

n-am bulgărit biserica, ci pe diavolii care erau acolo! 

— Dar acolo de ce ai dat foc la casa copiilor? Ai văzut copilaşii şi nu ţi-a fost milă de ei? 

— Ba mi-a fost mai milă ca ţie! Şi am făcut foarte bine. Ai văzut că acei copilaşi nu aveau nici 
mamă, nici tată, şi au rămas cu cocioaba aceia de casă. Dar nu ştiau ei că în prispa casei este o 
comoară ascunsă de un străbunic de-al lor. Un vas cu bani de aur curat. Şi cu am dat foc casei, că ei 
trăiau în sărăcie şi nu ştiau că au comoara în prispa casei. 

După câteva zile, copiii vor căuta pe-acolo să vadă ce-a mai rămas, şi vor da de această 
comoară şi o să cheme pe un moş de-al lor, care-i epitropul bisericii. Acela, fiind un om cu frica lui 
Dumnezeu, va lua în grija sa copiii aceia şi cu banii găsiţi le va face o casă mare cu tot ce le trebuie, 
o să-i poarte prin şcoli şi o să ajungă oameni mari şi credincioşi. 

Şi tu zici că rău am făcut, părinte, că am dat foc casei, dar eu am făcut bine, că dacă nu dădeam 
foc casei, nu găseau comoara! 

— Dar aici de ce-ai stricat casa! 

— Părinte, casa asta frumoasă a fost făcută cu bani de furat. Şi era poruncă de la Dumnezeu 
aşa: „Fiindcă s-a făcut cu osteneală străină şi cu bani de furat, aici bărbat cu femeie niciodată nu vor 
trăi! Femeia trebuia să moară la primul născut. Numai bărbatul văduv avea să trăiască toată viaţa în 
casa aceasta”. 

Şi am stricat casa, că ei sunt duşi la o nuntă, şi când vor veni şi vor vedea că totul este sfărâmat, 
vor face înapoi o casă mai mică, cu osteneala lor proprie şi nu va mai muri nevasta la primul copil. 

Şi tu zici că rău am făcut, dar eu am făcut bine după voia lui Dumnezeu. 

Atunci a întrebat călugărul: 

— Să-mi spui tu mie, măi frate, câte minuni mari ai făcut, ce eşti tu? 

— Dar să-mi spui şi sfinţia ta, ce te-ai rugat lui Dumnezeu! 

— Eu mă rog de câțiva ani să-mi arate Dumnezeu judecăţile Lui, că mi s-a părut că multe 
lucruri nedrepte îngăduie Dumnezeu în lumea asta. 

— Da? Dar n-ai auzit pe Isaia Proorocul? Pe cât este mai înalt cerul decât pământul, pe cât 
este de departe răsăritul de apus, pe atât sunt mai departe judecăţile Mele de judecăţile voastre şi 
gândurile Mele de gândurile voastre, fiii oamenilor. 

N-ai auzit pe Solomon ce spune? Pe cele mai grele decât tine nu le ridica şi pe cele mai 
adânci decât tine nu le cerca, ca să nu mori! 

N-ai auzit pe David Proorocul care zice? Judecăţile Domnului sunt adânc mult! 

Cum ai îndrăznit tu, un om, să cerci judecăţile lui Dumnezeu, pe care nici arhanghelii, nici 
heruvimii nu le ştiu? Dar Dumnezeu n-a vrut să te piardă, că putea să te piardă pentru iscodirea asta, 
dar, ştiind ostenelile tale, m-a trimis pe mine, părinte, să-ţi arăt că judecăţile lui Dumnezeu nu sunt 
ca ale oamenilor. 

Vezi câte ai judecat tu de mine? Câte am făcut, ţi s-au părut că sunt rele; că sunt ucigaş, că 
am furat vasul, că am dat foc casei, şi câte am făcut. Dar ele au fost toate bune foarte şi toate de mare 
folos s-au făcut. Au fost bune după judecăţile lui Dumnezeu, nu după judecăţile oamenilor! 

Şi tu ai judecat ceva, dar judecăţile lui Dumnezeu n-au fost ca ale tale, că ele au fost bune 
foarte! Tu ai zis că rău am făcut şi eu numai bine am făcut. Deci, de acum înainte să nu mai judeci 
pe nimeni şi orice ai vedea să zici: Doamne, Tu toate le ştii! Eu nu cunosc judecăţile Tale! 

Deci, părinte sfinte, să nu mai îndrăznească nimeni din oameni să cerce judecăţile lui 
Dumnezeu, că nici îngerii nu pot ştii judecăţile Lui! 

Dar, fiindcă eşti om, Dumnezeu te-a iertat, însă m-a trimis să te înţelepţesc să nu mai 
îndrăzneşti să iscodeşti judecăţile Lui, că judecăţile lui Dumnezeu sunt adânc mult şi nu le poate ştii 
nimeni, nici îngerii din ceruri. 

Aşadar să ţinem minte din această povestire, că tot ce ni se pare nouă în lumea asta că-i strâmb 
şi rău, de multe ori ne înşelăm! Că nu cunoaştem judecăţile lui Dumnezeu cele ascunse şi necuprinse. 

Nu cerca cele necercate şi nu voi să ajungi cele neajunse! Amin. 

DESPRE ASCULTAREA DE PĂRINŢI ȘI MINUNEA SFINTEI LITURGHII 


Era un om care a fost foarte credincios; îl chema Iulian. Şi i-a murit soţia omului şi a sărăcit 
tare la bătrâneţe şi avea un singur fecior, cu numele Teofil. Aproape de bătrânul Iulian era un boier 
care avea două curţi şi două moşii mari. Boierul avea iazuri cu peşti, avea livezi, vii, herghelii de cai, 
vaci, porci, cârduri de păsări, mă rog, două curţi mari avea el. Şi boierul avea zeci de robi, cum era 
înainte, dar pusese ochii pe Teofil, feciorul bătrânului, că era şi priceput şi înţelept şi cuminte şi 
crescut cu frica de Dumnezeu. Şi de multe ori boierul îi spunea moşului Iulian: 

— Moşule, nu vrei să-mi vinzi rob băiatul matale, că ai să trăieşti şi dumneata ca boierii? Îţi 
fac casă şi-ţi dau bani şi cutare. 

Omul era sărac şi numai pe acest băiat îl avea. Şi-i spune odată, într-o seară, băiatului: 

— Dragul tatii, măi Teofil, vezi cât de săraci am rămas! Boierul ăsta îmi spune de multe ori să 
te vând rob la el — că atunci se cumpărau robi, pe care voiau —, dacă te vând pe tine rob, are să-mi 
dea tot ce-am nevoie. Pe lângă tine am să trăiesc şi eu foarte bine. Că vrea să te aibă rob de încredere 
în casă, în curte; nu aşa pe la vite. Vrea să te aibă ca pe băiatul lui — că boierul nu avea copil. 

Dar băiatul a primit ascultarea de părinţi cu dragoste şi a zis: 

— Tată, pentru dragostea matale, ce nu fac eu? Numai mata mai eşti în lume, că mama a murit. 
Vinde-mă rob! Să mă vinzi rob, că eu cu toată dragostea vreau să fiu rob, ca să văd că trăieşti bine la 
bătrâneţe, că Dumnezeu mi-o purta de grijă. 

Atunci tatăl său, când a văzut ascultarea băiatului, i-a zis: 

— Măi, dragul tatei, am să-ţi spun şi eu un sfat. Eu te vând rob, el a zis că-mi dă bani mulţi şi 
avere, dar tu să păzeşti un lucru: Cât vei trăi tu, în timpul Sfintei Liturghii, Duminica, să nu 
călătoreşti, şi să mergi regulat la biserică! i-a zis bătrânul băiatului Teofil. 

— Dar de ce, tată? 

— Uite ce! Şi eu am învăţat de la alţi bătrâni, că în timpul Liturghiei nu se călătoreşte. Dacă 
mă asculţi, de mari primejdii ai să scapi tu şi mare cinste ai să câstigi în lumea asta şi-n cealaltă. 

— Bine, tată! 

S-a dus moşneagul şi a grăit cu boierul: 

— Uite, m-am sfătuit cu băiatul, că dacă n-ar fi vrut el nu aş fi putut să-l vând, şi vrea să se 
vândă rob, ca să mă ajute la bătrâneţe. 

Boierul avea robi mulți, dar nu avea copii deloc. Şi-i spune soției: 

— Ştii ce? Băiatul acela cuminte, evlavios, ascultător, care vine pe la noi — că el se ducea de 
mai lucra pe la boier —, l-am cumpărat rob. 

Bucuria ei! 

— Da! Acela-i bun! Acela-i toată nădejdea, că tatăl lui este credincios. Tot timpul merge la 
biserică. 

S-a dus bietul Teofil rob la boier! Iar boierul l-a umplut de avere pe tatăl lui. I-a dat vite, i-a 
dat haine, i-a dat bani. Îl avea, mă rog, nu ca pe-un rob, ci ca pe băiatul lui, ca pe unul de mare 
garanţie. Că ştia că-i băiat gospodar şi numai pentru sărăcie l-a vândut tatăl său. 

Şi a stat rob Teofil la acest boier mai mulţi ani. Şi odată, boierul trebuia să plece de la curtea 
asta cu trăsura la cealaltă, şi a uitat geanta cu actele acasă. Şi pe Teofil îl avea ca pe băiatul lui; îl lua 
în trăsură, că băiatul era deştept, ştia să scrie, ştia să socotească, şi îi spune: 

— Măi, Teofile, du-te repede acasă, că am uitat geanta cu actele — cu ce avea el acolo, bani, 
ce-o fi având! 

— Da, cucoane, mă duc! 

S-a dat jos din trăsură şi a fugit înapoi spre casă. Când s-a dus el să ia geanta boierului de 
acasă, cucoana lui, fiind desfrânată, trăia cu un rob de-al ei. Teofil, când a venit, a intrat, a luat geanta 
de pe masă şi a plecat. Dar el n-a observat ce făcea soția stăpânului, ci credea că doarme singură. 

Ce-a zis femeia: 

— Vezi că boierul m-a prins cu tine în păcat! De aceea a trimis pe Teofil înapoi, ca să fie sigur. 
Mi se pare că a observat el că noi trăim amândoi! 

— Ce-i de făcut acum? a zis sluga vinovată. 

— Ştii ce-1 spun? a zis ea. Dacă nu-i taie capul lui Teofil, nu mai trăiesc cu dânsul! Am să-i 
spun soţului că, atunci când l-a trimis înapoi după geantă, a abuzat de mine; şi dacă nu mă luptam cu 
el, mă batjocorea. 

Aşa a şi făcut. 

Dar să vezi ce înseamnă ascultarea de părinţi şi ţinerea cu sfinţenie, ca în timpul Sfintei 
Liturghii să nu fie pe drum, cum l-a învăţat tatăl său. 

Atunci cucoana îi trimitea soţului ei o scrisoare prin robul cel vinovat care trăia cu dânsa. În 
scrisoare scria: 

„Aşa mă jur pe Dumnezeu. Uite, Teofil, robul tău, în care tu ai atâta încredere, când l-ai trimis 
înapoi după geantă, a tăbărât pe mine să mă batjocorească. Şi dacă nu mă luptam cu el, mă batjocorea. 
Dacă nu-i tai capul şi să-l trimiţi la mine, eu îmi iau averea şi te las singur!” 

Boierul, când a auzit, s-a minunat: „Cum, măi, Teofil!?” — că avea mare încredere într-însul. 
N-a cunoscut ce viclenie a făcut cucoana lui, ca să-i taie capul lui Teofil. Şi-i scrie un plic înapoi 
soţiei, prin alt rob. „Eu am doi călăi, care au tăiat mai mulţi robi ce făceau spargeri. Mâine dimineaţă 
îi aduc la curte cu sabia trasă. Trimite-l pe Teofil! Fă-ţi treabă că-l trimiţi cu ceva, că eu am dat ordin 
călăilor, când vine dimineaţa, jos capul. Să mi-l aducă mie şi eu ţi-l trimit. 

S-a pus la cale tăierea capului lui Teofil cel nevinovat. Teofil nu ştia nimic, săracul. Nici nu 
era vinovat, nici nu ştia că este pus capul lui pentru tăiere. 

Ce face cucoana? Dimineaţa îi dă un plic pecetluit, cu alte cuvinte şi-i zice: 

-— Teofile, te duci până la curte la boier! 

— Da, cucoană, mă duc! EI nu ştia nimic. Era ascultător. Nu ştia că acolo îl aşteaptă sabia. Era 
gata să-i împacheteze capul, să-l trimită boierului la soţie. 

Când l-a trimis era Duminică. Şi, mergând cu plicul, de la curtea asta până la cealaltă, a auzit 
clopotul la o biserică, că începe Sfânta Liturghie. El ţinea minte ce i-a zis bietul tată, bătrânul Iulian, 
care murise: „Duminica să nu călătorească în timpul Sfintei Liturghi, a spus că de mare cinste o să 
mă învrednicesc şi o să mă scoată Dumnezeu din mari primejdii”. 

Şi ce-a zis: „Nu. Întâi stau la Sfânta Liturghie şi după Liturghie m-oi duce, chiar de m-ar 
pedepsi boierul. Tata aşa a zis când m-a vândut rob aici, ca în timpul Liturghiei, Duminica, să nu 
călătoresc!” 

A intrat bietul Teofil în biserică, căci de-abia începuse slujba, şi a ascultat toată dumnezeiasca 
Liturghie; a ascultat predica şi asta până ce-a luat anafură. Ce-a făcut cucoana când a văzut că nu mai 
vine capul lui Teofil? „Uite, l-am trimis de dimineaţă, şi acum este ora 12!” Căci stătuse la Liturghie. 
Şi ce zice robul cel vinovat? 

— Cucoană, mă duc eu să-i aduc capul! Poate l-a tăiat boierul şi n-are cine-l aduce. 

— Du-te! 

ŞI-I trimite pe cel vinovat să-i aducă capul lui Teofil. Dar el era în biserică şi nu ştia nimic. 
Când ajunge ăsta cu scrisoarea acolo — gealaţii aşteptau să vină şi se întrebau de ce nu mai vine, căci 
primiseră ordin de la boier: „Care vine întâi dimineaţa aici, jos capul! Spălaţi-l de sânge, îl 
împachetaţi şi-l trimiteţi sus la mine”. Dar vine ăsta vinovat. Ei, când l-au văzut cu scrisoarea, l-au 
întrebat: 

— De ce ai venit? 

— Am treabă la boier. 

L-au luat deoparte, i-au tăiat capul — celui vinovat —, l-au spălat de sânge, l-au împachetat şi 
l-au trimis sus la boier. Boierul se gândea acum prin cine să trimită capul. Credea că-i al lui Teofil. 
Iată vine şi Teofil de la biserică. 

— Cucoane, ţi-am adus de la cucoană o scrisoare! 

— Dar cum vii tu acum? 

— Cucoane, să mă iertaţi, am pornit dimineaţă, dar am stat la Sfânta Liturghie, că aşa a zis tata 
când m-a vândut rob aici la dumneata: „Duminica în timpul Sfintei Liturghii să nu pleci nicăieri şi să 
stai la Liturghie, orice ar fi”. Şi am stat la Sfânta Liturghie. Să mă iertaţi că am ajuns mai târziu! 

Pe boier l-au cuprins lacrimile. S-a gândit că nu-i vinovat. 

-— la pachetul ăsta — el nu ştia ce are într-însul —, şi du-l la cucoană! 

Şi-i scrie şi o scrisoare. „la seama că judecăţile lui Dumnezeu sunt aici! L-ai trimis pe Teofil 
şi el a stat la Liturghie. Apoi ai trimis pe altul! Şi i s-a tăiat capul aceluia, căci Teofil a stat la biserică. 
Eu nu cred că omul acesta-i vinovat”. Dar nici boierul nu ştia că cel trimis este sluga care trăia cu 
dânsa. 

Şi când a ajuns Teofil la cucoană, ea îl întreabă: 

— Dar cum de vii tu acum? 

— Cucoană, să mă iertaţi! 

— Ce aduci acolo? 

— Mi-a dat boierul un pachet. A spus să vi-l dau dumneavoastră. 

EI sincer nu ştia ce are în pachet; că are capul celui vinovat. Dar ea a rămas uimită. 

— Dar când ai ajuns acolo? 

— Să mă iertaţi, cucoană, mata m-ai trimis dimineaţă, dar eu am stat la dumnezeiasca Liturghie 
într-un sat. Şi am întârziat şi am ajuns cam târziu. Daţi-mi canon, pedepsiţi-mă, dar mie aşa mi-a zis 
tata, când m-a vândut rob la dumneavoastră, ca în timpul Sfintei Liturghii să nu călătoresc niciodată. 

Şi atunci, cât era ea de rea, a văzut judecăţile lui Dumnezeu. Dar nici ea nu ştia a cărui cap s- 
a tăiat. Se duce ea într-o cameră repede să vadă ce-i în pachet, şi vede capul robului care a trăit cu 
dânsa. Atunci a zis: „Aici sunt judecăţile lui Dumnezeu”. A început a plânge şi a chemat pe boier. 

— Vino repede la curte, aici la noi! 

Vine boierul şi-l întreabă. 

— Ce-ai făcut, boierule? 

— Nici eu nu ştiu. 

— Uite ce s-a întâmplat! zice cucoana. 

— Nu ştiu al cui cap a fost ăsta! L-am împachetat... Al cui cap este? 

Atunci ea a spus adevărul. 

— Domnul meu, am să-ţi spun adevărul! Eu, ticăloasa şi necurata, sunt vinovată aici. 
Dumnezeu l-a scos pe Teofil pentru nevinovăția lui. El niciodată, de când este la noi, n-a făcut o 
glumă cu mine, nici n-a zâmbit măcar. Totdeauna a fost cinstit şi harnic şi curat cum ştii. Eu, 
păcătoasă, am trăit cu robul ăsta, căruia i-ai tăiat capul, trei ani de zile. Şi dacă vrei, iartă-mă, că-ţi 
dau toată averea şi mă duc la o mănăstire să mă fac călugăriţă, că mă tem să nu mă ajungă urgia lui 
Dumnezeu, că am vrut să-i tai capul unui om sfânt. Dacă vrei să mai stau cu tine şi mă ierţi, bine, iar 
dacă nu, eu plec; îţi dau toată averea şi mă duc la mănăstire. 

Boierul a zis: 

— Vezi ce-a făcut Dumnezeu cu Teofil? Măi femeie, nu te duce la mănăstire! Ai greşit şi tu, 
dar să ne temem de Dumnezeu! Pentru că vezi cum scoate Dumnezeu un tânăr nevinovat? Ai văzut 
ce înseamnă copil crescut în frica lui Dumnezeu? Mai bine decât să te duci tu la mănăstire, hai să 
înfiem pe Teofil, fiu al nostru! Vezi cât este de cinstit? 

— Hai, şi eu vreau! ÎL trecem pe numele nostru, să-i trecem averea toată lui, că numai ăsta ne 
pomeneşte pe noi şi ne face pomenire. Vezi câtă frică de Dumnezeu are? Că eu am trimis să-i taie 
capul şi el a adus capul celui vinovat înapoi. 

Şi l-a chemat boierul pe Teofil şi i-a zis: 

— Teofile, uite, vrei să te trecem pe numele nostru şi să te înfiem? 

— Cucoane, cum credeţi! Eu sunt rob deocamdată. Faceţi ce vreţi cu mine. Dacă vreţi să mă 
înfiaţi, să mă lăsaţi să cred în Hristos, să-mi fac rugăciunile şi să mă duc la biserică! 

— Pentru aceea vrem să te înfiem! Căci crezi în Hristos şi te temi de Dumnezeu! 

Nu i-au spus taina ce s-a întâmplat. A aflat-o el mai târziu, dar atunci n-a ştiut-o. ŞI l-au înfiat 

şi i-au dat cu acte amândouă curțile după moartea lor şi toată averea şi moşiile şi tot ce-a avut boierul. 
Şi aşa pe bietul Teofil, care a ascultat de părinţii lui şi n-a călătorit Duminica în timpul Sfintei 
Liturghii, l-a păzit Dumnezeu de tăierea capului şi a căpătat şi cinste de la boier şi a rămas proprietar 
peste toate averile lor, iar dincolo s-a dus în împărăţia cerurilor. 
Aşa ştie Dumnezeu să cinstească pe cei ce se tem de EI şi ascultă de părinţi. Amin. 


CUVÂNTUL PĂRINTELUI CLEOPA DIN SEARA ZILEI 
DE 1 MARTIE 1998, LA DUMINICA LĂSATULUI SECULUI 


În numele Tatălui şi al Fiului şi al Sfântului Duh. 

Prea Cuvioase Părinte Stareţ, Prea Cuvioşi Părinţi şi frați. 

Aşa cum vă văd aici, dragul mamei, aşa pe toţi să vă văd în Rai, la bucuriile fără margini ale 
Raiului, căci toţi sunteţi în slujba Mântuitorului şi a Maicii Domnului, şi fiecare, săracul, face 
ascultare în direcția lui, unde este pus. 

Tare îmi este drag când vă văd! Dar pe mulți nu vă cunosc. EU vin rar pe aici. Am atâta lume 
pe capul meu acolo şi sunt bolnav. Da mai cunosc din ei, care vin la mănăstire, care sunt mai vechi..., 
dar doresc ca toţi, toţi — nici unul, Doamne fereşte, la munci —, toți să mergeţi la bucuria cea veşnică. 

Dragii mei părinţi şi fraţi, să ştiţi că Biserica este mama noastră spirituală. Ea ne-a născut pe 
noi la Botez prin apă şi prin duh. Aţi auzit ce spune Sfântul Apostol Pavel: Aţi luat darul punerii de 
fii în baia naşterii de-a doua şi a înnoirii Duhului Sfânt. De atunci suntem, toți, fii după dar ai lui 
Dumnezeu, de când ne-am botezat în numele Preasfintei "Treimi. 

Şi de aceea vă rog din toată inima să iubiți Biserica, mamă! Să vă fie dragă Biserica şi, cât 
puteţi, ziua şi noaptea, să mergeţi la biserică. 

Care sunt mai bătrâni şi nu pot săracii, să stea mai puţin, care sunt mai tineri pot să stea mai 
mult, pentru pravila Bisericii îmbogăţeşte memoria fiecăruia şi darul Preasfântului Duh vine asupra 
celuia care ascultă cu evlavie sfintele slujbe ale Bisericii. 

Dragii mei, eu, păcătosul şi nevrednicul, sunt bătrân — 86 de ani, şase operaţii, mâna dreaptă 
mi-e ruptă, a stat în ghips 32 de zile —, mâine poimâine îmi veţi cânta „Veşnica pomenire!” Ce să mai 
aştept? Psalmul 89 spune clar: Anii lor sunt şaptezeci, iar dacă vor fi în putere, optzeci. lar la stihul 
unsprezece spune aşa: Dacă a trecut de optzeci, osteneală şi durere! Eu am intrat în anii durerii. Am 
îmbătrânit! Optzeci şi şase împlinesc acum, pe zece aprilie. 

Dragii mei părinți, vă rog din toată inima, care aveţi dragoste şi puteţi, să nu uitaţi să mă 
pomeniţi la rugăciune! 

Eu am dragoste când vă văd pe toţi în slujba Mântuitorului şi a Maicii Domnului. Aşa să vă 
văd la Rai, dragul mamei, pe toţi! Toţi sunteţi în slujba Mântuitorului şi a Maicii Domnului. 

Mănăstirea noastră este o mănăstire cu rânduială canonică: nu se mănâncă carne, spovedania 
este la vreme, în fiecare sâmbătă, slujbele merg după rânduiala Sfântului Sava... 

Când am venit eu aici am găsit paisprezece părinţi, încălţaţi cu opinci, cu bărbile până la 
genunchi, cu metanii de lemn în mână... M-a adus părintele Vasile, fratele meu. Când am venit aici 
aveam cincisprezece ani jumătate, nu ştiam... 

Şi când am văzut la masă călugării, toţi, şi stareţul, bătrânul, citea cuvânt de folos în capul 
mesei, de la Sfântul Teodor Studitul. Dar eu am întrebat pe fratele: „Aici este praznic?” Că eu am 
stat la Cozancea, şi acolo era viaţă de sine; fiecare cu masa lui, cu casa lui. „Măi frate, nu este praznic! 
Aici este viaţă de obşte. Aşa stau la masă călugării, cu toţii totdeauna!” Bătrânul le citea cuvânt... El 
slujea Liturghia, trăind numai cu Sfânta Împărtășanie. Aproape douăzeci de ani. Numai sâmbăta şi 
Duminica gusta aşa, oleacă, de prin castroane. Ştiu, pentru că eu eram bucătar. Dumnezeu să-l 
odihnească, săracul! Tare o mai fost cu credinţă! M-a călugărit în anul 1936, în postul Sfintei Marii, 
îmi aduc aminte. 

Of! Era un părinte Nicolae Grădinaru, cu barba mare, poate l-aţi apucat unii. EI a zis, când 

m-a dus în faţa Sfântului Altar: „Prea Cuvioase părinte, să-i punem numele Cleopa, că nu avem nici 
un Cleopa aici!” Şi Bătrânul a pus mâna pe foarfece şi Cleopa mi-a zis. Aşa a fost scris. 

Dumnezeu să-i odihneasă! Am pomelnicul acasă, al tuturor celor ce au murit aici; am şi 
episcopi şi patriarhi, câţi sunt. Cât mai am o scânteie de viaţă îi pomenesc în fiecare zi. 

Dar vă rog, dragul mamei, pe toţi, să nu mă uitaţi în sfintele voastre rugăciuni! Şi aşa cum vă 
văd aici să vă văd în Rai, bucuria cea veşnică, fără margini! 

Mila Preasfintei Treimi şi Acoperământul rugăciunilor Preasfintei Maici lui Dumnezeu şi ale 
tuturor Sfinţilor, să fie cu voi cu toţi, dragii mei, şi pe toți să vă ducă la Rai. Amin. 


CÂTEVA SFATURI DUHOVNICEȘTI 


— Părinte, eu, dacă m-am despărţit de primul meu soţ, pot să-l mai pomenesc, pentru că 
niciodată nu l-am pomenit? 

— De ce nu l-ai pomenit, că acela este adevăratul tău soţ? Dacă el n-ar fi însurat, ar trebui să 
te întorci la el. Mai ales dacă ai copii cu el. 

— Ce să facă soţia care şi-a lăsat bărbatul? 

— Femeia care a lăsat soţul, n-are voie să se mai mărite în veacul veacului. 

— Dacă soţul este rău şi necredincios? 

— Ce spune Sfântul Apostol Pavel? De unde ştii tu, femeie, că nu-ţi vei mântui bărbatul? Nu 
ştii tu că se sfințeşte bărbatul necredincios prin femeia credincioasă, şi invers. 

A venit într-o zi la mine o femeie. Soţul ei era maistru de parchet. Atât de rău era, încât, când 
venea acasă beat, ameninţa şi soţia şi copiii, că avea patru copilaşi. Sărea femeia peste gard, dormea 
la vecini cu Copiii. 

Şi a venit la mine: 

— Părinte, nu mai pot. Înjură, blestemă, se duce pe la muieri, ne ameninţă că ne omoară. Ce 
să mă fac, că am patru copii mici cu dânsul? 

— Dar ai să faci ce ţi-oi spune eu? 

— Fac, până ce-oi muri! 

Copilaşul cel mai mare avea nouă ani. 

— Du-te acasă şi să posteşti 40 de vineri! 

— Eu ţin şi miercurile şi lunile. 

— Cu atât mai bine. Şi să citeşti Acatistul Acoperământul Maicii Domnului şi al Sfântului 
Nicolae. Să vezi ce-ar să facă! Citeşte unul dimineaţa şi unul seara şi pomeneşte-l pe el. Şi dacă nu 
se întoarce de bună voie, Dumnezeu îi pune frâu. Nu spune la Psaltire: Cu zăbală şi cu frâu, Doamne, 
fălcile lor vei strânge, a celor ce nu vor să se apropie către Tine? 

Adică Dumnezeu are două voi. Una se cheamă înainte mergătoare, spune Sfântul Nicodim, şi 
una se cheamă următoare. După cea dinainte voieşte Dumnezeu binele tuturor zidirilor Sale. Iar a 
doua se numeşte îngăduință. Îngăduie necazuri mari. Pune mâna pe bici, mai bine-zis: „Nu vrei de 
bună voie să vii la Mine? Eu am alte metode să-ţi pun frâu”. Îi dă necazuri mari şi aşa îl întoarce la 
pocăință. 

Ce-a păţit? Fiind maistru de parchet, cu beţiile lui, n-a plătit la nişte oameni acolo la lucru, şi 
l-au prins doi şi l-au bătut până i-au sfărâmat oasele. Şi l-au lăsat aproape mort acolo. 

L-au adus acasă fărmat tot. Femeia săracă, când l-a văzut, s-a şi gândit: „la acum l-a pedepsit 
Dumnezeu, după păcatele lui”. Nu i-a părut bine. 

S-a apucat să-l îngrijească; a venit cu doctori, băi, pansamente, ce-a ştiut şi ce s-a putut şi 
omul ăsta s-a făcut sănătos, numai a rămas şchiop de un picior. Dar atât de credincios a devenit, că 
nu mai pune pe limbă nici o picătură de rachiu, nici de vin, nu mai înjură, merge la biserică. Îşi făcuse 
o proteză, că un picior îl durea; şi aşa schiop nu lipsea de la biserică. „Hai, măi băieţi la biserică, 
dragul tatei! Hai femeie!” 

Şi l-a adus femeia la „prochimeu”. Ce zice? Dumnezeu are mijloace. 

Aşa trebuie să faci! Nu, când a dat de un necaz, să fugi. Roagă-te pentru el! Auzi ce spune 
Sfântul Nicodim Aghioritul: „În măsura în care tu te rogi pentru cel ce-ţi face ţie rău, în măsura aceea 
îi dai sabia în mâna lui Dumnezeu de se răzbună pe el”. 

Şi apoi ştie Dumnezeu a-i pune zăbală şi frâu. 

Prea Cuvioase părinte, eu am fost căsătorită cu un văr de-al doilea, ce să fac? 

Dacă aţi fost veri, vă desparte Biserica pe voi. Tu n-ai avut păcat că v-aţi despărțit. Căsătoria 
este insolubilă. Ceea ce-a unit Dumnezeu, omul nu poate despărți. 

Dar are cinci excepţii canonice: 

Primul este decesul; când unul din soți a murit. 

Al doilea: adulterul; dacă unul cade în păcate, celălalt poate să-l lase, dar numai după ce se 
sfătuieşte cu duhovnicul. 

AL treilea: incestul; cum a fost la tine, amestecare de sânge. 

Al patrulea: apostazia unui soţ. Dacă unul a căzut din dreapta credinţă şi s-a făcut adventist, 
baptist, iehovist, sau orice altă sectă, celălalt îl poate lăsa. 

Şi al cincilea: intrarea unui soţ în monahism; dacă nu are obligaţii familiale, sau cu 
aprobarea celuilalt. 

Iată cum este. Sfântul Efrem Sirul zice: „Cine vrea să plece la mănăstire, dacă nu-i căsătorit, 
îi legat numai de mâini; are de luptat cu voia sa. lar dacă-i căsătorit, este legat şi de mâini şi de 
picioare”. 

Aţi spus să ne rugăm pentru vrăjmaşi. Cum? 

Doamne, miluieşte-i! lartă păcatele la toţi cei ce ne urăsc pe noi! La toţi cei ce ne ocărăsc pe 
noi. lar dacă soţul este rău, zi aşa: „Doamne, miluieşte pe soţul meu, şi-l izbăveşte de ispitele 
diavolului; să nu mă mai urască, să nu mă mai înjure, să nu mai bea, cutare”; aşa să te rogi pentru el. 

Dar la orice duşman care te urăşte şi te ocărăşte, tu să auzi cuvântul Evangheliei: Iubiţi pe 
vrăjmaşii voştri; faceţi bine celor ce vă urăsc; binecuvântaţi pe cei ce vă blestemă şi vă rugaţi pentru 
cei care vă necăjesc. 

Dar când te rogi, să nu zici că acela-i vinovat, că nu-ţi ajută Dumnezeu. Ştii ce să zici? 
„Miluieste-mă, Doamne, pe mine păcătoasa, că pentru păcatele mele s-a făcut soţul rău. Eu sunt rea!” 

Atunci te aude Dumnezeu. Să nu dai vina pe celălalt. Să te găseşti tu vinovat şi mă rog pentru 
fraţi, Dumnezeu mă aude. Că zice aşa: „În măsura în care te rogi tu pentru cel care-ţi face necaz, dai 
sabia în mâna lui Dumnezeu ca să se răzbune pe el”. N-ai voie tu să te răzbuni. Nu! 

Ce trebuie să fac când slujesc Sfânta Liturghie şi primesc pe Hristos? a întrebat un preot. 

Când vrei să slujeşti şi să te împărtăşeşti cu Trupul şi Sângele lui Hristos, trei lucruri eşti dator 
să faci: să fii împăcat cu toţi, să te spovedeşti şi să-ţi faci canonul de rugăciune. Cu aceste trei 
întotdeauna apropie-te, iar fără acestea niciodată să nu îndrăzneşti a te apropia de cele sfinte, ca să 
nu te arzi în focul cel dumnezeiesc. 

Ce să fac ca să mă mântuiesc? a întrebat un călugăr. 

Păzeşte aceste trei şi te vei mântui cu darul lui Hristos: Să nu-ţi rămână canonul şi rugăciunea 
nefăcute în fiecare zi; scoală-te la miezul nopţii şi te roagă lui Dumnezeu, luând parte la slujba 
Utreniei; înfrânează-te până la moarte de mâncarea de carne şi de vorbirea de rău. 

Daţi-mi un cuvânt de folos! 

Ascultă, părinte. Mama tuturor faptelor bune este sfânta rugăciune. Dacă în vremea cea 
rânduită pentru rugăciune te ocupi cu altceva afară de rugăciune esti batjocorit de diavoli, că toţi 
sfinţii au fost sub rugăciune. Prima grijă să-ţi fie rugăciunea şi apoi cititul, scrisul şi lucrul mâinilor. 
Să nu te fure ocupațiile în locul rugăciunii. 

Numai când eşti sub ascultare ai motiv binecuvântat să lipseşti de la rugăciuni, căci ascultarea 

este mai mare decât rugăciunea. Nimic nu lipeşte pe om mai mult de Dumnezeu ca sfânta rugăciune! 
Să nu ne lenevim nici o clipă a vorbi cu Dumnezeu, căci diavolul dă mare război împotriva celor ce 
se roagă. 

Care este cea mai mare faptă bună pentru cel ce se pocăieşte? 

Spun dumnezeieştii Părinţi că nici o faptă bună nu este mai scumpă sub soare ca recunoaşterea 
păcatelor tale; şi nici o primejdie nu este mai mare pentru suflet ca nerecunoaşterea neputinţelor. 

Spuneţi-mi un cuvânt despre Împărăţia lui Dumnezeu! 

Ascultă, frate. Împărăţia lui Dumnezeu nu stă în cuvânt, ci stă în putere, adică în lucrarea 
faptelor bune! 

Părinte, vin credincioşi la mine la spovedit, să-i primesc? a întrebat un preot. 

Să-i primim cu toată dragostea, părinte. Cât s-au chinuit îngerii lor să-i aducă până aici şi noi 
să-i lăsăm nemărturisiți? 

Dacă m-am certat cu cineva şi de câte ori îi cer iertare, nu vrea să mă ierte, ce să fac să 
mă împac cu dânsul? 

Nu-i mai zice nimic, nici nu-l vorbi de rău către cineva, ci roagă-te lui Dumnezeu pentru 
dânsul şi iartă-l din inimă. De la o vreme se stinge mânia, asemenea unui foc peste care nu mai pui 
lemne. 

Este păcat să fumezi? 

N-am găsit scris în Sfânta Evanghelie „să nu fumezi”; dar am găsit scris să nu judeci! Fumatul 
însă este păcat. 

De ce nu mă pot ruga cu aceeaşi râvnă ca în ziua când am venit la mănăstire? 

Din cauza uitării, căci uităm de ceasul morţii şi al judecății lui Dumnezeu. Sfinţii Părinţi ne 
învaţă, zicând: „Precum apa stinge focul, aşa uitarea şterge rugăciunea!” Să ne întoarcem la râvna 
cea dintâi şi ne vom mântui. 

Unui părinte, care se mânia adeseori pe ucenicul său, i-a zis odată bătrânul: „Părinte, nimic 
nu este mai greu decât să creşti duhovniceşte pe cineva. Dar să nu uităm ce spune Sfântul Efrem 
Sirul: «Chipul îndreptării şi al câştigării sufletelor este numai al blândețiui»”. 

Un frate care pătimea o grea încercare, l-a întrebat pe Părintele Cleopa: Ce să fac în 
suferinţa aceasta? 

Rabdă, frate, până la capăt şi mulţumeşte lui Dumnezeu că certarea aceasta este semn al milei 
lui Dumnzeu, iar nu al mâniei Lui. 

Poate un creștin bun să salveze o familie, un sat, o comunitate, prin sfinţenia vieţii lui? 

Cum să nu poată, părinte! Cu cât sunt mai mulţi creştini aleşi în lume, într-o ţară, într-o 
localitate, cu atât ţara sau localitatea aceea este curățită de primejdii, de războaie, de cutremure, de 
foamete şi de tot răul. Iar cu cât se vor împuţina mai mult aleşii lui Dumnezeu dintr-o ţară sau 
localitate, cu atât mai greu este lovită de certarea Domnului. Odată a fost întrebat un sfânt: „Poate un 
om să mântuiască o cetate?” „Poate!” a răspuns el. Exemplul a fost proorocul şi împăratul David. Că 
auzi ce zice Dumnezeu: Pentru David, robul Meu, nu voi pierde cetatea Ierusalimului. 

Oamenii dinainte de Hristos, ca şi cei ce n-au crezut în El până astăzi, au fost şi cei 
călăuziţi de pronia lui Dumnezeu, sau nu? 

Toţi oamenii, dinainte sau de după Hristos, credincioşi sau necredincioşi, ca şi strămoşii noştri 
de odinioară, toţi au fost şi au trăit sub pronia lui Dumnezeu. Căci pronia a fost în veci, nu numai de 
la întruparea Domnului nostru lisus Hristos. Niciodată nu a fost lipsită lumea şi întreaga creaţie de 
mila şi pronia lui Dumnezeu. 

Cum se cuvine să mă comport duhovniceşte între oameni? 

Să fu la arătare cu pogorământ şi cu dragoste, iar în ascuns să ai lucrare duhovnicească. 
Aceasta este taina vieţii noastre! Sau, cum spune în Pateric: „Folosul fratelui este roada ta”. Ajutând, 
miluind, mângâind şi iubind pe aproapele, te mântuieşti pe tine. Rugăciunea mea este să te hrănesc 
pe tine, să te adăp pe tine, să te odihnesc şi să te folosesc pe tine. Că mai înaltă este dragostea întru 
rânduiala sa decât rugăciunea. Că rugăciunea este numai una din faptele bune, iar dragostea este 

legătura desăvârşirii. Dragostea pe toate faptele bune le cuprinde. 

Fiind la arhondaric, spuneţi-mi cum trebuie să primim pe oaspeţi în mănăstiri? 

Oaspeţii vin la noi în numele lui Hristos. De aceea îi primim cu dragoste în mănăstiri, îi 
odihnim, îi ospătăm şi dezlegăm la vin, pentru că odată cu fratele tău vine şi Hristos la tine. Astfel, 
prin ei avem pe Hristos între noi. Aici stă toată cheia ospitalităţii noastre creştine şi mănăstireşti. 

Ospitalitatea şi iubirea de aproapele tău au totuşi o măsură? 

Mântuitorul spune să iubeşti pe aproapele ca pe tine însuți, adică cu măsură, cât te iubeşti pe 
tine. lar unii Sfinți Părinţi spun: „Nici dragostea către aproapele să nu o reverşi către toţi în măsură, 
ci limitat. Întâi să faci milă şi să ajuţi pe cei din casa ta, apoi pe cei de un neam cu tine şi pe urmă pe 
cei de alt neam”. Aşa este şi cu ospitalitatea în mănăstiri, limitată după caz şi împrejurări. 

Pentru că a ne arunca în vâltoarea lumii, de multe ori ne aduce pagubă în loc de folos. 

După experienţa pe care o aveţi, unde se găseşte astăzi credinţă mai curată, între 
credincioşii simpli sau între cei învăţaţi? 

Să ascultăm pe Sfântul loan Gură de Aur care spune: „Dacă vrei să găseşti credinţă curată în 
poporul de jos o găseşti...”. Sinceritatea, smerenia şi căinţa lor pentru păcate, asemenea păcătoasei 
din Evanghelie, o primeşte Dumnezeu ca pe o jertfă. Credinţă mai curată, mai sinceră şi mai devotată 
ca la credincioşii noştri de la ţară nu vei găsi în altă parte. Că, deşi greşesc, ei ştiu mai mult ca alţii 
să se smerească şi să-şi mărturisească păcatele. 

Să ascultăm pe Sfântul Efrem Sirul, care, în cuvântul pentru vameş şi fariseu, spune printre 
altele: „Înjugă la două care dreptatea cu mândria şi păcatul cu smerenia şi vezi: care ajunge mai 
repede la Dumnezeu?” Fariseul a înjugat dreptatea cu mândria, dar n-a ajuns la Dumnezeu. Iar 
vameşul a înjugat păcatul cu smerenia şi a luat-o înaintea fariseului. Pentru că Dumnezeu celor 
mândri le stă împotrivă, iar celor smeriți le dă dar. Este un fariseu lăuntric în inimile noastre, care 
nu ne lasă să ne smerim. Pe acela de-l vom scoate afară din noi, repede ajungem la Dumnezeu. Apoi 
să nu uităm că Dumnezeu este un Dumnezeu al inimilor! 

EI ştie inima fiecăruia. De aceea, este un mare păcat a judeca pe cineva. La fel şi Sfântul loan 
Gură de Aur zice: „Dumnezeu nu se slăveşte în cei mulţi, ci în cei puţini; nu în cei tari, ci în cei slabi, 
dar sinceri şi credincioşi”. Altfel s-ar crede că El este neputincios. Că pe cei ce conduc şi sunt 
puternici, obicei are satana să-i biruiască cu mândria, cu ura, cu iubirea de argint, cu trufia şi 
necredinţa. 

Care este cea mai înaltă cugetare a creştinului? 

Unii dumnezeieşti Părinţi spun că cea mai înaltă cugetare este a-ţi cunoaşte neputinţa ta. Că 
zice Hristos: Când veţi face toate câte am poruncit vouă, să ziceţi că slugi netrebnice suntem, că ce 
eram datori să facem, aceea am făcut. Dar face cineva toate câte ne-a poruncit Hristos? Numai prin 
smerenie le poate face. 

După Sfântul Isaac Sirul, smerenia este de două feluri: smerenie din păcat, care abia este 
cunoştinţă de sine, şi smerenie din dreptate. 

Prima este doar mărturisirea păcatelor personale. Dar să nu creadă cineva că aceasta este 
smerenie, că îşi cunoaşte păcatele sale. Ci numai aceea este adevărata smerenie, când cineva are toate 
faptele bune şi ajunge de face şi minuni, dar el se socoteşte praf şi cenuşă. 

Dar la măsura adevăratei smerenii ajung numai sfinţii. Mi-amintesc de o istorioară. Odată o 
fecioară a învăţat pe de rost toată Scriptura. Apoi s-a dus la un sihastru sfânt şi i-a spus. lar bătrânul 
a întrebat-o: „Făcutu-ţi-s-a ocara ca lauda şi necinstea ca cinstea?” „„Nu!” a răspuns ea. „Atunci nimic 
n-ai făcut”, a răspuns bătrânul. „Du-te acasă şi citeşte din nou Sfânta Scriptură!” (Pateric, 1930). 

Care este cea mai veche, viaţa de obşte sau viaţa de pustie? 

Hristos a întemeiat mai întâi viaţa de pustie, prin cele 40 de zile de post pe muntele Carantania, 
unde a fost ispitit de diavolul şi l-a biruit. Apoi, alegând pe cei 12 Apostoli, a întemeiat viaţa de obşte. 

Prea Cuvioase părinte, mă biruie patima măniei şi smintesc pe fraţi. Ce să fac să am 
blândeţe? 

Sfântul Efrem Sirul spune: „Cu cel necredincios, când vrea să vină la credinţă, cu mare 

blândeţe să vorbeşti cu el, că chipul întoarcerii şi al dobândirii sufletelor este numai al blândeţii”. lar 
Sfântul Grigorie Teologul spune: „Blândeţea călătoreşte între mânie şi nesimţire”. 

Deci, ca să dobândim darul blândeţii, să ne rugăm cu stăruinţă lui Dumnezeu, să citim 
învăţăturile Sfinţilor Părinţi şi să ţinem permanent calea de mijloc. Tot Sfântul Grigorie Teologul 
zice, în cuvintele cele iambiceşti: 

„Mintea se înşală şi adevărul se fură / De prea multă dragoste şi prea multă ură”. 

Duhovnicul, mai ales, trebuie să ţină măsura blândeţii şi adevărului între dragoste şi mânie, 
adică între iertare şi canon. EI trebuie să măsoare la spovedanie dragostea cu dreptatea, iar ura cu 
răbdare şi blândeţe. 

Cum poate omul să aibă mai multă linişte duhovnicească în viaţa aceasta trecătoare? 

Prin fuga de griji multe. Acest lucru ni-l arată nouă dumnezeiescul părinte Isaac Sirul, care 
zice: „Omul cel cu multă grijă nu se poate face blând şi liniştit”. Şi iarăşi zice: „Fără înstrăinarea de 
griji multe, nu căuta lumină în sufletul tău”. Şi iarăşi: „Mintea tulburată (de griji) nu va scăpa de 
uitare şi înţelepciunea nu-i deschide uşa acesteia”. Să fugim deci, de grijile cele mincinoase ale 
acestui veac, ca să dobândim pacea inimii şi sfânta rugăciune, care este mama tuturor faptelor bune. 

În ce constă curățirea omului şi în câte părţi se împarte? 

Curăţia omului este întreită, şi anume: curăţia trupului, adică păzirea lui de toate întinăciunile 
cele trupeşti; curăţia sufletului, adică slobozirea lui din legătura patimilor celor ascunse care se 
alcătuiesc în minte, şi a treia, curăția minţii, la care ajung numai cei desăvârşiţi, întru descoperirea 
tainelor dumnezeieşti, după Sfântul Isaac Sirul. 

Prin ce anume se arată dragostea cea adevărată către aproapele? 

Dragostea cea adevărată se face cunoscută nu numai prin dăruirea de milostenii, ci cu mult 
mai mult, prin împărtăşirea cuvântului lui Dumnezeu şi prin slujirea trupească a celor bolnavi. 

Cum ne putem izbăvi de vorbirea de rău a altora? 

De această patimă cumplită ne putem izbăvi mai ales prin sfânta rugăciune. Că auzi ce zice 
dumnezeiescul părinte Maxim Mărturisitorul: „Cu cât te rogi mai mult din suflet pentru a te defăima, 
cu atât Dumnezeu le arată adevărul celor ce se smintesc”. La fel zice şi Sfântul Isaac Sirul: „Gura 
nedreaptă, prin rugăciune se astupă”. Să ne rugăm mai mult ca să ne izbăvim de clevetire, de osândire 
şi de mânia lui Dumnezeu. 

Care este cel mai puternic cuvânt ce poate folosi pe alţii? 

Cel mai puternic cuvânt care poate să folosească şi să zidească pe alţii este cuvântul cel din 
lucrare, adică exemplul vieţii noastre. Acest lucru ni-l arată acelaşi sfânt părinte Isaac Sirul, care zice; 
„Altul este cuvântul cel din lucrare şi altul cuvântul cel frumos şi fără iscusinţa lucrării”. lar în alt loc 
zice: „Ştie înţelepciunea a-şi împodobi cuvintele sale şi a grăi adevărul, necunoscându-l pe dânsul, şi 
a arăta pentru fapta bună, fără ca să aibă iscusinţa lucrării... Cuvântul cel din lucrare este cămară a 
nădejdii, iar înţelepciunea cea nelucrătoare este amanet al ruşinii”. Adică ruşinează conştiinţa celui 
ce vorbeşte fără să împlinească cu fapta. Apoi adaugă: „Precum este meşterul care zugrăveşte apă pe 
pereţi, fără să poată cu aceea a-şi răcori setea lui, şi precum este cel ce vede visuri frumoase, aşa este 
cuvântul fără de faptă”. 

Cum se cuvine a ne purta călugării faţă de mireni? 

Întotdeauna numai cu dragoste şi cu blândeţe şi să se roage mereu pentru ei. lar a mânca şi a 
ne veseli şi a ne ospăta împreună cu dânşii, dacă se poate, niciodată, aşa cum ne învaţă Sfinţii Părinţi, 
ca să nu se facă sminteală spre păcat. lată ce zice în această privinţă Sfântul Isaac Sirul: „De vei fi 
silit să râzi, să nu ţi se vadă dinţii. De vei fi nevoit să vorbeşti cu femei, întoarce-ţi faţa despre vederea 
lor, şi aşa vorbeşte cu dânsele cu grijă şi bună cuviinţă. lar de monahii depărtează-te ca de foc şi ca 
de cursa diavolului; atât de întâlnirea, cât şi de împreună vorbirea cu ele; măcar de ţi-ar fi surori ale 
tale după trup, fereşte-te de ele ca de nişte străine”. 

Cum poate creştinul să alunge din sufletul său slava deşartă şi mândria? 

Slava deşartă este alungată din inima omului prin lucrarea faptelor bune în ascuns, iar 
mândria, prin voinţa de a pune toate isprăvile faptelor bune pe seama lui Dumnezeu, cum spune 

Sfântul Maxim Mărturisitorul. Acelaşi sfânt părinte zice: „Nu mică luptă se cere pentru a se izbăvi 
cineva de slava deşartă, şi se izbăveşte de aceasta prin lucrarea în ascuns a virtuţilor şi prin deasa 
rugăciune. 

Iar semnul izbăvirii de ea este a nu mai ţine minte răul făcut de cel ce te-a defăimat sau te 
defăimează”. 

Ce este smerenia? Se poate cineva mântui fără smerenie? 

Smerenia este o virtute de mare importanţă pentru mântuirea noastră, fără de care nimeni nu 
poate vedea pe lisus Hristos, Care S-a smerit pentru noi. Că auzi ce zice Sfânta Evanghelie: 
Dumnezeu celor mândri le stă împotrivă, iar celor smeriți le dă har. A sta împotriva celor mândri 
înseamnă a le închide uşa împărăției cerurilor. 

Prin smerenie însă creştinul se aseamănă, după a sa putere, cu Însuşi Domnul, Care a zis: 
Învăţaţi-vă de la Mine, că sunt blând şi smerit cu inima şi veţi afla odihnă sufletelor voastre. 

Smerenia este de mare trebuinţă spre a intra întru împărăţia cerurilor şi fără smerenie nimeni 
nu se poate mântui. Pentru această mare virtute Mântuitorul ne dă pildă de copii, că iată ce zice: Cine 
se va smeri pe sine ca pruncul acesta, acela este cel mai mare întru împărăţia cerurilor. 

După Sfântul Isaac Sirul smerenia este „haina lui Dumnezeu”, Care S-a smerit, îmbrăcându- 
Se în trupul nostru muritor. lar ce este ea anume, auzim pe acelaşi mare sfânt al liniştii, zicând: 
„Smerenia este o putere tainică pe care o primesc sfinţii desăvârşiţi, după desăvârşirea întregii lor 
vieţuiri. Această putere nu se va da decât numai celor desăvârşiţi în virtute, prin puterea harului, atât 
cât încape în hotarul firii”. 

Ce este cunoştinţa de sine şi ce folos aduce pentru mântuirea sufletului? 

Cunoştinţa de sine este o treaptă a smeritei cugetări. Pe aceasta a avut-o vameşul care se ruga 
în biserică şi care s-a întors mai îndreptat la casa sa decât fariseul. Sfântul Isaac Sirul zice despre ea: 
„Fericit este omul care îşi cunoaşte neputinţa sa, căci cunoştinţa aceasta i se face lui temelie şi 
rădăcină şi începătură de toată fapta bună”. 

Care dintre călugări este mai plăcut lui Dumnezeu? Cel ce se linişteşte în pustie cu post 
şi cu necurmată rugăciune, sau cel ce propovăduieşte altora cuvântul Domnului spre mântuire? 

Este mult mai aproape de Dumnezeu călugărul care se nevoieşte în pustie cu post, cu înfrânare 
şi lepădarea grijilor din lume, curăţindu-şi sufletul său de patimi, decât cel ce propovăduieşte altora 
cuvântul Domnului fără a avea întărire duhovnicească pe măsura celor ce le învaţă. Acest lucru ni-l 
arată Sfântul Isaac Sirul, zicând: „Să nu-mi asemeni mie pe cei ce fac semne şi minuni şi puteri în 
lume cu cei ce se liniştesc cu înţelegere. Iubeşte nelucrarea liniştii mai mult decât săturarea celor 
flămânzi în lume şi decât întoarcerea multor neamuri la credinţa în Dumnezeu”. 

Deci., mai mare lucru şi mai folositor este să se curăţească cineva de patimile sale trupeşti şi 
sufleteşti în linşte şi în supunere, decât a învăţa pe alții voia lui Dumnezeu, neavând el vârstă 
duhovnicească potrivită spre aceasta. Despre acest lucru zice şi Sfântul Grigori Teologul: „Bine este 
a teologhisi pentru Dumnezeu, dar mai bine decât aceasta este a te curăţi pe tine de patimi pentru 
Dumnezeu”. lar Sfântul Isaac Sirul zice: „Mai de folos îți este să te îngrijeşti să învii din patimile 
sufletului tău cel căzut, prin mişcarea gândurilor tale spre cele dumnezeieşti, decât să învii pe cei 
morţi”. 

Apoi acelaşi părinte adaugă: „Mulţi au săvârşit puteri, au înviat pe morţi, s-au trudit să 
întoarcă pe cei rătăciţi şi au făcut lucruri mari... lar după acestea ei, care au înviat pe alţii, au căzut în 
patimi întinate şi spurcate şi s-au omorât pe ei înşişi şi s-au făcut sminteală multora prin faptele lor 
văzute. Pentru că erau încă bolnavi cu sufletul şi nu s-au îngrijit de sănătatea sufletelor lor, ci s-au 
predat pe ei înşişi în marea lumii acesteia pentru a tămădui sufletele altora, ei înşişi fiind bolnavi, şi 
şi-au pierdut sufletele lor din nădejdea în Dumnezeu”. 

Care sunt cauzele cele mai puternice ale păcatelor? 

Cele mai puternice pricini ale păcatelor în lume, care duc la pierzare pe mulţi creştini sunt: 
vinul, femeile, bogăţia, necredinţa în Dumnezeu şi desăvârşita sănătate a trupului, cum spune Sfântul 
Isaac Sirul. Dacă îndepărtăm de la noi aceste pricini, cu ajutorul lui Dumnezeu, ne izbăvim de păcate 

şi, deci, de moarte. 

În secolul nostru se constată o slăbire generală a credinţei în Dumnezeu şi a trăirii 
creştine. Care sunt motivele principale ale slăbirii credinţei şi apariţiei sectelor în lume? 

Motivul principal al slăbirii credinţei în Dumnezeu este unul: înmulţirea fărădelegilor. 
Credinţa a slăbit pe pământ mai ales din cauza următoarelor păcate: mândria, neascultarea de 
cuvântul Evangheliei şi de păstorii Bisericii, înstrăinarea creştinilor de Biserică, lipsa de păstori buni, 
beţia, desfrâul etc. Acest adevăr ni-l arată Însuşi Domnul nostru lisus Hristos, când zice: Jar din 
pricina înmulțirii fărădelegilor, iubirea multora se va răci. 

Creştinii care s-au rupt definitiv de Sfânta Biserică, care se împotrivesc dogmelor credinţei 
noastre ortodoxe şi apostolice şi care şi-au format o învăţătură de credinţă greşită se numesc sectari 
(eretici). Sectele în Biserică au fost încă de la începutul propovăduirii Evangheliei în lume şi vor 
exista până la sfârşitul veacurilor. Ele sunt atât rezultatul necredinţei în Dumnezeu, cât şi un puternic 
semn apocaliptic. 

Oamenii, în general, părăsesc Biserica şi cad în erezii din următoarele cauze principale: din 
neştiință, adică din lhpsa de cunoaştere a cuvântului lui Dumnezeu, a Sfintei Tradiţii şi a învăţăturii 
Sfinților Părinţi; din înşelăciunea diavolului, care umblă, răcnind ca un leu, căutând pe cine să 
înghită, şi care reuşeşte să amăgească pe mulţi creştini prin patimi, prin încrederea în sine, prin 
necredinţă etc.; din cauza mândriei, care a creat cele mai multe secte şi erezii în istoria Bisericii 
creştine, reuşind să sfâşie trupul tainic al lui Hristos. 

Apoi, din cauza înmulţirii păcatelor omeneşti, precum: beţia, desfrâul, avortul, divorţul, 
neînţelegerea din familie etc. Apoi din lipsa de slujitori devotați în Biserica lui Hristos; din lipsă de 
explicare a credinţei ortodoxe la credincioşi, din cauza firii răzvrătite a unor creştini, din lipsă de 
rugăciune şi de învăţătură, din lipsă de viață duhovnicească exemplară a preoţilor, din lhpsă de 
experienţă, de blândețţe, de stăruinţă şi iscusinţă pastorală a preoţilor şi din alte pricini. Înmulțirea 
sectelor şi a proorocilor mincinoşi, mai ales în secolul nostru, este, desigur, şi un semn apocaliptic al 
sfârşitului lumii. Acest adevăr ni-l arată Însuşi Mântuitorul nostru lisus Hristos, care, vestind despre 
a doua Sa venire pe pământ, a zis: Și mulţi prooroci mincinoşi se vor scula şi vor înşela pe mulți... 

Întrucât cunoaşteţi bine fenomenul sectar în ţara noastră, care ar fi principalul motiv 
al apariţiei sectelor la noi? 

Pe lângă cele spuse mai sus, cred că un motiv principal care a contribuit la apariția şi 
înmulţirea sectelor în ţara noastră a fost şi este lipsa de preoţi buni şi devotați care să păstorească 
turma lui Hristos cu toată credinţa şi frica lui Dumnezeu. Dacă păstorii Bisericii s-ar sili să fie mai 
întâi evlavioşi, tari în rugăciune, blânzi, plini de dragoste, milostivi, buni cunoscători ai învăţăturii 
lui Hristos, modele vii în viaţă, silitori a învăţa pe credincioşi dreapta credinţă şi poruncile Sfintei 
Evanghelii, sectele în ţara noastră aproape ar dispărea. La înmulţirea sectelor în ţara noastră 
contribuie mult şi sminteala, mândria şi neascultarea unor credincioşi, dorinţa lor de a învăţa pe alţii, 
de a ţine predică în locul preoţilor, lipsa unor predici bune, calde şi însufleţitoare, precum şi lipsa de 
slujbe şi cântări cât mai frumoase în biserici. 

Dacă aceste lipsuri ar fi înlăturate, prozelitismul sectar ar da înapoi şi mulți credincioşi rupţi 
de Biserică ar reveni în staulul lui Hristos. 

Care sunt urmările cele mai grave ale prozelitismului sectar în ţara noastră? 

Urmările cele mai grele ale înmulțirii sectelor în ţara noastră sunt multe şi uneori nebănuit de 
mari. Mai întâi păstorii de suflete, care pierd din credincioşi din sânul Bisericii, nu se mântuiesc nici 
ei şi nici cei ce s-au rătăcit din cauza lor de la adevărata credinţă. 

Apoi, prozelitismul sectar, ambiția, interesul duc uneori la acte imorale, la fărmiţarea sectelor 
în grupuri rivale, dizidente. Legătura tuturor sectelor cu ţările occidentale dezbină credincioşii noştri, 
slăbesc unitatea duhovnicească a Bisericii şi îndeamnă la încălcarea legilor statului, la anarhie şi 
fărmiţarea familiei. 

Ce trebuie să facă Biserica Ortodoxă, slujitorii şi credincioşii noştri, şi cum să acţioneze 
mai bine pentru a opri prozelitismul sectar în satele şi oraşele noastre? 

Pentru a opri stricarea dreptei credinţe apostolice de către sectari, atât păstorii, ierarhii, preoţii 
şi călugării, cât şi credincioşii noştri ortodocşi trebuie să împlinească următoarele trei condiţii: 

a. întâi să citească mai des, cu evlavie şi cu multă atenţie, Sfânta Scriptură, pentru a cunoaşte cât 

mai bine credinţa noastră apostolică; 

b. păstorii şi credincioşii să cunoască doctrina Bisericii Ortodoxe, pentru a învăţa la rândul lor pe 

credincioşii din parohii; 

c. atât păstorii Bisericii, cât şi toţi credincioşii ortodocşi să se silească a trăi şi a împlini poruncile 

Evangheliei lui Hristos, pentru a fi pildă tuturor prin faptele lor. 

Mântuitorul nostru Iisus Hristos cere de la noi mai întâi să facem şi să lucrăm poruncile Lui 
şi apoi să vorbim la alţii despre ele, că zice: Cel ce va face şi va învăţa, acela mare se va chema întru 
împărăţia cerurilor. La fel învaţă şi Sfântul Pavel pe ucenicul său, Tit: Acestea grăieşte şi mustră şi 
îndeamnă cu toată tăria. La fel şi Sfântul Isaac Sirul spune: Taci tu, să vorbească faptele tale. 

De asemeni, pentru oprirea prozelitismului sectar este de mare importanţă să se tipărească 
pentru credincioşi cât mai multe cărți de rugăciuni, catehisme, cărți de învăţătură creştinească şi mai 
ales Vieţile Sfinţilor, care sunt foarte căutate. 

De aceeaşi importanță pentru apărarea credinţei este predica în biserică şi la orice ocazii, 
precum şi datoria preoţilor de a face regulat catehizarea credincioşilor. 

Dacă slujitorii Bisericii vor împlini cu sfinţenie aceste datorii evenghelice şi pastorale, vor 
reuşi cu siguranță să oprească prozelitismul şi fanatismul sectar. Iar de vor neglija aceste datorii 
evanghelice, nu se va putea face aproape nimic în faţa prozelitismului sectar din ţara noastră şi vom 
fi aspru judecaţi de Hristos. 

Cum pot ajuta călugării şi mănăstirile noastre la apărarea credinţei ortodoxe şi oprirea 
prozelitismului sectar? 

Călugării din mănăstirile noastre au ajutat întotdeauna la propovăduirea, menţinerea şi 
apărarea credinţei ortodoxe şi unităţii religioase în ţara noastră. Mănăstirile şi călugării ce se nevoiesc 
în ele au fost şi sunt ca nişte limanuri ale sufletelor creştineşti, care înoată în valurile tulburi ale 
veacului acestuia. Atât călugării, cât şi călugărițele, şi mai ales stareţii şi duhovnicii din mănăstirile 
noastre, de vor duce viață duhovnicească curată, după exemplul Sfinţilor Părinţi, potrivit cu 
făgăduinţele date la călugărie, de se vor ruga cu stăruinţă ziua şi noaptea şi de vor cunoaşte cât mai 
bine Sfânta Scriptură şi învățăturile Sfinţilor Părinţi, vor fi şi de acum înainte făclii şi limanuri de 
odihnă şi mântuire pentru credincioşii noştri, pentru cei stăpâniţi de patimi şi pentru cei îndoielnici 
în credinţă, care se luptă cu ispitele, cu patimile şi necazurile acestei vieți. 

Mănăstirile noastre, prin tradiţia lor milenară, prin cuvioşii călugări rugători în ele, au fost şi 
trebuie să fie şi pe viitor vetre de trăire duhovnicească în lisus Hristos, lăcaşuri de mângâiere şi 
întărire în credinţă, oaze de lumină, şi cultură creştinească şi limanuri de odihnă şi linişte sufletească 
pentru credincioşi, prin slujbele cele sfinte care se fac în ele, prin învăţăturile duhovniceşti ale 
călugărilor şi mai ales prin pilda vieţii curate a celor ce trăiesc în ele. 

Cred că este nevoie în mănăstiri, ca şi în sate, de duhovnici buni şi de preoţi bine pregătiţi. 
Căci, dacă vei pune un singur cioban să păzească o mie de oi, pe multe le va pierde şi pe multe le vor 
răpi lupii. De aceea zice Sfântul loan Gură de Aur în omiliile sale „când vor lipsi păstorii, se vor 
aduna lupu”. 

Ce părere aveţi despre ecumenism şi mişcarea ecumenică mondială? 

Este nevoie mai întâi de multă rugăciune, că fără Dumnezeu nu putem face nimic. Întâlnirile 
între Biserici sunt bune, evanghelice, căci astfel creştinii se cunosc bine unii pe alţii şi încetează ura 
confesională. Însă, de aici până la unire este departe ca până la ceruri, căci nici o Biserică neortodoxă 
nu va renunţa la credinţa ei ca să vină la Biserica Ortodoxă. 

Însă, se cere membrilor Bisericii Ortodoxe să fie cu mare grijă, ca nu cumva să renunţe la 
ceva din tradiţia noastră milenară, din învăţăturile Sfinţilor Părinţi şi mai ales din dogmele Bisericii 
Ortodoxe, stabilite şi apărate de atâția sfinţi şi cu atâta jertfă. 

Că dacă Sfinţii Părinţi întruniţi la cele şapte Sinoade ecumenice şi la cele unsprezece sinoade 

locale în primele veacuri creştine nu ar fi fost cu mare atenţie la apărarea dogmelor şi învățăturilor 
dreptei credinţe ortodoxe, noi astăzi poate nu mai eram creştini ortodocşi. 

Deci trebuie să fim cu luare aminte, ca jertfa sfinţilor noştri părinți să nu fie zadarnică. Altfel, 
ne pierdem şi noi mântuirea, şi dezbinăm şi pe credincioşii Bisericii Ortodoxe atât de statornici, 
evlavioşi şi devotați. 

Când credeţi că se va împlini cuvântul Sfintei Evanghelii, ca să fie pe pământ o furmă şi 
un păstor? 

Când toate popoarele creştine şi necreştine vor veni la adevărata credință ortodoxă în 
Dumnezeu, Cel în Treime lăudat şi preamărit. Aceasta va fi numai la sfârşitul veacurilor, în felul în 
care numai singur Dumnezeu ştie. 

Părinte, cum vedeţi viitorul poporului nostru şi situaţia tineretului din ziua de azi, care 
merge tot mai mult pe panta asta a imoralităţii? 

Fratele meu, am să-ţi spun ceva. Acum socotim că suntem aproape de sfârşitul veacului. Ştii 
de ce? Pentru că Mântuitorul spune că în vremea de apoi dragostea multora se va răci. Se va împuţina 
evlavia şi credința, cum spune în Evanghelie. Acum ştii ce este? Trebuie mare luare aminte de 
sine. 

Că zice la Apocalipsă aşa: Și acum vremea este aproape. Cel nedrept, să mai nedreptăţească. 
Cel spurcat mai spurce-se. Cel drept să mai facă dreptate. Cel sfânt mai sfințească-se, că iată vin 
curând şi plata Mea este cu Mine, ca să dau fiecăruia după cum este fapta lui... Amin! Vino, Doamne 
Iisuse! Aşa se termină Biblia. 

Deci acum să luăm aminte de noi înşine. Şi sectele şi indiferența şi ateii şi păgânii şi desfrâul 
şi toate răutăţile veacului cresc. Însă cei buni se fac mai buni, iau aminte de sine, iar cei răi se fac tot 
mai răi. Şi Dumnezeu va veni cu plata Lui pentru fiecare. Plata Lui este cu Sine, pentru fiecare. Amin. 

Părintele Cleopa, la 86 de ani 

NE VORBEŞTE 
PĂRINTELE CLEOPA 


Volumul 7 

CUVÂNT ÎNAINTE 


Cu binecuvântarea Domnului nostru lisus Hristos, cu îngăduinţa Prea Cuviosului Arhimandrit 
Cleopa Ilie şi cu stăruința fulor săi duhovniceşti, oferim tuturor iubitorilor de Dumnezeu al şaptelea 
volum din seria binecunoscută de toţi — Ne vorbeşte Părintele Cleopa. 

Suntem încredinţaţi că orice nouă apariție din scrierile Prea Cuvioşiei sale este o adevărată 
bucurie pentru noi toți, călugări şi mireni, şi ne simţim îndemnați s-o citim şi să urmăm sfatul său 
duhovnicesc. 

La început, Părintele Cleopa ne oferă o frumoasă predică cu conţinutul dogmatic şi mistic, 
ţinută la hramul Schitului Sihla — Schimbarea la Faţă — în vara anului 1978, care predomină întregul 
volum prin profunzimea şi dinamismul ei apofatic. 

După ce vorbeşte despre patimile Domnului, aduce un minunat cuvânt de laudă în cinstea 
Preasfintei Născătoare de Dumnezeu, care se cuvine să fie citit de tot creştinul. 

În continuare sunt redate pe larg 14 reguli pentru mergerea creştinilor la biserică, pe care 
trebuie să le ştie şi să le respecte fiecare. Un capitol special este intitulat „Cum înşală diavolul pe 
om”, în care se arată cea mai iscusită metodă prin care creştinul îşi pierde mântuirea, prin amânarea 
pocăinţei, care este valabilă pentru noi toţi. 

Alte capitole pe care le găsim în acest volum, sunt intitulate: „Lucrarea conştiinţei”, „Nunta 
creştină”, „Sfaturi duhovniceşti” — foarte folositoare tuturor —, „Inimă de mamă”, „Minunea făcută 
de Dumnezeu cu văduva Anastasia”, „Sinodul al VII-lea Ecumenic” şi altele. 

Încredinţaţi că şi acest volum, cu învățături duhovniceşti ale Părintelui Cleopa, va aduce 
bucurie şi o rază de lumină în casele şi inimile noastre, îl recomandăm tuturor bunilor creştini iubitori 
de Hristos care doresc să meargă pe calea mântuirii. 


Arhimandrit loanichie Bălan 
Sfânta Mănăstire Sihăstria, 


Soborul Sfinților Arhangheli, 
8 Noiembrie 1998 

PREDICĂ LA SCHIMBAREA LA FAŢĂ! 


Părinților, fraților şi iubiţi credincioşi. 

Biserica lui Hristos cea dreptmăritoare are un brâu, cu care este încinsă de-a lungul anului. 
Pe acest brâu se găsesc douăsprezece mărgăritare preascumpe şi preasfinte, adică cele douăsprezece 
praznice împărăteşti. 

De aceea, la aceste dumnezeieşti praznice, predicile sunt mai grele şi mai dogmatice, pentru 
că în aceste praznice este arătată toată taina iconomiei în trup a lui lisus Hristos şi toată mântuirea 
neamului omenesc. 

Astăzi este dumnezeiasca Schimbare la Faţă a Domnului, Dumnezeului şi Mântuitorului 
nostru lisus Hristos. Acest mare eveniment din viaţa Mântuitorului nostru, această mare sărbătoare 
şi prealuminat praznic s-a petrecut în anul treizeci şi trei al vieţii Domnului nostru lisus Hristos şi în 
ultimul an al propovăduirii Sale. 

Mântuitorul era pe atunci în partea Cezareei lui Filip, unde marele Apostol Petru L-a 
mărturisit ca fiind Fiul lui Dumnezeu cel adevărat. EI i-a întrebat pe apostoli: Cine zic oamenii că 
sunt Eu, Fiul Omului? lar apostolii ziceau: Doamne, unii zic că Tu eşti Ilie, alții zic că eşti leremia 
şi alții, că Tu eşti unul din prooroci (Matei 16, 13-14). 

lar Mântuitorul, vrând să scoată din mintea lor această mare greşală, că EI ar fi unul din 
prooroci, care s-ar fi reîncarnat (ca să scoată din mintea lor şi a tuturor popoarelor creştine de mai 
târziu), a binevoit să-i ia pe cei trei apostoli, pe Petru, pe loan şi pe Iacov, fratele său, şi să-i suie pe 
vârful Muntelui Tabor. 

Acolo, cei trei apostoli, fiind obosiţi de călătoria muntelui — că muntele este mare, lung şi 
înalt —, când au ajuns la Mântuitorul sus, de mare oboseală, au stat jos şi s-au odihnit până au adormit. 
Apoi, trezindu-se ei, prin iconomia lui Dumnezeu, Mântuitorul S-a schimbat la faţă înaintea lor. 
Hainele Lui s-au făcut ca lumina, faţa Lui strălucea mai mult decât soarele, iar ei, văzând aceasta, s- 
au spăimântat foarte şi au văzut că stătea în văzduh şi vorbea cu doi mari prooroci, cu Moise şi cu 
Ilie. 

Moise era icoana şi închipuirea Mântuitorului, care a condus poporul lui Israel prin pustie 
până la primirea legii, mai înainte de venirea lui Hristos; şi Ilie, cel mai slăvit dintre prooroci, care 
va veni şi la a doua venire să predice Evanghelia trei ani şi jumătate pe pământ, împreună cu Enoh şi 
loan, pe vremea lui Antihrist, ca să întoarcă poporul evreiesc la dreapta credinţă. 

Stând ei aşa şi privind la Mântuitorul, auzeau cum vorbea Mântuitorul cu Ilie şi cu Moise în 
limba aramaică, limba lui Adam, pentru intrarea care avea s-o facă El în Ierusalim şi pentru 
preaslăvita Lui patimă, pentru răstignire, pentru moarte şi înviere. 

Apostolii auzeau, dar erau îmbătaţi de lumină, de frică şi de cutremur, că un nor deodată a 
cuprins vârful Taborului. Dar norul acesta nu era întunecat, ci luminos ca soarele şi se întindea de la 
cer până la pământ şi un glas din nor, de sus, s-a auzit: Acesta este Fiul Meu cel iubit, întru Care bine 
am voit. Pe Acesta să-L ascultați! (Matei 17, 5). 

Dar, stând ei, deodată au dispărut cei doi prooroci. Ilie s-a dus în ţara sa şi Moise s-a ridicat 
la cer, iar ei au rămas uimiţi, înțelegând că Hristos nu-i Ilie, ci este Dumnezeul lui Ilie; Hristos nu-i 
Ieremia, ci este Cel Care l-a sfințit pe Ieremia în pântecele maicii lui, şi iarăşi că Hristos nu este 
Moise, ci este Cel care a dat lege lui Moise, pentru că Dumnezeu anume a voit să arate aceşti doi 
prooroci, că El este Dumnezeul proorocilor şi nu unul din prooroci. 

O, minunile Tale, Doamne! Ce era pe Tabor acum? Taborul luase forma Bisericii. Acolo se 
vedeau cele două Testamente: Testamentul Vechi era reprezentat prin Ilie şi prin Moise, iar 
Testamentul Nou, prin cei trei apostoli: loan Evanghelistul, Iacov şi Petru. 

„Acolo — zice dumnezeiescul părinte Efrem Sirul — au văzut apostolii pe prooroci şi proorocii 
pe apostoli. A văzut iconomul Tatălui, adică Moise, pe epitropul lui Dumnezeu, pe marele Apostol 





! Ţinută cu prilejul hramului Schitului Sihla, în anul 1978. 

Petru, căruia i s-au dat cheile împărăției cerurilor. Acolo feciorelnicul Legii Vechi, Ilie, a văzut pe 
feciorelnicul Legii Noi, pe loan Evanghelistul, şi s-a făcut Muntele Taborului în chipul Bisericii”. 

Acolo se aude şi glasul Tatălui, după ce pleacă cei doi prooroci, Care zice: Acesta este Fiul 
Meu cel iubit, întru care am binevoit; pe Acesta să-L ascultați! 

Petru Apostolul, care iubea mult pe Mântuitorul, ca şi loan Evanghelistul, neştiind ce vorbeşte 
— cum spune Evanghelia —, ar fi vrut ca bucuria, lumina şi dulceaţa aceea pe care o văzuse acolo, să 
rămână cu el totdeauna. De aceea, când a văzut pe Tabor pe cei doi prooroci, îi spune Mântuitorului: 
Doamne, bine este să stăm noi aici! Să facem aici trei colibe! Ţie una, lui Moise una şi lui Ilie! (Matei 
17, 4). Dar uitase că-i trebuie şi lui colibă şi lui loan Evanghelistul şi lui Iacov! Dragostea lui era să- 
i umbrească pe cei trei care-i văzuse. 

Iar Mântuitorul parcă-i zicea lui Petru: 

„O, Petre, vrei să-mi faci Mie colibă? Iată îndată vine coliba 

Şi încă stând ei de vorbă, un nor luminos i-a acoperit pe dânşii. Un nor plin de strălucire şi de 
lumină îi umbrea, le ţinea şi umbră şi lumină. Şi-i zicea Mântuitorul lui Petru: „Iată, Petre, colibă! 
Mai vrei să faci colibă? Eu ţi-am adus nori din cer ca să te umbrească şi să te lumineze. Adu-ţi aminte, 
Petre, că n-am nevoie aici de colibele tale! Eu sunt care am acoperit poporul lui Israel, pe cei 638.000 
robiţi care au ieşit din robie, sub nor. Îi duceam ziua şi-i acopeream sub aripi de vultur şi noaptea îi 
luminam cu stâlp de foc. 

Iată, Petre, colibă nefăcută de tine! lată nor care străluceşte mai mult decât soarele, şi-ţi ţine 
şi umbră! Deci să ştii, Petre, că Eu n-am nevoie de colibele tale. Eu pot să umbresc tot pământul şi 
tot cerul, că Eu l-am făcut”. 

Şi atunci, din acel nor preascump, aude Petru glasul Tatălui, al Părintelui, că se duseseră 
proorocii. Vine Tatăl din cer şi mărturiseşte cine este Hristos. Ce le spune? „Voi aţi văzut că Hristos 
nu-i nici Ilie, nici Moise, nici leremia! Hristos Dumnezeu, Care-i cu voi pe Tabor, este Fiul Meu cel 
iubit, întru Care bine am voit, pe Acesta să-L ascultați!” 

Dumnezeu- Tatăl ştia că Petru o să-L mărturisească pe Hristos până la Roma şi acolo avea să 
moară răstignit cu capul în Jos; şi loan Evanghelistul avea să fie îngropat de viu, şi lui lacov avea să 
i se taie capul cu sabia de către Irod. Ştia că până la moarte vor mărturisi pe Hristos. 

„Dar să ştiţi pe cine mărturisiţi! Acesta, Care pe Tabor S-a schimbat la faţă şi hainele Lui ca 
soarele, nu este Moise, nu-i Ilie, nici leremia, nu este unul din prooroci, este Fiul Meu cel iubit, întru 
Care bine am voit, pe Care şi la lordan L-am mărturisit, pe Acesta să-L ascultați!” 

Şi aşa au luat încredințare mai-mare marele Apostol Petru, cu Ioan şi Iacov, că lisus Hristos 
este Mesia, este Fiul lui Dumnezeu şi nu este unul din prooroci, ci este Dumnezeul proorocilor, Care 
i-a zidit pe ei în pântecele maicilor lor. 

Dar, o, minunile 'Tale, Mântuitorule! Ce s-a arătat pe Tabor? Oare fiinţa lui Hristos? Doamne 
fereşte! Ar fi o hulă să gândeşti aceasta, că fiinţa era aceea ce iradia din Hristos. 

Prin secolul al XII-lea a fost în Bulgaria o erezie ai cărei membri se chemau bogomili. De la 
aceea au cărţile care se numesc „Visul Maicii Domnului”, „Epistolia” şi „Cele douăsprezece vineri”, 
cărți apocrife, pe care Biserica nu le-a aprobat niciodată. 

Aceşti eretici aveau pretenţia că ei, atunci când se roagă, văd fiinţa lui Dumnezeu. O, ce mare 
hulă şi nebunie! Fiinţa lui Dumnezeu n-o văd nici heruvimii, nici serfimii, nici toate puterile cele 
gânditoare din ceruri. Ei aveau percepţia că, atunci când se roagă, apare o lumină şi văd fiinţa lui 
Dumnezeu! 

Era cea mai mare hulă adusă lui Dumnezeu, că cineva poate să vadă fiinţa Lui! Ce spune 
dumnezeiescul Evanghelist loan? Pe Dumnezeu nimeni niciodată nu L-a văzut! (loan 1, 18). Aici nu 
face aluzie la Dumnezeu întrupat, că pe Acela l-am văzut, sau la Dumnezeu, Care se arată lui Avraam, 
lui Isaia şi lui Moise, cu pogorământ şi cu închipuire, ci la fiinţa lui Dumnezeu, pe care nimeni n-a 
văzut-o niciodată. 

Fiinţa lui Dumnezeu este inaccesibilă tuturor taberelor minţilor raţionale din cer şi de pe 
pământ şi nimeni nu poate să vadă ce este EI după ființă. lar acei eretici spuneau că ei în vremea 

rugăciunii văd fiinţa lui Dumnezeu. 

Slava fiinţei lui Dumnezeu reflecta raze şi se lumina ca soarele, pentru că El era Însuşi 
Dumnezeu şi din dumnezeirea Lui slobozea raze ca un soare intens dumnezeiesc. Ceea ce se vedea 
pe Tabor nu era lumină creată, ci necreată, lumină care izvora din dumnezeirea Lui şi era slava fiinţei 
lui Dumnezeu sau lumina slavei lui Dumnezeu. 

Aceasta era deosebirea între schimbarea la faţă a lui Hristos şi cea a sfinților Lui, prooroci, 
patriarhi şi cuvioşi de mai târziu. 

Tocmai aceasta a fost lupta cea mare şi înverşunată a Sfântului Grigorie Sinaitul şi Sfântului 
Grigorie Palama, preaîndumnezeitul la minte, cu ereticii Varlaam şi Achindin, balaurii cei din 
Calabria Italiei, care-i învinuiau pe sihaştri din Athos că sunt bogomili, care spun că văd o lumină în 
vremea rugăciunii şi că văd fiinţa lui Dumnezeu. 

Dumnezeiescul Grigorie Palama, ale cărei sfinte moaşte, cu toată nevrednicia, le-am sărutat 
acum câţiva ani la Mitropolia din Tesalonic, a fost cel mai mare teolog grec din secolul XIV. El a 
întrecut pe toţi cu teologia lui, fiind mai presus de apofatismul Sfântului Dionisie. 

Dacă Sfântul Dionisie Areopagitul are cea mai înaltă teologie, teologia apofatică sau negativă, 
Sfântul Grigorie Palama a trecut şi peste aceasta. El numai cu puţin a întrecut pe dumnezeiescul 
Maxim Mărturisitorul, prea îndumnezeitul la minte, cel mai mare vârf al teologiei greceşti. Sfântul 
Grigorie apără pe părinţii din Sfântul Munte, pe isihaşti, că nu sunt bogomili, că văd lumină mare în 
vremea rugăciunii celei gânditoare a inimii. 

Ei nu văd fiinţa lui Dumnezeu, ci altceva văd. Ce văd? Slava fiinţei lui Dumnezeu! Citiţi în 
Filocalia VII, care o aveţi, şi vedeţi lupta cea mare care a ţinut sute de ani pe tema isihasmului! Să 
vedeţi, lumină era care iradia din Hristos, dar nu era fiinţa Lui. Auzi ce spune dumnezeiescul părinte 
Efrem Sirul: „Din tot trupul Său izvora raza slavei lui Dumnezeu”. 

Deci lumina de pe Tabor nu este fiinţa lui Hristos, ci slava fiinţei Lui. Să ştiţi totdeauna, cei 
care sunteţi teologi! Că o să aveţi discuţii cu oameni păruţi filosofi ai veacului de acum. Niciodată 
fiinţa lui Dumnezeu nu s-a arătat cuiva, ci slava fiinţei lui Dumnezeu. De aceea cântă Biserica astăzi: 
„„„„arătând ucenicilor Tăi slava Ta — cât? nu toată, ci — pe cât li se putea”. 

Deci slava fiinţei lui Dumnezeu s-a arătat pe Tabor apostolilor. Şi aceasta se poate arăta şi 
sfinților în vremea rugăciunii celei gânditoare a inimii, celor ce ştiu să se roage cu inima lui 
Dumnezeu. Dar nu este aceasta fiinţa Lui, ci slava fiinţei Lui. Să reţineţi! 

Să ştiţi un lucru. Slava fiinţei lui Dumnezeu este nedespărțită de fiinţa Lui. După cum la soare 
raza nu se desparte de el, aşa şi slava lui Dumnezeu nu se desparte de fiinţa Lui. Dar nu este însăşi 
fiinţa Lui, ci slava fiinţei lui Dumnezeu. 

Iată ce este, fraţilor, Schimbarea la Faţă a Mântuitorului. Cum v-am spus la început, nu s-a 
făcut luminarea dinafară, ci dinăuntru, adică Hristos nu Se luminează de altcineva, ca să strălucească 
ca luna, ci invers. La Hristos, lumina care se vedea în Tabor nu era ca la sfinţii care se schimbau la 
faţă. 

Aşa să înţelegeți lumina de pe Tabor, aşa să înţelegeţi lumina pe care o pot vedea sfinţii într- 
o mare şi înaltă rugăciune a inimii. 

Tot omul este dator să se schimbe la faţă. Dar cum se poate schimba la față? Dacă ieri a fost 
desfrânat şi s-a mărturisit, să nu mai fie! Dacă a fost hoţ, să lase hoția! Dacă a fost înjurător sau beţiv, 
să lase beţia şi înjuratul sau fumatul, să lase răutăţile, să le mărturisească, să le plângă toată viaţa, să 
facă canonul; şi aşa se schimbă omul, nu la faţa cea din afară, ci la cea dinlăuntru, a sufletului. 

Şi atunci, aşezarea omului care a fost înainte de păcat, cu aceea care este când intră în fericire 
şi în treptele duhovniceşti ale desăvârşirii, nu mai seamănă. 

Ieri era ca un drac, slujind păcatului, şi astăzi, dacă s-a pocăit, şi-a îndreptat viaţa şi s-a sfinţit, 
se face lumină şi are lumină duhovnicească într-însul şi merge din putere în putere, dintr-o desăvârşire 
în alta, pe cele trei trepte ale urcuşului duhovnicesc, care sunt: 

— Nepătimirea raţională a sufletului sau făptuirea morală; 

— Slobozenia duhovnicească a sufletului raţional, care-şi retrage mintea sa din simţire şi o 

leagă cu Dumnezeu prin contemplaţia naturală în duh, şi 

— Odihna duhovnicească a sufletului rațional, (sâmbetele sâmbetelor), care-şi retrage mintea 
sa chiar de la toate contemplaţiile naturale în duh, de la cugetările cele mai înalte din zidiri şi o leagă 
cu totul de Dumnezeu în extazul iubirii. Amin. 


PATIMA DOMNULUI 


Eu vorbesc şi la mulți şi la puţini. Şi dacă atunci când vorbesc, o sută se vor întoarce la 
pocăință, plată însutită voi avea! Dacă şaizeci sau treizeci se vor întoarce la pocăință, cum spune 
Evanghelia, mare plată voi avea! lar dacă, din cei puţini care sunt în biserică, numai unul se va 
întoarce la Dumnezeu, şi acesta este mare plată, că un singur suflet îi mai scump decât toată lumea, 
decât tot ce există sub cer. 

Deci tocmai aceasta m-a îndemnat la aceşti puţini, care au venit cu multă osteneală, având în 
vedere ploile şi glodul, dealurile de uscat şi muntele, au răzbătut cu toată tăria să ajungă până aici, 
mai mare plată au aceştia decât atunci când vine cineva numai când e vreme bună. 

Cu cât o faptă bună se face mai cu osteneală, cu atât mai mare plată are de la Dumnezeu. 
Fapta bună care se face cu puţină osteneală, mai puţină plată are, iar care o faci mai cu greutate, cu 
mai multă osteneală, mai mare plată are de la Preasfântul Dumnezeu. 

Cu opt zile mai înainte de a se sui pe Muntele Tabor, când Petru l-a mărturisit pe Mântuitorul, 
zicând: Tu eşti cu adevărat Hristosul, Fiul lui Dumnezeu Celui viu (Matei 16, 16), Mântuitorul l-a 
lăudat foarte pe Petru pentru această mărturisire, aşa de adevărată şi dogmatică, şi i-a zis: Fericit eşti, 
Simone, fiul lui lonă, că un trup şi sânge ţi-au descoperit ţie aceasta... Şi Eu îţi zic ţie, că tu eşti 
Petru, adică piatra credinţei (Chifa), că Simon îl chema, şi pe această piatră vei zidi Biserica Mea şi 
porţile iadului nu o vor birui (Matei 16, 17-18). 

Aici ne arată că pe dreapta credinţă a lui Petru şi a tuturor care vor crede ca el, se va întemeia 
Biserica lui Hristos, iar porțile iadului, cum arată Sfântul Atanasie, care sunt gurile sectarilor şi ale 
ereticilor care hulesc adevărul Bisericii, nu o vor birui. 

Să nu vorbiţi de rău Biserica, că este întemeiată pe piatra cea din capul unghiului, care este 
lisus Hristos. 

Dar tot atunci, cu opt zile înainte de Schimbarea la Faţă, Petru, fiind lăudat aşa de tare pentru 
dreapta lui credinţă, primeşte şi o ocară de pentru dreapta lui credință, primeşte şi o ocară de la 
Hristos. Că Mântuitorul începe că predice despre patima Lui, de suferinţele Lui pe care avea să le 
sufere în Ierusalim, şi zice: Iată, ne suim în Ierusalim şi Fiul Omului se va da în mâinile oamenilor 
păcătoşi; şi-L vor batjocori pe EI, şi-L vor bate, şi-L vor scuipa, şi-L vor răni, şi-L vor răstigni, şi-L 
vor omori pe El, iar a treia zi va învia (Matei 16, 21; 20, 18). 

Petru, care ÎL iubea foarte mult pe Mântutitorul, căuta să-l oprească, să nu meargă la răstignire: 
Doamne, să nu-ţi fie Ţie una ca asta! (Matei 16, 22). „Cruţă-Te pe Tine, Doamne! Nu Te sui în 
Ierusalim! Stai aici, nu cumva să mori!” 

Atunci Mântuitorul se întoarce la Petru şi-i spune cu mânie: Înapoia Mea, Satano, că nu 
cugeţi cele ce sunt ale lui Dumnezeu, ci cele ce sunt ale oamenilor! (Matei 16, 23). lar pe Petru îl 
numeşte satana, căci cuvântul satana înseamnă potrivnic, că i se împotrivea lui Hristos să nu 
împlinească planul mântuirii neamului omenesc, să nu meargă la moarte. În felul ăsta îl numeşte 
„satana”. Adică „tu Mă opreşti să merg la moarte? Dacă nu mă duc Eu la moarte, nu se mântuieşte 
tot neamul lui Adam care stă în iad de 5508 ani. Dacă nu voi merge pe Golgota întâi ca să sufăr până 
la moarte şi moarte de cruce, tot neamul omenesc nu poate să fie mântuit; că pentru asta am venit în 
lume, să-mi vărs sângele şi să mor pentru neamul omenesc, din dragostea pe care o am către el. 

Tu vrei să rămân pe Tabor? Dar la Golgota cine are să meargă? 

Dacă Eu, Petre, voi rămâne pe Tabor şi nu voi duce crucea pe Golgota, proorocia lui Isaia 
Proorocul, care zice: Dar-am spatele Mele spre bătăi şi obrazul Meu spre scuipări şi n-am întors faţa 

Mea de către ruşinea scuipărilor (Isaia 50, 6), unde se va împlini? 

Dacă Eu, Petre, voi rămâne pe Tabor, cum se va împlini Scriptura, care zice: Și n-avea El 
Chip nici asemănare, om ce ştia să rabde dureri şi plin era de răni, şi cu rana Lui noi toţi ne-am 
vindecat? (Isaia 53, 2-5). 

Dacă Eu, Petre, voi rămâne pe Tabor, unde se va împlini Scriptura, care zice: Și cu cei fără 
de lege S-a socotit? (Isaia 53, 12); că l-a răstignit între doi tâlhari. 

Dacă Eu, Petre, voi rămâne pe Tabor, unde se va împlini Scriptura, care zice: Vedea-vor pe 
Care L-au împuns, când mă va împunge cu sulița în coastă, după proorocia lui Zaharia Proorocul, 
(Zaharia 12, 10)? 

Dacă Eu, Petre, voi rămâne pe Tabor, proorocia lui David Proorocul, care zice: Dat-au spre 
mâncarea Mea fiere şi în setea Mea m-au adăpat cu oţet (Psalmi 68, 25), cum se va împlini? 

Dacă Eu, Petre, voi rămâne pe Tabor şi nu mă voi duce să-Mi curgă tot sângele pe Cruce, ca 
să rămână oasele goale, unde va fi proorocia psalmistului care zice: Numărat-au toate oasele Mele, 
iar ei stăteau şi se uitau la Mine? (Psalmi 21, 19). 

Dacă Eu, Petre, voi rămâne pe Tabor, cum se va împlini Scriptura, care spune: EI a fost 
pedepsit pentru mântuirea noastră şi prin rana Lui, noi toți ne-am vindecat? (Isaia 53, 5). 

Şi dacă Eu voi rămâne pe Tabor, Petre, porţile cele de aramă cine le va deschide, pentru că 
zice Scriptura: Ridicaţi, boieri, porțile voastre şi vă ridicaţi porţile cele veşnice, ca să intre Împăratul 
slavei, si celelate (Psalmi 23, 7, 9)”. 

Şi aşa, pe Petru îl mustra conştiinţa, căci căuta să-L oprească pe Mântuitorul, să nu meargă la 
răstignire. lar Hristos zice: „Eu vă arăt pe Tabor cine sunt Eu, dar mergem dincolo pe Golgota pe 
celălalt munte şi acolo voi suferi să împlinesc Scriptura, să mă duc întru slava pe care am avut-o la 
Părintele Meu mai înainte de întemeierea lumii şi să ridic firea lui Adam de-a dreapta măririi întru 
cele înalte”. 

Iar Mântuitorul a binevoit să ia pe cei trei apostoli, pe Petru, pe loan şi pe Iacov, fratele său, 
şi i-a suit pe vârful Muntelui Tabor. 

Acolo, cei trei apostoli, fiind obosiţi de călătoria muntelui, au adormit. Prin iconomia lui 
Dumnezeu, trezindu-se ei, Mântuitorul S-a schimbat la faţă înaintea lor şi au văzut că stătea în văzduh 
şi vorbea cu doi mari prooroci, cu Moise şi cu Ilie. 

Deci s-a făcut Muntele Taborului, cum spune Sfântul Efrem, chipul Bisericii. Tatăl vorbea 
din cer; Fiul se schimba la faţă, Duhul Sfânt era reprezentat prin chip de nor, Legea Nouă era 
reprezentată de cei trei apostoli, care stăteau jos ameţiţi de lumina dumnezeirii, şi cei doi prooroci, 
Moise şi Ilie, care reprezentau Legea Veche, stăteau în văzduh şi vorbeau cu Dânsul. 

Şi aşa Taborul a luat chipul Bisericii lui Dumnezeu în clipa schimbării la faţă a Mântuitorului 
nostru lisus Hristos. 

lată cât de mare taină se arată pe Tabor, ca nu mult după aceea Mântuitorul să meargă în 
Ierusalim, să fie prins, să fie vândut, să fie bătut, biciuit şi răstignit şi în cele din urmă să învie din 
morți. 


CINSTEA MAICII DOMNULUI 


Dintre toţi sfinţii, pe care trebuie să-i cinstiţi, să cinstiţi mai tare pe Maica Domnului! Auziţi 
cum laudă Biserica pe Maica Domnului? Scaun de Heruvimi, Fecioara. Aţi auzit axionul Marelui 
Vasile? Aţi auzit „că pântecele tău mai desfătat decât cerul s-a lucrat!” Comoara şi vistieria tuturor 
darurilor Duhului Sfânt a fost Maica Domnului! 

Prin Maica Domnului, Dumnezeu S-a pogorât până la noi şi firea noastră s-a ridicat până de- 
a dreapta măririi întru cele înalte, până de-a dreapta lui Dumnezeu-Tatăl. Firea cu care este îmbrăcat 
Hristos astăzi, adică firea omenească fără de păcat, a luat-o din preacuratele sângiuri ale Maicii 
Domnului. 

lată, ea este scara lui lacov pe care, ai văzut, se pogorau şi se suiau îngerii lui Dumnezeu, pe 
care a văzut-o Iacov când dormea, când mergea spre Laban Sirianul. Că Dumnezeu S-a pogorât pe 
această scară prin întrupare până la noi, S-a întrupat de la Duhul Sfânt şi din preacuratele sângiuri ale 
Fecioarei Maria şi a ridicat firea noastră până de-a dreapta măririi întru cele înalte, de unde era căzută 
toată firea lui Adam în fundul iadului, cu toţi patriarhii şi proorocii. 

Să aveţi mare evlavie, fraţilor, la Fecioara Maria şi fericită este casa şi familia aceea care are 
în casă icoana Maicii Domnului şi în fiecare dimineaţă îi citeşte Acatistul şi cinstitul ei Paraclis şi 
toţi ştiu rugăciuni către Maica Domnului. 

Mult pot fi sfinţii lui Dumnezeu, dar nici unul cât Maica Domnului în ceruri, între Sfânta 
Treime şi noi, lumea asta se pierdea de mult. Ea pururea stă în genunchi şi se roagă Preasfintei Treimi. 

Ea este a patra faţă duhovnicească din ceruri. Întâi este Tatăl, Fiul şi Duhul Sfânt, adică Sfânta 
Treime, apoi a patra este Maica Domnului. 

Auziţi cum cântă Biserica: Ceea ce eşti mai cinstită decât heruvimii şi mai mărită fără de 
asemănare decât serafimii... Aţi auzit? De ce? Ea a purtat în pântecele ei pe cel ce a zidit serafimi şi 
heruvimi din neființă. Ea n-a purtat un sfânt în pântecele ei, ci pe Fiul lui Dumnezeu, pe Cel ce a 
făcut heruvimii şi serafimii numai cu gândirea, pe care L-a purtat în pântecele ei. Şi ea n-are 
împărtăşire de Dumnezeu cu participare, cum au heruvimii sau serafimii sau preafericitele tronuri. 

Dumnezeu se odihneşte pe tronuri cu darul, nu cu ființa. Iar în preacuratele sângiuri, adică în 
pântecele Maicii Domnului şi în braţele ei preasfinte, Dumnezeu nu se odihneşte cu darul, ci cu fiinţa. 
Toată dumnezeirea S-a unit cu toată omenirea din preacuratele sângiuri ale Maicii Domnului! 

Pentru că Cel ce era în braţele ei nu era numai om, era Dumnezeu desăvârşit şi Om desăvârşit. 
De aceea Biserica înţelege că „pântecele tău s-a făcut mai desfătat decât cerurile”. Dumnezeu nu 
încape în toate cerurile, că nu-L cuprinde nici o fiinţă, dar a încăput în pântecele Preacuratei Fecioare. 

Ştiţi voi cine-i Maica Domnului? 

Ea este Împărăteasa Heruvimilor, Împărăteasa a toată făptura, cămara întrupării lui 
Dumnezeu-Cuvântul! Uşa Luminii, că lumina cea neapropiată gânditoare prin ea a venit în lume; Uşa 
vieţii, că Viaţa Hristos prin ea a intrat; Poarta cea încuiată prin care n-a trecut nimeni decât Domnul, 
cum spune Proorocul lezechil (cap. 44, 2). Scară către cer, pod către cer; porumbiţa care a încetat 
pierderea sau potopul păcatelor, precum porumbiţa lui Noe a adeverit încetarea potopului. Cădelniţă 
dumnezeiască, că a primit focul dumnezeirii, şi Biserică a Preasfântului Duh. 

Cine este Maica Domnului? 

Este Mireasa Tatălui, Maica Cuvântului şi Biserica Duhului Sfânt. 

Ştiţi voi cine-i Maica Domnului? 

Când auzi un blestemat sectar că nu crede în Maica Domnului, fugi, că acesta este fiu al 
iadului. Vor vedea în ziua judecății ceea ce spune la Psalmul 44: De față a stătut împărăteasa de-a 
dreapta Ta, îmbrăcată în haină aurită şi prea înfrumusețată (vers. 11). 

Maica lui Dumnezeu, Împărăteasa cerului şi a pământului, câtă milă are de cei care au crezut 
în ea şi au lăudat-o, şi câtă urgie are să vină peste cei care n-au crezut în ea! 

Ce vor face sectele care nu cred în Maica Domnului şi popoarele care n-o cinstesc? Când ea 
stă de-a dreapta măririi, stă de-a dreapta Sfintei Treimi! Şi câte miliarde de suflete care au credinţă 
şi nădejde în Maica Domnului vor trece uşor vămile văzduhului şi din moarte la viaţă, pentru că au 
cinstit-o pe Maica Domnului. Deci, vă rog să nu lipsească din casă Acatistul Maicii Domnului, 
Paraclisul şi alte rugăciuni către Maica Domnului! Şi la icoana ei ardă candela permanent. 

Când vezi icoana Maicii Domnului cu Pruncul Hristos în braţe, tu ştii ce vezi acolo? Cerul şi 
pământul! Cerul este Hristos, Cel mai presus de ceruri; Ziditorul cerului şi al pământului; şi Maica 
Domnului reprezintă pământul, adică toate popoarele de pe faţa pământului, că ea este din neamul 
nostru. Este din seminţie împărătească şi arhierească. 

Braţele Maicii Domnului sunt mult mai puternice decât umerii heruvimilor şi ale 
preafericitelor tronuri. Deci pe cine ţine Fecioara Maria în braţe? Voi ştiţi pe cine ţine? Pe Cel ce a 
făcut cerul şi pământul şi toate cele văzute şi nevăzute. 

Ştiţi voi cine este Maica Domnului şi câtă cinste, câtă putere şi câtă milă are? Este mama 
noastră, că are milă şi de săraci şi de văduve şi de creştini. Pururea se roagă Mântuitorului Hristos 
pentru noi toți. 

De când i-a spus arhanghelul puterilor cereşti, Gavriil, care venise în Nazaret la ea cu crin, 
cine este Cel Care se va naşte, zicându-i: Bucură-te ceea ce eşti plină de har, Marie, Domnul este cu 
tine (Luca 1, 28), ea fiind fecioară, neştiind de bărbat, l-a întrebat pe arhanghel: Cum va fi aceasta 
că nasc, că eu nu ştiu de bărbat? Şi i-a spus chipul zămislirii, că prin auz va fi. Duhul Sfânt va veni 
peste tine şi puterea celui Preaînalt te va umbri. Pentru aceasta şi Sfântul care se va naşte din tine, 
Fiul lui Dumnezeu se va chema (Luca 34, 35). 

Ea s-a umplut de toate darurile Duhului Sfânt, devenind cămară. Dacă un om credincios 
înţelege tainele mari dumnezeieşti, cu atât mai mult Maica Domnului. Ea şi-a dat seama că este 
cămara lui Dumnezeu-Cuvântul. Şi gândiţi-vă, când ÎI purta în braţe pe Hristos şi-L alăpta, să sugă 
lapte de la ea: „Pe cine m-am învrednicit să nasc şi să port în braţe?” De aceea ea s-a numit „roabă” 
(Luca 1, 38). 

Iată cât har avea Maica Domnului! Şi fecioria, că era de neam împărătesc, al lui David, şi 
arhieresc, al lui Aaron; şi nu făcea nimic dacă nu era smerită. Când a văzut ce misiune are pe pământ, 
i-a spus îngerului: Iată roaba Domnului. Fie mie după cuvântul tău! S-a numit „roabă”. 

Dar a proorocit, când s-a dus ea la Ierusalim: /ată, de acum mă vor ferici toate neamurile! 
(Luca 1, 48). Ea îşi dădea seama. A devenit maică de trup a lui Dumnezeu-Cuvântul. „Toate 
popoarele şi îngerii şi heruvimii, toate mă vor slăvi de-acum. Aşa a voit Dumnezeu să mă aleagă din 
toate fecioarele de pe faţa pământului”. 

Şi atunci, cum spune istoria, când Mântuitorul era mic, ea ÎI alăpta, ÎI purta într-o faşă curată, 
albă, şi începea a face sute de metanii la EI şi-l săruta picioruţele. Că ea îşi dădea seama: „Acesta pe 
care ÎL vezi prunc, este Dumnezeu cel mai înainte de veci”, cum cântă Biserica: Fecioara astăzi pe 
Cel mai presus de ființă naşte şi pământul peştera Celui neapropiat aduce. Îngerii cu păstorii 
slavoslovesc şi magii cu steaua călătoresc, că pentru noi S-a născut Prunc tânăr, Dumnezeu cel mai 
înainte de veci. Îşi dădea seama pe cine naşte şi pe cine poartă în brațe. 


CELE 14 REGULI PENTRU MERGEREA LA BISERICĂ 


Fraţilor, trebuie să ştiţi că un creştin care merge la biserică are 14 reguli canonice de bună 
cuviinţă, dacă vrea să-i folosească mersul la sfânta biserică. Dacă nu le împlineşte, se duce la biserică 
spre osândă. 

Am să vă spun regulile de bună cuviinţă pentru un creştin care merge la sfânta biserică. 

Dacă vreţi să fiţi fu cu adevărat ai Bisericii lui Hristos celei dreptmăritoare, care ne naşte pe 
noi prin apă şi prin Duh la Botez, de aproape 2000 de ani, în Biserica lui Hristos, care este stâlp şi 
întărire a adevărului, să ştiţi regulile de mergere la biserică, după cum urmează: 

1. Prima condiţie canonică pentru a merge la Sfânta Biserică este să te ierţi cu toţi. Dacă 
merge mama la biserică, sau tata, să zică: „lertăţi-mă, măi băieți! lartă-mă, soţie!” 

2. A doua condiţie canonică. Când mergi la Biserică să duci un mic dar din casa ta. Măcar 
o lumânărică, măcar un bănuţ, o prescură, un pahar de vin, ce poţi. Că prin acel mic dar pe care-l duci 
tu la biserică se binecuvintează toată averea ta, căci îl dai jertfă lui Dumnezeu. 

3. A treia condiţie canonică. La biserică este bine să mergi mai de dimineaţă, ca să poţi 
apuca Evanghelia Învierii de dimineaţă şi Slavoslovia. Şi totodată, dacă te duci mai devreme, te poţi 
închina liniştit, nu-i lume multă în biserică, te duci la locul tău fără să deranjezi slujba. 

4. A patra condiţie canonică. Totdeauna barbaţii în biserică trebuie să stea în partea dreaptă, 
iar femeile în partea stângă. Şi în ordinea aceasta trebuie să stea în biserică: bărbaţii bătrâni în frunte, 
cei mai putin cărunţi la spate, cei mai tineri în spatele lor, flăcăii şi băieţii tot aşa. La fel şi femeile. 
Iar între bărbaţi şi femei, să lăsaţi o cărare în biserică, ca să meargă cine vine să se închine şi să ducă 

darul la Sfântul Altar. 

5. A cincea condiţie canonică este să nu vorbiţi în biserică, că este mare păcat. Dacă este 
mare nevoie să vorbiţi, vorbeşte în şoaptă sau prin semne. 

6. A şasea condiţie canonică. Dacă mergi la biserică, să nu ieşi până nu se termină slujba. 
Numai, Doamne fereşte, dacă eşti bolnav sau dacă păţeşti ceva. Dar altfel să nu ieşi, că, dacă ieşi 
înainte de terminarea Liturghiei, eşti asemenea cu luda, care a ieşit de la Cina de Taină, unde erau la 
masă Mântuitorul cu Apostolii şi s-a dus şi L-a vândut pe Hristos. Aşa arată Sfântul loan Gură de 
Aur. 

7. A şaptea condiţie canonică pentru cei ce merg la biserică. Când vă închinaţi la sfintele 
icoane, să nu sărutaţi pe faţă, că-i păcat. Nu-i voie. Dacă sfântul este pictat în picioare, îi săruţi 
picioarele; dacă este pictat pe jumătate, îl săruţi la partea de jos. 

8. A opta condiţie canonică. Să ştiţi că după ce dă preotul binecuvântare de Sfântă Liturghie, 
nimeni nu mai are voie să se închine în biserică sau să mai ducă daruri la altar, că este mare păcat. 

Când auzi că zice preotul: „Binecuvântată este Împărăţia Tatălui şi a Fiului şi a Sfântului Duh, 
totdeauna, acum şi pururea şi în vecii vecilor”, este gata! De atunci fiecare stă la locul lui liniştit, nu 
se mai duce să se închine. Chiar de-ai venit cu un dar în biserică, cu lumânare şi cu prescură, le dai 
la urmă. 

Că din timpul acela preotul intră în Sfânta Liturghie şi nu mai are timp să ia darul. Că dacă te 
duci şi el se opreşte de la Liturghie, îi rămân o mulţime de rugăciuni şi are păcat. Deci darurile se dau 
la biserică până se dă binecuvântarea de Liturghie. 

De atunci înainte nu mai este voie nici să te închini, pentru că îi tulburi pe cei care vor să 
asculte Sfânta Liturghie. 

9. A noua condiţie canonică. Creştinii trebuie să stea în genunchi când se sfinţesc 
preacuratele daruri, când se cântă: „Pe Tine Te lăudăm, pe Tine bine Te cuvântăm...!” Alţii stau în 
genunchi şi la Evanghelie. Nu-i o greşeală. La Axionul Maicii Domnului şi la Tatăl nostru, atunci se 
stă. Şi după ce se zice Simbolul Credinței se face sărutarea păcii. Aşa se făcea înainte în unele biserici. 
Acum s-a uitat. 

Cei ce au dezlegare şi vor să se împărtăşească cu Preacuratele Taine, trebuie să-şi ceară iertare 
de la toţi, de la cei mai bătrâni până la cei mai tineri. Dacă sunt bărbaţi, se duc la cei mai bătrâni 
oameni din frunte. Şi de la care au avut vreo supărare, Doamne fereşte, să ceară iertare: „lartă-mă, 
frate! lartă-mă, cumătre sau vecine!” 

La fel şi femeile să se ducă de la cele mai bătrâne şi să ia iertare, să le sărute mâna, iar acelea 
să le sărute pe frunte. Această rânduială se face înainte de a merge la Sfânta Împărtăşanie. Şi apoi iei 
o lumânărică aprinsă şi la iconostas o dai în mâna paraclisierului; nu mergi cu ea înaintea preotului, 
în faţa Sfântului Potir. 

Pentru că în faţa Sfântului Potir, când mergeţi, nu aveţi voie să fiți cu lumânarea aprinsă, nici 
să mai faceţi Sfânta Cruce, că-i mare primejdie. Mulţi, făcând cruce, s-a întâmplat că au lovit Sfântul 
Potir, pe preot, şi au vărsat Sfintele. S-a întâmplat în multe biserici. 

Eu am păţit-o. A venit unul de la Sasca Mare la împărtăşanie; eram stareţ la Mănăstirea 
Slatina, şi m-a lovit peste Sfântul Potir şi, dacă nu-l ţineam, îl zvârlea în mijlocul bisericii. Şi tot mi- 
a vărsat din Sfintele Taine. Am avut de făcut canon şi rânduială. 

Un băieţan, când şi-a făcut cruce, a dat peste Sfântul Potir. Şi dacă nu-l ţineam stâns mi-l 
vărsa tot şi nu mai puteam să fiu preot din cauza asta. A încremenit şi el. Şi doar le-am spus, că erau 
sute de oameni cu lumânări aprinse: „Nu mai faceţi cruce când ajungeţi în faţa Sfântului Potir, şi 
lumânările lăsaţi-le colo la iconostas!” 

Când mergi în faţa Sfântului Potir pui mâinile cruciş pe piept. Şi atunci preotul ia cu linguriţa 
Preasfintele şi Preacuratele Taine şi ţi le dă să le mănânci. 

10. A zecea condiţie canonică. După ce-ai primit Preacuratele Taine ale lui lisus Hristos, 
treci la uşa diaconească, ca acolo să-ţi dea anaforă şi un păhăruţ de vin. Apoi treceţi la strană sau în 
pridvor, să vă citiţi molitfele sau rugăciunea de mulţumire după Sfânta Împărtășanie. 

Trebuie să ştiţi că nimeni nu are voie să se împărtăşască dacă nu şi-a citit rugăciunile de 
împărtăşire (molitfele). Apoi, cele de mulţumire. Cel ce s-a împărtăşit nu mai are voie să sărute mâna 
preotului. Până nu stai la masă nu mai ai voie să săruţi nici sfintele icoane, nimic; că ai primit pe 
Hristos atunci. După masă poţi să săruţi mâna şi sfintele icoane. 

După împărtăşanie n-ai voie să scuipi trei zile şi trei nopţi. Aşa-i după rânduiala canonică. 
Dar măcar până a doua zi; măcar 24 de ore să ţineţi minte. Dar trei zile arată cartea. Aşa este după 
Sfânta Împărtăşanie. 

Cei căsătoriţi, care vor să se împărtăşească cu Preacuratele Taine, trebuie să păzească curăţia 
în familie măcar trei zile, iar după ce s-au împărtăşit să ţină măcar două zile. Iar în posturi trebuie să 
trăiască toate zilele în curăţie. 

11. A unsprezecea condiţie canonică. Cel ce a venit la biserică dintr-o familie, se cheamă 
apostolul familiei. El trebuie să ia sfânta anaforă pentru toţi cei de acasă. 

Cei de acasă n-au voie, Doamne fereşte, în Duminici şi sărbători, să mănânce ceva până nu 
vine cel de la sfânta biserică, să le aducă sfânta anaforă, să se împărtăşască cu sfânta anaforă în locul 
Preacuratelor Taine. Că sfânta anaforă pe greceşte se cheamă antidoron, adică contra chip, ţine locul 
Preacuratelor Taine pentru cei ce nu pot să se împărtăşească. 

Duminica şi în sărbători, în timpul Sfintei Liturghii, n-ai voie să faci mâncare, că este mare 
păcat. Fă mâncarea de sâmbătă seara şi pune-o undeva la rece, că aveţi acum frigidere, şi o încălzeşti 
când veniţi de la biserică. În caz de mare nevoie, după ce ieşi de la Sfânta Liturghie, ai voie să faci 
mâncare. Dar în timpul Sfintei Liturghii, când preotul leagă cerul cu pământul şi scoate părticele 
pentru milioane de suflete, tu să nu te apuci atunci să faci mâncare, că-i mare păcat! 

Aşa a fost la strămoşii noştri. Întrebaţi bătrânii, că aşa ţineau înainte! Nu se făcea mâncare 
Duminica. Este mare păcat. Nu-i voie să faci focul şi să faci mâncare când preotul face dumnezeiasca 
Liturghie pentru atâtea milioane de creştini, unde mijloceşte iertarea atâtor suflete, şi pentru cei din 
iad şi pentru cei din ceruri şi pentru cei de pe pământ. 

12. A douăsprezecea condiţie canonică. Cel ce a fost la sfânta biserică, când a zis preotul: 
„Cu pace să ieşim! Întru numele Domnului” şi a făcut otpustul, adică sfârşitul Liturghiei, face trei 
închinăciuni în mijlocul bisericii şi merge acasă. 

De la biserică să nu se oprească până la uşa lui. Nu cumva să-l ducă diavolul de la biserică la 
crâşmă sau la joc, că atunci e vai de el. A început cu Dumnezeu şi termină cu diavolul. Că aşa face 
vrăjmaşul: „Da, să mă duc pe la cutare cumătru; da” să mă duc până la cutare; da” să merg oleacă la 
crâşmă!” 

Bucuria diavolului că te-a scos din raiul lui Dumnezeu şi te duce în iad, căci crâşma este gura 
iadului. Aşa o numesc toţi Sfinţii Părinţi. 

Dracul, când ai intrat în crâşmă, îți bate trei cuie. Primul cui, când ai pus piciorul în pragul 
crâşmei; al doilea, când ai stat pe scaun la masă, în crâşmă; şi al treilea, când ai luat primul pahar. Pe 
urmă eşti al lui; te ţine el acolo, nu scapi degrabă. Ţi-a bătut trei cuie. 

Deci de la uşa bisericii du-te direct acasă! 

13. A treisprezecea condiţie canonică. Când mergi acasă, zi o rugăciune la sfintele icoane 
şi când toţi stau la masă, tu să le povesteşti ce ţi-a rămas şi ţie în cap de la biserică. „Uite, a fost 
Apostolul cutare, Evanghelia cutare; preotul a ţinut predica cutare; uite aşa a cântat dascălul, aşa 
frumos a fost!”, ca să audă şi cei ce n-au putut merge la biserică din motive binecuvântate. 

14. A paisprezecea condiţie canonică. După ce ai stat şi tu la masă, să te odihneşti două ore. 
Apoi trebuie să te duci, în Duminici şi sărbători, să faci vizite şi să cercetezi pe cei bolnavi şi săraci. 

Dacă ştii un bătrân bolnav sau o femeie bolnavă sau un copil, sau cineva care zace de mulţi 
ani, du-te şi-l cercetează, că auzi ce spune Hristos în ziua Judecăţii: Bolnav am fost şi nu m-aţi 
cercetat (Matei 25, 36). 

Dacă nu poţi duce un dar cât de mic la cel bolnav, du-te şi-i spune un cuvânt de mângâiere: 
„Rabdă, frate! Roagă-te lui Dumnezeu, că te iubeşte! Dumnezeu, pe care-l iubeşte, îl ceartă. Şi dacă 
ai să rabzi în lumea asta, n-ai să mai rabzi dincolo. Aşa a răbdat lov, aşa a răbdat Lazăr!” 

Deci regula a paisprezecea este să cercetăm pe bătrâni şi pe cei bolnavi în Duminici şi 
sărbători. 


CUM ÎNŞEALĂ DIAVOLUL PE OM 


În cele ce urmează vom vorbi despre sfatul dracilor;, cum îi învaţă dracii pe oameni să amâne 
pocăinţa. 

Era un călugăr pustnic, ascet mare în pustie în părțile Alexandriei, cu numele Ilarion, mare 
sihastru. Avea aproape o sută de ani. 

S-a rugat lui Dumnezeu câţiva ani de zile: „Doamne, să-mi arăţi mie care este sfatul dracilor 
cu care ei câştigă cele mai multe suflete pentru împărăţia iadului! Care-i meşteşugul lor şi metoda de 
a-l face robi păcatului şi a-i duce în iad. Cum câştigă ei mai multe suflete pentru iad, decât îngerii 
păzitori pentru împărăția cerului?” S-a rugat părintele un an, doi, trei şi nu i-a răspuns Dumnezeu. 

Într-o noapte, stând el la rugăciune, în puterea nopții fiind, afară era lună ca ziua, aude un 
glas: „Avva? Ilarioane!” „Ce este, Doamne?” „la Sfânta Cruce în mână, ia toiagul tău, fă semnul 
Sfintei Cruci, ieşi din chilie şi mergi până în poiana din apropiere şi, când vei ajunge în poiană, stai 
lângă un copac, acolo. Dar să nu te temi de ce vei vedea! Stai acolo şi uită-te în mijlocul poienii până 
Voi ven!”. 

EI, când a auzit că l-a învăţat să se înarmeze cu semnul Sfintei Cruci, a cunoscut că este de la 
Dumnezeu chemarea. S-a dus bătrânul, zicând în minte rugăciuni, şi a ajuns în poiană. Era linişte 
mare; nu bătea vântul în noaptea aceea. Numai luna şi stelele se vedeau. S-a dus bătrânul călugăr 
lângă un copac şi stătea luând aminte. 

Deodată vede că în mijlocul poienii apare un jilţ, un tron împărătesc. Parcă era de fulgere, ca 
para focului. Întâi scaunul a apărut şi s-a minunat. După aceea vede că vine satana şi se aşază pe 
scaun. Avea umerii ca nicovala. Pielea lui era ca cerneala, cu peri ca de urs, cu gheare puternice. 
Avea o coroană făcută numai din şerpi, şi ţinea în mână un toiag în chip de balaur. 

Când l-a văzut, s-a însemnat cu semnul Sfintei Cruci. Satana s-a aşezat pe scaunul acela şi a 
bătut de trei ori din palme. Când a bătut, s-a umplut văzduhul de cete drăceşti. Polcuri de draci, mii 
şi milioane. Unii, care păreau să fie din cei mai mari, boieri de-ai iadului, stăteau aproape de el. Alţii, 
deasupra pădurii şi alţii, prin văzduh; cât vedeai, numai cete drăceşti. 

Când a văzut călugărul atâta amar de iad acolo şi atâţia diavoli, şi-a adus aminte de cuvântul 
din chilie care i-a zis „să nu te temi”, s-a înarmat cu semnul Sfintei Cruci şi stătea atent. 

Atunci, după ce s-au adunat cât nisipul mării, în toate părţile nu se vedeau decât cete de 
diavoli, s-a sculat satana în picioare şi a zis: 

— V-am adunat în noaptea asta, în miezul nopţii aici, că vreau să fac un examen cu voi. Trebuie 
să daţi un examen greu. Ştiţi voi de ce v-am chemat? 

Şi a zis unul: 

— Stăpâne, nu ştim! 

— lată de ce v-am chemat aici. Să iasă la raport fiecare din voi, care ştie cel mai bun meşteşug 
de a înşela oamenii şi a-i aduce la împărăţia mea. Şi să-mi arate cum înşeală el lumea şi cum îl 
prosteşte pe om şi-l înşeală de-l aduce la munca cea veşnică şi la împărăția noastră. Care-i metoda, 
care-i meşteşugul vostru, că voi în toată lumea această treabă aveţi, să înşelaţi sufletele oamenilor? 
Să vă văd cât de iscusiţi sunteţi voi în a înşela sufletele oamenilor! 

Cel ce mă loveşte în gândire, dacă are să-mi spună un sfat cum înşeală lumea aşa cum gândesc 
eu, iată îi voi da să conducă trei minute iadul, îl voi pune împărat trei minute în locul meu, şi-l voi 
face mare general peste ceilalți. 

Atunci a ieşit unul din mulțime, cu numele Aghiuţă, şi a zis: 

— Să trăieşti, întunecimea ta! Am venit să dau raport cum înşel eu pe oameni! 





Avva = părinte 

— Ei, să vedem! 

— Eu, zice el, îi spun omului aşa: „Măi omule, mai du-te la biserică, mai posteşte, mai roagă- 
te, mai fă chiar şi milostenie, şi alte fapte bune. Măi, dar nici cu dracul nu te strica! Mai du-te la 
restaurant, mai mergi la cârciumă, la jocuri, la petreceri, la jocuri de noroc, ca şi cu lumea asta să te 
mai veseleşti!” 

Cu această metodă am înşelat pe foarte mulţi. Le dau în gând, că altă putere n-am! Din iad 
altă putere nu ni s-a dat nouă. Îngerii din rai au putere de la Dumnezeu numai să-i dea în gând omului 
să facă bine. Noi avem putere numai să-i dăm în gând omului să facă rău. Dar ca să-l silim, nu putem, 
că omul are de sine stăpânirea lui dată de Dumnezeu. Nu putem cu sila să-l facem să păcătuiască; 
numai dacă-i prost şi ne ascultă ce-i dăm în gând. 

Şi aşa am amăgit pe foarte mulți. Când ies de la biserică, unii se opresc la cârciumă. Acolo 
fiecare se întâlneşte cu neamuri, cu prieteni. Mai ia o ţuică, mai ia un pahar; unul mai ia o ţigară, mai 
vine un lăutar să-i mai cânte. Din cauza asta omul s-a împiedicat, nu i-a mai folosit nimic că a fost 
dimineaţă la biserică, căci seara s-a întors de la slujba noastră. Şi tot aşa cu fiecare. 

Şi a întrebat satana: 

— Pe mulţi ai înşelat? 

— Să trăieşti, întunecimea ta, pe mulţi! 

— Ai înşelat pe cei mai proşti decât tine, dar n-ai făcut nici o ispravă. 

— De ce, întunecimea ta? 

— Tu îi spui omului să mai meargă şi la biserică, să mai meargă şi la crâşmă, să meargă şi la 
petreceri, să meargă şi la locuri sfinte, să mai citească, să se mai roage, pe urmă să meargă la distracţii 
nepermise, dar Hristos îi spune în Evanghelie: Nimeni nu poate sluji la doi domni! adică şi mie şi 
Lui. 

L-ai îndemnat tu, poate omul n-a fost pregătit sufleteşte şi se duce de câteva ori, dar după o 
vreme vine îngerul şi-i dă în gând: „Măi omule, nu poţi umbla pe două cărări; ori cu dracul, ori cu 
Dumnezeu”. Şi omul, fiind certat de frica lui Dumnezeu, se lasă. „Măi, mă ţin de una, că nu este 
mântuire umblând pe două căi!” 


— Ai păţit aşa? 

— Am păţit şi aşa! 

— Vezi! Ți-am spus eu că tu ai înşelat pe cei mai proşti decât tine. Deci să ştii că n-ai răspuns 
bine. 

Şi a chemat pe un comandant, de acei mari, un căpitan şi i-a zis: 

— a-l în spate, du-l în adunare şi dă-i zece toiege la spinare şi să-l trimiţi în fundul iadului că- 
i prost! 


L-a bătut, în loc să-i mulțumească! Nu i-a plăcut sfatul lui. Căuta altul mai bun. 

Iese altul la raport: 

— Să trăieşti, întunecimea ta! Dacă nu te-oi mulțumi eu, altul nu te mulţumeşte. 

— Să te văd, viteazule! Cum te cheamă? 

— Scărăbuţă mă cheamă. 

— Cum înşeli tu pe oameni? 

— Iată cum, măria ta. Eu îi spus omului aşa: Măi omule, nu este Dumnezeu, nu este drac, nu 
este înger, nu este iad, nu este rai, nu este muncă veşnică, nu este slavă veşnică, totul este aici în 
lumea asta! Dacă ai ce mânca şi ce bea şi ai femei şi bani mulţi, dacă ai cinste de la oameni, casă şi 
bogății multe, aici este raiul. Şi dacă n-ai, aici este iadul. Deci atâta-i, cât îi omul pe lumea asta. 

— Şi ai înşelat mulţi? 

— Mulţi am înşelat! 

— Şi tu ai înşelat pe cei mai proşti decât tine. Ştiu eu că ai înşelat, dar pe cei proşti, că pe cei 
ce ştiu Scripturile nu poţi să-i înşeli. Pentru că Scriptura îi spune omului că este Dumnezeu, că este 
drac, că este înger, este iad, este rai, este muncă veşnică, este slavă veşnică, este pedeapsă pentru 
păcat, este răsplată pentru fapta bună în ceruri. Scriptura este plină de acest fel de învățături şi cei 

care o citesc, nu te cred pe tine. 

Ba şi mai mult. Dumnezeu, când l-a sădit pe om a pus în sufletul şi trupul lui simţirea de 
Dumnezeu. Cât de păgân ar fi cineva, simte că este o putere nevăzută în sufletul lui şi aceasta este 
conştiinţa. Conştiinţa îl mustră când face rău şi-l bucură când face bine. Şi glasul conştiinţei nu poate 
fi un reflex al materiei, ceva material, că-i de natură nevăzută. 

Conştiinţa este glasul lui Dumnezeu în om şi îndată ce a greşit, îl mustră: „De ce ai făcut 
aşa?” Poate să nu-l mustre nimeni. Poate să nu-l vadă nimeni când face păcatul. Oricând greşeşte, 
această lege pusă de Dumnezeu lui Adam întâi, numită şi legea firii sau a conştiinţei, îl mustră 
imediat. 

Uneori aşa de tare îl mustră, dacă este păcatul mare, încât îl dă aproape în deznădejde. Se 
împlineşte atunci cuvântul care spune în psalmi: Întru mustrări pentru fărădelegi ai pedepsit pe om 
şi ai subțiat ca pânza de păianjen sufletul său (Psalm 38, 14-15). Adică se subție nădejdea ca pânza 
unui păianjen şi, de mare mustrare de cuget, mai că-şi pierde nădejdea. 

Conştiinţa, dacă se pătează cu multe păcate, aşa de tare îl mustră pe om uneori, că se face lui 
această mustrare chinuirea chinurilor. Din cauza conştiinţei nici nu poate mânca bine, nici nu mai 
poate dormi, nici pace nu mai are, nici nu se poate ruga. Conştiinţa roade, roade ca şi cariul în lemn. 
„De ce ai făcut şi de ce ai mâniat pe Dumnezeu cu asemenea păcate?” 

Deci, degeaba îi spui tu că nu-i Dumnezeu, căci conştiinţa îi spune şi, după conştiinţă, îi spune 
şi Scriptura. Tu zici că-l înveţi pe om că nu-i Dumnezeu, că nu-i drac, că nu-i înger, că nu-i iad, că 
nu-i rai, dar conştiinţa îi spune că este şi Scriptura este plină de mărturii din care se arată că există 
Dumnezeu, că este înger, este muncă veşnică, este slavă veşnică. Deci şi tu — i-a zis satana la acel cu 
raportul, care se lăuda că prin acest sfat înşeală multă lume — eşti prost şi nu aduci mare aport pentru 
împărăţia iadului; nu aduci mare folos! 

Aşa a păţit şi acest drac care a venit cu al doilea raport înaintea satanei, cum a păţit şi cel 
dintâi care se lăuda că a făcut mare ispravă. Adică în loc să-l laude, să-l facă mai mare peste multe 
cete de draci, l-a bătut şi cu ruşine l-a trimis în fundul iadului, că-i prost şi nu ştie să înşele pe oameni. 

A înşelat, dar a înşelat prea puţin şi prea puţine suflete a dus la iad! A păţit şi acest diavol ca 
şi cel dintâi care învăţa pe om să meargă şi la biserică şi la crâşmă şi să facă şi de-ale lui Dumnezeu 
şi de-ale satanei. Deci şi acesta a ieşit rău. 

Şi acum dintre cetele dracilor care erau la faţă a chemat pe altul la raport. Şi era o tăcere între 
polcurile dracilor, că erau milioane de demoni în jurul pădurii şi a poienii aceleia, şi nu ieşea nici 
unul, că se temeau că vor păţi ce au păţit ceilalți, că, în loc de laudă, îi bate şi îi trimite în fundul 
iadului. 

Satana stătea pe scaun şi aştepta să mai iasă vreo unul la raport, zicând: 

— Dacă cel ce iese a treia oară, mă loveşte în gândire, adică îmi spune un plan de-a câştiga 
suflete pentru împărăţia iadului, mai bun decât al celor doi care mi-au dat raportul mai înainte, atunci 
eu pe acela îl voi face general peste multe oştiri drăceşti şi-l voi pune să stea pe scaunul meu de 
împărat al iadului trei minute. 

După ce-a zis satana aşa, din polcurile cele nenumărate de draci n-a vrut să mai iasă nimeni, 
pentru că se temeau să nu păţească ce au păţit ceilalți doi, care au raportat mai înainte şi nu i-a plăcut 
lui. 

Totuşi după un timp iese unul ghebos, cu patru rânduri de coarne, un picior de rață, unul era 
de cal. Avea semnele iadului pe fruntea lui, coada era lungă, de nu ştiu câți metri în urmă. Şi când a 
ieşit, s-a dus înaintea satanei, cum stătea pe scaun acolo în mijlocul poienii, şi i-a spus: 

— Să trăieşti, întunecimea ta! 

Satana îl întreabă: 

— Cum te cheamă? 

— Sarsailă, mă cheamă! 

— Ehei, te văd bătrân şi grebănos. Mi se pare că ştii tu ceva meşteşuguri de a înşela suflete, să 
le aduci la împărăţia mea. 

Sarsailă a spus: 

— Nici întunecimea ta nu ştii ce ştiu eu! 

— Să te văd! Mi se pare că eşti mare meşter de-a câştiga suflete. 

— Nici tu nu ştii ce ştiu eu! Eu am un meşteşug, că am îmbătrânit în luptă cu sufletele 
oamenilor de atâtea mii de ani, prin care multe suflete duc la iad. Cum cad iarna fulgii de zăpadă, aşa 
cobor în iad suflete în fiecare zi. 

— Şi cum ai reuşit să aduci atâtea suflete la împărăţia mea? 

— Eu n-am să spun nici ca diavolul cel dintâi, care a ieşit la raport, pentru că se întâmplă cum 
ai zis întunecimea ta. Omul ştie că nu poate sluji la doi domni şi îndată îl câştigă îngerul de partea 
lui. Dar, nici n-am să-i spun omului, ca celălalt prost, că nu-i Dumnezeu, nu-i drac, nu-i înger, nu-i 
iad, nu-i rai. Nu! Pentru că Scriptura spune că este şi Dumnezeu şi drac şi înger şi iad. 

Eu atât îi spun omului: „Măi omule, este Dumnezeu, este drac, este înger, este muncă veşnică 
pentru păcat şi slavă veşnică pentru fapta bună, dar mai ai vreme! Eşti prost? Chiar de azi începi fapta 
bună?” 

Dacă-1 copil îi spun: „Măi băiete, tu de acum ai de trăit! Vine tinereţea, trebuie să te 
căsătoreşti, trebuie să petreci în lume! Nu cumva să-ţi pierzi tinereţea aşa degeaba, doar viaţa trebuie 
trăită!” 

Iar dacă-i tânăr îi spun: „După ce te vei căsători şi îţi vei face o gospodărie, după aceea ai să 
începi fapta bună. Acum mănâncă, bea, distrează-te, fă toate răutăţile, că doar eşti tânăr. Te va ierta 
Dumnezeu, că El ştie neputinţa omului. Pentru pocăință mai lasă pe mâine, lasă pe poimâine, lasă pe 
la anul, mai încolo!” 

ÎI învăţ pe om să amâne pocăinţa de azi pe mâine, de mâine pe poimâine! „Ce milostenie vrei 
să faci acum? Taci din gură! Te pocăieşti aproape de moarte! Vrei să posteşti acum, să-ţi cheltuieşti 
sănătatea trupului? Lasă la bătrâneţe, că postul este pentru cei bătrâni! Vrei să te rogi? Să pierzi tu 
atâtea ceasuri rugându-te lui Dumnezeu? Apoi acum ai treabă. lată, ai să creşti copii, ai de făcut casă 
şi zestre la fete, ai de însurat şi măritat. Ai atâtea!” 

Şi-l încure cu grijile vieţii şi tot îi spun: „Lasă pe altă dată”. Când vine îngerul şi-i spune: 
„Măi, omule, fă un praznic pentru morţi!” Eu îi spun: „Dar eşti prost? Acum ai de îmbrăcat copiii, ai 
de făcut nuntă, ai de făcut cutare!” Îngerul vine şi-i spune: „Măi omule, ia începe a posti posturile de 
peste an, miercurea şi vinerea!” Eu îi spun: „Nu posti că îți pierzi sănătatea! Tu trebuie să munceşti, 
să aduni averi, ai de crescut copii!” 

Sau vine îngerul şi-i spune: „Măi omule, spovedeşte-te şi lasă păcatul, lasă desfrâul, lasă beţia, 
lasă tutunul, lasă înjurăturile!” „Ei, dar de acum? Mai încolo, aproape de moarte, m-oi spovedi la un 
preot, mă va dezlega şi gata. Doar cartea spune să te apuce sfârşitul cel bun, dar până atunci poţi 
petrece aşa!” 

Cu aceasta mă ascultă toţi, zice diavolul, şi fapta bună tot o amână de azi pe mâine. 

Sfânta Scriptură spune altfel. Duhul Sfânt îi trezeşte pe oameni, zicând: Azi de veți auzi glasul 
Lui, Să nu vă învârtoşaţi inimile voarstre (Evrei 37, 8). Şi cum am spus, glasul lui Dumnezeu în om 
este conştiinţa, care-l mustră pentru păcat şi-i spune: „Omule, părăseşte păcatul! Lasă-te de furat, 
lasă-te de curvit, lasă-te de înjurat, lasă-te de beţie, lasă-te de fumat, lasă-te de lucruri rele, de zavistie, 
de pizmă, de ceartă”. Dumnezeu îi porunceşte azi, iar noi îi spunem lui: „Nu astăzi, ci mâine, 
poimâine, la bătrâneţe!” 

Şi-i zicem aşa: „Dă-mi mie ziua de zi şi tu ia-o pe cea de mâine!” Şi aşa, zice, este păcatul la 
om, cum ai lua un cui mare şi cu o bardă începi a-l bate într-un lemn de stejar uscat. Dacă-i dai un 
ciocan, două, trei, cuiul îl poţi scoate uşor. Dacă-l baţi pe jumătate, este mai greu, iar dacă îl baţi de 
tot, trebuie să crăpi lemnul! 

Aşa-i şi păcatul! Se bate în fire prin obişnuinţă. Şi dacă omul nu lasă azi păcatul, când este 
proaspăt, cu cât se învecheşte, cu atât mai greu se poate dezobişnui de dânsul. 

Văzut-ai în aramă rugină verde? Arama, dacă o curăţai în fiecare zi, strălucea ca aurul! Însă, 
dacă s-a lăsat ani de zile, a prins rugină verde, n-o mai poţi spăla cu nimic în lume, numai dacă o 

topeşti. Aşa-i sufletul când îmbătrâneşte în păcat. Dacă nu a lăsat azi păcatul, să nu creadă că mâine 
sau poimâine îl lasă mai uşor. Că pe măsură ce trece vremea, păcatul se învecheşte, se bate în fire şi 
obiceiul devine a doua natură; obişnuinţa se face a doua fire şi omul face păcatul vrând-nevrând, şi 
cu mare nevoie se mai dezbară omul de păcat, după ce s-a învechit în el! 

Obişnuinţa, după legile canonice ale Bisericii, este a zecea treaptă a păcatului, că de aici 
urmează deznădejdea, penultima treaptă. Şi când l-am văzut pe om că s-a obişnuit cu păcatul, un an, 
doi, zece, nu ştiu câţi, este al meu pentru totdeauna! Şi aşa reuşesc eu să-i înşel, că mii şi milioane de 
oameni amână pocăinţa de azi pe mâine, şi toţi se robesc de păcat; căci păcatul care nu l-a lăcat azi, 
mâine-poimâine tot prinde rădăcini şi este tot mai greu. Iar când vrea omul să lase păcatul, păcatul 
se ridică cu mare putere asupra lui: „Eşti prost, măi? Cu mine ai trăit! Cum să te laşi de mine? Ce 
mai este? Să trăieşti cum te învăţ eu şi cum te-ai obişnuit cu mine!” 

Aşa cum ţi-am spus mai înainte, am învăţat şi am înşelat atâtea suflete, încât acestea cad în 
iad cum cad fulgii când ninge, cu un singur sfat: „Oameni buni, pentru fapta bună mai este vreme; 
nu fiţi proşti să începeţi chiar de azi sau chiar din ceasul acesta!” 

Deci vă spun, întunecimea ta, acesta-i sfatul şi meşteşugul meu şi am ceată în iad de mii şi 
sute de ucenici de-ai mei, pe care i-am învăţat aşa, şi-i trimit în tot pământul să şoptească omului la 
ureche: „Omule, pentru fapta bună mai este vreme. Mâine, poimâine, peste un an, peste doi, la 
bătrâneţe”. Şi am reuşit şi reuşesc. Du-te şi vezi în iad câţi am pogorât şi pogor cu acest sfat! 

Atunci satana a zis: 

— Bravo! Cel mai bun sfat, să-l înveţi pe om să amâne pocăinţa de azi pe mâine: „Chiar azi 
vrei să te spovedeşti? Chiar azi vrei să te împărtăşeşti? Chiar azi vrei să faci milostenie? Nu vezi că 
n-ai timp? Lasă pe mâine!” 

Acum, pentru că m-ai lovit în gândire, îţi voi da coroana şi toiagul meu, să stăpâneşti trei 
minute iadul, şi toţi să învăţaţi de la el acest vicheşug, ca să aduceţi cât mai multe suflete în împărăţia 
mea, ca să se chinuiască cu noi în vecii vecilor. 


Călugărul, după ce-a văzut şi a auzit toate acestea, a văzut pe satana că a bătut de trei ori din 
palme şi ca o scânteie s-a stins în văzduh şi n-a mai văzut nimic, nici nu s-a mai auzit nimic. Şi el a 
rămas uimit de cele ce a auzit, cum instruieşte satana pe ucenicii lui şi pe cei fără număr draci din 
iad, ca să-i înveţe pe oameni să amâne pocăinţa. 

Atunci a venit îngerul Domnului şi i-a zis: 

— Avva Ilarioane! 

— Ce este, Doamne? 

— De trei ani de zile te rogi lui Dumnezeu ca să-ţi arate cum înşală dracii pe oameni şi cum îi 
duc în împărăţia iadului! Iată ai văzut cu ochii tăi şi ai auzit cu urechile tale cum! 

Du-te la chilia ta, ia un caiet, pune mâna pe condei şi scrie tot ce-ai văzut cu ochii tăi şi ai 
auzit cu urechile tale, să rămână pentru neamurile ce vor veni, pentru cele din urmă, acest meşteşug 
al satanei. Căci trebuie să ştie toată lumea, că cel mai bun sfat al dracilor de-a câştiga suflete pentru 
împărăţia iadului, este de-al învăţa pe om să amâne fapta bună de azi pe mâine, de mâine pe poimâine, 
de la tinereţe la bătrâneţe, pe patul morţii, şi să-i ducă pe toţi în iad! Amin. 


SĂ NU JUDECĂM PREOȚII! 


În anul 1954 am fost invitat la Bucureşti la un profesor universitar, Alexandru Mironescu, să 
vorbesc într-o sală, unde erau peste 50 de persoane: numai miniştri, generali, colonei, profesori, 
doctori, ingineri, farmacişti, numai oameni din clasa de sus. Era şi părintele Daniil Tudor. EI a angajat 
ca să predic, împreună cu părintele Benedict Ghiuş şi părintele Petroniu Tănase. 

După ce-am intrat acolo, întâlnirea religioasă a început, aşa cum se cuvenea, cu rugăciune. 
La un moment dat, se ridică o doamnă şi spune: 

— Prea Cuvioase părinte, eu nu pot pune în acelaşi cântar pe toţi preoții! 

— Dar cine eşti dumneata de cântăreşti preoţii? Ai stat pe scaunul lui Hristos? 

— Dar, Prea Cuvioase, părintele cutare-i sfânt, părintele cutare, care a fost la închisoare, a fost 
un sfânt, dar ceilalți preoţi care nu poartă uniformă, care se bărbieresc, care fumează, eu nu-i pot 
pune pe acelaşi cântar. 

— Dar cine ţi-a dat voie să-i pui în acelaşi cântar dumneata şi să cântăreşti preoții? Că n-ai 
voie să cântăreşti pe nimeni, că zice aşa Scriptura: Nu judecaţi şi nu veți fi judecați (Matei 7, 1). Eu 
pe nimeni n-am voie să judec, pentru că judecătorul nostru este Hristos. 

— Vreau să vă spun că eu mi-am pierdut evlavia la unii preoţi şi eu cred că n-au toţi acelaşi 
har. 

— Rău ai gândit! Dumneata trebuie să ştii că, dacă ar fi aşa cum zici, n-ar mai fi preoţi pe faţa 
pământului, fiindcă toţi greşesc. Dar nu-i aşa. Zice Sfântul loan Gură de Aur: „A preotului este numai 
a deschide gura, şi harul lucrează”. 

De vei vedea preot beat, căzut în şanţ, du-te şi-i sărută mâna şi îndată te-ai umplut cu harul 
lui Dumnezeu! Că nu se amestecă niciodată păcatele lui cu harul lui Dumnezeu care l-a luat la 
hirotonie, că atunci n-ar mai fi har. Preotul nu lucrează în virtutea sa personală, ci în virturea harului 
care l-a primit. Dacă n-a fost vrednic, la judecată ia mai mare muncă decât creştinii, că cei tari, tare 
se vor certa; căruia i s-a dat mult, mult i se va cere; şi mai mult va fi bătută sluga aceea care a ştiut 
voia, decât cea care n-a ştiut (Luca 12, 48). 

Dar acest lucru este al lui Hristos, nu-i al tău. Noi ne plecăm harului lui Dumnezeu, că ai auzit 
ce a spus Mântuitorul la popor. EI, ca Dumnezeu, îi mustra pe cărturari şi pe arhierei, dar poporului 
nu i-a dat voie să-i mustre. Ai auzit ce-a spus? Pe scaunul lui Moise şi al lui Aaron au șezut cărturarii 
şi fariseii, arhiereii şi preoţii; tot ce vă învaţă ei să faceţi, să faceți, că ei legea lui Dumnezeu învaţă, 
dar după faptele lor să nu faceţi, că ei zic şi nu fac (Matei 23, 2-3). 

Evanghelia îți dă voie să faci ce zice preotul, când te învaţă de bine, iar dacă vezi la el ceva 
că nu-i bun, nu face. Mântuitorul spune asta. Pentru că el are să dea seama înaintea lui Dumnezeu, 
dacă n-a făcut, şi eu am să dau seama înaintea lui Dumnezeu dacă am auzit un cuvânt bun şi nu l-am 
făcut. 

Dar nu le-a dat voie să judece, pentru că harul lui Dumnezeu nu se duce de la preot, numai 
dacă ai auzit că l-a caterisit. Şi când este caterisit, încă darul nu se ia. Atunci este ca un soldat care 
are la dânsul sabie, are puşcă, are pistol, dar n-are voie să le folosească, că i se ia numai administrarea 
harului, nu harul lui Dumnezeu, numai lucrarea harului. EI, în ziua judecății, tot ca preot se va judeca. 

Ia să vă dau un exemplu: Pune dumneata într-un castron de marmură un pumn de galbeni de 
aur şi pune şi cenuşă. la o căldare de apă şi toarnă peste ei. Ce se întâmplă cu cenuşa? S-a amestecat 
aurul cu apa? A intrat cenuşa în aur? N-a intrat. Aurul este altă fire şi cenuşa alta. 

După cum nu se amestecă aurul cu cenuşa, aşa nu se amestecă la preot păcatele lui cu harul 
care este dat de la Dumnezeu, măcar de ar fi el cât de păcătos. 


LUCRAREA CONȘTIINȚEI 


Cel mai adânc glas în inima noastră este conştiinţa, glasul lui Dumnezeu din om, care ne 
îndeamnă numai la bine şi ne opreşte de la rău, şi al doilea este sufletul cuvântului. 

Sufletul cuvântului este cuvântul cel dinlăuntru, aşezat de Dumnezeu în inimă, cu care 
vorbim; că nu vorbim sonor. Acesta se cheamă „sufletul cuvântului”, cum spune Sfântul loan 
Damaschin. Cuvântul aşezat de Dumnezeu în inima omului de la zidirea lui, cu care vorbim tainic, 
nu cuvântul sonor. 

Cuvântul sonor este îmbrăcămintea cuvântului din inimă. Cuvântul sonor ne face să vorbim. 
Dar acela este aşezat în inimă tainic. Vezi că stai şi vorbeşti ceasuri întregi singur. Citeşti o carte 
numai cu gândul, fără să mişti limba. Acesta-i sufletul cuvântului. Cuvântul cel tainic aşezat în inimă. 

EI este pus de Dumnezeu acolo. Prin el vorbim cu Dumnezeu tainic; şi în rugăciune şi oricând. Punem 
la cale toate problemele. Acesta lucreză împreună cu conştiinţa, este glasul lui Dumnezeu din om. 

Dacă am greşit, mă mustră. Dacă am făcut bine, mă bucură totdeauna. Da, este pus de 
Dumnezeu în om cuvântul cel înăuntru aşezat. Acesta-i cuvântul tainic care lucrează cu conştiinţa, 
fără să mă mustre nimeni. Am greşit, nimeni nu mă mustră. Acela însă, da! 

Spune Sfântul loan Gură de Aur: „Conştiinţa este judecător drept. N-o poţi potoli nici cu 
parale, nici cu măguleli, nici cu nimic”. Poate să-ţi dea unul tot globul. 

În măsura în care am împăcat conştiinţa noastră, ca să nu ne mustre pentru păcat, în măsura 
aceea ne simţim uşori şi foarte aproape de Dumnezeu. Căci conştiinţa îţi spune imediat dacă mai are 
ceva pe ea, căci îndată te îngreuiezi. Conştiinţa lucreză întreit, cum spune Sfântul Dorotei. Ea lucreză 
faţă de materie, faţă de Dumnezeu şi faţă de noi înşine. 

Cum, faţă de materie? Bunăoară eu ţi-am dat o haină de pomană şi ţi-am spus s-o cruţi, să nu- 
ți baţi joc de ea. O porţi, dar s-o păstrezi. Şi dacă vezi că ai rupt-o prea devreme, te mustră cugetul: 
„Măi, n-am făcut cum a zis acela!” 

Tot faţă de materie: Tu te apuci să cheltui prea mult pe mâncare, pe băutură şi altul n-are ce 
mânca, săracul! Conştiinţa îți spune: „Vezi? Tu vrei să trăieşti bine în lumea asta, dar altul este 
flămând şi n-are ce mânca!” Conştiinţa faţă de materie totdeauna te ţine aproape. 

Faţă de Dumnezeu, conştiinţa totdeauna sau se încarcă sau se uşurează, dacă nu am pocăință 
şi lacrimi pentru păcate. 

Faţă de mine, conştiinţa mă mustră pentru păcat. Măcar de-ar fi cu gândul, cu cuvântul sau 
cu fapta. 


Conştiinţa este judecător drept. Dumnezeiescul loan Gură de Aur spune: „Nu ţi-a pus ţie 
Dumnezeu judecător dinafară, să-l poţi momi cu parale, să-i dai atâta, ca să te facă pe tine drept. 
Acest judecător este pus înăuntru, nu-l putem momi cu nimic!” 

Auzi ce spune Sfântul Dionisie Areopagitul: „Ştiinţa gândului curat este veselia veseliilor, şi 
ştiinţa gândului pătat este chinuirea chinuirilor”. Poate să-mi zică mie toată lumea că eu sunt sfânt, 
că sunt bun, că sunt cutare, dacă conştiinţa îmi spune: „la seama că eşti păcătos, eşti leneş, eşti plin 
de păcate”, n-o poţi împăca. 

Dacă toată lumea mă laudă, însă conştiinţa de mă judecă vinovat, gata, eu sunt cel mai chinuit 
om! Ştiinţa mea este chinuirea chinuirilor, că am de-a face cu ştiinţa lui Dumnezeu din mine, care nu 
cruţă, care socoate lucrurile drept totdeauna şi ne arată slăbiciunile. 

lar dacă conştiinţa este nepătată, toată lumea să mă ocărască, toată lumea să spună tot ce-i 
mai rău despre mine, mie nu-mi pasă. Mie îmi place când nu mă judecă în conştiinţă Dumnezeu. 
Dacă pe mine nu mă judecă conştiinţa pentru păcat, şi dacă nu mă judecă Dumnezeu în conştiinţă, eu 
am toată veselia! Aceasta este ce spune Evanghelia: Fericiţi veţi fi când vă vor ocări pe voi oamenii 
şi vă vor prigoni şi vor zice tot cuvântul rău împotriva voastră, minţind pentru Mine. Pentru cine? 
Pentru adevăr. Şi nu ne arată numai să nu ne scârbim, ci: Bucuraţi-vă şi vă veseliți, că plata voastră 
multă este la ceruri. 

Aşa este, dacă nu este pătată conştiinţa, nu te supără. lar dacă ţi-i pătată şi te mustră conştiinţa, 
o poţi împăca. Du-te la mănăstire la un preot, te dezleagă de păcate şi te-ai uşurat. Apoi te păzeşti să 
nu mai faci şi aşa te poţi împăca cu conştiinţa. Împăcându-te cu conştiinţa, te-ai împăcat cu Dumnezeu 
şi totdeauna vei avea odihnă şi pace în suflet. 


NUNTA CREŞTINĂ 


Nu toată nunta dintre oameni şi nu la toate confesiunile religioase nunta este Taină. Aşa la 

protestanți, la catolici, la anglicani şi alte multe confesiuni şi popoare, nunta n-are putere de taină. 
Este numai un simbol la dânşii, un act de prietenie şi o dovedinţă oarecare între soţ şi soție. Dar 
niciunde n-are putere harică de Taină şi nu este atât de cinstită ca în Biserica dreptmăritoare de 
Răsărit. 

Ca nunta să fie cu adevărat Taină mare şi sfințită trebuie să ştiţi că nunta are unsprezece reguli 
canonice. Şi numai atunci când se face după aceste reguli nunta este adevărată nuntă creştinească şi 
adevărată Taină mare. 

Nunta este rădăcina firii omeneşti, cum o numeşte dumnezeiescul Apostol Pavel. El spune 
aşa: Dacă rădăcina este sfântă, sfinte vor fi şi ramurile. lar dacă rădăcina este sălbatică, sălbatice 
şi rele vor fi ramurile ei. 

EI numeşte nunta Taină, că este una din cele şapte Taine. Dar nu taină, ci faina aceasta mare 
este — zice de nuntă —, iar eu zic vouă: în Hristos şi în Biserică. Dacă s-a făcut cununia în biserică, 
ea închipuie unirea cea duhovnicească din ceruri a Bisericii cu Hristos. 

Nu după ce ţi-ai bătut joc, te uneşti prin cununie cu o fecioară. Te-ai dus să faci armata şi dai 
buzna să te însori. Dacă faci aşa, nu-i bine! Cununia este de 2000 de ani în Biserica lui Hristos. Taina 
lui Hristos este numai când se face cununia în biserică. 

Când am fost la Ierusalim, am fost la Cana Galileii, unde s-a prefăcut apa în vin; că prima 
minune a făcut-o Mântuitorul la nunta din Cana. De aceea nunta a ridicat-o la rangul de Taină, cum 
este Sfânta Împărtăşanie, Botezul, Spovedania, Sfântul Maslu, Preoţia, tot aşa de mare Taină este şi 
nunta. 

Acolo am fost şi am văzut vasele de piatră unde s-a prefăcut apa în vin şi le-am sărutat. Sunt 
două vase de cremene, galbene. Evanghelia spune că şase vase au fost; două le-am văzut la Sfânta 
Ana la muzeu, două la Cana şi două s-au pierdut de 2000 de ani. 

Aceste vase în care Mântuitorul a prefăcut apa în vin sunt puse în biserică; ele au icoane 
frumoase şi perdele de aur, să se închine lumea, să sărute icoanele şi pe urmă aceste vase.. 

Dar Taina Nunții pe care o fac creştinii azi, vai şi amar de noi! Cum s-a stricat sfinţenia acestei 
Taine! Cum ne-am depărtat de sfinţenia Tainei acesteia, cât cerul de pământ! 

Ca să vă daţi seamă de aceasta, ascultați cu atenţie care sunt cele unsprezece reguli canonice 
ale nunţii creştine ortodoxe, după canoanele Bisericii lui Hristos. 

1. Prima condiţie sau rânduială canonică, şi aici vorbim de cuvântul Sfântului loan Gură 
de Aur, este să nu se ia neamuri în căsătorie. 

Preotul bisericii este părintele întregului sat sau al parohiei. Voi, când o să vă căsătoriţi fetele 
sau băieţii, sunteţi datori să vă duceţi întâi la preot. Preotul trebuie să ştie întâi şi-ntâi câte nunţi are 
în sat. 

A vorbit un băiat cu o fată, dar trebuie să se ducă la preot. Dacă preotul are multe familii în 
comună, cum se întâmplă în multe locuri, şi nu ştie care-i rudă unul cu altul, poate pune pe uşa 
bisericii un anunţ: „Vă rugăm pe toţi enoriaşii să ne comunicaţi, dacă aceşti doi tineri nu sunt rude!” 
Dacă enoriaşii nu spun când ştiu, este păcatul lor. 

Spiţa de rudenii şi arborele genealogic al unei familii se împarte în cinci: Rudenii suitoare şi 
coborâtoare, colaterale, din cuscrie, din dumnezeiescul Botez şi din fii adoptivi. 

Rudeniile suitoare sunt: tata, bunicul, străbunicul. Cele coborâtoare sunt: feciorul, nepotul, 
strănepotul şi răs-strănepotul. Acest fel de rudenii nu se pot lua niciodată în căsătorie, pentru 
imposibilitate de vârstă. 

Are dreptul răs-străbunicul să ia în căsătorie pe o răs-strănepoată, dar ea trebuie să fie de 16 
ani, iar el de 100 de ani. Deci vă daţi seama că nu se poate lua din cauza vârstei. Deci acestea nu se 
pot lua la infinit. 

Rudenii colaterale, care fac cruce cu cele de sânge, cele suitoare şi coborâtoare, adică: tata, 
băiatul (sora), vărul întâi, vărul al doilea şi vărul al treilea. Tata cu mama sunt de gradul întâi; fratele 
cu sora de gradul al doilea şi verii întâi sunt gradul al patrulea; verii al doilea sunt gradul al şaselea. 
Toţi aceştia n-au voie să se ia în casătorie unul cu altul. De abia verii al treilea se pot lua, care sunt 

gradul al optulea. Deci verii al treilea se pot lua în căsătorie. 

Cine intră în această rudenie colaterală, iarăşi intră în rudenie de sânge. Să ţineţi minte! Vă 
spune preotul din sat, dar, fiindcă aţi venit pe aici, vă spun şi eu. 

Rudeniile din cuscrie, din două şi trei neamuri în lături. Adică: un bărbat a fost căsătorit cu 
femeie, s-au încuscrit părinţii femeii cu părinţii lui. Sunt rudenii din două laturi. Dar dacă-i moare 
femeia şi bărbatul ia altă femeie, au devenit trei neamuri în cuscrie, că s-a mai încuscrit cu părinţii 
celei de-a doua femei. Aici se opreşte căsătoria până la gradul cinci, la gradul şase dezleagă Sfinţii 
Părinţi. 

Rudeniile din dumnezeiescul Botez. Acestea rudenii sunt oprite să se ia în căsătorie până la 
gradul şapte inclusiv. 

Naşul, dacă a botezat un copil, băiatul acela, dacă a crescut, nu poate lua pe fiica naşului, iar 
nici pe fata fiului, nepoata de la fiu. De abia poate pe strănepoata naşului. Tot aşa şi dacă acest băiat 
al naşilor ar avea un băiat, nu poate lua pe fata naşului, ci numai pe nepoata naşului. 

Apoi mare păcat fac preoţii şi creştinii aceia care pun naşi mulţi la nuntă, cum am auzit prin 
Bucovina, că au pus 40 de naşi la o nuntă. Nebunie nemaipomenită! Toţi se fac rudenii. Copiii lor nu 
se mai pot lua în veac în căsătorie. 

Cine v-a învăţat să puneţi mulţi naşi la nuntă? Ca să iasă parale multe? Te duci în gheenă, în 
iad! Atât aveţi voie, un naş să puneţi; naşul cu soţia lui (dacă sunt cununaţi religios). Atât! Un singur 
naş să se pune la nuntă. Vă arăt eu dogmele şi canoanele Bisericii; eu sunt cu mâna pe Pidalion şi pe 
pravilele bisericeşti. 

Deci să nu se mai facă păcatul acesta! Şi pe preotul care îngăduie aceasta, Biserica îl 
osândeşte. Ştiţi voi cât de mare păcat este amestecarea rudeniilor din dumnezeiescul Botez? Este mai 
mare decât cel de sânge. Am să vă dau o pildă. Dacă s-ar ajunge la nebunia aceasta să păcătuiască 
tatăl cu fiica sa, îi opreşte 20 de ani de Sfintele Taine. Iar dacă a trăit cu fina din botez, îl opreşte 25 
de ani, că este mai mare rudenia din botez decât cea de sânge, că este rudenie duhovnicească. 

Trebuie să ştiţi lucrul acesta, că vă băgaţi în gheenă, dacă vă puneţi naşi mulți şi vă faceţi 
rudenii şi pe urmă copiii şi nepoţii voştri se iau în căsătorie. Voi răspundeţi! 

Rudenia din fii adoptivi. Ai luat un băiat, l-ai adoptat, l-ai trecut cu numele tău, el poartă 
numele tău în societate. Acela este al tău. Cum este băiatul tău, aşa-i şi acela înaintea lui Dumnezeu, 
după ce l-ai înfiat. 

Deci copilul acela, dacă are o soră sau un frate, nu poate să ia pe un copil al dumitale sau dacă 
ar avea un nepot. Tocmai strănepotul lui poate să ia pe strănepoata dumitale, iarăşi până la spiţa a 
patra. Trebuie să ştiţi acestea, pentru că mult se încarcă bietul suflet. 

Nunta celor care s-au luat din rudenii are numai două leacuri, grele amândouă, după Sfântul 
Vasile cel Mare: „Cine s-a încurcat cu rudenie în căsătorie, ori se desparte — chiar dacă ar avea copii, 
că-i desparte Biserica —, ori să trăiască ca fraţii în curăție până la moarte!” 

Deci, de orice nuanţă şi spiţă de rudenie este cineva, dacă păşeşte peste rudenii şi se iau în 
căsătorie, se face incest şi amestecare de sânge şi este blestem şi nenorocire pe ambele familii care 
s-au încuscrit, şi pe tinerii care s-au luat în căsătorie. 

2. A doua condiţie canonică a nunţii ortodoxe este să se învoiască tinerii; să se placă mirele 
şi mireasa, băiatul şi fata. Mare păcat şi mare greşeală fac părinţii care dau fata după cine nu-i place, 
sau obligă pe fecior să ia cutare fată, pentru că are avere multă, sau că-i frumoasă, sau cine ştie ce 
alte condiţii. 

Aceşti părinţi, care îndeamă copiii să se căsătorească împotriva voinţei lor, sunt nişte ucigaşi 
care-i bagă în ispită, că ei numai de ruşinea părinților se iau, la stăruința lor şi apoi nu se plac şi se 
despart. Şi toate păcatele care urmează din această despărțire se datorează părinţilor care i-au 
îndemnat şi cad pe umerii lor. Odată ce s-au învoit tinerii, este de la Dumnezeu. 

3. Dar este şi a treia rânduială a nunţii canonice. Trebuie să se învoiască şi părinţii lor; atât 
ai băiatului, cât şi ai fetei. Nu-i binecuvântarea lui Dumnezeu dacă tinerii se plac unul pe altul şi 
părinţii nu se împacă. Deci atunci nunta este Taină, când Dumnezeu le dă în gând şi părinţilor şi 

tinerilor să se învoiască la nuntă. 

Atunci este nunta binecuvântată, când se învoiesc şi tinerii şi părinţii, când fac tocmeală de 
bunăvoie între această cuscrie şi între copiii lor. 

4. A patra rânduială a nunţii canonice. Tinerii să se căsătorească foarte devreme. După 
canoanele Bisericii, după învăţătura Sfântului loan Gură de Aur, trebuie să se căsătorească băiatul 
când este de 15 ani şi fata când este de 13 ani. 

Dar pentru ce aceasta? V-aţi pus întrebarea? Iată de ce: Pentru ca să nu greşească până la 
căsătorie, să se ia spurcaţi. Că nunta-i cinstită, când amândoi sunt feciorelnici, şi băiatul şi fata. 
Biserica apără întotdeauna neprihănirea şi curăția. Are mare grijă, nu cumva să se ia în căsătorie după 
ce-a căzut în păcat băiatul sau fata cu cineva. Că nu mai este „Doamne ajută” în căsătorie. 

Iar dacă acum, după legile statului, s-a hotărât să fie fata de 16 ani, este bună şi această 
rânduială. Că nu-i prea tânără, este numai potrivită. Şi băiatul n-ar trebui să treacă de vârsta de 18 ani 
cel mult 20, dar să se păzească cu mare tărie până la căsătorie în feciorie, cum i-au făcut mamele lor. 

5. A cincea rânduială a nunţii canonice. Înainte de-a face nunta cu cel puţin o săptămână, 
trebuie să meargă la duhovnic pentru spovedanie părinţii mirelui şi ai miresei şi cu feciorii lor, mirele 
şi mireasa, să fie pregătiţi pentru împărtăşanie. 

Dar să facă o spovedanie aşa cum trebuie, scrisă, că spovedania este al doilea botez. S-o faci 
bine, spunând tot ce-ai făcut, de când erai mic copil şi până a venit vremea să te însori sau să te măriți. 

6. A şasea rândulală a nunţii canonice. În ziua când are să fie nunta, trebuie să meargă la 
biserică mirele şi cu mireasa, părinții băiatului, care se numesc socrii mari, şi părinţii fetei, adică 
socrii mici, să asculte cu mare evlavie şi cu mare frică de Dumnezeu toată dumnezeiasca slujbă a 
Bisericii, Utrenia, Sfânta Liturghie, predica şi toată rânduiala. 

7. A şaptea rânduială a nunţii canonice. În ziua când are să-i cunune, dacă preotul, la 
mărturisire, i-a găsit vrednici pe aceşti doi tineri, să le dea Sfânta Împărtășanie, adică să-i 
împărtăşească cu Trupul şi Sângele Domnului. 

Ei în ziua nunţii, primesc două taine, anume Împărtăşania şi Cununia. 

8. A opta rânduială canonică a Bisericii lui Hristos pentru nunta cea adevărată, creştină este 
ca preotul duhovnic care i-a mărturisit pe aceşti tineri şi cunoaşte viaţa lor, dacă ştie că, Doamne 
fereşte, unul din ei a căzut în păcat până la cununie, mirele sau mireasa, n-are voie să-i pună cununia 
pe cap, pentru că face păcat de moarte. 

Ce credeţi dumneavoastră, că acea cununie se pune de fantezie, de mândrie; ca să ne vadă 
oamenii că ne încununează Biserica? Vai de capul tău, dacă te-a încununat fiind nevrednic, că spre 
osândă te-ai încununat! 

Biserica lui Hristos, care este „stâlp şi întărirea adevărului”, încununează numai pe cei 
feciorelnici, care şi-au păzit fecioria până la nuntă, şi băiatul şi fata, cum i-a făcut mama lor. Numai 
acelora Biserica are voie să le facă această mare cinste de a le pune cununa pe cap, această cunună a 
biruinţei asupra păcatului trupesc, asupra patimilor şi a stricăciunii, că s-au luptat în viaţă cu post, cu 
rugăciune şi cu înfrânare şi s-au păzit să fie biserică a Duhului Sfânt, şi se încununează pentru că a 
biruit păcatul! 

Înainte vreme, când un stăpânitor sau un împărat câştiga o împărăție, având o oarecare 
biruinţă sau o mare bravură, era obiceiul să-l încununeze. Aşa şi la această taină. Biserica 
încununează pe cei biruitori, pe cei viteji, care s-au luptat până la cununie să ţină fecioria neatinsă de 
păcatele trupeşti, spurcate. 

Biserica, care-i trupul lui Hristos, stâlp şi întărire a adevărului, nu încununează curvari şi 
preacurvari, şi numai oameni sfinţi, care şi-au păzit trupul şi sufletul sfânt până la cununie. 

Iar dacă preotul ştie de la spovedanie că ori mirele ori mireasa a căzut în curvie, să nu-i pună 
cununia pe cap! Să i-o pună numai mirelui, dacă el a fost cinstit, sau numai miresei. 

O, ce bine ar mai fi aceasta! Ar vedea toată biserica cine-i cu musca pe căciulă! Ar cunoaşte 
toţi cât de cinstit a fost, când va vedea pe mireasă cu cununia pe cap şi pe mire nu, sau invers. lar 
dacă amândoi au căzut, preotul n-are voie să le pună nici unuia cununia pe cap. Citiţi pe Sfântul loan 

Gură de Aur (Omilia 9, la I Timotei) şi pe Sfântul Nicodim Aghioritul (în „Hristoitia”, Cuvântul IV). 

Preotul care pune cununia pe cap la oameni curvari, care au fost căzuţi, sau la a doua nuntă, 
este sub canon. N-are voie! Face lucruri necanonice şi neaprobate de Biserica lui Hristos. 

Am auzit că acum se pune cununia şi la a doua nuntă la unii. Cine te-a învăţat? Cine îți dă 
voie să faci aceasta? 

Sunt unii care au pretenţia să le pună cununia pe cap după ce s-au săturat, bărbaţii de femei 
şi femeile de bărbaţi. Nu mai ai de ce să-i pui cunună! Poate să fie spovediţi de o sută de ori, dacă a 
căzut, este căzut; nu mai este feciorelnic. 

Dacă-i spovedit, este oprit şapte ani de împărtăşanie. Să facă canon, dar nu să-i pună cununia 
pe cap. Numai la prima cununie şi dacă sunt feciorelnici are voie să le pună cununia pe cap. 

9. A noua rânduială a nunţii canonice. Nunta nu se face cu lăutari, Doamne fereşte! Îl pui 
pe dracul să cânte la taina lui Hristos? Taină este nunta! 

Citiţi canonul 117 al Soborului din Cartagina şi alte canoane, care osândesc pe creştinii care 
fac nunţi cu lăutari. Şi zice acolo, că dacă cineva a pus lăutari la nuntă, preotul să nu stea la nunta 
aceea, imediat să plece, pentru că nu se poate împăca lucrarea lui Veliar (diavolul) cu a lui Hristos! 

Dacă eu ţi-aş citi molitfa de spovedanie (când îl spovedesc pe om, el săracul începe să-şi 
spună păcatele) şi tocmai atunci ar veni unul cu cobza lângă tine, acolo, când te spovedeşti, ce-ai 
zice: „Uite, măi, dracul nici aici la spovedanie nu mă lasă!” 

Taină este spovedania, Taină este şi nunta. Ce pui pe dracul să cânte la taina lui Hristos? Cine 
te-a învăţat? Care-s lăutarii nunţii? Ştiţi voi? Dacălii bisericii şi coriştii. Nu dau voie canoanele 
Bisericii ca nunta să se facă cu lăutari. 

Preotul, după ce i-a cununat pe tineri şi a terminat Sfânta Liturghie, dacă este invitat la nuntă, 
la masa de cununie, să vină. Mirele şi mireasa, de la biserică până acasă, merg cu cununiile pe cap. 

Unde se pune masa de cununie, mirele să stea în dreapta preotului cu socrii mari şi mireasa 
în stânga cu socrii mici. La masa de cununie trebuie să se servească numai trei feluri de bucate şi trei 
pahare de vin, mai mult nimic, iar în timpul acesta preotul trebuie să dea poruncă dascălilor şi 
coriştilor să cânte rânduielile de la nuntă şi alte slave potrivite de la slujbele bisericeşti, care se cuvin 
la această sfântă şi mare Taină a nunții. 

Acolo dascălul zice Tatăl nostru, preotul binecuvintează masa de cununie, cum aţi văzut că 
facem noi la mănăstire, şi stau la masă. 

Am zis trei pahare de vin, dar nu cumva paharul să-l faci de jumătate de litru şi să zică că-s 
trei! lată Sfântul Teodor Studitul arată cât de mare să fie paharul la nuntă şi chiar pentru toţi cei ce 
beau vin: „lar paharul să nu ia mai mult de patru uncii“”. Deci un pahar de vin la nuntă să aibă 32 de 
grame. Oleacă mai mare ca unul de rachiu. 

Atât ai voie să iei la nuntă, trei pahare de câte 32 de grame, adică abia 96 de grame. Trei 
pahare care le iei la nuntă nu au voie să aibă mai mult de 100 de grame de vin. 

Asta-i beţia de la nuntă. Că nunta-i taină, nu-i balamuc şi teatru drăcesc, unde să se îmbete şi 
să se taie cu cuţitele ca nebunii şi unde se fac cele mai mari desfrâuri şi răutăţi şi bătăi şi înjurături. 
Aceea nu-i nuntă, ci teatru. Şi mai rău decât teatru este. Pentru că este teatru drăcesc, că-şi bate satana 
joc de dânşii, că în loc de taină sfântă o fac prăvălia satanei! 

Un fel de bucate şi un pahar de vin. Preotul, după primul fel de bucate, ia paharul, îl 
blagosloveşte“ şi urează întâi la mire şi mireasă căsnicie fericită, copii cuminţi, sănătate, ferire de 
primejdii de boli, de scârbe, de ură, de răutate şi să trăiască socrii mari, socrii mici şi nunii mari care 
au cununat şi toţi cei care stau la masă. 

Pe urmă, din acest pahar, mai întâi gustă preotul, apoi gustă mirele şi mireasa; că preotul este 
împărtăşit cu Preacuratele Taine şi ei sunt împărtăşiți. 

După aceea se serveşte al doilea pahar de vin. La al treilea pahar, preotul ţine o predică scurtă 


3 Uncia romană avea opt grame. 
+ binecuvintează 

şi cântă axionul Maicii Domnului şi apoi mulţumirea. 

După ce s-au ridicat de la masă, dascălul zice rugăciunea de mulţumire, preotul 
binecuvintează rămăşiţele şi fărâmiturile, ia un pahar de vin, îl închină în cinstea mirelui şi a miresei 
şi a socrilor mari şi mici şi le urează căsătorie fericită, spor, sănătate, copii cuminţi şi sănătoşi. 

Dacă sunt mai multe nunţi, de aici preotul merge şi acolo. Deci a noua condiţie, nunta să se 
facă fără lăutari. 

10. A zecea rânduială a nunţii canonice. Dacă mirele şi mireasa n-au avut impedimente şi 
le-a dat voie să se împărtăşască cu Sfintele şi Preacuratele Taine, carnea lor şi sângele lor s-au 
amestecat cu Carnea şi Sângele lui lisus Hristos, că Preacuratele Taine sunt cu adevărat Trupul şi 
Sângele Domnului; și fiindcă au primit în ziua nunţii două taine, şi Cununia şi Sfânta Împărtăşanie, 
n-au voie să se împreuneze unul cu altul trei zile şi trei nopţi după nuntă, dacă vor să le meargă bine 
toată viaţa lor şi să fie adevăraţi creştini. 

Mirele, pentru pază, trebuie să doarmă în cămară cu tatăl său, aşa spune cartea, şi mireasa cu 
mama ei, şi pe urmă sunt liberi să se împreuneze pentru naştere de copii şi înmulţirea neamului 
omenesc, cum a rânduit Dumnezeu la Facere, când a zis: Creşteţi şi vă înmulțiți şi umpleţi pământul 
şi-l stăpâniţi. 

11. A unsprezecea rânduială a nunţii. Voi credeţi că nunta-i cioaca-cioaca şi troaca-troaca, 
ca porcii? Ehei... Taină-i nunta. Cinstită este nunta şi patul neîntinat şi Hristos pe amândouă le-a 
binecuvântat, zice marele Apostol Pavel. Toată viaţa creştinul, de când se cunună şi până la moarte, 
n-are voie să se împreuneze cu soţia lui decât numai marţea şi joia, dacă nu-i post şi dacă nu-i 
sărbătoare atunci. 

Şi doctorii de azi, după ştiinţă, arată că cei mai sănătoşi copii devin din aceasta că bărbatul să 
nu aibă contact cu soţia decât de două ori pe săptămână. Chiar şi ştiinţa vine în ajutorul Bisericii şi 
adevereşte acest lucru, cei ce se împreună prea des slăbesc puterea şi vigoarea copiilor şi devin, pentru 
plăcerile lor, anormal. 

Lunea se ţine curăţia pentru sfinţii îngeri păzitori şi pentru sănătate. Miercurea şi vinerea 
pentru preasfintele şi înfricoşatele patimi ale Domnului, Dumnezeului şi Mântuitorului nostru lisus 
Hristos, fiindcă miercuri L-a vândut şi vineri L-a răstignit şi a curs preascumpul Său Sânge şi a udat 
Crucea pe Muntele Golgotei pentru păcatele noastre, Cel ce a făcut cerul şi pământul. 

Sâmbăta se ţine curăţia pentru cinstea Maicii Domnului şi pomenirea răposaţilor noştri, iar 
Duminica pentru preasfânta şi slăvita Înviere a Domnului şi Mântuitorului nostru lisus Hristos, prin 
care s-a mântuit tot neamul omenesc. 

Iar marţea şi joia sunt lăsate pentru împreunarea soţului cu soţia, de când începe ziua, de la 
miezul nopţii. Deci de luni seara de la miezul nopţii este dezlegare până marţi noaptea la miezul 
nopţii. Tot aşa şi Joi. 

Deci pentru înmulţirea neamului omenesc, pentru întărirea societăţii umane, pentru natalitatea 
cinstită a poporului nostru să se ţină cont şi de hotărârea Bisericii şi a doctrinelor, care spun că numai 
de două ori pe săptămână bărbatul să aibă contact cu femeia, şi numai pentru naştere de copii. 

Aceasta-i rânduiala a unsprezecea canonică a nunţii. 

— Acum vă întreb pe voi, se mai fac astăzi nunţi de acestea? 

— Nu, părinte! 

— Ştiu şi eu că nu! De aceea vă scoateţi ochii, de aceea vă îmbolnăviţi, de aceea divorţaţi, de 
aceea face unul la dreapta şi altul la stânga; de aceea unul se duce la alte femei, şi femeia la alți 
bărbaţi şi bătăi şi stres şi beţii şi urgii şi moarte! 

V-am spus la început că nunta este rădăcina firii omeneşti şi dacă rădăcina a pornit prost şi-i 
sălbatică şi stricată — că s-au luat doi care sunt sătui, femeia de bărbat şi bărbatul de femeie —, de la 
început rele sunt şi ramurile. Să nu aşteptaţi fericire în căsătorie sau linişte sau împăcare sau avere 
sau cinste, ci blestem, sfadă, sărăcie, boală şi toate răutăţile care vin din necistirea Tainei Nunții. 

Nunta aceea este numai de formă! Rădăcina este blestemată şi stricată, că-i rădăcină de 
preacurvari, nu rădăcină de oameni sfinţi şi feciorelnici. De aceea se strică toată societatea şi toate 

familiile, din cauză că nu se ţine rânduiala lui Hristos la nunţi. lar nunta, în loc să fie taină mare, cum 
zice marele Apostol Pavel, este o amărăciune şi o sălbăticie a firii omeneşti. 

Care din creştini au frica lui Dumnezeu şi vor auzi aceste cuvinte şi vor păzi cu sfinţenie 
aceste rânduieli canonice lăsate de Biserica lui Hristos, aceia vor avea cei mai fericiţi copii pe lume, 
cei mai sănătoşi, cei mai cuminţi, cei mai talentaţi şi, totodată, această familie va avea cinste şi de la 
oameni şi de la Dumnezeu şi va fi pildă de urmat în familie, în societate, în ţară şi oriunde. 

Copiii aceştia sunt înzestrați de Dumnezeu cu toate darurile, pentru că au venit pe lume pe 
calea pe care a lăsat-o Dumnezeu. 

Am câteva familii care se spovedesc la mine şi au făcut nunta exact după rânduiala Bisericii 
şi mai sunt şi altele în ţară. 

Să vă ajute Dumnezeu să ţineţi cu mare tărie la aceste rânduieli, dacă vreţi să fiţi creştini buni, 
cetăţeni buni ai ţării şi oameni de mare folos ai Bisericii lui Hristos. Prin aceşti oameni, dacă se vor 
respecta aceste reguli, va trăi şi ţara, va trăi şi Biserica, şi Duhul lui Dumnezeu le va fi în ajutor în 
veacul de acum şi în cel viitor. Amin. 


IDOLUL NOROC 


Am văzut pe unele pomelnice pe care le aduceţi, că pomeniţi de dracul Noroc, zicând: „pentru 
norocul fetei, pentru norocul baiatului, pentru norocul familiei”. Ce mi-ai pus pe dracul pe pomelnic? 
Voi ştiţi cine a fost noroc? Cel mai mare demon, care a secerat miloane de suflete. Voi vedeţi că până 
la venirea lui lisus Hristos, China, India, Japonia şi Insula Java şi atâtea sate se închinau la idoli, la 
diavoli, lui Brahma, lui Buda, lui Krishna, lui Zoroastru şi la toţi dracii? Voi ştiţi că până la venirea 
Domnului, oamenii sălbatici şi nebuni pentru fiecare păcat aveau un zeu? 

Marte, zeul războiului. Când aduceau statuia lui, îndată trebuia să se facă război, să omoare 
cât mai mulți oameni, că aşa-i plăcea. 

Venera, zeiţa discordiei. Când îi aducea statuia, trebuia ca toţi să se sfădească şi să se bată, că 
aşa-i plăcea zeiţei discordia. 

Nemfis, zeiţa frumuseţii. De-acolo ne-au rămas cerceii şi podoabele femeieşti. Când o aduce, 
îi punea cercei de aur, îi punea în nas verigi de aur, îi punea mărgele de aur, şi toţi trebuiau să fie 
pudraţi, cu zorzoane şi cu inele şi cu cercei şi să joace în faţa ei. Că aşa-i plăcea zeiţei Nemfis. 

Apoi Afrodita, zeiţa desfrâului. Îi aducea statuia ei şi o trăgeau într-o pădure deasă şi acolo 
bărbaţii cu femeile făceau cele mai mari urgii înaintea ei, că aşa îi plăcea ei, desfrâul şi urgiile. Era 
Neptun, zeul apelor, Uranus, zeul pământului. 

Era şi Moloh, zeul fericirii, la romani, la sumerieni şi la cartaginezi. Cum era acest zeu Moloh 
sau noroc, cum îi zicem astăzi? Îi purta statuia într-o căruţă cu două roţi, făcută din aramă sau din 
argint. În spatele zeului Noroc avea un cuptor de aramă şi în faţa lui o tigaie de aramă; şi-i dădea foc 
lui Noroc pe la spate până se înroşea şi tigaia şi el. Popii lui purtau în mâini nişte securi mari, ascuţite. 

Ce jertfă primea Noroc? Numai copii sugari de la mamele lor. Vedeau în satul tău, de unde 
eşti tu. Trăgeau căruţa lui Noroc cu tigaia roşie, înfierbântată şi strigau, bătând din palme: „Cine vrea 
să aibă noroc, să aducă jertfă lui Noroc! Cine vrea să aibă noroc, să aducă jertfă lui Noroc!... "Atunci 
nebunele de femei ziceau una alteia: „Cumătră, îţi dai copilul?” „ÎL dau, ca să am noroc!” 

Lua muierea copilul de la ţâţă, îl dădea în mâna slujitorului idolesc, îl tăia bucăţi şi îl punea 
în tigaia lui Noroc să se frigă. Până la 40-50 de copii punea odată în tigaia aceea. Mirosea în urma 
lui numai a friptură de copii proaspeţi. 

Aşa a secerat dracul Noroc milioane de copii. S-au dus mamele lor în fundul iadului! Acolo 
stau în vecii vecilor că au dat jertfă lui Noroc. 

Voi nu vedeţi ce zice Isaia? „Vai de cei ce fac masă dracilor şi aduc jertfă lui Noroc”. Şi voi, 
creştinilor, scrieţi noroc pe pomelnic. Vai de mine! Mare nebunie, mare rătăcire! N-ai pe Dumnezeu? 
Pui pe dracul Noroc? 

Numai ce auzi pe beţivi la crâşmă zicând: „Hai noroc, cumătre!” Uneori vezi creştini pe drum 
că se salută: „Hai noroc, vecine!” Dacă I-ai înteba cine-i Noroc, nu ştie, dar ştie să-l pomenească. 

Mai chemi pe dracul Noroc după atâtea mii de ani? Te închini la satana? Bună seara, mătuşă!” 
Când zici „bună ziua”, arăţi că Dumnezeu e bun. 

Vă rog să nu-l mai puneţi pe pomelnicele voastre şi nici să nu-l mai pomeniţi pe idolul 

„Noroc 


INIMĂ DE MAMĂ 


Care-i cel mai dintâi şi cel mai de folos gând al omului în viaţa asta şi ce-i trebuie omului ca 
să se mântuiască? 

Pe lângă credinţa dreaptă îi trebuie aceste trei lucruri, după învăţătura Sfinților Părinţi: să aibă 
către Dumnezeu inimă de fiu, către sine minte de judecător, iar către aproapele să aibă inimă de 
mamă. 

lată, aşa trebuie să fim noi, fui lui Dumnezeu după dar! Noi avem darul punerii de fii prin 
dumnezeiescul Botez. Biserica este mama noastră duhovnicească, care ne-a născut pe toţi prin apă şi 
prin Duh. Prin dumnezeiescul Botez avem punerea de fii, darul înfierii, fii după dar ai lui Dumnezeu, 
nu după fiinţă, că după fiinţă numai unul este, Hristos. 

Dar dacă suntem fiii lui Dumnezeu după dar şi dacă zicem lui Dumnezeu: „Tatăl nostru, Care 
eşti în ceruri”, apoi cum este un fiu adevărat al unui părinte pe pământ? Un copil adevărat, care într- 
adevăr iubeşte pe tatăl său şi nu cu viclenie, ci cu toată inima, el se teme tare să nu-l mâhnească pe 
tatăl său, nu de frică, ci ca nu cumva să-l supere pe cel care i-a dat fiinţă şi l-a născut şi l-a crescut. 

Îndată ce a greşit acest copil, aleargă la tata şi îşi cere iertare. „lartă-mă, tată, că am greşit 
Şi-1 foarte bucuros când tata îl iartă şi-i spune: „Dragul tatei, fii atent, să nu mai greşeşti!” Aşa trebuie 
să avem şi noi grijă faţă de Tatăl nostru din ceruri. 

Noi suntem fii lui Dumnezeu după dar, fiii Tatălui Ceresc. Avem un Părinte acolo Care 
priveşte spre toate popoarele lumii, cum zice psalmul: Ochii Lui spre neamuri privesc. Genele Lui 
cercetează pe fiii oamenilor (Psalm 10, 4). lar Mântuitorul ne învaţă: Voi tată să nu numiţi pe pământ! 
De ce? Unul este Tatăl vostru, cel din ceruri (Matei 23, 9). 

Ai auzit că Tatăl are toată zidirea cea sub cer şi cea din cer; Tatăl, Care a făcut toate din cer 
şi de pe pământ? Deci când îl supărăm, măcar atât respect să avem, cum are un copil cuminte către 
tatăl său, că, îndată ce-a greşit, îşi cere iertare. Aceasta ne trebuie şi nouă ca o condiţie a mântuirii. 

Să avem către noi minte de judecător. Cum? Să ne judecăm pe noi totdeauna: „Ce gândim 
noi, îi place lui Dumnezeu? Ce vorbim noi, îi place lui Dumnezeu? Ce facem noi acum, îi place lui 
Dumnezeu? Ce intenționăm noi, oare îi place lui Dumnezeu?” Şi dacă conştiinţa, care este oglinda 
sufletului, ne spune că nu, atunci să încetăm de a gândi aceste lucruri, de a le vorbi şi de a le pune în 
plan să le facem. 

Aceasta înseamnă să se judece omul pe sine, că auzi ce spune dumnezeiasca Scriptură: De se 
va judeca omul pe sine, nu mai cade în judecata lui Dumnezeu (| Cor. 11, 31). Şi dacă îţi spune 
conştiinţa că da, atunci este bine, căci avem mărturia conştiinţei noastre bune. Apoi să avem ştiinţa 
gândului curată despre ceea ce gândim sau vorbim sau facem. 

Al treilea plan spre mântuire şi datorie prea mare şi sfântă este să avem către aproapele inimă 
de mamă. Aşa se cere, să iubim pe toţi oamenii din lumea asta, precum o mamă îşi iubeşte pe toţi 
copiii la fel. O mamă bună, care-i adevărată mamă, dacă ar avea şi zece copii, ea ţine la toţi 
deopotrivă. 

O mamă bună este ca o cloşcă, care, aţi văzut, chiar dacă are 30 de pui, şi numai unul dacă i- 
] iei, îţi sare în cap. De ce? Este tot al ei. Aşa face şi o mamă bună! 

Ea când pune mâna pe vargă şi loveşte copilul, mai tare o doare pe dânsa decât pe copil. Ea 
îl loveşte cu atâta milă! Şi, ca să nu se facă rău, îl bate cu vărguţa. Şi nu-l bate din ură, ci din dragoste 

îl bate, ca să se facă bun. 

Este un proverb creştinesc: „Unde dă mama, creşte!” Ea din dragoste ceartă pe copii şi foarte 
mult îi iubeşte. Uneori se mânie, se face că-i ocărăşte, pune mâna pe vargă, în tot chipul, ca să-i facă 
buni. Ceartă şi pe cei buni şi pe cei răi, dar în vreme de primejdie uită toate. Care este adevărată 
mamă, îşi pune sufletul pentru toţi. 

Şi dacă ar avea unul beţiv, rău, înjurător şi n-o ascultă, Doamne fereşte, dacă l-ar vedea că a 
intrat în apă şi se îneacă, sau în foc, sare după dânsul! Moare odată cu dânsul ca să-l scoată. Nu mai 
ține minte că l-a supărat. Uită toate, uită că a necăjit-o. Moare pentru dânsul. Când strigă: „Mamă, 
nu mă lăsa!” ea uită totul. 

Pentru ce? Că-i mamă adevărată, iar copilul este rupt din inima ei şi nu poate să-l lase, când 
îl vede în necaz. 

Iată cum trebuie să facem şi noi. Tot omul din lume este aproapele nostru. Cum face o mamă 
bună, care îşi pune sufletul pentru copii, aşa trebuie să iubim şi noi pe toţi deopotrivă şi să ne punem 
sufletul pentru ei. Şi să fim exact ca o mamă bună cu toţi, şi cu cei buni şi cu cei răi; să nu facem 
deosebire, să-i iubim pe toţi ca pe noi înşine. 

În această privinţă o să vă spun o istorioară cu inimă de mamă, ca să vedeţi până unde merge 
inima de mamă. 

Era o biată mamă tânără. A murit soţul ei în război cu perşii. Era din Grecia şi i-a rămas un 
copilaş. Ea, femeie serioasă, cu frica lui Dumnezeu, a hotărât în inima ei să nu se mai căsătorească. 

A dus o viaţă cinstită, în curăţie, în post, în milostenie, în cercetarea bisericii şi a crescut 
copilaşul ăsta. Toată mângâierea ei era copilul. 

Aşa l-a crescut biata mamă dintr-o fărâmătură de carne, cu multă dragoste, ca o mamă când 
are unul singur şi când nu are, mai ales, nici soţ. L-a învăţat şcoală, mă rog, ţinea la el ca la ochii din 
cap. Dar, crescând copilul, creştea şi grija mamei. 

Aşa a trecut tinereţea copilului şi a făcut armata. Mama, până la armată, l-a crescut ca pe o 
fată mare în casa ei. Era cel mai cinstit din tot satul, cel mai cuminte. Nici un cuvânt n-a zis împotriva 
mamei, nici n-a mâhnit-o vreodată; nimic nu făcea fără sfatul mamei. Dar, o, răutatea lumii! Când a 
venit din armată, 1 s-a schimbat mintea. A început să nu mai asculte de mama. A început să nu-şi mai 
arate dragostea faţă de mamă ca mai înainte; se ducea seara prin sat şi venea tot mai târziu. Mama se 
topea de scârbă acasă. Aprindea candela la Maica Domnului şi făcea metanii: „Maica Domnului, 
păzeşte-l!” Şi când venea loan mai târziu, că loan îl chema, îi zicea; 

— Dragul mamei, loane, unde ai stat tu aşa de târziu, că mare scârbă am avut? Uite, ai mâncare 
caldă, ai camera ta grijită. Eu am plâns, că tu n-ai fraţi; te va fi întâlnit cineva, ai fi greşit sau nişte 
oameni răi te-or bate. 

Dar el a început, ca niciodată, să vorbească împotrivă: 

— Mamă, lasă-mă în pace! Ce mă păzeşti ca pe copii? De acum înainte eu ştiu să mă port în 
lume! 

Niciodată nu vorbise el aşa. Mama se topea când auzea. 

— Vai de mine, dragul mamei! Da eu pentru că te urăsc îți spun asta? Eu te iubesc! Dar mă 
tem, că numai pe tine te am, singura mea nădejde! Dacă nu te mai văd, mai bine să mor şi eu! 

Să vedeţi ce s-a întâmplat. 

În satul vecin era o fată rea, blestemată, unde trăgeau mai mulţi. A început să se ducă și el 
acolo. Mamă-sa nu ştia nimic. 

— Unde te duci tu? l-a întrebat ea. Eu am auzit că te duci la vrăjitoarea aceea. Vai mie, mai 
bine muream, decât să aud aceasta! 

EI, în loc să asculte, a zis: 

— Lasă-mă, mamă! Ce mă păzeşti? Eu ştiu să-mi port căciula de-acum! 

Niciodată în viaţă nu mai vorbise aşa cu mama lui. lar ea se topea de plâns, că nu mai avea 
ce să-i facă. Ce s-a întâmplat? Blestemata aceea de vrăjitoare a auzit de la alții că mama lui nu-l lasă 
să vină pe la dânsa. Odată, mergând el la casa ei, i-a spus: 

— Ia ascultă, măi! Să-mi spui drept, pe cine iubeşti mai mult? Pe mine sau pe mama ta? 

EI, fermecat la minte de muierea aceea blestemată, stă oleacă şi zice: 

— Pe tine te iubesc mai mult! 

— Eu nu cred! a zis ea. Du-te acasă şi, dacă mă iubeşti pe mine mai mult decât pe mamă-ta, în 
noaptea asta să vii cu inima mamei tale la mine! Faci aşa sau nu? 

A stat oleacă şi, îndemnat de satana, a zis: 

— Şi aceasta o fac! 

Şi s-a dus în faţa ei şi a venit acasă. Mama, săraca, îi pregătise mâncarea, îi încălzise camera 
şi plângea la Maica Domnului să-l aducă sănătos acasă. lată ce pregătea mama pentru dânsul şi iată 
ce pregătea el pentru mama lui! 

Ce contrast era aici? Ce fărădelege nemaipomenită? Mama îl aştepta plângând, să-l păzească 
Dumnezeu de primejdii şi el vine să-i scoată inima. 

Vine acasă. Trecuse de miezul nopţii. Mama i-a ieşit în cale: 

— Dragul mamei, dar acum se vine? Vai, multă grijă am avut de tine! 

EI nu vedea nimic. Se uita în stânga şi-n dreapta prin casă, după cuţit. Şi vede cuțitul cel mare 
din bucătărie. la cuțitul în mână, o ia pe mamă de grumaz, să nu răcnească, şi o înjunghie în inimă. 

Biata mamă s-a dus! Sângele a înăbuşit-o, s-a stins mama cea scumpă care se jertfea pentru 
el! 

Ce-a făcut? Auzi până unde l-a dus satana! A spintecat sânul stâng al mamei, a scos inima 
mamei, a pus-o într-un castron, spălat-o de sânge, a îmbrăcat-o pe mamă-sa cu haine de moarte, a 
culcat-o pe pat, a încuiat uşa şi a luat inima mamei lui în basma şi a pornit prin pădure să o ducă 
vrăjitoarei, ca să-i arate că o iubeşte mai mult. 

Aţi văzut, când merge un om repede prin pădure, dacă-i pădurea deasă, te lovesc crengile. El 
mergea repede, ca până la ziuă să vină înapoi, să nu afle nimeni crima pe care a făcut-o, şi totodată 
s-o încredinţeze pe aceea că o iubeşte mai mult decât pe mama lui. 

Mergând el repede cu inima mamei într-o basma albă, o creangă din pădure s-a arcuit şi l-a 
lovit peste ochiul drept; şi-l durea şi a pus mâna la ochi. Atunci aude din inima mamei, care era în 
basmaua albă: „Puiul mamei, te doare rău?” 

Atunci de abia s-a trezit el! „Vai, mamă, cum am ajuns până aici? Unde sunt eu? Unde mă 
duc? Mamă scumpă, mamă bună, cum ti-am scos inima ta de la loc şi încă te mai doare pentru durerea 
ochiului meu?” Şi a început a plânge groaznic. Atunci a văzut că-i fermecat şi s-a întors înapoi, când 
a auzit glasul mamei din inimă: „Puiul mamei, te doare rău?” 

A venit acasă — mai era un ceas-două până la ziuă —, a desfăcut pieptul mamei, a pus inima 
la locul ei şi apoi a început să strige tare că a murit mama lui. Se făcea ziuă şi au auzit vecinii. 

— Ce-i, măi loane? 

— A murit mama! 

— Dar cum se poate? 

— Mama mea a murit! Mama mea a murit! 

A venit lumea să-l mângâie, dar el nu se putea mângâia, că mai era un semn dumnezeiesc. 
Din sfert în sfert de oră, unde se ducea, auzea glasul mamei: „Puiul mamei, de ce m-ai omorât?” 
Când auzea glasul mamei, era cea mai grea pedeapsă pentru el! 

Atunci toată lumea se mira, oare de ce plânge el aşa de disperat după mama, că de obicei 
bărbaţii sunt mai tari de fire! Dar el ştia de ce plânge, că auzea glasul mamei care îl mustra cu milă: 
„Puiul mamei, de ce m-ai omorât?” 

Ce s-a întâmplat? S-a dus repede la două bătrâne şi le-a adus să o scalde pe mama. Când a 
scăldat-o, a văzut că este junghiată în inimă: 

— Măi Ioane, mama ta a fost junghiată! 

EI, când a auzit, s-a topit de plâns, că ştia cine a junghiat-o. A îmbrăcat-o, după trei zile a 
înmormântat-o; dar el, în loc să se liniştească, mai tare plângea şi bocea, încât toată lumea zicea: „lată 
cât de mult a iubit el pe mama lui!” Dar el ştia şi auzea glasul mamei mereu, mereu, care îl mustra şi 

zicea: „Dragul mamei, de ce m-ai omorât?” 

După ce şi-a pus mama în mormânt şi-a adus aminte şi zicea, plângând, în casă: „Mamă 
scumpă, mamă bună, cum te luptai tu cu mine! Cum te luptai să mă scoţi din ispite, să mă duci la 
mănăstire, şi acum am rămas singur!” 

Ce-a pus Dumnezeu în mintea lui? Să se ducă singur la un duhovnic în mănăstire şi să se 
spovedească: „Mă duc, că mama săraca voia să mă duc eu!” 

A încuiat uşile şi s-a dus la un mare duhovnic al unei mănăstiri şi a căzut cu faţa la pământ: 

— Părinte, eu sunt cel mare rău om din lume, cel mai mare criminal! 

Bătrânul l-a liniştit, i-a citit molitfa de spovedanie, l-a spovedit, şi el i-a spus duhovnicului 
cum a omorât pe mama lui bună. lar duhovnicul, om înţelept, i-a spus: 

— Fiule, nu te deznădăjdui de mântuirea ta! Dar să ştii că cine omoră pe mama sau pe tata 
treizeci de ani nu poate lua Sfintele Taine! 

— Părinte, a zis el, dar altceva se întâmpă. Aud glasul mamei de câteva ori pe ceas, care zice: 
„Puiul mamei, de ce m-ai omorât?” 

Şi a zis duhovnicul: 

— Tot bine, vrea să-ţi facă, ca să-ţi aduci aminte de crima pe care ai făcut-o şi să te pocăieşti, 
că măcar, dacă nu te-a avut în lumea asta, să fii cu dânsa dincolo! 

— Cum să mă pocăiesc, părinte? 

— Iată cum, fiule. Dacă vrei să te faci călugăr, canonul se scade la jumătate, adică la 15 ani! 

— Mă duc! Nu-mi trebuie căsătorie, numai să mă ierte Dumnezeu! 

— Du-te, fiule, plânge-ţi păcatul şi te va ierta Dumnezeu! 

— Mă duc, părinte! 

A vândut toate, şi-a luat două rânduri de haine, a dat casa de pomană la o văduvă şi s-a dus la 
mănăstire de pe malul Iordanului. Aici a bătut în poartă. 

— Ce doreşti, frate? 

—Am venit să-mi plâng păcatele! Oare mă primeşte părintele stareţ aici? 

—Primim, doar mânăstirea este spital duhovnicesc pentru orice păcătos. Mânăstirea îi vindecă 
pe toți! 

L-a primit, şi ca nou începător l-a pus la încercare la cele mai grele ascultări. La bucătărie, la 
trapeză, la grădină, la îngrijirea bolnavilor, la slujba dobitoacelor. EI făcea cu atâta dragoste, şi numai 
plângând, aducându-şi aminte de păcatele lui şi cum şi-a omorât mama. 

Dar, pe măsură ce se pocăia el în mănăstire şi făcea ascultare, glasul mamei venea mai rar. 
La câteva zile îl mai auzea. Mai târziu, la câteva luni, duhovnicul i-a spus: 

— Cu cât glasul mamei vine mai rar, cu atât Dumnezeu se apropie de tine, că mama vrea să te 
aducă la cer, că-i pare rău că te-a pierdut în lumea asta! Ea tot mamă a rămas! 

— Părinte, a întrebat el, ce canon mai aspru să fac eu ca Dumnezeu să mă ierte mai repede? 

— Fiule, să mănânci doar o dată în fiecare zi mâncare fără untdelemn trei ani de zile, să faci 
câte cinci sute de metanii pe zi şi să zici psalmul 50 de câte ori vei putea mai mult pe zi. 

— Fac, părinte! 

Pe lângă ascultarea grea, numai sâmbăta şi Duminica venea de două ori la masă, în celelalte 
zile mânca o dată pe zi, mâncare fără untdelemn, vin nu gusta deloc şi a făcut trei ani acest canon. 

Călugării se minunau de dânsul, cu câtă dragoste face ascultate şi canon, că ei nu ştiau taina 
lui: „Măi, acela are dar de la Dumnezeu, că zilnic plânge!” 

La trei ani de zile, înainte de Florii, a venit el la duhovnic să se mărturisească. lar duhovnicul 
1-a spus: 

— Frate Ioane, cum mai stai? Mama te mai cercetează? 

— Părinte, mai rar. Parcă aş dori s-o aud mai des, dar mai rar se aude! 

EI a slăbit de atâta post. Trei ani de zile mâncare fără untdelemn, cinci sute de metanii pe zi 
şi ascultarea grea din mănăstire, şi atunci a zis duhovnicul: 

— Frate loane, iată vine săptămâna Sfintelor Patimi. De la Florii până în ziua de Paşti să nu 


349 


guşti nimic, nici apă, nici mâncare, iar în sâmbăta Paştilor să vii la mine. 

Şi a venit în sâmbăta Paştilor foarte slăbit, dar vesel oarecum, că Duhul Sfânt, după măsura 
pocăinţei, îl bucura. 

— Iată, frate Ioane, noi mergem la slujba Învierii la noapte, tu însă să nu vii la biserică. 

— Dar ce să fac, părinte? 

— Du-te în chiliuţa ta, pregăteşte-ţi candela, pune-i untdelemn, pune fitil şi n-o aprinde. Roagă- 
te la Dumnezeu şi pomeneşte şi pe mama ta, că ea este martiră şi are mare trecere la Dumnezeu să te 
ajute cu rugăciunea. Şi dacă va fi un semn şi ţi se va aprinde candela singură, să ştii că te-a iertat 
Dumnezeu şi mama ta de tot păcatul. 

EI s-a dus în chilie — nu mâncase de la Florii nimic —, s-a pus cu faţa la pământ şi a început 
să se roage: „Doamne, lsuse Hristoase, miluieşte-mă pe mine, păcătosul, pentru rugăciunile 
Preasfintei Maicii Tale şi ale mamei mele!” 

Şi aşa s-a rugat patru ceasuri, cu multe lacrimi şi, văzând că nu-i nici un semn şi trebuia să 
iasă cu Învierea, s-a aruncat în chipul crucii şi striga cât putea la Mântuitorul, la Maica Domnului şi 
la mama lui să-l ierte şi să-i dea un semn de mângâiere că l-a iertat. 

Când se trăgeau clopotele pentru Înviere şi toţi călugării ieşeau afară, deodată, o lumină dulce 
a umplut chilia lui şi s-a aprins candela singură, iar de la sfintele icoane s-a auzit un glas: „Puiul 
mamei, te-am iertat!” 

După atâta jertfă, mama bună tot mamă a rămas! În loc ca el să facă treizeci de ani de pocăință 
sau cinsprezece în mănăstire, în trei ani de zile mama l-a iertat. L-a adeverit prin aprinderea candelei. 
După ce a omorât-o, după ce a suferit martiriul din mâna lui, ea tot cu inimă de mamă a rămas. 

Iubiţi credincioşi, v-am spus aceasta ca să vă fie milă unul de altul. Acestea să le ţineţi: Să 
avem către Dumnezeu inimă de fiu, către noi, minte de judecător, şi către aproapele, inimă de mamă! 

Oricine ne-ar greşi, să-l iertăm; şi cum este o mamă bună care iartă pe toţi, aşa să iertăm şi 
noi. Dacă ar fi aşa pe faţa pământului, să se iubească toţi unii cu alţii cum iubeşte mama pe copii, 
pământul s-ar face cer, s-ar face rai, n-ar mai fi judecăţi, n-ar mai fi morţi, n-ar mai fi războaie, n-ar 
mai fi tulburări, ci ar fi milă şi îndurare şi bucurie în toată lumea. 

Dumnezeu, Cel în Treime închinat, Tatăl, Fiul şi Duhul Sfânt, pentru rugăciunile Preacuratei 
Stăpânei noastre Născătoarei de Dumnezeu şi pururea Fecioarei Maria şi cu ale tuturor sfinților, să 
ne miluiască, să ne ajute şi nouă păcătoşilor să ţinem minte această învăţătură, ca să avem către 
Dumnezeu inimă de fiu, către noi să avem minte de judecător, şi către aproapele, inimă de mamă. 
Amin. 


MINUNEA FĂCUTĂ DE DUMNEZEU CU VĂDUVA ANASTASIA 


Împăratul Nichifor Votaniatul, al Constantinopolului (1078-1081), a făcut o catedrală mare, 
aproape cât Sfânta Sofia. A venit patriarhul Ierusalimului, al Constantinopolului şi al Alexandriei, 
mă rog, ca atunci când se sfinţeşte o biserică împărătească. 

Când a terminat-o, a anunţat sfințirea. Sfinţirea bisericii se anunţase cu câteva luni înainte, ca 
să aibă lumea timp să vină; că atunci nu erau maşini, avioane sau trenuri. Tracţiunea se făcea cu boii, 
caii şi măgarii, iar pe mare veneau cu corăbiile. 

La sfinţirea bisericii împăratului Nichifor au venit patriarhi, 40 de mitropoliți, mii de preoți, 
ca la o biserică împărătească. 

Au început a veni la sfințire mii de care. Unii aduceau covoare, alții butoaie cu vin, cu 
untdelemn, alții aduceau făină, alţii lumânări. Fiecare aducea ce putea. 

Atunci trăia o văduvă în Constantinopol, pe care o chema Anastasia. Această văduvă, de 50 
de ani se ducea la biserică şi se ruga lui Dumnezeu. Ea stătea în marginea oraşului, tocmai lângă 
drumul acela pe care treceau căruțele la sfințire. 

Dar era tare necăjită. Avea o cocioabă de căsuţă, n-avea bani, n-avea untdelemn, n-avea făină, 

n-avea ce să ducă şi ea. Când a văzut că trec atâtea perechi de boi la sfințire, s-a gândit şi ea să ducă 
un braţ de iarbă. Atât avea ea, o seceră şi o furcă de tors. 

Văduvă săracă material, dar bogată în credinţă. larna torcea cânepă şi lână de la oameni, iar 
vara se ducea cu secera pe lan şi aduna spicele de pe urma secerătorilor, le punea pe un ţol, le bătea 
şi făcea oleacă de grâu. Şi aşa, puţin câte puţin, făcea şi ea un sac de grâu pentru dânsa. Aşa de săracă 
era văduva Anastasia! 

Ea, dacă a văzut că trec atâtea care cu boi, încărcate cu poveri grele cu alimente pentru praznic 
la sfințire, ce s-a gândit săraca? „Bani n-am, covoare n-am, untdelemn n-am, n-am nimic. Mă duc să 
duc şi eu un braţ de iarbă acolo!” Dar se temea, că n-avea pământ. De unde să taie iarbă ca să nu facă 
rău? 

A luat un ţolişor şi s-a dus pe un hat unde creşte un fel de iarbă numită pir. A luat pir, ca să 
nu strice cumva din ogorul cuiva. A tăiat pirul şi l-a pus într-o sărciniță. Ce s-a gândit ea? „Voi da şi 
eu la nişte boi un braţ de iarbă, măcar că nu-i de la mine de pe hat”. 

Într-adevăr, şi-a luat beţişorul, s-a dus acolo unde era sfinţirea cu acea lume multă, şi tocmai 
atunci a văzut o pereche de boi, care gătiseră mâncarea dinaintea jugului. Se uitau plăvanii; ar mai fi 
mâncat ei ceva, dar nu mai era. 

Mătuşa Anastasia a dezlegat şi ea sărcinuţa ei de iarbă, a pus-o înaintea boilor şi a zis: 
„Doamne, primeşte braţul acesta de iarbă, că n-am ce aduce la sfinţirea acestei biserici şi să mă iertaţi, 
că nu-i de pe ogorul meu!” Şi plângând s-a dus de acolo la biserică, după ce-a dat iarba la boi. 

Când a văzut atâta lume şi atâtea podoabe, căci biserica era pregătită ca o mireasă de nuntă 
cu toate podoabele gata de sfințire, atunci ea s-a dus la icoanele din urmă, unde se închină femeile. 
Bătrână, necăjită, cu faţa zbârcită de bătrâneţe, cu tulpan vechi pe ochi, încălțată cu opinci, cu o 
catrinţă rea, a îngenuncheat şi se ruga Domnului: „Doamne, iartă-mă că n-am adus nici un dar la 
biserică! N-am nimic. Împăratul este împărat şi pe pământ şi va fi şi în cer! Dar eu, săraca de mine, 
n-am avut bani, n-am avut nimic...”, se ruga ea cu lacrimi. 

A venit şi împăratul Nichifor Votaniat, cu dregătorii lui, cu spătarii lui, cu tot. Când a intrat 
în biserică, spătarul lui, pe care-l chema Petru, i-a arătat inscripția. (La biserici, la mănăstiri, la 
monumente istorice, inscripţia este scrisă deasupra uşii). 

Era o placă mare de marmură, scrisă cu slove de aur: „Întru slava Preasfintei Treimi, a Tatălui 
şi a Fiului şi a Duhului Sfânt, făcut-am această dumnezeiască biserică cu toată cheltuiala mea, eu, 
împăratul Nichifor Votaniat”. I-a plăcut tare inscripția, că el dăduse ordin. 

Şi au intrat în biserică împăratul, împărăteasa şi generalii mulţi să vadă cum este pregătită 
biserica pentru sfințire, că a doua zi era sfinţirea. Picturi frumoase, icoane lucrate în aur, perdele 
frumoase, veşminte aurite, policandre, chivote, potire pe sfânta masă, Evanghelia, tot ce trebuia. 

În timpul acela, mătuşa Anastasia, care a dat un braţ de iarbă, plângea la icoanele din urmă. 
Avea mulţi ani. În timpul acesta îngerul Domnului a schimbat inscripția împăratului. 

Era scris mai frumos: „Întru slava Preasfintei Treimi, a Tatălui şi a Fiului şi a Duhului Sfânt, 
făcut-am această dumnezeiască biserică cu toată cheltuiala mea, eu, văduva Anastasia”. 

Oamenii au încremenit. Mai înainte citeau numele împăratului, dar era lume, schela era luată 
de la biserică, nimeni nu putea să spună că ar fi mai putut cineva schimba ceva. 

Oamenii au început a citi: 

— Ce scrie acolo, măi? 

=Ce:scrIe? 

— Păi uite scrie că o văduvă a făcut biserica! 

— Dar mai înainte, când a intrat împătatul, era numele lui. 

— Măi, dacă aude împăratul! 

Aceia se temeau să-i spună împăratului şi au spus spătarului. Dar spătarul împăratului, Petru, 
după ce a citit, a zis: 

— Măi, asta-i mare minune! Lasă că-i zic eu împăratului! 

Împăratul îl asulta, că era urechea lui. La împărat şi împărăteasă cununi de aur le străluceau 

pe cap ca razele soarelui, cu porfiră, cu hlamidă, cu ostaşi lângă el. Toată suita împărătească. 

— Măria ta, hai oleacă în pridvor! 

Vine împăratul. Când se uită a rămas uimit: 

— Măi, dar când am intrat noi în biserică, era inscripţia mea! 

— Cred că a ta, împărate, a fost. Toată lumea ştie. Dar uite ce scrie acolo! 

— Vai mie, păcătosul! Aici este mare minune! Nimeni n-a putut face aceasta decât Dumnezeu! 
Asta-i minune mare! Am pierdut biserica pentru că am făcut-o cu mândrie! A dat-o unei văduve! 

A adunat sfetnicii lui şi a spus aşa: 

— Nu se sfințeşte biserica aceasta până nu se găseşte această văduvă! Şi când o găsim, o 
sfințim pe numele ei, că-i mai mare ea la Dumnezeu decât mine. 

A dat poruncă să trimită în toată împărăţia să-i găsească adresa acestei văduve, Anastasia. 

Dar Dumnezeu, când vrea să descopere un lucru repede, a descoperit-o printr-o altă văduvă, 
care era cam de-o seamă cu acastă bătrână, aflată printre lume. Dar ea nu ştia că Anastasia este acolo. 

— Ce se aude? 

— Uite ce se aude... 

— Pe Anastasia eu o cunosc! Stă aici în marginea oraşului. 

— Cum, mătuşă? Hai la împărat! 

Şi i-a spus împăratului locul unde o găseşte pe văduva Anastasia, iar el a trimis soli s-o caute 
şi s-o aducă în biserică. 

Solii, călări pe cai, repede au plecat în marginea oraşului Constantinopol, s-o caute pe mătuşa 
Anastasia şi s-o aducă la împăratul. 

Acolo au văzut nişte copii care se jucau. 

— Măi copii, nu ştiţi unde stă mătuşa Anastasia? 

Dar unul mai mărişor a zis: 

— Mătuşa Anastasia stă acolo în grădină. 

S-au dus ei pe un pârleaz. Când ajung la uşa văduvei, ce să vadă? Ce lacăte mai erau acolo! 
Ce zăvoare! Ce încuietori mai avea! Că cel ce n-are nimic, de nimic nu se teme. Erau două belciuge 
la uşă, legate cu aţă de cânepă şi un băț la uşă. Era semn că mătuşa nu-i acasă. Acelea erau toate 
zăvoarele ei. N-avea ce-i fura. Ea era dusă la sfințire la biserică. 

Vin înapoi cei trimişi de împărat. „Uite, măi, nu-i acasă bătrâna Anastasia!”. 

— Măi copii, n-aţi văzut pe mătuşa Anastasia? 

— Mătuşa Anastasia s-a dus cu un braţ de iarbă acolo, la iarmaroc. 

Copii nu ştiau că acolo era o sfințire de biserică. Şi atunci cei trei generali, care au fost trimişi 
soli de împărat, au întors caii au venit să-i dea raportul împăratului. 

— Măria ta, am fost! Are o căsuţă mică în marginea Constantinopolului. Nişte copii se jucau 
pe acolo şi au zis că mătuşa Anastaşia este pe aici, prin lumea asta, pe undeva. 

Văduva care a cunoscut-o pe cealaltă a zis: 

— Este în biserică, se roagă la Mântuitorul! 

— Dacă-i în biserică, spuneţi-i să nu se teamă, că ea n-a fost niciodată în faţa mea, împăratul 
Nichifor Votaniat. Trimiteţi nişte femei bătrâne şi faceţi o veste că la sfinţirea bisericii, împăratul dă 
câte o vacă la bătrâni. 

La porunca împăratului au găsit pe bătrâna Anastasia şi i-a zis: 

— Nu te teme, Anastasie, că te-ai învrednicit de mare dar de la Dumnezeu! Ce jertfă ai adus 
dimineaţă la sfinţirea bisericii? 

— N-am adus nici un dar, măria ta, că sunt săracă! 

Căci ea nu socotea braţul cel de iarbă pe care l-a adus şi l-a dat la boi, că este dar. 

— Totuşi, adu-ţi aminte, mamă Anastasie, că ai adus un dar mare, prin care mi-ai luat biserica 
mea! 

— N-am adus nici un dar, că n-am bani, n-am nimic! Toată averea mea este o seceră şi o furcă. 
Iarna torc şi eu lâna pe la oameni, iar vara cu secera mă duc şi adun spice de pe lan, în urma 

secerătorilor. Şi le strâng şi fac şi eu oleacă de grâu. N-am nici un fel de avere. 

— Dar această biserică împărătească, pe care am cheltuit atâţia galbeni de aur şi argint, am 
făcut-o numai pe cheltuiala mea şi iată acum scrie pe inscripţia ei că este făcută de Anastasia! 

— Ce dar ai dat la această biserică? 

— N-am dat nimic, decât un braţ de iarbă la boii înjugaţi la car. 

— Nu te teme, mamă Anastasie, că a scris Domnul, nu dumneata! Dumnezeu a scris. Biserica 
este a matale! 

Şi era scris aşa: „Întru slava Tatălui şi a Fiului şi a Sfântului Duh, Unuia Dumnezeu în Treime, 
făcut-am această dumnezeiască biserică cu toată cheltuiala mea, eu, văduva Anastasia”. Îi citea, iar 
ea tremura, că nu ştia carte. 

— Vezi, mătuşă, zici că n-ai adus nici un dar, însă adu-ţi aminte că ai adus un braţ de iarbă! 

— L-am adus, dar n-o fi pomană că l-am tăiat de pe hatul unui om. 

— Iată, mătuşă Anastasie, braţul acela de iarbă al matale, a fost mai scump decât toate 
vistieriile pe care le-am băgat eu! Iată, îngerul Domnului ţi-a trecut biserica pe numele tău şi a ta 
rămâne în veac. Vom sfinţi biserica — că erau cei patru patriarhi — cu aceeaşi sfințire, cu aceeaşi 
pompă mare, dar biserica va rămâne a Anastasiei până în veac. 

— Să ştii, mătuşă, se sfinţeşte biserica pe numele matale, pe care îngerul ţi-a dat-o de sus şi 
te-a scris aici. 

Ea, săraca, a rămas uimită. Toţi se mirau: „Măi, mare minune 

Când a murit fericita Anastasia din Constantinopol, împăratul i-a făcut mormântul în Sfântul 
Altar: „Aici, în biserica pe care i-a dat-o Dumnezeu prin minune, este îngropată văduva Anastasia”. 

Un braţ de iarbă dat în numele Domnului cu smerenie şi cu durere de inimă că nu poţi face 
mai mult, a făcut mai mult decât cheltuiala împăratului Nechifor. Aşa cere Dumnezeu! 

Sfântul Efrem Sirul zice: „Dumnezeu nu se uită la mulţimea darului pe care îl aduci, ci la 
voinţa cu care îl aduci”. Cât de mic dar ai dat, dacă dai cu smerenie şi cu părere de rău că nu poţi face 
mai mult, aceea este adevărata milostenie. 


> 


Cu adevărat, Dumnezeu caută la inima înfrântă şi smerită. 

Vine deunăzi o mătuşă năcăjită. Mă uitam, măi, cum i-aduce Dumnezeu! Ea săracă zice: 

— Aş pune 40 de Liturghii, dar n-am bani de drum! Vă dau un şerveţel! 

Numai cu atât a venit, cu un şerveţel. 

Ştii cât m-a costat pe mine asta? Şi i-am zis: 

— Mamă, lasă că-ţi pun eu slujbe! 

I-am pus de trei ori câte 40 de Liturghii pentru şerveţelul acela. 

— Mai dau 15 lei! A zis bătrâna. 

— Vai de mine! Noi n-am venit aici la mănăstire să ne îmbogăţim! Noi am venit să ne plângem 
păcatele. 

— Dar nu-i primit dacă nu dau bani, părinte! 

— Este primit. Îţi spun eu! 

De aceea eu nu mă supăr când aduce cineva puţin. Pentru că Domnul nu se uită la darurile 
noastre... Se uită la voinţa cu care se aduce darul. 

Când a văzut Sfântul Antonie cursele diavolului pe faţa pământului întinse până la cer, a zis: 
„Doamne, cine mai poate trece printre acestea?” Şi aude un glas din cer: „Antonie, smerenia şi 
milostenia!” 

Când se întâlnesc aceste două fapte bune, adică smerenia şi milostenia, străbat toate cursele 
lumii! 

Deci milostenia nu caută numai în mulţimea banilor, ci mai ales în inima şi voinţa cu care se 
aduce ea. 

O ISTORIOARĂ ADEVĂRATĂ 


Un preot, mergând pe stradă, întâlneşte un copilaş, ca de cinci-şase ani, cu picioarele crăpate 
de glod, părul încâlcit în cap, zoios, nespălat, cu mâinile crăpate, şi-l întreabă: 

— Măi copile, de unde vii tu? 

— Din iad vin! 

Preotul s-a minunat de copilul acesta. 

— Cum îl cheamă pe tatăl tău? 

— Satana! 

— Dar pe mama ta? 

— Aripa satanei! 

— Dar fraţi şi surori ai? 

— Da. 

— Cum îi cheamă? 

— Diavoli. 

Şi atunci preotul a spus: 

— Unde stai, copile? 

— Hai, că eu ştiu unde! 

Şi a mers cu preotul. Şi în marginea satului îi arată o căruţă stricată, veche şi o ogradă cu 
gardurile rupte. Preotul ia copilaşul de mână şi intră acolo. Aude sfădindu-se în casă tatăl cu mama 
sa. 

Bărbatul o înjura pe femeie groaznic, iar femeia îi spunea: „Du-te de-aici, satano!” Bărbatul 
zicea: „Tu eşti aripa satanei!” Au trecut nişte copii pe acolo: „Treci, drace, de-aici!” Dar femeia striga 
pe urmă: „Vai de mine, casa asta este iad!” 

Preotul a auzit de afară. Şi atunci şi-a dat seama de ce spune copilul că vine din iad. EI nu ştia 
cum să spună. A auzit pe mamă-sa că este iad în casa ei; că tatăl său îl cheamă satana şi pe mamă-sa, 
aripa satanei, şi pe fraţii lui îi cheamă diavoli. Aşa auzea grăind în casă. 

Dar ştiţi voi de ce se face casa iad? Unde nu-i post, unde nu-i rugăciune de dimineaţa şi de 
seară unde nu-i viaţă curată, unde nu merg oamenii la biserică, unde se apucă şi beau de dimineaţa, 
fumează şi înjură, casa aceea se face cu adevărat iad. Şi diavolul vine acolo şi apoi, vai de zilele care 
le mai trăieşte omul pe pământ! 

Toată ziua înjurături, toată ziua bătăi, toată ziua suferinţă. A intrat diavolul! Diavolul aduce 
ură, sfadă, mânie, iuţime, ocară, blestem, înjurături, bătăi, morţi, beţii, desfrâuri. Aşa! Unde a intrat 
el, distruge. Casa o face iad! 

lar unde oamenii se scoală dimineaţa şi se închină lui Dumnezeu şi merg la lucru cu 
rugăciunea în minte şi postesc sfintele posturi de peste an şi fac milostenie şi citesc sfintele cărţi şi 
rabdă scârbele şi necazurile cu bucurie, acolo este şi binecuvântarea lui Dumnezeu şi toate se 
rânduiesc după iconomia Lui pentru folosul sufletului şi pentru mântuirea noastră. 


p> 


SINODUL AL VII-LEA ECUMENIC 


Astăzi este un mare praznic al Bisericii Răsăritului, că nu prăznuim un sfânt sau doi, ci 367 
de sfinţi făcători de minuni şi păstori ai Bisericii lui Hristos, de la Sinodul VII Ecumenic. 

Au fost 350 la Sinodul VII de la Niceea, dar s-au mai amestecat încă 17 episcopi, care 
călcaseră sfintele icoane în picioare, care crezuseră în eres şi care se luaseră după luptătorii de icoane. 
Dar de frica tiranilor şi pentru alte interese au călcat peste sfintele icoane şi le-au defăimat. Când au 
văzut Sinodul adunat, în fruntea căruia era marele Tarasie, Patriarhul Constantinopolului, şi 
binecredincioşii împărați Constantin şi Irina, au căzut în genunchi, au cerut iertare, au sărutat sfintele 

icoane şi s-au închinat cu lacrimi în faţa lor şi au fost primiţi în Soborul al VII-lea Ecumenic. 

Şi a fost acest Sinod Ecumenic la anul 783, dar discuţiile şi toate procesele verbale şi toate 
aşezămintele acestui sobor abia s-au încheiat la anul 787, cu câţiva ani mai târziu, pentru că a fost 
mare luptă împotriva iconoclaştilor, a împăraţilor iconomahi şi a multor arhierei care au căzut din 
dreapta credinţă, şi preoţi şi popor peste măsură de mult. 

Deci peste 130 de ani a tulburat eresul luptării cu icoane Biserica dreptmăritoare a lui lisus 
Hristos. 

Acest Sinod, al VII-lea a toată lumea, a fost şi ultimul Sinod Ecumenic al Bisericii de Răsărit, 
în fruntea căruia a fost Sfântul Patriarh Tarasie şi binecredincioşii împărați Constantin şi Irina. 

De ce la toate Sinoadele Ecumenice, şi la cel dintâi şi la celelalte, Biserica pune aceeaşi 
Evanghelie: Părinte sfinte, voiesc ca şi ei că fie una, precum şi noi suntem una (loan 17, 11), 
rugăciunea arhierească a Mântuitorului? 

Pentru că s-a împlinit în ochii tuturor că prin cele şapte Sinoade Ecumenice înţelepciunea şi- 
a zidit ei casă. Care-i casa înţelepciunii lui Dumnezeu? Este Biserica dreptmăritoare a lui lisus 
Hristos, că auzi ce spune la Pilde: înțelepciunea şi-a zidit casă rezemată pe şapte stâlpi (Pilde 9, 1). 

Da, Biserica lui lisus Hristos cea dreptmăritoare de la Răsărit are aceşti şapte stâlpi neclătiți 
pe care s-a clădit duhovniceşte. Sunt cele şapte Sinoade Ecumenice, a toată lumea. Cel dintâi a fost 
la anul 325, în Niceea Bitiniei, în timpul Sfinţilor împărați Constantin şi Elena. 

Al doilea Sinod a fost la anul 381 la Constantinopol, sub împăratul Teodosie cel Mare, 
patriarh fund Sfântul Nectarie începător cu 150 Sfinţi Părinţi. 

Al treilea Sinod Ecumenic, la anul 431 la Efesul Asiei, unde au fost iarăşi 200 Sfinţi Părinţi. 

Al patrulea Sinod Ecumenic, a fost la anul 451 în cetatea Calcedon, unde s-au dat anatemei 
monofiziţii, sub împărații Marchian şi Pulheria. Acum au căzut o mulţime de Biserici necalcedoniene, 
cum este Biserica Abisiniei, a Armeniei, Biserica Coptă din Alexandria, Biserica Siriacă Veche, care 
mărturisesc o fire şi o voie în Hristos. 

Sinodul al V-lea Ecumenic a fost la anul 553, iarăşi în Constantinopol, în timpul împăratului 
Iustinian cel Mare, unde s-au dat anatemei Origen, Didim cel Orb, Teodor de Mopsuestia, Teodoret 
şi ceilalți care au primit ereziile lui Origen. 

Sinodul al VI-lea Ecumenic a fost la anul 680, tot în Constantinopol, pe timpul împăratului 
Constantin Bărbosul, nepotul lui Heraclie. Şi a ţinut Sinodul acesta, care s-a mai numit şi al V-VI- 
lea până în anul 691. A fost mare dezbatere în problema ereticilor monoteliţi, care, voind să împace 
pe ortodocşi cu monofiziţii, au căzut în altă extremă, în prezenţa lui Serghei, patriarhul 
Constantinopolului, care a fost promotorul monotelismului; că deşi admitea în Hristos două firi, dar 
mărturisea o singură voie. 

Aceasta era deosebirea între monofiziți şi monoteliți. Unii ziceau o fire şi o voie, iar alţii 
ziceau două firi şi o singură voie, iar alţii ziceau două firi şi o singură voie, iar alţii Biserica Maronită 
din muntele Libanului şi Biserica Tomită din India, Biserica din Antiohia Sirei şi alte Biserici 
monotelite până astăzi. 

Iar Sinodul al VII-lea Ecumenic s-a făcut pentru cinstirea sfintelor icoane şi au dat anatemei 
pe toţi luptătorii împotriva sfintelor icoane de la anul 783 până în anul 787. Întâi stătător a fost Sfântul 
Tarasie. 

Aceste şapte Sinoade Ecumenice sunt pentru cei şapte stâlpi ai Bisericii Răsăritului, despre 
care a spus Duhul Sfânt mai înainte: înțelepciunea şi-a zidit casă rezemată pe şapte stâlpi, adică pe 
cele şapte Sinoade Ecumenice. 

Am amintit aceasta fiindcă astăzi Biserica lui Hristos prăznuieşte al VII-lea Sinod Ecumenic 
şi pe dumnezeieştii Părinţi de atunci. De aceea s-a şi pus Duminica Ortodoxiei cea dintâi în Postul 
Mare că s-a încheiat tot ce-a trebuit mai scump în Biserica Domnului, şi Sinodul al VII-lea Ecumenic. 

Să aveţi mare evlavie la sfintele icoane, să le cinstiţi cu mare cinste, mai ales icoana 
Mântuitorului, a Maicii Domnului, a sfinților, Sfânta Cruce, icoana Preasfintei Treimi, pentru că cine 
nu cinsteşte sfintele icoane este dat anatemei, şi anatema este cea mai grea pedeapsă a Bisericii, care 

înseamnă pogorârea de viu în iad cu dracii şi trăire de la trupul tainic al Bisericii lui lisus Hristos. 

Să cinstiţi sfintele icoane, să vă închinaţi lor, că au fost mărturisitoare de mii de sfinţi şi până 
în ziua de azi le vedeţi în toate sfintele biserici. Să nu vă luaţi după eretici, după adventişti, după 
ceilalţi blestemaţi de sectari, daca au căzut din dogma dreptei credinţe şi sunt daţi anatemei pentru 
veacul de acum şi pentru cel ce va să fie, despărțiți pentru veşnicie de la trupul tainic al Bisericii lui 
Hristos. 

Dumnezeu să ne ajute tuturor cu rugăciunile sfinţilor de la Sinodul al VII-lea şi de la toate 
celelate Sinoade Ecumenice, să ţinem dreaptă credință pe care o mărturisim în Crez şi să ne 
mărturisim cu mila Domnului. Amin. 


PILDA SEMĂNĂTORULUI 


Iubiţi credincioşi, aţi auzit astăzi că s-a citit în Sfânta Biserică pilda Semănătorului. Deci vom 
spune puţin din tâlcuirea acesteia, să nu îngreunăm auzurile dumneavoastră cu prea multe cuvinte. 

Mai întâi să facem aici o întrebare: Oare pentru care pricină Mântuitorul, când a spus pilda 
cu semănătorul, n-a arătat cine este acest semănător? Ci a trecut pilda la a treia faţă, zicând: Ieşit-a 
semănătorul să semene sămânţa sa. 

Dar n-a atărat: leşit-a dreptul sau sfântul cutare sau proorocul cutare sau apostolul cutare să 
semene sămânţa sa. Sau ieşit-am Eu să semăn sămânţa cea bună a cuvântului. Pentru care pricină nu 
s-a spus numele Său? 

Pentru că cel dintâi semănător al Evangheliei este Însuşi Domnul, Dumnezeul şi Mântuitorul 
nostru lisus Hristos. El a semănat întâi cuvântul acesta al vieţii în urechile sfinţilor Săi ucenici şi 
apostoli şi prin ei la toată lumea. 

Dar n-a spus: Venit-am sau ieşit-am Eu să semăn sămânţa cuvântului, ca să nu stârnească 
zavistie de prisos şi ură în urechile şi în inimile fariseilor şi ale cărturarilor, ca să nu se arate ca un 
iubitor de slavă deşartă, că numai El seamănă cuvântul vieţii. De aceea nu a spus numele 
semănătorului şi a zis numai aşa simbolic: Ieşit-a semănătorul să semene sămânţa sa. 

Dar de ce n-a zis: „leşit-a plugarul” şi a zis „leşit-a semănătorul?” Iată de ce: Pentru că nu 
acela este plugar cu adevărat care are sămânță, dar o ţine în sac sau în ladă sau în pod undeva sau în 
hambar şi nu o seamănă. Ci adevăratul semănător şi adevăratul plugar este acela care are sămânţa şi 
o seamănă pe dânsa. 

De aici să trecem la sămânţa cuvântului. 

Aşa zice dumnezeiescul loan Gură de Aur: „Nu este plugar al lui Dumnezeu şi nici semănător 
al Evangheliei acela care ştie multe şi are multă cunoştinţă în mintea şi în inima sa, dar nu vrea să 
propovăduiască. Ci ţine ascunsă această sămânță, ori de frica oamenilor, ori de ruşine, ori de lenevire, 
ori alte motive are în mintea sa şi aşa ascunde sămânţa lui Dumnezeu. Ori poate are mai mult decât 
altul, dar nu vrea să o semene ca să aducă lui Dumnezeu roadă însutită. 

De aceea, adevăratul plugar al lui lisus Hristos şi adevăratul semănător este acela care are 
sămânţa cuvântului lui Dumnezeu exact cum se întâmplă şi cu sămânţa cea materialnică care se 
seamănă de plugar pe ogor. 

Şi a zis Preasfântul nostru Mântuitor mai departe aşa: Și una din semințe a căzut lângă cale, 
adică lângă cărare sau lângă drum, şi oamenii, nebăgând seamă de dânsa, au călcat-o şi păsările 
cerului, văzând-o aşa descoperită, au mâncat-o şi a pierit sămânţa aceasta semănată lângă cale. Şi 
alta din seminţe a căzut pe piatră şi, neavând umezeală, s-a uscat. 

Dar, ca să vă daţi seama că nu chiar pe piatră goală s-a semănat, că acolo nici nu prinde 
sămânţa deloc rădăcini; ascultați pe ceilalţi doi evanghelişti care îl completează pe acesta de astăzi. 

Matei şi Marcu zic: Și una a căzut pe pietriş, adică pe pământ cu piatră multă, pe pământ cu 
pietriş, şi unde sămânţa, neavând umezeală, a prins puţină rădăcină şi, neavând pământ bun, s-a uscat. 

Gura fiecărei plante, gura fiecărui arbore este rădăcina lui, cu care el se hrăneşte mai cu seamă 

din pământ; este adevărat că arborii mari şi multe feluri de saduri se hrănesc prin ramuri din cer, cu 
oxigen şi cu celelalte care trebuie la creşterea vieţii sale. Dar mai mult decât toate, gura unei plante, 
cu care ea se hrăneşte şi trage hrană, este rădăcina. 

Deci a doua sămânță, căzând pe pietriş, foarte puţin s-a prins şi, neavând umezeală şi nici 
pământ destul, s-a uscat. 

A treia sămânță a căzut în mijlocul spinilor, cum aţi auzit dumnezeiasca Evanghelie, şi a 
răsărit puţin şi, crescând spinii au înăbuşit-o i-au luat spaţiul de lumină şi de hrană şi aşa s-a uscat. 

A patra sămânță a căzut în pământ bun şi a adus domnului său roadă însutită. Unii din 
cercetătorii de firi, parcă s-ar contrazice cu dumnezeiasca Evanghelie, că sămânţa, oricât de bun ar fi 
pământul, nu poate aduce o sută de boabe de grâu sau unul de porumb şi aşa mai departe, să aducă o 
sută de boabe. 

Dar n-au dreptate! Să se ducă în Egipt, în țarina numită Vizachia şi în părţile Nilului şi în alte 
părți din Sicilia, din Italia, să vadă că acolo holdele care se seamănă aduc uneori de două sau de trei 
ori însutit roadă şi să vadă că nu poate să mintă cuvântul lui Dumnezeu şi că sunt locuri pe pământ 
unde un grăunte aduce mai mult de o sută de grăunţe în spicul său. 

După ce a spus Mântuitorul pilda acestei Evanghelii, ucenicii Săi n-au înţeles puterea pildei 
şi L-au întrebat deosebi: Spune-ne nouă, care este puterea pildei acesteia! lar Mântuitorul mai întâi 
le-a spus: Vouă vi s-a dat să ştiţi tainele împărăției cerurilor, iar acestora în pilde vorbesc, ca, 
auzind, să nu audă şi, văzând, să nu vadă, cum a zis Isaia Proorocul pentru nesinceritatea inimii lor. 

Şi apoi le-a tâlcuit Mântuitorul aşa: Sămânţa cea bună este cuvântul lui Dumnezeu, arina este 
inima omului, cum e în pilda cu zâzaniile ţarinii, Sămânţa cea semănată pe cale sunt oamenii puţini 
credincioşi, sau mai bine să zic aproape deloc credincioşi, căci aud cuvântul lui Dumnezeu, dar nu-i 
dau atenţie, aşa în trecere: „Eh! Am auzit predica preotului! Spunea unu o predică! Am auzit că unu 
citea din Evanghelie, ce-o fi mai spunând”, şi nu-i dă nici o atenţie, ca şi cum nu s-ar vorbi din 
Evanghelie, ci din poveşti. 

Unul care este indiferent şi nu-i place să asculte cuvântul lui Dumnezeu sau îl trece cu 
vederea, la acela vine satana şi mănâncă sămânţa cuvântului din inima lui şi este călcat în picioare de 
toate ispitele drăceşti, cum este călcată sămânţa, pentru că nu prinde rădăcină cuvântul în inima lui, 
pentru neatenţia lui şi nebăgarea de seamă, că nu dă importanţă cuvântului lui Dumnezeu. 

Sămânţa care a căzut pe pietriş sunt oamenii care aud cuvântul şi pentru moment se bucură 
că au înţeles ceva, dar bucuria lor este pripită. Au auzit şi s-au bucurat puţin, iar pe urmă le-a scăzut 
toată evlavia faţă de cuvântul Domnului, se împietreşte inima lor de necredinţă, de nesimţire, de 
răutate şi îndată se usucă din inima lor sămânţa cuvântului lui Dumnezeu. Nu găseşte acolo un pământ 
bun în țarina inimii lui ca să crească. 

Aceştia sunt aceia care sunt sămânţa căzută pe piatră, adică oameni care prea puţin se bucură 
şi cred şi îndată pierd evlavia şi credinţa către cele auzite din cuvântul vieţii. 

Iar sămânţa a treia sunt oamenii aceia care cred în cuvântul lui Dumnezeu până la o vreme, 
dar de la o vreme se ridică ispite asupra acestui cuvânt. Ori prigoană din partea oamenilor, ori necaz 
din partea trupului, sau se ridică grijile lumii cele rele, să alerge omul după bogății, după slavă deşartă, 
după dregătorii, după bani, după trai bun, după dulceţile veacului de acum. Şi toate aceste griji 
crescând, adică mărindu-se în inima omului, îl fac să uite de cuvântul lui Dumnezeu; şi aşa cuvântul 
lui Dumnezeu, care prinsese rădăcină acolo şi crescuse puţin, se înăbuşă, se astupă, se otrăveşte cu 
grijile veacului de acum, de mâncare, de băutură, de avere, de patimi trupeşti, de dezmierdări, şi cine 
ştie ce scopuri ale slavei deşarte sau cine ştie ce răutăţi, care-l împiedică pe acest cuvânt să crească; 
şi aşa, crescând patimile în om, înăbuşă şi întunecă lumina cuvântului lui Dumnezeu şi îndată începe 
a se ofili, dar cuvântul cel dintâi al credinţei lui se usucă şi piere. 

Iar sămânţa a patra, care cade în pământ bun, sunt acei buni creştini şi buni oameni de pe faţa 
pământului, care, atunci când aud cuvântul lui Dumnezeu, sunt ca un pământ însetat în care cade 
ploaia cea binefăcătoare a cuvântului vieţii şi, căzând în inima lor, se hotărăsc pentru cuvântul lui 
Dumnezeu să sufere toate necazurile, toate scârbele, foamea, setea, lipsa, ocara, durerea, crucea, 

moartea şi nu mai dau înapoi. Aceştia lucrează împreună cu cuvântul lui Dumnezeu din inima lor şi 
aduc roadă întru răbdare, cum zice Evanghelia, rabdă toate pentru porunca lui lisus Hristos şi pentru 
cuvântul Sfintei Scripturi şi al Evangheliei şi aşa aduc roadă întru răbdare: unul, adică, cum zice altă 
Evanghelie, treizeci, iar altul şaizeci, iar altul chiar o sută. 

După ce Mântuitorul a spus şi a tâlcuit pilda Evangheliei Sfinților Săi ucenici şi apostoli, la 
urmă a zis şi acest cuvânt: Cela ce are urechi de auzit, să audă. 

Prea puţini sunt oamenii aceia care au urechi şi nu aud în lume. Dar urechi de auzit n-au numai 
oamenii; au şi dobitoacele, au şi târâtoarele, au şi păsările; numai peştii sunt surzi, cum spun Sfinţii 
Părinţi, că n-au acest organ al auzului dat de Dumnezeu, ci au numai simţire grozavă, ca, simțind 
valurile, să se ferească de primejdie, că ei sunt surzi. 

Dar celelalte vieţuitoare şi oameni, toţi au urechi. Dar de care urechi este vorba în Evanghelie? 
Ce credeţi? De urechile acestea trupeşti? Nu! Îndoit este omul şi două feluri de urechi are, după cum 
şi două feluri de ochi. Are ochii aceştia simţiţi cu care vede cele simţite şi are ochii minţii, sau mai 
bine-zis are mintea, care-i ochiul sufletului, cu care priveşte cele inteligibile, cele nevăzute, ca 
dogmele credinţei şi învățăturile Sfintei Scripturi şi alte câte sunt nevăzute. 

Aşa şi la urechi să înţelegeţi! Cela ce are urechi de auzit, adică ale sufletului, că mulţi aud cu 
urechile acestea şi stau în biserică şi aud cântând la strană şi aud proorocii citindu-se, şi aici şi aud, 
dar aud numai cu urechea din afară, iar urechea cea duhovnicească a minţii lor şi a sufletului lor este 
astupată de satana, îi întunecă şi nu înţelege puterea cuvântului, pentru că urechile sufletului lor sunt 
surde. 

Către aceste urechi s-a adresat Mântuitorul când am auzit: Cela ce are urechi de auzit, să 
audă. Adică prin urechile acestea simţite să dea cuvântul urechilor celor nevăzute şi cu acelea să audă 
cuvântul şi să-l înţeleagă, ca apoi, înţelegându-l, să aducă roadă lui Dumnezeu prin lucrare şi prin 
răbdare. 

Iubiţi credincioşi, dar oare care este cauza nerodirii cuvântului lui Dumnezeu în ziua de 
astăzi? Sunt mulţi preoţi predicatori şi-n capitala ţării, şi-n oraşe, şi-n sate, mulţi predicatori sunt 
astăzi şi prin mănăstiri şi oriunde vei întâlni predicatori buni. Chiar şi unii din credincioşi cunosc 
Scriptura, dar nu se mai văd roadele Evangheliei, nu se mai văd suflete roditoare, cum erau la 
începutul creştinismului, cu toate că se rosteşte cuvântul lui Dumnezeu. 

Care este pricina pentru care nu rodesc sufletele oamenilor astăzi cum rodeau altă dată? Am 
să zic că nu sunt altele decât cele patru pe care le-a arătat Mântuitorul, sau trei, că al patrulea a rodit. 
Dar care este pricina nerodirii cea adevărată, în cele trei chipuri ale Evangheliei, care s-au zis mai 
sus? 

Unii vor zice: „Da, părinte! Astăzi nu se mai întorc oamenii la pocăință, nu se mai văd roadele 
pocăinţei la mulţi, pentru că nu se mai fac minuni ca la începutul creştinismului”. Când Apostolul 
Petru a început să predice în Ierusalim, spune dumnezeiasca Scriptură că, numai într-o zi au crezut 
trei mii de oameni. 

Iar a doua zi a predicat în pridvorul care se zicea, „al lui Solomon” şi au mai crezut încă cinci 
mii. lată minune mare, în două zile opt mii de oameni au crezut în Hristos prin gura Sfântului 
slăvitului, întru tot lăudatului Apostol Petru, care nu era nici teolog, nimic, ci numai avea teologia 
cea mai înaltă, pe Duhul Sfânt pe Care îl primise. 

Dar zic ei: „Da, părinte, au crezut atunci mulți pentru că-l auzeau pe Petru vorbind în toate 
limbile de sub cer”, că aşa a fost la Cincizecime, vorbeau doisprezece bărbaţi galileeni, apostoli, şi 
ei auzeau măririle lui Dumnezeu, fiecare în limba lui, câţi erau adunaţi acolo cu ocazia praznicului 
Cincizecimil. 

Şi aceasta nu mică minune a fost, cum fiecare auzea predicându-se Evanghelia în limba lui, 
cu toate că un singur om vorbea acolo şi aceasta a atras pe mulţi să creadă. 

Iar când a predicat Petru a doua zi, au crezut cinci mii de bărbaţi. Iarăşi, pentru ce? Pentru 
minunea cea mare cu ologul Enea, care stătea în pridvorul bisericii, numită „Frumoasa”, în care 
Apostolul Pavel şi loan Evanghelistul numai cu un cuvânt l-au ridicat şi l-au făcut sănătos şi această 

spaimă şi minune mare i-au făcut pe toţi să creadă în învăţătura apostolilor. 

Da! Ajutat-au atunci foarte mult minunile. Aşa spune şi Evanghelistul Marcu: Domnul 
împreună lucrând, i-a trimis la propovăduire, i-a îmbrăcat cu putere de sus, cu Duhul Sfânt, şi le-a 
dat putere să învie şi morţii, să scoată dracii, să calce peste leu şi peste balaur şi peste toată puterea 
satanei. Şi în baza acestor minuni mulți au crezut. 

Dar oare numai minunile aveau puterea de a face oamenii să creadă în Hristos? Şi pentru 
aceea nu cred alţii astăzi? Nu-i adevărat! 

Iată, noi vedem de foarte multe ori şi atunci şi astăzi că oamenii cred fără minuni. Mântuitorul 
a fericit pe cei ce cred fără să vadă. Ce minuni a văzut famenul Candachiei când mergea cu 
împărăteasa Etiopiei şi marele Apostol Filip a fost rănit citea pe Proorocul Isaia şi ajunsese la stihul 
acela: Duhul Domnului peste Mine. 

Şi i-a tâlcuit de acolo înainte, că Hristos a fost acesta, nu Proorocul Isaia, şi a zis famenul: 
Uite apa! Ce mă împiedică să mă botez? A crezut famenul, s-a dat jos din căruţă şi s-a botezat şi 
îndată Duhul a răpit pe Filip din Gaza — unde-i Gaza? Până în Asia Mică, până la Azot l-a dus într-o 
clipeală de ochi, cum a dus altă dată pe Proorocul Avacum cu zeama din ludeea în Babilon la Daniel 
în groapa cu lei, că organe ale Duhului Sfânt au fost şi proorocii şi apostolii. 

L-a răpit după ce a botezat pe famenul Candachiei, care a fost cel dintâi apostol şi cel mai 
mare misionar din Etiopia, înainte de a merge acolo Sfântul Apostol şi Evanghelist Marcu. 

Deci n-a văzut famenul nici o minune, dar i-a explicat şi a crezut şi a avut inimă bună şi a 
prins cuvântul lui Dumnezeu repede şi ca roadă a fost botezul lui şi credinţa lui statornică. 

Ce minune a făcut Apostolul Pavel în Iconia, în Listra şi în Derbe? Ce minune a făcut Sfântul 
Apostol Filip în Samaria, când a crezut toată Samaria, primind cuvântul lui Dumnezeu? Predica cu 
putere cuvântul Domnului! Nu în tot locul, deci, se făceau minuni, dar multă lume se întorcea la 
Dumnezeu numai prin credinţă. Credinţa vine prin auz, iar auzul prin cuvântul lui Dumnezeu şi 
celelalte. 

Deci iată, care are țarina bună a inimii sale, nu aşteaptă să vadă minuni. 

Va zice cineva: „Da! Nu numai minunile, dar şi viaţa Sfinţilor Apostoli, că erau aşa straşnici, 
aşa de mari sfinţi şi neprihăniţi în viaţă, poate de aceea prindea cuvântul Domnului care-l predicau”. 

Nici aceasta nu-i! Pentru că vezi, n-a zis Mântuitorul azi în Evanghelie: ieşit-a sfântul, ieşit- 
a apostolul sau dreptul să semene, ci a zis aşa simplu: Jeşit-a semănătorul să semene sămânța sa. 

De multe ori un om simplu spune din cuvântul lui Dumnezeu, dar spune şi el sincer şi cu 
credinţă şi se altoieşte acest cuvânt în altă inimă sinceră şi aduce roadă însutită. 

Deci din cauza nerodirii cuvântului lui Dumnezeu, în ziua de astăzi, nu este din vina persoanei 
care predică, nici pentru că nu se mai fac minuni şi alte pricini care le spun oarecare în această 
privinţă. 

Cauza nerodirii cuvântului lui Dumnezeu în masa poporului de astăzi este arătată de 
Mântuitorul în Evanghelie, că oamenii ori sunt cale bătută, unde nu se poate cuprinde cuvântul lui 
Dumnezeu, inima lor este bătută de grijile lumii şi de draci şi de patimi şi nu mai prinde cuvântul 
Domnului rădăcini. Ori au inimile împietrite şi cuvântul Domnului numai puţin se opreşte şi se usucă, 
ori au inimile lor pline de interese materiale zavistie, de beţie, de lăcomie, de făţărnicie, de viclenie 
şi de toată răutatea şi din cauza aceasta nu rodeşte în inima lor cuvântul Domnului, că se înăbuşă de 
aceste păcate pe care le găseşte acolo în inima omului. 

Deci dacă vă întreabă cineva de ce oare nu se întoarce astăzi lumea la pocăință, să ştiţi că din 
cauza răutăţii şi a aşezării sufletelor celor pătimaşe. Că unii din noi suntem cale bătută, alţii suntem 
spini şi alţii piatră şi de aceea cuvântul Domnului nici nu prinde rădăcină, şi, chiar dacă prinde, se 
usucă şi se înăbuşă. 


PROOROCII MINCINOŞI 

Fraţii mei, în ţara noastră sunt o seamă de secte autorizate; o seamă sunt tolerate, ca fracțiuni 
religioase, şi o seamă din ele sunt netolerate, subversive, care sunt şi contra statului şi a Bisericii. Dar 
oricare sectă ar fi, să ştiţi că toate se cheamă „neghinele ţarinii”. 

Dumnevoastră aţi auzit pilda Evangheliei cu neghinele ţarinii, că a întrebat pe Stăpânul: 
Doamne, n-ai semănat sămânță bună în țarina Ta? De unde are zâzanii? (Matei 27, 25). Adică de 
unde are neghine? 

Şi a zis Stăpânul ţarinii: un om vrăjmaş a făcut aceasta. Ai auzit? Adică diavolul. Țarina este 
toată lumea — cum spune Mântuitorul. Țarina creştină, dacă se socotesc toţi creştinii care cred în 
Sfânta Treime, suntem peste două miliarde pe glob. Aproape jumătate din populaţia lumii este 
creştină într-un fel. 

În această țarină mare, satana a semănat neghine, ca să nu fie grâul curat, adică credinţa 
dreaptă. Şi această neghină sunt sectele. Ele sunt nişte buruieni care au crescut la umbra Bisericii, la 
temelia Bisericii, şi nu trebuie ca noi să dăm grâul pe neghină sau să amestecăm grâul cu neghina. 

Pentru voi, care v-aţi născut creştini, care aţi crescut creştini din părinţi creştini, din strămoşi 
creştini, este o mare ruşine şi un mare păcat să lăsaţi rădăcina voastră şi să vă duceţi la vrăjmaşii lui 
Dumnezeu, care nu cinstesc pe Maica Domnului, pe sfinți şi sfintele moaşte; care hulesc icoanele, 
Sfânta Cruce, cele şapte Sfinte Taine şi tot ce este sfânt în Biserica dreptmăritoare a lui lisus Hristos. 

Acum să vă spun o istorioară cu Chinops vrăjitorul. 

Sfântul loan Evanghelistul a predicat Evanghelia în tot pământul. Când a ajuns cu predica 
Evangheliei în insula Patmos, a aflat acolo închinătorii la idoli, cum era atunci; toată lumea se închina 
diavolilor. 

Când a ajuns acolo, ostrovul acela avea un mare vrăjitor care stătea în pustie, pe care îl chema 
Chinops. Şi ei ziceau că acela-i dumnezeul lor, că acela, cu puterea drăcească, făcea farmece mari, 
făcea fel de fel de „minunăţii”. Acestui vrăjitor îi slujeau 1000 de demoni, ca să poată face 
fermecătorii, minuni cu puterea drăcească şi vrăjitorii mari. 

Când a ajuns Sfântul loan Evanghelistul acolo, a început să predice Evanghelia cu puterea lui 
Hristos. Sfântul loan avea putere de la Mântuitorul să facă minuni, căci tuturor apostolilor le dăduse 
această putere: În numele Meu, draci veţi scoate, morți veţi învia, în limbi noi veţi vorbi... (Marcu 16, 
17). 

Şi când a început Sfântul loan Evanghelistul să predice cu putere, a crezut multă lume în 
Hristos. Toţi care erau bolnavi se vindecau, care erau morţi înviau şi multe minuni făcea cu puterea 
Mântuitorului. 

Atunci oamenii s-au dus la idolul lor în pustie, în munți, şi i-au spus lui Chinops vrăjitorul, 
care era sluga satanei. 

— Stăpâne, a venit un ucenic al Celui răstignit, pe care îl cheamă Ioan. Face minuni şi semne 
mari, învie morţii, tămăduieşte bolnavii, vindecă orbii, surzii, îndrăciţii şi crede multă lume într-însul. 

— Megeţi în cetate, că eu o să trimit un înger de-al nostru să-l ia şi o să-l dau judecății celei 
veşnice. 

Dar duhurile care veneau la Sfântul loan erau legate şi trimise afară din insula Patmos. 

Chinops, dacă a văzut că nu se mai întorc duhurile, s-a umplut de mânie şi a luat toată 
mulțimea drăcească şi s-a dus în cetate. A bătut de trei ori din palme, l-au luat dracii pe nori, l-au dus 
pe sus şi l-au pus în mijlocul oraşului. A început lumea să strige: 

—Mare eşti, Chinoapse, dumnezeul nostru! Dar a venit unul din ucenicii Celui răstignit şi face 
minuni Şi semne mari. 

Când au văzut cei ce crezuseră în Hristos, au început a se teme: „Măi, şi dumnezeul nostru-i 
mare! Uite, vine pe sus!” Dar îl aduceau dracii pe sus. Chinops a început a-i mustra: 

— Oameni orbi, aşa de repede credeţi în el? Ascultaţi-mă pe mine! De este drept loan, să facă 

minunile pe care le fac şi eu! 

Şi s-a dus acolo unde predica loan Evanghelistul: 

—De ce-ai intrat în ţara mea, Ioane, şi faci minuni şi predici pe Cel pe Care L-au răstignit 
evreii pe cruce şi n-a putut să se salveze pe Sine? Ce, crezi că numai tu faci minuni? Să vă arăt eu ce 
pot să fac! 

Şi Chinops cheamă un tânăr, căruia-i murise tatăl: 

— Unde este tatăl tău? 

— A murit înecat în mare. 

— Uite, eu îl aduc acum imediat! 

Şi a bătut din palme de trei ori şi s-a scufundat în mare Chinops. Dracii care-i slujeau lui erau 
cu dânsul. Numai ce vede că a ieşit Chinops din mare cu tatăl copilului. Era nălucire drăcească. Şi 
toți oamenii de pe mal s-au mirat şi au zis: 

— Mare eşti, Chinoapse, dumnezeul nostru! 

Sfântul loan Evanghelistul îi vedea că sunt draci. 

Se duce Chinops la o femeie: 

— Femeie, unde sunt feciorii tăi? 

— Feciorii mei s-au înecat cu o corabie mergând la Cipru de doi ani de zile. 

— Ia să ţi-i aduc şi pe aceia! 

A bătut de trei ori din palme, s-a băgat în mare şi i-a scos feciorii femeii. 

„Sărut mâna, mamă! Vai de mine! Închinaţi-vă la dumnezeul Chinops, că acesta ne-a scos pe 
noi din muncile iadului şi ne-a adus aici!” 

Şi mama îi săruta, dar nu vedea că-s draci! (Aşa are să fie acum la sfârşit. Băgaţi de seamă!). 

Când au văzut oamenii aşa, au început a striga: 

— Mare eşti, Chinoapse, şi mai mare dumnezeu ca tine nu este! 

Şi a zis loan lui Chinops: 

— Minunile tale sunt vrăjitorii drăceşti! 

Când au auzit păgânii, s-au repezit asupra lui loan, l-au prins şi l-au omorât. 

Cei ce crezuseră în Hristos, prin predica lui loan, au prins mare frică: „Dacă au omorât pe 
Sfântul loan, o să ne omoare şi pe noi!” 

Atunci Chinops a început a predica: 

— Ticăloşilor! Vedeţi ce-am făcut eu cu loan? Şi voi aţi crezut în el! Eu am putere mare! 

Şi a venit un înger al Domnului şi s-a atins de loan Evanghelistul: „Ioane, soală-te şi predică 
pe Hristos!” 

Numai ce aude: 

— loan, pe care l-am omorât noi cu trei zile în urmă, predică grozav şi toată lumea crede în el. 

Când a auzit Chinops că loan a înviat, s-a dus la el cu acei draci, despre care credea poporul 
că i-a înviat Chinops. Sfântul loan predica pe malul mării. 

— Ioane, crezi că dacă ai înviat, mă tem de tine? Oameni buni, ştiţi corabia care s-a scufundat 
deunăzi cu vreo 400-500 de oameni? 

— Da! 

— Uite, eu acum îi aduc odată cu corabia şi îi învii pe toți! 

Şi a bătut din palme de trei ori Chinops şi s-a scufundat în mare să aducă corabia cu tot cu 
oameni. Dracii care-i slujeau lui erau cu dânsul. 

Sfântul loan Evanghelistul, când a văzut că s-a scufundat, a luat Sfânta Cruce şi a zis: 

— Aici să se scufunde toată puterea satanei! 

Oamenii, care erau pe mal şi aşteptau venirea lui Chinops, cu cei înviaţi de dânsul, au zis: 

— Nu mâncăm nimic până nu vine Chinops! 

— El nu mai vine niciodată, că l-am trimis eu în fundul iadului. 

Şi aştepta poporul să vină Chinops cu corabia cu oamenii şi au stat trei zile şi mureau de 
foame pe malul mării. 

Marea a fiert trei zile, aşa ca în clocot, iar dracii l-au părăsit pe Chinops şi el a rămas în fundul 
mării. Toţi aşteptau şi ziceau: „Nu mai vine Chinops nici într-un fel! Nici singur, nici cu alții!” Sfântul 
Ioan le-a zis: 

— Vedeţi cum v-a înşelat? Vedeţi înşelăciune? Vedeţi că pe el n-a putut să se salveze? Şi 
acum, pe cei pe care 1-a înviat, îi cunoaşteţi? 

— Îi cunoaştem, vai de mine! 

— Hai să-i întrebăm pe cei ce au înviat dacă sunt morţii voştri! 

— Cu puterea Sfintei Cruci vă leg să spuneţi cine sunteţi voi! 

— Noi suntem diavoli care îi slujim lui Chinops de atâţia ani! 

Atunci oamenii au început a-i întreba pe cei înviaţi: „Măi, bărbate, dar nu eşti tu? Dar voi, 
măi feciori, dragii mame1?...” 

Sfântul loan Evanghelistul i-a legat. 

— la să vă faceţi oleacă voi, nu tare urâţi, să nu moară lumea de frică. Aşa cum se poate, să 
vadă oamenii cine sunteţi! 

S-au făcut nişte arătări aceia pe care Chinops i-a înviat, şi când au suflat odată cu foc, toţi 
aveau unghii de aramă, şi când au răcnit la oameni, toţi s-au speriat!... Erau draci! 

— Vedeţi cui vă închinaţi voi? a zis Sfântul Apostol loan. Gata, voi aţi crezut că Chinops a 
înviat morţi! 

— Vai de noi, murim! Trimite-i de aici! 

I-a blestemat să se ducă în gheenă şi oamenii nu i-au mai văzut. Când a văzut aceasta, poporul 
a crezut în Hristos şi Sfântul loan Evanghelistul a început să facă minuni şi mai mari. 

Vedeţi cum i-a înşelat diavolul pe oameni? Ai văzut că unui vrăjitor îi slujeau o mie de draci! 
Dar în faţa puterii lui Dumnezeu nimic nu pot. Acesta a fost războiul Sfântului loan Evanghelistul cu 
Chinops vrăjitorul, în insula Patmos. Acolo Sfântul loan Evanghelistul a făcut preoţi, episcopi şi a 
încreştinat tot ostrovul Patmos. Acolo a scris el şi Apocalipsa, care este în Sfânta Scriptură, cu care 
se termină Noul Testament. 


Aşa au să vină şi pe timpul lui Antihrist. Băgaţi de seamă, poate eu sunt în groapă. Voi fi 
putred pe atunci. Să vă aduceţi aminte când învăţam eu aici. Să vă însemnați cu Sfânta Cruce, cea 
mai puternică armă de care se cutremură tot iadul, şi nu veţi fi biruiţi de nimic. 

Auzi cum cântă Biserica la Sfântul Maslu: Doamne, armă asupra diavolului, Crucea Ta ai 
dat nouă, că se scutură şi se cutremură, nesuferind a căuta spre puterea ei; că moartea ai călcat şi 
morţii ai sculat. Pentru aceasta ne închinăm îngropării Tale şi Învierii. 

Deci să nu credeţi în descântece, în tot felul de vrăji, în cei ce caută în bobi, în cafea, în palmă; 
cei ce sting cărbuni, cei care deschid cărţi sfinte, cei care descântă cu numele lui Hristos şi pomenesc 
sfinţii. Toţi sunt împotriva lui Hristos! Toţi sunt în slujba satanei! 

Nici o vedenie să nu primiţi. O vedenie care-i de la Dumnezeu, v-am spus că nu se supără 
Dumnezeu dacă nu o primeşti, că El ştie că tu te temi să nu primeşti lup în loc de păstor. 

Vedenia ştiţi care este? Ai auzit care-i vedenia noastră? Care o spune Sfântul Efrem Sirul: 
Așa, Doamne, Împărate, dăruieşte-mi ca să-mi văd păcatele mele, să nu osândesc pe fratele meu, că 
binecuvântat eşti. 

Şi iarăşi ceea ce spune Duhul Sfânt prin Proorocul David: că fărădelegea mea eu o cunosc şi 
păcatul meu înaintea mea este pururea (Psalm 50, 4). Să ne vedem păcatele, nu vedenii. Că Sfântul 
Isaac Sirul spune: De mii de ori mai fericit este cel ce-şi vede păcatele, decăt cel ce vede vedenii; că 
vedeniile pot fi draci şi te duc la pieire vremelnic şi veşnic. 

Să ne vedem păcatele noastre, să petrecem în smerenia minţii şi a inimii şi să nu ne socotim 
vrednici că putem vedea vedenii, că asta este cea mai mare mândrie şi cutezanţă. 

Dacă de acum crezi în vedenii, când va veni Antihrist, ce-ai să faci atunci? Că spune la II 

Tesaloniceni, cap 9, despre venirea lui Antihrist: a cărui venire este întru toată puterea satanei, 
făcând semne şi minuni mari, de va putea să înșele pe cei aleşi. 

Sfântul Andrei al Cezareei, în tâlcuirea Apocalipsei, spune: „Când vor veni ucenicii lui 
Antihrist, vor face pe femei şi bărbaţi să zboare pe sus”. Ai să vezi tu atunci! Când vei vedea că din 
paie uscate de grâu îţi face pâine proaspătă şi din viță uscată de vie îţi face să curgă vinul cel mai 
bun. 

Vor face multe minuni cu puterea satanei, încât cei care nu sunt întemeiaţi în credinţă vor 
zice: „Măi, ăştia sunt de la Dumnezeu!” 

Vor merge la tine la cimitir şi vor întreba: 

— Unde-i mama ta îngropată? 

— Aici! 

— Unde-i tatăl tău îngropat? 

— Aici! 

Şi vor zice slugilor lui Antihrist: 

— leşi, măi Gheorghe! leşi, măi loane! leşi, Vasile! leşi, Marie! Ieşiţi din morminte! 

Şi o să-ţi iasă tatăl tău şi o să te sărute; şi mama ta o să te ia în braţe, cu hainele cu care-i pusă 
în mormânt, şi îţi va zice: 

— Dragul tatei, credeţi în aceştia, că de la Dumnezeu sunt! Credeţi, că ei ne-au scos pe noi din 
iad! 

Toţi vor fi draci! Şi cei scoşi din morminte şi cei care vin cu dânşii. 

Luaţi aminte! Să nu credeţi în proorocii mincinoşi, că fac minuni cu puterea satanei şi pe cei 
slabi în credinţă o să-i înşele. Ei lucrează cu satana, iar noi suntem cu Hristos! 

Atunci ce-ai să faci, dacă începi a crede de acum în vrăji, în descântece şi în ghicitorii de tot 
felul? 

Eu umblu prin credinţă, nu prin vedere. Aşa ne învaţă Biserica în Simbolul Credinței. N-am 
nevoie să văd. Că zice Hristos: Fericiţi cei ce n-au văzut şi au crezut! (loan 20, 29). Aşa este. 

Acum aproape de sfârşitul lumii vor apare mulţi hristoşi mincinoşi şi prooroci mincinoşi să 
înşele lumea. Voi ţineţi-vă de mama voastră spirituală, Biserica Ortodoxă, care v-a născut prin apă şi 
prin Duh! Nimic să nu primiţi de la sectanţi. Când vine un sectant sau cineva la tine, întâi pune-l să 
facă cruce şi să spună Crezul: „Cred Într-Unul Dumnezeu, Tatăl Atotţiitorul, Făcătorul cerului şi al 
pământului...”. 

Dacă spune Crezul, vorbeşte cu el; dacă nu, zi-i: „Fugi, satană, că nu eşti fiu al Bisericii, ci 
eşti al lui Antihrist!” 

Eu am scris o carte — „Călăuză în credinţa Ortodoxă” — care s-a tipărit în mai multe ediţii, 
unde am pus şi pe martorii lui lehova şi toate sectele. 

Spune Evanghelistul loan: Fiilor, ați auzit că vine Antihrist? Tot duhul care nu mărturiseşte 
pe lisus Hristos că este Dumnezeu, Antihrist este! (| loan 4, 3). Deci înaintemergătorii lui Antihrist 
tăgăduiesc dumnezeirea lui Hristos. 

Să nu ne speriem! Noi una ştim: „Că Piatra Hristos este temelia Bisericii şi porţile iadului 
nu O vor birui”. Ai văzut ce spune Sfântul Atanasie cel Mare: „Vezi căderea iudeilor din credinţă? 
Câţi prooroci au avut ei până la Sfântul loan Botezătorul! lar de atunci nici unul! „Că Legea şi 
proorocii până la loan Botezătorul sunt”. 

S-a ridicat Duhul Sfânt de la ei să nu mai aibă prooroci până la sfârşit. Tot el spune: „Să nu 
vă temeţi când se vor înmulți vrăjmaşii Bisericii! Că şi în vremea sfârşitului şi oricând Hristos va 
sprijini pe cei credincioşi”. 

Şi zice: „Dacă are să împărăţească Antihrist 1260 de zile, trei ani şi jumătate, pentru cei aleşi 
se vor scurta zilele”. Are să ţi se pară că a trecut într-o lună împărăţia lui Antihrist. Ce? Dumnezeu 
nu ştie pe cei aleşi, ca să-i cruţe? 

Deci totdeauna să ţineţi credinţa cu statornicie. Un Domn, o credință şi un Botez. În ceea ce 
ne-am născut, în aceea să murim! 

ENOH ŞI ILIE 


Aceşti doi prooroci au să se pogoare, să vină din Rai, trimişi de Dumnezeu, fiind luaţi 
cu tot cu trup la cer. Când vor predica ei cu mare putere şi vor înfrunta pe Antihrist trei ani şi jumătate, 
cât va împărăţi el, Sfinţii Enoh şi Ilie vor avea mare putere să străbată tot pământul cu fel de fel de 
minuni. Au să facă minuni mari şi semne în Ierusalim ca să întoarcă pe evrei, căci ei nu se întorc 
până nu vine Ilie şi Enoh. Vor întoarce inimile către fii şi sinagoga satanei către Hristos. 

Când vor predica ei, îi va auzi tot pământul şi-i va vedea toată lumea. Şi acestea sunt scrise 
de 2000 de ani, de când i s-au descoperit Sfântului loan Evanghelistul. Şi cine ar fi crezut? Ar zice 
cineva că este o nebunie asta. Şi se întrebau oamenii: „Cum o să-i vadă pe Enoh şi lie? Din 
continentul Asia sau Africa, cum o să-i audă în America?” 

Acum, dacă ar predica, îi vede la televizor toată lumea şi îi aude la aparate toată lumea. Cum 
să nu! Dumnezeu ştie toate, ca şi cum ar fi venit. Când vor predica şi vor face minuni, tu ai să te uiţi 
aici Şi ai să-i vezi cum fac minuni, cum învie morții, şi ai să auzi de aici ce predică Enoh şi Ilie şi 
cum mustră pe Antihrist, când va împărăţi peste toată lumea, timp de 1260 de zile. 

Vezi? Ceea ce era atunci de necrezut şi de neînchipuit, acum se poate realiza! De aici se poate 
vedea şi auzi la Ierusalim. Da! Şi uite, stăm aici şi vedem la Ierusalim cum slujesc acolo, cum predică 
şi auzim toate! Şi la Muntele Sinai şi în Italia şi în Belgia şi în Olanda şi în Bulgaria şi în Grecia şi 
în Serbia. Deci stau aici şi văd slujba de la Ierusalim! Vezi că-i posibil acum? Dumnezeu ştia de mai 
înainte cât are să se înmulțească mintea, adică ştiinţa. 

Că Daniil Proorocul a spus la capitolul doi: În vremea de apoi se va înmulți mintea foarte şi 
se vor înţelepţi oamenii şi vor zbura prin văzduh şi vor înconjura lumea. Toate câte le vezi acum, 
Biblia le-a spus cu mii de ani înainte. 

Vezi Proorocul Isaia, care trăieşte cu 850 de ani înainte de venirea Domnului, la capitolul 60 
întreabă de avioane, că el le vedea acum 2800 de ani: Doamne, ce sunt acestea care zboară şi se 
întrec cu norii; şi zboară ca porumbeii spre porumbarele lor şi de huietul aripilor lor se tulbură 
văzduhul? (Isaia 60, 8). 

Ai auzit? Cu 2800 de ani înainte a spus de avioane. Ce-a zis? „Că zboară ca porumbeii spre 
porumbarele lor”. Că ei nu zboară decât de la un aerodrom la altul, ca să alimenteze. 

Dar şi Proorocul leremia a văzut maşinile astea fără cai, care le vedeţi acum că aleargă pe 
drum. Şi întreabă pe Dumnezeu: Doamne, ce sunt acestea care huruie pe drum şi întrec carele 
oamenilor? 

Vezi, că spune de bomba cu neutroni la Apocalipsă: Jată au ieşit de la fața Mielului nişte 
lăcuste şi acestea aveau putere mare de vătămat în cozile lor. Și am auzit un glas de la tronul 
Mielului: Nu vătămaţi iarba pământului, nici copacii, nici florile, nici toate cerealele lumii, numai 
pe oameni Să-i vătămaţi cinci luni de zile. Războiul neutronic. Bomba cu neutroni îţi lasă pomii 
înfloriţi. 

Eu am la mănăstire pe cel mai mare profesor de fizică atomică din Bucureşti. 

— Domnule, zic, ce rău poate face această bombă? 

— Aceasta distruge numai viaţa, şi-ţi lasă oraşul complet. Că ce folos dacă l-ar distruge? Ei ce 
să mai câştige când vin să ocupe? Au nevoie să ucidă pe oameni, ca să ocupe oraşe şi toate bunurile 
lumii. 

— Dar dacă eu sunt închis într-o casă de fier şi bomba cu neutroni explodează afară, ce poate 
să-mi facă, dacă zici că nu distruge materia? Eu nu sunt în siguranţă? 

— Dumneata dacă ai avea o casă de fier fără uşă, cu pereţii de zece metri grosime în jur şi te- 
ai băga acolo, neutronii rapizi nu sunt împiedicaţi de fier să treacă. Trec prin fier şi vin la dumneata 
ŞI-ţi distrug numai viaţa. 

Am grăit cu dânsul. Soţia lui este mare bibliotecară la cărțile din limbi vechi. Un om 

credincios! 

Aşa ne-a spus Dumnezeu, că acestea sunt scrise la Apocalipsă. Nu vor vătăma copacii, nici 
florile, nici sadurile, nici ierburile, ci numai pe oameni cinci luni de zile. Atât o să dureze războiul 
neutronic. Cinci luni de zile n-ai să te poţi păzi nici în casă, nici în beci, nici în apă, nicăieri, nicăieri. 
Unde te-a ajuns... Tot ce-i viu distruge. Asta-i bomba cu neutroni. 

Toate-s scrise, fraţii mei. Şi Mântuitorul a spus: Cerul şi pământul vor trece, dar cuvintele 
Mele nu vor trece (Matei 24, 35). Da. Noi suntem cei de pe urmă!... 


SFATURI DUHOVNICEŞTI 


— Când facem pomelnic pentru Sfântul Altar, pe cine să trecem în primul rând? 

— Cel mai mare neam pe care îl avem pe faţa pământului, nu-i tata şi mama, cât veţi trăi vol. 
Cel mai mare neam pe care îl avem nu-i soţia, nu-i soţul, ci este preotul care ne-a botezat şi al doilea 
este naşul de botez, şi al treilea — pentru care sunteţi cununaţi — este naşul de cununie. Deci, când 
faci un pomelnic, întâi la morţi să faci. Şi dacă preotul care te-a botezat este mort, pe el să-l pui întâi. 
Apoi să pui naşul, dacă-i mort, pe urmă pe ceilalți. 

Când faci pomelnic la vii, tot aşa. Dacă trăieşte preotul, pui pe preot întâi şi apoi pe naşul de 
botez, naşul de cununie şi apoi pui pe soţ, soţie, mamă, soră şi alte rudenii. 


— Ce persoane nu se pot trece pe pomelnic? 

— Pe pomelnic nu se pot trece niciodată mai întâi sectarii, căci ei s-au rupt definitiv de Biserica 
lui Hristos. Pe aceştia în veac nu-i poţi trece în pomelnic. Al doilea sunt sinucigaşii, care şi-au făcut 
seama singuri: ori s-au înecat, ori s-au spânzurat, ori au murit beţi, ori au murit în duel, tot sinucigaşi 
de socotesc. 

Pe urmă nu se pun la slujbe cei ce trăiesc necununaţi. În veacul veacului nu-i poţi pune 
părticică în Sfântul Potir celui ce trăieşte în preacurvie! Niciodată. Pentru preacurvie se dă 15 ani 
oprire de la împărtăşanie, că trăieşte necununat. Cum să-i pun părticica lui, să se împărtăşească cu 
Trupul şi Sângele Domnului? 

De asemenea nu se trec pe pomelnic cei care refuză Sfintele Taine şi care nu se mai spovedesc. 
Gata! Pe aceştia nu-i mai pui! S-au despărțit de Biserică pentru veşnicie! 


— Este de folos creştinilor să ia părticele acasă? 

— N-ai voie să iei părticica acasă. Nici un preot n-are voie să dea părticica acasă. Este o mare 
greşală a preoţilor care dau părticele acasă! Nu-i voie, Doamne fereşte! Sfântul Simion al 
Tesalonicului zice: „Preotul care va da părticele din altar poporului să nu mai fie preot”. 

Părticica ţi-o scoate preotul în altar şi rămâne în Sfântul Potir. Ţi-a scos pentru vii şi pentru 
morţi. Ea rămâne să se sfinţească când se coboară Preasfântul Duh la epicleză. După ce s-a sfinţit, 
este pusă în dumnezeiescul Sânge, şi atunci ai împărtăşire direct cu Trupul şi Sângele DomnuluiS. Nu 
să 1-0 dea omului acasă s-o pună prin castroane. Vai de mine ce nebunie! Cine ţi-a spus că ai voie să 
dai părticele acasă? Niciodată nu se dau părticele. Să vină la mine preotul care dă părticele! 


— Dar dacă un creştin este beţiv, este bine să-l trecem la pomelnic? 
— Este bine să-l pui la Psaltire, Sfântul Maslu, acatiste, dar nu la Sfânta Liturghie. 


— Dacă cel desfrânat se poate trece la Sfânta Liturghie? 
— Desfrânaţii, dacă nu părăsesc păcatul şi nu se spovedesc, nu se pun niciodată! Dimineţa, la 
Sfânta Proscomedie, ai văzut că preotul are copia aceea de argint în mână, şi din prescura întâi scoate 





5 Vezi „Ne vorbeşte Părintele Cleopa” volumul 2, capitolul Cele cinci feluri de împărtășiri. 

dumnezeiescul Agneţ, care se preface în Trupul lui Hristos; din prescura a doua se scoate Partea 
Maicii Domnului; din prescura a treia scoate pentru cetele îngereşti; din a patra prescură scoate 
părticele pentru cei vii: ctitorii mănăstirii, conducătorii ţării, conducătorii Bisericii şi ceilalți care sunt 
vrednici. Dar pentru cel care înjură, huleşte şi trăieşte în desfrâu nu poţi scoate, că acea părticică 
reprezintă faţa sufletului lui. Din a cincea prescură scoate pentru cei morți. 

Şi acele părticele care le scoatem dimineţa, sunt numai blagoslovite. Şi în timpul epiclezei, 
atunci când se cântă în biserică: Pe Tine te lăudăm, pe Tine Te binecuvântăm..., preotul în Altar ridică 
mâinile la cer, se roagă în faţa Sfintei Mese şi se pogoară Sfântul Duh peste Sfintele Daruri. Atunci 
pe Sfânta Masă nu mai este pâine, ci Trupul lui lisus Hristos. În Sfântul Potir nu mai este vin, ci 
Sângele lui Iisus Hristos. 

Ce-am păţit aici cu un preot, Calistrat Bobu! Era un preot foarte bun. Foarte bun. A trecut pe 
la o maică care trăia prin pădure, că în pădure erau vreo 50 de pustnici atunci, şi ea i-a spus preotului 
ăsta tânăr: „La voi nu se pogoară Duhul Sfânt, că aţi trecut pe stilul nou!” 

Părintele Calistrat a venit acasă şi-i spune stareţului. Starețul meu era din Sfântul Munte, 
ieroschimonahul Ioanichie, care m-a călugărit. El mânca numai sâmbăta şi Duminica. În celelalte 
zile, nimic. Sâmbăta mă întreba: „Ai oleacă de zeamă de varză şi oleacă de grâu fiert?” EI a slujit 20 
de ani Sfânta Liturghie singur şi se întărea numai cu Sfânta Împărtăşanie. Când s-a îndreptat 
calendarul, a postit 23 de zile. N-a gustat nimic până i s-au atătat Sfinţii Trei Ierarhi şi i-au spus să 
asculte de Biserică! Să ţină cum zice Biserica! 

Odată slujea părintele Calistrat Bobu. Eu eram paraclisier. Anafora de la stareţ era albă şi 
dulce, iar de la părintele Calistrat, verzuie şi acră. Am întrebat: 

— Părinte stareţ, de ce când slujeşte părintele Calistrat, anafora este verzuie şi acră? 

— Măi, băiete, slujeşte cu îndoială! S-a dus la nebuna aceea de Isidora, care a făcut atâtea 
boroboaţe în mănăstire, şi ea i-a spus că nu vine darul Duhului Sfânt din cauza calendarului. Şi i-am 
spus că are s-o păţească, fiindcă el se îndoieşte că vine Duhul Sfânt! 

Eram paraclisier. Când a chemat harul Duhul Sfânt, numai ce vede că agneţul s-a făcut carne, 
curgea sânge pe Sfântul Disc, pe Sfântul Antimis. Şi când se uită în potir vede sânge. Mă cheamă pe 
mine: 

— Costică, ia vino încoace! Ce vezi? 

— Vai, părinte Calistrat! S-a făcut carne şi sânge! Starețul ţi-a spus că ai s-o păţeşti, să nu mai 
crezi în calendar, căci calendarul nu-i sfânt sau dogmă. EI este un ceas al vremii. A mai fost îndreptat 
canonic înainte de câteva ori până acum. 

Starețul, când a venit, a pus să se citească Psaltirea la strană. 

— Ei! Acum crezi că vine Duhul Sfânt şi preface Darurile? 

— lartă-mă, părinte! şi a căzut în genunchi. 

— Ia uite! A venit Duhul Sfânt! S-a făcut carne! S-a făcut sânge! Te mai îndoieşti de acum, 
părinte? 

— Cred, părinte, iartă-mă! 

— a şi strânge Sfintele Taine! 

Şi a făcut cu dalta o gaură în piciorul Sfintei Mese, că Sfânta Masă este mormântul Domnului, 
şi a îngropat acolo Sfintele Taine. Iar potirul l-a sfinţit din nou şi l-a spălat cu sfânta spălătoare şi 
Sfântul Antimis, toate. Şi am stat până s-a citit Psaltirea toată, patru ore, şi apoi a început Liturghia 
de la Sfânta Proscomedie: „Şi unul din ostaşi cu sulița în coastă...” a luat-o de acolo. Şi a făcut Sfânta 
Liturghie şi nu s-a mai repetat. 

— Vezi? Acum crezi? 

— Cred, părinte! 

Starețul i-a dat canon 40 de zile. „De ce nu crezi, când eu îţi spun, şi te duci la babe să te 
înveţe despre calendar?” Asta a fost în anul 1932. În vara anului 1932 eram aici. Eu am venit în anul 
1929 aici. 

— Părinte, ce-i cu cei de la Slătioara? Ei spun că noi ne-am vândut credinţa. 
— Stiliştii sunt caterisiți de Sfântul Sinod, că ţin mai mult la calendar decât la dogmele 
Bisericii şi au căzut din ascultare. 


— Stiliştii se laudă că ei au dreapta credinţă şi noi nu. 

— Ei au într-înşii mândrie şi nesupunere. 

În vara anului 1922 au venit din Sfântul Munte Starețul Mănăstirii Xeropotamu cu câţiva 
călugări şi au făcut un pelerinaj prin ţară cu Sfânta Cruce, făcută tocmai din secolul V, de împăratul 
Marcian şi împărăteasa Pulheria, ce păstrează o mare parte din crucea Mântuitorului. Şi am sărutat 
Sfânta Cruce, udată cu sângele lui Hristos. De două ori am sărutat-o. 

Cei din Muntele Athos ţin pe vechi. De ce nu au mers la stilişti la Slătioara, ci au mers numai 
la mănăstirile ortodoxe pe stil nou? 

Au fost în multe locuri în ţară şi călugării în Sfântul Munte sunt pe vechi toţi; dar când m-am 
dus acolo, îi blestemau pe cei pe stil vechi din România. Că atoniţii nu s-au rupt de ascultarea 
Bisericii. Ei sunt pe vechi, dar ascultă de Sfântul Sinod din Grecia, dar grecii sunt pe nou, daţi din 
anul 1924. Ei nu fac diaconi, preoţi, biserici, nu fac nimic fără aprobarea Sfântului Sinod. Şi mi-au 
zis: „Spune stiliştilor de la voi că sunt eretici. S-au apucat să facă mânăstiri şi biserici fără voia 
Sfântului Sinod”. 

N-am fost eu acolo? N-am slujit cu ei? Cei de pe vechi nu slujesc cu noi, dar cei din Athos au 
slujit. Ne-am împărtăşit cu ei. Îi au ca pe nişte păgâni pe cei cu stilul vechi de la noi. Rămân exact ca 
lipovenii din Rusia! 

Calendarul nu-i sfânt! M-am dus la instalarea mitropolitului la Iaşi şi le-am vorbit. Am vorbit 
în mitropolie de atâtea ori, erau mii de oameni. Erau episcopi şi mitropoliți, dar m-au pus pe mine să 
vorbesc. La sala de mese, unde erau atâtea oficialități, am vorbit aproape o oră. 

A doua zi am vorbit la Facultatea de Teologie din Iaşi şi le-am arătat cum calendarul cel vechi 
a mai fost îndreptat până acum. Le-am arătat şi anul şi luna şi timpul; şi când va mai rămânea în urmă 
— cum spune în Pidalion —, iar se va îndrepta. Calendarul este un ceas al vremii. 

Pentru calendar să ne sfădim? 


— Cine poate boteza un copil? 

— Pentru botez să vă alegeţi oameni creştini ortodocşi. La fel şi pentru cununie. Numai atâta 
să vă feriţi: La nuntă şi la botez să nu puneţi naşi mulţi, ci doar unul singur, că te-ai făcut rudenie cu 
toţi aceia, rudenie spirituală, şi copiii voştri în veac nu se mai pot lua neamuri. 


— Se pot boteza copiii avortaţi? 

— Cine a îndrăznit să boteze un copil mort ori avortat, nebotezat, nu mai poate fi preot în 
veacul veacului. Ce botezi? Țărâna! Doar sufletul a plecat din clipa când a murit. Cum? Te-ai făcut 
preot şi te-apuci să botezi la cimitir şi să înşeli lumea? Mare nebunie! 

Am auzit pe undeva că preotul botează la Botezul Domnului pe cei avortaţi. Asta-i nebunie! 
Asta-i ieşire din minţi! Nu se botează în veacul veacului! A plecat sufletul lui. Ştiţi voi unde stau 
copiii nebotezaţi? Să ţineţi minte, care sunteţi aici! Copiii nebotezaţi ai creştinilor stau în partea de 
miazănoapte din ceruri, unde este un fel de ceaţă, cum este la noi în zori de ziuă, când nu s-a luminat. 

Ei au primit de la Mântuitorul un inel; se cheamă „inelul nemuririi veşnice”. Ei stau acolo şi 
strigă totdeauna împotriva părinţilor: „Doamne, n-am văzut lumina soarelui, n-am văzut lumina lunii, 
n-am văzut stelele, n-am văzut lumina zilei, n-am văzut florile câmpului, n-am auzit cântând păsările, 
n-am văzut frumuseţea lumii, de ce ne ţii pe noi în întuneric, că noi nu suntem vinovaţi?” lar Hristos 
le va zice: „Staţi acolo, să văd pocăinţa părinţilor voştri!” Că, dacă cei ce au copii morţi nebotezaţi 
se mărturisesc curat la duhovnic şi fac canonul şi nu mai fac această urgie, se mântuiesc. 

Când se mântuiesc părinţii, copiii avortaţi în clipa aceea primesc botezul nădejdii; cum au 
avut cei din Vechiul Testament, cei ce mai înainte au nădăjduit spre Hristos, zicând: „O să vină Mesia 

să ne scoată din iad!” Primesc botezul nădejdii şi odată cu părinţii lor zboară la cer. Asta-i soarta 
copiilor care au murit nebotezați. 


— Prea Cuvioase, cum ni se cuvine nouă, creştinilor, care purtăm numele unor sfinţi din 
calendar, să prăznuim ziua numelui? 

— Când este sfântul căruia-i porți numele, să te duci la biserică, să asculţi Sfânta Liturghie, să 
te împărtăşeşti, dacă eşti spovedit. Dacă poţi, fă oleacă de pomană la tine acasă, la câteva suflete 
amărâte. 

Vine o bătrână la mine nu de mult: „Părinte, scrie acolo!” „Ce să pun, mătuşă?” „Pune pe 
Ghiţă, pe Costicuţă, pe Tincuţa, pe Neluţu...!” 

„Mătuşă hăi! Unde ai găsit tu nume de sfinți de ăştia? Eu am îmbătrânit în mânăstire, şi de 
sfântul Ghiţă n-am auzit. Unde ai găsit pe sfântul Costicuţă? În calendar nu-i, în Prolog nu-i, în Minei 
nu-i, în Penticostar nu-i, în Triod nu-i. De unde l-ai scos?” „Nu, nu. Aşa-i cheamă!” „Fugi, mătuşă 
de aici! Îţi baţi joc de slujbele Bisericii?” 

Nu Ghiţă, ci Gheorghe l-a chemat; nu Costicuţă, ci Constantin, că „sfântul Costicuţă” nu 
există sau Costăcel sau Costache cum îi zici tu acasă; şi „sfânta Ticuţa”. N-am auzit de când sunt de 
„sfânta Ticuţa” sau Catrina sau Catinca. Sfânta Ecaterina, mare muceniţă, fiică de împărat. l-am văzut 
sfintele moaşte la Muntele Sinai în sicriu de aur. 

Aşa, când veniţi cu pomelnic, să nu puneţi nume de acestea, că vă bateţi joc de sfinţii lui 
Dumnezeu. Cum să scriu eu aşa, că trebuie să scot părticele? Părticica n-o pot scoate decât pentru un 
nume ortodox. 

Să ştiţi! Eu vă spun. Nu mă interesează că aveţi ciudă pe mine. Eu sunt un putregai; mâine 
sunt în groapă, dar să nu ziceţi că n-aţi auzit şi nu v-am spus! 


— Se pot pune două nume la botez? 

— Nu se pun două nume la botez în veac. Numai unul şi ortodox! Niciodată să nu puneţi două 
nume la copii. Unul şi ortodox! Că părticica este pentru un suflet, nu pentru două. Aşa este! Mânca- 
v-ar Raiul, să vă mănânce! Aşa să vă văd în rai, mamă, pe toţi! Pe toţi! Doamne fereşte, unul să nu 
rămână la munci! Toţi să vă bucuraţi în grădinile Raiului! Toţi, mamă! 

Dacă aş avea eu un sac mare, să vă pun într-un sac, să pot să vă dau drumul în grădinile 
Raiului... Acolo! Ştiţi voi cât de frumos este acolo? Vai de mine! Auzi ce spune Apostolul Pavel: 
Cela ce ochiul n-a văzut şi urechea n-a auzit şi la inima omului nu s-au suit (| Cor. 2, 9). Aceasta a 
pregătit Dumnezeu celor ce se tem de EI şi-L iubesc pe EI. 


— În ce perioadă nu se fac metanii? 

— Când ai intrat în biserică, întâi faci trei închinăciuni în mijlocul bisericii; la iconostas faci 
două metanii, săruţi icoana de pe iconostas şi mai faci o metanie. Tot aşa faci şi la Maica Domnului 
în mijlocul bisericii. Acestea nu-s oprite niciodată. Nici în ziua de Paşti. 

După tipic, nu se fac metanii de vineri seara de la Vecernie până Duminică seara la Vecernie, 
în cinstea Învierii Domnului. Nu se fac metanii în cele 12 praznice împărăteşti şi de la Paşti până la 
Duminica Mare. Însă în locul lor se fac închinăciuni. Închinăciunile nu-s oprite tot anul. Se fac două 
închinăciuni pentru o metanie. 

Cine are canon de la duhovnic, să-şi facă metaniile acasă, oricând, că-i sub canon. 


— Ce ne puteţi spune despre Rai? 

— Aşa cum s-a silit omul să-şi facă cortul în lumea aceasta, aşa îl va avea în vecii vecilor. Eu 
mă duc să vă gătesc vouă loc (loan 14, 2), zice Mântuitorul. 

Cum şi-a pregătit fiecare sufletul aici pe pământ, aşa îl va dobândi în Rai! Vorba bătrânilor: 
„Cum îţi vei aşterne, aşa vei dormi!” 

Unii au fost milostivi, alţii au avut darul rugăciunii, unii au fost postitori, alţii au avut darul 

evlaviei la biserică, alţii au avut dragoste să citească sfintele cărți, alţii au avut răbdare în necazuri. 
Fiecare şi-a pregătit locul aici, şi cum şi-a pregătit, aşa se va veseli în vecii vecilor! 

De aceea, cei ce vă aduc pe voi pe aici pe la mănăstiri, sunt îngerii care vă păzesc de la Botez, 
ca să mai faceţi ceva pentru suflet, cât mai este vreme, că numai Mântuitorul ştie câtă vreme mai 
avem! 


— Este bună cartea cu douăsprezece vineri? 

— Cartea cu douăsprezece vineri a rămas de la bogomili, un fel de sectari ai bulgarilor din 
secolul XII. Este carte apocrifă, adică neaprobată de Sfântul Sinod. Tot aşa nu-i bun nici „Visul 
Maicii Domnului”, nici „Epistolia”. Biserica nu le-a îngăduit, căci nu sunt aprobate de Sfântul Sinod. 

Cele mai bune sunt Acatistul Maicii Domnului şi Paraclisul Maicii Domnului. Acestea au 
mare putere şi sunt aporbate de toate Sinoadele Ecumenice. Să le citiţi în fiecare zi. 

Citiţi Acatistul Bunei Vestiri, cel mai renumit; Acatistul Acoperământului Maicii Domnului, 
când ai o supărare mare, să te acopere Maica Domnului; şi Acatistul Maicii Domnului numit „Bucuria 
tuturor scârbiţilor”. 

Ai văzut când ai scârbe mari şi citeşti din Ceaslov Paraclisul? Maica Domnului îţi dă bucurie, 
căci paraclisul este pentru calmare. Când eşti nervos, când ai supărare în casă şi-i tulburat soţul sau 
soţia, citiți Paraclisul Maicii Domnului cu candela aprinsă la sfintele icoane şi vă liniştiţi. 

Această putere are Paraclisul Maicii Domnului, ca să dea linişte în familie şi în casă. 


— Părinte, a mai apărut ceva: „Scrisoarea Domnului nostru Iisus Hristos despre patimile 
care le-a suferit”. 

— Sunt bune toate, dar este mai bine să citiți Acatistul Mântuitorului nostru lisus Hristos, căci 
este aprobat de toate Bisericile. Acatistul cu tot cu canoane, şi împreună cu Canonul de pocăință către 
Mântuitorul, ne ajută cel mai mult. 

Dar învăţaţi-vă cea mai puternică rugăciune, după rugăciunea domnească „Tatăl nostru”, care 
este rugăciunea inimii, adică să zici mereu în minte şi în inimă: „Doamne, lisuse Hristoase, Fiul lui 
Dumnezeu, miluieşte-mă pe mine, păcătosul!” 

Sau poţi să zici şi aşa: „Doamne, lisuse Hristoase, Fiul lui Dumnezeu, pentru rugăciunile 
Preacuratei Maicii Tale şi ale tuturor sfinţilor, miluieşte-mă pe mine, păcătosul!” 

Aceasta este o rugăciune scurtă, dar are mare putere. Este bine s-o repeţi şi în tren şi pe drum 
şi acasă, până ce adormi seara s-o ai în gură. Dacă ai numele lui lisus Hristos, nu mai ai năluciri prin 
somn şi supărări şi visuri urâte, pentru că nu se poate apropia satana de locul acela unde se pomeneşte 
numele Mântuitorului cu toată inima, cu toată dragostea. 

Afară de asta să ştii că dacă adormi seara neînchinat este mare păcat. Cât de obosit ai fi, zi 
măcar rugăciunile de seară pe scurt din Ceaslov, fă câteva închinăciuni şi apoi culcă-te! 

Dimineaţa, dacă pleci la lucru fără rugăciune, este la fel mare păcat. Sfântul loan Gură de Aur 
zice aşa: „Se cade, mai înainte de toate, în viaţa omului să povăţuiască nevinovata rugăciune”. 

Când te-ai sculat dimineaţa, nu te apuca de treabă. Este un drac care se cheamă „înainte 
mergător” şi are o ceată mare de draci pe faţa pământului, care o trimite la casele creştinilor ca să-i 
înveţe, când se vor scula dimineaţa, să se apuce întâi de treabă. Cu noaptea în cap să se apuce de 
treabă. 

Nu! Întâi slăveşte-L pe Dumnezeu, că apoi Dumnezeu te întăreşte şi poţi să lucrezi cât zece 
oameni într-o zi. 


— Dacă suntem obligaţi să lucrăm Duminica, ce trebuie să facem? 

În timpul de astăzi, vin mulţi la mine, că ei sunt siliţi să lucreze Duminica şi în sărbători mari. 
„Părinte, sunt obligat să lucrez Duminica, că dacă nu, îmi desface contractul de muncă!” 

Hai să vă spun un lucru! Nu vă supăraţi; banii care îi câştigaţi Duminica, să-i daţi la săraci! 
Că este mai mare milostenia decât ţinerea unei zile. 


369 


Aţi văzut voi când Mântuitorul a vindecat pe femeia cea gârbovă de optsprezece ani în 
sinagogă? Aţi văzut că vine mai-marele sinagogii şi cu râvna legii se făţărniceşte? Nu putea lovi pe 
Hristos cu cuvântul, că-l omora lumea, că lumea ţinea la Hristos. 

Auzi ce spune făţarnicul: Șase zile sunt în care trebuie să se lucreze; în acestea veniţi să vă 
vindecaţi, dar nu în ziua sâmbetei! (Luca 13, 14). 

Mântuitorul nu l-a mai răbdat: Fățarnice! Căci una avea în inimă şi alta în gură. Acela-i 
făţarnic, care are una pe limbă şi alta în inimă. Făţărnicia este cea mai rea decât toţi dracii! Făţarnice, 
care din voi nu dezleagă boul său sau asinul să-l ducă la apă, sau să-i dea mâncare? Şi dacă tu 
deslegi asinul şi boul, în ziua sâmbetei, pe această fiică a lui Adam, pe care, iată, a legat-o satana 
de optsprezecea ani, nu se cădea s-o dezleg în ziua sâmbetei? (Luca 13, 15-16). 

A numit-o fiică, că era credincioasă. Era cu capul în jos, ca la rugăciune. Numai a spus şi a 
îndreptat-o. Şi atunci, vedeţi voi, a ţine sâmbăta era un lucru mare; iar a vindeca şi a ajuta pe cineva 
din milă, era mai mare bine, că a vindecat-o în ziua sâmbetei. 

Ai văzut că apostolii în ziua sâmbetei smulgeau spice şi mâncau şi câte minuni nu au făcut în 
ziua sâmbetei, ca să răstoarne părerea celor sâmbătari, care voiau să-şi facă dreptate. 

Ce? Sâmbăta s-a făcut pentru om, nu omul pentru sâmbătă (Marcu 2, 27). Deci voi, dacă 
sunteţi forţaţi de împrejurări să lucraţi, lucraţi cinstit, corect şi să nu furaţi. Nu-i voie să furi nici de 
la stat, nici de la nimeni, şi banii care-i câştigi Duminica sau în sărbători, să-i dai la săraci, că-i mai 
mare milostenia decât ţinerea unei zile! 


— Părinte Cleopa, apar filme care aduc hule la adresa Mântuitorului, care tulbură 
tineretul. Ce atitudine trebuie să ia Biserica faţă de asemenea lucruri? 

— Frate, nu-ţi fie frică de asta! Ai văzut ce i-a spus Mântuitorul lui Petru? lată: Cine zic 
oamenii că sunt Eu? ...Unul că eşti Ilie, altul că eşti leremia sau unul din prooroci. ...Dar voi cine 
ziceţi că sunt? (Matei 16, 13-15). 

S-a sculat Petru şi a zis: Doamne, Tu eşti Hristos, Fiul lui Dumnezeu Celui viu. Şi i-a răspuns 
Mântuitorul: Tu eşti Petru şi pe această piatră voi zidi Biserica Mea şi porțile iadului nu o vor birui 
(Matei 16, 16-18). 

Cine sunt porțile iadului? Sfântul Atanasie cel Mare zice: „Porţile iadului sunt gurile ateilor, 
gurile necredicioşilor, gurile ereticilor, gurile sectarilor; aceştia nu vor birui Biserica lui Hristos, că 
este întemeiată pe Piatra cea din capul unghiului”. 

Necredicioşi sunt de când lumea. Şi apoi Piatra cea din capul unghiului este Hristos. Niciodată 
Biserica nu va cădea. Când se ridică unul şi huleşte Biserica şi pe Hristos, lasă-l, dă-i pace, că 
Dumnezeu nu se judecă cu el aici! Ci când va veni la judecată. 


— În asemenea condiţii, dacă vine unul şi-l auzi hulind sau ocărând sau a pus un motiv 
anticreştin, poţi lua poziţie creştină în faţa lui să-l combațţi sau îl laşi în voia lui? 

— Iată, tocmai acum căutam ceva aici în cartea Sfântului loan Gură de Aur, numită Puţul: „De 
vei auzi pe cineva înjurând în public pe Hristos sau Biserica Lui, du-te şi dă palme, că ţi-ai sfinţit 
mâinile tale! Şi chiar de vei suferi închisoare sau bătaie sau pedeapsă pentru asta, bucură-te, că 
mucenicie se socoteşte ţie asta, dacă suferi că ai bătut pe cel ce huleşte pe Hristos!” 

Asta-i mărturisire de credinţă, dar mai trebuie şi dreaptă socoteală. Mântuitorul a spus: Păziţi- 
vă de oameni, că vor pune peste voi mâinile şi vă vor duce la adunări şi la soboare! (Matei 10, 17). 
Şi zice Sfântul loan Gură de Aur: „Când poţi, fereşte-te de primejdie! Iar pe urmă dacă ai căzut în 
primejdie, să nu-ţi pierzi curajul!” Să mărturiseşti pe Hristos până la urmă! 


— De ce trebuie să ne temem cel mai mult în viaţă? 

— Cel mai tare să ne temem de Dumnezeu. Ştii de ce? Pentru că zice Scriptura: Cu frică de 
Dumnezeu, se abate tot omul de la rău. Şi auzi mai departe: Începutul înţelepciunii este frica 
Domnului. Aşa o zice David şi fiul său, Solomon. 

— De cine trebuie să ne lipim cel mai mult pe pământ cât trăim? 

— Porunca întâi o ştii? Cum să n-o ştii tu, mânca-te-ar Raiul! Câtă dreptate are Dumnezeu, să 
ne dea poruncă întâi! Să iubeşti pe Domnul Dumnezeul din toată inima ta, din tot cugetul tău şi din 
toată vârtutea ta. Adică din toată fiinţa noastră. Din toată fiinţa noastră. Din inimă ia sufletul, din 
cuget ia mintea şi din vârtute ia trupul. Cu toată fiinţa să-L iubim! Să ne contopim în El cu toată fiinţa 
noastră! 

Dar de ce? Cine ne-a dat suflet? Cine ne-a dat vedere? Cine ne-a dat auz? Cine ne-a dat miros? 
Cine ne-a dat gust? Cine ne-a dat pipăire? Cine ne-a dat viaţă? Cine ne-a dat de sine stăpânirea? Cine 
ne hrăneşte? 

Cu toată fiinţa noastră să ne contopim cu Dumnezeu! Apostolul Pavel spune aşa: Ce ai, omule, 
care n-ai luat? (| Cor. 4, 7) Ai viaţă! Cine ţi-a dat-o? Ai minte! Cine ţi-a dat-o? Ai vorbire! Cine ţi- 
a dat-o? Ai vedere! Cine ţi-a dat-o? Ai miros! Cine ţi l-a dat? Ai gust! Cine ţi l-a dat? Ai trup! Cine 
ți l-a dat? Ai sănătate! Cine ţi-a dat-o? Ai de sine stăpânirea, când să faci bine sau nu! Cine ţi-a dat- 
0? Și dacă ai luat, de ce te mândreşti ca şi cum nu ai luat? 

De aceea în porunca întâi Dumnezeu cere prea cu dreptate să-L slujim cu toată fiinţa în veacul 
veacului. De EI să ne lipim cu toată fiinţa! Că legea noastră creştină este cea mai desăvârşită de sub 
cer. Să iubim pe Făcătorul, Care ne-a adus din neființă la fiinţă pe toţi, şi ne-a dat tot ce avem noi în 
fiinţa noastră. 


— Iubirea creştină faţă de om este de aceeaşi măsură? 

— Nu! Auzi ce spune: Jar a doua poruncă, asemenea acesteia, să iubeşti pe aproapele tău ca 
pe tine însuţi (Matei 22, 39). Iubirea de aproapele are măsură. Pe aproapele să-l iubim, nu ca pe 
Dumnezeu, numai ca pe tine însuţi. „Eu vreau să mă mântuiesc, te iubesc pe tine, dar hai cu mine la 
mântuire! Eu vreau să mănânc, hai şi tu!...” 

Îl iubeşti numai în măsura ta. Iar cu Dumnezeu te cufunzi cu nemărginire în iubirea Lui, cu 
toată ființa. Deci a doua poruncă are măsură, cu treaptă; în măsura în care mă iubesc pe mine. lar cea 
dintâi nu mai are măsură, fiindcă se contopeşte cu fiinţa cea nemărginită a lui Dumnezeu. 


— Ce înseamnă cuvântul: N-a făcut Hristos în patria Sa multe minuni, pentru necredinţa 
lor. Nu putea să facă minuni să-i întoarcă şi pe ei? 

— Ştii de ce n-a făcut minuni? Nu credeau! Ca un ştiutor al inimilor, n-a făcut minuni, ca nu 
cumva, făcând minuni şi ei necrezând, să se osândească. Tot din dragoste, din mila lor. „Mă duc la 
aceia care cred, că dreptatea Mea mă sileşte să-i pedepsesc, şi mai bine nu fac aici minuni”. 

Dar nu cântă proorocul prin Duhul Sfânt: Mila şi judecata voi cânta Ţie, Doamne! Dumnezeu 
este nemărginit în milostenie, este nemărginit şi în dreptate. Dacă le-ar fi făcut minuni, dreptatea Lui 
avea să-i pedepsească, dar aşa nu. EI i-a cruțat, că nu erau pregătiţi să primească. 

NE VORBEŞTE 
PĂRINTELE CLEOPA 

CUVÂNT ÎNAINTE 


Cu mila Bunului Dumnezeu şi cu rugăciunile Maicii Domnului, iese de sub tipar şi al optulea 
volum din seria cărților Ne vorbeşte Părintele Cleopa. 

Preacuvioşia sa a plecat la Domnul de câteva luni, dar, prin cărțile şi cuvintele sale, le vorbeşte 
tainic cu fiecare şi se roagă pentru toţi fiii săi duhovniceşti şi pentru ce-i care îi cer ajutorul. Deci, 
aşa cum se roagă Părintele Cleopa pentru noi, şi noi suntem datori să ne rugăm pentru el, cerând mila 
lui Dumnezeu şi iertare de păcate, ca să dobândim cu toţii cereasca Împărăţie. 

Continuând tipărirea cuvintelor duhovniceşti ale Părintelui Cleopa, din seria sus-amintită, în 
volumul de faţă am introdus mai întâi o minunată predică la Naşterea Sfântului loan Botezătorul, 
rostită de sfinţia sa la hramul Schitului Sihla, în vara anului 1980. 

Ținând seamă de situaţia critică de decădere morală a copiilor noştri, am grupat câteva teme, 
privind creşterea copiilor în frica Domnului, cu exemple de neascultare faţă de părinţi şi consecinţa 
acestui păcat strigător la cer, care are grele urmări atât în lumea aceasta, cât şi dincolo de mormânt, 
în chinurile iadului. 

Apoi am adăugat, în mod selectiv, şi alte cuvinte duhovniceşti netipărite până acum, dintre 
care amintim: „Treptele urcuşului duhovnicesc”, o istorioară înfricoşată cu femeile care fac avort, 
„Însemnătatea celor şapte Laude ale Bisericii”, „Despre treptele mâniei”, o minune cu mutarea 
Muntelui Adar, darurile şi Acoperământul Maicii Domnului şi cântarea Axionului; „Potopul cu apă 
şi potopul cu foc”, „Cele patru ispite din vremea morţii” şi, la urmă, am completat cu răspunsurile 
date la unele întrebări ale creştinilor, incluse în tema „Sfaturi duhovniceşti”. 

Suntem încredinţaţi că şi acest volum de cuvinte duhovniceşti ale iubitului nostru părinte 
Arhimandritul Cleopa Ilie, va fi de mare folos credincioşilor noştri iubitori de Hristos. De aceea 
stăruim să continuăm această serie până la epuizarea învățăturilor care ne-au rămas înregistrate de la 
Părintele Cleopa. 

Fie ca Bunul nostru Mântuitor să odihnească sufletul Părintelui Cleopa în ceata sfinților Săi, 
ca să se roage neîncetat pentru noi toţi, care ne mângâiem din frumoasele sale învățături duhovniceşti. 


Arhimadrit loanichie Bălan 
Sfânta Mănăstire Sihăstria, 
Naşterea Sfântului loan Botezătorul, 
24 iunie 1999 

PREDICĂ LA NAŞTEREA SFÂNTULUI IOAN BOTEZĂTORUL 


Iubiţi credincioşi, 

Se spune în tradiție că Sfântul Apostol şi Evanghelist Luca a fost pictor şi doctor, cum îl 
numeşte marele Apostol Pavel: Închină-se vouă Luca, doctorul cel bun. 

Dar noi vedem că nu numai doctor şi pictor a fost, ci şi mare scriitor. Dacă aţi ascultat cu 
multă atenţie dumnezeiasca Evanghelie de astăzi, atât de frumos descrie el aceasta unui oarecare 
Teofil, prieten ales al său, încât nu mai este nevoie de nimeni ca s-o tâlcuiască. Că aşa de frumos 
spune, zămislirii Sfântului loan Botezătorul şi minunile care s-au întâmplat atunci. 

Tocmai de aceasta nu ne vom opri mult asupra tâlcuirii Evangheliei, că aţi auzit-o cu toţii 
explicată aşa de frumos şi luminat. Vom vorbi numai câteva cuvinte la naşterea dumnezeiescului 
loan Botezătorul şi Înaintemergătorul şi despre cine a fost el. 

Aţi auzit ce spune Mântuitorul în Sfânta Evanghelie: Aşa să lumineze lumina voastră înaintea 
neamurilor, ca, văzând oamenii faptele voastre cele bune, să slăvească pe Tatăl vostru Cel din ceruri. 
Cine a fost o lumină mai mare ca loan Botezătorul? 

Şi ca să aflăm cine a fost el, să întrebăm direct pe Hristos, Mântuitorul lumii, Care spunea 
atunci ucenicilor Săi şi la tot poporul: Ce-aţi ieşit să vedeţi în pustie? Au doară trestie clătinată de 
vânt? Au doară om îmbrăcat în haine moi? lată, cei ce petrec în haine scumpe şi în desfătare sunt în 
casele regilor? Dar ce aţi ieşit să vedeţi? Au doară prooroc? Şi apoi le explică: „Dacă aţi ieşit pentru 
aceasta, să ştiţi că mai mult decât prooroc este loan Botezătorul!” Apoi, arătând cine este loan, zice 
că, din toţi cei ce s-au născut din femeie până la el, nimeni nu este mai mare ca loan Botezătorul. 

Dacă ar fi spus un prooroc acest adevăr, un patriarh, un apostol, un sfânt, ar trebui să-l credem; 
dar când spune Ziditorul proorocilor şi Dumnezeul proorocilor că loan este cel mai mare om născut 
din femeie, cine poate să se îndoiască de acest adevăr? 

Pe acest dumnezeiesc prooroc, mai înainte l-a vestit Isaia, zicând: Iată, Eu trimit pe îngerul 
Meu înaintea feţei Tale, care va găti calea Ta înaintea Ta. Şi iarăşi: Glasul celui ce strigă în pustie, 
gătiţi calea Domnului, drepte faceți cărările Lui. 

Dar de ce l-a numit înger? Pentru că viaţa lui s-a asemănat foarte mult îngerilor celor fără 
trup. Nu era la loan avere, nu era lux, nu erau mâncăruri alese; nu era la loan viaţă împătimită către 
trup, ci înger. Se hrănea cu acride şi miere sălbatică. 

loan mânca muguri de copaci şi miere sălbatică care o fac viespile şi albinele sălbatice prin 
nişte stânci şi este foarte amară. Deci aceasta era hrana de toate zilele a acestui dumnezeiesc prooroc, 
şi era îmbrăcat cu o piele de cămilă şi încins cu curea. Şi a ieşit pe malurile Iordanului, când a fost 
trimis la vremea propovăduirii, şi a început să strige: Pocăiţi-vă, că s-a apropiat Împărăţia Cerurilor! 

lată ce este mai mare în lume! Nu dregătoria. Nu bogăţia. Nu cinstea de la oameni. Ci fapta 
cea bună; virtutea este mai slăvită şi în cer şi pe pământ, şi de Dumnezeu şi de oameni. 

Auzind oamenii din ludeea şi din Samaria şi din tot Ierusalimul că a ieşit un prooroc pe 
prundurile Iordanului şi predică apropierea Împărăției Cerului, mergeau la el şi erau botezați de loan 
în Iordan. Pielea cea de cămilă a lui loan cu care era îmbrăcat, cureaua cea de pe mijlocul său, viaţa 
lui îngerească şi sfântă, lepădarea lui de toate ale veacului de acum, au atras toată Palestina la el. 

Veneau la loan cei ce dormeau pe paturi împodobite cu nestemate, cu fildeş de elefant; cei 
învăţaţi să doarmă pe saltele şi pe cearşafuri, până şi cei cu coroana pe cap, că şi Irod a venit, atunci 
când Ioan l-a mustrat în faţa poporului, zicând: Nu se cade, o, Iroade, să trăieşti cu cumnată-ta, cu 
femeia fratelui tău. 

Veneau pe prundurile Iordanului şi dormeau pe nisip noaptea, ca să asculte de dimineaţă până 
seara pe acest om mai presus de om, pe acest înger în trup, care s-a lepădat cu totul de ale veacului 
de acum şi venise ca un înger al Domnului să vestească venirea lui Hristos pe pământ. 

Deci loan a fost cel mai mare om născut din femeie, înger cu trup şi înaintemergător. El s-a 
învrednicit să se atingă cu mâna sa cea dreaptă pe creştetul Stăpânului Hristos. Am văzut mâna lui în 
Sfântul Munte al Atonului, la Mănăstirea Dionisiu, într-un toc de aur, dat de Neagoe Basarab al nostru 

în schimbul moaştelor Sfântului Nifon, Patriarhul Constantinopolului. Este galbenă ca ceara. 

La Bobotează, când se face aghiasmă, părinţii de la Athos nu mai bagă Sfânta Cruce, ci iau 
mâna Sfântului loan şi o bagă în vase cu apă de izvor, zicând: „În Iordan botezântu-Te Tu, 
Doamne...”. Şi dacă are să fie pace în Grecia şi belşug, când o scoate din apă, mâna se deschide 
singură şi iar se închide de trei ori, semn că Dumnezeu este cu această mână care s-a atins de creştetul 
Său în Iordan. 

Iubiţilor mei fraţi, dacă trebuie să cinstim pe Maica Domnului, care-i mai presus şi decât loan 
Botezătorul, că L-a născut pe Hristos cu trup, apoi al doilea după dânsa trebuie să-l cinstim pe Sfântul 
loan Botezătorul. Deci să nu fie casă de creştini unde să nu fie icoana Sfântului loan Botezătorul şi 
unde să nu vă rugaţi acestui mare prooroc şi înger în trup şi înaintemergător al tuturor cetelor 
drepţilor, cum îl numeşte Biserica. 

Aceste puţine cuvinte am zis la naşterea dumnezeiescului Botezător şi Înaintemergător, iar 
acum vă mut cu mintea în altă parte. 

Care aţi fost aseară la priveghere, aţi auzit trei paremii€. Una se referea la Avraam şi Sarra, 
alta la mama lui Samson, Mance, şi alta la naşterea Maicii Domnului, din dumnezeieştii Părinţi 
Ioachim şi Ana, care se leagă foarte mult de naşterea Sfântului loan Botezătorul. 

Sinaxarul Bisericii şi sfinții dumnezeieşti părinţi au aşezat toate aceste paremii în preajma 
Naşterii Sfântului loan Botezătorul. Că toate arată că aceşti oameni prealuminaţi şi sfinţi — Avraam 
şi Sarra, Sfinţii Ioachim şi Ana, şi Sfântul Prooroc Zaharia cu Elisabeta — au născut numai oameni 
aleşi, drepţi şi sfinţi. Deci scopul cuvântului priveşte în altă parte şi vom începe să vă spunem. 

Câtă osteneală au făcut Sfinţii şi Dumnezeieştii Părinţi loachim şi Ana precum şi Sfântul 
Prooroc Zaharia şi Elisabeta, pentru că treceau zilele lor şi nu aveau fii. Scârbă mare în Legea Veche 
să nu ai copii; pentru că cei ce nu aveau copii în Legea Veche se socoteau oameni blestemaţi, pomi 
neroditori, oameni de la care darul lui Dumnezeu s-a depărtat şi i-a lăsat seci, fără copii. 

Dimpotrivă, cei ce aveau familie mare şi copii mulţi, cum a avut Patriarhul Iacov, doisprezece 
feciori, care s-au numit toţi patriarhi, era un semn mare şi o binecuvântare. Că o familie numeroasă 
este binecuvântată de Dumnezeu. De aceea aceşti dumnezeieşti oameni sfinţi, fiind sterpi, nu numai 
că primeau necinste de la popor, dar chiar când se duceau cu jertfe la Sion în biserică, nu le erau 
primite jertfele. De ce? „N-aveţi copii. Nu sunteţi binecuvântaţi de Dumnezeu, că sunteţi sterpi, pustii 
de darul Lui, să n-aveţi copii”. 

De aceea cu multă jale şi plângere se întorceau înapoi defăimaţi de preoţi, de arhierei şi de tot 
poporul pentru nerodirea lor, că nu aveau copii. Dar cu osteneală, cu rugăciuni, cu milostenii şi cu 
multă facere de bine s-a rânduit, ajutându-le Preasfântul Dumnezeu, ca aceşti oameni să aibă fii. Şi 
pe cine? Pe cea mai mare împărăteasă a Heruvimilor şi a Serafimilor, pe Maica Domului, şi pe Sfântul 
Ioan Înaintemergătorul, cum am spus, cel mai mare om născut din femeie. 

Dar să revenim acum la noi. Unde-i mintea acelor femei care se gândesc nu să aibă copii, ci 
să nu aibă? Unde-i mintea acelor părinţi care nu postesc, nu se roagă şi nu fac milostenie, cerând 
„Dă-ne nouă, Doamne copii!”, ci, dimpotrivă, stau împotriva planului de creaţie al lui Dumnezeu, să 
nu aibă copii sau să aibă mai puţini? 

Vai de noi şi de noi! Dacă toate păcatele noastre strigă la cer să vină mânia Domnului peste 
noi, cel mai mare păcat care este astăzi în lume şi cel mai cumplit, care va grăbi urgia lui Dumnezeu 
peste omenire, este uciderea de copii. 

Omule dacă tu ai semănat în țarina ta porumb, grâu, orz, ovăz, cartofi, ce-ai pus, şi te-ai ostenit 
să pui sămânţa ta acolo, să ari, să semeni, ţi-ar părea bine dacă unul ar veni în batjocură şi ar strica 
sămânţa ta, ar zvârli ţărână într-o parte şi-n alta, ar merge cu vitele pe acolo sau cu altceva şi ar 
distruge semănătura ta? Nu te-ai duce să te iei la bătaie cu el, sau să-l dai în judecată, că ţi-a stricat 
osteneala ta — omeneşte vorbind —, ţi-a stricat sămânţa ta din ogor, care nădăjduiai să crească, să facă 
roade, să ai cu ce te hrăni la anul viitor? Nu-i adevărat aşa? 





$ paremii - texte alese din Vechiul Testament 

Dar oare nu se supără Dumnezeu când seamănă şi tu strici sămânţa Lui? Ce zice apostolul? 
Arătură a lui Dumnezeu suntem. Da. Toată lumea este arătura şi țarina lui Dumnezeu. Dar în acestă 
țarină şi arătură, Dumnezeu seamănă. Ce seamănă? Sămânţa omenească, prin bărbat, în mitrasul 
femeilor. 

Auzi cui ne punem împotrivă? Auzi cui îi stăm împotrivă când facem avorturi şi distrugem 
sămânţa dată de Dumnezeu în pântecele nostru? Ai auzit cui? Lui Dumnezeu, Care a semănat. Oare 
nu ne va trage la judecată? Oare nu ne va condamna cu dracii la munca veşnică, pentru că stricăm 
semănătura Lui pe care o seamănă? Ce-a zis Adam când a dobândit primul fiu? /ată, am dobândit 
om prin Dumnezeu! 

În Hronograful lui Chedrinos, o carte foarte veche, tradusă în româneşte de Veniamin 
Costachi la anul 1837, în Mănăstirea Neamţ, se arată că bieţii Adam şi Eva, după ce au fost scoşi din 
Rai, au ieşit la poarta Raiului, dar acolo a pus Dumnezeu Heruvimi cu sabie de foc, să nu se atingă 
nimeni, nici să mai intre om înapoi în Rai. Şi s-au rugat o sută de ani Adam şi Eva: „Doamne, am 
greşit! Dă-ne voie înapoi în Rai! Să venim înapoi în Raiul desfătării, cel preadulce şi preasfânt”. 

După o sută de ani, s-a arătat Arhanghelul Gavriil lui Adam şi Evei şi le-a zis: „Luaţi-vă de- 
o grijă, pentru că aţi călcat porunca, Dumnezeu v-a dat de canon pe pământ! Tu, Adame, cunoaşte pe 
Eva şi veţi naşte fii”. Evei i-a dat Dumnezeu canon, zicând: Înmulțind voi înmulţi durerile tale, şi 
întru dureri vei naşte fii. lar pentru Adam, alt canon. A blestemat pământul, zicând: Blestemat să fie 
pământul pentru tine! ...Spini şi pălămidă să rodească pământul tău...! În sudoarea feţei tale îţi vei 
câştiga pâinea cea de toate zilele, cum vedem până azi. 

Nu putem scăpa de blestemul şi de porunca lui Dumnezeu. Femeia care încearcă să înlăture 
durerea naşterii şi să trăiască numai în plăcere cu bărbatul său, sau bărbatul care-i porunceşte femeii 
să împiedice naşterea, sunt cei mai mari criminali. Se abat de la porunca cea dintâi a lui Dumnezeu, 
când i-a spus femeii: Înmulţind voi înmulți durerile tale, întru dureri vei naşte fii. Şi i-a mai dat un 
canon: și întoarcerea ta către bărbatul tău. 

Adică femeia să asculte de bărbat toată viaţa ei. De aceea şi marele Apostol Pavel spune: 
Femei, supuneţi-vă bărbaţilor voştri, ca întru Domnul. Şi auzi: „Femeie, supune-te capului tău!” Că 
bărbatul este cap femeii, precum şi Hristos este cap al bărbatului. 

Ai văzut vreodată vreo femeie cu două capete? Nu se poate. Bărbatul este cap şi femeia este 
trup. De aceea zice: Femeia trupul său nu-l stăpâneşte, ci bărbatul. lar acea nebună care caută după 
alt bărbat, se poate gândi că poate să aibă două capete? Nu. Unul ţi-a dat Dumnezeu prin cununie. Şi 
cu două capete nu vei fi în veac. 


Fraţilor, cuvântul care urmează vă va arăta primejdia cea mare a acestui cumplit păcat. Cum 
putem opri în ziua de azi cumplitul păcat al avorturilor şi prin ce mijloace? Acest păcat distruge 
lumea. Nu numai că distruge natalitatea popoarelor, dar distruge sufletele şi atrage urgia lui 
Dumnezeu pe pământ. 

Deci, lasă lucrul lui Dumnezeu! Lasă țarina şi arătura lui Dumnezeu aşa cum o seamănă EI! 
Mai acum trei-patru zile am mărturisit pe un preot şi o preoteasă şi un alt preot tânăr şi altă preoteasă. 
Un preot care are 15 copii, din judeţul Suceava, foarte evlavios, frate cu Părintele Argatu de la 
Bucureşti. Şi o întreb pe preoteasă: „Câţi ani ai, mamă?” „Am 47 de ani”. „Câţi copii ai?” „Am 15, 
părinte”. Are copii preoţi, preotese, ingineri, doctori; are două fete la facultate, un băiat la seminar... 

Ai auzit o femeie cu frică de Dumnezeu? „Dar ai omorât vreo unul?” „Nu mi-a murit nici 
unul. Nici nu m-am gândit, Doamne fereşte, să fac crimă”. Vedeţi cum este o femeie cu frica lui 
Dumnezeu? Oare ce va zice în ziua judecății, că la II Corinteni, 6 cu 2, auziţi ce spune Scriptura? Au 
nu ştiţi că sfinţii vor judeca lumea? Cum au să judece lumea sfinţii? 

Iată cum, zice Sfântul loan Gură de Aur: „Când ai să spui tu că n-ai putut să creşti copii, ai să 
vezi milioane de sfinţi care strălucesc ca soarele şi care au avut şi copii şi au fost şi sfinţi”. Deci aşa 

vor judeca sfinţii lumea, cu poziţia lor faţă de cei păcătoşi. 

Fraţilor, să ştiţi un lucru: Păziţi-vă foarte tare, să nu spuneţi în gândul vostru cum îmi spune 
câte o femeie la mărturisire: „Da, părinte, l-am avortat, dar este numai de o lună sau de trei 
săptămâni!” 

Ce-ai zis? De trei săptămâni? lată ce spune Sfântul Anastasie Sinaitul: „Precum când tună şi 
fulgeră, odată auzi tunetul şi odată vezi lumina fulgerului, aşa în clipa când s-a zămislit copilul se 
zideşte în el şi trupul şi sufletul lui, într-o formă ca o sămânță de ceapă sau poate mai mic, dar în 
aceeaşi vreme. 

Teoria originii sufletelor noastre este întreită: 

— A fost teoria cu preexistenţianismul lui Origen cel blestemat, în care zice că sufletele au 
existat din veac şi au fost pedepsite în trupuri. 

— Este teoria cu traducianismul la Tertulian, care zice că sufletul s-ar fi tras din sufletul 
părinţilor. Şi această teorie a căzut în faţa Bisericii. 

— Şi a treia teorie, adevărată după toată Biserica, este creaţionismul. Dumnezeu creează 
sufletul şi trupul în clipa când s-a zămislit el în pântecele maicii lui. 

Şi dacă după zămislire, la un ceas, vei face ceva să strici naşterea, esti ucigătoare de om şi 
criminală. Ori îl ucizi de 30 de ani, ori îl ucizi la un ceas după ce s-a zămislit este acelaşi păcat; că 
intenţia una este: să omori copilul, să omori omul. Că Dumnezeu nu se uită la întâmplare, ci la intenţia 
cu care faci păcatul. 

Tot aşa păţesc şi cele care se păzesc să nu facă copii. Este la fel cu cele ce fac avort. Se opresc 
prima dată doi ani, iar dacă tot se mai păzesc, şase ani şi apoi mai mult. 

N-aveţi voie să stricaţi zidirea lui Dumnezeu, semănătura şi țarina Lui. Lasă-l să se nască! 
Lasă-l să crească! Îmi spui că eşti săracă, că eşti bolnavă, că ţi-a spus doctorul că ai să mori! Dar 
care-i jertfa ta? Care-i datoria ta? Nu să mori născând? De ce Biserica te pregăteşte înainte de naştere 
pentru moarte? Că dacă ar fi o femeie oprită de Sfintele Taine 20 de ani, dacă-i gravidă, gata, i se dă 
voie să se împărtăşască. De ce a făcut Biserica aşa? 

Îi dă voie să ia Preacuratele Taine, să o pregătească de moarte. Câte păcate ar avea o femeie 
însărcinată, dacă moare spovedită şi împărtăşită cu Preacuratele Taine, toate, toate i se iartă dacă ar 
muri născând. Femeia când moare născând, moare pe altarul jertfei. Se jertfeşte pentru Hristos. Este 
muceniţă şi martiră. De aceea ne-a învăţat Apostolul Pavel: Femeia se va mântui prin naştere de fii. 

Deci nu daţi loc mâniei lui Dumnezeu cu pricinile voastre! Că ţi-a spus doctorul că eşti slabă, 
că nu poţi purta sarcina, să-ţi facă operaţie. Nu! Cu credinţă în Dumnezeu du-te la masa naşterii! Du- 
te acolo la maternitate: „Doamne, dacă am să trăiesc, am să fiu mama acestui copil. Dacă nu, vreau 
să mor, să dau viaţă copilului, ca să trăiască copiii”. 

Fericită şi de trei ori fericită este mama aceea care moare născând; îşi pune viaţa ca să dea 
viaţă copilului său. Muceniţă şi martiră este şi în rând cu apostolii şi martirii se duce, pentru că a avut 
credinţă tare în Dumnezeu, nu să ucidă copilul, ci să-l nască, chiar cu riscul de a muri ea. 

Mare urgie a lui Dumnezeu vine peste casa şi femeia aceea care îşi omoară copiil. 

Dumnezeu, pentru rugăciunile Preacuratei Născătoare de Dumnezeu şi pururea Fecioarei 
Maria, cu ale cinstitului slăvitului Prooroc Înaintemergătorul şi Botezătorul loan, a cărui sfântă 
naştere o prăznuim astăzi, şi pentru ale tuturor sfinților, să ne miluiască, să ne mântuiască pe noi ca 
un bun şi iubitor de oameni. Amin. 


O ISTORIOARĂ ÎNFRICOŞATĂ DESPRE AVORTURI 


Toate păcatele sunt păcate grele şi toate păcatele se numesc de marele Apostol Pavel „lucruri 
ale întunericului”. Că auzi ce zice: Lepădaţi dar lucrurile întunericului. Apoi începe să le numere: 
desfrânarea, lăcomia, beţia, hula, necredinţa... Tot păcatul întunecă pe om, dar uciderea este un păcat 
şi împotriva Duhului Sfânt şi strigător la cer, şi poţi să spui acestui păcat cum vrei. Că ce este mai 


378 


scump la fiecare vietate decât viaţa? 

Nu vezi mata că şi o furnică şi un ţânţar şi o muscă, o jivină cât de mică, ea vrea să-şi salveze 
viaţa. Fuge, aleargă, se păzeşte să nu o omori. Dar omul, care-i chipul şi asemănarea lui Dumnezeu, 
cât de scumpă este viaţa lui înaintea Tatălui ceresc? 

Dacă ar fi omul fiară, n-ar fi o pagubă mare, că o fiară este mult inferioară omului, dar omul 
este chipul şi asemănarea lui Dumnezeu. De aceea cei ce fac avorturi distrug chipul lui Dumnezeu 
din om, icoana Preasfintei Treimi pe pământ, şi este foarte mare păcat. 

De aceea sfătuim pe cei ce-au căzut în acest păcat, ca să se silească cu toată puterea să se 
mărturisească şi să-şi facă canonul în lumea aceasta, ca nu cumva dincolo să-l facă veşnic. S-a prea 
înmulțit păcatul acesta şi este strigător la cer, şi aduce osândă vremelnică şi veşnică şi în veacul de 
acum şi în cel viitor. la să vă spun o întâmplare adevărată şi înfricoşătoare: 

Într-una din zile, m-am pomenit aici la mine cu o doamnă bine, care a venit şi a căzut în 
genunchi şi a început a plânge: 

— Ce este, doamnă? 

— Vai de mine, sunt de la Bucureşti, am venit cu mare greutate şi cu mare necaz aici. 

— Dar ce s-a întâmplat? 

— Eu sunt fată de preot, a zis, şi s-a întâmplat de m-a luat în casătorie un mare funcţionar. Eu 
i-am spus că nu merg după dânsul. Eu sunt fată de preot şi sunt credincioasă. Am crescut în credinţa 
creştină ortodoxă, în frica lui Dumnezeu, dar el nu crede în Dumnezeu. EI a spus: „Eu nu cred, dar 
îţi dau voie ţie să faci ce vrei: roagă-te, mergi la biserică, posteşte, fă milostenie, roagă-te şi acasă. 
Fă tot ce vrei, numai să mergi după mine în căsătorie!” 

În felul acesta, ea a întrebat pe părinţii ei şi s-a încumetat şi s-a dus. S-au luat în căsătorie şi 
au trăit bine vreo câteva luni. Când ea a rămas gravidă, el atâta i-a spus: „Silvia, copii să nu-mi faci, 
că copiii sunt salba dracilor”. Auzi ce expresie! Ea a rămas uimită când a auzit: „Fă ce ştii, dar copii 
să nu-mi faci, că nici nu vreau să aud de dânşii!” 

Atunci ea i-a spus: „Măi criminalule, să-ţi iasă din minte vreodată că eu am să fac această 
crimă! Eu sunt fată de preot. Eu ţi-am spus înainte de a mă căsători că vreau să trăiesc cu tine 
creştineşte, nu păgâneşte”. EI 1-a spus: „Gândeşte-te bine, că eu am vorbit cu un doctor să dai copilul 
afară”. Copilul avea două luni. Ea a spus: „Niciodată nu voi face această crimă. Mai bine mor de o 
mie de ori decât să omor copilul”. 

Şi a rămas vorba că el îi pregătea doctorul ca să-i omoare copilul, mai ales primul copil. Ea 
însă era hotărâtă până la urmă să nu facă avort. Şi iată ce s-a întâmplat. A venit săraca aici la mine să 
întrebe, dar era hotărâtă în inima ei să nu facă această ucidere de om. 

— Am auzit de dumneata şi am venit să întreb, a zis ea. Ce zici, părinte? Eu sunt în a doua 
lună şi el m-a ameninţat cu moartea, dacă nu fac avort. 

— Dacă te-ar tăia de o mie de ori şi te-ar împuşca, să nu omori nici un copil, că nici leoaica, 
nici lupoaica, nici scroafa sălbatică, nici şerpoaica nimeni nu îşi omoară puii. Dar omul a devenit mai 
rău decât toate fiarele de pe faţa pământului. Omul îşi omoară copiii. Mai bine să mori de o mie de 
ori, da să nu faci avort. Spovedeşte-te şi te pregăteşte. Muceniţă ai să fii cu Sfânta Varvara, cu Sfânta 
Tecla şi cu alte martire în ceruri, dacă ai să mori tu, ca să nu omori copilul. 

— Cum să fac? Mă tem şi de el că mă va omori, mă tem şi de Dumnezeu! 

— Să te temi de Dumnezeu, Care a zis aşa: Nu vă temeţi de cei ce ucid trupul, iar sufletul nu 
pot să-l ucidă, Temeţi-vă mai vârtos de acela care după ce a ucis trupul, poate să ducă sufletul în 
gheenă. Nu te teme! Trupul ăsta este o mână de pământ spre mâncarea viermilor. Azi este, mâine nu 
mai este. Sufletul nu moare în veci! Du-te hotărâtă în inima ta, spovedeşte-te, împărtăşeşte-te şi 
aşteaptă moartea! Dar să nu avortezi! 

Ce s-a întâmplat între timp? S-a dus femeia acasă hotărâtă să nu facă avort. Şi cum era apoape 
sâmbăta morţilor, adică «Moşii de vară», anul trecut (1979), ea s-a dus în oraş să cumpere câte ceva, 
ca să dea pomană. A cumpărat castroane, căni frumoase, vase, pahare, portocale, bomboane. Voi ştiţi 
că la noi se dă de pomană, după cum este tradiția noastră ortodoxă, pentru sufletul morţilor. Şi a luat 

şi făină de grâu, ca să facă cozonaci şi plăcinte pentru pomană. 

A venit acasă din oraş cam obosită. A plămădit făina, a pus drojdie şi a frământat aluatul până 
a dospit şi s-a culcat. 

Când a adormit, s-a făcut că era într-un defileu de munţi, adică două rânduri de munţi. Unul 
era pe dreapta şi unul pe stânga, iar prin mijlocul acelor munţi era o şosea dreaptă. Munţii erau foarte 
înalţi şi aveau pădure de brazi până la poale. Iar de la marginea pădurii, de-o parte şi de alta, erau 
flori, două-trei sute de metri până la şosea. Ea mergea — asta era prin vis — pe şoseaua aceea printre 
munţi şi se minuna de frumuseţea acelor locuri. 

Dar deodată, când şi-a aruncat privirea în dreapta, spre pădure, a observat ceva foarte 
minunat: la poala pădurii erau arbori de foc, cât vedeai cu ochii. Un rând de arbori care ardeau 
scânteind de jăratec. Şi de fiecare arbore de foc era legată cu funii de foc câte o femeie goală, cum a 
făcut-o mama sa, şi focul le ardea grozav la spate, pe şira spinării, şi ele ţipau groaznic. 

Cum se zvârcoleau aceste femei legate de arbori, deodată a văzut nişte vulturi de foc care 
veneau din munţii ceilalţi, cu gheare de foc, cu aripi de foc şi cu ciocul de foc şi s-au pus pe sânii lor 
şi îi mâncau şi ele strigau: „Vai de noi şi de noi şi de cei ce ne-au născut pe noi!” Vulturii mâncau 
sânii lor până la oase, de se vedeau coastele, şi apoi zburau înapoi în munţi, iar lor le creşteau sânii 
înapoi. Şi veneau alţi vulturi şi le mâncau din nou şi ele strigau tare şi plângeau. 

Şi s-a minunat biata femeie: „Vai de mine, zice, nu mă mai uit în partea asta, că mor de frică”. 
Şi a întors capul spre stânga. În partea stângă a văzut un lucru mai înfricoşat. Alt rând de copaci de 
foc, tot în marginea pădurii, şi erau legate femei goale, dar aici nu le mai mâncau vulturii. Aici erau 
şerpi cu două capete, nişte balauri de foc, încolăciţi peste ele şi peste copaci, cu coada până la pământ. 
Cu un cap era pe o ţâţă şi cu altul pe cealaltă țâță şi le sugeau de le dădea sângele. Aşa de tare strigau, 
de se cutremurau pădurile şi munţii aceia. 

Atunci ea, când a văzut că în stânga vede lucru şi mai înfricoşat decât în dreapta, de frică a 
slăbit şi a căzut în genunchi şi striga la Maica Domnului. „Maica Domnului, nu mă lăsa, că mor de 
frică!” şi se uita dacă nu mai este cineva acolo, că se temea să nu vină şerpii aceia şi la dânsa. 

Deodată vede în urmă pe drum că vine un tânăr prea frumos, cu haină albă ca zăpada, cu cruce 
în frunte şi cu un baston de aur în mână. Când l-a văzut a zis: 

— Mulţumesc Ție, Doamne, că nu m-ai lăsat în iadul ăsta singură. Şi a căzut cu faţa la pământ, 
zicând: „Doamne Lisuse, nu mă lăsa!” 

— Eu nu sunt lisus Hristos, a răspuns îngerul. 

— Dar cine eşti, Doamne? 

— Eu sunt îngerul păzitor al vieţii tale. Eu totdeauna te păzesc pe tine, şi acum m-am arătat ţie 
cu porunca lui Hristos. 

— Doamne, scoate-mă de aici, că mor de frică! Fă milă cu mine şi nu mă lăsa aici! 

A sculat-o din genunchi şi i-a zis: 

— Nu te teme şi mergi după mine! 

EI mergea înainte şi ea în urmă. Şi în urma lui se vedeau raze de lumină şi era o mireasmă a 
Duhului Sfânt, cum nu mai este pe pământ. 

Mergând cu îngerul pe acel drum, ea a întrebat: 

— Doamne, de ce pe femeile acestea le sug balaurii aceştia cu două capete şi pe acelea le 
mănâncă vulturii de foc. Le mănâncă sânii lor şi iar cresc şi ele se chinuiesc? Şi a zis îngerul: 

— Acestea n-au voit să le sugă copiii lor. N-au vrut să alăpteze copii şi de aceea balaurii aceştia 
de foc le vor suge în vecii vecilor şi vulturii de foc la vor mânca sânii, că au fost criminale şi au 
omorât copiii nevinovaţi din pântecele lor. Femeile care au omorât copiii prin avort, cu băi, cu injecții, 
cu pastile şi i-au otrăvit cu buruieni de la babe, aşa se vor munci în veci, că nu s-au pocăit, nici nu s- 
au spovedit, ci au crezut că-i glumă păcatul acesta. 

Mergând aşa, i se părea ei că au mers câţiva kilometri. S-a uitat în dreapta şi a văzut un singur 
arbore de foc, unde nu era legată nici o femeie. Şi ea a întrebat: 

— Doamne, uite aici un singur copac care nu are legată nici o femeie de dânsul! Zice îngerul: 

— Vezi copacul ăsta de foc? Acesta era copacul tău, dacă n-ascultai de preot şi te duceai să 
omori copilul! Tu n-ai nici un copil pe lume şi era primul copil. Dar avea să te pedepsească 
Dumnezeu, pentru că aveai să mori în timpul avortului la doctor. Dar fiindcă ai avut frică de 
Dumnezeu şi te-ai hotărât în inima ta să nu omori copilul şi ai întrebat pe preot şi te-ai hotărât mai 
bine să mori decât să omori copilul, iată că ai scăpat de acest copac! 

Apoi a zis ea: „Doamne, scoate-mă de aici! Încotro este ţara mea? Unde sunt eu aici?” Îngerul 
i-a zis: „Să-l spui bărbatului tău cel criminal ce ţi-am spus eu. Dacă te mai îndeamnă pe tine la avort, 
nu aici se va munci el, ci în alt loc, unde de o mie de ori va fi mai greu ca aici! Tu eşti fată de preot 
şi te-ai măritat fecioară, cum te-a făcut mama ta, iar el este un preacurvar. EI s-a însurat cu tine, dar 
înainte el a trăit cu trei femei nemăritate şi le-a obligat să facă avort şi le-a plătit el la doctor. Aceste 
trei femei au pierdut câte un copil. Deci are pe sufletul lui trei avorturi făcute de el. Are să mănânce 
carne în vecii vecilor, în focul gheenei! 

EI nu ţi-a spus ţie, dar este un mare curvar şi spurcat. Tu te-ai căsătorit curată cum te-a făcut 
mama ta, iar el a fost un preacurvar şi ucigaş, care a plătit pentru acelea să facă avort. Să-i spui, că el 
n-a zis nimănu!”. 

Atunci ea a zis: „Doamne, pe unde să mă duc eu acasă? Pe unde să ies?” Îngerul Domnului i- 
a spus: „Dar unde eşti, acasă eşti! Tu scoală-te şi frământă aluatul, că a dospit în covată”. Şi l-a văzut 
ca un fulger când a zburat, şi ea s-a trezit în casă. 

S-a trezit femeia foarte spăimântată şi aluatul dădea pe jos din covată, cum i-a spus îngerul. 
Se culcase la şapte fără un sfert şi acum era ceasul nouă şi un sfert seara. Deci două ore jumătate. În 
timpul acesta a fost prin iad şi a văzut unde se muncesc femeile criminale care fac ucidere de om. 

Când s-a sculat, de frică a început să strige în gura mare. Soţul ei venise de la serviciu şi, dacă 
a văzut că este obosită şi se odihneşte, n-a mai deranjat-o. Când a auzit răcnind, el a crezut că a luat 
foc ceva la cuptorul de pâine. 

A venit bărbatul ei: 

— Ce-ai păţit, Silvia? Ce ţi s-a întâmplat? 

— Vai de mine! Vai de mine! Am fost în iad. Am văzut iadul! Am văzut unde se muncesc 
femeile care fac avorturi. 

— Cum? 

Şi i-a spus soţului tot ce i-a zis îngerul. 

— lată, zice, ce mi-a mai spus: că tu m-ai luat pe mine curată cum m-a făcut mama, dar tu ai 
trăit cu trei femei necăsătorite, şi le-ai îndemnat să facă avorturi la doctori. Aşa-i? 

— Aşa este. 

— Auzi, că te aşteaptă pe tine muncă mult mai mare ca aceea. Că tu ai şi plătit la doctori ca să 
omori Copiii, nu numai că le-ai îndemnat. Banii aceia sunt spre pierzarea ta în veci! 

EI când a auzit că 1-a descoperit păcatele, a zis: 

— Să ştii că adevărul ţi-a spus. De azi înainte mă pocăiesc şi eu până la moarte. Da du-mă la 
un duhovnic să-mi spun păcatele, să pun şi eu început bun, că am auzit că Dumnezeu primeşte pe cel 
păcătos! 

Apoi a venit cu soţia şi s-au mărturisit amândoi, îndreptându-şi viaţa. L-am mărturisit şi i-am 
spus: „lată, frate, ce a făcut Dumnezeu cu tine! Câtă milă a avut de tine! Prin femeie ţi-a descoperit 
urgiile şi fărădelegile tale, ca să te întorci la pocăință”. 

Atunci mi-am adus aminte de cuvântul Sfântului Apostol Pavel, care zice: De unde ştii, 
femeie, că nu-ţi vei mântui bărbatul? Nu ştii tu, zice, că se sfinţeşte bărbatul necredincios prin femeia 
credincioasă? şi invers. 

Iată o femeie creştină! O femeie cu frică de Dumnezeu, care a fost hotărâtă în inima ei mai 
bine să moară decât să facă avorturi! Şi s-a rugat lui Dumnezeu şi a câştigat şi pe soţul ei la adevărata 
credinţă şi i-a îndreptat şi viaţa lui. Şi aşa, cu ajutorul lui Dumnezeu, sunt până astăzi împreună şi 
duc viaţă cinstită şi curată înaintea lui Dumnezeu. 

I-am dat şi lui canon să nu se împărtăşească 20 de ani, că pentru avort Sfinţii Părinţi opresc 

20 de ani, iar cu iconomie 10 ani, dacă omul posteşte toate posturile şi miercurile şi vinerile şi face 
milostenie. „Fac toate!” a zis el. Atunci i-am redus canonul la 10 ani. Zece ani i-am dat canon şi să 
plângă toată viaţa că a omorât trei oameni. Căci ori vei omori copilul, cum ţi-am spus, când l-a 
semănat Dumnezeu în pântecele mamei sale, când este cât o sămânță; ori îl omori când este mai mare, 
tot acelaşi păcat ai. 

Să vă iasă din minte, cum zic unele femei: „Părinte, nu era decât de-o lună, că nu se ştia ce-a 
fost!” Nu minţi pe Dumnezeu, Care a zidit şi Care a zămislit în tine. Nu auzi ce spune Ieremia 
Proorocul? Doamne, au nu Tu zideşti duhul omului la zămislire? 

Pe Dumnezeu nu-l poate minţi nimeni. Aveţi frica lui Dumnezeu, păziţi-vă de gândul acesta 
al uciderii de copii, mai tare decât toţi balaurii din lumea asta şi decât toate. Păziţi-vă! Că dacă tot 
veţi face mereu avort, poporul nostru se împuţinează. Vom rămâne numai bătrânii şi vor veni alte 
popoare şi ne vor robi, că vom fi puţini şi nu vom mai avea copii ca să fie ostaşi ai ţării şi oameni de 
ispravă să conducă ţara! 

Țineţi nu numai la natalitatea poporului şi la scumpa noastră ţară, ţineţi la sufletul vostru, 
care-i mai scump decât toată lumea, că dacă îl veţi pierde, cu toată lumea nu puteţi să-l răscumpăraţi. 
Toate femeile care aveţi bărbaţi şi v-aţi cununat, ca şi acelea care aţi greşit şi aţi făcut nuntă fără 
cununie, să nu omorâţi copiii. Copilul este un înger şi prin el te mântuieşti şi tu! Naşte-l, botează-l, 
creşte-l şi printr-însul te mântuieşti şi tu. 

Să te duci la mărturisire, că eşti o creştină bună, şi te iartă Dumnezeu. lar a ucide copilul este 
cea mai mare crimă, cea mai mare fărădelege şi împotrivire înaintea lui Dumnezeu, Care l-a creat în 
pântecele tău şi ţi-a dat ţie naştere, iar lui i-a dat suflet viu şi cuvântător. 

Vă rog din toată inima să ţineţi minte această întâmplare. Aduceţi-vă aminte, femeilor, de 
vulturii cei de foc şi de copacii cei de foc care ard pe femeile care fac avort, ca şi de balaurii cei de 
foc, care au să vă sugă pieptul! 

Păziţi-vă, vă rog, nu numai de-a face păcatul, ci şi de-a gândi la acestea, căci crimă şi prea 
cumplită crimă este faţă de conştiinţa ta, față de Dumnezeu şi faţă de ţara în care ne-am născut şi 
trăim. 


TREPTELE URCUŞULUI DUHOVNICESC 
SAU „INALȚAREA LA CER” 


Cum se pot înălța oamenii la cer? Prin darul Duhului Sfânt; prin darul şi mila lui Dumnezeu. 
Omul, când este în păcat de moarte şi este călduţ, se află în iad cu sufletul. Este mai Jos decât toate 
dobitoacele câmpului, decât toate păsările cerului, decât toată zidirea. EI se află atunci cu sufletul în 
iad. 

Dar prin pocăință adevărată şi prin darul Sfântului Duh, care dezleagă păcatele prin mâna 
duhovnicului, se ridică din iad la rai, se ridică din moarte la viaţă şi din om păcătos, care era asemenea 
cu dracii, se face asemenea cu îngerii. Şi nu numai cu îngerii, ci asemenea cu Dumnezeu, pe cât este 
putinţa. Căci auzi ce spune proorocul: Eu am zis: dumnezei sunteţi şi toți fii ai Celui Preaînalt. Dar 
voi ca nişte oameni muriţi (adică prin păcat) şi ca unul din boieri (adică ca nişte draci) cădeți. 

Tot păcatul se cheamă cădere, căci se zice: „A căzut cineva în păcatul curviei, sau a căzut 
cineva în mândrie sau în lăcomie sau în beţie sau în iubirea de argint sau în ură”. De ce se cheamă 
păcatul cădere? Pentru că păcatele ne trag în jos de la Dumnezeu şi ne coboară de la treapta de oameni 
şi ne fac dobitoace. Căci a zis psalmistul: Și omul în cinste fiind, n-a priceput, alăturatu-s-a cu 
dobitoacele cele fără de minte şi s-a asemănat lor. Deci din oameni ne facem dobitoace. Ne facem 
draci şi chiar mai răi ca ei. Că nici dracii nu hulesc pe Dumnezeu în faţă, dar omul cu mintea sa îl 
huleşte! 

Deci iată cum ne coboară păcatul. Păcatele ne trag mereu în Jos, iar darul lui Iisus Hristos şi 
darul Sfântului Duh mereu ne înalță şi mereu ne ridică. Căci zice proorocul: De şapte ori de va cădea 

dreptul, de şapte ori se va ridica. Şapte înseamnă număr fără de număr, înseamnă veşnicie, număr la 
nesfârşit. Adică, mereu se repetă căderea şi ridicarea omului. Deci, de va cădea omul în toată viaţa 
sa, să nu se deznădăjduiască de a se ridica, ci să se înalțe iarăşi prin darul Sfântului Duh, prin păcăinţa 
cea adevărată. 

Dar înălţarea aceasta a omului din iad şi din rânduiala dobitoacelor şi din rânduiala păgânilor 
şi a celor ce nu cunosc pe Dumnezeu, cum se face? Deodată? Nicidecum! 

Aşa ne învaţă dumnezeieştii părinţi. Omul, când se ridică, se ridică pe trepte. Nu deodată se 
poate face sfânt, după cum nici deodată nu se poate face drac, ci se ridică pe trepte. Cei ce se 
străduiesc pe calea mântuirii, merg dintr-o măsură în alta, cum a zis înainte proorocul: Merge-vor din 
putere în putere. Ei capătă mai întâi în inima lor o putere din darul Sfântului Duh, o parte din tăria 
de a sta în poruncile lui Hristos, o măsură din virtute, şi după aceea păşesc pe alte trepte. 

Dar care sunt treptele acelea, ni le arată dumnezeieştii părinţi. Treptele urcuşului duhovnicesc 
sunt trei. Care? 

Aţi auzit în Scriptură la Levitic, capitolul 23, 1, 32 (în ediţiile vechi ale Bibliei), unde se 
vorbeşte de sâmbătă, de sâmbete şi de sâmbetele sâmbetelor; şi iarăşi de seceriş, de secerişuri şi de 
secerişul sufletului rațional; şi iarăşi de tăierea împrejur, de tăierea tăierii împrejur şi de tăierea inimii 
în duh, cum zice marele Apostol Pavel”. 

Acestea arată tainic în Legea Veche şi în cea nouă urcuşul sufletului către Dumnezeu. Toate 
aceste simboluri, toate aceste Scripturi, după dumnezeiescul Părinte Maxim Mărturisitorul, arată 
urcuşul, sau cum se înalță un suflet până se face Dumnezeu după dar. Toate acestea sunt simbolizate, 
după Scripturi, de ziua a şasea, a şaptea şi a opta. Toate trei treptele duc la îndumnezeirea după dar. 
Ele sunt făptuirea morală, contemplaţia naturală în duh şi teologia mistică, adică cunoaşterea tainică 
a lui Dumnezeu:. 

I. Dar ce este sâmbăta sufletului rațional? Sâmbăta în Legea Veche înseamnă odihnă. Sufletul 
nostru zbuciumat de păcate, de cădere, având conştiinţa pătată de păcatele sale, când pune început 
bun cu darul lui lisus Hristos şi se ridică din păcat şi se înalță puţin pe treapta faptelor bune, ajunge 
la oarecare odihnă, dar nu la desăvârşire. Deci, când vei auzi în Scriptură de sâmbătă, să ştii ce 
înseamnă aceasta. lată ce spune dumnezeiescul Părinte Maxim: sâmbăta e nepătimirea sufletului 
raţional, care a lepădat prin făptuire semnele păcatului. 

Să vă dau o pildă. Un om a fost beţiv, a fost desfrânat, a fost ucigaş, a fost tâlhar, a fost iubitor 
de argint. Cine ştie ce a făcut săracul în viaţă, că toţi suntem păcătoşi. Dar el s-a spovedit la duhovnic 
cu toată inima, s-a curăţit şi s-a hotărât să se lepede cu toată puterea de păcate. În locul beţiei pune 
înfrânarea, în locul lăcomiei de pântece, postul; în locul iubirii de argint şi zgârceniei, milostenia; în 
locul dezfrânării, curăţia; în locul somnului mult, privegherea. Şi a plantat prin făptuire fapte bune în 
locul vechilor păcate, pe care le săvârşise mai înainte. El acum se află pe treapta întâi a urcuşului 
duhovnicesc, dar de abia cu fapte bune, nu cu mintea. Căci auzi ce spune: „Sâmbăta sufletului raţional 
este nepătimirea sufletului rațional, care prin făptuire a lepădat de abia semnele păcatului”. 

N-a spus rădăcinile, ci semnele păcatului. Acest om, care se sileşte să facă fapte bune în locul 
celor rele şi pune început bun de faptă numai cu lucrarea dinafară, de abia a ajuns la prima odihnă a 
sufletului său raţional. El află o oarecare mângâiere, dar încă este chinuit de gânduri, încă păcătuieşte 
cu mintea, încă este în păcat cu mintea. Şi lupta lui cu mintea este groaznică, căci lupta cu patimile 
cele trupeşti, cele cu lucrul, ţine până la o vreme, iar lupta cu mintea, pentru părăsirea păcatului cu 
mintea, ţine până la moarte. 

II. Şi despre sâmbete, adică despre sâmbetele îndoite, iată ce spune dumnezeiescul părinte 
Maxim: „Îndoitele sâmbete înseamnă a doua treaptă a urcuşului duhovnicesc. Şi se tâlcuieşte așa: 
Slobozenia sufletului rațional, care îşi retrage mintea sa din simţire, părăsind lucrarea după firea 
simţurilor prin contemplaţia naturală în duh, adică prin cugetarea lui Dumnezeu prin zidiri, prin 


7 Romani II, 25, 29. 
8 Sfântul Maxim Mărturisitorul, Filocalia II, cap. 37, 38, 39. 

raţiunile lucrurilor”. 

Cum se întâmplă asta? Noi păcătoşii în general am părăsit păcatul cu lucrul. Dar cu gândul 
încă ne luptăm, cu mintea încă păcătuim, cu mintea încă slujim păcatului; fie desfrânării, fie vicleniei, 
fie urii, zavistiei, mâniei, fățărniciei, mândriei, iubirii de slavă, dorinţei de a plăcea oamenilor, 
nesimţirii, împietririi, răutății, răpirii şi nu mai ştiu care din patimile sufleteşti. 

Unele sunt care se văd, altele care nu se văd. Cele ce nu se văd sunt mai rele şi mai 
vătămătoare decât cele ce se văd. Căci Hristos Mântuitorul, când a venit în lume, n-a mustrat pe 
desfrânate, nici pe vameşi sau pe desfrânaţi, pe cei care făcuseră păcate trupeşti. Oare aţi auzit în 
Evanghelie: Vai de tine, desfrânato? Sau, vai de tine, tâlharule? Vai de tine, vameşule, că eşti păcătos 
şi faci nedreptate? Nu! Ci a zis: Vai vouă, fățarnicilor; vai vouă fariseilor; vai vouă, cărturarilor 
nebuni şi orbi. Şi cine a spus aceasta? Hristos, Cuvântul lui Dumnezeu, Care priveşte în sufletul 
nostru. 

De milioane de ori — cum spune Solomon — ochii Lui sunt mai luminoşi decât soarele. El era 
Dumnezeu şi poporul de jos Îl iubea, că simţea puterea dumnezeirii Lui, că le vorbea ca Cel ce are 
putere, iar nu asemenea cărturarilor. ÎL iubeau, dar şi El, văzând credinţa sinceră a lor, îi iubea din 
inimă, când mergeau după El, pe munţi şi pe Jos, flămânzi, când a înmulțit pâinile în pustie. Căci a 
zis: Milă îmi este de popor, că sunt ca oile care nu au păstor, risipite. 

Dar pe cei dintre marii cărturari, pe farisei şi pe saduchei îi mustra, căci vedea într-înşii toate 
vicleniile şi fățărniciile lor. La tâlhari, la vameşi şi la desfrânate, chiar de vedea păcate grele, vedea 
la ei şi căință şi umilinţă şi hotărâre de îndreptare. Iar grele, ca: ura, zavistia, fățărnicia, pizma, 
viclenia şi altele, care sunt mai grele ca patimile trupeşti, pururea îi mustra şi le zicea: „Vai vouă!”, 
ca un Dumnezeu, Care cunoaşte inimile. 

Deci iată că sunt păcate cu gândul, care nu se văd, dar sunt mult mai grele ca cele cu trupul. 

Am ajuns deci la treapta a doua a urcuşului duhovnicesc. lată în ce constă această treaptă: 
Sâmbete înseamnă slobozenia sufletului raţional, care a părăsit chiar şi lucrarea cea după fire a 
simţurilor prin contemplaţia naturală în duh. Aceasta este treapta a doua pentru suflet. 

Dar cum se urcă la ea? Prin luptă cu mintea. Prin minte se ajunge la contemplaţia naturală în 
duh. Mai înainte o femeie frumoasă îl smintea, acum nu-l mai sminteşte. Când vede o fiinţă frumoasă 
se mută cu mintea şi zice: Dacă fiinţa aceasta este aşa de frumoasă, dar un înger cu cât este mai 
frumos? Dar heruvimii? Dar serafimii? Dar Cel ce i-a făcut pe dânşii? Îşi mută mintea sa de la 
frumuseţea cea de aici, la frumuseţea cea din ceruri şi, în loc să se smintească, se foloseşte. 

Mai înainte, dacă auzea o muzică de dans, aceasta îi tulbura mintea şi sufletul. Dar pe treapta 
a doua a urcuşului duhovnicesc, nu-l mai tulbură, ci chiar îl foloseşte. Căci zice: „Dacă oamenii pot 
să cânte din instrumente şi din organe aşa de frumos, ce trebuie să fie în ceruri? Cum cântă îngerii? 
Ce bucurie este acolo?” Căci se spune în Psaltire: Suitu-S-a Dumnezeu întru strigare, Domnul în glas 
de trâmbiţă. 

Deci aşa cugetă cel ce a ajuns la treapta a doua a urcuşului duhovnicesc, când aude o cântare 
lumească, sau un om sau o femeie cântând, sau un oricare alt instrument. lar când vede soarele, cugetă 
aşa: dacă aici soarele luminează aşa, ce trebuie să fie acolo, unde luminează Hristos, Soarele 
dreptăţii? 

Astfel, omul pe treapta a doua a urcuşului duhovnicesc, prin contemplația naturală în duh, 
adică prin privirea curată la zidirea lui Dumnezeu, se suie îndată cu mintea de la cele văzute la cele 
gândite şi nevăzute şi capătă slobozenie de ispite, cum spune Sfântul Maxim. 

EI se mută cu mintea de la cele auzite aici pe pământ, la cântările cele din cer şi zice cu mintea 
sa: dacă oamenii aceştia de ţărână ştiu să cânte aşa, apoi ce cântări trebuie să fie acolo în cer? 

Tot aşa, de va mirosi ceva frumos, se gândeşte la mireasma florilor raiului şi aşa se mută cu 
mintea toate cele auzite sau văzute sau gustate sau mirosite şi pipăite în cugetări duhovniceşti. 

III. ar treapta a treia a urcuşului, adică a înălțării sufletului pe treapta cea mai de sus, se 
numeşte în Scriptură sâmbetele sâmbetelor. Cel ce a păşit pe treapta a treia a urcuşului duhovnicesc, 
nu mai are nevoie de trepte. Nu mai are nevoie să vadă frumuseţea cea de aici, ca să se suie cu mintea 

la frumuseţea ce de sus, sau să audă o cântare de aici, ca să se ducă la cântarea cea de sus, sau să 
miroasă ceva frumos aici, ca să gândească la mireasma Raiului. 

Cel care a ajuns, cu darul lui lisus Hristos, pe treapta a treia a urcuşului duhovnicesc, a devenit 
un dumnezeu după dar. EI are îndumnezeirea cea după dar sau teologia mistică, adică are comuniune 
nemijlocită cu Dumnezeu, nu mai are nevoie de treapta zidirii. În el trăieşte Hristos precum grăieşte 
Apostolul Pavel: Nu mai trăiesc eu, ci Hristos trăieşte în mine, sau cum spune în altă parte: aşadar, 
noi avem mintea lui Hristos. Pavel, când a zis că are mintea lui Hristos, trăia în Hristos şi Hristos 
trăia într-însul şi deci nu mai vorbea mintea sa, ci mintea lui Hristos. 

Un asemenea om este pe treapta cea mai de sus, pe cea de a treia treaptă a urcuşului 
duhovnicesc, de care foarte puţini creştini şi foarte rar se mai învrednicesc în zilele noastre — este fiul 
lui Dumnezeu după dar. Ei au ajuns ziua a opta, după Scripturi, este egală cu treapta a treia a urcuşului 
duhovnicesc”. Ea se mai numeşte şi sâmbetele sâmbetelor. 

Sâmbetele sâmbetelor este odihna duhovnicească a sufletului rațional, care părăseşte chiar şi 
lucrarea cea după fire a simţurilor şi îşi întoarce mintea sa chiar şi de la cugetările cele mai 
duhovniceşti din zidiri. Prin ce? Prin extazul dragostei, care leagă mintea cu totul numai de 
Dumnezeu în noianul dragostei”. Acela nu mai ştie nimic, decât să-L iubească pe Dumnezeu. Unul 
ca acela ajunge ca Sfântul Antonie cel Mare, care zicea: „Nu mă mai tem de Dumnezeu!” Şi l-a 
întrebat cineva: „Dar de ce?” „Pentru că ÎL iubesc!” 

Simţind dragostea lui Hristos în inima lui, nu se mai temea nici de moarte, nici de foame, nici 
de sete, nici de osteneală, nici de ocară, nici de batjocură. Dar de ce? Pentru că trăia în Hristos şi 
Hristos trăia în el şi era foarte convins că fără voia lui Dumnezeu nu i se va întâmpla nimic. Aşa este 
omul care s-a înălţat cu sufletul pe treapta a treia a urcuşului duhovnicesc. 

Aşadar, tot omul este dator să urce pe cele trei trepte şi să se schimbe la față. Dar cum se 
poate schimba la faţă? Dacă ieri a fost desfrânat şi s-a mărturisit, să nu mai fie! Dacă a fost hoţ, să 
lase hoția! Dacă a fost înjurător sau beţiv, să lase beţia şi înjuratul sau fumatul; să lase răutăţile, să le 
mărturisească, să le plângă toată viaţa, să-şi facă canonul. Şi aşa se schimbă omul, nu la faţa cea din 
afară, ci la cea dinlăuntru a sufletului. 

Şi atunci, aşezarea omului care a fost înainte de eliberare, cu aceea care este când intră în 
fericire şi în treptele duhovniceşti ale desăvârşirii, nu mai seamănă. 

Ieri era ca un drac, slujind păcatului, şi astăzi, dacă s-a pocăit, şi-a îndreptat viaţa şi s-a sfințit, 
se face lumină şi are lumină duhovnicească într-însul şi merge din putere în putere, dintr-o desăvârşire 
în alta, pe cele trei trepte ale urcuşului duhovnicesc, care sunt: 

— Nepătimirea raţională a sufletului sau făptuirea morală (sâmbătă); 

— Slobozenia (eliberarea) duhovnicească a sufletului rațional care-şi retrage mintea sa din 
simţire şi o leagă de Dumnezeu prin contemplaţia naturală în duh (sâmbete) şi 

— Odihna duhovnicească a sufletului raţional (sâmbetele sâmbetelor), care-şi retrage mintea 
sa chiar de la toate contemplaţiile naturale în duh, de la cugetările cele mai înalte din zidiri şi o leagă 
cu totul de Dumnezeu în extazul iubirii. Amin. 

ÎNSEMNĂTATEA CELOR ŞAPTE LAUDE ALE BISERICII 


Biserica lui Dumnezeu este împodobită, încă din vreamea Sfinţilor Apostoli, cu cele şapte 
laude. Ştiţi voi care-s acestea? Ştiu că le ştiţi, că unii dintre voi le ziceţi pe de rost, dar alţii nu le ştiu. 
De ce şapte laude nu mai multe sau mai puţine? Aţi auzit în psalmul 118 pe Proorocul şi Împăratul 
David, zicând aşa: De şapte ori în zi Te-am lăudat, Doamne, pentru judecăţile Tale. Împărat fiind, 
câte treburi nu avea el? Şi avea vreme de şapte ori să laude pe Dumnezeu, că-l auzi: Seara, dimineaţa 
şi la amiază, spune-voi şi voi vesti minunile Tale. 

Dar în Legea Darului s-au aşezat aceste şapte laude pentru cele şapte mari evenimente din 

viaţa Mântuitorului nostru Iisus Hristos, şi fericit este creştinul acela care le zice. Şi dacă nu le poate 
zice, măcar să-i pară rău că nu le zice, că s-ar putea să fie la un serviciu unde nu poate zice. Şi dacă- 
i pare rău, cu smerenia se ridică exact unde trebuia să se ridice cu fapta. Că auzi ce zice Sfântul Isaac 
Sirul: „Ajunge întristarea minţii mai mult decât toată osteneala duhului, care este rugăciunea”, dacă- 
i pare omului rău. 

Aţi văzut pe Mântuitorul ce spune în Sfânta Evanghelie: A venit vameşul în biserică să se 
roage. A venit şi fariseul. Fariseul a început să se laude: Mulțumescu-ți Ție, Doamne, că nu-s ca 
ceilalți oameni; postesc de două ori pe săptămână, dau zeciuială din câte câştig şi nu sunt ca acest 
vameş, şi-l arată pe acela la uşa bisericii. 

Vameşul era perceptor, săracul. EI ştia că ia impozit mai mult decât trebuie, că-i supără pe 
oameni, şi, auzind că-l mai şi ponegreşte fariseul în faţa poporului, şi-a îndreptat inima către 
Dumnezeu şi atât a zis, bătându-şi pieptul: „Dumnezeule, milostiv fii mie, păcătosului!” 

Ai auzit? Două-trei cuvinte ale vameşului au biruit toată rugăciunea fariseului. Ce zice 
Evanghelia? Amin, zic vouă, mai îndreptat s-a întors vameşul la casa sa şi mai înainte a fost el decât 
fariseul. Acela a zis multe cuvinte şi era fariseu şi făcea fapte bune. Dar ştii de ce a pierdut? A înjugat 
dreptatea cu mândria, iar vameşul a înjugat păcatul cu smerenia. Şi totdeauna, măcar că păcatul este 
păcat, dacă-i înjugat cu smerenia, este mai înaintea celui ce face fapte bune şi se mândreşte. 

Sfântul Efrem spune așa: Fă-ţi ţie două care, omule. Înjugă păcatul cu smerenia şi dreptatea 
cu mândria şi vezi că vei rămâne în urmă cu toate faptele bune, ca fariseul; că mai îndreptat şi mai 
înainte s-a dus vameşul. EI a înjugat păcatul cu smerenia. Ce-a gândit? „Măi, sunt păcătos straşnic” 
Am făcut nedreptăţi, am luat vamă mai mult decât trebuie, am supărat oamenii, dar mă rog 
Mântuitorului să mă miluiască”. Şi mai înainte s-a dus întru împărăţia cerului, pentru că a înjugat 
păcatul cu smerenia. Aşa-i de mare smerenia. 

Deci vă spun, care puteţi să faceţi cele şapte laude este bine. Biserica este obligată să le facă 
totdeauna, oriunde. 

Aşa şi voi, care citiţi cele şapte laude, bine faceţi, dacă puteţi, iar când nu veţi putea, să vă 
retrageţi în smerenie, că smerenia le completează pe toate. 

Şi iată să vă spun ce înseamnă cele şapte laude ale Bisericii: 

Două din cele şapte laude trebuie să se facă la miezul nopţii, cum le facem noi aici. Noi intrăm 
la ora ll noaptea şi ieşim la două. Dar ce simbol au acestea? La miezul nopţii noi facem aşa: 
Miezonoptica, adică rugăciunea de miezul nopţii — de toate zilele, de sâmbătă sau de Duminică —, 
Utrenia cu Ceasul întâi. 


a. Miezonoptica este prima laudă din cele şapte 

Această laudă este întemeiată şi pe porunca Mântuitorului, Care zice: Privegheați dar, că nu 
ştiţi când va veni stăpânul casei — seara, la miezul nopţii, la cântatul cocoşilor sau dimineaţa (Marcu 
13, 35), şi simbolizează momentul rugăciunii şi al prinderii Mântuitorului în grădina Ghetsimani, 
care a avut loc la miezul nopții. 

Biserica naţiunilor de la Ierusalim, unde intră creştini din toate naţiile, este pe locul unde S-a 
rugat Mântuitorul. Stânca unde s-a rugat El este tăiată şi înconjurată cu grilaj. Ea se află chiar unde 
Şi-a plecat EI genunchii şi S-a rugat cu sudori de sânge, înainte de Preasfintele Patimi. lar mai încolo 
sunt pictaţi cei trei apostoli, Iacov, loan şi cu Petru, dormind, că le zicea Hristos: Dormiţi? Un ceas 
n-aţi putut să privegheaţi? Că eşti dator acolo, când te duci, să te rogi un ceas. 

Deci Miezonoptica simbolizează şi ne aduce aminte nouă de rugăciunea Mântuitorului din 
grădina Ghetsimani, când s-a rugat şi s-au făcut sudorile lui ca picăturile de sânge, care picau pe 
pământ, că era şi om şi vedea şi ce are să ia, câte scuipări, câte biciuri, câte cuie în mâini şi picioare 
şi că va fi împuns cu sulița în coastă. Le vedea toate, că era Dumnezeu. 

Şi firea omenească cu care era îmbrăcat se întrista, că auzi ce zice Evanghelia: Întristat este 
sufletul Meu până la moarte. Rămâneţi aici şi privegheaţi. 

Cine se întrista? Omenirea, căci dumnezeirea biruieşte moartea şi învie din morţi. Dar ca om 

se întrista, că ştia câte are de suferit, câte tăieturi şi împunsături şi cununa de spini; ştia că va fi bătut 
cu biciul, şi va suferi crucea, batjocura şi scuipările, legarea la stâlp şi temniţa. Le ştia toate. Se uita 
şi le vedea, că era Dumnezeu. 

Deci prima laudă din cele şapte laude ale Bisericii este Miezonoptica, care se face la miezul 
nopții, pentru că Mântuitorul atunci S-a rugat înainte de Preasfintele şi Înfricoşătoarele Sale Patimi. 


b. A doua care se face tot la miezul nopţii este Utrenia împreună cu Ceasul întâi. Utrenia 
este timpul când l-au prins pe Mântuitorul în grădina Ghetsimani, luda cu cei o mie de ostaşi cu 
sulițele. L-a prins pe Mântuitorul, zicând: Bucură-Te, Învăţătorule, şi L-a sărutat. Atunci au pus mâna 
pe El. Pe Care îl voi săruta, Acela este; puneţi mâna pe EI şi-L prindeți. 

Deci Utrenia este a doua laudă şi al doilea eveniment din viaţa Mântuitorului, când a fost 
prins în grădina Ghetsimani şi când toţi Apostolii L-au părăsit şi au fugit, iar El a rămas singur în 
mâinile celor fără de lege. 

Şi Ceasul întâi este momentul când L-au dus pe Hristos la Ana şi la Caiafa, după ce L-au 
prins, tot atunci după miezul nopții, către ziuă, când L-au dus la divan. Ştiţi istoria după Evanghelie. 
Deci Ceasul întâi se citeşte după miezul nopţii, cum se obişnuieşte la noi, cam după ora unu, la 
sfârşitul Utreniei. 

Deci aceste două laude ale Bisericii lui Hristos se citesc la miezul nopţii, arătând timpul când 
s-au întâmplat cele trei mari evenimente din viața Mântuitorului: Rugăciunea din grădina Ghetsimani, 
prinderea de către Iuda şi ducerea Domnului la Ana şi la Caiafa. 


c. Lauda a treia a Bisericii lui Hristos este Ceasul al treilea. El simbolizează atât momentul 
condamnării la moarte a Domnului, cât şi pogorârea Sfântului Duh în chip de limbi de foc peste 
Sfinţii Apostoli. Mântuitorul le-a spus Apostolilor: De rrebuință este să Mă duc Eu; că dacă Eu nu 
Mă duc, nu va veni Mângâietorul la voi, pe care Eu îl voi trimite de la Tatăl. Deci staţi în Ierusalim 
până vă veți îmbrăca cu putere de sus. 

Atunci au iesit Apostolii şi au început a vorbi în toate limbile de sub cer, şi îi învinuiau evreii 
şi localnicii din Ierusalim că, din cauza mustului dulce, s-au îmbătat. lar Petru s-a ridicat şi a zis: 
Bărbaţi fraţi, nu este din cauza mustului dulce că ne auziţi vorbind măririle lui Dumnezeu în toate 
limbile, din câti sunt aici. Ci acum s-a împlinit profeția Proorocului Ioil, care zice: «În zilele de apoi, 
voi turna din Duhul Meu peste tot trupul şi fiii voştri vor prooroci şi în limbi noi vor vorbi...» şi 
celelalte. 

Deci iată Cincizecimea! Nu cum cred penticostalii de azi, că vorbesc în limbi. Ăştia care 
vorbesc în limbi acum, vorbesc în limbile dracilor, nu în limbile Duhului Sfânt. Au pretenţia că au 
«glosolalia», adică vorbirea în limbi, în secolul XX. Limbile au fost semn pentru necredincioşi, nu 
pentru credincioşi. 


d. Ceasul al şaselea este a patra laudă a Bisericii lui Hristos şi corespunde cu momentul 
răstignirii Mântuitorului pe crucea de pe Golgota, între cei doi tâlhari. 


e. Ceasul al nouălea este a cincea laudă a Bisericii şi închipuieşte momentul înfricoşat în 
care Mântuitorul îşi dă duhul pe cruce, când a zis: Săvârşitu-s-a! Doamne, în mâinile Tale îmi dau 
duhul Meu. Am venit să-l înnoiesc pe Adam — Hristos, noul Adam. Că pentru un păcat a intrat moartea 
în lume, şi pentru păcat s-a biruit păcatul prin lisus Hristos. lată, Doamne, Tu ai lăsat zidirea Ta, că 
a călcat porunca în Rai. Deci pentru dânşii Eu iau faţa întregii lumi, care este în trupul Meu. Pe a 
Mea faţă o fac a întregii lumi greşite, a întregului neam omenesc şi mijlocesc către Tine: Eli, Eli, 
lama sabahtani! Adică: Dumnezeul Meu, Dumnezeul Meu, pentru ce M-ai lăsat? Sau: „Nu lăsa, 
Doamne, omenirea! Nu lăsa zidirea Ta cu care sunt îmbrăcat Eu acum, şi care o sfinţesc pe cruce şi 
o jertfesc şi Mă aduc jertfă pentru toate vremurile, pentru tot neamul omenesc, ca să răscumpăr firea 
omenească!” 

Deci noi eram cei lăsaţi, iar Hristos, fiind mijlocitor prin cruce către Tatăl, pe a noastră faţă, 
a întregului neam omenesc, o face atunci a Sa şi strigă către Tatăl: Dumnezeul Meu, Dumnezeu Meu, 
pentru ce M-ai lăsat? Noi eram cei lăsaţi! Nu Hristos a fost lăsat de Tatăl. Şi Hristos, fiind mijlocitor, 
aici mijloceşte pentru toată lumea. Iar cine înţelege că Hristos a fost despărțit de Tatăl, aceasta este 
hulă, că desparte dumnezeierea. Să nu credeţi lucrurile acestea. Deci Ceasul al nouălea este lauda a 
cincea. 


f. Vecernia este a şasea laudă din zi şi simbolizează mai întâi momentul pogorârii 
Mântuitorului de pe cruce şi punerea Lui în mormânt nou, de către Iosif şi Nicodim. Mai este şi 
momentul sfânt al Cinei Celei de Taină. 


g. lar Pavecerniţa este a şaptea laudă a zilei şi simbolizează tânguirea Maicii Domnului, 
când a plâns după ce L-a pus pe Mântuitorul în mormânt. 


Dumnezeiasca Liturghie nu face parte din cele şapte laude. Ea este întreaga jertfă a 
Mântuitorului pentru mântuirea lumii. Dintre toate slujbele pe care le face Biserica noastră 
universală, cea mai puternică este Sfânta Liturghie, fiind coroana tuturor slujbelor. 

Ea începe cu cuvintele Proorocului Isaia la Sfânta Proscomidie: Ca o oaie spre junghiere S- 
a adus — când scoatem dumnezeiescul Agneţ — şi ca un miel fără de glas, şi se termină cu Înălţarea 
Domnului la cer. În Sfânta Liturghie este cuprinsă toată taina iconomiei în trup al lui lisus Hristos, 
de când a venit pe pământ şi până S-a înălţat la cer. Ea le cuprinde pe toate cele şapte laude. Hristos 
se aduce pe Sine jertfă, având o dată intrare în Sfânta Sfintelor, făcând veşnic o răscumpărare înaintea 
Tatălui. 

Sfânta Liturghie are două caractere: caracter de jertfă şi caracter de cină, că la Cina Cea de 
Taină s-a sfinţit. Prin Sfânta Liturghie avem împărtăşire gânditoare cu Însuşi Fiul şi Cuvântul lui 
Dumnezeu. Avem împărtăşire cu Dumnezeu şi prin urechi, pe calea auzului, şi prin rugăciunea 
gânditoare şi prin faptele bune. Sunt cinci feluri de împărtăşiri”. 

Sfânta Liturghie se termină cu aceste cuvinte: Înalţă-Te peste ceruri, Dumnezeule, şi peste tot 
pământul slava Ta. 

Deci am spus aşa în trecere despre cele şapte laude. Ele sunt aşezate de Sfinţii Apostoli şi de 
Sfinții Părinţi până în ziua de azi în Biserică, arătând cele şapte mari evenimente din viaţa şi 
activitatea Domnului nostru lisus Hristos. 


CELE TREI TREPTE ALE MÂNIEI 


Mânia ne biruieşte pe toţi! Vai de capul nostru! Dar să vorbim, după Sfântul loan Scărarul, 
care sunt treptele mâniei. 

Mânia se împarte în trei feluri; este mânia numită pe greceşte halos, care înseamnă „repede”, 
când omul se mânie repede şi tot repede îi trece. Asta nu-i mânie periculoasă. Este ceea ce spune 
Duhul Sfânt în Psaltire: Mâniaţi-vă şi nu greşiţi. 

Aceasta-i mânia cea firească. A greşit o dată, a cerut iertare, se împacă. Inima omului este 
împărțită în trei părţi: partea mânioasă, partea raţională şi partea poftitoare. Această mânie este 
dumnezeiască, căci din fire este sădită în sufletul omului, să se mânie asupra păcatului. Sfântul loan 
Gură de Aur zice: „Mânia ta să nu fie asupra fratelui, ci asupra şarpelui prin care ai căzut”. 

Când vezi pe un om că te ocăreşte sau îţi face rău, nu te supăra pe el, că nu-i vinovat el. Nu 
s-ar fi pus legea iubirii de vrăjmaşi dacă era aşa. Urăşte boala lui, nu pe om, că nu-i vinovat omul, 
diavolul îl îndeamnă. Urăşte boala, că boala-i de la draci, ca să-l facă să te urască, să te ocărască, să 





9 Vezi „Ne vorbeşte Părintele Cleopa”, volumul 2. 


388 


te păgubească, să te bată. El nu-i vinovat, că omul este făcut după chipul şi asemănarea lui Dumnezeu, 
dar cel îndemnat de diavol aşa face. 

Mânia cea dreaptă nu urăşte, ci împlineşte porunca Domnului, care zice: Iubiţi pe vrăjmaşii 
voştri. Binecuvântaţi pe cei ce vă blestemă. 

Această mânie, holos, este primul grad al mâniei. 

A doua treaptă a mâniei este mânia numită catos sau pizmă, pe româneşte. Acesta-i un şarpe 
rău. Acesta când a muşcat inima noastră, nu numai că ne mâniem, dar ţinem mânie câte o săptămână, 
două, pe cel care ne-a făcut rău. Aceasta-i grea. 

Când omul ţine mânie şi gândeşte: „Lasă că-i răstorn eu planul la acela; lasă că am să-i zic 
eu, lasă că am să 1-0 fac eu”, şi când vei vedea acestea în mintea ta, să ştii că ai trecut în treapta a 
doua a mâniei. Te-a muşcat mai mare balaur de inimă. Şi să te duci să ceri iertare, să te împaci cu 
fratele, zicând: „lartă-mă, soţule; iartă-mă, soţie!”, că dacă nu trece această mânie, nu putem zice 
«Tatăl nostru». Condiţia-i pusă de înţelepciunea lui Dumnezeu Cuvântul. 

Apostolul spune: Soarele să nu apună întru mânia voastră, iar cel ce a trecut în al doilea grad 
de mânie, nu numai soarele îl apucă cu mânia, îl apucă şi două, trei zile, şi o săptămână şi o lună. 

Apoi este mânia cea mai grea decât toate, zacos care pe româneşte se cheamă zavistie. Asta- 
i mai rea decât dracul. Este un drac mai rău decât toţi dracii, zavistia. Să ne ferească Dumnezeu de 
această mânie! Dar de ce se cheamă zacos? Fiindcă zace mult în inima omului. Omul, când a ajuns 
în treapta a treia a mâniei, nu ţine mânie numai două-trei zile sau o săptămână, ci ani de zile. 

S-au văzut oameni bolnavi de această boală, de zavistie, care nici la moartea lor n-au iertat pe 
fratele. „Uite, cutare a murit şi pe patul de moarte i-a cerut iertare fata sau nepoata, şi n-a vrut s-o 
ierte”. Să ferească Dumnezeu! Acesta-i balaurul zacos sau zavistia, şi de acesta arată dumnezeiescul 
Ioan Gură de Aur că-i mai rău decât satana, în Cuvânt la Saul şi la David. 

Saul era împăratul lui Israel şi era bolnav de epilepsie, de duh necurat, că adeseori cădea la 
pământ şi făcea spume la gură, că îl părăsise Dumnezeu de când l-a ucis pe împăratul Ahab. David 
venea şi-i cânta din harpă psalmi şi gonea duhul cel rău de la Saul şi îl făcea sănătos şi se liniştea. 

Dar Saul îi mulțumea lui David că a scos dracul din el? Nu. Dracul, auzind puterea psalmilor, 
îl părăsea pe Saul şi fugea. Iar Saul se liniştea, dar zavistia din el nu. 

Căci fecioarele Ierusalimului, după ce au auzit că David, un copil, a bătut pe filisteanul Goliat 
şi i-a tăiat capul şi a ridicat ocara dintre fiii lui Israel, ele băteau din tambure şi strigau aşa: Bătur-a 
Saul cu miile şi David cu zecile de mii. Adică îl lăudau mai tare pe David decât pe Saul. Şi de atunci 
Saul a prins ură, tot din iubirea de slavă, a prins mare zavistie, zicând că de-acum David are să fie 
împărat. 

Şi atâta zavistie avea, cu toate că David îl tămăduia şi izgonea dracul de la dânsul, încât când 
se scula de jos întreba: „Unde-i David, să-l omor?” Şi a aruncat de trei ori cu sulița după David. Pe 
cine voia să omoare? Pe doctorul lui, care-l făcea sănătos. 

Ai văzut că dracul se ducea de la Saul, din cauza psalmilor, dar zavistia din inima lui nu se 
ducea? Voia să-l omoare pe David, ca să nu ajungă împărat. 

De aceea spun Sfinţii Părinţi şi mai ales Sfântul Vasile cel Mare: „Zavistia este mai rea decât 
dracul”. Asta-i mânia zacos şi când se tulbură omul de zavistie, fierea varsă venin în jurul inimii, că 
partea cuvântătoare a sufletului este în inimă. Atunci se întunecă raţiunea şi creierul şi partea 
sentimentală a sufletului omului şi degeaba îi spui că aici este alb, că el vede negru. Nu mai vede 
bine, fiindcă i s-a întunecat mintea şi inima de zavistie. 

Zacos, adică zace mult în sufletul omului. Zavistia este mai rea decât toate. Numai diavolul 
este zavistnic şi are zavistie de la începutul lumii asupra oamenilor şi asupra lui Dumnezeu, dar 
zavistia omului, spune Sfântul loan Gură de Aur, este mai rea decât dracii. Să ne ferească Dumnezeu, 
că zavistia este un drac care persistă în inima omului şi dacă omul nu se mărturiseşte şi nu se roagă 
lui Dumnezeu să-l izgonească, sunt mulţi care nici pe patul morţii nu vor să ierte pe cel ce le-a greşit. 

Aceasta este treapta a treia a mâniei, care este cea mai periculoasă; şi acesta este dracul 
zavistiei, care-i mai rău decât toţi diavolii. 

Deci nu-i de ajuns să zici numai cu buzele: „Dumnezeu să te ierte”, dar inima ta să fie plină 
de zavistie şi de mânie; aceasta nu-i iertare. Dumnezeu caută la inimă. În zadar ne rugăm, când inima 
noastră e plină de răutate, de zavistie, de răpire şi de toată râvna cea rea. 

Deci să ne silim cu inima noastră, să ne convingem că trebuie să iubim pe fratele nostru şi să 
cerem ajutorul lui Dumnezeu să facem acest lucru şi atunci vom avea îndrăzneală în rugăciunile 
noastre către Dumnezeu. Dacă nu, are să se întâmple ce spune Sfântul Isaac Sirul: „Sămânţă pe piatră 
este rugăciunea celui ce are mânie asupra fratelui său”. 

Să ne păzească Dumnezeu de tot felul de mânie, dar mai ales de mânia zacos. Amin. 


DESPRE CREŞTEREA COPIILOR ÎN FRICĂ DE DUMNEZEU 


A venit deunăzi o doamnă şi un domn cu o fetiţă şi s-au aşezat la masă şi făcea şi copiliţa o 
cruce mare; cum a învăţat-o tatăl ei şi mamă-sa. Cei mai buni profesori de religie pentru copii tot 
părinţii au rămas. Dacă nu-i învăţaţi voi prin exemplu, se trezesc nişte sălbatici, nişte fiare. Nu mai 
ştiu ce-i mamă, ce-i tată, ce-i ruşine, ce-i păcat, ce este muncă veşnică, ce este viaţă veşnică... Nimic. 
S-a trezit cu totul nebun, cu totul stricat la minte. 

Dacă nu învaţă credinţa în casă de la părinţi, nu au nici o educaţie. Ei fac toate răutățile, fără 
mustrare de conştiinţă. Şi atunci plâng mamele. Câte mame vin şi plâng aici! 

Cea mai mare datorie pe care o aveţi voi cei căsătoriţi, asta este: să aveţi mare grijă cum vă 
creşteţi copiii. Dacă în familie, cât ai copilul acasă în cei şapte ani, nu te-ai grijit să-l înveţi rugăciuni, 
să facă cruce, să ştie Tatăl nostru, Crezul, să-l duci la biserică, să ştie ce înseamnă post, să ştie ce 
înseamnă păcat, să se ferească de păcat, atunci cresc nişte bestii, nişte fiare. Vai şi amar de lumea 
asta! 

Iaca, vin la mine atâtea cazuri în care copiii au bătut părinţii şi alţii chiar i-au omorât. Sunt 
cuvintele Mântuitorului, Care a zis aşa: În vremea de apoi se vor scula copiii deasupra părinților şi- 
i vor omori. Să ferească Dumnezeu! Dacă nu veţi avea grijă de copii, veţi bea paharul amărăciunii şi 
al scârbelor în veacul de acum şi în munca cea veşnică în veacul viitor. 

Să nu credeţi dumneavoastră că-i glumă. Copilul, dacă nu ştie ce-i păcatul, ce-i ruşinea, ce-i 
ascultarea de părinţi, devine o fiară. 


Vine o femeie deunăzi cu o mână legată de gât, cade aici şi începe să plângă. „Ce-i, mamă?” 
„M-a bătut feciorul! Vin de la spital. Mi-a rupt un picior şi mâna dreaptă”. „De unde eşti?” „Din 
comuna Vânători”. „Dar de ce te-a bătut?” „EI cât câştigă într-o lună, într-o noapte bea tot. Că-i 
milostiv când bea: «Haide, măi! N-ai bani? Îţi dau eu». ÎL face dracul milostiv ca să-i bage şi pe alţii 
în ispită. Când vine acasă, femeia îi spune: «Măi Ioane, copiii n-au făină, n-au cărţi la şcoală...». El 
nimic. Bătaie, cruci şi dumnezeii. Când am văzut că o bate, am sărit s-o scot pe noră-mea. A lăsat-o 
pe noră-mea şi m-a bătut de m-a băgat în spital. Am venit să pun slujbe pentru el”. 

Ai auzit fecior? Ca o fiară. S-o bată pe mama lui! „Şi, zice, au sărit vecinii, şi pe el a vrut să- 
] bage poliţia la puşcărie pentru bătaia asta. Doamne fereşte! Să nu i se întâmple una ca asta!” 

„Mamă, tot o să-l ajungă mânia lui Dumnezeu”. „Nu, nu, nu, să nu păţească ceva rău! Pune 
numai să-l ierte Dumnezeu!” 

Ai auzit mamă? EI a bătut-o de a băgat-o în spital şi ea se roagă să nu păţească ceva rău. MI- 
am făcut cruce. Ce înseamnă adevărata mamă! 

Dar mânia lui Dumnezeu nu l-a răbdat! Cine a lovit pe mama sau pe tata, nu mai putrezeşte, 
dacă nu l-a dezlegat duhovnicul şi n-a făcut canonul. 

NEASCULTAREA DE PĂRINŢI 


Să vă spun un caz ce s-a întâmplat acum de curând. Au venit doi soţi, o doamnă şi un domn, 
şi s-au aşezat lângă mine. Erau cu prestanţă, îmbrăcaţi bine. „Domnu” părinte, au zis ei, am vrea să 
vorbim ceva”. I-am luat în casă, că ei aveau un necaz pe care nu-l puteau spune de față cu toată lumea. 

Când i-am întrebat de unde sunt, mi-au spus: „De la Reghin, domnu” părinte”, şi au început a 
plânge amândoi. Păi când vezi tu că plâng doi oameni aşa de mari — erau directori de întreprindere 
amândoi —, nu plâng de flori de măr. Ce-i în inima lor, numai Dumnezeu ştie! 

— Ce-aţi păţit, fraţilor? 

— Domnu” părinte, am avut un singur fecior. L-am învăţat şcoală, a terminat facultatea şi a 
ieşit inginer la reţele electrice. I-am cumpărat şi mașină. Într-o seară, când ne-am întors acasă de la 
nişte rudenii, am găsit toate uşile deschise, banii luaţi din casă şi maşina furată. După ce-am anunţat 
poliţia, la trei săptămâni, am aflat că fiul nostru a luat banii din casă şi maşina şi a plecat la Sighişoara, 
unde s-a însurat fără voia noastră. 

Când au auzit părinţii, au crezut că el a luat o fată de nivelul lui. Dacă el era inginer, putea 
lua o profesoară, o doctoriţă, o farmacistă, o ingineră. Părinţii au luat nişte cadouri şi s-au dus la fiul 
lor la Sighişoara ca să-l îmbuneze. Dar el se însurase cu o vrăjitoare. Dacă n-a crezut în nimic, dracii 
şi-au bătut joc de el. 

Când a văzut-o pe mama lui, s-a înnegrit la faţă şi a zis: „Ce cauţi aici, scorpie?” Dar tată-su 
de colo: „Măi băiete, dragul tatii, dar mama ta este scorpie?” „Taci, nebunule, că-ţi crăp capul!” 

Ia gândiţi-vă ce-a fost acolo! Cu câtă dragoste au venit părinţii şi cu câtă jertfă, şi cum au 
trecut ei cu vederea toate relele pe care le-a făcut, iar el tot neascultător a rămas! 

Atunci am zis părinţilor: 

— Cum aţi crescut copilul acesta? Cum l-aţi crescut de când era mic şi a început să zică tată? 
L-aţi învăţat că Unul este Tatăl din ceruri şi să zică Tatăl nostru? 

— Nu, părinte! 

— Când era la şcoala elementară, l-aţi învăţat Zată/ nostru? 

— N-a vrut! 

— L-aţi învăţat Crezul? 

— Nu. 

— L-aţi dus la biserică? 

— N-a vrut. 

— Când era la liceu, i-aţi dat vreo carte sfântă în mână, Biblia sau Noul Testament? 

— N-a vrut. Se ducea şi bătea mingea sau pierdea vremea cu alte deşertăciuni. 

— L-aţi bătut vreodată? 

— Niciodată. 

— Dar se ruga vreodată? 

— Nu, părinte! 

— Şi cum ai putut dumneata să stai cu copilul în casă fără să-l pui la rugăciune? Nici voi n-aţi 
avut credinţă. Vedeţi acum? Dumneavoastră beţi acum paharul mâniei lui Dumnezeu pe care-l 
meritaţi. 

— Părinte, nici noi n-am prea ştiut! 

Atunci le-am spus: 

— Iată ce-aţi cruțat! Aţi cruțat un om demonizat. Zice Scriptura: Calul neînvăţat, se face 
năsâlnic, iar copilul lăsat de capul lui, mare scârbă şi ruşine va aduce părinţilor săi. Şi cela ce cruţă 
varga urăşte pe fiul său. Nu-l iubeşte! ÎL urăşte. 

L-aţi cruțat, iar acum dumneata, care l-ai purtat în pântece şi l-ai crescut, eşti scorpie, iar tatăl 
lui este nebun. 

Auzi ce lume creşte azi? Şi aceasta este vina părinţilor, că n-au pus mâna pe vargă când a 
trebuit şi nu i-au spus: „Hai la rugăciune! Hai la biserică! Hai la spovedanie! Azi este vineri, este 


391 


post, nu mânca de frupt! Astăzi este sărbătoare, nu lucra!” Să ştiţi voi că cea mai înaltă şcoală de 
rugăciune şi de credinţă în Hristos nu-i şcoala primară, nici la liceu, nici la facultate, este sânul 
familiei. Cei mai mari profesori de religie aţi rămas tot voi, tata şi mama. 

Copilul crescut fără frică de Dumnezeu, nu mai ştie ce-i mamă, ce-i tată, ce-i păcat, ce-i 
moarte, ce-i judecată. S-a trezit ca o fiară. Şi atunci cine o să răspundă în ziua judecății mai tare ca 
tata şi mama? L-au avut în braţele lor şi l-au crescut sălbatic şi s-a făcut ca şi o fiară. 

Au venit apoi să-l pun la slujbe. Dar n-am putut să-l pun pentru că trăia în preacurvie cu 
vrăjitoarea aceea. I-am pus la slujbe numai pe părinţii lui. După vreo două luni mă trezesc cu o 
telegramă: „Domnul părinte, băiatul nostru a fost electrocutat şi a paralizat şi i s-a legat şi limba. Nu 
poate vorbi şi este pe moarte la spital. Nu se ştie câte zile mai are”. 

Aţi văzut mânia lui Dumnezeu cea dreaptă? L-a ajuns blestemul şi suspinul părinţilor pe acest 
tânăr rău şi necredincios, căci zice la Psaltire: Dreptatea lui Dumnezeu rămâne în veacul veacului. 

V-am spus această istorioară că sunteţi părinţi de copii. Cea mai imperioasă datorie şi cea mai 
mare, pe care o aveţi voi, cei căsătoriţi, este să creşteţi copiii în frica şi certarea Domnului. 

Aţi auzit ce s-a întâmplat în Vechiul Testament cu preotul Eli, pentru feriorii lui, că s-au 
dus în iad împreună cu el. Să avem grijă şi noi, părinţii duhovniceşti, şi voi, părinţii trupeşti, să nu 
dobândim partea lui Eli. 


PEDEAPSA PENTRU COPIII CARE 
SE RIDICĂ ÎMPOTRIVA PĂRINŢILOR 


Vine o femeie de la Fălticeni, din comuna Petia şi-mi spune: „La noi o fată a murit nemăritată, 
moartă de mai mult timp; au dezgropat-o de trei ori din zece în zece ani. Au găsit-o putredă, dar 
amândouă mâinile, de aici din umăr, nu sunt putrede, ci sunt negre ca păcura şi miroase groaznic; iar 
unghile au crescut ca secerea. Ce să aibă? 

Zic: „Aceea sau a lovit-o pe mamă-sa sau pe tatăl ei”. „Dar de unde să ştim? Tată-su mort, 
mama sa moartă, n-are neamuri”. „Mai căutaţi, poate daţi de vreo rudă de-a ei!” 

A găsit o mătuşă undeva departe, Marta, soră cu mama ei, văduvă, la Liteni, de 94 de ani. 

— Mătuşă Marta — aceea n-auzea —, dar de unde eşti? 

— De la Petia — un sat mare, unde este nepotul Părintelui Argatu paroh. 

— Dar n-ai avut o soră Maria? 

— Am avut o nepoată, Măriuţa! 

— Dar Măriuţa nu cumva a lovit pe tata? 

— Nu pe tata, pe mama a bătut-o! 

Mama ei era bolnavă de pelagră; se strica de minte. Cu boala asta de pelagră, nu-i omul nebun 
totdeauna. Este periodic aşa, câteva ore, pe urmă iar îşi revine. Măriuţa lua funia de la vacă şi unde 
o găsea, o lega şi, bătând-o, o aducea până acasă. 

Mamă-sa, când se trezea, vedea că-i vânătă şi o blestema pe Măriuţa: „Măriuţă, dragul mamei, 
să nu mai putrezească mâinile tale! Tare rău m-ai bătut! Dragul mamei, de ce mă baţi, că nici eu nu 
sunt bucuroasă de boala asta? Nici eu nu ştiu ce fac. M-a pedepsit Dumnezeu, mi-a dat boala asta şi 
tu mă baţi? Parcă eu ştiu ce fac? Eu nu-mi dau seama”. 

Dar Măriuţa, în loc să-şi ceară iertare cu lacrimi şi cu durere, râdea. 

Şi a murit mama şi după un an a murit şi Măriuţa, tânără. Dar ea nu s-a dus la duhovnic s-o 
dezlege, nici de la mamă-sa n-a cerut iertare. Şi acum Măriuţa stă de treizeci de ani în groapă şi 
mâinile stau neputrede şi sufletul ei arde în focul cel veşnic, în cuptoarele iadului, cum zice 
Mântuitorul — unde focul lor nu se stinge. 

Ai auzit ce înseamnă blestemul de mamă? Ea dacă se ducea să ceară iertare la mama, se ducea 





10 Vezi „Ne vorbeşte Părintele Cleopa”, volumul 3, capitolul Istoria lui Eli preotul. 

la un duhovnic şi se spovedea, atunci o dezlega duhovnicul când era vie, dar acum cine s-o dezlege? 
Mama n-a iertat-o, duhovnicul n-a dezlegat-o şi ea a murit aşa blestemată. Şi acum stă sufletul ei în 
iad în vecii vecilor şi trupul a rămas ca mărturie şi pentru alţii. 

Şi m-a întrebat pe mine ce să facă, căci a murit nedezlegată. „Duceţi-vă la un arhiereu să-i 
facă dezlegare la crucea ei, pentru că un duhovnic nu o poate dezlega, din cauză ca acesta-i un păcat 
foarte mare”. Ea stă în iad până putrezesc mâinile ei. 

Dacă a lovit pe tata sau pe mama cu piciorul, piciorul nu putrezeşte, dacă a lovit cu mâna, 
mâna nu putrezeşte. Eu am scris despre cele opt pricini pentru care nu putrezesc morţii. Am arătat 
care-i blestemat de dumnezeieştile pravile, care-i blestemat de arhierei, care-i blestemat de părinţi, 
care nu putrezesc din cauza pământului, care nu putrezesc din cauza firii; toate sunt puse. 

Iar cei care au lovit pe tatăl sau pe mama lor, cu care mădular au lovit, acela nu putrezeşte. 
Voi n-aţi auzit la nuntă cum cântă Biserica? Binecuvântarea părinţilor întăreşte casa fiilor, iar 
blestemul maicii zdruncină şi temeliile (Isus Sirah 3, 9). Ferească Dumnezeu! Nimeni n-are drept mai 
mare asupra copilului pe faţa pământului decât mama! Nici măcar tata. 

Biata mamă creştină! Ea este cea care a purtat copilaşul în pântece nouă luni; mama l-a născut 
cu atâta durere. Numai Dumnezeu ştie şi ea! Nu ştiţi? Că sunteţi mame. L-a purtat în braţe doi ani şi 
i-a supt pieptul. Şi l-a curăţit, şi l-a spălat, şi l-a îmbrăcat. Aduceţi-vă aminte când bărbatul venea de 
la lucru mort de oboseală şi se culca, şi când plângea copilul, zicea soţul: „Scoală, femeie, plânge 
fata, plânge copilul!” Tot mama. 

Câte nopţi n-a dormit! „Scoală, mamă!” Dacă scutecele-s murdare, schimbă-l, înfaşă-l, dă-i 
țâţă din nou, pune-l în leagăn, leagănă-l încet să adoarmă, păzeşte-l de foc, de apă; şi când a auzit că 
ţipă copilul, i-a sărit inima din loc: «Vai de mine, copilul, n-a păţit ceva?» Ştiţi cu câtă greutate 1-aţi 
crescut! Câtă dragoste are mama de copilaş! Fiinţa cea mai sfântă în familie pentru copii este mama. 
Ce să vă spun eu? Că doar ştiţi. 

De aceea aţi auzit la nuntă cum cântă Biserica? Binecuvântarea părinților întăreşte casa 
fiilor, iar blestemul maicii zdruncină şi temeliile. Mama, care-i cea mai de jertfă la creşterea copiilor, 
are cea mai mare trecere la Dumnezeu. Fiindcă mama este aceea care suferă, săraca. 

Şi când un copil crescut de mama cu atâta jertfă, cu atâta dragoste şi cu atâta milă, nu ascultă 
de ea, este păcat strigător la cer. Să ferească Dumnezeu! Cât veţi trăi voi, să iubiţi pe mama, s-o 
ajutaţi la bătrâneţe, la boală, la chin, că mare binecuvântare primiţi de la Dumnezeu. 

Aţi văzut că din cele zece porunci, numai una este cu făgăduință; porunca a cincea: Cinsteşte 
pe tatăl tău şi pe mama ta, ca Să-ţi fie bine şi să trăieşti ani mulţi pe pământ. 

Când o vezi pe mama ta bătrână şi bolnavă şi zice: „Dragul mamei, nu mă lăsa!”, cum poţi s- 
o treci cu vederea, când ştii că ai fost în pântecele ei şi când ştii cât s-a jertfit ea pentru tine atâţia ani 
de zile şi acum îţi cere ajutorul tău? Poţi să treci peste cuvântul mamei? Şi tata are mare drept, dar el 
e mai departe de copil. EI este cu treburile dinafară. Cu alte griji. Dar mama, nu vezi? ÎI ţine în braţe, 
îi dă ţâţă, îl înfaşă, îl păzeşte. Păi ea este leagănul omenirii. Aşa a făcut-o Dumnezeu pe mamă, ca să 
se poată creşte generaţiile lumii întregi. 

O inimă de mamă adevărată, nimeni n-o poate preţui, cât este de scumpă. De aceea, fiindcă 
vorbim oleacă, vă rog să fiţi foarte atenţi cu tata şi cu mama când au slăbit. Cât trăiesc părinţii, trebuie 
ascultați. Totdeauna, dar mai cu seamă când vezi că s-au îmbolnăvit, că au mare nevoie de ajutorul 
vostru. Să nu cumva să-i treceţi cu vederea! 

Fericiţi şi de trei ori fericiţi copiii aceia care ascultă de tata şi de mama, mai ales dacă părinţii 
lor sunt credincioşi. Au mare fericire şi în veacul de acum şi în cel viitor. Că, dacă nu ascultă, ferească 
Dumnezeu! 

Ia gândiţi-vă voi, cine iubeşte mai mult pe copii ca părinţii? Şi în special mama. Mama dacă 
ar avea cinci-şase copii, şi unul ar fi rău, chiar de ar fi ocărât-o sau ar fi înjurat-o, dacă îl vede că a 
căzut în foc sau în apă şi strigă: «Mamă, nu mă lăsa!», ea sare în foc după dânsul ca să-l scoată. Uită 
toate. Aşa-i mama pentru copii, dar tot aşa trebuie să fie şi copiii pentru mamă. 

De aceea, în casă, când eşti amărâtă, ca mamă, şi ai zis un blestem — că omul, când este 


393 


supărat, mai scapă câte un blestem —, nu-i o crimă că ai zis. Dar când te duci la spovedanie să spui: 
«Părinte, când eram necăjită, am blestemat copiii». Te-a dezlegat duhovnicul, dezlegată eşti. Dar tu 
să spui la spovedanie. Dar dacă moare mama şi a blestemat copiii, nici copiii nu putrezesc, şi ea se 
duce în fundul iadului. Că blestemul de mamă este mai puternic decât al preotului, pentru că ea are 
cea mai mare autoritate de la Dumnezeu asupra copilului. Nimeni nu se jertfeşte mai mult pentru 
copil în lumea asta ca mama. 

Mai degrabă să iei varga să-l baţi de o sută de ori, decât să-l blestemi. Auzi ce spune Solomon: 
Varga şi nuiaua dau înţelepciune copilului, iar copilul lăsat de capul lui, va aduce mare scârbă şi 
mare ruşine părinților săi. 

Ca să vă daţi seama cât de mult iubeşte o mamă pe fiii săi, am să vă spun o întâmplare care 
s-a petrecut în China. În anul 1921, într-o toamnă, a luat foc o pădure din Munţii Himalaia; munţii 
cei mai mari din lume. Sigur, a concentrat China mii şi zeci de mii de oameni, ca să izoleze focul. 
Dar ce s-a întâmplat? 

S-au dus oamenii şi tăiau pădurea înainte de a ajunge focul. Voi nu ştiţi cât de înfricoşat este 
focul când arde pădurea! Mie mi s-a întâmplat odată de am văzut. Huieşte ca tunetul, mai ales dacă 
bate vântul. Aţi auzit şi în Psaltire: ...ca focul care arde pădurea, ca văpaia care arde munții. Este 
ceva înfricoşător. 

Deci aşa s-a întâmplat şi acolo. Lumea a alergat cu topoare, cu joagăre, cu fierăstraie; fiecare 
cu ce avea, ca să izoleze pădurea ca să nu ardă. 

Dar s-a întâmplat că, tăind ei copacii cu zeci de kilometri înainte de-a ajunge focul, focul 
venea cu o rapiditate nemaipomenită, au văzut în vârful unui copac un cuib de pasăre; o pasăre de 
mărimea porumbelului. Când au văzut că are cuib în copac, nu au mai avut timp să se suie şi să scape 
puii, căci focul se apropia. Şi s-au uitat să vadă ce se întrâmplă. 

Amândouă păsările, şi mama şi tata, când au simţit fumul şi au văzut primejdia că ajunge la 
pui, zburau amândoi roată şi tot ţipau şi făceau semn la pui. Dar puii erau mici, plăpânzi, nu aveau 
aripi tari să zboare. 

Când a ajuns focul la o sută de metri, pasărea tată a părăsit puii; a fugit ca să scape de foc, că 
simţea fierbinţeala focului că vine din urmă. lar pasărea mamă, când a văzut că vine focul, tot ţipa şi 
zbura roată, roată; roată pe lângă cuib, roată, ca şi cum ar zice: „Dragul mamei, vine moartea fugiţi!” 

Şi când a văzut că copacul în care-i cuibul a luat foc, nemaiavând altă măsură să ajute puii ei, 
ce-a făcut? Ultima ei mişcare a fost jertfa aceasta: Când a văzut că şi cuibul a luat foc, ea s-a pus cu 
aripile pe pui. Şi într-o clipeală a mistuit-o focul cu tot cu cuib, cu tot cu pui. 

lată ce înseamnă mamă! A vrut mai bine să se jertfească de o mie de ori şi să nu părăsească 
puii ei, când erau în primejdie de moarte. 

Aşa trebuie să fie inima de mamă şi inima noastră faţă de toţi creştinii şi mai ales faţă de 
părinţii care ne-au crescut. 


CELE OPT PRICINI DE NEPUTREZIRE A MORȚILOR 


Sunt opt pricini de neputrezire a morților: 

I. Prima pricină este atunci când veţi găsi mort în groapă şi carnea a putrezit toată, dar oasele 
stau prinse între ele ca la copăcel. Acela nu-i sub blestem. Acela-i om tare din fire, care nu putrezeşte 
40-50 de ani. De aceea este aşa. 

II. Când vei găsi mort în groapă neputred şi este exact cum l-ai pus, acela n-a putrezit din 
cauza pământului. Este pământ unde nu putrezeşte mortul, dacă nu-l muţi. Acolo pământul are 
chimicale şi nu dă voie să putrezească nimic. 

Aceste neputreziri sunt fireşti, dar sunt şi putreziri mai presus de fire: 

III. Când vei găsi mort în mormânt neputred şi carnea pe el este mucedă ca buretele şi albă, 
acela este om care a fost blestemat de dumnezeieştile pravile. El a avut canon mare la spovedanie 

pentru păcate mari şi nu l-a făcut. 

IV. Când vei găsi mort în groapă neputred şi este negru şi umflat ca toba şi părțile dinainte 
nu-s putrede, iar cele dinapoi sunt putrede, acela este blestemat de preot sau de arhiereu. 

V. Când vei găsi mort în groapă neputred şi n-au putrezit nici hainele pe el, nici sicriul, nimic, 
NIMIC, şi-i creşte barba, cum s-a întâmplat la cel de la Huşi, şi-i cresc unghiile, acela a făcut nedreptăţi 
şi a furat. Acesta nu putrezeşte până nu-l dezleagă un arhiereu. lar dacă îl dezleagă şi arhiereul şi tot 
nu se desface, atunci el este blestemat de săraci, fiindcă a luat avere de la săraci. Şi până nu dau 
neamurile lui înapoi atât cât a luat el, nu putrezeşte şi tot în iad se munceşte şi nici arhiereul nu-l 
poate dezlega. 

VI. Când vei găsi mort în mormânt neputred şi pielea pe el este ca floarea de bostan, galbenă, 
şi limba-i galbenă şi îi cresc unghiile şi-i creşte barba şi părul, acesta este sub anatema, sub cea mai 
grea pedeapsă a Bisericii. Acesta, din două pricini este aşa: sau a hulit pe Dumnezeu şi pe preoţi şi s- 
a lepădat de credinţă, sau a trăit în preacurvie de gradul I — tatăl cu fiica sau băiatul cu mama sa, adică 
incest. Aceştia cad sub anatema, cea mai grea pedeapsă a Bisericii. 

VII. Când vei găsi mort în groapă căruia nu 1-a putrezit mâna sau piciorul, acela a lovit pe 
tatăl sau pe mama sa şi a amărât foarte tare pe părinţii săi şi a fost blestemat de ei şi (nicidecum) nu 
s-a spovedit la duhovnic de acest păcat şi nu a luat dezlegare, când era în viaţă. 

VIII. lar când vei găsi om neputred şi-i uşor ca o pană şi miroase frumos tare, şi-i foarte vesel 
la faţă şi face minuni, acela sunt sfinte moaşte, cum a fost şi cu Sfântul loan Hozevitul la Ierusalim, 
care l-au găsit după 20 de ani, nu numai neputred, dar a făcut şi minuni. 

Iată care sunt semnele la trupurile afurisite: 

- sunt nedezlegate; 

- sunt deformate şi urâte; 

- sunt greu mirositoare şi prea puturoase; 

- sunt umflate ca toba; 

- provoacă spaimă şi cutremur privirii. 

Iar la sfintele moaşte sunt aceste semne: 

- sunt nestricăcioase; 

- sunt binemirositoare; 

- sunt uscate şi uşoare; 

- sunt vesele la vedere; 

- nu provoacă frică, ci bucurie duhovnicească; 

- izvorăsc din ele felurite minuni. 


UN CAZ DE NEPUTREZIRE 


Citeam în Pidalionul de Neamţ, la subînsemnarea canonului 14 din Sardica, unde este scris 
despre un fapt care l-a văzut cu ochii atâta lume şi Episcopul de Huşi, Iacov Stamati. 

La Episcopia de Huşi, pe la 1785 trăia un călugăr cu numele Rafail. Acest călugăr era olar de 
meserie şi era cu viaţă sfântă. EI toată ziua nu mânca, ci numai seara la apusul soarelui mânca ceva 
foarte puţin. După ce mânca, călugărul îşi lua o carte de citit şi se ducea şi se culca în cimitir între 
cruci. Cimitirul era lângă biserică. Totdeauna, şi vara şi iarna, avea un cojoc şi se culca între cruci. 
Şi călugării îi ziceau «Rafail cel nebun». Ehei! Dacă am fi şi noi nebuni ca dânsul! El avea viaţă 
sfântă. 

Acest călugăr nu vorbea cu nimeni, ci îşi căuta de meseria lui, şi se minunau ceilalţi de lucrul 
ce ieşea din mâinile lui. Toţi îl întrebau de ce doarme în cimitir, iar el răspundea: „Că acolo mi-i 
locul; dacă mâine mor, nu plec acolo? — adică la morminte. Şi vreau să mă obişnuiesc şi eu cu 
mormintele”. 

Într-o noapte, dormind monahul Rafail în cimitir lângă o cruce de piatră veche, aude cum 

băteau dracii pe unul în groapă. Şi-l băteau de la 11 noaptea până la ora unu, la miezul nopţii. Un 
ceas înainte de miezul nopţii, unul după. Dar îl băteau de se auzea şi se cutremura pământul. Şi el 
striga din mormânt: „Miluiţi-mă, ajutaţi-mă! Nu mă lăsaţi, că mă bat dracii!” Şi-l băteau dracii în 
mormânt două ceasuri, de se cutremura pământul acolo unde era el. 

Rafail a stat şi a ascultat şi ce s-a gândit el: „Mă duc la duhovnicul episcopiei să-i spun, să 
vină să facă o dezlegare la mormântul lui”. Duhovnicul Daniil avea 90 de ani, săracul. Se duce Rafail 
şi-i zice rugăciunea la uşă, că aşa se zice: 

— Pentru rugăciunile Sfinţilor Părinților noştri, Doamne Iisuse Hristoase, Fiul lui Dumnezeu, 
miluieşte-ne pe noi. Blagosloveşte, precuvioase părinte! 

Duhovnicul bătrân şi obosit de lume, răspunde: 

— Domnul şi Maica Domnului. Care-i acolo? 

— Eu, Rafail, părinte. 

— Ce vrei? 

— Părinte Daniil, hai la cimitir şi-l dezleagă pe unul, că tare-l bat dracii! 

— Măi îndrăcitule, tu dacă dormi în cimitir, câte nu ţi-arată dracii? Unde să mă duc eu, că-s 
obosit? 

Şi n-a vrut să meargă. Şi Rafail s-a dus, zicând: 

— lartă-mă, părinte! 

A mai stat vreo zi-două, bietul Rafail şi a zis: „Mă duc să-i spun duhovnicului din nou!”, că 
auzea cum îl bat diavolii şi îi era milă de acela care striga în mormânt. 

— Părinte Daniil, hai că-l bat dracii pe unul în mormânt noaptea! Vai, tare mai strigă ajutor. 

Iar l-a ocărât duhovnicul: 

— Ce ai venit, măi stricatule? De ce nu mă laşi să dorm? 

Mai stă el două-trei zile, iar se duce: „Mă duc să-i mai spun o dată”. Şi se duce Rafail a treia 
oară la duhovnicul lui, Daniil: 

— Părinte Daniil, aveţi mare putere de la Dumnezeu ca duhovnic, să legaţi şi să dezlegaţi 
păcatele! Veniţi să dezlegaţi pe un om, că tare-l bat dracii în groapă. Părinte, să ştiţi că dacă nu vreţi 
să veniţi, veţi da seama de sufletul acesta în ziua cea mare a Judecăţii de apoi! Să nu spuneţi că nu v- 
am spus! 

Când a auzit duhovnicul, atunci s-a gândit: „Măi, a treia oară a venit, şi n-a venit degeaba”. 

— Stai, Părinte Rafail, că merg! 

Şi-a tras ciubotele, şi-a luat molitfelnicul, un epitrahil, o cruce şi cârja şi a plecat, că cimitirul 
era în ograda episcopiei, lângă biserică, cum se făceau înainte vreme. Când s-a dus la crucea aceea 
de piatră, încă de departe auzea cum se cutremură pământul: 

— Părinte Rafail, dar de când îl bat dracii? 

— Să fie mai mult de patruzeci de zile. Şi eu am fost de trei ori la sfinţia voastră, iar acum a 
treia oară m-am gândit să nu mai vin. Eu l-am întrebat ce are, iar el mi-a răspuns: „Vai de creştinul 
acela care moare fără să-şi mărturisească toate păcatele!” 

Şi auzea bătrânul cum îl băteau dracii pe acela în groapă şi cum striga: „Miluiţi-mă! Ajutor! 
Nu mă lăsaţi, fraţilor! Miluiţi-mă!” 

Atunci duhovnicul a trimis repede după episcop. Episcopul se culcase: 

— Pentru rugăciunile Sfinților Părinților noştri, Doamne lisuse Hristoase, miluieşte-ne pe noi! 
Binecuvintează, Preasfinte Stăpâne! 

— Domnul şi Maica Domnului. Cine-i? 

— Rafail. Preasfinţite, vă cheamă acum părintele duhovnic Daniil până la cimitir, că se petrece 
o minune mare acolo. 

Episcopul s-a dus imediat. 

— Preasfinţite, ia ascultă ce-i în mormântul ăsta! 

— Rafail, dar de când îl bate? 

— Au trecut patruzeci de zile. 


396 


— Şi când îl bate? 

— Îl bate numai când este un ceas până în miezul nopţii şi unul după miezul nopţii. Două 
ceascuri îl bate şi pe urmă nu se mai aude. Atunci a întrebat episcopul: 

— Ce-i de făcut, părinte duhovnic? 

— Trebuie să-l dezgropăm, să vedem ce-i cu dânsul, că acesta a avut mare blestem. 

Pe cruce era scris: „Aici odihneşte robul lui Dumnezeu, Ganciu — aşa l-a chemat din botez —, 
fost administrator al Episcopiei Huşilor”, de origine bulgară, că bulgarii sunt tot ortodocşi. Murise 
de mai mulţi ani. Şi acum îl băteau dracii, tot ca să-l descopere Dumnezeu şi să fie dezlegat, săracul. 

A doua zi au chemat pe omul care răspunde de cimitir, să dezgroape pe acel creştin. Când I- 
au dezgropat a doua zi, nici limba din gură nu era putredă. Cum l-au pus când a murit, aşa l-au găsit. 
Unghiile crescuseră ca secera; îi crescuse barba şi părul în mormânt până jos; era negru la faţă şi 
umflat ca doba. Dar nici hainele de pe el nu erau putrede. Nimic. Sicriul era întreg şi el. 

L-au rezemat de biserică şi i-au pus basma albă pe ochi, că se speria lumea cât era de urât. A 
venit lume multă, că se auzise că la episcopie au găsit pe unul pe care-l băteau dracii în fiecare noapte 
câte două ore, şi este de mai mulţi ani neputred. 

Episcopul a chemat şapte duhovnici mari, între care şi cel al episcopiei, şi a zis: „Hai să-i 
facem o dezlegare!” 

Şi au îngenuncheat fiecare şi au citit dezlegare pentru Ganciu. I-au citit rugăciunile, l-au dus 
în biserică şi i-au făcut toată rânduiala înmormântării cu dezlegări. Apoi l-au îngropat la loc. 

După ce l-au îngropat, l-au întrebat pe Rafail dacă se mai aude cum îl bat dracii. Nu s-a mai 
auzit nimic nici în ziua de azi. 

După un an, când l-au dezgropat, era deja praf. S-au risipit toate oasele, s-au făcut ţărână. S- 
a mirat toată lumea ce minune a fost acolo. El a cerut ajutor să fie dezgropat săracul. Câtă vreme 
trupul lui nu era putred, sufletul era în muncile cele negrăite ale iadului, dar cu dezlegările atâtor 
duhovnici şi ale episcopului, l-a iertat Dumnezeu. 


MUTAREA MUNTELUI ADAR CU RUGĂCIUNEA 


Când te-ai sculat dimineaţa din somn, întâi să povăţuiască în viaţa ta nevinovata rugăciune. 
Dă repede cu apă rece pe ochi să sară somnul, fă trei închinăciuni în faţa sfintelor icoane şi apoi 
începe cu rugăciunile începătoare: „Slavă Ție, Dumnezeul nostru slavă Ție! Slavă Ţie, Dumnezeul 
nostru slavă Ţie! Slavă Ție, Dumnezeul nostru slavă Ție!” 

Apoi: „Împărate ceresc”, „Sfinte Dumnezeule”, „Preasfântă Treime”, „Tatăl nostru”, 
„Crezul”, „Psalmul 50”... şi celelalte. 

Rugăciunea este maică şi împărăteasă peste toate faptele bune şi aduce în sufletul nostru 
dragostea de Dumnezeu şi de aproapele. Ea uneşte şi lipeşte pe om de Dumnezeu şi îl face un duh cu 
El. 

Orice rugăciune-i bună, dacă o zici cu frica lui Dumnezeu şi cu atenţie. Eşti acasă, eşti pe 
drum, eşti în camera ta, eşti la lucru, eşti pe câmp, oriunde, tu înalță mintea către Dumnezeu. Şi zi 
cum poţi, dar zi mereu! Că cel ce se roagă des, însăşi rugăciunea i se face lui cel mai mare dascăl al 
rugăciunii. 

În Marţea cea Mare, Mântuitorul era flămând şi văzând un smochin înfrunzit pe cale, a căutat 
poame în el, dar n-a găsit; l-a scuturat şi n-au căzut smochine. Atunci a zis: De acum să nu se mai 
facă roade în tine în veac, Şi îndată s-a uscat smochinul. 

Atunci Apostolii s-au speriat: „Cum, Doamne, s-a uscat smochinul aşa de repede?” lar 
Mântuitorul, arătând cât de slabi suntem noi în credinţă, zice: De veți avea credinţă cât un grăunte 
de muştar, nu numai smochinul acesta s-ar usca, ci veți zice muntelui acesta: Mută-te de aici şi te 
aruncă în mare, şi se va muta. 

Sămânţa de muştar este mai mică decât cea de ceapă şi decât cea de mac. Este foarte mică şi, 

când o semeni, se face un umbrar mare cât un măr, încât vin şi păsările cerului şi stau în ramurile lui. 
Muştarul este simbolul credinţei. 

Mântuitorul a spus: Cela ce crede întru Mine, minunile care le fac Eu, şi mai mari decât Mine 
va face; că Eu la Tatăl mă sui, şi vă voi trimite vouă de acolo pe Duhul Sfânt şi orice veţi cere în 
numele Meu va fi vouă. Adică „mă duc acolo, să vă dau Eu putere, ca să vedeţi cum se împlinesc 
cuvintele Mele la vremea lor”. 

Hristos n-a mutat munţi. El a înviat morți de patru zile, a mers pe apă, a înmulţit pâinile, dar 
creştinilor care cred în El mai mare putere să facă minuni a lăsat. 

Deci, dacă cela ce crede în Hristos, va face minuni mai mari decât Dânsul, să vă spun o istorie 
cum s-a mutat muntele Adar din Alexandria, la anul 604 după Hristos. Şi iată cum a fost: 

În istoria Bisericii sunt trei sfinţi care au mutat munţii cu rugăciunea: Sfântul Ioachim, 
Patriarhul Ierusalimului, a mutat muntele Durda; Sfântul Marcu a mutat muntele Fracesc din 
Abisinia, pe timpu Sfântului Serapion, iar pe vremea Sfântului Platon, Patriarhul Alexandiei, un 
argintar a mutat muntele Adar 600 de stadii până în apa Nilului. Avem Vieţile Sfinţilor şi Istoria 
Bisericii care-i verificată de-atâţia mari istorici. 

Prin secolele VI — VII arabii au dărâmat multe împărăţii în Africa şi în Asia şi au ajuns şi în 
Europa. Dar când au ajuns ei în Egipt, pe la anul 604, toate ţările creştine care au fost — Pamfilia, 
Pontul, Galatia, Nicomidia, Cezareea Palestinei, Fenicia, Libanul, Siria, Frigia, Paflagonia, Mira 
Lichiei — le-au ocupat, pătimind atunci milioane de creştini, cum a fost şi pe vremea împăraţilor 
romani păgâni, când numai în Nicomidia în ziua de Crăciun au ars 20.000 de mucenici, pe timpul lui 
Dioclețian. Căci i-a găsit în biserică în ziua Naşterii Domnului şi atunci au înconjurat oraşul şi a dat 
foc bisericii celei mari şi i-a ars pe toţi. Altă dată împăratul Traian a ucis 10.000 de martiri în altă 
biserică, în Frigia, cu tot cu femei şi copii, şi iarăşi în timpul împăratului Nero au murit 15.000 de 
martiri. 

Prin secolul VII au ajuns arabii şi în Egipt, ţară creştină pe atunci. Astăzi sunt numai cinci 
milioane de creştini monofiziţi şi vreo 20.000 de creştini ortodocşi în Patriarhia Alexandriei. Ceilalţi 
toţi sunt mahomedani. Acolo a fost focarul călugărilor: Antonie cel Mare, Sfântul Macarie, Sfântul 
Pahomie, Sfântul Paisie cel Mare; Sfântul Sisoe, Sfântul Pamvo, şi atâtea mii de cuvioşi. Numai 
Sfântul Antonie cel Mare avea, în pustiul Egiptului, peste 20.000 de ucenici prin secolul IV. 

Erau în jurul Alexandriei oraşe de călugări. Era un oraş, Oxirinius, care avea mai mulţi 
călugări decât oameni căsătoriţi. Erau multe mănăstiri de călugări şi de călugăriţe. 

Când au ajuns turcii la Alexandria şi au pus mâna pe cetate şi pe Egipt, era patriarh Sfântul 
Platon. 

La dânşii aşa era: ori te faci mahomedan, ori te trece prin sabie. Îţi tăiau capul dacă nu te 
făceai mahomedan. 

Ce s-a întâmplat? 

A venit veste la episcop şi au început să plângă preoţii şi poporul: „Au venit turcii, ne omoară 
pe toţi, dacă nu ne lepădăm de Hristos!” 

Atunci s-a dus episcopul la sultanul turcilor şi sultanul i-a spus aşa: 

— Tu eşti mai mare peste creştini? 

— Eu sunt. 

— Cum te cheamă? 

— Platon. 

— Uite, eu sunt paşa cel mai mare, trimis de sultanul aici. Hristos al vostru spune minciuni! 

Şi a început să hulească pe Mântuitorul. 

— Dar de ce? 

— Uite, am o Evanghelie în mâna mea! lată ce scrie aici: Dacă veți avea credinţă cât un 
grăunte de muştar, veţi zice muntelui acestuia: Ridică-te şi te arucă în mare, şi dacă veţi crede, va fi 
cum ziceţi. Deci, dacă voi sunteţi creştini şi arhierei şi preoţi şi călugări şi călugăriţe atâtea mii, aveţi 
opt zile ca muntele acesta, Adar, să-l mutaţi din loc. (Căci era acolo un munte mare şi avea câteva 

sate şi de creştini şi de mahomedani). Dacă nu-l mutaţi cu rugăciunea în opt zile, nu va rămânea nici 
un creştin netăiat şi averile voastre toate le luăm noi. Să văd eu, există aşa putere şi adevăr în 
Evanghelia voastră sau Hristos a spus minciuni! 

Că EI n-a fost Dumnezeu, a fost prooroc, aşa spun mahomedanii. 

Patriarhul a zis: 

— Domnule paşă — paşă înseamnă general la turci —, lucrul acesta care îl spui dumneata este 
peste putinţa noastră, dar Mântuitorul poate va face milă cu noi, iar dacă nu, vom muri toţi ca martiri. 

Căci altfel trebuia să le taie capetele şi să le ia şi averile. 

— Eu nu ştiu! a zis sultanul. Dacă nu mutaţi muntele în opt zile, nu rămâne aici un creştin şi 
nici un călugăr şi nici un preot în toată lumea asta. Să vă arăt eu vouă să mai spuneţi minciuni, că voi 
ziceţi că puteţi să mutaţi munţii cu rugăciunea, că aşa spune minciuni şi Hristos al vostru. 

Patriarhul a venit scârbit în Alexandria, a adunat episcopii, sinodul, preoţii, stareţii şi stareţele 
mănăstirilor, toţi creştinii cei buni, şi le-a zis: 

— Iată, fraților, mai avem de trăit opt zile şi, dacă nu vom muta muntele Adar cu rugăciunea, 
nu va rămâne nimeni viu. Turcii au spus că ne omoară pe toţi, că Sfânta Evanghelie spune minciuni 
şi că nu se poate să se mute munţii cu rugăciunea. Că dacă n-a mutat Mahomed munţii, apoi nici 
Hristos nu poate, că au spus că Mahomed al lor a fost mai mare ca Hristos. 

— Atunci ce-i de făcut, preasfinţite? 

Patriarhul Platon a spus: 

— Noi, iubiții mei fraţi, nu ispitim pe Dumnezeu, că n-avem noi credinţă să mutăm munţii. 
Hai să punem rugăciuni! Întâi şi-ntâia punem trei zile de post. Să postească toată cetatea cu tot cu 
animale, cum a fost în Ninive. Copiii să nu sugă la mamele lor, chiar de-or muri. Toată lumea să vină 
la biserică şi să se spovedească. Ne pregătim de moarte. Toţi să treacă pe la duhovnici să se 
mărturisească şi ne împărtăşim tot poporul cu Sfintele Taine, şi care este oprit şi care nu-i oprit, 
pentru că suntem în faţa morţii. Şi chiar de vom muri, să murim spovediţi şi împărtăşiţi cu Sfintele 
Taine şi mai mult, ce va voi Domnul cu noi. 

Şi a plăcut la toţi cuvântul acesta, şi au plecat toţi acasă. Iar preoţii au adunat oamenii în 
biserici şi le-au zis: 

— Oameni buni, iată turcii ne-au înconjurat! A venit califul Omar şi paşa şi sultanul şi acum 
ne-au dat opt zile de viaţă. Dacă vom muta muntele Adar cu rugăciunea, vom trăi; iar dacă nu, nu 
rămâne unul viu şi averile noastre le vor lua ei. 

Tot poporul când a auzit a început a plânge. 

— lată ce este. A rânduit patriarhul post; nimeni nu gustă apă şi mâncare trei zile şi trei nopţi, 
măcar de ar muri de foame. Cine va mânca, nu mai este creştin. Facem şi noi ca şi poporul din cetatea 
Ninive, când a spus Proorocul Iona că mai au trei zile şi vor muri. Poate va face Dumnezeu milă cu 
noi, să facă vreun semn cu muntele. 

Şi au postit creştinii şi preoţii şi călugării şi maicile şi toată lumea şi pustnicii din pustie, că 
era mare pustia sketică şi avea mulţi sihaştri şi oameni sfinţi. Şi s-au rugat lui Dumnezeu şi după ce 
poporul a postit trei zile, preoţii i-au spovedit pe toţi şi au împărtăşit tot poporul cu Preacuratele 
Taine, şi care erau vrednici şi care nu. Ce-au zis? „Măi, oamenii sunt în faţa morţii. Omul, în caz de 
moarte, trebuie să fie pregătit”. 

Pe urmă ce-au zis? 

— Hai să înconjurăm muntele cu procesiune! 

Preoţii şi arhiereii îmbrăcaţi au luat moaştele Sfântului Mina, moaştele Sfântului Prooroc 
Ieremia, care se găseau acolo aduse de Alexandru cel Mare, Machedon. Au luat prapurii, crucile, 
icoanele, şi au început a merge în jurul muntelui şi a face procesiune, cum se face pentru ploaie pe 
câmp, cu Sfântul Maslu. Şi mergeau în jurul muntelui câteva sute de metri cântând «Sfinte 
Dumnezeule...». Şi iarăşi ziceau diaconii: „lară şi iară, plecând genunchii noştri, Domnului să ne 
rugăm...”. Şi iar se rugau arhiereii plângând, după ce poporul era acum împărtăşit şi pregătit de 
moarte. 

Şi a spus patriarhul: „Să iasă cât se poate de mulţi, numai cei bolnavi şi bătrâni să rămână în 
oraş. Să vină toată lumea la rugăciune”. 

Şi au mers în jurul muntelui Adar cu mult popor, făcând rugăciune şi citind din Sfânta 
Evanghelie. Trei zile au mers, că muntele era mare şi ei tot stăteau în genunchi şi preoţii le predicau. 
Se rugau şi iar mergeau, dar nu s-a făcut nici un semn. Deci trei zile trecuseră şi cu trei, câte au postit, 
erau şase. Mai aveau două zile şi moartea tuturor era de faţă. 

Dar s-a întâmplat o minune mare atunci. Era un argintar, faur de aur, slăvit foarte în toată 
cetatea aceea pentru meşteşugul mâinilor lui. loan îl chema. Era un băiat cu viaţă sfântă şi necăsătorit. 
EI a întrebat pe preot: 

— Părinte, merg şi eu acolo pe munte la rugăciune? 

Dar preotul avea de făcut nişte sfinte vase, potire, discuri, şi de îmbrăcat evenghelii pentru 
sfânta masă, şi i-a zis: 

— Fiule, tu rămâi, că doar tot pentu biserică lucrezi. Rămâi la argintăria ta şi lucrează, dar să 
posteşti şi tu şi să te rogi în fiecare ceas. 

Şi a rămas argintarul loan să lucreze pentru biserică, însă el, fiind argintar, lucra şi pentru 
femeile care veneau la el. 

În timpul acela, lucrând el şi ceilalţi înconjurând muntele cu post, cu rugăciune şi cu plângere, 
o femeie rea din cetate, care n-avea grija credinţei, fiind o femie depravată, a pus ochii pe dânsul, şi 
ce-a gândit ea? Acum, când toţi s-au dus din cetate, a găsit prilej să se ducă la acest argintar, cu gând 
spurcat. Şi s-a dus la Ioan: 

— Ioane, ce faci? 

Dar el, săracul, scârbit că arabii îi amenințau cu moartea şi părinţii lui erau duşi la rugăciune 
cu patriarhul, a zis: 

— Ce să fac, doamnă, iată lucrez nişte potire pentru biserică. 

— Am venit să-mi faci un inel de aur. 

EI nu era tocmai bucuros, dar fiind de meserie, i-a zis: 

— Da, doamnă. 

I-a luat măsura să-i facă inel, dar ea, fiind femeie desfrânată, îl priveşte în ochi şi-i spune: 

— Măi loane, mie îmi plac ochii tăi! 

Dar el, credincios foc, a zis: 

— Cum ai zis? 

— Îmi plac ochii tăi! De aceea am venit să te văd. 

— Îţi plac ochii mei? Mai aşteaptă, doamnă, puţin, că ţi-i dau. 

A luat cuțitul cu care lucra, şi, de faţă cu ea, a scos un ochi şi l-a pus pe taler. 

— Îți mai trebuie şi celălalt? 

— Ho, măi nebunule! De-acum ai să mori. 

— Tu nu vezi că mâine-poimâine murim cu toţii de sabie şi tu vii acum cu gânduri curveşti la 
mine? Nu vezi că-i ameninţată cetatea şi murim cu toţii de sabia turcilor? Îţi plac ochii mei? Unul l- 
am scos şi îndată ţi-l scot şi pe celălalt. Aşa mă învaţă Hristos: De te sminteşte ochiul tău cel drept, 
scoate-l. L-am scos pe dreptul; ţi-l scot şi pe stângul. 

Atunci ea a fugit speriată şi s-a dus de-a spus la o prietenă de-a ei. Apoi s-a aflat în toată 
cetatea. 

Dar el, săracul, şi-a legat ochiul cu o batistă şi mulțumea lui Dumnezeu, Celui care a zis în 
Evanghelie că-i mai bine să mergi cu un ochi în Rai, decât cu amândoi în iad. 

Şi a ajuns vestea şi la patriarh şi atunci şi-a adus aminte patriarhul ce spune în Psaltire: 
Dumnezeu face voia celor ce se tem de Dânsul şi rugăciunea lor o ascultă. Şi a trimis doi diaconi în 
Alexandria, zicând: 

— Duceţi-vă repede în cetatea Alexandriei, la argintarul loan, şi, dacă-l veţi găsi viu, cum va 
putea, să vină până la noi. Să vină cu nădejdea în Dumnezeu, că avem mare nevoie de el! 

S-au dus diaconii. El, când a auzit că-l cheamă patriarhul, a zis către ei: 

— Părinților, mă cam doare un ochi! Dar n-a spus ce-a făcut. Mă cam doare un ochi, dar am 
să merg. 

Şi a luat săracul ce a putut şi a mers cu diaconii aceia şi a ajuns în faţa patriarhului. 

— Ce ai, frate loane? 

— Mă doare un ochi! 

Tot nu spunea taina, că asta este mucenicie de bunăvoie. 

— Frate Ioane, noi ştim ce-ai păţit. Dar uite, am avea două zile şi murim cu toţii. Fiindcă atâta 
ai iubit pe Mântuitorul lumii, încât ai făcut porunca Evangheliei, că ai scos ochiul tău care te smintea, 
te-ai temut de Dumnezeu şi pentru dragostea Lui ţi-ai scos ochiul şi erai gata să-l scoţi şi pe celălalt, 
credem că şi Dumnezeu te va asculta pe tine acum. 

— Dar ce să fac, părinte? 

— Musulmanii ne-au pus această condiţie: dacă până poimâine nu mutăm muntele — că acum 
se apropiaseră opt zile —, dacă nu mutăm muntele acesta până în apa Nilului, toţi vom pieri de sabie 
şi averile noastre vor fi date la turci. Deci te rugăm, frate loane, hai cu noi şi fă şi tu rugăciune! 

— Părinte, cum să mă rog? 

— Ne rugăm odată cu toţii, iar tu ia sfânta cruce în mână şi zi aşa: 

— În numele Tatălui şi al Fiului şi al Sfântului Duh, munte al lui Dumnezeu, Adar, îți 
porunceşte nevrednicul rob al lui Dumnezeu, loan, pentru rugăciunile tuturor părinţilor şi ale 
creştinilor care sunt aici, ridică-te şi mergi până în apa Nilului şi să nu te mai opreşti! 

Şi a făcut aşa loan. Atunci s-a pornit un cutremur mare şi au început a se legăna munţii cu 
huiet mare. Muntele Adar s-a rupt de ceilalți munţi şi a început a merge huind la vale. Ce se 
întâmplase? Casele care erau pe munte au început a se dărâma una peste alta, căci crăpa muntele şi 
omora tot ce găsea. 

Arabii care pândeau cu săbiile trase, cu armata de pe alt munte, se întrebau: 

— Ce se întâmplă? 

— Se roagă creştinii şi s-a pornit muntele Adar, că noi am spus că Hristos spune minciuni! lată 
credinţa creştinilor! 

Şi au început a striga de frică la dumnezeul lor, împreună cu generalii: 

— Alah! Alah! Alah! Dumnezeul creştinilor pierde lumea! Uite vine muntele la vale! 

Şi s-au dus generalii turci la Sfântul Platon, patriarh bătrân, avea 90 de ani, şi au început a se 
ruga: 

— Părinte, părinte, opreşte muntele, că avem atâtea sate de mahomedani! Opreşte muntele, 
părinte, că mor toţi arabii — că erau şi sate de creştini. 

Iar patriarhul a zis: 

— Fiilor, noi ne-am rugat lui Dumnezeu şi nu cu puterea noastră s-a pornit muntele la vale, ci 
cu puterea lui Hristos, pe care voi l-aţi hulit şi aţi zis că spune minciuni: „Că dacă ar avea vreun 
creştin credinţă cât un grăunte de muştar, va zice muntelui să se mute şi se va muta”. Deci Hristos a 
pornit muntele, nu noi, şi dacă EI va voi, o să-l oprească. Noi ne-am rugat Celui Atotputernic şi cât 
va vol EI, atât va merge. 

Şi a mers muntele până în apa Nilului. Până în ziua de azi, cine merge în Egipt, vede minunea 
aceasta. Nilul a ocolit muntele, că el s-a oprit drept în albia Nilului şi până azi Nilul face ocol, roată 
împrejurul muntelui, până vine în albia sa înapoi. 

Acească mutare a muntelui Adar s-a întâmplat la anul 604, când era Platon patriarh al 
Alexandriei şi când au venit arabii să distrugă neamul creştinesc de acolo. Şi s-a scris această minune 
în Proloage şi în Istoria Bisericii. lar mahomedanii, când au văzut puterea credinţei ortodoxe celei 
adevărate, nu numai că n-au omorât pe creştini, ci o mare mulţime de generali şi oameni de rând s- 
au încreştinat şi au zis: „Hristos este adevăratul Dumnezeu”. 

Iar califul arabilor a spus: „O sută de ani nu se va lua impozit de la creştini din oraşele şi 
satele Egiptului pentru minunea pe care a făcut-o Hristos Dumnezeu cu creştinii, că au mutat muntele 
Adar în faţa atâtea mii şi sute de mii de oameni care l-au văzut”. 

Deci, când am pornit noi cuvântul despre rugăciune am arătat că, dacă cineva ar avea credinţă 
cât un grăunte de muştar, ar muta muntele. Dar muntele s-a mutat pentru rugăciunea acestui tânăr 
martir, care a voit mai bine de o sută de ori să-şi scoată ochii, decât să mânie pe Dumnezeu. 

Care creştini îşi mai scot astăzi ochii să nu facă păcat? Că zice Hristos: De te sminteşte ochiul 
tău, scoate-l sau mâna ta, tai-o. Care-şi mai taie mâinile sau picioarele să nu meargă la păcat? 
Nimeni. 

Dar Dumnezeu nu cere numai decât acesta, căci ai vedea numai oameni cu ochii scoşi. Cere 
să tăiem voia noastră şi să nu facem păcatul. Dar vedeţi, când cineva îl iubeşte pe Dumnezeu, este 
gata să moară de o mie de ori şi să nu facă păcatul 

Aceasta o lucrează numai frica de Dumnezeu şi credinţa noastră în Hristos. V-am spus că 
această minune a fost rezultatul rugăciunii la atâta lume şi mai cu seamă a lui loan, faurul de aur, că 
a făcut Dumnezeu să mute muntele Adar, pe care oricine îl poate vedea astăzi în Alexandria, şi acolo 
se povesteşte şi minunea, când s-a mutat muntele acesta atâţia kilometri, prin rugăciunea făcută de 
creştinii ortodocşi. Amin. 


DARURILE MAICII DOMNULUI 


Toate darurile Preasfintei Fecioare Maria au atras mult asupra ei mila şi îndurarea lui 
Dumnezeu. Dar care i-a fost ei mai mult ca toate pricină de slavă şi de înălțare duhovnicească? Care 
credeţi că a fost cel mai mare dar al Maicii Domnului? 

Oare fecioria sau înţelepciunea sau sfințenia sau priceperea sau alte multe şi nenumărate 
daruri pe care le avea? 

Da, fraţii mei! Într-adevăr, Preasfânta Fecioară Maria a fost împodobită de Dumnezeu cu 
toate darurile cele duhovniceşti. Însă darul cel mai mare care i-a fost ei pricină de slavă şi de cinste 
negrăită a fost darul smereniei. Fără acest dar, toate celelalte daruri nu i-ar fi fost de nici un folos. 

Smerenia a fost pricină de slavă şi de cinste Preacuratei Fecioare Maria, mai mult decât toate 
darurile pe care le avea. Pentru smerenia ei, după mărturia Sfântului Duh, Domnul a căutat spre 
smerenia roabei Sale şi a ridicat-o la atâta slavă şi cinste, spre a fi lăudată în cer de toate oştile cereşti, 
şi pe pământ fericită de toate neamurile. 

Smerenia a fost cea dintâi pricină de înălţare şi slavă pentru toţi sfinţii lui Dumnezeu. 
Smerenia a înălțat pe Avraam şi l-a făcut pe el prieten al lui Dumnezeu şi tată al multor neamuri, căci 
se socotea pe sine a fi pământ şi cenuşă. Smerenia l-a înălţat pe Iosif şi l-a făcut pe el mai mare peste 
țara Egiptului. 

Smerenia l-a făcut pe Moise cel gângav la limbă, povăţuitor şi legiuitor peste tot poporul lui 
Israel. Căci se socotea pe sine nevrednic de această slujbă şi ruga pe Dumnezeu să trimită pe altul la 
scoaterea lui Israel din robia Egiptului. 

Smerenia l-a arătat pe David a fi după inima lui Dumnezeu, căci se socotea pe sine vierme şi 
nu om. Cu smerenia a strălucit marele Daniil proorocul, cei trei tineri, marele prooroc Isaia şi mai 
mult decât toţi, dumnezeiescul loan Botezătorul, care nu se socotea pe sine vrednic de a dezlega 
cureaua încălțămintei lui Hristos şi care, pentru adâncimea smereniei lui, s-a învrednicit a fi martorul 
cel mai apropiat al Sfintei Treimi la Iordan şi de a fi numit de Însuşi Hristos ce/ mai mare om născut 
din femeie. 

lar dacă aceşti sfinți mari ai lui Dumnezeu au arătat smerenie mare, apoi cine poate să 
înţeleagă câtă adâncime de smerenie a fost în inima Preasfintei Fecioare Maria, care, auzind şi 
înțelegând de la Arhanghelul Gavriil că va zămisli de la Duhul Sfânt şi va naşte pe Fiul lui Dumnezeu, 
nu s-a înălțat cu inima sa, ci cu mare smerenie, socotindu-se pe sine o simplă roabă, a zis: /ată roaba 

Domnului. Fie mie după cuvântul tău! 

Aici cu adevărat a luat plinire cuvântul Scripturii care zice: Cine se va smeri pe sine, va fi 
înălțat. lar Sfântul Efrem Sirul zice că: „În inima adâncă se va înălța Dumnezeu”. 

Deci, după mărturia acestui sfânt părinte, toate darurile cele mai înalte pe cele smerite se 
reazemă. Apoi şi la Preacurata Fecioară Maria, toate darurile cele înalte şi duhovniceşti cu care a fost 
împodobită de Dumnezeu s-au rezemat şi au avut drept temelie veşnică, smerita ei cugetare. 

Iubiţii mei fraţi, spre a desluşi mai luminat cele spuse despre smerenia Maicii Domnului, am 
să vă spun o istorioară. Se povesteşte că un vestit sculptor a făcut, pe lângă alte statui vrednice de 
laudă şi de mirare, şi un minunat spic de grâu pe care atârna un porumbel. Toţi se mirau şi se minunau 
de această uimitoare sculptură, deoarece se părea că în ea meşterul nu urmează firii, ci o depăşeşte 
pe ea. 

Dar era o taină nedezlegată, cum un spic care este aşa de gingaş cu puterea, să poată ţină pe 
el greutatea unui porumbel. Dezlegarea tainei însă arată şi închipuieşte pe Preacurata Fecioară Maria. 
Preasfânta Fecioară era aici închipuită printr-un fir de grâu, iar porumbelul era chipul Duhului Sfânt. 

Spicul stătea aplecat de greutatea porumbelului, arătând, ca un simbol, smerenia cea mare a 
Preacuratei Fecioare Maria, care s-a aplecat cu multă dragoste şi smerenie când Duhul Sfânt a venit 
peste ea şi a făcut-o sălaş lui Hristos Dumnezeu. 

Iubiţii mei fraţi, după cum aţi auzit, smerenia a fost pricină de slavă, de cinste şi de înălţare 
la toţi sfinţii lui Dumnezeu şi cu atât mai mult la Preasfânta Născătoare de Dumnezeu şi pururea 
Fecioara Maria. Dar să ştiţi şi să înţelegeţi, că mai presus de toate a fost smerenia cea nemăsurată a 
Domnului, Dumnezeului şi Mântuitorului nostru lisus Hristos, Care S-a smerit pe Sine, ascultător 
făcându-se până la moarte, şi moarte pe cruce. 

Iar această nemăsurată smerenie a Domnului l-a adus Lui nemăsurată slavă şi cinste şi pentru 
aceea şi Dumnezeu L-a preaiînălţat şi I-a dat Lui nume, care este mai presus de tot numele, ca întru 
numele lui lisus tot genunchiul să se plece, al celor cereşti, al celor pământeşti şi al celor dedesubt. 

Dar va zice cineva: „Ce este smerenia?” La aceasta voi răspunde nu cu cuvintele mele, ci cu 
ale Sfântului Isaac Sirianul: „Smerenia este haina dumnezeirii, pentru că cu aceasta S-a îmbrăcat 
Dumnezeu, când a binevoit a veni în lume, şi S-a îmbrăcat în firea noastră cea smerită”. 

Iar dacă se va întreba cineva din ce se naşte ca, vom zice ca Sfântul loan Scărarul, că din 
ascultare şi din tăierea voii. Şi dacă va zice cineva pentru care motiv smerenia este aşa de mare, voi 
zice, pentru că numai ea poate ucide pe cel mai mare păcat, care este mândria. Pentru acest păcat, 
îngerii au căzut din cer şi strămoşii noştri, Adam şi Eva, au căzut din rai; căci, ascultănd de şarpele 
diavol, li s-a nălucit a se face ca nişte dumnezei. 

Fraţii mei, vreau să vă spun că astăzi, mai mult ca oricând, acest mare păcat al mândriei a 
cuprins toată lumea. Fiecare doreşte să fie mai mare peste alţii şi să-i robească şi să-i stăpânească. 
Fiecare doreşte să fie mai bogat decât altul; fiecare să fie mai cinstit, mai vestit şi mai băgat în seamă 
decât altul. Fiecare doreşte a se socoti mai înţelept decât alții. Fiecare se laudă că este mai iscusit în 
meserii Şi meşteşuguri. 

Cine învaţă pe cel sărac să ia pâinea de la gura copiilor şi să-şi cumpere televizor şi video, 
spre a-şi închipui şi el că este asemenea cu cei avuţi? Nu mândria? 

Cine învaţă pe femei şi pe fete să muncească luni şi ani de zile, nu spre a-şi cumpăra cele de 
nevoie vieţii, ci spre a-şi cumpăra rochii la modă şi încălțăminte luxoasă şi alte lucruri deşarte, care 
nu ţin nici de foame, nici de frig? Oare nu mândria? 

Cine învaţă pe cel sărac, care are o casă de copii, să se sârguiască cu mai multă trudă spre a 
le face la toţi haine luxoase şi de mult preţ, spre a-i face să fie în rând cu lumea? Nu mândria? 

Cine face pe fetele şi femeile cele uşoare să se dreagă pe feţe cu pudră şi cu alte unsori şi să- 
şi vopsească unghiile spre a arăta mai tinere şi mai frumoase? Oare nu mândria şi slava deşartă, care 
este fiica cea dintâi a mândriei? Vor să fie cu orice preţ în rând cu lumea şi nu aud pe Apostolul Iacov 
care zice: Lumea în cel rău zace; şi iarăşi: Cine se face prieten cu lumea, se face vrăjmaş lui 
Dumnezeu. 

Cine învaţă pe cei neînvăţaţi să defaime pe cei cu adevărat învăţaţi? Nu mândria? De unde 
vin bătăile, ambițiile, laudele, pricinile, sfezile, tulburările şi vrajbele între oameni? Nu din mândrie? 
Că fiecare se socoteşte mai tare decât altul şi mai drept. Au nu din mândrie? 

O, răutate fără margini! Cine mai cunoaşte azi răutăţile tale? Şi cine se mai osteneşte astăzi 
să alunge această ciumă sufletească din inima sa? 

Fraţii mei, iată pentru care pricină sfânta smerenie este cea mai vestită din toate virtuțile, 
pentru că numai aceasta poate să le păzească pe toate şi fără ea, toate sunt nimic. Să ştiţi şi să ţineţi 
minte că numai această singură virtute, smerenia, poate în vremea morţii să mântuiască pe om, după 
cum zice unul din sfinţii Filocaliei. 

De aceea şi Mântuitorul nostru îi fereşte cel dintâi pe cei smeriţi cugetători, zicând: Fericiţi 
cei săraci cu duhul, că acelora este împărăţia cerurilor. Căci cel ce are smerenie în inima sa, măcar 
de ar avea toate faptele bune, pururea se socoate pe sine sărac şi că nu a făcut nimic bun înaintea lui 
Dumnezeu. 

Deci, fraţii mei, să nu uitaţi cât de mare este darul smereniei şi câtă slavă şi fericire aduce 
omului această slăvită şi prea mare virtute. Amin. 


CALUGĂRUL CĂRUIA 1 S-A ARĂTAT MAICA DOMNULUI 


Era odată un călugăr în Galia, în Franţa de astăzi. Era pe timpul când Biserica din Apus nu 
era catolică, ci era o singură Biserică Ortodoxă în toată lumea, că până la anul 1054 nu existau catolici 
sau protestanți, ci erau toţi ortodocşi. Acel călugăr avea deosebită dragoste şi mare evlavie către 
Maica Domnului şi în fiecare zi îi făcea canoanele, acatistele şi paraclisele. Şi făcea metanii totdeauna 
cu lacrimi la icoana Maicii Domnului, ca s-o aibă ajutătoare pe pământ şi în vremea morţii şi în ziua 
judecății. 

Dar, auzind el că este atâta frumuseţe în ceruri, zicea: „Dacă un înger este atât de frumos, da 
Maica Domnului, care-i împărăteasa Heruvimilor? Oare nu pot eu în viaţa asta să o văd pe Maica 
Domnului? Măcar cât este cu putință omului!” Şi a început a se ruga: „Maica Domnului, dacă vrei şi 
dacă crezi că îmi este de folos, aş vrea să te văd o dată în veacul de aici, ca mai mare evlavie să simt 
pentru tine şi mai mare credinţă. Eu văd sfintele tale icoane, dar aş vrea să văd cum eşti tu în ceruri. 
Nu sunt vrednic, că sunt om păcătos, dar măcar cât este cu putință omului”. Că de s-ar arăta slava ei 
cuiva, ar muri omul de atâta frumuseţe. 

După mulți ani, a auzit un glas: „Părinte, ia seama! Maica Domnului o să ţi se arate pentru 
evlavia ta, dar tu ai să orbeşti! Vrei să rămâi fără vedere?” Dar el zice: „Vreau! Să rămân orb câte 
zile mai am, numai să o văd o dată”. 

Şi odată, pe când era el la rugăciune, i s-a arătat Maica Domnului. A venit întâi o mireasmă a 
Duhului Sfânt şi când a început să apară lumina, cum răsare soarele, de mii de ori mai puternică, el 
ce s-a gândit? „Ca să nu orbesc de tot, am să închid un ochi şi am să orbesc numai de unul”. 

Şi a apărut Maica Domnului cu Mântuitorul în braţe, aşa cum este pictată pe icoane. Atunci 
a închis un ochi. Şi a căzut cu faţa la pământ de atâta lumină şi frumuseţe, încât limba omenească n- 
o poate spune. Şi Maica Domnului i-a spus: „Nu înceta a te ruga. Atât m-am arătat, cât îţi este cu 
putinţă”. Şi l-a binecuvântat şi ca fulgerul s-a înălţat la cer. Călugărul a orbit cu ochiul cu care a privit 
strălucirea, dar era bucuros că i-a rămas un ochi. 

Şi după ce a plecat Maica Domnului, avea mare bucurie şi mare mângâiere de la Duhul Sfânt 
care a venit prin Maica Domnului şi l-a umplut de dragoste duhovnicească, dar îi părea rău că nu s-a 
uitat cu amândoi ochii, ca să vadă frumuseţea ei cea negrăită. Apoi s-a dus la icoana Maicii Domnului 
şi a zis: „Mulţumescu-ţi ţie Maica Domnului, că te-am văzut! Îmi pare rău că mi-am cruțat un ochi. 
Vreau să rămân orb până la moarte, numai să te mai văd o dată”. 

Şi s-a rugat ani de zile la Maica Domnului, cu lacrimi şi cu post, ca să i se mai arate o dată, 
aşa de mare bucurie îi lăsase în suflet, că nu poate să înțeleagă mintea şi să spună limba de țărână, 

câtă frumuseţe are chipul ei. 

Atunci iar a auzit un glas: „Părinte, a auzit Maica Domnului rugăciunile tale şi o să ţi se mai 
arate o dată. Dar primeşti să rămâi orb toată viaţa ta?” Şi el, bucuros că o s-o mai vadă o dată pe 
Maica Domnului — pentru că zicea că altă fericire şi bucurie mai mare pe pământ nu este —, a zis: 
„Mulţumesc darului Stăpânei cerului şi a pământului, pentru dragostea ei. Pentru aceasta sunt în stare 
să-mi pierd şi viaţa vremelnică, nu numai vederea, numai s-o mai văd o dată”. 

Şi ce s-a gândit el: „Am să pun mâinile la ochi, să văd măcar aşa printre degete lumina ei”. 
Dar când a văzut că vine lumina aşa de tare, el voia să pună mâinile la ochi. Şi când s-a uitat, în loc 
să-l orbească, s-a întâmplat altă minune: i-a deschis Maica Domnului şi celălalt ochi! Şi aude un glas: 
„Iată, ţi-am vindecat şi ochiul celălalt, căci pentru dragostea mea ai vrut să fii orb! De acum rămâi şi 
mă vei vedea în veacul viitor pentru vecii vecilor!” 

Şi atât s-a aprins el de dragostea Maicii Domnului, că toată viaţa, unde se ducea, îl auzeau 
călugării cântând Maicii Domnului o cântare. Şi atâta bucurie avea, pentru că în loc să-l orbească de 
tot, i-a deschis şi celălalt ochi care i-l orbise. Şi toată viaţa lui lăuda pe Maica Domnului, şi nu avea 
alt cuvânt, decât „Maica Domnului”, oriunde. 

Şi s-a dus bietul călugăr în ceruri, să se sature de bucuria şi lumina, de veselia cea negrăită şi 
de privirea Preacuratei Născătoare, nu o clipă, nu un minut, ci de-a pururea. S-a dus să aibă privirea 
cea duhovnicească îndreptată spre Preacurata şi spre Mântuitorul şi spre Sfânta Treime cu toţi sfinţii, 
în lumina cea neapropiată, şi să se bucure şi să se veselească. 

Noi să nu dorim numaidecât o vedere ca aceasta. Aceasta a fost cutezanţa unui suflet aşa de 
mare. Noi să ne vedem de păcatele noastre şi să nu dorim s-o vedem pe Maica Domnului aici, că nu 
suntem vrednici. 

Să ne vedem şi să ne plângem păcatele! Să ne pocăim până la ultima suflare; să ne mărturisim 
curat, să fim împăcaţi cu toţi, să ţinem sfintele posturi, să ducem viaţă curată, să avem dragoste către 
aproapele şi atunci şi noi păcătoşii vor nădăjdui la mila Mântuitorului şi a Preacuratei Fecioare Maria, 
ca să o vedem şi noi în veacul viitor, nu un minut, nu o zi, nu un an, nu o mie de ani, ci în vecii 
vecilor. 

Pentru rugăciunile Preacuratei Născătoare de Dumnezeu şi pururea Fecioarei Maria, Doamne 
Iisuse Hristoase, Dumnezeul nostru, miluieşte-ne pe noi păcătoşii. Amin. 


CÂNTAREA AXIONULUI „AXION ESTIN” 


Ia gândiţi-vă voi, dacă o sfântă icoană a Maicii Domnului, făcută de un pictor, este aşa de 
frumoasă, dar frumuseţile şi desfătările cerului unde sunt Heruvimii cei cu ochi mulţi şi Serafimii cei 
cu câte şase aripi, care îi cântă Maicii Domnului imnuri şi cântările cele dumnezeieşti, oare ce limbă 
le poate grăi? Cum zice Apostolul Pavel: Am auzit acolo cântări, care nu este cu putinţă omului a le 
vorbi. Până la al treilea cer. Dar Maica Domnului este peste toate cerurile! Este lângă Sfânta Treime! 

Ce este acolo? Câtă slavă are Maica Domnului! Nu auziţi ce spune în Acatistul Sfântului 
Acoperământ: „Bucură-te, acoperământul lumii, cel mai lat decât norul”. Un nor poate să acopere un 
oraş, o ţară, dar Maica Domnului cu acoperământul şi cu mila ei acoperă toate popoarele lumii; că 
atâta putere a primit de la Mântuitorul. Oricine şi oriunde o cheamă: în pădure, în pustie, la câmp, în 
cetate, în casă, la închisoare, oriunde ar fi, ea aude, pentru că este pusă acoperitoare şi mijlocitoare a 
întregii lumi către Dumnezeu. 

Eram în Sfântul Munte Athos, unde trăiesc numai călugări care duc viaţă în feciorie şi în 
curăţie. Acolo nimic nu trăieşte parte femeiască. Este «Grădina Maicii Domnului», unde ea a predicat 
Evanghelia cu Sfântul loan Evanghelistul şi Sfântul Apostol Marcu şi cu Maria Magdalena. Acolo a 
fost oraş de păgâni când a ajuns ea. 

Când am mers la Protaton, în capitala Sfântului Munte, unde sunt cele mai vechi arhive ale 
Sfântului Munte de peste o mie de ani, acolo este o biserică foarte mare. În faţa acelei biserici este o 
piatră lată de câţiva metri pe care nu se prinde nici ploaia, nici zăpada niciodată. Nimic, nimic, nimic! 


405 


Rămâne tot uscată. Îi zice piatra sângelui. De trei ori pe an izvorăşte sânge dintr-însa şi curge sângele 
şiroaie şi se duce la temelia bisericii. 

Acolo, la anul 1274, în timpul împăratului Mihail al VIII-lea Paleologul, când a intrat Papa 
Grigorie al X-lea în Sfântul Munte cu armata şi a vrut să-i treacă pe călugări cu sila la catolici, a tăiat 
pe piatra aceea vreo câteva zeci de călugări. Şi sângele drepţilor de trei ori pe an iese şi atunci se fac 
slujbe. Curge sânge timp de câteva ore din piatra aceea. Dar apa nu se prinde de ea, zăpada nu se 
prinde, nimic, nimic. Este o minune mare. 

Tot acolo în biserica Protaton am văzut sfânta icoană Axioniţa — Maica Domnului cu doi 
îngeri care-i ţin coroana. Axioniţa sau „Axion Estin” pe greceşte înseamnă Cuvine-se cu adevărat. 

Aici ne-a povestit un părinte atonit istoria acestei icoane. În valea numită „Axion Estin” trăia 
un mare sihastru care avea ucenic un călugăr tânăr, pe care-l creştea, ca să rămână în chiliuţa lui. O 
chiliuţă sub munte, în pădure. 

Ei aveau această icoană vestită, Maica Domnului, în chilie. Odată călugărul cel bătrân a plecat 
la priveghere la Mănăstirea Protaton. Să ştiţi că la Sfântul Munte, la toate praznicile împărăteşti, 
privegherile sunt toată noaptea. În tipicul mare al Sfântului Sava sunt puse 68 de privegheri de toată 
noaptea, în toate Duminicile şi în cele 12 praznice împărăteşti şi la Sfântul loan Botezătorul. 

Şi bătrânul i-a spus călugărului tânăr: 

— Eu mă duc la priveghere, tu rămâi acasă, fiule, şi-ţi fă pravila acasă, să nu rămână chilia 
singură. 

Călugărul cel tânăr a întrebat pe bătrân: 

— Ava, eu ce pravilă să fac? 

Dar călugărul bătrân i-a zis: 

— Fiule, tu n-ai să poţi priveghea toată noaptea. Citeşte la Psaltire două-trei catisme şi pe urmă 
du-te la icoana Maicii Domnului şi fă câteva metanii, să nu-ţi fie somn. Şi de câte ori te duci la icoana 
Maicii Domnului, să cânţi cântarea asta: Ceea ce eşti mai cinstită decât heruvimii şi mai Slăvită fără 
de asemănare decât serafimii, care fără stricăciune pe Dumnezeu Cuvântul ai născut, pe tine, cea 
cu adevărat Născătoare de Dumnezeu, te mărim. Până atunci nu se ştia de rugăciunea „Cuvine-se cu 
adevărat”. Numai atât se ştia în Sfântul Munte. Nu ştiau cum cântă îngerii în ceruri Maicii Domnului! 

Atunci călugărul tânăr a făcut cum a zis bătrânul: A citit câteva catisme la Psaltire, s-a dus la 
Maica Domnului şi a făcut câteva metanii. A mai aprins candela să nu se stingă şi iar a cântat: Ceea 
ce eşti mai cinstită... Aşa a făcut până la miezul nopţii, ca să se lupte şi el şi să privegheze măcar atât; 
pe urmă să se culce să doarmă 3-4 ore, ca dimineaţa, când vine bătrânul, să se scoale iar la rugăciune. 

Când a ajuns la miezul nopţii, bate cineva în uşă. Dar el ştia că bătrânul nu vine niciodată în 
timpul nopţii, că era departe de biserică. Apoi cine să vină în puterea nopţii, să-i bată în uşă? N-a vrut 
să dea drumul. Şi aude un glas: 

— Evloghite, pater! (Binecuvintează, părinte). 

EI, când a auzit că cere blagoslovenie, a zis dinăuntru: 

— O Kirios! (Domnul să te binecuvinteze). 

Şi numai a intrat un tânăr foarte frumos, tot călugăr, foarte luminat la faţă, şi l-a întrebat: 

— Ce faci, frate? 

— Ce să fac? Merg să mă culc, că nu mai pot priveghea de oboseală! 

— Ce pravilă ai făcut de aseară până acum? 

— Aşa mi-a spus bătrânul, când a plecat la biserică, să citesc la Psaltire două-trei catisme şi pe 
urmă să cânt Ceea ce eşti mai cinstită... şi să fac câteva metanii. 

Dar cel ce a venit i-a spus: 

— Nu se cânta numai Ceea ce eşti mai cinstită... 

— Ba da! Aşa se cântă în tot Sfântul Munte, la toate mănăstirile. 

— Nu! Iată cum cântăm noi: Cuvine-se cu adevărat să te fericim pe tine, Născătoare de 
Dumnezeu, cea pururea fericită şi preanevinovată şi Maica Dumnezeului nostru, şi pe urmă cântăm: 
Ceea ce eşti mai cinstită... 

Dar călugărul a zis: 

— Eu aşa n-am auzit. Dacă vrei să-mi scrii, că vreau să învăţ şi eu rugăciunea asta. 

— N-ai aici hârtie şi creion? 

— N-am! Dar tare aş vrea să o învăţ şi eu! 

— Du-te afară şi adu-mi o lespede de piatră! 

Ucenicul s-a dus afară şi a luat o lespede, a curăţat-o el şi a spălat-o frumos. 

— Am să scriu pe dânsa. 

Şi căuta ceva cu care zgârie pe piatră. Dar călugărul venit îl întreabă: 

— Ce cauţi? 

— Caut un cui să scriu, căci creion nu am! 

— Nu-i nevoie să scrii cu cuiul! Lasă că scriu eu! 

Şi călugărul care a venit a început să scrie pe piatră rugăciunea cu degetul lui, ca prin ceară 
moale. Şi i-a scris foarte frumos pe greceşte toată cântarea: Cuvine-se cu adevărat... (Axion Estin). 
Iar acesta a încremenit când a văzut că acela mergea cu degetul prin marmură ca prin ceară moale şi 
ieşea scrisoarea aşa de frumoasă. Şi se gândea: „Ce om este acesta de scrie cu degetul pe marmură?” 

Şi după ce i-a scris, a semnat: „Eu am scris acestea, Gavriil, mai-marele voievod al puterilor 
îngereşti”, şi a dispărut din faţa lui. 

Atunci călugărul a arătat piatra bătrânului când a venit, şi i-a spus toată întâmplarea cu 
Arhanghelul Gavrul. 

S-a împânzit în tot Sfântul Munte minunea aceasta şi, din clipa aceea, în toate bisericile şi în 
toate cărțile bisericeşti, s-a introdus cântarea aceasta pe care o cântăm până astăzi: Cuvine-se cu 
adevărat să te fericim pe tine, Născătoare de Dumnezeu, cea pururea fericită şi preanevinovată şi 
Maica Dumnezeului nostru. Ceea ce eşti mai cinstită decât heruvimii şi mai Slăvită fără de 
asemănare decât serafimii, care fără stricăciune pe Dumnezeu Cuvântul ai născut, pe tine, cea cu 


adevărat Născătoare de Dumnezeu, te mărim. Amin. 
E 


Cine poate spune toate minunile Maicii Domnului? Nimeni nu le poate spune, pentru că sunt 
în tot pământul şi se lucrează cu fiecare suflet. De aceea vă rog să aveţi toţi icoana Preasfintei 
Născătoare de Dumnezeu şi pururea Fecioarei Maria în casă. Să vă siliți cât mai mult să lăudaţi pe 
Dumnezeu şi, după Dumnezeu, pe Maica Domnului şi apoi pe sfinţii lui Dumnezeu, pentru că Maica 
Domnului este ocrotitoarea şi mijlocitoarea întregii lumi! 

Când a fost Mântuitorul pe Cruce, nici acolo n-a lăsat fără îngrijire pe mama lui. I-a spus 
Sfântului loan Evanghelistul: Fiu/e, iată maica ta! Și dintru acel ceas a luat-o ucenicul întru ale sale, 
că cinsprezece ani a mai trăit Maica Domnului, după Învierea Mântuitorului şi după Înălţarea la cer. 
Şi a stat la Efes, la casa Sfântului loan Evanghelistul, şi el îi purta de grijă. 

Iar ei i-a zis: Maică, iată fiul tău! Spune Sfântul loan Gură de Aur: „Prin aceste cuvinte ale 
Mântuitorului de pe cruce, ne-a făcut pe toţi fu ai Maicii Domnului”. Toţi creştinii de pe faţa 
pământului suntem fiii ei, pentru că ne-a lăsat în ocrotirea Maicii Domnului. De aceea vedeţi că cele 
mai multe biserici din lume, din toate ţările, sunt făcute în numele Maicii Domnului. Să aveţi mare 
credinţă şi evlavie în rugăciunile ei! 


ACOPERĂMÂNTUL MAICII DOMNULUI 
OCROTIREA CREȘTINILOR 


În casele unora, după cum vine la urechea noastră, este mare tulburare. Nu se împacă soţul cu 
soţia, nu se iubesc fraţii; se bat, se judecă, se ceartă şi este mare neorânduială. 

Şi atunci, văzând biata mamă atâta zbucium în familia ei, sau tata, sau bunicul, care este mai 
credincios, pune mâna pe un acatist al Maicii Domnului, îngenunchează undeva singur într-o cameră 

şi începe a se ruga: „Maica Domnului, linişteşte casa noastră, linişteşte pe tata, pe mama, pe copii, 
pe ceilalţi şi dă-le înţelegere, dragoste şi alinare!” 

Şi aşa s-a dus ura, s-a risipit iuţimea, tulburarea, dorinţa de răzbunare şi s-a liniştit familia. 
Datorită cui? Maica Domnului cu mila ei, cu îndurarea ei, a coborât mila lui Dumnezeu peste acele 
suflete care o cheamă în ajutor. 


JUDECATĂ! O, JUDECATĂ! 


Erau doi oameni gospodari şi s-a întâmplat, cum se întâmplă şi astăzi, că nu aveau copii. Şi 
ei s-au rugat mult lui Dumnezeu să le dea copii, cum s-au rugat Sfinţii Părinţi loachim şi Ana şi alţii. 
Dar Dumnezeu nu le-a dat, poate pentru că ei n-au avut atâta credinţă. 

După ce s-au rugat şi au văzut că Dumnezeu nu le dă nici un copil, s-au sfătuit, zicând: „Măi 
femeie, noi avem multă avere şi ca mâine vom muri. Hai să luăm un copil de suflet!” 

Şi s-au înţeles amândoi şi au luat un copil parte bărbătească şi l-au crescut cu mare atenţie şi 
l-au învăţat scoală şi a venit vremea să-l căsătorească. Atunci s-a logodit cu o fată de neam bun, dar 
care îi cerea multă avere. Când a fost să se aşeze zestrea, ce-i dă băiatul fetei, băiatul îi spune tatălui 
său: 

— Tată, dacă m-ai înfiat şi numai pe mine mă ai, cui ai să-i dai averea? Deci, ca să pot reuşi 
să iau fata aceea în căsătorie, să-mi dai toată averea în scris mie! 

Mama s-a învoit, că ştia că are avere multă, dar tatăl său, mai prudent, şi ca bărbat, a zis: 

— Ba nu, măi băiete! Este adevărat că am avere multă şi am să ţi-o dau ţie toată. Dar cu am să 
fac cu tine un act de clauză. Jumătate din avere ţi-o dau acum, iar jumătate după moartea noastră. Tot 
ție îți rămâne, dar cât voi trăi, voi avea şi eu jumătate, ca nu cumva pe urmă soţia ta sau fiii tăi să-mi 
zică: „Du-te de aici, că n-ai nici un drept!” Să ştiu că am şi eu avere! 

Ce s-a întâmplat? Băiatul, vrând-nevrând, a trebuit să primească. Dar satana 1-a pus în inimă 
acest gând: „Ştii ce să faci dacă îți dă toată averea numai după moarte? Omoară-l mai repede şi apoi 
îți rămâne ţie toată averea!” 

Dar el, dacă ar fi avut conştiinţă şi frică de Dumnezeu şi s-ar fi dus la un duhovnic să se 
spovedească, ar fi scăpat de gândul cel rău. Căci, oricând îți spune satana să faci ceva rău, dacă te-ai 
spovedit, ai scăpat de gândul cel rău. Că aşa cum şarpele, când iese din gaură, fuge, tot aşa fuge din 
inimă şi gândul celui ce se spovedeşte sincer. Căci spune Sfântul Antonie cel Mare că de nimic nu se 
bucură satana mai tare, decât de omul care îşi ascunde gândurile sale. 

Deci el avea de gând să-l omoare pe tatăl său, dar n-a spus nimănui. Zicea el: „Am să-l omor, 
că după aceea o să-mi rămână mie toată averea!” După trei ani de la căsătorie, într-o primăvară, în 
vremea aratului, a pus împreună cu tatăl său, cum se întâmplă şi astăzi, un plug cu patru boi. Şi avea 
țarina lui la marginea unei păduri. Având plugul din lemn, tatăl lui a luat barda şi s-a dus la țarină să 
are. Când au tras la popas, i-a zis satana feciorului său: „lată, acum, vezi, nu-i nimeni pe lan, ia 
barda şi omoară-l pe tatăl tău!” 

Şi aşa a şi făcut. S-a uitat în stânga şi-n dreapta să vadă dacă nu-i nimeni. Şi când a văzut că 
nu-i nimeni, s-a dus şi a luat barda de la plug, s-a repezit la tatăl său, care nici nu se gândea la aşa 
ceva, şi i-a tăiat capul. Apoi l-a luat de păr, l-a dus în iarbă la marginea pădurii, a dus şi trupul şi cu 
un lemn de la plug a făcut o groapă, l-a acoperit şi a pus iarbă pe deasupra. 

După ce l-a ucis pe tatăl său, fiindcă până seara mai era o bucată de vreme, a mânat boii 
singur. Seara s-a dus acasă şi a început s-o ia la ocară pe maică-sa şi pe femeia lui: 

— Dar ce-a făcut tata acasă, că m-a lăsat singur cu plugul pe ogor? 

Femeile au răspuns: 

— Măi omule, n-a venit tatăl tău acasă! 

— Ei, uite, m-a lăsat singur cu patru boi să ar şi-i tare greu singur! 

Să vedeţi până la urmă ce s-a întâmplat! Au aşteptat să vină bărbatul de la câmp. A aşteptat 

şi maică-sa şi femeia lui, dar de unde să mai vină? A trecut o lună, două, şi toată lumea spunea în sat: 
„Măi, bărbatul cutărei nu mai vine! S-a pierdut omul acela. Ce s-o fi făcut? S-a spânzurat, s-a înecat, 
ce s-a întâmplat cu el?” Nimeni nu bănuia că l-a ucis feciorul său. Dar iată ce s-a întâmplat. 

Sângele dreptului nu se ascunde, cum nu s-a ascuns sângele lui Abel. Acest om care a ucis pe 
tatăl său a început să slăbească. Nu mânca, nu bea, nu dormea. Se tot uita aşa într-o parte. Întorcea 
capul şi iar se uita în acea parte şi privea speriat în toate părţile. 

Ştiţi de ce se uita? Oriunde privea, îl vedea pe tatăl său cu capul în mână şi auzea un glas: 
„Dragul tatei, pentru ce m-ai omorât?” Dacă se uita în castronul cu mâncare, îl vedea acolo cu capul 
în mână; dacă se culca pe pernă, îl vedea şi se speria; se uita în altă parte, dar auzea iarăşi glasul: 
„Dragul tatei, pentru ce m-ai omorât?” 

Şi cu frica asta a trecut un an. Văzându-l mama şi soţia lui tulburat, au priceput şi au zis: 
„Omul ăsta are ceva pe conştiinţă! Mare lucru de nu l-a omorât el pe tatăl său!” Într-o seară îl iau ele 
amândouă cu blândeţe: 

— Măi omule, de când a dispărut tatăl tău te vedem tot tulburat! Nu prea mănânci, nu prea 
dormi! Parcă eşti speriat. Ai slăbit, te-ai uscat! Ce ai? Dacă ai ceva pe conştiinţă, spune măcar la un 
duhovnic, că tu ori ai să înnebunești, ori ai să mori! 

— Nu pot să vă spun vouă! Dar vreau să merg la o mănăstire, ca să mă spovedesc! 

Şi l-au dus la o mănăstire, mama şi soţia lui, unde era un sihastru. Duhovnicul l-a întrebat de 
ce este aşa speriat şi slab şi ce are pe conştiinţă, iar el a zis: 

— Părinte, eu am omorât pe tata, ca să obţin de la el averea pe care trebuia s-o moştenesc. De 
atunci nu mai pot nici dormi şi nici mânca! Atâta mustrare de cuget am şi o spaimă mare, că unde mă 
uit, îl văd pe tata cu capul în mână şi tot zice aşa: „Dragul tatei, pentru ce m-ai omorât?” 

— Ei, fiule, a zis duhovnicul, aceasta-i mare crimă şi trebuie canon aspru! Du-te acasă şi timp 
de şapte ani de zile să nu mănânci decât o dată în zi după apusul soarelui, mâncare fără untdelemn, 
şi să faci câte 500 de metanii pe zi. După şapte ani să vii la mine iar! 

S-a dus acasă şi a spus femeilor: 

— Timp de şapte ani de zile să-mi faceţi mâncare de post. Dar nu numai atât, ci nici cu ulei, 
cum este în Postul Mare şi miercurea şi vinerea de peste an. 

Atunci au înțeles ele că i-a dat canon aspru pentru că a ucis pe tatăl său, dar el tot n-a vrut să 
spună mamei şi soţiei sale. Şi îşi luase cămăruţa lui şi trăia în curăţie, că nu i-a mai trebuit nici femeie, 
nici nimic. Post şi rugăciune şi plângere şi suspine şi metanii, să îmblânzească pe Dumnezeu pentru 
urgia care o avea asupra lui. 

După un an-doi, tatăl său apărea tot mai rar. Când a ajuns la şapte ani, tatăl lui apărea cu capul 
în mână, cam la 2-3 săptămâni, dar tot mai apărea. El se învățase cu postul şi avea şi la mâini şi la 
picioare bătături de la canon, de câte mii de metanii a făcut. 

Şi plângea omul şi se ruga şi postea. Iar la şapte ani s-a dus din nou la duhovnic şi i-a zis: 

— Părinte, eu sunt acela căruia mi-aţi dat canon şapte ani. 

— Ei, tu eşti, fiule? Ai făcut canonul? 

— L-am făcut, părinte! 

— Mai vine tata cu capul în mână? 

— Mai vine, părinte, dar mai rar, şi mulţumesc lui Dumnezeu că mai pot dormi un ceas-două 
noaptea, că atunci nu puteam şi eram sfărâmat. 

Atunci 1-a zis duhovnicul: 

— Du-te acum unde l-ai îngropat şi ascultă dacă se mai aude vocea lui. De vei auzi ceva, vino 
să-mi spui şi apoi ştiu eu ce are să fie cu tine! 

Deci s-a dus unde ştia să l-a tăiat şi l-a îngropat pe tatăl său. Dar, cu câteva sute de metri 
înainte de a ajunge la marginea pădurii, a auzit un glas din iarbă care striga aşa: «Judecată! O, 
judecată!» Şi din ce se apropia, glasul acela se auzea tot mai tare. Iar când a ajuns mai aproape, l-a 
cuprins spaimă mare, atât de tare striga tatăl său: «Judecată! O, judecată!» 

Deci s-a întors înapoi şi a venit la duhovnicul mănăstirii, aproape ieşit din minți de mare 

spaimă. 

— Ce-ai păţit, fiule? 

— Vai de mine, părinte! M-am dus acolo unde l-am îngropat pe tata, dar când m-am apropiat, 
am auzit un glas care striga aşa: «Judecată! O, judecată!» Cu cât mă apropiam, cu atât striga mai tare. 
Iar când am ajuns foarte aproape, m-a cuprins spaima şi m-am întors. Oare ce să fie asta, părinte? 

Şi a zis duhovnicul: 

— Fiule, tatăl tău cere judecata lui Dumnezeu asupra ta! Dar nu ştiu un lucru: dacă cere 
judecată în lumea aceasta sau în cealaltă. Deci, bine ar fi să fii judecat în lumea aceasta! 

— Părinte, dar de unde am să ştiu eu aceasta? 

-— lată, fiule. Dacă judecata lui Dumnezeu te va ajunge în lumea aceasta, are să fie bine. Ai să 
tragi un necaz mare şi ai să scapi în cealaltă lume; te duci acolo la bine. Iar dacă judecata lui 
Dumnezeu te urmăreşte dincolo de mormânt, este mult mai greu! Fiule, acum du-te acasă şi dacă pe 
drum nu vei păţi nimic, mai fă un an de zile canon şi apoi vino iar la mine! lar dacă ai să întâlneşti 
un necaz mare în drumul acesta spre casă, să-l rabzi cu mare bărbăţie de suflet, că prin necazul acela 
al să te curăţi şi ai să scapi de osânda pe care o ai asupra ta, că ai fost ucigaş de tată! 

Deci a plecat omul îngândurat. Dar de la mănăstirea aceea până la satul lui, trebuia să treacă 
printr-un târg. Şi femeia lui, când a plecat el de acasă, i-a spus aşa: 

— Măi omule, din cauza ta, că tu nu mănânci nici carne, nici ouă, nici brânză, şi noi ne-am 
uscat. (Că aşa se întâmplă în casă. Când nu mănâncă unul de dulce, nu mănâncă nici ceilalţi; iar când 
în casă ţin toţi şi numai unul mănâncă de dulce, nu se prinde de el, de parcă ar mânca iască). Tu dacă 
ai să treci prin târg, te rugăm adu-ne o bucată de carne să facem puţină zeamă, măcar acum, că n-am 
mâncat de şapte ani şi am uitat gustul ei. 

Căci din cauza lui, că postea de atâţia ani, se uscaseră şi mamă-sa şi femeia; mâncau ele, dar 
vai de ele cum era mâncarea aceea. 

De aceea, trecând el prin târg, şi-a adus aminte şi s-a dus la un măcelar. Dar era spre seară şi 
se vânduse toată carnea şi nu mai era pe tarabă acolo decât un cap de oaie, zvântat bine. Deci a 
împachetat capul cel de oaie zvântat bine, a plătit, l-a pus în traistă şi a apucat-o pe o uliţă a târgului 
care urca la deal. Mergând la deal, ce s-a întâmplat? A început să curgă din traistă sânge mult, 
fiebinte, pe drum. Şi oamenii, când au văzut, au zis: 

— Stai, omule! Ce ai în traistă? Ai tăiat un porc? Ce-i, că uite, în urma ta curge dâră de sânge?! 

Iar el a zis: 

— Da” de unde! Am cumpărat un cap de oaie şi acela n-avea sânge! De unde să fie? 

Şi când s-au uitat oamenii în traista lui, ce credeţi că era? Capul tatălui său, proaspăt tăiat, 
atunci. lată că judecata lui Dumnezeu l-a ajuns! Când l-au văzut oamenii, au chemat poliţia: „Oameni 
buni, veniţi că un om a tăiat capul altuia şi-l duce în traistă!” 

S-a adunat lumea de mirare mare: 

— Măi ucigaşule, după ce l-ai tăiat, îi mai şi duci pe drumul mare? Cum ai avut tu curajul ăsta? 

Dar el, când a văzut că judecata lui Dumnezeu l-a descoperit, a zis: 

— Staţi, oameni buni, că vă spun adevărul! Cu adevărat sunt ucigaş! Cu adevărat m-a ajuns 
judecata lui Dumnezeu, dar nu l-am tăiat acum. 

Şi mai adunându-se câţiva oameni, l-au cunoscut şi au zis: 

— Ăsta-i tatăl tău! 

— Aşa este, dar nu l-am tăiat acum, sunt opt ani de atunci. 

— Ei, tu crezi că poţi minţi lumea? Dar capul este tăiat acum, numai că nu vorbeşte! 

Atunci el a fost nevoit să spună adevărul şi s-au dus cu toţii la locul unde l-a tăiat. Şi când au 
săpat, l-au găsit pe tatăl său îngropat şi putred, dar fără cap. Capul îl pusese îngerul în traistă la el şi 
a făcut din capul cel de oaie, capul tatălui său. Şi atunci s-au încredinţat toţi că l-a ajuns judecata lui 
Dumnezeu. 

Şi era atunci pedeapsa după lege, cap pentru cap, şi i-au spus: 

— Băiete, pregăteşte-te să pui capul tău pentru capul tatălui tău! 

Dar duhovnicul a spus: 

— Daţi-mi voie să-l spovedesc şi să-i citesc o dezlegare! 

Iar el, când a văzut pe duhovnicul lângă dânsul, a căzut cu lacrimi şi a început a plânge cu 
toată puterea şi a zis: 

— Părinte, nu mă lăsa! 

Dar duhovnicul i-a zis: 

— Fiule, nu te teme! i-am spus că dacă ai să păţeşti un necaz mare în drumul acesta, are să te 
ierte Dumnezeu! Deci ai să ai bucurie mare, că îți răsplăteşte pentru păcatul tău în lumea aceasta. 

Şi l-a spovedit preotul în faţa tuturor şi l-a împărtăşit cu Preacuratele Taine şi a zis celor ce 
țineau sabia: 

— Împliniţi porunca voastră, că eu mi-am făcut partea mea faţă de acest suflet! 

Şi când a fulgerat sabia, a căzut capul lui într-o parte, chiar în locul unde omorâse pe tatăl 
său. lar când a căzut capul pe brazdă, un porumbel alb a zburat de pe umărul lui şi s-a ridicat la cer. 

Şi aşa acest tânăr, după câţiva ani de pocăință, până nu a plătit cu sângele său sângele tatălui 
său, nu a fost iertat. 


Vedeţi, fraților, pentru o ucidere câtă pocăință, câte lacrimi, câte metanii, câtă durere, câtă 
întristare şi tot nu a fost iertat până n-a dat capul său pentru tatăl său! Deci băgaţi de seamă că ficare 
prunc, fiecare copil, este un om, nu desăvârşit, încă de atunci de când s-a zămislit, că aşa a lăsat 
Dumnezeu. Deci să nu vă ajungă osânda Dreptului Judecător. 

POTOPUL CU APĂ ȘI POTOPUL CU FOC 


Iată potopul cu foc pe care îl vedeţi anunţat în ziare, vine şi bate la uşă. Nu vom putea scăpa, 
că va veni fără veste ca fulgerul cerului, aşa cum spune Mântuitorul: Privegheaţi şi vă rugați, că nu 
ştiţi ziua, nici ceasul în care va veni Fiul Omului! 

Precum în vremea lui Noe oamenii mâncau, beau, cumpărau, sădeau, se măritau şi se însurau, 
până a intrat Noe în corabie şi a venit apa şi i-a înecat pe toţi, aşa va fi şi venirea Fiului Omului. Însă 
atunci a venit apa, de i-a înecat, dar acum nu vine apa, ci focul. Ce fel de foc? Nu-i de ăsta cu lemne 
pe care-l făceam noi. Este foc de miliarde de ori mai puternic. 

Bomba atomică are peste zece miliarde de grade Celsius, iar oţelul, la 1400 de grade, curge 
ca apa. Gândiţi-vă ce-i acolo! Bomba cu hidrogen este de 20 de ori mai puternică decât bomba 
atomică. lar cea cu neutroni îţi lasă copacii înfloriţi şi iarba, numai pe tine te omoară. 

Ştiţi dumneavoastră ce vine asupra noastră? Poate n-am crede ce spune presa. Dar ce spun 
ziarele acum, au spus Sfinţii Prooroci cu mii de ani înainte, că lumea se termină prin foc. Cu mii de 
ani au spus. 

Toate încărcăturile atomice care sunt pe glob, pot distruge 300 de miliarde de oameni odată, 
şi noi suntem 5 miliarde. Ştiţi dumneavoastră ce vremuri trăim noi? Noi suntem cei de pe urmă! Ar 
trebui numai să plângem în toată ziua, dar nu simţim! Trăim în nesimţire, că aşa au trăit şi cei dinainte 
de potop! 

Când patriarhul Noe a primit poruncă de la Dumnezeu să facă corabia, el atunci era de aproape 
500 de ani. Şi a lucrat la corabie 125 de ani, că i-a arătat Dumnezeu cum s-o facă. Şi a făcut corabia 
pe un podiş mare de munte, cu bani de la îngeri, că Noe primea saci cu bani de aur ca să plătească, 
pentru că erau atâţia lucrători. 

Corabia dacă avea 30 de coţi înălțime şi trei rânduri de poduri, cum i-a spus Dumnezeu, când 
veneau tinerii şi îl vedeau pe Noe că face o sală aşa mare şi tocmai în vârful muntelui, pe un podiş, 
ziceau: „Ehei, moş Noe, tare-i bună de sală de teatru asta! Ce dans o să facem noi aici! Asta-i bună 
de dans, că-i largă. Aici încape multă lume!” 

Dar Noe le spunea: „Dragul tatei, măi băieţi, vine potopul, vine prăpădul!” Dar ei râdeau. 

„Auzi, măi, moşul Noe a înnebunit! Cică are să vină potopul!” 

Sute de muncitori lucrau la corabie, tâmplari, fierari, zidari, fiindcă era mare tare. Noe lua 
bani de la îngeri şi-i plătea în fiecare seară cinstit. Şi ei nu lucrau din convingere că vine potopul, ci 
pentru bani. 

Când s-a terminat corabia — 125 de ani s-a lucrat la dânsa, nu aşa —, gândiţi-vă câte rânduri 
de poduri avea. Că în pântecele acelei corăbii trebuia să păzească Dumnezeu toate seminţiile 
vieţuitoarelor din lume, afară de cele din apă: nu numai oamenii, ci toate fiarele, toate vieţuitoarele, 
câte şapte perechi din cele curate şi câte o pereche din cele necurate. 

Când s-a terminat toate, se arată Dumnezeu lui Noe: 

— Noe, ai terminat corabia? 

— Da, Doamne, am terminat-o. 

— Să ştii că trebuie să bagi în corabie din toate cele curate de sub cer câte şapte perechi şi din 
toate cele necurate, câte o pereche. 

— Doamne, dar eu cum am să adun din toate animalele aici, şi elefanţi şi balauri şi girafe şi 
tigri şi leoparzi şi pantere şi lei? 

— N-ai tu grija asta! Tu ia o toacă de lemn de paltin — ăsta-i simbolul toacei — şi toacă în jurul 
corabiei de trei ori în trei zile şi au să vină toate grămadă. Tu deschide uşile corabiei şi fiecare are să 
intre în corabie liniştit. 

Când a tocat au venit din toate animalele: păsări, balauri, girafe, lei, tigri, lupi, mistreți. Leul 
stătea lângă miel şi nu se gândea să-l mănânce, căci toate simțeau mânia lui Dumnezeu care avea să 
vină. Balaurul stătea lângă om şi nu l-a vătămat; taurii, leoparzii, tigrii, toate erau blânde, uliul, 
vulturul care răpeşte a stat lângă puişorii de găină. 

Pe toate le-a îmblânzit puterea lui Dumnezeu, căci toate simțeau mai mult decât oamenii că 
vine potopul. 

Când au intrat toate, îngerul a încuiat corabia şi i-a spus lui Noe: 

— Intră tu, soţia ta, feciorii tăi şi nurorile tale, că de acum începe potopul. În corabie să staţi la 
rugăciune! 

Toaca a fost primul semn ca să intre toată lumea în corabie, toate dobitoacele şi toate păsările. 
Şi au intrat în corabie şi, când a început ploaia, n-au început să cadă picături, ca acum, ci s-a deschis 
Jgheaburile cerului şi curgeau râuri din nori. Râuri. Şi a plouat 40 de zile şi 40 de nopţi. şi corabia s- 
a ridicat pe apă. 

Aceia care râdeau mai înainte şi ziceau că corabia este bună de dans, că-i bună de sală de 
teatru, şi că moşul Noe a înnebunit, că face corabie aşa mare, înotau şi strigau: 

— Moş Noe, dă-ne drumul, că murim. Ne înecăm! 

— Dragii mei, nu cereţi de la mine. Îngerul Domnului a încuiat corabia! 

Veneau şi lucrătorii. 

— Dă-ne drumul să intrăm, că noi am lucrat! 

— Aţi lucrat, dar v-am plătit. N-aţi lucrat din convingere că vine potopul. Aţi lucrat pentru 
bani. 

Aşa şi aceia care fac serviciu la biserică, dar nu cu convingere. Şi-au luat plata pe pământ. 
Dacă n-ar fi cum se cade, tot în iad se duc, că-i preot, că-i dascăl, că-i om de rând. 

Şi s-a ridicat corabia lui Noe deasupra tuturor munţilor. Munţii Himalaia, care sunt cei mai 
înalți, au peste 8800 de metri, i-a acoperit apa. După şase luni au început să se retragă apele şi să se 
vadă vârful munţilor celor mai mari din lume. Gândiţi-vă ce era acolo! Lumea, cât a putut, a fugit la 
munţi. S-au tot suit. He, hei! S-au dus. S-au înecat şi munţii şi copacii. Toate... 

Iar după ce s-au retras apele, corabia a poposit pe muntele Ararat, aproape de Armenia, lângă 
Caucaz, că s-a văzut vârful muntelui. Acolo s-a oprit. 

Şi n-a ieşit Noe din corabie. După nouă zile a dat drumul la un porumbel să vadă dacă dă de 
pământ. Porumbelul a zburat şi a văzut că n-are de ce se agăța şi a venit iar la Noe. Şi a dat drumul 
la un corb. Corbul a găsit nişte hoituri, simbolul omului păcătos. Nu s-a mai întors corbul nici în ziua 


412 


de azi. 

Porumbelul, când i-a dat drumul a doua oară, s-a întors cu o mlădiță de măslin în cioc. Şi 
atunci Noe a coborât din corabie şi a adus mai întâi jertfă de mulţumire lui Dumnezeu. Când a adus 
jertfă de mulţumire, ploile încetaseră, şi deodată a apărut un curcubeu şi a auzit glasul lui Dumnezeu: 
„Nu te mai teme, Noe, acesta-i semn de legătură veşnică între Mine şi neamul omenesc. Curcubeul 
Meu va străluci pe cer totdeauna când vor înceta ploile”. Prima dată s-a arătat curcubeul când a ieşit 
Noe din corabie. 

Apoi s-a înmulțit lumea după potop. S-a înmulţit foarte. Şi când au trecut de la potop 755 de 
ani, s-a făcut «Turnul Babel», unde este acum Irakul. Acolo este şi Babilonul şi Turnul Babel şi 
amestecarea limbilor. În locul acela a fost şi Avraam şi Daniil şi cei trei tineri şi poporul evreu în 
robie. 

Ştiţi voi câtă legătură are locul acela cu Biblia? 

Acolo a fost Raiul. De la popot s-a ridicat Raiul în văzduh, către răsărit. Râurile de acolo, 
Tigrul şi Eufratul, izvorau din Rai, cum spune în Biblie, că era Raiul pe pământ. Pentru păcatele 
oamenilor s-a ridicat în văzduh. Raiul era de câteva zeci de ori mai mare decât Europa! 

Tot acolo a fost Turnul Babel, făcut de Nimrod, împăratul Babilonului, singurul urmaş care 
s-a născut după potop şi a împărăţit în Babilon 56 de ani şi a fost cel mai necredincios împărat. El a 
zis că nu se teme că mai vine un potop şi a zidit turnul Babel pe un loc înalt. Era tot pământul o limbă. 
Nu exista neamţ sau rus sau român, cum zice Scriptura: Și era tot pământul o limbă şi un neam. 

„Hai să zidim un turn împotriva lui Dumnezeu şi când va veni potopul, să fie mai înalt, să nu 
poată ajunge apa”. Auzi, nebunul! S-a suit apa mai sus de cât Himalaia, şi el credea că poate scăpa 
de potop. 

Mulţi s-au temut de Nimrod, dar dacă nu zideau, îi omora. Era foarte aspru. Numai unul, 
Eves, când a văzut că-l pune să facă turn, a luat 4000 de bărbaţi, femei şi copii şi a fugit în munţi şi 
s-a ascuns. Şi a zis: „Nu! Eu împotriva lui Dumnezeu nu fac! Dacă vrea EI, ridică apa până la nori, 
că la Dânsul n-are limită puterea!” 

Din acel popor se trag evreii. Din acela s-a tras neamul haldeilor. Din acela s-a tras şi Avraam. 
Avraam a fost al unsprezecelea patriarh de la Sem, feciorul lui Noe. Şi vezi neamul cel ales — din 
care şi noi, după credinţă, suntem — l-a ales Dumnezeu din aceia care n-au vrut să facă turn. Dar i-a 
lăsat Dumnezeu să facă turn apoi s-a pogorât. Să ne pogorâm, să le amestecăm limbile. 

Noi suntem nişte furnici înaintea Lui. Ce-i pământul! Nu auzi ce spune Isaia? Doamne, Tu ai 
făcut pământul ca pe o nimica, şi toate popoarele lumii înaintea Ta sunt ca o picătură din cadă. 

Asta suntem înaintea lui Dumnezeu! Nimica! 

Însă i-a lăsat să facă turnul. Când S-a pogorât Dumnezeu, Nimrod era lângă turn. Şi la un 
cutremur mare, turnul s-a risipit pe jumătate şi l-a prins şi pe Nimrod. Acolo i-a fost moartea! Iar 
celorlalți li s-au amestecat limbile. Unul cerea lopata, celălalt îi dădea scânduri, unul cerea scara, 
celălalt îi dădea ciocanul. Şi nu se înțelegeau. 

Şi s-au făcut acolo 72 de perechi; 72 de neamuri. Şi s-au răspândit pe faţa pământului numai 
care se înțelegeau doi-trei. Şi s-au înmulţit. Şi când se întâlneau după vreo sută, două de ani, nu se 
mai cunoşteau. Fiecare era cu limba lui, şi se luau la bătaie. Aşa au început războaiele! 

De acolo a fost amestecarea limbilor. Vedeţi în Biblie toate. Era tot pământul o limbă şi un 
neam, înainte de 'Turnul Babel. 

Acolo a fost Avraam în Haldeia. Când vei auzi de Haldeia, de Asiria şi de Babilon, acolo este. 
Aici a fost Avraam, aici a fost Lot; aici a fost Daniil aruncat în groapa cu lei; aici au fost cei trei 
coconi: Anania, Azaria şi Misail, care i-a ars împăratul Nabucodonosor în cuptorul de aramă. 

Acolo a fost în robie poporul evreu 70 de ani. Acolo a murit leremia. Irakul este cea mai 
veche ţară din lume. Are mare legătură cu cele mai mari evenimente din lume de după potop. Acolo 
a fost şi Raiul, din care a căzut Adam, şi după aceea s-a ridicat în văzduh spre răsărituri. 

CE VREŢI SĂ VĂ FACĂ VOUĂ OAMENII, 
FACEŢI ŞI VOI LOR ASEMENEA 


Deci acest verset este atât de scurt, pe atât are mai înaltă şi mai desăvârşită învăţătură pentru 
mântuirea sufletelor omenești. În această Evanghelie se cuprinde toată mântuirea omului, pe scurt, 
căci ea ne învaţă iubirea de vrăjmaşi. Nici un învăţător de lege de mai înainte n-a adus în lume o 
învăţătură aşa de desăvârşită pentru mântuirea oamenilor, ca cea cuprinsă în cuvântul Evangheliei, 
care zice: iubiţi pe vrăjmaşii voştri. Această poruncă este dată de însăşi înţelepciunea şi Cuvântul lui 
Dumnezeu, de Domnul Dumnezeu şi Mântuitorul nostru lisus Hristos, pentru noi păcătoşii şi pentru 
a noastră mântuire. 

Noi ne gândim că este cu neputinţă a se duce la îndeplinire cu lucru învățătura acestei 
Evanghelii. Dar nu este aşa. Nu este aşa. 

Bunul şi Preasfântul Mântuitor niciodată n-a spus vreo învăţătură în lume care să nu se poată 
împlini de oameni. Căci EI, fund Dumnezeu desăvârşit, ştie adâncul neputinței firii omeneşti. 

Şi cum a început El să înveţe această învăţătură a iubirii de vrăjmaşi? Prin cuvintele: Precum 
voiți să vă facă vouă oamenii, faceţi şi voi lor asemenea. lată cât de mare adevăr şi cât de mare 
dreptate se găseşte aici. 

Omule, vrei tu ca altul să-ţi fure lucrul tău? Sau să te ocărască, sau să te necinstească, sau să 
se răzbune, sau să-ţi facă alt rău? Deci, dacă nu vrei, nu fă nici tu la altul! 

Eu nu vreau ca altul să mă vorbească de rău; deci nu trebuie să-l bârfesc nici eu! Eu nu vreau 
ca altul să mă duşmănească; deci nu trebuie să-l duşmănesc nici eu! Eu nu vreau ca altul să-mi fure 
din grădina mea sau din via mea; deci nu fur nici eu de la altul! Eu n-aş vrea ca cineva pe copilul 
meu să-l batjocorească în public; să nu fac nici eu aşa. Eu n-aş vrea niciodată, când mă duc undeva 
să mă treacă cineva cu vederea, ci aş vrea să-mi zică bună ziua, să mă cinstească şi să-mi dea atenţie; 
deci să fac şi eu tot aşa! 

lată măsura dreaptă pe care n-o poate tăgădui nimeni; ce voiesc să-mi facă altul, să-i fac şi eu 
lui, şi atunci se păstrează caldă toată dragostea de aproapele şi dreptatea lui Dumnezeu. 

După ce a arătat Mântuitorul această dreptate şi această cumpănă a Evangheliei, a trecut la o 
învăţătură şi mai desăvârşită. Adică să iubim nu numai pe prieteni, ci şi pe oricare om, fie chiar şi pe 
vrăjmaşi. Căci auzi ce zice: Dacă iubiţi pe cei ce vă iubesc, dar ce este vouă? Şi păcătoşii fac acelaşi 
lucru. Şi dacă daţi împrumut celor de la care nădăjduiți să luaţi înapoi, ce dar este vouă? Că şi 
păcătoşii dau cu împrumut, ca să primească înapoi întocmai; adică aceia dau împrumut, dar cu 
împrumut, ca să primească înapoi întocmai cât dau. 

Se spune în continuare la paragraful de mai sus al Evangheliei: iubiți pe vrăjmaşii voştri şi 
faceți bine şi daţi cu împrumut fără să nădăjduiţi ceva în schimb, şi răsplata voastră va fi multă şi 
veţi fi fiii Celui Preainalt, că EI este bun şi cu cei nemulțumitori şi răi. 

Acela ne-a spus să facem altora ceea ce vrem să ni se facă nouă. lar aici a spus ceva mai înalt. 
A spus nu numai atât, ci să faci bine celui care te urăşte, să iubeşti pe acela care te duşmăneşte pe 
tine. Şi Apostolul ne învaţă în chip asemănător, sfătuindu-ne că nu se biruieşte răul cu rău, ci răul se 
biruieşte cu binele. 

Dar noi păcătoşii zicem: Cum să binecuvintez sau cum să-l iubesc pe acela care mă ocărăşte 
şi mă bate şi mă vatămă şi pururea mă prigoneşte? Cum să-i fac eu bine aceluia? Deci zicem că este 
cu neputinţă aceasta. Că nu pot eu să-l mai iubesc pe acela care mi-a dat o palmă, sau m-a ocărât, sau 
mi-a luat ceva, sau m-a batjocorit, sau m-a vorbit de rău faţă de altul. 

Da, aşa este! Noi nu putem, pentru neputinţa noastră. Dar să nu credeţi că lucrul este în orice 
fel cu neputinţă. Lucrul este cu putinţă prin Dumnezeu, Care ne stă pururea în ajutor, dacă noi ne 
silim. Cu puterea noastră nu putem face nimic bun. Dar cu puterea lui Dumnezeu, toate se pot. Căci 
zice Mântuitorul: Toate sunt cu putinţă celor ce cred. 

Dacă porunca aceasta înaltă n-ar fi împlinit-o nimeni în Legea Darului şi nici mai înainte de 
ea, am putea socoti această învățătură peste putinţă. Păgânii şi alte popoare necreştine spun că este 

cu neputinţă să iubim pe cel ce ne face rău. Dar noi nu avem dreptul să zicem aceasta! 

Iată că în Legea Veche David iubea pe Saul, şi când auzea că acesta a căzut la pământ, că îl 
muncea duhul cel necurat, David mergea la vrăjmaşul său Saul, la Saul care-l prigonea şi căuta să-l 
omoare, se ducea şi-i cânta psalmi. Şi duhul cel rău, auzind puterea psalmilor, se ducea de la Saul, 
care se liniştea. 

Dar când se scula de jos, Saul întreba unde-i David şi punea mâna pe suliță să-l omoare. Şi 
de trei ori a lovit cu sulița în perete, socotind să-l omoare pe David, pe doctorul lui. David îl făcea 
sănătos, izbăvindu-l de dracul care-l muncea fără odihnă, iar el se lupta cu binefăcătorul lui, ca să-l 
omoare. 

Dar David şi-a arătat dragostea față de vrăjmaşul său şi altă dată. Când dormea Saul în pustiul 
Zit şi oştirea lui dormea cu dânsul, David a găsit pe Saul în peşteră, unde dormea. Şi Abisai, un 
general din oastea lui David îl sfătuia: Acum Dumnezeu a dat pe vrăjmaşul tău în mâinile tale; 
îngăduie-mi deci să-l pironesc de pământ cu sulița. 

Dar auzi ce spune David: Să nu-l ucizi, căci cine va ridica mâna asupra unsului lui Dumnezeu 
şi va rămâne nepedepsit? Că Saul era uns ca împărat. 

S-a dus David la Saul şi i-a tăiat numai o bucată din haină, ca să ştie că a fost aproape de el. 
Şi i-a cruțat viaţa, zicând: Mă tem de Dumnezeu să fac rău celui ce vrea să-mi ia viaţa! 

Şi aşa David, înainte cu vreo mie de ani de Legea Darului, a împlinit această Evanghelie, 
adică a iubit pe vrăjmaşul său. Saul îl căuta cu 4000 de ostaşi pe David în toate părţile Palestinei ca 
să-l omoare, să-i ia viaţa, iar acela, când l-a avut în mâna lui, i-a cruțat viaţa spunând: „Nu, Doamne 
fereşte! Nu-i voi face rău, că este unsul Domnului”. Vezi dragoste de vrăjmaşi împlinită înainte de 
Legea Darului? 

Dar Moise nu tot aşa a făcut? Poporul cârtea împotriva lui şi se răzvrătise împotriva lui 
Dumnezeu, abătându-se la idolatrie. Iar când i-a spus Dumnezeu: Eu mă uit la poporul acesta şi văd 
că este popor tare la cerbice. Lasă-Mă dar acum să se aprindă mânia Mea asupra lor, să-i pierd! 
Moise a zis: O, Doamne, rogu-mă acum, de vrei să le ierţi păcatul acela, iartă-l; iar de nu, şterge- 
mă şi pe mine din cartea Ta, în care m-ai scris. Adică vreau să mor mai bine eu, decât să piară 
poporul, cu toate că ei m-au amărât şi au cârtit împotriva mea şi puţin a fost să nu mă ucidă cu pietre 
la Rafidin, pentru că i-am scos din Egipt. 

lată cum această poruncă evanghelică, care ne pare cu neputinţă nouă, păcătoşilor, au 
împlinit-o alţi aleşi ai lui Dumnezeu, cu mii de ani înainte de venirea Mântuitorului în lume! 

Dar Arhidiaconul Ștefan, uşa mucenicilor, cea dintâi oaie a lui Hristos care a mers în urma 
Lui, cum a murit? Aceia îl ucideau cu pietre, iar el, făcând rugăciuni, a îngenunchiat şi când îl loveau 
cu bolovanii, văzând că se sfârşeşte, a zis cu glas mare: Doamne lisuse, primeşte duhul meu şi nu le 
socoti lor păcatul acesta. Şi zicând acestea a adormit. Şi aşa sluga cea bună s-a dus după Stăpânul 
Hristos. 

Vedem multe pilde şi în Vechiul şi în Noul Testament, care dovedesc că mulţi aleşi ai lui 
Dumnezeu au împlinit această Evanghelie cu desăvârşire, încă din vechime. 

Apostolii ce spun? Când erau huliţi şi prigoniți, răspundeau prin vorbe de bine şi mângâiere. 
Şi nici unul nu se răzbuna cu rău, ci biruiau răul cu binele. Deci şi ei împlineau această poruncă a 
Evangheliei. 

Iar Mântuitorul nostru lisus Hristos a împlinit-o mai înainte de toţi cei din Legea Darului. 
Căci atunci când era pe Sfânta Cruce răstignit, se ruga pentru aceia care îi băteau cuie în mâini şi 
picioare şi zicea: Părinte, iartă-le lor, că nu ştiu ce fac! Deci Mântuitorul şi cu fapta ne-a învăţat că 
putem să iubim pe vrăjmaşi. 

Dumnezeu, dacă n-ar face acest lucru cu oamenii şi cu popoarele de pe faţa pământului, n-ar 
mai fi nici un om pe tot globul. Oare cum plouă El peste toate popoarele pământului care n-au 
cunoscut pe Dumnezeu? Cum plouă El peste creştinii, care numai cu numele sunt creştini, şi-L 
răstignesc în toată clipa cu fărădelegile lor? ÎL înjurăm, ÎL batjocorim, Îl hulim, ne abatem de la 
credinţă la ură; cum plouă peste noi? 

Ar trebui să plouă numai în grădina celui ce-L cinsteşte pe EL; ar trebui să răsară soarele numai 
pentru cei drepţi, iar la ceilalţi, la păcătoşi, să fie întuneric. 

Dar nu este aşa! Dumnezeu, fiind prin fire prea bun şi prea milostiv, răsare soarele Său şi 
peste cei buni şi peste cei răi şi plouă şi peste drepţi şi peste nedrepți. 

Dacă Dumnezeu s-ar judeca cu oamenii şi dacă ar aduce mânie în toate zilele pentru păcatele 
noastre, ar trebuie să stăm mereu fără să răsara soarele şi fără să avem picătură de apă pe faţa 
pământului, pentru că toţi şi în toată vremea suntem vrăjmaşii lui Dumnezeu, pentru că nu împlinim 
poruncile Lui, şi-L urâm şi ne împotrivim voii Lui. 

Dar Dumnezeu nu face aşa şi nu ţine socoteală de păcatele noastre. În bunătatea Lui cea 
nemărginită, acoperă cu mila şi dragostea Sa toate neputinţele, răutăţile şi fărădelegile lumii. 

Dar poate va zice cineva: „Dumnezeu poate face aceasta, pentru că este Dumnezeu 
Atotputernic, dar eu sunt om şi după legea firii eu nu pot să-l iubesc pe cel ce mă urăşte”. 

Da, nu putem noi, dar poate Dumnezeu. Şi noi, dacă ne rugăm Lui şi dacă rămânem întru El, 
putem face pururea acest lucru. Căci zice: Rămâneţi întru Mine şi Eu întru voi..., căci fără de Mine 
nu puteți face nimic. Dacă ne rugăm Preasfântului şi Preabunului Dumnezeu, El ne ajută şi nouă ca 
să iubim pe cei ce ne urăsc, să facem bine celor ce ne fac rău, să binecuvântăm pe cei ce ne vatămă 
pe noi. 

Dacă Dumnezeu a făcut aceasta, fiind fără de păcat, noi păcătoşii nu trebuie să ne iubim unul 
pe altul şi să ne purtăm sarcina unul altuia? 

Zice Sfântul Maxim Mărturisitorul: „Dar poate nu poţi să iubeşti pe vrăjmaşul tău când te 
simţi nedreptăţit de dânsul; poate aceasta nu o poţi face deocamdată. Dar măcar taci, răbdă şi roagă- 
te lui Dumnezeu. Măcar nu te răzbuna pe el şi măcar în suflet poartă cu înţelegere neputinţa acestuia 
în vremea lui de tulburare. După aceea te vei ruga cu lacrimi lui Dumnezeu şi-ţi va da ţie dar şi putere 
să-l iubeşti din toată inima pe cel ce ţi-a făcut rău. Dar întâi şi întâi te roagă!” 

Sunt cinci feluri de iubiri. În Evanghelie se vorbeşte de dragostea de Dumnezeu şi de iubirea 
aproapelui. Sfântul Maxim spune că sunt cinci feluri de iubiri şi din cele cinci, două sunt bune, una 
mijlocie şi două sunt de lepădat. 

Cele două bune sunt: Să iubim pe Dumnezeu din toată inima şi din tot sufletul şi din toată 
puterea, iar pe aproapele să-l iubim ca pe noi înşine. 

O altă iubire este dragostea cea firească, pe care o au părinţii pentru copii şi copiii pentru 
părinţii lor, din dragostea pe care o au fraţii şi surorile şi rudeniile după trup între ei, adică de origine 
firească. Aceasta nu este de condamnat, adică nu trebuie să o ocolim, dar nici să câştigăm mare lucru 
din ea, fiind firească şi sădită de Dumnezeu în om. 

Apoi mai sunt două feluri de iubiri: cea trupească, când cineva iubeşte cu patimă pe altcineva; 
şi cea însoţită cu iubirea de argint, când cineva iubeşte pe altul că îi dă bani sau îi dă altă avere. 
Acestea sunt pătimaşe şi sunt de lepădat. 

Ba chiar şi cea de mijloc este de condamnat atunci când este exagerată. 

Ne spun Sfinţii Părinţi: „Caută la firea ta, omule, şi, dacă voieşti să-ţi facă altul bine şi să-i 
fie milă de tine, când eşti tulburat şi ispitit şi necăjit, să-ţi fie şi ție milă de altul, deopotrivă cu tine. 
Şi el este om, şi el este ispitit, şi el are necazuri, şi el are diavoli care îl asupresc, şi el are patimi 
înăuntru şi în afară!” Deci să nu-l urăşti, că şi tu mâine vei avea aceleaşi încercări! Şi aşa vom învăţa 
dragostea de aproapele, dacă vom socoti cele ale firii, că suntem adică de o fire cu dânsul. 

Dar să privim spre noi şi spre porunca Evangheliei de astăzi. Dacă noi nu numai că nu iubim 
pe cei ce ne fac rău, nu numai că nu binecuvântăm pe cei ce ne blestemă, nu numai că nu dăm cu 
împrumut la aceia de la care trebuie să nu ne gândim să luăm înapoi, ci chiar căutăm să ne răzbunăm 
numaidecât asupra celui ce ne-a făcut rău, atunci nu mai suntem fiii lui Dumnezeu, ci fiii urgiei şi ai 
mâniei lui Dumnezeu! Căci avem în mintea noastră gândul de a ne răzbuna pe cel ce ne-a făcut rău. 

Atunci nu mai este Duhul lui Dumnezeu în noi şi nici nu mai este dragostea lui Iisus Hristos 
în inimile noastre. Ci suntem nişte tâlhari, nişte ucigaşi de bună voie, chiar dacă n-am făcut ucidere, 
odată ce pândim să ne răzbunăm cu răutate asupra fratelui şi căutăm să dărâmăm slava lui, sau cinstea 

lui, sau orice din ale lui care sunt date de Dumnezeu. Suntem ucigaşi mai înainte de a face ucideri. 
De ce? Căci ucidem slava şi cinstea lui, averea lui şi altele ca acestea. 

De aceea bine a spus Sfântul Apostol şi Evanghelist loan: Cel ce urăște pe fratele său, ucigaş 
de om este! Chiar dacă n-a ucis cu mâna sau cu băţul, dar cu gândul îl urăşte şi caută să se răzbune şi 
pândeşte pe fratele său să-i facă vreun rău. 

EI este un ucigaş în inima sa şi de îl va găsi moartea aşa, vai şi amar! Că ucigaş este şi cu 
ucigaşii va avea parte. Dacă a murit cineva întunecat la inimă şi nu a iertat pe fratele său, nu poate să 
primească iertare în ziua judecății şi în ceasul morţii. Căci zice Domnul: De nu vom ierta din inimă 
greşelile fratelui nostru, nici Tatăl nostru cel din cer nu ne va ierta nouă greşelile noastre! 

De aceea să ne fie milă unul de altul; să purtăm sarcina unul altuia, ca să împlinim legea lui 
Hristos, adică legea dragostei care ne porunceşte iubirea de vrăjmaşi. 

Pe toți să-i miluim, pe toţi să-i iertăm pentru dragostea lui Hristos. 


CELE PATRU ISPITE ALE OMULUI DIN VREMEA MORȚII 


Fraţilor, vine ceasul cel mai de pe urmă, când fiecare din noi avem să trecem pragul acestei 
vieţi. Va veni moartea azi, mâine, poimâine; nu ştiu când vine ziua aceea. Vai de noi în vremea 
morţii! Spaima va fi mare, căci satana, cum se arată în Războiul nevăzut, toată viaţa luptă să ne ducă 
prin păcat la iad, la veşnica muncă, dar niciodată nu dă atâta luptă ca în vremea morţii. 

Să se ştie că patru sunt asupririle cele mai primejdioase cu care ne dă război vrăjmaşul în 
vremea morţii: 

a. întâi este războiul împotriva credinţei; 

b. al doilea, împotriva nădejdii; 

c. al treilea, împotriva smereniei, cu slava deşartă şi cu mândria; 

d. şi al patrulea, cu nălucirile cele de multe feluri şi prefacerea slujitorilor nedreptăţii în 
îngeri de lumină. 

Sfântul Nicodim Aghioritul ne învaţă în ce chip trebuie a se lupta cineva împotriva acestor 
mari asupriri şi grele ispite din vremea morţii. Şi iată cum: 

a. Când vrăjmaşul va începe a ne da război cu mincinoasele lui apucături, prin gânduri de 
necredinţă în mintea noastră, atunci trebuie să ne tragem înapoi degrabă, de la minte la voire, zicând: 
„Du-te înapoi, satano, tatăl minciunii, căci nu voiesc nici măcar să te aud pe tine, fiindcă destul îmi 
este mie a crede cele ce crede Biserica cea sfântă a lui Hristos”. 

Şi să nu dăm loc în inima noastră gândurilor necredinţei, precum este scris de înțeleptul 
Solomon: De se va sui peste tine duhul cel puternic — adică al vrăjmaşului —, să nu-ţi laşi locul tău. 
Şi dacă vrăjmaşul şarpe îți va aduce îndoială în ce crede Biserica, nu-l băga în seamă şi să nu-i 
răspunzi. Ci, văzând minciuna şi viclenia lui, fereşte-te foarte mult de el. 

lar dacă eşti puternic în credinţă şi în gândire şi voieşti să-l faci pe vrăjmaşul de ruşine, 
răspunde-i lui: „Biserica crede adevărul”. Şi de-ţi va zice ţie: „Ce este adevărul?” ZI-i lui: „Acela pe 
care îl crede Biserica”. „Şi ce crede Biserica?” „Adevărul”. „Care adevăr?” „Pe care-l mărturiseşte 
Biserica” şi pururea fii în gând cu rugăciunea către Mântuitorul nostru lisus Hristos. 

b. lar când ne războieşte vrăjmaşul cu deznădejdea, să ne aducem aminte de mila şi bunătatea 
lui Dumnezeu, Care a venit în lume să moară pentru noi, păcătoşii. 

ec. Când ne va da război cu slava deşartă şi cu mândria, să ne socotim că suntem praf şi cenuşă 
şi să punem toate isprăvile noastre pe seama lui Dumnezeu. Să ne cunoaştem cu adevărat greutatea 
păcatelor şi a răutăţilor noastre, dar să nu deznădăjduim de mila lui Dumnezeu, că auzi ce zice Sfântul 
Duh prin gura Proorocului David: Mântui-va Domnul sufletele robilor Săi şi nu vor greşi toţi cei ce 
nădăjduiesc spre Dânsul. 

d. Iar dacă ne vor da nouă diavolii război cu nălucirile şi prefacerile lor în chip de îngeri de 
lumină, să stăm tare întemeiaţi în smerenia cugetului nostru şi să zicem: „Schimbaţi-vă, ticăloşilor, 

în întunericul vostru, că mie nu îmi trebuiesc vedenii. Nu am trebuinţă în acest ceas decât de mila lui 
Dumnezeu şi de milostivirea Lui”. 

Şi chiar de ai cunoaşte că multe din semnele arătate ar fi de la Dumnezeu, întoarce-te de la 
dânsele şi alungă-le de la tine cât poţi de departe. Şi să nu te temi că nu-I place lui Dumnezeu acest 
lucru şi această întoarcere a ta, de o faci socotindu-te nevrednic de acele vedenii. 

Aşadar, ţineţi minte, fraţii mei, că acestea sunt armele cele mai de obşte pe care obişnuiesc 
vrăjmaşii noştri draci a le unelti împotriva noastră în ceasul cel mai de pe urmă al morţii. Şi fiecăruia 
îi dă război după plăcerile şi patimile la care îl cunoaşte că este supus mai mult. 

Şi să nu uiţi a cere cu toată inima, în ceasul acela, ajutorul rugăciunilor Preasfintei şi 
Preacuratei Maici a lui Dumnezeu, şi grabnicul ei ajutor te va izbăvi şi va aduce peste sufletul tău 
mila ei şi îndurarea Preaputernicului Dumnezeu. Amin. 


OMUL CA IARBA, ZILELE LUI CA FLOAREA CÂMPULUI 


Ia să-mi spuneţi mie unde eraţi voi cu 100 de ani în urmă? Să-mi spuneţi acum repede! Să 
vedem. Dar unde o să fiţi peste 100 de ani? Ştiţi? 

Vedeţi să nu ştiţi nici unde eraţi, nici unde mergeţi? Ce-a spus Mântuitorul Apostolilor? Voi 
nu ştiţi de unde veniți şi unde mergeţi. Eu ştiu de unde vin. Eu vin de la Tatăl şi merg la Tatăl. 

Deci băgaţi de seamă, noi suntem călători şi străini. Aţi văzut la Psaltire? Că nemernic sunt 
eu pe pământ şi străin ca şi toţi părinţii mei. 

Vezi că a răsărit soarele? Şi ştii că n-are încotro, merge la apus. Aşa şi noi: îndată ce-am 
răsărit prin naştere, mergem în fiecare clipă spre groapă. Ziua naşterii dă mâna, încă de la naştere, cu 
ziua morţii, că nu avem unde călători. Ne-am născut ca să murim. Înţelegeţi? Lege veşnică pusă de 
Dumnezeu între oameni. 

Dacă noi în călătoria asta a noastră facem ceva bun, ne ducem la o bucurie şi la o fericire fără 
margini. Dacă în călătoria asta ne legăm cu lucrurile lumii şi facem rău şi murim nespovediţi şi în 
păcate, ne ducem la o muncă care n-are sfârşit. Dumnezeu ne-a adus în viaţă tocmai pentru asta, ca 
să avem când ne pregăti în puţina viaţă pe care o avem pe pământ. 

Ce ne rămâne de pe pământ? Bogăția? Cinstea? Viaţa? Tinereţea? Bucuriile lumii? Ce este 
care nu-i vis şi umbră? 

Nu ştii că mai deunăzi erai un copilaş? Nu vezi un copilaş mic care acum a răsărit? Aţi auzit 
ce spune Scriptura? Omul ca iarba, zilele lui ca floarea câmpului, aşa va înflori. A răsărit o floricică; 
creşte floarea mai mare. Apoi gata, se mărită, se însoară, numai apare toamna pe cap, cum a apărut 
la mata şi la mine. A început a se înălbi barba, părul. Gata! Patru anotimpuri are viaţa noastră. 
Primăvara este copilăria; vara este tinereţea, toamna este bătrâneţea. Şi iarna gata; este sfârşitul 
aproape! 

Deci aşa în felul acesta, gândindu-ne noi că suntem trecători şi străini, în fiecare zi să facem 
ceva bun. Mântuitorul spune în Evanghelie: Nici pentru un pahar cu apă rece dat în numele 
Domnului, nu-ţi vei pierde plata ta. 

Am să dau un pahar de apă rece; dar dacă pot să-i dau şi altceva, este şi mai bine. O bucăţică 
de pâine; dacă nu, un bănuţ; dacă nu, o mână de făină; daca nu, un ou; daca nu, ceva în fiecare zi să 
te înveţi să dai, că acolo nu ţi le mai fură nimeni. 

Şi ce facem rău şi ce facem bine, le trimitem înainte. Auzi ce spune Evanghelia? Faceți-vă 
vouă comori unde furii nu le fură, şi rugina nu le strică, şi molia nu le roade; că unde va fi comoara 
voastră, acolo va fi şi inima voastră. 

Vezi când mergi la un drum departe? Poate ai să călătoreşti 100-200 de km, femeia îţi pune 
în rucsac de acasă cele ce-ţi trebuie de drum: „Măi, omule, ţi-am pus schimburi, poate transpiri; ţi- 
am pus mâncare, ţi-am pus un cuţit, ţi-am pus o sticlă de vin sau de apă; ţi-am pus o lanternă, ţi-am 
pus o lumânare, ţi-am pus un chibrit, ţi-am pus acolo să ai un ban de cheltuială! De toate ţi-am pus”. 

Şi când stai la popas, ce găseşti în rucsac? Nu găseşti ce-ai pus? Mult, puţin. Poate ţi-ar mai 
trebui multe: „Măi, dar prost am fost! De ce n-am pus eu tot ce-mi trebuie de acasă? Aici n-am de 
unde să mai iau. Aici nu-i soţia, nu-i casa, nu-i averea, nu-i nimic”. 

Aşa-i şi pe drumul cerului. Ai trims o metanie cu lacrimă, ai trimis o rugăciune, o milostenie, 
o facere de bine, o răbdare cu mulţumită în boală în faţa lui Dumnezeu; ai trimis o spovedanie curată, 
ai trimis citirea unor cărţi sfinte. Ce-ai făcut tu pentru suflet, acolo le găseşti. 

„Măi, dar eu credeam că astea s-au uitat!” Nu se uită. Că de la botez avem doi îngeri. Avem 
un înger rău de umărul stâng şi un înger al dreptăţii, de la ceata stăpâniilor, din cer pe umărul drept. 
Unul scrie cele bune; celălalt, cele rele. Nu numai ce-am făcut rău, ci şi ce-am gândit. EI îți dă gând 
rău şi dacă vede că-l primeşti, scrie. „În ziua cutare, în ceasul cutare, a primit gândurile mele cele 
rele pe care i le-am dat eu”. Şi el scrie acolo. 

Când te duci la vămi, ai să întrebi: „Măi, de unde ştie ăsta?” Pentru că el are scris tot. Dosare, 
că ăsta-i contabil grozav. Scrie tot. Nu poţi zice nimic. Ai văzut Sfânta Teodora!! când trecea prin 
vămi: „Mă minunam foarte când am ajuns la vama beţiei, că dracii îmi aduceau aminte de toate 
paharele de rachiu şi de vin pe care le-am băut în viaţa mea. În ce zi, unde şi cu cine”. 

Că dracii sunt putere nălucitoare. Te îndeamnă prin cumnaţi, cuscri, nepoți, veri. „Cumetre, 
dar n-ai băut cu mine? Nu ne-ai pus lăutari să ne cânte? Dar n-ai chiuit şi ai bătut din palme după ce 
te-ai îmbătat?” Dracii au scris tot. 

Ei, dacă am şti ce contabil avem noi! Vai de mine! Nu rămâne nimic nescris. Da, mamă... 


SFATURI DUHOVNICEŞTI 


Se mai pot pune la slujbe morţii care ard la crematoriu? 

Dacă s-au pus fără voia lor la crematoriu, se pot pune la slujbe. Pentru că cei de pe front, când 
băteau artileria şi brandurile şi aviația la Cotul Donului, spuneau ofiţerii, în 20 de minute, dintr-un 
regiment de 4000 de oameni, au rămas 12 oameni. Dacă i-au ars cu foc şi s-au făcut scrum, ce-s 
vinovaţi ei? Poate ei au murit cu rugăciunea în gură. 

Iar dacă s-a cerut omul să-l ducă la crematoriu, „Domnule, eu las testament să mă duceţi la 
crematoriu”, acela s-a despărţit de Biserică şi de slujbele Bisericii, că n-a vrut să primească rânduiala 
Bisericii cu înmormântare. Pe acela nu-l poţi pune la slujbele Bisericii. 


Ce se întâmplă dacă a murit omul fără lumânare? 

Dacă moare omul fără lumânare nu-i nimica. Lumânarea este numai un simbol. Auzi ce spune 
Mântuitorul în Evanghelie, ca să arate care-i lumânarea noastră: Aşa să lumineze lumina voastră 
înaintea oamenilor — şi apoi arată care-i lumina — ca, văzând oamenii faptele cele bune ale voastre, 
să-L slăvească pe Tatăl vostru Care este în ceruri. 

Un om, creştin bun în sat la voi, care nu înjură, nu fură, nu fumează, duce viaţă curată cu 
soţia, posteşte toate sfintele posturi, lunea, miercurea şi vinerea; merge la biserică regulat, creşte 
copiii în frica lui Domnului, acela este o lumină pentru tot satul. „Măi, pe cutare nu l-ai văzut 
niciodată în crâşmă, nu l-ai auzit vreodată înjurând, l-ai văzut totdeauna la biserică, ai văzut copiii 
lui cum se închină, ai văzut că-i milostiv, ai văzut că posteşte sfintele posturi, merge la mănăstiri cât 
mai des, este o lumină pentru tot satul”. Asta-i lumina. Faptele bune. 

Poţi să ai un milion de lumânări, nu-ţi ajută nimic la moarte. Cine le-a aprins lumânarea la 
cei care au murit pe front? lată lumina: dacă au avut fapte bune, aceea-i lumina. 

Lumânarea este un simbol. Dacă o aprinzi este bine, dacă nu poţi, nu-i nimic. Faptele bune 
merg cu noi, nu lumânarea. 

Nu-i o primejdie dacă ai murit fără lumânare, este primejdie dacă ai murit nespovedit, 





!! Vezi „Ne vorbeşte Părintele Cleopa”, volumul 2, capitolul Drumul sufletului după moarte. 

neîmpărtăşit. Aceea este primejdia. 


Prea Cuvioase Părinte Cleopa, femeile care îşi retează părul, îşi fac părul la coafor, 
poartă pantaloni, îşi pun cercei, poartă brățări, îşi fac unghiile la mâini şi la picioare, şi se 
machiază, calcă Sfintele Canoane? 

Măi băieţi, ăsta-i semn de necredinţă mai întâi. Când păgânii îşi făceau idolii, îi împodobeau. 

Bunăoară zeiţei Nemzida îi puneau un inel de aur în nas şi cercei de aur în urechi şi legau 
urechile de nas. Şi pe urmă îi puneau păr şi în păr îi puneau pene de vulturi, îi puneau câte minunăţii; 
clopoței îi puneau în haine, ca atunci când suflă vântul să sune clopoţeii. Toată împodobirea asta este 
închinare de idoli. Sunt obiceiuri ale închinătorilor de idoli, rămase de la romani. 

Noi, românii, ne tragem din două popoare păgâne: dacii şi romanii, şi toţi aveau aceste 
obiceiuri păgâne, cum aveau şi pe zeul „noroc” şi pe Baal şi pe Marnas, pe Neptun, pe Apolon, pe 
Serapid, pe Bacus, pe ceilalți draci. Că spurcați erau dumnezeii lor, spurcate erau şi praznicile lor. 
Aşa că acesta-i obicei de la închinătorii de idoli, ca să se sluţească femeile, să pună toate bijuteriile 
pe trupurile lor. 

Au venit la mine săptămâna trecută patru artişti, doi erau din Iaşi şi doi din Bucureşti, trimişi 
de cineva. Eu n-am văzut de când sunt femei cu ochii vopsiți cu creioane albastre, cu ochii albaştri, 
daţi cu creioane albastre; cu părul făcut vâlvoi, sprâncene făcute parcă erau cu căneală, nişte papuci 
cu călcâiul ca un fus. Vin la mine şi-mi spun: 

— Am auzit de dumneata... 

Când i-am văzut, eu atât le-am spus: 

— Ştiţi ce se întâmplă cu voi? Voi mai aveţi un ceas şi muriţi. 

— Vai, părinte! Dar de ce? 

— Peste o oră sunteţi gata! Am eu un semn, că o să muriţi amândouă. 

— Vai, părinte! 

— Gata. Mai aveţi un ceas de trăit şi vă duceţi, cu unghii roşii, cum sunteţi acuma. 

— Cum e asta, părinte? 

— Cu ce sunteţi? 

— C-o maşină. 

— Gata. Vă răstoarnă maşina. Am semn că de azi nu mai trăiţi. Acuşi, acuşi. Cel mult două 
ceasuri. Dar v-aţi pregătit de moarte? 

— Nu, părinte. 

— Dacă vine moartea, nu râde şi moartea de voi? Tu eşti creştină? Ori eşti un drac, o momâie 
de pus în cânepă, de speriat vrăbiile, ce fel de om eşti? Cine eşti tu cu acestea aşa?... 

Am stat mult de vorbă cu ei. La urmă au dat pomelnice şi au zis: „Părinte, am să mă las de 
aiestea”. Chiar aceea care era cu ochii spoiţi cu cerneală albastră cu sprâncenele făcute, drept mascaţi 
de la anul nou, zice: 

— Eu sunt actriţă. 

— Oricine ai fi tu. Dar vine moartea şi o să te întrebe de ce ai făcut treaba asta. Cine te-a învăţat 
lucrurile acestea diavoleşti? Evanghelia spune undeva să faci treburile astea? 

Ce vreau să spun? Dumnezeu l-a împodobit pe om cum a ştiu că-i mai frumos. Zice la Geneză: 
Iată, câte a făcut Dumnezeu, erau bune foarte. Dacă ar fi ştiut Dumnezeu că omului îi trebuie să-l 
facă cu unghii roşii şi cu cercei în urechi, aşa îl făcea. Dacă ştia că trebuie să fumeze, îi făcea un 
hogeag în vârful capului ca să iasă fumul. 

Şi iaca, nu i-a făcut hogeag, că n-are nevoie să fumeze. Nu l-a făcut pentru fumat. L-a făcut 
ca gura şi limba lui să slăvească pe Dumnezeu, nu să se umple cu fum şi de putoare. 


Părinte, dar ce ne puteţi spune despre portul indecent care se poartă azi în lume şi de 


bărbaţii care îşi rad barba? 
Intrebaţi-le pe cele care se vopsesc şi pe cele ce poartă fustă scurtă, dacă le-au văzut vreodată 

pe Maica Domnului sau pe sfintele mironosiţe cu fusta scurtă. Noi trebuie să urmăm Maicii 
Domnului. Aţi văzut dintre sfintele martire care sunt pe icoane vreo una cu fustă scurtă? Nu vedeţi 
că veşmintele sunt până în pământ la toţi sfinţii? Auziţi ce spune Sfântul Apostol Pavel: Fiși sfinți, 
că sfânt sunt Eu, zice Domnul. 

Ai văzut vreodată pe Hristos bărbierit? Sau pe patriarhi sau pe prooroci i-ai văzut cu briciul 
în barbă? Dacă acuma lumea se bărbiereşte, acesta-i obicei luat mai mult de la romani. Dar dacii, 
strămăşii noştri, nu! Ei purtau uniformă, cu toate că erau păgâni. Şi ruşii purtau bărbi, slavii de 
altădată. 

Şi acestea sunt ceva. Dar noi să privim lucrurile tainice, care atacă mintea, inima şi sufletul 
omului. Creştinul îi stă bine să se cunoască şi din lucrurile dinafară, iar acestea sunt exterioare. Însă 
Domnul nu cere de la noi numai exteriorul. Exteriorul este frunza, iar roada este lucrarea cea 
dinlăuntru. 

S-a întâlnit odată Ava Alonie cu Ava Agaton: „Avo, de ce trebuie să ne grijim mai tare, de 
lucrarea cea dinafară sau de paza cea dinlăuntru?” Şi i-a zis: „Lucrarea cea dinafară, adică postul, 
milostenia, portul, barba, fusta, uniforma, vorba, sunt frunza. Şi Mântuitorul, în marţea cea mare, a 
blestemat smochinul acela în care a găsit numai frunze: De acum să nu se mai facă în tine roadă în 
veac”. Era simbolul evreiesc şi al fariseilor, care puneau bază numai pe cele dinafară. 

Apoi zice Ava Alonie: „Arătat este că toată osteneala noastră este pentru paza cea dinlăuntru. 
Pentru credinţa cea dreaptă în Dumnezeu, pentru smerenie, pentru dragoste, pentru înfrânare, pentru 
dreaptă socoteală şi celelalte fapte bune, care sunt roade ale dragostei”. Roada duhului este: 
dragostea, bunătatea, îndelunga răbdare, înfrânarea poftelor, facerea de bine, blândeţea, credința. 

Dar unui pom îi stă bine când are şi frunze şi roade. Atunci este complet. Dacă ai vedea un 
pom numai cu roade şi nici o frunză, nu te-ai mira unde-i podoaba? Este bine să aibă şi uniforma cea 
dinafară şi roada dinlăuntru, ca să-l vadă pe creştin asemenea unui pom care-i încărcat de roade, dar 
are şi frunze. 


Părinte, sunt unii care ascultă slujba la radio sau la televizor şi nu mai merg la biserică. 
Este bine? 

Cine te-a învăţat să stai la televizor în timpul Sfintei Liturghii? Sau să te culci pe pat şi să 
vezi Liturghia la televizor. Să crezi tu că aceea o ascultă Dumnezeu! La Liturghie trebuie să ai simţire, 
să vii în biserică, să asculţi cu urechile tale, să stai cu mare frică de Dumnezeu şi să plângi. 

Cum ai să plângi şi ai să te rogi, dacă tu asculţi slujba la televizor tolănit pe perină? Aceea-i 
ascultare de slujbă? Aceea-i batjocură de cele sfinte! 

Toată fapta, zice Eclesiastul, toată fapta o va aduce Dumnezeu la judecată şi va răsplăti 
fiecăruia după faptele lui. 


Părinte Cleopa, am găsit în Filocalie că poţi să-ţi dai seama de starea duhovnicească în 
care te găseşti, după visuri. Cum vedeţi Sfinţia voastră? 

Care sunt visurile? Daca te tulbură visurile păcatoase cu femei, să ştii că eşti pătimaş şi ai 
nevoie de rugăciune multă şi de înfrânare. 

Dacă te tulbură visurile mâniei şi ai spaimă mare prin visuri, să ştii că eşti biruit de mânie. 

Dacă vin visuri din partea rațională, pentru că îţi încurcă înţelegerea Scriturii şi-ţi dă credință 
strâmbă, şi hulă şi nebunie şi eres şi uitare, să ştii că nu eşti lămurit în înţelepciune. 

Iată ce spune Sfântul Maxim: „Când stăpânesc în suflet două virtuţi, dragostea şi înfrânarea, 
nici un vis nu poate să-l înşele pe om. Dragostea ucide toate visurile care sunt din partea mânioasă şi 
raţională, şi înfrânarea ucide pe cele din partea poftitoare. Când se întâlnesc aceste două virtuţi în 
Om, Nici un vis nu-l mai poate înşela”. 


Părinte, dacă superi pe fratele tău fără să vrei şi vezi că se necăjeşte şi îţi ceri iertare de 
la el, dar el rămâne cu mânie asupra ta, ce să faci? 

Tu fă-ţi datoria şi să zici: „lartă-mă, frate, că am greşit!” Şi el, dacă nu te iartă, asupra lui 
rămâne păcatul. Tu ţi-ai cerut iertare, ţi-ai făcut datoria. Şi dacă nu te iartă, el răspunde, că nu mai 
poate zice «Tatăl nostru». 

Ai văzut ce spune în Pateric. Doi fraţi de-o mamă, călugări, veniţi la mănăstire, au trăit în 
pustie 30-40 de ani şi nu s-au sfădit niciodată. Se duceau dracii la satana şi ziceau: „Sunt doi călugări 
şi au dragoste mare şi sinceritate şi iubire între ei şi nu putem să-i facem să se sfădească”. Dar un 
drac mai mare zice: „Eu îi fac să se bată!” Era unul dintre aceia meşteri, că şi ei sunt şi proşti şi mai 
deştepţi — soldaţi, căpitani, generali, de tot felul. 

Când stăteau fraţii amândoi la rugăciune, linştiţi în chilia lor, apare dracul. La unul s-a arătat 
porumbel şi la unul s-a arătat cioară, Cel care a văzut cioara, a zis: 

— Măi frate, uite o cioară! 

— Măi, dar tu nu vezi că-i porumbel? 

— Măi, dar tu eşti chior, nu vezi că-i cioară? De când erau ei nu vorbiseră aşa. 

— Tu eşti chior! Nu vezi că-i porumbel? Şi-i dă o palmă celuilalt. Atunci acela a zis: 

— Iartă-mă, frate! 

Când a zis „lartă-mă”, n-a mai văzut nici cioara, nici porumbelul. Era dracul! Atunci au 
cunoscut că sunt batjocoriţi. 

Şi degeaba i-a făcut să se bată, că au cerut iertare unul de la altul. Au cerut iertare şi tot ei au 
rămas mai mare decât dracul. Dracul niciodată nu zice „iartă-mă”. 


Prea Cuvioase Părinte Cleopa, pentru cei ce au murit nespovediţi se mai poate face 
ceva? 

Care au murit nespovediti şi neîmpărtăşiţi toată viaţa, nu mai au legătură cu Biserica. În 
fundul iadului se duc. Dacă vezi că au murit necununaţi, care au trăit necununaţi, sau cei ce mor 
nespovediţi şi neîmpărtăşiţi de ani de zile, nu mai poţi să te rogi pentru ei. Dacă au trăit în preacurvie 
nu poţi să-i uneşti cu Biserica! 

Dar ştiţi cum îi mai poţi ajuta? Cu un pomelnic soboricesc. Biserica noastră, aşa a rămas cu 
tradiția de la apostoli, se roagă în două feluri: soborniceşte şi nominal. Aţi văzut preotul, când începe 
după „liturgia celor chemaţi”? ... Să le descopere lor Evanghelia dreptăţii. ...Să-i unească pe dânşii 
cu Sfânta şi sobornicească şi apostolească Biserică... 

Pentru cine se roagă atunci Biserica: Pomeneşte pe cineva? Se roagă pentru evrei, pentru turci, 
pentru chinezi, pentru toate popoarele lumii, să le descopere Dumnezeu Evanghelia dreptăţii. 

În felul acesta se face, am găsit scris, pentru cei care mor nespovediţi de multă vreme sau în 
păcarte de moarte. Dacă ştii ce preot l-a botezat, şi-i mort, pui preotul acela; şi ce preot l-a cununat, 
dacă a fost căsătorit, dacă-i mort; şi naşii lui de botez; rudeniile spirituale. Îi pui pe aceia, fără să-i 
pui numele la acesta, şi zici: «şi cu tot neamul lor cel adormit». Aici intră şi el, că este botezat şi este 
fiu duhovnicesc al lor. 

Aşa se poate face pomelnic pentru cei ce trăiesc toată viaţa necununaţi, nespovediţi, 
neîmpărtăşiți sau în alte păcate grele. Putem să-i punem pe aceştia, dar fără nume, soborniceşte. 


Dumnezeu poate să-i miluiască şi pe diavoli? 

Îngerii răi au căzut fără trup şi ce este pentru om moarte, aceea este pentru îngeri căderea. 
Îngerii după cădere nu se mai pot întoarce, iar omului din cauza trupului i s-a dat pocăință până la 
moarte, până la ultima suflare. Dacă se pocăieşte, îl primeşte Dumnezeu şi poate să-l facă din om 
asemenea cu dracii, înger şi Dumnezeu după dar, să-l ridice în cer. 

Căci pentru neputinţa trupului S-a răstignit Dumnezeu şi a venit şi S-a îmbrăcat în trup, ca să 
ridice firea noastră, nu până la îngeri, nu până la heruvimi, ci până la dreapta Tatălui. Pe scaunul 
dumnezeirii stă firea omenească, acolo unde este lisus Hristos. 

Aceasta este în ciuda satanei. Căci ce a zis Dumnezeu? L-ai scos pe om din rai? Am să 
îndumnezeiesc firea omenească şi am s-o ridic în cer şi am să Mă îmbrac în firea lui şi am să stau pe 


422 


scaun cu Tatăl şi ai să vezi floarea aceasta pe care ai stricat-o în rai şi ai corupt-o, că stă pe tronul 
dumnezeirii. Acesta-i lucrul lui Dumnezeu şi răzbunarea Lui pentru pizma satanei. 


Părinte, cum trebuie judecată o faptă? 

Sfântul Maxim spune: „Este feciorie şi rugăciune şi milostenie şi ascultare şi înfrânare care 
sunt urâciune înaintea lui Dumnezeu, când acestea nu se fac după voia Lui”. 

Pavel Apostolul ne-a spus: Ori de mâncaţi, ori de beţi, ori altceva faceți, să fie spre slava lui 
Dumnezeu. Dumnezeu nu se uită la ceea ce facem noi. Fapta bună are trup şi suflet. Trupul faptei 
bune este să postesc, să mă rog, să fac metanii, să fac milostenii, să mă mărturisesc, să sfătuiesc. 
Acestea sunt trupului numai. lar sufletul faptei bune este scopul cu care fac eu fapta bună. 

Sfântul loan Scărarul spune: „la seama, că scopul este întreit. Unul îl laudă pe altul, ca să 
câştige ceva de la dânsul; ori bani ori altceva. Altul se face prieten cu cineva, că-i dă bani. S-a făcut 
prieten pentru bani. Se poartă cu linguşire şi îl laudă, ca să capete parale. Altul are prietenie cu o 
femeie, o fată pe care o iubeşte cu iubire de patimă, trupească. 

Toate acestea sunt scopuri drăceşti, ale iubirii de trup, ale iubirii de slavă şi ale iubirii de bani. 
Ai văzut scopuri drăceşti? Şi dacă fapta ai făcut-o cu scopul acesta, ea trece întotdeauna pe partea 
scopului. Se face una cu el. Se face urâciune înaintea lui Dumnezeu, că nu-i spre slava Lui. Ci este 
cu scopul de a dobândi, ori fata ceea pe care o iubeşte cu patimă, ori banii, ori lauda de la oameni. 

Când se face fapta bună cu scopuri de acestea, este urâciune la Dumnezeu. Că a pierdut omul 
tot, din cauză că le face cu alt scop. Nu cu scopul de a plăcea lui Dumnezeu şi a i se ierta păcatele, 
ca să se mântuiască. Deci, întru toate trebuie ispitit scopul! 


Părinte, de ce le-a spus Mântuitorul că: Despre ziua şi ceasul acela (când o să vie sfârşitul) 
nimeni nu ştie, nici îngerii din ceruri, nici Fiul, ci numai Tatăl? Se putea să nu ştie Fiul, dacă 
este de o fiinţă cu Tatăl? 

Dacă proorocii au avut atâta înţelepciune duhovnicească în trup şi au ştiut viitorul, cum nu 
putea Hristos să ştie sfârşitul lumii? lată ce spune Sfântul Andrei şi dumnezeiescul Maxim 
Mărturisitorul în privinţa neştiinţei Fiului despre sfârşitul lumii: „Că nici Fiul nu ştie, luat după firea 
omenească, adică după firea simplă, aşa cum o purtăm noi, fără Duhul Sfânt şi fără sufletul Lui cel 
îndumnezeit”. Cum nu ştim nici noi ce are să fie mâine, aşa nu ştie nici Hristos ca om. 

Şi altă pricină pentru care zis Hristos că nu ştie nici Fiul, a fost aceasta: Antihrist când va 
veni, se va da pe sine că este Fiul lui Dumnezeu şi oamenii vor zice: „lată vine sfârşitul, că nu plouă, 
că-s necazuri, că-s chinuri”. Şi atunci cei credincioşi să nu se lase înşelaţi de Antihrist, care va zice 
că el este Fiul lui Dumnezeu şi că el ştie de sfârşitul lumii, ci să zică: „Noi ştim din dumnezeiasca 
Scriptură că despre sfârşitul lumii nici Fiul nu ştie, şi tu de unde ştii?” Aşa zice Sfântul Andrei. Adică 
de aceea a zis Fiul că nu ştie, nu pentru că nu ştia, că nu se putea să nu ştie, dacă EI Însuşi este 
Înţelepciunea şi Cuvântul lui Dumnezeu. 

Dar, fraţii mei, gândindu-ne la sfârşitul lumii, să ne gândim la sfârşitul nostru. N-avem treabă 
când are să fie sfârşitul lumii. Poate are să fie peste 100 de ani, poate peste 1000. Când o vrea 
Dumnezeu. Noi să ne gândim la sfârşitul nostru. Sfârşitul meu e sfârşitul lumii. Dacă eu mor peste 
un ceas, ce-mi pasă mie, sau ce mă priveşte că lumea va mai trăi. Dacă eu mă duc la groapă mâine, 
pentru mine lumea s-a terminat şi eu mă duc în lumea cea veşnică. Cu ce mă duc? Cu ce am pus în 
traistă! Când porneşti la drum, ţi-ai pus merinde de acasă, ţi-ai pus ceapă, ţi-ai pus cozonac, ţi-ai pus 
sticlă cu vin, ţi-ai pus încălțări, ţi-ai pus brâu, ţi-ai pus căciulă, ţi-ai pus bundiţă de frig. Toate ţi le-ai 
pus în traistă. Când stai la popas, ce scoţi din traistă? Ce-ai pus! Nu? Aceea şi găseşti. 

Vom găsi un pahar de apă dat în numele Domnului, o vorbă bună, o milostenie făcută. Dacă 
am ajutat pe fratele nostru, dacă ne-am rugat pentru cei ce ne-au necăţit să le facă Dumnezeu bine, 
nu rău; dacă n-am pomenit numele diavolului, dacă ne-am rugat, dacă am postit, dacă am privegheat, 
dacă am citit dumnezeieştile Scripturi, dacă am ajutat pe cel necăjit, pe cel sărman, dacă am îmbrăcat 
pe cel gol, dacă am primit pe cel străin. Toate le vom găsi dacă le-am pus în traistă, pe drumul cel 

veşnic. 

De la naştere la mormânt — zice un filozof grec — este o clipă. Cel ce a văzut naştere, vede şi 
groapa, negreşit. Ne-am născut, trebuie să murim în chip sigur. Pornim de la naştere şi numai până 
la groapă ajungem. De aceasta suntem siguri. A răsărit soarele, merge la amiază, merge la apus, 
aceasta este viaţa noastră. Am răsărit în naştere. Înaintăm negreşit şi asfinţim în moarte. Aceasta să 
ne fie pururea în minte. Toţi murim, cum zice Isus Sirah. Toţi murim, dar avem un drum la mijloc, 
nu ştim cât. 

De aceea Hristos a spus: Luaţi aminte, privegheaţi şi vă rugați, că nu ştiţi când va fi acea 
vreme! Eu ştiu că am să mor, dar nu ştiu când. Acesta-i lucru înfricoşător. Poate acum, poate peste 
un ceas, şi ce am să iau cu mine? Îngerul păzitor care m-a îndemnat să fac bine şi faptele mele bune 
sau rele, acelea merg cu mine şi prin vămi şi la Hristos şi la judecată. Deci, fraţii mei, sunteţi un grup 
de oameni, nu ştiu de unde aţi apărut. Hotărât, îngerul vostru v-a adus aici. Aţi auzit o predică. Am 
voit să vă spun şi eu ceva, să spuneţi şi la alții. Fericit şi de trei ori fericit este creştinul acela care în 
fiecare ceas şi în fiecare zi pune ceva în traista pentru viitor. Cele ce le pune sunt faptele lui cele 
bune. 

Când vom călători, când vom merge la vămi, când vor veni dracii să spună cuvintele şi 
lucrurile şi gândurile noastre, să putem arăta şi noi: da, am făcut rău, dar m-am spovedit la duhovnic. 
Cine se spovedeşte la duhovnic, Duhul Sfânt şterge de la el tot ce a făcut. Să arătăm la judecată: da, 
am făcut rău, dar am făcut şi milostenie, am făcut şi metanie, am ţinut şi post, m-am spovedit, am 
făcut milă cu cel sărac, am ajutat, am vorbit de bine, am iertat pe cel ce mi-a greşit. Să le arătăm şi 
noi acestea ca să se pună în cumpănă cele bune şi cele rele. 

Astfel, de trei ori fericit va fi sufletul acela care se pregăteşte pentru drumul cerului. Ce spune 
Hristos? Împacă-te cu pârâşul tău cât eşti pe cale. Care este pârâşul? Conştiinţa noastră. Nu zice? 
Dacă ai făcut un lucru mic, dacă ai greşit cu cuvântul, conştiinţa te mustră. De ai zis rău de altul? 
Dacă ai bătut, dacă ai minţit, dacă ai furat, dacă ai blestemat, dacă ai luat lucrul altuia, în orice te 
mustră conştiinţa. Conştiinţa îţi spune tot ce-ai făcut. 

Conştiinţa este glasul lui Dumnezeu în om. Acesta este pârâşul. EI ne pârăşte de pe acum şi 
dacă ne împăcăm cu el, este bine. Iar împăcându-ne cu pârâşul acesta, ne împăcăm cu Dumnezeu, 
că-i glasul Lui. Şi cu el ne putem împăca dacă ne spovedim, dacă ne pare rău pentru cele ce am făcut 
şi ne hotărâm să facem fapte bune şi să le punem în locul celor rele de mai înainte. Aşa ne împăcăm 
cu pârâşul. Zice Scriptura: „Împacă-te cu pârâşul tău cât esti pe cale”. O cale este viaţa de acum. 
Viaţa de aici se numeşte cale pentru că într-una călătorim pe ea. Miloane de milioane de oameni 
călătoresc pe ea de la naştere la groapă. Ce spune Duhul Sfânt în catisma a şaptesprezecea? Fericiți 
cei fără prihană în cale, care umblă în legea Domnului. 

Auziţi pe cine-i fericeşte Duhul Sfânt: pe cei ce în această cale, adică de la naştere până la 
moarte, sunt fără prihană, adică fără păcate, pe cei ce călătoresc în calea Domnului. Fericit bărbatul 
care se teme de Domnul, întru poruncile Lui va voi foarte. Cel ce se teme de Dumnezeu în calea 
vieţii acesteia, se teme să gândească rău şi să vorbească rău şi să facă rău mai departe. Cel ce are frică 
de Dumnezeu, are toată înţelepciunea. Căci spune Solomon: Frica Domnului este înțelepciune. David 
o numeşte începutul înţelepciunii. lar Isus Sirah zice: Frica Domnului, mai presus de toată 
înțelepciunea a covârşit. 

Omul care se teme de Dumnezeu este mai presus decât toţi înţelepţii veacului. Dar Sfântul 
loan Gură de Aur zice: „Du-te, omule, la mormânt, stai acolo şi cugetă la cel ce a murit. Că mâine să 
ştii că te vei face ca el”. La mormintele din cimitir vei învăţa mai mult decât toate şcolile filozofilor 
din lume. Cel mai înţelept om din lume este cel care cugetă la moarte. Dar de ce? Căci spune Isus 
Sirah: Fiule, adu-ți aminte de cele mai de pe urmă ale tale şi în veac nu vei greşi. 

Dacă cugetăm că vom muri, sigur că ne măsurăm cuvintele, gândurile şi faptele noastre şi nu 
avem nevoie de frica oamenilor. Ştim că Dumnezeu este pretutindeni şi ştie şi gândurile noastre, şi 
de frica Lui noi facem fapta bună. De trei ori fericiţi sunt aceia care în viaţa aceasta scurtă se îngrijesc 
de suflet şi se împacă cu Dumnezeu. 

A trăit Adam 930 de ani şi la moartea lui l-a întrebat îngerul: „Adame, cum ţi s-a părut viaţa?” 
„Aşa, Doamne, cum ai intra pe o uşă şi ai ieşi pe alta”. Şaptezeci de ani ai noştri ca pânza unui 
păianjen s-au socotit, căci ce este oare mai slab ca pânza păianjenului? Zilele anilor noştri şaptezeci 
de ani; iar de vor fi în putere optzeci de ani, şi ce este mai mult decât aceştia, osteneală şi durere. 
Aţi auzit aceasta în Psaltire. Viaţa noastră trece în foarte scurtă vreme. Drumul nostru este foarte 
scurt. 

Deci, de trei ori sunt fericiţi cei care în calea aceasta scurtă îşi strâng merinde pentru drumul 
spre cer. Amin. 

NE VORBEŞTE 
PĂRINTELE CLEOPA 


Volumul 9 

CUVÂNT ÎNAINTE 


După un an de zile de la mutarea Părintelui Cleopa la cele cereşti, apare volumul nouă din 
seria Ne vorbeşte Părintele Cleopa. Mulţumim lui Dumnezeu că ne-a descoperit şi alte cuvinte 
duhovniceşti ale Prea Cuvioşiei sale, înregistrate pe casete, pe care le-am adunat cu multă bucurie de 
la unii credincioşi şi de la ucenicii săi apropiaţi, spre folosul de obşte al tuturor. 

Sunt cuvinte sfinte, pline de duh şi înţelepciune, care hrănesc sufletele şi mângâie inimile 
tuturor iubitorilor de Hristos, călugări şi mireni. 

De aceea ne străduim să le dăm la tipar, acum la sfârşit de mileniu, când lumea creştină se 
confruntă cu multe greutăți materiale şi sufleteşti şi aşteaptă, mai ales de la mănăstiri şi de la 
duhovnici, sfaturi de suflet pentru începutul noului mileniu. 

lată câteva dintre capitolele principale cuprinse în volumul de faţă al acestei lucrari: 

„Cuvânt la Naşterea Domnului”, „Cuvânt la Soborul Maicii Domnului”, ambele înregistrate 
în anul 1970; „Despre Anul Nou şi calendar”, „O minune cu Sfânta Cruce”, „Cuvânt despre Rai”, 
„Cuvânt la Cina cea mare”, „Despre rugăciune” şi câteva „Mesaje duhovniceşti între marii părinţi ai 
Românie”. 

Volumul de față, după cum se observă, este bogat în conţinut. Pentru aceea recomandăm acest 
nou volum tuturor bunilor noştri creştini, ca şi sfintelor mănăstiri în care se săvârşesc neîncetat Sfânta 
şi dumnezeiasca Liturghie, cu rugămintea să fie pomenit Părintele Cleopa la sfintele slujbe, după 
rânduială. 

Acum, în pragul noului mileniu, rugăm pe Domnul nostru lisus Hristos să binecuvinteze 
această lucrare şi să reverse harul Darului Sfânt şi pacea Betleemului peste întreaga lume, întru slava 
Preasfintei Treimi. 


Archimandrit loanichie Bălan 
Sfânta Mănăstire Sihăstria, 


Naşterea Domnului, 
25 decembrie 1999 

CUVÂNT LA NAŞTEREA DOMNULUI 


Fiindcă ne aflăm în vremea de prăznuire a Naşterii lui lisus Hristos, Mântuitorul şi 
Dumnezeul nostru, m-am gândit să spun câteva cuvinte în legătură cu acest prealuminat şi 
dumnezeiesc praznic al mântuirii întregii lumi. 

Aţi văzut că atunci când vine primăvara — fiecare din noi am apucat atâtea primăveri câţi ani 
avem —, mai întâi începe să ne încălzească vremea, soarele începe să ardă mai cu putere, să străbată 
cu razele sale până la noi. Apoi începe a încolţi iarba, pământul se umple de iarbă verde şi de flori; 
neamul păsărilor începe să cânte frumos în codri, în dumbrăvi, în câmpii şi pe dealuri. Dobitoacele 
ies la păşune, păstorii cântă din fluiere de bucuria primăverii, soarele străbate cu putere printre vii şi 
livezi, codrii înfrunzesc şi toată podoaba pământului se schimbă spre înnoire şi se face un fel de rai 
pe pământ. Şi fiecare are o mulţumire sufletească, ajungând să vadă această împodobire şi înnoire a 
stihiilor vremii, şi de bucurie şi mulţumire dă slavă lui Dumnezeu. 

Aşa s-a întâmplat şi când a ajuns la noi plinirea vremii, primăvara cea duhovnicească a 
naşterii Domnului, Dumnezeului şi Mântuitorului nostru lisus Hristos. Ea pe toate le-a bucurat, cum 
a zis Arhanghelul Gavriil către păstori: Iată, vă binevestesc vouă bucurie mare (Luca 2, 10). S-au 
bucurat cerul şi pământul de această primăvară şi înnoire a neamului omenesc. 

Dar oare de când a venit la noi această primăvară? Încă de când a zis Dumnezeu către şarpe 
despre Eva: Aceasta îți va zdrobi capul (Facere 3, 15). Era o proorocie a lui Dumnezeu Tatăl, că prin 
femeie a căzut neamul omenesc, şi tot prin femeie, la plinirea vremii, se va zdrobi capul şarpelui, 
adică al satanei. 

Dar de ce se cheamă Hristos sămânţa femeii? Apostolii spun că Hristos din sămânţa femeii 
S-a născut. Pentru ce? Pentru că EI nu este sămânță de barbat după trup. Căci zice dumnezeiescul 
Maxim Mărturisitorul în «Cuvânt teologic» la întruparea lui Dumnezeu sau în capetele cunoştinţei: 
„Sufletul Mântuitorului în persoana ipostasului s-a luat de la Duhul Sfânt, iar trupul din sângele 
Preasfintei şi Preacuratei Fecioare Maria” (Filocalia 2, p. 215, într. 15, Sibiu, 1947, trad. de Pr. dr. 
D. Stăniloae). 

Cam cu 1500 de ani înainte de venirea Domnului în trup, trăia în Mesopotania, în ţara acea 
dintre două râuri, Tigru şi Eufrat, care se mai chema pe atunci „Poarta lui Dumnezeu”, un mare 
vrăjitor pe care-l chema Valaam. EI era dintr-o regiune numită Petor (Numerii 22, 5). 

Tot în vremea aceea, poporul lui Israel era în nemernicia lui cea de patruzeci de ani, în pustie, 
şi ajunsese în pământul amoreilor. După ce l-a bătut pe Sihon, împăratul amoreilor, trecuse în 
pământul Vasanului. Acolo l-a bătut pe Og, împăratul lor, şi mare groază a băgat în popoarele de 
dincolo de Iordan şi din pământul lui Moab, care era dincoace de Iordan, deşi poporul încă nu trecuse 
Iordanul. Împărăţia lui Moab, care era lângă poalele Muntelui Carmel şi lângă Ierihon, avea pe atunci 
un împărat cu numele Balac. 

Şi acesta, când a văzut că poporul lui Israel — căruia îi ajuta Dumnezeu în vremea aceea, că 
era singurul popor ce se închina adevăratului Dumnezeu — ia ţară după ţară şi popor după popor, şi a 
ajuns lângă hotarele lui, a fost cuprins de mare spaimă şi grijă. De aceea împăratul Balac a strâns 
boierii curţii sale din Madiam şi a zis: Poporul acesta mănâncă acum totul împrejurul nostru, cum 
mănâncă boul iarba câmpului (Numerii 22, 4). 

Deci, sfătuindu-se ei şi socotind că nu vor putea ţine piept unui popor care se arată aşa de 
puternic, au hotărât că nu este altceva mai bun de făcut decât să cheme în ajutor pe Valaam din Petor. 
Că la popoarele păgâne era mare credinţă în acest vrăjitor pe vremea aceea. Atâta credinţă aveau în 
acel mare vrăjitor, încât îl socoteau ca pe un dumnezeu. 

Şi a trimis Balac împăratul o delegaţie peste Eufrat în Mesopotamia, cu mari daruri şi cu mare 
cinste la Valaam din Petor, să vină să-i ajute cu farmecele sale, mai bine-zis cu puterea drăcească, să 
bată pe poporul lui Israel, că dacă nu, ţara lor va fi pierdută. 

Şi l-a dus pe vârful Muntelui Peor şi acolo i-a făcut jertfelnice. Dar Valaam, după ce i-a vorbit 
Dumnezeu prin gura asinei, în loc să blesteme poporul lui Israel a început să proorocească cele despre 

naşterea lui Iisus, zicând: Cât sunt de frumoase sălaşurile tale, lacove, corturile tale, Israele!... o 
stea răsare din Iacov, toiag se ridică din Israel şi va lovi pe căpeteniile Moabului şi pe toți fiii lui 
Set îi va zdrobi. Din lacov se va scula Cel ce va stăpâni cu putere... (Numerii 24, 5, 17-19). 

Şi astfel Valaam a proorocit de trei ori bine pentru Israel, despre steaua care trebuia să se arate 
în vremea naşterii Mântuitorului, şi că Acesta va da lovitura de moarte lumii păgâne şi idolatre şi va 
împărăţi peste toate popoarele lumii, până în veac. Apoi, sculându-se, s-a înapoiat în ţara sa. 

Acestea a proorocit pentru că Duhul lui Dumnezeu a umbrit pe Valaam vrăjitorul. 

Băgaţi de seamă că acestea s-au întâmplat cu 1500 de ani înainte de venirea Mântuitorului, 
pe vremea lui Moise, când trăia Balac, împăratul Moabului. De atunci tradiţia aceasta era în tot 
pământul Persiei şi în pământul unde se află astăzi Irakul şi Iranul. 

Şi aşa, din tradiţie în tradiţie, a ajuns proorocia aceasta, pe care o istoriseşte dumnezeiasca 
Scriptură, până în vremea naşterii lui lisus Hristos. Şi s-a arătat steaua în Egipt, în Persia şi în alte 
părți cu doi ani mai înainte. 

Când au văzut magii o stea atât de mare, care nu-şi mai făcea drumul ca şi celelalte, de la 
răsărit la apus, ci venea de la miazăzi la miazănoapte, ştiind şi proorocia lui Valaam, au putut cunoaşte 
drespre steaua care va răsări din Iacov, din Israel, din protopărintele neamului evreiesc, Împăratul 
care va zdrobi toate împărăţiile lumii şi va împărăţi în veac în împărăţia cea duhovnicească şi fără de 
sfârşit (conf. Luca 1, 33). 

Dar cine erau magii care au pornit să se închine Mântuitorului? Să nu credeţi că erau vrăjitori 
ca Valaam din Petor. Nu. În Persia, magi se numeau cei mai mari filozofi şi astronomi, ghicitori în 
stele sau astrologi. Ei aveau cărţi vechi rămase de la Valaam şi de la alţi înaintaşi şi ştiau, din tradiția 
de un mileniu şi jumătate, că se va arăta o stea neobişnuită, o stea făcându-şi drumul altfel, nu aşa 
cum i-a zis Ziditorul de la început, şi atunci Se va naşte un Împărat care va împărăţi toată lumea. Şi 
pândeau, că erau astronomi, să vadă când va apărea steaua care să-şi facă drumul ei, nu aşa ca toate 
celelalte. 

Oare nu te-ai speria să vezi acum o stea că vine de la miazăzi spre miazănoapte? Acum ai zice 
că e satelit, că seamănă cu stelele, dar atunci nu erau sateliți. Deci se ştia că acesta este un semn 
minunat nemaiîntâlnit. „Oare ce-i cu steaua aceasta? O fi steaua despre care a spus Valaam din 
Petor!” 

Şi de ce a apărut steaua cu doi ani mai înainte de naştere? A fost o rânduială dumnezeiască să 
se arate cu doi ani mai înainte, ca să aibă ei când se pregăti pentru o călătorie lungă, din Persia până 
în Ierusalim, căci trebuiau să meargă peste 1000 de km, şi pe atunci nu era atât de uşor ca acum. 

Şi cei trei mari filozofi şi magi au pornit cu cămilele încărcate cu hrană şi cu daruri, să-L 
găsească pe Împăratul lumii. 

Patru au pornit, dar numai trei au ajuns. Unul din ei cu numele Artavan, fiind împiedicat de 
diavolul, n-a putut să vină să se închine Mântuitorului în Betleem, ci a ajuns mai târziu, când Hristos 
era răstignit pe Cruce. 

Iubiţi credincioşi. 

Dar cum s-a săvârşit această taină duhovnicească? Nouă ne istoriseşte Evanghelistul Matei 
aşa: lar naşterea lui lisus Hristos a fost: că logodită fiind Maria, mama Lui, cu Iosif, mai înainte de 
a fi ei împreună, s-a aflat având în pântece de la Duhul Sfânt (Matei 1, 18). 

Dar de ce a trebuit să se logodească cu bărbat cea Preasfântă şi Preacurată Fecioară, dacă a 
născut de la Duhul Sfânt şi a fost cămara plină de toate darurile Sfântului Duh? 

După cum arată dumnezeiştii Părinţi, Maica Domnului a fost logodită pentru două pricini. 
Prima, pentru că trebuia să fie minţit satana. Cu 700 de ani înainte de venirea Domnului, Proorocul 
Isaia, evanghelistul Vechiului Testament, a spus la capitolul 7, versetul 14: Jază, fecioara în pântece 
va lua şi va naşte fiu şi vor chema numele lui Emanuel, ce se tâlcuieşte, cu noi este Dumnezeu. 

Satana a înţeles, prin gura acestui prooroc, că o fecioară va zămisli în chip negrăit la plinirea 
vremii, prin lucrarea lui Dumnezeu, şi din ceasul acela a început să pândească pe toate fecioarele câte 
erau pe faţa pământului, să afle care din ele va naşte fără bărbat, ca să pună piedici planului mântuirii 

neamului omenesc. Căci, dacă o afla poporul având în pântece nefiind logodită, o ucidea cu pietre, 
după legea lui Moise. 

Dar satana s-a înşelat, că nu poate el niciodată să împiedice lucrarea lui Dumnezeu şi să 
întârzie taina mântuirii. Că zice dreptul lov: EI (Dumnezeu) destramă planurile viclenilor... El prinde 
pe înţelepţi în istețimea lor şi sfatul celor înşelători ies prost (lov 5, 12-13). 

De aceea Dumnezeu Şi-a arătat înţelepciunea şi prudenţa, când a dat logodnic Fecioarei, ca 
să creadă toată lumea şi însuşi satana că este femeie ca toate femeile, şi el (satana) să nu bănuiască 
că ea este fecioara cea din veci aşteptată şi aleasă să nască pe Mesia. 

Iar a doua pricină a fost şi mai tainică. Sfântul Grigorie Teologul şi Marele Vasile spun că s- 
a dat logodnic fecioarei, ca nu cumva satana, cunoscând de la început taina mântuirii, să nu intre în 
luptă cu Hristos (Marele Vasile, Tâlcuire la psalmul 44, şi Sfântul Grigore Teologul, Cuvânt la 
Naşterea Domnului). 

Căci Hristos trebuia să pătimească, să fie batjocorit, ocărât, schingiuit, răstignit şi la urmă să 
fie omorât, şi satana ştia că noi prin rănile Lui ne vom vindeca. Toate acestea erau prezise de Isaia, 
care a zis: Dar EI a luat asupră-Şi durerile noastre şi cu suferinţele noastre S-a împovărat... şi prin 
rănile Lui noi toţi ne-am vindecat (53, 4-5). 

Iată ce trebuia să pătimească EI, conducătorul lumii, de la om! Şi dacă ar fi ştiut satana că 
această fecioară are să nască pe Hristos, nu avea oare să fugă departe de EI? Ar fi luat lui Hristos 
orice prilej de a fi ocărât şi batjocorit şi omorât, ca să nu se plinească în felul acesta mântuirea lumii, 
care trebuia să vină prin Cruce. 

Atunci satana n-avea să mai întărâte pe evrei, pe farisei, pe cărturari. N-avea să-l mai facă 
vânzător pe luda; nu apela la Pilat, nici la Irod, să-L prigoneacă. Dar de ce? Ca nu cumva să biruie 
Hristos şi să ne mântuim noi! Dar aşa, necunoscând taina, a început să-L prigonească chiar după 
botez, socotind că-i un drept sau un prooroc. 

Că auzi ce-l spune satana în Muntele Carantaniei, căci nu ştia sigur cine este: De ești Tu Fiul 
lui Dumnezeu, zi ca pietrele acestea să se facă pâini (Matei 4, 1). lar altădată, duhul necurat a strigat 
din îndrăcitul din ţinului gherghesenilor: Ce ai cu mine, Iisuse, Fiul lui Dumnezeu Celui Preaînalt? 
(Luca 8, 28). 

A spus acestea pentru că diavolul ştia scriptura care zice: Eu am zis: Dumnezei sunteți şi toți 
fii ai Celui Preaînalt (Psalm 81, 6). Deci satana îl socotea pe Mântuitorul ca pe un fiu al lui Dumnezeu 
după cuvântul lui Dumnezeu (loan 10, 35), neştiind că este Fiul lui Dumnezeu după fiinţă, Cel care 
va prăda iadul şi va omorî moartea. 

Dar cu câţi oameni nu se luptase el de atâtea mii de ani! Cu câţi patriarhi, cu câți drepți, cu 
câţi făcători de minuni, care au înviat şi morţii? EI ştia că trebuia să vină proorocul prezis de Moise, 
dar nu ştia că va veni în persoana lui Hristos. lată, deci, cele două pricini pentru care a pus Dumnezeu 
logodnic lângă Preacurata Fecioară Maria. 

Iubiţi credincioşi, 

Dar să mergem cu Evanghelia mai departe. Şi Iosif, când a văzut că Maica Domnului are în 
pântece, s-a întristat. EI ştia că a luat pe această fecioară din mâna proorocului Zaharia, să-i păzească 
fecioria nestricată şi s-o păzească cu totul în învăţătura Sfintelor Scripturi. Şi când a văzut-o grea, a 
început a se spăimânta, a se mâhni cu gândul, cum cântă Biserica: „Spăimântatu-s-a Iosif...” şi „Nu 
te mâhni, losife..”. 

S-a mâhnit losif, gândind cum se poate ca o fecioară de 15 ani, curată şi preasfântă, pe care a 
luat-o din Sfânta Sfintelor, pe care a hrănit-o Arhanghelul Gavriil 12 ani, încredinţată lui ca unui om 
bătrân şi văduv, cum se poate deci ca această cămară a tainelor, această floare a raiului şi a cerului, 
să fie acum grea? Cine a înşelat-o pe Maria? Cine a greşit cu dânsa? Cum de s-a încumetat cineva să 
se apropie de un vas al Duhului Sfânt? 

Acestea erau întrebările pe care bietul şi dreptul Iosif şi le punea, mâhnindu-se după dreptate. 
Avea dreptul să se mâhnească, fiindcă toată grija de a o păzi era asupra sa. „Mă tem — se gândea el — 
că de voi spune lui Zaharia aceasta, o să mă mustre, că de ce n-am păzit-o; iar dacă va afla poporul, 

pe dânsa o va ucide cu pietre. Da — îşi zicea el —, mai bine am s-o las în taină şi mă duc”. 

Şi cugetând el acestea, iată îngerul Domnului 1 s-a arătat în vis, grăind: osife, fiul lui David, 
nu te teme a lua pe Maria, logodnica ta, că ceea ce s-a zămislit într-însa este de la Duhul Sfânt. lar 
Iosif a primit aceste cuvinte ca şi cum Însuşi Dumnezeu i-ar fi spus: „Nu te teme că a înşelat-o cineva! 
Nu te teme că de comoara aceasta a Duhului Sfânt s-a atins cineva să ţi-o fure! Nu. Este preasfântă, 
preacurată! Pentru dânsa am făcut cerul şi pământul şi am zidit toată făptura! Ia-o, şi nu te teme!” 

Şi aşa, întărit de înger, losif a luat-o! Şi zice mai încolo Scriptura: Și n-a cunoscut-o pe ea 
până când a născut pe Fiul Său Cel Unul-Născut, Căruia I-a pus numele lisus (Matei 1, 25). De la 
acest cuvânt până când, pornesc neoprotestanţii de tot felul şi nu voiesc s-o laude şi s-o cinstească pe 
Maica Domnului. Ci zic: Auzi ce spune Scriptura: Și n-a cunoscut-o pe ea până când..., ca şi cum ar 
da a înţelege că după aceea, după ce a născut pe Cel Unul-Născut, s-o fi cunoscut Iosif! 

Dar nebuni sunt şi slabi la minte toţi cei care cugetă asemenea cu dânşii. Să cerceteze 
Scriptura mai întâi şi să vadă ce înseamnă cuvântul până când. Şi atunci să vadă adevărul, care 
străluceşte mai mult decât soarele în Evanghelie şi în toate dumnezeieştile Scripturi. 

Cuvântul „până când” înseamnă veşnicie, se spune în Dogmatica Sfântului loan Damaschin. 
Şi citind în scrierile dumnezeieştilor Părinţi, vedem tâlcuit că, atunci când auzim zicându-se în 
psalmul 109: Șezi de-a dreapta Mea, până ce voi pune pe vrăjmaşii Tăi aşternut picioarelor Tale, să 
nu înţelegi că de la judecată înainte, de când va zdrobi Hristos toată vrăjmăşia şi pe diavolul şi pe cei 
potrivnici, nu va mai şedea de-a dreapta Tatălui, spre a împărăţi cu EI peste toate veacurile, deoarece 
ştim bine şi este scris că împărăția Lui nu va avea sfârşit (Luca 1, 33). 

Sau când auzim de soţia lui David, Micol, fata lui Saul cea mai mică, se zice că n-a avut copii 
până în ziua morții ei (UL Regi 6, 23). Înseamnă că a născut după ce a murit? Câtă nebunie ar fi să 
crezi că a născut după ce a îngropat-o?! Deci a arătat veşnicia, că niciodată nu a mai născut. 

Sau despre corbul lui Noe ce zice? Şi nu s-a mai întors corbul în corabia lui Noe până ce a 
secat apa de pe pământ (Facerea 8, 7). Dar s-a întors vreodată, sau o să se mai întoarcă? Nu! 
Porumbelul s-a întors a doua oară, dar corbul nu s-a mai întors! 

Deci cuvântul până când înseamnă veşnicie! Aşa şi despre Maica Domnului. Când auzi că n- 
a cunoscut-o pe ea până când înseamnă că în vecii veciilor n-a cunoscut bărbat şi n-a cunoscut-o 
nimeni. 

Ce spune dumnezeiasca Evanghelie mai departe? Şi a luat pe Maria, logodnica sa, că a venit 
poruncă de la cezarul August, când domnea în Siria Quirinius, să meargă fiecare să se înscrie. Unde? 
În cetatea sa. 

Şi a venit Iosif cu Maria în cetatea Betleem. De ce au venit în Betleem? Betleemul era cetatea 
lui David, căci aţi auzit mai sus ce i-a spus îngerul lui Iosif, logodnicul Fecioarei: Josife, fiul lui 
David... Şi fiindcă şi Iosif şi Maica Domnului se trăgeau din neamul şi din casa lui David, după 
dreptate au venit în Betleem să se înscrie, cu toate că acum locuiau în altă parte. 

Betleemul, numit în vechime şi Efrata, se mai chema şi cetatea lui David, căci într-însa s-a 
născut şi s-a uns ca împărat marele strămoş al Mântuitorului, după trup. Dar s-a mai numit şi «Casa 
Pâinii», de către fericitul patriarh Iacov, care, păscându-şi turmele oilor sale pe acele locuri, mai 
înainte a văzut şi a proorocit că acolo avea să se pogoare şi să Se nască Pâinea cea vie care S-a pogorât 
din cer, Domnul nostru Iisus Hristos. 

Dar unde se află Betleemul? În Palestina. Este o cetate mică, la jumătatea căii între Ierusalim 
şi Hebron, unde s-a născut Sfântul loan Botezătorul şi unde Avraam a vorbit la stejarul Mamvri cu 
cei trei îngeri, mai bine-zis cu Sfânta Treime. Acolo era Betleemul! 

Dar de ce S-a născut Mântuitorul în Betleem? Era vreo proorocie că Betleemul va fi locul de 
naştere al lui lisus Hristos? Era. Proorocul Miheia a spus mai înainte cu vreo 4-500 de ani de venirea 
lui Hristos în lume: Și tu, Betleeme, pământul lui luda, nicidecum nu eşti mai mic între miile de luda, 
căci din tine va ieşi Povăţuitorul, Care va paşte pe poporul Meu Israel (Miheia 5, 1; Matei 2, 6). 

Această proorocie au cunoscut-o şi arhiereii şi cărturarii, căci atunci când i-a întrebat Irod: 
„Unde va să se nască Hristosul”, ei au răspuns: „În Betleemul Iudeii”. Şi i-au spus proorocia aceasta. 

Deci când a venit losif în Betleemul Iudeii cu Maica Domnului, împlinindu-se nouă luni, 
tocmai atunci a sosit vremea de naştere. Şi atunci, aflându-se în Betleem, căutau un loc unde să poată 
naşte. 

Iubiţi fraţi, poate şi dumneavoastră şi noi am stat într-una din nopţi afară, când cerul era 
înstelat şi stelele aşa de frumoase şi de strălucitoare, ca în timpul de iarnă de acum. Ce aţi face dacă 
aţi vedea deodată că stelele şi cerul tot vin şi vin spre pământ şi se apropie? Şi din ce se apropie mai 
tare, mai tare luminează; şi de atâta orbire şi de frică, negreşit, mai că v-ar ieşi sufletul! Ce s-ar 
întâmpla? Câtă spaimă ar fi! 

Sau dacă am vedea deodată în timpul zilei că soarele începe să vină către noi şi tot vine şi 
orbeşte lumea şi arde lumea cu razele sale şi miliarde de raze străpung văzduhul, arzând toate şi 
luminând toate! Câtă frică ar fi atunci şi cât cutremur să vezi stelele şi soarele venind spre pământ. 

Ei, dar nici n-ar fi aceasta faţă de ce s-a întâmplat la naşterea lui Hristos. Că nu cerul, nu 
soarele s-a coborât atunci la noi, ci Ziditorul cerului şi al pământului. Cel ce a zidit soarele şi a pus 
lumina, razele şi căldura în el, şi a pus luminători pe tăria cerului. Acela a venit! 

Câtă spaimă, cât cutremur n-ar trebui să ne cuprindă pe noi gândind că Cel Care a făcut toate 
din nimic, a venit până la firea noastră. Şi n-a voit să vină să se nască în palatele cezarilor Romei sau 
la faraonii Egiptului, unde era numai aur, ci într-o iesle simplă, într-o peşteră. Era o peşteră cu iesle 
pentru vite, care avea cam 20-30 de picioare lăţime, unde se adăposteau vitele de căldura mare. Era 
peştera unde David închidea oile când era păstor. 

Deci Mântuitorul a voit să Se nască chiar în peştera unde David, strămoşul Său după trup, a 
trăit. N-a ales palatele din Roma, nici pe cele din Persia, ci peştera lui David, ca să-şi arate smerenia 
chiar de la început, de la naştere. 

Dar de ce S-a născut într-o peşteră? Pentru că ea este simbolul întunericului. El a venit să 
aducă lumină şi în temniţa iadului şi în lumea care era în noapte, că zice marele Apostol Pavel: 
Întunericul veacului acestuia. Veacul de acum şi mai ales cel până la Hristos era o noapte lungă, în 
care lumea era oarbă, stătea în întuneric slujirii de idoli şi al păcatului. 

Şi S-a născut Hristos noaptea, la miezul nopții şi în peşteră, ca să se arate că EI a venit să 
aducă lumină, să risipească întunericul. Unde? La peşterile de care a spus Isaia, căci zice: peșterile 
lor — vorbeşte de peşterile iadului — în veci cu întuneric sunt făcute. Şi a venit să risipească întunericul 
din peşterile iadului şi întunericul păcatului de pe faţa pământului. 

Dar de ce S-a născut lisus Hristos la miezul nopţii? A venit să lumineze peşterile întunericului 
veacului aceluia, întunecat de atâtea mii de ani, pentru că Hristos era lumina cea adevărată, care 
luminează pe tot omul care va să vie în lume. EL de la început era lumina cea adevărată şi a venit să 
lumineze şi să strălucească în toate părţile cu razele soarelui dumnezeirii Sale. 

Dar ştiţi în care zi a săptămânii S-a născut Hristos? Poate vă întreabă cineva. Adu-ţi aminte 
din Sfânta Scriptură ziua în care a făcut Dumnezeu lumina, când a zis: «Să se facă lumină» şi a fost 
lumină! (Facerea 1, 3). Ziua întâi a săptămânii, Duminica sau „Ziua soarelui”! 

Duminica S-a născut Hristos; Duminica S-a botezat, cum arată Sfinţii Părinţi de la Soborul 
IV Ecumenic. Duminica a înviat din morți (Matei 28, 1). Duminica a turnat Hristos din Duhul Sfânt 
peste Sfinţii Săi ucenici şi Apostoli. Duminica Sfinţii Apostoli făceau Sfânta Liturghie. Tot Duminica 
s-a descoperit şi Apocalipsa, că Sfântul Evanghelist loan zice: Am fost în duh în zi de Duminică (1, 
10). Iată, dar, câte sunt legate de ziua Duminicii! 

De aceea a sfinţit Dumnezeu ziua Duminicii şi cu naşterea Sa, pentru că în ziua aceasta, cum 
v-am spus, a făcut Dumnezeu lumina. Parcă ne-ar fi spus Mântuitorul: „Eu Însumi am făcut lumina 
cea zidită atunci, şi am venit să aduc lumina cea sfințită şi duhovnicească la toată lumea. Eu am adus 
lumină peste tot omul şi voi lumina peste tot omul care vine în lume ca lumină sfinţită. Eu am făcut 
lumina atunci când am făcut soarele şi lumina zilei, şi Eu am venit acum cu lumină gândită, ca lumină 
duhovnicească”. lată pentru care pricină Hristos S-a născut Duminica şi la miezul nopţii. 

Iubiţi credincioşi, 

Magii, când au ajuns în ludeea, s-au dus la stăpânitorul Irod şi au întrebat unde este Împăratul 

care S-a născut. Şi înțelegând Irod că în Iudeea şi anume în Betleem se va naşte Hristos, cu mare 
vicleşug le-a spus magilor: Mergeţi şi cercetaţi cu de-amănuntul despre Prunc şi, dacă Îl veţi afla, 
vestiți-mi şi mie, ca, venind şi eu, să mă închin Lui (Matei 2, 8). 

N-avea el de gând să-L cinstească, ci voia numai să afle unde este, ca să-L piardă. Dar cum 
v-am mai spus, planul lui Dumnezeu nu-l poate opri nimeni. Nici dracii, nici îngerii, nici oamenii, 
nici popoarele, nimeni, nimeni. El înaintează veşnic cum este rânduit de Dumnezeu. 

S-au dus deci magii, după cum ştiţi, şi au aflat steaua deasupra peşterii din Betleem. Apoi s- 
au închinat cu mare bucurie şi cinste Domnului nostru lisus Hristos, şi I-au adus daruri: aur, smirnă 
şi tămâie. Aur, ca unui împărat, tămâie, ca unui Dumnezeu şi smirnă ca unui mort (muritor). Şi luând 
înştiinţare în vis să nu se mai întoarcă la Irod, au pornit înapoi pe altă cale. 

Irod, văzând că a fost batjocorit, s-a umplut de mare furie şi de mare tulburare. Şi aducându- 
şi aminte de cele spuse de magi, că steaua s-a arătat cu doi ani mai înainte, a trimis ostaşi în Betleemul 
Iudeii şi în jur, să taie toţi pruncii de doi ani şi mai jos, că numai aşa va fi sigur de uciderea acelui 
Împărat, Care este Hristos. 

Dar înainte de aceasta, îngerul Domnului se arată lui Iosif în vis şi-i spune: Scoală-te, ia 
pruncul şi pe mama Lui şi fugi în Egipt şi stai acolo până ce-ţi voi spune, fiindcă Irod are să caute 
Pruncul ca să-L omoare (Matei 2, 13). 

Aţi văzut purtarea de grijă a lui Dumnezeu pentru Fiul Său? Dar de ce i-a zis: „Fugi”? Oare 
S-a temut Hristos de Irod? De ce fuge Dumnezeu de om? Se temea oare de el? Doamne fereşte! De 
câte ori nu a trecut Hristos prin mijlocul fariseilor când au vrut să-L prindă? 

Aceasta a făcut-o spre a ne da nouă pildă, ca să fugim din calea primejdiei când vedem că 
vine asupra noastră; pentru că zice Sfântul loan Gură de Aur: „Dacă vezi că vine primejdia, să n-ai 
cutezanţă şi mândria cugetului să stai în calea primejdiei. Dacă stai, va lua Dumnezeu darul de la 
tine, fiindcă te încrezi în tine. Dacă Dumnezeu vrea să pătimeşti martiriul şi să te încununeze, te 
găseşte duşmanul. Dar tu eşti dator să te păzeşti, să nu crezi că eşti mai tare decât Petru şi Pavel şi să 
stai în calea primejdiei”. 

Dar câți din drepţi n-au fugit şi nu s-au ferit? Da câte ori n-a fugit David de furia lui Saul, 
care îl urmărea ca să-l piardă? 

Sfântul Atanasie cel Mare a fugit de furia arienilor; Emilian al Cizicului, treizeci de ani a 
umblat fugar; Teofilact al Nicomidiei, douăzeci şi opt; Ilarion cel Nou a stat la o văduvă bătrână şapte 
ani într-o grădină, într-un bordei; Sfântul Nichifor, Patriarhul Constantinopolului, a stat doisprezece 
ani pe malul mării la un pescar, fiindcă îl urmărea Leon, împăratul iconoclast; Sfântul Teodor Studitul 
douăzeci de ani a fost fugar şi de asemenea ucenicului său, Nicolae Mărturisitorul. 

Deci, vedem din vremea prigoanelor cum s-au ferit creştinii şi sfinţii, ca să nu aibă mândria 
să spună: „Mă duc la moarte!” Pentru că nu suntem pregătiți de moarte, şi Dumnezeu, când vede că 
omul se reazămă pe puterile lui, îi ia darul. Este mai bine să zicem: „Doamne, sunt păcătos, sunt 
neputincios şi fricos, de aceea fug. Dacă vrei să mă întăreşti Tu, scoate-mă; dacă nu, fug!” Ce spune 
Proorocul Isaia în cântarea a patra? Mergi, poporul Meu, încuie uşa ta, ascunde-te puţin, câtuşi de 
puţin, până va trece mânia Domnului (Isaia 26, 20). 

Auzi! Să ne ascundem puţin, câtuşi de puţin, până va trece mânia Domnului. Nu avem 
poruncă să ieşim în vileag, dar nici să ne lepădăm de Hristos când suntem descoperiţi. 

Şi Sfântul Andrei al Cezareei, în tâlcuirea Apocalipsei, pentru prigoana cea mare care va fi 
către sfârşitul lumii pentru toată Biserica de pe faţa pământului, zice: „În vremea aceea va ajuta 
Bisericii lui Hristos pustia cea gândită şi cea simțită”. Pustia cea gândită este atunci când omul va 
ţine credinţa în taină şi se va ruga din inimă lui Dumnezeu să se pregătească pentru mucenicie şi 
pentru moarte. 

Iar pustia cea simțită vor fi codrii, munţii, dealurile, văile adânci, desişurile, care vor adăposti 
pe robii lui Dumnezeu şi îi vor acoperii. Aşa trebuie să facem. Negreşit, în toată vremea şi în tot 
locul, creştinul trebuie să fie pildă, să mărturisească prin toată viaţa sa că este cu adevărat lumina 
lumii şi sarea pămâtului, să aibă mereu în minte cuvântul Apostolului: Cu inima se crede spre 

dreptate, iar cu gura se mărturiseşte spre mântuire (Romani 10, 10). 

Dar şi aceasta să o învăţăm din Evanghelia de azi: că este bine, şi după Sfinţii Prooroci şi 
după Sfinţii Apostoli, să te fereşti din calea primejdiei când poţi. Când nu, stăm înaintea Domnului 
şi EI va întări în cele neputincioase şi va plini cele cu lipsă ale noastre. 

Iubiţi credincioşi, 

Iată ce s-a întâmplat. Sculându-se, Iosif a luat Pruncul şi pe mama Lui şi au fugit în Egipt. Şi 
au stat acolo, după mărturia unor sfinţi şi a unor mari istorici, şapte ani, că Irod a domnit 13 ani, cum 
arată marele istoric evreu Iosif Flaviu. 

Şi S-a dus Mântuitorul în Egipt pentru două pricini: prima ca să împlinească proorocia lui 
Osea: Din Egipt am chemat pe Fiul Meu (Osea 11, 1; Matei 2, 15), precum trebuia să plinească la 
vremea şi proorocia despre răstignire, hrănirea cu oţet, trestia şi toate celelalte. 

Dar şi pentru altă pricină s-a făcut aceasta: În secolele II-IV după Hristos au ieşit nişte erezii 
numite gnostice: monotaniştii, arienii şi altele. Şi o seamă dintre ei au nălucit că Hristos S-a născut 
nu după fire, ci după nălucire. Deci, dacă nu S-ar fi ascuns Hristos, aceşti eretici ar fi nălucit că El nu 
ar fi fost şi om după trup, ci numai Dumnezeu, care după nălucire S-a întrupat. 

Dar dacă a fugit de sabia lui Irod, El a fugit ca om, ca să arate că poartă şi fire omenească şi 
că sabia l-ar fi tăiat. Deci a făcut aceasta ca să se foloseacă Biserica mai târziu. A fugit deci ca să 
împlinească proorocia care spune că din Egipt am chemat pe Fiul Meu şi ca să arate că purta trup şi 
S-a ferit cu firea Sa omenească de sabia lui Irod. 

lar după ce au stat ei şapte ani în Egipt, losif, primind poruncă în vis, a luat Pruncul şi pe 
mama Lui şi a venit în părţile Galileii, în pământul lui Israel (Matei 2, 21-22). 

Şi ducându-se în Galileea, s-au aşezat în cetatea Nazaret? Ca să se împlinească Scriptura, care 
zice: ...Nazarinean se va chema. Dar de la Sfinţii Părinți aflăm că cuvântul nazarinean nu există în 
toată Scriptura. Atunci de ce se zice: Și a venit şi a locuit în oraşul Nazaret, ca să se împlinească 
ceea ce s-a spus prin prooroci, că Nazarinean Se va chema (Matei 2, 23)? 

Dar câte Scripturi nu existau mai înainte, de care ştim prin tradiţie? Iudeii au fost strămutați 
din locul lor şi o mulţime de cărţi canonice de-ale lor s-au pierdut, cum a fost şi Cartea Înţelepciunii 
lui Isus fiul lui Sirah, a lui 'Tobie şi altele care au intrat în canonul cărților Scripturii. Aşa se înţelege 
proorocia aceasta de „„Nazarinean”. Se bănuieşte că se află în cărțile lui Enoh, care a scis 19 cărţi, ce 
se aflau în corabia lui Noe când a venit potopul. Căci se ştia şi după potop de proorocia lui Enoh, de 
care aminteşte Sfântul Apostol Iuda în Epistola sa sobornicească şi în cea de a doua a Sfântului 
Apostol Petru. 

Deci cuvântul „Nazarinean” nu-l găseşti în toată Scriptura, dar s-a păstrat prin tradiţie, din 
proorociile lui Enoh. Aşa spun dumnezeieştii Părinţi. 

Dar mai avem oare şi altele din prorociile care s-au păstrat numai prin tradiţie nu sunt scrise: 
Da, avem. lată ce spune Epistola a doua a Sfântului Apostol Pavel către Timotei: După cum lannes 
şi lambres s-au împotrivit lui Moise, aşa şi aceştia stau împotriva adevărului... şi celelalte (3, 8). 

Aţi văzut? Dar căutaţi la Numerii şi la Levitic, să vedeţi, găsiți pe lanes şi lambres în 
Scriptură? 

Am avut o discuţie cu adventiştii de la Fundul Moldovei, care ziceau că ei cred numai ce este 
scis. „Dacă voi credeţi numai ce este scris, vă rog să-mi arătaţi unde se scrie de Iannes şi lambres în 
Sciptură?” Au zis: „Nu este scris”. „Şi de unde ştie Pavel, care nu spune minciuni? Voi credeţi în 
toate cele 14 epistole ale lui. De unde ştie el că Iannes şi lambres s-au împotrivit lui Moise?” Au 
răspuns: „Poate din tradiţie”. Nu „poate”. Eu vă aduc vouă şi altele din Scriptură, care arată că tradiţia 
este mai veche decât Scriptura. Şi Scriptura nu este altceva decât o tradiţie veche întreagă, scrisă. 

V-am dat pilda cu lannes şi lambres. Unde vedeţi în Scriptură că aşa i-a chemat? În ea se 
spune numai că vrăjitorii lui Faraon s-au împotrivit lui Moise până la a treia plagă (Ieşire 7, 11, 22; 
8, 7), până ce a dat Moise în tot pământul muşiţă, dar nu spune cum îi chema pe vrăjitorii care s-au 
împotrivit lui”. 

Aşadar, fraţii mei, din predica de azi, pe lângă altele, să vă rămână cu osebire în minte, întâi, 

că suntem datori să ne ferim în vreme de primejdie, după a noastră putere; iar al doilea, că unele 
proorocii despre Mântuitorul le-au adus Sfinţii Evanghelişti din Sfânta Tradiţie, care este mai veche 
decât Sfânta Scriptură. Aşa este aceasta care zice că Mântuitorul Se va chema „Nazarinean”. 

Aceasta s-o ştiţi despre Naşterea Mântuitorului lisus Hristos. Mai înainte de toate să daţi slavă 
milostivirii şi bunătăţii celei negrăite a Mântuitorului nostru lisus Hristos şi Preacuratei şi Preasfintei 
Fecioare Maria, care a slujit la Naşterea Lui, că ne-a învrednicit pe toți să mai ajungem încă o dată 
Naşterea Domnului şi să prăznuim înnoirea neamului omenesc prin taina venirii cea în trup a lui 
Dumnezeu Cuvântul. 

Cu aceasta închei şi rog pe Bunul Dumnezeu să ne ajute să nu uităm cele ce le-am spus şi cele 
ce aţi auzit. Amin! 


CUVÂNT LA SOBORUL MAICII DOMNULUI 
(26 decembrie 1978) 


Toate praznicile dumnezeieşti care se rânduiesc de Biserică în cursul anului sunt taine 
dumnezeieşti şi fapte din viaţa Mântuitorului lisus Hristos. lar astăzi, la naşterea Lui, prăznuim o 
taină care este taina tainelor. O taină ascunsă din veci şi îngerilor şi oamenilor. Căci nici îngerii nu 
ştiau cum Dumnezeu, Care este Împăratul slavei şi al luminii celei neapropiate şi a toată zidirea, va 
săvârşi o taină ca aceasta. Dar când a venit Mântuitorul în lume să Se jertfească pentru mântuirea 
lumii şi să întemeieze Biserica, atunci şi ei s-au învăţat. 

N-au ştiut că se va face vierme, că aşa se numeşte omul de Duhul Sfânt: Eu sunt vierme şi nu 
om. N-au ştiut că Se va smeri, Se va face om, Se va pogorâ până la noi! 

Acum au învăţat îngerii că cele dimpotrivă pe cele dimpotrivă le surpă din puterea lui 
Dumnezeu, că prin blestem vine binecuvântare, căci spune Scriptura: Blestemat este tot cel spânzurat 
pe lemn. Se răstigneşte Hristos pe Cruce pentru noi şi aduce binecuvântare la toată lumea. Prin moarte 
aduce viaţă, iar prin smerenia Lui, înălţarea noastră. Prin jertfa Lui, înnoirea noastră şi prin pătimirea 
Lui, nepătimirea noastră. Astfel, vedem că prin cele dimpotrivă pe cele dimpotrivă le vindecă. 

Dar şi altfel lucrează Dumnezeu. Cu cele asemenea, pe cele asemenea le vindecă. Cu rana 
Lui vindecă rana noastră, cu moartea Lui vindecă moartea noastră, cu ascultarea Lui aduce ascultarea 
noastră, cu plecăciunea Lui, ridicarea noastră, cu nestricăciunea Lui pricinuieşte nestricăciunea 
noastră, cu smerenia Lui, smerenia noastră (Sfântul Grigore de Nyssa, Cuv. 8 la Cântarea Cântărilor). 

Deci, pe cele dimpotrivă cu cele dimpotrivă le vindecă şi cu cele asemenea pe cele asemenea 
le pricinuieşte, fiindcă prin întruparea lui Dumnezeu toate câte erau potrivite firii omeneşti s-au 
răsturnat, cum arată dumnezeiescul loan Gură de Aur, căci Hristos a răsturnat logica lumii celei 
căzute. 

Omul putea să cugete că prin moarte, Hristos putea să aducă moartea, dar El a adus viaţa; că 
prin blestem va aduce blestem, dar EI a adus binecuvântare. Căci se zice că prin E] se vor binecuvânta 
toate seminţiile şi limbile pământului. Deci tot ce era logic şi firesc pentru mintea omenească cea 
căzută, s-a răsturnat prin taina iconomiei în trup. 

Dar nici începătoriile, nici îngerii n-au înţeles în ce chip a lucrat Domnul nostru lisus Hristos 
la mântuirea neamului omenesc, prin atâta smerenie şi pogorâre. 

Spun Sfinţii Părinţi că îngerilor li s-a părut că Mântuitorul, când era pe Cruce, Şi-a ieşit din 
firea Sa, că adică nu mai este Dumnezeu, ci pătimeşte ca om. Şi erau gata să creadă că se stinge Acela 
despre care ştiau că este Mântuitorul lumii, văzându-l aşa de smerit pe Cruce, aşa de rănit, aşa de 
batjocorit, şi aşa de nebăgat în seamă de toată lumea care era în jurul Lui. 

Dar să revenim la sărbătoarea de astăzi, căci am văzut în ce chip taina iconomiei în trup sau 
a Naşterii Domnului, n-a fost înţeleasă nici de îngeri şi nici de oameni. 

Astăzi este soborul Maicii Domnului. 

Care a fost pricina pentru care Biserica lui lisus Hristos, mireasa Mirelui, a pus a doua zi de 

Crăciun să se serbeze Soborul Maicii Domnului? Îndată după Naşterea Domnului avem Soborul 
Maicii Domnului, pentru că în ea se cinstesc mai ales persoanele legate de Naşterea Lui: Maica 
Domnului, feciorul Iosif logodnicul, Sfântul Iacov fratele Domnului, Sfântul Prooroc David şi 
ceilalți. 

Cei ce au alcătuit sinaxarul anului n-au fost oameni neînvăţaţi, oameni de rând, ci sfinţi mari. 
Ei s-au întrebat: „Prin cine a făcut mântuirea neamului omenesc? Prin Domnul nostru Iisus Hristos. 
Dar prin cine a lucrat Dumnezeu la taina aceasta a mântuirii lumii? Întâi lisus Hristos, al doilea Maica 
Domnului”. 

Vedem deci că mai înainte de veci s-a prevăzut, în sfatul Preasfintei Treimi, planul mântuirii 
neamului omenesc prin întruparea lui Dumnezeu-Cuvântul dintr-o fecioară. De aceea v-am spus că 
întruparea s-a făcut după voia cea mai înainte povăţuitoare. 

Nici satana, nici heruvimii, nici îngerii, nici sfinţii n-au cunoscut taina aceasta a sfatului 
Preasfintei Treimi, că Dumnezeu la plinirea vremii Se va face om din fecioară. 

Şi zice dumnezeiescul Părinte Maxim: „Cum de n-au ştiut îngerii taina cea din veac ascunsă 
şi de îngeri neştiută, de vreme ce proorociile despre venirea lui Mesia s-au făcut prin îngeri?” Căci 
bunavestirea Maicii Domului s-a făcut prin îngeri (Luca 1, 28). 

Şi tot acelaşi sfânt părinte arată apoi, că într-adevăr ştiau îngerii. Dar ce ştiau? Că Se va naşte 
Mesia, dar nu ştia nimeni în ce chip. Taina a fost ascunsă până la Hristos, ba este ascunsă şi astăzi şi 
va rămâne ascunsă în veacul veacului. Rămâne neştiut în ce chip Dumnezeu Cel neîncăput şi nescris 
împrejur de toate zidirile sale şi de toate cerurile, a încăput în pântecele unei fecioare, ca să fie 
desăvârşit Dumnezeu şi să Se facă om; ca în acelaşi timp să stea împreună cu Tatăl pe scaun şi în 
pântecele fecioarei şi să le umple pe toate. 

Vedeţi cum la taina înomenirii lui Dumnezeu-Cuvântul, pentru împlinirea planului mântuirii 
neamului omenesc, slujeşte Maica Domnului ca vas ales în faţa aleasă dintre toate popoarele 
pământului? 

Căci zice dumnezeiescul Maxim Mărturisitorul: „Precum grădina se face ca să sădim pomi şi 
pomii se sădesc pentru grădină, aşa Maica Domnului S-a făcut de Dumnezeu mai înainte şi s-a 
întocmit planul ca din ea să Se nască Hristos la plinirea vremii”. 

Dar şi prin Isaia s-a spus cu 700 de ani mai înainte: /ată, Fecioara va lua în pântece şi va 
naşte fiu şi vor chema numele Lui Emanuel, adică cu noi este Dumnezeu (Isaia 7, 14). 

Deci Maica Domnului a fost o persoană aleasă de Preasfânta Treime, din toate popoarele 
pământului, ca cea mai curată şi mai sfântă fecioară, din neam arhieresc şi împărătesc, din neamul 
lui Aaron după mamă şi din neamul lui David după tată, aleasă din două seminţii de fructe după trup, 
iar după duh, cum Unul Dumnezeu ştie, ca să slujească la mântuirea neamului omenesc. 

La Buna vestire Arhanghelul Gavriil i se închină ei de la început: Bucură-te, ceea ce eşti plină 
de dar, Marie, Domnul este cu tine (Luca 1, 28). 

Maica Domnului a fost cea mai aproape de Mântuitorul. Ea L-a purtat nouă luni în pântece, 
L-a născut în iesle, L-a hrănit cu lapte un an de zile, L-a purtat în braţe şi de câte ori nu L-a sărutat 
pe Acela care a făcut cerul şi pământul? De câte ori nu L-a mângâiat, de câte ori nu L-a îmbrăţişat, 
de câte ori n-a plâns de bucurie, pentru că ea nu era numai o fecioară preasfântă şi preacurată, ci era 
şi proorociţă. Ea ştia că Acela pe Care L-a născut în peşteră nu este numai om, ci este şi Dumnezeu, 
Ziditorul ei, Care a zămislit-o şi pe dânsa în pântecele maicii sale. 

Gândiţi-vă câtă bucurie era în inima ei când îşi dădea seama că ea poartă în braţe pe Acela 
care ţine în palma Lui cerul şi pământul! 

La locul din Scriptură unde păstorii au vestit cuvântul cel grăit lor de înger despre Prunc (Luca 
2, 10-18) şi unde Simeon bătrânul i-a proorocit în biserică că prin inima ei va trece sabie la patima 
Mântuitorului (Luca 2, 35), ce se zice? Jar Maria păstra toate aceste cuvinte, punându-le în inima sa 
(Luca 2, 19). 

Maica Domnului n-a avut dureri la naştere, căci numai ea a născut fără dureri. Pentru că acolo 
unde n-a fost înainte dulceaţa de nuntă, nici durere n-a fost mai pe urmă. Ea a născut de la Duhul 

Sfânt, fără durere, dar a avut dureri la răstignirea Mântuitorului. Atunci a trecut sabie prin inima ei şi 
de trei ori a leşinat, văzând pe Fiul ei însângerat, batjocorit şi bătut, ştiind mai ales cine este EI, Care 
a venit să mântuiască lumea şi cu rana Lui să vindece rana neamului omenesc. 

Este o părere a unor teologi mari ai Bisericii Răsăritului, că atâta valoare are Maica Domnului 
în cer şi pe pământ, încât dacă, Doamne fereşte, Dumnezeu ar fi pierdut toate cele nouă cete de îngeri, 
toată lumea cea văzută şi nevăzută şi toate popoarele lumii, El nu ar fi avut atâta scârbă ca dacă ar fi 
pierdut-o pe Maica Domnului. 

Aşa teologhisesc mulţi sfinţi, între care şi Sfântul Nicodim Aghioritul, pentru că planul 
mântuirii neamului omenesc este prevăzut să se împlinească numai la venirea Mântuitorului prin 
Maica Domnului. Atâta valoare are Maica Domnului, încât covârşeşte toate puterile cele de sus şi 
cele de jos. 

Maica Domnului este al doilea cer sau a doua lume, cum zice Sfântul loan Damaschin. Printr- 
însa s-a înnoit neamul omenesc şi ea este Împărăteasa tuturor îngerilor şi a tuturor sfinţilor şi Maica 
noastră a tuturor popoarelor pământului şi a tot sufletul necăjit şi întristat care o cheamă în ajutor. 

Ştiţi oare, în ziua Judecăţii, cine are să fie de-a dreapta Mântuitorului? Maica Domnului! Iar 
de-a stânga Lui, Sfântul loan Botezătorul, îngerul întâistătător al tuturor sfinţilor. 

Deci aceste două persoane sfinte sunt cele mai mari din ceruri după Preasfânta Treime. 

Câtă durere, câtă nebunie, câtă orbire, câtă rătăcire, câtă nepăsare, câtă negrijă şi câtă ruşine 
va fi pentru popoarele pământului care n-au cunoscut-o şi n-au cinstit-o! Că ea, fiind de-a dreapta 
Mântuitorului, câtă slavă nu va avea atunci, ca una care L-a alăptat şi L-a purtat pe Mântuitorul în 
pântece şi L-a născut şi L-a alăptat şi L-a purtat în braţe şi toată viaţa a fost lângă EI şi pururea L-a 
păzit de primejdii şi pururea L-a ascultat şi a suferit la patima Lui mai mult decât oricine, că inima ei 
a fost însângerată. 

Mare ruşine o să aibă aceia în ziua Judecăţii. 

Câtă slavă şi cinste nu are ea acolo sus, iar noi păcătoşii pe pământ ne lenevim s-o chemăm 
în ajutor, pentru că nu ştim câtă durere o să aibă sufletul nostru în ceasul morţii. Atunci o să vedem 
cât poate Maica Domnului să ne uşureze şi să ne scoată din ghiarele dracilor care vor veni să ne arate 
toate câte am greşit cu cuvântul, cu lucrul şi cu gândul. 

De aceea, fericiţi şi de trei ori fericiţi sunt creştinii aceia din casa cărora nu lipseşte icoana 
Maicii Domnului şi au candelă la icoana ei, şi citesc în fiecare zi măcar un acatist sau un paraclis al 
Maicii Domnului. Amin. 


DESPRE ANUL NOU ȘI DESPRE CALENDAR 
(31 decembrie 1970) 


Părinților, fraţilor şi iubiţi credincioşi, 

Fiindcă slujesc cu nevrednicie mâine Sfânta Liturghie, m-am gândit că-i bine ca privegherea 
din seara aceasta s-o mai împodobim cu cântări şi cu cuvinte sau cu predici, ca să nu pară prea lungă. 

Mâine Biserica lui Hristos cea dreptmăritoare de Răsărit prăznuieşte trei sărbărori: Anul Nou, 
Tăierea împrejur cea după trup a lui Hristos Mântuitorul şi Sfântul lerarh Vasile cel Mare, 
arhiepiscolul Cezareei Capadociei. Şi pentru că mâine nu se poate cuprinde într-o predică tot ce ar 
trebui spus despre aceste trei praznice, m-am gândit că în seara aceasta să mă ocup în cuvântul meu 
de însemnătatea Anului Nou. 

Cum s-a ajuns la noi creştinii ortodocşi să se prăznuiască Anul Nou la 1 ianuarie? lată prin ce 
împrejurări s-a ajuns la acesta şi ce însemnătate are Anul Nou. 

Să ştiţi, fraţilor şi părinţilor, că Dumnezeu a făcut lumea aceasta primăvara şi a terminat-o, 
cum aţi auzit, în şase zile. Nu se ştia pe atunci ce-i acela calendar, că nici nu era zidit omul, iar după 

ce l-a zidit, omul era deocamdată în rai. 

După mărturia unor teologi, Adam şi Eva au stat în rai numai 7 zile, alţii zic că 7 ani, alţii 70, 
iar alții 700 de ani. Toţi sunt pentru cifra 7, dar nu se ştie exact cât au stat ei în ral. 

Lui Dumnezeu, când a făcut lumea cu cuvântul, nu I-au trebuit ciocane şi hârleţe şi sapă şi 
mistrii ca să o facă. El a zis şi s-au făcut. EI a poruncit şi s-au zidit (Psalm 148, 5). Dar a pus lumii 
acesteia nişte legi veşnice; toate se rotesc în ceasul universului cu precizie înspăimântătoare şi pentru 
îngeri, nu numai pentru oameni. Pentru ce? Pentru că este lucrul lui Dumnezeu Atotţiitorul! 

Şi când a făcut Dumnezeu lumea, soarele era la zenit, adică în jurul cerului. Dar stihiile lumii 
făcute de EI — pământul, planetele şi stelele — nu stau nemişcate nici o clipă, ci mereu se mişcă. Toate 
se mişcă în cerc. Ele veşnic se întorc de unde au plecat! 

Aşa se mişcă stelele, aşa soarele şi luna şi toate planetele şi tot ce a făcut Dumnezeu. Tuturor 
le-a pus lege să se mişte, şi nu la întâmplare, ci cu mare rânduială, încât s-au uimit şi cei mai învăţaţi 
oameni ai lumii din antichitate şi au cunoscut pe Dumnezeu din zidiri, fără să-L cunoască din 
Scripturi, şi au strigat: „Mare eşti, Doamne, şi minunate sunt lucrurile Tale!” 

Aşa a fost cazul şi mai târziu cu Isaac Newton, şi mai apoi cu Kepler şi cu ceilalți mari 
astronomi, care din mişcarea universului, au înţeles că este o mână, este un centru de îndrumare care 
le poartă pe toate acestea cu atâta precizie. 

Mişcarea regulată în cerc a stelelor ne dă calendarul. Dar prin ce l-a întemeiat Dumnezeu în 
chip deosebit? L-a întemeiat prin cei doi ochi ai lumii: soarele şi luna. După ei a făcut să se orienteze 
toată suflarea, până la sfârşitul lumii. Şi aţi auzit că se vorbeşte în Pascalie de crugul soarelui şi de 
crugul lunii. 

Şi de ce am luat istoria aşa de departe? Ca să vedeţi cum a ajuns Anul Nou la noi. Când s-au 
făcut primele catedrale din epoca străveche, pe timpul lui Nimrod, împăratul ninivitenilor, ei nu se 
orientau ca noi după calendare cu 12 luni, că nu ştiau. Ei aşteptau mişcarea astrelor cereşti, a crugului 
soarelui sau al lunii, şi ştiau că a trecut un an din crugul soarelui. 

Mai târziu s-a mai deşteptat lumea. Aşa, vechii haldei, popor mai vechi decât evreii, au fost 
mari astronomi. Ei au împrumutat mult cilivizaţiei egiptenilor, apoi aceştia elenilor şi aşa mai departe, 
până a ajuns în părţile noastre ale Europei. Aceia au observat şi alte mişcări pe cer, nu numai mişcarea 
soarelui şi a lunii, şi treptat au început să alcătuiască un fel de calendar pe pământ, după calendarul 
cerului sau după calendarul soarelui sau al lunii. 

Calendarul ceresc, fiind opera lui Dumnezeu, nu rămâne nici o iotă în urmă şi nu poate să se 
clintească, pentru că zice: ...poruncă a pus şi nu va trece (Psalmul 148, 6). El nu poate să rămână în 
urmă. lar calendarele făcute de oameni până acum au fost mii şi zeci de mii; în fiecare epocă, după 
mintea oamenilor de atunci. Au fost calendare de umbră, calendare de soare, calendare de nisip, 
calendarele faraonilor Egiptului şi altele. 

Au fost o mulțime de calendare la egipteni şi la popoare mai vechi ca egiptenii, cum au fost 
de pildă asirienii. Erau calendare fructifere. Când se coceau portocalii, şi asta se întâmplă de două ori 
pe an, socoteau că s-a împlinit un an. A fost calendarul Nilului, care s-a practicat sute de ani, căci 
Nilul se revărsa periodic, de două ori într-un an. Dar Nilul, din cauza ploilor de la Ecuator, se revarsa 
uneori mai înainte cu două luni, altă dată mai târziu, şi aşa mai departe. Ei ştiau că atunci când s-a 
făcut orezul sau s-a revărsat Nilul de două ori, este anul nou. 

Dar ştiinţa n-a fost mulţumită cu calendare din acestea. Şi nici nu trebuia să fie sau să se ia 
după lucruri de acestea care n-au mers regulat. De aceea oamenii au vrut să facă alte calendare, mai 
bune, ca să se apropie mai mult de calendarul cerului, de calendarul pe care L-a făcut Atotţiitorul 
Dumnezeu. 

Primii care au început să facă aceste calendare au fost egiptenii. Eu au făcut prima dată 
calendarul de 12 luni, măcar că luna avea câte 28-30 de zile, anul având numai 354 de zile. Poporul 
iudeu, care a fost în robia egiptenilor 430 de ani, când a ieşit din robia lor, a împrumutat calendarul 
egiptean, căci altul mai bun nu se găsea în acea vreme, şi l-au folosit pe el 1500 de ani, până la 
împăratul Iulius Cezar, cu circa 44 de ani înainte de venirea Mântuitorului. Dar până la cea dată 


439 


calendarul folosit rămăsese foarte mult în urmă. De aceea romanii, vrând să-şi facă un calendar mai 
bun, au trimis — pe vremea lui Iulius Cezar — pe învățatul Sosigene în toate părțile lumii să vadă care 
calendar este mai aproape de calendarul ceresc, care se potriveşte mai mult cu calendarul 
dumnezeiesc. 

Şi acela, fiind însărcinat de împăratul lulius Cezar, a cercetat toate calendarele de pe valea 
Nilului, din Palestina, de prin Africa şi l-a găsit tot pe al evreilor mai aproape, fiindcă era luat de la 
egipteni. Dar lipseau 11 zile şi 6 ceasuri faţă de mişcările astrelor de pe cer. Deci i-a mai adăugat 
încă 11 zile şi 6 ceasuri. 

La început toate popoarele, respectând tradiţia după care începutul lumii a fost în martie, 
începeau anul de atunci, indiferent ce calendar ar fi avut ele. Aşa au socotit şi egiptenii şi evreii şi 
romanii. Mai apoi romanii au adăugat lunile ianuarie şi februarie şi au stabilit începutul anului la 1 
ianuarie. 

E1 aveau obiceiul ca în ziua de 1 ianuarie să ia impozite de la popor, schimbau pe dregători, 
plăteau salariile la muncitori, la militari, îi avansau pe unii din aceştia la grad mai mare. Tot la 1 
ianuarie aveau şi cele mai mari festivități şi cu acest prilej făceau mare zarvă de cântece şi jocuri, 
cum le vedeţi până acum. 

Că de la romani şi de la păgâni vin obiceiurile acestea de a umbla din poartă în poartă şi a 
fluiera şi a cânta şi a face câte şi mai câte, cum le vedeţi până astăzi. Şi aşa se fac în această zi 
petreceri în loc de sfinte slujbe de mulțumire lui Dumnezeu şi de cerere a ajutorului Lui. Că nu de la 
Biserica lui Hristos vin acestea, ci de la popoarele păgâne, căci romanii le-au împrumutat de la 
egipteni şi egiptenii de la asirieni şi aşa mai departe. Obiceiurile acestea nu sunt creştineşti, ci 
păgâneşti, fiindcă şi noi ne tragem din popoare păgâne, căci şi romanii şi dacii au fost păgâni. 

Din anul de 354 de zile s-a făcut calendarul de 365 de zile. Şi la patru ani înmulţind cele 6 
ceasuri care treceau în plus în fiecare din aceşti ani, mai erau 24 de ceasuri, deci mai puneau o zi. 
Aşa s-a născut anul bisect, adică trei ani de câte 365 de zile, şi al patrulea (bisect), de 366. 

Dar lumina credinţei lui lisus Hristos a strălucit la Roma şi în Imperiul Roman, la sud de 
Dunăre, mai ales după ce Dacia a fost cucerită de Traian şi mulţime de colonişti din Peninsula 
Balcanică au inundat ţara strămoşilor noştri. Şi aşa a ajuns creştinismul cu lumina credinţei dincoace 
de Dunăre şi a început să înflorească aici Biserica lui Hristos. 

Dar prin aceşti colonişti au venit la noi şi obiceiurile acestea de la 1 ianuarie. Aceste obiceiuri 
au trecut de la ei la noi, precum şi calendarul de 12 luni. Astfel am ajuns şi noi românii să prăznuim 
ziua de 1 ianuarie, ziua anului nou civil. 

Vi le-am spus acestea pe scurt, pentru că nu vi le pot arăta mai pe larg. Oamenii s-au obişnuit 
de la început să pună semne câţi ani au trecut de la zidirea lumii. Biblia nu spune aceasta, căci ea nu 
se ocupă de cronologie. Ea este o carte de morală, de sfinţenie, plină de Duhul Sfânt. Prin ea se arată 
că există Dumnezeu, că EI este Creatorul lumii, se arată legile date de EI întregului univers, se arată 
că El pedepseşte păcatul şi răsplăteşte virtutea, că cei ai Lui sunt drepţi, sfinţi, iar ceilalți sunt păcătoşi 
şi vor lua plată după faptele lor şi osândă dincolo. De acestea se ocupă Biblia. 

Şi au făcut oamenii însemnări de la zidirea lumii, socotind că atâţia ani sunt de la Adam, şi 
toţi ceilalţi au auzit de la unul. Dar nimeni nu ştie precis câţi ani sunt de la Adam. Unii zic că Hristos 
a venit în lume, pentru că nimeni nu ştie exact când a făcut Dumnezeu lumea şi câţi ani sunt de la 
zidirea lumii. 

Nimeni nu ştie când a zidit Dumnezeu lumea, decât Cel ce a zidit-o! Aşa spunea Marele 
Vasile. Dar oamenii au stabilit un fel de epoci, de ere. Unele le-au pus în legătură cu diferite 
evenimente: era alexandrină, de când Alexandru cel Mare a avut război cu perşii; era romană, de la 
fondatorul Romei, apoi era martirilor, de la începutul creştinismului până pe vremea lui Diocliţian. 
Dar de abia din vremea împăratului Justinian, de la anul 527, au început să se numească anii de la 
Hristos. 

Aşa am ajuns şi noi să prăznuim Anul Nou, să se înceapă anul de la 1 ianuarie după tradiţia 
rămasă nouă de la Roma. Şi sunt calendare diferite şi astăzi. 

Sunt popoare care au calendarul cu doi ani, cu trei ani înainte, sau cu şase. Dar calendarul cel 
mai aproape de calendarul luni-solar este calendarul pe care-l avem noi ortodocşii. El este îndreptat 
de conferinţa interortodoxă din Constantinopol din anul 1923, la 15 noiembrie, din timpul 
Patriarhului Meletie al V-lea şi este cel mai aproape de calendarul ceresc. Abia în 42.000 de ani el 
rămâne cu o zi în urmă. Noi după calendarul acesta ne călăuzim şi el este aprobat de toată Biserica. 

Iar calendarul gregorian pe care l-a îndreptat Papa Grigorie al IX-lea în anult 1583, prin 
marele filosof şi astronom Lilio, rămâne la 3600 de ani cu o zi şi o noapte în urmă; deci el rămâne 
mai mult în urmă ca al nostru din punct de vedere ştiinţific. 

Dar vreau să vă spun că, începând cu Anul Nou, grija noastră cea mai mare trebuie să fie alta. 
Cel mai mare lucru este să ne înnoim viaţa, să luăm aminte, cu fiecare an nou să lăsăm câte un păcat 
care ne stăpâneşte cine ştie de când şi să punem în locul lui o virtute. Să iertăm greşelile celor ce ne- 
au supărat, să-i iertăm pe toţi, să începem Anul Nou cu inimă curată şi cu credinţă în Dumnezeu. Să 
nu începem la crâşmă cu beţie, cu fluiere, cu câte şi mai câte petreceri. Că dacă începi bine ziua întâi, 
fiindcă ziua bună se arată de dimineaţă, aşa o să-ţi meargă tot timpul! 

Du-te prin sate acum, în noaptea aceasta. Este iadul pe faţa pământului! lată cum ştiu oamenii 
să mulțumească lui Dumnezeu că le-a mai dat un an de viaţă. Dar vine moartea la om şi-l strânge de 
gât, de nu mai poate spune nici preotului ce a făcut, că i-a legat limba! Cât ar mai vrea el atunci să-i 
mai dea Dumnezeu un ceas. Dar nu-i mai dă! Este rânduit: când ţi-o veni ceasul, te ia şi te duce. Ai 
vrea să te rogi: „Doamne, mai dă-mi un minut!” Dar nu-ţi mai dă! Ai avut destule! Dumnezeu este 
prea drept! Ţi-a dat vreme, dar n-ai vrut să te îndrepţi, să te pocăieşti, să plângi, să te rogi! Ţi-a dat 
atâţia ani de viaţă şi n-ai avut nici o grijă. ŞI atunci vei vedea că nu mai este pocăință în timpul morţii. 

Deci să ne gândim că, trecând un an de zile, foarte mult trebuie să plângem lui Dumnezeu că 
n-am făcut nimic bun şi să-l mulţumim că ne-a ajutat cu mila şi cu îndurarea Lui să trecem iarăşi 365 
de zile şi să ajungem până azi. 

Toţi trebuie să mulțumească. Toată zidirea lui Dumnezeu. Căci viaţa şi fiinţele şi toate 
vremurile sunt în mâna lui Dumnezeu. Tocmai acuma trebuie să mulţumim lui Dumnezeu, ca să nu 
vină urgia Domnului peste noi! 

Aşteptăm mila lui Dumnezeu, dar odată n-ar să mai fie timp, căci vine moartea pentru fiecare! 
Vine dreptatea lui Dumnezeu, de care nu poate scăpa nimeni! Nu pot scăpa nici împărații. Unde sunt 
împărăţiile? Unde sunt faraonii Egiptului? Unde sunt sultanii turcilor? Unde sunt craii Germaniei? 
Unde sunt împărații de care se cutremura lumea? Unse sunt cetăţile? Unde sunt oraşele? Unde-i 
oraşul Pompei şi unde este Cartagina şi oraşele vechi care s-au dărâmat de cutremur? 

Unde sunt cetățile lumii? Unde sunt puternicii? Unde sunt cei învăţaţi? Unde sunt filosofii? 
Unde sunt cei care au purtat sceptru şi ale căror capete străluceau ca soarele? Unde sunt? Praf, pământ 
şi pulbere s-au făcut. Aşa-i dreptatea lui Dumnezeu şi vai de noi şi de noi dacă cheltuim vremea în 
zadar. Marele Apostol Pavel spune: Răscumpăraţi vremea, că zilele rele sunt (Efeseni 5, 16). 

Vom cere să mai trăim un minut şi n-ar să ne mai dea Dumnezeu! Pentru că trecem fără griji 
viaţa aceasta şi ne încurcăm cu grijile veacului, de parcă am fi nemuritori. Fum suntem! În toată ziua 
Biserica ne spune: Omul ca iarba; zilele lui ca floarea câmpului, aşa va înflori (Psalm 102, 15). l-a 
spus Dumnezeu lui Isaia, pentru toţi: ot trupul este iarbă şi slava omului ca floarea ierbii; uscatu- 
s-a iarba şi floarea ei a căzut. Şi iarăşi: Anii lor ca pânza unui păianjen s-au socotit; şi iarăşi: Zilele 
mele ca umbra s-au plecat şi eu ca iarba m-am uscat. 

Pentru cine vorbeşte aici Duhul Sfânt? Pentru noi! Să avem urechi, să nu fim surzi. Să nu ne 
astupăm urechile, că visuri suntem sub soare. Oricine ar fi, praf şi pulbere este! Nimic nu rămâne 
veşnic pe pământ. Unde sunt puternicii de care se cutremura lumea până ieri? Du-te şi întreabă-i 
acolo: „Cu ce v-aţi ales din viaţa aceasta?” Unde a rămas stăpânirea, unde ştiinţa, unde puterea 
popoarelor? I-a luat moartea, după dreptate, şi-i ţine în legături până în ziua Judecăţii de Apoi. 

Împăratul Alexandru Macedon era mare filosof: învățase filosofia despre suflet şi moarte de 
la acest mare filosof din antichitate, Aristotel, opt ani de zile. Şi tot îl cinsteau ai lui, dar el avea 
cuvântul acela: „Dacă-i moarte, nu-i nimic!” 

Dar odată, tot îl lăudau: 

— Măria ta, cât stăpâneşti! Cât de mare eşti!... 

— Măi, dacă credeţi că am stăpânire, veniţi cu mine la malul mării (şi marea era tulbure în ziua 
aceea. Vărsa valuri şi se agita). Uite, ca să vedeţi ce putere am: Mare, îți poruncesc să stai pe loc! 

— Dar marea zvârlea valuri peste el. 

— Aţi văzut? Aţi zis că am putere! Aţi spus că eu împărăţesc. Un val de apă tot acum mă 
îneacă. Nu a ascultat deloc de mine. Cum ziceţi că am putere, dacă un val de apă nu ascultă de mine? 

EI era om care cunoştea că omul nu poate nimic fără Dumnezeu! 

Când era să moară, l-au întrebat generalii lui: 

— Măria ta, din ce să-ţi facem mormântul? Din marmură? Din aur? Din pietre scumpe de 
iachint, de hrisolit, de onix, de ametist sau de rubin? 'Toate pietrele scumpe i le-au spus. Iar el le-a 
răspuns: 

— Dacă-i moarte, nu-i nimic! Să nu-mi faceţi mormântul meu din aur şi din alte pietre scumpe, 
ci să-mi faceţi mormântul şi sicriul de granit. Să nu cumva să mă îmbrăcaţi în haine aurite, ci simplu, 
ca un simplu om. Şi să lăsaţi la sicriu două găuri: una în stânga şi alta în dreapta. 

— Dar de ce asta? 

— Pe acolo să-mi scoateţi mâinile goale, ca să vadă toţi că nimic n-am luat cu mine după 
moarte. 

Să veghem cum petrecem timpul înaintea Domnului. Căci negreşit vom muri şi ne va cere 
socoteală ce-am vorbit în fiecare clipă şi ce-am gândit şi ce-am lucrat. 

Acestea v-o spun pentru Anul Nou! Să mulţumim Preasfintei Treimi şi Preacuratei Maicii 
Domnului, care mijloceşte pentru toată lumea, că ne-a învrednicit să mai trecem un an. Să ne hotărâm 
în inima noastră să punem început bun şi să petrecem de aici înainte cu Dumnezeu, creştineşte. Să ne 
împăcăm cu Dumnezeu mai înainte de a ne răpi moartea. Amin! 


O MINUNE CU SFÂNTA ICOANĂ A MÂNTUITORULUI 


Am să vă spun o istorioară, ca să vedeţi că taina Crucii s-a mai repetat uneori şi în chip văzut. 
lată ce s-a întâmplat. 

Într-o casă oarecare bolea un biet creştin sărac şi era aproape de moarte. Neavând cui să vândă 
casa, a lăsat-o cu chirie unui evreu pentru un timp, spunându-i: 

— Uite, rămâi în casa mea, că eu acum mor şi la urmă va rămâne la nişte nepoți ai mei. 

Când a murit creştinul acela, a rămas în casa aceea o icoană a Mântuitorului lisus Hristos. 
Evreul acela, nefiind cu ură către creştini, a lăsat icoana pe perete şi îşi vedea de treburile lui. Dar a 
venit într-o zi la dânsul alt evreu şi I-a zis: 

— Cum stai tu, măi, cu icoana în casă? Uite icoana lui Hristos! 

Iar el a răspuns: 

— Aşa am găsit casa când am venit şi n-am îndrăznit să iau icoana de la locul ei, că am auzit 
că acesta-i lucru sfânt. Este Hristos! 

Însă evreul acela, fiind rău şi necredincios, a cerut icoana, şi nu s-a lăsat până ce nu i-a dat-o. 
Şi a luat icoana Mântuitorului de acolo, a dus-o la el acasă, departe, a chemat şi pe alţii şi le-a zis: 

— Să facem şi noi cu icoana lui Hristos, cum au făcut părinţii noştri! 

Şi au pus icoana pe un stâlp şi au răstignit-o cu cuie. Unde erau mâinile Mântuitorului pictate 
au bătut cuie şi după ce au pus sfânta icoană acolo au început a o lovi în faţă, bătându-şi joc de ea. 
Unii ÎL scuipau, alţii strigau: Hoo, coboară-Te de pe cruce! Şi în fel şi chip ziceau. După cum au făcut 
părinţii lor, aşa au făcut şi icoanei Mântuitorului, ca să facă măcar simbolic din ceea ce au făcut 

părinţii lor, să le urmeze răutatea. Iar unul din ei a zis: 

— Eu am auzit că unul L-a împuns cu sulița în coastă! 

Şi în batjocură, cum râdeau ei acolo, au luat o suliță şi au împuns icoana. Dar deodată, când 
au împuns-o, a început să curgă sânge mult, încât i-au cuprins spaima pe toţi, şi au fugit la şcoala lor 
ŞI au spus rabinului: 

— lată ce am făcut noi! Am răstignit icoana lui lisus Hristos şi, când am împuns-o, a curs 
sânge! 

Şi a venit învățătorul lor, rabinul, şi a văzut adevărul. Apoi a zis: 

— Vedeţi? Acum s-a stabilit mai tare şi mai clar decât toate că părinţii noştri au fost ucigători 
de Dumnezeu Cel Viu şi de Omul lisus Hristos! Deci, dacă a curs sânge din icoana aceasta uscată de 
lemn, suntem toţi vinovaţi de sângele Lui şi trebuie să ne botezăm! 

Şi ducându-se la şcoală cu icoana însângerată, s-au botezat toţi aceia, toată şcoala lor, şi mult 
popor evreiesc a trecut la dreapta credinţă, văzând sângele lui Hristos curgând din Preasfântul Său 
Trup zugrăvit pe icoană, după atâtea sute de ani de la răstignirea Sa pe Golgota. 


ALTĂ MINUNE, CU SFÂNTA CRUCE 


În India, unii din misionarii noştri creştini predică Evanghelia cu râvnă, mai ales cei catolici. 
Un biet misionar a reuşit într-o comună să convertească la credinţa creştinească vreo câteva familii 
din hinduşii aceia, credincioşi ai lui Brahma Krişna. Şi aceia convertindu-se la creştinism, misionarul 
a ridicat în satul lor o troiță, o cruce a lui Hristos sculptată în lemn, cu Mântuitorul, în mărime 
naturală, şi a împodobit-o frumos. 

Cei ce crezuseră în Hristos se închinau la crucea Mântuitorului răstignit şi la acea sfântă troiță. 
Iar ceilalți păgâni, care erau mulţi, după cum sunt şi astăzi, au pornit cu ură mare asupra acelor puţini 
creştini şi-i băteau şi-i ucideau, martirizându-i pentru că au crezut în Hristos. 

Ba, s-au dus la acea troiță unde era Hristos răstignit şi au început a-L batjocori şi a-L scuipa 
pe Mântuitorul de pe cruce, bătându-L cu ciomegele şi ungându-l crucea cu murdării. lar când erau 
în toiul acestor batjocuri, Mântuitorul de pe cruce a întors faţa la dreapta, spre ei, şi a zis: „De ce Mă 
batjocoriţi?” 

Când au văzut ei că Cel pe care Îl scuipau S-a întors cu faţa ca un om viu şi i-a întrebat de ce 
Îl batjocoresc, câţiva au murit de frică, iar ceilalţi au dat fuga la învățătorii lor, din legea sanscrită, 
păgânească, şi au spus: 

— Veniţi să vedeţi o minune! Noi L-am batjocorit pe Hristos şi am văzut cu ochii noştrii cum 
a întors faţa şi a zis către noi: „De ce Mă batjocoriţi?” 

Şi au mers cu toţii şi, când au văzut şi învățătorii lor că Mântuitorul stă cu faţa întoarsă, s-au 
speriat şi toţi s-au botezat, şi mare cutremur i-a cuprins pe locuitorii din ţinutul acela. Şi acolo unde 
a fost sfânta troiță, se află azi o catedrală mare. Iar acea cruce dumnezeiască cu Mântuitorul care şi- 
a întors faţa, a fost şi este până astăzi în altarul acelei catedrale. 

Şi aşa Mântuitorul a băgat groaza în cei ce-L batjocoreau, numai ca să-i întoarcă pe dânşii pe 
calea pocăinţei. 

Deci, fraţii mei, dacă numia atât semn de la Crucea lui Hristos a fost în stare să facă pe oameni 
să moară de vii, să-i întoarcă la pocăință şi să trezească atâtea suflete, ca va fi oare când va veni 
Mântuitorul pe norii cerului şi când Crucea lui Hristos, adusă cu slavă multă de milioane şi miliarde 
de arhangheli şi îngeri, va străluci de milioane de ori mai tare decât soarele? 


CUVÂNT DESPRE RAI 


Oare cum aş putea eu, nepriceputul şi cu totul neiscutitul, să zugrăvesc prin cuvinte patria 

noastră cea veche din care am căzut? Dacă dumnezeiescul şi marele Apostol Pavel ne spune că: Cele 
ce ochiul n-a văzut şi urechea n-a auzit şi la inimă de om nu s-au suit, acelea a gătit Dumnezeu celor 
ce-L iubesc pe EI, apoi cum o limbă de ţărână şi o minte întunecată de păcate se va pricepe a spune 
cele nespuse? 

Dar, fiindcă nu este bine nici a tăcea despre acea fericire şi frumuseţe, voi îndrăzni a aduce 
prin cuvânt, din cele ce ne-am învăţat din Sfânta Scriptură şi din învăţăturile Sfinților Părinţi, o umbră 
oarecare a celor neumbrite şi veşnice veseli, ca prin cele prea mici să suim înţelegerea noastră după 
putere la cele prea mari şi cu prea minunată frumuseţe împodobite. 

Sfânta Scriptură ne spune despre rai că este aşezat de Dumnezeu spre răsărit: Și a sădit 
Dumnezeu rai în Eden spre răsărituri. N-aţi auzit ce spune Isaia? Răsărit este numele Lui. N-aţi auzit 
ce spune Psaltirea? Dumnezeu S-a suit peste cerurile cerurilor, spre răsărituri. 

Sfântul Vasile cel Mare înţelege raiul, după el şi după toţi sfinţii, ca o desfătare, căci Eden 
înseamnă raiul desfătării. Aici trebuie să înţelegem o desfătare vrednică de Dumnezeu, desfătare care 
este potrivită sfinților. 

Mai departe, arătând despre cele nespuse duhovniceşti veselii, zice: Acolo pornirile râurilor 
vestesc cetatea lui Dumnezeu (Psalm 45, 4). Sfinţii Părinţi ai Bisericii au spus că raiul este îndoit, 
adică este alcătuit şi din cele simţite şi din cele gândite, văzut şi nevăzut, după cum omul este format 
din trup şi suflet. Raiul îl înţelegem şi trupeşte, dar îl tâlcuim şi duhovniceşte. În rai va fi o desfătare 
duhovnicească desăvârşită a celor cinci simţuri ale omului. 

Raiul nu-i împărăţia cerurilor. Raiul este locul unde a stat Adam şi unde stau drepții până la 
judecata de apoi. O stare provizorie. Nu-i hotărât să stea drepţii acolo pentru totdeauna, că de la 
judecată înainte, sufletele drepţilor nu se mai duc în rai, ci în împărăţia cerurilor. 

Iar deosebirea între cer şi rai este negrăit de mare, pentru că atâta iubire a avut Dumnezeu de 
neamul omenesc, încât în locul raiului i-a dat împărăţia cerurilor. Satana l-a scos pe Adam din rai, 
iar Dumnezeu, venind pe pământ şi suferind pentru neamul omenesc, nu-l mai bagă în rai pe omul 
care face voia Lui şi poruncile Lui şi se teme de EI, ci în ceruri. În Evanghelie ce s-a zis? „Fericiţi 
cei săraci cu duhul, că acelora este împărăția raiului?” Nu, ci altfel: „împărăţia cerurilor”. Sau zice: 
„Fericiţi cei izgoniți pentru dreptate, că acelora este împărăţia raiului?” Nu, ci „împărăţia cerurilor”. 

„lată dar — zice Sfântul Vasile —, a prierdut omul raiul, iar prin mila lui Dumnezeu cea 
negrăită, a câştigat cerul”. Că unde a prisosit păcatul, zice Apostolul Pavel, acolo darul a prisosit. 

Împărăţia lui Dumnezeu nu este mâncare şi băutură, ci dreptate, pace şi bucurie în Duhul 
Sfânt. Iar ca să intre cineva în Împărăţia cerurilor trebuie să se nască din apă şi din Duh, să fie 
nevinovat ca pruncii, să rabde multe scârbe în viaţă şi să se silească în toată viaţa la lucrul poruncilor 
Domnului. 

Raiul, ca cineva să-l poată descrie, nu se poate. Niciodată nu poate să descrie cineva 
frumuseţile raiului. Nici oamenii, nici îngerii. Auziţi pe Apostolul Pavel: Ceea ce ochiul n-a văzut şi 
urechea n-a auzit şi la inimă de om nu s-a suit, aceasta a pregătit Dumnezeu celor ce-L iubesc pe 
Dânsul. 

Marele Vasile, arătând pe cât este nouă cu putință despre rai, zice aşa: „Omule, dacă-ţi 
închipui că raiul este mâncare şi băutură şi veselie şi grădină şi flori şi cântări şi păsări şi palate de 
aur, nu te opresc. Măcar aşa să-ţi închipui, dar râvneşte la rai, adică să doreşti raiul. Că, dorind raiul, 
te laşi de păcat. Închipuie-ţi şi tu cum vrei, dar orice vei închipui tu despre rai, nu este ceea ce îţi 
închipui tu, că raiul este mai presus de minte”. 

Apoi zice: „Deci ispiteşte-te ca prin învăţăturile acestea să vii întru înţelegerea raiului aceluia 
Şi să ajungi şi tu la zorile dumnezeieştii lumini. De eşti trupesc şi mare îndulcire socoteşti din cele 
simţite, să ai acea închipuire a Raiului celui trupesc şi săturarea cea prea dulce, şi să te sârguieşti 
către acestea, fiindcă acolo vei afla desfătarea neîncetată! Dar mai bine decât îndulcirile cele trupeşti, 
suie-te cu gândul către frumuseţea îngerilor şi învaţă-te cu de-amănuntul roadele dreptății!” 

Sfântul Vasile cel Mare vorbeşte în Hexaimeron despre rai, zicând: „Acolo sunt livezi prea 
dulci la vedere, cu multă şi negrăită verdeață şi foarte frumos împodobite. Acolo floarea nu 

străluceşte puţină vreme şi apoi lipseşte, ci îndelungată vreme şi este o mireasmă a Duhului Sfânt, pe 
care omul nu o poate spune. 

Buna lor mireasmă este fără de saţ, frumoasa lor culoare de-a pururea străluceşte şi puterea 
vânturilor nu le slăbeşte. Lunile cele noi nu le veştejesc, îngheţurile nu le îngheaţă, arsura soarelui 
nu le usucă; ci un duh măsurat, care dă oarecare subţire şi dulce suflare, uşor cu dulceaţă suflă asupra 
lor, neîmpilat de vreme şi neveştejit în veac, păzind sporul lor. Iar frumuseţea sadurilor celor de acolo 
este şi ea vrednică de facerea şi sădirea Celui ce le-a sădit”. 

Şi după multe, zice: „Care cuvânt va putea să arate mulțimea dulceţii şi frumuseţii aceleia?... 
Acolo sunt şi neamuri de nenumărate feluri de păsări, care prin floarea aripilor şi prin dulcea viersuire 
a glasurilor, aduc o dulceaţă negrăită, încât oamenii cei drepţi de acolo se desfătează şi se îndulcesc 
prin toate simţurile: pe unele văzându-le, pe altele auzindu-le”. Mai departe zice: „De eşti 
duhovnicesc şi cugeţi mai mult decât la îndulcirile trupeşti, urcă-te cu gândul către frumuseţile 
îngerilor şi învaţă-te roadele dreptăţii ce sunt în ei. Vezi râurile lui Dumnezeu cele pline de ape, ale 
căror porniri veselesc cetatea lui Dumnezeu şi al căror meşter este singurul Dumnezeu”. 

Dar, într-adevăr, raiul în care a stat Adam era îndoit. Avea o parte simțită şi una gândită, 
fiindcă în rai erau pomi din care se putea mânca. Ceea ce spune Sfânta Scriptură: pomul cunoștinței 
binelui şi răului, se poate închipui că a fost într-adevăr pom. 

Dar de ce-i spune pomul cunoştinţei binelui şi răului? Ştiţi voi ce înseamnă pomul cunoştinței 
binelui şi răului, din care a mâncat Adam, şi de ce se cheamă aşa? Iată ce spune Sfântul loan Gură 
de Aur despre acest pom: „Pomul cunoştinţei binelui şi răului din rai se cheamă aşa pentru că două 
lucruri mari a arătat el după ce au gustat Eva şi Adam dintr-însul: A arătat binele şi răul”. 

A arătat cât de bine era dacă nu mânca din pom, că Adam, care a stat 700 de ani în rai, s-a 
desfătat acolo de atâtea bunătăţi — şi de cele simţite şi de cele gândite, că auzea şi îngerii în ceruri şi 
îi vedea cum îl laudă pe Dumnezeu. lar atunci când l-a scos afară din atâta dulceaţă şi frumuseţe, a 
cunoscut cât de bine era dacă nu mânca din pom. ŞI iarăşi, a cunoscut şi răul: „Cât de rău este, şi ce 
mare răutate ne-a ajuns pe noi, fiindcă am mâncat din pom”. 

Iată ce înseamă pomul cunoştinţei binelui şi răului. A cunoscut cât de rău a făcut că a călcat 
porunca lui Dumnezeu şi cât de bine era dacă nu o călca şi nu mânca din pom. Aşa se tâlcuieşte 
pomul cunoştinţei binelui şi răului după Sfinţii Părinţi. 

Dar să continuăm despre rai. Marele Vasile spune acolo: „Păsările raiului nu mai mor ca cele 
de pe pământ şi nu mai îmbătrânesc, că sunt pline de Duhul Sfânt. Acolo cele patru stihii care sunt 
pe pământ: aerul, apa, pământul şi cerul, sunt atât de împodobite de Dumnezeu, cum nu se poate 
vorbi. Cele patru anotimpuri ale anului: primăvara şi vara, toamna şi iarna, aşa de frumos sunt 
îmbinate unele cu altele, încât nu se mai satură omul în veacul veacului de a trăi acolo. 

Acolo niciodată nu este silă a vânturilor şi nepotrivire a anotimpurilor. Acolo nu-i nici prea 
frig, dar nici prea cald. Nu-i nici prea mare vânt, dar nici să nu fie deloc. Nu-i niciodată acolo ploaie 
prea multă, dar nici să nu fie. Deci cele patru stihii, cele patru anotimpuri, sunt îmbinate în aşa fel, 
încât provoacă o negrăită plăcere la cele cinci simţuri ale omului. 

Gustul. Poamele din rai au atâta dulceaţă şi atâta felurime de gusturi, încât omul nu mai poate 
pofti nimic peste dulceaţa lor. 

Auzul. Cântările de acolo care desfătează nu gustul, ci alt simţ al omului, auzul, atâta 
frumuseţe au, încât o mie de ani se pare un ceas în rai, cum citim şi în Mântuirea păcătoşilor. 

Pipăitul cel îndoit, înăuntru şi în afară, acolo atâta frumuseţe are şi atâta blândeţe în zidiri, 
încât niciodată spini nu există, lucru aspru nu există, lucru care să te ardă nu există, lucru care să te 
otrăvească nu există, aşa încât pipăirea şi cea dinăuntru şi cea din afară este fără nici o vătămare. 

Mirosul. Atâta mireasmă a Duhului Sfânt este acolo şi florile acelea atâta mireasmă au, încât 
nu mai poţi să-ţi închipui că ar mai exista altceva în lume să miroase mai frumos ca acelea. 

Vederea. lar vederea se desfată întru atâta frumuseţe (Gan-Eden, adică veşnică desfătare), 
încât nu poate omul nici într-un fel să mai cugete că ar putea vedea ceva mai frumos ca acolo. 

Se desfătează cele cinci simţuri ale omului de nu pot mai mult. Ai văzut ce spune în Psaltire: 

Pornirile râurilor veselesc cetatea lui Dumnezeu. Ştiţi voi ce înseamă pornirile râurilor? Râurile 
Duhului Sfânt se varsă în rai şi veselesc cetatea lui Dumnezeu -— raiul şi sufletele —, încât nu poate 
omul să spună cu limba asta de ţărână ce mângâiere a Duhului Sfânt vine acolo. 

Pornirile râurilor, pornirile darului Duhului Sfânt care se varsă în rai, atât veselesc inima şi 
mintea omului, încât el nu mai poate cugeta, nici cu inima, nici cu mintea, nimic mai presus decât 
acele mângâieri ale darului Duhului Sfânt. Şi acesta-i raiul, dacă-ţi poţi închipui aşa, dar nu împărăţia 
cerurilor. 

V-am spus că omul este îndoit, o parte văzută şi una nevăzută. Raiul este şi simţitor, ca omul 
să poată gusta şi cu trupul şi cu vederea dulceţile lui; şi gânditor, pentru că sufletul omului acolo nu 
este împiedicat să vadă cerul sau dănţuirile arhanghelilor şi ale îngerilor sau să audă cântările din cer. 
Între partea văzută şi cea nevăzută este o mare legătură. 

În rai Dumnezeu a spus lui Adam să lucreze raiul şi să-l păzească. Dar ştiţi ce lucrare era 
aceea? Întreabă pe Sfântul Nil Ascetul. Era lucrarea rugăciunii şi păzirea minţii. Raiul cel 
cuvântător din sufletul lui! A lucra raiul este întotdeauna a fi în rugăciune necontenită cu Dumnezeu, 
asemenea cu îngerii, căci Adam îi auzea rugându-se şi cântând lui Dumnezeu; iar a-l păzi este de a- 
şi păzi mintea, să nu alunece cumva spre gândire împotriva lui Dumnezeu. 

Închei aici prin cuvintele Sfântului Vasile cel Mare: „Învaţă-te, omule, ca din nişte învățături 
ca acestea să vii întru înţelegerea Raiului şi să ajungi la zorile dinaintea luminii, unde răsare lumina 
cunoştinţei şi unde raiul desfătării s-a sădit”. Amin. 


MARIA PARTEA CEA BUNĂ ȘI-A ALES 


La toate praznicile Maicii Domnului se citeşte Evanghelia cu Marta şi Maria. Dumnezeieştii 
Părinţi care au alcătuit sinaxarul, fiind plini cu Duhul lui Dumnezeu, au rânduit această Evanghelie, 
în care se arată că Maica Domnului, Maria cea Preasfântă şi Preacurată, partea cea bună şi-a ales 
(Luca 10, 42). 

Care este partea cea bună în viaţa creştinului? Necontenita rugăciune. Toată fapta cea bună 
trebuie să o însoţim cu rugăciune, cum arată marele Apostol Pavel în Epistola întâi către Tesaloniceni, 
unde zice: Neincetat vă rugați (5, 17). 

Dar chiar Mântuitorul în Evanghelie zice: Luaţi aminte, privegheați şi vă rugaţi (Marcu 13, 
33). Şi dumnezeiescul Apostol Petru spune: Privegheați, că potrivnicul vostru, diavolul, ca un leu 
umblă, căutând pe cine să înghită (| Petru 5, 8). Şi dumnezeiescul Prooroc David de asemenea ne 
spune: Bine voi cuvânta pe Domnul în toată vremea, pururea lauda Lui în gura mea (Psalm 33, 1). 

Ai auzit pentru ce s-a citit Evanghelia aceasta? Ca să ne înveţe că Maica Domnului şi-a ales 
partea cea bună, partea Mariei. Căci Mântuitorul, când Marta alerga să-i facă mâncare şi să-i gătească 
masa, oarecum a mustrat-o cu pilda Mariei: Marto, Marto, te grijeşti şi spre multe te sileşti; dar un 
lucru trebuieşte. Care? Acela pe care-l avea Maria, că stătea la picioarele Domnului. Căci Maria — 
zice — partea cea bună şi-a ales, care nu se va lua de la dânsa (Luca 10, 38, 42). 

Dacă am avea şi noi partea Mariei în viaţa noastră, dacă am sta la picioarele Domnului ca 
Maica Domnului în Sfânta Sfintelor, dacă am petrece în rugăciune şi în gândire de Dumnezeu ca 
dânsa, nu ne-ar hrăni pe noi oamenii, ci îngerii şi serafimii din cer. Dar noi punem nădejdea numai 
în pieptul nostru şi în priceperea noastră. Dar auzi ce spune proorocul leremia: Blestemat este omul 
care se reazămă pe braţele sale şi şi-a pus nădejdea în trupul său. 

Auzi ce spune: „Cel ce se reazimă pe mâinile şi picioarele sale, animal este, că are patru 
picioare, nu două”. Auzi? Blestemat este omul care se reazimă pe braţele sale şi a întărit braţele 
trupului său. Mai zice: Nebun este acela care sărută mâinile sale şi zice că acestea m-au hrănit pe 

mine. 

Te-au hrănit mâinile tale? Dar dacă Dumnezeu îţi dădea un junghi, îți dădea o boală, dacă ai 
fi căzut şi ţi-ai fi rupt o mână sau un picior şi dacă nu-ţi dădea ţie Dumnezeu sănătate şi viaţă, ai fi 
putut face ceva cu mâinile şi picioarele tale sau cu priceperea ta? Aşa este că nu? De aceea Scriptura 
numeşte nebun pe acela care-şi sărută mâinile sale, zicând că acestea l-au hrănit. 

Nu-i adevărat! Dumnezeu ne hrăneşte, că zice: Aruncă spre Domnul grija ta şi EI te va hrăni 
(Psalm 54, 25). Să nădăjduim întâi în Dumnezeu şi aşa, lucrând cu cinste şi cu dreptate, să muncim, 
să lucrăm, că zice iarăşi Scriptura: Cel ce nu lucrează, să nu mănânce (II Tesaloniceni 3, 10). Deci 
lucrul nostru să fie împletit cu gândirea la Dumnezeu, cu Sfânta Scriptură, cum era al Maicii 
Domnului în Sfânta Sfintelor. Lucrul nostru să fie aşa de uşor, încât să nu ne strige mintea de la 
rugăciune, de la gândirea la Dumnezeu. Aşa arată dumnezeieştii Părinţi. 

De ce părăsim noi gândirea la Dumnezeu, citirea Scripturilor, mergerea la biserică, meditaţia 
şi cugetarea la gheenă şi la moartea care vine pe neaşteptate? „Pentru că ne aruncăm în marea cea 
tulbure a veacului acestuia, ne aruncăm în nemărginire, ca să moştenim veacurile şi vine moartea şi 
ne strânge de gât”, cum zice dumnezeiescul Părinte Efrem Sirul. 

Are obiceiul satana, o, monahule, şi tu, creştine, să-ţi dea lăţime şi lungime, ca să scoată 
mintea din gândirea de Dumnezeu şi să te ducă la pierzare! 

Fraţilor, să muncim cu dragoste; să lucrăm, dar să avem pe Dumnezeu în minte. Nimeni nu 
poate să stea degeaba. Să lucrăm, să mergem la muncă, să asudăm, că aşa avem poruncă noi de la 
început, căci zice: Cu sudoarea frunţii îți vei câştiga pâinea ta (Facere 3, 19). 

Dar în sudorile noastre în osteneli, pe ogoare şi în fabrici, în birouri, în întreprinderi şi oriunde 
ar fi, să avem pe Dumnezeu în minte. Să avem pe Hristos, şi cu Dânsul pe toate le putem. Auzi ce 
spune Apostolul Pavel: Toate le pot în Hristos, Cel ce mă întăreşte! lar fără de EI nimic nu putem 
face! 

Auzi ce zice Hristos: Rămâneți întru Mine şi Eu întru voi..., căci fără de Mine nu puteţi face 
nimic (loan 15, 4-5). 

Când te duci la prăşit, omule, şi ai luat sapa pe umăr, ia şi pe Hristos în minte: „Doamne, 
lisuse Hristoase, Fiul lui Dumnezeu, miluieşte-mă pe mine păcătosul (păcătoasa)”. Dacă lucrezi în 
atelier şi ai pus mâna pe ciocan, pe bomfaier, pe fierăstrău, baţi pe nicovală, sau dacă eşti zidar sau 
tâmplar, sau orice meşteşug ai; de câte ori dai cu ciocanul, zi şi „Doamne lisuse!” 

Când te-ai dus la secerat, la pădure cu boii să tai lemne, sau lucrezi în fabrică sau oriunde eşti, 
lucrează cu toată inima, cu toată dragostea, dar nu uita că ai pe Dumnezeu, Care singur poate să-ți 
ajute şi poate să te păzească! Câte primejdii nu sunt! Auzi că pe unul l-a omorât un butuc, pe altul l- 
a lovit maşina, pe altul l-a prins motorul, peste altul a căzut un copac şi a murit... 

La urechile noastre vin asemenea veşti zilnic. Dar de ce? Pentru că n-a plecat la lucru cu 
rugăciunea în minte! Dacă pleca cu rugăciunea în minte, avea pe îngerul care-l păzea. Căci îngerul 
pururea ne păzeşte. Auzi ce zice proorocul: Străjui-va îngerul Domnului împrejurul celor ce se tem 
de EI şi-i va izbăvi pe ei (Psalm 33, 7). 

Deci, când plecăm la treabă, să avem pe Hristos în minte; şi când venim de la treabă iar, şi 
când ne odihnim iar. Şi când ne sculăm din somn, prima simţire, primul cuvânt să fie: „Slavă ie, 
Dumnezeul nostru, slavă Ţie!” „Împărate ceresc Mângâietorule, Duhul Adevărului”... şi celelalte. 

Auzi ce spune Gheorghe Sinaitul? Este un drac înaintemergător care are o ceată nenumărată 
pe faţa pământului. Merg aceşti draci de dimineaţă şi-i învaţă pe oameni, când s-au sculat din somn, 
mai întâi să pună mâna pe treabă: „Lasă rugăciunea mai la amiază! Mănâncă bine, bea bine şi hai la 
treabă!” 

Nu-i bine! Întâi să cerem ajutorul lui Dumnezeu şi apoi, cu Dumnezeu în minte, să mergem 
la muncă cinstită şi curată. Să nu furaţi de la nimeni; să nu furaţi de la stat, nici de la alţii, că nu vă 
îmbogăţiţi cu furatul, ci mai tare sărăciţi. Era un cuvânt al cuiva: „Munceşte omul cu dreptate, şi-i ia 
dracu jumătate din avere; dar averea câştigată pe nedrept, o ia dracu cu tot cu stăpân!” 

Nu. Nu fura, că nu te îmbogăţeşti. Mare foc bagi în casă la tine dacă ai luat un ban al Bisericii, 

sau dacă ai luat banul sau osteneala cuiva. Şi dacă vei aduce la biserică milostenie din cele furate, 
câine împuţit aduci lui Dumnezeu! Deci să lucrezi cu cinste, cu dreptate, cu sfinţenie şi să munceşti 
cu toată dragostea unde te-a pus statul sau unde te-a pus dregătoria sau istituţia care te adăposteşte. 
Să munceşti, dar să ai şi pe Dumnezeu în minte. 

Fă semnul Sfintei Cruci când pleci la lucru. Când vii, la fel. Când stai la masă, fă rugăciune; 
când te scoli, rugăciune; şi dacă nevinovata rugăciune va povăţui viaţa voastră şi a noastră, vom avea 
puţină asemănare şi noi cu petrecerea Maicii Domnului în Sfânta Sfintelor, vom petrece în gândire 
de Dumnezeu şi ni se va spune şi nouă în ziua judecății că partea cea bună ne-am ales. 

lar dacă lăsăm rugăciunea, citirea dumnezeieştii Scripturi, mergerea la biserică, facerea de 
bine şi toate acestea şi punem nădejdea numai în munca noastră, suntem cei mai nenorociţi oameni 
de pe faţa pământului. 

Să muncim cu dragoste, cu hărnicie, dar să nu uităm că avem un Dumnezeu, Căruia trebuie 
să ne rugăm neîncetat şi când muncim şi când suntem acasă şi când ne odihnim. Pururea să fie Legea 
Lui în mintea nostră, ziua şi noaptea. Pururea să avem gândirea şi rugăciunea spre Dumnezeu, şi 
atunci darul Lui va întări braţele noastre şi mintea noastră şi trupurile nostre şi vom fi sănătoşi şi vom 
putea izbuti şi la muncă şi la ostenala de toate zilele. Dar numai cu Dumnezeu şi prin Dumnezeu! 
Amin. 


CUVÂNT LA CINA CEA MARE 


Părinților, fraţilor şi iubiţi credincioşi, 

Aproape din tot cuvântul şi din tot versetul Sfintei Evanghelii de astăzi, se pot trage o mulţime 
de învățături, şi nu va fi vreme să o tâlcuim cu de-amănuntul. Dar vom arăta puţine din ele, ca să 
vedeţi câtă comoară de învățături cuprinde Sfânta Scriptură. 

Un om oarecare a făcut cină mare. 

Cine este Omul acesta? Acesta este Însuşi Dumnezeul părinţilor noştri. De fapt în Evanghelie 
Îl auzim pe Mântuitorul numindu-Se adeseori Fiul Omului căci din iubirea de oameni cea negrăită şi 
minunată a venit la noi şi S-a făcut om. 

Dar de ce spune că a venit să facă cină şi nu prânz? 

Prânz se numeşte de obicei masa de amiază, iar cina este masa pe care o iau oamenii seara. 

Prin venirea Sa, Mântuitorul a pregătit cină, căci a venit în zilele mai de pe urmă; nu de la 
începutul lunii. Doar auzim pe marele Apostol Pavel zicând: Pe noi, apostolii cei mai mari din urmă 
(cei mai de apoi), ne-a ales Dumnezeu ca pe nişte osândiți, şi celelalte. 

Deci cina este vremea lui Hristos în lume, este taina iconomiei în trup şi mântuirea neamului 
omenesc. 

De ce este mare cina aceasta duhovnicească a lui Dumnezeu? Căci zice: Un om oarecare a 
făcut cină mare; nu aşa, cum s-ar întâmpla, ci mare. El o numeşte mare, pentru că mare este taina 
creştinătăţii. Aţi auzit cum cântă biserica: „Cu adevărat, mare este taina creştinătăţii Dumnezeu S-a 
arătat în trup, a venit în lume...”, şi celelalte. 

Numeşte cină mare taina aceasta a venirii lui Dumnezeu printre oameni, pentru că taina 
iconomiei în trup, sau a întrupării lui Dumnezeu Cuvântul, nu este supusă înţelegerii nici minţilor 
raţionale din ceruri ale îngerilor, nici celei ale oamenilor. Taina iconomiei în trup pururea rămâne 
taină, necuprinsă de vreo minte de înger sau de om (Sfântul Nicodim Aghioritul, Paza celor cinci 
Simțiri). 

Deci taina iconomiei în trup, sau cum Se naşte Dumnezeu din Fecioară şi Fecioara rămâne 
iarăşi Fecioară, fără să se strice peceţile fecioriei, rămâne necuprinsă de vreo minte în veacul 
veacului. Nimeni nu ştia că Mântuitorul, fiind de o mărime cu Părintele Său, era întreg în pântecele 
Fecioarei, şi cum un Dumnezeu nemărginit şi necircumscris încape întreg într-o fecioară. 

Dar ce mai spune Sfânta Evanghelie? 

La această cină mare a trimis Dumnezeu să cheme pe mulți. 

Dar de ce n-a zis pe toţi? Căci zice: Și a trimis în ceasul cinei omul acela pe sluga sa ca să 
cheme pe cei mulți. 

Dar ştim din Sfânta Scriptură că Dumnezeu voieşte ca toți oamenii să se mântuiască şi la 
cunoştinţa adevărului să vină. Evanghelia ne dă o pildă, şi toate pildele Mântuitorului nostru lisus 
Hristos au două înţelesuri: unul după literă şi altul după duh. Căci Mântuitorul nostru, venind în lume, 
a vorbit mai mult în pilde, potrivit celor proorocite de la Duhul Sfânt, care cu o mie de ani înainte a 
spus prin gura lui David: Deschide-voi în pilde gura mea (Psalmi 77, 2). 

Pilda înseamnă mai întâi o închipuire a unor adevăruri şi al doilea arată ce lucru este închipuit 
de dânsa. Deci, după înţelesul literei a spus Mântuitorul că a chemat pe mulţi şi nu pe toţi. 

Oare ar încăpea în gândul dumneavoastră dacă v-aş spune că cineva a făcut o cină mare şi a 
chemat pe toţi oamenii din lume? Mai ales că aici Dumnezeu Se ascunde sub chipul unui om oarecare. 
Ce aţi spune? Nu se poate. A chemat omul acela la cină o mie, zece mii, o sută de mii, dar toată 
omenirea n-a putut s-o cheme. Deci când a zis că a chemat pe mulţi, a spus după slovă. Deci cuvântul 
acesta „mulţi”, arată de fapt pe toţi, după înţelesul cel închipuit din pildă. 

Ce s-a întâmplat după aceasta? 

A chemat Dumnezeu pe oameni la cină, dar mulți au început a respinge chemarea. Dar cine 
era sluga pe care a trimis-o omul acela să cheme la cina sa cea mare? Acesta este lisus Hristos, care 
de bună voia Sa, din iubirea Sa cea negrăită pentru neamul omenesc şi către Dumnezeu, Părintele 
Său, slugă S-a făcut pentru noi. Căci auzim zicând în Evanghelie: N-a venit să 1 se slujească, ci ca 
să slujească multora (Matei 20, 28). 

Slugă S-a făcut Dumnezeu Cuvântul şi Părintelui Său şi neamului omenesc din iubirea Sa de 
oameni cea negrăită, căci ascultător S-a făcut Părintelui Său până la moarte, şi încă moartea de 
cruce! Pentru aceasta Dumnezeu L-a preaslăvit pe Dânsul şi I-a dat Lui nume care este mai presus 
de tot numele, că în numele lui lisus Hristos tot genunchiul să se plece, al celor cereşti, al celor 
pământeşti şi al celor de dedesubt (Filipeni 2, 8-9). Pentru negrăita Sa smerenie L-a înălţat Părintele 
Său ca să stea de-a dreapta slavei şi, ca om, să fie de un scaun, de o fire şi de o putere cu El. 

Şi ce a făcut sluga? S-a dus să cheme la cină, chiar în ceasul ei. În legea veche era obiceiul ca 
atunci când făcea cineva praznic la amiază sau seara, să trimită oameni mai înainte cu câteva ceasuri 
sau cu o zi chiar, ca să poftească pe invitaţi. 

Dar aici, când trimite el să cheme pe invitaţi? Când începe masa, în ceasul cinei. Spune că a 
chemat pe mulţi. Cine au fost aceştia? Tot neamul omenesc. După cum s-a scris, Dumnezeu voieşte 
ca toţi oamenii să se mântuiască (Isaia 45, 22; Matei 18, 11; loan 3, 17; | Timotei 4, 10). 

Când a venit Mântuitorul să slujească neamului omenesc, spre mântuire, ca o slugă a 
Părintelui ceresc, întâi a chemat neamul evreiesc, căci spune: Nu sunt trimis decât către oile cele 
pierdute ale casei lui Israel (Matei 15, 24). Mai întâi s-a dus la ei ca să nu aibă cuvânt în ziua judecății, 
că lisus, care, după firea omenească se trage din Avraam, din David, din neamul evreiesc, a chemat 
mai întâi pe păgâni. Nu! Mai întâi a venit să cheme oile cele pierdute ale casei lui Israel. 

Dar cum ştim că pe ei i-a chemat întâi? 

Apostolul Petru, în Ierusalim, predică în ziua întâi şi cred trei mii, iar în ziua a doua se adaugă 
încă cinci mil. 

Dar cine erau aceştia care au crezut primii în Evanghelie? Evreii. 

Cei dintâi credincioşi ai Bisericii din Ierusalim, întemeiată de apostoli, de Iacov, de Petru şi 
de Ioan, stâlpii Evangheliei, au fost mai mult evrei. În Proschinitarul Ierusalimului se scrie: „es. AM 
avut în Ierusalim 15 arhierei, 15 patriarhi tăiați împrejur”. De la Iacov, fratele Domnului, şi până 
aproape de Marele Constantin, au fost în Biserica din Ierusalim arhierei tăiaţi împrejur, adică din 
neamul evreilor, care mai ţineau încă tăierea împrejur. 

Deci, într-o perioadă au fost în Ierusalim numai patriarhi şi arhierei evrei şi biserica din 
Ierusalim era alcătuită mai mult din evrei. După aceea a trimis Dumnezeu pe Pavel la neamuri, 
departe de Ierusalim. De aceea spune că i-a chemat întâi pe evrei, ca să n-aibă răspuns în ziua 

Judecăţii. 

lar mai apoi, zice dumnezeiasca Evanghelie, a trimis în ceasul cinei să cheme şi pe alţii. 

Cel dintâi chemat a zis: Țarină mi-am cumpărat şi mă duc s-o văd. Rogu-te să mă ierţi. 

Ce este țarina? 

Hristos ne-a spus în pilda cu semănătorul, pe care a tâlcuit-o ucenicilor: Ce/ care seamănă 
sămânța cea bună este Fiul Omului. Țarina este lumea; sămânţa cea bună sunt fiii împărăției; iar 
neghina sunt fiii celui rău (Matei 13, 36-38). 

Iată ce este țarina. Deci când auzim în Evanghelia de astăzi că cel dintâi a pus pricină de refuz 
că şi-a cumpărat țarină, se înţelege că s-a legat de lumea de acum. Cel care nu vrea să meargă la cina 
Marelui Împărat, la Împărăţia Cerurilor, zicând că şi-a cumpărat țarină, este tot omul care-i legat cu 
inima de lumea aceasta în care se lucrează toată fărădelegea şi păcatul. Acesta este omul care nu vrea 
să meargă la cina lui Dumnezeu, când glasul conştiinţei îl cheamă, ci cumpără mereu țarina aceasta, 
adică slujeşte acestei lumi şi răutăţilor din ea. 

Dar de ce spune că a cumpărat-o şi nu spune că este a lui? Pentru că atâta stăm în lumea 
aceasta, de când ne naştem şi până murim. O cumpărăm când deschidem ochii şi o vindem înapoi 
când murim, când închidem ochii. Aşadar nu-i a noastră. Aici am găsit-o, aici rămâne. 

Deci, când îl auzim pe omul acela că şi-a cumpărat țarină şi n-a mers la cina lui Dumnezeu, 
să ştim că el este om lumesc, care se leagă cu inima de lucrurile cele deşarte şi stricăcioase ale lumii 
şi nu ascultă de chemarea conştiinţei, ca să meargă pe calea poruncilor lui lisus Hristos. Acela şi-a 
cumpărat slujirea cea rea a lumii. 

Al doilea a zis: Mi-am cumpărat cinci perechi de boi şi mă duc să-i încerc. Rogu-te să mă 
ierți. 

Care-s perechile de boi şi cum le încearcă omul? 

Perechile de boi sunt cele cinci simţuri pe care le avem toţi şi care sunt în câte două organe. 
Avem doi ochi cu care vedem, două urechi cu care auzim, două nări cu care mirosim, două organe 
cu care gustăm: limba şi cerul gurii; două organe ale pipăitului, cel dinafară şi cel dinlăuntru. Căci 
simţim fierbinţeala şi răceala şi în afară, dar şi înăuntru. Tot aşa simţim asprimea şi durerea până la 
inimă, dar le simţim şi în afară. 

Deci cele cinci perechi de boi sunt cele cinci simţuri ale noastre: vederea, auzul, mirosul, 
gustul şi pipăitul. 

Dar cum le cercăm noi şi cum nu mergem la cina marelui împărat? 

Prin aceea că pironim mintea şi inima noastră în aceste cinci simţuri şi nu vrem să ascultăm 
de glasul cunoștinței, ca să mergem la cina marelui Împărat. Iată vă dau o pildă. Astăzi e miercuri 
sau vineri, sau timp de post, şi trebuie să postesc, sau am canon de la duhovnic şi trebuie să postesc 
până la ora cinci sau până seara. Dar eu mă duc prin piaţă şi văd nişte plăcinte care-mi plac sau nişte 
cornuri sau altceva de mâncare şi mă las biruit de pofta ochilor şi a pântecelui şi mănânc înainte de 
vreme. 

Am încercat o pereche de boi! Care? Gustul. 

Glasul conştiinţei mi-a spus: „Omule, azi e zi de post, ai canon de la duhovnic”. „Da, voi 
posti poimâine. Azi mănânc, că mi-e foame”. Am încercat o pereche de boi! 

Înţelepciunea ne învaţă aşa: Ochii tăi cele drepte să vadă şi urechile tale cele drepte să le 
audă. lar Duhul Sfânt ne spune: Doamne, abate ochii mei de la deşertăciuni (Psalm 118, 37). 

Eu ştiu că trebuie să păzesc vederea, pentru că vederea este simţire împărătească la om, iar 
ochii sunt cele două mâini ale sufletului, cum spune Marele Vasile, cu care omul ia păcatul de la 
distanță. Dacă nu păzim ochii, nu putem păzi nici mintea, căci mare legătură au ochii cu mintea. lar 
Scriptura ne spune să păzim gândirea, dar noi n-o păzim; ne ducem acolo unde e distracţie, la 
televizor, la meci, la cinema şi la necurăţii. Şi aşa, mai încercăm o pereche de boi. Care? Vederea. 
Şi astfel nu ascultăm de glasul care ne opreşte de la aceasta, ca să ne ducem la cina marelui Împărat, 
la Împărăţia cerurilor. 

Dar să vedem mai depate. Zice Sfânta Scriptură: Urechile tale cele drepte să audă. Trebuie 

să asculți numai predicile, numai cuvântul lui Dumnezeu, numai cântările bisericeşti şi numai cele 
ce sunt necesare vieţii. 

Dar noi ce zicem? O voi face aceasta mai târziu, căci acum este nuntă şi cântă lăutarii! N-auzi 
cum cântă de frumos? Unu-i cu mandolina, altu-i cu scripca, altul cu toba! 

Şi aşa am mai încercat o pereche de boi. Cele două urechi au încercat şi perechea aceasta. 
Auzul. 

Sfânta Carte spune să umbli îmbrăcat în haine simple, că Sfântul loan Botezătorul a umblat 
în piele de capră şi Ile Tesviteanul cu cojoc; iar patul nostru să fie tare, nu moale, că: Vai — zice Isaia 
— de cei ce dorm pe saltele şi pe paturi moi, că uită de Dumnezeu! Dar eu vreau să am haine moi, 
blănuri, iar patul meu să fie moale, cu plapumă de mătase, cu saltea de lână, nu de paie! 

Şi iată, am mai încercat o pereche de boi! Care? Pipăitul. 

Glasul lui Dumnezeu îmi spune: „Omule, să trăieşti cu cele strict de trebuinţă vieţii”. Dar eu 
vreau podoaba trupului şi moleşeala lui. Vreau băi! Vreau să-i fac baie viermelui acestuia care este 
tină şi merge în iad, dar nu se pocăieşte. Numaidecât vreau să-l duc la băi şi nu la băi simple, ci cu 
săpunuri frumos mirositoare. Şi aşa se aduce în suflet toată moliciunea şi toată răutatea dracilor, de 
la vederea goliciunii omului şi de la această nebăgare de seamă, mai ales când trupul este sănătos. 
Am mai încercat şi această pereche de boi, a pipăitului (Fapte 17, 27). 

Ce ne-a mai rămas? Mirosul. 

În post, bucătăria nostră trebuie să miroase a zarzavat, a ceapă şi a cartofi copţi, nu a carne, a 
brânzeturi şi a grăsimi. Că pierduţi suntem dacă voim să miroase a dulce în zilele de post în bucătăria 
noastră. „Nu se mănâncă azi — miercurea sau vinerea — brânză, ouă şi carne!” „Ei, taci din gură! Nu 
ce bagi în gură spurcă pe om, ci ce iese din gură!” Ştie ca sectarul să tâlcuiască Scriptura pentru 
pântecele lui! Dar nu aşa se tâlcuieşte. Şi bagă omul friptură în pântece şi mănâncă gras. 

Şi foloseşte mirosuri de săpun şi parfumuri şi se fardează pe obraz, că din om se face 
măscărici! Nu lasă frumuseţea pe care i-a dat-o Dumnezeu. Se vopseşte şi la buze, încreţeşte părul, 
face manichiura. Face toate blestemăţiile cele ce învaţă satana pe oameni. Şi se parfumează, ca să 
miroase pe drumuri şi să zică lume: „Asta-i cucoana cutare, ăsta-i domnul cutare! Dar frumos mai 
miroase după dânşii”. 

Dar acestea duc la putoarea gheenei şi la iad. Că atâta putoare este acolo, încât toate putorile 
din lume de le-ai strânge la un loc, n-ai putea aduna cât un miligram din oceanul acela de putoare. 

Vrei să miroşi pe drumuri şi să sminteşti şi pe alţii? Nu uita putoarea aceea din iad şi poate te 
vei îndrepta şi vei uri parfumurile. 

Dumnezeu spune: „Da, să umbli în haine curate, să mergi la biserică, să te speli cu săpun care 
nu miroase, să te cureţi şi să te îngrijeşti, dar să nu miroşi a parfumuri, că putoare şi vierme este omul 
după moarte”. Dacă mergi pe la cimitire, când se dezgroapă vreun mort, ai să vezi în ce putoare stă 
trupul acolo. Dacă-l dezgropi după 7-8 zile, miroase mai rău decât toate putorile lumii. Îşi arată 
Dumnezeu ce eşti! 

Deci aşa încearcă omule cele cinci perechi de boi: când coboară mintea cu voia sa la cele 
cinci simţiri şi vrea să le desfăteze pe toate. 

Dar dacă aceia au pus aceste pricini, ce-a făcut sluga din Evanghelie? Mergând înapoi la 
Domnul Său, a zis: „Doamne, am chemat pe aceştia la cină şi s-au scuzat, cum vezi”. Atunci S-a 
mâniat Domnul acela care făcuse cina. Şi mâniindu-Se că cei chemaţi au dat aceste pricini şi n-au 
venit, a zis către slugă: „leşi pe la răstântii şi pe la ulițele cetăţii şi adu-i aici pe săraci, pe orbi şi pe 
şchiopi”. 

Ce înseamnă răspântiile drumurilor? Dacă mergi singur pe un câmp şi dai deodată de două 
drumuri, şi dacă n-are cine să-ţi spună care-i drumul cel bun, stai la răspântie şi nu ştii încotro s-o iei. 
„Oare ce să fac? S-o iau la dreapta sau la stânga?” Dacă nu i-ar arăta cineva calea cea bună, ai greşi. 

Aşa a fost când Mântuitorul a venit în lume pentru cina Părintelui Ceresc; a găsit lumea 
aceasta la o răspântie. Şi spune Scriptura: „Veţi umbla în calea limbilor şi a popoarelor şi în întuneric 
şi în umbra morţii”. 

Erau atâtea popoare pe pământ care nu-L ştiau pe Dumnezeu şi care se închinau la mii de zei. 
Fiecare avea dumnezeul lui şi pentru fiecare păcat îşi crea un dumnezeu, după plăcerea lui. Întreaga 
omenire era la o mare răspântie, la o mare răscruce. Şi a venit. Mântuitorul să arate că este un singur 
drum şi un singur Dumnezeu, Care a făcut lumea şi toate cele din ea. 

Dar a mai spus: Megeți şi pe ulițele cetăţii! 

Cine merge mai adesea pe ulițe? Poporul de obşte. Fie că merge să vândă sau să cumpere, să- 
şi ia hrană pentru copii, fie pentru alte treburi. Poporul de obşte umblă mai mult pe uliţe decât cei 
mai învăţaţi, care stau la birou, la divanuri, la locuri înalte. Ei sunt cei din casă, cum spune altă 
Evanghelie: Doi vor fi în casă; unul se va lua şi altul se va lăsa. Căci între ei sunt şi buni şi răi. Va 
lua Dumnezeu pe cei buni pentru împărăție, iar pe cei răi îi va lăsa să se muncească în gheenă. 

Dar cei ce umblă pe uliţe sunt săracii şi oamenii de obşte. I-a spus să cheme pe cei de pe ulițe 
pentru că Hristos nu face deosebire de om, mare sau mic. Căci spune Pavel: În Iisus Hristos nu este 
iudeu, nu este elin, nu este stăpân, nu este slugă. Şi iarăşi: Vezi, frate, chemarea noastră, că dintre 
cei chemaţi la noi, nu sunt mulți de neam mare. 

A ales Dumnezeu pe cele simple ale lumii ca să ruşineze pe cei înţelepţi şi cele de neam slab 
şi neputincios, ca să dea de ruşine pe celelalte. Aşa face înţelepciunea sa şi să nu se sprijine pe puterea 
sa. Înţelepciunea vrea ca Dumnezeu să Se laude întru toate, să-Şi arate puterea în cei slabi şi în cei 
neputincioşi, în cei nebăgaţi în seamă şi în cei puţini, ca să cunoască oamenii că puterea Lui este cea 
care lucrează, cum zice Apostolul Pavel: Ca mulțimea puterii să fie a lui Dumnezeu, nu a noastră. 

I-a spus Hristos să cheme orbii. Care orbi? Orbii la minte. Căci poate fi cineva orb cu ochii 
trupului, dar foarte înţelept la minte şi cu duhul. Dar acela nu-i orb, ci adevăratul orb este cel cu 
păcate, şi acela se lipseşte de cina marelui Împărat. Căci a zis Mântuitorul la vindecarea orbului: Am 
venit în lumea aceasta ca cei ce au ochi să nu vadă (fariseii, cărturarii şi făţarnicii, care nu vedeau 
decât cu ochiul zavistiei), iar cei orbi să vadă lumea (loan 9, 39). 

Şi a mai zis: Cheamă-i pe cei betegi, adică pe cei bolnavi, dar nu cu trupul, ci cu sufletul. Că 
Mântuitorul a spus: N-au trebuinţă cei sănătoşi de doctor, ci cei bolnavi, adică cei bolnavi sufleteşte. 
Pentru aceasta a venit EI în lume. 

Şi a mai zis: Cheamă şi şchiopii. Care şchiopi? Credeţi că numai cei ce umblă în cârje sunt 
şchiopi? Şchiopii adevăraţi sunt cei ce şchiopătează în legea lui Dumnezeu. Căci a zis marele Ilie 
Tesviteanul, când l-a mustrat pe Ahab: „Nu eu sunt, împărate, cel ce aduce nenorocire peste Israel, 
ci tu şi casa părinţilor tăi aţi părăsit poruncile Domnului... Până când veţi şchiopăta de amândouă 
picioarele?” (III Regi 18, 18-21). 

De aceea spune Evanghelia că sluga lui Dumnezeu [lisus Hristos] chema pe cei care 
şchiopătau din cauza poruncilor lui Dumnezeu, că erau şchiopi cu sufletul, nu cu trupul. Şi după ce 
i-a chemat pe aceştia, sluga a dat de veste stăpânului: Srăpâne, am făcut cum ai zis, am chemat şi pe 
cei orbi şi pe cei betegi şi pe cei şchiopi şi mai este loc. Ce înseamnă: „mai este loc?” 

V-am spus că a chemat mai întâi neamul evreiesc şi a întemeiat Biserica din Ierusalim. Dar 
mai era loc. Pentru cine? Pentru popoarele păgâne. Căci iată ce a spus dumnezeieştii Apostoli Petru, 
le-a chemat şi pe acestea la credinţa cea în lisus Hristos: Aşadar şi păgânilor le-a dat Dumnezeu 
pocăință spre viaţă (Fapte 11, 18). 

Era loc pentru toate popoarele lumii, că în rai şi în împărăția cerurilor este mare lărgime. 
Dumnezeu cheamă toate popoarele lumii. Căci spune proorocul Isaia: Pământul va fi plin de 
cunoştinţa Domnului, ca marea de apă (Isaia 11, 9; Avacum 2, 14). Dar şi leremia spune: Toate 
neamurile, toate popoarele Mă vor cunoaşte până la urmă şi Mi se vor închina (31, 34). 

Deci trebuie să vină toate popoarele care se vor mântui până la urmă. Şi pământul va fi plin, 
întreg de cunoştinţa Domnului. Căci zice proorocul: Nimeni nu va mai întreba în ziua aceea: 
cunoaşteţi pe Domnul? Că toţi Mă vor cunoaşte, de la mic la mare (Isaia 40, 5; 66, 18). Va veni o 
perioadă când tot trupul are să cunoască şi să vadă slava Domnului. 

Şi dacă a zis sluga că mai este loc, ce a zis Stăpânul? leşi la drumuri şi la garduri şi adu-i 
aicea, să se umple casa Mea! 

Sluga a spus că mai este loc, iar Părintele Ceresc Îşi arată negrăita Sa iubire de oameni, zicând: 
„Adu-i aici pe toţi! Vreau să Mă bucur în veacul veacului. Vreau să se umple Împărăţia cerurilor 
până la margini, cu tot sufletul pe care l-am creat. Adu-i aici, să se umple casa Mea. Aceasta va fi 
bucuria Mea cea desăvârşită. Eu i-am zidit pe toţi şi vreau ca toţi să stea cu Mine şi să cineze cu Mine 
în veacul veacurilor aici, în Împărăţia cerurilor”. 

Şi i-a zis slugii să iasă la drumuri şi la garduri. Dar de ce la drumuri? Fiecare om are în viaţa 
sa, drumul său. Pe atunci unii oameni mergeau pe calea rătăcită a închinării la idoli, alţii în calea 
filosofiei veacului de atunci. Erau foarte multe căi în viaţa popoarelor lumii. Acestea erau drumurile 
lor. De aceea a zis: leşi la drumurile lor! Du-te şi întoarce-i din drumurile lor greşite şi adu-i la cina 
cea mare! 

Dar de ce a spus: şi la garduri? Gardul este simbolul păcatului, fie că-s la curte, fie că-s la 
moşie, fie că-s la grădină. Gardurile au rostul de a despărți o grădină de alta, un ogor de altul, o casă 
de alta, o livadă de alta. Aşa şi păcatul ne desparte pe noi de Dumnezeu, Ziditorul nostru, şi pe unul 
de altul. Când a zis: „la garduri”, a zis: „leşi la cei căzuţi în păcate şi răutăţile lor, şi adu-i aici, ca să 
se umple casa Mea”. 

Dar ce mai spune dumnezeiasca Evanghelie? Zic vouă că nici unul din cei chemaţi, nu va 
gusta din cina Mea. Aţi văzut? Din cei ce şi-au găsit scuze în păcate şi n-au vrut să vină, nici unul nu 
va gusta din cina Domnului. 

Acum este momentul să vorbim ceva şi despre pricinile date ca scuze. Vai de noi, păcătoşii. 
Conştiinţa noastră este sluga lui Dumnezeu, Care ne cheamă la cina Marelui Împărat. Ea pururea ne 
cheamă la Dumnezeu şi noi pururea găsim pricini să nu răspundem. Vezi pe omul îngrijorat de averi? 
Oricât ar avea omul de mult, şi mai mult vrea. „Am de arat, am de semănat, am treabă cu oile, am 
treabă cu boii, vreau să-mi fac casă nouă, am de măritat fete, am de însurat feciori, am de făcut cutare 
lucru”. 

Şi zăbovindu-se în toate acestea, în toate lucrurile lumii celei deşarte şi stricăcioase, nu 
răspunde conştiinţei, adică slugii lui Dumnezeu din el, care-l cheamă la cină. S-a încurcat în multe 
pentru toată viaţa. Legat de grijile lumii pune pricină că nu poate merge la biserică, la rugăciune, la 
citire şi la toată lucrarea faptei celei bune. Găseşte tot felul de pricini şi nu merge la cina Marelui 
Împărat, nu-şi găseşte vreme de un ceas pe zi pentru rugăciune. De ce? Toată grija lui o cheltuieşte 
cu grijile veacului de acum! 

Unul dă ca pricină, când trebuie să postească: „Nu pot, sunt neputincios, m-a dezlegat 
doctorul să mănânc bine. Dacă postesc în Postul Mare, în Postul Crăciunului, dacă ţin lunea, 
miercurea şi vinerea, ca toţi creştinii, mă topesc de foame”. 

Dă drept pricină neputinţa şi nu vrea să postească. Conştiinţa îți spune: „Omule, adu-ţi aminte 
că nu numai cu pâine va trăi omul, ci şi cu tot cuvântul care iese din gura lui Dumnezeu ”. Nu-ţi 
aminteşti ce spune Apostolul Petru? Bine este a întări inimile voastre cu darul, iar nu cu mâncărurile 
întru care nu este mântuire. Largă este calea pântecului şi pe toţi îi duce la gheenă. Omul dă ca 
pricină neputinţa şi se ţine de ea. Dar ce e pricina sau scuza? lată ce ne învaţă Sfântul Isaac: Pricina 
sau scuza este o voinţă a păcatului şi înainte-mergătoare a lui, scuza este punte spre păcat 
(Cuvântul 26). 

Unul vrea să facă milostenie, dar găseşte ca pricină: „N-am de unde să fac; n-am nici un ban!” 
Altul vrea să lase tutunul, dar găseşte ca pricină: „Nu pot, că m-am obişnuit cu dânsul”. Unul vrea să 
lase rachiul sau beţia, că-l distruge. Răspunde: „Nu pot, că aşa m-am deprins!” Altul vrea să meargă 
la biserică. Dar zice: „Nu pot, că am treabă astăzi. Trebuie să mă duc în cutare loc, am cutare treburi 
de făcut”. 

EI n-a auzit cuvântul: Să nu abați inima mea spre cuvinte de vicleşug, ca să tăgăduiesc 
răspunsurile cele din păcate. Cu oamenii cei ce lucrează fărădelege; şi nu mă voi însoţi cu aleşii lor 
(Psalm 140, 4-5). 

Găseşte mereu pricini. Vrea să facă omul păcatul, dar frica lui Dumnezeu îl opreşte. Însă după 
ce a găsit o pricină, îl face. Căci cel ce râvneşte la muiere străină, cel ce păcătuieşte şi face fărădelegi 

şi curveşte, zice: „Am firea fierbinte, sunt om sănătos şi nu-mi ajunge o femeie”. Strică şi casa 
celuilalt, îşi strică şi sufletul lui şi al aceluia cu care păcătuieşte, pentru că a pus pricină neputinţa, că 
nu poate să se înfrâneze. 

Vai de noi şi de noi, că a ajuns gheena acum lângă noi. Pricina merge înaintea păcatului, este 
înainte-mergătoare. Punte către păcat s-a făcut pricina, fiindcă a lipsit din om frica de Dumnezeu. 

Ce spune Duhul Sfânt: Zis-a călcătorul de lege ca să greşească întru sine: nu este frica lui 
Dumnezeu înaintea ochilor lui (Psalm 35, 1). 

Omul ar posti, ar merge la biserică, ar face milostenie, s-ar închina, ar ţine curăţia cu soţia sa 
după legea căsătoriei, s-ar împăca cu fratele său, ar lăsa tutunul, beţia, înjurăturile, ar lăsa zgârcenia, 
otrava nemilostivirii şi ura către fratele său, toate le-ar lăsa, dar nu-l lasă pricina închipuită de el. 
Găseşte pricină şi zice: „Dar cum să-l iert eu pe celălalt, dar eu sunt cineva, şi apoi m-a şi supărat”. 
Pune vină pe celălalt, nu pe sine, şi, găsind pricina aceasta, nu-l iartă pe acela şi, legat de satana, orbit 
şi prins cu inima în ghiarele lui, se duce în focul gheenei, dacă moare fără să ierte. 

Mânia omului se împarte în trei: Este o mânie care vine şi trece repede. Aceasta nu este 
periculoasă ca celelalte. Aceasta-i ca focul de câlţi;, se aprinde şi se stinge. Căci zice Scriptura: 
Mâniaţi-vă şi nu greşiți... (Psalm 4, 4). După ea îşi cere îndată omul iertare. Este apoi al doilea fel de 
mânie: pizma, care ţine minte răul două-trei zile, sau mai mult. Şi în sfârşit este zavistia, care ţine 
uneori toată viaţa. ÎL ţine uneori satana legat pe om, de nici pe patul de moarte nu-l iartă pe fratele 
său. Această zavistie îl face pe om mai rău decât dracul, cum spune Sfântul loan Gură de Aur. 

Deci unul ca acesta dă pricină: „Nu pot să-l iert, că el m-a nedreptăţit”. Şi stă întunecat ca un 
drac şi stă cu satana în inimă şi nu aude Scriptura care zice: Soarele să nu apună întru mânia voastră 
(Efeseni 4, 26). ÎL ţine satana şi-i zice că-i drept, că are dreptate să nu ierte şi să nu ceară iertare, pe 
motiv că nu este el vinovat. 

Vai de noi şi de noi credem că scăpăm de gheenă pentru aceste pricini. Auzi ce spune Duhul 
Sfânt: Să nu abaţi inima mea spre cuvinte de vicleșug, ca să tăgăduiesc răspunsurile cele din păcate 
(Psalm 140, 4). 

Dar, va zice careva: „Părinte, sunt şi pricini binecuvântate”. 

Să vedem care ar fi aceste pricini binecuvântate. Să vă dau un exemplu: Spune dumnezeiasca 
Scriptură în porunca a cincea: Cinsteşte pe tatăl şi pe mama ta, ca să-ţi fie ţie bine şi să trăieşti ani 
mulți pe pământ. Dar această poruncă din decalog n-are putere când te cheamă Dumnezeu la pocăință 
şi la mântuire şi n-ai voie să mai asculţi pe tatăl şi pe mama ta şi pe sora ta, dacă nu te lasă să posteşti, 
să mergi la biserică, să te rogi, să te mântuieşti, să duci viaţă cinstită. Dacă tatăl şi mama te opresc 
de la acestea, nu-i mai poţi asculta, că ei sunt cei mai mari vrăjmaşi. 

Căci spune Hristos în Evanghelie: Tor cel ce vine la Mine şi nu urăşte pe tatăl şi pe mama sa, 
sau pe sora sa, sau pe fratele său, sau pe prietenul său, sau pe însuşi sufletul său, nu poate să fie 
ucenic al Meu (Luca 14, 26-27). Şi mai spune lisus Hristos: N-am venit să aduc pe pământ pace, ci 
sabie (Matei 10, 34-36), ...căci vor fi doi contra trei într-o familie şi trei contra doi (Luca 12, 52). 

Deci cei ce ascultă cuvântul lui Dumnezeu trebuie să fie contra firii? Nu, căci firea noastră 
adevărată o găsim când iubim pe Dumnezeu. Numai în Dumnezeu trebuie să-i iubim pe părinţi şi pe 
fraţi. Porunca întâi din decalog cere: Să iubeşti pe Dumnezeul tău din toată inima şi din tot cugetul 
tău, din toată puterea ta (Deuteronom 6, 5). Deci cere toată fiinţa omului. 

Pe Dumnezeu trebuie să-L iubim din inimă, adică din suflet, cu simţămintele, cu partea 
sentimentală a sufletului nostru; din cuget, adică cu mintea şi cu partea cugetătoare; şi din virtute, 
adică cu trupul, deci cu toate cele ale noastre. Deci porunca întâi din decalog cere de la noi o dragoste 
nemărginită față de Dumnezeu. 

Numai după Dumnezeu sau în Dumnezeu trebuie să iubim pe aproapele ca pe noi înşine. În 
cazul când eu vreau să mă mântuiesc, să merg după Hristos, dar tata nu vrea, sora nu vrea, mama nu 
vrea, femeia nu vrea, copiii nu vor, nu trebuie să ascult de ei. În acest caz am poruncă să-i urăsc şi 
să-L iubesc pe Dumnezeu. Nu trebuie să mă despartă de dragostea de Dumnezeu nici părinţii, nici 
înălţimea, nici adâncimea, nici puterile cele de sus, nici cele de jos. Când e vorba de ascultarea de 

Dumnezeu şi de dragostea Lui, cine iubeşte mai mult vreo zidire decât pe Ziditorul, ori mamă, ori 
tată, ori țarină, ori vie, ori moşie, ori copii, ori viaţa de aici, acela se înşală şi va fi lepădat de la 
Dumnezeu cu totul şi nu a ales cărarea care duce la cina marelui Împărat. 

Dar de ce să-L iubim pe El mai presus de orice? 

Mai întâi pentru că El este Ziditorul lumii văzute şi nevăzute. 

Al doilea, pentru că este Ziditorul omului. El a dat omului viaţa şi mintea, voinţa şi raţiunea, 
lumina, auzul, vederea şi tot ce îi trebuie pentru o viaţă de acum şi pentru cea de dincolo. 

AL treilea, fiindcă poartă de grijă de toate fiinţele din cer şi de pe pământ. 

Al patrulea, pentru că ne iubeşte şi este Preasfânt, Preadrept şi nu urăşte pe păcătosul care 
vine la pocăință. 

AL cincilea, pentru că ne-a pregătit nouă împărăție fără de sfârşit pentru puţinele fapte bune 
ce le putem noi face în zece sau douăzeci sau o sută de ani pe pământ şi care sunt o nimica toată faţă 
de viaţa veşnică. 

AL şaselea, trebuie să iubim pe Dumnezeu din toată inima şi să renunțăm la toate ale lumii 
pentru că EI este o fiinţă prea desăvârşită, prea bună şi prea îndurată, care nu voieşte să ne ducă în 
munca iadului. A făcut iadul cu munci pentru diavoli, dar nu l-a făcut pentru oameni, căci zice: 
Duceţi-vă de la Mine, blestemaţilor, în focul cel veşnic care este gătit diavolilor şi îngerilor săi. N- 
a făcut iadul pentru noi, ci pentru draci, dar dacă ne facem şi noi răi asemenea dracilor, ne facem 
vinovaţi de gheenă. 

Iar al şaptelea, trebuie să-L iubim din toată inima, din tot cugetul şi din toată puterea, căci El 
este stăpân suprem peste toate, Stăpânul lumii celei văzute şi nevăzute. lar din dragostea cea 
nemărginită către noi, a trimis pe Mântuitorul, Fiul şi Cuvântul Cel Unul Născut, în lume, să Se 
îmbrace cu firea noastră — afară de păcat —, să vestească mântuirea neamului omenesc, să ne cheme 
la cina cea mare a Împărăției cerurilor, ca să petrecem acolo împreună cu E în vecii vecilor. 

Dar vai de noi şi de noi, când conştiinţa ne spune să facem o faptă bună sau să lăsăm răul: 
„Lasă-te de tutun, lasă rachiul, lasă jocurile, lasă petrecerile, lasă înjurătura, lasă ura pe fratele tău, 
lasă luxul, lasă femeia străină, lasă păcatele cu care te-ai îndeletnicit, lasă zgârcenia, lasă 
nemilostivirea, lasă aducerea aminte a răului”, iar noi nu vrem, ci găsim fel de fel de pricini cu mintea 
noastră şi socotim că aceste pricini sunt binecuvântate. 

V-am spus că atunci când este vorba de ascultarea lui Dumnezeu şi de dragostea Lui, chiar 
pricinile binecuvântate n-au nici o putere. Toate cad în acest caz. 

Avraam a primit poruncă: Du-te de junghie pe fiul tău (Facere 22, 1-15). A aşteptat Avraam 
o sută de ani ca să-l aibă şi, când să se bucure de el, a primit poruncă să-l junghie. Şi s-a dus. Pentru 
ce? Ca să asculte de Dumnezeu, fiindcă Îl iubea din toată inima. Şi văzând Dumnezeu la Avraam 
atâta lepădare de sine, atâta iubire, i-a spus cu jurământ: „Avraame, Avraame, fiindcă n-ai cruțat pe 
fiul tău, cu jurământ îţi spun că întru tine voi binecuvânta toate popoarele pământului prin credinţă”. 
Căci toți suntem fiii lui Avraam, dar după credinţă, nu după trup. Căci Avraam prin credinţă s-a 
îndreptat. Pentru că zice Scriptura că a crezut Avraam lui Dumnezeu şi i s-a socotit lui aceasta spre 
dreptate (Facerea 15, 6). 

Deci, iată că trebuie să lăsăm pricinile pe care ni le aduce satana în minte, când vrem să facem 
o faptă bună. Căci toate sunt pricini omeneşti şi drăceşti, pricini care îndeamnă la păcate. Niciodată 
să nu căutăm pricini când trebuie să urmăm calea poruncilor lui lisus Hristos. Toată pricina care ni 
se face spre neascultarea lui Hristos şi a poruncilor Sale şi a dragostei lui Dumnezeu, de la satana 
este sau de la păcatul din noi, şi nici o îndreptare nu vom avea în ziua morții şi a judecății. Amin. 


CUM SĂ PRĂZNUIM DUHOVNICEȘŞTE 


Dumnezeu ne învaţă cum se cuvine a petrece sărbătorile Sale, zicând: Nici un lucru trupesc 
nu vei face într-însele (Deuteronom 5, 14; Levitic 23, 3). 

Voiţi să ştiţi şi să înţelegeţi care sunt lucrurile trupeşti şi faptele lui? Întrebaţi pe marele 
Apostol Pavel şi el vă va spune, zicând: Jar faptele trupului sunt cunoscute ca unele ce sunt: 
preacurvia, desfrânarea, necurăţie, destrăbălare, închinare la idoli, fermecătorie, vrajbe, certuri, 
zavistii, mânii, gâlcevi, dezbinări, eresuri, pizmuiri, ucideri, beții, chefuri şi alte asemenea (Galateni 
5, 19-21). 

Vrei să ştii şi care sunt asemenea cu cele de mai sus? Ascultă dar faptele omului fără de 
Dumnezeu, care le face împotriva legii Atotţiitorului: dănţuirile cele nebuneşti, umblarea pe la 
ghicitori, plimbările cele nepermise, pierderea vremii în deşert prin cârciumi şi restaurante, pe la 
clăci, pe la nunţi, ascultarea şi vederea tuturor acelora care vestesc ţie cele ce dărâmă morala şi 
sfinţenia vieţii tale şi nu folosul cel duhovnicesc pentru mântuirea sufletului. 

Aşadar, acestea şi cele asemenea sunt răutăţile pe care le vesteşte Dumnezeu şi le pedepseşte 
cu munca veşnică, de le vom lucra în toate zilele vieţii noastre. Căci de vom sărbători făcând aceste 
fărădelegi, Îl vom auzi pe Dumnezeu, zicând: Sărbătorile voastre le urăşte sufletul Meu. Şi în alt loc 
zice: Urât-am, lepădat-am sărbătorile voastre şi nu voi mirosi jertfele voastre (Isaia 1, 14). 

Vezi că nu le zice acestora sărbători ale Sale, ci ale voastre? Adică ale voastre sunt, că voi 
păgâneşte, nu creştineşte, le păziţi. Nu sunt sărbătorile Mele, praznicile Mele, ca sărbătorile voastre 
cele pângărite şi ca nelegiuirile voastre. Sărbătorile Mele sunt sfinte şi duhovniceşti; deci cu sfinţenie 
şi duhovniceşte trebuie prăznuite. 

Dar vei zice: cum se prăznuieşte duhovniceşte? De vrei să înţelegi aceste lucruri, ascultă: 

— Cel ce în zi de sărbătoare şi de praznic mare lasă lucrul din mâinile sale şi merge la biserică, 
se împacă cu toţi cei ce au fost supăraţi din familie sau din vecini şi în biserică ascultă dumnezeiasca 
slujbă cu evlavie şi cu frică de Dumnezeu, unul ca acela duhovniceşte prăznuieşte. 

— Cel ce în posturi şi în zile de sărbătoare petrece în curăţie cu soţia sa, duhovniceşte 
prăznuieşte. 

— Cel ce învaţă pe altul să nu lucreze cele rele şi să ierte pe cel ce a greşit, acela duhovniceşte 
prăznuieşte. 

— Cel ce citeşte dumnezeieştile Scripturi şi miluieşte pe săraci în zi de sărbătoare, acela 
duhovniceşte prazănieşte. 

— Cel ce învaţă pe cel neştiutor calea cea bună a lui Dumnezeu şi mângâie pe cei întristaţi, pe 
cei ce au căzut în oarecare primejdii şi scrârbe, şi-i ajută cu tot ce se poate, unul ca acela duhovniceşte 
prăznuieşte. 

— Cel ce în zi de sărbătoare se duce să cerceteze pe cei bolnavi şi pe cei bătrâni şi neputincioşi 
şi le ajută în nevoia lor, acela duhovniceşte prăznuieşte. 

— Cei ce învaţă în zi de sărbătoare pe copiii lor sau pe alţii să fie cuminţi, să înveţe rugăciuni 
către Preabunul Dumnezeu, să nu fure şi să nu facă altfel de rău, toţi aceia duhovniceşte prăznuiesc 
şi cu bucurie de Dumnezeu petrec sfintele sărbători ale Lui. 

Iată, fraţii mei, prin aceste cuvinte v-am făcut cunoscut de ce trebuie să ne ferim în praznicele 
şi sărbătorile noastre şi cum trebuie să prăznuim duhovniceşte, ca nişte adevăraţi creştini şi fii ai 
Bisericii lui Hristos. 

lar dacă cineva şi după ce a auzit aceste învățături, împotrivă va lucra, unul ca acela nu va 
avea cuvânt de răspuns în ziua morţii sale şi la înfricoşata judecată a lui Hristos. 


DUMNEZEU ESTE TOTUL ÎNTRU TOATE 
ŞI INTRU NIMENI, NIMIC 


M-am pomenit astă vară cu un grup de teologi catolici de prin Franţa. Şi discutând noi aşa, 
m-au întrebat despre treptele rugăciunii şi despre energiile necreate ale Duhului Sfânt. 

După ce le-am vorbit de treptele rugăciunii, am trecut la energiile necreate. Şi m-au întrebat: 

— În ce constă, părinte, energiile necreate? 

— Fiţi atenţi! După Dogmatica Sfântului loan Damaschin: «Dumnezeu este totul întru toate şi 
întru nimenea nimic». 

— Cum este asta, părinte? 

— De acum gândiţi-vă voi. 

— Ori este totul întru toate, ori în nimeni nu-i nimic. Că dacă în nimeni nu-i nimic, cum este 
totul întru toate? 

— Atâţia teologi aţi venit la moş Costache. Cine v-a adus aici? Arătaţi-mi voi de aici drumul 
şi cum este totul întru toate şi întru nimenea nimic? Sunteţi atâţia teologi! Un prost aruncă o piatră în 
baltă, şi nu pot s-o scoată o mie de deştepţi. Voi s-o scoateţi... Nu s-au priceput. 

Şi le-am dat a doua temă pentru a deschide uşa discuţiei cu teologia energiilor necreate. 
«Dumnezeu din toate tuturor se cunoaşte şi din nimic nimănui». 

— Şi asta-i încuiată din amândouă părțile! au zis ei. 

— Treaba voastră, dacă vreţi să discutăm lucruri aşa de înalte! 

Au stat şi s-au gândit: 

— Cum vine asta, măi? «Tuturor din toate se cunoaşte şi din nimic nimănui» şi iarăşi: 
«Dumnezeu este totul întru toate şi în nimeni nu-i nimic». Se uitau unul la altul. 

— Măi fraţilor, eu nu ştiu carte. Vorbesc şi eu ce ştiu. Mie mi-a dat mila lui Dumnezeu 
memorie, să ţin minte prin câte cărți am trecut. Dar, fiindcă aţi venit atâția teologi, ce să vă fac? Cu 
două doctorate, cu trei, mămucuţă, ce era aici! 

De abia acum v-am dat cheia. Să descuiem cuvântul. V-am spus că «Dumnezeu este totul 
întru toate şi în nimeni nu-i nimic». Hai să pornim de aici. Aici este o taină mare. Care? 

Trebuia să le explic cum, pentru că lor li-i ciudă că n-au energiile necreate ale Duhului Sfânt. 
Că a fost discuţia cea mare cu Varlaam şi Achindin, în secolul XIV, cu problema isihastă, pentru că 
nu se pot descurca în cele mai grele probleme ale teologiei fără acestea. 

Uite cum este: În lumea minerală, aducă lumea care n-are viaţă ca: soarele, luna, stelele, 
pământul, pietrele şi tot ce există ca lume minerală, Dumnezeu este totul întru toate ca şi Creator, că 
EI le-a făcut cu una din energiile Sale, cu puterea Sa cea atotlucrătoare, şi întru nimenea nimic după 
fiinţă, că de fiinţa Lui nu se atinge lumea minerală. 

Toate le-a creat prin cuvânt: EI a zis şi s-au făcut; EI a poruncit şi s-au zidit. Dar puterea Sa 
cea creatoare nu se atinge de fiinţa Lui. Aşa-i totul întru toate ca şi Creator al lumii văzute şi 
nesimţitoare, şi întru nimenea nimic după fiinţă. De fiinţa Lui nici heruvimii nu se ating, nici 
serafimii. Fiinţa lui Dumnezeu este inaccesibilă minţilor raţionale din cer şi de pe pământ. 

În lumea vegetală, adică tot ce-i verde sub cer: păduri, codri, munţi, dumbrăvi, câmpii, văi, 
dealuri, grădini, recolte; tot, tot, tot ce este, care creşte şi scade şi înverzeşte, Dumnezeu este totul 
întru toate ca dătător de suflete fără de simţiri, viaţă a firii, şi întru nimenea nimic după fiinţă. 

— Asta cum este? 

— Iată cum este: Copacul care îl vezi că creşte, iarba, florile şi toate plantele, toate cresc şi 
scad, deci au viaţă, dar au suflete fără de simţiri. Cum fără de simţiri? Eu iau toporul şi tai copacul. 
Îl doare? Nu-l doare, că n-are suflet cu simţire. Eu iau o coasă şi cosesc iarba de aici. O doare? N-o 
doare. Dar are viață? Are, căci creşte şi scade. Ele au suflete fără de simţiri, au viaţa firii, cum o 
numesc Sfinţii Părinţi. Toate câte cresc şi scad au viaţa firii, au suflete fără de simţiri, că nu au durere. 

Deci Dumnezeu, în lumea vegetală, este dătător de suflete fără de simţiri, cu energia puterii 
Sale cea atotlucrătoare, dar nu se atinge de fiinţa Lui nimic, că întru nimenea nu-i nimic după fiinţă. 

În lumea animalelor, tot ce-i dobitoc, adică animal sau fiare din pădure, târâtoare, şerpi, toţi 
peştii din apă, toate păsările cerului, toate albinele, muştele, ţânţarii şi furnicile, tot ce există viu sub 
cer, Dumnezeu este Atotcreator al lor şi le-a dat suflete cu simţiri, dar fără de minte. 

Le-a dat Dumnezeu suflete cu simţiri, că un miel dacă îl tai, îl doare, un vițel sau o pasăre şi 
toate fiarele din lume, toate târâtoarele şi toţi peştii au viaţă, au suflete cu simţiri, dar fără de minte. 

Atunci a făcut comentariu unul bătrân: 

— Aici parcă ar fi ceva de vorbit. 

— Da. Vorbiţi, că de aceea aţi venit aici! 

— Aţi spus că dobitoacele, păsările, toate vieţuitoarele din apă, din cer şi de pe uscat au suflete 
cu simţuri, dar fără de minte. Dar Isaia zice aşa: Cunoscut-a boul pe cel ce l-a dobândit pe el şi asinul 
ieslea domnului său, iar Israel nu M-a cunoscut pe Mine. Şi apoi şi papagalul, când vorbeşti, vorbeşte 
după tine; câinele este foarte deştept, iar calul are o inteligenţă nemaiîntâlnită. Şi iarăşi zice Scriptura: 
Cunoscut-a rândunica şi turturica vremea ei sub soare — când să plece şi când să vină —, iar Israel 
nu M-a cunoscut pe Mine. 

— Şi ce zici cu asta? 

— Vezi? Aici ar da de înţeles că au şi ele un fel de minte: câinele, papagalul, calul, delfinul, 
turturica şi rândunica şi boul şi asinul şi celelalte târâtoare. 

— Dacă ziceţi aceasta, huliţi pe Dumnezeu şi vă împotriviţi Duhului Sfânt! 

Se uitau toți unii la alții. 

— Când auzim pe Duhul Sfânt că ne spune clar: Și omul, în cinste fiind, n-a priceput. 
Alăturatu-s-a cu dobitoacele cele fără de minte... Şi dacă Duhul Sfânt spune că sunt fără de minte, 
de unde spui dumneata că au minte? Cui te împotriveşti? Mie? Dumnezeu a spus că dobitoacele n-au 
minte. 

— Dar ce au părinte? 

— Stai că-ţi spun ce au! Sfântul Efrem Sirul, când vorbeşte de cele zece puteri ale omului — 
cinci în partea văzută, cele cinci simţiri: văzul, auzul, mirosul, gustul şi pipăitul, de care se serveşte 
trupul, şi cinci puteri nevăzute ale sufletului: mintea, gândul care izvorăşte din minte, ca raza de 
soare, cugetarea, alegerea şi hotărârea —, care vorbeşte şi de a unsprezecea putere a omului, care 
este instinctul sau priceperea firească. 

Această putere, a unsprezecea, care nu face parte din minte, ci din instinct, a dat-o Dumnezeu 
la toate vieţuitoarele de sub cer şi din ape şi din cer şi de pe pământ, ca să-şi întreţină viaţa, să se 
păzească de duşmanii lor, să ştie la ce vreme să vină şi să plece. 

Aceasta-i priceperea firească. Şi calul şi câinele şi papagalul şi măgarul şi boul şi oricare vezi 
că au pricepere, aceasta nu-i minte, este a unsprezecea putere a omului: priceperea firească sau 
instinctul, prin care ele să-şi apere viaţa, cunosc pe stăpânii lor, ştiu să se păzească de primejdii, ştiu 
să se hrănească, ştiu să se ferească. Aceasta le-a dat Dumnezeu şi lor pentru viaţa de aici, dar nu-i 
minte, este pricepere firească. Dacă vom zice că-i minte, cădem în cealaltă extremă, împotriva 
Duhului Sfânt. 

Le-am arătat acestea după Sfinţii Părinţi. Deci acestea toate au suflete cu simţiri, au instinct, 
pricepere firească, dar nu au minte, şi de aceea nici nu se ating de fiinţa lui Dumnezeu. Dumnezeu 
este totul întru toate ca dătător de suflete cu simţiri, însă fără de minte, dar în nimeni nu-i nimic, că 
de fiinţa Lui nu se atinge. 

Apoi am trecut la om. Când am ajuns la om, am vorbit cele trei cuvinte ale Marelui Vasile 
din Hexaimeron, despre facerea omului. 

Omul este sâmburele universului. În om sunt adunate cele patru lumi: lumea minerală, lumea 
vegetală, lumea duhurilor şi mai presus de lumea duhurilor, icoana Sfintei Treimi, dumnezeirea. 

Dumnezeu este totul întru toate în om, şi în nimeni nu-i nimic, la fel ca şi în celelalte zidiri. 
Pe om l-a făcut suflet cuvântător. Are minte, are voinţă, are imaginaţie, are mânie, are poftă, are 
alegere, are discernământ, are hotărâre, are voie liberă. Toate puterile pe care le arată Sfântul loan 
Damaschin în Dogmatică. 

Da. Dumnezeu este totul întru toate şi în om, dar nimic nu este în om din fiinţa lui Dumnezeu. 
Omul se face fiu, dar nu după fiinţă ca Hristos, ci după dar. Are darul punerii de fii în baia naşterii 
de a doua şi a înnoirii Duhului Sfânt. Prin botez am căpătat darul punerii de fiii şi ne-am făcut fiii lui 
Dumnezeu după dar. 

Omului i-a dat suflet cu simţiri, i-a dat şi pricepere, i-a dat şi minte şi l-a făcut şi dumnezeu, 
dar nu după fiinţă, ci după dar, căci spune la psalmi: Eu am zis: Dumnezei sunteţi şi toți fii ai Celui 
Preaînalt (89, 6). Şi Apostolul Pavel zice: Aţi luat darul punerii de fii şi al înfierii în baia naşterii 

de-a doua şi al înnoirii Duhului în Botez. 

Deci omul se împărtăşeşte şi de minte şi de pricepere şi de cele patru puteri şi de viaţă şi de 
toate. Dar de fiinţa lui Dumnezeu nu se atinge, că este fiul lui Dumnezeu după dar, nu după fiinţă. Şi 
aşa, în felul acesta, şi în lumea oamenilor, a întregilor popoare, Dumnezeu este totul întru toate ca 
dătător de suflete cu simţiri, dătător de minte, de imaginaţie, de memorie, de toate puterile sufletului, 
dar în nimenea nimic, după fiinţă. Că de fiinţa lui nu se ating nici heruvimii. 

Băteau toţi din palme! Era o răpăială aici! Mă chiorau cu bliţurile acelea! 


DRAGOSTEA FAŢĂ DE ZIDIREA LUI DUMNEZEU 


— Ce folos află zidirea din partea mea, înaintea lui Dumnezeu, dacă eu îi ofer din 
dragostea mea? Are ea vreun folos înaintea lui Dumnezeu? 

— Iată ce este, frate Ioane! Zidirea aceasta nu simte că o iubim noi, că n-are rațiune şi nici 
sentiment. Două puteri are sufletul nostru. Ai văzut la Sfântul loan Damaschin în Dogmatică: „Cele 
două părţi domnitoare ale sufletului: mintea şi sufletul”. Creierul, care este sălaş al minţii, este unealta 
raţiunii şi inima este locul sentimentului, a simţirilor duhovniceşti. Zidirile nu simt că le iubim sau le 
urâm şi nici n-au suflet cu durere. 

Să ştii mata că patru sunt felurile vieţuitoarelor din lume, după Sfinţii Părinţi. Aşa! Ţine 
minte: Îngerii au minte şi duh, oamenii au trup, minte, duh şi suflet; animalele au trup şi suflet, dar 
suflet cu simţire, că dacă îl tai, îl doare, nu-i aşa? Iar ierburile şi copacii şi tot ce este vegetal de pe 
pământ au viaţa firii, suflet fără de simţiri. Înţelegi? N-are rațiune şi nici sentiment, ca să simtă că-l 
iubeşti sau că-l urăşti. Şi nici dacă ai tăiat cu coasa florile sau ai doborât un copac în pădure, nu simt 
ceva. Ele au numai viaţa firii; cresc şi scad, fără sa aibe dureri. 

Şi atunci, dacă am iubi pe oricare dintre cele patru feluri de vieţuitoare, care coboară de la 
Dumnezeu în jos, ele ne pot sui pe noi, care suntem fiinţe raționale şi avem minte, cuvânt şi duh, în 
chipul Sfintei Treimi, pe treptele urcuşului duhovnicesc, către Dumnezeu. 

Toată zidirea — auzi ce spune Apostolul Pavel — suspină până azi, așteptând slobozenia slavei 
fiilor lui Dumnezeu. Că zidirea este sub păcat de când a fost corupt Adam, stăpânul zidirii, în ral. 

În Hronograf am găsit de ce a pus Dumnezeu numele lui Adam de patru litere. Adam 
înseamnă: răsăritul, apusul, miazăzi şi miazănoapte. 

Aceste patru litere le-a pus Dumnezeu în Adam, pentru că în el trebuia să facă o putere care 
să stăpânească cele patru părți ale lumii: răsăritul, apusul, miazăzi şi miazănoapte. lar Hristos când 
vine, vine cu crucea, formată din patru. EI vine ca să sfinţească cele patru părţi ale lumii simţite şi să 
binecuvinteze toate popoarele lumii. 

Adam avea o mireasmă în rai, ca stăpân al tuturor făpturilor, încât leii, leoparzii şi balaurii, 
când îl miroseau, veneau şi-i lingeau picioarele. „Stăpânul!” A pierdut această mireasmă când l-a 
scos din rai, spune Sfântul Isaac Sirul, şi acum leul vrea să-l omoare, balaurul să-l muşte, celelalte 
să-l facă rău. ŞI a rămas — fiindcă a rămas o scânteie a darului lui Dumnezeu când s-a corupt firea în 
rai — cum ar rămâne o scânteie în cenușă, prin care s-a ridicat Adam înapoi prin Învierea 
Mântuitorului. De aceea o seamă de animale încă se tem de om şi celelalte mai multe îl urăsc pe om, 
căci atunci când a căzut el din ascultarea Ziditorului şi ele s-au abătut din ascultarea lui. 

Dar şi acum un om duhovnicesc poate fi ca Adam înainte de cădere, cum a fost Sfântul 
Gherasim de la Iordan, căruia 1-a slujit leul 60 de ani sau Sfântul Antonie şi alţii, care luau aspide şi 
şerpi în mână sau unii care stăteau cu urşii, cum a fost Sfântul Ioanichie cel Mare. 

Ai văzut că aceşti sfinţi, cum v-am vorbit în treptele urcuşului duhovnicesc, s-au îndumnezeit 
după dar? S-au făcut dumnezei şi atunci animalele şi balaurii li se supuneau din nou şi toate le slujeau. 

Ai văzut ce spune în Limorar: Unul dormea în peşteră cu leul şapte ani de zile. Când venea 
cineva îi zicea leului: „Stai pe loc, să nu vatămi pe cineva!” Şi a întrebat altul: 

— Părinte, cum stai cu leul? Nu te temi că te va mânca? 

— Nu! Am să vă spun. De şapte ani dorm cu el, spate la spate, să ne încălzim. Şi el îmi păzeşte 
puţinele straturi de caprele sălbatice. Dar mi-a spus îngerul Domnului, că acest leu peste trei ani are 
să mă mănânce pe mine! 

— Dar de ce nu fugi de aici, dacă o să te mănânce? 

— Nu! Oriunde m-aş duce, tot leul mă mănâncă. 

— Dar de ce? 

— Mi-a spus îngerul: „Când erai în lume erai păstor de oi. Erai cu o turmă şi aveai câini răi. Şi 
a venit un om care era trecător şi au sărit câinii, şi tu ai putut să-l aperi şi nu te-ai dus. Şi până ai ajuns 
tu câinii l-au muşcat rău pe om şi omul acela n-a trăit mult şi a murit. Şi eşti dator cu o moarte, să fii 
şi tu muşcat şi mâncat de fiară. Şi peste trei ani acest leu, care te încălzeşte şi ţi-i slugă, te va mânca, 
ca să-ţi ierte Dumnezeu păcatul. Şi oriunde te duci, leul te mănâncă. Aceasta a rânduit Dumnezeu, ca 
să plăteşti cu moartea ta moartea acelui om pe care nu l-ai apărat de câini”. 

Deci toate-s cu rânduială, frate Ioane! 


FILOSOFIA PĂIANJENULUI 


Am arătat, fraţii mei, câte taine şi câte minuni sunt în zidiri. Zidirea mărturiseşte despre slava 
lui Dumnezeu, căci a spus Duhul Sfânt: Cerurile spun slava lui Dumnezeu... Ele vorbesc cu 
imensitatea lor, cu lărgimea lor, cu miliardele de corpuri cereşti şi minunile dintre ele. 

Sfântul Vasile cel Mare o ia de la păianjen, de la furnică, de la albină şi merge până la astrele 
cereşti, descriind minunile lui Dumnezeu din zidiri. Şi cu cât cunoşti mai mult minunile lui 
Dumnezeu din zidiri, cu atât mai mult te aprinzi de dragostea faţă de Ziditorul lor şi te uneşti cu EI. 

Auzi ce teologie face el, ce filosofie, ce arată în cuvânt la păianjen. Zice: „Mare filosof este 
păianjenul!” Noi nici nu-l băgăm în seamă. Vine femeia: „Dă-l la boala de păianjen 

Ehei! Dacă ai şti ce ai de învăţat de la păianjen! Cine a auzit vreodată glasul păianjenului pe 
lume? (La greci erau două feluri de filosofi: ritori, care vorbeau, şi tăcuţi, cum era Diogene, care-l 
face mare filosof al tăcerii pe păianjen). Vezi păianjenul. Dacă-i micuţ, îşi face şi el o pânzişoară 
acolo, după puterea lui. Dacă-i mare, face una mai mare. Dar de ce? Auzi ce spune Scriptura: Cel ce 
dă hrană la tot trupul, că în veac este mila Lui. 

Vedem în Cuvântul pentru pronie al Marelui Vasile cum se întinde pronia lui Dumnezeu, 
adică purtarea de grijă, până la păianjen. Păienjenelul cel mic, după ce a făcut o plăsuţă, se retrage: 
„Dă-mi, Doamne, mâncare! Eu mi-am făcut datoria!” Cel mai mare, tot aşa. Când îl vezi că stă, tace. 
L-ai auzit grăind? 

O muscă o auzi bâzâind; un ţânţar îl auzi, dar ai auzit păianjenul vreodată? Nu, el este filosof. 
EI stă grămădit acolo şi aşteaptă ca Dumnezeu să-i trimită mâncare. Şi pronia lui Dumnezeu, la cel 
MIC, nu-i trimite o muscă mare, Doamne fereşte! Dar de ce? Dac-ar fi mai mare, cum pânzuţa lui e 
prea subţire, i-o strică şi n-o poate prinde, şi el moare de foame. Dumnezeu, Care l-a făcut, spune la 
Ecclesiast: Câte a făcut Dumnezeu, pe toate le iubeşte şi de toate poartă grijă. 

La cel mic îi dă o musculiță mică. Şi el, stând ascuns, când vede că s-a încurcat, o prinde, o 
suge; da” mai are treabă până a doua zi, să repare înapoi acolo unde s-a rupt pânzişoara, pentru că-i 
trebuie şi mâine mâncare. La cel mare, Dumnezeu îi trimite o muscă mai mare, că are pântecele mai 
mare. Şi acela, după ce-a prins-o, iar se apucă de treabă. Dar nu zice nimic. L-ai auzit vorbind pe 
păianjen? Bâzâind? Nu. Tace. Numai ce-l vezi că-i arhitect. Întinde de colo, leagă de colo şi face. Nu 
zice nimic. Îşi caută de treabă. 

Ce frumoasă artă face Sfântul Vasile aici! EI zice: „La palatele împărăteşti stau santinelele să 
nu cumva să fie atentat contra împăratului: «Stai! Cine-i? Parola!» Dar păianjenul nostru nu dă parola 
nimănui, numai să nu măture femeile prin odăi. Numai ce-l vezi. N-a dar parola nimănui. EI a intrat 
şi şi-a căutat de treabă. 

[Prin rânduiala lui Dumnezeu, chiar în acest moment al discuţiei, pe masa Părintelui Cleopa 

s-a ivit un păianjen. Şi cineva din cei de faţă a exclamat: 

— A venit la noi păianjenul, ia uitaţi! 

— Da, da, da! EI aude că vorbim de el, săracul! zice Părintele Cleopa. Dă-i pace, mamă, că 
vorbim de dânsul, săracul! 

Și toți cei prezenți au început să râdă]. 

El nu dă parola când intră în palatele împărăteşti, zice Sfântul Vasile. lar Preasfântul 
Dumnezeu, care l-a făcut şi pe el, are grijă de toată ziua şi-i trimite o musculiță mică la acel mic; la 
cel mare, una mai mare. Dacă-s mai mulţi, mai multe muşte. Că Dumnezeu, dacă-i al Lui, îl hrăneşte, 
că el n-ar putea trăi. 

Dar zice cel necredincios: „Da... Eu nu-s păianjen să trăiesc c-o musculiţă mică sau c-o muscă. 
Eu am femeie, eu am copii, eu am dări la stat, eu trebuie să mănânc mult, să fac...!” „O, răutatea ta, 
necredinciosule, zice Marele Vasile în Cuvântul pentru pronie din Hexaimeron, Dumnezeu, Care 
hrăneşte pe păianjenul cel mic cu o muscă mică şi pe cel mare cu o muscă mare, Acela hrăneşte şi pe 
carida şi varida — cei mai mari chiţi ai lumii care trăiesc în oceane (azi le spune balene albastre), şi 
care unul din ei mănâncă într-o zi cât două sate —, ca să-ţi arate ţie că EI poartă de grijă şi de cel ce 
mănâncă o muscă şi de cel ce mănâncă cât două sate într-o zi”. 

Şi acestea când le înţelegi şi când le vezi în zidire, nu se poate să nu te aprinzi cu dragoste de 
Dumnezeu, când vezi atâta minune! 


DESPRE JUDECĂȚILE LUI DUMNEZEU 


Un pustnic de lângă cetatea Emesei, din Sirai, avea mare dar şi lumea avea mare evlavie la 
el. Însă el se gândea aşa: „Doamne, prea bun eşti Tu, că văd că la cei răi le merge bine, iar cei buni 
au necazuri şi scârbe. Cum, Doamne, de îngădui Tu aşa cu bunătatea Ta cea fără de margini?” 

Apoi şi-a zis: „Am să mă rog lui Dumnezeu să-mi arate cum sunt judecăţile Lui”. Că sunt 
unii oameni care judecă împotriva proniei, a purtării de grijă a lui Dumnezeu: Cutare este rău, este 
păcătos, şi-i merge bine. Altul este bun, dar copiii sunt răi, femeia este bolnavă, iar el scapă de un 
necaz şi dă peste altul. 

Unul este rău şi trăieşte mult, iar altul este bun şi moare devreme. Uite, un creştin este bun, 
se roagă lui Dumnezeu, posteşte şi numai de scârbe dă, iar altu-i rău, înjură, bea, şi pe acela nu-l 
pedepseşte Dumnezeu, cum zice la Proorocul leremia: Doamne, ce este, căci calea celor răi sporeşte 
şi calea celor drepti totdeauna este în necaz? 

Şi din ziua aceea a început să se roage: „Doamne, arată-mi judecăţile Tale, ca să nu judec!” 
Rugându-se el aşa, odată a avut nevoie să se ducă la cetatea Emesei. Şi ducându-se el, i-a ieşit înainte 
un tânăr şi i-a zis: 

— Părinte, bagă de seamă, te duci la Emesa! Dumnezeu are să-ţi arate mari taine, dar să nu te 
sminteşti! 

— Unde, fiule! 

— Când ajungi la oraşul Emesa, oraş mare, frumos, să bagi de seamă că pe marginea oraşului 
este o grădină mare, înconjurată cu copaci, cu garduri, grădină cu copaci roditori, o livadă. Şi să bagi 
de seamă că într-un loc s-a rupt oleacă gardul şi este un copac cu o scorbură mare. 

Să bagi de seamă că acolo alături de grădină, unde-i copacul cel cu scorbură, este o fântâniţă. 
Şi lângă fântână este o cărare care trece, iar dincolo este drumul mare. Să te duci în grădina aceea şi 
să intri în scorbura copacului. Să stai acolo ascuns şi să te uiţi spre fântână. Şi ce-i vedea acolo, ai să 
te foloseşti mult. 

Pe urmă tânărul a dispărut. Pustnicul, când a ajuns la cetatea Emesei, a văzut fântâna, a văzut 
copacul acela cu scorbură mare în dreptul fântânii, a văzut şi gardul unde era rupt. A intrat acolo, s- 
a băgat în scorbură şi se ruga la Dumnezeu. Şi, stând el acolo şi rugându-se, vede că vine un boier 
călare pe un cal frumos. Boierul avea la dânsul un toporaş şi o tăşcuţă frumoasă. A venit la fântână, 

s-a dat jos de pe cal şi a dat drumul la cel să pască. Şi el a stat, a băut apă şi a scos din tăşcuţa de piele 
150 de galbeni de aur. I-a numărat şi pe urmă s-a culcat şi s-a odihnit. Dar el în loc să-i pună în 
buzunar, i-a pus alăturea. 

Când s-a trezit el, prima grijă era calul. Îi dăduse drumul să pască. Calul se depărtase mai 
încolo, dar păştea. Şi el a fugit, a ajuns calul, dar punga cu galbeni i-a căzut şi a rămas la fântână. EI 
n-a observat că i-au căzut banii acolo. S-a suit pe cal şi s-a dus înainte. 

Părintele pândea din scorbură. După ce a plecat boierul, vine un om. Acesta a făcut cruce, a 
băut apă şi a văzut punga aceea. Şi când a văzut că într-însa e aur, a luat-o şi nu s-a mai dus pe cărare, 
ŞI nici pe drum înapoi, ci s-a dus de-a dreptul şi a fugit cu punga cu aur. 

În urma acestuia care a luat punga şi a fugit, vine un bătrân sărac cu doi desagi în spate, cu 
opinci rupte, haine vechi, obosit. Şi a stat acolo, a scos nişte pesmeţi din desagă şi apă din fântână, şi 
a mâncat. Şi a mulţumit lui Dumnezeu şi pe urmă s-a culcat oleacă. 

În timpul acesta boierul şi-a dat seama că nu are banii la el, că i-au căzut la fântână, şi s-a dus 
înapoi. Şi găseşte pe bătrânul ăsta. 

— Moşule, n-ai găsit aici o pungă cu galbeni? 

Ăsta nu ştia nimic: 

— N-am găsit nimic. 

— Moşule, scoate banii! Unde i-ai pus? 

— Cucoane, n-am găsit nici un galben! 

— Ei! Scoate banii că te omor! 

— Cucoane, nu ştiu nimic! 

Boierul a crezut că a ascuns banii şi minte. A scos baltagul şi i-a dat în cap şi l-a omorât. A 
luat şi a scos toate din desagi, a căutat prin hainele lui şi n-a găsit banii. 

Dacă a văzut boierul că l-a omorât pe ăsta şi nici banii nu i-a găsit, s-a suit pe cal şi a plecat 
dându-şi palme şi văitându-se că a omorât om nevinovat. Şi s-a dus călare bătându-se. 

Atunci părintele care pândea din scorbură a zis: „la uite măi, câtă nedreptate s-a făcut la 
fântâna asta! Cine a pierdut banii, cine i-a găsit şi pe cine a omorât? Vai de mine, mare nedreptate a 
făcut Dumnezeu aici! Boierul a omorât pe bătrânul ăsta nevinovat şi celălalt a luat banii şi s-a dus în 
lumea lui”. 

Şi cum se gândea el aşa, a venit din nou îngerul Domnului în chip de tânăr. 

— Părinte, părinte, ieşi din scorbura asta şi hai să stăm de vorbă! 

A ieşit părintele şi îngerul l-a întrebat: 

— Ce ai văzut şi cum ţi s-a părut? 

— Doamne, dar aici la fântâna asta numai nedreptăţi a făcut Dumnezeu. Cine a pierdut banii, 
cine i-a găsit şi cine a fost omorât! 

— Părinte, mata ai vrut să ştii judecăţile lui Dumnezeu. Află că la fântâna asta, numai dreptăţi 
a făcut Dumnezeu. Ştii dumneata pe boierul acela cel tânăr? EI are curți mari. Şi ştii unde-i curtea 
lui? Alăturea cu cel ce-a găsit banii. Şi la acela, săracul, într-o noapte i-a murit şi mama şi soţia, şi el 
s-a dus la boier să-i împrumute nişte bani. Boierul de mult voia să-i ia grădina lui, că avea o grădină 
cu pomi roditori, foarte frumoasă, chiar lângă grădina boierului. 

Şi a venit săracul la el, zicând: 

— Cucoane, dă-mi nişte bani împrumut să îngrop pe mama şi pe soţia, că ţi-oi prăşi la vară, ţi- 
01 COSI, voi secera pe lan. 

Şi boierul şi-a zis: „Acum îi momentul, că-i sărac!” 

— Dă-mi livada ta! 

— Cucoane, am muncit de mic, am plantat copaci, am răsădit şi nu pot să ţi-o dau! 

— Cât să-ţi dau pe livadă? 

Dar acela a spus aşa: 

— Să-mi dai 300 de galbeni, că de nevoie o dau, că n-am cu ce face înmormântarea. 

Dar boierul, zăvând-l pe acela necăjit, că are doi morţi, nu i-a dat mai mult de 150 de galbeni. 

— Cucoane, Dumnezeu să facă dreptate. Eu n-am cerut prea mult. Grădina mea face 300 de 
galbeni. 

Şi săracul s-a dus plângând acasă, cu 150 de galbeni, pentru că de nevoie a dat grădina. Dar 
a zis: „Dumnezeu să facă dreptate”. 

Şi acum Dumnezeu a făcut dreptate. I-a găsit tocmai acesta care stătea lângă dânsul. 150 de 
galbeni i-a dat boierul de bunăvoie şi 150 i-a uitat la fântână. Dumnezeu a făcut dreptate la fântână, 
că el când i-a dat numai 150 a zis: „Dumnezeu să facă dreptate cu banii! Nu mi-ai plătit grădina”. 

Şi iată Dumnezeu cel preadrept i-a întors banii acum la fântână. I-a plătit grădina. 

— Bine, la ăsta 1-a făcut dreptate. Dar bătrânul care a fost omorât, cu ce era vinovat? 

— Ai văzut cum i-a dat cu muchia în cap şi l-a omorât? L-a întrebat de bani şi bătrânul nu ştia 
nimic. Bătrânul acesta — i-a spus îngerul —, când era tânăr de 25 de ani, era cu carul cu boi pe marginea 
unui râu. Şi un om a vrut să treacă râul acela şi, când era la mijlocul râului, l-a dovedit apa. Şi tot 
striga la el: „Măi, frate, nu mă lăsa, să mor! Mă înec, nu mă lăsa!” 

Şi el în loc să sară să-l scoată pe acela, a dat un bici la boi şi a zis: „Aşa îţi trebuie, cine te-a 
băgat acolo”. Şi acela s-a mai luptat oleacă cu apa şi s-a înecat. Săracul acesta avea multe fapte bune, 
dar pentru acel păcat, că n-a sărit să-l scoată pe acela din apă, se ducea în iad. Şi lui Dumnezeu i-a 
fost milă şi a vrut să-i plătească în lumea aceasta, pentru că a avut greşala aceea din tinereţe, când nu 
a vrut să-l scoată pe acela din apă. El l-a omorât pe acela că nu l-a scos din apă atunci, şi acum l-a 
omorât pe el nevinovat boierul ăsta. Dumnezeu a făcut foarte bine, că prin moartea asta, îl duce la 
bucurie şi la rai în vecii vecilor pe sărac. 

— Dar boierul? 

— L-ai văzut pe boier cum se bătea cu palma peste cap? Mai încolo l-a mustrat cugetul că l-a 
omorât pe bătrân. A întâlnit un om şi i-a dat calul de pomană, şi a întâlnit altul şi i-a dat hainele lui 
şi a luat nişte haine vechi de la un om şi s-a dus la o mănăstire să se facă călugăr. Şi după 40 de ani 
cât o să se pocăiască acolo, o să-l ierte Dumnezeu că a omorât un om nevinovat. Şi cu ocazia asta şi 
boierul se mărturiseşte şi face canon şi se mântuieşte. 

Şi tu ai zis că la fântâna asta s-au făcut trei lucruri nedrepte, dar Dumnezeu a făcut trei lucruri 
drepte şi bune. Că judecăţile lui Dumnezeu nu sunt ajunse de mintea omenească. 

N-ai auzit pe Isaia Proorocul? Pe cât este mai înalt cerul decât pământul, pe cât este mai 
departe răsăritul de apus, pe atât sunt mai departe judecăţile Mele de judecăţile voastre şi gândurile 
Mele de gândurile voastre, fiii oamenilor. 

N-ai auzit pe Solomon ce spune? Pe cele mai grele decât tine nu le ridica, şi pe cele mai 
adânci decât tine, nu le cerca, ca să nu mori! 

N-ai auzit de David Proorocul care zice: Judecățile Domnului sunt adânc mult? 

Cum ai îndrăznit tu, un om, să ştii judecăţile lui Dumnezeu, pe care nici îngerii, nici serafimii, 
nici heruvimii nu le ştiu? Dar Dumnezeu m-a trimis pe mine, părinte, să-ți arăt că judecăţile lui 
Dumnezeu nu sunt ca ale oamenilor. 

Şi tu ai judecat ceva, dar judecăţile lui Dumnzeu n-au fost ca ale tale, că ele au fost bune 
foarte! Deci de acum înainte să nu mai judeci pe nimeni şi orice vei vedea să zici: „Doamne, Tu toate 
le ştii! Eu nu cunosc judecăţile Tale!” 

Dar, fiindcă eşti om, Dumnezeu te-a iertat, însă m-a trimis să te înţelepţesc să nu mai 
îndrăzneşti să iscodeşti judecăţile Lui, că judecăţile lui Dumnezeu sunt adânc mult şi nu le poate şti 
nimeni, nici îngerii din ceruri. 


Aşadar să ţinem minte din această povestire, că tot ce ni se pare nouă în lumea asta că-i stâmb 
şi rău, de multe ori ne înşelăm! Că nu cunoaştem judecăţile lui Dumnezeu cele ascunse şi necuprinse. 
Nu cerca cele necercate şi nu voi să ajungi cele neajunse! Amin. 

ÎNDOIALA ÎN CREDINȚĂ 


Credinţa vine din auz şi auzul prin cuvântul lui Dumnezeu, spune Sfânta Carte. Credinţa vine 
din cuvânt. Credinţa noastră în Dumnezeu ne vine şi se întăreşte în noi din predica preotului la 
biserică, din sfaturile date de bătrâni, din citirea cărţilor sfinte şi mai ales din cuvintele şi învăţăturile 
pe care le auzim şi le citim zilnic din Sfânta Evanghelie. 

Dar în Sfânta Scriptură auzim că unii sfinţi, din Vechiul şi Noul Testament, s-au îndoit în 
credinţă. 

Aşa s-a îndoit Avraam. Căci atunci când i-a zis Domnul: Eu sunt Domnul Care te-a scos din 
Urul Caldeii, ca să-ţi dau pământul acesta de moştenire..., a zis Avraam: Stăpâne Doamne, pe ce voi 
cunoaşte că-l voi moşteni?... Atunci a zis Domnul către Avraam: Să ştii bine că urmaşii tăi vor fi 
pribegi în pământ străin, unde vor fi robiţi şi apăsaţi patru sute de ani (Facere 15, 7, 13). Şi au stat 
în robie 430 de ani. De aceea a întrebat Moise: „De ce, Doamne, au trecut cei 400 de ani, că s-au 
împlinit anii?” Şi a zis Dumnezeu: „Anii s-au împlinit, dar canonul pentru păcatele poporului, nu”. 
Deci, în loc de 400 de ani, le-a dat canon de stat în robie 430 de ani. 

De ce n-a murit Moise în pământul făgăduinţei, ci a murit la muntele Nebo? Căci Moise, care 
a condus poporul acela, a fost cel mai blând om de pe faţa pământului, cum se spune la Numerii: 
Moise însă era omul cel mai blând dintre toţi oamenii de pe pământ (Numetrii 12, 3). Pentru o greşală 
nu a intrat în pământul făgăduinţei. Pentru o greşală l-a pedepsit Dumnezeu să nu treacă Iordanul: 
pentru că s-a îndoit la stânca Rafidim. Că Dumnezeu i-a spus: Ia toiagul şi adună obştea, tu şi Aaron, 
fratele tău, şi grăiţi stâncii înaintea lor şi ea vă va da apă; şi le veţi scoate apă din stâncă şi veți 
adăpa obştea şi dobitoacele ei. 

A luat deci Moise toiagul din faţa Domnului, cum poruncise Domnul. Şi a adunat Moise şi 
Aaron obştea la stâncă şi a zis către obşte: Ascultaţi, îndărătnicilor, au doară din stânca aceasta vă 
vom scoate apă? Apoi şi-a ridicat Moise mâna şi a lovit în stâncă cu toiagul său de două ori şi a ieşit 
apă multă şi a băut obştea şi dobitoacele ei. Atunci a zis Domnul către Moise şi Aaron: Pentru că nu 
M-aţi crezut, ca să arătaţi sfințenia Mea înaintea ochilor fiilor lui Israel, de aceea nu veți duce voi 
adunarea aceasta în pământul pe care am să i-l dau (Numerii 20, 8-12). Pentru îndoiala aceasta, 
Moise n-a văzut pământul făgăduinţei. 

De ce a suferit Sfântul Simeon Bătrânul 283 de ani, câţi ani au fost de la faraonul Ptolomeu 
Filadelf până la Hristos? Pentru că s-a îndoit. N-a crezut că Hristos Se poate naşte dintr-o fecioară. 
Şi i-a dat Dumnezeu canon să mai trăiască 283 de ani ca să vadă pe Cel născut din Fecioară. 

Şi s-a îndoit şi Toma la învierea lui Hristos şi a trebuit să fie mustrat oarecum de Hristos: 
Fiindcă M-ai văzut, Tomo, ai crezut, ferice de cei ce n-au văzut şi au crezut. Hristos a pus astfel 
fericirea a zecea după Înviere, ca să întărească credinţa celor ce nu văd dar cred, precum suntem noi, 
şi cum trebuie să fie toţi creştinii până la sfârşit. Ce spune Apostolul Iacov: Bărbatul îndoielnic este 
nestatornic în toate căile sale (lacov 1, 8). Omul îndoielnic care zice: „Oare este sau nu Dumnezeu? 
Oare este iad sau nu este?” este ca un nor pe care îl poartă satana cum vrea, căci el nu crede cu 
fermitate, cu tărie, în existenţa lui Dumnezeu. De aceea satana îl duce oriunde. 

Să vă dau o pildă. A venit un moşneag deunăzi şi a zis: 

— Părinte, în ziua de Sfântul Vasile am văzut la restaurant multă lume. Vor merge toţi aceia 
în iad? Eu cred că nu vor merge toţi. 

I-am răspuns: 

— Nu crezi dumneata, dar Duhul Sfânt ne spune în psalmi prin gura Sfântului Prooroc David: 
Că Tu eşti Dumnezeu care nu voieşti fărădelegea, nici va locui lângă Tine cel ce vicleneşte. Nu vor 
sta călcătorii de lege în preajma ochilor Tăi. Urât-ai pe toţi cei ce lucrează fărădelege (Psalmi 5, 4- 
5). Nu crezi dumneata că Dumnezeu nu-i părtaş la fărădelegile noastre? Ce spune Scriptura? Pentru 
ce ai aşezat așezământul de lege al Meu prin gura Ta, iar tu ai urât învăţătura şi ai lepădat cuvintele 
Mele înapoia ta? (Psalm 49, 17-18). Şi mai zice în psalmi: Pune-voi fărădelegea ta înaintea ta şi te 

voi mustra. 

Hristos a spus: Intraţi pe poarta cea strâmtă, că largă este poarta şi lată este calea care duce 
la pieire şi mulți sunt cei care o află. Şi strâmtă este poarta şi îngustă este calea care duce la viaţă 
şi puțini sunt care o află (Matei 7, 13-14). 

Deci nu te mira că merg toţi la joc sau că cei care merg la bine pe cărarea cea strâmtă sunt 
puţini. Tot lucrul bun este rar. Deci nu vă îndoiţi de cuvintele Mântuitorului. Nu sta la îndoială când 
e vorba de a împlini porunca lui Hristos şi de a te feri de păcate. 

Dacă n-a cruțat Dumnezeu pe Avraam şi pe Moise pentru îndoială, dacă nu l-a cruțat pe Toma 
şi pe alţii care s-au îndoit, nu ne va cruța nici pe noi. Aceia au fost sfinţi şi Dumnezeu i-a pedepsit în 
această viaţă ca să nu se muncească în veşnicie. 

Oare câţi dintre creştinii de azi nu se îndoiesc în credinţa în Dumnezeu? Câţi nu caută dovezi 
şi zic: „Nu cred până nu văd!” Câţi nu caută să pipăie rănile şi coasta Mântuitorului, căutând dovezi 
ale existenţei lui Dumnezeu? Credinţa vine din auz, iar nu prin pipăire şi vedere. 

Câţi dintre creştinii botezați nu zic: „Aici este raiul şi iadul! Aici pe pământ este totul!” Şi 
nici când se văd bolnavi, în faţa primejdiei, a sărăciei, a morţii şi nici măcar la bătrâneţe nu se întorc 
la Dumnezeu ca să plângă cu amar, ca Petru, viaţa lor din tinereţe, cheltuită în desfrânări, în răutăți 
şi în necredinţă. Puţini sunt cei ce se pocăresc de păcate la bătrâneţe. Cei mai mulţi mor aşa cum au 
trăit, în îndoială, necredinţă şi nepocăinţă, spre a lor veşnică osândă. 

Cu adevărat mare este credinţa în Dumnezeu, însoţită de fapte bune! Dar cei ce zac în îndoială, 
cad din dreapta credinţă apostolică în tot felul de secte şi grupări religioase. Mulţi din cei îndoielnici 
se smintesc de Biserica întemeiată de Însuşi Hristos; se smintesc de Maica Domnului, de Sfânta 
Cruce, de sfintele icoane şi de preoţi; se smintesc de sfinţi şi de cinstea dată lor. Se smintesc de 
Tainele întemeiate de Hristos, de învăţăturile Sfintei Scripturi, pe care o răstălmăcesc după mintea 
lor, spre a lor osândă şi amăgirea multora. 

Să stăm dar neclintiţi în dreapta credinţă şi să ne bucurăm că suntem fii ai Bisericii lui Hristos 
de două mii de ani. Necredincioşii se leapădă şi caută să vadă pe Dumnezeu cu ochii trupeşti; 
îndoielnicii vor să pipăie rănile Domnului; cei slabi în credinţă caută minuni; sectele părăsesc 
Biserica, răstălmăcesc dogmele credinţei şi vestesc altă Evanghelie; cei robiţi de patimi amână 
pocăinţa, iar noi, fiii învierii şi fiii lui Dumnezeu după har, să-l rămânem credincioşi pănă la sfârşit, 
ştiind că cel ce va răbda toate până la sfărşit, acela se va mântui. Amin. 


DESPRE RUGĂCIUNE 


Am vorbit cândva despre cele şapte trepte ale rugăciunii, trei universale şi patru intermediare, 
şi am arătat care este rugăciunea cea mai înaltă, contemplativă, cea duhovnicească, care, după Sfinţii 
Părinţi, nu mai este rugăciune, este mai presus de hotarul rugăciunii. Aceea se cheamă vedere 
dumnezeiască. Cu aceea s-a înălţat Pavel la cer. 

Şi am arătat aşadar acolo treptele rugăciunii, începând cu rugăciunea buzelor. Zice 
Apostolul Pavel: Aduceți Domnului roada buzelor voastre. Rugăciunea cu buzele. Zice proorocul: Și 
L-am înălțat pe El sub limba mea. Rugăciunea limbii o arată. În altă parte: Bine voi cuvânta pe 
Domnul în toată vremea, pururea lauda Lui în gura mea; rugăciunea gurii. În altă parte: Cu glasul 
meu către Domnul m-am rugat; rugăciunea glasului. 

Acestea patru până aici, după Sfântul Grigorie de Nyssa, sunt treapta cea mai de Jos în scara 
rugăciunii, când ne rugăm cu buzele, cu limba, cu gura şi cu glasul, şi graniţa cea mai îndepărtată a 
rugăciunii. Dacă ne-om mulțumi să ne rugăm cu limba şi cu gura, şi vom face o căruţă de acatiste şi 
de psaltiri şi vom crede că cine ştie ce-am făcut, are să ne mustre Proorocul Isaia, care zice: Aproape 
eşti Tu, Doamne, de gura lor, dar departe de inima lor — când credem că rugăciunea gurii ne ridică 
la cer. 

Nu. Asta se cheamă rugăciune de cantitate. Facem mult, dar nu de calitate. Dar Sfinţii Părinţi 

ne stătuiesc să nu o părăsim nici pe asta, că şi acestea sunt trepte, dar în scara rugăciunii ea este 
treapta cea mai de jos. Dar nimeni nu se suie pe treapta de sus, fără să nu treacă prin asta, că aşa 
învăţăm să ne rugăm: cu buzele, cu limba, cu gura. Şi Dumnezeu, văzând osteneala noastră în treptele 
acestea, încet-încet începe să ne dea câte o linguriţă de rugăciune curată. Şi atunci vedem noi: „Asta- 
i rugăciune, măi! Până acum am pierdut vremea degeaba”. 

Căci Sfântul loan Scărarul zice: „Să nu părăseşti cantitatea, întrucât cantitatea te duce la 
calitate”. Adică să zicem rugăciune cât mai multă şi să facem metanii, că Dumnezeu, văzând sufletul 
că se sârguieşte la rugăciunile astea, apoi îl înalță pe treptele celelalte. 

Ai văzut Sfântul Macarie Egipteanul în Omilii: „Eu ştiu că nu ştii să te rogi, dar îţi dau un 
sfat: roagă-te, omule, cum poţi, dar roagă-te adeseori”. Cum poţi tu. 

Viaţa noastră nu este numai într-un fel plăcută lui Dumnezeu. Faptele bune trebuie să le 
lucrăm. De rugat trebuie să ne rugăm. De ascultat cuvântul lui Dumnezeu suntem datori. 

lată ce! Vă spun când vă rugaţi acasă, la Psaltire sau când citiţi acatiste, să nu vrei numaidecât 
să pui atâtea acatiste sau atâtea catisme la Psaltire, că te înşală vrăjmaşul. 

Auzi ce spune mai departe Sfântul loan Scărarul: „Părăseşte, omule, cantitatea, când vine la 
tine darul lui Dumnezeu!” Nu trebuie să o părăseşti de tot, căci cantitatea este pricina calităţii. Adică 
cea dintâi este pricina celei de-a doua. 

La rugăciune, dacă ai făcut atâtea catisme, atâtea paraclise şi pe urmă te vezi că eşti pustiu cu 
sufletul şi încă n-ai simţit dulceaţa rugăciunii, atunci îi bucuroasă Marta. Marta zice mult şi rău, dar 
Maria plânge, că ea n-a stat la picioarele Domnului deloc. 

Rugăciunea cea de cantitate multă îi patea Martei, este rugăciune externă; iar cealaltă, care o 
simţi cu inima, e partea Mariei. Înţelegi? 

Şi când faci multă rugăciune, se laudă Marta: „Măi, da am făcut trei ceasuri de rugăciune”. 
Dar se poate întâmpla că în acele trei ceasuri tu n-ai simţit rugăciunea nici trei secunde. Dacă nu te- 
ai rugat cu lacrimi şi cu zdrobirea inimii măcar trei minute, tu ai făcut o rugăciune, cum o fac şi eu, 
numai de cantitate şi cu răspândire. 

Scopul nostru, dacă ar ajuta mila Domnului şi puterea Lui, este acesta: să ajungem la o 
rugăciune de calitate, nu de cantitate. 

Dar ai să spui aşa: „Bine, părinte, dacă trebuie să ajung la o rugăciune de calitate, nu trebuie 
să mai fac cantitatea?” Ba da. Să ştii că cantitatea te duce spre calitate. Cantitatea te duce spre calitatea 
rugăciunii. Numai cantitatea. Pentru ce? Pentru că cea dintâi, adică cantitatea, spune Sfântul loan 
Scărarul, este născătoarea celei de-a doua. Nimeni nu s-a rugat deodată cu calitate. Nimeni n-a ajuns 
pe treptele rugăciunii aşa uşor, până ce n-a întrebuințat cantitatea —zile, săptămâni, luni, ani şi zeci 
de ani. Deci nu trebuie lăsată nici cantitatea. 

Călugărul care nu-şi face pravila toată, ca pe un mort îl socoteşte Dumnezeu. Ori să-ţi faci 
pravila la chilie, ori la biserică, ori şi la biserică şi la chilie, că dacă nu, rămâi pustiu de darul lui 
Dumnezeu. Şi făcând noi rugăciunea cea de cantitate şi pravila rânduită şi ascultarea şi supunerea şi 
tăierea voii şi înfrânarea, începe mila lui Dumnezeu cea negrăită să ne împărtăşească pe noi din timp 
în timp, periodic aşa, şi de momente ale rugăciunii celei de calitate. 

Vreau să vă spun acest lucru. Pentru ce? Dacă ne-om lenevi şi n-om face nici rugăciunea cea 
de cantitate, să nu aşteptăm ce cea de calitate, că nu vine aceea dormind. 

La rugăciunea cea de cantitate se mai întâmplă ceva. Făcând noi rugăciunea noastră obişnuită, 
atâtea acatiste, paraclise, atâtea închinăciuni, atâtea metanii, se întâmplă cum am spus mai înainte ca, 
atingându-se darul lui Dumnezeu de mintea şi de inima noastră, să gustăm momente de rugăciune 
curată. Şi poate tocmai în momentul acela eram la mijlocul pravilei, adică mai aveam de spus 
Acatistul Mântuitorului, al Maicii Domnului, sau alte catisme. 

În clipa când te-a cercetat darul lui Dumnezeu, trebuie să rămâi acolo. Nu te mai arunca la 
margine. Nu trece mai departe. 

O maică scria Sfântul Teofan Zăvorâtul — mare pustnic, sihastru şi arhiereu; el a stat douăzeci 
şi doi de ani şi pe un gemuşor îl îngrijea un diacon —, că ea face Vecernia, dar chiar dacă-i vine 

umilinţă, ea nu poate lăsa să nu termine Vecernia, apoi Pavecerniţa şi ce mai are. „Eu nu pot până nu 
fac până la capăt”. Şi îi spune acest sfânt: 

— Acel „până la capăt”, care-l spui tu, este blestemat. Câtă vreme faci tu Vecernia? 

— Cam două ceasuri. 

— lată cum să procedezi de acum înainte. Dacă eu am ajuns, să zicem aşa, la Vecernie, la 
Psalmul 103: Binecuvintează, suflete al meu, pe Domnul! Doamne, Dumnezeul meu, măritu-Te-ai 
foarte! Întru strălucire şi în mare podoabă Te-ai îmbrăcat şi celelalte. Cela ce Te îmbraci cu lumina 
ca şi cu o haină; Cela ce întinzi cerul ca un cort, Cela ce acoperi cu ape cele mai de deasupra ale 
lui... Şi dacă, începând a spune despre zidirea lumii — că aici este despre facerea lumii, în psalmul 
acesta —, eu m-am umilit acolo: Făcut-ai luna spre vremi, soarele şi-a cunoscut apusul său şi m-am 
gândit la Hristos, care a apus pentru mântuirea mea, atunci acolo mă opresc. 

Când vezi că te-a cercetat Dumnezeu cu lacrimi şi cu umilinţă în vremea rugăciunii, nu căuta 
cu mintea cuvinte mai departe, că ai pierdut atenţia din faţa lui lisus, Mântuitorul, şi ai pierdut toată 
rugăciunea odată cu ea. Rămâi la acela şi zi mereu. 

Sau la alt stih, am meditat repede la minunile lui Dumnezeu din acest psalm şi am început să 
mă rog. Sau poate sunt la Psaltire şi am ajuns la psalmul 37. Şi l-am început de la capăt: Doamne, nu 
cu mânia Ta să mă mustri... şi am ajuns acolo unde scrie aşa: ...Nu mă lăsa pe mine, Doamne, 
Dumnezeul meu, nu te depărta de la mine; ia aminte spre ajutorul meu, Doamne al mântuirii mele, 
şi tocmai acolo ţi-a venit umilinţa, să nu mergi mai departe. 

Deci ce s-a întâmplat? Eu am ajuns la stihul acesta şi, dacă în acest timp, cugetând mai adânc 
la puterea acestor cuvinte, eu m-am umilit şi m-a cercetat Dumnezeu cu lacrimi, s-a încălzit inima ta, 
ochii tăi izvorăsc lacrimi, s-a aprins dragostea lui lisus în inima ta, atunci zi acest stih două ceasuri, 
fiindcă sunt cuvinte mai puţine, nu cumva să pierzi atenţia căutând acele cuvinte din pravilă. 

Şi dăcă zic două ceasuri numai stihul acesta, pe urmă gata, mi-am făcut Vecernia. Nu mai 
citesc restul Vecerniei, nu Pavererniţă, nu canonul Maicii Domnului, nimic. Dacă l-am zis pe acesta 
cu lacrimi două ore, eu mi-am făcut pravila. Şi dacă stăruie darul lui Dumnezeu, pot să zic şi trei ore 
şi fac şi Utrenia tot numai cu acest stih. Deci scopul nostru în rugăciune după Sfântul Nicodim 
Aghioritul, este să ne unim cu Dumnezeu. Şi dacă ai ajuns sfârşitul, de ce cauţi mijlocul? 

Scopul meu a fost să ajung aici, să mă rog cu lacrimi şi cu foc lui Dumnezeu, şi am ajuns 
momentul ăsta nu când terminam pravila, ci când eram la începutul ei. Eu stărui în acest stih pentru 
că m-am întâlnit cu Dumnezeu şi nu mai am nevoie de restul pravilei. Că Dumnezeu nu se uită la 
cantitate, ci la calitate. 

Asta când eşti singur. În biserică nu pot să înceteze cele şapte laude, că sunt aşezate de Duhul 
Sfânt tocmai de la Apostoli. Asta spun pentru rugăciunea particulară în chilie, acasă, fie că eşti 
călugăr sau că eşti mirean. Amin. 


CUVÂNT LA ÎNMORMÂNTAREA 
PĂRINTELUI AMBROZIE DOGARU 
(15 aprilie 1996) 


Prea Cuvioase Părinte stareţ, Prea Cuvioşi părinți şi fraţi şi iubiți credincioşi. 

Am venit de ascultare, că mi-a trimis părintele stareţ poruncă să vin puţin aici să vorbesc ceva 
la acest fiu duhovnicesc, Părintele Ambrozie. S-a născut în anul 1924 în comuna Vânători-Neamţ. A 
venit la mănăstire în anul 1951. L-am primit şi l-am crescut la Măsăstirea Slatina şi tot acolo l-am şi 
călugărit în anul 1953. 

Eram aici stareţ şi am fost chemat la Bucureşti de Patriarhul Justinian. Şi a spus: „la repede 
30 de călugări şi fugi şi ocupă Mănăstirea Slatina că ne-o ia statul să facă spital”, că a mai fost acolo 
spital cu 70 de ani înainte de primul război mondial. 

Am pus o priveghere a Maicii Domnului şi am ales — că ei voiau să meargă mai mulţi; am 

luat 30 şi i-am lăsat aici 80 Părintelui Ioil. Şi am plecat şi l-am luat şi pe bietul Ambrozie, el era frate 
aici. Şi acolo am avut pe capul meu opt mănăstiri: şase de călugări şi două de maici — Vatra 
Moldoviței şi Râşca — doisprezece ani şi jumătate. 

Bietul Ambrozie a fost un suflet ales de Dumnezeu. A zis consilierul de acolo că cumpărase 
o sută de oi, că avea moşie dar nu avea oi. Şi am cumpărat şi am făcut stână. Cel dintâi el a fost care 
a cumpărat şi a făcut stână şi cu Meletie care este în Sfântul Munte şi care a fost deunăzi pe aici. 

Trei părinţi i-am dat la oi, şi bietul Ambrozie a stat vreo trei ani de zile la oi până am găsit 
alți ciobani. Şi apoi l-am trimis la vie. Aveam şapte hectare de vie la Cotnari. Via de la Domeniul 
Coroanei, că noi am dat un deal acolo de a făcut un palat prinţului Nicolae şi ne-au dat via lor, şapte 
hectare puse pe spalier. 

L-am trimis la vie, săracul, a muncit acolo cu călugării, şi apoi a venit la mănăstire şi l-am 
pus chelar. Foarte sincer, a muncit cu chelăria, că noi aveam atâtea mii de litri de vin şi am pus să se 
vândă că-mi trebuiau în alte cheltuieli. 

EI era sincer. A făcut ascultare, săracul. Prin anul 1953 am călugărit în Joia Mare 10 călugări 
aprobaţi de mitropolit, între care a fost şi el. Şi după aceea n-a trecut mult şi l-am făcut preot şi 
duhovnic. A fost de mare folos. 

Şi când am venit eu aici, a venit şi el, săracul. Apoi, când a venit decretul acela şi a scos 
tineretul din mănăstiri, l-a scos şi pe el şi el s-a dus la oile Mănăstirii Neamţ să fie cioban acolo. Şi 
când am venit eu aici de prin păduri, a venit şi el imediat aici. A fost eclesiarh mare al mănăstirii 
aproape 20 de ani. 

Vai săracul, tare mai avea grijă de curăţenia bisericii, de slujbe, de pomelnicele poporului. 
Avea grijă de schimbat preoţii la vreme, diaconii, slujbele. Vinerea trecută l-am mărturisit după 
rânduiala mănăstirii — el la mine se mărturisea de zeci de ani —, în Joia Mare s-a împărtăşit odată cu 
mine, aici, iar acum, când s-a simţit mai slab, a venit la mine cu o zi înainte de moarte, vineri, şi a 
citit îndreptarul de spovedanie de când era copil. Toate, toate. S-a mărturisit curat şi sâmbătă s-a dus 
să facă învierea la cer. A fost cum I-a făcut mama. N-a ştiut de lume, de prostii, de nebunii. 

Şi i-am zis: „Ai fost o dată cu acel îndreptar şi ai citit o dată”. „Da, zice, dar acum l-am citit 
pentru ultima oară, că mă simt slăbit”. 

S-a dus, săracul! Aducea un braţ de veşminte din paraclis şi a căzut cu ele jos, şi nişte femei 
au zis: „Părinte, ai căzut jos!” „Nu mai pot!” L-au ridicat bietele femei şi a venit cu veşmintele aici. 
Şi apoi ceilalţi ştiu cum a murit, eu nu eram aici. 

Dar a fost un om ales de Dumnezeu. A murit pe drumul ascultării, asultare nu până la prăşit, 
şi până la sfârşit. Nu demult a vrut să-l schimbe din ascultare, săracul, şi părintele stareţ i-a spus: 
„Stai! Când m-oi schimba eu, te-oi schimba şi pe tine”. 

Şi a stat săracul la ascultarea lui sfântă până a căzut. A murit pe drumul ascultării ca un sfânt, 
ca un apostol, ca un mucenic. Sperăm la mila cea negrăită a lui Dumnezeu şi a Maicii Domnului, că 
a făcut învierea cu îngerii în ceruri, nu a mai apucat-o cu noi, câteva ceasuri mai erau. S-a dus la cer, 
săracul. 

Mi-a plăcut cum a făcut slujba înmormântării părintele stareţ cu toți părinţii de aici. Şi eu sunt 
bătrân, am păşit pe 85 de ani, am patru operaţii, sufăr cu inima, şi ca mâine plec şi eu. Mâine, 
poimâine „„Veşnica pomenire” şi pentru mine. 

Dar fiindcă m-a chemat părintele stareţ să vorbesc ceva, că mi-a fost fiu duhovnicesc 30 de 
ani sau mai mulți de când l-am primit întâi în mănăstire, am venit. Nu-s stăpân pe picioare, a trimis 
doi părinţi de m-au adus, că-s slăbit de picioare. 

Dar ferice de el că a răbdat după Evanghelie nu până la prăşit, ci până la sfârşit. S-a dus la 
bucuria cea fără margini. Cu îngerii lui Dumnezeu este acolo. Ce vede el acum, ce aude el, ce miroase 
el, ce înţelege el, suntem străini cu totul de a înţelege noi. Că-i cu îngerii lui Dumnezeu în ceruri. 
Părintele duhovnic Protosinghel Ambrozie. 

A venit la mine plângând un cârd de oameni care-i mărturisea el: „Părinte, a murit duhovnicul 
nostru!” L-a luat Domnul, că şi-a terminat drumul crucii, care a avut să-l facă în lumea asta. 

De aceea nu vă ţin mult, că spun că aţi luat parte la înmormântarea unui om ales al lui 
Dumnezeu, şi să fie mila Preasfintei Treimi şi a Maicii Domnului şi a tuturor sfinţilor cu sufletul lui 
şi cu toţi pe care i-a mângâiat şi i-a mărturisit el, şi să fie îndurarea Domnului şi noi să avem sfârşitul 
cel bun şi să mergem cu dânsul la rai. Amin. 


Părintele stareţ l-a visat pe Părintele Ambrozie la vreo trei zile. Era singur pe o câmpie verde, 
frumoasă. 

— Părinte Ambrozie, dar n-ai murit? 

— N-am murit! 

— Dar cum n-ai murit, nu te-am îngropat eu?... 

După câteva zile, un alt părinte l-a visat că a venit la chilie şi l-a întrebat: 

— Părinte Ambrozie, dar noi am crezut că ai murit şi părintele stareţ a dat chilia părintelui 
Ciprian. Unde ai fost până acum? 

— Am fost la lerusalim!... 


SFATURI DUHOVNICEŞTI 


— Părinte Cleopa, unde se mântuieşte omul? În viaţa de sine, idioritmică, chinovie sau 
în lume, în oraş, în sat? 

— Omul se mântuieşte şi aici în oraş şi în sat şi oriunde, dacă are trei fapte bune: credinţa 
dreaptă în lisus Hristos, faptele bune şi smerenia. Se mântuieşte oriunde dacă are astea trei lucruri. 
Iar cine nu le are acestea nu se mântuieşte nicăieri. 


— Până unde trebuie să meargă ascultarea în mănăstire? 

— Am să fac ascultare până voi merge în genunchi. Hristos a dus crucea pe umeri şi eu vreau 
să duc ascultarea pentru Hristos. În măsura în care ai să te biruieşti pe sine şi în măsura în care ai să 
fugi invers, nu de la durere spre plăcere, ci de la plăcere spre durere, în măsura aceea ai să fii un ostaş 
al lui lisus Hristos, care ai să răstigneşti trupul; şi ai să te răstigneşti cu Hristos şi ai să poţi zice ca 
Pavel: Cu Hristos m-am răstignit şi trăiesc. Dar nu mai trăiesc eu, ci Hristos trăieşte în mine. 


— Părinte, dacă cineva e oprit de la împărtăşanie, poate să ia anaforă? 
— Poate, cum să nu. Cine a zis că nu se poate? 


— Am auzit că nu-i voie să iei anaforă, dacă eşti oprit de la împărtăşanie. Deci poate lua 
anaforă? 

— Întâi aghiasmă mare şi apoi anaforă. De câte ori se spovedeşte poate lua aghiasmă mare, 
jumătate de împărtăşanie. Dar şi anaforă întotdeauna, numai când e într-o ispitire ceva, nu are voie. 


— Când nu se poate luat sfânta anaforă? 

e Nu mai poţilua anaforă dacă după miezul nopţii ai luat o lingură de apă sau o fărmitură de pâine, 
gata! Că ziua începe de la miezul nopţii; 

e  Nupotluaanaforă femeile care sunt în rânduiala firii, opt zile; 

e  Nupotlua anaforă bărbaţii care se ispitesc noaptea prin somn; 

e  Nupotluaanaforă cei care sunt sfădiţi şi nu se împacă; 

e  Nupotluaanaforă şi nu pot săruta sfintele icoane, nici mâna preotului, nici să stea să-i pună potirul 
pe cap, bărbatul şi soţia dacă au fost împreună; 

e  Nupotluaanaforă cei ce nu sunt vrednici să li se primească darurile la biserică, din pricina păcatelor 
publice. Aşa spune cartea. 


— Părinte, în Biblie nu scrie că nu-i bine să se mănânce carne. 

— Dar tu cauţi în Biblie? Dar noi nu avem Dreptul Canonic? Pidalionul l-ai citit mata? Pravila 
Mare a Bisericii ai citit-o? Pravila mică? Noi avem canoanele Bisericii de Răsărit, nu în Biblie. Noi 
avem patru posturi peste an, rânduite de Sfinţii Apostoli, de Hristos. Hristos n-a postit 40 de zile şi 
40 de nopți? 


— Dar pentru călugării care mănâncă întotdeauna fără carne? 

— Călugării n-au voie să mănânce carne. Auzi ce spune Sfântul Calinic, care are sfinte moaşte 
la Cernica: „Călugării sau călugărițele care vor mânca carne în mănăstire sau când se duc acasă pe la 
neamuri sau în oraş, doi ani oprire de împărtăşanie, 39 de gârbace la spate, să-i blesteme tot soborul 
şi să-i zvârle afară din mănăstire”. 

Pe voi, mirenii, nu vă leagă să nu mâncaţi. Pe noi, călugării, da. Pentru că monahii trebuie să 
păzească fecioria, cum i-a făcut mama lor, până la moarte. Dacă te-ai îmbuibat cu cărnuri şi cu cârnaţi 
şi ai băut vin, te duce dracul după muieri şi te-ai prăpădit în veacul veacului. 

Călugărul trebuie să puie frâu calului. Nu auzi ce spune Apostolul Pavel? În toate zilele îmi 
chinuiesc trupul şi îl robesc, nu cumva altora propovăduind, să ajung eu de sminteală. 

Zic Sfinţii Părinţi că trupul este fiară. Să nu-l îngrijeşti mai mult decât trebuie. Trupul este 
vrăjmaş. Zice Sfântul Isihie: „Până la moarte să nu te încrezi în trupul tău”. Cel mai mare duşman al 
mântuirii este trupul, că-i firea stricată din rai. ŞI tot timpul el trage la pământ şi la iad. 


— Pe cine să trecem la pomelnic? 

— Când faci, mamă, pomelnic pentru ai matale la Liturghie, pune şi unul sau doi săraci, sau o 
văduvă pe care nu are cine o pomeni şi a murit, săraca. Este mare pomană. Asta se cheamă milostenie 
duhovnicească. Este mai mare decât aceea când îi dai o haină sau o mâncare omului, că-l ajuţi 
dincolo, în veşnicie. 


— Părinte Cleopa, pentru morţi ce slujbe se pot face? Parastase, Liturghii? De exemplu, 
câte parastase se pot face? 

— Părintele meu, pentru morţi şi pentru vii cea mai puternică slujbă este Sfânta Liturghie, care 
este jertfa şi răscumpărarea Mântuitorului. Dacă a murit cineva, este bine să pornească patruzeci de 
zile de liturghii (că la Liturghie se scot părticele şi are comuniune cu Hristos în Sfântul Potir prin 
părticele) şi patruzeci de panahide. Acolo se fac dezlegările, că la o panahidă sunt nouă dezlegări: 
şapte dezlegări mici făcute de preot, atunci când zice: „Dumnezeul duhurilor şi a tot trupul...”, şi 
două mari, pe care trebuie să le zică episcopul sau preotul. Deci 360 de dezlegări are un suflet în şase 
săptămâni la panahidă. Deci poţi să pui patruzeci de liturghii şi patruzeci de panahide în şase 
săptămâni. 


— Şi dacă nu ştim dacă a murit spovedit sau împărtăşit, cum a murit de mai mulţi ani, 
putem să-l punem la pomelnic? 
— Numai dacă moare sinucis, Doamne fereşte, pe acela nu-l mai poţi pune. 


— Dar dacă moare de moarte normală? 


— Da, oricum ar fi. Că zice Apostolul: omul murind a încetat de la păcat, nu mai face păcatul. 
II poti pune, e fiu al Bisericii. lată pe cine nu poţi pune la Liturghie: 

e  Nusepot pune întâi sectanţii, că fac păcat împotriva Duhului Sfânt, cum arată Sfântul Efrem; 
e  Nusepotpune cei sinucişi; 
e  Nusepotpuneceiceautrăit necununaţi; 
e  Nusepotpuneceiceau murit în duel; 
e  Nusepotpuneceice au refuzat Sfintele Taine la moarte. Nu vor să primească preotul, n-ai voie să-i 
pui la slujbe; 
e  Nu-ipoţipune peceice au înjurat de lucruri sfinte; 
e Nusepotpunela Liturghie cei ce s-au luat neamuri în căsătorie, de la spiţa a şasea în jos. Spiţa a 
şasea sunt veri de gradul doi. Spiţa a patra sunt veri întâi. 
Astea sunt pricinile pentru care nu-i poți pune la Liturghie. Iar la Psaltire numai sinucigaşii şi 
ereticii nu se pot pune. Ceilalţi se pot pune fără părticele la Psaltire. Dar să scrii pe pomelnic: fără 
părticele. N-are comuniune la Sfânta Liturghie. 


— Poţi să mergi la cei care sunt necununaţi? 
— Dacă ai mâncat în casă la un on necununat, patruzeci de zile trebuie să faci canon, căci masa 
lor este spurcată. 


— Şi ce canon trebuie să faci? Câte metanii trebuie să faci? 
— Trebuie să faci de cincizeci de metanii în zi cu psalmul 50, timp de 40 de zile. Nu-i voie, 
frate, să trăiacă ca dobitoacele aşa. 


— Ce se poate face, când vor să se căsătorească doi tineri de credinţe diferite? 

— Când vei vedea că a luat un ortodox pe o catolică sau o protestantă sau o eveică sau o 
turcoaică, astea se cheamă casătorii mixte. Totdeauna femeia trebuie să treacă la partea bărbatului. 
Dacă bărbatul este ortodox, ea trebuie să devină ortodoxă. Dacă nu vrea să treacă de partea bărbatului, 
atunci să se despartă. „Nu merg după tine, că eşti catolică, dacă nu te faci ortodoxă”. 


— Dacă un catolic trece la ortodocşi, ce rânduială trebuie să i se facă? 
— Gata! Acum nu i se mai face botezul. II miruieşti pe frunte de trei ori cu sfântul şi marele 
mir şi-i citeşte dezlegarea rânduită şi gata! 


— Dar dacă un orotodox trece la catolici, ce se întâmplă? 

— Care trece la catolici se leapădă de botezul ortodox. Se face catolic, dar îşi pierde sufletul. 
Cu catolicii încă nu am ajuns la unire. Au cedat ei în favoarea noastră până acum vreo 13 puncte, dar 
mai sunt zece puncte care ne despart. 


— Dar dacă trece la iehovişti? 

— Martorii lui Iehova sunt draci fără coarne. Când veţi auzi de martorii lui lehova, asta este 
sectă alimentată de evreii din America cu miliarde de dolari, ca să despartă lumea de Hristos şi de 
Biserică. 

— Am o rudă care a trăit 60 de ani şi a murit aşa, fără veste, fără spovedanie. Ce pot să- 
i fac? 

— Foarte greu, dacă a fost nespovedit. Când moare nespovedit, ca şi cum ar muri nebotezat. 


Ferească Dumnezeu! Numai, Doamne fereşte, dacă moare în război, dacă moare accidentat. 


— Nu era spovedit din tinereţe. 
— De atâta vreme nespovedit? Şi cum a putut trăi atât?... 


— Părinte Cleopa, ce să fac că nu reuşesc să-mi găsesc un duhovnic? 

— Tu să-l găseşti? El să te găsească pe tine! 


— Părinte, se spune că vin vremuri grele. Ce putem face? 

— Tata-i la cârmă! Voi nu auziţi ce spune Proorocul David în Psalmul 32. Domul risipeşte 
sfatul neamurilor, leapădă gândurile popoarelor şi defaimă sfatul boierilor. lar sfatul Domnului 
rămâne în veac şi gândurile inimii Lui, din neam în neam. 

Nu vă tulburaţi şi nu vă temeţi, că nu va fi cum vor ei. Ehei, câte vor ei să facă! Voi nu vă 
temeţi! Rugaţi-vă şi faceţi Sfânta Cruce cu credinţă şi fug toți dracii! 


— Mamele care îşi omoară pruncii se mai mântuiesc sau nu? 
— Pentru avorturi, dumnezeieştile Canoane opresc 20 de ani de la Sfânta Impărtăşanie, dacă 
l-a făcut cu voia. Dacă l-a pierdut fără voie, numai doi ani. 


— Dar femeile care se feresc să rămână însărcinate, ce canon primesc? 

— Care se păzesc să nu facă copii, sunt oprite de Sfânta Impărtăşanie nouă ani. Dacă încetează 
şi face canon, îl aduci la doi ani aproape de Sfânta Impărtăşanie. Dacă nu, intră la canonul celor care 
fac avort. 


— Dacă se întâmplă ca preotul să verse din Cinstitele Daruri, ce canon primeşte? La o 
sfântă biserică un preot bătrân s-a împiedicat de o pesoană care stătea să treacă peste ea. 

— Mare păcat au persoanele care stau în calea preotului bătrân, când el iese cu Cinstitele 
Daruri, căci le poate vărsa. S-a întâmplat la mai mulți preoți bătrâni. Cinstitele Taine încă nu-s 
sfinţite, dar preotul pentru asta este oprit un timp de Sfânta Liturghie, iar cel care a fost piedică 
preotului, este oprit trei ani de la Sfânta Împărtăşanie. 

Dacă ar fi darurile sfinţite şi s-ar vărsa din Sfântul Potir, atunci preotul nu mai poate sluji un 
timp şi trebuie să-i dea arhiereul canon. 


— La noi la biserică se îngrămădeşte în faţă să le pună potirul pe cap, când iese la sfârşit 
cu Sfintele Daruri. 

— Ei, lumea! Câte capete, atâtea minţi. Sunt biserici în ţară unde nu se pune la nimeni. Preotul, 
dacă poate să pună puţin sfântul potir, să-l atingă de capul omului, bine, dacă nu, nu are nici o 
obligaţie. Asta-i obicei local, nu este general. 


— Părinte soţul meu nu vrea să meargă pe calea credinţei şi mă lupt cu el, dar nu-l pot 
convinge. 

— Stai oleacă! Nu-l poţi face sfânt dintr-o dată! Ce vreau să spun? Sfântul Teodor Studitul 
spune: „Femeie, nu încerca să-l faci pe bărbat sfânt dintr-o dată, că nu poţi! Câte puţin, câte puţin se 
îmbogăţeşte cineva şi la cele trupeşti şi la cele duhovniceşti”. 

„Hai să ţinem azi post, că este sfânta vineri!” „Nu pot, că eu am treabă 
la amiază!” Dă-i cu linguriţa! 

„Hai să facem milostenie!” „Nu am de unde da!” „Hai să dăm măcar o pâine în numele 
Domnului. Un pahar de apă în numele Domnului!” 

„Lasă înjuratul!” „Nu pot, că sunt obişnuit!” „Uite ce! Lasă-l măcar o zi! Ia luptă-te tu o zi, 
să vezi că n-ai să mori!” La toată fapta bună ia-l câte oleacă! Şi aşa încetul cu încetul vede el că a 
avansat; şi apoi începe şi el să pună voinţă mai tare. Dar nu deodată: „Măi, să nu faci aşa! Că nu 
umbli aşa!” Dacă ai să faci aşa, dai cu toporul unde-i aţa slabă şi se rupe. 

Îmi povestea o femeie aici: „Părinte, mă lupt cu el de zece ani de zile să păstrăm oleacă de 
curăţie în posturi, la zile mari. N-am reuşit în nici un chip. Am zis: «Doamne, aş vrea şi eu să mă 
împărtăşesc!». Că din cauza lui nici ea nu putea primi Sfintele Taine. 

Şi-i spune: „Măi, uite ce-i! Te rog, pentru dragostea lui Iisus Hristos, lasă-mă să fiu curată în 


p> 


„Hai să ţinem până 


|? 


472 


Săptămâna Mare, să postesc şi eu, să mă pot împărtăşi!” Că preotul i-a spus: „Dacă poţi să ţii o 
săptămână măcar, te împărtăşesc”. Că dacă nu ţine curăția, poate să ţină tot postul şi tot nu se poate 
împărtăşi. Ea postea până la Paşti postul, dar din cauza lui nu se putea împărtăşi, că nu păzea curăţia 
în familie. Şi el zice: „Îi cam mult o săptămână!” 

Dar a învăţat-o o rudă de-a ei bătrână: „Fată, ia ţine tu trei zile post negru şi să vezi ce-o să 
facă Dumnezeu cu dânsul!” Trei zile n-a gustat nici apă, nimic. La trei zile i-a dat Dumnezeu o boală 
şi a zăcut până la Paşti. Nu i-a mai trebuit nimic! Trecuse Paştele! I-a spus femeia: „Acum ce zici? 
Ai să ţii de acum posturile?” „De acum ţin toată viaţa, că era să mor! Nu-mi mai trebuie nimic!” a 
zis el. 

L-a biruit femeia cu postul şi cu rugăciunea. 


— Părinte, ce înseamă anatema? 

— Trei pedepse are Biserica! Afurisenia, pe care o dezleagă duhovnicul la spovedanie; 
caterisirea, la persoanele sfinţite — diaconi şi preoţi —, pe care o poate dezlega episcopul; iar anatema 
o poate dezlega, cu mare greutate, Sfântul Sinod. Anatema înseamnă pogorârea de viu în iad cu 
dracii şi tăierea de la Trupul tainic al Bisericii lui lisus Hristos. Sectarii sunt daţi anatema, pentru 
că s-au rupt de la Trupul lui Hristos, care este Biserica. 


— Părinte, ce reprezintă metaniile pe care le avem drept canon? 

— Câtă frumuseţe şi câtă armonie este între cele patru stihii ale pământului: apă, aer, pământ 
şi foc; cele patru zidiri lucrează între ele unite şi amestecate şi neamestecate. Două sunt grele, şi două 
uşoare. 

În om se văd aceste patru stihii, când face metanii: două stihii îl trag în jos, către pământ; şi 
două îl ridică în sus, către Dumnezeu. Focul şi aerul îl ridică; pământul şi apa mereu îl trag în jos. 

Omul este sâmburele universului. Grecii au zis că omul este o lume mică în cea mare, adică 
microcosmos în macrocosmos, iar Sfântul Grigorie Bogoslovul a zis invers: lume mare în cea mică, 
macrosocmos în Microcosmos. 

Omul, când se închină lui Dumnezeu cu toată inima şi cu toate puterile sufleteşti ale lui şi cu 
cele fireşti, aduce mereu lui Dumnezeu cerul şi pământul, pe care le conţine el într-însul. 

Omul are din cele patru lumi: lumea minerală, lumea vegetală, lumea animală şi lumea 
duhurilor, şi mai presus de ea, are minte, cuvânt şi duh; duhul fiind în chip de raze de lumină în 
mijlocul inimii, cum arată preaîndumnezeitul la minte Grigorie Palama. Ce este duhul cel de viaţă 
făcător, care este în chip de raze în mijlocul inimii, cu care omul este mai mare decât îngerii? Este 
un dor gânditor care stă între mine şi între cuvânt şi care circumscrie în sine şi pe cuvânt şi pe 
minte. 

Precum Duhul Sfânt în sânul Sfintei Treimi cuprinde şi pe Tatăl şi pe Fiul, aşa acest duh de 
viaţă cuprinde mintea şi cuvântul omului, arătând astfel că omul este făcut după chipul şi asemănarea 
Sfintei Treimi şi este icoană vie a lui Dumnezeu pe pământ. 


— Părinte, ce ne puteţi spune despre sfârşitul lumii? 

— Pe noi nu ne interesează când va fi sfârşitul lumii. Asta ne interesează: „Cum am să termin 
eu viaţa?” Că Mântuitorul a spus: Jar despre ziua şi ceasul acela, nimeni nu ştie; nici îngerii din cer, 
nici Fiul ca om, ci numai Tatăl. 

Dar eu de ce să mă gândesc la sfârşitul lumii, dacă eu mor mâine? Ce dacă va mai ţine lumea 
asta o mie de ani? Cu ce mă duc eu de aici şi ce-am pus eu în traistă, asta mă interesează. Că 
Mântuitorul a spus: Privegheaţi şi vă rugați, că nu ştiţi ziua, nici ceasul! 

MESAJE DUHOVNICEŞTI ALE MARILOR PĂRINŢI 
Transmise pe bandă magnetică 


(ID 


PĂRINTELE CLEOPA CĂTRE PĂRINTELE ARSENIE PAPACIOC 
(1979) 


De ne-ar păzi Domnul casa sufletului, în zadar am priveghea. Iar acoperindu-ne sufletul, 
nimeni nu va strica cetatea noastră. Acesta-i antifonul pe care-l cântă Biserica. Eu sunt păcătos şi 
nevrednic de mila şi acoperământul lui Dumnezeu. Dar nădăjduiesc la mila Lui, că Hristos pentru cei 
păcătoşi a murit. 

Spune-i Preacuviosului Părinte duhovnic Arsenie, marele stareţ de la Techirghiol, să se roage 
pentru mine păcătosul, că ştiu că este un suflet activ, credicios, sfătuitor, răbdător, iscusit, şi-i 
împodobit cu toate bunătăţile. 

Şi eu una nu am. Eu sunt leneş, nerăbdător, neiscusit, somnoros, împrăştiat cu mintea, fără 
evlavie, fără vegherea minţii, şi n-am nimic bun. Să se roage pentru mine, păcătosul, să pun şi eu 
început bun. Îi doresc la mulţi şi fericiţi ani de sfintele sărbători. Şi să dea Preasfântul şi Bunul 
Dumnezeu să ne întâlnim cu toţii la rai. 


PĂRINTELE CLEOPA CĂTRE PĂRINTELE ILARION ARGATU 
(1979) 


Spune-i Părintelui Arhimandrit Ilarion Argatu smerite închinăciuni, cu toată dragostea în lisus 
Hristos. Să se roage pentru mine, păcătosul, ca să-mi ajute Preasfântul Dumnezeu să pun început bun 
la fapta bună şi să am răbdare, că n-am nici răbdare, n-am nici smerenie, n-am nici înfrânare, n-am 
nici priveghere, n-am nici rugăciune, sunt sărac de toate. Şi poate, cu rugăciunile Înalt Preacuvioşiei 
sale, să pun şi eu, păcătosul, început bun. Şi să-i spuneţi la mulţi şi fericiţi ani, să se roage pentru 
mine, păcătosul, lui Dumnezeu şi Maicii Domnului. Amin. 


PĂRINTELE CLEOPA CĂTRE PĂRINTELE PAISIE OLARU 
(Vineri, | August 1980) 


Blagosloveşte, Preacuvioase Părinte Paisie! 

Iată, prin fratele Petru putem vorbi câteva cuvinte. Eu la ora asta am terminat cu spovedania 
soborului. Este ora aproape două (14). Am fost la Piatra Neamţ, mi-am scos aproape toţi dinţii din 
partea de sus. Numai doi au mai rămas. Am tăiat îmbrăcămintea veche de dinţi. O măsea de jos mă 
doare. Nu pot vorbi bine. Vorbesc fonfăit. 

Am oră la doctor marţi, în ajunul Schimbării la Faţă. La ora şapte trebuie să fiu la Piatra 
Neamţ. Nu ştiu dacă am să mă pot duce la hram. Doar dacă oi trimite doctorului răspuns prin cineva 
că renunţ să mă duc marţi. Trebuie să-mi iau măsură şi să-mi fixeze, că de-acuma pun o placă mobilă, 
o proteză, ceva, că nu mai are cu ce-mi face legătură. 

Aici lumea nu mă mai lasă zi şi noapte. Îi ca în Gara de Nord! Îmi pare rău că n-am plecat la 

Sfântul Munte de tot, cum aranjasem acuma. Ca acolo să scap de oameni, că aicea nu mai scap. Dacă 
nu te-i ruga sfinţia ta, poate, poate... şi mi-a trece măseaua asta care mă doare, poate să mă duc luni 
la deal, dacă oi renunţa să mă duc la doctor. Dacă nu te-i ruga cu credinţă, n-o să mă fac sănătos, şi 
atunci nu mă duc. 

M-aş fi dus de luni seara, luni adică după slujbă, să stau acolo că am nevoie şi de spovedanie, 
şi, dacă a ajuta mila lui Dumnezeu, poate să şi slujesc. Nu ştiu cu predica cum va fi, fiindcă nu pot 
vorbi bine. Aşa este. 

Aici am avut musafiri mari, trei episcopi: episcopul de la Râmnicu-Vâlcea, episcopul de la 
Roman şi episcopul de la Ungro-Valahia, Preasfinţitul Roman, care a venit cu directorul Institutului 
Biblic, părintele Anania, care-mi corectează lucrarea mea ca să o dea la editură. 

Suntem ocupați până în gât. Şi obosiţi şi bolnavi. Şi nu mai pot! Ştiu că şi sfinţia ta eşti ocupat. 
Îmi dau seama şi mai ales la vârsta sfinţiei tale, dar la noi aicea vin cu autobuzele şi se duc permanent. 

Acuma este vorba să mai sosească o delegaţie de prin America. Îi venită la Iaşi. Dacă va 
ajunge şi pe aici sau nu, nu ştiu. Aşa că, dacă a fi voia Domnului şi am să pot şi oi vedea să mă pot 
bizui, că acum urmez nişte tratament, iau nişte tetraciclină, iaca de vreo două zile şi încă am să mai 
iau, vol veni. Văd că oleacă mi-a mai trecut măseaua, poate a îngăduit ca să mă pot bizui să mă urc 
acolo la deal. Blagosloviţi şi mă iertaţi şi vă rugaţi pentru mine, păcătosul. 


RĂSPUNSUL PĂRINTELUI PAISIE 
PENTRU PĂRINTELE CLEOPA 
(Sâmbătă, 2 august 1980) 


Blagosloveşte, Preacuvioase Părinte Cleopa! Am primit veste prin fratele Petru, 
corespondentul nostru, despre starea sfinţiei voastre în care vă aflaţi şi dorinţa de a veni la noi. Suntem 
bucuroşi de aceasta. 

Să renunţaţi la doctor cu dinţii, vă veţi duce altădată, că doctorul îl poţi găsi oricând, iar ziua 
Schimbării la Faţă o dată în an. Şi dacă dă Dumnezeu şi e vreme bună, încă o dată aş vrea să vă aud 
vocea, predica, pe care aveţi sfinția voastră obicei ca să o spuneţi. 

Aici e vreme frumoasă. Are să fie slujbă afară, cum a fost. Despre Sfântul Munte, că tot 
amintiţi, nu aveţi blagoslovenie de la noi! Din altă parte dacă veţi căpăta blagoslovenie, dar de la noi 
nu aveţi blagoslovenie să plecaţi cu totul la Sfântul Munte. Aşadar poate ar trebui să ne mulţumim la 
aşa cum suntem în ţara noastră românească şi să ne păzim biserica strămoşească a noastră, nu în alte 
părți. 

Este pornit şi Părintele Chiril (Roşu) cu gândul şi poate este aproape şi pregătit să plece. Nu 
mă pot certa cu dânsul. I-am stat în opoziţie câtăva vreme, şi acum am zis: „Mergi sănătos, Părinte 
Chiril, şi te roagă şi pentru noi”, dar încă nu a plecat. 

Aşadar vă aşteptăm să veniţi, aşa cum o-ţi fonfăi, veţi spune oleacă de predică. Eu forfoiesc 
de vreo zece ani, şi care are urechi bune, mă aude, care nu, pot să vorbesc cât este tare la urechea lui. 

Aşadar mulțumesc fratelui Petru că ne-aduce veşti bune şi îmbucurătoare şi de la fratele 
nostru, Părintele Arsenie, de la maici de la Râmeţi, şi rămânem în aşteptarea ca să vedeţi de luni seara 
sau marţi dimineaţa, când vei putea. 

Dumnezeu să vă dea sănătate şi putere ca să puteţi îndeplini şi ascultarea asta încă o dată în 
an Doamne ajută! Blagosloviţi şi mă iertaţi! Amin. 


PĂRINTELE CLEOPA 
CĂTRE PĂRINTELE ARSENIE 
(Vineri, 1 august 1980) 


475 


Blagosloveşte, preacuvioase părinte Arsenie! 

Iată, prin mijlocirea lui Dumnezeu şi a Maicii Domnului şi prin mijlocirea fratelui Petru, iar 
putem să vorbim câteva cuvinte de la mare distanţă. 

Eu îmi dau seama că pronia lui Dumnezeu v-a rânduit acolo, pentru că sfinţia voastră sunteţi 
un suflet activ, care vă place să vă ocupați şi de mântuirea altora. Şi acolo ca în nici un alt loc mai 
mult puteţi să aveţi legătură cu multe feluri de persoane care se duc acolo la odihnă, la băi. Eu nu ştiu 
cum este acolo. Dar ştiu că sunteţi activ şi vă interesaţi şi luptaţi pe toate căile pentru mântuirea 
sufletelor omeneşti. 

Şi la noi aici nu-i puţin de lucru. Este foarte, foarte mult. Rar când se întâmplă să am un ceas 
pe zi liber sau două. Poate în zile de lucru aşa, dar în sărbători suntem peste măsură. 

Am înţeles că o călugăriță de acolo mi-a bătut la maşină o carte de predici. Dacă a fi voia 
Domnului, am să vă trimit şi altă carte, că am terminat acum cartea Predici pentru monahi. 

Da, şi la sectologia, care acum îi facem ultima corectură pentru tipar, că s-a aprobat şi de Înalt 
Preafericitul Patriarh şi de stat. A fost păintele Bartolomeu Anania aici ieri cu episcopul de la Ungro- 
Vlahia, cu Preasfântul Roman, şi mi-a spus că-i aprobată şi speră că prin octombrie-noiembrie se va 
tipări. Această carte se cheamă Că/ăuză spre cunoaşterea şi apărarea credinței strămoşeşti. Am 
lucrat la dânsa câţiva ani pe apucate, aşa. 

Acuma lucrez, dacă a fi mila Domnului, la altceva, care mai târziu va voi spune. Da-s foarte 
puţin liber ca să mai pot să mă mai ocup şi de asta. Iaca, chiar la ora când vă vorbesc, am venit de la 
spovedania călugărilor, de vale. De dimineaţa până acuma, e ora aproape două (14), am avut 
spovedania părinţilor. 

Îs bolnav, mi-o chicat dinţii din partea de sus; jos mai am câteva măsele îmbrăcate, mă dor şi 
acelea. Vorbesc greu. Vine groapa, vine mormântul, nu m-am pregătit cu nimic şi mă duc sărac din 
lumea asta. N-am făcut nimic bun. Vă rog să vă rugaţi pentru mine, păcătosul. 

A venit pe aici Înalt Preasfinţitul Antim de la Galaţi cu părintele Teofil Pandele. A venit şi 
Preasfinţitul Epifanie de la Constanţa, acu de curând. Şi au stăruit şi unul şi altul să mă duc în 
Dobrogea să le vizitez mănăstirile. O zis că-mi dă maşina, merg ei cu mine. 

N-am prea promis că nu am timp, suntem împărţiţi în chipuri şi feluri. Dar s-ar putea după 
Sântă Mărie, după Adormirea Maicii Domnului, totuşi să merg până la Galaţi, că acolo mănăstirea a 
turnat un clopot mare la o turnătorie de stat, un clopot de 2300 de kilograme. Şi spunea stareţul că cu 
orice preţ vrea să mă ia şi pe mine de la recepţia clopotului şi a stăruit mult părintele Teofil, care a 
venit acum a doua oară — Teofil, dacă-l ştii, care a fost director în Ministerul Cultelor. E un mare 
ctitor la noi, mare binevoitor, pentru mănăstirea noastră. 

Şi dacă cumva ajută mila Domnului şi mă duc pe acolo şi îi vreme bună, s-ar putea întâmpla 
să ajung până la Preacuvioşia voastră, că aş dori să ne mai vedem în viaţa asta faţă către faţă, că mi- 
e dor de sfinția voastră. Nu se ştie viaţa. Eu sufăr şi cu inima şi mă simt obosit tare. Am vrea ca 
înainte de a ne desăpărţi cu trupurile să ne mai vedem o dată, dacă a fi voia lui Dumnezeu şi a Maicii 
Domnului. 

Vă rog să mă iertaţi şi să vă rugaţi pentru mine, păcătosul. Am auzit că pe acolo e timp frumos, 
recolta a mers bine. Pe la noi pe la munţi plouă şi iar plouă. Azi avem o zi frumoasă. Dar a plouat 
multă vreme. Aşa-i la munte, după cum ştiţi, totdeauna. lertaţi-mă şi să ajute mila Domnului să ne 
mai vedem. Dumnezeu să ne miluiască. Amin. 


PĂRINTELE PAISIE CĂTRE PĂRINTELE ARSENIE 
(Sâmbătă, 2 August 1980) 


Blagosloveşte, Părinte Arsenie! Să vă găsească fratele Petru în sporire duhovnicească şi 


bucuros. Vă mulţumim pentru atenţie că nu ne-aţi dat uitării, precum şi noi, la nevrednicile noastre 
rugăciuni, vă pomenim. Ne bucurăm că măcar aşa, prin veştile pe care se pot aduce de pe-acolo, ne 

mai bucurăm unul de altul. Vă rog să mă iertaţi. Eu sunt tot la Sihla. Sunt în aşteptare. 

Ai văzut, şi asta din carte. Un bătrân a trimis ucenicul la târg. Şi sta în uşă şi-l aştepta şi tot 
dădea din cap: „Oare care ucenic va veni întâi? Cel de sus sau cel de jos?” Aşa şi eu stau în aşteptare, 
să vedem care ucenic va veni! 

Vă rog să mă iertaţi că sunt bolnav, ocupat trupeşte şi cu grija vieţii. Blagosloviţi! Dumnezeu 
să vă ajute, ca să prisosiţi faptele şi cuvintele şi predicile pe care le daţi poporului şi maicilor care 
sunt acolo. 

Dumnezeu să ne ajute! Dacă nu ne vom putea întâlni aici în lumea asta, să ne facă Domnul şi 
Miăicuţa Domnului parte să ne întâlnim dincolo. Acolo unde nu sunt scârbe, nici întristări, nici 
suspinare, ci viaţă bucuroasă şi fără de sfârşit. Amin. 


477 








NE VORBEŞTE 
PĂRINTELE CLEOPA 


Volumul 10 

CUVÂNT ÎNAINTE 


Cu voia Tatălui şi a Fiului şi a Sfântului Duh şi cu rugăciunile Maicii Domnului, iese de sub 
tipar şi numărul 10 din seria Ne vorbeşte Părintele Cleopa. Această serie a avut un mare ecou în 
ţară şi peste hotare şi continuă încă să fie solicitată, atât de oameni de rând, cât şi de intelectuali. 

Aceasta dovedeşte o dată mai mult că Părintele Cleopa a fost înzestrat de Dumnezeu încă din 
copilărie cu o viaţă plină de har şi iluminată de Duhul Sfânt, Care l-a călăuzit în toată viaţa. 

Ajutat de uimitoarea sa memorie, Părintele Cleopa ne-a vorbit mult în viaţă, ne-a mângâiat, 
ne-a apropiat de Hristos, ne-a îndrumat să rostim neîncetat rugăciuni pentru toţi şi să facem milostenie 
după putere. 

Acum Părintele Cleopa se odihneşte în pacea şi în lumina lui Hristos, fiind zilnic vizitat la 
mormântul său din cimitir de zeci şi sute de credincioşi din toate colţurile ţării şi chiar de peste hotare. 

Ne-au rămas de la el câteva cărţi de predici de mare frumuseţe duhovnicească şi aceste cuvinte 
sfinte, înmănunchiate în seria sus amintită. 

Acest al zecelea volum cuprinde, printre altele, două predici la în începutul Postului Mare, 
din anii 1983 şi 1984, precum şi patru predici la tunderea în monahism a opt monahi din Mănăstirea 
Sihăstria, între anii 1983-1988, care şi-au închinat viaţa lui Hristos. Cuvintele sale sunt pline de 
înţelepciune, de blândeţe şi de mângâiere duhovnicească. 

De aceea recomandăm credincioşilor noştri iubitori de Hristos să-şi procure seria întreagă a 
tuturor cărţilor scrise de Preacuvioşia sa şi să le pună la îndemâna tinerilor şi a celor ce vor să le 
citească, deoarece sunt adevărate călăuze duhovniceşti pentru toţi cei ce-L caută şi Îl iubesc pe 
Hristos. 


Archimandrit loanichie Bălan 
Sfânta Mănăstire Sihăstria, 


Înălţarea Domnului, 
8 iunie 2000 

VINDECAREA CELOR DOI DEMONIZAȚŢI DIN GADARA 


Iubiţi credincioşi, 

Cu cât pătrundem în Sfintele Scripturi mai adânc prin teologie şi prin tâlcuire, cu atât ne dau 
şi ele mai bogat mireasma Duhului Sfânt şi înţelegem mai mult cuprinsul lor. 

Mântuitorul spune: Cercetaţi Scripturile, căci ele mărturisesc pentru Mine. Deci ştim din 
gura lui Hristos că Sfinele Scripturi sunt mărturii ale lui Dumnezeu. Proorocul David zice: În calea 
mărturiilor Tale, Doamne, m-am desfătat ca de toată bogăția. Mare adevăr este în aceste cuvinte. 
Cine aleargă pe calea mărturiilor sau pe calea dumnezeieştilor Scripturi şi pe calea înţelesurilor 
duhovniceşti din ele, pururea se veseleşte de înălțimea tainelor care se află în ele. 

Duhul Sfânt fericeşte mai departe pe cei ce le cercetează, zicând: F ericiţi cei ce cearcă 
mărturiile Lui, cu toată inima ÎI vor căuta pe Dânsul (Ps. 118, 2). Duhul Sfânt Însuşi fericeşte pe 
omul care cearcă mărturiile Lui, adică cearcă cu de-amănuntul înţelesul duhovnicesc al Sfintelor şi 
dumnezeiştilor Scripturi. Pentru care pricină caută omul cu toată inima pe Dumnezeu în calea 
Scripturilor? Pentru înţelegerea celor ce citeşte. Căci, rugându-se la Dumnezeu să-i deschidă ochii 
minţii, înţelege taine mari şi negrăite, atât cât este cu putință omului a înţelege, şi atunci aleargă cu 
toată puterea pe calea poruncilor lui Dumnezeu. 

Dumnezeiasca Evanghelie de astăzi începe aşa: În vremea aceea a venit lisus Hristos în latura 
Gadarenilor şi i-au ieşit înainte doi îndrăciți foarte cumpliţi, care locuiau în morminte. 

Îndrăciţii nu puteau sta în case, ci se ascundeau în criptele din morminte. Deci doi din aceşti 
îndrăciţi au ieşit înaintea Mântuitorului, şi Sfânta Scriptură spune că erau foarte cumpliţi, încât din 
cauza lor nimeni nu putea să treacă pe calea aceea, căci toţi se speriau de ei şi fugeau din calea lor. 

Şi ce-au făcut îndăciţii aceştia, mai bine-zis diavolii din ei, când au văzut că lisus Hristos, 
Dumnezeul nostru şi Mântuitorul lumii? Au început a striga foarte tare către Dânsul: Ce este nouă şi 
Ţie, lisuse, Fiul lui Dumnezeu Celui Preaînalt? Adică: „Ce ai cu noi? Noi nu Ţi-am făcut Ţie nimic. 
Noi îi chinuim numai pe oamenii aceştia, care sunt daţi nouă tot de puterea Ta şi pe care îi avem în 
stăpânire şi în care locuim noi”. Dar, apoi, temându-se de puterea Mântuitorului, au zis: Ai venit să 
ne munceşti pe noi mai înainte de vreme? 

Auzi ce spun diavolii? Din această pericopă evanghelică învăţăm trei lucruri mari: 

— întâi, că şi diavolii au credinţă şi cunoştinţă; 

— al doilea, că ei nu fac nimic fără voia lui Dumnezeu; şi 

— al treilea, se tem foarte tare de puterea dumnezeiască, ca să nu-i alunge în gheena mai înainte 
de judecata viitoare, că muncile iadului sunt foarte grele. 

Deci nu toţi diavolii se află desăvârşit la muncă pentru căderea lor, aşa cum nici păcătoşii nu 
se află definitiv în iad, cum spun dumnezeieştii Părinţi. De aceea ziceau diavolii aceştia: De ce ai 
venit să ne munceşti înainte de vreme? Adică: „Nu-Ţi ajunge că ai să ne munceşti desăvârşit începând 
din ziua Judecăţii? Ai venit să ne munceşti pe noi înainte de judecată?” Căci mulţi din ei au rămas în 
văzduh, cum zice marele Apostol Pavel către efeseni: domnii puterii văzduhului; duhurile răutăţii 
răspândite în aer, sau cum zice marele prooroc David: Mulţi sunt cei ce se luptă cu noi de la înălțime. 

Aşa şi diavolii sălăşluiţi în cei doi oameni, încă nu erau în gheenă, ci erau din cei din văzduh. 
Ei intraseră în aceşti doi îndrăciţi şi se temeau ca nu cumva Hristos să-i scoată din oameni şi să-i 
trimită în gheenă, unde se munceau alți conducători de-ai lor, care intraseră de la început acolo. 

Dar dumnezeiescul Evanghelist Luca mai spune ceva în Evanghelia sa; zice că Hristos a 
întrebat pe diavoli: Cum vă este numele? Căci şi diavolii au nume. Şi au răspuns ei din cei îndrăciţi: 
Legheon ne este numele. Adică: „Eu nu sunt numai unul, ci suntem 6000 de diavoli” (Legheon sau 
legiune. Legiunea romană avea 6000 de ostaşi). Dar cu toate că erau aşa de mulţi, se rugau lui Hristos 
să nu-i trimită în gheenă. 

Dar oare diavolul n-are putere, de au trebuit să fie atât de mulţi într-un om? Are foarte multă 
putere, căci spune lov: Adâncul fierbe ca o căldare înaintea lui şi cine va descoperi pieptul armurii 
lui? Şi proorocul lezechiel, vorbind de împăratul Tirului şi al Sidonului, zice despre căderea satanei: 

Erai un heruvim ocrotitor şi te plimbai în mijlocul cetelor celor scânteietoare din cer şi toate flautele 
şi muzicile cerului te lăudau pe tine. Şi frumusețile tale te-au înşelat pe tine, adică te-au vopsit cu 
carbinetul de aur, cu iachint, cu hrisolit, cu topaz, cu ametist, cu beril şi cu celelalte pietre scumpe. 

Auzi cum era satana înainte de cădere? Era un heruvim ocrotitor, înfrumusețat cu mare 
podoabă, sau cum mai zice Isaia, era luceafărul care răsare dimineaţa din ceruri. Căci zice: Cum ai 
căzut din fala ta, stea de dimineaţă? Vezi cine era şi câtă putere avea? Dar această putere o au numai 
când şi cât le îngăduie Dumnezeu. Ştiţi de ce? Pentru că „puterea drăcească — cum spune Sfântul 
Grigorie Cuvântătorul de Dumnezeu — este îngrădită de puterea dumnezeirii”. 

Frânele puterii satanei sunt în mâna lui Dumnezeu. EI este câinele lui Dumnezeu şi nu poate 
să facă nimic fără poruncă. Aţi văzut la lov cum satana a cerut voie să-l ispitească şi, când i-a dat 
voie, a adus ispite, pogorând şi foc din cer, şi într-un ceas a pierdut cele 7000 de oi, 3000 de cămile, 
500 de perechi de boi, 500 de asine şi casele le-a dărâmat printr-un cutremur. Ai văzut ce poate el? 
Dar numai când îi dă voie Dumnezeu. 

Deci, cum v-am spus, toată puterea drăcească este îngrădită de puterea dumnezeirii şi el nu 
poate face nimic până nu îi dă voie Dumnezeu. 

Şi ce-au zis aceşti diavoli? „Acesta Care este de faţă este Fiul lui Dumnezeu Celui Preaînalt”. 
Credeau aceasta diavolii şi mărturiseau: Știmu-te pe Tine cine eşti; eşti Fiul lui Dumnezeu Celui 
Preaînalt. 

Auzi mărturisirea diavolească: Vezi credinţa diavolilor? Dar oare credinţa aceasta a diavolilor 
este mântuitoare? Nu, nicidecum. Sfântul Apostol Iacov ne învaţă: şi diavolii cred în Dumnezeu şi se 
cutremură. 

De ce se cutremură diavolii? Erau 6000 în faţa lui lisus şi tremurau ca varga şi se rugau să 
nu-i trimită în gheenă mai înainte de vreme. Ce le folosea lor credinţa, dacă n-au zis: „lartă-ne, 
Doamne! Ne pocăim! Ne vor face slugile Tale!” N-au zis. Ci se temeau numai şi se cutremurau; dar 
credinţa lor nu era lucrătoare şi mântuitoare! 

Când credinţa este numai cunoscătoare, nu mântuieşte pe nimeni. Adică, dacă cred eu că este 
Dumnezeu şi cunosc aceasta, numai cu atât nu mă mântuiesc. Căci zice Sfântul Apostol Iacov: Tu 
crezi că unul este Dumnezeu? Bine faci, dar şi diavolii cred şi se cutremură. Ce folos au de credinţa 
lor? Este o credinţă cunoscătoare şi iscoditoare, care nu foloseşte nimănui. Ea nu mântuieşte nici pe 
diavoli, nici pe oameni. 

Dar este o altă credinţă, despre care spune dumnezeiescul Apostol Pavel. Care? Credinţa cea 
lucrătoare care se lucrează prin dragoste. Cel ce o are, păşeşte de la credinţă la fapte. Se smereşte, 
ascultă, miluieşte, iartă, posteşte, priveghează, duce viaţă curată, cu sfinţenie, iartă pe toţi cei ce l-au 
supărat şi, cu darul lui Dumnezeu, totdeauna este milostiv, precum şi Tatăl nostru milostiv este. 
Aceasta este credinţa lucrătoare sau credinţa care se lucrează prin dragoste. 

Deci ţineţi minte că şi diavolii au credinţă, dar numai credinţă cunoscătoare, şi vai de noi 
păcătoşii dacă ne vom asemăna cu ei, dacă numai vom crede că este Dumnezeu, dar nu vom lucra 
poruncile Lui! Se va împlini cu noi cuvântul care zice: Mulţi vor zice Mie în ziua aceea: Doamne, 
Doamne, au nu în numele Tău am propovăduit? Şi voi zice către ei: Duceţi-vă de la Mine, 
blestemaţilor, în focul cel veşnic! Nu vă cunosc pe voi. Dar de ce? „M-aţi cunoscut ca Dumnezeu şi 
aţi făcut chiar minuni în numele Meu, dar n-aţi lucrat poruncile Mele. Nu vă cunosc pe voi!” Aşa, 
fraților, să nu ne asemănăm diavolilor, care nu împlinesc poruncile lui Dumnezeu. 

Dar să vedem ce spune Evanghelia mai departe. Zice că acolo lângă lac păştea o turmă mare 
de porci. Şi s-au rugat diavolii: Doamne, dacă ne scoţi pe noi din aceşti doi oameni, dă-ne voie să ne 
ducem în turma aceea de porci. Adică: „Doamne, dacă ne scoţi din zidirea făcută după chipul şi 
asemănarea Ta, din oamenii aceştia care pot să fie biserica Ta, nu-ţi cerem să ne ducem în alt om, ci 
dă-ne voie să ne ducem în aceste dobitoace, care, deşi sunt ale Tale, sunt murdare, leneşe şi lacome, 
fiind chipul patimilor trupeşti, la care noi îi învăţăm pe oameni”. 

Şi a ascultat Hristos rugăciunea diavolilor şi a zis: Mergeţi! Și îndată ce le-a dat voie, au 
intrat diavolii în porci şi s-a aruncat turma în mare şi s-a înecat. Și erau cam la 2000 de porci. 

Oare de ce a ascultat Mântuitorul rugăciunea diavolilor? A ascultat-o fiindcă rânduia prin 
diavoli o pedeapsă celor ce aveau porci. Pentru că porcul este animal greoi, leneş, lacom, mocirlos şi 
murdar, aşa cum este un om păcătos, care se tăvăleşte în mocirla fărădelegilor, a lăcomiei, a beţiei şi 
a curviei. Şi de aceea le-a dat voie, pentru a arăta simbolul omului în care locuiesc diavolii, căci ei se 
odihnesc pururea în oamenii cei lacomi ca porcii, curvari Şi preacurvari. 

Diavolii, temându-se de munca din gheenă, şi-au zis: „O fi mai rău în porci şi în mare şi 
oriunde ne-am duce decât în om, dar e mai bine decât în gheenă”. 

Oare de ce se tem diavolii de gheenă? Am spus puţin mai sus, dar aici vom desluşi mai pe 
larg acest lucru. Aţi citit în psalmul 74 cuvântul: Paharul este în mâna Domnului, cu vin neamestecat, 
plin de amestecătură!?. Oare ce să fie aceasta? Paharul mâniei şi a iuţimii Domnului este, zice, 
neamestecat şi plin de amestecătură. 

lată ce vrea să însemne aceasta, după mărturia Sfântului Andrei al Cezareei, care a dat cea 
mai înaltă tâlcuire la Apocalipsă, el punând cuvântul acesta în legătură cu muncile cele de după 
judecată. 

Paharul cu vin neamestecat şi totodată plin de amestecătură este focul iuţimii mâniei 
Domnului în veacul de acum, când vine asupra noastră, a tuturor popoarelor pământului, amestecat 
cu milă. Până la sfârşitul lumii vor veni multe răni peste popoarele lumii: robie, războaie, foamete, 
secetă, boli, holeră, ciumă, tulburări; dar toate acestea vor veni amestecate cu mila lui Dumnezeu. 

Până în ziua judecății, focul mâniei lui Dumnezeu vine amestecat pururea cu mila. Ne-a robit 
Dumnezeu, dar ne dezrobeşte; ne-a îmbolnăvit, dar poate să ne ridice din boală, dacă ne rugăm. Vine 
peste noi secetă, dar, dacă ne rugăm, o depărtează. Deci, cum zice Sfântul Maxim Mărturisitorul: 
„Precum nopţile urmează zilelor şi zilele urmează nopţilor, aşa şi în veacul de acum, bucuriile 
urmează scârbelor şi scârbele vin iarăşi după bucurii”. După bucurii vin necazurile şi după necazuri 
iarăşi bucurii. Nu se judecă Dumnezeu acum deplin cu noi. 

Dar când va veni paharul iuțimii mâniei Domnului neamestecat? În ziua judecății. Iată ce 
spune dumnezeiescul Andrei pentru ziua judecății: „luţimea mâniei Domnului va veni peste diavoli 
şi peste toţi oamenii care au făcut voia lor, fără de milă şi fără de cruţare”. Şi totuşi zice că va fi plin 
de amestecătură. Ce vrea să zică? Atunci nu va mai fi amestecat paharul mâniei Domnului cu milă. 

Dar amestecătura de care vorbeşte, înseamnă mulțimea şi felurimea muncilor. Muncile nu vor 
fi la fel pentru toţi. Nu se va munci curvarul şi tâlharul la fel cu cel ce a jurat strâmb, sau cel ce a 
jurat la fel cu cel ce a hulit. Nu! Muncile vor fi veşnice, dar nu deopotrivă la toţi. Vor fi feluri şi feluri 
de munci, după cum fericirile raiului sunt iarăşi felurite. Căci zice Hristos: Să nu se tulbure inima 
voastră, în casa Tatălui Meu sunt multe lăcaşuri. Eu mă duc să vă pregătesc vouă loc. 

După cum în rai sunt multe lăcaşuri, aşa şi în iad sunt multe feluri şi neasemănate chipuri de 
munci, pe care numai Unul Dumnezeu le ştie. 

Fraţii mei, de aceea ziceau diavolii: „Nu ne trimite, nu ne munci în gheenă înainte de vreme; 
suntem noi munciţi destul, am căzut din darul Tău, am fost îngeri, eram fiinţe uşoare, luminoase, 
curate, neprihănite; ne îndulceam de slava Ta în ceruri, pururea vedeam faţa Sfintei Treimi, cât era 
cu putinţă nouă, înţelegeam teologia adâncă despre Tine. Apoi ne-ai aruncat jos din cer şi stăm prin 
văzduh; ne-am băgat printre dobitoace; prin oameni, stăm în locuri spurcate, stăm în păduri, în pustii, 
în lacuri. Ne rugăm, lasă-ne aici, că este destulă muncă faţă de dregătoria, de cinstea noastră cea 
dintâi! Nu ne trimite înainte de vreme în gheenă!” 

lată cât se tem diavolii de gheenă! Cu atât mai mult ar trebui să ne temem noi şi să nu mai 
facem voia lor. De gheenă se tem diavolii foarte tare, căci este locul pe care-l vor moşteni de la 
judecată pentru veşnicie şi ei şi toţi care vor face voia lor. Atunci paharul iuţimii mâniei Domnului 
va veni neamestecat cu mila Lui. 

Dar să trecem mai departe, la celelalte învățături din Sfânta Evanghelie. Şi s-au aruncat 
diavolii cu turma de porci în mare, iar păstorii ei, văzând aceasta, au fugit cu spaimă în cetatea 





12 Psaltirea, ediţia din 1914. 


483 


Gadara. Aţi văzut? S-au dus cu spaimă şi cu strigăt mare: „Oameni buni, ieşiţi să vedeţi! A venit un 
prooroc, a vindecat doi îndrăciți de care nu se putea apropia nimeni. A scos diavolii din ei şi i-a trimis 
în porci! Dar iată ce au păţit porcii. Spaimă mare, căci era averea acelei cetăți. Dar dreptatea lui 
Dumnezeu a îngrădit paguba pe care au suferit-o stăpânii porcilor şi fiindcă în cetatea gherghesenilor 
locuiau alături de păgâni şi evrei, care deşi nu aveau aceeaşi credință cu păgânii cu care trăiau 
împreună, nu numai că hrăneau porcii pentru negoţul lor, dar şi mâncau din cărnurile lor, călcând 
prin aceasta legea lui Moise. Şi ce spune dumnezeiasca Evanghelie? Au ieşit toți locuitorii cetăţii, cu 
mic cu mare, de la bărân şi până la copil, căci îi cuprinsese spaima. Toţi se întrbau: „Cum a venit un 
vânt, a luat porcii şi i-a dus în mare şi am rămas fără ei? Ce putere are acest prooroc, care a scos 
diavolii cu cuvântul şi a aruncat porcii în mare?” 

Dar frica lor a fost o frică binecuvântată? Fraţilor, frica Domnului cea curată, zice psalmistul, 
rămâne în veacul veacului. Dar este şi o frică rea, o frică pătimaşă. Căci zice proorocul: Acolo s-au 
temut de frică, unde nu era frică. Aceasta este o frică rea, care întunecă mintea, pe aceasta o aveau 
gadarenii. Dacă era cealaltă frică, frica curată a Domnului, ei, când ar fi văzut minunea aceasta, ar fi 
căzut cu toţii la picioarele lui Hristos şi ar fi spus: „lartă-ne, Doamne! Mântuieşte-ne, Doamne! 
Credem în Tine!” Dar ce-au făcut gadarenii? I-au spus lui Hristos: Du-Te din locurile noastre, du-Te 
de aici! căci i-a cuprins frica. Aceasta este răsplata, mulțumirea gadarenilor, că le-a vindecat îndrăciţii 
şi le-a arătat puterea Sa în minunea săvârşită acolo. Aceasta este o frică rea, adusă de diavoli. 

Heruvimii şi serafimii se cutremură în faţa Domnului, dar cu frica cea curată. Frică — zice 
Isaia proorocul — au serafimii dimprejurul tronului, din care fiecare are şase aripi şi cu două îşi 
acoperă feţele, cu două picioarele şi cu două zboară şi umplu văzduhul, strigând cu glas mare: Sfânt, 
Sfânt, Sfânt Domnul Savaot, plin este cerul şi pământul de slava Lui. 

Aceasta este frica cea bună, care rămâne în veacul veacului şi peste îngeri şi peste heruvimi 
şi peste serafimi, pe care ne-o dă Dumnezeu şi nouă. Este frica prin care omul, deşi se teme de 
Dumnezeu, Îl şi iubeşte. La gadareni n-a fost această frică, ci o frică pătimașă, căci au zis: „Acest 
Hristos, Care a avut putere să trimită porcii în mare, va veni aici, ne va schimba obiceiurile şi credinţa, 
ne va pune cine ştie ce legi şi rânduieli şi ne va pedepsi pentru păcatele noastre. Mai bine să-i spunem 
să plece de aici. Să nu ne mai pricinuiască cine ştie ce pagube cu minunile, aşa cum ne-a pricinuit 
până acum”. Era frică rea, frică pătimaşă. Numai o frică este binecuvântată: frica de Dumnezeu, care 
ne aduce la picioarele Lui, ca să ne rugăm Lui. 

Frica prin care ne temem să nu ne păgubim în avere, să nu pătimim ceva rău în lumea aceasta, 
este frică de la diavol. Această frică au avut-o gadarenii. De aceea L-au rugat pe Hristos să-i 
părăsească. Şi Mântuitorul, blând şi preabun, văzând împietrirea, necredinţa, nemulțumirea şi 
răutatea lor, S-a suit în corabie şi S-a dus în cetatea Sa. 

Din această Evanghelie noi am putea trage mii de învățături, din fiecare cuvânt, şi am putea 
face multe predici despre ea. Dar nu putem să ne lungim prea mult, ci trebuie să scurtăm cuvântul. 

Să ţineţi minte. Evanghelia de astăzi este învăţătură pentru oamenii nemulţumitori. Vai de 
omul acela care, atunci când Dumnezeu îi face un bine, ÎL uită pe Dumnezeu! 

Se află un om în război pe front; cad proiectilele în stânga şi în dreapta lui; cad obuzele, trag 
mitralierele, se bombardează, nu se vede de fum şi de flăcări. Și omul nostru zice: „Doamne, dacă 
mă scoţi de aici, călugăr mă fac! Doamne, dacă mă scoţi de aici, toată averea mea o dau săracilor! 
Doamne, dacă voi scăpa, nu mai fumez, nu mai trăiesc cu femeia altuia...”. Face mii de făgăduinţe 
lui Dumnezeu când este în primejdie şi necaz. 

Dar când a venit acasă, uită tot. Şi în loc să-i mulțumească lui Dumnezeu că l-a izbăvit, se 
face ca o aspidă surdă care-şi astupă urechile de la orice îndemn bun. 

Altul vrea să facă o casă şi când o porneşte spune: „Doamne, ajută-mă să pot scoate autorizaţie 
de la conducere, să capăt lemn, să pot căpăta piatră, să câştig un ban, să găsesc de lucru! Ajută-mi, 
Doamne, să fac casa!” Şi când a terminat-o, în loc să aducă mulţumire lui Dumnezeu, uită. Se pune 
pe băut. Intră într-însa beat şi înjură. Aceasta este mulțumirea lui faţă de Dumnezeu, Care l-a ajutat 
să-şi facă casă. Uită că i-a dat mijloace şi putere să o ridice. 

Altul vrea să-şi mărite sau să-şi însoare copiii. Altul, să reuşească la examen; altul la operaţie; 
altul să scape de judecată şi face făgăduinţe mari: „Am să fac, Doamne, aşa, dacă mă vei scoate la 
liman!” Dar, după ce l-a scos, a uitat tot. 

Bine a zis Sfântul Isihie Sinaitul: „Precum apa stinge focul, aşa uitarea stinge lucrarea cea 
bună din minte.” Dumnezeu ne face pururea bine, iar noi uităm. El ne-a dat viaţă, minte, sănătate, 
ochi, lumină, căldură, apă, ploi la vreme, hrană, poame de tot felul de dulceţi, livezi, vite, păsări. Tot 
ce avem este de la EI, cum zice apostolul: Toate de la EI şi prin EI şi întru EI sunt. Şi iarăşi: Ce ai, 
omule, de n-ai luat? Ce ai, omule? Ai minte, înţelepciune, pricepere, libertate. Şi ce ai ce n-ai luat de 
la Dumnezeu? Şi dacă le-ai luat, de ce te mândreşti ca şi cum ar fi ale tale proprii? Toate sunt de la 
Dumnezeu şi întru El. Căci zice apostolul: Întru El şi prin El ne mişcăm. 

Deci, dacă toate sunt de la Dumnezeu, şi prin EI, şi întru EI, ce mai este al nostru? Și voi — 
zice — sunteţi ai Lui şi răscumpăraţi cu sângele Lui. Şi cât ar trebui să-L iubim pe Dumnezeu! Câtă 
nemărginire şi nețărmuire de dragoste are Sfânta Treime! lar Tatăl ne cere în porunca întâi: Să iubeşti 
pe Domnul Dumnezeul tău din toată inima ta, din tot cugetul şi din toată puterea ta; din inima noastră 
— adică din suflet; din cugetare — cu mintea; şi din vârtute, adică cu trupul, cu toată fiinţa. 

Dar de ce? Pentru că fiinţa noastră nu se poate despărți de Dumnezeu, nici nu poate creşte, 
nici nu poate să se mişte fără El. Şi dacă atâtea daruri avem de la Dumnezeu şi atâtea bunătăţi, trebuie 
să-l mulțumim pururea şi să umplem gura noastră de mulțumire. 

Azi dimineaţă o femeie a plătit două pomelnice pentru vii şi zice: „Mulţumim Preasfântului 
Dumnezeu pentru binefacerile Lui că ne-a ajutat nouă” Sunt şi suflete recunoscătoare. Ştiţi ce a făcut 
femeia aceea? L-a mişcat pe Dumnezeu ca să-i facă şi mai bine. Căci aşa zice Sfântul Isaac Sirul: 
„Dacă Îi mulţumeşti lui Dumnezeu pentru puţin, ÎL mişti să-ţi facă şi mai mare bine”. EI zice așa: 
„Dacă tu, omule, Îmi mulțumeşti pentru puţin, pe urmă Eu am să-ţi fac şi mai mare bine şi în veacul 
de acum şi în cel viitor”. Deci fericit şi de trei ori fericit este creştinul care mulţumeşte lui Dumnezeu 
în toată vremea pentru binefacerile Lui. 

Aşa, Abel, la începutul facerii, a adus jertfele curate ale oilor, ca jertfe de mulţumire lui 
Dumnezeu. Aşa, Noe, după potop, a adus jertfă de mulțumire că a scăpat de apele potopului. Şi zice 
dumnezeiasca Scriptură că a căutat Dumnezeu spre Noe şi spre arderile şi spre jertfele lui şi le-a 
mirosit întru miros de bună mireasmă. De ce? Pentru că şi Abel şi Noe au adus jertfe de mulţumire. 
Acela a adus că i-a dat Dumnezeu oi, celălalt că l-a scăpat Dumnezeu de potop. 

Avraam a adus şi el de trei ori jertfă de mulţumire şi a făcut trei jertfelnice; unul la stejarul 
cel înalt din Sichem, al doilea la Betel şi al treilea în pământul Hebronului, pentru că l-a binecuvântat 
Dumnezeu şi i-a spus: Avraame, Avraame, voi înmulţi sămânţa ta ca stelele cerului. Şi i-a adus jertfă 
de mulţumire, ba l-ar fi dus la urmă şi pe Isaac, fiul său, drept jertfă, cea mai înaltă jertfă pe care ar 
fi putut să o aducă, mulţumind lui Dumnezeu. EI n-ar fi cruțat nici pe unicul născut fiu al său, pe care 
l-a câştigat de la Dumnezeu la bătrâneţe. 

Isaac a adus şi el jertfă de mulţumire şi Dumnezeu i-a înnoit făgăduinţa pe care i-o făcuse 
tatăl său şi a zis: Pentru Avraam, robul Meu, voi înmulți sămânţa ta. lacov de asemenea a adus jertfă 
lui Dumnezeu în Sichem şi a înălţat stâlp şi jertfelnic, pentru că l-a scăpat Dumnezeu din mâna lui 
Isav, fratele său şi s-a întors de la Laban, cel lacom de bani. Şi spunea: Cu toiagul acesta am trecut 
Iordanul, Doamne, şi acum mă întorc cu două tabere. 

A adus jertfă de mulţumire şi Moise, când se bătea cu Amalic şi l-a biruit în pustie. A adus 
jertfă de mulţumire Isus al lui Navi, când a cucerit cetatea lerihonului unde erau adunaţi cei şapte 
împărați. A adus jertfă de mulţumire Samuil, când i-a ajutat Dumnezeu să facă pace cu amoreii, şi a 
zidit jertfelnic Domnului în Armatem. 

Şi nu ne ajunge vremea să spunem câţi au adus jertfă de mulţumire lui Dumnezeu. Auziţi pe 
Apostolul Pavel care spune: Neincetat vă rugați, întru toate mulțumiți. 

Deci, fraţii mei, să vă rămână în inimi scris din Sfânta Evanghelie de astăzi: Totdeauna când 
îți ajută Dumnezeu să faci un gard, o fântână, un grajd, o casă, o punte, să măriţi o fată, să însori un 
băiat, să iei un examen, să-ţi reuşească o operaţie, să-l aduci lui Dumnezeu jertfă de mulţumire şi să- 

I mulţumeşti din toată inima, căci prin aceasta Îl pleci pe Dumnezeu să-ţi facă mai mare bine în viitor. 
lar dacă nu-l veţi aduce mulţumire şi dacă veţi uita binefacerile Lui, veţi fi asemenea 
gadarenilor de astăzi, care au gonit pe Mântuitorul din cetatea lor, ca şi cum aţi zice: „N-avem nevoie 
de Tine! Du-Te de aici! Nu vrem să-Ți mulţumim Ție pentru minunile Tale şi pentru puterile Tale! 
Nu vrem să primim binefacerile Tale!” Să nu fie!... 
Dumnezeu şi Preacurata Lui Maică şi toţi sfinţii să ne ajute tuturor să-l mulţumim pururea lui 
Dumnezeu din toată inima pentru binefacerile Lui! Amin. 


CUVÂNT CĂTRE MAICA IRINA, AFLATĂ ÎN SUFERINŢĂ (1979) 


Ce să-i spun eu maicii Irina? Maica Irina a fost o fiinţă cu frică de Dumnezeu, cu smerenie, 
cu dragoste şi a iubit-o Dumnezeu din tinereţe. Eu ştiu că ea, când a plecat la Ierusalim, săraca, s-a 
mărturisit la mine. Era slăbuţă şi o durea capul. Şi atunci era cam bolnavă. Şi a plecat cu una 
Ermionia. Şi aceea s-a întors în ţară, dar ea era mai sănătoasă decât dânsa. Şi Ermionia s-a înbolnăvit 
aici şi Irina s-a făcut sănătoasă la Ierusalim. 

Şi a făcut săraca vreo zece ani şi mai bine ascultare acolo şi a venit în ţară, tot la mănăstirea 
de unde a plecat, la Văratec. Şi ea a mai avut o soră acolo la Văratec; cine este mai aproape ca sora 
de-o mamă şi de-un tată? Dar vedeţi? Aşa a voit Dumnezeu, ca să fie iar împreună. Chiar neputinţa 
şi boala au silit-o să se apropie de sora ei, ca să fie ajutată, că nimeni nu te mai poate ajuta mai sincer 
ca sora şi fratele. 

Deci mai înainte este semn că pe ea o iubeşte Dumnezeu, că a ţinut-o în suferinţă, că zice: Pe 
cine iubeşte Dumnezeu, îl ceartă. Şi bate pe tot fiul pe care-l primeşte. Şi: „precum focul curăţă 
rugina de pe fier, aşa boala curăță păcatul de pe om”, zice Sfântul Isaac Sirul. 

Şi Sfântul Efrem Sirul zice aşa: „Dumnezeu, de la omul bolnav, două lucruri cere: Să 
mulţumească lui Dumnezeu pentru boală şi să se roage neîncetat”. Numai atât. Nu cere post, nu 
priveghere, nu plecare în genunchi, nu culcare pe Jos, nu târzia mâncare, nu uscata mâncare, nu puţina 
mâncare, nu starea de toată noaptea, nu cere de la dânsul nimic, decât aceste două lucruri. Orice 
bolnav care crede în Hristos şi are dreapta credinţă, atât trebuie să zică: „Mulţumescu-Ţi Ție, 
Doamne, că-mi dai suferinţă şi certare. Mulţumescu-Ți ie, Doamne, că mă iubeşti şi mă cerți”, şi 
„Doamne, lisuse Hristoase, Fiul lui Dumnezeu, miluieşte-mă pe mine, păcătosul”. Acestea se cer de 
la tot sufletul, fie bolnav, fie sănătos, dar de la bolnav numaidecât. 

Că Dumnezeu ştie că trupul se smereşte prin boală şi nu mai trebuie să-l înfrânezi cu postul, 
cu asprimea, cu cutare; deja trupul este smerit, mai mult decât puterea lui de suferinţă. Şi de aceea se 
cere osteneala duhului, rugăciunea. De la aceasta nu-i scutit nimeni până la ultima suflare. 

De aceea Apostolul Pavel a poruncit să facem toate faptele bune după putinţă, dar când a 
ajuns la rugăciune, a zis: Neincetat să vă rugaţi. Că aceasta se cere până la ultima suflare, să fie cu 
mintea şi cu inima la Hristos. 

Deci, unde va fi Maica Irina, să-şi aducă aminte de numele Domnului: „Doamne, lisuse 
Hristoase, Fiul lui Dumnezeu, miluieşte-mă pe mine, păcătoasa”. Şi când nu se va ţine minte nici 
atât, să zică „Doamne miluieşte”, şi este tot o rugăciune. Că Dumnezeu nu caută aici lungimea 
cuvântului, ci dacă se zice cu toată inima şi cu toată privirea minţii. 

Iar în ceea ce zice Sfântul Efrem, că trebuie să mulţumeşti lui Dumnezeu pentru boală, Sfântul 
Ioan Gură de Aur în acelaşi duh vorbeşte despre bolnavi: „Atât de plăcută este limba bolnavului, care 
mulţumeşte lui Dumnezeu în boală, în vreme de suferinţă, încât nu este cu nimic mai prejos decât 
limba martirilor, care-L mărturiseau în chinuri, când îi răstigneau şi-i băgau în căldări şi-i frigeau. Că 
şi aceia sufereau, şi acesta suferă într-o măsură”. 

Deci cine mulţumeşte lui Dumnezeu în boală, este martir de bună voie. Şi de aceea să-i spui 
să se bucure că-i bolnavă. Da! Să nu se întristeze. Ştii cine se întristează? Trupul. Că el are să sufere 
ceva. Dar sufletul trebuie să se bucure totdeauna. Să-şi aducă aminte că zice marele Apostol Pavel: 

Când sunt slab, atunci sunt tare. Căci nu cât slăbeşte omul nostru cel dinafară, adică trupul, cu atât 
se înnoieşte cel dinlăuntru, din zi în zi. 

Noi am avut aici un călugăr, Dumnezeu să-l odihnească, Constandie Uricaru, care ştia 
Psaltirea pe de rost, ca şi fratele meu mai mare, Gherasim. Şi era bolnav de tuberculoză osoasă. ] se 
vedeau oasele la coate, la şolduri, la genunchi şi stătea pe un colac de gumă în chilie. Nu putea sta pe 
altceva, că era tot numai o rană, şi nu înceta zicând psalmi. Un alt părinte bun la inimă, Constandie 
Golea, îngrijea de el. Veneau diavolii şi-l băteau şi el zicea: „Fraţilor, nu mă lăsaţi! Rugaţi-vă pentru 
mine, că vin diavolii cu culioane roşii pe cap şi cu bastoane de foc şi mă bat toată noaptea, ca să nu 
mai spun rugăciuni”. Atât de tare îi ardea când se ruga el! Că zice un sfânt părinte: „Rugăciunea 
bolnavului este cea mai puternică, că se roagă cu toată inima şi cu smerenie”. 

Ştia acatistele către Maica Domnului şi toate acatistele zilelor. Şi când îi spuneam: „Părinte 
Constandie, te doare tare? Zicea: „Nu mă doare! Eu am supărat pe Dumnezeu!” Şi cum era să-L fi 
supărat el, că de mic copil în mănăstire? Venise de la Ţifeşti, metocul Schitului Prodromu din Sfântul 
Munte, de la marele călugăr Evghenie Dumitrescu, care a fost un sfânt acolo şi care a stat 40 de ani 
la Prodromu. 

Şi tot timpul, dacă termina psalmii, auzeai: „Doamne, lisuse..., Doamne lisuse...”. Ca ceasul, 
cu metaniile în mână. Şi dacă îl întrebai ceva, zicea: „lertaţi-mă, fraților, că am greşit lui Dumnezeu!” 

Când am venit eu la mănăstire, în Sihăstria n-am găsit la nimeni pat. Toţi părinţii bătrâni 
dormeau pe scaune, alţii aveau rogojini jos, alţii aveau câte o piele de oaie aşternută Jos, alţii pe 
podeaua goală. Alţii dormeau în genunchi pe scaun. Dar cât poţi să stai? Îmi aduc aminte de părintele 
Costandie Şerban că avea un scăunel şi când adormea, cădea cu tot cu scaun. „Lasă aşa, să mă 
trezesc!” Atât era somnul lui. 

Iar Gherasim, fratele meu, a făcut un sicriu foarte gros şi a pus o piatră în loc de pernă. Şi-i 
spunea unul, Nectarie Pintilie: „Ei, Gherasime, câte sicrie de acelea or să putrezească până vei muri 
frăția ta!” Dar Gherasim răspundea: „Eu cred lui Hristos că acesta îmi va fi casa de veci!” Şi aşa a 
fost. Avea crucea de înmormântare şi sicriul, şi ştia Psaltirea din scoarță în scoarță încă de când era 
la Cozancea ucenic la Părintele Paisie; acolo a început el întâi. 

Eu eram cu Gherasim în chilie şi el făcea 500 de metanii cu rugăciunea Doamne lisuse. Eu 
mi-am făcut pat să dorm, că eram la vaci cu ascultarea şi nu puteam. Eu eram slăbuţ de acasă. Cel 
mai slab din familie. De aceea m-a lăsat Dumnezeu să trăiesc până acum, că eu am fost cel mai leneş 
şi cel mai nelucrător. Gherasim făcea 500 de metanii şi pe urmă stătea în picioare şi zicea cinci 
catisme pe de rost. Şi iar 500 de metanii şi iar cinci catisme pe de rost. Până la Utrenie făcea 1500 de 
metanii şi 15 catisme. Apoi venea şi mă scula şi pe mine la Utrenie. 

Mergea la Utrenie şi după aceea venea şi se culca în sicriul acela câteva ceasuri. Îl însemna 
cu Sfânta Cruce şi se scula înaintea mea dimineaţă şi mai citea celelalte cinci catisme, ca să aibă o 
Psaltire pe noapte şi Utrenia. Şi când îi era somn — ştii că era luptă, că se lupta cu vrăjmaşul, că era 
om Voinic, nu ca mine —, numai ce-l vedeai că-şi dă palme, 40-50, zicând: „Nu dormi, calule! Uite 
sicriul! Ai să dormi acolo”. Şi pe urmă dacă vedea că tot îl necăjeşte cu somnul, avea un certiron lat 
şi se lovea, câte o sută de centiroane, zicând: „Nu dormi, că ai să dormi acolo acuşi”. Cum puteau să 
mai trăiască aceştia, aşa de mari nevoitori? 

Eu m-am dus la stareţ şi i-am spus: „A înnebunit Gherasim! Toată noaptea se bate peste cap 
şi face metanii şi nu mă lasă să dorm”. Dar stareţul ştia nevoinţa lui, doar Gherasim îi era ucenic: 
„Lasă-l, măi! Ăla-i călugăr! Că în Sfântul Munte de ăştia erau, care se băteau şi care plângeau toată 
noaptea”. Şi apoi îl vedeam că uneori, bătându-se aşa şi nedormind, îi veneau lacrimi. Şi se pune în 
genunchi şi plângea câte un ceas-două într-una. Apoi se liniştea. Nu-i mai auzeai gura. Se ruga în 
taină cu rugăciunea minţii. 

Călugări de aceştia am apucat eu aici. Şi nu numai el. Era unul Teodosie care s-a înecat în 
Iordan. Acela ştia toți Sfinţii Părinţi. Când am venit eu aici, Teodosie ştia Psaltirea pe de rost, 
Gherasim, Constandie Uricaru, Vasile Mitoşeru, Visarion Palade şi fratele meu, Vasile, cel mai mare, 
cu care am stat la oi. 


Ed 

Ceilalţi..., nu aveai cu cine vorbi în mănăstire. Atât auzeai: „Blagosloviţi şi iertaţi!” 
Ascultarea şi „Doamne Lisuse”. Şi aceşti călugări s-au nevoit şi, cum spune loan Gură de Aur: 
„„..repede au alergat, degrabă au ajuns la cer”. 

De câte ori au paremia aceea care se citeşte la mucenici: Răpitu-s-a, ca să nu schimbe răutatea 
mintea lui sau înşelăciunea să înșele sufletul lui, de atâtea ori îmi aduc aminte cum au murit fraţii 
mei de tineri şi ceilalți călugări, că erau mari nevoitori. Şi Sfântul loan Scărarul spune aşa: 
„Dumnezeu, dacă vede pe monah sau pe frate că-i aprins tare cu dragoste către EI şi are o viaţă înaltă 
la început, nu-l lasă să trăiască mult — că Dumnezeu ştie mai înainte viaţa omului —, că să nu se 
schimbe”. 

Şi poate la nevoinţa asta avea să se ridice nişte ispite mari mai târziu şi aveau să-şi schimbe 
viaţa. Şi nevoinţa lui de 8-9 ani cât a fost, a fost mai mult decât o sută de ani, că auzi ce zice: Puțin 
ostenindu-se, a plinit ani îndelungaţi, că plăcut era Domnului sufletul său, de aceea S-a grăbit a-l 
scoate. 

Ai auzit? Aşa se întâmplă cu acei mari nevoitori. Sfântul loan Gură de Aur zice că nu-i o 
fericire să trăieşti mult. Sfântul Vasile, cel mai mare nevoitor, stâlpul cel de foc, gura de foc a Duhului 
Sfânt, ochiul Bisericii lui Dumnezeu, după care s-au ghidat atâtea Sinoade Ecumnenice, a murit la 
45 de ani. Canoanele lui, care îndreaptă Biserica până astăzi sunt cele mai drepte şi cele mai austere. 

Sfântul loan Gură de Aur a trăit 64 de ani şi a murit în surghiun. Din cei trei mari ierarhi, 
numai Sfântul Grigorie a trăit 80 de ani. Şi zice el: „Nu-i o fericire să trăieşti mult! Este fericire ca 
atunci cânt vom încheia viaţa, s-o încheiem cu Hristos. Să murim cu Hristos în mintea şi în inima 
noastră”. 

Deci maica Irina să nu-şi facă multe gânduri. A avut viaţă curată pe unde s-a dus, cu frică de 
Dumnezeu. Să nu se teamă acum! Domnul poate vrea s-o ia dincolo. Şi dacă o vrea s-o mai lase, are 
o scânteie de viaţă într-însa, Dumnezeu i-o lungeşte cât vrea. lar dacă nu are, poţi să chemi frăţia ta 
pe toţi doctorii din lume, că tot se duce. 

Noi am fost patru fraţi şi o soră la mănăstire, şi toţi au murit în mănăstire. Şi mama a murit 
călugăriță bătrână la Agapia Veche, de 94 de ani. Sora mea, rasofora Ecaterina, a venit înaintea mea 
la mănăstire. Eu eram încă acasă. A murit pe la 23-24 de ani, dar era venită în mănăstire de la 11 ani. 
A terminat patru clase şi a plecat la Mănăstirea Agafton. 

Şi de aceea spune-i maicii Irina că acesta este semn că o iubeşte Dumnezeu. Ea să nu facă 
altă osteneală, decăt să zică un „Doamne Iisuse” în mintea ei cu smerenie şi cu frică de Dumnezeu. 
Că nu-i viaţa de veci aici. Când ne vom întâlni noi dincolo, acolo n-are să mai fie durere de cap, nici 
de şale, nici junghiuri, nici suferinţă, nici nimica; numai bucurie şi veselie şi mângâiere în vecii 
vecilor. 

Să vă spun ceva. Noi, ca fraţi fireşti, tot am dori să fim împreună. Aşa ne leagă dragostea asta 
firească. Aşa au fost fraţii mei. Când a murit fratele Vasile, Gherasim era în armată la Cernăuţi, un 
frate al meu mai mic, Mihai, era la Durău cu părintele Dorotei, sora mea era la Agafton şi eu am 
rămas din familie singur în mănăstirea asta, din câţi fraţi eram noi pe drumurile astea. Şi fratele meu 
a stat la oi până în Joia Mare şi a început a scuipa sânge, că a răcit în pădure cu oile. El a venit jos şi 
m-a dat pe mine în locul lui. I-am schimbat eu ascultarea. 

Eu tot veneam de pe vale, după ce-a venit Paştile, să-i aduc ceva, şi-l găseam veşnic în 
rugăciune, veşnic în rugăciune. Şi cu trei zile înainte de a muri, era în ograda mănăstirii şi i s-a arătat 
Maica Domnului. El avea mare evlavie la Maica Domnului, ştia toate acatistele ei pe de rost. Părintele 
Ioanichie Moroi l-a văzut bolnav şi a vrut să-l facă călugăr. Făcuse armata. A fost sergent. Om 
cuminte. Dar eram schit dependent de Mănăstirea Secu. Şi ei au spus: „Nu! Să vină la Secu să-l facă 
călugăr”, că a spus că aici se înmulţesc călugării şi apoi o să ieşim autonomi. De ce s-au temut, de 
aceea n-au scăpat, că pe urmă a devenit aici mănăstire. Putea să-l facă cu un an-doi înainte, dar au 
spus să se ducă la Secu, şi atunci stareţul nostru n-a călcat porunca şi nu l-a mai făcut. 

Era îmbrăcat frate şi era cu metania în mână; stătea în faţa bisericii de piatră. Şi acolo era 
oleacă de prisacă. EI zicea rugăciuni şi rugăciuni pe-un scaun acolo, cu faţa la biserică. Şi a apărut 

Maica Domnului. Părinţii erau la masă cu tot soborul. La masă afară, într-un coridor colo la fântână. 
Şi el numai ce a văzut că s-a coborât Maica Domnului peste nori, până deasupra bisericii, cu un cârd 
de îngeri cu aripi de aur în jur. El, când a văzut-o, a lăsat rugăciunea „Doamne lisuse” şi a început a 
striga: „Preasfântă Născătoare de Dumnezeu, miluieşte-mă! Preasfântă Născătoare de Dumnezeu, 
miluieşte-mă!...” Şi a tot strigat, până a căzut jos. Tot se uita în sus şi striga! 

Călugării au auzit de la masă şi au zis: „Ce strigă, măi, săracul Vasile acolo? A căzut Jos!” 
Când au venit călugării, el le-a spus: „Părinte stareţ, părinţilor, închinaţi-vă! Nu vedeţi pe Maica 
Domnului deasupra bisericii? Uite, este înconjurată de nori albi şi are nişte copii cu aripi de foc în 
jurul ei”. Dar stareţul a zis: „Unde, Vasilică, unde?” „Uitaţi-vă!... Închinaţi-vă, că Maica Domnului 
blagosloveşte! Mântuitorul în braţele Maicii Domnului a blagoslovit mănăstirea noastră cu amândouă 
mâinile, ca un arhiereu!” 

Toţi călugării de la masă se uitau la dânsul şi în văzduh. Eu nu eram aici; eram la oi în locul 
lui. Şi părintele stareţ îl întreabă: „Frate Vasile, dar ce ţi-a spus?” „A spus că după trei zile vine să 
mă ia”. Şi era la ora 11.30, în ziua când a văzut Maica Domnului. „Vai de mine, Maica Domnului se 
înalță la cer”. Şi călugării au început să facă metanii, dar n-o vedeau, numai cum spunea el. „S-a dus! 
zice. N-o mai văd”. 

Apoi fratele Vasile s-a dus în chilie. Avea o chilie mică în dos, unde a stat Dionisie lorga. Se 
ruga. A venit stareţul repede, l-a împărtăşit din nou cu Preacuratele Taine şi s-a rugat. Atunci eu am 
auzit că a avut descoperirea asta şi am venit la el. Era cu picioarele umflate de reumatism. „Fratele 
meu, mi-a zis el, mai am o zi şi jumătate şi mă duc la Domnul! A fost Maica Domului şi mi-a spus!...”. 

Eu credeam că a fost vreo nălucire, că şi vrăjmaşul îţi face în vremea morţii năluciri. Toţi 
părinţii au urmărit. Exact în ceasul şi minutul acela la trei zile a murit. Avea o cruce de chiparos de 
la unul Ghenadie din Sfântul Munte, pe care o săruta pe amândouă părţile, şi a spus: „lertaţi-mă, că 
vine ceasul meu!” Şi s-a dus, sărutând acea sfântă cruce. Şi atunci toţi s-au încredinţat că n-a fost 
nălucire, fel de fel, ca să te arunce în mândrie sau în slavă deşartă. 

Dar n-a fost nălucire, că stareţul a zis, că dacă se va împlini ce i-a spus Maica Domnului, este 
de la Dumnezeu. Şi drept în acelaşi minut s-a dus fratele meu. Aşa a murit fratele meu Vasile, mai 
mare şi decât Gherasim cu care am venit eu la mănăstire. 

Când a murit era o primăvară ploioasă, pe la sfârşitul lui mai. Şi ploua, ploua toată ziua, de 
nu se mai usca apa în opinci. Eu eram cu oile prin pădure. Şi am început a citi câte o Psaltire în fiecare 
zi, până la 40 de zile, ca să văd: „Oare s-a mântuit fratele Vasile?” La 40 de zile eram cu oile sterpe 
şi am venit ud şi necăjit, ca vai de capul meu, că toată ziua m-a plouat. Am vrut să fac oleacă de foc 
şi mi l-a stins ploaia şi m-am culcat aşa ud. Aveam un butuc acolo de mesteacăn şi am adormit mort. 

Se împliniseră şase săptămâni. A doua zi era sâmbătă, trebuia să-i facă pomenirea de şase 
săptămâni, că aşa se face. Şi eu am adormit de obosit ce eram, dar am uitat în care zi este. Şi m-am 
făcut deodată într-o grădină frumoasă, cu o livadă. Şi iaca văd biserica Sihăstriei acolo şi cimitirul 
cu cruci, cu toate, şi în mijlocul cimitirului un tânăr foarte frumos, îmbrăcat cu un brâu în trei culori. 

Zice Sfântul loan Scărarul să nu crezi vedeniile şi visurile, că toate sunt de la diavoli. Numai 
care îţi vestesc ţie moarte şi judecată, acelea sunt de la Dumnezeu. Iar dacă te duc la deznădejde, şi 
acelea sunt de la diavoli. Să nu le crezi. 

Şi eu eram atent. Şi parcă acela m-a întrebat: „Pe cine cauţi? Pe fratele Vasile?” Când am 
auzit de fratele Vasile, eram bucuros. „Hai să vezi ce se petrece cu fratele Vasile!” Şi m-a dus drept 
lângă biserica noastră, că acolo a fost mormântul lui; acum am mutat cimitirul în locul unde este 
acum, cu toţi părinţii. Dar el a fost drept lângă geamul altarului. 

Şi iaca s-a deschis mormântul fratelui. Eu voiam să ştiu dacă s-a mântuit, de aceea am citit 
40 de Psaltiri. S-a deschis mormântul, s-a deschis sicriul. Şi l-am văzut îmbrăcat cum l-au pus. Că i- 
au pus în cap un culion frumos de pluş şi pe faţă i-a pus un voal alb; i se vedea faţa prin voalul acela. 
Dar tânărul acela se uita şi la mine şi la el. Din sfântul altar ieşea o ţeavă cu apă rece şi curgea pe faţa 
lui în sicriu. Şi curgând apă, el se făcea tot alb, curat, frumos, mai frumos şi a început a se lumina la 
faţă, a străluci. Şi apa aceea a început să spele veşmintele de pe el. Şi veşmintele în loc să fie negre, 

se făceau albe şi acelea. Şi numai văd că a înviat fratele din sicriu şi mi-a zis: „Măi, frate, spăla-mă- 
vei şi mai vârtos decât zăpada mă voi albi”. Aceste cuvinte mi le-a spus. Şi pe urmă m-am trezit. 
Măi, zic, dar frumos mai era! Şi când mi-am adus aminte, zic: „Măi, astăzi sunt 40 de zile!” 

Şi vin la stareţ, nu cumva să mă înşel, că diavolul poate să te prăpădească cu visurile mai tare 
decât cu orice. Şi mă mărturisesc întâi de păcatele mele de la ultima spovedanie şi îi spun ce am visat. 
Când i-am spus stareţului, el mi-a zis: „Ai văzut, băiete? S-au împlinit 40 de zile. I-am făcut de 40 
de zile. Fratele Vasile ce nevoință mare avea! Ştia atâtea acatiste pe de rost. A murit martir în 
ascultare. Până la ultima suflare a ţinut de oile mănăstirii. Ai văzut de unde vine izbăvirea şi izvorul? 
Din sfântul altar. Acea apă pe care ai văzut-o că venea pe ţeavă din altar şi curgea pe faţa şi pe hainele 
lui, sunt liturghiile pe care le-am slujit 40 de zile. Şi prin Liturghiile Bisericii şi cu cât a mai făcut el 
fapte bune, l-a spălat Dumnezeu şi l-a albit”. Aşa mi-a tâlcuit stareţul visul. 

Iată de ce spun acestea: Viaţa noastră este scurtă. Foarte, foarte scurtă şi trecătoare. Şi să ştiţi 
că de minutul cel mai de pe urmă al vieţii noastre, este condiţionată ori fericirea veşnică, ori munca 
veşnică. Pentru minutul cel mai de pe urmă al vieţii, S-a coborât Fiul lui Dumnezeu din cer şi S-a 
făcut om, S-a născut din Fecioară în peşteră şi a fost aşezat pe paie şi a crezut între noi şi a suferit 
pentru noi şi s-a răstignit şi a murit. Pentru că în acel minut, ori se pierde sufletul ori se câştigă. Ce 
spune? Sfârşitul omului încununează viaţa lui. Şi: în ce te voi găsi, în aceea te voi judeca. 

Deci maicii Irina să-i spui că nu aibă altă grijă, decât să mulțumească lui Dumnezeu că-i 
bolnavă şi să se roage: „Doamne, de este voia Ta să mă iei, să fiu cu Tine şi în veacul de acum şi în 
cel viitor. Amin”. 


CUVÂNT LA ÎNCEPUTUL POSTULUI MARE DIN ANUL 1983 


Prea Cuvioase părinte stareţ, prea cuvioşi părinţi şi fraţi. Să mulţumim Preasfintei şi de viaţă 
făcătoarei Treimi şi Preasfintei Născătoare de Dumnezeu şi pururea Fecioarei Maria şi tuturor 
sfinților că ne-am învrednicit să ajungem şi anul acesta la poarta Sfântului şi Marelui Post al 
patruzecimii, post pe care L-a postit şi Însuşi Mântuitorul Hristos. 

Iubiţii mei fraţi, pentru că suntem aici şi monahi şi credicioşi, voi vorbi pentru ambele părți, 
că scopul nostru este să ne întărim acum la începutul postului cu un cuvânt. 

Sigur că mănăstirea noastră nu este mănăstire nesfătuită. Totdeauna persolalul de aici şi 
poporul din biserică aud cuvintele Sfinților Părinţi, aud cazania, aud cântările Bisericii, aud paremiile, 
proorociile, şi din toate se poate învăţa adevărul. Dar acum la începutul postului este un cunvânt cu 
deosebire pentru ceea ce ne stă înainte. 

lată că citea acum fratele cuvânt de la Sfântul Teodor Studitul. Această carte a Sfântului 
Teodor Studitul, cu slovă veche, care mai este azi în inventarul bisericii noastre, este neagră la file. 
Ale cui mânuţe au umblat pe ea? Ale vestitului nostru stareţ Ioanichie. Zeci de ani a citit în capul 
mesei pe Sfântul Teodor Studitul. Zeci de ani! Că eu o ştiu pe de rost cartea asta, numai de câte ori 
am ascultat-o. 

Bătrânul a făcut douăzeci de ani la altar aproape singur. Şi el nu venea să mănânce la masă, 
el venea să ne citească cuvântul. EI trăia numai cu Sfânta Împărtășanie şi mânca sâmbăta şi Duminica, 
iar atunci numai oleacă de grâu fiert şi oleacă de varză murată. lar în celălalt timp stareţul nostru avea 
să ne deştepte pe noi păcătoşii şi supuşii ucenici ai lui, cu această minunată carte. 

Această carte este cea mai bună carte pentru viaţa de obşte la monahi. Cuvinte scurte şi foarte 
cuprinzătoare. Dacă aţi fi avut urechi sau poate aţi avut şi aţi ţinut minte, aţi văzut cu ce a început 
cuvântul acesta. Adevăratul post este tăierea voii şi supunerea monahului întru toate. 

Mare lucru este tăierea voii! Auzi ce spune Duhul Sfânt: Socotitu-ne-am ca nişte oi de 
junghiere, Doamne, că întru Tine ne junghiem toată ziua. De câte ori călugărul îşi taie voia şi are 
răbdare unde-i trimis la ascultare, de atâtea ori este mucenic pentru Hristos. De atâtea ori se junghie 
el pentru lisus Hristos şi nu-şi dă seama că duce o mucenicie permanentă în viaţa lui! 

Mântuitorul nostru Iisus Hristos, când a venit în lume, n-a arătat viaţa pustnicească întâi, nici 
cea stâlpnicească de pe stâlp, nici cea idioritmică, să trăiască omul de capul lui, adică de sine. Viaţa 
de obşte a arătat-o. A venit în lume să facă ascultare Păritnele Ceresc până la moarte şi moarte pe 
cruce, iar viaţa Lui, de când a ieşit la propovăduire, timp de trei ani şi jumătare, a dus-o de obşte cu 
mucenicii Săi. Aveau o pungă, o masă şi o biserică, după cum ştiţi că a fost la Cina de Taină, când a 
fost vândut de Iuda, unul din ucenicii Lui. 

Dar viaţa de obşte, cum spune marele Vasile, este o viaţă îngerească, dacă se ţine în hotarele 
ei canonice. O pungă, o masă şi o biserică, iar ceilalți să fie toţi asultători, ca îngerii lui Dumnezeu 
în ceruri, supunându-se stareţului, economului şi la cei care sunt puşi de Dumnezeu să conducă. 
Oriunde este ascultătorul, face Liturghie! 

Să nu-mi spui mie: „Dar eu mă duc pe câmp, eu mă duc la oi, eu mă duc la vaci, eu fac 
ascultare, mă apuc să mătur în ogradă, sau sunt la trapeză, sau sunt bucătar, sau sunt în altă parte”. 
Auzi ce spune despre aceasta Sfântul Teodor Studitul: „Cel ce face ascultare cu dragoste, liturghie 
săvârşeşte”. 

Iar marele Vasile în regulile mari, în regula a 55-a, zice aşa: Călugărul în viaţa de obşte este 
jertfă şi jertfitor. În mănăstirea cu viaţa de obşte, după cum arată Sfântul Pahomie cel Mare, 
călugărul este călător fără de povară. Călugărul în viaţa de obşte nu are voie să aibă mai mult decât 
două haine, una de purtat şi una pentru biserică; să aibă urechi de ascultat şi voinţă tare de a face 
serviciul unde este trimis, cu mare dragoste şi cu mare sinceritate. 

Dar ţineţi minte, părinţilor! Întâi cu sfinţiile voastre vorbesc. Adevăratul călugăr este mort de 
viu. Auzi pe Apostolul Pavel ce spune: În toate zilele mor. Cum poate muri omul şi să trăiască? Să 
moară faţă de păcat. Să moară într-însul păcatul, viciul. Să moară faţă de beţie, să moară faţă de 
lăcomie, să moară faţă de lenevie, să moară faţă de trândăvie, să moară faţă de cârtire, să moară faţă 
de nesimţire, de nepăsare. Să moară faţă de trufie, de semeţie, de ură, de zavistie, de pizmă, de invidie, 
de răutate. Să moară faţă de ţinerea minte de rău, de dorinţa de a se răzbuna, de a se mânia. Să moară 
vorbirea de rău într-însul, clevetirea. Să moară iubirea de arătare, trufia, fățărnicia, viclenia, 
lăudăroşia, minciuna, iubirea de sine, plăcerea de sine, încrederea în sine, rezemarea pe sine, 
nesimţirea, împietrirea inimii. Să moară în călugăr greşeala cu vederea, cu auzul, cu mirosul, cu 
gustul, cu pipăirea. 

Deci iată moartea de sine! Să moară adică păcatului şi să vieze dreptăţii. Şi aceasta nu se cere 
numai monahilor, ci şi tuturor creştinilor care au Sfântul Botez din mâinile Preasfântei şi de viaţă 
făcătoareai Treimi, pentru că Apostolul Pavel n-a zis cuvântul acesta către călugări, căci monahismul 
nu era încă întemeiat. Rânduielile monahale sunt întemeiate în secolul I şi II după Hristos. 

Părinților şi fraţilor, viaţa noastră este umbră şi vis. Unde sunt părinţii noştri cei vechi? Eu, 
cu mila Preasfintei Treimi, am aici 54 de ani. Îmi aduc aminte, când am intrat aici în mănăstirea 
aceasta, nimeni nu avea pat în chilie. Toţi dormeau pe scaune. Cei mai râvnitori dormeau noaptea în 
sicrie. 

Dumnezeu să-i odihnească pe Gherasim, pe Constandie Uricaru şi pe ceilalți. Toată noaptea 
plângeau şi se rugau, ştiau Psaltirea toată pe de rost, dormeau două-trei ore pe noapte, făceau mii de 
metanii. Unde sunt acum cei ce nu mai sunt? În ceruri. 

Fericiţi, de trei ori fericiţi sunt aceia care s-au nevoit în puţina asta viaţă, care este umbră şi 
vis. De ce să ne legăm cu mintea de cele de aici, care, vrând sau nevrând, ne lasă pe noi? 

Ia gândiţi-vă, când moare omul şi se duce la Domnul, de-ar avea munţi de aur de aici şi până 
la marginea lumii, la ce i-ar folosi? Îi ia cu dânsul? Nimic nu ia cu el. Doamne fereşte, să nu moară 
şi sufletul odată cu trupul nostru! Fiinţa sufletului nu moare niciodată. Dar care este moartea 
sufletului? Păcatul. Ce-a zis dumnezeiescul Apostol Pavel? Plata păcatului este moartea. 

Vai de acel om care a trăit nepocăit pe pământ şi odată cu trupul a murit şi sufletul lui. Trupul 
s-a dus să-l mănânce viermii, să se facă pământ, iar sufletul s-a dus în gheenă. Aceea-i moartea 
sufletului, cum zice la Apocalipsă, moartea a doua, că omul se va munci în vecii vecilor. 

A trăit patriarhul Matusalem 969 de ani; mai mult decât toţi oamenii din lume. Dar faţă de 

veşnicie...! Şi chiar dacă ar trăi omul 10.000 de ani, nu este nici cât o picătură din Oceanul Pacific. 
Pentru ce? În comparaţie cu veşnicia. Vai de noi! Tare ne înşelăm, şi noi monahii şi voi mirenii, dacă 
punem mare bază pe viaţa aceasta! Să trăim aici pentru viaţa cea veşnică. Să trăim pe pământ pentru 
ceruri. Să trăim aici pentru rai, pentru bucuria cea fără de margini care ne aşteaptă dincolo de 
mormânt. Vai de noi dacă punem bază în hoitul ăsta de trup, în blestematul ăsta vrăjmaş, care se luptă 
cu noi până la moarte! N-aţi auzit ce spune Apostolul Pavel? Grija trupului să nu o faceţi spre pofte. 
Adică să-i dăm trupului mâncare cu rațiune, şi băutură şi odihnă, dar cu cumpătare. 

Aţi auzit mai înainte un cuvânt al Sfântului Asterie al Amasiei, ce se întâmplă din mâncarea 
şi băutura multă: se întâmplă scleroză, din cauză că sângele se îngraşă şi se încheagă pe vine, şi îl 
vezi pe om sclerozat, îl vezi paralizat, boala lui Parkinson, boală de stomac, ulcer duodenal, ulcer 
stomacal, auzi şi cancer, ciroză şi aşa mai departe. 

lată ce facem noi cu trupul nostru dacă îl îngreunăm cu mâncări! Mâncările grase sunt toxice: 
ouăle, carnea, brânzeturile, grăsimea, şi ele vatămă organismul nostru şi ne facem vrăjmaşi ai vieţii 
noastre. 

Sfântul Vasile cel Mare spune aşa: „Omule, vrei să trăieşti mult, posteşte mult!” Postul este 
maica sănătăţii şi lumgimea vieţii. Iar în cuvântul IV în Hexaimeron zice pentru post: „Bucatele cele 
multe şi bucatele cele grase, neputând să le mistuie stomacul, multe boli au adus în lume. lar postului 
şi înfrânării, pururea îi urmează sănătatea”. 

Dacă nu crezi sfinților, crede doctorilor, că-ţi spun ei! Ai făcut abuz de mâncări, de băuturi, 
te-ai trezit cu cancer, cu ulcer, te-ai trezit sclerozat. De ce? Toate trebuie să fie cu măsură. Auzi ce 
spune Sfântul Isaac Sirul: „Pe tot lucrul îl împodobeşte măsura în viaţă”. Cum ai trecut cântarul cu 
mâncare multă, sau băutură, sau somn mult, sau îți permiţi multe altele, cum ai stricat şi trupul, ai 
stricat şi sufletul şi te pierzi pentru veşnicie. Ce spun dumnezeieştii Părinţi? „Marginile, extremele, 
sunt ale diavolilor, iar mijlocul este al lui Hristos, calea împărătească”. Ce spune Sciptura? Nu te 
abate, omule, nici la dreapta, nici la stânga. Mergi pe calea împărătească dacă vrei să mergi cu 
Împăratul Hristos! Adică să ne folosim de toate, de hrană, de odihnă, de băutură, dar cu rațiune. 

Starețul nostru ne citea aici mereu cartea aceasta, scrisă după regulile marelui Vasile, şi ne 
spunea că Sfântul Teodor Studitul în Studion, în Constantinopol, a făcut optsprezece ani de închisoare 
şi bătăi pentru sfintele icoane. De aceea îi spune „Mărturisitorul”, că a suferit multe bătăi şi chinuri 
pentru sfintele icoane. 

L-au băgat la închisoare, legându-l în lanţuri, iar ighemonul priveghea pe ai lui în închisoare 
şi-i dădea câte o sută de lovituri în fiecare zi. Se rupsese carnea de pe el, iar ucenicul lui, Nicolae 
Studitul, putrezind carnea pe Sfântul Teodor şi căzând bucăţi, a tăiat cu briciul şi-l ungea cu 
untdelemn şi cu vin să-l vindece. 

Au fost mulţi călugări care au pătimit martiriul pentru sfintele icoane, cum au fost: Sfântul 
Iosif, Navcratie, Eftimie şi mulți alţii. 

Aşa au răbdat sfinţii pentru Împărăţia cerurilor împotriva împăraţilor iconoclaşti, care au 
tulburat Biserica lui Hristos peste o sută de ani, că au fost mai mulţi împărați iconoclaşti: Leon 
Isaurul, Constantin Copronim, Leon al IV-lea, Leon Armeanul şi Teofil, până la anul 842. 

Vedeţi ce au răbdat sfinţii şi ce răbdăm noi? Ne-a zis unul un cuvânt, ne supărăm. Vai de noi! 
Vrem să fim ca sfinţii, dar nu vrem să răbdăm cum au răbdat ei. 

Dar să revenim la viaţa noastră. Intrăm în post. Să intrăm cu mare umilinţă, cu mare frică de 
Dumnezeu şi împăcaţi cu toţi. Dacă nu-i o picătură de dragoste în inima fiecăruia, nu ne putem 
mântui. Dacă are cineva care de minte, dar n-are un dram de dragoste, nu se poate mântui. 

Auzi? Dacă vrei să ai pacea, să-i vezi pe toţi îngeri şi pe tine să te vezi diavol. Toţi să fie 
îngeri în faţa ta, sfinţi, şi pe tine să te vezi ca un diavol de păcătos. Atunci ai poziţia cea mai 
ortodoxă. Atunci ai ajuns la ceea ce spune proorocul: că fărădelegea mea eu o cunosc şi păcatul 
meu înaintea mea este pururea. 

Deci avem rânduială dumnezeiască în Biserica lui Hristos, rugăciunea sobornicească a 
Sfântului Efrem Sirul, care de acum merge până în Miercurea Scumpă. Aţi auzit ce zice? Doamne şi 

Stăpânul vieţii mele, duhul trândăviei, al grijii de multe, al iubirii de stăpânire şi al grăirii în deşert 
nu mi-l da mie. 

Iar duhul curăţiei, al gândului smerit, al răbdării şi al dragostei, dăruieşte-l mie, slugii Tale. 

Şi încheie aşa la a treia metanie: Aşa, Doamne, Împărate, dăruieşte-mi ca să-mi văd greşelile 
mele şi să nu osândesc pe fratele meu, că binecuvântat eşti în vecii vecilor. Amin. 

Vai şi amar de noi dacă nu ne vedem acum păcatele, că în vremea sfârşitului, la ieşirea 
sufletului, vin atâția draci, câte păcate a făcut omul, şi atâţia îngeri buni, câte fapte bune a făcut. 
Acolo ne întâlnim cu faptele noastre. Şi când vede bietul suflet ce-l aşteaptă, unii se sperie şi vor să 
fugă, altuia i se leagă limba de frică şi nu poate spune ce vede; altuia îi dă Dumnezeu să poată spune 
ce vede; este conştient până ce-şi dă sufletul. 

Vai de noi şi de noi! De aceea vă spun şi vouă creştinilor şi vouă monahilor. Mare lucru este 
spovedania. Când vei vedea în familie că unul s-a îmbolnăvit, tata, mama, copilul, fratele, sora, soţul, 
soţia, cel mai iubit prieten, şi chiar ţi-a fost vrăjmaş, căci şi pe el trebuie să-l iubeşti, fă-i cel mai mare 
bine din lume pe care poţi să-l faci. Adu repede duhovnicul să-l mărturisească. Spovedania curată 
este al doilea botez. 

Deunăzi am vorbit despre Taina Pocăinţei la o conferinţă, şi îmi spuneau preoţii că ei au în 
parohie pocăiţi; şi le-am zis: „Întrebaţi-i pe dânşii, părinţilor, cum pot ei să se pocăiască fără 
Biserică?” Taina pocăinţei nu-i a fiecăruia. Este a Bisericii; este aşezată de Hristos în Biserică, când 
a suflat asupra apostolilor şi a zis: Luaţi Duh Sfânt, cărora veţi ierta păcatele, iertate vor fi, şi cărora 
le veţi ține, vor fi ținute. Și ce veți lega voi pe pământ, va fi legat şi în ceruri; şi ce veți dezlega voi 
aici, este dezlegat şi acolo. 

Deci vedeţi că Taina Pocăinţei este în mâna preoţilor! Şi le-am arătat cele patru părţi ale 
pocăinţei. Întâi este durerea inimii şi părerea de rău a celui ce a greşit; al doilea este spovedania prin 
viu grai la duhovnic; al treilea este primirea canonului şi al patrulea este punerea mâinilor pe capul 
celui ce se spovedeşte, că atunci vine Duhul Sfânt să ierte păcatele. 

După cum atunci când arhiereul pune mâna pe cel hirotonit, atunci proheriseşte şi vine Duhul 
Sfânt peste cel ce se hirotoneşte, tot aşa vine prin mâna duhovnicului Duhul Sfânt şi-l iartă pe cel ce 
s-a mărturisit. Dar le-am arătat preoţilor că n-au voie să dezlege pe nimeni, până nu făgăduieşte că 
face canonul, pentru că spune Sfântul Nicodim Aghioritul: „Dacă ai dezlegat pe om, fără a promite 
că-şi face canonul, toate păcatele trec asupra preotului”. 

Le-am arătat cum se cearcă păcatul la mărturisire cu cele şapte pricini: Cine? Ce? Pentru ce? 
În ce fel? În ce vreme? În ce loc? Şi suma păcatului. Ne interesăm, că ce este mintea duhovnicului? 
Trebuie să fie ca un serafim şi ca un heruvim. Să privească toate ascultările fiinţei omeneşti. 

Părinților şi fraţilor, a rânduit Dumnezeu ca mănăstirea aceasta să aibă şi gospodărie mare. 
Vă rog din suflet şi vă aduc aminte un cuvânt al stareţului meu, nu ştiu dacă voi mai vorbi vreodată, 
că eu sufăr cu inima şi poate într-o clipă am să mă duc de aici. Starețul nostru bărân, Dumnezeu să-l 
odihnească, 34 de ani a stăreţit aici, de prin 1910 până în 1944. EI ne chema la capul lui, când pe 
mine, când pe Părintele oil, care nu poate fi aici săracul că cu boala lui stă acasă acum, şi care a 
stărăţit după mine 12 ani. Eu am plecat la Mănăstirea Slatina şi el a rămas pe post de egumen aici, că 
am avut pe capul meu opt mănăstiri atunci: şase de călugări şi două de maici — „Obştea Sfântul Teodor 
Studitul”!5, că a trebuit să le conduc şapte ani de zile cu multe jertfe şi necazuri. 

Ce se întâmplă? Bătrânul ne chema pe noi la patul lui, după ce l-au bătut tâlharii şi i-au scos 
ochiul drept şi au dat foc mănăstirii. „Măi băieţi, orice aţi face, orice n-aţi face, biserica, dragii mei, 
să n-o lăsaţi. Că dacă veţi ţine biserica, Dumnezeu are să ridice locul acesta mult mai frumos de cum 
a fost mai înainte de a arde. Iar dacă nu, se va pustii”. 

Astea au fost cuvintele stareţului meu, care n-a mai trăit decât câteva luni şi s-a dus la Domnul. 
Cea mai sfântă grijă a avut de biserică. lată, mănăstirea are gospodărie, are vite multe, are grădini, 


15 Prin anii cincizeci Patriarhul Justinian unise într-o mare „Obşte a Sfântului Teodor Studitul” opt mănăstiri, cu Printele 
Cleopa drept stareţ al tuturor. Vezi Tradiţie și libertate în spriritualitatea ortodoxă, de I.P.S. Antonie Plămădeală. 

are de toate. De toate ne bucurăm, că-s ale mănăstirii, nu-s ale noastre. Sunt spre folosul obştesc. 
Vedeţi că aici se face asistenţă socială. Aici vin la masă atâtea mii de oameni tot timpul, că avem la 
sărbători mari patru rânduri de mese. De aceea trebuie să avem şi prisos, nu pentru noi, ci spre binele 
obştesc al poporului. 

Dar băgaţi de seamă, a trimis Maica Domnului aici nişte frăţiori buni, nişte călugări, să-i 
ținem cât mai aproape de biserică... Se începuse oleacă de şcoală monahală şi s-a sistat; nu s-a mai 
făcut. Dar cea mai mare şcoală din lume este biserica. Ei acolo învaţă şi cântările, să pună troparele 
şi condacele; aud proorociile, sunt sfătuiți. 

Să stăm lângă biserică, că de la biserică se ţin toate în mănăstirea asta. Cu banul bisericii 
puneţi mireni la vite, la grădini; puneţi oameni, care n-au soţii, n-au grijă. Călugărul săracul trebuie 
să postească, să se roage, nu poate să facă ascultările grele. Şi ceilalți adunaţi-vă lângă biserică. Să 
ţineţi sfatul bătrânului stareţ Ioanichie, că eu nu sunt nimica, şi vedeţi că de la biserică, cu darul lui 
Hristos, se ţin toate. 

Să ne ajute Preamilostivul Dumnezeu să trecem cu pocăință curgerea Sfântului şi Marelui 
Post şi să ajungem cu bucurie la slăvita Înviere a Domnului nostru Lisus Hristos. Amin. 


PREDICĂ LA CĂLUGĂRIA PĂRINTELUI NIFON (1983) 


Preacuvioase părinte stareţ, preacuvioşi părinţi şi fraţi şi iubiţi credincioşi, 

lată că prin pronia şi voia lui Dumnezeu ne-am aflat cu toţii aici la făgăduinţa şi călugăria 
fratelui nostru, monahul Nifon. Nu de mult am avut altă călugărie. Dar de câte ori se face această 
mare taină înfricoşată, de atâtea ori trebuie să ne reamintim făgăduinţele noastre călugărești. 

V-am spus data trecută că cel dintâi călugăr din lume a fost lisus Hristos, fiindcă S-a născut 
din Tatăl Cel pururea feciorelnic, a venit pe pământ şi a trăit în fecioria cea preadesăvârşită după 
omenitate, şi i-a plăcut să aibă o Maică Pururea Fecioară, în vecii vecilor. 

Dar acum, pentru că voturile călugăreşti sunt cele trei sfaturi evenghelice, ascultarea 
necondiționată, sărăcia de bună voie şi fecioria până la moarte, o să vorbim câte puţin din fiecare. 

Ascultarea 

Ce este ascultarea? Mai întâi Hristos a fost prototipul şi icoana cea mai desăvârşită a ascultării, 
după cum am auzit în Evanghelie: N-am venit să fac voia Mea, ci voia Tatălui Celui ce M-a trimis 
pe Mine. lar la Corinteni spune că: S-a făcut ascultător până la moarte şi moarte pe cruce. 

Dar oare noi, care am făgăduit ascultarea de atâţia ani şi auzim mereu zicându-se de ascultare 
la masă şi în Biserică şi oriunde la chilii citim, ne întrebăm vreodată serios şi concret în faţa lui 
Dumnezeu ce este ascultarea? 

Vreţi să ştiţi ce este ascultarea? Ascultaţi pe dumnezeiescul părinte loan Scărarul, care ne 
spune foarte, foarte filozofic. Auzi ce este ascularea: Ascultarea este mormânt al voii. Fiecare să- 
şi îngroape voia sa. Niciodată să nu uitaţi. Şi iarăşi: „Ascultarea este părăsirea socotelii tale întru 
toate”. 

Celui care i se pare că face ascultare şi mai face de capul lui, este batjocorit de diavoli. Acela 
care are rânduiala de sine şi 1 se pare lui că este mai bine aşa cum face el, că trebuie să facă cum crede 
el, niciodată nu se mântuieşte. Merge pe alături cu crucea, nu pe calea mântuirii. Că Hristos n-a venit 
pe alături, ci Şi-a dus crucea până la moarte. 

Cine are părerea aceasta şi nu-şi omoară voia şi nu părăseşte socoteala sa întru toate, n-are 
ascultare, este batjocorit de diavoli. Merge după mintea lui şi la urmă ajunge la îndoială. Deci acela 
e ascultător care, cum spune Sfântul Teodor Studitul, este ca fierul în mâna fierarului şi ca lutul 
în mâna olarului, adică în mâna celui ce-l conduce pe calea mântuirii. Este acela care şi-a omorât 
voia sa, care şi-a omorât părerea sa, este batjocorit în tot ce face. 

Sărăcia 

Despre sărăcie adeseori auzim pe Hristos, Care zice: Vulpile au vizuini şi păsările cerului 

cuiburi, iar Fiul Omului n-are unde să-şi plece capul. Cel ce a făcut cerul şi pământul şi-l îmbracă 
cu podoabă şi ţine şi hrăneşte toate popoarele lumii, umbla desculţ, cu capul gol, n-avea casa Sa, n- 
avea unde-Şi pleca capul Său. El ne-a arătat cale desăvârşită prin sărăcie, că n-a avut nimic. 
Dumnezeirea şi omenirea care o purta întru El erau mai presus decât toate bogăţiile. 

Fecioria 

Două feciorii sunt: una din fire şi una din călugărie. Unii sunt feciorelnici, căci n-au cunoscut 
femeie până la călugărie şi până la moarte. Alţii au fost căsătoriţi şi de la călugărie iau votul fecioriei 
şi sunt la fel ca ceilalți, dacă duc viaţă curată până la moarte. Sfântul loan Scărarul arată că fecioria 
cea după făgăduinţă are aceeaşi valoare cu cea din fire. 

Să nu credeţi că sunt feciorelnici numai aceia care şi-au păzit viaţa sfântă şi nu s-au culcat cu 
femei în veac. Nu! Este mare lucru şi acesta. Dar fecioria este de trei feluri: fecioria trupului, adică 
a nu cădea cu femei sau în alte păcate spurcate; fecioria minţii, adică a nu primi nici un gând păcătos 
şi spurcat în minte; şi fecioria inimii sau a sufletului, adică desăvârşita despătimire de gândurile 
răutăţii şi ale stricăciunii omeneşti. 

Aşa o tâlcuieşte dumnezeiescul părinte Isaac Sirul. Nu-i de ajuns să te păzeşti cu trupul de 
păcat. Trebuie să nu primeşti păcatul nici cu mintea, pentru că Evanghelia şi Legea Darului n-a venit 
ca Legea Veche să cosească păcatul ca pe iarbă şi să rămână rădăcina. Nu! Legea Darului când vine, 
o desăvârşeşte pe cea Veche, că zice: Ai auzit că s-a zis în Lege: Să nu curveşti. Dar Eu vă zic vouă: 
Cel ce priveşte la femeie spre a o pofti pe dânsa, iată, a preacurvit cu dânsa întru inima sa. Aţi auzit 
că s-a zis: Să nu ucideți... lar eu zic vouă: Cela ce urăşte pe fratele său, ucigaș de om este (Matei 5, 
27,21). 

De aceea zice dumnezeiescul părinte Efrem Sirul: „Nu vă aruncaţi în negrijă, fraţii mei, pentru 
păcatele cu gândul că ar fi uşoare! Dacă ar fi uşoare, n-ar fi socotit Însuşi Hristos, Înţelepciunea lui 
Dumnezeu, preacurvie întru poftă de muiere şi ucidere întru ură de frate”. 

Ai auzit ucidere şi preacurvie care o face omul întotdeauna? Numai dacă urăşte pe cineva şi 
numai dacă gândeşte la păcate trupeşti. Vezi cât este de desăvârşită Legea Darului? Ea nu taie păcatul 
numai din obişnuinţă şi deprindere, ci scoate şi rădăcina. Şi care sunt rădăcinile păcatelor. Cine nu 
smulge din inimă poftele cele necurate, pofta de avere, pofta de slavă, ură şi răutatea, acela în zadar 
se pocăieşte. Acela să nu creadă că are desăvârşire, că-i plin de ură şi de răutate şi de pofte şi necurăţii, 
şi în zadar se laudă cu masca din afară, cu forma din afară, dacă nu şi-a desăvârşit inima sa, dacă n- 
a scos patima şi poftele din adâncul inimii şi din gândire. 

Deci, când auzi în Legea Darului că zice să nu pofteşti femeia aproapelui sau casa sau boul 
sau asinul sau toate câte sunt ale lui, atunci te învaţă să smulgi păcatul din rădăcină. Nu numai să nu 
furi — şi acela-i lucru mare —, ci nici să nu pofteşti lucrul altuia. Dacă-l pofteşti, eşti ca şi cel ce fură 
înaintea lui Dumnezeu, pentru că inima ta este pătimaşă şi plină de păcate. 

În această privinţă, pentru că a depus făgăduinţa acest rob al lui lisus Hristos, părintele nostru 
Nifon, care slujeşte la chelărie de atâţia ani, toţi cei ce au venit cu dragoste la călugăria lui se bucură 
că au ajuns la acest moment fericit, că pe toţi i-a împăcat după putere. Să dea Dumnezeu şi Maica 
Domnului să meargă pe drumul lui aşa până la sfârşit, cum a mers până acum. 

EI săracul a venit hotărât din familie; a terminat armata, a lăsat toate la părinţi şi a venit cu 
dragoste să slujească până la ultima lui suflare în mănăstire, ca să-şi mântuiască sufletul său şi neamul 
său. 

Ascultare, mamă. Când tu îi spui una cuiva şi el se duce şi face ce vrea el, este batjocură, nu 
ascultare. Aţi auzit de Sfântul loan Colov din Pateric? S-a dus ucenic la avva Siluan: 

— Ia vină încoace, frate. 

S-a dus, dar s-a dus să-şi răstignească voia. 

— Faci ascultare? 

— Fac, părinte. 

A luat bătrânul un lemn uscat din pustie şi I-a înfipt în nisip. 

— Să cari aici apă, frate, până dă roade lemnul acesta! 

Şi a început ucenicul să care apă; şi încă se ducea de cu seară şi venea dimineaţa cu apă, aşa 
de departe era. Şi turna apă la lemnul uscat şi nu cârtea în sine: „Asta-i stareţ? M-a pus să ud un lemn 
uscat? Ăsta nu-i întreg la minte!” Nu s-a deznădăjduit niciodată. „A spus părintele stareţ ca să-l ud 
până o sa rodească, aşa fac”. 

Şi el săracul a cărat acolo apă trei ani de zile. ÎL întrebau unii: 

— Ce faci, frate, aici? 

— Ud pomul acesta ca să rodească! 

Şi alţii râdeau de el, zicând: „Ăsta nu-i prea sănătos! Udă un lemn uscat”. 

Ce-a făcut Dumnezeu după trei ani? Minunea mimunilor! Lemnul cel uscat a prins rădăcină 
în nisip, a crescut, s-a făcut pom mare şi a făcut mere frumoase. Şi a luat stareţul în poala hainei şi a 
dus la trapeza mănăstirii. 

— Luaţi, fraţilor, şi mâncaţi din roadele ascultării fratelui loan! 

Aţi auzit ce minuni face ascultarea? Dar nu ascultarea aceea: „Că mă duc, că nu m-aş duce; 
că aş face; nu, că altul trebuie să facă. Nu fac cum vrea stareţul sau economul sau nu ştiu care”. 

„Trebuie să mor pentru Hristos. A spus să fac aşa, aşa fac! Nu mă priveşte pe mine! Eu sunt 
în ascultare. Dacă voi ieşi bine, bine! Dacă voi ieşi rău, eu sunt păcătos. Eu îmi fac datoria! Ştie 
Dumnezeu pentru ce a ieşit rău. Că nu răspunzi tu, răspunde cel ce-a dat ascultarea”. Aceea este 
ascultare, fără cârtire, fără răstire şi fără a avea socoteală în mintea ta, că faci tu mai bine decât ţi-a 
spus cel mai mare. 

Aţi văzut alt ascultător care s-a făcut mucenic? Sfântul Acachie de la Muntele Sinai. O, 
Doamne, am să spun ceva despre viaţa lui din cartea Sfântului loan Scărarul, care a fost 75 de ani 
egumen la Muntele Siani şi avea mii de călugări. El avea în toată obştea aceea un bătrân foarte aspru. 
Nimeni nu stătea ucenic la el decât o lună, două şi pleca; că bătrânul îi bătea de-i rupea. 

La acest bătrân a venit un frate, Acachie, monah blând, răbdător şi foarte înţelept. Dar a stat 
la acest bătrân aspru, nu o săptămână, nu o lună şi să fugă. Nu! A stat aşa nouă ani. ŞI se minunau 
toţi, că-l bătea bătrânul în fiecare zi. El nu mai spunea la nimeni. ÎL întrebau toţi fraţii: 

— AI luat vreo cunună astăzi? 

Şi arăta capul spart, mâna vânătă, piciorul vânăt, spinarea lovită, dar nu zicea nimic. ÎL bătea 
ca pe un hoţ. lar după nouă ani de ascultare, fericitul Acachie, mucenicul lui Iisus Hristos, a murit. 
Şi se întâlneşte Sfântul loan Scărarul cu bătrânul: 

— Bătrânule, unde este Acachie? 

— A murit! 

— Dar l-ai îngropat? 

— L-am îngropat acolo în marginea cimitirului. 

— Părinte, eu nu cred că a murit. 

— Ba a murit, că eu l-am îngropat. 

— Părinte, hai şi-mi arată unde l-ai îngropat. 

Şi au mers la mormânt şi a întrebat stareţul: 

— Ai murit, Acachie? 

Şi s-a auzit o voce din mormânt: 

— Nu părinte, nu! Ascultătorul niciodată nu moare! 

Şi a zis Sfântul loan bătrânului: 

— Ai auzit, părinte, că n-a murit? Ai zic că a murit Acachie. 

Şi a zis bătrânul: 

— Vai mie! Vai mie! Ce-am făcut? Ucidere am făcut! Ucidere! 

— Vezi pe cine ai avut ucenic? Pe martirul lui Iisus Hristos, care ţi-a răspuns din groapă, că 
ascultătorul niciodată nu moare! 

Şi a zis bătrânul: 

— Dă-mi voie să-mi fac o colibă lângă crucea lui şi să plâng până la moarte! 

Şi a făcut bătrânul acela o colibă lângă mormântul Sfântului Acachie şi plângea şi se ruga: 

„lartă-mă, frate Acachie, că moarte am făcut şi ucidere am făcut, că te-am omorât cu atâtea bătăi!” 
Şi a plâns bătrânul nouă ani acolo. Iar înainte de moarte i s-a arătat Sfântul Acachie în vis şi i-a zis: 

— Părinte sfinte, nu mai plânge! Azi, mâine, trebuie să vii. Fericite şi sfinte sunt mâinile acelea 
care m-au bătut pe mine! Acestea mi-au făcut lăcaş cu martirii în ceruri! Pentru că eu prin tine m-am 
mântuit şi prin sfintele tale mâini eu m-am dus la cer şi mi s-a iertat mie orice păcat. Sfinte să fie 
mâinile tale, mântuit să fii şi tu cu ceata cuvioşilor călugări sfinţi, că te iert, şi Dumnezeu să te ierte! 
Şi l-a sărutat. 

Şi s-a mântuit bătrânul şi s-a dus în ceata sfinţilor. S-a mântuit Acachie prin bătrânul cel aspru, 
şi bătrânl cel aspru, prin rugăciunile Sfântuli Acachie. Dar Acachie a dat dovadă de atâta supunere! 

Dar noi? Mi-a zis cineva, eu cârtesc; spun altceva. Vai de noi şi de noi, ce făgăduinţe facem! 
Ai căzut ce-a spus acum stareţul: „Ia aminte, fiule, că are să vină Hristos la Judecată şi ai să dai seamă 
nu de cele ce ai făgăduit, ci de cele ce ai împlinit după făgăduinţă”. Deci să luam aminte! 

Dar ca să păzească monahul cele trei voturi ale călugăriei — ascultarea, sărăcia şi fecioria —, 
cele trei sfaturi ale Evangheliei, ce trebuie să aibă? Ce lucrare de geniu? Negreşit îi trebuie paza 
minţii. 

Vai şi amar de noi dacă nu vom avea această lucrare. Aţi auzit ce a zis Dumnezeu şarpelui, 
când a amăgit-o pe Eva, la început: Vrajbă voi pune între sămânţa ta şi între sămânţa ei; aceasta îţi 
va zdrobi capul, iar tu îi vei păzi călcâiul. 

Satana păzeşte călcâiul omului, adică sfârşitul lui pe pământ. Jar aceea îți va zdrobi capul, a 
spus satanei. Şi aţi văzut pe cine? Prin Eva cea tainică, prin Maica Domnului. 

Dar să revenim la paza minţii. Ce este paza minţii? Când auzim de paza minţii sau trezvia 
atenţiei sau liniştea minţii sau privegherea minţii, este exact acelaşi lucru cum zice pâine, bucată de 
pâine sau felie de pâine. Dar să auzim pe Sfântul Isihie Sinaitul în Filocalie ce spune: Paza minţii 
este calea şi poarta a toată virtutea şi a toată fapta bună înaintea lui Dumnezeu. În ce constă 
paza minţii? În trei lucruri: 

— în a ne trezi cu mintea la cele ce gândim; 

— în a ne împotrivi păcatului cu mintea; 

— şi al treilea, în a chema pe „Doamne Lisuse...”, prin rugăciunea minţii. 

Că atâta legătură au paza minţii şi cu rugăciunea inimii, cât are trupul şi sufletul. „Şi nimeni, 
spune Sfântul Isihie Sinaitul, nu va scăpa de căpeteniile tartarului, dacă nu are această lucrare, 
fie el călugăr sau mirean”. A păzi mintea înseamnă a zdrobi capul şarpelui. 

Auzi ce spun Sfinţii Părinţi? Tot gândul păcătos care se apropie de mintea noastră este un 
şarpe gânditor. Dacă-i de curvie, dacă-i de mânie, dacă-i de mândrie, dacă-i de slavă deşartă, dacă-i 
de beţie, dacă-i furtişag, dacă-i mâhnire, dacă-i întristare, dacă-i zavistie, dacă-i pizmă, dacă-i răutate, 
când îl vezi că s-a apropiat de mintea ta, imediat cheamă pe „Doamne lisuse”: „Doamne, Iisuse 
Hristoase, Fiul lui Dumnezeu, miluieşte-mă pe mine, păcătosul sau păcătoasa”. Şi ai zdrobit capul 
şarpelui în felul acesta. 

Aţi auzit voi ce cântă Biserica aici? Fata Babilonului, ticăloasa. Fericit este care va apuca şi 
va lovi pruncii tăi de piatră. Cine este fata Babilonului? Care sunt pruncii fetei Babilonului? Pe cine 
fericeşte Duhul Sfânt, când zice să loveşte pruncii fetei de piatră? Iată pe cine: Fata Babilonului este 
mintea noastră, iar pruncii ei sunt gândurile spurcate care răsar în minte. 

Cumpăna dreptei socoteli trebuie să meargă în toate. Ai auzit ce spune acelaşi părinte Isaac? 
„Pe tot lucrul îl împodobeşte măsura”. Măsură la mâncare, măsură la dormit, măsură la înfrânare, 
măsură la priveghere, măsură la metanii, după măsura puterii fiecăruia. Dar cea mai mare grijă să 
avem de trezyvia atenţiei, paza minţii şi privegherea minţii. 

Aceasta este o lucrare de geniu şi pentru monahi şi pentru creştini, până la suflarea cea mai 
de pe urmă. Că războiul cu trupul nu ţine mult. Omul a slăbit, s-a înbolnăvit, a îmbătrânit, dar războiul 
cu mintea este până la ultima suflare. 

Acela-i călcâiul! Că te pândeşte până la ultima suflare, ca mintea ta să nu fie trează, şi-i destul 
numai atât. Nu să faci păcatul, ci numai să te gândeşti la el. Este destul să te găsească împătimit cu 

mintea, şi tot în iad te duce. Că în ce te va găsi moartea, în aceea te va judeca! 

Deci pentru călugării noştri spun aceasta: ascultatrea necondiționată, sărăcia, viaţă curată, 
fecioria, iar mai presus de toate, ca să poată să le păzească pe aceste trei lucrări şi voturi, sunt trezvia 
atenţiei, paza minţii şi privegherea minţii. O lucrare uşoară, dar prezentă în toată clipa, fie că eşti în 
ascultare, fie că eşti în biserică, fie că eşti la vaci, că eşti la oi, că eşti la bucătărie, că eşti la chelărie, 
că eşti la grădină; fie că eşti la cizmărie, la cojocărie, unde-i fi, să ai pe Hristos înaintea ochilor. 

Adu-ţi aminte ceea ce spunea marele prooroc David: Am văzut pe Domnul înaintea mea 
pururea, că de-a dreapta mea este ca să nu mă clatin. Trezvia atenţiei se naşte din frica lui 
Dumnezeu, iar frica lui Dumnezeu se naşte din credinţă, după cum spune dumnezeiescul părinte 
Maxim: „Cel ce crede, se teme şi cel ce se teme, se trezeşte”. 

Dumnezeu şi Preacurata lui Maică să ne ajute şi mie, păcătosului, şi vouă, la toţi monahii şi 
creştinii, să câştigăm ascultare desăvârşită, sărăcie de bună voie, feciorie şi curăţie, şi mai presus de 
toate paza minţii, trezvia atenţiei, privegherea minţii în toată vremea. Amin. 


DESPRE PUTEREA MILOSTENIEI ȘI POCĂINȚA CEA ADEVĂRATĂ 


Fiindcă azi în cuvintele Evangheliei aţi auzit la fericirea a cincea pe Mântuitorul nostru 
zicând: Fericiţi cei milostivi, că aceia se vor milui, vom arăta printr-o oarecare istorioară cât poate 
înaintea lui Dumnezeu milostenia şi cum ajută ea chiar şi celor mai păcătoşi dintre oameni, spre a se 
întoarce la pocăință şi spre a se împăca cu Dumnezeu, pe Care ei L-au supărat foarte mult cu păcatele 
şi fărădelegile lor. Pentru a cunoaşte adevărul în această privinţă, ascultați cu atenţie cele ce urmează: 

Era un mare sihastru cu numele Pafnutie, pustnic având darul preoţiei, desăvârşit în fapta 
bună şi făcător de minuni. Odată acest mare sihastru a fost ispitit de gândul acesta: cu cine ar fi el 
asemenea la fapta bună şi dacă mai este cineva dintre oameni care să-l întreacă pe el în lucrarea 
duhovnicească. Acesta poate a fost şi un gând de mândrie, sau poate anume a venit acest gând în 
inima sa, ca Dumnezeu să-i arate lui tainele Sale, pe care el încă nu le cunoştea. 

Deci zăbovind gândul acela în inima lui, el a alergat la Dumnezeu prin rugăciune şi s-a rugat 
să-i descopere acest lucru, adică să-i arate cine ar fi asemenea lui cu vieţuirea duhovnicească sau de 
este cineva care îl întrece. Şi aşa rugându-se cu stăruinţă către Preabunul Dumnezeu, a auzit un glas, 
zicându-i: „Pafnutie, încă nu ai ajuns la măsura cutărui cimpoiaş care cântă pe la nunţi în oraşul 
Alexandria”. 

La auzirea acestor cuvinte, bătrânul sihastru a oftat, a suspinat din greu şi s-a smerit foarte cu 
mintea şi cu inima lui, zicându-şi: „Dacă eu încă n-am ajuns la măsura acelui lăutar ce cântă pe la 
nunţi şi dacă acela este mai bun decât mine, apoi mare este puterea Mântuitorului meu. Nici n-am să 
mănânc şi nici n-am să beau, până nu voi afla pe acel om minunat pe care mi l-a descoperit Domnul”. 

Şi aşa bătrânul pustnic şi-a luat toiagul său şi a pornit spre oraşul Alexandria. Ajungând el 
acolo cu multă osteneală, căuta pe acel cimpoiaş întrebând din om în om până ce l-a aflat în casa lui, 
pregătindu-se tocmai atunci să se ducă spre a cânta la o nuntă. Acela cânt a văzut pe bătrânul sfânt 
cu barba albă ca zăpada şi cu haine vechi, pustniceşti pe el, a căzut în genunchi înaintea lui şi s-a 
închinat până la pământ. Apoi, ducându-l în casă după obiceiul locului, i-a spălat picioarele sale cu 
apă rece, căci era mare căldură şi fierbinţeală, şi apoi i-a pus masa: 

Dar Sfântul Pafnutie i-a zis: 

— Mă jur pe Dumnezeul Cel viu că nu voi gusta din masa ta, nici nu mă voi odihni la tine până 
ce nu-mi vei spune viaţa ta şi care sunt faptele tale bune. 

Iar cimpoiaşul i-a spus: 

— Sfinţite Părinte, ce viaţă şi ce fapte bune cauţi la mine, un lăutar care supără pe Dumnezeu 
cântând pe la nunţi? 

Atunci sfântul sihastru i-a spus: 

— Te jur pe Dumnezeu să nu ii taina ascunsă de mine, căci eu nu de voie am venit aici, ci sunt 

trimis la tine de îngerul Domnului. 

Atunci cimpoiaşul a spus: 

— Ce lucruri vrei să auzi de la mine, părinte sfinte, că eu în viaţa mea am fost căpetenie de 
tâlhari şi nu este păcat pe care să nu-l fi făcut. Iar acum, după cum vezi, sunt lăutar şi cânt pe la nunți. 
Deci ce fapte bune poţi să afli la un asemenea om? 

Iar sfântul i-a zis: 

— Eu am venit aici nu ca să-mi spui faptele tale cele rele, ci pe cele bune. Vezi că te-am jurat 
cu numele Domnului şi nu poţi să tăinuieşti cele ce caut eu de la tine. Căci eu cu multă osteneală, cu 
foame şi cu sete, din munţi depărtaţi am venit până la tine ca să mă folosesc. 

Atunci cimpoiaşul a chemat pe soţia sa şi i-a zis: 

— Adu, te rog, un scaun pentru sfântul bătrân, că iată stă în picioare şi se osteneşte după atâta 
cale. 

După ce a stat bătrânul sihastru pe scaun, cimpoiaşul a început a-i spune: 

— Părinte sfinte, eu păcătosul şi necuratul nu sunt vrednic să primesc în casa mea un om 
asemenea sfinţiei tale, căci multe răutăți am făcut în viaţa mea. Dar fiindcă m-ai jurat cu numele 
Domnului şi fiindcă zici că ai avut vestire de la înger să vii la mine păcătosul cel cu totul nevrednic, 
apoi îţi voi spune sfinţiei tale şi unele fapte bune pe care le-am făcut pe vremea când eram şef de 
tâlhari şi aveam sub conducerea mea mai mult de 30 de hoţi, asemenea mie. ŞI iată ce am a-ţi povesti: 

Mergând noi odată călări pe cai şi pe cămile pentru a mai prăda pe undeva — căci deşi făceam 
prădăciuni mari şi mai băteam pe unii, dar moarte de om n-am voit să fac niciodată —, deodată, 
mergând noi prin pustie, iată că întâlnim o fată foarte frumoasă la chip, care mergea pe o cărare. Cum 
au văzut-o tovarăşii mei, care erau şi cam ameţiţi de vin, au vrut să o prindă şi să o batjocorească. lar 
aceea, văzându-se în această primejdie şi cunoscând că eu sunt mai-marele lor, a alergat la mine cu 
lacrimi şi s-a prins de picioarele mele rugându-se să nu o las pe mâna acelora ca să o batjocorească. 
Şi mi-a spus: 

— Eu, domnule vătaf, am pierdut nişte vite şi acum am rătăcit pe aici căutându-le şi iată că am 
căzut în mâinile voastre, dar vă rog foarte mult, pentru Dumnezeu, nu mă lăsaţi. Fie-vă milă de mine 
care nu am pe nimeni în pustia aceasta ca să mă ajute, decât pe Bunul Dumnezeu. 

Iar eu i-am zis: 

— Nu te teme, fată, că nu ţi se va întâmpla nimic. Numai îţi cer ca şi tu în viaţa ta să te rogi lui 
Dumnezeu să facă milă cu mine şi să mă scape de primejdie şi de moarte năpraznică. 

Şi aşa am dat ordin la toţi, ca nimeni să nu se atingă de ea, ci s-o lase să se ducă cu pace. 
Văzând biata fată că a scăpat din primejdie şi de batjocură, mi-a sărutat picioarele şi mi-a zis: 

— Să-ţi dea Dumnezeu plată în ziua judecății şi să aibă milă de tine precum şi ţie ţi-a fost milă 
de mine. 

Şi zicând acestea, s-a dus în drumul ei... 

Mai trecând apoi câţiva ani de hoţie, s-a întâmplat că am dat peste altă fată tânără şi frumoasă 
lângă cetatea Alexandriei în pădure, care ţinea în mână o funie lângă copac şi se pregătea să se 
spânzure. Îndată ce au văzut-o tovarăşii mei, au prins-o şi voiau să-şi bată joc de ea. Dar eu le-am 
spus: 

— Daţi-i pace, să vedem ce are de gând. 

Şi am întrebat-o: 

— Ce-i cu tine, fată? 

lar ea a răspuns: 

— Văd că voi sunteţi hoţi. Deci vă rog pe voi să mă omorâţi, aici, căci nu mai vreau să trăiesc. 
lată dacă nu soseaţi voi, cu funia asta eram gata să mă spânzur. 

— Dar de ce? 

— Un băiat de bun neam a vrut să mă ia în căsătorie. Dar acum nu mai vrea să mă ia pe mine 
pe motiv că sunt săracă; iar el are avere multă şi de aceea vrea să ia pe o alta, bogată, asemenea lui. 

— Şi ce ţi-a zis mirele tău? 

— Mi-a spus că dacă nu am o sută de galbeni de aur nu mă ia. Şi eu am numai patru, că mama 
mea este văduvă şi săracă. 

Atunci mie mi s-a făcut milă foarte tare de frumuseţea şi tinereţea ei şi am zis către tovarăşii 
mei: 

— Măi, daţi fiecare dintre voi câte cinci galbeni. 

Iar eu i-am dat o sută, şi aşa cu toţii i-am făcut fetei 250 de galbeni pe care i-am dat în mână 
zicându-i: 

— Du-te, copilă, cu Dumnezeu şi să ai parte de căsătorie fericită, numai ai grijă ca în 
rugăciunile tale să nu ne uiţi nici pe noi! 

Atunci biata fată, văzând această întâmplare fericită care i-a schimbat necazul în bucurie, a 
lăcrimat şi a zis: 

— Să facă Dumnezeu milă cu voi, aşa precum şi voi m-aţi miluit pe mine. 

Plecând ea, am zis către însoțitorii mei de tâlhărie: 

— Vedeţi, fraților, că azi am avut fericita ocazie să scoatem un suflet de la moarte? 

Unii din ei au şi plâns de bucurie, că i-am oprit a face rău unui suflet deznădăjduit de viaţă. 
Apoi am aflat că, ducându-se ea la Alexandria şi vestind tânărului că are atâţia galbeni, acela o ruga 
să meargă după el, şi aşa s-au făcut toate după dorinţa lor. 

Altădată, mergând noi prin voile munţilor, am găsit o altă femeie tânără, care abia se ţinea pe 
picioare şi plângea cu amar, că era gata să moară de foame. 

Şi am întrebat-o: 

— Ce-i cu dumneata pe aici? 

Iar ea, căzând în genunchi, a început a spune aşa: 

— Domnilor, nu vă cunosc, dar vă rog dacă aveţi o bucăţică de pâine, daţi-mi, căci altfel mor 
de foame. Sunt şapte zile de când nu am gustat nimic, nici apă şi nici hrană. Soţul meu este căpitan 
de vapor şi a pierdut corabia într-o furtună, dar el a scăpat viu. Însă l-au condamnat la închisoare pe 
viaţă, învinuindu-l că n-a condus bine corabia şi că de aceea a pierdut încărcătura în valoare de 5000 
de galbeni. Şi aşa pe soţul meu l-au ridicat şi toată averea noastră a fost luată. Încă şi pe copiii noştri 
i-au luat. lar eu de abia am scăpat cu fuga de n-am căzut în mâinile lor. 

Aşa am venit în pustia aceasta rugându-mă lui Dumnezeu că ori să mor aici, ori, de este voia 
Lui să trăiesc, să facă milă cu mine şi, cu judecăţile pe care ştie, să facă minune cu mine ca să scap 
cu zile şi să nu mă închidă şi pe mine pe toată viaţa. Aşa m-am rugat, fiind hotărâtă mai bine să mor 
aici de foame şi de sete, decât să merg în cetate, unde ştiu ce mă aşteaptă. 

Deci văzând primejdia în care a căzut această familie, am zis către acea femeie necăjită: 

— Femele, cât ai zis că a pierdut soţul tău? 

— Ca la 5000 de galbeni, a spus ea. 

— Hai cu noi! 

— Nu pot merge, căci, după cum vedeţi, am slăbit foarte mult de foame şi de sete. 

Atunci i-am dat să mănânce pâine şi să bea apă. lar după puţină odihnă întărindu-se, încet- 
încet a mers încet cu noi până la peştera noastră tâlhărească. Însă ea foarte se temea, neștiind ce 
hotărâre vom lua asupra ei. Când am ajuns la peşteră, ea a căzut în genunchi la rugăciune către 
Dumnezeu, apoi a zis către noi: 

— Vă rog, fraților, să vă fie milă de mine, căci vedeţi în ce necaz sunt: 

Atunci eu i-am Zis: 

— Femeie, eu sunt căpetenie peste banda aceasta de hoţi. Priveşte la vasul acesta plin cu bani 
de aur. la-ţi de aici 5000 de galbeni. 

Iar femeia uimită, neavând în ce-i pune, şi-a desfăcut basmaua de pe cap şi, numărând banii, 
i-a pus în ea. Apoi i-am dat pâine să se hrănească şi, scoţând-o până aproape de cetate, ne-am despărțit 
de ea, spunându-i: 

— Du-te femeie, şi plăteşte ceea ce datoraţi statului şi scoate-ţi soţul, copiii şi averile voastre. 

Aceasta, sfinte părinte, a fost în viaţa mea a treia faptă bună făcută cu femeile. Altă dată, 

mergând cu ceata mea de tâlhari prin pustie ca să ne ascundem prăzile ce le făcusem, am întâlnit doi 
oameni, frați de mamă după spusa lor. Aceşti oameni erau numai în cămaşă, desculți, cu capetele 
goale şi foarte trişti. Eu, văzându-i, i-am întrebat: 

— Unde mergeţi voi aşa prin pustia aceasta? 

Iar ei au zis: 

— Domnule, noi am avut sub paza noastră averea unui mare dregător împărătesc. Şi fiind noi 
paznicii acelui aur, într-o noapte a venit o ceată de hoţi, au spart casa dregătorului care tocmai atunci 
era plecat şi a luat aceea avuţie în valoare de 10.000 de galbeni. Când a venit boierul a dat vina pe 
noi, spunând că am fost complici cu acei hoţi la prădarea averii lui. lar noi, văzând primejdia în care 
am căzut, am fugit, ca să nu ne ia în stăpânire şi să ne pedepsească cu amare chinuri în închisoare. 

Atunci eu le-am spus: 

— Întoarceţi-vă înapoi, căci pe boierul acela îl ştiu eu (căci ei fuseseră hoţii care l-au prădat) 
şi o să-l facem să-şi găsească toate lucrurile care i s-au furat, dar cu condiţia să vă dea vouă pace: 

Ei au zis: 

— Noi, domnule, nu ne mai întoarcem, căci am auzit că acel boier vrea să ne piardă cu moartea. 

— Nu vă temeţi, le-am zis: Haideţi cu noi! 

Şi aşa ei au prins curaj Şi s-au întors. lar când a înserat, ne-am dus cu ei la boier şi i-am spus: 

— Ştii cine te-a prădat? 

— Nu. 

— Noi, pe care ne vezi. Apoi am adăugat: Iată lucrurile tale şi banii tăi. la-le şi să ştii că dacă 
vei pedepsi pe aceşti oameni nevinovaţi, apoi vom veni când nici nu gândeşti şi îți vom lua şi averea 
ŞI viaţa. 

Şi aşa acela cu jurământ a făgăduit că nu-i va pedepsi pe acei oameni nevinovaţi, care 
adormiseră tocmai în vremea când noi am prădat pe acel boier. 

După o vreme, Sfinte Părinte Pafnutie, am căzut şi noi în mâna stăpânitorilor, că aşa este viaţa 
de tâlhar. Ceata s-a desfiinţat şi eu am fost bătut şi schingiuit. Am dat înapoi pe cât am putut din cele 
furate şi fiindcă nu făcusem în viaţa mea moarte de om, am scăpat cu 20 de ani închisoare. După o 
vreme a fost o oarecare grațiere şi mi s-au mai scăzut din ani şi aşa am venit şi eu la casa mea având 
vârsta de peste 50 de ani. 

Şi văzând că nu am cu ce trăi, fiind foarte sărac, m-am apucat să cânt şi eu din cimpoi pe la 
nunţi, căci ştiam bine să cânt din tinereţile mele, ca să-mi câştig astfel pâinea cea de toate zilele. Şi 
aşa până azi îmi petrec zilele cu soţia mea, cu care, după ce am venit de la închisoare, m-am sfătuit 
să trăiesc în curăţie, ca fraţii, ea învoindu-se bucuroasă la acest lucru, fiind femeie cu frica lui 
Dumnezeu. La sfânta biserică mergem, din toată sărăcia noastră facem puţină milostenie şi, pe cât 
putem, ne rugăm şi postim. lată, sfinte părinte, aceasta este petrecerea noastră pe acest pământ. 

Atunci Sfântul Pafnutie a zis: 

— Frate, lasă cântările acestea lumeşti care strică sufletele multora şi hai cu mine la călugărie, 
iar pe soţia ta du-o la o mănăstire de călugăriţe. 

Auzind ei de la sfântul bătrân aceste cuvinte, cu mare bucurie s-au făgăduit să facă cele 
poruncite lor. Şi nu după multă vreme, cimpoiaşul loan — căci aşa îi era numele — a venit în pustie la 
sfântul stareţ. lar acesta l-a pus într-o peşteră aproape de el şi l-a învăţat cum să se roage, dându-i o 
Psaltire în mână spre a o citi ziua şi noaptea. Iar hrana cea de trebuinţă o dată pe zi o primea de la 
bătrânul. 

Aşa feciorul loan cimpoiaşul a petrecut în sfânta pustie 15 ani, după care, văzându-şi cu 40 
de zile mai înainte sfârşitul, s-a mai spovedit o dată de tot ce greşise, s-a împărtăşit din mâna stareţului 
celui sfânt cu Preacuratele Taine ale lui Hristos şi, adormind în Domnul ca un fericit sihastru, s-a dus 
să se odihnească cu sfinţii lui Dumnezeu întru desfătarea cea negrăită şi veşnică. 


CUVÂNT LA ÎNCEPUTUL POSTULUI MARE DIN ANUL 1984 

Preacuvioase părinte stareţ, preacuvioşi părinţi şi fraţi. 

Mai întâi suntem datori să mulţumim, din toată inima şi din toată puterea noastră, Preasfintei 
şi de viaţă făcătoarei Treimi, Dumnezeului nostru, Preasfintei Născătoare de Dumnezeu şi pururea 
Fecioarei Maria şi la toţi sfinţii cei plăcuţi lui Dumnezeu, care se roagă pentru mântuirea noastră, că 
am ajuns şi anul acesta la poarta Sfântului şi Marelui Post al Patruzecimii. 

Ca să vă daţi seama cât de veche este porunca postului, voi aduce în mijloc cuvintele Marelui 
Vasile, care zice: „Cucereşte-te, smereşte-te, omule, în faţa bătrâneţii postului, că de o vechime cu 
lumea este el!” Cea mai veche poruncă dată de Dumnezeu omului este porunca postului. De aceea 
nu figurează în cele zece porunci, că s-a dat mai înainte de cele zece porunci cu 4108 ani, cât a fost 
de la zidirea lumii până când s-a suit Moise pe Muntele Sinai să primească tablele Legii. 

Căci a zis Dumnezeu lui Adam în Rai: Din toți pomii Raiului să mâncaţi, iar din pomul 
cunoştinţei binelui şi răului să nu mâncaţi, căci dacă veţi mânca, cu moarte veți muri. 

Aţi auzit poruncă de post înainte de a fi rana? Înainte de a greşi Adam, i s-a dat ca o doctorie 
postul. Să nu mâncaţi. Ce înseamnă? Post din cutare pom. Deci cea mai veche poruncă din toate 
poruncile date de Dumnezeu omului este porunca postului. De aceea zice dumnezeiescul Vasile: 
„Fiindcă n-am postit, am ieşit din Rai şi am fost izgoniți de acolo. Să postim ca să intrăm în Rai”. 

Postul este legiuit în Legea Veche în multe părţi şi obligatoriu. Cei mai mari sfinţi ai lui 
Dumnezeu au postit foarte multe. Moise a postit 40 de zile şi 40 de nopţi când a primit Tablele Legii; 
Ilie iarăşi a postit şi a legat cerul trei ani şi şase luni; Daniel a postit în groapa leilor şi dinţii lor nu s- 
au atins de dânsul. Proorocul David auziţi ce zice: Genunchii mei au slăbit de post şi trupul meu s-a 
istovit de lipsa untdelemnului..., că cenuşă ca pâinea am mâncat şi băutura mea cu plângere am 
amestecat-o şi celelalte. 

Vei auzi şi la Isaia şi la Ieremia şi la Proorocul Ioil, care zice aşa: Vestiţi post, vestiți 
vindecarea. Să iasă mirele din aşternului său şi mireasa din cămara sa! Aici arată că postul se face 
ŞI cu curăţie. 

În Legea Darului, pecetea tuturor proorocilor a fost Sfântul loan Botezătorul, care a trăit 
numai cu acride şi cu miere sălbatică. Legea şi proorocii sunt până la loan. De aici începe 
propovăduirea Evangheliei lui Hristos, Care, mai înainte de a începe misiunea Sa pe pământ, S-a dus 
în pustia Carantania şi a postit acolo 40 de zile şi 40 de nopţi, ispitindu-Se de diavol. 

Postul l-a legiuit nu numai Mântuitorul, ci şi apostolii. Auziţi pe Pavel: Întru posturi, întru 
înfrânări, întru privegheri, întru rugăciuni... Şi arată că totdeauna când mergeau la propovăduit, ei 
se înarmau cu postul şi cu rugăciunea. 

Dar ce să zicem de milioane de monahi şi monahii, care au înfiinţat mănăstirile din jurul 
Ierusalimului, din Egipt, apoi din Sfântul Munte şi mănăstirile din marea Rusie şi din toate ţările 
ortodoxe, în care s-a pus tipicul şi rânduiala canonică pentru celelalte posturi. 

Trebuie să ştiţi că postul, având originea lui încă din Rai şi din Legea Veche şi din Legea 
Darului, având tradiţie evanghelică şi apostolică, el s-a pus în dumnezeieştile canoane obligatoriu, cu 
rânduială pentru toată Biserica universală creştină în cele patru posturi de peste an, lunea, miercurea 
şi vinerea şi în zilele în care se posteşte post negru, cum este ziua de 29 august, înălțarea Sfintei Cruci 
şi celelalte. 

Trebuie să ştim însă că cel mai mare post şi mai însemnat de peste tot anul, este Postul Mare 
la care am ajuns. Acesta-i postul patruzecimii, al proorocilor. 

Ce am a vă spune despre post? Postul nu este de un singur fel. El este de două feluri: post 
trupesc, când cineva posteşte să nu mănânce mult, să nu bea mult şi se înfrânează de anumite 
mâncăruri: de carne, de brânză, de ouă, de lapte, de untdelemn şi de altele. Şi când cineva se 
înfrânează în curăţie trupească. Cei căsătoriţi trebuie să ducă viaţa curată şi cinstită. Acesta-i postul 
trupesc. 

Iar postul duhovnicesc este mult mai înalt decât cel trupesc. Pentru că nu ajută nimic postul 
trupesc fără cel duhovnicesc. Şi diavolii postesc şi niciodată nu mănâncă, nici nu beau, dar tot diavoli 

sunt. Nici nu se însoară, nici nu se mărită, dat tot diavoli sunt, pentru că au inimă înaltă, plină de 
mândrie înaintea lui Dumnezeu. Şi Solomon zice: Necuratul este înaintea Domnului tot cel înalt cu 
inima şi viclean, aşa cum sunt diavolii. 

Deci postul duhovnicesc este acesta: să postim şi cu limba, să postim şi cu ochii. Limba să nu 
vorbească minciuni, nedreptăţi şi cuvinte putrede şi stricăcioase; ochii să nu privească cele spre 
sminteală; urechea să se înfrâneze de a auzi cântece lumeşti şi de alte feluri; mâna să postească, să 
nu iscălească zapise nedrepte sau pâră, sau să fure ceva, sau să bată pe cineva, sau să facă altă 
nedreptate cu mâna. Piciorul şi el trebuie să postească. Să nu mergem acolo unde sunt păcate, să nu 
ne ducă la răutăţi şi la fărădelegi. 

Mintea trebuie şi ea să postească postul cel mai mare. Postul ei este să nu primească gânduri 
spurcate, gânduri rele, gânduri de ură pe cineva şi toate gândurile care duc la păcat. Toate organele 
noastre să postească de la cele rele, şi atunci şi postul nostru de a bea şi a mânca este de mare folos. 

Cine uneşte postul acesta duhovnicesc cu cel trupesc, ajunge, cum arată Sfântul Isidor 
Pelusiotul, icoană a toată filosofia. Pentru că el înfrânează şi partea exterioară prin post, şi cea 
dinăuntru, sufletul, prin postul duhovnicesc şi, unindu-se aceste două feluri de posturi, îl fac pe om 
icoană şi filosofie a tuturor faptelor bune. 

Dar să ştiţi că nu toţi pot posti la fel. Acum la începutul postului este rânduit de Biserică 
soborniceşte, trei zile post negru; cine poate cinci zile, o săptămână şi mai mult. Dar Marele Vasile 
— cântarul cel mai desăvârşit al cumpenei înfrânării, ochiul Bisericii, gura cea de foc a Duhului Sfânt, 
stâlpul şi lumina Sinoadelor Ecumenice, căci canoanele lui au fost aprobate în unanimitate de toate 
sinoadele, pentru scumpătatea şi austeritatea lor —, spune aşa: „lar măsura înfrânării să se ia după 
măsura puterii fiecăruia”. Este om bătrân, bolnav, este om slab, este om nedeprins la post. Acela chiar 
de posteşte mai puţin, să-i pară rău că nu se poate ţine de ceilalți, şi prin acaestă smerenie el se ridică 
unde trebuie să se ridice prin fapta bună a postului. 

Stai lângă unul tare cu trupul şi el face 500 de metanii şi tu de abia faci 100 sau 50 de metanii, 
fiind bolnav şi slab, dar îţi pare rău. Şi acela nu se mândreşte. Îşi face datoria lui, canonul lui de 
călugăr sau de schimnic. Acesta l-a ajuns din urmă cu smerenia inimii, Cine ne învaţă aşa? Sfântul 
loan Sirul, că zice: „Ajunge întristarea minţii şi smerenia la monah mai mult decât toată osteneala 
duhului şi a sufletului”. Ai auzit că smerenia îl înalță pe om spre Dumnezeu? 

De aceea şi la milostenie, când nu poţi face milostenie multă — vorbim de credincioşii de la 
ţară —, să-ţi pară rău că n-ai făcut, şi acea părere de rău te ridică exact la măsura celui ce a făcut mari 
milostenii. La toată fapta bună, dacă se smereşte inima, se împlineşte cuvântul: inima înfrântă şi 
smerită, Dumnezeu nu 0 va urgisi. 

Deci Dumnezeu nu se uită numai la postul nostru exterior. Se uită dacă avem dragoste, dacă 
avem smerenie, dacă avem părere de rău pentru păcatele noastre. Această jertfă este mare; este jertfa 
cea cu duh umilit şi inimă înfrântă primită la Dumnezeu. Măcar că şi rugăciunea este jertfă, că zice: 
Jertfeşte lui Dumnezeu jertfă de laudă şi dă celui Preainalt rugăciunile tale. Şi mă cheamă pe Mine 
în Ziua necazului tău şi te voi scoate şi Mă vei preaslăvi, şi celelalte. Dar smerenia este cea mai înaltă 
jertfă. 

Iar dacă vom pune bază numai pe postul trupesc şi nu vom avea dragoste, smerenie, umilinţă, 
ascultare, tăierea voii şi dacă nu vom avea între noi înţelegere şi bucurie duhovnicească, postul nostru 
este sterp. 

Ai văzut ce scrie la Levitic? Și va fi ţie postul al treilea şi al patrulea şi al cincilea şi al 
şaselea şi al zecelea, postire sfântă,va fi ţie de mare folos, dar să dezlegați datoriile către alții, să 
iertaţi pe cei ce v-au greşit vouă, să faceți bine celor ce vă urăsc... şi celelalte. 

Ai auzit cum este postul primit? Evanghelia de astăzi v-a arătat trei lucruri mari. De ce s-a 
pus? Alcătuitorul Sinaxarului a potrivit evangheliile după evenimentele anului tipiconal bisericesc. 
De ce s-a pus astăzi evanghelia care ne arată cum să ne rugăm lui Dumnezeu, cum să postim şi cum 
să ne facem milostenie? Că Mântuitorul, neavând păcat, a postit 40 de zile şi 40 de nopţi pentru noi 
şi pentru mântuirea noastră, ca să ne dea nouă pildă. 

Domnul ne-a învăţat şi cum să postim. Ce zice? Tu, când posteşti, spală fața ta, piaptănă 
capul tău şi nu te arăta oamenilor că posteşti. Aceasta pentru că pe vremea Mântuitorului erau foarte 
mulți farisei şi arhierei, cărturari făţarnici care se smoleau, stăteau pe colţul uliţelor, posteau şi se 
rugau să-i vadă lumea că-s mari postitori. 

Urâciune era postul lor înaintea lui Dumnezeu, că-şi luau plata de la oameni. Nu aşa! Să ne 
acoperim cât se poate în taină postul nostru cu bunătatea inimii şi cu dragoste. Aţi auzit pe Sfântul 
Teodor Studitul mai înainte? „Ascultarea şi tăierea voii este cea mai înaltă postire din lume”. 

Ascultarea către proiestos, către econom, către cei mari şi unul faţă de altul şi fiecare la 
vremea sa este o mucenicie de bună voie şi mare postire, pentru că nu face omul voia lui. 

Cartea Sfântului Teodor Studitul atât s-a citit în mănăstirea aceasta, de când sunt eu aici — şi 
iată că cu mila Preasfintei Treimi sunt 55 de ani —, că eu o ştiu pe de rost, numai de câte ori am 
ascultat-o. 

Ai auzit câtă bază pun Sfinţii Părinţi pe tăierea voii şi pe spovedania sinceră? „Deci nimeni 
să nu umble în întunericul nespovedaniei!” Vai de acela care se duce la mănăstire şi crede că nu-i 
Dumnezeu acolo şi spune ce vrea el, nu ce-a făcut! Altul vine şi acolo şi spune ce vrea el, nu ce-a 
făcut! Altul vine şi citeşte pe-o carte, dar ce-a făcut el nu spune. Să nu crezi că-l poţi înşela pe 
Dumnezeu! Că cei ce n-au spovedanie sinceră, se vădesc singuri, că diavolul îi ia şi-i duce după capul 
lor tocmai prin acea spărtură — că nu-s sinceri înaintea lui Dumnezeu — şi-o prăpădeşte! 

Am văzut foarte adesea că cei ce n-au spovedanie sinceră o iau într-o parte. Diavolul îl ia de 
acolo de unde a putut şi-l prinde. Pentru că îl duce după mintea lui, îi zice: „Nu spune asta la 
duhovnic!” 

Eu n-am nevoie să vă spovediţi la mine! V-am spus de sute de ori că eu nu mai pot. Dar care 
vreţi să veniţi şi cât mai pot eu, să fiți sinceri la spovedanie. Pentru că nu sunt eu acolo. Eu când mă 
duc la spovedanie, cât mi-ajută Dumnezeu, cât aş putea mai tare mă pârăsc. Pentru că ştiu că mă duc 
în faţa lui Hristos. Şi apoi pot să-L mint pe Dumnezeu, Care citeşte în inima mea pururea? 

Ce zice Solomon? Ochii lui Dumnezeu sunt de milioane de ori mai luminoşi decât soarele. 
Ce zice la leremia? Iadul este gol înaintea Mea, cum nu şi inimile oamenilor? Ce zice Dumnezeu lui 
Iov? Cine este care poate să ascundă de Mine sfatul inimii sale? 

Cred eu că Dumnezeu nu ştie viclenia mea, răutatea mea? „Măi, dar să nu ştie cutare! Să n- 
audă cutare!” Vai de noi, dacă am ajuns aşa! Vai de nenorocirea noastră şi de răutatea noastră! Sfântul 
Ioan Gură de Aur zice: „Vai de acela care se teme de urechile şi de ochii oamenilor!” Dar de urechea 
lui Dumnezeu şi de ochii Lui cine se poate păzi? Te temi că va auzi cutare? Că ştie cutare? Dacă faci 
aceasta ca să nu sminteşti, ai un motiv; iar dacă te păzeşti de oameni, nu ştie Dumnezeu? Asta-i mare 
viclenie, mare înşelăciune! 

Ca mâine plecăm! Când mă uit la sfinţiile voastre aici, îmi aduc aminte de acu 40-50 de ani 
în urmă, câţi părinţi buni au fost aici!... Unde sunt părinţii noştri cei vechi? Nici unul nu mai este! 
Din cei mai vechi, iată mai este Părintele Antonie, Părintele Ioil, săracul, care-şi duce crucea lui, până 
Dumnezeu va rândui, aşa cum o duce. Dar din ceilalți, masa întreagă, nu-i mai văd pe nici unul! 

Mâine plecăm şi noi! Ei ne aşteaptă la cimitir, trupurile, iar sufletele lor, unde Dumnezeu le- 
a rânduit. Să-i pomenim cu toată dragostea, cu toată smerenia. Să ne aducem aminte de ei, de 
dragostea lor, cu care am făcut ascultare, cu care ne sfătuim, cu care am petrecut atâtea zile şi ne 
mângâiam la praznicele mari. Uite aşa la lăsatul secului ne sfătuiam. Şi-mi aduc aminte de osteneala 
lor şi de râvna lor de atunci, şi uneori eu stau uimit aşa, câte zile mai am, că şi eu sunt bolnav şi bătrân 
ŞI putred de viu, şi cu inima şi cu dantura şi cu altele. 

Ca mâine trebuie să plec şi n-am făcut nimic înaintea lui Dumnezeu, dar îmi aduc aminte de 
dragostea lor şi de credinţa lor şi nădăjduiesc la rugăciunea părinţilor şi a fraţilor, că va face 
Dumnezeu milă şi cu mine, ca celui mai de pe urmă. 

Ce vreau să vă spun, părinţilor? Intrăm în Postul Mare. Cât de frumos este în biserică când 
suntem cu toţii! Ne simţim ca în rai, când vezi că toţi sunt pe la străni, toţi în biserică, alţii la sfântul 
altar. Vă rog din toată inima, că întotdeauna v-am spus aşa, să dăm mare întâietate şi să avem mare 

grijă mai întâi de sfânta biserică. 

Starețul nostru Ioanichie era bolnav, cu un ochi scos de hoţii Baltă, şi stătea cu epitrahilul la 
gât şi cu un ochi citea la Psaltire zi şi noapte. Şi a trăit vreo patru ani şi mai bine după asta. 

Ne chema la capul lui, când pe mine, când pe Părintele Ioil, şi ne zicea: 

— Dragii mei, ia veniţi încoace! Ce-ţi mai face, ce nu veţi mai face, dar biserica să nu o lăsaţi! 

Cea mai sfântă grijă a avut de biserică. Douăzeci de ani a slujit singur Sfânta Liturghie. 
Douăzeci de ani! Şi venea la noi aici în capul mesei şi ne citea cartea Sfântul Teodor Studitul sau alt 
cuvânt şi el trăia cu Sfânta Împărtăşanie. Aşa stareţ, că-l ştia toată lumea. 

Când vedea un frate tulburat în mănăstire, îi zicea: „Dragul meu, n-am nevoie de ascultarea 
ta! Ia Psaltirea şi du-te în chilie! Să posteşti trei zile şi să citeşti trei Psaltiri. Să vezi ce are să-ţi zică 
gândul! Să nu ieşi de acolo până nu te-oi chema eu!” 

Ce metodă dumnezeiască! Fratele, dacă citea la Psaltire şi postea în chilie, se trezea, cunoştea 
ispita şi venea şi se mărturisea: „Părinte, nu mă mai duc din mănăstire! Părinte, de acum înainte îmi 
îndrept viaţa!” „Ei, vezi că te-ai trezit? Vezi că era de la vrăjmaşul?” Încerca să-l aducă înapoi la 
aşezarea lui duhovnicească, să cunoască că este în ispită. Avea mare grijă de fiecare. 

Fraţii mei, dacă n-ar fi oleacă de dragoste şi milă unul faţă de altul, degeaba am sta aici! 
Suntem o familie. Mie aşa îmi este de drag când vă văd aici pe toţi şi în biserică şi la masă, că văd că 
Duhul lui Dumnezeu este cu voi, şi Maica Domnului care ne-a adus aici. De aceea vă rog să fie 
dragoste, unitate, înţelegere şi să vă fie dragă biserica. 

Vor veni mulţi oameni în post, dar vin oamenii cu greutăţile lor. Eu ştiu, că-s pe front acolo. 
Vin săracii toţi cu cereri, toţi cu greutăţi, toţi cu necazuri şi dau pomelnice. Omul vine şi-ţi aduce aici 
osteneala lui. Vin ca albinele; unul aduce alimente, altul aduce bani. Pomelnicele acestea sunt o 
greutate mare pe sufletele noastre! 

În Pravila Mare spune aşa: „Preoţii care nu vor pomeni liturghiile sau pomelnicele date de 
credincioşi, să fie anatema”; îi desparte de Hristos. Şi de aceea îmi pare bine că veniţi la pomenit. 
Uite, văd preoţii la pomenit şi călugării. Veniţi cu toţii la pomenit, ca să se ridice povara de pe 
sufletele noastre. Pentru că aici este o lucrare misionară. 

Noi trăim cu venitul credincioşilor, iar ei se mântuiesc prin rugăciunile noastre, ale Bisericii. 
Este o colaborare dintotdeauna a mănăstirii noastre. Aşa şi la celelalte mănăstiri din ţară. Toate sunt 
aşa. Şi cei din Sfântul Munte stau acolo şi se roagă. Dar să ştiţi că şi aceia sunt ajutaţi tot de 
credincioşi. 

Deci poporul se mântuieşte prin mănăstiri, prin rugăciuni şi liturghii, iar noi suntem ajutaţi 
de ei cu cele materiale. Apostolul Pavel spune aşa: Dacă voi ați primit de noi cele duhovniceşti — 
cuvântul lui Dumnezeu şi învăţătura şi toate celelate rugăciuni —, ce mare lucru este de vom primi şi 
noi de la voi cele trupeşti ? Hrana şi îmbrăcămintea. Este clar! 

Ai auzit că pe vremea aceea se proceda aşa? Apostolii predicau, că vrednic este lucrătorul de 
plata sa, şi poporul îi ajuta pe apostoli. Ce spune la Faptele Apostolilor? Veneau cu toate averile şi 
le aruncau la picioarele apostolilor. Şi apostolii au rânduit viaţa de obşte: Toate erau ale Bisericii, 
iar ei zăboveau pururea în rugăciune şi în frângerea pâinii, adică în împărtăşire. 

Acum aceste obşti, care au rămas tocmai de la sfinții apostoli, se mai găsesc prin mănăstiri. 
De aceea zis aşa: Noi să ne facem datoria. Să iubim Biserica şi slujbele Bisericii. Care urăşte Biserica, 
voi auziţi cum cântă la antifoane: Cei ce urăsc Sinodul, ruşina-se-vor de Domnul; căci precum iarba 
de foc, aşa se vor usca! 

Să vă fie dragă Biserica, să veniţi la pomenit şi să veniţi la slujbele Bisericii. Că noi ne facem 
datoria şi faţă de noi la biserică şi faţă de atâtea mii şi zeci de mii de credincioşi care cercetează 
mănăstirea asta în timpul anului. Şi aceasta am vrut să vă aduc aminte şi la începutul Postului Mare, 
pentru că eu sunt bătrân şi bolnav. Dar am stat cum am putut cu fiecare, că au venit săracii pe Jos, 
prin zăpezi. 

Aceasta vă spun: Să iubiţi biserica şi să veniţi cu toţii la biserică, că de la biserică nu numai 
că avem mântuirea sufletului, dar tot biserica aduce şi venitul, şi cu venitul bisericii putem purta toată 

gospodăria şi toate câte trebuie să le îndeplinească administraţia pentru nevoile celelalte ale 
mănăstirii. 

Aceasta v-am spus acum. lar dacă intrăm în post, de obicei, după cum spune tipicul, se pune 
un deşteptător, un părinte, care să-i scoale pe fraţi la biserică. Când eram eu clopotar, aşa era: făceam 
şi deşteptarea, băteam şi toaca, trăgeam şi clopotul, iar paraclisierul se ocupa numai de altar. 

Îmi spunea stareţul Ioanichie: „Du-te şi-i trezeşte o dată, mai treci o dată şi apoi, după ce-ai 
tocat şi ai sculat soborul, du-te şi te culcă şi te odihneşte! Ţi-ai făcut datoria!” 

Atât de mult ținea ca acela să nu fie prea obosit, că dacă era obosit, săracul, adormea şi el. 
Trebuie să împărțim ascultările cu dreaptă socoteală. Mă duceam şi luam blagoslovenie, tocam în 
tochița de fier, tocam împrejur, tocam sus şi trăgeam clopotele şi mă duceam şi-i sculam la biserică. 
Şi mă mai uitam în biserică o dată. Şi-mi spunea: „la să-mi dai o listă cu cei care n-au fost la biserică!” 

Şi dacă pe listă era unul care a fost bolnav sau a fost dus în vreo ascultare departe, nu-i zicea 
nimic. Lara dacă vedea că-l chemi o dată sau de două ori şi nu vrea să vină, apoi nu-i dădea mâncare. 
A doua zi stătea în genunchi la masă şi nu mânca în ziua aceea până seara, ca să ştie. 

Şi de aceea clopotarul sau deşteptătorul, care va fi el săracul, dacă scoală şi se duce, are grija 
asta. Este o ascultare sfântă, că-i deşteaptă pe toţi la rugăciune. Eu umblam cu un ciocănaş în mână, 
mi-aduc aminte, şi cu un clopoțel. Şi loveam de trei ori cu ciocănelul în uşă şi sunam clopoțelul: 
„Pentru rugăciunile Sfinţilor Părinților noştri, Doamne, Iisuse Hristoase, Fiul lui Dumnezeu, 
miluieşte-ne pe noi!” şi el din chilie zicea: „Amin”. „Părinte cutare, vremea cântării, ceasul 
rugăciunii” şi mă duceam de la dânsul. 

Ia citiţi la Sfântul Pahomie în secolul IV, cu toaca în uşă şi cu clopoţelul. Ia citiți la Sfântul 
loan Scărarul! Acum, dacă vine cineva din partea noastră, să nu se supere careva dacă va bate în uşă. 
EI vine şi îşi face datoria. Trece de la unul la altul. Şi sfinţiile voastre, care sunteţi mai aproape unul 
de altul, dacă v-aţi sculat: „Părinte, hai la biserică, că a sunat clopotul, a tocat! Hai să mergem!” 

Să ne adunăm la biserică, că acolo este masa duhovnicească a sufletelor noastre, mai mult 
decât la masa aceasta. V-am adus aminte şi de biserică, pentru că, cu nevrednicie, câte zile mai am o 
scânteie de viaţă, sunt şi duhovnic la mulți şi am mare datorie să vă spun. Să iubiţi biserica şi pravila 
la chilie şi să aveţi mare grijă de rugăciunea minţii. 

Cea mai puternică rugăciune care te păzeşte de gândurile rele şi de războaie cu acestea: ne- 
am călugărit? Ne-a dat metanie. Ce-a zis? „lată, fiule, sabia Duhului, că eşti dator în toată vremea şi 
în tot locul să zici: «Doamne, lisuse Hristoase, Fiul lui Dumnezeu, miluieşte-mă pe mine, 
păcătosul!»” 

În zadar vei face mii de metanii şi nu ştiu câte zile de post şi alte nevoinţe mari, dacă nu-ţi 
păzeşti mintea! Paza minţii şi rugăciunea minţii sunt legate una de alta ca trupul de suflet. Şi vei 
vedea că nu pătrund în mintea ta gânduri rele şi nici n-ai ispite, pentru că unde se aude numele lui 
Hristos nu poate intra satana. Ce spune la Filipeni? Întru numele lui lisus Hristos tot genunchiul să 
se plece, al celor cereşti, al celor pământeşti şi al celor de dedesupt. 

Deci dacă ar vibra în mintea noastră rugăciunea aceasta, fie călugăr sau mirean închinător, de 
unde eşti, diavolul nu are putere să intre în sufletul acesta, pentru că aude numele Dumnezeului celui 
viu. Şi Dumnezeul nostru este foc mistuitor, îi arde pe diavoli. 

Dar pentru că se leneveşte mintea noastră şi trândăveşte, de aceea suferim atâtea înfruntări şi 
atâtea ispite. Ne răspândim la altele şi uităm rugăciunea. Vai de noi! Dacă nu vorbim în mintea 
noastră cu Iisus Hristos, ajungem un măturoi al vrăjmaşului, batjocură, şi ne duce unde vrea. 

V-am făcut atenţi, că sunteţi mulţi care vă mărturisiţi şi la mine. Şi măcar că eu nu am cu ce 
mă lăuda, că nu fac această rugăciune, dar măcar să vă trezesc pe voi, ca prin rugăciunea voastră să 
mă mântuiesc şi cu. 

Şi la începutul postului aţi văzut că s-a făcut iertarea. Fiţi atenţi, fiecare cu chiliuţa lui. Aceste 
trei zile şi toată săptămâna aceasta mai cu seamă, este vreme de linişte. Să nu se vorbească. În tipic 
spune aşa: „Cine va vorbi după Pavecerniţă un cuvânt, să facă 50 de metanii”. Aţi ieşit de la biserică, 
mergeţi la chiliuţă. Stai fiecare liniştit în chilia ta; odihneşte-te, roagă-te, citeşte. 

Aşa şi credincioşii care aţi avut dragoste să ne însoţiţi la aceste mari rânduieli şi rugăciuni din 
săptămâna aceasta. Aţi ieşit din biserică, plecaţi la odăile voastre. Odihniţi-vă, citiţi prin cărți, rugaţi- 
vă şi nimic mai mult. 

Marţi după slujbă se va pune molitfa de spovedanie pentru sobor şi atunci vom spovedi 
soborul mănăstirii. Numai pe părintele Ambrozie îl mai avem liber din cei care pot mărturisi, că 
Varsanuflie a intrat săracul de săptămână. N-avem duhovnici să se ocupe. Sunt bătrâni prea tare şi nu 
primesc la mănăstire, că nu pot. Singur părintele Ambrozie îl mai avem duhovnic pentru popor. Cu 
toate că este atâta popor credincios care vine, trebuie dinainte să spunem sărăcia noastră. 

Eu cât pot mă ocup şi cu soborul şi cu voi, dar numai cât voi putea, că eu am ascultare şi de 
la Sfântul Sinod să lucrez, să scriu şi altele cum v-am spus. 

Eu zic aşa, ca şi la începutul acestei predici, că mulţumim Preasfântului Dumnezeu şi 
Preacuratei Lui Maici că am ajuns până aici. Să ne ajute Preabunul şi Preaînaltul nostru Dumnezeu 
şi Maica Domnului şi toţi sfinţii care se roagă din Biserica biruitoare pentru noi, să ajungem şi noi 
păcătoşii şi la Sfânta Înviere. Iar dacă vreunul pe drumul acesta până atunci se va duce la Domnul, 
să-i dea Dumnezeu sfârşit bun şi mergere uşoară înaintea Preasfintei Treimi. Amin. 


PREDICĂ LA CĂLUGĂRIA PĂRINȚILOR DAMASCHIN ŞI VITALIE 
(22 martie 1987) 


Preacuvioase părinte stareţ, preacuvioşi părinţi şi fraţi, iubiţi credincioşi, 

Iată că, prin rânduiala Preaveşnicului şi Preasfântului Dumnezeu, Care în Treime închinat, şi 
cu mijlocirea rugăciunilor Preasfintei Maicii Sale, la acest prealuminat praznic al Bunei Vestiri, pe 
lângă podoaba duhovnicească a slujbelor bisericeşti care sunt puse de Sfinţii Părinţi, aţi avut ocazie 
cu toţii să luaţi parte la o ceremonie duhovnicească, să-i zicem aşa, la o nuntă călugărească şi la un 
botez călugăresc. 

Acum au depus jurământ şi au primit al doilea botez doi părinţi din această mănăstire, care 
până acum se chemau unul fratele Dumitru şi unul fratele Victorin, iar acum unul se cheamă monahul 
Damaschin şi unul, monahul Vitalie. Aţi auzit cum a decurs ceremonia, cum li s-a schimbat numele, 
cum li s-a tuns părul capului, cum Biserica a cântat exact ca la Botez: „Câţi în Hristos v-aţi botezat, 
în Hristos v-aţi şi îmbrăcat. Aliluia!” 

Mare este taina! Mare este făgăduinţa! Înfricoşată este făgăduinţa! Dar oare numai noi, 
călugării, o avem? Nu, ci şi voi. Toţi o avem de la dumnezeiescul Botez. Ai văzut rugăciunea întâi 
de la Botez, pentru lepădare de satana? Auzi ce spune preotul? „Doamne, fă pe acesta care s-a botezat 
ostaş al Tău, ca să biruiască toate puterile întunericului, cu darul şi cu puterea Ta”. 

Da. Toţi suntem ostaşi ai lui lisus Hristos, şi bărbaţi şi femei; toţi care am luat dumnezeiescul 
Botez, că de atunci ne-am lepădat de satana şi de toate lucrurile lui, cum spune, şi am făgăduit să 
urmăm lui lisus Hristos, şi nu numai să urmăm Lui, ci şi să ne îmbrăcăm cu Hristos. Auzi ce spune: 
Câţi în Hristos v-aţi botezat, în Hristos v-aţi şi îmbrăcat. Aliluia! 

Vezi? Vine deunăzi o biată creştină din Bucovina. „Domnu” părinte — aşa vorbesc ei —, vai de 
mine, ne-o intrat în casă o broască cu gura cusută. Şi am găsit la ţâţâna porţi o coadă de cocoş legată 
cu trei verigi”. „Şi ce-1?” „Tare mă tem!” 

Vai de capul nostru! Ne-am îmbrăcat cu Hristos, de Care se cutremură cerul şi pământul şi 
toţi dracii din iad, şi ne temem de o broască cu gura cusută. Ce creştini suntem noi? O nebună de 
femeie a prins o biată broască şi, în loc s-o lase să mănânce un fir de iarbă, i-a cusut gura. Altă nebună 
se teme de broască, că-i cu gura cusută. Unde-i credinţa noastră? Şi se teme că 1-a legat o coadă de 
cocoş. Dar ce poate să-ţi facă ţie coada de cocoş şi broasca? Tu, care ai pe Hristos în tine şi nu numai 
pe Hristos, toată Sfânta Treime! N-auzi ce spune Hristos? Eu şi Tatăl vom veni la el şi lăcaş la el 
vom face. Deci în inima noastră este Sfânta Treime de la Botez. 

Mare putere am primit şi mari daruri la Botez. Dacă am fi ţinut legătura cu Mântuitorul 

Hristos şi dacă ne-am fi lepădat într-adevăr de satana şi de toate lucrurile lui, cum am spus la Botez, 
nu ne-am fi temut de nimic. Că auzi ce zice psalmul: Nu mă voi teme de frica de noapte, de săgeata 
ce zboară ziua, de lucrul ce umblă în întuneric, de întâmplare şi de dracul cel de amiază-zi. Şi iarăşi 
zice Duhul Sfânt: Nu mă voi teme de rele, că Tu cu mine eşti. 

Deci să nu ne temem de altcineva, decât de Dumnezeu. Dacă ne vom teme de EI şi-L vom 
avea în inima noastră şi în mintea noastră şi în gura noastră totdeauna, tot iadul n-are ce ne face. Nu 
cu puterea noastră. Noi suntem praf şi cenuşă. Cel ce ne întăreşte pe noi şi ne păzeşte şi care lucrează 
prin noi este Hristos. 

Aceasta v-o spun, că toţi avem făgăduinţa de la Botez, iar ceea ce-aţi văzut în seara aceasta, 
este al doilea botez, pe care-l primesc numai monahii. La această făgăduinţă, aţi văzut, ei au făgăduit 
trei sfaturi evanghelice. Care? Ascultarea necondiționată până la moarte, sărăcia de bună voie şi 
fecioria, să ducă viaţă în feciorie până la ultima suflare, până îl va pune în groapă. 

Ai văzut că în toate acestea au declarat că ei au venit de bună voie. I-a întrebat părintele stareţ: 
„De bună voie aţi venit?” „De bună voie”. „Nu de vreo nevoie ori silă?” „Nu”. „Veţi răbda în 
mănăstire foame şi sete şi ocară şi durere şi boală şi toate?” „Aşa, Dumenzeu să-mi ajute, cinstite 
părinte!” Vom răbda! 

lar când au spus aceasta, în faţa lor era Evanghelia lui Hristos şi era aici Sfânta Treime şi 
Maica Domnului şi îngerii păzitori care au auzit. 

Deci nici noi să nu uităm făgăduinţele noastre, nici voi să nu uitaţi ce aţi făgăduit la Botez 
când aţi zis: „Mă lepăd de satana şi de toate lucrurile lui”, când a zis naşul pentru voi Crezul. V-am 
spus de atâtea ori când veniţi acolo, când faceţi pomelnic, cel mai mare neam pe care îl aveţi pe lume 
nu-i tata şi mama sau sora sau fratele sau bărbatul sau soţia sau nora sau ginerele sau copiii. Nu! Cel 
mai mare neam pe care îl aveţi este preotul care v-a botezat şi al doilea naşul de la botez. 

Prin aceste două persoane noi ne-am făcut şa Botez fiii lui Dumnezeu după dar, că după fiinţă 
este numai Hristos. N-aţi văzut voi? Preotul administrează taina dumnezeiescului Botez cu atâta grijă, 
sfinţeşte apa, face lepădările de satana, afundarea şi pe urmă scoaterea şi ungerea cu Sfântul şi Mare 
Mir. El toată răspunderea Sfântului şi dumnezeiescului Botez o ia asupra lui. Iar al doilea martor 
după el este naşul de botez, care-i garant că acel copil s-a botezat. 

Oare copilul ştie că-l botezi atunci? Sau are el credinţă? Nu. Dar Biserica, când a pus botezul 
pruncilor, nu l-a pus fără de temei. Că Scriptura spune: În baza a doi sau trei martori se realizează 
tot adevărul (Matei 18, 16). Care sunt martorii noştri la Botez? Întâi este preotul care ne-a botezat, 
al doilea este naşul de botez şi al treilea sunt părinţii copilului. 

Deci totdeauna v-am spus, când faceţi pomelnic, dacă-l faci acasă, te gândeşti: „Măi, ce preot 
m-a botezat pe mine?” Dacă-i mort şi faci la morţi, pe el îl pui. Dacă-i viu şi faci la vii, pe el îl pui 
întâi. Ce este naşul? Păi naşul şi preotul sunt cele mai mari neamuri din lume, rudenii spirituale. 
Copilul când se naşte, se naşte cu satana în inimă, cum arată Sfântul Marcu Ascetul în legea 
duhovnicească şi atâţia sfinţi, pentru două păcate mari. Care? Întâi este păcatul protopărinţilor, al lui 
Adam şi al Evei, căderea din ascultarea lui Dumnezeu. Şi al doilea este păcatul zămislirii părinţilor. 
N-auziţi voi de mii de ori în biserică, că întru fărădelegi m-am zămislit şi în păcate m-a născut maica 
mea? 

Vezi? Pentru aceste două păcate mari copilul este lipsit cu totul de Împărăţia Cerurilor până 
la Botez. Este carne şi sânge. Ce zice dumnezeiescul Evanghelist loan? Zice aşa: Ce se naşte din 
trup, trup este. Ce se naşte din Duh, duh este. Biserica este mama noastră spirituală, care ne-a născut 
pe noi la Botez din apă şi din duh, şi acest Botez a cerut Mântuitorul de la toată lumea. 

Când a venit Nicodim la EI noaptea, unul din învățații iudeilor, şi Îl întreba: „Ce să fac ca să 
mă mântuiesc?”, Mântuitorul i-a spus: De nu se va naşte cineva din nou, nu poate să se mântuiască. 
Şi atunci, acela fiind destul de mare bărbat şi învăţat în legea iudaică, L-a întrebat: Cum poate omul 
să se nască din nou? Să intre în pântecele maicii lui, din nou, bătrân? Şi-i zice Mântuitorul: Tu eşti 
învățătorul lui Israel, şi aceasta nu ştii? De nu se va naşte cineva din apă şi din duh, nu poate să 
intre în Împărăţia Cerurilor! De aceea s-a pus Botezul şi al pruncilor şi al bătrânilor, ca să se nască 

din apă şi din duh. Altfel nu pot intra în Împărăţia Cerurilor. 

Aceasta am spus-o pentru voi, credincioşii, care sunteţi veniţi la praznicul Bunei Vestiri, 
fiindcă şi voi cu toţii aveţi făgăduinţă înfricoşată de la Sfântul Botez; iar ce aţi văzut în seara aceasta 
este al doilea botez, care îl iau călugării, după ce fac atâta ascultare în mănăstire şi tăierea voii. Ei 
depun din nou jurământul şi se nasc din nou, se îmbracă cu Hristos din nou şi până la moarte vor 
duce crucea spirituală a lui Hristos, adică toate necazurile, toate supărările, toate durerile pentru 
dragostea lui lisus Hristos. 

Aţi auzit ce spunea Apostolul când s-a citit: Luaţi toate armele lui Dumnezeu, ca să puteţi sta 
împotrivă în Ziua cea rea. Şi toate isprăvindu-le, să staţi. Şi apoi arată care sunt armele duhovniceşti 
pe care le luăm la Botez şi care le iau călugării a doua oară la botez. Ai văzut? Mijlocul încins, 
îmbrăcându-vă cu platoşa dreptăţii. Încălţăminte în picioare. Pavăza credinţei, cu care veţi putea 
stinge toate săgețile vicleanului cele aprinse. Pe urmă dragostea, care se ia prin rugăciune. Ai auzit 
ce spune proorocul David? Doamne, pus-ai arc de aramă în braţele mele. Când? Când ridicăm noi 
mâinile la cer sau la rugăciune în casa noastră. Să nu ridicăm numai mâinile, că nu sunt braţele noastre 
arc de aramă, dacă mâinile-s la cer şi mintea la diavoli, pe pământ. Când ridicăm mâinile la rugăciune, 
să fie ridicată şi mintea noastră la Dumnezeu. Că aceasta este rugăciunea: suirea minţii către 
Dumnezeu sau vorbirea minţii noastre cu Dumnezeu. Când noi ne rugăm cu toată mintea şi cu 
toată inima, atunci braţele noastre sunt arc de aramă împotriva satanei, deoarece căpătăm ajutor de 
sus şi nimeni nu poate să ne biruiască. 

Şi a zis după aceasta: Luaţi coiful mântuirii şi sabia duhului, sau trâmbiţa, care trebuie să o 
aibă un ostaş duhovnicesc. lar Sfântul Efrem zice: „Ia citirea Sfintelor Scripturi, că precum trâmbiţa 
în vreme de război trezeşte inima ostaşului să înainteze, aşa este Sfânta Scriptură, care trezeşte mintea 
creştinului când o citim”. 

Dar când începeţi a citi dumnezeiasca Scriptură, n-o citiţi aşa, ca pe oricare altă carte. Nu! 
Aşa ne învaţă Sfinţii Părinți: „lei Biblia, zici Tatăl nostru, faci trei metanii, faci Sfânta Cruce de trei 
ori asupra Bibliei şi pe faţa ta. Săruţi Biblia şi zici aşa: Doamne, descoperă ochii mei, şi voi cunoaşte 
minunile din Legea Ta! Şi iarăşi: Doamne, arată-mi mie cele nearătate şi cele ascunse ale 
înțelepciunii Tale,pentru că Bibha este plină de Duhul lui Dumnezeu şi noi ne rugăm să ne deschidă 
Dumnezeu ochii minţii, să înţelegem ceea ce citim şi să mulțumim lui Dumnezeu”. 

N-a numit Sfântul Efrem citirea Scripturilor trâmbiţă, ci trâmbiţe ale Duhului Sfânt. Cum? 
Că în Sfânta Scriptură nu-i numai o trâmbiţă. Nenumăratele învățături ale Duhului Sfânt, toate sunt 
trâmbiţe, să ne trezească pe noi, creştinii. Şi când citim în Sfânta Scriptură, să nu citim ca să treacă 
timpul, ci să luăm aminte, căci cuvântul lui Dumnezeu nu are margini în înţelegerea lui 
duhovnicească. 

Şi dacă citeşti ceva în Scriptură cu luare aminte, şi dacă diavolul te duce la îndoială şi ţi s-ar 
părea că ar fi ceva nedrept, nu căuta să iscodeşti mai departe, că aşa s-au rătăcit sectarii. S-a umplut 
lumea de secte. Numai în Europa sunt câteva sute de secte. De aceea, că au luat Biblia după capul 
lor. Nebuni! Dacă eu nu ştiu să înot, de ce să mă bag înt-o apă adâncă, într-o mare? Este de vină 
marea sau apa adâncă? Un râu care curge repede este de vină, dacă eu, ca un nebun, m-am aruncat 
într-însul fără să ştiu a înota? Aşa păţesc toţi sectarii şi toţi creştinii cei neiscusiţi care se bagă în 
Sfânta Scriptură cu înţelegerea lor. 

Nu-i de vină Scriptura că s-au înecat atâţia nebuni şi atâtea secte s-au făcut! Nebuni sunt cei 
care iscodesc Scriptura mai presus de puterea lor. Auzi ce spune Sfântul Grigorie de Nyssa: „Nu 
spargeţi oasele Scripturii, având dinţii înţelegerii de lapte”. Ca şi cum i-ai da unui copil de clasa | 
lecţii de universitate. Aşa-i şi cu Sfânta Scriptură. Nu te băga! Sunt locuri foarte adânci. Şi cei mai 
mari din sfinţi au ocolit locurile cele grele, pentru că este înţelepciunea lui Dumnezeu. 

Sfânta Scriptură este o fântănă fără fund. Dar eu, dacă mi-e sete, şi mă duc tare însetat la o 
fântână, beau toată fântâna? Ori mă dau cu capul Jos în fântână ca să beau apă? Nu! Scot întâi cu 
ciutura şi din ciutură iau cu cana şi din cană iau cu paharul şi beau şi mă răcoresc. Şi fântâna rămâne 
curată şi eu m-am răcorit. Aşa-i Sfânta Scriptură. Unde nu înţelegi, du-te şi întreabă preotul: „Uite, 

părinte, am găsit în Scriptură aşa, şi parcă ceva-i rătăcit, ceva nedrept”, că preotul a învăţat teologie, 
şi îndată te îndreaptă. Că zic Sfinţii Părinţi: „Cine vrea să se mântuiască, cu întrebarea să 
călătorească”. Sfatul bun te va păzi şi cugetul drept te va apăra. Şi frate pe frate ajutorându-se şi 
Sfătuindu-se, sunt ca o cetate bine întemeiată şi ca o împărăție nebiruită. 

Nu te băga în Scriptură dacă nu cunoşti adâncimea ei. Şi dacă vrăjmaşul te duce la îndoială: 
„Măi, parcă ar fi aici ceva nedrept!”, tu zi aşa: „Eu sunt prost şi nu înţeleg! Soarele luminează, dar 
nu luminează pe cei orbi care nu văd. Eu sunt orb cu mintea!” Că aşa fiecare se luminează din 
Scriptură, pe măsura curăţiei minţii şi a inimii lui. 

Iată, dacă am sta mâine cu toţii în faţa soarelui, şi ar fi soarele la amiază, şi unu-i cu un ochi, 
altu-i oleacă cu amândoi ochii, fiecare se împărtăşeşte de lumina soarelui după măsura puterii lui cea 
văzătoare. La fel şi cu mintea. După măsura în care ne-am curăţit mintea şi inima, putem înţelege 
Scriptura. Că de aici s-au făcut atâtea nenumărate secte şi neghine ale satanei şi strică toată înţelegerea 
Scripturii cu minţile lor stricate şi nebune. S-au băgat în Scriptură şi n-au avut povăţuitor ca să le-o 
tâlcuiască şi să o înţeleagă. 

Apoi, dacă diavolul îți zice ţie: „Este ceva nedrept în Scriptură”, spune-i şi tu cuvintele 
Scripturii. Ce zice Duhul Sfânt? Credincios este Domnul întru toate cuvintele Sale şi cuvios întru 
toate lucrurile Sale. Şi iar zice: Cuvintele Domnului, cuvinte curate, argint cu foc lămurit, ispitit şi 
curăţit de şapte ori. 

Unde să-mi mai rămână mie îndoială, când cuvintele Domnului sunt cuvinte curate, argint cu 
foc lămurit şi ispitit şi curăţit de şapte ori. 

Dar să revenim la cuvântul nostru. Odată ce te-ai călugărit nu mai ai mamă, nu mai ai tată, nu 
mai ai soră, nu mai ai frate, nu mai ai prieteni, nu mai ai nimic. Ai pe Hristos şi ascultarea de El. Dar 
ce datorie mai au călugării faţă de tata, de mama şi de rudenii? Au două datorii. Care? Să se roage 
lui Dumnezeu pentru ei şi, dacă le cer ajutorul, să-i povăţuiască. Dar ca să mai asculte de tată sau să 
mai aibă grijă de ce face mama acasă sau sora sau copilul, aceea este drept lucrare diavolească! 

Tu, care te-ai răstignit cu Hristos, cum te mai tragi înapoi să ai grijă ce face mama, tata sau 
soţia sau copilul sau fratele. Cea mai mare înşelăciune şi cea mai mare nebunie. N-ai văzut că a venit 
la Hristos unul şi-L ruga: Doamne, dă-mi voie să mă duc să îngrop pe tatăl meu. Ce i-a spus Hristos? 
Lasă morții să-şi îngroape morţii lor şi tu urmează-Mi Mie. 

Ce-a zis lui Lot îngerul, când ieşea din Sodoma: Mântuind, mântuieşte-te în Ţoar, şi nu te 
uita înapoi. Ce-a păţit soția lui Lot că s-a uitat înapoi? Deci, odată ce te-ai făcut călugăr, nimic nu 
mai ai, decât pe Hristos şi crucea Lui până la moarte. Să-L iubeşti pe EI şi pentru dragostea Lui să 
rabzi toate necazurile şi pururea să fii cu ochii minţii la patimile, la scuipările, la bătăile, la ocările şi 
la răstignirea Domnului nostru lisus Hristos, ca să zici cu Pavel: Că pentru lisus Hristos, eu m-am 
răstignit lumii şi lumea s-a răstignit mie. N-ai de ce te mai uita înapoi. 

Iar voi, părinţi, care aveţi copii, şi dacă cumva unul se trage la mănăstire, să nu-l opriţi, că-i 
o crimă mare. Chemarea la mănăstire este o vocaţie în inima copilului, de mic sau mai mare. Este o 
chemare de sus, şi tu, dacă îl opreşti, stai împotriva lui Dumnezeu. Auzi ce spune Sfântul loan 
Postnicul: „Părinţii care vor opri copiii să se ducă la mănăstire, nici la moarte să nu li se dea 
Împărtăşanie”. Aşa-i de mare păcat, dacă Dumnezeu vrea să cheme din familia ta un copil la 
mănăstire, şi tu zici: „Dragul mamei, însoară-te, mărită-te, că am avere, că cutare, şi aceea-i frumoasă, 
că acela-i bogat”. Te face diavolul avocat cât poate mai tare, ca să întorci sufletul acela de pe calea 
lui Hristos. Să nu faceţi asta, că-i crimă şi ucidere. 

Dacă Dumnezeu trezeşte unul din familia voastră, să aveţi mare bucurie. Un călugăr, dacă 
slujeşte lui Dumnezeu aşa cum a făgăduit, prin el se mântuiesc până la al şaptelea neam din neamul 
lui. Şi este o mare fericire să aveţi unul în slujba lui Dumnezeu în mănăstire. 

V-am vorbit aceasta, că şi voi aveţi făgăduinţă de la Botez şi noi avem de două ori făgăduință, 
cei care ne-am făcut călugări. Să ne ajute Preasfântul Dumnezeu şi Preacurata Lui Maică, să nu uităm 
ce-am făgăduit la Botez, ce-am făgăduit la călugărie, şi după puterea noastră să împlinim, ca să ne 
putem mântui. Amin. 


510 


PREDICĂ LA CĂLUGĂRIA PĂRINȚILOR 
MACARIE, IOANICHIE ŞI IACOV 
(1988) 


lată că, cu mila şi cu îndurarea şi cu pronia Preamilostivului şi Preaveşnicului Dumnezeu şi 
prin mijlocirile Preasfintei Născătoare de Dumnezeu şi Pururea Fecioarei Maria, în seara aceasta am 
avut ocazia cu toţii să luăm parte la o mare ceremonie duhovnicească, în care trei fraţi de-ai noştri s- 
au făcut ostaşi ai marelui Împărat Hristos. Toată viaţa lor nu le trebuie o altă învățătură, decât să nu 
uite ce au auzit în seara aceasta din gura părintelui stareţ: „Lepădarea de lume, lepădarea de tată, de 
mamă, de soră, de frate, de prieteni, de moşii, de casă, de averi şi de toate grijile lumi”. 

Aţi auzit dumnezeiasca Evanghelie ce zice: Cel ce iubeşte pe tatăl său, sau pe mama sa, sau 
pe fratele său, sau pe sora sa, sau moşie, sau casă, sau holde, sau vii, sau prieteni, nu este Mie 
vrednic! Dumnezeu, Care ne-a făcut şi ne-a dat viaţă şi suflare şi minte şi toate însuşirile, Acela 
trebuie iubit mai presus de toate. Acela ţine în mână toate împărăţiile lumii şi toate vietăţile din cer 
şi de pe pământ. De aceea în Decalog, în porunca întâi, cu mare dreptate zice: Să iubeşti pe Domnul 
Dumnezeu tău din toată inima ta, din tot cugerul tău şi din toată puterea ta. lar când zice de 
aproapele, pune măsură dragostei tale, ca pe tine însuţi. Deci suntem datori să iubim pe Dumnezeu 
fără margini, fără graniţă, iar pe aproapele numai ca pe mine. 

Dacă vreau eu să mă mântuiesc, şi ţie îți doresc mântuirea; iar dacă tu nu voieşti, n-am voie 
să te iubesc pe tine mai mult decât pe Dumnezeu. Aţi auzit cum s-a cântat la Apostol? Exact ca la 
Botez: Câţi în Hristos v-aţi botezat, în Hristos v-aţi şi îmbrăcat, Aliluia! Aţi auzit nu numai când s- 
a citit Apostolul şi Evanghelia de la Botez, ci şi tunderea şi schimbarea numelui după rânduiala 
tuturor dumnezeieştilor părinți: Sfântul Efrem Sirul, Sfântul loan Gură de Aur, Sfântul Simeon 
Tesaloniceanul, Sfântul Teodor Studitul şi atâţia alții. 

Călugăria este al doilea botez. Dar acum când s-au făgăduit aceşti trei fraţi ai noştri cărora li 
s-au schimbat numele, nu s-au făgăduit numai în faţa voastră. În chip nevăzut a fost Preasfânta Treime 
şi este aici de faţă în veci, şi Maica Domnului şi toţi îngerii şi toţi sfinţii. În ziua cea mare a Judecăţii 
nu putem zice: „Doamne, am uitat ce am făgăduit, sau n-am făgăduit”. Nu trebuie să uităm că n-am 
făgăduit oamenilor, ci lui Dumnezeu. 

De aceea călugăria, după rânduiala ei, este mai mare ca împărăția lumească. Auziţi ce zic 
dumnezeieştii părinţi: „Mai mare ruşine de o mie de ori este ca un călugăr să lase împărăţia şi să se 
facă împărat, decât împăratul să lase împărăţia şi să se facă călugăr”. Este mult mai mare înaintea lui 
Dumnezeu călugărul care îşi face datoria, decât toţi împărații lumii, că nu poartă chip omenesc, ci 
chip îngeresc. 

Când eram în Sfântul Munte al Athosului, acum vreo zece ani şi mai bine, când am ajuns la 
mănăstirea Hilandaru a sârbilor, am văzut acolo trei morminte de împărați care au dat cu piciorul la 
împărăție, au socotit-o gunoaie şi s-au făcut călugări: Sfântul Simeon împăratul, Sfântul Ştefan şi 
Lazăr. Aceştia au luat aminte ce spune marele Apostol Pavel: Pentru Hristos lisus, toate le socotesc 
gunoaie. Nici viaţa, nici moartea, nici averea, nici rudeniile, nimic să nu mă despartă de dragostea 
lui lisus Hristos. 

De bunăvoie au venit fraţii, aţi văzut că 1-a întrebat, de bunăvoie s-au făgăduit să ducă crucea 
lui Hristos, să rabde toate scârbele şi toate durerile şi toate necazurile pentru dragostea lui Iisus 
Hristos şi mântuirea sufletelor lor. Aţi văzut în Evanghelie, că a venit un om, când era Mântuitorul 
în Galileea: Doamne, dă-mi voie să mă duc să îngrop pe tatăl meu. Aţi auzit ce-a spus Hristos: Lasă 
morții să-şi îngroape morţii lor! Tu urmează Mie. Dacă vrei să fii al Meu, nu mai ai tată, nu mai ai 
mamă, nimic! Nici trupul tău nu-i al tău, că l-ai dat lui Hristos, să se răstignească împreună cu El 
toată viaţa. 

La călugăr, nici trupul nu-i al său, nici sufletul, toate-s ale lui Hristos. Nu are voie să facă 

voia lui, sau să aibă averea lui, sau să aibă altceva. Pentru ce? Pentru Împărăţia cerurilor. Vai şi amar 
când greşim, după ce am făgăduit lui Dumnezeu să ne predăm de bunăvoie, nesiliţi de nimeni! 

Dar oare numai călugării au făgăduință? Voi mirenii nu aveţi? Ba da! Voi aveţi făgăduinţă 
mai înfricoşată. Aceea de la dumnezeiescul Botez. Dar voi eraţi copii mici şi nu ştiaţi că vă botezați 
atunci, nici aţi cerut voi Botezul. Martori oculari au fost preotul, naşul de botez şi părinţii voştri. Aţi 
văzut cum îl întreabă preotul pe naş? „Te lepezi de satana?” „Mă lepăd”. „Te-ai lepădat?”. „M-am 
lepădat”. „Crezi în Dumnezeu?” „Cred”. Nu zice naşul Crezul? Şi ai auzit ce spune: „Mă lepăd de 
satana şi de toate lucrurile lui”. Nu de unul sau două, ci de toate câte sunt ale lui. 

Trupul, lumea şi diavolul sunt cei trei mari vrăjmaşi ai mântuirii. Şi noi prin aceste 
făgăduinţe călugăreşti şi de la Botez ne-am lepădat de ele şi ne-am împreunat cu Hristos. Să nu fiți 
fără grijă nici voi mirenii, că la Botezul dintâi aţi făgăduit lui Dumnezeu că vă lepădaţi de satana şi 
de toate lucrurile lui. lar călugării au făcut reînnoirea Botezului. Al doilea botez, a doua făgăduință. 
Pentru ce? Şi-au luat o sarcină mai grea decât voi. Crucea călugărului este mai grea decât a voastră, 
dar are plată mai mare. Cine ne-a arătat nouă asta? Ia citiţi în viaţa Cuviosului Paisie cel Mare de la 
19 iunie. Ce zice acest mare sfânt al lui Dumnezeu, care patruzeci de ani a trăit numai cu Sfânta 
Împărtăşanie? Se împărtășea o dată la 40 de zile şi apoi trăia numai cu Duhul Sfânt. De multe ori a 
vorbit cu Mântuitorul, cu Maica Domnului şi cu îngerii, că era un om sfânt. Era o fiinţă cu totul 
desăvârşită pe faţa pământului! 

Dar odată, stând el noaptea la rugăciune în chilie, a apărut într-o lumină negrăită un împărat 
foarte frumos la chip, care strălucea ca soarele. EI, când l-a văzut, a crezut că este Hristos, cu toate 
că văzuse pe Mântuitorul, căci Mântuitorul putea să Se facă şi împărat şi înger, oricum. Şi l-a întrebat: 

— Doamne, tu eşti Hristos? 

— Nu! Eu sunt împăratul Constantin cel Mare, primul împărat al creştinilor. 

— Şi de ce-ai venit, Sfinte Constrantin? 

— O, Paisie! Fericiţi şi de trei ori fericiţi sunteţi voi, călugării, că mare şi negrăită slavă vă 
aşteaptă în ceruri! 

Şi l-a întrebat Sfântul Paisie: 

— Dar te văd strălucind ca soarele, ce slavă poate fi mai mare? 

— O, Paisie, dacă ai veni în ceruri să vezi! Unde stau adevărații călugări, noi nici nu putem să 
privim! Nici nu putem să-i vedem! În atâta slavă sunt călugării! Cei care au fost adevăraţi călugări, 
care au răstignit pe omul cel dinăuntru împreună cu toate poftele lui, cum a făcut mare Apostol Pavel, 
şi au fost adevăraţi următori ai Crucii lui Hristos, au câte şase aripi ca serafimii. 

Şi a zis Sfântul Paisie: 

— Dar şi pe sfinția ta te văd strălucind. 

— Da! Şi eu am palate în ceruri şi împărăteasa Elena şi atâţia din neamul nostru, şi avem 
strălucire, dar unde sunt călugării nu ne putem uita, că ne orbeşte strălucirea lor. 

— Pentru ce? 

— Dacă ştiam eu — a zis Sfântul Constantin —, câtă slavă are un adevărat călugăr, aş fi zvârlit 
coroana împărătească în glod şi hlamida şi porfira şi toţi banii şi toată cinstea, şi toţi generalii şi toți 
miniştri i-aş fi lepădat, şi toate împărăţiile le-aş fi dat cu piciorul, numai să fiu unde sunt călugării. 

Şi a întrebat: 

— De ce? Dumneata, dacă ai fost împărat, ai dat libertate creştinilor cu edictul de la Milan, ai 
slobozit întreaga creştinătate de marea prigoană care era şi ai făcut atâtea mănăstiri şi biserici. Ai 
scos de la închisori atâtea mii de sfinţi, care sufereau pentru dreapta credinţă pe vremea lui Dioclețian, 
până la împărăţia ta. Pentru ce ai dumneata mai puţină slavă ca un călugăr? 

— O, Paisie, pentru că, împărat fiind, mi-am permis multe. Oamenii mă lăudau că eu sunt 
cineva, muzicile îmi cântau, miniştrii mă salutau, generalii mă slăveau, armata mă lăuda, bogăţie 
aveam, bani aveam, tot, băuturi scumpe, palate, haine scumpe, porfiră împărătească şi multă libertate 
ca un împărat. Şi toate acestea mi-au luat slava călugărilor. 

Bietul călugăr, săracul, cum a făgăduit ca să fie sărac pentru Hristos! EI îşi aduce aminte de 

cuvântul Mântuitorului care zice: Vulpile au vizuini şi păsările cerului cuiburi, iar Fiul Omul nu are 
unde să-şi plece capul. EI îşi aduce aminte toată viaţa că Mântuitorul a venit din cer, nu ca să facă 
voia Lui, ci voia Tatălui Său Celui din ceruri, cum zice la filipeni: Hristos S-a făcut ascultător până 
la moarte şi moarte pe cruce. 

EI îşi aduce aminte că Mântuitorul a fost rănit pe cruce şi adăpat cu oţet şi fiere, batjocorit, 
pălmuit, biciuit, ocărât, încununat cu spini, răstignit şi omorât. Şi când îşi aduce aminte că a luat 
crucea lui Hristos de bunăvoie, să se lege cu toată puterea să rabde: necazuri, ocări, foame, sete, 
boală, neputinţă, durere, usturime, părăsire, vinovăţie, năpaste şi toate câte se ivesc în viaţă, care aduc 
scârbă, durere şi necazuri. 

Deci călugărul, acum fiind stăpân pe voia sa, că nu-i copil, el singur cu mintea sa, cu inima 
sa şi cu limba sa declară că va duce de bunăvoie crucea lui lisus Hristos, iar voi aţi declarat aceasta 
prin naşii voştri când aţi fost botezați. 

Fraţilor, viaţa noastră este umbră şi vis. Nici o filosofie nu este mai înaltă în viaţa omului 
decât să-şi aducă aminte omul ce este el: „Ce sunt eu?” Că nouă, dacă ar încerca cei mai mari savanţi 
din toată lumea, de la Apus şi Răsărit, să ne spună ce suntem, nu pot. Fiindcă omul este icoana Sfintei 
Treimi pe pământ şi nu-i făcut de oameni. Este făcut de Atotputernicul Dumnezeu. Numai El ştie ce- 
i omul, că l-a făcut din pământ şi i-a dat suflare de viaţă. Şi auzi ce zice că suntem noi după partea 
exterioară, că după partea cea nevăzută suntem chipul şi asemănarea lui Dumnezeu: minte, cuvânt şi 
duh; iar după partea asta, cu care ne vedem unii cu alţii, auzi ce suntem; n-auziţi la biserică de atâea 
ori? Omul ca iarba, zilele lui ca floarea câmpului, aşa va înflori. 

Nu te mândri! Nu te umfla! Nu umbla cu capul în nori că eşti ceva! Că suntem praf şi cenuşă, 
floare şi umbră! Ce zice Scriptura? Uscaru-s-a iarba şi floarea ei a căzut, iar cuvântul Domnului 
rămâne în veac. Ce zice iarăşi Duhul Sfânt? Omul, deşertăciunii s-a asemănat; zilele lui ca umbra 
trec. Ce zice Duhul Sfânt? Că s-au stins ca fumul zilele mele. Ce zice Duhul Sfânt? Anii noştri cu 
pânza păianjenului s-au asemănat. Ce zice dumnezeiescul lov? Noi suntem de ieri şi zilele noastre 
ca umbra trec. Ce zice acelaşi preaminunat bărbat? Doamne, zilele mele ca umbra norului au trecut 
pe pământ. Ce zice sfântul şi întru tot lăudatul Apostol Iacov de viaţa noastră? Doamne, zilele noastre 
ca aburul s-au stins înaintea Ta. 

Aţi auzit ce suntem? Floare, umbră, vis, pânză de păianjen, umbra norului pe pământ şi 
altceva nimic. Cu cele mai neputincioase stihii este asemănată viaţa noastră. Nu pune bază că azi eşti 
sănătos, că eşti frumos, că eşti bogat, că eşti tânăr! Astea sunt umbre şi vise. Cea mai mare nebunie, 
să nădăjduiască omul în sănătatea lui, în înţelepciunea lui, în puterea lui, în averea lui, în dregătoria 
lui şi în cinstea lui! Cea mai mare şi cea mai întunecată cursă a satanei, când omul se leagă de lucrurile 
de aici. Acestea sunt vânt, umbră, vis şi floare! 

Deci fericiţi şi de trei ori fericiţi sunt acei creştini şi acei monahi, care toate lucrurile veacului 
acestuia le socotesc umbră şi vis, şi mintea lor pururea înaintează spre bunătăţile cereşti, veşnice. 

La moartea lui Adam, care a trăit 930 de ani, a venit arhanghelul Uriil din cer, când se chinuia 
cu moartea, şi i-a zis: „Adame, Adame, cum ţi s-a părut viaţa?” Şi a răspuns Adam: „Aşa, Doamne, 
cum aş intra pe o uşă şi aş ieşi pe cealaltă”, şi asta era după 930 de ani! 

Dar noi ce suntem? Floare, umbră şi vis. O mână de pământ spurcat, în fundul unui mormânt. 
Aceasta suntem după ce-am ajuns în pământ. Nimic nu se alege din om. Fericit este şi de trei ori 
fericit acela care va străluci cu sufletul său ca soarele înaintea lui Dumnezeu. 

Aceasta o arată Mântuitorul când spune: Atunci drepții vor străluci ca soarele în Împărăţia 
Tatălui Meu. Când auzi pe apostol că spune: Alra este slava soarelui, alta slava lunii, alta slava 
stelelor; şi stea de stea se osebeşte întru slavă. 

Ieşiţi afară când nu-i lună şi-i cerul înstelat frumos, şi vedeţi că o stea luminează mai mult, 
alta mai puţin. Aşa stau sfinţii în ceruri, diferit. Că după mărimea şi bogăţia slavei lui Dumnezeu, 
sunt străluciți după faptele lor. Preadrept şi preasfânt este Dumnezeu să răsplătească fiecăruia după 
faptele lui. Acolo o să vedem noi care sunt cetele Bisericii, care sunt stelele cele luminate şi cele mai 
puţin luminate. Până atunci noi trebuie să credem cuvântul Scripturii, că suntem umbră şi vis. 

Să ne silim să câştigăm bunătăţile acelea de care spune marele Apostol Pavel, când s-a răpit 
până la al treilea cer: Ceea ce ochiul n-a văzut şi urechea n-a auzit şi la inimă de om nu s-a suit; 
acelea le-a pregătit Dumnezeu pentru cei ce-L iubesc pe Dânsul. 

Deci fericit este sufletul acela care va câştiga mântuirea sufletului său, pentru că acela va fi 
mai mare decât toţi împărații lumii şi va trăi nemărginit în veci cu Dumnezeu, împreună cu sfinţii. 
Amin. 


PREDICĂ LA CĂLUGĂRIA PĂRINȚILOR IERONIM ȘI AUGUSTIN 


lată că, cu pronia Preasfintei şi de viaţă făcătoarei Treimi, cu rugăciunile Presfintei Maicii lui 
Dumnezeu şi ale tuturor sfinţilor care se roagă pentru noi, am avut fericita ocazie în seara aceasta să 
luăm parte la un botez călugăresc, mai bine-zis o nuntă duhovnicească. Vedeţi dumneavoastră, din 
cele ce aţi auzit din gura părintelui stareţ, din cântările Bisericii, de la Apostol şi din Evanghelie, 
toate s-au referit la acestă taină la care suntem acum, adică la călugăria unor părinți. 

Aceşti doi părinţi au făgăduit înaitea Preasfintei Treimi, a Maicii Domnului şi a tuturor 
îngerilor şi sfinţilor, că de acum înainte vor sluji lui Dumnezeu în viaţa călugărească, având cele trei 
sfaturi evanghelice, adică cele trei voturi călugăreşti: asultarea până la moarte, sărăcia de bună voie 
şi fecioria până la uşa mormântului. 

Da. Mari făgăduinţe au făcut. Să dea Dumnezeu să nu uite nici ei, nici noi ceea ce am făgăduit, 
că n-am făgăduit unui om, nici unui boier, nici unui general, nici unui conducător, nici unui împărat. 
Am făgăduit înaintea Celui ce a făcut cerul şi pământul, Care le ţine şi poartă grijă de toate. 

Aţi auzit ce zice în făgăduinţă: „Luaţi aminte că o să daţi seamă lui Dumnezeu nu de cele ce 
aţi făgăduit, ci de cele ce-aţi lucrat după făgăduinţă”. Nu cumva să făgăduim una şi să facem alta. 
Dar fiindcă predica din seara aceasta priveşte şi pe monahi şi pe voi credincioşii, o să împărțim 
subiectul în două. 

Oare voi, mirenii, nu aveţi făgăduință? S-a întâmplat să luaţi parte la o făgăduinţă a noastră, 
la o călugărie, care este al doilea botez, după rânduiala tainelor creştineşti. Dar voi n-aveţi făgăduinţă? 
Avem cu toţii. Şi voi şi noi, toţi creştinii, cea dintâi făgăduinţă am avut-o la dumnezeiescul Botez. 
Vai şi amar, că tare uităm! Că şi atunci am zis că ne lepădăm de satana şi de toate lucrurile lui; nu de 
unul sau două, ci de toate. Şi pe urmă călcăm şi facem toate răutățile, împotriva făgăduinţei 
dumnezeiescului Botez. 

Dar Dumnezeu nu poate fi minţit. Pe EI nu-L putem minţi. În ziua cea mare a Judecăţii va 
cere făgăduinţa Botezului de la toţi creştinii, iar de la noi, monahii, îndoita făgăduinţă, şi de la Botez 
şi de la călugărie. 

Iubiţi fraţi, aţi auzit ce zice în Evanghelie: Cel ce vrea să-Mi urmeze Mie să se lepede de sine, 
să-şi ia crucea şi să-Mi urmeze Mie. Oare pentru care pricină Hristos pune ca primă condiţie, la cel 
ce vrea să-l urmeze Lui, lepădarea de sine? Auzi! N-a spus altceva. Să se lepede de sine şi să-şi ia 
crucea, adică să sufere toate necazurile şi ostenelile pentru Împărăţia Cerurilor, pentru mântuirea lui. 

lată de ce a pus Dumnezeu prima condiţie lepădarea de sine. Pentru că cel mai mare păcat 
sub cer la mintea omenească este iubirea de sine. Cum să nu ştie Preaveşnicul şi Preasfântul şi 
Preaînţeleptul Dumnezeu, dacă EI ne-a făcut din nimic: Cum să nu ştie EI care-i patima aceea care 
ne loveşte simţitor şi gânditor în toată vremea şi noi nici n-o cunoaştem? 

Dar ce este iubirea de sine: Să întrebăm pe dumnezeiescul Maxim Mărturisitorul: „lubirea de 
sine este iubirea nerațională faţă de trup”. Ai voie să iubeşti trupul tău, să-l îngrijeşti, că Dumnezeu 
ţi-a dat minte, dar cum ai pierdut cumpăna şi te îngrijeşti mai mult de trup decât de suflet, te-ai 
pierdut. Că Apostolul zice: Jar grija trupului să nu o faceți spre pofte. 

Avem datoria să dăm trupului mâncare, apă, odihnă, îmbrăcăminte, aer, lumină, tot ce-i 
trebuie, dar când vedem că face abuz şi vrea să tragă sufletul în gheenă cu toate poftele lui, te opreşti. 
Mie mi-a spus Domnul: „Pe nimeni să nu iubeşti mai mult decât pe Dumnezeu”. Care este porunca 

cea dintâi în Decalog? Să iubeşti pe Domnul Dumnezeul tău din toată inima ta, din tot cugetul tău, 
din toată virtutea ta. A luat cele trei părţi ale omului: prin inimă, suflet; prin cugetare, mintea şi prin 
virtute, trupul. Deci toată fiinţa noastră să ne adâncim în iubirea de Dumnezeu cu toată fiinţa noastră. 
Asta-i prima poruncă. 

Iar a doua, asemenea acesteia, zice: şi pe aproapele tău, ca pe tine însuţi! Ai văzut că la 
porunca a doua îi pune măsură dragostei? Nu cu toată fiinţa. Nu să mă contopesc cu el. Nu, ci ca pe 
mine însumi. Şi eu, dacă doresc să mă mântuiesc, tot aşa îi doresc şi fratelui. Ce-a spus Mântuitorul 
în acestă privinţă? Cel ce iubeşte pe tatăl său, sau pe mama sa, sau pe sora sa, sau pe fratele său, 
sau pe prietenii săi, sau holde, sau moşie, sau casă, sau vii, mai mult decât pe Mine, nu este vrednic 
Mie. Din clipa aceasta, de când am făgăduit lepădarea de părinţi, nu mai suntem ai părinţilor trupeşti. 
Suntem ai lui Hristos! 

Îmi aduc aminte, când a murit tata, Dumnezeu să-l odihnească, poate sunt 40 de ani, mama a 
trimis trei telegrame să mă duc. Eram cu grija mănăstirii atunci şi nu m-am dus la înmormântarea lui. 
„Îl va îngropa primăria, dacă nu va avea cine”, am zis; că mama era singură. Vine biata mamă 
plângând, după vreo lună de zile: 

— Dragul mamei, n-ai venit la înmormântarea tatălui tău! 

— Da? Dar eu n-am tată! 

— Cum aşa? 

— Nu!... 

— Dar mamă? 

— Nici mamă! De când am ieşit pe poarta voastră şi am plecat la mănăstire, aveam 14 ani şi 
ceva, nu mai am tată şi mamă, nu mai am soră, nu mai am frate, nu mai am prieteni, nu mai am nimic. 
De ce? Aşa spune Hristos: Că dacă iubiţi pe aceştia mai mult, nu sunteţi vrednici de Împărăţia 
Cerurilor, că tot cel ce va lăsa pentru Mine tată şi mamă şi casă şi holde şi moşii şi prieteni, însutit 
va lua şi viaţă veşnică va moşteni. 

Deci călugării noştri să audă şi să-şi deschidă urechile. După ce-au intrat frățiorii noştri aici 
şi călugării, nu mai au nimic cu casa. Nu mai au nimic cu prietenii, cu neamurile, cu rudeniile, în 
veac, că te-ai lepădat! Aţi văzut în seara aceasta, în faţa lui Dumnezeu: „Te lepezi de mamă? Te 
lepezi de tată?” „Aşa, Dumnezeu ajutând, cinstite părinte, mă lepăd!” 

Voi n-aţi zis la botez aşa? Şi voi aţi zis că vă lepădaţi de satana, de toate lucrurile lui. Şi acum 
altă făgădință mai mare, decât este omul matur şi cu mintea lui şi cu voia lui vine şi făgăduieşte că 
se leapădă de toate, ca să slujească lui Hristos. 

Vai de noi dacă ne-om întoarce cu mintea înapoi în lume, să mai avem de azi înainte tată şi 
mamă ŞI soră şi frate şi prieteni şi neamuri şi rudenii şi casă şi moşie şi cutare! Am fost trădători de 
Hristos! Mincinoşi şi făţarnici şi cei mai mari vicleni, că în faţa lui Dumnezeu am zis că ne lepădăm 
de acestea, şi noi pe acestea le căutăm. 

Nu! Când ai intrat în mănăstire ai murit lumii! Nu mai ai mamă, nu mai ai tată! Ai auzit ce 
spune Evanghelia? De te sminteşte ochiul tău cel drept, scoate-l. Că mai bine cu un ochi să mergi în 
rai, decât cu amândoi în iad. De te sminteşte mâna ta cea dreaptă tai-o, că mai vine cu o mână să 
mergi în rai, decât cu amândouă în iad. 

Care-i mâna dreaptă şi ochiul drept? Avem un prieten, avem soţie, avem mamă, şi ţinem la ei 
ca la ochii noştri. Hristos m-a învăţat: nu mai am mână dreaptă, nu mai am nimic, când e vorba de 
iubirea lui Dumnezeu. Pentru mine astea au murit. Eu una să ştiu: din toată ființa mea să-L iubesc pe 
Dumnezeu. 

Iar vouă, celor de acasă, vă dorim mântuire. O singură datorie mai au cei din mănăstire faţă 
de tată, de mamă, de soţie, de oricine ar fi acasă. Să-i înveţe cuvântul lui Dumnezeu şi să se roage 
pentru mântuirea lor. Dar ca să se mai ducă să-i ajute pe ei, sau să plece din mănăstire, sau să fure nu 
ştiu ce din averea mănăstirii să dea la ai săi, acela este al doilea Iuda, pentru că s-a lepădat de lume 
numai cu gura, iar cu inima este în lume. Cu inima trăieşte la tatăl său şi la mama sa şi la soţie şi la 
fraţi şi la surori. 

Pentru ce s-a spânzurat luda? Evanghelia spune: Căci pungă avea, şi ceea ce se punea într- 
însa lua şi dădea la neamurile lui. Deci punga obştească. Parcă Hristos nu ştia, dacă era Dumnezeu? 
Dar îl lăsase liber, să vadă ce-o să facă. Şi s-a dus Duhul Sfânt de la el, că lua din averea obştii şi 
dădea la neamurile lui. 

Nu-i voie! Ai intrat în mănăstire, te-ai unit cu Hristos, nu mai ai nimic al tău. Toate sunt ale 
obştii. Tu ai sufletul şi trupul şi acelea sunt roadele lui lisus Hristos până la moarte, dacă vrei să le 
câştigi veşnic. 

Aici este o lepădare de bună voie şi din toată inima, ca să iubeşti numai pe Dumnezeu şi 
poruncile Lui. Ce însemnă monah? Monahul vine de la cuvântul grecesc monos, adică singur. Om 
care s-a însingurat pentru Împărăţia Cerurilor. Ce înseamnă monah după dumnezeiescul Maxim? 
Monah este cel care afară de lume stă cu mintea sa şi de-a pururea se roagă lui Dumnezeu. 
Poate să fie în Bucureşti, poate să fie în Paris sau în Londra, poate să fie în Praga, poate să fie în orice 
capitală, el nu mai vede ale lumii, nu mai aude. EI stă cu mintea înaintea lui Dumnezeu şi de-a pururea 
se roagă Lui. Acela este monah, care vede pururea pe Dumnezeu înaintea ochilor. 

Dacă vrem să mergem pe calea împărătească, ne trebuie două ziduri până la moarte: unul de- 
a dreapta şi altul de-a stânga. Care sunt acelea? Să-i întrebăm pe Sfinţii Părinţi: Zidul din dreapta 
este frica de Dumnezeu. Ai auzit cum îl avea David pe acesta? Văzur-am pe Domnul înaintea mea 
pururea, că de-a dreapta mea este ca să nu mă clatin. lar zidul din stânga este cugetarea la moarte. 
Că spune dumnezeiescul Isus Sirah: Fiule, adu-ţi aminte de cele mai de pe urmă ale tale, şi în veac 
nu vei greşi. Totdeauna trebuie să călătorim cu mintea între cele două ziduri. Dumnezeu este de față 
şi vede în inima noastră. Totdeauna să ne gândim că nu ştim când vine moartea şi nimeni nu scapă 
de dânsa. 

Când a fost întrebat Marele Vasile de filosoful Eubul din Alexandria: „O, Vasile, care-i cea 
mai mare înţelepciune în lumea creştină?” Aţi auzit ce-a spus? „De-a pururea să vedem moartea 
înaintea noastră”. Că strămoşii noştri, Adam şi Eva, cât au avut această armă, nu i-a înşelat satana. 
Mergeau până la măr: „Măi, nu mâncăm, că a spus Dumnezeu că o să murim!” A văzut satana că i-a 
înarmat Dumnezeu pe oameni cu cea mai puternică armă contra lui. Atunci s-a băgat în şarpe şi vine 
la Eva: 

— Ce-a zis Dumnezeu? 

— A zis că din toţi pomii din Rai să mâncăm, dar din pomul ăsta să nu mâncăm, că în orice zi 
vom mânca, cu moarte vom muri. 

— Nu-i adevărat! a zis diavolul. 

— Vai de mine! De câte ori n-am poftit noi mărul ăsta, dar ne-am ferit de moarte! 

— Nu-i adevărat! a zis satana. Ştii ce ascunde? Când veţi mânca din măr, are să se deschidă 
ochii inimii voastre şi o să cunoaşteţi binele şi răul, şi veţi fi ca Dumnezeu. Dumnezeu, de frică să nu 
vă faceţi ca EI, v-a oprit să mâncaţi! 

Dumnezeu spune să nu mănânce, iar şarpele spune să mănânce. Dumnezeu spune să nu 
mănânci că o să mori; şarpele spune că n-ai să mori, ci ai să te faci dumnezeu, ca să scoată frica 
morţii din inima lor. Cum au mâncat, au dobândit moartea cea trupească după 930 de ani şi moartea 
cea duhovnicească timp de 5508 ani, în iad, pentru că au ascultat de satana, că nu veți muri cu moarte. 

Aşa face diavolul, când te duce în faţa unui păcat, zice: „N-ai să mori chiar acum! Fă păcatul! 
Doar mai ai timp de pocăință! Te pocăieşti mâine, poimâne, că doar eşti tânăr!” lată aşa face! Este 
acelaşi care a vorbit din şarpe. Tot el vorbeşte şi acum. Dar de unde ştiu eu că ajung până dimineaţă? 
Hristos ne-a înarmat pe noi din toate vremurile cu această învăţătură: Privegheaţi şi vă rugați, că nu 
ştiţi ziua nici ceasul, întru care Fiul Omului va veni. Ştiu eu că ajung până dimineaţă? Sau de 
dimineaţă până seara? Cine mi-a spus? Câţi nu mor de tineri şi mai vrednici ca noi. Deci nu ştim. 

Iar diavolul ne pândeşte. Auzi ce spune Sfântul Apostol Petru: Privegheaţi, că potrivnicul 
vostru diavolul umblă ca un leu răcnind, căutând pe cine să înghită. Cum înghite el sufletele noastre? 
Prin păcat. l-am făcut voia lui, am făcut păcatul, ne-a şi înghiţit. Suntem ai lui. De aceea trebuie mare 
veghere şi vouă credincioşilor şi nouă monahilor; pururea să-L vedem pe Dumnezeu înaintea ochilor 

noştri şi să avem cugetarea la moarte. 

Pentru ce? Că nu ştim când vine moartea, căci Dumnezeu nu se uită la exteriorul nostru. Auzi 
ce spune la Ieremia: Iadul este gol înaintea Mea, cum nu şi inimile voastre totdeauna ? Pururea citeşte 
şi cele mai subțiri gânduri din inima noastră. 

Auzi ce spune Apostolul Pavel: Cuvântul lui Dumnezeu este mai ascuțit decât toată sabia cea 
cu două tăişuri şi străbate până la despărțirea duhului de a sufletului. Nu până la despărţirea trupului 
de a sufletului, şi aceasta este despărțire mare, şi aceasta este unire negrăită, că sufletul este vărsat de 
Dumnezeu în trupul nostru ca focul prin fier, în toate fibrele corpului nostru, cele mai mici. Toate 
vasele sangvine şi capilare conţin suflet. 

Dar ştiinţa lui Dumnezeu nu merge până la despărțirea sufletului de a trupului. Dar până unde? 
Până la despărţirea duhului de a sufletului. Voi ştiţi ce înseamnă aceasta? Întreabă pe dumnezeiescul 
părinte Grigorie Palama: „Acest duh de viaţă făcător este în chip de raze de lumină în mijlocul 
inimii”. EI este chipul şi asemănarea lui Dumnezeu în om: în minte, cuvânt şi duh. Acest duh de viaţă 
făcător este un dor gânditor, care stă între minte şi între cuvânt şi care în sine şi pe cuvânt şi pe minte, 
circumscrie exact cum face Duhul Sfânt în sânul Sfintei Treimi. Că Duhul Sfânt are şi pe Tatăl şi pe 
Fiul. Aşa-i duhul acesta, are şi mintea şi sufletul nostru. Este chipul şi asemănarea — icoana — 
Preasfintei Treimi. Şi ştiinţa lui Dumnezeu străbate până la despărţirea duhului de a sufletului. O 
unire negrăită, neînţeleasă nici de îngeri. Să nu credem noi că este vreun gând în inima noastră pe 
care nu-l ştie Dumnezeu sau nu-l vede. 

Dacă vom avea această convingere, ne vom feri de tot păcatul. Dumnezeu vede pururea; nu 
ce gândesc eu acum, ci ceea ce voi gândi până mor, până mă fac o mână de ţărână în fundul unui 
mormânt. Că auzi ce spune: Cele mai înainte gândite ale tale le-au văzut ochii Mei. Nu ce gândesc 
acum. Până mă voi duce în groapă, Dumnezeu le ştie toate. 

Şi atunci, dacă vom avea această convingere, ne vom feri de tot răul. Auzi ce spune Scriptura: 
Cu frica lui Dumnezeu se păzeşte tot omul de la rău. Şi iarăşi: Fiule, adu-ţi aminte de cele mai de pe 
urmă ale tale, şi în veac nu vei greşi. A părăsit strămoşul nostru frica morţii şi a intrat păcatul cel 
vechi pe care-l moştenim. 

Aşa păţim noi, fiii lui Adam. Şi aceasta nu o grăiesc numai călugării, ci şi cu voi, că sunteţi 
aici suflete botezate în numele Sfintei Treimi. Şi noi şi voi trebuie să avem frica lui Dumnezeu în 
toată vremea şi frica morţii în toată clipa, dacă vrem să mergem pe calea împărătească, cum zice 
Scriptura: Nu te abate nici la stânga, nici la dreapta. 

Cum vom uita frica de Dumnezeu şi frica morţii, devenim măturoiul dracilor şi batjocura lor. 
Ne legăm cu lucrurile veacului de aici, ne umplem de grijile cele blestemate şi Duhul Sfânt se duce 
de la noi. Auzi ce spune Marele Vasile: „Însă potop de ape multe, Doamne, către Tine nu se vor 
apropia”. Care-i potopul? Acelaşi sfânt zice: „Grijile veacului acestuia”. Grija! Grija după lucrurile 
veacului acestuia; mintea, fiind legată cu grijile acestea, nu poate să se apropie de Dumnezeu. Că 
zice: „Însă potop de ape multe, Doamne, către Tine nu se vor apropia”. 

Auzi ce spune dumnezeiescul Părinte Isaac Sirul: „Mintea cea tulburată nu va scăpa de uitare 
şi înţelepciunea acesteia uşa n-o deschide”. Şi Sfântul Talasie Libanul zice: „Nu poţi, cu grija lumii 
fiind înfăşurat, să mai ai cu tine şi frica lui Dumnezeu”. 

Vezi? Toate acestea ne trag să ne lege cu pământul şi cu păcatul şi cu moartea. Să fim atenţi 
că le spun şi călugărilor şi fraţilor la mărturisire: „Măi, du-te unde te trimite la ascultare, dar să nu 
crezi că acolo eşti fără Dumnezeu! Să ai pe Hristos în minte şi în inimă, că cine face ascultare în 
mănăstire fără rugăciunea inimii, argăție face. Cum ai sta la un boier! Nici o plată n-are de la 
Dumnezeu. Iar cine face ascultare cu dragoste şi are pe Hristos în minte, fiu al lui Dumnezeu după 
dar se face”, spune Sfântul Isaac Sirul. Şi acestea le zice şi pentru noi şi pentru voi. Şi nouă şi vouă 
ne trebuie frica lui Dumnezeu şi frica morţii. 

Să revenim oleacă asupra călugăriei. Fraţii noştri, monahii leronim şi Augustin, au luat două 
nume a doi sfinţi mari de la Apus, contemporani cu Sfântul loan Gură de Aur. Mari scriitori. Sfântul 
Augustin, teologul inimii, teologul sentimentelor, şi leronim, mare scriitor şi mare apologet al dreptei 

credinţe, care a trăit în secolele III — IV. 

Să dea Dumnezeu să le urmeze şi ei viaţa. Să aibă întotdeauna în mintea lor „Doamne, Iisuse 
Hristoase, Fiul lui Dumnezeu, miluieşte-mă pe mine, păcătosul” şi totdeauna să creadă „că poate nici 
o oră nu mai trăiesc şi voi muri”. Atunci vor fi cei mai înţelepţi călugări şi cei mai buni şi cei mai 
apăraţi de toate ispitele diavolilor. Pentru că frica de Dumnezeu şi frica morţii, şi pe voi credincioşii 
şi pe noi monahii, ne păzeşte de tot păcatul. 

Aşa să ne ajute bunul Dumnezeu la toți să nu uităm frica lui Dumnezeu, să nu uităm frica 
morţii, şi atunci vom merge drept pe cărarea cea dreaptă a mântuirii noastre. Amin. 

DIN PRISOSUL INIMII GRĂIEŞTE GURA 


De multe ori pierdem toată osteneala noastră şi toată fapta bună dacă nu păzim două lucruri: 
mintea şi limba. Că tot păcatul se începe de la minte, de la gând şi toată fapta rea se exprimă întâi 
prin limbă. Zice Mântuitorul că din prisosința inimii grăieşte gura. Şi Solomon zice: Mai bine este a 
cădea de la loc înalt, decât a cădea din limbă. Ferească Dumnezeu! De aceea trebuie mare băgare 
de seamă. 

Limba este organ cu care lăudăm pe Dumnezeu, la fel şi mintea. Dar vrăjmaşul le ia amândouă 
aceste organe: mintea o întunecă cu gânduri rele şi limba cu cuvinte rele. Şi atunci omul devine 
unealta vrăjmaşului, că şi gândurile lui sunt spurcate şi limba şi cuvintele lui. Trebuie mare băgare 
de seamă. 

O femeie păcătoasă şi-a pus îndreptare la o mănăstire şi a început să ducă o viaţă sfântă. Post, 
rugăciune, milostenie, că era văduvă acum. Toată lumea se minuna în sat cum femeia aceea şi-a 
schimbat viaţa. Înainte o ştiau toţi. Îi murise soţul, iar copiii îi avea pe toţi căsătoriţi. Mai avea un 
păcat, săraca, pe care nu-l putea lăsa. Toate celelalte le lăsase. Făcea şi milostenie multă şi post ţinea, 
dar nu tăcea din gură. Să spună ceva de cumătra, de cumnata, de cutare. Când a venit la duhovnic, a 
zis: „Părinte, am postit posturile, am făcut milostenie, fac pravilă, citesc prin sfintele cărți; ei, dar 
limba asta n-o pot eu stăpâni! Mai vorbesc de unul, mai zic de altul, mai spun o minciună, mai spun 
o glumă, mai cutare”. 

Era primăvară, când se arau grădinile şi ogoarele. Duhovnicul îi zice: „Uite ce este, mătuşă, 
nici eu nu-ţi dau canon mare; dar n-ai voie să te împărtăşeşti până nu vei face canonul acesta”. 
„Care?” Duhovnicul avea un butoi mare cu sămânță de scai. Ştiţi cum e sămânţa de scai, ca de ceapă. 
Măruntă. I-a dat mătuşii un pumn bun de sămânță de scai şi i-a zis: „Uite ce! Când vei ara grădina, 
să te duci să semeni scaiul ăsta prin grădină, cât e grădina de lungă, şi pe-o brazdă şi pe alta”. 

Şi a semănat scaiul. Au crescut păpuşoii, dar au ieşit şi scaii. La prăşit a tăiat din ei, dar n-a 
putut să-i taie pe toţi. Când a venit femeia în Postul Sfintei Mării, o întreabă duhovnicul: „Ai semănat 
scai1?” „Da”. „Ți-am spus că nu-i greu. Mata ai zis că păcatele pe care le faci cu limba nu-s grele. Eu 
ţi-am dat să semeni scai. Du-te şi-mi adu acum înapoi toate seminţele acelea pe care le-ai semănat”. 
„Vai de mine, părinte, zice, eu am prăşit, dar din nebăgare de seamă scaii aceia au făcut sămânță, a 
venit vântul şi a dus-o la megieşi, pe câmp. S-a umplut lumea de scai”. Zice preotul: „Nu-ţi dau 
împărtăşanie până nu-mi aduci sămânţa înapoi”. „Imposibil, părinte. S-a dus sămânţa de scai! A luat- 
o vântul, a făcut scai, s-a înmulțit...”. 

Vezi? Aşa sunt şi cuvintele noastre. Cuvintele noastre, dacă sunt rele, pe unde nu au ajuns? 
Au făcut sămânță, au prins rădăcină şi s-a umplut lumea de cuvinte rele. Cuvintele noastre sunt 
sămânță de scai. După cum nu poţi aduna sămânţa înapoi, după ce-ai semănat-o — la vreun an de zile, 
după ce s-a umplut câmpia de scai —, aşa nu putem să adunăm răutatea şi păcatul pe care le-am 
semănat noi prin limbă. De aceea trebuie mare pază a limbii. Ai văzut ce spune Solomon: Cine nu 
păzeşte gura şi limba sa, nu se poate mântui. 

Dar Dumnezeu nu ne-a făcut să fim muţi. Ne-a dat limbă să vorbim. Dar ceea ce vorbim, să 
fie spre slava lui Dumnezeu şi ceea ce este de trebuinţă. Deci când vedem că începem a vorbi de rău 
pe altul, să stăm pe loc, că semănăm scai, şi îl duce vântul în mai multe inimi. Să băgăm de seamă! 

DIAVOLUL CARE S-A TRANSFORMAT ÎN ÎNGER DE LUMINĂ 


Smerenia este o faptă bună pe care nu o poate avea dracul. Noi postim, dar el nu mănâncă 
niciodată; noi ne ostenim, dar el nu stă degeaba; noi citim cărți, dar el este teolog mare, ştie toată 
Scriptura pe de rost. Orice am face noi, face şi el. Una nu face el; nu se smereşte, nu poate zice „iartă- 
mă”! 

Am să vă spun o istorioară sfântă din cartea Everghetinos. La o mănăstire de maici, o 
călugăriță, săraca, era paraclisieră, în viaţa de obşte. Paraclisierul se duce la ora 11 noaptea, că Utrenia 
se face la miezul nopţii, şi scoală pe stareță. Aşa am apucat şi noi. Când eram paraclisier, aveam un 
clopoțel în mână şi un ciocan. Mă duceam şi băteam de trei ori în uşă şi ziceam: „Pentru rugăciunile 
Sfinților Părinților noştri, Doamne, Iisuse Hristoase, Fiul lui Dumnezeu, miluieşte-ne pe noi!”, iar 
cel din casă zicea: „Amin”. 

Sunam clopoţelul şi plecam la altul. Aşa era rânduiala şi aşa am apucat noi. Aşa era şi această 
călugăriță. Ea, ca să nu doarmă, ce făcea? Citea la Psaltire şi cu seară şi până la Utrenie, şi când era 
ora Il noaptea fuga la stareță să ia blagoslovenie ca să meargă să toace, să scoale maicile la 
rugăciune. 

Diavolul avea mare ciudă pe ea, că-l ardea cu Psaltirea. Dar ea ani de zile s-a ostenit aşa. Şi 
ce s-a gândit diavolul să-i facă, ca s-o ocărască stareţa şi maicile? Se ducea dracul noaptea şi-i trăgea 
clopotele. Dar nu le trăgea când trebuie. De-abia adormeau maicile şi numai ce auzeai: „Bang, bang, 
bang...”. O chema stareţa: 

— Nebună, hăi, dar de-abia au adormit maicile, de ce tragi clopotele? 

Dar ea zicea: 

— lartă-mă, maică stareță, că am greşit! 

Ea nu ştia că-i dracul, credea că altă călugăriță vrea să-i facă ei rău. Altă dată, de două ori le 
trăgea, şi de cu seară şi după miezul nopţii, după ce adormeau maicile. Numai la vreme nu le trăgea, 
ca să tulbure pe călugăriţa care citea la Psaltire. 

Dar ea ce-a făcut? „Măi, am să mă duc în clopotniţă! Tot nu dorm!” Şi a luat Psaltirea, o cruce 
în mână şi nişte lumânări, că nu erau pe atunci becuri, ca să citească în clopotniţă, să vadă care-i 
maica aceea, că de atâtea ori au pus-o la canon şi stareţa şi duhovnicii, că sună clopotele înainte de 
vreme. 

Când s-a dus acolo, vine dracul. Pune un picior pe-un geam şi un picior pe celălalt şi se agaţă 
cu mâna de funie ca să tragă clopotele. Dar ea, cum era cu crucea, când l-a văzut, a zis: 

— În numele lui lisus Hristos, stai! Să te lege puterea dumnezeirii! 

— Văleu, roaba lui Dumnezeu, dă-mi drumul, că nu mai vin niciodată! 

— Nu. Stai! 

— Dă-mi drumul! Mă jur că nu mai vin la mănăstirea asta! 

— Nu! Stai să vină maica stareță şi maicile din consiliu, care de atâtea ori m-au pus la canon, 
că eu trag clopotele. 

— Dă-mi drumul, roaba lui Dumnezeu! 

— Nu. Să te lege puterea lui Dumnezeu şi Sfânta Cruce! Stai aşa, cu mâna pe funie! 

Şi ea săraca s-a dat jos din clopotniţă şi s-a dus la stareță. 

— Maică stareță! 

— Ce-i cu tine? 

— Hai să vezi cine trage clopotele, că de atâtea ori m-ai pus la canon! 

Maica stareță a luat câteva maici din consiliu şi s-a dus să vadă cine trage clopotele. Ea a 
crezut că este o maică care trage clopotele, ca s-o supere. Când a ajuns şi l-a văzut: 

— Văleu! Maică, alungă-l de aici! Vai de noi, murim de frică! Îi urât tare! 

Şi, pe fugă, când a văzut că dracu-i clopotar! 

— Nu! Lăsaţi-l! Nu poate să se ducă, că-i legat. 

Dar el striga: 

— Daţi-mi drumul, roabele lui Dumnezeu, că nu mai vin la mănăstirea asta în veac! 

— Nu! Stai aici să aduc tot soborul mănăstirii să-ţi ceri iertare de la maici, că ai tulburat toate 
maicile când ai sunat clopotele înainte de vreme! 

— Asta n-o pot face! 

Ai văzut răutatea diavolului? „Asta n-o pot face”. Ei aşa zic în iad: „Nu vom sluji Ţie! Nu 
vom sluji ie!” Tot împotriva lui Dumnezeu, căci au căzut din mândrie. 

Şi au tras clopotele să se adune maicile. 

— Măi, dracul în clopotniţă! Îl pune aceea să-şi ceară iertare. 

Când îl vedeau, ţipau şi fugeau care într-o parte, care în alta. 

— Zi „iartă-mă”, îi spuneau maicile. 

— Nu pot, că dacă zic mă fac înger! 

— Asta vrem noi! Să vedem un drac că s-a făcut înger cum a fost înainte. 

Vezi, dacă a căzut din mândrie, nu poate zice „iartă-mă”. Aşa şi noi. Când vei vedea că cineva 
îţi cere iertare, şi tu dacă nu zici: „Dumnezeu să te ierte!”, eşti asemenea cu dracul care nu poate zice 
„lartă-mă”. „Nu vreau să zic „iartă-mă”! Dar de ce? EI este vinovat, nu eu!” 

— Nu zic „iartă-mă”! 

Atunci a zis călugărița: 

— Uite ce-i! Dacă nu zici „iartă-mă”, să ne cânţi o cântare cum cântai tu când erai înger înainte. 

— Dacă voi cânta, vă topiţi ca ceara. 

— Nu ne temem! 

— Şi ce cântare să cânt? 

— Cântă Trisaghionul: Sfinte Dumnezeule. 

Când a început să cânte, plângea tot soborul mănăstirii. Cânta frumos tare. Dar ştii cum cânta? 
Sfinte Dumnezeule, Sfinte tare, Sfinte fără de moarte, şi gata. Până acolo! „Miluieşte-ne” nu voia să 
ZICĂ. 

— Zi „miluieşte-ne”! 

— Nu pot, că dacă zic mă fac înger! 

— Asta vrem noi! Cântă miluieşte-ne, că nu-ţi dau drumul. Aici te ţin legat şi mâine, să vină 
toate satele să te vadă aici clopotar! Puterea dumnezeirii să nu-ţi dea drumul până nu zici miluieşte- 
ne. 

Cânta frumos: Sfinte Dumnezeule, Sfinte tare, Sfinte fără de moarte şi iar se oprea. Miluieşte- 
ne nu zicea. 

— Zi miluieşte-ne! 

— Nu pot! 

— Să te ardă puterea Sfintei Cruci! 

— Văleu! Daţi-mi drumul, că nu mai vin în veac aici! Am să spun la tot iadul ce-am păţit aici. 

— Nu! Zi: „Miluieşte-ne pe nor”! 

Când a văzut că-l arde puterea Sfintei Cruci, a cântat. Şi când a cântat miluieşte-ne pe noi, a 
strălucit ca soarele şi a zburat la cer. S-a făcut înger. Şi atunci maicile au început a face metanii: 

— Mulţumim Domnului că am văzut un drac care s-a făcut înger înapoi, că a zis miluieşte-ne 
pe noi! 

De aceea, dacă cineva a greşit ceva, să zică imediat: „lartă-mă, frate, că am greşit!” 


CHEMAREA LUI DUMNEZEU ŞI ASCULTAREA OMULUI 
Fraţi creştini, vreau să vă vorbesc despre chemarea lui Dumnezeu şi de ascultarea omului de 


Dumnezeu şi de ascultarea tuturor zidirilor Sale. Dar vreau mai ales să vorbesc despre chemarea 
neamului celui cuvântător al oamenilor şi să vă spun în câte chipuri ne cheamă Dumnezeu pe noi. 

Dumnezeu cheamă popoarele pământului la pocăință prin foamete, cu secetă, cu boli, de parcă 
le-ar spune: Jată, Eu sunt Acela despre Care spune Ieremia proorocul că voi da ploaie peste zece 
cetăţi şi peste două nu va ploua. Și iarăşi, voi da ploaie peste două cetăţi şi peste zece n-am să dau 
ploaie, ca să vă arăt că Eu sunt Dumnezeul norilor şi Tatăl ploilor, cum a zis şi lov. 

Am auzit că la televizor, când se dă buletinul meteorologic, se arată harta ţării spunându-se: 
aici plouă, şi se arată vreo 10-15 puncte unde plouă în ţară, iar în cea mai mare parte a ţării nu plouă. 
Auzind acesta, foarte m-am folosit. Şi mi-am adus aminte de cuvintele proorocului leremia şi mi-am 
zis: lată cum se împlinesc sub ochii noştri, că plouă în câteva sate şi în 20-30 nu plouă. 

Deci în mâna lui Dumnezeu sunt ploile şi norii şi furtunile şi vânturile. Căci spune Hristos: 
Anii şi vremile le-a pus Tatăl întru a Sa stăpânire. Nimeni nu-l poate cere socoteală Lui de ce a lăsat 
secetă sau furtună; nimeni nu poate opri vânturile şi ploile, nimeni nu le poate aduce, decât mâna cea 
atotputernică a lui Dumnezeu. Deci, iată, uneori ne cheamă Dumnezeu cu secetă, alteori cu grindină, 
alteori cu fulgere, când trăsneşte în munți, alteori ne cheamă cu foamete, alteori cu boli. 

Alteori dă Dumnezeu boală şi molimă şi nu este casă unde să nu fie un bolnav. Alteori ne 
cheamă cu războaie, alteori cu robie, alteori cu glasul Scripturilor când zice: Veniți la Mine toți cei 
osteniţi şi împovăraţi şi Eu vă voi odihni pe voi. Şi altă dată zice: Cel ce vrea să vină după Mine, să 
se lepede de sine, să-şi ia crucea sa şi să-Mi urmeze Mie. 

Deci iată că ne cheamă Dumnezeu şi prin stihii, şi prin cutremure şi prin secetă; ne cheamă 
popoarele la EI să cunoască că este un Tată în cer şi că poate face cu popoarele câte voieşte. 

Cum spune Isaia? Doamne, Tu ai zidit pământul ca o nimica şi toate popoarele pământului 
înaintea Ta sunt ca o picătură într-o cadă (Isaia 40, 15). Ce putere are o picătură într-o cadă? Sau ce 
este de vei lua o lingură de apă din oceanul cel fără margini al mărilor? Aşa suntem noi de mici şi de 
slabi înaintea lui Dumnezeu. Ne cheamă Dumnezeu prin glasul Scripturii, ne cheamă prin glasul 
zidirilor ce pornesc asupra noastră cu secetă sau cu ploaie prea multă sau cu cutremur; ne cheamă 
Dumnezeu prin arşiţă, dar ne cheamă şi în alt fel. 

Cum? Prin glasul conştiinţei. Nu vezi, când păcătuim sau greşim, ne mustră cugetul îndată. 
Te întreabă: „Omule, de ce ai făcut asta? De ce ai furat de la vecinul? De ce ai luat femeia altuia? De 
ce ai omorât pruncul nevinovat în pântece? De ce ai râs de cele sfinte? De ce fumezi: De ce nu mergi 
la biserică Duminica şi sărbătoarea? De ce nu creşti copiii în frica lui Dumnezeu? De ce nu posteşti 
cele patru posturi de peste an şi vinerea şi miercurea şi te faci asemenea cu iudeii? De ce urăşti pe 
fratele tău? De ce huleşti pe Dumnezeu când eşti în scârbă?” 

Prin toate ne mustră conştiinţa când greşim. Ea este glasul lui Dumnezeu care ne cheamă la 
EI: „Omule, ai greşit. Eu te iert, dar să nu mai faci. Vino la Mine, căci la Mine este izvorul iertării, al 
iubirii şi al milostivirii. Pune început bun de azi înainte, să nu mai păcătuieşti”. 

Deci conştiinţa este glasul lui Dumnezeu în inima noastră. Această lege s-a pus înainte de 
toate legile omeneşti. 

Zic o seamă de oameni puţin credincioşi: „Pe noi, creştinii, Dumnezeu o să ne judece şi o să 
ne pedepsească după Evanghelie, dar popoarele care nu cunosc pe Dumnezeu, cum este China, cum 
este Japonia, India, care se închină la zei şi la vrăjitori, cum are să le pedepsească Dumnezeu? Căci 
n-au avut Evanghelia şi n-au ştiut ce este păcat. De aceea nu se pot îndrepta”. 

Auzi ce spune dumnezeiescul Apostol Pavel în Epistola sa către Romani: Cele nevăzute ale 
lui Dumnezeu, de la începutul zidirii lumii prin făcători înţelegându-se se văd, adică veşnica Lui 
putere şi dumnezeire (Romani 1, 20). Deci toate popoarele lumii, în ziua judecății, se vor judeca după 
patru legi. Aşa dogmaticesc Sfinţii Părinţi. Cei ce n-au avut legea scrisă, se vor judeca după două 
legi: după legea conştiinţei, pe care a pus-o în om la zidirea lui, şi după legea zidirilor. Cum, după 
legea zidirilor? lată cum: 

Toate care sunt în jurul nostru vorbesc cu noi. Căci spune Sfântul Grigorie de Nyssa în Viaţa 
lui Moise: „Ca o trâmbiţă din înaltul cerului vorbesc zidirile cu noi şi strigă că este un Ziditor”. Şi ce 
spune proorocul David: Cerurile spun slava lui Dumnezeu şi facerea mâinilor Lui o vesteşte tăria. 
Cum vorbesc cerurile cu noi? Cum vorbeşte tăria cu noi şi vesteşte puterea lui Dumnezeu? lată cum: 

Când te uiţi seara la cerul înstelat şi-l vezi plin de stele şi împodobit ca un candelabru plin de 
lumină şi vezi luna plină strălucind pe cer şi rânduiala cea prea frumoasă cu care se conduc stelele şi 
galaxiile şi constelaţiile cerului cu atâta precizie, încât nici cei mai mari savanţi ai lumii nu ajung să 
facă calendarul după ele, atunci zici cu proorocul: Doamne, ce este omul, că-l pomeneşti pe el, sau 
fiul omului, că-l cercetezi pe el? Şi atunci îţi dai seama că aceste stele, aceste mişcări ale lor sunt 
făcute şi purtate de mâna lui Dumnezeu. EI a fost Creatorul, EI este Cârmuitorul lor. Îţi dai seama că 
lumea aceasta are o minte care le îndrumă, că este un Dumnezeu Care le-a făcut şi o mână nevăzută 
care le poartă de grijă, ca şi nouă. 

Aşa vorbesc cerurile cu noi, încât văzându-le, cunoaştem prin ele pe Ziditorul cerului. Când 
ne uităm la soare şi-l vedem cum luminează, că nu putem să-l privim decât câteva minute şi orbim, 
ne aducem aminte de Cel ce a făcut soarele atât de frumos, atât de luminos. Şi ne dăm seama că Cel 
ce l-a făcut pe el, Soarele dreptăţii, străluceşte de miliarde de ori mai mult ca el. Şi aşa soarele laudă 
pe Dumnezeu. Căci se zice: Lăudaţi-L pe El soarele şi luna, lăudaţi-L pe El toate stelele şi lumina. 
Cum Îl laudă luna, stelele, cerurile, tot firmamentul, toată zidirea? 

Prin existenţa şi prin mişcarea lor. Căci „altele sunt contemplaţiile zidirilor şi altele sunt legile 
lor”, zice Sfântul Maxim Mărturisitorul în Filocalie. Contemplaţia are loc când ne gândim la cine le- 
a făcut. Iar legile lor sunt rânduielile după care se mişcă în univers. Şi amândouă sunt făcute de 
Dumnezeu: existenţa lor şi legile după care se mişcă ele. Aşa vorbesc cu noi soarele, luna, stelele şi 
cerurile, florile şi păsările, animalele şi fiarele, văile şi apele, noianurile şi aerul, vânturile şi toate 
stihiile. Toate vorbesc cu noi şi ne spun că este un Ziditor, un Dumnezeu în cer Care le-a făcut, le 
ține şi le mişcă. 

Deci după legea conştiinţei şi după legea zidirilor se vor judeca cei ce n-au avut legea cea 
scrisă. Începând de la Moise, căruia Dumnezeu i-a dat tablele Legii pe Muntele Sinai, poporul iudeu 
se va judeca după Legea scrisă, dar toate popoarele care au cunoscut Evanghelia, se vor judeca după 
Legea darului, legea dragostei şi a desăvârşirii. De la începutul lumii, astăzi şi veşnic, zidirea vorbeşte 
despre Ziditorul ei. 

Un necredincios oarecare mergea pe Oceanul Atlantic, pe un vapor mare, un transatlantic. Şi 
un sărman misionar predica pe vapor noaptea despre Dumnezeu, despre minunile Lui care se văd pe 
cer, sus, pe pământ şi în ape. lar necredinciosul, ca să ia în batjocură pe misionar, a luat binoclul şi 
se tot uita lung la stele. lar misionarul lui Hristos predica cu foc, pentru că Dumnezeu dă putere multă 
în cuvânt celor ce-L binevestesc pe EI şi-L predică pe Dumnezeu Cel adevărat, pe stăpânul Zidirii. 

La urmă vine cel necredincios şi zice către preot: „Părinte, tot predici pe Dumnezeu, dar eu 
m-am uitat prin binoclu la stele şi nu L-am văzut. Nu ştiu unde-I”. lar misionarul lui Hristos 1-a spus: 
„Bine zici, frate, că nu-L vezi, şi în acest fel nici n-ai că-L vezi în veacul veacului. Dar ştii de ce? Ca 
să-L vezi pe Dumnezeu trebuie să cureţi inima de necredinţă şi de păgânătate, căci aşa ne învaţă pe 
noi Evanghelia, spunându-ne în fericirea a şasea: Fericiţi cei curați cu inima, că aceia vor vedea pe 
Dumnezeu. Deci drept ai zis, pentru că nu L-ai văzut şi nici n-ai să-L vezi în veacul veacului, până 
ce nu-ţi vei curăţi inima ta de necredinţă, de răutate şi de păcate. Atunci ai să-L vezi pe Dumnezeu 
prin lumina credinţei”. 

Aşa şi azi. Sunt mulţi oameni care nu aud chemarea lui Dumnezeu. Şi dacă nu o auzim, o să 
pună biciul pe noi, o să ne cheme mai aspru. Dacă ne vom întoarce, El o să dea ploaie timpurie şi 
belşug şi sănătate şi fericire, că în mâna Lui este viaţa şi moartea. lar dacă nu, ştie El cum să tragă 
frâul calului. Căci zice Ilie Miniat că lumea aceasta este ca un cal sirep, care aleargă pururea spre 
pierzare, aleargă la păcate, spre fundul iadului. Dar Dumnezeu va pune frâu acestui cal neastâmpărat. 
Şi care e frâul calului? Care e frâna lui Dumnezeu cu care trage lumea la Dânsul? Sunt bolile, seceta, 
robiile, războaiele, moartea, suferinţele şi toate necazurile. 

Când este război, ce cerem? „Dă, Doamne, pace!” Când suntem bolnavi cerem: „Dă-ne, 
Doamne, sănătate”. Când nu plouă: „Dă-ne, Doamne, apă, că murim de sete!” Când suntem robi: 
„Scapă-ne, Doamne, de robie!” Deci bine ne face Dumnezeu. Ştie EI să ţină în frâu această lume, 
care aleargă ca un cal siret la prăpăd, la pierzare. Auzi ce spune proorocul: Însă cu zăbală şi cu frâu, 

Doamne, fălcile lor vei strânge, ale celor ce nu se apropie de Tine. Nu ne apropiem de bună voie, ne 
pune zăbală şi frâu şi ne întoarce înapoi, pentru că are putere, căci este Dumnezeu, Care poate să 
coboare în iad, să ridice, să omoare şi să facă viu. 

Deci, fraţii mei, când vom înţelege că Dumnezeu ne cheamă prin boli, prin suferinţe, prin 
pagube, prin necazuri, prin robie, prin secetă, să nu stăm împietriţi, ci să ne întoarcem acasă la Tata 
şi să zicem: „artă-ne nouă, Doamne, păcatele şi ne miluieşte pe noi”. Atunci Bunul Dumnezeu ne 
iartă, pentru că EI nu ne ceartă din ură. Adevăratul părinte nu bate copiii săi din ură. Doamne fereşte! 
Care mamă sau tată ar vrea să-şi bată copiii degeaba, să-şi bată joc de dânşii? Nu! Ci dacă vede că 
vreunul azi nu ascultă şi mâine nu ascultă şi poimâine nu ascultă, şi-i încăpățânat şi-i răspunde 
împotrivă şi face după voia lui cea rea, pune mâna fără să vrea pe vargă sau pe curea sau pe băț. 
Pentru ce? Pentru că vede că acest copil a pornit pe căi rele şi merge din rău în mai rău, se duce în 
prăpastie şi dacă îl va bate mai pe urmă, va fi prea târziu. 

Aşa face şi Dumnezeu cu noi. Noi suntem toţi fiii lui Dumnezeu după dar. Auzi ce spune 
Scriptura: Eu am zis: dumnezei sunteți şi fii ai Celui Prea Înalt toţi. lar voi ca nişte oameni muriţi şi 
ca unul din boieri cădeţi, adică ca unul din diavoli. Dacă suntem fiii lui Dumnezeu după dar şi avem 
darul punerii de fii prin Sfântul Botez, avem Biserica mamă şi pe Dumnezeu Tată, după cum zicem 
pururea: Tatăl nostru, Care eşti în ceruri, dacă-i aşa, să stăm pururea cu ochii minţii la Tatăl nostru 
şi să ştim că dacă nu vom voi de bună voie să-L iubim şi să-L cunoaştem că există, El va pune mâna 
pe vargă. 

Dar mai bine să ascultăm din dragoste şi să-L iubim pe Dumnezeu şi să facem poruncile Lui 
din cuminţenie, ca El pururea să aibă milă de noi şi să ne poarte de grijă. 

Apostolii au ascultat de Hristos, proorocii au ascultat, cerul ascultă, pământul ascultă, roua 
ascultă, grindina ascultă, stelele ascultă, noianurile şi toată natura ascultă! Numai omul, fiinţa cea 
raţională, nu vrea să asculte de Părintele său Cel ceresc. Dar băgaţi de seamă că mâna lui Dumnezeu 
are şi vargă cu care ne poate bate. 

Deci să stăm bine, să luăm aminte! Să nu uitaţi, de astăzi înainte, că orice necaz care vine 
peste noi, este o chemare a lui Dumnezeu. Căci zice: Dumnezeu bate pe tot fiul pe care-l primeşte. 

Şi să nu cârtim dacă suntem chemaţi într-un fel sau altul, căci spune Apostolul Pavel: Fiecare, 
întru ceea ce este chemat, întru aceea să rămână! 

Te-a chemat Dumnezeu sărac, nu dori să te îmbogăţeşti; te-a chemat să fii călugăr, călugăr să 
rămâi până la moarte; te-a chemat să fii preot, preot vrednic să fii; te-a chemat să fii meseriaş, 
meseriaş bun şi cinstit să fii; te-a chemat să fii filosof sau mecanic sau în alt serviciu, aşa să rămâi. 
Dar să slujeşti cu cinste, să cunoşti că Dumnezeu este Cel ce te-a chemat într-un fel sau altul şi fiecare 
din noi întru ceea ce este chemat, întru aceea să rămână! Amin. 


SFATURI DUHOVNICEŞTI 


— Părinte, ajungem uneori într-o astfel de stare, încât nici nu ne putem ruga, nici nu 
putem dormi, nici nu putem mânca, nici nu putem vorbi, nu avem nici o dispoziţie. 

— Auzi ce zice dumnezeiescul părinte Isaac Sirul, că eu nu voi înceta să aduc pilde, nu de la 
mine, că cu sunt izvorul a toată răutatea şi viclenia. Ce vorbim, vorbim de la Sfinţii Părinţi ca să ne 
folosim. Când vei vedea că eşti într-o astfel de stare, te sfătuiesc, omule, să te culci. Şi chiar de nu 
dormi, stai culcat să se liniştească simţirea. 


— Dacă nu avem Sfânta Liturghie în fiecare zi la mănăstire, cum ne putem mântui? 

— Nu numai Liturghia te mântuieşte. Nu auzi ce spune Sfântul Grigorie Sinaitul? „Cine are 
rugăciunea minţii, are şi Liturghia, are şi toată pravila Bisericii tot timpul”. D-apăi acei care au trăit 
în pustie, cum a fost Sfântul Marcu de la peşteră, la care s-a dus Sfântul Serapion, de 95 de ani nu 
văzuse om, acela stătea la slujbă? Era în timpul prigoanelor. Şi ai văzut, când se ruga era stâlp de foc 

de la pământ până la cer. „Dar cei care au trăit în pustie ani de zile, cum spune Sfântul loan Gură de 
Aur, şi se împărtăşea la trei-patru ani, oare pentru nevrednicie se împărtăşeau aşa rar?” 

Auzi ce spune Sfântul Efrem: „Biserici aveau pe limbile lor şi altare în inimile lor”. Totdeauna 
erau în comuniune cu Dumnezeu în rugăciune. Pentru că rugăciunea care se face în biserică este 
rugăciune obştească. Dar nu cumva să rămânem numai la aceasta şi să nu avem o rugăciune proprie, 
că ne înşelăm. Că spune Sfântul Teofan Zăvorâtul: „Vai de cei ce au îngheţat la rânduiala tipicului 
bisericesc şi n-au rugăciunea lor proprie!” 


— Dar nu este păcat ca atunci când este Liturghia, eu să zic rugăciunea inimii sau altă 
rugăciune şi să nu fiu atent la slujbă? 

— Nu-i adevărat! Pentru că are mare legătură liturghia inimii cu cealaltă de la sfântul altar. 
Aceasta este o rugăciune obştească şi are mare putere, mai ales Sfânta Liturghie, şi o ajută pe cea din 
inimă. Că dacă vine o prigoană şi te-ai dus în pustie, sau într-un sat, sau într-un bordei, mai ai 
Liturghie? 

În măsura în care se roagă, auzi ce zice Sfântul Nicodim Aghioritul, mintea este preot, inima 
este altar; jertfa care se aduce pe acest altar este alegerea şi buna voinţă, că de bună voie alerg 
să mă rog lui Dumnezeu, iar mirosul de bună mireasmă, tămâia, care se ridică de pe altarul 
inimii, este rugăciunea, să se îndrepteze rugăciunea mea ca tămâia înaintea Ta. De pe altarul inimii. 
Omul este un fel de biserică în biserică. 

În zadar te duci în altarul ăsta, dacă nu ai rugăciunea cea din inimă. Puţin îţi foloseşte. De 
aceea, mergerea la biserică îţi ajută foarte mult ca să întăreşti rugăciunea din inimă, dar nu o schimbă 
pe aceea. Tocmai rugăciunile şi momentele Sfintei Liturghii, dacă tu ai lucrare lăuntrică, îţi întăresc 
această lucrare. Mai mult îţi învăpăiază inima de dragostea lui Dumnezeu, când iese cu Sfintele 
Daruri, căci credinţa vine prin auz. 

Ai văzut că a întrebat cineva pe Sfântul Nichifor: „Dacă merg în biserică, să ascult strana şi 
Liturghia şi celelalte, sau să zic rugăciunea inimii?” Dacă n-ai sporit în rugăciunea minţii, ascultă cu 
mare atenţie Liturghia şi strana, care te ajută să te concentrezi cu mintea în inimă. Foarte mult te 
ajută. 

Iar dacă ai ajuns la rugăciunea de sine mişcătoare a minţii, este ca ceasul, ai pornit inima, eu 
dorm şi inima mea veghează. Permanent inima se roagă. Atunci şi fără să vrei vei rămâne cu 
rugăciunea acesta lăuntrică şi în timpul Liturghiei şi în timpul celorlalte rugăciuni, să ajungi la o 
rugăciune de sine mişcătoare. Permanent se roagă inima. Neîncetat, cum zice apostolul. 

Eu am scris câteva predici despre treptele rugăciunii. Am vrut să scriu şi una despre 
rugăciunea contemplativă, care-i mai înaltă decât rugăciunea inimii, dar nu are nici un rost la oamenii 
de azi, că nu o înţeleg; este pentru cei desăvârşiţi, aceea este în extaz, rugăciunea cea de foc, în răpire. 
Am pus acestea pe care le poate înţelege oricine. Noi le-am citit, şi numai cu atât am rămas. Le-am 
înţeles, dar nu le-am lucrat niciodată în viaţă. Aşa este. 


— Cum cunoaştem noi care este calea cea bună a mântuirii? 
— Sfatul bun te va păzi şi cugetul drept te va apăra. Şi iarăşi zice Scriptura: Cei ce n-au 
sfătuitori, cad ca frunzele. De aceea este bine, mamă, să ne mai sfătuim. 


— Cum putem trăi noi în viaţa de obşte fără tulburare? 

— Zice Sfântul loan Gură de Aur: „Tăria celui din obşte este ascultarea; tăria împăratului stă 
întru multă oştire; iar tăria celui din linişte este multa rugăciune. Şi căderea celui din obşte este 
neascularea — când nu face ascultare; şi căderea celui din linişte, împuţinarea rugăciunii”. 

La pustie aveam timp să mă rog 14 ore şi mai mult. 


— Cum trebuie să ne purtăm, noi, creştinii ortodocşi, faţă de oamenii eretici? 
— Nu cumva socotind noi că iubim pe aproapele, să ne lăsăm călcaţi de cei străini de dreapta 

credinţă în Hristos, care voiesc a ne depărta pe noi de la Ortodoxie şi a ne impune credinţa lor cea 
strâmbă şi eretică. lar dacă voiesc a ne ataca credinţa noastră cea sfântă sau Sfânta Tradiţie a Bisericii 
Ortodoxe, atunci trebuie să o apărăm cu toată puterea până la moarte, după cum zice Sfântul 
Nicodim Aghioritul în Războiul nevăzut. 

Se cade, aşadar, oricărui preot ortodox şi oricărui creştin al Bisericii noastre dreptmăritoare, 
să fie un bun ostaş al lui Hristos cu toată evlavia şi cu mânie bărbătească şi tare să apere, prin cuvânt 
şi prin scris, adevărul dreptei noastre credinţe. Nu se cuvine a fi blând acolo unde nu trebuie a te purta 
cu blândeţe. Acelaşi lucru ne învaţă şi Sfântul Pimen cel Mare, zicând: „Se cade nouă a răbda toate, 
măcar de ne-ar scoate cineva şi ochii sau ne-ar tăia mâna noastră cea dreaptă, iar dacă cineva voieşte 
a ne depărta şi a ne despărţi pe noi de Dumnezeu, atunci să ne mâniem” (Pateric, Cuvântul 118). Şi 
iarăşi zice: „Întâia oară fugi, a doua oară fugi, a treia oară fă-te sabie cu cel ce vrea să te despartă pe 
tine de dreapta credinţă”. 


— Dar cum trebuie să ne comportăm cu aceşti oameni? 

— Auzi ce spune apostolul? Biserica este Trupul lui Hristos. Cap al Bisericii este Hristos. 
Toate sectele mistice şi raţionalistice, nu numai din România, care s-au despărțit de Biserică, s-au 
despărţit de Hristos. Nu mai au legătură cu Hristos. Gata. Aşa este. Şi pe sectari, nu în casă, nici în 
ogradă să nu-i primeşti, ca nu cumva să ne împărtăşim de lucrurile cele rele ale lor şi de ereziile lor. 


— Şi dacă vin cu tot felul de cărţi, ce să facem cu ele? 

— Pe foc, pe foc, pe foc! Ei au diavoli numiţi arhiconi, zice Sfântul loan Gură de Aur. Îi învaţă 
toată Scriptura pe de rost, dar pe dos, pe dos, pe dos. Le tâlcuieşte toată Scriptura pe dos. Din 
Scriptură îţi vorbeşte, dar pe dos, nu cum spune Biserica şi dogmele Bisericii. Să nu vorbiţi cu ei. 


— De ce Biserica Ortodoxă nu se prea implică în misionarism, ca să facă cunoscută 
dogma ortodoxă în alte părţi, cum fac catolicii şi celelalte confesiuni? 

- Biserica Ortodoxă trăieşte! Cea mai mare învăţătură este trăirea. Eu am la spovedanie 
popor de la ţară. Ţin tradiţia sfântă cum au învăţat-o de la părinţii lor. Datorită poporului se ţine mai 
tare Ortodoxia la noi. 


— În câte feluri se împart oamenii pe pământ, din punct de vedere al credinței în 
Dumnezeu? 

— Oamenii de pe pământ se împart în trei grupe: creştinii, adică cei care cred în Hristos; 
necreştinii sau păgânii, care nu cred în Evanghelia lui Hristos, ci în anumiţi oameni zeificaţi, precum 
Brahma, Buda, Confucius, Mahomed etc., şi a treia grupă, ateii, care nu cred în nici o divinitate. 

Necreştinii se împart şi ei în trei grupe: monoteişti — evrei şi mahomedani; dualişti — care cred 
în două principii, al binelui şi al răului; şi politeişti, care cred în mai mulţi idoli sau zei mincinoşi. 

Creştinii se împart la rândul lor în trei mari confesiuni şi Biserici: ortodocşi, catolici şi 
protestanți. Din protestanți s-au format mai multe ramuri, ca protestanți de Confesiune Augustană 
(luterani), reformaţi, anglicani, metodişti, prezbiterieni şi grupări neopreotestante. 


— Care din aceste categorii de creştini au harul mântuirii? 

— Biserica noastră Ortodoxă învaţă că harul este dat tuturor oamenilor (Tit 2, 11), deoarece 
Dumnezeu voieşte ca toți oamenii să se mântuiască şi la cunoştinţa adevărului să vină (| Timotei 2, 
4). Dar harul nu sileşte pe nimeni. Oamenii au libertatea să-l primească şi să conlucreze cu el sau să- 
1 respingă. Cei dintâi se mântuiesc, cei din urmă, nu (Învăţătură de Credinţă Ortodoxă). Biserica 
Ortodoxă, fiind Biserică apostolică, are harul mântuirii. 


— Care dintre creştini se vor mântui? 
— Numai creştinii care slujesc lui Dumnezeu întru adevăr, aceia se vor mântui, după cum 

spune Duhul Sfânt: Aproape este Domnul de toţi cei ce-L cheamă pe EI întru adevăr (Psalm 144, 
18). Despre oamenii care nu au primit credinţa în Dumnezeu nu putem zice să se mântuiesc, deoarece 
apostolul ne învaţă: Este un Domn, o credinţă şi un botez (Efeseni 4, 5; | Corinteni 12, 12). Şi iarăşi: 
Pace peste cei ce vor umbla cu dreptarul acesta (dreapta credinţă) (Galateni 6, 16) şi în alt loc: Cine 
nu se luptă după lege, nu se încununează (II Timotei 2, 5). 


— Toţi oamenii au harul Sfântului Duh? 

— Păgânii, necredincioşii şi apostaţii (lepădaţii de dreapta credinţă) nu au harul Preasfântului 
Duh. În Vechiul şi Noul Testament, harul Sfântului Duh a fost făgăduit tuturor celor ce vor crede în 
lisus Hristos (saia 44, 3; 59, 21; lezechiel 36, 27; Fapte 2, 17-18). 

În vremea de apoi mulți înşelători şi hristoşi mincinoşi se vor arăta cu viclenie că au harul 
Sfântului Duh şi vor face semne mari şi minuni false cu puterea satanei, spre a înşela pe mulţi şi a-i 
îndepărta de la dreapta credinţă, precum a zis Domnul (Matei 24, 24). 

Vrăjitorii, proorocii mincinoşi, ereticii, înşelătorii şi făcătorii de minuni false sunt urâciune 
înaintea Domnului şi Dumnezeu nu ascultă de ei (Levetic 20, 27; Deuteronom 18, 10-12). 

Creştinii care cad în păcate grele întristează Duhul Sfânt (Efeseni 4, 30). Totuşi nu pierd harul 
mântuirii. Dacă se vor întoarce din toată inima la spovedanie şi la lucrarea faptelor bune, iarăşi 
dobândesc harul Preasfântului Duh, fiindcă primul păcat împotriva Sfântului Duh săvârşit de ei este, 
după cum zice Învățătura de Credinţă Ortodoxă, „răutatea neîncrederii adevărului arătat şi dovedit, 
al dreptei credinţe în Hristos”. 


— Părinte Cleopa, daţi-ne un cuvânt de încheiere. 

— Cuvânt de încheiere trebuie mai întâi să mă prihănesc pe sinemi să vorbesc ce nu fac. Şi de 
aceea vă rog să vă rugaţi pentru mine păcătosul, ca să-mi aduc aminte de cuvintele Sfântului loan 
Scărarul: „Cade-se celui ce învaţă şi nu face, ca, ruşinându-se de cuvintele sale, să înceapă şi el a 
lucra într-o bună zi”. 

Aşa şi eu, poate vorbind la altul, mă gândesc şi eu vreodată să fac. Pentru că de vorbit este 
uşor. Nimic nu-i mai uşor ca vorba. Amin. 


MESAJE DUHOVNICEŞTI ALE MARILOR PĂRINŢI 
transmise pe bandă magnetică 


(II) 


PĂRINTELE CLEOPA CĂTRE PĂRINTELE PAISIE OLARU 
(Vineri, | ianuarie 1982) 


Preacuvioase Părinte duhovnic Paisie, 

Prin mijlocul fratelui Petru, care stăruieşte mereu să facă o legătură între noi, având câteva 
momente libere aici la casa din deal, vă trimit smerite închinăciuni şi metanii cu dragoste în lisus 
Hristos, în anul 1982, şi doresc ca Preasfântul Dumnezeu şi Preacurata Lui Maică să vă lungească 
zilele spre folosul miilor de creştini care vă cercetează şi în anul care vine să sporiţi întru creştere şi 
întru darul lui Dumnezeu, să fiţi de folos şi nouă monahilor, la tot poporul şi credincioşii care vă 
cercetează. 

Vă doresc din toată inima mulţi şi fericiţi ani şi vă rog iar din toată inima să nu mă uitaţi pe 
mine păcătosul, leneşul şi necuratul, în sfintele şi curatele rugăciuni pe care le faceţi acolo către 
Mântuitorul şi Maica Domnului. 

Eu, ca totdeauna, sunt încărcat de griji, de răspândire, de lenevie, de nesimţire, de neluare 

aminte, de acedie, adică de moleşeala voinţei, şi măcar că am intrat într-un an nou, în loc să pun 
început bun, merg înapoi ca racul. 
Blagosloviţi şi mă iertaţi pe mine, păcătosul. 


PĂRINTELE CLEOPA CĂTRE PĂRINTELE ARSENIE 
(Vineri, | ianuarie 1982) 


Cuvioase Părinte duhovnic Arsenie, 

Văd că nu mă lasă în pace fratele Petru până nu trimit câteva cuvinte pe acolo. Mă minunez 
de dragostea lui cum s-a aflat el întru noi să putem vorbi unii cu alţii. Se vede că este lucrarea 
Preasfântului Dumnezeu prin el. 

Aşadar, având câteva momente libere, vă rog din toată inima să primiţi din partea nevredniciei 
mele smerite închinăciuni şi sărutări cu dragoste în lisus Hristos. 

Preasfântul şi Preabunul Dumnezeu şi Preacurata Lui Maică şi toţi sfinţii să vă ajute să sporiţi 
şi să fiți de mare folos milioanelor de credincioşi care vă cercetează acolo şi vă cer sfat şi pe care îi 
mângâiaţi şi-i zidiţi în Hristos. 

Bine faceţi că vă ţineţi de cuvântul marelui Apostol Pavel, care zice: Nimenea al său să nu 
caute, fiecare să lucreze pentru binele şi zidirea aproapelui. 

Bine faceţi că sunteţi de jertfa acolo cu atâtea mii de suflete, deoarece, după învăţătura 
Sfântului Isaac, folosul fratelui este roada ta. 

Dumnezeiescul loan Gură de Aur într-una din omiliile sale zice aşa: „Eu vorbesc din catedrala 
aceasta — adică a Sfinţilor Apostoli din Constantinopol — şi văd mulţime de oameni aici. De se vor 
întoarce 100 la Hristos, plată însutită voi avea. De se vor întoarce 60 sau 30, nu mică este plata; iar 
de se va întoarce numai unul, şi pentru acesta mare plată îmi va da mie Hristos, că un singur suflet 
este mai scump decât toată lumea, după cuvântul care a zis: Ce va da omul în schimb pentru sufletul 
său, măcar de-ar câştiga toată lumea. lar de nu se va întoarce chiar nici unul, eu nu voi înceta să 
învăţ şi să predic, deoarece fâtânile izvorăsc şi izvoarele curg, măcar de ar lua cineva şi ar bea apă 
din ele sau nu ar bea, ele îşi fac datoria”. 

Aşa cum vă ştiu activ, aprins în credinţă, cu dragoste de a zidi pe alţii şi a-i folosi; aşa cum v- 
am cunoscut cu mila Domnului cât am fost împreună, tot să puneţi toată activitatea duhovniceasă în 
folosul poporului şi a atâtor mii de suflete însetate după cuvântul lui Dumnezeu. 

Din toată inima doresc ca Preasfântul Dumnezeu să rânduiască ca, atunci când vom muri şi 
ne vom întâlni înaintea Mântuitorului, să văd în urma părintelui duhovnic Arsenie un sobor de mii şi 
mii de suflete curăţite şi luminate de el prin cuvânt şi pilda vieţii. 

Această dorinţă să fie pururea între noi, ca, cu darul lui Dumnezeu, să lucrăm la slujba 
aproapelui, şi mila lui Dumnezeu va completa neputinţele noastre cu folosul sufletelor care ne 
cercetează şi ne cer ajutorul duhovnicesc. 

Fiind îndemnat de fratele Petru, vă rog dacă credeţi de bunăcuviinţă şi socotiți că-i bine, să 
trimiteţi la toţi iubiții credincioşi din Constanţa şi Mangalia, care ne cunosc, multă bucurie în Hristos, 
mângâierea Duhului Sfânt, spor în cele duhovniceşti în anul acesta în care am păşit (1982) şi mai 
presus de toate, tuturor le dorim mântuirea sufletului şi să sporească în frica lui Dumnezeu, în 
dragostea lui Dumnezeu şi în toate faptele bune. 

Mila Domnului nostru Iisus Hristos şi Acoperământul Preasfintei şi Preacuratei Sale Maici să 
rămână cu noi în veacul de acum, în anul care vine şi în veacul cel viitor. Amin. 


PĂRINTELE CLEOPA CĂTRE PĂRINTELE ILARION ARGATU 

(Vineri, | ianuarie 1982) 


Preacuvioase Părinte Arhimandrit Ilarion, 

lată fratele Petru l-a pus Dumnezeu între noi un fel de mijloc, prin care ne întâlnim aşa pe 
această cale cu ajutorul aparatului, noi fiind la mare distanţă. EI îmi spune să vă trimit câteva cuvinte. 

Eu, păcătosul şi nevrednicul, din partea mea vă trimit mai întâi smerite închinăciuni cu 
dragoste în lisus Hristos şi vă doresc înaintea Preasfântului Dumnezeu şi a Preacuratei Lui Maici să 
vă sporească puterile duhovnceşti, energie fizică şi cea duhovnicească şi în anul care a sosit să staţi 
în slujba apostolatului acolo pentru milioanele de suflete care vă cercetează şi vă cer ajutorul 
duhovnicesc. 

Preasfântul Dumnezeu să vă întărească, să vă mângâie, să vă slujească în această activitate 
duhovnicească şi Preacurata Lui Maică să vă acopere cu dumnezeiescul ei Acoperământ de ispitele 
văzuţilor şi nevăzuţilor vrăjmaşi. Şi vă rog din toată inima să nu mă uitaţi pe mine păcătosul la sfintele 
rugăciuni, că eu niciodată până acum n-am pus început bun de faptă bună. 

Multă bucurie în lisus Hristos şi multă dorire de sporire şi creştere în cele duhovniceşti. 
Spuneţi tuturor ce ne cunosc de acolo şi pe toţi vă rog să nu mă uitaţi în sfintele rugăciuni. Amin. 


RĂSPUNSUL PĂRINTELUI ILARION CĂTRE PĂRINTELE CLEOPA 


Preacuvioase Părinte Cleopa, 

Tare mult m-am bucurat de cuvintele frumoase pe care le-aţi adresat către mine, păcătosul, 
care mă găsesc la Cernica. 

M-am bucurat tare mult că sunteţi sănătos şi vă rugaţi şi pentru mine păcătosul. 

Eu mă rog Bunului Dumnezeu ca să vă ţină sănătos şi pe mai departe, şi cu rugăciunile 
preacuvioşiei voastre să mă întăresc şi eu în lupta pe care o am zi de zi, atât cu patimile mele cât şi 
cu lupta ce vine din afară. 

Vă sărut mâna cu multă dragoste şi cred şi doresc să ne întâlnim cât mai degrabă spre a ne 
împărtăşi cuvinte de întărire şi de bucurie, cuvinte de ajutor duhovnicesc spre mântuire. 

Bloagosloviţi şi mă iertaţi pe mine, păcătosul Ilarion Argatu! 


PĂRINTELE ARSENIE CĂTRE OBŞTEA MĂNĂSTIRII SIHĂSTRIA 
(1982) 


Părinte Paisie, Părinte Cleopa şi toţi dragii mei de la Sihăstria. 

Nemernicia mea a făcut să lupt singur, păstrând în inimă duhul Sihăstriei de atunci. Locul 
acela în sihăstreasca Sihăstrie ajută mult şi mai ales preacuvioşiile voastre, Părinte Cleopa, Părinte 
Paisie, Părinte Ioil, Părinte Chirile, Părinte Macarie şi Valerian şi alţi dragi părinţi ai mei de acolo. 
Aţi păstrat o cuviincioasă şi îngereasă uitate a duhului locului, a rânduielilor. Aţi folosit multă lume 
ca nişte stâlpi cuvioşi, statornici, înţelepţi şi cu inimile calde pentru toţi. 

Ştiu că duhul vă spune că eu sunt slab şi rănit, dar şi mă bucur foarte mult că mă cercetaţi şi 
simt mângâierea ce mi-o daţi şi pe care am simţit-o totdeauna de când a binevoit pronia cerească să 
vă cunosc. Vă iubesc mult! Împrejurările fac să fiu departe şi Bunul Dumnezeu şi Măicuţa Domnului 
ştie şi lacrimile mele străine şi sărace pentru mântuirea mea cu ajutorul duhului vostru. 

Nu pot să nu amintesc şi de preaiubitul Ambrozie şi Marcu care se luptă aşa cum îi place 
bunului Dumnezeu să fim pe lumea aceasta. 

Vă sărut mâinile cu multă smerenie şi iubire, eu, fiul vostru slab, dar plin de nădejde, Arsenie. 
Amin. 

RĂSPUNSUL PĂRINTELUI PAISIE PENTRU PĂRINTELE ARSENIE 
(1982) 


M-am bucurat, Părinte Arsenie, de blagoslovenia sfinţiei voastre şi de dragostea ce ne-o 
purtaţi, pentru că nu ne-aţi uitat, de ne-aţi pomenit pe noi şi pe toţi care i-aţi cunoscut. 

Noi vă dorim tot ce este bun şi frumos, tot ce este folositor şi plăcut lui Dumnezeu şi dacă nu 
ne vom mai întâlni în viaţa asta, să ne facă Dumnezeu parte să ne întâlnim acolo în veşnica fericire. 
Amin. 

Blagosloviţi şi mă iertaţi! 


RĂSPUNSUL PĂRINTELUI CLEOPA PENTRU PĂRINTELE ARSENIE 
(1982) 


Preacuvioase Părinte şi mult iubite şi fratele meu, Arsenie. 

Mulţumesc Preasfintei şi de viaţă Făcătoarei Treimi, Preasfintei Născătoarei de Dumnezeu şi 
pururea Fecioarei Maria şi mijlocirii tuturor sfinților, care au binevoit măcar aşa prin aceste mijloace 
să putem vorbi de la această mare distanţă care ne desparte numai cu trupul, nu şi cu duhul. 

Iubite Părinte, mai întâi vă mulțumesc din toată inima că nu ne-aţi uitat şi păstraţi unitatea 
duhului şi dragostea aceea ce a fost oarecând între noi. 

Dragostea lui Dumnezeu nu cunoaşte hotare; ea nu cunoaşte graniţe. Dragostea lui Dumnezeu 
trece peste toate şi nu numai peste graniţele veacului de acum, ale unei ţări sau ale unei localităţi, ci 
ea trece şi peste graniţa morții. 

Auzim pe marele Apostol Pavel zicând: Limbile vor înceta, proorociile se vor desfiinţa, dar 
dragostea rămâne. Singura din cele trei virtuţi teologice care rămâne în veacul viitor şi nemărginiţii 
vecilor este dragostea, care trebuie să o purtăm în sufletele noastre şi care este mai mare decât toate 
virtuțile în acest veac şi în cel viitor. 

Iubite Părinte, îmi dau seama, după cum aţi spus, că luptaţi singur. Nu sunteţi singur! Aveţi 
pe Preasfântul nostru Mântuitor, pe Preacurata Lui Maică şi pe sfinţii lui Dumnezeu. Aveţi 
învăţăturile dumnezeieştii Scripturi, ale celei vechi şi ale celei noi, învăţăturile dumnezeieştilor 
părinţi şi aveţi practica vieţii, cu care, prin darul lui Hristos, aţi străbătut până acum, care vă ajută să 
puteţi fi de mare folos în acel loc unde este atâta afluenţă de suflete, care vin acolo cu atâtea şi atâtea 
nevoi sufleteşti. 

Un singur suflet este mai scump decât toată lumea, că la această valoare I-a ridicat Însuşi 
Dumnezeu-Cuvântul, Care zice: Ce va da omul în schimb pentru sufletul său, măcar de ar dobândi 
toată lumea? Nu are valoare lumea toată cât are un suflet. 

Deci acolo aveţi posibilitate să aduceţi la lumină şi la mântuire nu un suflet, ci mii de suflete, 
numai să vă întărească Preasfântul Dumnezeu şi Preacurata Lui Maică să puteţi face faţă, cât este cu 
putinţă, atâtor nevoi sufleteşti, care se cer mai ales acolo unde este sezonul de vară şi unde vin atâtea 
suflete, unele mai zbuciumate decât altele de ispitele şi de valurile veacului de acum. 

Iubite Părinte, aşa a binevoit Dumnezeu ca prin fratele Petru noi să putem vorbi de la aşa 
mare distanţă şi să mai auzim unul altuia vocea, care este mult dorită între noi. Eu sunt cam bolnav 
cu inima, acum puţin şi cu ficatul de câtăva vreme. Bunul Dumnezeu ştie viaţa noastră şi scânteia de 
viaţă care o avem, cât o mai lasă Ziditorul în noi. 

Sunt şi eu foarte, foarte ocupat cu multe suflete, care nu-mi dau răgaz zi şi noapte. Când mai 
am puţine momente de linişte mai însemnez ceva, mai scriu câte ceva, să rămână după ticăloasa asta 
viaţă, poate pentru cineva care va voi să citească. 

Cu multă umilinţă şi dragoste mi-aduc aminte de momentele care le-am petrecut împreună, 
când mi-aţi fost de mare ajutor şi mângâiere în scârbele mele şi în necazurile prin care am trecut şi 

totodată v-am socotit ca pe un înger al lui Dumnezeu, cu dragoste mare şi cu bărbăţie de cuget în 
toate supărările şi m-aţi îmbărbătat şi mi-aţi fost mângâiere. 

Acum Preamilotivul Dumnezeu a rânduit să fim departe unul de altul, dar această depărtare 
este, aşa după cum am zis, numai cu trupul nu şi cu duhul. Nimic nu ne împiedică pe noi să trăim 
într-un gând şi într-un duh înaintea lui Dumnezeu, numai dacă rămâne între noi dragostea 
Preasfântului Dumnezeu. 

Din când în când vin şi de pe acolo credincioşi, de pe la Constanţa, de pe la Mangalia, din 
Dobrogea, de pe la Tulcea, care ajung mai rar pe la noi şi totuşi ajung. Am întrebat când şi când dacă 
vă aflaţi sănătos şi unii v-au cunoscut şi mi-au spus de frumoasa activitate şi energia duhovnicească 
care vă stăpâneşte ca totdeauna şi în momentele de faţă. 

Aş dori, de va voi Preamilostivul Dumnezeu, să vedem, dar nu ştim chipul proniei lui 
Dumnezeu ce este între noi. 

Am fost invitat cu mare stăruinţă să mă duc la Galaţi, unde Părintele Teofil Pandele s-a sârguit 
şi a făcut o biserică şi a sfinţit-o în ziua de Sfinţii Voievozi, Sfinţii Arhangheli Mihail şi Gavriil. EI 
a trimis şi maşina, a venit şi personal şi am fost chemat eu, părintele stareţ, părintele stareţ de la Secu, 
de la Neamţ, mai mulţi părinţi, şi eram dator să mă duc, că acest părinte, încă de când era director în 
Ministerul Cultelor, a ajutat foarte mult această mănăstire, care ştii că a fost arsă şi necăjită. 

Dar n-am putut să ne ducem. Una că a fost hram la Mănăstirea Agapia, tot cu hramul Sfinţii 
Voievozi, şi părintele stareţ a fost chemat de Înalt Preasfinţitul Mitropolit Teoctist să slujească acolo, 
şi părintele stareţ de la Neamţ şi de la Secu, iar eu singur, fiind şi bolnav, nu m-am bizuit; şi aşa că 
n-am fost. 

Dacă era să ajung pe acolo, mă gândeam, fiindcă n-am fost niciodată în Dobrogea în viaţa 
mea, să mă duc pe la Preacuvioşia Voastră, să vizitez Sfânta Mănăstire Cocoş, unde am aflat că se 
află moaştele celor patru sfinţi martiri: Atalos, Zoticos, Filipos şi Camasis, care s-au găsit la Niculiţel 
în Dobrogea. Şi cu această fericită ocazie aveam să trec şi pe la Sfinţia Voastră şi pe la acele sfinte 
moaşte. Dar rămâne acest lucru în voia lui Dumnezeu, poate pentru mai târziu, de voi mai avea zile. 

Am dorit de multe ori, când am avut momente de linişte, să ne mai vedem. Dar, cum am zis, 
lăsăm toate în voia Domnului şi la rânduiala Lui cea preabună. Un lucru să rămână între noi: să 
rămână dragostea lui Dumnezeu şi bunăvoința Lui şi să rugăm îndurarea Lui să nu ne despartă pe noi 
cu duhul. Şi să rămână mila Domnului Dumnezeu şi Mântuitorului nostru lisus Hristos şi 
acoperământul rugăciunilor Preasfintei şi Preacuratei maicii Sale şi ale tuturor sfinţilor cu noi 
păcătoşii, în veacul de acum şi în cel viitor. Amin. 

Blagosloviţi şi mă iertaţi pe mine, păcătosul. 


PĂRINTELE CLEOPA CĂTRE PĂRINTELE ARSENIE 
(Aprilie 1984) 


Spune-i părintelui Arsenie smerite închinăciuni cu dragoste, să se roage pentru mine 
păcătosul, că sunt foarte, foarte ocupat. Chiar acum când vorbesc mi-au venit nişte studenţi care au 
trecut pe la Mănăstirea Neamţ şi mi-au spus că trebuie să vină seminariştii de la Neamţ cu profesorii, 
pentru nişte predici să le vorbesc aici pe munte. 

Altfel am primi o scrisoare oficială de la Mitropolie. Sunt cerut de Vlădica Antonie la un 
congres, nu ştiu unde, şi va trebui să mă duc. A venit oficial să mă duc pe ziua de 1 iunie. 

Sunt cam bolnav cu inima. Obosit. Am şi soborul mănăstirii, trebuie să fac şi de săptămână 
la sfântul altar. Poporul nu mă lasă în pace. Nici nu am când mă gândi. 

În momente foarte puţine, când mai am ceasuri de linişte, mă duc în casa din pădure, acolo 
unde-i prisaca mănăstirii şi acolo mai scriu câte ceva, ca după ce voi închide ochii să rămână ceva în 
biblioteca mănăstirii. 

Bunul Dumnezeu şi Preacurata Lui Maică să ne facă parte de mântuire. Vă zic „Hristos a 

înviat”, Părinte Arsenie, şi vă rog pe toţi să nu ne uitaţi în sfintele rugăciuni! 
Mila Domnului şi Acoperământul Preasfintei Maicii Sale să fie şi să rămână cu noi în veacul 
de acum şi în cel viitor. Amin. 


PĂRINTELE CLEOPA CĂTRE PĂRINTELE PAISIE 
(Aprilie 1984) 


Precuvioase Părinte Paisie, 

Îţi vorbesc aşa în grabă, în fugă, că am avut un consiliu chiar acum şi am fost şi cu biserica. 
Suntem foarte aglomeraţi cu lumea. Nu ştim ce-om mai face cu atâta lume. Vine Înălţarea Domnului, 
vine Duminica Mare. Am fost înştiinţat că vin aici câteva clase de la seminar cu profesorii, ca să le 
vorbesc. 

Sunt peste măsură de ocupat. Aş dori să te rogi mai tare, să se ducă zăpada aceea de acolo. 
Toată. Că atunci când am fost la Sihla, numai trei săptămâni am fost bolnav. Numai cu frecţii şi cu 
injecții. Eram să mor. Am dormit într-o chilie acolo, am asudat, eram tot apă. M-am sculat când toca 
la biserică şi am crezut că în biserică aveţi foc, şi când m-am dus nu era nici în altar foc. Şi am stat 
două ore la Utrenie şi când am venit aici m-a luat o durere, ca atunci când am venit din Italia. Rinichii 
şi rinichii şi rinichii. M-a ţinut vreo două-trei săptămâni. 

M-am învăţat minte, când mă duc la Sihla trebuie să-mi iau schimburi cu mine şi s-o iau încet, 
să iau seama cum dorm şi ce fac. Dacă va fi mila Domnului şi a Maicii Domnului sper, peste o vreme, 
numai dacă ai să te rogi sfinţia ta să se ducă toată zăpada. Când mă duc acolo să fie cald! Să-i spui 
Părintelui Ilarion de la bucătărie că atunci să facă un borş de urzici bun! Ştie el cum. 

Stăm şi noi de azi pe mâine. Obosiţi până-n gât. Avalanşă de lume. Grija de sobor. La biserică 
am fost de rând în prima săptămână după Paşti şi acum îmi vine rândul iar. Cât va mai rândui mila 
Domnului şi cu rugăciunile Pracuvioşiei voastre, ne vom strădui să mai facem câte ceva. 

Vă rog să nu mă uitaţi în sfintele rugăciuni, şi când o fi să mă duc pe acolo, dacă a rândui 
Domnul, vom vorbi mai pe larg cele ce ne va da Bunul Dumnezeu atunci în gând. 

Acum merge fratele Petru, care este un fel de curier, de la Constanţa până la noi, şi de aici 
până la Bucureşti şi în toată lumea, şi duce vorbele noastre de aici acolo. Să-l pomeniţi şi pe el la 
rugăciune şi pe mine păcătosul. 

Blagosloviţi şi mă iertaţi! 


PĂRINTELE PAISIE CĂTRE PĂRINTELE CLEOPA 
(Aprilie 1984) 


Părinte Celopa, vă mulţumesc pentru dragostea care o aveţi şi o purtaţi pentru mine păcătosul 
şi mă bucur pentru că ne-aţi făgăduit că veţi veni pe la noi. Eu v-am aşteptat când a cânta cucul, dar 
la noi încă n-a prins a cânta cucul; la noi încă-i iarnă. 

Dumnezeu să ne ajute ca să ne mai întâlnim şi pe lumea asta şi să ne dea Dumnezeu răbdare 
în toate cele ce ne rânduieşte pentru mântuirea noastră. Amin. 


PĂRINTELE CLEOPA DESPRE PĂRINTELE ARSENIE 
(Martie 1986) 


Se luptă săracul singur la Techirghiol. Este unul cu barbă mare. Şi este om cu toată inima 
pentru Biserica lui Hristos şi pentru mântuirea lumii. EI, unde s-a dus, a făcut mare cinste Bisericii. 
Îi sincer şi cu el şi cu Dumnezeu şi cu lumea. Mare dragoste are de a învăţa pe oameni. Şi are cuvânt. 
Cred că-l mai are şi acum: „Fraţilor, nu vă jucaţi cu mântuirea!” Aşa le spune. „Nu vă jucaţi cu 

mântuirea”. 

Însă de când era frate predica. Se chema fratele Anghel când l-am primit aici. Îl aveam ucenic 
la stăreţie. Şi aveam un scaun, un jilţ, pe care dormeam noaptea, ca preot tânăr să fiu mai treaz. Odată 
mi-a zis: „Îmi dai voie, când nu eşti acasă, să strau eu pe scaunul acela?” I-am zis: „Stai”. Şi apoi de- 
acolo le ţinea lecţie: „Băgaţi de seamă! Eu sunt ucenic, dar sunt în scanul stareţului. Eu vă învăţ în 
locul lui!” 

Şi le spunea frumos şi-i învăţa. Aşa a fost viaţa lui. Foarte, foarte sincer şi hotărât. Şi s-a jertfit 
săracul în multe părţi în ţara asta. Şi acum este acolo şi cred că a trecut şi el de 70 de ani, că eu nu 
mai ţin minte. Şi el nu uită mănăstirea de unde a plecat. 

L-am avut şi la Slatina, altă mănăstire unde am fost stareţ. Eu ştiu că el pune toată inima să-i 
înveţe pe oameni, să le spuie. Şi el îi slăbit, săracul, şi nu mai poate. Amu şi bătrâneţea... 


PĂRINTELE CLEOPA CĂTRE PĂRINTELE ARSENIE 
(Martie 1986) 


Părinte Arsenie, acum, când grăiesc cu sfinţia ta, casa-i plină de lume; vede fratele Petru. Mai 
trebuie să sosească şi 50 de creştini de la Piteşti acum. Suntem peste măsura de aglomeraţi. Dar mă 
bucur că vă ţine Dumnezeu şi Maica Domnului cu sănătate şi cu putere de muncă până în ziua de 
astăzi. 

Eu sunt un hârb legat cu sârmă. Operaţie grea am avut astă-vară. Hernie strangulată. Acum 
sufăr cu inima, mă cam dor şi plămânii. Este şi vârsta. Mai am trei săptămâni şi păşesc pe 75 de ani. 
Şi să fie mila Mântuitorului cu noi să ne întâlnim la rai. Poate aici n-om fi vrednici să ne mai întâlnim. 
Eu aş dori să ne întâlnim în toată ziua, dar suntem la mare distanţă. 

Luptaţi-vă acolo, cu darul lui Hristos şi cu rugăciunile Maicii Domnului. Eu vă am cu 
nevrednicie în pomelnicul meu de la Sfânta Proscomidie. Şi vă am nu numai eu; mulţi părinţi vă au 
care v-au cunoscut. Unde v-aţi dus, aţi fost omul dreptăţii şi al fricii de Dumnezeu şi om cu mare 
dragoste de a mântui pe toți. 

De aceea vreau să vă spun, fiindcă a venit fratele Petru, avem în faţă Sfântul şi Marele Post. 
Trebuie să luăm în călătoria noastră de şapte săptămâni întâi şi întâi rugăciunea şi postul. Apoi 
osteneala, apoi citirea sfintelor cărţi, paza minţii, privegherea minţii; grijă mare de minte, că tot 
păcatul de la minte începe, şi trezvia atenţiei ne trebuie în toată clipa. 

De aceea, bun este şi postul şi rugăciunea şi mintea veghetoare, dar mai mult decât toate este 
dragostea. Aşa ne-a arătat Apostolul Pavel, că mai mare decât toate rămâne dragostea. Milă, cât vom 
putea de fiecare, pentru că mila este frica dragostei. Cu milă să lucrăm cât vom putea, ca să câştigăm 
şi noi milă în ziua Judecăţii şi în vremea morții. 

Să ne ajute Preabunul Dumnezeu şi Maica Domnului şi mie păcătosul şi sfinţiei voastre ca să 
terminăm călătoria cu bine şi să ne întâlnim la rai. 

Vă doresc toată bucuria duhovnicească în acest sfânt şi mare post şi să ajungeţi cu bucurii 
duhovniceşti şi în lumina Învierii lui lisus Hristos, să vă bucuraţi de ziua Învierii Lui. 

Vă doresc bucurie, sănătate, mântuire şi să nu ne uitaţi în sfintele rugăciuni. Amin. 


PĂRINTELE ARSENIE CĂTRE OBŞTEA MĂNĂSTIRII SIHĂSTRIA 
(1986) 


Blagosloviţi, Preacuvioase Părinte Cleopa, Preacuvioase Părinte Paisie, Preacuvioase Părinte 
Ioil şi Valerian, cuvioşi părinţi Ambrozie, Varsanufie, Macarie, precum şi toți părinţii mănăstirii. 

Cu frică de Dumnezeu şi cu sincere şi smerite gânduri vă cer blagoslovenie din inimă şi 
rugăciuni la toți. Nu m-am înstrăinat sufleteşte absolut cu nimic de preacuvioşiile voastre şi de locul 

acela scump şi sfânt, Sihăstria. 

Sunt zi de zi cu inima la sfinţiile voastre şi aceasta este o mare mângâiere pentru mine. Bunul 
Dumnezeu, se vede, a rânduit ca eu să port pe alte meleaguri crucea şi numele sfintei Sihăstrii. Ştie 
Bunul Dumnezeu că, cu toată neputinţa mea, nu am făcut decât cinste sfintei noastre Sihăstrii şi, de 
asemenea, numele preacuvioşiilor voastre, Părinte Cleopa, precum şi la toţi, chiar la toți părinţii şi 
vieţuitorii acestei iubite mănăstiri. 

Am fost pe unde am fost, şi singur am fost mereu. Nu m-am despărțit de nădejdea şi puterea 
darului divin, şi cu mare frică vă spun că nici de bucuria ce vreau s-o am, având pe Preasfânta, 
Preascumpa, Preaputernica mijlocitoare, Maica Domnului, la care nu va nădăjdui nimeni în zadar. 

Am intrat în al unsprezecelea an de când sunt aici. Valuri, valuri de credincioşi vin la 
Techirghiol. Sunt obligat să-i primesc, să-i înţeleg şi la toţi să le dau câte ceva şi să plece cu nădejde. 

Sunteţi, Preacuvioase Părinte Cleopa şi cu toți părinţii, bucuria mea. Vă port cu drag şi vă 
consider mereu puternici. Să nu mă lăsaţi din rugăciuni, precum şi nevrednicia mea pe preacuvioşiile 
voastre. 

Blagosloviţi şi să mă iertaţi pe mine, Arsenie protosinghelul. 


PĂRINTELE PAISIE DESPRE PĂRINTELE CLEOPA 


Vă duceţi la Părintele Cleopa devale? Apoi el, cu darul lui Dumnezeu care îl are, vă satură de 
vorbă. A fost şi el bolnav, l-a mai durut un picior, acum s-a mai îndreptat. 

EI nu încetează cu programul lui. Lucrează. Numai cărţi de-ale lui face. Şi cu cuvântul şi cu 
scrisul. Părintele Cleopa a mai fost pe la noi. Vine o dată sau de două ori pe an. Cam aşa vine la noi. 
Dar poate de acum va veni mai des. 

A avut în plan să plece prin America, unde a mai vrut el să plece, dar a renunţat. Este bolnav. 
Nu se poate despărţi de mormintele fraţilor lui, a maicii lui, că-i la Agapia Veche. Totdeauna în 
predicile lui aminteşte şi de fraţii lui, că a avut fraţi atâţia şi, în sfârşit... 

Părintele Cleopa, el îi singur în ţara noastră cu darul care i l-a dat Dumnezeu lui. În sfârşit... 

Spuneţi-i să se roage, să mă pomenească la rugăciune, să eu sunt de azi pe mâine. Doamne 
ajută! 


PĂRINTELE CLEOPA DESPRE PĂRINTELE PAISIE 
(1988) 


În anul 1929 am venit eu la mănăstire. L-am cunoscut pe Părintele Paisie de când era fratele 
Petru. Era vizitiu la caii stareţului Vladimir Bodescu. Venise de pe front de la Budapesta, a fost în 
primul război mondial. Mi-aduc aminte, săracul. 

Cât de obosit este, când vede că vin oamenii, tot de milă zice: „Hai să-i primesc!” Dăunăzi 
era acolo şi era şi Neonil. EI, săracul, cu piciorul stâng umflat, nu mâncase toată ziua, nici nu dormise. 
Şi iaca vin nişte oameni din Bucovina: „Sărut mâna, domnu” părinte — că aşa vorbesc ei —, am 
venit...”. „De unde sunteţi voi?”. „De la Marginea...”. Dar el trebuia să mănânce ceva în ziua aceea, 
că nu mâncase nimic. Era obosit. Dar Neonil zice: „Oameni buni, vreţi să-l omorâţi numaidecât? 
Uite, este bătrân! N-a mâncat! ÎL doare piciorul! Uite piciorul celălalt este umflat este umflat şi îl 
doare”. Dar Părintele Paisie îi zice: „Măi, Neonile, măi, lasă-i săracii, măi! Mă dor picioarele, dar nu 
mă doare limba, măi. Dă-le drumul să vină”. Şi i-a primit şi pe aceia. 

Acum Părintele Paisie este cel mai bărân. A păşit pe 88 de ani la 20 iunie. În 1897 e născut. 
Părinţii lui se chemau loan şi Ecaterina. Tatăl lui a fost pădurar mulţi ani, dintr-un sat Stroieşti, din 
comuna noastră, de acolo. Şi el a stat la Cozancea 28 de ani. A fost stareţ acolo şi eclesiarh mare. 
Apoi l-am adus eu aici la Sihăstria, când eram stareţ, în anul 1948. L-am cerut la mitropolie, i-am 

făcut mutație, lui şi părintelui Chiril. Şi de atunci este aici. EI a intrat în mănăstire în 1921. Fraţii mei, 
Gherasim şi Vasile, au fost ucenici la dânsul prin 1925-1927. 

EI cât a putut a mărturisit, cât nu, a citit. Când nu, le-a zis un cuvânt de folos. N-a respins pe 
nimeni, cât a putut el. El aşa se stinge, în mijlocul poporului, dar multă lume are să plângă după el. 
A fost un om care i-a mângâiat pe toţi. Sub epitrahilul lui şi-au aflat mângâiere şi linişte mii şi mii de 
suflete în viaţa lui. 

Mila Preasfintei Treimi şi Acoperământul Maicii Domnului să fie cu noi şi în veacul de acum 
Şi în cel viitor. Amin. 


PĂRINTELE DIMITRIE BEJAN CĂTRE OBŞTEA MĂNĂSTIRII SIHĂSTRIA!+ 


Părinte Cleopa şi Părinte Ioanichie, 

Vă sărut mâna la amândoi. Mâinile drepte. Mi-aţi fost totdeauna foarte dragi şi foarte 
apropiaţi, pentru că ştiţi ce vreţi de la Dumnezeu. Să mă ierte Părintele Cleopa! Aşa a fost în conştiinţa 
mea, de când l-am văzut şi până astăzi, când fac această declaraţie, că este cel mai curat călugăr la 
ora actuală din Ortodoxia românească. 

Poate pe la Sfântul Munte să se găsească oameni superiori călugărilor noştri. lar Părintele 
Ioanichie, el însă îl caută pe Dumnezeu. Este supraocupat cu cărți. Scrie! Are darul de a scrie şi de a 
răspândi cuvântul lui Dumnezeu! Mai ales în partea practică a creştinismului nostru. Să-l ajute 
Dumnezeu să-şi facă ucenici! 

Dacă Părintele Cleopa şi Părintele Ioanichie nu lasă ucenici în urma lor, pustia se instalează 
la Sihăstria! Şi-i păcat! Atâta duh: Paisie, Cleopa, Ioanichie şi a mai fost stareţul lor, părintele 
Ioanichie Moroi.. 

Acolo a fost un duh bun încă de la înfiinţarea acelui schit care a devenit mănăstire acum. Aş 
fi vrut să mor acolo, dar cred că Dumnezeu a hotărât să mor aici. Nu-s supărat. Noi rămânem cu trup, 
Părintele Cleopa şi Părintele Ioanichie... Că trupul se dă firii de Dumnezeu zidite. Până când? Poate 
într-o mie de ani, poate în mai puţin. Ne prefacem! Răsar flori din noi; răsar copaci, urzici şi spini! 

Dacă sufletul nostru este bun la Dumnezeu, răsare la căpătâiul nostru un prun sau un măr sau 
un pom roditor! Dacă nu, urzici şi spini! Peste o mie de ani nimeni nu va şti de Cleopa şi de Ioanichie. 
Veţi fi în rai! Să vă uitaţi de acolo, fără binoclu, la călugării de la Sihăstria! Viitorii călugări! Să 
veniţi ŞI, cu ajutorul lui Dumnezeu, să-i îndrumați! Este singura noastră obşte călugărească care a 
găsit drumul direct la mântuire! Poate. Poate să fie şi călugării de la Frăsinei! Poate acolo să fie şi 
mai sporiţi, pentru că nu pătrund femei în mănăstire. 

Părinte Cleopa şi Părinte Ioanichie, să faceţi călugări, dar mai târziu, pe la 30 de ani. Să treacă 
întâi prin foc. ÎL iei de pe băncile şcolii şi-l faci preot la 18 ani? Sunt preoţi chiar aici; sunt foarte 
tineri, care nu ştiu şi nici nu au auzit de canoane. Trebuie crescuţi ani de zile la umbra unui duhovnic; 
şi încă un duhovnic ales, care să fie bun, perfect şi cu cunoştinţe depline. 

Unii sunt copii! Sunt tineri. Nu ştiu că au intrat cu un picior în Rai! Nu ştiu. Nici nu ştiu ce-i 
acela Rai! Nu! N-au cum să ştie. Să li se spună!... Nu-i obligatoriu să fie multă lume în mănăstire. 
Iar mănăstirile să rămână, ca totdeauna, locul în care mergem noi ceilalţi să ne împărtăşim! 

Vă sărut mâna, Părinte Cleopa şi Părinte Ioanichie! Şi, când o să mor, o să mă duc la 
Dumnezeu şi o să spun că faceţi treabă bună, şi vă aştept în Rai! Dacă suferinţele nostre pe pământ 
vor trage 51% din cumpăna lui Dumnezeu, şi păcatele noastre numai 49%, atunci intrăm în Rai! 
Adică Bunul Dumnezeu apasă pe cumpăna aceea a faptelor bune şi rele, apasă cu un deget şi zice: 
„Hai să fie! Intră în bunătatea Mea!” 

Asta o spun pentru mata, Părinte Cleopa şi Părinte Ioanichie, care îmi sunteţi dragi şi superiori 
ca formaţie şi ca duh. Nu putem intra la Dumnezeu decât cu dragoste! Aşa se spune în Sfânta Carte. 





14 Scrisă la sfârşitul anului 1993. 


534 


Cu bunătate, zic eu! Numai cu asta. Trebuie să fii bun nu numai cu cel care îți dă mâncare şi haină. 
Să fu bun cu cel necăjit... 

Eu vă sărut mâna şi vă mulţumesc şi vă zic: Să trăiţi încă pe pământ pentru că sunteţi necesari. 
Amin. 


RĂSPUNSUL PĂRINȚILOR DIN MĂNĂSTIREA SIHĂSTRIA 
CĂTRE PĂRINTELE DIMITRIE 


Iubite Părinte Dumitru, vă mulțumim în numele lui Iisus Hristos, Mântuitorul lumii, pentru 
cuvântul duhovnicesc ce ni I-aţi trimis acum, la început de an nou. Începutul unui nou an de viață 
însemnează, pentru noi toţi, şi începutul unei vieţi noi în Hristos. 

Rugaţi-vă pentru noi, iubite Părinte Dumitru, să ne dea Dumnezeu, în restul vieţii, mai multă 
râvnă pentru rugăciune, pentru Biserică şi lacrimi de pocăință, ca să ne putem mântui. 

Rugaţi-vă pentru noi să fim umbriţi de harul Sfântului Duh în acestă viaţă trecătoare, ca să 
putem mângâia şi noi pe cei care vin pentru sfat şi rugăciune, cu mângâierea pe care o primim de la 
Dumnezeu. 

Rugaţi-vă pentru ţara nostră, România, să fie ocrotită, prin mâna lui Dumnezeu, de toate 
primejdiile şi ispitele ce ne împresoară din toate părțile! 

Rugaţi-vă lui Dumnezeu şi Maicii Domnului pentru preoţi şi ierarhi, pentru credincioşi şi 
mănăstiri, ca să putem face voia Lui şi să dobândim mântuirea sufletelor noastre, care sunt mai 
scumpe decât toată lumea. 

Rugaţi-vă pentru Biserica Ortodoxă să iasă biruitoare din lupta aceasta cumplită cu satana, cu 
sectele, cu ateismul şi să putem creşte fii duhovniceşti vrednici pentru Biserica lui Hristos. 

Vă ştiu de atâţia ani. V-am fost cu nevrednicie un timp duhovnic şi vă preţuim mult pentru 
bărbăţia, statornicia şi credinţa cu care v-a întărit Dumnezeu, ca să ieşiţi biruitor din atâtea necazuri, 
bătăi şi închisori, câte aţi suferit pentru Hristos. Că zice Domnul: Cel ce va răbda până în sfârşit, 
acela se va mântui. 

Sfinția Voastră aţi împlinit cu prisosinţă acest cuvânt al lui Hristos. De aceea puteţi zice, ca 
şi Sfântul loan Gură de Aur: Slavă lui Dumnezeu pentru toate! 

Mâine şi eu şi sfinţia voastră şi toţi oamenii vom pleca din trup şi vom sta la judecată înaintea 
Dreptului Judecător, lisus Hristos. 

Să ne rugăm unii pentru alţii ca să dobândim împreună mila lui Dumnezeu şi în această viaţă 
ŞI în cea viitoare. 

Şi dacă nu ne vom mai vedea aici în trup, pentru că amândoi suntem bolnavi şi bătrâni, 
nădăjduim să ne învrednicim a fi în rai, ca împreună cu toţi sfinţii şi drepți să-L slăvim pe Tatăl, pe 
Fiul şi pe Duhul Sfânt. Amin. 

lertaţi-mă, iubite părinte Dumitre, pe mine păcătosul. 

Arhimandrit Cleopa Ilie 

NE VORBEŞTE 
PĂRINTELE CLEOPA 


Volumul ll 

CUVÂNT ÎNAINTE 


Cu binecuvântarea Domnului nostru lisus Hristos şi cu rugăciunile Preacuratei Maicii Sale, 
iată, am ajuns la al unsprezecelea volum din seria „Ne vorbeşte Părintele Cleopa ”, cunoscută în toată 
țara. 

Textul, ca de obicei, este clar, pe înţelesul tuturor, şi cuprinde sfaturi duhovniceşti, cuvinte 
de înţelepciune, predici şi îndemnuri sfinte, atât pentru intelectuali, cât şi pentru credincioşii de rând. 

Suntem foarte bucuroşi când descoperim cuvinte duhovniceşti noi din tezaurul inepuizabil al 
Prea Cuvioşiei sale. De aceea ne străduim în continuare să scoatem la lumină cât mai multe cuvinte 
din cele scrise şi vorbite de Părintele Cleopa până în ceasul mutării sale la cele cereşti. 

În acest volum am inclus câteva predici rostite cu diferite ocazii, în urmă cu peste 20 de ani. 
Dintre ele amintim: Predică la Duminica Tuturor Sfinţilor, Predică la Evanghelia femeii gârbove şi 
Predică la vindecarea copilului lunatic. 

Apoi am continuat cu câteva istorioare legate de puterea rugăciunilor Bisericii. Nu am evitat 
să reamintim şi despre păcatul capital care stăpâneşte astăzi cea mai mare parte a omenirii, adică 
avortul, pe care Sfinţia sa îl combătea întotdeauna cu multă asprime. 

Un alt aspect pe care Părintele Cleopa punea foarte mare accent este nepăsarea părinţilor față 
de creşterea copiilor, prezentat în capitolul Cele 1/4 pricini pentru care vor fi judecaţi părinții care 
nu-şi cresc copiii în frica şi certarea Domnului. 

De asemenea, Prea Cuvioşia sa nu uita să amintească în predicile sale şi despre dragostea de 
Dumnezeu, dând numeroase exemple din Vieţile Sfinţilor, precum în povestirile despre Sfântul 
Ignatie Teoforul şi Melchisedec, împăratul Salemului. 

În sfârşit, Părintele Cleopa ne îndeamnă pe toţi la pocăință în capitolul despre sfârşitul lumii 
şi venirea Domnului, dând destule citate din Sfânta Scriptură şi de la Sfinţii Părinți. 

Fie ca şi acest volum mult aşteptat să fie tuturor bunilor creştini spre îndreptare, spre 
mângâiere şi folos duhovnicesc. 


Arhimandrit loanichie Bălan 
Sfânta Mănăstire Sihăstria, 


Acoperământul Maicii Domnului, 
1 octombrie 2001 

PREDICĂ LA DUMINICA TUTUROR SFINŢILOR 


Astăzi Biserica lui Hristos cea dreptmăritoare face pomenirea nu la un sfânt, nu la doi, nu la 
zece, nu la o sută, nu la o mie de sfinţi, ci face pomenirea tuturor sfinţilor. Mare sărbătoare este astăzi. 
Căci dacă „pomenirea dreptului este cu laude”, pomenirea drepţilor şi a tuturor sfinţilor, cu câtă laudă 
nu se face! 

Astăzi, fraţilor, s-a împlinit proorocia marelui prooroc Isaia, care zice: Veseleşte-te, stearpă, 
care nu năşteai, că ţi-a înmulţit ție Cel Prea Înalt”. Cu adevărat Biserica cea stearpă din păgâni, 
astăzi prăznuieşte mulţimea cea nenumărată a sfinţilor săi. Astăzi Biserica cea stearpă din păgâni, 
logodită cu Hristos, a născut de şapte ori, cum a zis prin Duhul Sfânt proorociţa Ana: Căci cea stearpă 
şapte a născut! Care-s cei şapte? Dumnezeieştii Părinţi spun că toate cetele sfinţilor din ceruri şi 
toţi drepţii se împart în şapte cete. Întâi este Maica Domnului, apoi urmează cetele Apostolilor, a 
Proorocilor, a Ierarhilor, a Mucenicilor, a Cuvioşilor Părinţi şi a şaptea ceată, a tuturor drepţilor celor 
din veac adormiţi. 

Dar ştie oare cineva numărul sfinţilor? Nu! Dar al îngerilor? Nici pe acesta nu-l ştie. Ce spune 
marele răbdător lov? Oastea cerului cine o va număra?!” Tot aşa şi pe sfinţi ne arată Duhul Sfânt, că 
nu se ştie numărul lor. Sfinţii, cum ştiţi, sunt prietenii lui Dumnezeul!5. Dar dacă sunt prietenii lui 
Dumnezeu să căutăm şi alte mărturii despre felul cum sunt ei şi cât sunt de mulţi. Să auzim pe 
proorocul care zice: Jar eu am cinstit foarte pe prietenii Tăi, Dumnezeule! 

Şi după ce arată stăpânirea lor asupra dracilor, asupra lumii, asupra trupurilor, asupra tuturor 
patimilor, zice Duhul Sfânt: Foarte s-au întărit stăpânirile lor!%. Căci prietenii lui Dumnezeu au 
stăpânit în lumea aceasta peste patimile lor, iar după ce s-au desăvârşit, în ceruri stăpânesc împreună 
cu Hristos peste toată lumea. Şi după ce arată stăpânirile lor, Duhul Sfânt ne arată că noi nu putem 
şti numărul lor. Căci spune: Număra-voi pe dânşii şi mai mult decât nisipul se vor înmulţi (Ps. 138, 
18). 

Cine a putut sau poate vreodată să numere nisipul mării? la o mână de nisip şi vei vedea că 
trebuie să stai luni de zile ca să o numeri. Dar nisipul care înconjoară toate mările de sub cer, cine-l 
va număra vreodată? S-au înregistrat în Martirologul Roman, în Minei, în Proloage şi în Vieţile 
Sfinţilor câţiva sfinţi. Dar aceştia sunt mult prea puţini faţă de numărul lor din ceruri. S-au înregistrat 
zece milioane nouă sute şaizeci şi şase de martiri, dar numărul lor, cum am spus, nu-l ştie nimeni, 
pentru că e mai mare decât nisipul mării. Câţi sunt martiri numai cu voia, câţi se mântuiesc în fiecare 
zi! Sfântul Ambrozie al Mediolanului a văzut o mare de catran, din care ieşeau mii şi mii de porumbei, 
care zburau la cer. Şi a zis despre ei că sunt sufletele care în fiecare ceas se mântuiesc din iad, prin 
mijlocirea Bisericii lui Hristos. Biserica, care e trupul lui Hristos, îi trimite la Capul ei din cer. Deci 
nu se pot număra toţi sfinţii, precum nici toţi îngerii. 

Dar oare de ce s-a pus azi Evanghelia care începe aşa: Cel ce va mărturisi pentru Mine 
înaintea oamenilor, voi mărturisi şi Eu pentru dânsul înaintea Tatălui Meu Care este în ceruri. Şi 
iarăşi: Cel ce iubeşte pe tată, sau pe mamă, sau pe frate, sau pe soră, sau holde, sau moşii, sau 
altceva din lumea aceasta, mai mult decât pe Mine, nu este vrednic să fie ucenic al Meu. De ce s-a 
pus azi tocmai Evanghelia aceasta? Cei ce-au rânduit pericopele evenghelice n-au fost oameni 
neînvăţăţi. Au fost sfinţi mari şi au ales fiecare parte a Evangheliei după sărbătoarea potrivită ei. 

Ştiţi de ce s-a pus azi textul acesta: Cel ce va mărturisi pentru Mine înaintea oamenilor, voi 
mărturisi şi Eu... ? Pentru că toţi sfinţii lui Dumnezeu cei din veac L-au mărturisit pe EI în două feluri: 
prin cuvânt şi prin fapta lor. Aşa au mărturisit proorocii pe Dumnezeu, aşa apostolii, aşa martirii, aşa 
CUVIOŞII, aşa ierarhii, aşa cuvioasele muceniţe, tot aşa drepţii cei din veac. 





15 Isaia 54, 1; Galateni 4, 27. 

151 Regi 2,5 

1 Jov 25, 3; leremia 33, 22; Psalm 67, 18; Daniel 7, 10. 
18 Psalm 138, 17, loan 15, 14. 

19 Psalm 138, 17, lov 42, 48; Iacov 5, 16; Petru 2, 11. 

Dar de ce e nevoie de mărturisire ca să te poţi face sfânt? Sau de ce trebuie să fii drept ca să 
te mântuieşti? De ce este nevoie să-L mărturisim pe Hristos? lată de ce: Omul nu-i numai o fiinţă de 
lut, fără suflet. Omul are două părţi, are o parte văzută şi una nevăzută. Dar acestea se unesc într-un 
singur ipostas, aşa se cheamă omul întreg, alcătuit din trup şi din suflet. Şi nu-i drept ce zic unii: 
„Este de ajuns să cred în inima mea în Dumnezeu, dar de mărturisit aceasta în faţa tuturor nu-i 
nevoie”. Aceştia se înşală. În ziua Judecăţii, chiar cuvintele Evangheliei de astăzi vor mustra pe toți 
aceia care socotesc că-i de ajuns să creadă în taină, fără să mărturisească atunci când e nevoie de 
Hristos. Căci spune marele Apostol Pavel: Cu inima să credeţi spre dreptate şi cu gura să mărturisiţi 
spre mântuire”. 

Deci, când credem în Hristos înlătuntru, negreşit trebuie să-L mărturisim şi în afară. Să audă 
şi alții mărturisirea noastră şi să vadă şi alţii faptele noastre. Căci a spus Domnul în Evanghelie: Așa 
să lumineze lumina voastră înaintea oamenilor, ca văzând faptele voastre cele bune, să slăvească pe 
Tatăl vostru Cel din ceruri. Nu-i de ajuns să crezi în taină, ca să te mântuieşti. Când eşti întrebat, 
trebuie negreşit să mărturiseşti, că dacă te vei ruşina, sau dacă te vei teme, sau vei urmări alte interese 
şi nu vei mărturisi la arătare, nu poţi să fii cu lisus Hristos. Şi EI Se va lepăda de tine înaintea Tatălui 
Său şi înaintea tuturor îngerilor din ceruri. 

Dar de ce s-a spus mai departe în Evanghelie: Cel ce iubeşte pe tatăl său, sau pe mama sa, 
sau pe nevasta sa, sau pe copiii săi, sau pe fraţi, sau pe surorile sale, sau via, sau moşia, sau chiar 
viața sa — cum se spune la Luca — mai mult decât pe Mine, nu este vrednic să se numească ucenic al 
Meu. Oare este mai bine să urâm noi pe tata sau pe mama şi pe fraţii noştri şi pe prietenii noştri? Oare 
nu se spune în porunca a cincea din decalog: Cinsteşte pe tatăl tău şi pe mama ta ca să-ţi fie bine şi 
să trăieşti ani mulţi pe pământ? Oare nu cumva se contrazice Evanghelia cu Decalogul? Nu! Doamne 
fereşte! 

Ca să ne putem lămuri, să ne aducem aminte de porunca cea dintâi din lege. Ce spune aceea? 
Să iubeşti pe Domnul Dumnezeul tău din toată inima ta şi din tot sufletul tău şi din toată puterea ta. 
De ce a numit trei părţi din om? Cu mare dreptate porunceşte Dumnezeu să-L iubim din toată inima, 
din tot cugetul şi din toată puterea. EI ne-a dat nouă şi sufletul şi mintea şi trupul. Căci auzi din toată 
inima, sau în altă parte din tot sufletul, să înţelegi partea cea nevăzută. Când zice: din tot cugetul, 
înţelege mintea omului. Iar când zice din toată văârtutea, înţelege puterea trupului. Deci trebuie să 
iubim pe Dumnezeu din toată fiinţa noastră. lar în porunca a doua din lege a dat un îndreptar pentru 
iubirea aproapelui. ar pe aproapele tău să-l iubeşti ca pe tine însuţi. 

la seamă că în porunca întâi din lege, când cere să iubim pe Dumnezeu, nu arată graniţa până 
unde să-l iubim, ci cere să-L iubim fără margini. Dar când a vorbit de iubirea aproapelui, în care intră 
şi tata şi mama, a pus o graniţă: ca însuţi pe tine. „Îmi eşti tată, îmi eşti mamă, soră, cumnată, văr, 
nepot, dar eu vreau să mă mântuiesc şi ca să mă mântuiesc trebuie să fac cutare faptă bună sau cutare. 
Dar te iubesc atât cât mă urmezi pe mine în credinţă. lar dacă tu, tată, sau mamă, sau soră, mă tragi 
pe mine de la Dumnezeu, sau mă îndemni să calc o poruncă a lui Dumnezeu, sau să fac o nedreptate, 
eu nu te pot iubi pe tine mai mult decât pe Hristos”. 

Aşadar, nu trebuie să urâm pe părinţi, sau pe fraţi, sau pe oricare om din lume, căci zice: Nu 
vei urî pe tot omul. Dar când acel om vrea să mă despartă de Dumnezeu, atunci trebuie să ştiu că nu- 
mi este prieten, căci este vrăjmaşul lui Dumnezeu, şi Duhul Sfânt zice că dacă el urăşte pe Domnul 
şi poruncile Lui, şi tu trebuie să-l urăşti pe dânsul: Pe cei ce fe urăsc pe Tine, Doamne, i-am urât şi 
neprieteni s-au făcut mie şi cu urâciune desăvârşită i-am urât pe ei?!. 

Ai auzit? Când cineva care îţi era ţie ochi sau mână sau picior, adică ţineai la el ca la ochiul 
drept şi ca la mâna dreaptă şi te foloseai de el, s-a răzvrătit împotriva lui Dumnezeu şi nu mai vrea 
să meargă după Hristos, să-l urăşti din toată inima, cu urâciune desăvârşită. Pentru ce? S-a făcut 
vrăjmaş al lui Dumnezeu. lată cum se cumpăneşte iubirea. lată cum se chiverniseşte dragostea de 


% Fapte 8, 37; Romani 10, 9, 10. 
2! Psalm 96, 11; Prov. 8, 13; Rom. 12,9. 

Dumnezeu şi dragostea faţă de aproapele. Către Dumnezeu trebuie să fie fără margini, iar către 
aproapele mărginită. Numai atâta te iubesc pe tine, cât mă iubesc şi pe mine şi mai mult nu, că nu- 
mi dă voie porunca a doua din lege. 

Deci n-avem voie să iubim pe nimeni şi nici o zidire din veacul acesta mai mult decât pe 
Dumnezeu. Nici pe tatăl şi pe mama, nici bani, nici vitele, nici păsările, nici averea, nici bogăţia, nici 
dregătoria, nici cinstea, nimic mai mult ca pe Dumnezeu, dacă vrem să fim ucenici ai lui Hristos 
isus. Căci odată ce am iubit zidirea mai mult decât pe Ziditorul, ne facem vrăjmaşi ai lui Dumnezeu 
şi ne despărțim de Dumnezeu după dreptate, că ne-am închinat zidirii şi nu lui Dumnezeu. 

Ce spune Evanghelia mai departe? Petru, când a auzit că nu trebuie să iubeşti pe tată sau pe 
mamă mai mult decât pe Dumnezeu, s-a gândit la sine. Căci, amintindu-și că el a lăsat tot atunci când 
l-a chemat Mântuitorul pe lacul Tiberiada, unde era împreună cu Andrei, cu Iacov şi cu loan, a spus 
lui Hristos cu îndrăzneală: /ată, noi am lăsat tot şi am urmat Ţie, oare ce va fi nouă? Da, el a lăsat 
totul. Nu numai corăbioara, şi luntrea şi lopata au lăsat Petru şi Andrei. Nu. Dacă lăsau numai atât, 
nu erau ucenici ai lui lisus Hristos. Ei au lăsat şi tată, şi mamă, şi soră şi frate şi patimile lor. 

Nu-i de ajuns să laşi numai averea pentru Hristos. Trebuie să laşi şi ura şi zavistia şi desfrâul 
şi furtişagul şi minciuna şi răutatea şi pâra şi invidia şi lenevia şi nebăgarea de seamă şi toate 
fărădelegile şi păcatul. Abia atunci ne facem cu adevărat ucenici ai lui Hristos, când lăsăm toate. Şi 
când zicem toate, arătăm şi păcatele şi patimile cele sufleteşti. Toate trebuie lăsate ca să ajungem 
ucenici ai lui Hristos. 

Câtă vreme inima noastră e lipsită de ceva din lumea de aici, de o femeie sau de bani, sau de 
casă sau de dregătorie, sau de cinste, sau de tată, sau de mamă, sau de rudenie, sau de prieteni, sau 
de cunoscuţi, sau de trai bun, sau de beţie sau de orice ar fi, ea nu poate să placă lui Dumnezeu. Nu 
putem să iubim şi pe Dumnezeu şi pe Mamona, care în limba siriană înseamnă bogăţie. 

Nu putem iubi pe Dumnezeu şi păcatul, Doamne fereşte! Dumnezeu cere inima noastră. Dă- 
mi, fiule, inima ta! Câtă vreme inima noastră nu-i cu Dumnezeu, suntem mincinoşi şi făţarnici şi 
vicleni. Inima noastră este atunci nedreaptă. Căci a zis marele Pavel lui Simon Magul: Vrăjmaşule a 
toată dreptatea, inima ta nu-i dreaptă cu Dumnezeu. Dumnezeu se uita la inima lui Simon, că inima 
lui era legată de bani. Căci el spusese apostolului: Dă-mi şi mie darul acesta ca să pot să tămăduiesc 
pe oameni. Credea că Duhul Sfânt Se cumpără cu bani! Iar Pavel, care este plin de Duhul Sfânt, i-a 
spus lui Simon vrăjitorul că inima lui nu-i legată de Dumnzeu, ci de bani şi de slava veacului acestuia. 
Iar Dumnezeu se uită la inimă şi câtă vreme vede că inima noastră nu-i cu Dânsul, nu putem fi ai Lui. 
EI cere să-L iubim din toată inima şi din tot cugetul. 

Câtă vreme mintea noastră este legată de grijile veacului şi de bani, ea nu poate fi a lui Hristos. 
Câtă vreme trupul nostru este scufundat în lucrarea păcatului, nu poate fi al lui Hristos. La fel nici 
inima dacă nu-l iubeşte pe EI. Deci fiinţa noastră s-a despărţit de Hristos prin păcatele ei şi de aceea 
ni se cere să-L mărturisim şi cu faptele şi cu gura şi să-L iubim din toată inima, din tot cugetul şi din 
toată puterea. 

Deci când marele Apostol Petru şi ceilalți au zis: Iară, noi am lăsat toate, a zis: că lasă 
vicleşugul, necredinţa, făţărnicia şi mândria, am lăsat şi traiul bun, am lăsat şi avere şi rudenie şi ne- 
am lipit cu inima numai de Tine. Ei puteau deci să fie ucenici ai Lui. 

Şi ce le făgăduieşte Hristos? Voi, care aţi lăsat toate pentru Mine (adică averea, cinstea, 
dregătoria, păcatele şi patimile, şi cele dinlăuntru şi cele dinafară), când va şedea Fiul Omului pe 
scaunul slavei Sale, veţi şedea şi voi pe douăsprezece scaune, judecând cele douăsprezece seminţii 
ale lui Israel. Auzi câtă slavă le dă? 

Dar oare credeţi că scaunele de acolo vor fi de marmură? Pe astfel de scaune vor şedea Petru 
şi Pavel şi Andrei şi Vartolomei şi Filip şi Toma şi toţi ceilalți? Doamne fereşte! Cele douăsprezece 
scaune pe care vor sta cei 12 apostoli arată slava, mărirea şi cinstea pe care o vor avea în jurul lui 
Hristos, când vor judeca împreună cu El toate neamurile, când vor chema cerul de sus şi pământul de 
Jos, ca să aleagă pe poporul Său (Ps. 49, 5). Atunci apostolii, care s-au ostenit cu Hristos şi au luat 
parte la ispitele Lui, care L-au iubit pe Dânsul din toată inima, din tot cugetul, din toată puterea, şi 

până la urmă au primit moartea pentru dragostea Lui, vor sta pe 12 scaune de slavă. Căci nu zice 
Hristos că vor şedea pe scaune de lemn, atunci când zice că Fiul Omului va veni să şadă pe scaunul 
Slavei Sale. El ne dă să înţelegerem că nici apostolii nu vor sta pe scaune de materie, ci pe scaune de 
slavă şi de cinste. În același înţeles zice: Mă duc să vă pregătesc vouă loc, ca unde sunt Eu, şi ucenicii 
Mei să fie. Deci apostolii vor şedea pe scaune de slavă, de mare slavă. Şi când zice Marele Apostol 
Pavel: Și stea de stea se deosebeşte în slavă, se înţelege că slava fiecărui sfânt se va deosebi de a 
celorlalți. 

Dar cum vor judeca Apostolii cele 12 seminţii ale lui Israel? Noi am auzit că Tatăl nu judecă 
pe nimeni, căci zice Evanghelia: Tatăl nu judecă pe nimeni, ci toată judecata a dat-o Fiului. Şi dacă 
nici Tatăl nu judecă, cum o sa judece Apostolii? În ce fel judecă ei cele 12 seminţii ale lui Israel? 

Iată cum tâlcuiesc acest lucru dumnezeieştii Părinţi. Unul va fi Judecătorul, Iisus Hristos. 
Căci Tatăl a dat toată judecata Fiului, cum se spune şi în psalmul 71, 1: Doamne, judecata Ta dă-o 
Împăratului şi dreptatea Ta Fiului Împăratului. Fiul va judeca toate popoarele cu cele şase întrebări 
(gol, flămând, însetat, bolnav, străin, în temniţă) şi va cerceta inimile tuturor. Căci atunci se vor 
descoperi — zice — cugetele multor inimi. lar El spune că vor judeca împreună cu El şi apostolii, 
şezând pe scaune de slavă. Vor judeca seminţiile lui Israel, căci şi ei au făcut parte din ele. Atunci va 
zice Judecătorul către evrei: „Cum aceştia au urmat Mie şi M-au iubit şi din toată inima au împlinit 
poruncile Mele şi au propovăduit numele Meu în toată lumea şi până la urmă au primit moarte în cele 
mai mari chinuri pentru dragostea Mea, şi cum de voi n-aţi crezut? Că n-am adus apostoli din India, 
nici din China, nici din Japonia, n-am adus din alte popoare păgâne, ci dintre voi i-am ridicat pe aceşti 
12 oameni, ca să vă înveţe pe limba voastră şi să vă arate Adevărul. Iar voi n-aţi voit să credeţi, ci aţi 
rămas în întuneric”. 

Deci aşa au să judece Apostolii pe cele 12 seminţii ale lui Israel. A judeca aici înseamnă a 
mustra, aşa zic Sfinţii Părinţi. Aceşti 12 apostoli vor mustra deci, dar mai ales va mustra Hristos pe 
poporul evreiesc pentru necredinţa lui, arătându-le că apostolii au crezut şi iată la ce cinste s-au suit, 
la câtă slavă, învrednicindu-se să stea lângă scaunul Său. El va spune: „lată câtă cinste le-am dat, 
pentru că au crezut şi M-au mărturisit în toată lumea. Iar voi n-aţi vrut să credeţi, de aceea duceți-vă 
de la Mine, blestemaţilor, în focul cel veşnic”. Aşa vor judeca apostolii, adică vor mustra poporul 
evreiesc cu prezenţa lor, cu slava lor, cu cinstea lor din ceasul acela, că nu le-au urmat lor şi învăţăturii 
lor. 

Dar şi Pavel spune în altă parte: Au nu ştiţi că sfinţii vor judeca lumea? Dar cum? La fel ca şi 
Apostolii. Sfinţii n-au venit dintre îngeri pe pământ, au firi trupeşti. Milioanele de sfinţi nu au venit 
din altă planetă, nici din cer, ci din popoarele pământului. Şi ei au fost oameni şi au flămânzit, au 
suferit dureri şi au avut frică şi osteneală, au avut carne şi sânge şi rudenii şi neamuri şi bogății şi 
cinste şi toate câte le avem şi noi, dregătorii şi copii; dar au iubit mai presus de toate pe Dumnezeu, 
iar pentru dragostea Lui s-au jertfit până la ultima picătură de sânge. Şi atunci Dumnezeu va zice 
tuturor popoarelor: „Vedeţi pe aceşti sfinţi, care au fost ca şi voi oameni pe pământ? Dar au urmat 
Mie şi au păzit poruncile Mele! De ce n-aţi făcut şi voi aşa?” 

Îmi aduc aminte că eram copil când mi-am pus în gând să merg la mănăstire. Aveam un moş 
în sat la mine, Neculai Sava. Un moş după tată, care nu s-a căsătorit toată viaţa şi ducea viaţă sfântă 
şi era dascălul bisericii. Avea o barbă mare, albă. Şi când a auzit că vreau să plec la mănăstire, mi-a 
dat un ceaslov mic, cu slovă veche. Şi ştiţi ce am citit eu întâi în ceslovul acesta cu slovă veche? 
Condacul zilei de astăzi. Şi scria acolo: Ca o pârgă a firii, Ție, Săditorule al făpturii, lume Îţi aduce, 
Doamne, pe purtătorii de Dumnezeu mucenici, şi celelalte... 

Auzi ce sunt sfinţii lui Dumnezeu? Sunt pârga firii omeneşti. Dumnezeu are tot dreptul să ia 
din toate popoarele lumii pârgă, că El a făcut toate popoarele. EI le dă viaţă, EI le dă hrană, lumină, 
apă, căldură şi tot ce le e de trebuinţă. Întru EI şi prin EI ne mişcăm. Nu putem să clipim o dată din 
ochi fără Dumnezeu, pentru că viaţa din noi e de la EI şi întru EI trăim, prin EI ne mişcăm. 

Deci sfinţii sunt ca o pârgă, ca un rod bine copt şi ales din toate neamurile pământului. Şi 
această pârgă a neamului omenesc, aceste milioane de sfinţi, vor judeca lumea atunci. Cum? Va zice 

Stăpânul: „Tu spui că n-ai putut să-mi urmezi Mie, că ai avut femeie. Dar şi aceştia au avut femei, că 
n-au fost toţi feciorelnici. Tu spui că n-ai putut să vii după Mine, că ai avut avere, că erai în cinste, 
în dregătorie, că te-ai temut de munci. Dar şi aceştia au avut toate acestea, toate ale firii omeneşti, 
dar inima lor au pus-o în mâna Mea şi mintea lor şi toată fiinţa lor s-a lipit de Mine. M-au iubit din 
toată inima şi toate celelalte le-au socotit gunoaie: şi averea şi dregătoria şi cinstea şi frumuseţile şi 
beţiile şi îmbuibările lumii acesteia vremelnice şi stricăcioase le-au urât din tot sufletul şi M-au iubit 
numai pe Mine. 

Aşa vor judeca sfinţii lumea, când toate popoarele pământului vor vedea milioane şi milioane 
de sfinţi aleşi din toate popoarele, strălucind mai tare decât soarele întru împărăţia cerului. Câtă jale 
va fi atunci! Cum se spune în Uşa pocăinţei, râuri de lacrimi vor curge atunci din ochii popoarelor, 
mai mare decât mările de pe faţa pământului; căci se vor face mări de lacrimi. Dar nu vor mai folosi 
atunci la nimic. Căci vor vedea de câtă cinste se bucură sfinţii, de câtă podoabă, de câtă slavă, de câtă 
mângâiere, iar ei au rămas să se ducă în gheenă, în foc, să-i mănânce viermii neadormiţi acolo, în 
tartar, unde este scrâşnirea dinților. Căci va fi o despărţire nu pentru un an, nu pentru doi ani, nu 
pentru o sută, nu pentru o mie, nu pentru sute de mii, ci pentru veacul veacului. 

Ce se spune la Evanghelia Judecăţii? Și vor merge aceştia (adică drepţii) la viaţă veşnică, iar 
ceilalți (adică păcătoşii) la muncă veşnică. Ce jale va fi atunci? Nu va mai folosi la nimic când vor 
vedea slava sfinţilor, când sfinţii îi vor mustra pe toţi, îi vor judeca pe toţi şi le vor zice: „Şi noi am 
fost ca voi, dar nu ne-am legat cu lumea aceasta, nici cu materia, nici cu banul, nici cu dulceaţa, nici 
cu rudeniile. Noi am iubit pe Dumnezeu din toată inima, din tot cugetul, din toată puterea şi 
Dumnezeu a trăit în noi şi noi în Dumnezeu; am fost gata oricând şi în orice clipă să murim pentru 
Dumnezeu. Şi am murit şi cu omul cel dinlăuntru şi cu cel din afară, când a cerut vremea”. 

Aşa, fraţilor, aşa vor judeca lumea sfinţii şi apostolii, cu slava şi cu cinstea pe care o vor avea. 
Aşa vor mustra toate popoarele pământului, ceata apostolilor pe evrei, a celorlalți sfinți pe popoarele 
lor, pentru că nu s-au pocăit şi nu le-au urmat lor şi învăţăturii lor. 

Fraţi creştini, dar oare de ce mai spune Evanghelia de azi: Și tot cel ce va lăsa pentru Mine 
casă sau moşie, însutit va lua în veacul acesta şi viaţa veşnică va moşteni? Aici parcă ar părea cu 
neputinţă. Cum adică? Am lepădat toate pentru Hristos şi voi avea chiar aici mai mult decât am lăsat? 
Oare se va întâmpla aceasta? Da, aşa se va întâmpla. Ce au făcut apostolii? Au lepădat o mreajă, şi 
aceea cârpită, şi o luntre stricată, dar pe urmă — se spune în Faptele Apostolilor — toţi creştinii din 
obştea primară vindeau averile şi bogăţiile lor şi le aruncau la picioarele Apostolilor. Au fugit de 
averi Şi toate averile le-au moştenit, cum spune Sfântul Efrem Sirul. 

Au plecat 12 bărbaţi din lerusalim fără toiag, şi toată lumea au stăpânit şi au păstorit; au plecat 
fără traistă şi toate bogăţiile lumii le-au adunat, pentru că era Dumnezeu cu dânşii. Căci unde-i 
Dumnezeu, nu le lipseşte nimic celor ce se tem de Dânsul. Pentru că au aruncat la Dumnezeu grija 
lor, iar EI i-a hrănit. Dar zice şi de casă, că o vor câştiga însutit. Casa Domnului Dumnezeu este 
Biserica. Căci spune Mântuitorul: Casa Mea, casă de rugăciune este, iar voi aţi făcut-o peşteră de 
tâlhari. 

Câte case de acestea, câte biserici nu s-au sfințit până astăzi în numele lor? Atâţia martiri şi 
sfinţi. Sfântul Gheorghe şi Sfântul Dimitrie au lăsat toate pentru Hristos, dar au mii de biserici pe 
faţa pământului. Sfinţii Apostoli Petru şi Pavel, Sfântul Nicolae, Sfântul Spiridon, au pe numele lor 
mii Şi zeci de mii de biserici pe tot globul pământesc unde sunt creştini. Toate acestea sunt casele lor, 
că lor li s-au închinat şi lui Dumnezeu. Vezi, sfinţii se cinstesc pe pământ de două mii de ani şi au 
atâtea icoase de rugăciune, atâtea biserici, nu sute, nu mii, ci zeci de mii; dar ei în ceruri, în Biserica 
celor întâi născuţi, pururea se prăznuiesc şi pururea se veselesc cu veselia cea negrăită. 

Aşa să înţelegeţi că însutit va lua; cel ce cinsteşte pe Dumnezeu are şi aici cinste. Căci zice: 
Cel ce Mă slăveşte pe Mine, îl voi slăvi?? 

Dar ce spune Evanghelia la urmă? Cei dintâi vor fi pe urmă şi cei de pe urmă vor fi întâi. 





% Psalm 14, 4; 1 Cor. 2,7; Col. 3, 15. 

Cum se tâlcuieşte aceasta? Întâi a fost poporul evreiesc; el a fost chemat înaintea noastră de 
Dumnezeu, de pe vremea lui Avraam. EI este poporul care s-a închegat din neamul lui Avraam, este 
poporul lui Israel. El a avut chemarea înaintea noastră, au fost făcuţi prieteni cu Dumnezeu mai 
demult; ei au avut proorocii, ei patriarhii, ei jertfeltnicul, ei Biserica Legii Vechi, ei cunoştinţa cu 
Dumnezeu cea dintâi. Dar când a venit Stăpânul proorocilor şi Ziditorul lor, n-au crezut. Şi astfel, ei, 
cei dintâi, vor fi cei de pe urmă, pentru că n-au crezut. 

Dar cuvântul acesta mai are şi altă tâlcuire. El vorbeşte de cei smeriți. Omul smerit se 
socoteşte cel mai de pe urmă dintre toţi, pentru că se socoteşte din adâncul inimii cel mai păcătos, cel 
mai neputincios, cel mai rău, nevrednic de mila lui Dumnezeu şi de cinstea de la oameni. Dar în ziua 
Judecăţii va fi altfel. Căci se zice: Dumnezeu celor smeriţi le dă har şi celor mândri le stă împotrivă. 

În ziua aceea, când va judeca Dumnezeu inimile, nu va căuta la mitre arhiereşti, nici la 
coroane împărăteşti, nici la dregătorii înalte. Va căuta la inimile noastre. Cel mai umil ţăran, cel mai 
necăjit om, cel care stă la vreo stână şi se roagă cu lacrimi lui Dumnezeu, sau este la închisoare şi se 
roagă, sau este undeva străin, sau bolnav în pat, suspinând din adâncul inimii către Dumnezeu, sau o 
văduvă săracă căreia nu-i deschide nimeni uşa şi zace cu copiii ei în necaz şi în scrâbe, dar se roagă 
lui Dumnezeu, toţi aceştia vor fi în ziua judecății mai mari decât împăratul lumii de astăzi şi de mâine 
şi de alaltăieri. Căci Dumnezeu nu va căuta la faţă, cum i-a spus lui Samuil, când a ales pe David. 

Dumnezeu caută şi acum la inima omului, dar cu atât mai mult atunci, în ziua Judecăţii. Se 
vor slăvi atunci cei smeriţi, cei nebăgaţi în seamă, cei ocărâţi, cei prigoniţi pentru dreptate, cei săraci 
cu duhul, care se vor socoate pururea săraci de fapta bună, cei ce flămânzesc pentru dreptate şi toți 
pe care i-a fericit Hristos. Se vor ferici atunci cei nebăgaţi în seamă, cei ce au fost ca gunoiul 
pământului. 

Cele proaste şi nebăgate în seamă ale lumii vor ruşina pe cele înțelepte. Cele slabe vor ruşina 
pe cele tari. De aceea zice că cele de pe urmă vor fi cele dintâi. Cei pe care nu-i băgăm noi în seamă 
acum, decă se roagă lui Dumnezeu din toată inima, vor străluci mai mult decât soarele în împărăţia 
cerului, iar împărații lumii şi toţi puternicii pământului vor fi atunci gunoi înaintea lui Dumnezeu, 
dacă nu vor fi crezut în El. Căci el este drept şi dreptatea Lui rămâne în veacul veacului. 

Iubiţi credincioşi, v-am întocmit un mic cuvânt la Evanghelia de astăzi. Mai sunt multe de 
vorbit despre ea şi despre sfinţii lui Dumnezeu. Dar dacă aş vorbi numai de un sfânt, ar trebui să 
vorbesc zile întregi. Dar despre toţi sfinţii, cine poate vorbi? Poate cineva să aibă o mie de guri şi să 
vorbească la nesfârşit şi tot nu poate să descrie faptele sfinţilor. 

Aţi auzit cum numără Apostolul de astăzi ostenelile sfinţilor: prin credință — zice — au biruit 
împărății, au suferit de sabie, de foame, de sete, de frig, s-au ferăstruit, au rătăcit în cojoace, în piei 
de capre. Şi lumea nu este vrednică de ei. Ce să spun de toţi sfinţii? E prea greu de spus. Atât spun 
de sfinţi L-au iubit pe Dumnezeu din toată inima, din tot cugetul şi din toată puterea lor. 

S-au făcut în lumea aceasta fii după dar ai Lui, cum suntem şi noi prin dumnezeiescul Botez, 
iar dincolo se vor veseli în vecii vecilor cu Dânsul. Că unde este Stăpânul, vor fi şi slugile Lui. Amin! 


MELCHISEDEC, ÎMPĂRATUL SALEMULUI, ÎMPĂRATUL PĂCII 


Sfântul şi marele Ierarh Atanasie cel Mare, Patriarhul Alexandriei şi mare stâlp al Bisericii 
lui Hristos, adevereşte istoria sfântă despre Melchisedec”, împăratul Salemului, în acest chip: Acest 
împărat străin între oameni, a fost preot al lui Dumnezeu Cel Prea Înalt. EI a fost socotit fără de 
mamă, şi fără de tată şi zilele lui au fost nenumărate de neamuri, ca să fie închipuirea vie a lui Hristos, 





* Pe larg, în prolog cu slovă veche, luna mai, în 22 de zile, ediţia din 1855 de la Sfânta Mănăstire Neamţ. 

Mântuitorul lumii. ŞI iată ce spune marele lerarh Atanasie despre el: Mai înainte de a veni şi de a se 
sălăşlui dumnezeiescul Avraam după porunca dumnezeiască în părțile cananeilor, trăia în hotarele 
Palestinei o împărăteasă cu numele Salem, de acelaşi nume cu cetatea Salemului în care împărăţea 
ea (Ierusalimul de azi a moştenit mai pe urmă numele cetăţii Salem, care s-a scufundat). Această 
împărăteasă a născut pe Salad, iar Salad a născut pe Melhi. Melhi a luat de femeie pe Salem, asemenea 
la nume cu numita împărăteasă, bunica lui, şi cu dânsa a născut doi fii: pe unul în chema Melhi, şi pe 
celălalt Melchisedec. Deci era Melhi, tatăl acestor doi fraţi, închinător la idoli şi desfrânat. 

Şi venind sorocul la care se aducea jertfă idolilor cu mare pompă în faţa întregului popor, a 
poruncit împăratul Melhi fiului său Melchisedec, zicând: 

— Să iei împreună cu tine slugile noastre şi mergând la cireada vitelor să-mi aduci şapte viței 
care să-i jertfesc dumnezilor mei. 

Deci, mergând Melchisedec la cireada vitelor şi ridicându-şi pe drum ochii spre cer — după o 
dumnezeiască insuflare —, privea cu luare aminte frumuseţea soarelui şi luminoasa lui strălucire. Şi a 
început a zice întru sine: „Cu adevărat, Cel ce a făcut aceste zidiri şi le-a înfrumusețat şi le ţine pe 
ele întru bună rânduială, Acela este Adevăratul Dumnezeu Atotputernic şi Domnul a toate, nestricat, 
nevăzut, nemuritor, numai Acestuia 1 Se cuvine a I se aduce jertfe, iar nu idolilor celor muţi şi surzi 
şi fără suflet. Deci, mă voi întoarce la tatăl meu să-i spun despre această dumnezeiască gândire şi 
poate mă va asculta şi-şi va veni întru simţire şi va părăsi amăgirea deşartă ce-l stăpâneşte”. 

Şi întorcându-se Melchisedec la tatăl său fără să aducă nimic, i-a spus despre Acela Care este 
cauza tuturor şi de ce s-a întors fără viței. Şi a zis dreptul acesta de Dumnezeu luminat şi înțelepțţit: 

— Eu am socotit, o, tată, că nu este cu dreptate ca noi, oamenii cuvântători şi cu minte, să 
jertfim viței idolilor celor muţi şi surzi şi fără simţire, ci Celui Singur cu adevărat Dumnezeu, Care a 
făcut cerul şi pământul cu toate din ele. 

Auzind acestea acel fără de Dumnezeu tată de la fiul său cel luminat de Dumnezeu, s-a 
tulburat foarte mult şi, îmboldit fiind de dobitoceasca şi drăceasca mânie, a zis cu mare iuţime: 

— Mergi de împlineşte îndată porunca ce ţi-am dat, iar de nu vei asculta degrab, te voi ucide. 

Deci, ducându-se Melchisedec a doua oară la cireada vitelor ca să aducă cei şapte viței pentru 
a-l jertfi păgânului împărat, a intrat împăratul Melhi la Salem, soţia sa, zicând: 

— Eu, o, femeie, am hotărât să jertfesc la dumnezeii mei pe unul din cei doi fii ai noştri, la 
viitorul praznic. 

Aceasta auzind împărăteasa şi cunoscând, ca o mamă iubitoare de fii, că împăratul vrea să 
omoare pe Melchisedec, pentru că a încălcat porunca lui, a început a plânge cu amar şi a se tângui 
foarte, fiindcă ea iubea foarte mult pe Melchisedec. Iar împăratul iubea foarte mult pe Melhi, fiindcă 
îi purta numele. Văzând împăratul întristarea şi plângerea cea mare şi multă tânguire a împărătesei, 
a Zis: 

— Lasă, pune sorţi între noi şi pe cine va cădea sorţul, acela va da pe fiul său. 

Şi împăratul a luat de partea lui pe Melhi care purta numele lui, iar împărăteasa pe 
Melchisedec de partea sa. Şi după dumnezeiasca rânduială, a căzut sorțul pe Melhi. Şi cu toate că 
împăratul s-a mâhnit foarte, dar, pentru cuvântul dat, a gătit pe Melhi pentru jertfă. După această 
tocmeală făcută între ei a sosit şi Melchisedec cu cei şapte viței de la cireada vitelor. Şi întristându- 
se foarte de cele ce se puseseră la cale şi văzând pe mama sa plângând cu amar, a plâns şi el mult şi 
s-a tânguit pentru moartea fratelui său Melhi, cea atât de amară. Şi urmând pilda acestui păgân 
împărat, mulţi taţi şi mame au gătit spre jertfă pe fiii lor, aducându-se spre jertfă ca la 500 de suflete, 
iar Oi şi boi si alte dobitoace, mulțime mare. 

Deci sosind ziua păgânescului praznic şi toţi cei din cetate şi de prin satele dimprejur intrând 
în capiştea idolească, fericitul şi de Dumnezeu luminatul Melchisedec, neputând suferi nebunia 
tatălui şi a mamei sale şi a întregului popor, s-a făcut fugar de bunăvoie de la casa părintească. 

Şi suindu-se în Muntele 'Taborului, a intrat în desimea codrului care era pe atunci acolo şi în 
acea singurătate precându-şi genunchii s-a rugat lui Dumnezeu cu mare căldură a inimii, zicând: 
„Doamne, Dumnezeul meu, Cela ce ai făcut cerul şi pământul, marea şi toate care sunt într-însele, 

cele văzute şi cele nevăzute, auzi-mă pe mine, nevrednicul robul Tău, şi pe câţi s-au adunat la 
Junghierea fratelui meu Melhi în vremea acestui diavolesc praznic, pe toţi, de la mic la mare, 
scufundă-i şi îi pierde de pe faţa pământului. Facă-se iad locul acela, ca să-i înghită pe toţi acei nebuni 
şi păgâni oameni”. 

Şi, o, prea slăvită minune! îndată s-a împlinit cuvântul dreptului Melchisedec. Căci pământul 
s-a deschis şi fără de veste 1-a înghiţit pe toţi. Şi n-a mai rămas nici capişte idolească, nici oameni, 
nici dobitoace, nici, zidiri, nici copaci, nimic din acea blestemată cetate. Apoi, după puţine zile 
pogorându-se din munte dreptul Melchisedec şi văzând locul acela al cetăţii scufundat cu totul în 
adâncurile pământului, umplându-se de frica lui Dumnezeu s-a suit iarăşi la Muntele Taborului şi a 
vieţuit în desimea codrului şapte ani întregi, hrănindu-se numai cu mugurii copacilor, cu ierburi şi cu 
miere sălbatică, după cum mai în urmă s-a hrănit dumnezeiescul Înaintemergător loan Botezătorul. 

Astfel, el a fost cel dintâi pustnic mai înainte de Ilie Tesviteanul şi de loan Botezătorul. Şi 
fund el gol de la cap până la mijloc, spatele lui s-a făcut ca ţeasta de broască ţestoasă. 

Apoi, după şapte ani, a venit glas de la Dumnezeu către dumnezeiescul patriarh Avraam, 
zicând: „Avraame, Avraame”, iar ei a zis: „lată, eu, Doamne”. „Pune şaua pe asinul tău şi, luând la 
tine îmbrăcăminte nouă şi încălțăminte nouă, suie-te în Muntele Taborului degrab şi acolo strigă de 
trei ori în desimea codrului cu glas mare, zicând: «Omule al lui Dumnezeu Cel Prea Înalt!» Şi după 
a treia strigare va ieşi din desimea codrului un mare pustnic. lar tu văzând pe acest om, nu te 
spăimânta nicidecum de el, ci rade-l pe cap, taie-i unghiile, îmbracă-l şi încalță-l şi cere-i 
binecuvântarea”. 

Deci suindu-se dumnezeiescul Avraam în Muntele 'Taborului şi făcând după a Domnului 
poruncă, a strigat de trei ori în desimea codrului cu glas mare. Şi iată, îndată a ieşit Sfântul 
Melchisedec pe jumătate gol şi acoperit cu păr lung. Şi văzându-l dumnezeiescul Avraam, fără de 
veste, foarte s-a înfricoşat şi s-a spăimântat. lar el i-a zis: 

— Nu te înfricoşa, omule, ci spune-mi cine eşti şi pentru ce ai venit la această pustietate. 

ar dumnezeiescul Avraam i-a răspuns: 

— Domnul m-a trimis ca să te rad pe cap, să-ţi tai unghiile, să te îmbrac şi să te încalț ca pe o 
credincioasă slugă a Sa. 

Atunci Melchisedec a zis: 

— Fă după cum ţi-a poruncit ţie Domnul. 

Şi dumnezeiescul Avraam a făcut toate câte i-a poruncit Domnul. Iar Sfântul Melchisedec, 
după trei zile coborându-se din Muntele Taborului şi luând un corn cu untdelemn şi pecetluindu-l cu 
cuvântul lui Dumnezeu, a blagoslovit pe Avraam, zicând: „Binecuvântat eşti lui Dumnezeu Cel Prea 
Înalt. Şi de acum numele tău va fi pe deplin săvârşit”. 

Iar după câteva zile a venit glas din cer către dumnezeiescul Avraam, zicând: 

— Pentru că nimeni n-a rămas din neamul lui Melchisedec, el se va numi „fără tată, fără mamă 
şi nenumărat de neamuri, nici începutul zilelor având, nici sfârşit”. Şi închipuie în veac pe Fiul lui 
Dumnezeu. 

Deci, pentru că singur acest Melchisedec dintre atâtea neamuri a cunoscut pe Dumnezeu şi 
din îndemnarea Lui a mărturisit pe adevăratul Dumnezeu al tuturor şi pe Făcătorul zidirilor celor 
văzute şi nevăzute, şi pentru dragostea lui Dumnezeu a părăsit dezmierdarea şi odihna rudeniilor, a 
prietenilor, precum şi luminata mărire a împărăției sale, şi a cinstit mai presus de toate pe Dumnezeu 
şi a ales aspra vieţuire a pustiului în locul desfătării celei stricăcioase a lumii, s-a învrednicit de 
Dumnezeu de a se hirotoni în chip nevăzut preot al lui Dumnezeu Celui Prea Înalt; şi ca să lucreze 
mai înaintea darului cele ale darului şi să ungă împărați şi preoţi şi să binecuvinteze sfinţind şi să 
ofere dumnezeiscului Avraam şi celor împreună cu dânsul — că erau 318 slugi de casă ale lui — pâine 
şi vin când acesta se întorcea de la tăierea lui Kedarlaomer (Fac. 14, 18); şi să închipuiască în sine 
mai înainte pe Domnul, care avea să se nască din Preasfânta Fecioară Maria şi să rămână preot în 
veac după rânduiala lui Melchisedec. 

Deci s-a socoti fără tată şi fără mamă şi nenumărat de neamuri şi preot dumnezeiesc al celui 

Prea Înalt, fiindcă nimeni nu ştia pe tatăl şi pe mama lui şi pe celelalte rudenii care s-au scufundat 
atunci şi i-a înghițit pământul. Şi a fost în chip nevăzut hirotonisit de Dumnezeu pentru multa lui 
dragoste de Dumnezeu Cel adevărat. Acesta a binecuvântat pe Avraam cu pâine şi cu vin, când 
Avraam se întorcea de la Kedarlaomer şi a închipuit cu mii de ani înainte preoţia lui Hristos cea din 
Legea Darului. 


DESPRE POST ŞI FĂŢĂRNICIE 


Fraţii mei, făţărnicia se amestecă în toată fapta cea bună, cum zic dumnezeieştii Părinţi. Că 
precum iedera sau rugul, dacă le pui lângă un copac, se agaţă de el şi dacă le pui pângă un gard se 
agaţă de el, aşa şi făţărnicia, viclenia, zavistia şi slava deşartă se prind de sufletul nostru şi ne trebuie 
mare pătrundere ca să putem deosebi când lucrăm fapta cea bună cu smerenie şi când o lucrăm cu 
slavă deşartă şi cu fățărnicie. 

Auzi ce spune Mântuitorul: Când postiți, nu fiţi trişti ca fățarnicii; că ei îşi smolesc feţele, ca 
să se arate oamenilor că postesc. 

Postul a fost privit în trei feluri necuvenite de-a lungul veacurilor. Pe vremea Mântuitorului 
lisus Hristos erau cărturarii şi fariseii şi alţi oameni care voiau să fie lăudaţi pentru post. Ce făceau 
ei? Se ungeau cu smoală ca să se arate că sunt slabi, că-s plânşi, că-s traşi la faţă, că-s necăjiţi. 
Mântuitorul, vrând să curețe răutatea aceasta de pe fapta bună a postului, învaţă: Când postiți, nu fiți 
trişti ca fățarnicii... Tu însă când posteşti, unge capul tău şi spală faţa ta; să te arăţi vesel, să nu ştie 
lumea că posteşti. Aceia erau făţarnici şi vicleni şi-şi pierdeau toată plata pentru osteneala postului. 
De aceea Hristos a spus: Amin grăiesc vouă, că-și iau plata lor. De la cine? De la oameni. Îi lăudau 
oamenii, zicând: „Vezi, cutare cât de slab, cât de mult a postit”. Dar vai de noi păcătoşii dacă ne vom 
lua plata aici. Dincolo nu vom avea decât focul veşnic. 

În timpul Sfântului loan Gură de Aur postul era folosit de unii altfel. Aceştia erau mai răi ca 
cei dinainte. Ce făceau aceştia? Cei amintiţi cel puţin posteau şi se dădeau pe faţă cu smoală, dar pe 
timpul Sfânului loan Gură de Aur erau unii care mâncau de dulce, dar ca să nu se arate că-s graşi se 
dădeau şi ei cu smoală pe faţă sau cu altceva, ca să pară că-s slabi. Cei dintâi posteau, dar, din pricina 
fățărniciei lor, pierdeau toată plata postului. Cei de-al doilea, mai făţarnici, nici măcar nu posteau, 
dar voiau să ia slava celor postitori. 

În sfârşit, în timpul nostru postul e privit mai rău şi decât în timpul Sfântului loan Gură de 
Aur. Sunt unii acum care nu mai postesc nici măcar la arătare ca cei din timpul Sfântului loan Gură 
de Aur, care se temeau să nu fie cunoscuţi de oameni că nu postesc. 

Cei dintâi erau răi că se ungeau pe față, cei de-al doilea erau mai răi, dar chiar dacă nu posteau, 
se temeau să nu smintească pe alţii şi de aceea se dădeau cu unsori pe faţă, ca să nu ştie lumea că nu 
postesc. Dar cei de acum sunt de o mie de ori mai răi, pentru că nu numai că nu se tem că smintesc 
pe alţii mâncând de frupt în post, dar nici grijă nu au de acesta. Ei declară sus şi tare că posturile sunt 
puse de preoţi şi călugări. Ei nu recunosc că cel ce nu posteşte este anatema. Dar canonul 19 din 
Gangra spune: „Cine nu va posti posturile rânduite de Biserică, întemeindu-se pe îndreptăţirea 
cugetului său, să fie anatema”. 

Ştiţi ce înseamnă anatema? Cea mai grea pedeapsă a Bisericii. Anatema este despărţirea de 
Dumnezeu şi împreunarea cu satana şi pogorârea la iad împreună cu dracii. Acolo se duc cei ce nu 
postesc şi mai ales cei ce defaimă postul. 

Ei zic: Nu ce intră în gură spurcă pe om, ci ce iese din gură. Dar la ce S-a gândit Hristos când 
a spus cuvântul acesta? La obiceiul spălării mâinilor şi la carnea diferitelor animale oprite a se mânca 
de iudei (carnea de porc, de cal etc.), nu la post. 

N-a postit Hristos 40 de zile şi 40 de nopţi în Muntele Carantaniei şi nu a fost ispitit de satana 
care-l spunea să prefacă pietrele în pâini? Şi ce a spus lisus? Nu numai cu pâine va trăi omul, ci şi 
cu tot cuvântul lui Dumnezeu (Matei 4, 4). 


547 


N-au postit apostolii Petru şi Pavel şi cei 12 când au plecat la propovăduire? N-aţi auzit ce 
zice Pavel? În post, în foame, în sete, în frig, în golătate. Care dintre apostoli n-a postit, care dintre 
cuvioşi, care dintre sfinţi? ar astăzi sunt mii şi zeci de mii de creştini care nu mai postesc şi nici nu 
se mai tem că smintesc pe alţii. Mănâncă tatăl de faţă cu femeia şi cu copiii care trebuie crescuţi în 
frica de Dumnezeu. Nu se tem nici de Dumnezeu că strică postul, nu le e ruşine nici de cei ai casei. 
Vai de noi şi de noi! Am ajuns mai rău decât butucii cei nesimţitori, mai rău decât păgânii, că numai 
numele de creştin îl mai purtăm. Am ajuns cum a proorocit Pavel, marele luminător al lumii: În 
vremea aceea vor avea numai Chipul bunei credinţe, dar puterea ei o vor tăgădui. 

Deci, să luăm aminte. Cine dezleagă posturile rânduite de Biserică, fie el arhiereu, sau preot, 
sau dascăl de teologie, sau creştin, toţi cad sub canon. Arhiereul şi preotul cad sub caterisire, iar 
creştinul sub afurisenie. Dacă veţi zice: „Este o dezlegare în caz de boală”. Da, este. Dar când? Când 
este cineva aşa de bolnav şi atât de uscat de boală încât îl întoarce altul în pat şi nu poate să se ridice 
în picioare şi vine un doctor creştin şi cu frică de Dumnezeu şi zice: „Omule, ca să te ridici din boala 
aceasta ai nevoie numaidecât de supraalimentare şi trebuie să mănânci mâncărurile ce ţi le prescriu 
eu”. 

Numai acela e iertat de post. Dar nu când el e roşu ca sfecla, se duce la teatru, la bal, la nuntă, 
la pădure, la treburi, dar când îi vorbeşti de post declară că e bolnav. N-ai auzit ce cântă Biserica? Să 
nu pricinuieşti pricinuiri întru păcate. N-ai auzit ce spun Sfinţii Părinţi, că pricina născocită este o 
punte către păcat? Vrei să strici postul? Îngerul spune: „nu-l strica”. Satana spune: „caută o pricină, 
spune că ai vătămătură, că ai de ridicat butuci, că pleci în călătorie, dar ştii că numai pustnicii trebuie 
să postească”. Ai luat o pricină născocită ca scuză şi ai trecut la păcat. Dar pricina aceasta nu e 
binecuvântată. 

Ai auzit de cei ce au găsit motive în Evanghelie, când i-a chemat la nuntă marele Împărat? I- 
a chemat sluga să vină la nunta marelui Împărat, dar unul a spus: femeie mi-am luat şi nu pot merge, 
adică sunt legat de patimile trupeşti. Altul a zis: țarină mi-am cumpărat, adică sunt legat de lumea 
aceasta, de grija veacului. Iar altul a zis: cinci perechi de boi mi-am cumpărat, adică s-a lăsat robit şi 
a slujit celor cinci simţuri: vederii, gustului, mirosului, auzului şi pipăitului. Şi atunci le-a spus lor: 
Amin, grăiesc vouă, niciunul din cei chemaţi nu va gusta din cina Mea. Ce le-a folosit lor pricina 
născocită? I-a scos afară din împărăţia cerurilor. De aceea nimeni nu se născocească că pricină, că nu 
poate să mănânce mâncare de post. 

Nu poţi, pentru că nu vrei, dar dacă te-ar băga Dumnezeu într-un lagăr, cum ai putea? Că 
spune unul că a stat într-un lagăr şapte ani: „Părinte, era nişte troscot acolo şi eram vreo 14000 de 
deţinuţi. Şi scoteam rădăcina cu unghiile din pământ şi opt zile şi opt nopţi n-am mâncat şi n-am băut 
apă, şi trăiesc încă şi n-am murit”. Au mâncat troscot şi iarbă şi nici apă n-aveau. Vezi, când omul e 
la necaz, cât poate? Iar când are pâine şi apă de la izvor şi-şi poate face ceai cu zahăr şi are poame de 
poate face compot şi poate fierbe cartoful, fasolea, orezul şi altele, declară că nu poate posti. Să nu 
ne dea Dumnezeu să ajungem în situaţia să vedem cât putem posti. Şi s-ar putea să ajungem în această 
situaţie, că dacă nu postim de bunăvoie, ne sileşte Dumnezeu de nevoie. 

Nu vrem să postim de bunăvoie, s-ar putea să postim de nevoie. Dar atunci postul nu ne va fi 
folositor, ci chinuitor. Să credem că Dumnezeu ştie cât putem posti. 

Zici că nu vei trăi mult dacă ai să mănânci de post? Iată, în Sfântul Munte al Atonului trăia 
un cuvios părinte. Iar un alt călugăr, când era tânăr, s-a dus la bătrân şi l-a întrebat: 

— Părinte, câţi ani ai? 

— Fiule, am 115 ani. 

— Cum ai trăit sfinţia ta, că te văd încă tare la 115 ani, şi văd că vii încă la biserică? 

Şi a zis bătrânul: 

— Fiule, eu de mâncări grase m-am păzit, carne n-am băgat în gură, nici lapte, nici brânză, nici 
untdelemn mult, ci foarte puţin am întrebuințat în viaţa mea, în cei 115 ani. 

Şi a zis acela: 

— Dă-mi şi mie blagoslovenie să ţin aşa! 

Şi a zis bătrânul: 

— Îţi dau, dar ai să ai lupte ca să te înveţi cu postul. Îţi trebuie voinţă, puţină luptă. Dar dacă 
dai voinţă, iei putere. Cu cât lupţi mai mult, cu atât îți dă Dumnezeu mai multă putere la orice faptă 
bună, nu numai la post. 

Şi a început să postească şi acesta, dar el a luat un post şi mai mare şi mai aspru decât acela. 
A zis: „Doamne, eu am să mănânc numai muguri de copaci şi numai rădăcini pe pământ: morcovi, 
sfeclă, cartofi şi ce-o mai fi pe pământ, iar untdelemn n-am să mănânc. Să ştiu eu că n-am văzut 
untdelemn în viaţa mea.” 

Ştiţi cât a trăit acesta? A trăit 130 de ani. Acesta, este Sfântul Leontie de Argos, care a trăit 
în Sfântul Munte şi muncea la piatră şi la biserică, făcea metanii şi nevoinţă pustnicească, stătea în 
frig şi alerga. Dar a avut credință. N-a zis oare Hristos, că nu numai cu pâine va trăi omul, ci şi cu 
cuvântul lui Dumnezeu? Pune credinţa în Dumnezeu, nu în mâncare. N-auzi ce spune marele Apostol 
Pavel? Bine este a vă întări în inimile voastre cu darul, nu cu mâncările, din care nu s-au folosit cei 
ce au umblat în ele (Evrei 13, 9). Ce rămâne din pântecele plin? Putoare. Ce este îmbuibarea 
pântecelui? Slujire de idol. Căci spune marele apostol: 4/ căror Dumnezeu este pântecele. Se închină 
la pântece ca la Dumnezeu. Când e flămând, înjură, se mânie pe femeie că nu i-a făcut mâncare bună 
şi socoteşte că a făcut mare lucru când a postit şi el o zi. Vai de noi şi de noi, de postul pe care-l 
postim noi şi de creştinii de astăzi! Să ştim că de nu vom posti de dragostea lui Hristos şi pentru 
porunca Bisericii, vom posti de nevoie şi Dumnezeu va da secetă şi foamete şi robie şi ce-o mai vrea 
EI, Căci în mâna Lui sunt toate plăgile şi va bate pe toţi cum a bătut Egiptul. Şi atunci o să vedem că 
putem posti, chiar şi fără să vrem. 

Copilul dimineaţa când se scoală, îi pui bucata în mână şi-i dai de dulce. Dă-i mai bine un 
ceai că-i mai sănătos, învaţă-l să postească şi o să fie sănătos şi cu trupul şi cu sufletul şi o să înveţe 
carte mai uşor. Cine ţi-a spus că nu va putea să înveţe carte dacă n-are pântecele plin? Aşa spunea 
unul, că nu poate învăţa că nu are calorii destule. Dar câte calorii a avut Sfântul loan Gură de Aur 
când a tâlcuit toată Scriptura? Câte calorii avea el când mânca puţină zeamă de orez o dată la trei zile 
şi dormea numai atâta cât se putea ţine cu mâinile de nişte funii ce atârnau din podul casei? Cât poţi 
dormi ţinându-te cu mâna de funie? Aceia au fost cu adevărat oamenii Duhului, nu a cărnii. În ei a 
suflat Duhul Sfânt. Spune dumnezeiescul Efrem Sirul: „Seamănă Dumnezeu dar seamănă şi satana. 
Satana seamănă în locuri umede, în pântecele pline, iar Dumnezeu în trupuri uscate şi în pântece 
uscate”. 

„Din sămânţa sudorii postului — zice Sfântul loan Scărarul — creşte spicul întregii înţelepciuni. 
Iar îmbuibarea pântecelui goneşte mintea cea subțire”. Să ştie toţi care gândesc că pântecele plin şi 
capul beat pot să înveţe carte sau să treacă examene grele. Nimic mai neadevărat. Mai uşor înveţi în 
post, cu înfrânare, cu rugăciune, cu frică de Dumnezeu. Cu acestea puteţi face şi şcoală, puteţi munci 
şi să fiţi sănătoşi. Auzi ce spune marele Vasile în Hexaimeron, în cuvântul 4, despre post: „Bucatele 
cele grase şi de multe feluri, neputând să le mistuie stomacul, multe boli au adus în lume, iar înfrânării 
şi postului de-a pururi îi urmează sănătatea; şi cine va posti mai mult, acela va trăi mai mult”. 

Acestea nu sunt cuvintele mele, ci ale marelui Vasile, îngerul în trup, ochiul Bisericii, gura 
cea de foc a Duhului, care a fost îndreptar tuturor soboarelor ecumenice în privinţa canoanelor, a 
posturilor şi a legii morale în Biserică. Dar unii spun: „Dar dacă îmi dă părintele blagoslovenie să 
mănânc dulce?” Îţi dă pentru că stărui, pentru că spui că nu poţi, că ai ficatul bolnav, că te doare o 
coastă, că mori dacă posteşti. Dar, făcând aşa, dovedeşti că n-ai credinţă. Nu vezi că şi doctorii dau 
post? Ei dau cel mai mult post şi regim. Ai stricat organismul, l-ai otrăvit cu toxine, cu cărnuri, cu 
grăsimi. Căci corpul e ca o maşină şi dacă te bagi într-însa, o strici şi apoi te duci la doctor. Doctorul 
ce să mai facă? E obosit la cap, că nu vii numai dumneata, vin sute pe capul lui. Şi-ţi spune să 
mămânci numai ceai, numai legume, numai compot. Vrea din nou să-ţi redea sănătatea, dar nu prin 
îmbuibare. 

Acestea vi le spun acum, că e postul Naşterii lui lisus Hristos. Astăzi foarte puţini postesc. Şi 
dacă unii postesc, nu postesc cum trebuie. Multe femei nu pot ţine din cauza bărbatului. Dar altele se 

chinuiesc şi ţin postul cum pot şi înfrânează şi copiii. Dacă ea a postit şi şi-a înfrânat şi copiii, de ce 
nu se înfrânează şi el? Se va duce în gheenă, căci nu numai că nu posteşte el, dar strică şi postul ei, 
îi strică şi sufletul ei de nu se poate apropia din cauza lui de Preacuratele Taine. Vai de bărbatul acela 
şi de femeile acelea care nu vor să postească şi nu vor să păstreze curăţia. Pentru că fiecare avem să 
luăm plata pentru faptele noastre şi fiecare avem să dăm seama de starea noastră. Dacă vreţi să simţiţi 
bucuria Naşterii lui Iisus Hristos, bucuria pe care au avut-o păstorii şi îngerii la Naşterea Domnului, 
postiţi, rugaţi-vă, păziți curăţia, faceţi milostenie, spovediţi-vă cu sinceritate şi, cei cărora vă vor da 
voie duhovnicii, împărtăşiţi-vă cu smerenie şi atunci veţi simţi ce înseamnă Naşterea lui Iisus Hristos. 
Amin! 


DESPRE PRONIA LUI DUMNEZEU 


Un negustor a căzut într-o mare datorie, căci, ducându-se el cu corabia, a pierdut multă marfă 
a statului. Şi pentru că nu a fost prudent, şi-a încurcat licenţa de mărfuri şi a pierdut nu ştiu câte mii 
de galbeni de aur, cum era pe atunci. Deci l-au luat şi l-au băgat în închisoare pe atâţia ani de zile, 
până va plăti toată datoria. 

Iar acesta avea o femeie foarte frumoasă şi foarte credincioasă. Ea a rămas acasă cu copiii. Se 
ducea din când în când la închisoare la el să-i ducă mâncare, că era în oraşul de unde era ea şi din 
când în când îi dădeau voie să intre cu mâncare la soţ. A vândut femeia de acasă ce a putut, a vândut 
pământul, tot să mai plătească, pentru că i-au pus o sumă mare de plătit. „Când veţi plăti datoria la 
stat, atunci soţul iese de la închisoare”. 

Şi el o întreba: „Ei, cât ai mai plătit? „Am vândut doi boi, am dat vaca, am împrumutat de la 
nănaşa, de la nănaşul, şi am dat atâtea sute, atâtea mii, dar mai avem mult de dat”. 

EI plângea şi mânca la închisoare, că-i aducea soţia. Dar comandantul închisorii, a pus ochii 
pe femeia aceasta, că era foarte frumoasă, dar nu ştia că este frumoasă şi cu sufletul, nu numai cu 
trupul. Şi ştia de ce bărbatul este băgat la închisoare. Ştia că-i băgat pentru că s-au încurcat cu 
gestiunea. Şi când iese ea de la bărbat, că ea se ducea acasă, o cheamă la el: 

— Ascultă matale! Cum te cheamă? 

— Maria. 

— Dacă vrei să dormi la noapte cu mine, eu plătesc toată datoria voastră! 

Acela avea bani mulţi. Dar ea aşa de cinstită era, că a zis: 

— Măcar de aş muri şi eu la închisoare, asta nu o fac. Pentru că eu niciodată nu mi-am trădat 
bărbatul; noi suntem cinstiţi. El când s-a căsătorit era cum l-a făcut mama lui şi eu la fel, şi nu vreau 
să-mi pătez cinstea; că dacă voi muri, ce-mi folosesc mie banii sau libertatea sau închisoarea? 

— Dacă nu vrei, a zis el, n-am ce-ţi face. 

— Măi omule — a zis ea la urmă —, tot ca să-l scoată pe soţ — Apostolul Pavel spune aşa: Femeia 
trupul său nu-l stăpâneşte, ci bărbatul. Trupul meu nu-i al meu, ci este al bărbatului de la căsătorie. 
Mă duc să întreb bărbatul. Dacă îmi dă el voie, eu stau cu tine o noapte. 

— Plătesc toată datoria voastră, că eu am bani destui. 

Aşa s-a rănit el de frumuseţea acelei femei. 

Ea s-a dus la bărbat, când a venit a doua oară cu mâncarea, şi i-a zis: 

— Uite, măi, ce mi-a spus comandantul închisorii. Şi i-a povestit tot. 

Iar un comandant de hoţi, tâlhar mare, care era alături cu celula, 1-a auzit grăind. 

Dar bărbatul 1-a spus: 

— Femeie, chiar de-oi muri la închisoare şi chiar de-om muri de sărăcie, să nu faci asta. Să nu 
ne pătăm cinstea, că sufletul nu mai moare în veacul veacului. Se duce la muncă veşnică. Pentru ce? 
Pentru ca să ne dea el nişte bani să ies de aici? Stau aici cât o vrea Dumnezeu; pot să mor aici. Tu să 
păzeşti cinstea ta de soţie şi să fii mama copiilor, că aşa are grijă Dumnezeu de noi. Eu cred în mila 
lui Dumnezeu, că dacă ne vom ruga, El poate în alt fel să ne scoată de aici, nu tu să-ţi baţi joc de 

sufletul tău, să ai mustrare de cuget până la moarte din cauza mea. 

— Eu aş face şi asta pentru tine să te scot de aici, a zis ea. 

Dar el a zis: 

— Să nu faci, te sfătuiesc. Păzeşte cinstea ta de soţie curată, cum ai fost până acum, că eu sunt 
bucuros să ştiu că am o soție cuminte care se roagă pentru mine şi are să mă scoată de aici. lar 
Dumnezeu, în purtarea Lui de grijă, ne va scoate altă dată de aici, dar asta să nu faci. Şi chiar de-oi 
muri, mor pentru păcatele mele, că aşa a vrut Dumnezeu! 

Această discuţie a auzit-o acel comandant de tâlhari, că el era aproape, şi el făcuse multe 
răutăţi. Şi-şi zise: „Măi, uite ce înseamnă căsătorie cinstită! Ai văzut ce-a sfătuit-o soţul? «Chiar de- 
oi muri eu aici, tu să nu-ţi pătezi cinstea! Să nu dai cinstea ta de soţie curată pentru bani”. 

Acela a auzit. El avea bani mulți că el a fost comandant. Şi când să plece soţia, o cheamă la 
el. 

— Măi femeie, eu am auzit tot ce-ai vorbit cu bărbatul tău, că eram aproape. 

— Da, aşa este. Soţul nu-mi dă voie, ca eu să dorm cu acela, să-mi pierd cistea mea de soţie 
curată. A zis că el chiar dacă ar muri la închisoare, eu să mor curată şi să cresc copiii, că Dumnezeu 
va purta de grijă. Dacă va voi EI, o să-l scoată de la închisoare. 

— la ascultă, femeie! Tu ştii colţul cetăţii de apus? (Era cetatea Salonicului, capitala 
Macedoniei, care era îngrădită cu ziduri). 

— Da. 

— Vezi că este un copac la colţul de apus al cetăţii. Un tei, un copac mare. Du-te la rădăcina 
lui şi ai să găseşti o cutie mare cu bani de aur. Nu săpa mult, că-i numai la jumătate de metru. Eu i- 
am pus acolo. Eu mai am şi în alte locuri îngropaţi. Ia şi du-te şi plăteşte pentru soţul tău şi scoate-l 
de la închisoare, că eu m-am minunat de cinstea ta şi de ascultarea ta de soţ, că tu n-ai vrut să cedez. 
Şi soţul încă este cu mare frică de Dumnezeu, că a vrut mai bine să moară la închisoare, decât să cazi 
tu în păcat. Luaţi banii aceia ca să-i daţi şi o să vă ajungă toată viaţa. Eu am făcut multe crime şi nu 
se ştie dacă o să mai ies de la închisoare, dar cel puţin să am această milostenie făcută, să scot pe 
soţul tău de la închisoare. Eu asta vă rog, dacă voi muri, voi cât veţi trăi şi veţi face pomenire la 
biserică, să mă pomeniţi şi pe mine. Pe mine mă cheamă Gheorghe. Nu se ştie dacă eu mai ies, că am 
multe ucideri, am mari spargeri şi multe răutăți am făcut în viaţă, dar voi luaţi banii aceia şi să plătiți 
datoria pentru soţul şi ce va rămâne folosiţi pentru cheltuiala casei şi să mă pomeniţi la rugăciune — 
acela, comandantul de tâlhari. 

Ea s-a minunat tare, cum Dumnezeu a venit aşa de repede în ajutor. Pentru credinţa soţului, 
că n-a cedat să se ducă ea să facă rău. Şi se gândea ea, oare aşa să fie? 

Şi s-a dus noaptea cu o săpăligă şi a săpat şi a dat de cutia cu bani. I-a luat, a astupat înapoi şi 
s-a dus acasă. A doua zi s-a dus la tribunal: 

— Domnilor, uite am împrumutat şi eu de unde am putut — dar nu a dat toţi banii odată, ca să 
nu-şi dea seama aceia. Uite, să dau atât acum, voi mai da peste o lună, o să mai dea nănaşa, o să dea 
cumnata, o să dea nepotul. 

Şi aşa a plătit datoria soţului şi i-au rămas încă 3000 de galbeni de aur. Şi când a terminat 
ultimul ban, i-a dat tribunalul voie soţului să meargă acasă. Şi l-a scos pe soţ şi a venit acasă şi au 
avut şi bani pentru mulţi ani, pentru că au aruncat nădejdea la Dumnezeu, şi au vrut mai bine să 
moară, decât să păteze cinstea lor de soţ şi soţie în faţa lui Dumnezeu. 

Astfel s-a împlinit Evanghelia, unde zice: Au nu este mai mult sufletul decât hrana şi trupul 
mai mult decât haina? 

Văzând Dumnezeu că au vrut să-şi păstreze sufletul curat, le-a dat şi bani, l-a scos de la 
închisoare pe negustor şi au fost mai departe fericiți şi bogaţi. Pentru ce? Pentru cinstea lor în 
căsătorie. Că şi ea şi el au fost hotărâți, mai bine să moară pedepsiţi pe lumea asta, dar să nu păteze 
cinstea lor din căsătorie. 

Ştiţi de ce vă spun acestea? Că foarte multă lume se strică azi cu păcatele cele trupeşti. 

NEPUTREZIREA MORȚILOR ȘI 
PUTEREA DE DEZLEGARE A PREOȚILOR 


De multe ori am fost întrebat de unii dintre monahi, dar mai ales de mulţi dintre creştini, care 
este pricina că unii din morţi îi găsesc oamenii neputreziţi în morminte. Pentru dezlegarea nedumeririi 
şi a unora şi a altora, m-am gândit să vorbim astăzi câteva cuvinte şi în această privinţă. ŞI iată ce am 
a vă zice: 

Ce trebuie să facă creştinii cu morţii lor, când îi vor găsi pe ei neputrezi? 

Dacă unii nu vor putrezi din cauza alcătuirii tari a trupului lor, pe aceştia se cade a-i lăsa în 
mormânt mai mulți ani, 10-20 şi mai mult. 

Cei ce nu vor putrezi din cauza pământului în care au fost îngropaţi în vremea iernii la locuri 
cu prea multă umezeală şi gheaţă, să-i scoată de acolo şi să-i mute în alte locuri mai zvântate şi acolo 
vor putrezi nu după multă vreme. lar dacă nici aşa nu vor putrezi, să se ştie că sunt sub blestem şi să 
cheme preotul sau arhiereul care i-a legat spre a-i dezlega. Iar dacă a murit acel arhiereu sau preot, 
să roage pe moştenitorii acelora să-i dezlege şi să-i ierte. 

Dacă cei neputreziţi vor avea semnele arătate mai sus, înseamnă că au fost blestemaţi fie de 
arhiereu, fie de preot, de părinţi sau de dumnezeieştile Pravile ale Bisericii, şi atunci tot aşa să se 
procedeze: să fie chemat arhiereul sau preotul care i-a legat şi să facă molitfele de dezlegare. Iar dacă 
a făcut cel mort vreo nedreptate, neamurile să întoarcă acea nedreptate. Dacă nu au cu ce, să roage 
pe cei ce au fost nedreptăţiţi să ierte pe cel mort care le-a făcut nedreptatea. Şi aşa legătura cea pusă 
asupra lui se va dezlega”. 

Să se mai ştie că de se va găsi cineva neputred şi i se vor citi molitfele cele de iertăciune de 
la arhiereu şi nu se va risipi trupul lui, adică nu se va desface atunci, să fie încredinţaţi cei de faţă că 
acel om, când a fost viu, a făcut mare nedreptate şi de aceea nu se dezleagă trupul lui, până nu vor 
plăti rudeniile acea nedreptate şi atunci se va dezlega. 

Iarăşi să se ştie că, dacă cineva din oameni a fost afurisit pe dreptate şi după Lege de arhiereul 
sau duhovnicul său, iar el, nevrând să mai ceară iertăciune, a murit aşa, şi după moartea sa se va afla 
trupul lui neputred, acel om nu mai are nădejde de mântuire, căci a murit şi se află nedezlegat şi 
neputred trupul lui după mai mulţi ani, acela prin trupul lui cere iertăciune, şi prin dezlegarea ce i se 
va face de arhiereu sau de preoţi, se dezleagă de afurisenie. Iar în clipa când se va fi dezlegat trupul 
de blestem, se izbăveşte şi sufletul din mâinile diavolului şi merge la lumină şi la viaţa de veci”. 

Acestea de până aici fiind zise despre neputrezirea morţilor, despre semnele după care se 
cunosc pricinile neputrezirii lor, precum şi despre cele ce trebuie a face cei vii pentru cei morţi pe 
care îi vor găsi neputrezi, fiindcă mai întotdeauna pricinile arătate mai sus ale neputrezirii morţilor 
se întâmplă din cauza păcatelor şi a neîmplinirii canonului ce trebuie să facă omul în viaţa aceasta, 
este de folos a adăuga şi unele istorii adevărate în legătură cu cele arătate mai înainte. 


% 


În vremea Prea Sfinţitului Sofronie, patriarhul Ierusalimului, a murit un om mare şi cuvios cu 
viaţa, numit Eutropie. lar când a voit patriarhul să-l îngroape la mormintele cele obşteşti ale bisericii 
celei mari din lesuralim, a găsit acolo 20 de trupuri întregi acestea, a făcut priveghere patriarhul şi 
toată biserica, rugându-se lui Dumnezeu să le descopere taina lor. Deci Dumnezeu, ascultând 
rugăciunea lor, a deschis gura unuia dintre cei adormiţi, care a zis: „Noi am fost sfinţiţi şi clerici şi, 
pentru lumeşti griji, am defăimat predanisita urmare a laudelor lui Dumnezeu, pentru care ne-am şi 
supus la nedezlegată afurisenie”. Şi întrebând patriarhul şi aflând că vreme de 20 de ani nu şi-au citit 


24 Vezi Nectarie al Ierusalimului în răspunsurile cele asupra începătoriei Papei, fila 20. 
* Pravila Mare - Îndreptarea Legii - glava XL - 45. 

rânduiala, s-au făcut toţi cei sfinţiţi ce se aflau de faţă cu patriarhul chezaşi că vor împlini ei rânduiala 
rămasă timp de 20 de ani a acelora şi aşa îndată s-au dezlegat trupurile lor. 

Spre încheierea cuvântului, vă rog din inimă să nu uităm cele auzite în această predică şi să 
înţelegem din cele de mai sus cât de mare este mila lui Dumnezeu şi cât pot rugăciunile Sfintei 
Biserici şi dezlegarea arheirească să ajute celor ce au murit nepocăiţi şi nedezlegaţi de păcatele lor. 
Am arătat mai înainte că cel mort — care se găseşte neputred — prin trupul său cel neputrezit cere 
ultimul ajutor de la cei vii ai săi. Şi acest ajutor, după cum aţi văzut în cele de mai sus, se poate cere 
de la Prea Bunul Dumnezeu prin Sfânta Liturghie, prin rugăciunile şi dezlegarea cea de la arhierei şi 
duhovnici. 

Prin întâia minune istorisită, care s-a întâmplat cu cei 20 de pe vremea Sfântului Sofronie, 
patriarhul Ierusalimului, ca şi prin aceea ce s-a întâmplat la Episcopia de Huşi, la noi în Moldova, la 
anul 1785, prin dezlegarea acelui hagiu bulgar, Ganciu”, s-a adeverit iarăşi şi în chip văzut puterea 
cea dată de Mântuitorul nostru lisus Hristos sfinților Săi ucenici şi Apostoli, precum şi urmaşilor lor, 
când le-a zis: Luaţi Duh Sfânt, cărora veți ierta păcatele le vor fi iertate şi cărora le veți ţine, vor fi 
ținute (loan 20, 22, 23). Şi iarăşi când a zis: Adevărat grăiesc vouă: Oricăte veţi lega pe pământ vor 
fi legate şi în cer şi oricâte veți dezlega pe pământ vor fi dezlegate şi în cer (Matei 18, 18). 

Deci, aducându-vă aminte de aceste cazuri, pururea să credeţi că darul lui Dumnezeu este 
prezent în Biserica lui Hristos şi lucrează prin slujitorii Bisericii Lui preaslăvite minuni. 


PUTEREA CELOR 40 DE LITURGHII 


Înainte vreme, când încă nu se ştia puterea celor 40 de Liturghii, lumea făcea pentru cei 
răposaţi câte 20, alţi câte 30 de Liturghii. Dar s-a descoperit că sunt mai puternice 40 de Liturghii 
decât 30. Şi cum a fost? 

Un preot bătrân dintr-un sat avea peste 80 de ani. EI, săracul, nu mai putea sluji. A măritat o 
fată a lui, iar ginerele rămăsese în locul lui la parohie. Poporul avea evlavie la preotul bătrân, dacă I- 
a cunoscut, pentru că pe atâţia i-a botezat şi 1-a şi cununat şi pe alții i-a şi înmormântat; îl ştiau drept 
părintele satului, că era de mult timp acolo. Oamenii aveau evlavie la bătrân. Se mai duceau la 
spovedanie, la citit, să le mai spună un cuvânt, şi tânărul era bucuros că bătrânul mai poate face ceva, 
de-l ajută pe el. 

Dar pe preotul bătrân îl dureau picioarele, era bolnav de reumatism. Acum, la bătrâneţe, 
reumatismul îşi arată puterea, pe măsură ce slăbeşte omul tot mai tare. Şi 1 se umflaseră picioarele. 
Acolo, în satul acela, era un feredeu, o baie, care avea apă sărată, ce făcea bine la reumatism, la 
diferite boli. Baia aceasta era într-o grădină mare, într-o livadă frumoasă. 

Şi preotul, ducându-se acolo să facă baie, se ducea cu nădejdea în Dumnezeu, că aşa-i datoria 
preotului şi a călugărului şi a creştinului când călătoreşte, mai ales singur, să zică rugăciuni pe drum. 
Zicea rugăciuni de acasă până ajungea în grădină. 

Când ajungea acolo în grădină, întâlnea un tânăr plângând şi văietându-se foarte tare, dar care 
nu vorbea. Şi mergea tânărul acesta la preotul la baie şi arăta multă dragoste să-l ajute pe preot. 
Preotul bătrân, cât stătea în baie, zicea rugăciuni, că el ştia rugăciuni multe pe de rost. 

Când ieşea din baie, tânărul acela iar venea plângând. Plângea într-una. Ştergea picioarele 
preotului, îl încălţa, îi dădea haina şi-l petrecea plângând. Acum bietul preot, văzând pe tânărul acesta 
că plânge, îl întreabă: „Tinere, de ce plângi?” Iar el nu grăia nimic. Atunci preotul s-a gândit să-i dea 
bani. Dar acela plângea şi n-a vrut să primească banii. De câte ori venea preotul, găsea pe tânărul ăsta 
care ieşea de undeva din livadă, că era livadă deasă cu pomi, plângând tare, şi mergea cu el la baie şi 
îl ajuta până ieşea preotul din grădină, iar el rămânea în grădina aceea. 

Atunci, ce s-a gândit preotul? A pus nişte prescuri şi o sticlă de vin curat într-un şervet frumos 





25 Ne vorbeşte Părintele Cleopa, vol, 8. 


553 


şi a zis: „Eu am să-i dau prescurile acestea şi o sticlă de vin, poate acestea le va primi, că tare mult 
bine îmi face omul acesta”. 

Când a ajuns preotul, I-a întâlnit iar plângând. A mers la baie, acela iar l-a ajutat, şi când să 
iasă pe poartă, preotul zice: 

— la legătura asta cu prescuri şi o sticlă de vin, să le mănânci, că le-am blagoslovit eu. 

Atunci a vorbit tânărul acela: 

— Oh, părinte, oh! Dacă ai şti cine sunt eu, nu mi-ai da prescuri să mănânc. Vai şi amar de 
mine! 

Şi atunci s-a speriat preotul: 

— Dar cine eşti tu, fiule? De ce n-ai vorbit până acum, că de atâtea ori am venit eu în grădina 
asta şi tare mult m-ai ajutat? 

— Oh, părinte sfinte, dacă ai sta sfinţia ta în grădina asta şi în baia asta toată viaţa, mare bine 
mi-ai face mie! 

— Dar de ce? 

— Că numai sfinția ta când vii în grădina asta şi când stai în baie zici rugăciuni, şi numai atât 
pot sta şi eu în grădina asta a mea. 

Bătrânul când făcea baie se ruga şi zicea: „Doamne, pomeneşte şi iartă păcatele aceluia care 
a făcut baia aceasta”, fiindcă era gratuită şi avea toate cele de nevoie. 

— Dar de unde eşti tu? 

— Eu sunt în iad! 

— Dar cine eşti tu? 

— Eu sunt proprietarul acestei grădini. Grădina aceasta cu pomi a fost a mea şi baia aceasta 
am zidit-o pe cheltuiala mea şi am lăsat-o în folosul comunei, dar am murit în floarea vârstei, cu 
păcate grele şi m-am dus în iad. M-am mărturisit eu, dar degeaba, că n-am avut vreme când face 
canon. Şi iată, părinte sfinte, sunt 80 de ani de când mă muncesc în iad. Şi când intri tu, părinte sfinte, 
în grădina asta şi te rogi, îngerul Domnului vine şi mă scoate din foc. Şi toţi care stau în baie, numai 
răutăţi fac, şi nu se gândesc la Dumnezeu. lar dumneata şi când stai în baie şi când intri în grădină, 
intri cu rugăciune. Asta dreptate mi-a făcut Dumnezeu, că trimite pe îngerul Domnului şi mă ia din 
foc, „cât va sta preotul în baie şi în grădină, pentru rugăciunile lui, fiindcă se foloseşte şi preotul, tu 
să stai în grădina ta”. De aceea am spus, părinte sfinte, dacă ai sta mata în grădina asta până la sfârşitul 
vieţii, atâta stau eu afară din iad. Cum pleci mata, mă răpeşte îngerul Domnului şi mă duce înapoi la 
munci. 

Şi s-a speriat preotul. Şi a întrebat: 

— Cum te cheamă, frate? 

— loan mă cheamă. 

— Da? Frate loane, şi cum pot eu să te ajut? 

— O, părinte, mare putere au preoţii de la Dumnezeu! Multe suflete scot preoţii din iad. 

— Dar cu ce? 

— Dacă vrei, părinte sfinte, nu-mi da prescuri să mănânc, că eu sunt duh, eu mă arăt ţie aşa, 
dar eu nu-s cu tot cu trupul aici. Eu nu pot mânca şi bea acuma. Dacă vrei, ia prescurile şi vinul şi să 
faci pentru mine, părinte sfinte, 40 de Liturghii, să mă scoţi din foc, că, dacă mă ajuţi, mare plată ai 
să al în ziua judecății, în ziua cea mare. 

Şi cum a zis aşa, cum era cu preotul de vorbă în grădină, n-a mai văzut nimic preotul. l-au 
țiuit preotului urechile, s-a speriat, a rămas în grădină şi a început a plânge: „Doamne, Doamne, cum 
mi-ai adus un suflet din iad ca să vorbească cu mine şi să-mi arate puterea celor 40 de Liturghii!” 
Până atunci se făceau 30 de Liturghii, cum am spus. 

Atunci preotul a venit acasă plângând. Şi l-a văzut ginerele şi fiică-sa, şi l-a întrebat: 

— Ce ai, tată, că eşti mâhnit? 

Ştii, omul se cunoaşte. 

— Dragul tatii, ce să am? Sunt supărat. Mă cam dor picioarele; de-acum văd că mi se apropie 

sfârşitul meu. Uite, măi băiete, ce vreau să fac. Eu, fiindcă am fost preot 60 de ani la comuna asta, 
vreau să mă duc pregătit din lumea asta. Să-mi dai voie să slujesc 40 de zile Sfânta Liturghie. 

— Cine? 

— Eu. 

— N-ai să poţi, tată! Vezi, mata de-abia te duci. 

— Cum va vrea Dumnezeu. 

EI a vrut să slujească; să se ostenească el. 

Şi atunci s-a minunat. 

— Dacă ai să poţi, tată! Am să te mai ajut şi eu. Dar dacă poţi mata, noi te lăsăm să faci. 

— Dar nu aşa cum slujiţi voi, numai Duminica şi în sărbători, eu fac ca la mănăstiri. 

Dar nu le-a spus taina ce a grăit cu acela şi ce-a văzut în grădină. Şi s-a apucat preotul, s-a 
pregătit, s-a schimbat, s-a spălat, s-a mărturisit la cel tânăr, că nu poate sluji până nu se mărturiseşte. 
Şi s-au minunat oamenii în satul acela: „Aţi auzit o veste? Preotul cel bătrân a zis că înainte de moarte 
vrea să facă 40 de zile slujbă”. 

Şi trăgeau clopotul la biserică în fiecare zi dascălul şi cântăreţul. Oamenii, când auzeau, 
ziceau: „Hai, măi, că slujeşte preotul bătrân! Asta-i o minune mare!” Dar se minunau toţi cât de uşor 
făcea slujba. Toată rânduiala, şi în fiecare zi Liturghie că el dacă se împărtăşea cu Preacuratele Taine 
în fiecare zi, Sfintele îl întăreau. Sfintele Taine sunt şi pentru întărirea trupului, iar preotul slujitor se 
împărtăşeşte în fiecare zi, când slujeşte. 

Şi se minunau toţi: „Preotul cel bătrân a întinerit! Hai să-l vedeţi cum slujeşte, cum cădeşte 
şi la urmă ţine predică şi face panahidă şi toate”. Şi oamenii, bucuria lor că a început preotul în fiecare 
zi să slujească. Aşa se slujea înainte în sat. Mergeau şi ei la biserică. 

Şi atunci a slujit preotul acesta bătrân vreo 20 de zile. La 20 de zile săracul a venit de la 
biserică foarte obosit. Şi s-a dus în camera lui: „Eu mă odihnesc oleacă. Voi mânca când m-oi scula. 
Acum nu mi-e foame. M-am împărtăşit cu Sfintele Taine”. 

Şi preotul bătrân cum era încălțat cu ciubotele, a pus capul să se odihnească. Şi nici n-a 
adormit bine şi vede un râu mare de foc, de n-avea margine lăţimea lui. O mare de flăcări. Şi auzea 
fel de fel de vaite şi țipete şi scrâşniri din dinţi şi răcnete de disperare şi vedea cum ard oamenii şi 
cum îi întoc dracii cu furci în flăcări, şi cât de mare e chinul. Şi s-a speriat preotul. 

Când aproape de malul acelui râu de foc, iaca vede pe Ioan al lui. Jumătate era ieşit din flăcări. 
Şi a început a striga, bătând din palme: „Părinte, Părinte, nu mă lăsa. Eu sunt loan din grădină! lată, 
cu Sfintele tale Liturghii, jumătate am ieşit din foc”. El făcuse jumătate de slujbe. „Nu mă lăsa, 
părinte sfinte, fă înainte şi mă scoate, că mare plată ai să ai în ziua judecății!” 

Şi preotul s-a trezit şi n-a mai văzut râul de foc, şi s-a speriat. S-a sculat, şi mai tare s-a 
îmbărbătat. „Chiar de-oi muri, dar mai fac 20 de Liturghii”, a zis bătrânul. A întinerit. Nici nu simţea 
că-i bătrân. „la uite, domnule, ce putere la el!” 

Vezi, omul când ia contact cu lumea de dincolo, cât curaj are? Şi a făcut bătrânul încă 20 de 
slujbe; 20 de Sfinte Liturghii. Şi se minunau oamenii: „Măi, să-l întărească Dumnezeu pe părintele 
nostru, săracul! La 80 şi atâţia de ani face zi la zi!” — cum a făcut stareţul meu Liturghii aici până la 
82 de ani. Starețul care m-a călugărit pe mine, Ioanichie. Aici se vede şi credinţa! Credinţa îl întăreşte 
pe om. 

Şi a făcut încă 20 de Liturghii. Şi când a ajuns la 40 de zile, la ultima Liturghie, pe când era 
cu sfârşitul pocrovăţ în mână şi cu sfânta linguriţă ca să consume Sfintele, după ce s-au împărtăşit 
credincioşii, preotul vede deodată intrând în altar un vultur frumos, cu pene în mii şi mii de culori. 
Lumea plecase din biserică, pentru că se dăduse anafura. Paraclisierul era prin biserică. Şi preotul a 
strigat: 

— Măi, Vasile, ia vino repede încoace! 

Când a intra paraclisierul şi a văzut vulturul aşa de frumos, grozav s-a minunat. A căzut cu 
faţa la pământ şi a zis: 

— Vai, păritne, de unde-i pasărea asta aşa de frumoasă? N-am mai văzut o aşa pasăre! 

Şi atunci vulturul a început a vorbi: 

— Părinte sfinte, au sunt loan. Iată, cu Sfintele şi dumnezeieştile tale Liturghii, 40 de Liturghii, 
m-ai scos din munca iadului! Eu zbor şi mă duc la raiul desfătării. Şi să-ţi dea ţie Dumnezeu plată în 
ziua cea mare a judecății, că ai scos un suflet din muncile iadului. Să ştii aceasta, că prin mâinile 
preoților şi prin Sfânta Liturghie multe mii şi mii de suflete în fiecare zi ies din iad, cum am ieşit şi 
eu. Deci mare este puterea Sfintei Liturghii, dar de acum înainte să nu mai faci 30 de Liturghii, ci 40 
de Liturghii. 

Şi zicând aceasta, nu l-a mai văzut. Şi apoi preotul le-a spus: 

— lată azi am terminat 40 de Liturghii. De acum să vă spun taina de ce am slujit. 

Şi le-a spus la ai lui şi au scris, că avem în prolog scris. „Scrieţi istoria asta, că am văzut-o cu 
ochii şi am auzit-o cu urechile. lată cum s-a întâmplat cu mine...” Le-a spus de când mergea la baie. 
Şi n-a mai făcut preotul baie la picioare pe urmă, l-a întărit Sfântul Duh. Şi a mai trăit preotul trei ani 
de zile şi după trei ani s-a dus la Domnul. 

Şi s-a făcut întâmplarea aceasta în Constrantinopol, pe timpul împăratului grecesc Heraclie, 
împăratul foarte credincios, acela ce a scos Sfânta Cruce de la Ierusalim, care a fost robită de perşi. 
Şi v-am spus aceasta ca să cunoaşteţi puterea celor 40 de Liturghii. 


ALTĂ ISTORIOARĂ CU IMPORTANŢA CELOR 40 DE LITURGHII 


Dar să vă mai spun o istorioară. Până la anul 1054 Franţa era ortodoxă, şi Italia; toate ţările 
din lume eram o singură Biserică. Atunci catolicii s-au despărțit de noi. Marea schismă papală, când 
s-au rupt de Biserica noastră pentru anumite reforme pe care le-au făcut. 

Franţa fiind ortodoxă, un preot din Franţa avea un frate militar. Şi au avut francezii război cu 
mauritanii. Mauritanii erau unde este Africa Franceză azi, dincolo de Gibraltar imediat, către Liberia. 
Împărăţia maurilor de pe vremuri. Şi s-a dus armata franceză să se bată cu maurii dincolo de Gibraltar, 
în Africa. 

Fratele preotului acesta din Franţa a mers şi el, era militar într-un regiment. Atunci nu erau 
tunuri ca acum şi mitraliere şi avioane şi bombe atomice, atunci se băteau cu săbiile, ca pe vremea 
lui Ştefan cel Mare, cu sulița, cu arcul, cum era. 

Şi trecând armata franceză în Mauritania să se lupte, a fost mare război între armatele 
europene şi cele din Africa. Şi i-au bătut francezii pe mauri, dar au luat maurii mulți prizonieri 
francezi, pe care i-au dus în ţara lor, printre care au luat şi pe fratele acestui preot. Preotul era în 
Marsilia, portul Franţei, care este port la Oceanul Atlantic. Preotul n-a ştiut că fratele său a căzut 
prizonier, dar a văzut că n-a mai venit şi a întrebat pe ceilalţi soldaţi, când s-a terminat războiul: 

— Măi, dar pe fratele meu nu l-aţi văzut? 

— Părinte, cred că a murit, că a fost mare măcel. Stăteau trupurile pe jos cum stau butucii, aşa 
luptă a fost, şi cred că a murit şi el, săracul. 

Preotul, ca frate al lui, a început să-i facă 40 de Liturghii. Asta era cu câteva sute de ani mai 
târziu decât cealaltă pe care v-am spus-o mai înainte, de la împăratul Heraclie. Şi a început preotul 
să facă 40 de Liturghii. Fratele preotului nu era mort, dar era prizonier şi-l ţineau în lanţuri într-o 
temniță, şi erau mai mulţi legaţi acolo. 

Preotul făcând Liturghia aici, când era pe la ora 10 din zi, toate lanţurile cădeau de pe fratele 
preotului şi rămânea dezlegat. Şi ziceau ceilalaţi: 

— Ce este cu tine? De ce cad lanţurile de pe tine? Eşti fermecat: 

Acela a zis: 

— Eu nu ştiu farmece. 

— Ei, nu ştii farmece! 

Toate lanţurile se rupeau şi cădeau jos în fiecare zi la ora zece. Aceia îl legau cu lanţuri. A 
doua zi şi acelea, praf jos. Puneau altele. Praf. 


556 


— Măi, mare fermecător! Acesta o să plece din temniţa asta când o să vrea, dacă, uite lanţurile 
nu se ţin de el. 

Dar nu ştiau ce-i. Şi-l întrebau: 

— Ce farmece ai, măi? Aşa-i că în cămaşă stau farmecele tale sau în pantaloni? 

Şi l-au dezbrăcat. 

— Legaţi-mă gol şi totuşi a doua zi lanţurile cădeau. „Unde stau farmecele şi ce ştie ăsta, măi?” 
Dacă am şti noi vreuna ca asta, ieşim de oriunde”. 

— Spune-ne nouă ce farmece ştii! 

Acela a zis: 

— Eu nu ştiu farmece. 

— Dar de ce religie eşti tu? că aceia era mahomedani, de altă religie. 

— Eu sunt creştin. Cred în Hristos. Eu farmece nu ştiu, dar eu cred altceva. Fratele meu este 
preot în ţara mea, în Franţa, şi eu cred că el face Liturghii acum şi scoate părticele pentru mine, 
crezând că am murit. Şi cred că dacă aş fi în iad, şi de acolo aş fi dezlegat, nu numai de la voi. Şi eu 
asta cred că se întâmplă, că numai asta închipuie Dar nici eu nu ştiu de ce. 

— Şi cât timp are să se întrâmple aşa cu tine? 

— Ştiu că la noi se fac 40 de Liturghii. Şi o să vedeţi că până la 40 de zile cad lanţurile de pe 
mine. 

— Dar atunci ce-o să se întâmple? 

— Nici eu nu ştiu ce-o să se întâmple, dar ştiu că o să scap din mâinile voastre. 

— Cum? Nu scapi tu din mâna noastră! 

— Eu cred că Dumnezeu mă scoate şi din iad, dacă aş fi fost în iad, pentru cele 40 de Liturghii, 
cu atât mai mult o să mă scoată din mâna voastră de aici. 

— Al să vezi că te punem noi sub pază atunci! 

Şi au numărat aceia şi n-au mai pus lanţurile pe el. 

— Degreaba le punem, că 40 de zile pică toate! 

La 40 de zile acum se aţineau ei cu toţii. Au pus santinele duble la porţi şi au pus lanţuri pe 
el şi pază. „Păziţi-l, măi, că auzi că ăsta la 40 de zile pleacă de aici!” 

Şi cum erau ei în pază, deodată au văzut că s-a desfăcut acoperişul temniţei în două şi o mână 
l-a luat de perii capului şi nu l-au mai văzut. Şi unde l-a dus? L-a pus pe prispa casei, la Marsilia, 
într-o clipă de vreme. 

Şi atunci aceia s-au întrebat: 

— Ce s-a întâmplat, măi? 

— A venit Hristos al lui, căci am văzut o mână. (Ei nu ştiau. Era îngerul Domnului). L-a luat 
dintre noi. Toţi am căzut tremurând. Nu putea nimeni să se ţină pe picioare. 

— Şi pe unde? 

— Prin acoperişul temniţei, şi temniţa s-a închis înapoi. 

Acela a spus: 

— Vedeţi voi cât de mare-i credinţa creştină? Vezi ce putere are Hristos al lor? Iaca, măi, cât 
l-aţi păzit voi şi l-a luat când a vrut! 

Şi preotul, când l-a văzut, 1-a zis: 

— Măi, frate, măi, ai venit? Mie mi s-a spus că ai murit. Chiar astăzi am terminat 40 de 
Liturghii pentru tine şi am scos ultima părticică pentru sufletul tău. 

Şi atunci cel scăpat 1-a zis: 

— Bine ai făcut, frate, că dacă eram în iad, mă scoteai şi de acolo. Dacă am fost pe pământ m- 
ai scos din temniţă. Să-ţi dea Dumnezeu ţie plată, dar uite cum a fost cu mine. 

Şi 1-a spus istoria cu lanţurile şi s-a scris şi asta. Acestea despre puterea celor 40 de Liturghii. 

S-a mai întâmplat încă şi o altă minune în legătură cu cele 40 de Liturghii. Un stareţ bărân, 
ieromonah, avea un ucenic. Dar ucenicul acela nu prea ascuta de el. Şi de multe ori îi spunea bătrânul: 
„Ascultă, fiule, că ai să te muncegşti veşnic”. Şi s-a întâmplat că a murit ucenicul cel neascultător şi l- 
a văzut bătrânul în iad. Şi i-a spus: „Părinte, te rog fă pentru mine 40 de Liturghii, fiindcă am fost 
neascultător şi rău şi te-am amărât”. Şi după ce a făcut bătrânul 40 de Liturghii, a venit ucenicul 
îmbrăcat cu un veşmânt ca soarele şi i-a zis: „Cu sfintele tale rugăciuni, prin mijlocirea pe care ai 
făcut-o pentru mine, m-am uşurat şi m-am mântuit”. 


ROLUL CELOR 40 DE PANANHIZI 


Pomenirea morţilor o făceau creştinii demult, la Liturghia Sfântului Iacov; întâia Liturghie 
care se întocmise încă din vremea celui dintâi episcop al Ierusalimului. În timpul ei se rânduise slujbă 
specială pentru morţi. Dar mai târziu, rânduindu-se alte slujbe pentru morţi, s-a văzut cât de mare 
folos aduc cele 40 de panahizi pentru răposaţi. S-au descoperit multe taine. Acum vă mai spun o 
istorioară despre puterea celor 40 de panahizi. 

Pe timpul împăratului Nichifor Focas, pe la anul 963, când s-a făcut Marea Lavră a Sfântului 
Atanasie în Muntele Athos, acest împărat creştin a avut război cu perşii. Totdeauna Imperiul Bizantin 
cu perşii au avut război, pentru că sunt în graniţă. 

Şi a fost mare luptă. Două împărăţii puternice. Şi atunci perşii, deşi nu i-au biruit pe greci, au 
luat mulţime de prizonieri şi au făcut cele mai grele munci cu ei. Ca să-i piardă, i-au pus să facă un 
tunel. Pe atunci nu erau trenuri, dar în tuneluri făceau depozite. Au pus să sape într-un munte să facă 
un tunel, ca să ţină ei multe acolo. 

La tunel au pus mai mulţi prizonieri, că dacă va cădea tunelul peste ei, acolo să le fie 
mormântul. Că atunci nu era meşteşug să lege bine tunelul, aşa cum se leagă acum. 

Bieţii greci credincioşi lucrau săracii, că aveau santinele lângă dânşii. Şi când au ajuns la o 
distanţă oarecare sub tunel, lucrând, într-o zi bună, vrrrum! A căzut tunelul peste ei. Au murit toți. 

Dar din iconomia lui Dumnezeu, tocmai în fundul tunelului, două pietre mari au căzut vârf la 
vârf şi dedesubt a rămas un loc liber. Şi acolo în coliba aceea puteau să trăiască mai mulţi, că era 
larg, dar numai un om a rămas. El, când a văzut că pietrele se ruinează, a intrat dedesupt şi nu l-a 
omorât. Dar ce folos? A rămas în întuneric beznă, că era în pântecele muntelui, întuneric şi rece. Şi 
se gândea el: „Au să ne mai scoată pe noi păgânii ăştia?” Că dacă ar fi fost vorba de cineva de-ai lor, 
s-ar fi silit să-i scoată, dar aşa, nu s-a mai gândit nimeni la asta, ci i-a lăsat morţii acolo pe toți. 

Şi se gândea el: „Ei, am rămas cu mila lui Dumnezeu, dar tot voi muri aici de foame, de frig 
şi de urât”. Şi a început să se roage straşnic. 

Când s-a terminat războiul, unul din tovarăşii lui de arme venind curând după înfrângere la 
satul lor, femeia l-a întrebat: 

— Pe bărbatul meu nu l-ai văzut? 

EI zice: 

— Bărbatul tău a fost prins de perşi împreună cu alţii şi am auzit că i-au pus să sape un tunel 
şi a căzut tunelul peste ei şi au murit toţi. Atunci a murit şi bărbatul dumitale. 

Femeia credincioasă ştia rânduiala care se făcea cu parastasele (ştiţi în Postul Mare, că duce 
colive la biserică). Ce s-a gândit ea? „Să-i port eu parastasele, dacă a murit, şi pe după îi voi face eu 
praznic la 40 de zile!” Dar ce s-a întâmplat? Dumnezeu voia să descopere puterea celor 40 de 
parastase (panahizi). 

Atunci în vechime, Sfânta Liturghie se slujea la sate aşa cum se slujeşte la noi la mănăstire, 
adică zilnic. Dar în vremea aceea, veneau toţi creştinii la biserică, cum se spune în Faptele 
Apostolilor, că erau pururea zăbovind în biserică şi întru frângerea pâinii. 

Şi ce a făcut biata femeie? De când a auzit că a murit, a început să ducă la biserică o prescură, 
un sfert de vin şi câteva lumânărele, să-i poarte parastasele. Aşa era tradiția. Preotul scoatea la 

Liturghie şi o particică pentru robul lui Dumnezeu care murise, după cum i-a spus femeia. 

EI, săracul, până a ajuns vestea la femeie, până nu ştiu ce, el a postit acolo vreo săptămână, 
mai mult, era gata-gata să moară de foame. Era ultima suflare acolo în întunericul acela, dar se ruga: 
„Doamne, vreau să mă rog Ţie, dacă Tu ai rânduit ca eu să trăiesc sub aceste pietre, Tu poţi şi să mă 
scoţi de aici, dau dacă nu, şi mor, să mor rugându-mă, că n-am altă nădejde”. Se ruga săracul cu toată 
inima, că era singur în acel întuneric şi beznă de munte şi ştia că va muri. 

Rugându-se el, deodată numai vede că a intrat un tânăr, dar nu ştia pe unde, şi avea în mână 
o sticluță cu vin, nişte lumânări aprinse şi o prescură. 

EI era aproape leşinat. Stătea cu pântecele la pământ, că nu mai putea să se scoale. Era mort 
de foame. 

— Scoală, frate, şi ia şi mănâncă prescura asta şi bea vinul ăsta, că numai bine ai şi lumină! că 
i-a adus toate lumânările aprinse. 

Şi el s-a speriat când a văzut pe tânărul acela. 

— Doamne, Tu eşti Mântuitorul Hristos? 

— Nu. Eu sunt îngerul păzitor al vieţii tale şi acestea ţi le-a trimis soţia ta astăzi la biserică şi 
Dumnezeu mi-a poruncit, fiindcă eşti în viaţă, să ţi le aduc, că dacă erai mort, pentru acestea aveai să 
primeşti lumina cea veşnică; dar fiindcă eşti în viaţă, Dumnezeu m-a trimis, fiindcă ai trup aici, să te 
întăreşti cu hrana aceasta. 

EI însă nu îndrăznea să se atingă de ea. Şi acela a spus: 

— Uite, te rog, ia şi te întăreşte, că dacă nu, mori. 

EI a prins curaj şi a început să mănânce prescura, după aceea a băut câte oleacă de vin, iar 
mânca oleacă de prescură, şi aşa, încet-încet, a mâncat prescura, a băut vinul şi numai bine a avut şi 
lumânări. Şi atunci a spus îngerul: 

— Eu îţi voi aduce în fiecare zi, dacă soţia ta va duce la biserică această jertfă. lar dacă nu, nu. 

Şi se gândea el în mintea lui: „Femeia îmi face parastasele. Dar ce are să se întâmple mai 
târziu? Ştiu că până la 40 de zile are să-mi aducă acestea aici îngerul Domnului. Dar după 40 de zile 
ce are să se întâmple cu mine?” 

Şi nu l-a mai văzut. Şi acuma el aştepta. A doua zi pe la vremea aceea, vine iarăşi îngerul şi- 
i aduce iarăşi aşa. I-a adus 20 de zile. 

La 20 de zile soţia lui, grăbită săraca acasă, că avea şi copii, s-a dus să ducă vaca la cireadă. 
Şi ducând vaca dimineaţa, cireada plecase din sat, şi ea s-a dus tocmai pe câmp, unde era. A pus 
deoparte tot ce să ducă, dar întârziind şi-a zis: „Las” că oi duce mâine, că azi nu mai am timp”. Şi în 
ziua aceea nu i-a adus lui îngerul prescura, vinul şi lumânările. 

Şi el a început a plânge, zicând: „Vai de mine, mi se pare că soţia mea numai 20 de panahizi 
mi-a făcut. Azi n-a mai venit îngerul Domnului să-mi aducă prescura, vinul şi lumânările. De acum 
voi muri iar de foame!” 

Dar ea, biata femeie, dacă n-a adus în ziua aceea coliva, a dus a doua zi două, ca să fie colivele 
40. Şi a doua zi a venit îngerul Domnului şi i-a dus mai multe lumânări, două sticle cu vin şi două 
prescuri. ŞI i-a zis: 

— Soţia ta a fost ieri cu vaca la cireadă şi n-a avut timp să ducă panahida, dar azi a dus la 
biserică două şi eu ţi le-am adus pe amândouă. 

S-a bucurat el tare, când a văzut că femeia are de gând să-i facă 40 de panahizi. Şi a făcut 
rugăciunea şi a mâncat. Şi nu l-a mai văzut pe înger, că s-a dus. 

Şi se gândea el: „Doamne, Dumnezeule, dacă atâta milă şi îndurare ai făcut cu mine aicea sub 
pământ, încât sub muntele acesta îmi porţi de grijă, cu ce să-ţi răsplătesc eu? Ce pot eu, om păcătos, 
să fac pentru Tine, spre a-Ţi mulţumi?” Şi acum se gândea el: „Hai că soția, săraca, până la 40 de 
zile o să-mi aducă aşa, dar la 40 de zile ce are să fie cu mine? Am să mor!” Aşa se gândea el, că nu 
ştia ce are să se întâmple la 40 de zile. 

Şi plângea din adâncul inimii şi mulțumea lui Dumnezeu, pentru mila Lui cea negrăită, că-i 
poartă de grijă, să nu moară aşa de repede, ci să mai trăiască. Şi zice: „Tu, Doamne, care mi-ai purtat 

de grijă şi ai dat gând soţiei mele să-mi poarte 40 de panahizi, ajută-mi cu mila Ta şi mă scoate de 
aici, că Tu le poţi pe toate. Iar dacă voi muri la 40 de zile, să-mi fie iertate păcatele mele”. 

Deci femeia a continuat aşa, şi în fiecare zi îngerul i-a adus jertfa pe care o ducea soţia lui la 
biserică. 

Iar în ziua a 40-a, stând el la rugăciune, a venit îngerul Domnului ca fulgerul, a spintecat 
muntele în două, l-a luat de părul capului şi l-a pus acasă în prispă, tocmai în Grecia, în satul de unde 
era el. 

Şi când s-a trezit, a văzut şi a cunoscut satul, dar n-a ştiut cât de repede a fost adus. Când a 
venit el, soţia era dusă la biserică. Şi când a venit ea acasă, vede un militar pe prispă. „Vai de mine, 
cine este acela?” De la poartă i-au slăbit picioarele de emoție, de frică. „Vai de mine, acesta-i bărbatul 
meu. Eu azi am isprăvit cu cele 40 de panahizi şi tocmai acum a venit şi el”. 

Şi când a văzut-o şi el, a început a plânge. Ea zicea: 

— Vai de mine, omule, de unde vii tu? Eu am auzit că eşti mort şi ţi-am făcut 40 de panahizi. 

lar el a zis: 

— Cu adevărat, mare milă ţi-ai făcut cu mine! Vino în casă. 

Şi s-au adunat toţi vecinii şi ziceau: 

— A venit vecinul de care se zicea că e mort. 

Şi-l întrebau: 

— Cum ai venit? Cum ai scăpat de la pieire, că se auzea că ai fost robit şi a căzut muntele pe 
vol? 

— Toate sunt adevărate, a zis el. Când ne-a prins, îndată ne-a pus să săpăm un tunel şi tunelul 
a căzut peste noi şi ne-a acoperit acolo şi au murit toţi. 

Şi le-a spus ce s-a întâmplat cu el, cum au căzut două pietre, la adăpostul cărora a putut sta, 
cum în fiecare zi îngerul Domnului i-a adus o prescură, o sticluţă de vin şi câteva lumânări. Şi a 
întrebat-o pe soţie: 

— Aşa-i că la 20 de zile ai uitat să duci prescura la biserică? Ea zice: 

— N-am uitat, ci n-am avut timp. 

— Dar a doua zi ai adus două. 

— Da, două. 

— Două am primit şi eu acolo şi toate lumânările. 

Şi s-au minunat toți foarte. 

— Cum, cine le aducea sub munte? 

— Un tânăr îmbrăcat în alb, foarte frumos. Venea, intra prin munte cum ai intra prin nor, nu-l 
împiedica nimic. 

Aşa sunt îngerii. Dacă Dumnezeu îl trimite în iad, el nu este împiedicat de nimic. Tot aşa în 
rai. 

Când s-a auzit de minunea celor 40 de panahizi, l-a chemat preotul pe acel ostaş la episcopul 
locului, să spună din nou tot ce s-a întâmplat. Şi i-a povestit acela toate de la capăt, şi s-a scris istoria 
aceasta ca să ştie toți puterea parastaselor care se fac pentru morți, fiind răsplătite de Dumnezeu 
pentru rugăciunea Bisericii în veacul viitor. Că dacă omul acela ar fi fost în iad, îngerul nu-i aducea 
pâine şi vin, că acolo nu poate omul să mănânce, ci îi aducea puterea rugăciunii care era făcută pentru 
sufletul lui. Dar fiindcă el era încă în trup, i-a arătat că tot ce-i aducea femeia la biserică, a folosit 
trupului şi sufletului lui. 

lată cum s-a descoperit puterea celor 40 de panahizi şi lumea a început şi mai cu dinadinsul 
să facă parastase pentru morţi. 


„ARUNCAŢI PE MARIA ÎN MARE!” 


Am să vă spun o istorioară cu problema avorturilor, a raclajelor, că de la o vreme încoace 

foarte se practică această urgie; femeile omoară pruncii. Eu văd ce vine aici. 

Rari gospodari şi rare femei care păzesc viaţa cinstită şi nu omoară copiii; foarte puţini au 
rămas. Da asta vin vânturile astea secetoase şi aşteptăm potopul cu foc care bate la uşă, că nu mai 
poate suferi Dumnezeu urgia acestei lumi. 

Toate păcatele sunt păcate, dar pruncuciderea este mai mare decât toate. O femeie care a făcut 
un singur avort, este oprită de la Sfânta Împărtășanie 20 de ani. Este ucidere de om. 

Să nu-mi spui mie, cum venise o femeie acum: „Da, părinte, dar era numai de o lună”. O 
lună? Auzi ce spun Sfinţii Părinţi? „Precum când tună şi fulgeră, odată ai văzut lumina fulgerului, 
odată auzi tunetul, aşa este şi la zămislirea pruncului”. Dacă Dumnezeu vrea atunci să zămislească 
un copil, în aceeași clipă se zămisleşte şi trupul şi sufletul. În aceeaşi clipă. Şi dacă după împreunare 
ai încercat să împiedici naşterea şi să faci vreun avort, şi după un ceas după ce te-ai împreunat, ucigaş 
de om eşti. 

Ori ucizi omul de 30 de ani, ori îl ucizi la un ceas după ce s-a zămislit, tot ucidere este, pentru 
că la început, aţi văzut ce spune Scriptura: Creşteți şi vă înmulțiți şi umpleți pământul şi-l stăpâniţi. 

Dumnezeu Atotcereatorul creează, cum zice proorocul: „Eu creez duhul omului în pântecele 
maicii lui”. Şi de aceea e o urgie mare pe poporul nostru român şi pe alte popoare; în Franţa, în 
Germania, în Anglia şi în America mai tare se practică avorturile, mai mare urgie, şi de aceea focul 
acesta când începe va arde fără cruţare toate popoarele lumii. 

Multe păcate sunt, dar acesta le întrece pe toate, pruncuciderea. Pentru că sunteţi câteva 
suflete aici, ca să vă daţi seama ce însemnă a omor? copiii, am să vă spun o istorioară din cartea care 
se cheamă „Limonariu” sau „Livada duhovnicească”. 

O femeie a rămas văduvă de tânără cu doi copilaşi. Unul avea cinci ani şi altul aproape zece. 
Ea nu s-a mai căsătorit. Un ostaş voinic, frumos, necăsătorit, s-a liberat de armată; stătea aproape de 
ea. Ea ar fi vrut cu orice chip să se căsătorească şi să ia pe ostaşul acela în căsătorie. Şi el s-a liberat 
sănătos, nu mai avea nici o obligaţie. Ea i-a trimis o scrisorică în care i-a spus că vrea să-l ia în 
căsătorie. Dar el a spus la oameni: „Spuneţi-i la femeia aceea să se liniştească, că eu nu iau niciodată 
în căsătorie femeie care are copii. Eu n-am fost însurat niciodată; vreau să iau o fată, nu să iau copii 
de la alt bărbat. Îmi place de ea — e frumoasă, e gospodină, e harnică, e sănătoasă, dar pentru că are 
copii nu o iau!” 

Când a ajuns scrisoarea la dânsa, ce i-a pus satana în gând? „Vezi, dacă n-ai avea copii, te-ar 
lua el. Tânăr, frumos, cutare...”. l-a pus satana în gând să-şi omoare copiii şi să-i serie: „Măi, de- 
amu” copiii nu-i mai am”. Gândiţi-vă, copiii ei; copiii ei rupi din inima ei. Unul avea cinci ani, altul 
avea aproape zece ani. 

Soţul ei murise în război. Într-o noapte, când copiii dormeau liniștiți, mama criminală ia o 
bardă şi le taie capul la amândoi. Ai auzit mamă? Tot aşa şi cei care fac reclaje. Nu-i cu nimica 
deosebit. Îşi ucid copiii. După ce i-a omorât, copiii se zbăteau în sângele lor, i-a dus în grădină, a 
săpat o groapă şi i-a îngropat pe amândoi şi a pus ţărână. A spălat sângele lor şi îi scrie acelui tânăr: 
„FII sigur, de copii am scăpat. Acum poţi să mă iei în căsătorie, că mi-ai trimis răspuns că nu iei 
femeie cu copii. Copiii în veac nu-i mai am. Am făcut eu aşa fel că nu-i mai am”. 

Dar el a căzut jos. Vai de mine, mare criminală! Dacă nu i-a fost milă de copiii ei şi i-a omorât, 
oare pe mine, om străin, dacă mă duc, nu mă otrăveşte? Nu-mi taie capul? Şi-i scrie înapoi: „În veacul 
veacului femeie de aceasta nu-mi trebuie, care a ucis copiii ei. Criminalo şi spurcăciune ce eşti! Dacă 
nu te-ai temut de Dumnezeu să omori copiii tăi, cum ai să ai milă de mine, un om străin, când trebuie 
să fim un trup şi un suflet înaintea lui Dumnezeu? Să te gândeşti că o să te ajungă urgia Domnului!” 
i-a scris el. 

Atunci ea s-a temut foarte că el o s-o pârască la autorităţi: „Măi, trebuie să plec de acasă, că 
de acum gata! Dacă îmi cere socoteală unde sunt copiii şi nu pot să spun? Mă omoară şi pe mine”. 

Se duce la portul Pireu, că era din Grecia, şi plăteşte la vapor să fugă în Alexandria. De acolo 
plecau sute de corăbii; şi nu erau pe atunci motoare ca acum, erau corăbii cu pânze. Una mergea la 
Alexandria, una merge la Haifa, una mergea în Cipru, una mergea în Creta, una mergea în altă parte. 

Dar corabia asta cum mergea, deodată se opreşte în mijlocul mării, Marea Mediterană. Şi nu 
o zi-două, ci cincisprezece zile. Şi întrebau toţi, că era multă lume: „Domnule, ce are corabia? E 
stricată? Pânzele nu-s bune? Ia caută şi vezi!” „Măi, pânzele sunt bune, toate sunt bune, vântul este 
prielnic, nu-i împotrivă. Şi totuşi corabia nu merge”. 

Şi atunci comandantul corăbiei, fiind un om credincios, a zis: „la să cădem la rugăciune! Asta 
este o mare ispită. Stăm de cincisprezece zile în mijlocul mării”. 

Toţi au căzut la rugăciune: „Doamne, ajută-ne să plecăm mai departe”. Unde să se ducă din 
mijlocul mării? Se rugau toţi să le arate Dumnezeu ce să facă. Şi deodată toată lumea din corabie 
aude un glas, repetând de trei ori: „Dacă vreţi să mergeţi înainte, aruncaţi pe Maria în mare!” 

Comandantul corăbiei a zis: 

— Oameni buni, auziţi? De sus vine glasul. 

— Da, auzim toţi. 

— Cine este aici Maria? 

Dar erau mai multe Marii. S-a întâmplat de erau sute de oameni. Dar aceea care ştia că a 
omorât copiii, a spus: 

— Domnule corăbier — i-a spus comandantului —, vreau să grăiesc ceva cu dumneata. 

Era urmărită de urgia lui Dumnezeu. 

— Domnule, pentru mine s-a făcut glasul acesta — numai în patru ochi i-a spus. Eu, păcătoasa, 
sunt cea mai rea de pe faţa pământului. Pentru mine stă corabia! 

— Ce-ai făcut, Marie? 

— Domnule, uite ce-am făcut... Şi i-a spus istoria, cum a tăiat copiii, ca să o ia acela în 
căsătorie. 

— Tu ai auzit singură: „Aruncaţi pe Maria în mare!” Ce vrei să facem? 

— Vreau să mă aruncaţi în mare, că altfel nu mergeţi mai înainte, că mă urmăreşte dreptatea 
lui Dumnezeu de sus. 

Dar el, când a auzit că ea recunoaşte păcatul, îi părea rău. Dar ce gândea: „Noi murim aici. 
Gătim mâncarea. Gătim apa, că în corabie nu bei apă din mare. Fiecare are apă de acasă. Mori cu apa 
din mare”. Zice: 

— Soră Maria, mă tem să te arunc în mare. 

— Cum credeţi! Dar până nu mă aruncaţi pe mine în mare, corabia nu merge mai departe. 
Păcatele mele au oprit corabia. 

Atunci el coboară într-o barcă, căci corabia avea bărci de salvare în caz de furtună, şi zice: 

— Uite, soră Maria, mă sui eu în barcă. Dacă corabia pleacă, înseamnă că pentru păcatele mele 
stăm aici. Pe urmă te sui tu într-o barcă, să vedem dacă eşti mata aşa de vinovată. Mă tem să te arunc 
în mare. Dar dacă nu eşti mata vinovată? Dacă-i alta? 

— Ai zis bine. 

A coborât acela cu barca şi se plimbă — barca avea lopeţi — şi vine şi-i dă şi ei o barcă: 

— Uite, soră Maria, suie mata în cealaltă barcă. 

Toată lumea se uita să vadă ce se întâmplă. 

Şi s-a suit şi ea într-o barcă şi a mers mai încolo cam la 20 de metri de corabie. Atunci barca 
s-a învârtit cu fundul în sus şi a dat-o în mare. Şi îndată ce s-a înecat ea, corabia cea mare a pornit. 
Toţi s-au înfricoşat. Şi cât trebuia să meargă în cincisprezece zile, a mers în trei sferturi de zi. Aşa 
spor a avut de a ajuns la Alexandria. Mergea ca fulgerul, că se dăduse în mare greutatea cea mare a 
păcatului uciderii de fi. 

Şi s-a scris această istorie spre folosul nostru şi spre înfricoşarea celor care practică această 
urgie a lui Dumnezeu. 


CUVÂNT LA EVANGHELIA FEMEII GÂRBOVE 

Iubiţi credincioşi, Evanghelia de astăzi este aşa de luminată şi aşa de limpede, că oricine o 
înţelege. Aş zice că aproape nu mai are nevoie să o tâlcuiască nimeni. Dar, după cum ierburile şi 
florile cele binemirositoare, ca busuiocul, menta şi altele, cu cât le freacă cineva mai mult în palme 
şi le pipăie, cu atât mai mare mireasmă aduc celor ce fac aceasta, şi precum scafandrii, care merg pe 
fundul mării ca să caute cele mari ale oceanului, cu atât află mărgăritare de mai mare preţ, aşa se 
întâmplă şi cu cuvintele dumnezeieştii Scripturi. Dacă le citim la suprafață, după literă, ne folosim 
într-o mică măsură, dar dacă cercăm adâncul lor tot mai mult, aduc sufletelor noastre tot mai mult 
folos. 

Noi vedem în dumnezeieştile Scripturi că din îngăduința Domnului, după depărtarea lui 
Dumnezeu de unii oameni, diavolul are mare putere să-i muncească şi să-i chinuiască pe oameni cu 
fel de fel de boli, cu fel de fel de nenorociri, cu fel de fel de scârbe şi pagube. Vedem aceasta la 
sfântul şi dreptul Iov, când a îngăduit Dumnezeu satanei ca degrab să-i pricinuiască pierderea tuturor 
averilor şi apoi să-i aducă răni, bube rele în trup, de la creştetul capului până la talpa piciorului. 

Aceasta se vede şi în cazul regelui Saul, primul rege al lui Israel, acum, după ce s-a depăratat 
Dumnezeu de la dânsul pentru neascultare, a trimis un duh necurat care-l muncea, îl trântea pe jos, 
făcea spume la gură, şi numai când David îi cânta din harpă sau din psaltire, se depărta de la el duhul 
acela şi se uşura puţin. 

O vedem apoi în cazul desfrânatului aceluia din Corint, de care spune Sfântul Apostol Pavel 
că a trăit cu mama lui, cum, pentru această fărădelege, care nu pomenea nici la păgâni, dumnezeiescul 
Pavel a hotărât: Întru numele Domnului nostru lisus Hristos, aducându-vă voi şi duhul meu, cu 
puterea Domnului nostru lisus Hristos, să daţi pe unul ca acela satanei, spre pierderea trupului, ca 
duhul să se mântuiască în ziua Domnului lisus (| Cor. 5, 4-5). 

Aţi văzut deci cum, fie pentru păcate, fie pentru încercare, Dumnezeu îngăduie câteodată 
satanei să aducă omului boală, neputinţă, pagube, scârbe şi multe feluri de necazuri. Aşa s-a întâmplat 
şi în Evanghelia de astăzi cu femeia cea gârbovă. 

Iată ce zice dumnezeiescul apostol şi evanghelist Luca: Și învăţa Iisus într-una din sinagogi, 
sâmbăta. 

De ce învăţa Mântuitorul sâmbăta mai mult decât în celelalte zile? Sâmbăta, în legea veche, 
era zi de odihnă şi sărbătoare pentru vechiul Israel. Ei atunci se adunau în sinagogile lor. Şi acolo 
preoţii, leviţii, dascălii şi legiuitorii citeau dumnezeiasca Scriptură, care cuprindea legea lui Moise şi 
scrierile proorocilor. Poporul stătea şi asculta. Mântuitorul se ducea adesea acolo, căci îi găsea 
grămadă pe toţi şi putea să le tălmăcească dumnezeieştile cuvinte ale Scripturii, prin cuvântul Său 
cel viu şi lucrător. 

Aşa S-a dus Mântuitorul într-una din sinagogi şi când a ajuns EI acolo, iată era o femeie care 
avea duhul neputinței de 18 ani şi stătea gârbovă, adică cu capul în jos, neputând să-l ridice în sus 
nicidecum. Era o jale să vezi o biată femeie bătrână cum stătea încovoiată cu capul aproape de 
pământ. Nu mai putea vedea soarele niciodată, nici stelele de pe cer, ci vedea numai pământul. lar 
această gârbovire a ei nu era o boală firească, ca la celelalte boli, ca la surzi, la orbi, la şchiopi, ci era 
o legătură a satanei. Ea era chipul omului păcătos, care, când e legat de satana, nu mai poate să mai 
privească la cer, ci priveşte tot la pământ, la mâncare, la băuturi, la desfrâu, la distracţii, la toată 
fărădelegea care trage pe om în fundul iadului. Aşa este şi biata femeie, un simbol, însă fără voia ei, 
fuind legată de satana de 18 ani. 

Şi Mântuitorul, văzând pe această femeie legată de satana, | S-a făcut milă şi fără să-L roage 
nimeni, fără să mijlocească nimeni şi să zică: „Doamne, îndură-Te de femeia aceasta că-i gârbovă şi 
stă cu capul la pământ de 18 ani şi n-a mai văzut nici soarele, nici stelele nopţii şi nici pe oameni la 
faţă”, văzând ca un Dumnezeu şi pe satana care o ţine aşa încovoiată ca o seceră, i-a zis: Femeie, eşti 
dezlegată de neputinţa ta. Şi punând pe dânsa preasfintele şi preacuratele Sale mâini, a făcut-o deplin 
sănătoasă, iar ea dădea slavă lui Dumnezeu. 

Poporul s-a înfricoşat şi totodată s-a bucurat de minunea aceasta. 

După săvârşirea acestei preaslăvite minuni pe care a făcut-o Mântuitorul sâmbăta, mai-marele 

sinagogii, un preot sau un cărturar care reprezenta sinagoga, a ieşit în faţa poporului şi a început a 
mustra poporul, zicând: Șase zile sunt când puteţi să veniţi aici şi să vă vindecaţi, dar nu în ziua 
sâmbetei. Dar n-a îndrăznit să-i spună lui Hristos cuvântul acela, ci l-a spus către popor. Şi nu râvna 
legii l-a îndemnat pe mai-marele sinagogii să mustre poporul pentru minunea ce se făcuse în ziua 
sâmbetei, ci zavistia şi răutatea, care pururea stăpâneau pe cărturari şi pe farisei. 

Aceştia urau pururea pe Mântuitorul şi dispreţuiau minunile Lui şi le acopereau cu răutate, cu 
zavistia şi cu ura lor. Dacă n-ar fi fost plini de zavistie şi de răutate, ar fi înţeles că este mai mare, 
ţinerea sâmbetei sau o vindecare ca aceasta, care era aşa de minunată, şi o facere de bine aşa de mare, 
în ziua sâmbetei? Dar satana şi zavistia care era în inima lui, nu l-a lăsat pe acest făţarnic şi zavistic 
să înţeleagă puterea minunii. 

Iar Mântuitorul, ca Unul ce era Dumnezeu şi Însuşi Cuvântul şi Înţelepciunea lui Dumnezeu, 
a zis către acest mai-mare al sinagogii, care se arăta atât de râvnitor în faţa poporului pentru ţinerea 
sâmbetei: Fățarnice, care din voi în ziua sâmbetei nu-şi dezleagă boul sau asinul şi nu se duce să-l 
adape sau să-i dea de mâncare? Adică aţi legat pe om să nu facă un bine altuia sâmbăta, dar nu l-aţi 
legat să nu dea apă boului sau asinului. Şi tu, făţarnice şi zavistnice, aşa înţelegi Legea? Nu înţelegi 
că această femeie este mai mult decât un bou şi decât un asin? Dacă tu dezlegi boul şi asinul şi-l duci 
în zi de sărbătoare la apă şi la fân şi la mâncare, nu se cade oare ca Eu să dezleg în ziua sâmbetei pe 
această fiică a lui Avraam, pe care satana a legat-o de 18 ani? 

Deci l-a pus la întrebare, la examen: „Ia spune tu — zice — ce e mai bine: să dezleg un bou şi 
un asin şi să-l duc la apă şi să-i dau fân, sau să dezleg un om din legătura satanei?” 

Iată deci cum stau lucrurile. lisus osândeşte aici fățărnicia, care este o mare răutate şi o mare 
viclenie şi un mare păcat. Bine a numit-o Hristos aluat, când a zis în altă Evanghelie: Căutaţi şi vă 
păziți de aluatul fariseilor, care este fățărnicia. Căci precum aluatul, dacă-l pui în făină, dospeşte 
toată frământătura, aşa făţărnicia strică la om toată întocmirea lui. Îi strică şi mintea şi privirea, şi 
purtarea din afară, şi inima lui, toate i le strică. De aceea Mântuitorul îi face atenţi pe apostoli să se 
ferească de acest aluat vrăjmaş şi plin de otravă al fățărniciei. 

Făţărnicia are ca rădăcină vicleşugul, iar ca odrasle şi roade: zavistia, răutatea, râvnirea, 
prefăcătoria, minciuna, vătămarea cinstei altuia şi cele asemenea. Toate acestea şi multe altele sunt 
roadele fățărniciei. Dorinţa de câştig, slavă deşartă, sunt de asemenea roade ale fățărniciei. De aceea, 
în dumnezeiasca Evanghelie vedem foarte adesea pe Mântuitorul lumii mustrând acest blestemat 
păcat, această blestemată otravă şi aluat al satanei, din sufletul nostru. Căci nu-L auzim în Evanghelie 
pe Hristos zicând: „Vai ţie, curvarule, vai ţie, curvă, vai ţie, tâlharule, vai ţie, vameşule”; ci: Vai vouă, 
cărturarilor şi fariseilor fățarnici. Vai vouă, arhiereilor şi cărturarilor făţarnici, orbi şi vicleni şi 
fățarnici, nebuni şi orbi şi câte altele. De zeci de ori îi blesteamă Hristos pe făţarnici. Căci Dumnezeu 
fiind EI, vedea câtă răutate aduce omului fățărnicia. 

Omul făţarnic întotdeauna una are în inimă şi alta pe limbă, una are în minte şi alta la arătare. 
Omul făţarnic nu are nici minte sănătoasă, nici inima, nici arătarea, toate îi sunt stricate cu aluatul 
acesta care creşte din vicleşugul inimii lui. Una spune, alta gândeşte, una te sfătuieşte, alta plănuieşte, 
una îți arată că este şi alta este. Dacă priveşti la făţarnic îl vezi bocind, rugându-se, spunând că face 
bine. Dar toate acestea le face urmărind sau câştigul, sau răzbunarea pe altul, sau vătămarea cinstei 
altuia. Şi câte chipuri nu ia fățărnicia, că nu ajunge vremea şi nimeni nu poate spune felurile 
vicleşugurilor făţarnicului. De aceea s-a spus că fățarnicul este ca un cameleon. 

Viaţa făţarnicului e pestriță ca râsul. Aţi văzut blana râsului, că are peri, când albi, când negri, 
când vineţi. Aşa e viaţa făţarnicului, acum e într-un fel, acum e în alt fel. Trece de la o stare la alta, 
că fățărnicia nu-l lasă să fie cinstit, nu-l lasă să aibă sinceritatea şi nerăutatea sufletului, cum a cerut 
Hristos: Fie dar vouă cuvântul ce este da, da şi ce este nu, nu. Că ce este mai mult, vine de la cel rău. 
Şi în alt loc zice: Vai vouă, fariseilor fățarnici. 

Hristos îmi cere: dacă inima mea zice da, da să zică şi limba mea; dacă limba zice nu, nu voi 
zice şi cu mintea. lar dacă inima zice da, iar limba nu, sunt făţarnic şi pestriţ, sunt râs, sunt cameleon, 
sunt drac făţarnic; sunt blestemat de Hristos pentru fățărnicie, că una am în inimă şi alta pe buze. 

Prefăcătoria este meşteşugul dracului. Viclenia, fățărnicia, răutatea, vătămarea cinstei altuia, dorinţa 
de câştig, dorinţa de slavă, iubirea de arătare, dorinţa de a plăcea oamenilor şi alte multe rele izvorăsc 
din făţărnicie, care are ca rădăcină, cum am spus, vicleşugul. 

De aceea, Sfântul Apostol Iacov ne spune: Să fie cuvântul vostru da, da, şi ce este nu, nu, ca 
să nu cădeți în făţărnicie. Când vor vedea că una spunem şi alta gândim, să ştim că ne-am prins în 
această mreajă a satanei şi e foarte greu să scăpăm de ea. Cât e de greu acest păcat, dacă Hristos l-a 
blestemat mai mult decât pe toate! 

Dacă vreţi să ştiţi un făţarnic mai mare decât toţi făţarnicii lumii, gândiţi-vă la Iuda. Atunci 
când a venit femeia aceea păcătoasă să spele picioarele Mântuitorului şi a vărsat un vas de alabastru 
întreg cu mir de nard, mir scump, şi spăla picioarele Lui şi le ungea cu mir şi le ştergea cu părul 
capului şi se pocăia din toată inima, iar Hristos i-a zis: femeie, iartă-ţi-se păcatele, luda, care era de 
faţă, n-avea grijă de pocăinţa femeii, că este din toată inima, ci se gândea cât de scump e mirul şi a 
spus către ceilalți apostoli: De ce s-a făcut paguba aceasta? Se putea vinde mirul acesta cu mai mult 
de 300 de dinari şi să se dea săracilor. 

Dar luda avea grijă de săraci atunci? EI, cum spune Evanghelistul, avea punga de obşte şi 
ceea ce se putea într-însa de către cei 12 apostoli, dădea rudeniilor sale. De aceea a moştenit toate 
blestemele care sunt scrise în psalmul 108 din Psaltire. EI voia să pară că e foarte milostiv cu săracii. 
Dar n-avea el grijă să vândă mirul ca să dea bani la săraci, ci era supărat că s-a vărsat mirul pe care 
putea să-l vândă şi să ia pe el mai mult de 300 de dinari. Deci, după vorbă se arăta că are iubire de 
săraci, iar în inimă, râvnea după arginţi, şi numai cu gura vorbea de iubirea de săraci. Dar nu grija de 
săraci îl mânca pe dânsul, ci grija că n-a putut face rost de o nouă sumă de bani. Dacă ar fi căpătat el 
vasul acela plin cu mir, ar fi făcut pe el vreo 300 de dinari şi mai mult, şi apoi dădea la obşte cât voia, 
iar restul îl punea deoparte. Aceasta era în inima lui luda şi aşa s-a arătat că este. 

Iar când a venit Hristos în grădina Ghetsimani cu slujitorii arhiereilor, auzi câtă făţărnicie: se 
apropie ca un prieten şi zice: Bucură-te, Învăţătorule! şi-L sărută. Din afară se arată prieten, ÎL 
îmbrăţişează pe Hristos, pe Învățătorul său, şi-L sărută în faţa tuturor, iar în inima sa are planul de 
vânzare. Luase arginţii şi le-a zis slujitorilor arhiereilor: Băgați de seamă, pe care-L voi săruta eu, 
Acela este, prindeţi-L. 

O, răutatea ta, ludo, cu sărutarea vinzi pe Fiul Omului? La arătare era prieten, în inimă 
vânzător; la arătare era râvnitor, în inimă are mare dorinţă de a face bani prin vânzarea mirului. În 
toate purtările lui se vedea că era una la faţă şi alta în inimă. De aceea s-a numit fiul pierzării. Căci 
s-a pierdut pentru veşnicie, fiindcă era unul dintre cei mai mari făţarnici în care lucra satana cel mai 
mare vicleşug, făcându-se pentru veşnicie fiul pierzării. 

Să ne ajute Sfânta Treime şi Maica Domnului să luăm aminte, ca ceea ce e în inima noastră, 
să fie şi pe limba noastră. Amin. 


VINDECAREA COPILULUI LUNATIC 


Iubiţi credincioşi, 

Sunt unii oameni, numiţi scafandri, care se bagă în adâncul oceanelor şi pe fundul mărilor, şi 
caută acolo mărgăritare care adesea se găsesc în scoicile de pe fundul mării. Dar ca să găsească un 
mărgăritar ca acela, câtă osteneală trebuie să-şi ia asupră-le aceştia, primejduindu-şi uneori chiar 
viaţa. 

Aşa ni se cade şi nouă credincioşilor, care avem credinţa dreptmăritoare şi dumnezeiescul 
botez, să ne afundăm pururea în dumnezeieştile Scripturi, să adâncim pururea mintea noastră în 
dumnezeieştile şi prea adâncile înţelesuri ale ei, căci numai aşa vom afla mărgăritarele celor patru 
sfinte şi prea folositoare pentru mântuirea sufletelor noastre. 

Aţi auzit Evanghelia de astăzi. Dacă o iei după slovă, Evanghelia e scurtă, dar dacă vrei să 
tâlcuieşti fiecare verset în parte, poţi să faci o predică foarte lungă. Dar nu e vreme acum, în cadrul 

dumnezeieştii Liturghii, să facem cu de-amănuntul tâlcuirea ei, ci vom da doar nişte spicuri din 
înţelesul ei. 

Se spune în ea: În vremea aceea s-a apropiat de lisus un om oarecare. Evanghelia nu ne 
spune cine era omul acela, din care parte a Palestinei, ce stare avea: era bogat, era sărac, era înţelept, 
era mai simplu, era bolnav sau era sănătos. 

Spune doar simplu că a venit un om oarecare cu o rugăminte. Şi care era rugămintea lui? A 
adus la lisus Hristos un copil al său, care era cuprins de drac mai cu seamă în timp de lună plină. 

Dumnezeiescul Evanghelist Marcu spune însă şi cum se îndrăcea. Când îl apuca diavolul, 
zice că îl trântea Jos şi făcea spume la gură. lar dumnezeiescul Luca spune mai mult, că striga tare, 
urla, ţipa şi se bătea cu capul de pietre, spumega şi avea faţă cu totul schimbată şi cu totul înfricoşată. 

Dar de ce a spus dumnezeiescul Evanghelist Matei că tocmai la lună plină era cuprins de 
drac? Nu sunt şi astăzi o mulțime de bolnavi de felul acesta, ce se zic epileptici, care vin la noi la 
mănăstire şi le citim tocmai când e lună plină, căci zic ei că tocmai atunci se îmbolnăvesc? Oare ce 
legătură are luna cu boala aceasta ce se numeşte epilepsie? Are vreo legătură? Nu. Doamne fereşte! 

Dumnezeiescul părinte loan Gură de Aur spune că dracii, vrând să hulească zidirea lui 
Dumnezeu, pândeau această vreme a lunii pline, ca să muncească tocmai atunci pe cei daţi în 
stăpânirea lor de Dumnezeu. Adică să zică: iată, luna e pricina că eu sunt bolnav de epilepsie, luna e 
de vină că eu sunt îndrăcit. Şi aşa, să hulească pe Ziditorul şi zidirea cea prea bună şi prea curată a 
lui Dumnezeu. Că a zis Dumnezeu la zidirea cea dintâi că erau toate cele făcute de El bune foarte. 

Mai sunt şi azi oameni care dau vina pe lună şi pe zodii. Fi zic: eu n-aş fi aşa de rău, dacă aş 
fi fost născut într-o zodie bună. Sau: e zodia mea, m-am născut în zodia Racului, trebuie să merg deci 
înapoi ca racul. Iar altul: m-am născut în zodia Taurului şi trebuie să fiu bătăuş. Sau altul, eu m-am 
născut în zodia Scorpiei şi trebuie să fiu viclean ca ea, şi să înţep pe alţii cu cuvântul. În sfârşit alţii: 
eu m-am născut în martie, sau în zodia Peştelui, sau a Vărsătorului, sau a Cumpenei; de aceea sunt 
eu nehotărât. Ce nebunie! 

Dumnezeiescul şi marele Vasile zice în cuvântul din Hexaimeron de la facerea lumii, când 
vorbeşte despre facerea lumii în ziua a patra: „Omul nebun, ce legătură poate să aibă zodia de pe cer 
cu naşterea ta pe pământ?” Niciodată nu are legătură steaua ta de pe cer cu naşterea ta. Ne-am făcut 
răi din cauza răutăţii noastre, din cauza voinţei noastre. Am dat voinţa noastră în mâna satanei, ne- 
am făcut răi de bună voie, nu de silă. Nu ne-a silit nici luna la rău, nici zodiile, nici constelaţiile 
cerului, ci răutatea noastră şi voia noastră proprie, iar aceasta aduce munca veşnică. 

lată, dar, care era pricina că dracul lua în stăpânirea lui pe cei îndrăciţi în timpul lunii pline: 
ca oamenii să hulească zidirea cea bună a lui Dumnezeu, adică luna, sau cum zic alţii, stelele sau 
zodiile. 

Şi ce ne spune în continuare Evanghelia de azi? A zis tatăl copilului: Doamne, miluieşte pe 
fiul meu, că e lunatic şi rău pătimeşte; că de multe ori cade în foc şi de multe ori, în apă. Oare ce să 
fie focul şi apa? Chiar numai de natură vorbeşte Evanghelia? Nu, Doamne fereşte! Dacă te-ai lua 
numai după litera Evangheliei, te-ai face sectar. 

Dar focul şi apa aici au şi alt înţeles mult mai înalt. Toate patimile de care suferă omul pe faţa 
pământului vin mai cu seamă din două părți. Din partea mânioasă şi din partea poftitoare a sufletului. 
Pe lângă ele mai este şi partea raţională, care n-are a face cu aceste patimi dobitoceşti legate de 
simţuri. 

Sufletul omului are astfel trei părţi şi din fiecare se nasc alte păcate. Din partea rațională se 
nasc: eresul, credinţa strâmbă, nebunia, hula, nediscernământul, nedreapta socoteală, nechibzuinţa, 
nemulțumirea de binefacerile lui Dumnezeu şi ale oamenilor şi cele asemenea. Iar celelalte două 
părţi, care sunt închipuite în Evanghelia de astăzi prin foc şi apă, sunt mânia şi pofta. 

Din partea mânioasă se nasc în om aceste păcate: mai întâi ura de oameni, care e egală cu 
uciderea. Căci zice dumnezeiescul loan Evanghelistul: Ce! ce urăște pe fratele său, ucigaş de om 
este. Apoi e zavistia, sau bucuria de răul altuia, pizma, râvna cea rea, răutatea, mânia, iuţimea, ţinerea 
de minte a răului şi cele asemenea. Toate sunt păcate ale părţii cei mânioase, adică ale mâniei. 

Iar celelalte păcate ca: lăcomia pântecelui, desfrânarea, beţia, lenea, dezmierdarea, moleşeala, 
trândăvia şi celelalte asemenea sunt păcate ale părţii poftitoare a sufletului. Când omul cade în acestea 
este îndrăcit. Căci zice tatăl copilului: Doamne, de multe ori l-a aruncat pe el în foc şi de multe ori 
în apă. Foc este mânia şi toate păcatele care se nasc din mânie; iar apa este pofta. Deci de câte ori 
suntem în păcatele urii, ale zavistiei, ale pizmei, ale iuţimii, ale bârfirii, ale nemulțumirii, ale răpirii, 
ale dorinţei de răzbunare, când ţinem minte răul asupra altuia, de tot atâtea ori suntem aruncaţi de 
satana în focul mâniei. Şi de câte ori ne îmbuibăm pântecele şi ne îmbătăm şi curvim şi preacurvim 
şi curvim împotriva firii şi ne lăsăm prinşi de dezmierdare, de lene şi de trândăvie, adică de moleşala 
voinţei de a lucra fapta cea bună, de atâtea ori suntem trântiţi de satana în apa poftelor noastre. Aşa 
se înţelege ceea ce spune tatăl copilului: Doamne, de multe ori l-a aruncat pe el în foc şi de multe ori 
în apă. 

Aşa ne îndrăcim şi noi în fiecare zi, când satana ne dă în patimile părţii celei mânioase, ce 
aruncă în ale părții celei poftitoare, adică în apa poftelor şi a răutăţilor noastre. 

Dar ce spune mai departe omul lui Iisus Hristos? Doamne, l-am adus pe el la ucenicii Tăi şi 
n-au putut să-l vindece. Oare n-aveau credinţă ucenicii lui Hristos de n-au putut să vindece un 
îndrăcit? Dar câte minuni şi semne n-au făcut ei mai înainte? Căci zice Scriptura să le-a dat putere să 
învie morţii, dracii să izgonească şi să tămăduiască toată boala şi neputinţa în popor (Matei 9, 8; loan 
3, 2). Dar de ce n-au putut acum ucenicii lui lisus Hristos să-l vindece de boală pe acest bolnav? lată 
de ce: darurile Duhului Sfânt, cum arată darul proorociei sau darul tămăduirii, când se dau sfinţilor, 
nu se dau pentru totdeauna, nici pentru toate lucrurile; proorocii prooroceau numai când îi insuflau 
Duhul Sfânt şi nu în toate locurile, nici despre toate, ci numai despre acelea pe care le spunea lor 
Duhul Sfânt, de care ştia Duhul Sfânt că sunt de folos să le ştie ei. 

lată leremia proorocul. Era mare prooroc, sfințit din pântecele maicii sale, dar nu putea să 
proorocească întotdeauna. De multe ori el vorbea cu poporul şi cu ucenicii şi-i mustra, şi făceau altfel; 
dar când venea Duhul Sfânt şi începea să proorocească, îi spunea lui Baruh: Vino aproape de mine şi 
scrie ce vorbesc eu acuma, că acestea sunt venite de la Duhul Sfânt. Simţea că a venit Duhul Sfânt 
şi ce va grăi el în acel ceas sunt vrednice de a fi scrise să rămână în dumnezeiasca Scriptură, în care 
le vedem şi astăzi (Ieremia 45, 1-5). 

De aceea n-au putut ucenicii să vindece pe cel bolnav. După cum darul proorociei nu se dă 
totdeauna şi nici pentru toate lucrurile celor ce prorocesc, aşa nici darul tămăduirilor, pe care l-a dat 
Mântuitorul sfinților Săi ucenici şi apostoli, nu era totdeauna cu dânşii, ci numai când voia Dumnezeu 
să tămăduiască printr-înşii şi numai pentru ceea ce voia Dumnezeu. 

Deci în acel moment luase lisus Hristos darul tămăduirilor de la Apostolii Săi, ca să nu poată 
tămădui pe copilul acela. Dar de ce l-a luat? Pentru că a văzut şi la dânşii o oarecare necredinţă. Nu 
lipsă totală de credinţă, ci împuţinare de credinţă. Acea împuţinare de credinţă a numit-o Mântuitorul 
necredinţă. A văzut la ei o îndoială. Căci atunci când au văzut că copilul acela cade jos, spumegă, 
scrâşneşte din dinţi, se bate cu capul de pământ, urlă, bagă spaima în lume, s-au îndoit că ar putea să- 
| tămăduiască. Şi această îndoială a lor a văzut-o Văzătorul de inimi, lisus Hristos. Pentru că aceasta 
i-a mustrat mai târziu pentru necredinţa lor. 

Şi de aceea zice bietul om: L-am adus la ucenicii Tăi, dar n-au putut să-l tămăduiască. Şi 
atunci ce-a făcut Mântuitorul? Preablândul nostru Mântuitor, Cel plin de toată sfinţenia, Cel ce a fost 
Însuşi Izvorul sfinţeniei şi al blândeţii S-a mâniat. Şi mâniindu-Se, a zis: O, neam rău şi necredincios, 
până când voi fi cu voi? Până când vă voi suferi pe voi? Auzi: Oare de ce S-a mâniat Mântuitorul şi 
de ce a făcut mustrare la plural şi nu la singular? Mântuitorul S-a mâniat pentru că a văzut la om 
necredinţă şi viclenie. Căci la Evanghelistul Marcu se spunea că omul a zis: De poți ceva, ajută-ne 
nouă. Aceasta a arătat că n-a venit la Hristos cu toată credinţa ci cu un fel de viclenie. Mă duc să 
vedem, va putea oare să tămăduiască pe copilul meu? Această viclenie şi această necredinţă a 
mustrat-o lisus Hristos, dar nu ca fiind numai a celui om, ci a întregului popor. N-a zis: „O, omule 
necredincios şi viclean, pentru ce vii la Mine dacă n-ai credinţă, ci zici: dacă poţi ceva, ajută-ne 
nouă?” 


567 


Nu a făcut mustrarea aşa, ci ne-a dat pildă pentru toate veacurile şi vremurile. Că viaţa lui 
Iisus Hristos este şi va fi prototipul vieţii creştine până în veac. Ne-a arătat prin aceasta şi nouă, că 
atunci când cineva a greşit, să nu-l mustrăm pe acela de faţă cu altul. Căci în acest caz omul slab în 
credinţă se deznădăjduieşte. Cum zice proverbul: „Bate şaua să priceapă calul”, adică ne învaţă să 
mustrăm pe toţi, ca şi acum toţi ar fi vinovaţi, şi aşa acela care-i vinovat, care-i cu „musca pe căciulă”, 
să ştie că pe el l-a mustrat. 

Aşa a făcut şi lisus Hristos la mustrarea omului aceluia viclean şi puţin credincios, care era 
tatăl acelui copil lunatic. Căci a zis: O, neam rău şi necredincios, până când voi fi cu voi? Până când 
vă voi suferi pe voi? A folosit mustrarea pentru multe persoane, la plural, ca să nu-l deznădăjduiască. 
Că de i-ar fi zis numai lui în faţa lumii: „O, omule rău şi necredincios şi viclean” — îl deznădăjduia, 
că era om slab în credinţă. Dar prin el i-a mustrat pe toţi, ca să-l doară mai tare pe cel ce era vinovat. 

Aşa s-a întâmplat şi aici. Dar după această mustrare făcută la plural sau în chip obştesc, ce-a 
mai zis lisus Hristos? A zis: Aduceţi-l la Mine. Pe cine? Pe copilul acela care era îndrăcit, care făcea 
spume în timpul lunii pline şi pătimea aşa de greu. Şi când l-au adus, ce a făcut Mântuitorul nostru 
Iisus Hristos? A certat dracul şi acesta a ieşit din el şi îndată s-a tămăduit copilul şi l-a dat pe el tatălui 
său să-l ducă acasă. Vedeţi? L-a tămăduit Mântuitorul nostru lisus Hristos, care mai întâi a mustrat 
viclenia şi necredinţa tatălui său, vorbind ca pentru mai multe persoane. 

Văzând dumnezeieştii ucenici şi apostoli că minunea aceasta s-a făcut aşa de uşor de către 
lisus Hristos şi de ei nu s-a putut face, L-au luat şi L-au întrebat: Doamne, de ce n-am putut şi noi să 
scoatem dracul acesta? L-au luat deoparte, pentru că aici e o taină. Poate vor afla de la lisus Hristos 
pentru care pricină, pentru care păcat sau neputinţă a lor nu l-au putut vindeca? Luându-l la o parte, 
lisus Hristos le-a spus: „lată pentru care pricină: pentru necredinţa voastră n-aţi putut să-l vindecaţi”. 
I-a mustrat pe ucenici pentru că a văzut la ei puţină îndoială, puţină necredinţă, şi această puţină 
necredinţă a lor a numit-o Mântuitorul necredinţă. Şi apoi le-a împărtăşit un lucru mare: Amin zic 
vouă, că de veți avea credinţă numai cât un grăunte de muştar (adică atât cât o sămânță de ceapă, şi 
încă mai mică), veți zice muntelui acestuia ridică-te de aicea şi du-te dincolo, şi, de veți fi credincioşi, 
va fi vouă aşa, după credinţa voastră. Le-a arătat că ei nu au credinţă nici cât un grăunte de muştar. 
Dar noi, păcătoşii, câtă credință avem? Dacă pe Apostoli i-a mustrat Hristos, vă daţi seama cât de 
puţină credinţă avem noi. De aceea nu se împlinesc cererile noastre prea repede, pentru că suntem 
prea puţin credincioşi. 

Dar oare, fraţilor, spune Evanghelia lui lisus Hristos adevărul? Doamne fereşte dacă zicem 
că nu. Cine va huli că în Evanghelie sau în toată dumnezeiasca Scriptură este un cuvânt nedrept sau 
rătăcit, potrivit dumnezeieştilor canoane ale Sfinţilor Apostoli şi ale dumnezeieştilor Părinţi, este 
anatema. Tot cuvântul lui Dumnezeu este adevăr veşnic. Dar noi citim în istoria Sfinţilor Apostoli şi 
în Evanghelie şi nu găsim nicăieri că lisus Hristos ar fi mutat munţii. 

Avem însă câţiva sfinţi mari care au mutat munţii cu rugăciunea: Sfântul Ioachim, patriarhul 
Ierusalimului; un argintar, pe vremea Sfântului Platon, episcopul Alexandriei; Sfântul Marcu de la 
muntele Fracesc din Abisinia, care n-a văzut 95 de ani faţă de om; Sfântul Averchie, episcopul 
lerapolie, cel întocmai cu Apostolii, precum şi Sfântul Grigorie Taumaturgul al Neocezareii — mare 
făcător de minuni — a mutat un munte şi un râu când le-a poruncit să se ducă în altă parte. Toţi aceşti 
sfinţi au mutat munţii cu rugăciunea şi nu este vreme să vă spun istoria lor, căci ar fi predica prea 
lungă. 

Dar de ce sfinţii au făcut minuni mai mari decât lisus Hristos? Pentru care pricină? Şi de ce 
Hristos n-a mutat munţii? Căci poate veţi întreba: cum sfinţii care sunt robi ai lui Iisus Hristos, au 
făcut minuni mai mari decât Dânsul? Să vă lămuresc acest lucru. 

Când a venit Mântuitorul nostru Hristos în lume, EI a făcut minuni atâta cât putea să cuprindă 
lumea şi cât era de ajuns să creadă omul pentru mântuirea sa. El a înviat un mort de patru zile, pe 
Lazăr, şi pe alţii de câte o zi. Dar Sfântul Gheorghe a înviat un mort de 400 de ani, şi Sfântul Macarie 
unul de 600 de ani. lată minuni mai mari decât ale lui Hristos. Dar pentru ce? Pentru că Hristos a 

spus: Cel ce crede în Mine, minunile pe care le fac Eu, şi mai mari decât Mine va face”. Deci dacă 
sfinţii n-ar fi făcut minuni mai mari decât lisus Hristos, nu s-ar fi împlinit cuvântul sau proorocia Lui. 
Însă cerul şi pământul vor trece, dar cuvintele Lui nu vor trece%. 

De aceea sfinţii au făcut în vremea lor minuni mai mari decât Mântuitorul, dar cu puterea 
Aceluiaşi Dumnezeu lisus Hristos, Care lucra printr-înşii. Căci EI a zis la Înălțare: Mă sui la Tatăl 
Meu şi la Tatăl vostru, şi de la Dumnezeul Meu şi la Dumnezeul vostru şi orice veţi cere în numele 
Meu, vă voi da vouă. S-a suit acolo unde era mai înainte cu slava dumnezeirii Sale. Niciodată nu a 
lipsit ca Dumnezeu de acolo, dar acum a îndumnezeit trupul şi a ridicat firea omenească de-a dreapta 
Tatălui şi de acolo a dat putere mare Sfinţilor Săi ucenici şi Apostoli să facă chiar minuni, să învie 
morţi, să gonească duhurile, să facă chiar minuni mai presus şi mai mari decât a făcut EI Însuşi pe 
pământ. Deci nu sfinţii le-au făcut, ci tot lisus le-a făcut prin sfinţii Săi, ca să se împlinească cuvintele 
lui David, care a zis: Minunat este Dumnezeu întru sfinţii Săi şi Sfinţilor care sunt pe pământul Lui, 
minunate a făcut Domnul toate voile Sale întru dânşii (Psalm 67, 36; 15, 3). 

Iată pentru ce au mutat sfinţii munţii cu rugăciunea şi n-am vreme să vă spun alte pilde de alţi 
sfinţi care au făcut minuni şi mai mari. 

Şi după ce a spus Mântuitorul acestea, ce le-a mai spus Apostolilor? Le-a mai spus că acest 
neam de draci nu iese decât cu rugăciune şi cu post. 

lată cele două arme prea puternice date de Dumnezeu creştinului: postul şi rugăciunea. 
Credinţa tare, apoi postul şi rugăciunea fac adevărate minuni şi astăzi şi vor face în veacul veacului. 
Cine n-are credinţă, nu cunoaşte minunile lui Dumnezeu care se fac tot minutul. De aceea a şi spus 
Mântuitorul: De va fi ochiul tău curat, tot trupul tău va fi luminat. Care ochi? Ochiul sufletului, care 
este mintea. El trebuie să creadă ca să fie curat de necredinţă. Deci acestea sunt armele preaputernice 
puse în mâna credinţei fiecăruia: postul şi rugăciunea. Cu ele poate omul să se tămăduiască pe sine 
şi poate să tămăduiască şi pe alții. 

Vedeţi, fraţilor, cu postul, cu rugăciunea, cu smerenia şi cu credinţa, s-au făcut minuni 
preaslăvite. Cu această putere au fost înarmaţi şi Sfinţii Apostoli de către lisus Hristos. Şi de aceea i- 
a mustrat puţin pentru necredinţă, că s-au îndoit puţin, şi pentru acea îndoială n-au putut scoate acel 
duh. De aceea a spus Hristos: Acest neam — adică neamul acesta de draci, că-s mai multe feluri de 
neamuri — nu iese decât cu post şi cu rugăciune. Deci să ştiţi că şi cei mai răi şi mai cumpliţi draci se 
duc de la om, dacă omul e tare în credinţă, în post şi în rugăciune, cu darul Domnului nostru lisus 
Hristos, Cel împreună slăvit cu Tatăl şi cu Duhul Sfânt, în veci. Amin. 


SFÂNTUL IGNATIE TEOFORUL 


Voi aţi auzit că la 20 decembrie se serbează Sfântul Marele Mucenic Ignatie Teoforul. 
Oamenii care au porci, se gândesc la alta: „Să nu tai porcul până la ignat, când se apropie Crăciunul. 
Îngraşă porcul, că vine ignatul”. Dacă ar şti ei cine-i Igant, nu l-ar mai cinsti cu porci tăiaţi, ci l-ar 
cinsti cu alt fel de cinste. Ştiţi voi cine-i Ignatie Teoforul? 

Ignatie Teoforul este copilul acela de care spune Evanghelia că a luat Mântuitorul un prunc 
în braţe şi l-a arătat la Apostoli şi a zis aşa: Amin zic vouă, de nu vă veţi întoarce de nu veți fi ca 
pruncul acesta, nu veți intra întru Împărăţia cerului. Ni se cere curăţia cea de la Botez şi nevinovăția 
cea dintâi, asemenea pruncilor, ca să mergem în împărăţia cerului. Dar de ce? Auzi ce spune 
Evanghelia: Nimic necurat nu va intra întru Împărăţia cerului. Până nu ns-om curăţi să fim ca 
pruncii, să n-aşteptăm să intrăm în Împărăţia cerului. Acesta-i cuvântul lui Hristos: „lată, vedeţi, până 
nu vă veţi întoarce să fiți ca pruncul acesta, nu veţi intra”. Acesta-i Sfântul Ignatie. 

EI a plecat în Antiohia Siriei cu părinţii lui de unde erau, şi l-au crescut acolo. Şi a ajuns 


27 Joan 14, 12; Matei 17, 20. 
2% Joan 10, 35; Matei 24, 35. 


569 


episcop al Antiohiei celei Mari. În timpurile acelea trăia împăratul Traian şi era mare prigoană, iar 
împărăția Romei stăpânea tot Orientul până în Persia. 

Când era el episcop în Antiohia, atâta de frumos predica şi atâta de frumos se ruga, încât 
atunci când slujea, era lumină în biserică, puteai să nu mai aprinzi lumânări. De la veşmintele lui 
lumina toată biserica.Şi oamenii au început să-i spună aşa: „Ignatie purtătorul de Dumnezeu” sau 
„Teoforul” pe greceşte. 

A auzit împăratul Traian. Şi mergând la război împotriva perşilor, s-a abătut cu armatele prin 
Antiohia Siriei, că pe acolo era drumul către Persia. Şi a chemat la dânsul pe episcopul Antiohiei: 

— Tu eşti Ignatie Teoforul? 

— Eu, măria ta. 

— Dar de ce îţi zic ţie oamenii „Purtător de Dumnezeu?” 

EI n-a tăgăduit: 

— Pentru că port pe Dumnezeu în inima mea. 

Împăratul Traian nu credea, mai ales că era închinător la idoli. Se închina la zei. 

— Aşa cred, că eu port pe lisus în inima mea. 

— Am auzit că tu predici pe Hristos Cel răstignit şi tot Orientul l-ai luminat cu credinţa în 
Hristos. Ai întors atâta lume de la zeii noştri. 

— Da. Până voi muri, voi întoarce popoarele păgâne şi întunecate de la draci la Dumnezeu. 

— Aşa răspunzi? Bine. 

A dat ordin la zece ostaşi aspri, l-au legat cu lanţuri şi l-au adus de la Antiohia Siriei până la 
Roma, să-l judece împăratul Traian; ia gândiţi-vă câtă cale este! De aceea spunea Sfântul Ignatie în 
scrisorile sale către smirneni: „De la Siria până la Roma cu fiarele mă lupt pe uscat şi pe mare”. Îi 
făceau cele mai grele necazuri. 

Când a ajuns la Smirna, s-a întâlnit cu Sfântul Policarp, ucenicul lui. Acolo, când l-au văzut 
oamenii pe episcopul Siriei, veneau şi-i sărutau lanţurile, iar el le-a spus: „Dragii mei, pe voi nu o să 
vă mai văd”. Le-a ţinut o predică, iar Sfântul Policarp i-a sărutat lanţurile şi a stat cu ceilalți episcopi, 
preoţi şi diaconi, vrând să-l vadă şi dorind să audă dumnezeieştile cuvinte care ieşeau din gura lui. 
Nu mult după aceea, Sfântul Policarp a fost ars cu foc şi a murit ca martir. 

Şi l-au petrecut creştinii la corabie, plângând cu jale, că de acum mergeau pe Marea Adriatică. 
Iar el le-a spus: „Dragii mei, creştinismul nu este un lucru numai al sfătuirii, adică a sfătui ceva bun 
pentru Dumnezeu. Din contra. Creştinismul adevărat este un lucru al suferinței, să suferim toate 
necazurile pentru Dumnezeu, toate chinurile şi moartea pentru Hristos. Asta este calea pe care a mers 
Hristos şi apostolii Lui, şi pe asta trebuie să mergem şi noi, că fără de cruce nu este mântuire”. 

Le-a scris şi o epistolă, că avem Epistola către smirneni, care este în Patrologia grecească. 
Foarte întăritoare. Mergând pe jos, a trecut în drumul lui prin Troada, prin Filipi şi prin Macedonia, 
şi a întărit bisericile creştine, care erau sădite de Marii Apostoli Petru şi Pavel şi de ceilalți apostoli. 
Cerceta bisericile, învăţa, sfătuia şi întărea pe fraţii cei neputincioşi, că i-au dat voie ostaşii să ţină 
predică: „Nu vă uitaţi la mine că am lanţuri, că nimica în lume n-am cinstit mai mult decât lanţurile”. 
Dacă Pavel, auzi ce spune: Sunt legat pentru lisus Hristos, dar lanţurile acestea mă fac să fiu cel mai 
fericit. Toate vi le doresc bune vouă, eu, Pavel, legatul lui lisus Hristos, care mă bucur foarte în 
lanţurile mele. 

Deci era următor al lui Hristos, Care a fost legat la stâlp, biciuit şi chinuit, precum şi al lui 
Pavel. 

Când a ajuns la Roma, l-au băgat la închisoare până avea să vină Traian de la război. A venit 
împăratul Traian şi i-a adus aminte un ostaş: 

— Măria ta, pe episcopul acela care a predicat în Antiohia — că a predicat grozav împotriva 
împăratului şi a păgânilor, în fața împăratului Traian — îl avem la temniţă. Ce să facem? 

Iar împăratul a spus: 

— Pregătiţi-i moartea la zi de sărbătoare, ca să adun Roma toată, sute de mii, să vadă cum am 
să-l omor. Mi s-a împotrivit mie foarte şi a zis că nu se teme decât de Hristos. Să-l văd eu, va veni 

Hristos să-l scoată din mâinile mele? 

Şi în zi de sărbătoare l-au scos în lanţuri din temniţă şi l-au adus în arenă, unde era împăratul 
Şi toţi senatorii Romei şi sute de mii de oameni. 

Eu am fost acolo la Roma, am văzut unde au mâncat leii pe Sfântul Ignatie. Am văzut 
Coliseumul, unde au pătimit peste şase milioane de martiri. Este o clădire rotundă mare-mare, uriaşă. 
Şi cuştile leilor le-am văzut. Şi sus sunt trepte unde se urcau 100.000 de spectatori, ca să vadă cum îi 
mănâncă fiarele pe creştini şi cum îi chinuiesc. Am fost acolo. Cu ochii le-am văzut şi am călcat pe- 
acolo. 

Împăratul s-a gândit toată noaptea cu ce moarte să-l omoare: „Să-l răstignesc? Să-l ard cu foc 
în cuptoare? Să-l bag în cazane de aramă cu ulei încins? Să-l sfâşii cu unghii de fier?” Şi la urmă a 
spus că cea mai grozavă moarte este să-l dea la mâncare leilor. Atunci a adus din Africa o corabie de 
lei, pe care-i ţinea câte o săptămână-două flămânzi, ca să fie înfometați atunci când le dă drumul să 
omoare pe creştini, că avea mii pe care-i dădea să-i mănânce fiarele. 

Şi Sfântul Ignatie când a auzit în temniţă că 1 s-a pregătit moartea sa: „Mâine o să te mănânce 
leii în arenă”, a simţit cea mai mare bucurie, şi a zis aşa: „Grâu sunt al lui Hristos şi foarte mult doresc 
să mă macin de dinţii fiarelor, ca să fiu dulce pâine a Preasfintei Treimi”. Gândiţi-vă cu câtă dragoste 
alerga la moarte ucenicul lui lisus Hristos, bărbat următor vrednic Marilor Apostoli Petru şi Pavel şi 
Sfântului Ştefan, întâiul martir, uşa mucenicilor. 

Deci a doua zi au adus pe Sfântul Ignatie, iar creştinii din Roma, când au auzit că episcopul 
Siriei a venit la Roma legat în lanţuri să-l mănânce fiarele, au tăbărât şi se rugau de el din suflet: 
„Preasfinţite, cruţă-ţi viaţa, că eşti o lumină lumii şi cutare...” 

Iar el le-a spus — vedeţi Epistola către romani a Sfântului Ienatie: „Dragii mei creştini, n- 
arătaţi către mine dragoste deşartă. Această dragoste cu care vreţi să mă cruţaţi pe mine, ca eu să mai 
trăiesc, nu-i dragoste creştinească, că vreţi să mă cruţaţi, să mai rămân în lume. Oare eu, zice, aţi 
auzit ce spune Pavel, câr doresc a mă dezlega şi împreună cu Hristos a fi, că mie a trăi îmi este 
Hristos şi a muri îmi este dobândă ”. 

Pavel aşa a alergat la moarte, cum a alergat Mântuitorul când mergea la Ierusalim, când voia 
să-L oprească Petru: /ată ne suim în Ierusalim şi Fiul Omului se va da în mâinile oamenilor păcătoşi 
şi-L vor bate, şi-L vor scuipa, şi-L vor lega, şi-L vor răni, şi-L vor biciui, şi-L vor răstigni, şi-L vor 
omori pe El. Când a auzit Petru, care-L iubea pe Hristos foarte mult, a început să aibă dragoste de EI, 
dar nu dragoste duhovnicească, ci ca să-L cruţe să nu moară: Cruţă-Te pe Tine, Doamne, să nu-Ți fie 
una ca asta, ca să mori. 

Şi atunci, cât de tare ÎL iubea Domnul pe Petru — că l-a numit verhovnic şi i-a dat cheile 
Împărăției cerurilor —, i-a zis: Înapoia Mea, satană — satană l-a numit —, că nu cugeţi cele ce sunt ale 
lui Dumnezeu, ci cele ce sunt ale oamenilor. 

Spune Sfântul Nicodim Aghioritul: „Precum când faci focul, iese fum mare, aşa se vedea la 
Hristos înainte de-a merge la moarte, cât de tare dorea să moară”. S-a înfuriat pe Petru şi l-a numit 
satană. Dragostea Lui Şi-a arătat-o: „Doar pentru asta am venit în lume. Să mor Eu, voi sunteţi în 
moarte. Eu am venit să mor, să vă răscumpăr pe voi”. Deci mai înainte de patimă se vedea dragostea 
cea nețărmuită, cum iese fumul înainte de flăcări: „Eu vreau să mor pe cruce, cum este scris în 
Scripturi, să vă răscumpăr”. 

Aşa şi Ignatie Teoforul acum. Când au văzut ostaşii că s-au adunat în număr mare creştinii 
din Roma, le-au dat voie să vorbească cu dânsul, că nu-i puteau omori pe toţi, că erau mulţi. Zicea: 
„Nu arătaţi dragoste deşartă către mine, fraţii mei! Cât am dorit să mor eu la Roma şi mai ales mâncat 
de fiare, pentru că sunt grâu al lui Hristos şi nu vreau altă moarte, decât să fiu măcinat de dinţii 
fiarelor, să mă fac pâine dulce a Sfintei Treimi”. 

Şi atunci, văzând împăratul că nu se teme, l-a băgat în arenă. Dar 1-a dat voie să vorbească 
ultimul cuvânt. Şi fiind legat, înainte de a se da drumul leilor, a ţinut o predică straşnică: „Nu lăsaţi 
credinţa în Hristos! Nu vă lăsaţi! Uite viaţa noastră! Într-o clipă nu mai sunt cu voi. Eu care vă vorbesc 
acum, peste câteva clipe sufletul meu va zbura la cer. Pântecele leilor va fi mormântul meu. Carnea 

mea va fi în pântecele leilor, iar sufletul meu va zbura de la acest trup la Preasfânta Treime şi la lisus 
pe care-L iubesc şi pe Care L-am purtat în inima mea toată viața”. 

Şi era un stâlp mare în arenă unde îi legau pe cei ce-i mâncau fiarele. După ce-a spus predica 
aceasta, l-au dezbrăcat de haine şi l-au legat gol cu mâinile la spate, şi 100.000 de spectatori se uitau 
din toate părţile, cum îl mănâncă fiarele pe episcopul din Antiohia. Şi au dat drumul la doi lei mari, 
flămânzi. 

Leii au venit şi întâi l-au înconjurat de trei ori şi au stat oleacă în genunchi înaintea lui. Dar 
el, dacă a văzut că leii nu vor să-l mănânce, a spus: „Doamne, cu această moarte vreau să zbor la 
Tine, nu cumva să mă cruţi! Doamne, porunceşte să mă mănânce leii, că totdeauna am dorit să fiu 
mâncat de fiare pentru Tine”. 

Şi atunci un leu a sărit pe un umăr de-al lui şi unul pe celălalt umăr şi l-au sfâşiat bucăţi. Şi 
au venit creştinii din nou la împăratul să le dea oasele, de la mâini, de la picioare, care au mai rămas. 
Şi le-a dat împăratul. 

Ce s-a întâmplat însă? Minune mare, minune mare! Oasele cele mai mici de la mâini le-au 
mâncat leii, au mâncat toată carnea, toate măruntaiele, însă inima n-au mâncat-o. Inima-i de carne. 
Stătea între oase. Şi a spus împăratul: 

— Ce-i cu inima de n-o mănâncă? 

— Măria ta, uite leii inima au lăsat-o! 

— Măi, el îmi spunea mie în Antiohia, înainte de a merge la război, că poartă pe lisus în inima 
lui. Şi poate de aceea n-au mâncat-o leii. la luaţi sabia şi despicaţi inima ceea. 

A luat un ostaş sabia, şi când a despicat inima Sfântului Ignatie, ca o lămâie s-a desfăcut în 
două. Şi cu slove de aur era scris pe o parte: lisus, şi pe cealaltă parte, Hristos. 

Deci acesta-i Sfântul Ignatie Teoforul, care, atunci când era copil mic, a fost purtat de 
Mântuitorul în braţe, iar el l-a purtat pe lisus, nu în braţe, ci în inima sa până la mâncarea leilor şi în 
vecii vecilor îl va odihni pe el întru Împărăţia cerului, unde a zburat sufletul lui. 

Şi s-a arătat dragostea Sfântului Ignatie Teoforul, că n-a cinstit în lumea aceasta nici viaţa, 
nici bogăţia, nici cinstea, nimic, nimic mai mult decât dragostea lui Iisus Hristos, pe Care L-a purtat 
în inimă. Şi s-a dovedit aceasta prin inima lui, care nici leii n-au mâncat-o, că era Hristos într-însa şi 
prin slove pe care le-a scris Dumnezeu acolo: lisus Hristos. 

Acesta s-a desăvârşit în dragostea lui lisus Hristos, cum rar din sfinţi au mai ajuns această 
fericire. Amin. 


DRAGOSTEA DE DUMNEZEU 


La anul 1001 s-au încreştinat ungurii. Până atunci au trăit ca huni, veniţi din părţile Asiei la 
anul 890. Aveau un rege al lor, Ştefan cel Sfânt. Pe timpul lui s-au încreştinat ungurii. 

După ce s-au încreştinat, ei au stat ortodocşi până la 1054. Ungurii au fost ortodocşi, pe urmă 
au făcut legături cu papa şi au trecut către Apus. 

Dar tocmai atunci când s-au încreştinat ei — că atunci când un popor se încreştinează întâi are 
mari daruri, pentru că vine cu mare râvnă la Hristos —, un creştin, auzind că Mântuitorul a purtat 
crucea, a făcut şi el o cruce grea, cât o putea duce. EI a luat-o după slovă, nu după duh, crucea 
sfinţenici. EI a zis: „Stai, că Hristos a dus Crucea suferinţei, dar îl chinuia şi crucea cea din exterior, 
că era grea”. 

Deci a mers bietul ungur, a luat crucea în spate şi a plecat din Ungaria pe Jos până la Ierusalim. 
A trecut tocmai prin Turcia şi prin Persia, până a ieşit la Ierusalim. Şi a mers trei ani şi jumătate. 

Toţi îl ocărau, unii îl batjocoreau: „Uite un om nebun, duce o cruce în spate!” Lui nu-i păsa. 
Alţii îl lăudau, alţii îl ocărau. EI ducea crucea. Şi mergând el cu crucea zicea psalmi şi alte rugăciuni. 

Când a ajuns la Ierusalim, să vadă el cu ochii unde a fost crucea Mântuitorului, a lăsat crucea 
Jos în biserică. Şi se minunau toţi: „Vine un creştin tocmai din Europa, din Ungaria, cu o cruce în 

spate”. Lăsând crucea în biserică, a cuprins Sfântul Mormânt şi a început a plânge. Acolo, la 
Mormântul Domnului, fiecare se roagă cât se poate mai mult, dacă a ajuns cu mila Domnului. 

Aceia l-au lăsat să se roage. Dar au văzut că nu se mai desprinde de Mormântul Domnului. A 
prins de lespedea Sfântului Mormânt şi a pus capul jos şi a plâns, şi a plâns... De la o vreme nu s-a 
mai auzit plângând. Şi ei au zis: „Măi, omul acesta ori a adormit, ori a murit”. 

Când, după vreun ceas şi ceva, au vrut să-l desprindă de acolo, el murise. A murit plângând 
la Mormântul Domnului. Doctorii, după obiceiul lor, văzând că a murit grabnic, l-au scos de la 
Mormântul Domnului şi i-au făcut autopsie. Când au ajuns la inima lui, era scris cu slove de aur: 
„Lisuse Hristoase, preadulce dragoste, miluieşte-mă!” 

Auzi cu ce cuvinte a murit el în gură? „lisuse Hristoase, preadulce dragoste, miluieşte-mă 
Atâta L-a iubit pe Mântuitorul, încât atunci când a ajuns unde a pătimit, din adâncul inimii cu atâta 
dragoste s-a rugat, încât a murit cu aceste cuvinte. Şi s-a păstrat inima lui cu aceste slove, ca şi la 
Sfântul Ignatie, unde era scris lisus Hristos, când l-au mâncat leii. 

Vedeţi câtă dragoste de Dumnezeu a avut acesta! Câtă osteneală a avut el să plece de aici cu 
o cruce! Ani de zile să rabde foame, sete, ocară, osteneală, trudă; iar când a ajuns, s-a arătat ce l-a 
dus pe el, dragostea lui Hristos, Care era în inima lui. Sufletul lui a zburat la Hristos cu aceste cuvinte. 

Să dea Dumnezeu şi Maica Domnului ca şi noi, păcătoşii, dacă nu totdeauna, măcar din când 
în când în inima noastră să simţim câteva cuvinte sau secunde de rugăciune ca aceasta. Aceasta-i 
rugăciune, când cineva o face din adâncul inimii şi cu mare dragoste de Dumnezeu. 

Iar dacă ne rugăm şi dragoste nu avem sau dacă postim şi dragoste nu avem sau dacă facem 
milostenie şi dragoste nu avem sau dacă am face orice faptă bună, şi mucenicia dacă am face-o, şi 
dragoste nu avem, nimica nu suntem. 

Auzi ce zice Apostolul Pavel? De-aş avea credință, încât să mut şi munţii, dar dragoste nu 
am, nimic nu sunt. De-aş împărți toată averea mea la săraci şi de-aş da trupul meu să-l ardă, dacă 
nu am dragoste, nimic nu-mi foloseşte. 

Aţi auzit? Nici mucenicia, nici milostenia nu-i primită la Dumnezeu fără de dragoste. Şi 
aceasta am spus, ca să ne silim câtuşi de puţin după mila lui Dumnezeu, să fie dragoste între noi. 
Pentru că şi dracii postesc, dar tot draci sunt. Nici ei nu stau degeaba. Noi ne nevoim, alergăm, dar 
parcă ei dorm vreodată? Şi ei sunt feciorelnici, dar ei nu se însoară, nici nu se mărită, da tot draci 
sunt. 

Dar pentru ce? Pentru că sunt plini de ură. Sfântul Dionisie Areopagitul spune aşa: „Răul din 
draci în aceasta constă: în poftă fără de minte, mânie fără judecată şi închipuire pripită sau nălucire”. 

Ai auzit care-i răul din draci? Poftă fără de minte, că a poftit să fie asemenea cu Dumnezeu; 
mânie fără judecată, că se porneşte fără rațiune să omoare pe oricine, să facă rău fiecărei zidiri a lui 
Dumnezeu. Şi al treilea: nă/ucire pripită, că s-a închipuit întocmai cu Dumnezeirea, uitând că i-a 
făcut Dumnezeu. Zice că dacă ai lua din draci aceste trei lucruri mânia fără judecată, închipuirea 
pripită şi pofta fără minte, ei s-ar face îngeri înapoi. Aceste trei răutăţi îi fac pe ei draci. lar dacă ai 
scoate din fiinţa lor acestea, ei numaidecât ar rămâne curaţi ca nişte îngeri, cum au fost întâi. 

Şi de aceea a spus, ori în familie, ori în societate, ori în lumea asta toată, cât nu va fi dragoste, 
nimic nu este. lar dacă este dragoste, dragostea-i legătura desăvârşirii. 

Ai văzut când faci mâncare bună, pui de tot felul, dar dacă n-ai pus oleacă de sare, n-are gust. 
Spune bărbatul femeii: „Mâncarea asta-i bună, dar n-are gust”. Tu ai pus tot felul acolo; ai pus şi 
ardei, şi borş, ai pus şi orez, ai pus zarzavat, dar dacă nu-i puţină sare nu-i dă gust. Apoi sarea cea 
duhovniceasă, în toate faptele bune ale noastre, ca să-i placă lui Dumnezeu, este dragostea. 

Noi nu putem avea dragoste desăvârşită, că suntem păcătoşi, dar câtuşi de puţin. Ai văzut 
Sfântul loan Colov ce spunea? Era o întrebare în Pateric între Sfinţii Părinţi. Şi unii ziceau aşa, alții 
aşa despre fapta bună. Dar s-a sculat un părinte scund — asta înseamnă colov — bondoc, un om micuţ, 
după limba egipteană, un om mic de stat — şi a zis: „Eu vreau ca monahul şi tot creştinul să aibe din 
toate faptele bune câte puţin”. Puţină răbdare, puţină blândeţe, puţină mâniere, puţină înfrânare, 
puţină milostivire, puţină rugăciune, puţină priveghere, puţină citire, puţină dreaptă judecată; dar 

toate să le facă cu dragoste. 

Dar dacă dintr-o parte zidim, că avem mai multe fapte bune, şi de dincolo nu băgăm seamă 
de dragoste, apoi clădim pe o roată şi se răstoarnă căruţa noastră. De aceea am spus că mereu vin aici 
creştini şi mame necăjite, plângând că nu le ascultă copiii, că le bate soţul, că nu-i înţelegere, că nu- 
i dragoste. 

Este ceea ce spune Mântuitorul în Evanghelie: În vremea de apoi se vor ridica copiii 
împotriva părinţilor şi-i vor omori. lată, se împlineşte, că Cel ce a vorbit cu Dumnezeu. Şi acestea se 
întâmplă din ură, unde lipseşte dragostea. 

Să ferească Dumnezeu unde nu-i dragoste! Spune Sfântul loan Evanghelistul: Cel ce nu 
umblă cu dragoste, întunericul a orbit ochii lui şi nu ştie încotro merge. La dânsul este tot noapte. 
Sufletul lui nu poate să fie luminat, tot timpul este înfricoşat, tot timpul este tulburat, că nu are lumina 
lui Dumnezeu în sufletul lui. 

Şi acestea le-am spus pe scurt despre dragostea de Dumnezeu şi despre aproapele. 


CELE PAISPREZECE PRICINI PENTRU CARE VOR FI 
JUDECATI PĂRINȚII CARE NU-ŞI CRESC COPIII 
IN FRICA ŞI CERTAREA DOMNULUI 


V-am vorbit deunăzi despre pedeapsa copiilor care nu ascultă de părinţii lor. Astăzi am să vă 
spun ceva despre cele paisprezece pricini, pentru care se vor judeca părinţii care nu-şi cresc copiii în 
frica şi certarea Domnului. Şi iată ce am a vă spune: 

1. Începutul înțelepciunii este frica de Dumnezeu şi cu cei credincioşi ea se formează o dată 
în sânul mamei (Sirah 1, 14). Aţi auzit în dumnezeiasca Scriptură că Dumnezeu porunceşte în Legea 
Veche să nu trecem cu vederea dobitoacele vrăjmaşilor noştri, când acelea vor pătimi rău (leşirea 23, 
4-5). Deci prima pedeapsă pe care o dă Dumnezeu părinţilor care nu se îngrijesc de a-şi creşte fiii în 
frica şi certarea Domnului este tocmai pentru această adâncă nepăsare a lor; căci nevorbind ei a se 
îngriji de creşterea fiilor lor după voia Domnului, prin aceasta îi au mai rău decât pe nişte dobitoace 
străine. 

Calul neîmblânzit ajunge nărăvaş, aşa şi un copil lăsat în voia lui ajunge rău-crescut (Sirah 
30, 8). 

2. A doua pedeapsă a lui Dumnezeu vine asupra părinţilor, de nu vor creşte pe fiii lor în frica 
şi certarea Domnului, fiindcă ei prin această negrijire îi au mai rău decât pe vrăjmaşii lor. Mântuitorul 
nostru nu porunceşte să iubim pe vrăjmaşii noştri (Matei 5, 44). Apoi, câtă urgie a lui Dumnezeu nu 
va veni peste aceşti părinţi care nu-şi iubesc pe fiii lor după porunca lui Dumnezeu şi-i lasă pe ei să 
lucreze orice răutate, spre a moşteni focul gheenei? 

Cel ce învaţă pe fiul său, întărâtă pe vrăjmaşi şi înaintea prietenilor se va bucura pentru el 
(Sirah 30, 3). Varga şi nuiaua dau înţelepciune, iar copilul lăsat de capul lui va aduce scârbă şi 
ruşine părinţilor săi (Pilde 29, 15). 

3. Iarăşi, în Sfânta Scriptură este poruncă de a nu defăima pe cei străini (leşirea 23, 9). Deci 
a treia pedeapsă a lui Dumnezeu vine asupra părinţilor, de nu se vor îngriji a-şi creşte fiii în frica de 
Dumnezeu, deoarece prin această nepurtare de grijă ei se arată faţă de fiii lor mai cu nepăsare decât 
faţă de un oarecare om străin pe care fiecare este dator de a nu-l defăima sau de a-l trece cu vederea. 

În ce chip miluieşte tatăl pe fii, aşa a miluit Domnul pe cei ce se tem de EI (Ps. 102, 13). 

4. Iarăşi auzim pe marele Apostol Pavel că de nu se îngrijeşte cineva de cei ai casei lui, unul 

ca acela s-a lepădat de credinţă şi este mai rău decât un necredincios; deci a patra pedeapsă a lui 
Dumnezeu care vine asupra părinţilor este deoarece prin această nepăsare faţă de casnicii lor, ei sunt 
mai răi decât necredincioşii. Dacă însă cineva nu poartă de grijă de ai săi şi mai ales de casnicii săi, 
s-a lepădat de credinţă şi este mai rău decăt un necredincios (| Timotei 5, 8). 

5. A cincea pedeapsă vor lua de la Dumnezeu părinţii care nu se îngrijesc de buna vieţuire a 
copiilor lor, căci prin această negrijă, ei nu necinstesc numai trupurile lor, ci chiar şi sufletele lor, 
care sunt nepreţuite înaintea Domnului, după mărturia cuvântului care zice: Ce va da omul în schimb 
pentru sufletul său? (Matei 16, 20). Deci, chiar dacă numai un fiu ar avea cineva şi, prin nepurtarea 
sa de grijă, acesta îşi va pierde sufletul, ce răspuns va da acel părinte în faţa Dreptului Judecător? 

Nu râde cu el, ca să nu te doară împreună cu el şi mai pe urmă să ţi se strepezească dinţii 
(Sirah 30, 10). 

Nu-l lăsa în voia lui la tinereţe şi nu trece cu vederea greşelile lui (Sirah 30, 11). 

6. A şasea pedeapsă vor lua aceşti părinți pentru că ei, datorită nepurtării lor de grijă, nu numai 
pe casnicii lor îi defaimă, ci şi pe înşişi copiii lor, care le sunt mult mai apropiaţi decât casnicii, căci 
care este fiul pe care tatăl său nu-l pedepseşte? (Evrei 12, 7). 

Dacă eşti drăgăstos cu fiul tău, te va înfricoşa; joacă-te cu el şi te va întrista (Sirah 30, 9). 

7. A şaptea pedeapsă a lui Dumnezeu va veni peste părinţi, atunci când ei nu numai că nu 
poartă de grijă de fiii lor spre a-i creşte în frica Domnului, ci chiar şi pe alţii care ar putea să-i ajute 
spre acest lucru, nu îi caută (ex. Duhovnici, profesori buni etc). 

Deprinde pe tânăr cu purtarea pe care trebuie să o aibă; chiar când va îmbătrâni nu se va 
abate de la ea (Pilde 22, 6). 

8. A opta pedeapsă a lui Dumnezeu asupra părinţilor vine atunci când ei nu numai că nu se 
îngrijesc să caute povăţuitor şi dascăl pentru fiii lor, ci chiar şi pornirea cea bună a lor o opresc şi cu 
orice chip se silesc să pună piedici obiceiurilor lor cele bune, cum ar fi atunci când opresc pe fiii lor 
de a merge la călugărie sau de a vieţui în lume cu mare frică de Dumnezeu. 

Ceartă pe fiul tău şi fă-l să lucreze, ca să nu se poticnească întru ruşine (Sirah 30, 13). 

9. A noua pedeapsă asupra părinților vine de la Dumnezeu atunci când nu numai că opresc pe 
copiii lor de la fapta bună, ci chiar se luptă pe toate căile spre a-i pedepsi şi a nu-i lăsa să lucreze cele 
bune. Dacă Scriptura zice: Nu necăjiţi pe slugă (Sirah 7, 21-22), cu cât mai mare pedeapsă nu vor lua 
aceşti părinţi pentru această răutate a lor? 

Și voi, părinților, nu întărâtaţi la mânie pe copiii voştri, ci creşteţi-i întru învăţătura şi 
certarea Domnului (Efeseni 6, 4). 

10. A zecea pedeapsă vor lua părinţii de la Dumnezeu, când nu se vor îngriji de creşterea fiilor 
lor în frica Domnului, deoarece păcatul lor nu este numai cu firea mai mare, ci şi cu vremea; fiindcă 
mult mai grea şi mai mare este osânda celor ce greşesc acum, în legea Darului, decât asupra celor ce 
greşeau în Legea Veche, deoarece Legea Darului mult mai desăvârşite învățături are în această 
privinţă decât Legea cea Veche, care a fost numai o umbră a Evangheliei (Evrei 10, 1, 2,27). 

Povestiţi-le feciorilor voştri, iar ei feciorilor lor, iar aceia neamului care va veni după ei! 
(oil 1, 3). 

11. A unsprezecea pedeapsă a lui Dumnezeu va veni peste părinţii care nu-şi cresc fiii în frica 
şi certarea Domnului, fiindcă în legea Darului, însăşi nunta, prin care vin copiii în lume, de mai mare 
cinste s-a învrednicit de la Dumnezeu, suindu-se la treapta de Taină, prin minune care s-a făcut de 
Mântuitorul Hristos în Cana Galileii (loan 21, 8-10). 

Binecuvântarea tatălui întăreşte casa fiilor, iar blestemul mamei le dărâmă până în temelie 
(Sirah 3, 9). 

12. A doisprezecea pedeapsă a părinţilor care nu şi-au crescut copiii în frica de Dumnezeu 
este întristarea şi scârba pe care o vor avea din cauza fiilor celor rău crescuţi. 

Copiii răi fac viaţa amară părinţilor, şi viaţa amară este mai rea decât moartea (Sirah 30, 
17). 

Un fecior nebun este nenorocirea tatălui său (Pilde 19, 13). 

13. A treisprezecea pedeapsă a părinţilor acestora este că vor fi prigoniţi de fiii lor la bătrâneţe, 
aşa cum a fost prigonit David Proorocul de fiul său, Abesalom (II Regi 15), deoarece nu l-a pedepsit 
atunci când l-a ucis pe fratele său, Amon, fiindcă îl iubea pe el mai mult decât trebuia. 

Pleacă grumazul lui la tinereţe şi bate-l până este prunc, ca nu cumva, încăpăţânându-se, să 
nu te asculte (Sirah 30, 12). 

14. A paisprezecea pedeapsă şi nu ultima, a părinţilor care nu şi-au crescut fiii în frica şi 
certarea Domnului, este aceea că ei vor muri cu morţi jalnice, de scârbe şi de veşti rele, din partea 
fiilor lor, şi se vor duce în munca veşnică, după cum s-a întâmplat şi cu Eli preotul, care a murit de 
năprasnă, auzind de moartea fiilor săi celor răi şi nelegiuiţi (| Regi 4, 17). 

Cel care ceartă pe fiul său va avea mulțumire şi între cei cunoscuţi se va lăuda cu el (Sirah 
30, 2). 


Acestea toate se întâmplă atunci când nici părinţii şi nici copiii nu au frica de Dumnezeu. 
După dumnezeieştii Părinţi, înţelepciunea are două capete: unul este frica de Dumnezeu, iar la celălalt 
dragostea Lui. Dumnezeiscul Prooroc David zice că frica Domnului este începutul înţelepciunii; iar 
fiul său Solomon o numeşte pe ea şcoala înțelepciunii. Isus Sirah, arătând că frica Domnului este mai 
presus decât toate faptele bune, zice: Frica Domnului mai presus de toate a covârşit. 

Cu frica Domnului se abate tot omul de la rău. Cu acestă frică şi proorocul David pururea se 
împodobea spre a nu greşi; de aceea şi zice: de-a pururea vedeam pe Domnul înaintea mea, ca să nu 
greşesc. Apoi Sfântul loan Scărarul ne sfătuieşte zicând: „Să ne temem de Dumnezeu măcar cum ne 
temem de fiară”. 

Marele Vasile şi Sfântul Dorotei şi alţii dintre Sfinţii Părinţi arată că sunt două frici de 
Dumnezeu: Prima este a celor noi începători, care nu fac binele pentru Dumnezeu, ci fiindcă se tem 
de muncile viitoare; iar a doua este frica Domnului cea curată, care rămâne în veacul veacului (Psalm 
18, 10). 

Aceasta se naşte din dragostea de Dumnezeu şi este o frică firească, nu de rob sau slugă, ci 
frica de a nu pierde dragostea lui Dumnezeu; şi cu această frică se tem de Dumnezeu toţi cei ce Îl 
iubesc pe EI foarte. Despre aceasta zice psalmistul: Temeţi-vă de Domnul toți sfinţii Lui (Psalm 33, 
9). 

Cu acestă frică născută din dragostea de Dumnezeu era îmbrăcat marele Antonie, când zicea: 
„Eu nu mă tem de Dumnezeu, fiindcă Îl iubesc pe EI”. Este acea dragoste care scoate afară frica, 
despre care zice dumnezeiescul Evanghelist loan în epistola sa sobornicească. Dar să se ştie, că nu 
poate cineva să câştige frica cea desăvârşită, de nu o va câştiga mai înainte pe cea dintâi. Aşadar, 
începutul înţelepciunii este frica de Dumnezeu, iar sfârşitul este dragostea de Dumnezeu sau, mai 
bine-zis, sfârşitul este desăvârşita şi curata frică, care se naşte din dragostea de Dumnezeu. 

Deci frica cea deplină şi desăvârşită a sfinţilor, cu care ei se tem de Dumnezeu, are 
înaintemergătoare frica cea din nou începător, care se mai numeşte şi începătoare. 

Mustră pe fiul tău şi el îţi va fi odihnă şi îţi va face plăcere sufletului tău (Pilde 29, 17). 


DIALOG CU UN OFIȚER”? 


— Părinte, cum ai ajuns mata aici la călugărie? 

— Am venit la 14 ani la mănăstire. Fac 61 de ani de când am venit, pe 62 acuş. Am şaptezeci 
şi ceva de ani, dar n-am văzut ruşine de femeie în viaţa asta. A trebuit să păzesc înfrânarea, ca nu 
cumva mai târziu să-mi vie a zbura. Dacă mănânci gras şi bei, gata pofta. 





% Dialogul a avut loc în anul 1987. 

— N-a fost greu la început când erai mata tânăr? 

— Nu! Că noi am citit pe Sfinţii Părinţi. Şi atunci puteam face o rugăciune mai mult. Acum, 
noi bătrânii, nu mai avem lupta asta, dar îţi spun pentru că ai întrebat. Avem trei voturi: Vorul 
fecioriei, votul sărăciei de bună voie — adică să nu aduni bani, că banii sunt ai Bisericii — şi al treilea 
vot, ascultare necondiționată până la moarte, supunere şi ascultare. Astea sunt voturile noastre. 

— Şi deci nu v-a fost greu la început cu înfrânarea, când eraţi tânăr? 

— Nu, nu, nu! Eu când vedeam ceva, nu gustam vinul decât cinci luni de zile. Stai oleacă! Nu 
îngădui vinul şi carnea şi mâncarea şi somnul mult. Ține calul de frâu! Nu să te ducă el unde vrea. 
De ce ţi-a dat Dumnezeu frâu? 

— Aţi făcut şi armata? 

— Când eram în armată şi mergeam pe afară în marş, fără cadență, îmi ziceau ofiţerii: „Ilie, dă 
raniţa lui Amariei; lui Mircea dă-i arma şi vino-ncoace!” 

Să merg cu ei, pe alăturea cu trupa. Era unul săracul de la Hălăuceşti: „Mhăi Ilhie — vorbea 
pe nas —, mhăi thu heşti frhate cu thăţi ofhițării, mhăi! Shă-ţi dhuc heu rhaniţa tha?” „Dar eu sunt 
bucuros, măi? Dar ce vrei? Nu vezi că ei mă cheamă ca să le povestesc, mergând cu regimentul?” Că 
mergeam zeci de kilometri pe jos. Până la Bacău şi până la Botoşani, câte manevre făceam! 

„Thu mhăi, pharcă heşti frhate chu thăţi ofhiţării, mhăi! Mhergi cu hei şi dhiscuţi; lhe sphui 
minciuni, ce sphui thu acholo; thu mhergi fhără harmă şi fhără rhaniţă şi heu...”. „Dar eu sunt 
bucuros?” 

— Le povesteaţi mereu. 

— Da. Şi la căpitani şi la colonei. Şi când stăteam, mă întrebau: „Măi Ilie, măi, cum îi la 
mănăstire, măi? Măi, cum trăiesc măicuţele cele aşa de frumoase? Măi, eu cred că toate-s de treabă”. 

Ştii, ei făceau câte o glumă. „Dar călugării aceia cum pot să trăiască, măi, fără femei?” 

Curiozităţi de-ale lor. Eu le-am zis: „Dacă ai cunoaşte pe Hristos, ai fi ştiut cum se poate trăi. 
Auzi ce spune Apostolul Pavel: Să fie acum cei ce au averi ca şi cum nu le-ar avea; cei ce au femei, 
ca şi cum nu le-ar avea; cei ce se folosesc de lumea aceasta, ca şi cum nu s-ar folosi de dânsa, căci 
Chipul lumii acesteia trece”. 

Viaţa aceasta-i umbră şi vis. A trăit Adam 930 de ani, şi la moartea lui a venit arhanghelul 
Uriil din cer: «Adame, cum ţi s-a părut viaţa?» «Aşa, Doamne, cum aş intra pe o uşă şi aş ieşi pe 
cealaltă». După 930 de ani! Vezi ce-i viaţa noastră? O scurtă vizită, o nălucire... 

Nu mă lăsau. Mă chemau la masă, la popotă: „Nu-i daţi carne, că el nu mănâncă carne. Aista- 
i soldat care nu mănâncă carne”. 

Veneau cucoanele ofiţerilor şi-mi dădeau pâine, cafele cu lapte, cutare. „Acela-i un soldat 
care-i călugăr, ziceau. El nu mănâncă carne ca no'”. 

— Dacă la călugărie este abstinenţă totală şi se va mântui sufletul sub această formă... 

— Păi Hristos a fost însurat, măi? 

— „„.ce facem atunci cu miliardele celelalte de păcătoşi care nu trăiesc așa? Ăştia sunt pierduţi? 

— Nu, cine ţi-a spus că-s pierduţi? N-a pus Hristos Taina Cununiei, una din cele şapte taine? 

— Şi atunci dumneavoastră de ce vă abţineţi de la treaba asta? 

— Dar ce a spus Apostolul Pavel? 

— Nu ştiu. 

— Bine este tânărului să se însoare, dar mai bine să rămână aşa! Bine este fecioarei să se 
mărite, dar mai bine să rămână aşa. 

— Şi atunci ce se întâmplă cu specia umană? 

— Stai, lasă cu specia, că din 20 şi ceva de milioane în România, de-abia ai o mie de călugări. 

— Dacă-i mai bine aşa... 

— Este mai bine să nu te căsătoreşti! 

— Atunci să trăim toţi aşa! 

— Nu toţi. Auzi că fiecare are darul său? Unul într-un fel şi altul în alt fel. Unuia îi este dat 
darul să se căsătorească şi altuia să păzească fecioria pentru Hristos. 

— Sunt împărţite darurile. 

— Da, că sunt împăţite darurile, nu-s la fel. Şi cel ce s-a căsătorit şi s-a cununat tot se 
mântuieşte. Femeia prin durerile naşterii şi amândoi prin creşterea copiilor în frica de Dumnezeu. lar 
noi, nu. Vezi între apostoli. Sunt doisprezece şi numai doi au fost căsătoriţi, Petru şi Filip. Ceilalţi au 
trăit în feciorie. 

la să te întreb pe mata: Ilie proorocul a fost căsătorit? Enoh a fost căsătorit? Daniel a fost 
căsătorit? Cei trei tineri din Babilon, în cuptor, care n-au ars, când a ars cuptorul, au fost căsătoriţi. 
Elisei a fost căsătorit? Nazireii din Legea Veche, călugării, care erau zeci de mii, erau căsătoriți? 

— Nu ştiu! 

— EI, păi dacă nu ştii, stăi, că cu moş Costache de-abia ai început! De-abia ai început vorba, 
şi dacă stăm o lună de zile n-o gătim. Tot lucruri noi îţi spun. 

— Apoi om mai veni pe aici! 

* 


— Părinte, scrie în Biblie că omul este făcut după chipul şi asemănarea lui Dumnezeu. Are 
Dumnezeu ochi, nas, limbă, cum au oamenii? Şi dacă este aşa, cum sunt ochii lui Dumnezeu? Sunt 
albaştri, verzi, căprui? 

— Măi Lazăre, ştii tu care sunt ochii lui Dumnezeu? Ochiul lui Dumnezeu înseamnă puterea 
lui Dumnezeu cea atotprivitoare, care cercetează inimile şi gândurile noastre! Ochii lui Dumnezeu 
sunt neînceatata luare aminte a Lui spre rugăciunea celor drepţi şi spre faptele tuturor oamenilor, 
spune Sfântul loan Damaschin. Tot ce mişcă în universul acesta, nu se mişcă fără ştirea şi îngăduinţa 
Lui; de la cel mai mic atom, şi albinele şi furnicile şi ce fac îngerii şi arhanghelii în cer şi heruvimii 
şi serafimil. 

Ăştia-s ochii lui Dumnezeu, puterea Lui cea atotvăzătoare. Căci zice: Când E] privea până la 
marginile pământului şi îmbrăţişa cu ochii tot ce se află sub ceruri (lov 28, 24). 

— Şi omul este după chipul şi asemănarea lui Dumnezeu... 

— Stăi, stăi, stăi! Nu te băga în lucruri mari! Vrei să mănânci oase, frate Lazăr. Stai! Măi, 
ochiul lui Dumnezeu este puterea Lui cea atotvăzătoare. 

Apoi mirosul lui Dumnezeu. Zice că a mirosit Dumnezeu miros de bună mireasmă la jertfa 
lui Abel. Ce? Înseamnă că Dumnezeu miroase? EI are nas, măi? Vai de mine! Fiindcă eşti om, îl vezi 
ca şi om, dar EI nu este compus, Mirosul lui Dumnezeu este puterea Lui cea atotmirositoare, plăcerea 
Lui faţă de jertfele oamenilor, când le aduc cu credinţă şi cu smerenie. Dar care-i limba lui Dumnezeu, 
măi? Care-i gura lui Dumnezeu? 

— Care sunt? 

— Mânca-te-ar raiul! Vrei să ştii multe? Şi vii la un putregai de moşneag, la un cioban prostălău 
aici? Vii într-o seară şi întrebi lucruri mari? Nu te băga la adânc, că te îneci acu! Stăi olecuţă! Puterea 
lui Dumnezeu cea atotcunoscătoare — El toate le cunoaşte şi le vede — este mintea lui Dumnezeu 
nemărginită. Puterea lui cea atotvorbitoare, prin care vorbeşte în cugetele şi în inimile tuturor, este 
limba şi gura lui Dumnezeu. Ai auzit? 

Ce înseamnă mâinile lui Dumnezeu, frate Lazăr? la să-mi spui tu acum, că eşti deştept, măi!... 

— După ce am înţeles eu din Biblie... 

— Nu, nu, nu! După Dogmatică vorbim. Ce înseamnă mâna lui Dumnezeu? Că zice: Mâinile 
Tale m-au făcut (Psalm 118, 73). Are Dumnezeu mâini? Doamne fereşte? Mâinile lui Dumnezeu sunt 
puterea Lui cea atotlucrătoare, atotfăcătoare, prin care a făcut toate, lumea cea gândită şi cea nevăzută 
şi aşa mai departe. Dacă te bagi în dogme, cu moş Costache ai de treabă! 

— Nu m-am băgat în dogme. 

— Ba da, te-ai băgat. Că mata mi-ai spus că Dumnezeu are ochi albaştri. 

— Aşa am văzut în icoană... 

— Măi, dar ce vezi tu acolo este trupul lui Hristos, nu dumnezeirea Lui. 

— Da, dar EI este Fiul. 

— Este Fiul, dar aici este după partea omenească, că El este Dumnezeu şi Om. Faci ca 
monofiziţii? Crezi că Dumnezeu este o singură fire? 

— Atunci, în cazul acesta, omul este făcut după chipul şi asemănarea lui Hristos sau după 
chipul şi asemănarea lui Dumnezeu? 

— A lui Dumnezeu, măi, dar trebuie să ştii că omul nu este numai ce vezi, trupul. Asta-i humă, 
măi, este pământ, este mâncarea viermilor. Sufletul este după chipul şi asemănarea lui Dumnezeu? 
Are minte, cuvânt şi duh. Ai văzut vreodată mintea dumitale? 

— Păi... 

— Ai văzut vreodată cuvântul dumitale care-l vorbeşti? 

— Dacă sufletul este după chipul şi asemănarea Lui, de unde atâţia criminali şi atâţia răi? N- 
ar trebui să existe aşa ceva! 

— Nu iscodi, Lazăre, că te îneci! 

— Eu aşa văd lucrurile. 

— Da, vezi, dar nu cunoşti Scriptura. Nu te băga unde nu cunoşti, că te îneci! Nu auzi ce spune 
Scriptura? Dumnezeu l-a făcut pe om şi l-a lăsat în mâna sfatului său; să facă ce vrea. Ai citit în 
Psaltire? Doamne, căci cu arma buneivoiri ne-ai încununat pe noi. Ai citit în Evanghelie când zice 
Hristos: Cine vrea să vină după Mine, să ia crucea şi să-Mi urmeze? Ai văzut că rămâne la voia 
omului? Te faci dumnezeu după dar, sau drac. Ţi-a lăsat voie liberă. Ai zis că de ce sunt atâţia oameni 
răi? Pentru că voiesc el. 

Cum citeşti mata la Corinteni 6 cu 2, că sfinții vor judeca lumea? Cum o să judece sfinţii, 
dacă Hristos este Judecător? Ia să-mi spui dumneata! 

— Cine ştie cum? 

— Dar nu-i lămurit de Sfinţii Părinţi, care au fost plini de Duhul Sfânt? Iată cum, zice Sfântul 
loan Gură de Aur: „Când ai să spui tu că n-ai putut să faci voia lui Dumnezeu, ai să vezi milioane de 
sfinţi care strălucesc ca soarele şi care au trăit şi ei pe pământ, au avut şi ei trup, foame, slăbiciune, 
boli, şi au fost şi sfinţi”. Deci aşa vor judeca sfinţii lumea, cu poziţia lor faţă de cei păcătoşi. 

— Părinte, dacă dreptul abia se mântuieşte, ce speranţă am eu, părinte, un păcătos? 

— Asta-i aşa, ca să ne smerim. Ştii cu ce-l ajungem noi pe drept? Cu smerenia. Aşa! Uite, eu 
sunt bătrân şi bolnav şi stau la rugăciune cu tine. Tu faci 500 de metanii şi nu te mândreşti, îţi faci 
datoria, şi eu săracul de-abia fac trei. Dar îmi pare rău că nu pot face cât faci tu; şi eu te-am ajuns din 
urmă cu smerenia. Ai înţeles? 

Sfântul Isaac Sirul zice: „Întristarea minţii şi smerenia ridică pe cel neputincios la nivelul 
faptei bune”. Tu faci milostenie multă. Dai, faci praznice. Eu dau doi bănişori ca văduva, dar n-am 
mai mult, şi-mi pare rău. Eu cu părerea de rău te-am întrecut pe tine. Tu te lauzi ca fariseul: 
Mulțumescu-Ţi Ție, Doamne, că postesc de două ori în săptămână şi dau zeciuală din câştig şi 
cutare... Şi eu stau ca vameşul: Dumnezeule, milostiv fii mie, păcătosului! 

Şi auzi ce zice Mântuitorul: Amin zic vouă. Mai îndreptat a ieşit vameşul din biserică înaintea 
lui Dumnezeu decât fariseul. Că zice Sfântul Efrem: „Fă-ţi ţie două căruţe. Înjugă păcatul cu smerenia 
şi dreptatea cu mândria, şi vei vedea că păcatul cu smereniea, măcar că-i păcat, este înaintea lui 
Dumnezeu mult mai mare decât fariseul cu mândria, care se laudă cu faptele lui”. 

Aşa-i. Tu când nu poţi să faci o faptă bună, să-ţi pară rău, că inima înfrântă şi smerită, 
Dumnezeu nu o va urgisi. Ai auzit? Mânca-v-ar Raiul! 

— Părinte, noi învăţăm copiii de mici frica de Dumnzeu, dar când se fac mai mari şi pleacă în 
societate, se fac răi şi nu vor să mai creadă. Ce mai putem face cu ei? 

— Da, aşa este. În casă, dacă tata sau mama sunt buni, negreşit şi copiii să ştiţi că merg pe 
urma lor. Nu se poate! Este un cuvânt bătrânesc, dar foarte adevărat, că „surcica nu sare departe de 
trunchi”. Dacă este rău, rău se face, dacă este bun, bun se face. Când va vedea un copil în casă pe 

tatăl său că posteşte toate sfintele posturi de peste an şi miercurile şi vinerile şi merge la biserică şi 
face milostenie, se mărturiseşte în fiecare post şi nu înjură, nu fură, nu se îmbată, nu face alte răutăţi, 
nu se poate să nu se facă bun copilul acelui om, văzând viaţa tatălui său ca o icoană în faţa lui 
totdeauna. 

Este cum spune Sfântul Talasie Libanului: „Taci tu, să vorbească faptele tale!” Iar Sfântul 
loan Gură de Aur zice: „Se cade preotului să predice în trei feluri: cu mâna, adică să scrie, cu vorba, 
adică să înveţe, şi cea mai înaltă predică a lui cu trăirea, cu viaţa”. 

Dacă părinţii sunt buni, copiii îi urmează pe ei. Şi chiar de-ar uita ei până la o vreme — că se 
duc în societate, cresc mai mari, se fac răi; îmi spun oamenii: „Părinte, când erau acasă posteau, nu 
înjurau, mergeau la biserică. Acuma s-au făcut răi...” —, dar când dau de necaz, fac tot ce au învăţat 
acasă. La necaz îşi aduc aminte ce le-au zis tata şi mama. Când merge bine, cam uită. Dar cei şapte 
ani de acasă nu ies din inima lor. Dacă au avut părinţi buni şi i-au învăţat de mici Tatăl nostru şi 
Crezul şi rugăciuni şi Sfânta Cruce, să meargă la biserică, să postească, să nu înjure, intră adânc în 
inima lor şi când dau de un necaz, zic: „Măi, tata şi mama aşa m-a învăţat!” 

Am să vă spus o întâmplare. Eram stareţ la Mănăstirea Slatina, în Bucovina. Şi acolo am 
călugărit vreo 50 de fraţi, călugări tineri, că aveam aproape o sută fără câţiva acolo. 

Odată, un frate al unui călugăr, Ignatie, a venit în concediu; era sergent. Pe vremea aceea se 
făcea educaţie politică contra Bisericii. Acum nu se mai face. Acum este multă libertate. Şi soldaţii 
aveau un locotenent care le spunea acolo: „Măi băieţi, nu-i Dumnezeu. Nu L-a văzut nimeni...” — el 
îşi făcea datoria, aşa cum îi spuneau superiorii. Dar toţi soldaţii râdeau, pentru că toţi erau crescuţi în 
frica de Dumnezeu şi nu mai auziseră una ca asta până atunci, să spună cineva că nu-i Dumnezeu. 

Tocmai atunci erau la câmpul de instrucţie, să facă instrucţia individuală; la stânga, la dreapta, 
salutarea din mers. Astea care se fac fără armă. Şi a venit o ploaie mare, groaznică. Tuna şi fulgera. 
Şi când au văzut să vine ploaia, a zis comandantul: „Ce facem? Ne prinde ploaia. Încotro fugim?” 
Era departe de ei, cam la un kilometru-doi, o şură de paie mare, unde a treierat maşina. 

— Domnul căpitan, zice unul, mergem de ploaie acolo! 

— Da, măi! Arma în cumpănire, raniţa în spate, pas alergător. Fuga marş, cum o putea fiecare! 

Şi când au ajuns lângă şura aceea de paie, îmi povestea ăsta: „Părinte, când a trăsnit odată, s- 
a făcut o lumină, cred că a trăsnit pe aproape, atunci toţi soldaţii au început să-şi facă cruce. Atunci 
făcea şi ofiţerul cruce. Când a mai trăsnit şi a doua oară, soldaţii făceau şi metanii. A început a face 
şi ofiţerul metanii. Dar soldaţii: «Domnu” locotenent, dar parcă ai spus că nu-i Dumnezeu!» «Taci, 
măi, taci! Aşa mi-o spus mama acasă. Aşa mi-o spus mama când eram mic, când trăzneşte este dracul 
aproape şi trăsneşte pe tiney”. 

Când a văzut că trăsneşte, şi-a adus aminte ce i-a spus mamă-sa acasă, să nu-l trăsnească. Aşa 
se întâmplă cu aceştia care zic că nu-i Dumnezeu; că nu zic decât din gură, dar ei în inima lor cred. 
Când dă de un necaz, zice: „Măi, ia să ne rugăm!” 

Aşa şi voi. Chiar dacă zice el. El s-a mărit, s-a luat cu altul în societate, s-a amestecat cu alţii, 
şi aşa din mândrie nu vrea să zică că-i Dumnezeu. Dar când va da pe front sau în altă parte de-un 
necaz sau de-o boală sau de-o primejdie, sau când va vedea că nu mai poate, să-l vezi cum se închină 
acela. În inima lui este sădită de acasă, de mama şi de tatăl lui, frica de Dumnezeu şi credinţa în 
Dumnezeu, şi aceea biruieşte până la urmă. Şi tot creştin bun moare, dacă dumneata l-ai învăţat. 

Iar dacă nu l-ai învăţat de mic frica de Dumnezeu şi credinţa, acela-i om dezorientat. Când dă 
de un necaz mare, ori îşi face seama, ori se împuşcă, ori cutare, că el n-are nădejde că este viaţă 
veşnică dincolo de mormânt. 

De aceea vă spun să aveţi grijă să creşteţi copiii în frica şi certarea Domnului. 

Noi, poporul român, suntem plămădiţi creştini ortodocşi de două mii de ani. Sfântul Apostol 
Andrei, cel întâi chemat, a predicat în Sciţia Minor, adică în Dobrogea; apoi coloniştii aduşi de 

romani din Asia Mică şi Siria, pentru a coloniza Dacia, erau în bună parte creştini. Pe urmă, nu puţini 
dintre ostaşii romani staționaţi pe pământul ţării noastre, erau creştini. Toate aceste argumente 
dovedesc că poporul român s-a născut creştin şi a rămas creştin până astăzi. 

Deci suntem creştini nu ca bulgarii, de la 840, sau ca ungurii, de la 1001, sau cum au fost ruşii 
de la anul 980. Noi suntem de 2000 de ani creştini. Poporul nostru este plămădit în dreapta credinţă 
de 2000 de ani şi nu poţi să desparţi istoria poporului român de istoria Bisericii, precum nu poţi să 
desparţi trupul de suflet. De aceea vă spun să rămâneţi în credinţa strămoşească şi s-o păstraţi cu toată 
inima, să creşteţi copiii voştri în frica şi certarea lui Dumnezeu, să vă fie dragă Biserica, să ascultați 
de preoţi. Şi ce-ai apucat tu de la stămoşi, biserică, icoană, cruce, Sfântul Maslu, aghiasmă, 
spovedanie, post, înmormântare cu preot, cruce şi icoană, cu aceea să mori şi tu, şi aceea să laşi 
moştenire copiilor tăi, dacă vrei să fii român adevărat şi creştin adevărat. 

Biserica noastră este mama noastră duhovnicească. Ea ne-a născut pe noi la dumnezeiscul 
botez prin apă şi prin Duh. Biserica nostră nu poartă grijă de sufletele noastre numai cât suntem vii, 
şi după moarte. Nu vedeţi că facem panahizi şi Liturghii şi pomeniri prin Biserică, că Biserica este 
Trupul lui Hristos? Şi toate câte se aduc prin Trupul, se aduc la Capul ei, la Hristos, în ceruri. 

Biserica este stâlpul şi întărirea adevărului. Biserica ne-a născut pe noi prin apă şi prin Duh 
şi avem darul punerii de fii, al înfierii. Noi suntem fiii lui Dumnezeu după dar prin Biserică. 

Cine s-a rupt de Biserică, nu mai este al lui Hristos, ci al satanei. Auzi ce spune Hristos? Eu 
sunt buciumul viței — adică trupul —, şi voi sunteți ramurile. Dacă Hristos este Capul Bisericii, 
ramurile cele mai mari sunt arhiereii, mitropoliţii, şi cele mici preoţii şi cele şi mai mici, creştinii. 
Toţi trebuie să aparţinem de acelaşi trunchi. Cine s-a rupt de la Trupul Bisericii lui Hristos, este 
asemenea unei crengi dintr-un copac înflorit care a căzut jos. Mai rodeşte aceea? Aceea se usucă, fie 
înflorită, fie rodită, şi o aşteaptă focul şi nimic altceva. Aşa-i acela care s-a rupt de biserică. S-a rupt 
de Trupul lui Hristos, că Biserica-i Trupul Lui Hristos, că zice Sfânta Evanghelie: Eu sunt buciumul 
viței, voi sunteți ramurile; toată viţa care rămâne întru Mine, aduce roadă multă, şi care nu rămâne, 
se taie şi în foc se aruncă. 

Păziţi-vă, Doamne fereşte! Nu vorbiţi, cum spune Sfântul loan Evanghelistul, cu aceia care 
spun să n-ai sfânta icoană în casă, sau să n-ai cruce, sau să nu crezi în preot sau în Biserică! Nu numai 
că nu trebuie să vorbeşti cu ei; nici bună ziua să nu le dai şi nici în casă să-i primeşti. Aşa spune 
Evanghelistul loan. Nu-l primi, că aduci otravă, aduci pe Antihrist, aduci pe satana în casă la tine. 
Nu! Toţi care sunt fii adevăraţi ai Bisericii, toţi cei în care nu trăieşte şi ţara şi Biserica, aceia nu sunt 
nici români buni, nici creştini buni. Sunt putregaiul societăţii. 

Şi de aceea păziţi-vă să nu veniţi în contact cu ei, păziţi-vă, păziţi-vă de învăţătura lor! Pentru 
că dacă aveţi părinţi drepteredincioşi şi aveţi şi preoţi şi biserică, vă învaţă totdeauna. Să aveţi frica 
de Dumnezeu, să creşteţi copiii în frica de Dumnezeu, să ascultați de părintele vostru şi de Biserică 
şi întru toată viaţa voastră să nu uitaţi frica de Dumnezeu, că frica de Dumnezeu vă păzeşte de tot 
lucrul rău şi vă duce la Împărăţia cerurilor. Amin. 


PĂRINTELE CLEOPA LA SPITAL 


A treia zi după moarte îngerul va pune la cântar paşii făcuţi la biserici, pe la mănăstiri; iar 
celălalt „contabil” va aduce paşii pe care i-ai făcut la baruri, la meciuri, la televizoare, la jocuri, la 
nunţi cu lăutari, la discotecă. De aceea vă rog, ca să nu poată găsi paşii voştri acolo, să vă spovediţi, 
mamă. Să spuneţi aşa la spovedanie. 

„Părinte, când eram tânăr am fost la nunţi cu lăutari, la discoteci, la baluri, la meciuri, la 
circuri, la cinematografe...” Şi când te-a dezlegat preotul pe pământ, gata! A şters Duhul Sfânt de la 
el. Aceia mor de ciudă. 

Dumnezeu, Preaveşnicul, Preasfântul, Preaatotînduratul, Preaatotmilostivul, a ştiut că o să 
greşim, că suntem oameni supuşi neputinţelor. De aceea a pus între EI şi noi taina pocăinţei. A spus 

prin Proorocul leremia: Întoarceţi-vă către mine, fiii oamenilor, şi Mă voi întoarce şi Eu către voi; 
de vor fi păcatele voastre ca mohorăciunea, ca zăpada le voi albi; de vor fi ca roşala, ca lâna le voi 
face albe, şi nu voi mai pomeni cele dintâi. 

Iar în Legea Darului a pus şi taine. Prin succesiune apostolică a dat putere preoţilor, ce vor 
dezlega ei pe pământ, să fie dezlegat şi în cer. 

De aceea, când vezi în casă că s-a îmbolnăvit mama sau tata, soţul sau soţia, copilul, ginerele 
sau nora, fratele sau sora, nu aduce întâi doctorul, ci preotul! Doctorul nu-ţi poate da o clipă de viaţă. 

Eu am stat la spital şi mă întrebau doctorii: 

— Părinte, crezi că putem să te facem sănătos sau nu? Ce credinţă ai mata? 

— Eu am venit cu credinţă în Dumnezeu. 

— Dar noi ce suntem? 

— Voi sunteţi ferăstraie, topoare şi cleşti în mâna lui Dumnezeu. Dar poate ceva toporul sau 
fierăstrăul sau foarfecul fără cel ce-l poartă? 

— Nu! 

— Aşa nici voi, nu puteţi face nimic fără Dumnezeu. Dumnezeu dacă vrea să vindece pe cineva 
prin tine, îl vindecă, dar Dumnezeu lucrează. 

— Da, aşa-i, părinte! 

Asta zicea un profesor doctor. Era doctor docent la laşi. Veneau seara la mine la salon câte 
10-20 de doctori; veneau să le vorbesc şi asistente şi infirmiere, că eu acolo nu tăceam. 

Veneau la poarta spitalului zeci de maşini: „Aici este Părintele Cleopa?” Portarul le-arăta: 
„Intrarea la bolnavi de la 2 la 4; marţea, joia, sâmbăta şi Duminica”. Dar aceia stăruiau. Şi-atunci 
zicea portarul: „Căutaţi pe părintele care vorbeşte? Uite acolo, unde-i geamul deschis!” Nu numai că 
nu-i oprea, dar le arăta şi unde stăteam. 

La ieşire, portarul spitalului mi-a spus: „Părinte Cleopa, dacă mai stăteaţi puţin în spital, eu 
îmi terminam casa de făcut cu ce primeam de la vizitatorii care veneau la sfinția voastră!” Era o 
coloană de maşini la poartă... 

Eu le-am spus când m-am dus acolo: 

— Eu am venit că sunt bolnav de hernie şi cu rinichii, dar nu cumva cât voi sta în spital să-mi 
dați carne, că la Sihăstria nu se mănâncă carne de 350 de ani. Asta-i regula Sfântului Munte! Eu i- 
am spus doctorului celui mare, iar el mi-a zis: „Lasă, părinte, că le spun eu!” 

Nu mi-au dat, săracii. Numai odată vine într-o luni una tare voinică, din aiestea care dau de 
mâncare la bolnavi. 

— Părinte, v-am adus azi pâiniţă proaspătă şi cu unt! 

— Soră Jana — aşa o chema —, eu dac-oi mânca azi pâinuţă proaspătă cu unt — era luni — trei 
ani nu mă pot împărtăşi. 

— Vai de mine! 

— Nu-nvăţa pe popa carte! N-am voie eu lunea, miercurea şi vinerea să mănânc de frupt. Du- 
te şi adă pâinuţa cu marmeladă! 

S-a dus repede şi a adus. Nu. Le-am spus. Opt zile după operaţie trebuia să iau numai supă de 
zarzavaturi, fără ulei. 

Altădată, pentru operaţie, trebuia să-mi facă o urografie la rinichi. Era în Postul Mare. Mi-a 
făcut o analiză şi n-a ieşit. Apoi a venit la mine o doctoriţă şi mi-a zis: 

— Părinte, ca să iasă urografia la rinichi, trebuie să mănânci trei ouă! 

— Ia ascultă, doamnă. Dacă îmi dai munţi de aur de la Nicolina până la Copou, nu-ţi mănânc 
trei ouă în Postul Mare! 

— lată, de aceea veniţi la spital şi de aceea muriţi! 

— Şi dacă oi muri, ce? Moare un rege? Moare un putregai de moşneag! Ce? Numai eu mor? 
Nu moare toată lumea? 

— Şi de ce nu mâncaţi ouă? 

— Eu nu cred în ouă! 


582 


— Dar în ce crezi? 

— Eu cred în Tatăl, în Fiul şi în Duhul Sfânt! 

S-a dus şi m-a spus la directorul spitalului: „Este acolo un părinte care nu vrea să mănânce 
ouă pentru analiză!” 

Dar directorul mă cunoştea, şi-i zice doctoriţei: „Păi tu ştii cine-i părintele ăsta? Este Părintele 
Cleopa! EI a stat aproape zece ani la pustie cu un cartof pe zi şi ceva buruieni...”. 

Când a auzit ea aşa, a venit la mine în salon, cu mâncare de post pregătită de ea, şi-a cerut 
iertare şi apoi am mers din nou la analiză. 

Şi mi-au făcut urografia aceea fără ouă. Când au venit cu clişeul, mi-au zis: 

— Ia uite, părinte, ce frumos a ieşit! 

— Doamnă, a ieşit fără trei ouă? 

Rândeau toţi. Rinichiul stâng se vedea mai umflat, iar rinichiul drept normal. 

— Vedeţi că a ieşit fără ouă? 

— Părinte, ne iertaţi! Aşa ceva n-am văzut de când suntem noi! 

S-au purtat frumos doctorii şi asistentele, mai bine decât mama! În tot ceasul: „Cum te mai 
simţi? Poţi dormi? Nu ţi-i foame? Cutare...”. 

Şi veneau asistentele şi-mi ziceau: „Să iei pastila asta pentru calmare. Asta ca să dormi. Asta 
ca să ai poftă de mâncare...”. 

Eu le strângeam şi când plecau ei, la uşă era o coşarcă de pus gunoiul. Când a venit infirmiera 
să măture odată în salon a zis: „Văleu! Ce-i aici?” Era un pumn de pastile. „Dar eu ştiu ce-i acolo?” 
„Cine le-a pus?” „Nu ştiu. Da” ce-mi daţi voi mie grăunţe în toată ziua? Să iau pastile? Nici o pastilă, 
nimic nu-mi trebuie!” 

După operaţie m-au dus la reanimare. Acolo am adormit pe un scaun pliant. Am dormit trei 
zile şi trei nopţi. Când m-am trezit, mi-au zis: 

— Părinte, mata ştii că ai dormit trei zile şi trei nopţi şi tot timpul ai vorbit? 

— Nu ştiu nimica! Ce-am vorbit? 

— Părinte, ştii câte predici am înregistrat? Ia te uită ce-am înregistrat! Mi-au arătat casete 
întregi. Erau predici pe care eu le vorbisem cu 30-40 de ani în urmă. Însă eu n-am ştiut nimic! 

Dar venea lumea, săracii, cu rucsacii plini, să-mi aducă de mâncare. Alţii veneau să-mi dea 
bani să-mi iau medicamente. Astea îmbrăcate în alb se împotriveau: „Voi l-aţi omorât! Voi l-aţi băgat 
în spital! Nu-l lăsaţi să aibă linişte, să-şi facă tratamentul”. 

Oamenii plângeau, săracii, că mă cunoşteau. Şi veneau şi lăsau de aici şi până acolo numai 
rucsaci plini. Mă întrebau ele ce să facă cu ei: „la-i şi du-i la bolnavi în saloane”. Dacă au văzut, s- 
au dus şi au spus la doctorul mare: „La preotul acela este coloană de oameni. Toată ziua vin”. Dar 
doctorul i-a spus: „Este cunoscut părintele ăsta şi prin alte ţări. Să nu-l ţină mult, să nu-l obosească! 
Dar lăsaţi-i să vină!” 

Dacă au auzit că cel mare nu le opreşte, au venit şi ele? 

— Dar cu noi când vorbeşti? 

— Dar voi aţi spus că mă omoară poporul! N-aţi spus voi? 

— Cu noi când vorbeşti? 

— Uite, de la ora cutare la ora cutare. 

Veneau câte 20-30 să vorbesc şi cu ele. Şi apoi veneau femeile de la infirmeria spitalului, care 
spală lenjeria, cearşeafurile, şi acelea săracele. Şi apoi veneau cei de la lifturi: „Dar cu noi când 
vorbeşti?” Tot mă întrebau: „N-ai nevoie să sui, să cobori?” 

— N-am nevoie de nimic. Eu când am oleacă de timp, am Acatstierul şi Psaltirea la mine. 

Mi-au dat un salon mare, numai cu un singur pat, ca să poată veni ei acolo. Şi apoi doctorii 
veneau după aceea, de la ora şase după masă. Veneau câte 20. Aiestea îmbrăcate în alb numai le 
puneau scaune: 

— Părinte, dar cu noi cum este? Cum este cu mântuirea noastră? 

— Voi aveţi mare plată de la Dumnezeu, când vine omul bolnav să-l îngrijiţi şi nu-i cereţi bani. 

Nu vă uitaţi la bani! Dacă vezi că-i bolnav, n-are cu ce, săracul, să nu-i ceri nimic, că un suflet este 
mai scump decât toată lumea! 

— Dar cum este? Ce spune Scriptura despre noi? 

— Uite ce spune Biblia: Doctorul, Dumnezeu I-a dat şi ştiinţa doctorului Dumnezeu i-a lăsat- 
0. Domnul a zidit din pământ leacurile, şi omul înţelept nu se va scârbi de ele. Cu acestea tămăduieşte 
spre mântuire şi ridică durerea. Dar ceea ce Dumnezeu rânduieşte spre mântuire, doctorul nu poate 
vindeca. 

— Asta cum este, părinte? că erau şi doctori bătrâni şi tineri. 

— Iată cum este cu voi: la să-mi spuneţi voi, câţi sunteţi aici, câţi draci aţi scos din oameni 
pâna acum? 

Se uitau unul la altul. 

— Nici unul. 

— Câţi orbi din naştere, care s-au născut orbi, i-aţi făcut să vadă? 

— Nici unul. 

— Câţi muţi şi surzi aţi făcut să vorbească şi să audă? 

— Asta nu se poate. 

— Aici este ceea ce spune Scriptura: Ceea ce Dumnezeu ne rânduieşte spre mântuire, doctorul 
nu poate vindeca. Sunt boli lăsate de la Dumnezeu, anume. Ori este mut, ori surd, ori epileptic, ori 
îndrăcit. Astea tot Dumnezeu dacă vrea, doctorul mai poate îndrepta. 

Dacă aş avea un milion de doctori de-a dreapta mea, nimeni nu-mi poate da o clipă de viaţă, 
pentru că viaţa mea este în mâna Atotţiitorului. Ai auzit ce spune Scriptura? Doamne, ai pus cu palme 
măsurate zilele mele. lar la Ecclesiast: Clipele vieţii tale sunt în mâna Mea. 

O clipă nu putem trăi fără Dumnezeu! O clipă! Ce n-ar face doctorul, dacă ar putea da o clipă? 
Ar muri? N-ar mai muri niciodată. Omului îi place lumea asta. Însă poate să fie cel mai mare doctor 
din lume, când a venit clipa, se duce. 

Mântuitorul a spus: Privegheaţi şi vă rugați, că nu ştiţi ziua, nici ceasul. 

Le-am spus la spital asta la un cârd de doctori şi directori. Le vorbeam seara, când veneau, 
săracii. Veneau asistentele cu mâncare pe care o făceau ele pentru doctori: 

— Da-i cu grăsime? 

— Da. 

— Fugi de aici! N-am voie să mănânc cu grăsime. 

Eu le ziceam că am trăit aproape 60 de ani în mănăstire. Şi-au adus ei şi alte mâncări, că ştiau. 
Veneau acolo cu fel de fel de mâncări, cu băuturi. Eu aveam de vorbit. Dar mi-era drag de credinţa 
lor. Când am luat biletul de ieşire din spital, să plec, m-am speriat câţi doctori şi doctoriţe şi asistente 
au mers cu mine până la maşina noastră. Mi-au umplut geanta de bani şi de pomelnice. Şi mi-au spus: 
„Părinte, cât timp aţi stat sfinţia voastră în spital, ne-aţi ajutat foarte mult cu aprovizionarea. Tot ce 
primeaţi aici, era suficient pentru bolnavi”. 

M-am trezit vara aici cu unii din ei: „Eu sunt cutare, părinte, eu sunt cutare...”. Nu-i mai 
cunoşteam. Că eu unde m-am dus, mi-a plăcut să-i învăţ, săracii, pentru că şi ei au plată mare, dacă 
or îngriji cu credinţă de oameni bolnavi. Nu numai să se uite dacă le-au dat bani. Să aibă milă, că un 
suflet este mai scump decât toată lumea! 

Mântuitorul spune: Bolnav am fost, şi n-aţi venit la Mine. 'Tu când te duci la omul bolnav, nu 
te duci la el, la Hristos te duci. 

Dacă ştiţi în sat la voi o femeie bolnavă, un om bolnav, un tânăr, să-i cercetaţi. Şi dacă nu poţi 
să-i duci nimic, poate n-ai, atunci zi-i: „Mătuşă, moşule, soră, frate, nu te descuraja! Uite, a răbdat 
Iov şapte ani şi jumătate. L-au mâcat viermii de viu. Şi câtă avere a avut el şi i-a luat Dumnezeu 
averea şi zece feciori"0. Ia gândiţi-vă! 

Şi văzând Dumnezeu răbdarea lui, l-a făcut sănătos şi i-a mai dat 140 de ani de viaţă şi averea 





30 Vezi „Ne vorbeşte Părintele Cleopa”, vol. 1. 

îndoită. EI răbda, zicând: Dacă am primit de la Dumnezeu cele bune, nu vom primi oare şi pe cele 
rele?... Domnul a dat, Domnul a luat; precum I S-a părut Domnului, aşa a făcut. Fie numele 
Domnului binecuvântat de acum şi până în veac”. 

Ferice de cel ce rabdă boala cu mulţumire, că Dumnezeu, văzând asta, îl vindecă fără doctori. 


SFÂRŞITUL LUMII ŞI VENIREA DOMNULUI 


De ce potopul cu foc, care-l vedeţi anuţat în ziare, vine, bate la uşă? Nimeni nu va scăpa, că 
va veni fără veste ca fulgerul cerului, aşa cum spune Mântuitorul: Privegheaţi şi vă rugaţi că nu ştiţi 
ziua, nici ceasul întru care Fiul Omului va veni. Şi precum în vremea lui Noe, oamenii mâncau, beau, 
cumpărau, sădeau, se măritau şi se însurau, până a intrat Noe în corabie şi a venit apa şi i-a înecat 
pe toți, aşa va fi venirea Fiului Omului. 

Dar atunci a venit apa de i-a înecat, dar acum nu vine apa, ci focul. Ce fel de foc? Nu-i de 
acesta de lemne pe care-l facem noi. Este foc de miliarde de ori mai puternic. 

Ştiţi dumneavoastră ce vine asupra noastră? Poate n-am crede ce spune presa. Dar ce spun 
ziarele acum, au spus Sfinţii Prooroci cu mii de ani înainte, că lumea se termină prin foc. Cu mii de 
ani au spus. 

lată am nişte fragmente din Scânteia“!: În jurul Europei sunt 50.000 de încărcături atomice, 
pe mare şi pe uscat. Ca să piară Europa trebuie 15 încărcături; nici măcar 20 nu trebuie. Şi-s 50.000. 

Ăştia calculează puterea echivalentă şi arată că Europa trebuie să moară de câteva mii de ori. 
La un moment dat se va face praf şi cenuşă. lată că ziarul este acolo. Numai rachetele de pe un singur 
submarin atomic, o salvă de rachete, poate distruge Europa, de trei ori s-o facă un câmp radioactiv 
pustiu. Nu mai există sate, oraşe, păduri, munţi, deal; smoală şi sticlă şi cristal. Şi ştiţi în cât timp? În 
câteva secunde. 

Acum se va împlini proorocia marelui Prooroc Sofonie care spune: Dumnezeu în vremea de 
apoi într-o clipă va distruge popoarele lumii. Citiţi la Proorocul Sofonie capitolul 1, 18. 

Acum se va împlini ce zice marele Prooroc Isaia: În vremea de apoi, de focul mâniei 
Domnului se va aprinde tot pământul. Pământul va fi tot de jăratec. Munţii şi dealurile se vor topi 
ca ceara, pădurile vor arde ca fânul. Se vor topi popoarele pământului ca picăturile din cadă. Vor 
fi cei rămaşi ai pământului mai rari ca piatra safirului şi ca aurul de Ofir. Şi vor fugi ca nişte gazele 
sperioase în lume Şi nu va mai înţelege nimeni unde a fost ţara sa. Unde a fost un oraş precum 
Bucureştiul, vezi un morman de cristal. Unde a fost o pădure, o să vezi smolă şi cristal. Nimic nu se 
mai alege din lumea aceasta. 

Acum se va împlini proorocia marelui Prooroc Zaharia, care zice: Jată vine ziua mâniei 
Domnului, arzătoare ca cuptorul, neamestecată cu milă, când toate popoarele lumii vor arde ca 
spinii ţarinii. Toate canoanele şi pedepsele de pe lumea asta de la începutul ei vin neamestecate cu 
milă. 

Acum se va împlini mărturia Duhului Sfânt, care s-a pomenit cu o mie de ani înainte de 
venirea lui Hristos, de marele şi Sfântul Prooroc David, care zice: Munții ca ceara s-au topit de faţa 
Domnului, că vine, vine să judece pământul. 

Dumnezeiescul Gură de Aur şi Marele Vasile, explică de ce a zis de două ori vine: O dată 
arătând venirea cea dintâi, când a venit Hristos pentru mântuirea noastră şi a suferit pentru noi şi a 
murit pentru noi. Şi apoi, arătând venirea a doua, când vine să judece. Nu mai vine acum să sufere. 
De aceea zice Duhul Sfânt în câteva locuri: că vine, vine. 

Auzi ce spune la catisma a zecea, psalmul 74: Topitu-s-a pământul şi toţi cei ce locuiesc pe 
dânsul. Auzi ce spune la psalmul 9, cât de adevărat vorbeşte de prăbuşirea lumii acesteia prin focul 
atomic? Zice: Afundatu-s-au neamurile întru stricăciunea care au făcut-o; în cursa aceasta care au 
ascuns-o s-a prins piciorul lor. Sau: Cădea-vor în mreaja lor păcătoşii. 





3! Dialogul a avut loc în anii '80. 

Unii fac bombe atomice ca să-i distrugă pe alţii, iar aceia se gândesc să le răspundă. Se 
pregătesc şi ei, nu? Nu stau cu mâinile încrucişate. Fac tot aşa. Dar ne afundăm cu toţii. În ce? În 
stricăciunea pe care o fac mâinile noastre. 

Şi auzi ce zice Duhul Sfânt la al doilea stih? Cunoaşte-se Domnul, judecăţi făcând; în faptele 
mâinilor sale s-a prins păcătosul. Ai auzit? Se cunoaşte Dumnezeu când face judecată, în faptele 
mâinilor lor se prind păcătoşii. 

Tu ai făcut ca să distrugi pe altul, şi acela ca să te distrugă pe tine. lată cum se prind toate 
popoarele lumii în aceeaşi cursă. 

Dacă citiți în Sfânta Scriptură, să înţelegeţi. Să nu înţelegeţi sucit şi strâmb ca sectarii, ca să 
strâmbaţi credinţa oamenilor. Marele Apostol Petru verhovnicul, în Epistola a doua sobornicească, 
capitolul II, zice aşa: În vremea de apoi vor fi oameni mândri, vicleni, trufaşi, desfrânaţi, 
neastâmpăraţi, ocărâtori, bârfitori, obraznici, luători în râs, necredincioşi, neascultători de părinţi şi 
celelalte. 

Şi atunci stihiile vor lua foc: aerul, apa şi pământul. lar pământul şi toate lucrurile de pe el în 
întregime vor arde cu foc. De două ori repetă. 

lar Marele Apostol Pavel, gura lui Hristos şi vasul alegerii, mai luminat spune de ceea ce ne 
aşteaptă pe noi. Auzi la întâia Epistolă către Tesaloniceni 5, 3: Când vor zice pace, pace, fără de 
veste va veni pieirea; şi nu vor scăpa, precum nu scapă femeia de durerile naşterii. Clar. 

Din toate acestea, şi n-am vreme să pomenesc pe toţi proorocii care au prevestit despre sfârşit 
cu mii de ani înainte, înţelegem că lumea se termină prin foc. Toţi ştim ce ne aşteaptă. 

Dar auzi ce spune Scriptura? „Voi nu sunteţi din fiii pierzării, să vă apuce vremea aceea 
nepregătiţi. Voi sunteţi fiii luminii. Fiecare să ia aminte de sine cum stă”. 

E viaţa lui sfântă, curată? E mărturisit? E împăcat cu toţi? Este omul fiu adevărat al Bisericii 
lui Hristos? Nu-i sectar? Posteşte posturile? Face milostenie? Merge la biserică? Se mărturiseşte în 
fiecare post? Creşte copiii în frica de Dumnezeu? Nu înjură? Nu-i beţiv? Nu-i curvar? Nu-i hoţ? Nu- 
i fumător? Nu-i hulitor în vreun fel? Pentru că nu va mai fi vreme de pocăință. 

Aţi văzut voi deunăzi cum tuna şi fulgera? Mai ai tu timp atunci de pocăință când vine 
fulgerul? Aşa vine războiul ăsta. Trăznet. N-ai când clipi din ochi şi te-ai făcut sticlă. 

Cât dă Dumnezeu şi mai este pace, atât mai existăm pe glob. Biserica noastră de 2000 de ani 
se roagă pentru pace la cele mai mari slujbe ale ei. Ea nu începe nici Utrenia, nici Vecernia, nici 
dumnezeiasca Liturghie până nu se roagă întâi pentru pace. Voi nu auziţi în biserică? „Cu pace 
Domnului să ne rugăm! Pentru pacea de sus şi pentru mântuirea sufletelor noastre, Domnului să ne 
rugăm! Pentru pacea a toată lumea, pentru bunăstarea sfintelor lui Dumnezeu Biserici şi pentru unirea 
tuturor, Domnului să ne rugăm!” La ectenia mică: „Iară şi iară cu pace Domnului să ne rugăm!” La 
sfârşit zice iarăşi: „Cu pace să ieşim!” 

Biserica se roagă. Așa este învățată de Hristos, Împăratul păcii. Dar în Biserica lui Hristos 
mulți intră cu urechi şi n-aud, pentru că mintea lor este la afaceri. Pentru creştinii ortodocşi Biserica 
mijloceşte, având Capul ei în cer, pe Hristos. Dar în biserică sunt prea puţini faţă de câţi sunt afară 
de biserică. 

Du-te într-un sat unde trăiesc 7-8.000, 10.000 de oameni, şi ai să vezi în biserică 2-300, 400. 
Restul nu-s în biserică. Ca să vezi cât de puţini sunt cei care se roagă! 

Şi de aceea să învăţaţi pe copiii voştri şi pe toţi, cât putem, să ne rugăm lui Dumnezeu să mai 
țină pace pe pământ. Că acum nu mai este aşa, că cel de pe front moare şi eu acasă trăiesc. Când 
începe focul atomic şi ia foc văzduhul, se ridică o ciupercă de 10.000 de metri de la pământ şi ne 
distruge în patru feluri: 

Întâi cu sunetul. Dacă s-ar sparge o bombă atomică la Piatra Neamţ, noi am muri aici de 
huiet, pentru că nu mai rămân timpanele sănătoase, aşa de tare trăsneşte. 

Ne omoară cu fierbinţeala, că are atâtea milioane de grade, încât nu se poate spune. Că oţelul 
la 1.400 de grade curge ca apa de izvor, ce să mai zici la 10 milioane de grade? Ce minte mai poate 
socoti? 

Ne omoară apoi cu lumina. Atâta lumină radiază când explodează o bombă atomică, încât 
dacă ai deschis ochii o dată, nu-i mai ai pentru totdeauna. 

Şi a patra, ne omoară cu radiaţiile atomice. 

Aceia care vor fi atunci cu arma neutronică, aceia vor chema moartea şi moartea va fugi de 
la ei. Care vor fi aproape de centru exploziei, vor muri îndată, dar cei care vor fi la periferie, la o 
distanţă de la centrul bombei, aceia se topesc oasele în ei toate şi ei trăiesc. Şi se fac ca nişte şopârle 
umblând pe pământ şi strigă moartea şi moartea nu vine. Cele mai groaznice chinuri! Bombe 
apocaliptice! 

Uite, am un ziar acum. Avem 4,5 miliarde de oameni pe glob. Şi acest depozit atomo-nuclear 
al tuturor popoarelor care au arsenale nucleare, poate distruge 300 de miliarde de oameni odată. Şi la 
noi sunt numai 4,5 miliarde. 

Ştiţi dumneavoastră ce vremuri trăim? Noi suntem cei de pe urmă! Ar trebui numai să 
plângem toată ziua! Dar nu simţim. Trăim în nesimţire, că aşa au trăit şi cei dinainte de potop. lată 
aşa-i şi acuma. 

Toate generaţiile astea care sunt acum, vai şi amar ce ne aşteaptă. Ştii că Dumnezeu ţine în 
frâu puterea popoarelor ca să nu înceapă. Ba se tem de raportul forţelor — care au cele mai multe 
bombe din lume —, ba de tehnică. Mila lui Dumnezeu! lar când va lua frica asta, ai văzut ce scrie în 
Apocalipsă: A trimis Dumnezeu un înger să ia pacea de pe pământ. Şi a început războiul cel mare, 
Armaghedonul, la toate popoarele pământului. Şi atunci nu mai era ţară şi nu mai era neam ca să nu 
fie în tulburare şi în război. Pacea o ţine Dumnezeu. 

Să ne rugăm la Preasfântul Dumnezeu să dea pace pe pământ, pentru că atâta fel de armament 
s-a pregătit, că dacă începe războiul, noi, săracii, într-o clipă ne-am făcut cristal; toate popoarele 
lumii. 

Aceasta am spus ca să ne dăm seama în ce vremuri trăim. Ferice de cel care îl va găsi moartea 
făcând voia lui Dumnezeu. Amin. 


DESPRE PĂCATELE CE LE FACE OMUL 
ÎMPOTRIVA CELOR ZECE PORUNCI 


Impotriva poruncii l greşesc: 


— Cei fără de Dumnezeu; 

— Cei cu mulţi dumnezei; 

— Cei ce se leapădă de pronia lui Dumnezeu şi cred în noroc, în superstiții, ursitori, 
fermecători, vrăjitori, descântători, eretici; 

— Cei ce se nădăjduiesc spre sine şi spre alţi oameni; 

— Cei care se deznădăjduiesc în mila lui Dumnezeu; 

— Cei care se hotărăsc de a păcătui până la moarte şi a nu se pocăi; 

— Cei ce urăsc pe Dumnezeu şi se leapădă de EI; 

— Cei care ispitesc pe Dumnezeu şi cer de la El minuni fără de nevoie; 

— Cei care fură lucruri sfinte şi bisericeşti; 

— Cei care cumpără cu bani darul lui Dumnezeu; 

— Cei care se lenevesc şi nu voiesc a învăţa tainele credinţei celei dreptmăritoare; 

— Cei care citesc cărţi eretice şi care se împărtăşesc cu nevrednicie cu Sfintele şi Preacuratele 
Taine ale lui Hristos. 


La porunca a II-a greşesc: 


— Cei care se închină zidirii în locul Ziditorului; 

— Cei care prin împărtăşirea către materie slujesc zidirii în locul Ziditorului, aşa cum sunt 
iubitorii de argint, desfrânaţii, lacomii cu pântecele, pe care Apostolul îi numeşte închinători de idoli, 
zicând: Omorâţi mădularele voastre cele de pe pământ: desfrânarea, iubirea de argint şi lăcomia, 
care este slujire de idoli (Col. 3, 5) şi cărora dumnezeul lor este pântecele (Filip. 3, 11); 

— Toţi câţi au evlavie făţarnică; 

— Cei care cred în viziuni şi în vedenii deşarte şi înşelătoare; 

— Toţi iubitorii de dezmierdări, care iubesc chipurile şi idolii patimilor cu mintea şi cu inima 
lor. 


La porunca a III-a greşesc: 


— Toţi hulitorii, cei ce jură strâmb şi pun pe alţii să jure; 

— Cei ce zic „zău” sau „Dumnezeu ştie”; 

— Cei ce fac făgăduinţe bune şi le calcă; 

— Proorocii cei mincinoşi, dascălii cei mincinoşi, ereticii; 

— Cei ce fac glume cu cuvintele Sfintei Scripturi; 

— Cei ce hulesc şi cârtesc împotriva lui Dumnezeu la necazuri şi la supărări; 

— "Toţi care nu suferă cu răbdare şi mulţumire bolile, necazurile, pagubele şi alte încercări care 
le vin prin îngăduinţa lui Dumnezeu; 

— Toţi care hulesc adevărul şi Sfintele Scripturi şi zic că în Scriptură se află basme şi alte 
neadevăruri. 


La porunca a IV-a greşesc: 


— Toţi care nu merg regulat la Sfânta Biserică în ziua Duminicii, întru care a mutat Dumnezeu 
sâmbăta cea veche; 

— Cei ce lucrează în Duminici şi Sărbători; 

— Cei ce prăznuiesc păgâneşte şi nu creştineşte şi se duc în Duminici şi sărbători la cârciumi, 
la baruri, la jocuri, la filme nepermise, la scrânciob, la jocuri de noroc; 

— Toţi păstorii duhovniceşti care nu învaţă poporul în zile de Duminici şi sărbători, din Sfânta 
Evanghelie şi din alte învățături ale Sfintei Scripturi. 


La porunca a V-a greşesc: 


— Toţi copiii care nu cinstesc şi nu ascultă pe părinţii lor; 

— Cei care nu ascultă de părinţii lor duhovniceşti, de arhierei, de duhovnici, de dascălii 
Bisericii; 

— Toţi supuşii care nu ascultă de stăpânii şi conducătorii ţării lor; 

— Toţi părinţii trupeşti şi duhovniceşti care nu se îngrijesc de fiii lor trupeşti şi duhovniceşti; 

— Bărbaţii care nu îngrijesc trupeşte şi sufleteşte de femeile lor şi femeile care nu ascultă de 
bărbaţii lor când aceia le învaţă pe ele cele bune. 


La porunca a VI-a greşesc: 


— Toţi care omoară pe alţii cu mâna lor sau prin alte meşteşuguri, sau prin pâră şi clevetire; 

— Toţi care omoară sufleteşte pe alţii, precum sunt ereticii şi învățătorii cei mincinoşi; 

— Cei ciumaţi care molipsesc pe alţii în vremea ciumei sau holerei sau a altor boli 
molipsitoare; 

— Cei care se aruncă pe sine în primejdie de moarte fără de socoteală şi se omoară singuri în 
orice fel; 

— Femeile care omoară pe pruncii lor şi cei ce le ajută pe ele la acest mare păcat; 

— Toţi cei care fac sminteală prin pilda vieţii lor celei rele; 

— Toţi care se bucură de răul şi primejdia aproapelui lor; 

— Toţi care zavistuiesc şi se mâhnesc pentru binele şi sporirea aproapelui lor. 
La porunca a VII-a greşesc: 


— Toţi câţi preacurvesc cu femei străine, măritate sau nemăritate; 

— Monabhii care au căzut din făgăduinţă; 

— Cei ce se sulemenesc cu scopul de a atrage pe alţii în cursa desfrânării; 

— Cei ce au căzut în desfrânare duhovnicească (eres); 

— Toţi câţi au îndemnat pe alţii să păcătuiască sau i-au sfătuit prin scrisori şi prin alte mijloace 
spre păcatul desfrânării. 


La porunca a VIII-a greşesc: 


— Toţi furii, tâlharii, răpitorii cei ce iau cu sila lucrurile sau viaţa altora; 

— Toţi care fură din averea altora; 

— Toţi negustorii care fură cu vicleşug prin cumpene nedrepte şi înşală la cântar; 

— Toţi care cumpără lucruri de furat ştiind aceasta; 

— Toţi care iau amanet lucru străin şi îl strică sau nu-l dau înapoi în starea în care a fost; 

— Toţi care fură prin acte false de la stat, de la Biserică sau de la oricine; 

— Cei ce lucrează cu vicleşug şi cu nepăsare la lucrul aproapelui şi îl fac în pagubă în loc de 
folos; 

— "Toţi câţi amestecă cele bune cu cele rele (cum ar fi vinul curat cu apă, lapte cu apă, smântâna 
cu lapte, mierea cu zahăr, seminţele de grâu cu alte seminţe, cu corpuri străine, spre a trage mult la 
cântar ş.a.m.d.) 

— Cizmarii, croitorii, lemnarii, cojocarii şi alţi meseriaşi care fac lucrul rău sau fură din 
materialul care li s-a încredinţat, spre a face lucrul cerut. 

— Toţi care mută gardul sau hotarul ş.a. 


La porunca a LX-a greşesc: 


— Cei ce mărturisesc strâmb asupra altora; 

— Cei ce jură strâmb spre paguba altora; 

— Cei ce primesc şi se învoiesc cu minciunile minţii, adică cu păreri greşite asupra altora; 

— Cei ce râd de sluţeniile şi neajunsurile fireşti ale altora; 

— Cei ce îndeamnă pe alţii să jure stârmb; 

— Cei ce clevetesc pe fraţii lor şi îi pârăsc pe ei la aţii spre a le face pagubă sau necinste; 

— Judecătorii care prin mită judecă strâmb; 

— Toţi cei care spun minciuni sau îndeamnă pe alţii să spună minciuni sau să jure strâmb; 

— "Toţi care din zavistie pun piedică altora care au dregătorii spre folosul de obşte al poporului. 


La porunca a X-a greşesc: 


—'Toţi care poftesc lucru stărin, ca de exemplu: femeie, casă, țarină, bou, slugă, slujnică, haine, 
avere şi toate câte sunt ale aproapelui. 


Să se ştie că din cele 10 porunci, 4 erau scrise pe tabla cea dintâi şi ele învățau dragostea şi 

datoriile noastre faţă de Dumnezeu, iar celelalte porunci erau scrise pe tabla a doua şi ele învățau 
dragostea şi datoriile noastre faţă de aproapele. Din acestea, cinci opresc păcatul cu lucrul: cinsteşte 
pe tatăl şi pe mama, să nu ucizi, să nu desfrânezi, să nu furi, să nu mărturiseşti strâmb împotriva 
aproapelui. 

Iar porunca a zecea este mai subțire, căci opreşte păcatul spre a nu se face nici cu gândul şi 
nici cu pofta. Cu alte cuvinte această poruncă scoate păcatul din rădăcina lui. 

Nu opreşte numai să nu desfrâneze cineva, ci nici să nu privească cu poftă la femeie. 

Această sfântă poruncă ne învaţă pe noi şi ne porunceşte să ne păzim inima noastră de poftele 
şi de gândurile cele rele care izvorăsc din ea, căci după cuvântul Domnului: Din inimă ies: gândurile 
rele, uciderile, adulterele, desfrânările, furtişagurile, mărturiile mincinoase, hule (Matei 15, 19). 

Şi în alt loc zice: Cel ce caută la femeie cu poftă, a şi preacurvit cu ea în inima sa. 

Dumnezeiescul loan Gură de Aur zice: „Precum flacăra aprinde pe trestie, aşa pofta aprinde 
pe suflet. Precum fumul întunecă şi vatămă ochii, aşa pofta întunecă şi orbeşte mintea”. Şi iarăşi zice: 
„Rădăcină a preacurviei este pofta cea neînfrânată”. 

V-am spus aceasta aşa pe scurt, ca să înţelegeţi care sunt păcatele noastre împotriva celor zece 

porunci, mai ales că după molitfa de spovedanie, atât a monahilor, cât şi a mirenilor, urmează 
spovedania. Prin această aducere aminte am vrut să vă ajut să ţineţi minte la spovedanie, dacă nu 
toate, măcar unele din ele. 
Iar dacă nu le puteţi ţine minte, spre a reuşi bine spovedania, să vi le scrieţi pe hârtie şi aşa să le 
spuneţi cu amănuntul, căci spovedania, dacă nu se face cum trebuie, nu foloseşte sufletului, ba, mai 
mult, atrage asupra lui mânia Domnului, mai ales dacă nu din neştiinţă şi uitare, ci din lene şi ruşine 
nu se sileşte cineva a spune toate înaintea duhovnicului său. 

LEGĂTURA MOLDOVEI CU ARDEALUL 


— De unde sunteţi voi, măi băieţi? 

— Din Ardeal, părinte. 

— Şi eu sunt din Ardeal. Răsstrăbunicii mei au fost din Săliştea Sibiului. Eu am un văr, 
profesor mare la Iaşi, care-i cu arhivele statului, la Golia, Vasile Ionescu. Şi el are toate registrele cu 
ardelenii care au trecut munţii. Din Piatra Neamţ până în Vatra Dornei, în toate comunele, sunt 
ardeleni izgoniți de unguri. Toate comunele. Şi Pipirigul şi Poiana Teiului şi Borca şi Sabasa, toţi 
sunt ardeleni fugăriţi din Ardeal, care au ocupat Valea Bistriţei. Cum au trecut munţii, le-au dat munţi, 
poieni şi aici s-au instalat. Care au trecut din Ardeal le-au dat acolo. Tot atunci au trecut şi moşii mei, 
în Vinerea Paştilor. Am găsit scris: Simeon Ungureanu, Vasile Ungureanu şi Ilie Ungureanu”. 

Ei au venit cu 3000 de oi. Şi au spus acolo în Ardeal la autorităţi că n-au cu ce ierna oile la 
Sibiu, şi au venit că au auzit că este fân mult la Beclean, aici la Dorna, pe la Ilva, şi aşa au venit să 
fie cât mai aproape de graniţă. Şi în Vinerea Paştilor au astupat tălăngile la oi, că santinelele ungureşti 
erau departe, la 10 km unul de altul prin pădure, şi era un viscol mare, o furtună. Aşa au trecut, şi 
când s-au văzut dincoace, santinelele noastre i-au şi primit şi apoi au coborât la Vatra Dornei. Unul 
a rămas aici la Pipirig, este un sat de Ilie aici; unul la Tătăruşi, comună mare, şi unul la Botoşani. 

Aşa au trecut moşii mei, răsstrăbunicii noştri. Tata ştia de aceştia toţi. Ei săracii, moldovenii, 
au adăpostit pe ardeleni când a fost că au venit catolicii şi au luat toate cărțile ortodoxe de la bisericile 
ortodoxe din Ardeal şi le-au dat pe foc şi au pus cărţi de-ale lor, care aveau Crezul cu Filioque. 

Şi când a intrat bietul Andrei Şaguna, marele român, el era şi învăţat şi cunoscut şi la Viena, 
murise blestemata aceea de Maria Tereza şi au intrat alţi împărați. Apoi s-a făcut un memoriu mare, 
câte biserici ortodoxe au fost stricate şi mănăstiri, câtă prigoană este şi cutare. Şi atunci le-au dat voie 
să pună preoţi români la biserici, dacă au. Câţi preoţi a trimis atunci Moldova să-i ajute pe ardeleni! 

Iar Mănăstirea Neamţ era în floarea tipăririi. Cuviosul Paisie, 1794, alimenta atâta Ortodoxie 
de aici, de la Neamţ. A trimis 12 care cu cărţi religioase bisericeşti, cu boi trase peste munţi. Arată 
istoria tot. Când au ajuns la Sibiu, a fost o mare inaugurare — peste munţi se mergea greu atunci, nu 
erau maşini şi drumuri —, Trioade, Penticostare, Mineie, Evanghelii, Apostoli, tot ce trebuie pentru 
Biserica Ardealului. De aceea se găsesc cărți tipărite aici la Mănăstirea Neamţ pe la Bihor, pe la 
Zalău, pe la toate bisericile. Foarte mult a ajutat Moldova pe românii din Ardeal. Moşul Gheorghe 
Lazăr ştia toate acestea, săracul. EI zicea: „Ehei, drăguță, dacă nu era Moldova, eram păgâni (catolici) 
aici. Moldova ne-a ajutat foarte mult”. 

Aşa este! Şi de aceea, măi, băieţi, bine că aţi venit în Moldova, să cunoaşteţi Moldova, 
mănăstirile din Moldova. Să ţinem legătura naţională în inima noastră, Moldova cu Ardealul, că 
suntem una. 





3 Ungureni erau numiţi toţi care veneau din Ardeal. 

CUVÂNT DESPRE RUGĂCIUNEA MINŢII 
Rostit în faţa părinţilor Mănăstirii Grigoriu“, 


Muntele Athos — septembrie 1977 
Prea Cuvioase Părinte Stareţ, Prea Cuvioşi Părinţi, 


Mai întâi îngăduiţi-mi să mulţumesc Preasfintei Treimi, Care mi-a împlinit astăzi dorința mea 
din copilărie de a ajunge la sfârşitul pământului grecesc, adăpat de sângele multor cuvioşi, drepţi, de 
martiri şi de sfinţi, şi îndeosebi la Muntele cel Sfânt, la Grădina Preasfintei Stăpânei noastre de 
Dumnezeu Născătoare, pentru a mă închina la mulţimea sfintelor moaşte şi icoane făcătoare de 
minuni, care de veacuri se păstrează aici, pentru slava preasfântului nume al Sfintei Treimi. 

Ceea ce simt eu acum nu pot spune cu săracele mele cuvinte, sunt copleşit de răpirea minţii. 
Mănăstirile prin care am trecut ne ridică mintea la cer, iar cuvioşii părinți la îngerii care laudă şi 
slăvesc pe Ziditorul: „În biserica slavei Tale stând, socotim că ne aflăm în ceruri”. Primirea 
călduroasă a sfinților părinți pe la care am trecut rămâne neuitată în inimile noastre. Adânca smerenie 
şi nemărginita lor iubire ne aduc aminte de cuvintele Cuviosului Casian: „lubirea de Dumnezeu 
constă în a ne osteni unii pentru alţii”. Astfel, pustnicii nu nesocotesc iubirea lor faţă de oameni, ci o 
descoperă în această lepădare de lume şi privesc desăvârşirea cu teamă, ca nu cumva iubirea să fie 
nesocotită cât de puţin. 

Dar acum trebuie să mă opresc din multa vorbire, pentru a răspunde la rugămintea cuvioşiilor 
voastre de a spune câteva cuvinte despre rugăciunea minţii. 

Zice undeva Sfânta Scriptură: Se face oare pâine fără sare? Ce gust au cuvintele goale? (lov 
6, 6). Acest cuvânt mi se potriveşte mie, leneşul şi nelucrătorul virtuţii, care îndrăznesc să vorbesc 
preacuvioşiilor voastre cuvânt gol şi pătimaş, eu care nici n-am început să-l trăiesc. Din această 
pricină nu veţi găsi vreo dulceaţă în cele ce voi spune, deoarece le grăiesc din minte şi nu din 
osteneala trăirii. 

Ce este rugăciunea? Să auzim pe Sfântul loan Scărarul, care ne răspunde: „Rugăciunea, după 
calitatea ei, este dor arzător şi unire a omului cu Dumnezeu; iar după lucrare, menţine lumea în 
existență să nu se destrame din pricina multelor noastre păcate. Este maica lacrimilor, lăsarea şi 
iertarea păcatelor, podul care eliberează pe om de ispite şi de primejdii, peretele care împiedică 
necazurile şi zdrobeşte războaiele patimilor, oamenilor şi dracilor, lucru ceresc şi hrană a tuturor 
îngerilor şi sfinţilor; negrăită bucurie a drepţilor, lucrare neîncetată, hrană a sufletului, luminare a 
minţii, secure care taie deznădejdea, bogăţia monahilor, comoara pustnicilor, micşorare şi nimicire a 
mâniei, oglindă care arată sporirea celui ce se roagă, arătare a măsurii virtuţilor sufleteşti, aducătoare 
aminte a fericirii şi a darurilor care vor fi date iubiților slujitori ai lui Dumnezeu” (Scara, cuv. 28). 

Şi iarăşi: „Este convorbirea minţii cu Dumnezeu, odraslă a blândeţii, rodul bucuriei şi al 
mulțumirii, izgonire a întristării şi a neputinței, înălțarea minţii la Dumnezeu” (Evagrie Monahul, 
Cuvânt despre rugăciune — Filocalia). 

Şi dumnezeiescul părinte Marcu Pustnicul zice că: „Rugăciunea este maica tuturor virtuţilor” 
(Filocalie: Despre Legea duhovnicească). 

Din cele spuse acum pe scurt, putem şti ce este rugăciunea. 

Felurile ei, după lucrare, sunt următoarele: 

1. Rugăciunea buzelor 





33 Acest cuvânt al Părintelui Cleopa a fost rostit în faţa obştii Sfintei Mănăstiri Grigoriu de la Muntele Athos, cu ocazia 
pelerinajului făcut în anul 1977, împreună cu un grup de părinţi de la Mănăstirea Sihăstria. Cuvântul a fost publicat în 
periodicul Cuviosul Grigorie al Mănăstirii Grigoriu, nr. 3/1978 şi 4/1979, şi a avut un larg ecou în rândul credicioşilor 
greci, după cum se poate vedea în cartea Amintiri despre Bătrânul Porfirie de Anastasios Sotirios Tzavaras, ed. 
Bunavestire, 1999, p. 127-128, unde însă nu se menţionează numele Părintelui Cleopa. Cuvântul de faţă a fost tradus de 
Protosinghelul Petroniu Tănase, stareţul Schitului Prodromu de la Sfântul Munte Athos, după textul apărut în revista 
Mănăstirii Grigoriu. 

2. Rugăciunea minţii 

3. Rugăciunea minţii din inimă 

4. Rugăciunea inimii sau care se mişcă de la sine 

5. Rugăciunea fără imagini 

6. Rugăciunea curată 

7. Rugăciunea duhovnicească, adică rugăciunea care trece dincolo de marginile conştiinţei. 

8. Felul al optulea de rugăciune, Sfântul Isaac Sirul nu-l numeşte rugăciune, ci „vedere 
duhovnicească”, despre care auzim vorbind pe Sfântul Apostol Pavel, când se referă la răpirea lui la 
al treilea cer, şi pe Sfântul Maxim Cavsocalivitul în convorbirea cu Sfântul Grigorie Sinaitul despre 
rugăciune. 

Vorbind despre felurile rugăciunii după lucrarea lor, trebuie să înţelegem că nu putem despărţi 
un fel de altul. Deci trecerea de la un fel la altul se face pe nesimţite, organic, aşa cum un prunc 
devine cu timpul copil, apoi tânăr, mai apoi bătrân şi aşa mai departe, fără să ştie omul în ce an anume 
a trecut prin toate aceste vârste. 

Primul fel de rugăciune putem să-l numim începutul rugăciunii, deoarece încă nu a fost 
înţeles de minte. Este cel mai de jos fel de rugăciune sau, mai bine zis, cum spune Sfântul Grigorie 
de Nyssa, aceasta este cea mai îndepărtată formă de rugăciune. Oricum, şi aceasta se numeşte 
rugăciune şi are temeiuri scripturistice. Când, de exemplu, auzim din Sfânta Scriptură: Cu glasul meu 
către Domnul am strigat. (Ps. 141, 1), sau: Către Domnul cu gura mea am strigat şi L-am lăudat cu 
limba mea (Ps. 65, 15), trebuie să înţelegem că aceste mărturii ale Sfinei Scripturi ne vorbesc despre 
rugăciunea buzelor. 

Dar dacă noi ne-am mulţumi să rămânem toată viaţa noastră numai la acest fel de rugăciune, 
atunci înseamnă că ne-am hotărât să rămânem la stadiul cel mai de jos al rugăciunii şi să avem 
pomenirea lui Dumnezeu numai cu gura şi cu limba, în timp ce mintea şi inima noastră se află departe 
de Dumnezeu, potrivit Scripturii: Acest popor Mă cinstește numai cu gura şi cu buzele, dar inima lui 
este departe de Mine. 

Totuşi, nici această rugăciune a buzelor nu este lepădată, deoarece constituie începutul 
rugăciunii şi cu aceasta învăţăm „de la început” să ne rugăm şi să slăvim pe Dumnezeu. Şi astfel, aşa 
cum nici un lucru nu este fără de început, fără numai Acela care le-a creat pe toate, aşa şi rugăciunea 
are un început. Prin urmare, şi acest fel de rugăciune a buzelor este un fel de proslăvire şi de rugăciune 
curată către Dumnezeu; fie că se face cu cântare, fie cu tropare, canoane sau alte rugăciuni care se 
află în cărţile liturgice. Dar aceste rugăciuni sunt o rânduială şi un început de rugăciune, care ne-au 
fost hotărâte nouă de cei de demult, după rânduiala Sfinților Părinţi. De aceea repet că a rămâne în 
acest fel de rugăciune, care se face numai cu buzele, şi a nu învăţa să ne rugăm lui Dumnezeu cu 
mintea şi cu inima este o greşeală şi o mare pagubă duhovnicească pentru sufletele noastre, şi, 
totodată, o abatere de la adevărata lucrare a rugăciunii. 

Desigur, Sfinţii Părinţi, având în vedere neputinţa celor care intră în viaţa călugărească, le 
rânduiesc, paralel cu lucrarea poruncilor lui Hristos, să ia parte la slujbele psalmilor, canoanelor şi la 
troparele în slava lui Dumnezeu în biserică şi la rânduielile ei. Dar trebuie să înţelegem că acest fel 
de rugăciune (adică exterioară) este îngăduită de Sfinţii Părinţi numai pentru un timp, din cauza 
neputinței şi a stării noastre duhovniceşti prunceşti, pentru că apoi, cu această rânduială, să înaintăm 
încet-încet pentru a trece la treapta lucrării minţii şi să nu rămânem până la sfârşit la rugăciunea care 
se face cu tropare, deoarece zice Sfântul Grigorie Sinaitul: „Ce este mai copilăros decât faptul că noi, 
rostim cu gura cuvinte exterioare de rugăciune, ne înşelăm de plăcuta părere ce ne-o facem despre 
noi înşine, lăudându-ne cu cantitatea şi hrănindu-ne cu acest fariseism din afară”. 

Sfântul Macarie Egipteanul, ferindu-se de acest fel de rugăciune pruncească şi arătându-ne 
stadiul acestui fel de lucrare, zice: „După felul vieţii noastre, şi rugăciunea noastră să fie îngerească, 
iar nu trupească, ca să nu zicem idolatră”. „Deoarece — continuă Sfântul Grigorie Sinaitul — dacă ne 
este îngăduit să ne rugăm cu glasul pentru lenea şi neştiinţa noastră, aceasta s-a făcut cu scopul de a 
ne înălța la adevărata rugăciune”. 

Această rugăciune, numai cu gura şi cu glasul, nu poate elibera pe om de patimile lăuntrice, 
precum auzim pe un părinte din Pateric zicând către un frate: „Dacă lucrarea lăuntrică cea după 
Dumnezeu nu ajută pe om, atunci zadarnic se osteneşte pentru cele din afară”. Pentru aceeaşi lucrare, 
Sfântul Isihie Ierusalimiteanul zice: „Dacă omul nu face voia lui Dumnezeu şi Legea Lui înăuntrul 
pântecelui său, adică înlăuntrul inimii sale, atunci nici în afară nu o împlineşte cu uşurinţă” (Filocalia, 
cap. 86). „Ceea ce se întâmplă cu peştele când este scos din mare, acelaşi lucru se întâmplă şi cu 
mintea când este scoasă din pomenirea lui Dumnezeu şi rătăceşte în pomenirea lumii” (Sfântul Isaac 
Sirul, cuv. 34). 

Trecând la treapta a doua a rugăciunii, trebuie să spunem de la început că acela ce se 
nevoieşte cu rugăciunea buzelor se ridică singur, de la sine, la rugăciunea minţii cu condiţia ca 
rugăciunea buzelor să se facă cu atenţie. Astfel, la săvârşirea rugăciunii lui lisus cu buzele, cele mai 
însemnate elemente ale acestei rugăciuni sunt următoarele: 

]. Atenţia; 

2. Închiderea minţii în cuvintele rugăciunii lui lisus; 

3. A rosti cuvintele rugăciunii fără silă, cu căință duhovnicească; 

4. A ţine puţin respirația, în timpul rostirii cu mintea a rugăciunii: „Doamne lisuse Hristoase, 
Fiul lui Dumnezeu, miluieşte-mă pe mine, păcătosul!” 

Dacă acestea sunt necesare şi la alte rugăciuni, cu atât mai mult sunt necesare la rugăciunea 
lui Hristos. Rugăciunea lui lisus, când este făcută cu toată atenţia, este rugăciunea pe care trebuie să 
o facă omul cu mintea. La Sfinţii Părinţi această rugăciune are această formă: „Doamne Iisuse 
Hristoase, Fiul lui Dumnezeu, miluieşte-mă pe mine, păcătosul” (Sfântul Nicodim Aghioritul). 

Trebuie să avem în vedere şi faptul că rugăciunea minţii este obligatorie nu numai pentru 
monahi, ci şi pentru toţi credincioşii, deoarece marele Apostol Pavel se adresează tuturor creştinilor 
când zice: Rugaţi-vă neincetat (| Tes. 5, 17). 

Dar dacă va zice cineva că această poruncă s-a dat pentru rugăciunea cea dinafară cu buzele, 
îi voi răspunde: Fiindcă suntem oameni şi avem trup, trebuie desigur să ne închinăm lui Dumnezeu 
şi cu metanii trupeşti, dar fiindcă EI este Duh şi Minte, şi mai presus decât toate duhurile şi minţile, 
de aceea şi noi trebuie să-l aducem închinăciune cu mintea şi cu duhul, deoarece acest fel de 
rugăciune este cel mai potrivit şi mai aproape de El după firea Lui, deoarece fiecare iubeşte pe cel 
asemenea cu sine. Acest lucru nu ne-a învăţat pe noi un om, ci însuşi Fiul lui Dumnezeu, Care ne-a 
zis: Tatăl astfel de închinători voiește. Duh este Dumnezeu şi cel ce I se închină trebuie să 1 se închine 
în duh şi în adevăr (loan 4, 24). 

Dar o astfel de închinare, în duh şi în adevăr, se face mai ales cu rugăciunea minţii şi a inimii. 
Tocmai de aceea şi dumnezeiescul Părinte Grigorie Sinaitul a învăţat această lucrare a rugăciunii 
minţii nu numai pe monahii din Sfântul Munte, ci începând de aici a mers învățând această lucrare şi 
pe râvnitorii cei căsătoriți, ca să o cunoască până şi în Țara Românească. 

Apoi şi luminatul Sfânt Grigorie al Tesalonicului, în diferite cuvinte, nu numai că îndeamnă 
pe toţi creştinii să se roage cu inima, ci şi un întreg cuvânt trimite filosofilor loan şi Teodor, care 
trăiau în lume, cărora le descoperă tainele sfintei rugăciuni (a minţii) şi a trezviei (Sfântul Nicodim 
Aghioritul). Şi iarăşi, dumnezeiescul Părinte Grigorie Teologul, arătând că prin această chemare a 
numelui lui Hristos, se naşte în inima omului dragostea pentru EI, zice: „Cei ce iubesc mult pe cineva, 
obişnuiesc să pomenească cu dulceaţă chiar şi numele aceluia” (Cuvânt la Sfântul Botez). 

Acest lucru îl adevereşte şi Sfântul Isaac Sirul, zicând: „Când se va porni pomenirea lui 
Dumnezeu în mintea celui ce-L iubeşte, îndată sufletul său varsă mulțime de lacrimi, fiindcă 
dragostea are obicei să verse lacrimi la pomenirea celor iubiţi”. 

În ce priveşte înfrânarea de la mâncare şi îndeletnicirea cu postul, lucrul este foarte necesar 
celor ce se îndeletnicesc cu rugăciunea minţii. Dar post şi înfrânare de la mâncare şi de la somn nu 
peste măsură, pentru că astfel de post produce pagubă în loc de folos. 

Despre aceasta, Marele Vasile ne învaţă, zicând: „Măsura nevoinţei trupeşti să fie potrivită 
cu măsura puterii trupeşti a fiecăruia dintre noi”. Şi dumnezeiescul Maxim Mărturisitorul, arătându- 

ne acelaşi lucru — adică în postul şi nevoinţa trupească să folosim cale împărătească —, zice: „Dă 
trupului după puterea lui şi toată voinţa ta o îndreaptă spre lucrarea minţii”. Adică trebuie să avem 
trupul sănătos şi nu neputincios peste măsură, fiindcă lucrarea minţii cere şi un trup sănătos. Prin 
urmare, trebuie să fugim cu tot dinadinsul de postul nemăsurat şi de nevoinţa trupească exagerată. 

Dar să spunem ceva despre căldura care se produce în timpul acestei sfinte rugăciuni, ca să 
cunoaştem care este din fire şi care de la draci şi care din harul şi darul lui Dumnezeu. Să începem 
cu descrierea acestei călduri, după mărturia dumnezeiescului părinte Calist, Patriarhul 
Constantinopolului, care cu privire la aceasta zice: „Mai înainte de toate, vine o căldură de la rărunchi, 
care ne cuprinde şi care se arată ca o înşelare. Totuşi aceasta nu este înşelare, ci o lucrare firească, 
produsă din lucrarea voinţei. Dar dacă cineva ar socoti că acestă căldură este de la har, atunci cu 
adevărat se înşală. În toate cazurile când se produce o astfel de căldură, lucrătorul rugăciunii nu 
trebuie să o primească, ci să o respingă. 

Apoi vine o altă căldură de la inimă şi, dacă mintea în acest timp coboară la gânduri de 
desfrânare, aceasta, fără nici o îndoială, este înşelare. Dar dacă tot trupul se încălzeşte de la inimă, în 
timp ce inima este curată şi fără patimă, şi este ca şi cum s-ar alipi cu adâncul inimii, atunci este cu 
adevărat o lucrare a harului şi nu este înşelare”. 

Cunoscând noi acest lucru, este bine ca de la început să obişnuim mintea ca în timpul 
rugăciunii să se afle în partea de deasupra inimii şi să privească în adâncul ei, dar să nu fie la mijloc, 
la o parte sau în partea de jos a inimii. 

Pricina pentru care trebuie să procedăm astfel este următoarea: Când mintea se află în partea 
de deasupra inimii şi lucrează rugăciunea înlăuntrul ei, atunci ea este ca un împărat, care stă la 
înălţime şi observă în toată libertatea toate gândurile rele, pe care le zdrobeşte şi le nimiceşte cu 
numele lui Iisus Hristos, ca pe alţi prunci babiloneşti. În acelaşi timp, fiind departe de stomac, se 
poate feri de lucrarea patimilor poftei, care se află în firea noastră de la căderea lui Adam. 

Despre diferitele feluri de căldură învaţă şi marii pustnici şi lucrători ai rugăciunii lui lisus 
din Rusia: episcopul Teofan Zăvorâtul şi episcopul Ignatie Briancianinov. lată ce zice episcopul 
Teofan despre căldura din timpul rugăciunii: „Adevărata căldură este un dar al lui Dumnezeu. Dar 
este şi o căldură firească care este rod al străduinţelor şi al stărilor noastre proprii. Acestea se 
deosebesc între ele ca aurul de pământ”. 

Apoi continuă zicând: „Primul rod al căldurii dumnezeieşti este concentrarea gândurilor şi 
dorul puternic după Dumnezeu”. De asemenea, când a fost întrebat de cineva dacă această căldură 
firească este duhovnicească, cuviosul episcop a răspuns: „Nu este duhovnicească, nici cerească, ci 
este o căldură obişnuită a sângelui nostru, dar fiindcă ţine atenţia în inimă şi ajută la împlinirea 
mişcărilor duhovniceşti, se numeşte duhovnicească. Aceasta însă numai în cazul când nu este însoțită 
de vreo dulceaţă a poftei, fie şi uşoară, ci ţine sufletul şi trupul în starea de trezvie. Când însă căldura 
care însoţeşte rugăciunea lui lisus nu este însoțită de simţire duhovnicească, nu trebuie să se 
numească duhovnicească, ci simplă căldură a sângelui. Cine pe această căldură o numeşte 
duhovnicească, fără să vadă în aceasta simţiri duhovniceşti, acela cade singur în greşeală. Dar cine o 
va numi «din har», acela este şi mai greşit”. Există şi alte mişcări ale trupului, care ajută la rugăciune, 
dar ele nu sunt aceleaşi la toți. Dar la acestea nu este cazul să ne oprim. 

Episcopul Ignatie Briancianinov, privitor la acestea, zice cam acelaşi lucru ca şi episcopul 
Teofan şi anume: „Căldura care provine de la încordarea trupească a voii este şi aceasta trupească. 
Este o căldură firească a sângelui din regiunea firească a pieptului”. 

Sfântul Calist mai zice următoarele despre aceste călduri: „Vine şi o altă căldură din inimă şi, 
dacă în acest timp în minte vine un gând de desfrânare, acest lucru este o adevărată înşelare. Dar când 
tot trupul se încălzeşte de la inimă, iar mintea rămâne curată şi fără patimă, ca legată de adâncul 
lăuntric al inimii, atunci aceasta, fără îndoială, este o lucrare a harului şi nu a înşelării. Uneori, la acei 
care încearcă acest fel de stări, apare şi o transpiraţie trupească din multa căldură care se află în trup, 
şi atunci se mişcă din inimă o sfântă lucrare, care se înalță ca o foaie de pe inimă şi mişcă mintea de 
la cele dinlăuntru — ca şi cum ar fi lipită de acea dumnezeiască lucrare — ca să strige adesea: «lisuse 

al meu, lisuse al meu». Aşa încât când se deschide inima, numai atât strigă mintea: «Iisuse al meu» 
şi nu poate rosti toată rugăciunea, adică «Doamne lisuse Hristoase, Fiul lui Dumnezeu, miluieşte- 
mă», din pricină că inima se deschide des. 

Deci aceia care zic că într-o astfel de lucrare pot rosti întreaga rugăciune, se înşală, deoarece 
mintea care se află într-o astfel de lucrare duhovnicească în inimă, nu poate zice nimic mai mult 
decât: «lisuse al meu». Atunci cu adevărat dintr-o astfel de sfântă lucrare a rugăciunii se face în inimă 
un fel de teamă plină de evlavie şi în suflet, din lucrarea rugăciunii, se face o mare mângâiere. Şi 
atunci inima saltă şi revarsă lacrimi pline de dulceaţă, care curg dulce din ochi cu întristare plină de 
bucurie. Şi atunci inima fierbe de dumnezeiasca lucrare şi întreg trupul este luminat şi mintea într-o 
astfel de stare stigă: «Doamne miluieşte». 

Şi aşa cum untdelemnul dintr-un vas plin, încălzit la un foc tare, se revarsă peste margine 
fierbând, aşa se întâmplă şi în inima care este încălzită de duhovniceasca lucrare, ea revarsă căldură 
în tot trupul şi-l face înfocat; şi cine trăieşte o astfel de stare simte că toate cele lăuntrice ale sale sunt 
gata să iasă din el. 

Se întâmplă şi alte minunate taine la acela care are o astfel de lucrare. De multe ori apare o 
lumină cu ajutorul căreia vede înlăuntrul său o luminare, care îl străluceşte ca soarele şi care izvorăşte 
lumină din inimă. Atunci în inimă au loc şi alte taine, dar nu pot să le descriu. Mintea vede toată 
făptura şi, spăimântată de mişcarea sfintei lucrări şi de vederea tainelor dumnezeieşti, înalță doxologii 
din adâncul inimii, pe care nu pot să le descriu prin cuvinte. Atunci omul se îndumnezeieşte cu totul 
din această mişcare dumnezeiască, dincolo de ce este material şi simţit, şi se vede plin de o negrăită 
bucurie, asemenea cu unul care este beat. Şi după aceasta, mintea este răpită de o vedere 
dumnezeiască şi vede taine înfricoşate, despre care nu pot vorbi amănunțit. Vede mintea 
dumnezeieşti vederi, vede bucuria drepţilor şi frumuseţile raiului. Şi mai presus de minte vede în cer 
taine înfricoşate şi preaslăvite şi cu cât se înalță omul mai presus de cursele diavolilor, cu atât mai 
mult vede cele pe care i le dă Dumnezeu, Căruia 1 se cuvine slava în vecii vecilor. Amin”. 

Menţionând aici aceste taine pe care le descoperă Dumnezeu celor care ÎL iubesc şi Îl roagă 
dintru adâncul inimii lor, m-am gândit: Oare câte minţi şi inimi din neamul omenesc s-au învrednicit 
de aceste descoperiri de la Dumnezeu, de-a lungul veacurilor? Oare există acum pe pământ astfel de 
rugători? Aceste taine numai Cel prea bun le ştie. 


II 


După această lămurire despre cele trei călduri care însoțesc rugăciunea lui lisus şi după cele 
de mai sus arătate taine la acel care a ajuns să obişnuiască mintea cu rugăciunea duhovnicească, care 
de multe ori depăşeşte cadrul rugăciunii, ajungând la vederea duhovnicească, vom continua cercetând 
reținerea cu măsură a respirației din timpul rugăciunii minţii şi folosul duhovnicesc care rezultă din 
această reținere. 

Fiindcă mintea noastră de la naştere, din copilărie şi din tinereţe este obişnuită cu lucrările 
din afară ale aceste lumi, trebuie ca şi noi, când rostim aceată sfântă rugăciune a minţii, să nu respirăm 
prea des, cum se face în chip firesc, ci trebuie să reținem puţin respiraţia până când vom spune cu 
cuvântul lăuntric această rugăciune şi apoi să respirăm, aşa cum ne învaţă Sfântul Marcu Ascetul, 
zicând: „Mintea rugându-se fără răspândire, strâmtorează inima şi o frânge, dar inima înfrântă şi 
smerită, Dumnezeu nu o urgiseşte (Ps. 50)” (Filocalia, vol. 1, c. 34). 

Dar să fie cunoscut că îndeosebi începătorii au nevoie de această puţină reţinere a respirației 
când se roagă, fiindcă cei sporiţi în rugăciunea minţii, chiar fără acestă reţinere, şi numai prin cuvântul 
lăuntric intră în inimă şi rămân acolo. Totuşi şi aceştia, când vor să întoarcă mintea în inimă cu mai 
multă iubire de osteneală şi mai ales în timpul luptei cu gândurile şi cu ispitele, ca prin această 
întoarcere să se roage mai nerăspândit, fac aceasta de asemenea cu o reţinere măsurată a respirației 
(Sfântul Nicodim Aghioritul). 

Prin urmare, în cele de mai sus s-a arătat care este folosul reţinerii respirației cu măsură în 

timpul rugăciunii minţii şi la ce ajută ea îndeosebi pe începătorii noştri, care se străduiesc să se 
obişnuiască cu rugăciunea lui lisus. 

Dar trebuie să ştim că rolul principal în lucrarea rugăciunii minţii îl are paza atenţiei. Sfântul 
Teofan Zăvorâtul, arătând acest lucru, zice: „Lucrul principal pentru o bună rugăciune este atenţia. 
Fără atenţie nu există rugăciune. Mijloacele exterioare rămân mijloace”. Şi iarăşi acelaşi episcop, 
fund întrebat prin scrisoare de o fiică duhovnicească a sa, dacă rugăciunea minţii este trebuitoare şi 
pentru creştinii căsătoriți, răspunde: „Cine nu are rugăciunea minţii lăuntrică, nu are nici un fel de 
rugăciune. Fiindcă numai rugăciunea minţii este adevărata rugăciune; de aceea este şi bineprimită şi 
plăcută lui Dumnezeu. Aceasta trebuie să fie esenţa unică a rugăciunii, şi a celei de acasă şi a celei 
din biserică, şi pentru monahi şi pentru obştea creştinilor ortodocşi. Deoarece lipsind cuiva 
rugăciunea minţii, rugăciunea lui are numai formă de rugăciune, dar nu este rugăciune. Deci ce este 
rugăciunea? Oare nu înălţarea minţii şi a inimii către Dumnezeu? Deci esenţa rugăciunii este înălțarea 
minţii din inimă către Dumnezeu. Mintea se sălăşluieşte în inimă conştientă în faţa lui Dumnezeu. 
Aceasta este rugăciunea minţii”. 

Când ne rugăm, trebuie să coborâm din minte în inimă. Eu dorm şi inima mea veghează (Cânt. 
5, 3). A trimis Dumnezeu Duhul Fiului Său în inima voastră, care strigă: Avva Părinte (Galateni 4, 
6). 

Începând să vorbesc despre rugăciunea care se lucrează cu mintea în inimă, cea mai bună 
rugăciune care se face prin întoarcerea minţii în inimă, să auzim de la început pe Domnul, Care ne 
îndeamnă, zicând: Jar tu când te rogi, intră în cămara ta şi închide uşa ei, roagă-te Tatălui tău în 
ascuns şi Tatăl tău, văzând în ascuns, îţi va da ţie la arătare (Matei 6, 6). Cămara aceasta, după 
tâlcuirea Sfântului Dimitrie al Rostovului şi a altor Sfinți părinţi, este inima noastră. 

Şi dumnezeiescul Părinte loan Scărarul arată să închidem cămara inimii în timpul rugăciunii, 
apoi să uşurăm din când în când lucrul acesta al încordării, precum ne învaţă şi Sfântul Nichifor 
Pustnicul, zicând: „Să punem mintea cu atenţia şi cu cuvântul rugăciunii acolo unde de obicei vorbim 
cu noi înşine, adică sub gât, în partea de sus a pieptului şi după aceea iarăşi să coborâm deasupra 
sânului stâng”. 

Nu trebuie să nesocotim această îndrumare, oricât de simplă şi de puţin duhovnicească ni s- 
ar părea. Trebuie neapărat să coborâm de la cap la inimă. De asemenea trebuie să ştim bine că puterea 
vorbitoare a inimii noastre este aşezată de Creatorul nostru în partea de sus a inimii. Aceasta este 
puterea prin care inima omului se deosebeşte de inima animalelor. Putere şi cap al sufletului este 
mintea, care chiar dacă este duhovnicească, ea însăşi îşi are locul ei de petrecere în creier. 

De asemenea puterea cuvântului sau duhul omului, cu toate că este duhovnicesc, se află în 
partea de sus a inimii, care se găseşte sub sânul stâng, lângă sân şi puţin mai sus de el. Deci ca să se 
facă unirea minţii cu inima, trebuie ca în timpul rugăciunii să ţinem atenţia şi memoria în acest loc, 
unde se află puterea grăitoare a inimii. Unirea minţii cu inima constă în unirea cugetelor duhovniceşti 
ale minţii cu simţirile duhovniceşti ale inimii. 

Sfântul Teofan Zăvorâtul, explicând cuvântul Sfântului Simeon Noul Teolog despre 
rugăciune, zice următoarele: „În rânduiala firească de trecere de la cele din afară la cele dinlăuntru, 
adică la inimă, prima vamă care poate vătăma lucrarea rugăciunii, încercând să oprească mintea să 
coboare în inimă, este imaginaţia. De aceea, trebuie să ne păzim de aceasta cât mai mult posibil. 
Pentru a ajunge la adevăratul loc lăuntric, adică la inimă, să amintim pe scurt că cea mai simplă regulă 
a rugăciunii este să nu ne imaginăm nimic. Trebuie să cugetăm că Dumnezeu este Duhul cel 
desăvârşit, Care nu are nici formă, nici înfăţişare. De aceea trebuie să ne străduim să ne rugăm lui 
Dumnezeu fără să ni-L închipuim. Gândurile sfinte şi închipuirea lor se produc în timpul cugetărilor 
evlavioase. Totuşi, în unele cazuri din timpul rugăciunii, deoarece închipuirile imaginaţiei ţin mintea 
în afara inimii, chiar dacă acestea ar fi sfinte, în timpul rugăciunii atenţia noastră trebuie să fie 
înlăuntru inimii. Închiderea cugetării în inimă este semnul de început al unei rugăciuni făcute cum 
trebuie. Aşa cum rugăciunea aceasta este calea pe care am urcat la Dumnezeu, tot aşa şi îndepărtarea 
rugăciunii de la inimă, îndepărtează de această cale. Prin urmare, cei care folosesc acest fel de 

imaginaţie în timpul rugăciunii, chiar de la început pun piedici la lucrul pe care l-au început cu râvnă”. 

Deci vedem că este foarte necesar şi folositor să ne păzim de orice fel de imaginaţie în timpul 
rugăciunii. Totuşi, ce este închipuirea sau imaginația? La această întrebare ne răspunde 
dumnezeiescul Părinte Grigorie Tesaloniceanul, care zice: „Închipuirea sau imaginaţia este organul 
lăuntric al simţirii lăuntrice a sufletului. Această închipuire este mai subţire decât simţirea, dar mai 
groasă decât mintea, şi de aceea se numeşte hotarul dintre minte şi simţire. Aceasta se mai numeşte 
şi "hârtie" a împăratului, adică a minţii, pe care se scriu şi se zugrăvesc imagini lăuntrice, bune şi 
rele, ale simțirii” (Sfântul Nicodim Aghioritul). Aceasta este ecranul pe care se imprimă toate cele 
văzute cu ochii, cele auzite cu urechile, cele mirosite cu nasul, câte le-am gustat cu gura şi câte le- 
am atins cu simţul. De aceea şi Aristotel o numeşte "simţirea de obşte", fiindcă aceasta singură 
conţine toate imaginile care au intrat din afară prin cele cinci simţuri ale noastre. 

Dumnezeiescul Maxim Mărturisitorul zice: „Aşa cum trupul are ca lume lucrurile, aşa şi 
mintea are ca lume gândurile; şi precum trupul desfrânează cu trupul femeii, aşa şi mintea desfrânează 
cu ideea femeii în chipul trupului ei. Deoarece vede în minte înfăţişarea trupului său amestecat cu 
acela al femeii... În chip asemănător se luptă mintal imaginile trupului său cu imaginea celui care l-a 
mâhnit... Şi acelaşi lucru se întâmplă şi cu alte păcate. Fiindcă cele ce le face trupul cu faptele în 
lumea lucrurilor, aceleaşi le face şi mintea în lumea gândurilor...” (Filocalia, Suta a treia de capete 
pentru dragoste, c. 53). 

Prin urmare, cunoscând modul în care lucrează imaginaţia în diferite păcate şi cât de plină 
este aceasta de rele, trebuie tocmai de aceea să facem ceea ce ne învaţă cu dreptate dumnezeieştii 
Părinţi: „Să arătăm mai multă grijă pentru paza imaginaţiei, decât la înseşi organele simţurilor din 
afară”. Mare grijă trebuie să avem la mişcările lăuntrice ale imaginaţiei noastre şi să nu o lăsăm să 
aibă legătură cu aducerea aminte cu plăcere a lucrurilor văzute cu ochii, de cele auzite cu urechile, 
de aromele câte le-am mirosit, de mâncările dulci şi rele pe care le-am încercat cu gustul, de acelea 
pe care le-am pipăit mai înainte şi în general de orice păcat închipuit cu mintea şi care ne-a luptat 
cândva (Sfântul Nicodim Aghioritul). 

Şi dumnezeiscul Părinte Maxim Mărturisitorul confirmă cele de mai sus, zicând: „Este mare 
lucru să nu fie cineva stăpânit de vreo patimă, când se află în faţa lucrurilor care o provoacă, dar este 
mai mare lucru să rămâi nepătimaş în faţa închipuirilor lor. Deoarece războiul dracilor împotriva 
noastră prin gânduri este mai mare decât războiul prin lucruri” (Filocalia, Prima sută despre 
dragoste). 

A doua vamă a drumului care duce la cele dinlăuntru — şi de care trebuie să ne păzim — este 
cea rațională, gândul, mintea luată în sine ca putere cugetătoare şi de judecată... De această vamă 
trebuie să trecem fără oprire. Mai mult, trebuie să coborâm împreună cu mintea în inimă. Când unii 
se opresc la acest stadiu, ei ajung apoi la al doilea chip neîndreptățit al luării aminte în rugăciune, 
care se caracterizează prin faptul că mintea rămâne în cap şi voieşte să pună rânduială şi să se 
grijească de toate care există în suflet, osteneală însă pierdută, deoarece nu câştigă nimic. Acesta 
alergă după toate, dar nu poate birui nimic, ci are numai înfrângeri. Aceasta este a doua formă de 
luare aminte şi a folosirii atenţiei în timpul rugăciunii, şi cine doreşte mântuirea sa trebuie să fie 
foarte atent şi să vadă paguba pe care o produce în sufletul său oprirea la acest stadiu. Totuşi, această 
a doua formă de rugăciune este cu totul mai bună decât prima, aşa cum noaptea cu lună este mai bună 
decât noaptea fără lună. Cuviosul Teofan numeşte acest fel de rugăciune a minţii: „din cap”, 
deosebind-o de cel de-al treilea, care este al minţii în inimă sau al inimii unită cu mintea. 

Cel de al treilea fel de rugăciune şi atenţie se înfăţişează astfel: Mintea în timpul rugăciunii 
petrece fără ieşire în interiorul inimii şi de aici, dinlăuntrul inimii, înalță rugăciune către Dumnezeu. 
Aici se află toată esenţa lucrării. Deci, astfel — cum am arătat şi mai înainte — trebuie ca mintea să se 
coboare în inimă, goală de orice imaginaţie, adică fără închipuire fără să cugete ceva sensibil şi fără 
să aibă vreun gând lăuntric sau exterior, fie el chiar şi bun. Aceasta pentru că Dumnezeu se află în 
afară de cele simţite şi de cele cugetate şi mintea care caută să se unească cu Dumnezeu în rugăciune, 
trebuie să rămână în afară de toate cele simţite şi cugetate şi mai presus de toate acestea penru a 


600 


ajunge la dumnezeiasca unire. 

De aceea şi dumnezeiescul Părinte Nil Pustnicul zice: „Când te rogi, să nu-ţi închipui 
dumnezeirea, nici să laşi vreo altă formă să intre şi să se întipărească în mintea ta”. Şi iarăşi, Sfântul 
Nicodim Aghioritul arată că la această întoarcere a minţii în inimă şi la intrarea ei într-însa cu 
rugăciunea minţii, trebuie să unim acestea trei: mintea, cuvântul lăuntric şi voinţa noastră, astfel încât 
aceste trei părţi ale sufletului nostru să devină una şi această una să rămână trei. Pentru că în forma 
aceasta, omul, care este icoană a Sfintei Treimi, se amestecă şi se uneşte cu întâiul chip, potrivit 
mărturiei Sfântului Grigorie Palama, care zice: „Când mintea cea una devine întreită, rămânând totuşi 
una, atunci se amestecă cu unirea Sfintei Treimi, închizând drumul oricărei înşelări şi se află 
aşezându-se mai presus de trup, de lume şi de stăpânitorul lumii” (Filocalia, Despre rugăciune şi 
curăţia inimii, cap. 2). Şi când omul ajunge la această fericire, adică să se unească cu Dumnezeu în 
acest chip în inima lui, atunci el însuşi îi aduce lui Dumnezeu toată făptura simțită şi gândită, căruia 
el îi este legătură şi cuprindere, după mărturia aceluiaşi Sfânt Părinte Grigorie. 

Unii dintre asceţii încercaţi au spus că „rugăciunea inimii este respiraţia sufletului, deoarece 
prin aceasta omul respiră în Duhul Sfânt. Din această respiraţie a sufletului în Duhul Sfânt începe în 
inima omului viaţa creştină”. Tot cel ce are rugăciunea inimii, se străduieşte ca în timpul ei, toate 
cuvintele rugăciunii lui să-l ducă până la simţirea inimii. 

Sfântul Marcu Pustnicul, arătând că diavolul are mare ură pe cei ce se roagă lui Dumnezeu 
din inimă, zice: „Când va vedea diavolul că mintea se roagă lui Dumnezeu din inimă atunci vine cu 
ispite mari şi grele”. 

Esenţa lucrării în timpul acestei sfinte şi din inimă rugăciuni — după învăţătura Sfinţilor Părinţi 
— este să stea cu mintea în inimă şi să strige către Dumnezeu: „Doamne Iisuse Hristoase, Fiul lui 
Dumnezeu, miluieşte-mă”. 

Şi iarăşi, fiindcă unii întreabă dacă acelaşi lucru este lucrarea minţii şi rugăciunea inimii, vom 
arăta cât mai pe scurt deosebirea dintre ele. Adică: rugăciunea minţii este atunci când cineva se 
întăreşte cu atenţia în inimă şi înalță de acolo rugăciunea către Dumnezeu. Iar lucrarea minţii este 
când cineva aşezat cu atenţia în inimă, prin pomenirea lui Dumnezeu îndepărtează tot gândul care ar 
încerca să intre în ea. Unii, în timpul lucrării rugăciunii se opresc în imaginaţie, alţii în lucrarea minţii 
în cap. Dar adevăratul pas îl fac cei care, trecând de aceste stadii, ajung la pacea inimii şi se ascund 
în ea. Prin urmare, după Sfântul Isaac Sirul, „inima este jertfelnicul gânditor al lui Dumnezeu” (cuv. 
32). 

Acelaşi Sfânt Părinte Isaac Sirul, arătând că liniştea şi cugetarea la moarte ne ajută la 
rugăciunea inimii şi la apropierea noastră de Dumnezeu, zice: „Fraţilor, să iubiţi liniştea până ce va 
muri lumea din inima noastră şi necontenit să ne aducem aminte de moarte, deoarece prin aceasta 
putem să ne apropiem de Dumnezeu în inima noastră” (cuv. 34). lar pentru marele folos pe care îl 
are omul la rugăciune, zice: „Cine doreşte şi vrea să vadă pe Domnul înlăuntrul său se grijeşte să-şi 
curețe inima prin neîncetata aducere aminte de Dumnezeu” (cuv. 43). 

Învăţături asemănătoare despre rugăciunea inimii ne dă şi Cuviosul Teofan Zăvorâtul, zicând: 
„Stai cu atenţie şi cu frică de Dumnezeu în inima ta şi de aici adresează lui lisus rugăciunea, din 
atâncul sufletului, şi, lucrând astfel, aşteaptă cu răbdare şi smerenie şi cu inimă înfrântă, cu simţire 
de pocăință, până ce va veni şi se va atinge de inima ta harul lui Dumnezeu şi va trezi în ea rugăciunea 
neîncetată, cea de sine mişcătoare, care murmură ca un pârâiaş şi care va fi pentru tine ca un paznic, 
care păzeşte inima de toată necurăţia şi primejdia, după cuvântul Scripturii: Păzeşte-ţi inima mai mult 
decăt orice, căci din ea ţâşneşte viaţa (Pilde 4, 23). Atunci şi toată viaţa ta, în măsura în care este 
hotărâtă de inimă, va deveni curată şi luminoasă”. 

Şi Sfântul Episcop Ignatie Briancianinov, care a fost un mare lucrător al rugăciunii inimii şi 
a scris multe despre această rugăciune, îndemnându-ne să ne îndeletnicim cu rugăciunea lui lisus, ne 
spune că această rugăciune are două părți care duc la rugăciunea curată, care este încununată de 
nepătimire sau de desăvârşirea creştinească la ostenitorii cărora Dumnezeu va binevoi să le-o dea. 

În primul stadiu, cel ce se roagă este lăsat să se roage numai cu puterile sale. Harul lui 

Dumnezeu, fără îndoială, ajută pe cel ce se roagă, dar nu-şi descoperă prezenţa sa. În acest timp, 
patimile ascunse ale sufletului se pun în mişcare silind pe lucrătorul rugăciunii să se smerească. 
Biruinţele şi înfrângerile se înlocuiesc unele pe altele, iar voinţa liberă şi neputinţa omului se arată în 
toată golătatea. 

În stadiul al doilea, harul lui Dumnezeu îşi arată simţit prezenţa sa în lucrare, unind mintea 
cu inima şi dând putere pentru ca rugăcinea să se facă fără întrerupere, cu plângere şi cu căldură, din 
inimă. Această a doua rugăciune provine din prima. Acum atenţia minţii în timpul rugăciunii atrage 
inima în consimţire şi când se întăreşte rugăciunea, consimţirea inimii trece într-o unire a minţii cu 
inima. În sfârşit, în timpul atenţiei care s-a unit cu rugăciunea, mintea coboară în inimă, pentru cea 
mai adâncă lucrare a rugăciunii. 

Şi Sfântul Varsanufie cel Mare, arătând că prin osteneala şi prin întristarea inimii se câştigă 
rugăciunea inimii, ne sfătuieşte, zicând: „Sileşte cu durere inima ca să dobândească căldură şi 
rugăciune şi Dumnezeu îţi va da să le ai pe cele două veşnic. Numai să ştii că uitarea le izgoneşte pe 
acestea, născându-se în noi din nepăsare şi lene”. 

De asemenea, Sfântul Isaac Sirul, marele dascăl al liniştii şi al rugăciunii inimii, arătând că 
cine va ajunge la adevărata rugăciune a inimii, va ajunge la sfârşitul tuturor lucrurilor bune, zice: 
„Când cineva se va învrednici de necontenita rugăciune a inimii, ajunge la capătul tuturor faptelor 
bune şi astfel devine lăcaş al Sfântului Duh. Dacă totuşi nu a primit încă harul Sfântului Duh, nu 
poate dobândi şi lucra cu uşurinţă această rugăciune” (Cuv. 85). 

„Deoarece — zice în continuare sfântul părinte — aşa cum Duhul, care sălăşluieşte în vreun om, 
nu opreşte rugăciunea, fiindcă Însuşi Duhul se roagă veşnic pentru noi cu suspine negrăite (Romani 
8, 26), atunci nici când doarme acesta, nici când este treaz, rugăciunea nu se întrerupe în sufletul său, 
ci fie că mănâncă, sau bea, sau doarme şi orice ar lucra şi chiar dacă ar dormi în cel mai adânc somn, 
bunele miresme ale rugăciunii din inima lui cresc fără întrerupere şi rugăciunea atunci nu mai are 
NICI o întrerupere, nici capăt, şi în tot timpul se află în el. Ba chiar dacă ar înceta înlăuntrul său această 
rugăciune, totuşi în adâncul său lucrează necontenit. 

Deci desfătarea celor curaţi este rugăciunea neîncetată, zice un oarecare dintre purtătorii de 
Hristos, fiindcă gândurile lor totdeauna sunt mişcări dumnezeieşti, iar mişcările inimii curate şi ale 
minţii sunt glasuri blânde prin care îi cântă în ascuns Celui ascuns...”. 

Iarăşi, în continuare, arătând care este semnul celor desăvârşiţi în rugăciunea curată a inimii, 
marele Părinte Isaac Sirul zice: „Când se mişcă în mintea sa pomenirea lui Dumnezeu, îndată inima 
lui se porneşte spre dragostea lui Dumnezeu şi ochii lui varsă lacrimi cu îndestulare, deoarece 
dragostea obişnuieşte să verse lacrimi din ochi când îşi aduce aminte de cel pe care îl iubeşte. Unui 
astfel de iubitor de Dumnezeu niciodată nu-i seacă lacrimile, deoarece continuu găseşte prilej care 
să-l ducă la această pomenire a lui Dumnezeu, încât şi în timpul somnului vorbeşte cu Dumnezeu, 
fiindcă dragostea aşa obişnuieşte să lucreze şi aceasta este desăvârşirea oamenilor din viaţa aceasta” 
(Sfântul Isaac Sirul, cuv. 85). 

Şi iarăşi fiind întrebat dumnezeiescul Părinte Isaac Sirul despre semnul celor ce sunt 
desăvârşiți în curăţia inimii, care se face pe cât este cu putinţă omului pe pământ, îndeosebi prin 
rugăciunea curată a inimii, acesta a răspuns: „Când cineva vede pe toţi oamenii buni şi nu i se pare 
nici unul păcătos sau necurat, atunci în adevăr este curat cu inima”. Deoarece altfel cum se poate 
împlini cuvântul apostolului, care zice că omul trebuie să socotească pe toţi mai presus decât el, cu 
inimă curată (Filipeni 2, 3)? Şi al proorocului Avacum care zice: Ochiul curat nu vede pe cele rele 
(1, 13)? 

PĂRINTELE CLEOPA ILIE ÎN DIALOG CU PĂRINTELE GALERIU 
19 august 1994 


Părintele Cleopa: Prin mijlocirea rugăciunilor Preasfintei Maicii Domnului, a Mântuitorului 


şi a tuturor sfinţilor, ne-am mai văzut o dată în această viaţă. Nu stiu dacă ne-om mai vedea. Eu îs un 
putregai. 

Părintele Galeriu: Ştie Dumnezeu! 

P.C.: Mă văd bătrân şi slab. Câţi ani aveţi? 

P.G.: Am şi eu 76 la toamnă, în noiembrie. 

P.C.: Mulţi înainte cu darul lui Dumnezeu. 

P.G.: Ce-i mult... 

P.C.: Moş Costache a păşit pe 83. 

P.G.: La botez şi eu tot Costache sunt. 

P.C.: Tot Costache! 

P.G.: Zicem Constantin că ne-am mai boierit noi pe urmă, ca literatură. 

P.C.: Sunteţi moldovean, Costache mă cheamă. 

P.G.: Dar la buletin, oamenii ăştia m-au întors înapoi la buletin, după numele care mi l-a dat 
tata — Costache. 

P.C.: Tare mi-a fost milă de mata şi dragoste când bietul patriah era bolnav şi l-au părăsit toți. 
Cine era pe acolo? Numai părintele Galeriu în jurul lui. El alerga în toate părţile... 

P.G.: M-am dus la spital şi la Sinaia, şi am zis: „Staţi liniştit, că vă întoarceţi înapoi! Noi ne 
ostenim să vă întoarceţi înapo'”. 

P.C.: Da, da, săracul... 

P.G.: Pentru că n-aţi vrut să veniţi sfinţia voastră patriarh. Noi am apelat şi ne-am rugat... Nu 
era altă soluţie: ori Patriarhul Teoctist, ori Cleopa patriarh. 

P.C.: Oare câtă ruşine şi păcat era să vezi un putregai în fruntea Bisericii? 

PG. El... 

P.C.: Un putregai, un hârb legat cu sârmă... 

P.G.: Dar ştiţi că am venit cu Părintele Anania, şi cu ăştia doi, care-s oameni mari acum... 

P.C.: Aţi venit şi v-aţi spovedit şi n-am ştiut de ce aţi venit. Aţi venit cu scop. „Uite, trebuie 
să mergi la Bucureşti să te facă episcop!...” Ei, închipuieşte-ţi! 

P.G.: Noi trei am venit atunci, precum ştiţi. 

P.C.: Dar mi-a plăcut de Părintele Paisie, când m-am dus la el, i-am zis: „Nu cumva să 
aprobi!” Că el este duhovnicul meu. Şi când ne-am dus acolo [în chilia lui], am căzut în genunchi, 
dar bătrânul zice: „Domnul să vă miluiască, Domnul să vă păzească, Domnul să vă dea un colţişor 
de Rai, mulţumim lui Dumnezeu că aţi venit sănătoşi, să mergeţi sănătoşi, dar Cleopa nu pleacă de 
aici!” I-au bufnit râsul. 

Apoi a venit altă delegaţie: Gherasim Cucoşel de la Buzău, şi apoi a venit stareţa din Agapia 
cu vreo 20 de maici... 

P.G.: Eustochia. 

P.C.: Eustochia, săraca, cu aprobare de pe la Iaşi: „Să vă duceţi la panacida eroilor şi să 
rămâneţi la Bucureşti!” Măi, câţi au venit! Eu, Preacucernice părinte, vă spun de la inimă. Eu am trăit 
în munţi. Eu am fost la oile mănăstirii 11 ani. Eu îs om sălbatic, trăit în păduri. Toţi munţii ăştia îi 
cunosc, şi apoi eu să mă duc în Bucureşti? Nici nu ştiu limbi străine. Dar Anania a zis: „Nu, că noi 
îți aducem translatori” — cum se cheamă? 

P.G.: Da, da. Traducători, tălmaci. 

P.C.: Au spus că-mi pune uşieri, îmi pune... 

P.G.: Păi aşa ne hotărâsem, cu Anania, cu Daniel, noi să ţinem administraţia. Noi trei să ne 
ocupăm de ea, iar cuvioşia voastră: cuvânt, slujbă şi reprezentare. 

P.C.: Mânca-v-ar Raiul! 

P.G.: Reprezentare. Acesta era planul. 

P.C.: Mânca-v-ar Raiul! 

P.G.: Ei, aşa a fost, dar Dumnezeu a rânduit altceva. 

P.C.: Maica Domnului a rânduit, că nici nu visam una ca asta. „la uite, măi, ce-a căzut pe 
capul meu!” Apoi am zis: „Lasă, că ne ducem noi la Părintele Paisie şi faci ascultare de el!” Ei au 
crezut că Părintele Paisie este de partea lor. 

P.G.: Da, da, da. Păi tot pe Părintele Paisie aţi întrebat şi de stăreţie, în "42-43. Tot pe dânsul 
l-aţi întrebat. 

P.C.: Când au venit să mă ia, când tundeam oile. Mi-a scris bătrânul o carte poştală de la 
Cozancea, că abia în '48 a venit el aici: „Dragul tatei! Îmi spui că au venit să te ia la stăreţie după 
atâţia ani stând la oi. Să fii ca cum n-ai lua, ca cum n-ai da. Nu te bucura când te-or pune, nu te scârbi 
când te-or scoate!” 

P.G.: Foarte important. Adâncă vorbă, înţeleaptă, cu dreaptă socoteală. 

P.C.: Şi apoi au venit cei cu cancelaria mănăstirii peste două săptămâni. „Ei, te-ai răzgândit?” 
„Uite ce-mi spune bătrânul!” 

P.G.: Ascultare. 

P.C.: Săracul! Că la el am început la Cozancea, în '24. 

P.G.: De la 12 ani. Eraţi tot la oi. 

P.C.: La oile mănăstirii. 

P.G.: Au reînfinţat acum Cozancea! Nu? 

P.C.: Am fost. M-a trimis patriarhul anul trecut. A venit patriarhul aici cu trei mitropoliți şi 
i-a spus lui vlădica Eftimie: „Te rog să iei pe Părintele Cleopa să-l duci la Victoria, la Sihăstria 
Voronel...”. 

P.G.: EI [patriarhul] este din Tocirenii Vechi. 

P.C.: Da. Victoria este la 4 km mai sus. Da, că el de acolo-i, de mic copil acolo. Era fratele 
Tudorel Arăpaşu, avea 12 ani când a venit acolo la părintele Ghedeon Rebenciuc. 

P.C.: Mie îmi trebuia numai blagoslovenia stareţului. A grăit cu stareţul. „Îi dau voie, cum să 
nu!” Mi-a dat un ARO de aici, mi-a dat trei călugări, ca să mă ajute pe drum, şi am plecat şi am văzut 
Cozancea. Am văzut Paraclisul Părintelui Paisie în pădure, unde a pus el o cruce în 1920. 

P.G.: După ce-a venit el din război. EI a fost la război în '916. 

P.C.: Da, în a doua mobilizare. Le-a dat cinci hectare de pământ la cei care au fost pe front, 
că au câştigat războiul şi au făcut România Mare. El i-a chemat pe fraţii săi, că avea cinci fraţi, şi le- 
a dat la toţi câte un hectar de pământ: „Eu mă duc la mănăstire să slujesc lui Dumnezeu, că m-a adus 
viu de pe unde am umblat!” 

P.G.: El a ajuns până la Budapesta. Cu Ianoş Moşoiu. 

P.C.: Da, da, da. A zis că cântau unguroaicele fel de fel de cântări cu aparate, când a intrat 
armata noastră, ca să le moaie nervii la ai noştri, ca să nu-i omoare. „Nu vă facem nimic rău!” 

P.G.: Nu, nu, nu. S-au purtat creştineşte... 

P.C.: EI a venit şi a pus o cruce de stejar acolo, când a intrat în mănăstire. Când am văzut-o 
acum, o cruce aşa groasă de stejar lângă paraclisul lui în pădure, pusă de el în '920. Starețul acesta 
nou, care este acum, a mai construit, dar casa la care am ajutat eu să se facă când eram militar, când 
am fost în concediu, nu mai era. Unde a fost casa părintelui Paisie, o vacă roşie păştea iarbă. Şi unde 
a fost casa lui Gherontie şi a lui Gherman Condurache, tot aşa. Tot era păşune. Eu ştiu cum era atunci. 
Şi când am ajuns acolo, m-a apucat un plâns... 

În *37, când eram în armată, am venit într-o permisie la Cozancea. Mai aveam trei luni până 
la lhberare, eram caporal, făceam la Botoşani, la transmisiuni. Părintele Paisie a vrut mult ca unul din 
noi, dintre fraţi, să rămână la el — Gherasim a stat şapte ani ucenic la el —, şi când a văzut că plec, a 
zis: „Să-mi spui mie, dragul meu, nu vrei să vii la mine ucenic?” Vă spun drept: fraţii mei muriseră 
aici la Sihăstria, Gherasim a murit în '33, şi Vasile în '31. Ştiau Psaltirea pe de rost, dormeau noaptea 
în sicrie, erau mari nevoitori. Şi-i zic: „Nu stau, că aici sunt aproape de casă (numai vreo 5 km erau 
până la mine) şi acolo mă duc”... 

EI, când a văzut aşa — cânta cucul, era în luna lui mai —, a zis: „Eu te petrec până în marginea 
pădurii”, vreo doi km. Şi când am ajuns în marginea pădurii”, Părintele Paisie a zis: „Hai să facem 
un legământ!” „Hai!” Dar eu nu ştiam ce legământ. „Hai să facem întâi trei metanii!” Şi am făcut trei 
metanii până la pământ şi el a zis aşa: „Doamne, dacă băiatul acesta va muri înaintea mea, să fiu la 
capul lui. Iar dacă voi muri eu înainte, să fie el la capul meu!” 

Şi apoi eu am fost la capul lui. 

P.G.: Asta era la Cozancea, acolo... 

P.C.: Da. În pădurea Cozancea. A fost legământ. Şi el a spus aşa: „Dacă nu vii frăţia ta aici, 
el avea 30 de ani la Cozancea, am să merg eu la Sihăstria”. Şi în '48 cu Părintele Chiril Şaramet, care 
a plecat la Sfântul Munte, numai ce văd că vin amândoi. Au intrat prin clopotniţă şi „Gata!” Du-te la 
Iaşi şi vorbeşte cu vlădica Valerie, că vrem să venim aici!” 

P.G.: Valerie Moglan. 

P.C.: Moglan, săracul. El m-a făcut arhimandrit. 

P.G.: lar Galaction Cordun v-a hirotonit. 

P.C.: Galaction Cordun. 

P.G.: Şi pe mine tot el. 

P.C.: Tot el? Da, el. Era stareţul Mănăstirii Neamţ pe-atunci. 

P.G.: Da, da, da. 

P.C.: Vlădica Valerie, era plină biserica de lume când m-a făcut arhimandrit, mi-a dat băţul 
lui de episcop în mână, m-a pus în strana lui şi a spus la popor. „Na acest toiag. Cine ascultă de sfinţia 
ta, de Dumnezeu ascultă. Cine nu, poţi să-l baţi cu toată pădurea, că om nu-l mai faci”. 

P.G.: Ai văzut? 

P.C.: Aşa a zis. 

P.G.: Foarte înţelept a gândit. Oameni cu moştenire veche. Cu aşezare duhovnicească şi 
moştenire veche. 

P.C.: Îi am la pomelnic. Cât pot pomeni, şi-i mai ţin minte... Eu în '24 am plecat la Cozancea 
şi în '29 am venit aici la Sihăstria. Cinci ani am stat acolo. Dar în Bucureşti unde staţi? 

P.G.: Stau în curtea bisericii la Sfântul Silvestru. Am o căsuţă mică lângă clopotniţă. 

P.C.: Eu nu ştiu unde-i Sfântul Silvestru. 

P.G.: Pe lângă Piaţa Galaţi. 

P.C.: Am stat duhovnic la Patriarhie atunci când m-a adus din pădure. Patriarhul m-a ţinut 
vreo 4-5 luni. M-a pus de am predicat la toate mănăstirile. Mi-a dat autorizaţie cu viza Ministerului 
de Interne şi mi-a spus să mărturisesc toate mănăstirile din jurul Bucureştiului. Am început cu 
Țigăneşti şi pe urmă Căldăruşani, Pasărea. La Pasărea am fost arestat. Eram cu Arsenie, ucenicul 
meu. 

P.G.: A! Cu Arsenie Papaciuc. 

P.C.: Noi eram trimişi străini pe acolo. Nu mai fusesem niciodată. Un preot de acolo a spus 
la miliţie că eu sunt duhovnicul comandantului partizanilor din munți. 

Şi numai cum eram la un Sfântul Maslu la Mănăstirea Pasărea — era din Bucureşti lume multă, 
că Pasărea avea vreo 400 şi ceva de călugăriţe —, când terminam Sfântul Maslu, numai vin doi 
plutonieri cu pistoale automate: „În numele Legii sunteţi arestaţi! Urmaţi-ne!” 

Am dat jos crucea, felonul, epitrahilul şi i-am urmat. „Buletinele!” Ne-au scos pe poarta aceea 
de către apus; era în timpul prăşitului. Era poarta aceea pictată de Protcenco: „Bine este cuvântat cel 
ce vine întru numele Domnului”. 

P.G.: Păi până a ajuns să-l primiţi la Sihăstria, el pe acolo sărmanul a rătăcit: la Căldăruşani, 
Pasărea. Picta câte o iconiţă, săracul... 

P.C.: Da. Şi ne-au dus la Afumaţi. Ne-au cerut buletinele. Noi aveam delegaţia Patriarhiei, 
semnată de patriarhul: „Părintele Ilie Cleopa cu ucenicul său, Arsenie Papacioc, sunt delegaţi de noi 
să meargă prin mănăstiri pentru predici, pentru îndrumări duhovniceşti şi spovedania soboarelor”. 
Dar ei nu ne-au cerut delegaţia Patriarhiei, ci buletinele. Dar buletinele noastre, fiind noi de atâţia ani 
în munţi, nu erau vizate. Şi când mergeam încolo, unul mergea înaintea noastră şi unul în spate. 
Oamenii se puneau în coada sapei şi întrebau: „Oare unde îi duc pe preoţii ăştia?” 

Dar eu îi spun lui Arsenie: „Aşa, Arsenie, din pustie la Patriarhie şi de la Patriarhie mergem 
la puşcărie!” Dar Arsenie avea 14 ani de închisoare: „Taci, măi frate, zice, suntem trimişi de şeful 
Bisericii. Poate să mă împuşte acum!” 

P.G.: „Suntem în ascultare!” 

P.C.: „Suntem pe drumul ascultării”. EI era întărit, săracul. Aşa. Încep cercetările. Erau ofiţeri 
acolo, la Afumaţi. Întâi pe mine. „De unde eşti: Câtă şcoală ai? Unde ai făcut? N-ai neamuri în 
străinătate?” Şi pe urmă mă întreabă: „De ce ai stat în pustie?” „Să mă rog lui Dumnezeu!” „Dar în 
mănăstire nu puteai?” „Am fost prea obosit şi m-am dus în pustie”. 

Când a terminat cu mine, îl ia pe Arsenie. Arsenie avea hârtie de la Aiud că i-a dat drumul, 
că el făcuse la Aiud închisoare. „Dumneata ai fost arestat”. „Da, dar uite, nu mi-aţi dat voi drumul?” 
„Şi de ce ai plecat în pustie?” „După stareţul meu, să mă rog. Să mă învăţ rugăciunea!” 

Dar ei ne luaseră buletinele şi nu erau vizate: „Trebuie să plătiți atâta taxă, că nu-s vizate 
buletinele!” Dar n-aveam nici un franc la noi. „Lasă că o plătiţi voi!”, ne-au zis. 

Maicile au venit cârd — erau sute de maici venite — tocmai acolo, la 15 km, şi strigau în gura 
mare: „Daţi-ne duhovnicii! Daţi-ne duhovnicii! Daţi-ne duhovnicii!” 

Şi stareţa de la Pasărea a zis: „Da. Ne-aţi furat grâul de la arie. Aţi luat oamenii ăştia sfinţi, 
care au venit din pustie!...”. Şi acela spunea: „Taci, maică!” Mămucuţă, se sfădea cu aceia. 

Apoi stareţa a dat telefon la patriarh. Patriarhul era la băi, la Olăneşti, cu Gheorghiu Dej. 
„Părintele Cleopa cu ucenicul sunt arestaţi la Pasărea”. Ehei, când a auzit patriarhul, el ţinea mult la 
mine. Îl am în memorie. 

Au venit apoi doi ofiţeri de la miliția centrală cu motocicletele şi, când au intrat acolo, au 
întrebat: 

— Măi, care-i mai mare aici? 

A strigat acela: 

— Eu. Era şeful secţiei. 

— Măi, ce-aţi făcut voi aici ştie şi Londra şi Washingtonul! De ce aţi arestat călugării ăstia? 

— Avem informaţii... 

— Să vă ia d... pe toţi aici! Ştiţi voi cine-i Iustinian Patriarhul? Măi el este părintele țării, cu 
Gheorghiu Dej. Ăştia sunt delegaţii Patriarhiei. 

Că ei n-au cerut delegaţia Patriarhiei, au cerut buletinele. Am dat buletinele. Când au venit 
aceia au spus: 

— Părinților, aveţi delegaţia Patriarhiei? 

— O avem — era la mine —, dar nu ne-a cerut-o, au cerut buletinele. 

— la scoateţi voi! 

Când au văzut aceia, semnat de patriarhul şi viza ministrului de Interne, au început să se 

scuze: 

— Nu eu! Nu-s vinovat eu! Acela. Acela. 

— Părinților, vă duceţi în mănăstirile în care aveţi aprobare. Faceţi tot ce-a spus patriarhul! 
Toţi aceştia care v-au arestat vor fi pedepsiţi! 

Că s-a făcut mare propagandă în ziua mare, că a venit soborul mănăstirii. 

P.G.: Făcuseră agitaţie, şi asta lor nu le convenea. 

P.C.: Noi nu fusesem niciodată pe acolo în viaţa noastră. Era prima ocazie. Ne-au dat 
buletinele şi când ne-am întors, maicile, unele cântau, altele plângeau. Ne-au adus şi am ajuns noaptea 
înapoi. Nu luaserăm nici o lingură de apă de joi seara, cum am ţinut noi predică. Am slujit în biserică, 
am ţinut predică... 

P.G.: Cu ascultare şi în măsura ascultării. 

P.C.: Şi acuma după masă aveam de spovedit, când ne-au luat ei. Şi când ne-a adus acolo, 
săraca stareță! O stareță bătrână era... 

P.G.: În '48, iertaţi-mă, am fost acolo ca într-un fel de pelerinaj. Vreo două maşini şi cu 
preotul Mihail Ştefan, şi era acolo duhovnic Mina Prodan. EI era duhovnic acolo. 

P.C.: EI. L-am mărturisit. Mina Prodan era duhovnic. 

P.G.: Că a şi murit aici aproape, pe braţele Preacuvioşiei voastre. 

P.C.: Eu l-am mărturisit. 

P.G.: Că mi-aţi spus o vorbă mare şi de Mina Prodan, că aşa cum l-a făcut mama lui a rămas 
toată viaţa. A fost un duhovnic. 

P.C.: Om duhovnicesc, săracul! Când am venit eu cu maicile de la Afumaţi înapoi, cu atâtea 
sute, seara, el era cu vreo 30 din cele bătrâne: „Eu n-am putut să mă duc cu aiestea bătrâne. Am rămas 
cu ele acasă!” EI ne-a ieşit înainte. 

Şi au venit săracele cu maica stareță: „Haideţi la stăreţie! Uite, aveţi cheile de jos, de sus!” 
Dar nişte maici au zis: „Maică stareță, nu i-au luat ziua, că se face tulburare mare, dar poate o să-i ia 
noaptea. Să meargă la noi. Eu am un secret în pod”. 

P.G.: Cum a stat şi părintele Argatu ascuns 11 ani. 

P.C.: „Şi să meargă să-i ascundem, să nu-i ia noaptea”. Eu eram mai prost, că eu dacă n-am 
făcut închisoare, dar Arsenie săracul prin câte a trecut, a zis: „Nu, măi fraţilor. Suntem oficiali. 
Dumnezeu care ne-a păzit ziua, ne va păzi şi noaptea. Stăm aici. Cum vrea Dumnezeu!” 

Şi dacă a zis Arsenie, m-am lăsat după el, că el era încercat, săracul. 

P.G.: Avea încercare mare... 

P.C.: Fratele său a fost general. Când l-au împuşcat atunci, la Râşnov. 

P.G.: Atunci o fi fost în timpul lui Armand Călinesc sau mai târziu? 

P.C.: Şi el era cu frate-su, Radu. Frate-su a fost general pe timpul regelui. Erau 300 şi i-au 
dus la Râşnov, aproape de Zărneşti, şi au făcut, un mormânt de vreo 100 de metri de lung şi de 2-3 
metri adânc. Şi i-au adus şi i-au legat pe toţi la ochi pentru împuşcare. Numai când să-i împuşte, când 
toţi erau legaţi la ochi, numai să cadă acolo în morminte, că acolo îi îngropau, au venit doi călăi: 
„Staţi, măi, staţi! Jumătate se împuşcă. Jumătate merg la Aiud”. 

Şi când au numărat să împuşte în lotul acesta, Arsenie a căzut liber şi frate-su să fie împuşcat. 
Frate-su, când a văzut că i-au împuşcat pe toţi la frunte, când a văzut că-i împuşcă, atâta a zis: „Măi 
Angheluţă, ai grijă de copiii mei!” Şi a căzut Jos şi s-a dus. Aşa s-a despărțit de frate-su. Mi-a spus, 
săracul. Ehei, prin câte a trecut! 

Şi apoi ne-a luat soborul să ne dea de mâncare. Am gustat ceva, dar nu mai puteam. Era pe la 
miezul nopţii. Şi numai ce vin nişte maici cu nişte ciomege în mână: „Maică stareță, îi ducem noi 
până la Patriarhie, ca să nu-i aresteze”. Dar Arsenie a spus: „Stăm pe loc! Cum va vrea Dumnezeu!” 
că delegaţia era la noi. Era cam aproape ora 12 şi am adormit. EI într-un birou şi eu dincoace. Aici 
era un epitaf cu Adormirea Maicii Domnului şi avea o candelă. Şi când mă trezesc eu pe la ora 1-2, 
aud jos la parter vorbind. „Arsenie, a venit securitatea!” EI avea cheile la dânsul, şi de jos şi de sus. 
Noi eram la al doilea etaj. Dar el, mai îndrăzneţ, s-a dat jos tiptil şi s-a dus la uşă. Când ajunge la uşă, 
glas de femei. Când deschide uşa, au strigat: „Văleu, dar nu dormiţi? Noi vă păzim aici, suntem 20 
de serviciu!” 

În jurul palatului erau 20, gardă. Opt erau la clopote, ca în caz că vine securitatea să tragă 
clopotele, că satul Pasărea era anunţat: „Au venit doi pustnici din pădure. Sunt arestați”. Că-i un 
singur drum de la Pasărea care merge la Brăneşti. Numai pe acolo trebuiau să vină maşinile. „Dar în 
Biserică de ce-i lumină?” am întrebat. „Îi priveghere de toată noaptea, de aseară. Stareţa a pus. Acum 
au terminat pravila şi de acum citesc la Psaltire până-n ziuă”. 

Când vine la mine, îmi spune: „Măi frate, măi, toată mănăstirea-i trează. În biserică este slujbă 
de aseară. Sus la clopote sunt opt maici, să tragă să audă comuna, să iasă înaintea securităţii. Satul 
era pus tot în picioare”. Eu am zis: „Dacă ei se roagă, dormisem vreo două ceasuri, hai să ne rugăm 
şi noi!” Am scos şi eu Psaltirea. Ceaslovul şi ne-am rugat. Ele până dimineaţă au stat cum le-a pus 
stareţa. 

Când deodată apar doi generali. Îl ia pe Arsenie: 

— Cum te cheamă? 

— Arsenie. 

— Unde sunt călugării cei doi, care au fos duşi ieri sub escortă la Afumaţi? 

— Eu îs unul. 

— Dar celălalt? 


607 


— Starețul meu, este sus acolo. 

— Părinților, noi suntem de la securitatea generală. Toţi aceia care v-au pedepsit pe 
dumneavoastră, sunt pedepsiţi. Dvs. aţi fost oficiali aici, nu hoţi. Să fiţi liniştiţi, căutaţi-vă de serviciu, 
cum scrie pe delegație!” 

Am mai fost pe urmă la Zamfira, Suzana, Cheia; erau mănăstiri la care însă nu fusesem. 

P.G.: Vedeţi, Părinte Cleopa, eu ţin minte o vorbă de la Patriarhul Iustinian. Chiar în anul 
acela când a ajuns patriarh — eram la Ploieşti —, şi a venit şi ne-a vorbit. El mereu spunea: „Politica, 
lăsaţi-mă pe mine s-o fac, dvs., preoţii, vedeţi-vă de slujbă!” Or, ce înţelegea el prin asta? EI îşi dădea 
seama că o să fie puşi mulţi din ei la cazne, la ispitiri. Dacă ar fi fost aşa, ca el să facă politica, ştia, 
era şi patriarh, noi scăpam de multe rele, de multe ispitiri. 

P.C.: Da, da, da. Eram în palat la el şi-mi zice: „Părinte Ilie, ia epitrahilul, că am să-ţi spun 
ceva!” Se spovedea. 


P.C.: Cine mai este la biserica Sfântul Vasile? 

P.G.: Acum sunt nişte preoţi tineri. 

P.C.: Ţin minte că m-aţi pus să vorbesc în biserică... 

P.G.: Aţi vorbit întâi în biserică, apoi la cimitir... 

P.C.: Apoi a venit o înmormântare. 

P.G.: La cimitirul Viişoara. Şi cum Duminica se adună creştinii şi merg la mormintele lor, a 
venit multă lume. Câteva mii erau. Este cimitirul principal al oraşului. 

P.C.: Da, de pe un mormânt acolo am vorbit. 

P.G.: Şi v-aţi suit pe o piatră de pe mormânt, şi aţi vorbit la mulţimea aceea Drumul sufletului 
după moarte. 

P.C.: Da, da, da. 

P.G.: Şi pe urmă am revenit în biserică şi aţi vorbit şi la altă adunare, că aveam adunări după 
amiază. Şi apoi am mers la doctorul Grigoriu... 

P.C.: Grigoriu, săracul! 

P.G.: S-a dus şi el. Apoi am plecat împreună la Vladimireşti. Am mers acolo să mai potolim 
duhurile acolo. 

P.C.: Că era cu deasa împărtăşanie. 

P.G.: Păi da, da, săracii, cu Părintele loan, cu maica Veronica, că şi acuma iar se mai agită 
duhurile acolo. Se mai tulbură. 

P.C.: Mi-a spus bietul Prea Sfinţitul Casian. 

P.G.: lar se mai tulbură duhurile. Dar se luptă să le potolească. 

P.C.: Bietul episcop se luptă. A pus condiţii să nu se împărtăşească mai des de 40 de zile. A 
arătat de la Sfântul Simion Tesaloniceanul... 

P.G.: A pus aşezământ bun. 

P.C.: A scos pe loan şi loan s-a dus în Ardeal. 

P.G.: Da, este la Recea. Da. Trebuie pus aşezământ Apostolic şi patristic, părintesc. 
Succesiunea trebuie să fie Apostolică şi Patristică... 

P.C.: Aşa este. Da. 

P.G.: Şi prin Sfinţii Părinţi. 

P.C.: Săracul Părintele Galeriu, cum am să stau acum, dacă te duci? Îmi pare rău. 

P.G.: Câte am petrecut împreună şi mare bucurie am avut când aţi plecat a doua oară în pustie, 
că aţi plecat cu Sbornicul adus de mine şi v-a adus multă mângâiere. 

P.C.: Sbornicul îl am şi acuma la casa din deal. Prima dată Gheorghe Roşca mi l-a dat. 

P.G.: Bietul Părinte Gheorghe Roşca era duhovnicul nostru. Şi al lui Todiraşcu şi al lui 
Alexandru Mironescu şi al lui Virgil Cândea... Păritele Petroniu când a aranjat biblioteca de la 

Mănăstirea Neamţ a găsit Sbornicele acestea trimise de cei de la Mănăstirea Valaam, unul din 1936 
şi altul din 1938, „Rugăciunea lui lisus” (Cum se potriveşte rugăciunea lui lisus pentru omul de azi). 
Şi Părintele Petroniu ni le-a dat nouă şi noi am dat ceva gologani de le-a tradus în româneşte. Asta-i, 
cum s-ar zice, activitatea noastră tainică. Tainică, cum s-ar zice, când nu era voie. Înţelegeţi? 

P.C.: Da. 

P.G.: Şi atunci le-am răspândit. Şi primul Preacuvioşiei voastre vi l-am adus. 

P.C.: Eu l-am avut cu mine atâţia ani. Atâta-i însemnat şi-i făcut!... 

P.G.: Da, că acolo-i vorba de Agapie Orbul, de Teofan Zăvorâtul, de Ignatie Briancianinov, 
de toţi oamenii ăştia duhovniceşti... 

P.C.: De toţi, toţi, toţi. Eu unde citeam, tot puneam semne... 

P.G.: Stareţii de la Optina, de la Valaam, primii părinţi: Isaac Sirul, Efrem Sirul... 

P.C.: Unde am stat, pe rădăcinile brazilor, mamă! Mi-aduc aminte, Sbornicul a fost cu minte. 
Psaltirea, Ceaslovul, Sbornicul, şi am avut o Sfântă Scriptură, aşa mi-aduc aminte, cărţile care au fost 
cu mine, dar acesta ştiam că-l am de la sfinția voastră. 

P.G.: M-am mângâiat aşa, că ne-a legat Dumnezeu, ne-a legat cu atâta fericire. 

P.C.: Au venit doi pădurari aici, unul Crăciun şi unul Popa, tocmai de unde am stat eu, de la 
Vadul Negrilesei. Au găsit bordeiul meu, unde am stat în pustie, dar risipit. Şi unul, chiar în postul 
lui, mi-a zis: „Părinte, îl facem nou, îl facem tot, vii să-l vezi!” „Măi băieţi, nu mai pot!” „Nu! Te 
ducem cu maşina, că maşina merge până la Muntele Vărăria”. Dar de la Vărăria mai mergi 5 km şi 
vreo 3km în stâncă. 

„Părinte, zice, un brad în fundul bordeiului cu o cruce pe el”. Acolo stătea cutia cu 
Preacuratele Taine. E o taşcă şi o cruce de chiparos sculptată frumos... 

P.G.: Cum zic savanții: „Trusa”. 

P.C.: Aceea a fost cu mine nouă ani, am purtat-o pe unde mă duceam, că nu ştiam unde am 
să mor. Mi-aduc aminte. A venit Crăciun acela şi a spus: „Părinte, tare am dori să vii numai să-l 
sfinţeşti”. Şi le-am spus: „Măi băieţi, nu mai pot!” „Noi vă ducem cu maşina până la Vărărie şi de 
acolo înainte vă ducem cu o căruţă cu două roate până la borde”. 

P.G.: Acolo aţi avut bordeiul... 

P.C.: Acolo mi-a făcut bordeiul pădurarul Maxim Dumbravă cu feciorul lui, Ilarion. A săpat 
în pământ o groapă mare şi apoi a pus bârne de fag deasupra. Şi pe bârnele de fag a pus flotări de 
brad, ca şi cum ar fi carton gudrunat, şi apoi a pus pământ deasupra şi apoi a semănat brad mărunt şi 
a pus frunze de brad, puzderie. Puteai să treci de o mie de ori peste mine şi nu ştiai că acolo este o 
jivină de pământ. Eu aveam uşiţa numai atâta de mică [50/50 cm], îmbrăcată cu muşchi verde, că 
acolo erau multe pietre cu muşchi, şi nu-ţi dădeai seama. În fundul bordeiului ardea candela la 
Preasfintele Taine. Era un brad şi o cruce făcută de el unde am pus cutia cu Sfintele Taine. Şi au spus: 
„Bradul cu crucea este şi acuma. Dar bradu-i mare, voinic, şi tare am vrea să facem acolo un schit!” 
Acolo a vrut să mă omoare vrăjmaşul într-o noapte, în Postul Crăciunului. 

P.G.: Când aţi auzit ca nişte tancuri, aşa! 

P.C.: Da a venit un rabin cu maşina de alamă, cum n-am mai văzut în lumea asta era în Postul 
Crăciunului. Şi eu eram la pravilă, drept la miezul nopţii. Şi a început un cutremur: Dudududu! 
Dudududu! Dudududu! Dudududu! Eu am zis că-i cutremur. Când am auzit aşa huruind, întâi 
am zis că-i cutremur. Dar afară era lună. Şi când dau să deschid uşa, numai ce să văd o maşină de 
alamă, nu înaltă. Avea mii de roţi. Şi deasupra un rabin cu o pălărie. Ochii jumătate negri, jumătate 
albi. Maşina aceea mergea încet-încet. Şi când a vrut să intre în bordei, eu am luat crucea în mână şi 
m-am dus unde erau Sfintele Taine, că zice Sfântul Metodie al Constantinopolului: „Dacă ai Sfintele 
Taine cu tine, ai pe Hristos viu!”, că-i Trupul şi Sângele Lui. 

Eu am prins bradul în braţe şi am zis: „Doamne Iisuse, nu mă lăsa!” Atâta am zis. N-am vorbit 
cu el. Şi el când a intrat, a zis apăsat: „Ce cauţi aici?” Se cutremura pământul. Eu n-am vorbit. Şi 
am zis: „Chiar de mă omoară, cu să mor cu Sfintele în braţe”. 

A început a se da înapoi. Şi eu aveam un şipot mai în vale, cum e cristalul. Şi când a ajuns pe 


609 


malul acela, s-a dat peste cap. Şi când a huit odată, până a doua zi la ora unu mi-au huit urechile. Şi 
s-a dus şi nu l-am mai văzut. 

Îmi aduc aminte, mai erau două săptămâni şi o zi până-n Crăciun. Asta era prin 1953-54. 

P.G.: Asta nu-i exact ca la Sfântul Ilie la Horeb? Când s-a făcut vârtej mare şi Dumnezeu nu 
era în vârtej. Şi s-a făcut cutremur şi Dumnezeu nu era în cutremur, şi foc şi nu era, ci era în adiere 
de vânt subțire. Vezi, diavolul aşa a venit, în cutremur şi foc şi-n vârtej. Asta-i deosebirea între cel 
rău şi Dumnezeu. Şi cu Sfintele Taine. Asta-i grozavă. 

P.C.: M-am prins cu braţele de bradul unde eram şi am stat aşa. Şi după ce-am văzut că s-a 
dus, s-a auzit un huiet mare. Şi-a dat drumul în prăpastia aceea, că era aproape de bordei la câţiva 
metri... Şi pe urmă am început a mă ruga, m-am liniştit şi m-am pregătit de împărtăşanie. Mă 
întâlneam cam la 2-3 luni la muntele Scrânciobul cu bietul Arsenie Papacioc, cel cu barbă mare. El 
s-a îmbolnăvit cu mine în pustie şi l-am dus la o bătrână, Victoria Bălan. 

Și când veneam, ne întâlneam la muntele Scrânciobul, ne mărturiseam amândoi. El se 
împărtăşea, avea şi el Sfintele şi eu, ne iertam şi eu plecam la bordeiul meu, el pleca la muntele lui. 
Mi-aduc aminte prin câte ne-a trecut mila Domnului! Dar când ne-am despărțit, am jurat pe 
Evanghelie, aveam un Noul Testament: „Dacă te prinde pe sfinţia ta, să nu spun nimic, ca să nu zică 
că suntem organizaţie”. 

P.G.: Da, da, că dacă erau doi-trei, înseamna că era organizaţie. Ce vremuri au fost acelea! 
Vai de mine!... 

P.C.: Doamne, prin câte ne-a trecut mila Domnului!... şi apoi bietul patriarh Iustinian ne-a 
căutat mult, cu acte, dar nu mă găsea. A trimis pe Daniil Tudor, pe Părintele Petroniu şi pe Emilian 
Olaru, pe care l-am lăsat la Mănăstirea Slatina. Eu am zis că plec la spital. N-a ştiut nimeni. Noaptea 
am plecat. Săracul, a murit şi el. 

P.G.: S-a dus. Pe câţi am petrecut, săracii!... aproape o jumătate de veac. 

P.C.: Ei, când au venit, m-au căutat mult, Părintele Emilian ştia că eu am stat la bătrânul 
acela, Neculai Moratanu, pe Muntele Clădita. Eu am stat câteva luni acolo şi l-a adus pe Arsenie la 
mine. L-au adus fraţii Axinte, au murit şi ei. Şi el a venit îmbrăcat — el avea barba mare, ca la sfinţia 
voastră —, a venit îmbrăcat în femeie, numai ochii i se vedeau. O mătuşă, îmbrăcată cu fustă şi cu 
batic. Când a ajuns la mine, a căzut în genunchi şi a zis: „lertaţi-mă!” „Dar mătuşa de unde-i?” Eu n- 
am ştiut că-i dânsul, că nu se vedea. „Aista te caută de mult!” 

EI a auzit de mine şi m-a căutat să mă găsească. EI a fost arestat la Seminarul Neamţ, era 
părintele spiritual al seminarului. Un om al lui Dumnezeu l-a dus până la Timişoara şi i-a spus: „Du- 
te unde ştii, că am ordin să te arestez!” Şi el a venit să mă caute pe mine. Şi a căutat în toate părțile 
până m-a găsit, săracul. Când m-a găsit a leşinat de plâns. Eu l-am primit în mănăstire. Fratele Anghel 
îl chema. L-am călugărit, l-am făcut diacon, preot, duhovnic. Îi tocmai la Techirghiol acum. 

P.G.: Acolo-i el. 

P.C.: El acum la bătrâneţe ar vrea să vină să moară aici. El are 80 de ani în capăt. 

P.G.: Da, aşa, că-i în '914. 

P.C.: Da, da, săracul. Şi vlădica a spus: „Mă rog, nu-l chema, că-i de mare folos, că-l cunoaşte 
atâta lume”. 

P.G.: El a pătimit mult, Părintele Bejan de la Hârlău, de asemenea, Părintele loan Negruţiu, 
care-i duhovnic la Timişeni. Ştiţi, sunt oameni duhovniceşti... 

P.C.: Trecut prin multe... 

P.G.: Părintele Bejan, din '41 până în '89 aproape numai în închisori a trăit. Jumătate de veac. 
Nu este altul la măsura lui. Îi de-o seamă cu sfinţia voastră, în '912 născut. 

P.C.: Îi de la Hârlău, săracul... Bietul Părinte Galeriu... Cine ştie dacă ne-om mai vedea în 
viaţa asta! Uite, ne-am văzut acum. Mulţumim Preasfintei Treimi şi Maicii Domnului că ne-am mai 
văzut. Şi eu, numai mila Domnului ştie cât mai am de trăit. 

P.G.: Aşa este. Doamne ajută şi Maica Domnului... Stăm oleacă în genunchi să puneţi 
epitrahilul pe noi. 

P.C.: Domnului să ne rugăm! 

P.G.: Doamne miluieşte! 

P.C.: Darul Domnului, Dumnezeului şi Mântuitorului nostru Iisus Hristos, pentru rugăciunile 
Preacuratei, Preabinecuvântatei, slăvitei Stăpânei noastre Născătoarei de Dumnezeu şi pururea 
Ferioarei Maria, cu puterea cinstitei şi de viaţă făcătoarei Cruci, cu apărările cinstitelor, cereştilor 
netrupeşti puteri, cu ale cinstitului mărit Prooroc Înaintemergătorului şi Botezătorului Ioan, ale 
Sfinților măriţilor întru tot lăudaţilor Apostoli, cu ale Sfinţilor măriților mari dacăli ai lumii şi ierahi: 
Vasile cel Mare, Grigorie Cuvântătorul de Dumnezeu şi loan Gură de Aur; Atanasie, Chiril şi loan 
cel Milostiv, Patriarhii Alexandriei; Nicolae de la Mira Lichiei, Spiridon al Trimitundei, marele 
făcător de minuni; cu ale Sfinţilor măriţilor Grigorie, Arhiepiscopul Neocezareei, Amfilohie, Episcop 
de Iconia, Averchie cel întocmai cu Apostolii, Episcopul lerapolei; Marele făcător de minuni 
Ambrozie al Mediolanului, Grigorie al Nyssei, Grigorie al Tesalonicului, Simion al Tesalonicului, 
Simion Noul Bogoslov, şi ale tuturor sfinţilor măriților Ierarhi; cu ale Sfântului Slăvitului Apostol 
Întâiul Mucenic şi Arhidiacon Ştefan, cu ale sfinţilor măriţilor marilor mucenici Gheorghe purtătorul 
de biruinţă; Dimitrie, Izvorâtorul de mir, Teodor Tiron, Teodor Stratilat, Mina şi loan cel Nou, cu ale 
sfinților măriţilor 40 de mucenici, chinuiţi în iezerul Sevastiei, cu ale sfinților măriţilor mari mucenici 
doctori fără de arginţi, Cosma şi Damian cei din Asia, Cosma şi Damian, Chir şi loan, Pantelimon şi 
Ermolae, Samson, Mochie, Anichit, Diomid, Talaleu şi Trifon, Agapit şi Pavel, Haralambie şi Mina 
şi ale sfinţilor tămăduitori fără de arginţi; cu ale tuturor sfinților măritelor mari muceniţe şi fecioare 
Tecla, Irina, Varvara, Ecaterina, Fevronia, Anastasia Romana, Filofteia, Paraschiva, Pistis, Elpis şi 
Agapis şi maica lor, Sofia, cu ale tuturor sfintelor bunelor biruitoarelor muceniţe; ale Preascuvioşilor 
Părinților noştri: Antonie cel Mare, Arsenie cel Mare, Macarie cel Mare, Efrem Sirul, Isaac Sirul, 
Teodor Studitul; mărturisitori: Visarion Sarai, Maxim şi loan Damaschin, ale Preacuvioasei maicii 
noastre Parascheva şi Teodora de la Sihla, ale Sfântului Ierarh Calinic de la Cernica, Preacuviosul 
Siluan, Herman de Alaska, lov de la Sfânta Mănăstire Pociaev, cu ale sfinţilor a căror pomenire astăzi 
o săvârşim, ale Sfinţilor şi Drepţilor dumnezeieştilor Părinţi Ioachim şi Ana şi pentru ale tuturor 
sfinţilor, să vă dăruiască Prea Bunul Dumnezeu, bunătate, bucurie, sănătate, linişte sufletească şi 
multă răbdare şi cu mila şi cu îndurările Lui să ne vedem cu toţii la Rai. Amin. 


PĂRINTELE CLEOPA ILIE ÎN DIALOG 
CU SORIN DUMITRESCU 
septembrie 1994 


Părintele Cleopa: Ce căutaţi aici, mânca-v-ar Raiul? Eu sunt moşu” Putregai, moşu” Putregai, 
moşu” Putregai; aşa mă mai cheamă pe mine; 83 de ani, patru operaţii, o mână ruptă, sufăr cu inima; 
am de mărturisit o sută de călugări, că-i vineri — vinerea-i molitfă... 

Sorin Dumitrescu: Părinte Arhimandrit, el e redactorul-şef de la „Anastasia”, Bucuroiu îl 
cheamă. 

P.C.: Cum îl cheamă? 

$.D.: Răzvan Bucuroiu. 

P.C.: Am crezut că-l cheamă Coroi, că a fost un bandit pe-aici, Coroi... 

S.D.: Şi cel de aici, cu „buhaiul”, este om mare, de la Bucureşti... 

P.C.: Aista să se ducă unde va vedea un măgar, să-l fotografieze şi să scrie pe el Cleopa. Ai 
înţeles? 

$.D.: Părinte, omul acesta a venit din America ca să vă vadă... 

P.C.: Ce să vezi la un putregai; un hârb de legat cu sârmă? Eu sunt un moşneag putred, 
păcătos, rău! N-am nimica bun. 





34 camera de filmat 

$.D.: Şi noi cum suntem atunci, dacă dumneavoastră ziceţi aşa? 

P.C.: Voi sunteţi oameni mari, măi! Mă pun eu cu voi? 

$.D.: Părinte Cleopa, am auzit că a venit primul ministru aici, ce a făcut? 

P.C.: A venit să ceară un sfat. „Domnule prim-ministru, eu's un putregai, un moşneag putred. 
Nu pot să sfătuiesc eu un prim ministru care conduce ţara...”. Dar el, nu şi nu, că „nu plec de aici 
până nu-mi dai sfat! Eu ştiu câte cărți ai scris dumneata...”. 

„Domnule prim-ministru, n-am să-ţi dau eu un sfat, o să-ţi dea un sfat «Împăratul Cuvintelor. 
„Cine-i acesta?” „Sfântul Vasile cel Mare. Aşa îl numeşte Biserica: Ochiul Bisericii, Gura cea de foc 
a Duhului Sfânt şi Împăratul Cuvintelor. EI a făcut şcoală în Alexandria şi în Atena cu un filosof 
Eubul. EI, după ce a terminat studiile, a luat pe Sfântul Grigorie de Nazianz şi a plecat în pustie 13 
ani, să aibă experienţă de viaţă pustnicească. 

Şi când a ieşit de acolo, a făcut acele vestite spitale, numite «Vasiliade», care erau spitale şi 
mănăstiri: un pavilion de călugări şi unul de bolnavi; dincolo — un pavilion de maici şi un pavilion 
de femei bolnave. Şi a venit Eubul la el, când era episcop în Cezareea Capadociei, şi i-a zis: «O, 
Vasile, am învăţat atâţia ani împreună la şcoală, să-mi spui mie care-i cea mai mare înţelepciune care 
păzeşte pe om de tot păcatul şi-l duce la Rai?» «O, Eubul, cea mai mare înţelepciune, care păzeşte pe 
om de tot păcatul şi-l duce la fericirea veşnică, este ca pururea să vadă moartea înaintea lui şi să aibă 
în minte pe «Doamne lisuse». 

Şi i-am vorbit trei ore jumătate: „Domnule prim-ministru, vezi ţărişoara asta, România? E o 
ţară nici prea mare, dar nici prea mică; are vreo 20 şi ceva de milioane de suflete, dar suntem de 
origine creştin-ortodoxă de 2000 de ani. De origine apostolică”. „Cum?” „Stai să-ţi spun. La anul 
104 au venit coloniştii romani în Ardeal, la Tapae, la Sarmisegetuza, să-l bată pe Decebal. S-a găsit 
la ei un opaiţ, care astăzi e la Muzeul Militar din Bucureşti — Opaiţul lui Zenovius, care e din aur şi 
are Răstignirea lui Hristos pe el. 

Dincoace, în Sciţia Minor, în Dobrogea, a predicat Sfântul Apostol Andrei, cel întâi chemat, 
fratele lui Petru; moare şi el răstignit. Şi iată ce vreau să vă spun: De la Nero până la Constantin cel 
Mare au pătimit şase milioane de martiri la Roma şi în Cartagina Africii. 

Deci, domnule prim-ministru, iată ce spun: să băgăm de seamă câtă legătură era între 
conducerea ţării şi conducerea Bisericii, de două mii de ani, de când suntem creştini...”. 

$.D.: Cum trebuie să fie căpetenia unei ţări, Părinte? 

P.C.: Stăi, stăi, că şi asta i-am spus: „Vezi Mircea cel Mare? Conducea Muntenia, Oltenia şi 
Dobrogea timp de 36 de ani, şi face Mănăstirea Cozia, unde e îngropată toată familia lui. Alături este 
un cavou frumos tare, pe care zice: «Aici odihneşte roaba lui Dumnezeu, Monahia Teofana, mama 
lui Mihai Viteazul». EI a cucerit şi Ardealul şi Moldova, iar mama lui era călugăriță! 

Dincoace, la Probata, Petru Rareş face o mănăstire frumoasă. Alături e un cavou pe care zice: 
«Aici odihneşte roaba lui Dumnezeu, Monahia Maria Oltea, mama lui Ştefan cel Mare». Vezi, mama 
lui Mihai Viteazul — călugăriță, mama lui Ştefan cel Mare — călugăriță...”. 

Apoi i-am spus de Matei Basarab, care a făcut Mănăstirea de la Căldăruşani. L-au înconjurat 
turcii la Arnota cu treizeci de divizii, iar el avea numai şase. Şi a ieşit un boier de-al lui, când a văzut 
că el s-a ascuns în pădure, înaintea generalilor turci, spunând: „Eu sunt Matei, Domnul Munteniei”. 
L-au luat turcii şi l-au dus la Constantinopol. Şi aşa a scăpat Matei Basarab. Ce-a făcut el drept 
mulțumire lui Dumnezeu? Mănăstirea Arnota, unde e îngropat şi el, şi soţia, şi toată familia lui. Da. 
Ai văzut ce făceau şi mulțumeau lui Dumnezeu? 

Dar Neagoe Basarab? Face Catedrala de la Curtea de Argeş. Doi regi sunt înmormântați 
acolo: Carol I, care ne-a adus independenţa de turci, şi celălalt, Regele Ferdinand, care a făcut 
România Mare la 1918. 

Carol 1 a pornit al luptă steagul românesc, pe care scria: „Nihil sine Deo” — Nimic fără 
Dumnezeu. Eram robi la turci de 430 de ani. 

$.D.: Dar cum a ştiut „neamţul” ăsta să spună aşa o vorbă? 

P.C.: Da” stăi, stăi, stăi! Voi credeţi că dacă eu's moşneag putred aici, nu ştiu nimica. Şi acest 

rege, care a avut pe Dumnezeu în mintea şi-n inima lui, ne-a scos din robia turcilor. Primul care a 
pus steagul cu crucea lui Hristos, „Nimic fară Dumnezeu”, pe Plevna, a fost căpitanul Valter 
Mărăcineau, care 1-a bătut pe turci şi a scos robia cea amară de 430 de ani, că, dacă aveai două coşuri 
pe casă — două hogege —, plăteai tribut la turci pe amândouă. Trimiteau torcii pe grecii din Fanar, şi, 
care sugea ţara mai mult, pe acela îl ţinea mai mult... 

Şi -apoi i-am zis de Vasile Lupu, care a dat patruzeci de mii de galbeni de aur la turci pentru 
moaştele Sfintei Parascheva, pe care le luaseră ei de la bulgari. 

Şi apoi i-am spus de Movileşti. Ai văzut Mănăstirea Suceviţa, care are Sinaxarul pictat pe 
zidurile din afară şi pe dinăuntru. Ctitoria celor trei Movilă: Simion, domn în Țara Românească şi 
Moldova; Ieremia, domn al Moldovei, şi Gheorghe, mitropolitul. Toţi în biserica mănăstirii sunt 
îngropaţi. 

Familia Muşatinilor a stat pe tronul Moldovei 155 de ani. De la Laţcu Voievod, care a făcut 
catedrala cea mare Sfânta Treime, până la Alexandru Lăpuşneanu a stat pe tronul Moldovei dinastia 
Muşatinilor. Roman Voievod, care a făcut oraşul Roman, Alexandru cel Bun, Ştefan cel Mare — toţi 
au fost Muşatini. Dar toţi care au stat pe tronul Moldovei au făcut câte o mănăstire şi câte o biserică, 
şi sunt pomeniţi în veci. 

$.D.: Dar Biserica de la Prodromu, de la Sfântul Munte Athos, cine a făcut-o? 

P.C.: Ghica, la 1852. Am fost şi acolo, la Prodromu... 

$.D.: Dar de Regele Mihai le-aţi zis ceva? 

P.C.: Eu le-am spus despre legătura care a fost între Biserică şi conducerea statului, cum au 
intrat în memoria poporului român şi a Bisericii Universale Ortodoxe aceşti voievozi, care, atunci 
când intrau, începeau să-şi facă o mănăstire şi mormântul. 

Da le-am vorbit trei ore şi ceva. Le-am vorbit de i-a durut capul! Ce căutaţi voi la un putregai 
de moşneag, la un hârb legat cu sârmă?! 

$.D.: Cuvinte de folos. Cuvinte de folos, să le ducem în pustie, adică în oraş... 

P.C.: l-am spus lui că cea mai mare înţelepciune este să-ţi vezi moartea înaintea ochilor, de 
la Sfântul Vasile. Şi vouă vă spun tot aşa: să vezi moartea lângă tine tot timpul! Asta lecţie i-a dat 
Dumnezeu lui Adam în Rai: „Adame, vezi Raiul ăsta? N-are margini! Tot e-al tău...”. Şi i-a dat 
Dumnezeu lui Adam un miros — am găsit scris la Sfinţii Părinţi — un miros de împărat a toată făptura 
pe care i-a dat-o Dumnezeu în primire. Când venea balaurul la el, îl adulmeca şi ştia: „împăratul”, şi- 
i lingea picioarele; leii, leoparzii, tigrii: „împăratul”, toţi îi lingeau picioarele. I-a dat un miros de 
împărat a toată zidirea făcută de Dumnezeu cu mâna Lui. Dar i-a zis Dumnezeu: „Din pomul acela 
să nu mănânci, Adame! Când vei mânca, cu moarte vei muri!” Dar Adam nu ştia ce-i moartea, că n- 
a văzut pe nimeni murind. El a fost zidit din pământ, iar Eva, din coasta lui. Dar ai văzut ce spune 
Scriptura? S-a ivit şarpele... 

Ce, credeţi că şarpele se târa ca acuma pe pământ? Spune Marele Vasile în Hexaimeron: 
Nuuu, şarpele în Rai avea coamă şi bot şi copite, avea piept... 

$.D.: Nu se târa... 

P.C.: Era cel mai înţelept dintre toate animalele. Şi a intrat Satana prin şarpe şi-i spune Evei: 
„De ce nu mâncaţi din pomul cela?” ,„, A zis Dumnezeu c-o să murim”, răspunde Eva. „Nu-i adevărat! 
Se teme c-o să vă faceți Dumnezei! Când veţi mânca, gata, sunteţi Dumnezei, mai mari decât 
Dânsul...”. Şi a intrat prin şarpe şi a amăgit-o pe Eva. 

Şapte sute de ani au trăit Adam şi Eva în Rai — am găsit scris — şi nu ştia el că ea-i femeie, iar 
el îi bărbat. Cum sunt copiii cei mici, de-o lună de zile, dacă îi pui unul lângă altul, ei nu ştiu ce 
înseamnă ruşine. Atâta nevinovăție aveau ei înainte de cădere. Când au gustat din pom, au văzut că- 
s goi: „Măi femeie, dar tu eşti femeie...”. „Măi, dar tu eşti bărbat...”. „Dar dacă vine Dumnezeu 
acum...? Vai de mine, ne este ruşine....!” Au luat frunze de smochin şi-au acoperit goliciunile. Ce 
zice la Geneză, 7? S-au auzit paşii lui Dumnezeu prin Rai de amiază: „Adame, măi Adame! Unde 
eşti, mă?” „Doamne, aicea sunt, dar mi-e ruşine să mă arăt, că-s gol...”. „Cine ţi-a spus ţie că eşti gol? 
Cine ţi-a spus ţie că eşti gol?! Cine ţi-a spus ţie că eşti gol?!... Nu cumva mi-ai mâncat din pomul din 

care ţi-am poruncit să nu mănânci?” 

lar Adam, dacă ar fi zis „lartă-mă!”, atunci l-ar fi iertat, dar a dat vina pe Dumnezeu! Ca şi 
cum ar fi zis: „Lu eşti vinovat! Femeia pe care mi-ai dat-o! Din cauza Ta am greşit!” Şi atunci 
Dumnezeu o întreabă pe femeie: „Tu de ce-ai mâncat?” Dar nici Eva n-a zis: „lartă-mă!”, ci a spus: 
„Șarpele m-a îndemnat!” Zic Sfinţii Părinţi că dacă Adam şi Eva cereau iertare, Dumnezeu pe loc îi 
ierta. Dar mândria, nu: „Nu-s eu vinovat, ci şarpele...”. 

Lui Adam i-a spus: „Adame, Adame, am să te scot de aici pe pământ, spini şi pălămidă o să- 
ți rodească pământul şi întru sudoarea feţei tale îţi vei câştiga pâinea... ”. Femeii, Evei, i-a dat două 
pedepse, pe care le are şi acum şi până la sfârşitul veacului. 

$.D.: Care sunt cele două pedepse? 

P.C.: Cele pe care le-a dat Dumnezeu femeii în Rai. „Omul — spune Sfântul Maxim — este 
fiinţă rațională, ca îngerii, şi n-ar fi trebuit ca femeia să nască cu dureri”. Numai avea să vorbească: 
„Măi loane, facem o fată!...”, şi ea năştea fără dureri. Numai prin cuvânt, nu prin împreunare ca la 
dobitoace. Împreunarea ca la dobitoace este pentru călcarea poruncii. Și în dureri vei naşte fii. Şi i-a 
spus femeii: Înmulțind voi înmulți durerile tale şi întru dureri vei naşte copii. Şi a doua pedeapsă: 
Întoarcerea ta către bărbatul tău şi el te va stăpâni. 

$.D.: Ce înseamnă aceste cuvinte, Părinte, cum se tălmăcesc? 

P.C.: Bă, nu spune Apostolul Pavel? Femeia nu are cap. Capul femeii e bărbatul! EI 
stăpâneşte! Femeia n-are voie să poruncească! Bărbatul. 

$.D.: Dar acum se-ntâmplă cam invers... 

P.C.: Nu ştiu cum se-ntâmplă. Dar aşa-i pedepsită femeia, pentru că a ascultat de şarpe. Două 
pedepse: să nască în dureri şi să fie supusă bărbatului. 

$.D.: Părinte Arhimandrit, dar ce să facă bărbatul când i-a devenit cap femeia?! 

P.C.: Apoi, treaba lui. Dacă-i aşa de prost, ce să-i faci? Îl conduce femeia! 

Da. Apoi Dumnezeu s-a dus la şarpe: „Tu de ce ai îndemnat-o?” Şarpele era mare de tot, cu 
coamă, cu bot, cu copite grozave şi era mai înţelept decât toate dobitoacele: Pe pământ să te târăşti! 
Şi i-au intrat picioarele şarpelui în piept şi cele din urmă în pântece; Pe pământ să te târăşti şi pământ 
să mănânci! Vrajbă voi pune între tine şi om. Tu vei pândi călcâiul să-l mușşti şi el îţi va zdrobi capul; 
cum le vedem până astăzi. 

Vezi? Toate sunt făcute de Tătuca. Din mâna Lui de-acolo, toate, toate, şi cum le-a pus el, aşa 
rămân în veacul-veacului. Noi suntem praf şi cenuşă! Suntem o mână de pământ spurcat în fundul 
unui mormânt. Asta-i omul! 

He-hei! Aţi venit pe capul meu tocmai amu când am de spovedit! Azi e vineri şi am de 
spovedit. Mânca-v-ar Raiul să vă mănânce!... la uite-i, măi, vin la un putregai aici... (Arătând spre 
aparate...) Tu du-te, măi, unde-i vedea un măgar... 

$.D.: El nu e om, Părinte, este un aparat!... 

P.C.: Stăi, stăi! Du-te unde vei vedea un măgar, fotografiază-l şi scrie pe el „Cleopa”, ca să- 
| ai în imagine. Ai înţeles? 

$.D.: Părinte, ziceţi-ne şi nouă cum trebuie să fie o căpetenie? Trebuie să meargă la Biserică? 
Când îi conduci pe alţii, trebuie să fii credincios? 

P.C.: Când îi conduci pe alţii, să nu uiţi ce spune Sfântul Grigorie: „Taci tu, să vorbească 
faptele tale!” Aşa. Să vorbească cu faptele. Cum a zis Hristos: Așa să lumineze lumina voastră 
înaintea oamenilor, ca să vadă oamenii faptele cele bune ale voastre şi să-L slăvească pe Tatăl vostru 
din Ceruri. 

Vine o femeie şi-mi zice: „Mi-a murit bărbatul fără lumânare 
cu femei străine. Ea se căra că a murit fără lumânare! 

Băăă, îmi spunea bietul Nazarie... 

$.D.: Cine?... 

P.C.: Nazarie, cel cu barba mare, l-am primit aici, l-am călugărit. EI zicea: „Eram sergent la 
Cotul Donului şi ne-au înconjurat 70 de divizii de ruşi, iar noi —românii şi nemţii — eram şapte divizii. 

Dar a fost un beţiv şi a trăit 

Într-un ceas şi 40 de minute am rămas doar vreo sută de soldaţi, că ne bătea şi aviația şi brandurile, 
toate. Eu eram într-un tranşeu...”. 

$.D.: Asta spunea el? 

P.C.: Da, că el era sergent acolo. Ne povestea: „Eram într-un tranşeu, şi au spus ofiţerii: «Măi 
Gavriluţă, tu te rogi, mergem şi noi cu tine! Suntem zece ofiţeri». Citeam cu lacrimi Acatistul Maicii 
Domnului în tranşeu, şi nu ne-a atins pe nici unul. Am rămas vii doar 14 oameni dintr-un regiment 
de 1990 de cadre”. Şi el a zis: „Eu, dacă scap viu, mă duc să mă fac călugăr la mănăstire!..”. 

Şi atunci le-am spus: „La atâtea mii de oameni care au murit într-un ceas, cine le-a aprins 
lumânări, mă? Care s-a dus să pună lumânări la capul lor?... Bă, lumina noastră sunt faptele bune! 
Aşa să lumineze lumina, şi a arătat care-i lumina, ca să vadă oamenii faptele cele bune... Asta-i 
lumina”. 

$.D.: Şi pentru o căpetenie tot aşa trebuie să fie... 

P.C.: Da, să aibă lumină, să aibă fapte bune, să dea pilde la toţi cu faptele bune. Asta-i 
căpetenia! 

$.D.: Dar cum ştiu dacă am făcut fapte bune? Căci ştiţi cum se spune: „Drumul spre iad este 
pavat cu bune intenţii”. Eu vreau să fac binele, spune Sfântul Apostol Pavel, dar tot timpul fac răul. 
Cum ştiu eu că am făcut o faptă cu adevărat bună? 

P.C.: Să nu ştii c-ai făcut-o! 

$.D.: Da, căci dacă ştii c-ai făcut-o, la Judecată este nenorocire... 

P.C.: Să te socoteşti cel mai păcătos din lume! Dacă zice Apostolul Pavel, care s-a ridicat 
până la al treilea Cer: Hristos Iisus a venit în lume ca să mântuiască pe cei păcătoşi, dintre care cel 
dintâi sunt eu — Pavel, care s-a ridicat până la al treilea Cer, zicea că-i cel dintâi păcătos!... Apoi noi 
ce suntem?! Praf şi putoare. Putregai... 

$.D.: Părinte, credeţi că se cuvine ca un arhiereu să blesteme? Blestemul este altceva decât 
anatema... 

P.C.: Anatema-i cea mai grea pedeapsă a Bisericii. Pogorârea de viu în iad cu dracii şi tăiere 
de la trupul tainic al Bisericii lui Hristos. 

$.D.: Excluderea din Biserică! Dar un arhiereu se cuvine ca să blesteme? 

P.C.: Treaba lui. Arhiereul nu trebuie să blesteme, dar, dacă cineva l-a amărât sau l-a supărat, 
cade fără să vrea sub blestemul arhiereului, că l-a amărât. ,,...Sau pe cineva a amărât — zice rugăciunea 
— şi am luat de la dânsul legătură nedezlegată”. Dacă a amărât pe nedrept pe arhiereu sau pe preot, el 
cade sub blestem, fără să-l blesteme nimeni. 

Ei, mânca-v-ar Raiul! Aţi venit cu... ce-s aiestea aici. 

$.D.: Aparatul acesta foloseşte la înregistrarea a ceea ce spuneţi dumneavoastră... 

P.C.: Da ? ce să înregistraţi de la un putregai ca mine?! 

$.D.: Părinte, dar dumneavoastră tot timpul spuneţi că sunteţi un „putrega'”... 

P.C.: Moşu” Putregai, Moşu” Putregai, Moşu” Putregai, aşa mă mai cheamă pe mine... 

$.D.: Da, Părinte. Dar povestiţi-ne şi nouă despre ultimele clipe ale marilor monahi 
îmbunătăţiţi pe care i-aţi cunoscut. 

P.C.: Am cunoscut oameni sfinţi, dar eu n-am făcut niciodată ce au făcut ei. Nici un bine n- 
am făcut pe faţa pământului. 

$.D.: Dar ei da, ziceţi dumneavoastră. 

P.C.: Au avut, că i-am cunoscut. 

$.D.: Dar i-aţi cunoscut pe aceşti oameni, aţi fost şi în ultima clipă lângă ei. Vorbiţi-ne despre 
câteva cazuri... 

P.C.: Eu am trăit şi în munţi nouă ani şi şapte luni, că am fost arestat de comunişti de atâtea 
ori. Numai un biet pădurar a ştiut de mine, Maxim Dumbravă, Dumnezeu să-l odihnească! M-a dus 
în munţii Domeniului Coroanei, care a fost al Curţii Regale, unde era protecție de vânătoare. Atâta 
ursărie era acolo, şi cerbărie, şi mistreți, şi lupi, şi vulpi... Dar am avut mare linişte! EI mi-a ajutat la 
făcut bordeiul, cu feciorul lui, Ilarion. Ilarion trăieşte. A fost pe aici în vara asta. Tată-său, Dumnezeu 

să-l odihnească, venea cam o dată la o lună şi-mi aducea un rucsac cu cartoafe. Dar cu frică mare 
venea, că fotografia mea era dată la toate posturile de miliție din Bucovina, ca să mă prindă. Eu 
dispărusem din faţa la opt mănăstiri pe care le aveam pe capul meu; că aveam şi Slatina, şi Sihăstria, 
şi Sihla, şi Rarăul, şi Cămârzanii, şi Orata, şi două mănăstiri de maici: Vatra Moldoviței şi Râşca. 
Apoape 11 ani am fost cu aceste mănăstiri, şi am plecat în creieii munţilor. 

Şi acolo, cu mila Preasfintei Treimi, am dus lipsă, dar am avut timp de rugăciune. Eram slăbit. 
Dacă-mi aducea cartoafe, mâncam numai una pe zi, mai găseam un burete, o urzică, nu ştiu ce. Mai 
aducea săracul câte un săculeţ cu pâine uscată. O muiam cu apă rece. Ştie mila Domnului pe unde 
am trăit. Dar am avut linişte şi timp de rugăciune! Am mai scris nişte cărți care, uite, şi acum s-au 
mai tipărit. 

$.D.: Părinte, dar ce câştigă omul în singurătate? 

P.C.: Ce câştigă? Du-te acolo şi, când vei sta un an de zile, ai să vezi ce câştigi. Dar să ai 
răbdare! Că dacă n-ai avea răbdare şi te-aş lega de un copac mai mic, îl smulgi din rădăcină şi te duci 
cu tot cu dânsul... 

$.D.: Dar poate să trăiască omul în singurătate? 

P.C.: Poate să trăiască, cum nu! Păi ce, Sfinţii Părinţi n-au stat? 

$.D.: Păi la noi, la oraş, dacă stai o oră singur, înnebuneşti... 

P.C.: Ai văzut pe Sfântul Marcu de la Muntele Fracesc, din Abisinia, când era prigoana cea 
mare pe timpul lui Deciu? I-au prins pe doi tineri. După ce i-au chinuit tare, i-au uns cu miere de 
albine şi le-au dat drumul într-o stupină. Apoi câtă durere aveau, că veneau albinele şi-i înțepau! Şi 
unul a murit îndată. Şi celălalt, când s-a făcut seară, a sărit în apă, că era marea aproape. Acesta a 
fost Sfântul Marcu. 

Şi a fugit pe-o scândură. A luat o scândură şi l-a scos tocmai la Marea Roşie. S-a dus la 
Muntele Fracesc, într-o pustie mare, unde a găsit o peşteră unde erau peste o mie de draci într-însa. 
O peşteră. Avea vreo 30 de metri lungime. Şi a mâncat 30 de ani pământ şi a băut apă din mare! 

Şi când a trimis îngerul Domnului pe Serapion, că el îi găsea pe sfinţi — el l-a găsit şi pe 
Sfântul Onufrie cel Mare şi pe mulţi alţii. „Nu ştiţi unde stă «stâlpul lumii» şi «lumina lumii?” Şi 
nu ştia nici unul. „la Sfintele Taine şi du-te — că de acum avea 138 de ani — şi-l găseşte!” „Unde să-l 
găsesc?” „La Muntele Francesc în Abisinia”. 

Şi el a luat cu dânsul nişte bob fiert, ca să aibă, şi a luat Sfintele Taine şi s-a dus la Alexandria. 
Şi i-au spus din Alexandria: „Nu te duce peste munţi, că sunt lei mulţi şi-i greu! Ia-o înapoi cu corabia 
şi mergi pe Marea Roşie şi întreabă în ce parte vine Muntele Fracesc!” 

S-a dus săracul şi când a trecut de Marea Roşie, Muntele Fracesc era cam departe de mare. S- 
a dat jos acolo şi nu ştia unde să meargă şi murea de foame. Şi i-a ieşit înainte o ciută, o cerboaică, 
țeapănă de lapte, că-i mâncaseră fiarele puiul. Şi a auzit un glas: „Serapioane, ia du-te şi suge la 
cerboaică şi mergi cu dânsa”. Şi l-a condus aceea aproape zece zile până la Muntele Fracesc. Şi când 
a ajuns noaptea, ea a sărit şi s-a dus în munţi, iar el a văzut la miezul nopţii o lumină mare care se 
vedea pe-un munte: „Măi, ce s-a aprins acolo?” Şi a auzit un glas: „Acolo-i Marcu! Acolo-i Sfântul 
Marcu!” 

Când s-a dus acolo, l-a găsit pe acela la rugăciune; strălucea faţa lui ca soarele, iar mâinile îi 
erau ca nişte făclii de foc. Dar corpul îi era acoperit tot cu păr, avea blană ca de urs pe el. Barba şi 
părul îi erau până la pământ, iar Serapion s-a speriat când l-a văzut. Dar Sfântul Marcu a dat mâinile 
jos şi i-a spus: „Nu te teme, căci om sunt; nu am văzut faţă de om de 95 de ani, fără pe tine acum”. 
Şi i-a zis: „Ţi-a spus îngerul să aduci Preacuratele Taine. Da, mai am trei zile şi merg la Cer, şi te-a 
trimis îngerul Domnului să stai cu mine, să mă petreci”. 

Şi Sfântul Serapion a spus: „Sfinte Părinte, cum ai petrecut aici?”, iar el 1-a povestit viaţa lui: 
„Treizeci de ani am mâncat pământ şi am băut apă din mare, că nu găseam altceva, că muntele-i 
piatră.Dar după aceea mi-a trimis Dumnezeu un înger care-mi aduce hrana în fiecare zi”. Şi stând de 
vorbă aşa, a zis Sfântul Marcu: „Pune, frate, masa!” Şi numai ce se vede o masă frumoasă pe care 
erau două pâini curate şi două pahare cu vin. „Blagosloveşte, Doamne, masa aceasta!” Şi s-a văzut o 

mână blagoslovind. 

„laca, frate, pentru osteneala ta, până acum îmi aducea îngerul o pâine şi un pahar de vin, dar 
acum a adus două, şi pentru tine...”. Că Serapion venea tocmai de la Mănăstirea Sfântul Sava, de la 
Ierusalim. Atâtea mii de kilometri. Venea cu sfatul îngerului. 

Când a gustat din pâinea aceea şi din vinul acela, nu se poate spune câtă bunătate aveau. După 
aceea a spus Sfântul Marcu: „Strânge, frate, masa!” Şi n-a mai văzut masa. Îngerul îi slujea lui. 

Şi a întrebat Sfântul Marcu: „Frate Serapioane, ai venit aici să aduci Sfintele Taine. Eu mâine, 
dacă ajută mila Domnului, mă voi împărtăşi. Să nu te temi, căci înapoi n-au să te mai întorci cu 
ostenala cu care ai venit. În alt chip te vei duce. Dar te întreb: mai sunt oameni în lumea aceasta, după 
cuvântul Evangheliei: De veţi avea credinţă cât un grăunte de muştar, veți zice muntelui acesta: 
«Ridică-te de-aici şi te aruncă în mare»? ” 

Şi muntele a crezut că-i spune lui. În clipa aceea a început un cutremur puternic şi muntele a 
pornit şi a mers în Marea Roşie. Şi atunci Sfântul Marcu a spus: „Stai, munte! Nu ţi-am spus ţie să te 
duci în mare, ci am întrebat pe fratele. Vino înapoi la locul tău!” Şi a venit muntele înapoi. Atunci 
Sfântul Serapion a căzut cu faţa la pământ, murea de frică. lar Sfântul Marcu i-a spus: „Cum, n-ai 
văzut dintr-astea? Dar cum, Evanghelia poată să mintă? N-ai văzut oameni care să mute munţii din 
loc cu rugăciunea?! Apoi atunci degeaba se numesc creştini, dacă n-au semnele minunilor lui lisus...”. 

Şi atunci i-a povestit Sfântul Marcu viaţa lui. „Hainele cu care am plecat din Atena, în câţiva 
ani s-au rupt”. Dar zice Serapion: „De ce nu ai degete la mâini şi la picioare?” „Cât m-au tras dracii 
să mă arunce în mare! Şi când voiau să mă arunce în mare, eu strigam: «Doamne, nu mă lăsa!» Şi 
mă prindeam cu mâinile şi cu picioarele de rădăcini şi de stânci. Apoi trupul mi s-a acoperit cu păr; 
blana aceasta mi-a dat-o Dumnezeu să-mi ţină iarna de frig şi vara să-mi ţină umbră. Cu asta mi-a 
făcut mare bine Dumnezeu”. 

Şi era o mireasmă în jurul lui, cine poate să spună? Şi s-a împărtăşit a doua zi. Când s-a 
împărtăşit, i-a strălucit faţa lui ca soarele şi s-au auzit cântând îngerii. Serapion i-a zis: „Părinte, dă- 
mi voie să rămân în peştera ta!” Dar Sfântul Marcu 1-a spus: „Nu. Trebuie să te duci înapoi şi să spui 
smerita mea viaţă la oameni”. 

„Dar dă-mi voie să iau o părticică din moaştele tale!” „Atât îți dau voie să iei: un păr din 
barbă”. A adus un beţişor şi l-a înnodat pe el. „Atât ai voie să iei, iar moaştele mele să rămână în 
peşteră, unde m-am nevoit şi am slujit lui Dumnezeu!” Avea 138 de ani, şi 95 de ani avea de când 
era acolo. N-a văzut față de om. Şi atunci a spus Sfântul Serapion: „Cum să te înmormântez, avo?” 
„N-ai tu grijă! Căci îndată, cum mă duc eu la cer, vin doi lei. Să nu te temi de dânşii, că ei au să mă 
îngroape! Tu lasă-mă aici, unde mor”. 

Când şi-a dat sufletul, s-a deschis cerul, s-au arătat atâţia îngeri, şi era o lumină până la cer, 
şi s-a auzit glasul Mântuitorului: „Aduceţi-Mi Mie pe vasul alegerii din pustie, pe ava Marcu, 
adevăratul Meu ucenic!” Şi s-a închis cerul, nu S-a mai văzut. Apoi au venit doi lei şi-i sărutau 
picioarele Sfântului Serapion. Şi l-au dus pe Sfântul Marcu în peşteră şi au astupat leii toată gura 
peşterii cu lespezi de piatră, îngropându-l. Apoi i-au lins picioarele lui ava Serapion şi au plecat în 
pustie. 

Aceia erau creştini, mă, nu noi! Eu dorm mult, mănânc mult, ...un putregai. N-am nimica bun! 
Numai răutăţi am! 

$.D.: Dar în pustie când aţi stat!? 

P.C.: Da, dar mâncam şi acolo, dormeam mult, nu făceam nimic bun... 

$.D.: Dar, Părinte Arhimandrit, dacă omul trebuie să fie cu gândul la moarte tot timpul, unde 
mai rămâne fericirea de a trăi? 

P.C.: În Rai această lecţie i-a dat Dumnezeu lui Adam: să-şi aducă aminte de moarte şi să nu 
greşească. I-am spus-o şi primului ministru: „Să te gândeşti la moarte!” Trei ore jumate i-am vorbit, 
de mi-a zis Mitropolitul uimit: „Ai fost inspirat!” I-am spus ce făceau domnii în trecut: îşi făceau 
mănăstiri, morminte în mănăstiri, şi-s pomeniţi de sute de ani, iar în memoria poporului român şi a 
Bisericii rămân în viaţă... 

$.D.: Păi noi, în ultimii 50 de ani, mai mult am dărâmat biserici... 

P.C.: Fiecare are să ia plată după cum a făcut! 

$.D.: Acum ar fi cazul să construim... 

P.C.: Apoi, cine poate construi, s-o facă! 

$.D.: Păi, nu prea sunt bani... 

P.C.: Da” de unde bani? Aici e viaţă de obşte. Aici nu se mănâncă carne de 350 de ani. Aici 
i-o pungă, o masă şi o biserică. N-ai voie să ai cinci bani ai tăi, toţi merg la casa bisericii... 

$.D.: Vorbiţi-ne puţin despre poftă... 

P.C.: Poftă? Pofta-i de la draci! 

$.D.: Toată pofta? 

P.C.: Toată, afară numai de pofta cea duhovnicească. Aceea-i bună. Celelalte sunt poftele 
trupului, ale dracilor, care-l duc pe om în gheenă. A poftit Eva să mănânce din pom şi s-a dus în iad 
tot neamul omenesc. 

$.D.: Şi cum poate omul să lupte contra poftelor? 

P.C.: Păi... Moartea! Moartea! Moartea! Mor, şi unde mă duc mâine? Unde mă duc mâine? 
Cine a rămas aici? A rămas careva? Ai văzut Alexandru Macedon câte ţări a condus, iar înainte de a 
muri a zis: „Să-mi faci sicriul cu două găuri, şi să lăsaţi mâinile goale afară. Mă îngropaţi, dar mâinile 
afară. Goale. Nu cumva să puneţi în mâinile mele ceva! — el a fost şi filosof —, vreau să arăt la toată 
lumea, că eu, care am condus atâtea ţări şi atâtea războaie, mă duc în groapă cu mâinile goale. Ca să 
ştie toţi că filosofia cea mai înaltă e cea a morţii”. 

Mânca-v-ar Raiul să vă mănânce! Ce-aţi venit la un putregai, aici, măi? 

(În momentul acesta al conversaţiei, prin faţa chiliei trece părintele de la cazare) 

P.C.: Acesta este şeful care se ocupă cu cazarea: „a-i de aici şi dă-le nişte camere să se culce, 
să doarmă!” 

$.D.: Păi ne îndemnați să ne culcăm, tocmai acuma când trebuie să ne înduhovnicim? Stăm 
şi noi lângă dumneavoastră să... 

P.C.: Ce să te înduhovniceşti de la un putregai? 

$.D.: Păi, măcar să devenim şi noi „putregai”... 

P.C.: Eu îs un hârb legat cu sârmă, mă! Mă cheamă moşu' Putregai, moşu' Putregai... 

$.D.: Părinte, aţi vrea să vă mai întoarceţi în pustie, acolo, în Munţii Stânişoara? 

P.C.: M-aş duce să mor, dar nu mai pot merge... 

$.D.: Păi, ce vă împiedică? 

P.C.: Picioarele, nu mai pot... 

$.D.: Păi, vă duce cu maşina, cu tractorul... 

P.C.: Acolo nu merg maşinile, nu te teme! Cât îi lumea şi pământul nu poate intra maşina 
acolo... 

$.D.: Părinte, dar nu v-a fost frică de fiare acolo? 

P.C.: Fiarele au fost cele mai bune tovarăşe ale mele. Moş Martin venea. Dacă aveam o 
cartoafă uscată, care se arsese, i-i dam, o mânca, se lingea la bot: „Mor, mor”. Mai voia! îi spuneam: 
„N-am, mă, nu mai am! Atâta am avut...”. 

$.D.: Dar păsări erau? 

P.C.: Îmi plăceau păsările de noapte, care nu văd ziua. Era buha, albăstrie cu galben, are coc; 
ele ziua nu văd. Cânta doar atât la miezul nopţii: mvâf - mmvââjf — mvâf! Este babiţa, mai mare ca 
buha, şi care face precum câinii, pe vârful stâncilor, tot la miezul nopţii, tot vara: hab, hab - hab - 
hab - hab - hab, hab - hab - hab - hab! Cine o aude zice: „a uite mă, s-a suit dracu' acolo şi bate 
precum câinele!” Apoi este sitarul. Sitarul, săracul, i-o pasăre cu coada scurtă, galbenă, şi care cântă 
cum plâng copii când îi scaldă: eafiiii - îîîîiii - niiia - ieaaa - niaaaa! 

$.D.: Dar chiţoranul? 

P.C.: Ăsta cântă grozav, numai noaptea, de te bagă în toate bolile: iiiaaaaahhh!... Grozav! 

$.D.: Dar nu vă înspăimântați când auzeaţi păsările făcând aşa? 

P.C.: Nu, că eram tovarăș cu ele, şi eu sălbatic, ca şi dânsele... 

$.D.: Dar alte păsări mai erau? 

P.C.: Este purcelul de noapte. Acela-i mai mare oleacă decât corbul, zboară printre brazi 
noaptea şi face precum purceii: go0-goo-goviţ! go0-goo-goviţ! go0-g00 -g00 -goviţ! Şi apoi este 
pupăza de noapte, care cântă numai în lunile iunie, iulie şi august, tot la miezul nopţii: pă- pă- pă- 
ele?... 

$.D.: Dar aveau frică de dumneavoastră sau se apropiau? 

P.C.: D-apoi ce frică să aibă de un putregai? 

$.D.: Păi şi atunci eraţi „putregai”? Pe atunci eraţi tânăr... 

P.C.: Tot aşa, putregai şi atunci şi amu... Şi mai sunt şi huhurezii, „flăcăii codrilor”, care se 
dau peste cap. I-am văzut şi la Braşov, la Grădina Zoologică, dar mai bine i-am văzut acolo, în pădure. 
E1 sunt galbeni, cu coc, îs mai mici ca buha, iar când cântă chiuie grozav: uuuuuuuhhh, apoi îşi 
deschid aripile şi fac: uhuuhuuuu!... Unul cântă pe muntele ăsta, iar altui îi răspunde pe muntele 
celălalt. „Flăcăii codrilor”. Ăştia-s huhurezii. He-hei!... 

$.D.: Dar ce mâncaţi, Părinte, acolo? 

P.C.: V-am spus că venea pădurarul din când în când şi-mi aducea un rucsac de cartoafe; 
altădată aducea şi oleacă de pâine uscată. Fotografia mea era la toate posturile de miliţie, c-am fugit 
din faţa la opt mănăstiri. Mă chemau la Securitate şi atâta-mi spuneau: „Nu mai predica! N-avem 
nimic cu tine, dar nu mai predica!” Şi la Fălticeni, şi la Suceava, şi la Târgu Neamţ... Dar când am 
fost arestat la voi, la Bucureşti, la Mănăstirea Pasărea! M-a dus la Afumaţi. Eram cu ucenicul meu, 
cu Arsenie Papacioc, pe care l-am făcut eu călugăr, preot. Este la Techirghiol acum... 

$.D.: De aici o să mergem la Techirghiol. Ce să-i transmitem Părintelui de la dumneavoastră? 

P.C.: Să se roage pentru mine, păcătosul! EI acum are 80 de ani, şi cu barba aceea mare. A 
stat şi cu mine în munţi câţiva ani şi s-a îmbolnăvit. El îi fecior de doctor din judeţul Ialomiţa. Fratele 
său a fost general. E-he-hei... 

$.D.: Dar staţi, Părinte, că eu sunt iscoditor, ca Părintele Ioanichie; nu pot să vă las slobod 
aşa, deodată... Când venea iarna acolo, în Munţii Stânişoara, ce făceaţi? 

P.C.: larna? Mai degrabă tremuri tu de frig în Bucureşti decât eu în munţi! 

$.D.: Păi, noi chiar am tremurat de frig... 

P.C.: Mi-am făcut bordeiul de doi metri în lungime şi doi metri în lăţime, şi am pus două furci 
în fundul bordeiului, iar peste ele bârne de fag. lar deasupra am pus flotă: de brad. Ştii dumneata ce- 
1 aceasta? 

$.D.: Nu... Foltei de brad?... 

P.C.: Flotăi de brad, coajă de brad... Nu de pe acolo. Cine ştie de unde! Aceea, în loc de 
carton. A pus folteie de brad şi pe el a turnat pământ de trei metri grosime, iar pe deasupra a semănat 
brad mărunt şi a pus frunzărie. Treceai peste mine de o mie de ori şi nu ştiai că acolo, sub dâmbul 
cela, este o jivină. Ce, crezi că aveam casă văruită, curţi?... 

$.D.: Dar nu era zăpadă mare iarna? 

P.C.: Mă, poa! să fie, mă! În bordei, când făceam focul — numai noaptea, că ziua fumul te 
divulgă —, făceam oleacă de foc, şi dacă se încălzea o dată în bordei noaptea, trei-patru zile nu mai 
era frig. Că în pământ îi cald... 

$.D.: Şi veneau fiarele pe acolo? 

P.C.: Aveam o uşă de o jumătate de metru, îmbrăcată cu muşchi verde şi acolo erau mii de 
pietre aceea este cu muşchi verde. Cine să ştie că sub piatra aceea este ceva?... Aşa am trăit, măi 
băieţi! 

$.D.: Dar diavolul s-a prezentat? 

P.C.: Zic Sfinţii Părinţi: „Nu povesti ale tale!” Dacă ţi-aş spune de acelea, ţi-ai face cruce şi 
ai fugi cu tot cu aparate de aici... 

$.D.: Păi, ce v-au spus alţii... 

P.C.: Nu, nu, nu mai trebuie... 

$.D.: Aşa, pentru noi, ca să înţelegem mai exact... 

P.C.: Da, da... Du-te acolo, pune-te pe post şi rugăciune, şi o să te întâlneşti cu dânsul... 

$.D.: Păi, eu dacă mă duc pe-aici, la zece metri de chilia dumneavoastră, şi... 

P.C.: Da, da... Zic Sfinţii Părinți: „Nu povesti!” Eu v-am povestit de păsări, de bordei, dar 
mai mult nu pot povesti. Că dacă v-aş spune ce păţeşti pe acolo... 

$.D.: Aşa, puţin numai... 

P.C.: Ai face cruce şi ai fugi cu tot cu aparatele astea de aici. 

$.D.: Credeţi că nu-i folositor să ştie omul despre demoni, cum să-i întâmpine? 

P.C.: Eu ascult de Sfinţii Părinţi: „Să nu povesteşti isprăvile tale”. Aşa! Uite ce făceam acolo: 
dormeam, mâncam bine, mă plimbam noaptea, ziua... N-am făcut nimica bun! 

$.D.: lar acum aici, în mănăstire, faţă de acolo? 

P.C.: Tot ca acolo. 

$.D.: Păi este alt confort. 

P.C.: Tot aşa. Nu fac nimica bun. Numai rău. Mănânc, beau, dorm... Sunt un putregai. Unde 
te duci, spune: „Este unul, îl cheamă: moşu' Putregai, moşu' Putregai”. Aşa îl cheamă. 

P.C.: A venit o şcoală din laşi deunăzi aici cu 160 de elevi. Trei profesoare cu cruci la gât. Şi 
când i-am întrebat: „Măi copii, ştiţi Tatăl nostru? Ştiţi Crezul? Ştiţi cele Zece Porunci? Ştiţi Psalmul 
50?...” toţi ridicau mâna. Dar m-a uimit o copiliţă de şase ani de la grădiniţă. Era cu sora mamei ei. 
„la ascult-o şi pe asta!” „Copiliţă, cum te cheamă?” „Magdalena”. „Mata ştii rugăciuni?” „Care 
rugăciune?” „Ştii Tatăl nostru?” „Ştiu şi Crezul!” „Ia zi Crezul!” M-am speriat! O copilă de şase 
ani!... 

$.D.: Şua Crezul?... 

P.C.: A început să-mi spună cât putea de tare: 

„Cred într-Unul Dumnezeu, Tatăl Atotţiitorul, Făcătorul cerului şi al 
pământului, văzutelor tuturor şi nevăzutelor, şi într-Unul Domn lisus Hristos, Fiul 
lui Dumnezeu, Unul născut, Carele din Tatăl S-a născut mai înainte de toţi vecii...” 

Am încremenit! Dar mi-o spus mătuşa că mama fetei se scoală de dimineaţa, stă la rugăciune 
câte două-trei ceasuri. la Psaltirea, Ceaslovul, cu toţi copiii lângă ea, că mai avea doi mai mici şi una 
mai mare. „Dragul mamei, ia zi psalmul 50! Ia zi Crezul!” 

$.D.: Adică copilul face ce face şi mama lui... 

P.C.: Mama. Cea mai bună educatoare de religie în familie este mama. 

S$.D.: Prima, în orice caz... 

P.C.: Mama! Ea l-a purtat în pântece nouă luni, ea l-a născut cu durere, ea l-a purtat în braţe 
doi ani, ei i-a supt pieptul. Ea este datoare să-l hrănască întâi cu Cuvântul lui Dumnezeu, când începe 
a gânguri, a vorbi, să-l înveţe Tatăl nostru, nu altceva. 

Iar voi tată să nu numiţi pe pământ, zice Hristos, că Unul este Tatăl vostru din Ceruri...! Cum 
înţelegeţi voi aceasta? N-ar mai trebui ca copiii să zică „tată”. Dar cum înţelegeţi voi cuvântul acesta? 

Auzi ce zice Grigorie Palama, care ia de la proorocul lezechiel: Doamne, Tu zideşti duhul 
nostru întru Zămislire. Când s-a împreunat soţul cu soţia, Duhul lui Dumnezeu trimite sufletul şi cu 
puterea Lui se face zămislirea şi sufletul omului. Şi acela-i adevăratul Tată, care ne-a zămislit în 
pântecele mamei noastre, pe toţi de pe faţa pământului. De aceea zice: Voi tată să nu numiţi pe 
pământ, pentru că Unul e Tatăl, adevăratul Tată care ne-a zidit la zămislire, când s-a amestecat 
sămânţa bărbatului cu a femeii. El ne-a făcut totul, căci altfel n-ar fi suflet, n-ar fi om, dacă nu ar fi 
zămislirea lui Dumnezeu. Aşa trebuie să-L numim pe Dumnezeu „Tată” de când ne-am zămislit. 

$.D.: Părinte, încă o întrebare. Oamenii sunt aşa, cam resemnaţi, că au văzut că tot comuniştii 
au venit la putere. 

P.C.: Da. 

$.D.: Ce cuvânt de folos daţi, că eu cuvântul ăsta îl duc în oraş, la oameni dezamăgiţi care au 
pierdut libertatea din nou. Ce cuvânt de folos le transmiteţi acestor oameni, Părinte? 
răbdare! Şi când ţi s-ar părea că ai gătit-o, ia-o de la capăt. Şi iar: răbdare, răbdare, răbdare, răbdare, 
răbdare! Şi când ţi s-ar părea că ai gătit-o, ia-o de la capăt. Şi iar: răbdare, răbdare, răbdare, răbdare, 
răbdare! 

Ăsta-i sfatul celui mai mare duhovnic din ţara noastră, Vichentie Mălău, care a fost sfânt! 

$.D.: De la Mănăstirea Secu; acolo-s moaştele... 

P.C.: Da, dar le-au furat un diacon, Serafim Oancă. Mâinile lui miroseau ca şi crinul. Părintele 
Vichentie dădea tot de pomană şi mânca numai la apusul soarelui. Mi-a fost duhovnic. Dar eu n-am 
de lucru (mă călugărise în anul acela, în '37, eram cu Clement Popovici). Am vrut să iau ultimul sfat, 
când Vasile Lăzăreascu a făcut cerere la Sfântul Sinod să-i trimită cei mai buni duhovnici din 
Moldova, să organizeze mănăstirile pustiite de Maria Tereza, de unguri. 

De la noi au mers doi, Calistrat Bobu şi Nectarie Pintilie, de la Secu mai mulţi. Şi el a fost 
primul şi cel mai mare. Şi m-am dus să-mi dea ultimul sfat. Zic: „Taică părinte, daţi-ne ultimul sfat, 
că de-acum nu ne-om mai vedea!” EI a plecat la Sfântul Munte cu taică-su, din Secu, Teofan, când 
era de şapte ani, şi a trăit în Sfântul Munte treizeci de ani... Când a venit, a fost stareţ la Secu şi apoi 
duhovnic la Agapia. Era cu viaţă sfântă. Atâta era în chilia lui: o pernă de paie sub cap şi o saltea de 
paie, iar pe sală era o bibliotecă plină cu cărţi. Dădea tot de pomană. 

Când ne-am dus să cerem ultimul sfat, venise de la biserică, a fost o panacidă. Îi dăduse două 
sticle de miere de albine, un colăcel şi 40 de lei, cum era atunci... A tăiat colacul şi mi-a dat mie 
jumătate şi banii, douăzeci-douăzeci şi câte o sticlă de miere. Şi pe urmă, când i-am cerut sfatul — 
avea o mânuţă a lui, parcă-l văd, pe epitrahil —, aşa a zis: „Dragul tatei, iaca ultimul sfat de la popa 
Vichentie: Răbdare, răbdare, răbdare, răbdare, răbdare, răbdare, răbdare, răbdare, răbdare, răbdare, 
răbdare, răbdare, răbdare! Şi când ţi s-ar părea matale că ai gătit-o, ia-o de la capăt. Şi iar: răbdare, 
răbdare, răbdare, răbdare, răbdare, răbdare, răbdare, răbdare, răbdare, răbdare, răbdare, răbdare...”. 

Dar eu n-am de lucru şi zic: „Dar până când, Părinte?” Şi-mi răspunde: „Nu până la prăşit, că 
nu zice Evanghelia aşa, ci până la sfârşit: Cine va răbda până la sfărşit, acela se va mântui ”. Da, aşa 
răbdare! 

Sfântul Acachie, de la Sfântul loan Scărarul, a fost ucenic timp de nouă ani de zile la un bătrân 
care-l bătea de şapte ori pe zi. Acachie nu zicea nimic, numai îşi cerea iertare. Altul nu ar fi răbdat 
să fie ucenic nici o săptămână la un aşa bătrân... Era o fire foarte iute. Însă după nouă ani Sfântul 
Acachie a murit. Aude Sfântul loan Scărarul, care conducea 20.000 de sihaştri la Muntele Sinai: 
„Ucenicul acela, care răbda atâtea bătăi de la bătrânul acela, a murit”. S-a dus la bătrân: „Părinte, 
unde-i Acachie?” „Da” a murit, la boală!” „Unde l-ai îngropat?” „Ia acolo în cimitir”. „Hai şi-mi 
arată!” 

Au mers. Îi pusese o cruce veche. „Când a murit?” „Cu vreo trei-patru luni în urmă”. Dar 
Sfântul loan Scărarul se duce la crucea lui: „Acachie, bre, ai murit?” Şi se aude un glas: „N-am murit. 
Ascultătorul niciodată nu moare!” Se întoarce Sfântul loan Scărarul spre bărân: „Ce-ai spus că a 
murit, Părinte? Ai văzut că n-a murit?!” 

Bătrânul prinse a se văieta: „Vai de mine, crimă am făcut! Crimă am făcut! Crimă am făcut! 
Dă-mi voie să-mi fac o colibă lângă mormântul lui şi să-mi cer iertare până la moarte, că l-am bătut 
de atâtea ori pe dânsul!...” „Fă!” Şi şi-a făcut o colibă lângă mormântul lui Acachie şi-i spunea: „lartă- 
mă, Acachie, că te-am bătut de atâtea mii de ori!” Şi i s-a arătat sfântul cu 40 de zile înainte de a muri 
el, că numai un an a mai trăit bătrânul: „Părinte, sfinte sunt mâinile tale care m-au bătut de atâtea ori. 
Că din toate bătăile, am tot cununi aparte. Şi sfinţia ta, fiindcă m-ai bătut, mă rog la Mântuitorul să 
nu te duci în iad, că mi-ai făcut atâtea cununi. Să ştii că mai ai trei zile şi vii la noi şi vom sta 
împreună...” 

Aşa este! Aşa răbdare! Nu pân! la prăşit, ci pân' la sfârşit. Mânca-v-ar Raiul! 

lată ce vreau să vă spun: 

Să nu socotim vreodată că am pus început bun. Tot să dorim să punem început bun. Pentru că 
noi nu cunoaştem cum trebuie să fie un om care pune început bun, cum trebuie să se poarte. Rugaţi- 
vă: „Doamne, dă-mi ajutor să pun început bun şi să-mi îndrept viaţa!” Asta este! Mânca-v-ar Raiul! 


PREDICĂ LA CĂLUGĂRIA PĂRINȚILOR 
GHERVASIE ŞI GHERONTIE 
29 noiembrie 1979 


Preacuvioşi părinţi şi fraţi, 

lată că, cu voia şi pronia Preasfintei Treimi şi cu rugăciunile Prea Sfintei Născătoare de 
Dumnezeu şi pururea Fecioarei Maria, în seara aceasta, după trei ani de zile, iarăşi am luat parte la 
două călugării. 

Acum trei ani au fost călugăriţi Părintele Visarion şi Părintele Andrei la Sihla, iar acum 
Părintele Gherontie şi Părintele Ghervasie — doi dintre fraţii noştri vechi în mănăstire, din mica lor 
copilărie, care s-au ostenit aproape 30 de ani în această viaţă până acum şi abia acum au depus 
făgăduinţa solemnă în faţa Sfântului Altar, în faţa lui Dumnezeu, în faţa Preasfintei Maicii lui 
Dumnezeu, a Sfinţilor Îngeri şi a tuturor sfinţilor, de cele ce au să lucreze până la mormânt. 

Vă aflaţi, fraţilor şi voi binecredincioşilor creştini, la această ceremonie religioasă a călugăriei 
care este una cu Botezul. 

Ce rânduială frumoasă este! Dar vedeţi voi ce se cere şi ce se făgăduieşte aici? 

Aţi auzit ceva care s-a citit şi se potriveşte cu această rânduială şi s-a spus: Cel ce iubeşte pe 
tată, sau pe mamă, sau soră, sau soție, sau frate, sau moşie, mai mult decât pe Mine, nu este vrednic 
de Mine. Cea dintâi condiţie care o cere Hristos de la noi ca să urmăm Lui este lepădarea de sine. 
Cea mai grea decât toate, mai subţire şi mai înaltă sarcină, care este şi rădăcina a tot păcatul şi izvorul 
a toată fărădelegea, este iubirea de sine. Iar prima condiţie care o pune Mântuitorul celor ce iau 
Crucea să-l urmeze este aceasta — lepădarea de sine. 

Călugărul este un mort pentru lisus Hristos, el trebuie să zică ca Marele Apostol Pavel: Mie 
lumea s-a răstignit şi eu m-am răstignit lumii. 

Călugărul nu mai are mamă, nu mai are tată, nu mai are frate, nu mai are soră, nu mai are 
prieteni, nu mai are casă, nu mai are vite, nu mai are moşie, nu mai are trup, nu mai are voia sa. Are 
numai pe Dumnezeu, Biserica Lui şi Preacurata Lui Maică, care se roagă pentru el. Călugărul este 
un om înstrăinat de toate ale lumii acesteia pentru dragostea lui Dumnezeu. El este chemat la viaţa 
îngerească. Îngerii nu au nici o legătură cu lumea. Ei nu au prihană într-înşii, nu au pată, nici umbră 
de păcat. Aşa trebuie să fie şi călugărul. Să ne ajute Dumnezeu cum făgăduim să şi facem. 

Aţi auzit ce ne sfătuieşte Marele Apostol Pavel în Apostolul care s-a citit: Luaţi roate armele 
lui Dumnezeu, ca să puteți sta împotriva diavolului în ziua cea rea — adică când vine ispita —, şi apoi 
arată: Armele noastre sunt duhovniceşti şi puternice lui Dumnezeu, ca să risipească tăriile 
întunericului şi începătoriile. 

Care sunt armele acelea care le-a luat călugărul şi care le-a luat tot creştinul la dumnezeiescul 
Botez? Fiecare creştin a luat armele Duhului Sfânt. Fiecare este un ostaş al lui lisus Hristos de la 
Botez. lar călugăria este îndoit Botez, îndoită făgăduinţă. 

Ştiţi voi care sunt armele acestea? Credinţa, nădejdea, dragostea, ascultarea, supunerea, 
înfrânarea, frica de Dumnezeu, citirea dumnezeieştilor Scripturi, osteneala pentru fapta cea bună, 
jertfa de toată clipa pentru dragostea lui Dumnezeu în supunere şi răbdare până la ultima lui suflare. 

Călugărul şi creştinul s-au lepădat de la Botez de satana şi de toate lucrurile lui. Care sunt 
lucrurile satanei? Nu auzi ce spune Apostolul Pavel? Lepădarea de lucrurile întunericului. Care sunt 
acelea? Auzi ce spune: curvia, preacurvia, lăcomia, beţia, furtişagul, minciuna, dezmierdarea, iubirea 
de argint, mândria, făţărnicia, viclenia, trufia, semeţia, ura, zavistia, pizma, râvna cea rea, mânia, 

iuțimea, nerăbdarea, cârtirea, răpştirea (murmurarea sau bombăneala), nemulțumirea față de 
binefăcătorul tău, nerecunoştinţa pentru binefacerile lui Dumnezeu, ţinerea de minte a răului, răutate, 
dorinţa de răzbunare, iubirea de arătare, slava deşartă, lăudăroşenia, iubirea de sine, încrederea în 
sine, plăcerea de sine, nesimţirea, împietrirea inimii, acedia (moleşeala voinţei), trândăvia, uitarea, 
neştiinţa, şi n-am timp să vă spun şi tot alaiul întunericului, toate fărădelegile de care noi ne-am 
lepădat la dumnezeiescul Botez, când am zis că mă lepăd de satana şi de toate lucrurile lui. Iar 
călugărul îndoită făgăduinţă are, căci s-a lepădat iarăşi, nu numai de acestea, ci şi de viaţa sa. 

Auzi ce spune: „Vei răbda în mănăstire şi în pustie până la ultima clipă a vieţii tale?” „Aşa, 
cu ajutorul lui Dumnezeu, cinstite părinte”. „Te vei păzi pe tine întru feciorie şi înfrânare, în sărăcie 
şi în supunere până la moarte?” „Aşa, cu ajutorul lui Dumnezeu...”. Deci au zis: „Aşa vom face”. 

Auzi! „Îţi vei vărsa şi sângele tău, când vremea o va cere?” Adică îi va chema la martiriu. 
„Aşa, Dumnezeu ajutându-mi, cinstite părinte, voi avea răbdare”. Auzi apoi ce zice părintele stareţ? 
„la seama, fiule, cui te făgăduieşti, de cine te lepezi şi de cine te apropii! Căci nu înaintea oamenilor 
te făgăduieşti. Dumnezeu este nevăzut aici şi nu poate lipsi de nicăieri, tot aşa nici Maica Domnului, 
îngerii şi sfinţii”. 

Făgăduinţa aceasta se face înaintea tuturor puterilor cereşti, şi în ziua judecății, în vremea 
morţii se va cere de la fiecare nu ce a făgăduit, ci ceea ce a împlinit şi a făcut din ce a făgăduit. Că 
are să întrebe: „Ce ai lucrat din cele ce ai făgăduit?” Aşa şi pe creştini o să-i întrebe. „Tu te-ai lepădat 
la Botez de satana şi de toate lucrurile lui; dar tu tot lucrurile lui ai făcut în viaţă, acum nu eşti al 
Meu, ci al celui căruia ai slujit”. Să ne ferească Dumnezeu să auzim aceasta! 

Să stăm bine, să luăm aminte, ca, văzând o călugărie ca aceasta, să vă gândiţi şi voi că v-aţi 
logodit din dumnezeiescul Botez, aţi primit înnoirea, aţi primit chemarea, aţi primit sfințirea, v-aţi 
făcut fu ai lui Dumnezeu după dar în baia naşterii de a doua a înnoirii Duhului Sfânt, când v-aţi 
botezat. 

Atunci mama noastră cea duhovnicească, Biserica, v-a făcut fii după dar lui Dumnezeu în 
prezenţa naşului şi a preotului care v-a botezat. Atunci aţi primit darul punerii de fii şi al înfierii, cum 
au primit şi acum călugării noştri, făgăduind a doua oară şi al doilea botez luând. 

Deci vouă vi se cer cele de la Botez, iar monahilor li se vor cere şi cele de la Botez şi cele ce 
au făgăduit la al doilea Botez, când au luat sfântul, marele şi îngerescul chip. Să stăm bine şi să luăm 
aminte ce am făgăduit, cui am făgăduit şi ce am lucrat noi din cele făgăduite. 

Auzi ce spune Sfânta Scriptură: „la aminte, fiule, de cele ce au ieşit de pe limba ta şi din gura 
ta, că te-ai legat pe tine lui Dumnezeu şi te va judeca pe tine după cele ce au ieşit din gura ta”. 

Trebuie să luăm aminte auzind pe Sfântul Efrem Sirul în cuvântul pentru toată întrarmarea 
către monahi: „O, monahule, în loc de arc, ia rugăciunea cea de tot timpul”, cum aţi auzit când i-a 
dat metaniile în mână; căci 1-a spus acestea: „lată, fiule, sabia Duhului Sfânt, că eşti dator în toată 
vremea şi-n tot locul să zici aşa: Doamne, Iisuse Hristoase, Fiul lui Dumnezeu, miluieşte-mă pe mine, 
păcătosul! ” 

Iar Sfântul Efrem Sirul a numit rugăciunea arc, şi a luat cuvânt de la Proorocul David: Pus- 
ai arc de aramă în braţele mele. Şi zice: „Când tot creştinul sau monahul ridică mâinile la Dumnezeu 
în rugăciune, el ridică arc de aramă împotriva satanei”. Dar dacă ar ridica numai mâinile sus şi mintea 
va fi la răutăţi în vremea rugăciunii, este asemenea unui arcaş orb, care pune săgeata în arc, dă drumul 
la săgeți în vânt, şi nu numai că nu omoară fiara, ci vine fiara şi-l sfâşie, fiindcă n-a lovit-o de moarte. 

Aşa-i şi acela care în vremea rugăciunii numai cu buzele se roagă şi cu gura, iar mintea îi este 
la răutăţi. Aşa-i şi la creştini, aşa-i şi la călugări. Şi ce zice dumnezeiescul Efrem Sirul în cuvântul 
pentru toată întrarmarea către monahi? Zice: „lar în loc de trâmbiţă, o, monahule, ia citirea 
dumnezeieştilor Scripturi; căci precum trâmbiţa în vreme de război deşteaptă inima ostaşului spre 
luptă, aşa şi Sfânta Scriptură, când o citeşti, deşteaptă inima monahului şi a tot creştinului spre lupta 
cea duhovnicească”. Şi apoi zice: „Iar în loc de sabie trage pe frica de Dumnezeu. Când îţi vine un 
gând spurcat în minte, un gând de ură, de desfrânare, de făţărnicie, de viclenie, de răzbunare sau 
altele, adu-ţi aminte de frica de Dumnezeu şi ai tăiat acest gând cu sabia fricii de Dumnezeu şi nu te 

va mai stăpâni”. Şi aşa mai departe dumnezeiescul Efrem arată cum să folosească monahii armele 
Duhului Sfânt care le-au luat la călugărie şi cele de la Botez. 

Deci fiindcă sunteţi aici şi creştini şi monahi, cuvântul meu a privit şi într-o parte şi într-alta, 
şi voi aveţi aceeaşi făgăduinţă ca şi noi, prea înfricoşată şi prea puternică şi prea sfântă de la Botez, 
şi noi, monahii, avem iarăşi făgăduinţa a doua, că vom păzi cele ce se cer la cinul călugăresc. Deci 
staţi cu luare aminte, că şi voi sunteţi ostaşii lui Iisus Hristos de la Botez, şi aici monahii sunt a doua 
oară ostaşi cu făgăduinţa călugăriei, că şi până la moarte vor lupta împotriva trupului, a lumii şi a 
diavolului şi a tuturor lucrurilor satanei ş vor fi ostaşii lui lisus Hristos, adevăraţi oameni duhovniceşti 
şi fii ai împărăției cerului. 

S-a întâmplat să fiţi câteva suflete la această nuntă călugărească, la această taină şi făgăduință 
a sfântului şi marelui chip îngeresc, aduceţi-vă aminte că şi voi aţi făgăduit prin naşul vostru de la 
Botez că vă lepădaţi de satana şi de toate lucrurile lui, şi ceea ce aţi făgăduit vi se va cere în ziua 
judecății. Amin. 


DESPRE SMERENIE 


„Smerenia, din diavoli poate să facă îngeri, iar 
mândria, din îngeri poate să facă diavoli” (Sfântul 
loan Scărarul, Scara, cuv. 25). 


Îmi vine foarte greu şi să mă ruşinez, căci mă mustră conştiinţa, să vorbesc despre virturea 
înaltă a smereniei şi a smeritei cugetări. A vorbi despre aceasta mai înainte de a o cunoaşte din trăire 
este asemenea cu a vrea să descrii o comoară nepreţuită la adevărata sa valoare, mai înainte de a o 
vedea şi de a o cerceta cu amănuntul. Îmi dau seama că lucrul acesta este mai presus de priceperea 
mea şi că ar fi poate mult mai bine să tac; dar uneori tăcerea aduce păcat, după cuvântul: „Să nu fie 
tăcerea ta pagubă şi pricină de vătămare duhovnicească ţie şi celorlalți” (Sf. Nicodim Aghioritul, 
Războiul nevăzut, cap. 23). 

Urmând acestor învățături, eu, neputinciosul şi nepriceputul, am luat îndrăzneală de a ridica 
o sarcină mai presus de puterea mea, nădăjduind în mila Preaînduratului nostru Mântuitor şi în 
rugăciunile Preasfintei Sale Maici, că îmi vor ajuta şi nu voi fi osândit pentru nepricepere şi tăcere, 
prin care aş putea aduce pagubă celor înţelepţi şi râvnitori. Nădăjduiesc că aceştia vor acoperi cu 
dragoste neiscusinţa şi nevrednicia celui ce vorbeşte şi nu face, aducându-şi aminte de cel ce zice: 
„Cuvânt folositor auzind, nu judeca pe cel ce îl vorbeşte, ca să nu te păgubească de sfătuirea cea 
folositoare” (Sfântul loan Scărarul, Scara). 

Aşadar, lăsând la o parte sărăcia noastră de cele bune şi alergând la comorile Sfinţilor Părinţi, 
să scoatem din ele, după putere, învăţătura despre fericita virtute a smereniei. „Smerenia este o putere 
tainică pe care, după săvârşirea a toată petrecerea, o primesc sfinţii cei adevăraţi. Această putere 
tainică nu poate să lucreze în altcineva decât numai în cei desăvârşiţi în fapta bună, prin puterea 
harului atât cât încape firea, după hotărâre”. (Scara). 

După mărturia Sfântului Benedict de Nursia, smerenia are douăsprezece trepte (Vechile 
rânduieli ale vieţii monahale, p. 684), pe care pentru scurtime nu le vom arăta pe fiecare în parte. De 
aceea, cu mare şi îndelungă osteneală poate ajunge cineva până la vârfurile ei cele mai înalte. 

Unii oameni, din fire par a fi smeriți şi blânzi, alții se smeresc cu gândul, pomenindu-şi 
păcatele şi căderile lor. Dar nici una din acestea nu este smerenia cea adevărată, după cum arată 
Sfântul Isaac Sirul care zice: „Nu tot cel din fire domol, blând, lin sau înţelegător a ajuns pe treapta 
smeritei cugetări şi nici cel ce întru pomenirea căderilor şi a greşelilor sale se smereşte cu cugetul, 
fiindcă îşi aduce aminte de ele. Ci smeritul cugetător este cel ce are în ascuns ceva vrednic de mândrie 
şi nu se mândreşte, ci se socoteşte pe sine ca pe nişte ţărână, pământ şi cenuşă” (Cuv. 21). 

Când a intrat Mântuitorul în casa vameşului şi a început a spune faptele lui, aceea nu era 


624 


smerenie la vameş, ci cunoştinţă de sine, care este de-abia prima treaptă a smeritei cugerări. Dar 
această cunoştinţă de sine mântuieşte pe om, fiindcă este o fiică a smereniei. Mândria are 12 vlăstare, 
12 viţe care coboară până la iad, şi smerenia are 12 trepte care ridică până la cer. 

Deci aceasta este smerenia cea din păcat: dacă zice curva, cu cunoştinţă de sine: „Am 
păcătuit!”, sau tâlharul: „Sunt hoţ”; sau beţivul: „Părinte, sunt beţiv”; sau ucigaşul: „Am ucis”; sau 
cel ce fură: „Părinte, uite eu fur”, fiecare se smereşte în păcat, adică recunoaşte că a greşit şi chiar 
dacă-i pare rău, aceasta nu-i smerenie la dânsul. De abia-i cunoştinţă de sine. Şi această smerenie 
mântuieşte pe om, dar nu-i vrednică de laudă. 

De asemenea, mai sunt unii care se luptă să dobândească smerenie prin aducerea aminte de 
moarte, prin cugetarea la păcatele lor, socotindu-se ţărână şi că nici un bine nu au lucrat în viaţa lor, 
plângând pentru păcatele lor şi umilindu-se cu gândul, mâhnindu-se cu durere de inimă pentru 
căderile lor şi defăimându-se în toată vremea, considerându-se în gândul lor a fi nevrednici de mila 
lui Dumnezeu. Deşi prin unele ca acestea ei fac fapte ale smereniei, care sunt vrednice de laudă, însă 
stau încă departe de adevărata smerenie. 

„Dacă cineva, prin darul lui Dumnezeu, a biruit toate duhurile potrivnice, făcând toate faptele 
bune, iar după aceasta ar simţi cu duhul că a primit darul acesta — când Duhul Sfânt mărturiseşte 
duhului său, după cuvântul Apostolului —, unul ca acesta a ajuns la desăvârşirea smeritei cugetări” 
(Sfântul Isaac Sirul, Cuv. 20). 

Dacă cineva ar avea darul facerii de minuni, ar muta munţii cu rugăciunile sale, s-ar face 
văzător de Dumnezeu ca Moise, ar îmblânzi leii ca Daniel în groapă, ar stinge puterea focului ca cei 
trei tineri din Babilon, ar încuia şi ar descuia cerul şi ar pogori foc din el ca Ilie sau s-ar asemăna în 
sfinţenie cu Sfântul loan Botezătorul, ar merge pe deasupra apei ca Sfânta Maria Egipteanca şi alți 
sfinți, s-ar înălța ca Sfântul Apostol Pavel până la al treilea cer şi dacă, după toate acestea puteri şi 
daruri, ar zice şi el ca Apostolul: Hristos Iisus a venit în lume să mântuiască pe cei păcătoşi, dintre 
care cel dintâi sunt eu (| Timotei 1, 15), atunci unul ca acela a ajuns la adevărata smerenie. 

Cine se smereşte întru dreptate, acela are adevărata smerenie. Dacă ai fi ca marele Pavel, să 
te duci până la al treilea cer şi să zici în inima ta ca el: Hristos Iisuse a venit în lume să mântuiască 
pe cei păcătoşi, dintre care cel dintâi sunt eu, atunci ai fi cu adevărat smerit. Până la al treilea cer s- 
a suit Pavel şi n-a spus de el, ci a zis ca şi despre altul: Știu pe un om, care acum paisprezece ani în 
urmă... Chiar de mă laud, nu voi fi prost. Voi şti cum să mă laud. Știu pe un om oarecare în Hristos, 
care acum paisprezece ani s-a răpit până la al treilea cer, şi a auzit acolo cântări care nu este cu 
putință omului a le grăi. În trup sau afară de trup nu ştiu. Dumnezeu ştie. 

Şi acest Pavel, care a fost răpit până la al treilea cer şi care a fost numit de Mântuitorul vas al 
alegerii şi care a purtat numele lui Hristos înaintea popoarelor de la Ierusalim până la Iliric, care a 
făcut trei rânduri de călătorii până la Roma pe Jos, pe mări şi pe oceane, care 35 de ani a predicat 
Evanghelia şi a murit martir la Roma, a zis: Hristos Iisus a venit în lume să mântuiască pe cei 
păcătoşi, dintre care cel dintâi sunt eu. Şi în Epistola cea către romani zice: Iar întru mine nu cunosc 
nimic bun. Nu vedea nimic bun în el. Aceea-i smerenie. Se smerea întru dreptate. Avea fapte bune 
vrednice de laudă, cum nimeni altul pe pământ, şi se socotea că-i cel mai mare păcătos. 

Aceea-i smerenie adevărată, când vei bate lumea cu plăgi, cum a bătut Moise Egiptul, când ţi 
se va face ocara ca cinstea, când vei avea toate virtuțile adunate, şi cele trupeşti şi cele duhovniceşti, 
şi când vei vedea în inima ta că nu ai nimic bun. Să te socoţi cel mai sărac om şi cel mai nefericit om 
de pe faţa pământului, aceea-i smerenia cea întru dreptate şi aceasta-i adevărata smerenie (Sfântul 
Isaac Sirul). 

Sfântul Apostol Pavel porunceşte aleşilor lui Dumnezeu ca, pe lângă alte fapte bune, să se 
îmbrace şi cu duhovniceasca haină a smereniei, zicând: Îmbrăcaţi-vă, dar, ca aleşi ai lui Dumnezeu, 
sfinţi şi prea iubiți, cu milostivirile îndurării, cu bunătate, cu smerenie, cu blândețe şi cu îndelungă 
răbdare (Coloseni 3, 12). 

Deci, fericit şi de trei ori fericit este cel care ajunge să se îmbrace cu această duhovnicească 
haină, căci unul ca acela s-a îmbrăcat cu haina lui Hristos, după mărturia Sfântului Efrem Sirul care 

zice: „Smerenia este haina lui Hristos”. La fel şi Sfântul Isaac Sirul zice: „Smerenia este haina lui 
Dumnezeu, căci Cuvântul ce S-a întrupat cu aceasta S-a îmbrăcat”. 

Adevăratul lucrător al smeritei cugetări se cunoaşte şi din aceea că se îngrețoşează să placă 
lumii prin faptele lui sau prin cuvânt, iar în ochii lui slava lumii acesteia nu are valoare (Sfântul Isaac 
Sirul, Cuv. 38). 

După ce am arătat puţin despre ce este adevărata smerenie, cred că este de folos să arătăm şi 
din ce se naşte această virtute. Dacă vom cerceta Sfintele Scripturi vom vedea că smerenia este şi se 
naşte din scârbe şi necazuri, căci zice Domnul Dumnezeu către poporul lui Israel: De voi închide 
cerul şi nu va fi ploaie şi de voi porunci lăcustelor să mănânce răsadurile voastre sau voi trimite 
moarte în poporul Meu şi se va smeri poporul Meu peste care se cheamă numele Meu asupra lor şi 
se vor ruga şi vor căuta fața Mea şi se vor întoarce din căile lor cele rele, atunci îi voi auzi din cer 
şi milostiv voi fi păcatelor lor şi voi vindeca pământul lor (II Paralipomena 7, 13-14). 

În alt loc, arătându-se că din osteneli şi scârbe vine smerenia, se zice: Și s-au smerit întru 
osteneli inimile lor (Psalm 106, 12). Şi iarăşi: Eu am venit la ei cu mânie mare şi îi voi pierde pe ei 
în pământul vrăjmaşilor lor. Atunci se va smeri inima lor cea netăiată împrejur şi atunci se vor căi 
de păcatele lor (Levetic 26, 41). 

Să vedem şi câteva mărturii ale Sfinţilor Părinţi din care aflăm că sunt şi alte pricini care nasc 
smerenia în sufletul omului. Sfântul loan Scărarul arată că „din ascultare se naşte smerenia” (Scara, 
Cuv. 4). Iar de la Sfântul Maxim Mărturisitorul învăţăm că aceasta se naşte din credinţă şi frica de 
Dumnezeu, după cuvântul: „Cel ce crede, se teme şi cel ce se teme, se smereşte” (Filocalia, vol. 2, 
cap. 16). 

Sfântul Isaac Sirul arată că „smerenia se naşte în inima omului şi din mulțimea rugăciunilor, 
căci cine are trebuinţă de ajutorul lui Dumnezeu face multe rugăciuni şi pe cât le înmulţeşte, pe atât 
i se smereşte inima sa. Nimeni, rugându-se şi cerând, nu va putea să nu se smerească” (Cuv. 21). 

Acelaşi sfânt spune că smerenia se naşte şi din cunoştinţa de sine: „Dreptul ce nu-şi cunoaşte 
neputinţa sa, are lucrările sale pe ascuţişul briciului, nefiind departe de cădere şi de leul făcător de 
stricăciune. Cel ce nu-şi cunoaşte neputinţa sa, este lipsit de smerita cugetare” (Cuv. 21). 

Tot Sfântul Isaac, arătând că şi din necazuri şi din întristări se naşte smerenia, zice: „Sufletul 
care a primit grija faptei bune şi vieţuieşte cu frica de Dumnezeu, nu poate fi fără întristare în fiecare 
zi, căci faptele bune au şi întristări împletite cu ele. Cel ce nu are necazuri, fără îndoială şi de fapta 
bună se desparte. Dacă pofteşti fapta bună, dă-te la toate necazurile, căci necazurile nasc smerenia” 
(Cuv. 37). 

După ce am adus mărturii din Sfânta şi dumnezeiasca Scriptură şi de la Sfinţii Părinţi, arătând 
din ce se naşte smerenia şi smerita cugetare, să arătăm, pe scurt, câte ceva despre ea şi care sunt 
foloasele ei. Folosul cel mai mare adus de smerenie este mântuirea sufletului nostru, după cuvântul: 
Smeritu-m-am şi m-am mântuit (Psalmul 114, 6). 

Alt folos pe care-l dobândim prin smerenie este acela că Dumnezeu Îşi aduce aminte de noi 
şi ne izbăveşte de necazuri şi de vrăjmaşi numai dacă o avem pe aceasta. 

Acest lucru reiese din cuvintele Psalmistului care zice: Întru smerenia noastră ne-a auzit pe 
noi Domnul şi ne-a izbăvit pe noi de vrăjmaşii noştri (Psalm 124, 2-4). 

Smerenia nu este numai un mod de a câştiga ajutorul lui Dumnezeu şi de a fi auziţi de EI în 
vremea de necaz, ci ea ni se face şi pricină de a ajunge moştenitori ai împărăției cerurilor, după 
mărturia Mântuitorului nostru lisus Hristos, Care zice: Deci, cine se va smeri pe sine ca pruncul 
acesta, acela va fi mai mare în împărăţia cerurilor (Matei 18, 4). 

În multe locuri ale Sfintei Scripturi vedem că smerenia ne aduce slavă de la Dumnezeu şi de 
la oameni, după cuvântul Mântuitorului nostru lisus Hristos: Cel ce se smereşte, se va înălța (Matei 
23; 12; lacov 4, 16; Isus Sirah 3, 18). 

Smerenia face ca omul să fie cercetat şi odihnit în sufletul său de către Bunul Dumnezeu, 
după cuvântul Proorocului: Spre cine voi căuta, zice Domnul, fără numai spre cel smerit şi blând 
care se cutremură de cuvintele Mele (Isaia 66, 2). Apoi, vedem că smerenia este urmată de cinste şi 

de slavă (Proverbe 18, 12; 29, 23). 

Să trecem acum la Sfinţii Părinţi, ca şi de la ei să auzim care sunt foloasele smeritei cugetări. 

Sfântul Isaac Sirul zice: „Precum umbra urmează trupului, tot astfel şi smeritei cugetări îi 
urmează mila lui Dumnezeu” (Cuv. 19). Apoi zice: „Sârguieşte-te să fii defăimat şi te vei umple de 
cinstea lui Dumnezeu. Nu căuta să fii cinstit, fiind plin de răni înlăuntrul tău. Prihăneşte cinstea şi să 
nu o iubeşti, ca să nu te necinsteşti. Cel ce aleargă după cinste, ea fuge dinaintea lui, iar pe cel ce 
fuge de dânsa, îl va urmări şi propovăduitor al smereniei lui se va face tuturor oamenilor. De te vei 
defăima pe tine, ca să nu fii cinstit, Dumnezeu te va arăta pe tine. Şi dacă pentru adevăr te vei prihăni 
pe tine, Dumnezeu dă voie tuturor zidirilor Sale să te laude pe tine, deschizând înaintea ta uşile slavei 
Ziditorului tău şi te vor lăuda pe tine. Căci tu, în adevăr, după chipul şi asemănarea Lui eşti” (Cuv. 
5). 

Apoi continuă: „În vremea în care smerenia împărăţeşte în tine, ţi se supune sufletul tău şi 
împreună cu dânsul ţi se vor supune toate, căci se naşte în inima ta pace de la Dumnezeu. lar dacă 
eşti afară de acestea, nu numai de patimi, ci şi de întâmplări, adesea vei fi izgonit. Adevărat, Doamne, 
de nu ne vom smeri singuri, nu vei înceta să ne smereşti pe noi. Smerenia cea adevărată se naşte din, 
cunoştinţă, iar cunoştinţa cea adevărată se naşte din ispite” (Cuv. 16). 

„Smeritei cugetări îi urmează înfrânarea şi sfiala. Iar slava deşartă este slujitoare a desfrânării 
şi lucru al mândriei. Smerita cugetare, pentru sfiala ei cea dintotdeauna, întru vedenie ajunge şi 
împodobeşte sufletul cu întreaga înţelepciune” (Cuv. 23). 

Apoi spune: „Mai înainte de a intra în cetatea smereniei, dacă te vei vedea pe tine că te-ai 
odihnit dinspre supărarea patimilor, să nu te încrezi în tine, căci te pândeşte pe tine vrăjmaşul. Ci 
aşteaptă după odihnă, multă supărare şi tulburare. De nu vei trece prin locurile de odihnă ale faptelor 
bune, nu vei ajunge la repaos din truda ta şi nici nu vei avea răsuflare dinspre bântuieli până ce nu 
vei ajunge la locul de odihnă al sfintei smerenii” (Cuv. 24). 

De asemenea, un sfânt părinte tâlcuieşte un cuvânt al Sfântului loan Scărarul, zicând: 
„Smerenia poate să ierte multe păcate şi fără lucruri, dar lucrurile fără smerenie, dimpotrivă, sunt 
nefolositoare, şi nu numai atât, ci şi multe rele ne gătesc nouă. 

Precum sarea la toată hrana este trebuincioasă, tot astfel şi smerenia, la toate faptele bune. 
Deci, trebuie să ne smerim în minte necontenit, în supărări şi necazuri, căci aceasta, de o vom câştiga, 
ne face fii ai lui Dumnezeu şi, fără lucruri bune, ne pune înaintea Lui. Căci fără ea toate lucrurile 
noastre sunt deşarte. Deci, Dumnezeu vrea schimbarea minţii noastre. În minte ne facem buni şi în 
minte netrebnici. Aceasta singură este de ajuns, chiar fără alt ajutor, să stea înaintea lui Dumnezeu şi 
să grăiască pentru noi” (Scara, Scolia 39 la Cuv. 25). 

Sporirea şi creşterea omului în viaţa duhovnicească, mai mult decât prin alte fapte bune, se 
face prin smerenie, după cum ne învaţă unul din Sfinţii Părinţi: „Sporirea omului este smerenia, căci 
pe cât se pogoară cineva în smerenie, pe atât se înalţă în sporire” (Pateric, cap. 10). 

Un alt bătrân al Patericului, arătând puterea smereniei împotriva diavolilor, zice: „Dacă, 
smerindu-te pe sine-ţi, vei zice: «lartă-mă», arzi pe diavoli”. Iar altul, de asemenea: „Cel ce se 
smereşte, smereşte pe diavoli, iar cel ce nu se smereşte este batjocorit de diavoli” (Pateric, cap. 10). 

Pentru a vedea cât de minunată este smerenia în viaţa celui ce s-a împodobit cu această virtute 
înaltă, precum şi de câte daruri şi puteri îi este pricinuitoare, să ascultăm pe Sfântul Isaac Sirul, care 
zice: „Pe cel smerit cugetător omul niciodată nu-l urăşte, nu-l răneşte cu cuvântul, nu-l defaimă, de 
toţi este iubit, căci el îi iubeşte pe toţi şi toţi îl iubesc pe el; toţi îl doresc şi, în tot locul unde se 
apropie, îl privesc ca pe îngerul luminii; îi dăruiesc lui cinstea; măcar de ar grăi cel înţelept şi 
învățătorul, opriţi vor fi cu tăcerea, căci smeritului cugetător toţi îi dau cu cucernicie locul să 
vorbească. 

Ochii tuturor iau aminte ce fel de cuvinte ies din gura lui şi fiecare om aşteaptă cuvintele lui 
ca pe cuvintele lui Dumnezeu. Scurta lui vorbire se face cu cuvintele celor iscusiţi care cearcă 
înțelegerile lor. Cuvintele lui dulci sunt, în auzul înţelepților, mai mult decât fagurele şi mierea. Chiar 
de ar fi simplu cuvântul lui şi defăimat şi de nimic vrednic în ochii săi, se socoteşte de toţi mai cinstit 

şi ca din gura lui Dumnezeu”. 

Apoi adaugă: „Cel ce vorbeşte cu defăimare împotriva smeritului cugetător şi nu îl socoteşte 
pe el ca pe un viu, este ca un om ce şi-a deschis gura asupra lui Dumnezeu. Pe cât se defaimă de toată 
zidirea, cinstea lui rămâne. Când se va apropia smeritul cugetător de fiarele sălbatice, acestea, 
privindu-l, se vor îmblânzi, se vor apropia de dânsul ca de un stăpân al lor, îşi vor clătina capetele şi 
cozile lor şi îi vor linge mâinile şi picioarele lui. 

Dacă se apropie smeritul cugetător de târâtoarele aducătoare de moarte, îndată se va apropia 
de ele cu simţirea mâinii lui şi se va atinge de trupul lor, iuţimea şi asprimea amărăciunii lor 
pricinuitoare de moarte încetează şi în mâinile sale ca pe nişte lăcuste le striveşte. Se apropie de 
oameni şi ca la Domnul iau aminte la dânsul. 

Nu numai oamenii, ci şi diavolii, cu îngrozirea şi cu amărăciunea lor, cu toată fălirea cea mare 
a minţii lor, când se apropie de cel smerit cugetător, se fac țărâna şi se strică toată răutatea lor, 
risipindu-se toate măiestriile lor şi pierzându-se toată vicleana iscusinţă a lor” (Cuv. 20). 

lată cât de minunate şi felurite sunt darurile cu care este împodobit de Preabunul Dumnezeu 
cel cu adevărat smerit cugetător şi cum toţi oamenii, fiarele, târâtoarele şi înşişi diavolii se smeresc, 
se biruiesc şi recunosc în el, cu adevărat, un Dumnezeu după dar, aşa cum a fost strămoşul nostru 
Adam înainte de a cădea din ascultarea Preasfântului şi Atotputernicului nostru Dumnezeu. 

După ce am arătat până aici cu puţine mărturii, din Sfânta şi dumnezeiasca Scriptură şi de la 
Sfinţii Părinţi, ce este smerenia, din care virtuţi se naşte, câte foloase aduce ea celui ce o are, precum 
şi cu câte daruri şi puteri este împodobită viaţa celui smerit, în continuare voi arăta, cu mărturii tot 
de la Sfinţii Părinţi, care sunt semnele cele din afară şi cele dinlăuntru ale omului cu adevărat smerit 
cugetător. 

Ca să înţelegem acest lucru, să ascultăm pe Sfântul Efrem Sirul, care zice: „Semnele după 
care se recunoaşte cel ce are smerenie adevărată sunt acestea; 

— a se socoti pe sine că este mai păcătos decât alţii şi decât toți păcătoşii; 

— a socoti că nici un bine nu a făcut înaintea lui Dumnezeu; 

— a se prihăni pe sine în toată vremea, în tot locul şi lucrul; 

— a nu ocări pe nimeni; 

— a nu pângări pe cineva care este mai păcătos sau mai leneş decât dânsul, ci pe toţi să-i laude 
şi să-i slăveasă; 

— a nu judeca, defăima sau vorbi de rău pe cineva, vreodată; 

— a tăcea totdeauna şi a nu vorbi ceva fără poruncă sau fără vreo trebuinţă de nevoie, iar când 
va fi întrebat şi va vrea să răspundă să o facă cu blândeţe, cu linişte şi rar, ca şi cum ar fi silit şi s-ar 
ruşina să vorbească; 

— a nu se măsura pe sine în ceva; 

— a nu se certa cu cineva pentru credinţă, ori pentru altceva, ci dacă va zice bine, să zică şi el 
aşa, iar dacă va zice rău, să zică: „tu ştii”; 

— a uri voia sa, ca ceva ce este pierzător; 

— a avea totdeauna privirea în jos; 

— a avea totdeauna înaintea ochilor moartea; 

— a nu vorbi deşertăciuni şi a nu minţi vreodată; 

— a nu vorbi împotriva celui mai mare; 

— a suferi ocările, defăimările şi pagubele cu bucurie; 

— a urt odihna şi a iubi osteneala; 

— a nu întărâta pe cineva şi a nu răni ştiinţa cuiva. 

Acestea sunt semnele smereniei adevărate şi fericit este cel ce le are, căci se face casă şi 
biserică lui Dumnezeu, şi Hristos se sălăşluieşte într-însul, făcându-l moştenitor al împărăției 
cerurilor” (Sfântul Efrem Sirul, Cuvânt pentru smerita cugetare, tom. 3). 

În încheierea acestui cuvânt îndrăznesc, eu, cel cu totul sărac şi lipsit de darul smeritei 
cugetări, ca pe lângă mărturiile cele de mai sus ale Sfintei Scripturi şi ale Sfinților Părinţi, să zic 

câteva cuvinte pentru mângâierea celor neputincioşi asemenea mie. 

Deci am văzut, în cele de mai sus, că multe sunt treptele pe care le are înalta smerenie şi că 
puţini sunt cei care ajung la desăvârşirea ei, noi, însă, să nu ne deznădăjduim din pricina neputinței 
noastre, ci să rugăm pe Preabunul Dumnezeu, Care pe cele neputincioase le întăreşte şi pe cele cu 
lipsă le împlineşte, să ne ajute cu mila şi cu darul Său, ca măcar cu vârful degetului să ne atingem de 
treptele cele mai de jos ale smereniei. Iar cu îndurarea Lui şi cu rugăciunile Preasfintei Născătoare 
de Dumnezeu şi ale tuturor sfinţilor Săi, care au strălucit prin adevărata smerenie, aflându-ne în urma 
celor sporiţi, dar mergând pe acelaşi drum cu ei, să fim şi noi, păcătoşii, miluiţi şi mântuiţi. Amin! 


DESPRE ISPITELE CELOR SMERIŢI 
ŞI ALE CELOR MANDRI 


Dumnezeu, celor mândri le stă împotrivă, iar 
celor smeriţi le dă har (| Petru 5, 5). 


Fiindcă în predicile cele mai dinainte am vorbit despre felurile ispitelor şi despre pricinile 
pentru care Dumnezeu îngăduie să ne ispitim, spre folosul şi mântuirea sufletelor noastre, de data 
aceasta m-am gândit să vorbim despre ispitele celor smeriţi şi ale celor mândri. Din cele ce urmează 
vom înţelege clar că Preabunul Dumnezeu nu îngăduie a se ispiti toți oamenii la fel, ci cu mare 
deosebire si felurime, după a Sa negrăită şi neajunsă de minte înţelepciune. Vom vedea că asupra 
celor smeriţi şi blânzi şi care îşi cunosc bine neputinţa şi nimicnicia lor, Preabunul şi Preaînţeleptul 
Dumnezeu nu slobozeşte asupra lor ispite şi necazuri prea mari. lar asupra celor mândri şi trufaşi, 
Dumnezeu îngăduie a veni ispite şi necazuri mai grele, care de multe ori sunt mai presus de hotarele 
răbdării lor. Şi aceasta o face EI cu mare înţelepciune şi iconomie, spre a-i aduce pe ei întru smerenie 
şi umilinţă, pentru a-şi cunoaşte neputinţa şi nimicnicia lor pe acest pământ şi a veni toţi la calea cea 
sfântă a mântuirii. 

Despre acest adevăr ne spune dumnezeiescul Părinte Isaac Sirul următoarele: „Ispitele ce se 
fac asupra celor smeriţi de la toiagul cel duhovnicesc, spre sporirea şi creşterea sufletului, sunt 
acestea: nehotărârea, îngreunarea trupului, slăbănogirea mădularelor, trândăvirea, zăpăceala 
cugetării, părerea neputinței trupeşti, împuţinarea nădejdii, întunecarea gândurilor, lipsirea ajutorului 
omenesc, lipsa celor de trebuinţă trupeşti şi cele asemenea acestora. 

Din ispitele acestea omul câştigă suflet părăsit şi neajutorat şi inimă zdrobită întru smerenie 
multă. Prin acestea se ispiteşte cineva ca să vină spre dorirea Celui ce l-a zidit. Cu acestea sunt 
amestecate mângâierile şi năpădirile, lumina şi întunericul, războaiele şi sprijinirile şi , în scurt să 
zic, strâmtorarea şi răsfăţarea. Şi acesta este semnul sporirii omului, prin ajutorul lui Dumnezeu. 

Iar ispitele ce se fac prin îngăduinţa lui Dumnezeu asupra celor mândri, care fără de ruşine 
se înalță înaintea lui Dumnezeu, sunt acestea: ispitele cele arătate ale diavolilor şi care sunt mai presus 
de hotarul puterii sufletului, lipsirea puterii de înţelepciune ce este întru dânşii, simţirea iute a 
cugetării curviei, care se slobozeşte asupra lor spre smerenia înălțării lor, a se mânia degrab, a voi să- 
şi alcătuiască şi să-şi facă voia sa, a se prici întru cuvinte, a certa pe alţii, a se certa apoi şi pe ei, 
pentru aceasta defăimându-se şi mâhnindu-se în inimile lor; a avea desăvârşita amăgire a minţii, a 
avea gânduri de hulă asupra numelui lui Dumnezeu, a avea înţelegeri nebune pline de râs, iar mai 
ales de plâns, a fi defăimaţi de oameni şi cinstea lor a fi pierdută, a li se face ruşine şi ocară de la 
draci prin multe chipuri, în ascuns şi pe faţă, poftă de a se amesteca împreună şi a petrece cu lumea; 
a grăi şi a bârfi nebuneşte totdeauna, a născoci întru sine pururea vreo noutate printr-o proorocie 
mincinoasă de la diavoli şi a făgădui multe, mai presus de puterea lor. Acestea sunt ispitele sufleteşti. 

Iar întru cele trupeşti i se întâmplă acestea: întâmplări dureroase de care nu mai pot scăpa, 
întâlniri cu oameni răi şi fără de Dumnezeu; cad în mâinile unor oameni care îi necăjesc pe ei, inima 
lor mereu se porneşte să cadă din frica lui Dumnezeu; fără pricină şi neaşteptat, de multe ori de 

năpraznă. Au căderi mari de pe stânci, de la locuri înalte, sau pătimesc alte asemenea acestora spre 
zdrobirea trupului şi a sufletului lor. Sunt lipsiţi de ajutorul celor ce sprijinesc inima din 
dumnezeiasca putere şi de nădejdea credinţei lor şi, a zice în scurt, toate câte sunt cu neputinţă şi mai 
presus de putere se aduc asupra lor, împreunându-se cu slăbiciunile lor. 

Acestea toate, câte s-au înşirat aici, sunt chipurile ispitelor mândriei. Însă să arătăm şi 
începutul acestora în om: când cineva începe a se avea pe sine înţelept în ochii săi. Din aceasta se 
prefac şi se schimbă întru acel om toate relele acestea, după măsura şi primirea de către el a unor 
gânduri ca acestea ale mândriei. Deci din chipurile ispitelor noastre trebuie a ne pricepe căile 
uşurătăţii minţii noastre. lar de am vedea vreunele din ispitele acestea amestecate cu cele mai înainte 
zise, să cunoaştem că după măsura în care le avem pe acestea, pe atât şi mândria s-a ivit în noi” 
(Sfântul Isaac Sirul, cuv. 46). 

Iată cât de felurite sunt ispitele, care vin cu îngăduinţa lui Dumnezeu asupra noastră , atunci 
când nu ne vom cunoaşte neputinţa şi nimicnicia noastră şi când nu ne vom smeri din toată inima, în 
tot locul şi timpul, în faţa lui Dumnezeu. Eu, păcătosul, ca cel ce pururea mă aflu plin de mândrie şi 
orb în a cunoaşte şi a mă împotrivi la aceste ispite ale mândriei, spre a scăpa cândva din robia lor, am 
voit totuşi a le însemna pe ele aici — nu din cunoaşterea şi iscusinţa proprie, de care cu totul sunt sărac 
— ci din învăţăturile cele pline de filosofie duhovnicească ale acestui Sfânt Părinte Isaac Sirul, care 
întru iscusinţa minţii sale celei sfinte, prin linişte şi rugăciune curată le-a cunoscut şi ni le-a lăsat 
nouă spre folosul de obşte. Aceste însemnări de aici, de le va citi cineva cu luare aminte, îndată singur 
îşi va cunoaşte din mişcările minţii sale cele de fiecare minut, dacă se ispiteşte în rânduiala celor 
smeriţi cugetători sau vieţuieşte în hotarul ispitelor celor mândri. Şi aşa, cu frică de Dumnezeu, 
ferindu-se şi de unele şi de altele, se va sili spre îndreptare. 

Dar chiar dacă şi prin unele şi prin altele ne ispitim, nu trebuie a ne descuraja, ştiind că 
Dumnezeul nostru nu voieşte nicidecum moartea păcătosului. Cât mai suntem în stadionul acestei 
vieţi, prin rugăciunea cea stăruitoare şi prin pocăinţa cea adevărată, ajutaţi fiind de mila şi darul lui 
Dumnezeu, putem a ne îndrepta viaţa şi a ne mântui sufletele noastre. Căci Dumnezeul nostru Cel 
Bun şi Atotputernic, dacă vom cere din inimă ajutorul Său, ne va scoate pe noi cei ferecaţi în obezile 
ispitelor şi ale patimilor şi nu va ruşina pe niciunul din cei ce-L cheamă pe EI întru adevăr. Amin! 


„FĂ UNA DIN TREI!” 


— Părinte, dar despre cei ce merg la distracţii lumeşti, la nunţi cu lăutari, la bal, la discotecă, 
ce ne puteţi spune? 

— Care se duce aşa, acela-şi bate joc de sufletul lui. Pentru că, uite ce este, tot ce-ai câştigat în 
biserică, ai risipit. Dacă te-ai dus la crâşmă, acolo-i gura iadului. Dacă te-ai dus la jocuri, acolo-i 
teatrul satanei. Şi toate lucrurile duhovniceşti care le câştigi în biserică, le pierzi acolo şi pierzi şi 
sufletul. N-ai văzut ce-a făcut dracul cu unul credincios? 

Un băiat credicios foarte, după ce s-a liberat de armată, a spus părinţilor lui că el nu se mai 
însoară. „M-aş duce la mănăstire”. Avea un loc al lui. Tată-su şi mama-sa l-au lăsat la voia lui. Şi-a 
făcut o căsuţă acolo şi a învăţat să facă coşuri din nuiele. El nu s-a însurat. Era cel dintâi în biserică, 
cel dintâi la spovedanie, la împărtăşanie. Nu l-a văzut nimeni înjurând sau fumând sau beat. Mă rog, 
ducea o viaţă, cum spune Mântuitorului: Aşa să lumineze lumina voastră înaintea oamenilor, ca să 
vadă oamenii faptele cele bune ale voastre şi să-L slăvească pe Tatăl cel din cer. 

Un om care duce o viaţă curată nu-i de folos numai pentru el, este de folos pentru atâta lume. 
Diavolului nu i-a venit bine, că el dădea pildă bună la toţi fraţii. El avea Psaltire, Ceaslov, icoane 
frumoase, ca un călugăr. Stătea acolo. Avea un ogor, l-a arat şi semăna acolo ce trebuie. Avea o 
pădurice frumoasă şi de acolo îşi lua nuiele de făcut coşuri. Era pildă. Şi toţi îl aveau de model: „Uite, 
Ion! Ia, acela-i om!” 

Nu s-a căsătorit. Căsătoria rămâne de bunăvoia fiecăruia. Apostolul Pavel spune: Bine este 

tânărului să se însoare, dar mai bine să rămână aşa. Bine este fecioarei să se mărite, dar mai bine 
să rămână aşa. Cea măritată grijeşte de ale lumii, cum să placă bărbatului. Şi cea nemăritată grijeşte 
cum să placă Domnului. 

Diavolul nu stătea. A început să-l tulbure noaptea. 1 se arăta în chip de leu, în chip de câine, 
venea în chip de ostaşi, bătea doba prin pod pe la el noaptea, se arăta în chip de şarpe că-l muşcă, 
țiuia. Nu ştiţi voi, dacă te-ai apuca de o viaţă de rugăciune, câte de astea ai să păţeşti. Du-te în pădure 
să vezi! Că nu avem voie să spunem, că am trăit şi acolo 9 ani şi 7 luni, în creierii munţilor. Să vezi 
acolo câte năluciri îţi face diavolul. 

Da. Aşa bietul om, au început ispite mari cu el. Într-o seară vine un drac la el: 

— Măi Ioane, eu sunt diavolul. Măi, mare ciudă avem noi pe tine. Stai aici la marginea satului 
şi mare necaz ne faci — părinţii lui erau foarte credincioşi, dar aveau casa în mijlocul satului. Şi avea 
Şi o soră tare credincioasă. 

— Dar de ce mă supăraţi noaptea? Bateţi în pod, chiuiţi, şuieraţi, bateţi, urlaţi, mieunaţi. Ce, 
credeţi că eu mă tem? Am pe Hristos. 

— Măi, uite! Facem un legământ. Nu mai venim la tine niciodată, dar să faci una din trei care 
ți-oi spune eu. 

— Care? 

— Sau să-l omori pe tată-tu, sau s-o baţi pe soră-ta — că avea ciudă că şi părinţii şi sora lui erau 
credincioşi — sau a treia, măi, uite ce-i să te duci şi tu o dată în crâşmă. Măcar o dată, că nu te-am 
văzut în crâşmă niciodată. 

— Şi ce să fac? 

— Ia şi tu un pahar de vin acolo şi cu tine nu mai avem nimic. Nu mai venim să te supărăm 
noaptea. 

Dar el spune dracului: 

— Dacă eşti drac! Mă înveţi să omor eu pe tata! S-o bat eu pe soră-mea! Eu n-am omorât un 
purice în viaţa mea. 

— Zici că pe tat-tu nu vrei să-l omori, pe soră-ta nu vrei s-o baţi! Măi, fă-o pe cealaltă, că-i cea 
mai uşoară şi nu te mai supărăm niciodată. Intră şi tu o dată în crâşmă şi ia un pahar de vin! Toată 
lumea zice că nu te-a văzut în crâşmă. 

Avea mare ciudă, că le dădea pildă bună. Dar lui i s-a părut asta mai uşoară. „Măi, zice, asta 
n-ar fi aşa greu! Când mă duc în târg să-mi vând lucrul mâinilor — ştii, că mergea o dată la o lună, 
două —, voi intra într-o crâşmă, beau un pahar de vin şi am plecat”. 

Ei, dracul îl pândea acum. Şi-a dat cuvântul. A ajuns într-o săptămână, a legat coşărcile — ele 
au urechi, ştiţi —, le-a legat pe un ciomag şi s-a dus cu ele la vânzare. Îl ştiau toţi: „Acesta-i cel care 
face panere! Cel care stă în pădure, colo”. Când s-a dus la târg, niciodată n-a vândut el aşa de repede 
coşărcile. I-au adus dracii muşterii. Au venit şi i-au cumpărat coşăreile repede. Acum a luat parale 
multe. Iaca vine un nepot de-al lui: 

— Moşule, iaca ai vândut coşurile şi ai luat preţ bun pe ele! Eşti bun de aldămaş. Hai aici la 
crâşmă să luăm un păhăruţ de vin! 

EI şi-a adus aminte ce-a vorbit noaptea cu dracul. 

— Măi, aş merge, dar... 

— Hai, moşule, dacă nu dai dumneata, dau eu — că la crâşmă-s milostivi, ştiţi, fac milostenie! 

Dar acesta când a auzit că nici n-are să plătească, are să dea acela de băut, a zis: 

— Ei, hai măi, ce-ar să fie? 

Când intri în crâşmă, dracul îţi bate trei cuie: unul pe pragul crâşmei, unul pe scaun unde te- 
ai aşezat şi unul după ce ai luat primul pahar. Şi când a ajuns la crâşmă, el măcar dacă făcea o cruce, 
să se ducă dracul dinaintea lui, dar n-a făcut şi i-a dat nepotul un păhăruţ de rachiu. 

Dar el a zis: 

— Măi, mie mi-e rău de la mirosul acesta de alcool. Nici n-am mâncat nimic. 

— Stai, moşule! Să aducem o gustare şi o sticlă de vin de cel bun. 

Când a intrat în crâşmă, iaca alt nepot al lui: 

— Ehei, moşule, bine că te văd, că nu te-am mai văzut niciodată aici, la „biserica” noastră. 

Vine şi celălalt: 

— Hai să luăm un pahar! Moşule, bine că ai venit! Doar nu-i un păcat, domnule, să mănânci, 
să bei! Ce, Dumnezeu le-a lăsat pe toate! 

Celălalt era mai mare avocat. Şi se apucă el şi ia un păhăruţ de aici, unul de acolo. EI, care n- 
a băut niciodată, imediat s-a ameţit. Beţivul care-i de meserie nu se îmbată repede, dar acesta, care 
n-a gustat rachiu în viaţa lui, nici vin mult, după ce-a băut, numai ce vede că se învârte crâşma cu el. 

— Măi băieţi, măi, eu mă duc, măi! Că dacă mai stau, trebuie să mă duceţi cu targa de aici! 

— Dar ce, moşule, te-ai îmbătat aşa repede? 

— Ei, eu văd că nu-i bine. Eu am ameţit. 

— Taci, moşule! Păzeşte-ţi treaba! 

Ei, dacă erau de meserie, de! Iese el în drum. Dar aburii alcoolului s-au ridicat şi i-au întunecat 
mintea, cum norii, când se ridică, întunecă soarele, aşa şi el. Casa lui tătâne-su era în mijlocul satului. 
Şi o ia pe drum, dar măsura drumul dintr-un colţ în altul, când aici, când dincolo. Că zice Sfântul 
Vasile cel Mare: „Cel beţiv, ca să vină acasă, are nevoie de picioare străine, că ale lui nu-l mai ţin”, 
îi trebuie proptele, că se duce jos. 

Cum mergea, lumea se întreba: 

— Măi, dar cine-i acesta? 

— Ion, cel din pădure/ 

— Taci, măi, că nu-i el. Acela nu bea niciodată. 

—'Tu nu-l vezi, măi? 

— Dar cum, că acesta de când e el nu l-a văzut nimeni în crâşmă? 

— Nu ştiu, bre, ce-a păţit acum! 

Se duce unul la tată-su, că avea să treacă pe la poarta lui: 

— Moşule, dar pe băiatul matale îl socoteau oamenii că-i sfânt, dar acum, dacă-l vezi, zici că- 
i drac. Uite, merge beat pe drum. 

— Dar nu se poate, măi băiete! Dar unde-i? Ia du-te, Marie! că avea o fată. 

Când îl vede aceea, de ruşine că niciodată nu l-au văzut oamenii beat, se duce, îl ia de mână 
şi-l trage în ogradă. 

— Hai, măi, în casă, că ne faci de ruşine şi râde lumea de noi! 

Dar el când a văzut că-l trage: 

— Dar ce, am băut banii tăi? Şi o ia la bătaie pe soră-sa. Ţi-am băut banii tăi? Ce ai cu mine? 

I-a spus dracul, ori s-o bată pe soră-sa, ori să-l omoare pe tată-su, ori să se îmbete o dată, să 
ia un pahar de vin. Aude tată-su cum o bătea: 

— Tată, văleu, a înnebunit lon aista! Mă bate! Uite îi beat, mă omoară! 

Vine tată-su s-o scoată pe fată din mâna lui. 

— Măi, dar eşti nebun? Tu nu te-ai îmbătat niciodată... 

Şi era acolo un trunchi, cum a tăiat tată-su lemne, şi era un toporaş înfipt acolo, el, nebun, că 
era turmentat, când a văzut că vine tată-su, a luat toporul din trunchi şi i-a dat una lui tată-su şi l-a 
omorât. A bătut şi pe soră-sa, a omorât şi pe tată-su. 

— Văleu! 

— Ce-i? 

— L-a omorât pe tată-su... 

Fata a fugit. A venit stăpânirea, miliția, cum se zice: „Cutare a omorât pe tată-su, fiind beat 
Şi dacă a omorât pe tată-su, l-a luat miliția şi l-a dus la închisoare. Vine dracul la miezul nopţii la 
dânsul: 

— Măi, loane, mă cunoşti? 

— Da. 

— Eu sunt acela care ţi-am spus să-mi faci una din trei. Prost ai mai fost. Ţi-am spus să alegi 

una din trei, şi ai ales-o pe cea mai rea, să te îmbeţi o dată. Vezi că din crâşmă mi le-ai făcut pe toate? 
De acum al meu eşti! Aceştia ţi-au dat 15 ani închisoare, dar pocăinţa care trebuie la acestea, n-o mai 
faci tu. 

Şi el, când a văzut, a început a plânge şi a zis: 

— Vai şi amar, că rău m-am înşelat! 

Şi stând la închisoare, după un an de zile a murit acolo nespovedit şi neîmpărtăşit. Şi aţi văzut 
diavolul ce-a făcut? „Fă una din trei!” Şi le-a făcut pe toate, şi s-a dus şi şi-a pierdut sufletul. 

De aceea vă spun. Dacă ai ieşit de acasă şi te duci să bei în crâşmă, te-ai dus în „gura iadului”. 
Acolo are dracul toate la îndemână: Şi rachiu şi vin şi muzică şi oameni răi, blestemaţi, care te 
îndeamnă... 

Măi, dacă îţi trebuie un pahar de vin, Dumnezeu le-a făcut toate. La masa ta, în sărbători, în 
duminici şi cum este acum în câşlegi, adu-ţi un pahar, două de vin curat, şi să iei cu soţia, cu copilaşii; 
dacă ţi-a venit un neam. Dar la casa ta şi cu măsură. Că toate-s pentru om. Că mă întreabă unii: „Dar 
pot să iau un pahar de rachiu la o nuntă sau la un praznic?” Poţi. Dar unul, pentru că-i blagoslovit. 
Nu zice că toate se sfinţesc prin cuvântul lui Dumnezeu şi prin rugăciune? 

Şi vinul cine l-a făcut? Nu tot Dumnezeu? Vezi că din vin, mai ales, se fac şi Preacuratele 
Taine, ce-i mai sfânt pe lume. Că zice Sfântul loan Gură de Aur: „Nu vinul este de vină, ci beţia!” 
Aşa şi rachiul, nu-i de vină. De vină-i beţia, dacă ai luat mai mult decât trebuie şi te-ai îmbătat şi ţi- 
ai pierdut şi mintea şi sănătatea şi sufletul. Ferească Dumnezeu! N-ai ce căuta, să te duci în casa 
diavolului. Că acolo este „Babilonul” şi toate răutăţile. Acolo găseşti de tot neamul. 

Da. Vrei în casa ta să te odihneşti, odihneşte-te. Stai la masă, iei un pahar, te-ai odihnit şi pe 
urmă te ocupi de cele ce spune cartea. 


DESPRE FEMEIA CARE NU SPOVEDEA UN PĂCAT 


— Tată-părinte, cum să întorc pe un frate de-al meu la credinţă? 

— Mamă, uite ce este! Nu aducem noi la credinţă, ci mila Preasfintei Treimi şi a Maicii 
Domnului, că Dumnezeu poate toate, noi nu putem nimic. Noi îi arătăm cărarea până la drum. „Măi, 
posteşte, roagă-te, spovedeşte-te curat, să n-ai ură pe nimeni”. Şi Bunul Dumnezeu, dacă omul se 
roagă, îi deschide calea, îi luminează mintea şi vede unde a ajuns: Pentru că ei, săracii, ai văzut ce 
spune Sfântul loan Gură de Aur? „De este cu putinţă, o, creştine, şi în fiecare ceas să te mărturiseşti!” 
Dar de ce? În fiecare minut greşim lui Dumnezeu. Ori cu lucrul, ori cu cuvântul, ori cu voie sau fără 
voie, sau cu ştiinţă sau cu neştiinţă. 

Că, dacă nu spune tot la spovedanie, rămâne cu păcatele neiertate. În această privinţă am să 
vă spun o istorioară: 

Era un duhovnic călugăr, care avea un ucenic surdo-mut. Şi o dată, când spovedea o femeie, 
duhovnicul i-a arătat ucenicului să facă focul; nimeni nu se smintea, ştia că el nu aude. Dar el, deşi 
nu auzea din naştere, şi era şi mut, însă avea viaţă sfântă, că era crescut în frica lui Dumnezeu pe 
lângă mănăstire. 

Şi a văzut când se spovedea femeia aceea, că tot ieşea câte un şarpe din gura ei şi tot cădea 
jos. S-a făcut o movilă de şerpi. EI cât făcea focul, a tras cu ochiul şi a văzut că un balaur a vrut să 
iasă de trei ori din gura femeii, dar s-a tras înapoi. Unul mai mare. 

Atunci el de acolo, dacă el n-a vorbit de când l-a făcut mamă-sa, a început a striga: 

— Veniţi să vedeţi minuni mari! Veniţi să vedeţi minunile lui Dumnezeu! Veniţi să vedeţi 
balaurul care nu vrea să iasă din femeia aceasta! 

Dar s-a minunat duhovnicul: 

— Dar de unde vorbeşti tu, că de când te-a făcut mamă-ta n-ai vorbit? Ce-ai văzut, de strigi 


633 


aşa? 

— Femeia asta, uite, cum spunea câte un păcat, câte un şarpe cădea din gura ei jos. Şi am văzut 
un balaur care a scos capul de trei ori şi s-a dat înapoi. 

Şi îl ştia pe ucenic că-i mut din naştere. Mut şi totodată şi surd. Femeia, când a auzit, a zis: 

— Părinte, mare minune, că băiatul acesta eu îl ştiu că n-a vorbit de când l-a făcut mamă-sa. 

— Dar şi eu mă minunez! I-a deschis Dumnezeu gura după atâţia ani — că avea peste 20 de ani 
— ca să arate primejdia în care eşti tu. Măi băiete, de acum du-te de aici! 

Şi a spus femeia. Avea un păcat mare şi n-o lăsa dracul să spună. Îi era ruşine. 

— Uite, cutare lucru am făcut când eram tânără, uite aşa... 

— Aista-i balaurul care de trei ori a vrut să iasă şi s-a tras înapoi. 

Şi după aceea a zis femeia: 

— Părinte, ştii cum mă simt acum? 

— Cum? 

— Parcă m-am născut din nou. Niciodată în viaţa mea la spovedanie nu m-am simţit aşa de 
uşoară — că a scos toată răutatea, toţi şerpii, tot păcatul. Îmi pare că m-am născut din nou. 

— Ei, pentru că te-ai mărturisit curat. Acum s-au dus toate gunoaiele satanei, toţi şerpii. 


IMPORTANȚA SPOVEDANIEI 


Am fost vara asta cu Părintele Vartolomeu la o femeie Maria Olaru în satul Izvorul Muntelui, 
comuna Ceahlău, judeţul Neamţ. Ea este o femeie care vine mereu cu lume aici şi m-a trimis părintele 
stareţ să-i fac o aghiasmă în casă. A venit cu maşina şi ne-a luat de aici, cu primarul oraşului Bicaz, 
unul Sandu, şi tot el ne-a adus înapoi. Mare evlavie avea ea să aibă un preot călugăr să-i facă o 
agheasmă. 

Ea-i de la barajul Bicazului, în jurul muntelui, numai mergi în dreapta spre Ceahlău. Care aţi 
fost pe acolo ştiţi: Izvorul Alb, Izvorul Muntelui... 

Acolo în satul acela, că-i împrăştiat tot prin păduri şi prin poieni, el coboară din vârful 
Ceahlăului, era o fată cu oile. Păştea şi ea oile — că fetele de la munte ştiu să şi mulgă oile, să le tundă, 
să le pască, că dacă se ocupă cu creşterea oilor! 

Un cioban de acolo, fără frica lui Dumnezeu, tot s-a împrietenit cu ea, tot, până a înşelat-o şi 
a batjocorit-o. Ea, dacă ar fi spus unui duhovnic, dacă s-ar fi spovedit şi ar fi făcut canon, ar fi ştiut 
ce să facă, dar diavolul, când îl dă pe om în păcat, niciodată nu-i sapă o groapă mai mică, că zice 
acolo la Psaltire: Adânc pe adânc cheamă. Adică un păcat mare care te duce spre iad, la adânc, te 
duce în altul, mai adânc, cum este deznădejdea. Ea a rămas gravidă. Şi tot s-a păzit, ca să nu ştie 
părinţii. Tot o vedea tată-său şi mamă-sa supărată tare, că numai pe ea o aveau şi nu ştiau ce-i cu 
dânsa. Tot o întrebau: „Marie, ce-i cu tine?”, dar nu pricepeau. 

Ea când a născut copilul s-a dus la o stână acolo în pădure, unde avea oile, a născut acolo, a 
luat copilul şi l-a dat în Bistriţa. Şi pe urmă a spus că-i bolnavă, că nu ştiu ce, şi nu i-au dat de capăt 
părinţii că ea a născut acolo. Dar numai ea ştia ce-i în sufletul ei. 

Acum nu era nimic păcatul că a căzut, că avea un copil, era un înger dacă îl năştea, dar a pus- 
o diavolul să facă şi ucidere, să ucidă copilul. 

Dar mare evlavie avea fata asta la Maica Domnului: citea zeci de acatiste, Paraclise, 
rugăciuni; şi înainte şi acum! Şi ea plângea totdeauna şi se ruga la Maica Domnului s-o ierte de 
păcatul acesta. Se ducea la mărturisire, postea toate posturile, mergea la biserică, dar acest păcat nu- 
1 spunea. Îi era ruşine, că este păcat greu. Şi satana n-o lăsa, că ştia că printr-un singur păcat se duce 
în iad. Cu un păcat de moarte, că auzi ce spune Evanghelia: Nimic necurat nu poate intra în Împărăţia 
Cerurilor. Deci nu putea să se ducă niciodată în cer cu această crimă asupra ei. 

Şi Bunul Dumnezeu, Care vrea mântuirea omului, a rânduit că s-a îmbolnăvit de cancer după 
vreo câţiva ani. Au adus tată-său şi mamă-sa preotul, a mărturisit-o, i-a făcut Sfântul Maslu, ea s-a 

mărturisit, dar acel păcat tot n-a vrut să-l spună. Dar atâta plângea şi se ruga la Maica Domnului, şi 
când era bolnavă. Ea a văzut că de acum moare. 

Ea lua Acatistierul din casă şi-l citea tot şi tot timpul plângea şi zicea: „Maica Domnului nu 
mă lăsa, ajută-mă!” Venea mamă-sa şi o întreba: 

— Dragul mamei, dar te-ai mărturisit? 

— M-am mărturisit, mamă. 

— Dar de ce plângi aşa? 

— Plâng că am durere mare! dar ea nu spunea. 

Şi n-o lăsa vrăjmaşul să spună păcatul acesta. Ori, pentru un păcat nemărturisit te duci în iad. 
Ferească Dumnezeu! Nu poate — cum zice Apostolul Pavel — stricăciunea pe nestricăciune să 
moștenească. 

Ce s-a întâmplat? După multă suferință, a mai venit preotul, a mai mărturisit-o, s-a împărtăşit, 
dat tot n-a spus păcatul acesta greu. Vezi ce face diavolul? Dar cui îi spui? Doar preotul nu-i o mână 
de pământ ca şi tine? Dar îi spui lui Dumnezeu sub epitrahilul preotului. Preotul are doar putere să te 
lege şi să te dezlege! Dar nu-i altceva! Este tot de ţărână ca şi tine. Nu ţi-a pus Dumnezeu duhovnic 
un înger, care să nu ştie ce înseamnă greşeală şi păcat pe lume. 

Dar ea s-a temut să spună. Preotul a bănuit şi i-a spus lui mamă-sa şi lui tată-său: 

— Are ceva pe sufletul ei şi nu poate spune! 

Preotul, ca duhovnic bătrân, cunoştea că ea are o stare sufletească neliniştită. 

— Nu ştiu ce-o fi având, dar, zice, o văd plângând şi tot se roagă la Maica Domnului! 

Şi a murit. Când a murit, a venit preotul imediat să-i citească stâlpii, trisaghionul, veşnica 
pomenire, a îmbrăcat-o de moarte, a pus-o în sicriu. A trecut o zi, a trecut două, a treia zi 
înmormânarea. A venit atâta lume. Cred că avea neamuri multe şi era o zi frumoasă în ziua aceea. 

Când o duceau la groapă, capacul îl ducea unul, crucea altul, a văzut cineva că a scuturat din 
cap o dată în sicriu. 

— Măi, mi s-a părut mie că moarta aceea a mişcat capul. 

Şi când colo, a mai scuturat o dată capul. 

— Vai de mine, a înviat Maria! că Maria o chema. 

Şi după aceea numai ce-o vede că se ridică aşa, în şezut în sicriu, cum duceau aceia sicriul pe 
sus. S-au speriat toți. Au lăsat Jos sicriul. Groază mare! „A înviat moarta!” 

Preotul era înainte cu epitrahilul şi cu Molitfelnicul şi dascălii cântau Sfinte Dumnezeule. Ai 
văzut cum cântă la înmormântare. Şi ea a strigat din sicriu, dar oamenii s-au depărtat, căci se temeau 
şi se minunau tare, că era ceva neobişnuit. Zice: 

— Nu vă temeţi! Preotul să vină la mine! Preotul. Părintele să vină la mine! 

Preotul a venit: 

— Părinte, părinte. Am înviat că am un păcat greu nemărturisit! 

Auzi! Preotul: 

— De unde vii tu? Spune la oameni! 

Oamenii s-au dus tot mai încolo oleacă. Şi ea zice: 

— Părinte, pune epitrafilul pe capul meu să-ţi spun! 

Şi a spus: 

— Mă duceam în iad pentru un păcat mare nemărturisit! Când am murit, acum când aţi pornit 
voi la groapă, m-au luat şi mă împingeau diavolii, zice, şi mă muşcau cu dinţii. Erau ca balaurii, ca 
leii şi ziceau: „Hai încoace, că eşti a noastră! Ai plâns tu şi te-ai rugat şi ai postit, dar degeaba, că ai 
un păcat nemărturisit”. 

M-au dus la o prăpastie, n-am mai văzut pe lumea asta atâta adâncime şi se auzeau acolo 
țipete şi vaiete şi curgea un râu de foc clocotind, din care se auzeau mii şi mii de glasuri. Şi când m- 
au dus pe malul prăpastiei, au zis: „Acum s-o aruncăm aici!” Şi eu am întrebat: „Ce este aici?” „Aici 
este gura iadului şi te înghite şi pe tine, cum a înghiţit atâtea milioane şi miliarde de suflete”. Eu 
atunci am strigat la Maica Domnului: „Maica Domnului, nu mă lăsa!” Că de acum, dacă mă duc, nu 

mai pot să mă rog ţie!. 

Când am strigat: „Maica Domnului, nu mă lăsa!” a apărut Maica Domnului ca un fulger şi 
dracii au fugit şi m-au lăsat pe mal. Şi strigau: „Doamnă, n-are dreptate! E a noastră. Uite, zice, 
Domnul a dat-o în mâna noastră pentru că are un păcat greu nemărturisit”. „Nu-i a voastră, este a 
mea! Că toată viaţa m-a rugat pe mine şi s-a rugat mie. Şi acum a strigat la mine şi am venit”. „Da, 
dar nu poate merge la împărăţia cerurilor, că nu-i mărturisită!” „Lasă, că o învii eu, că păcatele făcute 
pe pământ trebuie să le spovedească”, a zis Maica Domnului. 

A venit Maica Domnului şi mi-a făcut o cruce şi a zis: „Ei scoală-te de acum şi cheamă 
preotul, că trupul tău merge la înmormântare şi spovedeşte-te la preot, că ce dezleagă preotul pe 
pământ, este dezlegat şi în cer, cum spune Evanghelia”. 

Şi s-a mărturisit la preot. Şi atunci a spus: 

— Spune la lumea asta — care era adunată la înmormântare — să se adune aici. 

Şi s-a adunat toată lumea şi au întrebat pe părinte: 

— Părinte, dar ce vorbeşti cu ea? 

— S-a mărturisit. Dar uite, mi-a dat voie să vă spun ceva. A avut un păcat greu nemărturisit şi 
ea a avut mare evlavie la Maica Domnului, şi Maica Domnului a înviat-o din morţi, să spună păcatul 
şi să fie dezlegată pe pământ, ca să nu se ducă în iad. 

Şi au întrebat-o şi pe ea: 

— Cum este acolo? Ce-ai văzut trei zile? 

— Ei, ce-am văzut! Ai văzut cum este la primărie? Că acolo este scris şi când s-a născut omul, 
că notarul face asta, şi când a murit şi câtă lume este în sat, şi care-i dator la primărie şi câţi copii are 
şi cum îi cheamă. Aşa am ajuns la nişte tribunale, unde mii de suflete care mureau pe pământ, veneau 
şi dădeau socoteală. Şi era scris acolo tot ce-a făcut omul. „Tu eşti cutare. Tu aşa ai făcut bine, aşa ai 
făcut rău, aşa eşti...”, toate, toate. Aveau registre. Totul este înregistrat acolo. Şi cei mai mulți merg 
la rău, că mor nemărturisiţi şi nepocăiţi. Şi eu trebuia să mă duc în iad, dacă nu era Maica Domnului. 
Maica Domnului atâta putere are, că m-a înviat să vin să-mi spun păcatul, ca să fiu dezlegată de preot 
pe pământ. 

Să aveţi mare credinţă în puterea preoţiei, că acest dar l-a dat Dumnezeu ca să se poată mântui 
lumea, ca preotul să poată lega şi dezlega păcatele lumii. Să ştiţi un lucru: 7or ce dezleagă preotul pe 
pământ, este dezlegat şi în cer. Oricum, siliţi-vă să vă faceţi mărturisirea cât mai curat! Eu, păcătoasa, 
pentru un păcat, dacă nu era Maica Domnului, mă duceam în muncile iadului pentru vecii vecilor, 
dar prin mijlocirea Maicii Domnului am înviat şi mi-am mărturisit păcatele. Să ţineţi cu mare putere 
la Biserică şi la darul preoţiei, pentru că prin preoţi se poate mântui toată lumea! 

Zicând aceasta, a spus: „lertaţi-mă şi mergeţi mai departe!” Şi numai s-a culcat înapoi în 
sicriu. Şi atunci au îngropat-o. Este scrisă această minune în Istorioare duhovniceşti. Spune şi anul 
şi locul. 

lată minuni mari ale Maicii Domnului în timpul acesta. Dar cine poate spune minunile Maicii 
Domnului, că nimeni nu poate spune, pentru că sunt în tot pământul şi lucrează cu fiecare suflet. De 
aceea vă rog, vorbind despre Maica Domnului, să aveţi toţi în casă icoana Preasfintei Născătoare de 
Dumnezeu şi pururea Ferioarei Maria. Să vă siliţi cât mai mult să lăudaţi pe Dumnezeu şi pe urmă, 
după Dumnezeu, pe Maica Domnului şi apoi sfinţii lui Dumnezeu! Amin. 


DULCEŢILE DUHOVNICEŞTI 


— Părinte, care sunt bucuriile omului duhovnicesc? 

— După cum zic dumnezeieştii Părinţi Nicodim Aghioritul, Grigorie Sinaitul şi alţii, sunt şase 
feluri de bucurii sau dulceţi duhovniceşti, din care se nasc şi dulceţile minţii. 

Prima dulceaţă duhovnicească a minţii este lucrarea tuturor poruncilor lui Dumnezeu. 

A doua dulceaţă duhovnicească a minţii este câştigarea tuturor faptelor bune. 

A treia dulceaţă duhovnicească a minţii este citirea dumnezeieştilor Scripturi şi a Sfinţilor 
Părinţi. 

A patra dulceaţă duhovnicească a minţii sunt raţiunile zidirilor sau contemplaţia naturală 
în duh sau raţiunile lucrurilor, când omul se suie cu mintea, ca pe nişte scări, de la zidirea aceasta 
simțită şi văzută la cea nevăzută. Şi prin contemplaţia naturală în duh îşi foloseşte sufletul său şi 
meditează la cele cereşti. 

A cincea dulceaţă duhovnicească a minţii este taina iconomiei în Trup, adică întruparea lui 
Dumnezeu-Cuvântul şi cugetarea de-a pururea la taina iconomiei în Trup, care se numeşte Taina 
Tainelor şi necunoscută de mintea îngerească şi omenească este. Căci taina iconomiei în Trup pururea 
rămâne taină, neînţeleasă de oameni şi de îngeri, cum a putut Dumnezeu cel negrăit şi necuprins de 
toate să încapă în pântecele Fecioarei, cum Însuşi Dumnezeu purcede pe Preasfântul Duh, cum este 
naşterea cea mai înainte de toţi vecii a lui lisus Hristos şi altele de felul acesta. Şi cum prin taina 
iconomiei în Trup s-au învăţat şi îngerii înţelepciunea lui Dumnezeu cea de multe feluri prin Biserică. 

Aceasta este a cincea dulceaţă duhovnicească a minţii. 

A şasea dulceaţă duhovnicească a minţii şi chiar prea duhovnicească este cugetarea la 
însuşirile lui Dumnezeu sau mai bine zis teologia catafatică, afirmativă sau pozitivă, despre cele ce 
se pot vorbi de însuşirile lui Dumnezeu şi care nu ating fiinţa lui Dumnezeu, ci se vorbeşte în jurul 
fiinţei lui Dumnezeu. 

Acestea sunt cele şase puncte şi titluri ale celor şase feluri de dulceţi duhovniceşti ale minţii. 


„BISERICA NU ESTE DE IERI DE ALALTĂIERI” 


— Părinte Cleopa, care este adevărul despre Maica Domnului, că sectarii zic că Maica 
Domnului ar mai fi avut şi alţi copii, după cuvântul din Evanghelie: ... Te caută mama Ta şi fraţii 
Tăi...? 

— Peste tot în Orient, dar în special la iudei, cuvântul „frate” se folosea şi în înţeles mai larg, 
de „văr”. Maria lui Cleopa, care era cumnata lui Iosif, că-i soţia fratelui său, a avut copii pe cei care 
se cheamă „fraţii Domnului”, pe Iacov, pe Iuda, pe losi şi pe Simeon, despre care spune Evanghelia. 

Deci ei dacă sunt fii Mariei lui Cleopa, şi bătrânul Iosif o ia pe Maica Domnului spre păzire, 
cu porunca Proorocului Zaharia — că Iosif când a luat-o avea peste 70 de ani —, atunci băieţii ei vin 
veri cu Mântuitorul. Eu am făcut o carte şi am arătat după Evanghelie cine sunt fraţii Domnului. 

Iar blestemaţii de sectari, când aud de fraţii Domnului, parcă turbează. Dar oare n-auzi tu ce 
spune Evanghelia? Și s-a închinat ei Arhanghelul Gavriil din cer. Acela se închină Maicii Domnului 
şi blestemaţii de sectari nu vor să se închine. Şi i-a zis când a venit la Buna Vestire: Bucură-te, ceea 
ce eşti plină de daruri, Marie, Domnul este cu tine! 

Dacă arhanghelul Gavriil din cer, mai-marele voievod, o laudă şi-i zice, nu că are un dar, ci 
ceea ce eşti plină de daruri! Dacă avea să nască pe Mântuitorul lumii, cine poate fi mai sfânt? Şi-i 
spune de naştere, iar ea întreabă: Cum va fi mie aceasta, că eu de bărbat nu ştiu? Şi atunci însuşi 
Arhanghelul Gavriil îi spune: Duhul Sfânt va veni peste tine şi puterea Celui Preaînalt te va umbri, 
pentru aceea şi Sfântul care se va naşte din tine se va chema Fiul lui Dumnezeu şi-i va da Domnul 
Dumnezeu scaunul lui David, tatăl Său, şi va împărăţi peste casa lui lacov în veci şi împărăția Lui 
nu va avea sfârşit. Arăta de împărăția cea duhovnicească a Mântuitorului, că după trup Maica 
Domnului se trage din David. Şi nu spune în Psaltire: Din rodul pântecelui tău voi pune pe scaunul 
tău? Maica Domnului a fost strănepoata lui David Proorocul. 

Deci iată, vedeţi că după trup se trage din fiul lui David, fiul lui Avraam. lar după duh: neamul 
Lui cine-l va spune? zice Isaia. S-a născut mai înainte de toţi vecii din Tatăl, că-n lisus Hristos se 
întâlnesc două firi: dumnezeirea şi omenirea, într-un singur ipostas. Se naşte mai înainte de toţi vecii 
din Tatăl şi sub vremi din Preacurata şi Preasfânta Fecioară Maria. 

Şi auzi cum hulesc nebunii aceştia! Arhanghelul vine din cer şi i se închină şi-i aduce veste 

trimisă din cer, că va fi maica lui Emanuel. lar Isaia spune: Jaă, fecioara va lua în pântece şi va 
naşte fiu, şi vor chema numele lui Emanuel, care se tâlcuieşte «cu noi este Dumnezeu». 

Deci Maica Domnului nu-i Născătoare de Hristos, cum hulea Nestorie, ci de Dumnezeu, că 
Emanuel este Dumnezeu. Și această Născătoare de Dumnezeu, Preacurata Fecioara Maria, care-i 
împărăteasa heruvimilor şi a serafimilor, ea a proorocit că va fi cinstită de toate neamurile. Când s-a 
dus la Elisabeta, ce-a zis? Că mi-a făcut mie mărire Cel puternic, că iată de acum mă vor ferici toate 
neamurile. 

Toate popoarele lumii o cinstesc! Numai Biserica Catolică are 750.000.000 de oameni pe 
glob şi Maica Domnului este foarte cinstită de ei, şi-n Biserica Ortodoxă de 450.000.000 şi în toată 
lumea, şi sectele astea blestemate au luat-o razna după capul lor. „Că nu trebuie Maica Domnului 
cinstită, că nu trebuie icoana Maicii Domnului, că nu trebuie...”. 

Dar cum nu trebuie cinstită icoana? Ce-a fost Hristos? Ce spune marele Apostol Pavel? Raza 
slavei Tatălui şi chipul ipostasului Lui. Ce întreba Filip? Doamne, arată-ne nouă pe Tatăl şi ne va 
ajunge nouă! lar Mântuitorul spune: Filip, atâta vreme fiind cu mine, n-ai cunoscut că Eu sunt întru 
Tatăl şi Tatăl este întru Mine? Cine m-a văzut pe mine, a văzut pe Tatăl. 

Ei zic că pe Dumnezeu nimeni nu L-a văzut. Da. Nu L-a văzut după ființă. Dar când S-a 
îmbrăcat în trup, n-au vorbit cu EI? N-a stat la masă cu popoarele? Nu L-au văzut şi răstignit? Şi-n 
biserică, nu L-au văzut făcând minuni şi pe "Tabor şi-n toate părţile? 

lată câtă nebunie au ei! Noi nu zugrăvim pe icoane esenţa, adică fiinţa lui Dumnezeu, ci cum 
a voit să se arate EI lumii. N-a fost prunc? Nu S-a născut în Betleem? Nu I-au adus magii daruri? N- 
a fost în biserică la 12 ani? N-a fost la Iordan la 30 de ani, când a venit Duhul Sfânt în chip de 
porumbel? 

Sectarul te întreabă: „De ce faci pe Dumnezeu ca om bătrân cu barbă albă, că pe Dumnezeu 
nimeni niciodată nu L-a văzut?” 

Măi, omule stricat la minte, nici heruvimii nu-L văd nici acum, nici nu L-au văzut vreodată 
ce este, că fiinţa lui Dumnezeu este inaccesibilă minţii omeneşti sau îngereşti. Că dacă ar fi cuprins 
de minte, n-ar fi Dumnezeu. EI este nescris împrejur de vreo minte raţională din cer şi de pe pământ. 

Dar cum a voit El să se arate sub vremi, toţi ÎL ştiu. Lui Avraam i se arată în chip de trei îngeri, 
la stejarul Mamviri, lui Moise i se arată pe Muntele Sinai de două ori, lui Daniil Proorocul i se arată 
la râul Ulai, lui David i se arată, la cei trei tineri în chip de îngeri, şi încă de câte ori. Şi de câte ori se 
arată Dumnezeu, Isaia zice: Iată, eu am văzut pe Dumnezeu pe scaun înalt şi preainălțat şi serafimii 
stăteau împrejurul Lui, şase aripi la unul, şase aripi la altul, cu două îşi acopereau feţele, cu două 
picioarele şi cu două zburau şi stigau: Sfânt, Sfânt, Sfânt Domnul Savaot, plin este cerul şi pământul 
de slava Lui. 

Auzi cum L-a văzut Isaia? O, ticălosul de mine, că mai înainte am văzut pe Dumnezeu, pe 
Cel ce stăpâneşte pacea şi lumina cea neînserată. Unde eşti, sectarule, să-ţi arăt Biblia, că spune că 
proorocii au văzut pe Dumnezeu? 

Iar loan Botezătorul nu L-a văzut la lordan? N-a auzit glasul Părintelui? Acesta este Fiul Meu 
Cel iubit. N-a văzut pe Duhul Sfânt în chip de porumbel? N-a pus el mâna pe creştetul Fiului? Iată 
toată Sfânta Treime! 

Am văzut în Sfântul Munte Athos mâna Sfântului loan, care s-a atins de creştetul 
Mântuitorului. Este într-un toc de aur la Mănăstirea Dionisiu. Este cumpărată de împăratul Romano, 
care a adus-o din Ierusalim. 

Această mână are o mireasmă deosebită, când se deschide racla! La Bobotează se pune apă 
de izvor curată într-un cazan de argint şi face minuni. Nu bagă Sfânta Cruce, ci mâna Sfântului loan. 
N-am fost acolo? Nu le-am văzut toate? 

Să vină sectarii la biserica din Ierusalim să vadă Sfânta Lumină din cer, când vine. Să vadă ei 
că în Biserica lui Hristos este taină şi putere, nu în casele lor care le fac ei aiurea, de când s-au rupt 
de Biserică şi au luat-o razna. Aceştia se cheamă neghinele ţarinii. Doamne, n-ai semănat sămânță 
bună în țarina Ta, dar de unde are neghine? Zice: un om vrăjmaş a făcut acestea, diavolul. 

Păi Bisericii nu-i pasă de atâtea secte, că sectele au fost de când e Biserica. Aceste secte care 
sunt acum, nu existau acum o sută de ani sau două. Biserica s-a luptat la început în secolul I cu secta 
nicolaiţilor, pe urmă cu secta gnosticilor. Neognosticii în timp de o sută de ani. Pe urmă au apărut în 
secolul II montaniştii, catafrigii, pepuzienii. Unde mai sunt acum? 

În secolul IV arienii, apoi macedonenii care huleau pe Duhul Sfânt. Pe urmă nestorienii, 
dioscorienii, monofiziţii în secolul V. În secolul VI origeniştii; în secolul VII monoteliţii; în secolul 
VIII iconoclaştii, care se luptau împotriva sfintelor icoane. Biserica, ca o corabie, le-a dat la o parte 
aceste gunoaie. Ce-i pasă ei de secte? Dacă Mântuitorul i-a spus lui Petru: pe această piatră Biserică 
voi zidi şi porțile iadului pe dânsa nu o vor birui. 

Porţile iadului sunt gurile sectarilor, aşa le tâlcuieşte marele Atanasie. Câte secte sunt! 
Acestea au ieşit ca ciupercile după ploaie. Toate sectele sunt buruieni crescute la umbra Bisericii. Ele 
nu rezistă mult. Bunăoară baptiştii, care-i cea mai veche sectă, are acum 13 ramificații în ţară la noi. 
S-au împărţit în 13 pe urmă-i pieirea lor, că s-au despărţit de trunchi. 

Biserica-i Trupul lui Hristos, spune Apostolul, nu? Mântuitorul ce-a spus? Toată mlădiţa care 
rămâne întru Mine aduce roadă multă, şi care nu rămâne, se taie şi în foc se aruncă. 

Dacă-i vedea un copac înflorit până sus, sau cu roade, şi deodată s-ar rupe o ramură şi ar cădea 
Jos, mai rodeşte aceea? Aceea se usucă şi se dă în foc. Aşa-i cu cei care s-au despărţit de Biserică. 

Câte secte au fost! Eu am istoria lor. Dar ce, aici am pus numai 56 de secte, că ieşea cartea 
prea mare, Călăuza în credința Ortodoxă. Aşa le-a dat Biserica la o parte, ca gunoaiele de pe apă, că 
Biserica este întemeiată de Hristos, piatra cea din capul unghiului. Biserica-i întemeiată pe temelia 
propovăduirii proorocilor şi a apostolilor, piatra cea din capul unghiului fiind Însuşi Hristos. 

Biserica are Pidalionul. Ştiţi voi ce carte este aceasta? Asta-i cârma Bisericii. Pidalion pe 
greceşte sau „cârma corabiei” (Aici părintele arată imaginea din carte). Şi iată aici Biserica cum 
este! Hristos la cârmă. Aici sunt Sfinţii Părinţi care stau în biserică. Mântuitorul cu mâna pe frâiele 
cârmei. Biserica. Ce scrie aici? Uite Sfânta Treime: „Întru slava Tatălui şi a Fiului şi a Sfântului Duh, 
Unuia Dumnezeu”. Pidalionul, sau cârma corabiei, care cuprinde canoanele Bisericii de Răsărit 
universale: ale Sfinţilor Apostoli, 85 de canoane, ale Sinoadelor Ecumenice, cele şapte a toată lumea 
şi cele 11 locale, şi toate izvoarele Bisericii de 2000 de ani sunt aici. 

Dumneavoastră credeţi că Biserica au condus-o nişte panglicari de ăştia? Biserica are Taine, 
are rădăcini de nezdruncinat. Nu vezi câţi s-au ridicat contra ei? 12 săraci apostoli au plecat din 
Ierusalim, pescari şi vameşi. „Fără toiege au plecat, şi toată lumea au păstorit. Fără traistă au plecat, 
şi toate averile au moştenit”, că era Dumnezeu cu ei. Că i-a ales Hristos şi le-a zis: Stați în Ierusalim 
până vă veți îmbrăca cu putere de sus! Şi i-a trimis în toată lumea. 

Pentru că lucrarea lui Dumnezeu nu dă înapoi, merge înainte. lar sectele ştiţi ce sunt? Neghine 
prin grâu. Ele apar şi dispar. Ţine 50 de ani o sectă, 60, şi s-a dus. Biserica o dă la o parte. Biserica 
este condusă de Însuşi Cuvântul lui Dumnezeu, că El este Cap al Bisericii! Biserica este Trupul lui 
Hristos. 

Şi de aceea vreau să spun, sectanţii o iau razna în toate părţile. Unul are o idee, altul alta, cică: 
„Voi faceţi pe Dumnezeu cu barbă? Dumnezeu nu-i compus”. Da-L facem după cum a voit să se 
arate. Unde spune în Scriptură că Dumnezeu este cu barbă albă? Ce spune Daniil? 

Iată, eu, Daniil, priveam întru vedenia nopţii, şi vederile capului meu m-au înspăimântat pe 
mine. lată privind, deodată Cel vechi de zile a şezut, până când au fost aşezate scaunele şi cărţile s- 

au deschis; mii de mii Îi slujeau şi miriade de miriade stăteau înaintea Lui! Judecătorul S-a aşezat 
şi cărțile au fost deschise. Un râu de foc se vărsa şi ieşea din el; îmbrăcămintea Lui era albă ca 
zăpada, iar părul capului Său curat ca lâna. Aşa L-a văzut Daniil, în chip de om bătrân. 

Hristos a fost tânăr când a predicat Evanghelia, avea 30 de ani, că n-avea voie nimeni să iasă 
la propovăduire până la 30 de ani. Iată, tânăr ÎL facem. Duhul Sfânt se arată în chip de porumbel, 
spune Evanghelia, aşa ÎL facem. 

Nu ce este după ființă Dumnezeu, că aceea nu o poate zugrăvi nimeni, ci cum a voit să se 
arate sub vremi pentru mântuirea noastră. De aceea Biserica nu-i de ieri, de alaltăieri s-o înveţe 
sectarii. Biserica are mii şi milioane de sfinţi. Eu am fost la Roma, măi fraţilor. Am văzut Coloseumul 
unde au pătimit milioane de martiri timp de 313 ani, până la Edictul din Milan. 

Am văzut căngile de fier, unghiile de fier cu care îi scrijeleau pe martiri. Am văzut cuştile 
unde erau închişi leii şi panterele şi tigrii care-i mâncau pe creştini. Ştiţi voi prin câte sângiuiri şi 
morţi s-a pecetluit Biserica lui Hristos? Şi acum vin nişte spurcăciuni de astea şi strică adevărul, că- 
1 cum zic ei! 

Stai oleacă! Biserica şi-a vărsat sângele prin milioane de martiri. Avem 14.966.000 numai de 
martiri, afară de ierarhi şi cuvioşi şi sfinţi, pustnici şi sihaştri făcători de minuni şi mărturisitori. 
Dumneavoastră ştiţi ce-i aici, dar eu am fost acolo. Eu am călcat pe acolo pe unde spune Biblia şi le- 
am văzut şi ochii. Mie nu trebuie să-mi spună cineva. Eu le-am văzut cu ochii. 

Să se ducă să vadă Sfânta Lumină cum vine în biserică. Nu vine în capiştea baptiştilor sau a 
penticostalilor. S-o vadă acolo când vine, şi o văd sute de mii de oameni. Şi câte aclamații sunt acolo! 
Am luat un magnetofon şi s-au înregistrat. 

Ce face lumea când vine Sfânta Lumină în Biserică! Cum apare? Sfânta Lumină vine sâmbătă 
la ora unu şi un sfert. Sfânta Lumină nu reprezintă învierea la noi pe pământ, ci pogorârea în iad, că 
trebuia să se împlinească proorocia lui Isaia: cei ce şedeau în întuneric şi în umbra morţii, lumină va 
străluci peste voi; cei ce şedeau în întuneric şi în umbra morţii, va veni peste voi lumină mare. 
Sâmbătă Mântuitorul a fost în iad cu sufletul. La noi când a înviat la miezul nopţii, a înviat cu tot cu 
trup, duminica, dar la ei a fost numai cu sufletul şi 1-a scos. 

Vine armata şi menţine ordinea, că dacă nu, s-ar omorî oamenii acolo unul pe altul. Se 
îngrămădesc toţi. Armata este de mare folos acolo. Când intri te întreabă: „Ce eşti? Catolic? Armean? 
Ortodox?” Şi te aşază după confesiune. 

Dar nu iese până nu începe slujba Duminicii. La Lumină lină, la Vecernia Duminicii, iese în 
biserică. Că se pecetluieşte Mormântul Domnului când patriarhul citeşte Evanghelia aceea: și au 
pecetluit mormântul împreună cu custodia. A venit şi armata şi au pus pe Mormântul Domnului şi 
apoi pune vata pe lespedea Sfântului Mormânt şi se sting toate candelele. Rămâne toată lumea pe 
întuneric, cu un mănunchi de 33 de lumânări în mână, numai cu lumina care se vede de la zi. Se roagă 
patriarhul în genunchi, toţi arhiereii îmbrăcaţi. 

Şi vine un fulger pe deasupra catapetesmei bisericii, încet-încet-încet, — până acum venea un 
nor albăstrui —, iar când se atinge de Mormântul Domnului, se aprinde vata aceea. Sfânta Lumină 
când vine nu te frige. După ce-a luat contact cu materia, peste câteva minute se înfierbântă. 

Şi când vine Sfânta Lumină vata se aprinde toată, şi candelele se aprind singure, toate odată. 
Iar cei de sus, de la galerie, nu se mai coboară, că se aprind lumânările singure în mâna lor. Şi atunci 
vine armata şi deschide uşile Mormântului Domnului din altarul sfintelor mironosiţe. 

Atunci patriarhul, purtat şi de armată şi de diaconi, ia nişte vată de aceea aprinsă şi o pune în 
nişte cutii cu mânere şi cu găuri şi se duce şi strigă în trei limbi: veniți de luaţi lumină. 

Şi apoi încep cântările Hristos a înviat. Sute de preoţi şi arhierei înconjură sfânta bisericuţă. 
Este o bisericuţă mică în cea mare, unde-i Sfântul Mormânt. Şi când încep corurile să cânte, nu mai 
ştii, eşti pe pământ sau în cer. În atâtea limbi se cântă Hristos a înviat. 

Este ceva care te ridică de pe faţa pământului. Uiţi cu totul. Şi ţine cântarea de la Vecernia de 
sâmbătă până duminică dimineaţă. Într-una-i cântare şi slujbă; zeci de cădelniţe, cădesc diaconii în 
toate părțile bisericii. 

Ce minuni mari sunt acolo! Şi blestemaţii ăştia de sectari văd minunile lui Dumnezeu, că vine 
Sfânta Lumină din cer, şi ei nu cred. Că el vrea să aibă biserica lui deoparte, că el îi mai bun decât 
Biserica, că el ştie mai mult decât Biserica. 

Biserica-i de 2000 de ani şi ei au apărut acum ca ciupercile după ploaie. Că el ştie multe! 

Cu Biblia în mână se duce în iad, că n-o cunoaşte. Scriptura se tâlcuieşte în multe feluri, nu 
aşa cum cred ei. Numai cei ce au darul Duhului Sfânt pot. 

Deci asta vă spun: ţineţi-vă de Biserică. Că Biserica a întâmpinat nu numai erezii de astea! 
Ehei, luptele cu arienii, cu urmaşii lui Arie, cu Macedonie, cu Sabelie, cu Nestorie, şi Eutihie, cu 
Dioscor, cu Origen, cu protopaschiţii, quartodecimanii. Mamă, câte secte! Aşa le-a dat Biserica 
deoparte. S-au stins, în 50-60 de ani, 20, alta mai mult, alta mai puţin, iar Biserica rămâne, căci Capul 
ei este în ceruri, Hristos. 

Deci vă spun: ţineţi-vă de Biserică, că Biserica nu s-a întărit prin cuvânt, ci prin putere. Câte 
milioane şi miliarde de minuni au făcut sfinţii mucenici în faţa împăraţilor păgâni! Îi dădeau Ia fiare, 
şi în loc să-i mănânce, le lingeau picioarele. Îi băga în căldări cu smoală topită, cum a fost la Sfântul 
Mucenic Pavel, şi îi întreba: „Nu cumva s-a răcit smoala?”, dar căldarea clocotea, că dedesupt era 
foc mare. Şi a luat oleacă şi când a dat pe ostaşi i-a ars de tot, numai din câţiva stropi. 

Când vedeai dumneata omul gol că-l bagă în cazane de aramă clocotite şi el stă trei zile şi 
fierbe, dacă era de oţel şi se topea, nu puteai rămâne împietrit. 

Asta-i Biserica. Biserica lui Dumnezeu nu stă în cuvânt, ci în putere. S-a dovedit cu milioane 
şi milioane de minuni Biserica. Şi martirii au făcut atâtea minuni şi semne, că au atras milioane, cum 
zice Tertulian: „Azi au mărturisit doi în arenă, care erau scoşi la moarte, şi 2000 au crezut în Hristos”, 
că vedeau minuni mai presus de fire. 

Deci să stăm bine, să luăm aminte: suntem creştini care credem drept în Sfânta "Treime, în 
Prea Curata Fecioară Maria şi în toţi sfinţii. Pururea să ne rugăm Maicii Domnului şi la toţi sfinții, să 
mijlocească la Mântuitorul mântuirea noastră, iertarea păcatelor şi viaţa de veci. Amin. 


VINDECAREA LA MORMÂNTUL DOMNULUI 
A UNEI FEMEI DEMONIZATE 


În anul 1974, când am fost la Ierusalim cu mai mulţi părinţi, am văzut o minune care s-a făcut 
cu Sfânta Cruce în biserica Sfântului Mormânt. Au adus o femeie îndrăcită, venită din Cipru. Cu ea 
erau mama ei, mama soacră şi bărbatul ei. Când au băgat-o în biserică era legată cu lanţuri de mâini 
şi de picioare. Din cauza lanțurilor i se vedeau oasele, şi ca să nu-i rupă mâinile au pus sub lanţuri 
nişte cârpe. 

Avea părul încâlcit, ochii roşii în cap, ca la câini turbaţi. Şi când a intrat în biserică era atâta 
lume. Necheza ca caii, boncănea ca taurii, bătea ca câinii, urla ca lupii, orăcăia ca broaştele, croncănea 
ca corbii, şuiera ca şerpii, vai de mine! Şi a venit stareţul Sfântului Mormânt, Arhimandritul Daniil. 
Patriarhul avea 97 de ani, Benedict, care a slujit cu noi la altar. 

„Ce facem, preafericite, că femeia asta strică liniştea la atâta lume?” Pe sus erau galerii, că 
biserica are trei rânduri de galerii; încap zeci de mii de oameni. Şi a zis: „Du-te, Daniile, şi adu Crucea 
Domnului!” 

Această femeie fusese la toate bisericile cele mai mari din Grecia, la mănăstiri, la sfintele 
moaşte şi nu s-a tămăduit. Şi a zis unul: „Du-o la Ierusalim, la Mormântul Domnului, că acolo ori 
moare, ori se tămăduieşte!”, că aşa-i acolo. 

După ce au adus crucea Mântuitorului şi s-a apropiat de ea, 20 de oameni n-au putut-o ţine. 
Bătea din picioare şi din mâini, răcnea, făcea nişte huiete, de gândeai că trece trenul. 

Când a ajuns cu Sfânta Cruce, preotul a zis: „Țineţi-o bine!” Iar când a atins piedestalul crucii 
de fruntea ai, a sărit în sus şi a căzut ca moartă la pământ. Toţi ziceau că a murit. 

A venit un doctor din Franţa, i-a căutat pulsul şi a zis: „Nu a murit. Scoateţi-o din biserică!” 

Atunci au udat-o repede cu apă şi încet-încet şi-a revenit. Când şi-a revenit, a zis: 

— Mamă, dezlegaţi-mă! 

— Dragul mamei — îi spunea pe greceşte —, cum să te dezlegăm dacă mata fugi? 

— Nu mai fug. Nu vă temeţi, că nu mai fug. M-a dezlegat Mântuitorul lumii, Hristos. 

Mama ei a început a plânge cu cei de faţă când a văzut minunea. Când a mai stat oleacă a 
văzut hainele pentru înmormântare, aduse de mama. Şi a zis: 

— Mamă, mamă, mi-ai adus haine de moarte? Nu ştii că aici Viaţa din mormânt a răsărit, 
Hristos? 

Auzi, din Scriptură! Şi atunci a zis preotul: 

— Daţi-i drumul de acum! 

Şi i-au dat drumul şi i-au spălat mâinile şi picioarele, era numai sânge de la lanţuri. Părul 
încâlcit, au venit nişte femei cu nişte piepteni, încet-încet-încet, abia au descâlcit-o încet. Au luat câte 
un fir de păr încet, aşa cum puteau. Şi au spălat-o şi au îngrijit-o şi au îmbrăcat-o cu hainele cele noi. 
Şi după trei ore a venit pe jos cu părinţii ei la Mormântul Domnului în biserică. 

Ce minune! Aceea care ai văzut-o mai înainte legată şi sălbatică şi nebună şi cu draci într- 
însa, numai cât s-a atins de Crucea Mântuitorului, s-a şi vindecat. Acolo să fi fost blestemaţii de 
sectari, aceştia care nu cred în Crucea Domnului! Să vadă ei puterea Crucii lui Hristos, satanele astea. 
Aceştia care nu cred în cruce exact ca satana, care urăşte Crucea lui Hristos. 

Şi pe urmă, când a ajuns în biserică, a întrebat-o patriarhul: 

— Silvano, ce s-a întâmplat când te-ai atins de crucea Domnului? Când te-ai vindecat, ţii 
minte? 

— Când s-a atins crucea Mântuitorului de fruntea mea am văzut o mână de pe cruce care s-a 
pogorât pe capul meu. Şi când s-a pogorât, eu eram înfăşurată cu şapte balauri. Şapte balauri groşi în 
jurul meu. Toţi stăteau cu capetele la gura mea şi mă muşcau. Când s-a atins Crucea lui Hristos, s-au 
desfăşurat toţi şi au zburat şi s-au făcut de foc şi nu i-am mai văzut. Şi atunci când am sărit în sus, 
toţi au fugit. 

Atunci de-abia au fugit cei şapte draci care o chinuiau de 35 de ani, când s-a atins de Crucea 
Domnului. 

Pe urmă a venit în biserică şi a zis patriarhul: 

— Aduceţi-o s-o împărtăşim la terminarea Liturghiei. 

I-a spus să stea la Mormântul Domnului nouă zile, s-o împărtăşească în fiecare zi, ca să nu se 
mai întoarcă balaurii aceia înapoi. 

A venit săraca legată şi când s-a dus, s-a dus sănătoasă cu mama ei, cu mama soacră, cu soţul 
ei şi fratele soţului ei. 

După această minune a venit un părinte cu condica în care se notează toate vindecările făcute 
de Sfânta Cruce la Mormântul lui Hristos, încheiate cu proces verbal în faţa martorilor oculari. Crucea 
este arma prin care Hristos l-a biruit pe diavol şi-l biruieşte şi astăzi. 

CUVÂNT ÎMPOTRIVA REÎNCARNĂRII (METEMPSIHOZA) 


Și precum este oamenilor o dată să moară, iar 
după aceea să fie judecata... (Evrei 9, 27). 


Cea mai mare nebunie, păgânătate şi rătăcire de la adevăr este aceea de a crede cineva că 
sufletul omului după moarte intră în alte trupuri de dobitoace, de fiare, de păsări etc. În toată 
învăţătura dumnezeieştilor Scripturi, a Evangheliei lui Hristos, în învăţăturile Sfinţilor Apostoli şi ale 
Sfinților Părinţi, nu găsim vreo mărturie despre această rătăcită şi spurcată învăţătură. 

Mântuitorul nostru lisus Hristos, în dumnezeieasca Sa Evanghelie, ne arată unde merg 
sufletele oamenilor după moarte, zicând: Și a murit săracul şi a fost dus de îngeri în sânul lui Avraam. 
A murit bogatul şi s-a înmormântat. Apoi, arătând unde s-a dus, zice: Și în iad ridicându-şi ochii săi, 
fiind în chinuri, el a văzut de departe pe Avraam şi pe Lazăr în sânul lui. 

lată deci unde merg sufletele oamenilor drepţi şi păcătoşi după moarte: în rai (sânul lui 
Avraam), cei drepţi, sau în iad, cei păcătoşi, unde a mers şi bogatul cel nemilostiv. De unde dar a 
ieşit această nebunie diavolească de a se crede că sufletele oamenilor după moarte se duc în alte 
trupuri? De unde a ieşit această nebună rătăcire că omul moare de mai multe ori şi intră în diferite 
trupuri? Oare cei ce gândesc această nebunie nu-l aud pe marele Apostol Pavel, care zice: Și precum 
este rânduit oamenilor ca o dată să moară, iar după aceasta să fie Judecata“? Oare nu aud aceşti 
rătăciţi de la adevăr ce zice dumnezeiasca Scriptură: ...ca pulberea să se întoarcă în pământ cum a 
fost, iar sufletul să se întoarcă la Dumnezeu, Care l-a dat'%? 

Vedem dar destul de luminat că o dată i s-a dat omului să moară şi atunci trupul se întoarce 
în pământ, iar sufletul se întoarce la Dumnezeu, la Cel ce l-a dat pe el. Şi nu arată că ar merge prin 
alte trupuri. O dată moare omul cu trupul său şi o dată va fi învierea morţilor. Auzi ce zice Domnul: 
Nu vă miraţi de aceasta, că vine ceasul în care toţi cei din morminte vor auzi glasul Lui. Și vor ieşi 
cei ce au făcut cele bune, spre învierea vieţii, iar cei ce au făcut cele rele, spre învierea osândirii”. 

De unde a ieşit această nebunie şi păgânătate să se creadă că sufletele oamenilor, după moarte, 
intră în alte trupuri? Oare nu auzim ce zice marele Apostol Pavel: Căci ştim că, dacă acest cort, 
locuinţa noastră pământească, se va strica, avem zidire de la Dumnezeu, casă nefăcută de mână, 
veşnică, în ceruri”5? Unii din cei rătăciţi cu această nebunie cred că omul s-ar naşte de mai multe ori 
cu trupul, şi, auzind că Sfântul loan Botezătorul ar fi Ilie, au întrebat pe Sfântul loan Botezătorul, 
zicând: Dar cine eşti tu? Eşti Ilie? Zis-a el: Nu sunt. Apoi iar l-au întrebat: Eşti tu Proorocul? Şi a 
răspuns: Nu. Deci au zis lui: Cine eşti tu? Ca să dăm răspuns celor ce ne-au trimis (adică fariseilor). 
Ce spui tu despre tine însuţi? El le-a zis: Eu sunt glasul celui ce strigă în pustie: «Îndreptaţi calea 
Domnului», precum a zis Isaia Proorocul”?. 

Vezi cum dumnezeiescul şi marele Prooroc loan Botezătorul a astupat gurile lor şi a înfruntat 
părerile cele nebune ale fariseilor că Ilie s-ar fi întrupat în persoana Sfântului loan Botezătorul? Da, 
este adevărat că despre Sfântul loan Botezătorul s-a scris că va merge înaintea Domnului cu duhul şi 
cu puterea lui Ilie“, dar nu că se va încarna în el Ilie Proorocul. Așa trebuie înțelese cele ce a zis 
Domnul: Și dacă voiţi să înţelegeţi, el este Ilie, cel ce va să vină“,anume că Sfântul loan Botezătorul 
a venit cu râvna şi credinţa Proorocului Ilie, şi nu era el Ilie reîncarnat. Fiindcă marele Prooroc Ilie 
va veni înainte de venirea a doua a Domnului, după cum a zis Domnul: /lie într-adevăr va veni şi va 





355 Bvr. 9, 27; lov 30, 23; Sir. 14, 12; 40, 3-4. 
36 Becl. 12,7. 

37 Joan 5, 28-29. 

5 II Cor. 5, 1. 

59 Joan 1, 21-23. 

+0 Luca 1, 17. 

+1 Matei 11, 14. 


646 


aşeza la loc toate”. Da, va veni marele Prooroc Ilie mai înainte de venirea a doua a Domnului, dar 
nu cu alt trup, ci cu al lui, cu care s-a înălţat la cer cu căruţa şi cu caii de foc, aşa cum l-a văzut 
Elisei“. 

Aşadar şi Sfântul loan Botezătorul a venit cu credinţa şi cu râvna lui Ilie, dar nu cu alt trup, 
ci cu trupul său, cu care s-a născut din Sfânta Elisabeta; şi Ilie va veni înainte de venirea a doua a 
Domnului, dar nu cu alt trup, ci cu al său, cu care s-a înălţat la cer, şi nu cu trup reîncarnat. Noi ştim, 
din dumnezeiasca Scriptură că trupul nostru se întoarce, când murim, în pământ, precum a fost; şi 
duhul se întoarce la Dumnezeu, Care l-a dat pe el. 

Marele Apostol Pavel ne arată că trupul nostru, acesta pe care îl purtăm, se va face ţărână şi 
nicidecum nu arată că sufletul nostru va intra în alte trupuri după moarte”. Şi dumnezeiescul părinte 
Efrem Sirul arată că nu este cu putinţă ca după ce se duce cineva din această viaţă, iarăşi să se mai 
întoarcă în alte trupuri“€. Şi iarăşi zice acest dumnezeiesc părinte Efrem Sirul: „Mare frică este atunci, 
mare cutremur, mare taină... când ne vom duce din veacul acesta la veacul cel nemărginit, de unde 
nimeni nu s-a mai întors”. 

Vai şi amar de cei ce părăsesc sfânta şi dreapta credinţă în lisus Hristos, Domnul Dumnezeul 
şi Mântuitorul nostru, şi se iau după religiile cele păgâne ale budismului şi ale hinduismului, care 
învaţă nebunia şi rătăcirea cea mai stricată şi păgână a reîncarnării şi a mutării sufletului, după 
moartea trupului, în alte trupuri. 

Budismul este o religie fără Dumnezeu. Budismul lasă deci pe om propriilor sale puteri şi 
propriilor sale lupte, neputincioase, cu răul. Religia budistă, pe drept cuvânt, a fost calificată ca 
ateistă$. La fel şi religia hinduistă nu are o doctrină bine conturată despre Dumnezeu şi despre lume 
sau despre raporturile dintre Dumnezeu şi om şi despre destinul uman”. Iată ce zice lov: ...dacă 
(Dumnezeu) ar lua înapoi la sine duhul Său şi suflarea Sa, toate făpturile ar pieri deodată şi omul 
s-ar întoarce în țărână”. 

Apoi dacă adevărul este acesta, că noi cei zidiți din pământ, după moarte, în pământ mergem 
şi nu în alte trupuri, atunci de unde au luat oamenii cei stricaţi la minte şi înşelaţi de draci, că sufletul 
omului după moarte intră în alte trupuri, până ce se va curăţi şi să intre în nirvana („raiul” păgânilor 
şi rătăciţilor de la adevăr, budişti şi hinduşi)? 

Care religie este mai veche şi mai adevărată decât a patriarhilor, a lui Adam, a lui Set, a lui 
Noe, a lui Avraam, care au fost sfinţi văzători de Dumnezeu, Care a făcut cerul şi pământul şi pe om 
şi toate cele văzute şi nevăzute? Şi care din aceşti mari şi sfinţi oameni ai lui Dumnezeu a lăsat vreo 
învăţătură că sufletele oamenilor după moarte vor intra în alte trupuri, spre a se curăţi de păcate? 

Câtă nebunie este pentru un creştin să creadă în aceste drăceşti învățături tocmai astăzi, când 
Evanghelia lui Hristos străluceşte mai mult decât soarele în lume; să lase lumina Evangheliei lui 
Hristos şi să creadă în învăţăturile cele drăceşti şi păgâne şi să se ducă în întunericul dracilor şi a 
slujirii de idoli! 

Oare aceşti oameni stricaţi la minte şi diavoli nu aud pe Duhul Sfânt, că sufletul omului este 
duh ce trece şi nu se mai întoarce”? De unde au luat blestemaţii păgâni această spurcată învăţătură 
că sufletul omului după moarte se întoarce şi intră în alte trupuri? Noi ştim din Sfânta Evanghelie şi 
din învăţăturile marelui Apostol Pavel, că roți vom sta înaintea divanului lui lisus Hristos, la 

înfricoşata Judecată cea de apoi, ca să dăm seama de cele ce am lucrat prin trupul pe care îl avem 
şi nu prin alte trupuri, cum hulesc păgânii cei înşelaţi de diavoli*?. 

Nu aflăm în toată Sfânta şi Dumnezeiasca Scriptură vreun loc în care să scrie că noi după 
moarte vom da seamă de cele ce am lucrat în mai multe trupuri prin care am trecut cât am trăit pe 
acest pământ, ci numai prin acest trup, cu care ne-am născut şi am trăit în lume. Câtă nebunie şi 
rătăcire drăcească în capul vreunui om să creadă că Hristos, Domnul Dumnezeul şi Mântuitorul 
nostru, ar fi înviat şi S-ar fi proslăvit după învierea Sa cu alt trup şi nu cu cel cu care s-a născut din 
Preacurata şi Preasfânta Fecioară Maria. 

Noi avem atâtea dovezi sfinte despre patima şi învierea lui Hristos, Care S-a proslăvit în al 
Său Trup şi nu în altuls. Noi ştim că toate popoarele lumii se vor judeca de Hristos: păgânii, după 
după legea cunoştiinței lor şi legea zidirii, iudeii, după legea lui Moise“, iar creştinii, după 
Evanghelie”. Dar nicăieri în Sfânta Scriptură nu scrie că ne va judeca Buda sau Brahma sau Krishna 
sau alţi idoli şi slujitori ai demonilor şi că vom fi întrebaţi de aceşti diavoli pentru cele ce am greşit 
în mai multe trupuri prin care am trecut când eram în această viață. 

Cei ce cred aceste nebunii ale întunericului, vor merge împreună cu diavolii în ziua Judecăţii 
celei de apoi în muncile cele veşnice, după cum zice Sfântul Apostol luda în a sa sfântă epistolă, 
numind pe aceşti păgâni: Valuri sălbatice ale mării, care îşi spumegă ruşinea lor, stele rătăcitoare, 
cărora întunericul întunericului li se păstrează în veşnicie. Dar şi Enoh, al şaptelea de la Adam, a 
proorocit despre aceştia, zicând: Iată, a venit Domnul cu zecile de mii de sfinţi ai Lui, ca să facă 
judecată împotriva tuturor şi să mustre pe toți nelegiuiții de toate faptele nelegiuirii lor, în care au 
făcut fărădelege, şi de toate cuvintele de ocară pe care ei, păcătoşi, netemători de Dumnezeu, le-au 
rostit împotriva Lui? 

Iar dumnezeiescul şi marele Apostol şi Evanghelist loan, arătând iarăşi că toţi cei ce nu cred 
în Mântuitorul nostru lisus Hristos sunt antihrişti, zice: Cine este mincinosul, fără numai cel ce 
tăgăduieşte că lisus este Hristos. Acesta este antihristul””. Şi dacă atunci când predica, marele 
Evanghelist loan arată că erau mulţi antihrişti, oare ce să zicem acum, când atâţia atei tăgăduiesc 
dumnezeirea lui Hristos? Este adevărat că acum creştinismul s-a înmulţit pe faţa pământului, dar şi 
păgânii şi ateii care tăgăduiesc dumnezeirea şi învăţătura lui Hristos nu sunt puţini. 

Din aceştia fac parte şi cei înşelaţi de religiile cele păgâne şi diavoleşti, care cred în 
reîncarnarea trupurilui şi care zic că sufletul omului după moarte se mută în alte trupuri de dobitoace, 
de fiare, păsări etc. Aceştia cu nimic nu se deosebesc de păgâni, de atei şi de diavoli, care se silesc să 
strice scripturile cele sfinte şi adevărul din ele şi să ducă la rătăcire pe cei pe care îi pot înşela cu 
minciunile lor. 

Ca niciodată acum s-au înmulţit cei răi, ateii, sectarii rătăciţi şi înşelători, şi este mare nevoie, 
mai mult ca oricând, de a se predica adevărul Evangheliei lui Hristos cu mare râvnă în lumea creştină 
de azi, deoarece foarte mulţi din cei credincioşi s-au întunecat şi s-au rătăcit de la adevăr. 

Atâta vreme n-am avut religia în şcoală şi Biserica n-a avut libertatea de a predica adevărul 
şi de a mărturisi tot ce trebuia pentru îndreptarea şi luminarea sufletelor creştineşti... În vederea 
acestor lucruri, zic aceste cuvinte: Să ajute Preabunul şi Preaînduratul Dumnezeu pe toţi preoţii şi 
misionarii ortodocşi, să predice cât mai cu râvnă şi stăruinţă în sfintele biserici şi oriunde este nevoie, 
în trei feluri: cu mâna, cu gura şi cu pilda vieţii lor. Cu mâna să scrie, cu gura să predice adevărul, iar 
cu trăirea să dea pildă bună celor ce îi văd şi îi aud. 

Nimeni să nu se sfiască a spune adevărul în faţa celor credincioşi, măcar de n-au ajuns cu 
fapta la cele ce învaţă pe alții. Că zice un cuvios părinte: «Nu voi mustra aspru pe cel ce învaţă şi nu 

face. Căci am văzut de multe ori că lhpsa lucrului celui ce învaţă şi nu face, a împlinit-o folosul 
cuvântului său!» 

De asemeni, în scolia de la Cuvântul IX, cap. 16, de la Scara dumnezeiescului părinte loan 
Scărarul, Prea Cucernicul Părinte Profesor Dumitru Stăniloae spune următoarele: „Sfântul loan 
Scărarul nu condamnă aşa simplu pe cei ce laudă ceea ce nu fac ei, ci recunoaşte că uneori aceştia 
sunt folosiţi de cuvintele lor, care nu se acoperă însă cu faptele lor. Căci de multe ori cuvintele omului 
nu sunt ale lui, ci ale lui Dumnezeu, Care-l sileşte să vorbească prin conştiinţa lui. În acest caz, prin 
cuvintele ce le rostesc unii îşi predică sau li se predică şi lor, sau, din voinţa de a încălzi pe alţii pentru 
un lucru bun, se încălzesc şi pe ei înşişi. Sau căldura cu care primesc alţii cuvintele rostite de ei se 
întinde şi la ei. 

Scolia Sfântului Nil zice: «Trebuie să spună cele bune şi cel ce nu le face, ca să înceapă, 
ruşinat de vorbe, să săvârşească fapta”. 

Să ne aducem aminte şi de pedeapsa celui ce luase un singur talant pe care l-a îngropat în 
pământ şi a zis către cel ce i-l dăduse: ...Doamne, te-am ştiut că eşti om aspru, care seceri de unde 
n-ai semănat şi aduni de unde n-ai împrăştiat. Şi temându-mă, m-am dus de am ascuns talantul tău 
în pământ, iată ai ce este al tău. Și răspunzând stăpânul său i-a zis: Slugă vicleană şi leneşă, ştiai 
că secer unde n-am semănat şi adun de unde n-am împrăştiat. Se cuvenea deci ca tu să pui banii mei 
la zarafi, şi eu, venind, aş fi luat ce este al meu cu dobândă. Apoi a zis: Luaţi deci de la el talantul şi 
daţi-l celui ce are zece talanțţi... lar pe sluga netrebnică aruncaţi-o întru întunericul cel mai din afară. 
Acolo va fi plângerea şi scrâşnirea dinţilor's. 

Şi iarăşi voi zice către cei înşelaţi de demoni şi de păgâneştile religii care rătăcesc pe cei ce 
nu cunosc adevărul Sfintei Scripturi şi spun că sufletul omului după moarte se duce în alte trupuri. 
Să audă aceşti rătăciţi ce zice dumnezeiescul lov: Lasă-mă să mă odihnesc puţin, mai înainte de a 
merge, de unde nu mă voi mai întoarce. În pământul întunecos şi înneguros, în pământul 
întunericului celui veşnic...5, şi în alt loc zice: Căci aceşti puțini ani se vor scurge şi voi apuca pe 
un drum de pe care nu mă voi mai întoarce“, şi iarăşi zice: Dar eu ştiu că Răscumpărătorul meu este 
viu şi că EI, în ziua cea de pe umră, va ridica iar din pulbere această piele a mea ce se destramă“!, 
şi iarăşi: Că știu că moartea mă va surpa, căci casa a tot muritorul este pământul“? . 

Deci nicăieri nu spune că acest sfânt şi mare om al lui Dumnezeu, lov, şi nu arată că după 
moarte, sufletul omului mai intră în alte trupuri, cum hulesc blestemaţii cei rătăciți de la adevăr. 
Feriţi-vă cu toată puterea de a crede aceste nebunii şi rătăciri ale reîncarnării şi mutarea sufletelor în 
alte trupuri, căci aceste afirmaţii sunt cu totul drăceşti, nebune şi rătăcite de la adevăr. Amin. 


CUVÂNT LA JUDECATA DE APOI 


Astăzi, cu mila Domnului, am ajuns iarăşi la pomenirea de peste an a înfricoşatei veniri a 
doua a Domnului şi Mântuitorului nostru lisus Hristos. Aţi auzit Evanghelia, aţi auzit Cazania care 
s-a citit, tâlcuirea, şi cred că a fost destul de dezvoltat pentru cel care a înţeles. Eu ce voi spune, nu 
sunt mai mult decât, pentru aceea, că poate aşa a dat Dumnezeu, că ce se vorbeşte prin grai viu, se 
prinde mai mult de mintea şi inima omului. 

În Patrologia Bisericii Ortodoxe, zic aceştia care au alcătuit-o, că nici un sfânt n-a vorbit de 
Judecata de Apoi aşa de frumos şi aşa de adânc şi aşa de ortodox ca Sfântul Efrem Sirul. EI a vorbit 
cel mai mult din Sfinţii Părinţi despre moarte, despre sfârşitul lumii, despre venirea lui Antihrist, 
despre a doua venire a Domnului şi celelalte, precum vedeţi şi în troparul lui: „,...vestind ceasul 





58 Matei 25, 24-30. 
5 Tov 10, 20-22. 

5 Tov 16, 22. 

$I Jov 19, 25. 

% Lov 30, 23. 


649 


judecății”. 

Şi Sfântul Grigorie Teologul, după teologia cea mare cu care era înzestrat de Dumnezeu, zice 
şi el despre Judecata de Apoi, dar nu-l putem compara cu Sfântul Efrem Sirul, care a vorbit într-un 
ton aşa de smerit şi mai înalt în multe puncte. Şi când începi a citi cu atenţie cuvintele Sfântului 
Efrem despre Judecata de Apoi, liniştit la chilie, ţi se pare că vezi venind judecata pe norii cerului. 

Ai văzut ce spune acolo: „Dacă acum când un judecător se mânie, şi-i foarte pornit pe tine, te 
duci cu mare frică înaintea lui, ştiindu-te că eşti vinovat — chiar de ai fi un mare judecător sau un 
stăpânitor de ţară sau alt om mare —, câtă frică va fi atunci pentru aceia, când vor vedea că vine pe 
norii cerului Judecătorul judecătorilor şi Împăratul împăraţilor şi Domnul domnilor şi când va veni 
înconjurat, cum spune Evanghelia de astăzi, de toţi sfinţii Săi îngeri. Că aşa spune Evanghelia: Când 
va veni Domnul şi va sta pe scaunul slavei Sale înconjurat de toţi îngerii Săi. 

Şi atunci, spune Sfântul Efrem, unde va fi puternicul, unde împăratul, unde domnul, unde 
bogatul, unde înțeleptul veacului de acum, unde întrebătorul veacului de acum? Unde-s caii, unde-s 
căruțele, unde-s slugile, unde-i muzica, unde-i vinul cel strecurat? Unde-s cei cu alăute şi cu tobe, 
unde va fi plesnitul mâinilor şi jocurile şi dezmierdarea trupului cea spurcată? Unde va fi atunci, când 
cerurile cu cutremur vor aştepta să se deschidă să vină cela Care le-a zidit, înconjurat de miliarde şi 
miliarde de îngeri, după cum L-a văzut Proorocul Daniil: ...priveam, zice, întru vedenia nopții, şi 
vederile capului meu m-au înspăimântat pe mine. lată eu, Daniil, priveam şi Cel vechi de zile a şezut, 
scaunele s-au pus, cărţile s-au deschis, râuri de foc treceau înaintea Lui, miriade de miriade slujeau 
Lui, îmbrăcămintea Lui era albă ca zăpada, iar părul capului Său ca lâna cea curată şi iată eu, 
Daniil, am văzut că din ţărâna pământului s-au ridicat unii spre viaţa veşnică şi alții spre osândă 
veşnică. 

Dar câţi din prooroci n-au spus despre Judecata de Apoi? David proorocul zice: Dumnezeu 
arătat va veni, foc înaintea lui va arde şi împrejurul Lui vifor mare. Chema-va cerul de sus şi 
pământul de jos ca să aleagă pe norodul Său. 

Şi când se vor deschide cerurile la judecata de apoi, întâi o să apară pe nori Sfânta Cruce, care 
va străluci mult mai tare decât soarele, încât va întuneca şi soarele şi luna şi stelele. Imediat după 
Sfânta Cruce vine Sicriul Legii Domnului. Sicriul acela are într-însul Tablele Legii, cupa cu mană şi 
toiagul lui Aaron, pe care Proorocul leremia le-a pecetluit cu numele Dumnezeului celui viu. Pe acel 
munte este un nor totdeauna şi nimeni nu ştie unde se află până la dreapta judecată. Atunci se vor 
duce îngerii şi vor dezgropa Chivotul Legii de acolo. 

Dar de ce, odată cu Sfânta Cruce, vine şi Sicriul Legii? Ca să arate că vine acelaşi Dumnezeu, 
Care a dat amândouă Testamentele. Chivotul va reprezenta Legea Veche, legea care a primit-o Moise 
pe Muntele Sinai, şi Sfânta Cruce va reprezenta Legea Darului, legea dată de Acelaşi Dumnezeu, 
Mântuitorul. Şi de aceea semnele amândurora Testamente vor merge; întâi Sfânta Cruce şi în urmă 
Sicriul Legii. Auzi ce spune la Apocalipsă: Și s-a văzut Sicriul Legii Domnului, în ceruri, venind pe 
norii cerului. Vedeţi că spune? 

Deci va veni Sicriul Legii, iar lângă Sfânta Cruce va fi scara, buretele, cocoşul, cleştele, varga 
cea cu isop şi toate semnele sfintelor patimi — aşa spun Sfinţii Părinţi —, ca să arate că cel ce S-a 
răstignit pe cruce şi poartă aceste semne ale mântuirii este Dumnezeu Care vine să judece lumea. 

Apoi vine Mântuitorul, dar nu ca să miluiască lumea, ci ca să judece lumea, precum scrie: 
Judecata lumii întru dreptate şi noroadele întru îndreptare. Dreptatea şi judecata este adevărul 
scaunului Său. 

Zic dumnezeieştii părinţi: „Dacă ar mai putea să moară oamenii atunci, să mai poată muri o 
dată, de milioane de ori ar muri de atâta frică şi cutremur. Glasuri de trâmbiţe de aur cu putere 
dumnezeiască îi vor deştepta şi vor chema pe cei din iad, al căror număr nu poate fi numărat, şi pe 
îngerii cei căzuţi şi vor străbate cerurile trâmbiţele acestea şi înapoi şi vor chema toate cetele de sfinți 
de la zidirea lumii şi toţi îngerii deasupra Văii Plângerii, în văzduh, că acolo va fi tronul dumnezeirii. 

O parte din noi, însă, nu vom muri. Cine se va învrednici să ajungă până în ziua aceea, auziţi 
ce spune marele Apostol Pavel în Apostolul de azi: /ază, taină mare vă spun că nu toți vom muri, dar 

toţi ne vom schimba întru clipeala ochilor, în glasul trâmbiţei de apoi când morţii se vor scula din 
veci. 

Deci cei ce vor mai fi vii după atâtea încercări, aceia se vor preface ca fulgerul din trupurile 
acestea sufleteşti în trupuri duhovniceşti şi vor zbura întru întâmpinarea Domnului în văzduh. 

Spune Proorocul Ioil: Voi chema toate popoarele Mele şi mă voi prici cu ele în Valea lui 
Iosafat. Aţi văzut Valea Plângerii între Muntele Eleonului şi Ierusalim, imediat la Ghetsimani acolo 
Jos. Acolo în vazduh. De aceea sunt atâtea morminte acolo alături, de evrei şi de turci, musulmani. 
Toţi vor să se îngroape acolo, şi când va suna trâmbiţa să fie mai aproape de tron. 

Însă mai aproape de tron te vor duce faptele tale, nu că eşti cu mormântul mai aproape. Ei ţin 
tradiție puternică, zicând că acolo va fi scaunul judecății. 

Zice: Chema-va cerul de sus şi pământul de jos, dar pentru ce zice? ca să aleagă pe norodul 
Său. Îi va alege, cum spune Evanghelia de astăzi, cum alege păstorul oile de capre, şi aţi văzut că a 
pus cele şase întrebări despre milostenie. 

Dar Sfântul Nichifor Teotoche, mare profesor zice: „Oare la Judecata de Apoi numai de 
milostenie o să întrebe Dumnezeu? Adică n-o să te întrebe dacă ai fost curvar, dacă ai fost hoţ, dacă 
ai fost beţiv, dacă ai fost cămătar, dacă ai fost ucigaş? O să te întrebe numai dacă ai făcut milostenie? 
Dacă ar fi aşa uşor te-ai mântui, că faci toate răutăţile şi faci milostenie. Nu-i adevărat, că cine calcă 
o poruncă, călcătorul tuturor poruncilor se face”. 

Deci zice Apostolul Pavel: Nu vă înşelați, fraţilor,că nici curvarii, nici preacurvarii, nici 
malahienii, nici bețivii, nici fermăcătorii, nici slujitorii de idoli, nici lacomii, nici nemilostivii, 
împărăţia lui Dumnezeu nu o vor vedea. Poate el să facă milostenie tot ce are, dacă nu se va mărturisi 
şi nu se va căi de celelalte păcate nu vede împărăţia cerurilor. 

Dar de ce a pus numai milostenia? Pentru că milostenia se face din dragoste. Prima rază a 
dragostei, zice, dragostea se milostiveşte. Ai văzut? Deci izvorăşte din dragoste mila şi cine are milă 
şi dragoste niciodată nu caută să facă rău aproapelui. EI iubeşte şi pe Dumnezeu din toată inima, el 
iubeşte şi pe aproapele. Deci cel ce are dragostea lui Dumnezeu nu poate să facă nici un păcat, fiind 
născut din Dumnezeu şi nu păcătos. 

A pus milostenia ca pe o fiică a dragostei, ca să arate că cel ce are dragoste de Dumnezeu şi 
de apoapele nu vrea nici să-l bată pe altul, nici să-l fure, nici să facă păcate, nimic. De toate se păzeşte, 
pentru dragostea lui Dumnezeu şi pentru dragostea de aproapele, ca să nu-l jignească cu ceva şi ca să 
nu-i vatăme sufletul lui sau averea lui personală sau orice. Deci de aceea s-a pus milostenia întâi, dar 
nu ca să te întrebe acolo numai de milostenie. 

Acolo va întreba şi de rugăciune şi de plângere şi de umilinţă şi de priveghere şi de sărăcie şi 
de linişte şi de tăcere şi de neagoniseală. Va întreba acolo şi de blândeţe şi de răbdare şi de îndelungă 
răbdare şi de înfrânare şi de citire şi de meditaţie şi de cugetarea la Dumnezeu. De toată fapta bună, 
ca să zic cuprinzător, de toate va fi întrebat fiecare, până şi de cuvinte. Ai văzut că spune: Pentru tot 
cuvântul deşert, vor da oamenii seamă în ziua Judecăţii celei de Apoi. 

Deci nu va întreba numai de milostenie, ci va întreba şi de cuvinte şi de gânduri. Auzi pe 
Sfântul Efrem Sirul: „Ce zici, frate, că pentru gânduri nu vom lua muncă! Te rog, frate, nu mă arunca 
pe mine în negrijă pentru păcatele cu gândul, că ar fi uşoare. Dacă ar fi fost uşoare păcatele cu gândul, 
nu era nevoie ca dreptul lov, cu 1850 de ani înainte de venirea Domnului, să aducă câte un bou jertfă 
— pentru ce? Nu pentru el. EI nici cu gândul nu greşea, căci zice: Nu cumva feciorii mei — că avea 
şapte feciori şi trei fete —, fiind tineri, să fi greşit cu gândul faţă de Dumnezeu. 

Îi curăţea pe feciorii săi cu jertfe, un bou în fiecare seară: „Doamne, iartă-i, poate copiii mei, 
fund tineri, să fi greşit cu ceva înaintea Ta cu gândul”. Care tată şi mamă de azi mai face ce făcea 
lov? Oare degeaba l-a lăudat Dumnezeu pe lov, că nu-i nimeni pe pământ ca el? Care tată şi mamă 
de azi mai aduce jertfă lui Dumnezeu, ca nu cumva fata lui să fi greşit cu gândul faţă de Dumnezeu, 
când îi vede că fac crime şi fărădelegi şi preacurvii şi fumături şi beţii şi înjurături şi de toate? Şi-i 
lasă şi-i laudă şi se complac. 

Vai de noi! Acela om, plin de avere, plin de cinste, dar câtă frică de Dumnezeu era la dânsul, 

că aducea jertfă ca nici cu gândul copiii lui să nu greşească lui Dumnezeu. 

Iarăşi Sfântul Efrem zice: „În ziua judecății să nu-mi spui mie că nu te va întreba de gânduri! 
Pentru că, zice, s-a spus în Evanghelie, EI va judeca preacurvie întru pofta de femeie. Numai de a 
privit cineva la femeie cu gândul de a face păcat cu ea, este preacurvar, dar dacă a urât cineva pe 
fratele, ucigaş de om este”. Zice mai departe: „Dacă nu era mare păcatul cu gândul, nu era judecat de 
Hristos preacurvie întru poftă de femeie şi ucidere întru a uri pe fratele”. 

Deci iată că o să dăm seamă în ziua judecății şi de cuvinte deşarte şi de gânduri şi mai ales de 
gândurile care sunt izvorâte din pofte necurate şi din ură; unele sunt ucideri, iar altele preacurvii. 

Să nu crezi că va căuta atunci numai fecioria trupească! Aceea nimic nu foloseşte fără cea 
duhovnicească. Dracii nu se mărită, dracii nu se însoară; tot feciorelnici sunt. Dar tot draci sunt. Dar 
pentru ce se numesc spurcaţi? Pentru că se împreună cu femeia? Nu! Nuntă nu fac ei niciodată. Ei 
sunt necuraţi pentru mândria şi căderea din ascultare. Ce zice? Necurat este înaintea Domnului tot 
cel înalt cu inima. 

Ai văzut curvie duhovnicească şi preacurvie şi necurăţie? Din cauza mândriei este necurat. Şi 
spune Proorocul Isaia: În ce chip haina cea muiată în sânge nu mai este curată, aşa tu nu vei fi curat, 
vorbeşte de păcat. 

Şi iată necurăţie care nu se ia la trup, ci la duh. Vai de noi şi de noi! Dacă am avea curăţia 
trupului, şi n-am avea-o pe a duhului, tot ca dracii suntem, tot necuraţi suntem, dacă vor fi găsite la 
noi gândul mândriei, al trufiei, al semeţiei, al urii, al zavistiei, al râvnei cele rele, al invidiei, al răutăţii, 
al mâniei, al iuţimii, al răutăţii, al ţinerii minte de rău, al dorinţei de răzbunare, al dorinţei de a plăcea 
oamenilor, al slavei deşarte, al făţărniciei, al vicleniei, al iubirii de arătare, al iubirii de sine, al 
nesimțţirii, al împietririi, al prefăcătoriei, al hrăpirii. 

Se văd acestea? Nu! Dar ochiul cel atoatevăzător le vede. Acestea sunt patimi sufleteşti şi nu 
se văd. Dar sunt mai grele decât curvia şi lăcomia şi lenea şi decât toate celelalte. Pentru ce? Patimile 
sufleteşti, cum zice Sfântul Părinte Maxim, sunt mult mai grele decât cele trupeşti. 

Preasfântul nostru Mântuitor, Dumnezeu, când a venit în lume, vezi că n-a mustrat pe curve 
şi pe tâlhari şi pe vameşi şi pe cei răniţi de tot păcatul. Cu aceia stătea la masă şi-i vindeca şi-i 
tămăduia şi făcea minuni şi-i chema la Sine: Veniţi la Mine toți cei osteniți şi împovăraţi. 

Şi ca un Dumnezeu citea în inima fariseilor şi a legiutorilor şi a cărturarilor. La dânşii vedea 
păcate, nu trupeşti, ci mai grele decât cele trupeşti. Zice dumnezeiescul Gură de Aur: „Dacă vrei să 
găseşti credinţă curată şi sinceră, la poporul de la ţară o să găseşti. Că în cei bisericeşti, are obicei 
satana să se sălăşluiască cu zavistia, cu făţărnicia, cu viclenia, cu invidia, cu ura, cu iubirea de argint 
şi celelalte lucruri care nu se văd”. 

Noi nu le vedem, dar Dumnezeu le vede. De aceea îi văicărea de atâtea ori pe făţarnici: Vai 
vouă, fariseilor, vai vouă, morminte văruite... căci ca un Dumnezeu vedea în ei atâta prefăcătorie şi 
atâta slavă deşartă şi mândrie şi răutate şi viclenie şi ură. Şi acestea oamenii nu le vedeau. Oamenii 
îi socoteau sfinţi. 

Deci vai de noi şi de noi, păcătoşii! Dacă ar fi să dăm seamă numai de cele trupeşti, păcatele 
trupeşti sunt groase. Cine nu simte că a mâcat mult? Cine nu simte că s-a ispitit de un păcat trupesc? 
Cine nu simte că se leneveşte? Cine nu simte să s-a îmbătat o dată? Sau cine nu simte că a fumat sau 
a bătut sau a înjurat sau a ocărât? Acestea sunt păcate groase, le simte omul foarte uşor. Uşor vine în 
căinţă. 

Iar celelalte foarte grele, foarte subțiri, cu anevoie de cunoscut de cele mai iscusite minţi. Şi 
de aceea multă veghere ne trebuie. Dacă n-ar completa mila lui Dumnezeu neputinţa noastră, nimeni 
nu s-ar putea mântui. lar în ziua judecății toate se vor descoperi, cum a zis Sfântul Simion bătrânul: 
de la multe inimi atunci se vor descoperi cugetele. 

Eu stau cu fratele meu întru-o chilie. Cine ştie cât îl iubesc, sau îl urăsc? Eu ştiu. Că zice: cine 
ştie ale omului, decât duhul care-i într-însul? Dar mai ştie cineva. Ştie Dumnezeu. De aceea faţă de 
conştiinţa noastră să ne silim foarte mult s-o împăcăm şi unde vedem că ne-am rănit, să ne mărturisim, 
să ne pară rău şi să ne îndreptăm. Că Sfântul loan Gură de Aur zice pentru conştiinţă, în Puţul: „Vezi 

că nu ţi-a pus ţie judecător dinafară al păcatelor tale celor dinăuntru, ci ţi-a pus dinăuntru — 
conştiinţa”. 

Glasul lui Dumnezeu în om este conştiinţa. Odată ce mă mustră cugetul, că am urât pe fratele, 
că l-am zavistuit, că l-am pizmuit, că mă mândresc, că mă făţărnicesc, că sunt viclean, nu-mi trebuie 
altă conştiinţă, decât a mea, care dinăuntru spune: „Acestea le-ai făcut; cu acestea ţi-ai pătat conştiinţa 
şi acestea sunt urâte de Dumnezeu foarte tare”. Pentru acestea i-a mustrat Mântuitorul pe cărturari şi 
pe farisei, care nu-şi cunoşteau aceste neputinţe şi voiau să se arate ca oameni sfinţi, iar Dumnezeu 
ştia neputinţele şi răutăţile lor. 

Deci în ziua judecății se va descoperi fiecăruia fapta aşa cum a fost. Marele Vasile, „gura 
bisericii sau gura cea de foc a duhului”, „ochiul Bisericii” sau „Împăratul Cuvintelor”, cum îl numesc 
Sfinţii Părinţi, aseamănă viaţa călugărului şi a tot creştinul cu lucrarea unui pictor. Un pictor iscusit 
care pictează o icoană în ascuns. Aşa fac de obicei cei mai mari artişti pictori, trag o perdea, o draperie 
să nu vadă nimeni ce lucrează ei. Pictorul lucrează la linişte, îşi adună acolo material, culori şi să nu 
vadă nimeni lucrarea lui; să nu-i facă nimeni nici o critică. La urma urmei se va vedea. 

Şi lucrează omul ascuns, iar când a terminat icoana şi când a tras draperia de pe ea, atunci se 
vede. Este de cinste icoana lui sau de batjocură? Aşa-i icoana vieţii noastre celei lăuntrice. Noi toată 
viaţa lucrăm, şi rele şi bune, dar la sfârşit o să iasă în vileag. Asta icoană ai lucrat. Uite făţărnicie pe 
dânsa, uite viclenie, uite slavă deşartă, uite mândrie, uite ură, uite lenevie, uite moleşală, uite 
răspândire. Iaca culorile noastre! 

O să fie de râs nu înaintea oamenilor, ci înaintea a milioane de îngeri. Dacă icoana vieţii 
noastre n-o să fie împodobită cu dragoste, cu milă, cu rugăciune, cu lacrimi, cu umilinţă, cu zdrobire, 
cu căinţă, cu răbdare, cu îndelungă răbdare, cu dreaptă socoteală, cu chibzuinţă, cu suferirea pentru 
fapta bună; dacă nu s-or găsi culorile potrivite, când vor ieşi cu icoana vieţii noastre înaintea lui 
Hristos şi a milioane de heruvimi, groază şi cutremur o să ne cuprindă, urâciune va fi icoana vieţii 
noastre lui Dumnezeu şi sfinţilor Lui şi îngerilor, pentru că am pictat-o rău aici cât am fost pe pământ. 

Deci dacă zugrăvim icoana vieţii noastre în fiecare ceas şi în fiecare minut şi în fiecare clipă, 
să luăm seama ce vopsele punem acolo. Vai de noi şi de noi, dacă ni se pare că putem înşela pe 
Dumnezeu! Niciodată asta nu se poate. Pe oameni îi înşelăm cu fățărnicia noastră, cu viclenia noastră, 
cu iubirea de arătare şi cu celelalte păcate, dar nu-L putem înşela pe Cel ce cercetează inimile şi 
rărunchii, a Cărui ştiinţă străbate, cum zice marele Apostol Pavel, nu până la despărţitura trupului de 
a sufletului — cu toate că şi această legătură este mare şi negrăită —, ci până la despărţitura duhului de 
a sufletului. 

Duhul lui Dumnezeu este energia necreată a Duhului Sfânt, darul lui Dumnezeu care stă în 
chip de raze de lumină în mijlocul inimii, cum arată Sfântul Grigorie Palama. EI este un dor gânditor 
care stă între minte şi între cuvânt şi adună în sine şi pe cuvânt şi pe minte, în ce chip Duhul Sfânt 
stă între Tatăl şi Fiul şi are pe amândouă. 

Această legătură a Duhului Sfânt cu duhul nostru este foarte mare şi negrăită. Şi până acolo 
va străbate ştiinţa lui Dumnezeu, să cerceteze adâncurile noastre şi intenţiile noastre. Căci Ochii lui 
Dumnezeu de milioane de ori sunt mai luminoşi decât soarele — cum a zis Solomon —, şi iadul este 
gol înaintea Lui, strigă lov, cum nu şi inimile noastre ? Toate sunt goale înaintea Lui. Şi înălțimea şi 
adâncimea şi toate şi inimile noastre şi vai de noi, păcătoşii, că nu ne trebuie alt judecător, decât 
singur cugetul nostru, dacă ni-l încercăm aici. 

Nu vezi? Ai ajuns seara. Şi în ziua aceea începe să te mustre: ce-ai făcut azi? Cum ţi-ai 
petrecut ziua? Şi începe ca un judecător până ce adormi. Vezi? Asta ai făcut rău, asta ai făcut rău, 
asta ai spus rău, asta... Ce este asta? Îngerul păzitor al nostru sfătuieşte conştiinţa noastră şi ne arată 
că ziua aceea am trecut-o în deşert şi n-am făcut voia lui Dumnezeu câtuşi de cât. 

Că nu suntem noi acei lucrători să păzim inima noastră clipă de clipă, cum ar trebui şi cum se 
cere mai ales nouă. Dar ne arată spre seară: azi ai pierdut vremea aşa. Că am asculat, că n-am ascultat. 
Deci în ziua Judecăţii de Apoi toate vor sta goale şi vai de noi, păcătoşii, şi vai de mine care-s mai 
rău decât toţi, dacă icoana vieţii noastre va fi mânjită nu cu culori sfinte şi cu fapte bune împodobită, 

ci cu rele vopsele ale păcatelor noastre, cele cu voie sau fără de voie, sau cu ştiinţă cu neştiinţă. 

De aceea acum eu poate v-am plictisit, că eu am venit obosit, că am vorbit pe munte de la 
amiază şi până acum fel de fel de istorioare. Uite stăteam eu tot le spuneam una şi alta, la părinţii 
ăştia care i-am mai scos oleacă să-i mai duc la aer. Sunt care au ascultări grele, de aceea i-am mai 
dus, săracii. Numai Dumnezeu ştie cum duce fiecare crucea lui. 

Eu m-am dus pentru mine singur aşa. Ei au vrut să meargă, au mers. Eu n-am alt concediu 
mai scump pentru mine, decât copacii şi pădurea şi poienile şi pârâul, că aşa am crescut, la oile 
mănăstirii. Dar care au vrut au mai mers şi când dă Dumnezeu şi-s liniştit, mai spun. 

Încă zic aşa: să ne învrednicească Prea Sfânta Treime şi Maica Domnului şi sfinţii lui 
Dumnezeu, întâi pe mine, păcătosul, care vorbesc, ca pentru rugăciunile sfințiilor voastre, să iau 
aminte cele ce vorbesc şi, ruşinându-mă de cuvintele mele, cum spune Sfântul loan Scărarul, să încep 
şi eu a face câte ceva bun. Dar pentru toţi zic, să ne ajute Prea Sfântul Dumnezeu să ne cercetăm 
adânc, foarte adânc viaţa noastră, şi la mărturisire înaintea duhovnicului şi când ne mărturisim la 
rugăciunea de seară înaintea lui Dumnezeu şi de fiecare zi şi de fiecare ceas şi de fiecare minut şi de 
fiecare clipă a vieţii noastre, că o să plecăm şi în ziua judecății de apoi vom da seamă de toate câte 
am făcut. 

Şi în ziua judecății va plăti Mântuitorul fiecăruia, nu cum a vorbit — că eu am obicei să 
vorbesc, dar nu fac nimic bun —, va plăti Prea Sfântul Dumnezeu fiecăruia după sudoarea care a făcut- 
o pentru fapta bună; după durerea cu care l-a durut să lucreze fapta bună, că fapta bună cu dureri se 
săvârşeşte, cum spune proorocul: S-a stins întru dureri viața mea şi anii mei întru suspinuri. 

Deci să plângem, fraţilor, să ne pocăim, fraţilor, ca pe Dumnezeu milostiv să-L facem 
păcatelor noastre. Amin. 


SFINȚII IERARHI SPIRIDON ŞI NICOLAE 


Sfântul Ierarh Spiridon a trăit pe vremea împăratului Constantin cel Mare, primul împărat 
creştin, care a văzut Sfânta Cruce pe cer, şi a fost botezat de Sfântul Silvestru, papa Romei. EI a fost 
pe scaun cu mama sa, împărăteasa Elena. 

Dracii de arieni cuprinseseră Biserica universală, cu blestematul Arie din Alexandria, satana 
acela, care despărţea pe Hristos de Tatăl, că nu-i de o fiinţă cu Tatăl, şi a umplut Imperiul Roman şi 
Bizantin numai de arieni. Atunci Biserica Ortodoxă era numai un sfert şi arienii erau trei sferturi şi 
mai mult. Era gata-gata să cadă Biserica. 

Sfântul Constantin cel Mare, văzând primejdia, a dat ordin să se adune un Sobor la Niceea 
Bitiniei, în Asia Mică. Să se adune şi Arie cu mitropoliţii lui, că avea sute de mitropoliți şi episcopi, 
care erau arieni, să se adune şi ortodocşii cu ei. Din partea ortodocşilor au fost 318 Sfinți Părinţi, 
mitropoliți şi episcopi, mari făcători de minuni, sfinţi purtători de răni, care au fost scoşi de Sfântul 
Constantin de la închisoare, de la moarte, unde erau de pe vremea lui Dioclețian. 

Atunci Sfântul Constantin cel Mare a trimis scrisoare şi Sfântului Spiridon de la Trimitunda, 
că ştia că-i mare, să vină şi el la Sobor. Sfântul Spiridon a fost cel mai bătrân la Soborul I Ecumenic. 
Avea 99 de ani şi şapte luni; aproape o sută. 

De nimic nu se temeau mai tare arienii, decât să nu vină Sfântul Spiridon şi Sfântul Nicolae 
la Sobor, şi Sfântul Atanasie al Alexandriei, care a fost cel mai mare dogmatist la Soborul I. Aceştia 
au fost cei mai străluciți. 

Sfântul Spiridon primise scrisoarea de la împărat: „Părinte sfinte, Spiridoane, vino la Sobor, 
că Biserica este în mare primejdie! lată, arianismul s-a întins în tot Imperiul Roman, şi-i gata-gata 
hula lui Arie să ajungă în toată Biserica”. 

Sfântul Spiridon, bătrân cum v-am spus, avea 100 de ani fără câteva luni, umbla încălţat cu 
opinci, şi mitra lui nu era cu pietre scumpe, ci era o mitră de papură şi purta o cruce de lemn la gât, 
şi sfintele moaşte şi un baston de lemn. 

Şi atunci Sfântul Spiridon a zis diaconului său, Trifilie: 

— Fiule, iată am primit de la împăratul Constantin invitaţie să mergem la Sobor, la Niceea 
Bitiniei în Asia, împotriva blestematului Arie! 

Şi avea de mers cu corabia pe Marea Mediterană, atâta drum. Dar diaconul a zis: 

— Părinte, mata eşti tare bătrân şi avem de mers până acolo sute şi sute de kilometri. 

— Fiule, dimineaţă să pui caii la trăsură, mergem la port, ne suim cu căruţa într-un vapor, să 
mergem în Asia Mică! 

Dar până la port mai erau 60 de km. Sfântul Spiridon atâta avea în grajd, doi cai. Un cal negru 
şi unul alb, că atunci nu erau maşini şi tractoare ca acum, şi trenuri şi avioane. N-aveai cai, acolo 
stăteai. 

Abia la 1814 s-a inventat prima locomotivă cu aburi, între Liverpool şi Manchester, în Anglia. 
Primul motor din lume, atunci l-au făcut englezii. Până atunci nu se ştia ce este acela motor. 
Tracţiunea — boul, calul şi măgarul. Acestea erau de când lumea, de când le-a făcut Dumnezeu. 

Dar aceste avioane pe care le vedeţi că zboară acum, le-au arătat Sfinţii Prooroci cu mii de 
ani înainte. la caută la Isaia Proorocul. EI trăieşte cu 850 de ani înainte de venirea Domnului, şi arată 
de avioane. El le vedea şi auzea şi huietul lor: Doamne, ce sunt acestea care zboară şi se întrec cu 
norii şi zboară ca porumbeii spre porumbarele lor şi de huietul aripilor lor se tulbură văzduhul? 

Le găsiţi acolo. Au trecut 2800 de ani până s-au făcut avioanele. De căruțele acestea fără cai, 
ce spune Ieremia? Numai ce auzi: „la seama, mă, că vine remorca!” leremia a spus cu 2500 de ani 
înainte: Doamne, ce sunt acestea care umblă huruind pe drumuri şi împiedică carele oamenilor? Din 
Biblie. 

Dar de trenuri ce zice? Doamne, văd că de focul oţelului fulgeră drumurile, ca nişte fiare au 
ochi luminoşi şi aleargă pe drumuri de fier. 

Şi a spus şi de tramvaie: Văd că prin oraşe, de focul oțelului fumegă drumurile. 'Toate-s scrise, 
toate. Dar ce, la Dumnezeu există neştiinţă? 

Dar să revenim la ale noastre. Arienii, când au auzit că merge Sfântul Spiridon, ei ştiau că-i 
făcător de minuni, au zis: „Băi, dacă merge moşneagul ăsta la Sinod suntem gata! Acesta nu vorbeşte, 
ci face minuni, şi împăratul când va vedea minunea, gata, iscăleşte izgonirea noastră de acolo! Hai 
să tăiem capul la cai. Dacă n-are cai, moşneagul pe jos nu se poate duce, că are 100 de ani”. 

Şi s-au dus arienii în grajd noaptea, că în Cipru erau mulţi arieni, sate întregi, cum sunt sectarii 
acum, şi au tăiat capul la amândoi caii. 

Şi dimineaţa, Sfântul Spiridon a zis băiatului: 

— Du-te, fiule, şi pune caii la ham să plecăm repede, că se face ziuă! Mai era un ceas-două 
până la ziuă. 

Ucenicul s-a dus să înhame caii, cu noaptea-n cap, cu o lumânărică în mână — că nu erau 
becuri pe vremea aceea. Acum ne-am învăţat boieri. La buton lumina, la buton căldura, la buton apa, 
la buton toate. 

Bă! O să ne aducă Dumnezeu la opaiţ. Eu am apucat opaiţ în '916. Nu era un kilogram de gaz 
în toată Moldova, că erau sondele în mâna nemților. Făcea mama oleacă de grăsime de porc sau de 
pasăre şi o punea într-un castron de lut şi un fitil de pânză de bumbac şi-l trăgeai cu un beţişor pe 
marginea castronului. Aveai oleacă de lumină, ca o candeluţă. Cu acela trăia lumea. Ehei! Ce boieri 
ne-am mai făcut noi! Dacă se ia lumina, avem o ciudă! 

Când se duce ucenicul în grajd, găseşte caii morţi: 

— Părinte, vai de mine, ne-au tăiat capul la cai! Caii-s tăiaţi amândoi. 

Dar bătrânul ştia sigur că arienii au făcut aceasta, ca să nu se ducă la Sinod. Şi a zis ucenicului: 

— Asta arienii au făcut-o. Du-te şi pune capul înapoi la cai, că vin eu acolo! 

Şi încă nu era ziuă. Acela s-a dus şi din greşală, pe întuneric a pus capul de la calul cel alb la 
cel negru si capul de la cel negru la cel alb. Şi când a ajuns Sfântul Spiridon acolo, el bătrân, a 
întrebat: 

— Fiule, ai pus capetele la cai înapoi? 

— Le-am pus, părinte. 

— Unde sunt? Ia, aici, că era întuneric. 

Sfântul Spiridon zice: 

— Bine este cuvântat Dumnezeu, Cel ce dă viaţă la toată făptura totdeauna, acum şi pururea şi 
în vecii veciilor. Amin. 

Au înviat caii amândoi, s-au scuturat. 

— Pune-i, fiule, la căruţă! 

Dar cela n-a văzut că a pus capul de la cel alb la cel negru. Când 1-a scos la înhămat, ucenicul 
a zis: 

— Părinte, am greşit ceva! Am pus calului negru capul celui alb şi invers. 

— Lasă-i aşa, fiule, că aşa a vrut Dumnezeu! 

Iar după ce a înhămat caii, se făcuse ziuă. Şi când au văzut arienii ziua că merge un cal alb cu 
capul negru şi un cal negru cu cap alb, au zis: 

— Na. Ziceţi că aţi tăiat capul la cai? 

— l-am tăiat, măi. 

— Dar uite! Cum i-a înviat? Dacă a făcut el minunea asta şi a înviat caii, când ajunge ăsta la 
Sobor, praf ne face! Îi mare făcător de minuni. 

Când au ajuns la port s-au suit pe corabie şi s-au dus în Asia Mică, iar apoi pe uscat au mers 
până la Niceea Bitiniei. 

Împăratul era pe scaun şi lângă el împărăteasa, 318 Sfinţi Părinţi, armata care menținea 
ordinea, generali, cutare. Şi toţi, cu mitre strălucitoare pe cap, ca aurul. N-aţi văzut cum poartă 
arhiereii? Toţi în scaune. Era Sobor mare. Sfântul Spiridon a ajuns mai la urmă. 

Acolo când au ajuns, soldaţii — armata care menținea ordinea, garda imperială — care cum 
venea, legitimaţia: „De unde eşti?” că veneau din tot pământul. Santinele care păzeau, când l-au văzut 
pe Sfântul Spiridon încălţat cu opinci, cu un cojoc şi cu cruce de lemn la gât, cu o mitră de papură pe 
cap, bătrân, au întrebat: 

— Stai, măi moşnege, unde te duci? 

— Sunt chemat aici. 

— Ce chemat? Du-te că-i sperii pe ceilalţi! Ia uite, aceia cu mitre de aur. Fugi de aici să nu te 
vadă împăratul! 

Dar diaconul a spus: 

— Este chemat şi el de împărat. 

— Pe aista să-l cheme împăratul? Acesta-i stricat de minte. Cu mitră de papură pe cap, cu 
opinci, cu cojoc vine aici să facă de râs împăratul? 

— Domnule, acesta-i Sfântul Spiridon de la Trimitunda. 

Ce ştiau soldaţii de Sfântul Spiridon? 

Dar vine diaconul şi-i arată santinelei: 

— Uite, măi. Are chemare. EI toată săptămâna paşte oile, iar duminica slujeşte la episcopie ca 
episcop. EI este cioban. 

Când a văzut ştampila împăratului Constantin, a zis: 

— Acesta-i chemat de împărat? Nu se poate, domnule! 

— Dumneata ştii cine-i acesta? Te uiţi că-i încălțat cu opinci şi cu cojoc şi cu mitră de papură? 
Nu ştii cine-i acesta. Acesta o să-l biruiască pe Arie. 

— Acesta? Arienii sunt atâţia arhierei şi învăţaţi şi teologi şi cutare. Apoi aici este împăratul 
cu coroana de aur pe cap şi ceilalți mitropoliți, au mitre cu pietre scumpe pe cap. Dumneata dacă te 
duci îi faci de râs pe ceilalți episcopi. 

Arienii se lăudau că au mitropoliți învăţaţi, pe Evsevie al Nicomidiei, pe Arie, pe Maris al 
Calcedonului, pe Teognie al Niceei, atâţia învăţaţi. Arie avea mai mulţi episcopi decât ortodocşii. 
Dar avea şi un filosof mare care ştia atâtea limbi şi ştia şi argumente biblice şi argumente ştiinţifice. 
Acela i-a spus Sfântului Atanasie: „Dacă-mi dai un text din Scriptură, eu îţi dau 10.000”. Cu acela se 

lăuda Arie. „Lasă, că pe acesta nu-l biruiesc ei ortodocşii, când va vorbi!” 

Soborul începuse de şase luni. Erau procese verbale, lupte mari, dogmatice, canoane. Nu se 
puteau hotărî. 

Când au văzut chemarea de la împărat, au zis: 

— Măi, dă-i pace să treacă! L-a chemat şi pe moşneagul acesta! Cu acesta are să facă el sobor? 

Când au auzit povestea, că arienii au tăiat capul la cai, au zis: „Acesta va fi hotarul soborului!” 

Împăratul, când l-a văzut, s-a dat jos de pe scaun, a dat coroana jos şi i-a sărutat picioarele. 
S-au speriat toţi ceilalți episcopi. Şi Arie s-a speriat cu filosofii lui: „Cine-i acesta, măi, să-1 sărute 
împăratul picioarele?” Şi i-a dat împăratul scaun lângă el. 

Arie, cu ai lui, față-n faţă cu împăratul. Armata cu menţinerea ordinii, să nu se sfădească, să 
nu se omoare. Şi când a ajuns şi l-au văzut, sfinţii l-au cunoscut: „Acesta-i Sfântul Spiridon de la 
Trimitunda Ciprului”. Şi apoi l-a luat împăratul de mână şi l-a pus lângă el. 

— Stai aici, părinte Spiridoane! 

A stat bătrânul. EI era cel mai bătrân la Sobor. 

— Părinte Spiridoane, uite ce spun aceştia, că Hristos n-a fost de o ființă cu Tatăl, ci că a fost 
o zidire aleasă. A fost mai mare ca îngerii, dar n-a fost chiar Dumnezeu. De aceea ne-am adunat aci, 
Sobor mare, ca să arătăm adevărul credinţei. Nu de alta, dar Biserica este în mare primejdie să se facă 
toată eretică. Sfinţia ta ce zici? 

Sfântul Spiridon a spus: 

— Măria ta, mai înainte de-a începe noi convorbirea cu dânşii, să ne rugăm. 

Gata, l-au ascultat toţi. Au căzut toţi arhiereii în genunchi, şi împăratul şi împărăteasa. Când 
s-au rugat, s-a cutremurat pământul cu dânşii. Aşa rugăciune, că erau atâţia sfinți! Pe urmă au stat pe 
scaun. Împăratul a dat ordin: 

— Scoateţi dintre voi unul care este cel mai învăţat, cel mai deştept, să discute cu ortodocşii! 

Ei, gata, au pus filosoful. 

— Cu acesta să vorbească! 

Acela ştia toată Scriptura. Avea un drac arhicon. Aceia sunt teologii iadului. Învață pe om 
toată Scriptura, dar îl învaţă greşit. 

Jese acela, începe a se lăuda el, a huli pe Mântuitorul. 

— Uite, Părinte Spiridoane, ce spune! Acesta-i un mare învăţat de-a lor. 

Dar învățatul: 

— Dar cu cine vorbesc eu? 

Iese Sfântul Spiridon. 

— Cu opincatul ăsta? Cu moşneagul ăsta? De ce l-aţi adus aici? 

Iar Sfântul Spiridon când a auzit, îndată a făcut cruce şi a zis: 

— Multă să fie gura aceea care vorbeşte hule împotriva adevărului. 

Şi filosoful acela a muţit. 

— Îm, îm, îm! 

Se uitau toţi. Stai drace, că ai dat peste Sfântul Spiridon! De aceea să aveţi mare evlavie la 
sfinți. Împăratul a văzut: „Măi, mare minune!” Dar acela, mut, mut, dar deştept. Şi-a zis el: „Măi, n- 
am de-a face cu oameni filosofi, să ştie teorie multă! Spiridon acesta m-a trântit cu minunea! N-are 
nevoie de vorbă multă”. 

Arie a întrebat: 

— Ce-i cu dânsul, mă? 

— L-o muţit. 

— Nu ţi-am spus că dacă vine moşneagul Spiridon, praf ne face. 

Ehei! Prin cine lucrează Dumnezeu! Prin acei smeriţi. Când a văzut filosoful, a scris o 
scrisoare: „Sfinte Spiridoane, dacă-mi dezlegi limba, până la moarte voi apăra Ortodoxia, nu mai 
vorbesc contra ei!” 

Şi a făcut Sfântul Spiridon cruce şi a zis: 

— Să-ţi dezlege Hristos limba şi s-o facă rrestie a scriitorului ce scrie degrab, împotriva 
ereticilor. 

Şi a început filosoful a vorbi şi a trecut de partea ortodocșilor. 

— Bine a zis Mântuitorul că Împărăţia lui Dumnezeu nu stă în cuvânt, ci în putere şi minuni. 
Acesta a venit cu puterea dumnezeirii. Nu-i vorba de vorbe aici, ci de faptă. În veac nu voi mai spune 
că Arie are dreptate. 

Şi a trecut filosoful de partea adversarilor şi a fost cel mai mare apărător al lor la Soborul 1, 
după ce i-a dezlegat limba lui. Şi atunci iese altul din partea lui Arie. Era un mitropolit, Evsevie al 
Nicomidiei, mare arian. Acela ce-a zis? „Să apărăm noi. Dacă l-a biruit pe filosof, noi ce suntem 
aici?” 

— Părinte Spirdoane, zice, cum se poate să fie un Dumnezeu şi trei, de o ființă, de-un scaun? 
Acela să fie şi trei şi unu? 

— Cum trei? E un singur Dumnezeu de o ființă, dar este în trei feţe. Ia uită-te la soare! Sunt 
trei sori? Are trei însuşiri? Are globul, lumina şi căldura. 

EI încă tot nu se dădea. 

— Cum îi, Părinte Spiridoane, un Dumnezeu şi trei? 

— Nu-s trei. Este un singur Dumnezeu în trei feţe: Tatăl, Fiul şi Duhul Sfânt — Sfânta Treime. 

Tocmai atunci cum erau ei acolo, era o cărămidă pe Jos, iar Sfântul Spiridon vorbea cu 
Evsevie, mitropolitul Nicomidiei. 

— Ia ascultați, părinţilor, filosofilor, episcopilor, mitropoliţilor, ia dă cărămida aceea încoace! 
şi a ridicat-o în sus. Tu crezi că este un Dumnezeu în trei feţe? 

— Nu pot să înţeleg. 

EI ţinea de Arie, că lisus Hristos n-ar fi de o fiinţă cu Tatăl; a fost cea mai mare zidire, mai 
mare peste îngeri, dar n-a fost chiar de o fiinţă cu Tatăl. 

Sfântul Spiridon ia cărămida în mână: 

— Câte corpuri am eu în mână? 

— Una. 

— Treime cinstesc, dumnezeire una. Aşa Dumnezeul nostru. Este un singur Dumnezeu în 
trei feţe. 

— Atunci a ieşit focul din cărămidă în sus, apa s-a coborât în jos şi pământul a rămas în mâna 
lui. 

— Se poate trei şi una? 

Când a văzut împăratul a şi iscălit izgonirea lui Arie şi l-a canonisit cu toţi ai lui. I-a prins 
frica pe toţi. Aceasta a fost minunea de la Soborul I de la Niceea cu Sfântul Ierarh Spiridon. Trei şi 
una. O fiinţă în trei feţe. 

Ehei, câte minuni! Dar la toate Soboarele s-au făcut minuni. Cum vin sectarii ăştia blestemaţi 
acum, că nu se închină Maicii Domnului, la Sfânta Cruce, la icoane. Draci. Aceştia sunt înainte- 
mergătorii lui antihrist. Să nu vă luaţi după ei! 

Moaştele Sfântului Ierarh Spiridon de la Trimitunda sunt acum în insula Corfu (în franţuzeşte) 
sau Cherchira (pe greceşte). Este ultima insulă aproape de Chefalonia, către Italia. Acesta păzeşte 
Grecia. Este la graniţa de vest a Greciei, iar moaştele Sfântului Nicolae la graniţa de est a Italiei. 

Insula Corfu este o insulă cu oraşe mari şi munți şi are 60 de km lungime. Când l-aţi vedea 
pe Sfântul Ierarh Spiridon cum arată după o mie şase sute şi ceva de ani! Nu i-a căzut un păr din 
barbă, din musteaţă, nimic. Mâinile galbene. Stă-n sicriu de aur. Vai şi câte minuni se mai fac! Zilnic, 
zilnic. 

Sub capul lui are o pernă mare cu cordeluţe de mătase înguste. Şi am întrebat de ce-i aşa. Asta 
la hramul sfântului o desfac preoţii şi taie câte o bucăţică mică să dea credincioşilor. 

Iar la picioarele lui stau sandalele care le schimbă în tot anul, încălțările lui. Că el, când îl 
cheamă cineva în rugăciune, se duce cu totul noaptea pe Jos. Şi toceşte câte o pereche de încălțări pe 
an. În acatistul lui spune: „Bucură-te, că încălțările tale stau mărturie!” I-am văzut încălțămintea 

uzată. Când îl cheamă oamenii în rugăciune, se duce aşa. Se duce, face minuni şi vine înapoi şi se 
culcă în sicriu. 

Vai, câte minuni se fac la Sfântul Ierarh Spiridon! În fiecare zi. Armata de trei ori pe an merge, 
are o caretă minunată, aşa, un fel de trăsură. Merg generalii lângă el. Este patronul armatei greceşti, 
cum este la noi Sfântul Gheorghe. Ştii ce mireasmă i-acolo? Ştii ce frumuseţe? 

Când au venit turcii la 1456 şi au făcut mare năvală peste ţările Europei şi au cucerit Grecia, 
era la Trimitunda Ciprului. Din Grecia de unde am fost noi şi până în Cipru, am mers cu vaporul 800 
de km. Că Cipru este aproape de Turcia. Dar populaţia în Cipru este 3/4 greci şi o parte sunt turci. Şi 
prima dată când ocupau turcii o ţară, întâi şi întâi sfintele moaşte le luau. Şi ştii de ce? Ca să le vândă 
la creştini. 

Cum ne-au vândut nouă pe Sfântul Grigorie Decapolitul de la Bistriţa; Sfânta Paraschiva a 
luat-o Vasile Lupu la 1642 cu 300 de pungi de galbeni de aur. Le vindeau scump că ştiau că creştinii 
țineau la ele. Şi turcii dacă veneau şi găseau moaşte, că erau mai multe sfinte moaşte în Cipru, le 
luau. 

Dar un călugăr bătrân, cu numele Gheorghe, dar voinic: „Ei, Sfinte Spriridoane, n-am să te 
las eu să te ia turcii!” A luat un sac mare, l-a băgat în sac pe Sfântul Spiridon şi a pus deasupra lui un 
pănuş de păpuşoi şi mergea cu el. 

Pe la oraşul Arta — că am fost acolo, mare centru universitar, unde spune Iorga că au fost cei 
mai mari prelați ai Greciei; un oraş numai de marmură —, pe la Arta l-au ajuns trupele turceşti, că s- 
au aliat italienii cu grecii, cu francezii, toţi împotriva turcilor, că au vrut să ocupe şi Italia. 

Când am trecut la Cherchira cu vaporul, ne-au arătat: „Vezi? Aici s-au înecat mii şi mii de 
turci şi italieni şi greci!” Că a fost decisivă lupta acolo, când i-au bătut pe turci, cu rugăciunile 
Sfântului Spiridon. 

Şi când l-au ajuns turcii l-au întrebat: 

— Băi, moşnege, ce-ai în sac? 

— Am hrană pentru vite. 

S-au uitat şi când au văzut pănuşile acelea, au zis: 

— Dă-l încolo de moşneag! Duce pănuş de păpuşoi. 

Iar când a ajuns pe frontul grecesc, la portul Egumeniţa — am fost acolo — grănicerii au strigat: 

— Stai moşule! Ce-ai în sac? 

— Comoara comorilor, le spunea la greci. Daţi drumul, îl am pe Sfântul Spiridon. 

L-au primit. Când au văzut grecii au întrebat: 

— Dar nu l-au luat turcii, măi? Că ocupaseră Ciprul. 

— Ehei, l-am luat eu pe Spiridon al meu, să nu rămână acolo. 

Ai văzut moşneagul? Pe urmă l-a primit generalul italian, care conducea cele mai mari flote 
din lume, flota elveţiană, care a fost cea mai mare din Europa pe vremea aceea. Şi a zis: 

— Acesta-1 Sfântul Spiridon? că auziseră de minunile lui. 

— Acesta-l. 

L-a primit cu mare cinste şi l-a dus în insula Corfu, într-o bisericuţă de lemn ortodoxă. 
Generalul, cu toate că era italian — comandantul tuturor flotelor de pe Marea Mediterană a italienilor 
—, s-a rugat la el: „Sfinte Spiridoane, dacă ne-ajuţi să batem pe turci, am să-ţi fac o biserică cu trei 
altare şi mă fac ortodox!” 

Noi, când am intrat în biserica asta, o catedrală cu nouă policandre şi de-un policandru atârna 
o barcă de aur, spânzurată cu lanţ de aur, am întrebat: „Ce-i cu barca asta?” „Ştii ce-i? Biserica asta 
cu trei altare este făcută de generalul care s-a făcut ortodox, prin minunile Sfântului Spiridon. El este 
îngropat în pridvor”. 

Generalul acesta a fost comandant peste sute de corăbii, flota cea mare a Veneţiei. Am fost 
acolo, în Veneţia. Un oraş pe apă. 

L-a dus la bisericuţa aceea şi s-au rugat grecii, săracii. Acolo insula aceea este cât ar fi de aici 
până la Bacău. Munţi, oraşe. Tot acolo-s sfintele moaşte ale Sfintei Împărătese Teodora, care a dat 

libertate Sfintelor Icoane, ale Sfintei Muceniţe Cherchira. Acolo sunt moaştele Sfinţilor Apostoli 
Iason şi Sosipatru. Am fost şi la ele şi am văzut şi mănăstirea lor. 

Şi i-au bătut pe turci, mare minune, de aici de la coastele Cherchirei i-au întors înapoi, au 
ocupat Grecia înapoi grecii împreună cu italienii şi i-au dus până în ţara lor. Biruinţă mare la 1501, 
cu minunile Sfântului Spiridon. Li se părea turcilor că vin milioane de greci peste ei, însă aceştia erau 
puţini. Sfântul Spiridon îi înmulţea. 

S-a întors înapoi generalul acesta şi s-a botezat ortodox cu toată familia lui, cu ginere, cu notă, 
şi sunt înmormântați în pridvorul bisericii. Şi a făcut această uriaşă biserică cu trei altare şi a lăsat 
barca aceea de aur, care am văzut-o agăţată, semn că el a fost comandant peste atâtea sute de oameni 
din toate colțurile lumii şi se fac minuni. 

Din Grecia de la Sfântul Ierarh Spiridon, dacă treci Marea Adriatică, ajungi la Bari în Italia 
la Sfântul Ierarh Nicolae, mare făcător de minuni de la Marea Lichiei. Aceşti doi ierarhi au fost cei 
mai mari apărători ai Soborului 1 de la Niceea. 

Sfântul Nicolae când a auzit că Arie huleşte pe Mântuitorul de faţă cu împăratul, n-a mai avut 
răbdare, i-a şters două palme lui Arie, de 1-a sărit căciula. 

Atunci împăratul a spus: „Nu-i voie să vă bateţi aici!” Şi l-a băgat la închisoare pe Sfântul 
Nicolae şi i-a luat omoforul. Sfântul Nicolae era tare bucuros că este închis pentru Hristos. 

Seara, când s-a întunecat bine, a venit Maica Domnului şi cu Mântuitorul. Când au venit, s-a 
cutremurat temniţa, s-au deschis toate uşile şi s-au dezlegat toate legăturile. Mântuitorul 1-a adus 
mitra şi o Evanghelie Sfântului Nicolae, iar Maica Domnului omoforul, cum îl vedeţi pictat. „Nicolae, 
zice, bravo! Pentru Mine ai suferit să vii la închisoare”. 

Şi atunci, când au văzut cei de la temniţă, s-au cutremurat: 

— De ce l-aţi adus pe sfântul acesta aici, că au venit la el şi Mântuitorul şi Maica Domnului? 

Când a auzit împăratul Constantin, l-a adus înapoi şi a căzut în genunchi înaintea lui: 

— lartă-mă, Nicolae! 

— Pentru Hristos, nu numai bătaie, eram gata să-mi dau sufletul, să-mi taie şi capul de o mie 
de ori! 

EI i-a tras lui Arie două palme când a auzit că huleşte dumnezeirea Mântuitorului. N-a mai 
putut răbda. Cum, un drac de om să hulească pe Cel ce a făcut cerul şi pământul? 

Aşa au fost sfinţii pentru adevăr! 

De aceea, când soseşte ziua Sfinţilor Nicolae şi Spiridon, să fiți cu mare atenţie, că aceştia-s 
mari făcători de minuni. Şi avem şi alte mii de sfinţi, dar aceştia sunt din cei mai mari făcători de 
minuni. Să ştiţi, la ziua lor totdeauna să duceţi la biserică daruri, să aveţi colive, să duceţi pomelnice. 


MINUNEA SFÂNTULUI NICOLAE CU COVORUL 


În Constantinopol trăia un om cu numele Neculai. Era cu baba lui. Pe copii i-au căsătorit şi 
acum erau singuri. Ei în viaţa lor, la ziua Sfântului Nicolae, duceau la biserică jertfă multă, pomelnice, 
slujbă, colaci, tămâie, lumânări, vin de slujbă, prescuri, orice. 

Şi când acum erau bătrâni, au sărăcit. Şi venea ziua Sfântului Nicolae, că ei făceau praznic la 
Sfântul Nicolae. Când veneau acasă de la biserică, puneau masa pentru toţi, să zică bogdaproste. Şi- 
1 zice baba: 

— Măi Neculai, ce facem noi acum, bătrâni şi săraci? Uite, ziua Sfântului Necolae vine şi n- 
avem nimic: nici bani, nici alimente. Ce facem noi, să putem face şi anul acesta ceva la Sfântul 
Niculae? Poate la anul nu mai suntem — că erau bătrâni amândoi. 

Bătrânului îi părea foarte rău că nu avea bani. Dar baba avea ascuns ceva în lada ei de zestre. 
Nu ştia moşneagul. Avea un covor de când era ea mireasă. Frumos tare. Îl ţinea ea acolo. Şi mai avea 
ea pregătit acolo şervete pentru înmormântare. Tot ce-i trebuie. Moşneagul nu umbla în lada babei. 

Se duce baba şi scoate covorul acela frumos. 

— De unde l-ai scos, babă hăi? 

— Ehei, de când eram mireasă l-am păstrat. 

— Dar cum l-ai păstrat aşa de bine? 

— Am pus naftalină să nu-l mănânce moliile. Du-te, moşnege, şi vinde covorul acesta! Cât vei 
lua pe el, facem praznic la Sfântul Nicolae. 

— Măi babă, acesta-i covor greu. Dar l-oi pune pe-un ciomag şi l-oi duce cum oi putea. Dar 
cam cât face covorul acesta? 

— Când eram eu tânără mi-a dat pe el 10 galbeni şi n-am vrut să-l dau. Dar acum, dacă ţi-ar 
da numai un galben, să-l dai cu atâta. Să te duci să cumperi pentru Sfântul Nicolae prescuri şi vin şi 
lumânări. Ai înţeles? Cât ţi-o da, numai înapoi să nu mi-l aduci! Cât ţi-o da, că nu ştiu, la anul oi mai 
ajunge ori oi muri, şi vreau la ziua Sfântului Nicolae să facem ceva, ştii câte minuni a făcut Sfântul 
Nicolae şi cât ne-a ajutat în viaţa noastră. 

Şi-a luat moşneagul covorul, l-a pus pe un ciomag şi s-a dus la târg. Era zi de iarmaroc. A 
trecut de biserica Sfântului Platon, în Constantinopol, mai încolo era statuia marelui Constantin şi a 
ajuns în târg. Acolo unul vindea purcei, altul vindea fasole, unul făină, altul boi, unul cai, altul oi. 

Vine un moşneag cu barba albă, bătrân, evlavios, la acesta cu covorul: 

— De vânzare covorul, cumătre? 

— De vânzare. 

— Şi cât costă? 

— Apoi dă, zice, baba mea spune că pe vremuri îi dădea 10 galbeni pe unul ca acesta, dar mi- 
a spus să-l dau acum mai ieftin, că avem nevoie mare. Vine ziua Sfântului Nicolae şi n-avem nimic. 

— 10 galbeni? 

— Da. 

Moşul se mai uită la dânsul şi scoate 10 galbeni şi-i dă la acesta şi ia covorul şi se duce. 

Acesta, când s-a văzut cu 10 galbeni, a zis: „Măi, ce credință mare are baba mea! Ia uite, 
domnule!” şi se duce în târg. 

Dar cel ce a cumpărat covorul era Sfântul Nicolae, dar bătrânul nu ştia. Se duce cu covorul 
acasă la babă şi bate în poartă. lese baba. Vede un moşneag cu covorul. 

— Ce-a? 

— Cumătră, zice, bărbatul matale mi-a fost prieten mie din tinereţe şi treceam prin târg şi l-am 
văzut cu covorul acesta. A zis să ţi-l aduc acasă, că el se mai uită prin piaţă. 

Dar baba s-a făcut foc. 

— Dar ce i-am spus eu? Să-l vândă cu-n galben, atât. Şi baba a luat covorul mânioasă şi s-a 
dus murmurând în casă. Aşa om am eu? Ce i-am spus eu? Să dea covorul, să cumpere ceva. Iaca, mi 
l-a trimis acasă. laca pomană! 

Cârtea baba. 

— Bună ziua, cumătră, a zis bătrânul şi s-a dus. 

Moşneagul din cei zece galbeni a luat tot ce-o trebuit, două trăişti. Tot. Făină, lumânări, 
tămâie, untdelemn, vin bisericesc, ce-a ştiut el că-i trebuie la praznicul Sfântului Nicolae. Şi bărbatul 
vine mai către seară încărcat. 

Dar baba nu l-a întrebat ce are în spate, îl ia la batjocură: 

— Aşa? Amu bătrână te las şi mă duc la un băiat. Ce ţi-am spus eu, măi moşnege? Să dai 
covorul cu cât îl dai. De ce mi-ai trimis covorul acasă? 

Dar moşneagul nu ştia. 

— Babă hăi, ce covor? Ce vorbeşti? Tu nu vezi cu câte am venit eu? 

— Dar ce ai acolo? 

— Am cumpărat pentru ziua Sfântului Nicolae. 

— Dar de ce ai trimis covorul acasă? 

— Dar nu ţi l-am trimis deloc. Mi l-a cumpărat un bătrân. Când i-am spus că a costat zece 
galbeni, zece mi-a dat. 

A început a plânge baba. 

— Vai de mine! Sfântul Nicolae a cumpărat covorul nostru. Şi ţi-a dat zece galbeni? 

— Zece. Şi nici doi galbeni n-am cheltuit. Vezi câte am cumpărat eu? Ceilalţi îi am. Uite-i! 

— Mi-a adus covorul şi mi-a spus că îi prieten cu tine de când era tânăr şi l-ai rugat să aducă 
covorul acasă. 

— Dar cum era? 

— Un om bătrân, cu barbă albă, cu chip cuvios, blând aşa. 

— Vai de mine, Sfântul Nicolae. El mi l-a cumpărat, eu m-am dus şi am târguit şi a venit şi ţi- 
a adus covorul acasă. 

Atunci a început a plânge baba. 

— Mare minune a Sfântului Nicolae. 

S-au dus ei. A făcut baba plăcinte pentru Sfântul Nicolae, s-a pregătit pentru biserică, şi-a 
făcut sarmale pentru praznic. Şi a făcut un praznic de Sfântul Nicolae ca niciodată în viaţa lor, şi le- 
au mai rămas şi opt galbeni. 

Este scrisă în Prolog. Minunea Sfântului Nicolae cu covorul. Aşa face Sfântul Nicolae, pentru 
cei care au credinţă. Mari minuni. 

Şi mi-a ajutat mila Domnului să nu mor, până şi eu păcătosul să văd sfintele moaşte ale 
amândurora, în călătoria pe care am făcut-o în atâtea ţări. 

Am plecat din Grecia, de pe insula Corfu, cu un vapor mare „Aghia Triada” — Sfânta Treime 
şi în Italia am ajuns la ora unu şi ceva. Am ajuns la cizma Italiei, la Bari, şi ne-am închinat la moaştele 
Sfântului Nicolae - San Nicola. 

Dar au făcut biserică frumoasă şi alături un altar ortodox, dacă vin ortodocşi, să facă şi ei 
Liturghia bizantină la Sfântul Nicolae. Am fost şi acolo. Când am ajuns acolo, catolicii ascultau mesa 
lor pe scaune. Într-o jumătate de ceas mesa e gata. 

Noi am aşteptat să se termine mesa lor, că aici nu mai este ca la Sfântul Spiridon să fie deschis 
sicriul, să-i săruţi picioarele sau mâinile. L-au pecetluit pe Sfântul Nicolae ca să nu-l fure ortodocşii. 
Este o sfântă masă de piatră, Sfântul Nicolae este băgat sub masă într-un sicriu de aur şi deasupra 
este un gemuleţ. Şi te uiţi pe geam la Sfântul Nicolae ca să-l vezi. Dar nu mai poţi să-i săruţi moaştele. 
Este sub pază acolo. Ei se tem de ortodocşi să nu-l fure înapoi. Este sfânt de-al nostru. 

Moaştele Sfântului au fost furate de cruciați la 1204, de la Mira Lichiei din Asia, când a fost 
Imperiul Latin de Răsărit, şi au fost duse la dânşii în Italia la Bari. Mare port. 

La Bucureşti este mâna dreaptă a Sfântului Nicolae, la biserica Sfântul Gheorghe Nou. 

De aceea, totdeauna să-i cinstiţi pe Sfântul Nicolae şi Sfântul Spiridon, să le citiți acatistul de 
câte ori sunteţi în nevoi, că aceştia-s mari făcători de minuni. Amin. 


DUMINICA IZGONIRII LUI ADAM DIN RAI 
Predică la Postul Mare 


Sfânta şi dumnezeiasca Evanghelie de astăzi ne învaţă trei lucruri mari, trei fapte mari şi bune: 
nepomenirea răului, postul şi milostenia. 

Nu fără înţelepciune s-a pus această Evanghelie la începutul Postului Mare, ci cu mare 
înţelepciune şi cu scop prea bun, ca să ne înveţe pe noi când este primit postul nostru, care-i postul 
cel adevărat şi de ce trebuie însoţit postul nostru, ca să fie bine primit înaintea lui Dumnezeu. 

Aţi auzit ce zice Sfânta Evanghelie: De veţi ierta voi greşelile fraţilor voştri, ierta-va şi vouă 
Tatăl vostru care este în ceruri. lar de nu veţi ierta voi greşelile fraţilor voştri, nici Tatăl vostru cel 
din ceruri nu va ierta vouă greşelile voastre. 

Iată iubirea de oameni a lui Dumnezeu arătată în Evanghelia de astăzi. El nici nu porunceşte, 
nici nu legiuieşte, ci face o tocmeală cu oamenii, ca un Părinte prea bun cu fiii Săi. E ca şi cum ar 
zice tatăl către fecior: „Dragul tatii, dacă ai să ierţi pe fraţii tăi, te iert şi eu pe tine, dar dacă nu, nici 

eu nu te iert”. 

Deci n-a zis Dumnezeu: „Vă poruncesc să iertaţi pe fraţi, sau vă dau lege, sau vă ameninţ cu 
moartea”. Nimic din toate acestea nu vedem în Evanghelia de astăzi. Cu foarte multă dragoste ne 
învaţă Prea Bunul Dumnezeu în Evanghelia aceasta, cum trebuie să facem spre a fi iertaţi de EI. Ce 
ne învaţă? Să iertăm păcatele fraţilor noştri, ca şi Dumnezeu să ne ierte pe noi. Este o condiţie a 
iertării noastre şi una din cele şapte cereri din rugăciunea domnească. 

Aţi auzit spunându-se şi acolo: Și ne iartă nouă greşelile noastre, precum şi noi iertăm 
greşiților noştri. Deci în măsura în care vom ierta noi pe fratele nostru, să aşteptăm şi noi mila şi 
iertarea de la Dumnezeu. În această rugăciune ne spune din nou că de vom ierta greşelile fraţilor 
noştri, şi Tatăl nostru ne va ierta nouă, iar dacă noi nu iertăm, nici EI nu ne iartă. lar după ce ne-a dat 
această mare învăţătură a nepomenirii răului, adică să nu ţinem mânie şi supărare pe fraţii noştri care 
ne-au greşit şi să-i iertăm, a adăugat în Evanghelia de astăzi şi o altă învăţătură, zicând: Și când 
postiți, să nu fiţi ca făţarnicii trişti, că ei îşi smolesc feţele lor ca să se arate oamenilor că postesc. 
Amin Zic vouă, că-şi iau plata lor. 

Pe vremea Mântuitorului exista tagma fariseilor, arhiereilor şi cărturarilor, care, deşi posteau, 
nu aveau ca scop mântuirea, nici dorinţa de a plăcea lui Dumnezeu, ci toate le făceau cu scopul de a 
fi văzuţi de oameni, ca să fie lăudaţi de ei. Şi voind Prea Bunul nostru Mântuitor ca să scoată din 
rădăcină această rea dorinţă a lor şi această fățărnicie a cugetului, le spune: Când postiți, să nu fiți 
trişti ca fățarnicii. Pentru că aceia când posteau îşi smoleau feţele lor şi se arătau scârbiţi, slabi şi 
întristaţi, ca să ştie lumea că ei postesc. Făcând ei aşa, ce spune Mântuitorul? Amin, zic vouă, că şi- 
au luat plata lor. 

Fraţilor, fapta cea bună aduce răsplătire, şi dreptatea lui Dumnezeu răsplăteşte fapta bună. 
Dar vai de noi dacă ne luăm plata aici. Căci atunci ce mai aşteptăm dincolo? Fapta bună aduce 
răsplătire de la Dumnezeu. lată pilda cu bogatul şi cu săracul Lazăr. Ce-a spus Avraam bogatului? 
Fiule, adu-ți aminte că ai luat cele bune în viaţa ta. 

Care au fost cele bune luate de bogatul cel nemilostiv în viața aceasta? Cât de rău a fost 
bogatul acela, oricât se desfăta el, oricât se îmbrăca el în porfiră şi vison, oricât bea vin ascultând 
muzică, oricât n-avea el grijă de Lazăr cel sărac, cu toate acestea, avea poate şi el o faptă bună, sau 
poate mai multe. Şi pentru acelea, Dumnezeu i-a dat viaţă lungă, i-a dat bogăţie, casă îndestulată, ca 
să aibă de unde bea şi mânca. Şi când a vrut să mai ceară lui Avraam răsplătire şi a nădăjduit să o ia 
şi dincolo, Avraam i-a spus adevărul: Adu-ţi aminte, fiule, că ţi-ai luat cele bune în viaţa ta. 

Aceasta o ştia şi bogatul. EI s-a gândit: „Doamne, rău am fost, dar am făcut şi ceva bine”. 
Poate o faptă de milostenie, poate o faptă de dreptate. Dar auzi ce i se spune pentru cele puţine bune 
făcute de el: Ţi-ai luat plata ta. A luat-o aici, căci i-a dat Dumnezeu viaţă lungă, petrecere, bogăţie, 
cinste şi celelalte, câte s-au spus în Evanghelie. 

Deci, Dumnezeu e drept şi prea drept, plăteşte totdeauna fapta bună. Aşa şi fariseii din 
Evanghelia de astăzi: posteau, dar, dacă posteau, voiau să ştie toată lumea că ei postesc şi să se arate 
la toți că sunt mari postitori. Dar atunci, cu ce folos s-au ales din postul lor? Zice Mântuitorul: Amin 
zic vouă, că şi-au luat plata lor. De la cine? Nu de la Dumnezeu, ci de la oameni. Că-i ştia toată 
lumea şi-i lăuda să sunt mari postitori. 

Să ne ferească Dumnezeu de asemenea post! Să nu postim cu scopul de a plăcea oamenilor, 
de a ne ieşi vestea de postitori. Că atunci ne luăm plata aici pe pământ şi ne ducem dincolo cu mâinile 
goale. 

Şi ca să ne arate Mântuitorul ce trebuie să facem ca să ne ferim de făţărnicie şi de postul acela 
fals, ne spune: Jar tu, când posteşti, unge-ţi capul tău şi spală-ţi fața ta, ca să nu te arăţi oamenilor 
că posteşti, şi Tatăl care ştie nevoinţa postului întru ascuns îţi va răsplăti ţie la arătare. Când? Fapta 
bună pe care o face omul în ascuns aici, se va arăta acolo la judecata de apoi înaintea tuturor 
miliardelor de îngeri şi a tuturor popoarelor lumii. De aceea ne-a şi învăţat altădată despre milostenie, 
cum să o facem, căci a zis: Ce face dreapta ta, să nu ştie stânga, şi celelalte. Sau: Tu, când te rogi, 
intră în cămara ta, încuie uşa şi roagă-te Tatălui Tău în ascuns, şi Tatăl Tău care vede cele în ascuns, 

îți va răsplăti la arătare. lată cum ne-a învăţat ca şi postul şi milostenia şi rugăciunea, să le facem în 
ascuns. 

Dar veţi zice, după dreptate: „Cum să postesc părinte, în ascuns? Doar e un post legiuit de 
Biserică, deci trebuie să-l ţin şi aceasta o ştie toată lumea. Cum să mă rog în ascuns, dacă stau la 
Liturghie în biserică şi dacă mă închin lui Dumnezeu când trec pe lângă o biserică? Cum să fac 
milostenie în ascuns? Dacă mă duc la târg, un sărac cere de la mine milostenie şi ca să o fac numai 
în ascuns, ar trebui să nu-i dau atunci nimic, ci să mă duc la el acasă şi să-i dau în ascuns. Dar n-am 
vreme”. De aceea să ascultați tâlcuirea Evangheliei de astăzi. 

Fapta bună are trup şi suflet. Trupul faptei bune este lucrarea ei. Deci, ori posteşti, ori te rogi, 
ori priveghezi, ori faci milostenie, ori ajuţi, ori primeşti pe cel străin sau îngrijeşti de bolnavi, sau 
orice faptă bună vei face, acestea sunt trupul faptei bune. Dar fapta bună are şi suflet şi la acest suflet 
caută Evanghelia de astăzi. Care-i sufletul faptei bune, care e viaţa e1? Scopul pentru care o faci. Auzi 
ce spune dumnezeiscul Părinte Efrem Sirul: „Când mintea va părăsi scopul bunei credinţe, toate 
faptele bune nu mai folosesc la nimic”. 

Auzi ce spune şi Sfântul Părinte Maxim Mărturisitorul, mare filosof şi coroana teologiei 
greceşti din secolul VII: „Este o postire, o milostenie şi o rugăciune care sunt urâciune la Dumnezeu 
când acestea au căzut de la scopul bunei credinţe şi al slavei lui Dumnezeu”, când adică, acestea nu 
se fac după voia lui Dumnezeu, după plăcerea Lui. Dar veţi întreba: „Cum să fac eu, Părinte, fapta 
bună, ca să fie după voia lui Dumnezeu şi spre slava Lui?” 

lacă cum. Când ai să faci o faptă bună, cercetează mai întâi scopul. Oare pentru ce fac eu o 
faptă bună? Nu cumva ca să-mi iasă vestea că sunt mare postitor, sau mare milostiv, sau mare primitor 
de săraci? Nu cumva ca să-mi iasă vestea că sunt om mare dacă fac cutare clădire pentru folosul 
public? Sau cutare biserică, sau cutare pod, sau cutare fântână, sau orice binefacere pentru folosul 
obştii? 

Şi dacă vezi în tine acest gând, nu trebuie să te opreşti de la fapta bună şi să n-o mai faci. Nu, 
Doamne fereşte, căci atunci ar trebui să nu mai lucrăm fapta cea bună. Ci să schimbăm scopul. lar 
mijlocul de a izgoni slava deşartă este să îndesim rugăciunea şi să facem fapta bună în ascuns. Şi 
mijlocul de a goni mândria, care este maica slavei deşarte, este de a pune toate isprăvile noastre pe 
seama lui Dumnezeu. Deci, pot să postesc, pot să mă rog, pot să fac milostenie, pot să primesc străini, 
să fac orice faptă bună, dar toate isprăvile acestea să le pun pe seama lui Dumnezeu. Căci Dumnezeu 
mi-a ajutat să le fac, nu le-am făcut eu, ci Dumnezeu prin mine. Căci zice Pavel: Toate le pot în 
Hristos, Cel ce mă întăreşte, dar nu eu, ci darul lui Dumnezeu care este în mine. 

Deci, luaţi seama, Evanghelia de azi cere să faci fapta bună în ascuns, dar altădată ne învaţă 
altfel. Aşa să lumineze lumina voastră înaintea oamenilor, ca să vadă faptele voastre cele bune şi să 
slăvească pe Tatăl vostru Cel din ceruri. Aţi auzit? Aici te învaţă să faci fapta ta cea bună tuturor, s- 
o vadă toţi, ca să Se slăvească de toţi Dumnezeul Cel din ceruri. Dar auzi care e scopul? Slava lui 
Dumnezeu. S-o faci cu scopul ca Dumnezeu să fie slăvit, nu tu. Iar în altă parte zice: Nimenea nu 
aprinde lumina şi o pune sub obroc, ci în sfeşnic, ca să lumineze în toată casa. 

Aici iarăşi ne învaţă să facem fapta bună la arătare. Dar atunci cum să împăcăm noi o 
Evanghelie cu alta? Oare se contrazice Evanghelia? Doamne fereşte! Hristos nu Se contrazice cu El 
Însuşi, că El e Adevărul. Dar de ce îmi cere aici să nu ştie stânga mea ce face dreapta mea, şi când 
mă rog să mă încui în cameră, şi când postesc să nu mă smolesc ca să nu ştie nimenea că postesc, iar 
dincolo mă învaţă să fac fapta bună la arătare, să vadă oamenii ce fac eu, ca să facă şi ei la fel şi să 
se slăvească Dumnezeu? 

Cum trebuie să împăcăm aceste două Evanghelii? Căutând calea de mijloc, calea 
împărătească. Fapta bună s-o faci deci şi în ascuns şi la arătare, să ne rugăm şi în ascuns şi la arătare, 
să facem milostenie şi în ascuns şi la arătare. Să facem fapta bună, dar să nu pierdem din vedere 
scopul adevărat. Când facem fapta bună, scopul nostru să fie numai slava lui Dumnezeu. Şi după ce 
am ales acest scop, facem fapta bună fără frică şi fără grijă, că nu o strică pe ea nici slava deşartă, 
NICI dracii. 

Eu să fac orice faptă bună pentru că mă tem de Dumnezeu că mă va duce în munca iadului 
dacă n-o fac. Şi dacă o fac, îmi va răsplăti mila lui Dumnezeu în vremea morţii şi în ziua Judecăţii. 
Dacă vezi acestea în mintea ta şi faci fapta bună, fă-o fie la arătare, fie în ascuns. 

Dar oare ce înseamnă cuvântul din Evanghelia de azi: Tu, când posteşti, unge capul tău şi 
spală fața ta. Oare ne cere cu adevărat să ne ungem pe cap şi să ne spălăm? Căci Hristos n-a făcut 
aceasta. Nu găsim în Evanghelii ştirea că şi-a pieptănat mereu părul şi l-a uns cu mirodenii, nici că 
şi-a dat cu pudră pe faţă. Deci ce vrea să zică în aceasta? Să luăm partea exterioară a Evangheliei, 
căci slova omoară, iar Duhul dă viaţă. Să luăm partea duhovnicească a Evangheliei, care se ascunde 
sub slovă. 

Înțelegerea cea duhovnicească a cuvântului este alta, nu ca să mă pieptăn pe cap şi să mă spăl. 
Nu aceasta o cere postul. Nu! Aici capul este mintea. După cum capul este cel mai mare dintre 
mădularele trupului, aşa mintea este cea mai mare împărăteasă peste toate faptele bune. Şi a unge 
capul, înseamnă a unge gândurile minţii. Dar cu ce? Cu lucrarea Duhului Sfânt. Ce a spus Iisus în 
altă Evanghelie? Că şi perii capului nostru sunt numărați. 

Credeţi voi că aici este vorba de părul văzut? Fără îndoială că şi pe acesta îl ştie Dumnezeu, 
dar perii capului înseamnă aici gândurile minţii. Câte gânduri răsar în mintea noastră, şi bune şi rele, 
toate sunt cunoscute de Dumnezeu. De aceea să fim foarte atenţi în toată vremea ce gândim, ca 
gândurile noastre să răsară din inimă curată şi să placă lui Dumnezeu. Aceasta înseamnă aici: „unge 
capul tău”; să ungem mintea noastră cu înțelegerile duhovniceşti, cu lucrarea Sfântului Duh, s-o 
ungem cu milă faţă de aproapele nostru şi cu mare şi nețărmurită dragoste faţă de Dumnezeu. 

Iar când spune: „spală faţa ta”, prin faţă înţelege lucrarea din afară. Faţa noastră este pururea 
din afară în viaţă, purtarea faţă de fratele meu, apoi mâncarea, băutura, îmbrăcămintea. În toate să 
avem dragoste, smerenie, ascultare, milostivire, facere de bine, bunătate. Toate acestea arată starea 
dinăuntru a unui suflet în purtarea lui din afară. Căci a zis Mântuitorul în altă parte: După roadele 
lor îi veţi cunoaşte. 

Care roade? N-a zis de cele dinlăuntru, că pe acelea nimenea nu le cunoaşte, ci de cele din 
afară. Un om bun se vede din purtarea lui, se cunoaşte din lucrarea cea din afară. Din acestea se vede 
ce aşezare duhovnicească are în inima lui. Deci, faţa omului este lucrarea şi viaţa cea din afară a 
omului, sau arătarea omului prin purtarea lui de fiecare minut şi de fiecare zi. Aşa se înţelege: „unge- 
ți capul tău şi spală faţa ta”. Mintea noastră să fie unsă pururea cu înţelegeri duhovniceşti, iar viaţa 
noastră în toate zilele să fie spălată, adică purtarea noastră să fie curată şi fără vicleşug în toate 
împrejurările vieţii, prin lucrarea faptelor bune. 

Dar dumnezeiasca Evanghelie de astăzi ne mai dă în continuare o altă învăţătură. Până aici, 
ne-a învăţat nepomenirea de rău sau să iertăm pe aproapele nostru ca să fim iertați de Dumnezeu; şi 
cum să postim, care e o a doua faptă bună. 

A treia faptă bună pe care o aduce în mijloc Evanghelia de astăzi este milostenia. Şi ce spune 
Hristos despre ea? Nu vă adunaţi vouă comori pe pământ, unde molia şi rugina le strică, unde furii 
le sapă şi le fură, ci vă adunaţi comori în ceruri, unde nici molia, nici rugina nu le strică, nici furii 
nu le sapă şi nu le fură. 

Deci după ce ne-a învăţat mai întâi nepomenirea răului, nerăutatea şi cum să postim, acum ne 
învaţă şi cel mai mare lucru, milostenia. Căci milostenia şi postul sunt aripile rugăciunii. Rugăciunea 
noastră niciodată nu zboară mai repede la Dumnezeu, ca atunci când e ajutată de post şi milostenie. 

Evanghelia de astăzi, care ne învaţă despre milostenie, arată unde să punem comoara. Două 
locuri sunt unde putem să punem comoara noastră: ori pe pământ, ori în cer. Şi dacă o aduni pe 
pământ, vai de tine, omule, că se leagă inima ta de dânsa. Căci auzi ce spune mai încolo: Că unde va 
fi comoara voastră, acolo va fi şi inima voastră. Ţi-ai adunat bani, haine, casă, grădini, feciori, nepoți 
şi strănepoţi cu multe bogății, ţi-ai adunat argint, vite, oi, stare multă materială, inima ta se leagă de 
acestea. Inima se învârte mereu în jurul lor până la moarte. Ca piatra de moară, spune Sfântul loan 
Scărarul, se învârte mintea lui în jurul averii şi inima lui mereu în jurul ei. 

Iar cel înţelept, cel cu frica de Dumnezeu, care-şi trimite comoara în cer, nu mai are grijă de 

nimic. Acela ce are comoară pe pământ, când s-a făcut seară, zice: „Măi femeie, pune zăvorul la uşă 
şi adu pistolul să-l pun sub cap. Du-te şi vezi, sunt încuiate vitele în grajd? Vezi, dezlegaţi-s câinii? 
Vezi, furca de fier e la îndemână? Vezi, cuțitul e aici? Dacă vin hoţii să ne apărăm”. 

Mare grijă are el. De ce? Să nu vie hoţii să-i ia averea. „Caută, femeie, în lăzile acelea, mai 
pune naftalină, că acolo ai atâtea paltoane, să nu putrezească. Vezi, mai unge încălțările cele multe, 
că se strică. la vezi unde-s banii, ai grijă unde i-ai pus, în cutia aceea, în lădiţa aceea. la seama să nu 
vadă copiii, să nu ştie cineva. Vezi să nu se strice mobila, vezi catrinţa cutare şi cojocul cutare, n-au 
pătruns în ele moliile?” 

Vai de el! Aşa-i grija omului care strânge averi. Se teme de molii, se teme de hoţi, se teme să 
nu-l prade, pentru că inima lui e legată aici de multa, de puţina avere câtă are şi vrea să şi-o păzească. 
Dar nu-i aşa cu cel ce are comoară în cer. 

Cel ce are comoară în cer n-are grijă de hoţi. Ştie că acolo nu le mai fură nimenea, că acolo 
molia nu le strică şi rugina nu are nici o putere să roadă aurul şi argintul lui. Le-a dat lui Dumnezeu 
şi le va lua însutit, că toate au devenit duhovniceşti şi mai presus de minte. Aşa face omul înţelept, 
îşi adună comoară în cer, să nu aibă grijă nici de tâlhari, nici de rugină şi nici de molii. Iar cel ce şi- 
a adunat-o pe pământ, până la moarte e legat de ea. Acel ce a trimis-o în cer i se pare că n-a făcut 
nimic şi mereu face milostenie, post, primire de străini, facere de bine, ajută văduvele, face casă sau 
cumpără vacă la cutare şi face orice ar putea să se mai adauge la comoara lui din ceruri că acolo-i 
sigur că nu i le mai ia nimenea. Şi de fapt, cine le mai ia din mâna lui Dumnezeu? Cine poate să 
scoată din mâna lui Dumnezeu ceva, fără de ştirea şi voia Lui? 

Deci, fraţilor, Mântuitorul ne-a spus că unde-i comoara noastră, acolo-i şi inima noastră. Dacă 
Dumnezeu o spune, nimenea nu poate să spună că nu-i aşa. Aşa a spus Hristos şi aşa va fi în vecii 
vecilor. Fericiţi deci, de trei ori fericiţi, de omul care începe să-şi adune comori în ceruri şi în fiecare 
zi trimite câte ceva acolo, căci în ziua morţii şi în vremea judecății va găsi acolo înmiit şi 
duhovniceşte, bogăţiile care în veacul veacului îl vor desfăta şi-l vor bucura pe dânsul. 


DESPRE POST 


Iubiţi credincioşi, să mai vorbim de post, căci de el n-am mai vorbit cât trebuie. Suntem în 
preajma Postului Mare. Ce zic creştinii din ziua de azi? „Ce atâta post?” Ce zice cel slab în credinţă? 
„Mă tem că voi muri de atâta post, am să-mi scurtez viaţa”. El se teme că va muri, că va scădea la 
kilograme. „Dacă am să mănânc de post, am să scad atâtea kilograme în postul acesta”. 

Dar oare mântuirea stă în a pune pe tine mereu kilograme, să fii greu la cântar? Dar ce zice 
celălalt necredincios, care nu se teme numai de aceasta, ci nici nu crede? El zice: „Postul nu e 
poruncă, căci s-a scris, că nu ce bagă în gură spurcă pe om, ci ce iese din gură”. Aşa zic sectarii şi 
rătăciţii şi oamenii uşuratici, oamenii ce se răzvrătesc împotriva adevărului. 

Dar te întreb: nu-i poruncă postul? Cine ţi-a spus că nu-i poruncă? Şi cine altul ţi-a spus că 
nu-i porunca cea mai veche decât toate, decât numai satana, care urăşte postul? Care poruncă credeţi 
că e mai veche decât postul? Niciuna. Pentru ce a fost scos tot neamul omenesc din rai? Oare nu 
pentru că n-a postit? Căci a zis Dumnezeu către strămoşii noştri Adam şi Eva: Adame, din toți pomii 
raiului ai să mănânci, iar din pomul cunoştinţei binelui şi răului să nu mănânci. 

Deci i-a dat Prea Bunul Dumnezeu lui Adam poruncă să nu mănânce din pomul cunoştinţei 
binelui şi răului. Aşadar, postul e cea dintâi poruncă a lui Dumnezeu. Căci ce înseamnă porunca „să 
nu mănânci”, decât că l-a oprit de la o mâncare; i-a dat să postească? 

Postul este maica sănătăţii. Auzi ce spune în Hexaimeron (Cuv. 4), marele Vasile: „Bucatele 
cele grase şi bucatele cele de multe feluri neputând să le mistuie stomacul, multe boli au adus în lume. 
Iar înfrânării şi postului pururea îi urmează sănătatea”. 

Du-te la doctor să te înveţe postul. Ai mâncat carne, care-i plină de toxine, ai mâncat 
mâncăruri grase, ţi-ai stricat ficatul şi stomacul şi mintea şi sufletul. Pentru ce? Pentru că n-ai mâncat 
raţional, ca un om, ci te-ai lăcomit ca un dobitoc şi mai rău ca el. Ce ţi se întâmplă acum? Păcatul te 
trimite la doctor. Auzi ce spune prea înțeleptul Isus Sirah: Dumnezeu i-a dat şi doctorului ştiinţa, iar 
omul înţelept nu se va sminti de doctor. Dar să ştie una ca aceasta: că cel ce mânie pe Făcătorul său, 
va cădea în mâinile doctorului (38, 4). 

Ai auzit de ce ajungem la doctor: pentru păcatele noastre. L-am mâniat pe Dumnezeu şi ne 
trimite la un doctor să ne taie, să ne opereze, să ne scoată dinţii, să ne facă toate necazurile. De ce? 
Că am supărat pe Doctorul Cel Mare din cer. 

Dar nu există mai mare doctorie pentru trup ca postul. Cel mai mare doctor al trupului este 
postul, numai să ţinem postul cu măsură, cum spune marele Vasile. lar măsura înfrânării şi a postului 
se ia după măsura puterii trupului. Cea mai mare doctorie pentru toată omenirea este postul, căci 
Dumnezeu nu l-a pus degeaba. Mâncarea de post e mai uşoară şi cea mai sănătoasă. Dar ţie nu-ţi 
place mâncarea de post. Şi ştii de ce? Pentru că e stomacul îmbuibat cu alte mâncări. 

Dar când nu ţi-o plăcea ceva de post, fă ca cel din Pateric, care pusese de gând să postească 
până la ceasul al nouălea (3 după amiază), dar atuncea nu-i plăcea. Şi şi-a zis atunci: „Te las să mai 
rabzi vreo trei ceasuri”. După trecerea acestora, i se părea că-i e foame, dar a zis: „Mai stai trei 
ceasuri”. Şi seara cele ce 1 se păruseră mai devreme că n-au gust, i se părură cozonac. 

Nu mânca o zi-două şi când vei mânca, mănâncă puţin să nu te saturi. Vei vedea că ai să 
mănânci şi vreascuri. Pâine goală şi cu apă ţi se va părea că-i cozonac. Căci pricina pentru care n- 
ai gust de mâncare este îmbuibarea, fiindcă zice Sfântul Nicodim Aghioritul: „Una din pedepsele 
lui Dumnezeu pentru cel lacom cu pântecele este că pierde gustul mâncării”. 

De ce n-are gust de mâncare? Fiindcă a încărcat stomacul peste măsură, a stricat râşniţa 
stomacului şi s-a îmbuibat. Cel ce posteşte ştie ce spun; lui îi pare mămăliga cu ceapă sau cu usturoi 
sau cu murături, când o mănâncă seara, ca un cozonac. N-aţi păţit aşa ceva? Când posteşti e bună 
mâncarea, de aceea când n-ai gust de mâncare, ia postul în ajutor şi te faci doctor pentru 
stomacul tău, căci când vei mânca cu plăcere mâncarea cea mai uşoară, te-ai făcut sănătos. 

Dar cel mai mulțumit e altcineva: e sufletul. Ce spune Sfântul Teofan Zăvorâtul? „N-ajută 
nici o doctorie trupul, cât îi ajută mulţumirea sufletului”. Când ţi-ai mulţumit conştiinţa şi eşti în pace 
cu toţi, posteşti cu plăcere şi n-ai nici o supărare. Mulţumirea sufletească te întăreşte ca să fii sănătos 
şi cu o bucăţică de pâine şi apă şi în același timp să fii uşor la minte şi la trup. Îi vei întrece şi pe cei 
ce stau numai cu cârnaţi şi cu carne dinainte. Pentru că nu se întăreşte inima omului cu mâncare, ci 
cu harul. Ce spune Apostolul? Bine este a se întări inimile voastre cu darul, iar nu cu mâncările 
(Evrei 13, 9). Tăria cea din mâncări e pătimaşă şi plină de toată spurcăciunea, iar tăria cea din duh îi 
aduce omului sănătate, linişte şi fericirea veşnică şi vremelnică. 

Aţi auzit de proorocul Daniil şi de cei trei tineri din Vavilon, aflaţi în robie? Erau de neam 
împărătesc din Ierusalim, oameni gingaşi, crescuţi în palate pe timpul regelui Ioachim. Dar au fost în 
robie în Vavilon şi fiindcă erau tineri şi frumoşi şi înţelepţi, i-au pus la curtea împăratului 
Nabucodonosor mai mari peste toți haldeii şi filosofii de atunci, iar pe Daniil, mare sfetnic al lui 
Nabucodonosor. Acest împărat era un bici pus de Dumnezeu spre bătaia multor popoare ale 
pământului; el stăpânea 127 de ţări şi era închinător la idoli. La masa lui erau cărnurile cele mai bune 
şi băuturile cele mai alese, ca unul ce era cel mai mare împărat de pe faţa pământului (Daniel 4, 19). 

Şi când i-au adus pe aceşti tineri la palat şi a poruncit împăratul să-i hrănească de la masa lui, 
ei au spus că nu mănâncă carne şi mai bine vor muri decât să mănânce cele jertfite la idoli. 

Iar mai-marele famenilor le-a spus: „lată, dacă nu veţi mânca bucate şi carne de la masa 
împăratului, veţi slăbi şi împăratul va înţelege pricina şi îmi va tăia capul şi mie şi vouă”. lar ei au 
răspuns: „Dă celorlalţi tineri câţi are împăratul cărnuri şi băuturi de la masa lui, iar noi zece zice vom 
mânca fructe şi seminţe şi apoi să ne pui faţă în faţă cu aceia, să vedem dacă ei vor fi mai frumoşi 
pentru că mănâncă bucate alese şi cărnuri, şi noi mai slabi pentru că ne hrănim cu seminţe şi fructe”. 

Şi s-a făcut aşa. Iar când i-a scos în faţa împăratului, erau mult mai frumoşi decât ceilalți, aşa 

cum auziţi în fiecare zi la rugăciunea colivei: „Care pe cei trei tineri şi pe Daniil care se hrăneau cu 
seminţe, i-ai arătat mai frumoşi decât pe cei ce se hrăneau cu multe desfătări”. 

Dar de ce erau mai frumoşi? Pentru că nu şi-au întărit inima cu carne şi băuturi, şi au întări-o 
cu Duhul lui Dumnezeu, cu rugăciunea şi cu curăţia vieţii lor. Şi a zis împăratul să rămână lângă el, 
şi ei au rămas şi ştiţi minunile pe care le-au făcut. Căci Daniil a fost aruncat în groapa cu lei de două 
ori şi a rămas nevătămat, iar cei trei tineri au stat în cuptorul cel ars de şapte ori şi nu i-a atins para 
focului care se revărsase afară din cuptor de 49 de coţi. Ei stăteau în cuptorul cel de foc ca în duh de 
rouă şi slăveau pe Sfânta Treime. De ce? Pentru că postul şi rugăciunea 1-a scăpat pe ei de foc, iar 
Daniil cu postul şi rugăciunea a astupat gura leilor. 

Postul face mari minuni. A făcut în trecut şi va face în vecii vecilor. El nu ne lasă să 
slăbănogim când postim. Să nu credeţi că aceasta-i totul, să mâncăm bine şi să bem bine până murim. 
Asta e deviza epicurienilor, a filozofilor aceia care aveau ca Dumnezeu pântecele. 

Acela pe care-l doare stomacul sau n-are gust de mâncare, acela nu-i bolnav trupeşte, ci 
sufleteşte. N-a postit şi boala i-a venit de prea multă mâncare. Acesta n-are nici o dezlegare de la 
Dumnezeu. Deci Biserica dezleagă în cazuri cu totul excepţionale, în cazuri cu totul de nevoie, când 
cineva s-a uscat de vreo boală şi-l întoarce altul de pe o parte pe cealaltă. Acela poate să dezlege, dar 
până când? Până se va întări şi atunci iarăşi să ia postul. Nu dezleagă aşa de uşor Biserica, dar cum 
am auzit că se întâmplă pe la ţară, că-i dă voie preotul să postească o săptămână şi îi împărtăşeşte. 
Apoi iar dezlegare şi iar mâncare de dulce. Aceasta nu se poate; nici arhiereii, nici sinodul, nimenea 
nu poate dezlega posturile din biserică. Noi trebuie să ţinem cu mare sfinţenie predania celor patru 
posturi, a miercurii şi a vinerii şi ferice de creştinii care ţin şi lunea. Că lunea-i pentru sănătate şi 
pentru îngerii păzitori. 

Fraţi creştini, înainte de a termina predica aceasta, am să vă mai spun ceva. Nu vă puneţi 
nădejdea numai în mâncare. Căci vai de noi şi de noi: dacă nu postim de bună voie, va voi Dumnezeu 
să postim fără de voie, fie aici pe pământ, fie acolo în gheenă unde bogatul cel nemilostiv îşi dorea 
măcar un vârf de deget înmuiat în apă. Să ne ferească Dumnezeu pe toţi de aceasta! Să postim din 
dragoste şi din convingere. 

Postul există şi a existat la toate popoarele lumii, şi la chinezi şi la indieni şi la toate popoarele 
semite. Că originea postului e foarte veche, e de la începutul lumii şi toate popoarele au crezut că 
trebuie să postească. Cu atât mai mult noi creştinii trebuie să postim. 

Dar noi creştinii nu postim ca fachirii sau ca yoghinii indieni, nici ca bonzii din Japonia sau 
ca budiştii din China. Nu postim postul acela exagerat de luni de zile. Aceia nu mănâncă până nu taie 
carne din ei şi nu mai curge sânge, ca să intre în nirvana — raiul lor şi al lui Brahma. Noi postim aşa 
cum se învaţă Biserica, cu măsură. Mâncăm o dată sau de două ori pe zi. La început şi dacă eşti prea 
slab, mănâncă şi de 3 ori, dar nu strica postul şi nu mânca de dulce. 

Să postească omul cu toate cele cinci simţuri, dar să postească şi inima lui de răutate, să fie 
cu nerăutate. Acesta este postul duhovnicesc. Pe lângă acesta, dacă vrei ca postul să te ridice la cer, 
trebuie să-l însoţeşti cu rugăciune şi cu milostenie. Când posteşti, ceea ce nu mănânci în ziua aceea, 
dacă poţi dă la săraci. 

Vine o babă şi spune: „Eu postesc, părinte, dar în ziua aceea nu dau nimic din casă, că am 
auzit că-i rău lucrul acesta”. Auzi ce-o învaţă dracul, că e rău să dea când posteşte, iar Sfânta Carte 
spune invers: când posteşti, pâinea pe care n-o mănânci, să o dai la săraci în ziua aceea. În ziua în 
care posteşti, mai mult să faci milostenie. Pe ea a învăţat-o altă babă ca, atunci când posteşte, să nu 
dea ceva din casă, că-i face farmece. Auzi ce credinţă greşită şi rea! 

Nu-i adevărat, mai cu seamă când posteşti, să faci bine şi cât nu mănânci tu, să dai la altul, să 
îndulceşti pe altul care-i mai sărac decât tine şi care ar vrea să mănânce şi n-are ce. E o obişnuinţă 
rea şi vicleană, să nu dai din casă când posteşti. Cine a spus, care Evanghelie, care prooroc, care 
apostol, care din sfinţi a învăţat aşa? Dar vreo babă zăpăcită pe care a învăţat-o alta şi aşa mai departe. 
Asemenea tradiţii nu sunt deloc în duhul Bisericii. 

Când posteşti să faci milostenie şi când nu posteşti, iarăşi să faci. Noi creştinii trebuie să ţinem 


668 


posturile predate de Biserica lui Hristos în măsura în care putem. Pentru cel prea bolnav şi slab, postul 
se dezleagă, dar cum am zis, întâi să aibă grijă să se spovedească şi să se împărtăşască cu Sfintele 
Taine şi să se unească cu Hristos. Şi dacă-i prea slab cu trupul, îl dezleagă duhovnicul, dar întâi să 
aibă grijă de suflet. Se poate întâmpla ca prin Sfânta Împărtășanie sau prin Sfântul Maslu sau prin 
alte rugăciuni să se facă sănătos chiar şi fără dezlegare de post. 

Să ţineţi cu mare grijă predaniile Bisericii şi posturile, că nimenea nu are putere de a dezlega 
de la sine. Dacă zice cineva că dezleagă, fiecare dezleagă pe socoteala lui. Noi nu putem învăţa 
aceasta, că n-am învăţat nicăieri să putem dezlega sfintele posturi. 

Să postim deci şi de bucate şi de gânduri păcătoase, să postim cu ochii, cu mâinile şi cu toate 
simţurile şi să ne ajute Mântuitorul ca prin acest post trupesc şi duhovnicesc să ne apropiem mai mult 
de El. Amin! 


ISTORICUL SCHITULUI SIHLAS 


Înainte vreme, duhovnicii din Rusia, marea Rusie pravoslavnică, dacă oamenii aveau păcate 
grele la spovedit şi erau tocmai de la Arhanghelsk, de la Marea Albă, sau din Siberia, ştii ce canon le 
dădea? „Măi omule, tu pentru păcatele tale eşti oprit 20 de ani de la Sfintele Taine sau 15 ani, dar 
dacă te duci de Paşti de Înviere la Kiev, eşti iertat”. 

Dar până acolo erau 4-5.000 de km distanţă. Şi cum? „Te duci până la Kiev, îţi iei şi tu oleacă 
de mâncare, ce-ţi trebuie pe drum şi zici rugăciuni; şi când vei ajunge la Kiev, la Paşti — că acolo 
slujeau sute de preoţi şi zeci de episcopi şi mitropoliți, era cea mai mare mănăstire, avea 17.000 de 
monahi —, când vei ajunge acolo, de Paşti te împărtăşeşti. Dar să mergi pe jos, nu cu tren, nu cu 
căruţă. Pe Jos, şi cât mai mergi mai zi psalmul 50, Doamne Iisuse şi ce rugăciuni mai ştii, iar când 
vei ajunge acolo eşti iertat de tot canonul şi poţi să te împărtăşeşti cu Sfintele Taine”. 

Ştii de ce? Că destul canon avea el săracul, să meargă vreo 1000, 2000 de km pe jos, să zică 
rugăciuni. Şi când ajungea, avea bucuria cea mare, slujbă mare la Înviere. Şi ei când vedeau o slujbă 
acolo şi ştiau că au voie să se împărtăşească, erau ca în rai. Şi la el acesta era canonul, să se ducă pe 
Jos. 

Acum avem maşini. Dar iaca pe aici nu poţi merge cu maşina, tot pe jos. Şi aici este plata cea 
mai mare, că v-aţi suit la Sihla, coborâţi la Agapia şi îngerul Domnului se bucură. Voi nu ştiţi că 
faceţi canon acuma. Prin asta vă iartă Dumnezeu păcatele, căci călătoriţi pe aceste locuri. 

O să fie mai mulţi paşii aceştia decât aceia care i-aţi făcut la nunţi cu lăutari, la jocuri, la 
discoteci, la baluri, la meciuri, la circuri, la cinematografe. Atunci o să vedeţi voi cât de mult vă ajută 
călătoria asta, că îngerii voştri păzitori toţi se bucură acum când vă văd pe drumurile astea. Căci ce 
fac oamenii pe aici? Vin să vadă mănăstirile, să audă o predică, să audă o cântare bisericească. 
Acestea sunt călătorii sfinte. Acestea vă uşusează sufletul vostru, căci le faceţi pe la sfintele locuri. 

Aceste sfinte mănăstiri stau în munţi de sute de ani. Iaca Sihla asta, la 1457 Ştefan cel Mare 
a avut război cu Petru Aron aici la Orbic, când a făcut prima mănăstire, Mănăstirea Runc de el e 
făcută. Şi l-a bătut pe Petru Aron şi când s-a abătut cu oştirile prin munţi, a vrut să iasă la Mănăstirea 
Neamţ pe drumurile astea. Şi când a trecut prin munți, a dat aici la Sihla. Nu era încă făcută biserica 
din vale, nici cea din deal. Acolo sub stâncă era un pustnic bătrân, bătrân. Şi când a văzut atâta armată 
— înainte la armată se duceau cu săbii, cu lănci, cu arcuri, cu topoare, cu securi, aşa era —, când a văzut 
el armata cu cai, bătrânul a ieşit. ÎL vede Ştefan cel Mare: 

— Bătrâne, unde stai? 

— Aici sub stânca asta. 

Aţi văzut chilia aceea de sub stâncă? Acolo era. Aceea-i chilie foarte veche. A întrebat Ştefan: 

— Părinte, mata de când stai aici? 





53 Cuvânt rostit în anul 1974, când nu era drum cu mașina până la Sihla. 

— De 60 de ani. 

— Au mai fost pe aici călugări? 

— Uite acolo sub stâncă sunt două morminte! Pe aceia i-am îngropat eu. Unul a trăit o sută de 
ani şi unul 9]. 

— Dar înaintea lor? 

— Mi-au spus aceia mie că aici au fost alții mai înainte. 

— Dar de când sunt pustnici în pustiile acestea? 

— Numai Domnul ştie, dar aceia mi-au spus mie că de pe la 1200 tot au stat pustnici aici şi 
călugări — că nu era schitul făcut aici, nici cel din vale. 

Atunci Ştefan cel Mare a spus: 

— Ce bine să-i facem noi bătrânului ăsta, că l-am găsit aici? Părinte, să-ţi facem o bisericuţă. 

— D'apoi eu nu ştiu, că aci n-am materiale. 

— Nu. Noi ţi-o facem dintr-un brad. Măi, jos un brad mare! 

Cu ei erau meşteri, aveau tâmplari, din atâta armată. L-au tăiat şi au făcut o bisericuţă dintr- 
un brad. I-au făcut altar şi i-au făcut toate, toate. Aista era preot. 

— De-acum, părinte, poţi s-o sfinţeşti şi să te rogi într-însa pentru noi, că eu sunt voievodul 
țării — Ştefan cel Mare. 

Prima biserică a fost dintr-un brad făcut de Ştefan în trecerea lui spre Mănăstirea Neamţ, iar 
la 1763 a venit la vânătoare Aga Paşcanu Cantacuzino, Domnul Moldovei, cu loan Coroi, un boier 
mare din laşi, care a murit într-o prăpastie mare, unde brazii se văd ca popuşoii. Acum îi zice: „Râpa 
lui Coroi”. 

Era o negură mare şi el alerga după un cerb şi prin negură mare, cerbul a cotit, iar calul a 
căzut în prăpastie cu tot cu călăreț. Şi s-au făcut praf şi Coroi şi calul. Acolo sunt sute de metri drept 
în jos. Şi atunci în amintirea prietenului lui, Aga Ioniţă Paşcanu a făcut această bisericuţă la 1763. Şi 
ea este tot dintr-un brad, dar este făcută pe locul aceleia dintâi. 

Şi aşa a scris pictorul Vasile Paşcu: „Iar istoria Sihlei se pierde în negura vremurilor!”, că nu 
se mai ştie cât îi de vechi aici aşezământul acesta. 

Aici a trăit şi Sfânta Teodora. 


VIAŢA SFINTEI TEODORA“ 


De obârşie Sfânta Teodora era din Vânători-Neamţ, fiica lui Ştefan Joldea armaşul, şi a fost 
singură la părinţi. A pustnicit mai întâi în munţii Vrancei, fiind de metanie de la Mănăstirea Nifon 
din ţinutul Buzău. Către sfârşitul vieţii ei, când a câştigat darul Sfântului Duh, prin prea multă 
osteneală şi post, s-a retras în peştera pe care o vedeți. 

S-a retras, dar când? Când nu mai simţea foamea, nici setea, nici frigul. Omul duhovnicesc 
cel desăvârşit nu mai are nevoie de haină, nici de hrană multă şi nu-i mai este frig şi nici frică de 
nimeni că are în inima sa pe Hristos, Care i se face lui şi haină şi hrană şi toate celelalte, şi-l păzeşte 
de toate. 

Dar de ce în munte şi în pustie? lată de ce. Sfinţii lui Dumnezeu cei mari şi pustnici s-au retras 
din lume, din vâltoarea lumii şi din valurile pline de zgomot, de răutăţi şi de vicleniile cele fără de 
număr; s-au retras în pustie ca să scape de trei războaie. Care sunt acelea? De auzire, de vedere şi de 
vorbire (cum scrie în Pateric). 

Noi avem desigur cinci simţuri şi toate sunt punți ale păcatului. Dar mai cu seamă ochii şi 
urechile. Încă şi limba, dacă nu o înfrânăm, este o mare răutate, cum zice Sfântul Apostol Iacov. 
Deci, sfinţii s-au retras în munţi, ca să scape de aceste trei feluri de răutăţi; să nu aibă cu cine vorbi, 
să nu vadă pe nimeni, să nu audă pe nimeni, şi să stea pururea în comunicare cu Dumnezeu prin 





5 Predică rostită la Sihla în anul 1968. 

sfânta rugăciune şi meditaţiile sfinte, ca să-l urmeze lui lisus Hristos Care adesea se ruga singur în 
munte, noaptea şi uneori chiar şi ziua. 

Aşa a făcut şi Sfânta Teodora, pe ale cărei cărări aţi călcat şi azi şi de atâtea ori venind aici la 
schitul Sihla; şi pentru că poate nu ştiţi viaţa ei, vă voi face un rezumat al ei, căci nu îngăduie vremea 
să o spun mai pe larg. 

Iată, aici unde este bisericuţa asta mică, care are anul acesta 205 ani de la întemeiere, tradiţia 
veche care s-a păstrat din gură în gură şi din bătrân în bătrân, spune că a fost întâi coliba Sfintei 
Teodora. Ea a stat 14 ani de zile pe acest loc, unde fusese mai înainte un vestit pustnic, care venise 
aici din Munţii Vrancei. 

După ce s-a desăvârşit deci Sfânta Teodora aici, s-a dus în peştera din vale şi acolo a fost 
descoperită prin minune dumnezeiască, că nu se ştia de dânsa. 

Duhovnicul ei din Sihăstria murise şi ea nu mai putea cobori de bătrâneţe până la vale, ca să 
se împărtăşască cu Prea Curatele Taine. Dar s-a întâmplat o minune ca aceasta, mai înainte de moartea 
ei. La trapeza Sihăstriei nişte păsări veneau şi luau bucățele de pâine de la fraţii trapezari. Şi au văzut 
fraţii cum luau acelea pâine şi zburau cu ea încoace spre miazăzi. Şi a observat stareţul mănăstirii şi 
le-a zis: „Fraţilor, păsările acestea vedeţi că nu mănâncă pâinea, ci iau în cioc câte o bucată şi zboară 
cu ea încolo, spre pustia Sihlei (că nu era atunci biserica aici). Mi se pare mie, a zis stareţul, că trebuie 
să fie vreun rob al lui Dumnezeu, vreun suflet al lui Dumnezeu căruia păsările acestea îi duc pâine”. 

Într-o duminică după amiază, doi fraţi au luat blagoslovenie de la stareţul mănăstirii, după ce 
i-au spus: „Părinte, ne-am duce în partea aceea unde zboară păsările, poate să dăm peste acel pustnic 
căruia îi duc păsările mâncare de aici”. Şi spune istoria — pe care am citit-o într-un vechi manuscris 
— că păsările parcă îi aşteptau, căci zburau dincoace de Sihăstria, la marginea muntelui. Şi au stat cu 
bucata de pâine în cioc până au venit fraţii şi când să le ajungă, au zburat mai încolo şi tot aşa zburau 
aproape de pământ şi la distanţe mici, ca şi cum i-ar chema încoace, să le-o descopere pe Sfânta 
Teodora. 

Şi au venit fraţii, dar de la o vreme, către seară, a venit o ploaie mare şi s-a întunecat şi n-au 
mai văzut nici păsări şi s-au rătăcit, că nu era pe atunci cărare, cum vedeţi acum, ci era pustie mare; 
de aceea i se spunea aici la Sihla, adică desiş, căci era mare desime printre stâncile acestea. Nu exista 
atunci schitul Sihla, ci numai câte un pustnic rătăcitor care stătea câteodată aici. 

S-au rătăcit deci cei doi fraţi şi când au văzut că e noapte şi a venit ploaie şi s-a întunecat, au 
început a plânge, că erau uzi şi rătăciţi. Şi s-au pus spate lângă spate lângă un fag, aici, aproape de 
peştera Sfintei Teodora din vale, şi au hotărât să poposească până la ziuă acolo, că nu mai ştiau să 
nimerească înapoi, fiind deja noapte târziu. 

Şi stând ei acolo înfriguraţi, se îmbărbătau unul pe altul, zicându-şi: „Poate n-om muri noi 
până mâine şi mâine vom găsi iar calea, ca să ne întoarcem la Sihăstria”. Şi când a înnoptat tare şi 
era aproape de miezul nopţii, deodată au văzut o lumină mare ca un foc, acolo unde este peştera din 
vale. Şi când au văzut lumina aceea, cel mic a zis: 

— Măi, frate, trebuie să fie nişte tâlhari aci, că eu am auzit că în pustiile cele mari stau hoţii. 

Şi a zis cel mare: 

— Nu, frate, poate să fie chiar un sfânt, care a făcut focul. 

Şi s-a dus cel mai mare şi s-a apropiat de lumina aceea şi ce credeţi că a văzut acolo? Se vedea 
o roată mare de foc şi din roata aceea nişte limbi de foc ca nişte săbii se suiau la cer. Era Sfânta 
Teodora care se ruga acum de 40 de zile şi de 40 de nopţi, ca s-o găsească cineva să-i aducă Sfintele 
şi Prea Curatele Taine ale lui Hristos, s-o împărtăşească, că era prea slabă şi nu se mai putea duce 
singură şi era şi goală, că putreziseră hainele de pe dânsa. 

Fraţii, când au văzut-o, s-au speriat şi au zis: 

— Oare ce să fie? 

Iar cel mai mare a zis: 

— Vezi, acesta este sfântul la care merg păsările cu pâine! 

În acel moment, Sfânta Teodora a lăsat mâinile în jos şi nu s-au mai văzut lumini şi au rămas 

în întuneric şi le-a zis cu un glas slab de tot: 

— Nu vă temeţi, fraţilor, — că ei se temeau tare — nu vă temeţi că e o nălucire, că eu sunt o 
femeie ticăloasă şi neputincioasă, şi mă rog lui Dumnezeu aici de 40 de zile şi 40 de nopţi să trimită 
pe cineva să-mi aducă Prea Curatele Taine ale lui Hristos, că vreau să mă împărtăşesc cu ele, mai 
înainte de a mă duce de aici de pe pământ. Nu pot să mă arăt vouă acum, pentru că hainele mele au 
putrezit de mult şi sunt goală. Dacă vreţi, daţi-mi o haină. 

Şi atunci fratele cel mare a dezbrăcat rasa de pe dânsul şi a pus un bolovan în rasă ca s-o poată 
arunca, şi a aruncat rasa sa, iar cel mic i-a dat cureaua. După ce s-a îmbrăcat cu rasa şi s-a încins, 
sfânta i-a chemat pe fraţi la ea. Şi când a ridicat mâinile în sus s-a făcut lumină în jurul ei ca în jurul 
unui sfeşnic. Şi ei s-au speriat când au văzut-o. Era o femeie numai umbră de om, cu părul alb ca 
zăpada, luminată la faţă, slabă numai pielea şi oasele şi vorbea rar, cu glas blând şi stins. Şi a zis: 

— Nu vă temeţi, fraților, eu sunt o smerită roabă a lui lisus Hristos, mă numesc Teodora. 
Duceţi-vă repede la mănăstire şi spuneţi părintelui egumen să trimită mâine pe duhovnicul Antonie 
şi pe diaconul Lavrentie, că mâine la ora 12 din zi mă voi săvârşi. Să-mi aducă aici Prea Curatele 
Taine. 

Iar fraţii au zis: 

— Doamnă, noi nu ştim acum unde este Sihăstria că ne-am rătăcit de aseară şi iată a venit 
ploaia şi este întuneric. 

lar ea a zis: 

— Uitaţi-vă la răsărit! 

Şi a făcut un semn cu mâna şi li s-au arătat două sfeşnice luminoase. Şi a zis: 

— Mergeţi după aceste două sfeşnice că îndată veţi sosi la Sihăstria. 

Şi s-au întors ei după cele două sfeşnice şi cele două sfeşnice mergeau sus de la pământ şi în 
câteva minute s-au pomenit la poarta Sihăstriei. Şi au bătut în poartă, căci tocmai era slujba Utreniei, 
slujba de miezul nopţii, şi portarul care era atunci a zis: 

— Cine sunteţi? 

— Noi suntem, fraţii care ne-am dus astăzi după păsările acelea. 

Şi le-a dat drumul şi s-au dus la biserică şi au ascultat Utrenia, iar după Utrenie i-au spus 
stareţului: 

— Părinte, am găsit o mare sfântă. 

— Unde? 

— Acolo unde sunt stânci multe (că ei nu ştiau cum se cheamă locul acela). 

— Cum o cheamă? 

— Teodora. 

— Dar nu aţi găsit pâinea care o aduc păsările? 

— N-am găsit-o. Ne-am dus noi după păsări o bucată de drum, dar de la o vreme le-am pierdut 
din ochi şi ne-am rătăcit. 

Şi i-a întrebat: 

— Pe unde aţi mers? 

— lată, pe plaiul acesta. 

— Şi pe unde aţi găsit-o? 

— Prin pustie, pe acolo pe unde este stâncăria aceea mare. 

Şi repede s-a pregătit stareţul şi duhovnicul şi diaconul şi a mers aproape tot soborul. Au luat 
Sfintele şi Prea Curatele Taine şi tot ce trebuia pentru împărtăşit şi au venit până unde s-au rătăcit 
fraţii, care au zis: 

— lată, pe aici ne-au adus sfeşnicele acelea. 

Şi îndată au văzut sub o stâncă ascunsă, multe bucăţi de pâine mucegăită şi uscată. Şi i-a 
întrebat: 

— Aceasta aţi găsit-o ieri? 

— N-am găsit-o. O puseseră păsările acolo, pentru sfânta, că poate mânca câteodată o bucată 

de pâine şi bea apă din stânca aceea scobită de acolo, de sus. Se vede că nu-i departe de aici (căci 
uitaseră locul). 

Şi când s-au dus mai încolo, au văzut pe sfânta la rugăciune, cu haina cu care se îmbrăcase 
ieri. Şi s-au oprit toţi. Şi stareţul care avea Sfintele Taine a vrut să îngenuncheze, dar sfânta l-a oprit: 

— Nu se cuvine, sfinte părinte, să îngenunchezi având asupra ta nepreţuitele Taine ale lui lisus 
Hristos; eu trebuie să îngenunchez, că sunt păcătoasă. 

Aşa s-a smerit ea, căci cei mari niciodată nu se laudă, ci pururea zic că sunt păcătoşi. Că cine 
se laudă, cade din darul lui Dumnezeu în trufie şi se face diavol, măcar de ar fi vieţuit toată viaţa în 
pustnicie. 

Şi atunci Sfânta Teodora, mai înainte de a se împărtăşi cu Prea Curatele Taine, a spus viaţa 
ei, de unde se trage şi pe unde a stat. Şi după ce s-a împărtăşit cu Prea Curatele Taine, a strălucit faţa 
ei ca soarele şi şi-a ridicat mâinile la cer, iar când şi-a dat duhul, a ieşit o mireasmă de a mirosit tot 
muntele trei zile. Şi a lăsat aşezământ ca sfintele ei moaşte să le pună în peştera din vale. Şi au stat o 
vreme acolo, apoi au fost duse în altă parte, unde a rânduit Dumnezeu, după cum se ştie din istorie: 
la Sfânta Mănăstire şi lavră Pecersca din Kiev. 

Odată eram cu un băiat de la Vlădeni; el învăţa la şcoala agricolă. Eu eram venit în concediu 
din armată, eram caporal. Mai aveam câteva zile să plec. Şi el îmi zice: „Părinte, dar la Sihla n-am 
fost!” „Hai şi la Sihla!” 

Mă duc în peştera Sfintei Teodora, după ce-am vizitat mănăstirea şi când ajungem, el întreabă: 

— Măi, ce fel de pământ e acesta? Cât a sta Sfânta Teodora aici? 

— 60 de ani a stat. 

Eu ştiam viaţa ei. 

— Măi, dar ce frig este aici! la să vedem ce fel de pământ este aici. 

Şi a scociorât acolo unde bănuia că a fost patul ei. Numai ce văd că scoate o căpăţână, galbenă, 
frumoasă, şi tot cu cruce pe ea. Dar mirosea aşa de frumos! 

— Nu era Sfânta Teodora? 

— Nu, că sfintele ei moaşte sunt la Kiev. Ştie toată lumea. Avem scrise toate. Ai noştri au fost 
sute şi s-au închinat la racla sfintei. La Kiev sunt trei rânduri de tuneluri, de peşteri, numai cu sfinte 
moaşte cu sfinţii ruşi. Sfânta Teodora este a cincea din margine în dreapta, „Teodora Carpatina”, din 
Munţii Carpaţi. A luat-o generalul Kieseleff, când a luat-o şi pe Sfânta Varvara de la bulgari. Ei 
țineau mult la sfinte moaşte atunci. 

Iar acest cap, noi l-am adus şi l-am dat părintelui stareţ. L-am spălat bine, acolo sus unde bea 
apă Sfânta Teodora. Mirosea aşa de frumos, şi cu alt cap pe care l-a găsit maica Isidora care a stat în 
pustie 50 de ani, alt cap mai micuţ. Acela nu era aşa galben ca acesta. 

Mi-a făcut cineva din Humuleşti o lădiță frumoasă cu geam şi le-am pus în paraclis. Când a 
ars mănăstirea, nu s-au mai găsit. Câţi sfinţi au stat pe aici! 

lată că v-am istorisit câte ceva despre Sfânta Teodora. Astfel, Sfânta Teodora a urmat 
celorlalți mulţi sfinţi şi mari asceţi ai lumii care au trăit prin pustie şi prin peşteri. Şi s-a săvârşit aici, 
în părţile noastre, şi până astăzi a rămas numele peşterii, peştera Sfintei Teodora. lată, aici avem şi 
muntele şi bisericuţa. 


IERODIACONUL CRISTOFOR SIHASTRUL 


Să vă povestesc acum despre ierodiaconul Cristofor Sihastrul, pe care l-am cunoscut prin 
părțile acestea. Eram cu fratele cel mai mare cu oile mănăstirii, în anul 1930. Eram cu Vasile, care a 
murit călugăr aici şi ştia Psaltirea pe de rost. Avea un păr lung negru şi umbla legat cu o cordică 
neagră. Şi mergeam pe aici, pe la vale de Sihla, prin stâncăria aceea. 

Prin pădure ştiam vreo 30 de pustnici, care trăiau viaţă sihăstrească, plus vreo 17 maici. Una 
era fiică de ministru, maica Zenovia. Ştia vreo şase limbi. Când mă duceam la ea, avea patru ucenice, 


673 


mă întreba: „Frate, ai învăţat Psaltirea pe de rost?”, că ea ştia Psaltirea toată. 

Era cum îi varul albă pe faţă, mânca la apusul soarelui, o dată în zi, pâine şi apă. Ea avea drept 
de la regele Carol I să stea oriunde în pădurile statului şi avea bordei mare, aici unde îi zice „la 
Zenovia”, dumneavoastră o cunoaşteţi. 

Şi mai era maica Isidora de 50 de ani în pustie şi altele, pustnice şi pustnici. ŞI noi ştiam. Mai 
pe urmă toți pustnicii îi găsisem, umblând cu oile mănăstirii. „Măi, poate mai găsim un pustnic în 
cutare loc!” 

Mergeam cu oile. Acum era toamna. Oile nu se mulgeau la amiază. Şi mergând prin stâncăria 
aceea de dincolo de Sihla, aud pe fratele meu zicând: „Blagosloveşte, părinte, blagosloveşte!” 

Eu eram în urma oilor. Ei, zic: „Taci, că a mai găsit un bordei pustnicesc; o peşteră”. Şi într- 
adevăr, când ajung la dânsul, erau brazi şi stânci mari uriaşe şi aici jos era o uşă veche de lemn. Şi 
fratele bătea cu băţul în uşă. 

Uşa avea nişte uşori mari ciopliţi. La uşa peşterii erau două trocuţe de lemn. Una era crăpată, 
veche, iar cealaltă era plină cu apă. Atâta era vasul lui. Şi fratele a bătut în uşa peşterii, şi ajung şi eu 
şi întreb: 

— Frate, de ce baţi? 

— Uite, măi, am dat de o peşteră. Asta n-am cunoscut-o până acum! Şi bat aici, dar nu răspunde 
nimeni. 

Dar oile nu stăteau. Ele mergeau prin pădure. Zic: 

— Uite ce-i: Hai să mergem! Dar dacă l-am găsit şi pe acesta i-am aduce ceva de la stână — că 
noi câți pustnici am găsit, aveam obicei să le ducem: o sticlă de zăr, o bucăţică de brânză, unde-i 
găseam, că dacă ei nu mai aveau prin pădure nimic, trăiau cu ce găseau. 

Şi când să plecăm noi, văd că la uşa aceea era o sfoară, între uşă şi uşor. Zic: „Uite o sfoară, 
măi!” Mai jos de sfoară era o gaură în scândură, cât ar intra o sârmă. Pe acolo intra zăvorul. El avea 
un cârlig cu care zăvora. 

Şi când am tras noi de sfoară, pe dinăuntru era rătez (o bucăţică de lemn), s-a tras rătezul şi 
s-a deschis uşa pe dinăuntru, şi atunci noi am intrat. O peşteră cam de 10 metri. Era un foc potolit în 
mijlocul peşterii. Lângă foc era nişte cetină aşternută, unde dormea el. Sub poala peşterii erau urzici 
uscate, bureţi uscați, mere uscate, de astea sălbatice, hrana lui. O Psaltire veche era sub poala peşterii 
ŞI o rasă, toată numai petice bucăţi. Rasa este haina călugărească, care o purtăm noi. 

Şi lângă foc era şi o masă cu picioare butucănoase, aşa părinte, făcute din topor. Şi pe masă 
era o hârtie, o hârtie tare cu care înveleşti săpunul. Şi pe hârtia aceea era scris cu creionul aşa: „Aici 
locuieşte jivina pământului, Irod. C.”. „Irod” înseamnă ierodiacon, prescurtat cu iniţiale, dar C nu 
ştiam, că-i Calinic, că-i Casian, că-i Cristofor. „Măi, zic, e-un diacon!” 

Zic: „Măi, dacă l-am găsi, că aista săracul este drept călugăr. N-are nici pat, n-are nimic, ai 
văzut, doarme Jos lângă foc. N-am văzut nici o bucăţică de pâine măcar. Numai nişte sălbăticiuni de 
prin pădure, uscate”. 

Eu la plecare am zis: „Măi, de descuiat am descuiat noi, dar de încuiat...”. De încuiat n-am 
mai putut, că el avea şi o sârmă îndoită, cu care trăgea retezul când se ducea, şi încuia. Atâta era 
zăvorul lui. La el era „cheia” aceea. 

Şi am plecat noi. Dar zic: „Măi, s-a supăra părintele că i-am găsit peştera. Ştii ce-ar să zică 
el? «Mi-a găsit cineva peştera, n-o să mai am linişte de acum!». Ia să-i scriem noi!” Şi scriem noi o 
scrisoare: „Frate, cine eşti, jivina pământului, să ne ierți pe noi, păcătoşii. N-au trecut oameni răi pe 
aici. Am trecut noi frați de mănăstire cu oile mănăstirii şi foarte am dori să te cunoaştem, să te ajutăm. 
Suntem din Mănăstirea Sihăstria, care se găseşte aici mai Jos”. 

Şi am lăsat şi noi o hârtie. La câteva zile, era toamna, eu eram cu oile seara în porneală, că 
după ce mulgi oile, le dai în porneală seara să pască până târziu pe răcoare, că mai bine pasc seara 
decât ziua. Fratele cel mai mare era la stână, strângea caşul, făcea brânza. El avea treabă în stână. Şi 
cum eram cu oile, văd că vine un călugăr tânăr la mine, era lună plină. Câinii s-au uitat aşa la dânsul 
şi n-au bătut deloc. 

Era un călugăr tânăr, frumos şi avea o geantă de piele şi în ea avea ceva rotund. Dar mirosea 
aşa de frumos de la dânsul, a crini, a trandafiri: „Măi, ce-i cu aista?” Şi-mi zice mie: 

— Blagosloveşte, frate Constantin! 

Dar eu când am auzit că-mi zice pe nume, mai tare m-am speriat, că nu era de la noi. Zic: 

— Domnul. 

— Dar fratele Vasile ce face? 

Zic: 

— Ele la stână. 

Mă gândeam: „la uite, măi! De unde ne cunoaşte el pe noi, că noi nu-l mai văzusem?” 

— Dar mai stai în porneală? 

— Oile sunt sătule şi de acum merg la stână. 

Şi mergem noi la stână. Noi aveam icoane în stână, că era stână mănăstirească. Noi eram toţi 
frați de mănăstire, n-aveam nici un civil. Când a ajuns în stână a zis „Cuvine-se cu adevărat”, a făcut 
sfânta cruce şi pe urmă a zis „Blagosloviţi”. Când a intrat în stână acest călugăr, cu geanta aceea de 
piele în care avea ceva rotund, a venit o mireasmă de nepovestit. 

Noi ne-am uimit, că eram numai cu fratele cel mai mare. Asta era în toamna lui '30, păscând 
oile pe aici. Şi ne întreabă el pe noi: 

— Frate Vasile şi frate Constantin, nu vă temeţi. N-aţi fost zilele acestea cu oile pe la Sihla? 
Pe de la vale de Sihla, că acolo sunt stâncării mari, prăpăstii mari, înspre pârâul Isidorei? 

— Ba da, am fost. 

— N-aţi găsit un locaş smerit? 

— Da, părinte, am găsit o peşteră încuiată cu o uşă de lemn veche, şi era o sfoară legată, şi 
când am tras-o s-a deschis înăuntru. Şi înăuntru am găsit numai nişte foc potolit şi nişte cetină lângă 
foc şi sub poala peşterii am găsit pădureţe uscate, urzici uscate, bureţi, şi o Psaltire era şi o haină 
veche. lar pe masă era o hârtie şi scria pe dânsa aşa: „Aici locuieşte jivina pământului: Irod. C.”. 

— Eu, păcătosul, sunt jivina pământului! Mă numesc lerodiaconul Cristofor. Am făcut 
seminarul la Cernica şi Teologia la Cernăuţi şi sunt de metanie din Mănăstirea Frăsinei, şi sunt făcut 
diacon de mitropolitul Efrem Enăchescu. Şi stau prin aceste locuri, că m-am rugat la Dumnezeu, când 
voi termina teologia, să vin aici, că mi-au plăcut foarte mult locurile acestea la Sihla, şi am venit şi 
stau aici de câţiva ani. 

Pe urmă el ne spune: 

— Fraţii mei, aţi lăsat o scrisorică, că nu sunteţi oameni răi. 

Noi deschisesem uşa, cum v-am spus, când am tras de sfoara ceea, dar de închis n-am mai 
putut, că retezul s-a deschis, şi era o sârmă pe care el o avea şi cu care trăgea înapoi. 

— Vă rog să mă iertaţi că am lăsat uşa la peşteră deschisă! 

— Nu-i nimic, că n-are ce fura de acolo, aţi văzut dumneavoastră. 

Dar noi întrebam: 

— Părinte, dar de ce miroase aşa de frumos în jurul matale? 

Ne-a răspuns el: 

— Fraţilor, mari sfinţi au trăit pe aceste locuri. Aici dacă au fost mănăstirile de sute de ani, 
mulţi pustnici s-au nevoit pe aici. 

Atunci erau 35 de pustnici în jurul Sihăstriei, plus vreo 17 maici în pustie, pustnice. Una a 
fost fiică de ministru, a fost stareță în Văratic vreo 30 de ani. Şi zice el: 

— Mulţi sfinţi au trăit pe aici. Da, au trăit mulţi, că Narcis Creţulescu, stareţul Mănăstirii 
Neamţ, arhiereu şi doctor, spune la înmormântarea stareţului Timotei că „Mănăstirea Neamţului are 
acum 730 de călugări şi 70 de pustnici în pustie”. 

Numai Mănăstirea Neamţului avea 70 de pustnici care trăiau în pustie, în peşteri şi pe care îi 
mai ajuta mănăstirea. Şi pe aici noi am găsit mulţi pustnici. 

— Da. Şi dacă vreţi să ştiţi de ce miroase în jurul meu, am să vă arăt un cap de sfânt care l-am 
găsit acum. 

Şi a scos din geantă un cap galben cum îi ceara, care avea o cruce neagră drept pe frunte, 
parcă era făcută cu pensula, dar era din os crescută. Şi mirosea aşa de frumos capul acela. 

— Unde l-aţi găsit? 

— Iată, să vă spun taina: Stau de 3-4 ani pe aici în peştera aceea care aţi văzut-o. Şi foarte 
multe scârbe mi-au făcut dracii. Vin noaptea, toacă, bat tobe, clopote, se fac şerpi, când mă rog vin 
spre mine să mă muşte, se fac căţei negri, se fac lupi, urlă la uşă, mari supărări îmi fac — că el avea 
rugăciune — ; dar eu ştiu Psaltirea pe de rost şi-i ard cu Psaltirea. lar odată mă rugam la Dumnezeu, 
că gândeam, oare câţi sfinţi au trăit pe aici în rugăciune, câte lupte au avut cu dracii, cum spune în 
viaţa Sfântului Antonie că îl băteau dracii şi se chinuia când era în pustie, că avea luptă mare. 

Că aceia nu se luptă cu cei care le fac voia lor, ci cu cei care într-adevăr se luptă cu ei. Şi zice: 

— Părinților, am fost Duminică, în ziua de Sfântul Ilie, la Sihla, la bisericuţa de sub stâncă — 
acolo era părintele arhimandrit Vasian Scripcă, care a fost stareţ la Secu şi a stat acolo 11 ani. Numai 
părintele Vasian ştia că eu sunt pe locurile acestea. Şi am slujit amândoi în bisericuţa de sub stâncă 
Sfânta Liturghie, Duminică în ziua de Sfântul Ilie. Ne-am împărtăşit amândoi cu Sfintele şi 
Preacuratele Taine, iar eu când era aproape ora 12 mi-am luat rămas bun de la părintele Vasian şi el 
mi-a dat oleacă de pesmeţi, oleacă de pâine uscată. l-am sărutat mâna — acesta era diacon, celălalt 
preot — şi am plecat. Şi mergând, eram obosit, fiindcă privegheasem noaptea, mai mult n-am dormit, 
ca să mă pregătesc, să-mi citesc toată rânduiala de împărtăşanie. Şi când coboram înspre peştera 
Sfintei Teodora, în acea parte, m-a luat o oboseală. Soarele bătea printre crengile brazilor, cum e la 
noi acum, printre frunze, că erau şi fagi şi brazi, şi mi-a zis gândul: „da să mă culc oleacă?” Cum 
eram obosit, am făcut o cruce şi m-am culcat. Era drept la amiază, că aveam ceas la mine. 

Şi când m-am culcat eu, când aproape să adorm, a venit cineva şi m-a luat de picioare şi m-a 
învârtit roată. Dar eu m-am speriat, m-am sculat şi am zis: „Măi, trebuie să fi fost vreun călugăr şi 
m-a văzut şi a făcut o glumă să mă sperie. Sau vreun pădurar, sau cineva la bureţi? Cine ştie ce 
persoană e în locul acesta pustiu!” Şi m-am sculat, m-am uitat, dar n-am văzut nimic. Şi ce mi-a zis 
gândul? „Aista-i dracul cel de amiazăzi”. 

S-a gândit el, cum spune în Psaltire: Nu mă voi teme de frica de noapte, de săgeata ce zboară 
ziua, de lucrul cel ce umblă întru întuneric, de întâmplare şi de dracul cel de amiazăzi, şi iarăşi: nu 
mă voi teme de rele, că Tu cu mine eşti. 

„la, în ciuda lui, cu mă culc iar. Eu vreau să dorm, că-s obosit”. Și mi-am făcut cruce şi m- 
am culcat din nou. Când m-am culcat, când aproape să adorm, eu având părul lung, mă ia de păr şi 
de trei ori mă poartă. Şi atunci m-a luat o frică, tremuram; m-am sculat: „Măi, cine-i?” Mă uit în toate 
părțile. 

— Când mă uit la înălțimea brazilor, aşa, mai sus de jumătatea brazilor, iaca un pustnic stătea 
în văzduh. Cu o barbă albă, cu părul aşa în două părţi, încălţat cu sandale de lemn, cu metanii de lemn 
în mână. 

Eu când m-am uitat, am crezut că-i o nălucire. Am început a face cruce, că şi diavolul se poate 
arăta în chip de sfinți, de Maica Domnului; este putere nălucitoare, cum spune Apostolul Pavel: nu-i 
de mirare că şi satana se preface în chip de înger. Dar el, când a văzut că fac cruce, a zis: 

— Nu te teme, părinte Cristofore — mi-a zis pe nume —, nu te teme, că nu-s nălucire! Eu sunt 
un smerit călugăr care am vieţuit aici şi am murit în acest loc. De acolo de unde eşti sfinţia ta fă o 
sută de paşi la dreapta şi vei găsi oasele mele, că nimeni nu ştie că eu am adormit pe aici. Să iei capul 
meu, că-ţi voi fi de ajutor în viaţa de pustnicie pe care ai luat-o şi te voi păzi şi nu vei mai avea atâtea 
lupte cu dracii. 

Dar mi-a spus numai capul să-l iau. Eu mă uitam la el cum stătea în văzduh şi tot făceam 
cruce. Dar el zice: „Nu te teme! Nu te teme! Că nu-s nălucire!” Că vedea că mă tem, că am crezut 
că-i nălucire drăcească. Şi am mers. Dar de emoție cum am mers eu, am mers ca omul când e speriat, 
n-am numărat paşii bine, chiar o sută. Eu am mers şi m-am oprit şi când am văzut că nu-i nimic, am 
zis: „Măi, iaca a spus minciuni. Acela trebuie să fie un duh rău”. 

Dar el de acolo: „Mai mergi oleacă, că n-ai făcut o sută de paşi”. Şi când am mai mers ca la 


676 


vreo zece paşi, iaca o stâncă colibă, cum aţi văzut că sunt multe, şi pe la marginea stâncii până jos 
era o pânză de păianjen şi sub pânza de păianjen se vedeau osemintele lui. EI acolo a murit, sub stânca 
aceea. Bătea soarele. Erau galbene cum îi ceara. 

Şi atunci am uitat că mi-a spus să iau numai capul. Eu am pus rasa Jos, am început a face 
cruce, am stricat pânza aceea de păianjen şi am început a culege oscioarele de la mână. Oasele, când 
puneam mâna pe ele, erau fierbinţi ca fierul roş. Tot m-am fript la mână. Şi intrau în pământ sfârâind, 
încât ieşea fum. Şi a rămas numai capul, că nu i-a fost voia lui să iau oasele, ci numai capul. 

Dar eu, când am văzut, am zis: „Vai de mine, m-am fript tot la mână!” Acum mă temeam să 
iau şi capul, credeam că şi acela-i fierbinte. Şi tot dădeam pe aproape, să văd dacă nu mă frige; capul 
a rămas galben, frumos. Şi când am pus mâna, capul n-a dispărut. E aşa cum îl vedeţi. L-am luat şi 
când m-am uitat înapoi, pustnicul nu mai era. Nu l-am mai văzut. 

Şi iată, părinţilor, îl port la mine de la Sfântul Ilie — era toamnă, era prin octombrie aşa. Zice: 
n-am mai avut lupte cu dracii în peşteră. Nu mi-au mai venit să mi se facă în chip de şarpe, în chip 
de arici, căci veneau în chip de ostaşi, în chip de lei, dar acum n-am mai auzit nimic de când am băgat 
capul acesta în peşteră. Şi drept unde mă culc eu pe cetina aceea, i-am făcut acolo în stâncă olecuţă 
de loc cum am putut eu şi îl ţin acolo. 

Dar eram trist că nu ştiam cum îl cheamă, ca să-i zic: „Sfinte cutare, roagă-te pentru mine 
Şi mă gândeam: „Doamne, cu rugăciunile robului Tău acesta — îl arăta —, miluieşte-mă şi mă ajută 
Şi într-o noapte la miezul nopţii cum mă rugam, aud de trei ori: „Cristofore, frate, numele meu este 
leroschimonahul Pavel — a fost preot schivnic —, fost duhovnic al Sihlei”. De trei ori mi-a spus, şi de 
atunci i-am aflat şi numele. 

Şi iată îl port la mine, zice, şi mare uşurinţă am. Vedeţi mireasma asta? Când mă rog, mai tare 
miroase. Mi se pare că am tot raiul cu mine. Toată Biserica. 

Şi atunci am spus: 

— Părinte Cristofor, dar dacă ne-om mai duce pe acolo? 

— Nu. Să nu veniţi, fraţilor, că m-am rugat lui Dumnezeu să nu mai ştie nimeni unde sunt. 
Chiar de veniţi, nu mă mai găsiţi. 

Dar să ştiţi că pe aici mulţi sfinţi au trăit, că apoi am mai găsit eu două capete de sfinţi, pe 
urmă, ale altora, umblând cu oile; că mulţi au sihăstrit prin pustie. Apoi a zis: 

— Mă duc până la Părintele Ioanichie — stareţul nostru era stareţ mare, el mânca numai sâmbăta 
şi Duminica, a venit din Sfântul Munte —, că vreau, zice, să stau trei zile la mănăstire. 

A mers de vale şi l-a învăţat pe părintele Nicanor croitoria de veşminte bisericeşti şi a stat trei 
zile. Starețul a vrut să cumpere capul acela de sfânt de la dânsul pentru ajutorul mănăstirii. „Nu. Să- 
mi daţi munţi de aur, că nu-l dau! Acesta-i ajutorul meu unde mă duc, că se roagă pentru mine la 
Dumnezeu”. 

Au făcut Liturghia în paraclis şi au pus capul pe Sfânta Masă şi s-a umplut biserica de 
mireasmă. Şi a treia zi a ţinut o predică la masă la toți părinţii, a luat iertare, a luat capul şi a plecat. 
„Eu mă duc pe calea mea de sihăstrie, că-n pustie vreau să mor. Dar să nu mă mai căutaţi, că acolo 
unde m-aţi găsit, nu veţi mai găsi nici locul şi nici pe mine, că m-am rugat lui Dumnezeu să petrec 
în singurătate, numai cu grija lui Dumnezeu şi să nu mai am de vorbit cu oamenii”. Şi s-a dus. 

Şi ne-am dus noi, eu care am fost cu oile şi am căutat peştera lui, cu zece fraţi, cu douăzeci; 
n-am mai găsit nici peştera, nici bradul, nici nimic, nimic. „Să ştiţi că m-am rugat să fiu acoperit”. 

Aici la Sihla, între «Râpa lui Coroi» şi «Fagii rari» este un loc unde, dacă te ascunzi şi petreci 
în rugăciune, nu te poate găsi nimeni în veacul veacului. Şi aceasta de unde o ştiu? Am fost în Sfântul 
Munte Athos, la Cherasa pe greceşte, Chiraşa îi zice pe româneşte, şi am găsit un călugăr de la Sihla 
care a stat 40 de ani aici şi acum era acolo. El mi-a zis: „Este un loc acolo la Sihla, între «Râpa lui 
Coroi» şi «Fagii rari», unde, dacă te rogi lui Dumnezeu, niciodată nu te poate găsi nimeni. Eu o ştiu”. 
Asta mi-a spus acela. 

Părintele Cozma Beri, care a venit în mănăstirea asta când era stareţul Iona, erau 40 de 
călugări atunci aici, mi-a zis: „Măi băiete, acest stareţ Iona din Sihla a fost foarte milostiv. Odată, 

când s-a dus să taie un fag toamna, a auzit sunând a gol; şi când l-a doborât a găsit o comoară. A 
cumpărat multe vite în Sihla şi a făcut multe case la săraci. Dacă a cumpărat vite, m-a trimis să pasc 
vitele. Eram cu un frate mai mare. Şi mergând cu vitele încolo înspre Pârâul Isidorei, prin pustiul 
acela, iaca un călugăr făcea metanii în faţa unei peşteri, se ruga. Şi noi, când l-am văzut, nu ştiam că 
sunt pustnici pe-acolo, am lăsat hainele în băț şi fuga la stareţ să-i spunem că am găsit un pustnic. 

Starețul a zis: „Măi, dar eu sunt de atâţia ani pe aici şi n-am găsit nici un pustnic”. „Este pe 
aici aproape”. A venit stareţul, au venit şi alți călugări, şi noi lăsasem şi hainele acolo. „Uite hainele, 
vezi”. Le-am găsit acolo şi am găsit şi vitele, dar pe el nu l-am mai găsit. S-a rugat să nu-l găsim. Şi 
degeaba. Aşa-i locul acesta. Dacă se roagă, Dumnezeu îl acoperă. 

De aceea, fiindcă sunteţi un grupuşor tocmai de la Argeş şi fiindcă tot aveam în gând să mă 
plimb oleacă, că eu mai acuş mă duc la bătrânul (Paisie), că eu dimineaţă plec, am vrut să vă spun 
ceva despre locul acesta. Mulţi sfinţi au trăit pe aici, mulţi cuvioşi, mulţi cu viaţă sfântă. 

Făceam biserica asta nouă, paraclisul. Când am terminat-o a venit unul Ion Fuliga, care a 
lucrat la biserica Patriarhului Nicodim la Pipirig. Moşul acesta era cioplitor de piatră. „Părinte, eu 
vreau să cioplesc piatră la Sfânta Masă gratuit”. „Hai, moş Ioane, şi ciopleşte, că eu îţi plătesc!” „Nu, 
nu, nu. Să fiu şi eu ctitor”. 

Şi a luat omul o daltă, un ciocănel, că nu toată piatra-i bună de cioplit. Alta-i prea tare, alta 
crapă, el ştia, dacă-i cioplitor, şi zice: 

— Hai să găsesc eu o piatră bună pentru Sfânta Masă. 

Am luat-o pe „Pârâul Negru”, am ajuns la bordeiele a doi pustnici, Partenie şi Gherasim, aceia 
plecaseră în Sfântul Munte, şi aceia au stau vreo 40 de ani. Unul era de la Belceşti din judeţul Iaşi şi 
unul din Botoşani, şi pe acolo erau stânci aşa în faţa soarelui, colivite. Şi el cioplea o piatră şi zicea: 

— Asta nu-i bună, Părinte! Asta-i prea tare, crapă. Asta este prea nisipoasă. 

— Bine, moş loane. 

Eu eram stareţul acestei mănăstiri, era în '46. Şi mergând el, eu mergeam cu el, că eu ştiam 
locurile, am păzit oile aici zece ani de zile, am fost frate la ascultare. De la oi m-a luat şi m-a pus 
stareţ în '42. Eu ştiam toţi munţii ăştia. 

— Hai, moşule, că eu ştiu unde sunt lespezi! 

Mergând noi, el cioplea într-o lespede, şi era o prăpastie mare în jos, cu afine. Ştiţi ce-s acelea 
afine! Era afiniş mult. Şi eu mă uitam de sus jos şi văd acolo parcă era un burete, ceva alb. 

— Ce să fie acela? 

Dar el, moşul, coborând după treburile lui, încerca pietrile să vadă dacă sunt bune pentru 
Sfânta Masă, găseşte un cap de om. 

— Părinte, am dat de capul unui pustnic! 

— Dar cum să fie cap de pustnic pe aici? 

— Părinte, vulpea are obicei să se joace dacă găseşte oasele omului mort. Trebuie să fie şi 
cealaltă parte a oaselor. 

Dar zic: 

— Unde să fie? 

— Ea l-a dat jos de pe stâncă aici. 

Eu mă duc roată-roată pe departe şi mă sui pe stânci. Când mă sui pe stânci, iaca un bordei 
stricat, ploua în el, şi aproape de bordeiul acela, oasele călugărului. Toate, în afară de cap, capul îl 
dăduse vulpea de-a dura. Cine ştie când a murit el? Şi era şi crucea de la gât, încă cruce de lemn. Şi 
centironul era acolo. Şi el era mort aproape de bordei, lângă prăpastia asta. Şi aşa i-am găsit 
osemintele şi la acela. Da. Apoi am mai găsit, dar n-am când vă spune, că vă ţin prea mult. 

Mulţi sfinți au trăit pe aici. Şi voi venind pe aici tocmai de departe, vă faceţi parte de 
rugăciunile Sfinţilor Părinţi, că aveţi dragoste să călcaţi pe aceste locuri. Deci Preasfânta Treime şi 
Maica Domnului şi sfinţii care au locuit pe aici să vă ajute cu rugăciunile lor, să vă binecuvinteze 
calea, megeţi cu îngerul Domnului şi cu Maica Domnului şi să ne întâlnim cu toţii la rai, iar de va 
voi Dumnezeu ne vom mai întâlni şi în veacul de acum. Amin. 


678 


SFÂNTUL NECUNOSCUT DE LA NEAMȚ 


— Prea Cuvioase, spuneţi-ne ceva de sfântul care s-a descoperit la Neamţ“. 

— Acesta care s-a descoperit la Neamţ, ai văzut că acum l-au pus de-l sărută oamenii. L-am 
sărutat şi eu când am fost de am ţinut predică la instalarea stareţului. Cu acesta este o mare taină. Ştiţi 
cum s-a ridicat pavajul. 

Venea hramul Mănăstirii Neamţ. Cât mai era? Era joia asta şi joia cealaltă era hramul. 
Mitropolitul, patriarhul actual, era la Neamţ la palat. 

Pavajul s-a ridicat la început oleacă pe o distanţă de un metru, a doua zi mai mult, a treia zi 
mai mult. „Vai de mine!” S-au dus la patriarh: 

— Înalt Preasfinţite, o să păţim o mare ispită la hram! 

— Dar de ce? 

— Uite cum este: se ridică pavajul care duce la biserică. 

— Măi băieţi, ce poate să fie? 

— Conductele de apă a Mănăstirii Neamţ, care vin din munţi. S-o fi spart o conductă dedesubt 
şi acum apa ridică pământul — aşa s-au gândit toți. 

— Hai repede să săpăm un şanţ să dăm drumul la apă! Hai că căutăm, ca nu cumva tocmai la 
hram să se spargă şi să iasă apa şi să se înece oamenii pe aici! 

Şi s-au dus cu târnacoape. Au scos un rând de pavaj, din beton, dedesubt alt rând de pavaj. 
Că în Mănăstirea Neamţ prima biserică este de pe la 1320. Am citit istoria mănăstirii. Când au săpat 
şi au scos şi al doilea pavaj, ţărână proaspătă. Au mai săpat vreun metru jumătate au dat de oasele 
acestea galbene cum îi ceara. 

Le-aţi văzut şi capul galben şi o mireasmă a ieşit de acolo, de s-a umplut ograda mănăstirii şi 
au venit şi preoţii care erau la seminar, vreo 120 de preoţi, că erau veniţi la o adunare teologică. Şi a 
venit şi mitropolitul. 

— Ce-i măi? Ce-i mireasma asta? că a ajuns şi la seminar mirosul. 

— Ia uitaţi ce am găsit! 

Imediat au venit şi de la securitate: 

— Daţi-le pe foc! 

Dar mitropolitul: 

— Nu se poate, domnule, aici este loc istoric. Asta-i minune mare. 

— Să nu se audă de minuni! — ăştia care erau acolo. 

— Nu vă temeţi, ci cât veţi voi să opriţi soarele să nu lumineze, mai tare luminează! Vai de 
capul vostru! 

Patriarhul a zis: 

— Spălaţi-le cu agheasmă mare şi cu vin — aşa-i regula. 

A făcut un sicriaş şi le-au pus acolo. Şi când s-au dus în biserică, patriarhul s-a îmbrăcat cu 
nouă preoți şi patru diaconi. Şi au făcut o slujbă frumoasă de dezlegare, ca la panacidă. Şi când a 
pocnit o dată sicriul, toţi au început a plânge. Şi apoi le-au dus într-un dulap cu veşminte arhiereşti, 
în altar. Acolo le-au ţinut până după revoluţie. 

Securiştii au spus: „Să nu se mai audă de ele!” Noi le-am ascuns. Dar ce-au făcut? Au adus 
de la gropotniță, unde-s capetele, nişte oseminte de călugări, le-au pus într-un sicriaş nou, şi când 
veneau oamenii, ziceau: „Aici sunt!”, ca să-i mintă pe oameni, că oamenii nu se lăsau; să le arate 
moaştele. 


S% La sfârşitul lunii mai, în anul 1986, călugării şi pelerinii aflaţi în Mănăstirea Neamţ au fost martorii unui fenomen 
neobişnuit. Pavajul care duce de la clopotiniţă la biserică s-a ridicat în mod minunat pe dimensiunea unui mormânt. 
Pentru că acest fenomen continua, s-a hotărât să se sape în acel loc, pentru a vedea cauza ridicării pavajului. Astfel au 
fost decoperite moaştele unui sfânt necunoscut. 

După ce-au scos moaştele, imediat au pus să facă pavajul — ai văzut că l-au făcut înapoi bun. 
O babă a văzut de unde l-au scos. Ea s-a dus şi a aprins trei lumânări acolo şi făcea metanii; vine un 
securist: 

— Mătuşă, de ce te închini aici? 

— De aici a fost sfântul! 

— Nu, mătuşă, du-te şi te închină în biserică! 

— Du-te tu în biserică! Aici a fost sfântul! 

Au început a râde şi aceia: „Măi, cu babele nu te poţi pune”. 

În anul 1930, profesorul universitar de la Soroca, Tomescu Constantin, a scris istoria 
Mănăstirii Neamţ, Agapia şi Văratec. S-a dus la arhivele statului de la Iaşi şi aici este o secţie la Piatra 
Neamţ, din 1320 până în 1938 au adormit în Mănăstirea Neamţ mii de călugări; gândiţi-vă ce-a fost 
acolo. Ei, câţi sfinţi au fost din aceştia! 


DOMETIE CEL SURD DE LA MĂNĂSTIREA NEAMȚ 


Starețul nostru ne povestea că el a venit la Mănăstirea Neamţ de la Sfântul Munte în 1900. 
Zece ani Părintele Ioanichie Moroi a stat paraclisier la Neamţ şi abia apoi, în 1910, a fost trimis 
egumen aici la Sihăstria. 

Paraclisierul avea un clopoțel şi un ciocănel. Aşa era regula mănăstirii. Şi când se ducea la 
miezul nopţii, întâi trebuia să trezească pe stareţ. Bătea de trei ori cu ciocănelul în usă şi suna 
clopoţelul şi zicea aşa: „Vremea cântării, ceasul rugăciunii, blagosloveşte, preacuvioase părinte, ca 
să toc!” „Domnul”. 

Şi apoi mergea şi-i scula pe toţi şi apoi toca în tochiţa de fier, toca împrejur, toca sus şi apoi 
trăgea clopotele. Asta-i treaba paraclisierului. 

Şi îmi spunea Părintele Ioanichie: 

— Măi, băiatule. Eu am fost paraclisier şi ca să nu dorm, ce făceam? Puneam ceasul să sune la 
ora 11 (23) şi eu citeam la Psaltire. 

EI nu dormea până la Utrenie. Şi s-a întâmpat la Mănăstirea Neamţ că era un călugăr de 
aproape o sută de ani, schimonahul Dometie. Şi locuia tocmai acolo unde-i fabrica, care atunci nu 
era, că-i făcută de Nicodim, încoace. Îi zicea „La văcărie” acolo. Avea o chilie rea. EI era surd ŞI nu 
auzea slujba. Venea la mormântul Cuviosului Paisie şi plângea acolo, vedea mişcarea, slujba, dar nu 
auzea nimic. 

Plângea acolo şi se ruga şi se ducea la chiliuţa lui. Iaca, într-o bună zi a murit Dometie. S-a 
dus nu ştiu cine pe acolo şi l-a găsit în genunchi, cu Psaltirea deschisă. O haină ruptă pe el, capul gol 
şi a zis: „Măi, a murit Dometie cel surd, care venea la biserică de acolo de sus de la Văcărie”. 

Atunci era eclesiarh mare un arhimadrit, Ghenadie Roşu. EI trebuia să aibă grijă de cei ce 
mor. 

— Măi, duceţi-vă şi-l aduceţi! 

Când s-au dus au văzut aceia: dulamă nu-i, rasă nu-i, toate rupte. Unul a dat o dulamă, unul o 
rasă, l-au îmbrăcat săracul; unul i-a dat fes, l-au pus pe o năsălie şi l-au adus în biserică. Care-i preot 
îl bagi direct în biserică trei zile, care-i călugăr în pridvor. Şi l-au pus în pridvorul Mănăstirii Neamţ, 
aici cum intri. 

Dar este o regulă: cât stă mortul în biserică, să se citească pe rând la Psaltire; aşa-i şi la noi. 
L-a adus acolo şi le-a spus: 

— Măi, care vreţi să citiţi la Psaltire lui Dometie? 

„Dar ce-ar să-mi dea Dometie?” întrebau călugării. Ei citeau la ceilalţi bogaţi: „Măi, am găsit 
Trioade, am găsit Penticostare, am găsit cărți, are haine...”. Erau bucuroşi că le dădea ceva. „Dar de 
la Dometie ce să-mi dea?” N-a vrut să se ducă nici unul. Şi vine eclesiarhul la Părintele Ioanichie; el 
stătea acolo la poartă, unde a stat Guduil. 

— Măi, Ioanichie, tot nu dormi tu până la Utrenie; citeşte tu la bietul Dometie, la Psaltire, până 
voi găsi altul. 

Tot a găsit pe urmă, dar atunci pe moment nu. 

— Da, părinte. 

Se duce. Pe Dometie l-au dus în pridvor, i-a pus schima mare, aţi văzut cum se pune peste 
năsălie şi l-a acoperit peste tot. Era iarna. Numai el era. Iarna pe la nouă este târziu tare. Şi citind 
acolo, Dometie ridică un genunchi în sus din sicriu. Ăsta, când a văzut că Dometie a ridicat un picior, 
zice: 

— Măi, Dometie, măi, dar eşti viu? Eu te pomenesc la morți. 

Se duce şi-i apasă genunchiul înapoi. Mai trece un ceas, Dometie ridică şi celălalt genunchi. 
Ştiţi că monahul este acoperit la faţa cu camilafea. Când a văzut că a mai ridicat şi celălalt picior, a 
zis: 

— Măi, Dometie, măi, dar eu te pomenesc aici degeaba la morţi? 

Şi ce se gândeşte el? „Măi, el săracul, că l-au legat cu camilafea nu poate vorbi”. Se apucă şi- 
i dă schima cea mare de pe faţă şi ridică aripile camilafeei. Când a desfăcut camilafea, Dometie a 
căscat gura, şi a stat cu gura căscată vreo 3-4 minute. Şi când a ieşit o mireasmă din gura lui, s-a 
umplut şi biserica şi ograda mănăstirii şi toate. Şi pe urmă a închis gura înapoi. Părintele Ioanichie, 
când a văzut aşa, a început a plânge. „a uite, măi, pe cine preaslăveşte Dumnezeu! Pe-un bătrân surd, 
săracul”. Era de 80 de ani în mănăstire. 

EI a citit înainte. Se uită la ceas. Trebuia să scoale pe stareţul Narcis Creţulescu; el venea în 
fiecare noapte la Utrenie. Utrenia totdeauna la miezul nopţii, aşa cum este la Secu, cum este la noi, 
aşa se punea şi la dânşii. 

Se duce, trezeşte arhiereul, toacă, trage clopotele, vin călugării. Preotul de rând care era, când 
a venit a simţit mireasma aceea în ograda mănăstirii: „Măi, ce-i? Ce-i, mă1? De unde este mireasma 
asta?” 

Erau plecaţi vreo zece părinţi din Neamţ la Ierusalim. S-a gândit: „Au venit aceia de la 
Ierusalim şi au adus aromate de acelea. Cred că de aceea miroase aşa. Au umblat cu acelea pe aici”. 

Când a intrat în biserică, mai tare mirosea. A venit şi arhiereul: 

— Ce miroase, măi? Ce miroase? 

— Nu ştim, Prea Sfinţia Voastră. 

Care cum venea, că veneau călugării la biserică, erau călugări mulţi, se minunau. 

— Trebuie să ştie Ioanichie, măi, că el a citit lui Dometie. 

Când vine acela de la clopote, îl întreabă? 

— Măi, loanichie, măi, de unde este mireasma asta? 

— Nu vă spun. Faceţi întâi Utrenia! 

Au intrat la 11 la Utrenie, la ora 2,30-3 au ieşit. 

— Măi, loanichie, tu ştii ceva de mireasma asta? 

— Prea Sfinţite, Prea Sfinţite, bine zice Sfânta Scriptură: Dumnezeu prea slăveşte pe cei 
smeriţi. Cei dintâi vor fi pe urmă, cei de pe urmă vor fi întâi. Ştiţi de unde-i mireasma asta? Din gura 
părintelui Dometie. 

Şi le-a spus cum a ridicat un picior şi al doilea şi cum l-a descoperit la faţă, a căscat gura şi a 
ieşit această mireasmă. 

Când a auzit, a plâns şi episcopul. 

— Ei, măi, băieţi, v-am spus să veniţi la citit la Psaltire! 

Dar acum ce-au făcut? Au fugit călugării la chilii, au venit vreo 2-300 cu Psaltirile şi s-au pus 
în genunchi în jurul bisericii şi nu se mai rugau pentru părintele Dometie, ci se rugau aşa: „Părinte 
Dometie, roagă-te pentru noi!” Acum se rugau şi ei la dânsul. 

Asta a fost atunci. Şi mireasma aceea a simţit-o trei zile şi trei nopţi, dar când să-l îngroape 
altă minune: Episcopul Narcis Creţulescu a zis: „Măi, dacă l-a preaslăvit Dumnezeu, câţi suntem 
hirotoniți în Neamţ, toţi să ne îmbrăcăm şi să slujim!” 

Erau peste 80 de hirotoniți, preoţi şi diaconi. 

Atâta era de uşor când l-au dus la mormânt, ca o pană. Şi când l-au pus în mormânt, au pus 
după obicei cenuşa din cădelniţă, paharul cu vin şi untdelemnul din candelă şi pe urmă au pus capacul 
sicriului. 

Şi când au pus capacul au auzit trei lovituri din sicriu. Şi când a ieşit o mireasmă, câtă lume 
a venit, toţi au mirosit. Acesta-i Dometie cel surd, care a murit în 1905 la Mănăstirea Neamţ. 


GHERASIM CEL NEBUN PENTRU HRISTOS 


Gherasim cel nebun pentru Hristos trăia aici — ştiţi unde-i Schitul Vovidenia la Neamţ — în 
marginea pădurii. Avea o casă rea, uşa o ţinea încuiată şi el intra şi ieşea din casă pe geam, ca să râdă 
toţi de el, şi geamul îl avea deschis totdeauna, că-l luase, n-avea geam. Şi n-avea sobă, făcea focul în 
mijlocul casei pe pământ, iar vara se dezbrăca şi se ducea noaptea să-l mănânce ţânţarii de brad în 
pădure, aceea care-s grozavi. Dimineaţa intra pe geam în casă şi citea Psaltirea. Îi zicea lumea: 
„Gherasim cel nebun din marginea pădurii”. 

Umbla cu capul descoperit, desculţ şi cu o rasă de şiac roasă şi plină de găuri. La prânz lua o 
cofă de lemn, sărea pe fereastră, că uşa era tot timpul închisă şi venea pe jos la mănăstire. Când se 
apropia de mănăstire, începea să zică fără de rânduială: „la cofrărie, la chelărie, la brânzărie, cu 
ciocovelele, cu cofăielele, cu cocovelele”. Venea cu cofa în mână la bucătărie şi voia să-i pună tot ce 
avea să mănânce în cofa aceea: şi mămăligă şi pâine şi borş, toate acolo. Şi ziceau părinţii: 

— Du-te, măi, şi-i pune mai repede, că nu mai termină! 

Şi-i punea în cofa aceea şi mămăligă şi borş şi tot ce aveau. Şi iar se ducea zicând: „cu 
ciocovelele, cu ciocovelele, la brânzărie, la chelărie, la bucătărie, cu ciocovelele, cu ciocovelele” şi 
se făcea că este nebun. Dar câţi sfinţi am avut nebuni pentru Hristos! Nu vedeţi în Vieţile Sfinţilor? 
Sfântul Andrei, Sfântul Simion. Atunci ştiau: „Vine nebunul acela cu cofa. Puneţi-i, bre, ceva, să se 
ducă!” 

Odată era venită o delegaţie de arhierei de prin Grecia. Mănăstirea Neamţ era cea mai mare 
din ţară şi delegaţiile cele mai mari întâi treceau pe la Neamţ. Şi era stareţul mănăstirii de atunci 
Macarie. Gherasim cel nebun vine cu cofa, n-avea nici o treabă că au venit arhiereii: „Cu cofăielele, 
cu ciocovelele, la brânzărie, la bucătărie” şi întindea cofa înaintea lor. 

— Ce are părinte acesta, este bolnav? au întrebat aceia. 

— Da, este cam stricat la minte. 

— Săracul de el! 

Şi i-a zis unul din părinţi: 

— Mai taci, părinte, că te aud prea sfinţiţii ăştia străini şi este ruşine! 

Atunci s-a oprit şi s-a întors la chilie, repetând mereu: 

— laca tac, iaca tac! Iaca tac, iaca tac!... 

A trăit nouăzeci şi ceva de ani. Toţi îl ştiau pe „Gherasim cel nebun”. Noaptea pleca în pădure 
gol să-l mănânce ţânţarii şi să nu mai doarmă, şi dimineaţa intra pe geam în chilie şi pe urmă se apuca 
de rugăciune. 

Când a murit, l-au găsit părinţii cu o cruce şi o scrisoare în mână. Şi scria aşa: „lertaţi-mă, 
iubiţi părinţi şi fraţi, pentru smintelile pe care vi le-am făcut, şi nu încetaţi a vă ruga pentru mine, 
păcătosul, că nu am putut să plac şi lui Hristos şi pe oameni să nu-i smintesc. Gherasim păcătosul.” 

Acesta-i Sfântul Gherasim cel nebun pentru Hristos. Şi când l-au îngropat, auzi ce minune 
dumnezeiască, mormântul s-a cutremurat de trei ori cu cei ce erau acolo, numai acolo în jurul lui! 
După vreo 20 de ani după ce l-au dezgropat, osemintele lui erau galbene cum îi ceara. 

Să ştiţi voi că dintr-atâtea mii de călugări câți au trăit, au fost ei şi sfinţi. Dintr-atâta lume 
Dumnezeu are oamenii lui aleşi, cum spune stareţul Neonil din Neamţ, care a fost după Cuviosul 
Paisie: „Mulţi părinţi sfinţi au adormit împrejurul acestei sfinte mănăstiri”. 

Deci, fraţii mei, uitaţi ce spune Dimitrie Cantemir — am operele lui complete —; el scrie în 
Descrierea Moldovei: „Moldova de sus are peste 200 de mănăstiri mai mari, zidite din piatră — în 
timpul lui 1718. Munţii sunt plini de călugări şi schimnici, care-şi închină acolo lui Dumnezeu o viaţă 
singuratică şi depărtată de tulburările lumii”. Vă arăt, că am cartea. 

Am apucat eu acolo într-un loc, îi spune la „Pârâul Rău”, alții îi zic „Pârâul Dracului”, trei 
pustnici: unul Timotei, era mic, dar braba era până la pământ; unul Nicodim Susan şi cu Iosif, acolo 
au stat săracii. Şi când au dat peste ei, acolo, săracii, atâta au zis: „Nu mai spuneţi la nimeni că suntem 
pe aici!” 

Şi când i-a scos de acolo, atunci cu tulburarea aceea, căutând pe stilişti, iarna i-a adus desculți 
prin zăpadă aici. Unul era din Procov, doi erau din Mănăstirea Neamţ, prin zăpadă 1-au adus, mi-aduc 
aminte, un şef de post Paşcăneanu, dar a murit rău acela. 

Ei s-au dus iar în pustiu când au scăpat, nu se ştie pe unde au murit. la gândiţi-vă 
dumneavoastră, numai câte capete de pustnici am găsit noi pe aici. 


CHEMAREA LA VIAŢA CĂLUGĂREASCĂ 


Cinul călugăresc este rânduit în Legea Darului, pentru cele mai alese suflete, care au o menire 
şi o chemare foarte înaltă. 

Sfântul loan Postnicul spune aşa în canonul 15: „Părinţii care vor opri copiii să meargă la 
mănăstire, neîmpărtăşiți să fie cu Sfintele Taine şi la moarte”. Aşa-i de mare păcat. N-are voie nici 
la moarte să se împărtăşească. 

Căci chemarea asta lăuntrică şi alegerea asta dumnezeiască, de a alege câte un suflet să se 
facă călugăr sau călugăriţă, este o alegere de sus, o energie necreată a darului Duhului Sfânt. 

Cine se împotriveşte, se luptă direct cu Dumnezeu. Pentru ce? Un călugăr, dacă ajută 
Dumnezeu să-şi păzească cinstea şi făgăduinţa lui, este mai mare decât împăratul. Auzi ce spune 
Sfântul loan Scărarul? „Câtă necinste 1 s-ar părea unui împărat să lase împărăţia şi să se facă călugăr, 
de mii de ori mai mare ruşine ar fi pentru un călugăr să lase călugăria şi să se facă împărat!” 

Că împăratul este pentru lumea asta, dar poate să se muncească în gheenă în vecii vecilor, 
dacă nu corespunde cu viaţa şi cu dregătoria lui. lar călugărul are asupra lui mare chip îngeresc. El 
este înger. Şi câtă distanţă este între un înger şi un om, atâta distanţă este între un călugăr şi un 
împărat. 

Deci mare este chemarea asta şi ferice de aceia care au chemare şi o pot duce până în sfârşit. 
Fie că-i fată, fie că-i băiat. Dacă a intrat în calea lui Dumnezeu şi dacă el slujeşte lui Dumnezeu cu 
frică şi cu cutremur, printr-însul se mântuieşte până la al nouălea neam. 

la să vă spun o istorioară: 

Un sfânt părinte se ruga lui Dumnezeu să vadă neamurile lui care au murit unde sunt: la bine 
sau la rău. Unde-i tata, unde-i mama, unde-i bunicul? Era în pustie. S-a rugat trei ani de zile şi la trei 
ani de zile, într-una din nopţi, stând la rugăciune, a fost răpit şi a văzut o mare de flăcări care ardea 
cu catran şi cu pucioasă şi cu întuneric şi se auzeau milioane de ţipete. Şi atâtea milioane de răcnete 
ŞI de țipete auzind, s-a îngrozit. 

Şi când s-a uitat el, aproape de malul acelei mări, apa nu era adâncă. Acolo a văzut doi oameni. 
Unul era până la glezne în foc şi unul era până la gât în flăcări. Şi acel ce era până la gât în flăcări a 
zâmbit puţin. lar acel ce era până la glezne a întrebat: 

— Mă! Cum de te-ai veselit tu aici, că te-am văzut puţin zâmbind? Aici, unde ardem noi de 
atâta vreme, cine a mai fost vesel în iad vreodată, în atâta durere şi usturime şi foc şi întuneric? 

Iar acela a zis către celălalt: 

— Dacă ai şti tu ce-am văzut eu astăzi şi tu te-ai bucura cu mine! 

— Ce-ai văzut, măi? 

— M-a cercetat un înger al Domnului — vezi purtarea de grijă a lui Dumnezeu şi-n iad? — din 
înălţime şi mi-a spus ceva de bucurie. 

— Ce-a spus? 

— Mi-a spus că astăzi pe faţa pământului s-a născut din neamul meu un copil de parte 
bărbătească, un băieţel. Şi acesta când va fi de 30 de ani, are să se facă călugăr şi preot în mănăstire 
şi are să slujească cu credinţă Sfânta Liturghie şi prin viaţa lui sfântă, mi-a spus îngerul, când va face 
Liturghie la Sfânta Proscomidie şi va scoate părticele, are să scoată tot neamul nostru până la al 
nouălea neam. Eu sunt aici al nouălea neam, de la acel care s-a născut. 

Şi a întrebat acela pe acesta: 

— De câtă vreme stai în iad? 

— Am 400 de ani de când ard aici. Dar tu care stai până la glezne în foc? 

— Eu? Am numai 40 de ani. Dar eu nu mă pot bucura de ce te-ai bucurat tu. Mie nu mi-a vestit 
nimeni că din neamul meu se va face un călugăr şi preot, să mă scoată de aici. Tu ai de acum o 
mângâiere. 

— Ştiu, măi frate, am 400 de ani şi mai am 30 de ani de răbdat, dar am nădejde că după 30 de 
ani nepotul, strănepotul meu care s-a născut pe pământ are să se facă preot călugăr şi are să fie un 
preot nu numai cu numele. Preot vrednic de chemarea lui. Şi mi-a spus îngerul Domnului că prin 
rugăciune Şi jertfa aceea ajunge să scoată până la al nouălea neam de aici. Şi eu sunt al nouălea neam, 
că ceilalți sunt mai la fund. Şi de aceea am zâmbit, că mare-i Dumnezeu că rabd aici, dar mai am 30 
de ani şi voi scăpa! 

Şi bătrânul a văzut descoperirea asta. 

Ai văzut cum ştiu aceia de dincolo ce se întâmplă aici? Ai văzut că după moarte nu este graniță 
şi distanţă? Ai văzut cum a văzut acela de acolo şi îngerul i-a spus ce s-a întâmplat pe pământ? 
Duhurile comunică foarte mult, cum arată Sfinţii Părinţi. Ei ne văd şi ne aud pururea, dar n-au voie 
să vină. Este prăpastia de care spune Evanghelia: între noi şi voi mare prăpastie s-a întărit. 

Nu lasă să vină cu prezenţa, ca să umblăm noi prin credinţă, nu prin vedere. Deci auzi cât de 
mare este lucrul. I-a spus îngerul: „S-a născut astăzi un copil de parte bărbătească din neamul tău, 
care va intra în mănăstire şi se va face preot vrednic şi va sluji lui Dumnezeu şi prin aducerea jertfei 
celei fără de sânge, prin dumnezeiasca Liturghie, are să vă scoată pe voi până la al nouălea neam”. 

Şi atunci a zis cel ce era numai până la glezne în flăcări: 

— Frate, cu adevărat ai avut dreptate să te bucuri şi să zâmbeşti, dar eu am 40 de ani de când 
sunt aici, şi din neamul meu nimeni nu se gândeşte să se facă călugăr sau preot. Toţi sunt oameni răi, 
toţi îşi caută de răutăţile lor. Vine moartea şi-i ia şi-i aduce şi pe dânşii aici. Sunt înştiinţat şi eu că 
sub picioarele mele în flăcări sunt alţii din neamul meu, care nici nu văd lumina şi acolo ard în vecii 
vecilor şi nimeni nu se îngrijeşte să-i mai scoată de acolo. 

Vedeţi voi cum este? 


Împăratul Constantin cel Mare a arătat cât de mare lucru este călugăria. Sfântul Paisie cel 
Mare, care a trăit în pustia schetică, ucenic de-al Sfântului Antonie cel Mare, alexandrinul, 40 de ani 
a trăit numai cu Sfânta Împărtăşanie. Se împărtășea o dată la 40 de zile. Aşa de mare sfânt a fost. 

Şi de multe ori i se arăta Mântuitorul. De multe ori îi vorbea faţă către faţă, că era mare sfânt, 
mare desăvârşit. Şi odată, într-o noapte, ucenicul lui îl aude vorbind în casă cu cineva. Ucenicul stătea 
cu chiliuţa alături. Şi l-a lăsat, că a vorbit mult cine a vorbit. 

Şi ucenicul, auzind că vorbeşte, s-a gândit: „Măi, eu ştiu că la el nu intră nimeni — că era 
pustie mare —, cu cine vorbeşte părintele? 

După ce-a terminat vorba, a intrat ucenicul. 

— Cu cine vorbeai, părinte? 

— Fiule, în noaptea asta, stând la rugăciune, a venit Constantin cel Mare din ceruri, împăratul 
Constantin. Deodată, când l-am văzut, cu coroană de aur pe cap şi strălucind ca soarele, am crezut 
că-i Mântuitorul. Dar pe Mântuitorul ÎI cunosc, că de multe ori a rânduit de L-am văzut. Am întrebat: 

„Cine eşti dumneata?” Şi a zis Sfântul Constantin: 

— Eu sunt Sfântul Constantin cel Mare. 

— Şi pentru ce-ai venit? 

— O, Paisie, am venit să vă fericesc pe voi, călugărilor! 

Şi l-a întrebat Sfântul Paisie: 

— Păi, de ce mă fericeşti? Dumneata nu te-ai mântuit, că văd că străluceşti ca soarele? 

— Ba, m-am mântuit şi mare fericire am, că am fost primul împărat al creştinătăţii, am dat 
libertate credinţei şi am făcut atâtea, sute şi mii de biserici. Am făcut Sfântul Sobor de la Niceea, 
unde am adunat 318 Sfinţi Părinţi şi s-a făcut simbolul de credinţă şi am dat libertate Bisericii. Am 
făcut mult bine şi mare fericire am! Dar unde sunteţi voi călugării, eu, câtă slavă am, nici nu pot să 
mă uit, să privesc la atâta frumuseţe! 

— Şi pentru ce, Sfinte Constantin? 

— Ştui pentru ce? Călugării s-au lepădat de lume. Eu am slavă, dar mi-a luat din slava mea 
bunurile lumii. Am fost împărat, m-au cinstit oamenii că-s împărat, mi-au dat cinste, am trăit bine, 
am avut palat, am avut femeie însoţitoare, am avut copii care m-au mângâiat, m-am bucurat de 
bucuria lor, i-am văzut oameni mari, mi s-a dat onoare, şi toate acestea mi-au scăzut din bucuria cea 
mare a veşnicelor fericiri. 

Iar călugărul care se leapădă de lume, n-are tată, n-are mamă, că aşa făgăduieşte la călugărie: 
„Mă lepăd de tată, mă lepăd de mamă, mă lepăd de rudenii, mă lepăd de averi, de toate”. Ei se leagă 
numai cu Hristos şi, din cauză că iubesc pe Dumnezeu şi se leapădă de cele ale lumii, ei merg în 
rânduiala serafimilor. Şi-ţi spun ţie, Paisie, că eu nu pot privi unde stau călugării cei adevăraţi, necum 
să mă duc acolo! 

Şi atunci a zis Sfântul Paisie cel Mare: 

— De sine ai venit, Sfinte Constantine, aici sau te-a trimis cineva? 

— M-a trimis împăratul de obşte, Dumnezeul nostru lisus Hristos, să-ţi zic ţie, Paisie, să spui 
la ucenicii pustiei — că erau 20.000 de sfinţi călugări, care urmau Sfântului Antonie în Pustia Schetică 
—, la toţi călugării care stau în pustie şi în mănăstiri să le spui vestea asta, că eu, Constantin cel Mare, 
dacă ştiam câtă cinste şi slavă are un călugăr, aş fi lepădat şi coroana şi împărăţia şi aurul şi traiul 
bun şi cinstea şi dregătoria şi lumea, şi mă duceam într-o mănăstire să iau rasa călugărească sau în 
pustie, să mănânc numai rădăcini până la sfârşitul vieţii mele, numai să fiu împreună cu dânşii. Dar 
n-am ştiut, că eu am fost împărat păgân şi nu mi-a spus nimeni taina aceasta, cât de mare lucru este 
a fi cineva călugăr al lui lisus Hristos. 

Şi după aceasta, zice, m-a sărutat marele Constantin şi s-a înălțat la cer. 

Şi v-am spus aceste istorii, mai întâi v-am spus canonul Sfântului loan Postnicul: „Cine are 
un copil şi are înclinație să se ducă la mănăstire, dacă-l opreşte, neîmpărtăşit este cu Sfintele Taine 
şi la moarte, ca un păgân rămâne”. Apoi v-am spus că un călugăr, dacă slujeşte lui Dumnezeu, scoate 
până la al nouălea neam din neamul lui şi apoi v-am spus că un simplu călugăr este mai mare în ceruri 
decât Sfinţii împărați Constantin şi Elena, ca să ştiţi, dacă în familia voastră se iveşte un suflet care 
începe a iubi pe Hristos mai mult decât pe mamă şi pe tată şi avere şi cinste, acela are chemare de 
sus. Şi acela este o fericire pentru familia voastră şi pentru neamul vostru şi în veacul de acum şi în 
cel viitor. 

În Evanghelie, când a venit tânărul bogat la Mântuitorul şi l-a întrebat ce să facă ca să 
moştenească împărăţia cerurilor, a spus Mântuitorul despre mântuire: Dacă vrei să te mântuieşti, 
păzeşte poruncile. Şi a întrebat tânărul: Care, Doamne? Să nu ucizi, să nu fii desfrânat, să nu furi, 
să nu aduci mărturie mincinoasă, cinsteşte pe tatăl tău şi pe mama ta şi celelalte toate. Şi a zis 
tânărul: Acestea le-am păzit din copilărie. 

Şi ce zice? Și căutând lisus la el, l-a iubit, fiindcă păzise poruncile Legii Vechi, dar dacă vrei 
să fii desăvârşit — călugăria este lucrul mai sus de mântuire, a celor desăvârşiţi —, vinde averile tale, 
dă-le la săraci, ia crucea ta şi urmează-Mi. S-a întristat tânărul, că era foarte bogat. Şi atunci a spus 
Mântuitorul cuvântul acela: Mai lesne va intra cămila prin urechile acului, decât bogatul în 

împărăţia cerurilor. 

EI se putea mântui cu poruncile, dar căuta desăvârşirea. Ca să fii desăvârşit trebuie să te 
dezbraci de toate, şi de avere şi de neamuri şi de părinţi şi de casă şi de cutare. Ai văzut că a venit 
unul la Mântuitorul şi se ruga: Doamne, dă-mi voie să îngrop pe tatăl meu! Şi i-a răspuns: Vino după 
Mine! Lasă morții să-şi îngroape morţii lor! Adică lasă pe cei morţi cu sufletul, care nu Mă cunosc, 
să îngroape pe cei morţi ce au murit cu trupul; tu urmează Mie, dacă vrei să fii viu. 

Deci te poţi mântui şi în lume, dar nu te poţi desăvârşi. Desăvârşirea este în viaţa călugărească. 
Trebuie să dai toate pentru Hristos, nu mai ai nici trupul tău al tău, că-l supui ascultării. Nici sufletul, 
că-l dai lui Hristos. N-ai tată, n-ai mamă, n-ai avere, n-ai casă. Nu ţi-a spus Hristos? Cine va iubi pe 
tată mai mult sau pe mamă sau pe soră sau frate sau rudenii sau prieteni sau holde sau moşii sau 
casă sau vii, nu poate fi ucenic al Meu. 

Nu ţi-a spus să nu le iubeşti, dacă iubeşti mai mult decât pe Dumnezeu. Și tot cel ce va lăsa 
casă şi părinţi şi cutare... însutit va lua şi viață veşnică va moşteni. 

Deci asta am spus despre călugărie pentru că ne vin la ureche unele ca acelea care se spun în 
Pateric: „Cele mai mari ispite îi fac celui ce vine în mănăstire părinţii, neamurile şi prietenii”. 

Când am plecat eu la mănăstire, mama plângea ca după mort. Noi am fost la mănăstire dintr- 
o casă cinci frați şi mama. Că spunea Gherasim, fratele meu: „Mamă, dumneata mori călugăriţă!” 
„Eu călugăriță? Niciodată”. Dar n-a venit? N-a stat 26 de ani în mănăstire? N-a murit monahia Agafia 
de 91 de ani? 

Dacă am plecat noi toţi, a murit tata, ei i-a fost urât singură acasă. Ne-a urmat. A venit şi ea 
la mănăstire şi s-a făcut maică. La Agapia Veche a murit. Dacă mă potriveam ei! Când vedea că ne 
rugăm şi nu mâncăm până seara, venea şi plângea pe la geamuri, noi ne făceam pravila, ne bocea de 
se auzea în tot satul. Plecaseră doi la mănăstire. O soră la maici şi un frate. A plecat o dată încă unul 
şi apoi încă doi şi apoi a venit şi mama. N-a avut încotro. 

Dar vreau să spun, dacă mă uitam la lacrimile ei sau la vorbele ei eram în lume încâlcit. Cine 
ştie unde mă găseam? Dacă iubeşti pe Dumnezeu, nu mai ai tată şi mamă, pentru că pe tatăl tău şi 
mama ta l-a făcut Dumnezeu ca şi pe tine. Pe El să-l iubeşti, că zice: Voi tată să nu numiţi pe pământ 
— de ce? —, că Tatăl vostru unul este, Cel din ceruri. Adevăratul Tată este Cel ce I-a făcut şi pe tata 
şi pe mama şi pe mine. Aşa ar trebui. De aceea vă spun. 

Acum să mutăm cuvântul în altă parte. 

Sunteţi câteva suflete aici. Voi care v-aţi căsătorit aveţi altă cruce. Aici am vorbit mai mult 
de partea călugărească. Voi aveţi cea mai mare şi mai imperioasă datorie creşterea copiilor. Vai şi 
amar de voi, dacă nu veţi creşte copiii în frica şi certarea Domnului! 

În iad, cum arată unul din sfinţi, ard în flăcări părinţii şi copiii. Şi copiii blestemă pe părinţi: 
„Blestemaţi să fiți voi, tată şi mamă şi bunică, că ne-aţi lăsat de capul nostru şi ne-aţi lăsat să facem 
păcate şi nu ne-aţi mustrat şi nu ne-aţi bătut şi nu ne-aţi crescut în frica de Dumnezeu şi nu ne-aţi dus 
la biserică şi nu ne-aţi învăţat să postim, să facem milostenie, să ne mărturisim, să ducem viaţă 
sfântă!” 

Iar părinţii blestemă pe copii aşa: „Blestemaţi să fiţi voi, fiilor, că din cauza voastră am ajuns 
noi în focul iadului. Că v-am iubit mai mult decât pe Dumnezeu. Am văzut că faceţi rău şi v-am lăsat 
„de dragul mamei”. Noi am muncit să vă cumpărăm vouă pământ, să vă facem casă, să vă însurăm, 
să vă mărităm după fete de bun neam — ca s-o iau pe cutare şi pe cutare — şi, muncind să vă facem 
vouă avere, am uitat să ne rugăm lui Dumnezeu, să postim, să mergem la biserică, să ne căutăm de 
suflet. Şi iată, muncind să vă îmbogăţim, să vă facem gospodari pe voi, am ajuns aici în gheenă”. 

Se blestemă acolo unii pe alţii, dar degeaba se blestemă, că-i prea târziu, că nu-i mai scoate 
nimeni de acolo. Îi vai şi amar dacă laşi copiii să trăiască de capul lor! 


CUVÂNT LA ZIUA PĂRINTELUI CLEOPA -— 1994 

— Blagosloviţi, sărut mâna. La mulți ani! Să nu stricaţi din sută şi cu drept de prelungire. 

Părintele Cleopa — Eu sunt moşul putregai! Aşa mă cheamă pe mine, măi copii, măi. 

— Spuneţi-ne un cuvânt de folos scurt pentru noi, călugării. 

P. C. — Mânca-v-ar raiul! Preacuvioase părinte stareţ, preacuvioase părinte Vartolomeu şi 
părinte Ioanichie şi toţi iubiții noştri părinți. Cum vă văd aici, doresc să ne vedem înaintea 
Preasfântului şi Preaveşnicului Mântuitor la bucuria cea fără margini. Dragii mei, ce v-o venit vouă 
în gând să veniţi aici! Nu visam eu una ca asta. 

Eu, acum îmi era în gând să mă culc. De la ora 5 (17) am tot avut oameni. Vin săracii! Aşa 
ți-i milă de ei! 

— Am lăsat oamenii afară. Am rămas numai noi. 

P. C. — Bine, mamă. Copiii mamei, care sunteţi călugări şi care vreţi să vă faceţi. Dragii 
mamei, uite ce zice la dumnezeiescul lov, capitolul 7: O luptă şi o ispită este viaţa omului pe pământ. 
Fiţi atenţi, mamă! Creşteţi cu vârsta, să creşteţi şi cu vârsta duhovnicească. Să vă ajute mila 
Domnului. Eu aşa mă rog cu lacrimi la Mântuitorul, să vă păzească Dumnezeu de ispite pe toţi şi de 
primejdii. Să fiți călugări buni, mamă! Şi cum ne-am bucurat aici că ne-am cunoscut, aşa să ne vedem 
şi acolo în bucuria cea veşnică. 

De aceea, măi copii, când vă văd aici, să vă păzească mila Preasfintei Treimi şi Maica 
Domnului de ispite, săracii, că tinereţea are mare nevoie de multă păzire. Să faceţi ascultare cu 
dragoste, păziţi-vă cu frica lui Dumnezeu, că Dumnezeu nu se uită la faţa voastră, ci la inima voastră 
totdeauna, să vadă dacă omul îl iubeşte pe EI şi dacă se păzeşte de păcat. 

Am citit istoricul Sihăstriei de tahigraful Dometie, din Mănăstirea Neamţ — istoricul acela a 
ars când a ars şi mănăstirea —, cum a început aici cu şapte pustnici veniţi din Sfântul Munte, cu 
metania din Neamţ. Eu am venit şi au stat 50 de ani în bordei, aici unde-i Sihăstria. Un bordei mai 
mare aveau unde era oleacă de altar de se împărtăşeau. 

După 50 de ani de stat în bordei, au venit aici într-o poiană, unde se cheamă „Poiana lui 
Aftanasie”; a fost un pustnic Aftanasie mai înainte. Şi, după ce au mai stat 50 de ani în bordei, a venit 
episcopul de Roman, Ghedeon, şi le-a făcut prima biserică, că Ghedeon era de metanie tot de aici, 
din Sihăstria. Prima biserică a durat până la 1714, când au venit tătarii şi au dat foc Neamţului şi 
Văraticului şi atunci au dat şi Sihăstriei foc şi au dărâmat prima biserică. Aceea a fost prima, după ce 
călugării au stat 50 de ani în bordeie. 

Eu mâine-s în groapă, părinte stareţ! Eu nu mai vorbesc mult. Eu vă spun cele ce am auzit, 
ce-am citit, că mâine-s în groapă, că eu de acum văd că puţine zile mai am. 

Şi aceasta, când au stat călugării fără biserică 4-5 ani, a venit alt episcop de Roman, tot 
Ghedeon, care a făcut a doua biserică, care a durat până la 1821, în timpul eteriştilor, când au venit 
generalii turci de la Iaşi, cu armată. Au venit pe valea Secului, iar secanii s-au încuiat în mănăstire, 
ca într-o cetate. Atunci era acolo şi boierul Rosetti cu toată averea lui, cu caii şi oamenii lui. 

Şi turcii au trimis o scrisoare printr-o săgeată: „Daţi drumul la porțile mănăstirii că nu vă 
facem nimic!” Ferească Dumnezeu când le-a dat drumul! O parte din călugări au fugit şi s-au ascuns 
în beciul acela de la poartă. O parte au sărit peste zid şi s-au ascuns tocmai la „Cornul Luncii”. Turcii, 
când au intrat în mănăstire, i-au găsit în beci şi la 149 de călugări le-au tăiat capul. 

De aceea aţi văzut în Secu când plouă cum curge sângele. Eu am văzut cum sângerează. 
Sângele drepţilor. Ehei, prin câte am trecut, măi băieţi! Dar averea lui Rosetti n-au găsit-o. A avut 
burdufuri de aur îngropate. Rosetti a sărit peste gard şi a scăpat, iar averea i-a rămas în Secu şi a 
găsit-o pe urmă. 

Apoi au venit turcii la Sihăstria şi au dat foc mănăstirii. Patru călugări din Sihăstria au luat 
tezaurul mănăstirii şi cărţile şi s-au dus şi le-au îngropat la un copac în „Piciorul Crucii”, eu am citit 
toate astea. Nici în ziua de azi nu se ştie unde-s. Prin câte a trecut biata Sihăstrie! 

Am pus oameni din Humuleşti să-mi facă 70-80.000 de cărămizi. Şi când am pus în Poiana 
Cireşului să sape — vă spun acestea, că poate este ultimul cuvânt pe care vi-l spun, că eu sunt ultimul 
—, când am pus să sape, la un metru jumătate în pământ am găsit o sabie cu două tăişuri, cu vârful 


687 


rupt. Mi-a luat-o la muzeul de la Cetatea Neamţului. 

Câte au fost pe aici, măi băieţi! 

Vreau să vă spun: am făcut casele acelea când a ars mănăstirea. 

Starețul, săracul, multe a mai răbdat! Când a venit banditul Baltă, l-a prins să-i dea bani de 
aur. Şi el ce-a avut bani de argint a dat, stareţul săracul, că avea pentru ferecat Evanghelii. „Nu, ai 
bani de aur şi-i ţii ascunşi!” Prin câte am trecut, de ce vă spun? Să păzească Dumnezeu Sihăstria, să 
nu mai păţească câte am păţit. 

Baltă, când a venit în biserică, ne-a scos afară. Neculai Grădinarul era econom. Nouă ne-au 
dat arme de la Piatra, ca atunci când trage el cu puşca, să tragem şi noi. O mitralieră la clopotniță, 
una devale şi una la prisacă. 

A venit în biserică şi a strigat: „Starețul, economul şi chelarul după mine marş”. Era plină 
biserica de lume. Când a tras cu un pistol un rând de gloanţe în biserică, toţi oamenii s-au pus în 
genunchi. Când am ieşit, au spus aşa: „Hai la beci!” La beci am pus oalele cele mari de la bucătărie. 
Le-a luat cu vin toate, că în banda lui erau 28, erau împrejurul mănăstirii; soţia lui Baltă era căpitan. 
Au scos vin şi s-au pus pe băut. 

„Unde-i stareţul?” Starețul Ioanichie s-a ascuns în lâna oilor, săracul, în pod cu Ioil. Când îi 
văd, că îmi aduc aminte, că am o fotografie cu părintele Paisie cu părintele oil. Câte a păţit bietul 
Ioil, era ucenic la stareţ! Şi lâna oilor din vara aceea era în pod şi ei s-au ascuns în lână. Şi Baltă a 
venit. Dar făcuse fierarul Tiubeică din Humuleşti, un drug de fier care bloca uşa. Şi ei n-au putut 
intra pe uşă. Au găsit un copilaş, au dat cu parii în geam, au spart geamul, au îndoit gratiile şi au 
băgat băiatul pe acolo. „Du-te pe dincolo şi dă drumul!” 

A luat copilul şi când au intrat, au căutat prin toate părțile. Bietul Ioil şi Ioanichie erau ascunşi 
în lâna oilor. Când i-au găsit, i-au luat de barbă şi i-au aruncat cu capul în jos pe scară. Aşa i-a coborât 
din pod. Şi când i-a luat la bătaie, săracii, săracii! Şi părintelui Ioanichie i-au tras cu bocancul în cap. 
Până dimineaţă 1 s-a scurs ochiul drept. Măi, fraţilor, prin câte am trecut aici, vai de noi! 

Măi, acum este un timp de rai, că nu păţim nimic. Vai de mine! Pe urmă săracul stareţul, când 
a văzut că slăbeşte, a zis: „De-acum eu mor! Aduceţi băiatul cel de la oi!” Eu la el mă mărturiseam 
din copilărie. De când trăia Gherasim, fratele meu. 

Măi, oameni buni, măi, când îmi aduc aminte. Numai Dumnezeu v-a mai adus aici să vă mai 
spun prin câte greutăţi am trecut. Dar vreau să vă spun. Şi atunci stareţul, dacă a văzut că a slăbit, a 
spus: „Aduceţi băiatul cel de la oi în locul meu!” Eu făcusem armata. Şi când au venit aceia şi când 
au spus că trebuie să merg devale, mănăstirea era arsă, clopotele topite, biserica cu acoperişul ars, 
paraclisul ars tot. 

Of, măi băieţi! Prin câte am trecut când m-a adus pe mine de la oi! 

Tundeam oile aici pe vale. Era o oaie tunsă pe jumătate. Eu eram cu opincile la un fag, cu 
mâna pe foarfece şi cu piciorul pe gâtul oii. Văd că vin din mănăstire mulţi călugări. Părintele Casian 
Cojoc, marele duhovnic, Calistrat Bobu, Nectarie Pintilie, părintele loan, şeful cancelariei, cu 
ştampile, cu toate. Şi se opreşte la mine un diacon tânăr: „Părinte Cleopa, a venit vremea, ca pe timpul 
lui David, să te luăm de la cele făcătoare la cele cuvântătoare!” Eu mă uitam la ei: „Ce-i asta?” 

Numai ce văd că vine părintele Casian Cojoc, care a stat vreo 30 de ani în laşi şi a fost 
duhovnicul lui Visarion Puiu. EI era mai bătrân: „Părinte Cleopa, mănăstirea a ars, stareţul îi cu ochiul 
scos, este război — că-ncepuse războiul, greutăţi. Părintele stareţ a zis şi uite şi iscălitura Patriarhului 
Nicodim — ei fuseseră la Neamţ —, a iscălit tot soborul să te pună stareţ”. 

Dar eu m-am gândit: „la uite, măi!” Zic: „Părinților, dacă nu mă lăsaţi să mă gândesc, plec la 
Secu”. Economul Secului, Alexie, îmi spunea: „Hai la Secu — Secu avea aproape 900 de oi —, nu să 
mulgi oile, ci să supraveghezi stâna” — că avea ciobani civili. Atunci «Piciorul Crucii» era al Secului. 
Eu l-am scos, când am intrat stareţ, cu moşiile noastre. 

Şi zic: „Părinților, m-au mâncat păduchii aici aproape 11 ani; mi-au putrezit picioarele în 
opinci. Nu mă duc să mai iau grija mănăstirii, tocmai acum când este atâta de greu! Lăsaţi-mă să mă 
gândesc!” 

Şi a zis Casian: „L-am luat prea repede. Lasă-l să se gândească! Şi cât să te gândeşti?” „Lasaţi- 
mă o lună!”Şi n-au avut răbdare o lună. Eu i-am scris părintelui Paisie la Cozancea, am fost la oile 
mănăstirii cu Gherasim, fratele meu cel mai mare; cinci ani am stat la Cozancea până ce am venit 
aici. 

Părintele Paisie era atunci acolo. Nu era venit încoace. El a venit aici în '48 cu Chiril Şaramet. 
Şi bătrânul atâta mi-a scris, două-trei rânduri: „Dragul tatei, să fii ca şi cum n-ai da şi ca şi cum n-ai 
lua! Nu te bucura când te-or pune, nu te supăra când te-or scoate!” 

Când a venit cartea poştală, au venit de la cancelarie: „Ei, te-ai gândit?” „Da”. Mi-am luat 
cojocul, aveam cojoc din şapte piei. Cu acela am stat şi prin pădure, pe unde am mers. Era o căruță 
de plop făcută de mine şi de Visarion Prepeliţă, cu două chiliuţe. Am făcut-o noi când a ars 
mănăstirea. Acolo ne-a bătut Baltă pe amândoi. Vai, câte am păţit! 

Când m-am dus acolo, mă trezesc cu birou, călimări, ştampile; le-au adus pe capul meu acolo, 
că n-aveau unde, că mănăstirea era arsă. 

Şi au venit de la Neamţ acei mari cu aceia de aicea şi mi-au dat ajutor pe Pr. Casian (Onufrie) 
paraclisier, care-i la «Piciorul Crucii», pe părintele Calinuc Lupu econom şi alţii. 

Mai staţi dacă vreţi, că nu v-am chemat eu; v-a chemat Maica Domnului. Acesta-i semn că 
nu mai am mult de trăit. Mă duc... 

— O să venim şi la anul şi la celălalt an... 

P. C. — Aţi venit să vă luaţi rămas bun de la moş Costache. 

— Nu ne lăsaţi sărmani! Mai staţi cu noi, părinte! 

p. C. — Mâine-poimâine plec. 

— Să trăiţi mulţi înainte! 

P. C. — Dar nu-i o fericire mulţi înainte. O fericire e să avem o picătură de milostenie înaintea 
Domnului când ne-om da duhul şi când vom sta la judecată. 

— Este cum vrea Domnul, nu cum vreţi sfinţia voastră. 

P. C. — Dragul mamei, cum vă văd aici, să vă văd în Rai, cu părintele stareţ, cu părintele 
Vartolomeu şi cu toţi călugării... 

— Cu sfinția voastră în frunte. 

p. C. — ...să ne bucurăm acolo. Mila Prea Sfintei Treimi să fie cu noi. Păziţi-vă viaţa curată, 
să aveţi frica lui Dumnezeu, să vă spovediţi curat, să faceţi ascultare cu dragoste, păziți-vă, mamă, 
de prietenia cu cei răi, că mâine plecăm. Şi Mântuitorul spune în Evanghelie aşa: Privegheaţi şi vă 
rugați, că nu ştiţi ziua nici ceasul. Nu ştim când plecăm, dar plecăm, că nimeni nu rămâne aici. 

Părinte stareţ, vă mulţumesc din toată inima! 

— Sărut mâna, Prea Cuvioase! Să vă dea Dumnezeu sănătate şi noi vă pomenim la toate 
rugăciunile! 


ÎN DIALOG CU CREDINCIOŞII 


p. C. — Dar de pe unde sunteţi, mamă? 

— De la Paşcani, Piatra, Piteşti, Buhuşi, Oradea, Constanţa, Bacău. Botoşani. 

P. C. — Botoşani. Care-i din Botoşani? Mânca-v-ar raiul! Botoşanii mei. Eu sunt din Botoşani. 
Au ajuns şi de acolo. Dar mata de unde eşti? 

— De la Rădăşeni. 

P. C. — Rădăşeni? Ăhăi, rădăşenii noştri care au făcut mănăstire după ce a ars. Ei sunt ctitori 
mari aici. Costache Sofica, Vasile Sofica, Costică Gorea, lon Amariei, Costică Buhlea, Costache 
Manolache, Amariei Neculai. Da, erau mulţi săracii. Au venit rădăşeni mulţi aici. Era şi unu 
Gheorghe Andron. Da, săracii! Dar câţi n-au fost. Nu-i mai ţin minte. 

Când au văzut că vin ruşii, au adus vreo 5-600 de oi aici şi au făcut stână aici pe moşia 
mănăstirii, şi vreo 2-300 de vite mari. Au adus vreo 10 femei şi au făcut o bucătărie aici, pentru ca 

să aibă aceia mâncare. A dat Dumnezeu că frontul s-a mutat la Iaşi şi apoi s-au întors înapoi şi au 
scăpat. Dar au vărat oile aici până toamna. Săracii! 

Au venit rădăşeni mulţi. Oameni credincioşi. Şi acum aveţi un preot foarte bun acolo. 
Părintele Irimescu. A fost la mine aici. Foarte bun preot. Să-i transmiteţi multe închinăciuni de la 
Părintele Cleopa. 

Eu am slujit la biserica aceea unde era părintele Haralambie pe vremuri. Am slujit la hram. 
Şi am ieşit cu Sfântul Potir până la poartă; atâta lume era. Mi-aduc aminte. Un popor credincios. Da, 
săracii! Unde-or fi aceia pe care i-am cunoscut? 

Când am făcut paraclisul acesta nou, ei ne-au ajutat foarte mult. Că banditul Baltă a dat foc 
mănăstirii şi a ars şi paraclisul cel vechi, care era unde-i aghizmatarul acum. 

Şi să vedeţi o minune când a ars paraclisul. Părintele Ioanichie adusese din lesusalim, de când 
a fost el, sfintele moaşte a doi sfinţi: Vartolomeu şi Varnava — într-o cutiuţă de aur, şi erau cusute în 
poala sfintei mese la paraclis. Când a luat foc paraclisul, nimeni nu a avut curaj să se bage. Paraclisul 
era din lemn. Aţi apucat paraclisul vechi? 

— Era acoperit aşa ca o casă. 

P. C. — Ca o casă, da. Şi nimeni n-avea curaj. Dar s-a băgat unul, Gheorghiu de la Filioara, şi 
a luat cât a putut lua. Avea băiatul la oi aici. A luat Evanghelia şi ce-a mai putut lua de pe sfânta masă 
ŞI a ieşit. 

Însă sfintele moaşte au ieşit singure. Cine ştia că sunt cusute la poala Sfintei Mese? Starețul, 
vai de capul lui, că era cu capul legat, era gata. Şi numai văd că lângă Gheorghiu cade o cutie legată 
cu o cordică de mătase roşie. El n-a ştiut ce-i. Le-a luat şi le-a pus în brâu. Dar Nectarie Pintilie era 
meşter: „Moşule, ce-ai acolo?” „A căzut o cutie”. A văzut că era zvârlită. Când a căutat, erau sfinte 
moaşte. Ei, când a aflat bătrânul că au ieşit sfintele moaşte, stareţul s-a rugat şi i le-a dat înapoi lui. 
Nectarie Pintilie le păstra acelea să facă o mănăstire tocmai la Piatra Craiului, de unde era el. 

Iar acum, după război, am făcut paraclisul nou şi mult ne-au ajutat rădăşenii. Eu am zis să 
punem un podeţ de scânduri sub paraclis, că acolo unde-i altarul este cu vreo trei metri mai sus şi era 
gol dedesubt: Dar Costache Sofica a zis: „Părinte, nu facem aici puşcărie, ci biserică. Dacă stau 
călugării, săracii, iarna când e ger, şi-i gol dedesubt, îi caliceşte la picioare. Trebuie să nisipim”. Dar 
zic: „Cum să nisipesc atâta pământ?” „Lasă că vin eu cu oameni”. 

A venit cu vreo 60 de căruţe din Rădăşeni. S-au apucat şi au săpat un dâmb acolo cu iarbă. 
Când au săpat au dat de casa de apă tocmai de la 1821. Erau burlane de acelea mari. Ei au cărat 
pământ; o grupă săpa, o grupă aducea. Au zis să le ţin predică şi la aceia care sunt în biserică şi la 
aceia de pe câmp. 

Săracul Costache! A nisipit toată mănăstirea. Ce credincios a fost! Oare mai are vreun copil? 

— Are în casă un nepot înfiat. 

P. C. — Nepoţi. Dar pe Vasile Sofica l-aţi cunoscut? 

— Sofica Vasile este vecin cu mine. 

p. C. — Şi el este ctitor mare aici. Băieţii rădăşeni! Da, nu-i pot uita, că au ajutat mult aici. 
Cel mai mare ctitor din Rădăşeni a fost Gherasim Câmpanu, care a murit la Slatina. A vândut casa şi 
pământul şi a dat toţi banii aici. Are o singură fată. O cheamă Catinca. Numai atât a avut, copila 
aceea. Gherasim a dat aici mii, cum era pe atunci. A făcut catapeteazma, a făcut cheltuială mare, a 
făcut biserica. ÎL avem ctitor aici. Am fost la înmormântarea lui. 

Ei au fost şi în timpul refugiului. Când au văzut că vin ruşii, erau aici la vreo 60 de familii. 
Au avut bucătăria lor, au făcut bucate, au făcut totul. Au spus: „Nu necăjim călugării, să ne facem 
ale noastre toate”. 

Se temeau că vor veni ruşii. A dat Dumnezeu că n-au ajuns până aici. Bieţii rădăşeni, săracii! 

— Părinte Cleopa, ce este cu „Oastea Domnului”? 

P. C. — Cine spune că-i în Oastea Domnului, întreabă-l: „Măi, tu mergi la biserică? Te 
mărturiseşti, posteşti posturile? Crezi în preoţi, în icoane, în cruce, în Biserică?” Dacă-l vezi că merge 
la biserică, atunci este ostaşul Domnului. 

A venit un preot la mine şi mi-a zis: „Părinte, am avut tot satul în «Oastea Domnului» şi toţi 
au trecut la penticostali. Am rămas numai cu zece familii ortodoxe”. Iată cum s-au rupt de Biserică 
şi s-au făcut pepinieră de sectari. 

— Părinte, cineva este vecină cu o sectantă. Ce poate să facă ca s-o ajute? 

p. C. — S-o îndemne pe sectantă să se ducă la biserică, să se mărturisească la preot şi să se 
dezlege de sectă, că dacă moare aşa, se duce în fundul iadului. Biserica este trupul lui Hristos şi cap 
al Bisericii este Hristos, cum spune la Tesaloniceni. Cine se desparte de Biserică, de Hristos — capul 
ei — se desparte. 

— Dar ei nici nu vor să audă. 

P. C. — Poate să n-audă, se duc în fundul iadului. 

— Părinte, cum va pune antihrist pecetea oamenilor? 

P. C. — Când vei vedea pe vreunul că nu face cruce, fugi, că pe acela este pusă pecetea; este 
pecetluit nevăzut. El nu ştie. Este lucru nevăzut al satanei. Cum îl auzi că zice să nu te închini la 
cruce, acela are pecetea. Este pecetluit de antihrist. Care îl auzi că spune: nu te închina la icoane, nu 
crede în preot, nu merge la biserică, acela are pecetea pe frunte. Fugi de acela, că-i întunecat. Aşa-i 
acum. Că acum sunt creştini bine lămuriţi, care au citit şi cunosc, dar sunt unii, săracii, care nu ştiu 
şi cad victimă la aceştia. 

La noi în ţară cei mai mulţi sectari în nordul Bucovinei, pe la Falcău, Straja, pe acolo, la 
Vicov, şi în nordul Ardealului, în Țara Crişului, acolo prin Banat. În Muntenia, Oltenia, Moldova ŞI 
Bucovina de sud este curată credinţa. 

Unde au apucat a intrat sectele, acolo au făcut mari ravagii. Dar oamenii care sunt credincioşi 
se ţin de Biserică, nu merg după toţi nebunii. Nici nu-i primesc în casă, că aşa spune Sfântul Ioan 
evanghelistul în epistola a III-a sobornicească: nici în casă să-i primeşți, nici de vorbă cu ei să stai. 
Clar. Nu vorbiţi! 

Când vei vedea câte unul de acesta că spune: „Te faci martorul lui Iehova?” Să-i spui: „Piei, 
satană, dinaintea mea! Du-te de aici diavole împeliţat! Cine satana te-a adus aici să mă desparţi de 
Biserică?” Fă cruce şi fugi de ei. 

— Prea Cuvioase, dar pentru copii la şcoală ce rugăciuni să facem pentru luminarea minţii? 

p. C. — Da. Cea mai de folos este Psaltirea. Psaltirea este insuflată de Duhul Sfânt. Auzi ce 
spune Sfântul Vasile cel Mare: „Psaltirea este soarele Bisericii, şi mai bine să stea soarele din 
călătoria sa, decât să stea Psaltirea de a se citi în casele creştinilor şi-n biserică”. Psaltirea este plină 
de Duhul Sfânt. 

— Prea Cuvioase, dacă cineva a murit nespovedit şi neîmpărtăşit ce mai poate face? 

P. C. — Dacă a murit nespovedit de mult şi neîmpărtăşit, nu-l mai poţi scoate. 

— Şi dacă totuşi se zbate în boală şi zace mult pe patul spitalului şi nu primeşte preotul şi pe 
Dumnezeu îl înjură, cum îl putem ajuta? 

P. C. — Trebuie să se ducă să-i spună să se spovedească. Dacă moare nespovedit, este cum ar 
muri nebotezat. Nu-l mai poţi scoate niciodată. Vă spun cum e drept, de ce să vă mint? Şi de aceea, 
când veţi vedea pe cineva bolnav în casă, să aduci întâi preotul să-l spovedească curat. Că dacă moare 
omul nespovedit curat, chiar de-ar merge în iad, Biserica îl poate scoate în şase săptămâni. 

— Părinte, sora mea cu soţul ei, cumnatul meu, şi copilul au murit de moarte năpraznică într- 
un accident de maşină. Au fost spovediţi şi împărtăşiţi şi iubitori de Dumnezeu. 

P. C. — Dacă au fost spovediţi şi împărtăşiţi, ferice de ei. S-au dus în Rai. De aceea a lăsat 
prea bunul Dumnezeu între noi şi EI Taina Spovedaniei. A ştiut că o să greşim. Şi a lăsat taina aceasta 
a spovedaniei, că tot ce va lega preotul pe pământ să fie legat şi în cer şi tot ce va dezlega preotul pe 
pământ, să fie dezlegat şi în cer. Este ferice de cel ce moare spovedit. 

Dar când auzi pe-un om care nu s-a mărturisit toată viaţa, acela-i om? Acela-i drac! Cum a 
trăit el o viaţă întreagă şi nu a avut grijă de suflet? Sufletul este mai scump decât toată lumea. Preţul 
şi valoarea sufletului nostru nu l-a pus un prooroc sau înger sau un apostol. L-a pus însuşi Dumnezeu 
Cuvântul când a zis: Ce va da omul în schimb pentru sufletul său? Măcar de-ar câştiga toată lumea 

nu poate cumpăra un suflet. Aşa-i de scump sufletul nostru. De aceea diavolul bate război să-l ia prin 
păcat. 

— Părinte, dacă există certuri între vecini, ce rugăciuni trebuie să facem să fie pace? 

P. C. — Mai întâi să-i mărturisească un duhovnic bun. N-au voie să ţină supărare până la 
apusul soarelui. Ai auzit ce spune Apostolul: Soarele să nu apună întru mânia voastră. Dacă s-a 
întâmplat o sfadă între tata şi mama, sau ginerele sau nora, sau frate sau sora, tot atunci: „lartă-mă, 
mamă! lartă-mă, tată! lartă-mă cutare!” Tot atunci să te împaci cu toţi” Că dacă, Doamne fereşte, 
mori şi nu te-ai iertat, mergi în fundul iadului. 

— Părinte, la cât timp trebuie să ne împărtăşim? 

P. C. — Dacă nu eşti oprit de duhovnic, dacă n-ai impedimente canonice, ar fi bine măcar o 
dată pe lună să vă împărtăşiți. 

— Nu săptămânal? 

P. C. — Nu. Măcar o dată pe lună. Care are impedimente, nu se poate apropia zeci de ani. 
Doamne fereşte! O femeie care a făcut un avort, numai un avort, 20 de ani nu se poate împărtăşi, 
după canoanele Marelui Vasile. Una care a trăit necununată măcar o săptămână cu bărbatul ei, 15 ani 
nu se poate împărtăşi. 

— Dar ne-am împărtăşit, părinte, că preotul nostru ne-a dat voie. 

P. C. — Dar i-ai spus ce-ai făcut? 

— l-am spus. 

p. C. — Se împliniseră 20 de ani de când n-ai mai făcut? 

— La noi, la bisericile de mir, spune 7 ani. 

P. C. — Cum 7 ani? Să-ţi arăt eu Dreptul Canonic. 

— La trei ani mi-a dat împărtăşanie. 

P. C. — Ţi-a dat împărtăşanie? Apoi ai luat spre osândă. Ferească Dumnezeu! 

— Nu prea ne dau canoane preoţii de la oraş. De aceea venim şi noi aici. 

p. C. — Ferească Dumnezeu! Vrei să ai canon în iad? Ai văzut călugărul Andrei? Făcea canon 
pentru cei din neamul lui. 

— Dacă ne-am luat în căsătorie doi veri de-al doilea, este păcat? 

P. C. — Cine s-a luat neamuri în căsătorie, veri al doilea, Il ani sunteţi opriţi de la 
împărtăşanie. Veri de-al doilea, sunt gradul şapte. Veri întâi sunt opriţi 15 ani. 

— Dar n-am ştiut că-i păcat. 

p. C. — Degeaba îmi spui mie. Du-te la un episcop sau desfaceţi nunta. 

— Dar care trăiesc necununaţi, cum pot fi ajutaţi? 

p. C. — Care trăiesc necununaţi, trăiesc în preacurvie. 15 ani nu se pot apropia de Sfinele 
Taine. 

— Dar care, cununat fiind, trăieşte cu soţia lui în Posul Mare, ce canon are? 

P. C. — Dacă-i în Postul Mare este oprit 4 ani de împărtăşanie. 

— Părinte, dacă copilul meu este zămislit în Postul Paştelui, ce canon trebuie să facem? 

P. C. — EI n-are nici o vină. N-are nici un păcat. Părinţii lui. 

— Dar noi, părinţii lui, ce canon trebuie să facem? 

P. C. — Părinţii trebuie să se ducă la mănăstire la un duhovnic iscusit, să spună că au greşit în 
Posul Mare. Copilul n-are nici o vină. 

— Părinte, dar slujba Sfântului Maslu pentru ce se face? 

P. C. — Sfântul Maslu este întemeiat tot de Mântuitorul prin Sfinţii Apostoli. Este cea mai 
puternică slujbă pentru sănătate, prin care dobândim şi iertare de păcate. Dar nu-ţi ajută dacă nu eşti 
spovedit. Pentru că Sfântul Maslu este taina a cincea, iar spovedania este taina a patra de la Botez. 
De aceea vă rog să aveţi mare grijă, când se îmbolnăveşte cineva s-aduceţi repede preotul să-l 
spovedească curat. Că dacă moare curat spovedit, chiar de merge în iad — poate are păcate grele şi nu 
poate să se ducă în rai —, dar Biserica îl poate scoate şi în şase săptămâni, prin 40 de panacizi şi 
părticele sau 40 de liturghii. Că fiecare părticică reprezintă acel suflet. 

— Părinte, dacă cineva înainte de moarte s-a spovedit şi totuşi i-au rămas nespovedite nişte 
păcate mari, ori a uitat, ori n-a ştiut. 

P. C. — Atunci fuga repede la biserică, pune-i 40 de panacizi cu dezlegări. Că la o panacidă 
sunt nouă dezlegări. Şi în şase săptămâni se fac 40 de panacizi cu dezlegări. Şi are şi cel ce a murit 
săracul 40 de zile şi cu cât a mai făcut şi el canon şi cu cât îl ajută Biserica, îl scoate din muncile 
iadului. 

— Dar dacă nu s-au putut face praznicile chiar atunci în 40 de zile după ce-a murit, putem să 
le facem după aceea? 

P. C. — Oricând, dar să le faci, să nu rămână nefăcute. 

— Părinte, dacă cineva a murit spânzurat sau înecat, şi dacă e trecut aici, dacă-i dezgropat la 
şapte ani e bine? Îşi revine sufletul lui? Are ceva plată? 

P. C. — Poţi să-l dezgropi de 70 de ori câte şapte, tot în iad stă, dacă s-a spânzurat. Numai 
dacă ar fi fost nebun. Care-i stricat de minte, dacă şi-a făcut seama, nu 1 se socoteşte păcatul, că n-a 
ştiut ce face. Dar dacă a fost beat sau cu ambiţie de-a lui, s-a dus pe veci în fundul iadului. Aşa-i, 
mamă. Bine că întrebaţi. 

Spovedania este al doilea botez. De aceea vă spun, să nu lăsaţi timpul să treacă fără să vă 
spovediţi. 

— Dacă avem necazuri si lipsuri în casă, ce trebuie să facem? 

P. C. — Dumnezeu, dacă faci rugăciune, de toate celelalte poartă de grijă pentru tine. Ai să ai 
şi bani şi avere şi sănătate. Toate au să-ţi meargă bine, fiindcă te rogi la Acela care poate şi ştie toate. 
Iar acel ce lasă rugăciunea şi fuge la treabă, îi bucură pe draci. 

Sfânta rugăciune este hrana sufletului. Vreau să vă spun că întotdeauna când nu puteţi zice o 
rugăciune lungă, un acatist, o catismă la Psaltire, ziceţi rugăciunea minţii: „Doamne lisuse Hristoase, 
Fiul lui Dumnezeu, miluieşte-mă pe mine păcătosul sau păcătoasa!” Aşa, mamă. Când nu veţi avea 
altă rugăciune la îndemână, aceasta s-o aveţi totdeauna. 

— Părinte, dacă nu te scoli la miezul nopţii, dar stai până la ora 12, este primită rugăciunea? 

P. C. — Este primită. Este primită şi dacă nu te culci. 

— Stau până mai târziu şi îmi fac rugăciunea atunci la 12. 

P. C. — Da, mamă. Fă rugăciunea. Dacă stai mai mult fă rugăciunea şi când te-ai culcat dormi 
până dimineaţă. Fă seara mai mult. Măcar seara să faci două ore. Că dacă faci rugăciunea spre somn 
şi faci al doilea paraclis al Maicii Domnului, seara, ai exact o oră; şi dimineaţa dacă faci rugăciunile 
dimineţii clar, frumos, şi acatistul Maicii Domnului, îi tot o oră. Maica Domnului este mama noastră 
din cer şi de pe pământ. Totdeauna acatistul ei să nu vă rămână! Dimineaţa acatistul şi seara 
Paraclisul. 

— Părinte, dar dacă lucrăm ceva cu mâinile şi zicem rugăciunea în gând, este primită? 

P. C. — Dacă lucrezi şi ai rugăciunea în minte este bun. Ai şi partea Martei şi a Mariei. Trupul 
este Marta, îl pui la treabă, iar Maria este sufletul, eşti cu gândul la rugăciune la Mântuitorul. 

Ai văzut că Mântuitorul a mustrat-o pe Marta? S-a dus în casa lor, Marta şi Maria, două surori. 
Maria s-a pus în genunchi la picioarele Domnului şi asculta cuvintele Lui. Marta pregătea de 
mâncare, să facă treburi, să pună castroane, şi ai văzut că nu poate dovedi. Poate Mântuitorul mai 
avea şi un apostol, doi cu Dânsul. Doamne, dar nu socoteşti că sora mea m-a lăsat singură ca să 
slujesc? Zi-i ei să-mi ajute! 

lar Maria stătea în genunchi la picioarele Lui. Şi i-a zis Mântuitorul Martei: Marto, Marto, te 
grijeşti şi spre multe te sileşti, ci un lucru trebuieşte, Maria partea cea bună şi-a ales, care nu se va 
lua de la dânsa! Ea stătea la rugăciune la picioarele Mântuitorului. 

Aşa şi voi. Să nu faceţi numai ca Marta. Când munceşti şi faci rugăciunea, ai şi Marta şi 
Maria; le ai pe amândouă. Dar când faci numai treabă şi nu faci rugăciune deloc, eşti Marta tot timpul. 

— Uneori zic psalmul 50, e bine? 

P. C. — Psalmul 50 este bun. Pentru cei bolnavi şi bătrâni care nu pot să se ducă la biserică 
sau nu pot lucra, psalmul 50 ţine loc de 25 de metanii. Sunt bolnavi săracii. Pot să-l zică culcaţi pe 

pat. Îl zice de două ori are 50 de metanii. ÎL zice de patru ori are o sută de metanii. Da, că Dumnezeu 
ştie care om nu poate să meargă la biserică, dar rugăciunea 1-0 cere, că aceea o poate zice. 

Ai văzut împăratul lezechia, în Biblie? Era un împărat foarte credincios şi a trăit mult, dar 
când a îmbătrânit, a slăbit tare! Poate să fie un milion de doctori, când te duci, te duci. Crezi că viaţa 
noastră este în mâna doctorilor? Şi au venit la el mai mulţi. Omul când este bolnav, săracul, nu se 
poate întoarce singur. Trebuie să-l ajuţi. Şi au plecat de la el toţi doctorii şi el a rămas acasă. Şi cum 
era slab aşa, a încercat să se întoarcă cu faţa la perete, o dată, de două ori. Dar n-a putut. Şi atunci cu 
lacrimi în ochi a oftat din adâncul inimii: „Doamne, Doamne, adu-ţi aminte că te-am iubit din 
tinereţile mele şi nu mă lăsa!” 

Ai auzit? Cu lacrimi în ochi s-a rugat. EI a fost credincios din tinereţe. Şi aude un glas tot 
atunci: „Pentru aceste cuvinte îţi mai dau 15 ani de viaţă!” Ai văzut cât poate rugăciunea cu lacrimi 
din inimă? Şi s-a făcut sănătos şi a mai trăit 15 ani, pentru că s-a rugat nu numai din gură, ci din 
adâncul inimii a suspinat. Din adâncul inimii a zis rugăciunea. 

Dacă vezi că eşti bolnav sau bătrân, stai liniştit acasă, ia-ţi o carte, stai pe-un scaun, citeşte 
un acatist sau la Psaltire, că la Dumnezeu este primit. Şi dacă şi soția este bătrână şi nu poate, 
pomeneşte-o şi pe ea, că ai plată. Că aceia care-s cununaţi în biserică, ei înaintea lui Dumnezeu nu-s 
doi, sunt unul. Un trup şi un suflet. N-ai auzit ce spune Apostolul Pavel? Se sfințește bărbatul 
necredincios prin femeia credincioasă. Şi invers. De la cununie sunt un trup şi un suflet. 

— Părinte, dar dacă suntem în călătorie şi avem canon de făcut, ce putem face? 

P. C. — Mamă, dacă nu poţi, când mergi pe drum zi psalmul 50. Dacă-l zici o dată ai 25 de 
metanii. Dacă-l zici de două ori ai 50 de metanii. Tot aşa. Fă ce poţi! 

— Dacă nu putem zice psalmul 50? 

P. C. — Dacă poţi zice psalmul 50, ai 25 de metanii, iar dacă nu, zi Tatăl nostru, că-i primit. 
Da. Numai să zici cu toată inima. 

— Am citit că noaptea e bine să faci de 33 de ori Tatăl nostru, cu metanii. Se poate face mai 
devreme de miezul nopţii? 

P. C. — Se poate, şi mai de cu seară şi mai dimineaţă, numai să-l facă. 

— Părinte, cui trebuie să facem milostenie? 

P. C. — A venit un sărac la patriarhul Alexandriei, loan cel Milostiv: „Uite, părinte, aşa, am 
fost corăbier, s-a rupt corabia şi s-a înecat atâtea şi am pierdut atâta...!” Îi zice ucenicului: „Du-te, 
fiule, şi-i dă 1000 de galbeni din casieria bisericii!” Era acolo un vas unde se ţinea visteria bisericii. 

Şi se duce mai încolo săracul şi se îmbracă cu altă haină şi vine iarăşi: „Am fost aşa şi m-au 
prădat tâlharii şi m-au bătut şi am rămas sărac”. „Du-te, fiule, şi-i dă 500 de galbeni!” 

Se duce mai încolo şi ia altă căciulă, alţi bocanci şi vine iar: „Uite am fost aşa şi aşa şi am 
avut negustorie cu unul şi mi-a luat banii şi s-a dus, cutare, şi m-a lăsat sărac şi n-am cu ce mă întoarce 
acasă...”. „Du-te, fiule, şi-i dă!” Dar ucenicul zice: „Părinte, bagă de seamă! Acesta-i tot acela de 
dimineaţă!” „Du-te, fiule, şi-i dă!” 

„Părinte, dar îi tot acela, îşi schimbă hainele şi bocancii. Îl cunosc după ochi. Îi tot acela 
„Du-te, fiule, nu cumva să fie Hristos! Mai dă-i acum 50 de galbeni!” 

Când a venit să-i dea, i-a zis săracul ucenicului, un diacon din palat: „Ia stai, măi băiete! 
Spune la episcopul vostru: fiindcă m-a miluit azi de trei ori — cine pe săraci ajută, cum zice, pe 
Dumnezeu împrumută — şi fiindcă de trei ori am fost şi totdeauna ţi-a spus să-mi dai şi nu m-a judecat, 
spune-i că am să-i dau atâta avere, că n-are să mai poată împărți cât am să-i trimit eu”, şi nu l-a mai 
văzut. Era Mântuitorul. 

Şi a doua zi soseşte o corabie de la Roma încărcată cu grâu şi cu altele şi peste o mie de grivne 
de aur. O grivnă de aceea avea cât un ţuhal de galbeni. Nu a trecut corabia aceea de la Roma, vine 
altă corabie, din altă parte. Şi a pus Sfântul loan la episcopie preoți să împartă milostenie zi şi noapte. 
Nu puteau dovedi aceia cât venea, că el dădea şi s-a pus la întrecere cu Dumnezeu: „la să vedem, ai 
să mă întreci Tu pe mine, cât pot eu să-ţi dau Ţie!” De aceea îi spune Sfântul Ioan cel Milostiv. 

Dar eu dacă va veni unul de două ori, îl ocărăsc: „Fugi de aici, că ţi-am mai dat!” Vin ţigani 

de ăştia. Şi eu le spun: „la zi, măi, cum zic eu: «Cum nu-i răchita pom, aşa nu-i ţiganul om!” Că 
ăştia cer mereu. Dar le dau câte ceva. Dar Varsanufie are ciudă: „Măi, dar a mai fost!” „Lasă-l, măi!” 

— Părinte, dar fumează, bea, dă în cap la altul, fură... 

P. C. — Stai, stai, măi loane, măi, mânca-te-ar Raiul să te mănânce! Cine te-a pus judecător 
pe tine peste ţigani? 

— Dar nu face voia lui Dumnezeu! 

P. C. — N-am eu treabă! Nu, nu, nu. 

— Să-l iubeşti pe cel de o credinţă cu tine mai întâi! 

P. C. — Nu, nu, nu, nu... Nu de-o credinţă cu tine. Tot omul din lume este aproapele nostru. 
Ai văzut Evanghelia cu samarineanul milostiv? Cine a făcut milă cu cel căzut? Acela de o credinţă 
cu el? Un samarinean, care era păgân. Tot omul din lume, tot care poartă trup ca şi noi e-aproapele 
nostru. N-ai venit să-l judeci. Poţi să-l vezi că face orice. Dă-i, că tu nu-i dai lui, îi dai lui Hristos! Ce 
zice? Întrucât aţi făcut unuia din aceştia fraţi ai mei, prea mici, Mie mi-aţi făcut. Ce am eu grijă că 
el îi curvar sau îi beţiv, cutare? 

— Dar dacă cu banii aceia cumpără țigări şi băutură? 

P. C. — Treaba lui. Nu l-ai pus tu. Tu i-ai dat ca să mănânce, să se îmbrace. Asta-i treaba lui 
mai departe ce face. 

— Nu iei parte la păcatul lui? 

P. C. — Nu iei parte. Ai văzut când vine Petru? Petru era cel mai iubit, că-L iubea tare pe 
Hristos, dar s-a lepădat de trei ori. loan Evanghelistul era foarte iubit. El nu s-a lepădat deloc. Era 
prieten şi cu arhiereul. Şi vine Petru, care era râvnitor groaznic pentru Hristos, şi a zis: ...măcar toți 
de s-ar lepăda, eu nu mă lepăd. Avea încredere în sine. Amin zic ţie, Petre, înainte de a cânta cocoşul 
de două ori, de trei ori te vei lepăda de Mine, fiindcă ai încredere în tine, că nu eşti straşnic. Pentru 
mândrie, ca să-l smerească. Şi a ieşit afară şi a plâns cu amar când a cântat cocoşul. Lacrimile acelea 
l-au restabilit în harul lui Dumnezeu, că i-a părut rău. 

Dar zice: Doamne, de câte ori voi ierta pe fratele meu într-o zi? Până la şapte ori? A răsturnat 
părerea lui Petru: Nu zic ţie, Petre, până la şapte ori, până la şaptezeci de ori câte şapte, într-o zi. 
De 7000 de ori să-l ierți. Na! Vezi că mila lui Dumnezeu n-are margini? „Nu că l-am iertat o dată şi 
iar face rău!” Ia să vezi, l-am iertat de 7000 de ori într-o zi? 

Aşa că Dumnezeu miluieşte fără margini, că n-ar mai ţinea El lumea asta, câte răutăţi sunt pe 
pământ. Doar din dragoste a făcut-o, din milă. Nu L-a pus nimeni. Şi are atâtea popoare care nu-L 
cunosc. Peste un miliard de budişti, chinezi care se închină lui Buda, mare vrăjitor blestemat. 

Ai India care se închină lui Brahma, China şi Japonia se închină la nişte draci de vrăjitori. Un 
popor de 140.000.000 se închină la draci şi nu-i pierde. De ce nu-i pierde, măi? Şi China cu peste un 
miliard de budişti, se închină la draci, de ce nu-i pierde? 

Dar noi n-am fost păgâni? N-am fost mii de ani păgâni? Şi mai mult. Atunci cu colonizarea 
Daciei ne-am încreştinat, iar alte popoare şi mai târziu. Dumnezeu aşteaptă îndelung: ...și alte oi am, 
care nu-s din Staulul acesta. Şi pe acelea Mi se cade a le aduce. 

— La cine se referă aici? 

P. C. — La popoarele care n-au venit încă la credință. Dar de ce-i ţine? Ştii de ce-i ţine? Cei 
ce n-au lege, din fire fac ale legii, zice Apostolul Pavel. Ştiţi voi cum este în China? Dacă pleacă 
tatăl de acasă, lasă pe băiatul cel mai mare în locul lui, şi dacă ceilalţi nu l-or asculta, când vine acasă 
le ia viaţa. Atâta disciplină e-acolo. Dacă o fată a prins-o că a căzut până la căsătorie, o spânzură. Şi 
n-au lege. Cei ce n-au lege, din fire fac ale legii. 

Da. Aceasta pentru că Dumnezeu va judeca toată lumea după patru legi. Prima lege pe care a 
dat-o Dumnezeu de obşte şi la chinezi şi la indieni şi la japonezi şi la turci şi la noi este legea 
conştiinţei. Legea conştiinţei este glasul lui Dumnezeu în om. 

Ai văzut ce-a spus Cain, când l-a omorât pe fratele lui, când l-a întrebat Dumnezeu: Cain, 
unde-i fratele tău, Abel? Dar el, în loc să zică: „Doamne, am greşit”, a zis: Dar ce, eu am păzit pe 
fratele meu? Şi i-a zis Dumnezeu: „Glasul sângelui fratelui tău strigă către Mine din pământ”. 


695 


Parcă ce-i acum la Dumnezeu să întoarcă o împărăție de 350.000.000 înapoi? Glasul sângelui 
acelor sute de milioane care au murit strigă din pământ la Dumnezeu. 

Când a venit loachim Fuioagă în '36 la noi, eram aici. Patru preoți din Rusia au scăpat săracii 
îmbrăcaţi în haine, prin Prut. Santinela noastră i-a îmbrăcat repede că era apa rece. Le-au dat haine 
că mureau. Au scăpat cu viaţă şi au spus ce-i în Rusia: 

— 140.000 de călugări împuşcaţi; numai la Kiev aveau 17.000 de călugări. Cea mai mare lavră 
din lume, mama tuturor mănăstirilor — Pecersca. Dar câte mănăstiri au avut! 

— 75.000 de preoţi omorâţi; 

— 80 de mitropoliți omorâţi, spânzurați, duşi în Siberia şi băgaţi în gheaţă. Îi dezbrăcau cu 
pieile goale şi turna apă pe ei. Ce batjocură! În timpul lui Stalin. 

— 30.000 de mănăstiri şi biserici au dărâmat şi au stricat, au făcut cluburi şi grajduri. 

Dar cei 500.000 din armata albă care au ţinut cu ţarul, şi care au murit nevinovaţi, luptând 
împotriva armatei roşii, care a fost de 4.000.000! Pe toată au pierdut-o, nu au mai cruţat-o — când I- 
au omorât pe Țarul Nicolae. 

Dar oare sângele acelor drepţi nu strigă la dreptatea cea fără margini? Şi sângele acela acum 
îi trezeşte pe urmaşii lor. Sângele acelor sfinţi, care se roagă la Prea Sfânta Treime: „Doamne, ai milă 
de poporul Tău, că-i popor aşa de mare! S-a slăvit numele Tău”. 

Ştiţi voi ce mănăstiri au ei în Sfântul Munte, în Ierusalim? Ştiţi voi ce milostivi sunt? Ca 
dânşii nici un popor din lume n-a făcut atâta milostenie cu popoarele creştine. Noi ştim, că am fost 
pe la Ierusalim şi prin Sfântul Munte. 

Au venit doi arhimandriţi acum de la Moscova; unul Longhin şi unul Eufrosin. Au venit aici, 
am stat de vorbă cu ei. Ce bucurie la dânşii! 

Câtă bucurie, când se trezesc ei, săracii! 

Mânca-v-ar raiul! 

CATACOMBELE ROMEI 


Dacă am venit de la moaştele Sfântului Mare Ierarh Spiridon de la Kerkira din Corfu, peste 
Marea Adriatică am mers cu un vapor cu şase etaje, şi am mers 330 de km până la portul Bari. Aici 
se află moaştele Sfântului Mare Ierarh Nicolae, făcătorul de minuni, la care ne-am închinat. De acolo 
am plecat la Neapoli; acolo e şi Vezuviu — vulcanul cel mare. La portul Neapolelui e Marea Tiraniană. 
Am luat-o cu acceleratul la Roma, unde am ajuns a doua zi, când a răsărit soarele. Şi am stat la Roma 
trei zile. Acolo era un cunoscut de-al Părintelui Ioanichie, un inginer, care a fost în ţară la noi. Ne-a 
condus săracul, cu maşina lui. 

Multe am văzut la Roma, acolo am văzut şi catedrala Sfântul Petru, unde sunt moaştele 
Sfântului Apostol Petru, catedrală cu 25 de altare, unde slujeşte papa. După aceea am vizitat muzeul 
din Vatican, care e unul din cele mai mari muzee ale lumii. M-au durut picioarele cât am mers prin 
palatul acela. Tot ne arătau: Capela Sixtină, etc. nu mai ajungeai la lumină. Numai balcoane aurite, 
numai picturi, numai sculpturi, numai busturi de aur, de marmură, fel de fel de minunăţii. Eram 
obosiţi, că am intrat la 9.30 în Muzeul Vatican şi am ieşit la 14.30. Şi n-am văzut decât o parte a lui, 
nu l-am văzut tot. 

— Părinte, dar luxul acesta este plăcut lui Dumnezeu, aduce vreun folos? 

— Să vă spun ce este: e plăcut-neplăcut, au fost bani, s-a făcut. E lux, parcă în lux stă 
Dumnezeu? Dar acolo este muzeu, dacă a fost împărăţia papei atâţia ani, că stăpânea şi pe împărați. 
Nici un împărat din Europa de Apus nu se ungea fără voia lui. Stăpânea şi armata şi biserica. Pe 
atunci s-au făcut lucrurile acestea groaznice, acum nu s-ar mai putea face. 

După catedrala Sfântul Petru, am vizitat catedrala Santa Maria Maggiore; mare biserică, 
făcută de Sfântul Constantin cel Mare. Aici sunt picturi bizantine, o frumuseţe rară. Care aţi fost la 
Ierusalim, catedrala din Betleem, cât este de mare, încape cu tot cu cruce într-însa. Santa Maria 
Maggiore înseamnă Sfânta Maria Mare pe limba lor. Şi catedrala San Giovani, Sfântul Ioan 
Evanghelistul, straşnică catedrală şi alte biserici. Columna lui Traian; am fotografiat-o, vedeţi pe 
sală. 

Am vizitat şi teatrul Maximus şi alte edificii, că Roma are peste cinci milioane de locuitori, 
dar are clădiri vechi: Arcul lui Constantin cel Mare, Forul Roman, Forul lui Adrian, Columna lui 
Antonin şi câte şi câte. Şi am vizitat şi vestitul Coliseum. Vai şi amar cât sânge de creştini s-a vărsat 
acolo. 

Dumneavoastră nu ştiţi! Gândiţi-vă că 300 de ani Biserica noastră a fost persecutată de 11 
împărați tirani de la Roma. Atunci s-au făcut milioane de sfinţi, iar la Roma s-au făcut 6 milioane de 
martiri, de mucenici. Prigoana şi persecuția asupra Bisericii a ţinut de la Nero până la Sfântul 
Constantin cel Mare. Şi bieţii creştini, atunci nu numai că nu-ţi dădea voie să te închini lui Dumnezeu, 
dar era destul să te arate pe tine unul că tu eşti creştin, şi atunci te dădea la fiare, atunci te răstignea, 
te băga în cuptoare, te dădea la lei. Şi de marea prigoană şi de focul prigoanei care era, ei au făcut 
săracii pe sub pământ biserici şi mănăstiri. 

Am fost la Coliseum unde au pătimit martirii şi am văzut cele mai cumplite unelte cu care îi 
chinuiau pe sfinţi acolo. Am văzut cuştile leilor şi a panterelor şi a tigrilor şi a leoparzilor. Coliseumul 
este o clădire rotundă mare, unde intrau 100.000 de spectatori să vadă cum îi mâncau fiarele pe 
creştini, cum îi răstigneau pe creştini, cum îi fierbeau în călduri pe sfinţi. Am fost acolo şi am văzut 
unghiile de fier, că spune în Vieţile Sfinţilor că-i strunjeau cu unghii de fier. Sfântul era legat de un 
lemn sau de-o cruce şi un unghiile de fier îi rupeau carnea. Şi unghiile de fier le-am văzut, că se 
păstrează ca obiecte de muzeu; sunt sute. Sunt nişte lanţuri, cum sunt acelea de la puşcăriaşi şi au 
gheare de oţel ascuţite pe ambele părţi, cu două tăişuri şi sunt ascuţite ca briciul. Şi când prindeau pe 
sfânt şi când trăgeau pe dânsul în jos, căngile acelea de oţel făceau zece brazde de carne odată, şi tot 
sângele îl pierdea. Am văzut acestea pline de sângele martirilor. Când ai vedea ce e acolo! 

Vai de noi şi de noi, că noi n-am suferit nimic pentru Biserica lui Hristos, sfinţii lui Dumnezeu 
care îi avem în calendar cât au suferit! 

Multe ar fi de spus, dar să trecem peste toate, cea mai inpresionantă privire care ne-a fost la 
Roma au fost catacombele Romei. La câţiva metri sub pământ te cobori şi e o împărăție creştină, cum 
a zis Deciu: „Degeaba vrei să distrugi împărăţia creştină de pe pământ, că ea s-a întemeiat sub 
pământ”. La câţiva kilometri de Roma încep catacombele Romei. Ia gândiţi-vă voi, când o cârtiță 
face muşuroi, O vezi că ea scoate ţărâna afară, mişcă. Dacă ai săpa, o prinzi atunci, că ea scoate ţărâna 
la suprafaţă. Cum s-a scos atâta ţărână să facă un oraş aşa de mare sub pământ, şi nimeni să nu vadă 
țărâna? Aici e ceva! Am întrebat pe ghizii care conduceau: „Domnule, atâtea biserici şi spitale şi 
cimitire sub pământ, zeci de metri, atâtea străzi, cum s-au putut face de nu i-a prins, mai ales că-i 
urmărea aşa de tare?” 

Ce făceau săracii? Numai papa Damas avea 4000 de gropari şi papa Urban — că toţi papii 
aceştia îi avem uite colo în calendar — Sfântul Leon, papa Romei, Sfântul Grigorie al Romei, Sfântul 
Urban sunt toţi sfinți, că nu erau atunci catolici, eram o singură Biserică, până la 1054 nu existau 
catolici sau protestanți, toţi erau ortodocşi. Şi sfinţii papi care conduceau Biserica la Roma stăteau 
ascunși în pământ. Aşa de tare îi căutau. Pe cine îi căuta? Întâi îi căuta pe arhierei, pe mitropoliți şi 
pe preoţi, ca să-i omoare, ca să nu aibă poporul capi. Ei n-aveau nevoie de popor, că ziceau: „poporul 
dacă n-are cine să-i înveţe credinţa, îi întoarcem la închinarea de idoli”. Dar aceştia erau căutaţi mai 
tare şi de aceea puneau armata prin catacombe; prin munţi îi căutau, unde să-i găsească pe 
conducătorii Bisericii. 

Numai papa Damas avea 4000 de gropari, îi conducea unul Diogene. Aceştia săpau acele 
tuneluri. Dar ce făceau cu ţărâna? O puneau în tărgi pe roate, în căruţă, şi în puterea nopţii săpau în 
malul fluviului Tibru — Tibrul trece prin mijlocul Romei — şi ţărâna o dădea toată noaptea în apa 
Tibrului. Şi până în ziuă astupau gaura, puneau pietre şi nisip, şi chiar dacă trecea o corabie nu ştia 
ce a fost acolo. Şi toată țărâna o dădea în apa Tibrului şi din apa Tibrului se ducea în mare. 

Şi aşa ţărâna de sub pământ nu ştia nimeni unde se duce. Cum şi-au făcut ei acolo atâtea 
lucruri? Să vezi acolo picturi din secolul I, din secolul II, din secolul III! Acolo e începutul picturii 
bizantine — din catacombe a început. Să vezi Mântuitorul cu mielul după cap. Să vezi săpată în piatră 
nunta din Cana Galileii, înmulțirea pâinilor, intrarea Mântuitorului în Ierusalim, să vezi atâtea şi 
atâtea altare şi atâtea morminte şi atâtea locuri şi ascunzători. 

În catacombe dacă nu ţii spatele celui dinaintea ta, că ghizii merg înainte, e pericol de moarte, 
nu te mai găseşti; atâtea ascunzători sunt. Că ne-a spus ghidul: „Să vă ţineţi de spatele celui din faţa 
voastră, că dacă nu ştii şi calci în altă parte, te-ai pierdut! Te mai găseşte din atâtea hrube câte sunt 
acolo?” Numai catacomba Sfântului Calist are 20 de km pe sub pământ şi e ţesută ca sita. Gândiţi-vă 
ce e acolo! Străzile merg în toate părţile şi sunt făcute cu piatră şi sunt becuri puse. Da, că altfel pe 
întuneric acolo e iad, nu mai poţi pe întuneric să răzbaţi. 

Să vezi acolo altare şi biserici. Când intrai la catacombe, intrai în genunchi, iar când treceai 
dincolo o biserică de femei şi biserica de bărbaţi. Biserica de bărbaţi deoparte — cum scrie acolo în 
latineşte — şi bazilica de femei de altă parte, iar drept înainte baptisteriul — aghiasmatarul —, unde îi 
boteza pe cei care treceau la creştinism. Să vezi şipuri cu apă precum cristalul, mese de piatră, scaune. 

Într-un loc erau vreo 30 de capete de martiri. Căci atunci când îi mâncau fiarele sau le tăiau 
capetele la Coliseum sau la teatrul Maximus, porunceau la soldaţi să ducă trupurile lor în Tibru, toate 
sfintele moaşte, ca să nu le fure creştinii şi să le aibă de blagoslovenie în casele lor. Şi soldaţii puneau 
în căruţe resturile care rămâneau de la fiare şi plecau la Tibru. Creştinii ieşeau pe altă parte prin munţi 
cu pungi cu bani de aur şi le ziceau: „Hai la catacombe cu ele!” Şi aşa au ajuns atâtea sfinte moaşte 
în catacombe. 

Într-un loc era o grămadă cât casa asta, numai bucăţi de cap, mâini, picioare; ardeau candele 
de aur la ele. Ce era? Scria: „Aceste resturi sunt rămase de la mâncarea fiarelor în arene şi au fost 
ascunse în catacombe”. Şi căruțele pline de sânge pe osii, tot închegat, cum au adus acele resturi de 
martiri, că soldaţii le-au lăsat cu tot cu căruţe. Le ţineau ca obiect de muzeu. Într-un loc am văzut un 
ulcior mare de lut şi am întrebat: „Ce e cu dânsul?” Şi scria: „Acesta este ulciorul în care aduceau 
vin pentru Preacuratele Taine, pentru Liturghie”. Că aveau biserici mari. 

Într-un loc ardea o candelă şi era o cruce mare albă şi scria: „Aici odihneşte roaba lui 
Dumnezeu Flavia fecioara, care a fost mâncată de lei şi capul şi mâna dreaptă i s-au adus aici”, cât a 
putut fi luat din arenă. Dacă mergeai mai încolo, vedeai morminte în formă de arc: „Aici se află cutare 
martir, aici cutare...”, că ce puteau căpăta din arene aduceau în catacombe, dar cele mai multe erau 
aruncate de păgâni în apa Tibrului. 

Când am ajuns la mormântul Sfântului Tarsisius am plâns, că pentru mine nu erau o noutate 
catacombele. Eu le-am povestit cu lacrimi în ochi la atâta popor cu zeci de ani în urmă, că citisem 
toată istoria lor în „Tezaurul liturgic” şi în „Biserica din catacombe”, dar nu le văzusem, iar acum 
mergeam pe acolo. 

Când am ajuns la mormântul lui Tarsisius, pruncul acela martir de 10 ani care a murit pentru 
Sfintele Taine, acolo era scris în latină, franceză şi engleză. Bietul Ioanichie ştia franceză, din care 
ne traducea, şi din italiană aveam inginerul care cunoştea şi ştia şi Părintele Ioanichie puţin. Ce-i 
aici? Martirul lui Hristos, Tarsisius, a murit aduncând Preacuratele Taine la temniţa Eschiliană la 
anul 301, în ziua cutare, la ora cutare. Acolo au plâns mulţi oameni şi s-a oprit şi ghidul, că acolo-i 
mormânt mare şi-i pictată viaţa martirului. Şi era totul organizat — unde era mai grozav ne adunam 
cu toţii, că eram mulți turişti şi vorbea la toţi odată. 

Aici unde este martirul Tarsisius, eu ştiu pe de rost viaţa lui. Cum a fost? Pe vremea lui 
Dioclețian, ultimul prigonitor, în ajunul marelui Constantin, primul general al armatei lui Dioclețian 
era Sfântul Sebastian — este în calendar la 18 decembrie, cu Sfântul Modest într-o zi. El a condus pe 
creştini în taină şi i-a ajutat 20 de ani. Era ostaş, ofiţer mare la împărat, şi nu numai aşa, dar el şi scria 
cu mâna edictele care se dădeau de împărat contra creştinilor, iar pe de altă parte le spunea: „Fugiţi 
şi vă ascundeţi, că uite ce ordine s-au dat”. Era mare ajutător creştinilor. EI s-a descoperit cu ocazia 
lui Marcelin şi Marcu, care ştiţi istoria, cei doi fraţi. Atunci s-a descoperit el că e creştin. 

Împăratul Dioclețian, marele prigonitor, a dat ordin să trimită în catacombe 14 regimente de 
armată, ca să-i caute pe creştini. Şi au făcut sute de lăzi de făclii, de torţe. Făceau bețe înfăşurate cu 
păcură şi cu smoală şi le dădeau foc, că în catacombe, dacă n-ai lumină, acolo mori. Soldaţii mergeau 
cu făclii, că armata dacă s-ar fi băgat în catacombe şi ar fi rătăcit, acolo mureau, nu mai ştiau pe unde 
să iasă. lar creştinii când vedeau lumini sau simțeau fum de păcură, ştiau că a intrat armata şi se 
ascundeau în cele mai ascunse locuri. 

Sfântul Sebastian a scris către papa: „Părinte, aveţi mare grijă că mai vine o primăvară”. Ei, 
când anunțau o prigoană, ziceau că vine o primăvară. Acesta era cuvântul secret între creştini: „vine 
o primăvară”. „Şi iată un edict dat de împăratul, trimitea atâta armată în catacombe şi a zis că unde 
va găsi creştin, să-l scoată şi să-l piardă cu cele mai groaznice munci. Şi ascundeţi-vă în cele mai 
adânci catacombe sub pământ, astupaţi gurile catacombelor, astupaţi intrările”. 

Că nouă ne-au arătat numai una-două intrări, ca să vedem cum erau: una era peste o rădăcină 
de copac, intrai în pădure şi de acolo în catacombe. Una intrai printr-un mormânt, era un cimitir la 
marginea pădurii. Că mormintele din Occident sunt ca lăzile, sunt de piatră şi au o lespede. Se dădea 
lespedea la o parte, mormântul era spart şi de acolo mergeai kilometri întregi pe sub pământ până la 
catacombe. Iar la intrarea în catacombe erau puse santinele creştine, bărbaţi puternici care ştiau să 
păstreze secretul. Şi era monograma lui Hristos pe care o vedeţi pe Filocalie. V-aţi pus întrebarea 
vreodată ce înseamnă? Hristos Împăratul, alfa şi omega, începutul şi sfârşitul. Aceasta o purtau 
creştinii la mână în timpul celor mai mari persecuții. Şi când intrai în catacombe, veneai cu soţia, cu 
copiii, santinela care păzea intrarea întâi zicea: „Adă mâna încoace”. Şi dacă vedea monograma, bine, 
iar dacă nu, îl oprea, ca să nu fie spion, că aşa mulţi au intrat şi au omorât zeci de mii de creştini. 

Şi avem alte semne şi simboluri în catacombe. Să vezi peştele în catacombe — ihtis pe greceşte 
— sculptat şi pictat în bisericile de acolo. Ihtis pe greceşte are inițialele de la „sus Hristos, Fiul lui 
Dumnezeu, Mântuitorul”. Peştele, porumbelul, crucea. Când te duceai în casa unui creştin, bunăoară 
satul acesta era păgân, dar erau 10-20 de familii de creştini, şi tu, fiind creştin, dacă te-ai dus la masă, 
creştinul avea ordin aşa de la episcopii din catacombe: „Voi când împărţiţi mâncare să o împărţiţi în 
Cinci, iar dacă aveţi peşte la masă să nu puneţi pe masă mai mult de doi peşti”. Şi eu când veneam la 

matale la masă şi mă pofteai, te ştiam că eşti creştin. După ce? Vedeam cinci pâini şi doi peşti, 
simbolul Evangheliei. 

Creştinii purtau toiege, aşa îi învățau preoţii din catacombe. Şi el stând de vorbă cu tine, făcea 
un peşte pe pământ, nu crucea, că nu era cunoscută. Ihtis — adică Hristos. Şi când mergea printre 
creştini, se ştia: „Ăsta cu toiagul a făcut semnul peştelui, se vede că e creştin”. Aşa se cunoşteau. 
Aveau simbolurile lor cu care se cunoşteau, ca să nu-i prindă păgânii. 

Atunci au început să folosească toaca, toaca asta de lemn cu care toacă în jurul bisericii. Aceea 
de fier a ieşit în secolul XII, în timpul lui Alexie Comneanul, pusă de el în Sfântul Munte, dar toaca 
de lemn e foarte veche. Asta la catacombe a slujit mult ca semn de adunare a creştinilor. Un creştin 
se făcea nebun toată viaţa. A luat cuvântul Sfântului Apostol Pavel: Cel nebun pentru Hristos e mai 
înțelept decât toată lumea. Înţelepciunea lui Dumnezeu, nebunia lumii. Ăsta se făcea nebun. Prin 
satele acestea erau creştini amestecați cu păgâni, dar ei se păzeau tare să nu se descopere unii pe alţii. 
Cel nebun lega o scândură de gât şi trecea pe stradă şi bătea semnele slujbelor. Şi păgânii ziceau: „A, 
nebunul acela cu scândura de gât!” Şi când bătea o dată, zicea alte cuvinte neînţelese. Şi când anunţa 
de trei ori, creştinii ziceau: 

— Măi, a bătut toaca. 

— Ce-a zis? De câte ori a bătut? 

— A bătut de trei ori — Sfânta Treime. Mergem cu copiii la botez. 

Toţi pregăteau copiii, că adunarea în numele Sfintei Treimi era botezul. Şi toaca mergea prin 
sat şi creştinii anunțau botezul că a bătut de trei ori. Şi când mergea prin sat şi bătea ca ciocănitoarea, 
anunţa privegherile şi atunci se făceau cununiile. 

— Măi, a bătut aşa des pe toacă, a anunţat privegherile şi cununiile. 

Şi ştiau că merg la cununie în catacombe, pe unde ştiau că sunt intrările secrete. Aveau toate 
semnalele pe toacă şi acel „nebun” făcea cel mai mare serviciu Bisericii lui Hristos, anunțând pe 
creştini să ştie când să vină la biserică şi cu ce să fie pregătiţi, pentru cununie sau pentru altceva. 

Crezi că era ca acum, cu cruce pe vârful bisericii şi să tragă clopotele şi toaca şi noi să stăm 
acasă? Şi să ai libertate să te duci pe la mănăstiri? Ehei, stai că la sfârşitul lumii spune că are să fie 
prigoană de mii de ori mai grea. Toţi sfinţii spun şi Mântuitorul spune, dar noi n-am apucat vremurile 
acelea, noi n-am suferit nimic, noi stăm în rai pe faţa pământului, cum stăm acum. 

Şi atunci ştiai: „Gata, a trecut toaca, a făcut semnele, pregăteşte-te, cutare... La care biserică 
mergi? La Sfânta Cecilia, la Sfântul Sebastian, la sfântul cutare, la Sfântul Calist...”. 

Că ei aveau bisericile lor, erau organizați pe sub pământ, cu parohiile lor, cu episcopii lor. 
Aşa era pe timpul când a pătimit Sfântul Tarsisius pruncul. Sfântul Sebastian a scris: „Retrageţi-vă 
în cele mai adânci catacombe, astupaţi gurile catacombelor şi ieşirile, ca nu cumva să prindă păgânii 
secretul şi să intre după voi”. Şi el i-a mai rugat ceva: „Fraţilor, vă rugăm din inimă, primăvara care 
vine, la temniţa Echiliană sunt 3500 de creştini bătrâni şi tineri, femei şi copii şi tot felul, care mâine 
la ora trei îi scoate la mâncarea fiarelor”. 

Am fost unde i-au mâcat, am văzut şi cuştile leilor şi toate. Că nu i-au dat o dată, ci de zeci 
de mii de ori i-au scos acolo pe creştini în trei sute de ani. Ăsta a fost un caz. Și l-a rugat Sfântul 
Sebastian pe părinte: „Părinte, vă roagă cei de la temnițe să trimiteţi Preacuratele Taine, ca înainte de 
a merge la măselele leilor să primească pe Hristos. Au la închisoare pe preotul Lucianus, care are 
aproape 90 de ani şi se roagă cu lacrimi ca să ajungă Sfintele Taine la ei, ca mai înainte de a-şi vărsa 
sângele pentru Hristos şi a-şi da viaţa, să-i împărtăşiţi ca să se întărească cu Hristos”. 

Ce rugăciune era atunci! Persecuţia pe timpul lui Dioclețian — ne-a arătat ghidul de la Roma, 
că eram atent — era în cinci feluri. Mai întâi, dacă te prindea că crezi în Hristos, te dădea afară din 
serviciile statului, nu aveai voie să ai serviciu la stat. Era prima persecuție. A doua persecuție, îţi lua 
averea. „N-ai voie să ai nimic, nici o avere, dacă eşti creştin”. A treia persecuție, dacă nici aşa nu te 
lepădai de credinţă, te punea la munci obşteşti. De la munţi şi până la Roma, conductele de apă, cele 
mai grele munci ale oraşului le făceau cu creştini pedepsiţi, care nu se lepădau de Hristos. Zeci de 
mii mureau de foame, că le dădeau mâncare puţină şi munci grele, să moară făcând canale şi cazărmi 

şi orice aveau ei nevoie. Aceasta era a treia persecuție. Care nici aşa nu se lepăda de sfânta credinţă, 
de împărăţia cerurilor, îi băga la temniţă. A patra era temniţa. Şi în temniţă îi ţinea ani de zile. Şi 
dacă nu se lepădau, a cincea persecuție te aştepta mâncarea fiarelor, sau arderea pe rug, sau 
răstignirea, sau căldările cu smoală şi cu plumb topit, cu ulei încins; asta îi aştepta. 

Aceşti creştini de la temniţa Eschiliană care îi scotea a doua zi la moarte răbdaseră toate 
celelalte persecuții şi erau de mai mulţi ani la închisoare, iar acum erau la ultima persecuție, să-i 
scoată la mâncarea fiarelor. Şi au scris ei Sfântului Sebastian, iar Sfântul Sebastian, pentru că era 
general creştin, a pus la uşa temniţei caporali de schimb creştini, santinele creştine, că erau şi în 
armată creştini. Şi a pus comandantul gărzii pe un ofiţer, unul Radus, tot creştin: 

— Măi Radus, mâine are să scoată la moarte atâţia fraţi de-ai noştri. Tu ai grijă ca să vină 
Sfintele Taine. Dar trimite să aducă Sfintele Taine de la catacombe. 

Că acolo erau biserici, pe sub pământ. Erau şi în Roma vreo 60 de biserici, dar nimeni nu ştia 
unde sunt. În beciuri, sub case, prin podurile creştinilor, în case. Nimeni nu ştia pe unde erau preoții, 
că aici, în Roma, ţineau legătura cu cei din catacombe. Calea Apiană, vestita Cale Apiană, care scie 
acolo în „Biserica din catacombe” şi în „Fabiola”. Am călcat-o cu nevrednicie acum şi mă sfiam să 
merg pe ea, că noi mergeam cu taxiul: „Vai! Aşa se merge pe aici? Cât sânge s-a vărsat şi câte lacrimi 
pe acest drum!” Acum este asfalt şi-i spune Apia Antica — Calea Apiană între Roma şi catacombe. 
Mergeam, erau copaci de o parte, asfalt, păduri, frumos. Ehei, cu câtă frică şi cutremur se mergea pe 
aici! 

Şi a zis Sfântul Sebastian: „Dar băgaţi de seamă, Calea Apiană este foarte păzită, că se ştie că 
face legătură între catacombe şi oraş! Să nu cumva să trimiteţi un om zdravăn, voinic, care ar părea 
că-i vrednic să facă legătură, ceva. Să puneţi o babă bătrână, şchioapă, cu o traistă rea în spate sau un 
copil nebăgat în seamă. Dacă îl întreabă de unde vine, că acolo-s păduri, să zică: «Vin de la bureţi!» 
ca să nu bănuiască că aduce ceva sau că face ceva legătură”. 

Când a venit scrisoarea Sfântului Sebastian, era duminică. Bisericile erau pline de lume şi 
bătrânul patriarh a anunţat din altar: 

— Dragi fraţi, mai vine o primăvară peste noi — adică o prigoană. lată ce ne scrie fratele nostru 
Sebastian, generalul: să astupăm uşile catacombelor, intrările, să ne băgăm în cele mai ascunse locuri 
Şi, totodată, să trimitem Preacuratele Taine că la temniţa Eschiliană se roagă cu lacrimi de sânge 3500 
de fraţi ai noştri care mâine vor fi scoşi la amfiteatrul Maximus şi la Coloseum să-i mănânce fiarele, 
şi ei îşi doresc să primească Sfintele Taine. Dar auzi ce spune: să trimitem Sfintele Taine sau printr- 
un copil mic, sau printr-o bătrână, sau printr-un bătrân nebăgat în seamă, cu o traistă veche, îmbrăcat 
rupt, ca nu cumva paznicii care-i păzesc să-i poată afla pe aceştia că fac legătura între catacombe şi 
Roma. 

Şi acum, după ce au citit aceea, a întrebat patriarhul în biserică: 

— Ei, care are curajul să se ducă cu Sfintele Taine? 

— Părinte, mă duc eu. 

Erau oameni de jertfă. 

— Nu, nu, nu, a zis patriarhul. 

S-a aflat altul, care ştia intrările. 

— Nu trimitem oameni mari. Uite ce scrie aici. Acela ştie de ce: „Un copil”. 

Atunci se ridică un copil, numai zece ani avea: 

— Părinte, mă duc eu cu Sfintele Taine. 

— Mă copile mă, dar tu ştii ce înseamnă Sfintele Taine? 

— Vai de mine, e Trupul şi Sângele Domnului. 

— Dar dacă te prinde cineva şi ţi-l ia? 

— Părinte, cu mor şi nu le dau. 

— Măi băiete, dar dacă te întâlneşti cu cineva? 

— Nu spun, că eu mor şi nu spun. 

Şi atunci patriarhul era bucuros pentru că un copil se oferea, dar se temea: „Măi, dau Sfintele 

Taine, se poate să le profaneze, să cadă în mâinile unui păgân, păcatul e al meu”. 

Erau părinţii lui la biserică, taică-său şi maică-sa. Şi îi cheamă: 

— Ce ziceţi, să trimit copilul ăsta? 

Dar părinţii se temeau: 

— De, noi l-am învăţat că Sfintele Taine sunt cu adevărat Trupul şi Sângele Domnului. Dar 
ştim no1? Minte de copil! Dar dacă vrea el... El când are să se împărtăşească nu se supără. Se roagă 
mult, posteşte. Noi îl învăţăm, că în toată sâmbăta se pregăteşte de împărtăşit. 

Se împărtăşau creştinii în fiecare duminică pe vremea aceea. În fiecare duminică. Duminică 
dimineaţa în zori de zi se împărtăşeau — Srato die ante decem conveniret, după cum spune Pliniu cel 
Tânăr către împăratul Traian. 

Şi a zis bietul patriarh: 

— Măi copile, dar dacă te prinde? 

— Nu le dau, părinte. 

A luat atunci patriarhul cinci pâini şi vin curat, care le aduceau cu mare greutate de unde îl 
căpătau, şi a făcut Sfânta Liturghie, a chemat Sfântul Duh şi a sfinţit şi a prefăcut toate pâinile şi 
vinul în Trupul şi Sfângele Domnului. După aceea le-a împachetat în pânză curată, a pus procoveţe, 
a pus sfânta anafură şi a făcut un pacheţel cam mare. 

Şi Sfintele Taine când mergi cu ele pe drum — că eu le-am purtat atâţia ani — n-ai vote să le 
porţi la subsuori, ci totdeauna în partea inimi, aici. 

— Măi copile, poţi să duci aşa pachetul? 

— ÎL duc, părinte. 

A pus într-o traistă veche pachetul şi deasupra de pachet a pus nişte şervete vechi cu un fel 
de pâine, cu nişte ceapă, ca să creadă că-i mâncarea băiatului. Şi după ce le-a pregătit toate, când să 
plece copilul, a îngenuncheat toată biserica să se roage să întărească Dumnezeu pe copil să ajungă la 
cei care aşteptau moartea. Şi toţi au îngenuncheat — şi arhiereii şi preoţii — şi s-au rugat pentru copil: 
„Să-l păzeşti, Doamne, să ajungă Sfintele la cei ce le doresc”. După ce s-au rugat, a pus mâna pe 
capul copilului şi i-a zis: 

— Ştii pe unde să ieşi din catacombe? 

— Știu. 

Dar i-a dat doi oameni gospodari şi le-a zis: 

— Duceţi-l până la Calea Apiană să-l scoateţi în cutare loc. Să nu grăiască cu nimeni şi să 
meargă cu frica lui Dumnezeu, zicând rugăciuni. 

Şi toţi s-au uitat după copil. „Uite copilul ce odor duce la el, duce Sfintele şi la atâta lume, 
care merg la moarte”. A plecat copilul. L-au scos oamenii din catacombe şi când a intrat pe Calea 
Apia Antica aceasta — erau drumuri rele pe atunci, nu ca acum cu asfalt — l-au întrebat: 

— Copile, ştii drumul? 

— Ştiu de aici. 

Şi a plecat. Şi iaca ispita! Când a ajuns în marginea Romei, acolo era şcoala unde învăţa el, 
că era elev de 10 ani. lar copiii, ca şi copiii, când l-au văzut cu pachetul acela, cu traista, au sărit la 
el: 

— Măi Tarsisius, ce-ai acolo? 

— Bureţi am. 

Nu voia să spună. Şi pe fugă, ei după el. Nu l-au prins. A fugit copilul. În timpul acela, Sfântul 
Sebastian a văzut că nu vin Sfintele Taine şi ora trece, iar la ora trei trebuia să-i scoată pe soldaţii 
creştini de gardă, că erau ordine şi paraordine, se schimba garda şi intrau păgânii, nu cei pe care i-a 
pus el. Nu se mai putea face mişcarea asta cu Sfintele Taine. Intrau ofiţeri păgâni şi un caporal tot 
păgân, care era împotriva lui Hristos şi a Sfintelor Taine. Şi atunci ca să se grăbească în timpul cât 
era garda lui, a trimis pe Radus ofiţerul. Acela era un om spătos, voinic, înalt ca un brad: 

— Du-te, Radus, pe Calea Apia, şi vezi ce-i întâlni, femeie, copil, bătrân... Trebuie să vină 
Sfintele, că dacă nu vin, ăştia merg la moarte cu oleacă de îndoială, zic că nu au Sfintele Taine. Şi 

cât i-ar întări Sfintele Taine pe ei! 

S-a dus Radus. Copilul, după ce a fugit de la şcoală şi nu l-au prins copiii, iaca iese un fierar, 
care potcoveşte caii, boii. Era păgân şi, când a văzut că copilul fuge şi ţine ceva în traistă — un pachet 
—, ce a zis? Pe atunci creştinii, unde, îi mâncau fiarele pe martiri, pe ucenici, trimiteau copiii să fure 
vreun os: „Du-te măi, adu de la mână un os, de la picior, un os cât de mic!” — sfinte moaşte pe care 
le avem acum. Era mare preţ că aducea osul unui martir care a pătimit, că acela făcea minuni în casa 
ta. Şi trimiteau copiii să fure oasele, că pe copii nu-i suspectau tare. Şi ce a zis fierarul ăsta păgân 
când a văzut că copilul fuge şi ţine strâns un pachet? „Ăsta e un drac de copil de creştin care a furat 
oase din arenă, care rămân de la lei”. Şi a strigat după el: 

— Stai, măi copile! 

Şi copilul pe fugă. Copilul, mai sprinten. Dacă a văzut fierarul că nu-l poate prinde, a zvârlit 
cu o osie de fier ce avea în mână. Şi l-a lovit pe copil în cap. Când l-a lovit, i-a crăpat capul. Copilul 
a căzut jos ţinând strâns pachetul cu mânuţele. În timpul acela venea şi ofiţerul Radus. Drept atunci 
a rânduit Dumnezeu. Când a văzut că a căzut copilul, a strigat la fierar: 

— Stai, măi, criminalule! Ce ai făcut? De ce ai lovit copilul? 

Acela a văzut că e ofiţer, s-a pus pe fugă. Ce, ştia că e creştin? Era autoritate. Când a zis 
ofițerul „Stai!”, acela a fugit. Ofiţerul s-a apropiat. Copilul era în agonia morţii, dar îl vedea pe ofiţer 
că venea la biserică şi îl cunoştea. Şi ofiţerul când l-a văzut, n-a ştiut că copilul are Sfintele, dar a 
văzut că are ceva la dânsul. L-a luat în braţe, copilului îi curgea sângele din cap, şi prin lacrimi şi 
sânge l-a cunoscut pe ofiţer. Şi când a văzut că-l cunoaşte, el ţinea strâns pachetul cu Sfintele Taine, 
nu era sigur că-l vede pe Radus. Şi a strigat acest cuvânt şi a murit: 

— Radus, Radus, dacă eşti tu, nu da Sfintele Taine! 

Acest cuvânt a mai zis şi a murit în braţele ofițerului. Auzi ce grijă a avut copilul! Ultimul lui 
cuvânt! Că el a zis acolo în biserică: „Eu viu nu le dau!” Ai văzut copil de creştin de pe atunci! A 
murit cu acest cuvânt: „Radus, Radus, nu da Sfintele Taine!” Zicând aceasta, a murit. Ofiţerul, când 
a văzut că copilul are Sfintele Taine, a plâns, a luat în braţe copilul şi Sfintele Taine şi l-a dus acasă 
la Casianus, profesorul din Roma, unde era biserică înăuntru. EI ştia ce biserici sunt în Roma. Şi i-a 
zis: 

— Măi frate, păstrează odorul acesta. Uite un martir care a zburat la cer aducând Sfintele Taine 
la ceilalți. Uite! 

Şi a luat el pachetul şi a început a plânge că vedea că erau picături de sânge din capul copilului 
pe pachetul cu Sfintele Taine. El era martir înainte de martiri, că şi-a vărsat sângele înainte de a se 
împărtăşi aceia cu Sângele lui Hristos. 

Şi s-a dus Radus la temniţă, iar când a ajuns acolo, 1-a găsit pe toţi în genunchi la rugăciune. 
Toţi se rugau împreună cu preotul să vină Sfintele Taine. Şi Radus i-a adunat pe toţi şi le-a ţinut o 
predică: 

— Fraţii mei creştini, suferiţi de atâţia ani, dar câţi au murit în temniţa asta şi s-au dus la cer. 
Bucuraţi-vă! Nu vă mâhniţi, fraţilor, că Hristos v-a împlinit cererea. Iată a ajuns la voi Însuşi Hristos 
viu, cu Trupul şi Sângele Său. Dar gândiţi-vă că cel ce a adus aceste Preacurate Taine, a zburat 
înaintea voastră la ceruri. Uite un copil de zece ani a murit în braţele mele ţinând strâns pacheţelul şi 
strigând cu toată inima: „Radus, Radus, dacă eşti tu, nu da Sfintele Taine!” Şi zicând acestea, a 
adormit copilul. 

Au plâns toţi şi s-au înflăcărat. Şi atunci s-a dezbrăcat unul cu o haină mai curată care o avea 
şi a pus-o unde era un loc mai curat în temniţă, apoi au desfăcut pachetul şi au găsit acolo şi scrisoarea 
de la catacombe: „Am trimis Sfintele Taine şi ne rugăm în biserică — ei n-au contenit în biserică de a 
se ruga — să ajungă Preacuratele Taine la voi, ca să vă fie spre îmbărbătare, sfințire şi înnoirea 
puterilor sufleteşti”. 

Şi i-a împărtăşit cu Preacuratele Taine preotul Lucianus pe toţi, iar peste o oră a venit garda 
păgână şi i-a schimbat pe aceştia care în taină erau creştini, dar nimeni nu ştia. Şi a dat ordin 
Dioclețian: „Creştinii care merg la mâncarea fiarelor să fie dezbrăcaţi de hainele lor şi să fie îmbrăcaţi 

cu piei de dobitoace: de oi, de capre, de viței, de cai”. De ce? Când i-ar vedea fiarele, să nu-i mai 
socoată oameni, să sară mai tare pe ei. Şi i-au scos împărtăşiţi cu Sfintele Taine. Şi leii, când au ieşit, 
au făcut aşa o roată de trei ori şi se uitau la dânşii. lar preotul, bătrânul, le-a zis: „Dragii mei, 
îngenunchiaţi, că-i ultima rugăciue”. S-au rugat la Dumnezeu ca prin dinţii fiarelor să meargă la cer. 
Şi după ce s-au rugat şi s-au iertat unii pe alţii, leii au început să-i mănânce. 

Am fost la cuştile acelea de fier unde stăteau leoparzii, tigrii, panterele şi leii. Am fost şi le- 
am văzut acolo şi ne zicea: „Uite, de aici a dat drumul la lei, uite aici i-a mâncat”. Şi sus priveau în 
amfiteatru o sută de mii de spectatori cum îi mănâncă fiarele. O femeie avea copilul în braţe când a 
scos-o în arenă şi copilul, când a văzut că leul a pus labele pe pieptul mamei sale, a ţipat şi l-a iritat. 
Şi atunci leul s-a întors şi a prins capul copilului ca o nucă. Şi a rupt şi mâna dreaptă a femeii şi pe 
copil deodată l-a omorât. 

Şi în câteva ceasuri au rămas din ei grămezi de oase. Leii erau plini de carne, de sângele 
martirilor, cu labele însângerate şi mustăţile şi gurile pline de sânge. Stăteau tolăniţi la soare sătui de 
carne de martiri, căci pântecele leilor se făcuseră morminte de martiri. 

Şi am văzut rămăşiţele acestor martiri care au murit în anul cutare. În altă parte altele de 
altădată care au fost la fiare, că nu numai acum au fost daţi. Şi când am ieşit din aceste catacombe de 
la Roma, am ieşit cu jumătate de inimă: „la, măi frate, o mână de țărână de aici că asta toată e udată 
cu sânge de martir”. Am luat şi noi cum am putut. 

Şi aceia s-au dus la cer şi noi îi pomenim acum: „Sfinte mare mucenic Gheorghe, roagă-te lui 
Dumnezeu!” şi atâţia sfinţi. În calendare sunt trecuţi o parte, dar în mineie sunt mai mulţi şi în 
martirologul roman. Şi vă spun, dragii mei, de aceea să cinstiţi pe sfinţi, că sfinţii lui Dumnezeu şi- 
au dat viaţa şi şi-au pus sufletul pentru Hristos. Mântuitorul a spus: Cel ce mărturiseşte pentru Mine 
înaintea oamenilor şi Eu voi mărturisi pentru dânsul înaintea Tatălui Meu care este în ceruri... Cel 
ce îşi cruţă sufletul său îl va pierde, iar cel ce îl pierde pentru Mine şi pentru Evanghelie îl va afla. 
Deci Biserica noastră s-a împodobit ca cu o porfiră cu sângele a zeci de milioane de sfinţi mucenici. 

Pe unde te duceai, numai morminte de sfinţi. Şi ce puteai să faci, că o catacombă avea 20 de 
kilometri. Noi am mers două ore şi ne-am întors înapoi. Când ne-am ridicat deasupra, ne arătau munți, 
ogoare de porumb, grâu, copaci şi ne spuneau: „Pe acolo tot catacombă este”. Dar zic eu: „În cât timp 
se poate vizita catacomba asta?” „Cam într-o lună jumătate-două, ca să o vezi toată”. 

Atâtea biserici şi minuni am văzut pe sub pământ. Şi la catacomba Sfintei Domitilla şi la a 
Sfântului Sebastian şi a Sfintei Cecilia, cea oarbă. Să vedeţi acolo cum s-a întemeiat Biserica noastră. 
Când am fost la Ierusalim am zis: „Din Mormântul Domnului a înviat Hristos!”, iar acolo am zis: 
„De sub pământ a înviat Biserica lui Hristos trei sute de ani!”. Căci catacombe nu erau numai la 
Roma, ci erau şi în Cartagina Africii şi în Nicomidia, unde este Turcia astăzi, că era reşedinţa de vară 
a lui Dioclețian. Au fost peste 750 de km de catacombe pe sub pământ făcute de creştini, în timpul 
marilor persecuții şi necazuri de atunci. lată cum a trăit Biserica noastră. 

Astăzi suntem liberi, ne trage clopotul, ne sună toaca, ne cheamă preoţii la biserică să se 
citească Evanghelia şi Apostolul şi să ne ţină predici, şi nu mergem, că suntem liberi. Atunci uite cu 
câtă greutate ţineau credinţă. De aceea s-au făcut sfinţi, şi auzi ce spune Scriptura: Minunat este 
Dumnezeu întru sfinţii Săi, Dumnezeul lui Israel! Şi iarăşi: Sfinţilor care sunt pe pământul Lui, 
minunate a făcut Domnul toate voile Sale întru dânşii! 

Dar vă spun: Toţi sfinţii lui Dumnezeu spun şi Mântuitorul o spune: Înainte de vremea cea de 
la urmă o să vină prigoană mai mare peste Biserică. Pentru că Sfântul loan Evanghelistul la 
Apocalipsă zice: Am văzut sufletele celor junghiaţi pentru cuvântul lui Dumnezeu şi pentru 
mărturisirea care au dat-o. Şi strigau către tronul mielului, către tronul lui Hristos: Până când, 
Doamne, nu vei judeca şi nu vei răzbuna sângele nostru de la cei ce locuiesc pe pământ? Şi auzi ce 
le-a spus Mântuitorul: Staţi şi aşteptaţi până ce vor plini şi cei dimpreună cu voi care vor veni la 
sfârşitul veacurilor. Şi iarăşi spune Sfântul loan: Am văzut mulțime mare de sfinţi îmbrăcaţi cu haine 
de in albe şi purtând ramuri de finic. Şi erau din toată limba şi neamul sub cer şi nimeni nu-i putea 
număra. Și strigau: Aliluia, aliluia, aliluia, slavă şi mântuirea este a Dumnezeului nostru în vecii 

vecilor. Aceştia sunt cei care vin din necazul cel mare şi şi-au spălat veşmintele lor şi le-au albit în 
sângele Mielului. 

Sfinţii n-au luat plată, ei stau în rai, dar n-au luat împărăţia cerurilor până nu vin şi sfinţii cei 
de la sfârşit. Şi de aceea v-am spus: Noi, săracii de noi, suntem în timpurile cele mai fericite că avem 
libertatea să ne închinăm oricând, oriunde, e mare fericire pe noi. Noi n-am suferit nimic pentru 
dragostea Mântuitorului, dar în sufletele noastre şi în adâncul inimii să fim hotărâți să suferim, că 
Mântuitorul spune: Cel ce va răbda până în sfârşit, acela se va mântui. 

Deci pentru rugăciunile Preasfintei Născătoare de Dumnezeu şi Pururea Fecioarei Maria şi 
ale tuturor milioanelor de sfinţi care au suferit pentru Biserica noastră, să fie mila Domnului cu noi 
cu toţi, să ne mântuim şi noi şi dumneavoastră să vă meargă bine în veacul de acum şi în cel viitor. 
Amin. 


DIALOG CU UN SECTAR DESPRE 
RUGĂCIUNEA ÎN DUH ŞI ÎN ADEVĂR 


P. Cleopa — Da voi, măi băieţi, ce aveţi de întrebat? Voi n-aţi venit să întrebaţi ceva? 

Sectarul — Da, încă multe. 

P. C. — Păi ia vedeţi, că uite ceasul se duce şi eu am de prăşit. Buruienile pe ogorul meu cresc 
şi eu prăşesc la alţii. 

S$. — Şi ale noastre cresc, trebuie să curăţăm şi noi. 

P. C. — Eu prăşesc la voi, dar la mine cine prăşeşte pe urmă? 

S. — la să vă întreb ceva. 

p. C.- Da. 

S. — Sunt două lupte care se întâmplă în organismul omenesc, firea se luptă împotriva duhului 
şi duhul împotriva firii. 

P. C. — Cum spune Apostolul Pavel: Văd întru mine două legi, legea duhului vieţii m-a izbăvit 
de legea păcatului, trupul se luptă împotriva duhului şi duhul împotriva trupului. Cugetul trupului 
este moarte, clar, şi cugetul duhului este viaţă veşnică. Binele pe care voiesc să-l fac nu-l fac şi răul 
pe care nu voiesc să-l fac îl fac. 

S. — Şi prin aceasta mărturisesc că păcatul locuieşte în mine. Adică omul face ceea ce nu vrea 
să facă. Acum alt aspect. 

p. C.- Da. 

S$. — Legea şi harul, tot din cuvânt. Faptele legii şi faptele harului. Din care se poate primi 
mântuirea, din faptele legii sau din faptele harului? 

P. C. — Prin faptele Legii nu se mântuieşte, că Legea, spune Apostolul Pavel, n-a desăvârşit 
nimic. Din faptele Legii nu se mântuieşte, dar legea harului este unită cu faptele. 

S. — Unită cu faptele!? 

P. C. — Da, pentru că spune Apostolul Iacob: faptele sunt moarte fără credinţă şi credinţa 
fără fapte este moartă. Clar! 

S. — În Romani, Apostolul Pavel spune că cel neprihănit va trăi prin credință. Nu spune prin 
fapte. 

P. C. — Nu. Ia ascultă! Acelaşi Pavel îţi spune dincolo: Toţi vom sta înaintea divanului lui 
Iisus Hristos ca să luăm fiecare plată pentru ce am lucrat, bune sau rele. 

S. — Da. În Corinteni. 

P. C. — Şi Ecclesiastul spune: Toată fapta bună sau rea o aduce Dumnezeu la judecată, ca să 
răsplătească fiecăruia după faptele lui. Şi Psalmul 61 zice: Doamne, Tu vei răsplăti fiecăruia după 
faptele lui. Evanghelia lui lisus Hristos zice: Când va veni Fiul Omului şi va sta pe scaunul slavei 
Sale, va răsplăti fiecăruia după faptele lui — vezi la Matei. 

Ai venit la mine? Văd că cunoşti oleacă Scriptura. Apoi stăi şi cu moş Costache, eu sunt un 

moşneag mai bătrân, poate nu ştiu cât voi, dar poate mai ştiu şi eu ceva, ce am auzit de la alţii. 

S. — Ăă, problema mântuirii ne preocupă nu numai pe noi, ci preocupă pe întreaga omenire, 
fiecare se zbate, întreabă cum este mai bine, aici sau acolo, acolo sau aici? După cuvântul lui 
Dumnezeu care este scris, apostolul dă multe explicaţiuni şi la I Cornteni 1 versetul 18-19, spune: 
Mai întâi de toate aud, fraților, că atunci când veniţi la adunări între voi sunt dezbinări şi certuri şi 
în parte cred, căci trebuie să fie şi între voi partide ca să iasă la lumină cei găsiţi buni. 

P. C.-— Eresurile, că eresurile sunt care se dezbină de biserică, că Biserica este stâlp şi întărire 
a adevărului, şi Biserica este trupul lui Hristos. 

S. — Trupul lui Hritos, aşa este. Domnul lisus spune la Apostolul Pavel, în Matei 16, 18 că ru 
eşti Petru şi pe acastă piatră voi zidi Biserica Mea. 

P. C. — Biserica este alcătuită din păstori şi din păstoriţi. Asta e biserica ascultătoare şi cei 
păstoriți trebuie să asculte pe cei puşi de Duhul Sfânt în Biserică. 


S. — Aşa este. 
P. C. — Păi aşa este măl... 
S. — Vasile. 


P. C.-— Măi Vasile, măi. 

S. — Nu v-am întrerupt că spune: Îngăduiţi-vă unii pe alţii şi am stat să ascult mai întâi şi după 
aceea să vorbim. 

P. C. — Aşa, ia spune. 

S$. — Deci spune că este zidit pe pietre vii. Nu? Pietre. 

P. C. — Ei,acestea sunt mădularele Bisericii. Ca nişte pietre vii. Dar care-i piatra vie? 

S. — Piatra vie sunt oamenii. 

P. C. — Oamenii. Voi sunteţi mădularele lui Iisus Hristos, Biserica, şi mădulare din parte. Noi 
toți formăm Biserica. 

S. — Da, sigur că da. 

p. C. — Biserica este totalitatea credincioşilor, iar piatra cea din capul unghiului pe care este 
clădită Biserica este Hristos, pe temelia apostolilor şi a proorocilor. Deci noi nu suntem Biserică 
aparte, noi suntem mădulare ale Bisericii, şi când ne adunăm toţi este Biserica povăţuitoare pusă de 
Hristos în frunte şi noi cei ascultători, ca nişte pietre vii, alcătuim o Biserică care se cheamă totalitatea 
credincioşilor. lar cuvântul Biserică în Scriptură e în patru feluri, băiete. Mai întâi e Biserica 
povăţuitoarea sau ierarhia canonică a Bisericii, al doilea este Biserica — totalitatea credincioşilor, al 
treilea este biserica ca lăcaş de închinare — Solomon a primit poruncă să-i facă lui Dumnezeu biserică 
—, şi al patrulea suntem noi ca Biserică formând Biserica toată. Aşa-i cuvântul Biserică în Scriptură. 

S. — Bun. Acum când a stat de vorbă Domnul lisus cu samariteanca, a spus samarineanca: 
Unde este bine ca oamenii să se închine? Aici, în muntele acesta, sau în lerusalim? 

p. C.- Da. 

S. — Şi domnul lisus ce i-a răspuns? 

P. C. — Crede mie, femeie, că va veni o vreme şi acum este când închinătorii cei adevăraţi se 
vor ruga Tatălui cu duhul şi cu adevărul nu numai aici, ci pretutindeni, că Tatăl caută acest fel de 
închinători care să se roage Lui oriunde cu duhul şi cu adevărul. Dar cum înţelegi dumneata 
rugăciunea cu duhul şi cu adevăr? Ia să te văd! 

S$. — Să se roage în duh şi în adevăr, adică să aibă o legătură directă cu Tatăl, la rugăciune. 

P. C. — Stai oleacă, dacă ai venit aici, apoi ascultă. Tu ştii că eu am scris Sectologia, eu am 
fost predicator trimis de patriah în toată ţara. Ai nimerit-o cu mine. 

S. — Eu ascult, că este scris: Ascultaţi de mai marii voştrii. 

P. C. — Eu am fost la Curtici, tu ai auzit de Curtici? 

S. — La Arad, la graniţă cu iugoslavii. 

P. C. — 40 de predicatori au vorbit cu mine şi erau de diferite nuanţe de secte şi era vlădica 
Andrei Maghieru lângă mine. Şi i-au zis: „De unde ai adus omul ăsta?” Uită-te la mine, eu am scris 
Sectologia, uită-te aici, acum se tipăreşte în 5000 de exemplare la Bucureşti, ia uite aici ce scrie: 

Călăuză spre cunoaşterea şi apărarea credinţei strămoşeşti. Şi asta este aprobată şi de Sinod şi de 
Consiliul de Stat. Acum s-a aprobat şi au adus şi hârtia să o tipărească. Uite şi alta scrisă de mine: 
Predici de Arhimandrit Cleopa Ilie. Deci cu mine ai ce discuta. Eu acum am fost la o conferinţă la 
Buzău de orientare antisectară, unde am stat 14 zile, unde au fost 14 protoierei, 20 de preoţi misionari 
şi 11 profesori universitari de la Institutul Teologic şi a prezidat vlădica Antonie Plămădeală, care-i 
la Patriarhul lustin în sinod. Venise din Australia şi din Noua Zeelandă, unde a fost să sfinţească nişte 
biserici ortodoxe. Şi la fiecare prelegere care o dădea un profesor universitar din Bucureşti, eu eram 
în dreapta vlădicăi. Şi-mi zicea: „Părinte Cleope, ţine o predică la acest subiect”, că au fost şi predici 
cu caracter național bisericesc, cu caracter pur naţional, cu caracter pur bisericesc şi cu caracter 
antisectar. Aşa că cu mine ai ce vorbi, dacă ai venit aici. 

S. — Acum numai să binevoim să ascultăm. Deci ca să înţelegem legăturile... 

P. C. — Nu, nu, stăi, stăi, nu trece. Care-i rugăciunea în duh şi adevăr? Ia spune matale. Cum 
o înţelegi? 

S. — Eu înţeleg aşa. Domnul Iisus Hristos a spus ucenicilor Săi: Rămâneţi în cetate până veţi 
fi îmbrăcaţi cu putere de sus şi după zece zile s-a pogorât în ziua Cincizecimii Duhul Sfânt. În Faptele 
Apostolilor, capitolul 2, ei vorbeau în limbi. Oamenii care erau de diferite naţiuni au rămas uimiți, 
că fiecare îi auzea vorbind în limbile lor. 

P. C. — În limbile lor, iar cei localnici din Palestina ziceau că sunt beţi. De aceea Petru a zis: 
Fraților, nu suntem beţi, că abia e ceasul al treilea din zi. Aceia erau palestinienii galileeni, care 
grăiau în limba maternă, iar cei din 15 naţiuni, care erau la Cincizecime, că 15 erau, că i-am numărat, 
aceia fiecare auzeau măririle lui Dumnezeu în limba lui. Şi ziceau: Cum aceştia sunt bărbaţi galileeni 
şi noi auzim măririle lui Dumnezeu fiecare în limba noastră? Acesta este darul de a zidi Biserica: eu 
să-ţi vorbesc ţie într-o limbă şi tu să înţelegi în limba ta. Eu am fost la penticostalii de la Straja şi de 
la Ulma, de acolo, la Vicovul de sus, şi le-am zis: „Măi, voi aveţi pretenția că vorbiţi în limbi, da? 
Poftim!” 

Au început a face convulsiuni şi strigăte: „Uă! Uo!” Săreau în sus, făceau spume la gură, 
cutare, ziceau că a venit Duhul Sfânt peste ei. 

„Măi, dar aşa au făcut apostolii? Au jucat ca voi, s-au trântit pe jos, să facă spume? Nu vedeţi 
că-i duhul dracilor în voi? Dumnezeul nostru nu este Dumnezeul neorânduielii, ci al păcii. Ai auzit 
că apostolii săreau în sus şi băteau din palme ca voi, făceau exclamări ca voi? Se tăvăleau pe jos, 
văleu şi cutare?” Au învăţat câteva cuvinte de la acei care-i plăteau cu bani, care vin de pe la Hamburg 
şi din toate părțile ca să zică că ştiu să vorbească în limbi. 

„Dacă ştii în limbi, uite ce-i — erau zice predicatori acolo —, uite, eu numai un preot am cu 
mine” — că eu am fost în casa lor de rugăciuni, am fost cu vlădica Teofil, am vorbit la Vicov, eu unde 
n-am fost, că unde au fost secte, pe mine m-au tot trimis pe front în linia întâi. Aşa, cu mine ai de 
vorbit, poţi să vorbeşti ani de zile. 

S. — Eu mă bucur dacă am de la cine să învăţ. 

P. C. — Da, şi atunci zic: „Mă, dacă ştii limbi — era un predicator, unul Isachie —, uite ce, fiți 
atenţi!” — dar aceia tot făceau convulsiuni, băteau din palme, că se roagă, săreau. Zicei că erau 
ditirambele acelea greceşti când vorbeau lui Zeus şi Artemidei, că aşa făceau aceia, săreau în sus cu 
duhul diavolului ca să se roage Artemidei Efesului, lui Bacchus, zeul vinului, şi celorlalţi. Zic: „Ăsta 
nu e duh de rugăciune, aici e duhul satanei, care vă strâmbă şi vă face să săriți în sus” — că au zis că 
ei au postit o săptămână şi a venit Duhul Sfânt. „Ăsta-i Duhul Sfânt? Ai auzit că la Cincizecime au 
făcut apostolii dansuri de ăstea şi drăcii de ăstea, şi bătăi din palme şi sărituri, şi spume la gură, ca 
vierul acela când umblă după scroafe? Asta-i Duhul Sfânt? Ăsta-i duhul satanei, măi, care vrea să 
imite acum, la sfârşitul lumii, venirea lui Hristos şi a Duhului Sfânt. 

Că această taină s-a împlinit o dată. Cincizecimea nu se mai repetă în veacul veacurilor. 
Pentru că spune Sfântul Apostol Petru: Fraților galileieni, nu este cauza mustului dulce, că abia e 
ceasul trei. Acum s-a împlinit proorocia lui Ioil, că în zilele de apoi voi turna din Duhul meu... feciorii 
voştrii şi bătrânii voştri... Deci s-a împlinit proorocia. Nu aşteptaţi s-o împliniţi la sfârşitul veacurilor, 

că s-a împlinit de atunci. Proorocia de atunci s-a împlinit, că Duhul Sfânt o dată a venit peste Biserică 
şi de atunci vine pe altă cale, prin succesiune apostolică şi prin cele şapte taine. Nicidecum nu mai 
vine revelaţia din nou, să se mai pogoare Duhul Sfânt. Sau cum zic nişte blestemaţi din America, cu 
ţigara în gură, cu burta plină de carne, cu muierea lângă dânşii, cică vine Duhul Sfânt! 

Măi, sfinţii care mâncau o dată la 40 de zile nu aveau pretenţia că vine Duhul Sfânt direct 
peste ei. Câtă mândrie şi nebunie este la voi cu chestia asta!” 

Dar l-am întrebat pe el: „Hai, măi, să o luăm raţional, nu duhovniceşte! Dacă voi vorbiţi în 
limbi, ai auzit ce s-a întâmplat la Fapte, capitolul 2, 9? Când a venit Duhul Sfânt erau adunaţi bărbaţi 
parteni, mezieni, elamiţi, romani, prozeliţi cutare, antiohieni, din 15 neamuri, că ei de două ori pe an 
aveau poruncă să se suie în Ierusalim, cum scrie la Ieşire: Ascultă, iudeule, de două ori pe an te vei 
sui în Ierusalim, la sărbătoarea Paştilor şi la Cincizecime, că nu-ţi primeşte Dumnezeu rugăciunile 
şi jertfele decât aşa. De aceea Mântuitorul a zis că are să vină vremea să te rogi nu numai în Ierusalim 
sau la Muntele Garizim dincoace”. Eu am fost la Garizim, am fost unde a vorbit Mântuitorul cu 
cananeianca, uite am fotografii acolo. 

S. — Am văzut, am văzut. 

P. C. — Am fost pe acolo la Samaria, am băut apă, am luat, am fost în toată partea aceea, am 
fost în Muntele Sinai unde s-au dat tablete Legii, am fost unde evreii au cârtit, unde au făcut viţelul. 
Unde nu am fost eu? Eu nu le ştiu numai din Biblie, eu le-am călcat cu piciorul şi le-am văzut cu 
ochii mei. 

Şi atunci zic: „lată ce, măi, hai să facem altfel. Voi vorbiţi inspirați de Duhul Sfânt, nu? Aveţi 
un dar harismatic în timpul ăsta? Bun! Eu vreau să se repete ce s-a întâmplat la Cincizecime şi cred 
atunci că aveţi darul Apostolilor. Auzi că acolo erau de 15 feluri şi toţi auzeau în limba lor măririle 
lui Dumnezeu. Şi ăştia care vorbeau erau toţi galileeni. Bun, voi vorbiţi! Eu mă duc să aduc aici un 
rus, un german, un indian, un polonez, un grec, un spaniol, un francez, un chinez, un japonez, un 
englez... din 15 popoare. Şi ei să vă asculte pe voi cum vorbiţi în limbi şi fiecare în mintea lui să 
înţeleagă măririle lui Dumnezeu pe care le vorbiţi voi într-o singură limbă” ŞI zic ei: „Apoi aşa nu se 
poate!” „Păi dacă aveţi pretenţia că sunteţi ca Apostolii şi vine Duhul Sfânt peste voi, de ce nu se 
poate? Că e acelaşi dar. Auzi ce zice: Cel ce vorbeşte în limbi singur nu zideşte biserica, ci se zideşte 
pe sine singur. De aceea a zis Apostolul: Dacă aş intra în biserică şi aţi vorbi în limbi, n-ar zice toți 
că sunteţi nebuni şi vorbii în vânt? Că nu zidiţi Biserica. Dacă este cineva şi are darul să tălmăcească, 
atunci vorbirea în limbi, cu toate că-i un dar mai mic decât proorocia, zideşte Biserica, dacă nu — hă- 
la-la-la-la — vorbesc nişte nebuni acolo şi ceilalţi nu înţeleg nimic”. 

Iaca care-i darul harismatic al vorbirii în limbi: Să vorbeşti tu în limba ta şi eu din toate părțile 
lumii să te înţeleg, ca să zideşti Biserica. Dar acest dar numai apostolii l-au avut, nu aceştia care se 
laudă acum că sunt penticostali. Astea-s cele mai mari înşelătorii posibile ale satanei. Acesta-i duhul 
lui antihrist, ca să falsifice harismele Duhului Sfânt care au fost în adevăr. Dar de ce a venit Duhul 
Sfânt în chip de limbi de foc la Cincizecime şi n-a venit în alt fel? De ce n-a venit în chip de porumbel? 
Sfântul loan Gură de Aur tâlcuieşte. Noi avem Tradiţia, noi nu mergem cu o aripă ca sectarii, numai 
nu Scriptura. Noi avem rădăcina Scripturii, avem Sfânta Tradiţie. Ce a fost de la Adam până la 
Moise? Câte mii de ani au fost? 

S. — În jur de 2000 de ani. 

P. C. — Să-ţi arăt Hronograful lui Chedrinos care merge paralel cu Scriptura. De la Adam 
până la Moise au fost 2642 de ani, uite aici, băiete, să-ţi arăt izvoarele. Ce, crezi că noi ştim numai 
ce ştie un sectar? Am Că/ăuza care este verificată de un sinod întreg. Uite aici referatul Sfântului 
Sinod, îl vezi? „Cartea Înalt Prea Cuvioşiei Sale, Părintele Arhimandrit Cleopa Ilie, intitulată Că/ăuză 
spre cunoaşterea şi apărarea credinţei strămoşeşti este o lucrare temeinică şi convingătoare despre 
adevărul credinţei noastre drept măritoare, întemeiată pe Sfânta Scriptură. Autorul deschide înţelesuri 
largi şi adânci în textele Sfintei Scripturi, înţelesuri care luminează şi fundamentează cu multă 
evidenţă punctele credinţei practicate de Biserică din vremea Apostolilor. Scrierea este o adevărată 
lucrare de Dogmatică ortodoxă. Ea expune adevărul credinţei noastre fără să jignească pe cei de alte 

credinţe, încât socotesc că ea poate fi tipărită fără nici o şovăială, putând aduce mult folos nu numai 
preoților, ci şi credincioşilor. 

Cartea ar mai putea apare şi sub titlul unui Catehism ortodox, cum nu avem noi până acum, 
Biserica Ortodoxă, şi nu cred că s-ar găsi cineva să-l poată alcătui. 

Ar fi bine poate dacă s-ar tipări în câteva zeci de mii de exemplare şi distribuite la un preţ mic 
tuturor creştinilor mai răsăriţi din regiunile care trebuie să facă față asaltului cultelor neoprotestante. 
Bucureşti, 2 ianuarie 1976, Prof. Acad. Dr. D. Stăniloae”. Cel mai mare teolog al Bisericii noastre. 

S. — Aici aveţi şi trimiteri...? 

P. C. — Toată Scriptura e aici. Toate sectele din România le avem aici în carte, şi doctrina şi 
combaterea lor. 

S. — Dar dacă Domnul lisus a ales pe apostoli, după aceea le-a dat dreptul să se numească 
ucenici, nu a mai rânduit să numească apostoli. 

P. C. — la ascultă ce spune Apostolul Pavel: Datu-mi-s-a darul apostoliei lui lisus Hristos, 
mie celui ce eram prigonitor şi mulțumesc lui Dumnezeu că m-am învrednicit de darul apostoliei. Şi 
Pavel nu a primit-o cât a trăit Mântuitorul, ci el a primit descoperirea din cer. Deci spune că 1-a dat 
Hristos apostolia şi dumneata spui că s-a numit ucenic, nu s-a numit apostol. Măi, nu vă luaţi după 
nebuni, că înnebuniţi mai tare decât ei. 

S$. — Nu, zic că în afară de apostoli nu a mai rânduit pe alţi apostoli, la restul le-a dat numele 
de ucenici, care au mai venit. 

P. C. — Stai oleacă, dar le-a spus: Cine vă ascultă pe voi, pe Mine Mă ascultă, cine se leapădă 
de voi, se leapădă de Mine, şi nu numai de Mine, ci şi de Cel ce M-a trimis pe Mine, de Tatăl. Cine 
se leapădă de apostoli. Şi Mântuitorul le-a dat putere: Luaţi Duh Sfânt... şi Pavel pune mâinile şi-i 
spune lui Tit: Te-am lăsat în Creta să-mi pui preoți prin cetăţi. Tit era episcop, a fost episcop în Efes 
şi apoi în Creta, şi punea mâinile şi sfinţea preoţi. Deci darul harismatic e dat de la Hristos. Că 
Mântuitorul a hirotonit pe Petru, pe Iacov, primul episcop al Ierusalimului, şi pe loan Evanghelistul; 
sunt hirotoniți direct de EI. Şi le-a dat putere: Cum am pus Eu mâinile pe voi, aşa să puneţi şi voi 
mâinile peste alții. Deci darul pe această cale vine în Biserică, numai prin succesiune apostolică, 
nicidecum prin altele. Aceia ce merg pe alături de Biserică zic că au har, dar sunt în luntre spartă, nu 
în corabia mântuirii. Tu ai citit Pidalionu? 

S. — Nu. 

P. C. — Păi tu nu cunoşti Cârma Bisericii? Dacă nu cunoşti, să ţi-o arăt. Că Biserica e de două 
mii de ani, iar sectele au ieşit ca ciupercile după ploaie, acum la sfârşitul lumii. 

S$. — De asta am venit ca să vă întreb cam cum înţelegeţi. Ştiţi. Că omul, citind, unul înţelege 
într-un fel, altul într-altul. Şi e bine ca să aflu, că spune acolo: Nici o proorocie nu se tâlcuieşte 
singură. 

P. C. — Ia ascultă. Zice Scriptura: Cine vrea să se mântuiască, cu întrebarea să călătorească. 
Ai auzit de Pedalion? Cârma Bisericii? la vezi pe Hristos cu Sfânta Cruce? Uite Biserica, uite 
apostolii, corabia mântuirii. Uite ce scrie aici: „Întru slava Tatălui şi a Fiului şi a Sfântului Duh, a 
Unuia Dumnezeu în Treime — Pidalion sau Cârma Corăbiei”. Aici sunt canoanele Sfinţilor Apostoli, 
ale celor şapte Sinoade ecumenice, ale celor 11 sinoade locale şi canoanele sfinților mari — Sfântul 
Vasile cel Mare şi toţi care au scris canoanele din partea Bisericii lui Hristos. Asta-i cârma şi 
zăvoarele Bisericii. Aceasta începe cu Petru şi cu Pavel şi cu Mântuitorul şi se termină cu Sinodul 
VII ecumenic, la 787, împotriva iconoclasmului, a sectarilor care hulesc sfintele icoane. 

Mă, eu nu cu unul mi-e drag să vorbesc, eu să văd 60 de predicatori sectari în jurul meu şi 
stăm o lună de zile de vorbă. Le răspund la toţi tot atunci. Dar să fie mulţi, nu numai unul. Cu unul 
n-am ce face. 

Un credincios — Dar, preacuvioase, spuneţi-ne despre rugăciunea în duh şi adevăr. 

P. C. — Da, dar vezi că a sărit în altă parte. (către sectar.) Cum înţelegi mata rugăciunea în 
duh şi adevăr? la spune! Ia să te văd, că văd că eşti oleacă de cărturar, ai venit poate să mă convingi 
acasă. 

S$. — Asta înţeleg în duh şi în adevăr, când te-ai pus pe genunchi şi, prin credinţă, că spune la 
Romani acolo cel neprihănit va trăi prin credinţă, te rogi lui Dumnezeu şi ca să-l simţi pe Dumnezeu 
în inima ta. Atunci e în duh şi în adevăr. Cuvântul lui Dumnezeu, când vorbeşte EI, eu nu mă ating 
că acela e baptist, că e penticostal; la mine spune Cuvântul lui Dumnezeu că Dumnezeu l-a făcut pe 
om după chipul şi asemănarea Sa. 

p. C. — Aşa. 

S. — Excludem cultele toate. Dumnezeu, ca să luăm să o înţelegem, spune că în Biserică a 
rânduit prooroci, apostoli, învăţători şi cutare, dar ceilalţi, care sunt conduşi de comitete, eu nu 
orânduiesc asta în Biserică, ci orânduiesc preşedinte, director, contabil, treburi de astea şi contrazice 
cuvântul. 

p. C. — N-ai nimerit. Vreau să spun mai bine. 

S. — În duh şi adevăr? Ăă, Domnul lisus... Eu iarăşi o iau şi spun cum o înţeleg: în duh şi 
adevăr, adică să se roage prin duhul lui Dumnezeu. 

P. C. — Păi noi suntem Biserica şi duhul lui Dumnezeu locuieşte în noi. 

S$. — Spune acolo la Matei 18, 20: unde sunt adunaţi doi în numele Meu, şi Eu sunt în mijlocul 
lor. 

P. C. — Nu, dar chiar voi sunteţi Biserica lui Dumnezeu, şi duhul lui Dumnezeu locuieşte în 
voi, că avem Duhul Sfânt de la Botez. 

S. — Da, şi noi ne rugăm în duh şi în adevăr. Adică duhul însuşi la Romani 8 spune că el se 
roagă în noi... 

P. C. — Cu suspinuri negrăite. 

S. — Cu suspinuri negrăite, este scris, nu putem să spunem că nu. 

p. C.- Da. 

S. — Şi dacă noi ne rugăm, adică ne punem în genunchi, explic cum înţeleg, şi când te rogi, 
aşa prin credinţă, să simţi legătura cu cerul, e în duh şi în adevăr. 

P. C. — Te-ai apropiat, dar puţin. 

S. — Eu aşa înţeleg. 

P. C. — Ia stai, că nu cum înţelegi. Hai să vedem cum înţelege Biserica lui Hristos, care-i 
condusă de Duhul Sfânt. 

S. — Nu, eu mă bucur, eu vreau să înţeleg... 

P. C. — Măi frate, Vasile îţi spune? 

S. — Da. 

P. C. — Sufletul nostru e după chipul şi asemănarea lui Dumnezeu şi el are multe puteri. Omul 
e sâmburele universului. Omul e icoana Sfintei Treimi pe pământ. Omul e chipul şi asemănarea lui 
Dumnezeu pe pământ. Are mari puteri în partea nevăzută a sufletului. Tu crezi că omul după trup 
este chip şi asemănare? Doamne fereşte! După suflet. Fiecare are minte, cuvânt şi duh. Mintea e 
chipul Tatălui, care n-are început, Logosul, cuvântul e chipul Fiului şi duhul cel de viaţă făcător care 
stă în chip de raze de lumină în mijlocul inimii, după Sfântul Grigorie Palama preaîndumnezeitul la 
minte, acest duh este un dor gânditor care stă între minte şi între cuvânt şi circumscrie în sine şi 
mintea şi cuvântul, după cum Duhul Sfânt în sânul Sfintei Treimi are şi pe Tatăl şi pe Fiul, că-i de o 
fiinţă cu EI, nu? Aşa acest duh de viaţă făcător în chip de raze de lumină care îl avem de la Botez în 
mijlocul inimii, circumscrie de la noi şi cuvântul şi mintea. Şi ca să te rogi în duh, uite cum este, 
mintea, în vremea rugăciunii trebuie să se coboare în inimă, inima e cămara minţii, băiete. Când l-ai 
auzit pe Hristos în Evanghelie: fu când te rogi, întră în cămara ta..., să nu crezi că-i vorba de pus 
lacătul. 

S. — Da, spune că încui uşa după tine. 

P. C. — Cămara îţi spune Pavel: V-am logodit pe voi mireasă unui mire fără de moarte. Tare 
mi-e frică de voi să nu se zăticnească inimile voastre precum a Evei de satana în rai. 

S. — Da, cum a amăgit-o. 

P. C. — Unde ne-am logodit? Noi avem logodna cu Hristos: Câţi în Hristos v-aţi botezat, în 

Hristos v-aţi şi îmbrăcat, cum cântă Biserica. 

S. — Da, apostolul Pavel. 

P. C. — Noi avem pe Hristos de la botez în inimă, în cămară, dar pentru păcatele noastre el stă 
îngropat acolo. Trebuie să-l dezgropăm prin rugăciunea cea gânditoare a inimii, aceea în duh. Cum? 
Mintea în vremea rugăciunii trebuie să se unească cu inima şi să se pogoare mintea în inimă. Toţi 
sfinţii mari rugători, care pogorau foc din cer şi înviau morţii ne învaţă aşa. Adică când te rogi intri 
cu mintea în cămara inimii tale. Acolo e Mirele-Cuvântul de la botez şi sufletul nostru în vremea 
aceea prin partea cea cuvântătoare, prin minte, se uneşte cu ziditorul său, cu Hristos. Aici se întâlneşte 
mirele cu mireasa, unirea cea mai duhovnicească din lume. 

Când te-ai pogorât cu mintea în inimă în vremea rugăciunii simţi o căldură mare 
duhovnicească, tot corpul emană sudori şi ochii varsă atâtea lacrimi de căldură şi de dragoste către 
Dumnezeu. Îmi spunea un rugător de felul acesta — că nu pot să spun de mine, trebuie să spun de la 
cei lucrători, că eu n-am nimica bun: „Două ore m-am pogorât cu mintea în inimă şi cinci batiste am 
stors de lacrimi jos. Şi dacă aş fi vrut să mă schimb, trei rânduri de schimburi trebuia să le lepăd”. 
Atâta emană corpul sudori din căldura Duhului Sfânt, iar inima lacrimi prin ochi. Şi atâta de tare e 
rugăciunea aceasta când s-a pogorât mintea în inimă şi sufletul s-a unit cu Hristos, încât atunci inima 
noastră se închide repede şi se deschide repede. Că zice în Scriptură: Dă-mi, fiule, inima ta. 

Atunci de abia i-ai dat inima lui lisus, când ai intrat cu mintea în inimă. Şi nu poate zice 
mintea noastră cuvinte mari când a intrat în inimă, că e de faţă Hristos şi n-are când zice toată 
rugăciunea asta: „Doamne Iisuse Hristoase, Fiul lui Dumnezeu, miluieşte-mă pe mine, păcătosul!” 
Rugăciunea minţii pe care o zice până atunci. Când s-a unit mintea cu inima, gata. A venit de față 
Duhul Sfânt în inimă. Şi atât mai zice sufletul nostru cu mintea: „Mila mea!” „Dumnezeul meu!” Ea 
mai de multe ori numai atât poate zice: „lisuse al meu, Iisuse al meu!” „lisuse al meu, lisuse al meu...” 
şi se închide foarte repede. E prezenţa lui Dumnezeu în inima ta! 

Şi atâtea lacrimi fierbinţi varsă din dragostea de Dumnezeu şi nu poate zice alte cuvinte decât 
cuvintele Duhul Sfânt care sunt în inimă, înseşi cuvinte proprii ale sufletului care se roagă în inimă 
lui Dumnezeu. Că zice Proorocul: Dintru adâncuri am strigat către Tine, Doamne, adică din inimă. 
Sfântul loan Gură de Aur auzi cum te învaţă? Nu te ruga cu buzele numai şi cu limba, că dacă te rogi 
cu limba şi cu buzele şi mintea ta umblă pe dealuri şi n-a intrat să vorbească cu Iisus în inimă, auzi 
pe Proorocul Isaia care zice: Aproape eşti Tu, Doamne, de gura lor, dar departe de inima lor. 

Trebuie să te rogi în inimă, cu mintea în inimă să stai de vorbă cu lisus, dulceaţa dulceţilor, 
sfinţenia sfinţeniilor, mângâierea mângâierilor. Şi cea mai înaltă vorbire cu lisus în inimă este 
rugăciunea cea gânditoare a inimii. Această rugăciune se numeşte în duh şi în adevăr. Ea este făcută 
în duh, iar ca să ai şi adevărul trebuie să lucrezi şi poruncile. Că Duhul Sfânt îţi spune: în psalmul 
118: Toate poruncile Tale, Doamne, sunt adevăr. Legea Ta este adevărul. Ca să te poţi ruga în duh 
şi în adevăr, mai întâi trebuie să te pogori cu mintea în cămara inimii şi al doilea să lucrezi poruncile 
lui Hristos. Dacă n-ai poruncile, care sunt faptele cele bune, nu poţi zice că te-ai rugat în adevăr, 
pentru că în duh te rogi în inima ta, iar poruncile le neglijezi, că Mântuitorul le spune apostolilor nu 
numai o poruncă să păzească: Mergând, învăţaţi toate popoarele, botezându-i pe ei, şi apoi le spune 
poruncindu-le să păzească toate câte am poruncit vouă. 

S. — Da. 

p. C. — Că dacă păzeşti toate poruncile, zice apostolul, şi numai una ai călcat, eşti călcător 
tuturor. Deci dacă vrei să te rogi în duh şi în adevăr, întâi să te rogi din adâncul inimii în inima ta şi 
al doilea să faci poruncile lui Hristos care sunt adevărul. Atunci te rogi în duh şi în adevăr. Ai intrat 
cu mintea în inimă şi te rogi în faţa lui Hristos şi dincoace lucrezi poruncile care sunt adevărul. Asta 
e rugăciunea în duh şi în adevăr. 

S$. — Aşa din umilinţă, cum îl... 

P. C. — Da, cu lacrimi. Nu-i rugăciune aceea când eu mă rog şi-n mintea mea e secetă. 

S$. — Apoi dacă mintea e în altă parte, normal că nici nu ajunge la ceruri rugăciunea. 

P. C. — Ştii unde găseşti pe lisus? Nu la ceruri să te duci cu mintea. Că Dumnezeu nu-i în cer, 

măi. Ce spune Scriptura? Aproape este Domnul de tine, în gura ta şi în inima ta. Auzi unde e? Ce 
spune Hristos? Împărăţia Cerurilor e înăuntrul vostru. Vezi unde trebuie să te pogori? Nu în cer, că 
ai Împărăţia cerurilor aici, măi. Şi zice: Ție a grăit inima mea, Doamne. Mintea grăieşte în inimă cu 
lisus. Împărăţia cerurilor e înăuntru, trebuie să te pogori acolo. Împărăţia cerurilor e în inima ta. Ce 
zice leremia: Nimic nu e mai adânc decât inima omului şi împărăţia cerurilor este în inima ta. Aici e 
lisus, de la botez. Vorbeşte cu EI în inima ta şi ai să vezi ce înseamnă rugăciune în duh şi în adevăr. 
Iar când te-ai trezit, lucreză şi poruncile, că toate poruncile Lui sunt adevăr. Acela e rugător adevărat. 
Ei, frate Vasile, dacă ai venit la mine! 

S.—!!! 

P. C. —laca aşa-i cuvântul lui Dumnezeu. Este viu şi lucrător, cum spune Sfântul Isaac Sirul: 
„Cuvântul lui Dumnezeu este izvor dulce şi fără de saţ”, pentru că-i apa cea vie şi pâinea cea vie care 
s-a pogorât din cer. El se numeşte şi pâinea cea vie şi apa cea vie, că spune Mântuitorul: cel ce crede 
în Mine, râuri de apă vie vor curge din inima lui. El se numeşte şi rouă: ...şi roua cea de la Tine, 
vindecare lor este. Cuvântul lui Dumnezeu se numeşte şi râu. În toate chipurile. Şi te adapă şi te 
răcoreşte şi te hrăneşte în tot chipul. Aşa este. 

S. — Aşa este. 

p. C. — Deci, măi băieţi, uite ce-i: Noi am prăşit la voi până acum, dar la noi pălămida-i mare, 
măi. Popuşoii au buruieni... Mânca-v-ar mântuirea! Duceţi-vă şi vă culcaţi, măi, că-i destul! Aşa, măi 
bucovinenilor. Eu cred că-i destul pe seara asta, măi. 


TRECUT-A UMBRA LEGII ŞI DARUL A VENIT 


— Părinte, unii sectari zic că trebuie să ţinem sâmbăta. 

— Sâmbăta a rămas în umbră, că ea a fost o zi pentru poporul Israel. Ce mai avem noi cu 
dânşii? Pentru că noi nu mai ţinem Legea Veche. Dacă ţinem sâmbăta, să primim şi tăierea împrejur 
şi la altar să aducem ţapi şi boi şi oi şi capre, jertfe sângeroase. Atunci să mutăm şi preoţia şi s-o 
aducem pe a lui Aaron. Nu? Oare asta câtă nebunie ar fi? Apostolul spune? /ază, cele vechi au trecut, 
toate s-au făcut noi... Nimeni Să nu învinuiască pe voi pentru lunile cele noi şi pentru sâmbete — adică 
de ce nu ţinem sâmbăta —, că acele vechi au trecut, că au fost umbră şi închipuiri ale celor viitoare. 

— Deci sâmbăta pentru noi este o amintire a Sabatului din Vechiul Testament, iar nouă nu ne- 
a adus sâmbăta mântuirea, ci Duminica, că Hristos, Care ne-a trecut din moarte la viaţă, a înviat în 
ziua Duminicii. Şi nu numai că a înviat, dar ne-a învăţat pe noi să nu ţinem sâmbăta. Ai văzut, 
apostolii smulgeau spice sâmbăta şi fariseii care-L pândeau au zis: Uite ce fac învățăceii Tăi! Că 
aceia erau flămânzi, smulgeau spice, le frecau în palmă şi mâncau grâul — „Uite că fac ce nu se cuvine 
sâmbăta. Uite, smulg spice”. Dar Mântuitorul le-a spus: Nu ştiţi ce a făcut David când a flămânzit? 
Că a intrat în templul lui Solomon şi a mâncat pâinile punerii înainte, care nu era voie decât preotul 
să le mănânce. Apoi să ştiţi voi, sâmbăta s-a făcut pentru om şi nu omul pentru sâmbătă. 

Când Mântuitorul a vindecat femeia gârbovă de 18 ani sâmbăta, când a vindecat slăbănogul 
sâmbăta, orbul din naştere sâmbăta, când a făcut atâtea minuni sâmbăta îl învinuiau, zicând: Acest 
om nu este de la Dumnezeu, că nu păzeşte sâmbăta. lar Mântuitorul le-a spus: Eu sunt Domn şi al 
sâmbetei. Adică: Eu v-am dat sâmbăta vouă, că eu sunt Dumnezeu. Eu sunt Domn şi al sâmbetei. 

Şi-L întrebau: „De ce faci acestea care nu se cade a le face sâmbăta?” Iar EI le spunea că a 
venit să desfinţeze sâmbăta: 7ată/ Meu până acum lucrează, şi Eu lucrez. Dacă Tatăl din cer lucrează 
sâmbăta şi Hristos a lucrat sâmbăta, apoi eu, care mă numesc creştin, de ce să ţin sărbătoare sâmbăta? 
Nu trebuie să fac ce-a făcut Hristos? EI a lucrat sâmbăta. Îi spune celui slăbănog, după ce-l vindecă: 
Ia patul tău pe umeri şi mergi la casa ta! Proorocul leremia spune: Nu cumva să duceţi vreo greutate 
sâmbăta, iar Hristos îi spune la acesta să-şi ducă patul în spate după ce-l vindecă, şi-L învinuiau că 
l-a vindecat sâmbăta. 

Şi atunci i-a mustrat Mântuitorul: Orbilor, ce este mai uşor a zice: iartă-ţi-se ţie păcatele — 

că l-a iertat, i-a iertat şi păcatele — sau a zice: ia patul tău şi mergi la casa ta? N-aţi văzut minunea? 
Că Eu i-am iertat şi păcatele, l-am făcut şi sănătos şi i-am poruncit. Deci Mântuitorul n-a mai vrut să 
țină sâmbăta, că n-a venit pentru sâmbătă, a venit pentru popoare. El era aşteptarea neamurilor, cum 
zice Iacov. Ce zice Ieremia Proorocul, ia citiţi la cap. 31 versetul 31? Jază vin zile, zice Domnul, când 
voi încheia cu casa lui Israel şi cu casa lui luda legământ nou. Însă nu ca făgăduinţa pe care am 
încheiat-o cu părinţii lor în ziua când i-am luat de mână, ca să-i scot din pământul Egiptului, căci ei 
n-au rămas întru făgăduinţa Mea şi Eu nu m-am îngrijit de ei, zice Domnul. 

Ai auzit? Şi Testamentul e altul şi poporul nostru e altul, şi ziua de sărbătoare a noastră şi s- 
a dat alta, că era proorocit de leremia Proorocul cu 850 de ani înainte de venirea Domnului, că 
Mântuitorul venind o să pună alt testament, Testamentul Nou. Pentru că toate cele vechi au fost 
umbră, închipuire a celor viitoare: Trecut-a umbra Legii şi Darul a venit, cum auziţi cântând Biserica. 
Ce vă mai întoarceţi cu gândul la sâmbătă? Dacă te întorci la sâmbătă, atunci ia şi taie copiii împrejur, 
ia şi te du la sinagoga iudeilor şi du acolo viței, oi, şi nu mai du prescuri, nu mai du pâine şi vin, 
întoarce-te la preoţia lui Aaron şi ţine toate sâmbăta, te-ai întors înapoi la iudaism şi te-ai lepădat de 
Hristos şi atunci ai să vezi unde ajungi. 

Cine vă învaţă să ţineţi sâmbăta vrea să vă întoarcă la iudaism, la păgânătate înapoi, să vă 
dezbrace de darul lui Dumnezeu. Hristos a fost sfârşitul Legii — nu spune Apostolul Pavel? Păi ce 
mai cauţi înapoi la Legea Veche dacă Hristos a fost sfârşitul? Zice: Legea şi proorocii până la loan, 
şi de aici începe Legea Darului. Păi noi de 2000 de ani avem legea lui Hristos şi acum să te întorci 
înapoi la iudaism? Cine începe să ţină sâmbăta, se întoarce fără să vrea şi se face evreu. Se întoarce 
înapoi la iudaism. Niciodată să nu credeţi asta. 

Evreii, spun Sfinţii Părinţi şi Mântuitorul, au să vină la dreapta credinţă ortodoxă. Toţi au să 
vină la creştinism, că are să vină Enoh şi Ilie, cum spune acolo, şi are să predice, şi va întoarce inima 
părinţilor către fii şi a fiilor către părinţi. Au să vină la vremea lor toţi, când va voi Dumnezeu, nu 
când vrem noi. 

Duceţi-vă să vedeți Sfânta Lumină cum vine în biserică. Nu vine în capiştea baptiştilor sau a 
penticostalilor. S-o vedeţi acolo când vine, şi o văd sute de mii de oameni. Şi acum să lăsaţi voi o 
minune aşa de mare şi să spuneţi că vă întoarceţi la sâmbăta iudaică şi la sinagoga lor sau la şcolile 
lor, când lumina din cer adeverează dreptatea credinţei noastre! 


SFÂNTA LUMINĂ - MĂRTURIE PENTRU DREAPTA CREDINŢĂ 


Creştinismul acoperă pe faţa pământului mai mult de un miliard şi jumătate care cred în 
Hristos din toate religiile lumii. Dar cea mai dreaptă credinţă de sub cer în creştinism este Credinţa 
Ortodoxă. Eu am fost la Ierusalim la Mormântul Domnului. Eram la Ain Karem, unde s-a născut 
Sfântul loan Botezătorul. Eram acolo unde s-a întâlnit Maica Domnului cu Sfânta Elisabeta, când s- 
a umplut Elisabeta de Duh Sfânt şi a zis: De unde este aceasta să vină la mine Maica Domnului meu? 
Era acolo o mănăstire mare spaniolă şi alta rusească de maici. Acolo este scrisă cântarea de la Luca: 
Măreşte, suflete al meu, pe Domnul şi s-a bucurat duhul meu de Dumnezeu Mântuitorul meu, cântarea 
„Ceea ce eşti mai cinstită” pe care noi o cântăm totdeauna în biserică. Acolo în mănăstire este scris 
în aproape toate limbile de sub cer cântarea aceasta, cum este scris în mănăstirea Pater Noster 
rugăciunea Tatăl Nostru în toate limbile de pe pământ. Noi căutam rugăciunea în limba română şi nu 
o găseam. Era în limba chineză, birmaneză, engleză, germană, poloneză, rusă, dar în româneşte nu 
găseam. 

Ne întâlnim acolo cu o profesoară de istorie evreică din Bucureşti. Numai de zece ani era 
acolo. Ne-a auzit că suntem români şi ne-a întrebat: „Ce căutați, părinte? Eu sunt evreică din 
Bucureşti, profesoară de istorie. Haideţi să vă arăt eu cântarea de la Luca. Uite aici. Alături de cea în 
franceză”. După ce ne-a arătat, ne-am dat la umbra unui arbore, că era cald — era pe la amiază — şi a 
stat de vorbă cu noi aproape două ceasuri. 

— Doamnă, dumneata eşti profesoară de istorie? 

— Da, părinte, eu cunosc istoria românilor şi a evreilor şi a arabilor şi a egiptenilor. 

— Spune mata, cine primează aici, în Țara Sfântă, dintre toate religiile? 

— Ortodocşii, părinte. 

Dintre toate religiile în Țara Sfântă primează ortodocşii. Grecii nu sunt mulţi, dar aşa a lăsat 
Dumnezeu că-s tradiţionali; ţin legea sfântă. Sunt patru sfinte altare internaţionale. Mormântul 
Domnului, unde intră toate religiile lumii. Vezi la noi în altar, dacă ar intra o femeie, este sub mare 
canon. Acolo la Mormântul Domnului intră şi femei şi copii şi turci şi arabi, toată lumea. Aşa-i şi la 
Betleem, unde s-a născut Mântuitorul, şi aşa-i şi la Nazaret. Deci patru altare internaţionale sunt în 
mâna grecilor. 

Grecii slujesc drept pe Mormântul Domnului. Imediat după noi vin catolicii. Catolicii sunt 
foarte muţi la număr, sunt vreo 700 milioane. După catolici vin armenii şi după armeni vin 
monofiziţii. Ei nu slujesc la Mormântul Domnului, au un altar la Sfântul Cuvucliu, în spatele 
Sfântului Mormânt. 

Dar, ia gândiţi-vă dumneavoastră, dacă n-ar fi avut ortodocşii dreptate acolo, păi Sfânta 
Lumină nu se cobora la noi, avea să se coboare de la catolici sau de la armeni, care-s foarte întăriţi, 
că acolo-s străzi întregi în Ierusalim de armeni, sunt boieri mari, moşieri. La noi vine Sfânta Lumină. 
Şi nu vine de acum, ea vine tocmai din secolul II, din secolul I chiar a început să vină. Şi au fost mari 
persecuții, că au fost perşi care au ocupat Ierusalimul de multe ori, l-au ocupat turcii. 

Ai văzut cum este acolo? Îmi spunea un părinte diacon, Heruvim, el era de la Sinai: „Ehei, 
dacă n-ar veni Sfânta Lumină, de când nu mai eram aici! Dar aceea îi pune pe gânduri pe toţi. Că 
vine când fac ai noştri Sfânta Liturghie”. Au încercat ei multe. Ce-au făcut armenii la 1424? Pe atunci 
Patriarhia de Ierusalim era săracă. Ocupaseră turcii lerusalimul. Erau trei sultanate mari turceşti: unul 
în Damasc, unul în Egipt şi unul la Bagdad — în Irakul de azi. Armenii fiind foarte bogaţi, fiind 
negustori, le-au spus la turci aşa: „Dumneavoastră puneţi o taxă mare pe Mormântul lui Hristos şi 
căpătaţi bani, şi, dacă creştinii o s-o poată plăti, să slujească ei de Paşti acolo”. Că îi întrebau turcii 
pe armeni: „De ce nu vine Sfânta Lumină la voi şi nici la alte culte, ci vine numai la ortodocşi?” 

Dar ei au găsit un pretext: „De aceea nu vine la noi, pentru că ortodocşii slujesc pe Sfântul 
Mormânt, şi noi nu vezi că avem altar deoparte? Dar dă-ne voie şi nouă să slujim şi să vezi că o să 
vină la noi”. Şi atunci turcii au vrut, că ei nu cred nici ca armenii, nici ca noi, să tragă sforile: „Stai, 
măi, că aici este rost de bani!” 

Au pus o taxă de 9000 de galbeni pe Mormântul Domnului şi au trimis la patriarhul de 
Ierusalim: „Dacă nu plătiți această taxă, de Paşti nu puteţi intra la Mormântul Domnului. Noi avem 
nevoie de bani!” Că ei împărăţeau, turcii, că ei au intrat din secolul VII, la anul 629, au făcut 
moscheea lui Omar acolo. Poporul nostru de la Ierusalim, cum este şi astăzi, e patriarhul, 12 
mitropoliți şi 120 de preoţi şi vreo 6000 de creştini. Atâta avem în Patriarhia Ierusalimului. Ea este 
mare fiindcă este locul cel mai sfânt din lume, unde S-a născut Domnul, unde a pătimit, dar nu ca 
număr. Ca număr sunt patriarhii mai mari faţă de cea de acolo. 

Patriarhul a chemat la biserică creştinii şi le-a zis: „Uite ce-i, de Paşti nu putem face Învierea, 
că ni s-a pus taxă mare de la turci”. Până să adune bani, s-au dus armenii la sultanul din Egipt şi la 
cel din Damasc şi le-au spus: „Domnule, noi plătim taxa asta, dar daţi-ne voie nouă să slujim anul 
acesta la Mormântul Domnului, să vedem, nu va veni sfânta lumină la noi?” Aceia bucuroşi: „Adu 
banii încoace!” După ce-au adus banii, mai erau trei săptămâni până la Paşti. 

Sultanul a dat un fel de act — un hatişerif, un firman — în care a spus aşa: „Anul acesta 
ortodocşii nu vor sluji la Mormântul lui Hristos, că n-au putut plăti taxă”. Când au auzit creştinii, 
veniseră închinători de prin toate ţările, au zis: 

— Vai de noi! 

— Ce? 

— Ne-au scos de la Mormântul Domnului armenii! 

— Şi cine slujeşte? 

— Armenii cu patriarhul lor, cu mitropoliţii lor. 

S-au temut şi sultanul şi generalii lor: „Măi, are să fie o luptă şi o încăierare pentru credinţă!” 
„De ce?” „O să se ia armenii cu ortodocşii”. De la credinţă, omul şi moare. Şi-au dat seama, cum a 
fost şi cazul. Au trimis armată turcească cu doi generali, şi au spus: „Care-i armean, daţi-i drumul în 
biserică, care-i ortodox, afară! Nici preot, nici diacon, nici episcop, nimic ortodox nu intră de Paşti 
acolo. Trei zile. Să intre armenii, să facă Liturghia ei”. 

Un general turc a stat aici la piatra ungerii — care aţi fost la Ierusalim ştiţi că piatra ungerii e 
în pridvor — să nu intre vreun ortodox acolo. Unul i-a izolat pe ortodocşi afară, patriarhul a venit cu 
câţiva preoţi, 10-20 de preoți: „Ce facem?” „Lasă, că dacă-i autoritate nu te poţi pune cu stăpânirea, 
mai ales cu turcii, stăpânire păgână, noi vom face Liturghia afară. Aducem Sfântul Antimis, ca la 
orice biserică!” 

S-au băgat armenii şi un general, adică un paşă turcesc, aici sus unde-i biserica Sfântului 
Iacob, a dat ordin: „Voi slujiţi afară, ortodocşii, şi nu vă amestecați, că uite, sabia e în mâna noastră!” 
Fiecare a ştiut: „Noi suntem cu crucea, ei sunt cu sabia, noi trebuie să răbdăm, că lor le-a dat 
Dumnezeu stăpânirea aici!” 

Au intrat armenii şi au început slujba de cu seară, că şi ei sunt creştini, numai că sunt 
monofiziţi, ei cred o voie şi o fire în Hristos. S-au despărțit de noi la Soborul IV din Calcedon la 451, 
în timpul împăratului Marchian. 

Au slujit armenii. Sfânta Lumină n-a venit la armeni. Au slujit, nici un semn. Turcii pândeau, 
că au pus lângă Mormântul Domnului un paşă, să vadă. A văzut că pariarhul armean, mitropoliţii s- 
au îmbrăcat, erau şi episcopi, preoţi armeni. 

Ai noştri au făcut Liturghia afară. Au găsit un platou şi au făcut Liturghia acolo. Era acolo un 
stâlp mare de marmură, care şi azi este acolo. Când au cântat ai noştri, ortodocşii, la ora 12 «Hristos 
a înviat!», Sfânta Lumină a venit din stâlpul acesta a pocnit ca un tun, bum!”, şi a venit Sfânta Lumină 
mare deasupra stâlpului. Când a văzut patriarhul a luat lumânările şi a aprins Sfânta Lumină de la 
stâlpul acela de marmură, pe care-l vedeţi şi azi acolo care vă duceţi, şi a zis: „Veniţi de luaţi lumină!” 

Şi lumina a venit tot unde erau ortodocşii, unde slujeau afară. Atunci un turc, când a văzut 
minunea asta, cum a bufnit stâlpul, a crăpat şi a ieşit Sfânta Lumină, a sărit în sus şi a zis: „Mare este 
Hristos. Dumnezeu este Hristos!” Celălalt general a venit şi a văzut minunea. 

— Ce-a zis acesta? 

— A crezut minunea. 

I-a tăiat capul. Ăsta, general turc, i-a tăiat capul la celălalt, fiindcă a crezut. Asta s-a întâmplat 
la anul 1424. Mergeţi la Ierusalim şi vedeţi stâlpul acela cu minune, unde a ieşit Sfânta Lumină la 
ortodocşi! L-am sărutat şi aveam şi fotografia. Că eu am fost la Ierusalim, la mănăstirea Sfintei 
Melania, unde este şi peştera Sfintei Melania. De ce-s sfinte moaşte. Generalul care a văzut Sfânta 
Lumină când a ieşit din stâlp şi a zis: „Dumnezeu este Hristos, cred în Hristos!”, i s-a tăiat capul şi a 
murit mucenic. Şi atunci a auzit şi sultanul şi a zis: 

— Măi, degeaba i-am oprit pe ortodocşi, adevărul este la ei. 

Dar au pus un ciubăr cu murdărie la uşa bisericii, că ei vroiau să-i spurce, şi pe noi ori pe 
armeni, că ei nu erau creştini, şi le-au spus aşa la armeni: „Dacă nu vine Sfânta Lumină la voi, cu 
toate că aţi dat bani, mâncaţi toată murdăria asta, că voi aţi zis că dacă slujiţi la Mormânt vine Sfânta 
Lumină; iar dacă o veni Sfânta Lumină la voi, îi punem pe creştinii ortodocşi!” Şi le-au pus nişte 
linguroaie acolo. Şi a dat ordin la armeni, ca toţi, şi patriarh şi mitropoliți, să ia câte o lingură de 
murdărie de acolo. Toţi au luat câte o lingură de murdărie de acolo. Aşa le-au făcut. De atunci au 
armenii ciudă pe noi. 

De aceea este bine să nu mănânci de la armean, că el caută să te spurce. Au mare ciudă pe noi 
de atunci, că i-au spurcat turcii, nu noi, că au cerut să slujească la Mormântul Domnului. 

Turcii mai încercaseră să arate că Sfânta Lumină nu vine cu adevărat. Tot armenii au pârât: 
„Știm noi de ce vine Sfânta Lumină la ei. Ei au la candelele lor vreun meşter. Au ceva fosfor, fitilele 
sunt cu fosfor, şi când vine Sfânta Lumină face cineva acolo un meşteşug de se aprinde una, şi 

celelalte având fosforul se aprind toate singure”. 

Asta a fost cu 500 de ani mai înainte, armenii având ciudă pe ortodocşi. Şi atunci a dat ordin 
sultanul: „Toate candele la mormântul lui Hritos de Paşti să fie de fier, nu de sticlă, şi în loc de fitilul 
la candelă să pună cuie — au pus cuie de fier —, să vedem dacă o să se mai aprindă”, că se aprindeau 
toate candelele odată, sunt mii de candele. Şi au pus cuie de fier şi candele de fier, şi au luat pe cele 
care erau de argint şi de aur. 

Când au cântat ortodocşii „Hristos a înviat” la miezul nopţii s-au aprins toate candelele. 
Cuiele au luat foc şi ardeau ca fitilul de bumbac şi de vată. Şi când au văzut turcii s-au speriat şi 
atunci mulți au crezut în Hristos. „Măi, am pus cuie şi s-au aprins toate candelele!” 

Pe urmă altă minune cu Sfânta Lumină a fost la 1104, când s-a întemiat Imperiul Latin de 
Răsărit, când au ocupat catolicii Sfântul Mormânt al Domnului pe timpul împăratului Isac şi al lui 
Baldovin, altă minune mare, că noi avem scrise toate acestea. Cum s-a întâmplat? 

Când s-au făcut cele opt cruciade, pornite de la Apus, să cucerească Sfântul Mormânt de la 
turci, a reuşit Godefroy de Bouillon prima cruciadă şi alţii, că a avut armată, s-au unit cavalerii 
francezi, cu cavalerii teutoni, cavalerii de Malta, spanioli, toate popoarele şi au pornit o cruciadă mare 
contra turcilor. Şi într-adevăr au bătut pe turci şi au luat Mormântul Domnului. Şi atunci catolicii 
dacă l-au ocupat ei, că toate ţările din Occident sunt catolice, au zis: „Noi am scos Ierusalimul din 
robia turcilor. De acum este al nostru”. 

Catolicii au făcut multe cât au stat acolo. Vezi la mormântul Maicii Domnului câte trepte au 
făcut, au făcut biserica Rotona, au făcut multe mănăstiri catolice în jurul Ierusalimului, tot în numele 
lui Hristos, dar pe ortodocşi i-au dat deoparte. A venit vremea să ajungă la Paşti. 

A venit lumea de pe lume, căci catolicii sunt mai mulţi ca noi, au venit să vadă Sfânta Lumină. 
Pe patriarhul nostru cu toţi preoţii i-au dus la Mănăstirea Sfântului Sava, la 30 de km de Ierusalim, şi 
i-au închis acolo. „Staţi şi slujiţi voi aici, ortodocşii, n-aveţi ce căuta la Mormântul lui Hristos!” 

Şi a slujit patriarhul latin înconjurat de cardinali, de preoţi şi a făcut rugăciune la Mormântul 
Domnului. Și când a fost vorba de înviere, au cântat şi ei „Învierea Ta, Hristoase...”, dar nici un semn. 
Împăratul fiind de faţă a zis: „Eu am fost anul trecut aici şi lumina a venit la ortodocşi, de ce n-a ieşit 
şi la voi?” Şi au slujit până dimineaţă, şi nici un semn. 

— Unde-i patriarhul ortodox? 

— A fost ordin de la măria ta să-l ducem la Sfântul Sava. E acolo cu preoţi. 

— Duceţi-vă şi aduceţi pe patriarhul ortodox înapoi, că eu vreau să văd Sfânta Lumină şi 
adevărul, doar e Paştele acum, a înviat Hristos. 

Au adus pe patriarh de la mănăstirea Sfântului Sava numai cu şapte preoţi. Ceilalţi s-au temut 
să vină, credeau că-i omoară. Dar patriarhul a zis: 

— Cum a da Dumnezeu. Hai, fiilor, ne cheamă împăratul, că a venit cu scrisoare. 

Au adus pe patriarhul Ioachim cu şapte preoţi şi i-au zis: 

— Părinte, n-a venit Sfânta Lumină. Uite, ai noştri slujesc de aseară, şi este dimineaţă acuma. 

Patriarhul a zis: 

— Dă, măria ta, dacă n-a venit, noi nu ştim de ce n-a venit. 

Se temea să spună. Se gândea: „Poate ne-a chemat să ne ispitească”. Şi a zis: 

— Dacă n-a venit, nu-i voia Domnului, noi nu ştim de ce. 

— Părinților, dar vine la voi Sfânta Lumină? 

— Noi credem la Dumnezeu că vine, că totdeauna a venit, dar eu acum sunt numai cu şapte 
preoţi, că lumea s-a împrăştiat, s-a dus în toate părţile. 

— Ia slujeşte sfinția ta! 

Şi s-a îmbrăcat patriarhul ortodox. Era dimineaţă pe la ora nouă, a doua zi, şi au intrat direct 
la Sfântul Mormânt şi a început slujba înviereii direct. Şi când a zis „Învierea Ta, Hristoase...”, gata, 
a venit Sfânta Lumină, s-au aprins toate candelele, patriarhul a luat Sfânta Lumină şi a dat 
împăratului. Împăratul a spus: „Chiar Imperiul latin dacă rămâne, la Mormântul Domnului să rămână 
ortodocşii, că numai la ei vine Sfânta Lumină!” 

Şi de aceea am spus, păi n-am fost acolo? Nu ştim toate? De aceea, când auziţi un sectar 
blestemat că nu crede în Biserică, să-l duceţi la Ierusalim să vadă minunea Sfintei Lumini care vine 
pe Paşti. Că nu vine la sectari, la sinagoga blestemată a lor, acolo, nu vine nici la catolici, nici la 
armeni, numai la ortodocşi vine. Amin. 


DESRPE BEŢIE 


Eu, după cum vedeţi, sunt încadrat cu pravila, cu slujbele mele. Ce să vă mai spun? Doar voi 
ştiţi destule, vorba aceea: „Să-i mai dai hrană la cel sătul!?” Dar pentru că aţi venit numaidecât, auziţi 
pe Apostolul Pavel, care atunci când începe a-i număra pe cei care nu vor vedea împărăţia cerurilor, 
zice aşa: Nici beţivii împărăția lui Dumnezeu nu o vor moşteni. De aici este mare îndoială pentru 
soarta lor, şi Sfinţii Părinţi spun că omul care a murit în beţie e cu anevoie să se mântuiască. 

Cuviosul Paisie de la Neamţ a fost cel mai mare stareţ moldovean din toată istoria Moldovei. 
El a murit la 1794 şi a rămas Mănăstirea Neamţ după dânsul cu 1100 şi ceva de călugări. Îl avem 
între cuvioşii cei mari, cu slujbă, cu pravilă, cu polieleu, cu priveghere mare, cu sobor, mărimuri ca 
la toţi sfinţii mari. La dânsul au venit, cu vreo câţiva ani înainte de moartea lui, nişte lipoveni şi i-au 
spus aşa: 

— Părinte, noi lucram undeva împreună — la o canalizare undeva cum lucrează lipovenii —, şi 
unul din noi a băut, s-a îmbătat straşnic şi după aceea, din beţia aceasta, a căzut rău şi a murit. A 
căzut undeva într-o prăpastie şi a murit. Şi am venit să-l punem la slujbă. 

Şi a zis cuviosul: 

— Niciodată nu-l pot pune, că cine moare din beţie, e ca şi cel mai mare spânzurat. Şi este cu 
mare îndoială lucrul ca să-l pun eu la slujbe. Pentru că am auzit de apostolul că zice: nici bețivii 
împărăția lui Dumnezeu să moștenească nu pot. 

Deci de la Cuviosul Paisie şi de la alţi Sfinţi Părinți am aflat că cine moare din cauza beţiei 
este ca şi cel sinucis, că şi-a provocat moartea; nu că a murit, că toţi murim, dar a murit fiind foarte 
legat de satana cu beţia, adică şi-a pricinuit moartea singur, prin beţie. Că dacă era clar la minte, se 
ferea. 

lată un caz care s-a întâmplat aici la noi, la Târgul Neamţ. O femeie în doliu a venit aici 
plângând că soţul ei, fiind funcţionar în Târgul Neamţ, se îmbăta adesea. Şi acolo la Cetatea 
Neamţului este un ştrand, un bazin, unde se scaldă oamenii vara, cu apă rece. Bazinul e adânc şi nu 
se bagă oricine, decât cei care ştiu să înoate. Şi el a venit beat şi era înfierbântat de vin şi de căldura 
Verii şi a zis: 

— Mă duc să mă scald. Şi femeia i-a spus: 

— Măi, nenorocitule, nu te duce acuma, că gata eşti. 

— Păi, ce!? Eu m-am scăldat în Dunăre. Eu n-am nevoie, ce, eu nu ştiu a înota? 

— Dar tu nu vezi că eşti mort de beat? 

— Nu, mă duc. 

Şi când s-a dus şi s-a dezbrăcat de haine şi a sărit în bazin, el fiind înfierbântat, l-a prins 
răceala apei şi n-a mai putut; a stat inima pe loc şi s-a înecat. Şi a venit femeia la mine şi mi-a spus 
cazul şi n-am putut să-i pun slujbe: „Uite, s-a dus să moară beat!” 

Eu am stat cu îndoială şi nu l-am pus din cauza asta, că şi-a pricinuit singur moartea, fiind 
beat. 

Tot aici la Târgul Neamţ, unul la Humuleşti, tot funcţionar, era şi beţiv şi mare fumător, soţia 
lui era mare funcţionară. A venit acasă şi avea obicei să nu doarmă în casă cu femeia, avea o altă casă 
curată dincolo, unde avea un fotoliu. A venit mort de beat şi i-a spus soţiei: „Mă duc să mă culc”. S- 
a culcat pe fotoliu, dar era cu ţigara în gură şi el a adormit şi ţigara a căzut din gură jos în timpul când 
dormea el. Şi a luat foc întâi acoperământul patului, pe urmă de pe pereţi. A luat foc garderoba, 
mobila din casă. El mort de beat, deşi era miros, nu s-a trezit. Când au pocnit geamurile şi a ieşit 

focul afară pe geam, atunci a văzut un om: „Ce-i acolo, mă? lese fum de la cutare, flăcări”. S-a dus 
la soţia aceluia şi i-a spus. Iar aceea: „Vai de mine, soţul meu e în casă”. 

Când s-a dus, l-a găsit ars. A luat foc şi el, casa a ars mai departe şi aşa împreună cu beţivul 
a ars şi casa. Din cauza focului pe care îl iubea, că-i plăcea ţigara, Dumnezeu l-a pedepsit, că a ars 
aici şi i-a dat arvuna muncii celei veşnice. A ars aici de viu şi apoi s-a dus dincolo să stea în focul cel 
nestins, cum zice Mântuitorul, pentru că i-a plăcut beţia şi fumatul. Şi câte cazuri din acestea vin la 
noi! 

De pe Valea Bistriţei vine o femeie tânără deunăzi. A murit socru-su, un om bătrân. Baba era 
foarte bogată, după ce a murit moşneagul, de urât, nu ştiu de ce, s-a apucat — în loc să se apuce de 
rugăciune, de post, de milostenie, de spovedanie curată, că se duce mâine-poimâine după moşneag — 
a început a bea, de urât după moşneag. 

— Mamă, dar eşti femeie bătrână, lasă rachiul! îi zicea nora. 

Când o vedea, era beată. 

— EI, zice, o să mor şi eu acum dacă a murit moşneagul. Am să beau până oi muri! 

Într-o dimineaţă ia baba căldările şi se duce la apă. Dar a zis ea odată un cuvânt către noră- 
sa: 

— Mie îmi vine în gând să mă duc în Bistriţa asta — că era casa chiar pe malul Bistriţei —, atâta 
mi-e dor de moşneag! 

Dar a zis când era beată... 

— Ia vezi, ăsta-i cuvânt la dumneata? Ăsta e cuvânt de femeie nebună! i-a zis noră-sa. 

Şi o cam pândea. „Măi, zice, satana i-a pus în gând ceva la baba asta!” 

Şi a luat căldările de dimineaţă şi a zis că se duce la apă. Dar ei n-au crezut că aşa de dimineaţă 
ca e beată. Şi au zis: 

— Mamă, lasă că aduc eu apă! 

— Nu, nu, nu, dar eu ce-s? Eu mi-aduc apă pentru casa mea! că avea odăile ei deoparte. 

S-a dus la apă, dar bărbatul, adică feciorul ei, văzând că nu mai vine, a zis către femeie: „la 
du-te, bre, că baba nu vine de la apă, vezi ce-i!” Când s-a dus, căldările erau pe malul Bistriţei, şi ea 
se aruncase într-o bulboacă, că altfel n-o găsea, dar era o adunătură de apă aşa într-un colţ, un ghiol, 
care era adânc, în dosul pădurii de copaci. Şi acolo au găsit-o umflată şi căldările pe mal. Aşa i-a pus 
satana în minte, după ce i-a luat mintea, să se ducă să-şi piardă şi sufletul. 

Şi câte cazuri din acestea nu vin nouă aici! Câţi pier din cauza beţiei! Ce să mai vorbim, sunt 
sute şi mii de cazuri! 

De aceea ce am găsit la Cuviosul Paisie şi ceea ce spune apostolul Pavel — că nici beţivii 
Împărăţia lui Dumnezeu să moştenească nu pot — ne dă a înţelege foarte clar că cine moare beat şi şi- 
a provocat moartea din cauza beţiei e cu anevoie să se poată mântui. 

Am găsit că cine s-a sinucis nu-l poţi pune la nici un fel de slujbă. Din învățărurile Sfinţilor 
Părinţi şi Sfântul Vasile cel Mare spune că predaniile bărbaţilor sfinţi au putere canonică în biserică 
— am găsit destule mărturii că cel ce moare din beţie e asemenea cu cel ce s-a spânzurat sau cu cel ce 
s-a înecat sau şi-a făcut seama în orice chip. 

— Soţiile care au bărbaţi beţivi, ce le sfătuiţi să facă ca să-i poată întoarce, că sunt multe 
lupte în casă, sunt multe femei creştine şi cu bărbaţi beţivi? 

— Dumnezeu nu-i spărgător de uşi, Dumnezeu nu mântuieşte pe nimeni cu sila. Cel beat când 
e liniştit şi soţia poate vorbi cu dânsul, că nu stă beat mereu, atunci, să-i arate primejdia şi să-l 
îndemne să meargă la spovedanie, la un duhovnic iscusit şi duhovnicul să-i arate primejdia, că de la 
beţie vin toate relele, toate răutăţile. Aţi auzit de cel care stătea singur la marginea satului“ şi a venit 
diavolul, ispitindu-l să aleagă una din trei: ori s-o bată pe soră-sa, ori să-l omoare pe tată-su, ori să se 
îmbete o dată. Şi de la beţie a bătut-o şi pe soră-sa, a omorât şi pe tată-su. 

Şi a venit satana la el şi i-a zis: „Ei, acum te-am câştigat. Fiindcă să ştii tu, că de la beţie pe 

cei mai mari oameni i-am răsturnat. Eu l-am răsturnat pe Solomon, eu l-am răsturnat pe Olofern, eu 
l-am răsturnat pe Noe, care nu s-a înecat în potop, s-a înecat în pahar, şi la beţie pe toţi îi răstorn. 
Deci să ştii că tu ai ales ce-a fost mai rău, că dacă te-ai îmbătat eu ţi-am luat mintea şi ai bătut şi pe 
soră-ta şi ai omorât şi pe tată-tu, deci le-ai făcut toate, de-acum eşti al meu”. 

Şi satana căuta să-l arunce acum în mare deznădejde, că nu urmează de la un păcat mic altul 
mai MIC, ci de la cel mare altul mai mare, că zice Scriptura: Adânc pe adânc cheamă. Păcatul trage 
la iad, şi de la un păcat mare diavolul îl dă pe om şi mai jos, în deznădejde. 


PĂCATUL LIMBUȚIEI 


Sfinții Părinţi numesc limba „răutate plină de otravă aducătoare de moarte”. Cu limba 
binecuvântăm pe Dumnezeu, cu dânsa blestemăm şi vorbim de rău pe aproapele, la fel şi cu mintea. 
Vrăjmaşul le ia pe amândouă aceste organe: mintea o întunecă cu gândurile rele şi limba cu cuvinte 
rele. Şi atunci omul devine unealta vrăjmaşului, că şi gândurile lui sunt spurcate, cu limba şi cuvintele 
lui. Trebuie mare băgare de seamă. 

Deci iată câtă primejdie este pentru unul care nu ştie să-şi păzească limba, că zice: Cel ce-și 
stăpâneşte limba sa este bărbat puternic şi desăvârşit care poate să-şi stăpânească trupul. Că şi 
corăbiile cât sunt de mari, o mică cârmă le îndreaptă pe toate părțile. Aşa-i limba pusă între 
mădularele noastre; cică ea aprinde toată roata firii şi se aprinde de gheenă. Pentru că omul dacă nu- 
şi stăpâneşte limba este în mare primejdie. De aceea a zis Solomon: Mai bine este să cadă cineva de 
la loc înalt, decât să cadă prin limbă. Dacă a căzut de la loc înalt, ori a murit ori mai trăieşte, dar 
dacă a căzut prin limbă îşi pierde sufletul. 

Că un lucrul greu dacă l-a scăpat omul din limbă e mare primejdie; cum sunt preoţii, arhiereii, 
dacă ar spune un blestem cuiva, că n-au voie să blesteme, numai pe eretici (sectari), altfel nu-i voie, 
pentru că cu un singur blestem îşi pierd preoţia şi arhieria. 

Deci o să vorbim ceva despre limbă. Sfântul Isaac Sirianul zice aşa: „Limba omului drept este 
scaunul Împăratului Hristos, iar limba celui rău este căruţa dracilor”. Şi iată pentru ce: Omul drept 
totdeauna vorbeşte şi totdeauna tace. Cum? Vorbeşte numai cele spre zidire şi spre întemeiere, dar 
tace dinspre cele rele. Asta este ce spune Sfântul Pimen la Pateric: „Este om care toată ziua vorbeşte 
şi toată ziua tace, şi este om care toată ziua tace şi toată ziua vorbeşte”. Şi a întrebat ucenicul: Cum 
este asta, avva?” „Aşa, fiule: este om care tace, dar are răutate în mintea lui şi în mintea lui vorbeşte 
aşa: are ciudă pe cel bogat, are ciudă pe cel sărac, are ciudă pe cutare, judecă pe cutare, cleveteşte, se 
răzbună în mintea lui pe cutare, gândeşte rău de cutare, îi pare rău de fericirea altuia, şi toată ziua 
vorbeşte numai cuvinte de folos spre zidirea Bisericii şi a lui şi a altor suflete”. 

Deci acel care vorbeşte numai spre zidire şi numai spre folos, limba lui este scaunul lui 
Hristos, iar acel care vorbeşte numai rele şi nu tace din gură, limba aceluia este căruţa dracilor. Cum? 
Poartă toţi dracii pe limbă. Amuş cleveteşte, amuş spune minciuni, amuş spune glume, amuş vorbeşte 
răutăți, amuş judecă pe cutare, amuş spune de cutare, toată ziua vorbeşte, că fiecare patimă este un 
drac rău, cum arată Sfântul Efrem Sirul: „Şi vorbind mereu atâtea lucruri rele, poartă aceste patimi 
pe limbă, mai bine zis pe aceşti draci care se arată prin patimi”. 

Ce se întâmplă însă? Un om din fire este vorbăreţ. Aşa-i din fire. Altul nu-i din fire, ci a citit 
mult, a învăţat mult, sau cutare, sau a auzit multe, şi vorbeşte cele ce le-a auzit şi le-a memorizat. Să 
ştiţi un lucru: cineva spunea că greşala cu limba este mică. Doamne fereşte, nu-i mică. Dacă şi 
păcatele cu gândul sunt mari, apoi cu limba sunt mai mari. Sfântul Efrem Sirul spune aşa: „Nu mă 
aruncaţi în negrijă, fraţii mei, pentru păcatele cu gândul că ar fi mici! Dacă păcatele cu gândul ar fi 
fost mici, nu judeca Hristos precurvie întru poftă de muiere şi ucidere întru ura de frate”. Că ce a zis? 
Cine se uită la femeie spre a o pofti — nu aşa simplu — este preacurvar în inima sa...Cine urăşte pe 
fratele său, a ucis pe fratele său. 

Ai văzut cât este de gingaşă legea creştină? Ea nu face ca Legea Veche, să cosească păcatul 

cum cosim noi iarba, pe deasupra, şi rădăcina să rămână acolo să crească alta. Legea Evangheliei 
scoate păcatul din rădăcină. Nu numai să nu faci păcatul, nici să nu pofteşti. Nici să nu te porneşti cu 
ură. Dar mai greu decât păcatul acesta este al limbii. De ce? Pentru că cuvântul este sluga minţii, 
după Sfinţii Părinţi. Mintea naşte pe gând şi gândul formează cuvântul. Şi auzi ce spune Evanghelia? 
că din prisosinţa inimii grăieşte gura. Omul cel bun — zice Mântuitorul — din comoara inimii sale 
scoate cele bune, şi omul cel rău, iarăşi din comoara cea rea, scoate cele rele... Şi cele rele se 
manifestă întâi prin gând şi al doilea prin cuvânt. 

De multe ori pierdem toată osteneala noastră şi toată fapta bună, dacă nu păzim acestea două: 
mintea şi limba. Că tot păcatul se începe de la minte, de la gând, şi toată fapta rea se exprimă întâi 
prin limbă. De aceea trebuie mare băgare de seamă. 

Poate aţi citit voi prin diferite cărți de morală creştină acea istorioară despre păcatul limbii”, 
cu femeia care nu-şi înfrâna limba şi duhovnicul ei care i-a dat canon să semene sămânță de scai şi 
după aceea să o adune. Cum sunt scaii aceia că s-au dus şi au umplut lumea şi nu-i mai poate strânge 
nimeni înapoi, aşa sunt roadele păcatului din limbă. 

Iată ce-am vrut să spun: am vrut să arăt cât de mare este păcatul din limbă. i se pare o glumă? 
Aşa ne pare nouă păcatul cu limba. Dar ai auzit ce spune Proorocul David? Gura ta a înmulțit răutatea 
şi limba ta a împletit vicleșug. 

Unul spune o minciună în marginea asta de sat şi du-te şi o ascultă în cealaltă margine cât îi 
de mare, cât au mai mărit-o oamenii. Aici s-a întâmplat mică, acolo-i mare. A spus unul o minciună, 
celălalt a mărit-o, celălalt a făurit-o, celălalt a creat altele dintr-însa, şi se vatămă atâta lume de la 
minciună a unuia sau de la o clevetire sau de la o vorbire de rău, atâtea auzuri, atâtea suflete. Deci 
aceasta am vrut să vă spun: Mare lucru este să-şi stăpânească omul mintea şi gândurile, dar nu mică 
lucrare este şi aceasta de a-şi stăpâni limba. 

Aţi auzit în Evanghelie că spune aşa: Doi vor fi în țarină; unul se va lua şi altul se va lăsa. 
Doi vor fi pe pat; unul se va lua şi altul se va lăsa. Doi vor fi în casă; unul se va lua şi altul se va 
lăsa. Două vor fi la moară; una se va lua şi alta se va lăsa. Ştiţi voi ce înseamnă asta? Să le tâlcuim 
aici cu cuvintele Sfântul Efrem Sirul: Doi vor fi în țarină... Ştiţi voi ce înseamnă țarină? Toată lumea 
asta. Mântuitorul când a fost întrebat despre neghinele ţarinii a spus aşa: țarină este lumea, neghinele 
sunt fiii celui viclean, iar grâul, fiii împărăției. Dar aici Evanghelia spune: Doi vor fi în țarină... În 
lumea aceasta, care-i țarina lui Dumnezeu, sunt oameni buni şi drepţi, sunt oameni păcătoşi şi răi. Şi 
cei buni se iau pentru Împărăţia Cerului, iar cei păcătoşi se lasă pentru gheenă. Asta înseamnă Doi 
vor fi în țarină. 

Apoi spune aşa: Doi vor fi pe pat. Unul se va lua şi altul se va lăsa. Când spune Evanghelia 
că doi vor fi pe pat, boala o arată. Pe cei bolnavi, că vedeţi dumneavoastră, numai în spitalele din 
România sunt atâtea mii de bolnavi. Vezi câţi sunt la pat? Dar sunt bolnavi drepți, cum a fost Lazăr 
şi lov care în boală n-au cârtit şi au mulţumit lui Dumnezeu pentru suferință de atâţia ani, şi sunt 
bolnavi nedrepţi, cum a fost Ghezi care s-a leproşat. 

Deci când zice doi vor fi pe pat, iată boala, adică cei ce zac, unul se va lua şi altul se va lăsa. 
Se ia întru Împărăţie bolnavul cel drept care în timpul bolii cheamă preotul, se mărturiseşte curat, îşi 
face Sfântul Maslu, se împacă cu toţi şi-şi plânge păcatele lui până la ultima suflare. Acela se ia 
pentru Împărăţie. Şi se lasă pentru gheenă bolnavul acela care nici în vremea bolii nu lasă ţigara, nu 
lasă rachiul, nu lasă înjuratul şi-i spune femeii: „Să nu-mi aduci popa, să nu-l văd aici, că eu n-am să 
mor!” Că nu-l lasă dracul nici la moarte să-i aducă preotul să-l împace cu Dumnezeu. Asta înseamnă 
doi vor fi pe pat, arătând boala lor, unul se va lua şi altul se va lăsa. 

Apoi zice: Doi vor fi în casă; unul se va lua şi altul se va lăsa. Cine sunt cei din casă? Cei 
din casă sunt conducătorii popoarelor şi a judecătorilor şi a armatelor şi a puterii politice şi a statului 
şi acei ce conduc comunele şi judeţele, toate, toate care sunt în viaţa de obşte a ţării. Şi sunt şi oameni 
buni şi oameni răi în casă. Dar de ce le spune din casă? Pentru că aceia nu merg la prăşit cu noi. Aceia 

conduc din casă. Du-te la un notar al comunei, el are registru de câţi s-au născut în comuna asta şi 
câți au murit. La dânsul scrie. De la el iei certificatul de naştere şi certificatul de înmormântare. Va 
să zică el din casă ştie câţi s-au născut în comuna asta şi câţi au murit. 

Tot aşa şi cel din armată ştie câte regimente are, şi tot aşa fiecare din casă. Aşa sunt şi 
judecătorii care de la tribunal ştiu câte procese, câtă lume au, aşa sunt toţi care conduc poporul din 
afară şi ei au scrise toate. 

Dar între aceştia sunt şi oameni buni, şi acei buni se iau pentru Împărăţia Cerurilor, sunt şi 
oameni răi care nu-şi fac datoria lor aşa cum scrie cartea, nici faţă de stat, nici faţă de sufletul lor şi 
de Biserică. Şi aceia se lasă pentru gheenă. 

Şi mai departe zice: Două vor măcina la moară — aţi auzit. Aţi văzut ce spune Sfântul Efrem? 
Două, n-a mai zis doi aici. Două vor măcina la moară sunt femeile, că ele macină multe tare, că nu 
mai tac din gură. Şi sunt femei care macină făină bună, că vorbesc cuvântul lui Dumnezeu şi învaţă 
pe copii frica de Dumnezeu şi vorbesc numai de bine pe alţii şi îşi iau aminte de sine, şi-şi iau aminte 
de cuvintele lor şi de limba şi gura lor şi o păzesc. Şi acestea se iau pentru Împărăţia Cerurilor. 

Şi sunt femei care le place toată ziua să vorbească de rău, să clevetească, să spună minciuni, 
să facă fel de fel de izvodiri, şi acelea se lasă pentru gheenă. Moară a numit lumea aceasta că se 
învârte veşnic, are evoluţie şi merge de la naştere spre moarte şi iarăşi se învârte şi toate problemele 
cu cele patru anotimpuri, cu cele patru stihii, şi mai departe. Deci când a zis: Două vor măcina la 
moară, a arătat mulțimea femeilor care macină, unele spre bine, de a creşte copiii în frica de 
Dumnezeu, de a învăţa de bine şi pe alţii, de a sfătui cele mai bătrâne pe cele mai tinere să fie cinstite, 
să fie cu frica lui Dumnezeu şi aşa mai departe, şi altele care macină rău şi acelea se lasă pentru 
gheenă, cum spune acolo. Şi aceasta fiindcă a fost cuvântul despre paza limbii, mi-am adus aminte 
şi acestea să vi le spun. 

Mai este ceva: cine-şi păzeşte limba sa are mare linişte sufletească. Limba este făcută de 
Dumnezeu să vorbească numai cele bune şi cele spre slavoslovia lui Dumnezeu şi cele de trebuinţă. 
Că nu ne-a făcut Dumnezeu să fim muţi. Te-a întrebat cineva, ţi-a cerut un lucru, ţi-a cerut un sfat, 
trebuie să vorbeşti cu soţia, cu copiii: „O să facem un gard, o să mergem la târg...”, mă rog, ce ai de 
făcut. Dar când vin cele rele opreşte-te, pentru că prin cele ce am vorbit ne legăm înaintea lui 
Dumnezeu cu limba noastră. Şi acum ni se pare o glumă, dar dacă nu ne-am mărturisit sau dacă ne- 
am mărturisit şi n-am făcut canonul, ca femeia aceea care a semănat scai, de care v-am pomenit mai 
înainte că n-a mai putut să adune toată sămânţa care s-a împrăştiat, apoi ne aşteaptă dincolo osândă. 

Cuvântul „diavol” vine din limba greacă unde înseamnă clevetitor, fiindcă diavolii ne 
clevetesc pe noi înaintea lui Dumnezeu când greşim: „la uite ce-a făcut cutare!” Întâi ne îndeamnă 
să facem rău şi apoi ne clevetesc. „Uite ce-a spus! Uite ce-a făcut!” Şi ei pe urmă clevetesc pe 
Dumnezeu la om, cum a făcut la Adam: „Ce-a zis Dumnezeu? Nu-i adevărat. Ai să te faci dumnezeu”. 
Şi pe om, la Dumnezeu: „Uite ce a făcut Adam!” Ne punem rău noi cu Dumnezeu şi pe Dumnezeu 
cu noi, ca totdeauna să tragă asupra noastră osândă şi cu acesta se aseamănă şi omul păcătos care 
cleveteşte, care pârăşte, care spune minciuni, şi care-i place în toată vremea să vorbească, fără să se 
controleze dacă vorbeşte bune sau rele. 

De aceea vă spun, cât ne-a ajuta mila Domnului, bine este să luăm aminte toţi să cârmuim 
limba noastră cât se poate mai mult, ca să fie scaun al lui Hristos, cum v-am spus mai înainte, şi să 
nu fie căruţa dracilor. Amin. 


ÎNSEMNĂRI DIN VIAŢA UNOR CUVIOȘI PĂRINŢI 
ADORMIŢI ÎN DOMNUL ÎN SFÂNTA SIHĂSTRIE 


Iubitul meu Părinte în Hristos lisus, 


Cu cele ce mi-ai amintit m-ai lovit în gândire. Că şi eu, păcătosul, de multe ori mă gândeam 

să-mi fac un mic memoriu, cu unele fapte şi cuvinte ale iubiţilor noştri Părinţi, care au adormit în 
Domnul în muceniceasca ascultare din obştea Sfintei Sihăstri. Şi deşi mă gândeam la acest lucru, tot 
am amânat vremea. lar cuvintele Prea Cuvioşiei Voastre m-au silit să îndrăznesc a lăsa toate şi a scrie 
câte un mic crâmpei din multele nevoinţe şi învățături, ale celor ce au dus crucea lui Hristos până la 
uşa mormântului şi care după cuvântul Domnului au răbdat aici în Sfânta Sihăstrie până la sfârşit. 
Dar nu am scris cine ştie ce: una, că cei mai mulţi dintre ei aveau viaţă tainică şi cu toată puterea îşi 
ascundeau nevoinţele lor de zi şi de noapte, şi cu greu ar fi putut cineva să le afle taina vieţii lor pe 
de-a-ntregul: al doilea că acum a trecut vreme nu puţină de la adormirea unora şi nu mai ţin minte 
toate cele din viaţa lor. Totuşi eu păcătosul am făcut câte o mică însemnare la viaţa fiecăruia din cele 
ce cu ochii le-am văzut şi cu urechile le-am auzit. Ca cel ce cu nevrednicie şi ca cel leneş şi molatic, 
am avut de la mila lui Dumnezeu vreme de a vieţui în aceeaşi mănăstire cu ei, şi pentru că îndurarea 
Ziditorului nostru încă m-a ţinut cu zile până acum, de la cei mai vechi adormiţi începând, aici voi 
însemna cele ce urmează: 


SCHIMONAHUL NICANDRU PÂNTEA 


Acesta a fost rudenie cu bătrânul stareţ Ioanichie, a fost cu el la Ierusalim şi la Sfântul Munte. 
Soţia lui, schimonahia Macaria, nu a voit să se reîntoarcă în ţară. A rămas acolo la Sfintele Locuri, 
la mănăstirea de fecioare. Şi acolo, după mai mulţi ani a adormit în Domnul. Acest părinte era foarte 
iubitor de osteneală de ascultări şi nelipsit de la pravila bisericii. Avea obicei să zică aceste cuvinte: 
„Părinților şi fraţilor, ca să ne putem mântui avem nevoie de răbdare «cu vagonuly”. 


PĂRINTELE CONSTANDIE URICARU 


Acesta era de prin comuna Ciumaş, Bacău, şi venise aici de la metocul Sfântului Munte cel 
de la Țifeşti. Fusese ucenic vestitului Părinte Evghenie, îngrijitorul acestui metoc. Acesta ştia toată 
Psaltirea pe de rost şi multe acatiste. Lucra la coşniţe de alun şi la linguri şi era cu ascultarea la vacile 
mănăstirii. 

A căzut apoi într-o boală grea de plămâni. Şi căzând la pat, nu-şi curma ziua şi noaptea 
rugăciunea din minte şi din gură. De multe ori striga tare: „Părinților, tare mă bat dracii”. Şi odată I- 
am întrebat: „Părinte Constandie, dar ce au dracii cu sfinția ta?” Iar el a zis: „Dracii vin şi strigă cu 
chiote îngrozitoare la urechea mea ca să tac, să nu mai zic psalmi şi rugăciuni către Maica Domnului”. 
Îmi aduc aminte şi parcă-l văd şi astăzi cum stătea rănit la coaste pe un colac de gumă. Avea răni la 
mâini şi la picioare căci se spărsese la genunchi, la coate, de tuberculoză osoasă. Nu putea să stea 
nici într-un fel, că peste tot era rănit, dar se arăta un suflet foarte tare, că niciodată nu cârtea pentru 
atâta suferință, numai zicea către cei ce veneau pe la el: „Vă rog, părinţilor, rugaţi-vă ca bunul 
Dumnezeu să-mi dea răbdare până în sfârşit”. 

Îmi aduc aminte că odată, când era el sănătos, era cu noi la ascultare în grădină, era toamna 
şi părintele iconom ne pusese să cărăm nişte sfecle, morcovi şi nişte praz la beci pentru iarnă. Noi 
vorbeam toată ziua, iar el se chinuia să nu-şi curme psalmii din minte şi din gură; tăcea şi zicea în 
taină psalmi. Şi văzând că noi, fraţii, vorbeam aşa fără rost şi tot îi stricăm liniştea lui, el nu ne-a 
ocărât, dar ne-a făcut atenţi despre rugăciune şi a zis o singură dacă către noi cu lacrimi în ochi: 
„Fraţilor, unde este «Doamne lisuse»?” 

„..ŞI apoi iară a tăcut nimica zicând, dar atâta putere a avut acel cuvânt, încât ori de câte ori îl 
vedeam pe el începeam să zic şi eu, păcătosul, rugăciunea „Doamne Iisuse”. Şi multă vreme parcă 
era o trâmbiţă care-mi suna mereu şi care îmi zicea: „Fraţilor, unde este «Doamne lisuse»?” 

Odată, pe când era el cu ascultarea la vacile mănăstirii şi eu eram la oi, ne-am întâlnit amândoi 
în Poiana Găinăriei. Şi el m-a rugat să vin mai aproape. Apoi mi-a dat o Psaltire în mână şi mi-a zis: 

„Frate Constantine, te rog să mă urmăreşti că eu greşesc foarte mult la psalmul 35: Zis-a călătorul 
de lege ca să greşească întru sine: nu este frica lui Dumnezeu înaintea ochilor lui ” şi celelalte... 

Apoi eu am deschis Psaltirea şi mă uitam, iar el zicea pe de rost acest psalm şi am văzut că 
nici un cuvânt nu a greşit, şi toate le-a zis bine. Apoi i-am zis: „Părinte, n-ai greşit nimic la acest 
psalm, l-ai zis exact ca pe carte”. Iar el a zis către mine: „Aşa, frate, n-am greşit cu memoria, dar cu 
lucrul greşesc faţă de acest psalm. Căci nu am frica lui Dumnezeu înaintea ochilor minţii, şi de aceea 
în toată vremea greşesc cu mintea, cu cuvântul şi cu lucrul”. Şi apoi a zis către mine: „lartă-mă, frate” 
— şi aşa ne-am despărțit. Căci şi vacile lui şi oile mele nu ne aşteptau, ci se depărtaseră de noi. 

După ce am ajuns la cârd, de abia am înţeles că altul a fost scopul lui, nu de a-l urmări eu de 
greşelile psalmului când îl zice pe de rost, ci de a mă folosi pe mine şi a-mi aduce aminte de frica lui 
Dumnezeu şi de paza minţii spre a nu greşi lui Dumnezeu. Că cine le are pe acestea două, cu anevoie 
se va birui când va da de păcat. 

Când a voit să se săvârşească acest părinte, era lângă dânsul alt monah tot cu numele de 
Constandie, care a îngrijit de el până la moartea lui, şi a zis părintele Constandie cel ce murea către 
cel ce era lângă dânsul: „Părinte, eu astăzi am să mor şi tare te rog să stai lângă mine şi să te rogi, că 
mare grijă am, fiindcă diavolii până la ultima suflare ne pândesc pe noi. Şi de aceea şi eu, păcătosul, 
am mare nevoie de mila şi de ajutorul lui Dumnezeu mai mult acum ca oricând în viaţă”. 

Şi zicând aceasta, a ridicat mâna dreaptă aşa rănită cum era ca să-şi facă semnul Sfintei Cruci 
şi a zis: „Doamne ajută!”, apoi a zis către cel de faţă: „Părinte, iartă-mă!” şi în acel minut şi-a dat 
duhul, nemaiputând a termina de făcut semnul Sfintei Cruci. 


| 


FRATELE VASILE ILIE 


După ducerea din viaţă a acestui părinte, a căzut la boală fratele Vasile. Când s-a îmbolnăvit, 
eram cu ascultarea la oile mănăstirii, cu el şi cu Părintele Galaction Ilie. Fratele meu Vasile, încă de 
când eram eu la oi acolo, aproape de Sfânta Mănăstire Cozancea, învățase pe de rost toate acatistele 
de peste saptămână şi cele 21 de molitfe de după catismele Psaltirii. lar după ce am venit noi aici la 
Sihăstria, el a mai învăţat încă 10 catisme din Psaltire şi oricând era cu rugăciunea în gură. 

Îşi făcuse o rânduială că vara, de trei ori pe zi, cât stătea la mulsul oilor, zicea aceste molitfe. 
Iar celelalte rugăciuni le zicea pe munte sau oriunde era. Părintele Galaction, care mulgea cu el 
împreună oile, ştia rânduiala lui şi în vremea mulsului oilor nu-l întreba nimic ca să nu-i strice liniştea. 
Erau unele oi care trăgeau tare la muls, dar el, săracul, atâta răbdare avea că nimica nu zicea. Şi eu 
care dam oile la strună, când vedeam că unele din ele calcă cu piciorul în găleată şi trag aşa de tare, 
îi ziceam: „Frate Vasile, dar de ce nu le baţi, că se învaţă cu nărav?”. lar el tăcea şi numai după muls 
zicea: „Frate, nu-s vinovate bietele oişoare, ci codârlău acela care le îmboldeşte ca să mă supere pe 
mine, dar mare-i Dumnezeu şi Prea Curata Stăpână”. 

Umblam cu el cu oile prin pădure, prin munţi. Pe el în toată vremea îl găseam ocupat cu 
rugăciunile lui, umbla cu capul gol şi numai cu o cordică neagră îşi lega părul ca să nu-i vină în ochi, 
mai cu seamă când făcea metanii. Aşa că acum începuse chiar şi iarna să umble tot cu capul gol. Era 
bun prieten cu Părintele Atanasie Păvălucă, acela care ştia pe de rost Psaltirea şi care a umblat toată 
viaţa cu capul gol. Şi de la acela lua multe sfaturi călugăreşti şi ciobăneşti, că acela a fost mare mocan 
în vremea lui şi acum era aici la oile Sfintei Mănăstiri Secu. Se întâlneau amândoi cu oile pe munte 
şi foarte mult ţinea la el Părintele Atanasie, când îl vedea cu mare râvnă spre ascultare şi rugăciune. 

Când eram cu el păscând oile, după ce îşi termina pravila de rugăciune, dacă oile se aşezau la 
păscut şi stăteau liniştite, el începea să cânte. Şi cânta sau „Lisuse, Fiul lui Dumnezeu, miluieşte-mă” 
sau „Prea Sfântă Născătoare de Dumnezeu, în vremea vieţii mele nu mă lăsa pe mine” şi celelalte sau 
troparele cele de după catisme: „Eu sunt, Doamne, pomul cel neroditor care nici o roadă de pocăință 
nu aduce”, sau cel de după a cincea: „Înfricoşat este Scaunul Tău şi vicleană este viaţa mea”, sau cel 
după a şaptea: „Când va şedea Judecătorul şi Îngerii vor sta de faţă şi trâmbiţa va răsuna, şi văpaia 

va arde, ce vei face, ticăloase suflete al meu, ducându-te la Judecată”... Dar aşa era cântarea lui că 
întotdeauna o amesteca cu multe lacrimi şi niciodată nu l-am văzut fără lacrimi multe pe obraz când 
cânta aceste tropare. 

Uneori eu trebuia să rămân la stână să ajut Părintelui Galaction la treburile din stână şi la 
măturat târla şi el se ducea singur cu oile pe Muntele Tăciunele şi după o vreme îl auzeam cântând 
cele de mai sus. Şi zicea Părintele Galaction: 

— Frate Costache, auzi că Vasile a început iar să bocească. Săracul, mare dar i-a dat 
Dumnezeu, că uşor mai poate să plângă. Eu — zicea Părintele Galaction către mine — de atâţia ani sunt 
la oile acestea, dar ca fratele Vasile n-am întâlnit aşa de sârgiutor la ascultarea lui şi la pravilă. 

Aşa, bietul meu frate avea şi acest obicei că la orice necaz şi ispită zicea: „Mare este mila 
Domnului şi mare este Stăpâna noastră, Prea Sfânta Născătoare de Dumnezeu şi pururea Fecioara 
Maria”. 

Am stat cu el la oi aproape doi ani, dar niciodată nu l-am auzit să cârtească, cu toate că era 
ascultarea destul de grea şi mai ales primăvara la fătatul oilor. Apoi s-a îmbolnăvit săracul, căci a 
răcit într-o iarnă când a stat până aproape de Postul Mare cu oile la rugi în pădure şi avea numai o 
colibă de lemn acoperită cu cetină şi focul. Şi după ce a venit din pădure, aproape de Postul Mare a 
început să tuşească şi să scuipe sânge; şi nici aşa nu se îndura să se lase de ascultarea lui de la oi. Dar 
aproape de Sfintele Paşti, neputând a se mai ţine de oi, în Joia Mare şi-a luat iertăciune de la noi în 
stână şi luându-şi cojocul şi cărțile lui de pravilă a coborât de vale la sfânta mănăstire. Eu am rămas 
în locul lui cu Părintele Galaction şi mă duceam din când în când pe la el şi-l întrebam cum îi mai 
este cu sănătatea, iar el zice: „Slavă Bunului Dumnezeu, fratele meu, că încă mă simt mai bine. Dar 
mă mâhnesc că am început să uit din molitfele şi din rugăciunile pe care le ştiam pe de rost”: 

Apoi, după o vreme, când a slăbit şi mai mult, m-am dus pe la el şi l-am găsit stând în genunchi 
în chiliuţa lui şi i-am zis: „Frate Vasile, mai ştii ceva pe de rost?” Iar el a zis: „Fratele meu, de când 
am slăbit, mi-a slăbit tare şi memoria. Numai Acatistul şi Paraclisul Prea Curatei Stăpâne le mai ţin 
minte pe de rost, iar celelalte în zadar mă chinuiesc să le mai zic, că nu le mai pot. Dar zic şi eu mai 
adesea «Doamne Iisuse», şi alte rugăciuni scurte care le mai ştiu”. După câteva zile a fost pe la el 
Părintele Galaction ca să-l vadă ce mai face. Iar când a venit Părintele Galaction la stână, a zis către 
mine: „Frate Costache, să ştii că Vasilică ne lasă pe noi şi se duce, căci am fost astăzi pe la el şi ne- 
am luat iertăciune şi am văzut că 1 s-au umflat tare picioarele. El mi-a trimis răspuns să mă duc la el 
şi a zis către mine: «Părintele meu, te-am chemat să ne vedem pentru ultima dată în veacul de acum”. 

După aceasta n-au trecut decât câteva zile şi mi-au spus unii din părinți că fratele Vasile a 
avut oarecare înştiinţare de plecare din lumea aceasta, în acest fel: Era ziua mare şi soborul sfintei 
mănăstiri era la masă. Fratele Vasile a ieşit din chilie să se ducă să se închine la biserică — căci până 
în ziua în care a murit se purta pe picioare şi nici o zi nu a stat la pat. Aşa că el ducându-se a găsit 
uşa bisericii încuiată, şi fiindcă cheia era la Părintele Proclu, paraclisierul, văzând el că este încuiată 
biserica, a ieşit aşa în faţa bisericii unde era un scaun. 

Şi stând pe el, îşi zicea în taină rugăciunile sale până vor sta părinţii la masă ca să vie părintele 
cu cheia bisericii. Dar deodată părinţii care stăteau la masă l-au auzit strigând tare şi zicând: „Prea 
Sfântă Născătoare de Dumnezeu, miluieşte-mă”. Şi zicea aşa tare mai de multe ori până când a obosit 
şi a căzut Jos în genunchi. Şi auzind părinţii, au venit cu toţii de la masă la el şi părintele stareţ l-a 
întrebat zicând: „Dar ce ai păţit, frate Vasile?”. Iar el acum nu mai vorbea tare, ci încet aşa în şoaptă 
şi făcea semn cu mâna şi arăta spre biserică, zicând: „Părinte stareţ şi părinţilor, închinaţi-vă că 
Stăpâna noastră, Maica Domnului cu Mântuitorul în braţe, este aici de faţă...”. Şi le arăta lor cu mâna 
şi îşi pleca capul la pământ. lar stareţul, socotind să nu fie o nălucire a dracilor — căci după cum ştim 
au dracii şi acest obicei ca aproape de moarte să se arate omului în chip de înger sau alte feţe cereşti 
—, a zis către fratele Vasile: „Dar de ce ai strigat aşa de tare şi ziceai «Preasfântă Născătoare de 
Dumnezeu, miluieşte-mă!»?” 

Iar el a zis: „Părinte stareţ, aici unde stăteam pe acest scaun, fiindcă am găsit biserica încuiată, 
ziceam şi eu păcătosul ce mai puteam rugăciuni, şi deodată din dosul bisericii au venit asupra mea o 

droaie de draci care de care mai urâţi şi au început să mă lovească cu nişte bețe ca de foc şi ziceau: 
«Ce te tot rogi degeaba că nu te-ai mântuit, că eşti păcătos?» Şi eu văzând că mă chinuiesc şi scrâşnesc 
la mine, nu mi-am pierdut nădejdea şi am început a striga la Preacurata şi Preasfânta Maica 
Domnului. Şi aşa am tot strigat din toată inima să nu mă lase şi îndată am văzut un nor alb şi foarte 
strălucind cu raze şi s-a pogorât până deasupra bisericii. lar pe nor am văzut pe Maica cea Preasfântă 
cu Mântuitorul în braţe şi am auzit glas de la ea care a zis către mine: «Nu te teme, de acum mai ai 
trei zile şi vii la noi». Şi încă am văzut că atunci când veneaţi Preacuvioşia Voastră cu părinţii, 
Mântitorul ne-a blagoslovit pe toţi şi pe urmă acel nor s-a ridicat în sus după ce aţi ajuns cu toţii aici”. 

După ce a spus aceasta, bietul fratele Vasile zicea cu multe lacrimi către părinți: „Părinților, 
mare putere are înaintea lui Dumnezeu Maica Domnului, şi Mântuitorul foarte mult o ascultă în 
rugăciunile ei”. După aceea stareţul a zis: „Frate Vasile, ia seamă, roagă-te cât poţi şi ai grijă de 
minte, că sunt şi ispite de la vrăjmaşul care se poate arăta în chip de lumină”. Acestea le-a zis către 
el, apoi, ducându-se cu părinţii, le-a spus: „Vedeţi, părinţilor, dacă după trei zile fratele Vasile se va 
duce de la noi, să ştiţi bine că Maica Domnului l-a mângâiat pe fratele înainte de plecarea de aici”. 

Apoi părintele stareţ văzând că a slăbit mai tare, s-a dus până la stareţul Mănăstirii Secu şi a 
cerut blagoslovenie ca să-l călugărească, că atunci Sihăstria aparţinea de Sfânta Mănăstire Secu. Iar 
stareţul, Arhimandrit Meletie Nicuţă, a zis: „Nu-l mai face călugăr că are să se facă sănătos şi apoi 
să nu avem observaţie de la Sfânta Mitropolie”. Aşa că a venit stareţul nostru mâhnit de acolo că nu- 
i dăduse voie să-l călugărească. Şi a zis: „Mâine dimineaţă să-l aduceţi la sfânta biserică ca să-l 
împărtăşim cu Preacuratele Taine”. Şi aşa a doua zi, el singur sprijinindu-se în băț a venit şi a ascultat 
stând jos într-o strană toată slujba Sfintei Liturghii şi la sfârşit s-a împărtăşit. 

După Sfânta Împărtăşanie spuneau părinţii că era aşa de vesel de parcă s-ar fi făcut sănătos şi 
s-a dus la chilia lui. Iar a treia zi, când în ceasul acela, pe la ora 11 ziua, când cu trei zile mai înainte 
i se arătase Maica Domnului, s-a săvârşit. 

Am avut şi eu păcătosul un semn la moartea lui. Eu eram cu oile pe munte şi deodată m-a luat 
un somn aşa de greu că nu mă mai puteam ţine pe picioare şi cu mare greu am putut să aduc oile la 
stână la amiază, că dormeam în picioare. lar când am ajuns la stână, m-am aşezat pe un pat şi m-am 
culcat. lar Părintele Galaction m-a întrebat: „Dar ce ai, eşti bolnav?” Iar eu îi spuneam: „Lasă-mă să 
dorm”. Şi am dormit aşa vreo două zile şi două nopţi, numai ridicam capul şi iar îl puneam jos. 

Părintele, socotind că m-am îmbolnăvit, s-a dus la mănăstire să ceară alt frate să se ducă cu 
oile. Şi când a venit, a spus: „Părinte Costache, îmi pare că vrei să te duci după Vasilică”. Şi eu atunci 
nu auzeam, iar el mi-a spus: „Ştii că fratele Vasile a murit încă de alaltăieri şi azi îl îngroapă?” Şi eu, 
atunci auzind, m-am trezit, mi-am luat gluga şi băţul şi m-am dus devale la mănăstire. Am sosit chiar 
când îl puneau în groapă şi foarte am început să plâng, că mă durea inima de iubitul meu frate care 
m-a adus la sfânta mănăstire şi cu care luasem parte la multe ispite, încă de când eram la casa 
părintească, căci am stat cu el la oi prin multe locuri, şi la toate ne ajutam şi ne sfătuiam. 

După înmormântarea iubitului meu frate, m-am dus iarăşi la oi pe munte şi când vedeam 
locurile pe unde se închina el şi îmi aduceam aminte de sârguinţa şi de sfaturile lui, multă umilință şi 
mâhnire mă cuprindea. Într-o zi, fiind cu oile pe munte, m-am întâlnit cu Părintele Atanasie, marele 
nevoitor şi prieten de aproape al fratelui Vasile. Şi acela a zis către mine: „Blagosloveşte, frate”. lar 
eu am zis: „Blagosloveşte sfinţia ta, părinte”. Şi el a zis: „Domnul!”, apoi a adăugat, zicând: „A plecat 
fratele Vasile la rai?” Iar eu am zis: „Dar cine ştie, părinte, acest lucru, dacă s-a dus la rai?” Iar el a 
adăugat: „Să ştii, frate, că la rai s-a dus fratele tău, că nu cred să lase Dumnezeu pe un om aşa de 
smerit şi ascultător să se piardă”. 

Şi din ziua aceea, eu, păcătosul, parcă mă mângâiam cu o nădejde că iubitul meu frate a fost 
miluit de Dumnezeu şi s-a mântuit. 

Aceste puţine le-am însemnat ca amintire din viaţa fratelui meu Vasile. Iar câte ispite şi 
încercări am avut noi încă înainte de a veni aici la Sihăstria când era la oi acolo la Sfânta Mănăstire 
Cozancea, acelea nu le-am mai scris, că el ştie Cel ce ne-a miluit şi ne-a chemat pe noi. 

PĂRINTELE VASILE MITOŞERU 


Acesta venise aici de la Sfânta Mănăstire Cozancea, cu am fost ucenicul cuvioşiei sale. 

Îmi aduc aminte că era un om tare umilicios şi deşi era puţin cam iute la fire, dar lesne se 
pleca spre lacrimi şi avea mare frică de Dumnezeu. Avea un ochean cu vederi multe de la Sfintele 
Locuri. ÎL punea în faţă şi se uita prin el şi când vedea prin el patimile Domnului plângea cu hohot şi 
zicea: „Lacă eu cu păcatele mele am răstignit pe Domnul şi încă şi azi şi în fiecare zi ÎL răstignesc”. 
Era foarte milostiv bătrânul şi foarte harnic la lucrul de mână. Ştia mai multe meserii, că era şi 
prisăcar vestit şi fierar şi lemnar, făcea şi cofe, ciubere, împletea coşniţe de alun şi făcea şi linguri 
foarte frumoase. De la el am învăţat şi eu păcătosul a face linguri şi a împleti coşniţe de alun. 

Când mă duceam pe la el şi ziceam: „Părinte Vasile, te rog să-mi arăţi cum se fac linguri”, el 
zicea: „Nu vreau să-ţi arăt, că-mi furi meseria”. Apoi îmi croia o ligură, îmi dădea tesla în mână şi 
scoaba şi zicea: „laca aşa, frate, se fac linguri”, şi tot aşa bietul bătrân m-a învăţat să fac şi coşuri. 
Fie pomenită dragostea lui. Apoi zicea: „Măi, frate, eu îţi arăt cum să faci linguri şi coşuri, dar frăția 
ta să ştii că eu nu ştiu carte. Să iei Patericul şi Vieţile Sfinţilor şi să vii la mine să-mi mai citeşti că 
eu sunt om prost şi păcătos, şi aş voi să mai ştiu şi eu ceva...”. Şi aşa mă duceam pe la el prin sărbători 
sau când aveam puţină vreme liberă şi dacă-i citeam ceva din Vieţile Sfinţilor sau din Pateric, numai 
ce vedeam că scoate basmaua din buzunar şi se ştergea pe la ochi şi zicea: „Ia, aceştia au fost oameni, 
frate, pe faţa pământului care au suferit şi s-au nevoit atâta pentru dragostea lui Dumnezeu”. 

Eu păşteam vacile şi îi aduceam nuiele de alun bune din care scotea bătrânul spicele pentru 
coşuri. Apoi el mă chema în chilie şi-mi dădea câte o felie de pâine cu miere de albine. Odată, 
văzându-mă cam necăjit, m-a chemat şi a scos dintr-o lădiţă un rând de schimburi noi de pânză foarte 
curată, apoi a aprins o lumânare şi a zis: „Na, frate, zi bogdaproste că te văd că ai cămaşă ruptă şi 
faci ascultare, apoi eu sunt mai păcătos ca frăţia ta şi nu trebuie să am de prisos haine”. 

În biserică el avea o strană a lui într-un ungher în paraclisul cel vechi care a ars, căci bătrânul 
stareţ mai mult acolo slujea, că era mai cald în biserica de piatră, şi îl vedeam acolo stând în strană 
foarte atent la cântările bisericii şi adesea plângând. Avea obicei să rămână mai la urmă, când ieşeam 
din biserică şi se închina el singur şi apoi se ducea la chilie. 

La chilia lui avea bătrânul o cămăruţă îngustă cu un geam mic şi tare întunecoasă. Părintele 
Gherasim, fratele meu, s-a dus şi l-a rugat să-l primească acolo. Iar el i-a zis: „Te primesc, frate, dar 
cu o condiţie”. Și acela a zis: „Care?” Iar el a zis: „Ca să-mi cânţi acolo din când în când câte un 
axion sau altceva din cântările Bisericii, că mie tare-mi place cum cântă frăția ta la biserică”.Aşa că 
bietul Gherasim a fost bucuros că l-a primit acolo, că el de mult căuta chilie cât mai tainică şi mai la 
o parte şi aşa că după ce Părintele Gherasim îşi termina pravila lui, îi zicea: „Părinte Vasile, dacă ai 
vreme, eu acum pot să-ţi cânt ceva”. Şi acela zicea: „Stai colo în chiliuţă şi cântă că eu aud şi te ascult 
de aici”, că numai o uşă îi despărțea. Şi te mirai de lucrarea lor — Gherasim cânta în cămăruţă câte un 
axion sau o slavă sau altceva, iar bătrânul sta pe vatră lângă sobă şi, ascultând, plângea mereu până 
ce acela zicea: „Părinte Vasile, de-ajuns”, iar acesta răspundea năduşit de plâns: „De-ajuns, părinte. 
Dumnezeu să te răcorească în Rai, că m-ai răcorit pe mine, păcătosul”. 

N-aş şti această lucrare a lor, dar am stat şi cu la Părintele Vasile ca ucenic câteva luni, că era 
mare lipsă de chilii şi m-a dat părintele stareţ să stau la el. El dormea pe o vatră, că nu avea pat, iar 
mie îmi aşternea nişte piei de oi jos şi aşa mă culcam, că avea chilie cam mică şi nu prea aveam unde 
pune pături. Era bolnav bătrânul de piept şi tot tuşea, dar lucrul din mâna lui niciodată nu-l lăsa. 

Apoi după o vreme s-a îmbolnăvit şi nu mult a zăcut. S-a dus duminică la sfânta biserică şi s- 
a împărtăşit şi după două zile l-a găsit Părintele Gherasim mort, rezemat de sobă şi avea mâna dreaptă 
pusă pe piept. Aşa l-am văzut şi eu. După moartea lui, Părintele Gherasim a stat lângă sicriul lui trei 
zile şi tare mâhniţi i-am citit la Psaltire, încă şi alţi părinţi şi fraţi. 

PĂRINTELE VISARION PALADIE 


Acesta era tot de prin părțile Botoşanilor, dintr-un sat, Tomeşti, aproape de Părintele Vasile. 
Era un părinte foarte blând şi tăcut, de meserie rotar şi tâmplar. Era foarte ascultător şi sârguitor la 
lucrul lui. De la el atâta ţin minte că zicea de multe ori: „Fraţilor, să nu osândim pe nimeni că nu 
putem cunoaşte judecăţile Domnului, în ce chip mântuieşte pe om”. Încă de tânăr îmbolnăvindu-se, 
s-a dus către Domnul. 


SCHIMONAHUL ILARION IONICĂ, 
FOSTUL ICONOM AL SFINTEI SIHĂSTRII 


De la acest părinte am primit prima ascultare când am venit la Sfânta Sihăstrie. Era un părinte 
bătrân cu barba cam rară şi albă, foarte sârguitor la sfânta ascultare. Venea dis-de-dimineaţă pe la 
chiliile noastre şi, bătând în uşă, zicea: „Haideţi, dragul moşului, hai la ascultare!”. Şi după ce ne 
chema pe noi, el se ducea înainte la pădure sau de era vara la coasă şi când veneam noi, el era sătul 
de treabă. Acest părinte era din părţile Bacăului, din o comună Racova. Ne povestea că în faţa unei 
mari primejdii s-a hotărât să vină la mănăstire şi să se facă călugăr. 

EI, după cum spunea, a fost dragoman la plute pe râul Bistriţa şi odată, venind noaptea spre 
casă în vreme de iarnă, când trecea pe la marginea unei păduri, l-au înconjurat o haită de nouă lupi. 
EI fiind pe atunci tânăr cam de 30 de ani şi având la dânsul numai toporul cu care lucra la plute, 
văzând că lupii se apropie, s-a retras în marginea pădurii şi a tăiat o prăjină lungă de carpen şi a 
început a se apăra de lupi ca de nişte câini răi. Şi atâta s-a luptat cu ei încât a lepădat de pe el şi 
hainele toate şi căciula şi numai în cămaşă rămăsese. Lupii i-au sfâşiat hainele şi căciula. Iar el, după 
două-trei ceasuri de luptă, a obosit atâta încât a căzut jos pe zăpadă în genunchi şi pe cât mai putea 
se apăra. Şi văzând că nu are nădejde de viaţă a strigat din toată inima lui către Domnul: „Doamne, 
dacă-mi dăruieşti viaţă, călugăr de mănăstire mă fac”. 

Şi îndată după această rugăciune a lui, ca prin minune s-au auzit venind nişte oameni în sănii 
ŞI cu clopote pe cai, ajungându-l pe drumul care era aproape de el, au sosit cu toţii şi lupii au fugit în 
pădure. Dar el fiind aproape mort de oboseală, l-au luat oamenii în săniile lor şi l-au îmbrăcat cu 
haine de ale lor, şi aşa cu viaţă scăpând, s-a ţinut de cuvântul dat Domnului şi, lăsând lumea, a venit 
aici la Sihăstria ca să slujească toată viaţa Preamilostivului Dumnezeu care i-a dat viaţă. 

Era de mirare să-l vezi că şi acum, bătrân de peste 80 de ani, era întâiul la ascultare şi cel 
dintâi la Utrenie, la miezul nopţii. El mi-a dat mie păcătosului ascultarea la vacile mănăstirii şi eu am 
zis către el: „Părinte iconom, eu sunt din partea câmpului şi nu cunosc munţii şi pădurile de pe aici 
şi mă tem că am să mă rătăcesc pe aici cu tot cu vaci”. Iar el, bietul bătrân, parcă îl aud zicându-mi: 
„Nu te teme, dragul moşului, nu te teme, ţine-te de Cioanca — aceasta era o vacă bătrână cu un corn 
rupt — că ştie ea bine toate poienile de prin pădurile din Jur şi le duce pe toate celelalte vite la păşune”. 

Aşa că, auzind cuvântul bătrânului, am pornit cu bucurie ascultarea şi într-adevăr Cioanca 
toată vara m-a condus şi m-a scos cu toate vitele pe oriunde era hrană pentru ele. Eu îmi luam 
dimineaţa ceva hrană de la chelar şi o carte cu Vieţile Sfinţilor şi numai le porneam pe vite din ocol 
şi ele mă purtau pe mine unde le povăţuia Domnul. 

Mi-a dat bărânul Ilarion un băț în mână când mi-a încredinţat această ascultare şi eu tare 
țineam la el, ca la un lucru mare, că era dat mie din mâna bătrânului celui evlavios. Dar ncrăbdarea 
mea m-a făcut să-l prăpădesc că l-am azvârlit odată aşa, în faţa vacilor, să le opresc la o vale şi s-a 
dus în nişte tufe dese de alun şi oricât l-am căutat, nu l-am mai găsit. 

Acest bătrân avea ca ucenic şi ca ajutor pe un frate Constantin Şandru — mai trâziu 
schimonahul Chiriac — care a şi luat iconomia mănăstirii după moartea lui şi i-a moştenit şi bunele 
lui obiceiuri. 

Avea bătrânul Ilarion şi acest obicei bun. În fiecare seară, după ce veneau părinţii şi fraţii de 
la ascultători şi se linişteau pe la chiliile lor, el venea la uşă pe la fiecare şi zicea: „lartă-mă, părinte 
sau frate, că poate v-am supărat cu ceva în ziua aceasta”. Şi după ce îşi cerea iertare de la toţi, se 
ducea şi el la chilia lui şi, făcându-şi rugăciunile spre somn, aşa se odihnea. 

Socotesc că este bine să mai însemnez aici ceva şi despre cele mai de pe urmă ale vieţii acestui 
bătrân. Şi iată ce am a zice: Odată bătrânul Ilarion a luat boii mănăstirii şi tânjala cu cioflâncileS8 de 
tras lemne. Şi-a luat ţapina în spate şi toporul pe mână şi a plecat pe plaiul Sihlei să aducă nişte 
buşteni de brad la vale în Sihăstria. Dar ajungând acolo şi văzând că buştenii sunt îngheţaţi, a prins 
cu ţapina de unul şi, când buşteanul s-a desprins de la pământ, fiind locul puţin prăvălatec, s-a 
rostogolit în loc şi i-a prins un picior bătrânului şi i l-a rupt mai Jos de genunchi. 

EI, săracul, văzându-se acolo singur şi cu piciorul rupt, a strigat la boi care erau prinşi cu 
cioflâncul de butuc şi boii au urnit puţin butucul din loc şi aşa el a scos piciorul de sub butuc şi oprind 
boii s-a prins cu mâinile de jugul boilor. Şi aşa mergea puţin şi când opreau boii se odihnea puţin cu 
piciorul sănătos şi aşa a ajuns în faţa mănăstirii şi a stigat la noi şi l-am adus la chilie aproape mort 
de durere şi de osteneală. 

Apoi părinţii au îndreptat încet piciorul la loc şi l-au pus în lopăţele, căci nu a voit să meargă 
la spital. Iar bietul bătrân atâta a slăbit de durere, încât nu mai avea nădejde de viaţă şi striga mereu 
la Maica Domnului. Eu aveam chilia lângă a lui şi părintele stareţ m-a rânduit să am grijă de el şi să- 
1 stau în ajutor cu tot ce va avea nevoie. Apoi el stând aşa pe pat mereu se ruga şi m-a trimis de am 
chemat pe unii din părinţii şi fraţii cei mai săraci şi le-a dat de pomană hainele lui şi încălțările, oprind 
pentru el numai pe cele mai vechi şi rupte cu care a zis ca să-l îngroape. Mi-a dat şi mie nişte cămăşi 
şi o pereche de bocanci. 

După aceasta, el aştepta ceasul cel mai de pe urmă. Dar într-o noapte, când el sta la rugăciune 
plângând, i s-a arătat o femeie prea frumoasă şi prea încuviinţată şi i-a zis: „De ce plângi, părinte?” 
lar părându-i-se că este o doamnă doctoreasă pe care o cunoştea, el a zis către dânsa: „Doamnă 
doctoriţă, iată de ce plâng, că mi-am rupt piciorul şi ştiu că de acum voi muri, că nu se mai 
tămăduieşte”. ar femeia pe care el o socotea doctoreasă, i-a zis: „Părinte, să ştii că mai ai de trăit un 
an de zile şi după aceea ai să te odihneşti”. Şi după ce a zis aceste cuvinte s-a dus de la el. 

Eu m-am dus la el dimineaţa că aveam grijă să nu fie candela mare şi să-i fac focul. Şi el mi- 
a zis: „Frate Costantine, te rog cheamă la mine pe părintele stareţ că am să mă spovedesc”. Şi m-am 
dus şi am chemat pe bătrânul stareţ şi acela îndată a venit. Şi după ce s-a mărturisit el, a spus părintelui 
stareţ cele ce văzuse, iar părintele stareţ l-a întrebat: „Ei, şi acum cum te simţi cu piciorul?” Iar el a 
zis: „Preacuvioase Părinte, parcă m-aş bizui să mă scol şi să mă duc la biserică”. 

Şi aşa de faţă cu stareţul s-a sculat încet, şi-a luat rasa din cui şi apoi a cerut cârja lui, şi 
starețul m-a chemat şi mi-a zis: „Vezi că bătrânul vrea să meargă la biserică”. Şi eu foarte mă 
minunam şi am zis către stareţ: „Părinte, dar cum să meargă? Dar el nu se poate atinge cu piciorul de 
nimic că îl doare foarte”. Iar stareţul mi-a spus: „Lasă acum cum zice el”. Şi aşa când l-am văzut că 
s-a dat jos din pat singur şi sta în picioare, foarte m-am minunat, apoi m-a rugat să merg cu el până 
la paraclis, că acolo se făcea slujba în acea zi. 

Era într-o duminică la vecernie, la lăsatul secului de Postul Mare. Şi a mers aşa sprijinindu- 
se în cârjă şi eu îl ţineam de mână. lar când l-au văzut părinţii în biserică, foarte se minunau că ştiau 
că stă la pat de câteva luni se zile. Iar el, ajungând la biserică, a făcut trei închinăciuni, apoi a stat jos 
într-o stană şi foarte plângea şi mulțumea lui Dumnezeu că l-a învrednicit să mai vadă o dată biserica 
şi să asculte slujba. Iar când a venit de la Vecernie, a venit singur încetişor şi-mi zicea: „Eu văd, măi 
dragul moşului, că piciorul meu nu mă mai doare chiar de-l pun bine pe pământ”. Aşa din ziua aceea 
a început să vină singur la pravila bisericii. 

Părintele stareţ i-a poruncit să nu mai facă nici o ascultare şi să vie numai la pravila bisericii 
pe cât va putea. S-a făcut schimonah şi i-a dat blagoslovenie să se împărtăşească cu Preacuratele 

Taine în fiecare duminică şi la praznicele cele mari. lar după un an de zile, exact în ziua lăsatului de 
sec de Postul Mare, a adormit în Domnul. 

Eu acum eram cu ascultarea la oi şi îmi aduc aminte ca azi, că eram pe o pochină de stog 
stând lângă oile la care le dam fân pe zăpadă la turişte“” — şi am auzit devale la mănăstirea că sună 
clopotele aşa pe după amiază. Şi nu ştiam ce este. ar seara când am venit cu oile la bordeiul de iarnă 
am întrebat pe Părintele Galaction: „Părinte, dar de ce au sunat astăzi clopotele pe la vremea aceea?” 
Iar el mi-a spus: „Măi, frate Costăchel, au sunat clopotele că s-a dus de la noi Părintele Ilarion 
bătrânul”. Încă îmi aduc aminte că eu a doua zi aşa stând lângă oi, am luat un creion şi după mintea 
mea de atunci socoteam câte zile a trăit de la naştere până la mormânt acest bătrân; şi socotind anii 
cu 365 şi pe cei bisecți de la al patrulea an cu 366, mi-au ieşit vreo 31.000 de zile şi mai mult căci 
trăise vreo 87 de ani. Şi apoi ziceam în mintea mea, ce sunt aceste puţine zile faţă de veacul cel fără 
de margine? 


IERODIACONUL GLICHERIE ANDREI 


Acesta era de prin părţile Putnei, dintr-o comună Mândreasa. Pe acest părinte l-am întâlnit 
întâi când veneam la Sihăstria cu fratele meu Vasile; era la Sfânta Mănăstire Neamţ, venit cu 
ascultare. Şi el cu multă dragoste ne chema: „Veniţi la noi la Sihastria, fraților, că acolo este mai 
linişte”. Era crescut aici la Sihăstria de mic copil şi era un bun cântăreţ şi ducea viaţă curată şi 
evlavioasă. Dar după câţiva ani s-a îmbolnăvit de plămâni. Şi ducându-se până acasă, pentru orecare 
interese familiale, s-a îmbolnăvit mai rău şi acolo a adormit în Domnul. De la el ţin minte aceste 
cuvinte, pe care avea obicei să le zică către noi când ne vedea pe toţi la ascultare: „Nu te teme, turmă 
mică, că bine a voit Tatăl vostru cel din Ceruri să vă dea vouă Împărăţia”. 

Se vede că aceste cuvinte evangheliceşti le purta şi el, fericitul, mai mult întru a sa inimă. 


SCHIMONAHUL PROCLU POPA 


Acesta era din părţile judeţului Neamţ, din comuna Calu-lapa. L-am avut ca naş la călugărie. 
Era un părinte blând şi ascultător, fiind bătrân şi având peste 80 de ani, încă făcea slujbă de bucătar 
şi de paraclisier în mănăstire. Avea un chip tare cuvios, cu barbă albă ca zăpada, cu părul alb şi creţ 
ca lâna de pe oaie, puţin pleşuv. Îl vedeam adesea plângând în biserică mai ales în vremea Sfintei 
Liturghii şi oricând se scotea în biserică Sfânta Evanghelie. Umbla mai în toată vremea cu haine 
vechi rupte, încălţat cu opinci de pânză şi purta în toată vremea metanii de lemn în mână care erau 
tocite şi luceau de multa purtare pe degete, căci veşnic zicea rugăciunea: „Doamne isuse Hristoase, 
miluieşte-mă pe mine, păcătosul”. 

Odată, stând el pe un scaun la poarta mănăstirii, fiindcă mă luase sub mantie de călugărie, am 
zis: „Părinte, dar câte metanii să fac eu de acum dacă m-am călugărit?” Iar bietul bătrân a zis: „Dă, 
câte unii zic că trebuie făcute 300 de metanii, alții mai mult. Iar cu te sfătuiesc, fă cât mai multe 
metanii că acuma eşti tânăr. Dar un lucru să nu uiţi oriunde eşti: zi cu mintea şi cu gura rugăciunea 
Domnului — Tatăl nostru — şi Doamne lisuse s-o ai mereu în gură de paza gândurilor, că dracii n-au 
odihnă de a ne ispiti pe noi. Încă să ai grijă să faci cu dragoste şi cu toată sârguinţa ascularea la care 
eşti trimis. Că aşa dacă ai s-o faci are să te ferească Dumnezu de toate cursele vrăjmaşului”. Am zis 
şi eu apoi către bătrânul: „Blagosloveşte, părinte şi mă iartă” şi am plecat la ascultare şi cugetam la 
cele ce m-a sfătuit cuviosul bătrân şi mă minunam că el fiind om simplu aşa de înţelepțeşte m-a 
sfătuit. 

Îmi aduc aminte că el fiind mulţi ani cu slujba de paraclisier, toate şervetele şi perdelele, feţele 

de masă şi orice ar fi fost nevoie de spălat, el singur le spăla. Avea lângă chilia lui vatră, cazan curat 
şi ciubăr curat, săpun curat şi cenuşă de lemn, şi îl vedeam pe cuviosul bătrân spălând adesea. Îi 
aduceam şi eu lemne de fag şi-l întrebam: „Părinte, dar de ce nu dai la vreo femeie să spele acestea, 
că mare muncă ai”. lar el zicea: „Fratele meu, acestea sunt lucruri de-ale sfintei biserici şi sunt şervete 
cu care se şterg preoţii la dumnezeiasca Liturghie şi nu-i voie să pună mâna pe ele cei nesfinţiţi. Apoi 
nu-i bine să chemăm noi femeie să ne facă nouă slujbe în sfânta mănăstire, că acesta este un lucru de 
sminteală şi de păcat”. 

Şi aşa bietul bătrân spăla câte un ciubăr mare de lenjerie şi le ducea la pârâu unde le clătea cu 
apă rece şi apoi ruga pe câte un părinte sau frate să-i ajute să le aducă la deal la mănăstire şi le punea 
pe funii curate la uscat. Şi oricine le vedea nu credea că aceste lucruri s-au spălat de un bătrân, că 
erau aşa de curate că mult întreceau pe cele spălate de femei. Şi când erau încă puţin umede, vedeam 
pe bietul bătrân că le strânge şi apoi le punea pe o masă în mijlocul chiliei. Se ducea la Părintele 
Nicanor şi împrumuta fierul de călcat şi aşa le călca cu fierul şi le strângea frumos şi apoi le ducea la 
sfânta biserică. 

Iar chilia bătrânului nu avea nici un fel de aşternut de cânepă sau de lână pe pat sau pe pereți, 
şi numai rogojini şi lângă un perete stătea o cruce mare, care şi-a făcut-o cu mulţi ani înainte de 
moarte şi pe care i-am pus-o după moartea lui, după cum el a lăsat cuvânt. A adormit în Domnul la 
adânci bătrâneţi cu câteva ore după ce se împărtăşise cu Sfintele şi Preacuratele Taine, stând în 
genunchi şi zicând „Tatăl nostru”... 

SCHIMONAHUL COZMA FERMUŞ 


Era din acelaşi sat cu Părintele Proclu. Acesta era un om înalt cu o barbă albă şi lungă până 
aproape de brâu. Ca şi Părintele Schimonah Proclu, el era un om simplu, neştiind carte. Umbla cu 
opinci şi cu un cojoc rupt încins cu o funie pe deasupra. Când mergea la biserică îşi lua rasa cea 
roşietică şi veche de lână şi un culion învelit cu o camilafcă veche-veche, ruptă şi proastă. În chilie 
nu avea nici un fel de pat şi nici lampă, ci un opaiţ de sticlă cu fitil mic pe care îl scotea cu acul când 
se lăsa în jos. Avea o sobă foarte veche în chilie şi niciodată nu văruia în chilie. Dormea jos lângă 
sobă şi avea aşternut un cojoc rău. 

Mă duceam pe la el şi-i ziceam: „Părinte, dar de ce nu văruieşţi prin chilie că tare-i afumată 
şi pereţii s-au înnegrit de fum” — că era soba cam crăpată şi mereu ieşea fum. Iar el zicea: „Măi 
nepoate, apoi pentru mine ce mai trebuie atâta văruit, că doar că mâine am să mă duc dincolo. Şi apoi 
n-ai auzit ce zice la Pateric, că avva Arsenie nu mai schimba apa la smicele, măcar că era puturoasă 
şi învechită? Şi apoi acela era om mare şi sfânt, nu ca mine un prost şi plin de păcate”. 

Acest schimonah avea numai două cămăşi rupte şi peticite şi nişte iţari vechi şi când voia să 
spele cele două cămăşi, îşi lua dulama cea veche a lui în loc de cămaşă şi lua cămăşile şi cioarecii 
(iţarii) şi le punea pe spate pe un ţăpoi şi se ducea la pârâu şi apoi le purta de câteva ori prin apa 
pârâului, apoi nici nu le storcea, ci le punea întinşi pe ţăpoi sau pe greblă şi le lua în spate şi, 
aducându-le la deal, le punea pe un gard vechi din dosul chiliei. 

Eu de multe ori îi ziceam: „Părinte, dar ai spălat rufele?” Iar bietul bătrân zicea: „Le-am 
spălat, măi nepoate, şi iacă le-am pus pe gard, că de-a da Dumnezeu ploaie, apoi se mai spală ele şi 
singure”. ar eu îi ziceam: „Dar, părinte, săpun ai avut?” Iar el zicea: „Dar ce mai trebuie să stric 
săpunul pe rufele acestea, că doar nu-s rufe”. 

Acest cuvios bătrân avea şi acest bun obicei: Când ieşeau părinţii şi fraţii din biserică sau şi 
închinători creştini care se întâmplau să vie la biserică, el stătea în genunchi în pridvorul bisericii şi 
la toţi care ieşeau din biserică, cerea iertăciune zicând: „lertaţi-mă pe mine, păcătosul, că am supărat 
pe Dumnezeu”. 

Eu mă supăram şi ziceam: „Părinte, dar de ce stai acolo şi tot ceri iertare, că poate se smintesc 
oamenii că vor crede că cine ştie ce păcat ai făcut de ceri iertare de la toţi?” Iar el zicea: „Măi, nepoate, 
lasă să gândească oamenii ce-or gândi, că doar n-o să mă judece dincolo oamenii, ci Dumnezeu care 
ştie păcatele mele”. 

Odată iar m-am supărat şi m-am dus la părintele stareţ şi i-am zis: „Părinte Prea Cuvioase, 
dar de ce stă Părintele Schimonahul Cozma totdeauna acolo în genunchi în pridvorul bisericii şi cere 
iertare de la toţi? Ar trebui să nu mai stea că poate face sminteală oamenilor”. lar bătrânul stareţ 
Ioanichie a zis către mine: „Lasă-l, frate, să stea acolo că are lucrarea lui. El a luat blagoslovenie 
pentru cele ce face”. Şi de atunci am tăcut şi eu şi nu-i mai ziceam nimic, că mă gândeam că nu este 
bine să mă amestec eu în taina acestui lucru. 

Acest bătrân multă vreme în mănăstire avea ascultarea de colivar şi mereu îl vedeam acolo 
către poarta mănăstirii unde pisa grâul într-o piuă de lemn la care lucra cu piciorul. Mă duceam la el, 
îl vedeam cu un fes rău, lăsat pe ochi, cu un cojoc vechi încins cu o funie pe deasupra şi mereu pisa 
grâu. Eu îl întrebam: „Părinte, dar nu oboseşti ridicând aici chilugul acesta toată ziua?” Iar el săracul, 
zicea: „D-apoi, măi nepoate, mai vine ispita şi zice că-i greu, dar eu mă gândesc că am de răsplătit 
păcatele mele şi apoi aşa trece”. Şi îmi spunea: „Mi-a zis popa stareţul că de câte ori oi ridica chilugul 
cu piciorul, de atâtea ori să zic: «Doamne lisuse Hristoase, Fiul lui Dumnezeu, miluieşte-mă». Dar 
crezi, măi nepoate, că eu mai fac chiar aşa? Iaca vine vrăjmaşul şi-mi fură din minte sfânta rugăciune 
şi iac-aşa mă face să uit eu, păcătosul, datoria asta sfântă”. 

Multe aş avea de însemnat din viaţa acestui smerit bătrân, dar fiindcă aici nu fac o descriere 
a vieţii lui, am pomenit doar câteva lucruri în treacăt... Acest schimonah a adormit în Domnul la 
bolniţa Sfintei Mănăstiri Neamţ, căci în primăvara anului 1941, în luna lui mai, a ars mănăstirea 
noastră şi fiind mare lipsă de chilii, Sfânta Mănăstire Neamţ a luat acolo la bolniţă mai mulţi bătrâni 
de pe aici din care unul a fost şi acesta. 


PĂRINTELE IFTIMIE GORDICIUC 


Bătrânul acesta era din Bucovina şi vorbea cam ruteneşte. Era foarte ascultător. Odată era cu 
ascultarea la boii mănăstirii şi păscând el boii pe muntele mănăstirii, eu eram cu oile pe acolo pe 
aproape şi mi-a zis gândul: „Du-te până la bătrânul acela să-i ceri vreun sfat pentru mântuire şi vezi 
ce are să-ți spună”. Aşa că m-am dus până la el şi i-am zis: „Blagosloveşte, părinte Iftimie”. lar el a 
zis: „Domnul şi Maica Sfântă să te blagoslovească, frate”. Şi eu am adăugat: „Părinte leftimie”, te 
rog să-mi spui un sfat cum să mă mântuiesc?” Iar el a zis către mine: „De ce să zic la dumitale, eu 
fiind om prost şi nu pricep ceva bine, dar dacă zici sfinţia voastră, eu credem aşa. Eu toată viaţa mea 
până venit-am aici la mănăstire, fost-am slugă la stepenu. Şi eu credem că după cum stepenu când 
slujit-am bine ne-a plătit bine, aşa şi noi aicea la sfânta mănăstire, dacă slujim bine şi cu dreptate, 
stepenul nostru Hristos are să dea plată bună. Iar dacă noi nu facem bine, are să ne pedepsească 
Stepenul că nu purtăm de grijă de slujba nostră aşa cum trebuie”. 

Apoi eu am cerut iertare şi am plecat la oile mele şi măcar că cuvintele bătrânului au fost 
foarte simple, dar pe mine, păcătosul, m-au pus pe gânduri şi îmi zicea gândul: „Vezi cum slujeşti, 
că Stăpânul cel din Cer are să-ţi plătească... ar de nu vei sluji bine, ai să iei pedeapsă pentru lenevirea 
ta”. 

Şi acest bătrân tot la bolniţa Mănăstirii Neamţ a adormit în Domnul. 


IERODIACONUL MEMNON GLAVAN 


Acesta era din oraşul Botoşani, mare cântăreţ bisericesc, avea conservatorul de muzică 
bisericească. Era neobosit în slujba bisericii şi la strană. După ce ieşea din biserică, păzea foarte 
tăcerea. Se ducea la chilie şi împletea fesuri bisericeşti sau făcea coşniţe şi linguri. Făcea de multe 
ori pe paraclisierul şi tot ca şi părintele Proclu spăla el singur toată lenjeria bisericii. Era foarte harnic 
şi la ascultare, dar şi îi plăcea să se izoleze, să lucreze singur. Lucra foarte cu spor şi la pădure şi la 
fân, dar numai să fie singur, că îi era greu de vorbă multă. Avea o melodie în cântare foarte frumoasă 

şi evlavioasă. 

Multe lacrimi a scos cu cântările lui din ochii oamenilor care îl ascultau. Din când în când se 
îmbolnăvea de nervi, dar nici când era bolnav nu lăsa strana. Parcă-l văd când venea la masă, avea 
un şervet în mână, stătea cu capul plecat în jos şi niciodată nu vorbea în timpul mesei. Dacă părintele 
stareţ îl rânduia să citească sau să cânte ceva la praznicele de la masă, noi aveam mare bucurie, că şi 
la citire era foarte clar şi la cântare neîntrecut. După ce citea sau cânta iarăşi sta cu tăcere la masă. 

De multe ori părintele stareţ a voit să-l facă preot şi el nu a primit zicând că este prea mult 
pentru el. Când vedea pe cineva că este bolnav îl încuraja cu aceste cuvinte: „Dă slavă lui Dumnezeu 
că nu te-a uitat şi ţi-a trimis ciocanele mântuirii”. Odată l-am întrebat: „Părinte, oare cine poate 
să se mântuiască?” Iar el a zis: „Ascultă, frate Constantine, cel ce va răbda până la sfârşit, şi aceasta 
nu o zic eu, ci Domnul”. 

Apoi, îmbolnăvindu-se odată mai tare, s-a dus la Iaşi la un spital să se îngrijească de sănătate 
şi acolo a adormit în Domnul. După câte am înţeles, a fost înmormântat la Sfânta Mănăstire Cetăţuia, 
acolo lângă laşi. 


SCHIMONAHUL STELIAN RACHIERU 


Era de pe la Oglinzi. Acesta a adormit în Domnul înainte de a veni eu la Sfânta Sihăstria. Dar 
atâta ştiu despre el că spunea odată Starețul Ioanichie la masă, că acesta a venit la mănăstire la 
bătrâneţe şi era rânduit să păzească vitele mănăstirii, îl chema Ştefan şi era foarte ascultător şi 
umilicios la sfintele rugăciuni. După o vreme s-a îmbolnăvit şi căzând la pat, nu-şi curma rugăciuniea 
lui. Odată stareţul s-a dus prin pădure să caute bureţi, iar după o vreme, obosind de umblat, a stat să 
se odihnească pe trunchiul unui copac răsturnat de vânt şi, când aproape să adoarmă, a auzit un glas 
subţire care i-a zis: „Părinte, scoală şi du-te la mănăstire ca să călugăreşti pe Stelian”. Şi bătrânul 
trezindu-se, se gândea: „Oare ce-o mai fi asta?” 

Şi aşa a venit la mănăstire şi a aflat pe bătrânul Stelian foarte slăbit, care auzind că a sosit 
stareţul a trimis pe cel ce-l îngrijea să-l cheme şi l-a rugat să-l împărtăşească cu Sfintele Taine, că se 
simte foarte slăbit. Iar părintele îndată a trimis să aducă nişte haine şi l-a făcut direct shimnic cu 
numele de Stelian. După ce l-a călugărit, l-a împărtăşit cu Sfintele şi Preacuratele Taine şi în acel 
ceas a şi adormit. 

După moartea lui, un frate care trebuia să-i sape groapa a zis către părintele stareţ: „Părinte, 
dar unde să-i facem groapă?” lar stareţul a arătat un loc lângă biserică unde era iarbă verde şi nu se 
cunoştea nici un semn că acolo ar mai fi fost vreodată cineva îngropat. Starețul însă era mâhnit că nu 
ştia unde ar fi fost mormântul ctitorului sfintei mănăstiri, fiindcă schitul a fost multă vreme pustiu şi 
mormintele vechi nu se mai cunoşteau nici unul unde au fost. Aşa că fratele acela săpând acolo unde 
a arătat stareţul, deodată la o adâncime de aproape doi metri a dat de un fel de boltă şi îndată a chemat 
pe părintele stareţ, şi mai săpând sub acea boltă de pământ care stătea ridicată, cum ar fi zidită, printr- 
o pânză deasă de păianjen se vedeau nişte osemitne omeneşti. Şi când au văzut, au săpat înainte şi a 
căzut o piatră mai mare, ceva ca o cărămidă cu însemnarea aceasta: „Aici se odihneşte robul lui 
Dumnezeu, schimonahul Nicanor Cerneschi ctitorul şi stariştea sfintei biserici din Sihăstria”. 

Cuvintele erau scrise pe slovă veche. Şi aşa că odată cu săparea gropii Părintelui Stelian 
Rachieru s-au aflat şi rămăşiţele fericitului ctitor al Sihăstriei care a adormit în Domnul la anul 1844, 
la 29 august, după cum se poate vedea şi din alte documente. Acestea le-am auzit povestindu-le 
stareţul nostru Ioanichie cândva la masa de obşte a părinţilor. 


PĂRINTELE GHERASIM ILIE, FRATELE MEU 

Despre acesta poate că nu ar mai fi nevoie să dau însemnări, dar fiindcă el aici la Sihăstria 
mai mulţi ani a stat decât la Cozancea, şi fiindcă aici a şi adormit în Domnul, apoi puţine însemnări 
tot voi mai face şi despre el. 

Şi iată cam ce aş avea de zis: 

Acesta, încă frate fiind şi făcând ascultare câţiva ani la vitele mănăstirii, a învăţat pe de rost 
toată Psaltirea cu tot cu molitfele, cu cântările lui Moise, cu Paraclisul şi pomelnicul cel mare de la 
urma Psaltirii. Apoi îşi luase această pravilă, ca să zică toată Psaltirea o dată în 24 ore. Şi dacă nu ar 
fi terminat-o, nici nu mânca în acea zi. Am stat odată cu el în chilie, având un căpătâi şi nişte scânduri, 
a făcut un fel de pod, cu un capăt ceva mai sus ca să-i vină la îndemână spre a face metanii. Şi după 
ce venea seara la chilie de pe la ascultările de obşte, îşi făcea rugăciunile spre somn, dar în loc să se 
culce îşi lua metaniile şi începea a face această rânduială: făcea 500 de metanii mari, apoi zicea pe 
de rost cinci catisme la Psaltire şi iar 500 de metanii şi iar cinci catisme la Psaltire şi iar 500 de 
metanii şi iar cinci catisme. Şi aşa până la Utrenie ieşea cu 1500 de metanii şi cu 15 catisme citite, 
iar când venea paraclisierul la ora 11 şi îl chema la Utrenie, el îşi lua rasa şi mergea la biserică, şi 
după Utrenie se culca şi el. 

Această rânduială a ţinut-o nu puţină vreme. lar fiindcă făcea o nevoinţă aşa de mare, avea şi 
mari războaie de la draci, uneori ispita cu patimile trupului, alteori îi da mare război cu somnul. lar 
el, apoi începea a-şi trage câte 20-30 de palme peste obraz sau peste cap. lar uneori îl vedeam că se 
descinge de centiron şi îşi trăgea câte 40-50 de centirioane pe spate, fiind cu o dulamă mai subţire. 
Şi îl auzeam cum se certa cu el singur şi zicea: „Dormi, calule, dormi, n-ai să dormi în groapă ca 
mâine, de gândeşti la spurcăciuni? Lasă că îţi dau eu spurcăciuni!”. De multe ori după ce se bătea aşa 
de rău, îl vedeai că începe să plângă, apoi sta Jos cu capul plecat pe pământ şi plângea acolo. Şi apoi 
se apuca iar de zis psalmi şi de metanii. 

Mie îmi era tare necaz că din cauza lui nu puteam să mă odihnesc, că el făcea zgomot şi 
hodorogea cu metaniile şi cu bătăile lui. Apoi m-am dus la părintele stareţ şi i-am spus că fratele meu 
Gheorghe nu mai doarme, face mereu metanii şi se bate singur, şi că eu din cauza aceea sunt tulburat 
că nu mă pot odihni. 

Iar stareţul a zis către mine: „Lasă-l, măi frate, că acela săracul are luptele lui, că a declarat 
război dracilor şi dacă aceia nu-l lasă în pace, nici el săracul nu se lasă biruit”. Apoi a zis: „Frăția ta, 
dacă nu ai pace cu el, apoi ai blagoslovenie să te muţi la alt frate sau părinte”. 

Aşa, bietul meu frate, văzând că eu nu-l înţeleg şi că mă necăjesc din cauza lui, a zis către 
mine: „Fratele meu, te rog să mă ierţi pe mine, păcătosul, că eu cu păcatele mele îţi fac necaz şi 
sminteală frăţiei tale şi nu te las să te odihneşti. Am să caut o chilie undeva şi apoi am să mă mut de 
aici acolo”. Şi aşa a şi făcut. Într-o dimineaţă când m-am trezit, eu am găsit o scrisoare pe masă scrisă 
cu creionul şi zicea aşa: „lubitul meu frate, iartă-mă pe mine, păcătosul, şi te roagă pentru mine, 
necuratul, că eu m-am mutat din chilie”. Aşa că eu după ce am citit scrisoarea, foarte m-am întristat 
şi am plâns că din cauza mea a plecat fratele meu de acolo şi m-am dus să-l caut să vedem unde s-a 
dus şi l-am găsit într-o cămăruţă întunecată cu un geam foarte îngust şi spart la Părintele Vasile 
Mitoşeru din dos. I-am cerut iertare şi el cu mare bucurie m-a iertat şi a zis că să nu fiu supărat că el 
este foarte bucuros că şi-a găsit chilie după inima lui. 

După ce s-a mutat el acolo, n-a trecut mult şi-l văd că geluieşte nişte scânduri groase şi i-am 
zis: „Dar ce faci, frate Gheorghe?” Iar el a zis: „Casă îmi fac”. Şi aşa şi-a făcut un sicriu la care şi 
părintele Vasile — care era lemnar — l-a ajutat. Apoi şi-a luat sicriul, a scos tot din chiliuţa aceea şi a 
lăsat numai pereţii goi şi afumaţi, că era acolo o sobă veche şi stricată care scotea fum. Şi aşa a 
rezemet de un perete capacul sicriului, iar în sicriu a pus nişte paie şi o perină sub cap. Şi aşa când 
voia să se culce — nu avea nici un pat acolo —, se culca în sicriu. Când făcea sicriul, Părintele Calistrat 
i-a zis: „Frate Gheorghe, câte sicrie de acestea or să putrezească până când vei muri frăția ta?” Dar 
el a zis: „Eu cred la bunul Dumnezeu că acesta va fi mie casă de veci”. 

Apoi eu am fost rânduit să mă duc la oi că Părintele Galaction nu avea ajutor. Mai pe toamnă, 

fiindcă luase un frate de acolo, era nevoie ca din mănăstire să trimită altul în loc, că eu nu aveam 
tovarăş la cârd şi nici nu puteam să umblu de obşte cu oile, că eram cam bolnav. Aşa că m-am dus la 
părintele stareţ şi l-am rugat dacă socoteşte să-mi dea de ajutor pe fratele meu Gheorghe. Starețul a 
fost tare bucuros şi a zis: „Du-te, frate, şi spune-i că am zis eu să se ducă un timp acolo la oi cu frăţia 
ta, măcar că avem mare nevoie de el aici, că el face la strană toată slujba”. Aşa că eu m-am dus şi 1- 
am spus: „Frate Gheorghe, eu v-am cerut la părintele stareţ să mergeţi la oi”. El a zis: „Fie voia 
Domnului, frate”. 

Aşa că şi-a încuiat chiliuţa lui cu sicriul şi a mers la oi. Şi fiindcă era toamnă, oile se mulgeau 
numai de două ori şi mai târziu o dată. Mergând amândoi cu oile, el mă întreba: „Unde să merg eu, 
în urmă sau înainte?”. Dar mă ruga să nu-l întreb adeseori, că el avea de lucru cu Psaltirea lui. El 
tăcea, întorcea oile şi din când în când mai striga la ele, apoi iar îl vedeam făcând metanii şi zicea 
psalmi în taină. Când vedea că oile stau bine, mă întreba: „Frate Costică, vrei să asculţi şi frăția ta?” 
Şi aşa de la catisma de unde era zicea înainte, una, două, trei şi mai multe catisme până se porneau 
oile şi ne duceam după ele. Când termina pravila lui şi de era pe la ora 3, apoi stăteam undeva unde 
se aşezau bine oile şi scoteam cele spre hrană din glugă şi mâncam. 

După masă el mai stătea vreo oră-două aşa mai liber şi atunci de era vreme îmi spunea mie 
multe de prin Pateric şi Vieţile Sfinţilor. Seara după ce ajungeam cu oile la târlă, după muls, ne 
duceam fiecare la aripa noastră să facem focul, că eram cu ocolul pe piciorul strungii. 

Aveam câini buni, că ne supărau lupii. Într-o zi de dimineaţă văd pe fratele meu că taie un 
mesteacăn care era în faţa aripii lui, aşa de un stat de om de la pământ. După ce l-a tăiat, l-a cioplit 
aşa până la jumătate, apoi a luat nişte draniţe şi l-a acoperit ca pe o capeluţă, a adus acolo şi o icoană 
mare cu Maica Domnului care o luase el de acasă când a venit şi a pus-o acolo în cui ca într-o strană, 
apoi a adus candelă şi a pus-o în faţa icoanei. A luat apoi un hârleţ şi a tras pământul aşa în faţa acelei 
icoane, ca să-i fie la îndemână să facă metanii. 

Şi când venea seara eu mă uitam de la aripa mea de la vale la a lui care era de la deal, şi el 
acolo, la icoana Maicii Domnului, până aproape de miezul nopţii făcea metanii şi zicea pravila lui de 
psalmi. 

Eu fiind slab cu trupul, cădeam mort seara de oboseală, că toată ziua oile mă fugăreau prin 
pădure, mai ales că erau în toamna aceea mulți bureţi şi foarte alergau oile după ei. Dar el, săracul, 
cu toate că avea aceeaşi alergare, nu-şi lăsa metaniile lui. E drept că el era cu mult mai tare cu trupul 
ca mine. 

Câteodată eu mă căiam că nu am lemne de ajuns la aripa mea, dar când mă trezeam dimineaţa 
găseam o mulțime de lemne aduse din pădure şi puse acolo lângă aripa mea, că unele din ele erau aşa 
de groase că eu de abia le ridicam de la pământ. ŞI-I întrebam: „Dar cu boii le-ai adus pe acelea, 
frate?” Iar el zicea: „Nu cu boii, ci cu calul meu acesta viclean”. Aşa cu darul Domnului a trecut şi 
toamna aceea, şi pe el l-au luat iar devale la biserică ca paraclisier şi ca şi cântăreţ la strană, că era 
lipsită de oameni, aşa că iar ne-am despărțit. 

Odată stareţul a voit să curețe beciul cel mare de la clopotniţă că era dărâmat şi mult pământ 
şi pietre era în el. Şi a zis la masa părinţilor: „Trebuie să tocmim nişte oameni ca să scoată molozul 
şi piatra din beciul cel mare de la clopotniţă şi apoi să-l reparăm pentru trebuinţele noastre”. Iar fratele 
Gheorghe s-a sculat în picioare la masă şi a zis: „Preacuvioase părinte, dacă îmi dai blagoslovenie, 
eu păcătosul voi curăţi beciul acela”. Starețul a spus: „Frate Gheorghe, acolo-i muncă, nu şagă. Este 
atâta moloz şi piatră dărâmată şi n-ai să poţi singur. Să mai tocmim nişte oameni, că iaca, părinţi sunt 
puţini şi apoi fiecare are ascultarea lui”. lar el a zis: „Mie, preacuvioase părinte, dacă îmi dai 
blagoslovenie, să-mi daţi numai nişte lumânări ca să am de-ajuns acolo, că-i întuneric, mai cu seamă 
pe noapte”. Şi stareţul, bucuros, i-a zis: „Dumnezeu să-ţi ajute, frate Gheorghe, dar ia seama să nu te 
îmbolnăveşti, că acolo-i rece tare şi ai să asuzi”. 

Apoi, după ce fratele a căpătat blagoslovenie, s-a dus şi a luat o roabă, un târnacop, lopată şi 
hârleţ şi s-a pus pe treabă. Căra câte 30-40 roabe şi apoi iarăşi stătea şi se ruga. Şi aşa de la uşa 
clopotniţei, zi şi noapte a tot cărat, noaptea aprinzând lumânări să vadă. Şi în timp de 7-8 zile a scos 

tot pământul şi pietrele de acolo. 

Când a auzit stareţul că a terminat se minuna că socotea că cel puţin o lună va avea de lucru. 
Apoi l-a chemat şi i-a zis: „Frate Gheorghe, Dumnezeu să-ţi răsplătească osteneala” şi i-a dat 500 de 
lei, cu toate că acest obicei nu-l avea stareţul, să plătească cuiva ascultarea. Dar fiindcă nişte oameni 
îi ceruseră ca să curețe beciul 4000 lei, de aceea făcuse aceasta. Fratele Gheorghe nu voia să ia nici 
un ban, apoi văzând că zice stareţul mereu, a zis: „Blagosloviţi că cu aceşti bani să-mi cumpăr nişte 
cărţi şi icoane”. Şi aşa a făcut. S-a dus la biblioteca Sfintei Mănăstiri Neamţ şi de toţi banii a luat 
cărţi şi icoane şi apoi pe toate le-a împărțit pe la fraţi, pe la părinţi şi creştini. 

Apoi a fost rânduit la alte ascultări şi peste un an s-a îmbolnăvit. Starețul îndată l-a călugărit 
şi el zăcea acolo pe un pat afară pe cerdacul Părintelui Vasile, dar nu curma de zis rugăciunile lui. 
Odată, sora noastră Ecaterina, care în acea vreme era la Agapia, ucenică la o maică bogată şi de neam 
mare care avea frate general, şi văzând venind la aer acolo la casa maicii anumiţi musafiri, a spus că 
are un frate doctor. Sora a voit să aducă pe doctor la părintele Gherasim, că acela era un doctor foarte 
iscusit şi bun creştin. 

Eu am venit să-i spun că a venit sora cu doctorul. Iar el a spus: „Ce doctor? Eu m-am rugat 
atâta lui Dumnezeu ca să-mi dea boala sau orice necaz şi acum dacă Dumnezeu a făcut milă cu mine 
şi mi-a dat boala, apoi să caut leacuri?” Şi apoi a zis: „Dacă vine cu doctorul aici, eu aşa slab cum 
sunt mă scol şi fug în pădure”. l-am spus sorii şi n-a mai îndrăznit să vină cu doctorul la patul lui. 

Stând el acolo pe patul lui, când venea vremea Sfintei Liturghii îşi lua o pernuţă şi băţul într- 
o mână şi aşa încet venea până la biserică şi stătea într-o strană, iar dacă nu putea, se culca jos pe 
duşumele cu faţa la Sfântul Altar şi cu pernuţa aceea sub cap că era foarte slăbit, şi asculta până la 
urmă Sfânta Liturghie. Odată, fiind paraclisier, am văzut pe stareţul care slujea că plângea în altar şi 
a zis către mine: „Săracul Gherasim, cât îi de slab şi tot nu ar voi să lase Sfânta Liturghie”. 

Aşa s-a nevoit câteva luni şi prin luna lui septembrie, la ziua Crucii, s-a dus la Domnul. După 
moartea lui, am găsit o mică scrisoase pe patul lui de suferinţă şi era scris aşa: „Iubitul meu frate, să 
ştii că pe frăția ta are să te ție Dumnezeu mai mult în această viaţă, dar te rog să nu mă uiţi şi pe mine, 
păcătosul, la sfintele rugăciuni. Că şi eu, păcătosul, cu multe lacrimi m-am rugat lui Dumnezeu pentru 
cei din familia noastră să vă aducă Domnul la calea mântuirii”. 


PĂRINTELE CONSTANDIE GOLEA 


Acesta era din Comuna Starosilţa, judeţul Botoşani, de-aproape cu Părintele Vasile. Pe acesta 
l-a adus la mănăstire fratele Alecu. Acest părinte era din fire cam vorbăreţ, dar foarte harnic la 
ascultare şi bun la inimă. EI a îngrijit până la ultima suflare pe Părintele Constandie Uricaru despre 
care am vorbit mai sus. Şi oricând s-ar fi întâmplat să se îmbolnăvească cineva în mănăstire, el era 
primul la chilia lui şi cu toată dragostea îl slujea. După o vreme s-a îmbolnăvit şi el. Şi aşa bolnav, 
pe cât putea, avea grijă de alţii care erau bolnavi mai tare decât el. 

Aşa că s-a întâmplat de s-a îmbolnăvit un părinte duhovnicesc Ioanichie Andronic, care mai 
pe urmă s-a făcut sănătos şi a plecat de la noi în Oltenia, unde a fost pus stareţ al Sfintei Mănăstiri 
Frăsinei. lar Părintele Costandie, în acea vreme simțindu-se ceva mai bine cu sănătatea, a înhămat 
caii mănăstirii şi s-a dus cu Părintele Ioanichie să-l ducă la spital la Piatra Neamţ, că era bolnav de 
ulcer la stomac şi avea nevoie de operaţie. lar după ce l-a dus pe acela şi l-a aşezat acolo la spital şi 
i-a dat cele de nevoie, el s-a întors să vie la mănăstire cu căruţa, cu un frate care era vizitiu la cai. Dar 
pe drum a început să-i fie rău cu inima şi când a ajuns pe la primăria din Vânători, a murit acolo în 
căruţă. Şi aşa, ducându-se să slujească celui bolnav, el s-a dus către Domnul. 


PĂRINTELE IONA DASCĂLUL 

Acesta era un Părinte uscăţiv, cu barbă sură, de loc din ţinutul Iaşilor, comuna Bădeni. Era 
foarte iubitor de osteneală; cu ascultarea era la grădină şi la livadă. EI a pus toată livada din jurul 
sfintei mănăstiri. Odată am fost rânduit de Părintele iconom Chiriac ca să fiu ucenic şi să ajut la sădit 
pomi, şi parcă îl aud cum zicea: „Iaca, frate, pun aceşti pomi să crească aici, poate şi-or mai aduce 
aminte părinţii şi fraţii care vor mai trăi în mănăstirea aceasta, că a fost odată pe aici unul cu numele 
de lona păcătosul şi dacă va voi Domnul să rodească aceşti pomi, apoi când vor mânca din roade din 
ei, mă vor pomeni şi pe mine, păcătosul”. 

Acest părinte stătea în chiliile cele vechi din partea de la deal de biserică care au ars la anul 
1941, atunci când focul a pustiit mănăstirea. El niciodată pat nu avea în chilie, fără numai soba cea 
veche care zicea că aşa a găsit-o acolo. Avea două piei de oaie care le aşternea pe jos seara când se 
culca şi se învelea cu rasa sau cu un cojoc vechi care îl avea. Eu i-am zis odată: „Părinte, eu aş veni 
la cuvioşia ta ucenic că tare îmi place să fiu cu ascultarea la livadă şi la grădină, dar mi-i frică că o 
să-mi porunceşti să dorm numai pe Jos şi eu nu pot aşa”. 

Iar bietul bătrân, ştergându-se pe la frunte, că era asudat de muncă, fiind o zi călduroasă de 
vară, a zis către mine: „Hei frate, dacă am avea noi şi dincolo măcar atâta odihnă cât avem aici pe 
pământ, bine ar fi, dar eu mă tem că voi auzi de la Domnul că tu ţi-ai luat cele bune acolo pe pământ, 
ce mai cauţi odihnă aici?” Iar eu i-am zis: „Dar ce odihnă este aceea să dormi mereu pe pielea aceea 
de oaie?” Iar el a zis: „Dar ce? E rău asta? Dar aceia care stau pe la temniţă şi poate aşteaptă să-i 
scoată la moarte după câteva zile, apoi ce odihnă mai au aceia? Şi apoi sfinţii nu au suferit aşa cu 
toţii până s-au făcut sfinţi?” Auzind aşa de la bătrânul, am înţeles că el este prea bucuros să doarmă 
acolo jos şi că are acele două piei aşternut şi n-am mai stăruit a-l întreba. 

Acest bătrân ori în biserică, ori afară la ascultare nu avea altă pravilă decât rugăciunea 
„Doamne lisuse Hristoase, Fiul lui Dumnezeu, miluieşte-mă pe mine, păcătosul”. Odată, când altoia 
la pomi, a zis către mine: „Vezi, frate, că tu în rădăcina de pădureţ pui mlădiţa de măr dulce şi dacă 
se prinde şi creşte copac mare, apoi oricine mănâncă mere şi nu mai ţine socoteală că acestea roade 
au crescut într-o rădăcină de pom sălbatic. Iaca şi Dumnezeu altoieşte pe om, chiar de ar fi el rău cu 
năravul şi sălbatic, dar dacă aude cuvântul Domnului şi vrea să se pocăiască şi să se îndrepte, apoi 
Dumnezeu îl ajută şi trimite Duh Sfânt şi pe urmă omul acela se schimbă şi nu mai face cele rele ca 
înainte, ci începe a se arăta în el roadele Duhului Sfânt care după cum am auzit la biserică sunt 
acestea: dragostea, pacea, îndelungă-răbdarea, bunătatea şi celelalte care scrie acolo”. Şi cu mă 
miram cum un om simplu care nu ştia carte, cugeta aceste lucruri. 

Acest bătrân, ca şi ceilalți de pe atunci, umbla veşnic cu opinci şi purta metanii de lemn în 
mână. Uneori, în biserică în vremea Utreniei, la miezul nopţii, când îl supăra somnul, zicea aşa, puţin 
mai şoptitor, rugăciunea Doamne lisuse... 

Dar Părintele Vasile care era mai iute puţin din fire şi mai tainic, se scula din strana lui şi se 
ducea la Părintele Iona şi zicea aşa în şoaptă: „Mai încet, părinte, că te aude Dumnezeu”. lar acest 
bătrân, mi-l amintesc că îi făcea închinăciune şi zicea: „lartă-mă, părinte, că iacă mai zic şi aşa că mi 
se pare că fuge somnul”. Eu stăteam acolo lângă un stâlp şi auzeam ce zic ei. 

Duminică sau la sărbători mai mari când aveau obiceiul să se împărtăşească părinţii cei mai 
bătrâni, vedeam şi pe Părintele lona că îşi lua rasa lui şi o dulamă mai curată, apoi camilafea o punea 
pe fesul cel vechi şi aşa venea la biserică să se împărtăşească, şi eu îi ziceam: „Părinte, dar de ce nu 
ţi-ai făcut un potcap, că sărbătoarea este bine să vii cu potcapul la biserică?” Iar bătrânul zicea: „Da 
ce om mare mai sunt eu ca să mai pun şi acela pe capul meu, că potcapul trebuie să-l poarte popa 
acela care ştie carte multă, nu un om prost şi păcătos ca mine?” 

Acest bătrân, pe lângă ascultarea lui, când avea puţină vreme îşi lua toporul, se ducea la 
pădure şi aducea mereu lemne de foc. Şi eu îi ziceam: „Dar Părinte Ilona, de ce nu ceri boii mănăstirii 
să-ţi aduci lemne şi cari mereu cu spinarea de atâţia an1?” Iar el zicea: „Dar ce să mai necăjesc şi eu 
boii atâta vreme cât mai pot eu să-mi aduc lemne?” Şi aşa avea o mare grămadă de lemne şi puse 
bine lângă zidul mănăstirii, mai mult decât aveau cei tineri. Şi acest părinte a fost luat la bolniţa 
Sfintei Mănăstiri Neamţ după arderea Sfintei Mănăstiri Sihăstria. Dar el, când a simţit că slăbeşte, 

lăsându-şi traista şi băţul, a venit singur înapoi la Sihăstria şi eu l-am întrebat: „Dar de ce n-ai stat 
acolo, Părinte Ilona, că acolo aţi avut bună îngrijire şi chilii bune?” Iar el a zis: „Aici am venit întâi şi 
aici vreau să mor”. Şi fiindcă era lhpsă de chilii, că încă nu terminasem chiliile, noi i-am dat chilie 
mică în dosul zidului care era din cele rămase de la ardere şi acolo, puţine zile mai vieţuind în 
desăvârşită sărăcie, s-a dus la Domnul fiind împărtăşit cu Preacuratele lui Hristos Taine numai cu 
câteva zile mai înainte. La el în chilie, după moarte, nimic nu am găsit decât traista cu care a venit de 
la bolniţă şi băţul şi o rasă veche, iar jos o rogojină veche pe care l-am găsit adormit în Domnul. 
Avea peste 80 de ani. 


PĂRINTELE GALACTION ILIE 


Acesta a fost stareţul meu de la oi. Era un părinte foarte sârguitor la ascultarea lui şi foarte 
milostiv. Când vedea pe cineva că trecea pe lângă stână, zicea: „Du-te, frate Costăchel, şi cheamă pe 
omul acela să stea la masă la noi”. Şi oricui trecea pe acolo el voia să-i dea câte ceva de la stână, că 
zicea: „Să ştii, frate, că aici la oi este izvor şi dacă nu-i da deloc din el, apoi el seacă. Iar dacă se mai 
dă, Dumnezeu ţine oile sănătoase şi nu se cunoaşte de unde dai”. Acest părinte în toată viaţa lui purta 
o dulamă numai până la genunchi, ca să nu-l încurce la alergat după turmă prin pădure. Avea cojoc 
şi gluga lui ciobănească şi băţul, mai avea două-trei rânduri de schimburi şi cioareci (un fel de 
pantaloni albi de suman), şi mai mult nimica, nici un fel de avere. Eu îi ziceam: „Părinte, dar de ce 
nu-ţi faci şi sfinţia ta nişte haine lungi ca la ceilalți părinţi şi să ai mai multe?” Iar el zicea: „Frate 
Costăchel, eu m-am spovedit la un pustnic pe care l-am găsit umblând cu oile prin munte şi acesta 
mi-a spus ca niciodată în viaţa mea să nu mai am haine de prisos şi să nu-mi las canonul de metanii; 
să nu uit toată vremea de a zice: «Doamne Iisuse Hristoase, Fiul lui Dumnezeu, miluieşte-mă pe 
mine, păcătosul, şi să mă împac cu cine am avut vreo supărare mai înainte de a asfinţi soarele. Şi a 
zis că dacă voi păzi acestea are să-mi facă Dumnezeu parte de mântuire”. 

Acest părinte era aşa de bun la inimă că, dacă se ducea sâmbăta pe la mănăstire şi căpăta ceva 
de la praznic sau de la chelărie sau ori de unde ar fi căpătat ceva de hrană sau ceva vin, el nici nu 
gusta din ele până nu venea la stână şi în vremea mesei împărțea la toți egal toate, că zicea: „Mare 
primejdie este pentru călugăr să mănânce pe ascuns”. Avea acest cuvânt care îl zicea adesea: 
„Dragostea şi cu frăţia mult întrece bogăţia”. EI în toată viaţa lui a fost numai cioban la oi şi când era 
în lume şi după ce a venit la mănăstire. Nu a fost căsătorit. Era din comuna Pipirig. Avea acest obicei: 
dacă nu şi-ar fi făcut cele 300 de metanii, nu mânca în acea zi. De multe ori fiind masa pusă, el zicea: 
„lertaţi-mă, fraţilor, că eu nu mi-am făcut datoria în faţa lui Dumnezeu”. Îşi lua metaniile, ne zicea 
nouă să mâncăm, iar el se ducea în pădure şi până nu-şi termina canonul nu venea, şi apoi stătea şi el 
la masă. 

În toată viaţa lui, miercurea şi vinerea nu gusta nimic până nu răsăreau stelele. ÎL vedeam că 
după ce mulgeam noi oile seara, el lua cutia cu sfânta anafură şi, cerând iertare, el lua anafură seara 
târziu şi apoi stătea la masă. Odată eu i-am zis: „Părinte, dar acuma este vreme de vară şi ziua este 
mare şi apoi sfinţia ta trebuie să alergi după oi şi ai de muls oile de trei ori pe zi şi ele trag la muls şi 
trebuie putere şi ar trebui să dezlegi cu masa mai devreme”. ar el a râs: „Frate Costăcel, mie mi-a 
spus Păritele Atanasie că odată un sfânt a văzut că duceau pe un om înaintea sicriului şi altul în urmă, 
şi că sfântul acela i-a întrebat cine sunt ei, iar unul din acei îngeri i-a zis: «Eu mă numesc Miercurea», 
şi celălalt i-a zis: «Eu mă numesc Vinerea şi am venit aici cu porunca Domnului să ajutăm acest 
suflet că acesta în toată viaţa a postit aceste două zile, în afară de două la Paşti şi pe la Crăciun sau 
de era în vremea dezlegării»”. 

Apoi eu, auzind acestea, am întrebat pe Părintele Atanasie Păvălucă, acela care a umblat cu 
capul gol toată viaţa lui şi el mi-a arătat această istorie în Pravila Mare a Bisericii, aceea a lui Matei 
Basarab. Acest părinte tot nu ştia carte, dar i-a dat Dumnezeu o memorie aşa de bună încât orice 
auzea de prin sfintele cărţi, tot ţinea minte. Tare mult îi plăcea să-i citească de prin Pateric şi din 

Sfânta Scriptură. Foarte mult îi plăcea să audă istoria cea sfântă din cartea Sfântului şi Dreptului lov. 
După ce puneam treburile la cale şi eu mai rămâneam pe la stână, el îmi zicea: „Frate Costăchel, te 
rog mai ia Sfânta Scriptură şi mai citeşte acolo la Sfântul lov”. 

Şi când îi citeam, el mereu plângea şi zicea: „Hei, săracul, iaca acesta a fost un om de lume 
că n-a cârtit înaintea lui Dumnezeu că i-a luat atâtea oi şi atâtea vite şi copiii. Dar eu, păcătosul, cât 
îs de slab în credință, că dacă se îmbolnăveşte o oaie sau piere, îndată mă supăr şi nici nu pot mânca 
în acea zi”. Şi într-adevăr, dacă se întâmpla ceva boală la oi sau pierdeam din ele, el veşnic era trist 
şi mâhnit. Şi dacă îl chemam la masă, de multe ori îmi zicea: „Apoi mai am curaj să mănânc, că 
Dumnezeu pentru păcatele mele pedepseşte turma aceasta”. Şi aceasta o făcea pentru că era foarte 
milos şi cu dragoste de turma lui. 

Iată ceva şi despre cele de pe urmă ale lui. Odată a fost rânduit de părintele iconom să strângă 
nişte mere din livadă pentru masa de obşte — că aşa era obiceiul la noi, nimenea nu avea voie să 
mănânce pe la chilii mere sau alte fructe ce le adunam, ci în vremea mesei se împărțeau la fiecare pe 
cât ajungeau. Aşa că s-a dus bietul bătrân să culeagă mere şi, suindu-se într-un măr nu prea înalt, a 
alunecat şi a căzut jos şi şi-a rupt un picior. Şi a strigat şi l-au adus părinţii. Şi aşa suferind câteva 
luni, s-a apropiat de sfârşitul lui. Am voit să-l duc la spital şi nu a vrut. Şi a zis: „Lasă că Bunul 
Dumnezeu mi-a dat această durere pentru păcatele mele”. Aşa că am pus un frate care îl îngrijea cu 
toate cele de nevoie şi se mărturisea adesea şi-l împărtăşeam cu Prea Curatele Taine. 

Pe când el era pe patul de suferinţă a murit un alt bătrân cu numele Nazarie. Acela avea 
aproape o sută de ani. Dar tot în acel timp a venit fratele care îngrijea de Părintele Galaction şi mi-a 
zis: „Părinte Galaction vă cheamă până acolo”. Aşa că m-am dus, iar el a zis: „Părinte stareţ, dar a 
murit Părintele Nazarie?” Şi eu i-am spus: „Da, a murit”. lar el a zis: „Să nu-l îngropaţi că mâine 
seară mor şi eu şi ne veţi îngropa pe amândoi deodată ca să nu mai faceţi cheltuială de două ori”. Eu 
i-am zis: „Nu, părinte, sfinţia ta eşti mai tânăr ca Părintele Nazarie, că nu ai nici 70 de ani şi are să- 
ți dea Dumnezeu sănătate şi ai să mai trăieşti să mai paşti oile”. Iar el a zis: „Ba nu, părinte, mâine 
seară la ora şase am să mă duc şi eu din viaţa aceasta”. Aşa că eu m-am dus la treburile mele şi mă 
gândeam: „Oare aşa are să fie?” 

Şi a doua zi, către seară, a venit iar fratele la mine şi a zis: „Părinte stareţ, haideţi că vă cheamă 
Părintele Galaction”. M-am dus şi când m-a văzut a lăcrimat puţin. Sufla rar şi a zis încet către mine: 
„Părinte stareţ, vă rog să citiţi cuvântul cel de dare a sufletului”. Eu am trimis pe fratele de a adus 
epitrahilul şi Molitfelnicul şi am zis la cei doi fraţi care se întâmplaseră acolo: „Staţi în genunchi, 
fraților”. Şi am început a citi dezlegarea aceea care se citeşte la sufletul cel ce se luptă cu moartea. 
Iar pe când citeam, fratele Mihai Coşofreţ, care era mai aproape de mine, a zis: „Părinte, nu mai citi 
că părintele a murit”. Şi eu am ridicat epitrahilul de pe faţa lui şi el îşi dăduse sufletul, nu mai sufla. 
M-am uitat la ceasul meu, era ora 6 seara, după cum mi-a spus el din ziua trecută. Am căutat în actele 
sfintei mănăstiri data când s-a născut spre a-i scoate certificatul de înmormântare şi am aflat că a 
murit exact în ziua şi ceasul în care s-a născut, după 64 de ani. 


PĂRINTELE VASILE RUȘTIORU 


Acesta a fost de loc de la Fărcaşa. Am stat cu el la oi când încă era frate. Era foarte bun la 
inimă tot ce avea dădea milostenie. Lingurarii de la Pipirig ziceau că e tata lor, că mare milă avea de 
ei. S-a îmbolnăvit de plămâni că a răcit stând cu oile în pădure iarna la rug. Era foarte paravilist, nu- 
şi lăsa rugăciunea ziua şi noaptea. Când a slăbit s-a întâmplat că eram de săptămână la Sfântul Altar. 
A venit fratele care îngrijea de el şi a zis: „Părinte, veniţi că Părintele Vasile a spus să-l împărtăşiți 
cu Preasfintele Taine că se simte slab”. Eram aproape de terminarea Sfintei Liturghii şi, după ce m- 
am împărtăşit, am lăsat din Sfinte în Sfântul Potir, şi aşa că după ce mi-am citit mulţumirile, înainte 
de a mă dezbrăca de veşminte, am luat Sfântul Potir şi linguriţa cu procovăţul deasupra şi m-am dus. 

Când am ajuns la chila lui, el a zis: „lartă-mă, părinte stareţ, şi să nu mă uitaţi şi pe mine, 

păcătosul, la Sfânta Liturghie”. Apoi a zis: „lată, văd un munte verde şi tare frumos şi un cârd de oi 
albe şi nişte păstori care mă cheamă să mă duc cu ei. Dar i-am rugat să mă aştepte puţin, ca să-mi iau 
încălțăminte de drum”. Şi după ce a zis aceasta, se uita aşa într-un loc şi făcea semn cu mâna către 
mine ca să-i dau Sfintele şi îndată după ce-am zis: „Cred, Doamne, şi mărturisesc...” şi după ce s-a 
împărtăşit, îndată a suspinat uşor şi s-a dus la Domnul în acel minut. 

Au venit la înmormântarea lui rudeniile de acasă, dar cei mai mulţi au fost lingurarii cei săraci, 
care mult au plâns după el şi ziceau: „A murit Părintele Vasile, tata nostru”. Căci tare îi era lui milă 
de bieţii lingurari şi de orice om sărac, şi pe cât putea îi ajuta. 


PĂRINTELE PETRU GANEA 


Acesta era din Ardeal, de la Bistriţa Năsăud, din comuna Teleiu. Era foarte harnic şi ascultător 
bărânul. Când am venit întâi la mănăstire, am fost dat ca ucenic la el şi eram amândoi cu ascultarea 
la vitele mănăstirii. El vorbea totdeauna cu accentul acela ardelenesc. Mă întreba zicând: „No, măi 
cocon, dat-ai mâncare la mârhaie?” Aşa le zicea la vite. Noaptea mă scula întotdeauna să merg la 
Utrenie. Parcă îl aud cum zicea: „No, frate Costache, hai să mergem la biserică, că a sunat sfânta 
toacă”. 

Fiindcă avea chilia largă, i-a mai dat Părintele stareţ încă trei ucenici, aşa că într-o vreme 
eram vreo patru ucenici la el şi bietul bătrân cu mare dragoste ne povăţuia. Noi, venind seara de pe 
la ascultare, după ce făceam rugăciunile spre somn, adormeam repede, iar el, bietul bătrân, făcea 
mereu rugăciune şi metanii până ce aproape venea vremea Utreniei. Îl auzeam zicând câteodată: „O, 
Prea Sfântă Marie, Maica Domnului nostru lisus Hristos, miluieşte-mă pe mine, păcătosul, acum şi- 
n ceasul morţii. Amin”. Şi aceasta o zicea de trei ori cu metanii mari, apoi se culca şi el puţin şi, când 
suna deşteptarea în toacă cea de fier la miezul nopţii pentru Utrenie, noi nu ne înduram să ne sculăm, 
iar bătrânul zicea: „No, hai măi coconi, dragii tatei, hai sculaţi-vă că a venit vremea sfintei slujbe”. 
Apoi, când auzea şi clopotul, zicea: „No, măi coconi, auziţi toţi glasul arhanghelului. Hai să mergem, 
hai să mergem că dacă noi dormim de-acuma se supără îngerul care ne păzeşte”. 

Şi aşa, până nu ne vedea pe noi scoşi din chilie şi duşi la biserică nu ne lăsa şi pe urmă venea 
şi el cu cârja până la biserică. Când vedea că noi adormeam în biserică în timpul Utreniei, apoi venea 
şi ne zicea aşa încet: „No, măi coconi, dragul tatii, aici nu-i vreme de dormit, ci de rugă, nu vă lăsaţi 
să vă moleşiţi că aceasta este ispita celui rău”. Şi aşa şi ziua la ascultare ne supraveghea şi ne îndemna 
să tăcem din gură şi să lucrăm. lar pe el nu-l vedeai niciodată şezând degeaba. Sau lucra juguri de 
boi, tânjale, funduri, linguri, greble, furci de lemn, când era pe afară. În chilie sau citea, sau se ruga 
şi puţină vreme se odihnea. A adormit şi acesta în Domnul la vârsta de 82 de ani. 


Ă CUVÂNT DESPRE ÎNSTRĂINARE 
LA ÎNMORMÂNTAREA SCHIMONAHULUI MARCU POTOP 
($ 1973) 


Părinților şi fraţilor şi iubiţi credincioşi, 

Cu ajutorul şi cu mila Preasfintei şi de viaţă Făcătoareai Treimi, a Tatălui şi Fiului şi a 
Sfântului Duh, ale Preasfintei Născătoare de Dumnezeu şi Pururea Fecioarei Maria, şi ale tuturor 
sfinţilor ne aflăm la înmormântarea unui părinte bătrân, schimonahul Marcu din această chinovie. Şi 
este bine cu această ocazie să vorbim ceva din viaţa lui. Aşa este obiceiul Bisericii lui Hristos, mai 
ales că astăzi îl petrecem pe ultimul drum, pe cel al veşniciei, de unde nu se va mai întoarce până nu 
va suna trâmbiţa Judecăţii de Apoi. Şi iată ce am a zice: 

Părintele Marcu, de la începutul vieţii lui, străin a venit pe lume, prin străini a trăit şi întru 
străinătate şi-a săvârşit viaţa lui. El era din judeţul Mehedinţi, dintr-o comună din Munţii 

Mehedinţului numită Călugăreni, satul Cloşcani, aproape de satul unde a fost Tudor Vladimirescu, 
vestitul revoluționar de la 1821. EI a fost străin şi părăsit de toţi ai lui. Mama lui l-a născut, cum 
vorbeşte lumea azi, „din flori”, adică înainte de a se căsători, şi l-a părăsit, lăsându-l undeva unde I- 
a găsit o biată femeie credincioasă, cu frică de Dumnezeu, o bătrână, şi l-a înfiat şi l-a crescut. Şi 
aceea l-a trecut după numele familiei sale, adică familia Potop, că aşa i se spunea. 

EI a învăţat câteva clase de carte la cheltuiala acelor bătrâni care l-au crescut, apoi s-a dus 
săracul străin prin lume să-şi câştige pâinea cea de toate zilele. Şi s-a dus şi a lucrat la sondele 
petroliere, mai întâi la Moineşti, apoi la Moreni, când s-a aprins sonda aceea vestită, care se trăgeau 
clopotele în toată ţara ca să o stingă — el era acolo, îmi povestea. A lucrat la sonde până a intrat în 
armată şi apoi a venit mare război, primul război mondial. A mers pe front în luptele cele crâncene 
de la Mărăşeşti şi Mărăşti, Oituz, Târgu Ocnei, Valea Caşinului şi în toate părţile cele mai grele a 
fost cu frontul, unde a căzut, săracul, prizonier la nemți. Nemţii l-au dat pe mâna ungurilor şi apoi 
ungurii pe mâna austriecilor şi a ajuns tocmai în Munţii Alpi, în Munţii Tirolului din nordul Italiei, 
şi acolo împreună cu alții 3000 de prizonieri au lucrat un an şi aproape jumătate în mine şi la mari 
greutăţi. Îmi zicea: „Ne-am dus în Munţii Alpi şi acolo, fiind prizonier, ne păzeau nemţii şi ungurii 
şi italienii că erau acolo prinşi din toate părțile. Şi ne-au pus să săpăm în zăpadă — Munţii Alpi au 
zăpadă de sute de metri, să ne facem bărăci de unde să mergem să lucrăm la mină de acolo. Şi am 
scăpat două sute de metri prin zăpadă veşnică. Şi am făcut barăci în zăpadă şi am lucrat acolo şi de 
două ori am fugit din lagăr, m-au prins în Serbia, în Bosnia şi Herţegovina şi m-au întors înapoi”. 

Şi alte chinuri a trecut până a rânduit Dumnezeu şi s-a încheiat pacea peste toată Europa şi 
atunci a venit şi el în ţară cu alte mii de prizonieri care au mai scăpat cu viaţă de acolo. 

Şi s-a căsătorit cu o femeie credincioasă, dar ea a murit după câţiva ani, iar el, văzându-se iar 
singur, s-a dus iar să lucreze pe la sonde. Dar l-au dat să lucreze la o sondă de pe o schelă mare de 
70 de metri, şi s-a rupt schela de sus şi venea ca un glonte în jos. Şi din viteza aceea a spus: „Maica 
Domnului, nu mă lăsa!” Şi s-a prins de o gratie de fier, că avea să se facă praf până Jos. Şi atunci s-a 
prins cu picioarele de gratia de fier şi a scăpat cu zile, dar din momentul acela a zis: „Dacă mi-ai dat, 
Doamne, zile, nu mai stau în lumea asta deşartă, bine că m-ai auzit, că mă duc să mă fac călugăr la o 
mănăstire, să-mi plâng păcatele mele mai înainte de a mă duce din lumea aceasta!” 

Şi aşa s-a dus săracul la Mănăstirea Tismana, care era aproape de el acolo şi mănăstirea l-a 
trimis la un schit pustiu, singuratic, la Cioclovina, în vârful munţilor, unde a stat trei ani de zile. Şi 
de acolo, după o vreme, cu blagoslovenia episcopului a fost trimis la Schitul Peştera Ialomicioarei, 
unde a stat încă vreo câţiva ani, şi de acolo s-a dus la Mănăstirea Ghighiu, lângă Ploieşti, unde am 
fost şi eu astă toamnă, o mănăstire foarte mare şi frumoasă biserică, aproape exact cu cea de la 
Cernica, unde a mai stat şapte ani şi a fost călugărit de preasfinţitul Valerian Zaharia — care este 
pensionar acum la Bucureşti, fiind atunci stareţ — sub numele de Hrisant, fiindcă Haralambie îl chema 
din botez. După o vreme a venit la Horaiţa, tot retrăgându-se după o viaţă mai liniştită. Şi a stat un 
timp şi acolo, şi, auzind el de mănăstirea aceasta Sihăstria, m-am pomenit cu el aici. 

Când a venit întâia oară era frate, a venit tocmai de acolo de la Ghighiu şi a mai stat el acolo 
un timp, a văzut cum e pe aici, apoi şi-a adus aminte de Sihăstria şi după ce l-a călugărit şi a stat la 
Horaiţa, a venit aici şi apoi a mers cu noi când ne-am dus de aici la Mănăstirea Slatina. Acolo nu ştiu 
după câtă vreme l-am făcut schimonah şi i-am pus numele Marcu. Eu am citit cu multă atenţie viaţa 
Sfântului Marcu de la Muntele Fracesc, mare sihastru, şi mi-a fost drag numele acesta şi am călugărit 
încă unul, tot cu numele Marcu, care acum e pe la Putna. 

Şi apoi, după ce l-am călugărit, a făcut săracul diferite ascultări, unde a fost nevoie: pe la vie, 
pe la vite, pe la stână, unde a fost. Însă el a fost un om foarte străin. Întrebi pe oricine din mănăstirea 
noastră dacă a venit vreodată aici sau când am fost la Slatina vreo rudenie a Părintelui Marcu, sau 
vreun frate sau vreo soră sau vreun prieten sau vreun cunoscut de prin părţile acelea. ÎL întrebam 
odată: „Părinte Marcu, ai primit vreo scrisoare de când eşti la mănăstire?” „D-apoi, taică, de la cine 
să primesc? Pe mine nu mă ştie nimeni de unde sunt şi eu aproape nu ştiu pe nimeni, chiar dacă m- 
aş duce pe acolo”. „Nu te-ai mai duce?” „Nu m-aş mai duce niciodată. De când am plecat din locurile 

acelea, n-am mai fost”. Comuna lui este lângă un munte mare — Cloşanu îi spune — îmi povestea el, 
unde sunt minele Baia de Aramă. 

Deci după o vreme Părintele Marcu s-a retras de la Mănăstirea Slatina aici, pentru că acolo s- 
a făcut mănăstire de maici pensionare şi el, ştiind că face parte din soboraşul nostru, s-a retras săracul 
încoace, către Sihăstria. Şi a venit aici după cum aţi văzut şi încetul cu încetul, ca o lumânare care tot 
arde, arde, şi tot se topeşte, dar ştii că ajunge până la sfârşit, i-a venit neputinţa, l-a ajuns bătrâneţea. 
Dar a avut inimă de fier: cât a putut, tot a venit la biserică şi tot citea la Psaltire, iar acasă avea o 
nevoinţă nespusă. Nu ştiu dacă dormea un ceas sau două pe noapte. „Taică, zice, nu pot dormi”. „Dar 
ce faci?”... Cât a putut să facă metanii, metanii făcea. Pe urmă a zis: „Nu mai pot, mă dor şalele, 
picioarele”. Apoi a făcut închinăciuni, mii de închinăciuni. Citea mult la Psaltire şi acasă. Aici la 
Psaltire şi acasă la Psaltire, şi acatistele Maicii Domnului şi al Mântuitorului. Apoi avea o carte 
Urmarea lui Hristos, mereu citea dintr-însa, şi-n Pateric şi ce cărţi îi cădeau în mână. 

De la o vreme îmi spune: „Taică, nu mai pot face metanii şi nici închinăciuni. Dă-mi 
blagoslovenie să stau pe scaun şi să zic rugăciunea lui lisus”. Şi stătea pe scaun şi făcea 3-4000 până 
la 6000 şi mai multe de rugăciuni ale lui lisus într-o zi şi o noapte, mai cu seamă noaptea mai mult. 
Şi cât mai putea, mai venea până la biserică. Dar era slăbit organismul, şi iar se ducea la chilie. Iar 
când n-a mai putut, săracul, a stat la chilie câteva săptămâni. Tot avea grijă să se spovedească; tot ce 
a avut din tinereţe s-a mărturisit curat. Şi s-a împărtăşit cam o dată pe lună şi mai aproape, o dată la 
două săptămâni. Şi acum, cu o săptămână în urmă, l-am împărtăşit, iar la moartea lui a venit fuga 
bietul părinte care îngrijeşte pe bătrâni, ca să-mi spună că a slăbit. Eu am luat cartea şi crucea şi am 
fugit, dar chiar când am ajuns îşi dăduse sufletul. EI era spovedit şi împărtăşit. Numai un părinte era 
lângă dânsul când şi-a dat duhul. 

Şi aşa sufletul Părintelui Marcu este acum înaintea Preasfintei Treimi şi s-a dus cu mult sau 
cu puţin, Dumnezeu ştie. L-am cunoscut om al rugăciunii şi a avut o virtute mare, care acoperă o 
mulțime de păcate: înstrăinarea. Străin a fost de când s-a născut, prin stăini a trăit şi prin ţări străine 
şi acum îl petrecem pe drumul cel din urmă în străinătate şi fără neamuri şi fără să plângă vreun neam 
sau vreun nepot la capul lui, sau mamă, sau soră, sau tată, sau frate, fără numai aceste suflete 
întâmplate aici şi noi, fraţii lui duhovniceşti. 

Am vrut să vă spun o istorioară ca să ne dăm seama de mila lui Dumnezeu care este asupra 
lui. În Pateric, la capitolul 20, pentru înstrăinare, se vorbeşte aşa: Un bătrân mare, văzător cu mintea, 
avea doi ucenici. Şi unul era mai molatic, mai trândav, nu prea nevoitor, nu prea mare postitor, nu 
prea mult canon făcea, însă se liniştea fiind foarte străin, că nici nu ştia nimeni de unde a venit şi nici 
nu-l găsise nimeni acolo unde stătea sub ascultarea bătrânului. Avea bătrânul încă şi altul, foarte 
nevoitor, foarte milostiv, foarte săritor la priveghere, la mii de metanii, foarte treaz cu mintea. Şi se 
minuna bătrânul că unul era mai pregetător, adică mai îngăduitor, şi nu aşa de silitor, iar altul aşa de 
viteaz şi aşa de mare nevoitor. Dar a rânduit Dumnezeu să-l ia întâi pe cel străin. Şi a murit cel străin 
şi, când a murit, bătrânul fiind înainte-văzător cu mintea, s-a uitat şi a văzut că a venit o mulţime de 
îngeri purtători de lumină şi cu mare veselie au luat sufletul călugărului aceluia străin şi când au ajuns 
la porțile cerului, a auzit un glas: „Ştiu că a fost cam nelucrător, dar pentru străinătatea lui deschid 
porţile cerului, că şi Eu am fost străin pe pământ şi M-am pogorât la neamul omenesc” — a zis Hristos. 
Şi aşa călugărul cel străin, înconjurat de îngeri, a intrat pe porţile cerului şi s-a dus în raiul desfătării. 

Şi n-a trecut mult şi a murit şi călugărul cel mare nevoitor, mare postitor, mare privighetor, 
mare lucrător al rugăciunii şi în toate privinţele. Dar când a murit, a venit tată-său de acasă, mamă- 
sa, frate-său, sora, nepoţii, strănepoţii. L-au înconjurat neamurile, că „Moare părintele, vai!” şi au 
început să plângă la capul lui. Şi într-adevăr, călugărul şi-a dat duhul, de faţă fiind şi călugării şi 
neamurile şi rudeniile şi prietenii. Dar stareţul lui cel văzător cu mintea n-a mai văzut nici un înger 
la moartea acestui călugăr. Şi atunci a început să plângă stareţul şi să se roage: „Doamne, dar s-a 
pierdut ăsta? La cel străin atâţia îngeri şi la acesta nici unul?” Şi a auzit un glas în chilia lui noaptea: 
„Nu te întrista, bătrânule, că Dumnezeu e drept! Acel străin când a deschis ochii în vremea morţii şi 
se muncea cu moartea şi se chinuia şi se lupta cu duhurile răutăţii, n-a avut pe nimeni din neamurile 

lui să-l mângâie, să-i zică „dragul mamei”, sau „dragul tatei” sau „părinte”. N-a văzut pe nimeni 
plângând, nici mângâindu-l pe dânsul. Şi Dumnezeu e drept: unde n-au venit neamurile au venit 
îngerii şi l-au mângâiat şi l-au mântuit, pentru nevoinţa lui, dar n-are măsura celui dintâi, pentru că a 
stat sub apropiere de neamuri şi sub mângâierea prietenilor şi a neamurilor lui. Şi cine este prieten 
lumii, totdeauna se desparte de Dumnezeu, nu poate fi ca cel străin”. 

De la părintele Marcu una ştiu, rugăciunea necontenită şi înstrăinarea. S-a înstrăinat în lumea 
aceasta, că zice Mântuitorul că nici un prooroc nu-i cinstit în patria sa. Străin a fost şi Avraam în 
pământul Haran şi în ispite din toate părţile s-a înstrăinat pentru cuvântul Domnului. EI a lăsat toate 
şi întru sărăcie şi întru ascultare şi întru supunere şi-a încheiat drumul. Mă uitam ieri când l-au 
îmbrăcat părinţii şi au pus pe el schima şi rasa, l-au pieptănat şi, înainte de a-l pune în sicriu, l-au pus 
pe pat. Cel puţin mie aşa mi s-a arătat, aşa am privit la el: era senin, alb la faţă ca niciodată, vesel ca 
şi cum ar fi un om care a terminat toate treburile şi se odihneşte. Aşa l-am văzut — că acum nu mai e 
voie să-l vedem, că aşa e călugărul — liniştit la faţă, ca un apostol, ca un călător care a terminat. Parcă 
zicea cu marele apostol Pavel: Că/ătoria am săvârşit, credința am păzit, iar acum mă duc la Domnul 
să-mi dea mie cununa dreptăţii, care o va da Domnul în ziua aceea, şi nu numai mie, ci şi tuturor 
celor ce iubesc arătarea Lui. 

Când îl vedeam neputincios şi slab, îl întrebam: „Ce faci, părinte Marcu?” „Mă dor picioarele, 
mă doare stomacul, mă supără cutare...”. Îmi aduceam aminte de cuvântul Scripturii care zice: S-a 
stins întru dureri viața mea şi anii mei întru suspine. Ferice de omul care suferă în lumea asta şi în 
timpul acesta de suferinţă el se roagă şi se pregăteşte de plecare, că prin ceea ce mai suferă omul aici 
se curăţă de tot ce a făcut în lumea asta şi acolo se duce la bucuria cea fără de margine şi la liniştea 
cea fără de sfârşit. 

Aşa am credinţă şi cred la mila Preasfintei Treimi şi a Maicii Domnului, Părintele Marcu, pe 
care îl vom petrece azi la mormânt, s-a dus la linişte, la bucurie, după atâtea osteneli şi scârbe şi boli 
şi neputinţe, după atâtea zile petrecute şi în războaie şi în greutăţi, care n-am vreme să le spun, numai 
Domnul le ştie, a murit în mănăstire. lată ce spune Urmarea lui Hristos: „Nu este lucru mic să moară 
cineva în mănăstire”. 

Ca om, cine ştie ce neputinţe a mai avut, dar oare Biserica lui lisus Hristos, izvorul iertării şi 
al curăţirii prin Preacuratele şi dumnezeieştile Taine ale Domnului Dumnezeului şi Mântuitorului 
nostru lisus Hristos, cât l-a curăţit pe el până acum prin spovedanie, prin împărtăşirea cu Preacuratele 
Taine şi cât îl uşurează de acuma, pentru că se aduce jertfa cea fără de sânge de acum permanent şi 
la ectenie diaconul sau preotul: „Încă ne rugăm pentru toţi părinţii şi toţi ostenitorii care s-au ostenit 
în sfânt lăcaşul acesta şi au adormit împrejurul lăcaşului acesta”, acolo va inta şi el. Deci va fi pomenit 
în veci, că aşa zice Duhul Sfânt: Pomenirea dreptului cu laude şi veşnică este pomenirea lui. 

Acum va urma parastasul şi vom merge să-l ducem la cimitir. Părintele Marcu s-a dus la 
Mântuitorul, Preasfânta Maica Domnului să aibă milă de el şi preaputernicele ei rugăciuni să-l 
însoţească, că mâine va trece vămile. Astăzi sufletul lui este pe fața pământului, azi îl duce pe unde 
a umblat toată viaţa, după mărturia Bisericii, iar mâine va trece vămile şi va ajunge pentru prima dată 
la scaunul Preasfintei Treimi. Preasfânta Maica Domnului şi toţi sfinţii cu rugăciunile şi mila lui 
Dumnezeu să-l însoţească, iar noi păcătoşii să ne rugăm ca să se roage şi pentru noi, dacă va afla har 
şi îndrăzneală înaintea lui Dumnezeu. Amin. 

ALEGEREA VIEȚII 


Voi, care v-aţi adunat aici, sunteţi ca nişte păstori care vin pe un copac şi încep a cânta oleacă 
şi apoi pleacă. Un stol de păsări. A ciripit oleacă şi sfrrr..., nu le mai vezi. Aşa sunteţi voi pe la noi. 
Şi nici noi n-avem timp să vă spunem multe, că suntem obosiţi. Dar în trecere aşa, câteva cuvinte am 
să vă spun, şi din câte minţi sunt aici, poate vă va fi de folos. 

Erau doi oameni căsătoriţi şi aveau o singură fată. Bărăbatul, tatăl fetei, era un om aşa de 
liniştit, aşa de tăcut, aşa de credincios, încât ziceau oamenii că nu există altul în sat ca acela. Dar 
acest om credincios, săracul, era bolnav. Toată viaţa lui a fost bolnăvior. El mergea la biserică, nu 
vorbea de rău de altul, nu spunea minciuni, postea toate posturile, făcea milostenie. Dar nu vorbea 
cu nimeni. Mergând la biserică, zicea rugăciuni, venea înapoi, la fel. Vorbea cu Domnul. lar femeia 
lui era cu totul invers. 

Femeia lui iscodea tot satul. Lumea zicea: „Dacă vrei să ştii casa cuiva din sat, du-te la femeia 
aceea acolo, că aceea ştie tot ce e în sat”. Vorbea de rău; dacă auzea o minciună, o făcea de o mie de 
ori mai mare decât a auzit-o. Clevetea, spunea minciuni. Pe lângă asta, fiindcă bărbatul ei era bolnav 
şi om tăcut, ea trăia cu fel de fel de bărbaţi. Cum voia ea, aşa făcea. Ba, dacă ar fi spus bărbatul ceva, 
îl bătea, că era mai voinică decât dânsul. 

Şi ce s-a întâmplat? Să vă spun. Fata lor de acum era de 17 ani şi ea se gândea ca fată: „Vai 
de mine, zice, ce rele face mama şi câtă răbdare are tata cu dânsa!” Dar ce s-a întâmplat cu tatăl e1? 
După o vreme a mai răcit, a venit o gripă şi a murit tatăl ei. Şi când a murit tatăl ei, s-a pornit o vreme 
aşa de rea — era iarnă —, s-a pornit un viscol aşa de mare, că a ţinut o săptămână în satul acela. Şi la 
trei zice, când l-a scos din casă, aşa de tare viscolea, încât preotul nu putea rosti ecteniile. Poporul nu 
putea merge la înmormântare, cu mare greutate l-au dus la cimitir. 

Când s-au dus, groapa era viscolită cu zăpadă până sus, era viscol mare. Au scos nişte oameni 
repede zăpada şi l-au pus cum au putut în groapă pe omul cel bun, pe omul cel tăcut. Şi când veneau 
de la cimitir, ziceau oamenii, aşa cum judecă ei: „Aţi văzut ce răutate trăia în satul nostru?” Îşi dădeau 
şi ei cu părerea, aşa cum judecă oamenii. „lată ce răutate hrănea satul nostru. Ai văzut? Ziceau toţi 
oamenii că e credincios, că e tăcut, că merge la biserică. Ai văzut cât de rău a fost, că nici vremea nu 
i-a dat voie să-l îngroape? N-au mers decât zece oameni până la cimitir, că se năduşeau de viscol. Şi 
aceia cu mare greutate, pentru că erau neamuri mai de aproape, ca să-l vadă înmormântat”. 

Şi l-au îngropat cu chiu, cu vai, pe omul cel bun, pe o vreme grea straşnică. Încă şi preotul 
zice, că se înşelase şi el: „Acest om s-a dus în iad, dacă Dumnezeu nu l-a miluit să aibă un ceas de 
vreme bună de când a murit până acum. Numai viscol şi furtună, şi până l-am dat în groapă, se 
întuneca, nu puteam zice nici rugăciunile”. 

Dar să vezi cum judecă oamenii şi cum stau lucrurile. Femeia lui, care-şi făcea de cap şi când 
trăia el — că el era tăcut şi el îl bătea de multe ori, iar el tăcea, că era voinică şi tare, şi bea şi îşi făcea 
de cap cu toţii golanii — s-a întâmplat că după ce a murit bărbatul acesta tăcut şi răbdător săracul, care 
a zăcut mai toată viaţa lui, ea, când a văzut că nu mai are de cine se păzi, a făcut casa ei casă de 
desfrâu. Veneau la el bărbaţi seara, se ducea şi ea. 

Fata era de acum mărişoară, când a auzit ce spuneau oamenii la înmormântarea tatălui ei, se 
gândea şi ea ca fată, că ea nu căzuse în păcate: „Oare a cui viaţă să o iau eu? Tata mergea la biserică, 
postea, nu vorbea de rău, nu se îmbăta, nu înjura, tot timpul se ruga, era blând, dar ce folos, dacă 
vremea a fost rea la înmormântare?” Minte de copil, s-a luat şi ea după babele care dacă-i vremea rea 
la înmormântare zic că „cela o murit rău”. Cum fac şi astăzi unii. 

Şi nu ştia fata, o vedea pe mamă-sa că înjură, se îmbată, trăieşte cu bărbaţi, că a făcut casa ei 
casă de desfrâu după ce a murit bărbatul ei şi vedea ce fărădelegi face mamă-sa: „Ei, cum o răbda 
Dumnezeu pe mama dacă-i aşa de rea?” 

Şi n-a trecut mult şi a murit şi femeia, mama ei. A venit o gripă peste ea sau nişte tifos şi a 
murit. Dar a murit liniştită şi când au pus-o în sicriu parcă era vie, aşa de frumoasă era. Şi în ziua 
când a murit femeia asta desfrânată şi beţivă şi rea, s-a făcut o vreme aşa de frumoasă — vreme alinată, 

lină, soare, nu bătea vânt, parcă şi aerul lumina de sus, iar când au mers la înmormântare, mergea tot 
satul cu dânsa. „Cumătră, hai să mergem, uite ce vreme frumoasă, hai până la cimitir”. 

Au pus neamurile ei vreo şapte preoţi, au îngropat-o cu mare fast. Şi ziceau toţi: „Iaca măi, 
bărbatul ei, ce om era acela, ai văzut ce vreme rea a fost la moartea lui? Şi iaca ea şi-a făcut de cap 
şi ai văzut Dumnezeu ce vreme bună i-a dat la înmormântare? Se vede că s-a dus la bine aşa cum a 
fost ea”. Aşa judecă oamenii, dar ascultați să vedeţi până la urmă. 

Ce s-a întâmplat? Fata, după ce a dus-o pe maică-sa la groapă, era de măritat, stătea şi ea şi 
se gândea: „Oare a cui viaţă să urmez eu? Oare să urmez eu viaţa tatei, să postesc, să mă rog, să mă 
duc la biserică, să fiu tăcută, să fac milostenie? Dar ce folos? Tata a avut vreme rea la înmormântare. 
Sau să urmez viața mamei? Să mă dau la desfrâuri, la beţii, la distracţii, la jocuri, la drăcii, ca să am 
vreme bună la înmormântare, ca mama?”. Şi nu ştia ce să facă. 

Fata era însă curată, nu ştia de bărbat, de curvie, şi a început să se roage: „Doamne, am rămas 
singură, tata a fost un om sfânt şi ce înmormântare grea a avut şi ce vreme rea! Mama a fost 
desfrânată, beţivă, rea şi ce vreme bună a fost la înmormântarea ei! Arată-mi mie, Doamne, care viaţă 
să urmez, a tatei sau a mamei?” Şi rugându-se ea aşa, Dumnezeu a ascultat-o. Ea a adormit tristă, 
chiar la o săptămână după ce a murit mama, şi a adormit gândindu-se: „Ce folos de viaţa asta, mai 
bine să trăiesc ca mama în lumea asta, ca să am vreme bună la înmormântare”. 

Şi dormind ea, iată apare un tânăr foarte înfricoşat, care strălucea ca fulgerul. Şi se făcea 
undeva într-un sat. Şi zice: 

— Care-s gândurile tale? Ce gândeşti? 

Dar ea, când a văzut că o întreabă de gânduri şi când l-a văzut aşa de staşnic şi de frumos, ca 
fulgerul, a zis: 

— Doamne, tu eşti Hristos? 

— Eu nu sunt Hristos. Dar care sunt gândurile inimii tale? Ce ai gândit aseară când te-ai culcat? 

— Doamne, eu am gândit aşa: Nu ştiu a cui viaţă să urmez. A tatei, să fiu milostivă, tăcută, să 
merg la biserică, să postesc, să mă închin? Sau a mamei, că tata a avut vreme rea la înmormântare. 
Nu ştiu pe care cărare s-o iau. Am rămas singură. N-am nici tată, nici mamă. 

Atunci tânărul a zis: 

— Ia vino încoace. Hai cu mine. Vino să-ţi arăt unde stă tatăl tău şi unde stă mama ta, că m-a 
trimis Dumnezeu. Eu sunt îngerul păzitor al vieţii tale. Şi pentru că te-ai rugat aseară m-a trimis 
Dumnezeu. Hai încoace. 

Şi a luat-o de o mână şi a dus-o şi au intrat în nişte grădini, a căror frumuseţe nu se poate 
spune. Palate de aur, cântau păsările, miliarde de flori, bătea oleacă de vânt, le alina şi era o mireasmă! 
Şi se vedeau îngerii şi mii de suflete care se veseleau acolo. Nu se putea spune frumuseţea acelor 
locuri. Şi fata mergea cu tânărul acela alăturea. Şi a întrebat: 

— Ale cui sunt grădinile acestea? 

— Ai să vezi acuşi. 

Mergând printre pometurile acelea, printre livezile acelea, iaca îl vede pe tatăl ei. Foarte 
frumos la faţă, cum ar fi de 30 de ani. Şi când l-a văzut, a zis: 

— Vai de mine, acesta-i tata. 

Şi când a văzut-o tatăl ei, a zis: 

— Draga tatei, fiica tatei, cum ai ajuns tu aicea? 

Şi a luat-o şi a sărutat-o. Dar ea a zis: 

— Tată, dar mata cum ai ajuns aicea şi ale cui sunt livezile acestea? — că erau încărcate cu fel 
de fel de roade ca de aur, cântau păsări şi se vedeau palate de aur. 

— Fiica tatei, ţii minte că eu am fost bolnav toată viaţa şi mama ta mă bătea şi mă înjura şi-şi 
făcea de cap cu alți bărbaţi. Eu am răbdat-o şi mi-am pus toată nădejdea în Dumnezeu, că viaţa aceasta 
e trecătoare. Şi iată aici m-a adus Hristos. 

— Dar ale cui sunt, tată, palatele acestea de aur? Ale cui sunt grădinile acestea cu atâtea roduri, 
unde cântă atâtea păsări, cu atâta frumuseţe? 

— Cu darul lui Hristos sunt ale mele. 

— Da? Dacă sunt ale matale, văd aici un măr frumos tare, poţi să-mi dai şi mie câteva mere? 

— Du-te în numele Domnului şi ia trei mere. 

Şi le-a luat, dar erau aşa de frumoase cum n-ai văzut pe faţa pământului. Şi zice: 

— Ce să fac cu ele? 

— Pune-le în sân. 

Iar îngerul care a adus-o, a zis şi el: 

— Ia trei mere, că sunt din grădina tatălui tău, că ai să vezi cum au să-ţi prindă ţie bine acestea. 

Dar, după ce a văzut unde stătea tatăl ei, îngerul a întrebat: 

— Vrei să ştii unde-i mama? 

— Da. 

— Hai cu mine! 

Că mama ei a avut vreme bună la înmormântare, dar a făcut toate răutăţile în lumea asta. Şi 
când s-au dus, a băgat-o în iad şi când au văzut nişte cuptoare de aramă, se auzeau gemete şi ţipete şi 
ardea straşnic. Şi la un cuptor mare stăteau doi urâţi cu coarne şi cu săbii de foc. Şi când a venit 
îngerul cu dânsa, a zis: 

— Ia daţi drumul la gura cuptorului, că fata asta vrea să vadă unde e mamă-sa. 

Şi când a deschis, în cuptorul acela ardea mai multă lume. Era un cuptor mare, te suiai cu 
scara, aşa era de înalt. Şi a văzut cum se chinuiau acolo şi dracii îi întorceau cu furcile de foc. A 
văzut-o pe mamă-sa, iar aceea când a văzut-o pe fată, a început a striga: 

— Draga mamei, fiica mea, Maria, nu mă lăsa, draga mamei, pentru laptele care l-ai supt de la 
mine! Nu mă lăsa, că tare ard! Draga mamei, întinde mâna şi mă scoate! 

Şi ea a întrebat pe tânăr: 

— S-o scot pe mama? 

— Nu te apropia. 

Dar maică-sa striga: 

— Nu mă lăsa, draga mamei, că ard aici în foc nestins şi de milioane de ori mai fierbinte decât 
cel de pe faţa pământului! 

— Mamă, zice, nu-mi dă tânărul acesta voie. 

— Draga mamei, nu mă lăsa! 

Şi tânărul s-a făcut că se uită în altă parte. Atunci ea a îndrăznit şi s-a repezit după mamă-sa 
până aproape de buza cuptorului. Şi a întins mâna şi a ajuns-o para focului din cuptor de i-a ars mâna 
până la os. Ea era în vis şi s-a trezit cu durere, cu mâna arsă din iad, din cuptorul unde ardea maică- 
sa. Şi când s-a văzut arsă, a început a striga tare: 

— Văleu, văleu! 

Acea durere mare, că i-a ars degetele. Şi au venit vecinii: 

— Ce-i fată, ce-i? Vai de mine, dar unde te-ai ars? 

Că au văzut că în sobă nu era foc, plita nu era încinsă, jar nu era. 

— Cine te-a ars pe tine? 

— Vai de mine, oameni buni, mi-am ars mâna. Am vrut să o scot pe mama din cuptorul iadului 
şi m-a atins focul şi uite mi-a ars mâna. 

Şi a venit doctorul şi a văzut-o. Şi zicea: 

— Asta nu-i arsură de foc de aicea. 

I-a retezat degetele de la mâna dreaptă, că a vrut să-i dea mâna la mamă-sa, s-o scoată din 
cuptor. Şi a întrebat-o cum s-a întâmplat şi i-a spus toată istoria: 

— lacă aseară când m-am culcat, mă gândeam cum au murit şi mama şi tata. Tata a avut vreme 
rea la înmormântare şi a fost om aşa de bun şi mama a avut vreme bună şi ca a fost o desfrânată şi o 
beţivă. Şi nu ştiam a cui viaţă să o duc. lar după ce am adormit a venit un tânăr şi mi-a spus: „Hai să- 
ți arăt unde-i taică-tu şi maică-ta, să ştii ce viaţă să urmezi”. 

Dar când s-au uitat aceia, au zis: 

— Tu eşti cu mâna arsă, dar se simte o mireasmă în jurul mâinii tale. 

Miroseau cele trei mere din rai, din grădina tatălui ei. 

— Vai, ce am uitat că am de la tata! 

Când au văzut aceia, au întrebat: 

— De unde ai scos merele acestea? Nu există pe fața pământului din acestea. 

— Vai, Doamne, acum mi-am adus aminte, tata mi le-a dat din grădina lui de pe cealaltă lume. 
Iată, din grădina tatei din rai am merele acestea, iar de la cuptorul mamei din iad am mâna arsă. 

Şi le-a spus toată istoria, şi apoi a zis: 

— Doamne, ajută-mă să mai ajung să trăiesc să-mi tămăduiesc mâna. 

Şi merele acelea le-a luat şi când le-a tăiat, câţi bolnavi era în satul acela şi au gustat câte o 
fărâmitură, toţi s-au făcut sănătoşi. Care erau orbi, li s-au deschis ochii, care erau surzi, au auzit, că 
erau din rai, din grădina tatălui e. 

Şi atunci, ea văzând unde-i mama ei şi unde-i tatăl ei, ea s-a dus şi toată viaţa a plâns şi s-a 
rugat în pustie să-i ajute Dumnezeu să-l moştenească pe tatăl ei, pe care l-a văzut în grădina raiului. 

Şi cum i s-a tămăduit mâna a plecat la o mănăstire şi a stat acolo 30 de ani, apoi a plecat în 
pustie şi a trăit numai cu rădăcini şi cu ierburi 60 de ani. Şi aproape de sfârşitul ei au găsit-o nişte 
mari sfinți părinţi şi au spus: 

— Cum ai venit, maică sfântă, în pustia aceasta? Cine te-a adus aici? 

Şi ea le-a arătat mâna şi le-a zis: 

— Uite, mâna asta care s-a ars la cuptorul din iad unde arde mama. 

lată că judecăţile lui Dumnezeu nu sunt ca judecăţile noastre. Că dacă-i vreme bună la 
înmormântare s-a dus omul în rai şi dacă-i vreme rea s-a dus în iad. Acestea sunt păreri greşite, ale 
oamenilor celor nesocotiţi. Dumnezeu nu ţine cont de vreme, Dumnezeu ţine cont de faptele omului! 


MILOSTENIA 


Vreau să vă aduc aminte de milostenie. Prea bună faptă şi prea atrăgătoare de mila lui 
Dumnezeu este milostenia asupra tuturor celor ce o fac. Milostenia nu se cere de la toți deopotrivă. 
Dumnezeu nu se uită la mulțimea darurilor care se pun pe masă, pe care le aduci la biserică sau în 
lume, ci la voinţa cu care se aduce darul. 

Nu stă fericirea în a da mult sau a da puţin. Fericirea este aceasta: să dai după puterea ta. Aţi 
văzut: Mântuitorul era în Ierusalim şi veneau boierii iudei, oameni bogaţi, şi dădeau în gazofilachie, 
adică în cutia templului. Turnau sume de bani. Dădeau mult, că aveau. Era poruncă de la Dumnezeu 
ca să dea din avere la cutia templului. Şi Mântuitorul era acolo cu apostolii. EI adesea era în templul 
lui Solomon unde învăţa lumea. A venit o biată văduvă, necăjită, săracă şi avea şi ea doi bănuțţi legaţi 
într-o batistă, cu două-trei noduri. Și îi era şi ruşine să-i scoată, când vedea cât de mult dau aceia. Îi 
era ruşine că erau doi bănuţi, nimica faţă de cât dădeau aceia. Dar când la urmă a dezlegat şi ea bănuţii 
aceia din basma cu lacrimi în ochi şi i-a pus şi ea în cutia templului, cu mare smerenie că n-are de 
unde să dea mai mult. 

Iar ştiutorul de inimă Mântuitorul era acolo. El nu se uită la faţa noastră. El vede inima tuturor, 
gândurile. Îi zice lui Petru: „Vezi, Petre, văduva asta? Ea a dat mai mult decât toţi în cutia templului”. 
„Dar cum, Doamne?” „A dat doi bănuţi, că atâta a avut. Ăştia au dat din prisosul lor, le-au rămas 
buzunarele pline. Ea a dat toată averea ei şi i-a primit Dumnezeu cei doi bănuţi mai mult decât tot 
ce-au dat aceştia”. 

Dumnezeu nu se uită la darul nostru cât e de mare, ci la inima noastră şi la voinţa cu care 
aducem darul. „Amin, zic ţie, Petre, că văduva asta a dat mai mult decât toţi, acei doi bănuţi. De ce? 
Pentru că ea atâta a avut. A dat toată averea ei. Nu i-a mai rămas în buzunare sau pe acasă sume şi 
prin casete”. Vezi, de aici să luăm pildă, cât de mică milostenie facem, dacă ne pare rău că nu putem 
face mai mult, milostenia noastră poate foarte mult înaintea lui Dumnezeu. Aţi văzut când vorbeşte 

de milostenie că ne ia pe noi de la aceasta: Nici pentru un pahar de apă rece dat în numele Domnului 
nu-ți vei pierde plata ta. 

Cine n-a fost vreodată însetat în viaţa lui? Şi ai văzut când mori de sete şi cineva îți dă un 
pahar de apă cum e cristalul şi rece ca gheaţa, ţi-a dat viaţă. Câtă bucurie simţi tu că te-a răcorit 
cineva! lar Preaveşnicul, Preasfântul şi Preaatotputernicul nostru Mântuitor, dacă ne-a făcut pe noi, 
oare EI nu ştie neputinţa firii omeneşti, că nu poţi trăi fără apa? Şi ca să dea pildă bună, ne-a spus 
aceasta. Că a zis în altă Evanghelie: Ce voiţi să vă facă vouă oamenii, faceţi-le şi voi lor. Tu vrei să- 
ți dea un pahar cu apă când eşti însetat, dă-i şi tu altuia. Tu vrei să-ţi dea cineva o bucată de pâine 
când ţi-e foame, dă-i şi tu unui flămând. Cum ai vrea să te îmbrace pe tine altul când eşti gol şi vezi 
că tremuri de frig şi n-ai o haină şi-i timpul de iarnă, aşa îmbracă şi tu pe cel gol. Adică tot ce voim 
să ne facă nouă oamenii, să facem şi noi lor. La fel cu milostenia. Cât de mică milostenie facem, să 
ne pară rău că nu putem face mai mult şi atunci milostenia noastră e foarte primită la Dumnezeu. 

A lui Dumnezeu e cerul şi pământul şi munţii cei de aur şi pietrele scumpe. El n-are nevoie 
de lucrurile noastre, că zice Proorocul David: Domnul meu eşti Tu, că bunătăţile mele nu-ţi trebuiesc. 
EI se uită la inimă. Să dăm cu părere de rău că n-am făcut mai mult bine, că n-am dat mai mult. Aceea 
e milostenia cea mai primită la Dumnezeu. De aceea când faceţi praznic, către Mântuitorul, nu chema 
la praznicul tău pe bogaţi sau neamurile tale. Am pregătit, am tăiat un porc, am tăiat curcanii, am 
făcut plăcintele, am făcut pâine, am pregătit băuturi. Nu chema neamurile, nici pe cei bogaţi, ca nu 
cumva făcând şi ei vreun praznic, că te cheme înapoi, că ţi-ai luat plata pe lumea asta. Cheamă pe 
săraci şi pe străini. 

Iaca aici plătesc oamenii praznic (pomenire) de prin toată ţara. Exact după Evanghelie pot să 
facă praznic. Unii dintre ei nici nu mai vin pe la praznic. Şi omul trimite: „Părinte, să faci un praznic”. 
Trimite pomelnicul lui pentru cei morți. Da, aici e drept după Evanghelie. Că nu vin neamurile lui, 
aici vin oameni străini. Uite, cum spuneţi dumneavoastră! la să vedem din câte judeţe sunteţi, dacă 
v-aş cerceta acum? Şi aici stau la masă şi toţi zic: „Bogdaproste!” (Dumnezeu să ierte!). Dumnezeu 
ştie a cui e traista cu făină de grâu, ştie cine a adus făina de porumb, cine a adus borş, cine a adus 
untdelemn pentru un borş, cine a adus salată, cine a adus orezul şi au pomană toţi când ziceţi voi: 
„Bogdaproste!” 

Şi tu nu ştii ce pomană ai făcut, nici nu te poţi lăuda. Dar Dumnezeu ştie: asta-i de la cutare, 
asta-i de la cutare, îngerul a scris tot când ai adus ceva aici. Şi aşa dăruind se fac praznicele cel mai 
de folos. Nu ştie nimeni cine a mâncat şi cât a mâncat şi de unde s-a dat. De aceea pentru milostenie 
să spun: faceți cât de puţin, numai să faceţi oleacă de milostenie. Fapta bună se cere după măsura 
puterii fiecăruia. Unul, dacă nu are, dă puţin, dar îi pare rău că n-a dat mai mult. Altul dă mult, dar 
are de unde da mult şi-i mai rămâne mult. Domnul primeşte şi de la unul şi de la altul, dar mai tare 
primeşte de la acela care dă puţin cu părere de rău că n-a dat mai mult. 

lată ce vreau să vă spun. Când a făcut Solomon templul cel mare, în 46 de ani — ia gândiţi-vă 
câtă cheltuială a făcut! —, avea un meşter insuflat de Dumnezeu, Veseliel îl chema, mai-marele 
meşterilor lui Solomon, care era insuflat de Duhul Sfânt cum să facă catapeteasma, cum să facă 
veşmintele, capitelurile la catapetesme, cum să facă tot, după porunca lui Dumnezeu. 

Şi când s-a sfinţit templul lui Solomon, vedeţi la Cronici, în Biblie, a ţinut sfințirea 14 zile, şi 
tot poporul, cele 12 seminţii, s-au suit în Ierusalim să aducă daruri la sfințire. Şi a tăiat Solomon la 
sfinţirea templului 22.000 de boi şi 120.000 de oi şi milioane de păsări. Că trebuia un popor întreg să 
stea la masă. A făcut mii de mese de kilometrii întregi. S-a pregătit, că Solomon era înţelept tare. 

Atunci trăia în lerusalim o vădană de mulți ani, necăjită tare. Şi acea biată vădană avea doar 
o singură capră. Şi ea, când a văzut că trec atâtea care încărcate cu vin, cu untdelemn, cu covoare 
scumpe, cu lucruri, cu tămâie, cu făină, cu fel de fel de fiare, cu lumânări, a zis în limba ei: „Adonai, 
eloi Savaot! (adică: Doamne, Dumnezul meu!) Vai mie, păcătoasa! Că eu n-am ce duce jertfă la 
sfinţirea asta mare a lui Solomon, care-i împărat pe pământ şi va fi şi în ceruri, că a făcut această 
mare biserică”. 

Dar ea ce să facă săraca? „Bani n-am, alimente n-am, untdelemn n-am, vin n-am, covoare n- 

am”. Ce s-a gândit ea? Avea şi ea o capră. A tuns capra şi a luat părul de la capră, l-a tors şi a făcut 
un ghem şi la vopsit roşiatic, că a observat că au trecut atâtea care cu boi şi cu cai şi s-a gândit că 
poate trebuie I-a legat vreun sac, poate trebuie cineva să lege ceva — o sarcină, un pachet. Şi a luat 
ghemul acela de păr de capră în mână şi s-a dus. Dar îi era ruşine să spună că acela e dar. Ea îl ţinea 
în mână şi în inima ei plângea că n-a putut aduce daruri cum au adus ceilalți. Se gândea aşa: „Dacă 
l-a cere cineva, îl dau bucuroasă, dacă nu, îl voi duce acasă înapoi”. Că n-avea săraca altă avere. 

Când a intrat în templu, era numai aur peste tot, leveţii — diaconii Vechiului Testament — 
aşezau chivotul mărturiei în sfântul altar. Acolo era Sfânta Sfintelor, sfânta masă din aur curat, unde 
numai arhiereul intra o dată pe an, ca să aducă jertfe pentru sine şi pentru greşelile poporului. Acolo 
era chivotul legii Domnului pe masă, heruvimii slavei, tot ce aveau ei mai scump. Dar la sfânta masă, 
cum era chivotul legii Domnului — lada — acolo, s-au gândit ei: „Măi, vine atâta popor în templu şi 
are să se ridice praful şi are să ajungă pe chivotul legii Domnului. Hai să-i facem o draperie care să- 
| acopere”. 

Acela era cortul mărturiei. Cortul acesta l-au făcut din mătase răsucită, mohorâtă, cum spune 
în Biblie, foarte scumpă mătase. L-au făcut cu verigi de aur până sus. Şi intra o dată în an arhiereul 
în Sfânta Sfintelor. Dar ce au zis către altul: 

— Măi, dacă verigile-s de aur şi ele au să prindă praf, că se ridică de la suflarea poporului peste 
catapeteasmă, ar fi bine ca la verigile acestea să punem o aţă aspră, ori de păr de cal, ori de păr de 
capră, şi când se vor trage verigile, aţa, fiind aspră, va şterge praful de pe ele, să le curețe de câte ori 
se va inra acolo. 

— Bine ar fi, măi, dacă am găsi nişte păr de capră. 

Au căutat prin templu: 

— Măi, să vedem pe cine om găsi, cine are capre? 

O văd pe mătuşa care ţinea în mână ghemul acela de păr de capră. 

— Mătuşă, dar ghemul acesta de ce-l ţii? 

— Dragul mamei, poate-i trebuie cuiva. 

— Dă-ni-l nouă. 

— Dacă vă trebuie, luaţi-l. 

Ea era bucuroasă că i l-a luat. Uite a primit Dumnezeu ghemul de păr de capră al mătuşii? În 
Sfânta Sfintelor. Aşa iubeşte Dumnezeu inimile cele smerite. Şi i-au zis ei: 

— Mătuşă, ne trebuie o aţă chiar la cortul mărturiei, în Sfânta Sfintelor, să legăm verigile cele 
de aur ca să se curețe cu aţă aspră. 

Şi când s-a dus ei, au zis: 

— lată tocmai aici în templu am găsit un ghem de păr de capră. 

Şi au zis leviţii: 

— Vezi cum poartă Dumnezeu grijă de templu! Hai să-l legăm. 

Şi când au pus ghemul acesta de păr de capră, de sus şi până Jos, n-a fost nici mai lungă, nici 
mai scurtă aţa, ci exact cât trebuia. Atunci s-au minunat toţi, că a fost părul acela de capră exact cât 
le-a trebuit la draperie la cortul mărturiei. Şi atunci noaptea s-a arătat îngerul Domnului lui Veseliil, 
mai-marele meşterilor lui Solomon, şi i-a spus: „Veseliil, iubitul meu, să-i spui lui Solomon că el este 
întâiul ctitor al bisericii şi al doilea după el e femeia aceea cu ghemul de păr de capră, că a trecut-o 
Dumnezeu ca al doilea ctitor”. Şi ghemul acela de păr de carpă al ei a făcut mai mult decât toate 
visteriile lui. S-a minunat Solomon: „Cu adevărat Dumnezeu caută la inima înfrânată şi smerită”. 

V-am spus aceasta că un ghem de păr de capră a făcut mai mult decât toate visteriile lui 
Solomon care a pus el 46 de ani la biserică. Pentru ce? Pentru că femeia l-a adus cu smerenie la 
Dumnezeu. 

Citeam într-o carte aceasta şi mă gândeam: Ia uite măi, Preasfântul şi Preabunul Dumnezeu 
câtă milă are de văduve şi de oamenii necăjiţi şi cum primeşte EI darul cel mai mic de la oameni, 
care îl aduc în smerenie, pentru că săracii nu pot face mai mult. Vedeţi voi cât iubeşte Dumnezeu 
smerenia? Ea a adus ghemul acela, săraca, că atâta a avut, iar Dumnezeu l-a primit în Sfânta Sfintelor, 

pentru că l-a adus o femeie săracă şi necăjită. 

De aceea, dragii mei, dacă nu puteţi să trimiteţi la biserică multe daruri, trimite un copilaş la 
biserică, o fetiţă, un băiat, două-trei lumânărele să le pună într-un sfeşnic acolo. Dacă ai olecuţă de 
untdelemn sau de vin, bine, dacă nu, atâta. Prin aceste trei lumânărele care se pun în sfeşnic, 
Dumnezeu blagosloveşte toată averea ta. Că aşa i-a spus Dumnezeu lui Moise: „Învață poporul să 
aducă daruri la templu, fiecare cât îl lasă inima, că prin acela voi blagoslovi toată averea lui”. Care 
are mult e bun să aducă mai mult, dar care are puţin. Dacă ai pus o bucăţică de pâine, olecuţă de ulei, 
oleacă de vin, o prescură, o lumânărică, Dumnezeu ţi-o primeşte. 

EI nu se uită la darul nostru cât este de mic, ci la inima noastră, dacă l-ai adus cu toată inima. 
EI are în univers atâtea miliarde şi miliarde de stele şi planete, care sunt mai mari ca pământul şi ca 
soarele. Şi sunt o seamă din ele care conţin aur curat, altele pietre scumpe, smarald, onix, hrisolit. Şi 
ele sunt de milioane de ori mai mari ca pământul şi se mişcă înaintea lui Dumnezeu cântând şi 
dănţuind. Zice Sfântul loan Damaschin în Bogorodicia: „Dansul stelelor cel negrăit”. Dacă ar auzi 
omul cum cântă stelele, cum se mişcă ele împrejurul cerurilor, ar rămâne uimit. N-ar mai lucra, n-ar 
mai mânca, numai să le mai audă. Atât de frumos cântă. 

Deci vezi, Dumnezeu are miliarde şi miliarde de corpuri de aur şi pietre scumpe, iar de la noi 
primeşte o lumânărică şi o bucăţică de pâine. Ce zice Duhul Sfânt? „Bunătăţile tale nu-mi trebuie. 
Dă-mi, fiule, inima ta ”. Tu dacă ai dus o mânuţă de făină de grâu pentru prescuri sau altceva ce ţi-a 
dat Dumnezeu în gând, dacă ai dat ceva Bisericii cu toată inima ta, Dumnezeu primeşte darul tău ca 
pe un lucru mare, cât de puţin ai da. 

Şi, dragii mei, să vă fie milă de săraci. Dacă n-ai mai mult să-i dai, măcar nu-l ocărî. Dă-i un 
bănuţ, dă-i o mână de făină, dacă ai o bucăţică de pâine, dă ce poţi. lar dacă nu, măcar nu-l orcări. 
Sunt unii care cer pentru că sunt tare necăjiţi. Vreau să vă spun un lucru: Când n-aveţi ce da chiar 
deloc, atunci ziceţi aşa: „lată-mă, Doamne, că n-am putut să dau nimic”. Şi când ai zis un cuvânt ca 
acesta înaintea lui Dumnezeu la cer se duce. Că Dumnezeu primeşte şi smerenia ca dar. 

Sunt unii care aduc mult, dar ei au de unde. La ei câteva mii sunt ca şi câţiva lei la cel sărac. 
Dar nu vă descurajaţi, dacă ai numai o lumânărică şi o aduci lui Dumnezeu, aceea face foarte mult la 
EI, că este toată averea ta. 


VREDNICIA RUGĂCIUNII CĂTRE MAICA DOMNULUI ŞI A 
MILOSTENIEI 


Pentru că v-am vorbit oleacă de milostenie, să vă mai spun o istorioară. A fost un tâlhar mare 
în Antiohia. Şi a făcut tâlharul ăsta 99 de omoruri. Că şi atunci erau vestiți tâlharii, care aveau multe 
crime. Dacă făcea 20-30 de omoruri, acela era tâlhar mai de mijloc. Dacă avea 100, acela era vrednic 
să comande mari bande de tâlhari. Dar el, când pleca la furat, scotea icoana Maicii Domnului şi o 
săruta. Şi zicea: „Maica Domnului, ajută-mă!” Poftim, crezi că Maica Domnului vrea să te ajute la 
rău? Dar iată ce-a făcut Maica Domnului cu dânsul! Ceilalţi râdeau de el: „Bă, ce să te mai închini la 
Maica Domnului? Tu eşti un criminal!” Dar el zicea: „Măi, eu am auzit că are o mare putere Maica 
Domnului”. Ca să vedeţi cât poate Maica Domnului. 

Şi într-o dimineaţă se scoală ei şi după ce au stat la masă cu fripturi, cu băuturi scumpe, fiecare 
a plecat în direcţia lui la prădat. El ascuţea sabia. „Straşnic, zice! Măi, astăzi trebuie să fac suta! 
Nouăzeci şi nouă am până acum”. Suta de omoruri. „Ce-oi întâlni în cale primul, acela-i de la 
Dumnezeu, îi tai capul, ca să am suta”. Şi a încălecat pe cal. Avea cai buni, că prăda în toate părțile 
Antiohiei. Era groaza lumii, Man tâlharul, pentru că ataca cu banda lui şi oraşe, lume multă, drumuri 
mari. Omora, sfărâma, prăda, batjocorea femei, era groaza lumii. 

Au încălecat pe cai şi fiecare a plecat în altă direcţie, fiecare opera pe direacţia lui. EI a plecat 
prin munţi călare cu calul. Şi plecând el prin munţii Antiohiei, fără să observe, a greşit cărarea, că el 
se ducea pe o cărare să iasă de-a dreptul într-un sat, unde voia să dea o lovitură. Şi greşind calul 


753 


cărarea, a apucat-o în altă parte şi a dat de un pustnic. Voi ştiţi ce înseamnă pustnic? Un călugăr care 
trăieşte în pustie şi se hrăneşte numai cu ce găseşte el acolo. 

A nimerit la chilia pustnicului. Pustnicul avea peste 90 de ani, bătrân, foarte bătrân. Când l-a 
văzut Man — el a jurat că pe cine întâlneşte întâi, capul jos —, 1-a zis: 

— Părinte, pregăteşte-te că îți iau capul! Eu sunt Man tâlharul, ai auzit de mine? 

Auzise şi pustnicul. 

— Eu am jurat când am plecat de la banda mea şi trebuie să fac suta. Şi am să fac o sută de 
morţi cu capul dumitale. Ce eşti? 

— Sunt un preot bătrân, fiule. 

— De când stai aici? 

— De 70 de ani. 

Dar pustnicul, stând acolo, era înainte-văzător cu mintea. Ştiţi ce înseamnă înainte-văzător? 
Ca să vezi acum câţi draci sunt aici şi câţi îngeri. Oriunde sunt oameni, sunt şi draci şi îngeri. Şi să 
vezi şi gândurile fiecăruia, toate gândurile. Asta înseamnă înainte-văzător. Mintea curăţită de 
rugăciune şi de post devine înainte-văzătoare. Darul străvederii se cheamă acesta. 

Pustnicul, când l-a văzut pe tâlhar că s-a dat jos de pe cal, i-a văzut mâna lui dreaptă ca de aur 
şi a înţeles că are ceva. Şi ce s-a întâmplat? Pustnicului tocmai îi secase atunci izvorul de apă. De 
nouă zile nu mai băuse apă. Ar fi băut apă, dar era bătrân şi alt izvor unde mai era apă era departe şi 
izvorul de aproape îi secase. ŞI a zis: 

— Fiule, faci bine că îmi tai capul, că de acum ce mai este pentru mine viaţa? Am aproape o 
sută de ani. Dar fiule, dacă eşti bun, n-am băut apă de nouă zile. 

— Dar de ce, părinte? 

— Izvorul meu a secat şi nu mai pot să aduc apă şi mor de sete. Uite, eu mă voi ruga lui 
Dumnezeu pentru tine şi pe cealaltă lume, dacă înainte de a-mi tăia capul, o să-mi aduci o cănuţă de 
apă, să beau apă să mă răcoresc şi pe urmă poţi să-mi tai capul. 

EI, dacă era din fire milostiv, avea şi milă câteodată, cât era el de tâlhar. Și zice: 

— Părinte, unde ţi-e vasul de apă? 

— Uite colo un vas de lemn. 

— Ştiu eu unde este apă. 

A luat vasul, a încălecat pe cal şi s-a dus, iar pustnicul a căzut la rugăciune. Se ruga pentru el: 

— Doamne, dă-mi mie sufletul acesta. Doamne nu-l pierde pentru câte răutăți a făcut el, că 
uite, are şi milă. 

Vezi ce înseamnă milostenia? Şi s-a rugat pustnicul până a venit el cu apa. Şi s-a dat jos de 
pe cal: 

— Părinte, uite, ţi-am adus apă. Bea apă. 

Dar călugărul, după ce a băut, a zis: 

— Să-ţi dea ţie Dumnezeu mare plată în ziua cea mare a judecății, că m-ai răcorit. 

Şi atunci s-a întors inima tâlharului şi a zis: 

— Părinte, nu te pot tăia pe sfinţia ta. Dar voi găsi eu altul. Dar, părinte, dacă vrei, să-mi spui 
mie, oare mai este mântuire pentru mine, dacă eu m-aş întoarce la pocăință? 

Ai văzut ce a lucrat Dumnezeu pentru cănuţa cu apă, că acela s-a rugat: „Dă-mi, Doamne, 
mic, sufletul tâlharului acestuia”, iar Dumnezeu l-a ascultat, că era om sfânt. Şi zice: 

— Fiule, la Dumnezeu este iertare până la ultimul ceas, dacă se întoarce omul. 

— Părinte, se mai poate să mă mai ierte? Eu am 99 de omoruri şi am vrut să fac azi al o sutălea. 

— Opreşte-te, fiule, că mare e Dumnezeu. Adu-ţi aminte de împăratul Manase. 52 de ani a 
făcut un popor să se închine la idoli. Şi atunci n-a pierdut 99, ci a pierdut milioane de suflete. Şi dacă 
s-a pocăit, l-a primit Dumnezeu şi l-a făcut sfânt. 

— Este, părinte, mântuire după câte rele am făcut eu? a strigat tâlharul. 

— Este, nu te deznădăjdui. 

— Dar, părinte, eu mai am 30 de tovarăşi tâlhari în peştera noastră. Şi am prădat şi avem mari 

bogății acolo. 

Iar pustnicul a zis: 

— Fiule, dacă mă duci pe mine până la peştera voastră, am să vă spun o mare taină. 

— Părinte, uite, am şaua şi calul. Te sui pe matale pe cal şi eu merg cu calul de căpăstru. Că 
nu-i prea departe de aici unde stăm noi şi avem peşterile. 

— Am să vă spun o mare taină spre folosul tuturor. Şi pe urmă, dacă vreţi să mă aduceți tot 
aici, că eu aici vreau să mor, că nu mai trăiesc mult. 

Bietul tâlhar l-a luat în braţe pe pustnic. Era uşor ca o pană bătrânul. L-a pus pe şa şi mergea 
cu calul de căpăstru să-l ducă până la peştera lor tâlhărească. Şi când a ajuns acolo, ceilalți veniseră 
cu prăzi şi au început a râde: 

— Uite, băi, comandantul nostru a zis că se duce să facă o sută de morţi şi vine cu un călugăr. 

Călugărul era bătrân, cu barba până la brâu. Dar comandantul a zis: 

— Tăceţi din gură! 

— De ce ai adus bătrânul ăsta aici? 

— Băi, mare taină am păţit eu astăzi. Luaţi bătrânul ăsta — că ei pregătiseră masa — şi duceţi-l 
în camera aceea şi să stea liniştit. 

— Dar de ce ai adus bătrânul ăsta aici? 

— Mare taină are să ne spună el nouă. 

Şi au stat la masă. Mâncau cărnuri, fripturi, nu ştiau ei ce-i acela post. Şu cum stăteau la masă, 
a luat comandantul de tâlhari o porţie de pâine şi un pahar de vin curat şi a zis: 

— Du-te şi dă-l la pustnicul acela care l-am adus, că el n-a băut de 70 de ani, de când e în 
pustie. Şi spune-i că am spus eu să guste oleacă din vinul ăsta şi din pâinea asta, până stăm noi la 
masă 

Şi-i duce. Bătrânul, săracul, stătea la rugăciune. Şi când a văzut că a avut milă de el, a zis: 
„Doamne, nu m-am înşelat. Vezi că are milă. Dă-mi sufletul acesta. Câte rele a făcut, iartă-l, pentru 
îndurările tale cele fără de margini”. Şi cu putere se ruga pentru el. 

Iar după ce au stat la masă — erau toţi acolo —, a zis comandantul: 

— Ia adă, măi, pustnicul încoace. Că el a zis că dacă îl aduc la peştera noastră tâlhărească are 
să ne spună o mare taină. Călugării aceştia care stau prin pustie ştiu mari taine. 

Şi l-au adus şi i-au dat un scaun. 

— Ei părinte, noi suntem treizeci şi ai spus că ne zici o mare taină. 

Dar un tâlhar, un bandit tânăr care slujea la masă, când a venit pustnicul, ba fugea încolo, ba 
fugea dincolo, punea pe masă şi fugea. 

Călugărul, când a venit, a văzut că toţi stau, dar acela fuge. Şi atunci zice: 

— Ia chemaţi pe bucătarul vostru încoace. 

Şi când l-au chemat în faţă pe bucătarul lor, pustnicul a zis: 

— În numele Preasfintei Treimi, al Tatălui şi al Fiului şi al Sfântului Duh, te leg să stai pe loc, 
să spui cine eşti tu, de ce ai venit aici şi până când stai aici. 

I-a zis aşa pentru că bucătarul lor era diavol. De 11 ani era acolo şi le slujea dracul la bucătărie, 
la banda asta de tâlhari. Şi atunci acela zice: 

— Părinte, nu mă lega. 

— Taci, nu te clinti deloc. 'Te arde puterea Sfintei Cruci. Cine eşti tu? De când ai venit aici şi 
până când vrei să stai aici? 

Şi atunci el a început a mărturisi cu glas tare şi toţi tâlharii erau atenţi: 

— Eu sunt diavol şi sunt trimis de satana. Am venit aici să iau sufletul comandantului tâlharilor 
şi să-l duc în iad. 

— Şi până când stai aici? 

— Până în ziua în care nu se va ruga el la Maica Domnului şi n-a face milostenie. Două fapte 
bune pentru care nu mă pot apropia de el: se închină la Maica Domnului şi poartă icoana ei la dânsul 
şi când vede un om necăjit face milostenie. Pentru aceste două fapte bune nu-i pot lua sufletul lui, iar 

în ziua când a uita să facă acestea, îi pot lua sufletul şi să-l duc în gheena, că se teme satana să nu-l 
piardă, pentru aceste două fapte bune. 

Ai auzit ce face milostenia şi rugăciunea către Maica Domnului? 

Când a auzit comandantul, a sărit? 

— Cum, părinte, aista-i diavol? Dar el ne slujeşte bucătar de 11 ani aici. 

— Ehei, fiule, ăsta nu pândeşte numai sufletul tău, ci şi pe al celorlalţi tâlhari şi vă ia sufletul 
la toţi, că voi prădaţi şi faceţi răutăți. Şi Dumnezeu m-a trimis aici că vă scot din gheena pe voi. 

Şi atunci toți tâlharii au zis: 

— Părinte, e diavol? Nu vezi că-i om? 

Atunci a zis pustnicul către diavol: 

— la să te arăţi tu oleacă aşa, numai cât să nu moară de frică. 

Că un diavol dacă se arată cum este el, toţi murim de frică, atât e de urât. 

— Arată-te aşa ca să te cunoască că nu eşti om. 

Şi când s-a făcut ca un leu, scoțând pară de foc pe gură şi cu ochii ca şi cărbunele, şi când a 
mugit o dată, toţi tâlharii au căzut cu faţa la pământ, încât nu se puteau ridica de jos. 

— Părinte, murim de frică. 

Dar părintele râdea de ei: 

— Ăsta-i bucătarul vostru, ce vă temeţi, măi? Nu vă făcea mâncare bună? 

— Dar ce mâncare şi băutură bună vă dădea?! Câţi ani ai slujit? 

— 11 ani de când le slujesc trimis de satana ca să le iau sufletul — întâi comandantului de tâlhari 
şi apoi ăstora. 

Şi au zis bandiții, cu faţa la pământ: 

— Părinte, dacă îl duci de aici, toţi ne pocăim. Nu ne mai trebuie tâlhării, nu ne mai trebuie 
nimic. Dacă unul e aşa de urât, dar ce-i în iad, unde-s miliarde? 

Şi atunci a zis pustnicul către drac: 

— Ia ascultă, măi. În numele lui lisus Hristos, pleacă în gheenă! 

Şi s-a făcut ca un fulger, nu l-au mai văzut. Şi au rămas cu pustnicul. Şi le-a zis: 

— Ridicaţi-vă, fulor. 

Le amorţiseră mâinile, picioarele. Şi le-a zis: 

— Aţi văzut cine era bucătarul vostru? Satana de Il ani. Ca să vă ia sufletele, întâi al 
comandantului şi apoi ale voastre. Şi aţi auzit de ce nu poate să le ia? 

— Vai, părinte, de acum purtăm şi noi icoana Maicii Domnului, ne rugăm, postim şi noi, facem 
milostenie. 

— Fraților, tot ce aţi adunat din jaf să daţi la săraci, la văduve şi la necăjiţi. Voi duceţi-vă şi vă 
pocăiţi şi luaţi şi faceţi milostenie, iar dacă vreţi să fiţi iertaţi mai repede, intraţi în mănăstire şi vă 
faceţi călugări. Dacă nu, chiar de veţi fi la ţară, să vă mărturisiţi curat la duhovnic, să puneţi început 
bun şi să nu mai faceţi ce aţi făcut. Iar tu, comandantule de tâlhari, să mai prazi. 

— Eu, părinte, să mai prad, după ce am văzut pe satana? Nu! 

— Taci, eu vreau să te scot pe tine. Tu să mai prazi, dar să păzeşti ascultarea care îţi spun: În 
cele douăsprezece praznice de peste an — Schimbarea la faţă, Sfânta Măria Mare, Duminica Mare, 
Ispasul, Paştile... — să nu porţi arme la tine şi să nu mai faci moarte de om. Dar să mai prazi cât îţi 
trebuie ţie hrană şi îmbrăcăminte. 

— Părinte, nu mai fac, mă duc la pocăință. 

— Nu, rămâi la peşteră. 

— Părinte, mi-e urât aici. Dacă e diavolul aici, nu mai pot sta aici. 

Că ei acum au prins frica de draci. 

— Stai pe aici, zice, că ai icoana Maicii Domnului şi nu pot să se apropie de tine. Şi să nu porţi 
arme la tine şi cine va vrea să-ţi facă rău în zilele acelea, să te predai. Să nu te mai aperi. 

Aşa i-a dat canon comandantului de tâlhari, dar lor le-a spus: „Plecaţi la pocăință”. Şi ei s-au 
dus şi au împărţit aur, argint, haine, câte aveau ei, tot au dat de pomană. Unii s-au dus şi s-au făcut 

călugări, alţii s-au dus în lume şi au lăsat păcatul, că au văzut pe dracul cu ochii lor. Iar pustnicul a 
rămas acolo. Şi i-au zis: 

— Părinte, dar dumneata ce faci? 

— Pe mine luaţi-mă, fiilor, şi mă duceţi de unde am venit, că eu nu mai am mult de trăit. 

Şi l-au suit pe cal şi l-au dus la peştera lui. 

Iar comandantul a rămas şi a început a plânge: 

— Vai, Maica Domnului, vrei să mă scoţi pe mine din iad, se poate una ca asta? Un om care 
am făcut atâtea omoruri! 

Şi plângea şi se ruga. Şi potera din Antiohia îl căuta şi se temea foarte tare de el, că acesta era 
Man tâlharul, cel mai mare tâlhar din părţile acelea, şi avea atâţia tovarăşi. Şi a dat odată peste dânsul, 
dar era într-o zi când el nu purta arme, era în ziua de Sfântă Măria Mare. Şi el a ridicat mâinile şi a 
zis: 

— Măi, fraţilor, veniţi şi mă prindeţi, că nu mai am arme. 

Dar aceia: 

— Măi, ăsta şi sub limbă are arme. El anume te cheamă, dar bandiții lui poţi să ştii de pe unde 
sunt acum? Ei ne fulgeră pe noi pe departe şi gata suntem. 

Şi se temeau să se apropie. Dar odată, ei pândindu-l aşa, îl găsesc într-o poiană, în alt praznic, 
tot al Maicii Domnului, în Sfântă Măria Mică. Stătea şi se ruga. 

— Măi, aista-i Man tâlharul. Uite, domnule, că se roagă. Stai! 

— Stau. 

— Mâinile sus! Unde ţi-s armele? 

— N-am arme! 

— Unde ţi-s tovarăşii? 

— S-au dus la pocăință. 

Şi le-a zis de departe: 

— Am dat de un pustnic mare care ne-a sfătuit să ne predăm şi eu nu mai prad toată viaţa. 
Vreau să sufăr mii de morţi numai să-mi mântuiască Dumnezeu sufletul. Prindeţi-mă că n-am arme. 

Ei s-au uitat întâi în stânga, în dreapta, şi au zis: „Măi, n-are arme”. Dar nu era nici patruzeci 
de zile de când fusese întâmplarea cu călugărul. 

— Măi, n-are măi, nu-i nimeni pe lângă el. 

— Uită-te colo în pădure. 

— Nu-i nimeni. 

— E o taină aici, ia să-l prindem. 

Şi atunci au îndrăznit şi s-au apropiat şi au pus mâna pe dânsul: 

— Hai la ighenom (adică la prefect). 

— Merg oriunde. Să nu vă temeţi de mine, că vreau să mor de o sută de ori, că multe rele am 
făcut. 

— Dar cine v-o învăţat pe voi aici să vă pocăiţi? 

— Am dat de un mare sfânt părinte în munţii ăştia. Şi el ne-a spus să ne pocăim şi am văzut şi 
pe diavolul cu ochii noştri. 

Ei credeau, dar cu rezervă, că era hoţ. L-au dus la Antiohia şi l-au băgat într-o temniţă mare. 
Ziceau: „Nu-l judecăm până nu-i prindem pe ucenicii lui — credeau că ceilalți pradă —, ca să facem 
un proces mare să vedem cât a operat el, că a făcut prădăciuni mari”. Dar el a zis: 

— Nu vă bateţi capul, că aceia s-au dus la pocăință. Pe unde s-or fi dus, nu ştiu. 

Şi l-au dat la închisoare şi el scotea icoana Maicii Domnului şi plângea. Şi avea cinci batiste 
şi atâta a plâns, că acelea s-au făcut numai apă, au putrezit de lacrimile lui. Şi iată, când s-au împlinit 
patruzeci de zile, l-au scos la judecată. Şi a venit călăul cu sabia trasă, că era pedepsit cu tăierea 
capului. Şi l-au întrebat pe ighemonul: 

— Cum de te-ai predat tu? 

— Domnule, nu m-am predat decât de frica lui Dumnezeu. Uite aşa am dat de un pustnic şi 

uite aşa ne-a arătat pe diavolul şi uite aşa a fost. 

Şi au început să creadă, că erau creştini pe atunci, era în timpul împăratului Anastasie, care a 
fost pe vremea Sfântului Simeon Stâlpnicul. 

— Domnule, omul ăsta s-a predat de bunăvoie şi a fost pedepsit cu mare foamete la temniţă. 

Dar el mânca foarte puţin, numai plângea şi se ruga la Maica Domnului să-i ajute în vremea 
morţii. 

Şi atunci a dat ordin ighemonul: 

— Scoateţi-l de aici şi duceţi-l în cutare loc (unde-i executa, că era o râpă, o prăpastie, ca să le 
taie capetele). 

Dar el a spus: 

— Vă rog, nu-mi tăiaţi capul până când nu aduceţi pe duhovnicul meu. 

— Dar unde stă? 

— Uite, în cutare munţi, în cutare loc. 

Şi au trimis repede şi l-au găsit. Nu murise încă bătrânul. Dumnezeu I-a ţinut pentru ajutorul 
tâlharului. Şi când l-au adus aceia cu mare cinste, au zis: 

— Într-adevăr, domnule, tâlharul ăsta a avut mare fericire. Ce bătrân venerabil a găsit el în 
pustie! 

Şi a întrebat ighemonul: 

— Părinte, acest tâlhar s-a pocăit? Este adevărat? 

— Da, fiule. Le-a slujit dracul de bucătar şi a vrut să-i ducă pe toţi în gheena. Dar fiindcă a 
avut milă de mine, mi-a adus apă, că muream de sete, şi n-a vrut să mă taie, Dumnezeu şi-a întors 
mila spre el. 

— Uite, părinte, el de când stă la închisoare numai plânge, nu mănâncă aproape nimica. 

— Nu-i tăiaţi capul, zice, până nu-l mărturisesc. 

L-a luat deoparte şi el s-a mărturisit din mica lui copilărie. Tot ce a făcut el, cât şi-a adus 
aminte, cât a plâns acolo în temniţă. Şi pe urmă a chemat duhovnicul pe călăii care trebuiau să-i taie 
capul, că era condamnat la moarte. 

— Acuma lăsaţi-l să se roage trei ceasuri. 

Dar când se ruga, el uda pământul cu lacrimi. Aceia n-au avut răbdare, a scos unul sabia, dar 
când l-a lovit, sabia s-a îndoit ca ceara şi s-a dus în jurul gâtului lui. Nu l-a putut tăia, pentru că nu se 
terminase rugăciunea. 

— Părinte, nu-l putem tăia, e vrăjitor. 

— Nu e vrăjitor. El acum se roagă. EI s-a mărturisit la mine de tot ce a făcut ca om în viaţă, şi 
rugăciunea lui e înainte de sfârşit. Nu-l puteţi tăia până nu termină rugăciunea. 

— Dar când o termină? 

Trei ceasuri s-a rugat singur. Când s-au împlinit trei ceasuri, ei l-au lovit cu sabia, i-au tăiat 
capul, iar de pe grumazul lui a zburat un porumbel alb, care avea trei batiste legate de un picior şi 
două ce celălalt picior. Cele cinci batiste cu care a fost el în închisoare, care erau pline de lacrimi, 
cum a plâns el atâta la închisoare. Şi a văzut duhovnicul, că era înainte-văzător, că atunci când a ajuns 
sufletul tâlharului — porumbelul — la vămi, când puneau îngerii batistele în cântar, îi ridicau pe draci 
în sus, că erau mai grele pocăinţa şi lacrimile tâlharului decât fărădelegile lui. Şi a trecut în ceruri. Şi 
în loc să curgă sânge din grumazul tâlharului, a curs lapte, ca la unii martiri, cum a fost la Sfântul 
Pantelimon. 

Aşa s-a săvârşit în pocăință sfântă Man, tâlharul Antiohiei. Pentru că a purtat icoana Maicii 
Domnului şi s-a rugat Maicii Domnului şi a făcut milostenie. Şi am vrut să auziţi şi această istorie 
sfântă, ca să vedeţi că Dumnezeu primeşte pe om la pocăință până la ultima lui suflare, dacă se 
întoarce din toată inima, dacă cinsteşte pe Maica Domnului, mijlocitoarea noastră către Dumnezeu, 
şi dacă face milostenie. Amin. 

MILOSTENIA AJUTĂ ŞI ÎN VIAŢA ACEASTA ŞI ÎN CEA VIITOARE 


Am să vă spun o istorioară cu un general milostiv. Era un general de oşti, care era foarte 
milostiv. Şi era mare război între bulgari şi greci. EI a primit ordin să se prezinte cu trupele la graniţa 
cutare, la marginea pădurii cutare, unde avea să dea piept cu bulgarii. Dar mergând el cu regimentele, 
cu divizia lui — era călare pe cal —, au avut în drumul lor o întâmplare ca aceasta. Un om mort zăcea 
gol în şanţul drumului. Nu numai că era dezbrăcat de toate hainele, dar era şi înjunghiat în inimă. 
Soldaţii, când l-au văzut, nu i-au dat atenţie. Mergeau înainte. „Uite un om gol şi înjunghiat!” 

Şi era un deal acolo. Generalul a dat comanda regimentului la altul: „Du-te înainte, că eu mai 
rămân oleacă”, şi acela s-a dus înainte şi a trecut cu armata dealul, iar generalul s-a dat jos de pe cal, 
s-a dezbrăcat de manta, care era deasupra vestonului, şi a acoperit mortul acela să nu-l mănânce 
muştele sau fiarele, că dacă-i acoperit se teme orice fiară să se apropie, crede că-i viu. Apoi a încălecat 
pe cal, a făcut cruce: „Doamne, ajută!”, s-a dus şi a ajuns trupele lui care mergeau la război. 

Soldaţii şi ofiţerii au observat: „Măi, ce-o păţit domnul general, că parcă era cu mantaua?” 
„Ba nu era”. Unul zicea că era în veston. Dar nimeni nu ştia ce a făcut generalul, cum a acoperit cu 
mantaua sa pe cel gol şi junghiat. Şi au mers la război. 

Iar acolo a venit unul cu o suliță şi de departe a înjunghiat calul lui în piept. Calul când a căzut 
i-a rupt piciorul generalului, mai sus de genunchi. Şi mare, negrăită durere are cel care şi-a rupt un 
oscior cât de mic, dar piciorul rupt mai sus de genunchi? Doamne fereşte! EI răcnea acolo. Au venit 
soldaţii, l-au scos de sub cal şi l-au dus mai departe până la un spital. S-au dat lupte groaznice şi au 
biruit grecii pe bulgari. 

Iar el era în spital şi l-au băgat într-o cameră care avea un gemuşor mic. Singur. Era mare 
comandant de război şi nu l-au mai lăsat cu alţii. Şi acolo au venit doctorii, dar dacă piciorul era rupt 
de o săptămână sau mai mult, până ce a ajuns el la spital i se înnegrise piciorul până la şold. A venit 
doctorul, l-a cercetat şi apoi i-a zis: 

— Domnule general, cu toată părerea de rău, dacă nu tăiem piciorul mâine dimineaţă din şold, 
nu te putem salva. Ajunge răutatea la inimă şi eşti gata, eşti mort. 

Şi l-au întrebat: 

— Vrei sau nu vrei? 

EI, săracul general, se gândea: „Rămân cu un picior. Vai de capul meu!” Dar până la urmă a 
zis: 

— Domnule, dacă aşa e situaţia, mâine dimineaţă să-mi tăiaţi piciorul. 

A preferat să rămână cu un picior, dar măcar să rămână în viaţă, mare mutilat de război. Şi s- 
a dus acasă doctorul, a pregătit ferăstraie, ciocane, dălți, blide, cuțite de tăiat carnea. Ferească 
Dumnezeu, să taie corpul omului ca şi cum ar tăia lemne! A pregătit tot ce trebuia: doctorii de oprire 
a sângelui, cutare, ca dimineaţă să meargă să taie piciorul generalului. 

Dar el, rugându-se acolo în salonul acela singur, plângea tare şi se ruga. Era mare durere. 
Ferească Dumnezeu la care se rupe osul, că acele oase când se ating unul de altul e durere până în 
creier. E] stătea liniştit tare, să se dea în stânga sau în dreapta, ca nu cumva oasele acelea să se atingă, 
că atunci e mare durere, nespusă. De aceea era bucuros să stea cât mai liniştit să nu cumva să se facă 
durere mai mare. Şi pe la miezul nopţii, rugându-se el, vede pe gemuşorul acela o lumină mare, a 
venit un om la dânsul strălucind ca soarele, cu toiag de aur în mână. EI când l-a văzut, a crezut că e 
Mântuitorul. A zis: 

— Doamne, miluieşte-mă pe mine, păcătosul, că atâta strălucire n-am mai văzut. 

— Ce te doare? 

EI i-a arătat piciorul care era rupt: 

— Uite, Doamne, nu pot să mă scol pe picior. Când se atinge un os de altul nu mai pot. Mor. 

Dar cel care s-a arătat i-a spus: 

— Scoală-te, unde te doare? 

— Uite, mai sus de genunchi. 

Acela a făcut cu toiagul o cruce pe piciorul lui. Şi i-a zis: 

— Scoală-te şi stai pe picioarele tale. 

A dat scaunul lângă el. Nu îndrăznea să se mişte, ştia durerea care o avea. Dar acela s-a pus 
lângă el şi i-a zis: 

— Pune mâna pe umărul meu şi sprijineşte-te pe mine şi scoală-te. 

Şi a luat îndrăzneală generalul şi când a pus mâna pe el s-a sculat drept în picioare. Nici o 
durere. S-a speriat: 

— Doamne, cine eşti, că ai venit să-mi faci aşa de mare bine? 

— Eu sunt omul acela înjunghiat. Acela gol şi înjunghiat pe care ai pus mantaua ta. Mergeam 
la o mănăstire să dau nişte slujbe. M-au prins nişte hoţi şi nu numai că m-au jefuit, dar deşi i-am rugat 
să nu-mi ia viaţa, m-au înjunghiat şi m-au lăsat şi mort şi gol. Iar tu,general de oşti, ai avut milă de 
mine, te-ai dat jos şi ţi-ai pus mantaua ta pe mine. Şi mi-a zis Dumnezeu: „EI a făcut milă cu tine, 
du-te şi tu, că a căzut în război şi şi-a rupt piciorul, şi fă milă cu dânsul şi tămăduieşte-i piciorul”. Şi 
am venit cu porunca lui Hristos să te fac sănătos şi să dai slavă lui Dumnezeu care are milă de cei 
milostivi. 

Când a zis aşa, generalul nu l-a mai văzut pe acela, că a dispărut. lar după ce acela s-a dus,el 
în loc să mai plângă, s-a sculat la cântări şi la slavoslovii către Dumnezeu câte ştia. Cânta şi se ruga. 
N-a mai avut somn. 

Dimineaţa când veneau doctorii cu fierăstraie, cu dălţi, cu blide, cu cuțite de tăiat carnea, 
oasele, pentru mare operaţie — să-i taie piciorul din şold —, îl aud cântând în salon. 

— Cine cântă acolo? 

Dar toţi au zis: 

— Măi, cred că a murit şi au venit preoţii şi acum îi cântă cântările bisericeşti. 

EI auzeau cântând bisericeşte. 

— Se vede că a murit şi au venit preoţii şi de acum nu-l mai operăm noi, îl îngroapă. 

Dar portarul zice: 

— N-a venit nimeni. Eu am fost la poartă. 

— Dar cine cântă bisericeşte în salonul lui? 

—Duceţi-vă şi vedeţi, domnule, noi nu ştim să fi intrat vreun preot în noaptea asta. 

Când s-au dus, l-au găsit cântând şi slăvind pe Dumnezeu. 

— Ce-i cu dumneata, domnule general, cum de te-ai sculat?! 

— Să fiți sănătoşi, domnilor, mai înainte de a veni voi, a venit mila lui Dumnezeu. lată care 
doctor m-a vindecat pe mine. 

Şi le-a spus minunea cum acela numai cu atingerea toiagului său l-a vindecat. 

— Cum se poate,domnule, una ca aceasta? Doar piciorul era negru, putred. 

Generalul şi-a ridicat haina: 

— Ia uitaţi-vă aici. 

Nici nu se cunoştea unde a fost rupt piciorul. Nimic. 

— Ce-i cu asta, domnule? 

— Asta-i minunea lui Dumnezeu celui Preasfânt şi Preadrept. Aţi văzut cum a făcut milă cu 
mine? Pentru că acum câteva zile când mergeam la război, am găsit un om înjunghiat şi gol şi am 
spus la armată să meargă mai departe cu alt comandant, m-am dat jos de pe cal, n-am avut cu ce-l 
ajuta că mergeam la război, am pus mantaua mea peste el să nu-l mănânce păsările. Acesta pe care I- 
am acoperit eu, la Dumnezeu s-a făcut sfânt, că el mergea la o mănăstire şi a fost omorât şi înjunghiat. 
Şi l-a trimis Hristos şi m-a vindecat pe mine, ca să se împlinească ce se spune în Sfânta Evanghelie: 
Fericiţi cei milostivi, că aceia se vor milui. 

V-am spus aceasta pentru ca să ştiţi că milostenia nu numai în vremea morţii şi în ziua 
judecății, ci şi în viaţa aceasta ne ajută nouă şi ne scoate de la necazuri şi de la primejdii. 

RUGĂCIUNEA - MAICA TUTUROR FAPTELOR BUNE 


Vom vorbi despre maica tuturor faptelor bune, care este dumnezeiasca rugăciune. Poate are 
să zică cineva, care ştie carte mai multă, că maica tuturor faptelor bune este dragostea dumnezeiască, 
după cum a zis marele Apostol Pavel: Şi acum rămân acestea trei: credinţa, nădejdea şi dragostea. 
Şi tot el a adeverit, zicând: lar mai mare decât toate este dragostea. Deci dragostea ar fi cea mai 
mare faptă bună, dragostea dumnezeiască în care se cuprinde şi dragostea de aproapele. 

Dar de ce se numeşte rugăciunea maica tuturor faptelor bune la sfinţii părinţi? lată de ce. 
Pentru că nici dragostea lui Dumnezeu nu vine în sufletul nostru fără rugăciune. lată ce zice 
dumnezeiescul părinte Isaac Sirianul: „Dragostea din rugăciune se naşte”. Deci dacă se naşte din 
rugăciune, negreşit că rugăciunea este mai mare, este maica dragostei. Şi dacă dumnezeiescul părinte 
Maxim Mărturisitorul, marele teolog din secolul VII, zice aşa: „Toate faptele cele bune ajută pe om 
să câştige dragostea dumnezeiscă, dar nici una ca rugăciunea”, atunci este clar, şi dragostea de 
Dumnezeu care este cea mai mare faptă bună se câştigă prin rugăciune şi se naşte din rugăciune. De 
aceea cuvântul care urmează va fi pentru sfânta rugăciune. 

Voi să ştiţi: toate faptele bune, cum ar fi credinţa, nădejdea, înfrânarea, curăţia, blândeţea, 
îndelungă-rabdarea, răbdarea, dreapta socoteală, cumpătarea, nerăutatea, toate aceste fapte bune 
apropie pe om de Dumnezeu şi îl face un duh cu Dumnezeu. Vezi un tâmplar că face o uşă sau un 
dulap, orice mobilă, şi el potriveşte din vinclu şi din gealău şi din ferestrău piesele acelei mobile care 
ţi-o face. lată la o uşă îi pune tăblii, îi pune frizuri, toate şi le împănează. Dar uşa aceea nu-i trainică 
dacă n-a pus clei. Că odată acele piese uscându-se, se desface uşa sau se corogeşte. Iar când i-ai pus 
clei, uşa se face tare şi este ca şi cum ar fi dintr-un lemn. 

Care-i tâmplar ştie ce zic. la o scândură şi o geluieşte curat şi mai ia una şi o geluieşte bine şi 
o trage la cant, la muchie şi le pune alăturea. Şi pe urmă le pune la clei şi după ce le-a lăsat o zi-două 
să se încleie, trage cu gealăul şi vezi că aproape nu cunoşti unde-i lemnul şi unde s-a unit o scândură 
cu alta. Şi s-a făcut una din clei. Aşa sfânta rugăciune face pe om cu Dumnezeu lipit şi unit cu unirea 
cea mai potrivită cât îi este firii omeneşti cu putere. Deci rugăciunea e cleiul cel duhovnicesc care nu 
numai apropie pe om de Dumnezeu, ci îl peşte de Dumnezeu. 

Şi de aceea cuvântul despre rugăciune va fi aşa. Toată fapta bună o vedem poruncită de sfinţii 
apostoli. Dar când vorbeşte de rugăciune auzi ce zice: Neincetat vă rugați. Şi iarăşi auzim pe 
proorocul: Bine voi cuvânta pe Domnul în toată vremea, pururea lauda Lui în gura mea. Şi iarăşi 
auzim pe apostolul: Privegheaţi în toată vremea rugându-vă, că vrăjmaşul vostru, potrivnicul, ca un 
leu umblă căutând pe cine să-l înghită. Deci rugăciunea atât de necesară este sufletelor noastre cum 
este aerul. 

Uite am stat în biserică, ne topeam de căldura asta, biserica este mică, a dat Dumnezeu şi 
afară e cald şi am ieşit aici, ne-am înviorat. Oxigenul ăsta şi ozonul ăsta de la brazi ne dă sănătate şi 
viață. Aşa-i dă sufletului rugăciunea viaţă. Un suflet care nu se roagă e mort şi satana îşi bate joc de 
dânsul, îl duce unde vrea. De aceea vă rog, întotdeauna aduceţi-vă aminte de sfânta rugăciune în toată 
clipa şi în toată vremea. 

Este un drac care se cheamă înainte-mergător. Ştiţi voi ce treabă are acela? Are o armată de 
miliarde de draci şi-i trimite pe faţa pământului în casele creştinilor. Ştii de ce? Când s-a scula omul 
de dimineaţă, întâi să se apuce de treabă: „Hai la treabă, măi!”, „Văi de mine! I-auzi, câinii!”, „Dă 
de mâncare la găini!”, „Fugi şi mulge vaca!”, „Du-te că zbiară oile!”, „Du-te că ţipă porcii!”, „Fă 
mămăligă!”, „Dă la câini, dă la păsăni!”. 

Mare drac e aista! Pentru că îţi fură cele dintâi porniri ale minţii numai şi numai către lucrurile 
deşarte ale veacului de acum. Auzi ce spune dumnezeiescul părinte loan Gură de Aur: „Mai înainte 
de toate, o, creştine, să povăţuiască în viaţa ta nevinovata rugăciune”. Şi când te-ai sculat din somn, 
primele mişcări ale tale acestea să fie. 

Fie că eşti în pat, fie dacă ţi-e frig iarna, fie că eşti jos, fie că eşti bolnav, fie că eşti sănătos, 
fie bătrân, începe, cum ai deschis ochii: „Slavă Ție, Dumnezeul nostru, slavă Ție, Împărate ceresc, 

Mângâietorule, Duhul adevărului, Carele pretutindenea eşti şi toate le plineşti şi celelalte”. Pe urmă: 
Preasfântă Treime, Tatăl nostru, Crezul şi celelalte rugăciuni ale dimineţii. 

Roagă-te un ceas dimineaţa, dă-i un ceas hrană sufletului, că hoitului acestuia îi dai toată ziua 
şi când vrei. Dă-i şi lui viaţă măcar dimineaţă. Proorocul David era împărat şi conducea o ţară şi 
atunci ţara lui Israil nu era cât acum, câteva judeţe, era de la Eufrat şi până în Egipt, şi în Damasc tot 
împărăţia lui era. Şi avea vreme acest prooroc de şapte ori pe zi să laude pe Dumnezeu. Auzi ce zice: 
De şapte ori pe zi Te-am lăudat pe Tine, Doamne, pentru judecăţile dreptăţii Tale. Şi iarăşi îl auzim: 
Seara şi dimineaţa şi amiazăzi spune-voi şi voi povesti minunile Tale. Şi iarăşi îl auzim cum se ruga 
noaptea: În miezul nopții m-am sculat ca să mă mărturisesc Ție şi celelalte. Şi iarăşi: În nopți ridicați 
mâinile voastre la cele sfinte şi binecuvântaţi pe Domnul. Ai auzit, omule? Bine voi cuvânta pe 
Domnul în toată vremea. Seara, dimineaţa şi la amiazăzi. lar mai presus de toate auzi pe apostolul 
Pavel care zice: Neincetat vă rugați. 

Cum nu poate trăi hoitul ăsta de trup fără hrană, fără apă, fără aer, fără mâncare, aşa nu poate 
trăi sufletul fără rugăciune. Hrana lui este rugăciunea, meditaţiile sfinte, citirea sfintelor scripturi. Nu 
te înşela, că dracul nu stă degeaba. Tu nu te rogi, dar el când îţi găseşte mintea goală ţi-o umple cu 
toate drăciile lui. Că zice Marele Vasile că din fire mintea este aşa zidită de Dumnezeu şi această 
însuşire o are ca să nu stea goală. Ori o umple Dumnezeu cu gândirile Lui, ori satana cu ale lui. 

Deci dacă diavolul găseşte în mintea ta această rugăciune: „Doamne Iisuse Hristoase, Fiul lui 
Dumnezeu, miluieşte-mă pe mine, păcătosul sau păcătoasa” sau „Tatăl nostru” sau „Născătoare de 
Dumnezeu Ferioară, bucură-te, ceea ce eşti plină de daruri, Marie, Domnul este cu tine” şi celelalte, 
deci dacă dracul găseşte în minte rugăciunea nu se poate apropia. Îl arde! Cine? Numele Domnului. 
N-auzi ce zice psalmul? Înconjurând m-au înconjurat şi întru numele Domnului i-am biruit pe ei. 
Înconjuratu-m-au ca albinele fagurul şi s-au aprins ca focul în spini poftele şi drăciile. Şi ce zice? În 
numele Domnului i-am biruit pe ei. Dar cheamă numele Domnului, zice Proorocul oil, şi te vei 
mântui. 

Nu te înşela că dracul stă degeaba vreodată. Noi stăm, el nu poate sta. Când a găsit mintea nu 
în veghere de Dumnezeu, nu în rugăciune, nu în cugetarea Scripturilor, îi dă toate drăciile şi o duce 
unde vrea. Mintea este ochiul sufletului, este partea cuvântătoare a sufletului şi ochiul. Ce zice 
Evanghelia? De va fi ochiul tău curat, tot trupul tău va fi luminat, iar de va fi ochiul tău întunecat, 
te duci la pierzare. Care ochi? Să nu credeţi că de ochiul ăsta? Poţi să fii orb de amândoi ochii şi să 
lumineze ochii minţii tale ca soarele. Aici de minte vorbeşte. Dacă n-ai mintea curată, eşti un măturoi 
al satanei, te duce unde vrea, face ce vrea cu tine. 

De aceea trebuie trezvie întotdeauna, să fii veghetor cu mintea şi să te rogi. Şi dacă ai să-mi 
spui: „Dar eu am treabă, eu sunt tâmplar, eu tai brazi în pădure, eu sunt la birou, eu sunt la volan, eu 
sunt în fabrică, eu sunt la prăşit, la seceră, la pus cartofi şi n-am când mă ruga” — minţi! Că rugăciunea 
nu are nevoie de acestea. Poţi să te rogi întotdeauna. 

Aţi auzit că a vorbit Patriarhul Ierusalimului la Mănăstrirea Neamţ, care aţi fost cealaltă seară, 
când a venit acum şi a vorbit şi stareţul. Şi acela a zis: „Să împletiţi munca cu rugăciunea”. Mâna 
tinde-o la lucru, limba ta să laude pe Dumnezeu şi mintea ta să fie la Hristos. Asta-i lucrarea. Pentru 
că nu eşti făcut numai din huma asta de pământ, ca să ai grijă numai de hoit, să-l hrăneşti şi să-l 
îmbraci; ai suflet nemuritor şi veşnic. Hrăneşte hoitul ăsta, dă-i mâncare, dă-i băutură, dă-i odihnă, 
dar nu uita că ai în tine ceva nemuritor în vecii vecilor. Este sufletul. Nu-l lăsa să moară de foame, 
dă-i şi lui hrană. 

Cu ce îl poţi hrăni? Întâi cu rugăciunea, apoi cu citirea dumnezeieştilor Scripturi, cu 
meditaţiile sfinte, cu gândiri, cu milostenii şi cu celelalte. Dar vai de noi şi de noi că prea puţin ne 
ocupăm de rugăciune. Este un rău foarte mare, acela se cheamă uitarea. Sufletul omului se împarte 
în trei părţi: partea rațională, care stă în minte, în creier, partea mânioasă sau irascibilă (voinţa), care 
e în mijlocul inimii, şi partea poftitoare (sentiment), care e de la inimă până la buric. Fiecare parte a 
sufletului nostru are patimile şi virtuțile ei. Şi păcatele părţii raţionale sunt acestea: necredinţa, hula, 
nebunia, eresul, credinţa strâmbă, nemulţumirea faţă de binefacerile lui Dumnezeu şi ale oamenilor, 

nerecunoştinţa, nedreapta socoteală, nediscernământul, nechibzuinţa şi celelalte. Iar păcatele părții 
mânioase sunt: ura de oameni, zavistia, pizma, invidia, răutatea, râvna cea rea, mânia, iuţimea, 
nerăbdarea, cârtirea, răpirea, ţinerea minte de rău, dorinţa de răzbunare şi celelalte asemenea. Păcatele 
părții poftitoare încep cu lăcomia, desfrânarea, beţia, trândăvia, dezmierdarea şi celelalte. 

lar când mintea veghează, toate cele trei părți sunt luminate de Duhul Sfânt şi din partea 
raţională izvorăşte dragostea şi înfrânarea, din partea mânioasă bărbăţia şi răbdarea, din partea 
poftitoare înfrânarea cea mult cuprinzătoare. Şi ai văzut cine-i vinovată — mintea, dacă doarme. Şi 
cel dintâi păcat care întunecă mintea ca să uite rugăciunea şi gândirea de Dumnezeu este uitarea. 
Primul păcat din partea raţională a sufletului este uitarea. 

N-ai văzut? Zici oleacă de rugăciune, când te trezeşti cu mintea, e în altă parte. Ai auzit o 
predică acuma, du-te mai încolo şi ai uitat-o, ţi-a furat-o. Te-ai apucat să citeşti o carte, citeşti o 
pagină, două — „Măi, dar frumos mai spune aici!” Mai încolo, când ai închis cartea: „Nu ştiu, am uitat 
ce spunea acolo!”. 

Aceasta-i rău mare. Zice Sfântul Isihie Sinaitul: „Blestemata uitare stinge rugăciunea din 
suflet şi paza minţii, ca apa de foc”. Uiţi şi rugăciunea, uiţi şi frica lui Dumnezeu, uiţi şi gândirea de 
Dumnezeu şi tot ce ai auzit, vine uitarea şi ţi le-a furat. Rău mare e acesta! Dar ai să mă întrebi: 
„Părinte, dar cu ce-l pot birui?” Aşa găsim la Sfinţii Părinţi: „Uitarea se biruieşte cu frica de 
Dumnezeu şi cu credinţa”. Căci ce zice Sfântul Maxim? „Cela ce crede se teme, cela ce se teme se 
trezeşte”. Eu dacă cred că Dumnezeu e aici şi nu numai că e aici, că Dumnezeu e în inima noastră de 
la Botez, şi stau în faţa Lui, cum o să-mi permit să fac răutăți? Căci îndată vine frica lui Dumnezeu: 
„Nu, nu gândi aşa, că Dumnezeu ştie sfaturile inimii”. Că i-a zis lui lov: Cine este care ascunde de 
la Mine sfaturile inimii sale? 

Poate omul să aibă un gând în inimă şi să nu-l ştie Dumnezeu? Ce zice dumnezeiescul 
apostol? Cuvântul lui Dumnezeu este mai ascuţit decât toată sabia cea cu două tăişuri şi străbate — 
până unde, auzi! — până la despărțirea duhului de a sufletului. Până acolo străbate ştiinţa lui 
Dumnezeu şi de Dumnezeu nu ne putem păzi nici cu un gând al inimii noastre. 

Aceasta având în vedere, totdeauna să ne trezim să avem frica lui Dumnezeu. Frica lui 
Dumnezeu dacă o avem, ea alungă uitarea, lenevia, negrija şi toate păcatele. Să ne trezim să avem 
frica lui Dumnezeu, că auzi ce zice proorocul? Cu frica lui Dumnezeu se abate tot omul de la rău. 
Cum ai uitat frica lui Dumnezeu, cum ai păşit la păcat. Ce zice psalmul? Zis-a călcătorul de lege ca 
să greşească întru sine. Nu zice aşa psalmul? Dar de ce? Îndată spune Duhul Sfânt: Nu este frica lui 
Dumnezeu înaintea ochilor lui. 

Cum a uitat omul frica lui Dumnezeu, cum păşeşte la îndrăzneală, la păcat, la toate răutăţile. 
Pentru ce? Uite că Dumnezeu se uită în inima lui nu aşa cum ne uităm noi în oglindă. Auzi ce spune 
Solomon? Ochii lui Dumnezeu de miliarde de ori sunt mai luminoşi decât soarele. Ce zice leremia, 
marele prooroc, cel sfințit din pântecele maicii lui? Iadul este gol înaintea mea, cum nu şi inimile 
oamenilor? Este atotştiinţa lui Dumnezeu? Credeţi voi o nebunie ca aceasta? Dacă cele mai înainte 
gândite ale noastre le-a văzut EI, cele mai înainte lucrate le ştie, cum să nu ştie ce gândim acum? Ce? 
La Dumnezeu este prezent şi viitor? Toate sunt de faţă şi toate veacurile nemărginite sunt înaintea 
Lui de faţă. EI nu ştie numai ce gândeşti tu acuma sau ce ai să gândeşti peste trei ani, sau ce are să 
gândească cutare om care nu s-a născut sau se va naşte peste o mie de ani. Toate sunt de faţă la EI. 

Având un Dumnezeu atât de atotştiutor şi atât de atotprezent, care pedepseşte păcatul, noi 
întotdeauna trebuie să ne rugăm şi când am uitat rugăciunea să ne pară rău, că uitarea vine de la draci. 
Ei îţi fură evlavia, îți fură simţirea de Dumnezeu şi te lasă ca o piatră nesimţitoare, un buştean. A 
venit satana şi ţi-a furat ce-i mai scump din suflet când ai uitat rugăciunea, şi mai ales rugăciunea 
inimii. 

Şi de-aceea îți spun: Nu te pun la pravilă de 10 ore cum au călugării de făcut. Zi o rugăciune 
scurtă, dar adeseori. Auzi! „Doamne lisuse Hristoase, Fiul lui Dumnezeu, miluieşte-mă pe mine, 
păcătosul sau păcătoasa!” Ce greutate este să zici câteva cuvinte? Şi ştiţi voi câtă putere are aceasta? 
Întreabă-l pe Sfântul Apostol Petru! Nu ni s-a dat nouă armă mai puternică sub cer ca numele lui 

lisus Hristos. Întreabă-l pe Sfântul loan Scărarul, care zice: „Bate pe oșteni — adică pe draci — cu 
numele lui lisus Hristos”. Numele Domnului şi Dumnezeului nostru Iisus Hristos a împrumutat atâta 
putere de la îndumnezeirea Lui, încât când îl aud dracii şi îngerii şi oamenii, toţi se cutremură. Că 
auzi ce zice apostolul la Filipeni: Întru numele lui Iisus Hristos tot genunchiul să se plece: al celor 
cereşti şi al celor pământeşti şi al celor dedesubt. Deci şi îngerii şi oamenii şi dracii. 

Sunt oameni simpli, dar având frica lui Dumnezeu, ei zic o rugăciune mică, dar Dumnezeu o 
primeşte ca pe o mare jertfă, că ei o zic cu toată inima. Ce? Crezi că dacă bolborosim ore întregi şi 
citim multe, o căruţă de acatiste şi una de psalmi, dar mintea noastră e pe dealuri şi la draci, crezi că- 
i mare lucrul? Zi o rugăciune scurtă, dar adeseori. Auzi ce spune dumnezeiescul loan Gură de Aur? 
„Omule, roagă-te scurt, dar adeseori”. Că rugăciunea lungă dă mare loc diavolului. Mintea se 
răspândeşte căutând multe cuvinte. Sau te-ai rugat două-trei ceasuri şi după aceea: „Gata, nu mă mai 
rog. Mă voi ruga mai deseară”. I-ai dat loc satanei de aici. Măcar că ai făcut două-trei ore de pravilă, 
dacă mai încolo nu te rogi, i-ai dat locul lui şi te ia el în primire. Că cela ce face pravilă lungă şi în 
celălalt timp nu se roagă, mare loc dă diavolului. Iar Sfântul Grigorie Teologul zice: „Cela ce se roagă 
numai când se roagă şi în celălalt timp tace, niciodată nu s-a rugat”. Că auzi că trebuie neîncetat să 
ne rugăm. Deci o rugăciune scurtă, dar să o ai cu tine. Fie că eşti la prăşit, că eşti în oraş, că eşti la 
vândut, că eşti la cumpărat, că eşti la moară, că eşti la meserie, că eşti la birou, că eşti la volan, că 
eşti inginer, că eşti profesor, să ai o rugăciune. Măcar atât: „Doamne, miluieşte!” Şi vorbeşti cu 
Dumnezeu prin aceasta. Şi te poţi mântui cu aceasta. 

Hai să vă spun o istorioară scrisă de — Dumnezeu să-l ierte — Patriarhul Nicodim. Mergea un 
vapor rusesc la Ierusalim. Plecase din Odesa cu câteva mii de oameni, că ei foarte mulţi se duceau la 
Sfintele Locuri şi la Sfântul Munte. Popor foarte evlavios. Pe cale s-a stricat ceva la vapor. „Măi, 
unde ancorăm, ca să reparăm ceva la vapor?” Şi au văzut o insulă pustie. „Acolo ancorăm”. Şi s-au 
apropiat de insulă, ancora s-a oprit la 20 de metri. Au înfipt ancorele şi s-au oprit şi au trecut cu 
bărcile în insulă. 

O insulă pustie cu pădure, cu poieni. Oamenii au ieşit şi ei din corabie până au reparat-o, ca 
a doua zi dimineaţă să plece. Şi umblau pe insulă să vadă ce fel de pământ e pe acolo. Flori diferite, 
păsări diferite, cum nu erau în ţara lor. Şi oamenii s-au aşezat Jos, au început să stea la masă, să scoată 
de mâncare. Iată, când văd pe insulă trei oameni goi, cu pieile goale. Fugeau unul după altul şi ziceau 
aşa: „Trei voi, trei noi, miluieşte-ne pe noi”. Atâta ştiau să zică. Dar ziceau pe limba lor şi-i 
înțelegeau. „Ce-or fi ăştia, măi?” „Măi, sunt nişte oameni sălbatici pe insulă! Hai să-i prindem”. 

Şi s-au dus mulţi oameni, cu frânghii, cu ce-au putut. „Măi, hai să-i prindem. Ce fel de lume- 
i asta, măi?” N-au văzut femei, doar trei bărbaţi, fugeau unul după altul şi ziceau aşa: „Trei voi, trei 
noi, miluieşte-ne pe noi”. Şi i-au prins. 

În vapor aveau doi episcopi care mergeau la Sfintele Locuri şi comandantul vaporului şi lume 
bună. Şi le-au spus: „Am prins oamenii aceştia sălbatici”. Dar aceia când i-au prins, au început a 
plânge. Erau goi, n-aveau haine şi tot aşa ziceau: „Trei voi, trei noi, miluieşte-ne pe noi”. Şi i-au 
întrebat: 

— De unde sunteţi? De când staţi aici? 

Şi aproape uitaseră şi vorba, în afară de aceea: „Trei voi, trei noi...”. Dar au zis: 

— S-a sfărâmat un vapor aproape de insula asta acum vreo 30 de ani. Şi eram copii. ŞI noi am 
scăpat pe câteva scânduri aici. Au fost şi părinţii noştri, dar au murit. Şi noi am auzit că Dumnezeul 
nostru sunt trei. Unul se cheamă Tatăl, Unul Fiul şi Unul Duhul Sfânt. 

Ei nu ştiau că e un Dumnezeu în trei persoane. 

— Şi ne-am gândit că dacă aceia sunt în cer şi noi pe pământ, noi aşa ne rugăm: „Aceia trei 
din cer să ne miluiască pe noi trei de pe pământ. Şi atâta rugăciune ştim: „Trei voi, trei noi, miluieşte- 
ne pe no”. 

Atunci episcopul a zis: 

— Măi, săracii, nici rugăciunea Tatăl nostru nu 0 ştiu. 

Le-a dat haine, i-a îmbrăcat. Ei găseau de mâncare că erau nişte pomi pe insula aceea cu 

seminţe, cu pădureţe, cu ce or fi fost, şi cu acelea trăiau. Şi a zis episcopul, că avea vreo zece preoţi 
în corabie: 

— Haide, cât stăm noaptea aici, să-i învăţăm Tatăl nostru. 

Le-a dat de mâncare, i-a îmblânzit. Ei, dacă au văzut că nu le face rău, stăteau. Şi a pus un 
preot să-i înveţe Tatăl nostru. 

— Uite aşa să vă rugaţi, că noi nu vă luăm de aici. 

Că ei voiau să rămână acolo până la moarte. 

— Cum să ne rugăm? 

— Tatăl nostru, Care eşti în ceruri şi celelalte. 

l-au învăţat preoţii, iar dimineaţa vaporul a fost reparat, a plecat din radă, mergea. Trebuia să 
plece, iar ei au zis că „noi nu mergem nicăieri, noi vrem să stăm aici”. Şi învăţaseră ei oleacă Tatăl 
nostru, dar când s-a depărtat vaporul, unul dintr-înşii a zis: 

— Eu am uitat, ai uitat şi tu? 

— Măi, am uitat. Tatăl nostru, şi mai cum? 

— Hai după vapor că nu-i departe. Să-l prindem să ne înveţe preotul Tată! nostru că am uitat. 

Şi au început a merge pe apă ca pe uscat şi făceau din mână la vapor: 

— Mai staţi, mai staţi. 

Când au văzut aceia din vapor că aceştia trei merg pe apă, s-au spăimântat: 

— Ce-s aceştia? Nălucă? Îngeri? Draci? Ce-s aceştia? Ia uite, merg pe apă, domnule! 

Vaporul a încetinit şi ei au ajuns la vapor. ŞI a ieşit preotul la geam$ 

— Ce-i cu voi? 

— Am uitat Tatăl nostru. Cum zicem? Tatăl nostru, Carele eşti în cer? 

Dar preotul, când a văzut că merg pe apă ca îngerii, cum mergea Hristos pe mare, le-a zis: 

— Nu mai ziceţi Tatăl nostru! 

— Dar cum? 

— Aşa cum aţi zis. Duceţi-vă înapoi şi ziceţi: „Trei voi, trei noi, miluieşte-ne pe noi”, dacă 
mergeţi voi pe apă şi aţi devenit aşa de sfinţi cu rugăciunea voastră! 

Atunci au început a se prinde toţi trei de mână pe apă şi de bucurie mergeau zicând: „Trei voi, 
trei noi, miluieşte-ne pe noi!” până când au ajuns la mal în insula lor. Atât de sfinţi erau. Ei nu ştiau 
dogmele Sfintei Treimi, ştiau de un Dumnezeu în trei persoane, atât au putut să înveţe, dar când 
auzeau aceasta o ziceau din toată inima. 

Vezi câte minuni s-au întâmplat? Unii sfinţi au mutat munţii cu rugăciunea, alții au înviat 
morții şi alții multe alte minuni au făcut cu rugăciunea. 

Noi ştim Tatăl nostru, Crezul, rugăciuni, ştim de Sfânta Treime, învăţăm, avem preoţi, 
biserici. Însă în timpul zilei trebuie să avem o rugăciune scurtă. Ori Tată] nostru în toată vremea, ori 
Doamne Iisuse, ori către Maica Domnului sau către îngerul păzitor. Preaîndumnezeitul la minte, 
Sfântul Grigorie Palama, Arhiepiscopul Tesalonicului, zice aşa: „Toţi creştinii care au dumnezeiescul 
botez sunt datori în toată vremea şi în tot locul să zică rugăciunea minţii: «Doamne lisuse Hristoase, 
Fiul lui Dumnezeu, miluieşte-mă pe mine, păcătosul (sau păcătoasa)», că de numele Domnului se 
cutremură tot iadul”. 

Când am mers la Ierusalim, ne-am urcat în avion la Bucureşti, la Otopeni. Eram şi călugări şi 
maici şi preoţi şi mireni. Şi când am intrat în avion, au întrebat: „Părinte, ce rugăciune luăm acum?” 
Avionul zbura la 8 kilometri înălțime. Şi le-am zis: „Luaţi rugăciunea minţii, că dacă avionul ăsta 
cade mai încolo şi noi murim, dacă murim cu «Doamne lisuse» în minte, cu el rămânem în veacul 
veacurilor. Că zic Sfinţii Părinţi: În ce fapte te va găsi moartea, în acele fapte vei fi judecat”. 

De aceea, oriunde veţi merge, să aveţi rugăciunea asta: „Doamne Iisuse Hristoase, Fiul lui 
Dumnezeu, miluieşte-mă pe mine, păcătosul!” Asta-i o rugăciune scurtă, dar are mare putere. Nu-i 
greu de zis, dar diavolul ţi-o fură, pentru că-l arde numele lui lisus Hristos. Ți-o fură din minte, să n- 
o zici. Dar voi aducându-vă aminte, spuneţi-o mereu. Cu acestă rugăciune poţi lucra, poţi să mergi 
cu maşina, cu trenul şi poţi să o zici oriunde. Vă rog să aveţi rugăciunea asta cu voi, pentru că aveţi 

pe Hristos cu voi. 

Şi învăţaţi copilaşii cei mici să se roage. Ştiţi voi că un copilaş din acela mic când se roagă, 
trei îngeri stau lângă dânsul? Atâta-1 de primită rugăciunea copiilor. Dar de ce? Pentru nevinovoţia 
şi curăția lor. Odată a luat Mântuitorul un copilaş în mână şi a zis: Amin, zic vouă, de nu vă veţi 
întoarce şi nu veţi fi ca pruncul acesta, nu puteţi intra în împărăţia cerurilor. Vezi? Ca să ne 
mântuim, să ne ducem la rai, trebuie să fim curaţi ca şi copiii cei mici. De aceea vă rog, dacă v-a dat 
Dumnezeu copilaşi, de când încep a vorbi, de când învaţă guriţa lor să grăiască, învaţă-i să spună 
„Doamne, Doamne”. Mai târziu vor învăţa Tatăl nostru, apoi când merg la şcoală învaţă-i Crezul, 
Psalmul 50 şi celelalte. 

Țineţi minte, v-am vorbit despre rugăciune, care este maica tuturor faptelor bune, este hrana 
sufletului nostru şi viaţa sufletului nostru. Ea nu numai că ne apropie de Dumnezeu, ci ne uneşte şi 
ne lipeşte într-un Duh cu Dumnezeu. Fără rugăciune sufletul nostru e mort. Să vă ajute Bunul 
Dumnezeu şi Maica Domnului şi vouă şi mie să nu uităm sfânta rugăciune. Amin. 


ÎNTÂLNIREA CU PĂRINTELE PAISIE AGHIORITUL 


Eram la Careia, în capitala Sfântului Munte. De acolo am mers la Mănăstirea Cutlumuş, 
marea lavră românească făcută de Radu cel Mare şi reînnoită de Mihai Viteazul. Acolo am dormit 
noaptea. Un părinte, mare scriitor de la chinotită (conducerea comunităţii atonite), ne-a spus: „Asta- 
i mănăstirea românească”, că era ctitorită de domnitori români. Dar unde nu suntem noi ctitori? Ne- 
am simţit bine, că era o mănăstire făcută de-ai noştri. Apoi ne-a zis: „În programul nostru avem să 
vizităm şi Mănăstirea Stavronikita — acolo era arhimandritul Vasile, un prieten de-al nostru —, apoi 
Mănăstirea Filoteu şi Mănăstirea Caracalu, făcută de Petru Șchiopul. Şi mergând spre Mănăstirea 
Stavronikita, o să vizităm un mare pustnic, venit din Sinai. Ăsta a postit de două ori câte 40 de zile”. 
EI nu spunea, dar un ucenic de-al lui care era acolo ne-a zis: „Măi, ăsta-i mare pustnic. Numai 54 de 
ani are. Paisie îl chemă. Simplu monah. Nu-i cleric”. 

Şi noi am plecat dintr-un loc de la Burazeri — un schit. Acolo, la Burazeri, sunt 34 de călugări, 
care fac slujbă zi şi noapte, cu stareţul lor, slujbă neadormită. În fiecare ceas intră alt călugăr. Slujba 
nu se mai termină. Cele şapte laude şi Psaltirea. Şi am întrebat cum să ieşim la Pustnicul Paisie. Şi 
ne-au spus: „Faceţi la stânga, pe unde merg maşinile de la Careia la Stavronikita, dar ca să ieşiţi la 
el, o luaţi aşa”. Şi aveam călăuză pe Haralambie Nikiforidis, student la teologie la Bucureşti. Dar el, 
deşi ştia greceşte, dacă nu umblase mult prin Sfântul Munte, nu ştia în ce parte este pustnicul. 

Şi i-au spus ăştia: „O luaţi cam la dreapta, daţi de cărări de cerbi, de căpriori, de porci sălbatici, 
care sunt foarte mulţi, şi apoi daţi de o cărare mai pronunţată. El s-a ascuns acolo că a venit de la 
Sinai din cauza lumii, că acolo ziceau: «Mamă, acela-i făcător de minuni, e înainte-văzătory». Şi s-a 
ascuns săracul acolo de lume, dar tot l-au găsit. Şi a fugit din Sinai că acolo vin mai mulţi turişti. Şi 
el a zis: «Las că în Sfântul Munte Athos nu mai vine nimeni, nici femei. Aici o să am mai mare 
linişte»”. 

Am mers noi şi tare greu mai mergeam. Era o pădure cu spini. Şi spini mari. Erau şi copaci 
mari, dar pe unde mergeam noi, erau ca şi porumbarii, dacă aţi văzut, un fel de spini care trăiesc la 
noi. Şi noi, ca să nu ne agăţăm, am pus dulamele în brâu şi spinii ne înţepau pantalonii acum. 
Mergeam printre ei, ce să facem? Ne-au spus că spinii aceia primăvara când înfloresc e o frumuseţe 
de flori şi de mireasmă. Au o mireasmă grozavă, când înfloresc, strâng albinele de pe dânşii miere şi 
polen. De aceea nu-i curăţă, îi lasă acolo, că aceia cresc de la sine pe acolo. 

Şi mergeam prin pădurea aceea spinoasă. Şi ne-am rătăcit, nu mai puteam de sete, nu găseam 
apă. Şi iată cu mila lui Dumnezeu, sau poate cu rugăciunile pustnicului, găsim deodată un gărduţ, un 
gard vechi de lemne şi o portiţă veche, şi înăuntru o grădinuţă, câţiva smochini cu smochine crude. 
Iar de la portiţă de aici, era legată o sârmă dintr-acelea albe, care se folosesc la telefoane. Mergea pe 
gard sârma şi pe urmă cobora într-o prăpastie drept în Jos. Şi ne-a spus ăsta: „Noi să nu ne coborâm 

fără blagoslovenie, că aici stă, în prăpastia asta. Tragem de sârma asta, că ea are legat un clopot Jos 
în prăpastie unde stă el şi când sună clopotul iese el la noi”. 

Aici era un scaun de sta lângă copacii aceştia şi noi am tras de câteva ori de sârma aceea şi 
am stat să vedem ce are să fie. Şi erau trepte care coborau. Numai ce vedem că iese un bătrânel cu 
barba albă, cu capul gol: „Oriste! Oriste!” Adică, pe greceşte „Pofiiţi! Poftiţi!”. 

A luat-o el înainte pe treptele acelea, noi după dânsul. Am coborât jos, acolo într-o stâncă era 
peştera lui, un pârâu cu apă rece. Şi când ne-a văzut săracul, din multă dragostea lui, ce să ne dea el? 
Ne-a dus într-un pridvoraş aşa, cam de doi metri, unde era o măsuţă şi un scaun. Ne-a pus pe masă 
câte un pahar de apă. Dar noi, cum ne era sete, ce era pentru noi apa rece? Zice Evanghelia: Nici 
pentru un pahar de apă rece nu-ţi vei pierde plata. Apoi atunci vezi cât costă un pahar de apă rece, 
când mori de sete, că noi veniserăm aproape 20 de km pe Jos de la Careia. Ne-a pus pe masă câte un 
pahar de apă rece, câte două smochine şi dulceaţă de cireşe. 

— Oriste, oriste! 

L-am întrebat: 

— Mai ai apă? 

Numic nu ne mai trebuia! Am băut câte trei-patru pahare de apă. Şi el spunea să bem puţină 
că e prea rece. După aceea, el ne-a spus pe nume la toți: 

— Părintele stareţ Victorin de la Sihăstria, părintele Ioanichie, părintele Vartolomeu Florea, 
părintele arhimandrit Cleopa Ilie, bine aţi venit! 

Ne-a zis pe nume la fiecare, deşi nu ne-a mai văzut şi nici noi nu l-am mai văzut, dar nici n- 
o să-l mai vedem, decât pe cealaltă lume! 

= (Ce zice? 

— V-a zis pe nume la toţi, cum vă cheamă. 

Şi pe urmă a început a se smeri el: 

— 'Tare-1 rău, zice, de un călugăr când îi prisoseşte numele mai mult decât faptele lui, că 
Mântuitorul cu vaiul i-a ameninţat pe aceia: Vai vouă când vor prisosi numele voastre mai mult decăt 
faptele voastre. Am fugit din Sinai aici, ca să scap de lume, şi aici a ieşit iar veste de pustnic. Eu nu 
sunt pustnic, eu sunt un om păcătos. Dacă aţi venit să întrebaţi ceva, întrebaţi, că vorbesc... 

Şi eu am întrebat, că aveam translator: 

— Părinte Paisie, unde se mântuieşte omul? Aici, în prăpastia asta, cu toate stâncile deasupra 
lui, şi de cealaltă parte de pârâu şi dincoace? Aici sau în viaţa de obşte, în mănăstire cu viaţă de obşte, 
sau în cele cu viaţă de sine? Sau în oraş, sau în sat, unde se mântuiesc oamenii? 

Ah, ce înţelepţeşte a răspuns! Zice: 

— Dragii mei, cine are trei lucruri: credinţă dreaptă în Dumnezeu, smerenie şi fapte bune, se 
mântuieşte oriunde. Cine n-are acestea, nicăieri nu se mântuieşte. 

Aşa ne-a spus. Adevărat: fapte bune, smerenie — să nu socoţi că ai făcut ceva bun în faţa lui 
Dumnezeu — şi credinţă dreaptă în Dumnezeu. Aşa ne-a zis. Ne-am minunat. Şi pe urmă a întrebat 
Ioanichie: 

— Părinte Paisie, noi am vrea să întrebăm, că Părintele Cleopa ar vrea să rămâie în Sfântul 
Munte, ce zici mata, să rămâie aici? 

M-a pârât pe mine, că eu le-am spus că rămân acolo, nu mă mai duc, că am doi moşi acolo, 
unu-i moşul Varlaam Vântu, a trăit 100 de ani, am fost la mormântul lui. 

ŞI i-am zis: 

-— Ioanichie, cine te-a pus să întrebi asta? 

Că el tot stătea împotrivă să nu rămân eu acolo, să vin în ţară. 

Şi a răspuns pustnicul: 

— Mănăstirea voastră e misionară, unde vin multe suflete. (EI ştia tot.) Părintele Cleopa dacă 
vine în Sfântul Munte se mântuieşte ca simplu monah, iar dacă o să stea acolo şi o să aibă multă 
răbdare, se mântuieşte ca un apostol. 

Asta i-a spus lui Ioanichie, că el a întrebat de soarta mea. Şi i-a mai zis: 

— Dumneata ai venit ca să faci însemnări ca să scrii o carte, dar să şi faci câte ceva din ceea 
ce scrii. 

Iar părintelui Vartolomeu i-a spus: 

— Părinte, ai venit să vezi picturile Sfântului Munte? 

Că el de aceea a şi venit. Acolo sunt frumoase picturi. Ce-i în Sfântul Munte! Picturile lui 
Panselinos. Cele mai frumoase picturi din lume le găseşti în Sfântul Munte. Au fost pictori bizantini, 
zugravi straşnici. Zice: 

— Bine este a-i picta pe sfinţi, dar mai bine este a ne face sfinți. 

Starețul a întrebat: 

— Părinte, eu ce să fac? 

— Dumneata eşti stareţul. Să conduci mănăstirea cu blândeţe şi cu îndelungă răbdare, dacă 
vrei să câştigi mai mult. 

Aşa ne-a spus Paisie. Mi-aduc aminte la fiecare. Şi puţin ce-a vorbit. Şi a zis: 

— Dumneavoastră aţi venit la noi şi v-aţi rătăcit. Şi v-aţi ostenit. Dar osteneala voastră e scrisă 
în ceruri, pentru că aţi făcut-o pentru cuvântul Domnului. Să nu vă temeţi. 

Noi eram osteniţi. Câtă apă am băut! 

— Dar unde aţi vrut să ajungeţi? 

— Am vrut să ajungem până diseară la Stavronikita. (Aceea e o mănăstire mare pe malul mării. 
Arhimandritul Vasile e stareţ acolo). 

— Nu sunteţi departe de această mănăstire. 

Şi a luat el un băţişor, cu capul gol şi desculţ, şi ne-a dus peste un pârâu, de-a dreptul. Nu ştiu 
dacă am mers o jumătate de ceas şi am ajuns drept în poarta mănăstirii. Ne-am luat rămas bun. A 
făcut metanie până la pământ şi s-a dus în treaba lui. 


CUM S-AU SĂVÂRȘIT PĂRINŢII VENIAMIN 
IORGA ($ 1976) ŞI VICTOR CRISTESCU (3 1964) 


Pentru mântuirea sufletului, dacă ar ajuta Dumnezeu să ţinem minte două lucruri: frica de 
Dumnezeu şi frica de moarte, fiindcă acestea ne păzesc totdeauna în viaţă de a nu greşi lui Dumnezeu, 
şi dacă greşim lui Dumnezeu sau dacă greşim mai puţin, nădăjduim la mila lui Dumnezeu să câştigăm 
mântuirea. Asta ne rămâne pentru mântuirea sufletului. 

Era aici un părinte foarte sporit: Veniamin lorga. El aşa a fost de lepădat de sine, că n-a scris 
niciodată acasă. Nu ştia nimeni unde a plecat el. Doi am avut aşa, numai la moarte au spus unde sunt: 
unul Marcu Potop, era din comuna Cloşani, judeţul Mehedinţi, şi acesta. Ei n-au comunicat cu nimeni 
din neamul lor. Era plecat la mănăstire din 1916. Şi n-a scris la nimeni, n-a ştiut nimeni unde a plecat 
el. A plecat când era flăcău de 17-18 ani. 

I-am zis: „Părinte Veniamin, eu, ca duhovnic vreau să ştiu de unde eşti”. „Da, eu sunt din 
comuna Lăleşti, judeţul Fălciu, dar de mine din ai casei şi neamuri nimeni nu ştie, că eu n-am scris 
de când sunt o scrisoare şi ei toţi ştiu că m-am dus la Sfântul Munte, nu ştiu că sunt în ţară. Am 
petrecut mai mulţi ani la metocul Sfântului Munte, la Ţifeşti, la Iaşi, la Bucium, apoi am venit aici”. 

Mare călugăr! De 27 de ani nu se pieptănase pe cap. De 27 de ani nu mai băuse vin, decât o 
o linguriţă la împărtăşanie. Carne n-a mâncat de când s-a făcut călugăr, în 1921. Dar a spus şi ceasul 
când are să moară, că e în legătură cu cuvântul nostru despre moarte. 

M-am dus la el. El se lupta cu moartea. Eram un cârd de părinţi. Era Părintele Iulian Lazăr, 
care a plecat la Sfântul Munte, duhovnic bun, era unul Cristofor Radu, duhovnic la Văratec, şi ne-a 
spus: „Părinților, vă mulţumesc că aţi venit, dar eu nu mor acum. Eu mor mâine la ora 10. Care vreţi 
să mă petreceţi, veniţi atunci”. Şi-a cerut iertare, eu l-am împărtăşit. Eu eram cu Sfintele, m-am dus 
de l-am împărtăşit. „Mâine la ora 10 mă voi duce la Domnul”. Dar Părintele Cristofor a zis: „Am s- 
o văd şi pe asta, părinte!” 

Era mare, desăvârşit om. N-avea nimic în casă decât o scândură goală. Mânca o dată în zi 
după apusul soarelui. Avea o rugăciune a minţii permanentă. Îl învățase marele dascăl din Sfântul 
Munte, Evghenie Dumitrescu, stareţul lui. Acela tot timpul când lucra în vie, era cu „Doamne lisuse”, 
rugăciunea minţii. 

Eu îi ştiam lucrarea lui. Zic: „Părinte Veniamin, ţi-a ajutat Dumnezeu, ai 60 de ani în 
mănăstire”. El n-a suferit să-l laud, a spus: „60 de ani am slujit dracilor şi nici o clipă lui Dumnezeu. 
Văd hoitul ăsta de trup că nu se lasă străbătut de minte. Nu vrea să petrec cu Hristos şi cu mintea mea 
în rugăciune şi mă răspândeşte”. Era foarte iscusit. Avea 87 de ani. Zice: „Veniţi mâine la ora 10”. 
Eu l-am împărtăşit, am pus un călugăr să-i facă mulţumirea pentru împărtăşire şi m-am dus. 

A doua zi pe la ora 9 ne-am dus la el. S-a uitat puţin la noi. Era clar la minte: „Durerile iadului 
şi durerile morţii m-au înconjurat. lubiţii mei părinţi, rugaţi-vă pentru mine să trec pragul acesta, că 
veţi ajunge toţi ceasul acesta şi tare-i greu. Rugaţi-vă că n-am făcut nici un bine înaintea Domnului”. 
Şi zicând aşa, a cerut iertare la toţi câţi eram şi el a rămas cu faţa în sus, în rugăciunea minţii. Zice: 
„Au venit dracii, dar nu vă pot spune cât sunt de mulţi. Dar este aici lângă mine şi îngerul Domnului 
cu coroană de aur pe cap şi cu pavăză de aur. Şi când le dă câte o suliță se depărtează un kilometru 
de aici”. 

Şi el tot ne spunea: „Staţi, părinţilor, şi dacă vreţi faceţi câteva închinăciuni”. Ne-am pus toţi 
în genunchi şi ne rugam. „Eu în clipa asta de acum mă duc!” La ora 10 fix atâta a zis: „lertaţi-mă 
A suspinat o dată şi a căscat gura. Se vedea limba lui în gură cum zicea rugăciunea lui lisus, dar nu 
se mai auzea nimic. A suspinat a doua oară, a treia oară s-a făcut alb şi s-a dus sufletul lui. Şi a venit 
o mireasmă şi am zis: „Uite, vezi, ăsta a fost desăvârşit!” Şi n-a ştiut nimeni ca să vină la 
înmormântare, că ne-a spus cu legământ: „Nu cumva să chemaţi pe cineva la moarte”. Aşa a fost şi 
Părintele Marcu Potop. Şi acela avea 90 de ani. Tot eu i-am fost duhovnic. 

Da, călugări cu viaţă înaltă. Că ne zicea Părintele Stăniloae: „Scrieţi-le vieţile acestea, că sunt 
de mare folos”. Am mai scris din viaţa lui, când mă duc la mormântul lui îmi aduc aminte. Şi s-a dus 
Părintele Veniamin exact la ora 10, cum a spus din ajun. 

Aşa a trecut un alt mare bătrân, arhimandritul Victor Cristescu. 94 de ani avea. Eu cu 
nevrednicie i-am fost duhovnic. M-au luat ei, cu dragostea lor, cei mai bătrâni dintre părinţi, fiindcă 
aşa au avut ei evlavie, dar eu n-am fost vrednic să fiu duhovnic la aceşti mari stâlpi ai mănăstirii. 

Acest Victor Cristescu a venit la mănăstire când avea 16 ani şi a murit la 94 de ani. El a fost 
stareţ la Vorona, a fost duhovnic. Citea la Psaltire, iar când citea, nu te-ai mai fi clintit de lângă el. 
Dormea foarte puţin. Deci a făcut în mănăstire aproape 80 de ani. EI, când a văzut că a slăbit, a trimis 
un frate: „Spune-i părintelui duhovnic să vie la ultima spovedanie”. 

M-am dus la el. Barba albă până la brâu. Era cu o dulămioară subţire şi se rezema de perete. 


> 


Zice: 

— Bine ai venit, taică părinte. Mărturiseşte-mă şi adă repede Preacuratele Taine că eu mă duc. 

Dar unde? Că el şi în noaptea aceea a fost la biserică, că n-a zăcut nici o zi. Dar eu când l-am 
văzut aşa, am pus un călugăr, Teodosie: „Citeşte-i tu molitfele de împărtăşire” şi eu m-am dus repede 
în biserică, am luat epitrahilul, felonul, cutia cu Preacuratele Taine şi am venit. 

Dar spune Sfântul Nicodim Aghioritul că la moartea dreptului toți dracii vin ca să-l 
înspăimânte, pentru ca sufletul, văzând dracii, mai tare să alerge la Dumnezeu. 

Şi îmi spune aşa, era casa plină: 

— Ia uite ce câine negru a venit şi se uită la mine. 

Dar noi nu-l vedeam. 

— Vai de mine, n-am văzut câine aşa de mare ca aista. Ochii-s ca cărbunele şi pară de foc iese 
din gura lui. Şi pe urechi iese fum. Voi nu-l vedeţi? 

— Nu-l vedem. 

Dar tot el întreabă: 

— Dar oare câine să fie sau e diavol? 

Atunci noi am zis: 

— Părinte Victor, nu-i nimica, lasă că se duce el. 

Zice: 

— Tare mi-e frică să nu sară la mine aici în pat. Să mă păziţi, dragii mei, că eu câine de aista 
n-am văzut. 

EI nu era împărtăşit cu Preacuratele 'Taine şi vedea pe diavolul în chip de câine. Căci spun 
Sfinţii Părinţi că întâi diavolul vine la moarte. Că a venit şi la moartea Mântuitorului. Nu spune la 
Evanghelie: Vine stăpânitorul lumii acesteia şi întru mine nu are nimic? Că n-a găsit păcat. A venit 
şi la moartea Mântuitorului, că n-a ştiut că-l Fiul lui Dumnezeu, cu cât mai mult la moartea noastră? 

A zis părintele Victor, „Cred, Doamne, şi mărturisesc...” şi l-am împărtăşit. 

După ce s-a împărtăşit, l-am întrebat: 

— ÎL mai vezi? 

— Nu-i aici. Uite, e în dosul uşii, îi văd coada. 

Dar noi nu-l vedeam. Tocmai lui, Victor Cristescu, un arhimandrit de 94 de ani, i se arăta. 

— Taică părinte, s-a dus, dacă te-ai împărtăşit. 

Atunci s-a rezemat, a făcut sfânta cruce cu mâna lui slabă: 

— Mulţumesc Preasfintei Treimi şi Maicii Domnului că am ajuns să mă mai împărtăşesc o 
dată pe faţa pământului, că de acum nu mă mai împărtăşesc cu Trupul şi Sângele Domnului. 

Dar eu mi-am adus aminte de ce spune în Pateric: „Totdeauna când are să se săvârşească un 
frate, să te duci la el la moarte, că mare folos ai”. Mai ales la un om care avea 80 de ani în mănăstire. 
Zic: 

— Taică părinte, ţi-aş cere un sfat. 

Dar el zice: 

— Dar mata să ceri sfat de la mine, care ai citit toate Vieţile Sfinţilor şi ţii predici şi scrii prin 
cărţi? Ce sfat să-ţi dau eu păcătosul? Eu nu ştiu carte. 

Se smerea. 

— Nu, taică părinte, să nu-mi spui din cărți. Spune-mi ce-ţi zice Dumnezeu, dă-mi un sfat 
pentru mântuire. 

Şi apoi le-am scris eu acelea şi bine că le-am înregistrat. 

EI a stat aşa ca un om obosit care ajunge la capătul drumului, ca după o călătorie lungă, şi a 
stat undeva să se odihnească, că mai avea câteva clipe să se ducă. 

— Părintele meu, dacă vrei să auzi de la mine păcătosul ceva, îţi spun acest lucru: Două lucruri 
să le urăşti în viaţă. 

— Care? 

— Dregătoria şi bogăţia. Că amândouă te înstrăinează de la Dumnezeu. Deci două lucruri: 
dregătoria şi bogăţia. Bagă de seamă că amândouă acestea. Nu vezi că grija care o are o dregătorie îl 
face pe om să se ducă încolo şi încoace şi apoi al doilea, bogăţia, iar îl răspândeşte pe om? 

Astea le spunea el din experienţa vieţii sale, nu din cele pe care le-a citit. El a fost stareţ atâția 
ani şi ştia bine acestea. Era dintr-o comună cu mine, din satul Cerceleni, că mulţi sunt din comuna 
mea preoţi, arhimandriţi, călugări. De acolo-s mulţi şi părintele Paisie e de-alăturea cu noi. EI e dintr- 
un sat lângă comuna mea. 

Pe urmă zice: 

— De, părinţele, eşti duhovnic. E mare grijă la un duhovnic, că nimic nu e mai greu în lume 
decât a povăţui sufletele. 

Cum spune Sfântul Nil Ascetul: „Decât a creşte fii duhovniceşti, nimic nu-i mai greu”. Pentru 
că a creşte fii duhovniceşti, până se formează ei, câtă răbdare îţi trebuie? Vai de mine! 

— Dar să ştii matale, dacă eşti duhovnic, matale eşti şi pentru popor şi pentru călugări. Dacă 
are să vină cineva la mărturisire încărcat pe cunoştinţă cu păcate foarte grele, să nu-l deznădăjduieşti. 
Mare blândeţe să arăţi către aceştia. Că pe cât se bucură satana când îl dă pe om în păcat, cu mult mai 
tare se bucură Dumnezeu când se întoarce acela înapoi. Ai auzit mata că bucurie mare se face în 
ceruri când un păcătos se întoarce la pocăință! 

Acesta a fost al doilea sfat, o învăţătură foarte bună. Era acum obosit. Al treilea a zis: 

— Iată, părinţele, ţine minte ce am să-ţi spun. Dacă vrei să cunoşti dulceaţa psalmilor, nu te 
mulțumi cu ce citeşti la biserică, că noaptea după Utrenie, după ce se culcă toţi părinţii, să rămâi până 
la ziuă citind psalmi. Că atunci toţi se liniştesc, nu-i nimeni. 

Psalmii sunt plini de Duhul Sfânt. În şirul psalmilor sunt taine mari, sunt inspirați de Duhul 
Sfânt. Să citeşti şi vei afla dulceaţa psalmilor în liniştea nopţii după Utrenie. 

EI când citea la Psaltire, nu te-ai mai fi dus de lângă el. Avea o barbă albă, era de 94 de ani, 
venerabil, arhimandrit şi foarte smerit. Totdeauna cu rugăciunea în inimă. 

Acesta a fost al treilea sfat. Al patrulea sfat, mai că nu mai putea. 

— Taică părinte, mai spune ceva. 

— Nu mai pot, dragul meu. Dar îţi spun atât: Orice vei auzi că unul a păcătuit sau a greşit, să 
nu-l judeci, pentru că mare îndrăzneală o să ai în ceasul în care am ajuns eu. Pentru că Dumnezeu 
ştie că omul a păcătuit, dar pocăinţa lui noi n-o cunoaştem. Şi Dumnezeu ştie cum să-l ridice pe el, 
Dumnezeu nu vrea moartea păcătosului. Deci să nu judecaţi, zice Evanghelia, şi nu veţi fi judecaţi. 
Şi cât o să poţi, păzeşte-te, orice vei auzi să nu judeci. Lasă-le în judecata lui Dumnezeu şi vei avea 
mare îndrăzneală în ceasul în care acum sunt eu. 

Şi pe urmă, cât era el de slab, cu mânuţele acelea de om de 94 de ani, m-a prins în braţe şi cu 
lacrimi m-a sărutat. Eu eram cu felonul, cu epritrahilul, am luat cutia cu Preacuratele Taine, am lăsat 
pe Teodosie să citească mulțumirea. Candela era aprinsă şi l-am lăsat pe bătrânul şi m-am dus la 
biserică. 

Era în timpul Sfintei Liturghii. Când am pus cutia cu Preacuratele Taine pe Sfânta Masă, 
numai ce aud clopotele. Era pe la Heruvic. Zic: 

— Ce-1? De ce trag clopotele la ora asta? 

— A murit părintele Victor. 

M-am uitat la ceas. Patru minute au fost de când ne-am despărţit. Ce sfaturi duhovniceşti şi 
ce minte până la ultima suflare! Şi am zis: „Le scriu în inima mea, că sunt din experienţa unui om 
care a slujit 80 de ani lui Dumnezeu în mănăstire şi care era foarte duhovnicesc”. 

Deci vă spun, mulți părinţi am apucat. Când mă duc în cimitirul acesta al nostru îmi aduc 
aminte de părinţii care ştiau Psaltirea pe de rost şi dormeau în sicrie. Pe mine m-a lăsat Dumnezeu să 
trăiesc până acum din cauza lenevirii mele, că n-am făcut nici o faptă bună de când sunt pe pământul 
ăsta. Aceia ce nevoitori au fost! Drept cum spune Sfântul loan Scărarul: „Repede au alergat şi repede 
au ajuns”. Trei erau care ziceau Psaltirea din scoarță în scoarță în fiecare zi. 

Aşa călugări am apucat, asta-i sihăstrie. Câţi erau în Sihăstria, nimeni nu avea pat în chilie, 
toţi dormeau pe scaune sau în sicrie sau jos pe rogojină sau pe o piele de oaie jos. Eu am zis, dacă ar 
învia acum părinţii care i-am apucat aici, ar zice că aici e patriarhie, nu e mănăstire, față de cum au 
trăit ei, mari nevoitori. Că aici la 1655 au venit şapte schivnici de la Mănăstirea Neamţului şi în 
poiana zisă a lui Atanasie au pus icoana Maicii Domnului într-un brad şi au făcut rânduială de 
sihăstrie. Aici a trăit Sfântul Daniil Sihastrul, înainte de a se duce la Voroneţ, de aceea îi spune 
Sihăstrie. 

Şi părinţii care i-am găsit aici, n-aveai cu cine vorbi toată ziua. Toţi încălţaţi cu opinci, 
îmbrăcaţi cu cojoace, încinşi cu nişte funii, cu nişte fesuri rele. Toţi aveau metanii de lemn în mână, 
numai starețul avea metanii de lână. Pentru smerenie purta metanii de lână. Erau aşa de lucioase, 
parcă erau de sticlă. Cu rugăciunea minţii: „Doamne Iisuse, Doamne Iisuse...” permanent, permanent. 
N-auzeai vorbind decât: „lartă-mă, frate”, când se despărțeau unul de altul şi rugăciuni. 

Aşa am apucat viaţa Sihăstriei. Şi de aceea vă spun. Fraţii mei amândoi au murit de tineri. 
Erau mai mari decât mine şi amândoi au murit la 26 de ani. Dumnezeu să-i ierte că s-au dus acolo 
mari nevoitori. Dar de câte ori aud paremia aceea la biserică care se zice la mucenici: Răpitu-s-a ca 
să nu schimbe răutatea mintea lui sau înşelăciunea să înșele sufletul său. Puțin ostenindu-se a 
împlinit ani îndelungaţi, că plăcut era Domnului sufletul său, de aceea s-a grăbit a-l scoate, mă 
gândesc că aşa s-a întâmplat la aceştia. 

Şi Sfântul loan Scărarul spune: „Dumnezeu dacă vede nişte suflete viteze, care vin cu mare 
foc la mănăstire, cu mare râvnă, cu mare dragoste şi la ascultări, nu le lasă mult să trăiască. Le ia în 
focul acela ca nişte serafimi înfierbântaţi în lucrarea lor, pentru că Dumnezeu nu are nevoie de ani 
mulţi, ci de aşezarea omului în ultima lui clipă”. 

A binevoit bunul Dumnezeu de câţiva ani de am apucat aici viaţă înaltă. Şi aşa era în multe 
mănăstiri. Dar noi vorbim, săracii de noi, că uite că am ajuns acum seci şi împrăştiaţi şi reci. Dar 
vreau să vă spun că cine are frica morţii, cine se gândeşte că mâine va pleca de aici şi are să dea 
seamă de toate clipele vieţii ce a făcut, acela îşi îndreaptă viaţa. Cuvântul mi-a fost de la început 
pentru frica de Dumnezeu şi pentru frica morții şi cu acestea termin. 


DESPRE RUGĂCIUNE 


A fost vorba noastră dacă mirenii pot să ajungă la treptele cele mai înalte ale rugăciunii. Pot! 
Sfântul Grigorie Sinaitul spune că rugăciunea minţii este prea obligatorie pentru toţi creştinii care au 
Sfântul Botez. EI a predicat în secolul XIV din Sfântul Munte Athos până la noi, în Valahia. În viaţa 
lui spune despre aceasta. Până aici 1-a învăţat pe toţi. Unde ajungea, pe mireni îi învăţa rugăciunea 
minţii şi a inimii. ŞI atunci nu este exclus să înveţi pe oricine. 

Uite, aţi citit Pelerinul rus? Aţi văzut un pelerin, un mirean, cum a învăţat rugăciunea lui 
lisus? Doar acela n-a fost călugăr. Era un pelerin rus care mergea din mănăstire în mănăstire. Acest 
pelerin a învăţat rugăciunea lui lisus şi a ajuns pe cele mai înalte trepte. Dar poate i-a venit vreun 
gând de mândrie şi l-a smerit Dumnezeu aşa. S-a întâmplat că mergând pelerinul, un orb I-a rugat: 

— Moşule, ia-mă şi pe mine până la oraş. la-mă de mână, du-mă. De auzit aud bine şi o să-mi 
mai spui despre rugăciune. 

— Hai, omule. 

Şi l-a dus de mână. Şi mergând cu orbul, acela tăcea din gură. Tăcea şi el, că şi el avea lucrare 
tainică, rugăciunea minţii. Oamenii care au această rugăciune nu le place vorba multă, sunt cu mintea 
ŞI cu inima la ea. 

Şi mergând ei, orbul a zis: 

— Părinte, arde biserica din satul unde mergem 

Satul era după un munte. Dar pelerinul n-a crezut. Dar acela a zis iar: 

— Părinte, uite arde biserica şi oamenii fug în toate părţile. Unul a luat cărțile, altul a luat 
veşmintele, alţii scot geamurile bisericii. 

Orbul vedea, era înainte-văzător, pentru că avea rugăciunea inimii, vedea mai înainte ce se 
întâmplă. Şi când au ajuns, biserica arsese, oamenii era scârbiţi, care cum a scăpat, numai tăciuni pe 
Jos. Şi atunci a întrebat pelerinul: 

— Ce făceai când ai văzut toate acestea? 

— Atunci ziceam rugăciunea. 

Ai văzut ce daruri are această rugăciune azi, la mireni? Nu excluzi pe nimeni, numai dacă are 
darul lui Dumnezeu. 

Dar ai văzut Sfântul Zaharia Ciubotarul din Constantinopol, ca să vezi ce fel de mireni erau 
cu rugăciunea minţii? Un călugăr din pustie a venit în Constantinopol să se închine în biserica cea 
mai mare a imperiului, în Sfânta Sofia. Şi fiind străin, el n-a ştiut că biserica e încuiată. În grădina 
Sfintei Sofia era o livadă frumoasă şi scaune pentru popor ca să stea la umbră şi să se odihnească. 
Era timp de vară, cald. EI s-a dus întâi la biserică, că ştia că urmează să se facă Utrenia, că atunci se 
făcea Utrenia la miezul nopţii şi la bisericile de stat, cum s-a făcut şi la noi în Moldova atâta vreme. 
EI s-a dus săracul să se închine, dar când s-a dus a văzut că e încuiată biserica. EI, fiind străin şi 
necunoscând în Constantinopol pe nimeni, s-a dus în livada Sfintei Sofia, o livadă foarte mare, închisă 
frumos cu gard. Şi a văzut scaune şi a zis: „Ei, bun, mă culc pe un scaun din ăsta şi când a trage 
clopotul pentru Utrenie, mă scol şi mă duc la biserică. Mâine oi găsi eu pe cineva în oraş”. 

El venise să-şi vândă lucrul mâinilor sau pentru treburile lui. S-a pus pe un scaun să se 
odihnească. Dar până ce a făcut el oleacă de pravilă, până nu ştiu ce, s-a întunecat, nu era lună, erau 
nori. Şi când s-a sculat, a văzut o lumină venind către biserică. Căci era o stradă şi pe acolo venea o 
lumină. Şi-a zis el: „Taci, că acum vine paraclisierul cu felinarul, ca să deschidă uşile bisericii”. S-a 
sculat şi călugărul nostru din grădina Sfintei Sofia şi a venit înspre biserică, ca să vadă cine vine. 
Când a văzut, nu era vorba de un felinar, venea un om spre biserică şi înaintea lui mergea lumină, 
cum se văd la maşini farurile noaptea. Şi era lumină şi înapoia lui, dar mai mult înaintea lui. EI, când 
a văzut aceasta, s-a speriat. S-a dat la un dos şi îl auzea pe acela zicând rugăciunea în şoaptă. 

Şi a venit acela şi când a ajuns la Sfânta Sofia, el n-a căutat să deschidă uşa. El numai s-a 
închinat de trei ori în faţa uşilor la Sfânta Sofia. Şi ăstalalt stătea în dosul zidului, să vadă ce se 
întâmplă, că a văzut că e sfânt mare. Şi odată s-a făcut un vânt şi uşile toate s-au deschis. Ăsta în 
dosul zidului îşi zicea: „Măi, mare sfânt e ăsta”. Şi a intrat să vadă ce face acela. Acela a intrat în 
biserică, s-a dus la Mântuitorul, s-a rugat, apoi s-a închinat la Maica Domnului şi când a ridicat 
mâinile în sus, s-a făcut ca soarele. Şi a stat aşa cu mâinile în sus ca la un ceas şi era lumină de la el 
încât toată biserica se lumina. Pe urmă a lăsat mâinile în jos, s-a închinat, a sărutat sfintele icoane şi 
a ieşit înapoi. Şi când a ieşit, uşile s-au închis singure. Călugărul s-a dus însă după dânsul, că era 
lumină, şi el mergea tot în urma lui. Şi acum nu îl mai auzea zicând nimic. Şi a mers pe ulițele 
Constantinopolului tocmai până la o mahala, adică la o periferie, la o margine. Acolo era o căsuţă, 
acela a bătut în uşă şi a zis: „Soră Marie, dă-mi drumul”. Şi i-a dat drumul. Când a intrat ăsta în casă, 
a intrat şi călugărul după el. Acela când a intrat şi-a făcut cruce şi s-a închinat la sfintele icoane, apoi 
s-a aşezat pe un scaun. Atunci a văzut că a intrat şi părintele şi i-a sărutat mâna. 

— Blagosloveşte, părinte, când ai venit, de unde eşti? Cum de te-a adus Dumnezeu la noi? 

— Iată, vin cu dumneata de la biserică. Sunt străin, din pustie. 

— Părinte, bine ai venit, să-ţi punem de mâncare. 

— Fraţilor, nici nu mănânc la voi, nici nu beau. Vă jur pe Dumnezeu cel viu, Care a făcut cerul 
şi pământul, să-mi spuneţi ce lucrare aveţi voi. Mai ales pe dumneata, domnule, cum te cheamă? 

— Zaharia păcătosul. 

— Spune-mi mie, minunatule Zaharia, care-i lucrarea ta? 

— Noi suntem păcătoşi, nu avem nici o lucrare, nu facem nimica. Voia lui Dumnezeu. Suntem 
oameni. Uite meseria mea, sunt ciubotar. 

Şi i-a arătat scaunele unde lucra la ciubote, la cizme, bocanci, ghete. Erau numai bucăţi de 
piele. 

Dar a zis călugărul: 

— Eu îţi spun o taină, eu te-am văzut când te-ai rugat în biserică. 

Atunci el a spus: 

— Dumneata pentru credinţa dumitale poate ai văzut ceva, dar eu sunt om păcătos. 

— Eu, zice, am văzut mare taină la dumneata. 

Dar zice celălalt: 

— Eu mă ocup, cu mila lui Dumnezeu, cu rugăciunea cea din inimă. 

Era în Constantinopol. Sfinţii Calist şi Ignatie nu în Constantinopol au petrecut? Şi zice: 

— Mai zic cât pot, dar mă răspândesc, sunt păcătos. Îmi fuge mintea. 

Nu poate omul să se laude, că dacă se laudă este spre pierzarea sa. 

— Dar cum este petrecerea voastră? 

— Pentru că ne-ai jurat pe Domnul, îți spun. lată avem 40 de ani de când ne-am luat în 
căsătorie. lată eu am o cămăruţă aici unde este patul meu şi sora mea, Maria, dincolo. Noi nu ne-am 
cunocut unul pe altul. 

Trăiau în feciorie de când s-au luat în căsătorie. 

— Şi am zis în inima nostră să nu ne cunoaştem unul pe altul până ne-om duce dincolo, pentru 
dragostea lui Hristos. Aceasta este petrecerea noastră. Iar avere am trei arginţi şi jumătate, cu aceştia 
cumpăr piei şi lucrez pantofi, cizme, ghete, cele ale meseriei, că eu sunt ciubotar. Iar câştigul îl împart 

în două: o parte, cea mai mare, o dau lui Hristos, adică la săraci, şi cealaltă o folosesc la trebuinţele 
casei. Şi în tot locul, unde aş fi, pururea am în minte înfricoşata judecată ce are să fie. 

Şi atunci călugărul a zis: 

— Dragii mei, de aceasta am venit şi cu aceasta m-am ospătat, că taină mare este. Şi acum, 
frate Zaharia, te rog pentru Dumnezeu să nu mă uiţi pe mine, păcătosul, la rugăciuni. Dumnezeu mi- 
a arătat taina voastră. 

Şi a doua zi l-au petrecut, i-au pus în traistă, că erau creştini buni. Şi a plecat călugărul cu 
bucurie, că Dumnezeu i-a arătat cât de mari sunt robii lui ascunşi. lar Zaharia ciubotarul, fugind de 
slava lumească, şi-a lăsat casa şi s-a ascuns, rămânând neştiut. 

Şi iată, v-am spus această istorioară, că aţi întrebat dacă mirenii pot să ajugă la treptele cele 
mai înalte ale rugăciunii. Că Dumnezeu nu se uită la cele dinafară, ci se uită la inima omului şi trimite 
darul Său. 

Iar dacă cel ce a început să se roage vede că îl cercetează Darul lui Dumnezeu şi a început să 
guste din dulceaţa rugăciunii, atunci el se îndeamnă singur. Auzi ce spune Sfântul Isaac Sirul: „Cel 
ce a aflat dulceaţa rugăciunii, va fugi de gloate ca un asin sălbatic şi tot timpul va căuta să se roage 
lui Dumnezeu”. El dacă a gustat dulceaţa rugăciunii, nu mai trebuie să-i spui tu să se roage, el a simţit 
o bucurie şi o mângâiere pe care nu o poate simţi nicăieri. 

Cine se osteneşte în rugăciune, zice Sfântul loan Gură de Aur, inima lui intră într-o durere 
duhovnicească. Sfântul Marcu Ascetul spune şi el: „Mintea rugându-se fără răspândire, necăjeşte pe 
inimă”. Simte o durere, fiindcă ţine puţin respiraţia şi concentrează atenţia. Iar inima necăjindu-se, 
se smereşte. Iar inima înfrântă şi smerită Dumnezeu nu o va urgisi. 

Când vrea să se pogoare omul cu mintea în inimă dă de o strâmtoare. Nu e obişnuit să coboare 
cu mintea în inimă. Dar în această strâmtoare de a se pogori cu mintea în inimă el se chinuieşte, că îi 
aduce durere inimii. Dar îi aduce mare folos. Zice Sfântul Nicodim Aghioritul: Când mintea pătrunde 
în inimă, se leapădă de rătăcirea imaginaţiei şi de năpădirea gândurilor, precum şarpele leapădă 
cămaşa lui în fiecare an. Acela când vede că cea dedesubt a crescut, pe cealaltă o mai poartă o vreme. 
Cum s-o lepede şarpele? Se bagă într-o gaură strâmtă şi când se bagă în gaura cea mai strâmtă, cămaşa 
rămâne acolo, iar el intră în gaură. Tot aşa face mintea pogorându-se în inimă. Când a intrat în inimă, 
în strâmtoarea inimii, toate le lasă afară — cămaşa, adică formele şi închipuirile cele ce sunt de afară, 
ale lumii, toate cele păcătoase de afară — şi acolo merge să se întâlnească cu Hristos. 

Ce se întâmplă însă? În strâmtoarea asta când se chinuieşte omul să bage mintea în inimă, ai 
văzut că se fereşte de imaginaţie, de rațiune, de orice, ţine oleacă respiraţia, are încordare, toate 
acestea provoacă o oarecare durere şi îi provoacă dureri şi inimii. Dar auzi ce spune Proorocul David? 
După înmulțirea durerilor mele, Doamne, în inima mea, mângâierile Tale au veselit sufletul meu 
(Psalmul 93, 19). Că nu e lipsită de bucurii durerea aceasta. Exact după mulțimea durerilor, după cât 
ai necăjit-o pe inimă şi ai strâmtorat-o cu rugăciunea, atâta o mângâie darul Duhului Sfânt. 

De aceea Nichifor din singurătate spune aşa: Îţi dau un sfat şi să nu-ţi pară mic. Când vei 
vedea că din cauza încordării atenției către inimă, deasupra inimii, te doare inima — căci te doare, 
dacă stai încordat un ceas, să vezi ce dureri ai, aţi observat? —, atunci îţi dau un sfat: Partea 
cuvântătoare a sufletului nu e numai în inimă, e şi deasupra furcii pieptului. Concentrează atenţia în 
gropiţa acesta, deasupra furcii pieptului. Şi mută gândirea de aici de pe inimă, dincoace. E drept că 
ai să răguşeşti, că aici e partea glăsuitoare a sufletului. Dacă o concentrezi mult, cam răguşeşti. Dar 
furca pieptului e mai tare decât inima. Multă atenţia de pe inimă pe furca pieptului şi zi rugăciunea 
aici. Când ai văzut că ai obosit, mut-o iar pe inimă. Şi văzând Dumnezeu că o cauţi pe rugăciune, de 
la un timp se uneşte mintea cu inima. Când s-a unit mintea cu inima, cel mai bun semn este că începe 
a se încălzi inima şi începe mare dragoste şi mare căldură în rugăciune. 

Uneori te chinuieşti, iar mecanica asta pe care o facem noi, nu aceasta aduce darul, că doar 
rugăciunea vine din mila lui Dumnezeu, din harul lui Dumnezeu. Aceasta arată lui Dumnezeu că noi 
vrem să ne rugăm. Dumnezeu zice: „Uite, el vrea să se roage, dar nu ştie cum. Dar vrea, uite, se 
chinuieşte”. Iar a se uni mintea cu inima nu este a mecanicii acesteia. Acestea sunt metode auxiliare. 

A se uni mintea cu inima şi a se pogori mintea în inimă este direct a harului lui Dumnezeu. 

Când vrea Dumnezeu să miluiască un suflet îi dă această lucrare, să se unească mintea cu 
inima şi să guste el din rugăciunea cea mai înaltă. Însă după ce a gustat din asta, când se retrage harul 
şi mintea a ieşit înapoi din inimă, ştii cât de tare îi pare rău? EI a avut o dulceaţă duhovnicească şi o 
căldură pe care nu o poate tâlcui sau să o spună prin cuvânt, aşa-i de mare. EI, când vede că a pierdut 
aceasta, suferă. 

Harul se retrage, însă dă ajutor pe ascuns. Poate a simţit un gând de mândrie sau ceva, harul 
pleacă. „Lasă să vezi tu ce poţi fără mine!” Îndată s-a răcit omul. Îndată a pierdut harul din inimă şi 
lucrarea rugăciunii din inimă şi se trezeşte cu o secetă, cu o răceală, cu o uscăciune, cu o mâhnire. Îi 
pare foarte rău că a pierdut lucrarea din inimă. Harul şi atunci îi ajută, dar îi dă în ascuns, ca să nu se 
mândrească. Dar îl învaţă smerenia. 

Ştii cum face harul atunci? Ai văzut mama când învaţă copilaşul să meargă pe picioarele lui, 
când e mic? Îl duce mama olecuţă de mână, pe urmă îl lasă să meargă singur. El merge oleacă şi cade, 
apoi începe a plânge, că a picat Jos. El cade şi nu se poate ridica. Iar când începe a plânge, mama 
aleargă să-l ridice de acolo, să-l înveţe a merge mai departe. Aşa şi harul în vremea rugăciunii. Te 
lasă oleacă singur să vezi: „Te poţi ruga fără mine?” Deodată se întunecă mintea, vine mâhnirea, vine 
împietrirea, vine uscăciunea, vine răceala. Şi atunci vezi: „Măi, ăsta-s eu, iaca ce pot eu fără harul lui 
Dumnezeu. Ăsta-s eu, iar atunci când mă rugam cu foc, cu lacrimi, era mila lui Dumnezeu cu harul 
Lui. lar ăsta sunt eu: rece ca piatra, nesimţitor, ăsta sunt eu”. 

De aceea harul de multe ori se retrage ca să ne înveţe smerenia şi nu cumva să avem cutezanţă 
de sine, că noi suntem cineva şi pentru nevoinţa noastră a venit harul lui Dumnezeu. Harul e tot har, 
e mila lui Dumnezeu. 


Vezi că logodna lui Hristos o avem de la Botez, iar dulceaţa rugăciunii cu lisus, cu mirele 
nostru, n-o simţim. Că noi suntem logodiţi cu toţii cu Hristos, iar acum când a ajuns să se întâlnească 
mirele cu mireasa — că Hristos este mirele sufletului nostru, la EI nu este parte bărbătească sau parte 
femeiască, el este mirele cel duhovnicesc al sufletului nostru —, când a ajuns sufletul să se unească 
cu Hristos, corpul emană sudori, adică căldură, ochii varsă lacrimi cu îmbelşugare, inima arde de 
dragostea lui lisus şi numai atâta zice: „lisuse al meu, Iisuse al meu”. Bate repede, se închide şi se 
deschide, înghițind pe lisus şi atâta zice: „lisuse al meu”. 

Şi această rugăciune a inimii, zic Sfinţii Părinţi, când a intrat omul într-o aşezare ca asta, zece 
minute de rugăciune din asta păzeşte cerul inimii — văzduhul inimii — până la două-trei săptămâni să 
nu poată primi nici un gând pătimaş din afară, aşa putere are. Că Duhul Sfânt e de față atunci, curăţă 
văzduhul inimii şi nu mai lasă pe suflet să zică cuvintele cu care a pornit întâi, cu rugăciunea minţii, 
ci îi dă Duhul Sfânt, cu care se hrăneşte inima omului, şi sufletul omului. 

Acestea vi le-am spus pe scurt, că îmi place să spun, dar n-am făcut niciodată, nici măcar 
rugăciunea verbală cum trebuie, dar de spus teorie, v-am spus, ca un om păcătos. 


MOŞUL GHEORGHE LAZĂR -— 
CONVORBIRE CU UN GRUP DE ARDELENI 


Aţi auzit de Moşul Gheorghe, vestitul Moşul Gheorghe? Ehehei! Mare apostol al Moldovei 
şi al Ardealului! Îi am fotografia în casă, l-aţi văzut acolo desculţ, cu capul gol. Are osemintele la 
Mănăstirea Văratec. Moşul Gheorghe a oprit trenul la Paşcani pe linie. Moşul Gheorghe a vindecat 
mii de bolnavi. Moşul Gheorghe a făcut evreii de s-au botezat pe aici. 

A umblat zeci de ani desculţ, cu capul gol, cu un cojoc rupt. Şi când era gerul de 40 de grade, 
el ţinea predică. Zăpada era până dincoace de genunchi şi cât vorbea el se topea până ajungea la 

pământ, că avea picioarele fierbinţi ca focul şi din capul lui ieşeau aburi. Mânca o dată în zi după 
apusul soarelui numai pâine şi varză verde. Îi strângeau oamenii de cu vară. lar vin niciodată nu bea 
decât o linguriţă când se împărtăşea cu Preacuratele Taine. Astea e bine să le ştiţi şi să le înregistraţi 
ca să le aveţi în Ardeal, din viaţa Moşului Gheorghe. Mai ales că s-a întâmplat ca printre voi să fie 
un om tocmai din satul lui. 

Eu ştiam multe de dânsul, că eu sunt aici de peste 50 de ani, cu mila lui Dumnezeu. Când 
eram mai tânăr nu mă interesam de dânsul, nu ştiam de unde-i. Dar când am aflat eu de viaţa lui, mi- 
am zis: „Stai, domnule, că ăsta e om sfânt”. 

Eu ţin mult la el, am dat portretul lui şi la Mănăstirea Râmeţ. Le-am zis: „Măi, popularizaţi- 
|, că aici la noi e pictat în biserică ca sfânt”. La Schitul Vovidenia, între sfinţii naţionali ai ţării este 
pictat şi Moşul Gheorghe, aşa cu cojoc, cum îl vezi, pentru că, el a fost mare om aici la noi. El aici a 
murit, la Piatra Neamţ. EI a fost în Sfântul Munte cu stareţul meu, cu Ioanichie, în două rânduri. Pe 
urmă la Ierusalim a stat cu stareţul meu. EI l-a întors pe stareţ. 

Starețul meu era de la Zărneşti, de la Piatra Craiului. Moşul Gheorghe I-a adus cu toată familia 
la mănăstire, că acesta a fost căsătorit. Şi i-a adus şi pe nepoți şi pe nepoate. Pe toţi i-a adus din 
Ardeal la Mănăstirea Agapia şi pe la celelalte mănăstiri. 

Moşul Gheorghe a fost un mare om de legătură între Ardeal şi Moldova. EI a fost un apostol. 
EI când vedea o fată că are evlavie şi e credincioasă sau un băiat credincios, îl lua să-l ducă la 
mănăstire: „Drăguţă, hai la Moldova, acolo-s mănăstiri multe, e Ierusalimul ţării, vă duc eu acolo”. 
Şi a adus zeci şi zeci de călugări şi călugăriţe ucenici din Ardeal la mănăstirile astea. Şi au ajuns 
oameni mari: Evghenie Ungureanu arhimandrit, el l-a adus; Silvestru Garoi arhimandrit, el l-a adus; 
Agafia Velase, care a fost stareță la Agapia, el a adus-o; maica Amfilohia Deleanu de el a fost adusă; 
maica Filofteea Ştenţea de dânsul, părintele stareţ al meu Ioanichie, care a fost aici, tot el l-a adus — 
Moşul Gheorghe. Cică: „Hai acolo, drăguță, că acolo-s mănăstiri, că aici le-au stricat ungurii”. El 
numai îi aducea şi-i lăsa la mănăstire şi iar se ducea să mai aducă şi pe alţii. A fost un om cu mare 
dragoste de a aduce pe mulţi la mănăstire. 

EI a avut aici mai mulţi ucenici în Moldova care umblau desculți cu capul gol, ca şi dânsul. 
A avut pe părintele Atanasie Păvălucă şi fratele lui, Chiril. Ăştia erau dintr-un sat de mocani de la 
Breţcu, din Trei Scaune. Şi umblau desculți cu capul gol. Unul a plecat în Sfântul Munte şi acolo a 
murit. Ei au venit ca mocani mari din Ardeal cu 3500 de oi pe Valea Trotuşului. Li se spunea mocanii 
călugări. Aveau cruci şi la glugi şi la capişoane şi la centiroane şi la bețe. Foarte evlavioşi. Nu erau 
căsătoriţi. 

Şi ei când au vrut să meargă la mănăstire au scris la Mănăstirea Neamţ: „Câte oi poate să ţină 
mănăstirea?” Mănăstirea le-a scris înapoi, că nu avea moşii mari atunci, că le secularizase Cuza. Şi 
le-a scris: „Noi putem să ţinem 300 de oi”. Ei au scris înapoi: „Noi avem 3500 de oi. Tatăl nostru are 
3000 singur. Şi noi vrem să venim ca şi călugări la Neamţ”. 

Atunci Mănăstirea Neamţ a trimis pe părintele meu, pe stareţul Ioanichie, şi pe părintele Gaia 
care a trăit 100 de ani şi mai bine la Neamţ. Dar le-au spus că nu poate să ţină mănăstirea atâtea oi. 
Şi atunci ei ce au făcut? Erau ucenicii Moşului Gheorghe, el i-a convins să vină la mănăstire. El avea 
un cuvânt: „Hai, drăguță, hai la sfânta mănăstire”. Aşa le spunea. Atunci ucenicii lui auzind că 
mănăstirea nu are moşie, pentru că mai avea şi vite mari, au vândut oile şi din 3500 au ales câte una 
din zece, au lăsat 350 de oi, zicând: „Cu aiestea mergem la Neamţ să ne facem călugări şi să le dăm 
mănăstirii”. 

Ia să vă aduc fotografia şi să-i vedeţi. Uite ce scrie: „Anul 1909”. Ia uitaţi şi oiţele fotografiate. 
Uite şi ciobanii. Ei sunt în căruță amândoi, ucenicii Moşului Gheorghe: Atanasie şi Chiril. Uite ce 
scrie aici: „Solemnitatea sfințirii apei în patrulaterul Sfintei Mănăstiri Neamţ, cu ocazia donaţiei a 
350 de oi făcută mănăstirii de către fraţii loan şi Haralambie Păvălucă (că aşa-i chema, iar pe urmă 
i-au călugărit cu numele de Atanasie şi Chiril), în timpul I.P.S. Mitropolit Pimen şi a P. C. stareţ 
Valerie, la 14 octombrie 1909”. 

Uite cum au venit la mănăstire cu toate oile. Au ales din 3500, 350 cele mai frumoase. Uite, 

toate-s oacheşe şi cu lâna până la pământ, creaţă. Au ales ce a fost mai frumos. Ăştia au fost ucenicii 
Moşului Gheorghe, el i-a adus întâi: „Hai, drăguță, acolo, sunteţi mocani, dar haideţi cu oile la 
mănăstire să vă faceţi călugări, ca pe cealaltă lume să le aveţi acolo”. Ei erau de la Breţcu. 

Îmi povestea stareţul Ioanichie că a ajuns cu el la Ierusalim, la peştera Sfântului Xenofont 
(Am fost şi eu acolo, e în faţa mănăstirii Sfântului Teodosie cel Mare şi sunt mulţi sfinţi înmormântați 
acolo. E o peşteră de 20 de metri). Acolo au întâlnit un pustnic mare, la care veneau corbii şi luau 
mâncare din palma lui. Şi ursul venea în fiecare dimineaţă şi pustnicul îi dădea o bucată de pâine în 
gură şi îl netezea pe cap şi îi zicea: „Nanu mamei, du-te la pustie de acum, că ţi-am dat mâncare”. 
Aşa de sfânt era acela. Şi când au ajuns părintele stareţ cu Moşul Gheorghe, acela i-a zis Moşului 
Gheorghe pe nume, că acela era român, dar era dus de 40-50 de ani acolo. Şi i-a zis pe nume, fără să- 
] fi ştiut vreodată. Dar şi Moşul Gheorghe i-a zis pe nume: „Şi pe dumneata te cheamă Părintele 
Partenie”. Şi atunci s-a speriat acela: „De unde ai adus pe omul acesta mare, că ăsta-i mai mare cu 
viaţa decât mine?” Aşa i-a zis la părintele. „Din Ardeal”. „Mare şi minunat om e acesta”. 

EI a stat desculţ şi cu capul gol mai mult de 50 de ani, cu cojocul rupt şi mânca o dată în zi 
după apusul soarelui. Mai cu seamă îi plăcea pâine şi varză verde. EI nu bea vin niciodată nu mânca 
mâncare cu untdelemn decât la Paşti sau la praznicele mari. Mare pustnic era. Şi oamenii strângeau 
varză verde şi pentru iarnă. Ziceau: „Poate a veni Moşul Gheorghe la noi, să-i dăm o varză verde cu 
pâine”. 

EI toată ziua zicea psalmi şi rugăciuni. A stat doi ani la Ierusalim şi umbla desculţ. Acolo e 
greu de umblat desculţ că te arde nisipul, sunt călduri mari. El zicea: „Nu, drăguță, nu-i cald”. 
Niciodată nu se supăra. Şi stareţul meu Ioanichie care a fost cu Moşul Gheorghe Lazăr la Sfântul 
Munte spunea că acesta era un om care niciodată nu se supăra. Tot blând era. Dacă îl ocăra cineva, 
zicea: „Dumnezeu să-l ierte, că nu ştie ce face!” Foarte blând om era. 

Şi când a venit în ţară, nişte călugări din Sfântul Munte i-au zis: „Moşu” Gheorghe, mata să 
nu te mai faci călugăr, să rămâi aşa civil şi să predici cuvântul Domnului”. Că avea o memorie 
extraordinară, ştia multe predici. Şi atunci el şi-a luat viaţa asta: să umble desculţ cu capul gol şi aşa 
a umblat toată viaţa după ce i-a murit soţia. I-au rămas trei fete. Una Marta a trăit până mai încoace. 

Moşul Gheorghe avea darul de a face minuni, se vindecau oameni. Pe urmă, pentru că a aflat 
de viaţa lui aşa înaltă, un boier din Piatra Neamţ foarte evlavios, ministrul Costinescu, i-a dat Moşului 
Gheorghe vreo două-trei camere mari, unde să vină bolnavii, că el nu stătea în loc. El predica în satul 
ăsta împotriva beţiei, în celălalt împotriva furtişagului, a înjurăturilor, colo contra desfrâului, colo 
contra zgârceniei, a nemilostivirii, a mâniei. Mergea din sat în sat şi predica plângând. Numai seara 
la apusul soarelui, zicea: „Drăguţă, dacă ai pâine şi apă, e destul”. Era foarte mare sihastru şi zicea 
psalmii în gând. 

Şi el se ducea de aici din Piatra Neamţ şi predica până la Câmpulung Moldovenesc, până la 
Rădăuţi. Împăratul Franz Joseph a auzit de viaţa lui şi a spus la grăniceri: „Când vine omul acela 
sfânt din Moldova să-i daţi drumul să predice şi la no1”. Şi când îl vedeau grănicerii, ştiau că ţine 
lumea la el şi îi spuneau: „Moşu” Gheorghe, îţi dăm drumul, dar când vii înapoi să spui la popor să 
ne aducă ceva rachiu, tutun, ţigări”. „Lasă, drăguță, că vă aduce”. Şi când venea el la graniţă, nu ştiau 
grănicerii cum să-l treacă mai bine, că el când venea, venea popor după el şi el aducea la grăniceri 
coşuri cu sticle cu vin, le aducea rachiu, ce voiau ei, numai să-i dea la Moşul Gheorghe drumul să 
predice dincolo peste graniţă. Ferice de grănicerii aceia unde ajungea el. Şi acum ei îi ziceau: „Pe la 
noi e bine de trecut, nu pe la cutare”. Nu se mai gândeau să-l oprească. Bucovina era în Austria atunci. 
Predica la Humor, la Câmpulung Moldovenesc, la Cernăuţi, la Rădăuţi. Şi el predica şi în Ardeal şi 
în Bucovina şi aici, că aşa-i dădeau drumul, aşa a vrut Dumnezeu pentru credinţa lui. 

Şi povestea stareţul Ioanichie că aici la Piatra Neamţ, când se întorcea Moşul Gheorghe după 
vreo lună de zile, ştii unde avea chilia? Este biserica Sfântului loan făcută de Ştefan cel Mare la Piatra 
Neamţ şi are o clopotniţă de o parte şi un turn mare. EI avea chilia în turnul clopotniţei, lângă clopote. 
Nu dormea niciodată culcat, ci pe scaun. Aşa stătea pe scaun şi zicea psalmi până ce adormea. Acolo 
este chilia lui şi astăzi, o ştie toată Piatra. O chiliuţă mică aşa şi o scară unde Moşul Gheorghe dormea. 

Iar la boierul acela se ducea unde se adunau bolnavii. Şi când se ducea, el venea cu o straiţă. 
EI nu voia să primească nimic de la nimeni, nici mâncare, nici altceva. Dar boierii, chiar şi evreii, 
ziceau: „Vine pe aici Moşul Gheorghe cel sfânt” şi îi puneau în traistă bani. El nu se uita cât: 
„Drăguţă, Dumnezeu să vă ierte”. „Moşu” Gheorghe, să ne pomeneşti”. „Puneţi pomelnicul acolo”. 
Dar el nu se uita cât au pus: „Scrieţi acolo pe pomelnic”. 

Şi el când ajungea la Piatra, se ducea la o brutărie şi întreba pe bucătar: „Ai pâine proaspătă?” 
EI ştia de pe drum câţi bolnavi îl aşteaptă la boier. Şi cumpăra pentru fiecare câte o pâine proaspătă 
cu banii care îi găsea în traistă. Şi punea un om: „Drăguţă, hai cu mine că îți plătesc. Ia pâinea asta 
într-un sac”. Ducea un sac de pâine acolo unde erau bolnavii. Şi când ajungea acolo, unii erau 
îndrăciţi, alţii epileptici, alţii paralizaţi, alţii cu un picior bolnav, pe alţii îi durea o mână, altul era 
orb, altul surd. Erau cu părinţii lor care îi aduseseră. Iar el le zicea: „Drăguţă, întâi să primiţi un dar”. 
Şi le dădea câte o pâine la toți. 

Şi îi întreba: „Drăguţă, ce vă doare?” Se plângeau părinţii: „Uite, ăsta e aşa”. „Nu-i nimica. 
Drăguţă, hai să ne rugăm la Preasfântul Dumnezeu şi la Maica Domnului în noaptea aceasta”. Şi el 
stătea în genunchi şi citea Psaltirea. Şi zicea: „Voi numai ascultați, că sunteţi bolnavi, nu puteţi face 
nimic”. 

Şi se ruga până către ziuă. Îi pomenea pe toţi. Şi dimineaţă când se făcea ziuă, el nu dormea 
toată noaptea, punea mâna pe capul lor şi toţi se făceau sănătoşi. Acolo la boierul acela au rămas 
proteze, cârje, lanţuri cu care au fost legaţi aceia. Şi acolo el nu dormea, el numai vindeca şi se ducea 
în chiliuţa lui, în clopotniţă acolo. 

Şi atunci boierul a văzut şi şi-a zis: „Măi, mare om al lui Dumnezeu e acesta”. Şi l-a întrebat 
boierul: 

— Moşu” Gheorghe, mata dacă eşti aşa de sfânt, ţi-a dat Dumnezeu darul ăsta, ştii când ai să 
mori? 

— Ştiu, drăguță. 

— Când ai să mori mata? 

— Drăguţă, eu am să mor când s-or tulbura popoarele şi la moartea mea va fi sărbătoare şi vor 
trage toate clopotele din ţară. 

Şi aşa a fost. În 1916, în timpul primului război mondial, pe vremea tulburării celei mari dintre 
popoare, când s-au tras clopotele pentru intrarea României în război, atunci clopotarul de la biserica 
Sfântului loan din Piatra l-a găsit pe Moşul Gheorghe adormit în Domnul în chilia sa. Şi era chiar de 
praznicul Adormirii Maicii Domnului şi era sărbătoare în toată ţara. 

Au fost minuni mari, Moşul Gheorghe a fost vestit. Dar la dumneavoastră nu se ştiu minunile 
lui, ştiţi din ce cauză? Pentru că el n-a trăit acolo la voi, ci aici. Lui i-a plăcut foarte tare aici, în 
Moldova, că aici erau multe mănăstiri. 


PUTEREA UNUI ADEVĂRAT CREȘTIN 


Nici descântecele, nici vrăjitoriile, nici fermecătoriile, nimic, nimic nu poate să-ţi facă nimeni, 
dacă ai trei lucruri: dacă posteşti sfintele posturi, dacă eşti mărturisit curat şi dacă mergi regulat la 
biserică. Nu-ţi poate face nimeni niciodată nici un rău. Pot să vină toţi dracii din iad că nu au ce-ţi 
face. 

Odată ce te-ai mărturisit şi eşti sub canonul duhovnicului ai intrat în taina lui lisus Hristos. 

Am să vă spun o istorioară în privinţa asta: eu am fost cu avionul şi cu vapoarele în atâtea 
țări, şi am trecut şi pe deasupra Ciprului, când mergeam la Ierusalim. Şi mi-am adus aminte de 
istorioara asta, o citisem eu undeva. Am trecut pe deasupra oraşului Limasol. În Cipru trăia un băiat, 
a trăit bine cu o fată, cum e lumea de azi. N-au avut nimic între dânşii. EI a trebuit să plece în armată 
ŞI i-a spus: 

— Eu te iau în căsătorie, dar dacă mă aştepţi să fac armata. Că eu nu vreau să te iau acum şi să 

plec în armată, să rămâi singură. O să ne căutăm de gospodărie pe urmă. 

Ea s-a garantat sigur şi a zis: 

— Eu îmi caut de treburile mele, eu îmi fac zestre, de toate, până faci tu armata. 

Şi într-adevăr, el a făcut armata, a fost gradat, s-a liberat sănătos, dar ea a fost desfrânată. Că 
imediat ce a venit el acasă i-au spus ceilalți: „Bă, aceea care vrei să o iei tu în căsătorie, s-a auzit aşa 
şi aşa”. El era om cuminte şi a vrut să ştie o soţie şi un Dumnezeu, cum a lăsat Dumnezeu căsătoria. 

Când s-au întâlnit, ea i-a adus aminte de promisiunea pe care a făcut-o el, dar el i-a spus aşa: 

— În veacul veacului nu te iau în căsătorie! 

— Dar de ce? 

— Cum a fost vorba între noi? Eu n-am vrut să ştiu decât de o soţie şi un Dumnezeu şi tu ar fi 
trebuit să fii la fel. Ştii cum a fost cinstită viaţa între noi? Eu nu ţi-am făcut nici un deranj sufletesc. 
Eu ţi-am spus că vreau să fiu serios, să fiu gospodar şi bun creştin. Dar tu nu ţi-ai ţinut făgăduinţa! 

— Nu-i adevărat! 

— Uite ce-i! Dacă mi-ar fi spus unul. Dar am mărturii din multe părţi. 

Dar ea, văzând că el s-a întors cu spatele la ea şi nu o mai ia, s-a mâniat tare. Ea era foarte 
bogată, avea părinţi foarte bogaţi. Şi era în Cipru o vrăjitoare căreia îi slujeau trei sute şi un drac. Şi 
unul peste trei sute. Aceasta fermeca oamenii, femeile le ducea pe sus la bărbați noaptea. Pe bărbaţi 
îi făcea cum voia ea. Făcea de ploua cu sânge, li se părea la oameni că plouă cu sânge. Făcea că vin 
norii, că plouă, mă rog, îi slujeau atâţia draci trimişi de satana. Patruzeci de ani i-au slujit dracii 
acestei vrăjitoare şi făcea cele mai mari răutăţi. Otrăvea lumea, îi fermeca, îi ducea în toate prăpastie. 
Şi fata i-a spus lui: 

— Dacă nu mă iei, măi loane — că loan îl chema —, de bunăvoie, ai să mă iei de nevoie. 

— Eu cred că nu. 

Acela a fost creştin bun. 

— Al să vezi! 

EI a ştiut unde se duce ea. Vrăjitoarea aceea lucra numai pe aur şi pe argint, pe bani. Ea s-a 
dus la vrăjitoare şi i-a zis: 

— Am trăit bine cu un băiat, aşa, aşa; mi-a promis că mă ia după armată în căsătorie şi acum 
nici nu vrea să audă. 

Dar fermecătoarea i-a spus: 

— Uite ce-i! Ţi-l aduc la noapte lângă tine, dar îmi dai trei pungi de bani de aur. 

Dar ea a spus: 

— Treizeci îţi dau — că avea bani mulţi —, dar să ştiu că l-am biruit. 

— Du-te acasă! 

Dar băiatul îndată ce-a promis ea că-l ia cu sila, a priceput ce vrea să facă ea. EI s-a dus la 
mărturisit la un duhovnic bun la o mănăstire. Avea duhovnicul lui. S-a mărturisit şi i-a zis: 

— Uite, părinte, aşa, aşa. Pe mine m-a deranjat o chestie că am vorbit cu o fată înainte de 
armată şi ea mi-a promis că mă ia acum vrând-nevrând. Zice că are nădejde la o spurcăciune de 
vrăjitoare. 

I-a spus preotul duhovnic: 

— Fii fără grijă. 

S-a mărturisit el curat şi i-a zis duhovnicul: 

— Fii cu nădejde. Vezi să faci canonul cutare, să faci atâtea metanii în fiecare zi. 

I-a dat zile de post, să postească posturile de peste an şi să meargă la biserică regulat. Apoi i- 
a zis: 

— E treaba mea dacă s-a putea apropia de casa ta vreun drac. 

Ştii de cine se apropie? De cei care slujesc dracilor. Pe aceia îi poate birui. Deja îi are stăpâniţi 
dinăuntru. 

EI s-a dus acasă, a aprins candela, avea icoane, şi îşi făcea canonul. Fermecătoarea a luat 
arvună de la fata aceea nişte bani şi a trimis doi draci ai desfrânării să-l aprindă pe el cu gândul la 

aceea, ca să se ducă la ea, cum a promis. Ea dusese sute de bărbaţi spre femei, dar n-a dat de un 
creştin adevărat. Voi ştiţi că noi suntem următori ai lui Hristos — hristiani? De la Botez noi avem mire 
pe Hristos. 

Încă nu dăduse de un creştin cum trebuie. Lui nici nu-i păsa. EI îşi făcea canonul. Şi a trimis 
fermecătoarea doi draci şi dracii nu s-au putut apropia de casa lui şapte mile de loc. S-au dus plângând 
la vrăjitoare. 

— Ce-1? 

— Vai de noi şi de noi! Nu ne-am putut apropia de casa tânărului şapte mile de loc. 

— Dar de ce? 

— Tună şi fulgeră de acolo. Ne arde, ne fulgeră. Acolo-i Hristos, nu ne putem apropia. 

— Măi, dar proşti mai sunteţi, dar n-aţi dus voi pe cutare şi pe cutare la femei? 

— Da, dar i-am găsit pătimaşi ca noi, nespovediţi, păcătoşi, cu gândul la porcării, fără post, 
fără milostenii, fără rugăciune. Dar acesta a intrat în taina lui lisus Hristos şi nu ne putem apropia. S- 
a mărturisit şi îşi face canonul şi n-avem nici o putere asupra lui. 

Dar i-a întrebat vrăjitoarea: 

— Cu toţi care îşi fac canonul păţiţi aşa? 

— Da. 

— Lasă că trimit eu alţii. 

Şi a trimis treizeci: 

— Ia duceţi-vă, măi, să-l luaţi pe sus. Acum să spuneţi că aţi fost cu dânsul la femeia aceea. 

Acei treizeci care s-au dus nu s-au putut apropia zece mile de locul acela. Şi au venit toţi 
plângând înapoi: 

— Nu putem face nimic. 

— Dar de ce? 

— Îngerul Domnului ţine sabie de foc şi ne fulgeră de la distanță, care cum mergem ne 
trăsneşte. Nu ne putem apropia de casa aceea, nici să o vedem, darămite să-i dăm gânduri să se ducă 
în cutare loc. 

— Şi de ce? 

— Fiindcă a intrat în taina lui lisus Hristos. S-a mărturisit curat şi urmează să primească 
duminica viitoare Sfintele şi Preacuratele Taine. 

Vrăjitoarea a zis: 

— Şi cum, pe acesta nu-l puteţi ataca? 

— Niciodată. Pentru că unde este îngerul Domnului nu ne putem apropia atâtea mile. Ne arde. 

— Păi cum aţi dus voi atâtea femei şi bărbaţi? 

— Da, dar i-am găsit păcătoşi, plini de patimi, beţivi, curvari, hoţi, nemărturisiţi cu anii, fără 
să postească, fără să meargă la biserică. Aceştia-s ai noştri, pe ei îi ducem unde vrem, dar asupra 
adevăraţilor creştini n-avem nici o putere. 

— Dar dacă voi trimite mai mulţi? 

— Poţi să trimiţi zece mii, nu se pot apropia de casa lui. Unde-i îngerul Domnului şi Hristos 
nu ne putem apropia. 

— Atunci ce-i de făcut? 

— Ne ducem la cei păcătoşi asemenea nouă. Pe aceia unde vrem îi ducem. Că îi avem stăpâniţi 
din inimă, că suntem în inima lor cu tot felul de păcate. 

Ea a băgat în seamă ce au spus dracii. Şi atunci a zis vrăjitoarea în inima ei: „Măi, am trimis 
30 şi n-am putut birui pe un creştin. Mare putere are Hristos”. Ce s-a gândit ea? Era bătrână. „Vai 
mie, păcătoasa, eu slujesc la draci de 40 de ani şi eu n-am ştiut că ei nu pot nimic să biruiască un 
creştin. Mă duc în fundul iadului. Uite, pe un adevărat creştin nu-l pot birui atâţia draci! Oare unde 
să mă duc eu să mă mărturisesc să intru şi eu în taina lui Hristos? Oare n-oi scăpa şi eu din ghearele 
iadului? Vai mie, păcătoasa, că au să mă chinuiască în vecii vecilor, câte rele am făcut eu, pe câţi am 
omorât, i-am vrăjit, i-am otrăvit, i-am pus să facă atâtea feluri de răutăţi”. Şi s-a îmbrăcat ea în grabă 

şi s-a dus tot la acelaşi duhovnic. Şi căzând la picioarele lui, şi-a mărturisit plângând toate răutăţile 
sale: câte mii de divorţuri, de despărțiri, de desfrâuri, de omoruri, otrăviri şi fermecătorii a făcut şi pe 
câţi a înnebunit cu vrăjile. Şi se ruga de el, zicând: 

— Părinte, nu mă cruța pe mine nicidecum, ci după legea lui Dumnezeu şi cu dumnezeieştile 
scripturi să mă judeci pe mine, pentru că de acestea au mărturisit dracii că se tem. 

Şi aşa, cerând de la duhovnic canon după pravilă, şi-a îndreptat viaţa. Şi iată cum un creştin 
adevărat, care îşi face canonul rânduit de duhovnic şi care este în taina lui lisus Histos prin post, prin 
rugăciune, prin răbdarea ispitelor, nu numai pe sine se mântuieşte, ci îi aduce şi pe alţii la credinţă şi 
îi înţelepţeşte, şi nimic nu pot asupra lui vrăjile şi fermecătoriile. 


PLECAREA LA MĂNĂSTIRE 


Repede ai mers, degrabă ai ajuns. Eu am început de acasă să mă pregătesc pentru mănăstire. 
Gherasim un an, doi, înainte de a pleca de acasă n-a mâncat carne. Noaptea făcea Utrenia, mă lua şi 
pe mine de îmi era ciudă, că de ce mă scoală la miezul nopţii. Punea un ceas să sune şi: „Hai, frate 
Costică, hai la rugăciune”. Apoi el a plecat la Sihăstria şi ne scria: „Dacă vreţi să mergeţi la mănăstire 
faceţi Utrenia, să nu mâncaţi carne, să postiţi câte trei zile şi trei nopţi, să nu gustaţi nici apă, ca să 
vă învăţaţi cu postul de la începutul Postului Mare”. 

Noi le încercam acasă toate. Tata nu era împotrivă, el zicea mamei: „Lasă-i, măi babă, îi 
cheamă Dumnezeu la mănăstire să se roage!” Dar mama bocea ca după morţi. Seara noi plecam 
dincolo, unde aveam o odaie în care ne rugam. Ea zicea: „Dragu” mamei, merg şi eu la rugăciune cu 
voi!” Dar ea nu venea să se roage cu noi, ci să plângă. Şi nu plângea păcatele ei, ea plângea că de ce 
plecăm noi la mănăstire. Şi atunci când zicea: „Dragu” mamei, vreau să stau şi eu cu voi la rugăciune”, 
noi îi răspundeam: „a stai aici, mamă, şi te roagă”. Şi încuiam uşa: „Nu-i da drumul, mă”. 

Că ea tot timpul plângea, dar plângea pentru că plecăm noi la mănăstire. Dacă vedea că nu-i 
dăm drumul, ea pleca pe cerdac, drept sub geamul nostru. Noi făceam pravila şi citeam aşa: 
polunoşniţa (miezonoptica), psalmii Utreniei, catismele de rând, laudele, slavoslovia, Ceasul întâi, şi 
citeam Vieţile Sfinţilor pe a doua zi, că aveam toate Vieţile Sfinţilor pe tot anul. Dura vreo trei-patru 
ore la miezul nopţii. Mama dacă vedea că nu-i dăm drumul în casă, se ducea la geam şi bocea: 

— Dragul mamei, puiul mamei, că se duc la mănăstire şi mă lasă singură. Vai de mine, se duc 
slugă la călugări prin munţi şi mă lasă pustie. 

Dar tata de colo: 

— T-auzi, mă, ce-i face dracul la baba asta. Ai văzut, dacă aţi pleca la moarte, pe front, n-ar 
boci aşa. Babă nebună, dar ei pleacă să slujească lui Dumnezeu, de ce plângi? Ce, se duc la moarte 
acolo? 

— Nu, dar mă lasă singură şi mie mi-e urât, că am avut o casă de copii şi toţi se duc la 
mănăstire. 

Asta era mama. Dar Gherasim, cel mai mare acela ştia toată Psaltirea pe de rost. Dormea 
noaptea în sicriu, aşa l-am găsit aici când am venit la mănăstire. N-avea pat în chilie, dormea pe 
rogojini, de piei de oi, în sicriu. Mare nevoitor era. Acela ştia Psaltirea ca şi Moşul Gheorghe, din 
scoarță în scoarță. El, când era acasă şi ne rugam, îi zicea mamei: 

— leşi, mamă, că plângi. 

— Pleacă băieţii la mănăstire. 

— Dumneata călugăriţă o să mori. 

— Eu — călugăriţă? 

— Al să vezi. Dumneata ai două fapte bune, dar nu ţi le spun. 

Dar nouă ne spunea. Întâi erau lacrimile: când începeai să-i spui din cărți, plângea, dar plângea 
tare. Al doilea era că era milostivă, dădea tot de pomană. Tata spunea: 

— Degeaba aduc eu cu căruţa, că tu cu traista dai tot la ţigani. 

Tot împrăştia. Şi zicea Gherasim: „Pentru aceste două fapte bune, n-o s-o lase Dumnezeu să 
moară în lume”. Şi aşa a fost. Când a murit tata, eu eram stareţul mănăstirii aici, telegramă după 
telegramă trimitea: „Dragu” mamei, vino şi mă ia la mănăstire”. Îi scriam: „Stai acasă, că îți plăcea 
casa”. „Nu, vino că mor de urât, vai de mine, ia-mă”. „Nu-ţi mai trebuie casă?” Eu eram călugăr, ea 
era singură, murise tatăl meu, muriseră fraţii. Am adus-o şi a stat 26 de ani în mănăstire şi a murit de 
91 de ani şi vreo şase luni la Agapia Veche. Monahia Agafia a chemat-o. 

Aşa că dacă am plecat noi, băieţii, i-am silit pe ei după noi, nu noi după dânşii. Să-i tragem 
noi pe dânşii din lume, că dacă te potriveşti să vezi ce face dracul când ai să pleci la mănăstire... Îi 
pune la treabă şi pe tata şi pe mama şi pe neamuri şi pe prieteni şi pe surori şi pe toţi: „Nu te duce că 
te poţi mântui şi acasă. Că doar mântuire este şi în lume, doar dacă faci voia lui Dumnezeu...”. Ehe! 
Sunt draci teologi, care se cheamă arhiconi, care ştiu Scriptura pe de rost şi vin aceia şi te învaţă: 
„Vezi-ţi de treabă, mântuirea nu e numai la mănăstire, e şi acasă, şi te poţi mântui”. Nu te potrivi la 
dânşii. Auzi ce spune Scriptura: Mântuind, mântuieşte-ţi sufletul tău. Nu te uita înapoi. Şi spune 
Mântuitorul în Evanghelie: Nimeni punând mâna pe plug şi întorcându-se înapoi, rămâne îndreptat 
întru împărăția cerurilor. Nu te uita înapoi. 

Dumnezeu să-i ierte pe fraţii mei,că au fost hotărâți. Eu eram copil, ce ştiam eu? Ei m-au luat 
de acasă. Eu făcusem şapte clase de carte, că atâta erau pe vremea aceea. Şi soră-mea mai mare, 
Maria, care a fost căsătorită, mă îndemna să merg în Oastea Domnului, că atunci Oastea Domnului 
era organizată bine, erau preoţi mulţi în fruntea ei. O conducea Mitropolitul Nicolae Bălan de la 
Sibiu. Îmi spunea sora cea mai mare, Dumnezeu să o ierte: „Costică, tu să te duci la Oastea Domnului 
că ai memorie bună. Fă-ţi un bordei în grădină, nu te căsătoreşti. Citeşti la Psaltire şi predici la 
oameni”. 

Dar fratele Vasile, care s-a liberat, că a fost sergent în armată, el îmi spunea: „Măi, frate, mai 
mare ostaş ca şi călugărul nu mai este nimeni. EI leapădă toate pentru Hristos, renunţă la toate. Hai 
la mănăstire, unde-i fratele Gherasim”. Şi soră-mea era la Mănăstirea Agafton. Şi am citit Vieţile 
Sfinţilor şi ne-am hotărât. 

Apoi cu el, cu Vasile am venit, săracul. Dumnezeu să-l ierte. EI a fost de mic copil cioban. 
Când mergeam cu oile, cânta de la catismele de la Psaltire, de la catisma a doua: „Eu sunt, Doamne, 
pomul cel neroditor, care nici o roadă de pocăință nu aduc”. Şi de la catisma a cincea: „Înfricoşat este 
scaunul tău şi vicleană este viaţa mea”. Parcă îl aud. Şi când cânta acestea, el atâta umilință avea, 
încât îi curgeau lacrimile. Că nu le cânta, era pătruns de ele. 

EI a fost pentru pocăință. Nu-l interesa câtă avere i-a dat tatăl lui: 50 de oi, două vaci şi o 
pereche de boi, patru porci, vreo patru hectare de pământ, lemn de casă, lemn cioplit gata, dacă vrea 
să se însoare. Când a vrut să meargă la mănăstire, a chemat o văduvă săracă, mătuşa Hareta, care 
avea un cârd de copii, fete frumoase şi cuminţi, dar era sărmană. Ea avea o grădină şi Vasile a auzit 
că vrea să facă casă în grădină, dar n-avea bani şi n-avea lemn de casă. Şi a întrebat-o: „Unde vrei să 
faci casă?” A luat lemnul lui de casă cioplit gata şi l-a cărat cu boii lui. Şi i l-a cărat tot. Erau şi 
căpriori şi tot. 

— Vai, Vasilică! 

— Mătuşă, să-ţi faci casă. 

Şi a scos vreo 10.000 lei, cum erau atunci, că o vacă era 1.500 lei. 

— Na, să-ţi faci casă. 

Pe urmă avea un dulap cu haine şi l-a dat tot de pomană. Şi aşa a dat tot. 

Când a văzut mama că ne-am liberat de la nişte oi, de la un boier mare, lângă Cozancea, unde 
am fost ciobani în vara aceea, când a văzut că ne scapă la mănăstire, s-a pus pe un plâns... Era în anul 
1929, atunci am venit aici, în Postul Crăciunului. 

Noi stăteam mai toată noaptea la rugăciune. Ehe, dar câte ispite şi câţi draci veneau noaptea 
atunci şi să vezi ce ne făceau nouă! Îţi faci cruce. Dacă au văzut că suntem horătâţi, veneau diavolii 
şi se suiau în pod, iar în pod aveam cam un vagon de alimente, orz, grâu, cum era la ţară pe atunci, 
că aveam 28 ha pământ arabil. Şi când făceam noaptea metanii şi citeam la Psaltire, dracul se făcea 

porc şi grohăia şi se scărpina de podeaua de la pod: „Uooh, uooh, uooh...” Şi aşa de tare se scărpina 
de pod, încât grâul trecea prin podea şi cădea în cap la noi. 

Dar fratele Vasile care era mai mare, îmi spunea: „Frate, nu te uita, nu te teme. «Cu noi este 
Dumnezeu, înţelegeţi neamuri şi vă plecaţi...»”. 

Noaptea, când făceam Utrenia, venea un căţel negru nu ştiu de unde, că era uşa încuiată. Cum 
făceam metanii, intra printre picioare la noi şi tot ne muşca de câte un picior. Aveam nişte metanii 
de lemn de alun, făcute de mine de când umblam cu oile şi cu acelea tot dădeam după el. Fratele 
Vasile îmi spunea: 

— Lasă-l măi, că aista-i dracu, dă-i pace. 

— Dar mă muşcă. 

— Nu te teme. 

Numai ce vedeai că nu mai este. Cum nu ştiai pe unde intră, aşa nu ştiai pe unde s-a dus. 

Sora mea cea mai mare îmbrăcase gratia la geam cu un fel de hârtie tăiată, albastră, verde, să 
fie aşa ca gratia, ca să nu fie goală. Intra dracul într-o hârtie de aceea şi făcea ca un avion: 
„Uuuuuuuuuuuu” şi tremura hârtia aceea. Îi ziceam lui Vasile: 

— Uite, frate Vasile. 

— Lasă-l măi, că atâta poate. 

— Dar de ce face hârtia aceea aşa? 

Aveam minte de copil. EI însă făcuse armata, fusese sergent. 

— Lasă-l măi, că atâta poate, scutură hârtia aceea. N-are ce face. 

Când făceam cruce acolo, numai ce fugea de acolo. Ehei, câte am păţit noi cu dânsul, înainte 
de a rupe lanţul. La început, el ce zice? „A, ăştia-s încă cu gândul în lume!” Dar când vede că vrei 
să-i rupi lanţul, zice: „Măi, asta nu-i glumă, ăştia vor să părăsească lumea”. Pentru că el ştie că omul 
are să slujească lui Dumnezeu şi nu numai că se mântuieşte el, dar poate aduce folos şi pentru alții. 
Dar să nu vă temeţi, căci cu noi este Dumnezeu. 

Ştiţi voi istoria cu nodul gordian? Alexandru cel Mare Macedon a fost mare filosof, el a 
învăţat filosofia cu Aristotel. Când a intrat în Asia Mică, filosofii de acolo şi popii idoleşti ştiau că 
Marele Alexandru e mare filosof şi un om cu care se poate vorbi, nu numai brută, care să omoare 
lumea. Au ieşit înainte popii idoleşti şi generalii şi comandanții de acolo: „Alexandre, noi vrem să 
predăm ţara fără război”. Dar i-au adus un nod cât un ghem, mare-mare, cum e piatra. Acel nod era 
făcut de un filosof pe nume Gordian, de aceea îi spunea nodul gordian. Şi au zis: „Noi îţi dăm 
împărăţia fără sabie. Uite, armată avem, luptăm şi noi, dar de ce să moară atâta armată de la noi sau 
de la tine? Îţi dăm toată ţara dacă deznozi nodul acesta”. 

A încercat secretarul lui Alexandru cel Mare, a lăsat nodul, l-a ridicat de la pământ. Era piatră, 
nici un capăt, nimic. Au încercat Antioh, generalul lui Seleuh Nicanor, care a fost peste Siria, 
Vizantie, care a fost peste Europa, Ptolemeu, care a fost peste Egipt, cei mai mari generali ai lui. 

— N-avem ce-i face, măria ta! 

— Măi, dar proşti mai sunteți. 

— Păi tot e ca piatra, n-are nic un capăt, cum să-l desfacem? 

— Dacă nu ştiţi cum se dezleagă nodul, uite, vi-l deznod eu! 

Scoate sabia, când a izbit odată, s-a rupt acela în două ca un măr... 

— Aşa se deznoadă nodurile, măi. 

Aşa îţi face dracul când vrei să pleci la mănăstire. Ba „mai am timp”, ba „nu-i şcoala gata”, 
ba „nu mă lasă mama”, ba „n-am pensie”, ba „n-am haine”, ba „mai lăsăm mai încolo”, ba „o zis 
cutare că nu-ştiu-ce, că n-ai să stai în mănăstire, că n-ai să ai răbdare”. Atunci trebuie să scoţi sabia. 

Ştii tu care-i sabia, când vezi că se înnoadă nodul? Este hotărârea cea bună: „Domnule, am 
zis să slujesc lui Hristos până la moarte! N-am nevoie de nodurile tale, satană, că mă sfătuieşti prin 
cumătra, prin cumătru, prin mama, prin tata”. Aşa trebuie să fii. Aşa se taie nodul gordian. 

Să fui hotărât, nu că a fi, că n-a fi. Ce spune la Apocalipsă? Dacă nu eşti nici cald, nici rece, 
te voi vărsa de la gura mea. Nu căldicel. Ori cald, ori rece. Că spune apostolul Iacov: Bărbatul îndoit 

la suflet este asemenea cu un nor fără apă, purtat de vânt. ÎL duce vântul oriunde. Domnule, când e 
vorba de a sluji lui Dumnezeu, sufletul e mai mare decât toate împărăţiile lumii. Că Mântuitorul ţi-a 
spus: Ce-ar dobândi omul dacă ar câştiga toată lumea, dacă îşi va pierde sufletul... Sufletul e 
nemuritor. Toată lumea asta dacă ar fi numai munţi de aur, nu face cât un suflet. Că asta-i trecătoare, 
dar sufletul ori are viaţă veşnică, ori are moarte veşnică. Nu trebuie să stai pe gânduri când e vorba 
de mântuirea sufletului. 


CINE SE SMEREŞTE CÂŞTIGĂ 


Sfântul Antonie cel Mare, dacă avea darul înainte-vederii, el vedea câţi draci sunt aici şi câţi 
îngeri sunt. El vedea gândurile tuturor, puteau să fie un milion, la fiecare le vedea gândurile, ce 
gândeşte — bine sau rău. Odată i-a luat Dumnezeu darul acesta al înainte-vederii. Dumnezeu îl dă, 
Dumnezeu poate să-l ia înapoi. Şi doi draci, dintre care pe unul îl chema Zerefer, s-au sfătuit: 

— Măi, oare dacă noi ne-am pocăi, că am fost îngeri, ne-ar mai primi Dumnezeu să ne facă 
îngeri înapoi cum am fost înainte de a cădea? 

Atunci unul din ei a zis: 

— Dar cine poate să ştie asta? Numai Sfântul Antonie. EI e înainte-văzător. 

— Dar oare cum să ne apropiem ca să nu ne vadă, să nu ne recunoască? 

Ştiau că îi cunoaşte. 

— Dacă ne-om duce să-l întrebăm, ne vede că suntem draci. 

— Taci că ne facem că suntem oameni păcătoşi. 

Şi Dumnezeu i-a luat darul înainte-vederii lui Antonie ca să nu-i cunoască. Şi ei s-au dus 
aproape de chilia sfântului într-un loc. Şi când au ajuns acolo au început a plânge: 

— Vai de mine! Tare suntem păcătoşi! Văleu! Am mâniat pe Dumnezeu şi n-am făcut cutare... 

Plângeau. Şi vine un călugăr la Sfântul Antonie şi îi spune: 

— Părinte, doi oameni păcătoşi stau acolo şi plâng şi au zis că nu-i mai iartă Dumnezeu. 

Dacă ar fi avut darul înainte-verederii, Sfântul Antonie i-ar fi cunoscut, însă acum Dumnezeu 
îi luase darul, ca să arate altă taină. Şi atunci el a zis: 

— Cheamă-i încoace. 

Şi când au venit, au început să spună: 

— Vai, Antonie, suntem păcătoşi. Nu ştim dacă ne iartă Dumnezeu. Aşa de răi suntem că ni se 
pare că pentru păcatele noastre suntem ca dracii. 

Ziceau că li se pare, nu spuneau că sunt draci. 

— Aşa de păcătoşi ne-am făcut că ni se pare că suntem draci. 

— Şi ce vreţi? 

— Să te rogi pentru noi ca să ne ierte Dumnezeu şi să fim iar cum am fost. 

Că ei au fost îngeri înainte de cădere. 

Sfântul Antonie a zis: 

— Duceţi-vă, că am să mă rog lui Dumnezeu. Să veniţi mâine. 

Şi a început Sfântul Antonie să se roage. Şi pe când se ruga, a venit îngerul Domnului: 

— Antonie, dar de ce te rogi pentru draci? 

— Doamne, dar sunt draci? Dar eu totdeauna cunoşteam pe draci. Mie mi-au spus că sunt 
oameni păcătoşi. 

— Ţi-a luat Dumnezeu darul înainte-vederii ca să nu-i cunoşti. Draci sunt. 

— Şi cum de mi l-a luat? 

— Asta e altă taină. De aceea ţi l-a luat, ca să arate prin tine Dumnezeu că chiar pe draci, cât 
sunt de răi, dacă s-ar pocăi, Dumnezeu îi iartă, şi astfel să nu se deznădăjduiască nici păcătoşii care 
fac multe fărădelegi, ci să vină întru pocăință, ştiind că Dumnezeu îi primeşte pe toţi, căci pentru 
păcătoşi şi-a vărsat sângele. 

Deci când vor veni iarăşi să le spui astfel: „Dumnezeu mi-a descoperit cine sunteţi voi şi a zis 
că vă iartă, numai să faceţi un canon: Să staţi trei ani într-un loc cu faţa spre răsărit şi să spuneţi de o 
sută de ori: «Dumnezeule, miluieşte-mă pe mine, răutatea cea veche». Apoi de o sută de ori: 
«Dumnezeule, miluieşte-mă pe mine, urâciunea pustiirii». Şi încă de o sută de ori: «Dumnezeule, 
miluieşte-mă pe mine, înşelăciunea cea întunecată». Când veţi face acestea, Dumnezeu o să vă ierte 
şi o să vă facă îngeri înapoi cum aţi fost”. 

Şi a zis îngerul: 

— Dar să ştii, Antonie, că răutatea veche nu se mai face bunătate nouă. Dar ca să nu zică ei în 
ziua judecății că au vrut să se pocăiască şi Dumnezeu nu i-a primit, spune-le că-i primeşte dacă fac 
canonul. 

Zicând acestea îngerul, s-a suit la cer. lar a doua zi iarăşi au venit dracii plângând: „Vai de 
mine, Antonie, ni se pare că suntem ca nişte draci de păcătoşi”. Dar Sfântul Antonie a început de 
departe: 

— O, viclenilor, acum ştiu că nu vi se pare, ci că sunteţi draci! M-am rugat lui Dumnezeu şi 
ştiu cine sunteţi voi. 

— Dacă suntem draci ne mai iartă Dumnezeu? 

— Uite, vă iartă. Voi n-aveţi osteneală — că ei nu mai au osteneală în veac, sunt duhuri —, vă 
dau un canon de făcut. Îl faceţi aici. 

— Ce canon să facem? 

— Să staţi trei ani de zile cu faţa la răsărit şi să ziceţi de o sută de ori: „Dumnezeule, miluieşte- 
mă pe mine, răutatea cea veche”. Apoi de o sută de ori: „Dumnezeule, miluieşte-mă pe mine, 
urâciunea pustiirii”. Şi încă de o sută de ori: „Dumnezeule, miluieşte-mă pe mine, înşelăciunea cea 
întunecată”. Când veţi face acestea, Dumnezeu o să vă ierte şi o să vă facă îngeri înapoi cum aţi fost. 

Atunci Zerefer a lepădat plânsul cel prefăcut şi a început a râde. Şi a zis Sfântului Antonie: 

— Dacă aş fi voit să mă numesc răutate veche, urâciune a pustiirii, şi înşelăciune întunecată, 
apoi din început aş fi făcut aceasta, ca să mă mântuiesc. Dar acum să zic aşa? Să nu fie aceasta! Că 
acum încă mă ascultă mulțime de păcătoşi şi ei mă iubesc; eu în inimile lor sunt şi ei umblă după 
voia mea. lar eu să fiu rob netrebnic prin pocăință nu voiesc, călugăre rău, şi nu mă pot cobori din 
cinstea aceasta mare în necinste. Niciodată nu voi zice că sunt răutate veche. Nu, nu, nu, călugăre 
rău, nu, nu, nu. Niciodată nu voi zice eu că sunt răutate veche. 

Şi au zburat şi s-au dus. Ei, dacă au căzut din mândrie, nu se pot smeri. După ce au plecat 
dracii, vine îngerul: 

— Ei, Antonie, ai văzut? Ai văzut că nu pot zice? 

N-au smerenie. Că dracii, dacă s-ar smeri, ar veni înapoi. Ei au căzut din mândrie. Chiar în 
iad, acolo unde stau miliarde, aşa zic: „Nu vom sluji Ţie, nu vom sluji Ție”. Au căzut din mândrie, 
ca să nu-i slujească lui Dumnezeu. 

De aceea i s-a arătat lui Antonie taina aceasta că dacă dracii s-ar pocăi cu adevărat, şi pe dânşii 
îi primeşte Dumnezeu la pocăință. Dar nu se întoarce răutatea veche să se facă bunătate nouă. N-au 
vrut să facă canon. Au zis că ei împărăţesc şi sunt stăpâni şi cutare. 

De aceea când se întâmplă ceva, o sfadă în casă la voi, ori femeie, ori bărbatul, ori un copil, 
ştii care biruieşte? Ia să-mi spuneţi! Mânca-v-ar raiul! Cel care va zice întâi: „lartă-mă, mamă, că am 
greşit” sau „lartă-mă, bărbate, că am greşit” sau „lartă-mă, femeie”, acela a biruit pe draci. În măsura 
în care artă, e şi el iertat de Dumnezeu. 

Nu când ţi-a zice unul „lartă-mă”, tu să-i zici: „Du-te de aici, lasă că te ştiu eu cine eşti!”, că 
atunci eşti mai rău decât toţi dracii. Când lui Petru apostolul i se părea că e milostiv, L-a întrebat pe 
Mântuitorul, Doamne, de câte ori voi ierta pe fratele meu? Până la şapte ori într-o zi? Mântuitorul 
i-a curmat pentru veşnicie părerea asta: Petre! Nu de şapte ori, ci de şaptezeci de ori câte şapte într- 
o zi. Adică întotdeauna. 

Nu dacă unul e supărat şi celălalt îi cere iertare, el nu vrea să-l ierte. Dacă nu-l ierţi, eşti ca 
Zerefer acela, răutatea veche, care nu vrea să zică că a greşit: „Nu, nu, niciodată nu-i înşelăciune 

întunecată”. Te faci ca dracul. 

Dar dacă îţi ceri iertare, ai biruit pe toţi. Chiar dacă te-a bătut unul, dacă îi zici „iartă-mă”, ai 
biruit şi pe diavolul şi pe el. Ţi-ai luat cununa de mucenic, dacă ai cerut iertare. Se întâmplă în viaţa 
omului, în casă, câte nu se întâmplă? Care îşi cere iertare întâi, acela a biruit. Şi el are plată mare la 
Dumnezeu şi îl linişteşte pe celălalt. 


Nu-i primit la Dumnezeu nici postul nostru, nici rugăciunea, nici metaniile, nici privegherea, 
nici înfrânarea, nici nevoinţa, dacă nu va fi în inima noastră întâi şi întâi dragostea. Vai şi amar de 
cel care are ură pe fratele său! Să nu creadă că-i primită vreodată rugăciunea lui. Aţi auzit apostolul 
Pavel ce spune? Soarele să nu apună întru mânia voastră. Şi dracii nu mănâncă niciodată, postesc, 
sunt feciorelnici, nu se împreună cu femei, nu dorm niciodată, dar tot draci sunt. Nu le foloseşte nimic 
că nu stau degeaba, că priveghează, pentru că nu au în ei dragostea lui Dumnezeu. 

Ura, răutatea risipeşte toată plata ostenelii faptelor bune. Dacă în timpul zilei, la ascultare, te- 
a supărat un frate, poate săracul vrând sau nevrând, nu te duce la chilie până când nu te duci întâi la 
el: „lartă-mă, părinte, iartă-mă”. Că degeaba te rogi, degeaba citeşti psalmi, degeaba faci metanii 
dacă te duci ca un diavol cu ură asupra cuiva. Eşti mai rău decât un drac, eşti un drac şut, fără coarne. 
Şi nu te ştie nimeni, n-ai coarne, dar ai coarne grozave. 

Era aici un iconom Ilarion Ionică, Dumnezeu să-l odihnească. Parcă era Sfântul Neculai, cu 
o barbă albă, încălţat cu opinci de cele de gumă. Mergea cu noi: „Hai, dragul moşului, hai la pădure, 
hai la coasă, hai la strâns fânul, hai la cartoafe”. Şi seara venea săracul la noi, era un corp de chilii cu 
tablă, care l-aţi apucat, de la clopotniţă, că aici erau chiliile lui Cerneschi, cele vechi, acoperite cu 
draniţă, care au fost făcute deodată cu biserica. Îl auzeai seara că venea. Erau două rânduri de chilii. 
EI venea, bătrânelul, săracul: „Frate cutare”. „Da”. „lartă-mă pe mine, păcătosul”. „Părinte cutare”. 
„Da”. „lartaţi-mă. Poate v-am supărat cu ceva azi”. 

EI, săracul, bătrânelul. Câtă pildă era pentru noi un bătrân! Noi ieşeam pe cerdac. Dar el venea 
bătrânul, săracul: „lartă-mă, băieţi, poate v-am supărat cu ceva azi”. Şi era iconomul mănăstirii. 
Ferice de el. Acest suflet mare nu ţinea în inima lui niciodată ură. Că atâta de greu e păcatul urii, e 
ucidere de om. Auzi ce spune Evanghelia: Cela ce urăşte pe fratele său, ucigaş de om este. 

Mai bine nu te mai năşteai pe faţa pământului, dacă ţii mânie sau eşti cumva supărat pe cineva. 
Mai bine nu te mai năşteai, că ai pe satana în inimă. Dar dacă mori în noaptea aceea, având ciudă pe 
cineva? Te-a luat satana. EI e în inima ta. Dacă nu te-ai dus seara: „lartă-mă, părinte, că am greşit, 
iartă-mă”, ai pe satana şi dacă mori, atunci te-a luat cu el. Că în ce te găseşte moartea, în aceea te va 
lua. 

Cu aceste cuvinte, vă rog să mă iertaţi. Vă doresc să fie dragostea Mântuitorului în inimile 
tuturor şi îngerii păzitori care vă păzesc pururea să vă povăţuiască, să vă îndrepteze ca niciodată să 
nu dormim seara având cumva supărare pe cineva. 


SCHIMBAŢI-VĂ LA FAŢĂ ÎNTRU ÎNNOIREA MINŢII VOASTRE 


Marele apostol Pavel, gura lui Hristos, vasul alegerii, stâlpul şi lumina Bisericii, spune în una 
din epistolele sale aşa: Schimbaţi-vă la faţă întru înnoirea minţii voastre (Romani 12, 2). Auzi? Şi 
pe noi ne îmbie să ne schimbăm la față. Ai auzit că şi noi ne putem schimba la faţă? Cum? Întru 
înnoirea minţii noastre. Ce este a ne schimba la faţă, întru înnoirea minţii noastre? Foarte simplu vă 
explic. 

Toţi ne putem schimba la față numai dacă vrem, dacă credem. Cum? Nu aşa, simplu, ci 
Schimbaţi-vă la faţă, întru înnoirea minţii voastre. Cum mă pot eu schimba la faţă, să-mi înnoiesc 
mintea? Uite cum: Dacă eu văd în mintea mea că vine un gând rău şi am frica lui Dumnezeu, atunci 

zic rugăciunea aceasta: „Doamne, lsuse Hristoase, Fiul lui Dumnezeu, miluieşte-mă pe mine, 
păcătosul (sau păcătoasa)” şi depărtez gândul acela de la mintea mea. Dacă eu am gândul de 
desfrânare sau de ură sau de mândrie sau de slavă deşartă sau de făţărnicie sau de viclenie sau de 
lenevie sau gândul iubirii de argint sau al iubirii de plăceri sau al iubirii de averi, orice gând ar veni 
în mintea mea, dacă eu îl scot afară din minte cu rugăciunea „Doamne lisuse...”, eu am scos păcatul 
din minte şi atunci vine Duhul Sfânt. 

Mintea noastră e făcută de Ziditorul în aşa fel încât nu poate sta singură, e veşnic în mişcare. 
Mintea noastră este ca o moară şi ce torni în moară, aceea macină. Dar nu-i de vină moara că eu torn 
neghină sau fasole într-însa. Eu dacă torn grâu, moara grâu macină. Aşa-i şi mintea noastră. Deci 
dacă dăm minţii noastre gânduri duhovniceşti, gânduri sfinte, cugetări la patima Mântuitorului, la ale 
martirilor, cugetări la Înviere, la răstignirea Domnului, la Judecata de Apoi, la rai, la munca cea 
veşnică, la sfârşitul lumii şi la sfârşitul nostru mai mult, că trebuie să plecăm ca mâine fiecare la 
mormânt, iată eu am turnat în gândirea mea aceste gânduri duhovniceşti, am scos din minte gândurile 
cele rele şi am înnoit mintea mea cu gânduri duhovniceşti, cu gânduri plăcute lui Dumnezeu, iată eu 
m-am schimbat la faţă întru Duhul, nimeni nu ştie cum. 

Mintea mea nu mai este păcătoasă, mintea mea s-a făcut biserică a Duhului Sfânt, după cum 
mintea celui păcătos s-a făcut lăcaş al dracilor şi al corbilor celor nevăzuţi. Aşa se explică cum să ne 
schimbăm la faţă întru înnoirea minţii. Mintea noastră să n-o lăsăm să cugete cele rele, ci îndată să-i 
turnăm gânduri bune şi pe cele rele să le fugărim din mintea noastră cu această rugăciune: „Doamne, 
Iisuse Hristoase, Fiul lui Dumnezeu, miluieşte-mă”. 

Dar oare avem destule pilde că s-au schimbat mulţi din sfinţi la faţă în felul acesta şi mulți şi- 
au înnoit mințile? Avem. la să vă spun o istorioară ca să înţelegeţi cele de mai sus. Sfântul Pavel cel 
simplu, care era mai înţelept decât toată lumea pentru că se făcea nebun pentru Hristos, era ucenicul 
Sfântului Antonie cel Mare şi a ajuns la atâta sporire, că era mai mare făcător de minuni decât Sfântul 
Antonie. 

Acest Pavel cel simplu s-a dus la Alexandria, fiind trimis de Sfântul Antonie, după oarecare 
trebuinţă. L-a apucat pe drum Sfânta Duminică. EI era un om bătrân acum, peste 80 de ani, îmbrăcat 
cu o haină ruptă, încălțat cu nişte opinci, cu o cruce de lemn la gât şi cu un toiag în mână. Cine îl 
vedea zicea: „laca un moşneag. Un moşneag bătrân, credincios”. 

S-a dus acest sfânt Pavel la uşa unei biserici. Şi pândea cum vine lumea la biserică, că era 
sfânta duminică şi la toţi care veneau la biserică el vedea pe îngerii lor cum îi aduc la biserică: pe 
copilaşi, pe femei, pe bărbaţi, pe tineri. Foarte se bucurau îngerii că i-au adus la biserică. Şi foarte se 
veselea Pavel cu duhul, că el era înainte văzător şi vedea acestea. Dacă ar fi fost aici vedea câţi draci 
sunt şi Câţi îngeri, că în tot locul sunt miliarde. EI îi vedea pe toţi ce fac ei, şi pe îngeri şi pe draci, 
aşa este omul văzător cu mintea, căci are minte văzătoare de Dumnezeu. Şi se bucura Sfântul Pavel 
la uşa bisericii, văzând cum vin creştinii la biserică şi îngerii lor vin bucuroşi şi îi bagă în biserică. 

Dar a văzut venind la biserică pe unul care îl aduceau dracii. Erau călare pe dânsul, i-au pus 
zăbale ca la cai şi frâu şi alţii îi turnau cenuşă în cap şi murdării. Şi a intrat în biserică cu dracii călare 
pe el. Şi când a văzut Sfântul Pavel că pe lângă cei ce îi aduc îngerii, a intra şi unul înconjurat de 
draci, cu zăbală în gură, a început să plângă bătrânul. Dar oamenii, care nu ştiau cine e, că era străin 
pe acolo, îl întrebau: „Moşule, de ce plângi?” „Plâng pentru păcatele mele”. 

Nu voia să spună. Şi a plâns tot timpul Liturghiei şi a stat în pridvor. Şi se minunau oamenii: 
„Bătrânul acela plânge mereu pentru păcatele lui. Se vede că e păcătos”. De ar fi avut oamenii 
păcatele lui! Dar el pândea când au luat oamenii sfânta anafură şi au plecat acasă să vadă cum iese 
acela din biserică, care s-a dus cu dracii în biserică. Şi, o, minunile Tale, Hristoase! A ieşit acela din 
biserică înconjurat de îngeri. Şi foarte se veseleau îngerii şi erau luminaţi la faţă, iar el aşa era de 
cucernic şi smerit. Şi atunci Pavel n-a mai putut de bucurie. A lăsat plânsul şi a început a bate din 
palme: 

— Veniţi oameni buni, veniți aici să vedeţi minunile lui Dumnezeu. Veniţi să vedeţi 
milostivirea lui Dumnezeu. 

Şi atunci au întrebat: 

— Cine eşti tu, moşule? 

EI tot n-a vrut să spună: 

— Sunt un om păcătos, dar am văzut atâta lume care a mers la biserică şi mergeau cu îngerii, 
iar omul acesta mergea încălecat de draci şi avea zăbală în gură ca la cai şi îl duceau dracii în biserică. 
Şi acum şi el e cu îngerii Domnului şi nici un drac nu văd lângă dânsul. 

lar omul, când a văzut că e descoperit, că i s-a descoperit viaţa lui, a zis către oameni: 

— Oameni buni, bătrânul ăsta este mare om al lui Dumnezeu, dacă a văzut el starea mea. E 
adevărat, eu am intrat în biserică plin de draci. Eu sunt om foarte păcătos, am fost preacurvar şi curvar 
şi ucigaş şi rele am făcut în viaţa mea şi cred că a văzut bătrânul la mine că mă duceau dracii de 
zăbală ca pe cai. Dar uite ce s-a întâmplat cu mine în biserică. Să vă spun: M-am dus în biserică şi 
am auzit citindu-se paremia de la marele prooroc Isaia, unde zice așa: Întoarceţi-vă către Mine, fiii 
oamenilor, şi Mă voi întoarce către voi. Şi de vor fi păcatele voastre ca mohorâciunea, ca zăpada le 
voi albi. Şi de vor fi ca roşeaţa, ca lâna le voi face albe. Și nu voi mai pomeni cele dintâi ale voastre. 

Şi eu, auzind aceasta că Dumnezeu se făgăduieşte ca să-mi ierte cele dinainte şi să mă facă 
alb ca zăpada şi să nu mai pomenească păcatele mele, am zis în inima mea: „Doamne, de astăzi nu 
voi mai greşi. De aş muri de o mie de ori, nu mă mai întorc la păcat. Şi ajută-mi, Doamne, să pun 
început bun, să te iubesc pe Tine cum am iubit păcatul până acum şi mai mult”. 

Cu acestă hotărâre m-am întors de la biserică şi iată bătrânul acesta sfânt, care m-a văzut 
înconjurat de draci intrând în biserică, mă vede ducându-mă cu îngerii. Eu m-am schimbat la minte, 
cu am făcut schimbarea la faţă întru înnoirea minţii, cum zice marele apostol Pavel.Şi mi-am înnoit 
mintea cu gânduri bune, cu cugete bune, de acum înainte nici cu gândul nu vreau să mai greşesc, 
vreau până la moarte să mă lupt cu păcatul, să fiu un om nou, o făptură nouă, să-mi duc viaţa în lisus 
Hristos. 

Deci iată, oameni buni, câtă dreptate are bătrânul care spune că m-a văzut mergând cu dracii 
în biserică, iar acum mă duc cu îngerii, pentru că mi-am schimbat mintea mea şi inima mea în biserică 
şi am hotărât, auzind cuvântul Domnului, să nu mai fac păcate şi să fiu om al lui Dumnezeu. 

Ai văzut cum se schimbă omul auzind cuvântul Scripturii? Ce spune marele apostol Pavel? 
Credinţa vine prin auz, iar auzul prin cuvântul lui Dumnezeu. Acelaşi lisus Hristos pe care îl primim 
prin Preacuratele Taine, când luăm Trupul şi Sângele Domnului, Acela vine şi prin auz şi în loc de 
peşteră a tâlharilor draci, ne face pe noi biserică a Duhului Sfânt, cum I-a făcut pe acest om păcătos, 
care s-a înnoit întru mintea sa şi în inima sa şi s-a schimbat la faţă, a intrat cu dracii şi a ieşit cu 
Dumnezeu şi îngerii lui din biserică. 

Dar să vă mai spun o altă istorioară. În Franţa, un mare făcător de rele, un mare criminal, care 
n-a avut nici mamă, nici tată, a crescut de capul lui printre străini, şi ca un copil care n-a avut educaţie 
de la părinţi, s-a făcut om rău. A făcut crime, a făcut răutăţi, iar când era în floarea vârstei l-au prins 
şi l-a judecat tribunalul. Nu mai aveau ce canon sau ce pedeapsă să-i dea, că celelalte îi dăduseră 
multe, l-au condamnat la pedeapsa cu moartea publică. 

Pe acest om l-au adus într-o piaţă mare din Paris şi l-au suit pe o tribună înaltă. Când se 
executau asemenea oameni tâlhari se aduna multă lume să vadă cum are să-l omoare. Şi este o lege 
romană, că înainte de a omori pe cineva să i se dea voie să vorbească câteva cuvinte, să spună şi el 
ceva înaintea morţii. 

Deci l-au suit pe acest criminal pe o tribună, l-au legat la ochi, au pus un pluton de execuţie 
cu armele ca să-l împuşte la semnal. Iar înainte de a da drumul aceia la gloanţe în el ca să-l dea jos, 
el era cu ochii legaţi săracul, nu vedea pe nimeni, aştepta moartea din mâna la atâţia soldaţi care erau 
gata să-l execute. Şi atunci mai-marele tribunalului a întrebat pe acest criminal: 

— Măi băiete, spune-ţi ultimul cuvânt. Ai şi tu atâta drept pe lumea asta că acuşi mori, într-o 
clipă. Iată câte puşti sunt împotriva ta. Spune şi tu care ţi-e ultimul cuvânt înainte de execuţie, înainte 
de moarte. 

Iar el săracul — nici nu vedea câtă lume se uită la dânsul, că era legat la ochi — şi-a adus aminte 

atunci de Dumnezeu, de-abia atunci, în faţa morţii. Şi s-a gândit el: „Toată lumea m-a părăsit, dar 
Dumnezeu a venit pentru cei păcătoşi”. Şi atunci el săracul, deznădăjduit de viaţă, a alergat la 
Dumnezeu. Şi a strigat odată să audă toată lumea aceea: 

— Of, Doamne, nu mă lăsa, că n-am avut mamă. 

Şi atunci aceia care erau de faţă, acei judecători care au dat sentinţa de moarte, au zis între ei: 

— Ce-a spus, bre, ce-a spus? Ce-a zis? 

— „Of, Doamne, nu mă lăsa, că n-am avut mamă”. 

Şi au întrebat pe cei care au făcut actul de acuzare: 

— Aşa-i? 

— Da, n-a avut săracul nici mamă, nici tată. EI a trăit aşa printre oameni. 

Şi ştiţi ce s-a întâmplat? Oftând el din adâncul inimii, a atras deodată şi mila lui Dumnezeu şi 
mila întregului popor. Şi a început să strige tot poporul: „Lertaţi-l, iertaţi-l”. Iar judecătorul a zis: 

— ÎI iertăm şi noi, să-l ierte şi Dumnezeu. 

Şi aşa bietul om, în ultima clipă alergând la Dumnezeu şi din adâncul inimii oftând, a atras 
asupra lui şi mila poporului şi mila lui Dumnezeu şi l-au grațiat şi l-au lăsat în pace. Iată o schimbare 
la faţă în Duhul, într-o clipă de vreme tâlharul acesta văzând că l-a părăsit toată lumea, a ştiut că este 
un Dumnezeu milostiv în cer, care nu lasă pe cei necăjiţi şi a strigat din toată inima: „Nu mă lăsa, că 
n-am avut mamă”, adică nici n-a avut cine să mă înveţe ca să n-ajung om rău. 

Iubiţi credincioşi, v-am spus aceasta ca să vă dau o nădejde de mântuire. Cât de păcătos ar fi 
omul, când Doamne fereşte, e în primejdie şi l-a părăsit toată lumea, el din adâncul inimii să alerge 
la Dumnezeu, că Dumnezeu nu lasă pe nimeni. Auzi ce spune prin proorocul Isaia: Mai degrabă va 
lăsa mama pe fiul său, decăt eu să te las pe tine, cela ce ai nădăjduit spre mine. Deci nimeni să nu- 
şi piardă nădejdea când e în necaz şi scârbe mari, ci din adâncul inimii să strige la Dumnezeu şi un 
singur suspin şi un singur glas din inimă îl mântuieşte pe om, atrage asupra lui mila lui Dumnezeu şi 
capătă viaţă vremelnică şi viaţă veşnică. Amin. 


DESPRE ISIHASMUL MOLDOVEAN ŞI PAISIAN 


Având poruncă şi blagoslovenie de la Prea Fericitul Patriarh ca să spun ceva despre isihasmul 
moldovean şi paisian şi socotindu-mă dator a face o smerită ascultare, voi încerca să vorbesc cât mai 
pe scurt despre cele ce mi s-au poruncit. În adevăr, multe şi felurite sunt învăţăturile Sfinţilor Părinţi 
în privinţa isihasmului — rugăciunea lui lisus — şi care nu pot fi prinse toate în expunerea de faţă. 
Încerc totuşi să dau câteva din îndrumările cele mai importante, care să ducă la o cât mai posibilă 
lămurire a harurilor acestei rugăciuni, după umila şi slaba mea pricepere şi nu după iscusinţa cea din 
lucrare pe care nu o am. Bunul şi Preaînduratul Dumnezeu, pentru rugăciunile Preasfintei Sale Maici 
şi ale tuturor sfinților, să rânduiască cele ce ştie că sunt nouă spre folosul mântuirii. 


I 


Ce este isihasmul? 

Cuvântul isihasm are la bază un cuvânt grec — hesychia, care înseamnă linişte şi concentrare 
interioară'0. Isihia a fost practicată la început de primii pustnici şi părinţi ai pustiei care şi-au însuşit 
rugăciunea inimii, numită şi rugăciunea lui lisus sau rugăciunea curată, constând din cuvintele: 
„Doamne lisuse Hristoase, Fiul lui Dumnezeu, miluieşte-mă pe mine, păcătosul”. Această rugăciune 
se bazează pe textul Evangheliei de la Luca 17, 21: Împărăţia lui Dumnezeu este înăuntrul vostru şi 
pe îndemnul Marelui Apostol Pavel: Rugaţi-vă neincetat şi Stăruiţi în rugăciune. Este bine să ştim 
că rugăciunea minţii cea din inimă sau rugăciunea curată se face atunci când cineva întărindu-se cu 





7 Pr. Prof. Dr. Ioan Bria, Dicţionar de Teologie Ortodoxă, București, 1981, p. 220-221. 

atenţia în inimă înalţă de acolo rugăciune către Dumnezeu”!. 


Care este începutul şi vechimea rugăciunii inimii? 

Rugăciunea inimii — care în Legea Darului se zice şi isihasm — îşi are vechimea de la începutul 
lumii, fiindcă această rugăciune a fost dată de Dumnezeu primilor oameni în rai. Acest lucru îl 
adevereşte dumnezeiescul părinte Nil Sinaitul, zicând: „Rugându-te cum se cuvine, aşteaptă cele ce 
nu se cuvin şi stai cu bărbăţie, păzindu-ţi rodul tău, că pentru acest lucru ai fost hotărât de la început 
ca să lucrezi şi să păzeşti (Fapte, 2, 15)”. 


Care din sfinţii Vechiului Testament au avut rugăciunea inimii? 

Pentru că nu este aici vremea şi locul de a vorbi pe larg despre acest lucru, vom aminti măcar 
în trecerea cuvântului pe sfinţii şi aleşii lui Dumnezeu din Legea Veche care s-au rugat în adevăr cu 
inima lui Dumnezeu. 

Şi întâi vom zice de marele Prooroc al lui Dumnezeu Moise, povăţuitorul cel blând şi mult 
răbdător al lui Israel. Căci acesta văzând puterea lui faraon în urma poporului şi auzind cârtirea 
poporului care zicea: Oare nu erau morminte în ţara Egiptului, de ce ne-ai scos pe noi să murim în 
pustie? (leşire 14, 11-12), atunci el neavând vreme de a-şi pleca genunchii la rugăciune, cu inima sa 
a săgetat cerul şi a auzit glasul lui Dumnezeu zicând: Ce strigi către Mine? (leşire 14, 15). 

Vedem iarăşi că Ana proorociţa, mama Sfântului Prooroc Samuil, se ruga în inima ei lui 
Dumnezeu şi buzele ei se mişcau (| Regi 1, 13), dar glasul nu i se auzea şi a fost ascultată de 
Dumnezeu, dobândind pe fiul ei, Samuil. La fel dumnezeiescul David Proorocul şi împăratul, arătând 
că din inimă se ruga lui Dumnezeu, zicea: Rugatu-m-am feței Tale cu toată inima mea (Psalmi 118, 
58) şi iarăşi zice: Strigat-am cu toată inima mea, auzi-mă, Doamne (Psalmi 118, 145), şi iarăşi: 
Lăuda-te-voi cu toată inima mea (Psalmi 137, 1), şi iarăşi: Cânta-voi şi voi lăuda întru inima mea 
(Psalmi 118, 10). 

Preasfânta Fecioară Maria cât a stat în Sfânta Sfintelor, pururea cu inima se ruga lui 


Dumnezeu'5. 


Care sunt cei mai vestiți din Sfinţii Părinţi care au practicat şi au învăţat despre 
rugăciunea inimii în Legea Darului? 

Mai înaintea tuturor sfinţilor din Legea Darului este Însuşi Domnul Dumnezeul şi Mântuitorul 
nostru lisus Hristos, Care ne-a învăţat pe noi cum să ne rugăm cu mintea din cămara inimii noastre, 
când a zis: Tu însă când te rogi, intră în cămara ta şi închide uşa ta şi roagă-te Tatălui tău şi Tatăl 
tău care este întru ascuns, îţi va răsplăti ție (Matei 6, 6). 

Sfinţii şi dumnezeieştii părinţi ai Bisericii lui Hristos au înţeles că inima noastră este cămara 
în care trebuie a ne închide în vremea rugăciunii (Sfântul Isaac Sirul, cuv. 1-49; Sfântul loan Scărarul, 
cuv. 27 către Isihie). După Mântuitorul nostru lisus Hristos, marele Apostol Pavel a învăţat despre 
rugăciunea cea gânditoare a inimii când a zis: Lăudând şi cântând întru inimile voastre Domnului 
(Efeseni 5, 19). şi iarăşi: Voiesc să rostesc cinci cuvinte cu mintea mea, ... decăt zece mii de cuvinte 
cu limba (1 Cor. 14, 19). Şi dumnezeiescul Părinte Dionisie Areopagitul, ucenicul Sfântului Apostol 
Pavel, a predicat şi a învăţat despre rugăciunea inimii şi despre întoarcerea şi intrarea minţii în inimă 
în vremea rugăciunii, când a zis: „lar mişcarea sufletului este ocolitoare, adică intrarea cea întru sine 
însuşi de la cele din afară şi învelirea cea cu chip de unul a puterilor celor gânditoare, ca întru oarecare 
ocol, pe nerătăcirea lui dăruind-o” (Despre dumnezeieştile numiri, cap 4). 

După Sfântul Dionisie, sfinţii Patericului, ca Marele Antonie, Marele Macarie, Marele 
Arsenie, Sisoe şi alții au lucrat această rugăciune. Apoi marii dascăli ai lumii şi ierarhi Vasile cel 
Mare, Grigorie de Dumnezeu Cuvântătorul şi loan Gură de Aur, Sfinţii Grigorie de Nyssa, Efrem 


7! Culegere despre Rugăciunea lui lisus [Sbornicul], vol. IL, Ed. Mănăstirea Valaam, 1936, trad. ms., p. 329. 
P Sf. Nil Sinaitul, Despre rugăciune, cap. 19; Sbornicul II, ms., p. 237-239. 
73 Sfântul Grigorie Palama în Sbornicul I1, ms., p. 240. 


790 


Sirul, Isaac Sirul, Diadoh al Foticeei, Isihie Sinaitul, Grigorie Sinaitul, Filotei Sinaitul, Nil Sinaitul, 
Marcu Ascetul, Sfântul loan Scărarul, Avva Dorotei, Isaia Pustnicul, Nichifor din singurătate, Maxim 
Mărturisitorul, Nil Ascetul, Sfântul Grigorie Palama, Sfântul Simeon al Tesalonicului, Sfântul loan 
Damaschin, Sfântul Simeon Noul Teolog, Nicodim Aghioritul, Talasie Libianul şi toți sfinţii 
Filocaliei şi alți mulți din sfinții părinţi de prin alte părţi ale lumii. 


În care părţi ale lumii creştine a strălucit mai mult această dumnezeiască lucrare? 

La această întrebare lăsăm să ne răspundă marele stareţ al Sfintei Mănăstiri Neamţ, Cuviosul 
Părinte Paisie Velicikovschi, care zice aşa: „Să vă fie cunoscut că această lucrare dumnezeiască a 
sfintei rugăciuni din minte a fost un lucru neîncetat al purtătorilor de Dumnezeu părinţi cei din 
vechime, din multe locuri pustii şi din mănăstirile de obşte. Ea a strălucit ca un soare duhovnicesc 
printre monahii din Muntele Sinai, din pustia schetică a Egiptului, în muntele Nitriei, în Ierusalim şi 
în mănăstirile care sunt în jurul Ierusalimului, şi simplu spus, în tot Orientul, în Constantinopol, în 
Muntele Athos şi pe insulele mărilor, dar în ultimul timp şi în marea Rusie'*”. 


Despre sfinţii isihaşti din marea Rusie 

Cei mai vestiți din sfinţii care au practicat şi au învăţat despre isihasm (rugăciunea minţii şi a 
inimii) în marea Rusie, au fost: Sfântul Nil Sorski, stareţii de la Optina, cum a fost Sfântul Ambrozie 
de la Optina, Episcopul Ignatie Briancianinov, Partenie din Kiev, Episcopul Teofan Zăvorâtul, 
Sfântul Serafim de Sarov, Agapie de la Mănăstirea Valaam, protoiereul loan Sergheevici de la 
Kronstadt, Hariton de la Valaam şi alţi mulți nevoitori ruşi din secolele XVIII-XIX. 


Despre vechile centre de isihasm din Moldova 

În cartea părintelui loanichie Bălan Verre de sihăstrie românească se arată pe larg despre 
multe centre de isihasm din Ţara Românească şi din Moldova. EI scrie că în Moldova noastră au 
existat isihaşti care se ocupau cu rugăciunea minţii şi a inimii la Putna, Voroneţ, Rarău, Humor, 
Moldoviţa, Agapia Veche, Bisericani, Tazlău, Nechit, Ceahlău, Sihla, Neamţ şa. Încă se dau ŞI 
numele multor sihaştri vestiți ca: Daniil, duhovnicul lui Ştefan cel Mare, Leontie de la Rădăuţi, 
Onufrie de la Sihăstria Voronei, loan de la Râşca, Vasile de la Vatra Moldoviței, Epifanie, Eustatie 
şi Inochentie de la Probota, Chiriac de la Tazlău, Chiriac de la Bisericani, Partenie şi Rafail de la 
Agapia Veche, Cuvioasa Teodora de la Sihla, Vasile de la Poiana Mărului, Cuviosul Paisie de la 
Neamţ şi alți mulţi de prin diferite sihăstrii româneşti. 

Noi credem că atât sihaştrii pomeniţi mai sus cât şi alți mulți monahi şi monahii de prin 
mănăstirile şi schiturile româneşti au predicat de-a lungul veacurilor isihasmul — rugăciunea inimii, 
mai ales dacă ţinem cont de legea sobornicească a Bisericii lui Hristos care i-a obligat la această 
sfântă lucrare chiar din ziua călugăriei lor, când li s-au dat metaniile în mână şi li s-a spus: „lată, fiule 
(fucă), sabia duhului, că eşti dator în toată vremea şi în tot locul să zici rugăciunea: Doamne, lisuse 
Hristoase, Fiul lui Dumnezeu, miluieşte-mă pe mine, păcătosul (păcătoasa)”. 

Dar este spre paguba noastră că aceşti mari sihaştri şi mari nevoitori, monahi şi monahii, nu 
ne-au lăsat nouă aproape nimic scris din practica lor proprie. Este adevărat că adevărații sihaştri, 
călugări şi călugăriţe, aducându-şi aminte de cuvintele Mântuitorului, care zice că: Cel ce va face şi 
va învăţa mai mare se va chema întru împărăţia cerurilor (Matei 5, 19), s-au silit mai mult să lucreze 
fapta bună, decât să înveţe sau să scrie fără de lucrarea ei. Ei şi-au adus aminte şi de cuvintele Sfinţilor 
Părinţi care îndeamnă mai mult la lucrare decât la vorbă, zicând: „Mustră pe cei ce îţi dogmaticesc 
ție nu prin multă vorbire, ci prin puterea lucrării” (Sf. Isaac Sirul, cuv. 56 şi cuv. 23). Numai la 
dreapta Judecată se vor descoperi faptele cele bune ale lor, care le-au lucrat în ascuns, ferindu-se de 
a le trâmbiţa spre slava de la oameni. 

În cele ce urmează vom arăta şi pe alţi cuvioşi părinţi din Moldova, care au lucrat şi au învăţat 





14 Sbornicul II, ms., p. 229. 

despre isihasm şi de la care ne-a rămas scris în această privinţă. 


Despre isihasmul moldovean şi paisian 

Am arătat mai sus că de la vechii sihaştri şi isihaşti care au strălucit cu viaţa lor practică în 
pustiile şi mănăstirile Moldovei nu ne-a rămas mai nimic scris, decât cele ce s-au păstrat prin viu grai 
despre petrecerea lor pustnicească şi isihastră. Acum vom arăta pe cei mai vestiți isihaşti din Moldova 
care au practicat şi au scris despre isihasm. Aceştia sunt cei doi stareți moldoveni: Cuviosul 
schimonah Vasile, stareţul de la Poiana Mărului, şi ucenicul său, marele stareţ Paisie de la Neamţ. 

Aceşti doi stareţi au trăit în secolul al XVIII-lea. Amândoi erau originari din Rusia. Starețul 
Vasile de la Poiana Mărului a fost povăţuitorul şi prietenul stareţului Paisie. EI l-a tuns pe acesta în 
călugărie şi amândoi au deprins învăţătura Sfinților Părinţi despre lucrarea minţii şi rugăciunea lui 
lisus prin lucrare şi din propria lor încercare au scris despre acest lucru, nu numai după cele ce au 
învăţat din cărţi, ci bizuindu-se pe lucrarea lor personală. De aceea toate cuvintele lor se deosebesc 
prin limpezime şi exactitate. 

Starețul Vasile de la Poiana Mărului a scris predosloviile, adică înainte cuvântările de 
lămurire către cei ce vor să citească pe Sfinţii Grigorie Sinaitul, Filotei Sinaitul, Isihie Sinaitul şi pe 
Sfântul Nil Sorski. lar Cuviosul Paisie Velicikovschi, stareţul Sfintei Mănăstiri Neamţ, a scris despre 
rugăciunea lui lisus o dată când era în Sfântul Munte Athos şi de două ori în Moldova. Scrierea sa 
numită Sulul cuprinde şase capitole cu mărturii temeinice din Sfânta Scriptură şi din Sfinţii Părinţi 
despre isihasm şi rugăciunea lui lisus”. În capitolul întâi al acestei lucrări Cuviosul Paisie a arătat pe 
larg că rugăciunea minţii a fost lucrarea cea dintotdeauna a sfinţilor din vechime. În capitolul al doilea 
a arătat de unde îşi are începutul această dumnezeiască rugăciune. În capitolul al treilea a arătat că 
rugăciunea minţii este un meşteşug duhovnicesc. În al patrulea capitol arată ce fel de pregătire trebuie 
să aibă cel care doreşte să facă această dumnezeiască rugăciune. În capitolul al cincilea arată ce este 
această sfinţită rugăciune al lui lisus, după calitatea şi lucrarea sa. În al şaselea capitol arată despre 
cum trebuie de la început să deprindem lucrarea acestei rugăciuni cu mintea în inimă, adică 
rugăciunea gânditoare a inimii/€. 


Arătare despre unii monahi din Sfânta Mănăstire Sihăstria care au avut sfânta lucrare 
a rugăciunii lui lisus. 

Fiindcă am cunoscut în această sfântă mănăstire părinţi ca şi cei din vechime, care pururea se 
ocupau de sfințita rugăciune a minţii, m-am gândit să amintesc măcar pe unii din ei. Unul din aceştia 
a fost monahul Veniamin lorga care mai bine de 60 de ani a petrecut în viaţa monahicească şi a 
adormit în Domnul aici în anul 1978. Acesta zicea pururea această sfântă rugăciune şi după putere 
învăţa şi pe alţii, zicând: „Părinților şi fraţilor, nu uitaţi pe Domnul lisus în toată vremea şi în tot 
locul”. Altădată îl auzeam: „Nimic sub soare nu este mai dulce ca numele lui lisus”. 

Când a sosit vremea ducerii sale către Domnul, am fost adunaţi în chilia lui câțiva călugări, 
că auzisem că a slăbit şi am venit să-l spovedesc şi să-l împărtăşesc cu Preacuratele Taine pe care cu 
multe lacrimi le-a cerut. Apoi mai stând noi la el în chilie, a zis către noi: „Vă mulţumesc, părinţilor, 
că m-aţi cercetat, dar nu acum, ci mâine la ora zece mă voi duce la Domnul”. Aşa zicând, noi am 
cerut iertare şi ne-am dus şi a doua zi pe la ora nouă am venit mai mulți la chilia lui. EI, văzându-ne, 
a zis: „Părinților, rugaţi-vă pentru mine, în ceasul acesta durerile morții m-au înconjurat”. Apoi a 
început a se ruga în taină cu multă căldură şi lacrimi, iar la urmă a zis: „lertaţi-mă şi nu mă uitaţi în 
sfintele rugăciuni”. Şi întorcându-şi faţa spre dreapta a suspinat din adânc şi deschizând gura, şi-a dat 
duhul. Când a deschis gura, m-am uitat cu atenţie şi limba lui se mişca zicând: „Doamne lisuse”. A 
trăit 87 de ani. 

Altul asemenea a fost monahul Paisie Nichitencu, care a făcut 30 de ani ascultare la bucătărie 


75 Vezi pe larg în Sbornicul II, ms., p. 184-226. 
75 Idem, p. 227-293. 

şi pururea zicea rugăciunea lui lisus, adeseori plângând. EI era din Ucraina, de la Moghilev, şi cărțile 
lui erau scrise în limba rusă. El se ruga tot pe ruseşte, deşi ştia bine şi româneşte. Când îl vedeam 
adeseori plângând, îi ziceam: „Părinte Paisie, de ce plângi?” EI zicea: „Batiuşca — adică «părinte» pe 
limba rusă —, eu plâng că sunt străin pe acest pământ”. Cu nevrednicie i-am fost duhovnic mulţi ani. 
Iar după ce l-am împărtăşit penultima dată, nu a mai gustat nimic aproape o lună de zile. Pururea 
zicea rugăciunea lui lisus în taină. Când a slăbit de tot m-a chemat şi m-a rugat să-l mai împărtăşesc 
ultima oară, iar după Sfânta Împărtășanie a zis: „Vine Domnul dinspre răsărit” şi îndată a adormit. 

Altul care a avut tăcere mare şi rugăciune de-a pururea în minte a fost monahul Pimen Năstac, 
care mult s-a ostenit în chilia lui cu rugăciunea minţii, în tăcere, şi după moarte nu mirosea deloc a 
mort. Acesta era legător de cărți, căci fusese maistru legător la tipografia Sfintei Mănăstiri Neamţ pe 
vremuri. El zicea: „De vom uita numele Domnului, mintea noastră rămâne pustie de darul lui 
Dumnezeu”. 

Starețul nostru, ieroschimonahul Ioanichie Moroi, pururea ne spunea: „Părinților şi fraţilor, 
aveţi frica lui Dumnezeu, păziţi-vă mintea şi nu uitaţi pe «Doamne lisuse...», dacă vreţi să fie primită 
ascultarea voastră şi osteneala pe care o faceţi pentru fapta bună”. 

Părintele nostru Chiriac Şandru, economul Sfintei Mănăstiri Sihăstria, era un om tare 
răbdător, tăcut şi muncitor. Noi fraţii la ascultare ne luam la vorbă unii cu alţii, iar el zicea: „Părinților 
şi fraţilor, lăsaţi vorba şi vorbiţi pururea cu Domnul lisus...” Mulţi alţi părinţi din această mănăstire 
am cunoscut cu acestă sfântă lucrare — rugăciunea lui lisus — care au trecut la Domnul, dar nu este 
aici locul a aminti de toţi. Am amintit măcar câţiva ca să nu rămână cu totul necunoscuţi. 


Despre roadele duhovniceşti ale rugăciunii celei de gând a inimii 

Fiindcă isihasmul nu este altceva decât lucrarea rugăciunii celei de gând a inimii”, de aceea 
vom arăta cu ajutorul lui Dumnezeu care sunt roadele duhovniceşti ale acestei dumnezeieşti rugăciuni 
a inimii. 

Întâiul rod ce se naşte din rugăciunea cea de gând a inimii este acesta: Vrând mintea, după 
multă vreme se obişnuieşte a rămâne în inimă, se depărtează de lucrurile cele frumoase ale lumii, 
după mărturia Sfântului Diadoh, şi urăşte şi fuge de dulceţile cele simţite ale organelor simţurilor, că 
zice acest sfânt: „Cela ce intră deapururea în inima sa, se înstrăinează de toate cele frumoase ale 
vieţii. Căci cu duhul umblând, poftele trupului a le ştii nu poate”. 

Al doilea rod al rugăciunii celei de gând a inimii este că mintea aflându-se în inimă şi văzând 
acolo cu ochiul cel gânditor chipul cel urât şi grozav cu care este închipuită şi obrăzarul cel greţos cu 
care s-a îmbrăcat din necuvioasele privelişti pe care le-a văzut, din josnica purtare a simţurilor şi a 
lumii, după cum zice dumnezeiescul părinte Grigorie al Tesalonicului, câştigă smerenie, plâns şi 
lacrimi (Cuv. 38 către Xenie). 

Al treilea rod este că prin întoarcerea aceasta a minţii către inimă şi sălăşluirea ei în ea, 
privirea cea gândită, străjuirea şi păzirea, rugăciunea cea pentru această păzire se face ca o oglindă 
curată, după cum zice Sfântul Calist, întru care vede mintea plecările cele rele ale inimii. De aceea a 
zis Sfântul loan Scărarul: „Pe aşezarea ta rugăciunea ţi-o va arăta ţie, căci cuvântătorii de Dumnezeu 
au arătat-o pe aceasta oglindă a monahului” (Scara, cuv. 28). 

Al patrulea rod al rugăciunii celei gânditoare a inimii este curățirea firii, iar lucrarea cea 
pentru curățirea firii este dată mai presus de fire de dumnezeiescul dar al Preasfântului Duh. 

Al cincilea rod al rugăciunii inimii este când mintea s-a obişnuit a intra în inimă să vorbească 
cu Cuvântul cel împreună aşezat înăuntru şi să afle voia Lui şi să se privească pe sineşi şi pe toate 
puterile sale. Atunci nu rămâne fără de bucurie şi veselie, ci după cum când lipseşte cineva de acasă 
şi apoi se întoarce la casa sa se bucură şi se veseleşte că s-a învrednicit a-şi vedea soţia şi fiii săi, aşa 
se întâmplă şi la minte când va intra în cămara sa care este inima, după cum zice dumnezeiescul 
părinte Nichifor din singurătate. De aceea însuşi Dumnezeu a dat poruncă a ne păzi inima noastră de 





7 Dicţionar de Teologie Ortodoxă, op. cit., p. 220. 


793 


patimi şi de gânduri rele, zicând: Ja aminte de tine însuţi să nu cugeți cu vicleşug în inima ta 
(Deuteronom 15, 9). Şi Solomon încă porunceşte: Cu toată străjuirea păzeşte-ţi inima, că dintru 
aceasta sunt ieşiri de viaţă (Proverbe 4, 23). 

Al şaselea rod al rugăciunii celei de gând a inimii este că prin această lucrare în gând se 
luminează omul cel dinăuntru al inimii şi se face omul biserică şi lăcaş al lui Dumnezeu, prin darul 
Preasfântului Duh, iar inima sa, jertfelnic sfinţit şi sfântă masă, având mintea sa ca pe un preot, iar 
pe voire şi pe alegere, ca pe o jertfă cuvântătoare şi duhovnicească şi ca un miros de bună mireasmă, 
prin rugăciunea cea din inimă trimisă lui Dumnezeu. 

Al şaptelea şi cel mai de pe urmă rod al rugăciunii inimii este că prin pomenirea necurmată a 
numelui lisus Hristos, se naşte dragostea cea către lisus. Acest lucru îl arată dumnezeiescul părinte 
Isaac Sirul, zicând: „Când se va porni pomenirea lui Dumnezeu în mintea omului, îndată inima lui se 
mişcă întru dragostea lui Dumnezeu (Cuv. 85) şi ochii lui pogoară lacrimi cu îndestulare, că obicei 
are dragostea din pomenirea celui iubit a aprinde lacrimi”. Şi în alt loc zice Sfântul Isaac: „Dragostea 
lui Dumnezeu din rugăciune se naşte” (Cuv. 35). Despre roadele duhovniceşti ale rugăciunii inimii 
să se vadă pe larg la Sfântul Nicodim Aghioritul — Paza celor cinci simţiri”&. 


II 


Ce este inima? 

Fiindcă în cele de până aici s-a arătat cât mai pe scurt despre rugăciunea inimii, care este 
lucrarea de bază a isihasmului, şi despre roadele duhovniceşti ale acestei rugăciuni, în cele ce 
urmează am socotit de cuviinţă să arătăm şi ce este inima, după înţelesul Sfinților Părinţi şi iată ce 
am a zice în această privinţă. Inima este cea întâi născută dintre mădulare şi rădăcina vieţii!”. Acest 
lucru îl adevereşte şi Sfântul Vasile cel Mare, zicând că: „Întru facerea vietăţilor, inima întâi 
punându-se de fire, ea ia de la fire întemeierea sa după potriva vietăţii ce are a se alcătui” (Tâlcuire 
la Psalmul 1). Şi iarăşi inima este cămara minții şi altar al lui Dumnezeu (Sf. Isaac Sirul, cuv. 31, 32 
şi 79, vezi şi la loan Scărarul, cuv. 27 către Isihie) şi iarăşi inima este centru întreit, adică: „centru 
firesc, centru mai presus de fire şi centru afară de fire”. 

Deci inima este centru firesc, „ea este scaunul, rădăcina, începutul şi izvorul tuturor puterilor 
fireşti ale trupului: al celei hrănitoare, al celei crescătoare, al celei vieţuitoare, al celei simţitoare, al 
celei mânioase, al celei poftitoare şi al celorlalte. De asemenea inima este şi centrul tuturor puterilor 
celor fireşti ale sufletului, adică al celei înţelegătoare, al celei cugetătoare şi al celei voitoare... Fiinţa 
sufletului se află în inimă, iar în creier, ca într-o unealtă, se află nu fiinţa şi puterea minţii, adică a 
sufletului, ci singură lucrarea minţii”s!. 

În al doilea rând, inima este centru mai presus de fire, căci darul lui Dumnezeu ce l-am luat 
la Sfântul Botez se află în inimă, ca într-un jilţ şi scaun. Şi mărturisesc aceasta Sfintele Scripturi. 
Căci Domnul zice: Împărăţia lui Dumnezeu înlăuntrul vostru este (Luca 17, 21). Şi marele Apostol 
Pavel zice: A trimis Dumnezeu pe Duhul Fiului Său în inimile voastre, care strigă Avva, Părinte 
(Galateni 4, 6; Rom. 10, 8, 10) şi în alt loc zice: Ca să vă dea, după bogăţia slavei Sale, cu putere să 
vă întăriţi întru Duhul Lui, întru omul cel dinăuntru, ca să locuiască Hristos prin credinţă întru 
inimile voastre (Efes. 3, 16). 

Împreună cu Sfintele Scripturi mărturisesc şi Sfinţii Părinţi, căci Marele Macarie zice: „Inima 
domneşte tot organul şi când harul va stăpâni inima, atunci va împărăţi peste toate gândurile şi 
mădularele, că acolo este mintea şi toate gândurile sufletului” (cuv. 15); iar Sfântul Isaac Sirul zice: 
„lată Cerul este înăuntrul tău de vei fi curat şi întru sineţi vei vedea pe arhangheli şi lumina lor şi pe 
Stăpânul lor cu dânşii”. ŞI în alt loc zice: „Sârguieşte-te a intra în cămara cea dinlăuntrul tău (inima) 


75 Sf. Nicodim Aghioritul, Paza celor cinci simţiri, Mănăstirea Neamţ, 1826, p. 257-259. 
7 Idem, p. 223. 

80 Sf. Nicodim Aghioritul, op. cit., c. 10, p. 218. 

5! Idem, p. 218-219. 

şi vei vedea cămara cea cerească, căci una este aceea şi aceasta” (Cuv. 43 şi Cuv. 1). Iar 
dumnezeiescul Părinte Diadoh zice: „Eu din dumnezeieştile Scripturi şi din însăşi simţirea minţii am 
înţeles că mai înainte de Sfântul Botez Darul îndeamnă pe suflet din afară către cele bune, iar satana 
se încuibează întru adâncurile lui. lar din ceasul în care ne naştem din nou dracul e scos afară, iar 
Darul intră înăuntru” (Filocalia 1,cap. 76). Marele Grigorie al Tesalonicului, tâlcuind zicerea Marelui 
Macarie, zice: „Deci acolo se cade a iscodi dacă Darul a scris înăuntru legile Duhului, în organul cel 
domnitor, în scaunul Darului, unde este mintea şi toate gândurile sufletului, adică în inimă”. Acest 
adevăr îl mărturisesc şi toată ceata dumnezeieştilor Părinţi şi mai ales cei ce se cheamnă trezvitori?. 

În al treilea rând, inima este centru şi afară de fire, căci toate patimile cele afară de fire şi 
toate hulele şi gândurile cele de mândrie, şi urâte şi viclene, şi toate poftele cele rele, pornirile 
păcătoase, împătimirile şi învoirile ce am zis în lucrurile lumii, din inimă se nasc; şi precum cenuşa 
acoperă scânteia focului, aşa şi acestea au acoperit şi acoperă dumnezeiescul Dar ce l-am luat la 
Sfântul Botez, după cum zice dumnezeiescul părinte Calist. Acolo sunt rădăcinile şi începuturile 
tuturor păcatelor, cele afară de fire, care după Sfântul Botez le-am făcut, prin gânduri rele şi prin 
lucruri, şi acum le facem şi le vom face. Acolo este şi satana, deşi nu în adâncul inimii (că acolo este 
deasupra şi în faţa inimii, şi simplu, împrejurul inimii..., afumând mintea cu umezeala, cu pofta şi cu 
dezmierdările trupului. Şi aceasta încă mărturisesc Scripturile, că Însuşi Ziditorul inimilor aşa ne-a 
învăţat pe noi, zicând: Din inimă ies gândurile rele, murdăriile, preacurviile, furtişagurile, mărturiile 
cele mincinoase, hulele, acestea sunt care spurcă pe om (Matei 15, 18) şi Marele Vasile, adeverind 
acest lucru, spus de Însuşi Mântuitorul, că adică cele din inimă spurcă pe om, a zis: „Rădăcina 
lucrurilor celor din trup este sfătuirea cea din inimă” (Tâlcuire la Psalmul 1). 


Despre întoarcerea minţii în inimă şi despre cele trei mişcări ale sufletului 

După învăţătura Sfinților Părinţi „întoarcerea minţii către inimă este nerătăcită atunci când 
sufletul se află în mişcarea cea ocolitore” (Sfântul Dionisie Areopagitul, Despre dumnezeieştile 
numiri, cap. 4). lar mişcările sufletului, după acelaşi Sfânt Dionisie, sunt trei şi anume: întâi mişcarea 
dreaptă, a doua, cea cu chip şovăit (în zig-zag), şi a treia, cea ocolitoare. 

Întâia mişcare a sufletului care se zice dreaptă, este când mintea, de la cele din afară simţite, 
ca de la oarecare icoane, se suie la privirea cea simplă şi gândită. lar mişcarea minţii cea cu chip 
şovăit este când mintea se străluceşte de dumnezeieştile cunoştinţe, nu cu totul gânditor şi 
neschimbat, ci cu socoteală şi cu schimbare şi ca şi cum cu mişcare amestecată din cea ocolitoare şi 
din cea dreaptă. Să se ştie că în aceste două mişcări ale minţii, adică în cea dreaptă şi în cea şovăită, 
intră şi încape rătăcirea vrăjmaşuluis5. 

Pentru aceea, câţi iubesc a nu se rătăci să se îndeletnicească mai mult cu mişcarea cea 
ocolitoare care se face prin întoarcerea minţii la inimă şi prin rugăciunea cea de gând în inimă. Căci 
aceasta, pe cât este de istovitoare şi dureroasă, pe atâta este şi de roditoare, căci este nerătăcită, fiind 
lucrarea cea mai domnitoare şi mai înaltă a minţii, căci uneşte mintea cu Dumnezeu, Cel ce este peste 
toate... căci aceasta îl săvârşeşte pe om duhovnicesc şi pe Dumnezeu văzător”sf. 


Despre deosebirea celor trei feluri de călduri ce se nasc în vremea rugăciunii inimii 

După mărturia mai multora din Sfinţii Părinţi aflăm că cei ce se îndeletnicesc şi se ostenesc 
la practicarea sfintei rugăciuni ce se face cu mintea în inimă întâlnesc trei feluri de călduri. Vom arăta 
aici cât mai pe scurt despre deosebirea lor în vremea rugăciunii lui lisus. 

Starețul Vasile de la Poiana Mărului, care a fost povăţuitorul marelui stareţ Paisie de la 
Neamţ, în Predoslovia la capetele fericitului Filotei Sinaitul zice aşa: „Este de neapărată trebuinţă să 
cunoaştem cu simţirea inimii care anume este căldura din rugăciune care se revarsă în inimă de la 
Dumnezeu ca un mir bine mirositor, prin Sfântul Botez, şi care este cea care ne-a venit de la căderea 


s Idem, p. 226-228. 
8 Idem, p. 232. 
54 Idem, p. 233-234. 

în păcatul strămoşilor şi care este stârnită de diavolul. Cea dintâi căldură numai în inimă are începutul, 
chiar odată cu rugăciunea şi tot în inimă se sfârşeşte odată cu rugăciunea, dând sufletului încredințare 
şi roduri duhovniceşti. 

Iar a doua căldură îşi are începutul şi sfârşitul în rărunchi, aducând sufletului o înăsprire, o 
răceală şi o tulburare. 

A treia căldură se iveşte de la amestecarea cu mişcarea poftei, aprinde inima şi mădularele cu 
dorinţa de curvie, târând mintea la cugetele cele întinate..., lucru pe care fiecare lucrător sârguincios 
îl poate vedea şi cunoaşte îndată. Şi deşi vrăjmaşul, zice Grigorie Sinaitul, înlăuntrul coapselor 
încearcă după dorinţa sa să închipuie cele duhovniceşti, în loc de căldura cea duhovnicească aducând 
aprinderea sa, iar în locul veseliei stârnind o bucurie dobitocească şi o plăcere băloasă şi îndemnând 
să primim înşelarea ca pe un adevărat har, însă vremea, încercarea şi simţirea ne învaţă să o 
deosebim”. 

Şi în alt loc al aceleiaşi predoslovii, aceeaşi lămurire o face stareţul Vasile cu alte cuvinte, 
zicând: „Mai înainte de toate, după cuvintele Sfântului Patriarh Calist, vine o căldură de la rărunchi, 
parcă încingându-i, şi se pare înşelare, însă nu este înşelare, ci o lucrare firească, născută prin osebirea 
nevoinţei. lar dacă cineva socoteşte că acestă căldură este de la har, apoi acest lucru este într-adevăr 
înşelare. Însă oricum ar fi, cel ce se nevoieşte nu trebuie să o primească, ci să o alunge. Vine şi altă 
căldură de la inimă, iar mintea e curată şi nepătimaşă şi pare că s-a lipit de adâncul cel mai lăuntric 
al inimii. Apoi aceasta este într-adevăr lucrarea harului şi nu a înşelării...” 

Am arătat aici deosebirea celor trei feluri de călduri ce se întâmplă în vremea sfintei rugăciuni, 
cu scopul de a fi de folos celor ce se nevoiesc la sporirea şi creşterea în rugăciune, spre a cunoaşte 
care este căldura cea firească, care este cea de la diavolul şi care este cea de la harul lui Dumnezeus?. 


Despre cele patru foloase ce se nasc din reținerea cea cu măsură a respirației la 
practicarea rugăciunii lui lisus 

Iarăşi am socotit de nevoie a arăta că cei ce se nevoiesc la practicarea rugăciunii celei de gând 
a inimii au datoria de a-şi ţine puţin răsuflarea (respiraţia), adică să nu respire cât vor zice cu cuvântul 
cel dinăuntru aşezat o dată rugăciunea: „Doamne lsuse Hristoase, Fiul lui Dumnezeu, miluieşte-mă 
pe mine, păcătosul (păcătoasa)”56. Din această puţină ţinere a respirației în vremea rugăciunii lui lisus 
se nasc patru foloase duhovniceşti şi iată care sunt acestea; 

Întâiul folos ce se naşte din această măsură, ca ţinere a răsuflării, este că prin aceasta se 
necăjeşte şi se strâmtorează puţin inima, nedobândindu-şi văzduhul ei cel firesc, iar mintea, cu acest 
meşteşug, mai lesne se adună şi se întoarce la inimă. Una, adică pentru durerea şi chinuirea inimii, 
iar alta, pentru dulceaţa care se naşte din această fierbinte pomenire a lui Dumnezeu. Căci 
pomenindu-se Dumnezeu, dulceaţă şi veselie pricinuieşte celor ce Îl pomenesc pe EI, după mărturia 
ce zice: Am pomenit pe Dumnezeu şi m-am veselit (Psalmul 76, 3), fiindcă la oricare mădular din trup 
este simţire de durere sau de dulceaţă, acolo cu firesc chip şi mintea se întoarce şi se adună. 

Al doilea folos ce se naşte din această puţină ţinere a respirației este că se subțiază inima aspră 
şi groasă şi umezelile cele din inimă, ca unele ce cu măsură se necăjesc şi se înfierbântă, şi ca urmare 
se înmoaie inima, făcându-se mai simţitoare şi mai smerită şi mai îndemânatică spre a se umili şi a 
vărsa cu lesnire lacrimi. Se subţiază încă şi creierii şi ca urmare împreună se subţiază şi lucrarea 
minţii şi se face cu chip de una luminoasă şi mai îndemânatică spre unirea cu strălucirea lui 
Dumnezeu cea mai presus de fire. 

Al treilea folos care se naşte din ţinerea cea cu măsură a respirației este acesta: căci cu această 
măsuratică ţinere a răsuflării (respirației), necăjindu-se şi pătimind durere inima, varsă afară undiţa 
cea otrăvitoare a dezmierdării şi a păcatului care mai înainte a apucat a o înghiţi. 

Şi aşa se tămăduiesc la dânsa cele împotrivitoare prin cele potrivnice, cum zic şi doctorii. 


85 Vezi Sbornicul II, p. 216-281. 
86 Vezi la Sfântul Nicodim Aghioritul, op. cit., cap 10, p. 238. 

Pentru aceasta a zis Sfântul Marcu: „Mintea fără de răspândire rugându-se, necăjeşte pe inimă, iar pe 
inima înfrântă şi zdrobită, Dumnezeu nu o va urgisi” (Psalm 50, vezi şi Sfântul Marcu Ascetul, cap. 
34, pentru cei ce socotesc că se îndreaptă prin lucruri, Filocalia rom. 1). 

AI patrulea folos care se pricinuieşte din ţinerea cea cu măsură a răsuflării este că prin această 
măsuratică ţinere a răsuflării toate celelalte puteri ale sufletului se unesc şi se întorc către Dumnezeu, 
care lucru este şi minunat a-l spune, căci cu acest chip omul aduce lui Dumnezeu pe toată zidirea cea 
simțită şi cea gândită, a cărui legătură şi cuprindere este el, după învăţătura Sfântului Grigorie al 
Tesalonicului (Cuv. la viaţa lui Petru)“. 

M-am gândit că este bine ca la sfârşitul acestui smerit cuvânt să amintesc cât mai pe scurt şi 
despre rugăciunea prin care trece mintea şi inima celor ce pururea se roagă lui Dumnezeu. Aşadar să 
se ştie că un adevărat nevoitor în lucrarea rugăciunii, începând cu rugăciunea cea lucrătoare şi 
ostenicioasă pe care Sfinții Părinţi o numesc „plugăria sufletului” (Pateric, cap. 52), merge sporind 
spre rugăciunea cea contemplativă şi duhovnicească, trecând următoarele trepte: întâi, prin treapta 
rugăciunii grăită cu gura, a doua treaptă, rugăciunea minţii, a treia, rugăciunea minţii cea din inimă, 
a patra, rugăciunea văzătoare, a cincea, rugăciunea cea de sine mişcătoare, a şasea, rugăciunea cea 
curată a inimii, şi a şaptea rugăciunea ce duhovnicească care trece dincolo de hotarele conştiinţei şi 
este mai presus de toată rugăciuneast. 

Să se ştie însă că trecerea de la o treaptă la alta a rugăciunii nu depinde de eforturile omului, 
ci de voia lui Dumnezeu, iar trecerea de la o treaptă la alta în rugăciune se petrece pe nesimţite, 
organic, ca de exemplu: Noi deosebim un copil de un tânăr, însă nu putem arăta momentul când 
copilul a devenit adolescent. La fel este şi creşterea în rugăciune. Un rugător nu poate separa exact 
când trece de la o treaptă la alta în creşterea rugăciunii. El trebuie să ştie că rugăciunea în creşterea 
ei nu are sfârşit, deoarece ea se uneşte cu Dumnezeu cel fără de margine. 

Cu aceasta închei acest smerit cuvânt despre rugăciunea inimii şi isihasm. Am auzit şi am 
citit mult despre acest soare duhovnicesc al rugăciunii celei de gând a inimii, dar, spre ruşinea mea, 
în practică niciodată nu am pus-o, pentru a mea lenevire şi răceală la cele bune. 


87 Vezi şi la Sfântul Nicodim Aghioritul, op. cit., cap. 10. 
s Vezi Sbornicul II, dialogul 4. 

CUM SĂ DOBÂNDIM PACEA INIMII 


Sfântul Petru Damaschin spune aşa: Precum la casa noastră cea simțită, când vrem să o zidim, 
avem trebuinţă de aceste lucruri, mai întâi de pământ tare, al doilea de temelie, al treilea de pietre, al 
patrulea de tină sau de aliajul care leagă pietrele, al cincilea de pereţi, al şaselea de acoperământ, al 
şaptelea de meşteri, adică de zidari, şi al optulea, după ce am terminat casa, de un praznic, ca să 
asigurăm casa noastră cea simțită, la fel şi când vrem să zidim casa cea de gând a sufletului nostru, 
avem trebuinţă tot de atâtea lucruri şi în loc de pământ tare avem nevoie de răbdare desăvârşită, în 
loc de temelie, de credinţă tare şi nefăţarnică şi dreaptă şi Sfânta şi Preasfânta şi de viaţă făcătoare 
Treime, în loc de pietre, de felurimea faptelor bune şi a virtuţilor, în loc de tină sau de aliajul care 
leagă pietrele, de smerita cugerare, căci precum tina şi aliajul leagă pietrele aşa smerenia leagă întru 
una toate faptele cele bune. 

În loc de cei patru pereţi avem nevoie de cele patru virtuţi cardinale, atotcuprinzătoare, adică 
de pricepere, de întreaga înţelepciune, de bărbăţie şi de dreptate. De pricepere prin care pricepem ce 
trebuie să facem, cele bune sau cele rele. De întreaga înţelepciune prin care noi înfrânăm toate 
pornirile noastre cele dobitoceşti şi pasionale şi păcătoase. De bărbăţie prin care noi putem ascute şi 
întări partea mânioasă a sufletului împotriva diavolului şi a tot păcatul. Şi de dreptate, care îi dă 
fiecărei părți a noastre cele ce 1 se cuvin, adică părţii cuvântătoare priviri duhovniceşti şi rugăciune; 
celei mânioase dragostea duhovnicească; celei poftitoare întreaga înţelepciune şi înfrânare, iar celei 
trupeşti, hainele şi cele de nevoie. 

În loc de acoperământ noi trebuie să agonisim dragostea cea desăvârşită către Dumnezeu şi 
către aproapele. Iar în loc de zidari noi folosim desluşirea, adică dreapta socoteală. Dar nu ajunge 
dreapta socoteală a noastră sau discernământul, adică desluşirea noastră, de nu ar fi ajutată această 
dreaptă socoteală de darul lui Dumnezeu, că auzi cum cântă Biserica: „De nu ar zidi Domnul casa 
bunătăţilor, în zadar ne-am osteni”. Deci adevăratul ziditor al casei celei de gând a sufletului nostru 
este Însuşi Domnul Dumnezeul şi Mântuitorul nostru lisus Hristos, Care lămureşte dreapta noastră 
socoteală ca să lucrăm noi fapta bună fără de făţărnicie şi fără de scop rău şi numai după voia lui 
Dumnezeu. Iar în loc de portar sau paznic al casei de gând, dumnezeieştii părinţi ne învaţă să avem 
de-a pururea paza minţii şi a inimii noastre cu multă socoteală şi cu mare purtare de grijă, după 
cuvântul Scripturii care ne învaţă aşa: Fiule, cu toată trezvia păzeşte-ţi inima ta, că întru aceasta se 
află izvoarele vieții. 

Şi aceste puţine fiind zise, cuvântul se va îndrepta către inima noastră şi către pacea ei şi cum 
se câştigă pacea inimii noastre în întâmplările vieţii noastre celei de toate zilele şi toate minutele şi 
ceasurile. Pentru a vorbi despre acest lucru mai întâi trebuie să ştim ce este inima noastră şi ce puteri 
sunt în inima noastră şi cum stă inima noastră în noi. 

Inima, după marele Vasile, este cea dintâi născută dintre mădulare, că zice el că la toată fiinţa 
se naşte cel dintâi mădular care se pune de fire este inima. Şi după asemănarea şi mărimea trupului 
ce se va zidi, inima îşi alcătuieşte din cele ale firii mărimea şi forma trupului ei şi apoi dă mărime 
corpului, după alcătuirea ei cea pusă de fire prin darul şi puterea lui Dumnezeu. Inima, după acelaşi 
mare Vasile, este scaunul şi rădăcina şi începutul şi izvorul tuturor puterilor celor trupeşti, al celor 
sufleteşti, al celor afară de fire şi al celor mai presus de fire. Inima este centru firesc pentru puterile 
fireşti ale trupului, centru sufletesc pentru puterile sufleteşti ale sufletului, centru mai presus de fire 
pentru darul Preasfântului Duh cel mai presus de fire, care are centru şi scaun şi stă ca un jilţ în inima 
omului, şi centru afară de fire pentru patimile cele afară de fire ale noastre care strică şi spurcă pe 
om”. 

Acum trebuie să arătăm cum stă inima în om. Cuviosul Nicodim Aghioritul, arătând el 
oarecum o pildă mai practică, zice: Inima omului se află în el ca arcul la ceas. Şi vedem că atunci 
când arcul la ceas s-a stricat puţin sau s-a deranjat puţin, toate organele ceasului nu mai funcţionează 





8 Vezi Ne vorbeşte Părintele Cleopa, vol. 15, pag. 132. 

normal şi se clatină sau rău sau fără precizie, iar dacă arcul la ceas s-a rupt, toate organele ceasului 
au încetat desăvârşit să lucreze. 

Aşa este inima pusă de Ziditorul în noi. Când ea este tulburată şi nelalocul ei şi nu are aşezare 
paşnică, toate gândurile noastre, toate cuvintele noastre, toate mişcările noastre, toate faptele noastre 
nu se mişcă normal, după voia lui Dumnezeu, ci se mişcă împotriva firii lor rânduite de Dumnezeu 
şi împotriva voii lui Dumnezeu. Şi când inima noastră este omorâtă prin păcat sau este copleşită de 
păcat, sufletul moare desăvârşit şi el, dacă nu ne întoarcem către Dumnezeu prin pocăință de 
bunăvoire cât mai avem viaţă pe pământ. 

Deci se pune întrebarea de unii din dumnezeieştii părinți cum poate omul, după ce s-a tulburat 
inima lui de anumite patimi în împrejurările vieţii, să o liniştească pe dânsa, că de mare nevoie şi de 
prea mare nevoie este a şti omul să-şi liniştească inima sa. Că zice dumnezeiescul părinte Nicodim 
Aghioritul şi Sfântul Grigorie de Nyssa şi dumnezeiescul Grigorie Teologul şi alții că cel mai bun 
luptător duhovnicesc şi cel mai iscusit în lume este acela care ştie să-şi liniştească inima sa în orice 
vreme de împrejurări şi ispite ale vieţii sale. Că în măsura în care îşi linişteşte inima, în măsura aceea 
el luptă liniştit şi puterile sufletului său se mişcă după voia lui Dumnezeu. 

Şi ca să nu aduc mare îngreuiere cuvântului prin multe metode ale sfinţilor părinţi care au 
ştiut să-şi liniştească inima, o să vorbim aici de patru principii sau de patru învățături mai principale 
prin care omul poate să-şi liniştească inima sa amărâtă ori de pagube, ori de ispite, ori de întâmplări 
neaşteptate, ori de cine ştie ce fel de valuri ale primejdiilor şi ale supărărilor veacului de acum. 

Şi iată care sunt aceste patru principii. Prima şi cea dintâi cale, zic dumnezeieştii Părinţi, 
pentru a-şi linişti omul inima sa, este ca să dobândească el totdeauna să facă mai mult voia altora 
decât a sa. Și zic dumnezeieştii Părinţi să facă voia altora mai mult decât a sa întru cele bine 
dogmatisite spre mântuire. Că s-ar putea ca cineva, abuzând de bunătatea unuia şi de neştiinţa lui, să- 
| facă să greşească, să-l ia după voia sa la cele rele. Dar nu la cele rele trebuie să dorească cineva să 
facă voia altora, că zic dumnezeieştii Părinţi să dorească şi să se sârguiască omul să facă mai mult 
voia altora decât a sa întru cele ce sunt spre mântuire. Aşa dumnezeiescul Apostol Pavel le spune la 
femei: Femeilor, supuneți-vă bărbaţilor voştri întru toate, dar auzi ce urmează după acest cuvânt, 
precum se cuvine întru Domnul. 

S-ar putea întâmpla ca un bărbat beţiv să facă uz de cuvântul Apostolului Pavel şi să-i spună 
femeii să 1 se supună lui întru toate: şi la beţie, şi la păcate contra firii, şi la furat, şi la descântători, 
şi la vrăjitorii, şi la necredinţă, şi la jocuri, şi la petreceri, şi la răutăţi, şi la destrămări duhovniceşti, 
dar atunci femeia să înţeleagă ceea ce spune marele Apostol Pavel: Femeilor, supuneți-vă bărbaților 
voştri întru toate, dar cum? Precum se cuvine întru Domnul. Aşa zicem şi aici despre cel ce vrea să- 
şi liniştească inima sa: totdeauna să voiască să fie supus altuia şi să facă voia altuia, dar cum? Precum 
se cuvine întru Domnul. Nu cumva supunându-se voii altora care îl duc la păcat, în loc de a-şi linişti 
inima sa, mai rău să o tulbure prin mustrarea conştiinţei care îi vine din călcarea poruncilor lui 
Dumnezeu. Aşadar primul principiu de a-şi linişti omul inima sa este de a fi supus altora şi pururea 
a asculta de alţii în cele ce sunt bune şi duc către mântuirea sufletului său. 

Al doilea principiu, după învăţătura dumnezeieştilor părinţi, pentru dobândirea păcii şi liniştii 
inimii omului, este acesta: ca dintru toate cele ce sunt supuse timpului şi prefacerii şi care vor fi strict 
necesare vieţii, adică hrană, îmbrăcăminte, băutură, bani de cheltuială şi, ca să zic mai pe scurt, tot 
ce îi trebuie omului pe acest pământ, să se mulțumească omul cu prea puţin, adică cu cele strict 
necesare. Că de aici se tulbură inima omului şi se aruncă în nemărginire, că aleargă să adune mai 
presus de a sa trebuinţă sau cele care îl vatămă pe el. 

Şi dacă are omul o haină sau două şi nu-i mulțumit şi vrea mai multe, sau are un ban şi vrea 
mai mulţi, sau are o casă şi vrea alta mai frumoasă şi mai bună, sau are o moşie şi vrea mai mult, sau 
orice fericire sau orice lucru are el şi dacă se aruncă în nemărginire să aibă tot mai mult, niciodată nu 
va câştiga inima lui linişte dacă aleargă cu nesaţ după avere şi după lucrurile de prisos ale veacului 
de acum, căci zice unul din dumnezeieştii părinţi: „Nu vor lipsi valurile din mare, iar iubitorului de 
argint grija şi tulburarea”. Şi nici înţelepciune nu câştigă unul ca acesta care se tulbură alergând după 

avere şi după prea multă avere şi după ceea ce nu îi foloseşte lui în veacul de acum sau ca să adune 
prea mult din cele ce i-ar trebui şi ar putea să se mulțumească cu puţin. Pentru că zice dumnezeiescul 
părinte Isaac Sirul: „Mintea tulburată nu va scăpa de uitare şi înţelepciunea nu-i deschide uşa 
acesteia”. ŞI iarăşi, arătând că grija cea de multe tulbură pe om şi îl face pe om să nu poată avea grijă 
de Dumnezeu, zice: „Nu poţi cu grija lumii fiind înconjurat să mai ai cu tine şi grija lui Dumnezeu”. 

Deci să rezumăm aşa: al doilea principiu pentru a-şi linişti omul inima sa este să fie mulțumit 
cu puţine din toate câte are nevoie spre a vieţui pe acest pământ. Aici îmi aduc aminte de o întâmplare 
din Pateric. Se zice că acolo trăiau doi cuvioşi în pustia Sketică şi unul avea mai mulţi ucenici şi era 
puţin mai bogat şi avea casă mai bună şi poate avea şi aşternuturi şi mâncare mai bună şi mai multe 
lucruri, mai multe icoane în chilie, sau alte lucruri care se obişnuiesc să aibă călugării. Aproape de 
chilia acestui bătrân trăia un altul. Acesta din fire era mult mai simplu cu învăţătura şi mai nebăgat 
în seamă de părinţii pustiului, dar aflase filosofia aceasta a vieţii de a se mulţumi cu prea puţine şi a- 
şi împăca inima sa întru sărăcie. Şi avea bătrânul acesta obicei ca seara la culcare, după ce termina 
pravila sa, să zică acest cuvânt: „Mulţumescu-ţi Ție, Doamne, nici împărații nu-s ca mine”. 

Şi atâta avere avea bărbatul: două rogojini. Una o aşternea şi cu alta se învelea. Ucenicii 
celuilalt bătrân de multe ori îl auzeau înainte de culcare că mulțumea lui Dumnezeu şi zicea că nici 
împărații nu-s ca dânsul. Şi au zis către bătrânul lor: 

— Părinte — avvo, cum se vorbeşte în părţile acelea —, ne minunăm tare că noi avem mai multă 
stare materială, avem şi hrană mai multă şi acoperăminte mai multe şi ni se întâmplă nouă scârbe şi 
supărări şi nu putem câştiga mulțumirea bătrânului aceluia sărac, care vezi, nu are nimic decât două 
rogojini. Lucrează cu mâinile sale câte o coşniţă, capătă puţină pâine uscată şi cu apă de izvor se 
mulţumeşte, iar ca îmbrăcăminte şi aşternut are două rogojini: una o aşterne şi cu cealaltă se înveleşte 
ŞI 1 se pare că nici împăratul nu e ca dânsul. Deci n-ar fi bine să-l chemăm odată aici ca să-l întrebăm 
cum de are el mulţumirea aceasta în cele puţine şi noi ne tulburăm având multe? 

Şi l-a chemat odată şi cu smerenie l-a întrebat: 

— Părinte, avvo, spune-ne nouă, te-au auzit ucenicii mei de multe ori zicând: „Mulţumescu-ţi 
Ție, Doamne, că nici împăratul nu-i ca mine”. Şi noi vedem că faţă de noi eşti foarte sărac, Doar atâta 
ai: acele două rogojini şi mai mult nimic decât pâinea uscată care o ai pentru hrană şi apă din izvor. 
Şi cum poţi să te simţi sfinţia ta în această stare aşa de fericit încât ţi se pare că întreci şi pe împăratul 
lumii? 

Şi a zis bătrânul cu linişte: 

— Aşa, avvo, eu cred şi sunt convins că, în starea aceasta în care mă aflu, nimeni pe pământ 
nu e mai fericit decât mine. 

— Dar de ce? 

— lată de ce, a spus bătrânul. Eu când zic cuvântul acesta mă gândesc la ceia care o duc mult 
mai greu decât mine. Eu într-adevăr slujesc cu nevrednicie Bunului Dumnezeu şi nu cum trebuie, ci 
după a mea neputinţă, mă rog, îmi fac puţina mea rucodelie, adică lucrul cu mâna, şi când mă văd că 
sunt liber, nu mă supără nimeni, aer curat am, linişte am şi strictul necesar de a mânca o bucăţică de 
pâine îl am şi apoi, când mai văd că am şi de aşternut şi de învelit câte o rogojină, sunt foarte mulțumit. 
Iar când mă gândesc la cei de prin temnițe sau la cei bolnavi care zac paralizaţi pe paturi de zeci de 
ani şi stau în mizerie şi nimeni nu-i poate ajuta şi bani nu au şi hrană nu au şi doctor nu pot să aducă 
pentru a lor neputinţă că n-au cu ce îi aduce, şi la cei care stau în temnițe legaţi de mâini şi de picioare 
şi nu numai că stau în putoare şi nu au aer şi libertate, dar dorm pe hârburi şi pe pietre şi poate a doua 
zi îi aşteaptă sentinţa de judecată, de condamnare şi poate chiar de moarte, deci gândindu-mă la aceia 
cât de greu o duc ei faţă de mine, atunci îmi dau seama că eu, având şi strictul necesar de a mă hrăni 
aici şi de a-mi aşterne şi de a mă înveli cu rogojina, sunt ca în sânul lui Avraam şi zic cu adevărat din 
inimă: „Nici împăratul nu-i ca mine”. 

Atunci a zis celălalt bătrân: 

— Cu adevărat, avvo, aceasta-i mare filosofie când omul se mulţumeşte cu puţine şi i se pare 
că el cu aceste puţine covârşeşte pe cei mai bogaţi oameni din lume. Iată noi avem mai multe şi 

mintea noastră este mai împrăştiată şi ne tulburăm şi ni se pare că o ducem mai greu decât alţii, iar 
sfinţia ta întru aceste puţine ai aflat liniştea şi odihna inimii sfinției tale. 

Deci am adus această pildă că mi s-a părut potrivită în cuvântul de față, că nu multa bogăţie, 
nu banii mulți, nu multa hrană şi celălalte câte le adună omul poate să liniştească inima omului, ci 
rugăciunea cea curată făcută din inimă, nerăutatea inimii asupra altuia, pacea, liniştea şi a fi mulţumit 
omul cu cele prea puţine în viaţă şi a nu se griji de multe, că grija de multe îi tulbură inima sa. Deci 
să rezumăm: a doua pricină prin care îşi linişteşte omul inima sa este să se mulțumească cu puţin şi 
chiar cu prea puţin din cele strict necesare lui. 

A treia pricină prin care omul îşi linişteşte inima sa este, după dumnezeieştii părinţi, ca acolo 
unde se află el, în starea societăţii lui, să caute totdeauna locul cel mai de jos. Să fie foarte mulţumit 
că e nebăgat în seamă de oameni, şi că n-are dregătorie şi cinste ca alţii şi foarte bucuros să se afle la 
locul cel de jos. Pentru că de ce se tulbură inima omului? Ajunge un grad, vrea mai mare. Ajunge o 
treaptă, vrea mai mare. Ajunge la o dregătorie, vrea mai sus. Vrea cuvântul lui sau starea lui materială 
sau morală să fie mai presus de a altuia. Vrea în tot chipul să fie băgat în seamă şi să covârşescă pe 
alţii, ca să fie cu toate mai presus de alţii şi acesta îi aduce pururea neliniştea, că aleargă după temelie 
de umbră. 

Ce se întâmplă: Dacă ne uităm pe crestele cele de sus ale munţilor unde cresc brazi sau fagi 
sau alţi arbori, vedem că aceştia se întăresc şi cresc mari, dar când vin vânturile cele mari şi furtunile, 
care copaci au mai mare zbucium şi tulburare, dacă nu cei care sunt mai sus? Şi cu cât e mai sus 
copacul pe piciorul muntelui sau ajuns de obcină sus, cu atât mai greu el îndură furtuna şi se luptă cu 
furtunile cele mari ale naturii pe care le trimite Dumnezeu pentru a răcori şi a preface văzduhul. Deci 
dacă te duci pe acolo după câte o furtună, cum au fost cele din anii trecuţi, vezi mii de arbori 
răsturnnaţi, cu rădăcinile în sus, alții fărâmaţi în două, alţii rupţi jalnic, alţii trântiţi peste alții, ca şi 
cum ar fi fost loviți în vreme de bătălie. Ce s-a întâmplat? Ei fiind sus, furtuna a fost mai tare decât 
dânşii i-a răsturnat şi în chip jalnic i-a sfărâmat şi i-a trântit pentru veşnicie la pământ. 

Aşa. lar copacii care trăiesc prin gropi, pe la pârâie şi pe la dosuri, când vin furtunile cele 
mari, ce le pasă lor? De abia îşi clatină puţin ramurile şi îşi aduc şi ei aminte că e vânt mare, dar 
unde? Pe coastă acolo sus, pe creastă trebuie să fie mare furtună. Lor nu le pasă, cresc liniştiţi, furtuna 
nu îi supără decât foarte puţin, pentru că la poziţia lor mai joasă sunt afară de primejdia furtunilor şi 
a vânturilor. 

Aşa se întâmplă şi cu oamenii care aleargă după dregătorii sau după trepte. Cu cât sunt mai 
sus, cu atât sunt mai în primejdie. Deci dacă cineva e chemat de darul lui Dumnezeu să fie la o 
dregătorie, cu mare sfială şi frică de Dumnezeu să păşească, pentru că nu păşeşte decât spre loc de 
primejdie şi de grijă. lar dacă nu, toată sârguinţa lui să o pună să fugă tot mai jos la locul cel mai de 
jos va fi liniştit şi afară de primejdie şi de valurile şi de furtunile ispitelor şi ale nemulțumirilor şi 
primejdiilor veacului de acum. Deci al treilea principiu pentru a-şi linişti omul inima este totdeauna 
să caute locul cel mai de jos şi cât mai de jos şi să dorească să trăiască pe acest pământ până la 
sfârşitul vieţii nebăgat în seamă şi să cinstească pe aceia care sunt pe treptele cele mai înalte, să-i 
asculte, să se roage pentru ei, iar el pururea să fie mulţumit la locul de jos şi aşa îşi va afla pacea 
inimii cu sine şi cu Dumnezeu. 

Al patrulea principiu pentru dobândirea păcii inimii, după învăţărurile sfinţilor părinţi, este 
de a se ruga omul în toată vremea să se facă voia lui Dumnezeu întru el şi de a-şi lăsa viaţa 
sufletului său să fie condusă de darul lui Dumnezeu. Sau, mai bine zis, de a se lăsa omul în voia 
lui Dumnezeu în toate împrejurările, fie cele de întristare, fie de fericire, fie de necaz, totdeauna să 
aibă în mintea sa şi dacă se poate şi pe buzele sale cuvântul dumnezeiescului părinte loan Gură de 
Aur care l-a zis în cele mai de pe urmă, adică: „Slavă lui Dumnezeu pentru toate!” şi: „Mulţumesc 
lui Dumnezeu pentru toate!” 

Aşadar omul care se lasă în voia lui Dumnezeu zice în inima sa aşa când este necăjit: 
„Doamne, dacă este voia Ta să fiu necăjit, să fiu! Slavă Ţie! Dacă e voia Ta să fiu fericit, slavă Ție! 
Dacă e voia Ta să fiu sărac, mulțumesc Ţie! Dacă e voia Ta să fiu bogat slavă Ţie! Dacă e voia ta să 

fiu bolnav sau sănătos, slavă ie!” Deci în orice împrejurare a vieţii el ştie să mulțumească lui 
Dumnezeu şi să se lase în voia lui Dumnezeu. Şi atunci inima unui om ca acesta, care doreşte să facă 
totdeauna voia mai mult a altora decât a lui întru cele spre mântuire, care e mulţumit cu cele puţine, 
strict necesare, în viaţă, care caută întotdeauna lucrul cel mai de jos în viaţă şi care se lasă totdeauna 
în voia lui Dumnezeu şi la cele de întristare şi la cele de bucurie, se linişteşte şi este pusă la adăpost 
de multe valuri, de multe pagube, de multe scârbe şi neaşezări care se întâmplă împotriva celor care 
voiesc să-şi facă voia lor, să dobândească avere multă, să fie la locul cel dintâi şi mai de cinste şi să 
nu se lase în voia lui Dumnezeu şi, nădăjduind în priceperea şi în voia lor, caută întotdeauna a-şi face 
voia lor şi a alerga după cele părute lor bune care nu le aduc decât tulburare şi scârbe. 

Aceste puţine le-am spus mai întâi despre casa cea de gând a sufletului nostru, apoi despre 
inimă şi despre pacea inimii noastre şi, ajutând mila lui Dumnezeu, să nu uit nici eu cele puţine pe 
care le-am vorbit în seara aceasta, ca şi eu, păcătosul, aducându-mi aminte de ele, să nu greşesc lui 
Dumnezeu şi să mă pot linişti în vreme de scârbe şi de necaz. Amin. 


MINUNILE MOŞULUI GHEORGHE LAZĂR 


V-am mai vorbit şi altădată de Moşul Gheorghe Lazăr”. Eu ţin foarte mult la el, că el l-a adus 
la mănăstire pe părintele meu stareţ Ioanichie Moroi şi acesta ne povestea viaţa lui. 

Am fotografia lui Moşul Gheorghe şi a ucenicilor lui, Părinţii Atanasie şi Chiril Păvălucă. Au 
fost doi fraţi: Atanasie şi Chiril. Erau de la Breţcu, din judeţul Covasna, iar Moşul Gheorghe i-a adus 
la mănăstire, că el a adus mulți călugări din Ardeal încoace. Au venit la Mănăstirea Neamţ cu 3000 
de oi, că erau mocani mari din Ardeal şi când i-a călugărit au primit numele de Atanasie şi Chiril. 
După un timp, Chiril a plecat în Sfântul Munte şi a cumpărat o chilie acolo. Că pe lângă oi aveau şi 
câte 35 de kilograme de bani de argint şi de aur, aşa de bogaţi erau. 

lar Atanasie a rămas la oi la Neamţ şi a umblat şi el 38 de ani desculţ cu capul gol. Am stat şi 
eu la oi cu dânsul. Eram amândoi cu oile şi eu eram cu cele cu miei şi el era cu sterpele. El mânca 
seara, la apusul soarelui şi nu dormea nici o dată pe laiţă, numai pe scaun. Eu cel puţin aveam colibă 
şi dormeam pe jos. El nu, numai pe scaun. Şi avea un măgar şi pe măgar avea un scaun de fier, care 
se deschidea şi stătea pe el. Şi avea o sarică cu cruce în frunte şi zicea Psaltirea până adormea, că o 
ştia pe de rost. O dată i-am zis: 

— Părinte, în seara asta nu ţi-e scaunul aici, uite, ai să dormi şi sfinţia ta jos. 

— Cred că nu dorm, ia adu toporul încoace. 

A luat toporul şi a tăiat patru pari de alun, i-a ascuţit şi i-a bătut. Apoi a luat crengi de alun şi 
le-a împletit cu cei patru pari şi a făcut un scaun. 

— laca scaun. Crezi că totdeauna am purtat scaun de fier? 

Şi pe scaunul acela de alun a adormit zicând Psaltirea. 

V-am adus poza ca să aveţi o imagine. Aici sunt fraţii în fotografie când i-a călugărit întâi. 





% Vezi Ne vorbește Părintele Cleopa, vol. 15, pag. 82. 

Acesta în mijloc e Moşul Gheorghe, iar acesta care-l vedeţi călugăr tânăr este Părintele 
Atanasie care, după ce s-a întâlnit cu Moşul Gheorghe, s-a descălţat şi a mers şi el cu capul gol. Şi 
m-am desculţat şi eu oleacă, fără voia stareţului meu, desculţ după el. Nu mai puteam de frig. A aflat 
starețul, m-a chemat la el, mi-a dat canon. 

— Cine ţi-a dat voie, cutare...? 

— Dar Moşul Gheorghe cum a mers? 

Minte de copil. Eram frate. M-a pedepsit stareţul şi mi-a zis: 

— Moşul Gheorghe avea darul lui. 

Îl cunoştea stareţul că fusese cu el la Ierusalim şi la Sfântul Munte. 

Moşul Gheorghe Lazăr, săracul. Zicea: 

— Drăguţă, să nu te gândeşti decât la iad şi la moarte. Să nu te gândeşti la nimica, decât că 
vine moartea şi iadul. Că dacă te gândeşti la iad, nu ajungi în iad. 

Aici la noi, pe vârful Muntelui Tăciunele, este o groapă. Când venea pe aici, el acolo citea 
toată ziua Psaltirea, apoi seara cobora devale să-i dai o feliuţă de pâine şi varză verde şi o cănuţă de 
apă. Asta era toată mâncarea lui. Şi când îi spui la unul de ce nu posteşte: „N-am putut”. Dar de ce 
nu murea acela? Desculţ cu capul gol şi iarna şi vara. 

EI mergea din sat în sat plângând şi zicând Psaltirea, că o ştia toată pe de rost. Şi unde ajungea, 
oamenii erau toţi după el. A venit odată la iarmaroc în Târgul Neamţ într-o luni şi l-au suit oamenii 
într-o căruţă să ţină predică. Nu a mai vândut nimeni în ziua aceea. Ținând predică acolo şi învățând 
oamenii, tot iarmorocul a venit la Moşul Gheorghe. Şi s-a întâmplat atunci că o evreică tânără nu 
putea naşte, era prima dată, când trebuia să nască primul copil, şi era gata să moară. Au venit o 
mulţime de doctori, că zicea că nu mai poate, moare. Nu mai putea nici răcni şi zicea că moare. Au 
venit evreii la Moşul Gheorghe: 

— Moşu” Gheorghe, noi suntem evrei. 

— Dar drăguță, ce ai? 

— Moare fata noastră. Hai la noi că gata, doctorul a spus că nu mai are ce face, moare fata 
noastră. 

— Drăguţă, lasă să termin predica. 

— Moşu” Gheorghe, acum moare chiar acum moare. 

— Nu moare până nu vin eu. 

Şi au stat şi au aşteptat până a terminat predica, apoi s-a luat un cârd de evrei după el. Zice: 

— Dar vă botezați? 

— Toţi ne botezăm dacă trăieşte fata, că numai pe aceea o avem. 

Boierul era bogat, om voinic. Când au ajuns acolo, un cârd de evrei pe lângă ea, ea era mai 
moartă, nu mai putea, gata, stăteau pe lângă dânsa. Dar Moşul Gheorghe, când a deschis uşa, a strigat: 

— Hai, deschide-te cu Dumnezeu şi cu Maica Domnului. 

Tot atunci a şi născut. A venit şi i-a făcut cruce pe cap şi a spus: 

— Să fie al lui Hristos. 

— Şi s-a făcut sănătoasă şi s-a botezat şi ea şi copilul şi i-a pus numele Gheorghe, după Moşul 
Gheorghe. S-au botezat atunci 5-6 familii de evrei în Târgu Neamţ. 

Şi când îl vedeau pe Moşul Gheorghe: 

— Moşu” Gheorghe, hai să te încălzeşti olecuţă. 

Unul dintre ei era brutar şi ştii că se trage jăraticul de la pâine în faţă. Moşul Gheorghe era cu 
picioarele îngheţate, că mergea prin ger şi le ţinea şi suflecate până la genunchi. 

— Moşu” Gheorghe, ai să mori de frig! Hai să te încălzeşti oleacă. 

S-a dus acolo: 

— Drăguţă, ia dă un scaun! 

Jăratecul era de o palmă şi a pus picioarele pe jăratec desculţ. 

— Vai, Moşu” Gheorghe, arzi! 

— Lasă, drăguță, să se încălzească. 

A ieşit apă din piciarele lui şi a stins focul. Şi ziceau evreii: 

— La Moşul Gheorghe nici gerul, nici focul nu au ce-i face. 

EI a oprit trenul la Paşcani pe linie şi la Piatra Olt. Aici în Paşcani se pusese linie nouă, care 
făcea legătura între Bucureşti şi Burdujeni, că acolo era ultima staţie. Şi când au pus trenul, un biet 
ceferist din acesta care mâna locomotiva, mecanic, l-a primit pe moşul în locomotiva lui. Erau 
locomotive din cele mari nu din acestea, dacă aţi apucat din acelea cu aburi. Mecanicul l-a primit în 
locomotivă şi el zicea Psaltirea tot timpul. I-a dat un scăunel acolo, dar a venit controlorul, din aceia 
care cer bilet. Vine şi la el: 

— Moşule, biletul! 

— Doamne, auzi rugăciunea mea şi strigarea mea... 

— Moşule, biletul! 

— Miluieşte-mă, Dumnezeule... 

— Moşule, biletul! 

Dar el zicea în continuare psalmi. Şi zice controlorul către mecanic: 

— Ce-i cu nebunul ăsta aici? 

— Nu-i nebun. Nu te purta rău cu el. 

— Dar nu vrea să dea biletul. 

— De unde bilet, că acesta zice psalmi zi şi noapte? 

Şi zice atunci controlorul: 

— Dă-te jos, moşule, unde ţi-e biletul? 

Şi mai erau două-trei minute să plece trenul. Şi a zis Moşul Gheorghe: 

— Drăguţă, staţi aici cu Dumnezeu şi cu Maica Domnului, că mă dau jos! 

S-a dat jos şi a luat-o pe linie înaintea trenului. 

— E nebun, merge pe linie. 

Când să pornească locomotiva, porneşte-o, dacă poţi, că el a zis: „Staţi, drăguță, aici!” 

— Ce-i, mă? 

— N-ai auzit ce-a zis moşneagul? „Stai, drăguță, că mă duc!” 

— Ce, mă, dar tu ţii cu dânsul? a zis controlorul către mecanic. 

Că mecanicul îl ducea până la Burdujeni întotdeauna, gratuit. Se suie alt mecanic. 

— Nu merge locomotiva! 

Se suie un şef inginer. 

— Nu merge! 

— Măi, adu altă locomotivă, asta-i fermecată de moşneag! 

Au adus o locomotivă nouă din depou. 

— Nu merge! 

De la Bucureşti striga: 

— Măi, e întârziere la Paşcani două-trei ore. 

Moşneagul s-a dus zicând psalmi. Şi i-a zis mecanicul controlorului: 

— Domnule, dacă n-aduci moşneagul înapoi, aici stai zece ani. Ai auzit ce-a spus: „Drăguţă, 
staţi aici, că eu mă duc”. 

A trimis doi oameni călări pe linia trenului. La câţiva kilometri l-au găsit, el zicea rugăciuni. 

— Moşule, hai înapoi că nu merge trenul. 

— Iaca merg, drăguță! 

— Dar moşule, iaca avem cai cu şei, că avem multă întârziere. 

— Drăguţă, eu în viaţa mea n-am mers pe cal, numai pe jos. 

Şi a luat-o pe jos. Aceia mergeau cu caii şi el mergea pe jos zicând psalmi. Când a ajuns la 
Paşcani, se strânsese multă lume: 

— Hai să vezi un bătrân care a oprit trenul pe linie. 

Şi s-a adunat lume multă-multă. Au venit oameni în jurul lui. 

— Staţi, drăguță, ce vă minunaţi că a oprit Dumnezeu un tren? Nu ne-a spus în Evanghelie: De 
veţi avea credinţă cât un grăunte de muştar, veţi zice muntelui aceluia: Ia-te de aici şi du-te în mare. 
Şi câţi sfinţi n-au mutat munţii cu rugăciunea? Uite, Sfântul Marcu de la Muntele Francesc, Sfântul 
Ioachim al Ierusalimului, apoi argintarul din Alexandria. Toţi au mutat munţii cu rugăciunea. Vă 
minunaţi că a oprit Dumnezeu trenul? Că Dumnezeu poate să oprească şi soarele, cum l-a oprit pe 
timpul lui Isus al lui Navi, că a stat soarele şase ore, până a biruit pe amaleciţi. 

Şi le-a ţinut o predică... 

— Hai, moşule, dezleagă trenul! 

— Nu, stăi drăguță, să predic la oamenii ăştia! 

Şi aceia nu mai puteau răbda, dar se temeau că se supără şi pe urmă nu mai dezleagă trenul. 
Pe urmă au zis: 

— Hai, moşule, hai. Nu eşti obosit, moşule? Hai la wagon-lit, adică la vagoane care au 
dormitoare. 

— Nu, drăguță, eu în locomotivă, acolo o să stau. 

— Dar să aducem o locomotivă nouă? 

— Nu, nu, pe aceea veche. 

Au adus-o înapoi pe aceea şi i-au pus acolo un scăunel. Dar aceia mari nu se purtau rău: 

— Moşule, dă drumul la tren, că uite ce, ne cheamă de la Bucureşti, e întârziere, cutare... 

S-a suit acolo, a luat Psaltirea şi a zis: 

— Hai, drăguță, să mergem cu Dumnezeu şi cu Maica Domnului. 

Şi a zburat trenul. Acesta-i Moşul Gheorghe. 

Tot aşa a făcut la Piatra Olt. La Piatra Olt a vrut să se dea jos că avea de luat o carte de la un 
om. Acolo era haltă şi aceia cu trenul nu opreau la haltă dacă nu erau oameni. Le-a zis Moşul 
Gheorghe: 

— Uite, drăguță, opreşte oleacă că e aici o casă şi trebuie să iau o carte. 

— Moşule, dar nu oprim noi trenul pentru cartea dumitale, numai dacă sunt oameni, dar nu-s 
oameni. 

— Dacă nu vreţi să opriţi, staţi aici, drăguță, că mă duc să-mi aduc cartea. 

A stat trenul pe loc. S-a dat Jos şi şi-a adus cartea. Când a venit cu cartea: 

— Hai, moşule, că a stat trenul. 

— Dar numai atât am avut nevoie: să-mi iau cartea. Hai că om merge! 

Acesta era Moşul Gheorghe Lazăr, care mânca o dată în zi la apusul soarelui, iar în Postul 
Mare, săptămâna întâi şi săptămâna de la Flori până la Paşti nu gusta nimic, numai citea Psaltirea. 


DESPRE PAZA DE PRIMEJDII 


Cel înţelept vede primejdia şi se ascunde, iar cel simplu trece mai departe şi suferă (Prov. 
22,3): 

Oare pentru care pricină Mântuitorul nostru lisus Hristos, după ce a auzit că Marele Prooroc 
loan Botezătorul a fost prins, El a lăsat Iudeea şi a plecat în ţinutul Galileii? Oare i-a fost frică lui 
lisus Hristos de Irod, că ÎL va prinde ca şi pe loan şi îl va duce în temniță? Oare nu putea Hristos, 
Domnul Dumnezeu şi Mântuitorul nostru, să-l piardă şi pe Irod şi pe toată oştirea lui într-o clipă de 
vreme? Şi cum s-ar fi putut teme de om Acela de care se cutremură şi cerul şi pământul şi de care se 
înfricoşează serafimii şi heruvimii şi toate puterile cereşti şi cele de pe pământ şi cele dedesupt (Filip. 
2, 10)? 

Dar atunci se pune întrebarea: care a fost pricina că Mântuitorul, după prinderea Sfântului 
loan Botezătorul, a părăsit Iudeea şi a mers în Galileea? lată pricină: Plecarea Mântuitorului nostru 
din ludeea în Galileia după prinderea lui loan Botezătorul s-a făcut spre a noastră învăţătură. 
Mântuitorul nostru de atâtea ori a învăţat pe ucenicii Săi să se ferească din calea primejdiilor şi de 
vrăjmaşi. Uneori le zicea: Păziţi-vă de oameni, căci îşi vor pune pe voi mâinile şi vă vor da pe mâna 
sinedriştilor şi în sinagogile lor vă vor bate (Matei 10, 17). lar altădată tot în această privinţă le zicea: 
Când vă vor goni pe voi dintr-o cetate fugiţi în cealaltă (Matei 10, 23). Deci Mântuitorul nostru lisus 
Hristos se duce din Iudeea în Galileea ca să ne dea nouă pildă şi un lucru, nu numai cu cuvânt, că 
trebuie a ne păzi noi de primejdii spre a da loc mâniei celor ce ne prigonesc pe noi, ferindu-ne de 
acolo unde putem a avea primejdie sufletului nostru sau vieţii. 

În Sfânta Evanghelie de astăzi sunt încă şi alte pricini pentru care Mântuitorul a mers din 
Iudeea în Galileea. Dar noi în predica cea de azi ne vom ocupa mai mult de pricina arătată mai sus, 
adică vom vorbi mai pe larg despre paza de primejdii. Despre acest lucru Sfânta şi dumnezeiasca 
Scriptură şi în alt loc ne învaţă, zicând: Mergi, poporul meu, încuie uşa ta, ascunde-te puţin, câtuşi 
de cât, până ce va trece mânia Domnului (Isaia 26, 20). Aşadar, fraţii mei, dacă vom călătorii cu 
mintea noastră prin dumnezeiasca Scriptură, vom găsi multe pilde despre aleşii şi sfinţii lui 
Dumnezeu care în viaţa lor de pe pământ s-au ferit din calea primejdiilor. Aşa vedem că Avraam 
când a mers în Gherara, văzând că Sara, femeia sa, era foarte frumoasă la chip, spre a se păzi de 
primejdia morţii, căci se temea să nu-l ucidă pe el oamenii din cetăţi spre a-i lua pe soţia lui, a zis că 
Sara este soră, nu soţie a lui. Dar Preabunul Dumnezeu care apără pe aleşii Săi, trimițând un înger la 
împăratul Abimelec care luase pe soţia lui Avraam, i-a zis să nu se atingă de Sara, că este soţia lui 
Avraam şi soţie de prooroc şi aşa a izbăbit pe Avraam de primejdia morţii (Facerea 20, 18). 

Aşa vedem că Iacob, înțelegând de la mama sa că fratele său Isav vrea să-l omoare pe el din 
zavistie că a luat binecuvântarea tatălui său, a fugit din faţa fratelui său în Mesopotamia la Laban, 
fratele mamei sale, în Haran (Fac. 27, 41-45). Aşa Moise, văzând că s-a descoperit uciderea ce făcuse 
egipteanului şi înțelegând că Faraon căuta să-l ucidă pe el pentru fapta aceasta, a fugit de la faţa lui 
Faraon şi s-a dus în pustiul Madianului unde s-a căsătorit şi de unde a fost chemat de Dumnezeu spre 
a fi povăţuitorul lui Israil (Ieşire 2, 14-25). 

Dar preafericitul Prooroc şi împărat David câtă vreme a fugit şi s-a ascuns de furia împăratului 
Saul care îl zavistuia pe el şi căuta să-l omoare? Cine vrea să ştie pe larg despre această îndelungă 
prigoană a lui David şi despre fuga lui de primejdii care îl amenințau din partea lui Saul să citească 
în Sfânta Scriptură la | Împărați 20, 1; 3, 32; 41; 21, 1-10; 22, 5-18; 23, 1-8; 27, 1-7 ş.a. 

Încă şi Marele Prooroc al lui Dumnezeu Ilie, cel ce sufla cu foc, care de trei ori cu rugăciunea 
a coborât foc din cer şi a încuiat şi a descuiat cerul cu rugăciunea sa către Dumnezeu, au nu a fugit şi 
el de furia Isabelei care căuta să-l omoare pe el? Auzi ce spune dumnezeiasca Scriptură în această 

privinţă: Şi a spus Ahab Isabelei, femeii sale, câte a făcut Ilie şi cum a ucis pe proorocii cei mincinoşi 
cu sabia. Şi a trimis Isabela la Ilie şi a zis: Tu eşti Ilie şi eu Isabela, aşa să-mi facă mie dumnezeii şi 
aşa să-mi adauge, că mâine în acest ceas voi pune sufletul tău ca sufletul unuia dintre aceia. Şi s-a 
temut Ilie şi sculându-se, s-a dus unde îl trăgea inima, şi a venit în Virsava în pământul ludeii, şi şi- 
a lăsat sluga sa acolo. Şi a mers el în pustie cale de o zi şi a venit şi a şezut sub un ienupăr, şi a cerut 
moarte sufletului său, şi a zis: Destul este mie acum, Doamne! Ia sufletul meu de la mine, că nu sunt 
eu mai bun decât părinții mei. Şi după ce Dumnezeu l-a mângâiat şi l-a hrănit prin mijlocirea 
îngerului Său, a mers în puterea mâncării aceleia 40 de zile şi 40 de nopţi până la muntele Horeb (III 
Împ. 19, 1-9). 

Dar după ce am arătat aici puţine pilde despre aleşii şi sfinţii lui Dumnezeu cei mai înainte de 
Legea Veche şi cei din Legea Veche, este de cuviinţă să trecem cu cuvântul nostru şi în Legea Darului 
Evangheliei şi să vedem cum Însuşi Domnul şi Dumnezeul nostru Iisus Hristos chiar de la naşterea 
Sa ne-a dat nouă pildă că este bine a ne feri de primejdia morţii. EI chiar din scutece a fugit de furia 
lui Irod care căuta să-L piardă. Auzi ce zice dumnezeiasca Evanghelie despre acest adevăr: După 
plecarea magilor, iată îngerul Domnului se arată în vis lui Iosif, zicând: Scoală-te, ia pruncul şi pe 
mama Lui şi fugi în Egipt şi stai acolo până îţi voi spune ie, fiindcă Irod are să caute pruncul ca să- 
L ucidă. Şi Iosif s-a sculat, a luat noaptea pruncul şi pe mama Lui şi a plecat în Egipt (Matei 2, 13- 
14). 

La fel şi dumnezeieştii apostoli, având învăţătura dată lor de la Domnul în această privinţă, 
se ascundeau şi se păzeau de primejdii şi de la faţa celora ce căutau să le facă lor rău. Acest lucru ni- 
| arată nouă dumnezeiasca Scriptură când zice: Și fiind seară în ziua aceea întâi a săptămânii 
(Duminica) şi uşile fiind încuiate unde erau adunaţi ucenicii de frica iudeilor, a venit lisus şi a stat 
în mijloc şi le-a zis: Pace vouă! (loan 20, 19). Dar cine va putea spune prigoanele şi suferinţele 
Marelui Apostol Pavel şi de câte ori s-a ferit el de primejdiile care îl amenințau din toate părţile, pe 
uscat şi pe mare? Oare nu a primit el poruncă de la Însuşi Mântuitorul să se ferească de ura şi furia 
iudeilor când a venit în Ierusalim? lată ce mărturiseşte el despre acest adevăr: Și s-a întâmplat când 
m-am întors în Ierusalim şi mă rugam în templu să fiu în extaz (uimire) şi să-L văd (pe Domnul) 
zicându-mi: Grăbeşte-te şi ieşi în grabă din Ierusalim pentru că nu vor primi mărturisirea ta despre 
Mine (Fapte 22, 17-18). 

Iar când cei 40 de iudei se sfătuiseră cu jurământ că nu vor mânca până nu vor omori pe Pavel 
Apostolul şi a fost înştiințat Marele Pavel de acest plan al lor prin fiul surorii sale, el îndată a luat 
măsuri de a se păzi de primejdia morţii care îl ameninţa, căci a trimis pe nepotul său la comandantul 
militar să-i spună despre planul celor ce voiau să-l ucidă pe el şi aşa a înlăturat primejdia morţii sale, 
deoarece comandantul militar l-a trimis sub mare pază la procuratorul roman Felix (Fapte 23, 12-14, 
16, 25). 

Dar sfinţii ierarhi şi mărturisitori ai Bisericii lui Hristos câte chinuri au suferit pentru 
dragostea lui Hristos şi apărarea dreptei credinţe? Şi de câte ori, fiind ameninţaţi cu închisori şi cu 
bătăi şi cu moarte, s-au ferit pe cât au putut de primejdii şi de vrăjmaşii lor care căutau în tot chipul 
să-i primească pe ei? Cine nu ştie de necazurile şi de viaţa cea zbuciumată şi de prigoanele cele 
îndelungate pe care le-a răbdat Marele Ierah al lui Hristos Atanasie al Alexandriei, care de cinci ori 
a fost scos din scaunul său şi exilat de blestemaţii arieni şi care vreme de 46 de ani numai în prigoane 
şi în primejdii a petrecut pentru mărturisirea dreptei credinţe în adevăratul Dumnezeu şi Mântuitorul 
nostru lisus Hristos? Oare nu se ferea el pururea de primejdiile cele din partea arienilor? Oare n-a 
fugit el la Roma căutând scăpare şi ajutor de la împăratul Constans şi de la papa, unde trei ani a 
petrecut până la anul 344 când Sinodul de la Sardica i-a recunoscut nevinovăția lui? 

Oare nu a scăpat el din biserica înconjurată de armată care voia să-l prindă? Şi el îmbrăcându- 
se la faţă cu broboadă femeiască şi fiind noapte şi amestecându-se cu clericii şi acoperindu-şi faţa sa, 
oare nu a fugit în pustiu fiind urmărit de ostaşii blestematului Iulian apostatul? Oare nu a stat el 
ascuns în mormântul tatălui său de furia împăratului Valens care părtinea arienilor? Şi cine va spune 
prigoanele acestui mare stâlp al Bisericii lui Hristos şi de câte ori a fost el nevoit a se ascunde din 

faţa primejdiilor care le-a avut din partea arienilor şi a eusebienilor şi a altor eretici şi vrăjmaşi ai 
dreptei credinţe? Cine vrea să cunoască pe larg acest lucru să citească la viaţa sfântului în 18 zile ale 
lunii ianuarie. 

Dar Sfântul Gherman, Patriarhul Constantinopolului, fiind izgonit de blestematul împărat 
iconoclast Leon Isaurul, nu s-a dus oare şi a stat ascuns in casa părinţilor săi de la Platanion, unde a 
plâns mult starea cea jalnică a prigoanei Bisericii din acea vreme şi unde a şi murit la anul 733 în 12 
zile ale lunii mai? 

Aşa vedem şi pe dumnezeiescul Părinte Maxim Mărturisitorul, care, văzând primejdia ce 
venea asupra sa din partea monoteliților, a lăsat curtea împăratului Heraclie şi s-a dus la Hrisopulos, 
a îmbrăcat schima monahală şi în singurătate se ruga lui Dumnezeu pentru furtuna ce se abătuse 
asupra Bisericii dreptmăritoare din partea acestor blestemaţi eretici care trăseseră pe împărați de 
partea lor. Şi iarăşi văzând că ereticii mai sus amintiţi întindeau mereu curse pretutindeni, a fugit şi 
s-a ascuns în pustiul Africii şi până la sfârşit a suferit prigoane şi primejdii pentru dreapta credinţă, 
după cum se vede scris în viaţa lui din 21 ianuarie. 

Iar alţii din sfinţii lui Dumnezeu au fugit nu numai de primejdiile cele ce le amenințau viaţa, 
ci şi mai mult au fugit de primejdiile ce le amenințau mântuirea sufletului. Aşa Sfântul Ilarion cel 
Mare, unul din marii luminători ai lumii, temându-se de onorurile şi de marea cinste ce îi aduceau 
oamenii pentru viaţa lui cea sfântă şi minunile ce le făcea cu puterea lui Hristos, a fugit de la locul 
său în pustiile Alexandriei şi s-a ascuns în pustiul Oasim. Oare n-a fugit el şi s-a ascuns de ostaşii 
înarmaţi trimişi de blestematul împărat Iulian apostatul spre a-l ucide pentru insulta ce a adus acest 
sfânt blestematului zeu Marnas? Apoi după un an s-a retras într-o insulă pustie mai depărtată şi de 
acolo a luat drumul Liviei şi al Siciliei. Apoi, temându-se să nu fie cunoscut de cineva din Răsărit, s- 
a ascuns într-alt loc singuratic unde lucra coşuri şi vânzându-le îşi cumpăra cele de hrană şi vindeca 
mulți bolnavi cu rugăciunea. lar văzând că şi aici a devenit cunoscut şi slăvit de oameni care îl 
cinsteau ca pe un prooroc, a fugit de acolo de primejdia slavei deşarte şi s-a dus în Dalmația, apoi în 
Cipru, unde a făcut mari minuni şi a vindecat muţi îndrăciţi cu rugăciunea şi cu semnul Sfintei Cruci. 
Şi văzând că şi acolo se face cunoscut şi slăvit de oameni, s-a retras la un loc pustiu şi sălbatic la 12 
mile de mare, unde a şi adormit în Domnul în vârstă de 80 de ani la anul 371. 

Aşa vedem pe Cuviosul Martinian că a fugit toată viaţa sa pentru a nu-şi pierde curăţia 
trupului şi mântuirea sufletului său (vezi viaţa sfântului la 13 februarie). Aşa Sfântul Iosif, scriitorul 
de cântări, văzând primejdia năvălirii bărbaţilor în insula Sicilia, care veneau din Africa şi pustiau 
totul în cale, a fugit în Grecia şi s-a făcut călugăr la Mănăstirea Mântuitorului numită Latranus din 
Tesalonic, unde a fost hirotonit preot, apoi de acolo a plecat la Constantinopol, dar văzând că şi acolo 
împăratul Leon Armeanul a pornit persecuția împotriva sfintelor icoane, a fugit de acolo la Roma şi 
apoi din nou la Constantinopol, unde a scris multe imnuri de laudă lui Dumnezeu şi sfinților Săi, prin 
care a atras iarăşi asupra sa ura ereticilor iconoclaşti care l-au exilat în Herson prin împăratul Teofil 
iconomahul, de unde a fost chemat de patriarhul Ignatie care l-a făcut schevofilax, adică păzitor al 
vaselor sfinte ale marii biserici, unde a adormit în Domnul în anul 883 în aprilie. 

Dar cine va povesti câte prigoane şi primejdii a suferit Sfântul Dionisie, arhiepiscopul 
Alexandriei, din partea împăratului Deciu, care a pornit persecuție generală asupra creştinilor, şi cum 
în acea vreme mulțime mare de creştini de prin oraşe şi sate fugeau şi se ascundeau prin munţi, prin 
păduri, prin locuri pustii şi neumblate? Căci la începutul anului 250 edictele cele sângeroase ale 
tiranului Deciu au fost publicate şi la Alexandria, iar Sfântul Dionisie, episcopul Alexandriei, a căzut 
prizonier cu o mare mulțime de creştini pe care ostaşii tiranului îi aduseseră la oraşul Taposiris. Dar 
o trupă bine organizată de ţărani creştini, aflând de cele ce se făcuseră, au luat arme în mâini şi au 
alergat în ajutorul episcopului lor. Deci au ieşit înaintea persecutorilor, iar aceştia, văzând mulţimea 
celor ce veneau, au fugit de frică şi au lăsat în mâinile lor pe prizonieri. Atunci creştinii au ridicat 
repede din mijloc pe episcop, care aştepta moartea cea silnică, şi l-au silit să fugă şi să se ascundă din 
faţa primejdiei în care se găsea. Şi aşa sfântul a fugit şi s-a ascuns multă vreme până la sfârşitul 
persecuției în pustia Libiei. 

În cele de până aici am adus atâtea mărturii de la sfinţii şi aleşii lui Dumnezeu care au trăit 
înainte de lege, în Legea Veche şi în Legea Darului Evangheliei lui Hristos, care în diferite locuri şi 
vremi au fugit şi s-au ferit de primejdiile oamenilor răi, de prigoane şi au dat loc mâniei şi răzbunării 
ce era asupra lor. Oare care au fost pricinile binecuvântate de Dumnezeu pentru care aceşti sfinţi 
fugeau şi se păzeau din calea primejdiilor şi a morţii? La această întrebare vom răspunde că două 
pricini binecuvântate au fost în această privinţă. Întâi că însăşi dumnezeiasca Scriptură şi învăţătura 
Mântuitorului din Sfânta Sa Evanghelie i-a învăţat pe ei să facă acest lucru. Iar al doilea că ferirea şi 
paza noastră din faţa primejdiilor este întemeiată pe porunca dragostei de care toată Legea şi proorocii 
atârnă (Matei 22, 40). 

lată o pildă: dacă eu sunt ameninţat de o primejdie sau chiar cu moartea din partea unui om 
care se sileşte să-mi vatăme trupul sau sufletul meu şi eu nu voiesc să fug din faţa lui şi stau întărit şi 
nemişcat, atunci eu mă fac sminteală omului acela. Şi eu poate mă folosesc din vătămarea aceluia 
pentru bărbăţia şi răbdarea mea, dar acela se vatămă pe sine şi se face pe sine vrednic de muncă. Deci 
când nu voiesc să fug de primejdia ce îmi stă înainte din partea celui ce mă urăşte şi vrea să mă 
vatăme sau să mă omoare, atunci cum iubesc pe fratele meu ca pe sine? Ci arătat este că mă iubesc 
pe sine mai mult decât pe acela care îmi voieşte răul sau mă lenevesc şi nu bag în seamă porunca 
apostolească care zice: Nimeni al său să nu caute, ci fiecare pe ale aproapelui (| Cor. 10, 24). Ba şi 
mai mult că prin această nebăgare de seamă a mea stau împotriva Legii celei stăpâneşti care a rânduit 
zicând: Să iubeşti pe aproapele tău ca pe tine însuţi (Matei 22, 39). Deci arătat este că porunca feririi 
de primejdii şi de prigoane se întăreşte pe porunca dragostei. 

Iar îngăduirea în primejdii şi în prigoane atunci când putem să ne ferim de ele este lepădare a 
dragostei, fiindcă se face aproapelui pricină de sminteală. Dar poate că va zice cineva: oare trebuia 
ca sfinţii apostoli şi alți dascăli ai Bisericii lui Hristos să fugă şi să se ascundă prin pustii şi să nu 
propovăduiască Evanghelia lui Hristos, spre a nu sminti pe iudei sau pe păgâni? Nicidecum nu trebuia 
să înceteze propovăduirea Evangheliei, căci Însuşi Mântuitorul nostru lisus Hristos i-a trimis pe ei să 
predice Evanghelia la toată lumea, zicând: Mergând în toată lumea propovăduiți Evanghelia la toată 
zidirea; cel ce va crede şi se va boteza se va mântui, iar cel ce nu va crede se va osândi (Marcu 16, 
15). Drept aceea mare nedreptate ar fi fost dacă, pentru răutatea celor ce se sminteau, apostolii ar fi 
încetat propovăduirea Evangheliei celei încredințate lor de Însuşi Domnul şi Dumnezeul şi 
Mântuitorul nostru lisus Hristos. Căci câţi se sminteau, aceia nu erau vrednici de credinţă, nici de 
mântuire. Acest lucru îl arată Marele Apostol Pavel când iudeii se sminteau de predica Evangheliei 
lui Hristos. EI nu lua în seamă această sminteală nedreaptă a lor, ci zicea: Jar noi propovăduim pe 
Hristos cel Răstignit, evreilor adică sminteală, iar elinilor nebunie. 

Ascultă încă pentru aceasta şi pe Însuşi Domnul nostru Iisus Hristos. Când ucenicii lui ziceau 
către EI că fariseii, auzind învăţătura Lui, s-au smintit, atunci Mântuitorul, grăind, a răspuns către 
dânşii: Lăsaţi-i pe ei, povăţuitori orbi sunt ai orbilor (Matei 15, 14). Deci smintească-se iudeii că eu 
propovăduiesc pe Hristos cel Răstignit, lasă-i pe ei, nimic să nu-ţi fie ţie grijă de sminteala lor, căci 
povăţuitori orbi sunt ai orbilor. Smintească-se cei răi şi ereticii, făţarnicii, viclenii şi mincinoşii, că 
eu propovăduiesc adevărul dreptei credinţe. Lasă-i pe ei, nu trebuie să ai grijă de sminteala lor, că 
povăţuitori orbi sunt orbilor. 

Dar atunci cum stau lucrurile care au arătat mai sus că noi trebuie să ne ferim de primejdii 
spre a nu face sminteală celui ce voieşte a ne face nouă rău? lată cum: „La toate trebuie chibzuinţă şi 
dreaptă socoteală, de vreme ce pe tot lucrul îl împodobeşte măsura” (Sfântul Isaac Sirul). Nu pe toate 
întâmplările le putem măsura cu aceeaşi măsură şi cu aceeaşi cumpănă. Dumnezeiescul părinte loan 
Gură de Aur zice: „Când vii în faţa a două păcate şi unul era prea mic, iar altul prea mare, atunci de 
eşti prea silit fă păcatul cel mic, ca să nu-l faci pe cel mare”. 

Eu trebuie să fug din calea primejdiei când această fugă a mea nu-mi vatămă mântuirea 
sufletului meu şi mântuirea lui. lar când fuga mea îmi aduce mie primejdia morţii sufletului meu, 
adică îmi aduce mie primejdia morţii sufletului meu, adică îmi este în primejdie mântuirea mea, 
atunci nu trebuie a fugi şi a mă ascunde, ci a sta tare în răbdare cu nădejdea la Dumnezeu şi de a 

răbda până în sfârşit spre a mă mântui, după cum este scris: Întru răbdarea voastră veți mântui 
sufletele voastre. Şi iarăşi: Cine va răbda până în sfârşit acela se va mântui. 

lar dacă fereria mea de primejdie nu-mi aduce mie primejdia nemântuirii sufletului meu, 
atunci se cuvine a căuta mai mult la folosul celui ce voieşte a-mi face mie rău şi pentru a nu-i face 
lui sminteală e bine să mă feresc pe cât voi putea din faţa lui. Aceasta o arată şi dumnezeiescul 
Apostol Pavel către cei ce mâncau carne jertfită la idoli pe faţă cu cei ce aveau ştiinţa lor slabă şi 
socoteau că idolul este ceva. EI le scrie corintenilor: Știm că idolul nimic nu este în lume şi că nu este 
alt Dumnezeu afară de unul... ci nu toţi au această ştiinţă (adică de a socoti că idolul nu este nimic). 
Însă vedeţi ca nu cumva slobozenia voastră aceasta să nu fie sminteală celor neputincioşi. Pentru că 
dacă te va vedea cineva pe tine, cel ce ai ştiinţă, că şezi în capişte, au nu ştiinţa lui, fiind slabă, se 
va zidi spre a mânca cele jertfite idolilor? Apoi, arătând cât de greu este păcatul acesta, zice: Și va 
pieri fratele tău cel neputincios pentru ştiinţa sa, pentru care Hristos a murit (| Cor. 8, 4-11). 

Aşadar, aşa cum am zis mai sus: cât priveşte paza şi ferirea noastră de primejdii, aceasta să 
fie cu bună chibzuinţă şi dreaptă socoteală spre a nu aduce primejdia osândirii noastre în cele spre 
mântuire, dar nici sminteala aceluia ce ne prigoneşte pe noi. Şi aceasta o vom face atunci când vom 
socoti că paza de primejdii o facem numai după porunca cea dată nouă de Domnul şi nu spre a tăgădui 
înaintea oamenilor mărturisirea dreptei credinţe în Hristos şi când vom socoti că paza noastră de 
primejdii nu ne aduce nouă paguba mântuirii sufletului nostru, ci mai ales prin aceasta ne vom sili a 
nu face smineală spre pierzarea celui ce ne prigoneşte pe noi. 

Iar acum spre lămurirea celor ce am vorbit astăzi în acest cuvânt vom spune spre încheiere o 
învăţătură a unui sfânt părinte al Patericului, care în această privinţă zice aşa: „Când vei vedea 
vreodată întărâtarea, tulburarea şi venirea păgânilor asupra creştinilor, atunci fugi tu şi te ascunde cât 
vei putea; iar să nu te dai în mâinile păgânilor muncitori, părându-ţi-se că mare lucru şi bun vei face 
de te vei da singur în mâinile lor. Că Dumnezeu nu voieşte de la noi cele ce sunt mai presus de noi şi 
de putinţa noastră. Măcar de găseşti undeva scris că unii din sfinții mucenici singuri de bună voie se 
duceau şi se dădeau pe sine în mâinile prigonitorilor, dar aceia prin oarecare descoperire 
dumnezeiască făceau aceasta. ar tu, când ţi se va întâmpla fără voia ta să cazi cumva în mâinile 
păgânilor prigonitori, atunci cu bună nădejde la Domnul nostru lisus Hristos să rabzi vitejeşte toate 
ispitele şi muncile ce ţi se vor întâmpla, până la moarte. Iar cela ce nu fuge de ispite, ci se dă singur 
de bună voia sa într-însele, acela piere într-însele. Că noi avem poruncă să ne ferim de ispite după 
cât vom putea şi să ne rugăm de-a pururea lui Dumnezeu zicând: «Doamne, nu ne duce pe noi în 
ispite»” (Vezi Pateric, cap. 11, Despre răbdare, Bucureşti, 1828). 

Iată aţi auzit atât de clar şi luminat învăţătură de la Sfinţii Părinţi în ce chip este datoria noastră 
a ne păzi de primejdii şi de ispite în viaţa noastră. Întâi că suntem datori a ne feri după a noastră 
putinţă din calea primejdiilor după porunca Mântuitorului care a zis: Păziţi-vă de oameni şi ne-a 
poruncit nouă a ne ruga să nu cădem în ispite. Al doilea că suntem datori a ne păzi de primejdie 
pentru a nu fi noi pricină de sminteală celui ce voieşte a ne face nouă rău. lar al treilea: Dacă noi după 
putere ne vom păzi de primejdie şi fără voia noastră va îngădui Dumnezeu să cădem în vreo 
primejdie, atunci suntem datori să punem toată nădejdea noastră spre Dumnezeu şi să răbdăm cu 
toată vitejia cugetului şi a inimii nostre toate primejdiile şi necazurile până la moartea noastră, spre 
mântuirea sufletelor noastre. Iar dacă noi vom păzi credinţa noastră dreaptă şi nemişcată şi poruncile 
lui Dumnezeu fără prihană şi oarecare se va sminti de noi, nici o grijă să nu avem noi de acest lucru 
ŞI să zicem în inima şi cugetul nostru cuvântul Domnului: Lasă-i pe ei, că povățuitori orbi sunt ai 
orbilor. 

Iar de vom vedea că lucrul nostru sminteşte pe fratele şi noi, de îl vom lăsa, nici de credinţă 
nu ne lepădăm, nici Legea lui Dumnezeu nu o călcăm, atunci este bine să lăsăm lucrul acela, ca nu 
pe fratele să-l smintim. Deci ne trebuie mare chibzuinţă şi dreaptă socoteală să facem bună desluşire 
între acelea ce sunt adevărate sminteli şi acelea ce nu sunt sminteli, ca nu fără de socoteală să ne 
smintim pe noi şi să smintim şi pe alții. 

Spre încheierea acestui cuvânt predici să rugăm pe Prea Înduratul nostru Mântuitor şi pe Prea 

Curata sa Maică, ca împreună cu rugăciunile sfinţilor, să fim ajutaţi noi păcătoşii spre a cunoaşte 
calea cea împărătească a mântuirii şi a merge pe ea spre mântuirea sufletelor noastre. Amin. 


CUVÂNT LA POGORÂREA SFÂNTULUI DUH 


Astăzi Biserica Ortodoxă prăznuieşte pe Preasfântul Duh, adică pogorârea Sfântului Duh 
peste sfinţii ucenici şi apostoli ai lui lisus Hristos. Mai întâi trebuie să ştiţi cine este Duhul Sfânt şi 
apoi cele despre praznic. Duhul Sfânt este una din persoanele Preasfintei Treimi. Persoană sau Ipostas 
sau Faţă este acelaşi lucru. Duhul Sfânt este de o fiinţă, de o fire, de un scaun, de o voie şi de o 
stăpânire cu Tatăl şi cu Fiul. Duhul Sfânt este Acela care a lucrat la zidirea lumii şi la facerea tuturor 
făpturilor văzute şi nevăzute, împreună cu Tatăl şi cu Fiul, după cum aţi auzit că zice în Psaltire: Cu 
cuvântul Domnului cerurile s-au întărit şi cu duhul gurii Lui toată puterea lor. De aici înţelegem clar 
şi prea luminat că toată Sfânta Treime a lucrat la zidirea lumii, a celor văzute şi a celor nevăzute. 

Duhul Sfânt este Acela care a vorbit prin prooroci. EI are chipul estimei”! Sale deosebit de al 
Tatălui şi al Fiului după ipostas, nu după fiinţă. Pentru că Însuşi Tatăl, pricina a toată dumnezeirea — 
şi a Fiului şi a Duhului Sfânt —, are chipul estimei Sale prin nenaştere, iar Fiul are naşterea cea mai 
înainte de toţi vecii din Tatăl, şi Duhul se deosebeşte cu chipul estimei sale prin aceea că EI nu are 
nici nenaşterea Tatălui, nici naşterea cea mai presus de vremi a Fiului, ci EI cu alt chip de estimă 
porneşte din Tatăl, cu purcederea, cum auziţi în Crez: „Care de la Tatăl purcede”. 

Duhul Sfânt împreună cu Mântuitorul se numesc raze gemene ale Tatălui, pentru că mai 
înainte de toţi vecii, odată cu naşterea cea mai presus de vreme a Fiului, purcede şi EI din Tată mai 
presus de vreme. Duhul Sfânt a binevoit de la începutul zidirii lumii şi mai înainte de zidirea lumii 
să fie deasupra apelor. Auzi ce spune dumnezeiasca Scriptură: Și întuneric era deasupra adâncului 
şi Duhul lui Dumnezeu se purta deasupra apelor. Auzi: se purta. În alt loc se scrie că umbra şi în alt 
loc, în limba siriacă, se zice că clocea deasupra adâncurilor. Deci găina când stă pe ouă, ori de zicem 
că încălzeşte ouăle, ori că le cloceşte, ori că stă pe ouă, aşa şi Duhul lui Dumnezeu mai înainte de 
zidirea lumii clocea sau încălzea adâncurile, aşa cum dogmatisesc Marele Vasile, Grigorie de Nyssa, 
dumnezeiescul Efrem Sirul şi alţii. 

Deci prin această încălzire pe care o dădea Duhul Sfânt adâncului care era numai apă, că 
pământul nu era atunci şi nu se vedea, a dat viaţă apelor şi pământului, care în apă, ca la zidire să nu 
se mai zică aşa: Să scoată pământul viaţă sau să scoată apele viaţă sau să se facă întâi viaţă în pământ 
Şi în apă şi apoi să scoată suflete vii, ci să zică aşa: să scoată apele suflete vii. Dar de unde? Ce, au 
avut apele de la sine suflete vii? Nu, Doamne fereşte! Că atunci punem zidirea în locul Ziditorului. 
Ci Duhul lui Dumnezeu care a încălzit adâncurile a pus viaţa în apă şi a dat viaţă la toate vieţuitoarele 
care sunt în ape, pe pământ şi în aer şi în toate. Deci aşa se înţelege la Scriptură, că lucrurile sunt prea 
adânci, dar sunt tâlcuite de dumnezeieştii părinţi. 

Duhul lui Dumnezeu a binevoit să se arate în multe feluri. Când a scos poporul lui Israel din 
Egipt, din mâna lui Faraon şi din robia cea de 430 de ani, EI s-a arătat ca un nor mergând înaintea 
taberei fiilor lui Israel. Că zice dumnezeiescul părinte Efrem Sirul: „Norul era chip al Duhului şi 
marea era chip al apei” la botezul acela la care s-a botezat tot poporul lui Israel, cum zice marele 
apostol Pavel: Au doar părinţii noştri nu toţi prin mare au trecut şi prin nor s-au botezat şi celelalte. 

Duhul Sfânt s-a arătat uneori în chip de porumbel, adică la Botezul Domnului Dumnezeului 
şi Mântuitorului nostru lisus Hristos, iar în ziua de astăzi s-a arătat mai vestit şi mai arătat decât 
totdeauna din istoria lumii. De ce zice Evanghelia de astăzi că încă nu era Duh Sfânt? Şi îndată 
răspunde: Pentru că lisus încă nu se proslăvise. lată ce vrea să zică aici Scriptura, nu că nu era Duh 
Sfânt, că nici n-a fost vreo vreme când n-a fost Duh Sfânt, că de când este Tatăl şi Fiul, fără de vreme 
este şi Duhul Sfânt, fără de început, de aceea şi zice că nu era încă Duh Sfânt, adică încă nu s-a arătat 





9! Chipul estimei = modul de a fi. 

aşa de văzut şi aşa de simţit Duhul Sfânt, până nu s-a proslăvit Fiul Omului. 

Dar când s-a proslăvit Fiul Omului? Când a şezut de-a dreapta măririi întru cele înalte, de-a 
dreapta dumnezeirii la locul său de totdeauna. Când a suit firea omenească până unde? Până de-a 
dreapta Tatălui. Atunci s-a proslăvit Fiul Omului când ce a fost stricat prin neascultare, a dres şi a 
înnoit şi a sfinţit şi a altoit firea noastră cea căzută şi a dus-o nu în rai, ci în ceruri şi mai presus de 
ceruri, de-a dreapta puterii, de-a dreapta măririi întru cele înalte. Şi atunci când Hristos s-a suit cu tot 
cu trup la cer şi a şezut de-a dreapta lui Dumnezeu Tatăl, atunci s-a proslăvit El pentru ascultarea sa. 
Căci ce spune la Filipeni? Hristos lisus s-a smerit pe sine, ascultător făcându-se până la moarte şi 
moarte pe cruce. Dar ce i-a adus acestă smerenie şi ascultare? Auzi pe acelaşi apostol: Pentru aceasta 
şi Dumnezeu l-a proslăvit pe Dânsul şi i-a dat Lui nume care este mai presus de tot numele, ca în 
numele lui lisus Hristos tot genunchiul să se plece, al celor cereşti şi al celor pământeşti şi al celor 
de dedesubt. Deci acum a ajuns Hristos de-a dreapta lui Dumnezeu Tatăl, în ziua de astăzi, acum i s- 
a dat nume mai presus de tot numele şi slava pe care a avut-o mai înainte de toţi vecii a luat-o în trup, 
nu ca mai înainte cu a sa ființă, că pururea era cu fiinţa sa. 

Deci, acum când s-a proslăvit Fiul Omului, a trimis pe Preasfântul Duh, după cum a făgăduit 
la sfinţii Săi ucenici şi apostoli. Ce le-a spus? Voi şedeţi în Ierusalim până când vă veţi îmbrăca cu 
putere de sus. Şi au stat dumnezeieştii apostoli zece zile în Ierusalim şi în a zecea zi după Înălţarea 
Domnului, când Hristos s-a proslăvit de-a dreapta puterii, a trimis de acolo pe Preasfântul Duh, care 
de la Tatăl purcede. Dar de ce l-a trimis la zece zile şi nu mai înainte? lată ce spun dumnezeieştii 
Părinţi: La zece zile după Înălţarea lui Hristos s-a pogorât Duhul Sfânt, pentru că în taina iconomiei 
în trup a lui Hristos prin care s-a mântuit neamul omenesc, a fost de folos şi cetelor îngereşti, că auzi 
ce spune apostolul, că întru lisus Hristos şi întru taina iconomiei sale în trup aveau nevoie de înnoire 
şi sfințire şi cele de jos şi cele de sus. 

Deci mergând Mântuitorul nostru la Înălţare cu tot cu trup, s-a oprit în fiecare zi la câte o 
ceată de îngeri şi le-a dat la toate cele nouă cete de îngeri câte o zi pentru mai multă îndumnezeire, 
sfințire şi înnoire şi apoi în ziua a zecea a stat de-a dreapta Tatălui şi de acolo a trimis pe Preasfântul 
Duh ca să se pogoare peste Sfinţii Săi ucenici şi apostoli, să-i umple de sfinţenie, de putere, de 
înţelepciune şi de dar. Şi cum a fost venirea Preasfântului Duh peste sfinţii Săi apostoli? Aţi văzut la 
Apostolul de astăzi că stând ucenicii acolo s-a făcut un sunet mare, ca o mişcare de vifor şi de vânt 
mare venind cu sunet şi s-au arătat limbi ca de foc şi au stat pe fiecare dintre ei. Acolo era şi Preasfânta 
Maica Domnului, după cum o vedeţi în icoană, şi dumnezeieştii săi ucenici. 

Dar de ce spune Scriptura ca de foc şi nu spune că s-a pogorât limbi de foc? Care e pricina că 
s-au pogorât limbi ca de foc şi nu de foc? Ştii de ce pune şi pe ca înainte? Ca să nu atribuim noi 
Duhului Sfânt materia. Să nu credem noi că Duhul Sfânt este un foc cum e lumânarea aceea pe care 
o vezi acolo sau cum vezi fel de fel de focuri. Că nu este foc material Duhul Sfânt, ci foc gânditor. 
Deci Dumnezeul nostru este foc mistuit, dar nu este foc material, ci foc care nu se vede şi nu se simte 
şi numai prin gândire se înţelege. Aşadar s-au pogorât peste sfinții Săi apostoli nu limbi de foc, ci 
limbi ca de foc, având oarecare asemănare cu focul. 

Şi ce, care a fost pricina să se pogoare în acest fel, în chip de limbi? De ce nu a venit ca la 
Botezul Domnului, în chip de porumbel? Sau în chip de nor sau în alte feluri, că putea în tot felul, ca 
un Dumnezeu atotputernic? De ce vine el acuma în chip de limbi? Ştii de ce? Ca să arate că EI este 
Dumnezeu cel atotputernic, de o fiinţă cu Tatăl şi cu Fiul, care a amestecat limbile cândva. Aţi auzit 
aseară la slava Vecerniei celei mari? Zice: „Limbile amestecându-se au pedepsit îndrăzneala celor ce 
făceau turn”. Pentru că până atunci, când au făcut turnul Babel de care aţi auzit la şcoală, era o limbă 
şi un neam în tot pământul şi au cutezat oamenii să facă turn ca să nu-i mai ajungă pe ei potopul. Şi 
aceasta a îndrăznit să o facă Nimrod, uriaşul acela împărat al Babilonului, de la care a ieşit închinarea 
la idoli şi urâciunea zidirii de turn. 

Şi a silit 71 de seminţii să zidească la turn. Numai Ever cu patru mii de suflete n-au vrut să 
zidească şi au fugit şi s-au ascuns în munţi. Şi de aceea limba lor era mai neamestecată, limba lui 
Ever este cea mai veche limbă de sub cer, este limba lui Adam, care o mai ştiu oarecare evrei din 

Palestina, limba cea veche, aramaică. Se zice că e cea mai veche limbă pe care a vorbit-o strămoşul 
Adam, că numai lui Ever nu i-a amestecat Dumnezeu limba. El, când a zis Nimrod să zidiească turn 
împotriva lui Dumnezeu, ştii ce a zis? „Cum o să zidim noi turn împotriva lui Dumnezeu, Care a 
acoperit cu apele potopului şi cei mai mari munţi din lume?” 

Şi n-a vrut Ever să se supună. lar Nimrod a zis: „Cine nu va zidi turnul, acela imediat va muri 
cu moarte amară”. Şi atunci unii de frică, alții din convingere au început să zidească turnul acela, ale 
cărui ruini până azi se văd şi le cunosc oamenii de ştiinţă care au umblat până acolo. Se află ruinele 
acelui turn aproape de oraşul Bagdad din Irak, vechea Babilonie între Eufrat şi Tigru. Acolo a fost 
turnul Babel. Şi au început să zidească la turn unii de frică, că se temeau de moarte, iar alţii din 
convingere că pot face ceva împotriva lui Dumnezeu. lată de atunci a ieşit maimuța din om, nu omul 
din maimuţă, cum susţin unii. Aşa spun dumnezeieştii părinţi, citiţi în Hronograf. Pentru că a zis 
atunci Sfânta Treime: „Să ne pogorâm să le amestecăm lor limbile ca să nu poată să se mai înţeleagă 
om cu om. Şi cine va cere var, altul să-i dea sabie. Şi cine va cere căldare, altul să-i dea scara. Să nu 
mai poată zidi, să vadă că este un Dumnezeu care a făcut limbile omului”. 

Şi celor care au zidit de frică şi le părea rău că zidesc împotriva lui Dumnezeu, le-a amestecat 
numai limbile, iar celor care au zidit din convingere, că pot face împotriva lui Dumnezeu ceva, le-a 
amestecat şi firea. Deodată s-au trezit cimpanzei fără coadă, maimuțe, urangutani, satiri, hipocentauri, 
toate dihăniile şi urâciunile lumii. De ce? Când au vrut îngerii să se înalțe împotriva lui Dumnezeu, 
să se facă asemenea cu Dumnezeu, din îngeri luminaţi s-au făcut draci întunecaţi, şi cei ce erau în 
lumină şi în strălucire s-au făcut întuneric. lar când a vrut omul să facă turn împotriva lui Dumnezeu, 
din om l-a făcut maimuţă şi toate urâciunile pământului, cum le vedeţi până în ziua de astăzi. Deci la 
unii le-a amestecat limba, iar la alţii le-a amestecat firea şi i-a făcut, cum îi vedeţi până în ziua de 
astăzi, urâciunile pământului şi de râs în tot pământul. 

Deci să mergem mai departe. De aceea astăzi Duhul Sfânt se pogoară în chip de limbi de foc, 
pentru ca să arate că EL este Acela care a amestecat limbile oamenilor să nu poată zidi împotriva lui 
Dumnezeu. Şi auzi cum cântă Biserica: „Când S-a pogorât amestecând limbile, despărţit-a neamurile 
Cel Preaînalt, iar când S-a pogorât în chip de limbi de foc, într-o unire pe toţi i-a chemat şi într-un 
glas au slăvit pe Peasfântul Duh”. Ai auzit şi aseară la slavă? Zice: „Atunci a stricat unirea cea rea 
împotriva lui Dumnezeu şi acum prin limbi de foc a unit toate popoarele într-o singură limbă şi o 
credinţă. Că erau la praznicul Cincizecimii în lerusalim bărbaţi iudei şi libieni şi sirieni, şi elamiţi, şi 
romani, şi prozeliţi, şi greci, şi arabi, şi tot neamul de sub cer, şi vorbeau în limba lor şi ei auzeau 
fiecare om în limba sa măririle şi slava lui Dumnezeu şi predica Evangheliei. Şi se minunau şi ziceau: 
„Oare ce să fie acestea? Aceşti oameni neînvăţaţi toţi sunt de un neam, galileeni, şi ei vorbesc în 
limba lor Evanghelia şi noi o înţelegem în limba noastră”. Ştii ce era? Era Duhul lui Dumnezeu care 
a amestecat atunci limbile acelor ce făceau rău şi acum a dat darul vorbirii în limbi ca să aducă la o 
credinţă în Hristos toate popoarele cele felurite la limbă, ca credinţă şi la neam. 

Şi unii din farisei şi din iudei, plini de zavistie ca totdeauna, ziceau: „Asta-i treaba mustului 
dulce. S-au îmbătat aceştia, nu ştiu ce vorbesc”. Iar marele Apostol Petru, cel mai tare în credinţă şi 
mai îndrăzneţ, a ieşit în mijloc şi a zis: „Bărbaţi galileeni, nu suntem beţi, de abia e ceasul al treilea 
din zi (adică de abia e nouă dimineaţa, cum erau orele atunci). Nu suntem beţi de vin, cum socotiți 
voi, ci astăzi în urechile voastre se împlineşte proorocia lui Ioil Proorocul care a zis: În zilele cele de 
apoi turna-voi din duhul meu peste tot trupul. Fetele voastre vedenii vor vedea şi vor proorocii şi 
robii şi roabele mele vor vorbi în limbi şi celelalte. Şi voi da o putere şi duh şi celelalte”. Şi le-a spus: 
„Astăzi s-a împlinit proorocia, în ochii voştri. Toarnă Dumnezeu Duhul Lui acum peste noi şi vorbim 
noi în toate limbile zidite sub cer ca să cunoaşteţi şi să înţelegeţi voi măcar din acest semn văzut şi 
simţit al Duhului Sfânt, că aici nu-i lucrare de om, ci de Dumnezeu şi de Duhul lui Dumnezeu”. 

Dar oare de ce a fost nevoie de acest dar deosebit al vorbirii în limbi la începutul Bisericii? 
Şi de ce nu mai este darul acesta în Biserică până astăzi? V-aţi pus întrebarea? lată ce spune 
dumnezeiescul loan Gură de Aur în cuvântul de la Cincizecime: „A fost prea nevoie la începutul 
Bisericii să se dea acest dar al Duhului Sfânt de a se vorbi în limbile toate, ca să cunoască toţi că la 

şcoala Duhului Sfânt nu se învaţă pe bănci. Şcoala Preasfântului Duh se toarnă de sus în mintea celor 
care binevoieşte Dumnezeu şi-i alege. Şi Dumnezeu poate înţelepţi pe cei proşti”. Se împlineşte ceea 
ce a zis marele Pavel: A a/es Dumnezeu vasele cele slabe să ruşineze pe cele înțelepte şi pe cele tari. 
Și a ales Dumnezeu pe cele nebăgate în seamă ale lumii şi celelalte, ca să arate că el nu are nevoie 
de şcolile noastre. Când vrea să facă vreun far pentru mântuirea lumii sau vreo lucrare, El are nevoie 
de inimă curată, de credinţă sinceră şi de suflete curate, care doresc mântuirea în mod sincer. 

Şi de aceea Duhul lui Dumnezeu s-a vărsat din belşug peste aceşti pescari şi oameni 
necărturari, ca să-i înţelepţească în şcoala aceasta mai presus de orice minte, ca să fie de folos, să 
predice Evanghelia până la marginile pământului şi să facă minuni şi puteri mari cu putera lui 
Dumnezeu. Şi de aceea a dat darul vorbirii în hmbi, zice dumnezeiescul loan Gură de Aur, căci sunt 
semn pentru cei necredincioşi. Că auzi ce spune în capitolul 14 al epistolei întâi către Corinteni: 
Limbile sunt semn pentru cei necredincioşi. Pentru că toţi cei ce erau la Cincizecime în lerusalim de 
atâtea feluri de popoare, când auzeau din gura a doisprezece oameni simpli, proşti, cum îi socotea 
lumea, că vorbesc în toate limbile de sub cer, cunoşteau cu dinadinsul că nu poate fi aici altceva decât 
numai lucrarea Duhului Sfânt: „Numai Duhul lui Dumnezeu este Cel ce mişcă mintea şi limba 
acestora să vorbească în aşa fel încât, vorbind ei într-o limbă şi noi să înţelegem fiecare în limbile 
noastre măririle şi slava lui Dumnezeu”. lată pentru ce a dat darul vorbirii în limbi înainte. Pentru ca 
să fie semn pentru oamenii necredincioşi, ca măcar prin acest dar preasfinţit şi preavăzut să înţeleagă 
că apostolii nu sunt trimişi de oameni, ci sunt trimişi de Dumnezeu şi să creadă în lisus Hristos pe 
care îl propovăduiau ei cu atâta putere şi convingere. 

Frați creştini, Duhul lui Dumnezeu este Duhul cel Preabun, cel Preasfânt, cel Atotputernic, 
cel Atotproniator, cel Preaînţelept, şi toate însuşirile care se atribuie lui Dumnezeu Tatăl şi toate cele 
ce i se atribuie lui Dumnezeu Fiul le are la fel după ființă. Numai după ipostas se deosebeşte cu chipul 
estimei, însă toate celelalte însuşiri care le are la fel cu Tatăl şi cu Fiul, după cum arată dumnezeieştii 
teologi. Se numeşte Duhul acesta Duhul Preabun, Duhul cel Preasfânt care luminează pe tot omul 
care vine în lume. Este Duhul care aduce lumină gânditoare la tot omul care se botează în numele 
Preasfintei Treimi şi care vine în lume. Dar oare pe acest duh al luminii şi al sfinţeniei cu ce îl 
întunecăm noi, păcătoşii? Cu ce îl gonim noi de la noi? Oare poate sta el la un loc cu întunericul? Nu. 
Prin ce supărăm noi şi întristăm pe Duhul Sfânt şi prin ce îl gonim de la noi? Ştiţi prin ce? Prin păcate. 
Şi mai cu seamă prin păcatele de moarte. Noi gonim pe Duhul lui Dumnezeu de la noi prin păcatele 
noastre. 

Noi de la dumnezeiescul Botez suntem biserică a Dumnezeului celui viu. Nu zice Pavel aşa? 
Voi sunteţi biserica lui Dumnezeu celui viu şi mădulare din parte ale lui lisus Hristos. Voi sunteți 
biserica Dumnezeului celui viu şi Duhul lui Dumnezeu locuieşte în voi. Locuieşte Duhul lui 
Dumnezeu în noi, dar noi îl putem goni din noi prin ce? Prin păcate. Prin răutăți. Duhul lui Dumnezeu 
nu poate sta unde sunt lucrurile întunericului, el este duhul luminii. Ce zice Pavel? Să /lepădăm dar 
lucrurile întunericului. Care sunt lucrurile întunericului, că le enumeră acolo? Ura, desfrâul, mânia, 
zavistia, beţia, mâhnirea pentru binele aproapelui, răutatea, ţinerea minte a răului, pizma, lenevia şi 
toată răutatea se numesc lucruri ale întunericului. Păcatul foarte mult întunecă pe om. Dar de ce? 
Pentru că goneşte de la el pe Duhul Sfânt care e lumina aceea care luminează pe tot omul ce vine în 
lume. 

N-aţi văzut cum s-a întunecat Saul de zavistie? Era bolnav, îl muncea satana, venea David şi 
îi cânta din Psaltire şi gonea duhul de la dânsul. Iar Saul era aşa de întunecat când se scula, încât 
zicea: Unde-i David, ca să-l omor? Pe cine? Pe doctorul lui care îl scotea de la drac când îl muncea 
duhul rău pe Saul şi îl trântea la pământ. Vezi zavistia, cum spune Sfântul loan Gură de Aur, că e 
mai rea decât dracul? Duhul adică se ducea de la Saul, dar zavistia îi întuneca mintea lui, încât când 
gonea David dracul de la el şi se scula de jos, zicea: Unde-i David să-l omor? 

Cărturarii şi fariseii vedeau minunile lui lisus Hristos şi, în loc să se lumineze, se întunecau 
cu ura şi cu zavistia aşa de tare, încât căutau pe toate căile să-l omoare. Pentru ce? Pentru că ura este 
mare întuneric. Ce spune dumnezeiescul evanghelist loan? Cela ce urăşte pe fratele său întru 


816 


întuneric umblă şi întunericul a orbit ochiul lui. lată întunericul — ura, zavistia, beţia. Ce zice 
dumnezeiescul părinte Efrem Sirul? S-au întunecat cu beţia Noe şi Lot, care l-a scos Dumnezeu din 
Sodoma, şi au greşit cu păcate foarte mari, unul cu blestemul şi altul s-a amestecat cu fiicele sale. Şi 
iată cât întuneric a adus beţia în sufletele lor. Şi de aceea zice: Beţia pe Domnul nu îl primeşte, beţia 
pe Duhul Sfânt îl goneşte de la om şi îl lasă pustiu de darul lui Dumnezeu. lată întuneric care goneşte 
pe Duhul Sfânt. 

Dar numai beţia? Ce l-a întunecat pe faraon? Împietrirea inimii. De două ori, de trei ori i-a 
zis Moise: Dă drumul poporului să jertfească lui Dumnezeu în pustie. Voi da şi iarăşi voi da şi iarăşi 
se împietrea şi iar se întuneca, până l-a pierdut Dumnezeu în Marea Roşie. Cine I-a întunecat pe 
Gheezi, cine l-a întunecat pe luda? Iubirea de arginţi, cum cântă biserica: „Cu iubirea de argint 
îmbolnăvindu-se, s-a întunecat”. L-a întunecat atâta iubirea de argint că l-a vândut pe Învățătorul, pe 
Ziditorul lumii, pe Cel ce a dat darul apostolilor, pe Cel ce I-a făcut făcător de minuni şi l-a împărtăşit 
cu Preacuratele Taine. „Ai vândut pentru iubirea de argint pe cel nepreţuit”. S-a îmbolnăvit şi s-a 
întunecat cu iubirea de argint şi i-a răpit toată partea cuvântătoare a sufletului său să nu mai înţeleagă 
cine este şi ce face. 

Dar numai pe Iuda? Cine l-a prăvălit pe Solomon cel preaînţelept şi preasfânt, cel ce a scris 
jumătate din Scriptura cea veche? Dumnezeiasca Scriptură zice că era preaînţelept şi a luat darul 
înţelepciunii; cine l-a întunecat? Patima iubirii de femei. Desfrâul şi curvia. Până acolo I-a întunecat 
pe Solomon, că ţinea atâtea femei de alt neam şi acelora a spus că vrea să le facă şi lor capişte şi a 
zidit capişte preaînaltă idolilor lui Moab şi ai sidonienilor. Aşadar păcatele ne întunecă şi 
îndepărtează Duhul Sfânt de la noi. 

Să fugim de păcate, ca să nu întristăm pe Duhul Sfânt care este în noi de la Botez. lar dacă 
am greşit, să ne pocăim de îndată, ca să nu ne părăsească Duhul Sfânt. Să fim încredinţaţi că de 
credem cu tărie în Dumnezeu, şi iubim Biserica Lui, şi ascultăm pe păstorii noştri sufleteşti, şi dacă 
lepădăm tot păcatul şi fărădelegea prin Sfânta Spovedanie, devenim temple ale Duhului Sfânt, cum 
spune Sfântul Pavel şi suntem urmaşi ai Apostolilor şi fii ai lui Dumnezeu după har. Amin. 


CONVORBIRE CU TINERI DESPRE CURĂȚŢIA ÎN CĂSĂTORIE 


O să vorbim aici ceva care priveşte viaţa voastră, a mirenilor, şi a noastră, a călugărilor. Vom 
vorbi despre curăţie şi despre feciorie. Noi, călugării, avem trei voturi: ascultarea necondiționată, 
sărăcia de bunăvoie şi fecioria până la moarte. Cei ce au fost căsătoriţi au, dacă vor, a doua feciorie, 
dacă vin în mănăstire sau chiar acasă, aceasta se cheamă feciorie de voinţă şi din făgăduință. 

Este o feciorie firească pe care o are omul când n-a ştiut ce e în lume femeia şi alte patimi 
grele, Doamne fereşte! Şi a doua este din făgăduinţă, care o făgăduiesc. Că vin la mănăstire şi cei 
căsătoriţi. I-a murit soţia şi a venit şi depune şi el, văduv, votul fecioriei. A lui feciorie e tot atât de 
puternică, dacă o depus în faţa sfântului altar, ca şi a celui ce a fost feciorelnic din fire. Aceasta este 
fecioria a doua, după cum arată Sfântul loan Scărarul, pe care o ia omul în călugărie. Tot lui 
Dumnezeu făgăduieşti şi la botez şi la călugărie; călugăria este al doilea botez, primeşti tunderea, îţi 
schimbă numele, exact ca la botez. Deci unii sunt feciorelnici din fire şi alţii din făgăduinţă, care 
depun votul feioriei la călugărie. 

Alţii duc viaţă curată şi feciorelnică în lume. Ei au mare plată, cum sunt preoţii celibi, dacă o 
duc într-adevăr cum au făgăduit, şi cum sunt unii creştini. Eu am peste 40, aproape 50 de familii, care 
duc viaţă curată în lume. Şi unii au hotărâre de 40 de ani, alţii de 30, alţii de 20, alţii de 15, alţii de 5, 
alții de 3, alţii de un an, de doi, fiecare cum a început. Dar le pun în vedere de la început, de când au 
început această rânduială, să ţină minte aceste lucruri: Dacă te-ai căsătorit nu mai sunteţi doi, ci unul. 
Nu se mai poate zice că sunt doi, ci vor fi amândoi un trup, cum spune Sfânta Scriptură. Condiţia de 
a păzi cei căsătoriţi curăţia nu aparţine pe unul, pentru că nu este unul, ci doi sunt într-un trup şi 
suflet. Asta o spune Sfântul Apostol Pavel: Nu vă lipsiţi unul de altul — auzi cum — decât până la o 

vreme şi apoi să fiţi împreună, ca Să nu vă ispitească satana pentru neinfrânarea voastră. Ei bine, 
sunt unii care au dus aceasta până la moarte şi au o mare plată, că au fost în lume. Că nu-i puţin lucru 
să te lupţi în lume cu atâtea şi să duci viaţa ta ca în mănăstire. Dar alţii care nu pot, ei sunt liberi. Pot 
să ducă un an curăţia, doi, şi pe urmă iar să fie împreună. Nu îi condamnă nici o lege. Dar cât au pus 
deoparte au, că au ţinut un an, că au ţinut doi, aceea nu se pierde cât au ţinut. Dumnezeu e drept. Iar 
dacă unul va vedea că celălalt este slab, trebuie să cedeze. 

lată ce am păţit eu cu unul. A venit la mine cu soţia să păzească viaţa în curăţie. Oameni 
bătrâni de acum. EI avea sub 70 ani unul sau doi, ea avea vreo 60. Eu le-am spus: „Să nu mâncaţi 
carne, să nu faceţi abuz de vin. Dacă ai luat, ia un pahar de vin, mai mult să nu iei, şi să nu mâncaţi 
mâncări care irită: usturoi, acrituri mari, din acestea, că excită, adică irită corpul la diferite dispoziţii 
de patimi”. Au ţinut şapte ani aceşti oameni şi pe urmă bărbatul şi-a săpat groapa de moarte. Cum? 
Avea livezi mari, avea cazan de rachiu, făcea rachiu. Eu i-am oprit şi de rachiu şi de vin, i-am spus 
ca numai în caz de boală sau ceva să ia un pahar de vin, că nu-i păcat. El s-a apucat de băut rachiu. 
Şi satana de la beţie ia mintea omului. Îi spune într-o zi femeii (dar el avea copii căsătoriţi, şi fete şi 
băieţi şi toţi erau căsătoriţi): „Măi femeie, eu nu mai pot trăi singur. Ori vrei să trăim împreună, ori 
dacă nu, e mare primejdie pe sufletul meu”. Dar ea l-a batjocorit, că n-a avut dreaptă socoteală. Ea 
umbla cu haine negre, ca o călugăriță, şi citea Psaltirea şi postea: „Măi blestematule, măi nebunule, 
măi stricatule, nu ţi-a ajuns ţie mocirla vieţii, n-ai ţinut nici posturi, nici sărbători, nimic, şi acum vrei 
tu să-mi împiedici mântuirea?” 

Să vă spun ce ispite face satana şi la ceştia în curăţie. De aceea vă vorbesc să aveţi înregistrat 
aici. Eu am mai auzit, că vin la urechea nostră din toată ţara. Ea, dacă ar fi avut dreaptă socoteală, 
venea la mine cu dânsul. Doar eu le-am dat voie să ţină curăţia. Nu i-a venit în gând asta. L-a 
batjocorit o dată, de două ori, el a tăcut din gură, că el bea rachiu, se treziseră din nou în el patimile 
dobitoceşti ale animalelor şi îi spune într-o seară: „O să-ţi pară rău, că ştii ce-a spus părintele — el 
ținea minte —, să ţineţi cât o să puteţi amândoi”. Că eu nu pot da un sfat mai mare decât apostolul 
Pavel. „Până la o vreme să ţineţi şi pe urmă să fiți împreună ca să nu vă ispitească satana, iar dacă 
puteţi până la moarte, şi mai bine. Dar voi luaţi-o aşa câte oleacă, câte un an, câte jumătate de an, 
aşa.” Că un ogor, când îl iei la prăşit, nu îl găteşti în ziua aceea. Hai că îl prăşesc oleacă azi, şi pe 
urmă iar, şi când te trezeşti ai ajuns la capăt. Aşa e şi cu viaţa asta. 

Ce s-a întâmplat? Ea l-a batjocorit, nici n-a vrut să-l audă, că n-a avut dreaptă socoteală. Ea 
n-a auzit ce spune apostolul: Femeia trupul său nu-l stăpâneşte, ci bărbatul. Şi bărbatul trupul său 
nu-l stăpâneşte, ci femeia, după căsătorie. Nu mai pot face opinie separată nici unul, nici altul. N-a 
vrut ea de astea. EI ce a făcut? A făcut o damigeană de rachiu din cel dat de două ori prin maşină, l- 
a fiert de două ori, pentru fina lui de cununie, care i-a dat mere, că şi ea avea livadă, ca să-i facă 
rachiu. Şi era o ploaie seara şi întuneric. Bărbatul său era dus cu o căruţă de mere de vândut la oraş. 
Şi s-a dus omul acesta la fina sa, dar beat s-a dus. Finei sale îi cam plăcea şi ei paharul, că şi ei aveau 
poame, cutare. 

— Fină, dar bărbatul tău nu-i acasă? 

Dar el a ştiut că nu-i acasă. 

— Nu-i acasă, naşule. 

— Hai să luăm un pahar de vin, hai să luăm un rachiu. 

Au băut. Fina sa era căsătorită numai de vreo şase luni. N-avea nici copii, nimic. 

— Fină, eu nu mă duc acasă în seara asta, vezi că e glod, e întuneric. 

— Da, nănaşule, te-i duce dimineaţă. 

Ea n-a bănuit nimic, era naşul ei de cununie, nu de botez. I-a dat o cameră să doarmă, când 
noaptea se trezeşte cu el lângă dânsa. 

— Ce faci, nănaşule? Vai de mine. Ce vrei, să mă bagi în iad? 

— Taci din gură, te-i mărturisi la un duhovnic, nu-i nimic. 

Aceea beată, că dacă ar fi fost şi ea trează, poate fugi din mâna unui moşneag, că ăsta avea 
75 de ani acum. Putea să-i dea o brâncă să-l facă praf. Dar vezi satana, a întunecat-o şi pe ea. 

— Vai, nănaşule, dar vai de mine, n-are să ne meargă bine în gospodărie! 

— Taci din gură. Bărbatul e pentru femeie şi femeia pentru bărbat. 

Că satana are cuvintele lui. Şi a căzut cu fina sa în păcat. Şi ea avea 23 de ani şi el avea 75. 
Asta ca să vă spun ce ispite drăceşti se întâmplă. Şi dimineaţa ea a vrut să-şi facă seama. 

— Nănaşule, unde ne ducem? Ne-am băgat în iad. Vai de mine! 

Că era tulburată, o mustra conştiinţa. 

— Taci din gură, proasto, ehei, câte ştiu eu din astea şi cutare, a îmbărbătat-o. 

— Vai de mine, dar n-am să am pace nici în groapă, cum am fost înşelată. M-ai îmbătat întâi 
şi pe urmă ţi-ai bătut joc în halul ăsta de sufletul meu. 

Şi a lăsat-o plângând şi s-a dus acasă. Şi acasă îi spune soţiei: 

— N-ai vrut să cedezi, mi-am găsit eu nevastă tânără. Ehehe! 

Şi ea ştia unde a fost, că ştia că s-a dus la fina sa şi a priceput. Gândiţi-vă ce a fost în sufletul 
lor, ce războaie se ridică la cei ce ţin curăţia, că trebuie să le ştiţi, că satana nu doarme. Fiindcă aceasta 
este o rânduială foarte frumoasă, dar şi ispite mari se ridică. Şi atunci ce s-a întâmplat? Ea venea la 
mine. Parcă o văd: 

— Părinte, bărbatu-meu s-a pierdut, cutare. 

— Cum? Ce a pățit? 

— Ia uite, părinte, îmi spunea toată istoria. 

— Dar ţi-a spus ţie că nu mai poate? De ce n-ai cedat? Că auzi ce spun canoanele din Gangra: 
„Femeia care nu cedează la împreunarea bărbatului, dacă e cu cununie dreaptă, anatema”, o despart 
de Biserică canoanele. Că eu v-am spus că dacă unul e mai isteric şi nu poate, celălalt să cedeze, că 
nu-i nici un păcat. Sunteţi cununaţi, nici un păcat nu era. 

Că poate el stătea o dată, de două ori cu soţia şi pe urmă iarăşi îi venea mintea la cap: „Măi, 
sunt bătrân, de acum vine moartea”. Dar aşa l-a lăsat în prăpastia preacurviei, dar cu cine? Cu fina 
de cununie. Mai mare păcat decât dacă ar trăi tatăl cu fiica sa. Dacă tatăl trăieşte cu fiica e oprit 20 
de ani de la împărtăşanie, că e rudenie de sânge, dar cu fina de botez sau de cununie e 25 de ani oprire 
de la împărtăşanie, că e rudenie spirituală, după duh. Şi aşa l-a trântit satana cu beţiile lui şi cu rachiul. 
Dar el n-a vrut să vină, a zis că îi e ruşine. 

— Spune-i să vie, că dacă nu vine, mare prăpastie îl aşteaptă. 

N-a vrut să vină: „Nu mă duc, că părintele are să-mi dea canon”. Şi i-am dat ei canon 25 de 
ani. Ea s-a mirat: 

— Cum? Eu? 

— Da, uite ce zice canonul: „Femeia care n-a primit soţul la împreunare şi el a căzut cu alta, 
să-i dai acelaşi canon”, pentru că-l dă în prăpastia preacurviei. Că uite, cazi, te duci în fundul iadului 
şi tu, că n-ai avut minte că-i soţul tău cu care ai avut copii şi te-ai cununat şi cutare, şi acuma să-l dai 
pe el în prăpastia asta? Tu răspunzi de sufletul lui. Da, dacă n-ai avut dreaptă socoteală! La orice 
faptă bună, dacă n-ai dreaptă socoteală, te duci în fundul iadului. Spune Sfântul Isaac: „Toate cele 
fără măsură sunt de la draci”. Şi mai zice: „Pe tot lucrul să-l împodobească măsura”, adică dreapta 
socoteală. 

Ea s-a dus plângând acasă, tulburată. I-am zis: „Nu pot să-ţi fac nici un pogorământ, ăsta ţi-e 
canonul”. 

EI când a auzit că eu am pus-o pe ea la canon şi nu i-am părtinit ei, a luat curaj să vină şi el, 
ca să o pârască că din cauza ei a căzut. Zice: „Dacă părintele a socotit aşa, mă duc la el. Am căzut, 
mă duc să-i spun tot ce am făcut”. 

Vine el, a venit cu un nepot. 

— Părinte, uite aşa. 

— Ştiu, că mi-a spus soţia. Moşule, dumneata 25 de ani nu te poţi împărtăşi. 

— Vai de mine, dar mai trăiesc eu 25 de ani? 

— Uite canoanele. Asta-i păcat mai mare decât dacă ai fi căzut cu fiica matale, că-i cu fina de 
cununie, deci rudenie după duh. E mult mai mare decât păcatul cu rudenia de sânge. 

De ce vă spun aceasta? Ca să ştiţi de ce să vă păziţi. Trebuie să-i arăţi omului: „Uite aici este 
foc, măi omule, şi dincolo e apă”, că apoi ştie: „Mă feresc”. De aceea vă spun predica asta, ca să 
vedeţi câte se întâmplă, că la orice faptă bună se ridică război. Să ştiţi cum să procedaţi oricare sunteţi 
aici. Ce se întâmplă? Moşul zice: 

— Părinte, dar voi face milostenie, dar postesc post negru, dar cutare... Că părinte, mai trăiesc 
eu 25 de ani? Eu am 75 de ani. Trăiesc 100 de ani eu? 

— Nu ştiu, dar să mori în canon, cel puţin să te găsească moartea pe drumul cel bun. 

L-am mărturisit şi s-a dus el plângând. Cu mare greutate i-am scăzut cinci ani că mi-a spus 
că vrea să ţină un an post negru lunea, miercurea şi vinerea, până la apusul soarelui. Şi aşa zicând, i- 
am scăzut cinci ani din 25 şi s-a dus aşa. 

EI era de meserie fântânar. Era în 1946, când cu seceta cea mare. O biată văduvă tânără din 
război avea un copilaş şi casa ei pe un deal. Şi avea ea un un loc acolo unde i-au zis oamenii că 
găseşte apă. Moşul mai avea patru fântâni afară de el. Şi ea s-a împăcat cu moşul să-i facă fântâna 
că-i plăteşte la metru, adică săpatul şi pietruitul îi dă o mie pe metru sau cât era atunci, câţi metri o 
să aibă fântâna. Ei bucuroşi, că erau patru şi împărţiau, s-au apucat de săpat, dar n-au dat de apă până 
aproape la 17 metri, că era un deal. Şi când au dat, au dat de o stâncă. Când au spart-o cu ranga a 
țâşnit un izvor cum e gheaţa. Au avut mare bucurie că au găsit apă, că altfel cheltuiala era toată 
degeaba. Şi aveau o scară de sus în fântână şi fântâna era legată, dar numai până la un loc nu mai era 
legată, că au dat de un fel de pământ care nu se risipeşte. Şi când au dat de apă, au strigat. 

— Cumătră, mare bucurie, am dat de apă. 

Dar femeia le-a zis: 

— Hai repede, că v-am făcut mâncare. Să nu se răcească mâncarea. Veniţi cu toţi oamenii la 
masă. 

Femeia a venit cu copilaşul de doi ani, l-a luat în braţe. Copilaşul, când a auzit de apă, a vrut 
să vadă apa: „Apa, apa”, să vadă şi el ce e aceea. Maică-sa a zis şi ea: „Uite, plânge să vadă apa”. Ca 
mamă bună, l-a dat în mâna moşului, care a coborât pe scară până ce a văzut apa. „Uite, asta-i apa”, 
cutare. Şi să vezi cum păzeşte Dumnezeu nevinovăția copilului. Şi vine cu copilul pe scară şi îi dă 
femeii şi zice: „Cumătră, vin şi eu la masă, dar uite ce, mă duc jos în fântână, că mi-am uitat pălăria 
acolo pe un ciubăr”. Şi erau plecaţi oamenii, numai el rămăsese. Şi când se duce să îşi ia pălăria se 
aude. Hrrrrrrrrru! În pământ. S-a dus fântâna de 20 de metri peste el. A trebuit să scoată câte un os 
de acolo. Aşa a murit acest om care şi-a călcat pe conştiinţă şi ca om bătrân s-a îmbătat şi n-a păzit 
curăţia cum a făgăduit şi din cauza lui a trebuit să o pedepsesc şi pe soţie. Dumnezeu l-a pedepsit, 
când avea numai trei ani de canon făcut. Dar a murit în canon şi care moare în canon şi e dezlegat, 
stă în iad numai până ce găteşte canonul şi pe urmă iese, îl scoate Biserica. De aceea e mare lucru să 
fii mărturisit, şi el venise la mărturisire. 

Ştiţi de ce v-am spus întâmplarea asta? Mai am şi altele, dar nu mai am când. Băgaţi de seamă, 
e foarte bine să vă învăţaţi a ţine curăţia în familie, e de mare plată, dar trebuie să o iei treptat. Întâi 
ţineţi miercurea şi vinerea, sâmbăta şi duminica, pe urmă lunea şi desigur, toate posturile, zilele mari 
şi mai târziu învoiţi-vă unii cu alţii: „Hai, pentru dragostea lui Dumnezeu să mai trăim o lună, două, 
trei sau mai mult” şi aşa începi. lar dacă unul e în mare ispită, celălalt trebuie să cedeze, nu cumva — 
Doamne fereşte! —, unul stând pe poziţie tare şi celălalt, fiind mai slab, se duce în prăpastie. Auzi ce 
spune Sfântul Apostol Pavel? Darori sunteţi voi, cei tari, să purtaţi neputinţele celor slabi. 

Am unii care păzesc de 40 de ani curăţia şi soțiile lor n-au nici o luptă că duc viaţă curată. La 
unul femeia e cam bolnăvicioasă, el e om tare şi sănătos. Nu mănâncă o săptămână pe an de frupt: 
„Părinte, eu dacă nu pun trupul la înfrânare nu pot duce viaţa aceasta care am ales-o”. Dar ţine. 

— Măi, loane, pune-i calului frâu. Sfântul Vasile spune că trupul e calul, iar sufletul este 
călăreţul. Puterea domnitoare a sufletului stă în minte şi în inimă. Sufletul are puterea, nu trupul. 
Trupul e calul, însă călăreţul cel deştept ce face cu calul? Îi dă secară, îi dă ovăz, îi dă fân, îi dă orz, 
îi dă plimbare, dar ce face? Îi pune şi zăbală: „Stai oleacă. Nu mă duci în prăpastie”. Înfrânare, post. 

Nu numai beţia de vin, ci nici apă nu-i dă cât trebuie. Zice: „M-am apucat de nici apă nu-i 


820 


dau acum”. Şi-i sănătos şi tare. Posteşte mult şi e tare sănătos. Şi are acum 83 de ani şi el şi fratele 
său, că sunt gemeni amândoi şi ţin curăţie de vreo patruzeci şi ceva de ani. Şi femeile lor n-au nici o 
luptă. Dar la acela s-a întâmplat invers, că bărbatul e cam bolnav şi soția sănătoasă. Şi duce crucea 
mai uşor cel care e slăbit, celălalt mai greu. Dar eu i-am spus: „Măi, omule, să-mi spui dacă nu poţi, 
nu Doamne fereşte, să te ducă satana la păcat. Dacă nu poţi, sunteţi de la cununie un trup şi un suflet”. 
Dar el nu: „Părinte, am pus gând: De-oi muri, de-oi trăi, de mă va face Dumnezeu praf... Ce, pentru 
putoarea asta să mă duc să ard în focul cel veşnic? Nu! Dă-i pace, când îi trebuie femeie, îi dau eu 
post şi metanii mii. Nu-i dau nici apă”. 

Rachiul şi vinul nici nu-l gustă. Şi-i sănătos. A venit deunăzi până aici, la vârsta lui. Au venit 
cu maşina, dar ea a rămas jos. Zice: „A venit şi ea, dar nu poate sui dealul acesta”. Că şi ea are vreo 
79 de ani, dar e mai slabă. Şi trăiesc amândoi. Şi m-am bucurat de un om hotărât aşa. Şi zice: 

— Părinte, ştii ce mi-ai spus când erai stareţ la Slatina? 

Că am fost stareţ lângă ei, acolo la Slatina. Că de atunci ţin ei curăţia aceasta. Am fost şapte 
ani stareţ acolo şi şapte ani aici şi apoi la Putna stareţ, că am fost stareţ la trei mănăstiri. Şi am o serie 
care păzesc curăţia de atunci, de când am fost eu pe acolo. 

Dar fiindcă ne-am luat de vorbă, să vă spun o minune cu doi. Aceştia au biruit săracii şi sper 
cu mila Domnului că merg până în sfârşit. Asta să o aveţi pildă la aparatele voastre. Uite cum s-a 
întâmplat. Eram stareţul Mănăstirii Slatina, aveam o sută de călugări acolo, aveam şcoală monahală, 
era mănăstire mare. Voi ştiţi ce credinţă e în Bucovina? Numai ce am văzut la sfinţirile acestea. Mii 
de oameni sunt în biserică şi îmbrăcaţi naţional. O singură greşeală aveau, pentru că au fost sub 
austrieci 143 de ani: nu prea ţineau posturile, dar în casă la ei parcă era biserică. Uite aşa stau icoanele 
şi candelele nu se mai sting. Şi după ce am mers noi acolo şi am ţinut posturile au început să postească 
mii şi mii. Posteau ei şi lunea, miercurea şi vinerea, dar posturile nu chiar toate. lar după ce le-am 
spus eu că cine nu posteşte cele patru posturi a doua oară răstigneşte pe Hristos — cum spune Sfântul 
Atanasie —, s-au îndreptat mulţi. Vine o fată mare, frumoasă, îmbrăcată naţional. Eu eram cu treburile 
mănăstirii. 

— Domnu” părinte, aşa vorbesc ei, domnu” părinte, ţi-aş spune ceva. 

A adus săraca lumânări, a adus flori, a adus vin pentru slujbă. 

— Ce vrei mata? 

— Domnu” părinte, între patru ochi eu vreau să-ţi spun ceva. Domnu” părinte, eu am fost în 
Oastea Domnului, acum nu mai este, că au interzis-o, şi tatăl meu şi mama sunt bătrâni. Şi eu mă 
gândesc să mă duc la mănăstire să mă fac călugăriţă. Dar mi-e milă să-i las, că nu mai au pe nimeni. 
Mai am un frate căsătorit, dar e tocmai în Muntenia, nu ştiu pe unde. Şi ei nu mă lasă să mă fac 
călugăriță. Şi eu aş vrea să mă mărit — eu nu ştiu ce e bărbat pe lume, eu sunt fecioară cum m-a făcut 
mama — şi aş vrea să găsesc unul ca mine, cu gândul ăsta să ducem viaţă ca fraţii până la moarte. 

— Măi, mai rar găseşti din aceştia. Trebuie o mare curăţie şi bărbăție ca să duceţi viaţă aşa. 
Dar eu ştiu? 

— Domnu” părinte, eu plătesc cini sute de lei să faceţi slujbe la Psaltire, poate a da Dumnezeu 
să fie vreunul să vină aici să vă spună gândul ăsta şi dacă vă spune, vă dau adresa, mă chemaţi şi pe 
mine ca să ne sfătuim amândoi. 

Să vezi credinţa ei! Asta vă spun ca să vă îmbărbătez pe toţi care vreţi să le urmaţi, ca să vezi 
cum lucrează Dumnezeu cu ăştia care au gând bun. Ea venise înainte de Postul Mare. Când pe la 
Florii, pe lângă multă lume, că acolo e biserică mare, mai mare decât a Neamţului, iacătă vin doi 
flăcăi voinici frumoşi, cu pălăriile cele de vânători de munte, cu cizme, cu iţari din aceia de port 
naţional. Şi unul îmi aduce un mănunchi de lumânări şi un sloi mare de ceară curată şi zice: 

— Domnu'părinte, aş vrea să vorbesc ceva cu dumneata. Domnu” părinte, eu m-am eliberat 
din armată. Am fost sergent la grăniceri. Şi am părinţi bătrâni, am trei sute de oi, douăzeci de vite 
mari, am două prisăci, am un munte al meu — nu era colectiv —, am două rânduri de gospodării şi eu 
sunt singur. Dar gândul meu a fost dinainte de armată să mă duc la mănăstire şi să mă fac călugăr. 
Dar cum să-i las pe părinţi? 


821 


Era exact cazul ca şi la dânsa! 

— Dar cum să-i las pe părinţi dacă ei sunt bătrâni şi mă tem că m-or blestema? Ei au avere, ar 
putea să pună pe alţii acolo, dar se tem că i-or băga în averea lor şi n-or putea nici muri liniştiţi. Că 
aşa se întâmplă după ce dai din mână toată averea. 

Şi zice: 

— Tare sunt tulburat. Aş vrea să mă căsătoresc, dar numai ca să ştie lumea că m-am căsătorit. 
Eu n-aş vrea să cunosc femeie în viaţa mea. Eu nu cunosc. Am 23 de ani, n-am ştiut ce-i femeia şi 
nici n-aş vrea să ştiu. Dacă nu m-am dus la mănăstire, vreau să trăiesc în feciorie. Dacă aţi găsi aşa 
un suflet, că la dumneavoastră vin la mărturisire. 

Dar eu o găsisem pe aceea, că venise ea. Vezi ce face Dumnezeu, cum îi întâlneşte prin 
duhovnic? 

— Bine, măi, cu ştiu una aşa. 

— Domnu” părinte, dar să nu glumească! Că asta-i luptă, că eu ştiu că şi eu am atâta avere şi 
am avut lupte şi multe fete mi-au făcut curte, adică au vrut să se căsătorească cu mine, iar eu le-am 
zis ori mă fac călugăr, ori dacă nu, aşa trăiesc în lume, dar nu vreau să ştiu ce este lumea asta. 

Era hotărât straşnic. 

— Măi, bun este gândul tău, dar să ştii că este o cruce cam grea asta. Poate mai grea decât a 
călugărilor, ca să trăieşti călugăreşte în mijlocul lumii. 

— Nu ştiu, eu dacă rămân acasă să îngrijesc de părinţi, vreau să găsesc aşa un suflet, că dacă 
nu, eu din două cuvinte o cunosc dacă e pentru viaţa asta sau ispiteşte. 

Şi-i dau adresa ei. 

— Uite măi, a venit una tot cu gândul ăsta. Şi e singură şi ea şi tot aşa are părinţi. Du-te şi 
vorbiţi voi şi apoi veniţi la mine să vedem ce hotărâre luaţi. 

Când m-am trezit în sâmbăta Paştilor amândoi au venit, că era mai multă lume. Mă duc într- 
un birou la stăreție să fie numai ei cu mine. Îi recomand eu. 

— Lasă, că ne-am întâlnit. Acum ştiţi de ce am venit în faţa dumneavoastră? În ziua judecății 
de apoi, înaintea Dreptului Judecător să ne fiți martor de hotărârea noastră. 

Şi apoi el îi zice: 

— Tu ştii că ne-am sfătuit, părintele ţi-e duhovnic şi ţie, în faţa Mântuitorului să-l avem pe 
părinte martor că am luat făgăduinţă în faţa lui. Tu, dacă vrei să te căsătoreşti pentru că îţi trebuie 
bărbat, să ştii că atunci când vei pomeni primul cuvânt, a doua zi am băgat divorţ. 

— Mă, tu să nu fii acela, îl ocăra ea pe el. Mă tem că tu vei fi acela, că dacă îmi trebuia să mă 
căsătoresc, câţi băieţi nu mi-au venit mie până acum? 

Că avea casă frumoasă şi era cu doi ani mai mare decât dânsul. Şi zice: 

— Dacă îmi trebuia mie asta, eu mă căsătoream de la 16 ani, de la 18 ani. Dar eu îţi spun, cu 
acest gând am fost: să mă fac călugăriţă. Dar aşa să ne facem călugări în mijlocul lumii. 

— Dar tu ştii ce luptă e aici? Trebuie să postim câte trei zile, să nu mâncăm carne, să nu bem 
vin, să nu cutare. Părintele ne-a spus când se vor ridica ispitele să venim la mănăstire, să ne rugăm 
mult, să facem milostenie. 

Să vezi ce minune s-a întâmplat cu aceştia. E bine că le înregistraţi. Minune mare e până azi. 
Nu vă spun numele ca să nu-i găsiţi, că m-au rugat să nu-i ştie nimeni până în ziua judecății. Că voi 
v-aţi duce până la ei îndată ca să aflaţi ce meşteşug au ei. 

Şi-au făcut cameră de rugăciune. Ea de o parte, că sunt două rânduri de case. Şi au luat pe 
mama ei şi pe părinţi la dânsul, că el avea două case. Casa bătrânească şi încă o casă nouă. Şi apoi 
părinţii ei au murit. Şi ai lui numai unul mai trăieşte. Şi i-au luat ca să-i îngrijească, ca să aibă 
conştiinţa fata că i-a împăcat pe părinţi. Şi a făcut şi una şi alta, a ţinut şi viaţă curată şi i-a îngrijit şi 
pe părinţi. Şi au făcut nuntă fără lăutari şi nimeni n-a ştiut. Au adus preotul acasă, nunii mari, socrii 
mari, nuntă în familie, vreo 10-15 persoane, o masă şi preotul i-a cununat. 

S-a făcut această nuntă blagoslovită şi toată lumea ştie în sat că n-au copii. Nu se întâmplă 
destule? „N-au copii!” Nu ştie nimeni. „Uite, bărbat sănătos şi frumos şi n-are copii. Şi ea e sănătoasă. 

Şi uite, măi, au atâta avere...”, că au avere multă. Ce s-a întâmplat cu aceştia doi? Ei şi-au făcut 
cameră de rugăciune. Ea are toate Filocaliile acasă, toate Patericurile, Vieţile Sfinţilor. EI are Biblia. 
Citesc, nu lipsesc de la biserică. Dacă rămâne unul acasă cu vitele, că au oi şi multe vite, au şi doi 
argaţi puşi, soţ şi soţie. I-au luat la dânşii că au vite multe, au stupină, au câte lucruri... Aceia au venit 
soţul cu soţia şi slujesc la averea lor. 

— Părinte, zic ei, ştii ce-am păţit? Atâta avere aveam că nu ştim ce să facem cu ea. Şi tot 
sporeşte. 

Ştii ce zic oamenii în sat? Că sunt vrăjitori. Douăzeci de vaci au şi fiecare fată doi viței odată. 
Au o sută, două sute de oi acolo, mai toate fată gemeni. Unde-i iarba lor în țarină, cu atâta e mai înaltă 
iarba. Unde-s cartofii lor, se fac de un kilogram. Unde-i varza, păpuşoii lor se fac cu ştiuleţe până 
sus. Zic oamenii: „Ăştia ştiu să ia mana şi la păpuşoi şi la vite”. Oalele cu smântână de la vaci, că 
pun la prins, îi smântână în fundul oalei şi până deasupra, nu mai au chişleag. Aşa i-a blagoslovit 
Dumnezeu pe aceştia. Şi toată lumea zice că sunt fermecători. „Copii n-au şi sunt fermecători”. Dar 
oamenii nu ştiu de ce e blagoslovită casa aceasta, că duc o viaţă aşa de curată. Şi asta e din 1951 până 
acum. Vedeţi câţi ani sunt. Sunt peste 30 de ani”?. Şi ei zic: 

— Părinte, ce să facem cu atâta avere? Şi oamenii zic că suntem fermecători. 

— Daţi milostenie. 

— Cununăm şi botezăm şi dăm milostenie şi nu mai putem dovedi, câtă avere a venit şi vine 
în casa noastră. Că avem dimineaţa câte douăzeci de ţigani cu oalele după lapte. Dăm şi găinile 
noastre... Şi la stupi aici la munte, unde roieşte abia câte o dată pe an că este frig, la noi câte 4-5 roiuri 
pe an se fac de la fiecare stup. 

Şi au prisacă de o sută de stupi. Sunt bogaţi. 

— Măi, puneţi-vă la întrecere cu Dumnezeu cum a făcut Sfântul loan cel Milostiv. Că cine dă 
mai mult, voi sau EI? Daţi mereu. 

— Dăm, zice, dar mai multă avere vine. 

— Păi dacă vă puneţi la întrecere cu EI, El are mai mult decât voi. Să nu faceţi abuz, păstraţi 
cât vă trebuie pentru voi şi la oameni, iar restul daţi. 

Carne nu mănâncă amândoi de atunci de când s-au înţeles. Gata. Şi-au pus aşezământ. O 
familie blagoslovită. Când au venit acum în Postul Sfintei Mării, s-au mărturisit şi s-au împărtăşit 
amândoi, îmi venea să mă închin la ei, cu viaţa lor. Şi să stai de vorbă cu ea, să-ţi spună din Sfinţii 
Părinţi şi din Sfântul loan Gură de Aur şi cutare şi cutare. Şi tot aşa şi cu el, nici teologii nu ştiu ce 
ştiu ei. Că la dânsa vin femeile duminica şi ea le învaţă, iar la dânsul vin bărbaţii. Mai mare memorie 
are ea decât dânsul. În schimb el e mai mare nevoitor la rugăciune. Că ea ţine şi la păsări şi la vite şi 
la cutare, dar el nu, până nu-şi termină Psaltirea, pravilele lui, el nu se lasă. Aşa-i, că unul are un dar 
şi celălalt are alt dar. 

Ce se întâmplă? Să vă spun o istorioară. La şapte ani, femeia a avut o ispită mare, dar n-a 
căzut. Vă spun, ca să vedeţi că la orice lucru bun sunt şi ispite. Cum a fost? Ce i-a dat satana ei în 
gând? 'Tot pe Eva o ispiteşte mai întâi, că ea e mai slabă, ca în Rai. La o masă, că la masă stăteau 
amândoi câteodată, numai la masă. Altădată îi ducea mâncare lui în cameră. Dar atunci mai era cineva 
musafir şi, după ce a plecat acela, cum stăteau ei la masă, ea zice: 

— Măi, eu ţi-aş spune ceva ţie. Cât trăim noi atâta milostenie facem — că dau în toate părţile — 
„dar dacă o să murim noi, cine o să ne mai dea de pomană? 

— Şi ce vrei să zici cu asta? 

— Oare n-ar fi bine să avem şi noi un copil să rămână peste averea asta, că dacă o să murim 
noi să ne continue milostenia? 

Când a auzit, el a strigat: 

— Satano! Tu eşti Eva, te las! Ce ţi-am spus? 

— Cum, măi? Eu te-am întrebat. Nu te supăra! 





% Convorbirea a avut loc între anii 1980-1985. 


823 


S-a făcut foc? 

— Mă duc să bag divorţ. Să nu te văd. 

Ea, de scârbă că l-a supărat pe el, s-a îmbolnăvit. Dar aşa boală că oleacă de nu şi-a dat 
sufletul. Că ea nu voia să-l jignească pe el. Ea a spus aşa, dar era bun dacă spunea întâi la un duhovnic, 
că apoi el îi spunea: „Nu îi mai spune lui aşa, că ştiţi că aveţi făgăduinţă”. S-a îmbolnăvit şi când mai 
să moară, m-a chemat să o împărtăşesc. Am făcut cum am putut şi m-am dus. 

„Hai că moare, că dacă te-a vedea, s-ar putea să mai aibă zile, că de acum e gata de scârbă”. 
S-a luat de scârbă şi s-a îmbolnăvit. Că ea a văzut că în neştiinţa ei l-a smintit, şi ea ţinea mult la el. 
Şi el ţinea mult la dânsa, dar când a văzut că vrea să-l tragă în ispită, el s-a făcut sabie. Cum spune 
Sfântul Pimen cel Mare: „Întâia oară fugi, a doua oară fugi, a treia oară fă-te sabie”. Când cineva nu 
te înţelege cu vorbă bună pentru a păzi bărbăţia şi dreptatea sufletului, te faci sabie. 

Când m-am dus acolo era mai moartă. Am chemat preotul din sat şi alţi trei preoţi, i-am făcut 
Sfântul Maslu, am spovedit-o, am împărtăşit-o. Preotul mă cunoştea: „Uite, părinte, a dorit să se 
spovedească la sfinţia ta, că te-a avut duhovnic”. „Am venit, măi frate, m-am repezit”. Am luat o 
maşină de aici şi m-am dus. Am făcut Sfântul Maslu şi am împărtăşit-o şi după Sfânta Împărtășanie 
1-am spus: 

— A fost o ispită, nu vă tulburaţi. Şi tu, măi bărbate, nu o lua aşa, că după aia s-ar putea să ai 
tu ispite mai mari decât dânsa şi să te smerească Dumnezeu pe tine, dacă tu o judeci pe dânsa. 

— Părinte... 

— Nu aşa, măi, dacă zice unul o glumă, tu de acuma să te faci foc şi hai la divorţ... Nu aşa. Nu 
o lua lată, că rămâne negrăpată. Bagă de seamă ce faci. Ea, ca femeie, săraca, a spus şi ea, a avut şi 
ea o ispită, dar tu trebuia să o înţelegi. 

După Sfânta Împărtăşanie într-o săptămână s-a sculat sănătoasă şi până în ziua de azi sunt 
sănătoşi. Dar nu o să-i mai pomenească lui câte zile o avea. Dar într-adevăr bărbatul a fost tot bărbat. 
Dar a luat-o prea repede, de aceea s-a supărat. Ea să moară de scârbă. Asta ca să vă spun ispita aceasta 
din viaţa lor. 

Când au venit acum parcă erau doi îngeri. Cu câte daruri au venit ei aici, ne-am speriat! 
Bolovani de ceară atâta, lumânări de ceară pentru biserică, unt, brânză. Au venit cu maşina, că au 
maşină acuma şi conduce el. Au adus pentru toată trapeza mănăstirii, poate să dea zece zile la masă 
brânză şi urdă şi miere de albine şi nu ştiu câte nu au mai adus. Şi ziceau: 

— Părinte, cu mila lui Dumnezeu, putem să ţinem douăzeci de familii. Atâta avere aveau. 

ŞI zic el: 

— Dar cât om trăi? 

— Las” că are Domnul grijă. Dacă veţi vedea că slăbiţi, are Domnul grijă. (Ei au un nepot 
credincios). Îl băgaţi pe acela şi: „Na, măi, fă tu mai departe”. Dar voi să ţineţi linia voastră şi să fiți 
atenţi că vrăjmaşul te pândeşte până la ultima suflare. Cum este scris: că acela va păzi călcâiul tău. 
Şi călcâiul omului este sfârşitul vieţii. Până atunci te pândeşte: Doar, doar. 

Şi v-am spus din viaţa acestor minunaţi oameni despre care oamenii socotesc că sunt vrăjitori, 
dar nu ştiu blagoslovenia lui Dumnezeu, că ei sunt ca fraţii acolo. 

Aceştia sunt oameni binecuvântaţi de Dumnezeu. Şi sunt foarte mari înaintea lui Dumnezeu. 
Ştii după cine s-au luat ei? S-au luat după Sfinții Hrisant şi Daria (prăznuiţi la 19 martie), după Sfinţii 
Galaction şi Epistima (5 noiembrie), Sfinţii Conon şi Ana (5 martie), Sfântul Amun şi soţia sa (4 
octombrie), aceştia toţi şi-au pus râduiala aceasta. I-am găsit în Vieţile Sfinţilor şi sunt mai înaintea 
lui Dumnezeu, strălucesc ca soarele. Ei au fost pe pământ şi Dumnezeu i-a binecuvântat ca să arate 
la ceilalți cât iubeşte curăția. 

Şi apoi câtă deosebire este între aceştia care s-au luat şi trăiesc în feciorie cum i-a făcut mama 
lor faţă de aceia cărora nu le ajunge o femeie şi se duc la alta şi lasă femeia lor legitimă şi nu ştiu ce 
înseamnă miercuri şi vineri şi duminică şi zi de post şi posturi. Aceştia trăiesc îngereşte pe pământ şi 
aceia dobitoceşte, ca dobitoacele. Şi ce spune la I Corinteni 6, 2: Au nu sțiţi că sfinții vor judeca 
lumea? Cum? Că Judecătorul e Hristos. Când ai să spui tu că n-am putut să fac cutare, atunci sfinții 

vor străluci ca soarele. Şi va zice Mântuitorul: „Îi vezi pe aceştia care strălucesc ca soarele? Au fost 
ca şi tine; au avut carne şi oase, foame, sete, durere, scârbă, necazuri, dar ei M-au iubit pe Mine şi 
strălucesc, au făcut toată fapta bună şi tu n-ai vrut să faci. Nu că n-ai putut, n-ai vrut”. 

V-am spus acestea pentru ca să vă întăriţi cei care veţi vrea să ţineţi o măsură de curăţie în 
familie. Ce se întâmplă? Curăţia, mai ales după făgăduinţă, e o a doua feciorie, când se făgăduieşte 
omul că are s-o ţie. Celălalt are fecioria din fire, iar acesta din făgăduinţă, că s-a făgăduit lui 
Dumnezeu, nu? Şi e tot mare înaintea lui Dumnezeu. 

Sfântul loan Gură de Aur zice: „Fecioria este ca soarele, iar curăţia ca luna. Fecioria este aur 
curat, iar curăţia este de argint”. Şi arată diferenţa dintre ele. Şi arată Sfântul Grigorie de Nyssa: Cea 
dintâi fecioară veşnică, nemărginită este Sfânta Treime. Tatăl nu se naşte din nimeni. Fiul se naşte 
mai înainte de toţi vecii din Tatăl fără de mamă. lar Duhul Sfânt purcede cu alt chip de estimă (mod 
de a fi), fără patimă. Deci cea mai mare taină a fecioriei începe chiar de la Sfânta Treime. Hristos, 
când vine în lume, se arată cel dintâi călugăr din lume, împlinind cele trei voturi călugăreşti. Trăieşte 
în feciorie prea desăvârşită, se naşte din Pururea Fecioara Maria, ca să arate cât iubeşte fecioria, şi 
trăieşte în ascultare, care ascultare până la moarte, şi încă moarte pe cruce. lar despre sărăcia lui 
Hristos, auzi: Vulpile au vizuini şi păsările cerului cuiburi, iar Fiul Omului nu are unde să-şi plece 
capul. 

Toţi sfinţii: Sfântul Metodie, Sfântul Atanasie, Sfântul loan Gură de Aur, Sfântul Vasile cel 
Mare, Sfântul Grigorie de Nyssa, Sfântul Ambrozie, toţi laudă fecioria, iar a doua după feciorie este 
curăţia, iar curăţia începe de la bunăvoința soţilor. Cât pot ei. Nu poţi mult, ţine şi tu miercurea când 
s-a vândut Hristos şi vinerea când L-au răstignit. De drept, după nunta creştină numai două zile pe 
săptămână are voie să fie soţul cu soţia. Voi aveţi înregistrate cele unsprezece reguli ale nunţii 
creştine?5 

Voi să ştiţi că nunta este mare taină. Şi n-o zic eu aceasta. Auzi ce spune Sfântul Apostol 
Pavel: taina aceasta mare este, iar au zic vouă în Hristos şi în Biserică. Dacă s-a făcut cununia în 
biserică şi în Hristos. Nunta este rădăcina firii omeneşti. Şi dacă e sfântă rădăcina, sfinte vor fi şi 
odraslele, adică ramurile, iar dacă rădăcina e sălbatică, sălbatice vor fi şi ramurile. Dacă nunta s-a 
făcut, Doamne fereşte, cu oameni care au fost căzuţi ori s-au luat neamuri, sau au fost oameni 
batjocoriţi pe conştiinţă de alte păcate grele, apoi odraslele acelea, copiii născuţi din ei sunt 
amărăciune şi n-au decât numai patimi în ei şi vicii. lar dacă nunta s-a făcut în condiţii curate, copiii 
sunt odrasle sfinte, merg exact pe urma părinţilor şi au daruri mai multe decât ei. 

TAINA NUNȚII 


Câtă deosebire este între un înger şi un om atâta deosebire este între un feciorelnic şi unul 
căsătorit. Atâta e de mare fecioria. Că Hristos a trăit necăsătorit, în feciorie, ca să dea pildă la apostoli. 
Şi a fost Dumnezeu şi om. Sfântul loan Evanghelistul a trăit în feciorie. Sfântul Apostol Andrei a 
trăit în feciorie. Sfântul Iacov cel Mare, fratele Domnului, a trăit în feciorie. Sfântul Apostol Toma 
în feciorie. Sfântul Simeon Zelotul în feciorie. Şapte din cei doisprezece apostoli au trăit în feciorie. 

Şi Biserica, păstrând în taină tradiţia, cum zice Marele Vasile, a început să preţuiască foarte 
mult fecioria şi s-a înfiinţat monahismul. Şi părinţii post-apostolici, Sfântul Ignatie Teoforul, pe care 
l-au mâncat leii la Roma, Sfântul Policarp al Smirnei care a fost ars în foc, Sfântul Irineu de 
Lugdunum, Sfântul Clement al Romei, atâţia sfinți mucenici, toţi au trăit în feciorie. Şi de aceea 
Sfinţii Trei Ierarhi au trăit în feciorie şi au fost călugări, că au văzut că Sfinţii Apostoli, învăţaţi de 
Mântuitorul, au prețuit mult mai tare fecioria decât căsătoria. 

Bună este şi căsătoria şi sfântă, că este taină, dar dacă s-ar face nunțile aşa cum am spus, după 
regulile nunţii creştine, iar nu aşa, condiţiile în care se fac acum, că de la uşa bisericii îi iau lăutarii 
în primire. De abia i-a cununat preotul în faţa sfântului altar şi îi iau dracii în primire la uşa bisericii 
şi merg cu tămbălău acasă. Şi apoi acasă jocuri, râsete, glume, beţii, la urmă se întâmplă şi bătăi şi 

ucideri şi moarte şi judecăţi şi nunta lui Hristos din taină se preface în teatru satanic, prăvălie a 
satanei. Porneşte în altar şi se termină în iad. Aceea e nuntă? Cu toate răutăţile şi fărădelegile? 

Îmi spunea deunăzi una: „Bărbatu-meu a mers la nuntă şi s-a îmbătat şi a jucat cu una la 
nuntă. Şi când a venit de dimineaţă: «Te tai, că eşti urâtă». Voia să o omoare: „Cutare e mai frumoasă 
ca tine”. Din joc a luat-o. Auziţi voi ce înseamnă nunta satanică? Aceea nu mai e taină a lui Hristos. 
Şi aşa se întâmplă fărădelegi. Acolo plesnete de mâini, acolo facere din ochi. Acolo îşi umplu ochii 
de preacurvie, de răutăţi de fărădelegi. Acolo gelozii, că femeia mea a jucat cu cutare şi bărbatul meu 
a jucat cu cutare şi apoi încep gelozii: „Ţi-a plăcut pe aceea, de ce ai jucat-o? Ai luat-o pe cealaltă?” 

Toate drăciile şi toate răutăţile, toate fărădelegile care mânie pe Dumnezeu încep de la nunta 
de astăzi, pentru că nunta nu mai este nuntă, ci teatru satanic, aşa cum se face ea în unele condiţii. 
Iată încă că în Bucovina se fac nunţi fără lăutari. Da, foarte multe. Au început şi în Moldova, dar mai 
puţine, trebuie să le arătăm noi. Foarte mulți zic: „Părinte, nu fac nuntă cu lăutari”. Văd şi oamenii 
că îşi strică toată liniştea, aducând la taina aceasta lăutari. Ce poate fi mai frumos ca o nuntă fără 
lăutari? Într-adevăr taină. Şi cu Dumnezeu şi cu îngerii lui Dumnezeu. 

Voi să ştiţi că la nunta lui Isaac, fiul lui Avraam, a fost un înger. Isaac era născut din 
făgăduinţă de la Dumnezeu. ] l-a făgăduit Dumnezeu lui Avraam când era Avraam de 40 de ani şi i 
l-a dat când era de 100 de ani. 60 de ani l-a aşteptat Avraam. Şi pe urmă i-a zis Dumnezeu: „a-l şi 
du-l pe muntele Moria şi mi-l adu jertfă, să-l junghii acolo”. Aşa de tare s-a temut Avraam de 
Dumnezeu, că l-a luat şi s-a dus să-l junghie. N-a zis: „Doamne, l-am aşteptat 60 de ani şi acum spui 
să-l junghii?” Nu, ci: „Mă duc, că a spus Dumnezeu!” Şi când a văzut Dumnezeu că era gata să 
junghie copilul, a trimis un înger care i-a zis: „Nimic să nu faci copilului, iată un berbec încurcat cu 
coarnele într-o tufă de scaieţi. Du-te şi junghie-l”. 

Şi l-a binecuvântat Dumnezeu. Şi a spus Dumnezeu din cer şi s-a jurat la muntele Moria, că 
am fost acolo, pe muntele Sion, acolo e acum moschee mare arabă: „Avraame, Avraame, fiindcă nu 
am pe altul mai mare decât pe Mine să mă jur, pe Mine Însumi Mă jur, fiindcă ai făcut acest lucru şi 
copilul pe care ţi l-am dat după 60 de ani de aşteptare Mi l-ai adus Mie jertfă, pe Mine Însumi Mă 
jur, pentru că ai avut atâta credinţă şi fierbinţeală de credinţă să nu cruţi pe fiul tău, cu adevărat 
înmulţind te voi înmulţi şi blagoslovind te voi blagoslovi, întru seminţia ta se vor binecuvânta toate 
popoarele lumii şi nu va mai fi numele tău Avram, ci Avraam, adică părinte al multor neamuri te-am 
pus pe tine”. 

Şi mare grijă a avut Avraam de Isaac, ca nu cumva să ia femeie rea din neamul popoarelor 
păgâne, că era din poporul ales al lui Dumnezeu, neamul lui Avraam. Şi îi spune slugii sale: „Du-te, 
fiule, şi caută soţie fiului meu”. Dar a întrebat sluga: „Mă duc să-i caut femeie lui Isaac, că eu nu 
cunosc unde să merg”. „Du-te, fiule, ia cămilele, încalecă şi du-te în Mesopotamia, de unde am venit 
noi — ţara dintre cele două râuri, între Tigru şi Eufrat, de unde a venit Avraam în pământul 
Canaaneilor —, şi să aduci din neamul nostru, adică a evreilor, o fiică. Ai să o găseşti, că îngerul 
Domnului va merge cu tine şi ţi-o va arăta, că în calea ta va ieşi”. S-a dus acela şi a luat cămilele. 
Când a ajuns în Mesopotamia, Rebeca, nepoata lui Avraam, că până la Avraam s-au luat neamuri în 
căsătorie, i-a ieşit înainte la apă. Şi aşa a adus-o pe Rebeca la Isaac. Dar cine a mers cu el? A mers 
îngerul Domnului: „Te duc eu, ştiu pe cine trebuie să iei din neamul lui Avraam”. Că în rest erau 
popoare păgâne toate, numai acest popor era ales — al lui Avraam. 

La nunta lui Isaac a venit un înger care l-a povăţuit, dar la nunta lui Tobie n-a mai venit un 
înger, ci un arhanghel. Voi ştiţi din Biblie, la nunta lui Tobie a venit arhanghelul Rafail din cer. Bietul 
Tobie, ce fericire a avut! N-a ştiut cine îi slujeşte la nuntă. Că Tobit bătrânul, tatăl lui Tobie, a fost 
om cu mare dragoste de Dumnezeu în viaţă. El şi cu Ana, soţia lui, mama lui Tobie. Cât erau ei în 
Galileea se duceau la templul lui Solomon la fiecare praznic şi aduceau jertfe de miei, de viței, 
milostenie. Şi le-a dat Dumnezeu pe acest copil, pe Tobie. Şi când a venti împăratul Salmanasar şi a 
adus tot poporul în robie în Ninive, i-a luat şi pe ei, săracii. Copilul încă era mic atunci. 

Şi în Ninive fiind, acest Tobit, foarte milostiv şi temător de Dumnezeu, când a auzit că a ieşit 
ordin de la împăratul ca toţi evreii care mor să nu fie îngropaţi, să fie daţi mâncare la câini, el s-a 

umplut de râvna lui Dumnezeu şi a zis: „Chiar de-oi muri, dar care îl văd, îl îngrop”. Şi îi aruncau 
peste zid la câini şi el se ducea noaptea şi îi lua pe evrei, pe evreice şi pe copiii care mureau şi îi 
îngropa, ca să nu-i mănânce câinii. Şi îi spuneau toţi: „Măi, dacă te prinde, te omoară”. Fusese în 
pericol de moarte de atâtea ori. „Până ce m-a prinde tot am să îngrop pe fraţii mei, să nu rămână să-i 
mănânce câinii”. 

Şi odată în ziua Cincizecimii, el stătea la masă, avea tot felul de bucate, dar nu gustase încă 
din mâncare, şi vine unul: „lată, tocmai acum au aruncat pe unul din ai noştri peste zid”. Şi el a plâns: 
„Doamne, păzeşte-l până diseară să nu-l mănânce câinii”. ŞI a zis: „Nu gust nimic”, a postit în ziua 
de Cincizecime, „până ce nu-l îngrop pe fratele meu; pe urmă am să mănânc”. Când s-a înserat, s-a 
dus, l-a luat şi I-a îngropat şi pe acela. Aşa de râvnitor era să facă voia lui Dumnezeu. Şi era milostiv 
şi creştea pe copilul Tobie în mare frică de Dumnezeu. 

Şi copilul atât a iubit pe tata şi pe mama, că era gata oricând să moară pentru ei. Dacă era de 
neam sfânt şi copilul era tot aşa ca dânşii curat. Dar când au venit ei robi în Ninive, tatăl său, Tobit 
bătrânul, era încă tânăr. Şi odată a fugit din Ninive, că s-a aflat în primejdie de moarte şi s-a temut ca 
om ŞI s-a dus la un sat departe de Ninive, care se numea Ragheşul Mediei, la sute de kilometri, a luat 
pe Ana şi copilul, ca să nu-i prindă şi să-i omoare. Şi ducându-se ei acolo, a lăsat zece talanţi de 
argint, zestrea copilului, la o rudenie a lor, un moş pe nume Gabail, frate cu tatăl său. El a muncit o 
viaţă şi i-a lăsat zestre. Şi acela i-a dat zapis la mână iscălit şi pecetluit că a primit banii: „Frate, când 
vei veni, ia-ţi banii”, că era credincios tare şi acela. Dar nu i-a spus bătrânul lui Tobie. Şi Tobie, când 
a crescut mare şi era de însurat, a început a plânge odată: 

— Tată... 

— De ce plângi, dragul tatei? 

— Tată, tată, iaca de ce plâng. Dumneata ai orbit. 

Că Tobit bătrânul adormise odată pe prispa casei şi neînchizând bine ochii, era un pui de 
rândunică acolo şi i-a făcut un gunoi în ochi şi a orbit de amândoi ochii, că e otrăvitor gunoiul de 
rândunică. Şi a orbit bătrânul, era de 58 de ani, a orbit de tot. Şi a rămas tatăl său orb, iar mama sa 
era bătrână. Ea ţesea covoare, torcea lână şi de abia se hrănea, iar băiatul tânăr muncea şi îi îngrijea 
pe amândoi cu mare dragoste. 

— Plâng, tată, eu am ajuns vremea să mă însor, dumneavoastră sunteţi săraci şi bătrâni, n-am 
pe nimeni să mă mai ajute, că nu mai am fraţi şi nici surori. 

Atunci a lăcrimat bătrânul Tobit: 

— Nu plânge, dragul tatei, tu nu ştii ce bucurie am să-ţi spun eu acum. Tu să ştii că zestrea ta 
e la Gabail, în Ragheşul Mediei. Ai zece talanți de argint pecetluiţi acolo. Uite aici actul. 

— Cum, tată, ai mei? 

— Al tăi. Eu am avut grijă, dragul tatei, să-ţi pun zestrea acolo, când am fugit noi din Ninive 
şi am scăpat cu viaţă. 

— Dar oare Gabail moşul are să mi-i dea? 

— Da, uite aici actul. E iscălit. Acela e om cu frica lui Dumnezeu. 

Şi s-a bucurat Tobie. 

— Dar unde-i, tată, Ragheşul Mediei? 

Că el nu ştia, că a fugit de mic de acolo. Tatăl lui fiind prooroc, cu toate că era orb, tot Duhul 
Sfânt vorbea prin el, şi îi zice: 

— Dragu” tatei, Dumnezeu are să te conducă. 

Şi într-o bună zi i-a spus Tobie tatălui său: 

— M-aş duce să aduc arginţii aceia, zestrea mea, ca cine va vrea să mă ia în căsătorie, să-i spun 
ŞI eu că am zece talanţi de argint, şi atunci va veni oricare, că am avere multă. 

— Dragu” tatei, să te duci. 

Şi era cale de trei zile. Şi tânărul nu ştia calea, iar bătrânul orb nu putea să se ducă, că el nu 
vedea, mamă-sa slabă, nici atât. 

— Dar, tată, cum să mă duc, dacă nu ştiu drumul? 

— Du-te, fiule, şi caută un om care ştie locurile pe acolo şi noi îl plătim cu ziua să meargă cu 
tine. Sunt oameni de la noi care cunosc drumul până acolo. Tu nu spui la ce te duci, nu cumva să te 
atace celălalt pe drum. Să zici aşa: Am treabă până la un moş de-al meu. Să nu-i spui, nu cumva acela 
care-i călăuza să te prade. 

Şi s-a dus Tobie şi a pornit. Şi căuta un om care să ştie drumurile într-acolo, că tatăl său a zis 
că îi plăteşte cu ziua să îl ducă până acolo. Şi s-a dus Tobie şi iată erau două drumuri care se întretăiau. 
Şi vede un tânăr care venea din cealaltă parte. Şi când a ajuns el, l-a întrebat: 

— Bună ziua, tinere. 

— Bună ziua. 

— Unde mergi, frate? 

— Acolo unde gândeşti tu. 

— Uite unde gândesc eu, m-a trimis tata poate găsesc un om care ştie să meargă în Media. 

— Eu sunt acela, doar eu sunt de pe acolo. Cunosc tot pe acolo. 

— Hai la tata să-ţi plătească cât vrei mata pe zi. 

— Eu merg, dar nu vreau plata acum, ci când voi veni. 

Au mers şi au grăit. 

— Dar când puteţi? 

— Mâine dimineaţă merg. Dar, moşule, dacă iau banii acum, n-am nici un curaj. Când vin, îi- 
am luat, ştiu că am făcut treabă, îmi plăteşti cinstit. 

Şi-l întreabă Tobie: 

— Cum îţi este numele, frate, mata care megi cu băiatul nostru? 

— Eu sunt Azaria al lui Anania cel mare, zice. 

Adică eu sunt străinul cel ce slujesc Domnului. Dar acesta nu a înţeles. 

— Şi ce religie ai? 

— Religia lui Avraam. 

— Dar ştii drumul? 

— Ştiu, moşule, nu te teme. 

— Dar numele tău de botez? 

Că întâi spusese numele lui de familie. 

— Numele meu este Rafail. 

Erau mulți cu numele Rafail, că şi azi sunt mulţi care se cheamă Rafail. 

— Măi, Rafaile, mergi cu băiatul meu, măi. Uite, Ana a copt la cuptor, vă punem pâine, vă 
punem vin, vă punem nişte bliduri, tot ce trebuie la drum. Ia-ţi o cămaşă de schimb şi mergeţi cu 
tânărul meu, cu 'Tobie. 

— Merg, vai de mine, ne-am găsit amândoi cam de-o seamă. Arăta că-i cam de-o seamă cu 
tânărul. 

Şi pleacă ei şi merg până seara şi ajung lângă râul Tigru, că pe acolo trecea drumul lor. Şi s- 
au culcat pe malul râului Tigru, au făcut şi foc amândoi, că noaptea în Orient e rece. Ziua e prea cald 
şi noaptea e rece. Şi stând ei la foc, un peşte mare din râul Tigru s-a repezit să-l prindă pe Tobie, cu 
gură mare. Tobie a fugit: 

— Măi, Rafaile, măi, ia uite un peşte mare, vai de mine, mă pândea din apă şi a vrut să mă 
omoare, eram gata. 

— Măi, Tobie, nu te teme. Are să se mai repeadă odată. Prinde-l măi de urechi, că ţi-ajut şi eu 
ție. 

— Măi, dar mă trage în apă. 

— Dar sărim amândoi. 

Când s-a mai repezit odată peştele, tânărul Tobie l-a prins. Peştele mare, dădea să-l înghită. 
Prinde şi Rafail. ÎI scot afară. Peştele era mare de câţiva metri. 

— Dar de ce-i bun acesta, măi? 

— Dar n-avem foc aici? Tăiem o bucată şi o punem pe cărbuni. 

— Dar la ce mai este bun, că doar nouă nu ne trebuie. Noi suntem numai doi. 

— Măi, ia rinichii peştelui şi fierea. 

— Şi la ce-s buni? 

— Ți-oi spune eu. Eu ştiu multe, zicea Rafail. 

Şi le-a pus în băsmăluţe: rinichii peştelui erau mai de jumătate de kilogram, era peşte mare, 
şi fierea deoparte. Şi dimineaţă merg ei cu acelea la drum şi în cealaltă seară au ajuns în nişte munţi 
pustii unde au dormit. Şi Rafail zicea: 

— Măi, frate Tobie, hai să ne mai rugăm. 

Şi citeau o rugăciune şi iar mai mergeau. 

— Măi, frate Rafaile, dar ce spor ai tu la drum. Eu nu mă pot ţine de tine. 

Acela i se părea că merge mai repede. 

— Hai, măi, cu ajutorul lui Dumnezeu, că văd că te ţii şi tu. 

A treia zi au sosit. Şi era un deal o cetate frumoasă unde era o curte frumoasă, cu vii, cu livezi. 

— Ştai tu cine stă acolo, măi Tobie? Ai auzit de Sara lui Raguil? 

— Am auzit, bre. E din neamul nostru. 

Auzise de la tatăl lui. Cine era Sara lui Raguil? Raguil îl chema pe moşul lui Tobie. Şi acela 
avea o fecioară foarte credincioasă, pe nume Sara. Avea peste 20 de ani şi nu era căsătorită, căci la 
curtea ei era un drac cu numele Hasmodeu, şi câţi peţitori veneau la dânsa, care cum venea la fată, el 
se arăta în chip de ostaş şi pe toţi îi omora. Şi Tobie auzise de la tatăl lui despre ea. 

— Uite aici stă Sara lui Raguil. 

— Măi, am auzit că e tare frumoasă, foarte bogată şi foarte credincioasă. 

Dar Sara fecioara, fiind credincioasă, postise 40 de zile până atunci: „Doamne, adu-mi mie 
unul din neamul nostru, credincios, şi goneşte pe duhul Hasmodeu de la casa noastră”. Şi a postit 
săraca 40 de zile, numai seara mânca puţină pâine şi apă şi se ruga lui Dumnezeu: „Adonai, eloi 
Savaot, auzi necazul meu de sus, dacă e voia ta să mă mai căsătoresc, adu-mi un tânăr credincios şi 
goneşte pe duhul cel rău care omoară pe toţi peţitorii”. Căci cum veneau peţitorii apărea acela în chip 
se ostaş şi îi omora. lar tatăl fetei îi ducea în grădină şi îi îngropa cu lopata şi nu mai ştia nimeni ce 
s-a făcut cu ei. Şapte îngropase până atunci. Şi auzise Tobie de Sara că are un duh rău şi îi spune lui 
Rafail: 

— Măi, Rafail, măi, nu ne putem apropia de curtea asta. Aici îi dracul cel rău, Hasmodeu, mi- 
a spus tata. Fata-i cuminte, frumoasă, credincioasă, dar n-are de la Dumnezeu libertate, este un drac 
care nu ştiu cine l-a trimis, poate vrăjitorii, sau cine l-a îngăduit să fie, care pe toţi îi omoară, aşa am 
auzit de la tata. 

— Nu te teme, măi Tobie, că tu eşti cu îngerul Domnului. 

Dar n-a spus că el e înger. 

— Măi, eu mă tem. Eu ştiu? 

— Măi, nu te teme. 

Că tatăl lui 1-a spus când a plecat: „Mergi, fiule, cu îngerul Domnului”, că deşi tatăl său nu-l 
cunoştea, dar Duhul Sfânt i-a spus, deşi nu ştia cu cine merge. 

— Măi, nu te teme, măi Tobie. 

— Cum să nu mă tem, bre? Eu am auzit că-i omoară pe toți. 

— Măi, hai şi tu peţitor s-o vezi cât îi de frumoasă şi credincioasă fata. 

— Dar mă tem că mă omoară Hasmodeu. 

— Nu te teme, că esti cu îngerul Domnului. Dar să te învăţ ceva. Ai rinichii peştelui? 

— Am. 

— Uite, facem oleacă de foc cu jăratec din nişte lemne. Ia focul ăsta şi pune-l pe o tavă. Pune 
rinichii peştelui pe tavă şi ia şi înconjură curtea aceasta de şapte ori. 

Acum era seara. A înconjurat curtea de şapte ori şi a afumat-o roată, cu rinichii peştelui. Era 
simbolul celor şapte Taine, cum zice Sfântul Efrem. Însă în timpul ăsta Rafail l-a prins pe diavol şi 
l-a îngropat tocmai în susul Egiptului, într-un munte: „Aici să stai până la a doua venire”. Apoi a zis 

lui 'Tobie: 

— De acum nu te teme, măi, că îngerul Domnului este cu tine. S-a dus Hasmodeu când a 
mirosit rinichii aceştia. 

Şi au intrat amândoi tinerii — şi Rafail şi Tobie. Când i-au văzut părinţii aşa de frumoşi şi 
tineri, au început a plânge. Sara săraca avea acum patruzeci de zile de post în seara aceea. 

— De ce aţi venit? 

— Am auzit că aveţi o fată frumoasă şi am venit să vorbim cu ea să o ia băiatul acesta în 
căsătorie. 

— Dar dumneata cine eşti? 

— Eu sunt o rudenie de-a lui, un prieten. 

Dar acela a zis sincer: 

— Domnilor, duceţi-vă repede de aici că mi-e milă de tinereţea voastră. Eu aş grăi cu fata, dar 
iese un duh rău care este aici în chip de ostaş cu numele Hasmodeu şi vă omoară tot acuma. 

Dar Tobie se temea. 

— Nu te teme, măi, eşti cu îngerul Domnului. Nu ştii ce am făcut noi? Că noi am tămâiat casa 
asta. 

Şi au stat de vorbă, au chemat pe fată. Fata, săraca, era plină de umilinţă, de zdrobire, căci 
postise. Tinereţea o arăta că-i frumoasă, că-i cuminte, dar era şi credincioasă săraca. Şi au stat de faţă 
şi părinţii ei, căci ştiau că într-un ceas gata, venea Hasmodeu. Şi au stat un ceas, au stat două şi mai 
multe. Când au văzut că nu apare Hasmodeu, au zis: 

— Domnule, văd că la dumneavoastră nu vine. Poate pentru că sunteţi doi sau aveţi credință 
mare. De acum rămânețţi şi vorbiţi cu fata. 

Dar Rafail a spus: 

— Ce să rămân eu? Doar n-o să o iau eu în căsătorie. Să rămână Tobie. 

Dar 'Tobie se temea. Dar Rafail i-a spus: 

— Măi, Tobie, nu te teme. i-am spus eu că noi am tămâiat. Nu se mai apropie în veci. Ştii ce 
fac eu? Tu ia şi fă nunta, dar mie dă-mi hârtia de la tatăl tău, că eu mă duc la Ragheşul Mediei, la 
Gabail, să-ţi aduc talanţii, ca să nu mai pierzi tu vremea. 

— Dar ştii de asta? 

— Da, cum să nu? Eu ştiu, cunosc, că eu sunt de când lumea aici — că îngerul unde nu-i? —, mă 
duc să-ţi aduc cei zece talanţi de argint, ca să vadă ăştia că ai şi tu avere, poate ei cred că eşti sărac. 

— Măi, te duci! 

— Doar de ce mă plăteşte tatăl tău? Ca să-ţi ajut la drum. 

Şi s-a dus acela la Gabail: 

— 'Ți-am adus actul semnat de dumneata. 

Acela, om credincios, i-a dat cei zece talanţi şi 1-a zis: 

— Ia-i, domnule, şi du-te. 

Când au venit, aceştia făcuseră nunta de trei zile. Acela a zăbăvit. A ţinut nunta şapte zile 
cum ţine la iudei. Şi era o bucurie mare pe părinţi, mureau de bucurie când au văzut că nu a mai 
apărut Hasmodeu. Dar şi ei aveau numai pe fata asta, pe Sara, şi l-au ispitit pe Tobie. 

— Domnule, mata eşti mirele, ginerele nostru, dar să stai la noi, vezi câtă avere avem şi noi 
numai pe dânsa o avem. 

Dar el ţinea la tatăl lui şi la mama sa. 

— Puteţi să aveţi munţi de aur, eu pe tata şi pe mama nu-i las. Tata e orb, mama e bătrână şi 
m-au crescut dintr-o fărâmătură de carne. Nu-mi trebuie nici mireasă, nici avere, mă duc să ajut pe 
tata până ce va muri. 

Aşa ţinea la tatăl său, că era copil crescut cu frica lui Dumnezeu. Dar a zis şi fata, când a văzut 
că el vrea să plece: 

— Eu mă duc după el. 

Şi atunci, când au văzut ei că ţine atât la tatăl său, i-au zis fetei bucuroşi: 

— Du-te, fată, mergi cu Dumnezeu. 

Şi i-au pus nu ştiu câte căruţe de zestre, cârduri de oi, vite, cai, bani mulţi, haine şi i-au încărcat 
cu toate darurile să se ducă cu nunta. Şi atunci, mergând ei cale de trei zile cu nunta şi cu toate averile 
lor, de la Ragheşul Mediei până aproape de Babilon, când se apropiau, a zis Tobie către Rafail: 

— Măi, frate Rafail, toţi se vor bucura la nunta asta, numai tata nu are să se bucure. Are să se 
bucure că vin cu atâta avere, dar el nu vede, săracul. El e orb. 

— Măi Tobie, mai ai fierea peştelui? 

— O am, că tu ai zis că e bună de ceva. 

— Ascultă ce-ţi spun eu. Când ajungem cu nunta aproape de casă, fugi înainte, du-te înaintea 
tatălui tău, că el vine înaintea ta, şi să te duci repede la el şi să spui: „Cutează, tată, nu te teme” şi 
îndată să tăbărăşti la ochii lui şi să-l freci cu fierea peştelui şi are să-i treacă albeaţa. 

A asculta de acesta. A văzut acolo, când a tămâiat palatul şi a fugit dracul Hasmodeu şi n-a 
mai putut să-i atace. Şi şi-a zis: „Asta-i un om straşnic, tovarăşul acesta al meu ştie multe, fac ce zice 
el”, 

În timpul ăsta biata Ana, mama lui, tot ieşea în drum şi punea mâna streşină la ochi: 

— Oare nu vine băietul? Nu l-au mâncat nişte fiare? 

Îl aştepta pe Tobie, nu ştia că vine nunta cu totul. Dar vine înainte unul şi îi spune: 

— Măi, băiatul dumitale vine cu avere de la Ragheşul Mediei, cu nuntă mare, vine cu averi 
multe, cu aur, cu argint. A luat pe Sara lui Raguil, acesta unde era dracul Hasmodeu şi l-a gonit. 

Şi numai ce vede mama că vine şi Tobie. Tatăl său nu vedea săracul, era orb şi când a dat să 
iasă pe pragul casei, a căzut Jos. S-a împiedicat de prag şi a început să plângă: „Vine băiatul cu 
mireasa şi cu nunta, dar eu nu-i văd, dragul tatei. Mă bucur şi eu că vin”. Şi i-a zis Ana lui Tobie: 

— Iaca s-a împiedicat tatăl tău şi a căzut, săracul. 

Şi s-a dus Tobie la el şi i-a zis: 

— Tată, am venit, vin cu mireasa, cu nunta, cu mare bucurie. 

L-a prins pe tatăl şi l-a frecat la ochi: 

— Cutează, tată, ai răbdare. 

Şi acela când a dat să se frece, că-l usturau ochii, s-au făcut ochii sănătoşi. Na, altă minune, 
aceasta cu fierea peştelui pe care l-a luat de la râul Tigru! Şi i-a zis tatăl: 

— Dragul tatei, ştii că eu văd? 

— Tată, tată, tovarăşul meu de drum pe care mi l-ai dat, mare om este. Uite, el m-a învăţat 
când am ajuns la Ragheşul Mediei de am înconjurat casa de şapte ori şi am tămâiat cu rinichii peştelui 
şi dracul Hasmodeu care omora pe toţi peţitorii care veneau acolo nu s-a mai lipit de noi şi am luat 
fecioara aceasta atât de frumoasă şi de înţeleaptă şi vine nunta în urmă. Tată, să-i plătim la omul 
acesta. 

— Măi băiete, cât zici tu. 

— Ştii ce zic eu? Acesta merită să-i dam cam jumătate din averea care o aducem de acolo, că 
mare om este. Dacă nu era acesta, nimic nu făceam. Ne-a adus şi cei zece talanţi de argint de la Gabail 
de la Ragheşul Mediei, mi-a fost şi un bun povăţuitor de drum. M-a învăţat şi ce să fac cu fierea 
peştelui, cutare. 

— Dragul tatei, a zis tatăl lui, acesta e un trimis al lui Dumnezeu — dar nu ştia că e chiar trims 
—, să-i dăm jumătate de avere, cum zici tu. 

Şi când vorbeau ei iată a sosit şi nunta, cu bucurie mare, cu lume, cu necazuri de ale lor, cu 
vin, cu turme de oi, bani, vite, cai, căruţe încărcate cu zestre. Că nunta a făcut-o şapte zile acolo la 
Ragheş şi a mai continuat aici o zi la bătrânul Tobit. Şi după ce s-a terminat nunta, cheamă Tobit 
bătrânul pe Rafail: 

— Măi, frate Rafail, mi-a spus băiatul că tare mult l-ai ajutat. Şi i-ai mai arătat şi calea atâtea 
zile cât aţi mers până acolo, şi cum l-ai învăţat cu fierea peştelui şi uite m-am făcut şi eu sănătos cu 
ochii. Dumneata poate eşti un trimis al lui Dumnezeu — că el nu ştia încă, nu i se descoperise încă. 
Măi, fratele meu, cât de bine te-ai purtat tu cu feciorul meu. Să vină el cu atâta avere şi cu mireasă 

de acolo. Că acea miseasă nimeni nu o putea lua, că dracul Hasmodeu, care sălăşluia la curtea acestei 
fete aşa de frumoase şi bogate, îi omora pe toţi. Şi tu nu ştiu cum l-ai învăţat că l-a gonit Dumnezeu 
de acolo. Uite frate, ne-am sfătuit cu feciorul să-ţi dăm jumătate din averea pe care o aducem de 
acolo, că mult bine ai făcut feciorului nostru. 

Şi atunci Rafail zice: 

— Moşul Tobit, taina împăratului bine este a o păstra, iar lucrul lui Dumnezeu a-l spune slavă 
este. Nu-mi trebuie nimic avere de la tine. Ştii cine sunt eu? 

— Cine? Cred că eşti un om al lui Dumnezeu şi un trimis al Lui să ne ajute pe noi. 

— Eu sunt Rafail, arhanghelul din cer, unul din cele şapte duhuri care stau înaintea lui 
Dumnezeu, şi când făceai milostenie şi îngropai morţii la Ninive şi te-ai dus în ziua de duminică 
mare, a Cincizecimii, şi n-ai gustat nimic până n-ai îngropat pe cel ce era aruncat de aceia peste zid 
ca să-l mănânce câinii, eu eram acolo. lar când te rugai eu duceam rugăciunile tale la Dumnezeu. 

Şi i-a spus toate faptele lui. 

— Şi Dumnezeu din cer a căutat spre faptele tale bune şi spre feciorul tău care atâta te iubeşte, 
încât când i-au spus socrii să rămână acolo că îi dau toată averea, el a zis că lasă şi averea, lasă şi 
mireasa şi vine să te îngrijească, că ştie că eşti orb. Deci Dumnezu, văzând cu câtă dragoste vă iubeşte 
pe voi şi ascultarea de părinţi a lui şi milosteniile tale, m-a trimis din cer să slujesc la nunta lui. N- 
am nevoie de nimic de pe pământ, că nu sunt de pe pământ. Am venit să povăţuiesc pe Tobie şi să vă 
binecuvântez pe voi. Binecuvântaţi să fiți voi de Dumnezeu care a făcut cerul şi pământul, 
binecuvântat să fie feciorul vostru şi mireasa. Binecuvântat să fie rodul pântecelui lor şi copiii care 
se vor naşte din neamul drepţilor. Şi eu mă duc să slujesc Domnului. Rămâneţi cu Dumnezeu cel viu 
şi Dumnezeu să fie cu toţi. 

Şi ca fulgerul a zburat la cer şi atunci au văzut ei cine a slujit la nuntă, că v-am spus că la 
nunta lui Isaac a fost un înger, pe timpul lui Avraam, iar la nunta lui Tobie n-a mai fost un înger, ci 
a fost un arhanghel, arhanghelul Rafail din cer. Iar la nunta din Cana Galileii n-au mai venit nici 
îngeri, nici arhangheli, a venit Ziditorul îngerilor, Împăratul şi Ziditorul heruvimilor şi serafimilor, 
Hristos, şi a ridicat nunta la rangul de taină. Că în Legea Veche nunta era o declaraţie: femeia dădea 
o declaraţie că va trăi cu el şi bărbatul la fel. Şi dacă nu se împăca îi dădea carte de despărțire, după 
cum a zis Moise, şi o lăsa. Însă după Mântuitorul nimeni nu mai are voie să-şi lase femeia, afară de 
pricină de curvie, dacă a găsit-o cu altul, sau dacă a murit. A întărit nunta ca taină, una din cele şapte 
taine, cum zice şi Sfântul Apostol Pavel: Taina aceasta mare este, iar eu zic în Hristos şi în Biserică. 

Iată, vi le-am spus toate acestea pentru că a fost vorba de nuntă. Țineţi minte, la Cana Galileii 
a fost începutul minunilor lui lisus Hristos. Eu am fost acolo. Iată să vă arăt vin de la Cana Galileii, 
unde s-a prefăcut apa în vin. Am adus de acolo o sticluţă cu vin, că acolo toată lumea cumpără de 
unde s-a prefăcut apa în vin. Am văzut vasele în care s-a prefăcut apa în vin. Voi aţi văzut pive din 
acelea de pisat grâu? Sunt din lemn, iar vasele de acolo sunt mai mari ca acelea, dar nu din lemn, ci 
din piatră. Ai văzut ce spune Evanghelia? Că la nunta din Cana Galileii nu avea să facă Mântuitorul 
minunea aceasta, dar l-a rugat Maica Domnului. I-a spus aşa la sfârşitul nunţii: „Nu au vin”. lar 
Mântuitorul i-a spus: „Ce este, femeie? N-a venit vremea mea”, adică n-a venit vremea să încep 
minunile. Dar Maica Domnului a ştiut că o ascultă, că niciodată nu o refuza, şi le-a zis slujilor: „Faceţi 
ce vă spune el”. Şi atunci le-a spus: „Aduceţi şase vase de piatră luau câte două-trei vedre, după 
măsura iudeilor, din ce puneai în ele: vin, apă, untdelemn, orice ai fi pus. Eu le-am văzut şi m-am 
închinat şi le-am sărutat. Două sunt în biserica din Cana Galilei, la iconostas. Două sunt la Muzeul 
Sfânta Ana de la Ierusalim, iar două s-au pierdut. 

Iar după ce ne-am închinat acolo, eram vreo 60 de pelerini români, au intrat în biserică nişte 
copilaşi de arabi, că acolo sunt mii de arabi creştini ortodocşi, care au episcopi, preoţi ai lor. Aceia 
merg şi la Înviere, când vine Sfânta Lumină; să vezi ce fac acolo, cât plâng când vine Sfânta Lumină 
din cer în Sâmbăta Mare. Au intrat copilaşii aceştia, noi ne închinam pe rând şi aceştia au venit în 
biserică, au făcut câte trei metanii, erau între 6 şi 10 ani cel mult, fetiţe şi băieţi. După ce au făcut 
rugăciune, au făcut cruce dreaptă, s-au pus în genunchi, au sărutat şi ei sfintele vase şi au început să 

cânte. Translatorul nostru, care acum îl aveţi vicar la Sibiu, vlădica Lucian Florea, care a fost 12 ani 
şeful Căminului Românesc din Ierusalim, s-a întâmplat că nu era cu noi. El ne-a condus până la 
Nazaret, la mitropolitul Isidor şi a plecat nu ştiu unde cu alţi închinători, că toţi erau pe capul lui. Dar 
era altul, Părintele Corniţescu, care ştia limba arabă şi englezeşte la perfecţie. Şi ne-a spus: „Las că 
vă spun eu ce cântă”. Şi s-au pus copilaşii şi au început a cânta: „La nunta ce s-a întâmplat, Cana 
Galileea,/ Fost-a şi lisus chemat, Cana Galileea,/ Şase vase apă au pus, Cana Galileea,/ Şi le-a umplut 
până sus, Cana Galileea,/ Domnul a binecuvântat, Cana Galileea,/ Apa-n vin s-a preschimbat, Cana 
Galileea”. Melodia o ştiam, dar limba de unde, că e limba lor. Şi au cântat până la urmă. Şi am 
întrebat: „Ce-a zis, domnule?” Părintele Corniţescu, translatorul nostru, ştia perfect limba arabă, că 
a învăţat acolo. El ne-a dus şi pe la Academia Evreiască. „Ştii ce zice? Asta e colinda care o cântă la 
noi în ţară, că doar se cântă şi la noi asta”. După ce ne-au cântat copiii, au făcut trei metanii, au sărutat 
iar sfintele vase şi au venit la noi. Eram un cârd de preoţi, călugăriţe erau vreo 30, noi vreo 20 de 
preoţi, arhimandriţi. „Pater, abuna pater”. „Ce vrea, mă1?” „Cere bacşiş, că ţi-a cântat!” „Dar, zic, cât 
să le dăm?” „Câte cinci agorot”, cum ar fi 50 de bani la noi. Dar le-am dat câte o liră, o liră avea câte 
100 de agorot. Să vezi bucurie pe ei, s-au dus de acolo făcând cruce. 

Dar ce vreau să vă spun? La Cana Galileii nunta n-a mai rămas o simplă declaraţie. S-a făcut 
Taină ca şi Botezul, ca şi Mărturisirea, ca şi Sfânta Împărtășanie. Deci cât de cinstită trebuie să fie? 
Ca şi Preoţia, una din cele şapte Taine, trecută în rândul mijloacelor sfinţitoare ale Bisericii. Şi v-am 
vorbit mai înainte de cele unsprezece reguli canonice ale nunţii creştine, iar acum v-am arătat cum s- 
a ridicat Nunta la rangul de Taină, că la nunta lui Isaac, feciorul lui Avraam, a fost un înger, la nunta 
lui Tobie a fost un arhanghel, iar la nunta din Cana Galileii a fost Însuşi Ziditorul arhanghelilor şi 
Făcătorul cerului şi al pământului şi a ridicat nunta la rangul de taină. Dar nunta trebuie să fie curată, 
cinstită, cum a zis Sfântul Apostol Pavel: Cinstită este nunta şi patul nespurcat, Hristos pe amândouă 
le-a dat. Taina aceasta mare este, iar eu zic vouă în Hristos şi în Biserică. 

Vin deunăzi câţiva şi zic: „Vrem să scriem nişte pomelnice. Eu şi soţia”. Dar mie îmi vine în 
gând: „Dar sunteţi cununaţi?” „Nu, avem cununia oficială”. „Du-te de aici, că la cel necununat nu 
are voie preotul să intre în casa lui, rugăciunea lui nu e primită, lumânarea lui nu e primită, prescura 
lui nu e primită, pomana lui nu e primită, părticele nu-i poţi scoate şi dacă ai mâncat la masa lui te- 
ai spurcat ca la păgâni, că trăieşte necununat. Dacă moare, n-ai voie nici să-l îngropi în cimitir, ci în 
afară de cimitir. Nici o legătură nu are cel necununat cu Biserica. Degeaba ai venit. Ai act de la 
primărie, acela ştii cât valorează? Te-ai dus să cumperi o iapă, o vacă, o scroafă şi îţi trebuie bilet 
oficial. Atâta valorează, doar în lumea asta. Că te-ai trecut pe numele bărbatului cu actul ăsta? Da, 
trebuie şi ăsta. Că zice Evanghelia: Daţi cezarului ce-i al Cezarului, şi lui Dumnezeu ce-i al lui 
Dumnezeu. Însă cuninia în biserică e Taina Cununiei, nu le sfatul popular”. 


DESPRE VREDNICIA PREOŢIEI ȘI DESPRE OSÂNDA 
PREOŢILOR CARE DAU SFINTELE TAINE CELOR NEVREDNICI 


Două au fost pricinile care prin silinţa gândului m-au îndemnat a scrie cele ce urmează: una, 
ca prin puţine mărturii să arăt vrednicia şi sarcina cea mare a preoţiei; iar a doua, vinovăția şi osânda 
cea mare ce aşteaptă pe acei fraţi preoţi care prea lesne şi fără de grijă mare, dau Prea Curatele Taine 
celor nepregătiți şi nevrednici. Şi după cum pricinile cuvântului sunt îndoite, aşa şi scopul folosinţei 
mi-a fost îndoit. La cea dintâi pricină aş dori ca, înțelegând cei împodobiţi cu darul Preoţiei marea 
lor vrednicie care o au primit de la Hristos, să-şi aducă aminte că în ziua cea mare a Judecăţii, de la 
EI li se va cere lucrare după măsura vredniciei care o au primit, şi având aceasta pururea în minte, să 
se silească după putere să crească şi să sporească talantul Domnului lor, ca să audă atunci fericit acela 
glas: Bine, slugă bună şi credincioasă, peste puţine ai fost credincioasă, peste multe te voi pune 
(Matei 25, 23). Încă am voit ca, arătând vrednicia cea mare şi înfricoşată a preoţiei, să fac pe unii 
care o râvnesc, să se apropie de ea cu mare grijă şi cutremur. 

Iar a doua pricină a cuvântului a fost să aduc în mijloc dovezile Sfintei Scripturi şi ale Sfinţilor 
Părinţi, spre a se cunoaşte cât de mare muncă zace asupra acelor preoţi care cu mare uşurinţă şi fără 
cercare amănunţită dau Prea Curatele Taine celor nevrednici şi nepregătiţi; iar prin aceasta se fac 
vinovaţi de Trupul şi Sângele Domnului şi cei care le dau şi cei ce le primesc (1 Cor. 11, 28-29; Evrei 
10, 28-31). 

Şi cât priveşte cele despre vrednicia preotului, voi pune înainte cuvintele dumnezeiescului 
Maxim Mărturisitorul care zice aşa: „Cade-se preotului să fie sfânt şi cu sufletul şi cu trupul. Să fie 
stâlp de foc, să lumineze Biserica, adică poporul lui Dumnezeu şi să fie mai curat decât razele 
soarelui, ca să nu-l lase pustiu Duhul Sfânt” (Vezi Mărgăritarele Sfântului loan Gură de Aur, Cuv. 
despre vrednicia şi nevrednicia preotului, p. 246-247). În acest cuvânt Sfântul Maxim, arătând prin 
cuvinte prea strălucite cât este de mare darul Preoţiei, către sfârşit zice: „Deci pentru aceasta, care 
preot nu este sfânt, să fugă departe de Liturghie, ca să nu ardă şi trupeşte şi sufleteşte”. 

Aşadar, fraţilor preoţi, nu ştiu ce vom face în ziua aceea când toate se vor cerca cu foc şi cu 
muncă, fiindcă mulți dintre noi am năvălit la această treaptă fără multă cercare şi ispitire a vieţii 
noastre. Unii au dorit a veni pentru începătorie şi dregătorie şi cinste de la oameni, alţii iarăşi au intrat 
în acestă înfricoşată Taină pentru a-şi chivernisi viaţa şi pentru a avea prin ea câştiguri trecătoare, 
alţii pentru alte pricini şi, în sfârşit, poate unii din noi se vor găsi în ziua aceea că au primit această 
mare răspundere numai după ce mult s-au iscusit în filosofia cea lucrătoare, după ce s-au curăţit de 
patimi şi după ce bine s-au încredinţat că au această chemare de la Dumnezeu şi au primit-o cu mare 
frică şi cutremur numai pentru ascultare şi pentru folosul cel obştesc al Bisericii lui Hristos. 

Însă frica celui ce a primit nu trebuie să scadă, ci să crească, căci dacă toate lucrurile preoţiei 
sunt mari şi înfricoşătoare, apoi la toate este nevoie de sfinţenie şi de scumpătate, ştiind că preotul 
este acela care leagă cerul cu pământul prin aducerea jertfei cei fără de sânge. Dar auzim pe acelaşi 
sfânt, zicând: „Dacă cineva, nevrednic fiind, cântă Liturghie, este al doilea Iuda şi mai mult ca luda 
se va munci. Că pe Datan şi Aviron, desfăcându-se pământul, de vii i-a înghiţit, numai pentru că au 
tămâiat în Biserica Domnului nefiind vrednici. Apoi cât vă pare vina aceluia care calcă Trupul şi 
Sângele Mântuitorului Hristos” (Vezi acelaşi cuvânt al Sfântului Maxim, la p. 247). 

Urmând apoi cuvântul, acest sfânt şi dumnezeiesc bărbat arată care sunt virtuțile ce trebuie 
să împodobească viaţa şi petrecerea celor cinstiţi cu vrednicia cea mare a preoţiei şi zice aşa: „Preotul 
cel bun şi adevărat trebuie să fie blagocestiv (evlavios), curat, învăţător, smerit, să nu fie beţiv, să-şi 
ție limba lui, să nu poarte mânie, nici să fie iubitor de argint, ci milostiv. Şi în toate să fie primitor de 
străini; cu toţi, mici şi mari, să fie drăgăstos şi în pace; să nu ia dobândă de la cei pe care-i împrumută, 
să nu blesteme, nici să afurisească pe nimenea, nici să se facă negustor, ca să nu grăiască minciuni; 
osândirea să nu o primească, să nu glumească pentru a-i face pe alţii să râdă, să nu grăiască cuvinte 
deşarte, ci să vorbească acelea care sunt spre folosul celor ce-i ascultă şi ceea ce vorbeşte să fie din 
Sfânta Scriptură; să nu fie lacom la bucate şi iubitor de desfătări, ca să nu scârbească pe Duhul Sfânt; 
să nu răspundă cu mânie şi cu urgie, ci cu smerenie spre toţi; să nu se trufească cu nimica, nici să 
zavistuiască procopseala altora; pe acela ce l-a ocărât pe el să-l ierte din toată inima lui şi înaintea 
tuturor, mai înainte de a apune soarele; să cerceteze cu blândeţe pe cei păcătoşi şi cu frica lui 
Dumnezeu să-i dojenească; nici se cuvine să întărâte pe cineva, nici bogat, nici sărac”. Şi după ce 
arată acestea, adaugă zicând: „Acestea toate câte am spus, este dator preotul să le păzească cu multă 
nevoinţă şi osteneală. Iar de nu va purta grijă de acestea şi nu le va păzi bine către folosul de obşte al 
celor ce se învaţă de la dânsul, i se cade lui să i se spânzure de gât o piatră de moară şi să-l arunce în 
mare, pentru că a călcat şi nu a îngrijit de o învăţătură ca aceasta” (Vezi acelaşi cuvânt în 
Mărgăritarule, p. 240). 

Poate că am îngreuiat auzul unora scriind puţin mai pe larg datoriile preotului celui adevărat. 
N-ar trebui însă să ne obosim, să ne plictisim şi să fugim atunci când ni se vestesc nouă cele adevărate 
şi prea nevoie pentru vindecarea noastră, căci cele ce ne lipsesc, prin lipsă ne aduc nouă pagubă şi nu 
mică osândă. Dimpotrivă, mare fericire va fi nouă dacă, auzind învăţătura acestui Sfânt Părinte şi 
mărturisitor şi cucerindu-ne şi înfricoşându-ne de cuvintele lui, vom începe cu toată sârguinţa a lucra 

bunătăţile care de el mai sus s-au amintit. Este încă cuviincios şi prea de nevoie a ne cunoaşte noi 
datoriile, pentru că mulţi dintre noi, din neştiinţă, se duc pe sine şi pe alţii la pierzare, iar alții, având 
frică de Dumnezeu, după ce au cunoscut cele ce îi păgubesc, cu multă grijă se ridică a le sta împotrivă 
şi nu se lasă biruiţi de ele. 

Acestea avându-se în vedere, în cuvântul ce urmează şi alte mărturii să aducem în mijloc, şi 
să auzim pe dumnezeiescul Hrisostom, care zice aşa: „Mare dar este dragostea preoţilor, că pentru 
aceasta şi Pavel zice: Ascultaţi pe învățătorii voştri şi vă supuneţi lor şi foarte îi aveţi pe ei întru 
cinste (Evrei 13, 17; Rom. 13, 7; | Petru 11, 17)”. Arătând încă pentru ce este mare, spune că ,,... s- 
au îmbrăcat cu puterea Duhului Sfânt spre a putea lega şi dezlega păcatele oamenilor”. 

Apoi, arătând şi datoria care o au faţă de această vrednicie, zice către cei credincioşi: „Tu 
porţi grijă numai de ale tale şi dacă pe acelea bine le vei rândui, nici o grijă nu îţi va fie ţie pentru 
ceilalţi; iar preotul măcar de va iconomisi bine viaţa sa, iar pentru a ta şi a tuturor celor dimprejurul 
său nu va purta grijă cu silință, cu cei răi se va duce în gheenă” (Cuv. 52, Împărţirea de grâu, Buzău, 
1833, p. 436). 

Iarăşi socotind înalta dregătorie a preoţilor, zice: „Pe scaunul lui Moisi au şezut cărturarii şi 
fariseii; deci toate câte vor zice vouă să faceți, faceți”. Şi arătând că mai înaltă este dregătoria 
preoţilor în Legea Darului, decât a preoţilor Legii Vechi, zice: „lar acum nu este nouă a zice pe 
scaunul lui Moisi au şezut preoţi, ci pe scaunul lui Hristos. Pentru aceea şi Pavel zice: în locul lui 
Hristos ne rugăm ”. Şi mai jos zice: „Nici îngerii, nici arhanghelii nu pot să lucreze cele date preotului 
lui Dumnezeu” (Acelaşi cuvânt, p. 439). Bucurie, spaimă şi uimire îmi trece prin minte auzind din 
gura cea curată la câtă cinste s-au suit preoţii lui Hristos. Bucurie, că au un dar aşa de mare s-au 
învrednicit fiii lui Adam. lar spaimă şi mirare când mă gândesc că deopotrivă cu cinstea se va cere 
de la preoţi şi datoria acestei sfinte şi mari dăruiri în Duhul Sfânt. Căci după măsura dregătoriei şi a 
cinstei se va cere şi lucrarea, după cum este scirs: ...cei tari, tare se vor certa. Şi iarăşi: căruia s-a 
dat mult, mai mult se va cere de la dânsul. 

Aceasta o avea în vedere şi dumnezeiescul Hrisostom, când zicea către cei care râvneau a se 
face episcopi, fără însă a cunoaşte greutatea răspunderii, căci auzi ce zice: „De ai fi ştiu tu că 
episcopul trebuie să fie al tuturor, purtând sarcinile tuturor şi că ceilalți de se vor mânia este iertare, 
dar lui nicidecum şi lăsare celorlalți de vor greşi, este dezvinovăţire şi lăsare multă, iar lui niciuna, 
apoi nu te-ai fi silit la dregătorie, nu ai fi alergat” (Vezi acelaşi cuvânt, p. 440). 

Şi iarăşi, pe cei luptaţi de ispite şi de dorinţa de a se face preoţi, îi sfătuieşte cu întemeiere 
aşa, zicând: „Când vei pofit preoţia, pune împotrivă gheena, pune împotrivă darea de seamă cea de 
acolo, pune împotrivă viaţa cea fără de grijă, pune împotrivă măsura muncii. Că de vei greşi deosebi, 
nimica de acest fel nu vei pătimi, iar dacă preot fiind, te-ai prăpădit”. Din cele de până aici se va 
înţelege că mare cu adevărat este dregătoria cea arhierească şi cea preoțească. Dar se va cunoaşte că, 
după mărirea acestor dregătorii, va fi şi mare dare de seamă în ziua Judecăţii, pentru cei ce le-au 
primit. Şi dacă nu se vor găsi la ei fapte potrivite acestor dregătorii, mai mare va fi munca lor decât 
a celor care nu le-au avut. 

Fiindcă în trecerea cuvântului s-a amintit şi despre darul şi datoria nu numai a preotului, ci şi 
a episcopului, m-am gândit că este aici locul potrivit să arăt o istorioară din cuvintele Sfinților Părinţi, 
care aduce mult folos duhovnicesc către Prea Sfinţiţii Episcopi. Şi este povestea aceasta întru acest 
fel: Se zice pentru cel dintru Sfinţi Părintele nostru Leon, episcopul Romei celei vechi, că mai înainte 
de adormirea sa cu puţină vreme, a mers la mormântul marelui Apostol Petru şi a stat acolo 40 de 
zile şi 40 de nopţi nemâncat. Şi se ruga Sfântului Apostol Petru cu lacrimi multe să se roage lui 
Dumnezeu să-i ierte orice a greşit ca un om întru această lume. Şi la sfârşitul celor 40 de zile i s-a 
arătat lui noaptea verhovnicul Apostol Petru grăind: „M-am rugat lui Dumnezeu mult pentru tine, şi 
iată că ţi-a iartat ţie toate păcatele tale, afără de hirotonisiri, căci pentru acela nu m-a ascultat 
Milostivul. Ci dacă bine vei fi hirotonit sau rău, vei să dai seama pentru aceasta. Iar el, auzind aceasta, 
s-a întristat şi în puţine zile a purces către Domnul” (Mărgăritarele Sf. loan Gură de Aur, p. 253). 

Şi acum mi se pare că este bine să întoarcem cuvântul către a doua pricină, despre care am 

amintit la început, adică despre marea primejdie a preoților care dau Sfintele Taine la popor fără mare 
cercare şi grijă. Şi se vede azi mai mult decât oricând această nepăsare şi netemere de Dumnezeu la 
mulți dintre preoţii cei de la parohii, ba chiar şi la unii de prin sfintele mănăstiri. 

Au ajuns unii din fraţii noştri preoţi duhovniceşti a se socoti pe sine că pot fi mai milostivi 
decât Însuşi Dumnezeu şi, nevoind a ţine cont de scumpătatea sfintelor canoane, se folosesc în 
practicarea Tainei Sfintei Spovedanii sau numai de o iconomie (pogorământ) a sfintelor canoane fără 
dreaptă socoteală sau, luându-și de la sine îndrăzneală, dezleagă cele nedezlegate de canoanele 
apostoleşti, sinodiceşti şi părinteşti şi cu plăceri proprii încearcă să răstălmăcească şi să strice 
hotărârile canonice. 

Oricare din părinţii duhovnici este bine să ştie şi să înţeleagă acest lucru şi de nu vor folosi în 
practicarea mărturisiri o iconomie potrivită față de scumpătatea sfintelor canoane şi faţă de greutatea 
păcatului celui ce se pocăieşte, apoi în loc de a lucra la îndreptarea sufletelor şi vindecarea patimilor, 
se vor afla ca păstorii cei neiscusiţi care în loc de a scoate turma din loc mocirlos şi primejdios, ei 
vor băga oile cele cuvântătoare ale lui Hristos în prăpastie şi le vor face hrană nevăzuţilor lupi şi va 
fi de ajuns spre a lor osândă să se piardă un suflet pentru care Hristos S-a răstignit. 

Dar va zice cineva din preoţii duhovnici: „Eu am putere să leg şi să dezleg, că această putere 
mi s-a dat când arhiereul m-a hirotonit duhovnic”. Aşa, cu adevărat, ai putere, dar nu nelimitat. Căci 
dacă ar fi nelimitată, apoi nu mai era nevoie ca Sfinţii Apostoli şi Sfinţii Părinţi să facă canoane, 
adică dreptare după care atât episcopii cât şi preoţii duhovnici să se poată orienta ce trebuie să lege 
şi ce trebuie să dezlege şi cum să folosească această dezlegare, cu iconomie şi scumpătate spre 
vindecarea patimilor şi spre îndreptarea sufletelor. 

Aici este locul să aducem în mijloc spre orientare o pildă din legile cele din afară şi să zicem: 
cineva este judecător sau procuror mai mare peste judecător şi fiindcă are această dregătorie şi putere, 
ar trebui el singur să hotărască la toate procesele sentinţa de iertare sau de condamnare a acelora pe 
care îi judecă. Şi aceasta să o facă el cu de la sine putere fără să ţină seama de articolele legii. Oare 
un judecător ca acesta, poate să zică cineva că a judecat drept? Cred că nu. Fiindcă chiar de este 
judecător sau mai mare peste toţi cei care judecă, totuşi ţine seama de hotărârile legii, de constituţie 
sau de codul penal, civil sau militar. Şi dacă la judecata celor dinafară se face această dreptate, apoi 
cu cât mai mult judecătorii lui Hristos, cărora li s-a încredinţat judecata sufletelor celor ce greşesc şi 
fac fapte vrednice de pedeapsă? 

Oare cum va îndrăzni un judecător duhovnicesc să dezlege toate numai după a sa părere, fără 
să ţină seamă de articolele legii Duhului Sfânt, care le-a lăsat Hristos spre cârmuirea duhovnicească 
a Bisericii Sale şi spre îndreptarea, adică spre conducerea sau iertarea sufletelor celor ce au greşit din 
Biserica cea luptătoare a Sa? Iar că Sfintele Canoane sunt legiuirile Duhului Sfânt şi că mai mare 
putere au ele decât legile importante şi chiar decât înseşi Tipicurile Bisericeşti, aceasta cred că o ştiu 
toţi fraţii noştri preoţi. lar care încă nu ştiu luminat acest lucru, să citească trimiterile pe care aici le 
scriem: Canon 1, 4, Sin. IV Ecumenic; Can. 8 al Sin. III; Cartea 1, Titlul 2, rânduiala a 12-a a lui 
Fotie şi iarăşi titlul 1, Can. 2; Valsamon în scolie la cap. 2 al lui Fotie; Sf. loan Hrisostom, cuvântul 
47 la Evanghelia de la Matei şi cuvântul 6 la Andriante; Matei Vlastaris, cap. 16, litera 30. Încă să 
citească cu atenţie Prolegomena de obşte despre sfintele canoane în Pidalionul de la Neamţu, ed. 
1844, la p. 8 şi cele 14 preţuiri sau cinstiri ce trebuie a se socoti de obşte la toate sfintele canoane, 
vezi tot acolo la subînsemnare. 

Iar fiindcă duhovnicul nu este numai judecător, ci şi doctor şi părinte, e bine a socoti că nici 
doctorii nu dau doctoriile fără chibzuinţă şi fără reţete, ca nu cumva în loc de lecuire să aducă 
vătămare, după cum cel ce este cu adevărat părinte, către povăţuirea şi îndreptarea fiilor săi va folosi 
în toată vremea nu numai mila, ci neapărat şi varga; ca să nu ajungă la cele scrise: Părintele care 
cruță varga urăşte pe fiul său. Că nici Dumnezeu nu este numai milostiv, ci şi cu dreptate. Este cu 
adevărat îndelung răbdător, dar şi drept judecător. De aceea şi proorocul cântă prin Duhul: Milă şi 
judecată voi cânta Ţie, Doamne. Şi noi trebuie să ne temem mai mult de mila Lui decât de dreptatea 
Lui, căci dacă vom supăra dreptatea Lui alergăm la milă, iar dacă vom supăra mila Lui nu mai avem 


836 


unde alerga. 

Aşadar trebuie neapărat ca părinții duhovnici să ţină cont de tăria şi sfinţenia sfintelor canoane 
şi unde ele hotărăsc legare să lege, iar unde hotărăsc dezlegare să dezlege, şi să ţină cu mare 
chibzuinţă cumpănă dreaptă între scumpătatea şi iconomia lor, că aşa şi pe sine şi pe cei supuşi îi vor 
folosi spre mântuire. 

Să ia aminte duhovniceştii părinţi şi la cele ce zice dumnezeiescul Hrisostom: „Leagă bine, 
zice el, pe cel păcătos, până ce va îmblânzi pe Dumnezeu. Nu-l lăsa nelegat, ca nu cândva să fie legat 
de urgia lui Dumnezeu. Dacă îi voi lega eu, Dumnezeu nu-l mai leagă; iar dacă nu-l voi lega, atunci 
îl aşteaptă legăturile cele nedezlegate. Că dacă ne-am fi judecat pe noi înşine, nu am fi judecaţi de 
nimeni” (Cor. 11, 31). Apoi adaugă: „Deci să nu crezi că aceasta este o cruzime şi neomenie, ci că 
se naşte din blândeţe şi din dorinţa de vindecare şi a bunei grijiri. Dar vei zice că i s-a dat un timp 
destul de lung ca pedeapsă. Cât timp? Un an, doi sau trei? Dar eu nu caut la mulţimea timpului sau a 
anilor, ci la îndreptarea sufletului... Dacă cel păcătos s-a umilit, dacă s-a pocăit, atunci s-a făcut totul; 
dacă nu este aceasta, apoi timpul cel îndelungat nu foloseşte la nimic! Căci noi nu căutăm dacă rana 
a fost legată un timp mai îndelungat, ci dacă a folosit ceva legătura. Dacă a folosit şi într-un timp mai 
scurt, să n-o mai pui. lar dacă n-a folosit la nimic, pune-o şi după 10 ani! Aceasta să-ţi slujească ţie 
de hotar pentru dezlegarea rănii: dobândirea şi vindecarea celui legat de păcate” (Sfântul loan 
Hrisostom, Tâlcuire la II Cor. XIX; Sfântul Simeon Tesaloniceanul V, 251-264). Cât de minunat 
dreptar pentru părinţii duhovnici se poate înţelege din cuvintele acestea aurite ale dumnezeiescului 
Hrisostom. Din toate se înțelege că atât scumpătatea canonisirii, cât şi iconomia sau pogorământul, 
trebuie a se face după măsura râvnei de îndreptare şi după lucrarea roadelor de pocăință a celui legat 
care se pocăieşte. 

Cine va dori însă să se orienteze mai mult despre canonisiri, să citească şi în Pravila 
Bisericească a părintelui Nicodim Sachelarie, Seminarul Monahal cernica Ilfov, 1940, p. 101-104. 
Acelaşi Sfânt Părinte loan Gură de Aur, arătând că preoţilor duhovnici care sunt păstori duhovniceşti 
ai turmei lui Hristos li se cade cu mare silinţă şi sârguinţă să se silească spre a lucra la curățirea şi 
vindecarea oilor celor cuvântătoare care sunt bolnave şi rănite de păcate şi să nu le apropie de 
duhovniceasca şi dumnezeiasca hrană a Trupului şi Sângelui Stăpânesc, până ce nu se vor vindeca 
sufleteşte, zice aşa: „Precum la turmă, unde multe oi sunt sănătoase şi multe sunt pline de râie, nevoie 
este ca să le deosebească pe acestea de cele sănătoase. Pe cele bolnave trebuie a le închide înăuntru 
şi a le ţine la întuneric şi altă hrană a le da. Nici de apă limpede, nici de păşune curată, nici de izvorul 
cel dinafară lăsându-le să se împărtăşească” (Împărţirea de grâu, Buzău, 1833, Cuv. 54, p. 450). 

În acelaşi cuvânt mai jos se arată că, precum la turmă, şi în Biserică se întâmplă, căci sunt oi 
sănătoase şi oi bolnave, dar păstorii cei sufleteşti cu toată osârdia trebuie a-i deosebi pe unii de alții, 
prin mijloace de îndreptare rânduind fiecăruia leacuri deosebite după boala lor până la însănătoşire, 
şi atunci a le împărtăşi de pâinea cea vie care coboară din cer şi de izvorul cel duhovnicesc al Sângelui 
lui Hristos. Arată apoi că cei nevrednici şi care încă nu s-au curăţit şi nu s-au însănătoşit de râia 
păcatului, nu numai de Prea Curatele Taine să nu se apropie, ci nici în Biserică să nu stea atunci când 
se aduce jertfa cea fără de Sânge şi când cei vrednici se împărtăşesc cu Prea Curatele Taine. 

Şi zice că cei care nu sunt vrednici a se împărtăşi, să iasă din Biserică odată cu cei chemaţi 
cănd vor auzi pe diacon că strigă: „câţi sunteţi chemaţi ieşiţi” şi zice că cei ce nu se împărtăşesc sunt 
întru pocăință şi că cei ce sunt întru pocăință să se depărteze, când sunt de faţă Prea Curatele Taine, 
fiindcă ei cu nimic nu se deosebesc de cei chemaţi. lată cuvintele lui: „Masă împărătească este de 
faţă şi tu stai căscând; mâinile îţi sunt întinate şi nici o purtare de grijă nu ai? Nu îţi aduci aminte ce 
a păţit cel ce nu avea haină de nuntă?” 

Arătând apoi că necuviincios lucru este a sta cei nevrednici când jertfa se aduce, zice: „Când 
vine stăpânul la masă, nu trebuie să fie de faţă slugile cele ce au greşit, ci departe fug”. Şi iarăşi zice: 
„Când este de față depărtează-te, că nu-ţi este slobod mai mult decât celor chemaţi” (Vezi acelaşi 
cuvânt, p. 457). 

Vedeţi, preoţilor duhovnici, cu câtă grijă şi scumpătate dumnezeiescul Gură de Aur apără 

cinstea Prea Curatelor Taine ale lui Hristos? 

Nu numai că nu dezleagă pe cei nevrednici, ci pe unii ca aceştia nici în Biserică nu-i îngăduie 
ca să rămână când se aduce dumnezeiasca jertfă, arătându-le lor pricina, că fiind ei în pocăință pentru 
păcat, cu nimic nu sunt mai slobozi decât cei chemaţi şi de aceea odată cu ei să iasă din Biserică afară 
până când se va termina Sfânta Liturghie şi atunci să se apropie să vadă şi să se închine unde a fost 
de față Dumnezeu. Şi spre aceasta le aduce lor dovezi din Sfânta Scriptură şi zice: Măcar doar de se 
va atinge de munte, cu pietre se va ucide (leşire 19, 10-13). Adică îi învaţă că după cum atunci nimeni 
nu a avut voie a se atinge şi a sta în muntele Sinai, unde avea să se pogoare Dumnezeu, aşa şi aici, 
cu atât mai mult n-are voie nimeni din cei nevrednici a se apropia; încă şi preoţii care se vor apropia 
să vadă unde se va pogorî Dumnezeu trebuie să se sfințească, ca nu cumva să se întoarcă de către ei 
Domnul (Acelaşi, cap. V, 22). 

Arătând încă dumnezeiescul părinte şi dascăl că nimeni nu trebuie să îndrăznească pentru 
frica oamenilor sau pentru căutarea la faţă să dea cândva Sfintele celor nevrednici, zice: „Acestea le 
ZIC ... ŞI către voi, diaconilor şi preoţilor care slujiți, că de nevoie este şi pentru voi a grăi, ca să 
împărțiți cu multă osândă darurile acestea. Că nu mică muncă zace asupra voastră dacă, ştiind la 
cineva vreo răutate, îi veţi îngădui să se împărtăşească din Masa aceasta. Sângele Lui din mâinile 
voastre se va cere. Măcar voievod de ar fi, măcar eparh, măcar cel încoronat cu coroana, dar dacă cu 
nevrednicie se apropie, opreşte-l. Mai mare stăpânire ai tu decât acela”. Şi apoi spune o pildă, zicând: 
„De ţi s-ar fi încredinţat ţie să păzeşti curat pentru turmă vreun izvor de apă şi dacă ai fi văzut vreo 
oaie având pe bot mult noroi, o ai fi lăsat să se plece jos să tulbure curgerea? Iar acum nu izvor de 
apă, ci de sânge şi de Duh încredinţându-ţi-se ţie, şi văzând pe cei ce au păcat mai cumplit decât 
noroiul şi se apropie, nu te scârbeşti şi nu-i opreşti? Şi ce iertare vei avea?” Şi adaugă: „Pentru aceasta 
Dumnezeu pe voi v-a cinstit cu această cinste, ca să alegeţi şi să deosebiți unele ca acestea. Aceasta 
este dregătoria voastră, aceasta este întărirea, aceasta este toată cununa” (Cuv. 54, p. 459). 

Iată, preoților duhovnici, că în cuvintele de mai sus ale Grădinarului de Aur se vede marea 
răspundere care o au toţi acei sfințiți slujitori cărora li s-a încredinţat de la Dumnezeu slujirea 
dumnezeieştii Liturghii şi împărţirea dumnezeieştilor daruri ale Trupului şi Sângelui Domnului la 
popor. Vezi că aducând în mijloc pilda cu păzirea apei izvorului, arată că preotului sau diaconului 
nu i s-a dat izvor de apă să păzească, ci izvorul cel fără de moarte al Prea Curatului Sânge al 
lui Hristos. 

Şi dacă nu se va griji să păzească curat de noroiul păcatelor omeneşti acest Prea Scump Sânge 
Stăpânesc, apoi nu mică va fi munca lor. lar dacă se vor sili după putere să facă alegere şi deosebire 
între cei vrednici şi cei nevrednici, şi pe unii îi vor dezlega şi pe cei cu noroiul păcatelor îi vor opri 
spre a nu se tulbura cu întinăciunile lor prea curatul acesta râu care din coasta Stăpânului a izvorât 
spre a noastră mântuire, apoi această sârguinţă care o vor pune spre păzirea celor Prea Sfinte le va fi 
lor toată cununa de la Dumnezeu. Încă îi îngrozeşte şi îi îndeamnă pe ei să nu se teamă nici de 
voievod, nici de eparh, nici chiar de însuşi împăratul, că de va veni vreunul din aceştia către 
împărtăşirea Prea Curatelor Taine şi de vor şti ei la dânşii vreun păcat care îi va face nevrednici către 
apropierea de cele Sfinte, să-i oprească cu toată îndrăzneala. Şi le zice: „mai mare stăpânire aveţi voi 
decât aceia”, şi cu adevărat mai mare, că nici unui împărat nu i s-a dat putere să junghie şi să împartă 
Trupul şi Sângele Fiului lui Dumnezeu. Nici unui voievod sau eparh nu i s-a dat putere să lege şi să 
dezlege păcatele oamenilor, precum preoţilor lui Dumnezeu. 

Iar ca să arate netemerea şi râvna cea mare care o are el către păzirea Prea Curatului Trup şi 
Sânge al lui Hristos, zice mai departe: „Nu da sabie în loc de hrană. Ci măcar din nebunie de va veni 
acela să se împărtăşească opreşte-l, nu te teme. Teme-te de Dumnezeu, nu de om. lar de te vei teme 
de om, acesta va râde de tine. Iar dacă de Dumnezeu te vei teme şi oamenilor vei fi de cinste”. Apoi 
zice: „lar dacă tu nu îndrăzneşti, la mine adu-l; nu voi îngădui să se facă aceasta. De suflet mă voi 
despărți mai întâi decât voi da Sângele Stăpânesc la nevrednici. Şi sângele meu îl voi vărsa mai 
înainte decât voi da Sânge atât de înfricoşat, celui căruia i se cuvine. lar dacă mult iscodind cineva 
nu a ştiut pe cel rău, nu-i este nici o vină” (Vezi acelaşi cuvânt, p. 459). 

Oare, fraţilor, care învăţătură mai vie şi mai înfricoşată ar trebui să se aducă în mijloc, spre 
trezirea şi luarea aminte a celor ce sunt slujitori ai dumnezeieştilor altare? Oare care cuvinte mai 
sclipitoare şi mai strălucitoare spre arătarea datoriei ce o au iconomii tainelor lui Dumnezeu, spre a 
păzi şi a apăra chiar cu preţul vieţii lor cinstea cea mare către Prea Curatele Taine? Care cuvinte vor 
tuna mai mult ca cele de mai sus în conştiinţa preoţilor celor care au adormit în nesimţire către 
prețuirea celor nepreţuite şi către cinstea şi păzirea celor Prea Sfinte? 

Unde mai sunt acum dumnezeieştii aceia liturghisitori care să fie gata în orice clipă de a-şi 
vărsa tot sângele lor, numai să nu risipească o picătură de Sânge al lui Hristos la cei nevrednici, 
precum aţi văzut mai sus că are dumnezeiescu Hrisostom? 

Unde mai sunt acum preoţii cei cu totul de aur care să fie gata de suflet a se despărți mai 
înainte de a da Sfintele Taine celor nevrednici, după cum aţi auzit puţin înainte că are acest mare 
Părinte şi dascăl a toată lumea? lar dacă i se va părea cuiva că în cele ce până aici s-a făcut amintire 
mai mult pentru păzirea sfinţeniei Prea Scumpului Sânge şi nu încă şi de Prea Curatul Trup al 
Stăpânului, apoi să asculte cu evlavie şi cu toată luarea aminte mai întâi cei ce pe acesta au putere a- 
| junghia şi cu mâinile lor ce cu vrednicie îl vor mânca. 

Şi fiindcă nici pricepere am, nici cuvânt a vorbi de o cinste aşa de mare, iarăşi cuvintele 
auritului dascăl să le aducem de faţă şi cu ele să ne învăţăm întru cele ce se cântă de noi. Şi iată care 
trebuie să fie după acest sfânt evlavia inimii şi cugetarea cea cucernică spre Dumnezeiescul acesta 
Trup. „Când îl vei vedea pe el, zice, pus înainte, zi către tine aşa: «Pentru Trupul acesta nu mai sunt 
eu pământ şi cenuşă, nu mai sunt rob, ci slobod. Pentru acesta nădăjduiesc eu să iau cerurile şi 
bunătăţile cele din cer, viaţa cea fără de moarte, latura îngerilor, petrecerea cea împreună cu Hristos. 
Trupul acesta pironindu-se şi bătându-se nu l-a suferit moartea. Pe Trupul acesta văzându-l soarele 
răstignit, s-au ascuns razele sale. Pentru acesta şi catapeteasma s-a rupt atuncea şi pietrele s-au 
despicat. Tot pământul s-a cutremurat»”. Şi după ce spune încă multe spre slava lui, care aici pentru 
scurtime nu le scriem, apoi iarăşi zice: „Pe Trupul acesta neputând să-l mistuiască iadul şi moartea, 
pe toţi cei din iad afară i-a vărsat. Căci după cum balaurul cel babilonesc când a luat hrana a crăpat 
în mijloc, aceasta a păţit şi moartea când a primit Trupul Stăpânului. Pentru acesta zice Apostolul: 
Stricând durerile morţii. Că nici o femeie născând copil, aşa se chinuieşte precum aceea, având 
Trupul Stăpânului”. Şi iarăşi zice: „Trupul acesta ni l-a dat nouă să-l tăiem şi să-l mâncăm”. În sfârşit 
arată că Trupul acesta este acela care s-a suit şi şade de-a dreapta Tatălui, după cum mai înainte prin 
Duhul se vestise, zicând: Zis-a Domnul Domnului meu, şezi de-a dreapta Mea... 

Şi după ce arată cu cuvinte atât de înalte slava acestui Prea Curat Trup, nu scapă din vedere 
să arate cu câtă evlavie şi câtă sfinţenie se cuvine a se apropia cineva de el şi zice: „Deci să ne 
apropiem de el cu fierbinte şi înfocată dragoste, ca să nu suferim munca” (Împărţirea de grâu, Cuv. 
55,p.461). 

S-au arătat până aici, prin puţine cuvinte, mărturii de la dumnezeieştii părinţi şi dascăli loan 
Gură de Aur şi Maxim Mărturisitorul, despre vrednicia preoţiei şi despre marea vinovăţie şi osândă 
a preoţilor care nu se vor sili cu toată osârdia de a face osebire şi alegere între cei vrednici şi cei 
nevrednici, şi spre a nu da cu uşurinţă şi fără multă cercare şi iscodire Prea Curatele Taine celor 
nevrednici. Căci cei care risipesc cu nebăgare de seamă Prea Curatul Lui Trup şi varsă fără cutremur 
Prea Scumpul Lui Sânge la cei nevrednici, se aseamănă cu cei ce L-au răstignit pe El. Fiindcă auzim 
pe marele Pavel, zicând: Drept aceea, oricine va mânca pâinea aceasta şi va bea paharul Domnului 
cu nevrednicie, vinovat va fi Trupului şi Sângelui Domnului (| Cor. 11,27). 

ar cum sub această osândă cade şi cel ce se împărtăşeşte cu nevrednicie şi preotul care dă 
Sfintele celui nevrednic, s-a arătat şi mai sus şi spre încheiere fie şi aici: „Preotul, zice Sfântul loan 
Gură de Aur, care slujeşte Sfintele şi se împărtăşeşte cu nevrednicie şi care împrăştie Sfintele acestea 
la cei nevrednici, este ca şi aceia care L-au împuns, căci şi aceia nu pentru ca să bea L-au împuns, şi 
pentru să se verse Sângele Lui” (Mărgăritarule Sfântul loan Gură de Aur, p. 252). 

SCRISOARE CĂTRE UN STAREȚ 
Hristos a înviat, Prea Cuvioase Părinte Stareţ şi Iubite întru Hristos Părinte, 


Mai întâi rog mila Prea Înduratului nostru Dumnezeu şi a Prea Curatei sale Maici ca cuvintele 
de mai Jos să te găsească sănătos şi în pace cu cele ale duhului şi cu cele din afară. 

Părintele meu, 

Aducându-mi aminte de blândeţea chipului şi de buna aşezare a Cuvioşiei tale, şi fiindcă mila 
Domnului acum vremelnic ne-a despărțit, vreau măcar din când în când prin scrisoare să mă mângâi 
de împreună vorbire. Nu ştiu dacă mila Domnului va rândui să ne mai vedem în această vale a 
plângerii şi a ispitirii şi să mai fiu împreună vieţuitor cu cei din sfinţita lui Hristos adunare. Iar fiindcă 
acum cu a lui Dumnezeu pronie ai fost rânduit păstor al cuvântătoarelor sale oi, cu cuvântul cel din 
Cântarea Cântărilor te voi întreba: „Spune-mi, păstorule cel bun, unde paşti oile tale şi unde odihneşti 
la amiază mieii tăi? Ca urmând şi eu acestora să nu rătăcesc din turma prietenilor tăi”. Pricină nimerită 
am adus aici cuvântul Sfintei Scripturi ca prin aceasta să deschid largă uşa cuvântului şi să îndrăznesc 
a te întreba de cele ce doresc şi acestea a zice: Unde, iubitule păstor, pe oile lui Hristos le paşti? Pe 
care înălțimi cu ele ai ajuns? Oare îndoiţii lupi pe ele nu le tulbură şi nu le pierd? Oare râia sau 
vărsatul până acum în turmă nu au intrat? Oare pe cele şchioape în urmă nu le-ai lăsat? Oare pe cea 
slabă de la pământ o ai ridicat? Oare gălbeaza cârtire în ele nu s-a arătat? Oare pe cele oarbe la ochi 
le-ai vindecat? Oare pe cele ce dorm cu fluierul cuvântului le-aţi deşteptat? Oare pe cuvântătorii miei 
de cuvântătorul lapte al Evangheliei i-aţi înțărcat? Oare din hrana cea tare a Sfintei Scripturi a mânca 
i-aţi învăţat? Şi oare pe oile cele mari de această hrană le-aţi săturat? Oare la locul păşunii (virtutea 
lucrătoare) cu ele v-aţi sălăşluit? Şi oare la apa odihnei (cunoştinţa zidirilor în duh) pe ele le-aţi 
hrănit? 

De aceste lucrări v-am întrebat, de care eu păcătosul nici cu vârful degetelor nu m-am 
apropiat. Dar fără îndoire, acestea despre care îmi este cuvântul cu prisosinţă s-au lucrat. Şi aceasta 
mă face a crede tare, că ştiu şi a păstorului minte trează, şi a oilor ascultare şi blândeţe. Încă cred cu 
întemeiere că şi mai multe isprăvi acolo, cu mila şi cu ajutorul harului lui Hristos, veţi termina, şi 
întru sporire şi creştere a lucrării celei după a Lui voie veţi înainta, numai dacă şi păstorul mai mult 
cu mintea asupra turmei va priveghea, iar oile şi mai mult cu dragoste de glasul lui vor asculta. Iar 
pentru a nu fi fără de grijă cineva, trebuie să arăt un lucru de mare nevoie şi nu de mic folos, că şi 
oile, într-un fel, lucrarea de păstor de la Hristos li se cere, şi aceasta o am înţeles din cuvântul 
dumnezeiescului Maxim Mărturisitorul, care zice aşa: „Păstor de oi spiritual şi acela este care se 
îndeletniceşte cu cunoaşterea şi care pe cugetările sale le are păstorite de către minte pe munţii 
vederilor spirituale”. Aşadar, dacă vom voi a ne opri puţin să desluşim gândirea sfântului, uşor vom 
putea înţelege că oricine a ajuns la înălțimea cugetărilor spirituale şi întru acestea cu a sa minte se 
îndeletniceşte, se poate lua cu drept cuvânt păstor de oi spiritual. Am zis „cu drept” şi susțin că aşa 
este, fiindcă după acelaşi sfânt cugetările au înţelesuri de oi şi dacă cineva cu mintea sa neprihănită 
le păzeşte, cu dreptul din lucrare îşi ia şi numirea, şi aşa, precum mai sus am zis, orice oaie are şi ea 
misiunea de a se păstori şi a fi păstor în parte. Şi de aceea, iarăşi zic, nici una din ele să nu fie fără 
grijă de a-şi face sfânta datorie şi a-şi păstori în toată vremea cugetările inimii sale, având în vedere 
că lupul cel gânditor nu doarme. 

Şi acestea ar fi zise pentru lucrarea oilor ca păstor. lar a fi cineva păstor nu numai pentru sine 
şi a i se cere a supraveghea minţile şi cugetările mai multor oi cuvântătoare, acestuia 1 se cere mai 
mare măsură de nepătimire. Şi aceasta din alte cugetări ale Sfinţilor Părinţi o vom înţelege. Pentru că 
nu puţini sunt din cei mai înalţi cu înţelegerea, pe nepătimire o au simbolizat cu pământul cel fericit 
al făgăduinţei. lar ceea ce este mai de mirare pentru noi este aceea că vedem că pe acest pământ al 
făgăduinţei nici însuşi Moise, cel ales de Dumnezeu ca şi conducător al norodului lui Israil, nu a 
ajuns să-l vadă până ce mai întâi nu a fugit de Faraon şi de egipteni, până ce nu a călătorit prin pustie 
vreme îndelungată şi până ce nu a trimis mai întâi soli ca să vadă şi să cerceteze ţara mult dorită. Şi 

de aceea, cred că nu mic ne va fi folosul dacă vom începe a cugeta că nimeni nu va ajunge la 
nepătimire până ce nu mai întâi îndoit va fugi de gânditorul Faraon şi de robia egipteneştilor patimi 
şi apoi aşa slobod şi pustiu de patimi, nu puţină vreme călătorind, să poată ajunge la darul lui Hristos, 
la puterea cea văzătoare şi cercătoare a curăţiei minţii şi atunci şi lui, ca şi oricând lui Moise, i se va 
descoperi de la Dumnezeu cel prea fericit pământ al făgăduinţei, care este, pentru cei ce cred în 
Hristos, nepătimirea. 

Din cele de până aici, foarte puţin se va înţelege care este în parte una din datoriile oilor şi 
care sunt cuvintele păstorului în drumul cel cu urcuş duhovnicesc până ce va ajunge le nepătimire. 
Te rog însă, iubite părinte, să mă ierţi că ţi-am adus aminte de lucrul cel de sus, însă ca unui iubit 
prieten am socotit a-ţi scrie şi ca pe un păstor de suflete a te ajuta după slaba mea neputinţă. Ştiu că 
ar fi trebuit mai bine să tac şi să-mi plâng păcatele mele, pentru că chiar cuvintele mele, cu care îmi 
pare că îţi vin în ajutor, sunt pentru mine cea mai aspră mustrare, că sunt vorbite din cunoştinţă şi 
teorie, iar nu din lucrare. Te rog, însă, nu te mâhni pentru cele ce am îndrăznit a-ţi scrie, de-ţi vor 
părea poate lucruri grele, că nu într-o zi pe acestea trebuie să le termini, ci cu îngăduinţă încet păşind, 
prin darul lui Hristos, cred fără îndoială că la pământul cel fericit vei ajunge. Acum însă stai fără 
teamă şi fără îndoire la slujba la care Domnul te-a chemat, pentru că El este care poate şi pe turmă şi 
pe păstor a-i păzi şi a-i desăvârşi. Numai lucrul după putere fă, căci făcând ceea ce poţi, ai făcut ceea 
ce eşti dator. lar Domnul pe cele cu lipsă le va plini şi pe cele neputincioase cu darul Său le va întări. 
Zice undeva Sfântul Grigorie al Nyssei: „Cine ştie întru adevăr dacă aspiraţiunea care constă în a se 
arunca cineva înspre mai bine din ce în ce mai mare, nu este chiar aceasta desăvârşirea firii 
omeneşti?” Din această mărturie a sfântului multă mângâiere şi curaj vei avea înțelegând ceea ce mai 
sus am zis, că dacă după putere, în fiecare zi, te sileşti să faci ceea ce poţi, nu este departe de marginea 
cea fără de margini a virtuţii şi a desăvârşirii. 

Aşadar, iubite părinte, stai rezemat pe toiagul virtuţii, după putere, iar mai mult pe toiagul 
nădejdii la milostivirea lui Dumnezeu. În toată ziua supraveghează turma, din zi în zi şi din noapte 
în noapte, vezi care din oi dorm şi care sunt treze, care pasc şi care sunt bolnave, şi pentru fiecare în 
parte ia măsuri după puterea de a le folosi. Ştiu şi sunt încredinţat că niciuna din ele nu este fără de 
talant şi niciuna nu este fără de vreo lucrare. Şi dacă, după Sfântul Maxim, fiecare oiţă rațională este 
obligată să aducă Stăpânului său Hristos cele trei foloase: lâna, laptele şi mielul, adică, în loc de lână 
făptuirea morală, în loc de lapte contemplaţia naturală în duh, iar ca miel învăţăcelul pe care trebuie 
să-l nască prin cuvânt. Şi această minunată lucrare, fără îndoială preacuvioşiei tale se săvârşeşte, căci 
acei care sunt acolo noi începători cu viaţa, la virtutea lucrătoare zăbovind, pe folosul cel dintâi îl 
aduc Stăpânului nostru. Cei mai sporiţi din turmă, care mai mult se îndeletnicesc cu citirea 
Scripturilor şi cu cunoaşterea lucrurilor în mod duhovnicesc, sunt pe a doua treaptă a urcuşului 
duhovnicesc şi pe al doilea folos îl aduc Stăpânului nostru. Iar acei care au darul nu numai a citi şi a 
înţelege pentru ei, ci şi pe alţii pot a-i învăţa, aceştia şi pe al treilea folos îl aduc, născând prin cuvânt 
ucenici şi aducându-i pe aceştia ca pe o jertfă fără meteahnă lui Hristos. Fără meteahnă am zis, că nu 
este de ajuns a-i naşte, ci după ce i-au născut, cu multă sârguinţă să se arate a-i păzi pe ei fără de 
prihană. Căci aşa se cerea oarecând jertfă, şi mai mult în legea Darului se cere. 

Aşadar, dacă oiţele cele raţionale, care aduc numai lâna şi laptele, sunt de mare folos în turma 
lui Hristos, apoi cu cât mai folositoare se va socoti aceea, care pe lângă lână şi lapte, va naşte prin 
cuvânt mulți miei şi fără prihană pe aceştia adevăratului nostru Păstor îi va aduce? Acesta întru 
măsură va putea să strige şi el ca şi Marele Apostol Pavel, care zicea: De ați avea zece mii de dascăli 
în Hristos, dar nu mulți părinţi, că în Hristos lisus eu v-am născut pe voi prin Evanghelie... Cred că 
tocmai la acest mare folos se gândea marele Pavel când mai mult decât la toate darurile îndeamnă pe 
oameni să râvnească şi să ceară darul de a proorocii (propovădui), căci prin acest dar se înmulţeşte 
turma mieilor lui Hristos şi se umple staulul (Biserica) Lui de oile cuvântătoare, pentru care El 
preacuratul Său sânge şi l-a vărsat pe Cruce. 

Aşadar, iubite părinte şi bunule păstor, pe această lucrare a oilor şi pe altele ca ele vei înţelege 
dacă cu puţină osteneală a cercării vei cerceta pe fiecare oaie în parte şi mult te vei veseli şi te vei 

mângâia, înțelegând că alta este slava soarelui şi alta slava lunii şi alta slava stelelor şi că stea de stea 
se deosebeşte în slavă. Cela ce în adunarea lui Hristos la nepătimirea prea fericitei dragoste a ajuns, 
cu soarele se poate asemăna, şi precum acela peste multe necurăţii cu razele sale trece, dar niciuna 
pe el nu-l prihăneşte, aşa şi acesta pe toate neputinţele fraţilor văzându-le nu se mâhneşte, şi întru a 
sa strălucire a duhului rămâne şi prin duhovniceştile raze ale preafericitei dragoste pe toţi îi luminează 
şi pe toţi îi încălzeşte şi aşa făcând, nicidecum pe a sa putere de lumină sau de căldură nu o cheltuieşte, 
ci i se pare că încă nimic bun nu a lucrat şi pe cele din urmă uitând, ca oarecând vasul alegerii, spre 
cele ce îi stau înainte se întinde şi se sârguieşte. 

Cela ce cu fericita lui Hristos smerenie în adunare străluceşte, cu luna îl vei asemăna, care 
oarecum deşi mai mică decât soarele se socoteşte, şi mai puţin decât el străluceşte, dar pe al lui loc 
în timpul nopţii îl plineşte. Iar dacă încă luna de la soare pe lumină o primeşte, aceasta spre învăţătură 
să ne rămână, căci fără nici o îndoială, cel mai mic de la cel mai mare trebuie a se lumina şi de la 
acela se şi blagosloveşte şi aşa că şi această împrumutare de lumină a lunii de la soare a noastră 
gândire o foloseşte. 

Cel ce este priceput şi strădalnic în toate cele ce folosesc obştea şi pe toate fără de cârtire le 
împlineşte, cu luceafărul cel de dimineaţă îl vei asemăna, care merge oarecum înaintea soarelui şi pe 
zorii zilei mai înainte îi vesteşte, căci întru buna această rânduială de va rămâne un asemenea 
nevoitor, de noaptea păcatului va trece şi către ziua nepătimirii se va apropia, când şi soarele 
dragostei, de care mai sus am zis, pe el îl va lumina. 

Încă şi slava stelelor nu puţin te va mângâia şi deosebirea dintre ele de o vei înţelege dacă vei 
începe a cugeta că Cel ce a zidit deosebi inimile lor, deosebite şi pe darurile lor le-a împărţit. Pentru 
că vei vedea între ei că unul este mai greoi la înţelegerea Sfintelor Scripturi, dar mai mult decât cel 
ce le înţelege,de cuvintele ei se cucerniceşte şi aşa prin smerenia şi cucernicia lui pe neştiinţă oarecum 
o plineşte. Altul este molatic la rugăciune, dar arată multă bărbăţie la ascultare şi se simte tare bucuros 
şi mulțumit când cu dragoste fraţilor slujeşte. 

Altul poate la pravila bisericii este mai somnoros, dar la canonul şi la pravila cea din chilie 
cu multă osârdie se arată şi nimic nu lasă din ceea ce îi zice cugetul că este dator. Altul vorbeşte mult 
dar în acelaşi timp şi tace, căci nu vorbeşte nimic din cele ce nu folosesc. Altul este din fire tăcut şi 
prin această tăcere a lui fără de nevoinţă pe cei ce au patima limbii numai prin arătarea lui îi foloseşte. 
Altul face lucrul bun şi spre folosul obştii, dar îi place să fie puţin lăudat, însă venind la el darul lui 
Dumnezeu, începe pe cele bune de mai înainte nu pentru lauda oamenilor, ci numai pentru scopul 
mântuirii a le lucra şi aşa prin sârguinţa lui de a face lucrul cel bun pe cei mai leneşi spre a-l urma 
prin chipul lucrării sale îi zădărniceşte şi prin obiceiul său cel vrednic de laudă şi pe sine şi pe alţii îi 
foloseşte. 

Altuia îi place de urâciune să se curăţească în lucrul bisericii şi în ale chiliei şi prin această 
bună obişnuinţă pe cei leneşi şi care nu pentru nevoinţă, ci pentru negrijire se lasă a trăi în murdărie, 
prin pilda lui îi foloseşte. Altul este bun cântăreţ şi citeţ şi bun rânduitor al slujbelor bisericii şi acesta 
pe cei ce voiesc a scurta slujbele şi a face lucrul Domnului cu lenevire, prin a lui răbdare la slujbele 
bisericii prin însuşi lucrul îi foloseşte. Altul este tare în credinţă şi în tradiţiile Sfintei Biserici stă 
nezdruncinat, dar iute din fire şi pe cei ce voiesc a se abate de la cele bine predanisite cu asprime îi 
opreşte şi pe oricare lucru de sminteală în adunare nu îl îngăduie şi acesta ca o santinelă a Domnului 
prin aşezarea lui mult îi păzeşte, căci cunoscând cei fără de rânduială râvna lui întru cele bune, chiar 
de nu le convine, vrând nevrând încep cu atenţie să se ferească de cele neîngăduite. Şi aşa cel părut 
aspru şi rău cu ei, încetul cu încetul îi foloseşte. 

Altul este blând şi smerit. Şi acesta, ieşind cu ceilalți la ascultare şi la masă sau la pravila 
Bisericii, pe cei mai băţoşi şi mai încrezuţi care îl privesc, prin chipul lui cel blând şi smerit mult îi 
foloseşte şi pe conştiinţa lor spre râvna cea bună de a-l urma o stârneşte. Altul este priceput la 
cancelarie sau la alte lucruri de mare nevoie în administraţia sfintei mănăstiri, iar având lipsă oarecum 
la unele înţelegeri duhovniceşti, prin aceasta mult se smereşte şi aşa ajunge a se socoti pe sine şi 
deştept şi prost şi, în această rânduială de nedumerire călătorind, duhul cel mare din el cu sărăcia de 

păcate îl împodobeşte şi pe această rânduială a lor, în Domnul ca pe a unor prunci în Hristos o 
primeşte. Altul fiind meşter face bucate sau pâine sau altele din cele ce folosesc mulțimea, şi acesta 
dacă pe acestea cu dragoste le lucrează, pe toată obştea prin a lui osteneală o foloseşte şi pe cei mai 
puţin silitori spre osteneală îi zădărniceşte. 

Altul fiind meseriaş cu aceasta se îndeletniceşte şi, având dragoste adevărată, de cele ce el a 
priceput şi pe alţii învaţă şi aşa pe talantul cel dat lui de la Domnul după putere îl înmulţeşte. Altul 
preot slujitor al dumnezeieştilor Taine fiind, cu mare frică şi cutremur pe acestea le săvârşeşte şi prin 
sfânta lui cucernicie pe cei nesimţitori şi împietriţi în nepăsare de cele sfinte, prin chipul lucrării lui 
spre râvna celor sfinte îi trezeşte. Altul de vite îngrijeşte şi lângă acestea de multe ori de nevoie 
zăboveşte şi, de la pravila Bisericii uneori lipsind mult, de aceasta se căieşte şi aşa cu sfânta smerenie 
pe lucrul cel bun îl acoperă şi îl păzeşte. 

Altul are darul desluşirii şi al înţelegerii multora din cuvintele Sfintei Scripturi sau din 
învăţărurile Sfinților Părinţi şi prin acest dar după a lui putere şi pe alţii îi învaţă şi îi lămureşte. Altul 
zace bolnav fiind, dar de pe patul lui de durere, pe lucrul cel prea sfânt al rugăciunii nu-l părăseşte şi 
aşa prin lucrul cel îngeresc pe al său suflet îl mângâie şi îl întăreşte. Altul la grădină sau la vie cu 
dragoste se osteneşte şi neavând timp de multă pravilă, în vremea lucrului cu de-a pururea pomenită 
rugăciunea lui lisus se îndeletniceşte şi pentru lipsa de la pravila cea obştească în gând se căieşte şi 
aşa prin osteneala lui fără cârtire adunarea Domnului o foloseşte şi prin căinţa cea nevinovată pe al 
său suflet în smerenie adâncă îl păzeşte. 

Altuia îi place să umble cu haine vechi şi rupte, fie din obişnuinţă sau pentru scopul nevoinţei, 
şi acela oarecum pe cei ce sunt delicaţi şi le place a umbla mai luxoşi, prin purtarea smereniei lui cea 
arătată oarecum prin chipul cel din afară, pe a altora gingăşie în haine cu smerenia o cerneşte şi pe 
ştiinţa lor spre cele cuvenite o răneşte. Altul se arată cumpătat şi postitor în mâncări şi băuturi şi 
numai cu cele prea de nevoie vieţii voieşte a se mulțumi, şi acesta pe cei robiţi în mâncări sau în altele 
pe care nu le îngăduie făgăduinţele noastre, prin asprimea vieţii lui îi mustră fără de cuvânt şi către 
cele ce sunt datori prin pilda vieţii lui a-l urma îi cheamă. 

Acestea şi mai multe fie zise pentru deosebirea darurilor şi lucrurilor în parte pe care le vei 
cunoaşte şi te vei mângâia văzând cum acolo în stadionul de luptă al oştilor lui Hristos unii pe alţii 
se întrec în alergarea cea bună, şi cum unii altora pe a lor minte ascuţesc. Şi cred că stând şi privind 
această deosebire şi felurime a nevoitorilor, te vei afla ca întru o grădină de flori duhovniceşti, a 
cărora nici culoarea, nici mirosul nu seamănă, deşi duhul vieţii din ele unul este, dar pe daruri după 
deosebire în multe feluri le vei împărţi şi nu puţină îţi va fi mângâierea şi bucuria, ajungând oarecum 
întru simbol la cele scrise: „Veseleşte-te, începătorule al turmei, văzând pe fiii tăi împrejurul mesei 
tale purtând stâlpări de fapte bune”. Amin. 

Blagosloviţi şi mă iertaţi şi vă rugaţi pentru mine păcătosul care stau flămând, de departe 
privind la cei ce duhovniceşte acolo vă ospătaţi. 


SCRISOARE CĂTRE UN DUHOVNIC” 


Prea Cuvioase Părinte Nifon, 

Cu cea întru Hristos frățescă dragoste şi cu ajutorul rugăciunilor Prea Sfintei şi Prea Curatei 
Sale Maici, vă scriu aceste puţine rânduri, care aş dori să vă găsească în momentul cel mai fericit al 
mântuirii şi al cugetării spre cele cereşti. 

Părintele meu, 

Mai întâi de toate vă cer iertare de prea multa întârziere a răspunsului la scrisoarea Prea 
Cuvioşiei Voastre. Sunt şi eu, păcătosul, învăluit aici cu multe şi nu mai pot răspunde la toate 
scrisorile care vin din multe locuri. Foarte rar mai scriu la câte cineva unde socotesc că este prea de 





%4 Scrisoare către ieromonahul Nifon (Mănăstirea Cozia), datată 24 octombrie 1972 

nevoie. La scrisoarea Prea Cuvioşiei Voastre, văzând că este mare nevoie de a răspunde la întrebările 
canonice care mi le-aţi pus prin scrisoare, m-am hotărât, măcar mai târziu şi mai pe scurt, a răspunde 
precum urmează: 

La cele ce întrebaţi despre cei despărțiți de femeie, sau femei despărțite de bărbaţi, fără motive 
canonice, care, după ce se despart aşa fără de lege, îndrăznesc să se cunune cu alte femei sau cu alți 
bărbaţi care ţin seama numai de divorţul civil (vezi motivele legate de divorţ în Dreptul canonic de 
N. Mitaş, p. 520, 525); ba, după cum arătaţi, unii din ei au şi câte două-trei cununii în Biserică cu alte 
femei, fără să le fi murit soţia lor cea dreaptă, fără cuvânt de curvie sau eres sau alte motive, care le 
dau voie să se despartă vremelnic sau definitiv — la aceasta, iată ce am răspuns: 

Noi ştim despre căsătorie că este indisolubilă: Ceea ce Domnul a unit, omul să nu despartă 
(Matei 19, 6). Totuşi, sunt unele excepţii: 

— În caz de adulter sau preacurvie persistentă (Matei 19, 9). 

— Apostazia unui soţ (1 Cor. 15). 

— Intrarea unui soţ în monahism. 

— Decesul unui soţ. 

Cu toate acestea, în molitfelnic nu găsim nici o molitfă de dezlegare a cununiei. Motivele de 
mai sus despart definitiv pe cei căsătoriţi (Pravila lui Matei Basarab, gl. 219, 232). Sunt şi alte motive 
mult mai numeroase, care despart temporar (până la o vreme) pe cei căsătoriţi după legea lui Hristos. 
Dumnezeiescul Părinte Grigorie Teologul zice: „Nunta întâi este lege, a doua iertare, a treia călcare 
de lege” (P.M.B., gl. 205). Ştiţi că nunta a patra a împăratului Leon a fost afurisită de patriarhul 
Nicolae şi Marele Vasile hotărăşte că: „Nunta cea fără de lege să se despartă, iar după ce s-a despărțit 
să aibă canonul de 15 ani, ca şi preacurvarii” (P.M.B., gl. 208). 

Pentru despărţirile vremelnice de care am pomenit mai sus, neavând vreme a le scrie aici pe 
toate, vă rog a le citi pe toate în Pravila lui Matei Basarab, gl. 178-240. 

De asemenea, pentru aceste motive canonice de despărţire, mai luminat se pot afla în Dreptul 
canonic de N. Milaş, cap. 201. 

Ştim că o căsătorie este legată când bărbatul îşi alege o singură soţie cu care se leagă înaintea 
Sfântului Altar că vor duce o viaţă împreună, făcând „nunta cinstită şi patul nespurcat” (Mărturisirea 
Ortodoxă). O nuntă legitimă şi legată trebuie să îndeplinească 11 reguli canonice (Vezi Hristoitia, 
cap. 26, p. 65). Nunta care nu se face după regulile arătate acolo, nu se poate numi nuntă legiuită şi 
orice nuntă care se face fără a ţine seama de învățăturile Sfintei şi Dumnezeieştii Scripturi, acea nuntă 
este spurcată şi nelegiuită (Pravila lui Nicodim Sachelarie, 1940, p. 407). 

Marele Vasile zice: „Femeia care fără să ştie s-a măritat cu un bărbat pe care l-a lăsat soţia pe 
un timp şi apoi a trebuit ca ea să-l lase, că s-a întors soţia lui cea dintâi, ea a curvit din neştiinţă, deci 
nu se opreşte de a se căsători, însă ar fi mai bine să stea necăsătorită” (Can. 46); şi tot marele Vasile 
zice: „Căsătoria între persoane cu o înrudire oprită de canoane, de se va dovedi că s-a făcut din 
îndrăzneala păcatelor omeneşti, va primi canonisirea preacurvarilor, după ce se va despărți” (Can. 
68). Aşadar, după cum vedem din cele arătate până aici, preacurvari se socotesc toţi cei ce fac nunţi 
contra hotărârilor canonice. Şi vezi că adevărata soţie a bărbatului rămâne cea dintâi, dacă a fost după 
lege luată, chiar dacă ea l-a lăsat pentru o vreme. Şi de se va înapoia la el, bărbatul negreşit trebuie 
să o primească, chiar dacă a divorţat de ea cu divorţul civil. 

Recăsătorirea soților divorţaţi nu numai se permite de lege, ci mai ales se şi recomandă soţilor 
să se împace şi să reînnoiască căsătoria. Dacă se reînnoieşte legătura conjugală, atunci să se observe 
tot ceea ce trebuie observat după lege la contractarea unei căsătorii. lar dacă între timp bărbatul a luat 
alta, acea luată pe urmă nu este soție dreaptă, dacă el pe cea dintâi o lăsase fără motive canonice 
întemeiate. Atunci cea de-a doua sau chiar de-a treia cu care el s-a luat, trebuie să plece de la el, chiar 
dacă s-ar fi dus cu dânsul din neştiinţă, căci el fusese căsătorit cu alta mai înainte (Vezi Dreptul 
Canonic de Milaş, cap. 202). Deci dacă aşa stau lucrurile, apoi câtă vinovăţie poartă şi acele femei 
care se duc după alți bărbaţi, ştiind că ei şi-au lăsat femeile lor fără nici o pricină binecuvântată de 
Biserică! 


844 


La fel sunt vinovaţi şi bărbaţii care au luat femei lăsate de alții. Pe aceşti bărbaţi nelămuriţi 
în credință şi fără frică de Dumnezeu îi arată înseşi cuvintele Evangheliei lui lisus Hristos, 
Mântuitorul nostru, că sunt preacurvari şi preacurve. Mare vină au în această privinţă preoţii care 
îndrăznesc să cunune pe unii ca aceştia, împotriva învățăturilor dumnezeieştilor Scripturi şi ale 
sfintelor şi dumnezeieştilor canoane. Aceşti preoţi cad sub caterisirea sfintelor canoane. Sfântul 
Sobor al VI-lea, cel a toată lumea, osâdeşte ca pe un preacurvar pe cel ce ia în căsătorie pe cea 
logodită legal cu altul (can. 98, vezi şi can. 94 al aceluiaşi sinod). Şi în alt loc citim: „Clericul care 
este chemat să slujească o căsătorie nelegiuită, dacă el ştie că este nelegiuită, nu se cuvine a săvârşi 
şi a se face părtaş la păcatele străine” (| Tim. 5, 22; Prav. Bis. de N. Sachelarie, ed. ms., pag. 59 şi 
369). Şi în alt loc se arată că preotul care va cununa nunta cea fără de lege, să se pedepsească cu lipsa 
de preoţia sa (P.M.B., gl, 210). Şi dacă preoţii nu au voie să ia parte la masa celor căsătoriţi a doua 
oară (Neocezareea, can. 7 şi Pravila Mare de la Govora, cap. 51), apoi câtă fărădelege fac acei preoţi 
care cunună în biserică pe cei preacurvari? Şi dacă femeia căreia i s-a dus bărbatul în altă ţară sau a 
dispărut, se va mărita mai înainte de a se încredința de moartea lui, se canoniseşte ca o curvă (Sf. 
Vasile cel Mare, can. 31), apoi acela care şi-a lăsat soția fără pricini bune şi întemeiate, cum nu va fi 
preacurvar? Şi dacă sunt preacurvari, apoi cum va avea putere de lege cununia cea făcută lor în 
biserică de un preot fără frică de Dumnezeu şi cum vom putea noi să împărtăşim pe unii ca aceştia 
cu Sfintele şi Preacuratele Taine ale lui Hristos, Dumnezeul nostru, mai înainte de a se despărţi de 
nelegiuita nuntă şi de a face canonul cuvenit? 

Auzi ce zice dumnezeiescul Părinte loan Gură de Aur în privinţa aceasta: „Şi voi, preoţilor, 
care daţi Preacuratele Taine ale lui Hristos poporului, să ştiţi că nu mică muncă zace asupra voastră, 
dacă, ştiind pe cineva nevrednic, îl veţi împărtăşi”. Apoi zice: „Nu da sabie în loc de hrană. Şi dacă 
te temi că acel ce vine la împărtăşire este ipat sau sachelar sau voievod sau însuşi cel cu coroană 
pe cap (împăratul), dacă te temi tu, adu-i la mine, căci eu tot trupul meu îl voi da să ardă mai 
înainte de a da Trupul Stăpânului la cei necurați; şi tot sângele meu îl voi vărsa, mai înainte de 
a da Sângele Stăpânului la cei nevrednici” (Împărțirea de grâu, cuv. 54). 

Vedeţi, părinţilor duhovnici, câtă hotărâre avea acest părinte şi dascăl a toată lumea, de a se 
jertfi pe sine pentru scumpătatea Preacuratelor şi Preasfintelor Taine ale lui Hristos şi câtă amorţire 
ne-a ajuns pe noi în această privință? Vai mie, păcătosul, că şi eu sunt cel dintâi vinovat în această 
privinţă! Dar să ne rugăm Prea Bunului Dumnezeu să ne ajute cu mila Sa, să ne îndreptăm spre a nu 
ne munci veşnic. 

Părintele meu, 

În aceeaşi scrisoare, la punctul 2, aţi amintit de căsătoria călugărilor şi a călugăriţelor şi că 
unii din preoţii de mir au îndrăznit să cunune pe aceşti călugări şi călugăriţe. Dacă a cununa pe mirenii 
creştini împotriva legilor canonice este o mare fărădelege, apoi a cununa cineva pe călugări sau 
călugăriţe este culmea fărădelegilor! Cum poate cineva să cunune pe călugăriţe sau pe călugări, care 
au făcut juruinţe înfricoşate înaintea lui Dumnezeu, a îngerilor şi a oamenilor, că îşi vor păzi fecioria 
şi îşi vor aduce trupurile şi sufletele jertfă Domnului? Acest jurământ al călugărilor nu se mai poate 
retrage sub nici o formă. lar călcarea lui aduce osândă fără iertare, ca a lui Iuda (Num. 30, 1-16; Deut. 
21,23; 1 Regi 14, 45; Prov. 20, 25; Ecel. 5, 45; Fapte 5, 4; 14, 15). Justificările omeneşti nu pot uşura 
situaţia unora ca aceştia, ori în ce chip ar fi. Numai un preot care cinsteşte pe Domnul numai cu 
buzele (Ier. 8, 11; 23, 1; Matei 7, 21, 23) va îndrăzni să cunune pe unii ca aceştia (Amos 2, 11-12), 
ca un păstor străin de turma lui Hristos (loan 10, 1-12). Şi numai nişte naşi înstrăinaţi de darul 
Domnului se mai pot apropia de unii ca aceştia. Dar să se ştie că deasupra lor zboară secera lui Zaharia 
proorocul (Zaharia 5, 3-4). 

Unii ca aceştia să citească canonul 6 al Marelui Vasile care zice: „Curviile canonicilor să nu 
se socotească întru nuntă; ci în tot chipul să se despartă împreunarea lor. Că acesta şi Besericii este 
de folos spre întărire şi ereticilor nu se va da apucare asupra noastră, ca cum din voia de a păcătui 
tragem spre noi” (Pidalionul, Neamţ, f. 408). Şi în tâlcuirea acestui canon zice: „Să nu se ierte de 
arhiereu a se cununa călugării sau călugărițele şi împreună a vieţui. Dacă preotul care va îndrăzni să 

cunune pe cel ce se însoară sau se mărită cu eretici sau eretice se canoniseşte cu oprirea de la Sfânta 
Împărtăşanie pe timp de 3 ani de zile” (Pravila Govora, p. 100), apoi preoţii care îndrăznesc să cunune 
pe călugări sau călugăriţe şi care prin aceasta sunt sub anatema, după canonul 7 al Sinodului IV 
ecumenic, cum vor mai rămâne în preoţie, făcându-se părtaşi de anatema cea pusă asupra călugărilor 
care se însoară sau se mărită? 

Văd că Prea Cuvioşia Voastră aţi găsit de cuviinţă să faceţi oarecare iconomie pentru cei ce 
s-au cununat de preoţii de mir contra învățăturilor dumnezeieştii Scripturi şi a sfintelor canoane, spre 
a nu despărţi pe unii ca aceştia, având în vedere că au copii, şi le-aţi rânduit să trăiască restul vieţii 
lor în curăţie şi fapte bune şi apoi să le daţi voie să se împărtăşească. 

Ar fi aceasta o iconomie oarecum potrivită, dacă ar ţinea-o cu scumpătate şi după ce ar renunţa 
măcar câţiva ani a nu primi Preacuratele Taine pentru timpul cât au trăit în fărădelege. Dar mai bine 
ar fi pentru noi să trimitem pe unii ca aceştia la cei care i-au încurcat pe ei şi i-au cununat, ca să nu 
ne amestecăm şi noi în iadul celor care îşi bat joc de hotarele sfintelor canoane şi încurcă atâtea 
suflete nevinovate în mreaja fărădelegilor. 

Aşa se întâmplă şi aici la noi, foarte multe cazuri cu nedumeriri şi încurcături de felul acesta. 
Vin mulţi cu acest fel de nelegiuiri, ca să ne încurce pe noi, bieţii călugări cei puţini şi necăjiţi, care 
nu mai ştim ce să facem şi cum să facem cu atâtea suflete încurcate şi mustrate de conştiinţă. Vin aici 
să-l dezlegăm noi, dar când s-au căsătorit nu ne-au întrebat pe noi. Acum fie din cauza mustrării 
conştiinţei, fie că au dat de multe necazuri din cauza nelegiuirilor în care trăiesc, nouă ne vine rândul 
să mai salvăm ce se mai poate salva. Dar nu trebuie să uităm învăţătura marelui Apostol Pavel care 
zice: Să îndreptăm pe cei greşiţi cu duhul blândeţii şi să ne păzim pe noi să nu cădem şi noi în ispită. 
Aşadar, dacă vin sinceri şi cu hotărâre bună de îndreptare, noi să le arătăm adevărul şi, de voiesc ei 
a se căi şi a face canonul, să nu descurajăm pe nimenea; dacă nu voiesc însă a se despărţi de nunta 
nelegiuită, nici a trăi în curăţie şi a face canonul cuvenit, cu oprirea de la Sfânta Împărtăşanie, cu 
post, cu milostenie şi rugăciune, apoi să luăm aminte de noi ca să nu ne osândim dimpreună cu ei. 

Vă rog să citiţi în Pidalionul de Neamţ, canoanele 84 şi 85 ale Marelui Vasile cu tâlcuirile şi 
subînsemnările lor. Şi de acolo veţi trage învățătură prea clară cum trebuie să procedăm cu cei care 
se află în fărădelegi şi nu voiesc a-şi face canonul. Unii preoți de mir care trăiesc în nepăsare şi fără 
frică de Dumnezeu, au ajuns până acolo că dezleagă la Sfânta Împărtăşanie pe cei ce se păzesc să nu 
facă copii, ba şi pe cei cu avorturi şi crime, ucigând prunci. Ba în unele părți ale ţării, după cum ne- 
am înştiinţat de la martori vrednici de crezare, au ajuns la culmea nebuniei, că au dat voie să se 
împărtăşească cu Preacuratele Taine şi celor ce trăiesc necununaţi, precum şi celor ce s-au luat veri 
drepţi în căsătorie şi altora care s-au luat rude de aproape. Vai de noi şi de noi, unde am ajuns, câtă 
orbire duhovnicească am ajuns să vedem! Şi dacă noi, păstorii, suntem orbi, ce să mai ziceam de 
turmă? Să ne rugăm Preamilostivului şi Preaînduratului nostru Mântuitor să ne trezească mai înainte 
de ceasul morţii pe toţi. 

Ce să mai zic de sfintele posturi de miercuri şi vineri, care sunt de-o scumpătate cu Postul 
Mare şi care astăzi nu numai de creştini nu se mai păzesc, ci chiar şi de mulţi dintre sfințiții păstori 
ai Bisericii lui Hristos? Este atâta neorânduială canonică în Biserică acum, cum poate niciodată nu a 
fost, şi nu ne mai pricepem să chivernisim scumpătatea şi iconomia dumnezeieştilor canoane, de la 
caz la caz, spre a îndrepta şi a duce sufletele creştinilor pe calea cea sfântă a mântuirii. 

Întrebaţi apoi despre acei ce nu ţin curăţia în sfintele posturi şi nu postesc. Da, şi aici la noi 
ne lovim prea adesea de aceste cazuri. Unii ar voi să postească, dar ocupaţia lor în societate nu le 
permite. lau masa pe la cantine şi trebuie să meargă la serviciul lor. Pe aceştia trebuie să-i înţelegem 
şi, pe cât ne va lumina Domnul, să le uşurăm sarcina. În loc de post să le dăm să facă rugăciune, 
milostenie şi alte fapte bune pe care ar putea să le facă, ca să împăcăm oricum conştiinţa lor şi să un- 
i descurajăm. Dumnezeieştii Părinţi, tâlcuind cuvântul Mântuitorului care zice: De vor goni pe voi 
dintr-o cetate, mergeţi în alta, zic că dacă ne-ar goni pe noi din cetatea postirii să fugim în aceea a 
mulțumiri sau a milosteniei sau a smereniei (Vezi Filocalia). 

Bineînţeles, numai în cazuri bine chibzuite să facem acest lucru. Nu uşor să facem 

pogorământ şi să dezlegăm, că auzi ce zice: „Dacă vreunul din cei ce se nevoiesc, fără trupească 
nevoie (boală) s-ar mândri şi ar dezlega posturile cele rânduite publicului care se păzesc de Biserică, 
anatema să fie” (Gangra 19). Numai făcând comparaţie între acest canon şi cel al 69-lea al Sfinţilor 
Apostoli şi al 102-lea al Sinodului VI ecumenic, vom afla unde trebuie a face pogorământ şi unde 
nu. 

Curăţia în posturi, nu avem mărturii canonice care ne-ar da voie să o dezlegăm. Dacă lumea 
se strică din zi în zi din punct de vedere moral şi canonic, apoi nu suntem noi obligaţi şi nici nu 
trebuie să aprobăm slăbiciunile şi poftele lor. Să-i sfătuim cu toată puterea să asculte de învăţărurile 
dumnezeieştilor Scripturi şi ale sfintelor canoane. 

Unii dintre preoţi au născocit în zilele noastre un obicei nou şi cu totul împotriva Bisericii; au 
dat, zic ei, „blagoslovenie” ca să petreacă călugări cu călugăriţe la un loc“, păzindu-şi curăţia ca 
fraţii cu surori. Acesta este o mare înşelăciune a satanei, spre sminteala şi poticnirea lor, spre prăpastia 
desfrâului. lată ce zic dumnezeieştii Părinţi în privinţa aceasta: „De asemenea hotărâm ca fecioarele 
să nu vieţuiască împreună cu bărbaţii, spre a se ajuta ca nişte fraţi” (Sinodul VII ecum. 20; Ancira 
19; Marele Vasile 88). 

A cincea întrebare despre curăţia în posturi şi la zile oprite. Ar fi foarte bine de neamul 
creştinesc dacă s-ar griji cu mare frică de Dumnezeu de acest lucru cinstit. Dar întâlnim aici foarte 
multe cazuri când un soţ ar vrea să ţină postul şi curăția, iar celălalt nu vrea, şi mai ales bărbaţii sunt 
aceştia. Trebuie să fim cu mare atenţie şi aici, deoarece curăţia aparţine învoirii amândurora. 
Deoarece după învăţătura marelui apostol Pavel: Femeia trupul să nu-şi stăpâneşte, ci bărbatul, şi 
invers. Şi în acelaşi loc: Nu vă lipsiți unul de altul fără învoirea amândurora (| Cor. 7, 5). Dacă unul 
din soţi nu vrea sau pune motive că nu poate a se înfrâna tot postul de la împreunarea cu soţia sa, 
precum găsim foarte multe cazuri, apoi să-i sfătuim măcar o măsură de vreme, două-trei săptămâni, 
să se păzească în curăţie, pentru a se putea împărtăşi, dacă au alte fapte bune, prin care dovedesc 
buna lor credinţă. Ce să facem? Şi de voie şi de nevoie trebuie aici să alegem păcatu cel mai mic, ca 
să nu dăm loc la unul mai mare. 

Am avut cazuri, când din cauză că soţia nu a vrut să primească pe bărbat la împreunare, acesta 
s-a dus la alte femei şi a căzut în prăpastia preacurviei, iar alţii s-au dus la dobitoace în grajd spre o 
mai mare urgie. Vedem că dumnezeieştile canoane în această privinţă dau anatema pe femeia care 
nu voieşte a se împreuna cu soţul ei, când acesta este întru mare poftă (Can. 5, 5l Apostolic; 9, 14 
Gangra). Una din hotărârile Pravilelor Bisericii zice aşa: „Nu s-a oprit bărbatul şi femeia de la 
împreunarea trupească decât numai când voiesc a se împărtăşi cu Sfintele Taine” (Îndreptarea Legii, 
170). Şi Marele Pavel zice: „Este lucru cuviincios a se îndepărta unul de altul pentru un timp, cu 
învoirea amândurora, pentru a stărui în rugăciune şi apoi a se apropia” (| Cor. 7, 4-5; Sf. Dionisie 3). 
După cum vedem, toate îndrumările în această privinţă arată că în vremea postului şi a rugăciunii în 
vederea Sfintei Împărtăşanii se porunceşte curăţia. Dar hotărât nu se arată în ce fel să facem 
pogorământ în această privinţă. Rămâne şi la puterea duhovnicului acest lucru după canonul 102 al 
Sinodului VI ecumenic de a face pogorământ cu bună înţelegere la toate şi a ţine cumpăna între 
scumpătate şi iconomie. 

Părintele meu, 

Pe lângă cele de până aici atâta zic — cu adevărat este prea mare nevoie să ne sfătuim adesea 
în aceste vremuri cum să facem spre a putea ajuta la mântuirea sufletelor creştineşti. Mântuirea stă 
întru mult sfat, zice dumnezeiasca Scriptură. Şi iarăşi zice: Sfatul bun te va păzi şi cugetul drept te 
va apăra. Şi iarăşi Frate pe frate sfătuindu-se sunt ca o cetate bine întărită şi ca o împărăție 
nebiruită,; şi cei ce nu au sfătuitori cad ca frunzele. Vezi ce fac doctorii prin spitale când au cazuri 
grave cu un bolnav sau au de făcut operaţii grele? Se adună în comisii mai mulţi şi se sfătuiesc cu 
mare grijă cum să facă spre a salva viaţa trupească a oamenilor bolnavi. Au cât mai mult ar trebui să 
ne adunăm şi să ne sfătuim noi, care avem mare răspundere nu de cei bolnavi trupeşte, ci de sufletele 





% În anii când foarte mulţi călugări au fost daţi afară din mănăstiri, în urma decretului 410/1959. 

cele rănite de moarte şi bolnave? Şi dacă pentru sănătatea trupului este nevoie de atâta grijă şi sfătuire, 
oare câtă grijă şi sfătuire nu ne trebuie nouă pentru a ne griji de bolile şi rănile noastre sufleteşti şi de 
ale altor suflete, care vin şi ne cer ajutor în această privinţă? 

Vai mie, păcătosului, că nici de rănile mele cele sufleteşti nu mă grijesc, nici de ale altora. 
Apostolul Pavel ne învaţă că nimenea al său să nu caute, ci fiecare din noi să lucreze spre binele 
aproapelui său întru zidire. Iar eu slujesc iubirii de sine şi lenevirii mele, neavând grija cea sfântă, 
nici spre binele meu sufletesc, nici pentru alţii. 

Părintele meu, 

Venind spre încheierea acestei scrisori, încă odată vă rog să mă iertaţi pentru multa întârziere. 
Aşa le fac eu cu lene, cu nebăgare de seamă şi petrec în toată vremea cu nesimţire şi nepăsare faţă de 
tot ce este bun şi plăcut lui Dumnezeu. 

Vă rog să mă iertaţi şi iarăşi vă rog să spuneţi Prea Cuviosului Părinte stareţ Gamaliil smerite 
închinăciuni, cu toată bucuria şi dragostea cea în Hristos, precum şi la toţi prea cuvioşii părinţi din 
sfinţitul sobor al acestei sfinte mănăstiri. Pe toţi vă rog să nu mă uitaţi în sfintele rugăciuni. De multe 
ori îmi aduc aminte de acele locuri frumoase şi pustniceşti, pe care le-am vizitat împreună cu Prea 
Cuvioşia sa Părintele stareţ, care cu multă bunăvoință şi dragoste ne-a condus personal pe cărările 
cele frumoase ale acestor sfinte locuri. Cine ştie dacă în această nemernică şi scurtă viaţă vom mai 
avea fericirea să mai ajungem acolo. 

Spre încheiere zic: Maica Domnului Dumnezeu şi Mântuitorului nostru lisus Hristos şi darul 
Acoperământului rugăciunilor Preasfintei, Preabinecuvântatei şi Preacuratei Sale Maici să fie şi să 
rămână cu noi în veacul cel de acum şi în cel viitor. Amin. 

Al Preacuvioşiei Voastre mai mic şi nevrednic frate în Hristos lisus, care vă cere iertare şi 
binecuvântare. 

